{"url":"","collection":"madlad400","source":"CC 20220801","original_code":"ach","text":"Maliam gin ki Yucepu Gucito Beterekem ci Kinywalo Yecu | Niye me Ada\\nDUL ME APARABORO\\nEn Obedo ka “Tamo ki i Cwinye”\\n1, 2. Tit kong bor piny me wot pa Maliam, dok itit gin mumiyo en owinyo mading.\\nMALIAM oyubbe manok kit ma en obedo kwede i wi kana kun cur ki arem. Onongo dong obedo i wi kana pi cawa malac. Yucepu onongo tye ka wot anyim ki tyene, kun telo yo me cito Beterekem. Maliam dok aye owinyo ka latin yelle i iye.\\n2 Kit ma kiketo kwede i Baibul nyuto ni kare me nywal pa Maliam onongo dong cok. (Luka 2:5) I kare ma gitye ka wot kun gikato poto man ki maca, gwok nyo lupur mogo ma gitye ka pwur nyo coyo kodi guuro tyen lok ma omiyo dako ma iye odongo rom meno dok tingo wot me cito ka mabor. Ngo ma omiyo Maliam ocito ka mabor ki gange ma tye i Najaret?\\n3. Lok ango ma Maliam onongo, dok ngo ma wabipwonyo i kome?\\n3 Lokke onongo ocakke con i kare ma nya Judaya man onongo lok mo ma kite dong pat loyo i tekwaro pa dano. En onongo myero onywal latin awobi ma bidoko Meciya, Wod pa Lubanga! (Luka 1:35) Ma karene oromo me nywal, lok me cito i cafari ongolle. I kare me wotgi, Maliam orwatte ki jami ma temo niyene. Kong wanenu gin ma okonye me bedo ki niye matek.\\nWot me Cito Beterekem\\n4, 5. (a) Ngo ma omiyo Yucepu ki Maliam onongo gitye ka cito i Beterekem? (b) Cik pa Cecar omiyo lok mene pa lanebi ocobbe?\\n4 Pe Yucepu ki Maliam keken aye onongo gitye ka wot. Cecar Augucito onongo ocwalo cik ni dano ducu omyero gucit i bomagi wek gucone, dong onongo mitte ni dano omyero gucit i boma ma tye tugi pi lubo cik-ki. Yucepu odok iye ningo? Baibul waco ni: “Yucepu bene oa ki i Galilaya, ki i gang me Najaret, ocito i Judaya, i gang pa Daudi ma gilwongo Beterekem, pien en yam ngat acel i kin likwayo pa Daudi.”—Luka 2:1-4.\\n5 Cik ma Cecar omiyo-ni pe orwatte arwata ata ki kare man. Lok pa lanebi ma kicoyo cencwari abiro angec otito ni Meciya kibinywalone i Beterekem. Dong boma mo ma kilwongo ni Beterekem bene onongo tye mairo abiro ki Najaret. Ento lok pa lanebi-ni otito ni “Beterekem Eprata” aye onongo kibinywalo Meciya iye. (Kwan Mika 5:2.) Me a ki i Najaret me o i boma matidi meno, luwot onongo giwoto mairo 80 i gudo ma obedo cere cere kun gikato ki i Camaria. Meno aye Beterekem ma Yucepu onongo myero ocit iye, pien en aye obedo ngom kwaro pa Kabaka Daudi—doggola ka ma Yucepu ki Maliam gia iye.\\n6, 7. (a) Pingo cafari me cito Beterekem obedo atwom bot Maliam? (b) Bedo dako pa Yucepu okelo alokaloka ango i tam ma Maliam moko? (Nen bene lok ma tye piny.)\\n6 Maliam tika onongo obiye tam pa Yucepu me cito i Beterekem? Pien, wotti onongo obibedo tek bot Maliam aye. Myero obed ni obedo i acakki me dwe me apar i kare ma piny cako doko ngic kunu i mwaka, dong ngido kot mogo manok nok onongo tye. Dok tye ni, Beterekem onongo tye i wi cere mo ma lamal adada ma itone tek, wot mo ma tero nino madwong dok dano gio ki olo ma korgi pe oywe. Gwok onongo romo tero kare malac makato meno, pien kit ma Maliam tye kwede onongo mito yweyo tyen madwong i yo. I kare ma kit man aye dako mo keken ma pud tidi mito ni ebed cok ki gang, ka ma nongo jo me ganggi ki lureme gibedo atera me konye ka arem me nywal ocakke. Labongo akalakala, tekcwiny onongo mitte bote me cito i cafari man.\\nCafari me cito i Beterekem pe obedo yot\\n7 Kadi bed kit meno, Luka ocoyo ni Yucepu ocito “wek econe ki dakone Maliam.” Luka bene otito ni Yucepu “onongo otongo keny i kome [Maliam].” (Luka 2:4, 5) Bedo dako pa Yucepu okonyo Maliam mada me moko tamme. En oneno cware calo lawi ode i lok me woro, kun jolo tic ma Lubanga omiye macalo lakony kore ki cwako tam ma en moko. * Maliam onongo tye atera me bedo lawiny bot cware, dok man onyuto niyene.\\n8. (a) Ngo mukene ma twero bedo ni oweko Maliam ocito i Beterekem ki Yucepu? (b) I yo ango ma lanen pa Maliam obedo gin ma cuko cwiny jo ma lugen?\\n8 Ngo mukene ma twero bedo ni omiyo Maliam oye cito? En mono onongo ongeyo lok pa lanebi ni Beterekem aye ka ma kibinywalo iye Meciya? Baibul pe waco. Pe watwero kwerone ni onongo pe ngeyo, pien lokke onongo ngene mada bot ludito dini ki dok bot dano ata-ni. (Mat. 2:1-7; Jon 7:40-42) Ka odok i kom Ginacoya, Maliam onongo ngeyo maber. (Luka 1:46-55) Kadi bed Maliam oye cito pi woro cware, nyo pi cik pa luloc, nyo pi lok pa lanebi pa Jehovah—nyo pi tyen lok mapat pat, pe balo—gin ma tye aye ni en omiyo lanen maber adada. Jehovah tero cwiny me mwolo ki me winy ki bot co ki mon calo gin ma pire tek. I karewa-ni, ma bedo ki winy nen calo obedo gin ma pe kiparo pire kulu-ni, lanen pa Maliam-mi obedo lanen ma cuko cwiny mada bot dano ma lugen.\\n9, 10. (a) Ngo ma Maliam ki Yucepu twero bedo ni gutamo i kare ma gicok o i Beterekem? (b) Pingo Yucepu ki Maliam gubuto i kin weer pa dyang?\\n9 Cwiny Maliam myero obed ni odwogo i kare ma oneno Beterekem ki ka mabor. I kare ma gitye ka wot i kor cere kun gikato poto me yat jeituni ma nyige aye obedo cam ma kipwono me agikki i mwaka—Maliam ki Yucepu myero obed ni gutamo i kom lok me tekwaro me boma man. Bomane onongo tidi mada i kin boma me Judaya, kit ma lanebi Mika owaco con; kadi bed kit meno, en aye obedo kabedo ma kinywalo iye Boaj, Naomi, ki Daudi lacen, ma ducu otimme mwaki makato alip acel angec.\\n10 Maliam ki Yucepu gunongo dano opongo boma man woko. Jo mukene onongo gubino wiati pi cone, dong kabedo me buto odoko pe botgi. * Yo mo onongo pe, omiyo gunongo kabuto i kin weer pa dyang. Watwero goyo par pa Yucepu i wiwa i kare ma oneno arem mo magwar ma yam dakone peya owinyo otugge kun medde ameda. Arem me nywal aye onongo ocakke.\\n11. (a) Pingo mon me kabedo ducu giniang peko pa Maliam? (b) I yo ango ma Yecu obedo latin ‘kayo’?\\n11 Mon me kabedo ducu giromo niang peko pa Maliam. Mwaki ma romo 4,000 angec, Jehovah oloko ni mon ducu biwinyo arem malit i kare me nywal pi bal alaka. (Acak. 3:16) Pe tye gin mo ma nyuto ni Maliam pe owinyo arem. Lok pa Luka oumo lokke woko kun waco macek ni: “onywalo latin kayone ma laco.” (Luka 2:7) Lok ada, en onywalo latin “kayone”—latin me acel i kin mapol ma Maliam onywalogi, olo ma romo abiro kulu. (Mar. 6:3) Ento, latin man onongo obibedo pat ki luwote. En onongo pe obedo latin kayo pa Maliam keken ento en obedo “latin kayo me ginaketa ducu” pa Jehovah, latin ma Lubanga ocweyo en kikome!—Kol. 1:15.\\n12. Maliam opyelo latin kwene, dok lok ada onongo pat ki tuko goga, ki cal agoya, ki jami mukene ma kitiyogi i kare-ni nining?\\n12 Kany aye ginacoya oloko lok mo ma ngene tutwal ni: “Oumo kome ki bongo, opyele kwede i weer pa dyang.” (Luka 2:7) Tuko goga, cal agoya, ki jami mukene ma kitiyogi i but lobo ducu gimedo kado iye ma miyo dano gineno calo joni gubedo ka maber mada. Wanenu kong gin ma otimme i ada. Weer dyang obedo ka ma kiketo iye cam pa dyang ki lee paco mukene ma kipitogi ki gang. Wi myero opo ni, joni onongo gubuto i lum me cam pa dyang, ma ngene kene ni ngwec kabedone nongo pe ber dok cilo kadi wa i kare-ni. Ki lok ada, lanywal ango ma twero yero kabedo ma kit meno me nywal ka kabedo mukene maber tye? Pol pa lunywal gimito jami mabeco keken pi lutinogi. Maliam ki Yucepu onongo dong gimito gin maber makato pi Wod pa Lubanga!\\n13. (a) I yo ango ma Maliam ki Yucepu gutiyo ki jami ducu ma gitye kwede me timo jami ducu ma gitwero? (b) Lunywal maryek ma i kare-ni giromo bedo ki cwiny acel calo pa Yucepu ki Maliam nining?\\n13 Ento, gin pe guweko ariya man owango cwinygi; gin gutiyo ki jami ducu ma gitye kwede me timo jami ducu ma gitwero. Niang kong ni, Maliam kikome ogwoko latinne, oumo kome ki bongo, ci opyelle ki diro i weer pa dyang wek onin, kun ngeyo ni obibedo maber labongo koyo. Maliam pe oweko paro peko ma gitye iye owiro wiye ki i gwoko latinne i yo maber ma en twero. En gin ki Yucepu onongo gingeyo ni pwonyo latin-ni wek omar Jehovah aye obedo gin ma pire tek loyo ma gitwero timone pire. (Kwan Nwoyo Cik 6:6-8.) I kare-ni, lunywal ma giryek gitimo gin acel-lu ka gitye ka gwoko lutinogi i lobo ma kineno tic pi Lubanga calo gin atata.\\nLimo ma Okelo Cuko Cwiny\\n14, 15. (a) Pingo lukwat onongo gitye ki miti madit me neno latin-ni? (b) Ngo ma Lukwat gutimo i nge neno latin-ni i weer pa dyang?\\n14 Wiciwici mo dok obedo tye ma obalo piny ma onongo oling mot-ti. Lukwat gutuc oyotoyot i ot gwoko dyang, ki miti madit me neno jo me ot-ti ki dong tutwalle latin-ni. Yomcwiny onongo mito neko jo-ni woko. Gin gurune ki i kor cere ka ma gitye ka kwo iye ki dyangigi. * Gutito gin me aura ma otimme i komgi bot lunywal aryo-ni. I cwiny dyewor, lamalaika mo onen atura botgi i kor cere. Deyo pa Jehovah omeny orumo kunu woko ci malaika ca otito botgi ni Kricito, nyo Meciya pud kinywalo anywala i Beterekem. Dok ni, gubinongo latin-ni kipyelo i weer pa dyang, ma kiboyo kome ki bongo. Ci, gin mukene me aura makato otimme—lumalaika mapol ata gunen ma gitye ka pako Lubanga!—Luka 2:8-14.\\n15 Omiyo pe obedo gin me ur ni lukwat gurune me bino i Beterekem! Cwinygi myero obed ni obedo yom me neno latin lakere ma kipyelo kit ma malaika otito kwede. Gin pe guling i wi kwena maber man. “Gutito bot dano lok ma yam gitito botgi . . . dano ducu ma guwinyo guuro lok ma lukwat gutito botgi.” (Luka 2:17, 18) Ludito dini me kare ca onongo nen calo gicayo lukwat mada. Ento Jehovah onongo tero jo ma lugen ma gimwol magi calo jo ma pigi tego. Limogi mono ogudo Maliam nining?\\nJehovah otero lukwat ma lugen ma gimwol, calo jo ma pigi tek\\n16. Maliam onyuto ni ebedo ngat ma tamo matut nining, dok tyen lok madit ango ma omiyo en ogwoko niyene obedo matek?\\n16 Ngene kene ni kom Maliam onongo otum woko ki nywal, ento en owinyo lokgi ducu kore ki kore. Dok otimo gin makato meno: “Maliam okano lok magi ducu, kun tamo ki i cwinye.” (Luka 2:19) En obedo dako ma pud tidi ento onongo tamo matut mada. En ongeyo ni kwena pa malaika-ni pire tek. Lubangane, Jehovah, onongo mito ni Maliam oniang nga ma awobine obedo ki kit ma pire tek kwede. Omiyo Maliam pe owinyo awinya keken. En okano lok man i cwinye wek elwod dok aye i dwe ki mwaki ma bino anyim. Man aye obedo tyen lok madit ma omiyo Maliam ogwoko niyene obedo matek pi kwone kulu.—Kwan Jo Ibru 11:1.\\nMaliam owinyo lok pa lukwat ki diro ci okano lokke i cwinye\\n17. Watwero lubo lanen pa Maliam ka odok i kom lok ada nining?\\n17 Tika in ibilubo lanen pa Maliam? Jehovah oketo lok ada mapol ma pigi tego i Lokke. Ento, lok ada magi pe konyowa ka pe kong waketo tamwa iye. Watimo meno ki kwano Baibul kare ki kare—pe wakwano calo obedo buk ata-ni ento calo Lok pa Lubanga. (2 Tem. 3:16) Dong, calo Maliam, omyero wakan lok pa Lubanga i cwinywa, kun watamo iye. Ka walwodo lok ma wakwano ki i Baibul, kun watamo kit ma watwero keto cik ducu pa Jehovah i tic, ci wabimiyo kare ki niyewa me dongo.\\nLok Mukene ma Maliam Okano i Cwinye\\n18. (a) Maliam ki Yucepu gulubo Cik pa Moses i kare ma Yecu pud tidi nining? (b) Gityer ma Yucepu ki Maliam gutyero i ot pa Lubanga onyuto ngo i kom kerogi i lok me cente?\\n18 I kare ma latin-ni dong obedo nino aboro, Maliam ki Yucepu gumiyo kilire ma lubbe ki Cik pa Moses, kun gimine nying ni Yecu kit ma kitito con. (Luka 1:31) Ci, i nge nino 40, kia kwede ki i Beterekem gitere i Jerucalem, ma tye mairo ma romo abicel, ci kitero gityer me lonnye ma lubbe ki Cik pi jo ma lucan—amam aryo nyo akuri aryo. Ka onongo gitye ki lewic ni kerogi pe me tyero romo calo lunyodo mukene-ni, ento amam aye, ci pe dong guparo pi lewic meno. Gin ma pire tek aye ni gunongo cuko cwiny madit i kare ma gitye kunu.—Luka 2:21-24.\\n19. (a) Lok ango mukene ma Cimeon oloko ma omedo lok ma Maliam okano i cwinye? (b) Anna otimo ngo i nge neno Yecu?\\n19 Laco mo ma otegi ma nyinge Cimeon obino botgi ci oloko lok mukene ma Maliam dok okano i cwinye. Onongo kicikke bote ni en pe bito ma peya oneno Meciya, dok cwiny maleng pa Jehovah onyute ni latin meno ma nyinge Yecu, aye obedo Lalar ma yam kiloko pire. Cimeon bene oniango Maliam con i kom arem cwiny mo ma en biwinyone i anyim. En owaco ni Maliam biwinyo calo kicobo cwinye pil ki pala lucwan. (Luka 2:25-35) Kadi bed lok meno oniange pi gin mo marac ma tye anyim, ento gwok okonye me kanyone ma kare meno oromo, i nge mwaki makato pyeradek lacen. I nge Cimeon, lanebi ma nyinge Anna oneno latin Yecu ci ocako lok i kome bot dano ducu ma gitye ki gen me larre pa jo Jerucalem.—Kwan Luka 2:36-38.\\nMaliam ki Yucepu gunongo cuko cwiny madit i ot pa Jehovah i Jerucalem\\n20. Kelo Yecu i ot pa Lubanga i Jerucalem obedo tam maber nining?\\n20 Tam pa Yucepu ki Maliam me kelo latingi i ot pa Jehovah i Jerucalem obedo ber mada! Cakke i kare meno, gin gunyuto yo me aluba bot awobigi me bedo ka wot i ot pa Jehovah pi kare me kwone kulu. I kare ma gitye kunu, gin gumiyo jami ma kerogi twero ci gunongo lok me cuko cwiny. Maliam oa ki i ot pa Lubanga ma niyene tye matek, ma cwinye opong ki lok me ada me alwoda ki me atita bot jo mukene.\\n21. Waromo weko niyewa dongo doko matek calo pa Maliam nining?\\n21 Obedo gin maber mada me neno lunywal i kare-ni ma gilubo lanen maca. I kin Lucaden pa Jehovah, lunywal giyelle me kelo lutinogi i cokke pa Lukricitayo. Lunyodo ma kit meno gitimo jami ducu ma gitwero, kun gimiyo lok me cuko cwiny bot luye luwotgi. Dok gia ki i cokke magi ma nongo gunongo teko, yomcwiny, ki jami mabeco me anywaka ki jo mukene. Rwatte kwedgi mit mada! Ka warwatte kwedgi, wabinongo ni niyewa odongo odoko matek calo pa Maliam.\\n^ para. 7 Nen apokapoka ma tye i kin lok eni ki lok me wotte ma wiati: “Maliam oa, ocito” ka limo Elicabet. (Luka 1:39) I kare meno, macalo dako ma peya kinyomo, romo bedo ni Maliam ocito ma pe openyo tam pa Yucepu. I kare ma gin dong gunyomme, kibedo ka tic ki nying Yucepu i wotgi gin aryo-ni ento pe ki nying Maliam.\\n^ para. 10 Onongo obedo kit me kwo ma kunu ni boma bedo ki ot buto pi luwot ki lucat wil ma gikato akata.\\n^ para. 14 Lok ni lukwat onongo gitye i dye tim ki leyigi moko lok ma Baibul nyuto ni: Pe kinywalo Kricito i Decemba, ma leyi onongo kigwokogi cok ki gang, ento myero obed ni obedo i acakki me Oktoba.\\nMaliam omiyo lanen maber me bedo ki mwolo ki dok winy nining?\\nNgo ma watwero pwonyone ki i yo ma Maliam oyelle kwede ki peko me lim?\\nMaliam onyuto nining ni ebedo dako ma tamo matut dok maro lok pa Lubanga?\\nI yo ango ma imito ni ilub lanen pa Maliam?\\nNywakki Nywakki En Obedo ka “Tamo ki i Cwinye”","num_words":2671,"character_repetition_ratio":0.051,"word_repetition_ratio":0.003,"special_characters_ratio":0.241,"stopwords_ratio":0.314,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Petero 1 ACO85 - Waraga man oa ki bot Cimon Petero, - Bible Search\\n1 Petero 5 2 Petero 2\\n1Waraga man oa ki bot Cimon Petero, latic dok lakwena pa Yecu Kricito.\\nBot wun jo ma wunoŋo niye ma pire tek ma rom ki mewa pi kit ma atir pa Lubaŋawa ma en Lalarwa Yecu Kricito:\\n2Kica ki kuc myero onya botwu pi ŋeyo Lubaŋa ki Rwotwa Yecu Kricito.\\nLwoŋo ki yer pa Lubaŋa\\n3Pi tekone Lubaŋa omiyowa jami ducu ma kelo kwo ki cwiny me lworo en, wek waŋe en mulwoŋowa i deyone ki ditte kikome. 4Pi deyo ki ditte en omiyowa cikke madoŋo twatwal ki me wel madwoŋ, wek ka walimo, wabwot woko ki i balle me kit pa dano ma tye i lobo pi miti marac, ka wek doŋ waribbe i kit pa Lubaŋa. 5Pi lok man, wucukke matek me medo kit maber i kom niyewu; ki bene wumed ŋec i kom kit maber; 6i kom ŋecwu wumed iye gwokke kenwu, ki i kom gwokke kenwu wumed iye diyo cwiny; i kom diyo cwiny wumed iye cwiny me lworo Lubaŋa; 7i kom cwiny me lworo Lubaŋa wumed iye mar me omego; ki i kom mar me omego wumed iye mar. 8Pien ka wutye ki gin magi ducu, ma wutye kwede bene mabup, ci bimiyo wubedo jo ma ŋeyo Rwotwa Yecu Kricito i yo ma konyo, dok ma wunyak nyig mabeco. 9Pien dano ma pe ki gin magi noŋo en latowaŋ, pe neno gin mo ki ka mabor, dok noŋo wiye doŋ owil woko ni yam gilwoke woko i kom balle macon. 10Pi meno, utmegina, myero wutemme me medde wek wumok i lwoŋowu matek, ki i yer ma Lubaŋa oyerowu kwde; pien ka wutimo kit meno, pe wubipoto kadi ki acel. 11Meno bimiyo yo yabbe botwu malac me donyo i ker ma ri nakanaka pa Rwotwa ma en Lalarwa Yecu Kricito.\\n12Meno en gin mumiyo kare ducu amito poyo wiwu i lok magi, kadi bed wuŋeyogi, dok bene wumako matek likiŋ lok ada ma gityeko kelo botwu. 13Atamo ni ber twatwal an me cuko cwinywu kun apoyo wiwu, ma pud atye ki kom me lobo man; 14pien aŋeyo ni, kare me weko koma doŋ cok, kit macalo Rwotwa Yecu Kricito yam onyutta kwede. 15Dok abiketo tek, wek wubed ki gin ma poyo wiwu i lok magi kare ducu, ka doŋ ato woko.\\nCaden ma guneno deyo pa Yecu\\n16Pien i kare ma yam watittiwu pi teko pa Rwotwa Yecu Kricito, ki pi dwogone, onoŋo pe walubo lok ododo mogo ma wan wayubo ayuba ki ryekowa, ento wan yam waneno deyo me ditte ki waŋwa. 17-Yam waneno ka en olimo woro ki deyo ki bot Lubaŋa Won, i kare ma dwan oa ki bot Won Deyo Madit, obino botwa kun waco ni, “Man aye Woda ma amaro, ma cwinya yom i kome.” 18Dwan meno yam wawinyo oa ki i polo ada, pien onoŋo wan watye kacel kwede kunnu i wi got maleŋ. 19Meno doŋ omoko piwa lok ma yam lunebi guloko. Wun bene myero wuket cwinywu i lokgi, pien lokgi-ni bedo macalo tara ma lyel i latwok bene oryeny, omenyo cwinywu. 20Mukwoŋo myero wuŋe man ni, pe tye lok mo ma lunebi gucoyo ma ŋat mo twero gonyo pire kene; 21pien pe tye lok pa lanebi mo ma yam obino pi mit pa dano, ento Cwiny Maleŋ aye mumiyo dano guloko lok ma oa ki bot Lubaŋa.","num_words":555,"character_repetition_ratio":0.059,"word_repetition_ratio":0.0,"special_characters_ratio":0.242,"stopwords_ratio":0.315,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Acakki 30 ACO85 - Ka Lakeri oneno ni pe enywalo latin - Bible Search\\nAcakki 29 Acakki 31\\n1Ka Lakeri oneno ni pe enywalo latin mo ki Yakobo, ci nyeko omake kom laminne. Ka owaco bot Yakobo ni, “Miya litino; ka pe, ci adene woko.” 2Kiniga omako Yakobo i kom Lakeri, kun wacce ni, “Iketa adoko Lubaŋa bo, ma en ogeŋi nywalli?” 3Lakeri ogamo ni, “Aŋecana Bila en do, doŋ ibed kwede, wek onywal latin mo ma kakara, wek an bene anoŋ litino mogo ki tuŋ bote.” 4Ci omiyo aŋecane obedo dakone, Yakobo ocako bedo kwede. 5Bila ogamo ic, onywalo latin laco ki Yakobo. 6Lakeri owaco ni, “Lubaŋa otyeko ŋolla kop, owinyo ki dwana bene, ci omiya gira latin laco”; omiyo ocako nyiŋe Dan. 7Bila aŋeca pa Lakeri dok ogamo ic, onywalo latin laco ki Yakobo me aryone. 8Lakeri dok owacci, “Ka me lweny doŋ alwenyo matek wan ki lamera, ci aloye”; mumiyo ocako nyiŋ latin Naputali.\\n9Ka Lea bene oneno ni doŋ ecuŋ woko, ma pe enywalo litino, ci otiŋo aŋecane Jilpa, omiyo ki Yakobo wek obed dakone. 10Aŋeca pa Lea bene onywalo latin laco ki Yakobo. 11Lea owacci, “Gum maber!” Mumiyo ocako nyiŋe Gad. 12Jilpa aŋeca pa Lea dok onywalo latin laco ki Yakobo me aryone. 13Lea owacci, “An koma gum! Pien mon gibilwoŋa ni lagumkom”; mumiyo en ocako nyiŋ latin ni Acer.\\n14I kare me kayo ŋano, Reuben ocito i poto, ci onoŋo iye yat nyodo, ci okelogi wa bot minne Lea. Ka Lakeri olego Lea ni, “Alegi, imiya yat nyodo pa wodi mogo do.” 15Ento en ogamo ni, “In imayo cwara woko ki bota, itamo ni lokke tidi ce? Man dok imito ni ikwany yat nyodo pa woda woko bene?” Lakeri ogamo ni, “En tin obut kwedi dyewor ma ka yat nyodo pa wodi.” 16Ka Yakobo odwogo nia ki i tim otyeno, Lea okato ocito ka ŋolo wiye iyo, owacce ni, “Myero tin idony i oda; pien atyeko wilo in ki yat nyodo pa woda.” Ci ocito obuto ki Lea i dyewor meno. 17Lubaŋa owinyo lega pa Lea, ci ogamo ic, onywalo latin laco me abicce ki Yakobo. 18Lea owacci, “Lubaŋa doŋ oculo waŋ miyo aŋecana bot cwara”; mumiyo ocako nyiŋe Icakar. 19Lea dok ogamo, oyac, onywalo latin me abicelle ki Yakobo. 20Lea dok owacci, “Lubaŋa doŋ omiya mot me lim keny mabeco; cwara doŋ biketta deyo, pien doŋ atyeko nywalle litino co abicel kulu”; mumiyo ocako nyiŋe Jabulon. 21Lacen dok onywalo nyare, ci ocako nyiŋe Dina.\\n22Lubaŋa doŋ ocako po i kom Lakeri, dok owinyo legane bene, ka oyabo iye. 23Ci ogamo, onywalo latin laco, kun wacci, “Lubaŋa otyeko kwanyo lewic woko ki i koma”; 24ci ocako nyiŋe Yucepu, kun wacci, “Myero Rwot dok omedda latin laco mo acel!”\\nLok ma Yakobo oyubo ki Laban kom mucarane\\n25Ka Lakeri otyeko nywalo Yucepu, ci Yakobo owaco bot Laban ni, “Doŋ icwala wek adok paco i lobo tuwa. 26Miya monna ki litinona ma yam atiyo pigi boti-ni, wek doŋ aciti; in bene iŋeyo gin ma atiyo boti do.” 27Laban ogamo ni, “Ka iye, ci koŋ alokki gin mo; pien atyeto ci aniaŋ ni Rwot omiya gum pi in. 28Ber ititta gin ma imito amini me mucarani, ci abimini.” 29Yakobo owacce ni, “In kikomi iŋeyo kit ma atiyo ki ticci, ki kit ma agwoko kwede limmi. 30Pien yam ma peya abino onoŋo limmi nok mo, nen doŋ gumedde madwoŋ mukato; Rwot obedo ka mini gum ka ma adok iye ducu. Ento an abinoŋo lim ma tuŋ bota awene?”\\n31En ogamo ni, “Gin aŋo ma abimini?” Yakobo ogamo ni, “In pe ibimiya gin mo wacel. Ka ibiye, tima gin macalo man, an abimedde ka kwayo limmi, ki gwokogi bene. 32Wek tin acit awot i kin limmi ducu, wek ayer ki i kingi romi ma gubedo aciri aciri ki ma abacabac, ki litino romi macol ducu, kacel ki dyegi ma gubedo abacabac ki ma aciri aciri; meno gin aye gibibedo mucarana. 33Kit meno leŋ cwinya binen lacen, ka ibibino ka ŋiyo kom mucarana. Ka ibinoŋ o dyegi ma komgi pe aciri aciri ki abacabac, ki litino romi ma pe gicol gitye i kin mega, meno gibikwano ni ma gikwalo.” 34Ci Laban ogamo ni, “Ber, wek obed kit ma iwaco-ni.” 35Ento i nino meno Laban okoyo nyogi dyegi ma gubedo kitana kitana, ki ma abacabac, ki megi dyegi ma gubedo aciri aciri ki abacabac, ma kitartar ducu, ki litino romi ducu macol, oketo i cin awobene. 36Opoko kingi woko ki Yakobo ma borre romo wot me nino adek kulu; Yakobo odoŋ ka kwayo lim pa Laban mudoŋŋe.\\n37Yakobo ocako jako jaŋ pobo madyak ki yaa ki ogali, ci oŋweko pokgi, wek kom kedi onen ŋwalaŋwala. 38Oketo kedi ma oŋweko komgi, opyelogi i nyim romi i weer pii, ka ma gionyo iye pii, ka ma lim cito iye ka mato pii, pien nyogine giyito megine ka gibino ka mato pii. 39Ka giyitogi i nyim kedi, omiyo ginywalo litino ma akolakol, ki ma aciri aciri ki ma abacabac. 40Yakobo dok opoko litino romi pat, oloko waŋ lim ka neno gin ma akolakol ki lwak lim pa Laban macolle ducu, ka opoko dul limme pat kun pe dok ribogi ki pa Laban. 41I kare ma nyogi yito megine matego, ci Yakobo pyelo kedi i weer pii i nyim romi, wek oyitte i nyim kedi, 42ento ka megine magorogoro aye giyitogi, en pe pyelo kedi i nyimgi; pienno lim magoro ducu pa Laban, mategone ducu pa Yakobo. 43Kit meno laco meno odoko lalonyo madwoŋ, ma tye ki lwak lim, ki lwak aŋeca ki lwak opiine, ki lwak kinaga ki kana.","num_words":912,"character_repetition_ratio":0.069,"word_repetition_ratio":0.0,"special_characters_ratio":0.246,"stopwords_ratio":0.238,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Luker 5 ACO85 - Naaman, ladit me mony me Ciria, en - Bible Search\\n2 Luker 4 2 Luker 6\\n2 Luker 5\\nElica ocago dobo pa Naaman\\n1-Naaman, ladit me mony me Ciria, en yam dano madit i nyim rwode dok ma giworo, pien Rwot omiyo Ciria obedo ka loyo lweny pi Naaman. En yam twon oteka lweny madit, ento onoŋo en ladobo. 2I kare-nu onoŋo mony pa jo Ciria oyako latin nyako mo ki i lobo Icrael, ci odoko aŋeca pa dako Naaman. 3En owaco bot min ot ni, “Kono nene rwoda tye cok ki lanebi ma tye i Camaria ca, kono ocaŋo two dobone woko.” 4Kit meno omiyo Naaman ocito otito bot kabaka ni, “Aŋeca ma oa ki i lobo Icrael owaco kuman.” 5Kabaka me Ciria ogamo ni, “Cit doŋ, an abicwalo waraga bot kabaka me Icrael.”\\nEn ocako cito, otero ryal ma romo talanta apar, ki jabu ma romo cekel alip abicel, ki boŋŋi me nino madito apar. 6Okelo waraga bot kabaka me Icrael, ma kwanne calo man ni, “Ka waraga man oo boti, ber iŋe ni acwalo laticca Naaman boti, wek in ican two dobone.” 7Ka kabaka me Icrael okwano waraga-nu, ci oyeco boŋone kun wacci, “An aye Lubaŋa bo, ma neko dano ka dok cero woko-ni, en aye omiyo dano man ocwalo lok bota pi caŋo two dobo pa laco man? Koŋ wutam, ka dok wunen ni en tye ka yenyo kolo i koma.”\\n8Ento ka Elica ma dano pa Lubaŋa lwoŋo nyiŋ Rwot Lubaŋane, ka kwato owinyo ni kabaka me Icrael oyeco boŋone woko, ci ocwalo lok bot kabaka kun wacci, “Piŋo iyeco boŋoni woko? Wek en obin bota kombeddi, wek oneni lanebi tye i Icrael.” 9Kit meno Naaman ocito bote ki aguragurane ducu ki gadigadi monnye, ci ocuŋ i doggola ot pa Elica. 10Elica ocwalo kwena bote kun wacci, “Cit icilwokke i kulu Jordan tyen abiro, ci komi biroc dok kakare, dok komi bilony.” 11Ento kiniga omako Naaman, ocako cito woko kun wacci, “Nen, onoŋo atamo ni en bikato woko wa bota, ka cun, lwoŋo nyiŋ Rwot Lubuŋane, ka kwato ciŋe i koma ka ma lit-ti, ka caŋo two dobo woko. 12Kulu Abana ki Parpar ma gitye i Damaciko pe gibeco makato lwak pii ma tye i Icrael ducu? Kono nene pe alwokke i piigi ci koma bedo leŋ?” Ocako lokke ci ocito woko ki akeca madwoŋ. 13Ento luticce gucito bote cok, guwacce ni, “Wora, ka nene lanebi owacci pi tiyo gin mo madit, kono pe itiyo? Man do twara ka owacci ni, ‘Lwokke, wek komi olony.’ ” 14En ocako cito ci olutte i kulu Jordan tyen abiro, kit ma dano pa Lubaŋa owaco-ni; ci kome ocako roc odok kakare macalo kom latin lakere, ci olonnye.\\n15En odok bot dano pa Lubaŋa, en ki lwakke ducu, obino ci ocuŋ i nyime, owacci, “Nen, an doŋ aŋeyo ni Lubaŋa mo pe i lobo ducu, kono i Icrael keken; ci ber doŋ igam mot pa laticci.”\\n16Elica owacci, “Macalo Rwot tye makwo-ni, ma atiyo pire-ni, pe abigamo gin mo.” Naaman obedok a diyo en ni ogam, ento Elica okwero woko. 17Naaman dok owacci, “Ka ikwero, ci alegi ni, wek gimi bota lobo ma kana aryo gitwero yeyo, pien nia tin, rwoda, pe abityero gitum awaŋa nyo gitum mukene bot lubaŋa mo, kono bot Rwot keken. 18Pi lok man Rwot myero otima kica: ka ce laditta bicito jwijwi i ot pa Rimmon ka worone kunnu, ma kun noŋo ojeŋo ciŋe i bada, ki an bene noŋo akulle piny kekena i ot pa Rimmon, ka ce onoŋo akulle kekena i ot pa Rimmon, ci Rwot myero otima kica i kom lok man.” 19En owacce ni, “Doŋ icit ki kuc.”\\nEnto ka Naaman owoto ocito ka ma borbor, manok mo, 20ci Gikaji latic pa Elica ma dano pa Lubaŋa-ni owacci, “Nen, ka rwoda oweko Naaman Laciria-ni, pe omedo ki gamo gin ma okelo-ni ki i ciŋe, Macalo Rwot tye makwo-ni, abiriŋo i kore, wek anoŋ gin mo ki bote.” 21Kit meno Gikaji ocako lubo kor Naaman. Ka Naaman oneno ŋatti mo ma riŋo i kore, ci opye piny ki i wi gadigadine pi rwatte kwede kun penyo ni, “Lok mo tye?” 22En ogamo ni, “Lok mo peke. Rwoda ocwala ka wacci ni, ‘Kombeddi awobe aryo mogo ma gin lunebi gubino bota ma gua wa i lobo godi me Epraim; alego ni, imi botgi talanta me ryal ki boŋo aryo me nino madito.’ ” 23Naaman ogamo ni, “Ber igam talanta aryo.” Dok orido en matek, omiyo otweyo talanta aryo me ryal i kicaa aryo, ki boŋo aryo me mno madito, ci omiyo luticce aryo guyeyo, gutiŋo gutelo nyim Gikaji. 24Ka oo i wi got, ci okwanyo woko ki i ciŋgi, ocako ketogi i ot; ka ocwalo jo meno woko, ci gucito. 25Ka odonyo i ot, ocuŋ nyim rwode, Elica openye ni, “Gikaji In ibedo kwene?” En ogamo doge ni, “Laticci pe ocito ka mo.” 26Ento Elica owacce ni, “Tipo koma ocito kwedi wa i kare ma laco meno odwogo boti nia ki i wi aguragura pi rwatte kwedi. Meno pe en aye kare ma myero giga miye lim ki ginaruka-gu, ki poto jeitum ki poto olok, ki romi ki twoni-guiki opii ki aŋeca-gu. 27Pienno dobo pa Naaman bikobo i komi ki i kom likwayi matwal.” Kit meno en okato woko ki i nyime ma ladobo, ma kome oruko woko matar macalo pee.","num_words":878,"character_repetition_ratio":0.044,"word_repetition_ratio":0.0,"special_characters_ratio":0.251,"stopwords_ratio":0.274,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luŋolkop 18 ACO85 - I kare meno onoŋo kabaka mo pe i - Bible Search\\nLuŋolkop 17 Luŋolkop 19\\nMika ki jo Dan\\n1I kare meno onoŋo kabaka mo pe i Icrael. Dok i kare meno jo ma i kaka pa Dan gubedo ka yenyo kabedo me bedo ginaleyagi, wek gubed iye, pien onoŋo peya gunoŋo dul lobo mo me aleya i kin kaka me Icrael. 2Kit meno jo Dan gucwalo dano abic makwiri ki i kin doggolagi ducu, gua ki i Jora ki Ectaol pi roto lobo ki tatone maber, kun giwaco botgi ni, “Wuciti ka tato lobo maber.” Ci gubino i lobo godi me Epraim, i gaŋ pa Mika, gubuto kunnu. 3Ka onoŋo gitye i gaŋ pa Mika, ci guŋeyo dwan Lalevi matidi-ni, guŋak gucito bote, gupenye ni, “Aŋa mono ma okeli wa kany? Itimo aŋo i kabedo-ni? Ibedo kany piŋo mono?” 4Owaco botgi ni, “Mika aye obedo ka tima kuman, kuman; dok en aye cula gire, ci adoko ajwakane.” 5Ci gulege ni, “Koŋ ipeny dog Lubaŋa, wek wane ka wotwa ma wacito iye-ni bibedo maber.” 6Ajwaka owaco botgi ni, “Wucit ki kuc. Rwot bigwokowu i wot ma wucito iye-ni.”\\n7Ci jo abic-cu gucito guo i Laic, ci guneno jo ma gitye kenyo, kit ma gibedo kwede mot i kit bedo pa jo Cidon, ma gibedo mot gutoyo ki tokgi ata, dok ni pe gin mo orem botgi i wi lobo, ento gitye gigi ki lonyo madwoŋ. Dok onoŋo gitye ka mabor ki bot Jo Cidon, pe gimer ki ŋatti mo. 8Ka gudwogo bot omegigi i Jora ki Ectaol, omegigi gupenyogi ni, “Wukelo kit lok aŋo?” 9Gugamo ni, “Wua, wek wacitu i komgi, pien waneno lobo ca, lobone ber twatwal. Pe wumito timo iye gin mo? Pe wugalle ka cito kunnu ka donyo iye, ki camo lobone woko. 10Ka wubicito, ci wubituc i kom jo ma gutoyo tokgi ata. Lobone lac; ada Lubaŋa otyeko miyone woko i ciŋwu, kabedone tye iye gin ducu ma mitte i wi lobo.”\\n11Ci jo miya abicel ma i kaka pa Dan gukwanyo jami lwenygi, gua ki i Jora ki Ectaol, 12gukato, gugony i Kiriat-jearim i Juda, Pi lok meno omiyo kabedo-nu gilwoŋo Gony pa Dan o wa onyoo. Nen, tye i ŋet Kiriaŋearim, yo tuŋ potoceŋ. 13Lacen gukato gucito i lobo godi me Epraim, ci gubino i gaŋ pa Mika.\\n14Ka doŋ jo abic-cu ma yam onoŋo gucito ka roto lobo Laic guwaco bot omegigi ni, “Wuŋeyo mono ni i odi kany tye iye epod, cal lubaŋa, cal apaya ki cal me ryal ma giliyo aliya? Kombeddi doŋ wutam gin ma wubitimo.” 15Ci guŋak gucito kunnu, guwoto i ot pa latin Lalevi ma i paco pa Mika, ci gupenye ka en tye maber. 16Jo Dan miya abicel gumako jami lwenygi, gucuŋ kwede i dog gaŋ ka ma gidonyo iye-ni, 17ci jo abic ca ma yam gucito ka roto lobo-ni gucito gudonyo i ot, gukwanyo cal apaya ki epod, ki cal lubaŋa, ki cal me ryal ma giliyo aliya, kun ajwaka ocuŋ i dog gaŋ kacel ki jo miya abicel ma gumako jami lwenygi. 18Ka jo-nu gudonyo i ot pa Mika, gukwanyo cal apaya, ki epod, ki cal lubaŋa ki cal me ryal ma giliyo aliya, ci ajwaka openyogi ni, “Wutimo gin aŋo mono?” 19Gugamo doge ni, “Liŋ mot, um dogi woko ki ciŋi, ci ibin kacel kwedwa, ibed wonwa ki ajwakawa. Hamo ni bedo ber ka ibedo ajwaka i ot pa dano acel, nyo ibedo ajwaka i doggola nyo i kaka kulu ma i Icrael?” 20Cwiny ajwaka obedo yom; otero epod ki cal lubaŋa ki cal apaya, owoto kwedgi i dye lwak.\\n21Kit meno gulokke gucako wot, kun gicwalo litino ki lim makwo ki jamigi ducu i nyimgi. 22Ka doŋ gucito ma oŋado ki paco pa Mika, jo ma gibedo i gaŋ ma cok ki gaŋ pa Mika onoŋo guriŋo i oduru, gumako jo Dan iyo. 23Gudaŋŋe bot jo Dan, ci gin gulokke, guwaco bot Mika ni, “Aŋo mutimi mumiyo ibino ki lwak macalo man?” 24Ogamo ni, “Wukwanyo lubaŋana ma apayo, ki ajwakana, wucito kwede woko, doŋ adoŋ ki gin aŋo? Ka dok wupenya akaka ni, ‘Aŋo mutimi?’” 25Emo jo Dan gugamo ni, “Pe iwek dwani owinnye i kinwa, miyo kiniga mako jowa ci gipoto i komwu, gineki ki jo paconi ducu.” 26Ci jo Dan gucito gigi woko. Ka Mika oneno ni gitek pe eromo loyogi, en bene odok paco.\\n27Jo Dan gutero jami ma yam Mika opayo; ki ajwakane ma yam tye bote, guo kwede wa i Laic, bot jo ma gubedo mol ma gutoyo tokgi ata, gunekogi ki pala lucwan, guwaŋo gaŋgi woko ki mac. 28Dano mo pe ma oriŋo oduru ka larogi, pien onoŋo gitye bor ki Cidon, dok yam pe gumer ki ŋatti mo, Onoŋo gitye i nota ma cok ki Bet-Rekob. Jo Dan gugero gaŋ meno odoco, gubedo iye. 29Ci gucako nyiŋ gaŋ ni, Dan, macalo nyiŋ Dan ma kwarogi, ma yam Icrael onywalo. Ento yam con nyiŋ gaŋ-ŋu gilwoŋo ni Laic. 30Jo Dan gucibo cal ma gutero-ni me aworagi. Ci Yonacan lakwar Gercom ma wod pa Moses, ki likwaye, gubedo ajwagi i kaka pa Dan o wa i kare ma gitero jo Icrael i opii. 31Cal ma yam Mika opayo obedo kunnu pi kare ducu ma ot pa Lubaŋa obedo i Cilo.","num_words":864,"character_repetition_ratio":0.046,"word_repetition_ratio":0.014,"special_characters_ratio":0.252,"stopwords_ratio":0.302,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Wel 18 ACO85 - Ci Rwot owaco bot Aron ni, “In ki - Bible Search\\nWel 17 Wel 19\\nTic pa ajwagi ki pa Lulevi\\n1Ci Rwot owaco bot Aron ni, “In ki awobeni kacel ki jo me ot pa kwarowu wubitiŋo alii me bal pi kabedo maleŋ, dok in kacel ki awobeni wubitiŋo alii me bal pi ticwu me bedo ajwagi. 2In ibikelo utmegini ma i kaka, pa Levi cok kacel kwedi, ma en aye kaka pa woru, wek guribbe kwedi, gukonyi ma noŋo in ki awobeni wutye ka tic i nyim kema lok me caden. 3Gin gibibedo kwedwu i dog ticwu, dok gibitiyo tic ducu ma miite i kema; ento pe gibicito cok i kom jami ducu ma i kabedo maleŋ, pe gibinyiko cok ki keno tyer, wek pe to opot i kom gin ki wun. 4Gibinywako tic kwedwu i kema me rwatte pi tic ducu ma i kema; pe ŋat mukene mo bibino botwu cok. 5Wun wubitiyo tic ma i kabedo maleŋ, ki tic i kom keno tyer, wek kiniga pe dok opot i kom jo Icrael. 6Nen, doŋ akwanyo utmegiwu, gin Lulevi, ki i kin jo Icrael; gin gitye macalo mot ma gimiyowu, gin aye jo ma gimiyo bot Rwot pi tiyo tic i kema me rwatte. 7In ki awobeni keken wubitiyo ticwu me bedo ajwagi i lok ducu ma kemo kom keno tyer nyo ma tye i tyelo ma boŋo kicika oumo-ni. Amiyowu tic me bedo ajwagina macalo mot ma amiyo botwu; ka ŋat mo ata obino cok, gibineke woko.”\\nCam pa ajwagi\\n8Rwot dok owaco bot Aron ni, “Nen, doŋ atyeko miyo i ciŋi gityer ducu ma gimiyo bota, jami maleŋ ducu ma jo Icrael gikelo. Atyeko miyogi gubed waŋ wat ma tuŋ boti, ki bot awobeni me bedo waŋ wat ma myero gimi botgi dikdik. 9Magi aye gibibedo meri ki i kom jami maleŋ maka to ma pe giwaŋo ki mac: gityer ducu ma jo Icrael gimiyo bota, gityer me moko kwon ducu gitum me bal ducu, gitum me tino alii ducu; gibibedo maleŋ makato piri ki pi awobeni. 10Wubicamo i kabedo mo maleŋ makato; cowu ducu gitwero camo; tye maleŋ piwu. 11Man bene mewu: gin ducu ma gikwanyo ki i kom motgi me bedo gityer akwata; atyeko miyogi botwu ki bot awobewu ki anyirawu obed waŋ watwu me dikdik. Jo ducu ma i odi ma gulonnye gitwero camo. 12Moo mabecone ducu, yino mabecone ducu ki bel maberre ducu, mot ducu ma gimiyo bot Rwot me wi mwaka doŋ amiyo botwu. 13Cam ducu mukwoŋo cek i lobogi ma gikelo bot Rwot bibedo mewu; dano ducu ma i odi ma olonnye twero camo.\\n14-“Gin ducu ma i Icrael ma gidyero i cin Rwot bibedo mewu.\\n15“Litino ducu ma, gikwoŋo nywalogi, kadi bed dano nyo lee, ma gityero bot Rwot bibedo mewu, Ento litino kayo ducu pa dano gibikokogi akoka ki lim, ki litino kaye pa lee ma keni ma pe gicamo bene gibikokogi akoka. 16Gibikokogi ka ditogi romo dwe acel. Wel me kokogi ibimoko ni obed cekel me ryal abic, kun lubo cekel me kabedo maleŋ ma romo gera* pyeraryo. 17Ento latin kayo pa dyaŋ nyo pa romo nyo pa dyel pe gibikoko; gin gileŋ. Ibikiro remogi i kom keno tyer, dok ibiwaŋo dwologi obed gityer ma giwaŋo ki mac, gin ma ŋwece kur me yomo cwiny Rwot. 18Riŋogi bibedo mewu, macalo gok ma gik Wato ki em malacuc bene mewu. 19Gityer maleŋ ducu ma jo Icrael gimiyo bot Rwot doŋ amiyo botwu ki bot awobewu ki anyirawu obed waŋ: watwu me dikdik. Man aye gicikke ma gimoko ki kado i nyim Rwot matwal piri ki pi likwayu.” 20Rwot dok owaco bot Aron ni, “Pe wubilimo ginaleya mo nyo dul lobo mo i kin jo Icrael; an ki koma aye abedo ginaleyawu.\\nCam pa Lulevi\\n21-“Bot Lulevi atyeko miyogi dul acel me apar i kom jami pa jo Icrael me bedo megi pi culo ticgi ma gitiyo, ticgi ma i kema me rwatte. 22Dok nia tin jo Icrael pe gibinyiko cok ki kema me rwatte, wek pe gunoŋ bal ma kelogi to. 23Ento Lulevi keken aye gibitiyo tic ma i kema me rwatte, gin aye gibibedo lubalo ka gin mo orocce iye. Bibedo cik matwal nio wa i kare pa likwayowu ducu; dok pe gibileyo dul lobo mo i kin jo Icrael. 24Pien dul acel me apar ma a ki bot jo Icrael, ma gimiyo obed gityer bot Rwot, atyeko mi yo bot Lulevi me ginaleyagi; mumi yo aloko i komgi ni, pe gibibedo ki dul lobo mo me aleyagi i kin jo Icrael.”\\nDul acel me apar\\n25Rwot owaco bot Moses ni, 26“Dok iwac bot Lulevi ni, ‘Ka wugamo dul acel me apar ki bot jo Icrael, ma atyeko miyo botwu obed mewu, wun dok wubimiyo gityer ma a ki iye bot Rwot, dul acel me apar ki i kom dul acel me apar ma gikelo botwu. 27Gityerwu man gibikwano piwu macalo wumiyo ki i kom bel ma wudino ki i kom koŋo olok ma oa ki i nyig olokwu ma wubiyo. 28Kit meno wun bene wubimiyo gityer bot Rwot ki i kom dul acel me apar ducu ma wubigamo ki bot jo Icrael; wubikwanyo gityer pa Rwot ki i kome, wumiyo bot ajwaka Aron. 29Mot ducu ma gimiyo botwu en aye wubikwanyo iye gityer ducu ma myero bot Rwot, ki i kom mabecone ducu, ci bedo gin ma gikwero wek obed maleŋ.’ 30Mumiyo ibiwaco bot Lulevi ni, ‘Ka doŋ wutyero mabecone woko, ci mudoŋŋe bibedo mewu macalo oa ki i laro dino belwu nyo i ka biyo nyig olokwu. 31Wutwero camo i kabedo ducu, wun ki jo ma i odiwu; pien en aye giculowu kwede pi ticwu i kema me rwatte. 32Pe wubinoŋo iye bal mo, tekke wutyeko kwanyo mabecone pi gityer. Ento pe wupyed jami maleŋ ma jo Icrael gimiyo, wek pe wuto.’ ”","num_words":957,"character_repetition_ratio":0.068,"word_repetition_ratio":0.004,"special_characters_ratio":0.239,"stopwords_ratio":0.329,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Wel 21 ACO85 - Ka kabaka me Arad, ma en Lakanaan ma - Bible Search\\nWel 20 Wel 22\\nJo Kanaan gulwenyo kom jo Icrael\\n1-Ka kabaka me Arad, ma en Lakanaan ma bedo i Negeb, owinyo ni jo Icrael gibibino ki i yo Atarim, ci olwenyo komgi, oyako jo mogo woko ki i kingi. 2Ci jo Icrael gukwoŋo kwoŋ bot Rwot kun giwaco ni, “Ka ibimiyo jo man i ciŋwa ada, ci wan wabidyerogi i ciŋi, wabijwero gaŋigi woko liweŋ.” 3Rwot owinyo lega pa jo Icrael, omiyo guloyo Lukanaan, ci gin gudyerogi i cin Rwot kacel ki gaŋigi, gujwero woko; mumiyo nyiŋ kabedo meno gilwoŋo ni Korma*.\\nTwol ma giteto ki mola\\n4-Jo Icrael gua ki i te got Kor, gucako lubo yo ma cito i Nam Makwar, kun girabo lobo Edom. Ci cwiny dano oballe woko ma gitye iyo, 5-gucako loko lok akeca i kom Lubaŋa ki, i kom Moses kun giwaco ni, “Piŋo wukwanyowa woko ki i Ejipt wek wato i tim? Cam pe, pii bene pe, owinywa ocido woko ki cam ma konnye pe-ni.” 6Rwot ocwalo twol ma kwirgi kec i kom lwak, ci gucako toŋo dano; jo Icrael guto mapol. 7Dano gubino bot Moses, guwaco ni, “Doŋ watyeko balo, pien waloko lok akeca i kom Rwot ki i komi. Leg Rwot wek okwany twol woko ki i kinwa.” Ci Moses olego pi lwak. 8Rwot owaco ki Moses ni, “Tet cal twol ma kwirre kec-ci, iket iŋab malo i kom tal; ci dano ducu ma twol otoŋo, ka oneno kome, ci bedo kwo.” 9-Kumeno Moses oteto twol mola, oŋabo malo i wi tal; ci ka twol otoŋo dano mo en neno kom twol mola, ci kwo.\\nJo Icrael gurabo lobo Moab\\n10Jo Icrael gucako wot, ci gugony i Obot. 11Dok gua woko ki i Obot, gugony i Iye-abarim, i tim ma okemo Moab, yo tuŋ wokceŋ. 12Dok gua ki kunnu, gumedo wot, gugony i nota me Jered. 13Gua ki kunnu, gumedo wot, gugony loka kulu Amon, ma tye i dye tim, ma oa wa i waŋ lobo pa jo Amor, Amon en aye waŋ lobo pa jo Moab, ma i kin Moab ki jo Amor. 14En aye ka ma giwaco i Buk me Lweny pa Rwot ni,\\n“Waeb ma i Cupa,\\nki nota me Amon ducu,\\n15ki luŋ me nota mapol\\nma oyarre nio wa i kabedo ma gilwoŋo ni Ar,\\nojeŋŋe wa i waŋ lobo me Moab.”\\n16Gua ki kunnu, gubino i Beer*. En aye waŋ it ma yam Rwot owaco iye bot Moses ni, “Cok lwak kacel, wek ami pii botgi.” 17I kare meno jo Icrael guwero wer man ni,\\n“Gunnye malo, in waŋ it! Wakoro ki wer!\\n18Man waŋ it ma luker gukwinyo,\\nma twoni ma i lwak gugolo matut ki tal ker ki odoogi.”\\nKa dok gua i dye tim, gucito i Matana 19Nia i Matana gucito Nakaliel, ki nia ki kunnu gucito Bamot. 20Nia ki kunnu gucito i nota ma otoŋŋe i lobo Moab, i te lacol got Piciga, ma neno piny tuŋ tim aroo.\\nJo Icrael guloyo Cikon kabaka pa jo Amor\\n21Jo Icrael gucwalo lukwena bot Cikon, kabaka pa jo Amor, ma giwaco ni, 22“Ber iwek wawok ki i lobowu, Pe wabiŋak wawok ki i poto mo, nyo i poto olok, pe wabimato pii ma i waŋ it. Wabimol ma walubo gudo pa Kabaka madit-ti nio ka wawok wakato waŋ lobowu.” 23Ento Cikon pe oye ni jo Icrael guwok ki i lobone. Ocoko jone ducu, ogurogi kacel, ci ocito ka lweny i kom jo Icrael i tim. Ka oo i Jakaj, ocako lweny i kom jo Icrael. 24Ento jo Icrael guneko jone mapol ki pala lucwan, ci gucamo lobogi cakke ki i kulu Amon o kwede wa i Jajer ma tye i waŋ lobo pa jo Ammon. 25Jo Icrael gumako gaŋi ducu pa jo Amor, gucako bedo iye, i Kecbon ki i gaŋi matino ducu ma i ŋete. 26Kecbon onoŋo obedo gaŋ kai pa Cikon kabaka pa jo Amor. Cikon yam con koŋ olwenyo i kom kabaka pa jo Moab ci okwanyo lobone woko ducu ki i ciŋe nio wa i Amon. 27Mumiyo lurot wer giwaco ni,\\n“Wubin i Kecbon, gaŋ kai pa Cikon!\\nWek giger odoco, giyub ocuŋ matek.\\n28-Pien mac yam oa ki i Kecbon,\\nolyel matek kun oa ki i gaŋ kal pa Cikon.\\nOwaŋo gaŋ Ar pa jo Moab,\\nma gin rwodi me wi godi me Amon.\\n29Can madwoŋ opoto i komi, in Moab!\\nWuto wutum woko do, wun lwak pa Kemoc!\\nJok Kemoc omiyo awobene guriŋo gularo komgi,\\noweko anyirane giyako\\ngitero i ciŋ Cikon kabaka pa jo Amor.\\n30Kit meno likwayogi gityeko woko\\nnia ki i Kecbon nio wa i Dibon.\\nWajwero piny woko nio ka mac\\noryeyo piny wa i Medeba.”\\nJo Icrael guloyo Og kabaka me Bacan\\n31Kit meno jo Icrael gubedo i lobo pa jo Amor. 32Ka dok Moses ocwalo dano ka roto Jajer. Gumako gaŋi matino ma i ŋete, ci guryemo jo Amor ma gibedo kunnu. 33Ka gulokke, gudok yo tuŋ Bacan. Ci Og kabaka me Bacan ocorre ka lweny i komgi, en ki lwakke ducu, ci lweny ogeto i Edrei. 34Ento Rwot owaco bot Moses ni, “Pe ilwore; pien atyeko miye i ciŋi, en ki lwakke ducu, ki lobogi bene. Ibitimo en kit ma itimo i kom Cikon kabaka pa jo Amor ma yam obedo Kecbon.” 35Kit meno jo Icrael guneko Og ki awobene ducu, gujwero lwakke ducu nid waŋ ma ŋat acel mo pe odoŋ mubwot makwo; ci gucamo lobogi woko.","num_words":874,"character_repetition_ratio":0.062,"word_repetition_ratio":0.0,"special_characters_ratio":0.256,"stopwords_ratio":0.303,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Samson ki Delila | Pwony me Baibul pi Lutino\\nPWONY ME 38\\nJo Icrael mapol dok gudok cen ka woro cal apaya, pi meno Jehovah omiyogi i cing jo Piliciti. Ento onongo tye Luicrael mogo ma gimaro Jehovah. Ngat acel i kingi onongo nyinge Manoa. En ki dakone onongo gipe ki lutino. I nino mo acel Jehovah ooro lamalaikane bot dako pa Manoa. Malaika-ni owaco bote ni: ‘Ibinywalo latin laco. En bilaro jo Icrael ki i cing jo Piliciti. En bibedo Ajula pa Lubanga.’ In ingeyo jo ma onongo kilwongogi ni Ajula pa Lubanga? Gubedo jo ma gitiyo pi Lubanga i yo mapat. Onongo pe kiye ni Ajula pa Lubanga gungad yer wigi.\\nI nge kare mo, dako pa Manoa onywalo latin awobi, ci gucako nyinge ni Samson. I kare ma Samson odongo, Jehovah omiye teko madwong adada. En onongo twero neko labwor ki cinge nono. I nino mo acel, Samson oneko jo Piliciti 30 en kene. Jo Piliciti gudage adada ci gubedo ka yenyo yo me neke. I dyewor acel mo ma Samson obuto i Gaja, jo Piliciti gubuto gukure i dog cel me gang meno wek guneke woko i odiko. Ento i cwiny dyewor, Samson oa malo, ocito i dog cel, ci oputo woko. Otingo dog cel man i wi gwokke ci otero wa i wi got ma cok ki Kebron!\\nLacen, jo Piliciti gucito bot dako mo ma Samson maro ma nyinge Delila, ci guwaco bote ni: ‘Wabiculi lim ryal alip mapol ka inongo ka ma tek kom Samson a ki iye. Wamito make wek watweye i buc.’ Delila onongo mito cente meno, pi man en oye. I acakkine, Samson okwero tite gin mumiyo kome tek tutwal. Ento en obedo ka dide matek ki lokke nino ducu wang ma Samson otuco mung me tekone. En owacce ni: ‘Yer wiya pud peya kilyelo pien an abedo Ajula pa Jehovah. Ka ce kilyelo yer wiya, ci tek koma birwenyo woko.’ Samson otimo bal madit ki tuco mung man, pe kumeno?\\nCutcut Delila owaco bot jo Piliciti ni: ‘Aniang munge woko!’ En omiyo Samson onino i eme, ci olwongo ngat mo olyelo yer wiye woko. Ka dong Delila odange ni: ‘Samson, Lupiliciti gubino i komi!’ Samson oco ki i wang nino, ento tekone onongo dong orwenyo. Jo Piliciti gumake, gukolo wange woko, ci gutere i buc.\\nI nino mo acel jo Piliciti alip mapol gucokke i ot me woro lubangagi Dagon, kun gidange ni: ‘Lubangawa dong omiyo Samson i cingwa! Kel Samson woko! Wek en otuk tuko mo me galo wangwa.’ Guweko en ocung i kin wir ot aryo ci gubedo ka nyware. Samson okok ni: ‘Ai Jehovah, alegi ni imiya tek kom doki tyen man acel-li.’ Yer wi Samson onongo olot woko doki. En ocoro wir ot ki tekke ducu. Ot omuk opoto piny, oneko jo ducu ma i iye, dok Samson bene oto woko.\\n“En miyo tek bot jo magoro, dok bene medo tek bot ngat ma tekone odok woko piny.”​—Icaya 40:29\\nLapeny: Pingo Samson onongo kome tek tutwal? Ngo mutimme i kom Samson i kare ma en otito bot Delila ka ma tekone a ki iye?\\nNywakki Nywakki Jehovah Omiyo Teko bot Samson","num_words":515,"character_repetition_ratio":0.055,"word_repetition_ratio":0.0,"special_characters_ratio":0.23,"stopwords_ratio":0.247,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Niyabo 1 ACO85 - Man aye gin ma Lubaŋa onyuto bot Yecu - Bible Search\\nJuda 1 Niyabo 2\\n1Man aye gin ma Lubaŋa onyuto bot Yecu Kricito, wek omi en bene oniaŋ luticce i kom gin ma myero otimme oyotoyot i kare me anyim. En yam ocwalo lamalaika bot laticce Jon wek otitte oŋe, 2ka doŋ lacen i ŋeye Jon olokke odoko caden me lok ma Lubaŋa owaco, dok caden i kom lok me caden ma yam Yecu Kricito omiyo, kun bene otito pi gin ducu ma en oneno. 3Ŋat ma kwano lok ma gitito i buk man i nyim lwak tye ki gum, jo ma winyo bene tye ki gum, ki jo ma lubo gin ma gicoyo iye bene tye ki gum, pien kare doŋ cok.\\nMot bot lwak muye Kricito i kabedo abiro mapatpat.\\n4-Lok man Jon mucwalo bot lwak muye Kricito ma gitye i kabedo abiro mapatpat i Acia:\\nKica ki kuc obed botwu, ma oa ki bot Lubaŋa ma tye, ma yam obedo tye wa con, dok ma bibino, kun a ki bot cwiny abiro ma gitye i nyim komkerre, 5-ki ma a bene ki bot Yecu Kricito, lacaden ma genne, latin kayo i kin jo muto, kabaka madit ma loyo luker ducu ma i wi lobo-ni.\\nDeyo obed bot ŋat ma marowa, ma nene ogonyowa woko ki i twec me balwa ki remone, 6-ka doŋ olokowa wadoko lwak ma en loyo, kun wadoko ajwagi pa Lubaŋane ma Wonne bene. Deyo ki twero me loc obed bote nakanaka. Amen.\\n7-Nen, en tye ka bino ki pol, dano ducu gibinene ki waŋgi, kadi jo ma yam gucobe; kaka ducu me wi lobo bikumo pire. Kit meno ada. Amen.\\n8-“An Alupa ki Omega”, man Rwot Lubaŋa ma owaco, en Lubaŋa ma tye, dok ma yam onoŋo tye con, doki ma bibino, en Won Twer Ducu.\\nKricito onen bot Jon\\n9An Jon, ominwu ma oribbe kwedwu i can ki i ker ki i diyo cwiny me ciro can ma wabedo kwede i Yecu. Onoŋo atye i cula ma gilwoŋo ni Patimo, pien onoŋo atito lok ma Lubaŋa oloko, ki lok me caden ma Yecu omiyo. 10Cwiny Maleŋ yam oyuto tamma woko i nino pa Rwot, ka doŋ cut awinyo dwan maloŋo yo tuŋ i ŋeya ma winnye calo koko tum ma gikuto 11kun wacca ni, “Co gin ma itye ka nenone i buk-ki, ka doŋ icwal bot lwak jo muye Kricito ma gitye i kabedo abiro mapatpat, i Epeco, i Cumurna, i Pergamo, Tuatira, Cardic, i Piladelpia ki i Laodikia.”\\n12Ci alokke me neno dwan ma onoŋo tye ka lok kweda-ni. I kare ma doŋ alokke, ci aneno okar-mac me jabu abiro; 13-i dye okar-mac abiro-nu aneno iye ŋat mo ma cal ki wod pa dano. Dano-nu orukke woko ki jor mabor, ki del me jabu ma otweyo i kore. 14-Yer wiye onoŋo tar calo yer romo matar, tar calo pee; ki waŋe bene onoŋo obedo calo leb mac ma lyel,- 15-tyene aryo ducu onoŋo calo mola ma giliyo i keno, ka lacen doŋ girudo woko odoko maleŋ, kun dwane mor winnye calo mor pa pii ma corre. 16Onoŋo omako lakalatwe abiro i ciŋe tuŋ lacuc, ki pala lucwan mabit ryoryo okatti ki i doge, kun onoŋo nyime tye ka ryeny calo ceŋ ma ryeny matek.\\n17-Ka doŋ anene, ci apoto woko piny ka tyene calo ŋat muto. Ento en oketo ciŋe lacuc i koma kun wacca ni, “Pe ilwor, an aye ŋat mukwoŋo ki me agikkine, 18an ŋat ma kwo-ni. Yam onoŋo ato woko, ento koŋ inen, kombeddi atye kwo, abibedo kwo matwal. Dok bene layab me To ki me Lyel tye bota. 19Kombeddi doŋ ico gin ma itye ka nenone-ni, gin ma tye ki gin ma bitimme lacen i anyim. 20Koŋ agonnyi tyen lok me muŋ me lakalatwe abiro ma ineno i ciŋa tuŋ lacuc, ki okar-mac abiro me jabu. Lakalatwe abiro gin aye lumalaika pa lwak muye Kricito ma gitye i kabedo abiro mapatpat, doŋ okar-mac abiro-ni gin aye lwak muye Kricito ma gitye i kabedo abiro mapatpat.”","num_words":657,"character_repetition_ratio":0.07,"word_repetition_ratio":0.0,"special_characters_ratio":0.247,"stopwords_ratio":0.324,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 35 ACO85 - I kare ma Yekoyakim wod pa Yocia - Bible Search\\nJeremia 34 Jeremia 36\\nJeremia ki jo Rekab\\n1-I kare ma Yekoyakim wod pa Yocia onoŋo obedo kabaka me Juda, Rwot oloko ki Jeremia ni, 2“Cit i kaka pa jo Rekab ci ilok kwedgi, Ka doŋ ikelgi i kicika ma tye i ot pa Rwot ci imi botgi kono yino gumati.” 3Ci Jeremia okwanyo Jajania wod pa Jeremia mukene, wod pa Kabajinia, ki omegine, ki awobene ducu, ki jo Rekab ducu, 4ci okelogi i ot pa Rwot. Oterogi i kicika pa awobe pa Kanan, wod pa Igdalia, ma en dano pa Lubaŋa, Kicika man onoŋo tye cok ki kicika pa rwodi, ina tye malo ka wi kicika pa Mecaya wod pa Calum, ma en dano ma lakur doggola me ot pa Rwot. 5Ci Jeremia oketo kikopo ki abino ma koŋo vino opoŋ iye i nyimgi, ka doŋ owaco botgi ni, “Wumat koŋo.”\\n6Ento gin gudok iye ni, “Wan pe wamato koŋo vino pien Jonadab wod pa Rekab, ma en kwarowa, otito ni waŋ kacel ki likwayowa ducu pe wabimato koŋo vino matwal. 7En bene otito botwa ni pe myero wager odi, pe wapur poto, pe bene wapit olok kadi ki wilone ki lim bene pe wawil. Ocikowa me bedo i kema pi kare me kwowa ducu, wek wabed ka medde ki bedo i lobo ma waŋ wawelo iye-ni pi kare malac. 8Wan walubo pwony pa Jonadab wod pa Rekab, ma en obedo kwarowa. Wan kikomwa pe wamato koŋo, kadi monwa, awobewa ki anyirawa bene pe gimato. 9Pe wagero odi ma myero wabed iye, pe watye ki poto olok mo, kadi ki potti mukene, kodiwa bene pe; 10wan giwa wabedo i kema. Wan wabedo ka lubo kit cik ducu ma kwarowa Jonadab ocikowa kwede. 11Ento i kare ma Nebukadnejar kabaka me Babilon obino omonyo kwede lobo man, wamoko tamwa me bino i Jerucalem pi riŋo woko ki bot mony pa jo Kaldaya ki Ciria. Meno aye gin mumiyo kombeddi watye ka bedo i Jerucalem-mi.”\\n12Rwot me mony, Lubaŋa pa Icrael dok owaco bot Jeremia me cito ka waco bot jo Juda ki Jerucalem, ni 13“An Rwot apenyowu ni piŋo wukwero gamo pwonnya ki winyo lokka? 14Likwayo pa Jonadab ducu gulubo dok gugwoko cik ma en ocikogi kwede, pe gumato koŋo vino, kadi wa onyoo pe tye ŋat mo i kingi ma mato koŋo, pien gilubo cik ma kwarogi ocikogi kwede. Abedo ka lok botwu teretere ento wun pe wuwinyo lokka. 15Abedo ka cwalo botwu luticca lunebi teretere, gin bene gubedo ka tito botwu ni wulokke wuwek kit yo mewu marac-ci dok wuti gin ma tye atir. Gin guciko bene matek ni pe myero wuwor lubaŋa mogo mukene dok pe wuti botgi, wek pud wumedde ki bedo i lobo ma yam amiyo botwu ki bot kwarowu. Ento wun pe wuciko itwu dok bene pe wuwinyo lokka. 16Likwayo pa Jonadab gire gulubo gin ma kwarogi ocikogi kwede, ento wun pe wulubo lokka wacel. 17Pi meno, an Rwot me mony, Lubaŋa pa Icrael, abekelo can ma yam acikke pire ni aketo i kom jo Juda ki Jerucalem-mi. Abitimo man pien wun pe wuwinyo lokka i kare ma aloko kwedwu, dok bene ka alwoŋowu wun pe wugamo doga.”\\n18Ci Jeremia owaco ki jo me kaka pa Rekab ni Rwot me mony, Lubaŋa pa Icrael, owacci, “Wun doŋ wutyeko lubo cik ma kwarowu Jonadab yam ocikowu kwede; wulubo pwonnye woko ducu liweŋ, dok bene wutiyo gin ducu ma onoŋo en ocikowu ni wuti. 19Pi meno, omiyo an Rwot me mony, Lubaŋa pa Icrael, acikke ni Jonadab wod pa Rekab kare ducu bibedo ki lakware mo ma laco ma bitic bota.”","num_words":598,"character_repetition_ratio":0.06,"word_repetition_ratio":0.0,"special_characters_ratio":0.233,"stopwords_ratio":0.333,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Latitlok 6 ACO85 - Atyeko neno gin marac mapek ma - Bible Search\\nLatitlok 5 Latitlok 7\\n1Atyeko neno gin marac mapek ma obwoyo kom dano ducu ma bedo i lobo-ni woko. 2Lubaŋa twero miyo bot dano mo lonyo, lwak jami mapol ata, dok miyo dano giwore, wek dano-nu obed ma gin mo ducu ma en mito pe orem bote, ento ka Lubaŋa pe omiye twero me noŋo yomcwiny i kom lwak lonyone-ni, ci dano mo ata aye binoŋo yomcwiny i kom jamine ducu; man gin ma konnye pe. Man aye can marac mukato kare. 3Kadi bed dano mo onywal litino ma romo miya acel kulu, kadi en obedo i lobo pi lwak mwaka mapol, ma mwakane bene doŋ dwoŋ, ento ka pe noŋo yomcwiny mo i kom jami mabeco me lobo man, ka pe bene giketo deyo me yiko en ka oto, awaco ni latin ma ginywalo ma doŋ otyeko to woko ki i ic ber kato eno 4Kony me nywalo latin meno pe, en cito i colpiny, ka doŋ tye i colpiny ci wi dano wil woko pi nyiŋe. 5Dok latin meno pe oŋe no cen, pe oŋeyo gin mo; ento en noŋo yweyo maber makato dano meno madit-ti. 6Kadi bed dano-nu ori i lobo pi mwaka alip aryo kulu, ka pe bedo ki jami mabeco i lobo man, ci gin aryo-ni ducu pe gicito i kabedo acel?\\n7Dano tiyo ticce ducu wek enoŋ gin ma myero ecam, ento pe romo yen ki cam ma en noŋo. 8Dano maryek kato ŋat ma lamiŋ niŋniŋ? Ci dano ma lacan ma ŋeyo gwoko kwone i kin jo makwo bedo ki gin aŋo? 9Bedo ber me tic ki jami ma it ye kwede, kato ma ibedo ki par madwoŋ pi jami mukene; man bene gin ma konnye pe, rom ki ryemo kor yamo ma kodo.\\n10Gin ma tye ka timme onoŋo doŋ gityeko cako nyiŋe con, dok waŋeyo kit pa dano ni, en pe twero pyem ki ŋat matek makato eno 11Ka dano pyem kun loko lok madwoŋ, ci lokke ducu doko gin ma konnye pe, noŋo oyelle nono. 12Aŋa ma ŋeyo gin maber pi dano ma kun noŋo en obedo pi kare manok ki kit kwo ma konnye pe, pien kwone rwenyo woko macalo tipo? Aŋa ma twero tito bot dano gin ma bitimme ki i ŋeye lacen i lobo man ma noŋo en doŋ oto woko?","num_words":389,"character_repetition_ratio":0.055,"word_repetition_ratio":0.0,"special_characters_ratio":0.245,"stopwords_ratio":0.347,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Goba Obedo Gin Ango? Tika Bigik?\\nKWAN I LEB Acholi Afrikaans Albanian Amharic Arabic Armenian Armenian (West) Aymara Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Chokwe Cibemba Cinyanja Croatian Czech Danish Dutch Efik English (Leb Muno) Estonian Ewe Fijian Finnish French Ga Georgian German Grik Guarani Haitian Creole Hausa Hiligaynon Hmong (White) Hungarian Ibru Igbo Iloko Indonesian Isoko Italian Japanese Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisi Kongo Korean Krio Lhukonzo Lingala Lithuanian Luganda Lunda Luo Luvale Macedonian Malagasy Maltese Mambwe-Lungu Maya Myanmar Ndebele (Zimbabwe) Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Quechua (Cuzco) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tajiki Tatar Tetun Dili Thai Tigrinya Tiv Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Urdu Vietnamese Wolaita Xhosa Yoruba Zande Zapotec (Isthmus) Zulu\\nPANAYIOTA odongo i cula nam mo ma tye i Mediterranean. Macalo anyaka me mwaka apar ki wiye, en onongo maro lok me wibye adada. Lacen en otiyo calo karan me pati mo acel i caro ma en bedo iye. En bene owoto i ot ki ot wek ejog cente pi patine. Ento, ka kare woto ki kato, cwiny Panayiota otur adada. Cwiny me wadi or ki lurem, miti me nongo lonyo, dipo wic, ki dong nyeko onongo orwako lwite adada i patine kadi bed gubedo ka lwonge i kingi ni gin acel.\\nDaniel ma bedo i lobo Ireland odongo i gang ma jone ludini adada. Ki cwercwiny madit, en wiye po i kom padi mogo ma gitimo jami maraco calo mero, goyo cente ki dok bene gikwalo cente ki i ka kano lim pa kanica kun kitungcel gitito lok pa Lubanga bote ni ebiwang i mac me kapiny ka etimo bal.\\nJeffery ticce onongo tye me yenyo cuk ki cato jami pa kampuni mogo ma gitingo jami ki yeya madongo ma gia ki i lobo Biritic ki Amerika. Tyen mapol, wiye po i kom tim me camucana ma luwil kacel ki lutic me kampuni mapat pat gitimo ka nongo gitye ka winye pi kontrak ki ludito pa gamente. Mitigi ducu onongo opong ki goba me timo gin mo keken wek ginong kontrak.\\nKi cwercwiny madit, magi pe gubedo jami ma gitimme kicel kicel. Goba onya adada i kareni dok gudo kabedo ducu me kwo pa dano—wibye, dini, ki dong cat. Man rwatte adada pien lok man ni ‘goba-ni’ a ki i nyig lok me leb Grik ma nyuto lalok nyo latuk goga ma kano kite woko. Lacen, kicako tic ki nyig lok man i kom ngat mo keken ma yubbe tye me bwolo jo mukene nyo cobo mitine kekene.\\nGoba twero cwero cwiny jo ma kibwologi ma weko gibedo ki akemo, keccwiny, dok bene gimako lok i cwinygi. Pi cwercwiny, jo ma kibwologi-ni gitwero penye ni: “Goba! Tika bigik?” Tye me yomcwiny ni meno Lok pa Lubanga miniwa gen ni goba bigik.\\nKIT MA LUBANGA GIN KI WODE GINENO KWEDE GOBA\\nMa lubbe ki Baibul, goba pe ocakke ki bot dano ento ki bot cwec mo me cwiny. I kare ma kicweyo dano, Catan Larac-ci otiyo ki twol me kano kite kun timme calo mito konyo Kawa, dako mukwongo wek ebwolle. (Acakki 3:1-5) Nicakke i kare meno, dano mapol gulokke gudoko calo Catan kun gitimo jami ma myero pe gutim dok gucako bwolo luwotgi me cobo mitigi.\\nI kare ma Luicrael gupoto i owic me woro me goba, Lubanga kare ducu obedo ka cikogi i kom adwogi marac ma bibino. Lubanga Jehovah otito bot lanebi Icaya ni: “Rok man kara ginyiko cok kweda ki doggi nono, giketo deyo i koma bene ki doggi nono, cwingi pe tye i koma wacel.” (Icaya 29:13) Lubanga oweko rok mukene gujwero Jerucalem kacel ki ot pa Lubanga i kare ma Luicrael pe gungut—jo ma gukwongo jwerone aye Lubabilon i 607 K.M.P. ki dok lacen mony me Roma i 70 K.M. Ki lok ada, Lubanga pe biweko goba medde pi naka.\\nKitungcel, Lubanga gin ki Wode Yecu gimaro jo ma lugen dok giloko lok ada. Me labolle, i kare ma Yecu ocako ticce me pwony, laco mo ma nyige Natanael obino bote. I kare ma Yecu onene, en owaco ni: “Nen Laicrael me ada, ma pe tye ki goba mo i cwinye!” (Jon 1:47) Natanael ma bene nyinge mukene Bartolomayo-ni odoko ngat acel i kin lukwena 12 pa Yecu.—Luka 6:13-16.\\nYecu obedo kacel ki lupwonyene dok en opwonyogi ki tam pa Lubanga. Lupwonnyene onongo myero pe gubed lugoba. Yecu bene ociko matek adada lupwonye dini me kare ca ma gubedo lugoba ma lubbe ki jami ma gitimo. Nen kong jami mogo ma gin gutimo.\\nGimito ni kinengi ni kitgi “atir.” Yecu owaco ki luwiny en ni: “Wugwokke, pe wunyut kitwu ma atir i nyim dano ni wek gunenwu . . . macalo lugoba mogo gitimo.” En bene otito botgi ni ka gimiyo mot me kica, ci myero gutim “i mung.” Omyero guleg i mung ma jo mukene pe nenogi. Meno biweko worogi bedo me ada dok Wonne bipwoyone.—Matayo 6:1-6.\\nGineno bal oyotoyot adada. Yecu owaco ni: “In lagoba, kong ikwong kwanyo dul yat ma tye i wangi-ni woko, ci miyo dong ineno piny maber me kwanyo cung kal ma tye i wang omeru ca.” (Matayo 7:5) Ka ngat moni bedo ka lok i kom bal pa lawote kun nongo mege dit kato, man weko en mine me bedo ngat ma en pe obedo. Ki lok ada, “dano ducu gibalo, pe gio i kom deyo pa Lubanga.”—Jo Roma 3:23.\\nGikano cwiny mogo maraco i cwinygi. I nino mo acel, jo ma gicwako Luparicayo kacel ki lulub kor Kerode gubino bot Yecu me penye lapeny mo ma kwako culo mucoro. Guloko bot Yecu i yo me bita kun giwaco ni: “Lapwony, wan wangeyo ni in dano me ada, ipwonyo yo pa Lubanga ki ada.” Gin onongo gimito mako lok i dog Yecu i kare ma gupenye ni: “Cikwa ye ni gicul mucoro bot Cecar nyo pe?” Yecu odoko iye ni: “Wun wubwola pingo, wun lugoba?” Yecu owaco atir botgi kun bene lwongogi ni lugoba pien onongo pe gimito lagamme ento gimito ni ‘gimak lok ma a i doge.’—Matayo 22:15-22.\\nLukricitayo me ada ginyuto “mar ma dano bedo kwede ka cwinye leng dok kite ber ma pe ki bal mo i kome, dok ma niyene goba pe iye.”—1 TEMCEO 1:5\\nI kare ma kacokke pa Lukricitayo ocakke i Pentekote 33 K.M., dano gucako bedo lugen kun bene giloko lok ada. Lukricitayo me ada gutute matek me jwayo woko cwiny ma weko gidoko lugoba. Me labolle, Petero ma bene obedo ngat acel i kin lukwena 12 ni ocuko cwiny Lukricitayo luwote me ‘lubo lok ada, wek gubed ki mar ma goba pe iye macalo utmego.’ (1 Petero 1:22) Lakwena Paulo bene ocuko cwiny luwote me bedo ki cwiny me “mar ma dano bedo kwede ka cwinye leng dok kite ber ma pe ki bal mo i kome, dok ma niyene goba pe iye.”—1 Temceo 1:5.\\nLOK PA LUBANGA TYE KI TEKO\\nKit ma kicoyo i Baibul, pwony pa Yecu kacel ki lukwena pud konyowa adada i kareni kit ma okonyo kwede i cencwari me acel. Ma lubbe ki lok man, lakwena Paulo owaco ni: “Lok pa Lubanga obedo gin makwo, dok tiyo matek, bit bene kato pala lucwan ma lebe bit ryoryo woko. Lok meno tuco iwa pil, tuc tungcel ka ma tipo ki cwiny gurwatte iye, nyo ka ma wang mwot orwatte iye ki moo ma i cogo, kun poko par ki tam mabecone ki maracone ma tye i dano.” (Jo Ibru 4:12) Ngeyo lok ada me Baibul ki dok tute me ketone i tic okonyo dano mapol me weko goba ki dok me bedo lugen kun gibedo jo ma cwinygi atir. Tam kong i kom jo adek ma waloko i komgi i acakki me pwony man.\\n“Aneno ka dano ginyuto mar me ada kikome pi luwotgi.”—PANAYIOTA\\nPanayiota ocako neno alokaloka i kwone i kare ma oye cako bino i cokke i Ot me Ker pa Lucaden pa Jehovah. En pe oneno ngat mo ma mito ni kinene dok kitere calo iwacci kite atir tutwal. En owaco ni: “Aneno ka dano ginyuto mar me ada kikome pi luwotgi, gin ma pe aneno pi mwaki magi ducu ma alungo wiya i lok me wibye-ni.”\\nPanayiota ocako kwano Baibul ci odongo i yo me cwiny ka lacen onongo batija. Meno obedo mwaki 30 mukato angec. En owaco ni: “Angeyo tyen lok me kwo, pe i kare ma onongo atye ka wot i ot ki ot i tute me cobo miti pa pati, ento i kare ma acako tito kwena me Ker pa Lubanga, ma en aye yo acel keken ma watwero bedo ki lobo ma atir.”\\n“Onongo pe atwero ye ni Lukricitayo luwota gutam ni an aber ento kun onongo atye ka timo jami ma pe opore.”—DANIEL\\nDaniel oketo tek adada me dongo i yo me cwiny ka lacen onongo mot me tic i kacokke. I nge mwaki mogo, en otimo bal mo ma oweko cwiny ma ngolle koppi obedo ka pidde adada. En owaco ni: “Pien wiya pud po ni aneno tim me goba pi mwaki mapol i kanica, man oweko ajalo motta me tic. Onongo pe atwero ye ni Lukricitayo luwota gutam ni an aber ento kun nongo kara atye ka timo jami ma pe opore.”\\nKi yomcwiny madit, i kare ma kimiyo tira bot Daniel, en owinyo ni meno dong etye agonya me medde ki mot me ticce i kacokke kun nongo cwinye dong pe pide. Kodi cwiny man nonge bot jo ma gitiyo pi Lubanga labongo goba mo i cwinygi. Gin gipwonye me “kwanyo dul yat” ki i wanggi ma peya gumine me “kwanyo cung kal” ki i wang omegigi.\\n“Aniang ni meno pe myero abed lacat ma doge lim. . . . Man ogudo cwiny ma ngola kop adada.”—JEFFERY\\nJeffery, ma onongo dong obedo ka timo biacara pi kare malac-ci owaco ni: “Ka ngecca me Baibul woto ki dongo, aniang ni meno pe myero abed lacat ma doge lim, ma kipwonyo me waco gin mo keken me mako kontrak. Carolok 11:1 ogudo cwiny ma ngola kop adada, tyeng man wacciwa ni ‘Rwot [Jehovah] dag jo ma gipimo jami ki mijan ma pe pimo kakare.’” Ki lok ada, ka iporo ki lujog mucoro ma gupenyo Yecu-ni, Jeffery opwonye pe me kano kite i kin Lukricitayo luwote ki bene bot dano mukene.\\nLucaden pa Jehovah milion mapol i twok lobo lung gitye ka tute me keto gin ma gupwonyo ki i Baibul i tic. Gitye ka tute me ‘ruko kit pa dano manyen ma giketo i cal pa Lubanga kikome i ada me kit ma atir ki maleng.’ (Jo Epeco 4:24) Wacuko cwinyi me ngeyo angagi ma gubedo Lucaden pa Jehovah, gin ma gipwonyo, ki dong kit ma giromo konyi kwede me pwonyo lok madok i kom lobo manyen ma Lubanga ocikke pire-ni. I lobo meno, “kit ma atir bedo iye” dok lugoba ducu pe gibibedo iye.—2 Petero 3:13.\\nLubo Cik pa Lubanga Keliwa Adwogi Mabeco Nining?\\nYecu otito gin mumiyo wamito tira ki cik aryo mene ma pigi tek loyo.\\nLubanga Tye ki Yub Ango pi Lobo?","num_words":1831,"character_repetition_ratio":0.036,"word_repetition_ratio":0.021,"special_characters_ratio":0.227,"stopwords_ratio":0.308,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nwoyo Cik 29 ACO85 - Man aye lok me gicikke ma yam Rwot - Bible Search\\nNwoyo Cik 28 Nwoyo Cik 30\\nNwoyo Cik 29\\nRwot ocikke ki jo Icrael i lobo Moab\\n1Man aye lok me gicikke ma yam Rwot ociko ki Moses ma oketo i kingi ki jo Icrael i lobo Moab, ma omedo i kom gicikke ma yam oketo i kingi i wi got Koreb.\\n2Moses olwoŋo jo Icrael ducu ci owaco botgi ni, “Doŋ wutyeko neno gin ducu ma yam Rwot otiyo i lobo Ejipt ma wuneno ki waŋwu, gin ma en otimo i kom Parao ki i kom luticce ki i kom lobone ducu. 3Wun yam wuneno ki waŋwu kit ma Rwot otemo kwede cwinye ki lwak, lanyut ki taŋo madito. 4Ento Rwot peya omiyowu cwiny me niaŋ, nyo waŋ me neno, nyo it me winyo nio wa onyoo. 5Doŋ atelo wiwu i dye tim mwaka pyeraŋwen ma boŋowu pe guti ki i komwu, ki war tyenwu bene pe guti woko ki i tyenwu. 6I kare meno onoŋo pe wutye ki kwon me acama, pe wumato koŋo vino nyo kono makecce; meno aye oweko wuŋeyo ni an aye a Rwot Lubaŋawu. 7-Ka doŋ wuo i kabedo-ni, ci Cikon kabaka me Kecbon ki Og kabaka me Bacan gubino ka romo kwedwa i lweny, ento waloyogi woko, 8-ci wamayo lobogi woko wamiyo obedo ginaleya pa jo pa Reuben, ki pa jo pa Gad, ki pa nucu kaka pa Manace. 9Pi meno myero wugwokke ka lubo lok ducu me gicikke man, wek gumkom omakwu i kom gin ducu ma wutiyo.\\n10“Tin wun ducu wucuŋ i nyim Rwot Lubaŋawu: ludito wi kakawu, ludoŋowu, ludito ticwu ki co ducu pa jo Icrael, 11litinowu ki mon mewu ki lubedo ma gibedo i gonywu ma gin aye lubar yenwu ki lutwom piiwu. 12Wucuŋ kany wek wun ducu wukwoŋŋe pi donyo i gicikke man ma Rwot Lubaŋawu oketo i kinwu ki en tin, 13wek en omi wubed jone tin, wek en obed Lubaŋawu, kit ma yam ocikke kwede botwu-ni, ki kit ma yam olwoŋo kwede bot kwarowu Abraim, Icaka ki Yakobo. 14Pe aketo kwoŋ man ki gicikke man kwedwu keken, 15ento okwako wa dano ma pe gitye kany kwedwa tin ma rom ki wan ducu ma wacuŋ kany i nyim Rwot Lubaŋawa tin.\\n16“Wun wuŋeyo kit ma yam wabedo kwede i lobo Ejipt, kit ma wawoto wabino kwede kun wawok ki i dye rok mapol; 17dok wuneno gin me kwer ma gitye kwede ducu, cal lubaŋagi me bao ki me got, me ryal ki me jabu; 18-Wugwokke wek laco mo nyo dako mo, nyo doggolawu mo, nyo kakawu mo pe onen i kinwu ma cwinye olokke oa woko i kom Rwot Lubaŋawa, ci okobo ocito ka woro lubaŋa mogo pa rok meno ducu, wek i kinwu pe onen iye dano mo ma rom ki lwit yat ma nyako kwir ki nyige makec. 19Gwok nyo dano macalo meno ka owinyo kwoŋ man ki gicikke man ci lamo gum i kome kene i cwinye kun wacci, ‘An gira abibedo ki kuc, kadi bed cwinya nwaŋ ma alubo yona kena.’ Kit meno miyo gijwero gin maber ki gin maracce woko kacel. 20Rwot pe bitimo dano macalo meno kica, ento kiniga pa Rwot ki nyekone aye bidunyo yito i kome, ki lok me ceno dano ma gicoyo i buk man bimoko i kome matwal, Rwot bijwayo nyiŋe woko ki i te polo. 21Rwot bipoko en woko kene ki i kin kaka pa jo Icrael ducu, ci bolo can mapek i kome ma rwatte ki lok ducu me ceno dano ma i gicikke ma gicoyo i buk man me cik.\\n22“Dok likwayowu ma gibilubowu, litinowu ma gibileyo ka tyenwu, ki lurok ma gua ki i lobo mabor, ka gibineno lwak aroma ducu ma opoto i lobowu ki lwak two ma Rwot omiyo omako dano, 23-dok ka gibineno lobowu ducu mac obalo, kun odoŋ gweŋ calfa ma mac olenyo, ki kado keken, ma pe gicoyo iye kodi mo, ma gin mo pe doŋo iye, ma lum pe lot iye, lobo muballe woko ma rom ki Codom ki Gomora ki Adma ki Jeboim, ma yam Rwot obalo woko ki kiniga ki akecane, 24ada, ka guneno man ducu gibiwacci, ‘Piŋo Rwot otimo lobo-ni kit man? Lyeto me kiniga madwoŋ ma rom manni te lokke aŋo?’ 25Ci dano gibigamo ni, ‘Gin mumiyo otimo kit meno pien guweko lubo gicikke pa Rwot Lubaŋa pa kwarogi woko, ma ocikke iye kwedgi i kare ma okwanyogi woko ki i Ejipt, 26ci guyeŋ gucito ka woro lwak lubaŋa mukene ki ryebbe piny i nyimgi, lwak lubaŋa ma onoŋo yam pe giŋeyo, ma yam pe gimiyo botgi me awora; 27mumiyo kiniga omako Rwot i kom lobo man, ma okelo iye lwak lok ducu me ceno dano ma gicoyo i buk man. 28Rwot oputo lwitgi woko ki i lobogi pi kinigane ki akecane ki akemone madwoŋ, ka obayogi woko wa i lobo mukene, macalo tye kwede wa onyooni.’\\n29“Rwot Lubaŋawu tye ki muŋŋe; ento gin ma doŋ oyabo omiyo botwa doŋ bedo mewa ki pa likwayowa matwal, wek walub lok ducu ma i cik man.","num_words":834,"character_repetition_ratio":0.054,"word_repetition_ratio":0.0,"special_characters_ratio":0.242,"stopwords_ratio":0.331,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lucaden pa Jehovah Ginongo Cente Kikwene me Cobo Ticgi?\\nKWAN I LEB Acholi Afrikaans Albanian Amharic Arabic Armenian Armenian (West) Aymara Baoule Batak (Toba) Bicol Bislama Bulgarian Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Danish Drehu Dutch Efik English (Leb Muno) Estonian Ewe Fijian Finnish French Ga Garifuna Georgian German Greenlandic Grik Guarani Haitian Creole Hiligaynon Hmong (White) Hungarian Iban Ibru Icelandic Igbo Iloko Indonesian Italian Japanese Karen (S'gaw) Kazakh Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Kwangali Kwanyama Lamba Lhukonzo Lingala Lithuanian Luganda Lunda Luo Luvale Macedonian Malagasy Maltese Mam Mambwe-Lungu Maya Mazatec (Huautla) Mixe Mizo Mongolian Moore Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngabere Norwegian Nyaneka Nzema Ossetian Pangasinan Papiamento (Aruba) Papiamento (Curaçao) Persian Pidgin (Cameroon) Polish Portuguese Quechua (Bolivia) Quichua (Imbabura) Rarotongan Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tlapanec Tojolabal Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Uruund Venda Vietnamese Wallisian Wayuunaiki Wolaita Xhosa Yoruba Zande Zapotec (Isthmus) Zulu\\nWanongo Cente Kikwene me Cobo Ticwa?\\nMwaka ki mwaka,wagoyo dok wapoko Baibul kacel ki bukke ma jenge i Baibul milion mapol adada. Wagedo dok watiyo ki jang gang kal ki macin me goyo bukke i twok lobo lung. Dano mapol girwatte i kacokke mapat pat i kabedo me woro ma kilwongo ni Odi me Ker ma kiyubogi maber. Anga ma culo pi jami magi ducu?\\nMot ma ngat moni miyo kun a ki i cwinye aye teno kor ticwa. (2 Jo Korint 9:7) I 1879, kicoyo i magajin man me aryo ni: “Ngat ma bicung i nge Zion’s Watch Tower [kit ma onongo kilwongo kwede magajin man] aye JEHOVAH dok magajin man pe bilego cente ki bot ngat mo keken.” Ma naka yam pud kitye ka lubo lok man.\\nMot ma kibolo kicwalo atir i jang gang kalwa nyo i canduk me bolo mot ma tye i Odi me Ker mapat pat. Pe wapenyo jo ma gibino ka lega ni gumi acel me apar nyo wapenyogi ni gucul pi bino ka lega nyo pi bukkewa. Pe kiculowa pi cito ka tito kwena, pwony i kacokke, nyo gedo kabedo me woro. Yecu owaco ni: “Wun wugamo nono labongo cul mo, wumi bene nono labongo cul.” (Matayo 10:8) Jo ducu ma gitiyo i jang gang kalwa nyo i gang kalwa madit, ma man kwako Lukiko Madit pa Lucaden pa Jehovah pe kiculogi pien gitye i dini ma jone gitiyo tic pi kare malac.\\n“Ma lubbe ki tic ducu ma Lucaden pa Jehovah gitimo, cente ducu ma kibolo cung i kom mot ma kibolo kun ngat acel acel moko ciling adi ma myero ebol ki dok awene.’”—European Court of Human Rights, 2011\\nMot ma gibolo bene kitiyo kwede i kabedo ma peko ma poto atura otimme iye. Lukricitayo me kare macon cwinygi obedo yom me nywako jami ma gitye kwede ki jo ma gitye i peko. (Jo Roma 15:26) Wakonyo bene gedo odi pa jo ma gitye i peko, kabedo me woro, wamiyo cam, bongngi ki dong kony me ot yat.\\nNen vidio me Philippines Typhoon—Faith Conquers Adversity i www.jw.org. (Yeny i te wi lok ni Lok i kom > TICWA)\\nKinongo Cente me Cobo Tic me Tito Kwene pa Lucaden pa Jehovah Kikwene?\\nKit me Bolo Mot kun Itiyo ki Intanet","num_words":580,"character_repetition_ratio":0.047,"word_repetition_ratio":0.0,"special_characters_ratio":0.199,"stopwords_ratio":0.207,"flagged_words_ratio":0.0,"lang_id_score":0.976,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Kit ma Lutino Loko Kwede Nyom | Jo me Ot ma Cwinygi Yom\\nBUTE ME 6\\nKit ma Lutino Loko Kwede Nyom\\n“Otino obedo mot ame yaa i bang [Jehovah].”—Jabuli 127:3, Lango Baibul\\nNywalo latin obedo gin ma kelo yomcwiny ki lworo bot jo munyomme. Macalolunyodo manyen, wutwero bedo ki ur pien cawa ki kerowu ducu tum pi gwoko latin. Bedo labongo nino kacel ki alokaloka ma i cwinywu twero miyo wat i kinwu doko goro. Wun ducu myero wutute me loko kwowu wek wugwok latinwu dok wujing nyomwu. Tira me Baibul twero konyowu me cobo tic magi nining?\\n1 NIANG KIT MA LATIN LOKO KWEDE KWOWU\\nGIN MA BAIBUL WACO: “Mar diyo cwinye, dok lakica bene.” Mar “pe yenyo gin mukemo en kene; pe bedo ki keccwiny.” (1 Jo Korint 13:4, 5) Calo min latin lakere manyen, pol kare tammi ducu nongo tye i kom latin. Ento kono, luoti twero cako winyo calo pe iparo pire muromo, pi meno wi myero opo ni en bene mito ni itam pire. Ka idiyo cwinyi dok inyuto kica, iromo konye wek en bene owiny ni konye tye dok wutwero gwoko latinwu kacel.\\n“Wun co wubed ki monwu ki niang maber.” (1 Petero 3:7) Niang maber ni dakoni tiyo matek pi gwoko latinwu. En tye ki tic mapol manyen dok twero kelo bote olo, par, nyo turcwiny. I kare mukene, iye twero bene wang i komi, ento bed mot, pien “ngat ma kiniga pe mako oyot ber loyo twon oteka.” (Carolok 16:32) Nyut bote niang matut, dok imi kony ma en mito.—Carolok 14:29.\\nWego: Kony dakoni ki gwoko latin kadi wa i dyewor. Dwok piny cawa ma icwalo i jami mukene wek iti kwede me konyo kor dakoni kacel ki latinni\\nMego: Ka laco omine me gwoko latin, ye konye. Ka en pe otiyo i yo mupore, pe ica ticce ento nyute ki kica kit me timone\\n2 WUJING WAT I KINWU\\nGIN MA BAIBUL WACO: “Gin aryo gidoko kom acel.” (Acakki 2:24) Kadi bed wutye ki latin manyen i otwu, wi opo ni in ki luoti wubedo “kom acel.” Tute matek me gwoko wat macok i kinwu.\\nMon, wubed ki pwoc pi kony ma cogwu miyo. Pwoc ma imiyo twero “cango dano.” (Carolok 12:18) Co, myero wutit bot monwu kit ma wumarogi kwede dok ni pigi tek botwu. Pake pi kit ma en gwokowu kwede.—Carolok 31:10, 28.\\n“Dano pe olub gin ma konyo en keken, ento myero olub gin ma konyo lawote bene.” (1 Jo Korint 10:24) Kare ducu tim gin ma tye me kony bot luoti. Calo luot, wunong kare me lok, miyo pwoc, ki winyo lok pa lawoti. Gwokke ki wanya ka odok i lok me buto. Par pi miti pa luoti. Baibul wacci: “Dano acel acel pe myero okwer pi kome bot lawote, kono gwok nyo pi kare manok mo keken ma wuyubo ayuba.” (1 Jo Korint 7:3-5) Pi meno, wunyam lok man i kin wun aryo-ni. Diyo cwiny ki niango ma wunyuto bijingo wat i kinwu.\\nWi pe owil me nongo kare pi wun aryo me bedo kacel\\nTim jami matitino ma weko lawoti winyo ni imare mada, calo goyo cim nyo miyo mic mo bote\\n3 KIT ME PWONYO LATINWU\\nGIN MA BAIBUL WACO: “Cakke i tinoni ingeyo coc maleng ma yam gicoyo ma twero pwonyi i yo me larre.” (2 Temceo 3:15) Go pulan i kom kit me pwonyo latinni. Latin tye ki kero me pwonyo jami, kadi ma pud tye i ic. Ma nongo latinni pud tye i ic, en twero niang dwani dok ngeyo kit ma iwinyo kwede. Bed ka kwan bote ma nongo en pud lakere. Kadi bed en pe biniang jami ducu, man bikonye me maro kwan pire kene ka odoko dit.\\nPe tye latin mo ma tidi tutwal ma pe twero winyo lok i kom Lubanga. Wek en owiny ka ilego bot Jehovah. (Nwoyo Cik 11:19) Kadi ka wutye ka tuko kacel, lok i kom jami ma Lubanga ocweyo. (Jabuli 78:3, 4) Ka latinni woto ki dongo, en biniang ka imaro Jehovah dok en bene bipwonyo kit me maro Jehovah.\\nLeg Lubanga pi ryeko me pwonyo latinni\\nBed ka nwoyo lok ma pigi tego bote wek ocak pwonye con\\nLATIN TWERO KELO ADWOGI MABER I NYOMWU\\nI nge kare mo, in kacel ki luoti wubibedo agonya kun wugeno ni wutye ka tic maber macalo lunyodo. Gwoko latin twero miyo wudongo kit me mar, diyo cwiny ki kica. Bedo ki latin bijingo wat i kinwu ka wutiyo kacel dok ngat man konyo kor lawote. Lok ma tye i Jabuli 127:3 twero cobbe ada: Lutino “aye mot ma ginywalogi anywala.”\\nI cabit mukato-ni, gin ango ma atimo ma nyuto ni cwinya yom pi gin ma luota otimo pi jo me otwa?\\nAwene ma aloko kwede ki luota i kom nyomwa ma ka lok i kom latinwa keken?\\nNywakki Nywakki Kit ma Lutino Loko Kwede Nyom","num_words":766,"character_repetition_ratio":0.046,"word_repetition_ratio":0.0,"special_characters_ratio":0.251,"stopwords_ratio":0.295,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Camuel 28 ACO85 - I kare meno jo Piliciti guoto - Bible Search\\n1 Camuel 27 1 Camuel 29\\n1 Camuel 28\\n1I kare meno jo Piliciti guoto monygi pi lweny i kom jo Icrael. Akic owaco bot Daudi ni, “Ber iŋe ni in ki joni wubicito ka mony kacel kwedwa.” 2Daudi ogamo dog Akic ni, “Ber matek, laditta, doŋ ibiŋeyo gin ma atwero tiyone.” Akic dok owaco bot Daudi ni, “Abiketi ibedo lagwok kwona matwal.”\\nCaulo olimo ajwaka lakor tipo i En-dor\\n3-I kare meno onoŋo Camuel doŋ oto woko. Jo Icrael ducu gukumo pire ci guyike i Rama i gaŋŋe kikome. Caulo yam koŋ onoŋo oryemo lukor tipo ki megi jogi woko ki i lobone.\\n4Jo Piliciti gucokke ci gutoŋo gonygi i Cunem, Caulo bene ocoko jo Icrael ducu ci gin gutoŋo gonygi i Gilboa. 5Ka Caulo oneno mony pa jo Piliciti, ci obedo ki lworo, cwinye ocako myel matek. 6-Ka Caulo openyo dog Rwot, Rwot pe odokke iye lok mo, kadi wa, ki lek-gu, nyo ki Urim, nyo ki lok pa lunebi. 7Ci Caulo owaco bot luricce ni, “Koŋ wuyennnya dako mo ma lakor tipo, wek acit bote, acipeny doge.” Luticce guwacce ni, “Lakor tipo tye wa i En-dor.”\\n8Caulo oloko kite woko mapat, pien oruko ginaruka mapat, ci ocako wot ki jone aryo, Gucito guo bot dakonu dyewor. Caulo owaco bote ni, “Ber ikorra tipo. Mi jokki okella dano mo ma abituco nyiŋe boti.” 9Dako-nu ogamo doge ni, “Iŋeyo gin ma Caulo otiyo, kit ma oryemo kwede lukor tipo ki megi jogi-gu woko ki i lobone, Ci piŋo in dok ibino ka cika ki owic lamak kwona wek ineka woko?” 10Ento Caulo okwoŋo kwoŋ bo te ki nyir; Rwot kun wacci, “Macalo Rwot tye makwo-ni, pe can mo bipoto i komi pi lok man.” 11Ci dako-nu ogamo ni, “Abikelo aŋa boti?” Caulo ogamo ni, “Kella Camuel.” 12Ka dako-nu oneno: kom Camuel, ci odaŋŋe ki dwan matek, owaco bot Caulo ni, “Ibwola piŋo? In i Caulo kikome.” 13Kabaka owaco bot dako ni, “Pe ibed ki lworo, Ineno kom aŋo kaa?” Dako ogamo ni, “Aneno tipo mo obebino kun katti a ki piny i ŋom.” 14Caulo dok openyo ni, “Kite nen niŋniŋ mono?” Ogamo ni, “Dano ma oti aye obebino-ni; oumo kome woko ki jor.” Ci Caulo oniaŋ ni en aye Camuel kikome, okulo wiye piny oryebbe i nyime.\\n15Camuel ocako lok ki Caulo ni, “Piŋo iyela kit man, idwoka dok woko?” Caulo ogamo ni, “Can aye tye odiŋa matek; pien jo Piliciti gitye ka lweny i koma, Lubaŋa bene otenya woko ata, Pe doŋ dokka iye kit lok mo, kadi wa lok pa lunebi, kadi wa lek-gu doŋ pe. En aye omiyo alwoŋi wek ititta gin ma myero atim.” 16Camuel ogamo ni, “Piŋo dok ipenyo an ma Rwot doŋ oweki woko-ni, odoko lamerokki? 17-Rwot doŋ otimo i komi kit ma yam ocika kwede ci an bene atito lokke boti wa con ca, Rwot doŋ oyeco kerri woko okwanyo ki i ciŋi, ci doŋ otyeko miyone woko bot lawoti, en aye Daudi. 18-In yam pe iworo dog Rwot, pe icobo kiniga magwa pa Rwot i kom jo Amalek; en gin mumiyo Rwot tye ka timi kit man i kare-ni. 19Rwot bimiyo jo Icrael ki in bene i ciŋ jo Piliciti; di ki in ki awobeni wubibedo kacel kweda. Rwot bimiyo mony pa jo Icrael i ciŋ jo Piliciti.”\\n20Caulo otugi poto woko piny i ŋom, ci obuto piny Iibat pi lworo ma omake matek pi lok pa Camuel. Tipo kome oto woko lirut, pien onoŋo pe ocamo cam mo i dyeceŋ ki dyewor meno ducu. 21Dako-nu ocito bot Caulo cok, oneno kome doŋ obaŋŋe woko, ci owaco bote ni, “Nen ba ladit, an doŋ awinyo dogi, adyero pi kwona woko pi timo gin ma iwacca. 22In bene, ladit, doŋ iwiny doga. Wek koŋ aket latin cam mo i nyimi icam, ka wek dok ilim kero pi wotwu.” 23En okwero woko kun wacci, “Pe abicam.” Ento luticce gubako doggi bote kacel ki dako-nu, ci owinyo lokgi, ocako a malo ki i ŋom obedo i wi kitanda. 24Dako-nu onoŋo tye ki latin roya mo ma ocwe i ode. Ocako nekone woko oyotoyot, ka ojobo moko kwon, onywaŋo, otedo mugati ma tobi pe iye. 25Oketo i nyim Caulo ki luticce ci gucamo, ka gua woko i dyewor meno gucito.","num_words":704,"character_repetition_ratio":0.044,"word_repetition_ratio":0.0,"special_characters_ratio":0.256,"stopwords_ratio":0.237,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Niyabo 12 ACO85 - Ginanena mo madit adada onen i polo, - Bible Search\\nNiyabo 11 Niyabo 13\\nDako ki min kulu\\n1Ginanena mo madit adada onen i polo, dako mo ma onoŋo oruko ceŋ, kun dwe tye i te tyene, ki lalukana ma onoŋo en oruko i wiye obedo lakalatwe apar wiye aryo. 2Dako-nu onoŋo tye ki ic, onoŋo doŋ cok nywal; cutcut arem me nywal omiyo en omukke ki koko, kun pwodde apwoda ki remcwiny ma doŋ mito nywalo latin woko. 3-Ci tinanena mo mukene dok onen i polo, min kulu mo makwar madit otuc, ma onoŋo wiye tye abiro, ki tuŋe tye apar, kun onoŋo lalukana abiro me loc tye i wiye ducu. 4Yibe opwodo dul acel me adek pa lakalatwe me polo, ci ocorogi woko piny i ŋom. Ka doŋ min kulu madit ca ocako cuŋ i nyim dako ma onoŋo mito nywal ca, wek ka dako-nu onywal, ci emwony latinne woko. 5-Ci dako-nu cut onywalo latin awobi, en ŋat ma biloyo rok ducu ki odoo nyonyo. Ento latin meno gigamo woko, gitero bot Lubaŋa ki i komkerre. 6Ci dako-nu oa oriŋo woko i dye tim, ka ma Lubaŋa oyubo iye kabedo pire, ka ma gibibedo ka pite iye pi nino alip acel ki miya aryo ki pyerabicel.\\n7-I kare meno cutcut lweny ocakke i wi polo, Mikael kacel ki lumalaikane gulwenyo i kom min kulu madit-ti. Min kulu madit-ti kacel ki lumalaikane bene gulwenyo, 8ento giloyogi woko, mumiyo kabedo doŋ odoko pe pigi i wi polo. 9-Ci gibolo min kulu madit ca woko piny i ŋom, ma yam obedo min kulu macon-ni, ma gilwoŋo ni Ladot, ki Catan, labwol dano ma i wi lobo ducu; gibole woko piny i ŋom kacel ki lumalaikane. 10-Cutcut awinyo dwan mo maloŋo i polo ma wacci, “Kombeddi doŋ laro dano, ki teko, ki ker pa Lubaŋawa ki twero pa Kricito doŋ oo, pien ŋat ma yam doto utmegiwa-ni doŋ gibolo woko piny i ŋom, en ŋat ma yam dotogi i nyim Lubaŋawa dyeceŋ ki dyewor-ri. 11Gin doŋ guloye woko pi remo pa Latin romo, ki pi lok me caden ma gubedo ka tucone, dok bene pe guparo pi kwogi, ento gumine kengi kadi wa i to. 12Bed ki yomcwiny, in polo, ki wun bene ma wubedo iye! Ento wun lobo ki nam, wubineno can malit atika, pien Ladot doŋ olor obino woko piny botwu ma tye ki akemo madwoŋ, pien ŋeyo ni karene tye manok!”\\n13I kare ma min kulu doŋ oneno, gibole woko piny i ŋom, ci ocako ryemo dako ca ma onoŋo onywalo latin awobini. 14-Ento gimiyo bwom ocur madito aryo bot dako-nu, wek oa woko ki i nyim min kulu, otuk ocit woko i dye tim, i kabedone ca ka ma gibipite iye pi mwaka adek ki nucu. 15Ci min kulu oŋoko pii ki i doge i kor dako-nu, piine obedo calo pii me kulu, wek pii opoŋ omol dako-nu woko. 16Ento lobo okonyo dako-nu, lobo oŋamo doge ci omwonyo kulu meno ma onoŋo min kulu oŋoko woko ki i doge-ni. 17Kiniga omako min kulu i kom dako-nu, ci ocito oero lweny i kom likwayo pa dako ca mukene-gu ducu, i kom jo ma gilubo cik pa Lubaŋa, ma gimako bene lok me caden ma Yecu omiyo. Ka doŋ ocuŋ i kweyo me dog nam.","num_words":540,"character_repetition_ratio":0.064,"word_repetition_ratio":0.0,"special_characters_ratio":0.244,"stopwords_ratio":0.252,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luka 8 ACO85 - Ka kare okato manok, Yecu owoto i kin - Bible Search\\nMon mogo guwoto kacel ki Yecu\\n1Ka kare okato manok, Yecu owoto i kin gaŋi madoŋo ki matino kun tito dok nyuto lok me kwena maber i kom ker pa Lubaŋa. Jone apar wiye aryo onoŋo tye kwede, 2-kacel ki mon mogo ma yam en ocaŋogi i kom cen maraco ki i kom two; Maliam ma gilwoŋo ni Maliam me Magdala, ma cen maraco abiro yam oa woko ki i kome, 3Joana dako pa Kuja, lagwok-lim pa Kerode, Cucana, ki mon mukene mapol, ma yam gikonye ki limgi.\\n(Matayo 13.1-9; Marako 4.1-9)\\n4Ka lwak mapol gucokke kacel, kun dano gubino bote ma gia ki i gaŋi mapol, Yecu oloko i carolok ni, 5“Lacoc ocito ka coyo kodine. Ka kun coyo, ci kodi mogo okir i ŋet yo, dano gunyono, winyo me polo gubino gucamo woko. 6Kodi mukene okir i kom pata; ka odoŋo, otwo woko, pien pii pe i tere. 7Kodi mukene okir i kin okuto; okuto odoŋo kacel kwede, odiye. 8Kodi mukene okir i ŋom maber, ci odoŋo, guceko ma dodo tyen miya.” Ka doŋ oloko lok man, ci odaŋŋe owaco ni, “Ŋat ma tye ki it me winyone, owiny.”\\n(Matayo 13.10-17; Marako 4.10-12)\\n9Ka lupwonnyene gupenye te lok me carolok man, 10-ci en ogamo ni, “Wun gimiyowu me ŋeyo muŋ me ker pa Lubaŋa; ento jo mukene gimiyogi i carolok wek ka gineno, pe gunen, dok ka giwinyo, pe guniaŋ tere.\\n(Matayo 13.18-23; Marako 4.13-20)\\n11“Carolok-ki tere ene: Kodi aye lok pa Lubaŋa. 12Gin ma i ŋet yo gin aye jo ma winyo; lacen Catan bino, kwanyo lok ki i cwinygi woko, wek pe guye, pe gularre. 13Gin ma i kom pata aye jo ma winyo, ci gigamo lok ki yomcwiny; ento pe gitye ki cwitgi, giye pi Kare manok, ento i kare me omo cwiny gipoto woko. 14Gin ma okir i kin okuto, gin aye jo ma winyo, ento ka kare okato, ci tam mapol, ki lim, ki yomcwiny me kwo man diyogi, nyiggi pe cek maber. 15Gin ma i ŋom maber, gin aye jo ma ka guwinyo lok, ci gimako matek ki cwiny ma genne ki maber, ginyak nyiggi kun gidiyo cwinygi.\\n16-“Pe tye ŋat mo ma cwinyo tara, ci dok umo woko ki aduku, nyo keto i te kitanda, ento keto i wi okar, wek jo ma bino i ot gunen mac. 17-Pien pe tye gin mo ma gikano ma pe binen ka maleŋ, dok pe tye gin mo ma giumo ma pe gibiŋeyo, dok ma pe gibiyabo ka maleŋ. 18-Pi meno wugwokke kit ma wuwinyo ki lok; pien ŋat ma mere tye gibimedde, ŋat ma mere pe, gibikwanyo woko ki bote kadi wa gin ma en tamo ni etye kwede.”\\n(Matayo 12.46-50; Marako 3.31-35)\\n19Minne ki omegine gubino, ento onoŋo pe gitwero o bote pi lwak. 20Gititte ni, “Meni ki omegini gitye gucuŋ woko, gimito neni.” 21Ento Yecu odok iye botgi ni, “Maa ki omegina gin aye jo ma winyo lok pa Lubaŋa, dok gitiyo.”\\n(Matayo 8.23-27; Marako 4.35-41)\\n22I nino mo acel Yecu odonyo i yeya kacel ki lupwonnyene, owaco botgi ni, “Wakatu wacitu loka nam tuŋ ca.” Gucako wot; 23i kare ma gitye ka wot ki yeya, Yecu onino woko. Yamo okodo matek i dye nam, pii ocako poŋ i yeya, onoŋo gitye marac! 24Guwoto, gucoye kun giwaco ni, “Ladit, wato woko do!” Yecu oco, ci ojuko yamo, ki pii ma onoŋo twagge; opye mot, ki nam oliŋ. 25Openyogi ni, “Niyewu tye kwene?” Lworo omakogi, guuro kun gupennye kekengi ni, “Man aŋa kono kaa, ma ciko yamo ki pii, ci giwinye-ni?”\\n(Matayo 8.28-34; Marako 5.1-20)\\n26Gubino i lobo pa Lugeraca, ma okemme ki Galilaya. 27Ka Yecu okato i wi tera, ci dano mo me gaŋ meno ma tye ki cen obino bote. Dano-nu onoŋo ori pi kare malac ma pe ruko boŋo, pe bedo i ot bene, ento bedo mere i kin lyel keken. 28Ka oneno Yecu, ci odaŋŋe oryebbe i nyime, owaco ki dwan maloŋo ni, “Ilaro aŋo kweda, Yecu, Wod pa Lubaŋa Mamalo Twal? Abako doga boti, pe iyela.” 29Pien onoŋo Yecu ociko cen marac ni oa woko ki i kom dano-nu. Pien tyen mapol dwogo i kome. Onoŋo gigwoke agwoka kun gitweye ki nyor ki nyonyo, ento yam turo gin ma gitweye kwede woko, cen ryeme, tere i tim. 30Yecu openye ni, “Nyiŋi aŋa?” Ogamo ni, “Legion”a; pien cen mapol onoŋo tye i kome. 31Cen gubako doggi bote ni pe ocikgi ni gicit i Bur. 32Lwak opego mapol onoŋo gitye ka cam i kor got kunnu. Cen gubako doggi bote ni owek gidony i opego. 33Cen gua ki i kom dano-nu, gudonyo i opego, lwak opego gutwarre ki ŋwec nia ki i kor got malo, ci gumwony woko i nam.\\n34Ka lukwat guneno gin ma otimme, ci guriŋo, gutero lokke i gaŋ madit ki i kin paco. 35Dano gucito ka neno gin ma otimme, gubino bot Yecu, gunoŋo dano ma cen oa ki i kome-ni obedo ka tyen Yecu, oruko boŋo, odoko dano; lworo omakogi. 36Jo ma guneno lok man gutito botgi kit ma dano meno ma yam tye ki cen ocaŋ kwede. 37Jo ducu ma gibedo i lobo pa Lugeraca ma orumo kunnu gulego Yecu ni myero oa woko ki botgi, pien onoŋo lworo omakogi matek; omiyo Yecu odonyo i yeya, odok cen. 38Dano ma cen oa ki i komeni obako doge bot Yecu ni myero ebed bote; ento Yecu ocwale kun cike ni, 39“Dok i paconi, icitit gin madit ma Lubaŋa otimo i komi.” Ocito otito i kin gaŋa meno ducu lok madit ma Yecu otimo i kome.\\n(Matayo 9.18-26; Marako 5.21-43)\\n40Ka Yecu odwogo, lwak gujole ki yomcwiny, pien onoŋo gin ducu gitye ka kure. 41Dano mo obino, nyiŋe Yairo, ma onoŋo ladit me kacokke. Oryebbe piny ka tyen Yecu, obako doge bote ni obin i ode, 42pien onoŋo yam tye ki nyare ma onywalo acel keken ma onoŋo doŋ cok to; mwaka me ditte mito romo apar wiye aryo.\\nI kare ma Yecu tye ka wot, lwak odiye. 43Dako mo onoŋo tye kunnu ma yam onoŋo twoyo two agobi pi mwaka apar wiye aryo, ma doŋ obalo limme ducu bot daktar, ento pe otwero caŋ. 44Obino cok i ŋe Yecu, ci ogudo dog ginarukane; cutcut remo ma cwer ocok woko. 45Yecu openyo ni, “Aŋa ma oguda-ni?” Ka dano ducu gukwero woko, ci Petero ki jo ma tye kacel kwede, gugamo ni, “Ladit, lwak orumi dyere, gidine i komi.” 46Ento Yecu owaco ni, “Ŋat mo oguda gire, pien awinyo tek oa woko ki i koma.” 47Dako-nu oneno ni pe etwero kanne, ci obino kun kome myel, oryebbe i nyime, otito i nyim lwak ducu gin ma omiyo egude, ki kit ma ecaŋ kwede oyotoyot. 48Yecu owacce ni, “Nyara, niyeni ocaŋi; wot ki kuc.”\\n49I kare ma Yecu pud tye ka lok, dano mo obino ma oa ki i gaŋ pa ladit me kacokke, owaco ni, “Nyari doŋ oto woko, pe doŋ iyel Lapwony.” 50Ento ka Yecu owinyo, owacce ni, “Pe ilwor, ye ayeya keken, ci en bicaŋ.” 51Ka obino i ot, pe oye ni dano mo odony kwede i ot, kono Petero ki Jon, ki Yakobo, ki won latin ki minne keken. 52Dano ducu onoŋo gitye ka koko kun gikumo pire; ento Yecu owaco ni, “Wuwek koko obedi; pien nyako-ni pe oto, ento onino anina.” 53Gunyere matek, pien giŋeyo ni nyako-ni oto woko. 54En omako bad latin, olwoŋe, owacce ni, “Nyako, a malo.” 55Ci cwinye odwogo, oa malo oyotoyot, Yecu ociko ni gimine cam. 56Lunyodone guuro mada; ento Yecu ocikogi matek ni pe myero gutit pi gin ma otimme-ne bot dano mo.","num_words":1241,"character_repetition_ratio":0.041,"word_repetition_ratio":0.0,"special_characters_ratio":0.273,"stopwords_ratio":0.303,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Tic Pa Lukwena 28 ACO85 - Ka doŋ watyeko larre, ci - Bible Search\\nTic Pa Lukwena 27 Jo Roma 1\\nTic Pa Lukwena 28\\nPaulo i cul nam ma gilwoŋo Molta\\n1Ka doŋ watyeko larre, ci waniaŋ ni cula meno gilwoŋo Molta. 2Wegi lobo meno gutimowa tim me kica ma pe nen atata; gumoko mac, gujolowa ducu, pien onoŋ kot ocako cwer ki koyo bene onoŋo ŋic. 3Paulo ogwaro rido yen, obolo i mac, ci twol lacocodo omwomme woko pi lyeto ka orine i ciŋe. 4Ka wegi lobo-nu guneno twol mulyerre ki i bade, gucako lok kekengi ni, “Ada, laco man lanek. Kadi ka olarre ki i nam, laŋolkop atir pe ye ni obed kwo.” 5Ento Paulo oyeŋo bade obolo kwede twol i mac ma pe otime gin mo marac. 6Gukuro kun gitamo ni bade bikwot woko nyo bipoto piny ci to woko cut; ento ka doŋ gukuro pi kare malac ci guneno ni gin mo marac pe otimme i kome, guloko tamgi, gucako waco ni ebedo lubaŋa mo.\\n7Ladit ma loyo cula meno, laco ma nyiŋe Publio, onoŋo tye ki pottine cok ki kunnu, ci ojolowa, ogwokowa pi nino adek. 8Won Publio onoŋo two kun obedo ka winyo lyeto, cado bene. Paulo olime, olego pire kun keto ciŋe i kome, ci ocaŋe. 9Ka man otimme, lutwo mukene ducu ma i cula-nu gubino bote ci gucaŋ. 10Gumiyowa mot mapol; ka doki i kare ma wacako wot guketo jami ma mitte pi konyowa i mel.\\nPaulo oo i Roma\\n11I ŋe dwe adek wamedo wotwa i mel mo mua ki i Alegijanderia ma tye ki cal Rudi i nyime, ma odikke i cula meno pi kare me koyo. 12Wakwaŋ wao i Cirakuca, wadikke kunnu nino adek. 13Waa ki kunnu, warabo piny nio i Regio. Ka nino okato acel, yamo ma a tuŋ acuc okodo, orwone wao i Puteoli. 14Wanoŋo utmego kunnu, ci gulwoŋowa, wabedo botgi nino abiro, ci wao i Roma. 15Ka utmego ma i Roma guwinyo piwa, gubino wa i Cuk pa Appio, ki i kabedo ma gilwoŋo Ot Welo Adek pi jolowa. Ka Paulo onenogi, opwoyo Lubaŋa ci cwinye odoko tek. 16Ka doŋ wao i Roma, giye ni Paulo obed i ode kene ki askari ma gwoke.\\nPaulo otito lok pa Lubaŋa i Roma\\n17Ka nino okato adek, olwoŋo ludito pa Lujudaya ma gibedo kunnu. Ka gucokke bote, owaco botgi ni, “Utmego, kadi bed pe atimo gin mo marac i kom rokwa nyo i kom kit pa kwarowa, ento gimaka, i Jerucalem gitweya, gimiya i ciŋ Luroma. 18Ka Luroma gutyeko ŋiyo lokka, gumito ni gigonya woko, pien onoŋo pe tye tyen kop mo ma romo neka. 19-Ento ka Lujudaya gucerre iye, meno omiyo abolo pi Cecar, pien yo mukene doŋ onoŋo pe, kadi bed pe atye ki adot mo ma apido ki rokka. 20Meno aye gin mumiyo amito ni anenwu ci alok kwedwu, pien gitweya ki nyor man pi gin ma gen pa jo Icrael ocuŋ iye.” 21Gugamo ni, “Pe walimo waraga ma oa ki i Jerucalem ma loko komi, pe tye ŋat mo i kin omegiwa mua kunnu ma okelo lok mo i komi, nyo ma oloko lok mo marac i komi. 22Ento wamito waniaŋ tammi ki boti, pien waŋeyo ni i kabedo ducu giloko lok marac i kom dul man ma icwako-ni.”\\n23Guciko nino ci gubino bote i ot ma en bedo iye, mapol makato tyen mukwoŋo ca, ci oyeko lok ducu kikore cakke odiko nio wa otyeno kun tito lok kom ker pa Lubaŋa atyer ci otemo ywayo tamgi wek guye Yecu ki lok ma okwanyo ki i cik pa Moses ki i buk pa lunebi. 24Jo mukene guye lok ma otitoni ento jo mukene gukwero ye. 25Ci gucako ket woko ma kingi opokke woko kumeno ka doŋ Paulo oloko lok acel ni, “Cwiny Maleŋ yam oloko kakare bot kwarowu ki i dog lanebi Icaya ni,\\n26-‘Cit iwac ki rok man ni,\\nWinyone mere wubiwinyo,\\nento pe wubiniaŋ te lokke;\\nento pe wubiŋeyo gin ma tye.\\n27Pien jo me rok man cwinygi odoko nwaŋ,\\nitgi bene odiŋ woko,\\ndok gumiyo waŋgi woko\\n28Myero doŋ wuŋe ni, larre man ma Lubaŋa omiyo doŋ gicwalo woko bot Lurok; gin gibiwinyo.” [29Ka owaco lok meno, Lujudaya guket woko kun gitye ka pyem matek i kingi kekengi.]\\n30Paulo obedo kunnu pi mwaka aryo kun kwo ki limme kene ci jolo lwak jo ducu ma bino bote. 31Obedo ka tito lok me ker pa Lubaŋa, pwonyo bene lok kom Rwot Yecu Kricito atyer ma pe gijuko.","num_words":723,"character_repetition_ratio":0.037,"word_repetition_ratio":0.0,"special_characters_ratio":0.244,"stopwords_ratio":0.277,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 9 ACO85 - Lacen awinyo Lubaŋa odaŋŋe ki dwan - Bible Search\\nEjekiel 8 Ejekiel 10\\nEjekiel neno ka Rwot keto can i kom lubalo ma i Jerucalem\\n1Lacen awinyo Lubaŋa odaŋŋe ki dwan maloŋo kun wacci, “Wunyik cok, wun lunek ma wumito keto can i kom lubalo ma i gaŋ man. Wun ducu wukwany jami Lwenywu wubin kwede kun wumako i ciŋwu.” 2Cutcut jo abicel gubino ki i dog gaŋ ma malo ma tye yo tuŋ acam me ot pa Rwot; dano acel acel omako jami lwennye me nek i ciŋe, Dano mo bene ma oruko boŋo camanini owoto kacel kwedgi, en owoto ki gin mo ma eromo coc kwede. Gin ducu gudonyo i dyekal me ot pa Rwot ci gucuŋ i ŋet keno tyer me mola.\\n3I kare-nu onoŋo deyo pa Lubaŋa pa Icrael ma ryeny twatwal-li oa woko ki i kom lukerubi ka ma yam en bedo iye kun kato ocuŋ i doggola me ot pa Rwot; ci Rwot olwoŋo dano ma oruko boŋo camaniŋi-ni, ma onoŋo owoto ki gin me coc i laknete-ni. 4-Rwot owacce ni, “Cit iwok ki i dye gaŋ me Jerucalem ducu, ci iket lanyut i tur nyim dano acel acel ma tye ki cwercwiny me can kun gicur pi gin me kwer ducu ma gitye ka timone i gaŋ me Jerucalem.”\\n5Awinyo bene ka Lubaŋa waco bot jo mukene ca ni, “Wulub kore kun wuwok ki i dye gaŋ ci wunek dano. Pe wupar pi ŋat mo, dok bene kica pe omakwu i kome. 6Wunek jo muti, awobe, anyira, mon ka litino matino, ento pe myero wugud kom ŋat ma doŋ gityeko keto lanyut i kome. Wucak ki kany ki i kabedona maleŋ.” Ci gucako ki ludoŋo ma onoŋo gucuŋ kunnu i ot pa Rwot.\\n7Lubaŋa owaco botgi ni, “Wubal ot pa Rwot woko. Wupoŋ dyekalle-gu ducu ki kom jo ma ginekogi-ni. Wucit mewu anyim.” Guwoto gucito anyim, ci gucako neko dano ma gitye i gaŋ. 8I kare ma gitye ka neko dano, an doŋ onoŋo adoŋ kena. Apoto piny i ŋom aryeba ic, ci akok ni, “Ai Rwot Lubaŋal Akemo doŋ omaki twatwal i kom Jerucalem mumiyo icito ka neko jo ducu liweŋ ma gudoŋ i Icrael-li?”\\n9Lubaŋa ogamo ni, “Jo Icrael ki jo Juda gutimo bal madito maraco adada. Gubedo ka neko dano i kabedo ducu ma i lobo igumiyo ŋolo kop ma pe atir: omedde onya i Jerucalem. Giwacci, ‘Rwot doŋ obwoto lobo man woko, dok Rwot bene pe neno.’ 10Doŋ ki tuŋ bota, pe abiparo pigi, kica bene pe bimaka, i komgi, ento abiculo kwor i komgi pi gin ducu ma yam gin gutimo.”\\n11Cutcut dano ma onoŋo oruko boŋo camanini, ma tye ki gin me coc i laknete-ni odwoko lok bot Rwot kun wacci, “Doŋ atyeko tiyo gin ma onoŋo icika ni acitim.”","num_words":455,"character_repetition_ratio":0.05,"word_repetition_ratio":0.0,"special_characters_ratio":0.242,"stopwords_ratio":0.338,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lulevi 11 ACO85 - Rwot owaco bot Moses ki Aron ni, - Bible Search\\nLulevi 10 Lulevi 12\\nLee ma gicamo ki lee ma gikwero\\n1Rwot owaco bot Moses ki Aron ni, 2“Wuwac bot io Icrael ni, Man aye gin makwo ma wutwero camo ki i kin lee ducu ma tye i wi lobo. 3Lee ducu ma oboŋ tyengi akara, ma kin tyengi opokke, ma nyamo omen, ma i k in lee ducu wutwero camone. 4Ento lee ma nyamo omen nyo ma oboŋ tyengi akara ma pe wubicamo gin ene: Kinaga kadi en nyamo omen, ento oboŋ tyene pe akara; pienno bedo keni botwu, wubikwerone. 5Ki oduka nyamo omen, ento oboŋ tyene pe akara; pienno bedo keni botwu, wubikwerone. 6Ki apwoyo bene kadi en nyamo omen, ento oboŋ tyene pe akara; pienno bedo keni botwu, wubikwero. 7Ki opego, kadi oboŋ tyene akara, kin tyene opokke, ento pe nyamo omen; pienno bedo keni botwu, wubikwero. 8Pe wucam riŋogi, pe wugud wa komgi ma oto bene; gin bedo keni botwu, wubikwerogi.\\n9“Magi aye wutwero camogi ki i kin gin ducu ma bedo i pii. Gin ducu ma bedo i pii ma tye ki kiŋa ŋegi ki pok komgi, ma i nam ki ma i kulu ducu, wutwero camogi. 10Ento gin ducu ma tye i nam ki i kulu ducu ma pe ki kiŋa ŋegi ki pok komgi i kin gin ma corre limuk i pii ki i kin gin makwo ma bedo i pii, bedo gin me kwer botwu. 11Gibibedo me kwer botwu; pe wubicamo riŋogi, dok komgi mutone bene bedo me kwer botwu. 12Gin ducu ma i pii ma pe ki kiŋa ŋegi ki pok komgi bedo me kwer botwu.\\n13“Magi aye gin ma bibedo me kwer botwu ki i kin winyo; pe gibicamogi, gin gibedo me kwer: ocur, acut, koga, 14okwata, ocecu ki kit kwagi ducu; 15agak ki kit kwagi ducu; 16udu, tebu, wetwet, olwilwit ki kit kwagi ducu; 17tula, alwinya, adyeladyel, 18lagweno kulu, kikuŋ, ki ocur madito, 19acebe, ogoro ki kit kwagi ducu; ki putput, ki olik.\\n20“Kwidi ducu ma tye ki bwomgi, ma giwoto ki tyengi aŋwen, bedo me kwer botwu. 21Ento i kin kwidi ma tye ki bwomgi, ma giwoto ki tyengi aŋwen, wutwero camo gin ma tye ki tyengi mabocone ma gipye kwede i wi lobo. 22Wutwero ca mo magi i kingi: bonyo ki kit kwagi ducu; ocenne ki kit kwagi ducu, labari ki kit kwagi ducu; ki otwoŋo ki i kit kwagi ducu. 23Ento kwidi mukene ducu ma gitye ki bwomgi, ma gitye ki tyengi aŋwen, gibedo me kwer botwu.\\n24“Magi gin ma bimiyo wudoko keni; ŋat ma ogudo kom mutone bibedo keni nio wa otyeno. 25Ŋat ma ot iŋo dul komgi mo muto-ni bilwoko boŋŋine ci bibedo keni nio wa otyeno. 26Lee ducu ma oboŋ tyene akara, ento kin tyene pe opokke, nyo ma pe nyamo omen, bedo keni botwu; ŋat ma ogudo komgi bibedo keni. 27Ki lee ducu ma woto ki opany tyengi, i kin lee ducu ma giwoto ki tyengi aŋwen, bedo keni botwu. Ŋat ma ogudo kom mutone bibedo keni nio wa otyeno. 28Dok ŋat ma ot iŋo kom mutone bilwoko boŋŋine ci bibedo keni nio wa otyeno; gin bedo keni botwu, wubikwerogi.\\n29“Man aye gin ma bedo keni botwu ki i kin gin ma nya ma corre limuk i wi lobo: oculi, oyoo adeŋ, lagwe lakaka ki kit kwagi ducu, 30laromo ot, ŋec, lagwe kweyo, ki laŋogo. 31Man aye gin makeni botwu ki i kin gin ducu ma gicorre limuk; ŋat ma ogudo komgi ka guto bibedo keni nio wa otyeno. 32Ka mo i kingi ma doŋ oto opoto i kom jami mo-ni, jami-nu bibedo keni, kadi weer, nyo boŋo aruka, nyo laa, nyo kicaa, jami mo keken ma gitiyo kwede pi kit tic mo-ni; myero giket i pii, ci bibedo keni nio wa otyeno, ka doŋ bibedo ma olony. 33Dok ka mo i kingi opoto i agulu, nyo atabo nyo kit gin mo macalo meno ma gicweyo ki lobo, gin ducu ma tye iye bibedo keni, agulu nyo atabo-gu wubineko woko. 34Ginacama mo ma gicamo ma tye iye, ma gionyo iye pii, bibedo keni; ki ginamata ma gimato ki i agulu-ni nyo atabo-gu bibedo keni. 35Jami ducu ma dul komgi mo muto-ni opoto i kome bibedo keni, kadi keno nyo tuk keno gibimuko woko; gin gudoko keni, ci gibibedo keni botwu. 36Kadi bed kumeno, waŋ it nyo bur taŋi me jolo pii bibedo ma olony; ento gin ducu ma ogudo kom mutone bibedo keni. 37Ka dul komgi muto-ni opoto i kom kodi mo me acoya, ma gibicoyo, kodi-nu bibedo ma olony; 38ento ka onoŋo gionyo pii i kom kodinu, ce dul komgi mo muto-ni opoto i kome, ci bedo keni botwu.\\n39“Ka lee mo ma gicamo oto woko, ŋat ma ogudo geŋŋe bibedo keni nio wa otyeno. 40Ŋat ma ocamo geŋ meno bilwoko boŋŋine ci bibedo keni nio wa otyeno. Dok ŋat ma otiŋo geŋ-ŋu bilwoko boŋŋine, ci bibedo keni nio wa otyeno.\\n41“Gin ducu ma nya ma corre limuk i wi lobo gin aye gin me kwer; pe gibicamone. 42Gin ducu ma woto kun ywane ki iye, ki gin ducu ma woto ki tyengi aŋwen, nyo ma tye ki lwak tyengi mapol, gin ducu ma nya ma corre limuk i wi lobo pe wubicamogi, pien gin aye gin me kwer. 43Pe wulokke wudok gin me kwer pi gin mo-ni ma nya ma corre limuk; dok pe wuballe wudok keni pigi. 44-Pien an a Rwot Lubaŋawu; pi meno wulonnye kekenwu wubed maleŋ, pien an aleŋ. Pe wuballe wudok keni pi gin mo ma corre limuk ma lak i wi lobo. 45Pien an aye a Rwot ma akwanyowu woko ki i lobo Ejipt, wek abed Lubaŋawu; mumiyo wubed jo maleŋ, pien an aleŋ.”\\n46Man aye cik ma otiko lee ki winyo ki gin makwo ducu ma kwan i pii, ki gin ducu ma corre limuk i wi lobo, 47wek dano gupok kin gin ma keni ki gin ma olony, ki kin gin makwo ma gitwero camo ki gin makwo ma pe gitwero camo.","num_words":988,"character_repetition_ratio":0.105,"word_repetition_ratio":0.016,"special_characters_ratio":0.253,"stopwords_ratio":0.321,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 11 ACO85 - Cwiny pa Lubaŋa otiŋa malo, ci otera - Bible Search\\nEjekiel 10 Ejekiel 12\\nLubaŋa ojuko rwodi ma gin lutim maraco\\n1Cwiny pa Lubaŋa otiŋa malo, ci otera wa i doggola ma tye yo tuŋ wokceŋ me ot pa Rwot. Doŋ i kare ma atye kunnu ka ma cok ki doggola ci aneno jo pyeraryo wiye abic, ma onoŋo i kingi tye iye Jajania, wod pa Ajur, ki Pelatia wod pa Benaya, ma onoŋo gin rwodi ma giloyo lwak.\\n2Lubaŋa owacca ni, “Wod pa dano, magi gin aye lutim maraco ma gitye ka yubo lok me timo gin marac i gaŋ man. 3Giwacci, ‘Kare ma wabigero iye odi doŋ cok. Gaŋ man obedo calo agulu me tedo, wan wabedo calo riŋo ma tye iye.’ 4Pi meno, wod pa dano, tit lok i komgi.”\\n5Cwiny pa Rwot opoto i koma, ci Rwot owaco bota ni atit lok man bot lwak ni, “Wun jo Icrael, aŋeyo gin ma wutye ka wacone, ki gin ma wutye ka yubone ki i tamwu. 6Wun doŋ wutyeko neko jo mapol i gaŋ kany mumiyo yo ma i gaŋ ducu opoŋ ki kom dano muto keken.\\n7“Mumiyo man en aye gin ma awaco botwu. Gaŋ man bidoko agulu me tedo, ento kom jo muto ma wunekogi ka wupyelogi i dye gaŋ gin aye riŋo me ateda. Ento wun gibikwanyowu woko ki i dye gaŋ. 8Yam wubedo ka lworo pala lucwan; ento abikelo dano ma gitye ki pala lucwan gilwenyo i komwu, man Rwot Lubaŋa ma owaco. 9Abikwanyowu ki i dye gaŋ akelowu woko, ci amiyowu i ciŋ lurok. Doŋ atyeko ŋolo kop me to i wiwu; 10gibinekowu woko i lweny ki pala lucwan i lobowu kikome. Man bimiyo wuŋeyo ni an aye a Rwot. 11Gaŋ man pe bibedo agulu me tedowu ki wun bene pe wubibedo calo riŋo ma tye i agulu. Abiketo can i komwu ki i kabedo ducu ma wubedo iye ki i lobo Icrael. 12Man bimiyo wuŋeyo ni an aye a Rwot, ki cik ma wuturo-ni meno cikka, ki gin ma giciko ni wuti-ni, ma pe wutiyo-ni, onoŋo an aye ma aciko, ento wubedo ka Lubo mewu cik pa lurok ma gurumowu.”\\n13I kare-nu ma atye ka tito lok, cutcut Pelatiya wod pa Benaya opoto ci oto woko. Ci apoto piny aryeba ic kun akok ki dwan maloŋo ni, “Ai do, Rwot Lubaŋal Ibineko jo ma onoŋo gudoŋ i Icrael-li woko ducu?”\\nLubaŋa ocikke pi miyo gicikke manyen bot jo ma onoŋo gitye i opii\\n14Rwot oloko kweda kun wacci, 15“Wod pa dano, jo ma gibedo i Jerucalem gitye ka lok piri kadi wa Luicrael wadiwu bene ma giterogi i opii. Giwacci, ‘Opii doŋ gitye ka mabor ma pe gitwero woro Rwot. En omiyowa lobo man ni wacam obed mewa.’ 16Kombeddi doŋ tit lok ma atye ka wacone-ni bot opii wadiwu. Acwalogi me cito ka bedo i lobo pa lurok ma tye ka mabor, ci akeyogi woko i lobo mukene ducu. Aye ni guwora i lobo ka ma gucito iye, ento pi kare me tutunu.\\n17“Pi meno tit botgi gin ma an Rwot atye ka wacone. Abicokogi woko ki i lobo ka ma yam akeyogi gucito iye, ci abimiyogi lobo Icrael adwoko cen botgi. 18Ka gudok kunnu, gibijwero gin ducu ma obedo cilo, ki gin me kwergu ducu. 19-Abimiyogi cwiny acel dok abiketo cwiny manyen i igi; abikwanyo cwiny matek calo got-ti woko ki i komgi, ci amiyogi cwiny pa dano. 20Doŋ miyo gibigwoko cikka dok bene giwinyo lokka kun gin yo gin ma an aciko ducu. Gibibedo jona, ki an bene abibedo Lubaŋagi. 21Ento abiketo can i kom jo ducu ma giworo gin ducu ma obedo cilo ki gin me kwer-gu. Abiculo kwor i komgi kun poro gin ducu ma yam gin gutimo, man Rwot Lubaŋa ma owaco.”\\nDeyo pa Lubaŋa oa woko ki i Jerucalem\\n22-Lukerubi gucako tuk me cito malo, ci lawala bene gucito kacel kwedgi. Deyo pa Lubaŋa pa Icrael onoŋo tye ka wigi. 23Ci deyo pa Lubaŋa oa woko ki i gaŋ ocito ocuŋ i wi got ma tye yo tuŋ wokceŋ me gaŋ. 24Cwiny pa Rwot otiŋa woko i ginanyuta, ci okela odwoka woko cen bot jo ma tye i opii i lobo Kaldaya. Lacen ginanyuta meno ma onoŋo aneno ocako rwenyo woko ki bota, 25ci atito gin ducu ma Rwot onyutta bot jo ma onoŋo gitye i opii.","num_words":709,"character_repetition_ratio":0.05,"word_repetition_ratio":0.0,"special_characters_ratio":0.243,"stopwords_ratio":0.334,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lulevi 10 ACO85 - Nadab ki Abiu, awobe pa Aron, ŋat - Bible Search\\nLulevi 9 Lulevi 11\\nBal pa Nadab ki Abiu\\n1Nadab ki Abiu, awobe pa Aron, ŋat acel acel okwanyo atabo weerre me waŋo odok eceta, oketo iye mac, ka oketo iye odok eceta, ci gutyero mac mapat i nyim Rwot, kit mac ma yam pe ocikogi kwede. 2Ka mac oa ki i nyim Rwot, owaŋogi woko, ci guto woko ki i nyim Rwot. 3Ka Moses owaco bot Aron ni, “Man aye gin ma Rwot owaco, ni, ‘Abinyutte kekena i kin jo ma gitye cok kweda ni aleŋ, dok gibiketo deyo i koma i nyim lwak ducu.’ ” Ci Aron oliŋ gire mot.\\n4Ka Moses olwoŋo Micael ki Elijapan, awobe pa Ujiel omin won Aron, owaco botgi ni, “Wunyik cok, wutiŋ omegiwu ki i nyim kabedo maleŋ, wutergi woko i ne gony.” 5Ci gunyiko cok, gutiŋogi ki kanyigi, guterogi woko i ne gony, kit macalo Moses owaco.\\nCik ma obwoyo tic pa ajwagi ki wag watgi\\n6Moses owaco bot Aron ki bot Eleajar ki Itamar ma gin awobene ni, “Pe wugony yer wiwu oket ata lijayi, dok pe wuyec ginarukawu, wek pe wuto, dok wek kiniga pe opol i kom lwak ducu, Ento utmegiwu, jo ducu me ot pa Icrael, gitwero kok pi to ma mac pa Rwot okelo. 7Pe wukat woko ki i doggola ke ma me rwatte, wek pe wuto, pien moo wir pa Rwot tye i komwu.” Ci gutiyo kit ma Moses owaco botgi.\\n8Rwot oloko ki Aron kun waco ni, 9“Pe imat koŋo vino nyo gin ma mero dano, in kacel ki awobeni, ka onoŋo wucito i kema me rwatte, wek pe wuto; meno bibedo cik matwal nio wa i kare pa likwayowu ducu. 10Myero wupok kin jami maleŋ ki jami ma pe leŋ, ki kin gin ma keni ki gin ma olony. 11Dok wubipwonyo jo Icrael ki cik ducu ma Rwot ocikogi kwede ki i dog Moses.”\\n12-Ci Moses owaco bot Aron, ki bot Eleajar ki Itamar, awobene ma yam gudoŋ, ni, “Wukwany gityer me moko kwon ma odoŋ ki i kom gityer ma giwaŋo ki mac bot Rwot, ci wucam ma to bi pe iye, i ŋet keno tyer, pien en gin maleŋ makato. 13Myero wucam ki i kabedo mo maleŋ, pien en aye waŋ watti ki waŋ wat pa awobeni ma a ki i kom gityer ma giwaŋo ki mac bot Rwot; pien yam gicika kit meno. 14-Ento gok ma gikwato ki em ma gityero wubicamo i kabedo mo ma olony, in ki awobeni ki anyirani kacel, pien gimiyogi gubed waŋ watti ki waŋ wat pa awobeni, ma a ki i kom gityer lakwecwiny pa jo Icrael. 15Em ma gityero ki gok ma gikwato-ni gibikek kacel ki gityer ma giwaŋo ki mac ma en aye dwolo, wek gikwat i nyim Rwot me gityer akwata. Bibedo meri ki pa awobeni kacel kwedi; en cik ma bibedo matwal, macalo yam Rwot ociko.”\\n16Ka Moses openyo mot pi dyel me gitum me bal, ci onoŋo ni doŋ giwaŋo woko. Akemo omake i kom Eleajar ki Itamar, awobe pa Aron ma con gudoŋŋi, owaco ni, 17-“Piŋo pe wucamo gitum me bal ki i kabedo maleŋ? Pien en gin maleŋ makato ma gimiyowu wek wutiŋ bal pa lwak, pi timo gin lakwany bal ki i komgi i nyim Rwot. 18Nenu, wa remone pe gukelo i tyelo i kabedo maleŋ. Yam myero wucam ki i kabedo maleŋ, macalo yam aciko.” 19Aron ogamo dog Moses ni, “Nen, tin gutyero gitum me bal ki gitum awaŋagi i nyim Rwot, ci gin macalo man doŋ opoto i koma, Ka kono abedo ka camo gitum me bal tin, kono obedo myero i waŋ Rwot?” 20Ka Moses owinyo lok meno, ci iye okwe.","num_words":608,"character_repetition_ratio":0.062,"word_repetition_ratio":0.017,"special_characters_ratio":0.251,"stopwords_ratio":0.316,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Matayo 21 ACO85 - I kare ma doŋ gicok o i Jerucalem, - Bible Search\\n(Marako 11.1-11; Luka 19.28-40; Jon 12.12-19)\\n1I kare ma doŋ gicok o i Jerucalem, gubino i Betepage, i kor got Jeituni. Ci Yecu ooro lupwonnyene aryo, 2ocikogi ni, “Wucit i gaŋ ma tye i nyimwu. Cutcut wubinoŋo kana ma gitweyo, tye gin ki latinne; wugonygi ci wukelgi bota. 3Ka ce dano mo biwaco lok mo botwu, wubidokke iye ni ‘Rwot aye mitogi’, ci en bicwalogi kany oyotoyot.” 4Man otimme wek lok ma yam lanebi oloko ocobbe kakare ni,\\n5-“Wuwac bot jo Cion ni,\\nNen ka kabakawu bino botwu,\\nkun obedo i wi kana ki mwolo,\\ni wi latin kana.”\\n6Lupwonnye gucito gutimo kit macalo Yecu ocikogi kwede-ni, 7gukelo kana ki latinne, gupeto boŋŋigi i kome ka doŋ Yecu obedo i wiye. 8Jo mapol i kin lwak gupeto boŋŋigi i dye yo, ki jo mogo gutoŋo jaŋ yadi gupeto i dye yo. 9-Ci jo ma gutelo yo ki jo ma gulubo kore gudaŋŋe ni,\\n“Ojana, wupak Lakwar Daudi!\\nLubaŋa omi gum i kom ŋat ma bino\\ni nyiŋ Rwot!\\nOjana malo i wi polo!”\\n10Ka doŋ odonyo i Jerucalem ci gaŋ ducu otugge woko pire, kun dano giwacci, “Man aŋa?” 11Lwak gugamo ni “Man aye lanebi Yecu ma oa ki i Najaret me Galilaya.”\\nYecu olonyo ot pa Lubana\\n(Marako 11.15-19; Luka 19.45-48; Jon 2.13-22)\\n12Yecu odonyo i ot pa Lubaŋa, ci oryemo jo ducu ma onoŋo gicato wil ki ma giwilo jami i ot pa Lubaŋa. Oryebo meja pa lulok cente, ki kom pa lucat amam. 13-Ci owaco botgi ni, “Gicoyo ni, ‘Oda gibilwoŋo ni ot me lega’; ento wun wuloko odoko boro pa luyak.”\\n14Lutowaŋ ki luŋolo gubino bote i ot pa Lubaŋa ci en ocaŋogi. 15Ento i kare ma ajwagi madito pa Lubaŋa ki lupwony-cik guneno gin me aura ma en otiyo, ki litino ma daŋŋe i ot pa Lubaŋa kun giwaco ni, “Ojana, wupak Lakwar Daudi!” man omiyo kiniga omakogi matek. 16-Gupenye ni, “Iwinyo gin ma jo-nu tye ka wacone?” Yecu ogamo ni, “Awinyo. Yam pe wukwano ni,\\n‘Wer ma litino lukere ki litino ma pud\\ndot giwero me paki ber atika’?” 17Lacen owekogi, oa ki i gaŋ ocito i Betania ci obuto kunnu.\\nYecu oceno yat oduro\\n(Marako 11.12-14, 20-26)\\n18Odiko ma en doŋ dok i Jerucalem, kec oneke. 19Ka oneno yat oduro mo i ŋet yo, ci oŋak i tere, pe onoŋo iye gin mo, ento onoŋo pote keken. Yecu owaco bot yat oduro-nu ni, “Pe dok ibinyako nyigi matwal.” Cutcut oduro meno otugi tal woko. 20Ka lupwonnye guneno ci guuro twatwal, kun giwacci, “Yat oduro-ni dok otugi two woko niŋniŋ?” 21-Yecu odok iye botgi ni, “Ada awaco botwu ni, ka onoŋo wutye ki niye, kun pe wukalo akala, onoŋo pe wutwero timo gin ma otimme i kom oduro-ni keken, ento kadi bed wuwac ki got man ni, ‘Mukke wek itiŋŋe ipot wa i nam’, ci bitimme bene. 22Gin ducu ma wupenyo i legawu, wubinoŋo, ka ce wutye ki niye.”\\nGipenyo kit twer pa Yecu\\n(Marako 11.27-33; Luka 20.1-8)\\n23I kare ma Yecu odonyo i ot pa Lubaŋa, ci ajwagi madito pa Lubaŋa ki ludoŋo pa lwak gubino bote ma onoŋo en tye ka pwony, gupenye ni, “Twer mene mumiyo itimo gin magi, dok aŋa ma omiyoni twero meno?” 24Yecu ogamo doggi ni, “An bene abipenyowu ki peny acel; ka ce wudokka iye, ci doŋ abitito botwu gin mumiyo atimo gin magi. 25Batija pa Jon twerone oa ki kwene? Oa ki i polo nyo ki bot dano?” Ci gucako pyem i kingi kekengi kun giwacci, “Ka wawacci, ‘Twer man oa ki i polo’, ci en bipenyowa ni, ‘Piŋo kono onoŋo pe wuye en?’ 26Ento ka ce wawacci, ‘Oa ki bot dano’, walworo lwak; pien gin ducu giŋeyo maber ni Jon aye lanebi atika.” 27Mumiyo gudok iye bot Yecu ni, “Pe waŋeyo.” Yecu bene owaco botgi ni, “An bene pe abitito kit twer mumiyo atiyo gin magi.\\nCarolok i kom awobe aryo\\n28“Wutamo aŋo? Laco mo onoŋo yam tye ki awobene aryo. Oa ocito bot latin mukwoŋo, owacce ni, ‘Latinna, tin cit ka tic i poto olok.’ 29Latin-nu ogamo ni, ‘Pe abicito’, ento lacen oŋut ci ocito ka tic i poto olok. 30Laco-nu dok oa ocito bot latinne me aryo ci owacce lok ma rom ki maca; ci wode odok iye ni, ‘Ladit, abicito’; ento pe omedo ki cito. 31I kin awobe aryo-nu aŋa ma otiyo gin ma onoŋo wonne mito?” Gudokke iye ni, “Latin mukwoŋo.” Yecu owaco botgi ni, “Ada awaco botwu ni, lujog-mucoro ki mon ma malaya bikwoŋo donyo i ker pa Lubaŋa ati botwu. 32-Pien Jon yam obino botwu kun lubo yo me kit ma atir, ento wun wukwero ye en woko; ento lujogmucoro ki mon ma malaya guye en. Dok bene kadi bed wuneno gin mutimme, lacen pe wuŋut, dok pe wuye en.\\n(Marako 12.1-12; Luka 20.9-19)\\n33“Koŋ dok wuwiny carolok mukene. Yam tye dano mo ma opito olok i potone, ci orumo woko ducu ki cel, ka okwinyo iye bur me biyo pige, ogero iye lubele, oweko bot lupur, ci ocito woko i lobo mukene. 34Ka kare me pwono nyig olok doŋ onyiko cok, ci ocwalo luticce bot lupur ka kelo nyig olokke. 35Lupur gumako luticce, gugoyo ŋat acel, ki ŋat acel guneko woko, ki mukene gucelo woko ki got. 36En dok ocwalo lutic mukene mapol, ma gikato jo mukwoŋo ca, jo-nu bene gitimogi ki kit tim acel ma gitimo i kom lutic mukwoŋo ca. 37Lacen doŋ en ocwalo wode kikome botgi, kun waco ni, ‘Gibiworo woda.’ 38Ento ka lupur guneno wode, gucako lok kekengi ni, ‘Man aye doŋ lale lim; wubin waneke woko, wek lim ma en bileyo-ni obed mewa.’ 39Ci gumake gubole woko ki i poto olok, ka guneke woko. 40Pi meno ka won poto olok obino, bitimo lupur niŋniŋ?” 41Ci gugamo ni, “En bineko lupur woko ki kit nek marac atika, ci miyo poto olok woko bot lupur mukene ma gitwero miye nyig olok ka karene oromo.”\\n42Yecu ogamo doggi ni, “Yam pe wukwano lok ma gicoyo i ginacoya ni,\\nman Rwot aye ma otiyo,\\nobedo botwa lok me aura’?\\n43Pi meno awaco botwu ni, gibikwanyo ker pa Lubaŋa woko ki botwu, ci gimiyo bot rok ma binyako nyig ma mitte iye kikome.” 44[Dano ma bipoto i kom got man tur ŋidde woko matitino; ento ka got man opoto i kom dano mo, ci nyoto woko.] 45Ka ajwagi madito pa Lubaŋa ki Luparicayo guwinyo carolokke, ci guniaŋ ni onoŋo kara Yecu tye ka lok i komgi. 46Gutemo make, ento gulworo lwak, pien lwak onoŋo ŋeyo ni en lanebi.","num_words":1053,"character_repetition_ratio":0.044,"word_repetition_ratio":0.0,"special_characters_ratio":0.268,"stopwords_ratio":0.274,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luka 2 ACO85 - I kare meno cik oa bot Cecar Augucito ni - Bible Search\\nKit ma ginywalo kwede Yecu\\n1I kare meno cik oa bot Cecar Augucito ni gico nyiŋ dano ducu ma i wi lobo. 2Man obedo coc mukwoŋo ma gicoyo, i kare ma Kurenio loyo lobo Ciria. 3Dano ducu gucito ka cone, ŋat acel acel i gaŋgi. 4Yucepu bene oa ki i Galilaya, ki i gaŋ me Najaret, ocito i Judaya, i gaŋ pa Daudi ma gilwoŋo Beterekem, pien en yam ŋat acel i kin likwayo pa Daudi, 5wek econe ki dakone Maliam ma onoŋo otoŋo keny i kome, ma onoŋo oyac. 6I kare ma gitye kunnu, kare me nywalle oromo. 7Onywalo latin kayone ma laco, oumo kome ki boŋo, opyele kwede i weer pa dyaŋ, pien onoŋo ot opoŋ woko pigi i ot welo.\\nLukwat ki lumalaika\\n8I lobo kunnu onoŋo tye iye lukwat ma gibedo i tim, kun gigwoko romigi dyewor. 9Cutcut lamalaika pa Rwot oturo ki bino, ocuŋ i kingi, deyo pa Rwot oryeny orumogi, ci lworo omakogi matek. 10Lamalaika owaco botgi ni, “Pe wulwor, pien nen, akelliwu lok maber me yomcwiny ma bibedo bot dano ducu. 11Tin i gaŋ pa Daudi ginywalo piwu lalar, en Kricito Rwot. 12Man bibedo gin ma nyuto: wubinoŋo latin ma giumo ki boŋo, ma gipyele, obuto i weer pa dyaŋ.” 13Oyotoyot lwak mony me polo onoŋo tye kacel ki lamalaika meno; ci gipako Lubaŋa kun giwaco ni,\\n14“Deyo obed bot Lubaŋa malo i wi polo\\nkuc obed i kin jo ma en pwoyo!”\\n15Ka doŋ lamalaika oa woko ki botgi, odok i polo, ci lukwat guloko kekengi ni, “Koŋ wacitu mono wa i Beterekem, wek wacinenu gin man ma otimme, ma Rwot otittiwa pire-ni.” 16Gucito oyotoyot, gunoŋo Maliam ki Yucepu, ki latin lakere ma gipyelo i weer pa dyaŋ. 17Ka guneno, gutito bot dano lok ma yam gitito botgi i kom latin meno; 18dano ducu ma guwinyo guuro lok ma lukwat gutito botgi. 19Ento Maliam okano lok magi ducu, kun tamo ki i cwinye. 20Lukwat gudok kun gimiyo deyo bot Lubaŋa, gipake pi gin ducu ma guwinyo, dok guneno, macalo yam gitito botgi.\\n21-Ka nino aboro doŋ oromo me liro latin, gicako nyiŋe Yecu, nyiŋ ma lamalaika yam ocako ka en pud peya tye i ic.\\nGityero latin Yecu i ot pa Lubaŋa\\n22-Ka kare doŋ oromo me lonnyegi macalo cik pa Moses tye, ci gutere i Jerucalem wek gityere bot Rwot, 23-macalo gicoyo i cik pa Rwot ni “Litino kayo ducu ma co gibilwoŋogi maleŋ bot Rwot”, 24dok wek gityer gitum, macalo gicoyo i cik pa Rwot ni, “amam aryo, nyo litino akuri aryo.”\\n25Yam tye i Jerucalem dano mo ma nyiŋe Cimeon. En yam dano ma kite atir ma lworo Lubaŋa, kun kuro kare ma gibikweyo iye cwiny jo Icrael; Cwiny Maleŋ onoŋo tye kwede. 26Cwiny Maleŋ onoŋo otyeko nyuto bote ni, en pe bito ma peya oneno Kricito pa Rwot. 27En obino i ot pa Lubaŋa kun Cwiny Maleŋ aye tele. Ka lunyodo gukelo latin Yecu wek gitimme macalo kit me cik tye, 28Cimeon otiŋe i bade, opwoyo Lubaŋa kun waco ni,\\n29“Koni doŋ icik laticci, Rwot,\\nocit ki kuc macalo yam iciko;\\n30pien waŋa doŋ oneno larri\\n31ma iyubo i nyim rok ducu,\\n32-me bedo ceŋ ma yabo muŋ bot Lurok,\\nki deyo pa joni Icrael.”\\n33Wonne ki minne guuro lok ma giwaco i kome. 34Cimeon olego gum i komgi, kun waco bot minne Maliam ni,\\n“Nen, latin man giketo wek Luicrael\\nmapol opoti, wek gua doki\\nki me bedo lanyut ma giyeto,\\n35dok bene pala lucwan bicobo cwinyi pil,\\nwek tam ma i cwiny dano mapol oyabbe ka maleŋ.”\\n36Yam tye lanebi mo ma dako, nyiŋe Anna, nya pa Panuel, pa jo Acer. Onoŋo doŋ oti twatwal, pien otyeko mwaka abiro bot cware cakke i kare ma en pud nyako; 37ka doŋ cware oto ori nio i mwaka pyeraboro wiye aŋwen me ditte. En yam pe a ki i ot pa Lubaŋa, obedo ka woro Lubaŋa kun ri kec dok lego dyewor ki dyeceŋ. 38En obino i cawa-nu, opwoyo Lubaŋa, otito pi latin-nu bot dano ducu ma yam kuro kare me koko jo Jerucalem.\\nGudok cen i Najaret\\n39-Ka lunyodone doŋ gutyeko cobo lok ducu ma tye i cik pa Rwot, ci gudok i Galilaya, i gaŋgi Najaret. 40Latin odoŋo odoko matek, kun opoŋ ki ryeko; cwiny Lubaŋa obedo yom i kome.\\nLatin Yecu i ot pa Lubaŋa\\n41-Lunyadone yam gicito i Jerucalem mwaka ki mwaka pi nino madit me Kato. 42Ka mwaka me ditte oromo apar wiye aryo, ci gucito kunnu macalo kit me nino madit tye. 43Ka nino madito doŋ otum, ma gidok paco, latin Yecu odoŋ woko i Jerucalem. Lunyodone onoŋo pe giŋeyo, 44ento gutamo ni en tye i kin lwak. Guwoto wot me nino acel, guyenye i kin lutugi ki i kin luwotgi; 45ka pe gunoŋe, ci gudok cen i Jerucalem ka yenye. 46Ka nino adek okato, ci gunoŋe i ot pa Lubaŋa; obedo i kin lupwony, kun winyo pwonygi, dok penyogi. 47Dano ducu ma yam guwinye guuro niaŋŋe, ki kit ma en dok kwede i peny. 48Ka lunyodone gunene, guuro; minne openye ni, “Latinna, piŋo itimowa kit man? Nen woru ki an wabedo ka yenyi kun wakumo.” 49En ogamo doggi ni, “Wuyenya piŋo? Pe wuŋeyo ni myerona me bedo i ot pa Abana?” 50Ento pe guniaŋ lok ma en oloko botgi. 51Owoto kacel kwedgi, obino Najaret, obedo kun winyogi; minne okano lok meno ducu i cwinye.\\n52-Yecu odoŋo kun medde i ryeko, dok kun medde ki noŋo pwoc ki bot Lubaŋa ki bot dano bene.","num_words":896,"character_repetition_ratio":0.044,"word_repetition_ratio":0.0,"special_characters_ratio":0.246,"stopwords_ratio":0.294,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luŋolkop 13 ACO85 - Jo Icrael dok gutimo gin ma nen - Bible Search\\nLuŋolkop 12 Luŋolkop 14\\n1Jo Icrael dok gutimo gin ma nen marac i Waŋ Rwot, ci Rwot omiyogi i ciŋ jo Piliciti pi mwaka pyeraŋwen.\\n2Yam tye laco mo i Jora ma i kaka pa jo Dan, nyiŋe Manoa. Dakone onoŋo lalur, pe tye ki latin mo. 3Lamalaika pa Rwot onen bot dako, ci owaco bote ni, “Nen, in lalur ma pe it ye ki latinni mo. Ento ibiyac, ibinywalo latin laco. 4Pi meno myero igwokke, pe imat koŋo vino nyo gin ma mero dano, dok pe icam gin mo ma keni; 5-pien, nen, ibiyac, ci ibinywalo latin ma laco. Pe lyedi bigudo wiye, pien bibedo ajula pa Lubaŋa cakke ki i kare ma ginywale, dok en bicako laro jo Icrael ki i ciŋ jo Piliciti.” 6Dako ocito otito bot cware ni, “Dano pa Lubaŋa obino bota kun waŋe nen calo waŋ lamalaika pa Lubaŋa; neno lik twatwal. Pe apenye ka ma oa iye, en pe otitta nyiŋe. 7Ento owaco bota ni, ‘Nen, ibiyac inywalo latin laco; pi meno pe imat koŋo vino nyo gin ma mero dano, pien latin-nu bibedo ajula pa Lubaŋa cakke ki i kare ma ginywale o kwede wa i nino me tone.’ ”\\n8Manoa olego Rwot kun waco ni, “Ai Rwot, alegi ba, wek dano pa Lubaŋa ma ne ne icwalo-ni odwog botwa, wek opwonywa ki gin ma myero wati i kom awobi ma gibinywalo-ni.” 9Lubaŋa owinyo koko pa Manoa, ci lamalaika pa Lubaŋa obino bot dako doki ma en obedo i poto; ento cware Manoa onoŋo pe tye kacel kwede. 10Dako oriŋo oyotoyot, otito bot cware ni, “Dano ma nene onen bota i kare ca dok onen bota kombeddi.” 11Manoa oa ocito kun lubo kor dakone. Ka obino bot dano-nu, ci owacce ni, “In aye i dano ma yam oloko ki dakoni?” Ogamo ni, “An.” 12Ci Manoa owacci, “Ka lokki doŋ ocobbe kakare, kit kwo pa awobi-ni bibedo niŋniŋ, dok en bitiyo kit gin aŋo?” 13Lamalaika pa Rwot owaco bot Manoa ni, “Gin ducu ma doŋ awaco bot dako en ogwoki. 14Pe ocam gin mo ma oa i kom olok, pe omat koŋo vino nyo gin ma mero dano, pe ocam gin mo ma keni; ento olub gin ducu ma yam acike iye.”\\n15Manoa owaco bot lamalaika pa Rwot ni, “Wek koŋ wagali man ok ba, pi yubo latin dyel mo piri.” 16Ento lamalaika pa Rwot owaco bot Manoa ni, “Kadi bed igala, pe abicamo camwu. Ento ka ibiyubo gitum awaŋa, ci doŋ itum bot Rwot.” Onoŋo Manoa pe ŋeyo ni en lamalaika pa Rwot. 17Ci Manoa openyo Lamalaika pa Rwot ni, “Nyiŋi aŋa, wek ka lokki ocobbe kakare wamiyi deyo?” 18-Lamalaika pa Rwot owacce ni, “Piŋo ipenyo nyiŋa, kun nyiŋa obedo me aura twatwal?” 19Manoa otero latin dyel kacel ki gityer me moko kwon, ci otyero i kom pata got bot Rwot ma ticce me aura-ni. 20Ka leb mac olyel ocito malo tuŋ polo ki i wi keno tyer, ci lamalaika pa Rwot oito malo i leb mac me keno tyer-ri kun Manoa ki dakone gineno; ci gupoto piny aryeba ic.\\n21Lamalaika pa Rwot pe dok onen bot Manoa ki dakone tyen mukene, mumi yo Manoa oniaŋ ni en lamalaika pa Rwot. 22Ci Manoa owaco bot dakone ni, “Wan wabito ada, pien waneno Lubaŋa.” 23Ento dakone ogamo doge ni, “Ka onoŋo Rwot oyubbe me nekowa, kono pe ogamo gitum awaŋa ki gityer me moko kwoŋ ki i ciŋwa, dok kono pe onyuto botwa lok magi ducu, kadi tuco lok macalo magi.” 24Ka dako onywalo wode, ci ocako nyiŋe Samson. Ci awobi-nu odoŋo kun Rwot miye gum. 25Cwiny pa Rwot ocako tic i kome i Gony pa Dan ma i kin Jora ki Ecitaol.","num_words":614,"character_repetition_ratio":0.075,"word_repetition_ratio":0.003,"special_characters_ratio":0.253,"stopwords_ratio":0.29,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nwoyo Cik 5 ACO85 - Moses olwoŋo jo Icrael ducu ci - Bible Search\\nNwoyo Cik 4 Nwoyo Cik 6\\nNwoyo Cik 5\\n1Moses olwoŋo jo Icrael ducu ci owaco botgi ni, “Wun jo Icrael, wuwiny cik ducu ki gin ma giŋolo ma aloko tin ma wuwinyo ki itwu; myero wupwonygi dok wugwokke wek wulubgi. 2Yam Rwot Lubaŋawa oketo gicikke kwedwa i Koreb. 3Rwot yam pe oketo gicikke man ki kwarowa, ento ocikke kwedwa wan jo ducu ma watye kany tin makwo-ni. 4Rwot yam oloko kwedwu waŋ ki waŋ i te got ki i dye mac, 5ma kun an acuŋ i kin Rwot ki wun i kare meno kun atito botwu lok pa Rwot; pien yam wubedo ka lworo mac, ci pe wumedo ki ito malo wa i wi got. En yam owaco ni,\\n6“ ‘An a Rwot Lubaŋani ma yam akwanyi woko ki i lobo Ejipt, i ot me opii.\\n7“ ‘Pe ibed ki lubaŋa mukene, kono an kena.\\n8-“ ‘Pe iti cal apayani mo, nyo cal gin mo ma tye malo i polo, nyo gin ma tye piny i wi lobo, nyo gin ma tye i pii ma i te lobo. 9-Pe iryebbe piny i nyimgi, pe iworgi; pien an aye a Rwot Lubaŋani, an Lubaŋa ma lanyeko, Aketo can i kom likwayo pi bal pa kwarogi nio i yalwak me adek ki me aŋwen pa jo ma kwera, 10ento anyuto mar ma pe lokke i kom jo alip ki alip ma gimara, ma gimako cikka.\\n11-“ ‘Pe ilwoŋ nyiŋ Rwot Lubaŋani me nono; pien Rwot bimiyo kop loyo dano ma lwoŋo nyiŋe me noŋo.\\n12-“ ‘Gwok nino me cabit, ikwer obed maleŋ, kit ma yam Rwot Lubaŋani ociki. 13-Ibitic matek pi nino abicel, kun itiyo iye ticci ducu; 14ento nino me abirone en aye cabit pa Rwot Lubaŋani. I nino meno pe igud iye tic mo, in kikomi, nyo wodi, nyo nyari, kadi opiini nyo aŋecani, kadi twonni nyo kanani nyo dyaŋŋi mo ducu, kadi labedo ma bedo i gaŋwu, wek opiini ki aŋecani guywe macalo in. 15Myero ipo ni, yam in ibedo opii i lobo Ejipt, ci Rwot Lubaani okwanyi woko ki kunnu ki twero me bade ki ciŋe ma oryeyo; mumiyo Rwot Lubaŋani ociki ni igwok nino me cabit.\\n16-“ ‘Wor woru ki meni, macalo Rwot Lubaŋani ociki, wek iri i lobo, dok wek ibed ma nyimi leŋ, i lobo ma Rwot Lubaŋani bimiyo boti.\\n17-“ ‘Pe ineki.\\n18-“ ‘Pe itim abor.\\n19-“ ‘Pe ikwal gin mo.\\n20-“ ‘Pe ibed caden me goba i kom lawoti.\\n21-“ ‘Cwinyi pe opukke i kom dako pa lawoti, pe ipar ot pa lawoti, kadi potone, nyo opiine, nyo aŋecane, nyo twonne, nyo kanane nyo kadi gin mo ma lawoti tye kwede.’\\n22-“Rwot yam oloko lok man bot jowu mucokke ducu kun loko ki dwan maloŋo ki i dye mac ki pol ki colpiny ma ocido licuc; pe dok omedo iye lok mukene. Yam en ocoyo lok man ducu i kom kidi aryo ma apada, omiyogi bota.\\nLworo pa lwak\\n23“Ka yam wuwinyo dwan man ma a ki i dye colpiny, kun got tye ka waŋ ki mac, wubino bota cok, ludito wi kakawu ducu, ki ludoŋo mewu. 24Ci wuwacci, ‘Nen, Rwot Lubaŋawa doŋ onyutowa deyone ki ditte, dok watyeko winyo dwane bene ka katti ki i dye mac; doŋ tin waneno ka Lubaŋa loko ki dano ci dano pud kwo. 25Doŋ piŋo myero wato kombeddi? Pien mac man madit bityekowa woko; ka pud wamedde dok ka winyo dwan Rwot Lubaŋawa ma loko kwedwa-ni, ci wabito woko. 26Aŋa ma i kin jo ducu ma gitye ki kom ma yam koŋ owinyo dwan Lubaŋa makwo ma loko ki i dye mac, kit ma wan wawinyo-ni, ci pud gubedo makwo? 27In inyik cok, iwiny lok ducu ma Rwot Lubaŋawa biloko, ci itit botwa lok ducu ma Rwot Lubaŋawa biloko boti; wan wabiwinyo ci walubo.’\\n28“Rwot yam owinyo lokwu ma wuloko bota-ni; ci Rwot owacca ni, ‘Atyeko winyo lok pa jo man ma guloko bota; lok ma guwaco ducu guloko maber. 29Kono yam gibedo jwijwi ki cwiny macalo meno, me lwora ki me gwoko cikka ducu, wek nyimgi obed leŋ kacel ki pa litinogi matwal, kono ber! 30Cit iwac botgi ni, “Doŋ wudok i kemawu.” 31Ento in icuŋ cok ka ŋeta kany, ci abititti lok ducu ma aciko, ki lwak cik ki gin ma aŋolo ducu ma ibipwonyogi kwede, wek gulubgi i lobo ma atye ka miyogi me bedo megi.’ 32Doŋ wun wugwokke wek wulub gin ma Rwot Lubaŋawu ocikowu kwede; pe wuŋak wudok yo tuŋ acuc nyo tuŋ acam. 33Wuwot kun wulubo yo ducu ma yam Rwot Lubaŋawu ocikowu kwede, wek wubed makwo, wek yo nyimwu obed leŋ, wek wuri pi kare malac i lobo ma wubicamo doko mewu.","num_words":766,"character_repetition_ratio":0.058,"word_repetition_ratio":0.0,"special_characters_ratio":0.256,"stopwords_ratio":0.289,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ruth 2 ACO85 - Naomi con tye ki wat ma ladoggola pa - Bible Search\\nRuth obeko cam i poto pa Boaj\\n1Naomi con tye ki wat ma ladoggola pa cware, dano ma lalonyo ma i doggola pa Elimelek, ma nyiŋe Boaj. 2-Ruth ma anyira Moab owaco ki Naomi ni, “Wek acit i poto acibek wit cayiri ki i kor dano mo ma biparo pira.” Ci en owaco ni, “Cit, nyara.” 3Ocito i poto ka beko kor lukac, ci ocob i kom poto pa Boaj ma ladoggola pa Elimelek. 4Ci nen, Boaj oa ki i Beterekem, obino owaco ki lukac ni, “Rwot obed kwedwu.” Gudok iye ni, “Rwot omiyi gum.” 5Boaj dok openyo latic ma loyo lukac ni, “Man nya pa aŋa?” 6Ci latic ma loyo lukac ogamo ni, “Man nya jo Moab, ma yam odwogo ki Naomi ki i lobo Moab. 7Ci en openya ni, ‘Alegi, wek abek korgi, kun abeko ki i kin larita ma i kor lukac.’ Kit meno en obino kun tiyo medde kwede nia wa odiko con nio wa onyoo, kun pe ywe kadi matidi mo.”\\n8Ci Boaj owaco ki Ruth ni, “Koŋ iwiny, nyara, pe doŋ icit ibed i poto mukene, nyo pe iwek poto man, ento bed cocok ki anyirana. 9Ket waŋi i kom poto ma gitye ka kayo-ni, bed ka lu bo korgi. Doŋ atyeko ciko awobe ni pe gugud komi. Dok ka orwo pii neki, ci cit ka ma agulu pii tye iye, icimat pii ma awobe gutwomo-ni.” 10Ruth oguŋo oryebbe piny, owacce ni, “Piŋo luguma okaya i nyimi, omiyo iparo pira ma an larok ata-ni?” 11Ento Boaj ogamo ni, “Gin ducu ma ibedo ka tiyone pi daani nia ma cwari oto ca gibedo ka titta ducu kikore, ki kit ma iweko kwede woru ki meni ki lobo tinoni pi bino i rok ma yam pe iŋeyo. 12Rwot myero oculli gin ma doŋ itiyo maber-ri! Rwot ma en Lubaŋa pa Icrael ka ma iriŋo ilaro i te bwome-ni, omiyi mot muromo maber!” 13Ruth ogamo ni, “Rwoda, in kica omaki i koma, pien doŋ ityeko kweyo cwinya woko pi lok ki aŋecani lok me kica, kadi bed an pe a ŋat acel i kom lwak aŋecani.”\\n14I kare me cam Boaj dok owacce ni, “Bin kany, wek icam kwon mo, igwe ki koŋo vino,” Kit meno Ruth ocako nywako bedo ki lukac, ci Boaj omiye cayiri ma gicelo acela. En ocamo nio ka oyeŋ, ci oweko mogo odoŋ. 15Ka en oa malo ka beko cam, Boaj ociko awobe kun waco ni, “Wuwek en obeki wa i kin larita, pe wule wiye. 16Dok bene wuwot wi te mogo wo ko ki i kom larita, ci wuwek en obeki, kun pe wucoko wiye.”\\n17Kit meno en obeko cam i poto nio wa otyeno, ci odino bel cayiri ma obeko-ni woko; omito romo debe aryo. 18Ci otiŋo ocito kwede i gaŋ, onyuto bot daane gin ma ebeko; dok ocako kelo cam ma odoŋ ma onoŋo en doŋ oyeŋ, omiyo ki daane. 19Ci daane openye ni. “Tin ibeko kwene? Itiyo kwene? Gum obed i kom ŋat ma oparo piri-ni.” En otito ki daane ŋat ma etiyo bote-ni kun wacci, “Nyiŋ dano ma tin atiyo bote-ni aye Boaj.” 20-Ci Naomi owaco ki ci-wode ni, “Myero Rwot omiye gum, Rwot ma kicane peya otenyo jo makwo ki jo muto-ni.” Dok Naomi owacce ni, “Dano meno aye omegiwa macok ma romo laki.” 21Ci Ruth ma anyira Moab owacci, “Medo ki meno, dok owacca bene ni, ‘In ibinywako bedo ki luticca nio ka gutyeko kayo kacca ducu.’ ” 22Ci Naomi owaco ki ci-wode Ruth ni, “Man ber, nyara, ka ibecito kacel ki anyirane, wek pe jo gubed ka gudo komi i poto mukene.” 23Kit meno en obedo ki anyira pa Boaj kun beko cam nio ka kayo bel cayiri ki ŋano otum, kun obedo kacel ki daane.","num_words":628,"character_repetition_ratio":0.044,"word_repetition_ratio":0.0,"special_characters_ratio":0.264,"stopwords_ratio":0.288,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nia 8 ACO85 - Rwot dok owaco bot Moses ni, “Cit idony - Bible Search\\nNia 7 Nia 9\\n1Rwot dok owaco bot Moses ni, “Cit idony bot Parao, ci iwacce ni Rwot owaco kuman ni, ‘Wek jona guciti wek guti bota. 2Ento ka ikwero wekogi ni guciti, ci nen, abicoro gemo ogwal i loboni ducu. 3Ogwal bicorre limuk i kulu Nail ma gibibino wa i odi bene ki i kicikani, ki i wi kitandani ki i odi pa luticci, ki pa lwakki, ki i keno tedoni, ki otako lanywaŋ mokoni. 4Ogwal bipye wa i komi ki i kom lwakki ki i kom luticci ducu.’” 5Rwot dok owaco bot Moses ni, “Wac bot Aron ni, ‘Doŋ irye ciŋi ki odooni i wi kulu ducu, i wi kulu akwinya, ki i wi kut, wek ogwal ocorre i lobo Ejipt!’” 6Aron oryeyo ciŋe i wi pii ducu ma i Ejipt. Ogwal obino ci oumo wi lobo Ejipt woko. 7Ento lutyet bene gutimo ma rom meno ki ryekogi, ci gukelo lwak ogwal bene i lobo Ejipt.\\n8Lacen Parao olwoŋo Moses ki Aron, owacci, “Leg Rwot wek okwany ogwal woko ki i koma ki i kom lwakka; ci abiweko dano gicito ka tyero gitum bot Rwot.” 9Moses owaco bot Parao ni, “Ber in aye icika kare ma aleg iye piri, pi luticci ki pi lwakki, wek ogwal oto otum woko i komi ki i odini, wek odon ma i kulu Nail keken.” 10Ci ogamo ni, “Diki adika-ni.” Moses owacci, “Obed kit macalo iwaco-ni, wek in iŋe ni pe tye ŋatti mo macalo Rwot Lubaŋawa-ni. 11Ogwal bia woko ki boti, ki i odini, ki i kom luticci ki lwakki; gibiweko ma i kulu Nail keken.” 12Ci Moses ki Aron gukato woko ki bot Parao. Moses okok pi ogwal bot Rwot, kit macalo onoŋo oye ki bot Parao. 13Rwot otiyo kit ma Moses owaco-ni; ogwal ocako to woko Ki i odi i dyekal ki i potti ducu. 14Gucoko gugurogi lipim, lobo okwok woko maŋwe. 15Ento ka Parao oneno yamo dok okuto kore, ci cwinye odoko nwaŋ pe dok owinyogi, kit ma Rwot owacom.\\nGemo me nyoggi\\n16Rwot dok owaco bot Moses ni, “Wac bot Aron ni, ‘Tin odooni malo ci igo ki apwa ma i lobo wek odok nyoggi ma biromo i lobo Ejipt ducu.’ ” 17Ci gitimo kit meno; Aron otiŋo ciŋe malo ki odoone, ci ogoyo ki apwa ma i lobo, ci nyoggi obino i kom dano ki lee ducu. 18Lutyet gutemo ki ryekogi wek nyoggi obin, ento pe gutwero. Pienno nyoggi oromo kom dano ki lee ducu. 19-Ci guwaco bot Parao ni, “Man lwet cin Lubaŋa.” Ento cwiny Parao obedo nwaŋ, pe omedo ki winyogi, kit ma Rwot owaco-ni.\\nGemo me lwaŋo\\n20Rwot dok owaco bot Moses ni, “A malo odiko con, icikur Parao, macalo en cito i dog kulu-ni, ci iwacce ni, ‘Rwot owaco kuman ni, Wek jona guciti, wek guti bota. 21Ento ka pe iweko jona gucito, ci nen, abicoro lwaŋo limuk i komi ki i kom luticci ki i kom lwakki, ki i odini; i odi pa jo Ejipt ducu lwaŋo bicore iye limuk, wa i kom lobo ma gucuŋ iye. 22Ento i nino meno abipoko lobo Gocen pat, en aye kabedo pa jona, wek pe lwaŋo ocorre iye limuk; wek wuŋe ni, an a Rwot ma atye i dye lobo. 23Kit meno abipoko kin jona ki joni. Lanyut man bitimme diki.’” 24Ci Rwot otiyo kit meno; omiyo lwak lwaŋo ocorre limuk i ot pa Parao ki i odi pa luticce; i lobo Ejipt ducu lwaŋo obalo lobo woko.\\n25Lacen Parao olwoŋo Moses ki Aron, owacci, “Wucit, wutyer gitum bot Lubaŋawu i lobowa-ni.” 26Ento Moses ogamo ni, “Pe watwero timone kit meno; pien wabityero gitum bot Lubaŋawa ma bedo me kwer bot Luejipt. Ka watyero gitum ma obedo me kwer bot Luejipt ma kun gineno ki waŋgi, pe gibicelowa ki got-ti? 27Wan myero wawot i tim wot me nino adek pi tyero gitum bot Rwot Lubaŋawa kit macalo en aye bicikowa kwede.” 28Omiyo Parao ogamo ni, “Abiwekowu wucito ka tyero gitum bot Lubaŋawu i tim; ento pe wubiwot ka mabor. Wuleg pira aye.” 29Ka Moses owaco ni, “Nen, akato woko ki boti, ci abilego Rwot wek lwak lwaŋo oa woko ki i komi, Parao, ki i kom luticci, ki i kom lwakki diki; ento, ladit, pe dok ibwolwa pi kwero ye lwak cito ka tyero gitum bot Rwot.” 30Kit meno Moses okato woko ki bot Parao, ci olego Rwot. 31Rwot otiyo kit ma Moses olego-ni, ci okwanyo lwak lwaŋo woko kii kom Parao, ki i kom luticce, ki i kom lwakke, pe acel mo odoŋ. 32Ento cwiny Parao odoko nwaŋ tyen man bene, pe oweko lwak gucito.","num_words":764,"character_repetition_ratio":0.073,"word_repetition_ratio":0.016,"special_characters_ratio":0.255,"stopwords_ratio":0.262,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Jo Korint 8 ACO85 - Lok ma dok i kom cam ma gityero - Bible Search\\n1 Jo Korint 7 1 Jo Korint 9\\n1 Jo Korint 8\\nCam ma gityero bot jogi\\n1Lok ma dok i kom cam ma gityero bot jogi. Waŋeyo ni, “wan ducu watye ki ŋec.” Kit ŋec meno miyo dano giwakke awaka, ento mar medo tek bot dano. 2Dano ma tamo kekene ni eŋeyo gin mo, noŋo pe ŋeyo gin mo kit ma onoŋo myero eŋe kwede. 3Ento ka ŋat mo maro Lubaŋa, ci Lubaŋa bene ŋeye.\\n4Doŋ lok ma dok i kom cam ma gityero bot jogi; waŋeyo ni, “jok pe gin mo i lobo,” dok ni, “Lubaŋa mo mukene pe, kono en Lubaŋa acel-li keken.” 5Kadi bed tye gin mogo ma gilwoŋo ni lubaŋa i polo nyo i lobo, kit macalo tye lwak lubaŋa ki lwak rwodi mapol mapatpat-ti, 6ento ki tuŋ botwa Lubaŋa tye acel, en Lubaŋa Won, ma jami ducu a ki bote, ma wan wabedo tye pire; dok bene tye Rwot acel keken, Yecu Kricito, ma miyo jami ducu bedo tye, wan bene wabedo tye pire.\\n7Kadi bed kumeno, jo mapol pe gitye ki ŋec macalo meno. Jo mogo doŋ guŋiyo woko i woro jogi nio wa ceŋ tin; gicamo cam ma kun noŋo pud gitamo ni, “Man adada gin ma gityero bot jok,” miyo tam ma tye i igi ma nyuto botgi balgi balle woko. 8Cam pe bimiyo Lubaŋa pwoyowa; pe wabibedo marac ka pe wacamo cam, pe bene wabibedo maber ka wacamo. 9Ento wugwokke, wek twero ma wutye kwede pe odok gin mo ma miyo dano magoro poto i bal. 10Pien ka dano mo ma tam ma i iye ma nyutte balle pud goro oneno ni ma itye ki ŋec ibedo ka cam i ot jok, pe bimedo tekcwiny bote me camo riŋo ma gityero bot jogi? 11Kono en dano ma niye mere goro-ni obedo omeru ma yam Kricito oto pire, en bito pi ŋecci! 12Doŋ ka wubalo kit man bot utmegiwu ma niyegi goro, ka dok wubalo tamgi ma nyuto botgi balgi ma pud goro, noŋo wubalo i kom Kricito. 13Pi meno, ka cam aye miyo omera poto i bal, pe doŋ abicamo riŋo matwal, wek pe ami omera opot i bal.","num_words":364,"character_repetition_ratio":0.079,"word_repetition_ratio":0.011,"special_characters_ratio":0.256,"stopwords_ratio":0.33,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Mutoka ma Lakub Dwan Tye i Wiye Dano Milion Mapol Gingeyo I Brazil\\nKWAN I LEB Acholi Albanian Amharic Arabic Armenian Armenian (West) Australian Sign Language Aymara Azerbaijani Azerbaijani (Cyrillic) Bashkir Batak (Karo) Batak (Toba) Bengali Bicol Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga (Malawi) Chitumbuka Chiyao Chuvash Croatian Czech Danish Dutch English (Leb Muno) Estonian Fijian Finnish French Georgian German Grik Guarani Gujarati Gun Hiligaynon Hindi Hiri Motu Hmong (White) Hungarian Ibanag Ibru Icelandic Iloko Indonesian Italian Japanese Javanese Kabiye Kannada Kikamba Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Latvian Lithuanian Luganda Luo Macedonian Macua Malagasy Malay Malayalam Marathi Maya Mongolian Moore Ndau Ndebele (Zimbabwe) Nepali Nias Norwegian Nyungwe Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Runyankore Russian Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin Spanish Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tok Pisin Tshwa Turkish Turkmen Tuvaluan Tzotzil Ukrainian Urdu Uzbek Vietnamese Waray-Waray Wolaita Zande Zapotec (Isthmus)\\nREKODWA MA KIGWOKO\\nMutoka ki Lakub Dwan Dano Milion Mapol Gingeyo\\nMapol Gingeyo “Tye mutoka acel keken ma tye ki lukub dwan ma kitiyo kwede pi tiyo tic pa Lubanga i lobo Brazil, dok mutoka meno ngene bot dano milion mapol macalo ‘the Watch Tower sound car.’”—Nathaniel A. Yuille, i 1938.\\nTIC me Ker-ri obedo ka medde motmot adada i lobo Brazil i acakki me 1930 ki wiye. Ento i 1935, lupainia aryo ma nyinggi Nathaniel ki Maud Yuille gucoyo waraga bot Joseph F. Rutherford, ma onongo tye ka telo wi tic me tito kwena i kare meno. Jo magi gumine me tic dok bene gucoyo waraga ni gibibedo ki “yomcwiny me wot ka mo keken ma kicwalogi iye.”\\nNathaniel, ma onongo obedo fundi [engineer] ma dong oweko ticce woko ni, onongo tye ki mwaka 62. En onongo obedo service director i kacokke me San Francisco, California, i U.S.A. Ki kunu en obedo ka telo yub me tito kwena dok otiyo ki mutoka ma tye ki lakub dwan i wiye-ni i tito kwena maber. Jami mutimme i kwone kacel ki cwiny me jalle ken obedo mot bote i tiyo ticce manyen macalo branch servant, i wang tic malac ka ma dano giloko iye leb mapol mapatpat.—Brazil.\\nNathaniel gin ki Maud guo i lobo Brazil, kacel ki painia mukene ma gonyo leb ma nyinge Antonio P. Andrade i 1936. Guwoto ki jami mogo ma onongo pigi tego adada—gramofon ma romo 35 ki mutoka mo ma tye ki lakub dwan i wiye. Brazil ma obedo lobo ma lacce tye namba abic ki i wi lobo lung, onongo tye ki lutit kwena me Ker ma romo 60 keken! Ento, jami magi gukonyo itito kwena wek oo bot dano milion mapol i nge mwaki manok keken.\\nI nge dwe acel ma Yuille guo kwede, jang gang kal oketo yub me bedo ki gure madit mukwongo i lobo Brazil, i boma me São Paulo. Maud ma onongo obedo ladwo mutoka ma tye ki lakub dwan i wiye-ni, ocako tito pi gure man kacel ki miyo pwony pi lwak, mumiyo dano ma romo 110 kulu gubedo tye iye! Yub me gure man otugo miti pa lutit kwena me medo ticgi me pwony. Gupwonyo kit me tito kwena kun gitiyo ki bukkewa kacel ki kad me miyo caden, ki dong gramofon ma onongo kimako dwan iye i leb munu, German, Hungarian, Polish, Spanish ki dong lacen i Portuguese.\\nMutoka ma lakub dwan tye i wiye-ni oo bot dano milion mapol i lobo Brazil ki lok me kwena maber-ri\\nGure madit man obedo i kabedo adek mapatpat i São Paulo, Rio de Janeiro ki dong i Curitiba i 1937, man ocuko cwiny lutit kwena me tic ki mit kom. Mutoka ma tye ki lakub dwan i wiye-ni bene obedo ka ngwec kacel ki jo ma onongo gubino i gure madit-ti, i kare ma gitye ka tito kwena i ot ki ot. Latin mo matidi ma nyinge José Maglovsky , lacen ocoyo ni: “Onongo waryeyo bukkewa ma jenge i Baibul i wi meja ka ma nen, ci ka kitye ka tuko lok ma kimako ki lakub dwan-ni, waloko bene ki dano ma gubino ki i ganggi ka neno ngo ma tye ka timme.”\\nOnongo kibatija dano i nam, ka ma jo ma gibino ka kwang bene gioyo iye ceng. Mutoka ma tye ki lakub dwan i wiye-ni pud dong okonyo me tito kwena ya! I kare ma Omego Rutherford tye ka miyo pwony me batija, lukub dwan-ni oweko owinnye malongo adada, ci jo ma onongo gimito niang gin ma tye ka timme gurumo mutoka dyere, kun giwinyo ka kigonyo pwonnye i leb Portuguese. I ngeye, jo ma gubinongo batija gunywako i wero wer me Ker ki cwinygi ducu, kun gilubo wer ma onongo kimako i leb Polish ma tye ka kati ki i lakub dwan-ni. Omege kacel ki lumege bene guribo dwangi i wero wer i leb mapatpat. “Meno opoyo wiwa i kom kit ma i kare me Pentekote ngat acel acel oniang kwede i leb ma mege.” Ripot ma tye i Yearbook me 1938.\\nI nge gure madit magi, i Ceng Cabit ducu, kadi bed kot tye ka cwe nyo ceng tye ka ryeny malyet, pwony me Baibul ma ki mako i dwan keken onongo kituku ka ma dano gure iye, i gangigi, ka ma Cuma (factory) mapatpat gitye iye i dye boma me São Paulo ki dong i kabedo macok kwede. Ki tiyo ki mutoka man ma tye ki lakub dwan i wiye-ni me tito pi yub ma bedo dwe ki dwe bot ludobo ma romo 3,000 ka ma onongo kigwokogi iye ma tye mairo 60 kulu tung kumalo me São Paulo. I nge kare mo, kicako kacokke mo ma odongo oyotoyot adada. Kadi bed ni onongo gitye ki peko malit adada, lutit kwena magi gunongo twero me limo kagwoko ludobo mukene wek gitit botgi kwena me Baibul ma kweyo cwinygi.\\nKwena me Ker ma kimako i leb Portuguese ki cwalo i agikki me 1938. I nino me All Souls’ Day, mutoka man ma tye ki lakub dwan i wiye-ni, obedo ka ngwec i limu mapatpat kun tuku pwony ma kimako ma wi lokgi tye ni “Jo Muto Gitye Kwene?,” “Jehovah” ki “Lonyo,” kwena man oo bot lukumu makato 40,0000 kulu!\\nLutela dini ma onongo cwinygi kec adada-ni gubedo ka kwero pwony man me Baibul ma onongo kitye ka tito atyer-ni kun gidiyo luloc me tedero me gengo mutoka man woko. Lamego Yuille wiye opo i kom nino mo acel ma padi mo opiyo nyo ocupo dano mapol ni myero gurum mutoka ma tye ki lakub dwan i wiye-ni i dyere. Ento cutcut meya ki ludito abili guo ci bene guwinyo pwony ducu naka i agikkine. Meya ogamo bukkewa ma jenge i Baibul ci odok kwede. Jemo mo obedo pe i nino meno. Kadi bed ni aunauna onongo tye magwar, Yearbook me 1940 ocoyo ni, lutit kwena me Brazil gutito ni meno 1939 “pud dong obedo mwaka maber loyo me tic pi Lubanga kun watito pi nyinge.”\\nBino pa “mutoka man ma tye ki lakub dwan i wiye-ni,” pud dong okelo alokaloka madit adada i tic me tito kwena i Brazil. Pire onongo tek mada i tito kwena me Ker-ri wek oo bot dano milion mapol. Kadi bed ni meno kicato mutoka man i 1941, ento Lucaden pa Jehovah mapol pud gitye ka medde ki tito kwena maber bot jo ma gimwol i kabedo mapatpat i lobo Brazil.—Rekodwa ma kigwoko i Brazil.","num_words":1228,"character_repetition_ratio":0.072,"word_repetition_ratio":0.0,"special_characters_ratio":0.218,"stopwords_ratio":0.282,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Matayo 12 ACO85 - I kare meno Yecu owoto kun ŋolo ki i - Bible Search\\n(Marako 2.23-28; Luka 6.1-5)\\n1-I kare meno Yecu owoto kun ŋolo ki i poto bel i ceŋ cabit. Onoŋo kec neko lupwonnyene, ci gucako rito wit bel gumwodo. 2Ento ka Luparicayo guneno, ci guwaco bot Yecu ni, “Nen, lupwonnyeni gitiyo gin ma cik ogeŋo ni pe giti i ceŋ cabit.” 3-Yecu odok iye botgi ni, “Wun pe wukwano gin ma Daudi otiyo, i kare ma onoŋo kec oneke, en kacel ki jo ma onoŋo gitye kwede? 4-Kit ma en odonyo kwede i ot pa Lubaŋa, ci ocamo mugati ma giketo i nyim Lubaŋa, ma yam cik ogeŋo ni en pe ocam, kadi ki jo ma onoŋo gitye kacel kwede, ento kono ajwagi pa Lubaŋa keken?. 5-Dok bene pe wukwano i cik ni i ceŋ cabit ajwagi ma i ot pa Lubaŋa gipyedo ceŋ cabit, ento gipe ki bal? 6Atittiwu ni gin madit makato ot pa Lubaŋa tye kany. 7-Ka ce onoŋo wuŋeyo tyen lok man ni, ‘Amito kica, pe lee me gitum’, onoŋo myero pe wuŋol kop olo jo ma pe ki bal. 8Pien Wod pa dano aye Rwot me cabit.”\\nDano ma bade otal\\n(Marako 3.1-6; Luka 6.6-11)\\n9Yecu oa ki kunnu ocito odonyo i kacokke. 10Nen, onoŋo yam tye kunnu dano mo ma bade otal. Ci gupenye ni, “Cik ye ni gicaŋ dano i ceŋ cabit?” Gupenye kit meno pien onoŋo gimito ni gidote. 11-Yecu openyogi ni, “Aŋa i kinwu ma ka tye ki romo acel ce romo meno opoto i bur i ceŋ cabit, en pe bimako ywayo kelo woko ka maleŋ? 12Dano pe pire tek twatwal kato pi romo? Pi meno cik ye ni myero gitim gin maber i ceŋ cabit.” 13Ci owaco bot dano-nu ni, “Rye badi.” Dano-nu oryeyo bade, ci bade ocaŋ woko maber odoko calo mukene-ni. 14Ento Luparicayo gukato woko ci guporo lok i kom Yecu, kit macalo myero gineke kwede.\\nLatic ma giyero\\n15Ka Yecu oŋeyo lok man, oa woko ki kunnu. Jo mapol gulube, ci en bene ocaŋogi woko ducu, 16ocikogi ni pe myero gumi pire oŋene. 17Man otimme wek lok ma yam lanebi Icaya oloko ocobbe kakare, ni,\\n18-“Nen, laticca ma ayero\\nma amaro, ma cwinya yom i\\nAbiketo Cwiny Maleŋ i kome,\\nen bituco ŋolo kop atir bot\\nLurok. 19Pe bida, pe bene bidaŋe matek,\\nŋat mo pe biwinyo dwane i\\nwaŋayo; 20pe bituro lagada ma okak,\\ndok pe bineko mac tara ma lyel\\nnio waŋ ma en omiyo ŋolo kop\\natir oloyo loc; 21ento Lurok bigeno gin maber\\n(Marako 3.20-30; Luka 11.14-23)\\n22Ci gikelo bote latowaŋ mo ma tye ki cen marac, ma pe loko, ci Yecu ocaŋe. Cutcut ladogeoto otugi lok dok oneno piny bene. 23Jo ducu ma onoŋo gitye kenyo guuro matek kun giwaco ni, “Man twero bedo Lakwar Daudi?” 24-Ento Luparicayo guwinyo ci guwacci, “Dano-ni ryemo cen pi twero pa beeljebul, ma en aye ladit pa cen.” 25Ka Yecu oŋeyo tamgi, ci owaco botgi ni. “Ka ker iye opokke aryo, ker meno lobone balle woko, ki gaŋ bene nyo ot ka opokke iye aryo pe twero cuŋ. 26Ka ce Catan ryemo Catan, noŋo opokke i dul aryo i kome kekene; ci kerre doŋ bicuŋ niŋniŋ? 27Ka an aryemo cen pi twero pa Beeljebul, ci litinowu kono giryemo cen pi twero pa aŋa? Pi meno gin aye gibibedo luŋolkopwu. 28Ento ka ce an aryemo cen pi twero pa Cwiny pa Lubaŋa, ci doŋ nen ni ker pa Lubaŋa doŋ obino woko botwu. 29Dano mo twero donyo i ot pa ŋat ma kome tek niŋniŋ, ci cako yako jamine ducu, nio ka en otweyo laco meno ma kome tek-ki woko? Ka lacen doŋ cako yako ode. 30-Ŋat ma pe tuŋ bota, meno noŋo en lakworra, dok ŋat ma pe nywako coko kweda, keto mere aketa. 31Pi meno awacciwu ni, bal ducu ma dano timo, ki lok ducu ma giyeto kwede Lubaŋa, gibiwekone woko, ento bal me yet ma giyeto ki Cwiny Maleŋ pe gibiwekone matwal. 32-Dok dano ma loko lok marac i kom Wod pa dano gibiweko balle; ento ŋat ma loko lok marac i kom Cwiny Maleŋ pe gibiweko balle, kadi i kare man nyo i kare ma bino anyim.\\nGiŋeyo yat pi nyige\\n33-“Myero wuŋe ni yat maber nyak nyige mabeco, ki yat marac nyak nyige maraco; pien yat giŋeyo i kom nyige. 34-Wun litino ororo, wutwero loko lok maber niŋniŋ, ma kun wun jo maraco? Pien lok ma ogurre i cwiny dano, en aye dog bene loko. 35Dano maber kwanyo gin maber ki i kin jamine mabeco ma en okano, dano marac kwanyo gin marac ki i gin maraco ma en okano. 36Atittiwu ni, lok ducu me carocaro ma dano giwaco ma pe gigwokke iye-ni, gibipidogi pire i nino me ŋolo kop; 37pien lok pa iloko aye bimiyo iloyo kop, ki dok bene lok ma iloko aye bimiyo giŋolo kop loyi.”\\n(Marako 8.11-12; Luka 11.29-32)\\n38-Jo mogo i kin lupwony-cik ki Luparicayo guwaco bot Yecu ni, “Lapwony, wamito neno lanyut mo ma a ki boti.” 39-Ento Yecu odok iye owaco botgi ni, “Yalwak pa jo maraco ki lutim abor giyenyo lanyut, ento pe gibimiyo botgi lanyut mo kono lanyut pa lanebi Yona keken. 40-Pien kit macalo Yona yam otyeko nino adek, dyeceŋ ki dyewor, i i rec, kit meno Wod pa dano bene bityeko nino adek, dyeceŋ ki dyewor i cwiny lobo. 41Jo Nineve bicuŋ kacel ki yalwak me kare man, i kare me ŋolo kop, ci miyo kop loyogi; pien gin yam guŋut pi lok ma Yona onoŋo otito ento nen, gin madit makato Yona tye kany. 42-Kabaka ma dako ma tye yo tuŋ acuc bicuŋ kacel ki yalwak me kare man, i kare me ŋolo kop, ci miyo kop loyogi; pien en oa ki i agikki lobo obino ka winyo ryeko pa Solomon, ento nen, gin madit makato Solomon tye kany.\\nKit ma cen marac dwogo kwede cen i kom dano\\n43“Ka cen marac doŋ oa woko ki i kom dano mo, ci cito wirre i kabedo ka ma pii pe iye kun yenyo ka ma ebiywe iye; ento pe noŋo kabedo mo kadi ki acel. 44Ci cako wacci, ‘Abidok gira i oda ka ma yam aa ki iye-ni.’ Ka obino, ci noŋo ode tye nono, giyweyo woko, dok giyubo woko maber. 45Ka doŋ cito kelo cen mukene abiro ma giraco gikate woko, ci gidonyo gibedo i ode-ni; lacen dano-nu bibedo marac makato kit ma onoŋo yam obedo kwede con. Bibedo kit meno bene bot yalwak pa jo maraco me kare man.”\\n(Marako 3.31-35; Luka 8.19-21)\\n46I kare ma Yecu pud tye ka lok bot lwak, nen, minne kacel ki omegine onoŋo gucuŋ woko, kun giwaco ni gimito lok ki Yecu. 47Ci dano mo acel owacce ni, “Nen, meni ki omegini gitye gucuŋ woko gimito lok kwedi.” 48Ento Yecu odok iye ki dano-nu ni, “Maa aŋa? Ki omegina kono aŋagi?” 49Ka oryeyo bade yo tuŋ bot lupwonnyene, ci owaco botgi ni, “Wunen, maa ki omegina aye jo ma tye kany! 50Pien dano ma tiyo gin ma Wora ma tye i polo mito, meno aye omera ki lamera, ki maa bene”","num_words":1149,"character_repetition_ratio":0.043,"word_repetition_ratio":0.014,"special_characters_ratio":0.262,"stopwords_ratio":0.295,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"DUL ME 29\\nPingo cwiny Lubanga obedo yom pi kwero kwer man?\\nIN MONO imaro cito i ka kwero kwer?— Meno twero kelo yomcwiny madwong. Itamo ni Lapwony Madit-ti mito ni wacit i ka kwero kwer?— En bene ocito ka mo ma kitwero lwongone ni kwero kwer i kare ma ngat mo onongo tye ka nyom, dok lukwenane mukene bene guwoto kacel kwede. Jehovah obedo “Lubanga ma layom cwiny,” pi meno en bedo ki yomcwiny ka wacito i ka kwero kwer ma miyo wawinyo maber.—1 Temceo 1:11, NW; Jon 2:1-11.\\nPot karatac 29 me buk man titiwa ni Jehovah opoko pii me Nam Makwar wek Luicarel gukat loka tungcel. Mono wi po ni ikwano lok meno?— Lacen dano guwero, gumyelo kun gipako Jehovah. Meno onongo rom ki kwero kwer. Dano onongo cwinygi yom matek, dok wangeyo ni Lubanga bene onongo cwinye yom.—Nia 15:1, 20, 21.\\nI kine ma romo mwaki 40 angec, Luicrael gucito i kwero kwer mo madit mukene. Ento jo ma olwongogi-ni onongo pe giworo Jehovah. Ki lok ada, jo meno onongo giryebbe i nyim lubange mukene dok onongo gidonyo i tim me buto ki jo ma pe gunyomme kwedgi. Mono itamo ni onongo pore me cito i kwero kwer ma kit meno?— Jehovah cwinye ocwer omiyo opwodo Luicarel.—Wel 25:1-9; 1 Jo Korint 10:8.\\nBaibul bene loko i kom kwero nino me nywal aryo. Acel mono obedo kwero nino me nywal pa Lapwony Madit-ti?— Pe. Gin aryo-ni ducu gubedo kwero nino me nywal pa co ma onongo pe gitiyo pi Jehovah. Acel obedo kwero nino me nywal pa Kabaka Kerode Antipac. En onongo obedo laloc me distrik me Galilaya i kare ma Yecu okwo kunnu.\\nKabaka Kerode otimo jami mapol maraco. En okwanyo dako pa ominne wek odok dakone. Nyinge onongo kilwongo ni Kerodia. Latic pa Lubanga Jon Labatija owaco bot Kerode ni timme-ni rac. Kerode pe omaro gin ma Jon owacce. Pi meno en oweko kitweyo Jon i buc.—Luka 3:19, 20.\\nI kare ma Jon onongo tye i buc, nino me kwero nywal pa Kerode oromo. Kerode oyubo kwer mo madit. En olwongo dano mapol ma pigi tego. Gucamo, gumato dok gubedo ki yomcwiny madwong. I ngeye nya pa Kerodia obino omyelo i nyimgi. Dano ducu cwinygi obedo yom i kit ma en omyelo kwede ma oweko Kabaka Kerode omito ni emine mic mo mamwonya adada. En owacce ni: “Gin ducu ma ibilegga abimiyi, kadi bed nucu kerra.”\\nNgo ma en openyo pire? Mono openyo pi cente? bongi mabeco? ot ma bedo mege? Anyaka meno onongo pe ngeyo gin ma myero epeny. Pi meno, en ocito bot mine Kerodia, ci openye ni: ‘Aleg gin ango?’\\nOmyero inge ni Kerodia onongo dag Jon Labatija matek. Pi meno en owaco bot nyare ni myero openy pi wi Jon Labatija. Nyako-ni odok cen bot kabaka ka owacce ni: “Amito imiya wi Jon Labatija i weer kombeddi.”\\nKabaka Kerode onongo pe mito neko Jon pien onongo ngeyo ni en obedo laco ma kite ber. Ento Kerode onongo ocikke woko, dok en obedo kilworo i kom gin ma jo ma gitye i ka kwer meno gubitamo i kome ka ce eloko tamme. Pi meno en ocwalo laco mo i buc wek ongol ngut Jon ci okel wiye. Cutcut laco meno ocito ci odwogo cen. En onongo tye ki wi Jon i weer, ci omiyo bot nyako-ni. I ngeye nyako-ni omiyo bot minne.—Marako 6:17-29.\\nKwero nino me nywal mukene ma Baibul loko iye-ni bene pe obedo ber. Meno obedo pa kabaka me lobo Ejipt. I kare me kwero nino me nywal man bene, kabaka oweko kingolo ngut dano mo acel. I ngeye en ongabo kom laco man malo wek winyi gucam! (Acakki 40:19-22) Mono itamo ni Lubanga obedo ki cwak mo i kom kwero nino me nywal aryo magi?— Tika onongo cwinyi biteri me bedo tye kunnu?—\\nNgo ma otimme i kwero nino me nywal pa Kerode?\\nWangeyo ni jami ducu ma tye i Baibul kicoyo ki tyen lok-ke. Baibul oloko i kom kwero nino me nywal aryo keken. I kom gin aryo-ni ducu, jami maraco otimme iye macalo but kwer man. Pi meno, ngo ma itwero waco ni Lubanga tye ka titiwa i kom kwero nino me nywal? Lubanga mono mito ni wakwer nino me nywal?—\\nTye lok ada ni i ka kwero kwer ma kit meno i kare-ni, pe kingolo ngut ngat mo gire. Ento lok me kwero nino me nywal ocakke ki bot jo ma pe giworo Lubanga me ada. The Catholic Encyclopedia waco kuman i kom kwero nino me nywal ma kiloko pigi i Baibul-li: “Lutim bal keken . . . aye gibedo ki twon yomcwiny pi nino ma kinywalogi iye.” Tika wan wamito bedo calo lutim bal magi?—\\nEnto lapwony Madit kono? En mono okwero nino me nywalle?— Pe, Baibul pe loko gin mo matwal i kom kwero nino me nywal pa Yecu. Ki lok ada, lulub kor Yecu me kare macon pe gukwero nino me nywalo en. Tika ingeyo pingo lacen dano guyero me cako kwero nino me nywal pa Yecu i nino dwe 25 me Decemba?—\\nNino dwe meno kiyero pien The World Book Encyclopedia waco ni, “jo Roma onongo giworo nino meno calo Feast of Saturn, kwero nino me nywal pa ceng.” Pi meno dano guyero me kwero nino me nywal pa Yecu i nino ma lukamfiri onongo dong gikwero calo nino madit!\\nTika ingeyo gin ma nyuto ni Yecu pe kinywalo i Decemba?— Pien Baibul waco ni i kare ma kinywalo Yecu, lukwat onongo gitye i tim i dyewor meno. (Luka 2:8-12) Man onongo pe twere botgi me bedo woko i kare me kot ki ngico ma bedo i Decemba i but lobo meno.\\nPingo nwyalo Yecu pe obedo i nino dwe 25 me Decemba?\\nPol pa dano gingeyo ni Karama pe obedo nino ma kinywalo iye Yecu. Gingeyo bene ni lukamfiri onongo gikwero kwer mo ma pe yomo cwiny Lubanga i nino meno. Kadi bed kumeno, dano mapol gire gikwero Karama. Giketo cwinygi mere i kwero kwer keken labongo paro pi gin ma Lubanga tamo i kom nino man. Ento wan giwa wamito yomo cwiny Jehovah, pe kumeno?—\\nPi meno ka wakwero kwer, wamito ni myero obed ma nongo Jehovah cwako. Dok bene waromo timone i cawa mo keken i mwaka. Pe bene wakuro nino mo madok pat. Watwero camo cam mo mapat dok wabedo ki yomcwiny kun nongo watuku tuku mapol. Tika imito timo meno?— Ci itwero lok ki lunyodoni wek gukonyi ki goyo pulan me kwero kwer ma kit-tu. Meno bibedo ber, pe kumeno?— Ento ma peya i cako goyo pulan me kwero kwer moni myero kong inen ni obedo gin ma Jehovah cwako.\\nNgo ma waromo timone wek kwer ma wakwero obed ma yomo cwiny Lubanga?\\nKinyutu ber pa bedo ka timo jami kare ducu i yo ma Jehovah cwako bene i Carolok 12:2; Jon 8:29; Jo Roma 12:2; ki 1 Jon 3:22.","num_words":1101,"character_repetition_ratio":0.084,"word_repetition_ratio":0.0,"special_characters_ratio":0.237,"stopwords_ratio":0.289,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 19 ACO85 - Rwot owaco kuman ni, “Cit iciwil - Bible Search\\nGin ma gipwonyo ki i kom agulu ma oto\\n1Rwot owaco kuman ni, “Cit iciwil abino ma lacwe agulu ocweyo, kwany ludoŋo pa lwak ki ajwagi ma guteggi ma doŋ guri i dog tic icit kwedgi, 2-ci wucit wukat woko wa i nota pa wod pa Kinom, kun wudonyo ki i dogcel me Labaltak, ci icitit lok ma awaco boti-ni ducu ki kunnu. 3Ibiwacci, ‘Wuwiny lok pa Rwot, wun luker me Juda ki jo ma bedo i Jerucalem. Rwot me mony ma en Lubaŋa pa Icrael owaco kuman ni, Nen, atye ka kelo gin marac twatwal i kom kabedo man, mi yo dano ducu ma gibiwinyo pire itgi bibedo ka wo awoya liwaŋ waŋ. 4Abitimo gin ma kit man pien dano gutyeko bwota woko, dok bene gubalo kabedo man woko, kun giwaŋo iye odok eceta bot lwak lubaŋa mukene ma gin kikomgi nyo kwarogi kadi ki luker me Juda onoŋo yam pe guŋeyo. Gupoŋo kabedo man woko ki remo pa jo ma gipe ki bal, 5-dok bene gugero waŋ jogi pi jok Baal ka ma giwaŋo iye awobegi ki mac macalo gitum awaŋa bot jok Baa!. Meno gin ma yam pe awaco ni gutim, pe acikogi pire, dok bene pe atamo pire wacel ni gutim. 6Pi meno, nen, kare tye ka bino, man Rwot ma owaco, i kare meno kabedo man doŋ pe gibilwoŋo ni Topet nyo nota pa wod pa Kinom, ento doŋ gibilwoŋo ni nota me Nek. 7I kabedo man en aye abibalo iye yub pa jo Juda ki jo Jerucalem woko, Abimiyo lukworgi giloyogi woko, ci ginekogi woko ki pala lucwan i lweny. Abimiyo komgi muto bedo cam pa winyo ki pa lee me tim. 8Abibalo gaŋ man woko marac twatwal wek dano ducu ma gikato ki ka ŋete gubed ki jwat ki ur madit pi gin marac ma doŋ otyeko timme-ni. 9Abimiyo jo ma gubedo kunnu gicamo kom litino awobegi ki litino anyiragi, ma ŋat acel acel bicamo riŋo kom lawote, i kare ma noŋo mony doŋ orumogi woko, ma doŋ gitye ka madiŋ pi can ma jo ma mito nekogi woko gukelo i komgi.’\\n10“I kare meno en aye ibineko kwede agulu i nyim jo meno ma giwoto kwedi-ni, 11ci ibiwaco botgi ni, ‘Rwot me mony owaco kuman ni, Abituro jo magi woko kit meno wa ki gaŋ man, calo ŋat ma neko agulu, miyo pe dok gitwero yu bone wek odwog kakare. Gibiyiko dano ducu i Topet pien kabedo mo mukene me yik doŋ bibedo pe. 12Meno aye gin ma abitiyo i kabedo man, man Rwot ma owaco, man bene gin ma abitimo i kom jo ma bedo iye, dok abimiyo gaŋ man lokke nen calo Topet. 13Lwak odi ducu ma i Jerucalem ki odi pa luker me Juda, ma gin odi ma yam gibedo ka wano odok eceta i wigi botmony me polo, ki on yo gityer amata-gu bot lubaŋa mukene, gibimiyo balle woko macalo kabedo me Topet.’ ”\\n14Lacen Jeremia oa ki i Topet ka ma onoŋo Rwot ocwale iye ka tito lokke, obino ci ocuŋ i dyekal me ot pa Rwot, ci owaco bot lwak ducu ma gitye kenyo ni. 15Rwot me mony, ma en Lubaŋa pa Icrael, owaco kuman ni, “Nen, atye ka kelo gin marac ma yam aloko pire i kom gaŋ man, aketo i kome ki i kom gaŋi matino ma gurumo ka ŋete, pien gumiyo ŋutgi odoko nwaŋ, kun gikwero kwede winyo lokka.”","num_words":572,"character_repetition_ratio":0.054,"word_repetition_ratio":0.028,"special_characters_ratio":0.239,"stopwords_ratio":0.315,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Wel 17 ACO85 - Rwot owaco bot Moses ni, “Lok ki jo - Bible Search\\nOdoo pa Aron\\n1Rwot owaco bot Moses ni, 2“Lok ki jo Icrael ci igam odoo ki botgi, odoo acel pi dog ot pa kwarogi acel acel. Gam ki bot lutel wigi ducu, ma oporo dog odi pa kwarogi, odoo ducu apar wiye aryo. Co nyiŋ dano acel acel i kom odoone, 3ci ico nyiŋ Aron i kom odoo pa likwayo pa Levi; pien ludito wi kaka ki i dog odi pa kwarogi gibibedo ki odoogi acel acel. 4Ibicibogi i kema me rwatte i nyim canduk lok me caden ka ma arwatte iye kwedwu-ni. 5Ci odoo pa dano ma abiyero en aye bilot. Meno aye abinoŋo iye yo me juko jo Icrael ma gibedo ka ŋur i koma-ni.” 6Moses oloko ki jo Icrael, ci lutel wigi ducu gukelo odoo bote, odoo acel pi lutel wigi acel acel, ma oporo wel odi pa kwarogi, odoo apar wiye aryo; odoo pa Aron bene onoŋo tye i kin odoogi. 7Ci Moses ocibo odoo ducu i nyim Rwot i kema lok me caden.\\n8-Orwone Moses odonyo i kema lok me caden; ci, nen, odoo pa Aron ma ocuŋ pi dog ot pa Levi-ni aye olot woko, ocako kico bolo olaŋ, ci oturo ture onyako nyig yaa mucek. 9Ka Moses okelo odoo ducu nia ki i nyim Rwot, otero bot jo Icrael ducu, guneno, ci dano acel acel okwanyo odoone. 10Rwot owaco bot Moses ni, “Dwok odoo pa Aron i nyim canduk lok me caden kakare, wek gigwok obed lanyut pi jo mujemo, wek ijuk ki nurgi atata i koma, ogik woko, wek pe to opot i komgi.” 11Moses otimo kit ma Rwot ocike kwede.\\n12Ci jo Icrael guwaco bot Moses ni, “Nen ba, watum woko do, keckom opoto i komwa omiyo wato, wato woko. 13Jo ducu ma gibino cok, ma gibino cok ki kema pa Rwot, gito woko. Wan ducu myero wato woko bo?”","num_words":317,"character_repetition_ratio":0.085,"word_repetition_ratio":0.0,"special_characters_ratio":0.253,"stopwords_ratio":0.29,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 28 ACO85 - Rwot oloko kweda. Owacci, “Wod pa - Bible Search\\nEjekiel 27 Ejekiel 29\\nLok ma Ejekiel otito i kom kabaka me Turo\\n1Rwot oloko kweda. 2Owacci, “Wod pa dano, wac bot kabaka me Turo ni Rwot Lubaŋa owaco kuman ni, ‘Itye ki wakke i cwinyi omiyo iwacci in lubaŋa. Dok iwacci kit macalo in ibedo lubaŋa-ni, ibedo i wi komker ma nam orumo woko dyere, Ento in i dano, in pe lubaŋa, kadi bed itamo ni in iryek calo lubaŋa. 3Kono in iryek ikato Daniel, pe tye muŋ mo ma okanne ki boti ma pe iŋeyo. 4Ryeko madit ki niaŋ ma it ye kwede, omiyo ilimo lonyo piri keni kun icoko jabu ki ryal i ot kano limmi. 5Ryeko madit me cat ma it ye kwede omiyo imedo lonyoni, kun ibedo ka noŋo magoba teretere. Mumiyo doŋ icako bedo ki wakke i cwinyi pi lonyoni-ni.’ ”\\n6Pi meno Rwot Lubaŋa owaco ni, “Doŋ kit macalo itamo ni in iryek calo lubaŋa mo-ni, 7pi meno, nen, abikelo lumerok ma gin lurok ka lweny i komi. Gin jo me rok mager makato jo me rok mukene ducu. Gibiwoto pala lucwangi gilwenyo i komi ci gibalo ber me ryekoni ma nen mwonya-ni woko, ci gibalo deyoni me aura-ni woko. 8Gibineki woko ci gicori ipoto piny i bur lyel i cwiny dye nam 9Ka ce gubino ka neki, in pud ibimedde ki waco ki i nyimgi ni in lubaŋa? Ka ce doŋ jo ma gineki-ni gumaki woko i ciŋgi pud noŋo it ye dok dano, ento pe lubaŋa wacel. 10Ibito meri macalo dano ma pe gilirogi i ciŋ lurok ma pe giŋeyo Lubaŋa. An Rwot Lubaŋa doŋ atyeko loko lok man.”\\nCan ma bipoto i kom kabaka me Turo\\n11Rwot doki oloko kweda. 12Owacci, “Wod pa dano, kok pi kabaka me Turo, kun iwacce ni Rwot Lubaŋa owaco kuman ni, ‘In onoŋo yam ibedo lanen me gin maber makato ducu. Onoŋo bene ir yek dok iber ma inen mwonya mada. 13Onoŋo ibedo i Eden, ma en aye poto pa Lubaŋa, ci ibedo ka rukke ki kit kidi me wel mapatpat ducu, ma gin aye: karnelian, topaj, ki jacipa, kurocolit, ki onik, capir, kabankel, ki emeradi; gin ma gidero ducu onoŋo yam gitiyo ki jabu, ki gin ducu ma yam it ye kwede gigoro komgi woko. Giyubogi piri i nino ma giketi iye-ni kikome. 14Aketo lakerubi ma giwiro woko ki moo me gwoko in. Onoŋo ibedo i wi got maleŋ pa Lubaŋa dok bene iwoto ki i dye gaŋ ma lyel mac. 15Cakke i kare ma giketi iye, kiti onoŋo ber; onoŋo pe it ye ki bal mo nio wa i kare ma doŋ icako timo bal. 16Ibedo ka wilo jami teretere kun icato bene kumeno, omiyo icako timo tim bwamici itimo bal. Ci aryemi woko ki i wi got mera maleŋ calo gin ma gipyedo, dok lakerubi ma onoŋo gwoki ca bene oryemi woko ki i dye gweŋ ma lyel mac. 17Yam ibedo ka wakke ki i cwinyi pi berri; deyoni me aura-ni omiyo ibalo ryekoni woko. Areti woko i ŋom, ci am iyo inen woko ka maleŋ i nyim luker ducu, wek guneni, waŋgi oniaŋ woko tiktik i komi. 18Pi balli mapol ata ma itimo i cato wil i yo ma pe atir-ri omiyo ipyedo kabedoni maleŋ-gu woko ducu. Ci acwinyo gaŋ woko ki mac, owaŋ woko liruk, Aloki idoko buru i lobo i nyim jo ducu ma guneni. 19Jo ducu ma giŋeyi i kin lwak me rok ducu gitye ki ur madit mada i komi; doŋ io i agikki me toni ma kelo lworo, doŋ ibirwenyo woko matwal.’ ”\\nLok i kom Cidon\\n20-Rwot oloko kweda owacci, 21“Wod pa dano, cik waŋi koŋ inen yo tuŋ Cidon, ci itit lok i kome, 22kun iwaco bot jo ma gibedo iye ni Rwot Lubaŋa owaco kuman ni, Nen, atye ki lok i komwu, wun jo Cidon; abinyuto deyona woko ka maleŋ i dyewu. Man bimiyo jo ducu gipaka pi gin ducu ma atiyo botwu, ci gibiŋeyo ni an aye a Rwot, ka anyuto kit macalo aleŋ kwede kun aketo can i kom jo ma gibedo i gaŋ man. 23Pien abicwalo two gemo i gaŋ man, ki remo i dye gudone ducu. Gibi-lwenyoi komwu ki i kabedo ducu, jowu bene gibinekogi woko ki pala lucwan. Man bimiyo wuŋeyo ni an aye a Rwot.\\nLubaŋa bimiyo gum bot jo Icrael\\n24“Jo me ot pa Icrael okuto Lacar pe doŋ bicobogi matwal, nyo kadi ki kit okuto mo pe bicobogi ma minigi ret, i kin luwotgi ducu ma gutimogi marac kun gicayogi-ni. Man bimiyo giŋeyo ni an aye a Rwot Lubaŋa.”\\n25Rwot Lubaŋa owaco kuman ni, “Ka acoko jo Icraelki i kin lurok ka ma yam akeyogi gucito iye, dok bene ka anyuto bot rok ducu kit macalo aleŋ kwede, ci gibibedo i lobogi kikome, en lobo ma yam amiyo bot laticca Yakobo-ni. 26Gibibedo i lobo meno laboŋo lworo mo, dok gibigero odi kun gipuro poto olok bene. Gibibedo laboŋo lworo mo, i kare ma abiŋolo kop i kom luwotgi ducu ma gutimogi marac kun gicayogi-ni, Man bimiyo giŋeyo ni an aye a Rwot Lubaŋagi.”","num_words":837,"character_repetition_ratio":0.058,"word_repetition_ratio":0.014,"special_characters_ratio":0.243,"stopwords_ratio":0.282,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Acakki 12 ACO85 - Rwot owaco bot Abram ni, “A woko ki i - Bible Search\\nAcakki 11 Acakki 13\\nLubaŋa olwogo Abram\\n1-Rwot owaco bot Abram ni, “A woko ki i lobo tuwu, ki i kakawu, ki i paco pa woru, ci icit i lobo ma abinyutti. 2Abimiyi idoko rok madit, abimiyi gum bene, abimiyo nyiŋi bedo dit, pien ibibedo lakelgum. 3-Abimiyo gum i kom jo ma leggi gum, abiceno ŋat mo ma biceni; dok piri en aye kaka ducu ma wi lobo bilimo iye gumgi.”\\n4Kit meno Abram ocako wot, macalo Rwot ocike; ki Lot bene owoto kacel kwede. Abram onoŋo doŋ tye ki mwaka me ditte pyerabiro wiye abic i kare ma en a kwede ki i Karan. 5Abram ocito ki dakone Carai, ki Lot latin pa ominne, ki lwak limgi ducu ma gucoko kacel, ki lwak jo ducu ma gucokke botgi ki i Karan; gutiŋo wot me cito i lobo Kanaan. Ka doŋ gutyeko o i lobo Kanaan, 6Abram obaro dye lobo obino i kabedo ma i Cekem, nio wa i te yat kworo me More. I kare meno onoŋo jo Kanaan aye gitye i lobo meno. 7-Ci Rwot dok onen bot Abram kun wacce ni, “Abimiyo lobo man bot likwayi.” Ocano keno tyer kunnu pi Rwot ma onen bote-ni. 8Ka dok odak woko ki kunnu, okobo i te got ma tye yo tuŋ wokceŋ me Betel, oguro iye kemane, kun weko Betel yo tuŋ potoceŋ, ki Ai yo tuŋ wokceŋ; dok ocano keno tyer pi Rwot kunnu, ci olwoŋo iye nyiŋ Rwot. 9Abram dok okobo, omedde ki wotte yo tuŋ Negeb*.\\nAbram i lobo Ejipt\\n10Kec onoŋo opoto i lobo, omiyo Abram owoto piny i Ejipt, wek koŋ ebed kunnu, pien kec onoŋo doŋ lyet twatwal i lobo. 11I kare ma cok donyo i Ejipt, owaco bot dakone Carai ni, “Aŋeyo ni in i dako ma nen mwonya; 12ka Luejipt gibineni, ci gibiwacci, ‘Man dakone’; ci gibineka woko, ento gibiweki makwo. 13-Wac ni, in lamera, ci gibibedo kweda maber piri, miyo abikwo piri.” 14Ka Abram otyeko donyo i Ejipt, ci Luejipt guneno dako meno mwonya matek twatwal. 15Ka ludito ma i kal pa Parao* guneno, ci guboro pire bote, gutero dako wa i ot pa Parao. 16Ci omiyo Parao obedo maber ki Abram pi Carai: gikolle lim, romi, ki twoni; twoni kana, lwak opii ki aŋeca-gu, megi kana-gu, ki lwak kinaga-gu.\\n17Ento Rwot ocwalo cog two gemo mogo madoŋo i kom Parao ki jo ma i ode, pi Carai dako pa Abram. 18Omiyo Parao olwoŋo Abram bote, ci openye ni, “Itima kuman piŋo? Piŋo nene pe ititta atir ni en dakoni? 19Piŋo dok iwaco ni, ‘En lamera,’ omiya akwanyo, odoko dakona? Nen doŋ, dakoni ennu. Kwany icit kwede giri.” 20Parao ociko jone pire, ci gulwoke iyo, kacel ki dakone, ki lwak jami ducu ma yam tye bote.","num_words":461,"character_repetition_ratio":0.043,"word_repetition_ratio":0.0,"special_characters_ratio":0.255,"stopwords_ratio":0.249,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Jo Korint 9 ACO85 - Kombeddi pe mitte ki tuŋ bota me - Bible Search\\n2 Jo Korint 8 2 Jo Korint 10\\n2 Jo Korint 9\\nJami ma gimiyo pi konyo jo pa Lubaŋa\\n1Kombeddi pe mitte ki tuŋ bota me coyo botwu lok i kom mot ma gimiyo pi konyo jo pa Lubaŋa, 2pien aŋeyo miti ma wutye kwede. Atye ka nyatte piwu mada bot jo Makedonia ni meno, “Jo Akaya guyubbe woko wa con cakke i mwaka mukato.” Pi cukke ma wubedo ka cukke kwede, omiyo polgi bene guketo cwinygi. 3Doŋ acwalo utmegiwa botwu ennu wek nyattewa piwu i lok man pe ogik i lok keken, ento myero wubed ma wuyubbe i kit ma awaco botgi-ni. 4Ka ce ao kunnu ki jo Makedonia mogo, ka gibinoŋo ni pe wuyubbe, ci miyo doga two woko, pi gen ma onoŋo waketo i komwu; ento wun kono? 5Meno aye gin mumiyo atamo me cuko cwiny utmegiwa me kwoŋo nyima me bino botwu, wek gin aye koŋ gunen ka mot man ma yam wucikke me miyone-ni wuyubo; wek doŋ obed ma giyubo woko macalo mot ma wumiyo giwu ki cwinywu kenwu ma pe gidiyowu iye adiya.\\n6Lok tye kit man ni, dano ma coyo kodi manok, bikayo bene manok, ŋat ma coyo kodi madwoŋ, bikayo bene mabup. 7Dano acel acel myero otim kit macalo cwinye mito, laboŋo waŋcwiny mo nyo dic mo. Pien Lubaŋa maro ŋat ma miyo jamine ki yomcwiny. 8Dok Lubaŋa twero miyo botwu jami mabeco mapol ata, wek kare ducu wubed ki jami ma romowu maber, ma weko wun bene wutwero miyo kony mabup pi kony tic ducu mabeco, 9-macalo yam gicoyo ni,\\n“Ocoro jamine mapol, omiyo ki lucan,\\nberre bedo nakanaka.”\\n10-Ŋat ma miyo kodi bot dano ma laco kodi, ki cam me acama, bimiyowu kodi dok binyayone bene, ci doŋ miyo gin mua i kom cwiny maber ma wutye kwede bedo dit twatwal. 11En bimiyo wulony i yo ducu, ma romo miyo wubedo ki cwiny maber me miyo mot i kare ducu; pi ticwa bimiyo dano gipwoyo Lubaŋa. 12Pien tic me kony macalo man ma wutiyo bikelo gin ma mitte bot jo pa Lubaŋa; ento pe meno keken, bikelo bene pwoc madit twatwal bot Lubaŋa. 13Pi gin maber ma ticwu kelo, bimiyo jo mapol gimiyo deyo bot Lubaŋa, pien nyuto winy maber ma wutye kwede i lok me kwena maber i kom Kricito ma watito, ki pi cwiny maber ma wupoko kwede limwu bot jo-nu ki bot jo mukene ducu. 14Gibilego Lubaŋa piwu bene kun cwinygi paro piwu, pi kica pa Lubaŋa madit ma okato kare ma doŋ onen i komwu. 15Gipwo Lubaŋa pi motte maber ma pe wacce.","num_words":430,"character_repetition_ratio":0.054,"word_repetition_ratio":0.0,"special_characters_ratio":0.236,"stopwords_ratio":0.291,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Luker 14 ACO85 - I kare meno two omako Abija wod pa - Bible Search\\n1 Luker 13 1 Luker 15\\n1 Luker 14\\nLok ma lanebi Akija otito i kom Jeroboam\\n1I kare meno two omako Abija wod pa Jeroboam. 2Jeroboam owaco bot dakone ni, “Cit iruk boŋŋi mapat wek pe ŋatti mo oŋe ni in i dako pa Jeroboam, ci icit i Cilo. Akija ma lanebi-ni tye kunnu, en aye yam owaco bo ta ni abibedo kabaka ma loyo lwak man. 3Ber iter mugati apar, ki capat bene, ki agulu moo kic, wek icit kwede bote, ci en birirti gin ma bitimme i kom latin.”\\n4Dako pa Jeroboam otimo kit meno, Ocito i Cilo ci ka doŋ oo kunnu ocito i ot pa Akija. Onoŋo Akija pe doŋ twero neno piny, pien wane doŋ ocor woko pi tiyone. 5Rwot owaco bot Akija ni, “Nen ba, dako pa Jeroboam tye ka bino boti. Obebino ka penyo dogi pi two pa wode, pien two omako malit.” Ci Rwot otito bote lok ducu ma myero owac bot dako-nu.\\nKa dako meno obino, onoŋo olokke odoko macalo dako mua ki ka mukene. 6Ento ka Akija owinyo kor tyene i kare ma en obino kwede i doggola-ni, ci otugi jole ni, “Dony ba, in dako pa Jeroboam. Piŋo ilokke idoko macalo dako mua ki ka mukene? Rwot ocika ki lok mapek i komi. 7In idok icitit bot Jeroboam ni, Rwot Lubaŋa pa Icrael owaco kuman ni, ‘An yam apilo wii aketi kwede i dit, ma kun akwanyi ki i kin lwak, ci aketi ibedo lalo lwakka ma gin jo Icrael. 8Yam amayo ker woko ki i ot pa Daudi, amiyo boti; ento in pe ibedo macalo laticca Daudi ma yam omako cikka ducu, kun lubo kora ki cwinye ducu, dok tiyo gin ma nen atir i waŋa keken. 9In aye doŋ itiyo bal ma okato jo ducu ma gukwoŋo nyimi, kun itiyo lwak lubaŋa piri keni, ki cal lubaŋa aliya-gu ma omiyo kiniga emaka, dok ityeko bola woko yo ŋeyi. 10-Pienno abiketo can i kom jo me odi, in Jeroboam, abineko co ducu ma i odi ma i lobo Icrael, opii wa ki anywalli, Abijwero jo ma i odi ducu atyeko woko liweŋ, kit macalo dano wano cet dyaŋ nio ka owaŋo okur woko liweŋ-ŋi. 11Danoni ducu ma gibito i gaŋ, gwogi aye bimwodo komgi; ento dano ma gibito i dye tim ata, winyo aye bicamogi, an Rwot aye doŋ atyeko loko kit meno.’\\n12“In dako doŋ ia, icit i odi, Ka ce tyeni odonyo i gaŋ, ci latin bito woko. 13Jo Icrael ducu gibikumo pire, ka giyiko kome, En kene aye gibiyiko kome i Lyel ki i kin jo pa Jeroboam pien en kene aye i kin jo me ot pa Jeroboam ma Rwot Lubaŋa me Icrael onoŋo k it gin mo i kome ma oyomo cwinye. 14Rwot bikwanyo dano mo mukene ma bibedo kabaka ma loyo jo Icrael, en aye dano ma bityeko ot pa Jeroboam woko i kare man. Lacen aŋo doki? 15Rwot bipwodo Icrael nio wan ma kome myel calo lagada ma kwan i wi pii. En biputo jo Icrael woko ki i lobo man maber-ri ma yam omiyo bot kwarigi, ci bikeyogi woko ata loka kulu Euprate, pien gumiyo kiniga omako Rwot pi payo cal jok ma dako ma gilwoŋo Acera. 16Rwot bibwoto Icrael woko pi bal pa Jeroboam ma en obalo, ka dok omiyo jo Icrael bene gubalo-ni.”\\n17Dako pa Jeroboam oa ocako wot me cito i Tiŋa. Ka en oo i doggola ot ci latin otugi to woko cut. 18Jo Icrael ducu guyiko kome, ka dok gukumo pire kit ma yam Rwot owaco, ma laticce lanebi Akija oloko lokke.\\n19Lok kom Jeroboam mudoŋŋe ducu, ki kit ma olwenyo kwede i mony-gu, ki kit locce ducu, gityeko coyone i buk me Tekwaro pa Luker me Icrael. 20Kare ma Jeroboam obedo kwede ka loc oromo mwaka pyeraryo wiye aryo; ci oto, oywe kacel ki kwarine. Wode Nadab aye oleyo ka tyene.\\nLoc pa Rekoboam kabaka me Juda\\n(2 Tek 12.1-16)\\n21I kare meno Rekoboam wod pa Solomon obedo ka loyo lobo Juda. Rekoboam ocamo ker ma noŋo mwaka me ditte romo pyeraŋwen wiye acel, obedo ka loc i Jerucalem pi mwaka apar wiye abiro, Jerucalem aye gaŋ ma yam Rwot oyero ki i kin kaka ma i Icrael ducu pi keto iye nyiŋe. Nyiŋ min Rekoboam Naama, ma anyira Ammon. 22Jo Juda gutiyo gin ma nen marac i wan Rwot, ci gumiyo nyeko omake pi balgi ma gutiyo, ma okato bal ma yam kwarigi gutiyo ducu. 23-Gugero wan jogigi i wi godi, gucibo wir jogi-gu ki cal jok ma dako ma gilwoŋo Acera i wi godi mabocone ducu, ki i wan ayweya ma pote oluk-gu. 24-I lobogi onoŋo tye bene awobe ma lutim kwele i kom awo be wadgr i wan jogi. Lwak gutiyo kit tim kipyeda ducu ma rom ki bal pa rok ma yam Rwot oryemogi wo ko ki i nyim jo Icrael-li.\\n25I mwaka me loc pa Rekoboam me abicce en aye Cicak kabaka me Ejipt obino iye ka lweny i kom Jerucalem. 26-Oyako jami ma gikano i ot lim pa Rwot, ki jami ma gikano i ot lim pa kabaka, Oyako jami woko ducu, oyako ki kwodi jabu ma yam Solomon otiyogi. 27Kabaka Rekoboam dok otiyo kwodi mukene ma kakagi; otiyo kwodi mola ci omiyogi i ciŋ ludito pa Lugwok kabaka, ma gigwoko doggola ot pa kabaka. 28I kare ducu ma noŋo kabaka cito i ot pa Rwot, lugwok en gimako kwodi, ka dok gidwokogi kakagi i ot kicika pa lugwok kabaka.\\n29Lok kom Rekoboam mudoŋŋe, ki gin ma en otiyo ducu gityeko coyone i buk me Tekwaro pa Luker me Juda. 30Lweny obedo i kin Rekoboam ki Jeroboam kare mapol. 31Rekoboam oto oywe kacel ki kwarine ci giyike kacel ki kwarine i gaŋ kal pa Daudi. Nyiŋ minne Naama ma anyira Ammon, Wode Abijam aye oleyo ka tyene.","num_words":966,"character_repetition_ratio":0.045,"word_repetition_ratio":0.002,"special_characters_ratio":0.243,"stopwords_ratio":0.286,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Elicabet Onywalo Latin | Pwony me Baibul pi Lutino\\nPWONY ME 68\\nMwaki makato 400 ma kityeko gero odoco cel me Jerucalem, lalamdog mo ma nyinge Jekaria ki dakone, Elicabet, onongo gibedo cok ki boma me Jerucalem. Gin onongo dong gurii i nyom pi mwaki mapol ento gipe ki latin mo. I nino mo acel ma Jekaria tye ka wango odok eceta i ot pa Jehovah, malaika Gabriel obino bote. Lworo omako Jekaria matek, ento Gabriel owacce ni: ‘Pe ilwor. Akelo boti kwena maber ma oa ki bot Jehovah. Dakoni, Elicabet, binywalo latin laco dok ibicako nyinge ni Jon. Jehovah oyero Jon pi tic mo ma pire tek.’ Jekaria openyo ni: ‘Atwero ye lokki nining? Wan ki dakona dong watii woko ma pe watwero nywalo latin.’ Gabriel owaco ni: ‘Lubanga aye oora me kelo boti kwena man. Ento pien in pe iye lokka, ibibedo ma pe itwero lok nio wa i kare ma kibinywalo latin man.’\\nJekaria orii i ot pa Lubanga makato kit ma jwi. Pi meno i kare ma en dong okato woko, dano ma gitye woko onongo gimito ngeyo gin mutimme. Jekaria onongo pe twero lok. En obedo ka tic ki cinge keken me lok kwedgi. Ka dong dano guniang ni Jekaria kara onongo kwena ki bot Lubanga.\\nKa kare okato manok, Elicabet ogamo ic ci onywalo latin laco, kit ma lamalaika onongo owaco kwede. Luremgi ki wadigi gubino ka neno latin. Cwinygi obedo yom kacel kwede. Elicabet owaco ni: ‘Gibilwonge ni Jon.’ Guwaco ni: ‘Pe tye ngat mo ma nyinge Jon i kin wadiwu ducu. Cak nyinge ni Jekaria, calo wonne.’ Ento Jekaria ocoyo ni: ‘Nyinge Jon.’ Cutcut i cawa meno, Jekaria ocako lok doki! Lok i kom latin man oywek i lobo Judaya, dok dano gubedo ka pennye ni: ‘Latin man kite bibedo nining?’\\nJekaria opong ki cwiny maleng. En oloko macalo lanebi ni: ‘Kipak Jehovah. En ocikke bot Abraim ni Ebicwalo lalar, ma en Meciya me larowa. Jon bibedo lanebi, dok en biyubo yo pi Meciya.’\\nGin mo me aura bene otimme i kom wat pa Elicabet ma nyinge Maliam. Wabineno lok meno i dul ma lubo man.\\n“Ki bot dano man pe twerre, ento ki bot Lubanga jami ducu twerre.”​—Matayo 19:26\\nLapeny: Ngo ma Gabriel owaco bot Jekaria? Tic ma pire tek ango ma Jon onongo bitimone?\\nMatayo 11:7-14; Luka 1:5-25, 57-79; Icaya 40:3; Malaki 3:1\\nI kare ma Jon odongo, en odoko lanebi. En opwonyo ni Meciya tye ka bino. Dano gudok i kwenane nining?\\nNywakki Nywakki Elicabet Onywalo Latin","num_words":401,"character_repetition_ratio":0.049,"word_repetition_ratio":0.0,"special_characters_ratio":0.237,"stopwords_ratio":0.289,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Luker 17 ACO85 - I mwaka me apar wiye aryo me loc pa - Bible Search\\n2 Luker 16 2 Luker 18\\n2 Luker 17\\nCamaria opoto i ciŋ jo Aciria\\n1I mwaka me apar wiye aryo me loc pa Akaj kabaka me Juda, en aye Kocea wod pa Ela ocako loyo iye jo Icrael ki i Camaria ci obedo ka loc pi mwaka aboŋwen. 2Obedo ka tiyo gin ma nen marac i wan Rwot, ento pe obedo marom ki luker me Icrael ma gukwono nyime. 3Cal manecer kabaka me Aciria obino ka monyo en; ka Kocea odoko laticce, ci ocako miyo mucoro bote. 4Ento lacen kabaka me Aciria oniaŋ ni Kocea laruba; pien ocwalo lukwena bot Co, kabaka me Ejipt, ci okwero miyo mucoro bot kabaka me Aciria kit ma yam obedo ka miyo kwede mwaka ki mwaka, omiyo kabaka me Aciria omake, otweye woko i buc. 5Kabaka me Aciria ocako monyo lobo Icrael ducu, ka obino kwede wa i Camaria, ci orumo gaŋ meno mwaka adek. 6I mwaka me loc pa Kocea me aboŋwenne en aye kabaka me Aciria omayo kwede gaŋ Camaria, ci otero jo Icrael i opii wa i Aciria ci oketogi i Kalak ki i ŋet Kabor, ma en aye kulu ma i Gojan, ki i gagi pa jo Medi.\\nGitero jo Icrael i opii\\n7Lok man otimme kumeno pien jo Icrael onoŋo gubalo i nyim Rwot Lubaŋagi, ma yam okwanyogi woko ki i lobo Ejipt, ki i ciŋ Parao kabaka me Ejipt. Gubedo ka woro lubaŋa mogo mukene, 8kun gilubo kit pa lurok ma yam Rwot oryemo woko ki i nyim jo Icrael, ki kit ma luker me Icrael gukelo. 9Jo Icrael gubedo ka timo gin ma pe kakare i kom Rwot Lubaŋagi i muŋ, Gugero lwak odi i waŋ jogi megi kengi i wi godi i ŋet gaŋigi ducu, cakke ki i kom lubele pa lukurpiny nio kwede wa i kom gaŋi ma girumo ki cel gogo. 10-Gucibo wir jogi dok gucomo yadi me woro jok ma dako ma gilwoŋo Acera i wi godi mabocone ducu, ki i wan ayweya ducu ma pote oluk-gu. 11Gubedo ka wano odok aceta i wan jogi i wi godi ducu, macalo lurok ma yam Rwot oryemo woko ki i nyimgi. Gubedo ka tiyo gin maraco bene, ma omiyo kiniga omako Rwot. 12Gubedo ka woro cal lubaŋa-gu ma yam Rwot ojukogi pire kun wacci, “Pe wubitiyo man.” 13Rwot obedo ka poyo wi jo Icrael ki jo Juda, kun lanebi acel acel ki lanen acel acel cikogi ni, “Wulokke, wuwek kitwu maraco, wucak mako lok ma aciko ducu, ki cik mera ducu, kun wulubo cik ducu ma yam aciko ki kwariwu, ki ma abedo ka cwalo botwu ki luticca ma gin lunebi.” 14Ento yam pe guworo doge; gubedo jo ma iŋutgi nwaŋ, macalo kwarigi con tye kwede, ma yam pe guye Rwot Lubaŋagi. 15Gubedo ka cayo cikke mapol, ki gicikke ma yam oketo ki kwarigi, ki lok ma obedo ka poyo ki wigi. Gubedo ka luko kor cal jogi ma konygi pe, mumiyo gin bene gudoko jo ma konygi pe. Gubedo ka lubo kit pa lurok ma yam orumogi dyere-ni, jo ma yam Rwot ojukogi i komgi, ni pe gutim kit ma gin gitiyo-ni. 16-Gubwoto cik ma Rwot Lubaŋa ociko woko ducu, gutimo pigi kengi cal litino twoni aryo me jabu ma giliyo aliya; ka dok gucomo yadi me woro jok ma dako ma gilwoŋo Acera; gucako woro mony ma i polo ducu, kun gitiyo bot Baal bene. 17-Gubedo ka waŋo awobegi ki anyiragi me gityergi, kun gityeto bene bot lutyet ki luŋi i dyel; gumine kekengi pi tiyo gin ma nen marac i wan Rwot, kun gimiyo kiniga make. 18Kiniga omako Rwot matek i kom jo Icrael, ci oryemogi woko ki i nyime; iŋatti mo pe odoŋ, kono kaka pa Juda keken aye odoŋ.\\n19Jo Juda bene yam pe gumako lok ma Rwot Lubaŋagi ociko, ento gubedo ka lubo kit ma jo Icrael gukelo. 20Rwot ocako kwero likwayo pa Icrael woko ducu, ci oketogi i atwom mapek, omiyogi i ciŋ luyakgi, nio ka oryemogi woko ki i nyime.\\n21Ka yam Rwot omayo ker me Icrael woko ki bot likwayo pa Daudi, gin guketo Jeroboam wod pa Nebat odoko kabakagi. Jeroboam oryemo jo Icrael woko ki ka lubo kor Rwot, ci omiyo gupoto i bal madito. 22Jo Icrael gubedo ka lubo bal ducu ma yam Jeroboam otiyo; pe gubwoto tiyogi, 23nio ka Rwot oryemo jo Icrael woko, macalo yam oloko i dog luticce ducu ma lunebi. Kit meno gikwanyo jo Icrael ki i lobogi, giterogi wa i Aciria me bedo opii nio wa onyoo.\\nGikelo rok mukene me bedo i camaria 24Kabaka me Aciria yam okelo dano ki i Babilon, i Kuta, i Aya, i Kamat ki i Ceparvaim, ci oketogi gubedo i gaŋi me Camaria, guleyo kabedo pa jo Icrael. Gucamo lobo me Camaria odoko megi, gubedo i gagine ducu. 25I kare ma gucako bedo i loba-nu, pe gulworo Rwot; omiyo Rwot ocwalo lwak labwor, ma oneko jo mogo i kingi. 26Gitito lokke bot kabaka me Aciria ni, “Rok ducu ma iterogi ci iketogi i gagi me Camaria-ni gin pe gigeyo cik pa lubaŋa me lobo-nu, omiyo ocwalo lwak labwor i kingi, ci nen, gitye ka nekogi woko, pien gin pe gigeyo cik pa lubaŋa me lobo-nu.” 27Kabaka me Aciria ocako ciko ni, “Wucwal ajwaka mo acel ki i kin jo ma yam wukelogi ki kunnu, wek en ocit obed kunnu, ocipwonygi ki cik pa lubaŋa me lobo-nu.” 28Ci ajwaka mo acel ki i kin ajwagi ma yam giterogi kunnu mua ki i Camaria ocako dwogo, obedo i Betel, ci opwonyogi ki kit ma myero gilwor kwede Rwot.\\n29Ento rok acel acel pud obedo ka tiyo cal lubaŋane kene, kun giketogi i waŋ jogi ma i wi godi ma yam Lucamaria gutiyo, kun rok acel acel tye ki megi i gagi ma gibedo iye-ni. 30Jo Babilon gutiyo Cal jok Cukot-benot, jo Kut gutiyo cal jok Nergal, jo Kamat gutiyo cal jok Acima; 31jo Aya gutiyo cal jok Nibaj ki jok Tartak. Jo Ceparvaim gubedo ka waŋo litinogi ki mac bot Adramelek ki Anamelek ma gin jogi pa jo Ceparvaim. 32Gilworo Rwot bene, kun gikwanyo kwa dano ducu ki i kingi me bedo ajwagi me waŋ jogi ma i wi godi, ma gitiyo pigi i nyim waŋ jogi ma i wi godi. 33Kit meno gin yam gilworo Rwot kun gitiyo bene bot lubaŋagi kikome, kun gilubo kit pa rok mapatpat ma yam gikwanyogi ki i kingi-ni. 34-Kadi wa i kare man gin pud gilubo kitgi macon.\\nGin pe gilworo Rwot, pe gilubo cikke ducu, nyo lok ma en oŋolo, nyo cik ma en oketo, kadi wa cik mo ma yam Rwot ociko ki likwayo pa Yakobo ma ocako nyige ni Icrael-li. 35-Rwot yam oketo gicikke kwedgi, kun cikogi ni, “Pe wubilworo lubaŋa mukene ducu; pe wuryebbe i nyimgi, pe wuti botgi, pe wutum gitum botgi. 36-Ento wubilworo Rwot ma yam okwanyowu woko ki i lobo Ejipt ki tek madwoŋ ki ciŋe ma oryeyo; en aye wubiryebbe i nyime, en aye wubitumo gitum bote. 37Cik matino ducu ki lok ma Rwot oŋolo, ki cik ma en oketo, ki ginacika ma con ocoyo piwu, wubigwokke ka lubogi kare ducu pe wubilworo lubaŋa mukene ducu. 38Pe wiwu biwil i kom gicikke ma doŋ atyeko ketone kwedwu. Pe wubilworo lubaŋa mukene ducu, 39ento wubilworo Rwot Lubaŋawu, en bene aye bilarowu ki i ciŋ lumerokwu ducu.” 40Ento yam gukwero woro doge woko, pud gubedo ka lubo kitgi macon ca aye.\\n41Kit meno rok meno ducu gubedo ka lworo Rwot kun giworo bene Cal lubaŋagi ma gipayo; litinogi ki likwayogi bene kit meno gubedo ka fiyo kit ma yam kwarigi gutiyo-ni, pud gitiyo kit meno nio wa onyoo.","num_words":1266,"character_repetition_ratio":0.059,"word_repetition_ratio":0.003,"special_characters_ratio":0.237,"stopwords_ratio":0.313,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 44 ACO85 - Rwot oloko ki Jeremia lok ma kemo - Bible Search\\nJeremia 43 Jeremia 45\\nJeremia otito lok pa Rwot bot Lujudaya ma gitye i Ejipt\\n1Rwot oloko ki Jeremia lok ma kemo Lujudaya ducu ma gibedo i Ejipt, i gaŋi me Migdol, Tapanec, ki Mempic, ki i lobo Patroc. 2Rwot me mony, Lubaŋa pa Icrael, owaco kuman ni, “Wun kikomwu doŋ wutyeko neno kit can ducu ma aketo i kom Jerucalem ki i kom gaŋi ducu ma i Juda. Kadi wa kombeddi gitye macalo wi obur, ŋat mo pe ma bedo i igi. 3Atimo man pien onoŋo dano gutimo gin maraco dok bene guŋeto cwinya omiyo kiniga omaka. Gubedo ka waŋo odok eceta bot lwak lubaŋa mogo ma gin kikomgi pe giŋeyo, wun bene pe wuŋeyo kadi ki kwarowu bene yam pe guworo lwak lubaŋa macalo meno. 4Abedo ka cwalo luticca lunebi botwu teretere, kun gitito botwu ni pe myero wutim gin marac me kwer ma iya dagi-ni. 5Ento wun pe wuwinyo dok pe wuketo cwinywu i lokka. Pe bene wumedo ki weko timo gin marac wacel, kadi waŋo odok eceta bot lwak lubaŋa-gu. 6Pi meno omiyo aonyo kinigana ki akemona mager woko i kom gaŋi me Juda ki yo me Jerucalem ci awaŋogi woko ki mac. Gudoko obur kit macalo tye kwede wa onyoo-ni.\\n7“Pi meno an Rwot me mony, Lubaŋa pa Icrael, kombeddi apenyowu gin aŋo mumiyo wutimo gin marac madit macalo man i komwu kekenwu. Wun wumito kelo can i kom co ki mon, i kom litino ki litino lukere, wek ŋat mo obed pe ma bidoŋ ki i kin lutuwu i lobo Juda? 8Piŋo wuŋeto cwinya miyo kiniga maka ki cal jogiwu ma wutiyo atiya ki ciŋwu, ki dok pi waŋo odok eceta bot lwak lubaŋa mukene-gu i lobo Ejipt, ka ma doŋ wubino me bedo iye? Wutimo man ni wek wuto woko, wek rok ducu ma i wi lobo gulok lok aŋec i komwu, dok bene guti ki nyiŋwu macalo gin me ceno dano? 9Wiwu mono doŋ owil woko i kom gin maraco ma gitimo i gaŋi me Juda ki I yo me Jerucalem, ma kwarowu gutimo, dok luker me Juda kacel ki mongi, ki wun bene kacel ki monwu wutimo? 10Ento kadi wa onyoo pe wumedo ki mwolle kenwu pe wubedo ka lwora, dok bene pe wubedo ka lubo cikka ki gin ma an aciko ma amiyo botwu ki bot kwarowu.\\n11“Pi meno an Rwot Lubaŋa me mony, Lubaŋa pa Icrael, abiketo can i komwu, abineko jo Juda woko ducu. 12Doŋ pi jo Juda ma onoŋo gumoko tamgi me cito me bedo i Ejipt, gin ducu gibinekogi woko, Gin ducu cakke i kom jo matino o kwede i kom jo madito, gibito i lobo Ejipt, i lweny nyo kec ma binekogi. Gibidoko lok lacen dano, dok gin ma kelo lworo madwoŋ bot dano; dano gibibedo ka loko lok aŋec i komgi kun gitiyo ki nyiŋgi macalo gin me ceno dano. 13Abiketo can i kom jo ma gibedo i Ejipt, kit macalo aketo can i kom Jerucalem, ki lweny, kec ki two gemo. 14Pe tye ŋat mo ki i kom jo Juda ma gudoŋ ma gubino ka bedo i Ejipt ma bibwot dok bedo kwo. Dano mo acel i kingi pe bidok cen i Juda, ka ma gitye ka tamo ni myero gidok cen gicibed iye-ni. Ŋat mo ma bidok cen pe, kono luriŋ ayeta mogo manok keken aye gibidok kunnu.”\\n15Lacen jo ducu ma guŋeyo ni mongi gutyero odok eceta bot lwak lubaŋa mukene, ki mon ma gucuŋ ka winyo lokke, cokke madit, jo ducu ma gubedo i Patroc i lobo Ejipt, gudok iye ki Jeremia ni, 16“Wadag winyo lok ma imito tito botwa i nyiŋ Rwot. 17Ento waŋ wabitiyo gin ducu ma doŋ watyeko kwoŋo kwoŋ pire, wabiwaŋo odok eceta bot daker me polo kun waonyo gityer amata-gu bene bote, kit macalo yam watimo, waŋ ki kwarowa, lukerwa ki rwodiwa, i gaŋi me Juda ki i yo ma tye i Jerucalem. I kare meno onoŋo watye ki cam madwoŋ, onoŋo walony, dok bene pe onoŋo waneno kit can mo. 18Ento i kare ma doŋ waweko waŋo odok eceta bot daker me polo ki onyo gityer amata-gu bote jami ducu doŋ ocako remowa woko, gicako nekowa woko i lweny, ki kec bene onekowa otyekowa woko.”\\n19Mon gumedde ki lokgi kun giwaco ni, “I kare ma watedo mugati ma porre ki cal pa daker me polo, kun wawaŋo bote odok eceta, dok waonyo bote gityer me amata, cogwa onoŋo guye dok guneno gin ma wabedo ka tiyone.”\\n20Ci Jeremia owaco bot lwak ducu, mon kacel ki co ma gudokke iye kit man ni, 21“Odok eceta ma wubedo ka waŋone i gaŋi me Juda ki i yo me Jerucalem, wun ki kwarowu, lukerwu ki rwodiwu, kacel ki jo me lobo meno, wutamo ni Rwot doŋ wiye owil woko i kom gin ma wutimo? Wutamo ni Rwot pe ŋeyo? 22I kare-ni lobowu doŋ odoko obur laboŋo dano mo ma bedo iye. Odoko gin ma kelo lworo madwoŋ bot dano, ma dano gitiyo ki nyiŋe macalo gin me ceno dano, pien Rwot doŋ onoŋo pe twero ciro gin maraco ki gin me kwer ma wubedo ka timone. 23Can man opoto i komwu kit macalo tye wa onyoo-ni, pien wubedo ka waŋo odok eceta dok wutimo bal i kom Rwot. Pe wubedo ka lubo cikke ki gin ma en ociko kadi wa lok me cadenne.”\\n24Jeremia otito ki lwak ducu, makatone bot mon, gin ma Rwot me mony, Lubaŋa pa Icrael, onoŋo owaco bot jo Juda ma gibedo i lobo Ejipt ni, 25“Wun kacel ki monwu wucikke acika bot daker me polo. Wucikke ni wubiwaŋo odok eceta bote, kun bene wuonyo gityer amata-gu bote, ci wun giwu wugwoko kwoŋ ma wukwoŋo, wucobo bene kakare. Pi meno wumok kwoŋwu wuti bene wucobi! 26Ento wuwiny lok me cikke ma an Rwot doŋ atyeko ketone kun akwoŋŋe ki nyiŋa madit bot jo Juda ducu ma gibedo i lobo Ejipt ni, Pe dok amiyo ŋat mo kwoŋo kwoŋ ki nyiŋa kun wacci, ‘Macalo Rwot Lubaŋa tye kwe-ni.’ 27Nen, abene-to ni gunen can, pe gubed maber wacel; jo Juda ducu ma gitye i lobo Ejipt gibinekogi woko i lweny, kec binekogi, nio waŋ ma guto gutum woko liweŋ. 28Ento jo manok ki i kinwu gibibwot ki i lak to, en aye gibia ki i lobo Ejipt gidok i lobo Juda. Ci jo Juda ducu ma gudoŋ ki i kom jo ma yam gubino i Ejipt gibiŋeyo lok pa aŋa ma obedo me ada, mera nyo megi. 29An Rwot abinyuto botwu lanyut man ma nyuto ni abiketo can i komwu i kabedo man, wek wuŋe ni lok ma aloko me keto can i komwu bibedo ada. 30-Abimiyo Parao Kopra kabaka me Ejipt woko i ciŋ lukworre ma gimito neke, kit macalo amiyo Jedekia kabaka me Juda woko i ciŋ Nebukadnejar kabaka me Babilon, ma onoŋo obedo lakworre ma omito neke woko.”\\n© 1985 The Bible Society of Uganda","num_words":1142,"character_repetition_ratio":0.062,"word_repetition_ratio":0.0,"special_characters_ratio":0.236,"stopwords_ratio":0.325,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Acakki 7 ACO85 - Rwot owaco bot Nua ni, “Dony i yeya, - Bible Search\\nAcakki 6 Acakki 8\\nPii aluka ocorre i wi lobo\\n1Rwot owaco bot Nua ni, “Dony i yeya, in kacel ki jo ma i odi ducu, pien atyeko neno ni in aye kiti atir i nyima ki i kin yalwak me kare man. 2Ter lee ma gicamo abiro abiro, twonne ki minne, ki lee ma gikwero aryo aryo, twonne ki minne; 3ki winyo me polo bene abiro abiro, ma co ki ma mon, wek kit kwagi obed makwo wi lobo ducu. 4Pien odoŋ nino abiro, ka doŋ abimiyo kot cwer i lobo nino pyeraŋwen dyeceŋ ki dyewor benebene, ci gin ducu makwo ma yam aketo-ni, abijwerogi woko ki i wi lobo.” 5Nua ocobo kit ma Rwot ocike kwede ducu.\\n6Nua onoŋo doŋ tye ki mwaka me ditte miya abicel i kare ma pii aluka ocorre i wi lobo. 7-Ci Nua ki dakone ki awo bene ki mongi gudonyo i yeya pi riŋo pii aluka. 8Lee ducu ma gicamo ki ma gikwero, ki winyo-gu, ki gin ma lak alaka i ŋom, 9gudonyo i yeya bot Nua aryo aryo, laco ki dako. 10I ŋe nino abiro pii aluka opoŋ, obyennye i wi lobo.\\n11-I mwaka me miya abicel me dit pa Nua, i dwe me aryo, i nino dwe me apar wiye abirone, i nino meno aye waŋ it ducu me kut matut gumwoc woko ki pii, ki polo bene oyabbe. 12Ci kot ocorre i wi lobo nino pyeraŋwen dyeceŋ ki dyewor benebene. 13I kom nino meno kikome, Nua ki awobene Cem, Kam ki Yafeci, ki dakone en Nua, ki mon wote adek kacel kwedgi, gudonyo i yeya, 14gin ki lee tim ducu macalo kit kwagi tye, ki lee ma paco ducu macalo kit kwagi tye, ki gin ducu ma lak alaka wi lobo macalo kit kwagi tye, ki winyo ducu macalo kit kwagi tye, winyo ducu ki kitgi ducu mapatpat. 15Gin ducu ma gitye ki kwo gudonyo i yeya bot Nua ki aryo aryo. 16Gin ma gudonyo iye me kit kom ducu mapatpat, ma co ki ma mon, gudonyo iye kit ma con Lubaŋa ociko ki Nua; ci Rwot oloro wigi woko.\\n17Pii aluka ori wi lobo pi nino pyeraŋwen kulu; pii opoŋ, omedde ameda nio ka otiŋo yeya, otero yeya malo twatwal nia ki wi lobo. 18Pii opoŋ, omedde, ocegge woko wi lobo; yeya obedo ka kwaŋ i wi pii malo. 19Pii ocegge woko wi lobo ki tekke, nio ka oumo wi godi maboco ma tye i te polo ducu. 20Pii omedde, omwonyo wi godi woko futi pyeraryo kulu. 21Gin makwo ducu ma yam giwoto i wi lobo guto woko; winyo, lee ma paco, ki lee tim, gin ducu ma nya, ma gicorre limuk i wi lobo, kacel ki dano, ducu guto woko. 22Gin ducu ma yam gitye ki yweyo me kwo i umgi, ma i wi tura, guto woko. 23Lubaŋa ojwero gin ducu makwo ma yam gitye wi lobo, dano ki lee ki gin ma lak alaka, ki winyo me polo; ojwerogi woko nia ki i lobo. Nua keken aye odoŋ, ki jo ma yam gitye kwede i yeya-ni. 24Ci pii ocegge wi lobo nino miya acel ki pyerabic kulu.","num_words":526,"character_repetition_ratio":0.068,"word_repetition_ratio":0.0,"special_characters_ratio":0.258,"stopwords_ratio":0.312,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Wuwek Nyomwu Ocung Matek kun Wubedo ki Yomcwiny | Pwony me Anyama\\n“Ka pe Rwot [Jehovah] aye ma ogero ot, jo ma gero gicanne nono.”—JAB. 127:1a.\\nPeko macalo mene ma jo munyomme gitye kwede?\\nJo munyomme gitwero weko Jehovah bedo i nyomgi nining?\\nCo ki mon gitwero lubo tira ma Yecu omiyo-ni nining?\\n1-3. Peko macalo mene ma jo munyomme gitye kwede? (Nen cal ma tye i pot karatac man.)\\nLACO mo ma dong orii i nyomme ki yomcwiny pi mwaki 38 kulu owaco ni: “Ka ce itute ki keroni ducu dok imito ni nyommi obed maber, ci ibinongo mot pa Jehovah.” Ada, twere pi laco gin ki dako me bedo ki yomcwiny kun ngat man nongo konyo lawote i kare me peko.—Car. 18:22.\\n2 Ento, pe obedo gin me ur ka luot moni gitye i ‘ayelayela mogo me kwo me lobo man.’ (1 Kor. 7:28) Pingo? Pien lweny ki peko me nino ducu romo kelo tele i ot. Pi roc ma laco ki dako gitye kwede, man twero kelo cwercwiny, niango manok, ki dong weko pe giloko i kingi maber. (Yak. 3:2, 5, 8) Jo munyomme ginongo tek tutwal me gwoko dog ticgi kun bene nongo gipito lutinogi. Par kacel ki olo romo weko bedo tek tutwal pi jo mogo munyomme me kwanyo cawa ma mitte wek gijing nyomgi. Mar ki woro ma gitye kwede i kingi romo balle woko pi can lim, two nyo peko mukene. Medo i kom meno, nyom ma kitamo ni gutine ocung matek twero doko goro pi “tic me kit pa dano,” calo tim kwele, tarwang, mone, daa, nyeko, kiniga, ki dong pyem.—Gal. 5:19-21.\\n3 Gin marac loyo aye ni i “kare me agikki[-ni],” nyom mapol tye ka balle pien dano gitye ki cwiny me woro me jami ki dok pe gimaro Lubanga. (2 Tem. 3:1-4) Me agikki, jo munyomme myero gucung matek pien tye lamone mo ma omoko tamme me balo nyom. Lakwena Petero ocikowa ni: “Lakworwu Catan tye ka wirre macalo labwor ma kok, kun yenyo dano me amwoda.”—1 Pet. 5:8; Yabo 12:12.\\n4. Gin ango ma weko nyom moni cung matek dok yomcwiny bedo iye?\\n4 Won ot mo ma bedo i lobo Japan owaco ni: “Can cente onongo odiyo ma pe larre. Dakona bene obedo i lyeto magwar pien onongo pe aloko kwede atir atir. Medo i kom meno, ma cokcok-ki kome obedo lit adada. I kine mukene, lyeto ma kit man weko wagwenyo lok i kinwa.” Pekki mukene tye i nyom ma pe wene ento pud kitwero cobogi. Ki kony pa Jehovah, jo munyomme gitwero bedo ki yomcwiny i nyomgi. (Kwan Jabuli 127:1.) Kong wanyamu jami abic ma romo konyowa wek nyomwa ocung matek dok orii pi naka. I ngeye, wabineno gin mumiyo mar pire tek wek nyom ocung matek.\\nWUWEK JEHOVAH OBED I NYOMWU\\n5, 6. Gin ango ma laco gin ki dako giromo timone wek Jehovah obed i nyomgi?\\n5 Te guti me nyom bedo matek ka jo munyomme giketo gengi i kom Jehovah dok gimine i te telane. (Kwan Latitlok 4:12.) Co ki mon giweko Jehovah bedo i nyomgi ka ce gilubo tirane. Baibul oloko i kom jo pa Lubanga i kare macon ni: “Ka ce onongo wungak woko, ci wubiwinyo lok ma a ki yo tung ngewu, kun waco ni, ‘Yo ene, wulubi,’ ka wulokke yo tung lacuc nyo yo tung lacam.” (Ic. 30:20, 21) I kare-ni, jo munyomme ‘giwinyo’ lok pa Jehovah ka gikwano Baibul kacel. (Jab. 1:1-3) Gin bene gijingo nyomgi ka gibedo ki yub me Woro pi Jo me Ot ma miyo ginongo yweyo i yo me cwiny. Ki bene, lega kacel nino ducu obedo gin ma pire tek adada wek nyom ocung matek ma kanyo lyeto me lobo pa Catan-ni.\\nKa jo munyomme gitimo jami me cwiny kacel, gin ginyikke cok bot Lubanga ki dok luotgi ki yomcwiny (Nen paragraf me 5, 6)\\n6 Gerhard ma bedo i lobo Germany owaco ni: “Ka yomcwinywa oballe pi peko ma odiyo ngat acel acel nyo pi niango manok, tira ma i Lok pa Lubanga obedo ka konyowa me diyo cwinywa ki dok dongo cwiny me timo kica. Kit aryo magi pigi tek wek nyom ocung matek.” Ka jo munyomme gitimo jami me cwiny kacel wek Lubanga obed i nyomgi kun gitiyo pire kacel, gin gibedo cok ki Lubanga ki dok luotgi ki yomcwiny.\\nCO MYERO —GUTER MONGI I YO ME MAR\\n7. Co myero guter mongi nining?\\n7 Kit ma laco tero kwede jo me ode romo weko nyom cung matek dok bedo ki yomcwiny. Baibul wacci: “Wi laco acel acel en aye Kricito, wi dako aye cware.” (1 Kor. 11:3) Man te lokke ngo? Te lokke ni co myero guter mongi kit ma Yecu otero kwede lupwonnyene. Yecu pe obedo ka tero lupwonnyene i yo me aconya nyo ki gero ento kare ducu en onyuto mar, cwiny me kica, niango, woro ki dong mwolo.—Mat. 11:28-30.\\n8. Gin ango ma weko dako maro dok woro laco?\\n8 Co ma gin Lukricitayo pe myero cawa weng gubed ka diyo mongi adiya ni omyero gunyutigi woro. Ma ka meno, gin myero ‘gubed ki mongi ki niang maber.’ Gin ‘gimiyo deyo bot mongi macalo luwotgi ma komgi pe tek.’ (1 Pet. 3:7) Kadi bed gitye i kin dano nyo kengi, co ginyuto ni giworo dok giterogi mongi i yo me kica i kit ma giloko kwedgi. (Car. 31:28) Ka laco tero dakone kumeno, ci dakone marre kun bene wore dok Lubanga goyo laa i kom nyomgi.\\nMON—MYERO GUMINE KENGI I TE LOC PA COGGI\\n9. Dako twero nyutone ni en lawiny nining?\\n9 Ka wamaro Jehovah ki cwinywa ducu pien walubo cikke ma igi lac, man bikonyowa me mwolle i te twerone. (1 Pet. 5:6) Yo acel ma pire tek ma dako ma lawiny nyuto kwede ni eworo twero pa Jehovah aye ka en note dok konyo jo me ode. Baibul waco ni: “Wun mon, wumine kenwu i te loc pa cogwu, pien meno aye gin ma myero i kin jo ma tye i Rwot.” (Kol. 3:18) Ki lok ada, pe te lokke ni tam mo keken ma laco okati kwede dakone bijolone. Ento, dako myero ojol tamme ka ce pe turo cik pa Lubanga.—1 Pet. 3:1.\\n10. Pingo pire tek ni dako myero omine i te loc pa cware?\\n10 Jehovah omiyo tic me deyo bot mon i paco. Dako tye macalo “lakony” kor cware. (Acak. 2:20) Ka gitye ka moko tam, dako myero omi tamme dok otit kit ma en winyo kwede ki i cwinye i yo me woro kun pud medde ki bedo i te loc pa cware. Laco maryek ling mot ci winyo gin ma dakone tye wacone. (Car. 31:10-31) Ka dako mine i te loc pa cware, man kelo yomcwiny, kuc, ki dong ribbe i ot. Macalo adwogine, laco gin ki dako ginongo yengo madit pien gingeyo ni gitye ka yomo cwiny Lubanga.—Ep. 5:22.\\nWUMEDDE KI TIMO KICA I KINWU\\n11. Pingo timo kica pire tek?\\n11 Gin acel ma pire tek ma weko nyom moni cung matek aye cwiny me timo kica. Nyom moni rii ka co ki mon ‘gidiyo cwinygi kekengi, dok ngat acel acel diyo cwinye i kom lawote, kun gitimo kica ki luwotgi i kingi kekengi.’ (Kol. 3:13) Ki tungcel bene, wat ma i nyom doko goro ka laco nyo dako gwoko jami mutimme con i cwinye kun gitiyo kwede me canyo lawote. Kit macalo ka kor ot obar, ci otte doko goro-ni, bedo bene tek pi jo munyomme me timo kica i kingi ka kiniga makogi dok gimako lok i cwinygi. Ento, wat matek bedo tye i kin jo munyomme ka laco gin ki dako gitimo kica i kingi kit ma Lubanga bene timo kica pi balgi-ni.—Mika 7:18, 19.\\n12. Mar “umo lwak bal mapol” nining?\\n12 Mar me ada “pe bedo kun keto cwinye i kom gin marac ma gitimo i kome.” Ki lok ada, “mar umo lwak bal mapol.” (1 Kor. 13:4, 5; kwan 1 Petero 4:8.) Pi meno, ka wamaro jo mukene, ci omyero wabed ka timmigi kica kare ducu. I kare ma lakwena Petero openyo ni tyen adi ma myero etim kica iye bot ngat moni, Yecu odokke iye ni: ‘tyen pyerabiro wiye abiro.’ (Mat. 18:21, 22) En onongo tye ka wacci Lakricitayo moni pe myero otim kica bot ngat mukene tyen manok keken, ento tyen mapol ata.—Car. 10:12. *\\n13. Watwero lweny nining ki cwiny ma gengowa timo kica?\\n13 Annette owaco ni: “Ka luot moni pe gimito timo kica i kingi, ci mako akemo ki gung cwiny twero cako bedo tye, ma man tye kwir marac ma balo nyom. Timo kica jingo wat ma tye i nyomwu dok weko wunyike cok.” Me lweny ki cwiny ma gengo timo kica, dong cwiny me miyo pwoc. Mi pwoc ma a ki i cwinyi bot luotwu kare ducu. (Kol. 3:15) Macalo adwogine, wubibedo ma wiwu opye mot, wubinote ki dong wubinongo cwak pa Lubanga.—Rom. 14:19.\\nWULUB TIRA MA YECU OMIYO\\n14, 15. Tira ango ma Yecu omiyo, dok ketone i tic konyo jo munyomme nining?\\n14 Labongo akalakala, imito ni kimini woro dok bene kiteri ni piri tek. Ibedo ki pwoc ka dano giwinyo lokki dok gitamo pi kit ma iwinyo kwede ki i cwinyi. Ento tika dong iwinyo ka dano giwaco ni: “Abitimo gin ma en otimo i koma-ni bene i kome”? Kadi bed ni i kine mukene watwero tamo kumeno, ento Baibul wacciwa ni: “Pe myero iwac ni, ‘Abitimo gin ma en otimo i koma-ni bene i kome.’” (Car. 24:29) Ki lok ada, Yecu otito yo maber loyo ma lubbe ki kit ma myero wacob kwede peko ma tye i kinwa. Man aye tira ma en omiyo i kom kit ma myero water kwede jo mukene: “Kit ma wumito dano gutimwu, wun bene wutimgi kumeno.” (Luka 6:31) Yecu onongo tye ka wacci omyero water jo mukene kit ma wamito ni myero guterwa kwede kun pe waneko mac ki mac. Man tere ni jo munyomme myero gutim jami mabeco ma weko ginongo adwogi maber ki i nyomgi.\\n15 Jo munyomme gijingo wat ma i kingi ka ngat acel acel neno ni pe ecwero cwiny lawote. Won ot mo ma bedo i South Africa owaco ni: “Wabedo ka temme me keto i tic tira ma Yecu omiyo ma lubbe ki kit ma myero water kwede ngat acel acel. Tye kono ni, i cawa mogo iwa wang, ento wabedo ka tic matek me tere kekenwa i yo me kica—wamiyo woro dok wan ducu watero ngat acel acel ni pire tek.”\\n16. Gin ango ma jo munyomme myero pe gutim?\\n16 Pe myero itit bot jo mukene goro pa luotwu nyo ibed ka koko i kome pi kite mogo ma cwero cwinyi, kun bene pe itiyo kwede macalo lok ore. Wi myero opo ni nyom pe obedo pyem ka ma kineno iye nga matek, nga ma dwane winye ma longo, nyo nga ma romo waco lok makec ma cwero cwiny lawote. I kom lok, wan ducu watimo bal dok i cawa mukene wacwero cwiny jo mukene. Ento pe pore pi laco nyo dako me kelo lewic i kom lawote nyo yete ki leb ma pe rwatte, ki dong marac loyo aye ka en coro, dongo nyo bapo lawote.—Kwan Carolok 17:27; 31:26.\\n17. Wegi odi gitwero tero mongi i yo me kica nining?\\n17 Kadi bed ni i kabedo mukene kitero co ma ginywaro nyo gipwodo mongi ni gubedo twon oteka, ento Baibul waco ni: ‘Ngat ma kiniga pe mako oyot ber loyo twon oteka, ngat ma loyo tam ma i cwinye kene loyo ngat ma omayo gang kulu.’ (Car. 16:32) Mito tute adada wek ngat moni ojukke-kene kun lubo lanen pa Yecu Kricito, laco ma pud dong ngene loyo. Laco ma yeto dakone nyo oloke odoko bul me agoya nongo obedo laco magoro, dok balo watte ki Jehovah. Daudi, ma obedo laco matek dok cwinye tekki owaco ni: “Kadi bed kiniga omakwu, ento pe wutim bal; wutam tam matut mada ki i cwinywu, wubed kenwu dok laling i wi kitandawu.”—Jab. 4:4.\\n“WUBED KUN WUPONG KI MAR”\\n18. Pingo pire tek me medde ki nyuto mar?\\n18 Kwan 1 Jo Korint 13:4-7. Mar aye obedo kit ma pire loyo i nyom. “Wuruk cwiny ma miyo wuparo pi can pa luwotwu, wubed ki kica, mwolo, woro ki diyo cwiny . . . Ento makato magi ducu, myero wubed kun wupong ki mar. Pien mar keken aye tweyo jami ducu, ribogi kacel ma cobo bene maber licwic.” (Kol. 3:12, 14) Mitte ni co ki mon myero gunyut mar matut i kingi kun gilubo lanen pa Kricito ma ojalo kwone pi jo mukene-ni. Ka mar ma kit meno tye i nyom, ci nyomme cung matek kadi bed lawoti timo gin ma cwero cwinyi, two malit tye, can lim odiyowu, ki dong ka lupaco pa dako nyo laco kitgi tek.\\n19, 20. (a) Jo munyomme gitwero weko nyomgi cung matek dok bedo ki yomcwiny nining? (b) Gin ango ma wabinyamo i pwony ma lubo man?\\n19 Ki lok ada, mar, genne ki dong tute gimitte wek nyom moni ocung matek. Ma ka ngwec ki i nyom ka peko tye, jo munyomme myero gutute me jingo wat ma i nyomgi kun pe giilo cinggi. Lukricitayo ma gunyomme ma gimaro Jehovah dok bene gimarre kekengi omyero gunen ni gicobo peko mogo ma tye i kingi, pien “mar pe gik.”—1 Kor. 13:8; Mat. 19:5, 6; Ibru 13:4.\\n20 Tek adada wek nyom moni ocung matek dok obed ki yomcwiny pien watye ka kwo i kare ma ‘piny-nye rac.’ (2 Tem. 3:1) Ento ki kony pa Jehovah man twere. Kadi bed kumeno, jo munyomme myero gulweny ki lobo man ma opong ki cwiny me buto keken-ni. Pwony ma lubo man binyamo gin ma co ki mon myero gutim me gwoko nyomgi ki i tim tarwang.\\n^ para. 12 Kadi bed jo munyomme gitemme me timo kica i kingi ki dok me cobo peko ma tye, Baibul ye ni ngat acel ma balle pe-ni romo moko tamme me timo kica nyo keto nyomgi gin ki luote ma odonyo i tim tarwang. (Mat. 19:9) Nen lamed ngec ma wi lokke tye ni “Kit ma Baibul Neno Kwede Lok kom Pokke ki Keto Nyom” i pot karatac 219-221 i buk me ‘Mar pa Lubanga.’","num_words":2261,"character_repetition_ratio":0.05,"word_repetition_ratio":0.002,"special_characters_ratio":0.263,"stopwords_ratio":0.291,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Bed Pat ki Lobo | Mar pa Lubanga\\nDUL ME 5\\nKit me Bedo Pat Ki Lobo\\n’Wun pe wubedo jo me lobo.’—JON 15:19.\\n1. Yecu oloko matek i kom ngo i dyewor me agikki me kwone i lobo macalo dano?\\nI DYEWOR me agikki me kwone macalo dano i lobo, Yecu onyutu parre pi kit ma kwo pa lulub kore bibedo kwede i kare me anyim. En olego pi lok man kun waco bot Wonne ni: “Pe alego ni myero ikwanygi woko ki i lobo, ento ni igwokgi ki i kom gin marac. Gin pe jo me lobo, macalo an pe a dano me lobo.” (Jon 17:15, 16) I legane ki cwinye ducu, Yecu onyutu marre matut pi lulub kore dok onyutu kit ma lokke ma en onongo kong oloko con bot jo mogo i kingi i dyewor meno pire tek kwede: ‘Wun pe wubedo jo me lobo.’ (Jon 15:19) Ada, pire onongo tek tutwal bot Yecu ni lulub kore omyero gubed pat ki lobo!\\n2. “Lobo” ma Yecu oloko pire-ni obedo ngo?\\n2 “Lobo” ma Yecu oloko pire-ni obedo dano ducu ma gupokke woko ki i kom Lubanga, ma Catan aye obedo lalocgi, dok bene gubedo opii pa cwiny me awaka ki me paro pigi kengi ma a ki bote. (Jon 14:30; Jo Epeco 2:2; 1 Jon 5:19) Ada, “mako larem ki lobo [meno] miyo dano doko lakwor pa Lubanga.” (Yakobo 4:4) Cakke nining ni jo ducu ma gimito bedo i mar pa Lubanga gikwo i lobo kun nongo gibedo pat kwede? Wabineno yo abic mapat pat: bedo ngat ma lagen i kom Ker pa Lubanga ma tye i te loc pa Kricito ki bedo ma pe wacwako tung ka mo keken i lok me wibye, kwero cwiny me lobo man, bedo ma wapore i rukwa ki kit ma wanen kwede, bedo ki wang ma pe mito jami mapol, ki dong ruko jami lweny me cwiny ma a ki bot Lubanga.\\nBEDO LUGEN KUN PE WACWAKO TUNG KA MO KEKEN\\n3. (a) Yecu oneno lok me wibye i karegi ca nining? (b) Pingo kiromo wacone ni lulub kor Yecu ma kiwirogi-ni gitye macalo luwang Kricito? (Med ki lok ma tye piny.)\\n3 Me ka royo wiye i lok me wibye i kare ca, Yecu oketo cwinye i tito kwena me Ker pa Lubanga ma obedo gamente me polo ma en aye bibedo kabakane i kare me anyim. (Daniel 7:13, 14; Luka 4:43; 17:20, 21) I kare ma tye i nyim Pilato laloc me Roma, Yecu owaco ni: “Kerra pe me lobo man.” (Jon 18:36) Lulub kore ma gin lugen gulubu lanenne ki miyo cwakgi bot Kricito ki Kerre ki tito pi Ker meno i lobo. (Matayo 24:14) Lakwena Paulo ocoyo ni “En mumiyo wadoko lukwena, luwang Kricito. . . . Wan bene wabako dogwa botwu ma ka Kricito ni: ‘Wuwek Lubanga odwokwu bote.’” *—2 Jo Korint 5:20.\\n4. Lukricitayo me ada ducu gunyutu ni gibedo lugen i kom Ker pa Lubanga nining? ( Nen bok ma tye i pot karatac 52.)\\n4 Kit ma lucungo dwar gicung pi lobogi-ni, gin pe girwako wigi i lok me wibye me lobo ma gitye iye-ni; gicung ma pe gicwako tung ka mo keken. Lucungo dwar pol kare gicwako gamente pa lobo ma gicung pire-ni. Man bene rom aroma ki lulub kor Kricito ma kiwirogi, ma ‘gang kalgi madit tye i polo-ni.’ (Jo Pilipi 3:20) Tito pi kwena me Ker-ri ki mit komgi-ni otimo ber okonyo dano milion mapol ma gitye “romi mukene” pa Kricito me ‘dok bot Lubanga.’ (Jon 10:16; Matayo 25:31-40) Gin gitye macalo luor pa Kricito, ma gikonyo kor omegi Yecu ma kiwirogi. Gurup aryo-ni guribbe calo romi me dwol acel i tito pi Ker pa Meciya, kun gigwokke ki i luto wigi i lok me wibye me lobo man.—Kwan Icaya 2:2-4.\\n5. Lukricitayo gipat ki jo Icrael macon ca nining, dok Lukricitayo ginyutu man nining?\\n5 Pe ni bedo lugen bot Kricito keken aye oweko Lukricitayo gibedo ma pe gicwako lok me wibye. Wan pe wabedo calo jo Icrael me kare macon ma Lubanga omiyogi lobo acel keken-ni, wan wabedo utmego ma watye i but lobo ducu. (Matayo 28:19; 1 Petero 2:9) Pi meno, ka ni wadony i lok me wibye, ci tito pi kwena me Ker-ri kun nongo waloko ma watye agonya ki dong notewa macalo Lukricitayo biballe woko. (1 Jo Korint 1:10) Medo i kom meno, ka i kare me lweny, nongo wabilwenyo i kom luye luwotwa ma kicikowa ni myero wamargi. (Jon 13:34, 35; 1 Jon 3:10-12) Dong Yecu owaco bot lupwonnyene ni omyero guket pala lucwan piny pi tyen lok matir. En bene owaco botgi ni omyero gumar lukworgi.—Matayo 5:44; 26:52; nen bok ma wiye tye ni “ An Tika Atye ma pe Acwako Tung ka mo Keken?” i pot karatac 55.\\n6. I yo ango ma dyereni bot Lubanga gudo kwede wati ki Cecar?\\n6 Macalo Lukricitayo me ada, wan wadyero kwowa bot Lubanga ento pe bot ngat mo, dul pa dano mo, nyo lobo mo. Buk pa 1 Jo Korint 6:19, 20 wacci: “Wun pe wutye piwu kenwu, dong giwilowu awila ki wel.” Pi meno, kadi bed lulub kor Yecu gimiyo bot “Cecar” jami ma en mito calo woro, mucoro, ki bedo ki winy mupore, ento gimiyo ‘jami pa Lubanga bot Lubanga.’ (Marako 12:17; Jo Roma 13:1-7) Man tye iye worogi, margi ki cwinygi ducu, ki dong bedo lugen. Gin gitye atera me miyo kwogi pi Lubanga ka ce mitte.—Luka 4:8; 10:27; kwan Tic pa Lukwena 5:29; Jo Roma 14:8.\\nLUKRICITAYO MACON PE GUDONYO I LOK ME LOC LOBO\\nCoc me tekwaro miyo caden mapol ma nyutu ni Lukricitayo me kare macon ca pe gurwako wigi i lok me loc lobo ki dok lok me lweny. Buk me The Beginnings of Christianity [Acakki me Dini pa Lukricitayo] owacci : “Lucak te dini pa Lukricitayo onongo gigwokke tutwal pe me bedo ki cwiny me donyo i yub me loc ma dong kityeko ketone.” I yo acel-lu bene, buk me On the Road to Civilization [Wot i Yo me Dongo Lobo] owacci: “Luloc ma guloyo lobo pa lukamfiri onongo gitye ki niango manok i kom Lukricitayo me kare macon ca dok onongo giterogi i yo marac. . . . Lukricitayo gukwero tiyo tic mogo ma mitte pi anywali me Roma. . . . Pe guye bedo ki opic mo me loc lobo.”\\nMa dok i kom Lukricitayo me kare macon ki lok me donyo i tic me mony, Peter Meinhold me Germany ma okwano lok kom dini owacci: “Bedo Lakricitayo ki dok kitungcel bedo lamony onongo pe rwatte.” I cocce ma wacci “Kwedo ka ce Lweny Rwatte ki Cik pa Lukricitayo,” laco lok i kom dini, Jonathan Dymond ocoyo ni pi kare mo olo i nge to pa Yecu, lulub kore “gukwero donyo i [lweny]; kadi bed adwogine onongo rac, calo adegadega, tweyogi i buc, nyo to.” Dymond omedde ni: “Man lok ada ma pe kwere.” Lacoc mukene owacci i kare ma “dini pa Lukricitayo onywene woko,” en aye dong Lukricitayo gucako donyo iye i mony.\\nKIT ME KWERO “CWINY ME LOBO MAN”\\n7, 8. “Cwiny me lobo-ni” obedo gin ango, dok cwiny meno ‘tiyo’ i i dano nining?\\n7 Yo mukene ma Lukricitayo gibedo pat kwede ki lobo aye me kwero cwiny-nye marac-ci. Lakwena Paulo ocoyo ni: “Pe gimiyowa cwiny me lobo man, ento gimiyowa cwiny ma oa ki bot Lubanga.” (1 Jo Korint 2:12) Bot jo Epeco en owacci: ‘Wun bene onongo wulubu yo marac me lobo man, kun wuwinyo lok pa ngat ma loyo twer mogo ma tye malo i dye yamo, ma en aye cwiny ma kombeddi tye ka tic i cwiny jo ma dag winyo lok ma Lubanga waco.’—Jo Epeco 2:2, 3.\\n8 “Yamo” me lobo man nyo cwiny-nye aye obedo teko mo ma pe nen ma kelo cwiny me jemo i kom Lubanga dok dongo “miti me komwa ma ginywalowa kwede, ki miti marac pi gin ma waneno ki wangwa.” (1 Jon 2:16; 1 Temceo 6:9, 10) “Twer” me cwiny man tye ki teko me puku cwiny dano pi cobo mitigi me kom me bal-li, dok tiyo lapiny piny, marac ma oromo kin piny ducu calo yamo. Dok bene ‘tiyo’ i ngat moni mot mot kun dongo i cwinye kit mogo ma pe rwatte ki cik pa Lubanga, calo cwiny me wanya, me awakke, miti marac me jami, ki cwiny me jemo kacel ki me lone ken. * Me ketone i yo mayot, cwiny me lobo man weko cwiny pa Larac dongo mot mot i i dano.—Jon 8:44; Tic pa Lukwena 13:10; 1 Jon 3:8, 10.\\n9. I yo ango ma cwiny me lobo man romo donyo kwede i tamwa ki cwinywa?\\n9 Cwiny me loboni mono twero rwako lwite i cwinyi nyo i tammi? Twero maber, ento man timme ka ce imine kare ki bedo ma wangi pe twolo. (Kwan Carolok 4:23.) Cwiny meno cako donyo i yo ma pe ingeyo, calo i yo me bedo ki lurem ma guromo nen calo jo mabeco ento kun i adane nongo pe gimaro Jehovah. (Carolok 13:20; 1 Jo Korint 15:33) Waromo bene nongo cwiny man marac me lobo-ni ka ce wakwano bukke maraco, ka wayabo kabedo me Intanet ma tye ki cal macilo nyo tye ki lok pa jo mungak, ka wadonyo i galowang ma pe opore, kacel ki i pyem tuko mogo magwar adada—ket dong ni, romo wok ki bot ngatti mo nyo gin mo keken ma nyutu tam pa Catan nyo me lobone man.\\n10. Waromo kwero cwiny me lobo-ni nining?\\n10 Waromo kwero cwiny marac me lobo man nining wek wabed i mar pa Lubanga? Man timme keken ka ce watiyo maber ki jami me cwiny ma a ki bot Jehovah dok ka walego pi cwiny mere maleng labongo keng. Jehovah tek loyo Larac-ci nyo lobo man marac ma tye i te loc pa Catan-ni tyen mabor ata. (1 Jon 4:4) Pud dong pire tek adada ni omyero wabed cok ki Jehovah i lega!\\nAN TIKA ACUNG MA PE ACWAKO TUNG KA MO KEKEN?\\nPwony: “Kerra pe me lobo man.” —Jon 18:36.\\nAn mono abitito nining ni woro bandera obedo yo mukene me woro cal? *—Nia 20:4, 5; 1 Jon 5:21.\\nKa ce atye ka tito tyen lok mumiyo pe akwero kwer mogo me lobo-ni, abinyutu woro matut pi jo ma niyegi pat ki mega nining?—1 Petero 3:15.\\nTyen lok ango ma oweko an pe acwako pati mo keken me loc lobo nyo tic me mony mo keken?—Jon 13:34; 1 Jon 3:10-12.\\nBEDO MA WAPORE I RUKWA KI KIT MA WANEN KWEDE\\n11. I yo ma nining ma cwiny me lobo-ni ogudo kwede kit me ruk?\\n11 Gin ma nyutu ka maleng cwiny ma nongo tye ka doro ngat moni obedo rukke, kit ma nongo en nen kwede, ki dong lengo kome. I lobe mapol, rwom me ruk opoto ma pe wacce ma oweko lador yub mo me telebijon owacci odong manok keken ci bongi ma malaya myero guruk me pokogi dong bibedo pe pien anyira bene dong gucako donyo magwar i lakodi rukgi-ni aboka lam. Kadiwa anyira matino ma mwakagi pe o apar wiye bene dong gitye ka lubu korgi—gajeti mo acel owacci “weko dul kom ma tye ka mukane bedo ka maleng, ruk ki woro tye manok.” Yo mukene aye rukke i yo me luriyo ma nyutu cwiny me jemo ma woro ki deyo pe iye.\\n12, 13. Cik mene ma myero odorwa i lok me ruk ki kit ma wanen kwede?\\n12 Macalo lutic pa Jehovah, wamito ni wanen maber, ma tere ni omyero warukke i yo mupore, maleng, ma neno mit, dok ma rwatte ki yub ma watye iye. I kare ducu, kit ma wanen kwede myero obed ‘maber ma nyutu woro,’ ma ka kiribo kacel ki “tic maber” rwatte pi dano ducu, co wa ki mon ma “gilwonge kengi ni gin jo ma woro Lubanga.” Gin ma pe wamito tutwalle aye me ywayo tam pa dano i komwa, ento me ‘bedo i mar pa Lubanga.’ (1 Temceo 2:9, 10; Juda 21) Dong, wamito ni deyowa ma mwonya atika-ni obed i ‘kit me cwiny ma pe nen, ma welle dit i nyim Lubanga.’—1 Petero 3:3, 4.\\n13 Omyero inge ni rukwa ki kit ma wanen kwede gudu kit ma dano neno kwede woro me ada. Nyig lok me leb Grik ma kigonyo ni “mwolo” ka kitiyo kwede ma lubbe ki kit pa dano, nongo nyutu bedo ki woro i kom tam pa jo mukene. Omyero wabed ki miti me nyutu woro kit ma cwiny jo mukene ngoligi kwede kop i kom rukwa. Ma dong loyo, wamito ni wami woro i kom nying Jehovah kacel ki jone ki dok omyero wabed macalo lutic pa Lubanga kun watimo ‘jami ducu pi miyo deyo bot Lubanga.’—1 Jo Korint 4:9; 10:31; 2 Jo Korint 6:3, 4; 7:1.\\nTika kit ma anen kwede kelo deyo i kom Jehovah?\\n14. Ma lubbe ki kit ma wanen kwede kacel ki lengowa, lapeny ango ma myero wapenye kwede?\\n14 Rukwa, kit ma wanen kwede, ki dong lengo me kom pigi tego tutwal ka watye i tic me pwony nyo cokke pa Lukricitayo. Penye kekeni ni: ‘Mono kit ma anen kwede kacel ki bedo ma koma pe leng ywayo tam pa dano i koma i yo marac? Mono kelo lewic bot jo mukene? An mono atero twerona i lok man calo gin ma pire tek loyo bedo mupore ma miyo kicima me tic i kacokke?’—Jabuli 68:6; Jo Pilipi 4:5; 1 Petero 5:6.\\n15. Pingo Lok pa Lubanga pe ryeyo cik me aluba i lok kom rukwa, kit ma wanen kwede, ki dong lengowa?\\n15 Baibul pe oryeyo cik ma myero Lukricitayo olubi i lok kom ruk ki kit ma myero gunen kwede, ki dong lengogi. Jehovah pe gengowa ki i bedo agonya me yero gin ma iwa mito nyo me tic ki tamwa. Ento, en mito ni wabed jo mutegi ma waromo tam i kom cik me Baibul kun wabedo jo ma “ryekogi ma gupwonnye kwede me poko gin maber ki marac dong ojing pi ketone i tic.” (Jo Ibru 5:14) Ma dong pire tek loyo, en mito ni mar aye odorwa—mar pi Lubanga ki pi jiraniwa. (Kwan Marako 12:30, 31.) Kadi bed mar aye dorowa, pud waromo bedo ki kit me ruk mapol mapat pat. Man nen i kit me ruk mabeco mapat pat ma jo pa Jehovah mapol giruko ka gitye i guregi ka mo keken i lobo kany.\\nBED KI KWO MA PE MITO JAMI MAPOL\\n16. I yo ma nining ma cwiny me lobo-ni opokke kwede ki pwony pa Yecu, dok lapeny ango ma myero wapenye kwede?\\n16 Cwiny me loboni bwolo dano dok oweko dano milion mapol ata gineno cente ki jami me kom calo gin ma kelo yomcwiny. Ento, Yecu owacci: “Kwo pa dano pe cung i wel lim mapol ma en tye kwede.” (Luka 12:15) Yecu opwonyo ni “jo ma gingeyo ni gin lucan i lok me cwiny” kacel ki jo ma pe gimito jami mapol i kwogi, ma giketo tamgi i kom lok me cwiny gibibedo ki yomcwiny. Man pe tere ni en onongo tye ka cwako lok me bedo can can, nyo twone kenken ki jami ma mitte. (Matayo 5:3; 6:22) Penye kekeni-ni: ‘An tika ada aye lok ma Yecu opwonyogi-ni, nyo kece “won goba[-ni]” aye tye ka doro kwona? (Jon 8:44) Lokka, yubba, mitina, ki kit me kwona kono nyutu gin ango?’—Luka 6:45; 21:34-36; 2 Jon 6.\\n17. Tit adwogi mabeco ma jo ma gibedo ki kwo ma pe mito jami mapol ginongo?\\n17 Yecu owaco ni: ‘Ryeko loyo kop pi ticce ma en tiyo.’ (Matayo 11:19) Nen kong adwogi mogo mabeco ma bino bot jo ma gibedo ki kwo ma pe mito jami mapol. Gilimo yweyo i tic me Ker-ri. (Matayo 11:29, 30) Pe gibedo ki par mogo ma tere pe, pi meno, pe gibedo ki arem me cwiny. (Kwan 1 Temceo 6:9, 10.) Pi bedo ki yengo i kom jami ma mitte me kwo ma gitye kwede, gin gibedo ki cawa mapol me bedo ki jo me odigi ki Lukricitayo luwotgi. Macalo adwogine, ginino mot labongo ayela mo. (Latitlok 5:12) Ginongo yomcwiny ma bino pi miyo, kun gimiyo i yo mo keken ma gitwero. (Tic pa Lukwena 20:35) Dok ‘gengi medde ameda’ ki bene gibedo ki kuc kacel ki yengo. (Jo Roma 15:13; Matayo 6:31, 32) Mot magi ducu i adane pe wille!\\nRUKO “JAMI LWENY ME CWINY MA A KI BOT LUBANGA”\\n18. Baibul loko ningo i kom lamonewa, yo me ticce, ki dok kit ma walwenyo kwede?\\n18 Jo ma gibedo i mar pa Lubanga ginongo gwok me cwiny ki i kom Catan, ma mito ni Lukricitayo pe gunong yomcwiny wa ki kwo ma pe tum bene. (1 Petero 5:8) Paulo owaco ni, “pe walwenyo i kom dano ma tye ki kom ki remo, ento walwenyo ki luloc ki wegi twero ma woko, ki i kom gin ducu ma loyo wi lobo ducu i kare man me colpiny, dok ki dul mony mogo maraco me cwiny ma tye i polo.” (Jo Epeco 6:12) Lok man ni ‘lweny-nyi’ i leb Grik obedo lweny ma nongo wutye cokcok, pe ma ngat moni lwenyo ma oyikke i kakannene mo ka mabor. Medo i kom meno, lok man ni “luloc,” “wegi twero,” ‘gin ducu ma loyo lobo’ nyutu ni lweny ma a ki bot cwiny maraco-ni nongo guyubbe iye ma pe me tuku tuku.\\n19. Tit kong jami lweny me cwiny pa Lakricitayo?\\n19 Kadi bed watye ki goro, ento pud waromo loye. I yo ango? Ka waruko “jami lweny me cwiny ma a ki bot Lubanga.” (Jo Epeco 6:13) I lok i kom jami lweny man, Jo Epeco 6:14-18 kwanne ni: “Wucung ma wutweyo pyerwu woko ki ada, wuruk bene kit ma atir wek obed nyonyo me gengo korwu, kun wuyubbe me tito lok me kwena maber me kuc ma bedo macalo war ma wuruko i tyenwu. Makato ducu, niye aye myero obed kwotwu ma bimiyo wutwero neko mac ki i kom atero ma Larac bayo. Wumak larre aye obed tok nyonyo [nyo, gen] me wiwu, ki lok pa Lubanga ma en aye pala lucwan me cwiny maleng. Wuleg kare ducu i cwiny ki lega me bako dog.”\\n20. Wan dok lwenywa pat ki pa lumony nining?\\n20 Kit ma man obedo gin ma oa ki bot Lubanga-ni, jami lweny me cwiny man bigwokowa teke ka waruko kare ducu. Lukricitayo gitye i lweny mo ma poko kwo ki to ma pe bigik nio wang ma Lubanga otyeko lobo pa Catan dok otweyo cwiny maraco ducu, pe bedo calo pa lumony amonya ma kine mukene kong gibedo pi kare malac labongo lwenyi. (Niyabo 12:17; 20:1-3) Ka itye ka yelle ki goro nyo tam mogo maraco, pe iil cingi pien wan weng myero ‘wacane’ wek wabed lugen bot Jehovah. (1 Jo Korint 9: 27) Ada, ka inen pe watye ka lweny, en aye myero wabed ki par!\\n21. Waromo loyo lweny man me cwiny-nyi nining?\\n21 Pe waromo loyo lweny man ki kerowa kenwa. Pi meno, Paulo opoyo wiwa ni omyero wabed ka lega bot Jehovah “kare ducu i cwiny.” Kitungcel bene, omyero wawiny Jehovah ki kwano Lokke kun waribbe ki “lumony” luwotwa kare ducu, pien wan pe watye i lweny man kenwa! (Pilemon 2; Jo Ibru 10:24, 25) Jo ma lugen i yo magi ducu gibiloyo lweny man kun bene gicung matek pi niyegi ka kimito turone.\\nBED ATERA ME CUNG PI NIYENI\\n22, 23. (a) Pingo pol kare myero wabed atera me cung pi niyewa, dok kodi lapeny ango ma myero wapenye kwede? (b) Pwony ango ma wabinenone i dul ma lubu man?\\n22 Yecu owacci, ‘Pien wun pe jo me lobo, pi meno lobo okwerowu.’ (Jon 15:19) Pi meno, Lukricitayo myero gubed atera me tito pi niyegi kun gitimo man i yo me woro dok ki mwolo. (Kwan 1 Petero 3:15.) Penye kekeni ni: ‘An mono aniang pingo Lucaden pa Jehovah i kare mogo gikwanyo yo mapat ki pa jo mukene? Ka ce atye ka nongo tek pa kwanyo kodi yo man, tika aye ki cwinya ducu ni gin ma Baibul kacel ki lagwok ot ma lagen waco tye kakare? (Matayo 24:45; Jon 17:17) Ka ce oo i timo gin matir bot Jehovah, tika ayubbe me bedo pat kun abedo ki awaka pi bedo pat?’—Jabuli 34:2; Matayo 10:32, 33.\\n23 Pol kare kono, mitiwa me bedo pat ki lobo-ni kiketo i atematema i yo mogo mukane mada. Me labolle, kit ma waneno kwede con, Larac-ci bito lutic pa Jehovah me doko jo me lobo-ni kun tiyo ki lok me galo wang. Waromo yero kit me galo wang mupore nining ma weko wabedo ki yomcwiny dok nongo cwinywa pe pidowa? Wabineno pwony man i dul ma lubu man.\\n^ para. 3 Cakke i Pentekote 33 me kare man, Kricito otiyo macalo Kabaka ma telo wi kacokke pa lulub kore ma kiwirogi i lobo kany. (Jo Kolocai 1:13) I 1914, kimiyo twero bot Kricito me bedo kabaka me ‘ker me lobo-ni.’ Pi meno, Lukricitayo ma kiwirogi gitye calo luwang Ker pa Meciya i kare-ni.—Niyabo 11:15.\\n^ para. 8 Nen buk me Reasoning From the Scriptures, pot karatac 389-393, ma Lucaden pa Jehovah aye gucoyo.\\n^ para. 65 Nen Lamed Ngec, pot karatac 212-215.","num_words":3328,"character_repetition_ratio":0.048,"word_repetition_ratio":0.001,"special_characters_ratio":0.272,"stopwords_ratio":0.33,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nyig ma Nyak pi Cwiny Maleng—Kuc\\nWi Lubele—Me Akwana i Kacokke | Juni 2018\\nKuc—Itwero Nongone Nining?\\nWAKWO i lobo ma opong ki ayelayela, pi meno twero bedo tek adada me bedo ki kuc. Kadi bed ni watye ki kuc manok, yot bene adada me rwenyone woko. Gin ango ma Baibul waco ni omyero watim wek wabed ki kuc me ada dok marii? Dok watwero konyo jo mukene me timo meno nining?\\nNGO MA OMYERO WATIM?\\nWek wanong kuc kikome, omyero wabed agonya labongo lworo, dic, nyo par mo marac. Mitte ni wabed ki lurem mabeco bene, ento ma pire tek loyo omyero wabed ki wat macok ki Lubanga. Watwero timo meno nining?\\nCik pa Jehovah ki cik ma igi lac keliwa adwogi maber kare ducu. Ka walubo cik magi, nongo watye ka nyuto ni wageno Jehovah dok wamito ni wabed ki wat macok kwede. (Jeremia 17:7, 8; Yakobo 2:22, 23) Man biweko Jehovah nyiko cok botwa dok biminiwa kuc ki wic ma opye mot. Icaya 32:17 waco ni: “Kit ma atir bikelo kuc, dok bikelo bene bedo mot ki gen ma bedo nakanaka.” Wanongo kuc me ada ka wabedo luwiny ki cwinywa ducu bot Jehovah.​—Icaya 48:18, 19.\\nPar kwanyo kucwa woko\\nJehovah ominiwa mot mo ma mwonya adada wek okonywa me bedo ki kuc marii. Mot man obedo cwiny mere maleng.​—Tic pa Lukwena 9:31.\\nCWINY PA LUBANGA KONYOWA ME BEDO KI KUC\\nLakwena Paulo owaco ni kuc tye i kin “nyig ma nyak pi cwiny maleng.” (Jo Galatia 5:22, 23) Kit macalo cwiny maleng pa Lubanga aye kelo kuc-ci, omyero wawek otelwa ka wamito ni wabed ki kuc. Watwero timo man nining?\\nMe acel, omyero wakwan Lok pa Lubanga kare ducu. (Jabuli 1:2, 3) Ka walwodo matut ngo ma wakwano, cwiny maleng konyowa me niang kit ma Jehovah tamo kwede i kom jami mapatpat. Me labolle, wapwonyo kit me gwoko kuc ki dok pingo kuc pire tek bote. Ka waketo i tic jami ma wapwonyo ki i Baibul, ci wabibedo ki kuc me ada dok marii i kwowa.​—Carolok 3:1, 2.\\nMe aryo, omyero waleg pi cwiny maleng pa Lubanga. (Luka 11:13) Jehovah ocikke bot jo ducu ma gilege pi kony ni: ‘Kuc pa Lubanga ma kato ngec pa jo ducu bigwoko cwinywu ki tamwu maber i Kricito Yecu.’ (Jo Pilipi 4:6, 7) Ka wabedo ki wat macok ki Jehovah, dok wajenge i kom cwiny mere maleng, wabinongo kuc me ada ki wic ma opye mot.​—Jo Roma 15:13.\\nBaibul dong okonyo jo mapol me loko kwogi, dok bene kuc tye i kingi ki Jehovah kacel ki jo mukene. Jo magi guloko kwogi nining?\\nKIT MA JO MOGO GUNONGO KWEDE KUC ME ADA\\nMa peya gupwonyo ada, omegiwa ki lumegiwa mukene onongo gitye ki kiniga malyet dok giger. Ento gutiyo matek me loko kitgi, dong i kare-ni gitye lukica, gidiyo cwinygi, dok gibedo ki kuc ki jo mukene. * (Nen lok ma tye i tere piny.) (Carolok 29:22) Kong wanenu kit ma omego ma nyinge David ki lamego ma nyinge Rachel guloko kwede kitgi.\\nWaromo nongo kuc ka waketo i tic cik ma igi lac me Baibul kun walego pi cwiny maleng pa Lubanga\\nMa peya David opwonyo ada, en onongo loko marac dok ki gero bot lunyodone ki lutino ma ganggi. Ento en oniang ni myero elok kite. En onongo kuc nining? David owaco ni, “Acako keto i tic cik ma igi lac me Baibul, dong macalo adwogine, woro i kin an ki jo gangwa odongo.”\\nKabedo ma Rachel odongo iye ogudo kwone i yo marac adada. En otito ni, “Kadi wa i kare-ni, pud alwenyo ki cwiny me akemo pien adongo i paco ma danone giger mada.” Ngo ma okonyo Rachel me nongo kuc? En owaco ni, “Abedo ka lega ki jenge i kom Jehovah.”\\nDavid gin ki Rachel gitye i kin jo mapol ata ma dong gunongo kuc pien guketo cik ma igi lac me Baibul i tic dok gunongo kony pa cwiny maleng. Kadi bed ni watye ka kwo i lobo ma opong ki akemo ki gero, pud watwero bedo ma wiwa opye mot. Man bikonyowa me bedo maber ki jo gangwa kacel ki omegiwa ki lumegiwa me kacokke. Ento Jehovah wacciwa ni omyero ‘wabed ki kuc ki dano ducu.’ (Jo Roma 12:18) Meno tika twere? Dok pingo pire tek ni watute me bedo ki kuc ki jo mukene?\\nTUTE MATEK ME BEDO KI KUC KI JO MUKENE\\nI ticwa me pwony, watito kwena me kuc ma kwako Ker pa Lubanga. (Icaya 9:6, 7; Matayo 24:14) Jo mapol gimaro kwena man dok gijolo. Macalo adwogine, pe dong giwinyo calo konygi pe dok akemo pe makogi i kom jami maraco ma timme i lobo-ni. Kombeddi dong gitye ki gen me ada pi anyim, dok man miyo gibedo ki miti me ‘yenyo kuc.’​—Jabuli 34:14.\\nKadi bed kit meno, pe dano ducu gijolo kwenawa, tutwalle i acakkine. (Jon 3:19) Kadi gujolo kwenawa nyo pe, Lubanga miyowa cwiny mere maleng. Cwiny man konyowa me bedo ki kuc dok ki woro ka watito kwena. I yo man nongo watye ka lubo tam pa Yecu ni: ‘Ka wudonyo i ot kong wumot dano ma i ot meno. Ci ka ot meno myero, wumi kuc i kom jo me ot meno; ento ka ce pe myero, ci wuwek kucwu odwog cen botwu.’ (Matayo 10:11-13) Ka watye ki cwiny ma kit meno, ci wabibedo ki kuc labongo paro pi gin ma dano timo nyo giwaco. Dok wiwa po ni pud waromo bedo ki kare me konyo jo magi i anyim.\\nWaromo bene kelo kuc ka wanyuto woro ka watye ka lok ki ludito me gamente, kadi bed ni pe gicwako ticwa. Me labolle, i lobo mo acel i Afrika, gamente onongo pe ye ni wager Odi me Ker. Omegiwa onongo gingeyo ni omyero gitute me cobo peko man i yo me kuc. Pi man, gucwalo omego mo ma munu ma yam con kong otiyo calo lamiconari i lobo meno wek ocit olok ki Ambassador ma i London kun tite kit ma Lucaden pa Jehovah gitye ka tito kwede kwena me kuc i lobo meno.\\nOmego-ni owaco ni: “I kare ma ao i ka jolo wele, aneno ki i ruk pa dako ma lajol wele-ni ni en a ki i kaka mo ma yam con apwonyo lebgi. Pi meno amote i leb tugi kikome. Ki twon ur madit, dako-ni openya ni, ‘Gin ango ma okeli kany?’ Ki mwolo, agame ni amito neno Ambassador. Dako-ni ogoyo cim bot Ambassador, ci Ambassador okato woko ki i opicce obino omota ki leb tugi. I ngeye, en ociko ite owinyo ka atitte kit ma Lucaden pa Jehovah gitye ka tito kwede kwena me kuc i lobogi.”\\nI kare ma Ambassador owinyo lok pa omego-ni, en oniang kit ma ticwa woto kwede ci man okonye me weko cwiny me apokapoka. Ma pe orii, ludito me gamente meno guloko tamgi ci guye ni Lucaden pa Jehovah guger Odi me Ker. Omege me lobo meno cwinygi obedo yom adada! Dong onen ka maleng ni, ka wanyuto woro bot jo mukene, ci wakelo kuc.\\nBED KI KUC PI NAKA\\nI kare-ni, jo pa Jehovah gitye ka nongo mit pa paradic me cwiny, kun giwore ma gitye ki kuc i kingi. Wan ducu watwero medo kuc man ka watiyo matek me bedo ki kuc i kwowa ki acel acel. Pi meno, wabedo ki gen ni Jehovah cwinye yom i komwa. Dok i lobo manyen en biminiwa kuc marii pi naka.​—2 Petero 3:13, 14.\\n^ para. 13 Wabinyamo lok i kom kica i anyim i pwony macalo man ma kati kare ki kare ma loko i kom nyig ma nyak pi cwiny maleng.\\n“Kerra Pe Me Lobo Man”\\nMyero Wabed Acel Kit Macalo Jehovah ki Yecu Gitye Acel\\nWek Cik ma Igi Lac Opwony Cwiny ma Ngoli Kop\\n“Wubed Jo ma Menyo Piny” Wek Wumi Deyo Bot Jehovah\\nEn Onongo Myero Onong Cwak pa Lubanga\\nText Yero Bukke me kompiuta me akwanya WI LUBELE—ME AKWANA I KACOKKE Juni 2018\\nWI LUBELE—ME AKWANA I KACOKKE Juni 2018\\nMar—Kit Mamwonya Adada\\nDiyo Cwiny​—Kwako Ciro Can kun Ibedo ki Gen\\nKica​—Kit ma Kinyuto i Lok Kacel ki Tic","num_words":1286,"character_repetition_ratio":0.047,"word_repetition_ratio":0.006,"special_characters_ratio":0.246,"stopwords_ratio":0.315,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 34 ACO85 - Rwot oloko ki Jeremia i kare ma - Bible Search\\nLok pa Jeremia ma oloko bot Jedekia\\n1-Rwot oloko ki Jeremia i kare ma Nebukadnejar kabaka me Babilon ki dul monnye, ki dul mony pa lurok ducu ki jo me rok ducu mapatpat ma gitye i te locce, onoŋo gitye ka lweny i kom Jerucalem ki i gaŋi ducu ma gurumo macokcok kwede. 2Rwot Lubaŋa pa Icrael, owaco bot Jeremia ni ocit owac ki Jedekia kabaka me Juda ni, “Nen, abemiyo gaŋ man woko i cin kabaka me Babilon, ci en biwaŋo woko licwic ki mac. 3Pe ibibwot ki i ciŋe, Gibimaki woko ci gimii bote. Ibineno kabaka me Babilon ki waŋi dok bene ibilok kwede Waŋ ki waŋ; ci i kare meno gibiteri woko i Babilon. 4Kabaka Jedekia, winy gin ma an Rwot atye ka wacone mukemo in. Pe gibineki i lweny ki pala lucwan. 5In ibito ki kuc, dok kit macalo gu bedo ka wano aŋwece i kare ma giyiko kwarowu, ma onoŋo gin luker ma gukwoŋo nyimwu, kit meno dano bene gibiwaŋo gin ma ŋwece kur piri, Gibikoki kun giwacci, ‘Kabakawa doŋ oto woko do!’ An Rwot doŋ atyeko loko lok man.”\\n6Cutcut lanebi Jeremia otito lok man bot Jedekia kabaka me Juda ki i Jerucalem, 7i kare ma dul mony pa kabaka me Babilon tye ka lweny i kom Jerucalem ki i kom gaŋi ducu me Juda ma yam giweko gudoŋ, Lakic ki Ajeka; magi keken aye onoŋo gubedo gaŋi ma girumo ki cel gogo ma gudoŋ i Juda.\\nJo Juda gubwolo opiigi\\n8Rwot oloko ki Jeremia lacen i kare ma doŋ kabaka Jedekia otyeko keto gicikke ki jo ducu ma i Jerucalem me tito pi gonyo opiigi woko. 9Guketo gicikke ni dano acel acel bigonyo opiine ma gin jo Ibru, laco kacel ki dako, wek ŋat mo pe olok Lajudaya lawote obed opii. 10Ci dano ducu kacel ki lutelgi gumoko gicikke meno pi gonyo opiigi woko, pe dok me makogi wek gubed opii tyen me aryo. Gugonyo opiigi woko guweko gucito gire. 11Ento lacen dok gumako opii ma co ki ma mon, gumakogi gudwokogi cen kun yam gugonyogi woko, ci gumiyo gudok i te locgi macalo opii.\\n12I kare meno en aye Rwot. 13Lubaŋa pa Icrael, owaco bot Jeremia ni, “Yam aketo gicikke ki kwarowu i kare ma akwanyogi ki i lobo Ejipt, ki i ot me can. Awaco botgi ni, 14-i tum mwaka me abicel dano acel acel myero ogony Laibru lawote ma yam gicato bote macalo opii ma doŋ otyeko tic bote pi mwaka abicel; myero gugonygi woko wek doŋ pe guti botgi. Ento kwarowu yam pe guketo cwinygi i lokka dok bene pe guciko itgi me winyone. 15Ento i kare ma okato macokcok-ki onoŋo wun Wuŋut ci wutiyo gin ma tye atir i waŋa kun wutito lok me gonyo opiiwu, dano acel acel ki lawote, dok bene wuketo gicikke i nyima i ot ma gilwoŋo ki nyiŋa-ni. 16Ento lacen dok wulokke ci wupyedo nyina kun dano acel acel dok okwanyo opii ma co ki ma mon odwokogi cen bote, ma onoŋo nene doŋ wugonyogi woko macalo mitgi tye, ci wukelogi wuketogi i te loc me opii doki aye. 17Pi meno, an Rwot awaco kuman ni, onoŋo pe wulubo cikka i kare ma wutito lok me gonyo opiiwu, pe wugonyo jo Ibru wadiwu woko ki i opii, Pi meno, an aye doŋ atito botwu ni, abigonyowu wek ginekwu woko i lweny, two gemo binekowu ki kec bene binekowu woko. Man Rwot ma owaco. Abimiyo wudoko gin ma kelo lworo bot ker ducu ma tye i wi lobo. 18-19Lutel me Juda ki Jerucalem kacel ki ludito ma giloyo gaŋ kal, ajwagi, ki jo me lobo meno ducu, guketo gicikke kweda kun giwoto ki i kin wod twon ma guŋolo i dul aryo. Ento guturo gicikke ma gin guketo ki i nyima-ni, pe gugwoko gin ducu ma mako gicikke man. Kit meno abitimo i kom jo man gin ma gin gutimo i kom wod twon. 20Abimiyogi woko i ciŋ lukworgi. Abimiyogi woko i ciŋ jo ma mito nekogi, doŋ komgi muto-ni winyo ki ŋuu me tim aye ma bicamo. 21Abimiyo Jedekia kabaka me Juda kacel ki rwodine i cin lukworgi ma gimito nekogi. Abimiyogi woko bot dul mony pa kabaka me Babilon, ma gugiko lweny woko i komwu-ni. 22Nen, abicikogi, ci gidwogo cen i gaŋ man. Gibilweny i kome, gibimako, ci giwaŋo woko licwic ki mac. Abimiyo gaŋi me Juda ducu lokke doko macalo tim aroo ka ma dano mo pe bedo iye. Man Rwot ma owaco.”","num_words":747,"character_repetition_ratio":0.061,"word_repetition_ratio":0.0,"special_characters_ratio":0.229,"stopwords_ratio":0.313,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Tic Pa Lukwena 14 ACO85 - Ka doŋ gitye i Ikonio, - Bible Search\\nTic Pa Lukwena 13 Tic Pa Lukwena 15\\nTic Pa Lukwena 14\\n1Ka doŋ gitye i Ikonio, gudonyo i kacokke pa Lujudaya i kit acel-lu, ci doŋ pi kit ma guloko kwede omiyo lwak dano mapol guye Rwot, Lujudaya wa ki jo Grik bene. 2Ento Lujudaya ma pe guye gutugo Lurok kun gumiyo cwinygi odoko kec i kom utmego. 3Gubedo kunnu pi kare malac kun giloko pi Rwot ki tekcwiny laboŋo lworo, Rwot bene omiyogi twero me tiyo lanyut ki taŋo mapol ma omoko kwede lok ma gitito i kom kicane. 4Ento jo Ikonio igi opokke woko; dul mogo gudok kom Lujudaya, ki dul mogo i kom lukwena. 5Ka Lurok ki Lujudaya guyutte kacel ki lulocgi pi bino ka timogi marac ki celogi ki got, 6ka gugwilo lokke ci gupucce woko wa i Licitra ki Derube, gaŋi ma i lobo Likaonia ki i lobo ma orumo kenyo; 7gubedo ka tuco lok me kwena maber kunnu.\\nPaulo ki Barnaba i Licitra ki Derube\\n8I Licitra onoŋo tye laco mo ma bedo abeda kun pe woto ki tyene; con en laput nia i kare ma ginywale, pe omedo ki wot. 9En obedo ka winyo ka Paulo loko, ci Paulo ociko waŋe onene, ci oniaŋ ni en tye ki niye ma romo miye caŋ maber. 10Owacce matek ni, “A malo, icuŋ ki tyeni atir.” Ci oleŋŋe malo opye, ka cako wot. 11Ka lwak guneno gin ma Paulo otiyo, ci gudaŋŋe matek i leb Likaonia kun giwaco ni, “Lubaŋa gulor piny botwa macalo dano!” 12Gulowoŋo Barnaba ni Jeucb ki Paulo ni Ermec, pien en aye lalok makato. 13Ajwagi pa Jeuc ma gitye ki ot woro jokgi i nyim gaŋ gukelo twon ma gideyo ki ature i dog gaŋ gimito tyero gitum kacel ki lwak. 14Ento ka lukwena Barnaba ki Paulo guwinyo pire, ci guyeco boŋŋigi kun gibaro dye lwak ki daŋŋe ni, 15-“Wun co, wutimo kuman piŋo? Wan bene wa dano, ma kitwa rom ki mewu. Wakelo botwu lok me kwena maber, wek wun wua woko ki bot gin ma konnye pe, wulokke bot Lubaŋa makwo ma yam oketo polo ki lobo ki nam ki jami ducu ma tye iye. 16Yam i kare macon en oye ni rok ducu gulub yogi kengi. 17Kadi bed kumeno, kare ducu en bedo ki cadenne ma nyuto ni en tye. En otimowu ber kun cwalo botwu kot mucwer ki i polo, dok miyowu kit cam mapatpat ma cek ka karegi oromo ma miyo wuyeŋ ki cam, cwinywu bene bedo yom.” 18Kadi bed guloko lok meno, juko lwak wek pe gutyer gitum botgi obedo tek twatwal.\\n19Ento Lujudaya mogo gucito kunnu ma gua ki i Antiokia ki i Ikonio. Gupiyo lwak, ka gucelo Paulo ki got ci guywayo woko gutere i ŋe gaŋ, kun gitamo ni doŋ oto woko. 20Ento ka lupwonnye gucokke bote, ci oa malo odonyo i gaŋ. Orwone guwoto gin ki Barnaba wa i Derube.\\nGudok cen i Antiokia ma i lobo Ciria\\n21Ka doŋ gutuco lok me kwena maber i gaŋ meno, ki noŋo lwak lupwonnye mapol, ci gudok cen i Licitra ki Ikonio ki Antiokia ma i lobo Picidia, 22kun gijiŋo cwiny lupwonnye, kun gicuko cwinygi ni gumedde i niye, ma giwaco ni, myero wadony i can madoŋo ka wakat kwede i ker pa Lubaŋa. 23I lwak jo muye Yecu i kabedo acel acel guketo ludoŋo ma ka-kagi ki lega ki ri kec, ci gumiyogi i ciŋ Rwot ma yam guye-ni.\\n24Ka guwoto gukato ki i Picidia, ci gubino wa i lobo Pampulia. 25Ka gutyeko tito lok pa Lubaŋa i Perga ci gucito piny i Atalia, 26ka gua ki kunnu gukwaŋ nio i Antiokia, ka ma yam gimiyogi iye i ciŋ Lubaŋa wek en okonygi ki kicane i kom tic ma doŋ gutyeko cobone-ni.\\n27Ka guo i Antiokia, gucoko lwak muye Yecu kacel, ci gutuco gin ducu ma doŋ Lubaŋa otyeko tiyo kacel kwedgi, ki kit ma oyabo kwede doggola me niye bot Lurok. 28Ci gubedo kunnu ki lupwonnye pi kare malac.","num_words":658,"character_repetition_ratio":0.046,"word_repetition_ratio":0.0,"special_characters_ratio":0.24,"stopwords_ratio":0.302,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 6 ACO85 - Rwot ceŋ oloko kweda. En owacci, “Wod - Bible Search\\nEjekiel 5 Ejekiel 7\\nLok ma lanebi otyeto i kom godi me Icrael\\n1Rwot ceŋ oloko kweda. 2En owacci, “Wod pa dano, cik waŋi inen godi me Icrael, ci itit lokka botgi. 3Wac bot godi me Icrael ni guwiny lok pa Rwot Lubaŋa, wek guwiny lok ma an Rwot Lubaŋa atye ka wacone bot godi, cere-gu, ki luŋ matut, ki notagu ducu: Nen, abikelo lweny ma gilwenyo i komwu ki pala lucwan, dok bene abijwero wan jogiwu woko liweŋ. 4Abimuko keno tyerwu woko, ki keno tyer ka ma wuwago iye odok eceta-ni bene abimuko woko. Lutuwu jo Icrael ma gitye kunnu gibinekogi woko i nyim cal jogiwu. 5Abipyelo kom jo Icrael muto i nyim cal jogigi; dok abikeyo cogogi arumo ki keno tyergi woko. 6I kabedo ducu ma wubibedo iye gaŋiwu ducu gibijwero woko doŋ obur, ki wag jogiwu ducu gibimuko woko, ki keno tyerwu ducu abimuko woko wuweko doŋ kene, ki cal jogiwu ducu gibitoŋo gibalogi woko, ki keno tyer me wano odok eceta bene gibitoŋo gireto woko piny, ki gin ducu ma wutiyo doŋ gibijwerogi woko liweŋ. 7Dok jo ma ginekogi komgi biradde ata, ci man miyo wun wubiŋeyo ni an aye a Rwot.\\n8“Ento abimiyo jo mukene gibwot ki i lak to ci gibedo kwo. Ka doŋ jo mogo ma gubwot gibibedo i kin lurok, dok ka gikeyowu woko i rok ducu, 9ci doŋ lutuwu ma gubwot gibipo i koma ki i kin lurok ka ma noŋo giterogi iye i opii. Gibipo i koma ki kunnu kun giŋeyo ni yam aketo can i komgi wek ami lewic omakgi, pien cwinygi ma gen pe iye-ni onoŋo doŋ oa woko ki i koma pi tarwaggi, omiyo gumaro woro cal jogi makato an. Gibibedo ki keccwiny i komgi kekengi pi gin maraco me lewic ma gutimo-ni, ki pi gin me kwer ducu ma yam gutimo. 10Doŋ gibiŋeyo ni an aye a Rwot; dok lok ma yam aloko ni abitimo gin marac man i komgi-ni onoŋo pe aloko me noŋo.”\\nBal pa jo Icrael\\n11Rwot Lubaŋa owaco kuman ni, “Wudoŋ korwu, wunyon tyenwu bene i ŋom kun wukok ni, Can madit doŋ opoto! Can man opoto pi bal me gin me kwer ma jo me ot pa Icrael gutimo. Pi meno, gibinekogi woko i lweny, kec ki two gemo bene binekogi woko. 12Jo ma gitye ka mabor two gemo aye ma binekogi; ki jo ma tye cok gibineko-gi woko ki pala lucwan; ki jo mudoŋ ma gubwot ki i lak to kec aye ma binekogi. Meno en aye kit macalo abitoyo kwede akecana i komgi. 13Kom jo muto biradde lirwat i kin cal jogi ki i kabedo ducu ma orumo keno tyergi, wa i wi cere-gu ducu, ki i wi godi maboco-gu, i te yadi ducu ma potgi oluk, ki i te yat kworo ma pote oluk, ki i kabedo ducu ka ma gityero iye gin ma ŋwece kur ma yomo cwiny bot cal jogigi. Ci gin ducu doŋ gibiŋeyo ni an aye a Rwot. 14Abiryeyo ciŋa woko i komgi, ci abibalo lobogi woko, amiyo iye doŋ noŋo, i kabedo ducu ka ma gibedo iye, cakke ki i tim nio kwede wa i Ribla. Ci gin ducu doŋ gibiŋeyo ni an aye a Rwot.”","num_words":537,"character_repetition_ratio":0.063,"word_repetition_ratio":0.004,"special_characters_ratio":0.237,"stopwords_ratio":0.318,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Poko i Nam Makwar | Pwony me Baibul pi Lutino\\nPWONY ME 22\\nI kare ma Parao owinyo ni jo Icrael guweko Ejipt, en dok oloko tamme i kom gonyogi woko. En ociko lumonye ni: ‘Wuyub gadigadi lwenya ducu, wek waryem korgi! Onongo myero pe wawek guciti.’ En kacel ki jone gucako ryemo kor jo Icrael.\\nJehovah onongo tye ka telo jone kun tiyo ki wir me pol i dyeceng ki wir me mac i dyewor. En otelogi wa i Nam Makwar, ci owaco botgi ni gutong gony.\\nI ngeye, jo Icrael guneno Parao ki dul monnye ka giryemo korgi. Ka ngwec onongo pe, pien nam onongo tye i nyimgi ki mony pa Ejipt onongo tye ka bino ki i ngegi. Gukok bot Moses ni: ‘Wabito woko! Twora nongo iwekwa i lobo Ejipt.’ Ento Moses owaco ni: ‘Pe wubed lwor. Wucung matek wek wunen kit ma Jehovah bilarowa kwede.’ Moses onongo tye ki gen matek i kom Jehovah, pe kumeno?\\nJehovah owaco bot jo Icrael ni guwot anyim. I dyewor meno, Jehovah oketo wir me pol-li i kin jo Ejipt ki jo Icrael. Ki tung bot jo Ejipt, piny onongo col licuc. Ento dero onongo tye tung bot jo Icrael.\\nJehovah owaco bot Moses ni orye cinge i wi nam. Ci Jehovah oweko yamo okodo matek dyewor lung. Nam opokke iye aryo ci yo oyabbe i dyere. Jo Icrael milion mapol ata gungolo loka ca kun giwoto i lobo mutwo i kin pii ma otinge malo tung acuc ki acam.\\nMony pa Parao gumwomme i kor jo Icrael i dye nam. Ci Jehovah obangogi woko. Tyen gadigadigi ocako poto woko. Lumony magi gudange ni: ‘Wek waringu walwi woko ki kany! Jehovah tye ka lweny pigi.’\\nJehovah owaco bot Moses ni: ‘Rye cingi i wi nam.’ Cutcut, pii ma otinge malo-ni ocako dwogo cen ci oumo mony me Ejipt woko. Parao ki lumonye ducu guto woko. Kadi wa ngat acel pe obwot.\\nKi loka tung ca, lwak dano mapol ma gubwot-ti gupako Lubanga ki wer: “Wer bot Rwot [Jehovah], pien otuc ki loc me deyo; obolo aguragura ki lait i wiye woko i nam.” I kare ma dano tye ka wer, mon gubedo ka myel kun gigoyo ajaa. Dano ducu gubedo ki yomcwiny madit mada pi bedo agonya.\\n“En meno gin mumiyo cwinywa tek, kun wawaco ni, ‘Rwot [Jehovah] en lakony mera, pe abibedo ki lworo; ngo kono ma dano twero timo i koma?’”​—Jo Ibru 13:6\\nLapeny: Pingo jo Icrael gubedo lwor i kare ma guo i Nam Makwar? Jehovah olaro jo Icrael nining?\\nNia 13:21–15:21; Nekemia 9:9-11; Jabuli 106:9-12; 136:11-15; Jo Ibru 11:29\\nNywakki Nywakki Tango ma Otimme i Nam Makwar","num_words":423,"character_repetition_ratio":0.063,"word_repetition_ratio":0.0,"special_characters_ratio":0.249,"stopwords_ratio":0.284,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Marako 16 ACO85 - Ka cabit doŋ okato, ci Maliam - Bible Search\\nMarako 15 Luka 1\\n(Matayo 28.1-8; Luka 24.1-12; Jon 20.1-10)\\n1Ka cabit doŋ okato, ci Maliam Lamagdala ki Maliam min Yakobo, ki Calume guwilo aŋwece pi wot kwede ka wiro kom Yecu. 2I kom nino mukwoŋo me cabit mon gupuk odiko con ma ceŋ otuc, ci gucito i wi lyel. 3Gucako pennye kekengi ni, “Aŋa mono ma bidirowa got woko cen ki i dog lyel?” 4Ka gutiŋo waŋgi ci guneno got meno doŋ gidiro woko cen; onoŋo gotte dit twatwal. 5Ka gudonyo i lyel, ci guneno latin orobo mo ma oruko boŋo matar, obedo kwede yo tuŋ acuc; gucako urone mada. 6En owaco botgi ni, “Pe wubed ka urone; wun wubeyenyo Yecu me Najaret ma giguro i kom yatariya-ni. En doŋ ocer woko, pe doŋ tye kany. Koŋ wunen ka ma gipyelo iye kome. 7-Ento wucit wutit ki lupwonnyene, ki bot Petero bene ni, en doŋ tye ka wot me telo nyimwu wa i Galilaya kuca; wubineno kome kunnu, kit ma yam en otito botwu-ni.” 8Ci mon gukatti woko ki i lyel, gucako ŋwec ki myelkom pi lworo ma omakogi matek twatwal; lworo ogeŋogi tito lokke ki ŋatti mo.\\nYecu onyutte onen bot Maliam Lamagdala\\n(Matayo 28.9-10; Jon 20.11-18)\\n[ 9Ka en doŋ ocer odiko con i nino mukwoŋo me cabit, okwoŋo nyutte bot Maliam Lamagdala, ma yam en oryemo cen abiro i kome-ni. 10En otugi tero lok bot jo ma yam gibedo kwede, i kare ma gitye ki cola ki kumu-gu. 11Ka guwinyo ni en tye gire makwo, dok ni otyeko nyutte, kome onen bot Maliam, pe guye lokke.\\nYecu onyutte bot lupwonnyene aryo\\n12Lacen Yecu dok onyutte onen bot jo mukene i kit mapatte; onen bot lupwonnye ma onoŋo gicito ka wot i kin gaŋ. 13Gin dok gucito gutito bot jo mudoŋ-ŋi, gin bene dok pe guye lokgi.\\nYecu ociko jo apar wiye acel-li\\n(Matayo 28.16-20; Luka 24.36-49; Jon 20.19-23; Tic 1.6-8)\\n14Ka lacen dok onyutte onen bot jone apar wiye acel ma onoŋo gitye i dog cam. Ocako da i komgi pi kwero ye lok, ki pi tekcwinygi, pien gukwero ye lok pa jo ma doŋ guneno kome i kare ma ocer-ri. 15-Ka doŋ owaco botgi ni, “Wucit i lobo ducu, wucitit iye lok me kwena maber bot ginaketa ducu. 16Dano ma oye, ce gibatija en, ci bilarre; ento dano ma okwero ye aye kop biloyo en. 17Lanyut magi binen ki bot jo ma giye: gibiryemo cen pi lwoŋo nyiŋa, gibiloko ki leb manyen, 18gibimako wa twol-gu, dok ka gibimato gin ma neko dano, ci pe bitimogi marac; gin bene gibiketo ciŋgi i kom lutwo ci gibicaŋ”\\nYecu oito i polo\\n(Luka 24.50-53; Tic 1.9-11)\\n19-Ka Rwot Yecu doŋ otyeko lok kwedgi, ci gitiŋe gitere woko malo i polo, ci ocako bedo piny ka ŋet Lubaŋa atena i kabedo me deyo yo tuŋ acucce. 20Ci lupwonnye gucito ka tito lok i kabedo ducu, kun Rwot kikome bene tye ka tic kwedgi, kun moko lok ma gitito ki lanyutte.]","num_words":479,"character_repetition_ratio":0.048,"word_repetition_ratio":0.0,"special_characters_ratio":0.271,"stopwords_ratio":0.282,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Galatia 3 ACO85 - Wun jo Galatia kara wumiŋ kuman! - Bible Search\\nJo Galatia 2 Jo Galatia 4\\nJo Galatia 3\\nLubo cik nyo bedo ki niye\\n1Wun jo Galatia kara wumiŋ kuman! Aŋa murogowu, wun jo ma ceŋ ginyuto botwu atyer kit ma giguro kwede Yecu i kom yatariya macalo wuneno ki waŋwu? 2Koŋ apenywu ki peny man keken: wun mono yam wulimo Cwiny Maleŋ pi lubo cik, kono nyo pi ye lok me kwena maber ma wuwinyo gitito botwu-ni? 3Wun kara wubedo miŋ kuman! Wucako lubo kit me Cwiny, ci kombeddi doŋ wumito wugik ki tekkomwu? 4Gin jami mapol madoŋo macalo meno otimme botwu nono? I adane onoŋo otimme ki tyen lok! 5En Lubaŋa ma omiyowu Cwiny Maleŋ-ŋi, dok otiyo bene taŋo mapol i kinwu, en tiyo man pien ni wulubo cik, kono nyo pi ye lok ma wuwinyo ma gitito botwu?\\n6-Kit ma meno bene yam gicoyo lok i kom Abraim ni, “En oye Lubaŋa, omiyo gikwane ni en dano ma kite atir.” 7-Myero wuŋe ni jo ma tye ki niye, gin aye likwayo pa Abraim kikome. 8-Luco ginacoya yam con onoŋo doŋ guŋeyo woko ni, Lubaŋa bikwano Lurok ni gin jo ma kitgi atir pi niye. Lubaŋa yam otito lok me kwena maber con bot Abraim kun wacce ni, “Rok ducu bilimo gum piri.” 9Pi meno, jo ma tye ki niye gibinoŋo gum kacel ki Abraim mubedo ki niye.\\n10-Jo ducu ma gujeŋŋe i kom tic me lubo cik doŋ gicenogi woko; pien yam gicoyo ni, “Cen opot i kom jo ducu ma pe gilubo gin ducu ma gicoyo i buk me cik, kun gicobo bene ticce kakare.” 11-Kombeddi lok doŋ oŋene woko ni, pe gikwano dano mo ni kite atir i nyim Lubaŋa pi tiyo gin ma cik mito; pien gicoyo ni, “Ŋat ma kite atir pi niye bibedo kwo.” 12-Ento cik pe ocuŋ i kom niye, pien gicoyo ni, “Ŋat ma tiyo kun lubo gin ma cik mito bikwo pire.” 13-Kricito aye ma nene okokowa ki i cen ma opoto i komwa pien pe walubo cik; en obino ci olokke odoko dano ma giceno ma ka-kawa. Pien yam gicoyo ni, “Cen opoto i kom dano ma giŋabo malo i wi yat.” 14Lok man otimme wek gum ma Lubaŋa ceŋ omiyo ki Abraim Lurok bene gunoŋ pi Yecu Kricito, ka wek wan bene walim Cwiny Maleŋ ma yam giciko pire-ni pi niye.\\nCik ki gicikke\\n15Utmega, koŋ anyut labol me lok i kom dano. Ka jo aryo gucikke i gin mo-ni, ma gumoko gicikkegi, ŋat mo pe dok twero lokone, dok bene pe twero medo gin mo i gicikke meno. 16-Lubaŋa yam ocikke gin ki Abraim ki bot lakware bene. Ento yam ginacoya pe owacci, “Ki bot likwayu,” ma nyuto ni gipol, ento owacci, “Ki bot lakwaru,” ma nyuto dano acel keken, ma en aye Kricito. 17-Gin ma myero aloki tye kit man ni, cik ma doŋ obino lacen i ŋe mwaka miya aŋwen ki pyeradek pe doŋ romo turo gicikke ma con Lubaŋa otyeko mokone woko-ni, dok bene pe bimiyo gin ma ociko lal nono. 18-Ka ce leyo jami ma gimiyo ki Abraim obedo pi cik, meno noŋo pe lubo kit cikke mo. Ento Lubaŋa yam omiyo bot Abraim i gicikke macalo mot.\\n19Cik dok mitte piŋo? Cik yam gimedo ni wek turo cik onen woko ka maleŋ, nio waŋ ma lakwaro Abraim ma giketo cikke pire-ni obino. Lumalaika aye ma ceŋ gukelo cik, ci gumiyo i ciŋ ŋat ma larib dano kacel. 20Ento larib dano pe mitte pi ŋat acel keken, ento Lubaŋa aye tye acel.\\nGin mumiyo giketo cik\\n21Cik doŋ tye ka pyem ki gicikke pa Lubaŋa? Pe kit meno gire, pien ka nene gimiyo cik ma twero miyo kwo, kono kwano dano ni kite atir obedo pi lubo cik. 22Ento coc ma yam gicoyo otweyo dano ducu macalo lumabuc i te twero me bal, wek cikke ma nene giciko pi ye Yecu Kricito gimi bot jo muye en.\\n23I kare ma niye peya obino, cik aye munoŋo gwokowa, kun otweyowa woko macalo mabuc, nio waŋ ma ginyuttiwa niye. 24Kit meno cik aye obedo lagwokwa ma myero olowa nio ka Kricito obino, ka doŋ gicako kwanowa ni kitwa atir pi niye. 25Kit ma doŋ niye tye-ni, pe dok wabedo i te twero pa lagwokwa; 26pien wun ducu doŋ wudoko litino pa Lubaŋa pi niye Yecu Kricito. 27Wun jo ducu ma doŋ gityeko batijawu i nyiŋ Kricito, doŋ wuruko Kricito macalo wuruko boŋowu. 28Apokapoka mo doŋ pe i kin Lajudaya ki dano me Grik, i kin opii ki ŋat ma lone kene, kadi i kin laco ki dako, pien wun ducu doŋ wurom i Kricito Yecu. 29-Ka wun doŋ wulwak pa Kricito, ci doŋ wun likwayo pa Abraim; dok pi cikke pa Lubaŋa, wun lule gin ma yam en ociko bot Abraim.","num_words":786,"character_repetition_ratio":0.043,"word_repetition_ratio":0.0,"special_characters_ratio":0.244,"stopwords_ratio":0.303,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nyut ni in Lagen bot Lubanga kit ma Daudi gin ki Yonacan gutimo | Study\\nKWAN I LEB Acholi Albanian American Sign Language Amharic Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Batak (Karo) Batak (Toba) Bengali Bicol Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga (Malawi) Chitumbuka Chiyao Chuvash Colombian Sign Language Croatian Czech Danish Dutch Ecuadorian Sign Language English (Leb Muno) Estonian Fijian Finnish Finnish Sign Language French Georgian German Grik Guarani Gujarati Gun Hiligaynon Hindi Hiri Motu Hungarian Ibanag Ibru Icelandic Iloko Indonesian Italian Italian Sign Language Japanese Japanese Sign Language Javanese Kannada Kikamba Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Latvian Lhukonzo Lithuanian Luganda Luo Macedonian Macua Malagasy Malay Malayalam Marathi Maya Mexican Sign Language Mixe Mongolian Moore Ndau Ndebele (Zimbabwe) Nepali Nias Norwegian Nyungwe Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Portuguese Punjabi Quechua (Bolivia) Romanian Runyankore Russian Russian Sign Language Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tok Pisin Tshwa Turkish Turkmen Tuvaluan Tzotzil Ukrainian Urdu Uzbek Venezuelan Sign Language Vietnamese Waray-Waray Wolaita Zande Zapotec (Isthmus)\\n“[Jehovah] bibedo i kin an ki in, ki i kin likwaya ki likwayi matwal.”—1 CAM. 20:42.\\nWER: 125, 62\\nYonacan, wod pa Kabaka Caulo onyuto gennene bot Jehovah nining?\\nWatwero nyutone nining ni wan lugen bot Lubanga ka ngat ma tye ki twero pe opore me nongo worowa?\\nWatwero nyutone nining ni wan lugen bot Lubanga ka ce jo mukene pe guniang lokwa nyo giterowa i yo marac?\\n1, 2. Pingo lirem ma onongo tye i kin Yonacan gin ki Daudi obedo lanen maber adada pa jo ma genne?\\nYONACAN nen calo obedo ki ur madit atika pi kit ma Daudi olwenyo kwede i kom Goliac. Daudi ocung i nyim won Yonacan, Caulo Kabaka me Icrael, “ki wi Goliac i cinge.” (1 Cam. 17:57) Oromo bedo ni Yonacan omaro Daudi pi tekcwiny ma en onyuto. Onen woko ka maleng ni Lubanga onongo tye ka cwako Daudi, dok pi meno “Yonacan omoko i kom Daudi matek.” Ki lok ada, gumoko gicikke i kingi pien ‘Yonacan onongo maro Daudi macalo kome kene.’ (1 Cam. 18:1-3) Pi kwone ducu en omedde ki bedo lagen bot Daudi.\\n2 Mar pa Yonacan pi Daudi omedde matek, kadi bed ni Jehovah onongo dong otyeko yero Daudi me bedo kabaka ma bilubo Caulo. Yonacan ocako paro pi Daudi i kare ma Caulo onongo mito neke woko. Me cuko cwiny lawote, Yonacan ocito wa i dye tim me Korec. Yonacan “ojingo cwinye [Daudi] i nying [Jehovah].” Yonacan owacci: “Pe ilwor, . . . . Ibibedo kabaka ma loyo Icrael, an abibedo lalub kori.”—1 Cam. 23:16, 17.\\n3. Gin ango ma pire obedo tek tutwal bot Yonacan makato bedo lagen bot Daudi, dok wangeyo man nining? (Nen cal ma tye i pot karatac 21.)\\n3 Bedo lagen obedo kit ma dano ducu gimaro adada. Ento, ka waketo cwinywa me neno genne pa Yonacan i kom Daudi keken labongo tamo i kom gennene bot Lubanga, ci wabikeng pwony mukene ma pire tek adada. Pingo Yonacan oneno Daudi macalo lareme ma ka lamonene? Ngene kene ni, onongo tye gin mo ma pire tek bot Yonacan makato ilo rwom me kwone malo. Wi opo ni en okonyo Daudi kun ‘jingo cwinye i nying Lubanga Jehovah.’ Ki lok ada, bedo lagen bot Lubanga onongo tye gin mukwongo i cwiny Yonacan. Tye ada ni, bedo lagen bot Jehovah aye gin mumiyo Yonacan obedo lagen bot Daudi. Dok gin aryo ducu gugwoko kwongegi ni: “[Jehovah] bibedo i kin an ki in, ki i kin likwaya ki likwayi matwal.”—1 Cam. 20:42.\\n4. (a) Gin ango ma biweko wabedo ki yomcwiny ki yengo madit adada? (b) Ngo ma wabinyamo i pwony man?\\n4 Macalo Lukricitayo, pe wamaro kit ma jo mukene gitye lugen kwede keken, ento wan bene wagwoko gennewa bot jo me odiwa, luremwa, ki dong luye luwotwa. (1 Tec. 2:10, 11) Ento mukwongo, myero kong wabedu lugen i cwinywa bot anga? Ngene kene ni, omyero wabedu lugen bot Ngat ma ominiwa Kwo! (Yabo 4:11) Gwoko genne man keliwa yomcwiny me ada ki yengo. Ento me nyuto gennewa bot Lubanga omyero wamok i kome liking kadi wa i kare me atematema magwar. I pwony man, wabinyamo kit ma lanen pa Yonacan-ni twero konyowa kwede me nyuto gennewa bot Jehovah ka warwatte ki ariya i kabedo angwen mapatpat i kwowa: (1) ka ngat mo ma tye ki twero pe opore me awora, (2) ka omyero wayer ngat ma wabibedo lagen bote, (3) ka pe kiniang lokwa nyo ka kingoliwa kop marac, dok (4) ka mitiwa ki miti me bedo lagen pe orwatte.\\nKA NGAT MO MA TYE KI TWERO PE OPORE ME AWORA\\n5. Pingo onongo tek tutwal pi jo ma gitye i te loc pa Caulo me bedo lugen bot Lubanga?\\n5 Kadi bed ni Lubanga onongo ocimo Caulo, won Yonacan, me bedo kabaka, lacen Caulo pe omedde ki bedo lawiny ci Jehovah okwere woko. (1 Cam. 15:17-23) Kit ma Lubanga pe okwanyo Caulo woko cutcut ki i wi kom ker, gin marac ma en otimo-ni otemo genne pa jo ma i te locce kacel ki jo macok kwede. Gin guwok ki i atematema me medde ki gwoko gennegi bot Lubanga kadi bed ni kabaka ma bedo “i wi komker pa [Jehovah]” pe tye ka lubo yo matir.—1 Tek. 29:23.\\n6. Gin ango ma nyuto ni Yonacan ogeno Jehovah adada?\\n6 I kare ma Caulo, okwongo nyuto cwiny me jemo, wode Yonacan onyuto ni en lagen bot Jehovah. (1 Cam. 13:13, 14) Lanebi Camuel onongo owacci: “Pien Rwot [Jehovah] pe bibolo lwakke woko ata, pi nyinge madit-ti.” (1 Cam. 12:22) Yonacan onyuto ni en onongo egeno lok meno, i kare ma mony madit pa Jo Piliciti ma gitye ki gadigadi lweny 30,000 gumiyo bura me lweny i kom jo Icrael. Caulo onongo tye ki dano miya 600 keken—dok en ki Yonacan keken aye onongo gitye ki jami lweny! Ento, Yonacan ocito ka lweny i kom mony pa jo Piliciti ki lating jami lwennye keken. Yonacan owacci, “Pe tye gin mo ma gengo Rwot [Jehovah] laro dano kadi gipol kadi ginok.” Luicrael aryo-ni guneko lumony 20 pa Lupiliciti. Lacen, “lobo oyengnge, ci lworo mutwaro dano odoko madwong twatwal.” I kare ma wigi onywene woko, Lupiliciti gucako lweny i kingi kekengi. Pi meno, niye pa Yonacan i kom Lubanga oweko guloyo lweny.—1 Cam. 13:5, 15, 22; 14:1, 2, 6, 14, 15, 20.\\n7. Yonacan otero wonne nining?\\n7 Kadi bed ni wat i kin Caulo ki Lubanga onongo pe tye maber, ento Yonacan onongo pud kubbe ki wonne ka ce onongo mitte. Me labolle, gulwenyo kacel me gwoko jo pa Lubanga.—1 Cam. 31:1, 2.\\n8, 9. Ka waworo luloc, ci man nyuto nining ni wan lugen bot Lubanga?\\n8 Calo Yonacan, wan bene watwero nyuto ni meno wageno Jehovah ka wawinyo luloc kit ma Lubanga mito kwede, kadi bed ni mogo pe gupore me awora. Me labolle, latic pa gamente mo twero bedo lacamucana, ento pud waworo rwomme pien cik pa Lubanga waco ni meno myero wawor “luloc” pa gamente. (Kwan Jo Roma 13:1, 2.) Ki lok ada, wan ducu watwero nyuto ni watye lugen bot Jehovah ka waworo jo ma en ominigi twero.—1 Kor. 11:3; Ibru 13:17.\\nYo acel me bedo lagen bot Jehovah obedo nyuto woro bot luot ma pe Lacaden pa Jehovah (Nen paragraf 9)\\n9 I lobo mo ma tye tung kupiny me Amerika, Olga  onyuto gennene bot Lubanga ki woro cware kadi bed ni timone onongo pe yot. Pi mwaki mapol, cwiny cware onongo kec i kome pienni Olga obedo Lacaden pa Jehovah. En onongo cwero cwinye kare ducu, yete, kwero lok kwede, dok bure ni ebikwanyo lutinogi ci epoko woko ki bote. Ento Olga pe oculo wang gin marac ki gin marac. En otimo gin ducu ma etwero me bedo min ot maber ki paro pi tedo cam pa cware, lwoko bongine, ki dong gwoko jo me ode. (Rom. 12:17) Ka twere, en onongo cito kacel gin ki cware i cokke mogo pa wadine ki lureme. Me labolle, i kare ma cware onongo mito cito i boma mukene ka yiko wonne, Olga oyubo lutino ki jami weng ma mitte pi wot meno. En okuro cware i dog kanica nio ka lega meno otum. I nge mwaki mapol, cwiny cware ocako kwe pi diyo cwiny ki woro pa Olga. I kareni dong en tero Olga i Ot me Ker, kun bene cuko cwinye me cito i cokke, dok en bene cito i cokke i kine mukene.—1 Pet. 3:1.\\nKA OMYERO WAYER NGAT MA WABIBEDO LAGEN BOTE\\n10. Yonacan ongeyo ngat ma myero ebed lagen bote nining?\\n10 Kit ma Caulo onongo dong omoko tamme me neko Daudi woko-ni, Yonacan onongo omyero oyer ngat ma ebibedo lagen bote. Kadi bed ni en omoko gicikke gin ki Daudi, Yonacan onongo bene tye i te twero pa wonne. Ento Yonacan onongo ngeyo ni Lubanga tye ki Daudi ento pe Caulo. Pi meno, Yonacan oneno bedo lagen bot Daudi calo gin ma pire tek loyo bedo lagen bot Caulo. En ociko Daudi ni okanne woko ci oloko maber i kom Daudi bot Caulo.—Kwan 1 Camuel 19:1-6.\\n11, 12. Mar pi Lubanga konyowa me bedo lugen bote nining?\\n11 Bedo lagen bot Lubanga okonyo lamego mo me lobo Australia ma nyinge Alice me moko ngat ma omyero ebed lagen bote. I kare ma en ocako kwano Baibul, en onongo tito bot lupacogi jami mabeco ma etye ka pwonyone. Lacen, Alice owaco bot jo me otgi ni pe dong ebimedde ki kwero kwer me karama kwedgi. En otittigi tyen lokke, ento par ma onongo gukwongo nyutone-ni olokke odoko kiniga. Gin guwinyo calo en onongo tye ka kwero lupacogi woko. Alice owacci: “I agikkine mamana owacca ni dong etyeko kwera woko matwal. Abedo ki ur madit dok ocwero cwinya mada pien onongo amaro lupacowa tutwal. Ento, amoko tamma ni Jehovah gin ki Wode omyero gubed mukwongo i cwinya, dok anongo batija i gure me adwol ma obedo tye i nge meno.”—Mat. 10:37.\\n12 Ka pe wagwokke, nyuto gennewa bot lobo, cukul, nyo lutuko moni motmot twero rwenyo gennewa bot Lubanga woko. Me labolle, Henry nongo yomcwiny i tuko chess. Cukul ma en kwano iye onongo giloyo tuko meno kare ki kare, dok onongo mito ni etute matek adada kit ma etwero. Ento lacen en ocwako lok meno kun waco ni: “Motmot, nyuto gennena bot cukul ocako leyo kawang gennena bot Lubanga. Tum pa Cabit ducu onongo wabedo ki pyem tuko chess dok man onongo tye ka genga ki tiyo tic me Ker. Pi meno amoko tamma me a woko ki i tuko meno matwal.”—Mat. 6:33.\\n13. Bedo lagen bot Lubanga twero konyowa me cobo pekki me ot nining?\\n13 Twero bedo tek me yero ngat ma omyero wabed lagen bote i kwo me ot. Me labolle, Ken owacci: “An onongo amito limo mamana ma dong otegi woko kare ki kare, dok bene onongo amito ni obed botwa i kine mukene. Ento mamana ki dakona onongo wigi pe rwatte. I acakkine, wiya ocung woko pien onongo pe atwero timo gin mo maber bot ngat acel labongo cwero cwiny lawote. Lacen, aniang ni i kare ma kit meno, dakona aye opore me nongo gennena mukwongo. Pi meno, anongo yo mukene me yomo cwinye.” Bedo lagen bot Lubanga kacel ki nyuto woro pi Lokke omiyo Ken tekcwiny me tito bot dakone gin mumiyo mitte ni kiter minne i yo me kica ki dok me tito bot minne gin mumiyo en myero onyut woro bot dakone.—Kwan Acakki 2:24; 1 Jo Korint 13:4, 5.\\nKA PE KINIANG LOKWA NYO KA KINGOLIWA KOP MARAC\\n14. Caulo otero Yonacan i yo marac nining?\\n14 Ka ngat mo ma tye ki twero ongolo kop alenga i wiwa, ci romo temo gennewa bot Jehovah. Oromo bedo ni Yonacan orwatte ki atematema ma kit meno. Kabaka Caulo ma Lubanga owiro-ni, onongo ngeyo pi lirem ma tye i kin wode ki Daudi, ento pe oniang tyen lokke. I kare mo ma kiniga omako Caulo, en oyeto Yonacan matek. Ento, Yonacan pe oculo wange. En pe oturo gennene bot Lubanga nyo Daudi, ma onongo bidoko kabaka me Icrael i anyim.—1 Cam. 20:30-41.\\n15. Ka omego mo oterowa i yo marac, ngo ma omyero watim?\\n15 I kacokke pa Lucaden pa Jehovah i kareni, tek adada me nongo ni kitero ngat mo i yo marac. Ento kadi bed kumeno, jo ma gitelo kacokke gitye ki roc dok man weko i cawa mukene giniang marac i kom jami ma watimo. (1 Cam. 1:13-17) Ka ce kingolo kop alenga i wiwa nyo pe kiniang lokwa, ci myero wamedde ki bedo lugen bot Jehovah.\\nKA MITIWA KI MITI ME BEDO LAGEN PE ORWATTE\\n16. I kabedo macalo mene ma omyero wabed lugen bot Lubanga ma ka paro piwa kenwa?\\n16 Caulo ocuko cwiny Yonacan me paro pire kene. (1 Cam. 20:31) Ento bedo lagen bot Lubanga oweko Yonacan omako lirem ki Daudi ma ka keto tamme i kom bedo laloc. Gwok nyo wabimito lubo lanen pa Yonacan me keto miti pa jo mukene mukwongo, ka wiwa po ni Jehovah cwako ngat ma “pe loko kwong ma yam okwongo kadi bed kwonge-ni kelle can.” (Jab. 15:4) Yonacan ‘pe oloko kwong ma yam okwongo’ bot Daudi, dok wan bene pe omyero walok kwongewa. Me lapore, ka woro cikke mo me biacara odoko tek tutwal botwa, gwoko gennewa bot Lubanga ki lubo cik me Baibul bimiyo wagwoko kwongewa me woro cikke meno. Dok ka nyomwa tye ki pekki mapol makato kit ma onongo watamo-ni kono? Labongo akalakala mo, mar pi Lubanga bimiyo wamedde ki bedo lugen bot luotwa.—Kwan Malaki 2:13-16.\\nGwoko kwongewa me lubo cikke me biacara twero temo gennewa bot Lubanga kacel ki woro pi Baibul (Nen paragraf 16)\\n17. Pwony man okonyi nining?\\n17 Ka walwodo lanen pa Yonacan, wabimito lubo lanenne me bedo lagen bot Lubanga. Pe omyero wapar pi mitiwa keken. Dok macalo Yonacan, myero wamedde ki bedo lugen bot Jehovah kun wabedo lugen bot jone, kadi wa jo ma gicwero cwinywa. Ka wamedde ki bedo lugen bot Lubanga Jehovah i kare me atematema, ci wabiyomo cwinye—dok meno keliwa yengo ma pud dong dwong loyo. (Car. 27:11) Ka wamedde ki bedo lugen bot Jehovah, wabineno kit ma en timo kwede jami mabeco pi dano ma gimare. I pwony ma lubo man, wabinyamo jami ma pigi tego ma watwero pwonyone ki ngiyo tic pa jo ma lugen ki jo ma pe lugen ma gukwo i kare pa Daudi.\\n^  (paragraf 9) Nying mogo kiloko woko.","num_words":2357,"character_repetition_ratio":0.067,"word_repetition_ratio":0.004,"special_characters_ratio":0.235,"stopwords_ratio":0.251,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Acakki 9 ACO85 - Lubaŋa omiyo gum i kom Nua ki litino - Bible Search\\nAcakki 8 Acakki 10\\nLubaŋa omoko gicikkene ki Nua\\n1-Lubaŋa omiyo gum i kom Nua ki litino awo bene kun waco ni, “Wunywal, wunya, wek wupoŋ lobo. 2Lee tim ducu bilworowu ki myelkom, wa winyo bene ducu me polo, ki gin ma lak alaka i ŋom, ki rec ducu ma i nam bene; gityeko miyogi ducu i ciŋwu. 3Gin ducu ma woto, ma kwo, gibibedo cam mewu; kit ma yam amiyowu pot dek-ki, doŋ amiyowu jami ducu. 4-Ento pe wubicamo riŋo kacel ki kwone, ma en aye remone. 5Atikane abipido pi remo kwowu; abipido pire bot lee ducu, wa ki bot dano bene; ki tuŋ bot dano acel acel abipido pi kwo pa ominne. 6-Ka ŋatti mo ooyo remo pa dano mo, ci dano meno gibioyo remone bene; pien Lubaŋa ocweyo dano i calle kikome. 7-Wun wunywal, wunya wumedde madwoŋ i wi lobo, wunya iye.”\\n8Lubaŋa dok owaco bot Nua ki awobene ma onoŋo gitye kacel kwede ni, 9“Nen, amoko gicikkena kwedwu ki likwayowu ma bilubowu, 10ki gin makwo ducu ma gitye kwedwu, winyo ki lee ma paco ki lee tim ducu ma gitye kacel kwedwu, gin ducu ma gukato woko ki i yeya. 11Amoko gicikkena kwedwu ni, pii aluka pe dok bineko gin makwo, dok pe bibedo aluka ma bityeko lobo.” 12Lubaŋa dok owacci, “Man aye lanyut me gicikke ma aketo i kin an ki wun ki gin makwo ducu ma gitye kwedwu, ma bibedo matwal i yalwak ducu. 13Aketo danyu mera i pol, ma bibedo lanyut me gicikkena i kin an ki lobo. 14Ka amiyo pol oyuŋŋe i wi lobo, ci danyu binen i pol, 15abipo gicikke ma tye i kin an kwedwu ki gin makwo ducu ma gitye ki kom; dok pii bene pe dok bidoko aluka ma romo tyeko gin makwo ducu. 16Ka danyu tye i pol, ci abineno, ci abipo gicikkena ma bedo matwal i kin Lubaŋa ki gin makwo ducu ma gitye ki kom i wi lobo.” 17Lubaŋa owaco bot Nua ni, “Man doŋ lanyut me gicikkena ma doŋ amoko i kin an ki gin makwo ducu ma tye i wi lobo.”\\nNua ki litino awobene\\n18Awobe pa Nua ma yam gukatti woko ki i yeya-ni gin Cem, Kam ki Yafeci. Kam en aye won Kanaan. 19Litino awobe pa Nua adek-ki aye lwak ducu ma i wi lobo gua i komgi.\\n20Nua aye yam obedo lapur mukwoŋo. Ci opito olok i potone, 21omato koŋo vinone, ci omer woko, obuto i kemane ma pe oumo kome. 22Ci Kam, won Kanaan, ka oneno wonne pe oumo kome, otito ki omegine aryo ma gitye woko-ni. 23Ci Cem ki Yafeci gutiŋo boŋo i wi gwokgi gin aryo, ka gucako wot kun gijer ki yo ŋegi, ci guumo ki kom wongi ma onoŋo tye nono, kun wangi neno cen, ci pe guneno kom wongi ma tye nono-ni. 24Ka Nua oco ki i waŋ mero koŋo vinone, ci oŋeyo gin ma wode matidine otiyo i kome, 25ci owacci,\\nen bibedo opii i kin lwak opii pa omege.”\\n26Dok owaco bene ni.\\n“Gipwo Rwot Lubaŋa pa Cem; wek Kanaan obed opiine.\\n27Lubaŋa oyab lobo pa Yafeci obed malac,\\nwek en obed i kema pa Cem;\\nka dok Kanaan obed opiine bene.”\\n28Nua ori mwaka miya adek ki pyerabic nia i kare ma pii aluka ocorre i wi lobo. 29Kare me kwo pa Nua ducu oromo mwaka miya aboŋwen ki pyerabic; ka doŋ oto.","num_words":559,"character_repetition_ratio":0.072,"word_repetition_ratio":0.0,"special_characters_ratio":0.253,"stopwords_ratio":0.326,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Tekwaro 35 ACO85 - Yocia okwero nino madit me Kato - Bible Search\\n2 Tekwaro 34 2 Tekwaro 36\\n2 Tekwaro 35\\nYocia okwero nino madito me Kato (Paska)\\n(2 Luker 23.21-23)\\n1Yocia okwero nino madit me Kato (Paska) pa Rwot i Jerucalem. Ci guneko litino romi me Kato (Paska) i nino dwe apar wiye aŋwen me dwe mukwoŋo. 2En oyero ajwagi ci oketogi i dog ticgi, dok ocuko cwinygi i kom tic ma i ot pa Rwot. 3Dok owaco bot Lulevi ma gin aye gupwonyo jo Icrael ducu-ni, ma gin jo maleŋ i nyim Rwot, ni, “Wuket canduk maleŋ i ot ma Solomon wod pa Daudi, kabaka me Icrael, yam ogero; pe myero dok wubed ka tiŋone i wi gwokwu. Wun doŋ wuti bot Rwot Lubaŋawu ki lwakke jo Icrael. 4-Wuyubbe kun wulubo dog odi pa kwariwu ki dulwu, kun wulubo bene gin ma yam Daudi kabaka me Icrael ociko ki gin ma wode Solomon ociko. 5Dok wucuŋ i kabedo maleŋ, wucuŋ kun wulubo dog odi pa kwari utmegiwu ma gin jo me lobo-ni, kun dul acel acel pa Lulevi ocuŋ pi dog ot acel acel pa lwak. 6Kit meno doŋ wunek litino romi me Kato (Paska), wulonnye kenwu, wuyub gin ma mitte pi utmegiwu, wek gulub lok pa Rwot ma Moses ociko.”\\n7Yocia omiyo litino romi ki litino dyegi alip pyeradek, ki twoni alip adek, bot lwak pi gityer me Kato (Paska) pi lwak jo ducu ma onoŋo gitye kenyo. Jami magi ducu jami ma oa i kom jami pa kabaka. 8Ki rwodi bene gumiyo gin ma cwinygi opwoyo bot lwak, bot ajwagi ki bot Lulevi. Ilkia, Jekaria ki Jekiel, ma gin ludito ma giloyo tic ma i ot pa Lubaŋa, gumiyo bot ajwagi litino romi ki dyegi alip aryo ki miya abicel ki twoni miya adek me gityer me Kato (Paska). 9Konania ki omegine, ki Cemaya ki Netanel, ki Kacabia, Jeyel ki. Jojabad, ma gin ludito pa Lulevi, gumiyo litino romi ki dyegi alip abic, ki twoni miya abic, bot Lulevi me gityer me Kato (Paska).\\n10I kare ma doŋ giyubo jami ducu kakare, ajwagi gucako cuŋ i kabedogi, ki Lulevi bene gucuŋ i dul ki dul i dog ticgi kun gin ducu gilubo gin ma kabaka ociko. 11Guneko litino romi me Kato (Paska), ci ajwagi ticgi obedo me coro remo ma gigamo ki bot Lulevi ina gitye ka yaŋo riŋo. 12I kare ma gitimo man giketo dul mukene me gitum awaŋa cen, ma gibipoko i kin lwak kun gilubo dog odi pa kwarigi, wek gutyer bot Rwot, macalo gicoyo i buk pa Moses. Ci gutiyo ki twoni bene kit meno. 13-Gubulo litino romi me Kato (Paska) ki mac kun gilubo cik ma yam giciko; ento jami me gityer maleŋ gutedo ateda ki otako ki agulu, ki cupuriya, ka gucako tiŋone gutyero bot lwak oyotoyot. 14I ne meno gubedo ka yubo jami pigi kengi ki pi ajwagi, pien ajwagi ma gin likwayo pa Aron onoŋo gitye ki tic madwoŋ twatwal me waŋo gitum awaŋa-gu ki moo dwolo-gu nio wa i wor, Kit meno Lulevi guyubo jami pigi kengi ki pi ajwagi bene ma gin likwayo pa Aron. 15-Likwayo pa Acap ma gin luwer, gubedo i kabedogi macalo Daudi, Acap, Keman, ki Jedutun ma lanen pa kabaka onoŋo guciko; ki lugwok doggola ot pa Rwot ducu gubedo i doggola acel acel. Pe gumito weko ticgi pien guniaŋ ni utmegigi ma Lulevi gubedo ka yubbe pigi bene.\\n16Meno aye kit ma giyubo ki tic pa Rwot i nino-nu, pi kwero nino madit me Kato (Paska) ki pi tyero gitum awaŋa i kom keno tyer pa Rwot, kun gilubo lok ma kabaka Yocia ociko. 17-Jo Icrael ducu ma onoŋo gitye kunnu gukwero nino madit me Kato (Paska) i kare meno, ki dok gukwero bene nino madito me Mugati ma Tobi Pe Iye pi nino abiro. 18Pe tye nino mo madit me Kato (Paska) ma gikwero kit man i Icrael nia i kare pa lanebi Camuel. Dok pe tye laker mo i kin luker me Icrael ma yam okwero nino me Kato (Paska) macalo Yocia okwero, kacel ki ajwagi ki Lulevi, jo Juda ki jo Jerucalem ducu ma onoŋo gubedo tye, ki jo ducu ma gibedo i Jerucalem. 19I mwaka me apar wiye aboro me loc pa Yocia en aye gikwero iye nino man madit me Kato (Paska).\\nTo pa Yocia\\n(2 Luker 23.28-30)\\n20I ŋe man ducu, ma doŋ Yocia otyeko yubo ot pa Lubaŋa, Neko kabaka me Ejipt ocito ka lweny i Karkemic ma cok ki kulu Euprate, ki Yociaa bene ocrto ka lweny i kome cut. 21Ento Neko ocwalo kwena bot Yocia ma guwacci, “Imito, watimme niŋniŋ: kaba ka me Juda? Tin an pe abino ka lweny i komi, ento abino ka lwenyo i kom jo ma atye ka lweny i komgi; dok Lubaŋa ociko me tiyo man oyotoyot. Wek pyem ki Lubaŋa ma tye kweda-ni miyo neki woko.” 22Ento Yocia pe oloko ŋeye ki kabaka Neko, ci orukke macalo dano mo ata wek elweny kwede. Yocia pe owinyo lok pa Neko ma oa ki i dog Lubaŋa kadi ki acel ento ocerre ocito ka lweny kwede iba; Megido. 23Cutcut gutugi celo kabaka Yocia woko; ci kabaka owaco bot luticce ni, “Wukwanya woko ki i wan lweny, pien doŋ gutyeko keto ret marac twatwal, i, koma.” 24Ci luticce gukwanye woko ki I gadigadine gukete i gadigadine me aryone ka gutere i Jerucalem. Yocia oto, ci giyike i lyel pa kwarine. Jo Juda ki jo Jerucalem ducu gukumo matek pi Yocia. 25Jeremia bene okok matek pi Yocia; co kacel ki mon ma gubedo ka wer guloko pi Yocia i kokogi cakke i kare ca nio wa onyoo. Guketo man odoko cik i Icrael ducu: nen gityeko coyone i buk me Koko. 26Lok kom Yocia mudoŋŋe ducu, ki tic mabeco ma en otiyo ducu kit ma gicoyo kwede i buk me cik pa Rwot, 27gin ma yam en otiyo ducu, nia i acakkine nio i agikkine, nen, gityeko coyone I buk pa Luker me Icrael ki me Juda.","num_words":982,"character_repetition_ratio":0.072,"word_repetition_ratio":0.0,"special_characters_ratio":0.242,"stopwords_ratio":0.314,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Jon 5 ACO85 - Dano acel acel ma ye ni Yecu en Kricito - Bible Search\\n1 Jon 4 2 Jon 1\\n1Dano acel acel ma ye ni Yecu en Kricito ma Lubaŋa oyero, dano-nu latin pa Lubaŋa, dok dano mo ma maro ŋat ma onywalo latin, maro latinne bene. 2Ka wamaro Lubaŋa, ma walubo cikke bene, meno miyo waŋeyo ni wamaro litino pa Lubaŋa. 3-Pien maro Lubaŋa en aye gwoko cikke. Dok cikke pe nurowa, 4pien dano acel acel ma Lubaŋa onywalo loyo lobo. Gin ma waloyo kwede lobo en aye niyewa. 5Aŋa mono ma loyo lobo? Pe ŋat ma ye ni, Yecu aye Wod pa Lubaŋa?\\n6Yecu Kricito aye ŋat ma yam obino ki pii ki remo. Pe obino ki pii keken, ento ki pii kacel ki remo bene. 7Cwiny Maleŋ tye macalo cadenne, pien Cwiny aye ada. 8Doŋ tye caden adek: Cwiny Maleŋ, pii ki remo; gin adek-ki ducu lok me cadengi orwatte. 9Wan waye lok me caden ma dano gimiyo, ento caden pa Lubaŋa dit kato megi woko Man aye lok me caden pa Lubaŋa, ma en omiyo i kom Wode. 10Doŋ ŋat ma ye Wod pa Lubaŋa tye ki caden i iye kene. Ŋat ma pe ye Lubaŋa, noŋo omiyo Lubaŋa odoko lagoba, pien noŋo en pe oye lok me caden ma Lubaŋa omiyo i kom Wode. 11-Caden meno en ene ni, Lubaŋa doŋ omiyowa kwo ma pe tum, dok kwo meno tye i Wode. 12Ŋat ma tye ki Wod tye ki kwo, ŋat ma pe ki Wod pa Lubaŋa, pe tye ki kwo.","num_words":251,"character_repetition_ratio":0.082,"word_repetition_ratio":0.0,"special_characters_ratio":0.26,"stopwords_ratio":0.347,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 35 ACO85 - Rwot oloko kweda. Owacci, “Wod pa - Bible Search\\nEjekiel 34 Ejekiel 36\\nLok ma lanebi otito mukemo got Ceir\\n1-Rwot oloko kweda. 2Owacci, “Wod pa dano, cik waŋi inen got Ceir, ci itit lok i kome. 3Wac bot jo ma gibedo kunnu ni, an Rwot Lubaŋa awaco kuman ni,\\nNen, atye ki lok i komwu,\\nwun jo ma i kom got Ceir.\\nAbiryeyo ciŋa i komwu ci amiyo lobowu doko obur\\nka ma dano mo pe bedo iye.\\n4Abiweko gaŋiwu ducu doko obur,\\nki wun doŋ wubibedo i lobo ma oballe woko.\\nMan bimiyo wuŋeyo ni an aye a Rwot.\\n5“Wun onoŋo wubedo lumone pa jo Icrael ducu, kun wumiyo gibedo ka nekogi woko ki pala lucwan i kare ma can opoto i komgi, ki i kare me keto can i komgi me agikki. 6Pi meno, kit macalo atye kwo-ni, man Rwot Lubaŋa ma owaco, doŋ abiyubo to aye ma binekowu, ma binekowu nakanaka tyekowu woko; pien wutye ki bal alii me nek, pi meno to bibedo ka nekowu nakanaka. 7Abimiyo got Ceir doŋ obur, ki lobone doŋ iye noŋo; doŋ abimiyo jo ma gibino ki jo ma gicito gikato ki kenyo gitum woko matwal. 8Abipoŋo wi godiwu ki kom dano ma ginekogi; ki jo ma ginekogi ki pala lucwan gibipoto i wi cerewu ducu ki i notawu ki loŋowu ducu. 9Abimiyo lobowu iye doŋ noŋo kare ducu, ki gaŋiwu bene ducu dano doŋ pe bibedo iye. Man bimiyo wuŋeyo ni an aye a Rwot.\\n10“Yam wubedo ka wacci rok magi aryo, Icrael ki Juda, ki lobogi ducu bidoko mewu, dok bene wubicamo bedo mewu, kadi bed an Rwot aye abedo Lubaŋagi. 11Pi meno, kit macalo atye kwo-ni, man Rwot Lubaŋa ma owaco, abitic kwedwu kun lubo kit kinigawu ki nyekowu ma doŋ wutyeko nyutogi woko ka maleŋ-ŋi, pien wubedo ki adagadaga i kom jona. Abimiyo wuneya i kinwu kekenwu, ka doŋ acako ŋolo kop i komwu pi gin ma wutimo i kom jona. 12Man bimiyo wuŋeyo ni an Rwot onoŋo awinyo lok ma wubedo ka wacone ki cac i kom godi me Icrael, kun wuwacci doŋ gudoŋ igi noŋo, dok ni doŋ gimiyo botwu ni wucam obed mewu. 13Dok bene wumine kenwu me bedo dit makato an woko, kun wunyatte kwede i koma ma wuloko lok mapol; ento meno an awinyo woko.”\\n14Rwot Lubaŋa owaco kuman ni, “Abimiyo lobowu iye doŋ noŋo, wek jo me wi lobo ducu gubed ki yomcwiny pi can ma opoto i komwu. 15Kit macalo wubedo ki yomcwiny pi ginaleya pa jo me ot pa Icrael, ni pien lobogi doŋ odoŋ nono, an bene abitimowu kit meno, wun jo ma wubedo i got Ceir, ki jo Edom ducu. Man bimiyo giŋeyo ni an aye a Rwot.”","num_words":439,"character_repetition_ratio":0.058,"word_repetition_ratio":0.009,"special_characters_ratio":0.24,"stopwords_ratio":0.287,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Pingo Peko Onya Mapol Ata? — Wi Lubele ma i LAIBRARI ME INTANET\\nbhs dul 11 pot 116-123\\nGIN MUMIYO LUBANGA OWEKO DANO DENO CAN\\nPINGO JEHOVAH OKURO PI KARE MALAC TUTWAL?\\nIBITIYO KI MIC ME BEDO AGONYA NINING?\\nLubanga Tye ki Yub Ango pi Lobo?Baibul Mono Ada Pwonyo Gin Ango?\\nLubanga Tye ki Yub Ango pi Dano?Baibul Twero Pwonyowa Gin Ango?\\n1, 2. Dano mapol gipenyo lapeny ango?\\nNINO ki nino wawinyo pi pekki mapol ata ma timme i wi lobo. Me labolle, oyengyeng otugge ki i te nam, ocoro pii ma omwonyo caro mo woko. Laco mo odonyo i kanica ki muduku, ocelo dano ata ci oneko mogo bene. Two kanca oneko dako mo ma meggi lutino abic, ci oweko lutinone gudong niyak.\\n2 Ka peko nyo can ma kit meno opoto, pol pa dano gipenyo ni, “Pingo?” Jo mapol gipenyo pingo lobo-ni opong ki adegadega ki can. Tika dong ipenye ki lapeny man?\\n3, 4. (a) Lapeny ango ma Kabakuk openyo? (b) Jehovah ogamo lapennye nining?\\n3 I Baibul, wapwonyo ni kadi wa co ma gubedo ki niye matek i kom Lubanga bene gupenyo kodi lapeny magi. Me labolle, lanebi Kabakuk openyo Jehovah ni: “Pingo imiyo aneno tim maraco kun wanga neno tim aranyi? To-piny ki bwami guruma woko dyere, lweny ki daa ocakke i kabedo ducu.”​—Kabakuk 1:3.\\n4 I Kabakuk 2:2, 3, wakwano lagam ma Lubanga omiyo me dok i lapeny pa Kabakuk ki cikkene me yubo jami ma oballe. Jehovah tye ki mar matut pi dano. Baibul waco ni: “En tamo [paro] piwu.” (1 Petero 5:7) Adada, Lubanga dag jami maraco makato wan dano. (Icaya 55:8, 9) Pi meno, kong dong wanyamu lapeny man, Pingo peko onya mapol i wi lobo?\\n5. Ngo ma pol pa lupwonye dini giwaco i lok madok i kom deno can? Baibul kono pwonyo gin ango?\\n5 Lukwat, padi, ki lupwonye dini pol kare giwacci yub pa Lubanga tye ni dano myero guden can. Mogo giwacci jami ducu ma timme i kwo pa dano, kadi wa maracone nongo dong Lubanga otyeko yubone con dok pe watwero niang pingone. Mukene giwacci jo madito kacel ki litino matino gito wek gubed kacel ki Lubanga i polo. Ento man pe lok ada. Jehovah pe kelo jami maraco i kom dano. Baibul waco ni: “Lubanga pe twero timo gin marac kadi ki acel. Won Twer Ducu pe timo gin mo ma pe tye atir.”​—Yubu 34:10.\\n6. Pingo jo mapol gikok i kom Lubanga pi pekki ducu ma tye i wi lobo?\\n6 Dano mapol gikok i kom Lubanga pi pekki ducu ma tye i wi lobo pien gitamo ni Lubanga aye obedo lalo lobo. Ento kit ma wapwonyo kwede i Dul me 3, lalo lobo kikome obedo Catan Larac-ci.\\n7, 8. Pingo pekki tye mapol tutwal i wi lobo?\\n7 Baibul wacciwa ni “lobo ducu tye i te loc pa Larac.” (1 Jon 5:19) Lalo lobo man, Catan, obedo ngat mager dok cwinye col. En “labwol dano ma i wi lobo ducu.” (Niyabo 12:9) Jo mapol gilubo kite. Dok meno obedo tyen lok acel mumiyo lobo-ni opong ki bwola, adage, ki tim gero.\\n8 Tye dok tyen lok mukene mumiyo peko tye onya i lobo. I kare ma Adam gin ki Kawa gujemo, gin gukobo bal bot lutinogi. Dok macalo adwogi me bal, dano uno dano luwotgi. Pol kare gimito ni pigi obed tek makato jo mukene. Gilwenyo dok gidiyo luwotgi tektek. (Latitlok 4:1; 8:9) I kine mukene dano deno can pi “kare kacel ki jami ma gitimme atura.” (Latitlok 9:11, NW) Ka dano tye i kabedo marac i cawa marac, can me gudo kacel ki jami mukene maraco twero timme i kome.\\n9. Pingo waromo bedo labongo akalakala mo ni Jehovah tye ki tyen lok maber mumiyo en oye ni deno can omedde?\\n9 Jehovah pe kelo peko mo keken i kom dano. Pe myero wakok i kome pi lweny, turo cik, ki tim me dic. Pe Lubanga aye kelo can ma poto atura calo oyengyeng, yamo lapiru mager, ki pii aluka. Ento iromo bedo ki lapeny ni, ‘Ka Jehovah aye dong ngat matek loyo i polo ki lobo, pingo en pe juko timme pa jami maraco ducu?’ Wangeyo ni Lubanga paro piwa mada, pi meno en myero bed ni tye ki tyen lok maber mumiyo en pud oye ni deno can omedde.​—1 Jon 4:8.\\n10. Catan okelo koko ango i kom Jehovah?\\n10 I poto me Eden, Larac-ci obwolo Adam gin ki Kawa. Catan omoro koko i kom Lubanga ni obedo Laloc marac. En omedde ki kokone ni Lubanga okano gin mo maber ki bot Adam ki Kawa. Catan onongo mito ni gin gutam ni en etwero bedo laloc maber makato Jehovah dok ni pe gimito Lubanga i kwogi.​—Acakki 3:2-5; nen Lok me Giko Buk Man me 27.\\n11. Lapeny ango ma omyero wanong lagamme?\\n11 Adam gin ki Kawa gukwero winyo dog Jehovah dok gujemo i kome. Gutamo ni gitye ki twero me moko pigi kengi gin maber ki gin marac. Jehovah onongo twero nyuto nining ni lujemo magi gutimo bal dok en aye engeyo gin maber loyo piwa?\\n12, 13. (a) Pingo Jehovah pe ojwero Adam ki Kawa cutcut? (b) Pingo Jehovah oye ni Catan obed laloc me lobo man dok ni dano gulone kengi?\\n12 Jehovah pe ojwero Adam ki Kawa cutcut. Me ka meno, en oye ni gunywal lutino. Ka doki, Jehovah oweko ni lutino pa Adam ki Kawa gubed agonya me yero ngat ma gimito macalo lalocgi. Yub pa Jehovah onongo tye me pongo lobo ki dano ma gipe ki roc, dok meno bicobbe kadi bed Larac-ci pe mito.​—Acakki 1:28; Icaya 55:10, 11.\\n13 Catan opyem ki Jehovah i nyim lumalaika milion mapol. (Yubu 38:7; Niyabo 5:11) Pi man Jehovah omiyo Catan kare me nyuto ka adot ma en okelo-ni tye ada. En bene omiyo ki dano kare me temo gamente mapatpat i te loc pa Catan wek gunen ka gitwero lone kengi maber labongo kony pa Lubanga.\\n14. Kare ma okato-ni onyuto gin ango?\\n14 Pi mwaki alip mapol, dano gutemme me lone kekengi, ento pe gutwero. Man onyuto ka maleng ni Catan obedo lagoba. Dano mito kony ma a ki bot Lubanga adada. Lanebi Jeremia oloko lok ada i kare ma en owacci: “Ai Rwot [Jehovah], angeyo ni dano pe loyo kwone kene nio i agikkine; pe tye ngat mo ma tye ki twero me loyo kwone.”​—Jeremia 10:23.\\n15, 16. (a) Pingo Jehovah oweko peko omedde pi kare malac tutwal? (b) Pingo Jehovah pe okwanyo pekki ma Catan okelo?\\n15 Pingo Jehovah oweko peko omedde pi kare malac tutwal? Pingo en pe juko timme pa jami maraco? Pien otero kare malac me nyuto ni loc pa Catan pe okelo adwogi maber. Dano dong gutemo gamente mapatpat ducu ma gitwero, ento pe tye mo ma okelo adwogi maber. Kadi bed ni dongo lobo tye ka timme ma lubbe ki diro me cayan ki tet manyen, can, turo cik, lweny ki tim me ngolo kop alenga tye ka nya i kabedo ducu. Wan dano adana pe watwero lone kenwa labongo kony pa Lubanga.\\n16 Jehovah pe okwanyo pekki ma Catan okelo. Ka en otimo meno, ci binyuto ni en cwako loc pa Catan. Dok bene dano twero cako tamo ni gitwero lone kengi kit ma Catan owaco kwede. Ento man obedo lok goba, dok Jehovah pe twero timo gin mo ma miyo dano giye lok goba meno. En pe loko lok goba.​—Jo Ibru 6:18.\\n17, 18. Ngo ma Jehovah bitimone i kom jami ducu ma Catan obalo?\\n17 Jehovah tika twero yubo jami ducu ma oballe macalo adwogi me jemo pa Catan ki dano? Eyo. Bot Lubanga jami ducu twere. Jehovah ngeyo awene ma kibicobo pyem ducu pa Catan. I ngeye, en biloko lobo ducu doko paradic, kit ma onongo myero obed kwede con. Jo ducu ma tye i “lyel” kibicerogi. (Jon 5:28, 29) Dano pe dok gibitwo nyo to. Yecu biyubo jami ducu ma Catan obalo. Jehovah bitic ki Yecu me “turo tic pa Catan woko.” (1 Jon 3:8) Watye ki yomcwiny ni Jehovah odiyo cwinye i komwa wek wange en kun wayero en me bedo Lalocwa. (Kwan 2 Petero 3:9, 10.) Kadi bed watye ka limo can, en konyowa me cirone.​—Jon 4:23; kwan 1 Jo Korint 10:13.\\n18 Jehovah pe diyowa me yero en me bedo Lalocwa. En omiyo bot dano mic me bedo agonya. Kong dong wanenu lok i kom mic ma pire tek man.\\n19. Mic ma pire tek ango ma Jehovah omiyo botwa? Pingo omyero wabed ki pwoc pi mot man?\\n19 Mic pa Jehovah me bedo agonya me moko tamwa weko wabedo pat adada ki lee. Gin gitimo jami ma lubbe ki kit me kwo ma dong tye i remogi, ento wan watwero yero kit ma myero wakwo kwede dok wamoko piwa kenwa ka wamito yomo cwiny Jehovah. (Carolok 30:24) Dok bene, pe watye calo robot ma gilubo yo me timo gin moni keken ci otum. Watye agonya me yero ngat ma myero wabed, jo ma wamito ni gubed luremwa, ki gin ma wamito timone ki kwowa. Jehovah mito ni wanong mit pa kwo.\\n20, 21. Gin ango ma pud dong ber loyo ma itwero yerone kombeddi?\\n20 Jehovah mito ni wamare. (Matayo 22:37, 38) En tye calo wego ma cwinye bedo yom ka latinne owacce ni “An amari,” kun waco lok ma a ki i cwinye kene ento pe kidiye adiya ni owaci. Jehovah ominiwa mic me bedo agonya me yero ka wamito tic pire nyo pe. Catan, Adam, ki Kawa guyero me kwero Lubanga Jehovah. In kono ibitic ki mic ma megi me bedo agonya nining?\\n21 Ti ki mic me bedo agonya me tic pi Jehovah. Tye dano milion mapol ma bene gumoko tamgi me yomo cwiny Jehovah kun gikwero Catan. (Carolok 27:11) Ngo ma in itwero timone kombeddi wek ibed tye i lobo manyen pa Lubanga ka en okwanyo pekki woko ducu? Dul ma lubo man bigamo lapeny meno.\\nLOK ADA ME 1: JEHOVAH PE KELO KIT CAN MO KEKEN\\n“Lubanga pe twero timo gin marac kadi ki acel. Won Twer Ducu pe timo gin mo ma pe tye atir!” ​—Yubu 34:10\\nPingo peko onya mapol ata i lobo-ni?\\n1 Jon 5:19\\nLaloc me lobo-ni aye Catan Larac-ci.\\nDano giuno dano luwotgi.\\nLatitlok 9:11, NW\\nI kine mukene dano deno can pien gitye i kabedo marac i cawa marac.\\nJehovah tye ki mar matut pi jone. En pe mito neno ka gideno can.\\nLOK ADA ME 2: CATAN OKELO PYEM I KOM TWERO ME LOC PA JEHOVAH\\n“Lubanga ngeyo ni, . . . wangwu biyabbe woko, ci wubidoko calo Lubanga, miyo wungeyo gin maber ki gin marac.”​—Acakki 3:5\\nPingo Jehovah pe ocayo pyem pa Catan?\\nCatan okok i kom Lubanga ni en laloc marac. Catan onongo mito ni dano gutam ni gitye ki twero me moko tamgi pigi kengi i kom gin matir ki gin ma pe atir.\\nCatan opyem ki Jehovah i nyim lumalaika milion mapol.\\nLOK ADA ME 3: PYEM PA CATAN PE ONYAKO NYIGE\\n“Pe tye ngat mo ma tye ki twero me loyo kwone.” ​—Jeremia 10:23\\nPingo dano gudeno can pi kare malac tutwal?\\nDano dong gutemo gamente mapatpat ducu ma gitwero, ento pe giromo loyo lobo labongo Lubanga.\\nJehovah diyo cwinye dok omiyo kare botwa me ngeyo en ki me yero en macalo Lalocwa.\\n1 Jon 3:8\\nJehovah bitic ki Yecu me yubo jami ducu ma oballe i te loc pa Catan.\\nLOK ADA ME 4: TI KI MIC ME BEDO AGONYA ME TIC PI JEHOVAH\\n“Latinna, bed ryek . . . wek anong lagam ma myero adok iye i lok ki ngat ma yeta.”​—Carolok 27:11\\nPingo Jehovah pe diyowa me tic pire?\\nLee gitimo jami ma lubbe ki kit me kwo ma dong tye i remogi, ento Jehovah oweko wan watye agonya me moko tamwa. Waromo moko tamwa ka wabitiyo pire nyo pe.\\nJehovah mito ni wati pire pien ni wamare.","num_words":1862,"character_repetition_ratio":0.045,"word_repetition_ratio":0.018,"special_characters_ratio":0.254,"stopwords_ratio":0.315,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lulevi 9 ACO85 - I nino me aborone Moses olwoŋo Aron ki - Bible Search\\nLulevi 8 Lulevi 10\\nAron otyero gitum mapatpat\\n1I nino me aborone Moses olwoŋo Aron ki awobene ki ludoŋo pa jo Icrael, 2ci owaco bot Aron ni, “Kwany wod twon, pi gitum me bal, ki nyok romo pi gitum awaŋa, ma pe komgi ki mwonyo ducu, wek ityergi i nyim Rwot. 3Dok iwac bot jo Icrael ni, ‘Wukwany nyok dyel pi gitum me bal, wod twon ki latin romo ma ditogi mwaka acel acel ma pe komgi ki mwonyo ducu, pi gitum awaŋa, 4ki twon ki nyok romo pi gityer lakwecwiny, me atuma i nyim Rwot, ki gityer me moko kwon ma girubo ki moo; pien Rwot binen botwu tin.’ ” 5Gukelo gin ma Moses ociko i nyim kema me rwatte; ci lwak ducu gunyiko cok, gucuŋ i nyim Rwot. 6Moses owaco ni, “Man aye gin ma Rwot ociko ni wuti, ci deyo pa Rwot binen botwu.” 7-Moses dok owaco bot Aron ni, “Nyik cok ki keno tyer, wek ityer gitum me balli ki gitum awaŋani, ci itim gin lakwany bal ki i komi ki i kom lwak. Dok ikel gityer pa lwak itim gin lakwany bal ki i komgi macalo yam Rwot ociko.”\\n8Aron ocako nyiko cok kt keno tyer ci oneko wod twon me gitum me bal ma onoŋo tye pire kikome. 9Ka awobe pa Aron gumiyo remo bote, en oluto lwet ciŋe i remo ci oreyo kom ten keno aŋwen me keno tyer, ka oonyo remo i te tedi keno tyer. 10Ento dwolo ki olaŋ aryo ki okene ma tye i kom cwiny ma okwanyo ki i kom gitum me bal en owaŋo woko i wi keno me tyer, macalo yam Rwot ociko ki Moses. 11Riŋone ki pyenne en owaŋo awaŋa ki mac woko i ne gony.\\n12Ka oneko gitum awaŋa, ci awobe pa Aron gumiyo remo bote, en ocoro i kom keno tyer kun rumo kome ducu. 13Ka dok gumiyo gitum awaŋa bote i kit ma giŋido kwede, kacel ki wic ci en owaŋogi i wi keno tyer. 14En olwoko jam iye ki tyene ducu, ci owaŋogi i wi keno tyer kacel ki gitum awaŋa.\\n15Ka man otum, otyero gityer pa lwak, Okwanyo dyel me gitum me bal ma onoŋo tye pi lwak, ci oneko, otyero pi bal, macalo gitum me bal mukwono. 16Ka dok omiyo gitum awaŋa, otyero kun lubo cik. 17Ka otyero gityer me moko kwon, ojobo poŋ ciŋe, owaŋo i wi keno tyer, omedo i kom gitum awaŋa me odiko.\\n18-Oneko twon ki nyok romo bene en gitum me gityer lakwecwiny ma onoŋo tye pi lwak. Awobe pa Aron gumiyo remo bote, ci en ocoro i kom keno tyer kun rumo kome ducu. 19Ka dok gumiye dwolo me twon ki me nyok romo, ki moo yibe, dwolo ma oumo jam iye, olaŋ aryo, ki okene ki i kom cwiny. 20Guketo dwolo i wi gok, ci owaŋo dwolo i wi keno tyer, 21ento gok ki em malacuc Aron okwato me bedo gityer akwata i nyim Rwot, macalo Moses ociko.\\n22-Ka doŋ Aron otiŋo ciŋe malo tuŋ bot lwak, ci olamo gum i komgi, ci olor piny nia ki ka tyero gitum me bal ki gitum awaŋa ki gityer lakwecwiny ducu. 23Lacen Moses ki Aron gudonyo i kema me rwatte; ka gukatti woko, ci gulamo gum i kom lwak, ci deyo pa Rwot onen bot lwak ducu. 24Ka mac oa ki i nyim Rwot obino owaŋo gitum awaŋa ki dwolo ma i wi keno tyer, otyeko woko ducu. Ka lwak ducu oneno gudaŋŋe ki woo, gupoto piny aryeba ic.","num_words":586,"character_repetition_ratio":0.079,"word_repetition_ratio":0.01,"special_characters_ratio":0.25,"stopwords_ratio":0.295,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Tic Pa Lukwena 17 ACO85 - Ka doŋ gutyeko wok ki i - Bible Search\\nTic Pa Lukwena 16 Tic Pa Lukwena 18\\nTic Pa Lukwena 17\\nWoo ma obedo i Tecalonika\\n1Ka doŋ gutyeko wok ki i Ampipoli ki Apolonia, ci gubino i Tecalonika, ka ma kacokke pa Lujudaya tye iye. 2Paulo odonyo iye macalo kite tye, ori kunnu pi cabit adek kun obedo ka laro lok kwedgi i kom lok ma i ginacoya. 3Obedo ka tito lok kikore ma moko ni Kricito myero onen can ki cer woko ki i kin jo muto, kun waco ni, “Yecu man ma atito botwu-ni en aye Kricito ma Lubaŋa oyero.” 4Ci jo mukene i kingi lok ocobo cwinygi, guribbe i kom Paulo ki Cira, ki lwak jo Grik mapol ma giworo Lubaŋa, kacel ki mon madito madwoŋ. 5Ento Lujudaya nyeko omakogi, gukelo jo ma tubo kin dano atata, ci gucoko dano gukelo woo matek i gaŋ gurumo ot pa Yacon kun giyenyo Paulo ki Cira pi kelogi woko bot lwak ki tek. 6Ka nojogi oloyogi, ci guywayo Yacon ki utmego mogo guterogi i nyim luloc me gaŋ kun gidaŋŋe ni, “Jo man gitito gin mapat, gitye ka loko tam pa dano me lobo woko, gubino kwede wa kany. 7Yacon aye ojologi; gin gitye ka balo cik pa Cecar ma giwaco ni tye kabaka mukene, en Yecu.” 8Ka lwak dano ki luloc me gaŋ guwinyo lok man, ci gucako tugge. 9Luloc gumiyo Yacon ki utmego mukene guculo lim me lajeŋ, ka lacen guwekogi gucito.\\nLukwena gucito Berea\\n10Utmego gucwalo Paulo ki Cira gucito woko i dyewor meno wa i Berea cut; ka guo ci gucito i kacokke pa Lujudaya. 11Lujudaya ma kunnu onoŋo yam gin jo ma kitgi beco makato jo ma i Tecalonika. Gujolo lok ma gitito botgi ki ciŋgi aryo, kun giŋiyo ginacoya ma yam gicoyo nino ducu pi neno ka lok ducu tye kit meno ada. 12Mumiyo lwak jo mapol guye Yecu, ki lwak mon madito ma Lugrik ki co mapol. 13Ento ka Lujudaya ma i Tecalonika guwinyo ni Paulo ki Cira gitye ka tuco lok pa Lubaŋa i Berea bene, gin bene gubino kunnu, gurubo dano dok gutugo lwak. 14Utmego gucwalo Paulo woko oyot i yo ma cito i dog nam, ento Cira ki Temceo gudoŋ. 15Jo ma gulwoko Paulo-ni gutere wa i Atene; ka ocikogi pi Cira ki Temceo ni gucit bote oyotoyot, ka gua, gudok.\\nPaulo i Atene\\n16I kare ma Paulo tye ka kurogi i Atene, ka oneno gaŋ meno opoŋ ki cal jogi, ci olyeto cwinye mada. 17Obedo ka laro lok ki Lujudaya ki jo ma giworo Lubaŋa i kacokkegi, ki i cuk bene ki jo ma en rwatte kwedgi jwijwi. 18Luryeko mogo me dul pa Luepikurea ki Lucitoiki c bene gurwatte kwede. Jo mukene guwacci, “Lalok atata-ni temo tito lok i kom gin aŋo?” Jo mukene guwacci, “En nen calo tito lok i kom jogi mogo ma welo,” pien noŋo en tye ka tito lok me kwena maber i kom Yecu ki i kom cer i kin jo muto. 19Ci gimake gitere i nyim cokke ma yam rwatte i wi got ma gilwoŋo Areopago, kun giwaco ni, “Wamito ŋeyo kit pwony manyen ma ikelo-ni, 20pien in dok ikelo lok ma welo twatwal i itwa, ci wamito niaŋ tere.” 21I kare meno lwak jo Atene ducu ki welo ma gibedo kunnu gityeko karegi ducu ka tito lok ki winyo lok i kom gin manyen.\\n22Ka Paulo ocuŋ i dye cokke me Areopago, ci owaco ni, “Wun jo Atene, aniaŋ ni i kit ducu wun ludini mada, 23pien i kare ma awoto i dye gaŋ aneno keno tyer mo ma gicoyo i kome ni, ‘Pa lubaŋa ma pe ŋene.’ Gin ma wuworo ma pe wuŋeyo, man aye atuco botwu-ni. 24-Lubaŋa ma yam ocweyo lobo ki jami ducu ma tye iye-ni, en aye Rwot me polo ki lobo, pe bedo i ot ma dano gutiyo ki ciŋgi, 25pe bene mito ni dano guwore ki gin ma gutiyo atiya ki ciŋgi, macalo gin mo orem bote, pien en kikome aye miyo kwo ki dano ducu wa ki yweyo ki jami ducu. 26En yam ocweyo rok ducu nia ki i kom dano acel wek gubed i wi lobo ma onoŋo en omoko kare kikome ma myero gubed iye, ki waŋ apokki lobo me kabedogi, 27wek gubed ka yenyo Lubaŋa, wek ka giboŋo aboŋa gwok nyo gugud kome ci ginoŋe, pien en pe tye cen ka mabor ki bot ŋat acel acel i kinwa. 28‘Wakwo i en, wawoto i en, wabedo i en’, macalo ŋat mo ocoyo. Ŋat acel i kin lucocwu bene ocoyo ni, ‘Wan bene wan litinone.’ 29Kit meno ka wan litino pa Lubaŋa, pe myero watamu ni Lubaŋa cal ki cal mo me jabu nyo ryal nyo got ma gipayo ki diro ki tam pa dano. 30I kare me kwiya piny Lubaŋa yam pe oyaro pire, ento i kare man en doŋ ociko ni dano ducu myero guŋut i kom balgi, 31pien en doŋ otyeko moko nino ma en biŋolo iye kop i kom dano ducu ma i lobo i kit ma atir, kun doŋ oyero dano ma myero oŋol kop ma ka-kare, omiyo bene lanen ma nyuto ni man bitimme pi cero dano meno ki i kin jo muto.”\\n32Ka guwinyo Paulo ka loko lok i kom cer ki i kin jo muto, jo mogo gucako caye ki jo mukene guwacci, “Wamito imed tito lok man botwa kare mukene.” 33Ka Paulo okato woko ki botgi, owoto gire. 34Ento jo mukene gumako i kome, guye lokke. I kingi onoŋo tye Dionecio ma Laareopago, ki dako mo ma nyiŋe Damali, ki jo mukene bene.","num_words":923,"character_repetition_ratio":0.047,"word_repetition_ratio":0.0,"special_characters_ratio":0.246,"stopwords_ratio":0.36,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Luker 1 ACO85 - I kare ma kabaka Daudi doŋ oti - Bible Search\\n2 Camuel 24 1 Luker 2\\n1 Luker 1\\nAbicagi okonyo Daudi\\n1I kare ma kabaka Daudi doŋ oti twatwal, ki mwaka me ditte bene dwoŋ, kadi bed gium kome ki lwak boŋŋi mapol, pe winyo lyeto mo i kome. 2Luticce guwaco hote ni, “Ladit kabaka, giyeny nyako mo matidi gikel boti, wok omur kori, ogwoki bene, Wek en obut i kori, ladit kabaka, omiyi lyeto.” 3Guyenyo nyako mo mamwonya ki i lobo Icrael ducu, ci gunoŋo Abicagi anyira Cunam, gukele bot kabaka. 4Nyako meno onoŋo mwonya mada. Otugi doko lagwok kabaka cut, kun tiyo tic ducu; ento kabaka pe oloko odoko dakone.\\nAdoniya oette i ker\\n5-I kare meno Adoniya wod pa Kagit oŋwette ki dwoŋ wiye kene kun wacci, “Abibedo kabaka.” Ocako yubo gadigadi lweny ki wegi aguragura, ki co pyerabic, oketogi me riŋo i nyime. 6Yam wonne pe ocwero cwinye i kare mo ducu pi penye ni, “Piŋo itimo gin munyo-ni!” En odoŋo nia kome mwonya mada ma neno mit; yam minne onywalo olubo ŋe Abcalom. 7En oyubo lok ki Joab wod pa Jeruya ki ajwaka Abiatar, ci gulubo kor Adoniya gukonye. 8Ento ajwaka Jadok, Benaya wod pa Yekoyada, lanebi Natan, ki Cimei ki Rei ki oteka lweny pa Daudi yam pe gitye bot Adoniya.\\n9Adoniya otyero romi ki twoni ki lim ma gucwe bot Lubaŋa i nyim got Twol ma tye i ŋet En-rogel, ka olwoŋo iye omege ducu ma awobe pa kabaka ki ludito ducu ma i Juda ma gitiyo bot kabaka. 10Ento pe olwoŋo lanebi Natan, kadi Benaya, kadi twoni oteka lweny pa Daudi, kadi wa ominne Solomon.\\n11-Natan owaco bot Batceba min Solomon ni, “In peya iwinyo ni Adoniya wod pa Kagit otyeko doko kabaka ma rwotwa Daudi bene pe ŋeyo lok mo iye? 12Iyo, koŋ doŋ ibin wek amiyi ryeko, ka wek alar kwoni ki kwo pa wodi Solomon. 13Cit oyot bot kabaka Daudi, iwacce ni, ‘Yam ikwoŋo kwoŋ bota, ladit, kun iwacci, woda Solomon aye bicamo kerri, en aye bibedo i wi komkerri, Piŋo Adoniya aye odoko kabaka?’ 14I kare ma noŋo pud it ye ka lok ki kabaka-ni, an bene abibino i kori ka moko lokki.”\\n15Batceba ocito bot kabaka wa i kicikane. Onoŋo kabaka doŋ oti twatwal, kun Abicagi anyira Cunam obedo ka tic i kome. 16Batceba okulo wiye oryebbe piny me woro kabaka. Kabaka openye ni, “Gin aŋo ma cwinyi mitoni?” 17Batceba ogamo ni, “Rwoda, yam ikwoŋo kwoŋ bota ki nyiŋ Rwot Lubaŋani kun iwacci, Solomon ma woda aye bicamo kerri, en aye bibedo i wi komkerri. 18Kombeddi nen ba, Adoniya aye odoko kabaka, kadi bed in rwoda pe iŋeyo iye gin mo. 19Otyeko tyero twoni ki lim ma ocwe-gu ki lwak romi mapol twatwal, olwoŋo awobe pa kabaka ducu, ki ajwaka Abiatar, ki Joab ladit me mony bene; ento pe olwoŋo laticci Solomon. 20Rwoda kabaka, kombeddi waŋ jo lerael ducu gineno boti pi tito botgi ŋat ma bibedo i wi komkerri ka in doŋ ipe. 21Gwok nyo kare biromo ma noŋo in rwoda kabaka ito woko, iywe kacel ki kwariwu, ci an ki woda Solomon aye gibinenowa macalo wan luba!.”\\n22I kare ma Batceba tye ka lok ki kabaka-ni, lanebi Natan bene obino i ot. 23Giwaco bot kabaka ni, “Lanebi Natan bene tye kany.” Ka Natan odonyo i ot, oryebbe i nyim kabaka kun okulo wiye piny i ŋom. 24Owacci, “Rwoda kabaka, onoŋo in iwacci, ‘Adoniya aye bileyo ka tyena, en aye bibedo i wi komkerra’? 25Gin mumiyo apenyo, pien en doŋ ocito woko, otyero twoni ki lim ma ocwe, ki romi mapol twatwal, olwoŋo awobe pa kabaka ducu, ki Joab ladit me mony, ki ajwaka Abiatar. Nen, gin gitye ka cam ki mat i nyime kun giwacci, ‘Kabaka Adoniya obed kwo nakanaka!’ 26Ento an ma laticci, ki ajwaka Jadok, ki Benaya wod pa Yekoyada, ki laticci Solomon, en pe olwoŋowa. 27Lok man in rwoda kabaka aye imiyo otine kece, kun pe itito botwa wan luticci aŋa ma bibedo i wi komkerri ka in doŋ ipe?”\\n28Kabaka Daudi ogamo ni, “Lwoŋ Batceba obin bota.” Ci Batceba obino bot kabaka, ocuŋ i nyime. 29Kabaka okwono kwon kun wacci, “Macalo Rwot tye makwo-ni, ma yam okoko kwona ki iciŋ lukworra, 30macalo yam akwoŋo kwoŋ boti ki nyiŋ Rwot Lubaŋa pa Icrael kun awacci, ‘Wodi Solomon aye bileyo ka tyena, en aye bibedo i wi komkerra me leyo kakara,’ tin doŋ abiketo i tic.” 31Batceba okulo waŋe oryebbe piny oworo kaba ka kun wacci, “Myero rwoda kabaka Daudi obed kwo matwal!”\\n32Kabaka Daudi dok owacci, “Wulwoŋ ajwaka Jadok obin bota, ki Benaya wod pa Yekoyada.” Ci gubino bot kabaka. 33I Kabaka owaco botgi ni, “Wucit ki askarina, wuket woda Solomon i wi kanana kikome, ci wutere i Gikon. 34Wumi ajwaka Jadok ki lanebi Natan guwire kunnu ki moo me bedo kabaka me Icrael, lacen wukut tum kun wuwacci, ‘Kabaka Solomon obed kwo nakanaka!’ 35Ka wun doŋ wubilubo kore, ka en bino ci bedo i wi komkerra; pien en aye bibedo kabaka kakara, an doŋ atyeko kete me bedo laloc i wi Icrael ki i wi Juda bene.” 36Benaya wod pa Yekoyada ogamo dog kabaka ni, “Amen, Myero Rwot Lubujani rwoda kabaka omok lok ma iwaco-nu. 37Kit ma Rwot yam obedo kwedi, rwoda kabaka, en dok obed ki Solomon bene kit meno, omi komkerre obed dit makato meri.”\\n38Ajwaka Jadok ki lanebi Natan, ki Benaya wod pa Yekoyada, ki jo Keret ki jo Pelet, gucito guketo Solomon obedo i wi kana pa kabaka Daudi, ka gukelo kwede i Gikon. 39Ajwaka Jadok okwanyo moo ma i tun romo ma onoŋo okwanyo ki i kema pa Rwot, owiro ki Solomon ki kunnu, Lacen gikuto tum, ci lwak ducu gugamo ni, “Kabaka Solomon obed kwo nakanaka!” 40Dano gucako mol i kore kun gikuto nyamulere-gu ma cwinygi yom adada, omiyo lobo mito bar woko likwak pi dwangi.\\n41Adoniya ki welone ducu guwinyo i ŋe tyeko karamagi. Ka Joab owinyo dwan tum ci openyo ni, “Woo madit ma i gaŋ kai-Ii nyuto aŋo?” 42I kare ma en pud tye ka lok, Yonacan wod pa ajwaka Abiatar otuc, ci Adoniya owacce ni, “Dony, pien in dano ma gigeno, myero ikel lok maber.” 43Yonacan ogamo dog Adoniya ni, “Pe kumeno, ladit, pien rwotwa kabaka Daudi doŋ otyeko keto Solomon me bedo kabaka. 44Ocwalo ajwaka Jadok, ki lanebi Natan, ki Benaya wod pa Yekoyada, ki jo Keret ki jo Pelet, guketo Solomon obedo i wi kana pa kabaka. 45Ajwaka Jadok ki lanebi Natan gutyeko wire ki moo i Gikon me bedo kabaka; gucito nia ki kunnu ma cwinygi yom, en aye omiyo woo tye i gaŋ kal, Man aye dwan ma wuwinyo-ni. 46Solomon doŋ obedo i wi komker, 47dok bene lutic pa kabaka gucito ka pwoyo rwotwa, kabaka Daudi, kun giwacci, ‘Lubaŋani omi nyiŋ Solomon oywek mada makato meri, dok omi komkerre obed dit makato komkerri!’ Ci kabaka okulle piny i wi kitandane, 48owaco bene ni, ‘Gipwo Rwot Lubaŋa pa Icrael, ma otyeko keto ŋat acel ki i kin litinona obedo i wi komkerra tin, ma kun aneno ki waŋa.’ ”\\n49Lwak welo pa Adoniya ducu komgi ocako myel, ci gutwarre, ŋat acel acel okemo yone kene. 50Adoniya ocako lworo Solomon, ci oa ocito, omako ten keno me keno tyer. 51Gitito pire bot Solomon kun giwacci, “Nen, Adoniya doŋ lwori, kabaka Solomon, pien ocito omako ten keno me keno tyer kun wacci, ‘Waŋ ma kabaka Solomon okwoŋo kwoŋ bota ni pe ebineka, an laticce, ki pala lucwan, ci abia.’ ” 52Solomon owacci, “Ka ebibedo dano ma genne, pe yer wiye mo bipoto piny; ento ka rac mo onen i kome, ci bito.” 53Kit meno kabaka ocwalo dano ci gukwanyo Adoniya woko ki i kom keno tyer, ci ocito oworo kabaka Solomon, Solomon owaco bote ni, “Cit wa i odi.”","num_words":1273,"character_repetition_ratio":0.066,"word_repetition_ratio":0.011,"special_characters_ratio":0.24,"stopwords_ratio":0.229,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nia 14 ACO85 - Rwot dok owaco bot Moses ni, “Tit ki jo - Bible Search\\nNia 13 Nia 15\\nŊolo Nam Makwar\\n1Rwot dok owaco bot Moses ni, 2“Tit ki jo Icrael gudok cen ki ŋegi, wek gugony i nyim Pi-akirot i kin Migdol ki nam, i nyim Baal-jepon; wubigony mukemo en i ŋet nam. 3Pien Parao bilok pi jo Icrael ni, ‘Gin pud gitye ka dwalle atata i lobo; tim pud otweyogi woko.’ 4Abijiŋo cwiny Parao doko nwaŋ, ci en biryemo korgi, ci abinoŋo deyo i kom Parao ki monnye ducu; miyo jo Ejipt gibiŋeyo ni an a Rwot.” Ci gutimo kit meno.\\n5Ka gitito bot kabaka me Ejipt ni jo Icrael gutyeko riŋo gulwi woko, ci Parao kabaka me Ejipt ki luticce guloko cwinygi i komgi kun giwacci, “Man watimo gin aŋo ma waweko jo Icrael gua woko ki i dog ticwa, gucito woko-ni?” 6Kit meno ocako yubo gadigadine me lweny, oywayo wi monnye, 7ci otero gadigadi ma oyero miya abicel, ki gadigadi pa jo Ejipt mukene ducu kacel ki ludito luwigi ducu. 8Ci Lubaŋa ojiŋo cwiny Parao kabaka me Ejipt odoko nwaŋ, oryemo kor Jo Icrael macalo yam gutwarre magwa, gucito woko-ni. 9Jo Ejipt guryemo korgi, aguragura pa Parao ducu ki lwak gadigadi, ki wegi aguragura ki monnye ducu, ci gumakogi ka ma gugony iye i ŋet Pi-Kakirot, ma i nyim Baal-jepon.\\n10Ka Parao odiŋo korgi cok, jo Icrael gutiŋo waŋgi, ci nen, jo Ejipt gitye ka lubo korgi; ci gubedo ki lworo madwoŋ. Jo Icrael gukok matek bot Rwot, 11kun guwaco bot Moses ni, “Pien ineno ni Lyel pe i Ejipt mumiyo ikelowa kany wek wato woko i dye tim? Doŋ itimowa gin aŋo, pi kwanyowa woko ki i Ejipt? 12Pe yam walokki man i Ejipt ni, ‘Doŋ iwek yelowa, wek doŋ wat i ki jo Ejipt’? Twora kono yam watiyo ki jo Ejipt, makato ma wato woko i dye tim ata.” 13Ci Moses owaco bot lwak ni, “Pe wulwor wucuŋ matek, ci wubineno kit ma Rwot bilarowu kwede tin; pien jo Ejipt ma tin wunenogi-ni pe doŋ wubinenogi matwal. 14Rwot bilweny piwu, wun wubed mewu mot apira.” 15Rwot openyo Moses ni, “Ikok bota piŋo? Tit bot jo Icrael guwot anyim. 16Tin odooni malo, ci irye ciŋi i wi nam, ipok iye woko, wek jo Icrael guwok i dye nam i lobo mutwo. 17Abijiŋo cwiny jo Ejipt doko nwaŋ, wek gin bene gulub korwu, ci abinoŋo deyo i kom Parao kacel ki monnye, ki gadigadine, ki wegi aguragurane. 18Jo Ejipt gibiŋeyo ni an a Rwot, ka doŋ atyeko limo deyo i kom Parao ki gadigadine, ki wegi aguragurane.”\\n19Ka lamalaika pa Lubaŋa ma yam woto i nyim mony pa jo Icrael oa odok ocego ŋegi; ki wir me pol bene oa ki inyimgi, odok ocun i ŋegi. 20I obino oridde i kin mony pa jo Ejipt ki mony pa jo Icrael, Pol ocego kunnu ki mutu macol; ci dyewor meno ducu mony tun cel pe orwayo cok ki lawote nio ka piny oru.\\n21Moses oryeyo ciŋe i wi nam; Rwot odanyo dye nam woko, odiro pii woko wa ceŋ ki yamo matek mua wokceŋ mukodo i dyewor ducu, omiyo nam odoko lobo mutwo, ki i pii opokke woko. 22-Jo Icrael guwot o i dye nam i lobo mutwe, pii otiŋŋe odoko kicika yo tuŋ ciŋgi acuc ki yo tuŋ acam. 23Jo Ejipt guryemo korgi, ci gudonyo i korgi i dye nam; aguragura pa Parao ducu, ki gadigadine, ki wegi aguragurane. 24I kare ma gikuro rupiny, Rwot onoŋo tye i wir me mac ki me pol kun neno mony pa jo Ejipt. Obaŋo kom mony pa jo Ejipt woko, 25kun mako lawala me gadigadigi woko, mumiyo guywaŋe mot. Ci jo Ejipt guwacci, “Wek wariŋu walwiyu woko ki i nyim jo Icrael; pien Rwot tye ka lweny i kom jo Ejipt pigi.”\\n26Rwot dok owaco bot Moses ni “Rye ciŋ i i wi nam, wek pii odwog cel kom jo Ejipt, i kom gadigadigi, ki I kom wegt aguraguragi.” 27Kit meno Moses otiŋo ciŋe i wi nam, dwogo cen kun mol i kit m ma piny tye ka ru-ni. Jo Ejipt gucorre i iye, ci Rwot orido wi jo i dye nam. 28Ka pii odwogo gadigadi ki wegi aguragura Parao ducu ma yam gulul i nam-mi; pe tye ŋat mo a acel ma obwot i kingi. 29Ento jo Icrael gu mutwo ki i dye nam, kur kicikagi yo tuŋ ciŋgi acuc ki yo tuŋ acam.\\n30Kit meno Rwot yam olaro jo Icrael ki i ciŋ jo Ejipt i nino meno, ci jo Icrael guneno kom jo Ejipt ma guto i dog nam. 31Ka jo Icrael matek ma Rwot otimo i ki ci dano gudworo Rwot; omiyo guye Rwot ki laticce Moses.","num_words":771,"character_repetition_ratio":0.068,"word_repetition_ratio":0.0,"special_characters_ratio":0.248,"stopwords_ratio":0.275,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Woro ma Lubanga Cwako - Kabedo me Intanet pa Lucaden pa Jehovah\\nDUL ME APAR WIYE ABIC\\nWoro ma Lubanga Cwako\\nDini ducu mono ada yomo cwiny Lubanga?\\nWan watwero ngeyo ni man aye obedo dini me ada nining?\\nAngagi ma gubedo jo ma woro Lubanga i ada i kare-ni i lobo?\\nJEHOVAH obedo Lubanga ma lagwok mada dok mito ni wan omyero wanong ber i telane me mar. Ka waworo en i yo ma atir, wabibedo ki yomcwiny dok wabigwokke ki i peko mapol. Wabinongo bene mot ki kony ma a ki bote. (Icaya 48:17) Kono, tye dini ma kato mia woko ma giwaco ni gin aye gipwonyo lok ada i kom Lubanga. Ento, inongo ni yo me pwonyogi i kom nga ma Lubanga obedo kacel ki ngo ma en mito nongo opokke woko mapat pat.\\n2 Dong in itwero ngeyo kit me woro Jehovah i yo matir nining? Pe tyen lokke ni omyero kong inge pwony pa dini mapol ata-ni ducu. Omyero inge lok ma Baibul ada pwony i kom woro me ada ci otum. Me labolle: Cente kikwangala tye ka nyayo peko i lobo mapol. Ka onongo gimini tic me yeko cente meno woko, kit yo ango ma in ibitic kwede? Ibitemme me mako kit ma cente kikwangala nen kwede i wi? Pe. Wek pe obal kareni, ibitemme me mako kit ma cente kikome-ni nen kwede ci otum. Ka dong ingeyo kit ma cente kikome-ni nen kwede, ci dong ngeyo cente kikwangala pe bibedo tek. I yo acel-lu bene, ka ipwonyo kit me ngeyo dini me ada, ci ngeyo dini me goba dong pe bibedo tek.\\n3 Pire tek ni omyero wawor Jehovah i yo ma en mito. Dano mapol gitamo ni dini ducu yomo cwiny Lubanga, ento Baibul pe pwonyo kit meno. Konnye peke me wacone awaca ki dog ni ngat moni obedo Lakricitayo. Yecu owaco ni: “Pe dano ducu ma gilwonga ni, ‘Rwot Rwot’ aye gibidonyo i ker me polo, ento ngat ma tiyo gin ma Wora ma i polo mito.” Pi meno ka wamito nongo cwak pa Lubanga, omyero wapwony gin ma Lubanga mito ki botwa ka dok waket i tic. Yecu olwongo jo ma pe gitimo mitti pa Lubanga ni, “lutim gin maraco.” (Matayo 7:21-23) Dini goba bene pe tye ki bakacic mo, konnye peke calo cente kikwangala. Ma dong rac loyo, kodi dini ma kit meno balo kwowa.\\n4 Jehovah omiyo kare bot dano acel acel ma i lobo-ni me nongo kwo ma pe tum. Pi meno ka wamito nongo kwo me labed naka i Paradic, omyero wawor Lubanga i yo ma tye kakare kun nongo wakwo i yo ma en mito i kareni. Ento lok marac tye ni, jo mapol gukwero timo meno woko. Pi meno, Yecu owaco ni: “Wudony ki i doggola mading, pien dogolla ma tero dano i to lac, dok yone gipiro maber, dok jo ma donyo ki iye pol. Pien doggola ma tero dano i kwo ding, ki yone bene rac, dok jo ma nongo yo meno ginok.” (Matayo 7:13, 14) Dini me ada tero dano ikwo ma pe tum. Dini goba tero dano i to. Jehovah pe mito ni dano mo oto, en aye oweko en pud tye ka miyo kare ki dano ma i kabedo ducu me nongo pwony i kome. (2 Petero 3:9) Dong ada, kit ma waworo kwede Lubanga twero keliwa kwo nyo to.\\n5 ‘Dogola ma tero dano i kwo’ ni twero nonge nining? Yecu otito ni dini me ada binen i kwo pa dano ma gilubo en dini meno. “Wubingeyogi i kom kitgi.” En bene owaco ni, “yat maber nyako nyige mabeco.” (Matayo 7:16, 17) Nyo itwero wacci, dini me ada gibingene i pwony kacel ki ticgi. Jo ma lubo woro me ada macalo dul, giyenyo yo me timo mitti pa Lubanga kadi bed gubedo jo ma gitye ki roc dok bene gitimo bal. Kong dong wanenu jami abicel mapat pat ma nyuto jo mene ma lubo dini me ada.\\nJO MA GIWORO LUBANGA ME ADA\\ngijengo pwonygi ducu i Baibul\\ngiworo Jehovah keken dok gitito pi nyinge\\nginyuto mar kikome i kingi\\ngiye Yecu macalo yo pa Lubanga me laro dano\\npe gubedo jo me lobo\\ngitito pi Ker pa Lubanga macalo gen acel keken ma dano tye kwede\\n6Lutic pa Lubanga gicibo guti me pwonygi i Baibul. Baibul kikome otito ni: “Ginacoya ducu ma yam gicoyo, gicoyo pi teko pa [c]winy pa Lubanga. Konyo me pwony, me juko dano, me tiro kit pa dano, me nyebo dano wek gulub kit ma atir, wek dano pa Lubanga obed muteggi, ma bene oyubbe i yo ducu, ma romo tiyo kit tic maber ducu.” (2 Temceo 3:16, 17) Lakwena Paulo ocoyo bot Lukricitayo lureme ni: “Man aye gin mumiyo wapwoyo Lubanga kare ki kare, pien cakke ma wugamo lok pa Lubanga ma wuwinyo ki botwa, pe wugamo macalo lok pa dano, ento macalo lok pa Lubanga.” (1 Tecalonika 2:13) Pi meno, Pwony kacel ki tic ma tye i dini me ada pe cung i tekwaro pa dano. Gia ki i Baibul ma obedo lok pa Lubanga.\\n7 Yecu Kricito onyuto lanen maber ki jengo guti me pwonye i Lok pa Lubanga. I lega bot Wonne ma i polo, en owaco ni: “Lokki en ada.” (Jon 17:17) Yecu obedo ki niye i kom Lok pa Lubanga, dok jami ducu ma en opwonyo onongo rwatte ki lok ma tye i Ginacoya. Pol kare Yecu obedo ka waco ni: “Gicoyo ni.” (Matayo 4:4, 7, 10) Ka dong Yecu obedo ka cimo tyeng ma lok meno oa ki iye. Rom aroma ki lutic pa Lubanga ma i kareni, gin bene pe gipwonyo jami ma i wigi. Gin gitye ki niye ni Baibul obedo Lok pa Lubanga, pi meno, gin gijengo pwonygi i kom gin ma Baibul loko.\\n8Jo ma gilubo dini me ada giworo Jehovah keken dok gitito pi nyinge bene. Yecu owaco ni: “Wor Rwot Lubangani, dok bene iti pire keken.” (Matayo 4:10) Pi meno, Lutic pa Lubanga pe gimiyo woro bot ngat mo mapat ki Jehovah. Woro man tye iye tito pi nying Lubanga bot dano ki dok ngat ma en obedo. Jabuli 83:18 ( NW ) tito ni: “Wek gunge ni, in keni aye ma nyingi Jehovah in aye Ngat Mamalo Twal ma loyo wi lobo-ni ducu.” Yecu onyuto lanen maber me konyo jo mukene me ngeyo Lubanga, kit ma owaco i lega ni: “Atyeko nyuto nyingi bot jo ma ceng imiya ki i lobo.” (Jon 17:6) Kit meno bene, luworo me ada i kare-ni gipwonyo nying Lubanga, kite, ki yubbe, bot jo mukene.\\n9Jo pa Lubanga ginyuto mar me ada, ma pe wany i kingi kengi. Yecu owaco ni: “Dano ducu bingeyo ni wun lupwonnyena, ka mer tye i kinwu.” (Jon 13:35) Lukricitayo me kare macon gubedo ki mar ma kit meno i kingi. Mar ma a ki bot Lubanga ribo dano me kaka, kit me kwo, ki wang lobo mapat pat kacel i mar mo me omego matek ma pe tur. (Jo Kolocai 3:14) Lumemba me dini goba pe gitye ki kodi mar me omego ni. Wangeyo man nining? Jo mukene gineko luwotgi pien ni gua ki kaki mapat pat. Lukricitayo me ada pe gimako jami lweny me neko utmegi-gi ma gubedo Lukricitayo nyo ngat mo keken. Baibul tito ni: “Man aye gin ma bimiyo gineno jo ma gin litino pa Lubanga ki jo ma gin litino pa Catan: ngat ma pe timo gin ma tye atir pe latin pa Lubanga, kadi wa ngat ma pe maro ominne bene.…Myero wamarre kekenwa. Pe wabed calo Kain ma yam obedo latin pa Larac, ci oneko ominne woko.”—1 Jon 3:10-12; 4:20, 21.\\n10 Pe tyen lokke ni ka dong pe ineko nek ci nongo dong itye ki mar me ada. Lukricitayo me ada gitiyo ki karegi, kerogi, ki jami ma gitye kwede me konyo ki me cuko cwiny luwotgi labongo kit wanya mo. (Jo Ibru 10:24, 25) Gikonnye i kingi kengi i kare me peko, dok bene gitero jo mukene-ni maber. Adada, gin giketo tira me Baibul ni “watiyu gin maber bot dano ducu,” i kwogi.—Jo Galatia 6:10.\\n11Lukricitayo me ada giye ni Yecu Kricito obedo yo pa Lubanga me laro dano. Baibul tito ni: “Pe tye larre mo i ngat mukene, pien pe tye nying mo mukene i wi lobo man ma gimiyo ki wan dano ma myero walarre iye.” (Tic pa Lukwena 4:12) Kit ma waneno kwede i Dul me 5, Yecu omiyo kwone calo ginkok bot jo ma gin luwiny. (Matayo 20:28) Medo i kom meno, Yecu Kricito obedo Kabaka me Ker me polo ma Lubanga ocimo ma biloyo lobo-ni ducu. Dong, Lubanga mito ni wawiny dog Yecu dok waket pwony-nye i tic ka wamito kwo ma pe tum. Meno aye gin mumiyo Baibul tito ni: “Dano ma ye Wod tye ki kwo ma pe tum; ngat ma pe winyo dog Wod, pe bineno kwo.”—Jon 3:36.\\n12Luworo me ada pe gubedo jo me lobo. I kare ma kikelle i nyim Pilato ma onongo obedo laloc me Roma, Yecu owaco ni: “Kerra pe me lobo man.” (Jon 18:36) Jo ma gilubo kor Yecu ducu gimine i te Locce me polo dok gigwokke pe me donyo i tim me wi bye me lobo-ni, labongo paro pi lobo ma gibedo iye. Gin pe gidonyo i lweny me lobo-ni. Ento kono, jo ma giworo Jehovah pe gigengo ngati mo me donyo i pati moni, me bedo lacungo wibye, nyo me bolo kwir. Kadi bed jo ma giworo Lubanga i ada pe gicwako tung ka mo i tim me wibye, gin gigwoko cik mada. Pingo? Pien Lok pa Lubanga cikogi me bedo ‘luwiny’ bot luloc pa Gamente ma ‘giloyogi.’ (Jo Roma 13:1) Ka ma telo tol tye iye i kin cik pa Lubanga ki cik me loc me lobo, luworo me ada gilubo lanen pa lukwena ma guwaco ni: “Myero wawiny Lubanga makato dano.”—Tic pa Lukwena 5:29; Marako 12:17.\\n13Jo ma lubo kor Yecu gipwonyo ni Ker pa Lubanga keken aye obedo gen pa dano. Yecu otito ni: “Dong lok man me kwena maber me Ker pa Lubanga gibitito i wi lobo ducu, me bedo caden bot rok ducu; ka dong lacen agikki piny bibino.” (Matayo 24:14) Meka ka cuko cwiny dano me keto gen-gi i loc pa dano pi cobo pekogi, jo ma lubo kor Yecu Kricito gipwonyo ni Ker pa Lubanga keken aye obedo gen ma dano tye kwede. (Jabuli 146:3) Yecu opwonyowa me lego pi gamente ma peke ki roc meno i kare ma en owaco ni: “Ker meri obin; giti gin ma imito i lobo kit ma gitiyo i polo.” (Matayo 6:10) Lok pa Lubanga otito ni Ker me polo man “bituro ker magi ducu [ma kombeddi-ni] ngidogi woko matitino, ci tyekogi woko ducu, en aye dong bicung bedo matwal.”—Daniel 2:44.\\n14 Ma lubbe ki gin ma wa a ka nenone-ni, penye kong kekeni ni: ‘Dul me dini mene ma pwonygi ducu cung i kom Baibul dok gimiyo nying Jehovah ngene? Dul mene ma giketo mar ma Lubanga pwonyowa kwede i tic, ginyuto niye i kom Yecu, dok pe gubedo jo me lobo man, kun gipwonyo ni Ker pa Lubanga keken aye obedo gen ma dano tye kwede? I kin dul me dini ducu ma tye i lobo, mene mono ma timo jami egi-ni ducu?’ Nen ka maleng ni obedo Lucaden pa Jehovah.—Icaya 43:10-12.\\nTic pi Jehovah kacel ki jone mukene-ni, weko inongo lurem mapol\\nIN DONG IBITIMO NGO?\\n15 Ye mere ni Lubanga tye keken pe romo yomo cwinye. Pien Baibul waco ni kadi wa jogi bene giye ni Lubanga tye. (Yakobo 2:19) Ngene kene ni, gin pe gitimo miti pa Lubanga dok gipeke ki cwakke. Me wek Lubanga obed ki cwak i komwa, pe omyero waye ni en tye keken ento omyero watim mitine bene. Omyero wa a woko ki i dini goba ka wacak lubo dini me ada.\\n16 Lakwena Paulo onyuto ni pe myero waribbe i woro me goba. En ocoyo ni: “‘Pi meno dong wua woko ki i kingi,’ man lok pa Jehovah, ‘pe wugud gin mo ma kome ki keni; miyo abijolowu.’” (2 Jo Korint 6:17; Icaya 52:11) Man omiyo Lukricitayo me ada gikwero gin mo keken ma make ki woro me goba.\\n17 Baibul nyuto ni dini me goba mapol ata ni ducu gubedo but “Babilon Madit.”* (Niyabo 17:5) Nying meno poyo wi dano i kom boma macon me Babilon, ka ma yam dini goba ocakke ki iye i nge Pii Aluka me kare pa Nua. Pwony ki tim mogo mapol ma tye i dini goba kombeddi ni, gucakke wa yam con ki i Babilon. Me laporre, jo Babilon onongo giworo triniti, nyo lubanga ma igi opokke adek. I kare ni bene, pen pwony ma pire tek i dini mapol obedo Triniti. Ento Baibul gire pwonyo atir ni Lubanga me ada tye acel keken, Jehovah, ki ni Yecu Kricito obedo Wode. (Jon 17:3) Jo Babilon bene onongo gipwonyo ni dano tye ki gin mo ma obedo tipo ma pe to dok twero deno can i kabedo me pwod. Kombeddi lakodi pwony ni tipo nyo cwiny ma deno can i mac me kapiny-nyi, kipwonyo i dini mapol.\\n18 Kit macalo Babilon macon onongo dit ma omako lobo ducu ni, miyo wangeyo ni Babilon Madit me kare-ni obedo dini goba me wi lobo-ni ducu. Lubanga bene otito con ni dini me goba me wi lobo-ni ducu bigik atura. (Niyabo 18:8) Dong iniang gin ma omiyo pire tek ni omyero ia woko ki i dul mo keken ma obedo jang Babilon Madit? Lubanga Jehovah mito ni ‘i a woko ki iye’ oyot oyot ma peya kare okato.—Niyabo 18:4.\\n19 Macalo adwogi me a ni woko ki i tim me dini goba, jo mukene twero weko ribbe kacel kwedi woko. Ento ka in itiyo bot Jehovah kacel ki jone mukene-ni, in ibinongo larem mapol makato. Calo lukwena pa Yecu macon ma guweko jami mapol pi lubo en, in ibibedo ki utmego ki lumego mapol me cwiny. Ibibedo but dul pa Lukricitayo me ada ma gitye milion mapol ma gitye macalo luot acel, ma ginyuto mar me ada i lobo ducu. Dok ibibedo ki gen mamwonya me bedo pi naka i kare me ‘yub me anyim.’ (Marako 10:28-30) I kare mukene, jo ma gukweri pi niyeni-ni bene gibineno gin ma Baibul pwonyo ci gibidoko jo ma woro Jehovah.\\n20 Baibul pwonyo ni Lubanga dong cok kelo agikki i kom yub marac me jami me kare ni ka bileyone kakare ki lobo manyen me kit ma atir ma bibedo i te loc me Kerre. (2 Petero 3:9, 13) Lobo meno pud dong bibedo mamwonya ya! Dok bene i lobo manyen me kit ma atir meno, dini bibedo acel keken, woro acel me ada. In itamo ni pe bibedo me ryeko mada pi in me timo jami ducu ma mitte wek ibed i kin jo ma woro woro me ada labongo galle?\\nDini me ada tye acel keken.—Matayo 7:13, 14.\\nDini me ada ngene ki pwony ki ticgi.—Matayo 7:16, 17.\\nLucaden pa Jehovah gilubo woro ma Lubanga cwako.—Icaya 43:10.\\n* Me nongo ngec mukene i kom tyen lok ma weko Babilon Madit cung pi dini goba me wi loboni ducu, nen Lamed ngec.\\n1. Ngo maber ma wabinongone ka waworo Lubanga i yo matir?\\n2. Watwero ngeyo yo me ada me woro Jehovah nining, dok kit labol ango ma konyowa kwede me ngeyone?\\n3. Kit ma Yecu owaco kwede, gin ango ma myero watim ka wamito nongo cwak pa Lubanga?\\n4. Gin ma Yecu oloko i kom yo aryo-ni tyene ngo, dok yo magi tero dano kwene?\\n5. Yo ango ma watwero wageyo kwede jo ma lubo dini me ada?\\n6, 7. Lutic pa Lubanga gineno Baibul nining, dok Yecu onyuto lanen maber i lok man nining?\\n8. Miyo woro bot Jehovah kwako timo ngo?\\n9, 10. I yo ango ma Lukricitayo ginyuto kwede mar i kingi?\\n11. Pingo pire tek me ye ni Yecu Kricito aye obedo yo pa Lubanga me laro dano?\\n12. Bedo jo ma pe me lobo-ni kwako bedo ma nining?\\n13. I yo ango ma jo ma lubo kor Yecu gineno kwede Ker pa Lubanga, dok tic ango ma gin tye ka timone?\\n14. Ki tung boti, dini mene aye ma timo jami ducu ma jo ma woro woro me ada omyero gutim?\\n15. Gin ango mukene ma Lubanga mito mapat ki ye ni en tye keken?\\n16. Gin ango ma mitte me atima ma lubbe ki dini goba?\\n17, 18. “Babilon Madit” obedo gin ango, pingo mitte me oyot me ‘a woko ki iye’?\\n19. Ango ma in ibinongo ka i doko latic pa Jehovah?\\n20. Gin ango ma tye i anyim pi jo ma gilubo dini me ada?","num_words":2664,"character_repetition_ratio":0.052,"word_repetition_ratio":0.003,"special_characters_ratio":0.257,"stopwords_ratio":0.349,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nwoyo Cik 1 ACO85 - Man aye lok ma yam Moses oloko bot - Bible Search\\nWel 36 Nwoyo Cik 2\\nNwoyo Cik 1\\nMoses otito pi lok ma Rwot ociko bot jo Icrael i Koreb\\n1Man aye lok ma yam Moses oloko bot jo Icrael ducu ki i loka Jordan i dye tim, i Araba mukemo Cup, i kin Paran ki Topel, Laban, Kajerot ki Di-jabu. 2Nia ki i Koreb nio wa i Kadec-barnea onoŋo romo wot me nino apar wiye acel ki i yo ma wok i lobo godi me Ceir. 3I mwaka me pyeraŋwenne, i nino dwe mukwoŋo me dwe me apar wiye acel, en aye Moses oloko iye ki jo Icrael i kom cik ducu ma Rwot yam omiye ma mako komgi. 4-Oloko kwedgi i kare ma doŋ otyeko loyo Cikon kabaka pa jo Amor ma yam bedo i Kecbon, ki Og kabaka me Bacan ma yam bedo i Acitarot ki i Edrei. 5Moses omine pi gonyo te cik man ki i loka Jordan, i lobo Moab, kun waco ni, 6“Rwot Lubaŋawa owaco botwa ki i Koreb ni, ‘Doŋ wubedo kare malac twatwal i te got man. 7Wulokke, wucak wot, wucit i lobo godi pa jo Amor, ki bot jo ma gicok kwedgi ducu ma i Araba, bot jo ma i lobo godi ki i pwor got, ki i Negeb ki i lobo murabo dog nam. Wucit i lobo Kanaan, ki i Lebanon nio wa i kulu madit, en kulu Euprate. 8Nen, atyeko keto lobo-nu i nyimwu; wucit iye, wucam obed mewu, kit ma yam Rwot okwoŋo bot kwarowu, bot Abraim, bot Icaka ki bot Yakobo, ni ebimiyo botgi ki bot likwayogi ma bilubogi.’\\n9“I kare meno yam amedde ki wacciwu ni, ‘An pe atwero tiŋowu kena; 10Rwot Lubaŋawu doŋ omiyo wunya mapol, mumiyo tin, nen, wun wupol macalo lwak lakalatwe me polo. 11Myero Rwot Lubaŋa pa kwarowu doŋ omedwu wudok mapol tyen alip makato ma koni wutye-ni, dok ominiwu gum, macalo yam ocikowu kwede-ni! 12An kena atwero tiŋo yec mapek ma wuketo i koma-ni niŋniŋ, ki ciro kecowu? 13Wuyer dano ma luryeko, jo makwiri muteggi, muporo wel kakawu ducu, ci abiketogi gubed ludito ma loyowu.’ 14Ci wun yam wudokka iye ni, ‘Lok ma ilokkiwa-ni ber, myero wati.’ 15Pienno akwanyo ludito wi kakawu, jo maryek, muteggi, ci aketogi gubedo lulo jo alip, lulo jo miya, lulo jo pyerabic ki lulo jo apar, ki ludito mukene muporo kakawu ducu. 16I kare meno aciko luŋolkopwu ni, ‘Wuwiny pido ma i kin omegiwu, ci wuŋol kop atir i kin dano mo ki ominne, nyo ki larok mo ma bedo bote. 17Ka wuŋolo kop, pe wudwor kor dano mo; wuwiny lok pa dano matidi ma rom ki pa dano madit, Pe wulwor waŋ dano mo, pien ŋolo kop tye bot Lubaŋa. Ka lok mo tek, loyowu, wukel bota, abiwinyo.’ 18I kare ca yam acikowu i kom gin ducu ma myero wutim.\\nGicwalo lurot-piny ki i Kadec-barnea\\n19“Yam wacako wot, waa woko ki i Koreb, wacito wabaro dye tim meno ducu malac ki malik ma yam wuneno, i yo ma kemo lobo godi pa jo Amor, kit ma yam Rwot Lubaŋawa ocikowani; ci wabino wa i Kadec-barnea. 20Ci awacciwu ni, ‘Wun doŋ wuo i lobo godi pa jo Amor en, ma Rwot Lubaŋawa bimiyowa. 21Nen, Rwot Lubaŋawu oketo lobo-nu i nyimwu; wucit wucam obed mewu, macalo Rwot Lubaŋa pa kwarowu yam ocikowu; pe wulwor, cwinywu pe ocid woko.’ 22Ci wun ducu wubino bota cok, wuwaco ni, ‘Wek wacwal dano i nyimwa wek gurot lobo, ka gudwok lok botwa i kom yo ma myero wacitu iye, ki i kom gaŋi ma wabio iye.’ 23Yam aneno ni lokke ber, ci akwanyo jo apar wiye aryo ki i kinwu, dano acel ki i kaka acel acel. 24Gin gulokke, guito i lobo godi, guo i nota me Ecikol, guroto ducu. 25Ci gukwanyo nyig yadi mogo mucek i lobo-nu, gumako ki ciŋgi, guo kwede botwa, dok gudwoko lok botwa bene kun giwaco ni, ‘Lobo ma Rwot Lubaŋawa tye ka miyowa-ni ber.’\\n26-“Ento yam wun wukwero cito kunnu, ci wujemo woko i kom cik pa Rwot Lubaŋawu. 27Wubedo ka ŋuro i kemawu, kun wuwaco ni, ‘Pien Rwot yam dag waŋwa en aye gin mumiyo okwanyowa woko ki i lobo Ejipt, wek omiwa i cin jo Amor, gutyekwa woko liweŋ. 28Wan wabecito kwene kaa? Utmegiwa gumiyo cwinywa oŋabbe aŋaba pi waco ni, jo maca gidoŋo dok giboco gikatowa woko; gaŋi megi bene gidito, dok gugoyo cel matek ma o wa i polo; dok bene waneno kunnu likwayo pa jo Anak.’ 29Ci an dok awacciwu ni, ‘Pe atiba opot i komwu, pe wulworgi. 30Rwot Lubaŋawu ma tye ka telo nyimwu-ni, en aye bilweny piwu ma rom ki gin ducu ma yam otimo piwu i Ejipt ma wuneno ki waŋwu, 31-wa ki i dye tim bene, ka ma wuneno iye kit ma Rwot Lubaŋawu otiŋowu kwede, macalo dano ma otiŋo wode, kun timo kumeno i yo ducu ma wuwoto iye nio ka wuo kwede i kabedo man.’ 32-Ento kadi bed aloko kumeno, wun wukwero geno Rwot Lubaŋawu, 33ma yam obedo ka telliwu yo wek eyeny kabedo ma wubiguro iye kemawu. Dyewor en woto i mac ki dyeceŋ woto i pol pi nyutowu yo ma wucito iye.\\nCan ma Lubaŋa oketo i kom jo Icrael pi balgi\\n34-“Ka yam Rwot owinyo lok ma wuloko ducu, ci kiniga omake, okwoŋo kwoŋ ni, 35‘Pe tye ŋat mo ma i kin yalwak man marac-ci ma bineno lobo maber ma yam akwoŋo pire ni abimiyo bot kwarowu, 36kono Kaleb wod pa Jepune keken. En aye binenone, dok abimiyo bote ki bot litinone lobo ma yam en onyono ki tyene, pien en obedo ka lubo gin ma Rwot mito ducu kakare.’ 37Kiniga yam omako Rwot wa i koma bene piwu, owacci, ‘In bene pe ibio kunnu. 38Yocwa wod pa Nun ma tiyo boti-ni, en aye bicito iye. Cuk cwinye, pien en aye doŋ bimiyo jo Icrael gileyo lobo ca. 39Dok litinowu ma wun wuwacci gibiyakogi woko-ni, litinowu ma kombeddi peya giŋeyo gin maber ki marac-ci, gin aye gibicito iye; abimiyone botgi, gibicamo, bibedo megi. 40Ento wun giwu wulokke, wucak wot i dye tim yo tuŋ Nam Makwar.’\\nJo Icrael giloyogi i Korma\\n41“Wun dok wugamo doga kun wuwaco ni, ‘Wan doŋ wabalo i nyim Rwot; wabicito ka lweny kit macalo Rwot Lubaŋawa ocikowa.’ Dano acel acel i kinwu otwene ki jami lwennye, kun wutamo ni bedo yot me cito i lobo godi. 42Ci Rwot owacca ni, ‘Wac botgi ni, Pe wucit kunnu, pe wulweny, pien an pe atye i dyewu, weko lumerokwu biloyowu.’ 43Yam aloko botwu, ci wukwero, pe wuwinyo; ento wujemo woko i kom cik pa Rwot, wuette, wuito malo wa i lobo godi. 44Ci jo Amor ma gibedo i lobo godi kunnu gubino i komwu, guryemo korwu macalo kic, gudatowu piny i Ceir nio wa i Korma. 45Wudwogo, wukok i nyim Rwot; ento Rwot pe owinyo kokowu, pe ociko ite i lokwu. 46Mumiyo wubedo i Kadec pi kare malac, pi kare ma wubedo kwede kunnu.","num_words":1145,"character_repetition_ratio":0.047,"word_repetition_ratio":0.0,"special_characters_ratio":0.248,"stopwords_ratio":0.291,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Pwod me Apar i kom Ejipt | Pwony me Baibul pi Lutino\\nPWONY ME 21\\nMoses ocikke bot Parao ni pe dok ebidok ka nene. Ento ma peya oa, en owaco bot Parao ni: ‘I cwiny dyewor, lutino kayo ducu ma i Ejipt, cakke ki i kom wod pa Parao nio kwede i kom awobe pa opii gibito woko.’\\nJehovah owaco ni jo Icrael myero gucam cam mo ma kite dok pat. En owaco ni: ‘Wunek nyok romo nyo dyel ma tye ki mwaka acel, ci wucwiny remone manok i kom okar me doggolawu. Wubul ringone, ci wucam ki mugati ma tobi pe iye. Wurukke maber ki war i tyenwu kun nongo wutye atera me a woko. I dyewor man abigonyowu woko.’ Tika Itwero goyo yomcwiny ma jo Icrael gubedo kwede?\\nI cwiny dyewor, lamalaika pa Jehovah owoto i odi ducu ma tye i Ejipt. I odi ma pe kicwinyo remo i kom okar me doggolane, latin kayo oto iye. Ento lamalaika okato i wi odi ma kicwinyo remo i komgi. Jo me odi ducu me lobo Ejipt, kadi bed gulony nyo gilucan, gurwenyo latin mo. Ento kadi wa latin acel pa jo Icrael pe oto.\\nWod pa Parao kikome bene oto woko. Parao onongo dong pe twero kanyone. Cutcut en owaco bot Moses ki Aron ni: ‘Wua, wucit woko ki kany. Wuciti wuwor Lubangawu. Wua woko ki leewu!’\\nMa dwe tye ka ryeny matar, jo Icrael gua woko ki i Ejipt ma guyubbe i dog ot ki dog ot, ki kaka ki kaka. Onongo tye co 600,000 kacel ki mon ki lutino mapol adada. Ki bene, lwagi jo mukene bene gucito kwedgi wek giwor Jehovah bene. Jo Icrael onongo dong gitye agonya!\\nMe po i kom kit ma Jehovah olarogi kwede, onongo gicamo cam meno mwaka ki mwaka. Onongo kilwongo ni kwer me Kato.\\n“Aweki makwo pi tyen lok man: wek omi anyut tekona i komi, wek nyinga oywek i wi lobo ducu.”​—Jo Roma 9:17, NW\\nLapeny: Pwod me apar-ri obedo ngo? Ngo ma jo Icrael onongo myero gutim me laro kwogi?\\nNia 11:1–12:42; 13:3-10\\nNywakki Nywakki Pwod me Apar","num_words":336,"character_repetition_ratio":0.05,"word_repetition_ratio":0.0,"special_characters_ratio":0.247,"stopwords_ratio":0.295,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Wel 16 ACO85 - Kora wod pa Ijar, ma wod pa Kokat, wod - Bible Search\\nJemo pa Kora, Datan ki Abiram\\n1-Kora wod pa Ijar, ma wod pa Kokat, wod pa Levi, kacel ki Datan ki Abiram awobe pa Eliab ki On wod pa Pelet, ma gin adek ducu gubedo likwayo pa Reuben, 2gutero dano ci gucito kwedgi i kom Moses, kacel ki lwak dano ma i kin jo Icrael, lutel wi lwak miya aryo ki pyerabic ma giyero ki i kin lwak mucokke, jo ma giŋene mada. 3Gucokke kacel i kom Moses ki Aron ci guwaco botgi ni, “Mewu doŋ okato kare! Pien jo magi ducu gin lwak maleŋ, gin ducu ki acel acel Rwot bene tye i kingi. Ci piŋo wun wukette kenwu malo twatwal makato lwak pa Rwot ducu?” 4Ka Moses owinyo, opoto aryeba ic. 5Ci owaco bot Kora ki lwakke ducu ni, “Diki odiko Rwot aye binyuto danone ki ŋat maleŋ i kinwa, ci bimiyo en nyiko cok bote; ŋat ma en oyero aye en bimiyo nyiko cok. 6Doŋ wutim kit man: wukwany weer me waŋo odok eceta, Kora ki lwakke ducu. 7Diki wuket mac iye, ci wuket iye odok eceta i nyim Rwot, ci dano ma Rwot oyero aye bibedo maleŋ, Wun mewu dok okato kare, wun likwayo pa Levi!” 8Moses dok owaco bot Kora ni, “Doŋ koŋ wuwiny ya, wun likwayo pa Levi. 9Wun wubwono man ni gin matidi mo, ma Lubaŋa pa Icrael aye opokowu woko ki i kom lwak jo Icrael ci okelowu cok bote pi tiyo tic i kema pa Rwot, kun wun aye wucuŋ i nyim lwak ka tic pigi? 10En doŋ okelowu ka ma cok kwede wun kacel ki utmegiwu ducu ma gin likwayo pa Levi, ci dok pud wuyenyo yo me doko ajwagi aye? 11Wun wubedo ka jemo i kom Rwot, mumiyo wun ki lwakwu ducu wucokke kacel-li. Aron kono gin aŋo mumiyo wuŋur i kome-ni?”\\n12Moses dok ocwalo dano pi lwoŋo Datan ki Abiram ma awobe pa Eliab; ento gin guwacci, “Pe wabicito kunnu. 13Pud ibwono man ni gin matidi mo, ma ikwanyowa woko ki i lobo ma mol cak ki moo kic-ci, ma it ye ka nekowa kwede i tim-mi? Myero in dok ikette keni me bedo laker ma loyowa? 14Dok bene peya ikelowa i lobo mo ma mol cak ki moo kic, peya imiyowa potti mogo ma waleyo, nyo potti olok, ci kombeddi doŋ imito umo waŋwa woko. Wan pe wabicito kunnu.”\\n15Kiniga omako Moses matek ci owaco bot Rwot ni, “Pe iye gityergi. An peya akwanyo kadi kanagi acel mo ki botgi, pe atimo gin marac i kom ŋat mo i kingi.” 16Lacen Moses owaco bot Kora ni, “In ki lwakki wubed tye i nyim Rwot diki, in ki gin ki Aron, 17kun noŋo ŋat acel acel i kinwu omako atabo weerre me waŋo odok eceta. Wuket iye odok eceta, ci ŋat acel acel okel atabo weerre i nyim Rwot, atabo weer miya aryo ki pyerabic; in bene ki Aron, ŋat man ki atabo weerre.” 18Ŋat acel acel ocako kwanyo atabo weerre, ci guketo mac i igi, ka guketo odok eceta iye, ci gucuŋ i dog kema me rwatte, kacel ki Moses ki Aron. 19Kora ocoko lwak jo ducu ci gucuŋ ma gukemme ki Moses ki Aron i doggola kema me rwatte. Ci deyo pa Rwot onen bot lwak ducu.\\n20Rwot owaco bot Moses ki Aron ni, 21“Wun wupokke kenwu ki i kin lwak man, wek anekgi atyekgi woko kombeddi.” 22Ento gin gupoto piny aryeba ic ci guwacci, “Ai Lubaŋa, Lubaŋa ma won tipo kom jo ducu, pi bal pa dano acel keken miyo kiniga maki i kom lwak ducu?” 23Rwot owaco bot Moses ni, 24“Cik lwak ni gua woko ki ka ma jo pa Kora, Datan ki Abiram gibedo iye.”\\n25Moses oa ocito bot Datan ki Abiram, ci ludoŋo pa jo Icrael gulubo kore. 26Owaco bot lwak ni, “Alegowu ni, wua wupokke ki i ŋet kema pa jo magi ma giraco-ni, pe wugud kom jamigi mo, wek pe gijwerwu woko kacel kwedgi pi bal megi ducu.” 27Omiyo dano gua woko ki i ŋet kema pa Kora, Datan ki Abiram; ci Datan ki Abiram gukatti woko gucuŋ i dog kemagi kacel ki mongi ki awobegi ki litinogi matino. 28Moses owacci, “Man aye gin ma bimiyo wuŋeyo ni Rwot onoŋo ocwala ka tiyo tic man ducu, pe abedo ka tiyone pira kena. 29Ka ce jo man gibito i kit ma dano gito kwede jwijwi-ni, nyo kit keckom ma poto i kom dano ducu en aye bipoto i komgi, ci pe noŋo Rwot aye ma ocwala. 30Ento ka Rwot oketo gin mo manyen, ce lobo oŋamo doge omwonyogi woko ducu, lwakgi ki jamigi ducu, miyo gilor piny i bur Lyel ma pud gikwo, ci wubiŋeyo ni, jo ma gubedo ka cayo Rwot.”\\n31Ka otyeko waco lok meno ducu, ci nom ma gucuŋ iye obar oyabbe woko, 32lobo oŋamo doge omwonyogi woko, kacel ki jo me odigi, ki lwak jo pa Kora ducu ki jamigi ducu liweŋ. 33Kit meno gin ki lwakgi ki jamigi ducu gulor piny i bur Lyel ma gikwo; ci lobo oumo wigi woko gurwenyo woko ki i kin lwak. 34Jo Icrael ducu ma gurumogi-ni guriŋo woko ka guwinyo kokogi kun giwacci, “Wek lobo pe dok omwonywa bene!” 35Ka dok mac bene oa ki bot Rwot, owaŋo jo meno miya aryo ki pyerabic ma gubedo ka tyero odok eceta-ni, otyekogi woko.\\n36Ka Rwot dok owaco bot Moses ni, 37“Cik Eleajar wod pa ajwaka Aron ni okwany atabo weer me waŋo odok eceta woko ducu ki i mac ma Lyel-li, oony mac ma i igi-ni ka mabor, pien gin jami maleŋ. 38Atabo weer pa jo meno ma balgi okelo can me to i komgi-ni myero gipadgi woko malac ki nyol gudok laum wi keno tyer; pien onoŋo yam doŋ gityerogi wo ko i nyim Rwot mumiyo pud gin jami maleŋ. Ci gibibedo lanyut bot jo Icrael.” 39Kit meno Eleajar okwanyo atabo weer me mola ma yam jo ma mac owanogi-ni gutyero, ci gipadogi gudoko laum wi keno tyer, 40wek obed gin me poyo wi jo Icrael, wek ŋat mo ma pe ajwaka, ma pe lakwar Aron, pe onyik cok ka wano odok eceta i nyim Rwot, wek pe odok macalo Kora ki lwakke, kit ma Rwot owaco bot Eleajar ki i dog Moses.\\nAron olaro lwak\\n41Ento orwone lwak jo Icrael ducu dok gucako ŋur i kom Moses ki i kom Aron kun giwaco ni, “Wun aye wuneko jo pa Rwot woko.” 42Ka lwak gu tyeko cokke i kom Moses ki Aron, gulokke tuŋ kema me rwatte; ci, nen, pol oumo ko me woko, deyo pa, Rwot ocako nen. 43Moses ki Aron gucito i nyim kema me rwatte, 44ci Rwot owaco bot Moses ni, 45“Wua woko ki i kin lwak man wek atyekgi woko kombeddi.”\\nGupoto piny aryeba cwiny, 46ci Moses owaco bot Aron ni, “Kwany atabo, weerri me waŋo odok eceta, iket iye mac ma itoko ki i keno tyer, ci iket iye odok eceta, itiŋ iter bot lwak oyotoyot, icit itim gin lakwany bal ki i komgi, pien kiniga doŋ ocako bino kun oa ki bot Rwot, two gemo doŋ bicakke.” 47Aron okwanyo atabo weer kit ma Moses owaco, cut, oriŋo kwede i dye lwak; ci, nen, two gemo onoŋo doŋ ocakke i kin dano. Oketo odok eceta i atabo weer, ocako timo gin lakwany bal ki i kom lwak. 48Ocuŋ i kin jo muto ki jo makwo, ci two gemo ogik woko. 49Jo ma two gemo onekogi guromo alip apar wiye aŋwen ki miya abiro, kun pe giribo iye jo ma guto i alii pa Kora. 50Aron odok cen bot Moses i dog kema me rwatte ka two gemo doŋ ogik woko.","num_words":1267,"character_repetition_ratio":0.061,"word_repetition_ratio":0.0,"special_characters_ratio":0.249,"stopwords_ratio":0.282,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Dong Kityeko Gonyowu pi Kica pa Lubanga—Jo Roma 6:14 | Pwony me Anyama\\nWi Lubele—Me Akwana i Kacokke | Decemba 2016\\nKWAN I LEB Acholi Afrikaans Albanian American Sign Language Amharic Angolan Sign Language Arabic Argentinean Sign Language Armenian Armenian (West) Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Czech Czech Sign Language Dangme Danish Digor Dutch Ecuadorian Sign Language Efik English (Leb Muno) Estonian Ewe Fijian Finnish Finnish Sign Language Fon French French Sign Language Ga Georgian German German Sign Language Grik Guarani Gujarati Gun Hausa Hiligaynon Hindi Hungarian Hungarian Sign Language Ibanag Ibru Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Portuguese Portuguese Sign Language Punjabi Quechua (Bolivia) Romanian Runyankore Russian Russian Sign Language Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uruund Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\\nDong Kityeko Gonyowu pi Kica pa Lubanga\\n“Bal pe doki bibwoyowu, pien wun dong pe wutye i te cik, ento wutye i te kica pa Lubanga.”​—ROM. 6:14.\\nWER: 2, 61\\nIROMO GAMONE NINGO?\\nPingo mic pa Lubanga me ginkok nyuto kica ma pe wapore pire?\\nWaromo bedo ‘jo muto tung bot bal’ nining?\\nPingo pwocwa pi kica pa Lubanga twero gengowa pe ki i timo bal madongo keken?\\n1, 2. Pingo Lucaden pa Jehovah gimaro Jo Roma 5:12 adada?\\nGO KONG ni imito coyo piny wang Baibul ma Lucaden pa Jehovah gimaro tic kwede. Tika Jo Roma 5:12 bibedo i kine? Tam kong i kom tyen adi ma ikwano lok ma wacci: “Kit macalo bal yam obino i lobo kun wok ki i dano acel, ka dong to obino pi bal, kit meno bene to onya oromo kin dano ducu, pien dano ducu gubalo.”\\n2 Kitiyo ki tyeng meno tyen mapol i buk me Baibul Mono Ada Pwonyo Gin Ango? Ka itye ka kwano buk meno ki lutinoni nyo jo mukene, ngene kene ni ibikwano Jo Roma 5:12 ka wutye ka nyamo yub ma Lubanga tye kwede pi lobo-ni, ki gin ma timme i kom jo muto​—dul 3, 5, ki 6. Ento mono, tyen adi ma itamo pi Jo Roma 5:12 madok i kom kit ma inen kwede i wang Jehovah, ticci, ki dong kwoni me anyim?\\n3. Gin ango ma myero wange madok i kom bal?\\n3 Ngene kene ni wan ducu lubalo. Watimo bal nino ducu. Ento, wangeyo ni Lubanga wiye po ni wan apwa, dok en tye atera me timiwa kica. (Jab. 103:13, 14) I lega ma Yecu omiyo macalo lapor-ri en opwonyo dano me lega bot Lubanga ni: “Iwek balwa.” (Luka 11:2-4) Pi meno, pe pore me bedo ka tam i kom bal ma Lubanga dong otimo iye kica. Ento, pud watwero nongo adwogi maber ka watamo i kom kit ma en otimiwa kica.\\nKIWEKO BALWA PI KICA PA LUBANGA\\n4, 5. (a) Ngo ma konyowa me niang tam ma tye i Jo Roma 5:12? (b) ‘Kica pa Lubanga’ ma kiloko pire i Jo Roma 3:24 te lokke ngo?\\n4 Wanongo lok ma pire tek i cura mogo ma orumo lok pa lakwena Paulo ma i Jo Roma 5:12, tutwalle i cura 6. Meno bikonyowa me niang kit ma Jehovah twero timiwa kica. I cura 3, wakwano ni: “Dano ducu gibalo . . . Lubanga kwanogi ni kitgi atir nono, miyogi macalo mot pi kicane pi kit ma Yecu okokogi kwede.” (Rom. 3:23, 24) Gin ango ma onongo Paulo tye ka lok iye i kare ma owacci “pi kicane”? En otiyo ki nyig lok mo me leb Grik, ma buk mo acel wacci rom ki “miyo kony mo bot dano, labongo tamo pi nongo cul mo keken i ngeye.” Nongo pe wapore pire.\\n5 Lakwed lok mo ma nyinge John Parkhurst owacci: “Ka kitye ka loko i kom Lubanga nyo Kricito, nyig lok ma kitiyo kwede-ni pol kare cung pi kica ma kimiyo me nono dok ma pe wapore pire me kwanyo bal ki laro dano.” Pi meno, tic ki lok me “kica ma pe wapore pire” i Baibul me New World Translation tye kakare. Ento Lubanga mono onyuto kica meno nining? Dok man gudo genni ki watti ki Lubanga nining? Kong wanenu.\\n6. I yo ma nining ma kica pa Lubanga twero kelo adwogi maber bot dano ducu?\\n6 Bal ki to “obino i lobo” pi “dano acel” ma en aye Adam. Pi meno, “bal pa dano acel omiyo to obedo ka loc.” Paulo omedde ni “kica mabup [pa Lubanga]” obino “pi dano acel-lu bene, en Yecu Kricito.” (Rom. 5:12, 15, 17) Dok kica meno okelo adwogi maber pi dano ducu. “Pi winy pa dano acel [ma en Yecu] jo mapol ata gibikwanogi ni kitgi atir.” Ki lok ada, kica pa Lubanga twero kelo “kwo ma pe tum, pi Yecu Kricito Rwotwa.”​—Rom. 5:19, 21.\\n7. Pingo mic pa Lubanga me ginkok nyuto kica ma pe wapore pire?\\n7 Onongo pe tye macalo dic pi Jehovah me cwalo Wode i lobo wek omi kwone macalo ginkok. Medo i kom meno, dano ma gitye ki roc, dok lubalo-ni onongo pe gupore me nongo mic me ginkok ma Lubanga gin ki Yecu gumiyo pi kwanyo bal. Pi meno, weko bal ki gen pi kwo ma labed naka obedo kica ma pe wapore pire. Omyero wanen kica pa Lubanga calo gin me wel ma lamal dok wawek ogud kwowa me nino ducu.\\nPWOC PI KICA PA LUBANGA\\n8. Tam ango ma pe tye atir ma dano gitye kwede i kom balgi?\\n8 Pien wan ducu likwayo pa Adam, watye ki roc dok watimo bal. Ento, twero bedo bal madit adada ka wacayo kica pa Lubanga kun watamo ni: ‘Kadi atimo gin marac​—gin ma Lubanga neno calo bal​—omyero pe abed ki par mo. Jehovah bitimo bota kica.’ Ki cwercwiny, Lukricitayo mogo gubedo ki tam ma kumeno kadi wa i kare ma lukwena onongo pud gikwo. (Kwan Juda 4.) Wan kikomwa pe watwero tito tam ma kit meno ka maleng; ento, twero bedo i cwinywa nyo jo mukene gitwero cako dongone i cwinywa.\\n9, 10. Kigonyo Paulo kacel ki jo mukene ki i bal ki to nining?\\n9 Paulo ocikowa adada me kwero tam man ni: ‘Lubanga gire niang. En bicayo balla nyo jami marac ma atimo.’ Pingo? Pien, kit ma Paulo ocoyo-ni, Lukricitayo ducu dong ‘guto tung bot bal.’ (Kwan Jo Roma 6:1, 2.) Onongo twere nining me wacone botgi ni ‘guto tung bot bal’ kun nongo pud gitye makwo i lobo?\\n10 Lubanga otiyo ki ginkok i kom Paulo kacel ki jo mukene me karene. Pi meno Jehovah otimo kica pi balgi, owirogi ki cwiny maleng, ci olwongogi me bedo lutinone me cwiny. Dok onongo gitye ki gen me kwo i polo. Ka ce gugwoko gennegi, ci onongo gibikwo dok giloyo loc kacel ki Kricito i polo. Ento Paulo onongo pud twero lok i komgi kadi bed ni gitye kwo kun gitiyo pi Lubanga i lobo kany ni dong ‘guto tung bot bal.’ En otiyo ki labol pa Yecu, ma oto woko calo dano ci gicere macalo cwec me cwiny ma pe to i polo. To onongo dong peke ki twero i kom Yecu. Onongo rom ki Lukricitayo ma kiwirogi, ma onongo gitwero wacci gin ‘jo muto tung bot bal, ento gibedo kwo tung bot Lubanga’ ki Yecu. (Rom. 6:9, 11) Kwogi onongo dong pe kit macon. Onongo dong pe gitye ka lubo miti ma i cwinygi ma opong ki roc-ci. Onongo dong guto woko pien guweko kwogi macon.\\n11. I yo ango ma wan ma watye ki gen me kwo pi naka i Paradic dong ‘watyeko to tung bot bal’?\\n11 Wan kono? Ki lok ada, ma peya wadoko Lukricitayo, onongo kare ki kare watimo bal, gwok nyo labongo tamo i kom kit ma ticwa cwero kwede cwiny Lubanga. Onongo watye “opii me tim caro ki tim maraco.” Kitwero wacone ni wan onongo wabedo “opii me bal.” (Rom. 6:19, 20) Ci wacako ngeyo lok ada me Baibul, waloko kwowa, wadyere bot Lubanga, ki dok wanongo batija. Cakke i kare meno, mitiwa dong tye me ‘lubo ki cwinywa ducu’ pwony ki rwom me kwo matir pa Lubanga. Onongo ‘dong gityeko gonyowa woko ki i opii me bal’ dok ‘wadoko opii me kit ma atir.’ (Rom. 6:17, 18) Dong wan bene kiromo wacone ni ‘wato tung bot bal.’\\n12. Ngo ma ngat acel acel i kinwa twero yero me timone?\\n12 Kong dong itam i komi kekeni kun ilwodo lok pa Paulo ni: “Pe wuwek bal olo komwu ma to-ni, wek pe gumi wubed ka lubo mitigi.” (Rom. 6:12) Waromo ‘weko bal loyo komwa’ ka waye ni komwa ma tye ki roc-ci aye odor jami ma watimo. Pien waromo “weko” bal loyowa onyo wakwero locce woko, lapeny ma pire tek dong tye ni, ngo mono kikome ma wamito? Penye kekeni ni: ‘Tika i kine mukene aye ni koma ma tye ki roc-ci nyo tamma otela i timo gin marac? Nyo tika dong ato woko tung bot bal? Tika atye ka kwo tung bot Lubanga ki Yecu Kricito?’ Man ducu cung i kom pwoc ma watye kwede pi kica ma Lubanga onyuto ma pe wapore pire.\\nLWENY MA ITWERO LOYONE\\n13. Gin ango ma miniwa gen ni watwero weko timo bal?\\n13 Jo pa Jehovah dong guweko ‘gin ma yam onongo gitimo’ ma peya gingeyo, gimaro dok gitiyo pi Lubanga. I kare mukato angec gubedo ka timo ‘gin ma lewic kombeddi dong makogi iye’ dok ma onongo twero terogi i to. (Rom. 6:21) I ngeye gulokke woko. Meno aye gin mutimme i kom jo mapol ma i Korint ma Paulo ocoyo waraga botgi-ni. Jo mogo gubedo luwor cal jogi, lutim abor, jo ma buto ki co wadgi, luyak, lumero, ki dong tim mukene ma kit meno. Ento, ‘kilonyogi’ dok gudoko “jo maleng.” (1 Kor. 6:9-11) Nen calo meno bene gin ma otimme i kom dano mapol i kacokke ma i Roma. Lubanga omiyo Paulo ocoyo waraga botgi ni: “Pe dok wumi dul komwu mapatpat i timo bal, macalo jami tic me tiyo gin marac; ento wumine kenwu bot Lubanga calo jo ma gua woko ki i to, ma dong guo i kwo. Wumi dul komwu ducu bot Lubanga me tiyo gin ma tye atir.” (Rom. 6:13) Paulo onongo geno ni gitwero medde ki cung matek i yo me cwiny dok gimedde ki nongo kica pa Lubanga.\\n14, 15. Lapeny mene ma myero wapenye kwede kekenwa madok i kom ‘lubo pwony ma gipwonyowa kwede ki cwinywa ducu’?\\n14 Tye kumeno i kare-ni. Oromo bedo ni omege ki lumege mogo con gubedo ka kwo calo jo me Korint. Ento gin bene dong gulokke woko. Guweko kwogi macon me bal-li ci ‘kilonyogi me bedo jo maleng.’ Kadi bedo ni in bene itimo alokaloka ma kit meno, ento wati ki Lubanga dong tye nining i kare-ni? Man ma dong twere me nongo kica pa Lubanga wek kikwany balwa-ni, tika dong imoko tammi pe me ‘miyo dul komi mapatpat i timo bal’? Tika ‘ibimine keni bot Lubanga calo ngat ma oa woko ki i to’?\\n15 Ka wamito timo meno, myero wagwokke ki timo bal madongo ma jo mogo me Korint gutimo-ni. Meno pire tek ka ce waye kica pa Lubanga ki bene waye ni ‘bal pe doki obwowa.’ Ento, tika wamoko tamwa me ‘lubo pwony ma kipwonyowa kwede ki cwinywa ducu’ kun wagwokke ki bal ma jo mogo gineno calo pe gidito tutwal?​—Rom. 6:14, 17.\\n16. Wangeyo nining ni bedo Lakricitayo pe kwako weko timo bal mogo madongo keken?\\n16 Tam kong i kom lakwena Paulo. Wangeyo ni en onongo pe tye ka timo bal madito ma kicoyo i 1 Jo Korint 6:9-11. Ento, en owaco ka maleng ni onongo etimo bal. En ocoyo ni: “An dano me kom ma gicato woko macalo opii i te bal. Gin ma atiyo-gu ducu pe aniang iye. Pien gin ma amito pe atiyo, ento dok atiyo gin mogo ma pe amito-ni.” (Rom. 7:14, 15) Man nyuto ni onongo tye jami mukene ma Paulo neno calo bal, dok en onongo tye ka lweny ki bal magi bene. (Kwan Jo Roma 7:21-23.) Wan ducu myero wayelle me ‘lubo pwony ma gipwonyowa kwede ki cwinywa ducu.’\\n17. Pingo imito loko lok ada?\\n17 Tam kong, me labolle ka odok i kom loko lok ada. Loko lok ada pire tek bot Lukricitayo. (Kwan Carolok 14:5; Jo Epeco 4:25.) Catan aye “won goba.” Dok Anania ki dakone guto pi loko lok goba. Pe wamito lubo lanen pa jo ma kit meno​—wagwokke ki i goba. (Jon 8:44; Tic pa Lukwena 5:1-11) Loko lok ada mono kwako meno keken? Loko lok ada myero onyut ni watye ki pwoc pi kica pa Lubanga.\\n18, 19. Loko lok ada pe gik ki juko loko lok goba atir ka maleng nining?\\n18 Goba obedo loko lok ma pe tye atir. Ento, Jehovah mito ni pe wagik ki loko lok ada keken. En ocuko cwiny Luicrael ni: “Myero wubed jo maleng, pien an Rwot [Jehovah] Lubangawu aleng.” I ngeye en otito jami mogo ma myero watim wek wabed leng. Me labolle, Lubanga owacci: “Pe wukwal kwo, pe wunyebbe ka bwolo dano, pe wulok lok goba i kinwu kekenwu.” (Levi 19:2, 11) Ki cwercwiny, ngat ma omoko tamme pe me loko lok goba matwal twero bwolo dano i wi diro.\\nTika itye atera me gwokke ki i bwola kacel ki loko lok goba? (Nen paragraf 19)\\n19 Me laporre, laco mo owaco bot ladit ticce nyo latic lawote ni orwone en pe ebitiyo nyo myero ia woko con ki i dog tic pien ni ‘ecikke me rwatte ki daktar.’ Ki lok ada, ‘cikke’ ma en tye ka lok iye-ni obedo mere ngak ka wilo yat mo nyo neno daktar pi cawa manok keken wek ecul banya mo. Tyen lokke pe me tic aye wek ebed agonya me cito i cafari mo nyo tero lutinone i ka galowanggi i dog nam. Lok ada manok onongo gire tye i lok me ‘cikke me rwatte ki daktar,’ ento tika iromo wacone ni en oloko lok ada kikome? Kece oloko lok goba? Wi twero po i kom kare mogo ma ibwolo iye jo mukene akaka. Gwok nyo itimo meno me weyo pwod mo nyo me yweyo kori. Kadi bed ni pe kiloko lok goba mo atir ka maleng, ento tira pa Lubanga waco ni: “Pe wunyebbe ka bwolo dano.” Pe kumeno? Tam bene i kom Jo Roma 6:19, ma waco ni: “Wumi dul komwu ducu gubed opii me kit ma atir, wek wudok jo maleng.”\\n20, 21. Kica pa Lubanga myero otug mitiwa me timo gin ango?\\n20 Lok ma tye aye ni pwocwa pi kica pa Lubanga pe kwako gwokke ki timo tim me abor, mero, nyo bal mogo madongo ma jo Korint onongo gitye ka timone-ni keken. Jolo kica pa Lubanga pe te lokke ni wakwero tim tarwang keken ento bene walwenyo ki miti mo keken me nywako i galowang ma cwako tim meno. Miyo dul komwa ducu me bedo opii me kit ma atir, pe bikonyowa me gwokke ki mero keken, ento bene bitugo mitiwa me kwero mato kong nio ka dong wacok mer. Twero bedo tek piwa me lweny ki kit maraco magi; ento obedo lweny ma watwero loyone.\\n21 Mitiwa myero obed me gwokke ki bal madongo kacel ki bal ma pe dongo tutwal bene. Pe watwero timo meno kwicikwici. Ento omyero watute matek kit ma Paulo bene otute kwede-ni. En ocuko cwiny omegine ni: “Pe wuwek bal olo komwu ma to-ni, wek pe gumi wubed ka lubo mitigi.” (Rom. 6:12; 7:18-20) Ka walwenyo ki bal, ci wanyuto pwoc me ada pi kica pa Lubanga ma Kricito onyuto-ni.\\n22. Ngo ma tye ka kuro jo ma nyuto pwocgi pi kica pa Lubanga?\\n22 Pi kica pa Lubanga, kitwero dong weko balwa, dok pud kibimedde ki weko balwa. Ki pwoc madit, omyero walweny ki miti me timo bal ma jo mukene gineno calo bal matino. Paulo otito pi mot ma wabinongo ka watimo meno ni: “Kombeddi dong gigonyowu woko ki i opii me bal, dong wudoko opii pa Lubanga; gin ma wunongo en aye ni wudoko dong jo maleng, agikkine en kwo ma pe tum.”​—Rom. 6:22.\\nLIFE STORY Alubo “Kit Ducu ma Dano Gitye Kwede”\\n‘Ket Tammi i Kom Gin me Cwiny Pien Kelo Kwo ki Kuc’\\nTika Wi Po?\\nWuket Parwu Ducu i Kom Jehovah\\nJehovah Miyo Bakacic Bot Jo ma Yenye\\nBedo ki Cwiny me Mwolo​—Nyuto Ryeko\\nPwony ma Kinyamogi i Wi Lubele 2016\\nText Yero Bukke me kompiuta me akwanya WI LUBELE—ME AKWANA I KACOKKE Decemba 2016\\nWI LUBELE—ME AKWANA I KACOKKE Decemba 2016","num_words":2798,"character_repetition_ratio":0.058,"word_repetition_ratio":0.006,"special_characters_ratio":0.242,"stopwords_ratio":0.284,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Daniel 6 ACO85 - Dario omoko tamme me keto luloyo - Bible Search\\nGibolo Daniel i kin lwak labwor\\n1Dario omoko tamme me keto luloyo madoŋo miya acel ki pyeraryo me bedo luloc i te kerre i kabedo ducu mapatpat. 2Ka dok oketo luloc madito adek me loyogi; i kin jo-nu onoŋo Daniel bene tye iye, dok luloyo madoŋo ducu myero guter lok ma mako ticgi bot luloc madito adek-ki, wek lim pa kabaka pe olannye ata. 3Lacen ginoŋo ni Daniel dok kwiri mada makato luloc mukene madito aryo-ni woko, loyo wa rwodi-gu ducu, pien cwiny maber makato onoŋo tye i kome; doŋ omiyo kabaka obedo ki yub me keto en me loyo lobo ma i te kerre ducu. 4Mumiyo luloc madito kacel ki rwodi gubedo ka yenyo yo ma myero ginoŋ ki bal i kom Daniel ma mako lok ker; ento pe gunoŋo ka cuŋo mo me dot kadi ki roc mo, pien Daniel onoŋo obedo dano ma lagen, ma pe tye ki kit roc mo, dok lok mo me bal bene pe ginoŋo i kome. 5Lacen jo meno guwacci, “Pe wabinoŋo lok me doto Daniel nio ka wayenyo kit lok ma lubbe ki cik pa Lubaoŋne-ni.”\\n6Ci luloc madito kacel ki rwodi magi guporo lok kacel ci guye woko lawaŋacel ka gua gubino bot kabaka guwacce ni, “Ai kabaka Dario, bed kwo nakanaka! 7Luloc ducu madito me ker man, kacel ki ludito pa lwak, rwodi, lumitam ki luloc me dul lobo mapatpat guye lawaŋacel ni kabaka myero omok cik ki miyo twero ma pe gitwero lokone ni, ka ce gibinoŋo ŋat mo ka lego lubaŋa mo nyo ka woro dano mukene ma pe in kabaka, pinino pyeradekrdano macalo meno gibibolo woko i kin lwak labwor. 8Pienno kombeddi in kabaka myero imok cik ci iket ciŋi i buk ma gicoyo iye cik ma pe giloko atata, kit macalo cik pa jo Medi ki Percia tye kwede, ma pe giloko atata-ni.” 9Pi meno kabaka Dario oketo ciŋe i buk me cik kun moko cik man.\\n10I kare ma doŋ Daniel oŋeyo ni giketo cin i buk me cik, oa ocito i ode odonyo i kicikane ma tye malo ma tye ki waŋ dirica, ci oyabo dirica ma okemo yo tuŋ Jerucalem; ci obedo ka rumo coŋe piny ka lega kun miyo pwoc bot Lubaŋane tyen adek nino ki nino, kit macalo yam con koŋ obedo ka timone-ni. 11Lacen jo-nu gucako bino bot Daniel kit macalo onoŋo doŋ gutyeko yubone-ni, ci gunoŋo Daniel tye ka lega kun bako doge bot Lubaŋane. 12Ka gudok cen gucito i nyim kabaka, gunyiko cok ci gucako wacce lok ma dok i kom cik ma pe lokke-ni ni, “Ai kabaka, onoŋo mono pe iketo ciŋi i buk me cik ma pe lokke atata-ni, kun iciko ni ka ce gibinoŋo ŋat mo ka lego lubaŋa mo nyo ka woro dano mo mukene ma pe in kabaka, pi nino pyeradek, dano macalo meno gibibolo woko i kin lwak labwor?” Kabaka odok iye botgi ni, “Lok meno pud ocuŋ matek kit macalo cik pa jo Medi ki Percia tye kwede, ma pe gitwero lokone atata-ni.” 13Ci gumedde ki tito lok bot kabaka ni, “Wanoŋo Daniel ma en ŋat acel i kin jo ma yam giyakogi ki i Juda, pe lubo cikki, ai kabaka, kadi wa cik ma pe lokke ma iketo iye ciŋi i buk-ki, ento bedo mere ka lego Lubaŋane tyen adek nino ki nino.”\\n14I kare ma doŋ kabaka owinyo lok magi ducu, cwinye ocwer mada, obedo ki tam pi laro Daniel; ci obedo ka yelle matek ki tam i cwinye nio ka cen opoto, pi yenyo kit yo ma myero el are kwede. 15Lacen jo magi dok gubino kacel bot kabaka, kit macalo onoŋo doŋ guyubo kwede, ci guwaco bot kabaka ni, “Ai kabaka, myero iŋe ni, man aye cik pa jo Medi ki jo Percia ni, cik mo ma kabaka doŋ omoko pe twero lokke.”\\n16Cutcut kabaka omiyo twero, gicito gikelo Daniel ci gibolo woko i kin lwak labwor. Ci kabaka owaco bot Daniel ni, “Myero Lubaŋani ma iworo jwijwi-ni tin koŋ olari ba!” 17Gikelo got acel madit ci giloro ki dog boro pa lwak labwor-ri woko, ka kabaka bene odiyo agit ciŋe i odok ma gimwono ki got meno kacel ki agit ciŋ pa luditone me awora, ma moko ni myero pe gilok gin mo pi lok kom Daniel. 18Lacen kabaka ocako dok i gaŋ kalle, obedo ka ri kec dyewor benebene; gin mo pe ma gitero bote me yomo cwinye, nino bene okwero mako waŋe woko.\\n19I kare ma piny doŋ oyabbe odiko, kabaka oa malo ci okato woko ocito oyotoyot twatwal i dog boro pa labwor. 20Ka doŋ oo cok ki boro ka ma onoŋo Daniel tye iye-ni, ci odaŋŋe kun kok matek pi remcwiny, ci owaco bot Daniel ni, “Ai Daniel, latic pa Lubaŋa makwo, en Lubaŋani ma iworo jwijwi-ni mono doŋ otwero lari ki i dog lwak labwor magi?” 21Daniel odok ki kabaka ni, “Ai kabaka, bed kwo nakanaka! 22Lubaŋana ocwalo Lamalaika otweyo dog lwak labwor magi woko, mumiyo pe gumwoda woko, pien ginoŋo ni pe atye ki bal mo i nyime, kadi wa i nyimi bene, ai kabaka, pe atimo gin mo marac kadi ki acel.” 23Lok meno omiyo kabaka obedo ki yomcwiny matek, ci omiyo twero ni gikwany Daniel woko Kii boro pa labwor gikel woko ka maleŋ. Pe ginoŋo kadi latin ret mo i kome wacel, pien onoŋo en obedo ka geno Lubaŋane. 24Cutcut kabaka ociko ni gikel jo ma gudoto Daniel-li, ci gibologi woko i boro i kin lwak labwor, gin ducu kacel ki mongi wa ki litinogi. Doŋ ma pud peya gupoto piny i te boro, labwor ogamogi woko lamal likapkap ci gumwodogi gutyero ocogogi woko lipwacpwac.\\n25Lacen kabaka Dario ocoyo waraga bot lwak me rok ducu, ki rok mapatpat, kadi wa bot jo ma loko leb mapatpat ma gibedo i lobo ducu kun wacci, “Kuc myero onya omedde botwu. 26Aketo kombeddi cik ni, i kabedo ducu ma i te locca madit-ti dano ducu myero komgi omyel dok gubed ki lworo i nyim Lubaŋa pa Daniel, pien en aye Lubaŋa makwo, ma bedo nakanaka; kerre bene pe gituro, locce bene pe bigik.\\n27Lubaŋane laro dano dok konyogi bene,\\ntiyo lanyut ki tano-gu i polo ki i lobo,\\nen aye ma olaro Daniel ki i teko pa lwak labwor.”\\n28Mumiyo Daniel olimo gum ki lonyo madwoŋ i kare me loc pa Dario ki i kare me loc pa Ciro ma jo Percia.","num_words":1061,"character_repetition_ratio":0.049,"word_repetition_ratio":0.015,"special_characters_ratio":0.233,"stopwords_ratio":0.283,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 40 ACO85 - Rwot oloko ki Jeremia i kare ma doŋ - Bible Search\\nJeremia ki jo mudoŋ gubedo bot Gedalia\\n1Rwot oloko ki Jeremia i kare ma doŋ Nebujaradan, ladit pa lugwok kabaka ogonye woko ki i Rama. Onoŋo yam gitweyo Jeremia woko ki nyor kacel ki jo mapol ma gimakogi ki i Jerucalem ki Juda, ma giterogi woko i opii i Babilon. 2Ladit pa lugwok kabaka okwanyo Jeremia ci owacce ni, “Rwot Lubaŋani doŋ otyeko tito pi kit can ma bipoto i kabedo man; 3Rwot doŋ otimo gin ma nene en owaco ni ebitimo-ni. Man ducu otimme pien lutuwu gutimo bal i kom Rwot dok bene pe guwinyo lokke. 4Kombeddi doŋ abegonyo nyor woko ki i ciŋi ci aweko icito laboŋo ayela mo. Ka ce imito wot kacel kweda me cito i Babilon, ci itwero, an abigwoki. Ka ce pe imito cito itwero bene bedo giri. Nen lobo-ni ducu tye en, yer ka mo ma itamo ni ber nyo oporre me cito iye.”\\n5Ento Jeremia pe ocito, mumiyo Nebujaradan owacce ni, “Dok cen bot Gedalia wod pa Akikam, ma wod pa Capan, ma nene kabaka okete me bedo laloc me gaŋi me Juda ducu. Itwero bedo kacel kwede i kin lwak, nyo itwero giri cito ka ma itamo ni ber me cito iye.” Ci ladit pa lugwok kabaka omiye cam ki mot mogo ka doŋ oweko en ocito gire. 6Jeremia ocito bot Gedalia wod pa Akikam i Mijpa, ci obedo kacel kwede i kin lwak ma onoŋo gudoŋ i lobo meno.\\nGipiro lok me neko Gedalia\\n7-Ludito mogo ki askari pa Lujudaya onoŋo pud gibedo i tim. Guwinyo ni kabaka me Babilon otyeko keto Gedalia wod pa Akikam me bedo laloc me lobo, dok oketo en me loyo jo ducu mudoŋ, co, mon kacel ki litino, ma yam pe giterogi i opii i Babilon, ma gin aye doŋ jo ma lucan adada i lobo meno. 8Ci Icmael wod pa Netania, Yokanan wod pa Karea, Ceraya wod pa Tanumet, likwayo pa Epai ma jo Netopa, ki Jejania ma Lamaaka gucito kacel ki lwak megi bot Gedalia i Mijpa. 9Gedalia wod pa Akikam, ma wod pa Capan, okwoŋŋe botgi kacel ki lwakgi ducu kun wacci, “Pe myero wubed ki lworo me tic bot jo Kaldaya. Wubed kunnu ci wuti bot kabaka me Babilon, ci wubibedo maber ki kuc. 10An gira abibedo i Mijpa kun abedo macalo lawaŋwu ka jo Kaldaya gubino kany. Ento wun wutwero kano koŋo vino, nyig yat ki moo jeituni, ci wubed kwede i gaŋi ma doŋ wumayogi-ni.” 11Kit meno bene, Lujudaya ducu ma onoŋo yam gitye i lobo Moab, Ammon, Edom ki lobo mukene ducu ma yam giryemogi gucito iye, guwinyo ni kabaka me Babilon oweko jo mukene odoŋ i Juda, dok bene en oketo Gedalia wod pa Akikam, ma wod pa Capan me bedo laloc ma loyogi. 12Ci Lujudaya ducu guweko lobo ka ma yam giryemogi gucito iye ni, gucako dwogo cen i Juda. Gubino bot Gedalia i Mijpa, ci gucoko koŋo yino madit ki nyig yadi me oro madwoŋ adada.\\n13I ŋe meno, Yokanan ki ludito ducu ma giloyo askari ma onoŋo gitye i tim gubino bot Gedalia i Mijpa, 14ci guwacce ni, “Tika iŋeyo ni Baalic kabaka pa jo Ammon otyeko cwalo Icmael wod pa Netania me neki woko?” Ento Gedalia wod pa Akikam pe oye lokgi. 15Ka doŋ Yokanan oloko ki Gedalia i muŋ i Mijpa, kun wacce ni, “Wek acit acinek Icmael wod pa Netania woko, pien ŋat mo pe biŋeyo lok man. Piŋo en mito neki woko, kun miyo Lujudaya ducu ma gurumi woko gibiket woko, dok bene miyo jo ma yam gudoŋ i Juda gito woko?” 16Ento Gedalia wod pa Akikam owaco ki Yokanan wod pa Karea ni, “Pe ibitimo gin ma kit meno, pien it ye ka loko lok goba keken i kom Icmael.”","num_words":628,"character_repetition_ratio":0.07,"word_repetition_ratio":0.0,"special_characters_ratio":0.231,"stopwords_ratio":0.301,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Cob Peko ma Tye i Kinwu ki Cwiny me Mar | Me Anyama\\nKWAN I LEB Acholi Albanian American Sign Language Amharic Angolan Sign Language Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga (Malawi) Chitumbuka Chiyao Chuvash Colombian Sign Language Croatian Czech Danish Dutch Ecuadorian Sign Language Efik English (Leb Muno) Estonian Fijian Finnish Finnish Sign Language French Georgian German German Sign Language Grik Guarani Gujarati Gun Hausa Hiligaynon Hindi Hiri Motu Hungarian Ibanag Ibru Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Kikamba Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Latvian Lhukonzo Lithuanian Luganda Luo Macedonian Macua Malagasy Malay Malayalam Marathi Maya Mexican Sign Language Mixe Mongolian Moore Ndau Ndebele (Zimbabwe) Nepali Nigerian Pidgin Norwegian Nyungwe Okpe Oromo Ossetian Pangasinan Papiamento (Curaçao) Persian Peruvian Sign Language Polish Polish Sign Language Portuguese Punjabi Quechua (Bolivia) Romanian Runyankore Russian Russian Sign Language Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshwa Turkish Turkmen Tuvaluan Twi Tzotzil Ukrainian Urdu Urhobo Uzbek Venezuelan Sign Language Vietnamese Waray-Waray Wolaita Yoruba Zande Zapotec (Isthmus) Zimbabwe Sign Language\\n“Wubed ki kuc kekenwu.”​—MAR. 9:50.\\nWER: 39, 77\\nTira ango ma Yecu omiyo me konyowa wek wacob peko ma tye ki cwiny me mar?\\nLapeny ango ma Lakricitayo myero openye kwede ka tye ka moko tamme i kom kit me giko mone ma tye i kin en ki jo mukene?\\nWatero tic ki yo adek ma tye i Matayo 18:15-17 me giko mone mogo ma tye nining?\\n1, 2. Peko ango ma dano okemme kwede ma kitito i buk me Acakki, dok pingo omyero wabed ki miti iye?\\nTIKA dong i nino mo itamo i kom jo mogo ma gubedo ki mone i kingi ma kicoyo lok komgi i Baibul? Nen kong cura mogo i buk me Acakki. Kain oneko Abel (Acak. 4:3-8); Lamek oneko awobi mo ma omiye ret (Acak. 4:23); mone obedo i kin lukwa lim pa Abraim (Abram) ki lukwa lim pa Lot (Acak. 13:5-7); Agar obedo ka gayo Cara (Carai) ki wang me cac, dok man oweko i Cara owang i kom Abraim (Acak. 16:3-6); Icmael otugge i kom dano ducu, dok dano ducu bene gutugge i kome.​—Acak. 16:12.\\n2 Pingo Baibul oloko i kom mone magi? Tyen lokke me acel tye ni, konyo dano ma gitye ki roc me niang pingo mitte ni omyero gubed ki kuc i kingi. Dok bene nyutiwa kit ma watwero bedo ki kuc i kinwa. Wanongo adwogi maber ki i kwano lok i kom jo magi ma gulwenyo ki peko i kwogi me nino ducu. Wapwonyo bene pi adwogi mabeco ma gunongo ki i tutegi dok man biweko wan bene walubo lanengi ka watye ka rwatte ki peko macalo magi i kwowa. Ki lok ada, magi ducu konyowa me ngeyo ngo me atima ki ngo ma myero pe watim ka watye ka rwatte ki jami macalo meno.​—Rom. 15:4.\\n3. Pwony man binyamo gin ango?\\n3 Pwony man binyamo tyen lok ma weko lutic pa Jehovah myero gucob arubaruba ma tye i kingi ki dok kit ma gitwero timone kwede. Medo i kom meno, bilok bene i kom cik ma igi lac ma i Ginacoya ma twero konyowa me cobo arubaruba ki mone ma tye wek wabed ki wat maber ki luwotwa kacel ki Lubanga Jehovah.\\nPINGO LUTIC PA LUBANGA MYERO GUTYEK MONE MA I KINGI\\n4. Kodi tam ango ma onya matek i wi lobo-ni, dok okelo adwogi ango?\\n4 Catan aye ma okelo mone ki arubaruba ma tye i kin dano-ni. Ki i poto me Eden, en okelo pyem ni ngat acel acel twero moko pire kene gin maber ki marac labongo kony pa Lubanga, dok bene meno aye gin ma myero gutim. (Acak. 3:1-5) Adwogi marac ma obino pi tam pa Catan-ni dong nen ka maleng. Lobo opong ki dano ma gitye ki cwiny me lone kengi, dok man okelo awaka, woro, ki dong pyem. Ngat mo keken ma lubo cwiny man nongo rom ma tye ka cwako pyem ma Catan okelo-ni, labongo paro pi kit ma twero gudo kwede jo mukene. Tam ma kit meno kelo kiniga ki mone. Dok ber me po ni “dano ma opong ki akemo kare ducu tugo mere daa nyo lweny, ki ngat ma kinigane lyet kelo ayela dok timo bal mapol ata.”​—Car. 29:22.\\n5. Pwony ango ma Yecu omiyo i kom kit me giko mone?\\n5 Kitungcel, Yecu opwonyo dano me yenyo kuc, kadi bed ni kit me timone tek dok pe rwatte ki mitigi. I Pwonye me Wi Got, Yecu omiyo tam maber adada i kom kit me giko daa ki mone. Me labolle, en ocuko cwiny lupwonnyene me bedo jo ma mwol, lukel kuc, gijuko kinigagi, me cobo peko ma tye oyotoyot, ki dok bene me maro lumonegi.​—Mat. 5:5, 9, 22, 25, 44.\\n6, 7. (a) Pingo mitte ni kityek arubaruba kacel ki mone oyotoyot adada? (b) Lapeny mene ma jo pa Jehovah ducu myero gupenye kwede?\\n6 Tutewa me tic pi Lubanga​—ki lega, wot i cokke, wot i ticwa me pwony, ki dong yo mukene me woro​—bibedo gin ma konye pe ka kuc pe i kinwa ki jo mukene. (Mar. 11:25) Pe watwero bedo lurem Lubanga ka pe watimo kica pi bal pa jo mukene.​—Kwan Luka 11:4; Jo Epeco 4:32.\\n7 Lukricitayo ducu myero gutam matut me bedo jo ma timo kica kun gibedo ki kuc ki jo mukene. In tika i timo kica ki luye luwoti? In mono imaro bedo kacel kwedgi? Jehovah mito ni luticce gubed jo ma timo kica. Ka cwinyi ngoli kop ni omyero itim alokaloka i kwoni, leg Jehovah wek okonyi me timone. Wonwa me polo winyo dok gamo lega me mwolo ma kit meno.​—1 Jon 5:14, 15.\\nTIKA ITWERO CAYO BAL MA KITIMO I KOMI?\\n8, 9. Gin ango ma myero watim ka ngat mo ocwero cwinywa?\\n8 Pien dano ducu gitye ki roc, ngene kene ni olo to ngat mo biwaco nyo timo gin mo ma cwero cwinyi. Man pe genge. (Latit. 7:20; Mat. 18:7) Ibidok iye nining? Tam kong ngo ma twero timme: I ka galowang mo ma Lucaden pa Jehovah mogo gubedo iye, lamego mo omoto omege aryo i yo ma oweko ngat acel ki i kin omege aryo-ni oneno ni pe opore. I kare ma omege ni gitye kengi, ngat ma oneno calo mot-te pe obedo i yo mupore-ni ocako lok i kom lamego-ni marac pi gin ma owaco. Kadi bed kumeno, lawote opoyo wiye ni lamego meno dong otiyo pi Jehovah ki gen pi mwaki ma romo 40, kun woto ki i kwo matek; dok bene owacce ni engeyo ni lamego-ni onongo pe ki tam mo keken me cwero cwinygi. I nge tam i kom lok man, omego ma kicwero cwinye-ni owaco ni, “Iloko kakare.” Pi meno, lokke ogik kenyu.\\n9 Gin man ma otimme-ni nyuto gin ango? Kit ma idok kwede i kom gin mo keken ma twero kelo mone tye i cingi. Ngat ma lamar umo bal mogo matinotino woko. (Kwan Carolok 10:12; 1 Petero 4:8.) Jehovah neno ni in ngat ma “cwinye tye atir” ka ‘icayo bal ma ngat mo otimo i komi.’ (Car. 19:11; Latit. 7:9) Pi meno gin acel ma myero ipenye kwede ka ngat mo oteri i yo ma nen calo pe nyuto kica nyo woro aye ni: ‘An tika atwero cayo lok man woko? Tika mitte ni ater lokke calo gin madit tutwal?’\\n10. (a) Laminwa mo acel i acakkine odok i lok marac ma dano onongo giloko i kome nining? (b) Tam mene ma i Ginacoya ma okonyo lamego man me bedo ki kuc i cwinye?\\n10 Ka ngat mo oloko lok marac i komwa, twero bedo tek adada me cayone acaya. Nen kong labol pa lapainia mo, ma kilwongo ni Lucy. Kibedo ka lok i kome marac pi ticce me pwony ki kit ma en tiyo kwede ki cawa. Pi cwercwiny, Lucy oyenyo tam ki bot omege ma guteggi. En owaco ni: “Tam ma a ki i Ginacoya ma gumiyo okonya me bedo ki neno matir i kom tam pa dano ki dok me keto cwinya i kom ngat ma pire tek loyo​—Jehovah.” Lucy onongo cukocwiny ki i kwano buk pa Matayo 6:1-4. (Kwan.) Lok ma i iye opoyo wiye ni gin ma pire tek loyo bote myero obed yomo cwiny Jehovah. En owaco ni: “Kadi bed ni jo mukene giloko marac pi ticca, cwinya yom adada pien angeyo ni atye ka yelle ki teka ducu me nongo cwak pa Jehovah.” I nge moko tam me ryeko meno, Lucy oyero me cayo lok marac ma dano onongo giloko i kome.\\nGIN MA MYERO ITIM KA KICWERO CWINYI\\n11, 12. (a) Lakricitayo myero otim gin ango ka oniang ni omine ‘tye ki lok mo i kome’? (b) Wapwonyo gin ango ki i kit ma Abraim ogiko kwede peko ma onongo tye i kingi? (Nen cal ma i pot karatac 8.)\\n11 “Wan ducu ngat acel acel timo lwak roc mapol.” (Yak. 3:2) Ket kong ni meno iniang ni omego mo cwinye pud tye ka cwer pi gin mo ma itimo nyo iloko. Ngo ma myero itim? Yecu owaco ni: “Ka ikelo motti bot Lubanga, ma itye ka tyerone i kom keno tyer, ka ce ipo ni omeru onongo tye ki lok mo i komi, ci myero iwek motti kunnu i nyim keno tyer, ci idok cen; mukwongo kong wumer wuribbe ki omeru, ka lacen dong idwogi ityer motti.” (Mat. 5:23, 24) Ma lubbe ki tira pa Yecu-ni, omyero ilok ki omeru. Dong ibitimo man nining? Pe myero idi omeru ni oye balle, ento in bene myero iye bal-li wek wudwok kuc i kinwu. Bedo ki kuc ki luye luwotwa aye gin ma pire tek loyo.\\n12 Lok ma kicoyo i kom kit ma Abraim gin ki okeyo-ne Lot gucobo kwede peko ma onongo twero kelo apokapoka, obedo labol acel i Ginacoya ma nyuto kit me cobo peko i yo me kuc. Gin aryo-ni ducu onongo gitye ki lee, dok lukwa limgi gubedo ki daa i kingi pi ka kwat. Pien Abraim onongo tye ki miti madit me juko tele ma i kingi, en omiyo bot Lot kare ni okwong yero kabedo ma iye mito ka ma en ki jo gange gibibedo i iye. (Acak. 13:1, 2, 5-9) Man pud dong lanen maber ya! Abraim oyenyo kuc, ma ka cobo mitine. Tika en orwenyo gin mo pi bedo ngat ma cinge yot? Pe wacel. Cutcut i nge gin man ma otimme-ni, Jehovah ocikke me miyo bot Abraim mot madit adada. (Acak. 13:14-17) Lubanga pe biye ni luticce guden can pi kare malac, pien gulubo cikke dok gugiko mone i yo me mar. \\n13. Laneno mo acel odok i lok ma kiwacce i yo marac nining, dok gin ango ma wapwonyo ki i lanene?\\n13 Nen kong labol mogo me kare ni. I kare ma laneno manyen i dipatmen mo me gure madit ogoyo cim ki omego mo me penye ka twero dyere me tic, omego-ni odok i iye ki lok marac dok ma winye malit adada ci oneko cimme woko. En onongo pud cwinye tye ka cwer i kom kit ma laneno macon otere kwede. Laneno manyen-ni pe oweko cwinye ocwer pi lok pa omego-ni, ento bene onongo pe twero cayo lok meno acaya. I nge cawa acel, en dok ogoyo cim, kun waco ni, gin ma naka pud peya gurwatte, dok openyo ka gitwero cobo lok meno kacel. I nge cabit acel, omege aryo ni gurwatte i Ot me Ker. I nge lega, guloko pi cawa acel, kun omego-ni titte gin ma otimme ducu. I kare ma laneno-ni owinyo ki kica, en onywako ki omego-ni wang Ginacoya, ci gin aryo ducu gupokke labongo lok mo keken marac i kingi. Lacen, omego-ni otiyo i gure madit dok tye ki pwoc madit pi Laneno-ni pien otere i yo me mwolo dok ki kica.\\nTIKA OMYERO IWAC LOKKE KI LUELDA?\\n14, 15. (a) I kare mene ma watwero keto iye cik ma i Matayo 18:15-17 i tic? (b) Yo adek mene ma Yecu onyutogi, dok mitiwa myero obed me timo ngo ka watye ka tic ki yo magi?\\n14 Pol pa arubaruba ma tye i kin Lukricitayo gitwero cobone i mung i kin jo ma lok meno mako komgi keken dok bene myero kitim kit meno. Kadi bed kumeno, Yecu owaco ni lok mogo bimito ni wanong kony ki bot jo mukene i kacokke. (Kwan Matayo 18:15-17.) Adwogi ango ma twero bino ka ngat ma ocwero cwiny lawote-ni okwero winyo lok pa omine, lucaden mukene, ki dong kacokke? Omyero gitere “calo Larok ki lajog-mucoro.” I kare-ni, watwero wacone ni omyero kiryem ngat meno ki i kacokke. Timo gin man nyuto ni “bal” man pe obedo laro lok mogo matino-tino. Ma ka meno, obedo (1) bal ma onongo myero gicob i kin jo ma lok meno mako komgi keken ento bene (2) bal madit ma ka pe ocobbe ci myero kiryem ngat meno woko ki i kacokke. Bal man twero bedo kwalo kwo nyo balo nying ngat moni ki loko lok goba. Yo adek ma Yecu onyuto-ni tito kit ma myero kicob kwede ki lok ma tye ento mapat ki bal calo: Abor, buto i kin co ki co nyo mon ki mon, pwony goba pa jo mungak, woro jogi, nyo bal mogo madongo, magi ducu mito kony pa luelda labongo akalakala mo.\\nI kine mukene twero bedo ber me nywako lok ki omeru tyen makato acel ka wek dong inongo omeru (Nen paragraf 15)\\n15 Miti pa Yecu pi miyo tira man onongo tye me konyo omego meno ki cwiny me mar. (Mat. 18:12-14) Me acel omyero kitemme me cobo lok meno labongo lwongo jo mukene. I kine mukene twero bedo ber me nywako lok ki ngat ma ocwero cwinyi-ni tyen makato acel woko. Ka meno pe otiyo, ci lok ki ngat meno ma nongo lucaden nyo jo mukene gitye dok ma gitwero neno ka ada ngat meno otimo bal. Ka meno otiyo dok ocobo peko meno, “ci dong inongo omeru.” Omyero kiter lok bot luelda ka nongo dong iloko ki ngat ma ocwero cwinyi-ni pi tyen mapol ento pe olare.\\n16. Gin ango ma nyuto ni lubo tira ma Yecu omiyo-ni konyo dok tye me mar?\\n16 Peko ma bimitte ni kilub yo adek magi ducu ma i Matayo 18:15-17 ginok adada. Man tye me cuko cwiny adada, pien nyuto ni pol kare kicobo peko ma nongo pud peya oo ka ma nongo mitte ni kikwany ngat ma pe ongut-ti woko ki i kacokke. Pol kare, labal-li niang i kom balle ci yubo woko. Ngat ma kicwero cwinye-ni romo neno ni dong pe mitte me yenyo bal ci yero me timo kica woko. I kit mo keken, lok pa Yecu-ni nyuto ni jo mukene i kacokke myero pe gudony i lok mo keken ka pud pe mitte ni oo botgi. Luelda giromo donyo keken ka nongo dong kitemo yo aryo mukwongo-ni ducu, ki dok gin ma nyuto ni bal ada otimme tye.\\n17. Mot ango ma wabilimo ka ‘wayenyo kuc’ ki luwotwa?\\n17 Ka pud watye ki roc, dano pud gibimedde ki cwero cwiny luwotgi. Lakwena Yakobo ocoyo ni: “Ento ka ce inen ngat mo pe roco i gin ma en loko, ci dano-nu nongo dano maber twatwal, twero loyo kome ducu.” (Yak. 3:2) Me giko mone ma tye, omyero ‘wayeny kuc, dok wati matek macalo watwero wek wanong.’ (Jab. 34:14) Macalo jo ma gikelo kuc, wabibedo ki wat maber ki luye luwotwa kun wakelo note i kacokke. (Jab. 133:1-3) Ma dong pire tek loyo, wabibedo ki wat maber ki Jehovah, “Lubanga won kuc.” (Rom. 15:33) Jo ma gitemme me cobo peko ma tye i kingi ki cwiny me mar gibilimo mot magi ducu.\\n^  (paragraf 12) Jo mogo ma gucobo peko ma onongo tye i kingi ki kuc aye: Yakobo, gin ki Ecau (Acak. 27:41-45; 33:1-11); Yucepu, gin ki omegine (Acak. 45:1-15); ki dong Gideon, gin ki jo Epraim. (Lungol. 8:1-3) Iromo bene tam i kom labol mogo calo magi ma kicoyo i Baibul.","num_words":2633,"character_repetition_ratio":0.043,"word_repetition_ratio":0.0,"special_characters_ratio":0.248,"stopwords_ratio":0.304,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Gin ma Bedowa i Cokke Nyuto i Komwa | Wi Lubele me Anyama\\nPWONY ME ANYAMA ME 5\\n“[Wumedde ki] yweko lok me to pa Rwot, nio ka en bidwogo.”​—1 KOR. 11:26.\\nWER 18 Watye ki Pwoc pi Ginkok\\n1-2. (a) Gin ango ma Jehovah neno ka dano milion mapol gigure pi Cam me Otyeno pa Rwotwa? (Nen cal ma i pok ngeye.) (b) Gin ango ma wabinyamo i pwony man?\\nGO KONG gin ma Jehovah neno ka dano milion mapol ma i but lobo-ni ducu gigure kacel i Cam me Otyeno pa Rwotwa. En pe neno dano macalo gurup keken ento neno wa ngat acel-acel ma tye. Me labolle, en neno jo ma lugen ma gibino mwaka ki mwaka. I kingi twero bedo jo mogo ma gibino kadi bed nongo gitye ka kato ki i aunauna magwar. Jo mukene gibino kicel kicel i cokke mukene-ni, ento gineno Nipo ni pire tek adada dok myero pe gikeng. Jehovah bene neno wa jo ma gibino i Nipo pi tyen me acel pi miti me niang kit ma kikwero kwede.\\n2 Ngene kene ni Jehovah cwinye bedo yom adada ka neno jo mapol gibino i Nipo. (Luka 22:19) Ento, miti pa Jehovah pe tye i kom wel dano ma gibino keken. Jehovah paro pi tyen lok muweko gubino i Nipo; gin ma i cwinygi aye pire tek loyo bot Jehovah. I pwony man wabinyamo lapeny ma pire tek adada: Pingo wabedo tye pe i Nipo keken ento wa i cokke ma bedo tye cabit ki cabit ma Jehovah oketo pi jo ma gimare?\\n(Nen paragraf 1-2) *\\nMWOLO WEKO WABEDO I COKKE\\n3-4. (a) Pingo wabedo tye i cokke? (b) Bedowa tye i cokke tito gin ango i komwa? (c) Ma lubbe ki lok ma tye i 1 Jo Korint 11:23-26, pingo omyero pe wakeng Nipo?\\n3 Tyen lok ma pire tek ma weko wabino i cokke aye pien meno obedo but worowa. Wabino bene i cokke pien Jehovah tiyo ki cokke me pwonyowa. Jo ma luwaka gitamo ni pe gimito ni gipwonygi. (3 Jon 9) Ka iporo wan ki gin, wan watye ki miti ni Jehovah opwonywa kun tiyo ki dulle.​—Ic. 48:17, 18; Jon 6:45.\\n4 Bedo tye i cokke nyuto ni wan wamwol dok watye atera ni Jehovah opwonywa. Wabedo tye i Nipo me to pa Yecu pe ni pien omyero wabed tye iye keken, ento pien ki cwiny me mwolo, walubo cik pa Yecu ma wacci: “Wutim kuman me po pira.” (Kwan 1 Jo Korint 11:23-26.) Cokke me Nipo jingo genwa pi anyim dok poyo wiwa i kom kit ma Jehovah marowa kwede. Kadi bed kit meno, Jehovah ngeyo ni wamito cukocwiny kare ducu ento pe kicel keken i mwaka acel. Pi meno, en ominiwa cokke ma bedo cabit ki cabit dok wacciwa ni omyero bed tye i iye ducu. Cwiny me mwolo weko wabedo tye i cokke magi. Watero cawa mapol me yubbe ki dok me bedo tye i cokke.\\n5. Pingo jo ma mwol gijolo lwongo pa Jehovah?\\n5 Mwaka ki mwaka, Jehovah lwongo jo mapol me winyo pwonye dok jo mapol ma gimwol gijolo lwongo man. (Ic. 50:4) Gibedo ki yomcwiny me bedo tye i Nipo, dok gicako bino i cokke mukene-ni. (Jek. 8:20-23) Wan ducu watye ki yomcwiny ni Jehovah pwonyowa dok miniwa tira pien en ‘aye lakony ki lalarwa.’ (Jab. 40:17) Ngo dok maber ma kato​—nyo ma pire tek loyo​—jolo lwongo me winyo pwony pa Jehovah ki Wode ma en maro adada, Yecu?​—Mat. 17:5; 18:20; 28:20.\\n6. Cwiny me mwolo okonyo laco mo nining me bino i Nipo?\\n6 Mwaka ducu waketo tek me lwongo jo mapol kit ma watwero wek gubed tye i Nipo me to pa Yecu. Jo mamwol mapol gunongo adwogi maber ki i jolo lwongowa. Tam kong i kom labol man. Mwaki mapol angec, kimiyo karatac me lwongo bot laco mo me bino i Nipo, ento en owaco ki omego ma omine-ni ni pe etwero bino. Kadi bed kit meno, omego-ni obedo ki ur me neno laco-ni otuc i ot me ker i nino me Nipo. Cwiny laco-ni obedo yom adada pi kit ma kijole kwede ci ocako bino i cokkewa cabit ki cabit. Ki lok ada, en okeng cokke tyen kidek keken i mwaka meno. Gin ango ma okonye me cako cito i cokke ducu? En onongo obedo ngat mamwol ma oweko en oloko tamme. Lacen omego ma olwonge-ni owaco ni, “En obedo ngat ma mwol adada.” Labongo akalakala Jehovah aye ma olwongo laco-ni me worre, i kare-ni en dong onongo batija.​—2 Cam. 22:28; Jon 6:44.\\n7. Jami ma wapwonyo ki i cokkewa ki ma wakwano ki i Baibul konyowa me bedo jo mamwol nining?\\n7 Gin ma wapwonyo ki i cokke kacel ki jami ma wakwano ki i Baibul konyowa me bedo jo mamwol. I cabit mogo ma nongo Nipo peya oromo, kibedo ka nyamo i cokkewa lanen pa Yecu kacel ki mwolo ma en onyuto i miyo kwone macalo ginkok. Dok nino mogo ma nok ma nongo Nipo peya oromo, kiwacciwa ni omyero wakwan ki i Baibul jami mogo ma otimme i kare me to pa Yecu ki cere. Jami ma wapwonyo ki i cokke ki jami ma wakwano ki i Baibul dongo pwocwa pi ginkok ma Yecu omiyo piwa. Man bene cuko cwinywa me lubo lanenne me mwolo ki me timo miti pa Jehovah kadi bed man pe yot.​—Luka 22:41, 42.\\nTEKCWINY WEKO WABEDO I COKKE\\n8. Yecu onyuto tekcwiny nining?\\n8 Wan bene watute me nyuto tekcwiny calo Yecu. Tam kong i kom tekcwiny ma en onyuto i kare ma en dong cok to. En onongo ngeyo ni lumonene gibilanne, gibipwode dok gibineke woko. (Mat. 20:17-19) Kadi bedo kit meno, en oye to ki tekcwiny. Ma kare me tone oromo, en otito ki lukwenane ma lugen, ma onongo gitye kacel kwede i Gececemane ni: ‘Wua malo, wacitu; nen dano ma bimiya bot lumonena dong tye cok.’ (Mat. 26:36, 46) I kare ma lumony mapol gubino ka makke, en ocung anyim, onyute botgi, ci ocikogi ni omyero guwek lupwonyene guciti. (Jon 18:3-8) Man obedo twon tek cwiny madit atika! I kare-ni Lukricitayo ma kiwirogi kacel ki romi mukene-ni gitute me nyuto tekcwiny ma Yecu onyuto. Gitimo man nining?\\nTek cwiny ma inyuto wek ibed tye i cokke cuko cwiny jo mukene bene (Nen paragraf 9) *\\n9. (a) Pingo i kine mukene wamito tekcwiny wek wabed i cokke kare ducu? (b) Lanenwa gudo utmege ma gitye i buc pi niyegi nining?\\n9 Wek wabed i cokke kare ducu, i kine mukene mitte ni wanyut tekcwiny i kare ma nongo kwo tek. Omege ki lumege mukene gibino i cokke kadi bed gitye ka kumo, cwinygi otur, nyo gitye ki peko me yot kom. Jo mukene ginyuto tekcwiny me bino i cokke kadi bed nongo gitye ka kato ki i dic ma a ki bot lupacogi nyo luloc pa gamente. Tam kong manok i kom kit ma lanenwa gudo kwede ki omegiwa ma kitweyogi i buc pi niyegi. (Ibru 13:3) Ka guwinyo ni watye ka medde ki tic pi Jehovah kadi bed watye ka kato ki i kwo matek, gin bene cwinygi bedo matek dok gimedde ki gwoko niyegi ki gennegi. Lakwena Paulo bene okato ki i kwo ma kit meno. I kare ma en tye i buc i Roma, cwinye obedo yom adada i kare ma owinyo ni utmege gitye ka tic pi Lubanga kun gigwoko gennegi. (Pil. 1:3-5, 12-14) Paulo ocoyo waraga bot Luibru ma peya kigonye nyo i nge gonye cutcut. I waraga meno, en otito ki Lukricitayo magi ni omyero ‘gumedde ki mar i kingi kekengi macalo omego’ dok pe guwek cokke kacel.​—Ibru 10:24, 25; 13:1.\\n10-11. (a) Angagi ma omyero walwonggi i Nipo, dok pingo? (b) Tyen lok ango ma Jo Epeco 1:7 miyo me timo meno?\\n10 Wanyuto tekcwiny ka walwongo wadiwa, jo me gang ticwa, ki jiraniwa me bino i Nipo. Pingo walwongo jo magi? Pien watye ki pwoc pi gin ma Jehovah gin ki Yecu gutimo piwa ma weko pe watwero ling alinga ma pe walwongo jo mukene me bino i Nipo. Wamito ni gin bene gupwony kit ma gitwero nongo adwogi maber ki i ‘kica’ pa Jehovah ma bino pi ginkok.​—Kwan Jo Epeco 1:7; Yabo 22:17.\\n11 Ka wanyuto tekcwiny kun wacito i cokke, wanyuto bene cwiny mukene ma pire tek ma Jehovah ki Yecu gunyuto.\\nMAR WEKO WABEDO I COKKE\\n12. (a) Cokkewa dongo marwa pi Jehovah gin ki Yecu nining? (b) Gin ango ma 2 Jo Korint 5:14, 15 cuko cwinywa me timone wek walub lanen pa Yecu?\\n12 Marwa pi Jehovah ki Yecu tugo cwinywa me bedo tye i cokke. Dok jami ma wapwonyo ki i cokke dongo marwa pi Jehovah kacel ki Wode. Ki i cokke, kipoyo wiwa i kom jami mapol ma gutimo piwa. (Rom. 5:8) Nipo tutwalle poyo wiwa i kom mar matut ma Jehovah ki Yecu gitye kwede piwa kacel ki jo ma peya gungeyo ber pa ginkok. Mar ma watye kwede weko watute me lubo lanen pa Yecu i kwowa nino ducu. (Kwan 2 Jo Korint 5:14, 15.) Medo i kom meno, cwinywa tugge me pako Jehovah pi miniwa ginkok. Yo acel ma watwero timo man obedo me miyo lagam ki cwinywa ducu i cokke.\\n13. Watwero nyuto tut pa marwa pi Jehovah ki Wode nining? Tit kong.\\n13 Wanyuto kit ma marwa pi Jehovah gin ki Wode tut kwede ka watye atera me jalo gin mo keken pigi. Kare ducu mitte ni wajal jami mogo wek wabed tye i cokkewa. Kacokke mapol gibedo ki yub me cokke me dye cabit otyeno ma nongo gwok waol adada. Dok cokke mukene bedo i tum cabit ma nongo pol pa dano gitye ka yweyo. Tika Jehovah neno ka wabedo tye i cokke kadi bed waol? En neno! Ki lok ada, ka watye ka tute matek, ci Jehovah bene bedo ki pwoc pi mar ma wanyuto pire.​—Mar. 12:41-44.\\n14. Yecu owekkiwa lanen maber me bedo ki cwiny me jalle nining?\\n14 Yecu onyutiwa lanen maber me bedo ki cwiny me jalle. En onongo tye atera pe me to pi lupwonnyene keken ento bene me keto mitigi mukwongo me ka mege. Me labolle, en obedo ka rwatte ki lulub kore kadi bed en ool matek nyo cwinye otur. (Luka 22:39-46) Yecu bene oketo cwinye i kom gin ma myero etim pi jo mukene ento pe pi gin ma etwero nongone ki botgi. (Mat. 20:28) Ka marwa pi Jehovah ki utmegiwa tye matek kit meno, ci wabitimo jami ducu ma watwero wek wabed tye i Cam me Otyeno pa Rwotwa kacel ki cokke mukene ducu.\\n15. Angagi ma watye ki miti madwong me konyogi?\\n15 Wan keken aye watye Lukricitayo me ada, dok cwinywa yom me lwongo jo mukene me ribbe kwedwa. Watye ki miti tutwalle me konyo “utmegiwa ma guye Kricito” ento ma ticgi pi Jehovah okwe woko. (Gal. 6:10) Wanyuto marwa pi jo magi ka wacuko cwinygi me bedo tye i cokkewa tutwalle i Nipo. Calo Jehovah gin ki Yecu, wan bene cwinywa bedo yom adada ka ngat mo ma ticce pi Jehovah okwe, odwogo cen bot Wonwa ma lamar.​—Mat. 18:14.\\nKibimiyo pwony pi lwak ma kite dok pat ma wiye madit tye ni “Ket Tek me Nongo Kwo ma En Aye Kwo Kikome!” i cabit ma cakke i nino dwe 8 April, 2019. Jo ma gibibino gibiwinyo lagam pi lapeny magi ma pigi tego adada: Kwo kikome obedo kwo ma nining? Itwero nongo kwo ma en kwo kikome nining? Oromo bedo ni jo ma gibiwinyo pwony ma kite dok pat-ti gibibedo ki miti me bino i Nipo. Wageno ni i kin jo ma gibijolo lwongo man gibedo ‘jo ma myero me nongo kwo ma pe tum.’​—Tic 13:48\\n16. (a) Watwero cuko cwinywa kekenwa nining, dok cokkewa bitimo gin ango piwa? (b) Pingo man obedo kare maber me po i kom lok ma tye i Jon 3:16?\\n16 I cabit me lwongo dano, lwong jo mapol adada wek gubed tye i Nipo i Ceng Abic me nino dwe, 19 April, 2019. (Nen bok ma wiye tye ni “ Tika Ibilwongogi?”) Watute wunu me cuko cwiny dano kun wabedo tye i cokke ducu ma Jehovah oketo piwa. Ka nino me agikki woto ki nyiko cok, mitte ni wabed tye i cokke pien bikonyowa me bedo ki cwiny me mwolo, tekcwiny kacel ki mar. (1 Tec. 5:8-11) Ki cwinywa ducu, wanyuto bot Jehovah gin ki Wode marwa pigi pien gin bene gimarowa adada!​—Kwan Jon 3:16.\\nBEDOWA I COKKE NYUTO . . .\\nWER 126 Kiyu Piny, Cung Matek, Bed ki Teko\\n^ para. 5 Nipo me to pa Kricito ma tye otyeno i Ceng Abic me nino dwe 19 April, 2019, bibedo cokke ma dong pire tek loyo i mwaka man. Gin ango ma tugo cwinywa me bedo tye i cokke man? Ngene kene ni wamito yomo cwiny Jehovah. I pwony man wabinyamo gin ma bedowa i Nipo ki cokke mukene-ni nyuto i komwa.\\n^ para. 50 CAL MA I POK NGEYE: Kijolo dano milion mapol i twok lobo ducu pi kwero Cam pa Rwotwa me Otyeno\\n^ para. 52 LOK I KOM CAL: Jo me gang pa omego mo ma tye i buc pi niyene gucuko cwinye kun gucone waraga. En oniang ni wigi pe owil i kome dok cwinye bene yom me winyone ni jo me gange gitye ka gwoko gennegi kadi bed lweny ki jemo tye i kabedogi.","num_words":2126,"character_repetition_ratio":0.054,"word_repetition_ratio":0.001,"special_characters_ratio":0.259,"stopwords_ratio":0.344,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luka 22 ACO85 - Nino madito me Mugati ma Tobi Pe Iye ma - Bible Search\\nLuka 21 Luka 23\\nLudito gupiro lok i kom Yecu\\n(Matayo 26.1-5; Marako 14.1-2; Jon 11.45-53)\\n1-Nino madito me Mugati ma Tobi Pe Iye ma gilwoŋo Kato (Paska) onoŋo onyiko cok. 2Ajwagi madito pa Lubaŋa ki lupwony-cik gubedo ka yenyo kit yo ma myero gineke kwede; pien onoŋo gilworo lwak.\\nJuda oye me dobo Yecu\\n(Matayo 26.1-5; Marako 14.10-11)\\n3Catan odonyo i cwiny Juda Lakeriot ma en onoŋo dano acel i kin jo apar wiye aryo-ni. 4Ocito oporo lok ki ajwagi madito pa Lubaŋa ki ludito askari me ot pa Lubaŋa, kit ma myero emiye kwede botgi. 5Cwinygi obedo yom, gucako cikke me miye lim. 6Omiyo Juda oye, ci oyenyo kare maber ma myero emiye kwede botgi ma noŋo lwak pe.\\nYecu ocamo cam me Kato (Paska) kacel ki lpwonnyene\\n(Matayo 26.17-25; Marako 14.12-21; Jon 13.21-30)\\n7Nino me Mugati ma Tobi Pe Iye oromo, ma gitumo iye latin romo me Kato. 8Yecu ooro Petero ki Jon, kun cikogi ni, “Wucit wuyub cam me Kato piwa, wek wacam.” 9Gupenye ni, “Imito ni waciyub kwene?” 10Yecu owaco botgi ni, “Nen, ka wudonyo i gaŋ me Jerucalem, ci laco mo birwatte kwedwu kun oyeyo agulu pii; en aye wulub kore wa i ot ma en bidonyo iye, 11wutit bot won ot ni, ‘Lapwony penyi ni, Ot welo tye kwene, ka ma abicamo iye cam me Kato kacel ki lupwonnyena?’ 12Ci en binyuto botwu kicika ot malac ma malo ma gipeto, giyubo maber; wuyub kabedo kunnu.” 13Gucito gunoŋo kit macalo Yecu owaco botgi-ni, guyubo cam me Kato kunnu.\\n14Ka cawa oromo, Yecu obedo piny i dog cam, kacel ki lukwena.\\nAcakki lok i kom Cam pa Rwotwa\\n(Matayo 26.26-30; Marako 14.22-26; 1 Kor 11.23-26)\\n15Yecu owaco botgi ni, “Abedo ka paro mada me camo cam me Kato man kwedwu, ma kun pud peya aneno can; 16pien awaco botwu ni, pe dok abicamo nio ka ocobo kakare i ker pa Lubaŋa.” 17Ci otiŋo kikopo, ka doŋ orwoyo owaco ni, “Wumak man, wupok i kinwu; 18pien awaco botwu ni, nia koni pe dok abimato pig olok nio waŋ ma ker pa Lubaŋa obino.” 19Omako mugati, ka doŋ opwoyo, ci obaro iye, omiyogi kun wacci, “Man aye koma [ma gimiyo piwu, wutim kuman me po pira.” 20-Kumeno ka gucamo otum otiŋo kikopo, kun wacci, “Kikopo man aye gicikke manyen i remona ma oo piwu.] 21-Ento, nen, ŋat ma bidoba ciŋe tye kacel kweda i dog cam. 22Pien Wod pa dano cito gire kit macalo yam giciko; ento dano meno ma dobo Wod pa dano bineno can!” 23Lupwonnye gucako pennye kekengi ni, aŋa i kingi ma bitimo lok man.\\nPyem pi laro dito\\n24-Pyem bene ocakke i kin lupwonnye ni aŋa i kingi ma gitamo ni bedo ladit. 25-Yecu owaco botgi ni, “Luker pa Lurok gibwoyo lwakgi ki tek, jo ma tye ki twero i komgi gilwoŋogi ni lutim-ber. 26-Ento pe kit meno botwu; ŋat madit i kinwu myero odok macalo ŋat matidi, ki latel-wic myero obed macalo ŋat ma tiyo pi dano. 27Pien aŋa madit, ŋat ma bedo i dog cam, kece mono ŋat ma kelle cam? Pe ŋat ma bedo i dog cam? Ento an abedo i kinwu macalo ŋat ma tiyo pi dano.\\n28“Wun aye jo ma wubedo ka ŋeta jwijwi i kare ducu ma gibedo ka tema. 29Macalo Wora omiya ker, an bene abimiyowu, 30wek wucam, wumati i dog mejana i kerra, dok wubed i wi komker kun wuŋolo kop ki kaka apar wiye aryo pa jo Icrael.\\nYecu otito ni Petero bikwere woko\\n(Matayo 26.31-35; Marako 14.27-31; Jon 13.36-38)\\n31“Cimon, Cimon, nen Catan otyeko penyo piwu me apyeta macalo bel, 32ento alego piri ni niyeni pe odok cen. In bene ka doŋ ilokke, myero ijiŋ cwiny utmegini.” 33Petero owacce ni, “Rwot, doŋ ayubbe me cito kwedi i mabuc ki i to.” 34Yecu odokke iye ni, “Petero, awacci ni, tin twon gweno pe bikok, nio waŋ ma ikwera tyen adek ni pe iŋeya.”\\nKicaa lim, opiro, ki pala lucwan\\n35-Yecu openyo lupwonnyene ni, “I kare ma yam aorowu laboŋo kicaa lim, nyo opiro, kadi war, gin mo oremowu?” Gugamo ni, “Pe.” 36Ocikogi ni, “Ento koni, ŋat ma tye ki kicaa lim, myero oter, ki opiro bene kit meno. Ŋat ma pe ki pala lucwan myero ocat kanyine, wek owil kwede, 37-pien awaco botwu ni, ginacoya man myero ocobbe kakare i koma ni, ‘Gikwane kacel ki lubalo’; pien lok ma gicoyo i koma tye ka cobbe kakare.” 38Guwacce ni, “Rwot, nen, pala lucwan tye kany aryo.” En odok iye botgi ni, “Meno romo.”\\nYecu olego i poto Gececemane\\n(Matayo 26.36-46; Marako 14.32-42)\\n39Yecu okato woko, ocito i wi got Jeituni macalo kite tye; lupwonnye gulubo kore. 40Ka oo i kabedo meno, ci owaco botgi ni, “Wuleg Lubaŋa, wek pe wudony i abita mo.” 41Opokke kwedgi ma rom ki ka ma gibayo iye lakidi, ci otumo coŋe piny, olego ni, 42“Wora, ka imito, kwany kikopo man woko ki bota, ento pe obed macalo an amito; gin ma in imito aye myero otimme.” 43Lamalaika ma oa ki i polo onen bote kun miye tek. 44Ka kun onoŋo tye ki kumo twatwal, omedde ki lega matek; omiyo kwok ocorre i kome macalo remo ma ton cwer i ŋom. 45Ka oa ki ka lega, obino bot lupwonynye, onoŋo gunino woko pi cwercwiny, 46openyogi ni, “Wunino piŋo? Wua, wuleg Lubaŋa, wek pe wudony i abita mo.”\\nGimiyo Yecu i ciŋ lumonene ci gumake\\n(Matayo 26.47-56; Marako 14.43-50; Jon 18.3-11)\\n47Ka onoŋo Yecu pud tye ka lok, lwak gubino, kun dano ma nyiŋe Juda aye otelo wigi, en ŋat acel i kin jo apar wiye aryo-ni. Onyiko cok bot Yecu wek emote kun enoto leme. 48Ento Yecu openye ni, “Juda, in idobo Wod pa dano ki noto lem?” 49Ka jo ma i ŋete guneno gin ma mito timme, ci gupenyo ni, “Rwot, watoŋ dano ki pala lucwan?” 50Ŋat acel i kingi otoŋo opii pa ajwaka madit pa Lubaŋa, oŋuno ite malacuc woko. 51Ento Yecu owacci, “Ogik doŋ ki man keken!” Oboŋo ite, ocaŋe. 52Lacen Yecu owaco bot ajwagi madito pa Lubaŋa ki ludito pa askari me ot pa Lubaŋa, ki ludoŋo ma gubino i kome, ni, “Wubino i koma ki pala lucwan ki odoo-gu me maka macalo wubino i kom layak mo? 53-Yam abedo kwedwu jwijwi i ot pa Lubaŋa, pe wumaka. Ento koni aye karewu ki twero me colpiny.”\\n(Matayo 26.57-58, 69-75; Marako 14.53-54, 66-72; Jon 18.12-18, 25-27)\\n54Ci gumako Yecu, gutere, gukele i ot pa ajwaka madit pa Lubaŋa. Petero olubo kore kun tye ki cen ka mabor. 55Ka gimoko mac i dyekal, ma gubedo piny kacel, Petero bene obedo piny i kingi. 56Aŋeca mo onene kun obedo ka ma mac ocaro; ka oŋiye matek, ci owaco ni, “Dano man bene nakanen tye kacel kwede.” 57Ento Petero okwero woko kun waco ni, “Dako, pe aŋeye gira.” 58Kare okato manok, ŋat mukene onene, owacci, “In bene i ŋat acel i kingi.” Ento Petero owaco ni, “Nye, an ko!” 59Ka kare okato ma mito romo cawa acel, ŋat mukene oloko kun moko ni, “Ada, dano man nakanen tye kacel kwede; pien en Lagalilaya.” 60Ento Petero ogamo ni, “Nye, an akwiya lok ma itye ka wacone-ni.” Cutcut ma pud en waco lok man, twon gweno otugi kok. 61Rwot olokke oneno Petero. Ci Petero opo lok pa Rwot, kit macalo nene Yecu owacce ni, “Ma noŋo twon gweno peya okok tin, ibikwera woko tyen adek kulu.” 62Ci okato woko okok ki cwercwiny madwoŋ.\\nGinywaro Yecu, gigoye\\n(Matayo 26.67-68; Marako 14.65)\\n63Jo ma gumako Yecu gunyware, gugoye; 64guboyo waŋe woko bene ki kitambara kun gipenye ni, “Ka in lanebi tuci! Aŋa mugoyi?” 65Guloko lok mukene mapol i kome, kun giyete.\\nYecu ocuŋ i nyim lukiko ka pido\\n(Matayo 26.59-66; Marako 14.55-64; Jon 18.19-24)\\n66Ka piny doŋ oru, ludoŋo pa lwak, kacel ki ajwagi madito pa Lubaŋa ki lupwony-cik, gucokke kacel; gukele i nyim Lukikogi, guwaco ni, 67“Tit botwa ka ce in aye i Kricito ma Lubaŋa oyero.” Ento Yecu owaco botgi ni, “Ka atito botwu, wun pe wubiye; 68ka apenyowu wun pe wubidokka iye. 69Ento nia koni Wod pa dano bibedo piny i kabedo me deyo ka ŋet Lubaŋa Won Twer tuŋ lacuc.” 70Gin ducu gugamo ni, “Doŋ in i Wod pa Lubaŋa do?” Yecu ogamo ni, “Wun wuwaco ni an a en.” 71Guwaco ni, “Dok wamito caden me ŋo? Wan doŋ wawinyo piwa kenwa ki i doge kene.”","num_words":1340,"character_repetition_ratio":0.053,"word_repetition_ratio":0.0,"special_characters_ratio":0.284,"stopwords_ratio":0.263,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ker pa Lubanga Obedo Gin Ango? Pingo Omyero Waleg Pire?\\nDUL ME ABORO\\n1. Lega mene ma ngene tutwal ma wabingiyone?\\nDANO milion mapol gingeyo lega ma kilwongo ni Wonwa ma Tye i Polo, nyo Lega pa Rwotwa. Yecu otiyo ki lega man me pwonyo lukwenane kit ma myero guleg kwede. Gin ango ma en olego pire? Dok pingo lega man pire tek botwa i kare-ni?\\n2. Jami adek mene ma pigi tego ma Yecu opwonyowa me lega pigi?\\n2 Yecu owaco ni: “Dong wuleg kit man ni, ‘Wonwa ma tye i polo, giwor nyingi maleng. Ker meri obin; giti gin ma imito i lobo kit ma gitiyo i polo.’” (Kwan Matayo 6:9-13.) Pingo Yecu opwonyowa me lega pi jami adek magi?—Nen Lok me Giko Buk Man me 20.\\n3. Ngo ma myero wange ma dok i kom Ker pa Lubanga?\\n3 Dong watyeko pwonyo ni nying Lubanga kilwongo ni Jehovah. Dok bene wanyamo lok i kom yub pa Lubanga pi dano ki pi lobo. Ento, ngo kono ma Yecu onongo tye ka lok iye i kare ma owaco ni: “Ker meri obin”? Wabipwonyo gin ma Ker pa Lubanga obedo, gin ma ker meno bitimone, ki dong kit ma ker meno bilonyo kwede nying Lubanga wek obed maleng.\\n4. Ker pa Lubanga obedo gin ango, dok anga ma obedo Kabakane?\\n4 Jehovah oketo gamente i polo dok otyeko yero Yecu me bedo Kabakane. Baibul lwongo gamente man ni Ker pa Lubanga. Yecu aye “Rwot pa rwodi, ki Kabaka ma loyo luker ducu.” (Niyabo 17:14) Yecu twero timo jami mabeco makato laloc mo keken, dok en tye ki teko madwong makato luloc ducu kadi guribbe kacel.\\n5. Ker pa Lubanga loyo loc ki kwene? Dok biloyo ngo?\\n5 I nge nino pyera angwen ma kicero Yecu, en odok cen i polo. Lacen, Jehovah oketo en macalo Kabaka me ker-re. (Tic pa Lukwena 2:33) Gamente pa Lubanga biloyo lobo ki i polo. (Niyabo 11:15) Meno aye gin mumiyo Baibul lwongo Ker pa Lubanga ni “kerre me polo.”—2 Temceo 4:18.\\n6, 7. Ngo ma omiyo Yecu ber loyo kabaka mo keken ma dano?\\n6 Baibul wacci Yecu dit loyo kabaka mo keken ma dano pien en “pe doki bito.” (Jo Roma 6:9) Luloc ma dano ducu gito woko, ento Yecu pe bito matwal. Dong jami ducu mabeco ma Yecu bitimo piwa birii pi naka.\\n7 Lok pa lanebi mo me Baibul waco ni Yecu bibedo Kabaka ma lakica dok ngolo kop atir: “Cwiny pa Rwot [Jehovah] bibedo i kome, cwiny me ryeko ki me niang, cwiny me poro lok ki me tek, cwiny me ngec ki me lworo Rwot. Cwinye bibedo yom i lworo Rwot. En pe bingolo kop pi gin ma en neno anena ki wange, nyo kadi ki ngolo kop pi lok ma en winyo awinya ki ite; ento en bingolo kop pa lucan atir.” (Icaya 11:2-4) Tika imito bedo ki kabaka ma kit meno?\\n8. Wangeyo nining ni Yecu pe biloc kene?\\n8 Lubanga oyero dano mogo me loc kacel ki Yecu i gamentene me polo. Me labolle, lakwena Paulo owaco bot Temceo ni: “Ka waciro can, wabibedo ka loc kacel kwede.” (2 Temceo 2:12) Jo adi ma gibiloc kacel ki Yecu?\\n9. Dano adi ma gibiloc kacel ki Yecu? Lubanga ocako yerogi awene?\\n9 Kit ma wapwonyo kwede i Dul me 7, kimiyo ginanyuta bot lakwena Jon, ci en oneno Kabaka Yecu i polo kacel ki jo 144,000 ma gibiloc kwede. Angagi ma gubedo jo 144,000? Jon otito ni “gicoyo nyinge [Yecu] ki nying Wonne woko i tur nyimgi.” Dok en omedo ni: “Gin jo ma lubo Latin romo ka ma en woto iye ducu. Jo magi aye gin jo ma gikokogi ki i kin dano ducu.” (Kwan Niyabo 14:1, 4.) Jo 144,000 magi gubedo Lukricitayo ma lugen ma Lubanga oyero me ‘loyo lobo’ kacel ki Yecu. Ka guto, ci kicerogi me kwo i polo. (Niyabo 5:10) Nicakke wa i kare pa lukwena, Jehovah obedo ka yero Lukricitayo ma lugen wek gubed i kin luker 144,000 magi.\\n10. Pingo obedo yub me mar ni Jehovah oyero Yecu kacel ki jo 144,000 me loyo dano?\\n10 Jehovah paro piwa tutwal, mumiyo en oketo yub ni dano mogo gubed luloc kacel ki Yecu. Yecu bibedo laloc maber pien en ngeyowa maber. En ngeyo ngo ma bedo dano ki deno can obedo. Paulo owaco ni Yecu paro piwa, en “winyo arem kacel kwedwa pi gorowa,” dok “bene Catan yam obite i yo ducu calo wan.” (Jo Ibru 4:15; 5:8) Jo 144,000 bene gingeyo ngo ma kwo calo dano obedo. Gin bene gucanne ki roc kacel ki two. Pi man, watwero bedo labongo akalakala ni Yecu kacel ki jo 144,000 gibiniang kit ma wan dano wawinyo kwede ki pekki mapol ma watye ka kanyone.\\n11. Pingo Yecu opwonyo lupwonyene me lega pi miti pa Lubanga wek otimme i polo?\\n11 Yecu opwonyo lukwenane me lega pi miti pa Lubanga wek otimme i polo. Pingo? Wapwonyo i Dul me 3 ni, Catan Larac-ci ojemo i kom Jehovah. I nge jemo pa Catan, Jehovah oweko Catan ki lumalaika ma pe lugen nyo jogi, me bedo i wi polo kong pi kare mo. Man te lokke ni pe lumalaika ducu ma gitye i polo onongo gitimo miti pa Lubanga. I Dul me 10, wabipwonyo lok i kom Catan ki jogine.\\n12. Jami aryo mene ma pigi tego ma otimme ma kitito pigi i Niyabo 12:10?\\n12 Baibul tito ni cutcut ma kiketo Yecu macalo Kabaka me Ker pa Lubanga, en onongo bicito ka lweny i kom Catan. (Kwan Niyabo 12:7-10.) Tyeng me 10 tito jami aryo ma pigi tego ma otimme. Ker pa Lubanga i te loc pa Yecu Kricito ocako loc, ci kibolo Catan woko ki i polo wa piny i lobo. Kit ma wabipwonyo kwede, jami magi dong gutimme woko.\\n13. Gin ango ma otimme i polo i kare ma kibolo Catan woko?\\n13 Baibul tito yomcwiny pa lumalaika ma lugen i kare ma dong kibolo Catan ki jogine woko ki i polo. Wakwano ni: “Bed ki yomcwiny, in polo, ki wun bene ma wubedo iye!” (Niyabo 12:12) Polo dong tye ki kuc ki ribbe kombeddi-ni pien jo ducu ma gitye kunnu gitimo miti pa Lubanga.\\nPeko omedde i wi lobo nicakke ma kibolo Catan ki jogine woko ki i polo. Pekki magi dong cok gik\\n14. Ngo ma tye ka timme i lobo pien ni kibolo Catan woko ki i polo?\\n14 Ento kwo i lobo kany dok pat mada. Jami maraco mapol tye ka timme i kom dano “pien Ladot dong olor obino woko piny” dok en “tye ki akemo madwong, pien ngeyo ni karene tye manok!” (Niyabo 12:12) Catan tye mager atika. Kityeko bolle woko ki i polo, dok ngeyo ni kicok jwero en woko. En tye ka timo jami maraco me kelo ayelayela, arem, ki deno can i wi lobo ducu.\\n15. Lubanga tye ki yub ango pi lobo-ni?\\n15 Ento yub pa Lubanga pi lobo peya olokke. En pud mito ni dano ma pe ki roc gukwo i paradic i lobo pi naka. (Jabuli 37:29) Dong, Ker pa Lubanga bitimo man nining?\\n16, 17. Daniel 2:44 tittiwa gin ango i kom Ker pa Lubanga?\\n16 Lok pa lanebi ma tye i Daniel 2:44 waco ni: “Dok i kare pa luker meno Lubanga me polo biketo Ker mukene ma ri nakanaka ma pe gitwero balone, kadi dit me locce bene pe gibiweko i cing rok mukene. Ker meno manyen-ni bituro ker magi ducu ngido woko matitino, ci tyekogi woko ducu, en aye dong bicung bedo matwal.” Ngo ma lok pa lanebi man pwonyowa i kom Ker pa Lubanga?\\n17 Mukwongo, tittiwa ni Ker pa Lubanga onongo bicako loc “i kare pa luker meno.” Man te lokke ni Ker pa Lubanga onongo bicako loc ma gamente pa dano pud gitye ka loyo lobo. Me aryone, tito botwa ni Ker pa Lubanga birii pi naka dok pe kibilokone ki gamente mukene. Me adekke, lweny bitimme i kin Ker pa Lubanga ki gamente me lobo man. Ker pa Lubanga biloyo lweny ci dong bibedo gamente acel keken ma loyo lobo ducu. Ka dong, dano bibedo i te gamente maber pud dong loyo.\\n18. Lweny me agikki ma bibedo tye i kin Ker pa Lubanga ki gamente me lobo-ni kilwongo ningo?\\n18 Ker pa Lubanga bicako loyo lobo nining? Ma peya lweny me agikki ma kilwongo ni Armagedon ocakke, jogi gibibwolo ‘luker me wi lobo ducu, me cokogi kacel pi mony i nino madit pa Lubanga Won Twer Ducu.’ Ada, lweny bibedo tye i kin gamente pa dano ki Ker pa Lubanga, ento Ker pa Lubanga aye biloyone.—Niyabo 16:14, 16; nen Lok me Giko Buk Man me 10.\\n19, 20. Pingo wamito ni Ker pa Lubanga aye olo lobo-ni?\\n19 Pingo wamito Ker pa Lubanga? Wamito Ker pa Lubanga olo pi tyen lok adek. Me acel, wan wabedo dano ma luroc, pi man watwo dok wato. Ento Baibul tito ni i te loc pa Lubanga, dano bikwo pi naka. I adane, Jon 3:16 waco ni: “Lubanga con omaro lobo kumeno, omiyo iye Wode acel keken, wek dano ducu ma ye en owek to, ento obed ki kwo ma pe tum.”\\n20 Tyen lok me aryo mumiyo wamito Ker pa Lubanga en aye ni, jo maraco gitye ma gurumowa dyere. Jo mapol giloko lok goba, gikwalo kwo, dok bene gitimo tim tarwang. Wan pe watye ki kero me kwanyogi woko, ento Lubanga bitimone. Jo ma gitimo jami maraco kibijwerogi woko i lweny me Armagedon. (Kwan Jabuli 37:10.) Tyen lok me adek mumiyo wamito Ker pa Lubanga aye ni gamente pa dano goro, ger, dok opong ki camucana. Gamente magi pe gitye ki miti me konyo dano wek gulub cik pa Lubanga. Baibul waco ni “dano ma tye ki twero loyo jo mukene ki tek.”—Latitlok 8:9.\\n21. Ker pa Lubanga bimiyo miti pa Lubanga cobbe i lobo nining?\\n21 I nge lweny me Armagedon, Ker pa Lubanga bimiyo miti pa Lubanga cobbe i lobo. Me labolle, bijwero Catan ki jogine woko ducu. (Niyabo 20:1-3) Motmot, dano ducu bibedo ki yotkom dok to bibedo pe. Pi ginkok-ki, dano ducu ma lugen gibikwo i Paradic pi naka. (Niyabo 22:1-3) Ker-ri biweko kilonyo nying Lubanga. Man tyen lokke ngo? Tyen lokke ni ka gamente pa Lubanga ocako loyo lobo, dano ducu biworo nying Jehovah.—Nen Lok me Giko Buk Man me 21.\\nYECU ODOKO KABAKA AWENE?\\n22. Wangeyo nining ni Yecu pe odoko Kabaka i kare ma en tye i lobo nyo cutcut ma en ocito i polo?\\n22 Yecu opwonyo lulub kore me lega ni: “Ker meri obin.” Man onyuto atir ka maleng ni gamente pa Lubanga onongo bibino i anyim. Jehovah onongo kong biketo gamentene ka dong keto Yecu macalo Kabaka. Mono Yecu odoko Kabaka cutcut i nge cito i polo? Pe, en onongo myero kong okur. I nge kare mo ma Yecu ocer, Petero gin ki Paulo gunyuto man ka maleng i kare ma gutito ni lok pa lanebi ma nonge i Jabuli 110:1 ocobbe i kom Yecu. I lok pa lanebi man, Jehovah owaco ni: “Bed i ngeta tung acuc i kabedo me deyo, nio ka abimiyo lukworri doko kom laten tyeni.” (Tic pa Lukwena 2:32-35; Jo Ibru 10:12, 13) Yecu onongo bikuro pi kare ma rom mene ma peya Jehovah okete macalo Kabaka?\\nKer pa Lubanga bimiyo miti pa Lubanga cobbe i lobo\\n23. (a) Awene ma Yecu ocako loc macalo Kabaka me gamente pa Lubanga? (b) Wabinyamo gin ango i dul ma lubo man?\\n23 Pi mwaki mapol ma peya mwaka 1914 oromo, gurup pa Lukricitayo mo manok guniang ni mwaka meno bibedo mwaka ma pire tek ma lubbe ki lok pa lunebi me Baibul. Jami ma obedo ka timme i lobo cakke i 1914 omoko ni lokgi-ni onongo tye kakare. Yecu ocako loc macalo Kabaka i mwaka meno. (Jabuli 110:2) Cutcut i ngeye, kibolo Catan woko i lobo, dok kombeddi “karene tye manok.” (Niyabo 12:12) I dul ma lubo man, wabineno jami ma nyuto ni watye ka kwo i kare meno. Wabipwonyo bene ni cokcok-ki Ker pa Lubanga bimiyo miti pa Lubanga cobbe i lobo.—Nen Lok me Giko Buk Man me 22.\\nLOK ADA ME 1: KER PA LUBANGA OBEDO GAMENTE KIKOME\\n“Ker meri obin; giti gin ma imito i lobo kit ma gitiyo i polo.”—Matayo 6:9-13\\nKer pa Lubanga, nyo gamentene, biloyo lobo ki i polo.\\nYecu obedo Kabaka me Ker pa Lubanga.\\nNiyabo 14:1, 4\\nJo 144,000 gibiloc kacel ki Yecu ki i polo.\\nJo Ibru 4:15; 5:8\\nYecu kacel ki jo 144,000 giniang kit ma wawinyo kwede ki pekki ma walwenyo kwede.\\nLOK ADA ME 2: YECU BIBEDO LALOC MA PUD DONG BER LOYO\\n“En bingolo kop pa lucan atir.”—Icaya 11:4\\nPingo Yecu aye ngat maber loyo me bedo Kabaka me Ker pa Lubanga?\\nJo Roma 6:9\\nLuloc ma dano ducu gito woko, ento Yecu pe bito matwal. Dong jami ducu mabeco ma Yecu bitimo piwa birii pi naka.\\nYecu twero timo jami mabeco makato laloc mo keken. En tye ki teko madwong makato luloc ducu kadi guribbe kacel. En lakica dok ngolo kop atir.\\nLOK ADA ME 3: KER PA LUBANGA BIMIYO MITI PA LUBANGA COBBE I LOBO\\n“Lubanga me polo biketo ker mukene ma ri nakanaka ma pe gitwero balone.”—Daniel 2:44\\nGin ango ma Ker-ri dong otyeko cobone? Ngo ma bitimone i anyim?\\nI kare ma kiketo Yecu macalo Kabaka i mwaka 1914, cutcut en obolo Catan woko ki i polo wa piny i lobo kany. Man aye gin mumiyo peko, arem, ki can onya i wi lobo ducu.\\nLatitlok 8:9; Niyabo 16:16\\nI lweny me Armagedon, Ker pa Lubanga bityeko gamente pa dano ducu ma giger dok gimaro camucana.\\nLutim tim maraco gibityekogi woko.\\nI kare ma Ker pa Lubanga biloyo lobo, pe tye ngat mo ma kome bibedo lit nyo ma bito dok dano ducu gibiworo nying Lubanga.","num_words":2177,"character_repetition_ratio":0.069,"word_repetition_ratio":0.017,"special_characters_ratio":0.26,"stopwords_ratio":0.329,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Luker 22 ACO85 - Yocia ocamo ker ma mwaka me ditte - Bible Search\\n2 Luker 21 2 Luker 23\\n2 Luker 22\\nLoc pa Yocia\\n(2 Tek 34.1-2)\\n1-Yocia ocamo ker ma mwaka me ditte aboro, ci obedo ka loc ki i Jerucalem pi mwaka pyeradek wiye acel. Nyiŋ minne Yedida, ma nya pa Adaya me Bojkat. 2Yocia obedo ka tiyo gin ma nen atir i waŋ Rwot; obedo ka lubo kit pa kwarone Daudi ducu, pe obedo ka cabbe yo tuŋ acuc nyo yo tuŋ acam.\\nGinoŋo buk me cik i ot pa Rwot\\n(2 Tek 34.8-28)\\n3I mwaka me apar wiye aboro me loc pa kabaka Yocia, en ocwalo Capan wod pa Ajalia, wod pa Meculam ma karan, wa i ot pa Rwot, kun wacci, 4“Cit wa bot Ilkia, ajwaka madit, en okwan wei lim ma gikelo i ot pa Rwot, ma lukur-doggola gugamo ki bot lwak, 5wek gimi i ciŋ lutic ma giloyo dog tic me ot pa Rwot. Ci gin gumi i ciŋ lutic ma gitye kunnu ka tic i kom ot pa Rwot, pi yubo ka ma oballe, 6gin aye lupac ki lugedo, ki lugedo ki godi wek guti kwede me wilo bao bene, ki godi ma gimuko pi yu bo ot ka ma oballe. 7-Ento pe gupeny lok kom lim mo ma gimiyo i ciŋgi, pien gin gitiyo kwede ki gen.”\\n8Ilkia, ajwaka madit, owaco bot Capan ma karan ni, “Atyeko noŋo buk me cik i ot pa Rwot.” Ilkia omiyo buk bot Capan, ci okwano. 9Capan ma karan ocito kwede bot kabaka, ci odwoko lok bot kaba ka ni, “Ladit, watyeko kwanyo lim ma ginoŋo i ot pa Rwot, ci wamiyo i cin lutic ma giloyo dog tic me ot pa Rwot.” 10Capan ma karan dok otito ki kabaka ni, “Ilkia ajwaka madit otyeko miya buk mo.” Ka Capan ocako kwanone i nyim kabaka.\\n11Ka kabaka owinyo lok ma i buk me cik, ci oyeco boŋŋine woko. 12Kabaka ocako ciko Ilkia, ajwaka madit, ki Akikam wod pa Capan, ki Akbor wod pa Mikaya, ki Capan ma karan, ki Acaya ma latic pa kabaka kun waco ni, 13“Wucit ka penyo dog Rwot pira, ki pi lwak, ki pi ker me Juda ducu, pi lok ma i buk man ma gityeko noŋone-ni. Akemo pa Rwot kara doŋ olyetto i komwa matek, pien kwariwa pe gubedo ka woro lok ducu ma i buk man, pi tic kwede i kit ducu ma yam gicoyo kwede ma mako komwa.”\\n14Ilkia, ajwaka madit, ki Akikam, ki Akbor, ki Capan ki Acaya gucito bot Kulda ma lanebi ma dako, ma cware Calum wod pa Tikva, ma wod pa Karkac ma lagwok boŋŋi pa kabaka, ci guloko kwede. Dako-nu onoŋo bedo i Jerucalem, i dul gaŋ ma gilwoŋo Dul gaŋ me Aryone. 15En owaco botgi ni, “Rwot, Lubaŋa pa Icrael, owaco kuman ni, ‘Wutit bot dano ma ocwalowu bota ni. 16Rwot owaco kuman ni, Nen ba, abikelo gin marac poto i kom kabedo man, ki i kom jo ma gibedo iye, pi cobo lok ducu ma gicoyo i buk ma kabaka me Juda okwano; 17pien gutyeko bwota woko kun giwaŋo odok eceta bot lwak lubaŋa mukene, wek gimi kiniga obed ka maka pi jogi ducu ma gitiyo ki ciŋgi-ni. Pienno akemona bilyetto matek i kom kabedo man, ma pe doŋ bikwe. 18Ento lok ma dok i kom kabaka me Juda ma ocwalowu ka penyo dog Rwot, wun wubiwacce kit man ni, Rwot Lubaŋa me Icrael owaco kit man ni, i kom lok ma iwinyoni, 19doŋ ityeko ŋut ki i cwinyi, ci imwolle keni i nyim Rwot i kare ma iwinyo kit lok ma yam aloko i kom kabedo man, ki i kom jo ma gibedo iye, ni bidoko obur, miyo gibitic ki nyiŋe macalo lok lacen dano, ci icako yeco boŋŋini woko kun ikok kwede i nyima; pienno an bene atyeko winyo kokoni, man lok pa Rwot kikome. 20Nen ba, an abidwoki i kin kwarini, ci gibiyiki i lyelli ki kuc, dok waŋi pe bineno gin marac ducu ma abikelo i kom kabedo man.’ ” Ci gin gudwoko lok bot kabaka.","num_words":664,"character_repetition_ratio":0.061,"word_repetition_ratio":0.006,"special_characters_ratio":0.259,"stopwords_ratio":0.327,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Galatia 5 ACO85 - Kricito doŋ otyeko gonyowa woko ki - Bible Search\\nJo Galatia 4 Jo Galatia 6\\nJo Galatia 5\\nWacuŋ matek i kom kuc me lone kenwu\\n1Kricito doŋ otyeko gonyowa woko ki i pii wek wabed jo me kuc ma walone kenwa. Wacuŋ doŋ matek; pe dok wuye rwako tyenwu i okol me opii.\\n2Wuwiny ba, an Paulo kombeddi awacciwu ni, ka gilirowu, ci kony pa Kricito doŋ pe botwu. 3Anwoyo lokka doki bot dano acel acel ma giliro ni, en doŋ tye ki banya me lubo cik ducu. 4Wun jo ma wumito ni gikwanwu ni kitwu atir pi lubo cik, wun doŋ wupokke woko kenwu ki bot Kricito; doŋ wunyiko woko cen, wubwoto kica pa Lubaŋa. 5Watye ki gen madwoŋ pi Cwiny Maleŋ me noŋo kit ma atir ma gimiyo pi niye. 6Pien i Kricito lirre nyo bedo ma pe giliro ducu konygi pe; niye keken aye konyo, ma ticce aye mar.\\n7Onoŋo nene wucako riŋo ŋwec maber; aŋa mono ma dok ogeŋowu i lubo lok me ada? 8Bito dano macalo man pe oa ki bot ŋat ma ceŋ olwoŋowuni. 9-Ka gitedo mugati, tobi matidi mo keken aye yenyo moko woko ducu. 10Atye ki gen i Rwot ni, tamwu pe bipokke ki mera; ento ŋat mo-ni ma tye ka balo cwinywu woko-ni, kadi bed en aŋa, Lubaŋa biŋolle kop. 11Utmega, piŋo dok pud giuna, ka an kikoma aye atito ni lirre ber? Ka nene atito lok kumeno, kono pe tye gin mo i lok i kom yatariya ma obedo macalo ajut ma yoko dano. 12Kono jo ma tye ka balo cwinywu-ni gumedde anyim, gukolle woko kekengi gigi!\\n13Utmega, yam gilwoŋowu me bedo ki kuc kun wulone kenwu; ento pe dok wulok kucwu odok me cobo mit ma ginywalowu kwede. Ma ka timo meno, myero dano acel acel omine me konyo luwote pi mar keken. 14- Pien cik ducu giribogi woko i lok acel keken ni, “Mar lawoti macalo imarre keni.” 15Ento ka wubedo ka kane kekenwu ki lakwu, kun wutimo dano wadiwu calo guci, myero wugwokke wek pe wutum woko kekenwu.\\nNyig me Cwiny ki tic me kit pa dano\\n16Ento awacciwu ni, wuye Cwiny Maleŋ pa Lubaŋa aye otelwu, wek pe wucob miti me kit pa dano. 17-Pien miti me kit pa dano pyem ki miti pa Cwiny Maleŋ, dok miti pa Cwiny Maleŋ bene pyem ki miti me kit pa dano. Gin aryo-ni gimon, meno aye gin ma geŋowu tiyo gin ma wumito. 18Ento ka Cwiny Maleŋ aye ma tye ka telowu, ci doŋ pe wubedo i te cik. 19Tic me kit pa dano ma nen woko ka maleŋ gin en: tim kwele, caro, tarwaŋ, 20woro cal jogi, talo dano, mone, daa, nyeko, kiniga, laro dito, pyem, pokke, 21nek, mero ki koŋo, cam me yomcwiny me miŋo marac, ki mogo mukene macalo meno. Pud dok ajukowu matek, kit macalo nene koŋ ajukowu, ni, jo ma timo gin macalo magi, ker pa Lubaŋa pe bibedo megi.\\n22Ento nyig ma nyak pi Cwiny Maleŋ gin aye mar, yomcwiny, kuc, diyo cwiny, kica, ber, gen, 23mwolo, gwokke ken; cik mo pe ma kwero gin macalo magi. 24Dano ma gin jo pa Kricito Yecu doŋ gutyeko neko par ki miti me kit pa dano woko, ci guguro woko bene i kom yatariya.\\n25Ka wabedo kwo pi Cwiny Maleŋ, ci myero doŋ wawotu kun walubo en. 26Pe myero wabed ka wakke awaka, pe wabutte ki tek i kom luwotwa, dok pe myero wabed ki nyeko i kinwa kenwa.\\nWukonnye kekenwu i peko ma wutye kwede","num_words":571,"character_repetition_ratio":0.058,"word_repetition_ratio":0.0,"special_characters_ratio":0.248,"stopwords_ratio":0.32,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jon 8 ACO85 - Ento Yecu ocito wa i wi got Jeituni. - Bible Search\\nDako ma gimako ka timo abor\\n1Ento Yecu ocito wa i wi got Jeituni. 2Odiko con en dok odwogo i ot pa Lubaŋa; jo ducu gucokke bote, en obedo piny, opwonyogi. 3Lupwonycik ki Luparicayo gukelo dako mo ma gimako ka timo abor. Gukete i dyere, 4guwacce ni, “Lapwony, dako man gimako ka timo abor, ginoŋe iye kikome. 5-I cik Moses ocikowa ni, dano macalo man myero gicel woko ki got. I kono iŋolo niŋniŋ?” 6Guwaco lok man pi teme, wek ginoŋ lok ma gibidote kwede. Ento Yecu okulle piny, ocoyo ŋom ki lwete. 7Ka gumedde ka penye, en oille malo, owaccigi ni, “Ŋat ma i kinwu ma pe ki bal okwoŋ cele ki got.” 8En dok okulle piny, ocoyo ŋom ki lwete. 9Ka guwinyo lok man, ci guket ki acel acel, kun ocakke ki i kom jo madito; ci Yecu odoŋ kene kun dako-nu pud ocuŋ i dyere. 10Yecu oille, openyo dako ni, “Dako, gin kono gitye kwene? Pe tye ŋat mo ma oŋolo kop loyi?” 11En ogamo ni, “Pe tye ŋat mo, ladit.” Yecu owaco ni, “An bene pe abiŋolo kop loyi. Cit giri; cakke tin pe dok ibal.”]\\nYecu en ceŋ me lobo\\n12-Yecu dok oloko ki gin kun waco ni, “An a ceŋ me lobo; ŋat ma luba pe biwoto i piny macol, ento bibedo ki ceŋ me kwo.” 13-Luparicayo guwacce ni, “In giri ibolo lok me caden i komi keni, lok ma ibolo pe me ada.” 14Yecu odok iye ni, “Kadi bed abolo lok i koma kena, lok ma abolo me ada, pien aŋeyo ka ma aa iye, ki ka ma acito iye, ento wun pe wuŋeyo ka ma aa iye, ki ka ma acito iye. 15Wun wuŋolo kop i kit pa dano, ento an pe aŋolo kop i kom ŋat mo. 16Kadi bed aŋol kop, ŋolo koppa tye atir, pien pe atye kena, ento wan ki ŋat ma oora. 17I cikwu gicoyo ni, lok pa caden aryo bedo ada; 18an abolo lok me caden i koma kena, dok Wora ma oora bene cadenna.” 19Gipenye ni, “Woru tye kwene?” Yecu odok iye ni, “Wun pe wuŋeyo an, kadi Wora. Kono wuŋeya, kono wuŋeyo Wora bene.” 20En oloko lok man i kare ma pwonyo dano i ot pa Lubaŋa, i ot lim, ento pe tye ŋat mo ma omake, pien karene peya oromo.\\nKa ma acito iye wun pe wutwero bino iye\\n21En dok owaco ki gin ni, “An abicito woko. Wun wubiyenya, wubito i balwu; ka ma acito iye, wun pe wutwero bino iye.” 22Lujudaya guwaco ni, “En binekke kene, pien owaco ni, ‘Ka ma acito iye wun pe wutwero bino iye’?” 23En owaccigi ni, “Wun wua ki piny, an aa ki malo; wun jo me lobo, an pe a dano me lobo. 24Atyeko wacciwu ni, wubito i balwu; pien wubito i balwu ka pe wuye ni an a en.” 25Gupenye ni, “In aŋa?” Yecu odok ki gin iye ni, “An a ŋat ma yam atittiwu con nia i acakki. 26Atye ki lok mapol me aloka i komwu, ki kop mapol me aŋola; ento ŋat ma oora en me ada, atito ki lobo gin ma doŋ awinyo ki bote.” 27Pe guniaŋ ni en tye ka tittigi pi Lubaŋa Won. 28Omiyo Yecu owaco ki gin ni, “Ka doŋ wutiŋo Wod pa dano malo, ci wubiniaŋ ni an a en, dok ni pe atiyo gin mo pira kena, ento aloko gin ma Wora opwonya iye. 29Ŋat ma oora tye kweda; pe oweka kena, pien nino ducu atiyo gin ma iye mito.” 30Ka oloko lok man, jo mapol guye en.\\nLok me ada bigonyowu\\n31Yecu owaco bot Lujudaya ma guye en ni, “Ka wumoko i lokka, ci wun lupwonnyena adada; 32miyo wubiŋeyo lok me ada, lok me ada bigonyowu.” 33-Gudokke iye ni, “Wan likwayo pa Abraim; ma naka yam peya wabedo opii pa ŋatti mo. Man doŋ in iwaco niŋniŋ ni, ‘Gibigonyowu’?”\\n34Yecu odokkigi iye ni, “Adada awacciwu ni, dano ducu ma timo bal, en opii me bal. 35Opii pe bedo i ot nakanaka, ento latin anywalli bedo gire nakanaka. 36Pi meno, ka Wod ogonyowu gibigonyowu atika. 37Aŋeyo ni wun likwayo pa Abraim; ento wumito neka, pien lokka pe noŋo kabedo i iwu. 38An aloko gin ma aneno ki bot Wora, wun wutiyo gin ma wuwinyo ki bot wonwu.”\\n39Gudok iye ni, “Abraim en wonwa.” Yecu owaccigi ni, “Kono wun litino pa Abraim, kono wutiyo macalo Abraim. 40Ento koni wumito neka, an dano ma atittiwu lok me ada ma awinyo ki bot Lubaŋa; Abraim yam pe otiyo kit meno. 41Wun wutiyo gin ma wonwu otimo.” Gidok iye bote ni, “Wan pe ginywalowa i abor; watye ki wonwa acel, en aye Lubaŋa.” 42Yecu ogamo doggi ni, “Kono Lubaŋa wonwu, kono wumara, pien an aa ki bot Lubaŋa, koni doŋ atye kany; pe abino pira kena, en aye oora. 43Piŋo pe wuniaŋ lok ma awaco? Pien pe wutwero winyo lokka. 44Wun wua ki bot wonwu, Catan, wumito cobo gin ma wonwu mito. Nia i acakki piny en con lanek, pe cuŋ i ada, pien lok me ada pe i iye. Ka en loko lok goba, en lok macalo kite tye, pien en lagoba, doki won goba. 45Ento pe wuye an, pien an aloko lok me ada. 46Aŋa i kinwu ma nyuto lok me bal i koma ma loya? Ka atito lok me ada, piŋo pe wuye an? 47Ŋat ma oa bot Lubaŋa winyo lok pa Lubaŋa; gin ma omiyo wun pe wuwinyo, pien pe wua bot Lubaŋa.”\\nMa Abraim pud pe onoŋo doŋ an atye\\n48Lujudaya gudokke iye ni, “Wan pe wawaco kakare ni, in Lacamaria, itye ki cen?” 49Yecu odok iye ni, “An pe atye ki cen; ento aworo Abana, wun pe wuwora. 50An pe ayenyo deyona pira kena; tye Ŋat ma yenyo ma kakara, en aye biŋolo kop. 51Adada awacciwu ni, ka ŋat mo mako lokka, pe bito matwal.” 52Lujudaya gudokke iye ni, “Koni doŋ waniaŋ ni itye ki cen. Abraim yam oto, ki lunebi bene guto, ento in iwaco ni, ‘Ka ŋat mo mako lokka, ci pe bibilo to matwal’. 53In i dit ikato kwarowa Abraim, ma ceŋ oto-ni? Lunebi bene guto, do! In ikette ni in aŋa?” 54Yecu ogamo ni, “Ka aketo deyo i koma kena, deyona mwa; Wora aye keto deyo i koma, en ma wun wuwaco ni Lubaŋawu-ni. 55Wun pe wuŋeye; ento an aŋeye. Ka kono awaco ni pe aŋeye, kono adoko lagoba macalo wun; ento an aŋeye, amako lokke. 56Kwarowu Abraim yam obedo ki yomcwiny ni ebineno ninona; ci oneno, cwinye obedo yom matek.” 57Lujudaya guwacce ni, “In ma mwakani bene peya oromo pyerabic-ci, ineno Abraim?” 58Yecu ogamo doggi ni, “Adada awacciwu ni, ma Abraim pud pe, onoŋo doŋ an atye.” 59Omiyo gukwanyo got me cele; ento Yecu okanne, ci okato woko ki i ot pa Lubaŋa.","num_words":1123,"character_repetition_ratio":0.045,"word_repetition_ratio":0.0,"special_characters_ratio":0.271,"stopwords_ratio":0.321,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 29 ACO85 - I nino dwe apar wiye aryo, dwe me - Bible Search\\nEjekiel 28 Ejekiel 30\\nLok i kom Ejipt\\n1-I nino dwe apar wiye aryo, dwe me apar, i mwaka me apar, Rwot oloko kweda kun wacci, 2“Wod pa dano, cik waŋi inen Parao kabaka me Ejipt, ci itit lok i kome ki i kom lobo Ejipt ducu. 3Lok kun iwacci, Rwot Lubaŋa owaco kuman ni,\\n“Nen, atye ki lok i komi,\\nin Parao kabaka me Ejipt,\\nma ibedo calo nyaŋ ma min kulu ma buto i laora kulu-gu kun iwacci,\\n‘Kulu Nail mera, en mera kikome, an aye ma atiyo.’\\n4Abigolo cwaki woko ki goli,\\nci amiyo rec ducu ma tye i kuluni gimoko woko i poki;\\nci abiywayi ki i dye kuluni atiŋi woko malo,\\nkacel ki rec ducu me kuluni ma gumoko woko i kom poki-ni.\\n5Ci doŋ abiboli woko i tim,\\nin kacel ki rec ducu ma gitye i kuluni,\\nwubipoto i dye tim ka maleŋ,\\npe abicokowu dok bene pe gibiyikowu.\\nDoŋ atyeko miyowu woko\\nme bedo cam pa lee tim ki pa winyo me polo.\\n6-“Man bimiyo jo ducu ma gibedo i lobo Ejipt giŋeyo ni an aye a Rwot. Pien in ibedo calo odoo lagada bot jo me ot pa Icrael; 7i kare ma gumaki ki ciŋgi ci itur ityer, ci iŋolo gwokgi iyeco woko ducu. Ka dok gujeŋge i komi, ci itur, imiyo pyergi ducu omyel. 8Pi meno Rwot Lubaŋa owaco kuman ni, Nen, abekelo lweny i komwu, ci aneko dano kacel ki lee woko ducu ki i kinwu. 9Lobo Ejipt doŋ bidoko obur ma odoŋ oballe woko. Man bimiyo giŋeyo ni an aye a Rwot.\\n“Pien doŋ iwacci Nail meri in aye ma iketo, 10pi meno, nen, an doŋ atye ki lok i komi, dok bene atye ki lok i kom laora kuluni ducu, mumiyo abimiyo lobo Ejipt doko obur balle woko, iye doŋ noŋo, cakke ki i Migdol dok kwede yo tuŋ Ciene nio kwede wa i waŋ apokki lobo Etiopia. 11Pe tye dano mo nyo lee ma biwoto kun kato ki iye, bibedo kumeno ma pe gibedo iye pi mwaka pyeraŋwen kulu. 12Abimiyo lobo Ejipt doko obur ma iye doŋ noŋo makato lobo mukene-gu duou; ki gaŋi murumo ducu igi bidoŋ noŋo pi mwaka pyeraŋwen ki i kin gaŋi ducu ma doŋ gityeko balogi woko-ni. Abikeyo jo Ejipt woko i kin rok ducu, dok bene abimiyo giket gicito i lobo ducu.”\\n13Rwot Lubaŋa owaco kuman ni, “I agikki me mwaka pyeraŋwen abicoko jo Ejipt woko ki i kin lurok ka ma yam akeyogi gucito iye-ni, 14ci abidwoko gum pa jo Ejipt botgi, kun akelogi aketogi gibedo i lobo Patroc, co aye lobogi macon ka ma ginywalogi iye kikome. Doŋ ki kunnu gibibedo ki ker magoro. 15Kergi bibedo ker magoro adada ki i kin ker ducu, man miyo pe doki gibiloyo lobo mukene ducu. Abimiyo gibedo jo ma pigi pe tek twatwal, dok bene pe doki gibiloyo lobo mukene-gu ducu. 16Jo Icrael doŋ pe gibijenne i komgi pi kit kony mo wacel. Doŋ can ma bipoto i kom jo Ejipt bipoyo wi jo Icrael ni gin onoŋo gitimo bal me jeŋŋe i kom jo Ejipt wek ginoŋ kony mogo, Man bimiyo giŋeyo ni an aye a Rwot Lubaŋa.”\\nKabaka Nebukadnejar bilwenyo i kom Ejipt tayo woko\\n17I nino dwe acel, dwe me acel, mwaka pyeraryo wiye abiro, Rwot oloko kweda. 18Owacci, “Wod pa dano, Nebukadnejar kabaka me Babilon omiyo dul monnye otiyo tic matek me lweny i kom Turo, omiyo wi dano ducu otal woko ki gwokgi bene ducu opwac woko, ento kadi bed kumeno, kabaka ki dul monnye pe gunoŋo kit gin mo pi tic ma gubedo ka yelle ka tiyone i kom Turo-ni. 19Pi meno, Rwot Lubaŋa owaco kuman ni, ‘Nen, abimiyo lobo Ejipt woko bot Nebukadnejar kabaka me Babilon; en biyakogi kun mayo jamigi woko, ci bitiŋo lonyo me lobo Ejipt loko doko mucara me culo jo ma i dul monnye. 20Doŋ atyeko miyo bote lobo Ejipt me culo waŋ tic ma en obedo ka yelle me tiyone-ni, pien jo me dul monnye gubedo ka tic pira. Man Rwot Lubaŋa ma owaco.’\\n21“I nino meno ka gin ma kit meno otimme, ci abimiyo jo Icrael gidoko tek, dok abimiyo in Ejekiel ilok woko ka maleŋ atyer ka ma dano ducu gitwero winyo lokki. Man bimiyo giŋeyo ni an aye a Rwot.”","num_words":701,"character_repetition_ratio":0.064,"word_repetition_ratio":0.0,"special_characters_ratio":0.239,"stopwords_ratio":0.284,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luka 5 ACO85 - I kare ma gudiyo Yecu cok pi winyo lok - Bible Search\\nYecu olwoŋ lucik-rec\\n(Matayo 4.18-22; Marako 1.16-20)\\n1-I kare ma gudiyo Yecu cok pi winyo lok pa Lubaŋa, onoŋo ocuŋ i dog nam Genecaret. 2Onoŋo yeya aryo i dog nam; lumak-rec onoŋo gua woko ki i igi, gitye ka lwoko obwogi. 3Oito i yeya acel ma onoŋo pa Cimon, olege ni koŋ okwaŋ manok i nam. En obedo piny, opwonyo lwak kun tye i yeya. 4Ka doŋ otyeko lok, ci owaco bot Cimon ni, “Kwaŋ icit i kut, wubol obwowu wumak rec.” 5-Cimon odokke iye ni, “Ladit, wayelle dyewor benebene, pe wamako gin mo. Ento pi lokki abibolo obwo.” 6-Ka gutimo kit meno, ci gumako lwak rec mapol ata, obwogi ocako cot. 7Ci gugwelo lutic wadgi ma i yeya mukene ni gubin gukonygi. Gubino guloko rec i yeya aryo ducu gupoŋ woko, omiyo gucako mwony. 8Ka Cimon Petero oneno, opoto piny i coŋ Yecu, owaco ni, “Rwot, cit giri, iweko, pien an labalo.” 9Pien en ki dano ducu ma tye kwede guuro pi rec ma gumako. 10Yakobo ki Jon litino pa Jebedayo, ma gin yam ribbe ki Cimon i dog tic, bene guuro. Yecu owaco bot Cimon ni, “Pe ilwor; cakke koni ibimako dano.” 11Ka doŋ gukelo yeyagi i wi tera, guweko gipinygi ducu gulube.\\n(Matayo 8.1-4; Marako 1.40-45)\\n12Ka yam tye i gaŋ mo, dano mo obino ma dobo orwato i kome. Ka oneno Yecu, ci oryebbe piny olege ni, “Ladit, ka imito, itwero lonya.” 13Yecu oryeyo ciŋe ogudo kome, kun wacce ni, “Amito; komi olony.” Cutcut dobo ocaŋ ki i kome. 14-Yecu ocike ni pe myero otit bot dano mo; ento ni, “Cit, inyutte keni bot ajwaka pa Lubaŋa, imi gityer pi komi ma doŋ ocaŋ-ŋi, kit ma yam Moses ociko, wek obed lanyut botgi.” 15Ento pire oywek matek makato, lwak mapol ocokke ka winye dok wek ocaŋgi ki i kom twogi. 16Ento Yecu yam lwitte kare ki kare cito ka lega i tim.\\n(Matayo 9.1-8; Marako 2.1-12)\\n17I nino mo acel onoŋo Yecu tye ka pwony, kun Luparicayo ki lupwony-cik ma gua ki i kin gaŋi ducu me Galilaya ki Judaya ki Jerucalem gubedo kunnu; tek pa Rwot me caŋo dano onoŋo tye i kome. 18Cutcut dano gukelo bote lagoro mo ma twoyo two akweya kom, ma obuto i wi kitara. Guyenyo yo me tere i ot wek gikete i nyim Yecu; 19ento ka pe gunoŋo yo, pi pol pa lwak, guito i wi ot, gucwale ki kitarane ki i kin mategula i dye ot i nyim Yecu. 20Ka Yecu oneno niyegi, ci owaco ni, “In ba, balli doŋ giweko woko.” 21Lupwony-cik ki Luparicayo gucako pennye kekengi, kun giwaco ni, “Man aŋa ma loko lok me yeto Lubaŋa-ni? Aŋa ma twero weko bal, kono Lubaŋa keken?” 22Ka Yecu oniaŋ penygi, ci odok iye botgi ni, “Piŋo wutye ka pennye i cwinywu? 23Mene ma yot, me waco ni, ‘Balli doŋ giweko,’ nyo ni, ‘A, iwoti’? 24Ento meno wek muŋe ni Wod pa dano tye ki twero me weko bal i wi lobo” ci ociko lagoro ni, “Awacci ni, A, ikwany kitarani, idok paco.” 25Cutcut oa malo ocuŋ i nyimgi, okwanyo gin ma onoŋo obuto iye odok paco kun pako Lubaŋa. 26Dano ducu guuro matek twatwal, gupako Lubaŋa. Lworo omakogi, guwaco ni, “Waneno gin me aura tin.”\\n(Matayo 9.9-13; Marako 2.13-17)\\n27Ka man otum, ci Yecu okato woko, oneno lajog-mucoro mo ma nyiŋe Levi, kun obedo piny i ka jogo mucoro; ci owacce ni, “Luba.” 28Levi oweko jamine ducu, oa olubo kore.\\n29Levi otedo karama madit i ode pi Yecu, lwak lujog-mucoro mapol ki jo mukene gubedo piny i dog cam kacel kwedgi. 30-Luparicayo ki lupwony-cik guŋur i kom lupwonnyene, kun gipenyo ni, “Piŋo wucamo dok wumato kacel ki lujog-mucoro ki lubalo?” 31Yecu odok iye botgi ni, “Jo ma komgi yot pe gimito daktar; ento jo ma komgi lit aye mito. 32An pe abino ka lwoŋo jo ma kitgi atir, ento lubalo, wek guŋuti.”\\n(Matayo 9.14-17; Marako 2.18-22)\\n33Guwacce ni, “Lupwonnye pa Jon giri kec kare ki kare, dok gilego bene, ki pa Luparicayo bene kit meno, ento lupwonnyeni gicamo dok gimato do.” 34Yecu openyogi ni, “Wutwero miyo luwot lanyom ri kec ma kun lanyom tye kwedgi? 35Ento kare bibino ma ka gikwanyo lanyom woko ki botgi, ka doŋ gibiri kec i kare meno.”\\n36Dok obolo botgi carolok ni, “Pe tye ŋatti mo ma yeco kiraka ki i kom ginaruka manyenne woko, ci dabo i kom ginaruka muti; ka otimo kit meno, ci biyeco manyen-ni woko, dok kiraka ma i kom manyen-ni pe birwatte ki muti-ni. 37Dok pe tye ŋatti mo ma piko koŋo vino manyen i kicaa macon; ka opiko, ci koŋo vino biyeco kicaa woko, kicaa bene biballe. 38Ento koŋo vino manyen myero gipik i kicaa manyen bene. 39Pe tye ŋat mo ma ka omato koŋo vino macon ci dok mito manyenne, pien wacci, ‘Macon-ni mit.’ ”","num_words":794,"character_repetition_ratio":0.036,"word_repetition_ratio":0.0,"special_characters_ratio":0.269,"stopwords_ratio":0.271,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Camuel 17 ACO85 - I kare meno jo Piliciti gucoko - Bible Search\\n1 Camuel 16 1 Camuel 18\\n1 Camuel 17\\nGoliac otaro jo Icrael\\n1I kare meno jo Piliciti gucoko monygi kacel pi lweny. Gucokke i Coko i lobo pa Juda, ci gugony i kin Coko ki Ajeka, i Epec-damim. 2Caulo ki jo Icrael gucokke kacel, gugony i nota Ela, ci gurye ki tyen me lweny i kom jo Piliciti. 3Lupiliciti gucuŋ i wi got tuŋcel, ki Luicrael gucuŋ i wi got tuŋ mukene, kun nota tye i kingi. 4Ci twon oita lweny mo obino oa ki i gony pa Lupiliciti ma nyiŋe Goliac, dano me Gat. Borre kato ka futi aboŋwen. 5Oruko otaŋ mola i wiye, dok oruko koti mola lagen kore; pek pa koti molane onoŋo romo ratili miya acel ki pyerabic. 6Oruko mola mukwako tyene, kun okacce ki toŋ alwiro mola wi gwoke. 7Bol toŋŋe mito rom ki rii yat me cweyo boŋo; lak toŋŋe pekke romo ratili apar wiye aboŋwen, kun lamak kwotte otelo nyime. 8En ocuŋ ci odaŋŋe matek i wi mony pa jo Icrael ma gurye i tyen ni, “Kaa wubino ma wurye i tyen pi lweny piŋo? Pe an Lapiliciti? Pe wun lutic pa Caulo bo? Wuyer danowu mo acel, wek en olor piny obin bota. 9Ka en twero lweny kweda ce oneka, ci wan wabibedo luticwu; ento ka an aye aloye, ce aneke, ci wun wubibedo luticwa pi tiyo tic botwa.” 10Lapiliciti meno dok owacci, “Ataro mony pa jo Icrael ma tin gurye i tyengi! Wumiya dano mo wek walweny kwede kacel.” 11Ka Caulo ki jo Icrael ducu guwinyo lwak lok pa Lapiliciti-nu, ci cwinygi oballe woko, gubedo ki lworo madwoŋ twatwal.\\nDaudi obino i gony pa lumony\\n12Daudi obedo wod pa dano mo me Eprata ma gaŋŋe Beterekem i lobo Juda; nyiŋe Yece, yam tye ki awobene aboro. I kare pa Caulo, onoŋo en doŋ oti woko, mwaka me ditte doŋ dwoŋ. 13Onoŋo awobe pa Yece adek muteggine gulubo kor Caulo i mony, Nyiŋ awobene adek ma gucito i mony-nyi gin ene: Eliab ma latin kayo, ki ma olube Abinadab, ki me adekke Cama. 14Daudi aye matidine; jo muteggi adek-ki gulubo kor Caulo, 15ento Daudi obedo ka wirre bot Caulo, ka dok paco ka kwayo romi pa wonne i Beterekem. 16Lapiliciti obedo ka bino anyim ci cuŋ kunnu odiko ki otyeno pi nino pyeraŋwen.\\n17Yece owaco bot wode Daudi ni, “Ber iter nyig bel ma gicelo acela-ni bot omegini, ma romo agwata adek, kacel ki mugati man apar, itiŋ itergi oyot bot omegini ma i gony ca. 18Dok iter cak mutwo muluŋŋe-ni apar bot laditgi me mony ma loyo dano alip, Nen kit ma omegini tye kwede, ci imak gin mo idwog kwede ki botgi.”\\n19I kare-nu onoŋo Caulo ki omegi Daudi wa ki jo Icrael ducu gubedo i nota Ela, kun gilwenyo ki jo Piliciti. 20Daudi oa odiko con oweko rorru bot lagwokone, ci ocako wot otero cam ma giyubo kit macalo Yece ocike kwede oo i gony ma onoŋo mony doŋ cito ka rye i tyen, kun giwayo me lweny. 21Ci jo Icrael ki jo Piliciti gurwayo cok ka romo; mony okemme ki mony wadi. 22Daudi oweko jami i ciŋ lagwok jami, ocito i ka ryeyo i mony, ci omoto omegine ducu. 23Ka pud tye ka lok kwedgi, ci twon oita mony Lapiliciti me Gat ma nyiŋe Goliac otuc ka maleŋ i nyim mony pa jo Piliciti ma guryeyo, kun loko lok ma rom ki macon ca, ci Daudi owinyo lokke.\\n24Jo Icrael ducu guriŋo laco meno woko ka gunene, ci gubedo ki lworo matek. 25Lwak jo Icrael guwacci, “Wuneno dano man ma obino-ni? Ada, en obino ka taro jo Icrael. Ka ŋat mo oneko, kabaka bimiye doko lalonyo madit, dok bimine nyare bene obed dakone, dok bimiyo jo me ot pa wonne pe doŋ giculo mucoro.” 26Daudi owaco bot jo ma gucuŋ ka ŋete ni, “Gin aŋo ma gibitimo ka dano mo oneko Lapiliciti-ni, okwanyo kwede cac woko ki i Icrael? Lapiliciti ma pe ŋeyo Lubaŋa-ni aŋa mono, ma myero obed ka taro Lubaŋa makwo-ni?” 27Lwak dok gudokke iye lakite acel-lu ni, “Gibitimo dano ma oneko-ni kit meno.”\\n28Ka Eliab omin Daudi maditte owinyo ka loko ki dano, kiniga omake i kome ci owacci, “Piŋo ibino? Iweko romiwa manok-ki i tim bot aŋa? Aŋeyo etteni ki keccwinyi; ibino kany ka neno lweny.” 29Daudi ogamo ni, “Atimo gin aŋo kombeddi? Pud aloko aloka keken.” 30Oloko ŋeye oneno ka mukene dok oloko lakite acel-lu, Dano ducu dok gudokke iye kit mukwoŋo-ni.\\n31Ka lok ma Daudi obedo ka lokoneni owinnye, gutito bot Caulo; ci Caulo ocwalo kwena olwoŋe. 32Daudi owaco bot Caulo ni “Pe iwek cwiny dano mo opoti pi Lapiliciti-nu, ladit; an abicito ka lweny kwede.” 33Caulo owaco bot Daudi ni, “In pe itwero cito ka lweny ki Lapiliciti man, pien in pud latin awobi.” 34Ento Daudi ogamo dog Caulo ni, “Ladit, abedo ka kwayo romi pa wora. Ka yam labwor mo obino, nyo ŋuu mukene, ce omako latm romo mo ki i kin romiwa, 35aryemo kore ci agoyo, alaro latin romo, akwanyo woko ki i doge. Ka ce otokke otiŋŋe i koma, apoto amako yer tike, agoyo aneko woko. 36Ladit, aneko labwor ki ŋuu mukene mapol. Lapilicitini ma pe ŋeyo Lubaŋa bibedo ma rom ki ŋat acel i kingi. Nen, en doŋ otaro nmony pa Lubaŋa makwo woko.” 37Daudi dok owacci, “Rwot yam olara ki i lwet ciŋ labwor ki ŋuu mukene: bilara bene ki i ciŋ Lapiliciti man.” Caulo owaco bot Daudi ni, “Citi. Rwot aye obed kwedi!”\\n38Caulo oruko Daudi ki jami lwennye, oruko otaŋ mola i wiye, ka oruke ki koti mola. 39Daudi otweyo pala lucwan pa Cauloi wi jami lwennye, otemo wot kwede me noŋo, pien pe oŋiyo wot kwede. Ci owaco bot Caulo ni “An pe atwero wot ki man ducu pien pe aŋiyo kwede.” Olunyogi woko, 40ka okwanyo odoone omako i ciŋe, ci oyero litino gweŋi abic muluŋŋe mapwot ki i laora kulu, opikogi i opiro kwatte, ma en kicaane; omako latandiyone i ciŋe, ka onyiko cok bot Lapiliciti.\\nDaudi oloyo Goliac\\n41Lapiliciti obino onyiko cok ki Daudi ki latin kwotte i nyime. 42Ka Lapiliciti oneno kom Daudi, ci otuki cayone woko, pien onoŋo pud latin awobi, kome kwar, dano ma neno mwonya. 43Owaco bot Daudi ni, “An adoko gwok bo, mumiyo ilima ki odoo-ni?” Ka ocako ceno Daudi ki nyiŋ lwak lubaŋane. 44Lapiliciti dok owaco bot Daudi ni, “Bin bota ci abimiyo riŋo komi bot winyo me polo ki bot ŋuu ma i tim.” 45Daudi bene owaco bot Lapiliciti ni, “In ibino bota ki pala lucwan ki toŋ ki toŋ alwiro, ento an abino boti i nyiŋ Rwot me mony, i nyiŋ Lubaŋa me mony pa jo Icrael ma ibedo ka tarone-ni. 46Tin Rwot bimiyo in i ciŋa, abireti woko piny, ci aŋolo wii woko; dok abimiyo kom lumony pa Lupiliciti ma guto tin bot winyo me polo ki bot ŋuu ma wi lobo, wek lobo ducu oneni, Lubaŋa tye i Icrael, 47dok wek lwak man guŋe ni, Rwot pe laro dano ki pala lucwan kadi ki toŋ, pien lweny Rwot aye ma loyo gire, ci en bimiyowu i ciŋwa.”\\n48Lapiliciti oa obino ka romo ki Daudi, ci Daudi oriŋo oyotoyot i nyim mony ma orye i tyen pi romo ki Lapiliciti. 49Orwako ciŋe i opirone, okwanyo lagwen, obayo, ocelo tur nyim Goliac. Lagwen odonyo woko i tur nyime ci opoto piny aryeba cwiny.\\n50-Kit meno Daudi oloyo Goliac ki lataŋdiyo ki lagwen, ocelo, oneko woko. Pala lucwan onoŋo pe i ciŋ Daudi. 51-Oriŋo, ocuŋ i wi Goliac, owoto pala lucwan pa Goliac ki i akurane, oneke kwede, ka oŋolo kwede wiye woko. Ka jo Piliciti guneno ni twon oita monygi oto, ci guriŋo woko. 52Lwak jo Icrael ki Juda gutwarre ki oduru gulubo kor jo Piliciti nio wa i Gat, ki i dog gaŋ me Ekron. Omiyo Lupiliciti ma ret omakogi gupoto woko i dog yo cakke ki i Caaraim o wa i Gat ki Ekron. 53Lacen jo Icrael gucako dwogo cen ki ka ryemo Lupiliciti, ci guyako gonygi. 54Daudi okwanyo wi Goliac okelo i Jerucalem, ento oketo jami lwennye I kemane.\\nGinyuto Daudi bot Caulo\\n55Ka Caulo oneno ka Daudi cito ka lweny ki Goliac, ci openyo Abneri ma ladit wi monnye ni, “Abneri, latin awobi-ni wod pa aŋa?” Abneri ogamo doge ni, “Macalo in ikwo-ni, kabaka, pe aŋeyo.” 56Kabaka dok owacci, “Peny pi awobi-ni, ni en wod pa aŋa?” 57Ka Daudi odwogo ki ka neko Lapiliciti, ci Abneri okwanye otere i nyim Caulo, ki wi Goliac i ciŋe. 58Caulo openye ni, “In wod pa aŋa, latin awobi?” Daudi odok iye ni, “An a wod pa laticci Yece ma Labeterekem.”","num_words":1419,"character_repetition_ratio":0.05,"word_repetition_ratio":0.0,"special_characters_ratio":0.242,"stopwords_ratio":0.26,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Marako 5 ACO85 - Gubino i loka nam tuŋcel, i lobo pa - Bible Search\\nMarako 4 Marako 6\\nYecu ocaŋo dano ma tye ki cen marac i Geraca\\n(Matayo 8.28-34; Luka 8.26-39)\\n1Gubino i loka nam tuŋcel, i lobo pa Lugeraca. 2Ka Yecu okato woko ki i yeya, ci cutcut dano mo ma tye ki cen marac obino bote, ma oa ki i kabedo ka ma giyiko iye jo muto. 3En bedo i kin lyel, pe tye dano mo ma twero tweyo en kadi ki nyor; 4pien yam gitweye tyen mapol ki atego ki nyor, ento ocodo nyor, oturo atego woko, pe tye dano mo ma tye ki tek ma loye. 5Nino ducu, dyewor ki dyeceŋ, en bedo i kin lyel ki i wi cere kun kok, dok ŋolo kome kene ki kidi. 6Ka oneno Yecu ki ka mabor, ci oriŋo, oryebbe i nyime, owore. 7Ci odaŋŋe ki dwan maloŋo ni, “Ilaro aŋo kweda, Yecu Wod pa Lubaŋa Mamalo Twal? Alami ki nyiŋ Lubaŋa, pe iyela.” 8Pien onoŋo ocike ni, “A woko ki i kom dano man, in cen marac.” 9Yecu openye ni, “Nyiŋi aŋa?” Ogamo ni, “Nyiŋa Legion,* pien wapol.” 10En obako doge bote matek ni, pe myero ocwal cen maraco woko ki i lobo meno. 11Lwak opego mapol onoŋo gitye ka cam i kor got kunnu; 12gubako doggi bote kun giwaco ni, “Cwalwa i opego, wek wadony i igi.” 13Yecu oyegi. Cen maraco gua, gudonyo i opego, lwak opego ma gimito romo ka alip aryo, gutwarre ki ŋwec gucorre i loŋo got, gumwony woko i nam.\\n14Lukwat guriŋo gutito lokke i gaŋ madit, ki i kin paco. Dano mapol gumol gubino ka neno gin ma otimme. 15Gubino bot Yecu, guneno dano ma yam tye ki cen maraco, obedo piny, oruko boŋo, odoko ryek, en ma yam onoŋo tye ki buca mony me cen maraco; lworo ocako makogi. 16Jo ma guneno gutito botgi lok ducu ma otimme i kom dano ma yam tye ki cen maraco, ki gin ma otimme i kom opego-gu. 17Gubako doggi bot Yecu ni myero oa woko ki i lobo tugi. 18Ka en tye ka ito i yeya, ci dano ma yam tye ki cen maraco obako doge bot Yecu ni myero ebed bote. 19Ento Yecu okwero woko, owacce ni, “Dok paco bot lutuwu, icitit gin madit ma Rwot otimo i komi, ki kit ma otimi kwede kica.” 20En ocito, ocako tito lok madit ma Yecu otimo i kome i Dekapoli*, omiyo jo ducu guuro.\\nNya pa Yairo ki dako ma ogudo dog boŋo pa Yecu\\n(Matayo 9.18-26; Luka 8.40-50)\\n21Ka Yecu doŋ okato loka nam tuŋ ca, lwak madwoŋ gucokke bote; en obedo i dog nam. 22Ŋat acel ma i kin ludito me kacokke ma nyiŋe Yairo obino; ka onene, ci oryebbe piny ka tyene, 23obako doge bote matek ni, “Nyara matidi mito to woko. Bin iket ciŋi i kome wek ocaŋ, obed makwo.” 24Yecu ocito kacel kwede, kun lwak madwoŋ gilube, kun gidiye. 25Onoŋo tye dako mo ma yam otwoyo two agobi mwaka apar wiye aryo. 26En olimo can madwoŋ ki bot ludaktar mapol; olanyo limme ducu pe okonye ento twone medde ameda. 27Ka owinyo lok i kom Yecu, obino ki i yo ŋeye ki i kin lwak, ci ogudo dog ginarukane; 28pien otamo ni, “Ka agudo kadi kom ginarukane keken, ci abicaŋ.” 29Oyotoyot two agobine ocaŋ woko, ci oŋeyo ki i kome kene ni doŋ ecaŋ woko ki i twone. 30Ka Yecu oŋeyo ki i kome ni tek oa ki i kome, ci olokke i dye lwak cut, openyo ni, “Aŋa ma ogudo ginarukana?” 31Lupwonnyene gugamo ni, “Ineno lwak tye ka diyo in, ka dok pud ipenyo ni, ‘Aŋa ma oguda?’ ” 32Ci olworo waŋe wek enen ŋat ma ogude-ni. 33Ci dako meno, ka oŋeyo kit gin ma otimme i kome, obino bot Yecu ki lworo, kun kome myel, oryebbe i nyime, otitte lok ducu me ada. 34Yecu owacce ni, “Nyara, niyeni ocaŋi; wot ki kuc, twoni doŋ otyeko caŋ matwal.”\\n35Ma kun en pud loko, jo mogo gubino ma gua ki i ot pa ladit me kacokke, guwaco ni, “Nyari doŋ oto woko, pud dok iyelo Lapwony piŋo?” 36Yecu pe oketo cwinye i kom lok ma guwaco, ento ociko ladit me kacokke ni, “Pe ilwor, in iye meri ayeya keken.” 37Pe oye dano mo olube, kono nyo Petero ki Yakobo ki Jon omin Yakobo keken. 38Gubino i ot pa ladit me kacokke, Yecu oneno lwak ma giwo, kun gikok ma gidaŋŋe matek. 39Ka odonyo i ot, openyogi ni, “Piŋo wuwo ki koko? Latin man peya oto, ento onino anina.” 40Gunyere matek, ci oryemogi ducu woko, ocako tero won latin ki minne ki jo ma onoŋo gitye kacel kwede, gudonyo ka ma latin tye iye. 41Omako ciŋe, owacce ni, “Talita kum”, te lokke ni, “Latin anyaka, awacci ni, a malo.” 42Oyotoyot nyako oa malo, owoto, pien onoŋo mwaka me ditte doŋ romo apar wiye aryo. Guuro matek twatwal. 43Yecu ocikogi matek ni ŋatti mo pe myero oŋe lok man; ocikogi ni gimi ki nyako-nu cam mo ocam.","num_words":820,"character_repetition_ratio":0.051,"word_repetition_ratio":0.0,"special_characters_ratio":0.269,"stopwords_ratio":0.299,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luka 18 ACO85 - Obolo botgi carolok ma pwonyogi ni - Bible Search\\nCarolok i kom dato ki laŋolkop\\n1Obolo botgi carolok ma pwonyogi ni myero guleg jwijwi, guwek ol. 2Owaco botgi ni, “Yam tye laŋolkop i gaŋ mo, ma pe lworo Lubaŋa kadi woro dano. 3I gaŋ meno yam tye iye dato mo ma bino bote jwijwi kun wacce ni, ‘Cul kworra i kom lukworra.’ 4Tyen mapol laŋolkop obedo ka kwero; ento lacen oloko kekene ni, ‘Kadi bed pe alworo Lubaŋa ba, kadi woro dano, 5ento dato man yela, abiculo kworre; gwok nyo bijonya nono ki bino bota nino ducu.’ ” 6Rwot owaco ni, “Wuwiny lok ma laŋolkop ma pe kite atir owaco. 7Lubaŋa pe biculo kwor pa jo ma en oyero, ma gikok bote dyeceŋ ki dyewor? En bigalle ma pe timo gin mo i komgi? 8Atito botwu ni, en biculo kworgi oyotoyot. Ento Wod pa dano ka bibino, tika binoŋo niye i lobo?”\\nCarolok i kom Laparicayo ki lajog-mucoro\\n9Dok obolo carolok bot jo ma genne kengi, ni kitgi atir, kun gicayo jo mukene. Owaco ni, 10“Jo aryo yam gucito ka lega i ot pa Lubaŋa, ŋat acel Laparicayo, ŋat mukene lajog-mucoro. 11Laparicayo ocuŋ, olego gire kene kun waco ni, ‘Lubaŋa, apwoyi pien an pe acalo jo mukene, lubuma, jo ma pe genne, lutim abor, pe bene acalo lajogmucoro man. 12Ari kec kiryo i cabit acel; amiyo dul me apar me jamina ducu ma alimo.’ 13Ento lajog-mucoro ocuŋ ka mabor, onoŋo pe mito ilo waŋe malo i plo, ento en odoŋo kore, kun waco ni, ‘Lubaŋa, tima kica, pien an labalo!’ 14-Atito botwu ni, dano man odok i ode kun oloyo kop makato ŋat mukene ca; pien dano ducu ma kette kene ni edit gibidwoke piny, ento ŋat ma mwolle kene gibimiye doko dit.”\\n(Matayo 19.13-15; Marako 10.13-16)\\n15Gukelo bote litino matino, wek oket ciŋe i komgi; ka lupwonnyene guneno, gujukogi. 16Ento Yecu olwoŋogi bote, owaco ni, “Wuwek litino gubin bota, pe wugeŋgi; pien ker pa Lubaŋa tye pi jo macalo gin. 17Ada awaco botwu ni, ŋat ma pe jolo ker pa Lubaŋa macalo latin matidi, pe bidonyo iye.”\\n(Matayo 19.16-30; Marako 10.17-31)\\n18Laloc mo openye ni, “Lapwony maber, atim gin aŋo wek alim kwo ma pe tum?” 19Yecu openye ni, “Piŋo ilwoŋa ni aber? Pe tye ŋat mo maber kono Lubaŋa keken. 20-Iŋeyo cik, ni, ‘Pe itim abor, Pe ineki, Pe ibed caden me goba, Wor woru ki meni.’ ” 21Ogamo ni, “Amako lok magi ducu cakke wa ka tinona.” 22Ka Yecu owinyo, ci owacce ni, “Pud iweko lok acel; cat jami ducu ma itye kwede, mi limme ki lucan, ci ibibedo ki lwak lonyo ma gikano piri i polo; ka doŋ ibin icak lubo kora.” 23Ento ka owinyo lok man, okumo, pien onoŋo en lalonyo twatwal. 24Yecu kun tye ka nene, owaco ni, “Tek mada bot lulonyo me donyo i ker pa Lubaŋa! 25Pien bedo yot bot kinaga me donyo ki i waŋ libira, kato lalonyo me donyo i ker pa Lubaŋa.” 26Dano ducu ma guwinyo guwaco ni, “Ci aŋa ma twero larre?” 27Ento Yecu owaco ni, “Gin man pe twerre ki bot dano, ento ki bot Lubaŋa twerre.” 28Petero owaco ni, “Nen, wan waweko pacciwa, walubi.” 29Owaco botgi ni, “Ada, awacciwu ni, pe tye ŋatti mo ma oweko ode, nyo dakone, nyo omegine, nyo lunyodone, nyo litinone, pi ker pa Lubaŋa, 30ma pe bilimo makato meno tyen mapol i kare man, ki i kare ma bibino anyim en binoŋo kwo ma pe tum.”\\n(Matayo 20.17-19; Marako 10.32-34)\\n31Yecu otero jone apar wiye aryo i muŋ, owaco botgi ni, “Wunen, waecito Jerucalem, lok ducu ma lunebi gucoyo i kom Wod pa dano bicobbe kakare. 32Pien gibimiye bot Lurok, gibiŋale, gibitimo aranyi i kome, gibiŋulo laa i kome; 33gibipwode ki del anino, gibineke, i nino me adekke en bicer.” 34Ento pe guniaŋ lok ma en owaco; gikano te lok man woko botgi, pe gumedo ki ŋeyo lok ma giwaco botgi.\\nYecu ocaŋo latowaŋ cok ki Jeriko\\n(Matayo 20.29-34; Marako 10.46-52)\\n35Ka doŋ gunyiko cok ki Jeriko, latowaŋ mo onoŋo obedo piny i ŋet yo kun lego lim. 36Ka owinyo lwak tye ka mol ki ka ŋete, ci openyo ni, “Meno kono gin aŋo?” 37Gititte ni, “Yecu me Najaret aye tye ka kato.” 38Latowaŋ odaŋŋe ni, “Yecu Lakwar Daudi, tima kica ba!” 39Dano ma onoŋo gutelo nyim Yecu gujuke ni, “Liŋ, nye;” ento en omedde ameda ki daŋŋe ni, “Lakwar Daudi, tima kica!” 40Yecu ocuŋ, ociko ni gikele bote. Ka obino cok, Yecu openye ni, 41“Imito atimmi gin aŋo?” Latowaŋ ogamo ni, “Ladit, amito waŋa onen piny.” 42Yecu owacce ni, “Nen giri piny, niyeni ocaŋi.” 43Oyotoyot ocako neno piny, ci olubo kor Yecu kun miyo deyo bot Lubaŋa. Dano ducu ka guneno, ci gupako Lubaŋa.","num_words":766,"character_repetition_ratio":0.044,"word_repetition_ratio":0.0,"special_characters_ratio":0.272,"stopwords_ratio":0.287,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Temceo 3 ACO85 - Lok man lok ada: ka ce dano mo mito - Bible Search\\n1 Temceo 2 1 Temceo 4\\n1 Temceo 3\\nLatel jo pa Lubaŋa\\n1Lok man lok ada: ka ce dano mo mito tic me bedo latel jo pa Lubaŋa, noŋo en mito tic maber. 2-Latel myero obed laboŋo lok mo ma gijuke iye, obed ki dako acel, ogwokke kene, obed ryek, obed dano ma giworo. Obed dano ma gwoko welo, lapwony maber, 3ma pe lamero koŋe, ma pe lakolo, ento obed dano mamwol, ma pe da atata, dok pe obed ŋat ma maro lim. 4Myero obed ŋat ma loyo ode maber kun gwoko litinone miyo gibedo ki winy bot jo madito, ma giworo dano i yo ducu; 5pien ka ce dano pe loyo ode kikome maber, ci en twero gwoko lwak jo muye Lubaŋa niŋniŋ? 6Myero pe obed dano ma pud olokke aloka nyen, miyo kette malo ki wakke, ci cut poto woko, lok loye macalo yam oloyo Catan. 7Medo i kom meno myero en obed dano ma jo ma woko pwoyo, wek pe okel yet i kome ma miye poto i owic pa Catan.\\nLudikon ma gin lukony tic i kin lwak pa Lubaŋa\\n8Kit meno, ludikon myero bene gubed jo ma romo awora, jo ma pe doggi aryo, ma pe gin lumat koŋo matek twatwal, pe gubed luworo me noŋo lim; 9myero bene gubed jo ma niaŋ maber i muŋ me niyewa, kun cwinygi bene leŋ. 10Myero koŋ gikwoŋ temogi; ka ce ginoŋo ni lok mo marac pe i komgi ka doŋ giyegi guti tic me dikon. 11Mon bene kit meno, myero gubed mon ma romo awora, ma pe lucok dog dano, gubed jo ma gwokke kengi dok jo ma lugen i jami ducu. 12Ludikon myero gubed wegi mon acel acel, myero gulo litinogi ki odigi bene ducu maber,, 13pien ludikon ma gitiyo tic mabeco ginoŋ rwom maber pigi kengi, dok gidoko jo ma cwinygi tek i kom niye ma tye i Kricito Yecu.\\nMuŋ me diniwa\\n14Atye ki gen me bino boti pi oyot, ento acoyo lok me pwony man boti wek, 15ka agalle, iŋe kit ma myero dano obed kwede i kin jo me ot pa Lubaŋa, ma en aye lwak jo muye Lubaŋa makwo, ma en aye obedo wir ki guti me te ot matek, me ada. 16Muŋ me dini ma watuco pire dit twatwal:\\nYam onyutte i kom,\\ngikwane ni kite atir pi Cwiny Maleŋ,\\ngitito pire bot lurok,\\ngiye en i lobo ducu,\\nka doŋ gitero woko malo i deyo.","num_words":405,"character_repetition_ratio":0.053,"word_repetition_ratio":0.0,"special_characters_ratio":0.252,"stopwords_ratio":0.328,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Luker 3 ACO85 - I mwaka me apar wiye aboro me ker pa - Bible Search\\n2 Luker 2 2 Luker 4\\n2 Luker 3\\nLoc pa Jekoram\\n1I mwaka me apar wiye aboro me ker pa Yekocapat kabaka me Juda, en aye Jekoram wod pa Akab ocamo iye ker me loyo Icrael i Camaria, ci obedo ka loc pi mwaka apar wiye aryo. 2Otiyo gin ma nen marac i wan Rwot, kadi pe obedo marom ki pa wonne ki pa minne, pien koŋ omuko wir me woro Baal ma yam wonne otiyo-ni. 3Ento en bene pe oweko kit bal pa Jeroboam wod pa Nebat, ma omiyo jo Icrael gubalo-ni; en pe oweko lubone.\\nElica otito pi loyo jo Moab\\n4I kare meno onoŋo Meca kabaka me Moab tye ki romi ma gunya mapol; en yam bedo ka miyo romi alip miya acel bot kabaka me Icrael, ki yer nyogi romi alip miya acel, mwaka ki mwaka. 5Ento ka Akab oto, ci kabaka me Moab ojemo woko i kom kabaka me Icrael. 6Omiyo kabaka Jekoram otiŋŋe oa ki i Camaria i kare meno, ci ocoko jo Icrael ducu pi lweny. 7Ka ocito ci ocwalo lok bot Yekocapat kabaka me Juda ni, “Kabaka me Moab ojemo woko i koma; ibicito ka lweny kweda i kom jo Moab?” En ogamo ni, “Abicito, an ki in wan acel, lwakka gin aye lwakki, ki aguragurana gin aye aguragurani bene.” 8Dok owacci, “Wabiwot walubo yo mene?” Jekoram ogamo ni, “Wabilubo yo makemo i tim me Edom.”\\n9Kit meno kaba ka me Icrael ocako cito kacel ki kabaka me Juda ki kabaka me Edom. Ka gubedo ka gono piny pi wot me nino abiro, pii mo pe onoŋŋe pi mony kadi pi lee ma gimol i korgi ki yec. 10Kabaka me Icrael owacci, “Maa do! Rwot doŋ okelo luker magi adek-ki pi miyogi i ciŋ jo Moab.” 11Yekocapat owacci, “Lanebi pa Lubaŋa mo pe kany, wek wapeny dog Rwot ki bote?” Ci ŋat acel i kom lutic pa kabaka me Icrael ogamo ni, “Elica wod pa Capat aye tye kany, ma yam liyo pii i ciŋ Elia-nu.” 12Yekocapat owacci, “En tye ki lok pa Rwot.” Ci kabaka me Icrael ki Yekocapat ki kabaka me Edom gucito wa bote.\\n13Elica owaco bot kabaka me Icrael ni, “An atimmi gin aŋo? In icit bot lunebi pa woru ki lunebi pa meni.” Ento kabaka me Icrael owacce ni, “Pe kumeno; pien Rwot aye olwoŋo luker magi adek-ki pi miyogi woko i ciŋ jo Moab.” 14Elica ogamo ni, “Macalo Rwot me mony tye makwo-ni, ma atiyo pire-ni, kono nene pe aparo pi Yekocapat kabaka me Juda, kono pe abolo waŋa i komi, kadi wa neno in. 15Ento wukella lago-opuk.” Ka lago-opuk ocako goyone, ci tek pa Rwot oyido i kome. 16Owacci, “Rwot owaco kuman ni, ‘Abimiyo laora kulu man mutwe-ni pii poŋ iye.’ 17Pien Rwot owaco kuman ni, ‘Wun pe wubineno yamo ki kot-gu, ento laora kulu aye pii bipoŋ iye, ci wubimato, wun, ki dyaŋiwu ki leewu.’ 18Man gin mayot ki bot Rwot; en bimiyo jo Moab bene i ciŋwu, 19ci wubiloyo gaŋi ma girumo ki cel gogo, ki gaŋi ducu ma ŋene, wubireto yadi mabeco ducu, wubiculo wan pii woko ducu, wubalo lobo maber-ri kun wucoro iye godi.” 20Orwone i kare me odiko, i kom cawa me tyero gitum, nen, pii obino oa ki yo tuŋ Edom, nio ka pii opoŋo lobo woko ducu.\\n21Ka jo Moab ducu guwinyo ni luker gubino ka lweny i komgi, ci gulwoŋo jo ducu ma gitwero ruko jami lweny i komgi, cakke i kom jo matino nio kwede wa i kom ludito, ci guryeyo i wan lobo. 22Ka gua malo odiko con, ci cen oryeny i kom pii, jo Moab guneno pii ma okemogi nen calo remo. 23Guwacci, “Man remo; luker gubedo ka lweny kacel, ci gunekke woko kekengi. Iyo, jo Moab, wucak yako jami?” 24Ento ka gubino i gony pa jo Icrael, ci jo Icrael ducu gutwarre malo ka lweny i kom jo Moab, ci guriŋo woko ki i nyimgi; gumedde anyim ki neko jo Moab ma giriŋo-ni. 25Gumako gaŋi woko, ki potti mabeco ducu bene dano acel acel obolo iye got, nio ka godi opoŋo piny woko; guculo wan pii woko ducu gureto yadi mabeco ducu; nio ka godi keken aye odoŋ i Kir-karecet, ci lucel lataŋdiyo gurumo gaŋ meno nio ka guloyo. 26Ka kabaka me Moab oneno ni mony doŋ ogeto marac i kome ci ocito ki wegi pala lucwan miya abiro pi baro dye mony, ma okemo kabaka me Edom; ci pe gutwero. 27En omako wode maditte ma onoŋo bileyo ka tyene-ni, ci otyero en me bedo gitum awaŋa i kom cel murumo gaŋ. Omiyo akemo madwoŋ opoto i kom io Icrael; ci gua gudok cen i lobogi.","num_words":776,"character_repetition_ratio":0.065,"word_repetition_ratio":0.0,"special_characters_ratio":0.251,"stopwords_ratio":0.284,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Timo Jami Kore ki Kore Kit ma Lok pa Lubanga Mito | Pwony me Anyama\\nCOVER SUBJECT Lapeny Madok i Kom Polo\\nCOVER SUBJECT Ginanyuta ma Tito pi Angagi ma Gibedo i Polo\\n“Wujing Cwinywu Kekenwu Kare Ducu”\\nTimo Jami Kore ki Kore Kit ma Lok pa Lubanga Mito\\nTika Itero Baibul Calo Buk ma Pire Tek?\\nGua Woko ki i Col Piny\\nGua Woko ki i Dini Goba\\nWi Lubele—Me Akwana i Kacokke | Novemba 2016\\nKWAN I LEB Acholi Afrikaans Albanian American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Czech Czech Sign Language Dangme Danish Digor Dutch Ecuadorian Sign Language Efik English (Leb Muno) Estonian Ewe Fijian Finnish Finnish Sign Language Fon French French Sign Language Ga Georgian German German Sign Language Grik Guarani Gujarati Gun Hausa Hiligaynon Hindi Hiri Motu Hungarian Hungarian Sign Language Ibanag Ibru Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mixe Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Polish Polish Sign Language Portuguese Portuguese Sign Language Punjabi Quechua (Bolivia) Romanian Runyankore Russian Russian Sign Language Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\\n“Rwot [Jehovah] oketo lobo ki ryekone; dok pi ngecce omiyo en oketo polo i kabedone.”—CAR. 3:19.\\nWER: 6, 24\\nGin ango ma weko imoko ni Jehovah obedo Lubanga ma timo jamine ducu kore ki kore?\\nPingo watwero mokone ni luwor Jehovah myero gutim jami ducu kore ki kore?\\nTira ma tye i Lok pa Lubanga konyowa nining me bedo ki kuc, note ki dok maleng i yo me cwiny?\\n1, 2. (a) Gin ango ma jo mukene giwaco ka guwinyo ni Lubanga tye ki dulle? (b) Gin ango ma wabinyamo i pwony man?\\nLUBANGA tika tye ki dul ma mege? Jo mukene giromo wacone ni, “Pe mitte ni dul mo otelwa. Gin ma mitte aye bedo ki wat maber ki Lubanga.” Tika tam meno obedo tam me ryeko? Lok ada kono tye ningo?\\n2 I pwony man, wabinyamo jami ma nyuto ni Jehovah, Lubanga ma pe obedo Lubanga me anyobanyoba-ni timo jamine ducu Kore ki Kore. Wabineno bene kit ma myero wadok kwede i tira ma dul pa Jehovah miniwa. (1 Kor. 14:33, 40) Ginacoya okonyo dul pa Jehovah ma i lobo kany me timo tic me tito kwena maber i cencwari me acel K.M. ki bene i karewa-ni. Watute me gwoko kacokkewa wek obed ki kuc, ki note dok maleng i yo me cwiny, pien watemme matek me lubo tira ma i Baibul kacel ki ma dul pa Jehovah miniwa.\\nJEHOVAH TIMO JAMINE KORE KI KORE\\n3. Gin ango ma weko imoko ni Jehovah timo jamine ducu kore ki kore?\\n3 Ginacweya nyuto ni Lubanga timo jamine ducu kore ki kore. Baibul waco ni: “Rwot [Jehovah] oketo lobo ki ryekone; dok pi ngecce omiyo en oketo polo i kabedone.” (Car. 3:19) Jami ma wangeyo i kom cwec pa Jehovah “pud doge [keken], pe kom ticce kikome” dok tye “macalo lok ma gikwilo akwila.” (Yubu 26:14) Ento lok manok ma wangeyo ma lubbe ki cwec ma i dan polo calo lakalatwe ki yogo miyo waniang ni jami magi ducu kiyubogi maber adada dok pe gunywene atata. (Jab. 8:3, 4) Yogo acel acel tye ki lakalatwe milion mapol, dok gin ducu giwire i dan polo ma pe giyokke i kingi. Lakalatwe magi ducu gilworo ceng calo gitye ka lubo cik me gudo! Kit ma jami magi gitye kwede konyowa me niang ni Jehovah, Lacwec ma “oketo polo [ki lobo] ki ryekone” opore me nongo pak ki worowa dok bene myero wabed luwiny bote.—Jab. 136:1, 5-9.\\n4. Pingo lucayan pe gugamo lapeny ma pol kare dano gipenyo?\\n4 Cayan onyutiwa jami mapol madok i kom cwec ma gitye i dan polo ki i lobowa-ni, dok man okelo adwogi mabeco mapol i kwowa. Ento, tye lapeny mapol ma gamone oloyo lucayan woko. Me labolle, jo ma gineno jami ma tye i dan polo pe gitwero tito kit ma polo ki lobo ocakke kwede nyo pingo kiketo gin makwo i lobo. Medo i kom meno, dano pe twero tito pingo watye ki miti me kwo pi naka. (Latit 3:11) Pingo tye lapeny mapol ma pigi tek ma peya kigamogi? Tyen lok me acel tye ni lucayan kacel ki jo mukene giweko dano tamo ni Lubanga pe kun giwaco ni kwo ocakke pire kene. Ento Jehovah otiyo ki Baibul me gamo lapeny ma ocungo wi dano i twok lobo-ni ducu.\\n5. I yo ango ma kwowa jenge i kom cik ma doro ginacweya?\\n5 Kwowa ducu cung i kom cik ma Jehovah oketo ma doro ginacweya ducu. Jo ma gitiyo i kom mac, nyo i kom pii, lugedo, ludwo dege, ludaktari ma yango dano—gin ducu ticgi jenge i kom cik man ma Jehovah oketo ma doro ginacweya ducu-ni. Me labolle, ludaktari ma yango dano gingeyo ni dul kom dano ducu calo adunugi-ni bedo i kabedo moni kikome. Pi meno, daktar pe dok yenyo adunu pa latwo moni ayenya. Dok wan ducu waworo cik ma doro ginacweya. Kwero lubone twero kelo to!\\nLUBANGA AYE MA OYUBO\\n6. Pingo watwero mokone ni luwor Jehovah myero gutim jami ducu kore ki kore?\\n6 Kiyubo polo ki lobo maber dok pe gunywene atata. Pi meno, myero wange ni Jehovah bene mito ni jo ma giwore gutim jami ducu kore ki kore. Ki lok ada, meno aye tyen lok ma oweko Lubanga ominiwa Baibul me telowa. Kwo labongo kony ma dul pa Lubanga miyo kacel ki tirane twero kelo cwercwiny ki kwo matek.\\n7. Gin ango ma nyuto ni Baibul obedo buk ma kicoyo kore ki kore?\\n7 Baibul pe obedo mere buke pa Lujudaya ki pa Lukricitayo ma kicokogi kacel. Ma ka meno, obedo buk mo ma kiyubo maber dok kicoyo kore ki kore—pi teko pa cwiny maleng. Lok ma i buk acel acel ma i Baibul rwatte ki wadgi. Lok ma iye nicakke i Acakki me o i Niyabo loko i kom gin acel ma pire tek—lonyo nying Jehovah kacel ki ilo twero me locce malo ki cobbe pa yubbe me loko lobo doko paradic kun tiyo ki Kerre i te loc pa Kricito, ma en aye ‘lakwaro’ ma kiciko pire-ni.—Kwan Acakki 3:15; Matayo 6:10; Niyabo 11:15.\\n8. Pingo watwero wacone ni Luicrael onongo gitye ma guyubbe maber?\\n8 Kit ma Luicrael onongo gitye kwede i kare macon nyuto kit ma dul pa Jehovah i kare-ni timo kwede jamine ducu kore ki kore. Me labolle, i te cik ma kimiyo bot Moses, onongo tye “mon ma lutic ma gitiyo i doggola kema me rwatte.” (Nia 38:8) Wot pa Luicrael kacel ki tingo kema me woro onongo timme i yo maber labongo anyobanyoba mo keken. Lacen, Kabaka Daudi oketo Lulevi ki lulamdog i dul ki dul ma pe gunyobe atata. (1 Tekwaro 23:1-6; 24:1-3) Dok ka Luicrael gulubo cik pa Jehovah, onongo gibedo ki kuc dok ma gunote labongo anyobanyoba mo.—Nwo. 11:26, 27; 28:1-14.\\n9. Gin ango ma nyuto ni kacokke pa Lukricitayo me cencwari me acel onongo guyubbe maber dok gitimo jami ducu kore ki kore?\\n9 Kacokke pa Lukricitayo me cencwari me acel onongo guyubbe maber, dok gunongo adwogi maber ki i bedo i te tela pa lukiko madit, ma i acakkine jo mogo i kingi onongo gubedo lukwena. (Tic 6:1-6) Lacen, kimedo omege mukene me doko lumemba me lukiko madit. (Tic 15:6) Tira kacel ki cik onongo bene kimiyo kun kitiyo ki waraga ma lukiko madit nyo omege ma gitiyo kacel kwedgi aye gicoyo. (1 Tem. 3:1-13; Tito 1:5-9) Adwogi ango ma kacokke gunongo pi lubo tira ma a ki bot lukiko madit?\\n10. Adwogi maber ango ma kacokke i kare macon gunongo pi lubo cik ma lukiko madit omoko? (Nen cal ma tye i pot karatac 12.)\\n10 Kwan Tic pa Lukwena 16:4, 5. Omege ma giwoto ka limo kacokke macalo luwang lukiko madit gubedo ka nywako ki jo me kacokke “cik me aluba ma yam lukwena ki ludongo gumoko i Jerucalem.” Ka jo me kacokke gulubo cik meno, ci onongo gicung ‘matek i niye, dok gibedo ka medde mapol nino ducu.’ Tika lok man ma kicoyo i Baibul-li tye ki pwony ma dul pa Lubanga myero olub i kare-ni?\\nTIKA ILUBO TIRA?\\n11. Jo ma kicimogi me telo kacokke myero gudok nining i kom tira ma dul pa Jehovah miyo?\\n11 Lumemba me Jang Gang Kal nyo Komitti me Lobo moni, luneno me adwol, ki luelda me kacokke myero gutim ngo ka gunongo tira ma a ki i dul pa Jehovah i kare-ni? Baibul miniwa tira ni myero walub cik dok wamine i te tela. (Nwo. 30:16; Ibru 13:7, 17) Gingi nyo cwiny me jemo myero obed pe i dul pa Jehovah, pien twero balo mar, kuc ki dong note ma i kacokke. Ngene kene ni pe tye Lakricitayo mo ma lagen ma mito bedo lajemo calo Diotrepe. (Kwan 3 Jon 9, 10.) Dong watwero penye kekenwa ni: ‘Tika akonyo jo ma i kacokkewa me dongo i yo me cwiny? Tika atye atera me ye ki dok cwako tira ma omege ma gitelowa gimiyo?’\\n12. Alokaloka ango ma kitimo i kit me cimo luelda kacel ki lukony kor tic?\\n12 Tam kong i kom lok ma Lukiko Madit omoko cokcok-ki. “Lapeny pa Lukwan Bukkewa” i Wi Lubele me Novemba 15, 2014, onyuto alokaloka i kit ma myero kicim kwede lukony kor tic kacel ki luelda. Wi Lubele meno onyuto ni i cencwari me acel, lukiko madit omiyo twero bot luneno ma woto awota me cimo jo ma gupore me tic i kacokke. Ma lubbe ki lok meno, nicakke i Sektemba 1, 2014, luneno me adwol gubedo ka cimo luelda kacel ki lukony kor tic. Laneno me adwol tute me ngeyo omego ma luelda gineno ni opore me tic i kacokke kun tiyo kacel kwede i ticwa me pwony ka twere. En bene neno kit ma jo me ot pa omego meno tye kwede. (1 Tem. 3:4, 5) Komitti pa luelda kacel ki laneno gingiyo ki diro Ginacoya me neno ka omego ma kimito cimone-ni opore me tic macalo lakony kor tic nyo laelda.—1 Tem. 3:1-10, 12, 13; 1 Pet. 5:1-3.\\n13. Watwero miyo cwakwa i kom tira ma luelda gimiyo nining?\\n13 Myero walub tira ma jenge i Baibul ma luelda giminiwa. Lukwat ma lugen magi ma gitye i dul pa Lubanga-ni ‘gilubo lok ada’ ma tye i Baibul. (1 Tem. 6:3) Tam kong i kom tira ma Paulo omiyo madok i kom jo ma gikelo anyobanyoba i kacokke. Jo mogo i kingi ‘gubedo ka wirre kun gibalo kare nono ma pe gitiyo tic mo, ento gubedo ka rwako wigi i lok pa jo mukene.’ Luelda guminigi tira ento gukwero winyo lok pa luelda woko. Jo me kacokke onongo myero guter jo magi nining? Paulo omiyo tira ni: “Myero wuniang maber i kom dano meno, pe wuribbe kwede.” Tira meno bene onongo nyuto ka maleng ni pe myero water jo meno calo lumonewa. (2 Tec. 3:11-15) I kare-ni, luelda gitwero miyo pwony me cikowa i kom ngat mo ma tye ka timo gin marac, calo winye ki ngat ma pe laye. (1 Kor. 7:39) Iwinyo nining ka luelda gunongo ni pore me miyo pwony meno? Ka ingeyo gin ma tye ka timme-ni, tika ibigwokke kun pe ibedo ki ngat meno me tye ka timo gin marac-ci? Ka inyuto mar kun icung matek me timo gin matir ci twero konyo ngat meno me weko timme marac-ci. \\nGWOKO LENGO, KUC, KI NOTE\\n14. Gin ango ma watwero timone wek kacokke obed maleng?\\n14 Ka walubo tira ma tye i Lok pa Lubanga, ci man weko kacokke bedo maleng i yo me cwiny. Tam kong i kom gin ma onongo tye ka timme i boma me Korint i kare macon. Paulo onongo omine kwicikwici me tito kwena i boma meno, dok bene onongo maro jo “maleng” ma gitye kunu. (1 Kor. 1:1, 2) Ento pud dong obedo tek ya bote me miyo tira madok i kom tim me carocaro ma onongo gitye ka nenone anena i kacokke meno! Paulo omiyo tira bot luelda ni omyero gumi lutim bal meno bot Catan—i yo macek, ni kiryemgi woko ki i kacokke. Wek kacokke obed maleng, onongo mitte ni luelda gukwany “tobi” woko. (1 Kor. 5:1, 5-7, 12) Ka wacwako tam ma luelda gumoko me ryemo latim bal ma pe ongut, wakonyo me gwoko kacokke wek obed maleng ki dok miyo kare ki latim bal me ngut ki me kwayo Jehovah wek otimme kica.\\n15. Watwero gwoko kuc i kacokke nining?\\n15 Onongo dok mitte ni kimi tira i kom gin mo ma tye ka timme i kacokke ma i Korint. Omege mogo onongo gitye ka tero luye luwotgi i kot. Paulo openyogi ni: “Pingo pe ber botwu me ciro gin marac?” (1 Kor. 6:1-8) Gin ma kit meno pud timme wa i kare-ni. I kare mukene kuc ma i kin utmege balle woko pien nongo winye mo me biacara pe owoto maber dok gurwenyo cente nyo gwok bene oo wa i tim me kwo i wi diro. Jo mogo gutero omege i kot, ento Baibul tito ni ber me ciro gin marac ma ka balo nying Lubanga kacel ki kuc ma tye i kacokke.  Me cobo peko ki anywena nywena ma tye i kinwa, myero walub tira ma Yecu omiyo. (Kwan Matayo 5:23, 24; 18:15-17.) Ka watimo meno, ci wakelo note i kin jo pa Jehovah.\\n16. Pingo twere bot jo pa Lubanga me note i kingi?\\n16 Lok pa Jehovah nyuto pingo myero jone gubed ma gunote. Laco Jabuli ocoyo ni: “Nen kit macalo bedo ber ki me yomcwiny ka omego gibedo kacel ki mer i kingi!” (Jab. 133:1) Ka Luicrael onongo gitye luwiny bot Jehovah ci gibedo ma gunote dok labongo anyobanyoba. Lubanga otito kit ma jone bibedo kwede i anyim kun waco ni: ‘Abiweko gibedo ki kuc macalo romi ma tye i dwolgi.’ (Mika 2:12) Medo i kom meno, Jehovah otiyo ki lanebi Jepania me titone ni: “Abiloko leb pa dano wek gulok leb matir, wek gin ducu gulwong nying Rwot [Jehovah], dok guti bote ki cwiny acel.” (Jep. 3:9) Pud dong watye ki mot madit ya me woro Jehovah ma nongo wanote kacel!\\nLuelda gitute me konyo ngat ma tye ka lubo yo marac (Nen paragraf 17)\\n17. Luelda myero guter ngat ma tye ka timo gin marac nining, wek kacokke obed maleng i yo me cwiny dok ma gunote?\\n17 Luelda myero gucob lok mo keken ma tye i kacokke cutcut dok ki cwiny me mar wek kacokke obed maleng i yo me cwiny dok ma jone gunote i kingi. Paulo onongo ngeyo ni mar pa Lubanga pe cung i kom kit ma Jehovah winyo kwede keken, dok ni En pe umo wange i kom bal ma dano timo. (Car. 15:3) Pi meno, Paulo pe oling alinga ento ki mar, en ocoyo waragane me acel bot jo Korint, waraga magwar ento i yo me mar. I nge dwe mogo, en ocoyo waragane me aryo bot jo Korint, dok man onyuto ni alokaloka onongo tye pien luelda gulubo tirane. Ka ce Lakricitayo mo tye ka lubo yo marac, luelda myero gukonye ki cwiny me mwolo.—Gal. 6:1.\\n18. (a) I yo ango ma tira ma kimiyo i Lok pa Lubanga okonyo kacokke me cencwari me acel? (b) Gin ango ma wabinyamo i pwony ma lubo man?\\n18 Dong nen ka maleng ni Lok pa Lubanga okonyo Lukricitayo me cencwari me acel ma i Korint ki ma i kabedo mukene me gwoko kacokke wek obed maleng, ki kuc dok ma gunote. (1 Kor. 1:10; Ep. 4:11-13; 1 Pet. 3:8) Macalo adwogine, utmegiwa ma gukwo i kare meno gunongo adwogi maber i ticgi me pwony. Ki lok ada, Paulo onongo twero wacone ni lok me kwena maber dong “gitito bot ginaketa ducu ma tye i te polo.” (Kol. 1:23) I kare-ni, dul pa Jehovah ma gunote i kingi gitye ka tito lok madok i kom yub pa Lubanga i twok lobo ducu. Pwony ma lubo man binyuto kit ma jo magi gitero Baibul calo buk ma pire tek adada ki dok kit ma dong gumoko tamgi me keto deyo i kom Jehovah Won Twer Ducu.—Jab. 71:15, 16.\\n^  (paragraf 13) Nen buk me Organized to Do Jehovah’s Will, pot. 134-136.\\n^  (paragraf 15) Pi ngec i kom gin ma twero weko Lakricitayo mo moko tamme me tero laye lawote i kot, nen buk me “Wubed i Mar pa Lubanga,” pot. 223, i lok ma tye i tere piny.\\nNovemba 2016 | Ginanyuta ma Tito Lok i kom Polo\\nWI LUBELE—ME AKWANA I KACOKKE Novemba 2016 | Ginanyuta ma Tito Lok i kom Polo","num_words":2792,"character_repetition_ratio":0.058,"word_repetition_ratio":0.006,"special_characters_ratio":0.24,"stopwords_ratio":0.298,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 38 ACO85 - I kare-nu Cepatia wod pa Matan, - Bible Search\\nJeremia 37 Jeremia 39\\nGilaro Jeremia ki i waŋ it mutwo\\n1I kare-nu Cepatia wod pa Matan, Gedalia wod pa Packur, Jukal wod pa Celemia ki Packur wod pa Malkia gubedo ka winyo lok ma Jeremia obedo ka wacone bot lwak. En obedo ka waco botgi ni 2Rwot owaco ni, “Ŋat mo ma bidoŋ bedo i gaŋ gibineko woko ki pala lucwan, kec bineko ki two gemo bene bipoto i kome neke wako. Ento ŋat ma bia cita ka mine kene bot jo Kaldaya pe gibineko, bibedo kwo; en bilaro kwone ci bedo bote macalo mot me lweny.” 3Jeremia bene onoŋo obedo ka tito lok bot lwak ni Rwot owaco kuman ni, “Abemiyo gaŋ man woko i ciŋ dul mony pa kabaka me Babilon, ci en bimako woko.” 4Ci rwodi guwaco bot kabaka ni, “Laco man myero ginek woko, pien en miyo cwmyaskari kacel ki lwak ma odoŋ i gaŋ doko lwor, pi lok ma en loko botgi-ni. Dano man pe tye ka yenyo yo me miyo kony pi berbedo pa lwak, ento mito kelo can i komgi aye.” 5Kabaka Jedekia owacci, “Nen, twero tye i ciŋwu, wutim gin ma wumito i kome; an pe atwero genowu gira.” 6Ci gumako Jeremia gubole woko i waŋ it pa Malkia, ma en wod pa kabaka, ma onoŋo obedo i dyekal pa lukur-piny, Gutweye ki tol gucwale kwede piny i waŋ it kunnu. Pii onoŋo pe i waŋ it, ento coto keken aye onoŋo odoŋ, ci Jeremia ocako mwony woko i coto.\\n7Kadi bed kumeno, Ebed-melek Laetiopia, dano ma gikolo, ma yam tiyo i gaŋ kal pa kabaka, owinyo ni gibolo Jeremia woko i waŋ it. I kare meno onoŋo kabaka obedo ki lukikone i dog gaŋ pa Benjamin. 8Ci Ebedmelek oa ki i gaŋ kal pa kabaka ocito bot kabaka owacce ni, 9“Laditta, jo magi gutimo gin marac atika. Gubolo Jeremia woko i waŋ it, ka ma ageno ni kec bi neke woko ki kunnu. Cam mo ma romo doŋ pe i gaŋ.” 10Ci kabaka omiyo twero bot Ebed-melek Laetiopia me kwanyo jo adek gucit kwede ka ywayo Jeremia woko ki i waŋ it ma peya noŋo oto. 11Ci Ebed-melek okwanyo jo meno adek ka ocito i ot pa kabaka, odonyo ka ma giketo iye boŋo i ot kano jami, ci okwanyo ketuketu boŋo muti ki boŋo mogo muyec, ci otweyo ki tol ocwalo piny i waŋ it bot Jeremia. 12Ci Ebed-melek owaco ki Jeremia ni, “Ket ketuketu boŋo ki boŋo muyec i te yweti ka iket tol i kome.” Jeremia otimo kit meno, 13ci guywaye ki tol ki i waŋ it gukele woko ka maleŋ. Ci Jeremia omedde ka bedo i dyekal pa lukur-piny.\\nJedekia openyo tam ki bot Jeremia\\n14Kabaka Jedekia ocwalo dano gikelo Jeremia bote ki i doggola me adek me donyo i ot pa Rwot. Kabaka owaco bot Jeremia ni, “Abipenyi peny acel, doŋ pi meno pe amito imuŋ lok mo woko bota.” 15Jeremia owaco bot Jedekia ni, “Ka ce atitti lok ada, ibineka woko, dok bene ka ce amiyi tam, ci pe ibiketo cwinyi iye.” 16Pi meno kabaka Jedekia okwoŋŋe bot Jeremia i muŋ kun wacci, “Macalo Rwot tye kwe-ni, ma omiyowa kwo, pe abineki, dok bene pe abimiyi i cin jo ma gimito neki woko-ni.”\\n17Ci Jeremia owaco bot Jedekia ni Rwot Lubaua me mony, Lubaŋa pa Icrael owaco kuman ni, “Ka ce ibimine keni bot rwodi pa kabaka me Babilon, ci gibiweki ibedo kwo, ki gaŋ man bene pe gibiwaŋo woko ki mac. Ento in kacel ki jo ma i odi wubikwo. 18Ento ka ce pe imine keni bot rwodi pa kabaka me Babilon, ci gaŋ man gibimiyo woko i ciŋ jo Kaldaya, gibiwaŋo woko, pi meno in pe ibibwot ki i ciŋgi wacel.” 19Kabaka Jedekia owaco bot Jeremia ni, “Alworo Lujudaya ma doŋ gumme woko kengi bot io Kaldayani, pien kare mukene gimiya woko i ciŋgi, ci gibitima ki tim anywar marac.” 20Jeremia owacce ni, “Pe gibimiyi botgi. Kombeddi doŋ ilub lok pa Rwot i gin ducu ma awacci, ci ibibedo maber, dok bene gibibwoti ibedo kwo. 21Ento Rwot doŋ onyutta ginanyuta i waŋ lek, gin ma bitimme ka ce ikwero mine woko keni botgi. 22Nen, mon ducu ma yam giweko gudoŋ i gaŋ kal pa kabaka me Juda doŋ gitye ka terogi woko bot rwodi pa kabaka me Babilon. Winy lok ma gitye ka wacone kun giwoto gicito kwede ni,\\n‘Luremi ma igenogi-ni doŋ gubwoli, dok bene guloyi woko.\\nDoŋ kombeddi kit macalo tyeni omwony woko i coto-ni,\\ngulokke guweki woko keni.’ ”\\n23Jeremia dok owaco ni, “Monni ducu kacel ki litinoni gibiterogi woko bot jo Kaldaya, ki bene pe ibibwot ki i ciŋgi, Kabaka me Babilon bimaki woko macalo opii, ki gaŋ man bene gibiwaŋo woko ki mac.”\\n24Jedekia owaco bot Jeremia ni, “Pe iwek ŋat mo oŋe lok ma wawaco, ci pe ibito. 25Ka ce rwodi guwinyo ni aloko kwedi, ka gubino boti guwacci ni, ‘Tit botwa gin ma in iwaco bot kabaka ki gin ma kabaka owaco boti, pe imuŋ lok mo botwa pien waŋ giwa pe wabineki,’ 26ibiwaco botgi ni, ‘Akok bot kabaka ki mwolo kun abako doga bote ni pe myero odwoka cen i ot pa Yonacan me to kunnu.’ ” 27Ci rwodi ducu gua gubino bot Jeremia gupenye ci en bene odok iye botgi kit macalo kabaka opwonye kwede. Mumiyo guweko lok kwede woko, pien lok ma gubedo ka lokone-ni ŋat mo muwinyo pe. 28-Gigwoko Jeremia i dyekal pa lukur-piny nio waŋ ma Jerucalem gimayo woko.","num_words":905,"character_repetition_ratio":0.058,"word_repetition_ratio":0.0,"special_characters_ratio":0.239,"stopwords_ratio":0.282,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Marako 2 ACO85 - Ka nino okato manok, Yecu dok odwogo i - Bible Search\\nYecu ocaŋo dano ma two two akweya kom\\n(Matayo 9.1-8; Luka 5.17-26)\\n1Ka nino okato manok, Yecu dok odwogo i Kapernaum, ci pire owinnye ni en tye paco. 2Ci lwak gucokke kacel, ma kabedo odoko diŋ, pe romogi, piny opoŋ wa i doggola-gu; en obedo ka tito lok botgi. 3Jo mogo gukelo bote dano ma twoyo two akweya kom, jo aŋwen aye gutiŋo en. 4Ka yo me tere i nyim Yecu oloyogi pi lwak, ci guyabo wi ot ki malo ka ma en tye iye. Ka gutyeko mukone ci gucwalo kitara ma latwo obuto iye piny i nyime. 5Yecu ka oneno niyegi, ci owaco bot latwo ni, “Latinna, balli doŋ giweko woko.” 6Ka lupwony-cik mogo, ma onoŋo gibedo kunnu, gubedo ka pyem kekengi wa i cwinygi ni, 7“Dano man loko kuman piŋo? En oyeto Lubaŋa! Aŋa ma twero weko bal kono ŋat acel keken, en aye Lubaŋa?” 8Oyotoyot Yecu ocako niaŋ ki i cwinye kene ni gitye ki pyem ma kit meno i cwinygi, ci openyogi ni, “Piŋo cwinywu tye ka pyem lok macalo man? 9Lok mayotte tye kwene ka awaco bot latwo ni, ‘Balli doŋ giweko woko’, kono nyo ni, ‘A malo wek itiŋ kabutoni, icit wa paco’? 10Ento kombeddi abinyuto botwu ni Wod pa dano tye ki twero me weko bal i wi lobo.” Ci cut owaco bot latwo akweya kom ni, 11“An awacci ni, a malo, itiŋ kabutoni, icit giri paco.” 12En ocako a malo, otiŋo kabutone oyotoyot, ocito woko ki i nyimgi; omiyo gin ducu guuro twatwal, gucako pako Lubaŋa kun giwacci, “Ma naka yam peya waneno kit gin macalo man.”\\nYecu olwoŋo Levi\\n(Matayo 9.9-13; Luka 5.27-32)\\n13Yecu dok ocito i dog nam Galilaya; ci lwak ducu gubino bote, ocako pwonyogi. 14Ka okato i yo, ci oneno Levi, wod pa Alipayo, ka obedo piny ka jogo mucoro, ci owacce ni, “Luba.” Ci oa malo, olubo kore.\\n15Ka doŋ en obedo piny i ode, ci lujog-mucoro ducu ki lubalo gubino gubedo piny kacel ki lupwonnyene; pien ceŋ onoŋo tye jo mapol ma kit meno ma gubedo ka lube 16Lupwonycik ma i kin Luparicayo, ka guneno ni en ocamo kacel ki lubalo ki lujog-mucoro, gupenyo lupwonnyene ni, “Piŋo en camo kacel ki lujog-mucoro ki lubalo?” 17Yecu owinyo ci ogamo ni, “Jo ma komgi yot pe gimito daktar, pe abino ka lwoŋo jo ma kitgi atir, ento lubalo.”\\nPeny i kom ri kec\\n(Matayo 9.14-17; Luka 5.33-39)\\n18Lupwonnye pa Jon ki pa Luparicayo onoŋo gitye ka ri kec; jo mogo gubino gupenye ni, “Piŋo lupwonnye pa Jon ki pa Luparicayo giri kec, ento lupwonnyeni pe giri kec?” 19Yecu odok iye botgi ni, “Lurem lanyom twero ri kec ma kun lanyom tye kwedgi? Pi kare ducu ma lanyom tye kwedgi pe gitwero ri kec. 20Ento kare bibino ma gibikwanyo lanyom woko ki botgi, ka doŋ gibiri i kare meno. 21Pe tye ŋatti mo ma dabo boŋo manyen i kom ginaruka muti. Ka otimo kit meno, ci kiraka ma gidabo kwede-ni telo boŋo meno; en manyen-ni juŋ woko ki kom muti, ci waŋ boŋo yec medde. 22Pe tye ŋatti mo ma piko koŋo vino manyen i kicaa macon; ka opiko, ci koŋo vino biyeco kicaa woko, koŋo vino bio woko, ki kicaa bene biballe. Ento koŋo vino manyen myero gipik i kicaa manyen.”\\nLupwonnye gurito win bel i ceŋ cabit\\n(Matayo 12.1-8; Luka 6.1-5)\\n23-Ka yam onoŋo Yecu woto kun ŋolo dye poto bel i nino me cabit, ka gitye ka wot, lupwonnyene gucako rito wit bel. 24Luparicayo gupenye ni, “Piŋo lupwonnyeni gitiyo gin ma cik okwero ni pe giti i ceŋ cabit?” 25-En odok iye botgi ni, “Wun pe wukwano gin ma Daudi otiyo ka en tye ma kec oneko marac, en ki jo ma tye kacel kwede? 26-Kit ma en odonyo kwede i ot pa Lubaŋa i kare ma Abiatar aye ajwaka madit pa Lubaŋa? Ocamo mugati ma giketo i nyim Lubaŋa, ma yam cik okwero ni dano mo pe ocam, kono ajwagi pa Lubaŋa keken. Daudi ocamo, dok opoko ki jo ma tye bote.” 27Otittigi ni “Cabit giketo pi dano, pe dano aye giieto pi cabit. 28Kumeno Wod pa dano aye rwot me cabit.”","num_words":682,"character_repetition_ratio":0.045,"word_repetition_ratio":0.0,"special_characters_ratio":0.26,"stopwords_ratio":0.299,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nwoyo Cik 12 ACO85 - “Magi gin aye cik ki oŋon me cik - Bible Search\\nNwoyo Cik 11 Nwoyo Cik 13\\nNwoyo Cik 12\\nWoro Lubaŋa myero obed i kabedo acel keken\\n1“Magi gin aye cik ki oŋon me cik ma wubimako matek kun wulubogi i lobo ma Rwot Lubaŋa pa kwarowu bimiyowu obed mewu, pi kare ducu ma wubibedo iye i wi lobo-ni. 2Wubibalo kabedo ducu liweŋ ka ma yam rok ducu ma ubigamo lobogi giworo iye lubaŋagi, ma gitye malo i wi godi mabocone ducu ki i wi cere ki i waŋ ayweya ma i te yadi ma potgi oluk. 3-Wumuk keno jogigi woko ducu, wuŋid wir jogi megi woko matitino, wuwaŋ yadi ma gicomo i ŋom pi woro jok ma dako ma gilwoŋo Acera, wutoŋ cal lubaŋa apaya-gi woko ducu, wunek nyiŋgi woko ki i kabedo meno. 4Pe wubitimo kit meno i kom Rwot Lubaŋawu, 5ento wubipenyo dog Rwot Lubaŋawu i kabedo ma en biyero ki i kin kakawu ducu pi keto iye nyiŋe wek obed pacone. 6Kenyo aye wubicito iye, kenyo en aye wubitero iye gitum awaŋa ki gitum mewu ducu, ki dul acel me apar, ki gityer mapatpat ma wubimiyo, gityer me cobo kwoŋ, ki gityer ma iwu opwoyo, ki litino kayo pa dyaŋiwu ki pa romi ki dyegiwu. 7Wubicamone ki kunnu i nyim Rwot Lubaŋawu, ci cwinywu bibedo yom, wun ki jo ma i odiwu ducu, i kom gin ducu ma wubiketo iye ciŋwu, ma onoŋo Rwot Lubaŋawu omiyowu iye gum.\\n8“Pe wubitimo kunnu kit ma watye ka timo kany i kare-ni, ma dano acel acel tye ka tiyo gin ducu ma en tamo ni tye atir; 9pien peya wuo i kabedo me yweyowu, i lobo ma wubileyo, ma Rwot Lubaŋawu bimiyowu. 10Ento ka doŋ wukato loka Jordan, ma wubedo i lobo ma Rwot Lubaŋa bimiyo me aleyawu, ka doŋ omiyo wuywe ki i lweny i kom lumerokwu ma gurumowu dyere-ni, ci doŋ wubibedo ma piny okwe mot. 11Rwot Lubaŋawu biyero kabedo ka ma en biketo iye nyiŋe bedo iye; kenyo en aye wubikelo iye gin ducu ma acikowu-ni: gitum awaŋawu ki gitum mukene ducu, ki dul acel me apar, ki gityer mapatpat ma wubimiyo, ki gityer me cobo kwon ducu ma wukwoŋo me miyogi bot Rwot. 12Ci cwinywu bibedo yom i nyim Rwot, wun ki awobewu ki anyirawu, opiiwu ki aŋecawu ducu, ki Lulevi ma tye i gaŋiwu, pien gin Lulevi pe gibipokogi dul lobo mo nyo kabedo mo i kinwu me aleyagi. 13Gwokke wek pe ityer gitum awaŋani i kabedo mo ma ineno; 14ento ibityerone ki i kabedo ma Rwot biyero ki i kakawu mo acel. Ibityero gitum awaŋani ducu kunnu, dok ibitiyo gin ducu ma aciki-ni ki kunnu.\\n15“Ento wutwero neko lee me acamawu ki i gaŋiwu ducu kit ma cwinywu mito, muporo gum ma Rwot Lubaŋawu omiyowu. Dano ma kome ki keni twero camo, ki dano ma olony, macalo gicamo riŋo abur nyo til. 16-Remone keken aye pe wubicamo; wubionyo woko piny i ŋom, macalo pii. 17Pe myero wucam dul acel me apar me kalwu, nyo me koŋo vinowu nyo me moo jeituniwu ki i gaŋiwu, kadi litino kayo pa dyaŋiwu nyo pa romi ki dyegiwu, nyo gityer me cobo kwoŋwu ma wukwoŋo, nyo gityer mewu ma cwinywu opwoyo, nyo gityer mo ma wumiyo. 18Ento wubicamo ki i nyim Rwot Lubaŋawu i kabedo ma en biyero, in ki wodi ki nyari, ki opiini, ki aŋecani, ki Lulevi ma i gaŋwu; dok cwinyi bibedo yom i nyim Rwot Lubaŋani pi gin ducu ma ibiketo iye ciŋi. 19Gwokke pe ibwot Lulevi ata i kare ducu ma ibedo i lobowu-ni.\\n20“Ka Rwot Lubaŋawu doŋ oyabo waŋ lobowu obedo malac, kit ma yam ocikke kwede botwu, ce iwacci, ‘Abicamo riŋo,’ pien onoŋo itye ki miti iye, ci itwero camo riŋo kit ma cwinyi mito. 21Ka ce kabedo ma Rwot Lubaŋawu biyero me keto iye nyiŋe tye ka mabor ki ka ma itye-ni, ci itwero neko dyaŋŋi nyo romoni ma Rwot omiyo boti, macalo doŋ aciki; itwero camo ki i gaŋŋi kit ma cwinyi mito. 22Itwero camone kit ma gicamo riŋo abur ki til; kadi wa dano ma kome ki keni twero camone kacel ki dano ma olony. 23-Cuŋ matek i man keken ni, pe icam remone, pien remo en aye kwo; pienno pe ibicamo kwo kacel ki riŋone. 24Pe ibicamone, ibionyo woko i ŋom macalo pii. 25Pe ibicamone, wek nyimi obed leŋ, in kacel ki litinoni ma bilubi, ka ce ibedo ka tiyo gin ma nen atir i waŋ Rwot. 26Ento jamini maleŋ ducu ma myero imi, ki gityer me cobo kwoŋ, ibikwanyo icito kwede i kabedo ma Rwot biyero. 27Ibityero gitum awaŋani ducu, riŋone ki remone, i wi keno tyer pa Rwot Lubaŋani; remo me gitummi ducu gibionyo woko i kom keno tyer pa Rwot Lubaŋani, ento riŋone ibicamo. 28Gwokke wek ilub lok magi ducu ma aciki kwede-ni, wek nyimi obed leŋ nakanaka, in ki likwayi ma bilubi, ka ce itiyo gin ma nen maber ki ma atir i waŋ Rwot Lubaŋani.\\nJuk i kom woro jogi\\n29“Ka Rwot Lubaŋawu doŋ otyeko lurok woko ki i nyimwu ma wucito ka camo lobogi-ni, ma doŋ wucamo lobogi, wubedo iye, 30myero wugwokke wek pe wumok i owic pi lubo kitgi, i kare ma doŋ gityekogi woko ki i nyimwu. Dok pe wubed ka penyo lok i kom lubaŋagi, kun wuwacci, ‘Rok man yam giworo lubaŋagi niŋniŋ? wek an bene aworgi kit meno.’ 31Pe ibitimo kumeno i kom Rwot Lubaŋawu, pien gibedo ka timo gin me kwer ducu ma Rwot dagi pi woro lwak lubaŋagi; giwaŋo wa awobegi ki anyiragi ki mac macalo gitum me woro lubaŋagi.\\n32-“Gin ducu ma acikowu kwede myero wugwokke ka lubone; pe wubimedo wiye nyo wukwanyo mogo woko.","num_words":934,"character_repetition_ratio":0.068,"word_repetition_ratio":0.004,"special_characters_ratio":0.234,"stopwords_ratio":0.318,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Tekwaro 28 ACO85 - Akaj ocamo ker ma mwaka me ditte - Bible Search\\n2 Tekwaro 27 2 Tekwaro 29\\n2 Tekwaro 28\\nLoc pa Akaj\\n(2 Luker 16.1-20)\\n1Akaj ocamo ker ma mwaka me ditte pyeraryo, ci obedo ka loc i Jerucalem pi mwaka apar wiye abicel. Pe obedo ka tiyo gia ma nen atir i wan Rwot, kit ma kwarone Daudi yam otiyo-ni, 2ento obedo ka lubo kit pa luker me Icrael. En otiyo cal jok aliya pi lwak Baal-gu; 3obedo ka waŋo odok eceta i nota pa wod pa Kinom, dok owaŋo wode me gityer, kun lubo kwede tim me kwer pa rok ducu ma Rwot yam oryemogi woko ki i nyim jo Icrael. 4En obedo ka tyero gitum ki waŋo odok eceta i waŋ jogi ma i wi godi, ki i wi cere, ki i waŋ ayweya ducu ma po te oluk-gu.\\n5-Pienno Rwot Lubaŋane omiyo en i ciŋ kabaka me Ciria, ma oloyo en ci oyako jo mapol ki i kin lwakke oterogi woko wa i Damaciko. Dok gimiyo en i ciŋ kabaka me Icrael, ma oloyo en kun oneko lwak jone madwoŋ. 6Pien Peka wod pa Remalia oneko jo alip miya ki pyeraryo i Juda i nino acel, gin ducu gubedo twoni lweny matego, pien onoŋo doŋ gutyeko bwoto Rwot woko, ma Lubaŋa pa kwarogi. 7Ka Jikri twon oteka me Epraim, oneko Maaceya wod pa kabaka, ki Ajrikam ma ladit ma loyo i gaŋ kal, ki Elkana ma en aye lawaŋ kabaka.\\n8Jo Icrael guyako jo alip mi ya aryo ki i kin utmegigi, mon, awobe, ki anyira; dok guyako jamigi mapol ci gutero i Camaria. 9Ento lanebi pa Rwot onoŋo tye kunnu, ma nyiŋe Oded; en ocito ka rwatte ki mony ma onoŋo ocito i Camaria, ci owaco botgi ni, “Nenu, kiniga omako Rwot Lubaŋa pa kwariwu i kom jo Juda ci omiyogi i ciŋwu, ento wun wunekogi ki akemo madwoŋ mada ma pire owinnye wa i polo. 10Kombeddi tamwu tye ka rido lwak ma i Juda ki Jerucalem, co ki mon, wek gubed opiiwu. Pe wutye ki bal ma okemowu i kom Rwot Lubaŋawu? 11Doŋ wuwiny lokka, ci wucwal jo ma wukwanyogi-ni gudok cen; gin utmegiwu, wudwokgi ka ma wukwanyogi ki iye-ni, pien akemo pa Rwot tye i komwu madwoŋ.” 12Ludito mukene me Epraim, gin aye Ajaria wod pa Yokanan, Berekia wod pa Mecilemot, Jekijikia wod pa Calum, ki Amaca wod pa Kadlai, gucuŋ gujuko jo ma gua i mony, 13kun giwacci, “Pe wubikelo jo ma giyakogi wa kany, pien tamwu tye me tiŋo alii bot Rwot kun wamedo i kom balwa ki alii ma doŋ watyeko tiŋone-ni. Aliiwa doŋ tye dwoŋ, dok bene akemo pa Rwot magwar tye i kom Icrael.” 14Kit meno jo ma gin lumony-nyi guweko dano ki jami ducu ma guyakogi i nyim rwodi ki i nyim lwak mucokke ducu. 15Jo ma gicoyo nyiŋgi malo-nu gua gutero dano ma giyakogi-ni, kacel ki jami, ci guruko jo ducu ma i kingi ma gitye no no munero ki boŋŋi ma lumony onoŋo guyako. Gurukogi ki boŋŋi, ka gimiyogi war tyen wa ki cam bene ki ginamata-gu, dok guwiro komgi ki moo. Lacen gutiŋo jo magoro i kingi ki kana, guterogi wa bot jo tugi ma i Jeriko, gaŋ me otit, ka gudok cen i Camaria.\\n16I kare meno kabaka Akaj ocwalo kwena bot kabaka me Aciria kun lego kony ki bote; 17pien onoŋo jo Edom gumonyo jo Juda ci guloyogi bene, guyako jo mogo i kingi, guterogi i opii. 18Jo Piliciti bene gumonyo gaŋi ma i Cepela ki Negeb me Juda, Betcemec, Aijalon, Gederot, Coko ki gaŋi matino ma i ŋete ducu, Timna ki gaŋi matino ma i ŋete ducu, Gimjo ki gaŋi matino ma i ŋete ducu; ci gubedo iye. 19Rwot odwoko Juda woko piny pi Akaj kabaka me Icrael, pien obedo ka timo tim mogo me carocaro i Juda, pien oŋayo wan Rwot woko. 20Pi meno omiyo Tiglat-pilecer kabaka me Aciria obino ka lweny i kome, ci otime malit ma kaka miye kony ma twero miye tek. 21Akaj okwanyo jami ma i ot pa Rwot ki ma i ot pa kabaka ki ma i ot pa rwodi, ci oculo mucoro bot kabaka me Aciria; ento pe omedo ki noŋo iye kit kony mo.\\n22I kare ma doŋ can odiye en kabaka Akaj acel-li omedde ameda ki ŋayo waŋ Rwot. 23En otyero gitum bot lwak lubaŋa pa jo Damaciko ma onoŋo guloye, kun wacci, “Pien lwak lubaŋa pa luker me Ciria okonyogi, an abityero gitum botgi wek gukonya bene,” Ento gukelo can ma otyeko en ki jo Icrael ducu. 24Ci Akaj ocoko jami ducu ma gitiyo kwede i ot pa Lubaŋa ocako ŋido woko matitino gin jami magi ma onoŋo gitiyo kwedgi i ot pa Lubaŋa, ka dok oloro doggola me ot pa Rwot woko; cut otiyo keno tyer mapol pire kene ma romo i Jerucalem ducu. 25I gaŋ acel acel ma i Juda oketo iye waŋ jogi ka ma giwaŋo iye odok eceta bot lwak lubaŋa mukene-gu, ma omiyo kiniga omako Rwot Lubaŋa pa kwarine. 26Lok kom Akaj mudoŋŋe ducu, ki kite ducu, nia i acakkine nio i agikkine, gityeko coyone i buk pa Luker me Juda ki me Icrael. 27-Akaj oto, oywe kacel ki kwarine, ci giyiko en i gaŋ, i Jerucalem, pien pe gutere i lyel pa luker me Icrael. Ci wode Kejekia aye oleyo ka tyene.","num_words":877,"character_repetition_ratio":0.047,"word_repetition_ratio":0.0,"special_characters_ratio":0.242,"stopwords_ratio":0.324,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Matayo 19 ACO85 - I kare ma Yecu doŋ otyeko loko lok - Bible Search\\n(Marako 10.1-12; Luka 16.18)\\n1I kare ma Yecu doŋ otyeko loko lok magi, oa woko ki i Galilaya, ci obino i dul lobo me Judaya ma tye loka Jordan. 2Lwak madwoŋ gulube, ci ocaŋogi ki kunnu.\\n3Luparicayo mogo gubino bote, ci gucako omo cwinye kun gipenye ni, “Cik miyo twero ni dano oryem dakone pi tyen lok mo keken?” 4-Yecu odok iye ni, “Pud pe wukwano lok ma wacci, cakke i acakki piny Lacwec ocweyogi co ki mon? 5-Dok owaco ni, ‘Pi tyen lok man dano biweko wonne ki minne ci moko i kom dakone, gin aryo-nu gicako doko kom acel’? 6Kit meno pe doŋ gibedo kom aryo ento kom acel. Pi meno gin ma Lubaŋa oribo kacel, dano pe opok kingi.” 7-Dok gupenye ni, “Ka kumeno, piŋo Moses yam ociko ni gimi waraga me keto nyom, ki ryemo dako woko?” 8En owaco botgi ni, “Pi nwaŋ cwinywu oweko Moses oye ni wuryem monwu, ento cakke i acakki piny onoŋo yam pe tye kit meno. 9-Ento awaco botwu ni, dano mo ma oryemo dakone, ma pe pi tim me tarwaŋ, ce onyomo dako mukene, noŋo otimo abor.”\\n10Lupwonnye guwacce ni, “Ka ce lok i kom laco ki dakone tye kit meno, ci doŋ pe myero dano gunyomme do.” 11Ento Yecu owaco botgi ni, “Dano ducu pe twero mako pwony macalo man, ento kono jo ma gimiyo botgi keken aye. 12Pien tye jo mogo ma gikolo cakke wa i i megigi, ma ginywalogi kit meno; tye mukene ma gidoko jo ma gikolo pien noŋo dano mukologi; tye jo mukene ma gikolle kengi pi ker me polo. Dano ma twero ye lok man, wek oye.”\\n(Marako 10.13-16; Luka 18.15-17)\\n13Lacen gikelo litino bot Yecu ni oket ciŋe i komgi kun lego Lubaŋa. Lupwonnye gujuko dano woko. 14Ento Yecu owaco botgi ni, “Wuwek litino gubin bota, pe wugeŋgi, pien ker me polo tye pi jo macalo gin.” 15Ci oketo ciŋe i komgi, ka doŋ oa woko ki kunnu.\\n(Marako 10.17-31; Luka 18.18-30)\\n16Nen, dano mo obino bot Yecu kun penye ni, “Lapwony, atim gin aŋo maber wek alim kwo ma pe tum?” 17Yecu openye ni, “Piŋo ipenya pi gin maber? Ŋat maber tye acel keken. Ka imito donyo i kwo, ci igwok cik.” 18-Openyo Yecu ni, “Cik mene?” Yecu owacce ni, “Pe ineki, Pe itim abor, Pe ikwal, Pe ibed caden me goba, 19-Wor woru ki meni, ki dok ni, Mar lawoti macalo imarre keni.” 20Awobinu odokke iye ni, “Magi ducu doŋ atyeko makogi; gin aŋo ma pud odoŋ?” 21Yecu ogamo doge ni, “Ka ce imito bedo maber laboŋo roc mo i komi, cit icat jami ducu ma itye kwede, ci imi limme ki lucan, ci ibibedo ki lwak lonyo ma gikano piri i polo; ka doŋ ibin ilub kora.” 22Awobi-nu ka owinyo lok man, ocako cito woko kun cwinye cwer twatwal; pien onoŋo yam tye ki lim madwoŋ.\\n23Ci Yecu owaco bot lupwonnyene ni, “Ada awaco botwu ni, bibedo tek mada bot dano ma lalonyo me donyo i ker me polo. 24An dok awaco botwu aye ni, kinaga twero donyo i waŋ libira oyot, makato lalonyo me donyo i ker pa Lubaŋa.” 25Ka lupwonnye guwinyo lok man, ci guuro twatwal kun gipenye ni, “Aŋa ma dok twero larre?” 26Ento Yecu onenogi ci owaco botgi ni, “Ki bot dano man pe twerre, ento ki bot Lubaŋa jami ducu twerre.” 27Petero ogamo kun wacci, “Nen, wan waweko jamiwa ducu ci walubi. Wabinoŋo iye gin aŋo?” 28-Yecu owaco botgi ni, “Ada awaco botwu ni, i kare ma Lubaŋa oketo lobo manyen, ka Wod pa dano bibedo i wi komkerre me deyo, wun jo ma doŋ wulubo kora bene wubibedo i wi komker apar wiye aryo, kun wuŋolo kop i kom kaka apar wiye aryo me Icrael. 29Doŋ dano acel acel ma yam oweko odi, nyo omege nyo nyimege, nyo wonne, nyo minne, nyo litino, nyo pottine, pi nyiŋa, binoŋo jami makato magi tyen miya, ci en binoŋo kwo ma pe tum. 30-Jo mapol ma gubedo jo mukwoŋo yo gibidoŋ cen, ki jo ma gudoŋ cen gibibedo jo mukwoŋo.","num_words":673,"character_repetition_ratio":0.052,"word_repetition_ratio":0.0,"special_characters_ratio":0.268,"stopwords_ratio":0.291,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luka 19 ACO85 - Yecu odonyo i Jeriko kun oekato akata. - Bible Search\\nYecu ki Jakayo\\n1Yecu odonyo i Jeriko kun oekato akata. 2Onoŋo tye kunnu dano mo ma nyiŋe Jakayo, lajogmucoro madit, dok lalonyo bene. 3Oparo pi neno Yecu, ento pe otwero pi lwak, pien en cek. 4Oriŋo anyim, oito i wi yat olam wek enen, pien Yecu onoŋo oewok ki i yo-nu. 5Ka Yecu oo i kabedo-nu, oneno malo, owacce ni, “Jakayo, lor piny oyotoyot; pien tin myero abed i odi.” 6Jakayo olor oyotoyot, ojole ki yomcwiny. 7Ka dano ducu guneno, ci guŋur kun giwaco ni, “En odonyo i ot ka bedo welo pa dano ma labalo.” 8Jakayo oa malo, owaco bot Rwot ni, “Nen, Ladit, abimiyo nucu jamina bot lucan; ka abumo ŋat mo i gin mo, abicule waŋ aŋwen.” 9Yecu owacce ni, “Tin lar obino i ot man, pien en bene lakwar Abraim. 10-Pien Wod pa dano obino ka yenyo ki ka laro jo ma orwenyo.”\\nCarolok i kom ciliŋ alip acel\\n11-Ka pud giwinyo lok man, Yecu omedde ki lokke, obolo botgi carolok, pien onoŋo doŋ cok ki Jerucalem, dok pien onoŋo gitamo ni ker pa Lubaŋa binen cutcut. 12Pi meno owaco ni, “Yam tye wod ker mo ma oa ocito i lobo mabor ka limo twerone me loc ka doŋ odwog cen. 13Olwoŋo luticce apar, opoko botgi ciliŋ alip acel, owaco botgi ni, ‘Wucat ki wil nio waŋ ma an adwogo.’ 14Ento dano me lobone gukwere, gucwalo lukwena i kore ki lok ni, ‘Pe wamito dano man olowa.’ 15Ka doŋ en odwogo, ma doŋ ocamo ker, ociko ni gilwoŋ lutic ma yam emiyogi lim-mi, wek eŋe wel magoba ma gulimo i cato wilgi. 16Dano mukwoŋo obino i nyime, owaco ni, ‘Ladit, ciliŋ miya ma imiya-ni omedde iye ciliŋ alip acel mukene.’ 17Ogamo ni, ‘Ber, in latic maber! Pien yam ibedo lagen i kom jami matidi mo, ibibedo ki twero i kom gaŋi apar.’ 18Dano me aryone obino, owaco ni, ‘Ladit, ciliŋ miya dok omedde iye ciliŋ miya abic mukene.’ 19Owacce ni, ‘In bene ibibedo ki twero i kom gaŋi abic.’ 20Ŋat mukene dok obino, owaco mere ni, ‘Ladit, limmi en, agwoko, aboyo i kitambara, 21pien onoŋo alwori, pien in i dano magwa; ikwanyo gin ma pe ikano, ikayo ka ma pe icoyo.’ 22Owacce ni, ‘Abiŋolo kop loyi kun lubo lok ma oa ki i dogi keni, in latic marac! Yam iŋeyo ni an a dano magwa, akwanyo gin ma pe akano, akayo ka ma pe acoyo, 23piŋo doŋ pe ikano limma i beŋŋe, wek ka adwogo, anoŋ kun acoko limma ki magobane?’ 24Owaco bot jo ma gucuŋ ka ŋete ni, ‘Wugam ciliŋ miya-ni woko ki bote wumi bot won ciliŋ alip acel-li.’ 25Guwacce ni, ‘Ladit, en doŋ tye ki ciliŋ alip acel!’ 26-Ci en owacci, ‘Atito botwu ni, dano ducu ma mere tye gibimedo bote gin mo; ento ŋat ma mere pe, gibikwanyo woko ki bote kadi wa gin ma tye bote. 27Ento lukworra magi, ma gin gukwera ni pe alogi-ni, wukelgi kany, wunekgi ki pala lucwan i nyima.’ ”\\nYecu odonyo i Jerucalem calo kabaka\\n(Matayo 21.1-11; Marako 11.1-11; Jon 12.12-19)\\n28Ka Yecu otyeko loko lok man, ci owoto anyim kun cito malo i Jerucalem. 29Ka doŋ onyiko cok ki Betepage ki Betania, i te got ma gilwoŋo Jeituni, Yecu ocako oro jo aryo ki i kin lupwonynyene, 30kun cikogi ni, “Wucit i gaŋ ma tye i nyimwu. Ka ce wudonyo iye wubinoŋo latin kana ma gitweyo, ma ŋat mo peya oito i wiye; ci wugony, wukel kany. 31Ka ŋatti mo openyowu ni, ‘Wugonye piŋo?’ wun wubidok iye kit man ni, ‘Rwot aye mito.’ ” 32Kit meno jo ma giorogi gucito, ci gunoŋo kit macalo Yecu otito botgi-ni. 33Ka gitye ka gonyo latin kana, wegine gupenyogi ni, “Wugonyo latin kana piŋo?” 34Gudok iye botgi ni, “Rwot aye mito.” 35Gukelo latin kana bot Yecu. Ka doŋ gupeto ginarukagi i wiye, ci gicibo Yecu i wiye. 36Ka en oewoto, gipeto ginarukagi i waŋayo. 37Ma doŋ onyiko cok ki Jerucalem, i luŋ me got Jeituni, lwak lupwonnyene ducu cwinygi obedo yom, gupako Lubaŋa ki dwan maloŋo pi tic madito ma guneno, 38-kun giwaco ni,\\n“Lubaŋa omi gum i kom Kabaka ma bino i nyiŋ Rwot!\\nKuc obed i wi polo,\\nki deyo obed i kabedo ma malo twal!”\\n39Luparicayo mogo ma i kin lwak guwacce ni, “Lapwony, juk lupwonnyeni.” 40Yecu odok iye ni, “Atito botwu ni, ka kono jo-ni guliŋ, godi magi kikomgi kono gudaŋŋe.”\\n41Ka doŋ onyiko cok, ma oneno gaŋ, okok pire, 42kun waco ni, “Tin-ni ka kono iŋeyo lok ma kelo kuc boti, kono ber! Ento koni gikano woko ki boti. 43Pien kare bibino i komi ma lukworri gibitoro lobo rumi dyere, gibidiri tuŋŋi ki tuŋŋi, 44gibireti piny, in ki litinoni; pe gibiweko gweŋ mo acel i ii doŋ ma ododde i wi wadi; pien yam pe iŋeyo kare ma gibilimi iye.”\\n(Matayo 21.12-17; Marako 11.15-17; Jon 2.13-22)\\n45Yecu odonyo i ot pa Lubaŋa, ocako ryemo lucat-wil woko ki iye, 46-kun waco botgi ni, “Yam gicoyo ni ‘Oda bibedo ot me lega’; ento wun wuloko odoko boro pa luyak.”\\n47-Yecu obedo ka pwony i ot pa Lubaŋa nino ducu. Ajwagi madito pa Lubaŋa ki lupwony-cik ki jo madito i kin lwak guyenyo yo me neke; 48ento pe gunoŋo gin mo ma myero gutim i kome, pien dano ducu guketo cwinygi ka winyo lokke.","num_words":868,"character_repetition_ratio":0.046,"word_repetition_ratio":0.0,"special_characters_ratio":0.268,"stopwords_ratio":0.28,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Roma 11 ACO85 - Apenyo ni, “Lubaŋa mono doŋ okwero - Bible Search\\nJo Roma 10 Jo Roma 12\\nJo Roma 11\\nJo Icrael ma gudoŋŋe\\n1-Apenyo ni, “Lubaŋa mono doŋ okwero jone woko?” Pe kumeno gire. An kikoma bene an Laicrael, lakwar Abraim, ma i kaka pa Benjamin. 2Lubaŋa pe okwero jone ma yam en oŋeyogi con. Pe wuŋeyo gin ma yam gicoyo i ginacoya ma oloko lok i kom Elia, kit ma en obako kwede doge bot Lubaŋa i kom jo Icrael ni, 3-“Rwot, doŋ guneko lunebini woko, gumuko keno tyerri-gu woko ducu, an kena aye doŋ adoŋ, dok bene gimito neka woko.” 4-Ento Lubaŋa yam odokke iye gin aŋo? Odok iye ni, “Pud aweko jo alip abiro gudoŋ bota, ma peya gurumo coŋgi i nyim Baal.” 5I kit yo acel-lu tye jo mogo i kare man ma gudoŋ, ma Lubaŋa oyerogi pi kicane. 6Ci ka giyerogi pi kica, man noŋo doŋ pe ocuŋ i kom tic ma gin gutiyo; ka nene ocuŋ i kom tic ma dano otiyo, kono kica doŋ pe gilwoŋo ni kica.\\n7Gin aŋo doki? Jo Icrael pe gunoŋo gin ma gubedo ka yenyone. Jo ma giyerogi keken aye gunoŋo, ento jo mukene onoŋo cwinygi odoko nwaŋ, 8-kit macalo yam gicoyo ni,\\n“Lubaŋa doŋ omiyo botgi cwiny me diŋo,\\nomiyo waŋgi pe neno, itgi bene\\npe winyo lok,\\nkadi wa onyoo.” 9-Daudi bene owaco ni,\\n“Wek karamagi ma gicamo-ni\\notyekgi woko macalo owic\\nwek obed gin ma miyo gipoto i\\nbur pi culo waŋ balgi. 10Mi waŋgi ocor woko, wek pe\\nmi pyergi ogom woko matwal.”\\nLarre obino bot Lurok\\n11Dok apenyo ni, “Jo Icrael yam guyokke gumito poto woko piny?” Pe kumeno! Pi balgi omiyo larre bene doŋ obino bot Lurok, wek omi nyeko omak jo Icrael. 12Ka balgi doŋ okelo lonyo bot lobo, dok bene ka potogi okelo lonyo bot Lurok, berre doŋ bibedo rom mene ka gin ducu gudwogo woko liweŋ?\\n13Kombeddi atye ka lok kwedwu, wun Lurok. Doŋ kit macalo an lakwena kwede bot Lurok-ki, adworo ticca, 14wek gwok nyo ami nyeko omak jo me rokka, ka wek alar jo mogo ki i kingi. 15Pi bologi woko omiyo Lubaŋa odwoko lobo ducu bote; ka doŋ ogamogi, ci bikelo aŋo? Pe bibedo calo kwo ma oa ki i kin jo muto? 16Ka ginywaŋo moko manok ma gityero calo gin me wi mwaka, moko ducu noŋo doŋ leŋ; ka ce lwit yat leŋ, ci jaŋe ducu bene gibedo leŋ kit meno.\\n17Ento ka ce jaŋe mogo gituro woko ki i kom yat jeituni maberrre, ka doŋ gijako jaŋ yat jeituni mo me tim, ci gicomo ka-kagi wek omok i tyen yat maber ca, ka doŋ cako nywako ywayo pige ma miyu ma a ki i lwite. Jaŋ yat ma gijako ki i tim ca en aye in; 18ento pe myero iwakke i kom jaŋe mukene ca. Kadi bed iwakke, pe in aye ma itiŋo lwite, ento lwite aye ma otiŋi. 19Ibiwaco ni, “Yam gituro jaŋe mogo ni wek gicoma i kom yat.” 20Adada, yam giturogi woko pien gin pe guye Lubaŋa, in pud icuŋ pien niyeni tye. Pe myero ibed ki tam me wakke, ento bed ki lworo. 21Ka Lubaŋa yam pe oweko jaŋ yat kikome, ci doŋ pe biweki. 22Koŋ inen kica pa Lubaŋa ki gerone. En ger i kom jo ma gupoto, ento nyuto kicane boti, ka imedde kun icuŋ i kicane. Ka pe, gibitoŋi woko bene. 23Dok gin Lujudaya bene ka guweko bedo laboŋo niye, ci gibidwokogi i kom yat; pien Lubaŋa tye ki twero me dwokogi iye. 24Pien in Larok irom ki jaŋ yat jeituni me tim ma gitoŋo woko, gicomo i kom jeituni maberre, ma yam onoŋo pe olot i kom yat jeituni ma gipito apita. Pe bedo yot twatwal bot Lubaŋa me dwoko jaŋ yat mukene ca i kom yat kikome ma yam giturogi ki iye-ni?\\nLubaŋa bidwoko jo Icrael bote\\n25Utmegina, tye muŋ mo ma amito wuŋe, wek omi pe wutam kekenwu ni wuryek; man en aye ni, jo Icrael cwinygi odoko nwaŋ pi kare mo manok, nio ka wel Lurok biromo. 26-Lacen doŋ Lubaŋa bilaro jo Icrael ducu, kit macalo yam gicoyo ni,\\n“Lalar bibino kun a ki i Cion,\\nen bikwanyo kit me lworo Lubaŋa\\nwoko ki bot Yakobo”; 27-“man aye gicikke ma abiketo kwedgi\\ni kare ma abikwanyo balgi woko.”\\n28Doŋ pi lok ma dok i kom lok me kwena maber, gin gudoko lukwor pa Lubaŋa piwu, ento pi lok ma kemo yer, Lubaŋa marogi pi kwarogi. 29Mot me kica pa Lubaŋa, ki lwoŋone, pe twero lokke. 30Yam pe wuwinyo dog Lubaŋa, ento kombeddi doŋ en otimo kica botwu, ma onoŋo doŋ gin gukwero bedo ki winy woko i kome. 31I kit acel-lu kombeddi doŋ gukwero winyo doge i kare ma en otimo botwu kica, wek omi gin bene gitim kica botgi kit meno. 32Pien Lubaŋa oketo dano ducu i mabuc me kwero winyo doge, wek etim kica bot jo ducu.\\n33Lonyo pa Lubaŋa dwoŋ ma okato kare! Ryekone kacel ki ŋecce tut twatwal! Lok ma en ŋolo tere pe tatte, niaŋ i kite tek!\\n34-“Aŋa ma ŋeyo tam pa Rwot?\\nAŋa ma yam miye tam?” 35-“Aŋa mono ma yam koŋ omiye\\ngin mo me mot,\\nka en bene odwoko cen bote?”\\n36-Pien en aye yam oketo jami ducu, jami ducu yam obedo tye pire, dok bene obedo mere. Deyo obed bote nakanaka. Amen.","num_words":858,"character_repetition_ratio":0.038,"word_repetition_ratio":0.0,"special_characters_ratio":0.25,"stopwords_ratio":0.269,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luka 10 ACO85 - Ka man otum, Rwot oyero jo mukene - Bible Search\\nYecu ooro jo pyerabiro i kom tic\\n1Ka man otum, Rwot oyero jo mukene pyerabiro, oorogi ki aryo aryo wek gukwoŋ nyime, me cito i gaŋi ducu ki i kabedo ducu ka ma en kikome bibino iye. 2-Owaco botgi ni, “Kac tye dwoŋ, ento lukac aye nok; pi meno wuleg Won poto, wek ocwal lutic ka kac. 3-Wucit giwu; nen, acwalowu macalo litino romi i kin orudi. 4-Pe wuwot ki kicaa lim nyo opiro, kadi war; pe wumot ŋat mo i waŋayo. 5Ot ducu ma wudonyo iye, wukwoŋ waco ni, ‘Kuc obed i ot man.’ 6Ka latin me kuc tye kunnu, ci kucwu bibedo i kome; ento ka pe, ci kucwu bidwogo botwu. 7-Wubed i ot meno, kun wucamo dok wumato gin ma gimiyowu, pien latic myero gimiye mucarane. Pe wubed ka kobo i ot ki ot. 8Ka wudonyo i gaŋ mo, ce gijolowu, wucam gin ma giketo i nyimwu; 9wucaŋ lutwo ma tye iye, wutit botgi ni, ‘Ker pa Lubaŋa doŋ onyiko cok botwu.’ 10-Ento ka wudonyo i gaŋ mo, ce pe gijolowu, ci wucit i waŋayo me gaŋ meno, wuwac ni, 11‘Wa apwa me gaŋwu ma omoko i tyenwa, wateŋo i komwu; kadi bed kit meno, myero wuŋe man ni, ker pa Lubaŋa doŋ onyiko cok.’ 12-Atito botwu ni, i nino meno can pa Codom bibedo twaratwara makato pa gaŋ meno.\\nCan bipoto i kom gaŋi mogo ma jo ma iye pe guŋut\\n13-“Ibikoko aŋee, in Korajin! Ibikoko aŋee, in Betecaida! Pien kono yam tic madito me twer ma gitiyo botwu gitiyo i Turo ki Cidon, kono jone guŋut wa con, kun giruko boŋo cola ma gibedo i buru bene. 14Ento can pa Turo ki Cidon bibedo twaratwara i nino me ŋolo kop, makato can ma bipoto i komi. 15-Ki in Kapernaum, gibitiŋi woko malo i polo? Pe kumeno, gibidwoki woko piny i Lyel.\\n16-“Ŋat ma winyowu, noŋo owinyo an, ŋat ma kwerowu, noŋo okwero an; ŋat ma kwera, noŋo okwero ŋat ma oora.”\\nDano pyerabiro-nu gudwogo cen\\n17Dano pyerabiro-nu gudwogo cen ki yomcwiny, kun giwaco ni, “Rwot, wa cen maraco bene guwinyo cikwa pi nyiŋi!” 18En odok iye ni, “Yam aneno Catan kun poto piny nia ki i polo macalo lutkot. 19-Nen, doŋ amiyowu twero me nyono twol ki oton, ki me loyo tek ducu pa lakwor; gin mo pe bitimowu marac. 20Kadi bed kumeno cwinywu pe obed yom pi man ni, cen guwinyo cikwu; ento cwinywu obed yom, pien nyiŋwu gicoyo i wi polo.”\\nYecu obedo ki yomcwiny\\n(Matayo 11.25-27; 13.16-17)\\n21I cawa meno Yecu obedo ki yomcwiny i Cwiny Maleŋ kun waco ni, “Apwoyi, Wora, in Rwot me polo ki me lobo, pien ikano lok magi woko ki bot luryeko ki luŋe-piny, ci inyutogi bot litino lukere; iyo, Wora, pien onoŋo ipwoyo kit yo macalo meno. 22-Jami ducu doŋ Wora otyeko miyogi woko bota; ŋat mo pe ma ŋeyo ni Wod en aŋa, kono Wod keken, dok bene ŋat mo pe ma ŋeyo ni Wod en aŋa, kono Won keken, ki ŋat ma Wod oyero me nyuto Won bote.”\\n23Yecu olokke bot lupwonnyene, owaco botgi i muŋ ni, “Tye ki gum, dano ma neno gin ma wun wuneno! 24Pien atittiwu ni, lunebi ki luker mapol yam guparo pi neno gin ma wun wuneno, ento pe guneno, ki winyo gin ma wun wuwinyo, ento pe guwinyo.”\\n25-Nen, ŋat mo acel lapwony-cik oa malo, otemo i Yecu kun penye ni, “Lapwony, atim aŋo wek alim kwo ma pe tum?” 26Yecu openye ni, “Gicoyo ni ŋo i cik? Ikwano niŋniŋ?” 27-Odok iye ni, “Mar Rwot Lubaŋani ki cwinyi ducu, ki tiponi ducu; ki tekki ducu, ki tammi ducu; mar lawoti bene macalo imarre keni.” 28-Yecu ogamo doge ni, “Idok iye kakare; tim kit meno, ci ibikwo.”\\n29Ento dano-nu pi mito loyo kop, openyo Yecu ni, “Lawota aŋa?” 30Yecu odok iye ni, “Yam tye dano mo ma oa ki i Jerucalem, cito piny tuŋ Jeriko, ci orwatte ki luyak; gulunyo boŋŋine ki i kome, gupwode, gucito, guweke kun doŋ cok to. 31Ajwaka mo pa Lubaŋa onoŋo bene tye ka lubo yo meno; ka onene, ci obarre okato ki i ŋete. 32Kit meno Lalevi ka oo i kabedo meno, onene, obarre okato ki i ŋete. 33Ento Lacamaria mo ma onoŋo bene tye ka wot i yo-nu, oo ka ma en tye iye. Ka onene, kica omake i kome. 34Ocito bote, oonyo moo jeituni ki koŋo vino i waŋ rette, otweyo. Lacen okete i wi kanane, otere i ot welo, ogwoke. 35Orwone okwanyo lim, omiyo bot ŋat ma gwoko ot welo, ocike ni, ‘Twoye; gin ducu ma ibimiyo makato, an abiculi ka adwogo.’ 36Aŋa i kin jo adek-ki ma itamo ni obedo lawot dano-nu ma orwatte ki luyak-ki?” 37Odok iye ni, “Ŋat ma otime kicani.” Yecu owacce ni, “In bene cit, icitim kit meno.”\\nYecu olimo Marita ki Maliam\\n38-Ka gitye ka wot i yo, ci Yecu odonyo i gaŋ mo, ci dako mo ma nyiŋe Marita ojole i ode. 39Yam tye ki laminne nyiŋe Maliam ma obedo ka tyen Yecu kun winyo lokke. 40Ento Marita onoŋo obedo ka canne ki tic mapol; ocito bot Yecu, openye ni, “Ladit, pe iparo ni lamera oweka atye ka tic kena? Wac bote wek okonya.” 41Ento Rwot ogamo ni, “Marita, Marita, ibedo ki tam mapol, cwinyi oŋabbe pi jami mapol, 42ento tye gin acel keken ma mitte. Maliam oyero dul maber ma pe gibikwanyo woko ki bote.”","num_words":888,"character_repetition_ratio":0.035,"word_repetition_ratio":0.002,"special_characters_ratio":0.265,"stopwords_ratio":0.275,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nwoyo Cik 3 ACO85 - “Ka dok walokke, wacito malo i yo - Bible Search\\nNwoyo Cik 2 Nwoyo Cik 4\\nNwoyo Cik 3\\n1“Ka dok walokke, wacito malo i yo ma dok i Bacan; ci Og kabaka me Bacan ocorre obino i komwa, en ki lwakke ducu, ka lweny i Edrei. 2Ento Rwot owacca ni, ‘Pe ilwore; pien atyeko miyo en ki lwakke ducu kacel ki lobone i ciŋi; ibitimo en macalo yam itimo i kom Cikon kabaka pa jo Amor, ma yam bedo i Kecbon.’ 3Kit meno Rwot Lubaŋawa omiyo Og kabaka me Bacan i ciŋwa bene, ki lwakke ducu; ci waloye, wanekogi nio ka danone mo pe odoŋ. 4I kare meno wamako gaŋine madito ducu; pe tye gaŋ mo ma pe wamayo ki botgi, gaŋi pyerabicel kulu, i lobo me Argob ducu ma i te ker pa Og i Bacan. 5Lwak gaŋi man ducu onoŋo gigoyogi ki cel matek mutiŋŋe malo likuŋ, ma gitye ki doggaŋgi ma gicego ki rii, ma pe gikwano iye lwak gaŋi matitino mapol ma pe gicelogi ki cel. 6Wajwerogi woko liweŋ, macalo yam watimo i kom Cikon kabaka me Kecbon; wajwero gaŋi ducu, co wa ki mon ki litino. 7Ento lim makwo ducu ki jami ma wayako ki i gaŋi watero odoko mewa. 8Kit meno i kare ca wakwanyo lobo meno ki i cin luker aryo pa jo Amor ma yam gitye loka Jordan, nia ki i nota me Amon nio wa i kom got Kermon. 9(Jo me Cidon gilwoŋo Kermon ni, Cirion, ento jo Amor gilwoŋo ni Cenir.) 10Yam wamako gaŋi ducu ma i wi cere, kacel ki lobo Gilead ducu ki Bacan, nio kwede wa i Caleka ki Edrei, ma gin aye gaŋi ma i te ker pa Og i lobo Bacan. 11(Pien Og kabaka me Bacan en aye yam odoŋ kene ki i kin jo Repaim ma yam odoŋ, Nen, kitandane yam obedo ki tanda nyonyo; pud tye i Raba pa jo Ammon, Borre romo yadi aŋwen ki nucu ki lacce yadi aryo, ka gipimo ki yadi me nino ducu-ni.)\\nReuben, Gad ki nucu kaka pa Manace gunoŋo kabedo i ge Jordan tuŋ wokceŋ\\n12“I kare meno, i kare ma wacamo lobo ma kenyo, amiyo lobo bot jo pa Reuben ki jo pa Gad, kun waŋe cakke ki i Aroer, ma i dog nota me Amon, kacel ki nucu lobo godi me Gilead ki gaŋi madito ducu ma tye iye. 13Lobo Gilead mudoŋŋe, ki lobo Bacan ducu, en aye lobo Argob ducu, ma yam obedo i te ker pa Og, yam amiyo bot nucu kaka pa jo Manace. (Lobo Bacan meno ducu gilwoŋo ni lobo pa jo Repaim. 14Jair, ma jo Manace, yam otero lobo ducu me Argob, en aye Bacan, nio wa i waŋ apokki me lobo pa jo Gecur ki pa jo Maaka, ci ocako nyiŋ gaŋine ki nyiŋe kene ni Kavot-jair, macalo pud tye wa onyoo.) 15Ci amiyo lobo Gilead bot Makir; 16‘ki bot jo pa Reuben ki jo pa Gad amiyo lobo ma a ki i Gilead cito kwede wa i nota me Amon, kun waŋ lobone obedo cwiny kulu, nio kwede wa i kulu Jabok, ma en aye waŋ lobo pa jo Ammon. 17Amiyogi Araba bene, ma Jordan aye waŋ apokkine, nia wa i nam me Kineret nio kwede i nam me Araba, en aye nam me Kado ma tye i pwor got me Piciga, ma tuŋ wokceŋ.\\n18-“Dok yam acikowu i kare meno kun awacci, ‘Rwot Lubaŋawu doŋ otyeko miyowu lobo man wucam obed mewu, Oteka lwenywu ducu myero gukat loka ca i nyim omegiwu jo Icrael kun noŋo guruko jami lwenygi; 19ento monwu ki litinowu matino ki limwu makwo, (pien aŋeyo ni wutye ki lim madwoŋ), gin gibidoŋ i gaŋi madito ma doŋ amiyo botwu-ni, 20nio ka Rwot doŋ omiyo omegiwu ka yweyo, kit ma omiyowu ka yweyo-ni, ma doŋ gin bene gucamo lobogi ma Rwot Lubaŋawu bimiyogi loka Jordan. Lacen wubidwogo, kun ŋat acel acel dwogo i dul lobone ma doŋ amiyowu-ni.’ 21I kare meno bene yam aciko Yocwa ni, ‘In doŋ ityeko neno ki waŋi gin ducu ma Rwot Lubaŋawu otiyo i kom luker meno aryo-nu; Rwot dok bitimo kit meno i kom ker ducu ma wubio iye ka wukato loka ca. 22Pe wulworgi, pien Rwot Lubaŋawu aye tye ka lwenyo piwu.’\\nLubaŋa pe oye ni Moses oo i lobo Kanaan\\n23-“Yam abako doga bot Rwot i kare meno kun awaco ni, 24‘Ai Rwot Lubaŋawa, in pud icako acaka me nyuto bota, an laticci, kit dit meri ki twero me badi, Lubaŋa mo pe i polo nyo i wi lobo ma twero tiyo kit tic matek twatwal macalo in itimo! 25Wek koŋ acit anen lobo maber ca ma loka Jordan, lobo godi maber-ri, ki Lebanon bene.’ 26Ento yam kiniga omako Rwot i koma piwu, pe omedo ki winya. Rwot owacca ni, ‘Wek meno doŋ rommi; pe dok inwo loko lok meno bota. 27Cit iit malo i wi got Piciga, ci itiŋ waŋi malo inen yo tuŋ potoceŋ, ki tuŋ acam ki tuŋ acuc ki tuŋ wokceŋ, inen ducu ki waŋi, pien pe ibiŋolo Jordan man. 28Ento in icik Yocwa, icuk cwinye, imiye tek; pien en aye bikato loka ca kun telo wi lwak man, ci bimiyogi camo lobo ma ibineno-ni.’ 29Mumiyo wamedde ka bedo i nota mukemo Bet-peor.","num_words":866,"character_repetition_ratio":0.047,"word_repetition_ratio":0.0,"special_characters_ratio":0.25,"stopwords_ratio":0.299,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Icaya 30 ACO85 - “Litino ma lujemo gibineno can,” Rwot - Bible Search\\nIcaya 29 Icaya 31\\nRibbe ki jo Ejipt pe twero konyo Icrael\\n1“Litino ma lujemo gibineno can,” Rwot ma owaco,\\n“jo ma tiyo ki tamgi, ma pe mera;\\ndok ma giribbe ki rok ma cwinya dagi,\\nme medo bal i kom bal;\\n2ma gucako wotgi me cito i Ejipt,\\nlaboŋo penyo koŋ tam ki bota,\\npi laro bot Parao ni ogwokgi,\\ndok pi yenyo ka kanne i tipo me Ejipt!\\n3Pi meno ka gwokkewu ki bot Parao bilokke miyowu lewic,\\ndok tipo me kannewu i Ejipt bimiyo alee twodowu woko.\\n4Pien kadi bed luditone tye i Joan,\\ndok lukwenane o wa i Kanec,\\n5ŋat acel acellewic bimako,\\npi rok ma pe twero konyogi,\\nma pe ginoŋo iye kony mo kadi gin mo maber,\\nento ginoŋo lewic ki cac keken.”\\n6Man lok ma Lubaŋa oloko i kom lee me Negeb.\\nI dye lobo ma tye iye ayelayela madit ki can mapek,\\nka ma min labwor ki twon labwor gia iye,\\nkacel ki twol ororo ki ma tuk cito malo,\\ngutiŋo lwak lonyogi madwoŋ adada i ne lwak kana,\\nki lim akanagi i kom aruk pa kinaga,\\nkun gitero bot rok ma pe twero konyogi.\\n7Pien kony ma Ejipt miyo lam,\\ndok gin mo maber pe iye;\\nmeno omiyo acako nyiŋe ni,\\n“Rakab ma bedo abeda laboŋo tic mo,”\\n8Kombeddi doŋ icit igor coc i nyimgi i kom got ma apada,\\nka dok bene ico i buk,\\nwek gigwok obed tye pi kare me anyim,\\nmacalo caden ma bedo nakanaka.\\n9Pien gin gubedo lujemo ma lugoba,\\nlitino ma kwero winyo lok pa Rwot;\\n10ma giwaco bot jo ma neno piny ni, “Pe wunen piny.”\\nKi bot lunebi giwaco ni,\\n“Pe wutit botwa lok ma tye atir;\\nento wutit botwa lok mabecone keken,\\nwutit lok me goba keken,\\n11wuŋak woko, wuwek yo,\\nwek pe wamedde ki winyo lok mo pi ŋat Maleŋ me Icrael.”\\n12Meno omiyo ŋat Maleŋ me Icrael owaco ni,\\n“Pien wun doŋ wucayo lok man,\\nento wuketo genwu i uno dano ki bwologi,\\nkun wujeŋŋe i kom timwu meno ma wutimo;\\n13meno bimiyo balwu man bedo komwu,\\nmacalo cel ma ocudo malo likuŋ\\nma obar woko dok cok muk me poto woko piny,\\nma mukwoko-lipuny oyotoyot.\\n14Mukke bedo rom ki to agulu ma gicweyo,\\nma giŋido woko laboŋo kica mo,\\nkun otakone mo pe ma odon,\\nma gitwero tic kwede me karo mac ki i keno,\\nnyo ma romo twomo pii ki i joro.”\\n15Man aye lok ma Rwot Lubaŋa owaco,\\nma en ŋat Maleŋ me Icrael,\\n“Wudwog cen, wubed mot, wek wularre;\\nka wubedo mot ki gen, wubinoŋo teko.”\\nEnto ceŋ wukwero woko,\\n16kun wuwaco ni,\\n“Pe, wan giwa wabiriŋo ki aguragura,”\\nmeno bimiyo wuriŋo oyot mada, dok ni,\\n“Wabiriŋo madwir twatwal,”\\nmeno bimiyo jo ma ryemo korwu bedojo madwir adada.\\n17Jo alip kulu biriŋo pi lworo dano acel keken,\\nwun wubiriŋo pi lworo lukwor abic keken,\\nnio waŋ ma wudoŋ calo yat bendera ma tye i wi got,\\ncalo bendera ma tye i wi cere malo.\\n18Kadi bed kumeno, ento Rwot tye ka kuro me nyuto berre botwu;\\nmeno omiyo en oyubbe pi timowu kica.\\nPien Rwot aye Lubaŋa ma ŋolo kop atir,\\njo ducu ma gibedo kun gikure gitye ki gum.\\nRwot ocikke me miyo gum bot jone\\n19Adada, wun jo Ci on ma wubedo i Jerucalem pe doŋ wubikok matwal. Rwot bitimowu kica ka ce owinyo kokowu; ka owinyo ci en bigamo dogwu. 20Kadi bed Rwot omi wucam kwon me aroma, ki dokomi wumat pii me can, ento Lapwonywu pe dok bikanne, wubibedo ka neno Lapwonywu ki waŋwu. 21Ka ce onoŋo wuŋak woko, ci wubiwinyo lok ma a ki yo tuŋ ŋewu, kun waco ni, “Yo ene, wulubi,” ka wulokke yo tuŋ lacuc nyo yo tuŋ lacam. 22Ka dok wubicako balo cal jogiwu ma gipayo apaya ma wudeyo komgi ki ryal, kacel ki calwu ma giliyo aliya, ma wudeyo komgi ki jabu, wubibologi woko calo gubedo gin me kwer, kun wuwaco ni, “Wudirre cen!”\\n23Rwot bimiyo kot cwer botwu pi kodi ma doŋ wucoyo i potti ki pi cam ma tye ka cek i potti, bimiyo camwu cek maber dok mabup twatwal. I kare meno dyaŋiwu bibedo ka cam i bar olet malac; 24ci bimiyo twoniwu ki kanawu ma gipuro bicamo cam ma girubo ki kado, ma gipyeto woko ki odero. 25Kulu me pii ma mol bibedo tye i wi godi ducu ki i wi cere ducu, i nino ma gibineko iye dano matek i kare ma gedo mogo ma ocudo malo likuŋ bimuk poto woko piny. 26Dok bene dwe biryeny maleŋ twatwal kun caro piny calo ceŋ maryeny, ento ceŋ bibedo ma rom meno tyen abiro, i nino ma Rwot bitweyo iye waŋ ret pa jone, ki caŋo waŋ bur ma en kikome aye oketo rette i kom jone.\\nRwot biketo can i kom jo Aciria\\n27Nen, nyiŋ Rwot bino kun a ki ka mabor,\\nkun kinigane tye ka waŋ calo mac,\\nma yito ocido licuc duny cito malo ma oculle woko likiŋ;\\nkun kiniga opoŋ woko i doge,\\nki lebe bene calo mac ma tye ka waŋo piny,\\nkun waŋo jami woko duculiweŋ;\\n28yamo doge calo kulu ma piine opoŋ libyeny mol atata liyakyak,\\nma mwonyo dano o wa i ŋute,\\nme yeko rok mapatpat ki odero me to,\\nki pi keto del i dog dano ma miyo girwenyo woko.\\n29Wubibedo ka wero we i macalo wuwero i dyewor me kwero nino madit pa Rwot; cwinywu bene bibedo yom calo ŋat ma woto kun dano tye ka kuto nyamulere, me cito i wi got pa Rwot, bot ŋat ma obedo Got pa jo Icrael. 30Rwot bilok ci miyo dwane me deyo winnye, dok bene bimiyo bade nen ma en oryeyo okemo piny, kun tye ki akemo mo madit ma pe wacce, ki leb mac ma waŋo piny woko ducu, kacel ki kot ma mwoc kun cwer corre piny ki pee. 31Lworo madit mada bimako jo Aciria, ka ce guwinyo dwan Rwot, kun en goyogi ki odoone. 32Goco acel acel ma en goyogi kwede ki odoo ma Rwot biketo i komgi bimalle ki koko ajaa ki opuk; en bilwenyo kwedgi kun yeŋo bade pi lweny. 33Pien ka waŋone doŋ gityeko yubone woko wa con; ada, doŋ gityeko yubone woko pi kabaka, kabedone giyubo matut dok malac twatwal, ma mac ki yen bene tye madwoŋ ata, yamo dog Rwot katti calo gweŋ ma giliyo woko i mac, en aye calfa, ma bimoko mac iye.","num_words":989,"character_repetition_ratio":0.031,"word_repetition_ratio":0.0,"special_characters_ratio":0.239,"stopwords_ratio":0.282,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Camuel 7 ACO85 - Ci jo Kiriat-jearim gucito guomo can - Bible Search\\n1 Camuel 6 1 Camuel 8\\n1 Camuel 7\\n1-Ci jo Kiriat-jearim gucito guomo can duk pa Rwot, gutero i ot pa Abinadab ma i wi got. Ci gukwero wode Eleajar pi gwokone.\\nCamuel oŋolo kop i Icrael\\n2Canduk pa Rwot obedo i Kiriajearim pi kare malac ma mito romo mwaka pyeraryo, ci jo me otpa Icrael ducu gucako dwogo bot Rwot ki kumo. 3Ci Camuel owaco bot jo Icrael ni, “Ka doŋ wudwogo bot Rwot ki cwinywu ducu, ci doŋ wubol lwak lubaŋa pa lurok ki cal jogi ma mon-gu woko ki i kinwu, wek cwinywu okem bot Rwot atir kun wuworo en keken, cien bilarowu ki i ciŋ jo Piliciti.”\\n4Kit meno jo Icrael gubolo lwak cal jok Baal ki cal jogi ma mon-gu ma tye botgi-ni woko, ci gucako woro Rwot keken.\\n5Camuel dok owacci, “Wucok jo Icrael ducu i Mijpa ci abilego piwu bot Rwot.” 6Mumiyo dano gucokke i Mijpa ka dok gutwomo pii ci guonyo piny i nyim Rwot macalo gityer, ci guri kec i nino meno kun giwacci, “Watimo bal i nyim Rwot.” Dok Camuel oŋolo kop pa jo Icrael pigi i Mijpa. 7I kare meno ka jo Piliciti guwinyo ni jo Icrael gucokke i Mijpa, ci rwodi pa jo Piliciti gucito ka lweny i kom jo Icrael. Ka jo Icrael guwinyo, ci gubedo ki lworo i kom jo Piliciti. 8Ci jo Icrael guwaco bot Camuel ni, “Pe iwek koko piwa bot Rwot Lubaŋawa wek olarwa ki i ciŋ jo Piliciti.” 9Camuel okwanyo latin romo ma pud dot, otyero bot Rwot obed gitum ma giwaŋo ki berre. Ka Camuel okok kwede bot Rwot pi jo Icrael, ci Rwot owinyo kokone. 10I kare ma Camuel tye ka tyero gitum awaŋa, jo Piliciti gucako bino cok ka lweny i kom jo Icrael; ento Rwot omor macalo mor kot ki dwan madit i nino meno i kom jo Piliciti, obaŋo komgi woko; ci jo Icrael guryemogi woko ki i nyimgi. 11Jo Icrael gumol woko ki i Mijpa, guryemo kor jo Piliciti, gurwadogi woko nio wa i te Bet-kar.\\n12Lacen Camuel okwanyo got, ocibo ocuŋ i kin Mijpa ki Jecana, ci ocako nyiŋe Ebenejer*, kun owacci, “Rwot obedo ka konyowa o wa kany.” 13Guloyo jo Piliciti kit meno; pe dok gudonyo i lobo pa jo Icrael. Rwot obedo ka lweny i kom jo Piliciti i kare pa Camuel ducu. 14Gaŋi ducu ma yam jo Piliciti gumayo woko ki bot jo Icrael gidwokogi bot jo Icrael, cakke wa i Ekron o kwede i Gat. Jo Icrael gularo lobogi ki i ciŋ jo Piliciti i kare-nu. Kuc onoŋo tye i kinjo Icraelkijo Amor bene.\\n15Camuel oŋolo kop pa jo Icrael i kare me kwone ducu. 16Yam woto kun wirre i kin Betel ki Gilgal ki Mijpa mwaka ki mwaka kun ŋolo kop pa jo Icrael i kabedo meno ducu. 17Ka doŋ lokke dok Rama, pien gaŋŋe onoŋo tye kunnu. En ŋolo kop pa jo Icrael kunnu bene, dok ocano keno tyer pi Rwot kunnu.","num_words":493,"character_repetition_ratio":0.089,"word_repetition_ratio":0.0,"special_characters_ratio":0.24,"stopwords_ratio":0.304,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ododo me Baibul Kabaka Mukwongo me Icrael Nio wa Cito Babilon i Opii - Kabedo me Intanet pa Lucaden pa Jehovah\\nCaulo odoko kabaka mukwongo me Icrael. Ento Jehovah okwero en woko, ci kiyero Daudi me bedo kabaka kakare. Wakwano jami mapol i kom Daudi. Ma pud en bulu, en olwenyo ki Goliac. Lacen en oringo woko ki bot Kabaka manyek Caulo. I ngeye Abigail ma nen ma mwonya tutwal-li ojuke pe me timo gin mo me mingo.\\nMa lubo meno, wakwano jami mapol i kom Solomon wod pa Daudi, ma oleyo kaka Daudi macalo kabaka me Icrael. Kabaka adek mukwongo me Icrael ducu ki acel acel guloyo pi mwaka 40. I nge to pa Solomon, kipoko Icrael odoko ker aryo, ker ma tung kumalo ki ma tung kupiny.\\nKer me kaka 10 ma tung kumalo-ni ori pi mwaka 257 ma peya Luaciria guturo. Lacen i nge mwaka 133, ker me kaka aryo ma tung kupiny-nyi bene kituro woko. I kare man, kitero Luicrael i opii i Babilon. Pi meno Dul me ANGWEN loko i kom gin mutimme con ma otero mwaka 510, kare ma jami mogo ma gudo cwiny otimme iye.","num_words":183,"character_repetition_ratio":0.074,"word_repetition_ratio":0.0,"special_characters_ratio":0.232,"stopwords_ratio":0.29,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nia 13 ACO85 - Rwot owaco bot Moses ni, “Kwer litino - Bible Search\\nNia 12 Nia 14\\nKwero litino kayo\\n1Rwot owaco bot Moses ni, 2-“Kwer litino kayo ducu gubed mega; gin ducu ma okwoŋo yabo ic i kin jo Icrael, pa dano ki pa lee bene, ducu mera.”\\nNino madito me Mugati ma Tobi Pe Iye\\n3Moses owaco ki lwak ni, “Wupo nino man, ma wua iye woko ki i Ejipt i ot me opii, pien Rwot okwanyowu woko ki i kabedo man pi bade matek; pe wubicamo mugati ma tobi tye iye. 4Tin wun doŋ wubecito woko, i dwe me Abib. 5Ka Rwot bikelowu i lobo pa jo Kanaan, jo Kit, jo Amor, jo Kiv ki jo Jebuc, ma yam okwoŋo pire bot kwarowu ni ebimiyowu, lobo ma mol cak ki moo k ic, wubilubo kit tic man i dwe-ni. 6Wubicamo mugati ma tobi pe iye pi nino abiro; i kom nino me abirone en aye wubikwero iye nino madit bot Rwot. 7Mugati ma pe girubo iye tobi wa tobi bene pe binen botwu i lobowu ducu. 8I nino meno ibitito bot latinni ni, ‘Man obedo tye pi gin ma yam Rwot otimo pira i kare ma aa wo ko ki i Ejipt.’ 9Man bibedo lanyut i ciŋi, dok bibedo i dye tur nyimi, me poyo wii, wek cik pa Rwot obed i dogwu; pien Rwot okwanyowu woko ki i Ejipt pi bade matek. 10Pi neno wugwok cik man i kare ma giciko-ni mwaka ki mwaka.\\n11“Ka Rwot bikelowu i lobo p Kanaan, macalo yam okwoŋo be ki bot kwarowu ni ebimiyowu, 12-wubi yeko litino ducu mukwoŋo yabo ic gubed pa Rwot. Litino kayo pa limwu ducu ma twonne gibibedo pa Rwot. 13Latin kayo pa kana ibikoko ki i romo, nyo ka pe ikoko, ci ibituro woko. Latin dano acel acel ma i kin litinowu, ma latin kayo, wubikokone bene. 14I kare me anyim, ka latinni bipenyi ni, ‘Man kono te lokke aŋo?’ ci ibiwacce ni, ‘Rwot yam okwanyowa woko ki i Ejipt ki bade matek, i ot me opii. 15Pien con ka Parao okwero woko matek ni pe waciti, Rwot oneko litino kayo ducu ma i Ejipt, litino kayo pa dano ki litino kayo pa lim makwo. Mumiyo atyero bot Rwot twon ducu ma gukwoŋo yabo ic; ento akoko awobena ma litino kayo ducu.’ 16Bibedo macalo kedo i ŋut ciŋi, nyo gin me atweya i dye tur nyimi; pien Rwot yam okwanyowa woko ki i Ejipt ki matek.”\\nLubaŋa otelo dano ki wir me pol ki wir me mac\\n17Ka Parao oweko dano gucito, ci Lubaŋa pe otelo wigi i yo ma dok tuŋ lobo pa Lupiliciti, kadi bedi yam yone cok; pien Lubaŋa owacci, “Ka dano gurwatte ki mony, ci cwinygi biballe woko gidok woko cen i Ejipt.” 18Ento Rwot otelo wi dano kun rabo kwedgi piny i yo ma dok tun lim mukemo Nam Makwar. Ci jo Icrael gua woko ki i lobo Ejipt ma guyubbe ki jami lweny. 19-Moses okwanyo cogo pa Yucepu ocito kwede; pien yam Yucepu omiyo jo Icrael gukwoŋo kwoŋ matek, kun waco ni, “Lubaŋa bilimowu; myero wutiŋ cogona nia ki kany, kwede.” 20Gua Cukot, gugony i Etam i dog tim. 21Rwot otelo nyimgi i dyeceŋ ki pol mucuŋ macalo wir me nyutogi yo, ki i dyewor telo nyimgi ki mac mucuŋ macalo wir me menyo piny wek gubed ka wot dyeceŋ ki dyewor; 22wir me pol dyeceŋ ki wir me dyewor, kun pe a woko i nyim dano.","num_words":567,"character_repetition_ratio":0.057,"word_repetition_ratio":0.0,"special_characters_ratio":0.25,"stopwords_ratio":0.305,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luka 23 ACO85 - Lwak ducu gutwarre, gutero Yecu i nyim - Bible Search\\n(Matayo 27.1-2, 11-14; Marako 15.1-5; Jon 18.28-38)\\n1Lwak ducu gutwarre, gutero Yecu i nyim Pilato. 2Gudote kun giwaco ni, “Dano man wanoŋo tye ka rwenyo rokwa, ogeŋowa ni pe wacul mucoro bot Cecar, kun lwoŋŋe kene ni en Kricito, kabaka.” 3Pilato openye ni, “In i Kabaka pa Lujudaya bo?” Yecu ogamo ni, “Iwaco kakare gire.” 4Pilato owaco bot ajwagi madito pa Lubaŋa ki lwak ducu ni, “Pe anoŋo kop marac i kom dano man.” 5Ento gin gudiye kun giwaco ni, “Dano-nu poyo lwak, kun pwonyo i lobo Judaya ducu, cakke ki i Galilaya nio kwede wa kany.”\\nYecu ocuŋ i nyim Kerode\\n6Ka Pilato owinyo lok man openyo ka gwok nyo Yecu Lagalilaya. 7Ka oniaŋ ni en tye i te loc pa Kerode, ci ocwale bot Kerode, ma en kikome bene onoŋo tye i Jerucalem i kare-nu. 8Ka Kerode oneno Yecu, cwinye obedo yom twatwal, pien onoŋo yam con paro pi nene, pien owinyo pire, dok onoŋo geno ni ebineno lanyut mo ma en bitiyo. 9Omiyo Kerode openyo Yecu ki peny mapolpol; ento Yecu pe omedo ki dok iye lok mo. 10Ajwagi madito pa Lubaŋa ki lupwony-cik gucuŋ i ŋete kun gidote ki tek. 11Kerode ki askarine bene guŋale, gunyware; guruke ki boŋo me deyo, gudwoke kwede bot Pilato. 12Kerode ki Pilato gudoko lurem i nino meno cut, pien yam con onoŋo gimon kekengi.\\n(Matayo 27.15-26; Marako 15.6-15; Jon 18.39–19.16)\\n13Pilato olwoŋo ajwagi madito pa Lubaŋa ki luloc ki lwak kacel, 14owaco botgi ni, “Wun wukelo dano man bota ni en ŋat ma rwenyo lwak, an apenye i nyimwu, ci nen, pe anoŋo kop mo marac i kome i kom lok ducu ma wudote kwede; 15kadi Kerode bene pe onoŋo, pien Kerode odwoko en botwa. Nen, pe otimo gin mo ma myero gineke pire; 16pi meno abigoye, ci abigonye. [ 17I kare me karama, yam mitte ni myero ogony botgi ŋat acel pigi.]”\\n18Ento lwak ducu gudaŋŋe lawaŋacel ni, “Tere woko! Gony botwa Baraba!” 19Baraba kono yam dano ma gitweye i mabuc pi tugo lwak i Jerucalem ki pi nek. 20Pilato dok oloko botgi, kun mito gonyo Yecu; 21ento lwak gumedde ki daŋŋe ni “Gure woko i kom yatariya, gure woko i kom yatariya!” 22Pilato owaco botgi tyen me adekke ni, “Piŋo kaa? Otimo kit gin aŋo marac? An gira pe anoŋo kop mo marac i kome ma myero gineke pire; pi meno abigoye, ci abigonye.” 23Ento lwak guwo ki daŋŋe kun gidiye ni myero gigure i kom yatariya. Dwangi oloyo. 24Omiyo Pilato oŋolo kop ni myero gitim Yecu kit macalo gimito. 25Ogonyo dano ma yam gitweyo i mabuc pi tugo dano ki pi nek, ma lwak gubako doggi bote pire; ento omiyo Yecu botgi wek gutime kit macalo gimito.\\n(Matayo 27.32-44; Marako 15.21-32; Jon 19.17-27)\\n26Ka gitye ka tere doŋ woko, ci gimako Cimon, dano mo me Cirene ma onoŋo donyo i gaŋ kun oa ki i kin paco, gucibo yatariya i kome, wek otiŋ, olub ki kor Yecu. 27Lwak dano madwoŋ gulube, ki mon mapol ma gikumo kun gikok pire. 28Ento Yecu olokke botgi owaco ni, “Anyira Jerucalem, pe wukok pira, ento wukok piwu kenwu ki pi litinowu. 29Pien nen, kare bibino ma gibiwaco ni, ‘Tye ki gum lulur, kiot nyodo ma pe nywal, ki tuno ma pe gidoto!’ 30-Lacen dano biwaco bot godi matino ni, ‘Wupot i komwa’; ki bot godi matino ni, ‘Umwa.’ 31Pien ka gitimo man ma yat pud dyak, bibedo niŋniŋ ka yat doŋ otwo?”\\n32Jo aryo mukene bene, ma lutim maraco, giterogi wek ginekgi kacel kwede. 33Ka guo i kabedo ma gilwoŋo Cogo Wic, gigure i kom yatariya kunnu, ki lutim maraco, ŋat acel tuŋ lacuc, ŋat acel tuŋ lacam. 34-Yecu owaco ni, “Aba, wayi tim kica botgi, pien pe giŋeyo gin ma gitye ka tiyone.” Gubolo kwir pi poko ginarukane. 35-Lwak gucuŋ kun gineno; ento luloc guŋale kun giwaco ni, “Yam olaro jo mukene, koŋ olarre kene ka en Kricito pa Lubaŋa, ma en oyero!” 36Askari bene gunyware, gubino gumine koŋo vino mawac, 37kun giwaco ni, “Ka in i Kabaka pa Lujudaya, larre keni!” 38I waraga ma giketo ka wiye, gicoyo nukuta me leb Grik, ki me leb Roma, ki me leb Ibru ni, “Man aye Kabaka pa Lujudaya.”\\n39Ŋat acel i kin lutim maraco ma giguro kacel kwede ocaye kun waco ni, “In pe i Kricito ma Lubaŋa oyero ce? Larre keni wa ki wan bene!” 40Ento lawote-ni ojuke kun waco ni, “In pe ilworo Lubaŋa, ma kun giŋolo kop i komi kwede ma rom? 41Wan giwa giŋolo kop i komwa kakare; pien watye ka limo cul ma myero, pi timwa; ento dano man pe otimo gin mo marac wacel.” 42Ci owaco ni, “Yecu, po pira ka ibidonyo i kerri.” 43Yecu odok iye bote ni, “Ada, awacci ni, tin wabibedo kwedi i Paradic.”\\n(Matayo 27.45-56; Marako 15.33-41; Jon 19.28-30)\\n44Ka cawa doŋ mito romo abicel, piny ocido macol i wi lobo ducu nio wa i cawa aboŋwen, 45-kun waŋ ceŋ oumme woko; boŋo kicika me ot pa Lubaŋa obar, dyere opokke aryo. 46-Yecu odaŋŋe ki dwan matek, owaco ni, “Aba, amiyo cwinya i ciŋi!” Ka owaco lok man, ci oto. 47Ka ladit ma loyo askari oneno gin ma otimme, opako Lubaŋa kun waco ni, “Ada, dano man kara dano ma kite atir!” 48Lwak ducu ma gucokke ka nene, ka guneno gin ma otimme, gudok paco kun gidoŋo korgi. 49-Lureme ducu ki mon ma yam gubino kwede nia i Galilaya, gucuŋ ki cen kun gineno gin man.\\n(Matayo 27.57-61; Marako 15.42-47; Jon 19.38-42)\\n50I kare-nu onoŋo dano mo ma nyiŋe Yucepu tye kunnu ma oa ki i gaŋ mo pa Lujudaya ma gilwoŋo Arimataya. En onoŋo ŋat acel i kin jo ma bedo i Lukiko, en dano maber, dok kite atir, 51yam pe ocwako tamgi kadi ki ticgi, ento onoŋo kuro ker pa Lubaŋa. 52Dano man ocito bot Pilato, olego pi kom Yecu. 53Okwanye ki i kom yatariya, ci oboye ki boŋo camanini maleŋŋe, ka opyele i lyel ma gikwinyo i got, ka ma peya gipyelo iye kom ŋat mo. 54Nino-nu onoŋo nino me Yubbe, cabit bene onoŋo doŋ cok cakke. 55Mon ma yam gubino kwede nia ki i Galilaya, guneno lyelle, ki kit ma gipyelo kwede kome; 56-gudok, guyubo aŋwece ki moo wir.\\nI cabit, guywe kit macalo cik tye.","num_words":1022,"character_repetition_ratio":0.048,"word_repetition_ratio":0.0,"special_characters_ratio":0.274,"stopwords_ratio":0.273,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Latitlok 7 ACO85 - Bedo ki nyiŋ maber ber kato moo me - Bible Search\\nLatitlok 6 Latitlok 8\\nBer me ryeko\\n1-Bedo ki nyiŋ maber ber kato moo me wel ma ŋwece kur;\\nki nino me to pa dano, ber kato nino ma ginywale iye.\\n2Bedo ber me cito i ot ka ma dano tye iye ka kumo pi to,\\nkato ma icito i ot ma giyubo iye karama;\\npien to aye agikki pa dano ducu,\\njo makwo gibipo i lok man dok gibiketo cwinygi iye.\\n3Cwercwiny ber kato nyero,\\ncwercwiny miyo waŋi nen ki can ento miyo niaŋ matut bot dano.\\n4Tam pa dano ma ryek rwatte ki tam pa jo ma gitye ka kumo i ot;\\nento lumiŋ tamgi rwatte ki tam pa jo ma gitye i ot ka ma ginoŋo iye yomcwiny.\\n5Ka dano owinyo juk pa ŋat maryek ber,\\nkato ma en obedo ka winyo wer pa lumiŋ.\\n6Nyero pa lumiŋ obedo gin ma konynye pe;\\ncal ki yen okuto ma girwako i mac i te agulu dek,\\nma waŋ mwoc lirwatrwat.\\n7Dano maryek ka uno dano, lokke doko ŋat ma lamiŋ,\\ndok gamo lim me wilo dano i muŋ balo tam pa dano woko.\\n8Agikki me jami ber kato acakkine;\\ndok dano ma diyo cwinye ber kato ŋat ma lawakke.\\n9-Pe myero iwek kiniga omaki oyotoyot;\\njo ma lumiŋ aye kano kiniga i cwinygi.\\n10Pe myero iwac ni, “Piŋo jami me kare macon mukato aŋec ber makato me kare man!”\\nPeny macalo man nyuto ni ipe ki ryeko.\\n11Dano acel acel ma bedo i lobo mito obed ryek,\\npien ryeko ber macalo ŋom ma dano oleyo ki bot kwarone.\\n12Ryeko twero gwoko dano kit macalo lim gwoko ki ŋat ma tye kwede;\\nryeko gwoko kwo pa ŋat maryek, man aye ber me bedo ki ŋec.\\n13Koŋ itam pi tic pa Lubaŋa;\\naŋa ma twero twenyo gin ma en oketo mugom wek obed atir?\\n14Bed ki yomcwiny i kare ma itye maber, dok i kare ma piny rac ber ipo ni, Lubaŋa aye ma omiyo dano gibedo maber nyo marac, wek dano pe oŋe gin ma bitimme lacen ma noŋo doŋ guto woko.\\n15Anoŋo ni kwona kara konnye pe, ento kono omiyo aneno jami ducu. Dok aneno ni dano ma kite atir to pi leŋcwinye, kun dano marac ma en latim marac bedo ri nakanaka i kom timme marac-ci. 16Pe myero ibed dano ma kite atir twatwal, pe bene ikette keni me bedo ryek makato. Piŋo imito nekke woko kekeni? 17Dok pe myero ibed dano marac mukato kare, pe ibed lamiŋ bene. Imito ni ito woko piŋo, ma pud peya kareni oromo? 18Bedo ber ka imako man, ento mukene-ni, bene pe ikwany ciŋi woko ki iye; pien ŋat ma lworo Lubaŋa kwone bibedo maber i yo aryo-ni ducu.\\n19Ryeko miyo teko bot dano maryek, kato gin ma luloc apar kulu twero tiyo i gaŋ ma gitye iye.\\n20Adada pe tye dano mo ma kite atir i lobo man, ma timo gin maber keken ma pe balo.\\n21Pe icik iti me winyo lok ducu ma dano giwaco, miyo iwinyo lok mogo maraco ma laticci loko me yeto in: 22in bene iŋeyo ki i cwinyi kekeni ni yam ibedo ka loko lok maraco kun iyeto ki jo mukene pi tyen mapol.\\n23Atiyo ki ryekona me temo man ducu, kun awacci, “Abibedo ryek”; ento pe atwero, pien ryeko noŋo tye ka mabor kweda. 24Gin ma doŋ tye, tye ka mabor, dok tye ka matut, ka matut adada; pe tye ŋat mo ma twero niaŋ iye. 25Aloko tamroa me ŋeyo ki me yenyo ryeko, kun amito aniaŋ ka ma ryeko twero noŋŋe iye, dok me niaŋ tyen lok me jami ducu, ci aniaŋ atir ni tim maraco aye miŋo, ki tim miŋo aye apoya kikome. 26Dok anoŋo ni tye kit dako mo ma cwinye tye calo owic nyo obwo ma kelo can makato to ma ciŋe obedo calo nyor me tweyo dano. Ŋat ma tiyo gin ma Lubaŋa mito twero bwot woko ki bote, ento ŋat ma labalo aye dako-nu twero makone. 27Nen, Latit-lok owaco ni, abedo ka noŋo man motmot i kare ma atye ka yenyo tyen lok ducu, 28ma obedo ka bino i tamma teretere, ento pe amedo ki noŋo gin mo. I kin jo alip acel anoŋo iye laco acel keken aye kite yomo cwinya, ento pe anoŋo dako mo kadi ki acel i kin jo magi ducu. 29Nen man gin acel keken ma anoŋo ni, Lubaŋa gire onoŋo oketo dano ma cwinygi tye atir, ento dano guyenyo tam mapol mapatpat.","num_words":714,"character_repetition_ratio":0.037,"word_repetition_ratio":0.0,"special_characters_ratio":0.244,"stopwords_ratio":0.331,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ododo me Baibul Geno Kony pa Lubanga - Kabedo me Intanet pa Lucaden pa Jehovah\\nCOKCOK dano 50,000 aye guwoto wot mabor me a ki Babilon me o Jerucalem. I kare ma guo, Jerucalem onongo oballe adada. Pe tye ngat mo ma kwo kunnu. Luicrael omyero guyub jami ducu odoco.\\nI kin jami ma gukwongo gerone aye keno tyer. Man aye ka ma gityero iye gitum lee, nyo mot, bot Jehovah. I nge dwe manok Luicrael gucako gero ot pa Lubanga. Ento lukwor ma gikwo i kabedo macok pe gimito ni Luicrael guger. Pi meno gutemo keto lworo i komgi wek guwek tic woko. Olo twal, lukwor-ri gumiyo kabaka manyen me Percia oketo cik me juko tic me gedo-ni woko.\\nMwaka mapol okato. Man dong tye mwaka 17 cakke ma Luicrael gudwogo ki Babilon. Jehovah ocwalo lunebine Agai gin ki Jekaria me tito ki dano me cako tic doki. Dano gugeno kony pa Lubanga, dok guwinyo lunebi. Gin gucako gedo odoco, kadi bed cik mo onongo waco ni omyero gin pe gutim.\\nPi meno ladit mo me Percia ma nyinge Tatenai obino ci openyo Luicrael kit twero ango ma gitye kwede me gero ot pa Lubanga. Luicrael guwacce ni i kare ma gitye i Babilon, Kabaka Ciro owaco botgi ni: ‘Cit kombeddi, i Jerucalem ci wuciger ot pa Jehovah Lubangawu.’\\nTatenai ocwalo waraga i Babilon ci openyo ka Ciro, ma dong kombeddi oto woko-ni, ada owaco meno. Cutcut waraga ma oa ki bot kabaka manyen me Percia obino woko. Waraga-ni waco ni Ciro owaco lokki ada. Dong pi meno kabaka ocoyo ni: ‘Wek Luicrael guger ot pa Lubangagi. Dok acikowu me konyogi.’ I kine ka mwaka angwen gero ot pa Lubanga otum woko, dok cwiny Luicrael obedo yom mada.\\nMwaka mukene mapol okato. Kombeddi dong cokcok mwaka 48 cakke i kare ma gero ot pa Lubanga otum kwede. Jo ma i Jerucalem lucan, dok boma kacel ki ot pa Lubanga pe ginen mamwonya mada. Ki i Babilon Ejira ma laicrael ongeyo pi gin ma mitte me yubo ot pa Lubanga. Ci ingeyo gin ma en otimo?\\nEjira ocito ka neno Aritakcec, kabaka me Percia, ci kabaka man ma kite ber-ri omiyo mot mapol bot Ejira me terone Jerucalem. Ejira openyo Luicrael ma gitye i Babilon me konye me tero mot magi Jerucalem. Cokcok dano 6,000 guwaco ni gibicito. Gin gitye ki ryal ki jabu mapol kacel ki kidi me wel mukene ma omyero gucit kwede.\\nEjira tye ki par, pien jo ma kitgi raco gitye i yo. Jo magi gitwero kwanyo ryal ki jabugi woko, dok gitwero nekogi woko. Pi meno Ejira olwongo dano ducu kacel, kit ma itye ka neno i cal-li. Ci gulego Jehovah me konyogi i wotgi mabor me cito Jerucalem.\\nJehovah ogwokogi. Ci i nge wot pi dwe angwen, gin guo i Jerucalem labongo peko mo. Man pe nyuto ni Jehovah twero gwoko jo ma gigeno kony ma a ki bote?\\nEjira cura 2 nio wa i 8.\\nDano adi ma guwoto i bor piny me a ki Babilon me cito-wa i Jerucalem, ento ngo ma gin gunongo i kare ma guo paco?\\nNgo ma jo Icrael gucako gero i kare ma guo, ento gin ango ma lukworgi gutimo?\\nAggai gin ki Jekaria gubedo nga, dok gin ango ma gin guwaco ki dano?\\nPingo Tatenai ocwalo waraga i Babilon, dok lagam ango ma en onongo?\\nNgo ma Ejira otimo i kare ma en owinyo ni mitte me yubo ka ma oballe i kom ot pa Lubanga?\\nNgo ma Ejira tye ka lego pire i cal-li, kigamo lega-ne nining, dok man pwonyo wa ngo?\\nKwan Ejira 3:1-13.\\nKa wanongo ni watye i kabedo ma kacokke pa jo pa Lubanga pe iye, gin ango ma myero wamedde ki timo? (Ejira 3:3, 6; Tic 17:16, 17; Ibru 13:15)\\nKwan Ejira 4:1-7.\\nLanen ango ma Jerubabel oweko pi jo pa Lubanga ma keme ki ribbo kit me woro mapat pat? (Nia 34:12; 1 Kor. 15:33; 2 Kor. 6:14-17)\\nKwan Ejira 5:1-5, 17 ki 6:1-22.\\nPingo lukworgi pe gutwero juko tic me gero ot pa Lubanga? (Ejira 5:5; Ica. 54:17)\\nTic pa ludito pa Lujudaya ma gutegi cuko cwiny Lukricitayo ma luelda me yenyo tira pa Jehovah ka gukemme ki lukworgi nining? (Ejira 6:14; Jab. 32:8; Rom. 8:31; Yak. 1:5)\\nKwan Ejira 8:21-23, 28-36.\\nMa nongo peya wacako timo gin mo, lanen pa Ejira ango ma twero bedo ber me aluba? (Ejira 8:23; Jab. 127:1; Car. 10:22; Yak. 4:13-15)","num_words":688,"character_repetition_ratio":0.068,"word_repetition_ratio":0.0,"special_characters_ratio":0.258,"stopwords_ratio":0.31,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luka 4 ACO85 - Yecu odwogo ki i Jordan kun opoŋ ki - Bible Search\\n(Matayo 4.1-11; Marako 1.12-13)\\n1Yecu odwogo ki i Jordan kun opoŋ ki Cwiny Maleŋ, cutcut Cwiny Maleŋ otere wa i tim. 2Ci ori i tim pi nino pyeraŋwen, kun Catan obedo ka bite. Pe ocamo gin mo i kare meno ducu; ka otum, ci kec oneke. 3Catan owacce ni, “Ka in i Wod pa Lubaŋa, wac ki got man olokke odok kwon.” 4-Ento Yecu odok iye ni, “Yam gicoyo ni, ‘Dano pe bibedo kwo ki kwon keken.’ ” 5Catan dok otere malo, onyutte ker ducu ma i wi lobo i kine me kare matidi mo, 6owacce ni, “Abimiyi twer man ducu ki deyo man ducu, pien gityeko miyo bota, atwero miyo bot ŋat ma an amito. 7Pi meno, ka iwora, ci jami magi ducu bibedo meri.” 8-Yecu odokke iye ni, “Yam gicoyo ni,\\n9Dok otere i Jerucalem, ci ocibe ocuŋ i wi labila ot pa Lubaŋa, ci owacce ni, “Ka in i wod pa Lubaŋa, a ki malo kany ipot piny, 10-pien yam bene gicoyo ni,\\n‘En biciko lumalaikane piri, wek gugwoki,’\\n11dok bene ni,\\nwek pe iyok tyeni i kom got.’ ”\\n12-Yecu dok ogamo doge owacce ni, “Yam giwaco ni, ‘Pe item i Rwot Lubaŋani.’ ” 13Ka Catan doŋ otyeko bite, ci oweke kun kuro kare maber.\\n(Matayo 4.12-17; Marako 1.14-15)\\n14Yecu odwogo i Galilaya pi tek pa Cwiny Maleŋ; pire oywek i lobo ducu ma orumo kunnu. 15Opwonyo i kacokkegi, dano ducu guketo deyo i kome.\\n(Matayo 13.53-58; Marako 6.1-6)\\n16Obino i Najaret ka ma yam odoŋo iye, odonyo i kacokke i ceŋ cabit, kit macalo kite onoŋo tye. Oa malo ka kwan; 17gimiye buk pa lanebi Icaya. Oyabo buk, oyenyo ka ma gicoyo ni.\\n18-“Cwiny pa Rwot tye i koma,\\npien doŋ owira woko ki moo wek\\natit lok me kwena maber bot lucan.\\nOora me tito bot jo ma tye i opii ni gibigonyogi,\\nki bot jo ma waŋgi oto ni gibiyabo waŋgi,\\nki me gonyo jo ma giunogi wek gucit ki kuc,\\n19dok pi tito pi mwaka ma Rwot binyuto iye berre bot dano.”\\n20Ci odolo buk, odwoko bot latic, obedo piny ka tito lok; dano ducu ma i kacokke guciko waŋgi i kome. 21Ocako tito botgi ni, “Tin ginacoya man ocobo kakare kun wuwinyo ki itwu.” 22Dano ducu guloko lok maber i kome, kun giuro lok me kica ma oa ki i doge. Gupenyo ni, “Man pe wod pa Yucepu” 23En ogamo doggi ni, “Aŋeyo atir ni wubibolo carolok man i koma, ni, ‘Daktar, caŋŋe keni, tic ma yam wawinyo itiyo i Kapernaum, ti kany bene i pacowa kikome.’ ” 24-Dok omedde kwede ni, “Ada awacciwu ni, lanebi mo pe ma gijole i lobo tugi. 25-Ento atito botwu atir ni, i lobo Icrael i kare pa Elia yam tye iye mon mapol ma coggi oto, ka kot okwero cwer pi mwaka adek ki dwe abicel, ci kec laparanat opoto i lobo meno ducu; 26-ento Lubaŋa pe ocwalo Elia bot ŋat mo i kingi, kono bot da to mo ma i Carepat i lobo Cidon. 27-Dok i lobo Icrael i kare pa lanebi Elica onoŋo yam tye iye ludobo mapol; ento pe gilonyo mo i kingi, kono Naaman Laciria keken.” 28Ka dano ducu ma i kacokke guwinyo lok man, kiniga omakogi matek. 29Gutwarre malo, gutere woko ki i gaŋ, gukele i wi got ma gigero gaŋgi i wiye wek gicore piny. 30Ento Yecu opucce woko ki i dyegi, ci ocito gire.\\n31Yecu ocito i Kapernaum ma en gaŋ ma i Galilaya. Obedo ka pwonyogi i ceŋ cabit; 32-guuro pwonnye, pien oloko ki twero. 33I kacokke onoŋo tye iye dano ma tye ki cen marac; odaŋŋe ki dwan maloŋo ni, 34“Ilaro gin aŋo kwedwa kaa, in Yecu Lanajaret? Doŋ ibino ka tyekowa bo? An aŋeyi, in i Ŋat Maleŋ pa Lubaŋa.” 35Ento Yecu ojuke kun wacce ni, “Liŋ mot, a woko ki i kome!” Cen orete piny i nyimgi, ci oa woko ki i kome kun pe otime marac. 36Dano ducu guuro, kun gipenye kekengi ni, “Man lok aŋo? Pien en ciko cen maraco ki twero ki tek, ci gia woko.” 37Pire oywek i kabedo ducu ma orumo kunnu.\\n(Matayo 8.14-15; Marako 1.29-31)\\n38Yecu oa okato woko ki i kacokke, odonyo i ot pa Cimon. Maro Cimon onoŋo tye ki two lyeto ma obwoye matek; gubako doggi bote pire. 39Yecu ocuŋ ka ŋete, ojuko lyeto, ci two ocaŋ woko ki i kome; cutcut oa malo, ocako gwokogi.\\n(Matayo 8.16-17; Marako 1.32-34)\\n40Ka ceŋ doŋ mito poto, dano ducu ma tye ki lutwo, ma twogi patpat, gukelogi bote. Oketo ciŋe i kom ŋat acel acel ki i kingi ocaŋogi. 41Cen maraco bene oa ki i kom jo mapol, kun gidaŋŋe ni, “In i Wod pa Lubaŋa!” Ento Yecu ojukogi, pe oye cen mo oloko, pien giŋeye, ni en Kricito ma Lubaŋa oyero.\\n42Ka piny oru, Yecu ocito i kabedo mo ma dano pe iye. Ento lwak gubedo ka yenye, ci gubino bote, gutemo juke wek pe oa ki botgi. 43Ento en owaco botgi ni, “Myero atit lok me kwena maber me ker pa Lubaŋa i gaŋ mukene bene, pien giora pi lok man.” 44En obedo ka tito lok i kacokke me Judaya.","num_words":835,"character_repetition_ratio":0.046,"word_repetition_ratio":0.0,"special_characters_ratio":0.278,"stopwords_ratio":0.307,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nwoyo Cik 19 ACO85 - “I kare ma Rwot Lubaŋawu doŋ - Bible Search\\nNwoyo Cik 18 Nwoyo Cik 20\\nNwoyo Cik 19\\nGaŋi me laro lunek dano\\n(Wel 35.9-28; Yoc 20.1-9)\\n1“I kare ma Rwot Lubaŋawu doŋ otyeko lurok woko ma en bimiyo lobogi botwu-ni, ma doŋ wucamo lobogi ci wubedo i gaŋigi ki i odigi ducu, 2ci wubipoko gaŋi adek woko pat i lobo ma Rwot Lubaŋa doŋ omiyowu me bedo mewu. 3Wubiyubo yo gudo dok wubipoko dye lobo ma Rwot Lubaŋawu bimiyowu i dul adek wek okony ŋat ma oneko dano me riŋo iye wek olar iye kome.\\n4“Man aye lok me konyo kom lanek dano. Ka dano mo pe oneko lawote akaka, ma yam mone mo pe i kingi, myero en oriŋ kunnu wek olar kome. 5Labolle ka dano mo ocito i buŋa ki lawote mo ka toŋo yen, ce otiŋo latoŋ me toŋo ki yen me areta piny ci latoŋ oput woko ki i purre, ogoyo lawote oneko woko, en myero oriŋ olar kome i gaŋ mo acel ma i kin gaŋi meno. 6Ka pe kumeno, miyo lacul kwor remo ka kinigane olyetti biryemo kor lanek, mako woko iyo, pien noŋo piny bor, ci cobo neko woko. Ento dano macalo meno pe romo aneka, pien pe onoŋo mone mo tye i kingi i kare macon, 7en gin mumiyo acikowu pi poko gaŋi adek pat. 8I kare ma Rwot Lubaŋawu oyabo waŋ lobowu omedo malac kit ma yam okwoŋo kwede bot kwarowu, ma doŋ ominiwu lobo ducu ma yam ociko ni ebimiyo bot kwarowu, 9dok ka ce wubigwoko cik man ducu ma acikowu kwede tin-ni, ni wumar Rwot Lubaŋawu, wulub yone ducu i kare ducu, ci dok wubimedo gaŋi mukene adek i kom maca. 10Kit meno pe gibionyo remo pa dano mo ma pe ki bal i lobo ma Rwot Lubaŋawu bimiyowu me aleyawu, ci miyo alii me to pe bedo i wiwu.\\n11“Ento ka dano mo iye dag lawote, ce obuto okure i yo, ci olwenyo i kome, ocobo omedo ki neko woko, ka laco meno oriŋo olaro i gaŋ mo i kin gaŋ adek-ki, 12ci ludoŋo me tuŋ pa lanek-ki gibicwalo dano giome ki kunnu, gimiye i ciŋ lacul kwor remo, wek gineke woko. 13Kica pe bimakowu i kome, ento myero wulwok alii me to pa dano ma pe ki bal woko ki i Icrael kit meno, wek ariya mo obed pe i nyimwu.\\nWaŋ lobo ma ludoŋo gupoko\\n14-“Pe ibikobo got ma poko waŋ lobo pa lawoti ma yam ludoŋo gutyeko pokone ki i lobo ma ibileyo bot kwarowu i lobo ma Rwot Lubaŋawu bimiyowu me bedo mewu.\\nCik ma mako lucaden\\n15-“Lacaden acel pe miyo pido loyo dano mo pi kit bal mo nyo kit tim marac mo ma onoŋo otimo; ento kop biloyo dano pi lok pa lucaden aryo nyo adek. 16Ka ce lacaden ma lagoba odoto dano mo ni otimo bal, 17ci gin lupido aryo ducu gibicito i nyim Rwot, ki i nyim ajwagi pa Lubaŋa ki luŋolkop ma gitye i dog tic i kare meno. 18Luŋolkop gibipenyo lokke mot. Ka ce lacaden ma lagoba odoto ominne ki adot me atoŋa 19ci gibiketo can i kome ma rom ki can ma nene en mito ni giket i kom ominne-ni: kit meno miyo wubijwero tim marac woko ki i kinwu. 20Jo mukene gibiwinyone, miyo gilworo, miyo ŋat mo pe dok bitimo tim marac macalo meno. 21-Kica pe bimakowu i kome; kwo gibiculo ki kwo, waŋ ki waŋ, lak ki lak, bad ki bad, tyen ki tyen.","num_words":569,"character_repetition_ratio":0.066,"word_repetition_ratio":0.0,"special_characters_ratio":0.247,"stopwords_ratio":0.292,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Camuel 27 ACO85 - Daudi olwodo lok ki i cwinye ni, - Bible Search\\n1 Camuel 26 1 Camuel 28\\n1 Camuel 27\\nDaudi obedo i kin jo Piliciti\\n1Daudi olwodo lok ki i cwinye ni, “An ba, olo Caulo biketo ciŋe i koma i nino mo keken ci neka woko cut, Pienno yo mu kene pe, myero alwi ariŋ acit woko wa i lobo pa jo Piliciti; ci cwiny Caulo bia woko i koma, pe doŋ biyenya ki i waŋ lobo pa jo Icrael, miyo abilaro kwona ki i ciŋe.” 2Daudi ocako a woko ki kunnu, en ki jone miya abicel ma onoŋo gitye bote, ci gucito bot Akic wod pa Maok, kabaka me Gat. 3Daudi obedo ki Akic i Gat, en ki lwakke ducu, kun dano acel acel ocito ki jo me ode. Daudi onoŋo otero monne aryo, Akinoam me Jejreel ki Abigail me Karmel, ma yam obedo dako pa Lyel Nabal. 4Ka gitito bot Caulo ni Daudi doŋ oriŋo woko wa i Gat, ci pe dok obedo ka yenyo kore matwal.\\n5Daudi dok owaco bot Akic ni, “Ka bedona boti oyomo cwinyi, ci gimiya kabedo mo ma i kin gaŋi ma i lobo-ni wek abed iye kunnu, Piŋo an laticci abedo kwedi kacel i gaŋ kaili?” 6Akic omiye Jiklag, mumiyo Jiklag odoko gaŋ pa luker me Juda nio wa onyoo. 7Kare ma Daudi obedo kwede i lobo pa jo Piliciti oromo mwaka acel ki dwe aŋwen.\\n8I kare-nu Daudi ki, jone gubedo ka monyo mony i kom jo Gecur, jo Girij ki jo Amalek ma gin aye wegi lobo kunnu cakke wa con, guo kwede i Cur wa ki i Ejipt. 9Ka Daudi omonyo lobo-nu, pe oweko laco mo kadi dako mo odoŋ makwo; oyako romi, dyaŋi, kana, kinaga wa ki boŋŋi ka odwogo kwede bot Akic. 10Ka Akic openye ni, “Tin icito ka monyo jo mene?” Daudi ogamo ni, “Amonyo lobo Negeb ma tye i lobo Juda,” nyo ni, “Alwenyo i kom Negeb pa jo Jeramel,” nyo ni, “Amonyo Negeb pa jo Keni.” 11Daudi pe oweko laco mo nyo dako mo obwot makwo, pien onoŋo olworo ni, “Miyo gibitito lok ma i komwa, ni, ‘Daudi otimo gin munyo.’ ” Meno aye obedo kite i kare ma obedo kwede i lobo pa jo Piliciti. 12Akic obedo ka geno Daudi kun tamo ni, “Jo tugi doŋ gidage matek twatwal, pienno en doŋ bibedo laticca matwal.”","num_words":385,"character_repetition_ratio":0.056,"word_repetition_ratio":0.0,"special_characters_ratio":0.258,"stopwords_ratio":0.291,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Luker 20 ACO85 - I kare meno two omako Kejekia ma - Bible Search\\n2 Luker 19 2 Luker 21\\n2 Luker 20\\nTwo pa Kejekia\\n(2 Tek 32.24-26; Ic 38.1-22)\\n1I kare meno two omako Kejekia ma onoŋo cok to woko. Icaya wod pa Amoj ocito bote, owacce ni, “Rwot owaco kuman ni. ‘Yub odi obed maber, pien ibito woko, pe twoni bicaŋ.’ ” 2Kejekia ocako loko wane i kom kicika ot kun wacci, 3“Ai Rwot abako doga boti, koŋ ipo, inen kit kwo ma abedo kwede i nyimi, kun abedo ŋat ma geni, alubo in ki cwinya ducu, kun abedo ka tiyo gin ma nen maber i waŋi.” Ci Kejekia ocako koko matek twatwal kun cwinye cwer. 4I kare ma Icaya peya okato woko ki i dyekal ma i dyere, lok pa Rwot obino bote ni, 5“Dok cen, ici wac bot Kejekia ma laker ma loyo lwakka ni, ‘Rwot, ma Lubaŋa pa woru Daudi owaco kuman ni, Atyeko winyo kokoni, aneno pig waŋi; nen, abicaŋo twoni woko; i kom nino me adekke en aye ibicito kwede wa i ot pa Rwot. 6Dok abimedo mwaka apar wiye abic i kom wel mwaka me kwo meri. Abilaro in ki gaŋ man ki i cin kabaka me Aciria; abilweny pi gaŋ man pira kena ki pi laticca Daudi.’ ” 7Icaya ocako wacci, “Kella poki oduro ma giŋino, wek giter giket i wan odeke, wek ocaŋ woko.”\\n8Kejekia owaco ki Icaya ni, “Gin aŋo ma binyuto ni Rwot bicano twona, ci abicito wa i ot pa Rwot i nino me adekke?” 9Icaya ogamo ni, “Man en aye gin ma nyuto ma oa wa ki bot Rwot, ma nyuto ni Rwot bitiyo gin ma otyeko ciko pire: tipo ocit anyim ma rom ki rwom apar, nyo odok ki ŋeye rwom apar?” 10Kejekia odok iye ni, “Bedo yot ka tipo woto medde anyim rwom apar; pe kumeno gire, ber odok ki ŋeye rwom apar.” 11Lanebi Icaya okok bot Rwot, ci Rwot odwoko tipo cen rwom apar ka ma nene oryene omedde i kom gin me poro cen pa Akaj.\\nKejekia ojolo lukwena ma gua ki i Babilon\\n(2 Tek 32.27-31; Ic 39.1-8)\\n12I kare meno Merodak-baladan wod pa Baladan kabaka me Babilon, ocwalo lukwena ma gukelo waraga kacel ki mot bot Kejekia; pien onoŋo owinyo ni Kejekia kome lit. 13Kejekia ojologi maber, ci onyuto botgi ot Limme ducu, ki ryal ki jabu ki aŋwece, moo me wel, ki jami lwennye. Kejekia onyuto gin ducu ma onoŋo tye i ot kano jamine; gin mo pe odoŋ ma pe onyutogi, ma i ode nyo ma i te kerre ducu. 14Lacen lanebi Icaya obino bot kabaka Kejekia, openye ni, “Jo meno guwacci lok aŋo? Dok gua ki kwene?” Kejekia ogamo ni, “Gua ki i lobo mabor, gua wa i Babilon.” 15Ci owacci, “Guneno gin aŋo ki i odi?” Kejekia ogamo ni, “Gutyeko neno jami ducu ma tye i oda; gin mo pe odon ki i ot kano jamina ma pe anyuto botgi.”\\n16Icaya dok owaco bot Kejekia ni, “Doŋ iwiny lok pa Rwot. 17-Nen ba, kare doŋ romo ma jami ducu ma i odi, ki ma yam kwarini gukano nio wa onyoo gibiterogi woko wa i Babilon; gin mo pe bidoŋ, man Rwot ma owaco. 18-Ki awobeni mogo bene, ma in inywalo, gibiterogi woko; gibikolo mangi woko, ci gibidoko lutic i gaŋ kal pa kabaka me Babilon.” 19Kejekia owaco bot Icaya ni, “Lok pa Rwot ma iwaco-ni ber mere.” Pien obedo ka tamo ni, “Racce tye kwene, tekke ka wabedo ki kuc ma lobo okwe mot i kare ma pud akwo?”\\nTo pa Kejekia\\n(2 Tek 32.32-33)\\n20Lok kom Kejekia mudoŋŋe ducu, kt tekke ducu, ki kit ma yam okwinyo kwede joro ki yo pii ma kelo pii wa i dye Jerucalem gityeko coyone i buk me Tekwaro pa Luker me Juda. 21Kejekia oto, oywe kacel ki kwarine, ci wode Manace aye oleyo ka tyene.","num_words":626,"character_repetition_ratio":0.042,"word_repetition_ratio":0.0,"special_characters_ratio":0.268,"stopwords_ratio":0.286,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ododo me Baibul Yecu Ocango Lutwo - Kabedo me Intanet pa Lucaden pa Jehovah\\nKA Yecu woto i dye lobo meno ducu, en cango lutwo. Lok i kom tango magi kitito pire oromo kin paco ki boma matino tino murumo piny ducu. Ci dano gukelo bote luput ki lutowang ki luding it, wa ki jo mukene mapol ata ma komgi lit. Ci Yecu ocango gin ducu.\\nMwaka makato adek dong okato cakke i kare ma Jon obatija iye Yecu. Yecu owaco bot lukwenane ni cokcoki en ebicito Jerucalem, ka ma kibineke iye, ka i ngeye ebicer ki i to. Ento i kare meno, Yecu omedde ki cango lutwo.\\nI nino mo acel Yecu onongo tye ka pwony i ceng Cabit. Cabit aye nino me yweyo pa Lujudaya. Dako ma ineno kany-nyi kome onongo lit tutwal. En onongo kore ogom woko, ma pe romo cung atir pi mwaka 18 kulu. Pi meno Yecu oketo cinge i kome, ci en ocako tirre malo. En ocang woko!\\nMan omiyo akemo omako ludito dini tutwal. Ngat acel i kingi odangnge bot lwak ni: ‘Tye nino abicel ma myero wati iye tic. Meno aye nino ma myero wubin iye wek gicangwu, pe i ceng Cabit!’\\nEnto Yecu ogamo ni: ‘Wun jo maraco. Ngat mo i kinwu gire romo gonyo kanawu ci tero woko ka mato pii i ceng Cabit. Pe myero dako man magoro, ma dong ocanne ki two pi mwaka 18 kulu-ni, ocang i ceng Cabit?’ Lagam pa Yecu omiyo lewic omako jo maraco magi.\\nLacen Yecu gin ki lukwenane guwoto gucito tung Jerucalem. Ma onongo pud gukato nge boma me Jeriko akata, lutowang aryo mo guwinyo ni Yecu tye ka kato. Pi meno gin gudangnge ni: ‘Yecu, konywa ba!’\\nYecu olwongo lutowang magi bote, ci openyogi ni: ‘Wumito ni atim ngo piwu? Guwaco ni: ‘Rwot, mi wangwa oyabbe.’ Yecu ogudo wanggi, ci cutcut gucako neno piny! In ingeyo pingo Yecu timo tango me aura magi ducu? Pien en maro dano dok mito ni gin gubed ki niye i kome. Pi meno watwero bedo ki gen ni ka en biloc macalo Kabaka pe tye ngat mo i lobo ma kome bibedo lit.\\nGin ango ma Yecu obedo ka timo i kare ma obedo ka wot i kabedo mukene?\\nInge mwaki adek ma kimiyo kwede batija ki Yecu, gin ango ma en owaco bot lukwena-ne?\\nJo mene ma gitye i cal-li, dok gin ango ma Yecu otimo pi dako man?\\nPingo lagam pa Yecu pi kwero tim pa ludito dini omiyo lewic omako-gi?\\nI kare ma Yecu ki lukwena-ne guo cok ki Jeriko, gin ango ma Yecu otimo bot lutowang aryo ma onongo gibedo ka lego kony?\\nPingo Yecu otimo tango?\\nKwan Matayo 15:30, 31.\\nTeko pa Jehovah me aura ango ma onyutte ki bot Yecu, dok man myero ogud niangwa i jammi ma Jehovah ocikke pire i lobo manyen nining? (Jab. 37:29; Ic. 33:24)\\nKwan Luka 13:10-17.\\nTango mogo ma dongo ma Yecu otimo i ceng Cabit nyuto yweyo ma en bikelo pi dano i kare me Mwaka Alip Acel me locce nining? (Luka 13:10-13; Jab. 46:9; Mat. 12:8; Kol. 2:16, 17; Yabo. 21:1-4)\\nKwan Matayo 20:29-34.\\nKop ma gicoyo piny-nyi nyuto ni Yecu pe oweko kare odiye me konyo dano nining, dok gin ango ma wapwonyo ki i gin man? (Nwo. 15:7; Yak. 2:15, 16; 1 Jon 3:17)","num_words":521,"character_repetition_ratio":0.051,"word_repetition_ratio":0.0,"special_characters_ratio":0.26,"stopwords_ratio":0.288,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nekemia 9 ACO85 - I dwe man ninone pyeraryo wiye aŋwen - Bible Search\\nNekemia 8 Nekemia 10\\nJo Icrael gutuco balgi\\n1I dwe man ninone pyeraryo wiye aŋwen jo Icrael gucokke, kun giri kec ma guruko boŋo cola, ma gunywano wigi ki lobo ma nyuto cwercwinygi. 2Jo Icrael gupokke woko kengi ki i kom lurok ducu, ka gucuŋ ka tuco balgi kacel ki bal pa kwarogi ma yam gutimo. 3Gucuŋ i kabedogi, kun gikwano botgi lok ma tye i buk me cik pa Rwot Lubaŋagi pi cawa adek; ka i ŋeye gutuco balgi ci guworo Rwot Lubaŋagi pi cawa adek mukene. 4Lulevi magi gucuŋ i wi abam, Yecwa, Bani! Kadmiel, Cebania, Buni. Cerebia, Bani ki Kenani; gin ducu gudaŋŋe ki dwan maloŋo bot Rwot Lubaŋagi. 5Dok gin Lulevi magi, Yecwa, Kadmiel, Bani, Kacabneya, Cerebia, Kodia, Cebania ki Petakia guwacci,\\n“Wua malo wupak Rwot Lubaŋawu; wupake nakanaka.\\nWek dano acel acel opak nyiŋi me\\ndeyo makato ducu, ai Rwot,\\nkadi bed pwoc ki pak pa dano pe rom ki ditti.”\\nLega me tuco bal\\n6Ka doŋ gulego lega man ni, “In aye i Rwot, in keni; in ma iketo polo ma malo makato ducu, ki lwak lakalatwe ma tye i polo-gu ducu, dok iketo lobo ki nam ki jami ducu ma tye i igi; in aye imiyo kwo botgi ducu; ki mony me polo ducu giryebbe piny ka woro in. 7-In aye i Rwot, Lubaŋa ma yam iyero Abram ci ikwanyo en woko ki Or lobo pa Lukaldaya, ka icako miyo bote nyiŋ man Abraim. 8-Dok con inoŋo ni en ŋat ma lagen, ka doŋ iketo gicikke kwede pi miyo lobo pa jo Kanaan, lobo pa jo Kit, lobo pa jo Amor, lobo pa jo Periji, lobo pa jo Jebuc ki lobo pa jo Girgac, me bedo lobo ma likwaye gibibedo iye, In ico bo lok ma iciko, pien in Lubaŋa muporre.\\n9-“In yam ineno atwom ma kwarowa gubedo kwede i Ejipt, dok bene iwinyo kokogi ki i dog Nam Makwar, 10-in itiyo bene lanyut ki taŋo me aura i kom Parao ki luticce ducu, ki i kom jo ducu ma i lobone, pien in onoŋo iŋeyo kit ma gubedo kwede ka uno kwarowa; ma omiyo in ilimo iye yweka, macalo tye kwede nio wa onyoo. 11-In yam ipoko i dye nam pi lwakki, ka itelogi imiyo gukato ki iye i wi ŋom mutwo. Dok ibolo merok ma gulubo korgi woko i pii, imiyo gumwony ci gulwiny woko i kut matut, macalo gweŋ ma lwiny piny i i pii mager. 12-In yam itelo nyimgi i dyeceŋ ki pol mucuŋ macalo wir, ka dok itelo wigi i dyewor ki mac mucuŋ macalo wir me menyo botgi yo ka ma myero guwot gucit iye. 13-In ilor ibino piny i kom got Cinai, ci iloko ki lwakki ki kunnu ki i polo; ka imiyo botgi cik maber ki pwony ma myero gin gulubi kacel ki gin ma iciko ducu. 14In ipwonyogi ni gugwok cabitti obed maleŋ, ka dok imiyogi cik kacel ki gin ma in iciko ni gugwoki, kun wok ki bot laticci Moses. 15-I kare ma kec onekogi in ipitogi ki kwon mua ki i polo, ka dok imiyo gumato pii mua ki i kom pata got i kare ma orwo pii onekogi. Itito botgi bene ni gudony gucam lobo ma yam ikwoŋo pire ni ibimiyo botgi.\\n16-“Ento gin kacel ki kwarowa wigi obedo tek ci gubedo ki wakke, omiyo gukwero lubo cikki. 17-Gukwero lubone; dok wigi owil woko i kom taŋo mapol me aura ma ibedo ka tiyo i kingi; wigi obedo tek ci guyero dano mo acel me bedo laditgi wek otel wigi odwokgi cen i opii i Ejipt. Ento in Lubaŋa ma weko bal pa danoi in iber dok lakica, kiniga pe maki oyot, mar meri dwoŋ ma pe lokke, yam pe ibwotogi ata. 18-Kadi bed yam gucweyo cal wod twon dyaŋ ma giliyo aliya, kun giwacci, ‘Man aye Lubaŋawa mukwanyowa woko ki i Ejipt,’ gin ma gutiyo gutiyo me yeto in, 19-ento in pe ibwotogi ata Him pi kicani; ki pol mucuŋ macalo wir ma obedo ka telo wigi iyo-ni, onoŋo pe orwenyo woko ki botgi i dyeceŋ, kadi mac mucuŋ macalo wir ma obedo ka menyo botgi yo ma giwoto iye i dyewor bene pe orwenyo woko ki botgi. 20In imiyo Cwiny meri maber me pwonyogi, dok pe iweko pitogi ki manna, imiyogi bene gumato pii me kweyo orwo. 21In yam igwokogi maber i tim pi mwaka pyeraŋwen, kun imiyo botgi gin ducu ma gin mito, dok boŋŋigi yam pe guti guyec woko ducu, ki tyengi bene yam pe okwot. 22-In imiyo gulwenyo ci guloyo lwak rok mapol, ipoko botgi lobo ma cok ki wan apokki lobogi, kun gumayo lobo pa Cikon kabaka me Kecibon kacel ki lobo pa Og kabaka me Bacan. 23-In imiyo likwayogi gunya mapol gudoko macalo lwak lakalatwe ma i polo, in yam imiyogi lobo ma myero gubed iye, en lobo ma yam ikwoŋo pire ni ibimiyo bot kwarogi wek gucam obed megi. 24-Likwayogi gudonyo ci gumayo lobo pa jo Kanaan woko; dok in iloyo wegi lobo ma gibedo kunnu, ci i niyogi i ciŋgi gin kacel ki lukergi ki lwakgi ducu wek guti kwedgi gin ma gimito. 25-Lwakki yam gumako gaŋi cel gogo kacel ki lobo ma ceko cam, ka gukwanyo odi ki lonyo ducu ma tye iye, ki bur pii ma gituco odonyo i nom piny, ki potti me yadijeituni ki lwak yadi ducu ma nyako nyiggi, kacel ki potti olok ma ginyako nyiggi madwoŋ; ma yam gucamo guyeŋ kwede ka gucako cwe ma cwinygi obedo yom twatwal pi jami mapol mabeco ma imiyogi-ni.\\n26-“Ento lwakki gujemo dok gukwero lubo cikki; gubolo cikki odok yo tuŋ i ŋegi, kun gineko lunebini, ma gujukogi ni gulokke gudwog boti, ci pe guwinyo, gubedo ka yeti kare ducu. 27Pi meno omiyo iweko lukworgi oloyogi i lweny, dok gudiyogi matek; gukok boti i kare ma gitye i can ni ikonygi bene, ci in iwinyo kokogi ki i polo. Doŋ pi kicani madwoŋ omiyo icwalo botgi jo ma myero otel wigi, gin jo ma yam olarogi ki i ciŋ lumerokgi-ni. 28Ento i kare ma kuc dok odwogo botgi, gin gucako timo bal dok aye i nyimi, oweko in dok imiyogi i ciŋ lumerokgi, guloyogi. Kadi bed kumeno i kare ma guŋut gulokke gudwogo gukok boti, ci iwinyo kokogi ki i polo pi tyen mapol ci ilarogi pi kicani madwoŋ. 29-In itito botgi ni gulokke gudwog cen boti dok gulub cikki. Ento gin gubedo ki wakke ci gukwero lubo cikki ducu, kadi bed nene atir ni mako cikki aye miyo dano bedo ki kwo, ento gin gutimo bal i kom gin ma in iciko. Gubedo ki tekwic gukwero lubo cikki. 30-Ibedo ka jukogi pi mwaka mapol, kun ijukogi ki Cwiny meri ma con otiyo i i lunebini; ento gin pe guwinyo. Omiyo iwekogi gubedo i te loc pa lwak me lobo me rok mukene. 31Ento pi kicani madwoŋ omiyo pe ityekogi woko, dok bene pe ibwotogi ata; pien onoŋo in Lubaŋa ma i won kica madwoŋ, ma kica maki twatwal.\\n32-“Kombeddi, ai Lubaŋawa madit, ma won twero, dok in Lubaŋa ma gilworo, pien igwoko gicikkeni ki mar meri ma pe lokke, can mapek twatwal-li pe iwek obed gin matidi mo ki tuŋ boti, can meno opoto i komwa, ki i kom lukerwa, ki i kom rwodiwa, ki i kom ajwagiwa, ki i kom lunebiwa, ki i kom kwarowa, ki i kom lwakki ducu, nia wa i kare pa luker me Aciria nio kwede wa onyoo. 33Ento in itimo gin ma tye atir pi pwodowa kit meno; in ibedo ka tic kwedwa ki ada, ento wan aye ma watyeko timo bal. 34Lukerwa, rwodiwa, kacel ki ajwagiwa, ki kwarowa ducu yam pe gugwoko cikki, dok, pe gulubo gin ma iciko kadi wa jukki ducu ma onoŋo ijukogi kwede. 35Luker guloyo lwakki pi gum madit ma imiyo botgi, i kare ma gubedo ka malac i ŋom maber ma ceko cam ma imiyo botgi, ento gin pe gulokke, pe guweko timgi marac wek guti gin ma imito. 36Nen, kombeddi wan doŋ wadoko opii i lobo ma yam imiyowa ni wacam gin ma ocek i potone ki yomcwiny, kacel ki jami ducu mabeco ma noŋŋe iye. 37Lonyo me lobo ducu wamiyo bot luker ma in iketogi me loyowa pi balwa; gin gitye ki tek me loyo komwa ki Umwa makwo ducu, kit ma gimito, omiyo wan kombeddi watye ki atwom madwoŋ.”\\nLwak guketo ciŋgi i cikke\\n38Pi gin ducu ma doŋ otyeko timme, wan Lujudaya kombeddi waketo ciŋwa i cikke ma wacoyo acoya i buk, dok rwodiwa, Lulevi ki ajwagiwa ducu guketo ciŋgi i cikke man me mokone matwal.","num_words":1418,"character_repetition_ratio":0.044,"word_repetition_ratio":0.0,"special_characters_ratio":0.235,"stopwords_ratio":0.305,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejira 7 ACO85 - Lacen ki i ne lok man, ma onoŋo - Bible Search\\nEjira 6 Ejira 8\\nEjira ki lwakke guo i Jerucalem\\n1Lacen ki i ne lok man, ma onoŋo Aritakcec kabaka me Percia aye loyo lobo, Ejira yam oa ki i lobo Babilon ocito i Jerucalem. En yam obedo wod pa Ceraya, wod pa Ajaria, wod pa Ilkia, 2wod pa Calum, wod pa Jadok, wod pa. Akitub, 3wod pa Amaria, wod pa Ajaria, wod pa Merayot, 4wod pa Jerakia, wod pa Uji, wod pa Buki, 5wod pa Abicua, wod pa Finekaci, wod pa Eleajar, wod pa Aron ajwaka madit. 6En aye Ejira ma yam obedo karan dok laryeko i cik pa Moses ma con Rwot Lubaŋa pa Icrael omiyo ki Moses; kabaka omiye jami ducu ma yam en olego, pien Rwot Lubaŋane onoŋo tye ka konye.\\n7Jo ma gucito kwede i Jerucalem bene i mwaka me abiro me loc pa Aritakcec, obedo ajwagi ki Lulevi, luwer, lugwok-doggola, ki lutic i ot pa Lubaŋa. 8En oo i Jerucalem i dwe me abic, me mwaka me abiro me loc pa kabaka. 9Gua woko ki i lobo Babilon i nino dwe acel me dwe me acel bene, ci guo i Jerucalem i dwe me abic ninone acel, pien Rwot Lubaŋane onoŋo tye ka konye. 10Ejira yam oketo cwinye ka kwano ki niaŋ cik pa Rwot, kun tiyo, lubo, dok pwonyo cikke ki gin ma en ociko ducu bot jo Icrael.\\nLok ma kabaka Aritakcec ocwalo bot Ejira\\n11Man aye kopi me waraga ma kabaka Aritakcec yam omiyo bot ajwaka Ejira, ma lapwony-cik pa Lubaŋa, dano ma opwonnye i tyen lok me cik pa Rwot ki cik ma en ociko pi jo Icrael: 12ni, “An Aritakcec kabaka ma loyo luker ducu, amiyo waraga man bot ajwaka Ejira, ma lapwony-cik pa Lubaŋa me polo. 13An kombeddi amiyo twero ni dano mo keken ki i kom jo Icrael nyo ajwagigi nyo Lulevigi ma gitye i te locca ma oye mine kene me cito i Jerucalem, myero ocit kacel kwedi. 14An kabaka kacel ki lumi-tam ma mera abiro aye wacwalli wek icipeny lok ma tye i Juda ki i Jerucalem, me neno kit macalo cik pa Lubaŋawu, ma yam omiyo i ciŋini, gitye ka lubone kwede. 15Myero iter ryal ki jabu ma an kacel ki lumitamma wamiyo ki yomcwiny me atyera bot Lubaŋa pa Icrael, ma ode tye i Jerucalem. 16Dok bene myero iter ryal ki jabu ma in icoko ki i lobo Babilon ducu, ki gityer ma ic opwoyo ma jo Icrael kacel ki ajwagi gumiyo, ma gukwoŋo kwoŋ me miyo gin mo kit macalo cwiny dano acel acel omito pi ot pa Lubaŋagi ma tye i Jerucalem. 17Doŋ myero igwokke iti ki lim man maber me wilo twoni dyaŋi, nyogi romi, ki gityer me moko kwon ki koŋo vino, ka icak tyerogi i kom keno tyer ma i ot pa Lubaŋawu ma tye i Jerucalem. 18Dok in ki utmegi wutwero tic ki ryal ki jabu mogo ma odon kit macalo wuneno ni ber, kun wulubo cik pa Lubaŋawu. 19Dok myero iter lwak jami tic ma gimiyo boti me tic kwedgi i ot pa Lubaŋa-ni, ibiterogi ducu i nyim Lubaŋa me Jerucalem. 20Ka tye gin mo mukene ma mitte pi ot pa Lubaŋawu, ma myero in inoŋ, ci itwero wilone ki lim ma gikwanyo ki i ot kano lim pa kabaka.\\n21“An kabaka Aritakcec, amiyo twero bot lukan lim ducu ma gitye i lobo me Loka Kulu ni, Gin ducu ma ajwaka Ejira, ma lapwony-cik pa Lubaŋa me polo, bimito ki botwu, myero wumi bote oyotoyot ki mitkom, 22ma welle pe kato talanta me ryal miya acel, guniya ŋano miya adek, ki koŋo vino debe miya aryo, ki debe me moo miya aryo, ki kado ma welle pe ginyuto. 23Gin ducu ma Lubaŋa me polo ociko, wuti kakare kikore i tic i kom ot pa Lubaŋa me poto, wek akemo pe omake i koma ki i kom jo ma bibedo i loc i anyim ki i ŋeya. 24Dok bene wagenowu ni pe myero wujog lim me mucoro mo ki bot ajwagi, Lulevi, luwer, lugwok-doggola, ki lutic ma gitiyo i ot pa Lubaŋa, nyo lutic mukene ma gitiyo i ot pa Lubaŋa.\\n25“In, Ejira, ti ki ryeko ma Lubaŋani omiyi, ket luŋolkop madito ki luŋolkop matino wek gubed ka ŋolo kop pa lwak ducu ma gibedo i lobo me Loka Kulu; myero gubed jo ma ŋeyo cik pa Lubaŋawu. Jo ma pe giŋeyo cik pa Lubaŋawu, in ipwonygi wek guŋe. 26Ka ce ŋat mo pe bilubo cik pa Lubaŋawu kacel ki cik me lobona, myero gimiye pwod magwar, macalo kop me to, nyo kop me ryeme woko ki i lobo-ni, nyo me yako jamine woko, nyo pi tweyo en i mabuc.”\\nEjira opako Lubaŋa\\n27Gipwo Rwot, Lubaŋa pa kwarowa!\\nEn aye muketo gin maca lo man i cwiny kabaka, pi deyo ot pa Rwot ma i Jerucalem maber. 28Dok onyuto bota mar mere ma pe lokke i nyim kabaka kacel ki lumi-tamme ducu, ki i nyim ludito ma gin twoni oteka pa kabaka. Abedo ki tekcwiny pien Rwot Lubaŋana onoŋo tye ka konya dok abito ludito wi kaka pa jo Icrael adwogo kacel kwedgi.","num_words":846,"character_repetition_ratio":0.07,"word_repetition_ratio":0.0,"special_characters_ratio":0.24,"stopwords_ratio":0.356,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yocwa 14 ACO85 - Magi aye ginaleya ma jo Icrael gulimo - Bible Search\\nYocwa 13 Yocwa 15\\nGicako poko lobo Kanaan\\n1Magi aye ginaleya ma jo Icrael gulimo ki i lobo Kanaan, ma jo magi aye gupoko botgi: ajwaka Eleajar, Yocwa wod pa Nun ki ludito kaka ma i odi pa kwarogi. 2-Ginaleyagi gipoko ki bolo kwir kit ma yam Rwot ociko bot Moses ni myero gipok kwede bot kaka aboŋwen ki nucu mudoŋ-ŋi. 3-Moses onoŋo yam opoko lobo aleya bot kaka aryo ki nucu ki i loka Jordan. Jo Levi keken aye pe gimiyo botgi lobo mo me aleyagi. 4Likwayo pa Yucepu onoŋo gupokke i kaka aryo, jo Manace ki jo Epraim; ento pe gimiyo dul lobo mo bot jo Levi me aleyagi; gimiyogi gaŋi me bedogi keken ki olet me kwayo dyaŋigi ki Limgi mukene makwo. 5Jo Icrael gupoko lobo i kingi kun gitiyo kit ma onoŋo Rwot ociko ki Moses.\\nGimiyo Kebron bot Kaleb\\n6-I kare meno jo pa Juda gubino bot Yocwa i Gilgal, ci Kaleb wod pe Jepune ma jo Keniji owaco bote ni, “In iŋeyo gin ma yam Rwot ociko bot Moses ma dano pa Lubaŋa-ni, ma ociko ki i Kadec-bamea, lok ma dok i komi ki i koma. 7-Onoŋo doŋ mwaka me ditta romo pyeraŋwen i kare ma Moses latic pa Lubaŋa ocwala ki i Kadec-bamea pi roto lobo, ci adwogo ki lok kit ma yam tye kwede i cwinya. 8Utmegiwa ma yam gucito kweda-ni gumiyo cwiny lwak oŋabbe aŋaba, ento an yam alubo gin ma Rwot Lubaŋana mito ducu kikore. 9-Moses okwoŋo kwoŋ i nino meno kun wacci, ‘Adada, lobo ma yam inyono ki tyeni bibedo ginaleyani ki pa likwayi matwal, pien ibedo ka lubo gin ma Rwot Lubaŋana omito ki cwinyi ducu.’ 10Kombeddi nen ka Rwot pud ogwoka atye makwo wa onyoo kit ma yam owaco-ni, odoko doŋ mwaka pyeraŋwen wiye abic a kwede wa i kare ca ma Rwot owaco iye lok man bot Moses, ma onoŋo jo Icrael pud gitye ka wirre i tim kuca; kombeddi doŋ inen, mwaka me ditta doŋ oromo pyeraboro wiye abic. 11Ento koma pud tek wa i kare man ma rom ki i kare ma yam Moses ocwala kwede ca; i kare-ni tek koma pud rom ki tek koma macon ca, pud aromo lweny, aromo cito ka mo-ni ci adwogo bene. 12Pienno miya lobo-ni ma bedo lobo godi, ma yam Rwot owaco pire i kare ca. Yam iwinyo i kare meno ni jo Anak gitye kunnu kun gitye ki cog gaŋigi madito ma girumogi woko ki cel matego; ka gwok nyo Rwot bibedo kweda ci abiryemogi woko kit macalo Rwot yam owaco.”\\n13Yocwa olamo gum i kome, ci omiyo Kebron bot Kaleb wod pa Jepune wek obed ginaleyane. 14Kit meno Kebron odoko ginaleya pa likwayo pa Kaleb wod pa Jepune ma jo Keniji o wa onyoo, pien obedo ka lubo gin ma Rwot Lubaŋa pa Icrael mito ducu kikore. 15Nyiŋ Kebron okwoŋo bedo Kiriat-arba, dok Arba meno yam obedo dano madit makato ducu ki i kin jo Anak. Ci lobo doŋ oywe, lweny obedo pe.","num_words":502,"character_repetition_ratio":0.051,"word_repetition_ratio":0.0,"special_characters_ratio":0.232,"stopwords_ratio":0.265,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luŋolkop 20 ACO85 - Jo Icrael ducu gukatti woko, cakke - Bible Search\\nLuŋolkop 19 Luŋolkop 21\\nLweny i kom jo Benjamin\\n1Jo Icrael ducu gukatti woko, cakke wa i Dan o kwede i Beer ceba, medo ki lobo Gilead bene, ci lwak ocokke bot Rwot i Mijpa ki cwiny acel. 2Rwodi pa lwak ducu ma i kaka ducu pa jo Icrael gucuŋ i dye jo pa Lubaŋa ma gucokke, co alip miya aŋwen ma gilwenyo ki pala lucwan, ma giwoto ki tyengi. 3Jo Benjamin bene guwinyo ni jo Icrael mukene gucito i Mijpa. Jo Icrael guwacci, “Tit botwa kit ma tim aranyi man otimme kwede.” 4Ci Lalevi ma cwar dako ma gineko-ni owacci, “Nino mo acito i Gibea pa jo Benjamin, an ki dakona, wek abut iye. 5Ci jo Benjamin gubino i koma, gurumo ot ma atye iye i dyewor kun gimito neka; ci guronyo dakona, omedo ki to woko. 6Atero dakona muto-ni aŋido kome woko, acwalo dul kome oromo lobo ducu ma jo Icrael guleyo odoko megi; pien gitimo kipyeda ki tim me aranyi i Icrael. 7Nen ba, wun jo Icrael, wun ducu, wupor lokke ki kany, wumi tamwu.”\\n8Lwak ducu gutwarre malo lawaŋacel kun giwaco ni, “Wan ducu pe ŋat acel mo bidok i kemane, dano acel mo pe bidok i ode. 9Ento kombeddi wabitimo jo Gibea kit man: wabicito i komgi kun gikwanyo dano ki kwir. 10Dok wabikwanyo dano apar i kom jo miya ki i kom kaka ducu ma i Icrael, ki dano miya acel i kom jo alip, ki dano alip i kom jo alip apar, wek gukel cam pi lwak, wek gubin gucul kwor i kom Gibea pa jo Benjamin pi bal aranyi ma gutimo i Icrael.” 11Kit meno jo Icrael ducu gucokke ka lweny i kom gaŋ meno, ma guribbe ki cwiny acel.\\n12Ci kaka ducu ma i Icrael gucwalo jo i dye kaka pa Benjamin ducu kun giwaco ni, “Kit tim aranyi aŋo ma otimme i kinwu-ni? 13Kombeddi doŋ wumi jo meno ciŋwa, lutim aranyi ma i Gibea, wek wanekgi woko, wajwer kwede gin marac woko ki Icrael.” Ento jo Benjamin pe gumedo ki winyo dog utmegigi jo Icrael. 14Ci jo Benjamin gua ki i gaŋgi, gucokke i Gibea me cito ka lweny i kom jo Icrael. 15I nino meno ka jo Benjamin gukwano jo mua ki i gaŋgi, guromo jo alip pyeraryo wiye abicel ma gilwenyo ki pala lucwan, ma pe gikwano iye jo me Gibea kikome ma gucoko co miya abiro ma giyerogi ayera. 16I kin jo meno ducu onoŋo tye co miya abiro ma giyerogi ma gin ciŋgi Lacam; ŋat acel acel i kingi bayo lagwen celo yer wic cut, pe bayo piny. 17Jo Icrael ducu ma pe gikwano iye jo Benjamin guromo co alip miyaaŋwen ma gilwenyo ki pala lucwan; gin jo meno ducu onoŋo gin jo ma guŋiyo ki lweny.\\n18Jo Icrael gua gucito Betel, gupenyo dog Lubaŋa ni, “Aŋa i kinwa ma bikwoŋo cito ka lweny i kom jo Benjamin?” Ci Rwot owacci, “Jo Juda aye gibikwoŋo cito.”\\n19Ci jo Icrael gua odiko con, gugony ma gikemo Gibea. 20Gucito ka lweny i kom jo Benjamin, guryeyo ki tyen i nyim Gibea me lweny i komgi. 21Jo Benjamin gukatti woko ki i Gibea, guneko jo Icrael ma romo jo alip pyeraryo wiye aryo i nino meno. 22-23Ci jo Icrael gucito, gukok i nyim Rwot o wa otyeno. Ka dok gupenyo dog Rwot ni, “Wan dok wacit ka lweny i kom utmegiwa, jo Benjamin?” Rwot owacci, “Wucit, wulweny i komgi.” Mumiyo jo Icrael gucamo co, ci dok guryeyo i tyen i kabedo ma onoŋo guryeyo iye i nino mukwoŋo-ni.\\n24Kit meno jo Icrael gurwayo cok i kom jo Benjamin i nino me aryone. 25Jo Benjamin gukatti woko ki i Gibea i nino me aryone, guneko jo alip apar wiye aboro ki i kin jo Icrael; gin ducu gubedo jo ma lulweny ki pala lucwan. 26Ci dok jo Icrael gucito Betel ki monygi ducu, gukok; ci gubedo piny kunnu i nyim Rwot, guri kec i nino meno owa otyeno. Gutumo gitum awaŋa bene ki gityer lakwecwiny i nyim Rwot. 27Jo Icrael dok gupenyo dog Rwot, pien canduk me gicikke pa Lubaŋa onoŋo tye kunnu i kare meno, 28kun Finekaci wod pa Eleajar ma wod pa Aron aye tiyo i nyime i kare meno, Gupenyo ni, “Pud dok wacito ka lweny i kom utmegiwa jo Benjamin aye, nyo wawek lweny doŋ ogik woko?” Rwot owacci, “Wuciti, pien diki abimiyogi i ciŋwu.”\\n29Kit meno jo Icrael guketo dano gubuto gurumo Gibea woko. 30Ci jo Icrael gucito ka lweny i kom jo Benjamin i nino me adekke, gutiŋo mony i kom Gibea kit ma yam ca. 31Jo Benjamin gukatti woko i kom jo Icrael, ci gumol woko wa i ne gaŋ. Gucako neko jo Icrael kit ma yam ca ki i yo gudo, i yo me cito Betel ki i yo mukene bene ma cito Gibea, wa ki i bar bene, dano ma mito romo ka pyeradek. 32Mumiyo jo Benjamin guwacci, “Gutwarre, guriŋo woko i nyimwa kit ma yam ca.” Ento jo Icrael guwacci, “Wek koŋ warin woko, wek waywagi woko ki i gaŋ o wa i yo gudo.” 33Ci jo Icrael ducu gutwarre woko ki i kabedogi, guryeyo i Baaltamar; ki jo Icrael ma yam gubuto gukanne ka kurogi i ŋet Gibea tuŋ potoceŋ gutwarre wo ko ki i kabedogi. 34Jo alip apar ma giyerogi ki i kin jo Icrael ducu gubino i kom Gibea, ci lweny odoko tek; ento jo Benjamin pe guŋeyo ni to pacogi doŋ onyiko cok. 35Rwot omiyo jo Icrael guloyo jo Benjamin; ci jo Icrael gujwero jo Benjamin ma romo alip pyeraryo wiye abic ki mi ya acel i nino meno, gin ducu jo ma lulweny ki pala lucwan. 36Pienno jo Benjamin guneno ni doŋ guloyogi.\\nJo Icrael gujer, guweko kabedo ki jo Benjamin, pien gigeno jo ma giketo gubuto i ŋet Gibea-ni. 37Ci jo ma gubuto ka kurogi-ni gurune ci gucorre i kom Gibea, guneko jo ducu ma i gaŋ woko ki pala lucwan. 38Onoŋo jo Icrael ki jo mubuto gurumo gaŋ guyubo lanyut ni, ka doŋ gumiyo yito mac oduny ocito malo ki i gaŋ, 39ci jo Icrael gibidwogo cen ka lweny, Jo Benjamin gucako lweny ki neko jo Icrael pyeradek kun giwacci, “Ada ya, watye ka loyogi macalo i lweny mukwoŋo ca.” 40Ento ka lanyut ocako duny ki i gaŋ, yito mac ma ocuŋ macalo wir, jo Benjamin guneno yo ŋegi: ci nen, gaŋgi ducu tye ka waŋ duny malo o wa i polo. 41Ci jo Icrael gulokke, gudwogo, omiyo kom jo Benjamin obaŋŋe woko, pien guneno ni to pacogi doŋ onyiko cok. 42Pi meno guloko ŋegi bot jo Icrael gidok i yo tuŋ tim ata. Ento lweny onukogi woko, ka dok jo Icrael ma gumol gukatti woko ki i gaŋ bene gutyekogi woko ki i dyere kunnu.\\n43Gujwero jo Benjamin woko, guryemo korgi guradogi woko piny laboŋo ywe o kwede tuŋ ka ma okemo Gibea yo tuŋ wokceŋ. 44Jo Benjamin ma romo alip apar wiye aboro guto woko, gin ducu oteka lweny. 45Jo mukene gulokke guriŋo yo tuŋ tim ata o wa i got Rimmon; dok gineko jo alip abic ki i komgi ma gitoŋogi gireto woko piny i yo gudo. Ci guryemo korgi matek nio wa Gidom, guneko jo alip aryo. 46Jo Benjamin ducu ma gineko ma oradde piny i nino meno guromo alip pyeraryo wiye abic ma lulweny ki pala lucwan; gin ducu oteka lweny. 47Ento jo miya abicel gulokke guriŋo gularo yo tuŋ tim wa i got Rimmon, gubedo i got Rimmon pi dwe aŋwen. 48Jo Icrael dok gudwogo cen ka lweny i kom jo Benjamin, gunekogi ki pala lucwan, dano ki lee ki gin ducu ma ginoŋo; gaŋi ducu ma ginoŋo giwaŋo woko ki mac.","num_words":1273,"character_repetition_ratio":0.093,"word_repetition_ratio":0.0,"special_characters_ratio":0.239,"stopwords_ratio":0.32,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Moses ki Yat ma Lyel Mac | Pwony me Baibul pi Lutino\\nMoses obedo i Midian pi mwaka 40. En onyomo dok onywalo lutino. Nino mo acel ma en tye ka kwayo romine cok ki Got Cinai, en oneno gin mo me aura. Yat mo onongo tye ka lyel mac, kun pe wang! Ma Moses ongak ka neno pingo yat meno pe tye ka wang, en owinyo dwan mo ki i yat-ti kun waco ni: ‘Moses! Pe inyik cok kany. Luny war woko ki i tyeni pien kabedo ma icung iye-ni leng.’ Jehovah aye onongo tye ka lok kun tiyo ki malaika.\\nLworo omako Moses, ci oumo wange woko ki bongo. Dwan meno owacci: ‘Aneno can pa jo Icrael. Abilarogi ki i cing jo Ejipt dok abikelogi i lobo maber. In aye ibitelo wi jona me kwanyogi ki i Ejipt.’ Pe itamo ni man omiyo Moses obedo ki ur?\\nMoses openyo ni: ‘Ka jo-ni gupenya ni anga ma ocwala, abigamogi ningo?’ Lubanga ogamo ni: ‘Waccigi ni Jehovah, Lubanga pa Abraim, Lubanga pa Icaka, ki Lubanga pa Yakobo ocwala botwu.’ Moses odok iye ni: ‘Ka gukwero winyo lokka kono?’ Jehovah omiyo bot Moses lanyut ni Ebikonye. En owaco bot Moses ni obol odoone piny i ngom. odoo-ni olokke odoko twol! I kare ma Moses omako twol ki tung yibe, ci dok olokke odoko odoo. Jehovah owaco ni: ‘Ka itimo tango man, ci binyuto ni an aye acwali.’\\nMoses ogamo ni: ‘An pe aloko maber.’ Jehovah ocikke bote ni: ‘Abiwacci gin ma myero ilokki, dok abicwalo omeru Aron boti me konyi.’ Kit ma en onongo ngeyo ni Jehovah tye kacel kwede, Moses okwanyo dakone ki lutino awobene ci gudok cen i Ejipt.\\n“Pe wubed ka tamo kit ma myero wulok kwede, nyo kit lok ango ma wubilokone; pien lok ma myero wuloki gibimiyowu i cawa meno.” ​—Matayo 10:19\\nLapeny: Ngo ma Moses oneno i kare ma tye ka kwayo romine? Ngo ma Jehovah onongo mito ni Moses otim?\\nNia 3:1–4:20; Tic pa Lukwena 7:30-36\\nNywakki Nywakki Yat ma Lyel Mac","num_words":327,"character_repetition_ratio":0.051,"word_repetition_ratio":0.0,"special_characters_ratio":0.247,"stopwords_ratio":0.312,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Tic Pa Lukwena 1 ACO85 - I buk mukwoŋo; Teopilo, acoyo - Bible Search\\nJon 21 Tic Pa Lukwena 2\\nTic Pa Lukwena 1\\nLubaŋa ociko pi bino pa Cwiny Maleŋ\\n1-I buk mukwoŋo; Teopilo, acoyo iye lok ducu ma yam Yecu ocako tiyo ki pwonyone, 2nio kwede wa i nino ma gitere kwede i polo, i ŋe miyo cik i tek pa Cwiny Maleŋ bot lukwenane ma yam oyerogi. 3Obedo ka nen botgi tyen mapol pi moko ni etye makwo lacen ki i ŋe tone. Obedo ka nen botgi pi nino pyeraŋwen, 4-kun pwonyogi ki lok i kom ker pa Lubaŋa. I kare ma obedo kwedgi, ocikogi ni pe gua ki i Jerucalem, ento gukur gin ma Lubaŋa Won ociko pire, kun wacci, “En gin ma con wuwinyo ki bota-ni. 5-Jon yam batija dano ki pii, ento odoŋ nino manok ma wun gibibatijawu ki Cwiny Maleŋ.”\\n6Ka gucokke kacel, ci gupenye ni, “Rwot, i kare man en aye ibidwoko iye ker bot jo Icrael bo?” 7En ogamo ni, “Pe wun aye myero wuŋe kare wa nino ma yam Lubaŋa Won omoko i te twero mere. 8-Ento wun wubilimo tek ka Cwiny Maleŋ bibino i komwu, ci wubibedo lucadenna i Jerucalem ki i Judaya ducu ki i Camaria, wa i agikki lobo ducu.” 9-Ka doŋ otyeko loko lok meno, ci gitiŋe malo, ma gin bene gineno, ka pol ogame woko ki i nyimgi. 10Ka giciko waŋgi malo i kore ma kun en cito, ci nen, jo aryo gucuŋ ka ŋetgi ma guruko kanyi matar, 11ma giwaco ni, “Wun Lugalilaya, piŋo wucuŋ wuneno malo i polo? Yecu man ma doŋ gitiŋo malo ki botwu gitere i polo, bidwogo doki kit macalo wuneno gitere kwede i polo-ni.”\\nGiyero dano ma myero ole ka tyen Juda\\n12Ka doŋ gucako dok i Jerucalem ki i wi got Jeituni, ma cok ki Jerucalem, rom ki wot me ceŋ cabit.a 13-Ka gudonyo i gaŋ ci gucito i kicika ma malo, ka ma yam gibedo iye-nu, gin aye Petero ki Jon ki Yakobo ki Anderiya, Pilipo ki Tomaci, Bartolomayo ki Matayo, Yakobo wod pa Alipayo, Cimon ma yam obedo i kin jo ma gimito locken, ki Juda wod pa Yakobo. 14Gin ducu gumine ka lega ki cwiny acel, kacel ki mon ki Maliam min Yecu ki omegine.\\n15I kare meno Petero ocuŋ i kin lwak utmego ma giromo miya acel ki pyeraryo kun wacci, 16“Utmego, lok ma yam gicoyo myero ocobbe kakare, macalo yam Cwiny Maleŋ oloko ki i dog Daudi i kom Juda ma otelo wi jo ma gumako Yecu ca. 17Pien yam gikwano en i kinwa, en bene obedo i dog tic man.” 18-Dano meno owilo poto ki lim ma onoŋo pi tim aranyine, ka opoto aryeba cwiny ci iye otyer obar woko, cin iye owukke woko ducu. 19Lok man oŋene bot jo ducu ma gibedo i Jerucalem, ci poto meno gilwoŋo ki i lebgi ni Akel-dama, en aye Poto me Remo.\\n20-Petero omedo lokke kun wacci,\\n“Lokke gicoyo i buk me Jabuli ni,\\n‘Wek kabedone obakke woko,\\nwek ŋatti mo pe obed iye’;\\n‘Ticce ŋat mukene oter.’\\n21Myero giyer ki i kin jo man ma gubedo kwedwa i kare ducu ma Rwot Yecu obedo ka wirre i kinwa, 22-ma gucako nia wa i kom batija pa Jon nio wa onyoo ma doŋ gitiŋe kwede malo ki i kinwa; wek ŋat acel i kin jo man gikwan kwedwa me bedo lacaden me cerre.” 23Ci gukelo dano aryo. Yucepu ma gilwoŋo Barcaba ma nyiŋe mukene Yucito, ki Matiya. 24Ka gucako lega kun giwaco ni, “Rwot ma iŋeyo cwiny dano ducu, nyut botwa i kin jo man aryo-ni ŋat ma in doŋ iyero, 25me leyo kabedo me tic man ki tero kwenane, ma yam Juda oweko ci olokke odok cen, odok gire i kabedone.” 26Gubolo kwir pigi, ci kwir opoto i kom Matiya, ka giketo en i kom wel lukwena apar wiye acel-li.\\nBino pa Cwiny Maleŋ","num_words":631,"character_repetition_ratio":0.047,"word_repetition_ratio":0.0,"special_characters_ratio":0.25,"stopwords_ratio":0.311,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 21 ACO85 - Rwot oloko kweda. Owacci, “Wod pa - Bible Search\\nEjekiel 20 Ejekiel 22\\nPala lucwan pa Rwot ma gipako lake mabit\\n1Rwot oloko kweda. 2Owacci, “Wod pa dano, cik waŋi inen Jerucalem ci itit lok mukemo kabedone ducu maleŋ ka ma dano giworo iye Lubaŋa-ni, Tit lok bene mukemo lobo Icrael. 3Wac bot dano ducu ma gibedo i lobo Icrael ni, an a Rwot awacci, ‘Atye ki lok i komwu. Abiwoto pala lucwanna woko ki i akurane, ci anekowu woko ducu, jo ma kitgi atir ki jo ma gin lutim maraco ducu. 4Doŋ ka atiyo man, abitic ki pala lucwanna kun anekowu woko ducu, jo ma kitgi atir ki jo ma gin lutim maraco, cakke ki yo tuŋ acam o kwede wa yo tuŋ acuc. 5Dano ducu gibiŋeyo ni an a Rwot doŋ awoto pala lucwanna woko ki i akurane; pe doki gibidwoko i akurane matwal.’\\n6“Wod pa dano, cur calo cwinyi mito dem kun noŋo gen mito rwenyo woko. Cur ki keccwiny madit mada i kabedo ka ma jo ducu twero neni. 7Ka inen dano gupenyi ni piŋo it ye ka cur, ci itit botgi ni pi lok man ma mito timme-ni. Tit botgi ni ka inen lok man bitimme cwinygi bipoŋ ki lworo. Ciŋgi bikwe woko doko goro. Tekcwiny ma yam gitye kwede bitum wako. Coŋgi bene bibedo ka myel amyela calo pii ma tagge. Nen, kare doŋ obino woko; lok man doŋ bicobbe kakare.” Man Rwot Lubaŋa ma owaco.\\n8Rwot owacca ni, 9“Wod pa dano, tit lokka. Tit lok ma an atye ka waconeni bot dano ni,\\n‘Palalucwan, palalucwan doŋ gipako lake woko mabit,\\ndok bene gijwayo kome olil woko maber.\\n10Gipako lake mabit me neko dano,\\ngijwayo ni wek omeny calo lutkot.\\nŊat mo ma twero jukone pe;\\npien wun doŋ wukwero winyo tamma ma amiyo botwu.\\n11Doŋ gimiyo pala Lucwan gitye ka rudone,\\nwek doŋ obed maber ma giromo makone.\\nDoŋ gipako lake woko mabit dok bene gijwayo kome woko\\nwek doŋ gimi woko i ciŋ lanek dano.\\n12Wod pa dano, daŋŋe matek kun ikok kwede,\\npala lucwan man gimiyo pi neko jona,\\nki pi neko rwodi ducu me Icrael.\\nkacel ki jona ma gudonne-gu ducu.\\nMumiyo myero idoŋ emi pi gen ma doŋ orwenyo woko!’\\n13“Man gitye ka temowu atema. Ento ka pud wumedde ki kwero winyo tam ma gimiyo botwu, ci doŋ wutamo ni gin ma kit magi pe bitimme?” Man Rwot Lubaŋa ma openyo.\\n14“Kombeddi doŋ, wod pa dano, tit lokka. Doŋ ciŋi, ci pala lucwan bibino piny kiryo nyo kidek. Man pala lucwan ma neko mere dano, pala lucwan ma miyo lworo dok ma neko dano tyeko woko ducu. 15Pala lucwan man miyo tekcwiny pa jona rwenyo woko, ki Jo mapol gibipoto i dog gaŋi ducu. Doŋ atyeko miyo pala lucwan ma mil amila; gijwayo meny calo lutkot ma wil, doŋ gityeko rudone woko bene pi neko dano. 16Ŋol tuŋ acuc ki tuŋ acam, in pala lucwan mabit-ti! 17Ci an bene abidoŋo ciŋa, kinigana doŋ bitum woko. An Rwot doŋ aloko.”\\nPala lucwan pa kabaka me Babilon\\n18Rwot doki oloko kweda. 19Owacci, “Wod pa dano, pur yo aryo ka ma kabaka me Babilon bibino ki iye ki pala lucwanne. Gin yo aryo ducu gia ki i lobo acel-lu, Doŋ icib bao aryo me lanyut yo i agikki yo ma cito ka donyo i gaŋ. 20Lanyut acel binyuto yo ma cito i Raba ma en aye gaŋ pa jo Ammon, ki mukenene-ni binyuto yo ma cito i Juda, ma cidonyo wa i dye Jerucalem kikome ma girumo woko ki cel gogo matek-ki. 21Kabaka me Babilon ocuŋ i aŋaka ŋaka yo aryo ka ma gicibo iye bao me lanyut yo-ni. Kabaka ocuŋ kenyo ka tyeto tyet, wek enen yo mene ma myero elubi; oyeŋo atero-gu, ka openyo cal lubaŋane, ci oŋiyo cwiny lee ma gityero me gitum. 22Doŋ kwir ma en omako i ciŋe lacuc nyuto Jerucalem. Man tito bote me ŋamo doge me koko, ki me daŋŋe ki dwan me mony, me keto yat latwom cel orum gaŋ woko bene; ki toro cel lobo orum gaŋ woko. 23Man binen macalo tyet me goba ki tuŋ bot jo Jerucalem, pi kwoŋ maleŋ ma doŋ gukwoŋo-ni, Ento lok man opoyo wigi i kom balgi ci nyuto ni gibimakogi woko. 24Man aye gin ma an Rwot Lubaŋa atye ka wacone. Wumiyo gipo i kom balwu, mumiyo balwu ginyuto giyaro ka maleŋ. Dano ducu giŋeyo ni wubalo. Dok wunyuto balwu woko i gin ducu ma wutiyo. Doŋ atyeko ŋolo kop woko i komwu, pi meno abimiyowu woko i ciŋ lukworwu.\\n25“Ninoni tye ka bino, in latim marac, rwot marac ma loyo Icrael, en aye nino ma gibiketo iye can i komi me agikki. 26An Rwot doŋ aloko. Kwany lalukana ki kitambara labo wic woko ki i wii. Pe tye gin mo ducu ma bibedo kit macalo gitye kwede-ni. Abitiŋo lucan malo ka maber! Jo ma gitye ki twero me loc-ci gibidwokogi woko piny! 27Abimiyo gaŋ man doŋ doko wi obur, wi obur, wi obur! Ento gin man pud pe bitimme nio wan ma ŋat ma doŋ ayero me keto can i kom gaŋ-ŋi obino.\\nLubaŋa biŋolo kop i kom jo Ammon\\n28-“In wod pa dano, tit lok kun iwacci, Rwot Lubaŋa doŋ owaco lok mukemo jo Ammon, ki kit ma gitye kwede ka yeto jo Icrael. Wac botgi ni,\\n‘Pala lucwan, pala lucwan doŋ giyubo woko me neko dano;\\ndoŋ gijwayo woko tye ka meny amenya calo lutkot ma wil.’\\n29Tit bot jo Ammon ni ginanyuta ma gineno i waŋ lek-gu ducu goba, dok bene gityeto tyet me goba me bwologi. Ninogi tye ka bino, gin jo maraco, en aye nino ma gibiketo iye can i komgi me agikki, Gibiŋolo ŋutgi woko ki pala lucwan.\\nLubaŋa biŋolo kop i kom jo Babilon\\n30“Dwok pala lucwan i akura kakare. Abiŋolo kop i komi i kabedo ka ma yam kwoni ocakke iye, i lobo ka ma yam ginywali iye. 31Abionyo kinigana i komi; dok bene abikuto mac me akemona i komi miyo iwinyo arem malit twatwal. Abimiyi woko i ciŋ jo mager ma gin lutim bwami marac ma giŋeyo neko dano twatwal, ci gibineki woko. 32Gibiwani woko ki mac. Gibineki woko i lobowu kikome, pi meno ŋat mo ma bipo piri doŋ bedo pe matwal. Pien an Rwot doŋ atyeko loko.”","num_words":1011,"character_repetition_ratio":0.052,"word_repetition_ratio":0.008,"special_characters_ratio":0.238,"stopwords_ratio":0.28,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ginkok—Mic Madit Loyo Ducu pa Lubanga - Kabedo me Intanet pa Lucaden pa Jehovah\\nDUL ME ABIC\\nGinkok mono obedo gin ango?\\nKimiyo i yo ango?\\nTwero kelo jami ango pi in?\\nIn itwero nyuto ni itye ki pwoc pire nining?\\nMIC ango madit loyo ducu ma dong ityeko nongone i kwoni? Pe ni wel mic moni omyero obed tek ka wek pire obed tek. I ada, dit pa wel mic moni pe kare ducu kipimo ki wel me cente. Kono do, ka mic-ce keli yomcwiny nyo cobo mitti me kwoni kikome, ci pire bedo tek boti.\\n2 I kin lwaki mic ducu ma cwinyi mito ni ka twere omyero inong, tye acel ma loyo mukene-ni ducu. En aye obedo mic pa Lubanga bot dano. Jehovah omiyo botwa jami mapol, ento micce madit loyo botwa aye ginkok pa Wode, Yecu Kricito. (Matayo 20:28) Kit ma wabineno kwede i dul man, ginkok aye obedo mic ma pire dit loyo ma itwero nongone pien twero keli yomcwiny ma pe tite dok twero cobo mitini ma pigi tego. Ginkok aye obedo gin ma nyuto mar pa Jehovah madit loyo ma en onyuto.\\n3 Ka kiketo i yo ma yot, ginkok aye obedo yo pa Jehovah me gonyo nyo laro dano ki i bal ki to. (Jo Epeco 1:7) Me niang te pwony me Baibul man, omyero wadwok tamwa cen wa i jami ma gutimme i poto me Eden. Ka dong waniang jami ma Adam orwenyo i kare ma en obalo ci watwero bedo ki pwoc ni ginkok obedo mic ma pire tek atika piwa.\\n4 I kare ma en ocweyo Adam, Jehovah omiye gin mo ma ada onongo pire dit adada.—kwo ma roc pe iye. Kong itam i kom gin ma Adam onongo. Kiyube ki kom wa ki adam ma roc pe iye, onongo pe two, ti, nyo to. Macalo dano ma pe ki roc mo, en onongo tye ki wat mo ma kite dok pat ki Jehovah. Baibul waco ni Adam onongo obedo “wod pa Lubanga.” (Luka 3:38) Pi meno Adam obedo ki wat macok atika gin ki Lubanga Jehovah, calo kit ma bedo i kin latin gin ki wonne ma lamar. Jehovah obedo ka lok gin ki wode man me lobo-ni kun miyo bot Adam tic me atima me yomocwiny dok oweko en oniang jami ma mitte ki bote.—Acakki 1:28-30; 2:16, 17.\\n5 Adam onongo kiyubo ‘i cal pa Lubanga.’ (Acakki 1:27) Meno pe tere ni Adam onongo cal ki Lubanga i kom. Kit ma wakwano kwede i Dul me 1 me buk man, Jehovah obedo cwiny ma pe nen. (Jon 4:24) Pi meno Jehovah pe tye ki kom me del ki remo. Cweyo en i cal pa Lubanga onongo tyene tye ni kicweyo Adam ki kit macal ki pa Lubanga, ma i kine tye mar, ryeko, ngolo kop atir, ki teko. Adam onongo cal ki Wonne i yo mukene ma pire tek pien ni en onongo tye agonya me moko tamme pire kene. Pi meno, Adam onongo pe tye calo gar ma kiyubo me lubo yo ma dong kiyubo woko con. Ento, en onongo twero moko tamme i kom gin maber ki marac ma mako kwone. Ka onongo en owiny dog Lubanga kono onongo en obedo makwo i lobo i Paradic pi naka.\\n6 Dong, i kare ma Adam pe owinyo cik pa Lubanga onongo dong ngene kene ni kingolo to i wiye, en oculo pire ki wel matek. Balle oweko en orwenyo kwone ma roc pe iye macalo dano kacel ki jami mabeco ma bino pire ducu, nyo ma kwo man kelo. (Acakki 3:17-19) Ki cwer cwiny madit, Adam orwenyo kwo man ma pire tek-ki pe pi en keken ento wa pi lutinone ma en onongo binywalo. Lok pa Lubanga waco ni: “Pi meno, kit macalo bal yam obino i lobo kun wok ki i dano acel [Adam], ka dong to obino pi bal, kit meno bene to onya oromo kin dano ducu, pien dano ducu gubalo.” (Jo Roma 5:12) Ada, wan ducu walako bal ki bot Adam. Pi meno, Baibul waco ni en ‘ocate’ kacel ki lutinone i opii ki to. (Jo Roma 7:14) Pe onongo tye kit gen mo pi Adam gin ki Kawa pien gin guyero pigi kengi pe me winyo dog Lubanga. Ento wan lutinogi kono?\\n7 Jehovah olaro dano kun tiyo ki ginkok. Ginkok mono obedo gin ango? Kop i kom ginkok mako tutwalle jami aryo. Mukwongo, ginkok aye gin ma kiculo me gonyo nyo culo pi gin moni-ni wek kidwok cen bot rwodde. Kitwero porone ki wel ma kiculo me gonyo lamabuc me lweny. Me aryone, ginkok aye wel ma kiculo ma rwatte ki wel gin moni. Rom aroma ki gin ma kiculo me culo ka wang awano ma ngati moni onongo. Me labolle, ka ngati mo otimo akciden, en myero ocul wel jami ducu ma rwatte ki, nyo ma rom aroma ki wel jami ma en obalo-ni.\\n8 Twere nining me culo twon peko ma Adam okelo i kom wan ducu ki me gonyowa ki i opii me bal ki to? Kong wanenu lok i kom ginkok ma Jehovah omiyo ki gin ma man twero kelone pi in.\\nKIT MA JEHOVAH OMIYO KWEDE GINKOK\\n9 Kit ma kwo ma pe ki roc aye orweny-nyi, kwo pa dano ma tye ki roc pe onongo twero dwokone cen. (Jabuli 49:7, 8) Gin ma mitte aye onongo ginkok ma welle rom aroma ki maca ma kirwenyo-ni. Man rwatte ki cik madit ma tye atir labongo roc mo ma nonge i Lok pa Lubanga, ma waco ni: “Kwo gibiculo ki kwo.” (Nwoyo Cik 19:21) Dong, gin ango ma onongo biculo wel dit me kwo pa dano ma pe ki roc, nyo kwo ma Adam orwenyo-ni? Kwo ma pe ki roc mukene ma onongo mitte aye obedo ‘ginkok ma rom aroma.’—1 Temceo 2:6.\\nJehovah omiyo Wode acel keken ma en aye ocweyo en kikome macalo ginkok piwa\\n10 Jehovah omiyo ginkok nining? En ocwalo wode mo ma obedo cwiny ma pe ki roc i lobo. Ento Jehovah pe ocwalo cwec ma obedo cwiny mo keken ma onen. En ocwalo en ma pire tek dong loyo ducu ki bote, Wode acel keken ma en aye ocweyo kikome. (1 Jon 4:9, 10) Wode-ni oweko kabedone me polo labongo dic mo. (Jo Pilipi 2:7) Kit ma waneno kwede i dul ma okato i buk man, Jehovah otimo tango i kare ma onako kwo pa Wode man i i Maliam. Pi tek pa cwiny maleng pa Lubanga, kinywalo Yecu macalo dano ma pe ki roc pi meno en onongo pe i lok me bal-li.—Luka 1:35.\\n11 I yo ango ma dano acel keken twero bedo macalo ginkok pi jo mapol, i adane, pi dano milion mapol ata? Pe rac, dano ma welgi tye wa i milion mapol ata-ni kono gudoko lubal nining? Po ni pi timo bal, Adam orwenyo kwo ma pe ki roc ma pire tek-ki woko. Pi meno, en onongo pe twero miyone bot lutinone. Ma ka meno, en dok onongo twero miyo bal ki to aye. Yecu, ma Baibul lwongo ni “Adam me agikkine” onongo tye ki kwo ma roc pe iye, dok pe omedo ki balo bal mo. (1 Jo Korint 15:45) I yo eni, Yecu oleyo ka tyen Adam me larowa. Pi winyo Lubanga labongo balo bal mo, ki pi miyo kwone, nyo tyero kwone ma roc pe iye, Yecu oculo pi bal pa Adam. Pi meno Yecu omiyo gen bot lutino pa Adam.—Jo Roma 5:19; 1 Jo Korint 15:21, 22.\\n12 Baibul tito peko matut ma Yecu ociro ma onongo peya oto. En okato ki i pwod me lut malyet, kingabe i kom yat ki twon gero, oto to malit i kom yat. (Jon 19:1, 16-18, 30; Lamed ngec) Pingo onongo mitte pi Yecu me deno peko marac kumeno? I dul ma tye anyim i buk man, wabineno ni Catan okelo pyem i kom Jehovah ni dano mo pe bigwoko gene ka orwatte ki atematema. Yecu omiyo lagam ma dong ber loyo ducu i adot pa Catan-ni, ki gwoko gene kun ciro twon can madit. Yecu onyuto ni dano ma pe ki roc ma tye agonya me moko tamme pire kene twero gwoko gene labongo roc mo i kom Lubanga kadi bed Larac otim gin mo keken. Omyero obed ni Jehovah pud dong obedo ki yomcwiny pi gene pa Wode me amara-ni ya!—Carolok 27:11.\\n13 Ginkok-ki kiculo nining? I nino dwe 14 me dwe me Nican pa Lujudaya i mwaka 33 K.M., Jehovah oye ni kinek Wode ma pe ki bal kacel ki roc-ci woko. Pi meno Yecu otyero kwone macalo dano ma roc pe iye “kicel keken ma otyeko lok woko ducu.” (Jo Ibru 10:10) Nino adek inge to pa Yecu, Jehovah ocere odwoke cen i kwo me cwiny. Ki i polo, Yecu otero wel dit pa kwone macalo dano ma kityero macalo ginkok pi wilo lutino pa Adam i nyim Lubanga. (Jo Ibru 9:24) Jehovah oye dit pa wel me gityer pa Yecu-ni macalo ginkok ma mitte me gonyo dano ki i opii pa bal ki to.—Jo Roma 3:23, 24.\\nJAMI MA GINKOK-KI TWERO TIMONE PI IN\\n14 Kadi bed watye ki bal, watwero bedo ki mot ma welle dit ma pe twere pi ginkok-ki. Kong wanenu jami mogo ma bino i kare-ni ki ma bibino i anyim pi mot man maber ma a ki bot Lubanga-ni.\\n15Weko bal. Wan watye ki lweny matek atika me timo jami matir pi bal alaka. Wan ducu wabalo i lok nyo i tic. Ento pi tyer me ginkok pa Yecu-ni, miyo ‘weko balwa’ twere. (Jo Kolocai 1:13, 14) Ento me wek kiwek balwa, omyero kong wakun balwa ki cwiny me ada. Dok bene omyero wakok bot Jehovah, kun wakwaye me weko balwa pi niyewa i kom tyer me ginkok pa Wode.—1 Jon 1:8, 9.\\n16Bedo ma cwinywa pe poto i nyim Lubanga. Poto cwiny twero weko kwowa pe bedo yot dok weko wawinyo mading. Jehovah ki kicane gire pud weko wawore ki cwiny ma opye mot kadi bed watye ki roc pi ginkok ma miyo weko bal twere. (Jo Ibru 9:13, 14) Man miyo twere piwa me lok ki Jehovah labongo gung cwiny. Pi meno, watwero bedo agonya me lega bote. (Jo Ibru 4:14-16) Bedo labongo poto cwiny miyo wiwa pye mot, ma pe wabedo ma yot i wangwa kekenwa dok kelo yomcwiny.\\n17Gen me kwo pi nakanaka i paradic i lobo. Jo Roma 6:23, waco ni: “Pien mucara me bal en to.” Tyeng acel-li dok medo ni: “Ento mot ma Lubanga miyowa nono, en aye kwo ma pe tum i Yecu Kricito Rwotwa.” I Dul me 3 me buk man, wanyamo lok i kom ber pa lobo Paradic ma tye ka bino-ni. (Niyabo 21:3, 4) Jami mabeco ma i kine tye iye kwo ma pe tum, yot kom, gitwere pien Yecu oto pi wan. Me nongo jami mabeco magi, omyero wanyut ni wapwoyo mic me ginkok-ki.\\nIN ITWERO NYUTO PWOCCI NINING?\\n18 Pingo omyero wabed ki twon pwoc madit bot Jehovah pi ginkok-ki? Kakare, mic moni pire bedo tek ka lami jami moni ni odyero cawane, kerone, nyo ka lami jami-ne ojalo ginne mo piwa. Cwinywa bedo yom ka waniang ni mic meno obedo pi cwiny me mar ma lamiyone ni onongo tye kwede piwa. Ginkok obedo gin ma pire dit kato ducu i kin mic ducu, pien Lubanga ojalo gin madit loyo piwa. Jon 3:16 ( NW ) waco ni: “Pien Lubanga omaro lobo matek oweko en omiyo Wode acel keken ma en ocweyo en kikome.” Ginkok aye dong obedo gin ma nyuto mar madit loyo pa Jehovah i komwa. Nyuto bene mar pa Yecu, pien en obino labongo dic mo me miyo kwone pi wan. (Jon 15:13) Mic me ginkok-ki omyero dong owek waye ni Jehovah gin ki Wode gimaro wan ki acel acel.—Jo Galatia 2:20.\\n19 In dong itwero nyuto nining ni ipwoyo mic me ginkok pa Lubanga? Me acakki, nong ngec ma dok i kom Jehovah, Lami Mic Madit. (Jon 17:3) Kwano Baibul ki kony pa buk man bikonyi me timone. Ngecci bimedde i kom Jehovah, marri pi en bene bidoko tut. Mar meno bene biweko ibimito yomo cwinye.—1 Jon 5:3.\\nNgeyo lok mapol i kom Jehovah obedo yo acel ma in inyuto kwede ni ipwoyo micce me ginkok\\n20Ket niye-ni i kom tyer me ginkok pa Yecu. Yecu kikome owaco ni: “Dano ma ye Wod tye ki kwo ma pe tum.” (Jon 3:36) Watwero keto niyewa i kom Yecu nining? Niye ma kit meno pe nen i lok keken. Yakobo 2:26 waco ni “niye ka pe giketo i tic, nongo dong oto woko.” Ada, niye me ada kinyuto i “tic,” ma en aye ticwa. Yo acel me nyuto ni watye ki niye i kom Yecu aye me timo jami ducu maber ma watwero me poro en, pe i gin ma waloko keken ento wa i jami ma watimo bene.—Jon 13:15.\\n21Bed tye i nipo me Cam me Otyeno pa Rwot mwaka ki mwaka. I otyeno me nino dwe 14 me Nican i mwaka 33 K.M., Yecu ocako kwer ma dok pat ma Baibul lwongo ni ‘Cam me Otyeno pa Rwotwa.’ (1 Jo Korint 11:20; Matayo 26:26-28) Kwer man bene kilwongo ni Nipo me to pa Kricito. Yecu ocako kwer man me konyo lukwenane kacel ki Lukricitayo ducu ma bilubogi me mako i wigi ni, pi tone macalo dano ma pe ki roc, en emiyo kwone, macalo ginkok. Yecu ociko lok ma mako kwer man ni: “Wutim kuman me po pira.” (Luka 22:19) Kwero Nipo man poyo wiwa i kom mar madit ma Jehovah kacel ki Yecu gunyuto ma mako ginkok. Wan watwero nyuto pwocwa pi ginkok ki bedo tye i kwero nino me Nipo me to pa Yecu mwaka ducu.*\\n22 Ginkok ma Jehovah omiyo ni ada obedo mic madit atika. (2 Jo Korint 9:14, 15) Mic man madit ma pe tite-ni twero konyo kadi wa jo ma oto. Dul me 6 ki 7 bitito kit ma man twere kwede.\\nGinkok obedo yo ma Jehovah tiyo kwede me gonyo dano ki i bal ki to.—Jo Epeco 1:7.\\nJehovah omiyo ginkok ki cwalo Wode acel keken ma en aye ocweyo en kikome i lobo me to piwa.—1 Jon 4:9, 10.\\nPi ginkok, weko kiweko balwa, wabedo ki leng cwiny, wabedo ki gen me kwo ma pe tum.—1 Jon 1:8, 9.\\nWanyuto ni watye ki pwoc i kom ginkok ki bedo ka pwonyo lok mapol i kom Jehovah, ki bedo ki niye i kom tyer me ginkok pa Yecu, ki dong bedo ka kwero Cam me Otyeno pa Rwot.—Jon 3:16.\\n* Pi ngec mukene ma dok i kom tyen lok ma mako Cam me Otyeno pa Rwot, nen Lamed ngec.\\n1, 2. (a) Mic moni doko gin ma pire tek boti ka timo ngo? (b) Pingo kitwero waco ni ginkok aye mic ma pire tek loyo ma in itwero nongone i kwoni?\\n3. Ginkok obedo gin ango, dok gin ango ma wan omyero waniang ka wek wabed ki pwoc pi ber pa mic man?\\n4. Gin ango ma kwo ma pe ki roc okelo bot Adam?\\n5. Tyen lokke ngo, ma Baibul owaco ni kiyubo Adam ‘i cal pa Lubanga’?\\n6. I kare ma Adam okwero winyo dog Lubanga, gin ango ma en orwenyo, dok ogudo kom lutinone nining?\\n7, 8. Kop i kom ginkok tutwalle mako jami aryo ango?\\n9. Kit ginkok ango ma onongo mitte?\\n10. Jehovah omiyo ginkok nining?\\n11. Twere nining pi dano acel keken me bedo macalo ginkok pi jo milion mapol?\\n12. Gin ango ma deno peko pa Yecu-ni onyuto?\\n13. Kiculo ginkok-ki nining?\\n14, 15. Myero watim gin ango wek ‘kiwek balwa’?\\n16. Gin ango ma miyo waworo Lubanga labongo poto cwiny, dok berre tye ka kwene?\\n17. Kit jami ango mabeco ma twere pien ni Yecu oto pi wan?\\n18. Pingo omyero wabed ki pwoc bot Jehovah pi micce me ginkok?\\n19, 20. Yo ango ma in itwero nyuto ni ipwoyo mic me ginkok pa Lubanga?\\n21, 22. (a) Pingo omyero wakwer nipo me Cam me Otyeno pa Rwot mwaka ki mwaka? (b) Gin ango ma kibitito i Dul me 6 ki 7?","num_words":2556,"character_repetition_ratio":0.05,"word_repetition_ratio":0.001,"special_characters_ratio":0.265,"stopwords_ratio":0.331,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Wutit Kwena Maber me Kica pa Lubanga | Pwony me Anyama\\nWi Lubele—Me Akwana i Kacokke | Julai 2016\\nKWAN I LEB Acholi Afrikaans Albanian American Sign Language Amharic Angolan Sign Language Arabic Argentinean Sign Language Armenian Armenian (West) Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Czech Dangme Danish Dutch Ecuadorian Sign Language Efik English (Leb Muno) Estonian Ewe Fijian Finnish Finnish Sign Language Fon French Ga Georgian German German Sign Language Grik Guarani Gujarati Gun Hausa Hiligaynon Hindi Hiri Motu Hungarian Ibru Icelandic Igbo Iloko Indonesian Isoko Italian Italian Sign Language Japanese Japanese Sign Language Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Polish Polish Sign Language Portuguese Punjabi Quechua (Bolivia) Romanian Runyankore Russian Russian Sign Language Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Swahili Swati Swedish Tagalog Taiwanese Sign Language Tajiki Tamil Tatar Telugu Tetun Dili Thai Tigrinya Tiv Tok Pisin Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\\nWutit Kwena Maber me Kica pa Lubanga\\n‘Tit lok me kwena maber me kica pa Lubanga.’​—TIC 20:24.\\nWER: 101, 84\\nKica pa Jehovah ma pe wapore pire-ni myero ocuk cwinywa me timo ngo?\\n“Kwena maber me Ker” nyuto kica pa Lubanga nining?\\nJehovah binyuto kicane nining i lobo manyen?\\n1, 2. Paulo onyuto nining ni etye ki pwoc pi kica pa Lubanga?\\nLAKWENA Paulo owaco ki cwinye ducu ni: “Kicane [pa Lubanga] ma tye bota-ni yam pe obedo me nononono.” (Kwan 1 Jo Korint 15:9, 10.) Ki lok ada, Paulo onongo ngeyo ka maleng ni pe epore me nongo kica pa Lubanga pien onongo yam ebedo ka keto ayelayela i kom Lukricitayo i kare mukato angec.\\n2 I agikki me kwone, Paulo ocoyo waraga bot latic lawote Temceo kun wacce ni: “Apwoyo ngat ma omiya teko me tiyo tic man, en Kricito Yecu Rwotwa, pien dong okwana me bedo lagen, ka oketa bene i ticce.” (1 Tem. 1:12-14) Tic meno onongo kwako gin ango? Paulo otito bot luelda ma i kacokke me Epeco gin ma tic man kwako, kun waco ni: ‘Kwona dong pe obedo gin me wel ki tung bota, pe pire dong dit ki bota, ento myero an dong acob ngwecca keken ki dog tic ma alimo ki bot Rwotwa Yecu, me tito lok me kwena maber me kica pa Lubanga.’​—Tic 20:24.\\n3. Tic ango ma pire tek ma kimiyo bot Paulo? (Nen cal ma tye i pot karatac 25.)\\n3 “Kwena maber” ango ma Paulo obedo ka titone me nyuto kica pa Jehovah? En otito bot Lukricitayo me Epeco ni: “Wun dong wutyeko winyo kit ma Lubanga omiyo abedo lakan-lim me kicane ki tung botwu.” (Ep. 3:1, 2) Paulo onongo kimine tic me tito kwena bot Lurok wek gin bene gubed kacel ki Kricito i Ker pa Meciya i gamente pa Lubanga. (Kwan Jo Epeco 3:5-8.) I ticce me pwony ki arima, Paulo oweko lanen maber me aluba bot Lukricitayo me kare-ni dok onyuto ni kica pa Lubanga pe kinyuto bote me “nononono.”\\nTIKA KICA PA LUBANGA MA PE WAPORE PIRE-NI CUKO CWINYI?\\n4, 5. Pingo watwero wacone ni “kwena maber me Ker” rom aroma ki “lok me kwena maber me kica pa Lubanga”?\\n4 I kare man me agikki-ni, jo pa Jehovah gitye ki tic me tito “kwena maber me ker pa Lubanga . . . i wi lobo ducu, me bedo caden bot rok ducu.” (Mat. 24:14) Kwena maber ma watito-ni bene kwako “lok me kwena maber me kica pa Lubanga” pien mot ducu ma watye ki gen me nongone i te loc me Kerri bibino pi kica pa Jehovah ma onyuto kun tiyo ki Kricito. (Ep. 1:3) Tika wan ki acel acel walubo lanen pa Paulo me miyo pwoc pi kica pa Jehovah kun wanywako i ticwa me pwony ki arima?​—Kwan Jo Roma 1:14-16.\\n5 I pwony mukato-ni, wapwonyo kit ma wan ducu macalo lubalo watwero nongo kwede adwogi maber ki i kica pa Jehovah i yo mapol. Pi meno, watye ki banya bot dano ducu me tute ki tekwa ducu wek gunge kit ma Jehovah tye ka nyuto kwede ki marre ki dok kit ma gitwero nongo kwede adwogi maber ki iye. Lubanga onyuto kicane i yo mene ma myero wakony dano wek gubed ki pwoc iye?\\nTIT KWENA MABER ME GINKOK PA KRICITO\\n6, 7. Ka watye ka tito pi ginkok bot dano, nongo watye ka tito lok me kwena maber me kica pa Lubanga nining?\\n6 I kare-ni dano mapol cwinygi pe pidogi ka gutimo bal dok man weko pe giniang pingo ginkok mitte. Kitungcel bene, dano mapol gineno ni kit kwo ma gitye kwede pe kelo yomcwiny. Ka pe guloko ki Lucaden pa Jehovah, jo mapol pe giniang gin ma bal obedo, adwogi marac ma kelo, ki dok ngo ma myero watim me a ki i opii me bal. Jo ma gimwol cwinygi pye ka gupwonyo ni, pi mar madit kacel ki kica pa Jehovah, omiyo en ocwalo Wode i lobo me kwanyo bal kacel ki adwogine, to.​—1 Jon 4:9, 10.\\n7 I kare ma Paulo tye ka lok i kom Wod me amara pa Jehovah, en owaco ni: “Pi remo me to pa Wode ma ocwer piwa, dong gikokowa woko, giweko balwa, kit macalo lonyo me kicane dwong kwede.” (Ep. 1:7) Ginkok pa Kricito obedo lanyut me mar madit ma Lubanga tye kwede piwa ki dok nyuto Kicane madit ma pe wapore pire. Pud dong miniwa kwe cwiny ya me ngeyone ni ka waketo niyewa i kom ginkok pa Yecu, ci kibitimo kica pi balwa dok cwinywa pe bipidowa!\\nKONY DANO ME DONGO WAT MABER KI LUBANGA\\n8. Pingo mitte ni kidwok dano ma gitye ki bal bot Lubanga?\\n8 Watye ki tic me tito bot jo mukene ni gitwero bedo ki wat macok ki Lacwecgi. Ma peya dano gucako keto niyegi i kom ginkok pa Yecu, Lubanga nenogi macalo lumonene. Lakwena Jon ocoyo ni: “Dano ma ye Wod tye ki kwo ma pe tum; ngat ma pe winyo dog Wod, pe bineno kwo, ento kiniga pa Lubanga bedo i kome.” (Jon 3:36) Ki yomcwiny madit, ginkok pa Kricito oweko watwero bedo lurem Lubanga. Paulo otito ka maleng ni: “Wun yam wupokke woko ki Lubanga; onongo wubedo lukworre i tamwu, kun wutimo gin maraco. Ento kombeddi dong pi to pa Wode ma con odoko dano, en odwokowu woko bote.”​—Kol. 1:21, 22.\\n9, 10. (a) Tic ango ma Kricito omiyo bot omegine ma kiwirogi? (b) ‘Romi mukene-ni’ gikonyo kor utmege ma kiwirogi nining?\\n9 Kricito omiyo ki omegine ma kiwirogi ma gitye i lobo kany gin ma Paulo olwongo ni “tic me dwoko dano” bot Lubanga. Me nyamo lok meno i yo matut, Paulo ocoyo waraga bot Lukricitayo ma kiwirogi i cencwari me acel kun tito botgi ni: “Meno ducu obedo tic ma Lubanga otiyo, ma yam odwokowa kwede bote, pi Kricito, dok bene omiyowa tic me dwoko dano bote; ni meno, i Kricito, Lubanga onongo yam tye ka dwoko dano ma i lobo bote, kun pe okwano balgi i komgi, dok bene omiyowa lok me kwena i kom kit ma en dong odwokogi kwede bote. En mumiyo wadoko lukwena, luwang Kricito; Lubanga legowu ki dwanwa, wan bene wabako dogwa ma ka Kricito ni, wuwek Lubanga odwokwu bote.”​—2 Kor. 5:18-20.\\n10 ‘Romi mukene-ni’ gineno ni obedo mot madit me konyo kor jo ma kiwirogi i tic man me pwony-nyi. (Jon 10:16) Macalo luwang Kricito, romi mukene-ni gitye ka tic matek kun gipwonyo dano ki lok ada ki dok gikonyogi me dongo wat macok ki Jehovah. Man obedo yo ma pire tek adada me miyo caden kore ki kore pi kwena maber me kica pa Lubanga.\\nWEK DANO GUNGE NI LUBANGA GAMO LEGA\\n11, 12. Pingo obedo kwena maber me ngeyone ni twere ki dano me lega bot Jehovah?\\n11 Dano mapol gilego pien gingeyo ni lega kweyo cwinygi, ento pe giye ni Lubanga winyo legagi. Mitte ni gunge ni Jehovah aye ‘lagam lega-gu ducu.’ Laco Jabuli Daudi owaco ni: “In aye ma igamo lega-gu ducu. Dano ducu gibibino boti pi balgi ma gutimo. I kare ma timwa marac dong obwoyowa, in itimowa kica iweko balwa.”​—Jab. 65:2, 3.\\n12 Yecu owaco bot lupwonnyene ni: “Ka wubilego gin mo i nyinga, abitiyo.” (Jon 14:14) Man nyuto ni watwero lega pi “gin mo” keken ma rwatte ki miti pa Jehovah. Jon bene ocuko cwinywa ni: “Gin ma miyo wabedo ki gen i kome en ene ni, ka walegge gin mo kun walubo gin ma en mito, ci en winyo legawa.” (1 Jon 5:14) Pud dong obedo gin maber ya me pwonyo jo mukene wek gunge ni lega pe kweyo cwinywa keken ento obedo yo maber adada me nyikke cok i nyim “komker pa Lubanga . . . ka ma kica tye iye”! (Ibru 4:16) Ka wapwonyogi me lega i yo matir, bot Ngat matir, ki dok pi tyen lok matir, ci watwero konyogi me nyikke cok bot Jehovah ki dok me nongo kwe cwiny i kare ma cwinygi otur.​—Jab. 4:1; 145:18.\\nKICA PA LUBANGA I LOBO MANYEN\\n13, 14. (a) Mot ango ma jo ma kiwirogi gibinongone i anyim? (b) Tic ango ma jo ma kiwirogi gibitimo pi dano mukene-ni ducu?\\n13 Kica pa Jehovah pe bigik i lobo man marac-ci keken. I kare ma tye ka lok i kom mot ma Lubanga omiyo bot jo 144,000 ma gibiloc kacel ki Kricito i polo, Paulo ocoyo ni: “Lubanga lalonyo i kicane, mar ma en marowa kwede dit twatwal; en mumiyo kadi bed onongo wadoko jo muto pi turo cikke, en omiyo wadoko kwo kacel ki Kricito. Lubanga olarowu pi kicane. Pi ribbewa ki Kricito Yecu en ocerowa woko kacel kwede, ka dong oketowa wabedo kacel kwede i polo. En otimo man ducu wek enyut i kare ducu ma pud tye anyim lonyone madwong ma pe pimme me kica, ma onen ki berre botwa i Kricito Yecu.”​—Ep. 2:4-7.\\n14 Tek tutwal me tam i kom jami mabeco ducu ma Jehovah oyubo pi Lukricitayo ma kiwirogi ka dong gubedo i wi komker ka loc kacel ki Kricito i polo. (Luka 22:28-30; Pil. 3:20, 21; 1 Jon 3:2) Bot jo ma kiwirogi, Jehovah ‘binyuto lonyone madwong ma pe pimme me kicane.’ Gibidoko “Jerucalem manyen” nyako ger pa Kricito. (Yabo 3:12; 17:14; 21:2, 9, 10) Gibinywako kacel ki Yecu i tic “me cango two pa jo me rok ducu,” kun ginyuto yo bot jo ma luwiny wek kikwany bal, to kacel ki roc woko matwal ki i komgi.​—Kwan Niyabo 22:1, 2, 17.\\n15, 16. Jehovah binyuto kicane nining bot ‘romi mukene-ni’ i anyim?\\n15 I Jo Epeco 2:7, wakwano ni Lubanga binyuto kicane ma pe lokke ‘i kare ma pud tye anyim.’ Labongo akalakala, lobo manyen pa Jehovah biweko wanongo mit pa ‘lonyo madwong ma pe pimme me kica pa Lubanga.’ (Luka 18:29, 30) Gin me ur madit ma wabineno i lobo manyen ma binyuto kica pa Jehovah bibedo cero dano ma guto ki “i lyel.” (Yubu 14:13-15; Jon 5:28, 29) Co kacel ki mon ma lugen ma guto ma peya Kricito odyero kwone macalo ginkok, ki bene “romi mukene” ma lugen ma guto i kare man me agikki-ni, kibicerogi wek gumedde ki tic pi Jehovah.\\n16 Dano milion mapol ma guto labongo ngeyo Lubanga bene kibicerogi. Gibiminigi kare me pwonyo lok i kom Jehovah ki me mine i te twero me locce. Jon ocoyo ni: “Ci aneno jo muto, jo madito ki jo matino, kun gucung i nyim komker, onongo bene tye kenyo buk mogo ma giyabo igi woko. Giyabo bene buk mo mukene ma en aye buk me kwo. Gingolo kop i kom jo muto kun gilubo gin ma yam gin gutiyo, kit macalo onongo gicoyo i buk magi. Nam bene odwoko jo ma yam guto i iye-ni woko cen, To ki Lyel bene gumiyo jo muto ma yam tye botgi; ci gingolo kop pa dano acel acel kun gilubo gin ma yam gin gutiyo.” (Yabo 20:12, 13) Ki lok ada, bimitte ni meno jo ma kicerogi gupwony kit me keto cik ma igi lac me Baibul i tic. Medo i kom meno, myero gulub cik manyen ma kibimiyone i “buk adola” ma binyuto jami ma Jehovah mito ki bot dano ducu ma gibikwo i lobo manyen. Jami ma tye i buk adola man bene binyuto kica madit ma Jehovah tye kwede piwa.\\nMEDDE KI TITO KWENA MABER\\n17. Gin ango ma myero waket i wiwa ka watye ka nywako i ticwa me tito kwena?\\n17 Ticwa me tito kwena maber me Ker-ri i kare man me agikki-ni pire tek loyo i kare mo keken! (Mar. 13:10) Ki lok ada, kwena maber-ri nyuto kica ma Jehovah tye kwede. Lok man myero obed i wiwa ka watye ka nywako kwena maber ki dano. Ka watye ka tito kwena, mitiwa myero obed me keto deyo i kom Jehovah. Watwero timo man ka wanyuto bot dano ni jami ma Jehovah ocikke me timone i lobo manyen nyuto kica ma Jehovah tye kwede.\\nTi ki mit kom “macalo lagwok-jami mabeco, ma tiyo ki mot me kica ma Lubanga omiyo.”​—1 Pet. 4:10 (Nen paragraf 17-19)\\n18, 19. Waketo deyo i kom Jehovah pi kicane nining?\\n18 Ka watye ka miyo caden bot jo mukene, watwero tito botgi ni i te loc me Ker pa Kricito, dano gibinongo ki pete tere ducu adwogi maber ma bino pi ginkok ki dok ni motmot kibikwanyo roc woko ki i komgi. Baibul waco ni: “Gibigonyo ginaketa woko ki i opii me bedo gin ma top, wek gunong kuc ki deyo ma gimiyo ki litino pa Lubanga.” (Rom. 8:21) Man bitwere pi kica ma Jehovah onyuto botwa i yo me aura-ni.\\n19 Watye ki mot me nywako ki jo ma gimito winyo cobbe pa lok ma kicoyo i Niyabo 21:4, 5 ni: “[Lubanga] bijwayo pig wanggi woko ducu. To bene dong bibedo pe, kadi kumo nyo koko, nyo arem, pien gin macon dong ducu gurwenyo woko matwal.” Ci Jehovah ngat ma obedo i wi kom ker, owacci: “Nen, aketo jami ducu doko nyen.” Dok omedo ni: “Co lok man, pien lok magi lok ma genne dok me ada.” Ka watito kwena maber ki mit kom bot jo mukene, wabiketo deyo i kom Jehovah pi kicane ma pe wapore pire-ni!\\nCOVER SUBJECT Lok ma Pire Tek\\nCOVER SUBJECT Baibul Obwot Pe Oballe\\nCOVER SUBJECT Baibul Obwot ki i Cing Lumone\\nCOVER SUBJECT Baibul Obwot pe Kiloko Kwena ma Tye Iye\\nCOVER SUBJECT Gin Mumiyo Baibul Obwot\\nWuket Cwinywu i Kom Ker-ri, Ento Pe i Kom Jami\\nPingo Myero ‘Wabed ma Wakiyo Piny’?\\nBed ki Pwoc pi Kica pa Lubanga\\nTika Twere me Kwo i Lobo ma Tim Gero Pe Iye?\\nText Yero Bukke me kompiuta me akwanya WI LUBELE—ME AKWANA I KACOKKE Julai 2016 | Kit ma Baibul—Obwot Kwede\\nJulai 2016 | Kit ma Baibul—Obwot Kwede\\nWI LUBELE—ME AKWANA I KACOKKE Julai 2016 | Kit ma Baibul—Obwot Kwede","num_words":2466,"character_repetition_ratio":0.063,"word_repetition_ratio":0.0,"special_characters_ratio":0.242,"stopwords_ratio":0.301,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Tekwaro 17 ACO85 - I kare ma doŋ Daudi obedo i ode, - Bible Search\\n1 Tekwaro 16 1 Tekwaro 18\\n1 Tekwaro 17\\nLubaŋa oketo gicikke ki Daudi\\n(2 Cam 7.1-29)\\n1I kare ma doŋ Daudi obedo i ode, ocako waco bot lanebi Natan ni, “Nen ba, an doŋ abedo i ot baorcedar, ento canduk me gicikke pa Rwot pud bedo i kema.” 2Ci Natan odok Iye bot Daudi ni, “Tigin ducu ma tye i cwinyi, pien Lubaŋa tye kwedi.”\\n3Ento i dyewor acel-lu lok pa Rwot dok obino bot Natan ni, 4“Cit icitit bot laticca Daudi ni Rwot owaco kuman ni, ‘In pe ibigerra ot me bedo. 5Pien peya abedo i ot mo nia wa i kine ma atelo iye wi Icrael nio kwede wa onyoo-ni, ento abedo ka kobo nia ki i kema man nio wa i kema mukene, ki nia ki i kabedo man nio wa i kabedo mukene. 6Kabedo ducu ma abedo ka wirre iye ki jo Icrael ducu, an yam koŋ aloko lok mo bot luŋolkop me Icrael ma yam acikogi pi kwayo lwakka kun awacci, “Piŋo pe koŋ wugerra ot mo me bao cedar?” ’ 7Koni doŋ ibiwaco ki laticca Daudi ni, ‘Rwot me mony owaco kuman ni, an yam akwanyi ki kakwat i olet, ka ma ibedo ka leko iye romi, wek ibed laker ma loyo jona jo Icrael; 8dok abedo ka loŋŋe kwedi i kabedo ma icito iye ducu, abedo ka jwero lumerokki woko ki i nyimi. Dok abimiyo nyiŋi ywek, ma rom ki nyiŋ jo madito ma i wi lobo-ni. 9Dok abimiyo kabedo ki jona jo Icrael; ci abiketogi iye, wek doŋ gubed i kabedogi kikome, ma pe doŋ giyelogi matwal, wa lulweny magwa bene pe dok bipoto i komgi i kare mo, kit ma con ca, 10ma nia wa i kare ma con aketo luŋolkop ma guloyo jona jo Icrael; ci abitayo lumerok meri ducu. Ento atucci ni. Rwot bimiyo odi bedo madit. 11Ka kareni oromo me yweyo kacel ki kwarini, ci abiketo lakwaru mo ma bilubi bedo dit, ma ŋat acel i kom likwayi kikomi, ci abimoko kerre bedo matek. 12En aye bigerra ot, an abimoko komkerre bedo matwal. 13-Abibedo wonne, ki en bibedo woda; pe abikwanyo mar mera ma pe lokke ki i kome, kit ma yam akwanyo ki i kom ŋat mutelo nyimi-ni. 14Ento abimoko en i oda ki i kerra matwal; ki komker mere bene bimoko matwal.’ ” 15Natan otito bot Daudi kit lok magi ducu, ki kit ginanyuta ma onen bote ducu.\\n16Lacen Kabaka Daudi ocito obedo piny i nyim Rwot, ci owacci, “Ai Rwot Lubaŋa, an aŋa, oda kono gin aŋo, mumiyo ikonya nio wa onyoo-ni? 17Pud ibwono kony man ni tidi ki tuŋ boti, ai Lubaŋa; ibedo ka lok i kom oda kit ma bibedo kwede pi kare malac ma tye anyim, dok inyutta bene likwaya ma anyim, ai Rwot Lubaŋa. 18An Daudi dok abiwacci kit lok aŋo i kom deyo ma imiyo bota? Pien in iŋeya, an ma abedo laticci-ni. 19Pira keken, ai Rwot, dok pi cwinyi giri keni, omiyo itiyo gin madito magu ducu, pi miyo gin madito ducu ma kit man oŋene. 20Pe tye ŋatti mo macalo in, ai Rwot, dok pe tye Lubaŋa mo, kono in keken, kit ma yam wawinyo ki itwa-ni. 21Rok mene ma wi lobo ma rom ki joni jo Icrael, ma yam Lubaŋa ocito ka kokogi wek gubed jone, wek nyiŋi oywek pigi, pi tiyo gin madito ma miyo dano lworo, ki pi ryemo rok mapol kacel ki lubaŋagi i nyim lwakki, ma yam in ikokogi ki i Ejipt? 22In ityeko miyo lwakki jo Icrael gudoko joni nakanaka; dok in, ai Rwot, yam idoko Lubaŋagi. 23Ai Rwot Lubaŋa, kombeddi doŋ imok lok meri ma yam iwaco i koma ki i kom jo ma i oda matwal, ci doŋ itim kit ma ityeko waco-ni. 24Mok lok ma iwaco-ni, wek nyiŋi obed me adwora nakanaka kun giwacci, ‘Rwot Lubaŋa me mony, Lubaŋa pa Icrael, en aye Lubaŋa ma loyo Icrael,’ ki ot pa laticci Daudi bimoko i nyimi matwal. 25Pien in, Lubaŋa, ityeko nyuto bota ni ibimiyo oda bedo madit; mumiyo an laticci alimo tekcwiny me kela lega man i nyimi. 26Ai Rwot, in aye Lubaŋa, ci in doŋ ityeko cikke me timo gin man maber pira. 27Pi meno, mi gum i kom dano ma i oda ki yomcwiny, wek likwaya gumedde ameda ki bedo i nyimi nakanaka; pien gin ma in imiyo gum, gumme bedo nakanaka, ai Rwot.”","num_words":729,"character_repetition_ratio":0.041,"word_repetition_ratio":0.0,"special_characters_ratio":0.254,"stopwords_ratio":0.28,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nen Apokapoka i Kin Kit Matir ki Marac | me Anyama\\n“Miyo . . . wupoko kin jo ma kitgi atir ki jo maraco.”​—MALAKI 3:18.\\nWER: 61, 53\\nWATWERO LOKO . . .\\nkit ma wanene kwede kekenwa nining?\\nkit ma watero kwede jo mukene nining?\\n1, 2. Pingo kwo twero bedo tek adada bot lutic pa Lubanga i kare-ni? (Nen cal ma tye i pot karatac man.)\\nLUDAKTARI kacel ki nac mapol gitiyo i kom jo ma gitye ki two ma kobo. Gigwoko lutwo magi pien gimito konyogi. Ento mitte bene ni gugwokke wek pe gunong two ma gitye ka temme me cangone-ni. Macalo lutic pa Jehovah, wan bene watye ka wok ki i kwo ma calo meno. Pol pa wan wabedo dok watiyo kacel ki jo ma gitye ki tam ki kit mapat adada ki pa Lubanga. Man weko kwo bedo tek adada botwa.\\n2 I kare man me agikki-ni, jo ma pe gimaro Lubanga gicayo cikke ma lubbe ki gin matir ki gin marac. Lakwena Paulo oloko i kom kitgi marac-ci i kare ma en ocoyo waraga bot Temceo. Paulo owaco ni kit maraco magi bimedde ameda ka wawoto ki nyiko cok ki agikki me lobo man. (Kwan 2 Temceo 3:1-5, 13.) Kadi bed ni kit maraco magi weko wabedo ki ur, ento kit ma jo ma i ngetwa gitamo, giloko, nyo gikwo kwede twero gudo wan bene. (Carolok 13:20) I pwony man, wabineno apokapoka ma tye i kin kit magi ki kit pa jo pa Lubanga. Wabineno bene gin ma myero watim me gwokke wek kit magi maraco-ni pe ogudwa ka nongo wakonyo dano wek gupwony lok i kom Jehovah.\\n3. Kit jo mene ma kiloko i komgi i 2 Temceo 3:2-5?\\n3 Paulo ocoyo ni i kare me agikki, “piny bibedo marac.” Dok en oryeyo kit maraco ma romo gin 19 ma binya adada i kin dano i karewa-ni. Kit magi rom ki ma Paulo oloko iye i Jo Roma 1:29-31, ento i waragane bot Temceo, Paulo dok oloko i kom kit magi i yo matut. Paulo ocako lokke ni “pien dano bibedo.” Man kwako co wa ki mon, pien gin ducu gitwero bedo ki kit maraco. Ento pe dano ducu gitye ki kit maraco magi ma Paulo oloko i komgi-ni. Lukricitayo gitye ki kit mapat adada.​—Kwan Malaki 3:18.\\nKIT MA WANENE KWEDE KEKENWA\\n4. Te lokke ngo ka giwacci ngat moni kette malo kene ki awaka?\\n4 I ngeye ma Paulo owaco ni jo mapol gibibedo ka maro komgi kengi ki lumar lim, en omedde ni dano mapol gibibedo luwakke, lucac, ki jo ma gikette malo kengi ki wakke. Jo ma gitye ki kit magi pol kare gitamo ni giber loyo jo mukene pi kit ma ginen kwede, gin ma giromo timone, nyo rwom me kwogi. Jo ma kit magi gimito ni dano gutegi calo pigi tek loyo jo mukene. Lacoc mo acel ocoyo i kom ngat ma kit meno ni: “Ki i cwinye, nongo tye keno tyer mo ka ma en gungu iye i nyimme kekene.” Jo mukene guwaco ni nyatte lik adada ma weko kadi wa jo ma ginyatte bene pe gimaro neno ka jo mukene ginyatte.\\n5. Cwiny me awaka ogudo kadiwa jo ma gutiyo pi Jehovah ki gen nining?\\n5 Jehovah dag ngat ma tye ki cwiny me awaka, ma kiloko i kome i Baibul ni “dano ma tamo ni eryek pire kene.” (Carolok 6:16, 17) Ki lok ada, awaka weko ngat moni dirre cen ki bot Lubanga. (Jabuli 10:4) Awaka obedo kit pa Larac. (1 Temceo 3:6) Ento ki cwercwiny madit, cwiny me awaka ogudo kadiwa jo ma gutiyo pi Jehovah ki gen. Me labolle, Kabaka Ujia me Juda obedo lagen bot Jehovah pi mwaki mapol. Ento Baibul waco ni “I kare ma en odoko tek, ocako dongo cwiny me awaka ma okelo can i kome kene, dok en otimo gin marac i wang Jehovah Lubangane.” Ujia oette ki wiye ci odonyo i ot pa Lubanga ka wango odok eceta kadi bed ni onongo en pe ki twero me timo meno. Lacen, Kabaka Kejekia ma obedo lagen bot Jehovah bene odongo cwiny me awaka, ento pi kare manok.​—2 Tekwaro 26:16 NW; 2 Tekwaro 32:25, 26.\\n6. Ngo ma onongo twero weko Daudi dongo cwiny me awaka? Ento pingo en omedde ki bedo ngat mamwol?\\n6 Jo mukene gidongo cwiny me awaka pien ni ginen mamwonya, gingene adada, gitye ki diro me wer, gitye ki gupu madwong, nyo jo mukene terogi calo pigi tek loyo luwotgi. Daudi onongo tye ki jami magi ducu, ento en omedde ki bedo ki cwiny me mwolo pi kare me kwone ducu. Me labolle, i nge kare ma Daudi oneko Goliac, Kabaka Caulo owaci Daudi twero nyomo nyare. Ento Daudi owaco ni: “An anga, ki kwarina jo mene, ki doggola pa kwaragi gin anga-gi i kin jo Icrael, ma miyo abedo cwar nya pa kabaka-ni?” (1 Camuel 18:18) Ngo ma okonyo Daudi me bedo ngat mamwol? En onongo ngeyo ni etye ki kit mabeco, kero, ki dong mot meno pien Jehovah mwol dok oketo cwinye i kome. (Jabuli 113:5-8) Daudi onongo ngeye ni gin mo keken maber ma etye kwede oa ki bot Jehovah.​—Por ki 1 Jo Korint 4:7.\\nDano gitwero bino i woro me ada pi cwiny me mwolo ma Lutic pa Lubanga gitye kwede\\n7. Gin ango ma bikonyowa me nyuto cwiny me mwolo?\\n7 Calo Daudi, jo pa Jehovah i kare-ni bene gitute me bedo jo mamwol. Gudo cwinywa adada me ngeyone ni Jehovah, ma en aye Lubanga ma Malo Twal, bene mwol. (Jabuli 18:35) Watute me keto lok man i tic: “Wuruk cwiny ma miyo wuparo pi can pa luwotwu, wubed ki kica, mwolo, woro ki diyo cwiny.” (Jo Kolocai 3:12) Wangeyo bene ni “mar pe lanyeko, pe wakke.” (1 Jo Korint 13:4) Ka jo mukene guneno ni wamwol, ci bene gitwero bedo ki miti me ngeyo lok i kom Jehovah. Kit macalo laco ma pe i niye twero jolo woro me ada pi kit mabeco pa dakone ma Lakricitayo, jo mukene bene gitwero bino i woro me ada pi cwiny me mwolo ma Lutic pa Lubanga gitye kwede.​—1 Petero 3:1.\\nKIT MA WATERO KWEDE JO MUKENE\\n8. (a) Jo mogo i kare-ni gineno nining ka lutino pe giwinyo lunyodogi? (b) Gin ango ma Baibul waco ni lutino myero gutim?\\n8 Paulo otito kit ma jo mukene bitero kwede luwotgi i kare me agikki. En ocoyo ni lutino pe gibiwinyo lunyodogi. I kare-ni, buke, filim, ki yub me telebijon mapol weko nen calo pe obedo gin marac ka lutino pe gitye luwiny bot lunyodogi. Ento lok ada tye ni ka lutino pe gitye luwiny, ci man balo wat ma tye i kin jo me ot, ma en aye te guti pa jo me tedero me kabedo moni. Dano gungeyo lok ada meno nicakke wacon. Me labolle, i kare macon i lobo Grik, ngat mo ma ogoyo lunyodone onongo rwenyo twero ma en tye kwede i kabedo meno. I te cik pa Luroma, ngat ma ogoyo wonne onongo kimiye pwod ma rom ki pa lanek. Cik manyen wa ki cik macon ducu gimiyo cik bot lutino ni myero guwor lunyodogi.​—Nia 20:12; Jo Epeco 6:1-3.\\n9. Gin ango ma bikonyo lutino me winyo lunyodogi?\\n9 Gin ango ma twero konyo lutino me bedo luwiny bot lunyodogi kadi bed jo ma orumogi pe gitye luwiny? Ka lutino gitamo i kom jami ducu mabeco ma lunyodogi otimo pigi, ci man weko gibedo ki cwiny me pwoc kacel ki miti me bedo luwiny bot lunyodogi. Jo matino myero bene guniang ni Lubanga, ma en aye Wonwa ducu, mito ni lutino guwiny lunyodogi. Ka jo matino giloko maber i kom lunyodogi, ci gikonyo luremgi me bedo luwiny bot lunyodogi. Ngene kene ni ka lunyodo pe gibimaro lutinogi, ci twero bedo tek bene ki lutino me winyogi. Ento ka latin winyo ni lunyodone gimare, ci man konye me bedo lawiny botgi kadi bed i kine mukene nongo tek. Omego mo matidi ma nyinge Austin owaco ni: “Kadi bed pol kare nongo amito wene ki i lubo cik ma guketo, lunyodona ginyuto niango ka gitye ka keto cik, gitito tyen lok muweko giketo cik meno, dok giweko doggola dong twolo me lok botgi. Man okonya me bedo lawiny botgi. Onongo aneno ni giparo pira, dok man oweko abedo ki miti me yomo cwinygi.”\\n10, 11. (a) Kit maraco ango ma ginyuto ni dano pe gimaro luwotgi? (b) Lukricitayo gitye ki mar ma lakwene pi jo mukene?\\n10 Paulo bene otito kit mogo ma ginyuto ni dano pe gitye ki mar pi luwotgi. I nge wacone ni lutino “pe gibiwinyo lunyodogi,” en otito ni dano pe gibimiyo pwoc. Man niange, pien jo ma pe gimiyo pwoc pe gineno gin maber ma jo mukene gitimo pigi. Paulo dok owaco ni dano gibibedo jo ma pe genne. Pe gibilubo cikkegi me kuc, man te lokke ni pe gibibedo ki miti me gwoko kuc i kingi ki jo mukene. Gibedo lunywar jo mukene, ki luroro, kun giwaco lok makec ki marac i kom jo mukene ki bene wa i kom Lubanga. Dok gibibedo lucok dog jo mukene, ma giwaco lok goba me balo nying luwotgi. *​—Nen lok ma tye i tere piny.\\n11 Lutic pa Jehovah dok gipat adada ki pol pa dano ma i lobo pien gin ginyuto mar me ada bot luwotgi. Dok meno aye gin ma gubedo ka timone nicakke wacon. Ki lok ada, Yecu owaco ni, i kin Cik pa Moses, tye cik acel keken ma pire tek loyo cik ni myero wamar luwotwa, meno aye cik ni myero wamar Lubanga. (Matayo 22:38, 39) Yecu bene owaco ni kibingeyo Lukricitayo me ada pi mar ma ginyuto i kingi. (Kwan Jon 13:34, 35.) Lukricitayo me ada gimaro kadi wa lumonegi.​—Matayo 5:43, 44.\\n12. Yecu onyuto mar nining bot jo mukene?\\n12 Yecu onyuto ni en emaro dano adada. En otimo meno kun woto i boma ki boma ka tito bot dano lok me kwena maber madok i kom Ker pa Lubanga. En ocango lutowang, lungolo, ludobo, ki ludingit. En bene ocero jo ma guto. (Luka 7:22) Yecu bene omiyo kwone me laro dano, kadi bed ni jo mapol onongo pe gimarre. Yecu olubo kit me mar pa Wonne labongo roc mo keken. I twok lobo-ni lung, Lucaden pa Jehovah gilubo lanen pa Yecu kun ginyuto mar bot jo mukene.\\n13. Mar ma wanyuto bot jo mukene twero konyogi nining me bedo ki miti me pwonyo lok i kom Jehovah?\\n13 Ka wanyuto bot jo mukene ni wamarogi, ci man twero weko gibedo ki miti me ngeyo lok ada i kom Wonwa me polo. Me labolle, laco mo i Thailand ocito i gurewa me rijon, dok ogudo cwinye adada me neno kit ma utmege ginyuto mar i kingi. I kare ma en odok gang, en openyo ni Lucaden pa Jehovah gukwan kwede Baibul kiryo i cabit acel. Dok en otito kwena bot wadine ducu. I nge dwe abicel keken, laco-ni omiyo pwonye me acel me kwano Baibul i Ot me Ker. Wan tika watye ka nyuto mar bot jo mukene? Penye kekeni ni: ‘Tika atye ka timo jami ducu ma atwero me konyo jo ma i gangwa, i kacokkena, ki dong i ticca me pwony? Tika atemme me neno jo mukene kit ma Jehovah nenogi kwede?’\\nORUDI KI LATIN ROMO\\n14, 15. Kit maraco ango ma jo mapol ginyuto? Jo mogo guloko kitgi nining?\\n14 I kare man me agikki-ni, dano bene ginyuto kit mogo maraco ma myero wagwokke kwede. Me labolle, jo mapol gidag gin mo keken maber. Jo magi gidag gin maber dok gijemo bene iye. Jo magi mitigi pe jukke, dok giger. Jo mogo gitye atata ma pe giparo piny. Gitimo jami labongo tam dok pe giparo kit ma gin ma gitimo twero gudo kwede jo mukene.\\n15 Jo ma onongo giger calo lee dong guloko kitgi woko. Kitito pi alokaloka magi wacon i Baibul. (Kwan Icaya 11:6, 7.) I wang ginacoya meno, wakwano lok i kom lee mager calo orudi ki labwor, ma gibedo ki kuc kacel ki lee ma gang, calo latin romo ki latin dyang. Pingo gibibedo ki kuc? Baibul medde ni: “Pien lobo ducu bipong ki ngec pa [Jehovah].” (Icaya 11:9) Lee pe gitwero pwonyo lok i kom Jehovah, pi meno, lok pa lanebi man cung pi kit ma dano giloko kwede kitgi.\\nCik ma igi lac me Baibul twero loko kwo pa dano! (Nen paragraf 16)\\n16. Baibul okonyo jo mukene nining me loko kitgi?\\nPe yot me timo alokaloka i kwowa, ento cwiny pa Lubanga bikonyo jo ma gimito yomo cwinye\\n16 Utmegiwa mapol onongo yam giger calo orudi, ento i kare-ni dong gibedo ki kuc ki jo mukene. Itwero kwano lok mapol i komgi i pwony ma wiye tye ni “Baibul Loko Kwo pa Dano,” ma kati kare ki kare i jw.org. Jo ma gingeyo Jehovah dok gitiyo pire pe gitye calo jo ma gibimako dini dok gibilubo i kitgi ma nen ki woko keken, kun gikwero tekone woko. Jo magi giporo odenge ni giworo Lubanga, ento gin ma gitimo nyuto ni pe giworo Lubanga. Kadi bed kumeno, tye jo mapol i kin jo pa Jehovah ma onongo giger adada ento dong ‘guruko kit pa dano manyen ma giketo i cal pa Lubanga kikome i ada me kit ma atir ki maleng.’ (Jo Epeco 4:23, 24) Ka dano gupwonyo lok i kom Lubanga, giniang ni myero gilub cikke. Man konyogi me loko gin ma onongo giye iye con, kit ma onongo gitamo kwede, ki kit me kwogi. Pe yot me timo alokaloka magi ducu, ento cwiny pa Lubanga bikonyo jo ma gimito yomo cwiny Lubanga ki cwinygi ducu.\\n“POKKE WOKO KI I KOM JO MACALO MENO”\\n17. Wagwokke nining wek kit maraco pa jo ma pe giworo Lubanga pe ogudwa\\n17 Tye ka doko yot dong adada i kare-ni me neno apokapoka ma tye i kin jo ma giworo Lubanga ki jo ma pe giwore. Myero wagwokke adada wek kit maraco pa jo ma pe giworo Lubanga pe ogudwa. Wamito lubo tira ma Jehovah omiyo ni myero wapokke woko ki i kom jo ma kiloko i komgi i 2 Temceo 3:2-5. Ki lok ada, pe watwero wene woko kwicikwici ki i kom jo ducu ma gitye ki kit maraco. I kine mukene nongo watiyo kacel, wakwano kwedgi i cukul acel, nyo wabedo kacel. Ento pe mitte ni watam calo gin nyo watim gin ma gitimo. Gin ango ma twero konyowa? Watwero jingo watwa ki Jehovah ka wakwano Baibul ki dok wayero lirem ma gimarre.\\n18. Lokwa ki kitwa twero konyo jo mukene nining me ngeyo Jehovah?\\n18 Wamito bene ni wakonyo jo mukene wek gunge Jehovah. Ti ki kare mo keken me miyo caden, dok leg Jehovah wek okonyi me waco lok mupore i cawa ma rwatte. Myero wawek jo mukene gunge ni wan Lucaden pa Jehovah. Ci kitwa maber bikelo deyo i kom Lubanga ento pe i komwa kenwa. Jehovah opwonyowa me “kwero lubo kit pa jo ma pe lworo Lubanga, kacel ki miti ducu me lobo man, dok . . . me gwokke kenwa wek wabed ma cwinywa atir, kun walworo Lubanga” (Tito 2:11-14) Ka walubo lanen pa Jehovah ki dok watimo gin ma en mito ni watim, ci jo mukene gibinenone. Jo mogo bene gitwero wacone ni: “Wek wanywak wot kwedi, pien wawinyo ni Lubanga tye kwedwu.”​—Jekaria 8:23.\\n^ para. 10 Nyig lok me leb Grik ma kigonyo ni “lucok dog jo mukene” nyo “ladot” aye di·aʹbo·los. Ki i Baibul, kitiyo ki nyig lok man calo nying me dog tic pa Catan, ma en aye ngat ma lacok lok goba i dog Jehovah.","num_words":2497,"character_repetition_ratio":0.048,"word_repetition_ratio":0.008,"special_characters_ratio":0.247,"stopwords_ratio":0.339,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Acakki 20 ACO85 - Abraim ocako wot me cito i lobo me - Bible Search\\nAcakki 19 Acakki 21\\nAbraim ki Abimelek\\n1Abraim ocako wot me cito i lobo me Negeb ma tye i kin Kadec ki Cur, obedo i Gerar, ka ma otiro iye macalo labedo. 2-Abraim ocako lok i kom dakone Cara ni, “En lamera.” Ci Abimelek kabaka me Gerar ocwalo jone guomo Cara. 3Ento Lubaŋa obino bote i waŋ lek dyewor, lok kom Cara, dako pa Abraim kun wacce ni, “Nen, in i dano ma lato, pien dako ma in iomo-ni dako ma cware tye.” 4Abimelek onoŋo peya obedo kwede; ci en ogamo ni, “Rwot, in mono ibineko rok mo ma pe obalo? 5Pe en aye gire otitta kun wacca ni, ‘Dako-ni lamera?’ Dako kikome bene owaco ni, ‘En omera.’ Atimo man ma cwinya leŋ, ki ciŋa bene pe obalo gin mo.” 6Lubaŋa dok owacce i waŋ lek ni, “Iyo, aŋeyo ni itimo kumeno ma cwinyi leŋ, ci onoŋo an aye abedo ka geni, oweko pe itimo bal mo i nyima; mumiyo pe aye in igudo kome. 7Doŋ idwok dako-ni bot cware gire; pien en lanebi, en bilego piri, ci ibikwo. Ento ka ikwero dwoko dako-nu bot cware, ber iŋe ni ibito woko ada, in ki jo ma i paconi ducu.”\\n8Abimelek oa malo odiko con, olwoŋo luticce ducu, otito botgi lok meno ducu, ci gubedo ki lworo madwoŋ. 9Ka Abimelek olwoŋo Abraim bote, owacce ni, “Itimowa kuman piŋo? Aballi gin aŋo, mumiyo in ikelo bal madit i koma ki i kom kerra? In itimo gin ma pe myero atiya i kom dano.” 10Ka dok Abimelek owaco bot Abraim ni, “Onoŋo mono itamo niŋo, mumiyo itimo kit man?” 11Abraim ogamo ni, “Lok mumiyo atiyo, pien onoŋo atamo ni, Lubaŋa pe gilworo i kabedo man, gibineka woko pi dakona. 12Ada mere lamera kikome, nya pa wora, ento pe latin pa maa kikome, ci odoko dakona. 13I kare ma Lubaŋa okwanya okwanya woko ki i paco pa wora, ma abedo ka wirre, acako wacce ni, ‘Pi kicani myero itima kit man: i kabedo ducu ma wabio iye, ibinyuta ni, Man omera.’ ”\\n14Ci Abimelek okelo romi ki twoni ki lwak opii ki lwak aŋeca, omiyogi bot Abraim, ci odwoko dakone Cara bote. 15Abimelek owacce ni, “Nen, lobona tye i nyimi en; bed ka ma imito.” 16Ki tuŋ bot Cara owacci, “Nen, atyeko miyo bot cwari cekel me ryal ma romo alip acel, pi waro kop woko ki i komi i waŋ dano ducu ma ibedo kwedgi, wek ibed laboŋo bal mo i komi.” 17Ka Abraim olego Lubaŋa, ci Lubaŋa ocaŋo Abimelek ki dakone bene, ki lwak aŋecane, ci gucako nywalo litino; 18pien onoŋo Rwot ogeŋo nyodo woko i ot pa Abimelek pi lok kom Cara, dako pa Abraim.","num_words":450,"character_repetition_ratio":0.047,"word_repetition_ratio":0.0,"special_characters_ratio":0.256,"stopwords_ratio":0.282,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Aggai 2 ACO85 - I mwaka me aryo me loc pa kabaka Dario, - Bible Search\\nAggai 1 Jekaria 1\\nDeyo me ot pa Lubaŋa ma gigero manyen\\n1I mwaka me aryo me loc pa kabaka Dario, i nino dwe pyeraryo wiye acel me dwe me abiro, lok pa Rwot obino bot lanebi Aggai ni, 2“Tit bot Jerubabel wod pa Cealtiel, laloc me Juda, ki bot Yocwa wod pa Yekojadak, ajwaka madit, ki bot jo ducu ma gudoŋ, kun iwacci, 3-‘Tye ŋat mo ma pud odoŋ i kinwu ma ceŋ oneno ot man ki deyone macon? Kombeddi wuneno tye niŋniŋ? Pe nen ki i waŋwu macalo gin ma konnye pe? 4Kadi kumeno, in Jerubabel, kombeddi myero ibed ki tekcwiny, man lok pa Rwot kikome; bed ki tekcwiny, in Yocwa, wod pa Yekojadak, ajwaka madit; ki wun jo ducu ma wubedo i lobo-ni, wubed ki tekcwiny, man lok pa Rwot kikome; wuti tic, pien atye kwedwu, man lok pa Rwot me mony kikome, 5-macalo ceŋ acikke kwede kwedwu i kare ma wua ki i Ejipt, Cwiny mera bedo i kinwu; pe wulwor. 6-Pien Rwot me mony owaco kuman ni, Odoŋ kare man ok keken, abiyeŋo polo ki lobo, nam ki ŋom mutwo. 7Dok abiyeŋo rok ducu, wek lonyo me rok ducu obin iye, ka doŋ abipoŋo ot man ki deyo, man Rwot me mony aye owaco. 8Ryal aye mera, jabu bene mera, man lok pa Rwot me many kikome. 9Deyo me ot man ma lacen bikato mukwoŋo; dok abimiyo kabedo man bedo ki kuc, man Rwot me mony aye owaco.’ ”\\nPwony mua i kom cik\\n10I mwaka me aryo me loc pa Dario, i nino dwe pyeraryo wiye aŋwen me dwe me aboŋwen, lok pa Rwot obino, kun owok ki i dog lanebi Aggai, ma wacci, 11“Rwot me mony owaco kuman ni, Peny ajwagi wek gugam peny man, 12‘Ka ce dano mo otiŋo riŋo ma gityero gilonyo odoko maleŋ i dog boŋone, ce dog boŋone-nu ogudo kwon, nyo dek, nyo koŋo vino, nyo moo, nyo kit cam mo keken, ci lonyo cam meno doko leŋ?’ ” Ajwagi gugamo ni, “Pe kumene.” 13-Aggai dok openyo ni, “Ka ce dano mo ma kome ki keni pi gudo kom dano muto, ogudo gin mo i kin jami magi, gin bene doko gin ma keni?” Ajwagi gudok iye ni, “Doko gin ma keni.” 14Aggai dok owacci, “Lok pa jo man ki lok pa rok ma tye i nyima tye kit meno, man lok pa Rwot kikome. Man bene mako tic ciŋgi ducu; dok gin ma gityero kunnu gin ma keni. 15Koŋ wutam pi gin ma bitimme cakke tin. Ma noŋo peya gidodo kidi i wi wadi i ot pa Rwot, yam kwowu obedo niŋniŋ? 16I kare meno ka nar ma obino i odur kal ka ma myero onoŋ iye adita pyeraryo, noŋo ma romo adita apar keken; ka ŋat ma obino i bur koŋo vino pi twomo opoko pyerabic, noŋo opoko pyeraryo keken. 17Yam apwodowu, abwaro camwu, amiyo pee ogoyo; ki tic ciŋwu ducu atimo kumeno; ento pe wumedo ki dwogo bota, man lok pa Rwot kikome. 18Koŋ wutam cakke tin, i nino dwe pyeraryo wiye aŋwen me dwe me aboŋwen cito kwede anyim. Dok wutam, nia i kare ma giketo te guti me ot pa Rwot, 19kodi pud tye i dero? Olok, oduro, okwer pomegranat peya ginyak? Cakke tin cito kwede anyim, abimiyowu gum.”\\nRwot ociko Jerubabel\\n20Lok pa Rwot dok obino bot Aggai tyen me aryo i nino dwe pyeraryo wiye aŋwen ma wacci, 21“Tit bot Jerubabel, laloc me Juda, ni, Acok ka yeŋo polo ki lobo, 22abituro rok mapol; dok acok tyeko teko me ker pa lurok, abireto gadigadi kacel ki jo ma ŋweco kwedgi, aguragura ki wegigi, ŋat acel acel bipoto piny ma noŋo pala lucwan pa lawote aye oneko. 23I nino meno, Rwot me mony ma owaco, abitero in Jerubabel, wod pa. Cealtiel, laticca, Rwot ma owaco, abiloki wek ibed macalo agit ciŋ ma gidiyo me lanyut, pien doŋ atyeko yeri, man lok pa Rwot me mony kikome.”","num_words":657,"character_repetition_ratio":0.075,"word_repetition_ratio":0.003,"special_characters_ratio":0.252,"stopwords_ratio":0.295,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luka 9 ACO85 - Yecu olwoŋo jone apar wiye aryo kacel, - Bible Search\\nYecu ooro lupwonnye apar wiye aryo\\n(Matayo 10.5-15; Marako 6.7-13)\\n1Yecu olwoŋo jone apar wiye aryo kacel, omiyo botgi tek ki twero i kom cen ducu, ki me caŋo two, 2oorogi ka tito lok i kom ker pa Lubaŋa ki ka caŋo lutwo. 3-Ocikogi ni, “Pe wuwot ki gin mo, kadi ki odoo, kadi kicaa, kadi kwon, kadi lim, dok pe wubed ki kanyi aryo. 4Ot ma wubidonyo iye, wubed kunnu, nio ka wubia, wucito giwu. 5Ka ma pe gijolowu iye, ka wua ki i gaŋ meno, wuteŋ apwa tyenwu obed caden botgi.” 6Gua gucito i kin gaŋ, gutito lok me kwena maber kun gicaŋo lutwo bene i kabedo ducu.\\nWi Kerode ocuŋ woko\\n(Matayo 14.1-12; Marako 6.14-29)\\n7-Ento Kerode rwot madit ka owinyo pi gin ducu ma obedo ka timme, wiye ocuŋ woko, pien jo mogo guwaco ni Jon Labatija aye ocer ki i kin jo muto, 8jo mukene ni, Elia aye doŋ onen, jo mukene ni, ŋat acel i kin lunebi macon aye ocer. 9Kerode owaco ni, “Jo yam atoŋo wiye woko do; ento man aŋa ma dok awinyo lok macalo magi i komeni?” Oparo pi nene twatwal.\\n(Matayo 14.13-21; Marako 6.30-44; Jon 6.1-14)\\n10Ka lukwena gudwogo, gutitte lok ducu ma gutiyo. Yecu oterogi, ocito kwedgi i gaŋ ma gilwoŋo Betecaida i muŋ. 11Ka lwak guwinyo, ci gulubo kore, en ojologi, otito botgi lok i kom ker pa Lubaŋa, ocaŋo jo ma komgi lit. 12Ka piny doŋ mito yuto, jone apar wiye aryo gubino bote, guwacce ni, “Cwal lwak gucit i kin gaŋ ki i pacci ma orumo kany, wek guyeny kabuto, gunoŋ cam; pien kany watye i dye tim.” 13Ento Yecu odok iye botgi ni, “Wun wumi botgi cam.” Gugamo ni, “Watye ki mugati abic ki rec aryo keken, nyo ka ce imito waciwil cam pi lwak man ducu.” 14Pien onoŋo gimito romo dano alip abic. Ociko lupwonnyene ni, “Wumi dano gubed piny i dul, i dul acel acel dano pyerabic.” 15Gutimo kumeno, gumiyo dano ducu gubedo piny. 16Yecu okwanyo mugati abic ki rec aryo-nu, oneno malo i polo, olego iye gum, obaro iye, omiyo bot lupwonnyene wek guket i nyim lwak. 17Gin ducu gucamo guyeŋ. Gicoko ŋide mudoŋ oromo aduku apar wiye aryo.\\n(Matayo 16.13-19; Marako 8.27-29)\\n18Ka onoŋo en tye ka lega kaikene, kun lupwonnyene bene tye kacel kwede, en openyogi ni, “Dano mono giwacci an aŋa?” 19-Gudok iye ni, “Jon Labatija, jo mukene giwacci Elia, ki jo mukene ni ŋatti mo acel i kin lunebi macon aye doŋ ocer.” 20-Openyogi ni, “Wun kono wuwacci an aŋa?” Petero ogamo ni, “In i Kricito ma Lubaŋa oyero.”\\n(Matayo 16.20-28; Marako 8.30–9.1)\\n21Ento Yecu ocikogi matek ni pe myero gutit lok man bot dano mo. 22Dok owaco ni, “Wod pa dano myerone okany can madwoŋ, dok ludoŋo ki ajwagi madito pa Lubaŋa ki lupwony-cik myero gukwere woko, ci guneke, ento myero gicere woko i nino me adekke.”\\n23-Dok owaco bot dano ducu ni, “Ka dano mo mito lubo kora, myero okwoŋ kwerre kekene, otiŋ yatariyane nino ducu, ci olub ki kora. 24-Pien dano ma mito laro kwone, birwenyone arwenya, ento dano ma rwenyo kwone pira, bilaro kwone. 25Pien konyo dano ma olimo lobo ducu ki gin aŋo kun kwone rwennye woko, nyo balle? 26Dano ma lewic make pira ki pi lokka, Wod pa dano bene lewic bimake i kome, i kare ma en bidwogo i deyone ki deyo pa Lubaŋa Won kacel ki pa lumalaika maleŋ. 27Ento atito botwu ni, tye jo mogo ma gucuŋ kany ma pe gibibilo to, ma pud peya guneno ker pa Lubaŋa.”\\n(Matayo 17.1-8; Marako 9.2-8)\\n28-Ka nino ma mito romo aboro okato i ŋe lok magi, Yecu otero Petero ki Jon ki Yakobo, oito kwedgi i wi got ka lega. 29I kare ma onoŋo en tye ka lega, waŋe olokke mapat, ginarukane odoko matar ma ryeny lidaŋdaŋ. 30Nen, jo aryo gubedo ka lok kwede, jo-nu onoŋo aye Moses ki Elia, 31ma gunen kun gitye ki deyo, guloko pi ane ki i lobo man, ma en myero ocob i Jerucalem. 32Petero ki jo ma tye kacel kwedgi onoŋo nino omako waŋgi matek, ento gubedo ma waŋgi twolo, guneno deyone ki jo aryo ma gucuŋ kacel kwede. 33Ka jo aryo-nu mito a woko ki bote, ci Petero owaco ni, “Ladit, bedo kany ber; kono wagero aduc adek, acel meri, acel pa Moses, ki acel pa Elia”. Onoŋo Petero pe ŋeyo gin ma myero eloki. 34Ka pud loko lok man, pol obino, oumogi; lworo omakogi ka gidonyo i pol. 35-Dwan oa i polo ni, “Man aye Woda ma doŋ ayero; wuwinye.” 36Ka dwan man doŋ oloko, ci ginoŋo Yecu odoŋ kene. Lupwonnye guliŋ aliŋa; i kare meno, pe gutito bot dano mo lok mo i kom gin ma guneno.\\n(Matayo 17.14-21; Marako 9.14-29)\\n37Orwone, ka doŋ gulor piny ki i wi got, lwak madwoŋ gurwatte kwede. 38Nen, laco acel ki i kin lwak odaŋŋe ni, “Lapwony, abako doga boti, inen woda, pien anywalo en acel kene. 39Nen, cen bino i kome, ci miyo kok cut; ryeye, kelo bwoyo i doge, nyoŋo kome woko, pe a ki i kome oyotoyot. 40Abako doga bot lupwonnyeni ni guryem woko, ento ryemone oloyogi.” 41Yecu odok iye ni, “Wun yalwak me kare man, pe wutye ki niye, kitwu doŋ oballe woko. Abibedo kwedwu wa awene? Abidiyo cwinya i kwomwu nio wa awene? Kel wodi kany.” 42Ka onoŋo tye ka bino, cen orete woko piny, oryeye matek. Ento Yecu ogerre i wi cen marac, ocaŋo awobi-nu, odwoke bot wonne. 43Dano ducu guuro dit pa Lubaŋa.\\n(Matayo 17.22-23; Marako 9.30-32)\\nEnto ka pud gitye ka uro gin ducu ma en otiyo, Yecu owaco bot lupwonnyene ni, 44“Wuwek lok man odony i itwu; pien Wod pa dano gibimiye i ciŋ dano.” 45Ento lupwonnyene pe guniaŋ lok man; lok man okanne woko ki botgi wek pe guniaŋ iye; ci gulworo penye pi lok meno.\\nAŋa ma loyo ki dit?\\n(Matayo 18.1-5; Marako 9.33-37)\\n46-Pyem yam ocakke i kingi, ni aŋa ma i kingi ma loyo ki dit. 47Yecu ka oŋeyo pyem ma i cwinygi, okwanyo latin matidi, omiye ocuŋ i ŋete, 48-owaco botgi ni, “Dano ducu ma jolo latin man i nyiŋa, noŋo ojolo an, dano ducu ma jolo an, noŋo ojolo ŋat ma oora; pien ŋat matidi twatwal i kinwu ducu en aye ŋat madit.”\\nŊat ma pe lakworwu tye tuŋ botwu\\n49Jon ogamo ni, “Ladit, waneno ŋat mo ma ryemo cen i nyiŋi, wageŋe, pien en onoŋo pe lubi kacel kwedwa.” 50Ento Yecu odok iye ni, “Pe wugeŋe, pien ŋat ma pe lakworwu, noŋo tye tuŋ botwu.”\\nLucamaria mogo gukwero jolo Yecu i gaŋgi\\n51Ka kare doŋ mito romo me tiŋe malo, ociko waŋe matek me cito i Jerucalem. 52Ooro lukwena gukwoŋo nyime; gucito, gudonyo i gaŋ mo pa Lucamaria pi yubbe kabedo. 53Ento Lucamaria pe gujole, pien waŋe okemo Jerucalem. 54-Ka lupwonnyene Yakobo ki Jon guneno, guwaco ni, “Rwot, imito wacik mac oa ki i polo, otyekgi woko?” 55Ento Yecu olokke, ojukogi, [kun waco ni, “Pe wuŋeyo kit cwiny ma wutye kwede; 56pien Wod pa dano pe obino ka tyeko kwo pa dano, ento pi larogi.”] Gucito i gaŋ mukene.\\nJo mogo ma onoŋo gimito lubo Yecu\\n57Ka gitye ka wot i yo, dano mo owacce ni, Abilubi ka ma ibicito iye ducu. 58Yecu odokke iye ni, “Too tye ki boro, winyo me polo tye ki odigi, ento Wod pa dano pe tye ki ka ma myero epyel iye wiye.” 59Owaco bot dano mukene ni, “Luba.” Ento danonu ogamo ni, “Ladit, koŋ iwek aciyik wora.” 60Yecu odokke iye ni, “Wek jo muto guyik jo muto wadigi; ento in iciti, inya lok i kom ker pa Lubaŋa.” 61-Ŋat mukene owaco ni, “Abilubi, ladit; ento koŋ iwek acit, acik jotuwa.” 62Yecu owacce ni, “Pe tye dano mo ma mako kweri dyaŋ, ka dok neno ŋeye, ma biromo bedo i ker pa Lubaŋa.”","num_words":1273,"character_repetition_ratio":0.046,"word_repetition_ratio":0.0,"special_characters_ratio":0.274,"stopwords_ratio":0.29,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luka 7 ACO85 - Ka Yecu doŋ otyeko lokke ducu kun dano - Bible Search\\nYecu ocaŋo latic pa ladit ma loyo askari\\n1Ka Yecu doŋ otyeko lokke ducu kun dano giwinyo, ci odonyo i Kapernaum. 2Ladit mo ma Laroma ma loyo askari miya yam tye ki laticce ma en maro twatwal, ma kome lit, cok to. 3Ka en owinyo pi Yecu, ci ooro ludoŋo pa Lujudaya bote kun lege ni obin ocaŋ laticce. 4Ka gubino bot Yecu, gubako doggi bote ki cwinygi ducu kun giwaco ni, “En ber, myero itimme man, 5pien maro rokwa, en aye ogero kacokkewa.” 6Yecu ocito kacel kwedgi. Ka doŋ oo cok ki gaŋ, ladit ma loyo askari ooro lureme bote, kun wacce ni, “Ladit, pe icanne, pien an pe amyero me wek ibin idony i oda, 7en aye gin mumiyo atamo ni, kadi an bene pe aromo bino boti. Ento wac lok awaca keken ci laticca bicaŋ. 8Pien an bene a dano ma giloya aloya i dog tic, atye ki askari bene ma an aloyogi. Ka awaco bot askari mo acel ni, ‘Citi,’ ci cito, dok ka awaco bot ŋat mukene ni, ‘Bin’, ci bino dok ka awaco bene bot laticca ni, ‘Tim man,’ ci timo.” 9Yecu ka owinyo man, ci ouro twatwal, olokke bot lwak ma lube, owaco botgi ni, “Atito botwu ni, peya anoŋo niye ma rom ki man, kadi i Icrael.” 10Ka luor doŋ gudok paco, gunoŋo latic doŋ kome yot.\\nYecu ocero wod pa da-to i Nain\\n11-Ka kare okato manok, ocito i gaŋ ma gilwoŋo Nain; lupwonnyene ki lwak madwoŋ guwoto kacel kwede. 12Ka doŋ onyiko cok ki dogcel me gaŋ, nen, gitye ka lebo dano muto, latin ma minne onoŋo onywale en kene, minne yam da-to. Lwak dano ma gua ki i gaŋ onoŋo gitye kacel kwede. 13Ka Rwot onene, kica omake i kome, owacce ni, “Wek koko obedi.” 14En obino ogudo kitara, ci jo ma gitye ka lebo lato gucuŋ mot. Yecu owaco ni, “Awobi, awacci, a malo.” 15Dano ma oto-ni oa, obedo, ocako lok. Yecu omiye bot minne. 16Lworo omakogi ducu, gupako Lubaŋa kun giwaco ni, “Lanebi madit doŋ onen i kinwa!” dok ni, “Lubaŋa doŋ olimo jone!” 17Lok man ma en otiyo-ni oywek i lobo Judaya ducu ki i lobo ducu ma orumo.\\n18Lupwonnye pa Jon gutito lok magi ducu bote. 19Jon olwoŋo jo aryo ki i kin lupwonnyene oorogi bot Rwot ka penye ni, “In aye ŋat ma myero obin-ni, nyo dok wakur ŋat mukene?” 20Ka jo-nu gubino bot Yecu, guwacce, ni, “Jon oorowa boti, kun penyo ni, ‘In aye i ŋat ma myero obin-ni, nyo dok wakur ŋat mukene?’ ” 21I kare meno onoŋo Yecu ocaŋo lutwo mapol ma gitye ki arem ki cen maraco, omiyo lutowaŋ mapol guneno piny. 22-Yecu odok iye botgi ni, “Wucitit bot Jon gin ma wuneno ki ma wuwinyo; lutowaŋ guneno piny, luŋolo guwoto, ludobo gilonyogi, ludiŋit guwinyo lok, ki jo muto gicerogi woko, ki lucan bene gitito botgi lok me kwena maber. 23Dano ma tamme pe oballe i koma tye ki gum.”\\n24Ka doŋ lukwena pa Jon gudok, Yecu ocako lok ki lwak i kom Jon ni, “Onoŋo wucito i tim ka neno gin aŋo? Onoŋo wucito ka neno lagada ma yamo obedo ka yeŋone? 25Onoŋo wucito kunnu kono ka neno gin aŋo? Wucito ka neno dano ma oruko boŋŋi mabeco? Nen, jo ma ruko boŋŋi me deyo, dok ma bedo ki jami me wel, gibedo i gaŋ kal pa luker. 26Doŋ onoŋo wucito kunnu ka neno gin aŋo? Wucito ka neno lanebi mo? Iyo, awaco botwu ni ŋat madit makato lanebi. 27-Man aye ŋat ma yam gicoyo lok i kome ni,\\n‘Nen, acwalo lakwenana otelo nyimi,\\nma bigero yoni ma peya in ibino.’\\n28Awaco botwu ni, pe tye dano mo ki i kin jo ma mon onywalogi ma kato Jon ki dit; ento ŋat matidi twatwal i ker pa Lubaŋa aye kate.” 29-Ka guwinyo lok man, lwak ducu wa lujog-mucoro guye ni Lubaŋa oporre, pien yam gibatijagi ki batija pa Jon, 30ento Luparicayo ki lupwony-cik gukwero gin ma Lubaŋa oyubo pigi, pien nene pe gulimo batija ki bot Jon.\\n31Yecu dok owacci, “Doŋ abiporo jo me kare man ki gin aŋo? Gin calo aŋo? 32Girom ki litino ma gibedo i cuk ma gilwoŋo litino wadigi kun giwaco ni,\\n‘Yam wakuto nyamulere botwu wun pe wumyelo;\\nwawero wer lyel, wun pe wukok.’\\n33Pien Jon Labatija doŋ obino kun pe camo kwon, pe mato koŋ vino bene wun wuwaco ni, ‘En tye ki cen marac.’ 34Wod pa dano dok obino kun camo dok mato bene, wun wuwaco ni, ‘Nen, dano ma owor ki lameno, larem lujogmucoro ki lubalo.’ 35Ento ryeko pa Lubaŋa oloyo kop pi litinone ducu.”\\nYecu i ot pa Cimon ma Laparicayo\\n36Ŋat acel i kin Luparicayo olwoŋe ka cam bote; Yecu ocito i ot pa Laparicayo ci obedo piny i dog cam. 37-Nen, tye dako mo ma labalo i gaŋ meno. Ka oŋeyo ni Yecu tye ka cam i ot pa Laparicayo, ci okelo adomo moo ma ŋwece kur. 38Ocuŋ i ŋe Yecu tuŋ tyene kun kok, pig waŋe oton i tyen Yecu, obedo ka jwayo ki yer wiye kun noto tyene, owiro ki moo. 39Ka Laparicayo ma onoŋo olwoŋe-ni oneno, oloko i iye kekene ni, “Kono dano man lanebi, kono oniaŋ i kom dako ma ogude-ni, ki kite, ni en labalo.” 40Yecu odokke iye ni, “Cimon, atye ki lok mo ma amito awacci.” Cimon ogamo ni, “Wacca, Lapwony.” 41Yecu ogamo ni, “Ŋat mo ma lami-banya yam tye ki dano aryo ma gucamo banya bote. Ŋat acel onoŋo tye ki banya me ciliŋ miya abic, ŋat mukene pyerabic. 42Ka culone oloyogi, otimo kica botgi gin aryo ducu. Mene i kingi ma bimare makato?” 43Cimon odokke iye ni, “Atamo ni en ma gitimo kica pi wel banya madwoŋ-ŋi.” Ogamo ni, “Iŋolo kakare.” 44Olokke bot dako, openyo Cimon ni, “Ineno dako man? Adonyo i odi, pe imiya pii me lwoko tyena, ento en otono pig waŋe i tyena, ojwayo ki yer wiye. 45In pe imota kun inoto lema, ento cakke i kare ma adonyo i ot, en pe oweko noto tyena. 46In pe iwiro wiya ki moo, ento en owiro tyena ki moo ma ŋwece kur. 47Pi meno atitti ni, doŋ giweko balle mapol-gu ducu, kit ma marre madwoŋ-ŋi nyuto-ni; ento ŋat ma giweko balle manok, marre nok. 48Owaco bot dako ni, ‘Balli doŋ giweko.’” 49Jo ma onoŋo tye i dog cam gucako lok i kingi kekengi ni, “Man aŋa, ma weko bal-li?” 50Owaco bot dako ni, “Niyeni olari; wot doŋ giri ki kuc.”","num_words":1068,"character_repetition_ratio":0.035,"word_repetition_ratio":0.0,"special_characters_ratio":0.259,"stopwords_ratio":0.295,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ngo ma Watwero Timone Wek Wanote Kacel Macalo Lukricitayo? | Pwony me Anyama\\nWi Lubele—Me Akwana i Kacokke | Marci 2016\\nKWAN I LEB Acholi Albanian American Sign Language Amharic Angolan Sign Language Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Bashkir Batak (Karo) Batak (Toba) Bengali Bicol Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga (Malawi) Chitumbuka Chiyao Chuvash Colombian Sign Language Croatian Czech Danish Dutch Ecuadorian Sign Language English (Leb Muno) Estonian Fijian Finnish Finnish Sign Language French Georgian German Grik Guarani Gujarati Gun Hiligaynon Hindi Hiri Motu Hungarian Ibanag Ibru Icelandic Igbo Iloko Indonesian Isoko Italian Italian Sign Language Japanese Japanese Sign Language Javanese Kannada Kikamba Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Latvian Lhukonzo Lithuanian Luganda Luo Macedonian Macua Malagasy Malay Malayalam Marathi Maya Mexican Sign Language Mixe Mongolian Moore Ndau Ndebele (Zimbabwe) Nepali Nias Norwegian Nyungwe Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Portuguese Punjabi Quechua (Bolivia) Romanian Runyankore Russian Russian Sign Language Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tok Pisin Tshwa Turkish Turkmen Tuvaluan Tzotzil Ukrainian Urdu Urhobo Uzbek Venezuelan Sign Language Vietnamese Waray-Waray Wolaita Yoruba Zande Zapotec (Isthmus) Zimbabwe Sign Language\\nNgo ma Watwero Timone Wek Wanote Kacel Macalo Lukricitayo?\\n“En aye wic, dul kom ducu guribbe woko i kome, dok gukubbe kacel.”​—EP. 4:16.\\nWER: 53, 107\\nWatye ma wanote nining i ticwa me tito kwena maber?\\nJami ango ma watwero timone i kacokke wek wabed ma wanotte?\\nLaco ki dako gitwero bedo ma gunote nining?\\n1. Nicakke i acakki piny, gin ango ma onongo nen i tic pa Lubanga?\\nI ACAKKI piny, onongo nen ka maleng ni ginaketa ducu onongo gitye ma gunote. Ngat ma Lubanga okwongo cweyo owaco ni: “Abedo ka ngete macalo ladiro tic. Dok cwinye obedo yom kare ducu pi an.” (Car. 8:30) Won ki Wod onongo ginote i ticgi, dok man oweko gucweyo jami mamwonya ma waneno i kare-ni. Lutic pa Lubanga bene gubedo ka note kit meno itiyo ticce. Waneno man i kit ma kigero kwede ki yeya i kare pa Nua; i guro, yako ki dong tingo kema pa Lubanga i kare ma Luicrael onongo gitye ka wot i dye tim; ki kit ma onongo kiwero kwede wer me pako Jehovah i otte ma nongo dwan dano ducu winye mamwonya adada. Jami magi ducu onongo gimito notte.​—Acak. 6:14-16, 22; Wel 4:4-32; 1 Tekwaro 25:1-8.\\n2. (a) Ngo ma onongo nen ka maleng i kom kacokke pa Lukricitayo macon? (b) Lapeny mene ma wabinyamone?\\n2 Yub man me tic kacel-li onongo obedo kit yub ma kacokke pa Lukricitayo i kare macon onongo gitiyo kwede i te tela pa Yecu Kricito. Lakwena Paulo otito ni, kadi bed ni Lakricitayo acel acel ma kiwiro onongo tye ki ‘mot ma kite patpat’ dok onongo ‘tic ma gitiyo bene tye ma kitgi patpat kun ‘gitiyo i yo mapatpat’ gin ducu gitye “kom acel” (Kwan 1 Jo Korint 12:4-6, 12.) Ento i kare-ni kono? Watwero bedo ma wanote kacel i tic me tito kwena maber-ri nining? Dok watwero note i tic i kacokke kacel ki i pacowa nining?\\nNOTE I TIC ME TITO KWENA\\n3. Ginanyuta ango ma lakwena Jon oneno?\\n3 Cokcok i agikki me cencwari me acel K.M., lakwena Jon oneno i ginanyuta lumalaika abiro ma gukuto tumgi ki acel acel. I kare ma lamalaika me abicce okuto tumme, Jon oneno “lakalatwe” mo oa ki i polo ci opoto i ngom. Lakalatwe meno onongo tye ki layab ma oyabo kwede dog bur. Yito oduny ki i doge, ci lwak bonyo okatti ki i yito meno. Ma ka balo lum me lobo, bonyo magi guketo can i kom “jo ma pe ki lanyut pa Lubanga i tur nyimgi.” (Yabo 9:1-4) Jon onongo ngeyo maber bal ma bonyo magi gitwero kelone. I kare pa Moses, bonyo bene obalo cam i lobo me Ejipt. (Nia 10:12-15) Bonyo ma Jon oneno-ni cung pi kit ma Lukricitayo ma kiwirogi gitye ka tito kwede kwena me ngolo kop pa Jehovah. Gin gitye ka tic kacel ki dano milion mapol mukene ma gitye ki gen me kwo i lobo. Ngene kene ni notewa kacel i tito kwena dwoko piny rwom ma Catan tiyo kwede ki dulle me dini goba ma tye i twok lobo ducu!\\n4. Tic ango ma jo pa Lubanga myero gutim, dok gitwero timo man nining?\\n4 Jo pa Jehovah gitye ki tic madit me tito “kwena maber[-ri]” i twok loboni ducu ma agikki piny pudi. (Mat. 24:14; 28:19, 20) Man bene kwako lwongo “ngat ma orwo neko” wek obin, “omat pii me kwo labongo wel.” (Yabo 22:17) Watwero timo man nining macalo jo me kacokke pa Lukricitayo? Man timme ka ‘waribbe woko i kome, dok wakubbe kacel.’​—Ep. 4:16.\\n5, 6. Wanotte kacel i tito kwena maber-ri nining?\\n5 Me nywako kwena maber me Ker-ri ki dano mapol kit ma watwero, myero wayubbe maber i tic man. Pi meno, wanongo tira i kit me timone. Tira ma kimiyo ki i kacokke ma tye i twok lobo ducu-ni gikonyowa me note i tic kacel. I nge cokke me cito i ticwa me pwony, wacito ka tito kwena bot dano. Watiyo ki dogwa kacel ki bukkewa ma gijenge i kom Baibul ma tye milion mapol ata, me yaro kwena-ni i kabedo mapatpat. In tika ilubo tira ma kimiyo me nywako i yub mapatpat me tito kwena? Ka itimo meno, nongo itye ka ribbe kacel ki dano milion mapol mukene ma gunote i tito kwena ki ‘lamalaika ma tuk wirre i dye polo” ma kiloko i kome i Niyabo 14:6.\\n6 Pud dong bedo me yomcwiny madit ya, me kwano pi adwogi maber ma bino pi ticwa me tito kwena i Yearbook! Tam bene pi kit ma watye ma wanote kwede, ka wapoko lwongo me bino i gure me rijon, me adwol, ki dong me distrik. I gure macalo magi, kiminiwa pwony mamwonya dok wabedo ki tuku goga kacel ki lapor mogo ma gia ki i Ginacoya. Pol kare pwony magi gititiwa ni Lubanga lwongowa i yo me mar ni wati pire ki cwinywa ducu. Kwero nipo me to pa Yecu bene notowa kacel. Wacokke kacel mwaka ki mwaka i nge poto ceng i Nican 14, pien watye ki pwoc madit pi kica pa Lubanga ma pe wapore pire-ni, dok watye ka lubo tira pa Yecu. (1 Kor. 11:23-26) Pe kijolo jo ma gunongo batija keken ento dano ducu me bino. Ma dong odong cabit manok me o i kwer me Nipo, watute matek me miyo waraga me lwongo bot dano ducu ma i wang tic pa kacokkewa pi yub ma pire tek-ki.\\n7. Ka watye ka tic kacel, ngo ma watwero cobone?\\n7 Bonyo acel keken pe twero timo bal madit. I yo acel-lu, tic pa ngat acel keken pe twero nyako nyig madwong. Ento ka watye ka tic kacel, watwero dwoyo tam pa dano milion mapol ata i kom Jehovah, ma en aye ngat ma myero me nongo pak ki deyo ducu! Ento, man keken aye pe yo acel ma ticwa kacel twero kelo note i kin jo pa Lubanga.\\nNOTE I KACOKKE\\n8, 9. (a) Labol ango ma Paulo otiyo kwede me pwonyo Lukricitayo wek gubed ma gunote? (b) Watwero cwako kor yub me kacokke nining?\\n8 I waragane bot jo Epeco, Paulo oloko i kom yub me kacokke kacel ki kit ma omyero ‘gudong kwede malo i yo ducu.’ (Kwan Jo Epeco 4:15, 16.) Ngo ma bikonyowa ki acel acel me cobo yub meno? Paulo otiyo ki labol i kom kit ma dul komwa mapatpat gitiyo kwede kacel me nyuto note ma watye kwede i kacokke i te tela pa Yecu Kricito. Lakwena Paulo oloko i kom kit ma gikubbe kwede kacel “i wang mwot ducu ma tye iye.” Wan ducu ki acel acel kadi bed watino nyo wateggi, komwa tek nyo wagoro, watwero weko jo me kacokke ginote kun gidongo i yo me cwiny nining?\\n9 Gin ma pire tek loyo aye mine i te tela kun wanyuto woro bot luelda ma Yecu ocimogi me miyo tira i kacokke. (Ibru 13:7, 17) Timo man pe bibedo yot kare ducu. Ento, wangeyo ni watwero penyo Lubanga pi tirane. Cwiny mere maleng twero konyowa me cwako kor yub me kacokke ki cwinywa ducu. Ka ce i kine mukene wawinyo calo pe wamito lubo tira ma kimiyo, ci myero walwod kit ma tic kacel ki mwolo bikonyo me gwoko note i kacokke. Medo i kom meno, note i yo ma kit meno twero konyo wan ducu me dongo marwa pi luwotwa.\\n10. Lukony kor tic gikelo note i kacokke nining? (Nen cal ma tye i pot karatac 21.)\\n10 Lukony kor tic gitiyo matek me kelo note i kacokke. Omege magi, kadi bed ni gitye ki mwaka mapatpat, gitiyo matek me konyo jo ducu. Me labolle, gikonyo luelda me neno ni watye ki bukke muromo pi ticwa me pwony. Medo i kom meno, pol kare gikonyo i tic me gwoko lengo kacel ki roco Ot me Ker, dok gijolo wele ma gibino i kacokke. Ka watiyo kacel ki omege magi, wakonyo wek tic me kacokke owot maber.​—Por ki Tic pa Lukwena 6:3-6.\\n11. Jo matino gitwero timo ngo me konyo wek dano ducu me kacokke gubedo ma gunote kacel?\\n11 Omege muteggi mapol dong gutiyo tic me konyo kacokke pi mwaki mapol. Ento ka giwoto ki ti, man twero gengogi ki timo jami mogo, pi meno alokaloka bimitte. Omege matino gitwero bedo me kony adada. Kadi bed ni pud pe gitye ki ngec muromo, pwony ma ginongo twero konyogi me tiyo tic mukene. Ber mada ka lukony kor tic gitute matek me doko luelda! (1 Tem. 3:1, 10) Luelda mogo ma mwakagi pud tidi dong gudongo i yo me cwiny mumiyo kiromo cimogi me tic calo luneno, ma gitiyo pi omege ki lumege i kacokke mapol. Watye ki pwoc pi cwak ma jo matino magi gimiyo ki cwinygi ducu. Pe kumeno?​—Kwan Jabuli 110:3; Latitlok 12:1.\\nNOTE I KIN JO ME OT\\n12, 13. Ngo ma twero konyo jo me ot me note i kingi?\\n12 Kong wamedde ki nyamo lok i kom note, kun waneno kit ma watwero bedo ma wanote i odiwa. Jo mapol dong gunongo ni bedo ki yub me Woro me Otyeno pi Jo me Ot cabit ki cabit jingo wat ma tye i kin jo matino ki ma guteggi. I kare me yomcwiny man, waketo tamwa i kom jami me cwiny ma bikelo note i kin jo me ot. Nyuto lapor ma lubbe ki kit me lok ki dano i ticwa me pwony twero konyo jo me ot moni me yubbe maber me tito kwena i yo mucwiny. Dok twero nen ka maleng ni ka jo me ot moni ginywako Lok pa Lubanga kacel, ci gibinyikke bene cok kacel pien nongo gin ducu gimaro Lubanga acel dok gimito timo mitine.\\nWoro me otyeno pi jo me ot jingo wat ma tye i kin jo matino kacel ki muteggi (Nen paragraf 12, 15)\\n13 Jo munyomme gitwero timo gin ango wek gunote kacel i pako Jehovah? Ka luot aryo-ni ducu gitye lutic ma lugen bot Jehovah, ci gitwero bedo ki yomcwiny pi note ma meno kelo. Abraim ki Cara, Icaka ki Labeka, ki dong Elkana ki Anna​—gin ducu gunyuto mar bot luotgi. Wan bene omyero watute me timo meno. (Acak. 26:8; 1 Cam. 1:5, 8; 1 Pet. 3:5, 6) Meno bikelo note i kin jo ma gunyomme ki dok binyikogi cok bot Wonwa me polo.​—Kwan Latitlok 4:12.\\n14. Ka luoti pe tiyo pi Jehovah, ngo ma itwero timone me jingo nyomwu?\\n14 Lukricitayo myero pe gubed ki wat macok ki jo ma pe gitye i ada. (2 Kor. 6:14) Omegiwa ki lumegiwa ma luotgi pe Lucaden pa Jehovah kono? Jo mogo i kingi gunongo ada ma onongo dong gunyomme woko, dok luotgi pe gitye Lucaden pa Jehovah. Kadi bed kit meno, keto pwony me Baibul i tic twero konyogi me note i otgi. Man kwako note i yo mo keken, labongo ilo cinggi woko. Meno twero bedo tek adada, ento tam kong pi mot ma romo bino pi timone. Keto cik ma igi lac me Baibul i tic twero bedo tek ka ce luot mo oa woko ki i kacokke. Man otimme i kom lamego mo ma nyinge Mary. En gin ki cware, David, gubedo ka tic pi Jehovah kacel, ento lacen David ogiko cito i cokke pi cokcok mwaki 25 kulu. Mary omedde ki bedo lagen kun cito i cokke kacel ki gure madito, dok onongo keto cik me Baibul i tic i pacogi, ki bene pwonyo lutinogi abicel-li. I kare ma lutinogi guteggi ci gua woko ki gang, Mary ocako winyo calo edong kene. I ngeye David ocako kwano magajin ma Mary onongo weko ka maleng. Motmot David odwogo cen i Ot me Ker, ka ma lakware me mwaka abicel onongo gwokke kabedo. Ka David pe obino i cokke, ci lacen awobi-ni onongo wacce ni, “Abedo ka parri tin i cokke, Baba Madit.” David dong tye ka tic pi Jehovah ki yomcwiny, dok Mary iye yom adada ni gitye ka timone kacel.\\n15. Jo munyomme ma dong guteggi gitwero konyo jo matino ma gunyomme nining?\\n15 Ma lubbe ki lweny ma Catan tye ka ketone i kom jo me ot i kareni, pire tek adada ni lutic pa Lubanga ducu gunote kacel i nyomgi. Kadi bed dong irii i nyom nyo pe, omyero itam i kom gin ma itwero wacone nyo timone wek ijing nyomwu. Jo muteggi bene gitwero konyo jo matino me kacokke ma lubbe ki lok man. Wuromo lwongo luot mo ma mwakagi pud tidi me nywako kwedwu i woro pi jo me ot. Ka jo matino gitye kacel kwedwu, ci gitwero niang ni nyuto mar ki note kacel pire tek adada bot jo munyomme kadi bed dong gurii i nyom nyo pe.​—Tito 2:3-7.\\n“WUBIN, WAITU I WI GOT PA [JEHOVAH]”\\n16, 17. Ngo ma lutic pa Jehovah gitye ka kurone ki mit kom?\\n16 Go kong cal Luicrael ma gitye ka pako Jehovah i kwer mo i ot pa Lubanga i Jerucalem. Onongo giyubbe maber pi wot meno, giparo pi miti pa ngat acel acel ka gitye ka wot, dok ginote kacel i woro Lubanga i otte. Man ducu onongo mito note. (Luka 2:41-44) Ka wamedde ki wotwa me cito i lobo manyen-ni, myero wan bene wanote kun watimo jami kacel. Man mito tute matek kare ki kare. Tika mitte ni kong itam matut i kom lok man?\\n17 Tam kong i kom mot ma wabinongone i anyim! Dong watyeko weko cwiny me apokapoka ki anywena nywena ma tye i lobo pa Catan-ni. Waneno cobbe pa lok ma Icaya kacel ki Mika ma guwaco ni jo pa Lubanga gitye ka wot kacel me cito i “wi got pa [Jehovah].” (Ic. 2:2-4; Kwan Mika 4:2-4.) Ki lok ada, worowa pud dong bimedde ki ille malo ya “i kare ma pud tye anyim.” Ento yomcwinywa pud dong bibedo dwong ya, ka watye ka kwo i kare ma dano ducu ginote kun gitimo jami kacel!\\nCOVER SUBJECT Tika Otimme Ada?\\nCOVER SUBJECT Pingo Yecu Odeno Can dok Oto?\\nLubo Cik ma Kimiyo Twero Laro Kwoni!\\nJo Matino​—Tika Wutye Atera me Nongo Batija?\\nJo Matino​—Wutwero Yubbe Nining pi Batija?\\nCura ki Tyeng​—Anga ma Oketogi i Baibul?\\nJehovah Telo Jone i Yo me Kwo\\nText Yero Bukke me kompiuta me akwanya WI LUBELE—ME AKWANA I KACOKKE Marci 2016 | Pingo Yecu Odeno Cano dok Oto?\\nMarci 2016 | Pingo Yecu Odeno Cano dok Oto?\\nWI LUBELE—ME AKWANA I KACOKKE Marci 2016 | Pingo Yecu Odeno Cano dok Oto?","num_words":2532,"character_repetition_ratio":0.049,"word_repetition_ratio":0.001,"special_characters_ratio":0.237,"stopwords_ratio":0.284,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yekoyada Onyuto Tekcwiny kun Gwoko Yoaci ma Onongo Bidoko Kabaka i Anyim | Pwony me Baibul pi Lutino\\nPWONY ME 53\\nJejebel onongo tye ki nyare ma nyinge Atalia, ma onongo kite rac calo minne. Atalia onyomme ki kabaka me Juda. I kare ma cware oto, wode ocako loc. Ento i kare ma wode oto, Atalia okette kene me doko laloc me Juda. En otemo jwero ot ker me Juda woko, kun neko ngat mo keken ma twero doko kabaka, kadiwa likwayone. Dano ducu onongo dong gilwore mada.\\nLalamdog Madit Yekoyada, gin ki dakone Yekoceba, gungeyo ni gin ma Atalia tye ka timone rac adada. Guketo kwogi ka mading pi kano lakwar Atalia acel, latin ma nyinge Yoaci. Gubedo ka gwokke i ot pa Lubanga.\\nI kare ma Yoaci tye ki mwaka abiro, Yekoyada ocoko ludito wi mony ki Lulevi ci owaco botgi ni: ‘Wukur doggola me ot pa Lubanga, dok pe wuwek dano mo odony iye.’ Ka dong Yekoyada oketo Yoaci me doko kabaka ci oketo lalukana i wiye. Dano me Juda gudange ki yomcwiny ni: ‘Kabaka obed kwo nakanaka!’\\nDaker Atalia owinyo woo pa lwak ci en oringo i ot pa Lubanga. I kare ma en oneno kabaka manyen, okok ki dwan malongo ni: “Roro yai! Roro!” Ludito wi mony gumako daker ma kite rac-ci, gutere woko, ci guneke. Ento tim maraco ma en opiro i cwiny lwak kono?\\nYekoyada okonyo lwak me moko gicikke ki Jehovah ni gibiworo Jehovah keken. Yekoyada omiyo gureto ot pa jok Baal dok gungido cal apaya woko matinotino. En oketo lulamdog ki Lulevi me tic i ot pa Lubanga wek lwak gucak woro Jehovah ki kunnu doki. En oketo lugwok doggola me kuro dog ot pa Lubanga wek ngat mo ma pe leng pe odony iye. Ka dong Yekoyada ki ludito wi mony gutero Yoaci i gang kal ci gukete i wi kom ker. Jo me Juda gubedo ki yomcwiny madit. Onongo dong gitwero woro Jehovah, kun gitye agonya ki i loc pa Atalia ki tim me woro jok Baal. Tika dong ineno kit ma tekcwiny pa Yekoyada okonyo kwede jo mapol?\\n“Pe wulwor jo ma neko kom, ma pe dok gitwero timo gin mo makato meno. Ento abinyuto botwu ngat ma myero wulwor; wulwor ngat ma ka dong oneko, ci tye ki twero me bolo i Geena.”​—Luka 12:4, 5\\nLapeny: Yekoyada onyuto tekcwiny nining? In itamo ni Jehovah twero konyi me bedo ki tekcwiny?\\n2 Luker 11:1–12:12; 2 Tekwaro 21:1-6; 22:10-12; 23:1–24:16\\nNywakki Nywakki Tekcwiny pa Yekoyada","num_words":400,"character_repetition_ratio":0.056,"word_repetition_ratio":0.0,"special_characters_ratio":0.236,"stopwords_ratio":0.285,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Matayo 13 ACO85 - I nino meno acel-li Yecu oa woko ki i - Bible Search\\nCarolok i kom lacoc\\n(Marako 4.1-9; Luka 8.4-8)\\n1I nino meno acel-li Yecu oa woko ki i ot, ci ocito obedo i dog nam. 2-Lwak madwoŋ twatwal gucokke bote, omiyo en odonyo i yeya ci obedo iye, lwak ducu gucuŋ i wi tura. 3Obedo ka loko botgi lok mapol i carolok, kun wacci, “Lacoc ocito ka coyo kodi. 4Ka kun coyo, kodi mogo okir i ŋet yo, winyo gubino gucamo woko. 5Kodi mukene okir i kom pata ka ma ŋom tye iye manok. Cutcut gutwi, pien ŋom pe tut. 6Ento ka ceŋ oryeny, owaŋogi gutwo woko, pien onoŋo lwitgi pe. 7Kodi mukene okir i kin okuto, okuto olot odiyogi woko. 8Kodi mukene okir i ŋom maber, ci gunyako nyiggi, mogo miya acel, mukene pyerabicel, ki mogo pyeradek. 9Ŋat ma tye ki it me winyone owiny.”\\nPwony i kom carolok\\n(Marako 4.10-12; Luka 8.9-10)\\n10Lacen lupwonnye gubino bot Yecu gupenye ni, “Piŋo iloko kwedgi i carolok?” 11En odok iye botgi ni, “Wun gimiyo botwu mot me ŋeyo muŋ me ker me polo, ento jo maca pe gimiyo botgi. 12Pien ŋat ma tye ki gin ma gibimiyo doki makato, ci en bibedo ki jami mabup; ento ŋat ma pe ki gin mo, kadi gin ma en tye kwede gibikwanyo woko ki bote. 13Man aye gin mumiyo aloko kwedgi i carolok, pien kadi neno piny pe gineno, kadi winyo lok bene pe giwinyo, dok bene pe giniaŋ. 14-Ento lok pa Lubaŋa ma yam lanebi Icaya otito ocobbe kakare i komgi ni,\\n‘Winyone mere wubiwinyo, ento pe\\nwubiniaŋ te lokke;\\nnenone wubineno, ento pe wubiŋeyo gin ma tye. 15Pien jo me rok man cwinygi doŋ\\nki itgi bene doŋ odiŋ woko ka winyo lok,\\ndok gumiyo waŋgi woko,\\nwek pe ginen ki waŋgi,\\npe bene giwiny ki itgi,\\npe bene giniaŋ iye ki cwinygi,\\npe gilokke gidwog bota acaŋgi.’\\n16-“Ento wun waŋwu tye ki gum, pien gineno piny, itwu bene tye ki gum, pien giwinyo lok. 17Ada, awaco botwu ni, lunebi mapol ki jo ma kitgi atir yam guparo pi neno gin ma wun wuneno-ni, ento pe guneno, ki me winyo gin ma wuwinyo, ento pe guwinyo.\\nYecu otito te carolok i kom lacoc\\n(Marako 4.13-20; Luka 8.11-15)\\n18“Koŋ doŋ wuwiny carolok i kom lacoc. 19Ka dano mo owinyo lok me ker pa Lubaŋa ce pe oniaŋ iye, Larac bino ci mayo kodi ma gicoyo i cwinye-ni woko; man aye kodi ma onoŋo gicoyo okir i ŋet yo. 20Doŋ kodi ma gicoyo i kom pata tye kit man, man aye dano ma winyo lok ci oyotoyot mako lok meno ki yomcwiny; 21ento pe noŋo tye ki lwite i iye, ri pi kare manok. Ka can obino, nyo yelo dano pi lok man, cutcut dano-nu tugi poto woko. 22Doŋ kodi ma gicoyo okir i kin okuto, man aye dano ma winyo lok, ento paro lok me lobo man, ki maro lonyo, diyo lok woko, ci miyo pe nyak. 23Ento kodi ma gicoyo okir i ŋom maber-ri, aye dano ma winyo lok dok niaŋ iye; en ada cako nyako nyig dok cek, mukene miya acel, ki mukene pyerabicel, ki mukene pyeradek.”\\nDoo ma gicoyo i kin kal\\n24Dok obolo botgi carolok mukene kun wacci, “Ker me polo rom ki dano mo ma ocoyo kodi mabeco i potone. 25Ento i kare ma dano doŋ gubuto woko, lakworre obino ci ocoyo doo i kin kal, ka ocito gire woko. 26I kare ma ginapita-nu otwi odoŋo, kal oŋok, ci doo bene ocako nen. 27Lutic pa won ot gucito bot won ot gupenye ni, ‘Ladit, yam onoŋo pe icoyo kodi mabeco i potoni? Piŋo dok waneno doo tye iye?’ 28Won ot odok iye owaccigi ni, ‘Lakwor aye ma otimo man.’ Ci lutic gupenye ni, ‘Imito ni wacit wacok doo magi woko?’ 29Ento won ot odok iye owacci, ‘Pe, ka wudoyo doo magi woko, miyo wuputo kal woko bene kacel ki doo. 30Koŋ wuwek doo ki kal ducu gudoŋ kacel nio wa i kare me kac; i kare me kac abiciko lutic ni, Koŋ wucok doo woko mukwoŋo ci wutwegi woko i dul i dul me awaŋa, ento kal aye wukaa wuket i derona.’”\\n(Marako 4.30-32; Luka 13.18-19)\\n31Dok obolo botgi carolok mukene, kun wacci, “Ker me polo rom ki kodi dek karadali, ma dano okwanyo ci ocoyo i potone. 32Kodi dek karadali-ni dok tidi twatwal ki i kin kodi ducu, ento ka odoŋo doko yat madit makato dek ducu. Doko yat mo madit ma winyo me polo gibino gigero odigi i jaŋe.”\\n33Obolo botgi dok carolok mukene ni, “Ker me polo rom ki tobi ma dako mo okwanyo orubo ki moko mugati ma romo adita adek, nio ka moko ducu oyenyo, okwot.”\\nKit ma Yecu onoŋo maro tic kwede ki carolok\\n34Lok magi ducu Yecu oloko bot lwak i carolok. I adane en pe obedo ka lok kwedgi lok mo laboŋo bolo carolok, 35-wek omi lok ma yam lanebi oloko ocobbe kakare ni,\\n“Abiwaco botwu lok i carolok,\\nabitito botwu lok ma yam okanne woko cakke wa i acakki piny.”\\nYecu ogonyo te lok me carolok i kom doo ma gicoyo i kin kal.\\n36Ka oweko lwak ci ocito odonyo i ot, lupwonnyene gubino bote guwacce ni, “Koŋ itit botwa carolok i kom doo ma i poto.” 37Yecu odok iye ni, “Ŋat ma ocoyo kodi mabeco-ni aye Wod pa dano; 38poto aye lobo man, dok kodi mabeco te lokke ni litino me ker pa Lubaŋa, doo aye litino pa Larac. 39Lakwor ma ocoyogi aye Catan; kac, meno agikki piny, lukac aye lumalaika. 40Kit macalo gicoko kwede doo giwaŋo woko i mac, bibedo bene kit meno i agikki piny. 41Wod pa dano bioro lumalaikane, gibicoko ki i te kerre gin ducu ma miyo dano gipoto i bal, kacel ki jo ducu ma gin lutim maraco, 42ci bologi woko i ruk mac, ka ma dano bibedo iye ka koko kun gikayo lakgi. 43I kare meno jo ma kitgi atir biryeny calo ceŋ i ker pa Wongi. Ŋat ma ite tye myero owiny.\\nLonyo ma gikano i poto\\n44“Ker me polo rom ki lonyo ma gikano i poto, ma dano onoŋo ci dok oyiko woko. Doŋ pi yomcwinye omiyo en ocito ocato jami ducu ma onoŋo en tye kwede, ci owilo poto meno woko.\\nTiko ma welle malo\\n45“Dok ker me polo rom ki lacat-wil ma onoŋo yam obedo ka yenyo tiko mabeco me wel. 46I kare ma doŋ onoŋo tiko mo acel me wel, ocito ocato jami ducu ma onoŋo en tye kwede, ci owilo tiko meno woko.\\nObwo ma giciko i nam\\n47“Dok ker me polo rom ki obwo ma giciko i nam ci omako kit kwa rec-gu ducu. 48I kare ma doŋ gupoŋo woko ki rec, dano guywayo gukelo woko i wi tura, gucako bedo piny guyero mabecone guketo i aduku, ki maracone gubolo woko. 49Bibedo kit meno i agikki piny. Lumalaika gibino ci gipoko jo maraco woko ki i kom jo ma kitgi atir, 50gibibologi woko i ruk mac, ka ma dano gibikok kun gikayo lakgi.”\\nLonyo manyen ki macon\\n51Cutcut Yecu openyogi ni, “Doŋ wuniaŋ i lok man ducu?” Gudokke iye ni, “Iyo.” 52Yecu dok owaco botgi ni, “Pi meno lapwony-cik mo ma gipwonyo pi ker me polo rom ki dano mo ma won ot, ma kwanyo gin manyen ki macon ki i kom lonyone.”\\nGikwero Yecu i Najaret\\n(Marako 6.1-6; Luka 4.16-30)\\n53I kare ma Yecu doŋ otyeko loko carolok magi, oa woko ki kunnu, 54ci odwogo i lobo tugi. Opwonyogi i kacokkegi, omiyo guuro matek kun giwacci, “Dano-ni onoŋo ryeko man ki kwene? Dok tic matego macalo magi ma en tiyo-gu oa ki kwene? 55Minne pe Maliam? Ki omegine pe Yakobo ki Yucepu ki Cimon ka Juda? 56Lumegine ducu pe gitye kacel kwedwa kany? Ci dano-ni onoŋo kit man ducu ki kwene?” 57-Cutcut cwinygi ocako a woko i kome. Ento Yecu owaco botgi ni, “Lanebi giketo deyo i kome, ento pe giketo deyo i kome i lobo tugi ki i ode.” 58Pe otiyo tic matego mapol kunnu, pien onoŋo niyegi pe.","num_words":1292,"character_repetition_ratio":0.046,"word_repetition_ratio":0.006,"special_characters_ratio":0.258,"stopwords_ratio":0.289,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yocwa 7 ACO85 - Ento jo Icrael guŋayo waŋ Rwot i lok ma - Bible Search\\nYocwa 6 Yocwa 8\\nBal pa Akan\\n1Ento jo Icrael guŋayo waŋ Rwot i lok ma mako jami ma onoŋo gidyero bote. Akan wod pa Karmi, wod pa Jabdi, wod pa Jera ma i kaka pa Juda okwanyo jami mogo ma gidyerogi bot Rwot, omiyo kiniga omako Rwot i kom jo Icrael.\\n2Yocwa ocwalo dano ki i Jeriko me cito wa i Ai ma cok ki Bet-awen, i ŋet Betel yo tuŋ wokceŋ, owaco botgi ni, “Wucit ka roto lobo kuca.” Jo-nu gucito guroto Ai. 3Ka gudwogo bot Yocwa ci gutito bote ni, “Pe iwek mony ducu gucit kunnu, ento wek dano alip aryo nyo adek gucit ka lweny i kom Ai; pe imi mony ducu guyelle gucit kunnu, pien jo ma tye kunnu ginok mo.” 4Mumiyo dano alip adek ki i kin lumony aye gucito kunnu; ci guriŋo woko ki i nyim jo Ai. 5Jo Ai guneko jo pyeradek wiye abicel ki i kingi; guryemo korgi cakke ki i dog gaŋ o kwede wa i Cebarim, ci gunekogi i kor got kunnu. Ci cwiny jo Icrael oballe woko, tekgi okwe woko macalo pii.\\n6Yocwa oyeco boŋone woko, opoto piny aryeba cwiny i nyim canduk pa Rwot nio wa otyeno, en ki Ludoŋo pa jo Icrael, kun gionyo apwa i wigi. 7Ci Yocwa owacci, “Maa do, ai Rwot Lubaŋa, piŋo ikelo lwak man loka Jordan kany pi miyowa i cin jo Amor wek gutyekwa woko? Twora yam waye giwa bedo loka Jordan kuca! 8Ai Rwot, ka man dok awaco lok aŋo, ma jo Icrael doŋ gutyeko loko ŋegi woko i nyim lumerokgi-ni? 9Pien jo Kanaan ki jo ducu ma gibedo i lobo-ni ka gibiwinyo pire, gibicorre girumowa woko dyere, gijwayo nyiŋwa woko ki i wi lobo. Ci gin aŋo mono ma dok ibitiyo pi nyiŋi madit-ti?”\\n10Rwot owaco bot Yocwa ni, “A malo, piŋo ipoto aryeba cwiny kit man? 11Jo Icrael gutimo bal. Gutyeko turo gicikkena ma yam acikogi kwede. Gukwanyo jami mogo ma yam gidyerogi-ni, gukwalo woko, guŋinnye kwede, guketo i kin jamigi. 12En aye lok mumiyo jo Icrael pe gitwero cuŋ i nyim lumerokgi; gin mumiyo guloko ŋegi ki i nyim lumerokgi noŋo gin kikomgi gudoko gin me ajwera woko, Pe doŋ abimedde ki bedo kwedwu, nio waŋ ma wukwanyo jami ma gidyerogi woko ki i kinwu. 13A malo wek ilony lwak gubed maleŋ kun iwaco ni, ‘Diki myero wulonnye kekenwu wubed maleŋ, pien Rwot Lubaŋa pa Icrael owaco kuman ni, “Jami ma gidyero tye i kinwu, wun jo Icrael. Pienno pe wutwero cun i nyim lumerokwu nio waŋ ma wukwanyo jami ma gidyerogi woko ki i kinwu.” 14Diki odiko gibikelowu i nyim Rwot kaka ki kaka, ci kaka ma Rwot okwanyo gibibino cok doggola ki doggola; doggola ma Rwot okwanyo bibino ot ki ot; ki ot ma Rwot okwanyo dano ma tye iye gibibino ki acel acel. 15Ŋat ma gikwanyo ma tye ki jami ma gidyero-ni gibiwaŋo woko ki mac, en kacel ki jone ki jamigi ducu, pien oturo gicikke pa Rwot, dok otimo gin me lewic i Icrael.’ ”\\n16Kit meno Yocwa oa malo odiko con, okelo jo Icrael cok i nyim Rwot kaka ki kaka, ci gukwanyo kaka pa Juda aye. 17Okelo jo pa Juda, ci gikwanyo doggola jo pa Jera. Okelo doggola pa Jera kun kelo dano ma iye ki acel acel, ka dok gikwanyo Jabdi. 18Ka dok okelo dano ma i ode ki acel acel, ci gikwanyo Akan wod pa Karmi, likwayo pa Jera ma i kaka pa Juda. 19Yocwa owaco bot Akan ni, “Woda, mi deyo bot Rwot Lubaŋa pa Icrael kun ituco balli. Titta kombeddi gin ma itimo; pe imuŋŋa.” 20Akan ocako dok iye ki Yocwa ni, “Ada, abalo i nyim Rwot Lubaŋa pa Icrael, man aye gin ma atiyo: 21ka aneno boŋo maber mua ki i Cinar ki i kin jami ma giyakoni, ki cekel me ryal miya aryo, ki dul jabu ma pekke romo cekel pyerabic, pigi obedo mitta, ci akwanyogi. Nen, akanogi i ŋom i kemana, ryal tye piny i tergi.”\\n22Yocwa ocwalo lukwena ci guriŋo i kema pa Akan, gunoŋo jami-nu gikano i kema, kun ryal tye i tere piny. 23Gukwanyogi woko ki i kema, gukelogi bot Yocwa ki jo Icrael ducu, ci guketogi piny i nyim Rwot. 24Ci Yocwa ki jo Icrael ducu gukwanyo Akan lakwar Jera kacel ki ryal ki boŋo ca ki dul jabu, ki awo bene ki anyirare, ki twoni dyaŋine, ki kanane ki romine, ki kemane ki jami ma en tye kwede ducu, gutero wa i nota me Akor*. 25Yocwa owacci, “Piŋo ikelo ayela i komwa? Tin doŋ Rwot bikelo ayela i komi.” Ci jo Icrael ducu gucelogi ki got. Guwaŋo jamigi ki mac, ci gucelogi ki got. 26Lacen gucano got i kome madwoŋ likuŋ ma pud tye wa onyoo, ci kiniga pa Rwot malyet-ti okwe woko. Pienno nyiŋ kabedo-nu pud gilwoŋo ni nota me Akor nio wa onyoo.","num_words":811,"character_repetition_ratio":0.055,"word_repetition_ratio":0.005,"special_characters_ratio":0.241,"stopwords_ratio":0.297,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Temceo 6 ACO85 - Jo ducu ma gubedo opii, myero guti - Bible Search\\n1 Temceo 5 2 Temceo 1\\n1 Temceo 6\\n1Jo ducu ma gubedo opii, myero guti ki luditogi macalo jo ma romo awora i yo ducu, wek ŋat mo pe oyet nyiŋ Lubaŋa nyo pwonywa. 2Jo ma luditogi doŋ guye Rwot, myero pe gukwer worogi, ni pien gin doŋ gibedo omego, ento myero gumedde me tiyo tic maber makato botgi, pien jo ma gikonyo ki ticgi gubedo jo muye Rwot dok jo ma gin maro.\\nLworo Lubaŋa ki yeŋ ki jami\\nPwony lok magi dok icuk cwiny dano iye. 3Ka ŋat mo pwonyo mere lok mapat kun pe lubo lok ada pa Rwotwa Yecu Kricito pi pwony me diniwa, 4noŋo en okette malo kene ki wakke, ento pe ŋeyo gin mo kadi ki acel. Iye opoŋ ki par maraco me pyem ki daa i kom nyiŋ lok mogo; doŋ lok macalo meno a iye nyeko, pyem, yet ki par maraco ma miyo gen rwenyo woko i kin dano. 5Dok bene miyo jo ma ryekogi oballe, ma mako lok me ada oloyogi woko, gibedo ka wo awoya nono, kun gitamo ni dini aye yo me noŋo lonyo. 6Lonyo dit twatwal i dini ka ce iyeŋ ki gin mo keken ma itye kwede. 7Pien wan yam pe wakelo gin mo i lobo kany, dok bene pe wabitwero tero gin mo ka waa ki i lobo. 8Ento ka watye ki cam ki ginaruka, jami magi romowa gire. 9Ento jo ma mito bedo lulonyo miyo Catan bitogi ci gipoto i bal, ka doŋ gimoko i owic pa Catan pi mitgi mapol me miŋo ma tye ka unogi, miyo girwenyo dok gito woko matwal. 10Pien maro lim en aye acakki me gin maraco ducu; man en gin ma omiyo jo mogo gua woko ki i niye, ka doŋ gurwatte ki lwak can mapol ata mucorre i komgi.\\nLweny maber me niye\\n11Ento in dano pa Lubaŋa, leŋ yo ki jami meno, ket cwinyi i kit ma atir, i lworo Lubaŋa, i niye, i mar, i diyo cwiny ki i mwolo. 12Lweny lweny maber me niye; mak kwo ma pe tum matek ma yam gilwoŋi iye i kare ma ituco niyeni i nyim lucaden mapol ata. 13-Aciki i nyim Lubaŋa ma miyo kwo bot jo ducu, ki i nyim Yecu Kricito, ma otuco niyene maber i kare ma miyo lok me cadenne i nyim Pontio Pilato: 14Gwok cik ma gimiyi, bed laboŋo kit roc mo nyo lok mo ma gijuki iye, nio ka Rwotwa Yecu Kricito binen. 15Lubaŋa ma gipwoyo, en acel keken aye Won Twer, Kabaka pa luker ducu, Rwot pa rwodi, en binyuto man ka kare kikome doŋ oromo. 16En Lubaŋa acel keken ma pe to, ma bedo i Leŋo mo ma ŋat mo pe romo nyiko cok kwede, cakke con ŋat mo pud pe munene, dok bene dano mo pe twero nene. Woro ki twer ma pe gik obed bote. Amen\\n17Cik lulonyo me kare man ni guwek wakke, dok bene pe guket gengi i kom lonyo ma pe genne, ento guket gengi i kom Lubaŋa ma miyowa jami ducu mabup ma yomo cwinywa. 18Myero guti tic mabeco, gubed lulonyo i timo ber bot dano, i poko jami, ki i miyo mot ki yomcwiny. 19Ka gutimo meno, noŋo gukano mono maber pigi kengi pi kare me anyim, wek gumak kwo ma en aye kwo kikome.\\n20Ai Temceo, gwok gin ma yam doŋ gimiyo i ciŋi. Gwokke i boko lok mogo ma pe me woro Lubaŋa, ki i pyemmogo ma a ki gin ma gilwoŋo gobagoba ni, “Ŋec”, 21pien jo ma giwaco ni gitye ki kit ŋec meno gibayo piny nono i lok ma mako niye\\nKica pa Lubaŋa obed kwedi.","num_words":606,"character_repetition_ratio":0.039,"word_repetition_ratio":0.0,"special_characters_ratio":0.249,"stopwords_ratio":0.337,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yocwa 3 ACO85 - Yocwa oa malo odiko con ci otiŋo wot - Bible Search\\nYocwa 2 Yocwa 4\\nJo Icrael gukato loka Jordan\\n1Yocwa oa malo odiko con ci otiŋo wot kun a ki i Citim, kacel ki jo Icrael ducu, guo kwede wa i dog kulu Jordan, gubuto kenyo ma peya gukato loka tuŋ ca. 2Ka gutyeko kunnu nino adek, ci ludito guwoto i dye gaŋ 3kun giciko lwak ni, “Ka doŋ wuneno ajwagi ma Lulevi doŋ gutiŋo canduk me gicikke pa Rwot Lubaŋawu, ci wun bene doŋ wubicako wot, wua ki i kabedowu wulubo kore, 4wek wuŋe yo ma wubilubo-ni, pien yam peya wulubo yo meno. Ento kinwu ki canduk pa Rwot aye obed ma oŋadde; ber kinwu opokke ma romo yadi alip acel kulu, pe wunyik cok bote.” 5Ci Yocwa ociko lwak ni, “Wulonnye kekenwu wek wubed maleŋ, pien diki Rwot bitiyo jami taŋo i kinwu.” 6Yocwa owaco bot ajwagi ni, “Doŋ wutiŋ canduk me gicikke, wukat kwede i nyim lwak.” Gutiŋo canduk me gicikke, gucito kwede wa i nyim lwak.\\n7Rwot owaco bot Yocwa ni, “Tin doŋ acako miyo ibedo dano madit ki i nyim jo Icrael ducu, wek guŋe ni, kit ma yam abedo ki Moses, abibedo kwedi bene kit meno. 8Ibiciko ajwagi ma gitiŋo canduk me gicikke ni, ‘Ka doŋ wuo i dog pii me Jordan, ci wubicuŋ mot i kulu Jordan.’” 9Ci Yocwa owaco bot lwak ni, “Wubin kany ka winyo lok pa Rwot Lubaŋawu.” 10Ka dok owaco ni, “Kombeddi doŋ wubiŋeyo ni Lubaŋa makwo tye i kinwu, dok ni en biryemo jo magi woko ki i nyimwu ada, jo Kanaan, jo Kit, jo Kiv, jo Periji, jo Girgac, jo Amor ki jo Jebuc. 11Canduk me gicikke pa Rwot me lobo ducu doŋ biŋolo kulu Jordan ki i nyimwu. 12Koni doŋ wukwany dano apar wiye aryo ki i kin kaka pa jo Icrael, dano acel pi kaka acel acel. 13I kare ma tyen ajwagi ma gutiŋo canduk me gicikke pa Rwot, ma Rwot me lobo ducu-ni, bicuŋ i pii me Jordan, ci pii me Jordan biŋol woko ma pe doŋ mol; pii ma mol a ki malo yo tuŋ cel-li bigut gurre kacel.”\\n14Kit meno lwak gua ki i kemagi gucako wot pi ŋolo loka Jordan kacel ki ajwagi ma gutiŋo canduk me gicikke ma gutelo kwede nyim lwak. 15Noŋo pii me kulu Jordan poŋ woko libyeny o wa i wi tura mwaka ki mwaka pi kare malac i kare me kac. Ka doŋ ajwagi ma gutiŋo canduk me gicikke-ni guo i Jordan, guluto tyengi i pii ma i doge-ni, 16ci pii ma mol piny ma a ki tuŋ malo-ni ogut ocuŋ woko ma opoŋ otiŋŋe malo likuŋ ma ojer wa i Adam, en gaŋ ma cok ki Jaretan. Pii mogo ma mol kemo nam me Araba, ma Nam me Kado-ni, kingi ducu oŋol woko, ci lwak gukato loka tuŋcel, mukemo Jeriko. 17I kare ma jo Icrael ducu gimol gikato ki i lobo mutwo-ni, onoŋo ajwagi ma gutiŋo canduk me gicikke pa Rwot-ti gucuŋ i dye Jordan, nio ka rok ducu otyeko kato loka Jordan.","num_words":504,"character_repetition_ratio":0.096,"word_repetition_ratio":0.0,"special_characters_ratio":0.246,"stopwords_ratio":0.282,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Acakki 41 ACO85 - Ka mwaka okato aryo kulu, Parao oleko - Bible Search\\nAcakki 40 Acakki 42\\nYucepu ogonyo te lek pa Parao\\n1Ka mwaka okato aryo kulu, Parao oleko lek ni onoŋo ecuŋ i ŋet kulu Nail, 2ci nen, dyaŋi abiro ma komgi pilpil ma gucwe, gubedo ka camo lum tiro. 3Dyaŋi mukene abiro dok gukatti woko ki i kulu Nail ma komgi omok, gujony woko liŋok, ma gulubo korgi, ka gucuŋ ka ŋet dyaŋi meno, ma gitye i ŋet kulu Nail. 4Dyaŋi ma komgi omok, ma gujony woko liŋok-ki gucamo dyaŋi ma komgi pilpil mucwe-ni woko. Ci Parao oco woko ki i waŋ nino. 5Ka dok onino, ci dok oleko lek mukene me aryone, oneno wit kal abiro ma ocek oluŋŋe, mabeco, ma gujany i kom tyen kai acel. 6Dok i ŋegi oneno wit kal abiro ma gulot gujany ma walgi atati, ma gubwarre woko pi yamo malyet mua ki tuŋ wokceŋ. 7Ci wite abiro ma waŋgi atati-ni gumwonyo wit kal ma ocek oluŋŋe, ma waŋgi ŋaraŋara-ni woko. Ka Parao dok oco woko ki i waŋ nino, onoŋo ni dok eleko lek aye. 8-Cwinye obedo ka cwer odiko con; ci ocwalo kwena olwoŋo lutyet ki luryeko ma i Ejipt ducu. Parao otitogi lekke, ento ŋat mo pe onen ma otwero gonyo ki Parao te lekke.\\n9Ladit latyer koŋo vino owaco ki Parao ni, “Apo rocca tin. 10I kare ma Parao okeco i kom luticce, ci otweya i ot kol kacel ki ladit lated mugati i ot pa ladit ma loyo askari lukur-piny, 11wan ducu waleko lek i dyewor acel-lu, en ki an, waleko lek ma tyen lokgi patpat. 12Latin Ibru mo onoŋo tye kwedwa, ma obedo latic pa ladit ma loyo askari lukur-piny. Ka yam watitte, ci ogonyowa te lekwa, kun gonyo te lek pa ŋat acel acel kit ma lekke tye kwede. 13Kit ma en ogonyo te Lekwa, ci otimme kumeno; an gidwoka i dog ticca, ento lated mugati giŋabo malo i kom yat.”\\n14Ci Parao ocwalo kwena gilwoŋo Yucepu, gikelo woko aruya ki i ot kol; olyelo wiye, ka oloko boŋone, ci ocito odonyo bot Parao. 15Parao owaco bot Yucepu ni, “An onoŋo aleko lek, ento ŋatti mo pe onoŋŋe ma twero gonnya te lekke; abedo ka winyo ka giloko i komi ni ka iwinyo lek mo, ci itwero gonyo tere.” 16Yucepu ogamo dog Parao ni, “Meno pe a ki i iya; Lubaŋa aye bidok iye ki Parao lok me kuc.” 17Ci Parao owaco bot Yucepu ni, “Nen, iwaŋ lekka onoŋo acuŋ i ŋet kulu Nail; 18ci dyaŋi abiro mucwe ma komgi pilpil gukatti woko ki i kulu Nail, gubedo ka camo lum tiro. 19Ka dok dyaŋi mukene abiro bene gukatti woko gulubo korgi ima gigoro, komgi omok ma gujony woko liŋok, kit ma yam peya aneno i lobo me Ejipt ducu. 20Ci dyaŋi ma komgi omok ma gujony woko liŋok-ki gucamo dyaŋi abiro mucwe-ni woko; 21ento kadi bed gucamogi woko, pe nene ni gucamogi, pien onoŋo pud gujony woko liŋok ma rom aroma ki kit ma nene gitye kwede. Ci aco woko ki iwaŋ nino. 22Dok aneno ki i waŋ Lekka wit kal abiro ma gujany i kom tyen kal acel, ma wangi ŋaraŋara mabeco; 23ka dok wite abiro muner ma wangi atati, ma gubwarre woko pi yamo malyet mua i tuŋ wokceŋ, gulot gudoŋo i ŋegi; 24ci wite ma waŋgi atati-ni gumwonyo wite abiro mabeco-ni. Ci atito bot lutyet, ento pe tye ŋatti mo ma twero gonnya tere.”\\n25Yucepu ogamo dog Parao owaco ni, “Lek pa Parao en lek acel; Lubaŋa doŋ onyuto ki Parao gin ma en bitiyo. 26Dyaŋi abiro mabeco-ni nyuto mwaka abiro, ki wit kal abiro mabeco bene nyuto mwaka abiro; lek aryo-nu te lokgi acel. 27Dyaŋi ma komgi otuk, ma gujony woko liŋok-ki ma dok gukatti woko gulubo korgi-ni, ki wit kal abiro mubwarre woko pi yamo malyet mua i tuŋ wokceŋ ca, meno nyuto mwaka abiro me kec. 28Tye kit macalo doŋ atito ki Parao, Lubaŋa onyuto ki Parao gin ma en bitiyo. 29Mwaka abiro bibedo ma cam bicek madwoŋ twatwal i lobo ducu me Ejipt, 30ento i ŋegi dok bibino mwaka abiro me kec, ma wi dano biwil woko i lwak camgi ma guceko i lobo Ejipt. Kec bineko lobo woko libok; 31ki lonyo cam madwoŋ-ŋi pe biŋene ni yam tye i lobo pi lok pa kec ma bilubone, pien kec meno bibedo gwa matek. 32Lek pa Parao mudodde aryo-ni nyuto ni lok man Lubaŋa aye omoko, dok bimiyo timme i kare ma cok-ki.\\n33“Mumiyo i kare man myero Parao oyer dano ma nen kwiri, maryek, ci oket en olo lobo Ejipt ducu. 34Dok ber Parao omedde ka keto ludito ma guloyo lobo, wek gubed ka jogo dul acel me abic me cam ma ocek i lobo Ejipt i kin mwaka abiro ma piny ocek-ki. 35Gin gubed ka guro cam ma ocek i mwaka mabeco ma cam bicek iye-ni, wek gigwok kal i te twero pa Parao, gikan me agwoka i gaŋi ducu. 36Cam meno obed dero kec me agwoka ma gigwoko i lobo Ejipt pi kec ma bipoto mwaka abiro, wek kec pe onek lobo.”\\nYucepu odoko lalo lobo Ejipt\\n37Tam man Parao oneno ni ber, kacel ki luticce ducu. 38Parao owaco ki luticce ni, “Watwero noŋo dano mukene macalo man, ma Cwiny pa Lubaŋa tye kwede bene?” 39Ci Parao owaco bot Yucepu ni, “Macalo Lubaŋa doŋ otyeko nyutti man ducu-ni, pi meno pe doŋ tye dano mo ma nen kwiri, maryek macalo in. 40-In aye doŋ ibiloyo oda, ki lwakka ducu gibitiyo kun gilubo gin ma iciko; kono nyo lok ma dok i kom komker keken, en aye bimiyo abedo dit makati.” 41Parao dok owaco bot Yucepu ni, “Nen, doŋ atyeko keti me loyo lobo Ejipt ducu.” 42-Ci Parao okwanyo agitte ma olunyo ki i ciŋe, orwako i ciŋ Yucepu, dok oruke ki ginaruka me boŋo camanini maber, ka dok obolo nyor jabu i ŋute; 43ka omiyo en oriŋo ki gadigadine me aryone, kun dano gidaŋŋe i nyime ni, “Rumu coŋwu!” Ci oketo en me loyo lobo Ejipt ducu kit meno. 44Parao dok omedde lok ki Yucepu kun wacce ni, “An Parao; ka in pe iye, ci pe bibedo ŋatti mo ma bitiŋo ciŋe kadi tyene i lobo ducu me Ejipt.” 45Ci Parao ocako nyiŋ Yucepu ni Japenat-panea; ci omiye Acenaci nya pa Potipera ajwaka me On me bedo dakone. Ci Yucepu ocako wot orumo lobo Ejipt ducu. 46Yucepu onoŋo doŋ mwaka me ditte romo pyeradek i kare ma donyo i tic pa Parao kabaka me Ejipt. Yucepu okato woko ki i nyim Parao, ci owoto orumo lobo Ejipt ducu. 47Cam ocek i lobo madwoŋ twatwal otyeko mwaka abiro, 48ci ocoko cam ducu ma ocek i mwaka abiro-ni i kare ma lobo Ejipt oceko cam madwoŋ, ci okano cam i dero kec i gaŋi ducu; i gaŋ acel acel en okano cam mua i potti murumo kenyo. 49Yucepu okano lwak cam madwoŋ i dero kec; cam obedo dwoŋ ma rom ki kweyo ma i dog nam, nio ka oweko pimone pien pe twero pimme.\\n50Ma mwaka kec peya oromo, onoŋo Yucepu doŋ tye ki litino awobe aryo, ma Acenaci nya pa Potipera ajwaka me On onywalo kwede. 51Yucepu ocako nyiŋ latin kayone ni Manace, kun wacci, “Pien Lubaŋa doŋ omiyo wiya owil woko ki i kom aromana ducu ki i kom jo ducu me ot pa wora.” 52Nyiŋ latin me aryone ocako ni Epraim, ni, “Pien Lubaŋa omiya anywal i lobo ma abedo iye ki aroma.”\\n53Ka mwaka abiro ma cam obedo ka cek iye madwoŋ twatwal i lobo Ejipt doŋ ogik, 54-ci mwaka abiro me kec ocakke, kit ma yam Yucepu owaconi. Kec opoto i lobo ducu; ento i lobo Ejipt ducu onoŋo cam tye. 55-Ka cam doŋ otum woko i lobo Ejipt ducu pi kec mupoto, dano gucako koko pi cam bot Parao; ci Parao owaco bot jo Ejipt ducu ni, “Wucit bot Yucepu wutim gin ma owacciwu.” 56Ka kec opoto oromo lobo Ejipt ducu, ci Yucepu ocako yabo dog dero kec ducu, ocato cam bot jo Ejipt, pien onoŋo kec doŋ lyet twatwal i lobo Ejipt. 57Lobo ducu gucako mol i Ejipt bot Yucepu ka wilo kal, pien onoŋo kec doŋ lyet twatwal i wi lobo ducu.","num_words":1350,"character_repetition_ratio":0.064,"word_repetition_ratio":0.001,"special_characters_ratio":0.244,"stopwords_ratio":0.266,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nia 3 ACO85 - Ka yam Moses tye ka kwayo lim pa won - Bible Search\\nNia 2 Nia 4\\nLubaŋa olwogo Moses\\n1Ka yam Moses tye ka kwayo lim pa won dakone, Yecero, ma ajwaka pa jo Midian, ci otero limme i tim ma yo tuŋ potoceŋ, owoto kwede wa i Koreb, ma got pa Lubaŋa. 2-Lamalaika pa Rwot onen bote i leb mac ma i dye caka; oneno caka tye ka lyel mac pe gin mo waŋ. 3Moses owacci, “Abiŋak wek anen gin ma nen madit-ti ki piŋo caka-ni pe waŋ woko.” 4Ka Lubaŋa oneno ni en oŋak ka nenone Lubaŋa olwoŋe ki i caka, ni, “Moses! Moses!” En ogamo ni, “An a ene.” 5Ci Lubaŋa owacce ni, “Pe inyik cok kany. Luny war woko ki i tyeni, pien kabedo ma icuŋ iye-ni ŋom maleŋ.” 6Ka owacce ni, “An Lubaŋa pa woru Lubaŋa pa Abraim, Lubaŋa pa Icaka ki Lubaŋa pa Yakobo.” Moses okano waŋe woko, pien onoŋo lworo neno Lubaŋa.\\n7Rwot dok owacci, “Doŋ atyeko neno atwom pa jona i Ejipt, ka dok awinyo kokogi i kom ludito ma loyo ticgi. 8Ci doŋ alor piny ka larogi ki iciŋ jo Ejipt, ki kwanyogi woko ki i lobo meno, wek akelgi i lobo maber, malac, lobo ma mol cak ki moo kic, i kabedo pa jo Kanaan, jo Kit, jo Amor, jo Periji, jo Kiv ki jo Jebuc. 9Ci nen, koko pa jo Icrael doŋ owinnye wa bota, dok aneno kit uno ma jo Ejipt giunogi kwede. 10Bin, abicwali bot Parao wek ikwany jona, likwayo pa Icrael, ki i Ejipt.” 11Ento Moses owaco bot Lubaŋa ni, “An aŋa ma aromo cito bot Parao, ki kwanyo likwayo pa Icrael woko ki i Ejipt?” 12Lubaŋa ogamo ni, “Ento an aye abibedo kwedi; man aye bibedo lanyut boti, ma nyuto ni an aye acwali: ka doŋ ityeko kwanyo jona woko ki i Ejipt, ci wubiworo Lubaŋa i kom got man.”\\n13-Moses owaco bot Lubaŋa ni, “Ka acito bot jo Icrael, awaco botgi ni, ‘Lubaŋa pa kwarowu ocwala botwu,’ ce ka gupenya ni, ‘Nyiŋe aŋa?’ ci abiwaco botgi nio?” 14-Ci Lubaŋa owaco ki Moses ni, “ATYE MA ATYE.” Ka dok owacci, “Wac lok man bot jo Icrael ni, ‘ATYE aye ocwala botwu.’ ” 15Lubaŋa dok onwoyo waco bot Moses ni, “Wac man bot jo Icrael, ni, ‘Rwot*, ma en Lubaŋa pa kwarowu, Lubaŋa pa Abraim, Lubaŋa pa Icaka, Lubaŋa pa Yakobo, ocwala botwu.’ Man aye nyiŋa matwal, wubipo i koma, wun ki likwayowu ducu, kit man. 16Cit icok ludoŋo pa jo Icrael kacel, ka iwac botgi ni, ‘Rwot, ma en Lubaŋa pa kwarowu, Lubaŋa pa Abraim, pa Icaka ki pa Yakobo, otyeko nen bota, kun waco ni, Aciko waŋa ka nenowu, ki kit ma gitimowu kwede i Ejipt; 17doŋ acikke ni abikwanyowu woko ki i atwom ma wutye kwede i Ejipt, adwokowu i lobo pa jo Kanaan, jo Kit, jo Amor, jo Periji, jo Kiv ki jo Jebuc, i lobo ma mol cak ki moo kic.’ 18Ci gin gibiworo dogi; in ki ludoŋo pa jo Icrael wubicito bot kabaka me Ejipt, ci wuwacce ni ‘Rwot, ma en Lubaŋa pa jo Ibru, oromo kwedwa, ci kombeddi walegi ni, wek wawot i tim, wot ma romo nino adek, wek watyer gitum bot Rwot Lubaŋawa.’ 19Aŋeyo ni kabaka me Ejipt pe biye wun wucito nio ka giruye ki bad matek. 20Mumiyo abiryeyo bada, ci abipwodo jo Ejipt ki taŋo ducu ma abitiyo kunnu; ci lacen en biye wucito. 21-Dok abimiyo jo man ginoŋo gum i nyim jo Ejipt, wek ka wubicito, pe wucit ki ciŋwu nono, 22ento dako acel acel bikwayo dako wadi, ki dako ma labedo i ode, kun lego atego ryal ki atego jabu, ki boŋo bene ma wubiruko i kom awobewu ki anyirawu; kit meno miyo wubiyako jo Ejipt.”","num_words":617,"character_repetition_ratio":0.057,"word_repetition_ratio":0.02,"special_characters_ratio":0.261,"stopwords_ratio":0.314,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejira 6 ACO85 - Kabaka Dario omiyo twero, ci giyenyo - Bible Search\\nEjira 5 Ejira 7\\n1Kabaka Dario omiyo twero, ci giyenyo lokke i Babilon ki i ot me kano lok ka ma gigwoko iye buk me lok ma yam gicoyo. 2Ginoŋo buk ma yam gicoyo iye lok i Ekbatana gaŋ kai me loko Media, ma gicoyo iye ni, “Lok mutimme: 3I mwaka mukwoŋo me loc pa kabaka Ciro, kabaka Ciro omiyo twero ni, lok ma mako gedo ot pa Lubaŋa ma i Jerucalem, wuwek ot meno giger odoco, en aye kabedo ka ma gityero iye gitum ki ka ma gityero iye gitum awaŋa-ni, borre obed futi pyeraboŋwen 4ki lacce futi pyeraboŋwen bene, ki godi apaya madoŋo, latyeŋ adek ma gurumo ot woko ducu ki bao tyen acel. Lim ma gibiculo pi tic bia ki i kom lim pa kabaka. 5Dok bene wuwek jami me jabu ki me ryal me ot pa Lubaŋa, ma yam Nebukadnejar oyakogi ki i ot pa Lubaŋa ma tye i Jerucalem ci okelogi i Babiloni-ni, gidwokgi cen wek giketgi i ot pa Lubaŋa ma tye i Jerucalem, kun jami acel acel giketo i kabedone kikome; ibiketogi i ot pa Lubaŋa.”\\n6“Pi meno in Tatenai, laloc me lobo me Loka Kulu, ki Cetar-bojenai, ki ludito wadwu luloc mukene ma gitye i lobo me Loka Kulu, wunyik woko cen ki i ot pa Lubaŋa: 7wuwek tic me ot pa Lubaŋa owot anyim kit ma mitte. Wuwek laloc pa Lujudaya ki ludoŋo pa Lujudaya guger ot pa Lubaŋa odoco i kom kabedone macon kikome. 8Dok acikowu me konyo ludoŋo magi pa Lujudaya pi gero ot pa Lubaŋa odoco; myero gicul lim ma mitte bot jo magi laboŋo galle, kun gikwanyo limme ki i kom lim me ker ma gijogo, mua ki i lobo me Loka Kulu. 9Ka ce gimito litino twoni, ki nyogi romi, nyo romi me gitum awaŋa me atyera bot Lubaŋa me polo, nyo ŋano, kado, ki koŋo vino, nyo moo, macalo ajwagi pa Lubaŋa ma gitye i Jerucalem gimito, myero wumi gin meno botgi nino ducu ma pe wuken. 10Wubitimo kir man wek gutyer gityer ma Lubaŋa me polo bipwoyo, ki lego pi kwo pa kabaka ki litinone. 11Dok amiyo twero ni ka ce dano mo oturo cik man, ci rii wi ot mere gibiwoto woko, gipayo girobe kwede, ode bi doko odur yugi. 12Ka kabaka mo nyo rok mo oette otemo loko cik man, nyo obalo ot pa Lubaŋa man ma tye i Jerucalem, Lubaŋa ma yam oyero kabedo meno wek eket iye nyiŋe myero otur twerogi woko. An Dario amiyo twero; giwek tic otine kakare ki mitkom kun gilubo cik man maber.”\\nGikwero ot pa Lubaŋa pi ticce\\n13Ka kabaka Dario ocwalo kop, ci Tatenai, ma laloc me dul lobo me Loka Kulu, ki Cetar-bojenai, ki ludito wadgi, gutiyo tic ki mitkom kit ma kabaka Dario ociko. 14-Ludoŋo pa Lujudaya gugedo gedo ma tic bene omedde owoto anyim maber, pi lok me cuko cwiny ma lanebi Aggai ki Jekaria wod pa Iddo gutito. Gutyeko tic me gedo kit macalo ceŋ Lubaŋa pa Icrael ocikogi kwede ki pi cik pa Ciro, Dario ki pa Aritakcec kabaka me Percia. 15Gutyeko tic me gedo me ot pa Lubaŋa man i nino dwe adek me dwe me Adar, i mwaka me abicel me loc pa kabaka Dario.\\n16Lacen jo Icrael, ajwagi ki Lulevi, kacel ki jo mu kene ma yam gudwogo cen ki i opii i rok, gukwero ot pa Lubaŋa ki yomcwiny. 17I nino me kwero ot pa Lubaŋa kikome gutyero twoni miya acel, ki nyogi romi miya aryo, litino romi miya aŋwen, ki nyogi dyegi apar wiye aryo, ma oporo wel kaka pa jo Icrael pi gitum me bal pi jo Icrael ducu. 18Gipoko ajwagi ki Lulevi i dul, pi tic pa Lubaŋa i Jerucalem, kun gilubo gin ma gicoyo i buk pa Moses.\\nNino me Kato (Paska)\\n19-Jo ma gudwogo cen ki i opii gukwero nino madit me Kato (Paska) i nino dwe apar wiye aŋwen me dwe mukwoŋo. 20Onoŋo ajwagi ducu kacel ki Lulevi doŋ gutyeko lonnye kekengi; gin ducu gudoko leŋ. Omiyo guneko litino romi me gitum pi jo ducu ma yam gudwogo gua ki i opii, ki pi ajwagi luwotgi, ki pigi kengi. 21Jo Icrael ma gudwogo ma gua ki i opii i rok aye gubedo ka camone, kacel ki jo ducu ma doŋ guweko kwo me kafiri ma gupokke woko ki i kin lwak ma gin wegi lobo, gubino ka woro Rwot, Lubaŋa pa Icrael. 22Ka dok gukwero nino madito me Mugati ma Tobi Pe Iye ki yomcwiny pi nino abiro; pien Rwot omiyogi yomcwiny, dok oloko cwiny kabaka me Aciria i komgi, wek okonygi ki tic me gero ot pa Lubaŋa, Lubaŋa pa Icrael.","num_words":774,"character_repetition_ratio":0.074,"word_repetition_ratio":0.0,"special_characters_ratio":0.234,"stopwords_ratio":0.319,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Roma 16 ACO85 - Anyuto botwu laminwa Foibe, ma en - Bible Search\\nJo Roma 15 1 Jo Korint 1\\nJo Roma 16\\nMot bot jo mapatpat\\n1Anyuto botwu laminwa Foibe, ma en latic pa lwak jo ma guye Kricito ma tye i Kenkeria. 2Wujole i Rwot kit macalo jo pa Lubaŋa myero gujol kwede dano, dok bene myero wukonye i gin ducu ma en bimito ki botwu; pien yam okonyo jo mapol, okonya bene.\\n3-Wumot Pricika ki Akwila, ma gitiyo kacel kweda i Kricito Yecu. 4Gin yam gudyero kwogi pi laro kwona; pe an kena aye ma apwoyogi, ento kadi wa Lurok ducu ma guye Kricito bene gipwoyogi. 5Wumot bene jo muye Kricito ma gicokke i otgi. Wumot larema Epaenato; en aye obedo ŋat mukwoŋo ye Kricito i Acia. 6Wumot Maliam ma yam otiyo tic matek i kinwu-ni. 7Wumot Anduroniko ki Yunia, ma gin wadina ma yam gitweyogi kacel kweda i mabuc. Gin jo ma giŋene mada i kin lukwena, gin bene aye ma gukwoŋo bedo i Kricito kweda. 8Wumot Ampuliato, ma en larema ma amaro i Rwot. 9Wumot Urbano latic wadwa i Rwot, ki Citakic larema ma amaro. 10Wumot Apelle, ma en dano ma genne i Kricito. Wumot jo me ot pa Aricitobulo. 11Wumot Kerodion ma en watta, ki jo me ot pa Narocico ma gitye i Rwot, 12ma gin aye Terapaina ki Terpoca, ki larema Perici bene ma otiyo tic matek i Rwot. 13-Wumot Rupo, dano ma ŋene i Rwot, gin ki minne ma alwoŋo ni maa bene. 14Wumot bene Acinkerito, Pelegon, Keremec, Patroba, Keremac ki utmego ma gitye kacel kwedgi. 15Wumot bene Pilologo ki Julia, Nerea gin ki laminne, ki Olimpa, ki jo pa Lubaŋa ducu ma gitye kacel kwedgi. 16Wumotte kekenwu ki mot maleŋ me mar. Lwak jo ma guye Kricito i kabedo mapatpat ducu gumotowu.\\n17Abako doga botwu, utmegina, wunen jo ma gikelo apokapoka i lok ma miyo dano poto i bal, ma pe rwatte ki pwony ma yam gipwonyowu kwede. Pe wuribbe ki jo macalo meno. 18Jo macalo meno pe gin lutic pa Rwotwa Kricito; rwotgi ma gimaro aye igi. Gibwolo tam pa dano ma gipe ki tam marac, ma kun noŋo giloko lok maber ma winyone mit adada. 19Kit winy ma wubedo kwede bot Lubaŋa doŋ owinnye bot jo ducu, meno aye gin mumiyo wuyomo cwinya. Doŋ amito wubed luryeko i gin maber, ento myero wubed maleŋ laboŋo bal; 20ci Lubaŋa won kuc binyoto Catan woko oyotoyot piny i te tyenwu. Kica pa Rwotwa Yecu Kricito obed kwedwu.\\n21-Temceo ma tiyo kacel kweda i Rwot omotowu; ki Lukio, ki Jacon, ki Cocipater, ma gin giwadina.\\n22An Tertio aye ma acoyo waraga man amotowu i Rwot.\\n23-Gayo ma en ŋat ma abuto i ode bene omotowu, en aye ma gwoko lwak ducu muye Kricito. Eracto ma en lakan-lim me gaŋ man, ki ominwa Kwarto bene gumotowu.\\n[24Kica pa Rwotwa Yecu Kricito obed kwedwu wun ducu. Amen.]\\nLega me pak\\n25Myero wami deyo bot Lubaŋa ma twero miyo wucuŋ matek, macalo apwonyo kwede i lok me kwena maber ma abedo ka titone-ni, ki lok ma gitito i kom Yecu Kricito. Muŋ man yam Lubaŋa okano oliŋ woko litik pi lwak mwaka mapol, ka lacen doŋ oyabo ka maleŋ. 26Kombeddi doŋ ginyuto woko ka maleŋ i lok ma lunebi yam gucoyo ma omiyo lurok ducu guŋeyo kit macalo Lubaŋa ma pe to yam ociko, wek omi gulub niye. 27Deyo obed bot Lubaŋa nakanaka, ma en keken aye won ryeko, pi Yecu Kricito. Amen.","num_words":562,"character_repetition_ratio":0.049,"word_repetition_ratio":0.0,"special_characters_ratio":0.236,"stopwords_ratio":0.333,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Tic Pa Lukwena 10 ACO85 - Yam onoŋo tye laco mo i - Bible Search\\nTic Pa Lukwena 9 Tic Pa Lukwena 11\\nTic Pa Lukwena 10\\n1Yam onoŋo tye laco mo i Cecaria ma nyiŋe Kornelio, ladit me dul askari ma gilwoŋo ni me Itali, 2laco ma woro Lubaŋa, en ki jo ma i ode ducu. En yam miyo jami mapol me konyo dano bot Lujudaya, kun lego Lubaŋa jwijwi. 3I kin cawa aboŋwen me dyeceŋ oneno lamalaika pa Lubaŋa kun bino donyo bote, ma owacce i waŋ lek ni, “Kornelio” 4En ociko waŋe i kome ki lworo madit, ci owaco ni, “Gin aŋo ba, ladit?” Ci owaco bote ni, “Legani ki motti me kony oito malo obedo gin me po i komi i nyim Lubaŋa. 5Kombeddi doŋ icwal dano i Jopa, wek oom Cimon ma gilwoŋo Petero. 6En otiro bot Cimon lanyoŋ pyen, ma ode cok ki dog nam.” 7Ka lamalaika ma oloko kwede-ni otyeko wot, ci Kornelio olwoŋo luticce aryo ki askari acel ma woro Labaŋa ki i kin jo ma gitiyo bote-ni. 8Ka otyeko tito botgi lok ducu, ci oncwalogi i Jopa.\\n9Orwone ka guwoto guo cok ki gaŋ ma gicito iye-ni, ci Petero oito i wi ot malo ka lega i kin cawa abicel. 10Kec ocako neke, kun mito ni ecam gin mo, ento onoŋo pud giyubo cam ayuba; ci owille woko, 11oneno ka polo oyabbe, ki jami mo olor piny, macalo cuka madit, kun bino piny ma tye ki twoke aŋwen. 12Onoŋo tye iye kit kwa lee ducu, wa kwa anyai ducu ki winyo me polo. 13Ci dwan obino bote ma wacci, “Petero, a ineki wek icam.” 14Ento Petero ogamo ni, “Pe, Rwot, peya acamo jami ata me kwer.” 15Dwan dok obino bote tyen me aryone ni, “Gin ma Lubaŋa olonyo in pe ilwoŋ ni obedo me kwer.” 16Man otimme tyen adek, ci jami meno gidwoko woko i polo.\\n17I kare meno Petero iye obedo ka kalo akala kun tamo ni gin ma eneno i waŋ lek man nyuto gin aŋo? Nen, jo ma Kornelio ocwalogi gubedo ka penyo pi ot pa Cimon, kun gucuŋ i dog ot, 18gilwoŋo lwoŋo matek kun gipenyo ka nyo Cimon ma gilwoŋo Petero otiro kenyo. 19I kare ma Petero iye tye ka lwodo pi lek man, Cwiny Maleŋ owacce ni, “Nen, jo adek gitye ka yenyo in. 20A, ilor piny iwot kwedgi kun pe ikalo akala, pien an aye acwalogi.” 21Ci Petero olor piny bot jo meno kun waco ni, “An aye ŋat ma wun wuyenyoni. Wun wubino kany piŋo?” 22Gugamo ni, “Kornelio ma ladit me askari en dano ma cwinye atir, lalwor Lubaŋa, ma rok Lujudaya ducu giloko ki nyiŋe maber; lamalaika maleŋ aye ocike ni ocwal dano boti wek icit wa i ode, wek owiny gin ma ibiwaco.” 23Ci olwoŋogi oterogi i ot, gubedo welone.\\nOrwone en oa ci ocito kwedgi, ki utmego mogo ma gibedo i Jopa gunywako kwede yo. 24Ka orwone mukene gudonyo i Cecaria, Kornelio obedo ka kurogi ma olwoŋo lutugi ki lureme ma gicokcok kwede ci gucokke bote. 25Ka Petero oo i dog ot, ci Kornelio oromo kwede, opoto oryebbe piny i te tyene kun wore. 26Ento Petero oile malo, kun waco ni, “A malo icuŋ; an bene adano adana.” 27Ka oloko kwede ci odonyo i ot, onoŋo lwak dano gucokke iye. 28Owaco botgi ni, “Wun wuŋeyo ni bedo me kwer bot Lujudaya me ribbe kwedwu, kadi wa limo larok mo. Ento Lubaŋa otyeko nyuto bota ni pe alwoŋ dano mo ni dano ata nyo ni me kwer. 29Mumiyo ka gilwoŋa ci abino laboŋo pyem mo. An dok apenyo aye ni wulwoŋa piŋo?”\\n30Kornelio ogamo ni, “Tin nino me aŋwenne i kin cawa man, onoŋo atye ka lega i oda i cawa me aboŋwen, ci nen ba, laco mo ocuŋ i nyima ma oruko boŋo ma ryeny, 31kun waco ni, ‘Kornelio, legani otyeko winnye, ki motti me kony bene gipo pigi i nyim Lubaŋa. 32Mumiyo in icwal dano i Jopa gupeny pi Cimon ma gilwoŋo Petero; en tye otiro i ot pa Cimon lanyoŋ pyen i dog nam.’ 33Kit meno acwalogi boti cut, ci in bene itimo ber ibino. Kombeddi wan ducu watye kany i nyim Lubaŋa pi winyo lok ma Rwot ociki kwede ducu.”\\nLok ma Petero otito i ot pa Kornelio\\n34-Petero ocako lok ci owacci, “Adada aniaŋ atir ni Lubaŋa pe poko kin dano, 35ento en jolo dano ma i rok ducu ma gilworo en ki ma gitiyo gin ma tye atir. 36Wun wuŋeyo lok ma Lubaŋa ocwalo bot jo Icrael, kun tito lok me kwena maber me kuc ma Yecu Kricito okelo; en aye Rwot pa dano ducu. 37Lok man yam gituco oromo lobo Judaya ducu kun ocakke i Galilaya i ŋe kare ma Jon otito lok i kom batija. 38Wuŋeyo kit ma Lubaŋa owiro kwede Yecu Lanajaret ki Cwiny Maleŋ ki tek; kit macalo en yam wirre kwede kun tiyo gin maber dok caŋo jo ducu ma Catan yelogi; pien onoŋo Lubaŋa tye kwede. 39Dok wan lucadenne i kom gin ma en otiyo ducu i lobo Judaya ki i Jerucalem. Yam gineke kun giŋabe i kom yat, 40ento Lubaŋa ocere woko i nino me adekke, onyute bot dano; 41pe bot dano ducu, ento bot wan jo ma yam Lubaŋa oyero pi bedo lucaden. Wan wacamo dok wamato kwede kacel i kare ma doŋ ocer woko ki i kin jo muto. 42Dok ocikowa ni watiti lok ki dano kun wamiyo caden ni, man aye ŋat ma yam Lubaŋa oyero me bedo laŋolkop pa jo makwo ki jo muto. 43Lunebi ducu gubedo caden ni, dano ducu ma ye en gibiweko balgi woko pi nyiŋe.”\\nLurok gulimo Cwiny Maleŋ\\n44I kare ma Petero pud tye ka loko lok meno, Cwiny Maleŋ opye i kom jo ducu ma gubedo ka winyo lokke. 45Lujudaya ma guye Yecu ma onoŋo gubino ki Petero guuro mada pien mot me Cwiny Maleŋ doŋ gionyo wa i kom Lurok. 46Guwinyo gin bene ka gidumo leb mapatpat kun gipako Lubaŋa. Petero openyo ni, 47“Ŋat mo tye ma twero geŋo kelo pii wek pe gibatija jo man, kun noŋo doŋ gulimo Cwiny Maleŋ macalo wan-ni?” 48Ci ociko ni gibatijagi i nyiŋ Yecu Kricito. Gin gulege ni obed kwedgi pi kare mo.","num_words":1018,"character_repetition_ratio":0.041,"word_repetition_ratio":0.0,"special_characters_ratio":0.248,"stopwords_ratio":0.302,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Temceo 2 ACO85 - Latinna, in doŋ itim tek i kica ma - Bible Search\\n2 Temceo 1 2 Temceo 3\\n2 Temceo 2\\nAskari maber pa Yecu Kricito\\n1Latinna, in doŋ itim tek i kica ma gimiyowa i Kricito. 2Gin ma doŋ ityeko winyo ki bota i nyim lucaden mapol, in bene myero itit bot jo ma genne ma giromo pwonyo ki jo mukene. 3Cir arem me gin marac ma gitimo i komi, kit macalo askari maber pa Yecu Kricito. 4Pe tye askari mo ma ka tye i dog tic dok rwakke i tiyo tic ma woko, pien tamme tye ni myero eyom cwiny ŋat ma ocoye i mony. 5Lapyem i tuko pe twero loyo tuko ka pe olubo cik me tuko meno kikome. 6Lapur ma en latic matek i potone en aye ma myero okwoŋ camo gin ma ocek iye. 7Tam gin ma aloko, pien Rwot bimiyo iniaŋ i jami ducu.\\n8Po i kom Yecu Kricito, ma ocer ki i kin jo muto, en lakwar Daudi, kit macalo an atito kwede lok me kwena maber. 9Lok meno me kwena maber en aye gin ma atye ka ciro can pire, kun gitweya woko ki nyor calo gitweyo labalo! Ento lok pa Lubaŋa gire pe gitweyo ki nyor. 10Meno en gin mumiyo atye ka ciro arem kare ducu, pi jo ma giyero, wek gin bene gunoŋ larre ma tye i Kricito Yecu, kacel ki deyo ma pe gik. 11Lok man lok ada, ni,\\n“Ka wato kwede, wabikwo kwede bene,\\n12-ka waciro can, wabibedo ka loc kacel kwede;\\nka wakwere, en bene bikwerowa;\\n13ka wan jo ma pe genne, en gire genne nakanaka,\\npien en pe twero kwerre kene.”\\nLatic ma gipwoyo\\n14Po wigi i kom lok man, dok icikgi i nyim Rwot ni gin guwek pyem i te lok mapatpat, pien meno pe konyo gin mo, ento dok medde me balo jo ma winyo abala. 15Ket tek kit macalo itwero pi mine keni bot lubaŋa macalo ŋat ma gipwoyo, latic ma pe ki gin mo ma lewic myero omake iye, ma tero lok me ada i yo atir. 16Kwer boko lok ma pe me woro Lubaŋa, pien lok ma kit meno medde ki rwenyo dano arwenya i woro Lubaŋa, 17dok bene lokgi bituco yone calo bur ma camo kom dano oyotoyot. Kumenayo gin ki Pileto gitye i kin jo meno. 18Doŋ guŋak woko ki i lok ada kun giwaco ni wan doŋ wacer con. Man gitye ka balo kwede niye pa jo mogo. 19-Ento guti me ot ma Lubaŋa oketo doŋ tye ma ocuŋ woko matek likiŋ, ma bene tye ki coc man i kome ni, “Rwot ŋeyo jo ma gin jone kikome,” dok ni, “Dano acel acel ma lwoŋo nyiŋ Rwot myero opokke woko ki i bal.”\\n20I ot mo madit, pe bedo iye jami me jabu ki ryal keken, ento bedo iye bene jami mogo ma gitiyo ki bao ki ma gitiyo ki lobo; mogo gitiyo kwedgi i kare me deyo keken, ento mukene-gu gitiyo kwedgi i kare ducu. 21Ka ce ŋat mo olonnye kekene, kun oweko bedo ki kit marac woko, en bibedo atabo ma gitiyo kwede i kare me deyo, ma bedo maleŋ, ma konyo won ot, ma oyubbe pi tic ducu maber. 22Wek miti me awobi obedi, ento ket tammi i bedo ki kit ma atir, niye, mar ki kuc, kacel ki jo ducu ma kok bot Rwot kun igi leŋ. 23Kwer pyem me miŋomiŋo ma bino pi kwiya piny-gu woko; in iŋeyo kodi pyem macalo meno kelo daa. 24Latic pa Rwot myero obed ŋat ma pe da atata, myero obed ŋat ma lakica bot dano ducu, lapwony ma ladiro, ŋat ma diyo cwinye, 25ŋat ma tiro jo ma pyem kwede ki mwolo. Gwok nyo Lubaŋa bimiyogi cwiny me ŋut, ka wek doŋ guniaŋ maber i kom lok ada, 26miyo ryekogi dwogo, ci gibwot ki i owic pa Catan ma onoŋo yam omakogi, omiyo gutiyo gin ma en mito.","num_words":636,"character_repetition_ratio":0.038,"word_repetition_ratio":0.0,"special_characters_ratio":0.253,"stopwords_ratio":0.34,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ododo me Baibul Yecu Bino Macalo Kabaka - Kabedo me Intanet pa Lucaden pa Jehovah\\nKA KARE okato manok i nge cango lutowang ma lucan aryo ca, Yecu obino i paco mo matidi macok ki Jerucalem. En owaco bot lupwonnyene aryo ni: ‘Wucit i paco-ni ci wubinongo iye latin kana. Wugony wukel bota.’\\nKa gikelo kana-ni bote, Yecu obedo i wiye. Ci en ocito kwede i Jerucalem ma dong tye cok-ki. Ka en oo cok ki boma, lwak dano mapol gukati woko me rwatte kwede. Polgi gukwanyo bongngigi gupeto i dye gudo. Jo mukene gutongo jang otit. Gupeto bene i dye gudo, ci gudangnge ni: ‘Lubanga okony kor kabaka ma bino i nying Jehovah-ni!’\\nI kare macon i Icrael, kabaka manyen onongo gibedo i wi latin kana ka gidonyo i Jerucalem me nyutte bot lwak. Man aye gin ma Yecu tye ka timone. Dong lwak magi gitye ka nyuto ni gimito Yecu obed kabakagi. Ento pe dano ducu gimito en. Watwero neno man ki i gin mutimme i kare ma Yecu ocito i ot pa Lubanga.\\nI ot pa Lubanga Yecu ocango jo ma lungolo ki luput. Ka lutino matino guneno man, gin gudangnge me pako Yecu. Man omiyo akemo omako lulamdog, ci guwaco bot Yecu ni: ‘In iwinyo gin ma lutino-ni gitye ka wacone?’\\nYecu ogamo ni: ‘Ee, awinyo. Pe wukwano i Baibul ka ma waco ni: “Lubanga bimiyo pak kati ki i dog lutino matino?” ’ Pi meno lutino gumedde ameda ki pako kabaka ma Lubanga ocimo.\\nWan wamito ni wabed calo lutino meno, pe kumeno? Jo mogo gire romo temo jukowa ki i tito lok i kom ker pa Lubanga. Ento wan wabimedde ameda ki tito bot jo mukene pi jami me aura ma Yecu bitimo pi dano.\\nI kare ma Yecu tye i lobo, kare onongo peya oromo pi en me loc macalo kabaka. Kare man bibino awene? Lupwonnye pa Yecu gimito ngeyone. Wabikwano lok iye i nge man.\\nMatayo 21:1-17; Jon 12:12-16.\\nI kare ma Yecu obino i paco mo matidi ma tye cok ki Jerucalem, ngo ma en owaco ni lukwena-ne ni myero gutim?\\nI cal-li, ngo ma otimme i kare ma Yecu oo cok ki boma me Jerucalem?\\nGin ango ma lutino gutimo i kare ma guneno Yecu tye ka cango lutowang ki lungolo?\\nGin ango ma Yecu owaco ki lulam dog ma onongo gukeco?\\nWan watwero bedo calo lutino ma gumiyo pak bot Yecu ni nining?\\nGin ango ma lukwena gimito ngeyo?\\nKwan Matayo 21:1-17.\\nDonyo pa Yecu i Jerucalem calo Kabaka dok onongo pokke ki pa ludito wi lweny me kare pa Luroma nining? (Mat. 21:4, 5; Jek. 9:9; Pil. 2:5-8; Kol. 2:15)\\nPwony ango ma lutino twero nongo ki bot lutino awobe ma gubedo ka juro lok pa Jabuli 118 i kare ma Yecu onongo tye ka wot me donyo i ot pa Lubanga? (Jab. 118:1-29; Mat. 21:9, 15; Jab. 118:25, 26; 2 Tem. 3:15; 2 Pet. 3:18)\\nKwan Jon 12:12-16.\\nJang otit ma dano gubedo ka tic kwede pi miyo pak bot Yecu-ni ocung macalo alama pi gin ango? (Jon 12:13; Pil. 2:10; Yabo. 7:9, 10)","num_words":478,"character_repetition_ratio":0.056,"word_repetition_ratio":0.0,"special_characters_ratio":0.268,"stopwords_ratio":0.308,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Camuel 11 ACO85 - Ka dwe acel doŋ okato, Nakac ma jo - Bible Search\\n1 Camuel 10 1 Camuel 12\\n1 Camuel 11\\nCaulo oloyo mony pa jo Ammon\\n1Ka dwe acel doŋ okato, Nakac ma jo Ammon ocito orumo gaŋ me Jabec-gilead ki monnye; ci jo ducu ma i Jabec guwaco bot Nakac ni, “Ber icikke kwedwa, ci wabidoko luticci.” 2Ento Nakac ogamo doggi ni, “Abicikke kwedwu kit man: abikolo waŋwu tuŋ acuc woko ducu, wek aket ki lewic i kom jo Icrael ducu.” 3Ludoŋo ma i Jabec gugamo kun giwacci, “Koŋ imiwa nino abiro wek wacwal lukwena i lobo Icrael ducu, Ka pe onen ŋatti mo ma larowa, ci wabimine kenwa boti.” 4Ka lukwena gubino i Gibea i gaŋ pa Caulo, gutito lokke bot lwak; ci lwak ducu guwo ki koko matek.\\n5I kare meno onoŋo Caulo oa ki i poto, obedo ka lubo ŋe twoni pur, ci owacci, “Aŋo mutimme? Piŋo dano tye ka koko?” Ci gititte lok kom jo Jabec. 6Ka Caulo owinyo lokke, ci Cwiny pa Lubaŋa obino ki tek i kome, kun kiniga omake madwoŋ. 7Okwanyo twoni pur aryo, otoŋogi, matitino, ci ocwalo i ciŋ lukwena oromo kwede i lobo Icrael ducu kun giwaco ni, “Dano mo ma pe obino olubo kor Caulo ki Camuel, gibitimo twon purre kit menol” Lworo omako dano matek pi Rwot, mumiyo gumol gubino ki cwiny acel. 8Ka Caulo oryeyo lwak i Bejek, okwanogi, ci jo Icrael guromo alip miya adek, ki jo Juda guromo alip pyeradek. 9Ci guwaco bot lukwena ma gubino botgi ni, “Wuwac bot jo Jabec-gilead ni, ‘Dikki ka cen odoko lyet gibilarowu.’ ” Ka lukwena gucito gutito bot jo Jabec, cwinygi obedo yom matek. 10En aye omiyo jo Jabec guwaco bot jo Ammon ni, “Wabimine kenwa di ki i ciŋwu, ci wubitimowa kit ma wumito ducu.” 11Orwone Caulo opo ko mony i buca adek; ci gucoro i dye gony pa jo Ammon kwarpiny, gucako nekogi o wa i dyeceŋ, Jo ma gubwotte guket woko, pe inoŋo jo aryo ma gudoŋ kacel.\\n12Ka otum, lwak owaco bot Camuel ni, “Aŋagi ma yam owacci, ‘Caulo aye biloyowa bo?’ Gikel jo-nu wek wanekgi woko.” 13Ento Caulo ogamo ni, “Pe tin gineko iye dano mo, pien tin aye Rwot olaro jo Icrael.” 14Ka Camuel dok owaco bot lwak ni, “Wubin, wacitu i Gilgal, wek wacikweru ker odoco kunnu.” 15Mumiyo lwak ducu gucito i Gilgal, ci guketo Caulo me bedo kabaka i nyim Rwot kunnu. Gutyero gityer lakwecwiny kunnu i nyim Rwot, ci Caulo ki jo Icrael ducu cwinygi obedo yom mada.","num_words":411,"character_repetition_ratio":0.048,"word_repetition_ratio":0.0,"special_characters_ratio":0.247,"stopwords_ratio":0.253,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nia 24 ACO85 - Dok Rwot owaco bot Moses ni, “Bin malo - Bible Search\\nNia 23 Nia 25\\n1Dok Rwot owaco bot Moses ni, “Bin malo bota kany, in ki Aron, Nadab ki Abiu, ki ludoŋo pa jo Icrael pyerabiro, wuwora ki ka mabor. 2Moses keken aye binyiko cok bota. Jo mukene pe gibinyiko cok, dok lwak bene pe gibibino kwede malo.”\\n3Moses ocito otito ki lwak lok ducu ma Rwot owaco, ki cikke ducu. Lwak ducu gugamo ki dwan acel kun giwaco ni, “Lok ducu ma Rwot owaco wabiti yo.” 4Moses ocoyo lok ducu ma Rwot owaco. Oa malo odiko con, ocano keno tyer i te got, ki wir apar wiye aryo, muporo wel kaka pa jo Icrael apar wiye aryo. 5Ci ocwalo awobe pa jo Icrael, ma gutyero gitum awaŋa dok gutumo twoni bot Rwot me gityer lakwecwiny. 6Lacen Moses okwanyo nucu remo, oonyo i weer, ki nucu remo ocoro i kom keno tyer. 7Ka dok okwanyo buk me gicikke, ci okwano bot lwak, guwinyo. Ci gugamo ni, “Gin ducu ma Rwot owaco wabitiyo, dok wabiworo doge bene,” 8-Ka Moses dok otiŋo remo, ocoro i kom lwak, kun wacci, “Nen remo me gicikke ma Rwot oketo kwedwu, ma lubo lok magi ducu.”\\n9Ka Moses ki Aron, Nadab ki Abiu, ki ludoŋo pa jo Icrael pyerabiro-ni gucito malo, 10ci guneno Lubaŋa pa Icrael. Gin mo obedo ka tyene macalo kidi capir ma bulu ma gipeto, ma ryeny macalo polo kikome. 11Ento Lubaŋa pe ogudo kom ludoŋo pa Icrael ki ciŋe; guneno Lubaŋa, ci gucamo dok gumato pii bene.\\nMoses i wi got Cinai\\n12Rwot owaco bot Moses ni, “Bin bota malo i wi got, ci ikura kunnu, Abimini kidi ma apada, kacel ki cik ki ginacika ma acoyo me pwonyo lwak.” 13Ci Moses oa malo, kacel ki Yocwa ma lakonye, ka ocito i wi got pa Lubaŋa. 14Owaco ki ludoŋo ni, “Wubed wukurwa kany, nio ka dok wadwogo botwu, Nen, Aron ki Kur gudoŋ botwu; ka ŋat mo tye ki lok mo, oter botgi.”\\n15Ka Moses cito malo i wi got, ci pol oumo got woko. 16Deyo pa Rwot obedo i kom got Cinai, ci pol oumo kema pi nino abicel. I kom nino me abirone, Rwot olwoŋo Moses ki i dye pol. 17I kare meno deyo pa Rwot onen bot jo Icrael macalo mac arum i wi got. 18-Ka Moses odonyo i dye pol, ocito malo i wi got; ci Moses obedo i wi got nino pyeraŋwen, dyeceŋ ki dyewor.","num_words":402,"character_repetition_ratio":0.074,"word_repetition_ratio":0.005,"special_characters_ratio":0.255,"stopwords_ratio":0.274,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Tekwaro 8 ACO85 - Gero odi aryo-ni ma Solomon ogero, - Bible Search\\n2 Tekwaro 7 2 Tekwaro 9\\n2 Tekwaro 8\\nTic mukene ma Solomon otiyo\\n(1 Luker 9.10-28)\\n1Gero odi aryo-ni ma Solomon ogero, gin aye ot pa Rwot ki ot pa kabaka, otero mwaka pyeraryo kulu. 2Solomon dok ogero gaŋi odoco ma yam Kuram omiyogi bote, ci omiyo jo Icrael gubedo i igi.\\n3Solomon dok ocito i Kamat-joba, ci omako woko. 4En ogero Tadmor ma i tim, ki gaŋi ducu me kano cam ma ogerogi i Kamat. 5Dok en ogero Bet-koron Mamalo ki Bet-koron Mapiny orumo gaŋi magi ki cel gogo, oketo iye doggola ma gicego ki rii. 6Ogero Baalat bene, ki gaŋi ducu me kano cam ma yam Solomon tye kwedgi, ki gaŋi me keto gadigadi mony, ki gaŋi pa lulweny ma giriŋo ki aguragura, ki kit gedo ducu ma yam Solomon omito gerogi i Jerucalem, ki i Lebanon, ki i lobo ma en loyo ducu. 7Jo ducu ma yam gubwot ci gudoŋ ki i kom jo Kit, jo Amor, jo Periji, jo Kiv ki jo Jebuc, ma pe gin jo Icrael, 8gin aye Solomon oketo tic muroni i wigi, kit macalo tye-ni nio wa onyoo. 9Ento Solomon pe odiyo jo Icrael i tic me opii; gin gubedo askari, ki luditone, ki ludito me gadigadi monnye, ki lulweny ma giriŋo ki aguragurane. 10Jo magi gin aye ludito tic pa Kabaka Solomon ma giloyo dog tic ducu; giromo miya aryo ki pyerabic, gin aye giloyo lwak. 11Solomon okelo nya pa Parao nia ki i gaŋ kal pa Daudi otero i ot ma en ogero pire, pien owacci, “Dakona pe bibedo i ot pa Daudi kabaka me Icrael, pien kabedo ducu ma doŋ canduk pa Rwot obino iye-ni odoko kabedo maleŋ.”\\n12Dok Solomon obedo ka tyero gitum awaŋa i wi keno tyer pa Rwot ma yam en ocano i nyim kicika ot ma i doggola me ot pa Rwot. 13-En obedo ka miyo gityer kit ma tic me nino acel acel mito kwede, kun lubo cik pa Moses i cen cabit ducu, ki i por dwe, ki i nino madito adek me mwaka ki mwaka-ni, ma gin aye nino madito me Mugati ma Tobi Pe Iye, nino madit me kwero Agikki Cabit Abiro, ki nino madito me Bolo. 14Kit macalo yam wonne Daudi ociko, en oketo lwak dul pa ajwagi ki dog ticgi, ki Lulevi gi dog ticgi me pako Lubaŋa ki me tic i nyim ajwagi, muporo tic me nino acel acel. Opoko bene tic pi lugwok doggola ducu ki dulgi i doggola acel acel, kit ma Daudi ma dano pa Lubaŋa yam ociko. 15Gin gubedo ka lubo cik ma kabaka ociko ki ajwagi ki Lulevi, pe guweko gin mo ma mako lok ducu, ki ma mako kano lim.\\n16Solomon otyeko ticce ducu kit meno, cakke i nino ma giketo iye guti me te ot pa Rwot nio ka otum, Ot pa Rwot otum kit meno.\\n17Solomon dok ocito wa i Ejiongeber ki i Elot ma i dog nam, ma i lobo Edom. 18Kuram yam ocwalo luticce ki mel bot Solomon; en ocwalo luticce ma guŋiyo ki nam, ci gucito wa i Opir kacel ki lutic pa Solomon, guomo jabu ma romo talanta miya aŋwen ki pyerabic ki kunnu, gukelo bot kabaka Solomon.","num_words":532,"character_repetition_ratio":0.047,"word_repetition_ratio":0.0,"special_characters_ratio":0.246,"stopwords_ratio":0.344,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luŋolkop 10 ACO85 - Ki i ŋe Abimelek dano ma dok olaro - Bible Search\\nLuŋolkop 9 Luŋolkop 11\\nTola ki Jair\\n1Ki i ŋe Abimelek dano ma dok olaro jo Icrael en aye Tola wod pa Puwa, wod pa Dodo, ma jo Icakar. En yam bedo i Camir ma i lobo godi me Epraim. 2Obedo ka ŋolo kop i Icrael pi mwaka pyeraryo wiye adek. Ka oto, giyike i Camir.\\n3Dano ma olubo kore en aye Jair ma Lagilead. En obedo laŋolkop i Icrael pi mwaka pyeraryo wiye aryo. 4En yam tye ki awobene pyeradek ma giwoto ki kanagi pyeradek. Dok gibedo ki gaŋigi pyeradek bene ma pud gilwoŋo ni Kavot-jair o wa onyoo, ma gitye i lobo Gilead. 5Ka Jair oto, ci giyike i Kamon.\\nJo Ammon guuno jo Icrael\\n6Jo Icrael dok gutimo gin ma nen marac i waŋ Rwot kun giworo jogi Baal mapatpat ki jogi ma mon-gu, ma gin lubaŋa pa jo Ciria, jo Cidon, jo Moab, jo Ammon ki jo Piliciti; gubwoto Rwot woko, pe dok giwore. 7Pienno kiniga omako Rwot i kom jo Icrael, ci omiyogi i ciŋ jo Piliciti ki jo Ammon. 8Jo-nu guninyo jo Icrael guunogi matek i mwaka meno. Gubedo ka uno jo Icrael ducu ma gibedo loka Jordan i lobo pa jo Amor ma tye i lobo Gilead pi mwaka apar wiye aboro kulu. 9Jo Ammon guŋolo kulu Jordan ka lweny i kom jo Juda bene, ki jo Benjamin ki jo me doggola pa Epraim, mumiyo piny orem ki jo Icrael woko atika.\\n10Lacen jo Icrael gukok bot Rwot kun giwaco ni, “Doŋ wabalo i komi, pien wabwoto Lubaŋawa woko, waworo jogi Baal mapatpat.” 11Ci Rwot owaco bot jo Icrael ni, “Yam pe an aye alarowu ki bot jo Ejipt, jo Amor, jo Ammon ki jo Piliciti? 12Jo Cidon bene ki jo Amalek ki jo Maon yam giunowu, ento i kare ma yam wukok bota, alarowu ki i ciŋgi. 13Kadi bed kumeno, pud wubwota woko aye, wuworo lwak lubaŋa mukene. Pienno an pe dok abimedde ki larowu. 14Wucit wukok bot lwak lubaŋa ma yam wuyero-ni, Wek gin aye gularwu ki i kare ma piny orem kwedwu.” 15Ento jo Icrael guwaco bot Rwot ni, “Wapoto i bal: in itim i komwa kit ma imito, ento walegi ilarwa tin.” 16Ci gubolo lwak Iubana pa lurok ma i kingi-ni woko, gucako woro Rwot; ci Rwot cwinye oton matek pi atwom ma jo Icrael gubedo kwede.\\n17I kare meno jo Ammon guywayo mony, gugony i Gilead, ci jo Icrael gucokke kacel, gugony i Mijpa. 18Ludito pa jo Gilead gucako lok kekengi ni, “Dano mene ma bicako lweny i kom jo Ammon? En bibedo lalo wi jo ma gibedo i Gilead ducu.”","num_words":436,"character_repetition_ratio":0.054,"word_repetition_ratio":0.0,"special_characters_ratio":0.244,"stopwords_ratio":0.346,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jon 9 ACO85 - Ka ceŋ en oekato ki i yo, oneno dano ma - Bible Search\\nYecu ocaŋo dano ma ginywale ma waŋe oto\\n1Ka ceŋ en oekato ki i yo, oneno dano ma ginywale ma waŋe oto. 2Lupwonnyene gupenye ni, “Lapwony, aŋa ma obalo, laco man, kece nyo jo ma gunywale, ma omiyo ginywale ma waŋe oto?” 3Yecu ogamo ni, “Laco man pe obalo, kadi jo ma gunywale, ento man otimme wek tic pa Lubaŋa onen i kome. 4Myero wati tic pa ŋat ma oora ma ceŋ pud tye; dyewor bibino ma ŋat mo pe twero tic. 5-Ka pud atye i lobo, an a ceŋ me lobo.” 6Ka oloko lok man, oŋulo laa piny, orubo ki ŋom, ci owiro ki waŋ laco-nu. 7Owacce ni, “Citi, ilwok i kut me Ciloam” (ma te lokke ni, Ma gioro). En ocito olwoko, ci odwogo ma waŋe doŋ neno piny. 8Luwote ki jo ma yam ginene kun kwayo lim guwaco ni, “Man pe laco ma bedo kun kwayo lim-mi?” 9Jo mogo guwaco ni, “En kikome”; jo mukene ni, “Pe, ento cal kwede acala.” En ogamo ni, “An ennu, do!” 10Gupenye ni, “Waŋi oyabbe niŋniŋ?” 11En ogamo ni, “Dano ma gilwoŋo nyiŋe ni Yecu aye orubo ŋom, owiro ki waŋa, ci ocika ni, ‘Cit ilwok i Ciloam.’ Ci acito, alwoko, acako neno piny.” 12Dok gupenye ni, “En tye kwene?” Ogamo ni, “Pe aŋeyo.”\\nLuparicayo giyenyo kit ma gicaŋo kwede lawaŋoto\\n13Gikelo dano ma yam waŋe oto-ni bot Luparicayo. 14Nino ma Yecu orubo ŋom iye, oyabo ki waŋe, onoŋo ceŋ cabit. 15Luparicayo dok gupenye ni, “Waŋi oyabbe niŋniŋ?” En odok ki gin iye ni, “En owiro ŋom i waŋa, alwoko, ci aneno piny.” 16Luparicayo mogo guwaco ni, “Dano man pe oa ki bot Lubaŋa, pien pe gwoko cabit.” Ento jo mukene guwaco ni, “Dano ma labalo twero tiyo lanyut ma rom man?” Omiyo apokapoka obedo i kingi. 17Dok gupenyo dano ma yam onoŋo waŋe oto-ni ni, “In itamo lok aŋo i kome, pien oyabo waŋi?” En odok iye ni, “En lanebi.”\\n18Lujudaya pe guye ni en yam obedo lawaŋoto, dok ni giyabo waŋe, nio ka gilwoŋo jo ma gunywalo dano ma giyabo waŋe-ni. 19Gipenyogi ni, “Man en latinwu ma wuwaco ni ginywale ma waŋe oto? Gin aŋo ma omiyo doŋ en neno piny koni?” 20Jo ma gunywale gudok iye ni, “Waŋeyo ni man latinwa, dok yam ginywale ma waŋe oto. 21Ento kit ma en neno ki piny koni, pe waŋeyo; dok wan pe waŋeyo ŋat ma oyabo waŋe. Wupenye; en doŋ dit, en bilok pire kene.” 22Jo ma gunywale guwaco lok man pien gilworo Lujudaya, pien onoŋo Lujudaya guporo lok kacel ni, ka ŋat mo otuco ni Yecu en Kricito ma Lubaŋa oyero, ci gibiryeme woko ki i kacokke. 23En aye gin mumiyo jo ma gunywale guwaco ni, “En doŋ dit, wupenye.”\\n24Pi lok man omiyo gulwoŋo dano ma yam waŋe oto tyen me aryo, guwacce ni, “Mi deyo bot Lubaŋa; wan waŋeyo ni dano man labalo.”\\n25En ogamo ni, “Ka en labalo, pe aŋeyo; gin acel keken ma aŋeyo, en aye ni, yam waŋa oto, ento koni doŋ aneno piny.” 26Gin gupenye ni, “En otimmi niŋniŋ? Oyabo waŋi niŋniŋ?” 27En odokkigi iye ni, “Doŋ atittiwu con, wun pe wuwinyo. Piŋo pud wumito winyo? Wun bene wumito doko lupwonnyene, ce?” 28Ci guyete kun giwaco ni, “In giri aye lapwonnyene ento wan giwa lupwonnye pa Moses. 29Waŋeyo ni Lubaŋa yam oloko ki Moses, ento dano man pe waŋeyo ka ma oa iye.” 30Dano ca odok iye ni, “Man lok me aura twatwal! Wun pe wuŋeyo ka ma en oa iye, kun en oyabo waŋa. 31Waŋeyo ni Lubaŋa pe winyo lubalo, ento ka ŋat ma woro Lubaŋa, dok tiyo gin ma en mito, Lubaŋa winye. 32Ma naka yam peya owinnye ni ŋat mo oyabo waŋ dano mo ma ginywale ma waŋe oto. 33Ka kono dano man onoŋo pe oa ki bot lubaŋa, kono pe otwero timo gin mo wa acel.” 34Gugamo doge ni, “In ma ginywali i bal keken-ni bene ipwonywa?” Ci guryeme woko.\\nTo-waŋ me cwiny\\n35Yecu ka owinyo ni giryeme woko, onoŋe, openye ni, “In iye Wod pa dano?” 36En odok iye ni, “En aŋa, ladit, wek aye en?” 37Yecu owacce ni, “Doŋ inene, en aye ŋat ma tye ka lok kwedi-ni.” 38En owaco ni, “Aye, Rwot”; owore. 39Yecu owacce ni, “An abino i lobo ka ŋolo kop, wek jo ma pe neno piny gunen, jo ma neno gudok luwaŋoto.” 40Luparicayo mogo ma cok kwede guwinyo lok man. Gupenye ni, “Wan bene waŋwa oto?” 41Yecu odok iye ni, “Kono ka waŋwu oto, kono pe wutye ki bal; ento wun wuwaco ni, ‘Waneno’; pi meno balwu pud bedo gire.","num_words":762,"character_repetition_ratio":0.071,"word_repetition_ratio":0.0,"special_characters_ratio":0.273,"stopwords_ratio":0.335,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Camuel 24 ACO85 - Kiniga dok omako Rwot i kom jo - Bible Search\\n2 Camuel 23 1 Luker 1\\n2 Camuel 24\\nDaudi okwano wel jo Icrael ki Juda\\n(1 Tek 21.1-27)\\n1Kiniga dok omako Rwot i kom jo Icrael, ci opiyo Daudi i komgi kun owaco ni; “Cit ikwan wei jo Icrael ki Juda.” 2Kit meno kabaka owaco bot Joab ki ludito wi mony ducu ma gitye bo te ni, “Wucit ka kwano dano i kin kaka ducu ma i Icrael, cakke i Dan nio kwede wa i Beer-ceba, kun wukwano dano ducu.” 3Ento Joab ojuko kaba ka kun owacce ni, “Myero Rwot Lubaŋani aye omed wel lwak tyen miya kulu, kun in kabaka ineno ki waŋi, ento piŋo cwinyi mito kwano dano kit man, laditta kaba ka?” 4Ento lok pa kabaka obedo tek makato pa Joab ki pa ludito wi mony ducu, omiyo Joab ki ludito wi mony gukato woko ki i nyim kabaka, gucito ka kwano wel jo Icrael. 5Guŋolo loka kulu Jordan, ci gucako kwano dano cakke ki i Aroer ki i gaŋ ma tye i dye nota, ci gukemo Gad, guo kwede wa i Jajer. 6Ka gumedde wa i Gilead ki i Kadec ma i lobo pa jo Kit; ka guo kwede i Dan, gulokke gudok yo tuŋ Cidon, 7ka, gumedde kwede wa i gaŋ gogo me Turo ki i gaŋi ducu pa jo Kiv ki jo Kanaan; ka dok gucito kwede i Negeb me Juda kun giwok ki i Beer-ceba. 8Ka gurumo ki lobo ducu, ci guo kwede i Jerucalem ma onoŋo otero dwe aboŋwen ki nino pyeraryo. 9Ka Joab omiyo wel dano ma okwano-ni bot kabaka, i Icrael onoŋo tye iye oteka lweny ma wegi pala lucwan alip miya aboro, ki i Juda alip miya abic.\\n10Ka Daudi okwano wel dano otum, ci cwinye ocako poto. Obako doge bot Rwot kun wacci, “Abalo twon bal mo madit pi gin ma doŋ atimo. Ento, ai Rwot, kombeddi doŋ alegi ni ikwany roc man woko ki i koma, pien atimo lok me miŋo twatwal.” 11Ka doŋ Daudi oa malo odiko con, ci lok pa Rwot obino bot lanebi Gad, ma lanenpiny ma konyo Daudi. Rwot owacci, 12“Cit iciwac bot Daudi ni, ‘Rwot owaco kuman ni, Amiyi lok adek; in ikwany acel i kingi wek ami opot i korrii.’ ” 13Kit meno Gad obino bot Daudi, otitte lok meno kun wacce ni, “Imito kec aye opot i lobowu otyek mwaka adek? Nyo imito lumerok guryemwu wek wuriŋ i nyimgi pi dwe adek kulu? Nyo two gemo aye opot i lobowu otyek nino adek? In koŋ itam wek inoŋ kit ma abidok iye bot Rwot ma ocwala boti-ni, ka wek adwokke lok.” 14Daudi owaco bot Gad ni, “An doŋ adonyo i twon can madit ma pe wacce. Wek wapot i ciŋ Rwot, pien kicane dwoŋ; ento pe apot i cin dano.”\\n15Rwot ocwalo two gemo opoto i kom jo Icrael cakke odiko nio kwede i nino ma ociko-ni. Dano guto cakke ki i Dan o kwede wa i Beer-ceba ma romo alip pyerabiro kulu. 16I kare ma lamalaika pa Rwot ma tye ka neko dano oryeyo ciŋe okemo Jerucalem wek etyek woko, ci Rwot oŋut i kom gin man marac, Ojuko lamalaika kun waco ni, “Man doŋ oromo; doŋ ikul ciŋi piny.” Onoŋo lamalaika pa Rwot tye i ŋet laro moyo pa Arauna ma jo Jebuc. 17Ka Daudi oneno kom lamalaika ma tye ka neko lwak ki, ci owaco bot Rwot ni, “Nen, atyeko tiyo bal, atimo roc madit; ento lwak romi man gutimo kit roc aŋo? Alegi ni, wek ciŋi opot i koma ki i kom jo me ot pa wora keken.”\\n18Gad dok obino bot Daudi i nino meno, owacce ni, “Doŋ icit ka ca no keno tyer pi Rwot i laro moyo pa Arauna ma jo Jebuc.” 19Daudi ocito kunnu kit ma Rwot ocike kwede pi lok pa Gad. 20Arauna obolo wane piny ci oneno kabaka ki luticce ka gibino gikemo en atir, ci ocito omiyo woro bot kabaka kun oryebbe piny i nyime.\\n21Arauna openyo ni, “Piŋo ibino bota tin, laditta kabaka?” Daudi ogamo ni, “Abino ka wilo laro moyoni wek acan iye keno tyer pi Rwot wek two gemo oke woko ki i kom lwak.” 22Arauna owaco bot Daudi ni, “Laditta kabaka in iter larona, ityer iye gin ma ineno ni ber. Twon me gitum awaŋa bene ene, ki opam me dino bel ki rii ŋut twoni gubed me yen. 23Magi ducu an Arauna amiyo boti, kabaka.” Arauna dok owaco bot kabaka ni, “Rwot Lubaŋani aye ogam motti.” 24Ento kabaka ogamo dog Arauna ni, “Pe kumeno, Abiwilogi ki boti awila, aculo ki lim; pien pe atwero tyero gitum awaŋa mo bot Rwot Lubaŋana ma, pe awilo ki, limma.” Kit meno Daudi owilo laro moyo ki twoni bene, oculo cekel me ryal pyerabic. 25Daudi ocano iye keno tyer pi Rwot, ka otyero gitum awaŋa, ki gityer lakwecwiny, Pienno Rwot owinyo bako-dog pa lwak pi lobogi, ci two gemo oke woko ki i lobo Icrael.","num_words":817,"character_repetition_ratio":0.049,"word_repetition_ratio":0.0,"special_characters_ratio":0.252,"stopwords_ratio":0.266,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 28 ACO85 - I mwaka acel-lu, i dwe me abic me - Bible Search\\nJeremia 27 Jeremia 29\\nJeremia gin ki lanebi Anania\\n1-I mwaka acel-lu, i dwe me abic me mwaka me aŋwen me loc pa Jedekia kabaka me Juda, Anania wod pa Ajur, ma en lanebi ma tugi Gibeon, oloko ki Jeremia i ot pa Rwot. En olok ki Jeremia i nyim ajwagi kacel ki lwak 2ni Rwot me mony, Lubaŋa pa Icrael owaco kuman ni, “Doŋ atyeko turo twero ki teko me loc pa kabaka me Babilon woko. 3Ma noŋo mwaka aryo peya otum, abikelo jami ducu ma yam gitiyo kwedgi i ot pa Rwot ma yam Nebukadnejar kabaka me Babilon okwanyo ki i ot pa Lubaŋa otero woko i Babilon-ni, adwokogi cen i kabedo man. 4Dok bene abikwanyo Yekonia wod pa Yekoyakim kabaka me Juda, kacel ki jo Juda ma yam giterogi i opii i Babilon, akelogi adwokogi cen i kabedo man. Pien doŋ abituro twero ki teko me loc pa kabaka me Babilon woko. Man Rwot ma owaco.”\\n5Ka dok Jeremia oloko ki lanebi Anania i nyim ajwagi kacel ki i nyim lwak ducu ma onoŋo gucuŋ i ot pa Rwot; 6ci lanebi Jeremia owacci, “Amen! Ka Rwot bitimo man ci ber. Rwot myero omi lok ma ibedo ka titone-ni obed ada, wek okwany jami ma gitiyo kwedgi i ot pa Rwot kacel ki jo ma giterogi i opii i Babilon odwokgi cen i kabedo man. 7Ento kombeddi koŋ wuwiny lok ma awaco botwu ki bot lwak ducu. 8Lunebi ma gukwoŋo nyimwu ki nyima i kare macon adada, onoŋo gunyuto ni i anyim lweny bibedo tye, kec bibedo tye, ki two gemo bipoto i kom rok mapol ki i kom ker matego. 9Mumiyo lanebi mo ma bitito lok kom kuc, ka lokke obedo ada, ci gibiniaŋ adada ni Rwot kara aye ma ocwalo lanebi meno ada.”\\n10Ci lanebi Anania ogonyo rii bao woko ki i ŋut lanebi Jeremia, ci oturogi woko. 11Anania oloko lok i nyim lwak kun waco ni, “Rwot owaco kuman ni meno aye bene kit ma ebituro kwede okol ma Nebukadnejar otweyo i ŋut jo me rok ducu ma onoŋo mwaka aryo peya otum.” Ento lanebi Jeremia oa gire ocito woko.\\n12Lacen i ne kare ma lanebi Anania onoŋo doŋ oturo kwede rii bao woko ki i ŋut lanebi Jeremia-ni, Rwot owaco bot Jeremia 13ni ocit owac bot Anania ni, “Rwot owaco ni meno itwero turo rii bao kit macalo ituro-ni, ento en bileyo kakargi ki rii nyonyo. 14Rwot me mony, Lubaŋa pa Icrael, owa co ni, ‘Doŋ atyeko keto rii nyonyo i ŋut jo me rok ducu wek guti bot Nebukadnejar kabaka me Babilon; gibitiyo bote, pien doŋ bene atyeko miyo bote kadi wa lee me tim.’ ”\\n15Ci lanebi Jeremia owaco bot lanebi Anania ni, “Anania, winy, onoŋo Rwot gire pe ocwali, ento in doŋ imiyo lwak gibedo ka geno lok goba ma itito botgi. 16Mumiyo Rwot owaco ni, ‘Nen, abikwanyi woko ki i lobo. I mwaka man kikome ibito iye woko, pien ibedo ka tito bot dano ni gujem woko i kom Rwot.’ ”\\n17I mwaka meno cut i dwe me abiro, lanebi Anania oto woko.","num_words":516,"character_repetition_ratio":0.072,"word_repetition_ratio":0.004,"special_characters_ratio":0.238,"stopwords_ratio":0.283,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Teko ma Yecu Tye Kwede i Kom Jogi—Pwony ma Lutino Twero Nongone\\nDUL ME 10\\nTIKA wi po pingo lamalaika pa Lubanga acel odoko Catan Larac-ci?— Mitine marac ni myero kiwore aye oweko en ojemo i kom Lubanga. Lumalaika mukene mono bene gulubo kor Catan?— Gulubo. Baibul lwongogi ni ‘lumalaika pa Catan,’ nyo jogi.—Niyabo 12:9.\\nLumalaika nyo jogi maraco magi mono giye ni Lubanga tye?— Baibul wacci, ‘Jogi giye ni Lubanga tye.’ (Yakobo 2:19) Ento i kare-ni gilwor. Lworo man tye pien gingeyo ni Lubanga bipwodogi pi jami maraco ma gutimo. Ngo marac ma gin gutimo?—\\nBaibul wacci lumalaika magi guweko pacogi maber i polo ci gubino i lobo kany ka kwo calo dano. Gutimo man pien ni onongo gimito donyo i tim me buto ki mon mabeco me lobo man. (Acakki 6:1, 2; Juda 6) Tika ingeyo ngo ma tim me buto obedo?—\\nTim buto obedo ribbe macok i kin laco ki dako i yo ma dok pat. Ka ingeye latin romo dongo i i minne. Ento rac pi lumalaika me donyo i tim buto. Lubanga mito ni co ki mon ma gunyomme keken aye gudony i tim buto. I yo ma kit meno, ka gunywalo latin, laco gin ki dakone giromo gwokone.\\nNgo marac ma lumalaika magi gutimo?\\nI kare ma lumalaika gulokke gudoko dano ci gubuto ki mon i lobo kany, lutinogi gudongo gudoko jo Nepil. Jo-nu onongo giger dok giwano dano. Pi meno, Lubanga okelo pi aluka me tyeko jo Nepil woko kacel ki jo ducu maraco. Ento en owacci Nua oyub yeya me laro jo manok ma gitimo jami mabeco-ni. Lapwony Madit owacci pire tek ni wiwa myero opo i kom gin mutimme i kare me Pii Aluka meno.—Acakki 6:3, 4, 13, 14; Luka 17:26, 27.\\nIngeyo ngo mutimme i kom lumalaika magi i kare ma Pii Aluka obino?— Gugiko tic ki kom pa dano adana-ni, ci gudok cen i polo. Ento onongo dong pe giromo medde kibedo lumalaika pa Lubanga, pi meno gudoko lumalaika pa Catan, nyo jogi. Ngo mutimme i kom lutinogi ma gubedo jo Nepil-li?— Gin guto i Pii Aluka. Kadi wa jo mukene ma pe guwinyo Lubanga bene guto.\\nPingo ayelayela tye mapol i lobo makato kare mukato angec?\\nCakke wa i kare me Pii Aluka-ni, Lubanga pe dong oye ki jogi magi me lokke me doko calo dano. Kadi bed pe wanenogi, ento jogi magi pud gitute me bwolowa wek watim jami mogo maraco. Gitye ka kelo ayelayela mapol makato kare mukato angec-ca woko. Man tye kumeno pien gibologi woko ki i polo piny i lobo.\\nI ngeyo pingo pe watwero neno jogi magi?— Pien gubedo cwiny. Ento wangeyo maber ni gikwo. Baibul wacci Catan tye ka ‘bwolo dano i lobo-ni ducu,’ dok jogine gitye ka konyo en.—Niyabo 12:9, 12.\\nLarac-ci kacel ki jogine mono giromo bwolowa bene?— Giromo bwolowa ka pe wagwokke. Ento omyero pe wabed ki lworo. Lapwony Madit-ti owacci: ‘Larac-ci pe tye ki twer i koma.’ Ka wabedo cok ki Lubanga, ci en bigwokowa ki bot Larac-ci kacel ki jogine.—Jon 14:30.\\nPire tek ni omyero wange jami maraco ma jogi gibitemme me bwolowa wek watim. Tam kong lok man. Jami maraco ango ma jogi gutimo i kare ma gubino i lobo-ni?— Ma peya Pii Aluka obino, gin gubuto ki mon, gin ma lumalaika onongo myero pe gutim. I kare-ni, cwiny jogi bedo yom ka dano pe gilubu cik pa Lubanga i kom tim buto. Wek kong apenyi, Angagi keken mono ma myero gudony i tim buto?— Igamo kakare, jo munyomme keken.\\nI kare-ni, awobe ki anyira matino gidonyo i tim buto, man rac tutwal pigi. Baibul nyutu ni Lubanga aye ocweyo kom me co ki me mon. Jehovah ocweyo dul kom magi pi tyen lok ma dok pat ma jo munyomme keken aye myero guti kwede. Yomo cwiny jogi ka dano gitimo jami ma Jehovah ogengo. Me laporre, yomo cwiny jogi ka awobi gin ki anyaka mo gituko ki komgi me co nyo me mon. Wan pe wamito yomo cwiny jogi, pe tye kumeno?—\\nTye gin mukene bene ma jogi gimaro ento Jehovah dagi. Tika ingeyo gin meno?— Tim bwami. (Jabuli 11:5) Tim bwami aye ka dano gibedo ger dok giwano jo mukene. Wi myero opo ni jo Nepil ma gubedo lutino pa jogi-ni gutimo tim bwami.\\nJogi bene gimaro kelo lworo i cwiny dano. I kine mogo giporo bedo calo jo muto. Giromo bene poro dwan jo ma dong guto woko. I yo ma kit man, jogi gibwolo dano mapol wek guye ni jo ma dong guto pud gikwo dok gitwero lok ki jo ma kwo. Ada, jogi gimiyo dano mapol giye ni tipo pa jo muto tye.\\nPi meno, myero wabed ma wangwa twolo wek Catan ki jogine pe gubwolwa. Baibul cikowa ni: ‘Catan temme me nen calo lamalaika ma kite ber, kadi wa luticce bene.’ (2 Jo Korint 11:14, 15) Ki lok ada, jogi kitgi raco. Kong wanenu kit ma giromo temme kwede me weko wabedo calo gin.\\nKakwene ma dano gipwonyo iye jami mapol ma dok i kom tim gero, tim me buto ma pe opore, lok i kom cwec me cwiny ki dong tipo pa jo muto?— Mono pe gipwonyo ka gineno filim ki yub me telebijon, cito i ot nyutu vidio nyo ki bot lurem maraco i cukul? Timo jami magi mono nyikowa cok bot Lubanga kece bot Larac-ci ki jogine? Itamo ningo?—\\nNgo ma romo timme ka waneno tim bwami?\\nItamo ni nga ma mito ni wawiny dok wanen jami maraco?— Catan ki jogine. Itamo ni an ki in myero watim gin ango?— Mitte ni myero wakwan, wawiny, dok wanen jami ma keliwa adwogi maber dok ma bikonyowa me tic pi Jehovah. Tika iromo tamo jami mogo mabeco ma watwero timogi?—\\nNgo maber ma myero watim?\\nKa watimo jami mabeco, pe tye tyen lok mo ma miyo walworo jogi. Yecu tek loyogi, dok jogi gilwore. I nino mo acel, jogi gukok bot Yecu ni: “Dong ibino ka tyekowa bo?” (Marako 1:24) Cwinywa mono pe bibedo yom ka kare bio pi Yecu me tyeko Catan ki jogine?— Ento i kare-ni, watwero bedo ki gen ni Yecu bigwokowa ki i kom jogi ka wabedo cok ki en kacel ki Wonne me polo.\\nKong wakwan gin ma myero watim me gwokke ki i kom Catan ki jogine i 1 Petero 5:8, 9 ki Yakobo 4:7, 8.","num_words":1010,"character_repetition_ratio":0.045,"word_repetition_ratio":0.0,"special_characters_ratio":0.241,"stopwords_ratio":0.295,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lulevi 20 ACO85 - Rwot owaco bot Moses ni, “Wac bot - Bible Search\\nLulevi 19 Lulevi 21\\nCan ma gibiketo i kom jo ma turo cik mapatpat\\n1Rwot owaco bot Moses ni, 2“Wac bot Icrael ni, Dano mo ma i kin jo Icrael, nyo labedo ma bedo i kin jo Icrael, ma omiyo latinne mo bot jok Molek gibineko woko; lwak gibicele woko ki got. 3An kikoma abiketo waŋa i kom dano meno, abimiyo waŋe rwenyo woko ki i kin lutugi, pien omiyo latinne bot jok Molek, kun obalo kwede kabedona maleŋ, dok opyedo nyina maleŋ. 4Ka lwak pe guyabo wangi i kom dano meno kun en miyo latinne mo bot Molek, ce pe gumedo ki neko en, 5ci abiketo waŋa i kom dano meno ki i kom doggolane abimiyo waŋe rwenyo woko ki i kin lutugi, en kacel ki jo ducu ma gilube pi woro jok Molek ki tim kwele kwele.\\n6“Ka dano mo olokke odok bot lukor tipo ki megi jogi kun lubogi pi tim kwele kwele, abiketo waŋa i kom dano meno, abimiyo waŋe rwenyo woko ki i kin lutugi. 7Wulonnye kekenwu wubed maleŋ, pien an a Rwot Lubaŋawu. 8Wugwok cikka wucobgi, pien an a Rwot ma alonyowu wudoko maleŋ. 9-Dano mo ma oceno wonne nyo minne gibineko woko; en otyeko ceno wonne nyo minne, remone dok i wiye.\\n10-“Ka dano mo otimo abor ki dako pa lawote, laco ki dako ma gutimo abor-ri gibinekogi woko. 11-Dano ma obuto ki ci-wonne, noŋo oketo lewic i kom wonne; gibineko gin aryo ducu, remogi dok i wigi. 12-Ka dano mo obuto ki ci-wode, gibineko gin aryo ducu, pien gutimo k ir, remogi dok i wigi. 13-Ka dano mo obuto ki laco macalo dako, gin aryo ducu gutimo gwok, gibinekogi woko, remogi dok i wigi. 14-Ka dano mo onyomo dako ci ododo ki bedoki minne bene, meno kipyeda; gibiwaŋogi woko ki mac, en ki gin mon aryo ducu, wek kipyeda pe obed i kinwu. 15-Ka dano mo obuto ki lee, gibineko woko, dok wubineko lee meno bene. 16Ka dako mo onyiko cok ki lee ce obedo kwede, wubineko dako-nu ki lee meno; gibinekogi woko, remogi dok i wigi.\\n17-“Ka dano mo otero laminne, kun nya pa wonne nyo nya pa minne, ce en oneno nyime, ki nyako bene oneno kome, meno lok me lewic atika, wangi birwenyo woko ki i kin lutugi. En obedo ki laminne, bal bidok i wiye. 18-Ka dano mo obuto ki dako ma tye ki kwer, ci obedo kwede, noŋo en pe oworo remo pa dako ma cwer, dako bene lewic pe omako pi remone ma cwer-ri; gin aryo ducu wangi birwenyo woko ki i kin lutugi. 19-Pe ibed ki lamiŋ meni nyo lamiŋ woru, pien meno noŋo ibedo ki watti; balgi bidok i wigi. 20Ka dano mo obuto ki ci-omin wonne, obedo kwede, meno no no oketo lewic i kom omin wonne; balgi bidok i wigi, gibito laboŋo latin mo. 21-Ka dano mo obedo ki ci-ominne, meno otimo kir; noŋo okelo lewic i kom ominne; gibito laboŋo latin mo.\\n22“Pi meno wumak cikka ducu, ki gin ma aŋolo ducu, wucobgi, wek lobo ma atye ka terowu iye-ni pe oŋokwu woko. 23Wun pe wulub kit pa lurok ma atye ka ryemogi woko i nyimwu-ni; pien gin gutimo gin magi ducu, mumiyo iya okwerogi woko. 24Ento atyeko waco botwu ni, ‘Wubileyo lobogi, abimiyo botwu me bedo mewu, lobo ma mol cak ki moo kic.’ An a Rwot Lubaŋawu ma apokowu woko ki i kom rok mukene. 25Mumiyo myero wupok kin lee ma gilony ki lee makeni, ki i kin winyo makeni ki winyo ma gilony. Pe wuballe wudok gin me kwer pi lee, nyo pi winyo, nyo pi gin mo ma corre i wi lobo, ma an doŋ atyeko pokone woko pat, ni obed keni botwu. 26Wubed jo maleŋ pira, pien an Rwot aleŋ, doŋ atyeko pokowu woko ki i kom rok mukene ducu, wek wubed jona.\\n27“Laco nyo dako mo ma lakor tipo nyo ma min jok gibineko woko; gibicelo woko ki got, remogi bidok i wigi.”","num_words":660,"character_repetition_ratio":0.081,"word_repetition_ratio":0.015,"special_characters_ratio":0.249,"stopwords_ratio":0.289,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jon 14 ACO85 - “Cwinywu owek ŋabbe aŋaba; wuye Lubaŋa, - Bible Search\\nYecu en yo me o bot Lubaŋa Won\\n1“Cwinywu owek ŋabbe aŋaba; wuye Lubaŋa, wuye an bene. 2I ot pa Abana tye iye kabedo mapol; kono pe kit meno, kono atittiwu ni acito ka yubo ki wun kabedo? 3Ka acito, ayubo ki wun kabedo, dok abidwogo ka omowu bota, wek ka ma an abedo iye, wun bene wubed iye. 4Ka ma an acito iye, wun wuŋeyo yone.” 5Tomaci owacce ni, “Rwot, wan pe waŋeyo ka ma icito iye; watwero ŋeyo yone niŋniŋ?” 6Yecu odokke iye ni, “An a yo, ki ada, ki kwo: pe tye ŋat mo ma bino bot Won, kono ki i an keken. 7Kono ceŋ wuŋeya, kono wuŋeyo Wora bene; nia koni wuŋeye, doŋ wunene.” 8Pilipo ogamo doge ni, “Rwot, nyuttiwa Won, ci biromowa.” 9Yecu odokke iye ni, “Doŋ ari kwedwu kare malac rom man, pud peya iŋeya, Pilipo? Ŋat ma oneno an doŋ oneno Won: itwero waco niŋniŋ ni, ‘Nyuttiwa Won?’ 10In pe iye ni, an atye i Won, ki Won i an? Lok ma aloko botwu pe aloko pira kena, ento Won ma bedo i an aye tiyo ticce. 11Wuye ni an atye i Won, ki Won i an; nyo ka pe kit meno, wuye an pi tic keken.\\n12“Adada awacciwu ni, ŋat ma ye an, en bene bitiyo tic ma an atiyo; dok bitiyo tic madito makato man, pien acito bot Won. 13Gin ducu ma wubilego i nyiŋa, abitiyone, wek giket deyo i kom Won pi Wod; 14ka wubilego gin mo i nyiŋa, abitiyo.\\nYecu ocikke ni ebicwalo Cwiny Maleŋ\\n15“Ka wumara, ci wubigwoko cikka. 16Abilego Won, en bimiyowu Lacuŋudwar mukene ma bibedo kwedwu nakanaka, 17en Cwiny me ada, ma lobo pe twero limo, pien lobo pe nene, dok pe ŋeye. Wun wuŋeye, pien en bedo kwedwu, dok bibedo i iwu.\\n18“Pe abiwekowu macalo litino kic; abidwogo botwu. 19Odoŋ kare manok, lobo pe dok binena, ento wun wubinena; pien an akwo, wun bene wubikwo. 20I nino meno wubiŋeyo ni an atye i Won, ki wun i an, ki an i wun. 21Ŋat ma tye ki cikka, ma gwokogi, en aye ŋat ma mara; ŋat ma mara Wora bimare, an bene abimare, abinyutte kena bote.” 22Juda ma pe me Keriot openye ni, “Rwot, man bibedo niŋniŋ, ni ibinyutte keni botwa, ento pe bot lobo?” 23Yecu odokke iye ni, “Ka ŋat mo mara, en bimako lok mera; Wora bimare, wabibino bote, wabiyubo kabedo piwa kenwa bote. 24Ŋat ma pe mara, pe mako lokka; lok ma wuwinyo pe mera, ento pa Won ma ceŋ oora.\\n25“Lok man atittiwu kun pud atye botwu. 26Ento Lacuŋudwar, ma en Cwiny Maleŋ, ma Won bicwalo i nyiŋa, en bipwonyowu jami ducu, en bipoyo wiwu i lok ducu ma yam atittiwu. 27Awekkiwu kuc, kuc mera amiyo botwu. Amiyowu, pe macalo lobo miyo. Cwinywu owek ŋabbe aŋaba, pe wulwor. 28Doŋ wuwinyo awacciwu ni, an abicito woko, dok abidwogo botwu. Kono wumara, kono cwinywu yom, pien acito bot Won; pien Won dit kata. 29Koni atittiwu lok man ma peya otimme, wek ka bitimme, wuye. 30Pe dok abiduro lwak lok mapol kwedwu, pien lalo lobo man tye ka bino. En pe tye ki twer i koma; 31ento man timme wek lobo oŋe ni, an amaro Won, atiyo macalo Won ocika.","num_words":538,"character_repetition_ratio":0.052,"word_repetition_ratio":0.0,"special_characters_ratio":0.265,"stopwords_ratio":0.26,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Tito 1 ACO85 - Waraga man oa ki bot Paulo, latic pa - Bible Search\\n2 Temceo 4 Tito 2\\n1Waraga man oa ki bot Paulo, latic pa Lubaŋa dok bene lakwena pa Yecu Kricito. Yam oora me nyayo niye pa jo ma Lubaŋa oyero, ki me niaŋogi i lok me ada ma rwatte ki kwo me woro Lubaŋa, 2wek gubed ki gen me noŋo kwo ma pe tum. Lubaŋa ma pe loko lok goba yam ociko pire i acakki piny, 3ka doŋ karene oromo ci onyuto woko ka maleŋ, i lokke ma gimiyo bota me atita pi cik pa Lubaŋa Lalarwa.\\n4-Bot Tito, latinna me ada ma wanywako niye acel:\\nLubaŋa Wonwa ki Lalarwa Kricito Yecu omii kica ki kuc.\\nTic pa Tito i Kurete\\n5Man gin mumiya aweki i Kurete, ni wek iyub gin ma yam odoŋ ma pe tye kakare, dok iket ludoŋo i gaŋi madoŋo ducu, kit ma nene aciki kwede ca. 6-Jo meno myero gubed jo ma lok mo marac pe i komgi, ma ŋat acel acel bedo ki dako acel keken. Litinogi bene myero gubed jo muye Rwot, ma lok me caro caro mo pe owinnye i komgi, nyo kadi ki lok mo me pyem. 7Pien latel, macalo en lagwok jami pa Lubaŋa, myero obed dano ma lok marac mo pe i kome. Myero pe obed ŋat ma nyatte, nyo ma kiniga mako oyotoyot, nyo lamero, nyo lakolo, kadi laworo me noŋo lim. 8Myero obed dano ma gwoko welo, ma maro gin maber, dano ma lone kene, ma cwinye atir, dano maleŋ, dok ŋat ma gwokke kene. 9Dok bene myero en omak matek lok pa Lubaŋa me ada ma yam gipwonye kwede, ma miyo en twero cuko cwiny dano ki pwony me ada, dok twero loyo tam pa jo ma pyem kwede.\\n10Pien jo ma gin lupyem tye pol, jo ma loko lok ma tere pe, ki jo ma bwolo dano, makatone dul pa jo ma mito ni, jo muye Kricito myero koŋ gulirre. 11Kodi jo-nu myero gimi guliŋ woko, pien gitye ka balo dano mapol ki jo ma i odigi ducu, pi pwonyogi ki gin ma pe oporre ma pe myero gupwony ki dano, pi woro me noŋo lim. 12Ŋat mo acel i kin jo Kurete, ma en lanebigi kikome, yam owaco ni, “Jo Kurete kare ducu gin lugoba, lee maraco, luworo ma luwackom.” 13Caden meno tye ada; pi meno myero ijukgi ki tek, wek gucak bedo ki niye me ada, 14wek doŋ pe gubed ka keto cwinygi me winyo lok pa Lujudaya me ododo mogo ma tere pe, ki cik pa jo ma gidag lok ada. 15Bot jo maleŋ, jami ducu bene leŋ, ento bot jo ma doŋ guballe woko, ki jo ma pe tye ki niye, pe tye gin mo maleŋ ki botgi. Ryekogi kikome ki tam ma i igi ma nyuto botgi balgi doŋ otyeko balle woko. 16Gituco ki doggi ni giŋeyo Lubaŋa, ento dok gikwere woko ki gin ma gitimo; gudoko doŋ macalo gin ma i dano okwero, jo ma pe ki winy, ma pe doŋ giromo tiyo tic mo maber.","num_words":501,"character_repetition_ratio":0.043,"word_repetition_ratio":0.0,"special_characters_ratio":0.251,"stopwords_ratio":0.401,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Niyabo 16 ACO85 - Dok awinyo dwan mo maloŋo oa ki i ot - Bible Search\\nNiyabo 15 Niyabo 17\\nAtabo me akemo pa Lubaŋa\\n1Dok awinyo dwan mo maloŋo oa ki i ot pa Lubaŋa ma waco bot lumalaika abiro ni, “Wucit wuony akemo pa Lubaŋa ma tye i atabo abiro ca-ni woko i lobo.”\\n2-Lamalaika mukwoŋo ocito oonyo gin ma i i atabone woko i lobo. Ci two bur maraco ma toko kom dano atoka omako jo ma poyo pa lee ca tye i komgi ma giworo calle bene-ni.\\n3Lamalaika me aryone oonyo gin ma ii atabone woko i nam, ci olokke odoko calo remo pa dano muto, ki gin makwo ducu ma onoŋo gitye i nam guto woko.\\n4-Lamalaika me adekke oonyo gin ma i i atabone i kulu ki i waŋ it-gu ducu ci gin ducu gulokke gudoko remo. 5Cutcut awinyo lamalaika ma loyo pii ka wacci,\\n“Kop ma iŋolo-ni iŋolo giri atir,\\nin ŋat ma tye, yam bene ibedo tye con, in Ŋat Maleŋ.\\n6Pien jo ma guoyo remo pa joni maleŋ, ki remo pa lutit lokki,\\nin bene imiyo botgi remo me amatagi.\\nKakare, can meno oporo gin ma gutimo.”\\n7Dok awinyo keno tyer ka daŋŋe ni,\\n“Ada, Rwot Lubaŋa Won Twer Ducu,\\nkop ducu ma iŋolo bedo ada dok atir!”\\n8Lamalaika me aŋwenne oonyo gin ma i i atabone woko i kom ceŋ, dok bene giye ni owaŋ dano woko ki mac. 9Lyeto mager twatwal owaŋo dano atika, mumiyo dano guyeto nyiŋ Lubaŋa ma tye ki twero i kom gemo magi, pe guŋut dok bene pe gumiyo deyo bote.\\n10-Lamalaika me abic oonyo gin ma i i atabone woko i kom komker pa lee ca, ci kerre doŋ ocako bedo i colpiny; arem madwoŋ omiyo dano gukayo lebgi ma pe wacce, 11guyeto Lubaŋa me polo pi arem ki bur ma otoko komgi woko, dok bene pe guŋut i kom gin ma gutimo.\\n12-Lamalaika me abicelle oonyo gin ma i i atabone woko i kulu madit Euprate, ci piine otwo woko pi yubo yo pi wot pa luker ma gia ki yo tuŋ wokceŋ. 13Lacen aneno cen maraco adek ma gubedo calo ogwal ma okatti ki i doŋ min kulu, ki i dog lee, ki i dog lanebi ma lagoba, 14pien gubedo cen pa jok ma tiyo tic mogo me aura twatwal. Gin bene giwoto bot luker me wi lobo ducu ka cokogi woko kacel pi mony i nino madit pa Lubaŋa Won Twer Ducu. 15-(Nen, abebino macalo lakwo! Dano ma bedo ma waŋe twolo kun kiyo piny tye ki gum, ma kun noŋo gwoko boŋŋine, wek pe ewot munero, ma dano gineno kome ma pe eruko iye boŋo!) 16-Gucoko luker kacel i kabedo ma gilwoŋo i leb Ibru ni Armagedon.\\n17Lamalaika me abirone doŋ oonyo gin ma tye i atabone i dye yamo, ci dwan mo madit oa ki i ot pa Lubaŋa, ki i wi komker kun wacci, “Doŋ otimme!” 18-Ci lutkot ocako wil awila, mor winnye matek, ki mwoc pa kot, ki oyeŋyeŋ madit oyeŋo piny, kit oyeŋyeŋ mo ma peya yam onen cakke ma dano gubedo i lobo; oyeŋyeŋ meno obedo dit adada. 19-I gaŋ madit-ti obarre opokke dul adek, gaŋi pa lurok ducu gumuk gupoto woko piny. Ci Lubaŋa opo pi Babilon ma en gaŋ madit, pi miye ni omat koŋo vino i kikopo me akemone mager. 20-Mumiyo cula nam ducu guriŋo woko, ki godi ducu bene doŋ gurwenyo woko ma pe doŋ giromo noŋogi. 21-Pee mapek twatwal ocorre ki i polo opoto i kom dano, kun pek pa nyig pee acel acel onoŋo cok romo ratili miya acel; nio waŋ ma dano guyeto Lubaŋa pi gemo man me pee-ni, pien gemo meno onoŋo obedo rac ma okato kare.","num_words":598,"character_repetition_ratio":0.077,"word_repetition_ratio":0.0,"special_characters_ratio":0.244,"stopwords_ratio":0.328,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Niyabo 6 ACO85 - Lacen aneno Latin romo oyabo kabedo - Bible Search\\nNiyabo 5 Niyabo 7\\nYabo buk adola ka ma gimwono\\n1Lacen aneno Latin romo oyabo kabedo acel ka ma onoŋo gimwono ki i kin kabedo abiro-ni, ci awinyo lee acel ki i kin lee makwo aŋwen ca oloko ki dwan macalo mor kot ni, “Bin!” 2-Ka dok aneno aguragura matar, ki ŋat ma ŋweco kwede onoŋo omako atum. Gimiye lalukana, ci en ocito woko kun loyo lweny, dok bene ni wek ebed ka loyo lweny.\\n3Ka doŋ oyabo ka ma gimwono me aryone, ci awinyo lee makwo me aryone ka loko ni, “Bin!” 4-Cutcut aguragura mukene makwar adada oa ki woko obino odonyo; ŋat ma ŋweco kwede gimiye twer me kwanyo kuc womo ki i wi lobo, wek dano gubed ka nekke kekengi, dok bene gimiye pala lucwan madit me lweny.\\n5-Ka oyabo ka ma gimwono me adekke, ci awinyo lee makwo me adek ka loko ni, “Bin!” Cutcut atugi neno aguragura macol; onoŋo ŋat ma riŋo kwede omako mijan i ciŋe. 6Lacen dok awinyo dwan ma oa ki i kin lee makwo aŋwen-ni kun loko ni, “Ŋano agwata acel welle ciliŋ abic, cayiri agwata adek welle ciliŋ abic ento moo ki koŋo vino pe ibalgi!”\\n7I kare ma dok oyabo ka ma gimwono me aŋwenne, ci awinyo lee makwo me aŋwenne ka loko ni, “Bin!” 8-Ka dok aneno aguragura ma obedo kibworo, ŋat ma ŋweco kwede onoŋo nyiŋe To, kun Lyel onoŋo lubo kore. Omiyogi twero i kom dul lobo acel me aŋwen me neko dano ki pala lucwan, ki kec, ki two gemo, ki lee tim mager.\\n9I kare ma oyabo ka ma gimwono me abicce, aneno tipo pa jo ma ginekogi pi lok pa Lubaŋa ki pi bedo caden me lok meno; aneno tipogi tye i te keno tyer. 10Gukok ki dwan maloŋo ni, “Ai Rwot Madit, Rwot maleŋ ki me ada, abitero kare ma rom mene ma noŋo peya iŋolo kop, dok ma noŋo peya iculo kwor me remowa i kom jo ma bedo i lobo?” 11Ci gimiyo jor matar bot ŋat acel acel, ka gicikogi ni pud koŋ doŋ guywe pi kare mo manoknok, nio waŋ ma wel lutic wadigi ki utmego ma gibinekogi calo gin ocobbe kakare.\\n12-I kare ma en oyabo ka ma gimwono me abicelle, aneno, ci nen, oyeŋyeŋ oyeŋo lobo matek twatwal, omiyo ceŋ ocido woko macol lucuc calo boŋo cola, ki dwe odoko kwar calo remo. 13-Lakalatwe me polo guo woko piny lirutrut calo nyig yat oduro me cwir ma poto ki i jaŋe ka yamo ma okodo matek oyeŋo. 14-Ci polo bene orwenyo woko liweŋ calo karatac ma gidolo, kadi ki got ki cula nam gikobogi woko ducu ki ka-kargi. 15-Ka doŋ luker me lobo, ki jo ma pigi dito, ki ludito me mony ducu, lulonyo ki wegi twero ki jo ducu ma i wi lobo, opii ki jo ma gilone kengi, gukanne woko i boro ki i kin got mubar ma i godi ducu, 16-kun giwaco bot godi madoŋo ki godi matino ni, “Wupot i komwa ci wuumwa woko ki i waŋ ŋat ma obedo i wi komker, ki i akemo pa Latin romo; 17-pien nino madit me akemogi doŋ oo, ci aŋa ma bitwero cuŋ iye?”","num_words":530,"character_repetition_ratio":0.075,"word_repetition_ratio":0.0,"special_characters_ratio":0.245,"stopwords_ratio":0.296,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luka 6 ACO85 - I kare meno Yecu owoto kun ŋolo ki i - Bible Search\\nLupwonnye gurito wit bel i ceŋ cabit\\n(Matayo 12.1-8; Marako 2.23-28)\\n1-I kare meno Yecu owoto kun ŋolo ki i poto i ceŋ cabit. Lupwonnyene gurito wit bel, gutinyo i ciŋgi, gumwodo. 2Ento jo mogo i kin Luparicayo gupenyogi ni, “Piŋo wutimo gin ma cik okwero ni pe giti i ceŋ cabit?” 3-Yecu odok iye botgi ni, “Wun pe Wukwano gin ma nene Daudi otiyo ce? Ka nene kec oneke, en ki jo ma onoŋo gitye kacel kwede, 4-en odonyo i ot pa Lubaŋa, ocamo mugati ma giketo i nyim Lubaŋa, ma yam cik okwero ni dano mo pe ocam, kono ajwagi pa Lubaŋa keken, dok omiyo bot jo ma onoŋo en tye kwede.” 5Owaco botgi ni, “Wod pa dano aye rwot me cabit.”\\n(Matayo 12.9-14; Marako 3.1-6)\\n6I cabit mukene Yecu odonyo i kacokke, opwonyo; onoŋo tye iye dano mo ma bade malacuc otal. 7Lupwony-cik ki Luparicayo gukiye ka en bicaŋe i ceŋ cabit, wek giyeny yo me kelo kop i kome. 8Ento Yecu oŋeyo tamgi woko, owaco bot labade otal ni, “Bin icuŋ kany.” Oa, ocuŋ kunnu. 9Yecu owaco botgi ni, “Apenyowu ni, i ceŋ cabit cik ye ni gitim iye gin maber, nyo gin marac, gilaro iye kwo nyo gineko woko?” 10Olworo waŋe i komgi ducu, owaco bot dano-nu ni, “Rye badi.” Ci labade otal oryweyo bade, ci bade ocaŋ. 11Ento kiniga omakogi matek, guporo lok i kingi kekengi, gin ma myero gitim i kom Yecu.\\n(Matayo 10.1-4; Marako 3.13-19)\\n12I kare meno Yecu ocito i kin godi ka lega; obedo ka lego Lubaŋa dyewor benebene. 13Ka piny oru, olwoŋo lupwonnyene bote, oyero jo apar wiye aryo ki i kingi, omiyogi nyiŋ ni gin lukwena; gin ene: 14Cimon ma en ocako nyiŋe ni Petero, ki Anderiya ominne, Yakobo ki Jon, Pilipo ki Bartolomayo, 15Matayo ki Tomaci, Yakobo wod pa Alipayo, Cimon ma gilwoŋo ni dano ma mito locken, 16Juda wod pa Yakobo, ki Juda me Keriot, ma yam olokke odobe.\\n17Olor kwedgi piny, ci ocuŋ ka ma olanne. Lwak ki lupwonnyene mapol onoŋo gitye kunnu, ki lwak dano mapol ma gua ki i Judaya ki i Jerucalem ki i dog nam me Turo ki Cidon ma gubino pi winyo pwonnye, dok wek ocaŋgi i kom twogi; 18jo ma cen maraco yelogi gucaŋ bene. 19Lwak ducu gubedo ka yenyo yo me gudo kome, pien tek onoŋo a ki i kome ci caŋogi ducu.\\n20Otiŋo waŋe bot lupwonnyene, owaco botgi ni,\\n“Wutye ki gum, pien ker pa Lubaŋa mewu.\\n21“Wutye ki gum, wun jo ma kec nekowu koni, pien wubiyeŋ.\\n“Wutye ki gum, wun jo ma wukok koni, pien wubinyero.\\n22-“Wutye ki gum ka dano dagwu, ka ce gityemowu woko ki i kingi, ka giŋalowu, ka gicayo nyiŋwu ni rac, pi Wod pa dano! 23-Cwinywu obed yom i nino meno, kun wupye ki yomcwiny, pien bakacic ma gibimiyowu me pwoc dit, tye i polo; pien kwarigi yam gutimo lunebi kit meno.\\n24“Ento wubineno can, wun lulonyo pien doŋ wutyeko gamo gin maber me kweyo cwinywu.\\n25“Wubineno can, wun jo ma yeŋ koni, pien kec binekowu.\\n“Wubineno can, wun jo ma nyero koni, pien wubikumo, wubikok.\\n26“Wubineno can, ka dano ducu pwoyowu, pien kwarigi yam gupwoyo lunebi ma lugoba kit meno.\\n27“Ento wun jo ma winyo, awaco botwu ni, Wumar lukworwu, wutim ber bot jo ma dagwu. 28Wulam gum i kom jo ma cenowu, wuleg pi jo ma nywarowu. 29Ŋat ma owoŋo lemi tuŋcel, lokke tuŋcel bene; ŋat ma omayo kanyini, pe itwonne koti bene. 30Mi bot dano ducu ma legi; ŋat ma omayo jami ni, pe ipenygi doki ki bote. 31-Kit ma wumito dano gutimwu, wun bene wutimgi kumeno\\n32“Ka wumaro dano ma marowu, pwoc aŋo ma wulimo iye? Pien lubalo bene maro jo ma marogi. 33Ka wumito ber bot dano ma timowu ber, pwoc aŋo ma wubilimo iye? Pien lubalo bene gimito kit meno. 34Dok ka wumiyo banya bot dano ma wugeno ni gitwero culowu, pwoc aŋo ma wulimo iye? Lubalo bene miyo banya bot lubalo wek giculgi marom. 35Ento wumar lukworwu, wutim ber, wumi banya, kun pe wugeno ni gibiculowu, ci mot me pwoyowu bibedo madwoŋ, dok wubibedo litino pa En Mamalo Twal; pien en timo ber bot jo ma pe pwoye ki bot jo maraco. 36Wubed lukica macalo wunwu lakica.\\nŊolo kop i kom jo mukene\\n37“Pe wuŋol kop i kom jo mukene, wek wun bene pe gibiŋol kop i komwu; pe wuŋol kop olo jo mukene, wun bene pe gibiŋolo kop loyowu. Wutim kica bot dano pi balgi, ci wun bene gibiweko balwu. 38Wumi, gibimiyowu. Gibimiyowu gin ma gipimo maber i korwu, ma gidilo, ma giyeŋo, ma o. Pien kit gin ma wupimo kwede jami en aye bene gibipimo kwede Jami botwu.”\\n39-Yecu obolo botgi carolok. Owacci, “Latowaŋ twero peyo latowaŋ lawote Gin aryo ducu pe gibipoto woko i bur? 40-Lapwonnye pe dit kato dano ma pwonye; ento dano ducu ka doŋ gipwonyogi maber, gibidoko macalo lapwonygi. 41Piŋo ineno cuŋ kal ma tye i waŋ omeru, ento dul yat ma tye i waŋi in kikomi pe ineno. 42Nyo itwero waco bot omeru niŋniŋ ni, ‘Omera, wek akwany cuŋ kal ma tye i waŋi-ni woko,’ kun in kikomi pe ineno dul yat ma tye i waŋi In lagoba, koŋ ikwoŋ kwanyo dul yat ma tye i waŋi-ni woko, ci miyo doŋ ineno piny maber me kwanyo cuŋ kal ma tye i waŋ omeru ca.\\nYat maber giŋeyo i kom nyige\\n(Matayo 7.17-20; 12.34b-35)\\n43“Pien pe tye yat maber ma twero nyako nyige maraco; ki yat marac bene pe twero nyako nyige mabeco; 44-yat acel acel giŋeyo pi nyige. Pe gipwono olam ki i kom oryaŋ, dok bene pe gipwono olok ki i kom ocok. 45-Dano maber kwanyo gin maber i kin jami mabeco ma en okano i cwinye, dano marac kwanyo gin marac ma i kin jami maraco ma en okano, pien dog dano loko gin ma opoŋ i cwinye.\\nOdi aryo ma gigero\\n46“Piŋo wulwoŋa ni, ‘Rwot, Rwot,’ kun pe wutiyo gin ma acikowu? 47Dano ducu ma bino bota ma winyo lokka, dok tiyo, abinyuto botwu ŋat ma en cal kwede. 48Rom ki dano ma ogero ot ma okwinyo matut, ma ocibo guti i kom pata got; ka pii opoŋ, ci kulu ocorre i kom ot, ento pe otwero yeŋone, pien bigero maber. 49Ento dano ma winyo lokka kun pe tiyo, rom ki dano ma ogero ot i ŋom laboŋo guti; ka kulu omol ki tek i kome, oyotoyot opoto, ogannye woko piny lirubuku.”","num_words":1051,"character_repetition_ratio":0.045,"word_repetition_ratio":0.0,"special_characters_ratio":0.257,"stopwords_ratio":0.304,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Marako 1 ACO85 - Acakki me lok me kwena maber i kom - Bible Search\\n(Matayo 3.1-12; Luka 3.1-18; Jon 1.19-28)\\n1Acakki me lok me kwena maber i kom Yecu Kricito, Wod pa Lubaŋa, 2-kit ma gicoyo kwede i buk pa lanebi Icaya ni,\\n“Nen, acwalo lakwenana otelo nyimi,\\nma bigero yoni;\\n3-dwan dano mo ma daŋŋe ki i tim ni,\\n4Kit meno, Jon Labatija ocako nen i tim, kun tito lok ni, “Wuŋut wek wulim batija, wek Lubaŋa owek balwu.” 5Ci jo ma i lobo Judaya ducu ki jo ducu ma i gaŋ Jerucalem gucito bote. Gutuco balgi, ci en obatijagi i kulu Jordan.\\n6-Jon yam ruko boŋo yer kinaga, ka tweyo pyere ki del, kun camo bonyo ki moo kic ma i tim. 7En obedo ka tito lok kun wacci, “Dano mo obebino kun lubo kora ma kato an ki dit, ma an pe aromo guŋo piny ka gonyo del war tyene. 8An abatijawu ki pii, ento en bibatijawu ki Cwiny Maleŋ.”\\n(Matayo 3.13-17; Luka 3.21-22)\\n9I kare meno Yecu oa ki i Najaret me Galilaya obino bot Jon, ci Jon obatija en i kulu Jordan. 10Ka Yecu obea woko ki i pii, otugi neno ka polo yabbe, ki Cwiny Maleŋ ma bino kun lyanne piny macalo akuri ci opye i kome. 11-Ci dwan ocako winnye ma a ki i polo kun wacci, “In aye i Woda ma amaro, ma cwinya yom i komi.”\\n(Matayo 4.1-11; Luka 4.1-13)\\n12Cutcut Cwiny Maleŋ otero Yecu woko wa i tim. 13Ci obedo i tim nino pyeraŋwen; Catan ocako bite, ma onoŋo en tye kacel ki lee tim, kun lumalaika gikonye.\\nYecu ocako ticce i Galilaya\\n(Matayo 4.12-17; Luka 4.14-15; Jon 4.1-3, 43)\\n14I kare ma gitweyo Jon woko i mabuc, Yecu ocako bino i Galilaya kun tito lok me kwena maber ma a ki bot Lubaŋa; 15-owacci, “Kare doŋ oromo, ker pa Lubaŋa onyiko cok; wuŋut, wuye lok me kwena maber.”\\nYecu olwoŋo lucik-rec aŋwen\\n(Matayo 4.18-22; Luka 5.1-11)\\n16Ka Yecu onono woto rabo dog nam me Galilaya, ci oneno Cimon ki ominne Anderiya, ka gitye ka bolo obwo recgi i nam; pien gin lumak-rec. 17Yecu ocako lwoŋogi ni, “Wubin wulub kora, ci an abimiyowu wudoko lumak dano.” 18Ci cutcut gutugi weko obwogi, gulubo kore. 19Ka dok guwoto anyim manok, ci oneno Yakobo ki ominne Jon, gin awobe pa Jebedayo, ma onoŋo gitye i yeya ka lubo obwo recgi. 20En otugi lwoŋogi cut, ci giweko wongi Jebedayo odoŋ ki luticce i yeya, gucako lubo kore.\\nDano ma tye ki cen marac\\n21Gucako cito wa i Kapernaum, ci cutcut i ceŋ cabit Yecu odonyo i kacokke, ocako pwonyogi. 22-Dano guuro kit pwonnye matek, pien owonyogi macalo won twero, pe macalo lipwony-cik. 23Ci cutcut dano mo ma tye ki cen marac onen i kacokke; 24ocako daŋŋe matek ni, “Ilaro gin aŋo kwedwa kaa, in Yecu Lanajaret? Doŋ ibino ka tyekowa bo? An aŋeyi, in i dano maleŋ pa Lubaŋa.” 25Ento Yecu ojuke, kun wacce ni, “Liŋ mot, a woko ki i kome!” 26Cen marac oryeye ki koko matek, ka oa woko ki i kome. 27Dano ducu guuro matek, kun gipenye kekengi ni, “Man gin aŋo? Man aye dok kit pwony manyen bo? Nen en ka ciko wa cen maraco-gu ki twero, ci gin bene giwinyo doge.” 28Ci pire oywek oromo kabedo ducu murumo lobo Galilaya.\\nYecu ocaŋo maro Cimon Petero\\n(Matayo 8.14-15; Luka 4.38-39)\\n29Ci cutcut gua woko ki i kacokke, gudonyo i ot pa Petero ki Anderiya, gunywako wot ki Yakobo ki Jon. 30Maro Petero onoŋo tye ki two lyeto, obuto piny, ci cutcut gutito pire bot Yecu. 31Yecu ocito omako ciŋe otiŋe kwede malo, ci two lyeto ocaŋ woko ki i kome, ka ocako gwokogi.\\nYecu ocaŋo jo mapol otyeno\\n(Matayo 8.16-17; Luka 4.40-41)\\n32Otyeno ma ceŋ opoto woko, gucako kelo bote lutwo ducu ma komgi lit, ki jo ma cen marac omakogi. 33Jo ducu ma i gaŋ gucokke i doggola. 34Ci en ocaŋo lutwo mapol ma onoŋo gitye ki kwa two mapatpat, kun ryemo ki lwak cen-gu mapol; pe oye cen mo oloko, pien onoŋo giŋeye.\\nYecu otiŋo wot me tito lok\\n35Odiko con ma piny pud col, Yecu oa malo, ci opuk ocito woko wa i kabedo ma dano pe iye, ci obedo ka lego Lubaŋa kunnu. 36Cimon ki jo ma gitye kwede gucako lubo kore; 37ka gunoŋe ci guwacce ni, “Dano ducu gitye ka yenyi.” 38En ogamo doggi ni, “Dok wakobu woko i gaŋ mukene ma tye cok ki kany, wek acitit lok kunnu bene; pien meno en aye gin mumiyo abino.” 39-Ci Yecu ocako tiŋo wot orumo lobo Galilaya ducu, kun woto ki tito lok i kacokkegi ki ryemo cen-gu bene.\\nYecu olonyo kom ladobo\\n(Matayo 8.1-4; Luka 5.12-16)\\n40Ladobo mo obino bot Yecu, kun orumo coŋe piny obako doge bote, olege ni, “Ka imito, itwero lonyo koma.” 41Ci kica omako Yecu i kome, ocako ryeyo ciŋe ogudo kome, kun wacce ni, “Amito; komi olony.” 42Ci cutcut dobo ocaŋ ki i kome, kome odoko leŋ. 43Yecu ocike matek, ka ocwale kwede ocito. 44-Ocike ni, “Winy ba, pe icitit ki dano mo; ento ber icit ci icinyutte keni bot ajwaka pa Lubaŋa, wek imi gityer pi komi ma doŋ ocaŋ-ŋi, kit ma yam Moses ociko, wek obed lanyut botgi.” 45Ento en ocito, ocako tito lokke atyer bot lwak, ci lokke oywek. Pieno omiyo Yecu pe doŋ twero donyo i gaŋ mo ka maleŋ; ocako bedo i kabedo ma dano pe iye, ento lwak gumol gucito bote ma gua ki i kabedo ducu.","num_words":870,"character_repetition_ratio":0.044,"word_repetition_ratio":0.0,"special_characters_ratio":0.276,"stopwords_ratio":0.257,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Acakki 21 ACO85 - Rwot dok olimo Cara kit ma con owaco, - Bible Search\\nAcakki 20 Acakki 22\\n1Rwot dok olimo Cara kit ma con owaco, ci otime kit ma yam ociko kwede. 2-Cara ogamo ic, ci onywalo latin laco ki Abraim, ma kun en doŋ oti woko, i kare ma yam Lubaŋa otitte pire-ni. 3Abraim ocako nyiŋ latin ma ginywalle, ma Cara aye onywalo-ni, ni Icaka. 4-Abraim oliro wode Icaka ka doŋ otyeko nino aboro me ditte, kit ma yam Lubaŋa ocike kwede. 5Abraim onoŋo doŋ mwaka me ditte romo miya acel, ka doŋ wode Icaka ginywalo. 6Cara owacci, “Lubaŋa doŋ omiya anyero; wa ŋat ma biwinyo bene binyera.” 7Ci owacci, “Aŋa ma kono ceŋ owaco ki Abraim ni waŋ mo Cara bidoto latin? Nen ka doŋ anywalle awobi ma doŋ en oti, oloc woko.”\\nGiryemo Agar ki Icmael woko\\n8Latin odoŋo, ci gijuke dot woko; Abraim otedo karama madit i nino ma gijuko iye Icaka dot-ti. 9Ento ka Cara oneno wod pa Agar ma anyira Ejipt, ma yam onywal ki Abraim, ka tuko ki latinne Icaka, 10-en owaco bot Abraim ni, “Ryem aŋeca man ki wode, gucit woko, pien wod pa aneca-ni pe bibedo laleyo kacel ki woda Icaka.” 11Lok meno cwiny Abraim ocwer iye matek, en pi wode. 12-Ento Lubaŋa owaco ki Abraim ni, “Pe cwinyi ocwer pi latin ki pi aŋecani; gin ducu ma Cara owacci, tim kit ma en otitti, pien litino pa Icaka aye gibilwoŋogi ni likwayu. 13Dok abimiyo wod pa aŋeca bene doko rok, pien en latinni.” 14Abraim opuk odiko con, okwanyo kwon ki opiro pii, omiyo Agar, olwoke otere i yo, ci oŋabo jami ki latinne i wi gwoke, ocwale kwede woko. Dako meno ocito gire, obedo ka lak ata i tim me Beer-ceba.\\n15Ka pii ma i opiro otum woko, ci opyelo latinne piny i te yat buŋa mo. 16Ka oweko latinne, ocito cen ka ma borre rom ki ka ma ka gibayo atero gik iye; pien owacci, “Pe myero anen to pa latinna.” En obedo i anyim kuca, ci latin odaŋŋe ki koko. 17Lubaŋa owinyo koko pa latin, lamalaika pa Rwot ocako lwoŋo Agar ki i polo, kun wacce ni, “Man lok aŋo Agar? Pe doŋ i lwor, pien Lubaŋa doŋ otyeko winyo dwan koko pa latin ki ka ma ipyele iye-ni. 18Doŋ ia malo, itiŋ latin, ci ikwake matek, pien abimiyo en doko rok madit.” 19Ka Lubaŋa oyabo waŋe, ocako neno waŋ pii; ci ocito otwomo, opiko i opirone poŋ, ka omiyo wode omato. 20Lubaŋa obedo ki latin meno; odoŋo, obedo i tim, odoko ladwar matek ki atero. 21Obedo i tim Paran; minne onyomme nya jo Ejipt.\\nAbraim ki Abimelek gucikke\\n22-I kare meno Abimelek ki ladit wi monnye Pikol guwaco bot Abraim ni, “Lubaŋa tye kwedi i gin ducu ma itiyo; 23kombeddi doŋ ikwoŋ kwoŋ kweda i nyiŋ Lubaŋa ni, pe ibiumo waŋa, kadi wa litinona ki likwaya bene; macalo an bene atimi ber-ri, in bene ibitima ber, ki lobona ma koni in labedo iye-ni.” 24Abraim ogamo ni, “Abikwoŋo.”\\n25Abraim ocako kok bot Abimelek pi waŋ pii mo ma onoŋo luticce gucerre woko kome. 26Abimelek ogamo ni, “An pe amedo ki ŋeyo ŋatti mo mutimo lakit lok-ku; in bene pe imedo ki titta lokke. Pe amedo ki winyo lokke nio wa tin!” 27Lacen Abraim okwanyo romi ki twoni, omiyogi bot Abimelek, ci gin jo aryo guketo gicikke i kingi. 28Abraim oyero bwoŋi romi abiro, oketogi pat. 29Abimelek owaco ki Abraim ni, “Bwoŋi romi abiro ma iketo pat-ti kono piŋo?” 30Ogamo ni, “Bwoŋi romi magi abiro ma ibigamogi ki i ciŋa-ni, ibiketogi pi bedo cadenna ma nyuto ni, an aye yam akwinyo waŋ pii man.” 31Mumiyo kabedo meno gilwoŋo ni Beer-ceba, pien onoŋo gin aryo ducu gukwoŋŋe iye ki kwoŋ. 32Kit meno guketo gicikke i Beer-ceba. Ka doŋ Abimelek ki Pikol ladit lawi monnye gua, gudok i lobo pa jo Piliciti. 33Abraim opito yat anaŋa i Beer-ceba, ci olwoŋo iye nyiŋ Rwot, Lubaŋa Mabedo Nakanaka. 34Abraim ori i lobo pa jo Piliciti kare malac.","num_words":654,"character_repetition_ratio":0.041,"word_repetition_ratio":0.0,"special_characters_ratio":0.248,"stopwords_ratio":0.237,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Jo Korint 7 ACO85 - Wun ma amaro, cikke meno yam - Bible Search\\n2 Jo Korint 6 2 Jo Korint 8\\n2 Jo Korint 7\\n1Wun ma amaro, cikke meno yam giciko piwa. Pi meno, myero walonnye woko kekenwa i gin mo ducu ma cido komwa nyo cwinywa, kun walworo Lubaŋa, wek wadoku jo maleŋ atikatika.\\nYomcwiny pa Paulo pi ŋut pa jo Korint\\n2Wuyab cwinywu botwa; pe watimo ŋat mo marac, pe wabalo ŋat mo, pe bene wabuyo ŋat mo pi mito lim. 3Pe awaco man ni wek kop olowu, pien yam awaco botwu koŋ ni wun piwu lit botwa mada, wek wato dok wakwo kacel kwedwu. 4Atye ki gen mada i komwu; awakke bene matek piwu. Cwinya okwe maber, dok apoŋ ki yomcwiny i canwa ducu.\\n5-Cakke i kare ma wao i Makedonia pe wabedo ki yweyo mo. Can onoŋo orumowa woko tuŋŋi ki tuŋŋi, lweny i kin dano ki lworo ma onoŋo tye i cwinywa. 6Ento Lubaŋa ma kweyo cwiny jo ma can obwoyogi, okweyo cwinywa pi bino pa Tito. 7Pe pi binone keken, ento bene pi kit ma wun wukweyo kwede cwinye. En otito botwa pi mit ma wutye kwede me nena, cwercwiny ma wutye kwede, ki kit ma wularo kwede pira, ci omedo yomcwinya ameda.\\n8Kadi bed waragana ca yam ocwero cwinywu, an pe doŋ aŋut pi coyone, kadi bed yam aŋut pien aneno ni waraga ca ocwero cwinywu pi kare mo. 9Kombeddi an cwinya yom, pe te lokke ni, pien awaŋo cwinywu, ento pien waŋ cwinywu omiyo wuŋut. Waŋcwinywu meno onoŋo oa ki bot Lubaŋa, wek omi pe wunoŋ can mo piwa. 10Pien waŋcwiny ma Lubaŋa miyo kelo ŋut ma tero dano i larre, ma pe doŋ gitwero waco ni, “Kono yam pe atimo”; ento waŋcwiny me lobo kelo to. 11Koŋ wunen kit ma Lubaŋa otiyo kwede ki waŋcwinywu! Doŋ wunen kit ma wuketo kwede cwinywu, kit ma doŋ wuketo kwede tek me nyuto ni wupe ki bal, kit akemowu, kit lworo, kit mit ma wutye kwede me nena, kit ma wularo kwede pira, ki kit ma wuculo kwede kwor! Wun doŋ wutyeko nyutte woko kenwu i yo ducu ni pe wutye ki bal mo i lok meno. 12Mumiyo kadi bed acoyo botwu waraga, pe acoyo pi ŋat ma otimo gin marac, kadi pi ŋat ma gitimo gin marac i kome, ento acoyo wek omi kit ma wularo kwede pira onen woko ka maleŋ botwu i nyim Lubaŋa. 13Man en aye gin mumiyo cwinywa doŋ okwe.\\nMedo i kom kwecwinywa, yam wabedo ki yomcwiny mada pi yomcwiny pa Tito, pien wun ducu wukonyo me kweyo cwinye. 14Kadi bed yam awakke i nyime piwu, lewic pe omaka; ento kit macalo yam lok ducu ma wabedo ka Tito botwu obedo lok me ada, kit meno wakkewa bene i nyim Tito obedo me ada. 15Ka ce en po i kom kit macalo wun ducu wuwinye kwede, ki kit ma wujole kwede ki lworo ki myelkom, mar medde ameda i iye i komwu. 16An cwinya yom, pien atye ki gen madit i komwu i yo ducu.","num_words":496,"character_repetition_ratio":0.055,"word_repetition_ratio":0.0,"special_characters_ratio":0.241,"stopwords_ratio":0.274,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jekaria 8 ACO85 - Lok pa Rwot me mony obino bota, kun - Bible Search\\nJekaria 7 Jekaria 9\\nRwot ociko pi roco Jerucalem odoco\\n1Lok pa Rwot me mony obino bota, kun wacci, 2“An nyeko omaka pi Cion ki twon nyeko mo madwoŋ, an nyeko omaka pire ki twon akemo madwoŋ-gu. 3Rwot owaco kuman ni, Abidwogo wa i Cion, ci abibedo wa i dye Jerucalem, pienno Jerucalem gibilwoŋo ni gaŋ me agena, got pa Rwot me mony, got maleŋ. 4Rwot me mony owaco kuman ni, Co muti ki mon muti dok gibibedo piny i dye Jerucalem, ki jo muti gibikomo ki tal ma ŋat acel acel omako i ciŋe. 5Yo ducu ma i dye Jerucalem bipoŋ ki awobe ki anyira ma gituko i dye yo. 6Rwot me mony owaco kuman ni, Ka ce lokke obedo me aura i nyim jo ma gudoŋ i kare man, myero lokke obed me aura wa i nyima bene? Man lok pa Rwot me mony kikome. 7Rwot me mony owaco kuman ni, Nen ba, an abilaro jona ki i lobo ma yo tuŋ wokceŋ ki i lobo ma yo tuŋ potoceŋ bene; 8ci abikelogi gibibedo wa i dye Jerucalem; gin gibibedo jona ki an bene abibedo Lubaŋa megi, me agena ki muporre.”\\n9Rwot me mony owaco kuman ni, “Jiŋ badwu obed matek, wun jo ma i kare man wubedo ka winyo lok ma lunebi gitye ka waco, nia wa i kare ma gicako keto kwede guti me ot pa Rwot me mony, wek gicak gero iye ot mere. 10I kare ma con ca yam pe giculo mucara ki dano mo, wa pi lee bene pe giculo, dok bene onoŋo kuc pe tye bot dano mo me kato ki me dwogo, pi lumerok; pien onoŋo amiyo ŋat acel acel mon ki lawote. 11Ento i kare man pe doŋ abitimo jo ma gudoŋ-ŋi kit ma yam atimo i kom jo ma con ca, man lok pa Rwot me mony kikome. 12An abimiyo kuc romo kabedo ducu, olok binyako nyige, lobo biceko cam, ki polo bene bimiyo toyo luk i kome; abimiyo jo ma gudoŋ-ŋi camo jami magi ducu. 13Wun jo me ot pa Juda ki me ot pa Icrael, yam nyiŋwu odoko me lacen dano i kin rok ducu; kombeddi doŋ abilarowu, wek wubed lukel gum i kom jo mukene bene. Pe wulwor, wujiŋ badwu obed matek.”\\n14Pien Rwot me mony owaco kuman ni, “Kit macalo yam doŋ ayubbe me timowu marac, nia wa i kare ca ma kwarowu gumiyo akemo omaka, akayo iye laka, Rwot me mony ma owaco, 15kit meno i kare man bene dok ayubbe me timo Jerucalem maber ki ot pa Juda bene; pe doŋ wulwor. 16-Man gin ma myero wutim: ŋat man olok lok me ada bot lawote; wuŋol kop me ada i dog gaŋwu, ma kelo kuc i kin dano; 17pe myero ŋat mo i kinwu oyub lok marac ki i cwinye i kom ominne; pe wumar kwoŋo kwoŋ me goba, pien lok meno ducu cwinya dag matek, man lok pa Rwot kikome.”\\n18Lok pa Rwot me mony obino bota, kun waco ni, 19“Ri kec me dwe me aŋwen, ki ri kec me dwe me abic, ki ri kec me dwe me abiro, ki ri kec me dwe me apar, gibibedo nino madito me yomcwiny ki kwe ic pi ot pa Juda, ki me karama me yomcwiny; pienno wumar ada ki kuc.\\n20“Rwot me mony owaco ku man ni, Rok mapatpat pud gibimedde ki bino, wa jo ma gibedo i gaŋi mapol-gu; 21jo ma gibedo i gaŋ acel gibiwot i gaŋ mukene, kun giwacci, ‘Wubin wacitu ka lego gum bot Rwot, waciyenyu Rwot me mony; an doŋ abecito.’ 22Rok mapol ki rok matego gibibino i Jerucalem ka yenyo Rwot me mony ki me lego kica bote. 23Rwot me mony owaco ku man ni, I kare meno jo apar ma gua ki i lwak rok ma lebgi patpat gibimako dog kanyi pa Lajudaya, kun giwacci, ‘Wek wanywak wot kwedi, pien wawinyo ni Lubaŋa tye kwedwu.’ ”","num_words":653,"character_repetition_ratio":0.099,"word_repetition_ratio":0.0,"special_characters_ratio":0.252,"stopwords_ratio":0.312,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 17 ACO85 - Rwot oloko kweda. Owacci, “Wod pa - Bible Search\\nEjekiel 16 Ejekiel 18\\nCarolok i kom olok ki ocur\\n1Rwot oloko kweda. 2Owacci, “Wod pa dano, wac lok me koc lit, ci ilok carolok bot jo Icrael 3wek guŋe gin ma an Rwot Lubaŋa atye ka wacone. Yam tye ocur mo madit ma tye ki bwome madito, ma oyaro woko malac. Onoŋo yec kome nen mwonya mada ma tye ki raŋi mapol ma kitgi patpat. Otuk ocito i Lebanon ci oturo wi yat cedar me Lebanon woko. 4Oturo cwiny wi lano cedar me agikkine, ci ocito kwede otero wa i lobo pa lucat-wil, ci oketo i gaŋ pa lucat-wil. 5Dok okwanyo jaŋ yat ki obokene ki i lobo Icrael ci opito i lobo maberre ka ma pii dwoŋ iye wek odoŋ. Opito kit macalo gipito kwede yat ma doŋo i dog kulu, 6ci odoko yat olok ma ojany oluk lapiny, Jaŋe ojany okemo yo tuŋ bot ocur, ki lwite obedo ka ma yat ocuŋ iye, Kit meno ocako doko yat olok, ci oketo jaŋe mapol wa pote doŋ ocako lot oluk mada.\\n7“Ento yam onoŋo tye ocur mo mukene madit ma tye ki bwome madit ki yecce madwoŋ, Nen, lwit yat olok man olot oket ki piny i ŋom okemo yo tuŋ bote, ci oloko jaŋe ma pote oluk bene okemo yo tuŋ bote kun geno ni bimiyo ecwiyo pii muromo makato pii ma en limo i kabedo ka ma onoŋo en doŋo iye-ni. 8Ento onoŋo yam gipito i ŋom maberre ma tye i ŋet pii madwoŋ, wek oket jaŋe muteggi mapol, onyak nyige, wek odok yat olok ma pire tek adada.”\\n9Rwot Lubaŋa openyo kuman ni, “Yat olok man bidoŋo maber ci bedo kwo? Ci ocur mukwoŋo-ni pe biputo woko ki lwite ducu, ci toŋo jaŋe woko, wek pote ma pud lot alota-ni otwo woko? Man pe bimito dano ma kome tek nyo lwak me rok ma gitek me putone woko ki lwite ducu. 10Ada, doŋ gipito, ento tika twero doŋo bedo kwo? Pe bitwo woko liweŋ ka ce yamo ma a yo tuŋ wokceŋ obino okodo matek i kome ci ocoro woko piny? Pe bitwo woko ki i kabedo ka ma onoŋo tye ka doŋo iye-ni?”\\nTe lok me carolok\\n11Rwot owaco bota ni, 12-“Peny jo magi ma gin Lujemo-ni ka ce giŋeyo te lok me carolok man. Wac botgi ni kabaka me Babilon obino i Jerucalem ci omako kabaka ki rwodine ci odok kwedgi cen i Babilon. 13Ci okwanyo latin ker acel, oketo gicikke kwede, kun omiye okwoŋo kwoŋ ni ebigwoko cikke meno. Omako jo madito ma nene oterogi woko 14wek ker doŋ okwe woko mot, pe dok oille malo, dok bene me neno ni gigwoko gicikkene wek ker ocuŋ. 15Ento kabaka me Juda ojemo woko ci ocwalo lukwena gucito i Ejipt, ka kelo bote lwak aguragura ki dul mony madit. Tika en biloyo lweny? En twero loyo pi timo gin ma kit meno? En twero turo gicikke ci riŋo bwot woko ma ps koŋ noŋo giketo can i kome?\\n16“Doŋ adada kit macalo atye kwo-ni,” man Rwot Lubaŋa ma owaco, “Kabaka-nu bito i Babilon, pien ocayo kwoŋŋe, dok oturo gicikke ma onoŋo en oketo ki kabaka me Babilon, ma okete me bedo i wi komker. 17Kadi ki Parao ki dul monnye matek-ki ki buca mony madit pe gibitwero konye ki lweny ka jo Babilon gutoro cel lobo gurumo woko pi neko lwak Jo mapol ma gibedo kenyo. 18Doŋ kit macalo en ocayo kwoŋŋe, kun oturo bene gicikke ma onoŋo en oketo, dok otimo gin magi ducu, pi meno en pe bibwot.”\\n19Mumiyo Rwot Lubaŋa owaco kuman ni, “An Lubaŋa makwo, pi meno abiketo can i kome pi kwoŋ ma okwoŋo i nyima ma en ocayo ki gicikkena bene ma en oturo woko-ni. 20Abiciko obwona wek omok iye, ci en bimoko i i owicca, abitere i Babilon ka doŋ acako ŋolo kop i kome ki kunnu pi lok roro ma en obedo ka ketone i koma. 21Lulweny ma giyerogi ayera gibinekogi woko ducu ki pala lucwan, ki jo ma gudoŋ makwo gibiket woko ata. Man bimiyo wuŋeyo ni an Rwot doŋ atyeko loko lok man.”\\nCikke pa Lubaŋa ma miyo gen\\n22Rwot Lubaŋa owaco kuman ni, “An kikoma aye ma abikwanyo cwiny yat cedar matocone-ni ki i lano wiye, abituro ki malo kunnu, an kikoma aye abipito, 23abipito i wi got mabor ma tye i Icrael-li; wek ojany iye mapol onyak nyige, ci odok yat madit wek kit kwa lee ducu me tim gubin gubed i tere; ki kit kwa winyo ducu gibigero odigi i tipo jaŋe ducu. 24Doŋ yadi ducu me tim biŋeyo ni an a Rwot aye ma amiyo yat madit ma odoŋo mabor doko yat matidi, ki yat matidi amiyo doko yat madit ma odoŋo mabor, dok bene amiyo yat madyak two woko, ka amiyo yat mutwo pote lot ci luk mada. An Rwot doŋ atyeko loko lok man, dok bene abitiyo gin ma onoŋo doŋ awaco.”","num_words":812,"character_repetition_ratio":0.043,"word_repetition_ratio":0.0,"special_characters_ratio":0.238,"stopwords_ratio":0.259,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Tekwaro 15 ACO85 - Cwiny pa Lubaŋa obino i kom Ajaria - Bible Search\\n2 Tekwaro 14 2 Tekwaro 16\\n2 Tekwaro 15\\nAca odwoko cwiny jone i kom Rwot\\n(1 Luker 15.13-15)\\n1Cwiny pa Lubaŋa obino i kom Ajaria wod pa Oded, 2omiyo en ocito orwatte ki Aca, ci otitte ni, “Winy an, Aca, ki jo Juda ki Benjamin ducu. Rwot tye kwedwu, ka ce wun wutye kwede. Ka wuyenyo en, ci wubinoŋo en, ento ka wubwoto en, en bene bibwotowu. 3Jo Icrael onoŋo gubedo laboŋo Lubaŋa me ada pi kare malac, wa ajwaka ma pwonyogi bene onoŋo pe, dok gubedo laboŋo cik; 4ento i kare ma arubaruba madwoŋ odiyogi gulokke bot Rwot, Lubaŋa pa Icrael, kun giyenyo en, omiyo gunoŋo en. 5I kare meno ducu onoŋo nar mo pe tye ki kuc me kato woko nyo kadi me dwogo gaŋ, pien cwiny dano orubbe woko pi can mapatpat ma obedo ka poto i kom jo ma gibedo i lobo ducu. 6Kingi opokke woko atata, rok lwenyo ki rok wadi ki gaŋ i kom gaŋ wadi, pien Lubaŋa odiyogi ki can i kit yo mapatpat. 7Ento wun, cwinywu obed nwaŋ! Pe wuwek badwu okwe woko, pien Lubaŋa biculo waŋ ticwu.”\\n8Ka Aca owinyo lok meno ducu, ma lanebi Ajaria wod pa Oded otito-ni, ci cwinye odoko nwaŋ, ocako jwero cal jogi me kipyeda woko ducu ki i lobo Juda ki Benjamin ki i gaŋi ducu ma en omayogi i lobo godi ma i Epraim, ci oyubo keno tyer pa Rwot ma yam tye i nyim kicika ma gidonyo kwede i ot pa Rwot. 9En ocoko jo Juda ducu ki jo pa Benjamin, ki jo ma gua i Epraim ki Manace ki Cimeon, ma onoŋo gibedo i kingi, pien onoŋo jo mapol gudak gua ki i Icrael gukobo bote pien guneno ni Rwot Lubaŋa tye kwede. 10Gucokke i Jerucalem i dwe me adek i mwaka me apar wiye abic me loc pa Aca. 11Gutyero gitum bot Rwot i nino meno, kun gikwanyo ki i kom jami ma gukelo, ma yam guyako, twoni ma romo miya abiro ki romi alip abiro. 12Ci gucako keto gicikke me cito bot Rwot, Lubaŋa pa kwarigi, ki cwinygi ducu ki tipogi ducu; 13dok guciko matek ni ŋat ma pe bicito bot Rwot, Lubaŋa pa Icrael, myero ginek woko, kadi bed dano matidi nyo dano muteggi, laco nyo dako. 14Gucako kwoŋo kwoŋ bot Rwot ki dwan maloŋo, kun gidaŋŋe, ma gikuto tum-gu ki tuŋ romi-gu. 15Ci jo Juda ducu cwinygi obedo yom pi kwoŋo kwoŋ; pien gukwoŋo kwoŋ ki cwinygi ducu, gubedo ka yenyo Rwot ki mitgi ducu, ci gunoŋo en, ka Rwot ocako miyogi yweyo i kabedo ducu.\\n16Kabaka Aca oryemo wa minne Maaka woko, pe oye ni omed bedo daker pien en otiyo cal me kipyeda pi Acera ma jok ma dako. Aca otoŋo cal jokke oŋido woko, ci owaŋo woko i nota kulu Kidron. 17Ento waŋ jogi ma i wi godi pe gimukogi woko ki i Icrael Kadi bed kumeno, Aca obedo ki leŋic i kom Rwot pi kare me kwone ducu. 18En okelo i ot pa Rwot mot ma wonne odyero, kacel ki mere kikome bene ma odyero, ryal ki jabu ki weer-gu. 19Lweny koŋ dok obedo pe nio kwede wa i mwaka me pyeradek wiye abic me loc pa Aca.","num_words":537,"character_repetition_ratio":0.043,"word_repetition_ratio":0.0,"special_characters_ratio":0.247,"stopwords_ratio":0.317,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Matayo 10 ACO85 - Yecu olwoŋo lupwonnyene apar wiye - Bible Search\\nYecu olwoŋo lupwonnye apar wiye aryo\\n(Marako 3.13-19; Luka 6.12-16)\\n1Yecu olwoŋo lupwonnyene apar wiye aryo bote, ci omiyogi twero me ryemo cen maraco, ki me caŋo kit two ducu kadi wa goro-gu. 2Nyiŋ lukwena magi apar wiye aryo gin ene: mukwoŋo Cimon, ma gilwoŋo ni Petero, ki Anderiya ominne; Yakobo wod pa Jebedayo, ki Jon ominne: 3Pilipo ki Bartolomayo; Tomaci ki Matayo lajog-mucoro; Yakobo wod pa Alipayo, ki Tadayo; 4Cimon ma yam obedo i kin jo ma gimito locken, ki Juda me Keriot, ma odobe.\\n(Marako 6.7-13; Luka 9.1-6)\\n5Dano magi apar wiye aryo Yecu oorogi, kun cikogi ni, “Pe wucit i kin Lulork, pe bene wudony i gaŋ pa Lucamaria mo, 6ento wucit bot jo Icrael, ma gitye calo romi murwenyo. 7-I kare ma wutye ka wot wutit lok, kun wuwaco ni, ‘Ker me polo doŋ onyiko cok.’ 8Wucaŋ lutwo, wucer jo muto, wucaŋ ludobo wek gulonnye, wuryem cen maraco. Wun wugamo nono laboŋo cul mo, wumi bene nono laboŋo cul. 9Pe wuwot ki jabu, kadi ryal, kadi lim mo i del pyerwu, 10-pe wuter kadi kicaa mo me wotwu, kadi ki bamo kanyi aryo, kadi war tyen, kadi ki odoo; pien latic myero gimiye cam ocam. 11Gaŋ madit nyo paco mo ma wudonyo iye, koŋ wuniaŋ aŋa ma myero ma bedo iye, ci wubed bote nio waŋ ma wua ki kenyo. 12Ka wuedonyo i ot koŋ wumot dano ma i ot meno. 13Ci ka ot meno myero, wumi kuc i kom jo me ot meno; ento ka ce pe myero, ci wuwek kucwu odwog cen botwu. 14-Ka ce ŋat mo pe bijolowu nyo pe biwinyo lokwu, ci wuteŋ apwa woko ki i tyenwu i kare ma noŋo wua wuweko ot nyo gaŋ meno. 15-Ada, atittiwu ni, i nino me ŋolo kop can pa Codom ki Gomora bibedo tworatwora, ento can ma gibikelo i kom gaŋ meno doŋ bikato.\\nAyelayela ma bibedo i kare me anyim\\n(Marako 13.9-13; Luka 21.12-17)\\n16-“Nen, doŋ acwalowu me cito woko macalo romi i kin orudi; pi meno wubed ryek calo twol dok wubed laboŋo bal mo i komwu calo akuri. 17-Dok wugwokke i kom dano; pien gibiterowu i lukiko, dok gibigoyowu i kacokkegi, 18gibiywayowu giterowu i nyim luloc ki luker-gu pira, wubitito lok ma bedo caden botgi ki bot Lurok bene. 19Ka giterowu i lukiko, pe wubed ka tamo kit ma myero wulok kwede, nyo kit lok aŋo ma wubilokone; pien lok ma myero wuloki gibimiyowu i cawa meno; 20pien pe wun aye wubilok, ento Cwiny Maleŋ pa Wonwu aye bilok ki i iwu. 21-Omego bimiyo ominne ni ginek woko, ki wego bene bimiyo latinne ni ginek woko, ki litino gibitugge i kom lunyodogi, gimiyo lunyodogi ni ginekgi woko; 22-dok dano ducu bikwerowu pira. Ento ŋat ma ciro kun diyo cwinye nio i agikki bilarre. 23Ka inen guketo ayela i komwu i gaŋ acel, ci wuriŋ woko i gaŋ ma cok kwede; pien ada awacciwu ni, pe wubiwoto i gaŋi me Icrael wurumo woko ducu, ma noŋo peya Wod pa dano obino.\\n24-“Dano ma pud gipwonyo apwonya pe bedo dit makato ŋat ma pwonye, kadi latic bene pe bedo dit makato laditte; 25-ento romo ka dano ma gipwonyo-ni odoko calo ŋat ma pwonye, ki latic bene ka odoko calo laditte. Ka onoŋo gulwoŋo won ot ni Beeljebul, ci doŋ jo ma i pacone gibilwoŋogi ki nyiŋ marac ma rom mene?\\n26-“Pi meno, pe wulworgi; pien pe tye gin ma giumo ma pe gibiyabo ka maleŋ, kadi ki gin ma gikano ma pe biŋene. 27Gin ma awaco botwu i colpiny, myero wutit i leŋpiny; ki gin ma gikwilo akwila i itwu lawewe, wutuc lokke wa i wi labila ot. 28Pe wulwor jo ma neko kom, ento pe gitwero neko tipo; ento myero wulwor ŋat ma twero neko tipo ki kom ducu i Geena. 29Ojwinyojwiny aryo pe gicato pi cente apar? Ento mo acel pe poto piny i ŋom ma Wonwu pe ŋeyo. 30Kadi bed wa yer wiwu doŋ gikwanogi woko liweŋ. 31Pi meno, pe wulwor; pien piwu tek twatwal makato pi ojwinyojwiny mapol. 32Pi meno dano ducu ma bituco nyiŋa i nyim dano, an bene abituco nyiŋe i nyim Wora ma tye i polo, 33-ento ŋat ma bikwera i nyim dano, an bene abikwere woko i nyim Wora ma tye i polo.\\nPe kuc ento pala lucwan\\n34“Pe wutam ni abino me kelo kuc i lobo; an pe abino me kelo kuc, ento pala lucwan. 35-Pien abino me poko kin dano woko ki wonne, nyako bipokke woko ki minne, ki ci-wod bene bipokke woko ki dane. 36Lukwor pa dano bibedo jo ma i pacone. 37Ŋat ma maro wonne nyo minne makato an pe myero me bedo danona; ki ŋat ma maro wode nyo nyare makato an pe myero me bedo danona. 38-Dok bene dano ma pe tiŋo yatariyane kun lubo kwede kora pe myero me bedo danona. 39-Dano ma noŋo kwone, birwenyo kwone woko arwenya; ento ma rwenyo kwone pira binoŋo.\\nBakacic ma dano binoŋo\\n40-“Dano ma jolowu noŋo ojolo an, ki ma jola noŋo ojolo ŋat ma oora. 41Ŋat ma jolo lanebi ni pien obedo lanebi, bilimo bakacic pa lanebi; ki ŋat ma bijolo dano ma kite atir ni pien dano ma kite atir, bilimo bakacic ma rom ki pa dano ma kite atir-ri. 42Dok bene dano ma bimiyo pii maŋic me amata bot ŋat acel i kom jo magi matino ni pien en obedo, lapwonnyena, ada awacciwu ni, pe bikeŋ bakacicce.”","num_words":892,"character_repetition_ratio":0.04,"word_repetition_ratio":0.0,"special_characters_ratio":0.252,"stopwords_ratio":0.298,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"“Wukok Bene Kacel ki Jo ma Kok”—Jo Roma 12:15 | Me Anyama\\nKWAN I LEB Acholi Aukan Baoule Batak (Karo) Batak (Simalungun) Batak (Toba) Biak Bislama Cambodian Chin (Hakha) Chokwe Chopi Chuabo Dayak Ngaju Drehu English (Leb Muno) Greenlandic Hmong (White) Iban Javanese Kachin Karen (S'gaw) Kazakh Kikongo Kimbundu Kisi Krio Laotian Lhukonzo Lomwe Macua Maltese Mapudungun Mauritian Creole Mizo Navajo Ndau Ngangela Nias Niuean Nyaneka Nyungwe Quechua (Ayacucho) Quechua (Cuzco) Quichua (Chimborazo) Quichua (Imbabura) Romany (Macedonia) Romany (Macedonia) Cyrillic Romany (Southern Greece) Runyankore Rutoro Sangir Saramaccan Sena Seychelles Creole Sunda Tahitian Tshwa Uighur (Cyrillic) Umbundu Urdu Uruund Wallisian Wayuunaiki\\n“Wucuk cwinywu kekenwu, dok wukonnye bene kekenwu wek wudong i cwinywu.”​—1 JO TECALONIKA 5:11.\\nWER: 121, 75\\nJehovah kweyo cwinywa nining?\\nGinacoya mene ma twero kweyo cwiny jo ma gikumu?\\nJo me kacokke gitwero kweyo cwiny jo ma gikumu nining?\\n1, 2. Pingo mitte ni wanyam kit ma watwero kweyo cwiny jo ma gikumu? (Nen cal ma i pot karatac man.)\\nSUSI owaco ni: “Wabedo ki arem cwiny pi to pa latinwa cokcok pi mwaka acel kulu.” Omego mo acel owaco ni i nge to pa dakone, ewinyo “arem mo malit adada i kome ma pe titte.” Ki cwercwiny madit, jo mapol bene giwinyo arem kit meno. I kacokke pa Lukricitayo i kare-ni, utmegiwa mapol onongo pe gibyeko ni jogi me amara gibito ma Armagedon pud peya oo. Gwok danoni mo me amara oto, nyo ingeyo ngat mo ma tye ka kumu. Ka tye kit meno, iromo bedo ki tam ni, ‘Ngat ma tye ka kumu twero nongo kwecwiny nining?’\\n2 Jo mapol giwaco ni ka kare woto ki kato, arem bene kwe woko. Ento tika timme kumeno kare ducu? Dato mo owaco ni, “Anongo ni dok rwatte ma loyo me wacone ni gin ma itimo aye twero konyi me nongo kwe cwiny.” Wek wang bur moni ocang, tero kare dok bene mitte ni kigwok maber. I yo acel-li, tero kare dok mito gwok maber wek cwiny ngat moni okwe. Gin ango ma twero konyo jo ma kumu wek gunong kwecwiny?\\nJEHOVAH AYE “LUBANGA MA KWEYO CWINY DANO DUCU”\\n3, 4. Pingo watye labongo akalakala ni Jehovah niang arem ma watye kwede?\\n3 Jehovah, Wonwa ma lakica aye ma miniwa kwecwiny ma mitte. (Kwan 2 Jo Korint 1:3, 4.) En winyo arem pa jo ma tye ki arem, dok bene ocikke bot jone ni: “An aye abedo ngat ma kweyo cwinyi.”​—Icaya 51:12; Jabuli 119:50, 52, 76.\\nJehovah tye ki miti matek adada me cero jo ma lugen\\n4 Wonwa ma lamar, bene orwenyo jone me amara i to, me labolle laticce Abraim, Yakobo, Moses ki dong Kabaka Daudi. (Wel 12:6-8; Matayo 22:31, 32; Tic pa Lukwena 13:22) Baibul nyutiwa ni Jehovah tye ki miti matek adada me cero jo magi ma lugen-ni. (Yubu 14:14, 15) I kare meno, gibibedo ki yomcwiny dok ma komgi yot kwicikwici. Jehovah bene orwenyo Latin kayone i to. Baibul waco ni ‘cwiny Lubanga obedo yom’ i kom Yecu kare ducu. (Carolok 8:22, 30) Pe watwero goyo kit arem ma Jehovah owinyo ka en neno kit ma Wode to malit kwede.​—Jon 5:20; 10:17.\\n5, 6. Jehovah kweyo cwinywa nining?\\n5 Watwero bedo labongo akalakala mo ni Jehovah bikonyowa. Pi meno, myero wabed agonya me lega bote ki dok me titte arem ma wawinyo. Kweyo cwinywa adada me ngeyone ni Jehovah niang kit ma wawinyo kwede dok ni en bikweyo cwinywa! Ento en timo meno nining?\\n6 Yo acel aye ni Jehovah tiyo ki cwiny mere maleng me kweyo cwinywa. (Tic pa Lukwena 9:31) Yecu ocikke ni Wonwa bimiyo cwiny maleng bot jo ducu ma lege. (Luka 11:13) Susi, ngat ma waloko i kome malo-ni owaco ni: “Warumu congwa piny tyen mapol kun wabako dogwa bot Jehovah ni okwe cwinywa. I kare magi ducu, kuc pa Lubanga ogwoko cwinywa ki tamwa.”​—Kwan Jo Pilipi 4:6, 7.\\nYECU BENE NIANG KIT MA WAWINYO KWEDE\\n7, 8. Pingo wangeyo ni Yecu bikweyo cwinywa?\\n7 I kare ma Yecu tye i lobo, en olubo kit Wonne, i lokke ki i ticce. (Jon 5:19) Jehovah ocwalo Yecu i lobo wek okwe cwiny “jo ma cwercwiny onurogi” ki “jo ma kumo.” (Icaya 61:1, 2; Luka 4:17-21) Dano onongo gingeyo ni Yecu niang peko ma gitye kwede dok ni en mito konyogi.​—Jo Ibru 2:17.\\n8 Ngene kene ni i kare ma Yecu pud tidi, wadine ki lureme macok bene guto. Me labolle, nen calo wonne, Yucepu oto ma Yecu pud awobi matidi. * (Nen lok ma tye i tere piny.) Go kong kit ma obedo tek kwede bot ngat man ma onongo lakica adada-ni me kanyo arem cwiny ma en tye kwede, pa minne, omegine, ki pa lumegine.\\n9. Yecu owinyo nining i kare ma Lajaro oto?\\n9 I ticce me pwony, Yecu onyuto ni eparo pi dano dok en lakica. Me labolle, i kare ma lareme Lajaro oto, Yecu owinyo arem ma Maliam gin ki Marita gitye kwede. Cwinye ocwer adada ma oweko en okok ki pig wange, kadi bed ni en onongo ngeyo ni ebicero Lajaro woko.​—Jon 11:33-36.\\n10. Wangeyo nining ni Yecu niang kit ma wawinyo kwede i kare-ni?\\n10 Lok me kwecwiny ma Yecu owaco con konyowa nining i kare-ni? Baibul nyuto ka maleng ni Yecu pe olokke. Baibul waco ni: “Yecu Kricito gire kite tye acel keken laworo ki tin ki nino ma pe tum.” (Jo Ibru 13:8) En obedo “Won Kwo” pien en oweko twere botwa me nongo kwo ma pe tum. Yecu bene niang maber adada cwercwiny ma ngat moni tye kwede, dok “en twero konyo jo ma gibitogi.” (Tic pa Lukwena 3:15; Jo Ibru 2:10, 18) Pi meno, watwero bedo labongo akalakala ni Yecu pud cwinyi cwer ka en neno jo mukene cwinygi cwer. En niang arem ma gitye kwede, dok twero kweyo cwinygi “i kare ma mitte.”​—Kwan Jo Ibru 4:15, 16.\\n“CUKO CWINY MA WAKWANO I GINACOYA”\\n11. Ginacoya mene ma inongo kweyo cwinyi adada?\\n11 Kit ma Yecu okumu kwede i kare ma Lajaro oto tye i kin lok mapol ma kicoyogi i Baibul me kweyo cwinywa. Man pe tye me ur pien “gin ducu ma yam gicoyo i kare macon ca onongo gicoyo me pwonyowa, wek wacir can, dok bene owek wabed ki gen pi lok me cuko cwiny ma wakwano i ginacoya.” (Jo Roma 15:4) Ka cwinyi cwer, in bene itwero nongo kwecwiny ki i ginacoya calo magi:\\nJehovah “tye cok ki jo ma cwinygi goro, en laro jo ma gitye ki arem madwong i cwinygi.”​—Jabuli 34:18, 19.\\n“Ka atamo pi jami mapol, in [Jehovah] ikweyo cwinya ki kicani.”​—Jabuli 94:19.\\n“Kombeddi Rwot Yecu kikome, ki Lubanga Wonwa ma marowa dok okweyo cwinywa matwal ki gen maber ma obina pi kica, okwe cwinywu, omokwu matek.”​—2 Jo Tecalonika 2:16, 17. *​—Nen lok ma tye i tere piny.\\nWATWERO NONGO KWE CWINY KI I KACOKKE\\n12. Itwero kweyo cwiny jo mukene nining?\\n12 Jo ma cwinygi cwer bene gitwero nongo kwecwiny ki i kacokke. (Kwan 1 Jo Tecalonika 5:11.) Itwero jingo ki kweyo cwiny jo ma ‘cwinygi cwer’ nining? (Carolok 17:22) Wii myero opo ni tye “kare me ling alinga, ki kare me lok.” (Latitlok 3:7) Dato mo ma nyinge Dalene owaco ni mitte ni ngat ma tye ka kumu otit tamme ki kit ma ewinyo kwede labongo kano gin mo. Pi meno, gin ma pire tek ma itwero timone aye me ciko iti me winyo lokke labongo ngolo doge. Junia, ngat mo ma ominne odene owaco ni, “Kadi bed ni pe itwero niang peko ma ngat moni tye ka wok ki iye, gin ma pire tek aye ni imito niang kit ma giwinyo kwede.”\\n13. Gin ango ma wiwa myero opo iye madok i kom kumu?\\n13 Myero wiwa opo ni pe wan ducu wakumu i yo marom. I cawa mukene pe twere me tito arem ma wawinyo. Lok pa Lubanga waco ni: “Yomcwiny ma itye kwede bedo meri keni; ki keccwiny bene meri; pe tye dano mo ma twero nywako gin-gu ducu kwedi.” (Carolok 14:10) Kadi bed ni ngat moni otit kit ma ewinyo kwede, pe yot ki jo mukene me niang gin ma en tye ka wacone.\\nPol kare, gin ma pire tek aye me ‘koko kacel ki jo ma gikok’\\n14. Gin ango ma watwero wacone me kweyo cwiny jo ma gikumu?\\n14 Twero bedo tek me ngeyo gin ma myero watit bot jo ma gikumu. Ento Baibul wacciwa ni “lok ma a ki i leb ngat maryek twero cango dano.” (Carolok 12:18) Jo mapol gunongo gin ma twero kweyo cwiny ma gitwero nywako ki jo mukene ki i brocuwa me When Someone You Love Dies. * (Nen lok ma tye i tere piny.) Pol kare, gin ma pire tek aye me ‘koko kacel ki jo ma gikok.’ (Jo Roma 12:15) Gaby, lamego mo ma cware oto owaco ni i cawa mukene gin ma etwero timone me nyuto kit ma ewinyo kwede aye koko. En dok omedde ni: “Meno aye gin muweko anongo kwecwiny ka luwota gikok kacel kwede. I cawa meno, awinyo calo pe atye ka kumu kena.”\\n15. Watwero kweyo cwiny jo mukene nining ka wanongo tek me lok kwedgi wang ki wang? (Nen bok ma wiye tye ni “ Lok ma Kweyo Cwiny Dano.”)\\n15 Ka inongo tek me waco gin mo ma kweyo ngat moni wang ki wang, bedo ber ka icwale lok macek i cim nyo icone waraga mo macek. Itwero keto wang ginacoya mo acel, itito gin mo maber ma wii po i kom ngat ma oto-ni, nyo bene inywako gin mo ma otimme ma oyomo cwinyi. Junia owaco ni: “Lok macego cego ma kicwala nyo namo ki Lukricitayo luwota konya mada. Jami calo meno weko angeyo ni kimara dok kiparo pire.”\\n16. Yo mene ma pire tek ma watwero kweyo kwede ki cwiny jo mukene?\\n16 Legawa twero konyo utmegiwa ma gitye ka kumu. Watwero lega pigi nyo walego kacel kwedgi. Kadi bed ni tek boti me timone pien itamo ni itwero kok woko, lega-ni twero bedo ki teko me kweyo cwinygi. Dalene wiye po ni: “I cawa mukene ka lumege gibino ka cuko cwinya, apenyogi ka giye me lega kacel kweda. Ka gucako lega, nongo te lebgi dwalle woko ento te lebgi cako yubbe motmot ci dong gilego i yo ma gudo cwinya adada. Niyegi, margi, ki dong kit ma giparo kwede pira ojingo niyena adada.”\\nMEDDE KI KWEYO CWINY JO MUKENE\\n17-19. Pingo myero wabed ka cuko cwiny jo ma gikumu kare ducu?\\n17 Pe watwero ngeyo kare ma ngat moni twero terone wek cwinye okwe. Ka ngat mo me amara pud oto atoya, wadi ki lirem gicuko cwiny adada. Dok i ngeye, ngat man dok cen i kit kwone me nino ducu. Ento nongo jo ma gikumu pud gimito cuko cwiny. Pi meno, bed atera me miyo kony. “Ngat ma larem bedo ki mar i kare ducu, ki dano ginywalo me nywako peko ki omegine.” (Carolok 17:17) Myero wakwe cwiny jo ma gikumu ka pud gimito konywa.​—Kwan 1 Jo Tecalonika 3:7.\\n18 Wii opo ni cwercwiny twero bwoyo ngat moni i cawa mo keken. Man twero timme i nino dwe me nyomgi, pi wer ma gudo cwinye, cal, tic, ngwec kom ngat meno, dwan, nyo kare ma gin mo timme iye. Ka dato nyo laco mo ma dakone oto tye ka timo gin mo kene pi tyen me acel calo wot i gure nyo kwer me Nipo, man dok twero bedo malit adada. Omego mo acel owaco ni: “Abedo ki lworo ni i nge mwaka me acel me nyomwa, i nino dwe ma wanyomme iye kikome, abiwinyo malit adada, dok man pe obedo yot. Ento omege mogo guyubo gure mo matidi ki lurema macok i nino meno wek pe abed kena.”\\n19 Wii myero bene opo ni jo ma cwinygi cwer pe gimito ni kikwe cwinygi i kare ma peko otimme iye keken. Junia otito ni: “Pol kare kony ma kimiyo i kare mapat ki nino ma gin moni otimme iye konyo adada. Meno pire tek adada dok twero kweyo cwiny ngat moni.” Ki lok ada, pe watwero kwanyo cwercwiny ki par ducu ma ngat moni tye kwede, ento watwero kweyo cwiny jo ma gikumu ka wakonyogi ki timo jami mogo. (1 Jon 3:18) Gaby owacci: “Atye ki pwoc madit bot Jehovah pi luelda ma gudiyo cwinya i kare ma atye ka kato ki i peko. Guweko awinyo ni Jehovah kara mara adada.”\\n20. Pingo cikke pa Jehovah kweyo cwinywa adada?\\n20 Tye me yomcwiny me ngeyone ni Jehovah, Lubanga ma kweyo cwiny dano ducu bikwanyo jami ducu ma keliwa cwercwiny i kare me nicer. (Jon 5:28, 29) Lubanga ocikke ni ‘ebimwonyo to woko matwal, dok ebidunyo pig wang dano woko ducu.’ (Icaya 25:8) Ci dong ma ka ‘kok kacel ki jo ma gikok,’ dano ducu ma i lobo gibibedo ki “yomcwiny kacel ki jo ma tye ki yomcwiny.”​—Jo Roma 12:15.\\n^ para. 8 Baibul tito ni i kare ma Yecu tye ki mwaka 12, Yucepu onongo pud kwo. Ento pe dong kiloko i kom Yucepu nicakke i kare ma Yecu otimo tango mukwongo me loko pii doko kongo. Man nyuto ni gwok nyo Yucepu onongo dong oto woko i kare meno. Medo i kom meno, i kare ma kiguru Yecu i kor yat, en owaco ki lakwena Jon ni ogwok minne, en onongo pe twero miyo minne i cinge ka onongo Yucepu pud kwo.​—Jon 19:26, 27.\\n^ para. 11 Ginacoya mogo ma jo mukene gunongo kweyo cwinygi aye Jabuli 20:1, 2; 31:7; 38:8, 9, 15; 55:22; 121:1, 2; Icaya 57:15; 66:13; Jo Pilipi 4:13; ki dong 1 Petero 5:7.\\n^ para. 14 Nen bene pwony ma wiye tye ni “Kwe Cwiny Jo ma Kumo, Kit ma Yecu Otimo” [“Comfort the Bereaved, as Jesus Did”] i Watchtower me Novemba 1, 2010.\\nLok ma Kweyo Cwiny Dano\\nMagi aye lok mogo macego cego ma jo mukene gucoyo me kweyo cwiny luremgi:\\n“Pe wangeyo gin ma myero wawacci ento gin ma wangeyo aye ni wamari. Pe watwero niang kit ma iwinyo kwede kikome, ento Jehovah ngeyo dok bikweyo cwinyi. Wageno ni legawa bikonyi olo to.”\\n“Walego ni Jehovah okwe cwinyi i kare me peko man.\\n“Walego ni inong kwe cwiny me ngeyone ni Lubanga wiye pe biwil i kom ngat ma imaro-ni, dok wiye bipo i kom jami ducu mabeco ma en otimo ci bicere woko.”\\n“Ngat ma imaro pe dong bikemme ki lakwor me agikki, ma en aye to. I kare-ni wiwa pe biwil i kom niye ma en onyuto nio ka kicere i Paradic.”\\n“Kadi bed ni pe watwero tito arem ducu ma bino pi rwenyo ngat me amara i to, watye ki miti me kuro kare ma Wonwa me polo bidwoko danoni me amara ma oto-ni.”","num_words":2302,"character_repetition_ratio":0.053,"word_repetition_ratio":0.003,"special_characters_ratio":0.26,"stopwords_ratio":0.308,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nwoyo Cik 6 ACO85 - “Man aye lok ma giciko, ki lwak cik - Bible Search\\nNwoyo Cik 5 Nwoyo Cik 7\\nNwoyo Cik 6\\nCik madit makato\\n1“Man aye lok ma giciko, ki lwak cik ki gin ma Rwot oŋolo ma Rwot Lubaŋawu ocika ni apwonywu kwede, wek wulubgi i lobo ma wubicito loka ca ka camone, 2wek wulwor Rwot Lubaŋawu, wun kikomwu ki likwayowu, kun wugwoko cikke ducu ki lok ducu ma en ociko ma atye ka cikowu kwede, nino ducu me kwo mewu, wek wuri i wi lobo pi kare malac. 3Pi meno, wun jo Icrael wuwiny, wugwokke wek wulubgi, wek nyimwu obed leŋ, wek wunya bene mapol, kit ma Rwot Lubaŋa pa kwarowu yam owaco botwu i lobo ma mol cak ki moo kic-ci.\\n4-“Wuwiny, wun jo Icrael: Rwot Lubaŋawa en Rwot acel. 5-Mar Rwot Lubaŋani ki cwinyi ducu, ki tiponi ducu ki tekki ducu. 6-Lok magi ducu ma acikowu kwede tin-ni wubiketo i cwinywu; 7dok wubipwonyo litinowu kwedgi matek. Wulok lok i komgi ma wubedo i odiwu, ki ka wutye ka wot i yo, ka wubuto piny ki ka wua malo. 8Wutwe i ŋut ciŋwu obed lanyut; wutwe bene i dye tur nyimwu. 9Dok wubicoyo i kom okar doggola me odiwu, ki i dog gaŋwu.\\nCan ma bibino pi balo cik pa Lubaŋa\\n10-“I kare ma Rwot Lubaŋawu doŋ otyeko kelowu i lobo ma yam okwoŋo pire bot kwarowu Abraim ki Icaka ki Yakobo, ni ebimiyowu, ma tye iye gaŋi madito ma gibeco, ma yam pe wun aye wugerogi, 11ki odi ma gupoŋ ki jami ducu ma gibeco ma yam pe wun aye wupoŋo igi, ki bur pii ma gikwinyogi ma pe wun aye wukwinyo, ki poto olok ki poto jeituni ma pe wun aye wupito; ka doŋ wucamo wuyeŋ, 12ci ber wugwokke wek wiwu pe owil woko i kom Rwot ma yam okwanyowu woko ki i lobo Ejipt, i ot me opii. 13-Wulwor Rwot Lubaŋawu, wuti pi en, wukwoŋ kwoŋwu ki nyiŋe. 14Pe wulub kor lubaŋa mukene ducu, macalo lwak lubaŋa pa rok mapatpat ma birumowu dyere, 15pien Rwot Lubaŋawu ma tye i kinwu-ni en Lubaŋa ma lanyeko; wek kiniga pe omak Rwot Lubaŋawu i komwu, miyo en bityekowu woko liweŋ ki i wi lobo.\\n16-“Pe wuom i Rwot Lubaŋawu, macalo yam wuomo kwede iye i Maca. 17Wuket cwinywu ka gwoko lok ducu ma Rwot Lubaŋawu ociko, ki lokke me caden, ki cikke ducu ma en ocikowu kwede. 18Dok wubitiyo gin ma nen atir dok maber i waŋ Rwot, wek nyimwu obed leŋ, wek wucit wucam lobo maberri ma yam Rwot okwoŋo pire ni ebimiyo bot kwarowu, 19kun wuryemo lukworwu woko ducu ki i nyimwu, macalo Rwot yam owaco.\\n20“I kare me anyim, ka latinni bipenyi ni, ‘Lok man me caden kono te lokke aŋo, ki lwak cik ducu ki gin ma giŋolo ma Rwot Lubaŋawa ocikowa kwede-ni?’ 21ci ibiwaco ki latinni ni, ‘Wan yam onoŋo wabedo opii pa Parao i Ejipt, ci Rwot okwanyowa ki i Ejipt pi twero me bade. 22Yam Rwot onyuto lwak lanyut ki taŋo madito dok malit twatwal i kom lobo Ejipt ki i kom Parao ki i kom jo ma i ode ducu ma waneno ki waŋwa. 23Okwanyowa woko ki kunnu wek ekelwa wa kany, eminiwa lobo ma yam okwoŋo pire ni ebimiyo bot kwarowa. 24Rwot yam ocikowa ni walub cik magi ducu, dok ni walwor Rwot Lubaŋawa wek wabed maber nakanaka, wek en ogwokwa wabed makwo, macalo koni watye-ni. 25Ka wagwokke wek wacob lok man ducu ma gicikowa kwede ki i nyim Rwot Lubaŋawa, macalo en yam ocikowa kwede, miyo wabedo jo ma kitwa atir.’","num_words":585,"character_repetition_ratio":0.071,"word_repetition_ratio":0.0,"special_characters_ratio":0.24,"stopwords_ratio":0.325,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Camuel 1 ACO85 - Yam tye dano mo i Ramataimjopim ma i - Bible Search\\nRuth 4 1 Camuel 2\\n1 Camuel 1\\n1Yam tye dano mo i Ramataimjopim ma i lobo godi me Epraim nyiŋe Elkana wod pa Jerokam, ma wod pa Eliu wod pa Toku, ma en aye wod pa Jupi ma jo Epraim. 2Onoŋo tye ki mon aryo; nyiŋ ŋat acel Anna, ki nyiŋ dako mukene Penina. Penina onoŋo tye ki litino, ento Anna onoŋo litinone peke.\\n3Dano man yam a ki i gaŋŋe mwaka ki mwaka ci cito ka woro Rwot me mony ki ka tyero gitum i Cilo, ka ma onoŋo tye iye awobe pa Eli aryo, Kopuni ki Finekaci, ma gin ajwagi pa Rwot. 4I nino ma Elkana tyero iye gitumme-ni, en miyo dul riŋo bot dakone Penina ki bot awo bene ki anyirane ducu. 5Ento kadi bed en maro Anna mada en bedo ka miyo bote dul acel keken, pien Rwot onoŋo otweyo iye woko, pe nywal. 6Nyeke bedo ka ŋeto iye marac ki cwero cwinye, pien Rwot otweyo iye woko, pe nywal. 7Kit tim meno obedo ka timme mwaka ki mwaka; i kare ducu ma Anna cito kunnu i ot pa Rwot, nyeke bedo ka ŋeto iye. Yam miyo Anna bedo ka koko, ci pe camo. 8I nino mo acel cware Elkana openye ni, “Anna, ikok piŋo? Piŋo pe icamo? Cwinyi cwer piŋo? An pe ayomo cwinyi makato awobe apar?”\\n9Ka doŋ gutyeko camo cam ki mat i Cilo, ci Anna oa malo. I kare-nu onoŋo ajwaka Eli obedo i wi komme i ŋel okar doggola me ot pa Rwot. 10Anna onoŋo cwinye cwer matek, ci ocako lego Rwot kun kok matek twatwal. 11-Okwoŋo kwoŋ kun waco ni, “Ai Rwot me mony, ka ce ibineno aroma ma aŋecani tye kwede, kun ipo pira, ma wii pe wil i koma, ce imiya latin laco ci abitiŋo am iyo bot Rwot pi kare me kwone ducu, dok lyedi mo bene pe bigudo wiye.”\\n12Ka en pud omedde ki lega i nyim Rwot, Eli obedo ka neno doge. 13Anna obedo ka lega ki i cwinye, kun del doge aye yeŋŋe, ento dwane pe winnye; mumiyo Eli otamo ni en dako ma lamero. 14Ci Eli owaco bote ni, “Ibimer pi kare ma rom mene? Juk mero ki koŋo yinoni-ni woko.” 15Ento Anna odok iye ni, “Pe kumeno, rwoda, An a dako ma cwercwiny aye oneka woko, Pe amato koŋo yino nyo gin ma mero dano, ento abedo ka yako lok ma iiya woko i nyim Rwot. 16Pe iloka abed dako ma kile rac, pien gin ma abedo ka loko-ni ducu dwoŋŋe parra ki cwercwinya.” 17Ci Eli odok iye ni, “Wot ki kuc. Lubaŋa pa Icrael myero oye legani ma ikelo bote-ni.” 18Anna ogamo ni, “Wek gum okaya i nyimi, ladit,” Ka okato ocito woko, ocako cam, ci waŋe odoko leŋ.\\n19Gupuk woko odiko con, gucito ka woro Rwot; ka lacen gudok paco tugi i Rama. Elkana obedo ki dakone Anna, ci Rwot ogamo lega pa Anna. 20Anna ogamo iye, Ka kare oromo, onywalo latin laco, ci ocako nyiŋe Camuel, pien Dwacci, “Alego alega ki bot Rwot.”\\n21Elkana ki jo ma i ode ducu dok gucito ka tyero gitum me mwaka bot Rwot, ki pi cobo kwoŋŋe. 22Ento Anna pe ocito, Owaco bot cware ni, “Ka latin doŋ obwoto deto cak, abitere, wek ocinen i nyim Rwot, obed kunnu doŋ matwal.” 23Cware Elkana ogamo ni, “Tim gin ma ineno ni ber; koŋ doŋ ikur waŋ ma obwoto dot. Ento Rwot aye ocob lokke kakare.” Ci Anna odoŋ ka doto latinne, nio ka oweko doto cak. 24Ka doŋ wode obwoto dot ci otere, kacel ki twon ma ditte romo mwaka adek, ki moko kwon ma romo debe aryo, ki opiro koŋo vino, ci okele i ot oa Rwot ma i Cilo, kun onoŋo latin pud tidi. 25Guneko twon, ka gutero latin bot Eli. 26Ci Anna owaco bote ni, “A rwoda, tika ipo i koma? An aye a dako ma yam ocuŋ i nyimi kany kun alego Rwot-ti. 27Yam alego pi latin man, ci Rwot oye legana ma akok kwede bote. 28Mumiyo an adyero en woko i ciŋ Rwot pi kare me kwone ducu; doŋ adyere woko i cin Rwot en.” Ci guworo Rwot kunnu.","num_words":693,"character_repetition_ratio":0.034,"word_repetition_ratio":0.0,"special_characters_ratio":0.259,"stopwords_ratio":0.258,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luka 17 ACO85 - Yecu owaco bot lupwonnyene ni, “Gin ma - Bible Search\\nGin ma miyo dano poto i bal\\n(Matayo 18.6-7, 21-22; Marako 9.42)\\n1Yecu owaco bot lupwonnyene ni, “Gin ma miyo dano poto i bal pe bigeŋŋe; ento bineno can ŋat ma kelo gin ma miyo dano poto i bal! 2Kono obedo ber bot dano meno ka gitweyo kidi rego i ŋute, gibolo kwede i nam, kato ma en weko ŋat acel i kin litino matino magi poto i bal. 3-Wugwokke kenwu; ka omeru obalo, juke, ka oŋut, ci timme kica. 4-Ka otimo bal i komi tyen abiro i nino acel, ce olokke boti tyen abiro, kun legi ni, ‘Aŋut,’ time kica.”\\n5Lukwena guwaco bot Rwot ni, “Med niyewa!” 6Rwot ogamo ni, “Kono yam wutye ki niye macalo nyig kodi dek karadali, kono wuwaco ki yat man ni, ‘Putte keni, ipitte i dye nam,’ kono owinyo dogwu.\\nTic pa latic\\n7“Aŋa i kinwu ma tye ki laticce ma puro ki kweri dyaŋ nyo kwayo romi, ma ka odwogo ki i poto ci wacce ni, ‘Bin oyotoyot ibed piny ka cam’? 8Pe koŋ en biwacce ni, ‘Yubba cam me otyeno, itwe pyeri ikella cam, nio ka an acamo, amato, lacen in ibicamo ibimato’? 9En pwoyo latic-cu pien olubo lok ma gicike kwede? 10Pe gire. Wun bene kit meno, ka wutyeko tiyo gin ducu ma gicikowu, myero wuwac ni, ‘Wan lutic ma pe konyo gin mo; watiyo gin ma myero keken.’ ”\\nYecu olonyo ludobo apar\\n11Ka onoŋo Yecu oecito Jerucalem, ci owok ki i waŋ apokki me Camaria ki Galilaya. 12Ka odonyo i paco mo, ci ludobo guromo kwede, kun gucuŋ ka mabor, 13gudaŋŋe ni, “Yecu, Ladit, timwa kica.” 14-Yecu onenogi, owaco botgi ni, “Wucit wunyutte kenwu bot ajwagi pa Lubaŋa.” Man pud gitye ka cito, komgi olony. 15Ŋat acel i kingi ka oneno ni ecaŋ woko, ci odwogo cen kun pako Lubaŋa ki dwan maloŋo; 16oryebbe piny ka tyen Yecu, kun pwoye. En onoŋo Lacamaria. 17Yecu openyo ni, “Yam pe gilonyo dano apar? Jo aboŋwen kono gitye kwene? 18Pe tye ŋat mo i kingi ma odwogo cen ka pako Lubaŋa, ento kono larok man keken?” 19Owacce ni, “A, icit giri, niyeni ocaŋi.”\\nBino me ker pa Lubaŋa\\n(Matayo 24.23-28, 36-41)\\n20Luparicayo gupenyo Yecu ni, “Ker pa Lubaŋa bibino awene?” En odok iye botgi ni, “Ker pe Lubaŋa pe bibino ki lanyut ma gineno. 21Pe gibiwaco botwu ni, ‘Nen, en ene!’ nyo ni, ‘En ca!’ pien nen, ker pa Lubaŋa doŋ tye i kinwu.”\\n22Owaco bot lupwonnyene ni, “Kare bibino ma wubiparo pi neno nino acel mo pa Wod pa dano, ento pe wubineno. 23Gibiwaco botwu ni, ‘Nen, en ene!’ nyo ni, ‘Nen, en ca!’ Pe wucit iye, pe wulubgi. 24Pien macalo lutkot wil, ci menyo but lobo tuŋcel nio tuŋcel, Wod pa dano bene bibedo kit meno i ninone. 25Ento myero koŋ okany can madwoŋ, kun yalwak me kare man gikwere. 26-Macalo yam otimme i kare pa Nua, bitimme kit meno bene i kare pa Wod pa dano. 27-Yam gicamo, gimato, awobegi ki anyira ginyomme, nio i nino ma Nua odonyo kwede i yeya, pii aluka ocorre otyekogi ducu. 28-Kit meno bene i kare pa Lot, onoŋo gicamo, gimato, giwilo jami, gicato jami, gipito ginapita, gigero odi; 29ento i nino ma Lot oa woko ki i Codom mac ki gweŋ calfa ma mac oliyo ocwer ki i polo, otyekogi ducu. 30Bibedo kit meno i kare ma gibinyuto iye Wod pa dano. 31-I nino-nu, ŋat ma tye i wi ot kun jamine tye i ot, pe myero olor piny ka cokogi; kit meno bene ŋat ma tye i poto pe myero odwog paco. 32-Wupo mono i kom dako pa Lot. 33-Ŋat ma mito laro kwone birwenyone, ento ŋat ma rwenyo kwone, bigwoko. 34Atittiwu ni,, i dyewor meno co aryo bibuto wi kitanda acel, gibikwanyo ŋat acel, gibiweko ŋat acel doŋ. 35Mon aryo gibibedo ka rego kacel; gibikwanyo ŋat acel, gibiweko ŋat mukene doŋ. 36Co aryo bibedo i poto, gibikwanyo ŋat acel, gibiweko ŋat acel doŋ.” 37Gupenye ni, “Kwene, Rwot?” En owaco botgi ni, “Ka ma kom dano muto tye iye, acut bene gicokke kunnu.”","num_words":668,"character_repetition_ratio":0.051,"word_repetition_ratio":0.0,"special_characters_ratio":0.271,"stopwords_ratio":0.275,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"I Yo Mene ma Omyero Wangwa Onen Lubanga? | me Anyama\\nWi Lubele—Me Akwana i Kacokke | Julai 2018\\nKWAN I LEB Acholi Akha Aukan Baoule Batak (Karo) Batak (Simalungun) Batak (Toba) Biak Bislama Cambodian Changana (Mozambique) Chin (Hakha) Chokwe Chopi Chuabo Chuukese Dayak Ngaju Drehu English (Leb Muno) Gitonga Greenlandic Hmong (White) Iban Ibinda Javanese Kachin Karen (S'gaw) Kazakh Kazakh (Arabic) Kikongo Kimbundu Kisi Krio Laotian Lhukonzo Lomwe Macua Maltese Mapudungun Mauritian Creole Mizo Navajo Ndau Ngangela Nias Niuean Nyaneka Nyungwe Quechua (Ayacucho) Quechua (Cuzco) Quichua (Chimborazo) Quichua (Imbabura) Rarotongan Romany (Macedonia) Romany (Macedonia) Cyrillic Romany (Southern Greece) Runyankore Rutoro Sangir Saramaccan Sena Seychelles Creole Sunda Tahitian Tshwa Uighur (Cyrillic) Umbundu Urdu Uruund Wallisian Wayuunaiki Welsh\\nWangi Tye ka Neno Kwene?\\n“Ailo wanga aneno boti, in ma ibedo i wi komkerri i polo.”​—JABULI 123:1.\\nWER: 143, 124\\nIN IROMO GAMONE NINGO?\\nKeto wangwa i kom Jehovah tyen lokke ngo?\\nPingo Moses orwenyo motte me donyo i Lobo ma Kiciko Pire-ni?\\nPwony ango ma wanongo ki i gin mutimme i kom Moses?\\n1, 2. Keto wangwa i kom Jehovah tyen lokke ngo?\\nWATYE ka kwo “i kare me agikki” dok piny tye “marac.” (2 Temceo 3:1) Kwo bimedde ameda ki doko rac wang ma Jehovah ojwero lobo man marac-ci ci okelo kuc me ada i wi lobo. Pi tyen lok man, omyero wapennye kekenwa ni, ‘Anga ma an ayenyo kony ki tira ki bote?’ Waromo gamone cutcut ni “Jehovah,” dok meno aye obedo lagam maber loyo.\\n2 Keto wangwa i kom Jehovah tyen lokke ngo? Dok ngo ma watwero timone wek wangwa obed i kome i kare ma nongo watye ki peko? Laco Jabuli otito kit ma pire tek kwede me keto wangwa i kom Jehovah i kare ma nongo wamito kony. (Kwan Jabuli 123:1-4.) En owaco ni ka waketo wangwa i kom Jehovah, nongo watye calo latic ma neno bot laditte. I yo ma nining? Latic neno nyo jenge i kom laditte pi nongo cam ki gwok ki bote. Ento mitte bene ni owiny laditte kare ki kare wek oniang gin ma laditte mito ki bote, ci otim. I yo acel-lu, omyero wakwan Lok pa Lubanga ki diro nino ducu wek waniang gin ma Jehovah mito ki botwa, ka dong watim. Dok man weko wabedo ki gen ni Jehovah bikonyowa ka watye i peko.​—Jo Epeco 5:17.\\n3. Ngo ma twero weko pe waketo wangwa i kom Jehovah?\\n3 Kadi bed wangeyo ni myero waket wangwa i kom Jehovah i kare ducu, ento i kine mukene jami mogo twero wiro tamwa woko. Man aye gin mutimme i kom Marita, larem Yecu. En “onongo obedo ka canne ki tic mapol.” (Luka 10:40-42) Ka dano ma lagen calo Marita tamme owire woko, kadi bed ni Yecu onongo tye kacel kwede, ci wan omyero pe wabed ki ur ni gin mo twero wiro tamwa bene. Dong, ngo ma twero wiro tamwa kun weko pe waketo wangwa i kom Jehovah? I pwony man, wabinyamo kit ma jami ma jo mukene timo twero wiro kwede tamwa woko. Dok wabipwonyo kit ma watwero medde ki keto wangwa i kom Jehovah.\\nLACO MA LAGEN ORWENYO MOTTE WOKO\\n4. Pingo watwero bedo ki ur ni Moses orwenyo mot me donyo i Lobo ma Kiciko Pire?\\n4 Moses oketo wange i kom Jehovah pi nongo tira. Baibul wacciwa ni en “ociro matek, macalo en neno Lubanga ma pe nen.” (Kwan Jo Ibru 11:24-27.) Baibul bene waco ni “lanebi mo mukene pe dok onen macalo Moses, ma yam Rwot [Jehovah] ngene kwede wang ki wang.” (Nwoyo Cik 34:10) Ento kadi bed ni Moses onongo tye larem Jehovah macok adada, en okeng mot me donyo i Lobo ma Kiciko Pire. (Wel 20:12) Ngo mutimme?\\n5-7. Ngo mutimme i nge kare manok ma jo Icrael guweko lobo Ejipt, dok gin ango ma Moses otimo?\\n5 I nge dwe makato acel ma jo Icrael gua ki i lobo Ejipt, dok ma peya guo i wi Got Cinai, gin mo marac otimme. Lwak gucako daa pien pii onongo pe. Gucako nguru i kom Moses dok gukeco matek adada mumiyo “Moses okok bot Rwot [Jehovah] ni, ‘Abitimo jo man nining? Gin dong gutyeko yubbe me cela woko ki got.’” (Nia 17:4) Jehovah otito bot Moses gin me atima. Jehovah owacce ni okwany odone ci ocit ogo pata got ma i Koreb. Baibul waco ni: “Moses otimo kit meno i nyim ludongo pa Icrael.” Pii okatti ki i pata got, jo Icrael ducu gumato oromogi, ci gityeko peko meno woko.​—Nia 17:5, 6.\\n6 Baibul tittiwa ni Moses ocako nying kabedo meno ni Maca ma te lokke ni ‘Atema’ ki Meriba ma gonye ni ‘Daa.’ Pingo? “Pien jo Icrael gukeco i kome, dok pien guomo i Rwot [Jehovah] kun giwaco ni, ‘Rwot mono tye i kinwa nyo pe?’”​—Nia 17:7.\\n7 Jehovah owinyo nining i kom gin mutimme i Meriba-ni? En owinyo calo jo Icrael gujemo i kome ki i kom twerone, ento pe i kom Moses. (Kwan Jabuli 95:8, 9.) Gin ma jo Icrael gutimo-ni onongo rac adada. Ento Moses otimo gin ma atir. En oketo wange i kom Jehovah ci olubo cikke kore ki kore.\\n8. Ngo mutimme i kare ma Luicrael onongo dong gicok tyeko wotgi i dye tim?\\n8 Ento, ngo ma Moses otimo i kare ma gin ma rom ki man dok otimme i nge mwaki 40? Jo Icrael onongo dong gicok tyeko wotgi i dye aroo. Guo i kabedo mo macok ki Kadec, ma onongo pe bor ki Lobo ma Kiciko Pire. Kabedo man bene lacen kilwongo ni Meriba. * (Nen lok ma tye i tere piny.) Pingo? Pien Luicrael dok gudaa ni pii pe. (Wel 20:1-5) Ento i wang-ngi, Moses otimo bal madit.\\n9. Ngo ma Jehovah owaco ni Moses myero otim, ento en otimo gin ango? (Nen cal ma tye i pot karatac 9.)\\n9 Ngo ma Moses otimo i kare ma lwak dok gujemo? En olokke bot Jehovah doki pi nongo tira. Ento i wang-ngi Jehovah pe owaco ki Moses ni ogo got. En owaco bot Moses ni okwany odone, ogur lwak kacel i nget got, ci olok aloka ki got. (Wel 20:6-8) Moses tika otimo meno? Pe. Akemo onongo dong omake matek mumiyo en odange i wi lwak ni: “Dong wuwiny ba, wun lujemo-ni. Wumito ni wan wakel pii nia ki i pata got man piwu?” Ka dong en ogoyo got-ti, pe kicel, ento kiryo kulu.​—Wel 20:10, 11.\\nMoses pe olubo tira manyen ma Jehovah omiyo bote\\n10. Jehovah odok i kom gin ma Moses otimo nining?\\n10 Kiniga omako Jehovah i kom Moses. (Nwoyo Cik 1:37; 3:26) Pingo kiniga omako Jehovah? Tyen lok acel romo bedo pien ni Moses pe olubo tira manyen ma Jehovah omiyo bote-ni.\\n11. I kare ma Moses ogoyo got, pingo man onongo twero weko jo Icrael gitamo ni Jehovah pe otimo tango?\\n11 Twero bedo ni tye tyen lok mukene doki mumiyo Jehovah okeco. Got madit ma i Meriba mukwongo ca obedo got lela matek adada. Kadi bed ngat moni ogo got lela ki kerone ducu, pii pe twero katti ki iye. Ento godi ma i Meriba me aryo-ni dok gipat. Pol pa godi magi obedo calo got guu. Kit ma got guu obedo got ma yom, pol kare pii modo i kome ci jolle i tere piny. Ka dong, dano gikwinyo got man ci gijolo pii ki i tere. Dong i kare ma Moses ogoyo got-ti ma ka lok aloka kwede, tika jo Icrael gutamo ni pii-ni okatti pire kene ento Jehovah pe otimo tango mo? * (Nen lok ma tye i tere piny.) Pe watwero gamone labongo akalakala mo.\\nKIT MA MOSES OJEMO KWEDE\\n12. Tyen lok mukene ango ma omiyo kiniga omako Jehovah i kom Moses ki Aron?\\n12 Twero bedo ni tye dok tyen lok mukene mumiyo kiniga omako Jehovah i kom Moses ki Aron. Moses owaco bot lwak ni: ‘Wumito ni wan wakel pii nia ki i pata got man piwu?’ I kare ma Moses owaco ni “wan,” twero bedo ni en onongo tye ka lok i kome ki Aron. Lok pa Moses man pe onyuto woro pien en pe omiyo deyo ducu bot Jehovah pi timo tango-ni. Jabuli 106:32, 33 waco ni: ‘Gumiyo kiniga omako Jehovah i nget pii me Meriba pi meno omiyo Moses oneno can malit pigi. Gumiyo cwiny Moses odoko kec, omiyo oloko lok ma onongo myero pe en oloki.’ * (Nen lok ma tye i tere piny.) (Wel 27:14) Moses pe omiyo bot Jehovah deyo ma opore Pire. Jehovah owaco bot Moses ki Aron ni: “Yam wujemo i kom cikka.” (Wel 20:24) Man obedo bal madit atika!\\n13. Pingo pwod ma Jehovah omiyo ki Moses onongo rwatte dok opore?\\n13 Jehovah onongo mito ni Moses ki Aron gunyut lanen maber pien gin aye gitye ka telo wi Jone. (Luka 12:48) I kare mukato angec, Jehovah onongo okwero ni yalwak acel kulu pa Luicrael pe gibidonyo i Lobo ma Kiciko Pire-ni pien gujemo i kome. (Wel 14:26-30, 34) Pi meno, onongo opore dok rwatte ni i kare ma Moses bene ojemo, Jehovah myero omine pwod i yo acel-lu. Calo lujemo mukene ca, Moses bene pe kiyene ni odony i Lobo ma Kiciko Pire-ni.\\nGIN MA OKELO PEKO MAN\\n14, 15. Ngo mumiyo Moses ojemo i kom Jehovah?\\n14 Ngo mumiyo Moses ojemo i kom Jehovah? Kong dok wanenu Jabuli 106:32, 33 ma waco ni: ‘Gumiyo kiniga omako Jehovah i nget pii me Meriba pi meno omiyo Moses oneno can malit pigi. Gumiyo cwiny Moses odoko kec, omiyo oloko lok ma onongo myero pe en oloki.’ Dong kadi bed jo Icrael gujemo i kom Jehovah, Moses aye cwinye odoko kec. En pe ojukke kene ento oloko labongo tamo i kom adwogi me lokke.\\n15 Moses okwanyo wange woko ki i kom Jehovah pien oweko jami ma jo mukene gutimo owiro tamme. Tyen me acel ma lwak gubedo ka nguru pi pii, Moses otimo gin ma atir. (Nia 7:6) Ento romo bedo ni en ool woko pien Luicrael gubedo ka jemo pi mwaki mapol. Gwok nyo Moses onongo dong tye ka tamo pi mitine keken me kaka tamo pi kit ma etwero kelo kwede deyo bot Jehovah.\\nOmyero wamedde ki keto wangwa i kom Jehovah dok watim gin ma en mito kare ducu\\n16. Pingo omyero watam i kom gin ma Moses otimo?\\n16 Ka lanebi ma lagen calo Moses tamme owire ci otimo bal, gin acel-lu bene twero timme i komwa. Moses onongo cok donyo i Lobo ma Kiciko Pire-ni, wan bene wacok donyo i lobo manyen. (2 Petero 3:13) Labongo akalakala mo, pe wamito rwenyo mot ma pire tek meno. Ento me donyo i lobo manyen, omyero wamedde ki keto wangwa i kom Jehovah dok watim gin ma en mito kare ducu. (1 Jon 2:17) Pwony ango ma wanongo ki i bal ma Moses otimo?\\nPE IWEK JAMI MA JO MUKENE GITIMO OWIR TAMMI\\n17. Ka gin mo ocwero cwinywa, watwero juko akemowa nining?\\n17 Kadi iol woko, bed ma ijukke kekeni. I kine mukene wabedo ka kato ki i peko acel moni teretere. Ento Baibul tittiwa ni: “Pe myero waol ka tiyo gin maber, pien ka kare oromo, ka cwinywa pe odoko nyap, ci wabikayo kac.” (Jo Galatia 6:9; 2 Jo Tecalonika 3:13) Ka gin moni nyo ngat moni bedo ka cwero cwinywa kare ki kare, tika kong watamo ma peya waloko? Tika wajuko akemowa? (Carolok 10:19; 17:27; Matayo 5:22) Ka ngat mo ocwero cwinywa, myero wapwonnye me weko “kare ki kiniga pa Lubanga.” (Kwan Jo Roma 12:17-21.) Meno tyen lokke ngo? Me ka bedo ki akemo, wadiyo cwinywa kun wakuro Jehovah me timo gin mo i kom pekowa i kare ma en tamo ni opore. Ka watemme me culo wang gin marac ma ka keto wangwa i kom Jehovah, nongo pe watye ka nyuto woro pire.\\n18. Ngo ma myero wiwa opo iye ka odok i kom lubo tira?\\n18 Lub kore ki kore tira manyen ducu. Tika watye lugen i lubo tira manyen ducu ma Jehovah miyo botwa? Pe omyero wamok i timo jami kit ma yam watimo kwede con, pien ni dong wangi woko ki timone. Ma ka meno, omyero wabed atera me lubo tira manyen mo keken ma Jehovah miyowa kun wok ki i dulle. (Jo Ibru 13:17) Medo i kom meno, myero wagwokke wek ‘pe wakat gin ma yam gicoyo.’ (1 Jo Korint 4:6) Ka walubo tira pa Jehovah kore ki kore, ci wabimedde ki keto wangwa i kome.\\nPwony ango ma wanongo ki i kit ma Moses odok kwede i kom bal pa jo mukene? (Nen paragraf 19)\\n19. Watwero gwokke nining wek roc pa jo mukene pe obal watwa ki Jehovah?\\n19 Pe iwek roc pa jo mukene obal wati ki Jehovah. Ka waketo wangwa i kom Jehovah, ci pe wabibalo watwa kwede nyo waweko jami ma jo mukene gitimo cwero cwinywa. Man pire tek tutwalle ka watye ki mot me tic i dul pa Jehovah, calo Moses. Ngene kene ni, mitte ni ngat acel acel oti matek dok owiny Jehovah wek olarre. (Jo Pilipi 2:12) Ento, ka watye ki mot me tic i kacokke, ci nongo Jehovah mito ni wanyut lanen maber loyo. (Luka 12:48) Ka watye ki mar me ada pi Jehovah, ci pe tye gin mo keken ma twero miyo wapoto nyo ma twero pokowa ki i mar pa Lubanga.​—Jabuli 119:165; Jo Roma 8:37-39.\\n20. Myero wamok tamwa me timo gin ango?\\n20 Watye ka kwo i kare marac dok kwo pe yot. Dong pire tek mada ni wamedde ki neno Jehovah, ‘ma bedo i wi komkerre i polo,’ wek waniang gin ma en mito ni watim. Pe myero wawek jami ma jo mukene timo obal watwa ki Jehovah. Gin mutimme i kom Moses miyowa pwony ma pire tek. Me ka bedo ki akemo ka jo mukene gutimo bal, wan omyero wamok tamwa me neno “bot Rwot Lubangawa, nio wang ma kica omake i komwa.”​—Jabuli 123:1, 2.\\n^ para. 8 Meriba man dok pat ki Meriba mukwongo ca macok ki Repidim, ma bene kilwongo ni Maca. Ento, kilwongo kabedo aryo-ni ducu ni Meriba pien jo Icrael gudaa, dok gunguro kunnu.—Nen mep ma tye i Lamed Ngec me B3 i Baibul me New World Translation of the Holy Scriptures.\\n^ para. 11 Ngat mo ma coyo lok madok i kom Baibul owaco ni ma lubbe ki tekwaro pa Lujudaya, lujemo-ni gubedo ka wacone ni man pe obedo tango kulu pien Moses onongo ngeyo ni got meno tye ki pii i tere. Pi meno onongo gimito ni en onwo tango-ni i kom got mukene. Ki lok ada, meno obedo lok me tekwaro keken.\\n^ para. 12 Nen “Lapeny pa Lukwan Bukkewa” i Watchtower me Oktoba 15, 1987.\\nWaketo wangwa i kom Jehovah ka wakwano Lokke kore ki kore wek waniang gin ma en mito ki botwa ci walubo tira ducu ma en miyo botwa\\nIn Mono Iyenyo Cwak pa Anga?\\n“Anga ma Tye Tung Bot [Jehovah]?”\\nWan Jo pa Jehovah\\nDong Cwiny me Kica pi “Jo Ducu”\\nKit ma Itwero Weko Kwanni me Baibul Bedo Mamit dok ma Kelo Adwogi Maber\\nLapeny pa Lukwan Bukkewa\\nText Yero Bukke me kompiuta me akwanya WI LUBELE—ME AKWANA I KACOKKE Julai 2018\\nWI LUBELE—ME AKWANA I KACOKKE Julai 2018","num_words":2400,"character_repetition_ratio":0.063,"word_repetition_ratio":0.027,"special_characters_ratio":0.254,"stopwords_ratio":0.282,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lulevi 27 ACO85 - Rwot owaco bot Moses ni, “Wac bot jo - Bible Search\\nLulevi 26 Wel 1\\nCik ma mako gin ma gidyero adyera\\n1Rwot owaco bot Moses ni, 2“Wac bot jo Icrael ni, Ka dano mo okwoŋo kwoŋ ma pire tek ma otiko kom dano bot Rwot, ma myero in iŋol welle, 3ci wel ma iŋolo pi laco ma mwaka me ditte romo pyeraryo o-wa i pyerabicel bibedo cekel me ryal pyerabic, ma giporo ki cekel me kabedo maleŋ. 4Ka ce dano meno ma kwon otiko obedo dako, ci ibiŋolo wel me cekel pyeradek. 5Ka mwaka me ditte romo abic o wa i pyeraryo, ibiŋolo pi laco cekel pyeraryo, pi dako cekel apar. 6Ka ce ditte romo dwe acel o wa i mwaka abic, ibiŋolo cekel me ryal abic pi laco, cekel me ryal adek pi nyako. 7Ka mwaka me ditte romo pyerabicel nyo makato, ibiŋolo cekel apar wiye abic pi laco, pi dako apar. 8Ka ce dano mo lacan twatwal, ma pe twero miyo wel ma iŋolle, ci en bitero dano ma gikwoŋo pire-ni i nyim ajwaka ci ajwaka aye biŋolle wel, kun lubo gin ma dano ma okwoŋo kwoŋ-ŋu twero noŋone.\\n9“Ka ce kwoŋ otiko lee mo ma gityero me bedo gityer bot Rwot, lee ducu ma kit meno ma dano miyo bot Rwot bedo maleŋ. 10En pe bilokone woko ki gin mukene, nyo gwenyo loko ki wadi mo, maberre ki maracce, nyo maracce ki maberre; nyo ka en oloko lee mo ki lee wadi, ci gin aryo ducu ma gilokogi-ni gibibedo maleŋ. 11Ka ce obedo lee mo ma keni, ma pe gityero me bedo gityer bot Rwot, ci dano meno bitero lee-nu i nyim ajwaka. 12Ajwaka biŋolo welle, kadi lee-nu ber kadi rac; macalo in ajwaka iŋolo welle, ci bicuŋ kit meno. 13Ento ka en mito kokone woko, en bimedo acel me abic i kom welle.\\n14“Ka dano mo onyero ode obed maleŋ bot Rwot, ci ajwaka biŋolo welle, ka ber ka rac; ka ajwaka oŋolo welle, ci bicuŋ kit meno. 15Ka ce ŋat ma odyero ode-ni mito warone woko, en bimedo acel me abic i kom welle ci bidok bote.\\n16“Ka dano mo odyero but lobone bot Rwot ki i kom lobo ma oleyo ki bot kwarone, ci ibiŋolo welle kun poro kodi ma gitwero coyo iye; ka romo coyo iye kodi cayiri guniya adek, Gibiŋolo iye cekel me ryal pyerabic. 17Ka en odyero potone i mwaka me jubili, ci bicuŋ i wel kikome ma iŋolo. 18Ento ka odyero potone lacen i ŋe jubili, ajwaka biŋolo wel-lim ma myero gicul iye kun poro wel mwaka ma pud odoŋ nio i mwaka me jubili, ci wel ma yam iŋolo-ni gibidwoko piny. 19Ka ce dano ma odyero peto-ni mito warone woko, en bimedo acel me abic i kom welle, ci bidoŋ i ciŋe. 20Ento ka en pe mito waro po to-nu, nyo ka otyeko cato poto woko bot dano mukene, pe doŋ gibiwarone matwal. 21Poto meno ka gigonyo i jubili bibedo maleŋ pi Rwot, macalo poto ma gikwero matwal; ci ajwaka aye doŋ bibedo rwode.\\n22“Ka odyero bot Rwot poto mo ma owilo awila, ma pe dul lobo ma oleyo ki bot kwarone, 23ajwaka biŋolo wene nio i mwaka me jubili, ci dano-nu bimiyo wel ma giŋolo i nino meno wek obed maleŋ pi Rwot. 24Ci i mwaka me jubili poto bidok i ciŋ ŋat ma yam giwilo ki bote-ni, en ŋat ma poto-nu obedo mere kun oleyo ki bot kwarone. 25Wel ducu ma giŋolo bilubo cekel me kabedo maleŋ, kun cekel acel romo gera* pyeraryo.\\n26“Ento litino kayo pa lee dano pe twero dyero, pien litino kayo ducu gibedo pa Rwot; kadi bed twon nyo romo, meno pa Rwot gire. 27Ka lee ma keni, en biwilone ki boti i wel ma iŋolo, kun medo acel me abic i wiye; nyo ka pe gikoko, gibicatone acata i wel ma iŋolo.\\n28-“Ento gin ducu ma onoŋo gidyero i ciŋ Rwot matwal, ma dano mo odyero i ciŋ Rwot matwal ki i kin gin ma tye bote, kadi dano nyo lee nyo poto ma oleyo ki bot kwarone, pe gibicato kadi ki warone; gin ducu ma gidyero iciŋ Rwot matwal bedo gin maleŋ makato pi Rwot. 29Dano mo-ni ma gidyero iciŋ Rwot matwal, ma myero ginek woko ki i kin dano, pe gitwero kokone; gibineke woko aneka.\\n30-“Acel me apar ducu mua i lobo, kadi bed kodi ma ocek i poto nyo nyig yat ma onyak, meno jami pa Rwot gire, gin maleŋ pa Rwot. 31Ka dano mo mito koko gin mo i kom gin me aparre, en bimedo dul acel me abic i wiye. 32Dul acel me apar pa dyaŋi ki romi nyo dyegi ducu, lee me aparre ducu i kin lim ducu ma kato i te odoo pa lakwat, meno bibedo maleŋ pi Rwot. 33Rwode pe bipenyo ka ber nyo rac, dok pe bi koko kun gwenyo ki wadi mo; ka giloko, ci gin aryo ducuma gilokogi-ni gibibedo maleŋ; pe gibikokogi akoka.”\\n34Magi aye cik ma yam Rwot ociko ki Moses pi jo Icrael ki i wi got Cinai.","num_words":829,"character_repetition_ratio":0.06,"word_repetition_ratio":0.007,"special_characters_ratio":0.247,"stopwords_ratio":0.296,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luka 15 ACO85 - Lujog-mucoro ki lubalo onoŋo yam - Bible Search\\nCarolok i kom latin romo murwenyo\\n1-Lujog-mucoro ki lubalo onoŋo yam ginyiko cok ka winyo lok pa Yecu. 2Luparicayo ki lupwony-cik guŋur kun giwaco ni, “Dano man jolo lubalo dok camo kwedgi.”\\n3Omiyo Yecu obolo botgi carolok man ni, 4“Aŋa i kinwu ma tye ki romi miya acel, ka ŋat acel i kingi orwenyo, pe biweko romi pyeraboŋwen wiye aboŋwen i olet, ci cito ka yenyo en murwenyo-ni, nio waŋ ma onoŋe? 5Ka onoŋe, ci bolo i wi gwoke, kun cwinye yom. 6Ka oo paco, lwoŋo lureme ki luwote kacel, ci waco botgi ni, ‘Cwinywu obed yom kacel kweda, pien doŋ anoŋo romona ma yam orwenyo-ni.’ 7Kit meno atito botwu ni, bibedo yomcwiny madit twatwal i wi polo i kom labalo acel ma oŋut, makato i kom jo pyeraboŋwen wiye aboŋwen ma kitgi atir ma pe mito ŋut.\\nCarolok i kom ciliŋ murwenyo\\n8“Nyo dako mene, ma tye ki ciliŋ apar, ka ciliŋ acel orwenyo pe bicwinyo mac tara, ci yweyo ot kun yenyo matek nio waŋ ma onoŋo? 9Ka doŋ onoŋo, ci lwoŋo lureme ki luwote kacel, kun waco botgi ni, ‘Cwinywu obed yom kacel kweda, pien doŋ anoŋo ciliŋ-ŋa ma onoŋo orwenyo-ni.’ 10Kit meno atito botwu ni, bibedo yomcwiny i nyim lumalaika pa Lubaŋa i kom labalo acel ma oŋut.”\\nCarolok i kom latin murwenyo\\n11Dok owaco ni, “Yam tye dano mo ma tye ki awobene aryo. 12Matidine owaco bot wonne ni, ‘Aba, miya dul lim ma ka mera.’ Wongi opoko limme i kingi. 13Lacen ka nino okato manoknok, awobi matidi-ni ocoko jamine ducu, ocako wotte me cito i lobo mabor; obalo limme kunnu pi bedo me carocaro. 14Ka limme doŋ otum ducu, ci kec laparanat matek opoto i lobo meno, awobi-nu ocako mal ata. 15Ocito odak bot ŋat mo ma i lobo meno; dano nu ocwale i olette ka kwayo opego. 16Iye oparo yeŋ ki pok cam ma opego camo; pe tye ŋat mo ma omiye gin mo. 17Ento ka oniaŋ pire kene, ci owaco ni, ‘Lutic pa wora tye adi ma gicamo kwon loyogi, ento an kono ato kec kany! 18Abia, acito bot wora, abiwacce ni, “Aba, doŋ abalo bot polo ki i nyimi; 19doŋ pe amyero gilwoŋa ni an a wodi; loka abed macalo ŋat acel i kin liticci.” ’ 20Ci oa obino bot wonne. Ento ka onoŋo pud tye cen ka mabor, wonne onene. Kica omake i kome, oriŋo okwako ŋute, onoto leme. 21Wode owacce ni, ‘Aba, doŋ abalo bot polo ki i nyimi, pe doŋ amyero gilwoŋa ni an a wodi.’ 22Ento wonne owaco bot luticce ni, ‘Wukel jor maber makato ducu oyot, wuruk i kome; wurwak agit i lwet ciŋe, ki war i tyene. 23Wukel bene wod twon mucwe, wuneki, wek wacamu, wabed ki yomcwiny; 24pien latinna-ni yam oto, koni doŋ kwo; yam orwenyo, doŋ ginoŋe.’ Gucako bedo ki yomcwiny.\\n25“Wode madit onoŋo tye i poto; ka dwogo ma onyiko cok ki ot, owinyo wer ki myel. 26Olwoŋo ŋat acel i kin lutic, openye ni, ‘Man kono gin aŋo ma tye ka timme-ni?’ 27Latic-cu odokke iye ni, ‘Omeru doŋ odwogo, woru onekke wod twon mucwe, pien ogame ma kome yot kun kwo.’ 28Ento kiniga omake, okwero donyo i ot. Wonne okatti woko obako doge bote, 29ento en odokke iye ni, ‘Nen, pi mwaka magi mapol ata an atiyo boti, ma naka yam peya akwero winyo cikki, ento peya imiya kadi ma latin dyel mamwa, wek cwinya obed yom ki lurema. 30Ento latinni man obino ma olanyo limmi ducu i kom mon ma lucoco, in inekke wod twon mucwe!’ 31Wonne ogamo doge ni, ‘Latinna, in nino ducu itye kweda, jamina ducu meri. 32Ber wacam kun wabedo ki yomcwiny, pien omeruni yam oto, koni doŋ kwo, yam orwenyo, doŋ ginoŋe.’ ”","num_words":616,"character_repetition_ratio":0.042,"word_repetition_ratio":0.007,"special_characters_ratio":0.253,"stopwords_ratio":0.229,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Tekwaro 2 ACO85 - Magi aye litino awobe pa Icrael: - Bible Search\\n1 Tekwaro 1 1 Tekwaro 3\\n1 Tekwaro 2\\nLitino awobe pa Icrael\\n1Magi aye litino awobe pa Icrael: Reuben, Cimeon, Levi, Juda, Icakar, Jabulon, 2Dan, Yucepu, Benjamin, Naputali, Gad ki Acer.\\nLikwayo pa Juda\\n3Litino awobe pa Juda gin aye Er, Onan ki Cela. Jomagi adek-ki Bat-Cua ma nya jo Kanaan aye onywalogi. Er ma en aye latin kayo pa Juda obedo dano marac i wan Rwot, omiyo Rwot oneke woko. 4Juda dok onywalo Perej ki Jera ki Tamar ma ci-wode; litino awobe pa Juda gin ducu abic.\\n5Litino awobe pa Perej gin aye Kejeron ki Kamul. 6Litino awobe pa Jera aye Jimri, Etan, Eman, Kalkol ki Dara, gin ducu abic. 7-Latin awobi pa Karmi en aye Akar, layel Icrael, ma yam obalo i kom jami ma gidyero bot Rwot. 8Wod pa Etan obedo Ajaria.\\n9Litino awobe pa Kejeron ma en onywalo gin aye Jeramel, Ram ki Kelubai. 10Ram onywalo Aminadab, Aminadab onywalo Calma, 11Calma onywalo Boaj, 12Boaj onywalo Obed, Obed onywalo Yece, 13Yece onywalo Eliab ma latin kayone, me aryone Abinadab, me adekke Cimea, 14me 385 aŋwenne Netanel, me abicce Radai, 15me abicelle Ojem, me abirone Daudi. 16Lumegigi gin aye Jeruya ki Abigail. Litmo awobe pa Jeruya gin Abicai, Joab ki Acael, gin adek. 17Abigail onywalo Amaca; won Amaca obedo Jeter ma jo Icmael.\\n18Kaleb wod pa Kejeron onywalo Jeriot ki dakone Ajuba. Litino awobe pa Ajuba gin aye Jecer, Cobab ki Ardon. 19Ka Ajuba oto, Kaleb onyomo Eprat ma onywalo Kur. 20Kur onywalo Uri, Uri onywalo Bejalel.\\n21Lacen Kejeron obedo ki nya pa Makir ma won Gilead. Onyomo ma onoŋo mwaka me ditte romo pyerabicel; dako meno onywalo Cegub. 22Cegub onywalo Jair ma yam obedo ki gaŋine pyeraryo wiye adek i lobo Gilead. 23Ento jo Gecur ki jo Aram gumayo gaŋi pa Jair ki bot wegine, kacel ki Kenat ki gaŋi matino ma i ŋete, gaŋi ducu pyerabicel. Jo magi ducu gin likwayo pa Makir ma won Gilead. 24Ka Kejeron doŋ oto, ci Kaleb obedo ki Eprata ma ci-wonne dako pa Kejeron, ci onywalo kwede Acikur ma ocako gaŋ Tekoa.\\n25Litino awobe pa Jeramel ma latin pa Kejeron gin aye Ram ma latin kayone, ki Buŋa, Oren, Ojem ki Akija. 26Jeramel onoŋo tye ki dakone mukene bene ma nyiŋe Atara; en aye min Onam. 27Litino awobe pa Ram ma latin kayo pa Jeramel gin aye Naaj, Jamin ki Eker. 28Litino awobe pa Onam gin aye Camai ki Jada. Litino awobe pa Camai aye Nadab ki Abicur. 29Nyiŋ dako pa Abicur obedo Abikail; en aye onywalo Aban ki Molid. 30Litino awobe pa Nadab gin aye Celed ki Apaim. Celed oto ma pe ki latin mo. 31Latin awobi pa Apaim aye Ici. Latin awobi pa Ici aye Cecan. Latin awobi pa Cecan en aye Aklai. 32Litino awobe pa Jada ma omin Camai gin aye Jeter ki Yonacan; Jeter oto ma pe ki latin mo. 33Litino awobe pa Yonacan gin aye Pelet ki Jaja. Jo magi ducu gin likwayo pa Jeramel. 34Cecan yam pe ki litino awobe; onywalo anyira keken. Ento Cecan onoŋo tye ki opiine ma Laejipt ma nyiŋe Jara. 35Cecan omiyo nyare mo bot opiine Jara, ci onywalo kwede Atai. 36Atai onywalo Natan, Natan onywalo Jabad. 37Jabad onywalo Eplal, Eplal onywalo Obed, 38Obed onywalo Yeko, Yeko onywalo Ajaria. 39Ajaria onywalo Kelej, ki Kelej onywalo Eleaca, 40Eleaca onywalo Cicimai, ki Cicimai onywalo Calum. 41Calum onywalo Jekamia, Jekamia onywalo Elicama.\\n42Litino awobe pa Kaleb ma omm Jeramel gin ene: Meca ma latin kayone obedo won Jip. Latin awobi pa Jip aye Mareca ma won Kebron. 43Litino awobe pa Kebron aye Kora, Tapua, Rekem ki Cema. 44Cema onywalo Rakam ma won Jorkeam, Rekem onywalo Camai. 45Latin awobi pa Camai en aye Maon; Maon onywalo Beŋur. 46Kaleb obedo ki dako ma aŋeca bene ma nyiŋe Epa; en aye onywalo Karan, Moja ki Gajej; Karan bene obedo ki wode ma nyiŋe Gajej. 47Litino awobe pa Jadai gin aye Regem, Yocam, Gecan, Pelet, Epa ki Caap. 48Maaka ma dako pa Kaleb ma aŋeca onywalo Ceber ki Tirkana. 49Dako meno bene dok onywalo Caap ma ocako gaŋ Madmana, ki Ceva ma ocako gaŋi Makbena ki Gibea, Akaca obedo nya pa Kaleb. 50Jo man ducu gin likwayo pa Kaleb. Litino awobe pa Kur ma latin kayo pa Eprata gin aye Cobal ma ocako gaŋ ma gilwoŋo Kiriat-jearim, 51Calma ma ocako Beterekem, ki Karep ma ocako Bet-gader. 52Likwayo pa Cobal ma ocako Kiriat-jearim gin aye jo Karoe ki nucu pa jo Menukot. 53Doggola pa jo Kiriat-jearim ducu gin aye jo Itri, jo Put, jo Cumat ki jo Micra; jo Jora ki jo Ectaol bene gua ki i kom jo meno. 54Likwayo pa Calma ma ocako gaŋ Beterekem gin aye jo Netopa, jo Atrotbet-joab, nucu pa jo Manakat, ki jo Jora. 55Doggola pa lukaran bene ducu ma gibedo i Jabej gin aye jo Tira, io Cimea ki jo Cuka. Magi aye jo Keni ma gunyomme ki jo ma i dog ot pa Rekab.","num_words":810,"character_repetition_ratio":0.085,"word_repetition_ratio":0.0,"special_characters_ratio":0.241,"stopwords_ratio":0.291,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jekaria 1 ACO85 - Lok pa Rwot yam obino bot lanebi - Bible Search\\nAggai 2 Jekaria 2\\nWudwog bot Rwot Lubaŋa\\n1-Lok pa Rwot yam obino bot lanebi Jekaria wod pa Berekia, wod pa Iddo, i dwe me aboro, i mwaka me loc pa Dario me aryone, kun wacci, 2“Kiniga yam omako Rwot matek i kom kwariwu. 3Pienno in iwac botgi ni, Rwot me mony owaco kuman ni, Wudwog bota, an bene abidwogo botwu, man lok pa Rwot me mony kikome. 4Pe wubed macalo kwariwu ma yam lunebi macon gibedo ka tito botgi lok ni, Rwot me mony owaco kuman ni, ‘Wuwek kit mewu maraco ki tim mewu maraco ducu.’ Ento yam pe gumedo ki winyone, pe guketo cwinygi i koma, man lok pa Rwot kikome. 5Kwariwu kombeddi gitye wa kwene mono? Ki lunebi gibedo kwo nakanaka ce? 6Ento lokka ki cikka ma con aciko ki luticca ma lunebi pe ceŋ gumako kwarowu i waŋayo? Omiyo gin guŋut kun giwacci, Rwot me mony doŋ otiyo kit ma yam en oyubo kwede pi timowa muporo kitwa ki tim mewa.”\\nGinyuto bot Jekaria aguragura\\n7Lok pa Rwot con obino bot Jekaria wod pa Berekia, wod pa Iddo, i kom nino dwe pyeraryo wiye aŋwen, i dwe me apar wiye acel, ma gilwoŋo ni Cebat*, i mwaka pa Dario me aryone Jekaria ocako wacci, 8-“Aneno dano mo i dyewor, ma oyito wi aguragura makwar, ocuŋ kwede i kin yadi ma ŋwecgi kur ma gitye i luŋ; ki tuŋ yo ŋeye onoŋo tye iye lwak aguragura makwar ki ma opilopilo, ki matarre. 9Acako penyo ni, ‘Magi gin aŋo, ladit?’ Ci lumalaika ma onoŋo obedo ka lok kweda-ni owacca ni, ‘Abinyuto kit ma gitye kwede boti.’ 10Dano ma onoŋo ocuŋ i kin yadi ma ŋwecgi kur-ri ocako gamo ni, ‘Magi gin aye lwak jo ma Rwot oorogi ka wirre pi loŋo i lobo ducu.’ 11Gin gucako dwoko lok bot lamalaika ma onoŋo ocuŋ i kin yadi ma ŋwecgi kur kun giwacci, ‘Doŋ watyeko wirre ka loŋo i lobo ducu; nen, i lobo ducu tye mukwe gire mot.’ 12Lacen lamalaika pa Rwot dok openyo ni, ‘Ai Rwot me mony, ibitero kare ma rom mene ma noŋo peya itimo kica ki Jerucalem, kacel ki gaŋi ma i Juda-gu, ma in doŋ ikeco i komgi pi mwaka pyerabiro kulu-ni?’ 13Rwot odok iye ki lamalaika mubedo ka lok kweda-ni, kun wacce lok mabeco me kica bene. 14Omiyo lamalaika mubedo ka lok kweda-ni owacca ni, ‘Tit lok man kun idaŋŋe matek ni, Rwot me mony owaco kuman ni, Nyeko tye ka maka matek ma kato ducu pi Jerucalem ki pi Cion. 15Kiniga maka matek i kom rok mapol ma gitye ki kuc; pien i kare ma kiniga maka iye manoknok-ki, en aye dok kare ma gin bene gimedo iye lwak can mapol. 16Pienno omiyo Rwot owacci, An doŋ atyeko dwogo cen i Jerucalem ki kica madwoŋ, gibigero iye oda, man lok pa Kwot me mony kikome, doŋ gibicako ryeyo tol me pimo Jerucalem. 17Dok imed daŋŋe ki lok man ni, Rwot me mony owaco kuman ni, Gaŋina ducu gin mabeco bidurre iye lipim doki, ci Rwot dok bikweyo cwiny Cion ka dok biyero Jerucalem aye.’ ”\\nTuŋ lee aŋwen ki lutet aŋwen\\n18Atiŋo waŋa malo ci aneno tuŋ lee aŋwen! 19Ci apenyo lamalaika ma obedo ka lok kweda-ni ni, “Magi kit gin aŋo?” En odokka iye ni, “Magi gin aye tuŋ lee ma gukeyo i Juda woko atata, ki Icrael ki Jerucalem bene.” 20Rwot dok onyutta lutet aŋwen. 21Acako penyo ni, “Jo-nu gubino ka timo kit gin aŋo kaa?” En ogamo ni, “Magi gin aye tuŋ lee ma yam gukeyo i Juda woko atata-ni, omiyo ŋatti mo pe oette ka tiŋo iye wiye. Jo-nu gubino pi miyogi lworo, ki pi reto tuŋ rok ducu woko piny ma yam gutiŋo tuŋgi me twomo ki lobo Juda wek iye oket woko atata.”","num_words":630,"character_repetition_ratio":0.069,"word_repetition_ratio":0.0,"special_characters_ratio":0.242,"stopwords_ratio":0.298,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejira 3 ACO85 - Ka dwe me abiro oromo, onoŋo doŋ jo - Bible Search\\nEjira 2 Ejira 4\\nGicako woro Rwot i Jerucalem odoco\\n1Ka dwe me abiro oromo, onoŋo doŋ jo Icrael gubedo mot i gaŋigi, ci lwak gucokke i Jerucalem ki cwiny acel. 2-Cutcut Yecwa wod pa Jojadak kacel ki ajwagi luwote, ki Jerubabel wod pa Cealtiel ki lutugi, gucako caŋo keno tyer pa Lubaŋa pa Icrael, pi tyero iye gitum awaŋa, kit macalo yam gicoyo i cik pa Moses ma dano pa Lubaŋa-ni. 3-Gucano keno tyer i kabedone kikome, kadi bed lworo omakogi pi lwak jo mukene ma gitye i lobo-nu, ci gutyero iye gitum awaŋa bot Rwot, kun giwaŋo gitum odiko ki otyeno. 4-Ka gukwero nino madito me Bolo, kit ma con gicoyo, kun gityero gitum awaŋa nino ducu kun welle lubo cik ma mitte pi nino acel acel. 5-Ka doŋ i ne meno gimedde ki tyero gitum awaŋa nino ducu, gityer me por dwe ki me nino madito ma Rwot ociko ducu, ki gityer ma dano acel acel miyo bot Rwot kit ma iye opwoyo. 6Cakke i kom nino dwe mukwoŋo me dwe me abiro en aye gucako tyero iye gitum awaŋa bot Rwot, Ento guti me te ot pa Rwot onoŋo pud peya giketo. 7Pienno gumiyo lim bot lupa-godi ki bot lupac. Dok gumiyo cam ki ginamata-gu, ki moo bot jo Cidon ki jo Turo wek gukel yadi cedar ki i Lebanon wa i dog nam, i Jopa, pi twero ma Ciro kabaka me Percia omiyo botgi.\\nGicako gero ot pa Lubaŋa odoco\\n8I mwaka me aryone ma lubo dwogogi i Jerucalem i ot pa Lubaŋa, i dwe me aryo, en aye Jerubabel wod pa Cealtiel ki Yecwa wod pa Jojadak gucako kwede tic, kacel ki utmegigi mukene, kacel ki ajwagi ki Lulevi ki jo ducu ma yam gudok i Jerucalem ma gua ki i lobo ka ma giterogi iye i opii. Guyero Lulevi, ma mwaka me ditogi romo pyeraryo ki makato pi ketogi me bedo ludito ma giloyo tic i kom ot pa Rwot. 9Yecwa ki awobene ki lutugi, ki Kadmiel ki awo bene ma likwayo pa Juda, gin ducu guloyo lutic ma i ot pa Lubaŋa, kacel ki awobe pa Kenadad ki Lulevi, ki litinogi kacel ki lutugi.\\n10-Ka doŋ lugedo guketo guti me te ot pa Rwot, ajwagi guruko ginaruka me tic megi gukato kwede anyim ma gumako tumgi; ki Lulevi ma likwayo pa Acap onoŋo gitye ki atego agoya-gu me pako Rwot, kit ma yam Daudi kabaka me Icrael ociko. 11-Guwero wer kun gileyo aleya, ma gipako Rwot dok gimiyo pwoc bote, kun giwero ni,\\n“Pien en ber,\\nmar mere ma pe lokke bedo nakanaka\\nbot jo Icrael.”\\nLwak ducu gudaŋŋe ki woo madwoŋ, ka gipako Rwot, pien doŋ giketo guti me te ot pa Rwot. 12Ento lwak jo mapol ki i kin ajwagi ki Lulevi ki ludito ma giloyo dog odi pa kwarogi, jo muteggi ma yam guneno ot pa Rwot mukwono ca, gukok matek ki dwan maloŋo i kare ma guneno ka gitye ka keto guti me te ot man, kadi ka jo mapol onoŋo gubedo ka daŋŋe ki yomcwiny; 13mumiyo dano pe gutwero poko kin dwan ma jo gidaŋŋe kwede pi yomcwiny ki dwan me daŋŋe ma jo gikok kwede akoka-ni, pien onoŋo lwak gubedo ka daŋŋe matek twatwal, dok dwangi bene owinnye wa ka mabor.","num_words":546,"character_repetition_ratio":0.063,"word_repetition_ratio":0.0,"special_characters_ratio":0.231,"stopwords_ratio":0.313,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Acakki 40 ACO85 - Ka kare okato, latyer koŋo vino pa - Bible Search\\nAcakki 39 Acakki 41\\nYucepu ogonyo te lek pa lumabuc\\n1Ka kare okato, latyer koŋo vino pa kabaka me Ejipt ki lated mugatine gubalo i nyime. 2Kiniga omako Parao i kom ludito ticce aryo-nu, ladit latyer koŋo vino ki ladit me tedo mugati, 3ci oketogi i ot pa ladit ma loyo askari lukur-piny po gwokogi, i ot mabuc ma Yucepu bene gitweye iye-ni. 4Ladit ma loyo askari lukur-piny oketogi i ciŋ Yucepu, en okurogi; ka gitweyogi i ot kol kare mo. 5Ci guleko lek i nino acel, latyer koŋo vino ki lated mugati pa kabaka me Ejipt, ma gitweyogi i ot mabuc; ŋat acel acel oleko gire lekke, kun lek acel acel tye ki tyen lokke. 6Ka Yucepu obino botgi odiko, ci onenogi kun gitye ki cwercwiny. 7Ci openyo ludito tic aryo pa Parao ma gitye kwede i ot kol i ot pa laditte, ni, “Tin waŋwu oballe woko piŋo?” 8Gugamo ni, “Tin waleko lek, ci pe tye dano mo ma gonyowa te lekke.” Yucepu owacogi ni, “Pe Lubaŋa gire aye lagony tere? Koŋ wutitta lekke mono.”\\n9Ci latyer koŋo vino ocako tito lekke bot Yucepu, kun wacce ni, “I waŋ lekka onoŋo olok tye i nyima, 10olok onoŋo tye ki jaŋe adek; ka pud oluro me keto: ture, ci onyak, olugo ocek woko. 11Ka amako kikopo pa Parao i ciŋa, ci aŋolo nyige, abiyo i kikopo, ka amiyo kikopo i ciŋ Parao.” 12Yucepu ogamo, owacce ni, “Man aye te lekke: jaŋe adek-ki, meno nino adek; 13i nino me adekke Parao bitiŋi ci dwoki i dog ticci, ci dok ibimiyo kikopo pa Parao i ciŋe kit macon ca, kit macalo con i kare ma in latyer koŋo vinone. 14Ento ber ipo pira ka doŋ idok i dog ticci; alegi ni in bene itima ber do, itit pira bot Parao, wek gigonya woko ki i ot man. 15Pien yam gikwala akwala ki i lobo pa jo Ibru; man bene dok giketa kany i ot kol noŋo ma pe abalo gin mo.”\\n16Ka ladit me tedo mugati oneno ni gigonyo te lek maber, en owaco ki Yucepu ni, “An bene onoŋo aleko lekka: onoŋo adodo aduku adek i wiya. 17I aduku mamalone ca onoŋo tye iye lwak kit gin ma gitedo ducu pi Parao, ento winyo obedo ka camogi woko ki i aduku ma tye i wiya-ni.” 18Yucepu ogamo ni, “Man aye te lekke: aduku adek en aye nino adek; 19i nino me adekke Parao bitiŋi malo, ci biŋabi i kom yat, ka winyo gibicamo riŋo komi woko.”\\n20Ka nino adek oromo, en aye nino ma ginywalo iye Parao, ci otedo karama ki luticce ducu, ci Parao okelo ladit latyer kono yino kacel ki ladit lated mugati i nyim luticce. 21Odwoko ladit latyer koŋo vino i dog ticce me tyero koŋo vino, ci otiŋo kikopo pa Parao omiyo i ciŋe; 22ento oŋabo: ladit lated mugati malo i kom yat kit ma nene Yucepu ogonyo kwede te lekgi. 23Ento ladit latyer koŋo vino pe omedo ki po pi Yucepu, wiye owil woko i kome matwal.","num_words":506,"character_repetition_ratio":0.073,"word_repetition_ratio":0.0,"special_characters_ratio":0.248,"stopwords_ratio":0.237,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Camuel 10 ACO85 - Ka man otum, kabaka me Ammon oto, - Bible Search\\n2 Camuel 9 2 Camuel 11\\n2 Camuel 10\\nDaudi otayo jo Ammon ki jo Ciria\\n(1 Tek 19.1-19)\\n1Ka man otum, kabaka me Ammon oto, ci wode Kanun oleyo ka tyene. 2Daudi owacci, “Abinyuto cwiny me mar bot Kanun wod pa Nakac, kit ma yam wonne onyuto kwede cwiny me mar beta-ni,” Mumiyo Daudi ocwalo luticce ka kweyo cwiny Kanun pi to pa wonne, ci lutic pa Daudi guo i lobo pa jo Ammon. 3Ento rwodi pa jo Ammon guwaco bot laditgi Kanun ni, “In itamo ni Daudi ocwalo lukwe cwinyi pi keto deyo i kom woru? Daudi mono pe ocwalo luticce ka ŋiyo gaŋ ki ka roto kite ducu, wek etur woko?” 4Kit meno omiyo Kanun omako lutic pa Daudi, ci olyelo yer tik ŋat acel acel woko tuŋ cel, ka dok Oŋolo dye boŋogi i kom pyergi, ka ocwalogi kwede woko. 5Ka gitito pire bot Daudi, ocwalo dano ka jologi, pien onoŋo gitye ki lewic madwoŋ twatwal. Ci kaba ka owacpi, “Koŋ wubed i Jeriko, nio ka yer tikwu otwi olot, ka doŋ wudwog kany.”\\n6Ka jo Ammon guneno ni pigi odoko ŋwe marac bot Daudi, ci gucwalo dano ka wilo jo Ciria ma i Betrekob, ki jo Ciria ma i Joba, gukelo askari alip pyeraryo ma giwoto ki tyengi, ki kabaka me Maaka ma obino ki dano alip acel, ki jo Tob ma giromo alip apar wiye aryo. 7Ka Daudi owinyo pigi, ci ocwalo Joab kacel ki buca mony pa twoni oteka lweny ducu. 8Ci jo Ammon gubino gurwayo cok ka gurye i dogcel; ci jo Ciria me Joba ki me Rekob, ki jo Tob ki jo Maaka gupokke kengi, gurye i dye bar.\\n9Ka Joab oneno mony okacce woko ryoryo, tuŋ nyime ki yo tuŋ ŋeye bene, ci oyero jo Icrael ma oyita lweny, ocako ryeyogi gukemo jo Ciria. 10Oketo jo mudoŋŋe bot ominne Abicai, gin bene guryeyo gukemo jo Ammon. 11Joab owacci, “Ka ce jo Ciria gubedo tek i koma, ci ibikonya; ento ka jo Ammon aye gubedo tek i komi, ci an abibino ka konyi. 12Bed oteka ma cwinyi nwaŋ, wek walweny lweny me co pi lutuwa, ki gaŋi pa Lubaŋawa, Rwot bene otim gin ma oneno ni ber.” 13Kit meno Joab ki jo ma gitye kwede ducu gurwayo cok ka lweny i kom jo Ciria; ci jo Ciria guriŋo woko ki i nyime. 14Ka jo Ammon guneno jo Ciria guriŋo woko, ci gin bene gucako riŋo woko ki i nyim Abicai, gudonyo i gaŋ. Ci Joab oa woko ki i ka lweny i kom jo Ammon, odok i Jerucalem.\\n15Ka jo Ciria guneno jo Icrael guloyogi, gucako cokke kacel. 16Ka Adadejer ocwalo kwena, ci gukelo jo Ciria ma gitye loka kulu Euprate; gucako bino i Kelam, kacel ki Cobak ma lawimony pa Adadejer ma obedo latel wigi. 17Ka gitito pigi bot Daudi, ci en bene ocoko jo Icrael ducu, Oŋolo kwedgi kulu Jordan, ka ocito wa i Kelam. Jo Ciria gurwayo i kom Daudi, gulwenyo i kome. 18Ento jo Ciria gucako riŋo woko ki i nyim jo Icrael; Daudi oneko jo Ciria ma romo riŋo ki gadigadi lweny miya abiro, ki wegi aguragura alip pyeraŋwen, Gucobo bene Cobak lawimony pa jo-nu, ci oto woko ki kunnu. 19Ka luker ma gubedo i te loc pa Adadejer guneno ni jo Icrael gutyeko loyogi woko, ci guketo kuc i kingi ki jo Icrael, gubedo i te locgi. Kit meno jo Ciria gucako bedo ki lworo, pe dok gumedde ki konyo jo Ammon.","num_words":578,"character_repetition_ratio":0.06,"word_repetition_ratio":0.0,"special_characters_ratio":0.246,"stopwords_ratio":0.292,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Camuel 23 ACO85 - Man aye lok ma Daudi oloko me - Bible Search\\n2 Camuel 22 2 Camuel 24\\n2 Camuel 23\\nLok pa Dandi me agikkine\\n1Man aye lok ma Daudi oloko me agikkine:\\nLok pa Daudi wod pa Yece,\\nlok pa dano ma gipilo wiye twatwal,\\ndano ma Lubaŋa pa Yakobo owiro, lawer jabuli mamit i Icrael.\\n2“Cwiny pa Rwot aye miyo aloko,\\nlokke winnye ki ileba.\\n3Lubaŋa pa Icrael oloko,\\nLubaŋa ma obedo got matek pa Icrael owacca ni,\\nKa dano mo loyo lwak maber, kun loyo ma lworo Lubaŋa,\\n4deyone nen i komgi macalo ceŋ ma ryeny odiko,\\nmacalo ceŋ ma ryeny odiko ma pol pe,\\ndok bedo calo kot ma twiyo lum i wi lobo.\\n5Iyo, oda pe ocuŋ kit meno kacel ki Lubaŋa?\\nPien otyeko keto gicikke kweda ma bedo nakanaka,\\nma oyubo kikore, dok bigwoko maber.\\nEn bimiyo gin ma konya\\nki gin ma amito medde ameda.\\n6Ento jo ma pe gilworo Lubaŋa ducu gicalo okuto ma gibolo woko,\\nma dano pe twero mako ki ciŋe noŋo.\\n7Dano ma gudo komgi makogi ki nyonyo nyo bol toŋ\\nci mac aye waŋogi tyeko woko.”\\nTwoni oteka lweny pa Daudi\\n(1 Tek 11.10-41)\\n8Magi aye nyiŋ twoni oteka lweny ma yam gibedo bot Daudi: Jocebbacebet ma jo Takemon, en aye ladit pa jo adek-ki. En yam okato ki toŋŋe i kom dano miya aboro ci onekogi woko ducu lawaŋacel.\\n9Ŋat ma lubo en ki i kin twoni lweny adek-ki aye Eleajar wod pa Dodo ma jo Akoki. En obedo kacel ki Daudi i kare ma gicayo jo Piliciti ma gucokke ka lweny kunnu, ci jo Icrael guriŋo gujer ki ŋegi. 10Ci en Eleajar ocako neko jo Piliciti nio waŋ ma ciŋe ojony omoko i kom pala lucwanne. Rwot omiyo loc obedo dit twatwal i nino meno, Lacen jo Icrael gudwogo cen ka lubo kore, ento gubino pi lunyo jami ki ginaruka-gu i kom dano ma ginekogi keken.\\n11Twon oteka lweny ma olube aye Cama wod pa Agee ma jo Karar. I kare ca jo Piliciti dok gucokke kacel i Leki ka ma poto ŋor tye iye, ci mony dok oriŋo jo Piliciti woko. 12Ento Cama ocamo co, ocuŋ i dye poto ŋor pi laro, ocako neko jo Piliciti, ci Rwot dok omiyo loc obedo dit twatwal.\\n13I kare ma gikayo kac jo adek ki i kin jo pyeradek-ki gucako wot, ci gucito bot Daudi i boro got ma tye Adulam; onoŋo buca mony pa jo Piliciti ogony i nota Repaim. 14I kare nu onoŋo Daudi tye i kakannene, dok cel gogo pa lumony pa jo Piliciti onoŋo tye i Beterekem. 15Daudi oloko ki miti madwoŋ ni, “Kono ŋatti mo ocito ka twomo pii amata ki i waŋ it me Beterekem ma tye cok ki dog gaŋ ca, omiya amati, kono ber mada!” 16Ci twoni lweny adek-ku gucito gubaro dye gony pa jo Piliciti, gutwomo pii ki i waŋ it me Beterekem ma tye cok ki dog gaŋ ci gukelo bot Daudi. Ento Daudi pe omato; otino oliyo i nyim Rwot pi gityer amata, 17kun wacci, “Pe kumeno, ai Rwot. An pe myero atim kit man, An dok am at remo pa dano ma gudyero komgi-ni?” En aye lok mumiyo pe omato pii-nu. Twoni lweny adek-ku yam autimo kit meno.\\n18Abicai omin Joab, wod pa Jeruya, onoŋo en ladit i kin jo pyeradek-ki. Otiŋo toŋŋe olwenyo i kom jo miya adek ci onekogi woko ducu, mumiyo nyiŋe oywek ma mito romo jo adek ca. 19Pienno olimo yweka madit makato ki i kom jo pyeradek-ki, ci odoko ladit me WI monygi; ento pe olimo rwom pa jo adek ca.\\n20Benaya wod pa Yekoyada obedo twon oteka ma i Kabjeel, latim tim madito. En oneko awobe aryo ma gin twoni labwor me Moab. En bene olor odonyo i bur ci oneko iye labwor i kare ma pee ocwer mapek. 21Ka dok oneko Laejipt mo, dano mamwonya, Laejipt meno onoŋo tye ki toŋŋe i ciŋe, ento en Benaya ocito bote ki odoone, oyuto toŋ woko ki i ciŋ Laejipt, ka oneke kwede woko ki toŋŋe-nu. 22Benaya wod pa Yekoyada otimo gin madito kit meno, omiyo nyiŋe olimo yweka madit ma mito rom ki twoni lweny adek-ki. 23Nyiŋe oywek i kin jo pyeradek-ki, ento pe olimo rwom pa jo adek ca, Daudi oketo en obedo ladit pa jo ma gwoko en kabaka.\\n24Acael ma omin Joab bene yam tye i kin jo pyeradek-ki; ki Elkanan wod pa Dodo me Beterekem, 25Cama me Karod, Elika me Karod, 26Kelej ma jo Palti, Ira wod pa Ikec me Tekoa, 27Abiejer me Anatot, Mebunai ma Lakucat, 28Jalmon ma jo Akoki, Makarai me Netopa, 29Keleb wod pa Baana me Netopa, Itayi wod pa Ribai me Gibea pa jo Benjamin, 30Benaya me Piraton, Kidai ma bedo i nota ora me Gaac, 31Abialbon me Arba, Ajimavet me Bakurim, 32Eliaba me Caalbon ma wod pa Jacen, Yonacan, 33Cama ma jo Karar, Akiam wod pa Carar ma jo Karar, 34Elipelet wod pa Akacbai me Maaka, Eliam wod pa Akitopel me Gilo, 35Kejero me Karmel, Parai ma jo Arbi, 36Igal wod pa Natan me Joba, Bani ma jo Gad, 37Jelek ma jo Ammon, Nakarai me Beerot, ma latin jami lweny pa Joab wod pa Jeruya, 38Ira ma jo Itri, Gareb ma jo Itri.\\n39Uria ma jo Kit: gin ducu pyeradek wiye abiro.","num_words":844,"character_repetition_ratio":0.051,"word_repetition_ratio":0.007,"special_characters_ratio":0.247,"stopwords_ratio":0.319,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yubu 2 ACO85 - I nino mo mukene awobe pa Lubaŋa dok - Bible Search\\nYubu 1 Yubu 3\\n1I nino mo mukene awobe pa Lubaŋa dok gubino gucuŋ i nyim Rwot, ci Catan bene obino i kingi ka cuŋ i nyim Rwot. 2Rwot owaco bot Catan ni, “In ia ki kwene?” Catan ogamo dog Rwot kun wacci, “Aa ka wirre wi lobo, ki ka wot i kin piny i lobo.” 3Ci Rwot dok owaco bot Catan ni, “Itye ka tamo pi laticca Yubu, ni meno, pe tye ŋat mo macalo en i wi lobo, dano ma pe ki bal mo, dano ma cwinye leŋ, ma lworo Lubaŋa, dok dag tim marac? En pud ocuŋ matek laboŋo bal mo, kadi bed ipiya i kome wek it yeke woko laboŋo tyen lok mo.” 4Catan ogamo dog Rwot kun wacci, “Del pi del! Gin ducu ma dano tye kwede en bimiyo pi kwone. 5Ento tugi keto ciŋi koni, igud cogone ki riŋo kome, ci en yeti ki i nyimi.” 6Ci Rwot owaco bot Catan ni, “Nen, en doŋ tye i tweroni; ento myero igwok kwone keken.”\\n7Kumeno Catan oa ocito woko ki i nyim Rwot, ocako yelo Yubu ki bur maraco muonyo cakke ki i dye tyene nio kwede wa i cwiny wiye. 8Ci en okwanyo labaltak me cwero kome, ocito obedo i buru. 9Mumiyo dakone owacce ni, “Pud ibicuŋ matek ma pe ibalo bal mo? Yet Lubaŋa, ci ito.”\\n10Ento Yubu ogamo dog dakone ni, “In aye iloko lok macalo mon mamiŋ ma pe giŋeyo Lubaŋa. Wabigamo gin maber ki i cin Lubaŋa, ci pe wagamo gin marac?” I can man ducu Yubu pe obalo ki doge.\\n11Ka lurem Yubu adek guwinyo pi gin marac man ducu mubino i kome gubino kun ŋat man a ki i kabedone, Erifaji Lateman, Bildad Lacua ki Jopar Lanaamat. Kumeno gurwatte kacel wek gucinyut cwercwinygi bot Yubu ki kweyo cwinye. 12Ci guilo waŋgi ka pud gitye ka mabor, pe guniaŋ maber ka dano ma gineno-nu aye Yubu; ci gucako koko ki dwan maloŋo, guyeco jorgi, gujuko wigi ki ŋom. 13Ci gubedo piny i ŋom guri bote nino abiro dyeceŋ ki dyewor, ŋat mo ma loko kwede pe, pien guneno ni aremme onoŋo dit mada.","num_words":360,"character_repetition_ratio":0.055,"word_repetition_ratio":0.0,"special_characters_ratio":0.252,"stopwords_ratio":0.272,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Camuel 20 ACO85 - Daudi olwi oriŋo woko ki i Nayot ma - Bible Search\\n1 Camuel 19 1 Camuel 21\\n1 Camuel 20\\nYonacan okonyo Daudi\\n1Daudi olwi oriŋo woko ki i Nayot ma i Rama, ocito bot Yonacan owacci, “An atimo gin aŋo? Aroco gin aŋo? Abalo gin aŋo i nyim woru mumiyo en mito neka-ni?” 2Yonacan ogamo ni, “Meno pe twero timme! Pe myero ito. Nen; wora pe tiyo gin mo madit nyo matidi ma pe otito bota; ci lok aŋo ma miyo wora munna lok man? Pe tye kit meno.” 3Ento Daudi odok iye ni, “Woru ŋeyo maber ni doŋ ayomo cwinyi; dok en tamo ni, ‘Pe giwek Yonacan oŋe lok man, wek pe obed ki kumo.’ Ento me adane, macalo Rwot tye makwo, dok macalo tiponi bene tye makwo-ni, an ki to kinwa doŋ cok.” 4Yonacan dok owaco bot Daudi ni, “Gin ducu ma iwaco abitiyo piri.” 5-Daudi ogamo dog Yonacan ni, “Nen, dwe diki por; pe myero bedo ki kabaka i dog cam oloya. Ento wek koŋ aciti, acikanne woko i bar nio Wa i nino me adekke wi otyeno. 6Ka woru openyo pira, ci iwac ni, ‘Daudi openya matek ni giyene me cito wa i gaŋgi Beterekem oyoto, pien timo gitum tye ma bedo kunnu i doggolagi mwaka ki mwaka.’ 7Ka ce ogamo ni, ‘Ber!’ ci abibedo maber; ento ka obedo ki kiniga, ci ber iŋe ni tim marac doŋ otyeko mo ko i cwinye. 8Mumiyo in itima ber, pien doŋ iketo gicikke maleŋ i kin in ki an. Ento ka roc mo tye i koma, ci in kikomi aye ineka. Piŋo iweko apoto i ciŋ woru?” 9Yonacan ogamo ni, “Pe twero timme i komi! Ka ce aŋeyo ni tim marac doŋ otyeko moko i cwiny wora, ci pe atito boti?” 10Daudi dok owaco bot Yonacan ni, “Aŋa mono ma doŋ bititta ka woru ogammi lok taro?” 11Yonacan owaco bot Daudi ni, “Bin wek wacit i bar.” Ci gin aryo ducu gucito i bar.\\n12Yonacan owaco bot Daudi ni, “Rwot Lubaŋa pa Icrael obed caden i kinwa! Ka doŋ atyeko ŋeyo tam pa wora, diki ka onyoo, nyo i nino me adekke, nen, ka tamme ber i komi in Daudi, ci abicwalo lok atito boti. 13Ento ka wora mito timi marac, Rwot myero oket can i koma kit meno ki makato bene ka pe atito lokke boti ci acwali woko cen wek icit giri maber. Rwot aye obed kwedi kit ma yam obedo ki wora-ni. 14Ka ce pud atye makwo, ci ibed kweda ki mar pa Rwot ma pe lokke-ni, wek pe ato. 15-Dok pe ikwany marri woko ki i kom jo me oda matwal. Ka ce Rwot bikwanyo lumerokki ducu ki i lobo, 16pe iwek gicikkewa wan kwedi gitur. Ka ce gituro, Rwot biculo kwor i komi.” 17Ci Yonacan dok omiyo Daudi okwoŋo kwoŋ kun ocikke kwede pi mare, pien Yonacan onoŋo maro Daudi kit ma maro kwede tipo kome kekene.\\n18Yonacan dok owaco bot Daudi ni, “Dwe por diki. In doŋ ibibedo pe, kom bedoni bidoŋ noŋo. 19I nino me adekke gibipenyi matek; in doŋ icit, i kabedo ma yam ikanne iye i kare ma lok gilaro ci ibed i ŋet got ma giguro-ni. 20An abibayo atero adek ka ŋete ma nen calo abecelo gin mo. 21Nen, abicwalo latin awobi kun awacci, ‘Cit ka yenyo atero.’ Ka ce awaco bot latin awobi-nu ni, ‘Nen, atero tye tuŋ boti kany, putgi woko,’ ci in ibidwogo, pien macalo Rwot tye makwo-ni, noŋo gin mo pe ma timi marac. 22Ento ka awaco bot awobi ni, ‘Nen atero tye wa i nyimi kuca,’ ci pe idwogi, pien noŋo Rwot aye ocwali woko cen. 23Dok lok ma in ki an watyeko lokone, nen, Rwot tye i kin in ki an matwal.”\\n24Kumeno Daudi okanne woko i bar, Ka dwe opor, ci kabaka obedo piny ka cam. 25Obedo i komme me nino ducu ma cok ki kor ot, ka Yonacan bedo kemo kabaka, ki Abneri dok bedo ka ŋet Caulo, ento kabedo pa Daud i tye noŋo.\\n26Caulo pe oloko iye gin mo i nino meno, pien otamo ni, “Gin mo opoto i kome, omiyo pe etye ma elonnye, pe tye ma elonnye ada.” 27Ento i nino me aryone, orwone i nino mulubo por dwe, kom bedo pa Daudi obedo noŋo, ci Caulo ocako penyo wode Yonacan ni, “Piŋo wod pa Yece pe obino ka cam, cakke wa laworo ki tin bene?” 28Yonacan ogamo dog Caulo ni, “Daudi openya matek ni giyene me cito Beterekem. 29Olego ni, ‘Wek aciti, pien jo me doggolawa gitye ka tumo gitum i gaŋ, omera ociko ni abed kunnu. Kombeddi, ka gum omaka i nyimi, ci wek aciti, acinen omegina.’ Pi lok meno omiyo en pe obino i dog cam boti, kabaka.”\\n30Kiniga otugi mako Caulo i kom Yonacan cut. Owaco bote ni, “In i wod pa dako ma ŋute oteŋ, ma lajemo; pe Onoŋo an doŋ aŋeyo ni cwinyi otyeko maro wod pa Yece, ma lewicce bimaki giri, ma lewicce bimako wa meni bene? 31Pien Kitma wod pa Yece bedo kwede i wi lobo-ni, kadi in nyo kerri pe bimoko matwal. Pienno cwal dano wek okele bota, pien en bi to ada.” 32Yonacan ogamo dog wonne Caulo ni, “Gibineke woko pi gin aŋo? Otimo gin aŋo?” 33Ento Caulo obaye ki toŋ, mumiyo Yonacan oŋeyo ni cwiny wonne otyeko moko pi neko Daudi. 34Yonacan oa woko ki i dog cam ki kiniga madwoŋ, ci pe dok ocamo cam mo i nino dwe me aryone, pien cwinye obedo ka kumo pi Daudi, pien wonne onoŋo oyeto Daudi.\\n35Orwone Yonacan ocito i bar ka ma ocikke iye ki Daudi, kacel ki latin awobi mo. 36Owaco bot awobine ni, “Riŋ iciput atero, ma abibayo-ni.” Ka awobi-nu oberiŋo, ci obayo atero ocuŋ wa i nyime. 37Ka latin awobi-nu oo ka ma Yonacan obayo iye atero-ni, Yonacan olwoŋo awobi-nu kun wacci, “Atero tye wa i nyimi kuca.” 38Dok olwoŋo awobi-nu kun wacci, “Rune itim oyoto, pe iru!” Awobi pa Yonacan ocoko atero ducu, odwogo kwedgi bot laditte. 39Ento awobi pe oŋeyo iye gin mo; kono Yonacan ki Daudi aye giŋeyo lokke. 40Yonacan omiyo jamine ducu bot awobine, ocike ni, “Doŋ icit, idwokgi wa gaŋ.” 41Ka awobi ocito, ci Daudi otugi a malo ki i ŋet got ma giguro-ni, opoto i ŋom aryeba cwiny, okulo wiye piny k idek, Gucako noto lemgi kekengi ki mot me mar, ka gukok ki pig waŋgi kekengi ento Daudi aye obedo ki kumo madwoŋ. 42Yonacan dok owaco bot Daudi ni, “Cit giri ki kuc, macalo doŋ watyeko kwoŋo kwoŋ kekenwa i nyiŋ Rwot, kun wawacci, ‘Rwot bibedo i kin an ki in, ki i kin likwaya ki likwayi matwal.’ ” Ka lacen Daudi oa opokke kwede, ci Yonacan odok i gaŋ.","num_words":1103,"character_repetition_ratio":0.048,"word_repetition_ratio":0.0,"special_characters_ratio":0.258,"stopwords_ratio":0.263,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Daniel 5 ACO85 - Kabaka Belcajar otedo karama madit pi - Bible Search\\nCoc ma gicoyo i kor ot\\n1Kabaka Belcajar otedo karama madit pi luditone me awora ma welgi romo alip acel, ci omato koŋo vino i nyimgi.\\n2I kare ma doŋ Belcajar obilo koŋo, ociko ni gikel kikopo jabu ki me ryal-gu ma yam wonne Nebukadnejar ocoko woko ki i ot pa Lubaŋa ma tye i Jerucalem-mi, wek en kabaka ki luditone me awora, kacel ki monne ki mon aŋecane ducu giti kwede me mato koŋo. 3Ci gikelo jami magi me ryal ki me jabu ma yam giyakogi ki i ot pa Lubaŋa ma tye i Jerucalem; ci kabaka ki lwak luditone me awora, ki monne, ki mon aŋecane gumato kwede. 4Gumato koŋo vino, kun gipako lwak lubaŋa me jabu ki me ryal, me mola, me nyonyo, me yat ki me got.\\n5Cutcut gineno lwet cin dano mo ka tye ka coyo coc i kor ot ma i gaŋ kal pa kabaka, ma okemme ki okar mac; kabaka oneno ka ciŋ dano-nu tye ka coc. 6Man omiyo wan kabaka olokke woko ki tamme bene omiyo cwinye opoto liliŋ; pyere otoŋŋe woko, ki coŋe aryo ducu gubedo ka gone kacel. 7Omiyo kabaka okok ki dwan maloŋo ni gikel lukor tipo ki jo Kaldaya ki jo ma Jjiyo lok kom lakalatwe. Kabaka owaco bot luryeko ducu ma i Babilon ni, “ŋat mo ma bikwano coc man, ce ogonnya te lokke, gibiruko ki boŋo ma obedo lamar lamar, gibirwako nyor me jabu bene i ŋute, ci doŋ bibedo laloc me adek i te ker man.” 8Ci luryeko pa kabaka ducu gubino gudonyo i ot bote, ento pe gutwero kwano coc ma i kor ot kadi ki gonyo te lokke bot kabaka bene oloyogi. 9Man omiyo cwiny kabaka Belcajar opoto liliŋ, wa kome ducu oballe woko, ci luditone me awora guuro guŋeŋ woko ata.\\n10I kare ma daker owinyo lok pa kabaka ki pa luditone me awora-gu ducu, obino odonyo i ot ka ma gitye iye ka camo karama; ci owaco ni, “Ai kabaka, bed kwo nakanaka! Pe myero iwek tammi omi cwinyi obed ka poto, dok pe iwek komi oballe. 11Tye dano mo i te kerri kany ma cwiny pa lubaŋa maleŋ-gu bedo i iye. I kare pa woru onoŋo yam ginanyuta me muŋ ducu ki niaŋ wa ryeko, macalo ryeko pa lubaŋa-gu ducu, ginoŋo ni en tye kwede, mumiyo woru, kabaka Nebukadnejar, okete me bedo dano ma loyo lutyet, lukor tipo, jo Kaldaya ki luryeko ducu ma ŋiyo lok i kom lakalatwe. 12Dano man Daniel, yam kabaka ocako nyiŋe ni Beltecajar, onoŋo tye ki cwiny maber makato, onoŋo bene tye ki ŋec wa ki niaŋ muromo me gonyo te lok me lek ducu, kun gonyo wa te lok macalo koc Lit-gu woko bene, dok cobo lok me peko mogo ma dano tye kwede. Kombeddi myero ilwoŋ Daniel obin, ci en aye bigonyo te lok man.”\\n13Cutcut gikelo Daniel i nyim kabaka, Kabaka ocako lok ki Daniel kun penye ni, “In aye Daniel, ŋat acel i kin jo Juda ma yam wora omakogi ki i Juda ci okelogi kany-nyi? 14Awinyo lok i komi ni cwiny pa lubaŋa maleŋ-gu tye i komi, dok bene ni it ye ki ryeko me nyuto muŋ mogo, ki niaŋ wa ki ryeko makato pa jo mukene. 15Kombeddi onoŋo gikelo luryeko ki lukor tipo-gu i nyima ni gukwan coc man dok gumiya aŋe te lokke; ento pe gutwero nyutta te lokke. 16Ento onoŋo awinyo ni itwero gonyo te lok mapol, dok bene icobo lok me peko ma dano tye kwede. Doŋ kombeddi ka ce itwero kwano coc man ki gonyo te lokke wek aŋe, ci gibiruki ki boŋo ma lamar lamar, gibirwako nyor me jabu bene i ŋuti, dok bene ibibedo laloc me adek i te ker man.”\\n17Ci Daniel odok iye ki kabaka ni, “Gwok motti ducu obed piri giri, dok imi bakacic ma imito miya bot ŋat mukene; kadi bed pe agamo gin mo ma imiya pud abikwano coc man boti, kabaka, dok bene abigonyo te lokke iŋeyo. 18Ai kabaka, Lubaŋa ma En Ŋat Mamalo Twal yam omiyo woru obedo kabaka ma loyo lobo, omiye bene dit ki deyo wa ki twero ducu. 19Pi dit ma yam gimiye, oweko lwak me rok ducu ki rok mapatpat ducu ki jo ma loko leb mapatpat komgi omyel dok gubedo ki lworo i nyime. Ka yam cwinye omito ni enek dano mo ci neko mere aneka, ka omito ni ewek dano mo-ni obed kwo, ci weko bedo kwo; ka omito ni emi dit bot ŋat mo ci miyo, ka omito ni edwok rwom pa dano mo-ni piny ci dwoko bene. 20Ento i kare ma doŋ en ocako kette malo kekene ki i cwinye, omiyo cwinye odoko nwaŋ ci ocako loc ki wakke marac, omiyo gikwanye woko ki i wi komkerre, wa ki deyone bene gikwanyo woko ki i kome. 21Giryeme woko ki i kin dano ci giloko tamme odoko macalo tam pa lee me tim, obedo ka camo lum calo twon, toyo ma a ki i po lo obedo ka dyako kome, nio ka oŋeyo ni Lubaŋa Mamalo Twal aye ma loyo ker pa dano, dok en bene aye ma keto ŋat ma cwinye mito me bedo laloc iye. 22Doŋ in Belcajar, in wode kikome, ento pe ibedo mwol i cwinyi, kadi bed onoŋo iŋeyo lok man ducu. 23Ento ikette malo kekeni ci iette giri i kom Rwot me polo; dok jami ma yam gitiyo kwede i ode ducu gikelogi giketogi i nyimi, ci in kacel ki ludito me aworani, monni, ki mon aŋecani ducu wutiyo kwede me mato koŋo vino. Wubedo bene ka pako lwak lubaŋa me jabu, me ryal, me mola, me nyonyo, me yat ki me godi-gu, ma pe gineno piny, pe giwinyo lok, dok ma pe giŋeyo gin mo-ni. Ento in pe ibedo ka woro Lubaŋa ma omiyo kwo ki yweyo boti-ni, kun en bene aye ma gwoki i kit bedoni ducu.\\n24“Doŋ gicwalo ciŋ dano ki i nyime, ci ocoyo coc man. 25Coc ma gicoyo-ni onoŋo tye kit man: MENE MENE TEKEL PARCIN. 26Doŋ te lok man tye kit man: MENE, Lubaŋa doŋ otyeko kwano wel nino me kerri woko, dok onyuto bene ni agikkine doŋ cok. 27TEKEL, doŋ gipimi i mijan, ci ginoŋo ni pud iyot; 28PEREC, kerri gipoko iye woko ci gimiyo bot jo Medi ki bot jo Percia.”\\n29-Cutcut Belcajar omiyo twero, ci giruko Daniel ki boŋo ma lamar lamar, ka girwako nyor me jabu i ŋute, ci gitito lok i kome oromo piny ducu ni en aye doŋ bibedo laloc me adekke i te ker me Babilon.\\n30I dyewor me nino meno kikome gineko kabaka Belcajar woko. 31Ci Dario ma jo Medi oleyo ker, ma doŋ mwaka me ditte romo pyerabicel wiye aryo.","num_words":1111,"character_repetition_ratio":0.047,"word_repetition_ratio":0.002,"special_characters_ratio":0.239,"stopwords_ratio":0.306,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Niyabo 21 ACO85 - Lacen dok aneno polo manyen ki lobo - Bible Search\\nNiyabo 20 Niyabo 22\\nPolo manyen ki lobo manyen\\n1-Lacen dok aneno polo manyen ki lobo manyen, pien polo mukwoŋo ki lobo mukwoŋo onoŋo doŋ gurwenyo woko, kadi wa nam bene onoŋo doŋ pe. 2-Ci aneno gaŋ maleŋ, Jerucalem manyen, kun oa ki i polo bot Lubaŋa bino piny, ma giyubo woko macalo nyako ger ma gideyo pi cware. 3-Ci awinyo dwan mo maloŋo ma oa ki i komker kun wacci, “Nen, kabedo pa Lubaŋa doŋ tye bot dano. En bibedo kacel kwedgi, ci gin gibibedo jone. Lubaŋa kikome aye bibedo kwedgi, kun bene bedo Lubaŋagi. 4-En bijwayo pig waŋgi woko ducu. To bene doŋ bibedo pe, kadi kumo nyo koko, nyo arem, pien gin macon doŋ ducu gurwenyo woko matwal.”\\n5Ci ŋat ma obedo i wi komker owacci, “Nen, aketo jami ducu doko nyen.” Ka dok bene owacci, “Co lok man, pien lok magi lok ma genne dok me ada.” 6-Ci owacca ni, “Doŋ otimme! An Alupa ki Omega, an acakki ki agikki. Ŋat ma orwo neko, abimiyo mato pii me waŋ it me kwo laboŋo wel mo. 7-Meno aye mot ma ŋat ma oloyo binoŋo, ki an abibedo Lubaŋane, en bene bibedo latinna. 8Ento jo ma lwor, ma pe gin lugen, lutim tim mogo me kwer, lunek dano, lutim abor, lutim tim jokjok, luwor cal jogi, ki jo ducu ma gin lugoba, gibinoŋo mot ma gipoko botgi i nam ma tye ka lyel mac ki gweŋ calfa; meno aye to me aryo.”\\n9Ci malaika acel ki i kin lumalaika abiro ma onoŋo gitye ki atabo abiro ma gemo abiro me agikki tye i igi ca, obino oloko bota kun wacci, “Bin, anyutti Nyako ger, dako pa Latin romo.” 10-Cutcut otiŋa, otera woko wa i wi got mo madit mabor twatwal, kun onoŋo Cwiny Maleŋ doŋ oyuto tamma woko, ka onyutta Jerucalem, gaŋ maleŋ, ma oa ki i polo bot Lubaŋa bino piny, 11ma onoŋo tye ki deyo pa Lubaŋa. Onoŋo ryeny calo kidi me wel madit makato ducu, ma pe nen atata, calo jacipa, dok leŋ calo gweŋ ma mil amila. 12-Celle onoŋo dit ocudo malo likuŋ, doge onoŋo tye apar wiye aryo. Lumalaika apar wiye aryo onoŋo gitye i dogcel ducu, dok bene i dogcel onoŋo gicoyo iye nyiŋ kaka apar wiye aryo pa jo Icrael. 13Dogcel adek onoŋo tye yo tuŋ wokceŋ, yo tuŋ acam dogcel adek, yo tuŋ acuc dogcel adek, ki yo tuŋ potoceŋ bene dogcel adek. 14Cel me gaŋ bene onoŋo tye ki te gutine apar wiye aryo, ci i komgi onoŋo tye iye nyiŋ lukwena apar wiye aryo pa Latin romo.\\n15-Ŋat ma oloko kweda-ni onoŋo tye ki odoo lagada jabu me pimo gaŋ ki dogcel ki cel kikome. 16Gaŋ meno onoŋo yam twoke tye aŋwen ma giromrom, borre rom ki lacce, ci opimo cel ki odoone, oromo mairo alip acel ki miya abic; borre ki lacce ki borre ma odok malo ducu gubedo rom. 17En bene dok opimo cel, ci oromo futi miya aryo ki apar wiye abicel ka gipimo ki bad dano, kit macalo lamalaika opimo kwede. 18-Cel onoŋo gigero ki jacipa, ki gaŋ mere gigero ki jabu keken, ma noŋo nen maleŋ calo kiyo. 19Te guti ducu me gaŋ onoŋo gideyo woko ki litino kidi me wel mapatpat. Mukwoŋo obedo kidi ma gilwoŋo ni jacipa, me aryo capir, me adek agat, me aŋwen emeradi, 20me abic onik, me abicel karnelian, me abiro kuricolit, me aboro berul, me aboŋwen topaj, me apar kuricoparac, me apar wiye acel jacint, me apar wiye aryo ameticito. 21Gin me loro dogcel apar wiye aryo-ni onoŋo obedo tiko matar me wel apar wiye aryo, gin me loro dogcel acel acel gitiyo ki kit tiko-nu acel keken; yo ducu ma i gaŋ gipeto ki jabu keken, ma nen leŋ calo kiyo.\\n22Pe aneno ot mo me woro Lubaŋa i gaŋ meno, pien ot me woro Lubaŋa ki kunnu en aye Rwot Lubaŋa Won Twer Ducu kikome, ki Latin romo. 23-Ceŋ nyo dwe pe bimitte i gaŋ meno me ryeny iye, pien deyo pa Lubaŋa aye leŋo ma tye kunnu, ki tarane en aye Latin romo. 24-Leŋo ma tye iye bimiyo rok ducu giwoto maber; ki luker ducu ma i wi lobo gibikelo deyogi iye. 25-Pe gibiloro dogcelle i dyeceŋ, ki dyewor bene bibedo pe kunnu. 26Gibitero iye deyo ki lonyo pa rok ducu. 27-Ento gin mo ma kome keni pe bidonyo iye, kadi ki ŋat mo ma timo gin me kwer, nyo gin me goba, ento kono jo ma nyiŋgi doŋ gicoyo woko i buk me kwo-ni keken.","num_words":755,"character_repetition_ratio":0.052,"word_repetition_ratio":0.0,"special_characters_ratio":0.245,"stopwords_ratio":0.264,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 38 ACO85 - Rwot oloko kweda. Owacci, “Wod pa - Bible Search\\nEjekiel 37 Ejekiel 39\\nLok ma gitito i kom Gog\\n1Rwot oloko kweda. 2-Owacci, “Wod pa dano, cik waŋi inen Gog ma tye i lobo Magog, En aye laker madit me lobo Mecek ki Tubal. Tit lok i kome, 3kun iwacce ni Rwot Lubaŋa owaco kuman ni, ‘Nen, atye ki lok i komi, in Gog, laker madit ma loyo Mecek ki Tubal. 4Abimiyo ilokke ineno ka mukene, ci aŋolo cwaki woko ki goli, apeyi kwede akeli ka maleŋ kacel ki monnyi ducu, aguragura ki jo ma ŋweco kwedgi, ma gin ducu gurukke woko ki jami lweny. Gin lwak ma gitye i dul mony madit, ma gin ducu gumako kwot ocal ki kwot kikome, ki pala lucwan. 5Jo Percia ki Kuc, ki jo Put bene gitye kacel kwedgi, ma gin ducu gumako kwot kun bene guruko tok me lweny. 6Jo Gomer ki dul monygi ducu, ki jo Bet-togarma ma gua ki ka mabor i lobo ma tye yo tuŋ acam gubino ki dul monygi ducu, ki lwak me rok mukene bene ducu gubino gitye kacel kwedgi.’\\n7“Tit bote ni en myero doŋ, en kacel ki dul monnye ducu ma gucokke bote gubed ma doŋ guyubbe woko pi winyo cikke. 8I ŋe mwaka mapol kare bibino ma abicwale ni ocit olweny i kom lobo mo ma dano doŋ gubedo iye laboŋo lworo mo me lweny, en lobo ka ma yam gikelo dano iye ma gicokogi ki i kin rok mapol, wek gubed i wi godi me Icrael ma onoŋo yam odoko titn ata-ni. Jone gikelogi woko ki i kin lurok ci kombeddi gin ducu doŋ gibedo maber laboŋo ayela mo. 9Doŋ en ki dul monnye kacel ki lwak me rok mapol ma gitye kacel kwede, gibibino calo yamo lapiru ka lweny, ma giumo lobo woko calo pol ma oumo piny.”\\n10Rwot Lubaŋa owaco kuman bot Gog ni, “I nino meno ibicako yubo tam i cwinyi me timo gin marac. 11Ci ibimoko tammi me cito ka lweny i kom lobo ma jone gibedo mot maber laboŋo ayela mo i gaŋi ma pe girumogi ki cel, rii nyonyo bene pe, kadi ki doggan-gu bene pe ma romo gwokogi ka lweny oturre. 12Ibiyako jami pa dano ma gibedo i gaŋi ma yam odoko obur-ri ci itero woko. Yam gicokogi ki i kin lurok mapatpat ci kombeddi doŋ gitye ki lwak dyaŋi, ki jami mapol, ci gibedo i dye lobo kikome. 13Jo Ceba, jo Dedan ki lucat-wil ma i gaŋi ma tye i Tarcic gibipenyi ni, ‘In ibino kara ka yako jami? Doŋ ityeko guro dul monnyi woko me tiŋo jami ma giyako, ibino pi coko ryal ki jabu, me coko dyaŋi ki lwak jami mapol, nyo me tiŋo jami madit ma giyako?’ ”\\n14Pi meno, Rwot Lubaŋa oora ni atit ki Gog ni etye ka waco lok kuman ni, “I nino meno ka jona jo Icrael gibedo maber laboŋo ayela mo, ci cwinyi bitugge kekeni 15kun ia ki i kabedoni ma tye ka mabor i lobo ma tye yo tuŋ acam. Ibibino kun itelo wi dul mony madit dok matek ma askari ma gitye iye gua ki i rok ducu, gin ducu jo ma ŋweco ki aguragura. 16In Gog ibibino ilwenyo i kom jona jo Icrael calo pol ma umo lobo. Lacen ka kare oromo, abicwali icito ka lweny i kom lobona, wek omi lurok guneya, dok pi nyuto ni an aleŋ pi gin ma atiyo ki ciŋi in Gog, kun gin bene gineno. 17In aye ŋat ma yam abedo ka loko pire i kare mukato con ca, i kare ma amiyo lokka bot luticca lunebi me Icrael, ma gutito lok ni i kare ma pud tye anyim abikeli me lweny i komgi.” Man Rwot Lubaŋa ma owaco.\\nCan ma Lubaŋa biketo i kom Gog\\n18Rwot Lubaŋa owacci, “I nino ma Gog bibino ka lweny iye i kom Icrael, abidoko ger ma noŋo akemo omaka ma pe wacce. 19Atuco lok ka maleŋ ki nyeko me akemona ma lyel alyela ni, I nino meno oyeŋyeŋ biyeŋo lobo matek. 20Man bimiyo rec me nam ducu, winyo, lee tim, ki gin ducu ma lak alaka i ŋom-gu, ki jo ducu ma gibedo i lobo komgi myel pi lworo an. Godi ducu gibicorre gipoto woko piny, ki loŋo-gu bene bipoto woko, dok cel ducu gibicorre gipoto woko i nom. 21Abimiyo Gog bedo ki lworo madwoŋ atika, kun noŋo akelo kit can ducu mapatpat aketo i kome. An Rwot Lubaŋa doŋ aloko. Jone ducu gibinekke woko kekengi ki pala lucwan kun dano acel acel neko lawote. 22Abiketo can i kome kun akelo two gemo i kome ki neko dano. Abicoro kot ma cwer ki yamo matek, pee ma corre, gweŋ calfa ma mac oliyo woko, ma cwer i kome kacel ki i kom lwak me rok mapatpat ma onoŋo gitye kacel kwede. 23Kit meno abinyuto bot lwak me rok ducu ni an adit dok aleŋ, kun anyutte i nyimgi ni wek guŋe ya. Man bimiyo giŋeyo ni an aye a Rwot.”","num_words":822,"character_repetition_ratio":0.052,"word_repetition_ratio":0.0,"special_characters_ratio":0.242,"stopwords_ratio":0.322,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lutino Kwan me Baibul—Gua Woko ki i Col Piny—1 Petero 2:9 | Pwony me Anyama\\nKWAN I LEB Acholi Afrikaans Albanian American Sign Language Amharic Angolan Sign Language Arabic Argentinean Sign Language Armenian Armenian (West) Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Czech Czech Sign Language Dangme Danish Digor Dutch Ecuadorian Sign Language Efik English (Leb Muno) Estonian Ewe Fijian Finnish Finnish Sign Language Fon French French Sign Language Ga Georgian German German Sign Language Grik Guarani Gujarati Gun Hausa Hiligaynon Hindi Hiri Motu Hungarian Hungarian Sign Language Ibanag Ibru Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mixe Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Polish Polish Sign Language Portuguese Portuguese Sign Language Punjabi Quechua (Bolivia) Romanian Runyankore Russian Russian Sign Language Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\\n“[Jehovah] olwongowu nia ki i piny macol wek wudony i lengone me aura.”—1 PET. 2:9.\\nWER: 95, 74\\nI yo ango ma jo pa Lubanga gucako bedo opii pa Babilon nicakke i cencwari me aryo K.M.?\\nGin ango ma okonyo me dwoko piny dic pa dini goba i kom jo pa Lubanga i cencwari me 15?\\nJo ma kiwirogi gutute matek nining i kine ka 1870 wek guniang Lok pa Lubanga maber?\\n1. Tit kong gin mutimme i kare ma kijwero Jerucalem.\\nI 607 K.M.P., lumony pa Lubabilon i te tela pa Kabaka Nebukadnejar me II gumonyo boma me Jerucalem. Ma lubbe ki nek alany ma otimme i ngeye, Baibul waco ni: “[Nebukadnejar] oneko awobe ki pala lucwan ki i kabedo maleng ma i ot pa Lubanga, pe obedo ki kica i kom awobi nyo nyako, jo muteggi nyo muti. . . . Giwango ot pa Lubanga woko, ka dok gimuko cel murumo Jerucalem, ci giwango odi ma gibedo iye woko ducu ki mac, kun gibalo bene wa jami ma pigi tego.”​—2 Tekwaro 36:17, 19.\\n2. Peko ango ma onongo bitimme i Jerucalem ma Jehovah ociko Lujudaya pire, dok ngo ma onongo bitimme i kom Lujudaya?\\n2 Jwero Jerucalem onongo myero pe otur jo ma iye atura. Pi mwaki mapol, lunebi pa Lubanga gubedo ka ciko Lujudaya ni ka pe gulubo Cik pa Lubanga, ci Jehovah bimiyogi i cing Lubabilon. Lujudaya mapol onongo gibito ki pala lucwan, jo ma gubwot onongo giromo bedo i Babilon macalo opii pi kare me kwogi ducu. (Jer. 15:2) Jo ma gitye i opii i Babilon onongo kwogi bibedo nining? Tika tye gin mo ma otimme i kare pa Lukricitayo marom ki gin ma otimme i kare ma Lujudaya gitye i opii i Babilon? Ka tye kumeno, ci otimme awene?\\nKWO MACALO OPII\\n3. Kwo pa Luicrael i Babilon macalo opii onongo dok pat ki kwogi i Ejipt macalo opii nining?\\n3 Gin ma lunebi gutito-ni otimme ada. Jehovah otiyo ki Jeremia me miyo tam bot jo ma gibibedo i opii ni guye alokaloka meno ma bitimme i kwogi-ni dok guti ki kare meno i yo maber. En owaco ni: “Wuger odi ci wubed dong iye. Wupur poto ci wucam gin ma ocek iye. Wuti tic maber pi berbedo me gang ka ma amiyo giterowu iye me bedo opii. Wulega pi nying gang meno, pien ka gang meno kwone tye maber miyo wun bene wubibedo maber.” (Jer. 29:5, 7) Jo ma guye tam pa Lubanga onongo gibikwo calo gipe i opii. Lubabilon guweko Lujudaya olo gubedo agonya me timo gin ma gimito. Opii magi onongo gitye agonya me wot i dye boma meno. Babilon onongo obedo boma madit me cato wil i wi lobo lung i kare macon, dok jami ma kigolo ki i ngom nyuto ni Lujudaya mapol gupwonyo kit me cato wil ki i boma meno, jo mukene bene gudoko ludiro me tic cing. Lujudaya mogo bene onongo gikwo kwo ma lamal dok bene gudoko lulonyo. Bedo i Babilon macalo opii onongo dok ber adada ka kiporo ki kwo pa Luicrael macalo opii i lobo Ejipt cencwari mapol mukato angec.​—Kwan Nia 2:23-25.\\n4. Mapat ki jo Icrael ma gujemo-ni, angagi ma onongo bene gitye opii i Babilon, dok ariya ango ma onongo gitye ka wok ki iye ma lubbe ki woro Jehovah i yo ma en cwako?\\n4 Kadi bed ni Lujudaya onongo gitye ka nongo jami me kom ma mitte ducu, mitigi i yo me cwiny kono? Ot pa Jehovah kacel ki keno tyer onongo kibalo woko, dok lulamdog bene onongo dong pe gitye ka timo ticgi i kit ma onongo mitte kwede. I kin opii magi, tye lutic ma lugen pa Lubanga ma onongo pe gutimo gin mo marac me nongo pwod meno, ento gubedo ka deno can kacel ki jo mukene me rokgi. Kadi bed kumeno, gutimo gin ducu ma gitwero me gwoko cik pa Lubanga. Me labolle, Daniel kacel ki luwote adek​—Cadrak, Mecak, ki Abednego—​gukwero cam ma onongo Jehovah ojuko Lujudaya ni pe gucam. Dok bene wangeyo ni Daniel omedde ki lega bot Lubanga kare ducu kit ma onongo timo con. (Dan. 1:8; 6:10) Kadi bed kumeno, onongo pe twere pi Lujudaya ma lworo Lubanga me timo jami ducu ma lubbe ki Cik pa Jehovah, ka gitye i te loc pa ngat ma woro lubanga me goba.\\n5. Gen ango ma Jehovah omiyo bot Jone, ento pingo meno onongo tye me ur?\\n5 Tika onongo Luicrael dok gibibedo agonya me woro Jehovah i yo ma en cwako? I kare meno, onongo nen calo pe twere. Jo Babilon onongo pe gigonyo opiigi. Ento Jehovah onongo ocikke ni kibigonyo jone, dok meno aye gin mutimme. Lok pa Lubanga pe poto nono.​—Ic. 55:11.\\nTIKA TYE GIN MO MA RWATTE KWEDE I KAREWA-NI?\\n6, 7. Pingo pore ki wan me loko niangowa ma lubbe ki kare ma lutic pa Lubanga me kare-ni gubedo macalo opii pa jo Babilon?\\n6 Tika Lukricitayo bene guwok ki i kwo mo ma rom ki ma Lujudaya guwok ki iye-ni? Pi mwaki mapol, Wi Lubele obedo ka wacone ni jo pa Lubanga me kare-ni gubedo macalo opii i lobo Babilon nicakke i 1918 dok ni kigonyogi i 1919. Ento, pi tyen lok ma wabinyuto i pwony man ki ma lubo, onongo mitte ni kong dok kingi pwony man i yo matut.\\n7 Nen kong: Babilon Madit aye dini goba ma i wi lobo ducu. Pi meno, ka ni jo pa Lubanga gubedo opii i Babilon i 1918, ci nongo myero gubed i te dic pa dini goba macalo opii i yo mo olo i kare meno. Ento lok ada tye ni, i kare ma Lweny me I me Wi Lobo cok cakke, jo ma kiwirogi onongo dong gitye ka a woko ki i te dic pa Babilon Madit. Kadi bed ni tye ada ni kibedo ka uno Lukricitayo ma kiwirogi i kare me Lweny me acel me Wi Lobo, ento aunauna man onongo tye ka a ki bot luloc me lobo, ento pe Babilon Madit. Pi meno, pe twero bedo ni jo pa Jehovah gucako bedo opii pa Babilon Madit i 1918.\\nLUKRICITAYA GUCAKO BEDO OPII AWENE?\\n8. Tit kong kit ma dini pa Lukricitayo ocako nywene kwede. (Nen cal ma i pot karatac 22.)\\n8 I Pentekote 33 K.M., kiwiro Lujudaya alip mapol kacel ki jo ma gulokke gudonyo i dini pa Lujudaya. Lukricitayo manyen magi gudoko “rok ma giyero, ajwagi pa kabaka, rok maleng, jo pa Lubanga kikome.” (Kwan 1 Petero 2:9, 10.) Lukwena guketo tek me gwoko kacokke pa jo pa Lubanga i kare ma pud onongo gitye kwo. Ento, tutwalle i nge to pa lukwena, jo mogo gucako loko “lok ma ngako dano” wek ‘gibwol lupwonnye me lubo korgi.” (Tic 20:30; 2 Tec. 2:6-8) Pol pa jo magi onongo gitye ki tic i kacokke, macalo luneno, ki dok lacen macalo “bicop.” Tim me miyo rwom me tela onongo dong tye ka cakke, kadi bed Yecu owaco bot lulub kore ni: “Wun ducu dong odoko utmego.” (Mat. 23:8) Ludongo mogo onongo gimaro pwony pa Aristotle gin ki Plato adada, dok gucako pwonyo ki dano ma ka pwonyo Lok pa Lubanga.\\n9. Tit kong kit ma Luroma gucako cwako kwede dini pa Lukricitayo mungak ki dok adwogi ma obino i ngeye.\\n9 I 313 K.M., laloc mo pa Luroma ma nyinge Constantine oketo cik ma cwako pwony me dini pa Lukricitayo mungak. Cakke i kare meno, Lutela me kanica pa Lukricitayo mungak kacel ki luloc me lobo gucako tic kacel. Me labolle, Constantine obedo ki cokke mo ki lutela dini, dok lacen cokke meno kicako lwongone ni Lukiko me Nicaea [Council of Nicaea]. I nge cokke meno, Constantine oryemo Padi mo ma nyinge Arius woko ki i lobone pien ni okwero yer ni Yecu obedo Lubanga. Lacen, i te loc pa Theodosius I (379-395 K.M.), Dini pa Lukatoli, kit ma onongo dong kilwongo kwede dini pa Lukricitayo ma onywene ki pwony goba-ni, odoko dini ma Luloc me Roma onongo gicwako. Jo ma gitye ki ngec me tekwaro, gucoyo ni i cencwari me angwen, Roma onongo dong odoko “lobo pa Lukricitayo mungak.” Lok ada tye ni i kare meno, dini pa Lukricitayo ma opong ki pwony pa jo mungak-ki oribbe ki dini goba mukene me lobo Roma ci gudoko jo me Babilon Madit. Kadi bed kumeno, Lukricitayo mogo ma kiwirogi ma onongo gibedo calo kal i kin doo gutemme ki kerogi ducu me woro Lubanga, ento onongo pe kitye ka winyo dwangi. (Kwan Matayo 13:24, 25, 37-39.) Ki lok ada, onongo gitye macalo opii i cing Lubabilon!\\n10. Tyen lok ango ma omiyo jo ma cwinygi atir gukwero pwony me kanicagi i nge to pa Yecu?\\n10 Medo i kom meno, cencwari manok i nge to pa Yecu, jo mapol onongo gitwero kwano Baibul i leb Grik nyo Latin. Man oweko jo magi onongo gitwero poro pwony me Baibul ki gin ma kipwonyo i ot lega. Pi gin ma gukwano ki i Baibul, jo mukene i kingi gukwero pwony me kanicagi woko, ento tito tamgi ka maleng onongo keto kwogi ka mading​—dok bene onongo twero kelo wa to.\\n11. Baibul ocako bedo i te twero pa lutela dini nining?\\n11 I nge kare mogo, jo manok keken aye onongo gingeyo leb Latin ki Grik, dok Lutela dini onongo pe gimito ni kigony Lok pa Lubanga i leb ma dano giniang. Macalo adwogine, lutela dini ki jo mogo ma gukwano matut keken aye onongo gitwero kwano Baibul, kadi bed ni pe lutela dini ducu onongo gitwero kwan ki coc maber. Ngat ma pe ye pwony ma kanica pwonyo onongo kimine pwod malit. Lukricitayo ma lugen ma kiwirogi gubedo ka cokke kacel i dul matinotino wek jo mukene pe guniang​—jo mogo onongo pe gitwero bedo tye i cokke. Kit ma otimme kwede i kare ma Lujudaya gitye i opii i Babilon, “ajwagi [lulamdog] pa kabaka” onongo pe gitwero timo ticgi kit ma onongo myero gutim kwede. Jo pa Lubanga onongo dong gitye macalo opii pa Babilon Madit.\\nDERO OCAKO MENY\\n12, 13. Jami aryo mene ma okonyo jo pa Lubanga me a motmot ki i te dic pa Babilon Madit? Tit kong.\\n12 Tika onongo bitwere bot Lukricitayo me ada me bedo agonya me woro Lubanga atyer ka maleng? Onongo bitimme! Pi jami aryo ma pigi tego ma wabinyamogi-ni, dero me lok me cwiny ocako meny manok i col piny. Me acel obedo yubo macin me rudo buk i kine ka cencwari me 15. Ma onongo pud peya kicako rudo buk ki macin i lobo Ulaya, kibedo ka kobo Baibul ki cing ki diro adada. Nongo kopi me Baibul onongo pe yot dok wele tek adada. Kiwaco ni onongo twero tero lakob coc ma tye ki diro dwe apar me kobo ki cinge kopi acel me Baibul! Medo i kom meno, gin ma kibedo ka kobo iye Baibul (lar lee) onongo welle tek adada. Ento ka kirudo coc ki macin i kom karatac​—ma onongo ber loyo-ni—​larud buk ma ladiro onongo romo rudo wel pot karatac 1,300 kulu i nino acel keken!\\nMacin me rudo coc ki tekcwiny pa jo ma gugonyo Baibul okonyo me jwiko dic pa Babilon i kom jo pa Lubanga (Nen paragraf 12, 13)\\n13 Me aryo aye tam ma jo mogo ma cwinygi tek gumoko me gonyo Lok pa Lubanga i leb ma lutedero giniang iye. Lugony leb mapol gutimo tic man kadi bed ni onongo keto kwogi ka mading. Kitung bot lutela dini, man onongo gin marac adada ka ngat ma lworo Lubanga tye ki Baibul,​—lutela dini gubedo ki lworo adada! Ka Baibul medde ki nya i kin piny, dano gubedo ka kwanone. Dok man oweko gubedo ka penyo lapeny calo: Kicoyo ka kwene ki i Baibul lok madok i kom kapiny? Kicoyo ka kwene ni myero kicul latela dini ka dong wek oleg pi jowa muto? Nyo lok i kom bedo ki papa nyo padi kono? Ki bot lutela me kanica, man okeligi kiniga matek adada. Dok onongo gineno ni obedo dit wic me penyo lutela dini! Pi meno, gucako lweny matek. Onongo kingolo kop me to i wi jo ma gukwero pwony me kanica, pwony magi onongo pole jenge i kom ryeko pa lukamfiri calo pa Aristotle gin ki Plato​—jo ma gukwo i kare ma onongo pud peya kicwalo Yecu Kricito. Lutela dini onongo gingolo to i wi dano ci luloc lobo gineko ngat meno. Mitigi onongo tye me turo cwiny dano wek pe kikwan Baibul ki dok pe kibed ka penyo lutela dini. Mitigi-ni olo to otiyo pi kare mo. Ento, jo mogo ma cwinygi tek pe guye bwura pa Babilon Madit. Gin onongo dong gubilo mit pa Lok pa Lubanga​—dok onongo gimito nongo ngec mukene mapol! Man onongo tye ka yabo yo pi larregi i anyim ki i cing dini goba.\\n14. (a) Gin ango ma okonyo jo ma gimito niang Baibul me dongo ngecgi i kom Lok ada me Baibul i kine ka 1870? (b) Tit kong kit ma Omego Russell otute kwede me nongo ada.\\n14 Jo mapol ma gitye ki miti pi Lok ada me Baibul gudak i lobe ma lutela dini onongo dok pe gidiyo iye dano tutwal. Jo magi onongo gimito bedo agonya me kwano ki tito Lok me Baibul ki jo mukene. Lobo acel ki i kin lobe ma jo magi gungweco iye-ni obedo Amerika, ka ma Charles Taze Russell kacel ki luwote mogo gucako kwano Baibul kore ki kore i kine ka 1870. I acakkine, miti pa Omego Russell onongo tye me nongo dini mene ki i kin ma gitye-ni ma pwonyo lok ada. Ki diro, en obedo ka poro pwony me dini mapatpat pa jo ma onongo giwaco ni gibedo Lukricitayo, kadiwa ma pa jo ma pe gubedo Lukricitayo ki ngo ma Baibul waco. I ngeye, en oniang ni pe tye mo acel i kingi ma jami ma gipwonyo ducu a ki i Lok pa Lubanga. I kare mo, Russell orwatte ki lutela dini mogo kun bedo ki gen ni jo magi gibijolo ada ma en kacel ki luwote ginongo ki i Baibul ci gibipwonyo ki jo me kanicagi. Lutela dini magi onongo dok gipe ki miti me timo meno. Lutino Kwan me Baibul onongo myero dong guniang ka maleng ni pe gitwero ribbe ki jo ma gumoko calo okwodo i kom dini goba.​—Kwan 2 Jo Korint 6:14.\\n15. (a) Awene ma Lukricitayo me ada gucako bedo opii pa Babilon Madit? (b) Lapeny mene ma wabigamogi i pwony ma lubo man?\\n15 Dong waneno ni Lukricitayo me ada gucako bedo opii pa jo Babilon i nge kare manok ma lukwena me agikki guto. Kadi bed kumeno, lapeny mapol twero bino ni: Gin ango mukene ma nyuto ni jo ma kiwirogi gucako a woko ki i opii pa Babilon Madit i kine ka mwaki mogo ma peya 1914 oromo? Tika tye ada ni cwiny Jehovah onongo pe yom i kom luticce pien ni ticgi me tito kwena onongo okwe manok i kare me Lweny me I me Wi Lobo? Ki dok ni tika omegiwa mogo gurwako wigi i lok me wibye i kare meno, ma oweko cwiny Jehovah pe obedo yom i komgi? Ki dong me agikkine, ka tye ni Lukricitayo me ada gucako bedo opii pa dini goba i cencwari me aryo K.M. ci kigonyogi dong awene? Lapeny magi gibeco adada. Dok wabigamogi i pwony ma lubo man.","num_words":2786,"character_repetition_ratio":0.071,"word_repetition_ratio":0.0,"special_characters_ratio":0.224,"stopwords_ratio":0.296,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Tic Pa Lukwena 27 ACO85 - Ka doŋ gimoko ni doŋ wakwaŋ - Bible Search\\nTic Pa Lukwena 26 Tic Pa Lukwena 28\\nTic Pa Lukwena 27\\nPaulo ocako wot i Roma kun kwaŋo nam\\n1Ka doŋ gimoko ni doŋ wakwaŋ wacit i Itali, gimiyo Paulo ki lumabuc mukene i ciŋ ladit mo ma nyiŋe Julio ma lalo dano miya i kin dul mony ma gilwoŋo ni pa Augucito. 2Wadonyo i mel mo ma oa ki i Adramitio ma doŋ cok kwaŋ dok tuŋ waŋwat mogo ma i dog nam me lobo Acia. Wanywako yo ki Aristako, Lamakedonia ma gaŋgi Tecalonika. 3Orwone wao i Cidon, ci Julio otimo Paulo maber mada, oyene me wot ka limo lureme wek gugwoke. 4Waa ki kunnu, wakwaŋ warabo ŋet Caiprac, pien yamo okemowa, 5ka doŋ waŋolo nam atir i ŋet lobo Cilicia ki Pampulia, wao i Mira ma i lobo Licia. 6Ki kunnu ladit mony onoŋo mel mua ki i Alegijanderia ma cito Itali, ci omiyo wadonyo iye. 7Wakwaŋ pi nino mapol, ci wao i Kunida ki tek. Yamo ogeŋowa wot anyim atir, mumiyo warabo ŋet Kurete cok ki Calamone. 8Warabo ŋet Kurete ki tek ka wao i kabedo ma gilwoŋo ni Waŋ Wat Mabeco, ma cok ki gaŋ ma nyiŋe Lacea.\\n9Kare malac onoŋo doŋ oballe, omiyo wot i nam doŋ odoko rac pien nino madit me ri kec bene doŋ okato woko, ci Paulo omiyo botgi ryeko, 10owacci, “Ludito, aneno ni wotwa-ni bibedo rac ci kelo lannye me jami mapol, pe me yec ma gitiŋo i mel keken, ento wa mel kikome kadi wa kwowa bene.” 11Ento ladit mony oketo cwinye i lok pa ladit ma loyo mel ki lok pa won mel, makato lok ma Paulo owaco. 12Waŋwat meno pe romo maber me tiro iye i kare me koyo, pi meno pol pa dano gutamo ni ber gua ki kunnu wek ka twerre guo Poinike, ma en aye waŋwat me Kurete ma neno tuŋ wokceŋ tuŋ acam ki tuŋ wokceŋ tuŋ acuc, wek guri kunnu pi kare me koyo.\\nYamo otago nam marac twatwal\\n13Ka yamo ma a tuŋ acuc ocako kodo mot mupye, gutamo ni doŋ orwatte ki tamgi. Guywayo lajuk mel woko ki i pii, gucako kwaŋ gurabo Kurete ma cok ki tura. 14Ento ka kare okato manok keken, yamo lapiru mager twatwal ocoro, ma gilwoŋo ni Yurakwilo, okodo nia ki i wi tura. 15Omako mel, opaŋo wiye ma pe doŋ twero kemo yamo, ci waweko mel doŋ woto ka ma yamo oterowa. 16Ka warabo ŋet latin cula mo ma nyiŋe Kauda watemo ki tek me laro yeya. 17Ka lukwaŋ doŋ guywayo yeya gutiŋo ki i pii, gukelo i mel, ci guywayo tol mogo gutweyo te mel piny ki i te pii. Lacen guywayo boŋo ma malo piny, wek yamo pe omi mel owot oyot twatwal, pien gilworo ni gwok nyo gibidonyo i kweyo me Cirtic i dog nam me Libya, ci guweko yamo otero mel kumeno. 18Ka doŋ biamwonyi twago pii matek, ci orwone lutic mel gucako kwanyo jami ma i mel gubolo woko i pii. 19I nino me adekke gucako bolo jami tic me mel woko i pii ki ciŋgi. 20Wari pi nino mapol ma pe waneno ceŋ nyo lakalatwe, yamo bene obedo ka kodo mager twatwal, ci lacen pe doŋ wabedo ki gen mo ni wabilarre.\\n21Ka doŋ guri pi kare malac ma pe gicamo cam mo, Paulo obino ocuŋ i dyegi ci owacci, “Luditona, kono yam wuwinyo doga ma pe wua ki I Kurete, kono pe wapoto i can man ki lannye pa jami. 22Ento koni acikowu ni wudi cwinywu pien kwo pa ŋat mo i kinwu pe birwenyo, ento mel aye. 23Pien tin i dyewor man lamalaika pa Lubaŋa ma an a danone, ma an aworo-ni, obino ocuŋ ka ŋeta, 24ci owacca ni, ‘Paulo, pe ibed ki lworo. In myero icuŋ i nyim Cecar; nen Lubaŋa doŋ omiyo boti dano ma iwoto kwedgi ducu.’ 25Pi meno wudi cwinywu, pien an ageno Lubaŋa, aŋeyo ni bitimme kit ma giwaco bota-ni. 26Ento myero mel oyokke i cula mo aye.”\\n27Ka nino oromo apar wiye aŋwen, ma yamo terowa i dye nam me Adria, i cwiny dyewor, lukwaŋ gutamo ni tye lobo mo ma cok kwedwa. 28Ka giporo oromo futi miya acel ki pyeraryo. Ka doŋ gidirre manok, dok giporo oromo futi pyeraboŋwen. 29Gulworo ni gwok nyo mel bicorre i kom got, ci gubolo lajuk mel aŋwen i pii ki tuŋ tere, ci gulego ni piny myero koŋ oru. 30Lukwaŋ guyenyo yo me lwi woko ki i mel, ento ka doŋ gucwalo yeya i nam kun gitimo macalo gimito bolo lajuk yo tuŋ nyime, 31Paulo owaco bot ladit mony ki bot lumony ni, “Ka pe jo man gubedo i mel; pe wubilarre.” 32Ka lumony guŋolo tol yeya, guweko yeya okwaŋ ocito.\\n33Ka piny doŋ mito ru, Paulo odiyogi wek gin ducu gucam cam mo, ci owaco ni, “Tin doŋ nino me apar wiye aŋwenne ma wubedo ka ri kec ma cwinywu oŋabbe aŋaba, pe wucamo gin mo. 34Pi meno abako doga botwu ni wucam cam mo wek wunoŋ tek; pien kadi wa yer i kinwu.” 35Ka doŋ owaco lok man, okwanyo mugati, omiyo pwoc bot Lubaŋa i nyimgi ducu ci ocako camone. 36Ka gin ducu cwinygi odoko tek ci gucamo cam pigi kengi. 37Onoŋo wan ducu ma wabedo i mel waromo dano miya aryo ki pyerabiro wiye abicel. 38Ka doŋ gucamo guyeŋ, ci doŋ guyako jami woko ki i mel kun gibolo ŋano woko i nam.\\nMel otur woko\\n39Ka piny doŋ oru, lukwaŋ pe guŋeyo lobo ma guo iye, ento guneno gul nam ma kweyo tye iye ci gutamo ni ka twerre myero gikel mel i dog tura kunnu. 40Guŋolo tol ma mako lajuk ducu, guweko odoŋ i nam; i kare meno bene gugonyo tol ma onoŋo gutweyo ki pol ma giwiro ki mel, ka doŋ guŋabo boŋo matidi ki tuŋ nyime wek yamo omaki, ci guweko mel omol owoto kun kemo tura. 41Ento ka guo ka ma tol pii mager aryo oromo iye, ci nyim mel otomme ki lobo ma i te pii, ogeto woko likiŋ, te mel bene pii otugge oturo woko. 42Askari guyubo ni ginek lumabuc woko ducu, wek acel mo pe okwaŋ oriŋ woko matwal, 43ento ladit mony omito laro Paulo, ci ojukogi pe oye ni gulub tamgi-nu. Ociko ni jo ma giŋeyo kwaŋ gukworre i pii wi ati gucak kwaŋ wek gukat i wi tura, 44ka lacen jo ma gudoŋ gulub korgi i wi bao mogo nyo i wi dul mel. Kit meno gin ducu gukonnye kekengi gukato i wi tura.","num_words":1074,"character_repetition_ratio":0.034,"word_repetition_ratio":0.0,"special_characters_ratio":0.243,"stopwords_ratio":0.25,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Gin Mutimme i Kwo: Core Gulokke Gudoko Lumege me Ada i Yo me Cwiny | Felisa ki Araceli Fernández\\nKWAN I LEB Acholi Albanian Amharic Arabic Armenian Armenian (West) Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga (Malawi) Chitumbuka Chiyao Chuvash Croatian Czech Danish Dutch English (Leb Muno) Estonian Fijian Finnish French Georgian German Grik Guarani Gujarati Gun Hiligaynon Hindi Hiri Motu Hungarian Ibanag Ibru Icelandic Igbo Iloko Indonesian Isoko Italian Japanese Kannada Kikamba Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Latvian Lhukonzo Lithuanian Luganda Luo Macedonian Macua Malagasy Malay Malayalam Marathi Maya Mongolian Moore Ndau Ndebele (Zimbabwe) Nepali Norwegian Nyungwe Oromo Ossetian Pangasinan Papiamento (Aruba) Papiamento (Curaçao) Persian Pidgin (Cameroon) Polish Portuguese Punjabi Quechua (Bolivia) Romanian Runyankore Russian Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin Spanish Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tok Pisin Tshwa Turkish Turkmen Tuvaluan Tzotzil Ukrainian Urdu Urhobo Uzbek Vietnamese Waray-Waray Wolaita Yoruba Zande Zapotec (Isthmus)\\nCore Gulokke Gudoko Lumege me Ada i Yo me Cwiny\\nLok pa Felisa ki Araceli Fernández\\n“PE ILOK kweda,” lamera matidi ma nyinge Araceli, odange i wiya. “Pe amito winyo lok mo keken madok i kom diniwu-ni. Twero kela two. Adegi adada!” Kadi bed ni meno mwakana dong tye 91, wiya pud po i kom lok man ma ocwero cwinya tutwal-li. Ento Latitlok 7:8 waco ni, “agikki me jami ber kato acakkine,” meno aye gin ma otimme i koma.​—Felisa.\\nFelisa: Adongo i gang ka ma jone ludini adada. Ki lok ada, wadina 13 kulu gubedo padi me dini pa Katoli. Papa John Paul II bene bene aye owiro latin pa nero mamana, padi mo ma obedo lapwony i cukul pa Katoli i kare ma pud kwo, me bedo i kin jo maleng ma gikwo i polo. Gangwa onongo obedo gang me can. Babana obedo ngat ma liyo nyonyo, dok mamana obedo lapur. An aye ma abedo latin kayo i kin lutino aboro.\\nLweny mo ocakke i lobo Spain i kare ma atye ki mwaka 12. I nge lweny meno, kitweyo babana i buc. Kit ma en onongo cwako lok ni dano ducu myero gubed ki twero ma rom-mi, man ocwero cwiny ludito ma giloyo loc aconya i gamente. Mamana onongo tute me nongo cam piwa, pi meno lareme mo omine tam ni ocwal lumegina adek matino​—Araceli, Lauri, ki Ramoni​—i convent ma tye i Bilbao i lobo Spain. En owaco ni olo ki kunu pe gibibuto kec.\\nAraceli: I kare meno onongo watye ki mwaka 14, 12, ki dong 10 keken, a ki gang obedo tek adada. Ki i Bilbao wabedo ka gwoko lengo me ot. I nge mwaka aryo, corre gukobowa i convent mukene madit ma tye i Zaragoza ka ma kigwoko iye jo mutii. Ticwa onongo me dunyo jokon wek obed maleng, man onongo tic matek adada pi jo matino.\\nFelisa: I kare ma lamera ocito i Zaragoza, mamana gin ki padi ma onongo bene tye nera dok guwacci an omyero acit ka tic i convent ka ma lumegina onongo gitye iye-ni. Gutamo ni timo meno bitera ka mabor ki bot awobi mo me kin gang ma onongo tye ki miti i koma. Kit ma an onongo ngat ma ladini tutwal-li, ajolo tam me bedo i convent pi kare mo ki yomcwiny madit. Nino ki nino onongo acito ka gamo Micaa, dok bene onongo amito bedo lamiconari calo omarona madit ma onongo tye ka tic i Afrika.\\nConvent me Zaragoza, i lobo Spain (tung cam) Baibul ma kigonyo i leb Nácar-Colunga (tung acuc)\\nPe tye gin mo keken ma corre gutimme me tugo mitina me tic pi Lubanga i lobbe mukene, dok kwo me convent onongo weko awinyo calo atye i mabuc. I nge mwaka acel, amoko tamma me dok gang wek acit agwok nera ma obedo padi-ni. Medo i kom gwoko jami me gang, abedo ka lego Rojari kacel kwede nino ducu. Onongo amaro gwoko ature ki ruko bongo i kom cal pa labikila Maria ki pa “lucaden remo” mogo.\\nAraceli: Lacen, kit me kwowa i convent olokke woko. I nge kwongena mukwongo, corre ma kunu gumoko tamgi me poko kinwa wan lumego-ni woko. Ramoni odong i Zaragoza, Lauri kitero i Valencia, ki dong an kitera i Madrid, ka ma dok akwonge tyen me aryone. I convent me Madrid onongo gigwoko iye lutino kwan, jo mutii, ki dong welle mukene, pi meno onongo tye tic mapol adada ma myero watim. An onongo atiyo ka ma kigwoko iye lutwo.\\nKi lok ada, onongo atamo ni kwo pa corre obedo kwo mamwonya adada. Abedo ki miti matek me kwano ki dok niang matut lok ma i Baibul. Ento pe tye ngati mo ma onongo loko i kom Lubanga nyo Yecu, dok bene pe watiyo ki Baibul kadi kicel mo. Apwonyo mere leb latin, ki lok i kom kwo pa “lucaden remo,” ki dong abedo ka woro Maria. Mapat ki meno, jami ducu ma onongo watimo onongo obedo tic ma mito tek kom keken.\\nAcako bedo ki par, ci aloko ki ngat ma onongo tye macalo lawi corre. Awacce ni konye pe me tic matek me pongo jeba nyo kicaa pa jo mukene ma kun jo me gangwa bene gimito kony. En opungo wiya i ot mo ma tye calo mabuc, ki gen ni biloko tamma nyo miyo abedo ki lworo me a woko ki i convent.\\nTyen adek kulu, gugonya me nenone kace pud amito a woko ki i convent. Pien onongo dong amoko tamma woko, guwacca ni aket i coc ni: “Amito a woko pien amito tic pi Catan ma ka Lubanga.” Abedo ki ur madit pi gin ma onongo gimito ni atim, dok kadi bed ni onongo amito a woko ki i convent cutcut, onongo pe atwero coyo lok meno matwal. I agikkine apenyo pi padi mo wek atuc bala bote, dok atitte jami ducu ma otimme. En oketo yub wek kidwoka cen i convent me Zaragoza. I nge bedo kunu pi dwe mogo manok, dong kiye ki an me weko convent. Cutcut i ngeye, Lauri ki Ramoni bene gua woko ki i convent.\\nBUK MA “KIGENGO” OPOKO KINWA\\nFelisa: Lacen anyomme ci wakobo i Cantabria. Pud onongo acito i lego Micca kare ki kare, dok i Ceng Cabit mo acel awinyo ka kiwaco lok angeya mo ki i wi abam ma oweko abedo ki ur madit adada. Padi mo odange ki gero ni, “Kong wunenu buk man!” ci ocimo buk me “Lok Ada ma Tero Dano i Kwo ma Pe Tum” [“Truth That Leads to Eternal Life”]. En omedde ni: “Ka ngati mo omini, mi bota nyo bol woko!”\\nOnongo apeke ki buk meno, ento atye ki miti iye adada. I nge nino mogo, Lucaden aryo gudwongo doggolana ci gumina buk man ma onongo “kigengo-ni.” I dyewor meno cutcut, akwano bukke, dok i kare ma dako ma omina-ni odwogo, aye me cako kwano Baibul kwede.\\nBuk ma “kigengo”\\nLok ada otugi gudo cwinya cutcut. Mit kom ma onongo atye kwede pi dinina olokke odoko cwiny me maro Jehovah kacel ki arima i ticwa me pwony. Anongo batija i 1973. Kadi bed ni meno onongo pe atye ki kare muromo me nywako lok ada ki jo me gangwa, atimo gin ma onongo atwero. Kit ma atito kwede i acakki lokka, gukwero niyena-ni lajwac, tutwalle lamera Araceli.\\nAraceli: Jami maraco ma otimme i koma ki i convent oweko onongo cwinya kec adada. Ento, pud amedde ki wot i lega Cabit ki Cabit, dok bene nino ki nino onongo alego Rojari. Onongo pud atye ki miti madit me niang Baibul, dok bene alego Lubanga ni okonya. Ento i kare ma lamera Felisa otitta pi dinine manyen-ni ki niye matek adada, ki tung bota onongo nen calo ki tye ka bwolle abwola. Akwero i wange lajwac.\\nLacen i nge mwaki mogo, adok cen i Madrid ka tic ci bene anyomme woko. I kare mo, acako bedo ki akalakala. Aniang ni jo mapol ma giwoto i lega kare ki kare pe giketo gin ma gipwonyo ki i jiri i tic. Agiko wot i kanica. Aweko bedo ki niye i kom “caden remo,” tuco bal nyo lok i kom mac me kapiny-nyi. Dok awango cal apaya ducu ma onongo atye kwede. Pe onongo angeyo kace atye ka timo gin matir. Cwinya otur adada, ento pud amedde ki lega bot Lubanga kun awacce ni: “Amito ngeyo in maber. Konya ba!” Wiya opo ni Lucaden pa Jehovah gubino i doggolana tyen mapol adada, ento pe ayabo doggola. Onongo pe ageno dini mo keken.\\nI acakki me 1980, lumegina Lauri, ma onongo bedo i lobo France kacel ki Ramoni ma onongo bedo i lobo Spain, gucako kwano Baibul ki Lucaden pa Jehovah. Atamo ni meno kitye ka bwologi kit ma kibwolo kwede Felisa-ni. Lacen, arwatte ki jiranina mo acel, ma nyinge Angelines, ci wadoko lurem macok. En bene onongo tye Lacaden pa Jehovah. Kare ki kare, Angelines gin ki cware onongo gicuko cwinya me kwano Baibul. Guniang ni kadi bed anyuto ni atye ki akalakala mapol, ento atye ki miti matek me nongo ngec i kom lok ma i Baibul. Lacen, awaccigi ni: “Aya, dong aye kwano Baibul. Ento abikwanone keken ka wuye ni ati ki Baibul ma mega!” Kun aloko i kom Baibul ma kigonyo i leb Nácar-Colunga.\\nBAIBUL ORIBOWA KACEL\\nFelisa: I kare ma kibatija an i 1973, onongo watye Lucaden 70 i boma me Santander​—boma madit i Cantabria, i lobo Spain. Wang ticwa onongo tye malac adada, pi meno onongo wawoto ka tito kwena ki bac ka dok walokke i mutoka madit wek watit kwena ka ducu. Watito kwena i caro ki caro nio ka walimo ducu ma gitye i caro miya mapol ma tye i kabedo meno.\\nI mwaki mukato angec, dong anongo mot me kwano Baibul ki dano mapol, ki bene konyo dano 11 me nongo batija. Polgi onongo gitye Lukatoli. Kit ma onongo an bene con abedo Lakatoli-ni, angeyo ni diyo cwiny ki niang matut mitte. Aniang bene ni kare mitte botgi me weko jami mapol ma onongo giye iye-ni, dok bene Baibul kacel ki cwiny maleng pa Jehovah omyero ogud cwinygi wek guniang lok ada maber. (Ibru 4:12) Cwara Bienvenido, ma onongo obedo abili onongo batija i 1979, ki mamana bene ocako kwano Baibul ma peya ot.\\nAraceli: Onongo atye ki akalakala i kare ma acako kwano Baibul ki Lucaden. Ento i kare ma amedde ki kwano Baibul, aniang ni keccwiny ma onongo atye kwede-ni ocako rweny woko motmot. Gin ma oyomo cwinya adada i kom Lucaden aye ni gin giketo jami ma gipwonyo i tic. Niyena oleyo kaka akalakala ma onongo atye kwede-ni, dok cwinya ocako bedo yom. Kadi wa jiranina bene guwacca ni: “Araceli, medde ki dini ma iyero-ni!”\\nWiya po lega ni: “Apwoyi Jehovah, pe me ilo cingi woko i koma ki dok me miya kare me nongo gin ma onongo atye ka yenyone​—ngec me ada ma tye i Baibul.” Awaco bot lamera Felisa ni otimma kica pi lok marac ma onongo awacce-ni. Nyamo lok me Baibul ki yomcwiny oleyo ka wang pyem ki laro lok. Anongo batija i 1989 ma atye ki mwaka 61.\\nFelisa: Dong atye ki mwaka 91; atye bene dato dok ape ki kero ma onongo atye kwede con-ni. Ento pud akwano Baibul nino ducu, acito i cokke ka awinyo maber ber, dok bene anongo yomcwiny i nywako i tic me pwony kit ma atwero kwede.\\nAraceli: Twero bedo ni pien yam abedo corre, amaro tito kwena bot padi ki corre ma arwatte kwedgi i ticwa me pwony. Dong aweko gin akwana mapol botgi dok bene wanywako lok kacel kwedgi. Wiya po i kom gin ma padi mo acel owacca, i nge limme tyen mapol: “Araceli, an aye lokki ni ducu, ento kwene ma dok atwero wot iye ki mwakana-ni? Ngo ma padi luwota ki lugangwa gibiwacone? Agame ni: “Lubanga kono biwacci ni ngo?” En oyengo wiye ki cwercwiny, ento i kare meno en onongo peya omoko tamme me cako yenyo lok ada.\\nWiya po i kom gin mo ma otimme i kwona ma pire tek adada​—meno obedo tyen mukwongo ma cwara owacci emito wot kweda i cokke. Kadi bed ni mwakane onongo dong kato 80, pe omedo ki keng cokke mo keken nicakke i nino meno. En okwano Baibul ci odoko latit kwena ma pe onongo batija. Wiya po ki yomcwiny kare mogo ma wabedo ka tito kwena kacel kwede. En oto ma onongo odong ki dwe aryo me nongo batija.\\nFelisa: I kin yomcwiny madit loyo ma atye kwede aye neno ka lumegina ma onongo kong gukwero lokka-ni, gulokke gudoko lumegina me cwiny. Pud dong wanongo yomcwiny ya, inyamo jami mapol kacel i kom Lubangawa me amara Jehovah ki Lokke! Kombeddi-ni an ki lumegina dong watye acel i yo me cwiny. *\\n^ para. 29 Araceli, Felisa, and Ramoni​—ma mwakagi tye 87, 91, ki 83, pud gitye ka medde ki tic pi Jehovah ki mit kom nio wa i kareni. Lauri obedo lagen bot Jehovah nio wa i tone i 1990.","num_words":2127,"character_repetition_ratio":0.046,"word_repetition_ratio":0.0,"special_characters_ratio":0.222,"stopwords_ratio":0.276,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jehovah ‘Paro Piri’ Jehovah—1 Petero 5:7 | Pwony\\nKWAN I LEB Acholi Albanian Amharic Angolan Sign Language Arabic Armenian Armenian (West) Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga (Malawi) Chitumbuka Chiyao Chuvash Croatian Czech Dangme Danish Dutch Efik English (Leb Muno) Estonian Ewe Fijian Finnish Fon French Ga Georgian German Grik Guarani Gujarati Gun Hausa Hiligaynon Hindi Hiri Motu Hungarian Ibanag Ibru Icelandic Igbo Iloko Indonesian Isoko Italian Japanese Kabiye Kannada Kikamba Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Latvian Lhukonzo Lithuanian Luganda Luo Macedonian Macua Malagasy Malay Malayalam Marathi Maya Mongolian Moore Myanmar Ndebele (Zimbabwe) Nepali Nigerian Pidgin Norwegian Nyungwe Nzema Okpe Oromo Ossetian Pangasinan Papiamento (Curaçao) Persian Pidgin (Cameroon) Polish Portuguese Punjabi Quechua (Bolivia) Romanian Runyankore Russian Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin South African Sign Language Spanish Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshwa Turkish Turkmen Tuvaluan Twi Tzotzil Ukrainian Urdu Urhobo Uzbek Vietnamese Waray-Waray Welsh Wolaita Yoruba Zande Zapotec (Isthmus)\\nPINGO iye ni Jehovah paro piri? Tyen lok me acel tye ni, pien kicoyo i Baibul kit meno. 1 Petero 5:7 waco ni: ‘Wuket parwu ducu i kome, pien en paro piwu.’ Gin ango ma weko imoko ni Jehovah tye ki miti i komi?\\nLUBANGA MIYO JAMI ME KOM BOT JONE\\nJehovah onyutiwa lanen maber me aluba pien en lakica dok cinge yot\\nGin acel ma pire tek ma wangeyo aye ni, Lubanga tye ki kit mabeco ma wamito ni luremwa macok loyo gubed kwede. Jo ma gitimo kica kun bene gimiyo gin ma mitte bot luwotgi pol kare gibedo lurem macok. Kit ma ineno kwede, Jehovah obedo ngat ma cinge yot dok lakica bot dano nino ducu. Nen kong labol acel: “En miyo cengnge tuc bot jo maraco ki jo mabeco bene, dok miyo kot cwer bot dano ma kitgi atir, ki bot jo ma pe kitgi atir bene.” (Mat. 5:45) Gin ango ma kot ki ceng gitimo? Ki i kin jami mukene, Lubanga weko kot ki ceng cobo miti pa dano dok ‘miyo giyeng ki cam, cwinygi bene bedo yom.’ (Tic 14:17) Ada, Jehovah miyo lobo ceko cam mabup, dok bene kit ma wangeyo kwede, pe tye jami mapol tutwal ma keliwa yomcwiny calo camo dek mamit.\\nPingo jo mapol gikoko kec? Pien lutela gamente pol kare giketo tamgi me nongo yweka ki yenyo lonyo madit ma ka cobo miti pa dano. Jehovah cokcok-ki bikwanyo cwiny me woro ma dano tye kwede kun leyo ka wang loc me lobo-ni ki Ker me polo, ma nongo Wode aye ma biloyo-ne macalo Kabaka. I kare meno, pe tye ngat mo ma bikoko kec. Kadi bed kumeno, Lubanga gwoko luticce ma lugen i kareni. (Jab. 37:25) Tika meno pe nyuto ni en paro piwa?\\nJEHOVAH PE LAGINGI KI CAWANE\\nJehovah onyutiwa lanen maber me aluba pien en pe lagingi pi cawane\\nLarem maber jalo cawane wek ibed kacel ki lawote. Kwanyo cawa malac me nywako lok kacel kwedi i kom jami ma yomo cwinywu ducu. Larem maber bene keto cwinye me winyi ka itye ka tite pekoni ki par ma itye kwede. Jehovah tika tye kit meno? Ada, en tye kumeno. En winyo legawa. Pi meno, Baibul cuko cwinywa me ‘mine kenwa i lego Lubanga dok ma pe wakeng.’​—Rom. 12:12; 1 Tec. 5:17.\\nJehovah romo jalo cawane marom mene me winyo legawa? Labol mo me Baibul miniwa lagam. Ma Yecu peya oyero lukwenane, en “obedo ka lego Lubanga dyewor benebene.” (Luka 6:12) I legane, Yecu nen calo obedo ka lok i kom lupwonnyene ki acel acel, kun bene tamo i kom kitgi ki gorogi, ka dong openyo Wonne ni okonye me yerogi. I ruu piny me nino manyen, Yecu onongo dong ngeyo ni iyero jo ma gupore loyo me tic macalo lukwenane. Macalo ngat ma ‘gamo lega-gu ducu,’ Jehovah cwinye bedo yom me winyo lega ma walego bote ki cwinywa ducu. (Jab. 65:2) Kadi bed ni ngat moni oter cawa malac me lega pi gin mo ma pire tek adada, Jehovah pe ol kwede dok bene pe bedo ka tam ni ngat meno tye ka tero cawa malac tutwal.\\nLUBANGA TYE ATERA ME TIMO KICA\\nJehovah onyutiwa lanen maber me aluba pien en tye atera me timo kica\\nKa odok i kom timo kica, kadiwa lurem macok adada bene ginongo timone tek. I kine mukene, lirem balle woko pien ngat moni nongo tek tutwal me timo kica bot lawote. Jehovah pe tye kumeno. Baibul cuko cwinywa ki acel acel me kwayo kica kun waco ni, ‘en biweko balwa woko ducu.’ (Ic. 55:6, 7) Gin ango ma weko Lubanga timo kica ki cwinye ducu?\\nLubanga timo man pien maro dano adada. En maro dano ma oweko en omiyo iye Wode, Yecu me laro dano ki i bal kacel ki adwogi marac ma bal kelo. (Jon 3:16) Ki lok ada, ginkok cobo jami mapol makato. Lubanga otiyo ki ginkok me timo kica bot jo ma en marogi. Lakwena Jon ocoyo ni: “Ka watuco balwa, en genne dok kite atir, biweko balwa.” (1 Jon 1:9) Pi kica pa Jehovah oweko dano pud gimedde ki bedo lureme, dok man gudo cwinywa adada.\\nEN MINI KONY KA IMITO\\nJehovah onyutiwa lanen maber me aluba pien en konyowa ka wamito kony\\nLirem me ada konyo jo mukene ka gimito kony. Tika Jehovah bene timo kit meno? Lokke waco ni: “Kadi [latic pa Lubanga] oyokke, ci pe bipoto piny aryeba ic, pien Rwot [Jehovah] tye jole woko ki cinge.” (Jab. 37:24) Jehovah ‘konyo luticce’ i yo mapol mapatpat. Nen kong labol man ma otimme i cula nam me Caribbean i St. Croix.\\nLurem latin anyaka mo onongo gitye ka keto dic i kome i kare ma okwero woro bendera pien en onongo tye ka lubo cik me Baibul. I nge lega bot Jehovah pi kony, en omoko tamme me lok ki luwote ma lubbe ki niyene. En otito bot lutino kwan luwote lok i kom niyene ma lubbe ki woro bendera. Kun tiyo ki buk me Ododo me Baibul, en otito labol ma otimme i kom Cadrak, Mecak ki Abednego ki bene kit ma kubbe kwede ki tam ma emoko. En owaco ni, “Jehovah okonyo Luibru adek magi pien pe guworo cal ma kicweyo ki jabu meno.” Ci omiyo buk man bot ngat acel acel ma onongo tye i kilaci. Lutino kwan luwote apar acel mukene dok onongo gimito buk man. I kare ma latin anyaka man oniang ni Jehovah omiye teko ki ryeko me miyo caden iyo mucwiny i kom lok man, cwinye obedo yom adada.\\nKa inino mo cwinyi otur pien itamo ni Jehovah pe paro piri, lwod lok i kom wang Baibul magi ma kikwanyo ki i Jabuli 34:17-19; 55:22; ki 145:18, 19. Peny jo ma dong gutiyo pi Jehovah pi kare malac i kit ma Jehovah okonyogi kwede. Ci dok ka imito ni Lubanga okonyi, tit bote gin ma tye i cwinyi. Ibineno kit ma Jehovah ‘paro piri’ kwede.","num_words":1141,"character_repetition_ratio":0.043,"word_repetition_ratio":0.0,"special_characters_ratio":0.223,"stopwords_ratio":0.252,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 37 ACO85 - Rwot onoŋo odiya matek ki ciŋe, ci - Bible Search\\nEjekiel 36 Ejekiel 38\\nNota ma opoŋ ki cogo mutwo\\n1Rwot onoŋo odiya matek ki ciŋe, ci okela woko ki Cwiny mere, ci ociba piny i dye nota ma opoŋ ki cogo keken. 2Otela awoto arumo nota woko aduno i kin cogo; ci aneno lwak cogo mapol ata tye kunnu, dok onoŋo doŋ gutwo woko adada. 3Ci Rwot owacca ni, “Wod pa dano, cogo magi doki gitwero bedo kwo?” An adok iye ni, “Ai Rwot Lubaŋa, in giri aye iŋeyo.” 4Rwot dok owacca ni, “Tit lok bot cogo magi, kun iwaco botgi ni, Wun cogo mutwo, wuwiny lok pa Rwot. 5Wac botgi ni an, Rwot Lubaŋa, abewaco botgi kuman ni, ‘Abeketo yweyo me kwo i iwu ci amiyo doki wubedo kwo. 6Dok bene abiketo ler i komwu, ci amiyo riŋo bino i komwu, ci amiyo del kom umo komwu woko. Abiketo yweyo me kwo i iwu, ci wubibedo kwo doki. Man bimiyo wuŋeyo ni an aye a Rwot.’ ”\\n7Kit meno atito lok kit macalo onoŋo giwacca ni atiti. I kare ma atye ka tito lok, awinyo woo, ci cogo gucokke guribbe woko kacel, ŋat man omoko i kom lawote. 8I kare meno abedo ka nenogi, ci aneno ler komgi, ki riŋo komgi bene doŋ obino i komgi, ka del-komgi doŋ oumogi woko. Ento yweyo onoŋo pe i igi. 9Rwot Lubaŋa owacca ni, “Wod pa dano, tit lok bot yamo. Tit ki yamo ni an aciko ni en yamo obin kun a ki tuŋŋi ki tuŋŋi ducu, me kelo yweyo i kom dano magi ma guto-ni wek doki gucak bedo kwo.” 10-Atito lok kit meno kit macalo Rwot ocika kwede, ci yweyo me kwo odonyo i igi, ci gucako bedo kwo, gucuŋo ki tyengi. Onoŋo gin dano ma romo dul mony madit twatwal.\\n11Lubaŋa dok owacca ni, “Wod pa dano, cogo magi gin aye jo me ot pa Icrael. Giwaco ni cogogi doŋ otwo woko; ki gengi doŋ pe matwal pi kwogi me kare me anyim. 12Pi meno, tit lok bot jona jo Icrael ni an, Rwot Lubaŋa, abiyabo lyel woko. Abicero jona-ni woko ki i lyel, ci doŋ adwokogi cen paco i lobo Icrael. 13Gin jona gibiŋeyo ni an aye a Rwot, ka doŋ ayabo lyelgi, ma acerogi woko ki i lyel. 14Dok abiketo Cwiny mera i igi, ci miyo gibedo kwo, abiketogi bene gibedo i lobogi kikome. Man bimiyo giŋeyo ni an aye a Rwot. Yam acikke ni abitimo man, ci doŋ atyeko timone. Man Rwot ma owaco.”\\nJo Juda ki Icrael gibibedo i te ker acel\\n15Rwot oloko kweda. 16Owacci, “Wod pa dano, kwany odoo yat mo ci ico coc i kome ni, ‘Pi Juda, dok pi jo Icrael ma yam guribbe kwede.’ Ka dok ikwany odoo yat mukene ci ico i kome ni, ‘Pi Yucepu ma koni doŋ tye i ciŋ Epraim dok pi jo Icrael ducu ma yam guribbe kwede.’ 17Ci doŋ irib odoo aryo-ni woko kacel wek doŋ gudok odoo acel ki i ciŋi. 18Ento lutuwu gibipenyi ni itit botgi pi odoo magi aryo-ni. 19In itit botgi ni an, Rwot Lubaŋa, abekwanyo odoo ma ocuŋ pi Icrael, ci aketo i kom odoo ma ocuŋ pi Juda-ni. Gin odoo magi aryo-ni abimiyo gidoko odoo acel kun amako i ciŋa bene. 20Ka doŋ inen imako odoo magi aryo ma icoyo coc i komgi-ni i ciŋi ma gin gineno, 21ci doŋ itit botgi kuman ni an, Rwot Lubaŋa, abekwanyo jo Icrael woko ki i kin lurok ka ma yam gucito gubedo i kingi-ni, abicokogi woko ki i kabedo ducu, akelogi aketogi i lobogi kikome. 22Abiribogi gidoko rok acel keken i lobogi, i wi godi me Icrael. Doŋ gibibedo ki kabaka acel keken ma loyo gin ducu, pe gibipokke gibedo rok aryo, dok bene pe gibipokke me bedo ki ker aryo. 23Pe dok gibibalo komgi kekengi ki cal lubaŋagi ki gin me kwer mogo maraco ma yam gitimo, pe bene gibibalo komgi ki kit balgi ducu. Abilarogi ki i yo ducu ma giŋak gidok kwede ka timo bal, mumiyo guŋayo waŋa woko, ci abilonyogi gibedo leŋ; gin doŋ gibibedo jona, ki an abibedo Lubaŋagi. 24-Laticca Daudi aye doŋ bibedo kabaka ma loyogi. Gin ducu doŋ gibibedo ki lakwat acel. Gibilubo cikka dok bene gibigwoko gin ma an aciko ducu kun gitiyo bene. 25Gibibedo i lobo ma yam kwarowu gubedo iye, ma onoŋo amiyo bot laticca Yakobo. Gibibedo kunnu matwal kacel ki litinogi wa ki likwayogi bene ducu. Laticca Daudi biloyogi matwal. 26Doŋ abiketo gicikkena kwedgi; gicikke man ma aketo kwedgi-ni bedo gicikke me kuc ma ri matwal. Abimiyo gum botgi dok abimiyo ginya gimedde, ci doŋ abiketo kabedona maleŋ i dyegi matwal. 27-Abibedo kunnu kacel kwedgi kun abedo Lubaŋagi, ki gin bene gibedo jona. 28Man bimiyo lurok doŋ giŋeyo ni an Rwot doŋ alonyo Icrael woko, ka guneno kabedona maleŋ ma bedo matwal-li tye i dyegi.”","num_words":801,"character_repetition_ratio":0.053,"word_repetition_ratio":0.0,"special_characters_ratio":0.242,"stopwords_ratio":0.26,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Wunong Mit pa Yubwu me Woro pi Jo me Ot | Jo me Ot ma Cwinygi Yom\\nBUTE ME 9\\nWuwor Jehovah Kacel Calo Jo me Ot\\n“Wuwor en ngat ma oketo polo ki lobo.”—Niyabo 14:7\\nKit ma wapwonyo i brocuwa man, Baibul tye ki pwony mapol ma twero konyo in ki jo me odi. Jehovah mito ni wubed ki yomcwiny. En ocikke ni ka wuketo worone obedo mukwongo, “ci jami ducu gibimedo botwu.” (Matayo 6:33) En mito ni wubed lureme. Ti ki kare ducu me onen me dongo watti ki Lubanga. Man aye mot ma pud dong dit loyo ma ngati mo twero nongone.—Matayo 22:37, 38.\\n1 JING WATTI KI JEHOVAH\\nGIN MA BAIBUL WACO: “Abibedo wonwu, wun bene wubibedo awobena ki anyirana; man lok pa [Jehovah.]” (2 Jo Korint 6:18) Lubanga mito ni ibed lareme macok. Lega obedo yo acel me cobo meno. Jehovah kwayi me ‘lega bote ma pe ikeng.’ (1 Jo Tecalonika 5:17) En mito winyo tam ki par ma tye i cwinyi. (Jo Pilipi 4:6) Ka ilego kacel ki jo me ot-ti, gin gibineno kit ma Lubanga tye ada boti.\\nMedo i kom lego bot Lubanga, omyero bene iwiny lokke. Itwero timo man ki kwano lokke kacel ki bukkewa ma jenge i Baibul. (Jabuli 1:1, 2) Lwod lok i kom jami ducu ma ipwonyo. (Jabuli 77:11, 12) Winyo lok pa Lubanga bene kwako cito i cokke pa Lukricitayo kare ki kare.—Jabuli 122:1-4.\\nLok ki dano i kom Jehovah obedo yo mukene ma pire tek me jingo wat kwede. Ka imedde ki timo man, ci ibimedde ki nyiko cok bote.—Matayo 28:19, 20.\\nKet yub me pwony ma rwatte ki miti pa ngat acel acel me otwu, dok wulub labongo keng\\nMacalo jo me ot, wuket jami me cwiny obed mukwongo ma ka galowang ki mato yamo\\n2 WUNONG MIT PA YUBWU ME WORO PI JO ME OT\\nGIN MA BAIBUL WACO: “Wunyik cok bot Lubanga, ci en bene binyiko cok botwu” (Yakobo 4:8) Myero wuket yub me woro pi jo me ot kare ducu dok wulubi. (Acakki 18:19) Ento jami mukene pud mitte. Lubanga myero obed i kwowu me nino ducu. Jing wat pa jo me odi ki Lubanga ki lok i kom Lubanga ka “wubedo i odiwu, ki ka wutye ka wot i yo, ka wubuto piny ki ka wua malo.” (Nwoyo Cik 6:6, 7) Mok tammi me bedo calo Yocwa, ma owacci: “An gira ki jo ma i oda ducu wabitiyo bot [Jehovah].”—Yocwa 24:15.\\nLUTIC PA JEHOVAH MA CWINYGI YOM\\nPe tye gin mo maber loyo woro Lubanga Jehovah. Cwinye yom me neno ni in ki jo me odi wutiyo bote ki cwinywu ducu. Ka wutimo kit meno, marwu pi Jehovah ki miti me lubo kite bidongo. (Marako 12:30; Jo Epeco 5:1) Keto Lubanga macalo ngat me adek i nyomwu biweko wat i kin in ki luoti jing matek. (Latitlok 4:12; Icaya 48:17) In kacel ki jo me odi ducu wubibedo ki yomcwiny pi naka, ki ngec ni ‘Jehovah Lubangawu omiyowu mot.’—Nwoyo Cik 12:7.\\nAwene ma dong ma walego kacel macalo luot?\\nPwony ango ma aromo nyamone ki jo me ota wek ojing niyewa i kom Jehovah?\\nNGEC BOT WEGI ODI\\nPe iwek gin mo obal yubwu me woro pi jo me ot\\nWek jo me odi gunge pwony ma wubinyamo i woro pi jo me ot con wek gubed ki kare me yubbe\\nKet tek wek jo ducu me otti gubed tye pi yub man\\nWek yub man obed me yomcwiny bot jo me ot ducu\\nNywakki Nywakki Wuwor Jehovah Kacel Calo Jo me Ot","num_words":549,"character_repetition_ratio":0.044,"word_repetition_ratio":0.0,"special_characters_ratio":0.268,"stopwords_ratio":0.353,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jolgi ki Yomcwiny\\nWajolu angagi? Ngat mo keken ma bino i cokkewa—jo manyen wa ki luremwa macon. (Rom 15:7; Ibru 13:2) Twero bedo laye lawotwa mo ma obino ka lim ki i lobo mukene nyo Lakricitayo ma ticce okwe woko ma obino i cokke i nge mwaki mapol. Go kong kit ma onongo ibiwinyo kwede ka in aye ibedo ngat meno. Mono pe ibibedo ki pwoc madit ka kimoti ki yomcwiny? (Mat 7:12) Dong, pingo pe ikwany kare me wot i kin dano ma gubino i Ot me Ker kun imotogi ma peya yub me cokke ocakke nyo i ngeye? Timo man dongo cwiny me mar i kacokke dok keto deyo i kom Jehovah. (Mat 5:16) Ngene kene ni ca mukene pe twere me lok ki dano ducu ma gubino i cokke. Kadi bed kumeno, dano ducu gibibedo ki yomcwiny ka wajologi. *\\nPe myero kinyut cwiny me jolo wele i nino madito calo Nipo keken, ento omyero kinyut kare ducu. Ka jo ma gubino nyen guneno kit ma wanyuto kwede mar macalo Lukricitayo, ci man twero tugo cwinygi me pako Lubanga ki ribbe kwedwa i woro me ada.—Jon 13:35.\\n^ para. 3 Cik me Baibul waco ni pe myero wamot jo ma kiryemogi woko ki i kacokke ma gibino i cokke.—1Kor 5:11; 2Jon 10.\\nTAM MA KIMIYO I KOM KIT ME KONYO JO MANYEN\\nTit nyingi ci bene ipeny nyinge\\nBed kacel kwede\\nNywak Baibul-li ki buk wer-ni kacel kwede\\nI nge cokke, bed tye me gamo lapenye\\nTitte pi yubwa me kwano Baibul ki dano ka en mito\\nNywakki Nywakki Jolgi ki Yomcwiny","num_words":249,"character_repetition_ratio":0.058,"word_repetition_ratio":0.0,"special_characters_ratio":0.244,"stopwords_ratio":0.317,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Mic me Lok: Lok Lok ‘Mabeco ma Dongo Dano’\\nKWAN I LEB Acholi Afrikaans Aja Alur American Sign Language Amharic Armenian Ateso Aymara Azerbaijani Azerbaijani (Cyrillic) Bashkir Basque Bassa (Cameroon) Batak (Karo) Belize Kriol Biak Bicol Bolivian Sign Language Boulou Cebuano Changana (Mozambique) Chichewa Chin (Hakha) Chin (Tiddim) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Zimbabwe) Chitumbuka Chiyao Chokwe Chuabo Cibemba Cinamwanga Cinyanja Colombian Sign Language Cuban Sign Language Czech Danish Douala Dusun Dutch English (Leb Muno) Ewe Fijian Filipino Sign Language Finnish Fon French French Sign Language Ga Galician German German Sign Language Grik Guarani Gun Haitian Creole Hausa Herero Hiligaynon Hindi Hungarian Iban Iloko Indian Sign Language Indonesian Irish Isoko Italian Japanese Javanese Jula Kabiye Kabuverdianu Karen (S'gaw) Kazakh Kazakh (Arabic) Kikaonde Kikuyu Kiluba Kinande Kinyarwanda Kirghiz Kiribati Kirundi Kisi Kongo Korean Krio Kurdish Kurmanji (Caucasus) Kurdish Kurmanji (Cyrillic) Kwanyama Kyangonde Lahu Lari Lhukonzo Lingala Lomwe Luganda Luvale Malay Malayalam Maltese Mambwe-Lungu Mauritian Creole Maya Mbunda Mingrelian Mixtec (Guerrero) Mongolian Moore Myanmar Ndau Ndebele Ndebele (Zimbabwe) Ndonga Nepali Ngangela Nias Norwegian Nsenga Nyaneka Nyungwe Nzema Okpe Oromo Otetela Pangasinan Polish Portuguese Portuguese (Portugal) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romany (Northern Greece) Romany (Southern Greece) Ronga Runyankore Russian Samoan Sango Sena Sepedi Sesotho (South Africa) Seychelles Creole Shona Sidama Silozi Sinhala Slovak Spanish Spanish Sign Language Sunda Swahili Swahili (Congo) Swedish Tagalog Tamil Telugu Tetun Dili Thai Tigrinya Tok Pisin Tongan Tshiluba Tshwa Tuvaluan Tzotzil Ukrainian Urdu Urhobo Uruund Uzbek Valencian Vietnamese Waray-Waray Wayuunaiki Wolaita Yacouba Zambian Sign Language Zande Zimbabwe Sign Language\\nDUL ME 12\\nLok Lok ‘Mabeco ma Dongo Dano’\\n“Lok mo marac myero pe okatti ki i dogwu; wulok lok mabeco keken ma dongo tam pa dano i yo ma mitte.”​—JO EPECO 4:29.\\n1-3. (a) Mic maber mene ma Jehovah ominiwa? Watwero tic kwede i yo marac nining? (b) Omyero wati ki mic me lok nining?\\nKET-TI wego mo omiyo lela bot wode ma tye ki mwaka apar ki wiye. Cwinye yom me miyo bot wode mic meno. Ento, ket-ti wode-ni ongweco ki lelane i yo marac, ogoyo ci owano dano. Wonne biwinyo nining?\\n2 Jehovah aye Lami “kit gin mo ducu maber, ki mot ducu mabeco.” (Yakobo 1:17) I kin mic mabeco ma en ominiwa obedo kero me lok. Mic man konyowa me tito tamwa ki kit ma wawinyo kwede ki i cwinywa. Watwero waco gin ma konyo dano dok ma yomo cwinygi. Ento gin ma wawaco bene twero cwero cwiny jo mukene.\\n3 Lok ma waloko tye ki teko madit, dok Jehovah pwonyowa kit me tic ki mic me lok i yo maber. En wacciwa ni: “Lok mo marac myero pe okatti ki i dogwu; wulok lok mabeco keken ma dongo tam pa dano i yo ma mitte, wek jo ma winyo lokwu gunong kony ki iye.” (Jo Epeco 4:29) Kong wangiyu kit ma watwero tic kwede ki mic man i yo ma yomo cwiny Lubanga dok cuko cwiny jo mukene.\\nGWOKKE KI LEB MA ITIYO KWEDE\\n4, 5. Pwony ango ma watwero nongone madok i kom teko ma lok tye kwede ki i carolok me Baibul?\\n4 Lok tye ki teko, pi meno, omyero wagwokke ki gin ma waloko ki kit ma wawaco kwede. Carolok 15:4 waco ni: “Lok ma giloko mot ki kica tye macalo yat me kwo, ento lok mogo mungak balo cwiny dano woko.” Kit macalo yat ma mwonya nenone mit dok miyo kwo, lok ma kiloko mot ki kica bene twero kweyo cwiny jo winyo. Ki tungcel, lok me gero twero balo cwiny jo mukene woko.​—Carolok 18:21.\\nLok ma kiloko i yo me kica kweyo cwiny adada\\n5 Carolok 12:18 waco ni: “Lok pa ngat ma pe ki tam winnye malit macalo pala lucwan ka ocobo dano.” Lok ma kirune ka wacone labongo tam keto bur malit i cwiny dano dok balo wa wat bene. Twero bedo ni wi po i kom kare ma ngat mo oloko gin ma ocwero cwinyi adada. Ento, carolok meno medde ni: “Lok ma a ki i leb ngat maryek twero cango dano.” Lok me niango twero cango bur ma tye i cwiny dano dok roco wat ma onongo oballe woko. (Kwan Carolok 16:24.) Ka wiwa opo ni lokwa gudo jo mukene, ci wabigwokke ki lebwa.\\n6. Pingo tek adada me doro gin ma wawaco?\\n6 Tyen lok mukene mumiyo omyero wagwokke ki gin ma waloko aye ni wan ducu watye ki roc. ‘Tam ducu ma i cwinywa kemo bal keken,’ dok lokwa pol kare nyuto gin ma tye i cwinywa. (Acakki 8:21; Luka 6:45) Twero bedo tek adada me doro gin ma waloko. (Kwan Yakobo 3:2-4.) Ento omyero wayelle matek me yubo kit ma waloko kwede ki jo mukene.\\n7, 8. Lokwa twero gudo watwa ki Jehovah nining?\\n7 Omyero bene wagwokke ki leb ma watiyo kwede pien ni wabicung i nyim Jehovah pi gin ma wawaco ki kit ma wawaco kwede. Yakobo 1:26 waco ni: “Ka ce dano mo otamo ni en ladini kun pe juko lebe, nongo bwolle abwola kene ki i cwinye, dinine-nu konnye pe.” (1 Jo Korint 15:17) Pi meno, ka waloko ata, ci watwero balo watwa ki Jehovah.—Yakobo 3:8-10.\\n8 Ki lok ada, watye ki tyen lok maber me gwokke ki gin ma wawaco ki kit ma wawaco kwede. Me konyowa tic ki mic me lok i yo ma Jehovah mito ni wati kwede, omyero wange lakodi leb mene ma myero wagwokke kwede.\\nLOK MA POKO KIN DANO\\n9, 10. (a) Kodi leb ango ma dong odoko lok me nino ducu i kareni? (b) Pingo omyero wakwer tic ki leb me oree ma winyone lik?\\n9 Jo mapol i kareni giloko lok oree malik nyo lok macilo. Jo mogo gitamo ni omyero giti ki leb macilo nyo malik wek jo mukene guniang gin ma gitye ka wacone. Jo mukene giloko lok oree macilo wek jo mukene gunyer. Ento, lakwena Paulo owaco ni: “Myero dong wubwotgi woko ducu: kiniga, kwar cwiny, raccwiny, yet, ki loko lok mogo me lewic ma pe myero giwiny ka katti ki i dogwu.” (Jo Kolocai 3:8) En bene owaco ni “lok oree ma konnye pe, myero bene pe owinnye” i kin Lukricitayo me ada.​—Jo Epeco 5:3, 4.\\n10 Lok oree macilo cwero cwiny Jehovah kacel ki jo ma marre, dok obedo tim caro caro. I Baibul, tim “caro” tye i kin “tic me kit pa dano.” (Jo Galatia 5:19-21) Tim “caro” bene kwako bal mukene mapol, dok tim acel ma pe leng twero terowa i tim macilo mukene. Ka kijuko ngat moni kwe dok oloko odoko kite me tic ki leb macilo, man twero nyuto ni en dong pe mito medde ki bedo i kacokke.​—2 Jo Korint 12:21; Jo Epeco 4:19; nen Lok me Giko Buk Man me 23.\\n11, 12. (a) Boko lok twero lokke doko kwoto nying nining? (b) Pingo omyero wagwokke ki balo nying dano?\\n11 Omyero bene wagwokke ki kwoto nying dano marac. Pe rac gire ka watye ki miti i kom jo mukene dok wanywako lok i kom luremwa ki wadiwa. Kadi wa i cencwari me acel, Lukricitayo onongo gimito ngeyo kit ma omegigi ki lumegigi gitye kwede, ki ngo ma gitwero timone me konyogi. (Jo Epeco 6:21, 22; Jo Kolocai 4:8, 9) Ento yot adada me cako kwoto nying dano marac ka watye ka boko lok i komgi. Ka waloko odoko kitwa me nwoyo lok mo ma wawinyo, ci watwero waco goba nyo jami ma myero obed i mung. Ka pe wagwokke, ci lok maraco magi twero balo nying ngat moni marac adada. Luparicayo gukwoto nying Yecu i kare ma gukok i kome pi timo jami mogo ma en pe otimo. (Matayo 9:32-34; 12:22-24) Kwoto dano twero balo nying ngat meno, tugo daa, kelo cwercwiny, ki dong balo lirem.​—Carolok 26:20.\\n12 Jehovah mito ni walok lok ma konyo dok cuko cwiny jo mukene, ento pe mito ni wati ki lebwa me loko lurem wek gudok lumone. Jehovah dag “ngat ma tubo omegine.” (Carolok 6:16-19) Ngat ma obedo lakwot nying mukwongo obedo Catan Larac-ci, ma okwoto nying Lubanga. (Niyabo 12:9, 10) I lobo man, jo mapol giwaco lok goba i kom luwotgi. Ento man pe myero otimme i kacokke pa Lukricitayo. (Jo Galatia 5:19-21) Pi meno, omyero wagwokke adada ki gin ma wawaco kun watamo ma peya waloko. Ma peya inwoyo lok ma iwinyo i kom ngat moni, penye kekeni ni: ‘Lok ma amito wacone-ni mono tye ada? Tika binyuto cwiny me kica? Tika bibedo me kony? Tika amito ni ngat ma atye ka lok i kome-ni owiny gin ma abiwaco-ni? Abiwinyo nining ka ngat mukene owaco lok man i koma?’​—Kwan 1 Jo Tecalonika 4:11.\\n13, 14. (a) Yet twero gudo jo mukene nining? (b) Pingo Lukricitayo myero gugwokke ki yeto jo mukene?\\n13 I kine mukene, wan ducu wawaco jami ma wakok ange iye lacen. Ento pe myero walok odok kitwa me lok marac i kom jo mukene nyo tic ki leb mabit i komgi. Pe myero wayet dano. Lakwena Paulo owacci: “Wuwek dong keccwiny ducu, ki wang-ic ki kiniga, da i wi dano mukene, yet, kacel ki raccwiny ducu.” (Jo Epeco 4:31) Baibul mukene gonyo “yet” ni “lok maraco,” nyo “leb ma cwero cwiny dano,” ki “leb me cac.” Yeto jo mukene miyo girwenyo woro i komgi kekengi dok gitamo ni konygi pe. Lutino aye pol kare cwinygi tur adada, pi meno omyero wagwokke pe me canyogi ki lebwa.​—Jo Kolocai 3:21.\\n14 Baibul cikowa matek adada i kom yeto dano. Pud dong bedo me cwercwiny ya ka ngat mo yeto luotte nyo lutinone ki leb mabit! Ada, ngat ma okwero juko yeto dano pe bimedde ki bedo i kacokke. (1 Jo Korint 5:11-13; 6:9, 10) Kit ma waneno kwede, ka watiyo ki leb macilo, waloko lok goba, nyo wawaco jami ma cwero cwiny jo mukene, man bibalo watwa ki Jehovah ki jo mukene.\\nLOK MA DONGO DANO\\n15. Kodi lok ango ma dongo wat i kin dano?\\n15 Watwero tic ki micwa me lok i yo ma yomo cwiny Jehovah nining? Kadi bed Baibul pe wacciwa ngo kikome ma myero waloki nyo pe waloki, ento cuko cwinywa me loko “lok mabeco keken ma dongo tam pa dano.” (Jo Epeco 4:29) Lok ma dongo dano obedo lok maleng, lok me kica, ki lok ada. Jehovah mito ni walok lok ma cuko cwiny jo mukene dok konyogi. I cawa mukene timo man pe yot. Mito tute matek me waco gin ma dongo dano ka kiporo ki waco gin ma cwero cwiny jo mukene. (Tito 2:8) Kong dong wanyamu kit ma watwero dongo kwede jo mukene ki lok ma waloko.\\n16, 17. (a) Pingo omyero wapwo jo mukene? (b) Anga ma watwero pwoyone?\\n16 Jehovah gin ki Yecu gimiyo pwoc ki cwinygi ducu. Wamito lubo lanengi. (Matayo 3:17; 25:19-23; Jon 1:47) Me miyo pwoc ma cuko cwiny ngat moni, omyero kong watam i kom gin maber ma en otimo dok wanyut miti i kome. Carolok 15:23 waco ni ‘lok ma kiloko i kare ma mitte kikome, ber mada!’ Cuko cwinywa mada ka ngat mo opwoyowa pi ticwa matek nyo pi gin mo maber ma watimo.​—Kwan Matayo 7:12; nen Lok me Giko Buk Man me 27.\\n17 Ka iloko odoko kiti me neno gin maber ma jo mukene gitimo, ci bibedo yot boti me miyo pwoc ki cwinyi ducu. Me labolle, gwok nyo ineno ni ngat mo i kacokke yubo pwonye maber adada nyo yelle matek me miyo lagam i cokke. Twero bedo ni latin mo cung matek pi ada i cukul, nyo dano mo muteggi nywako i tic me pwony kare ki kare. Ka ipwoyogi, ci bicuko cwinygi adada. Pire tek adada bene pi co me waco bot mongi ni gimarogi dok gipwoyo jami ducu ma gitimo. (Carolok 31:10, 28) Kit macalo ginapita mito dero ki pii, dano bene gimito pwoc. Lutino tutwalle aye mito ni kipwogi. Bed ma wangi twolo me neno kit mabeco ma gitye kwede kacel ki tutegi, ci ipwogi iye. Pwoyo lutino twero dongo tekcwinygi ki gen ma gitye kwede i komgi kekengi dok twero cuko cwinygi me medde ki timo gin matir.\\nLok ma waloko ki kit ma waloko kwede twero cuko ki kweyo cwiny dano\\n18, 19. Pingo omyero wayelle ki kerowa ducu me cuko cwiny jo mukene ki kweyo cwinygi? Watwero timo man nining?\\n18 Ka wacuko cwiny dano dok wakweyo cwinygi, nongo watye ka lubo lanen pa Jehovah. En paro mada pi ‘jo mamwol, ma cwinygi cwer.’ (Icaya 57:15) Jehovah mito ni wamedde ki ‘cuko cwinywa kekenwa,’ kun ‘waloko ki kica bot jo ma cwinygi otur.’ (1 Jo Tecalonika 5:11, 14) Ka watemme me timo man, en neno dok pwoyo tutewa.\\n19 Ka ineno ni ngat mo i kacokke cwinye otur woko, ngo ma itwero wacone me konye? Twero bedo ni pe itwero cobo pekone, ento iromo weko en ngeyo ni iparo pire. Me labolle, itwero keto yub me bedo kacel kwede pi cawa mo. Itwero kwano wang Baibul me cuko cwinye dok itwero lega kacel kwede. (Jabuli 34:18; Matayo 10:29-31) Wek jo ma cwinygi otur gunge ni omege ki lumege ma i kacokke marogi. (1 Jo Korint 12:12-26; Yakobo 5:14, 15) Lok i yo ma nyuto ni itye ka tito lok ada dok iye gin ma iwaco.​—Kwan Carolok 12:25.\\n20, 21. Ngo ma weko bedo yot pi jo mukene me jolo tam?\\n20 Wadongo jo mukene bene ka waminigi tam maber. Kit ma wan ducu wabedo luroc-ci, wamito tam kare ki kare. Carolok 19:20 waco ni: “Winy tam ma gimini dok imak pwony ma gipwonyi kwede, ci ibibedo dano ma laryeko i kare me anyim.” Pe luelda keken aye gimiyo tam ki tira. Lunyodo myero gutir lutinogi. (Jo Epeco 6:4) Lumege bene gitwero miyo tam bot lumegigi. (Tito 2:3-5) Pi mar ma watye kwede i kom omegiwa ki lumegiwa, omyero wami tam i yo ma pe bimiyo giwinyo marac. Ngo ma twero konyowa me timo man?\\n21 Gwok nyo wi po i kom kare mo ma kimini tam maber i yo ma obedo yot me jolone. Ngo mumiyo ijolo labongo peko mo? Oromo bedo ni ineno ni ngat ma omini tam-mi paro piri. Nyo en oloko kwedi i yo me kica dok ki mar. (Jo Kolocai 4:6) Twero bedo ni tamme onongo jenge i Baibul. (2 Temceo 3:16) Kadi bed wakwano akwana ki i Baibul nyo pe, tam mo keken ma wamiyo myero obed ma jenge i kom Ginacoya. Ngati mo pe myero odi jo mukene me lubo tamme nyo onywen te ginacoya me cwako tamme. Ka wi opo i kom kit ma kimini tam, man twero konyi ka itye ka miyo tam bot jo mukene.\\n22. In imito tic ki mic me lok nining?\\n22 Kero me lok obedo mic mua ki bot Lubanga. Marwa pi Lubanga myero oterwa me tic kwede maber. Wi opo ni lok tye ki teko me poko kin dano nyo me dongogi. Pi meno, watute wunu ki kerowa ducu me loko lok ma jingo dok cuko cwiny jo mukene.\\n1 KEROWA ME LOK OBEDO MIC MUA KI BOT LUBANGA\\n“Kit gin mo ducu maber, ki mot ducu mabeco twatwal ma gimiyowa, a ki malo.”​—Yakobo 1:17\\nWatwero nyutone nining ni watye ki pwoc i kom mic man?\\nJo Epeco 4:29; Yakobo 1:26\\nLok tye ki teko. Omyero watam matut i kom gin ma wabiwaco ki kit ma wabiwaco kwede.\\nCarolok 16:24; Icaya 57:15; 1 Jo Tecalonika 5:11\\nTi ki mic me lok kit ma Jehovah mito ni iti kwede. Lok lok ma cango, cuko cwiny, pwonyo, kweyo cwiny, dok konyo jo mukene.\\nCarolok 12:18; 15:23; Matayo 7:12\\nWaco gin marac i cawa marac twero tugo daa dok cwero cwiny jo mukene.\\n2 LOK I YO MA YOMO CWINY LUBANGA\\n“Lok ma wuloko myero obed lok mamit ma kado oromo maber.”​—Jo Kolocai 4:6\\nLokwa twero gudo lupacowa ki luremwa nining?\\nCarolok 31:28; Niyabo 2:1-3\\nDano ducu gimito mar kacel ki pwoc, tutwalle ki bot lupacowa.\\nCarolok 6:16-19; 26:20; Jo Kolocai 3:8, 21; 1 Jo Tecalonika 4:11\\nYeto dano, tic ki leb macilo ki cayo jo mukene kelo adwogi marac adada. Kwoto dano twero balo nyinggi dok balo kuc.\\nCarolok 15:1, 2; Jo Pilipi 2:3, 4; Yakobo 1:19\\nNyut ki lok ma iloko ni iparo pi jo mukene makato piri keni. Ter iti ka winyo lok pa jo mukene.\\n3 MAR AYE MYERO OTERWA ME MIYO TAM\\n“Winy tam ma gimini dok imak pwony ma gipwonyi kwede, ci ibibedo dano ma laryeko i kare me anyim.”​—Carolok 19:20\\nWatwero miyo tam maber nining?\\nJabuli 34:18; Matayo 10:29-31; 2 Temceo 3:16\\nTam ma wamiyo myero obed ma jenge i Baibul dok omyero wami i yo me kica.\\nCarolok 12:25; 1 Jo Tecalonika 5:14; Yakobo 3:2-4\\nTi ki micci me lok me jingo ki cuko cwiny jo mukene.\\nTi ki Keroni me Lok i Yo Maber\\nLanen pa Yecu twero konyi nining me ngeyo kare ma rwatte, gin me aloka, ki kit me lok?\\nPingo cuko cwiny pire tek? Gin ango ma wapwonyo ki i lanen pa Jehovah, Yecu ki dong lakwena Paulo madok i kom kit ma gucuko kwede ki cwiny jo mukene? Ki dok watwero cuko cwiny dano nining?\\nlvs dul 12 pot 159-171","num_words":2690,"character_repetition_ratio":0.053,"word_repetition_ratio":0.014,"special_characters_ratio":0.254,"stopwords_ratio":0.303,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Tekwaro 26 ACO85 - Lwak ducu gutiŋo Ujia, ma mwaka me - Bible Search\\n2 Tekwaro 25 2 Tekwaro 27\\n2 Tekwaro 26\\nLoc pa Ujia\\n(2 Luker 14.21-22; 1.1-7)\\n1Lwak ducu gutiŋo Ujia, ma mwaka me ditte romo apar wiye abicel, ci guketo en kabaka me leyo ka tyen wonne Amajia. 2En aye ogero Elot ci odwoko cen bot Juda, ki I ne to pa kabaka ma oywe kacel ki kwari ŋe. 3Ujia ocamo ker ma mwaka me ditte romo apar wiye abicel, ci obedo ka loc i Jerucalem pi mwaka pyerabic wiye aryo. Nyiŋ minne Yekolia me Jerucalem. 4Obedo ka tiyo gin ma nen atir i waŋ Rwot, kun lubo gin ducu ma yam wonne Amajia otiyo. 5I kare pa Jekaria, en oketo cwinye ka yenyo Lubaŋa, pien Jekaria opwonyo en ki kit me lworo Lubaŋa. Pi kare ducu ma en obedo ka keto cwinye i kom Rwot, Lubaŋa omiye gum.\\n6En ocito ka lweny ki jo Piliciti, ci oturo cel me Gat woko, ki cel me Jabne ki me Acidod; ka ogero gaŋi mukene i lobo ma i ŋet Acidod, ki i kabedo mukene ma i kin jo Piliciti. 7Lubaŋa obedo ka konye ki lweny i kom jo Piliciti, ki i kom jo Arab ma gibedo i Gurbaal, ki i kom jo Meun. 8Jo Ammon gubedo ka culo mucoro bot Ujia; nyiŋe oywek oo wa i waŋ lobo Ejipt, pien onoŋo odoko tek mada. 9Ujia dok ogero odi matego ma ocudo malo i Jerucalem. Ogero acel i dogcel ma i twok gaŋ, acel i dogcel ma cito i no ta ki acel i twoke mukene; ogerogi matek twatwal. 10Ka dok ogero odi matego ma ocudo malo i tim, dok okwinyo lwak waŋ pii mapol, pien onoŋo tye ki lim makwo madwoŋ; obedo ki lim i Cepela ki i bar bene, dok obedo ki lupur ki lupur olok i lobo godi ki i lobo ducu ma ceko cam, pien en maro pur.\\n11Ujia dok obedo ki mony pa askari ma giromo lweny, i lwak buca mapatpat, kit macalo Jeyel ma karan-ni oryeyo kwede welgi gin ki ladit mony Maaceya, i te loc pa Anania, ma en ŋat acel i kin ludito ma giloyo mony pa kabaka. 12Wel twoni oteka lweny ducu ma gin ludito kaka i odi pa kwarogi yam oromo alip aryo ki miya abicel. 13I te loc pa ludito mony magi onoŋo tye iye mony ma romo jo alip miya adek ki abiro, ki miya abic magitwero lweny, ma komgi tek ka lweny pi konyo kabaka ki lweny i kom lumerokke. 14Ujia oyubo kwodi pi lumony ducu, ki toŋi, ki otaŋwic, ki koti nyonyo, ki lwak atum, ki laliŋliŋ me lataŋdiyo. 15Dok oketo bao me lacel atero i Jerucalem ma luryeko guroto, wek guket i wi odi matego ma ocudo malo i twok cel ducu, pi celo atero ki pi bayo lakidi madito-gu, Nyiŋe oywek oromo lobo ducu, pien Lubaŋa obedo ka konye i yo me aura, nio ka odoko tek.\\n16Ento kadi bed en obedo tek, obedo ki cwiny me wakke i iye, ma okelo can i kome kene. Pien en oŋayo waŋ Rwot Lubaŋane; oette odonyo i ot pa Rwot ka waŋo odok eceta i keno tyer me wano odok eceta. 17Ento ajwaka Ajaria olubo kore odonyo bote, kacel ki ajwagi pyeraboro ma gin twoni matego. 18-Ci gucuŋ gupyem ki kabaka Ujia kun giwaco bote ni, “Man pe ticci, me waŋo odok eceta bot Rwot, man tic pa ajwagi ma gin likwayo pa Aron, ma yam gikwerogi me waŋo odok eceta. Kat woko ki i kabedo maleŋ; pien ityeko timo bal, pe ibinoŋo iye deyo mo ma a ki bot Rwot Lubaŋa.” 19Cutcut kiniga omako Ujia woko, ma onoŋo pud tye ki atabo weer me waŋo odok eceta i ciŋe. I kare ma kiniga omake i kom ajwagi, cut dobo opoto i kome ma ajwagi bene gineno ma onoŋo gitye i ot pa Rwot, i ŋet keno tyer me odok eceta. 20Ajaria ajwaka madit, ki ajwagi ducu, gubedo ka neno en, ci guneno dobo tye i tur nyime! Gucwale woko cen oyotoyot, en bene orune me cito woko, pien Rwot otyeko pwode. 21Kabaka Ujia obedo ladobo nio wa i nino me tone; pi bedo ladobo omiyo opokke obedo i ot ka ikene, pien pe giye ni en odony i ot pa Rwot. Yocam ma wode aye obedo ladit ma loyo jo me ot pa kabaka, kun loyo kwede lwak me lobo meno.\\n22Lok kom Ujia mudoŋŋe ducu, nia i acakkine nio i agikkine, lanebi Icaya ma wod pa Amoj aye ocoyo. 23-Ujia oto, oywe kacel ki kwarine, ci giyike kacel ki kwarine i kabedogi me yik ka ma yam giyiko iye luker, kun guwacci, “En ladobo.” Wode Yocam aye oleyo ka tyene.","num_words":773,"character_repetition_ratio":0.05,"word_repetition_ratio":0.0,"special_characters_ratio":0.248,"stopwords_ratio":0.316,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Pwony Lutino Gin Mumiyo Omyero Watim Kica\\nRwom ma Malo me Yenyo\\nKWAN I LEB Acholi Afrikaans Albanian American Sign Language Amharic Arabic Azerbaijani Azerbaijani (Cyrillic) Bashkir Brazilian Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Croatian Czech Danish Dutch English (Leb Muno) Estonian Fijian Finnish French Ga Georgian German Greenlandic Grik Guarani Haitian Creole Hausa Hiligaynon Hindi Hungarian Iloko Indonesian Italian Japanese Kinyarwanda Korean Krio Kwanyama Latvian Lhukonzo Lithuanian Luganda Macedonian Malagasy Maya Mexican Sign Language Myanmar Nepali Norwegian Oromo Ossetian Pangasinan Papiamento (Curaçao) Peruvian Sign Language Polish Portuguese Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Samoan Setswana Seychelles Creole Shona Sinhala Slovak Slovenian Spanish Swahili Swedish Tagalog Tajiki Tatar Thai Tiv Tongan Tsonga Turkmen Tzotzil Ukrainian Urdu Uzbek Vietnamese Xhosa Yoruba Zulu\\nDUL ME 14\\nTIKA dong ngat mo otimo gin mo marac i komi?— En mono owano in nyo owaco gin mo ma ocwero cwinyi?— Omyero mono in bene icul wange kit ma en otimo kwede i komi-ni?—\\nKa ngat mo ocwero cwinygi, pol pa dano gicwero cwiny ngat meno bene me culo wange. Ento Yecu opwonyo ni myero watim kica bot jo ma gibalo i komwa. (Matayo 6:12) Ento ka ngat mo cwero cwinywa tyen mapol kono? Omyero watimme kica tyen adi?—\\nMeno aye gin ma Petero onongo mito ngeyone. Pi meno, i nino mo acel en openyo Yecu ni: ‘Omyero mono atimme kica tyen abiro?’ Tyen abiro keken pe romo. Yecu owacci: ‘Omyero itim kica tyen pyerabiro tyen abiro’ ka ngat mo otimo bal i komi tyen mapol kumeno.\\nNgo ma onongo Petero mito ngeyone madok i kom timo kica?\\nMeno pud dong obedo tyen mapol ya! Wiwa bene pe bitwero po i kom wel jami maraco ma ngat moni otimo nyo owaco i komwa, tika twere? Man aye gin ma Yecu onongo tye ka wacciwa: Omyero pe watemme me kwano jami maraco ma jo mukene gitimo i komwa. Ka gupenyo ni myero watim botgi kica omyero watim botgi.\\nYecu onongo mito nyutu bot lupwonnyene kit ma bedo ka timo kica pire tek kwede. Pi meno, i nge gamo lapeny pa Petero-ni, en otito bot lupwonnyene lapor acel. Tika i mito winyone?—\\nI kare mo mukato angec, onongo tye kabaka mo ma kite ber. En onongo lakica adada. En onongo miyo cente me adena bot luticce ka gimito kony. Ento nino oromo ma kabaka tye ka mito ni luticce ma gitye ki banyane gudwok centene. Kikelo latic acel ma tye ki banya me cente denari milion 60 i nyim kabaka. Meno onongo obedo twon cente madit adada!\\nNgo mutimme i kare ma laticci obako doge ni kabaka odi cwinye wek ecul banyane?\\nEnto latic-ci onongo otiyo ki cente ducu pa kabaka dok onongo dong pe twero culone. Pi meno, kabaka omiyo twero ni myero kicat en woko. Kabaka bene owaco ni myero kicat dakone, lutinone kacel ki jamine ducu. Ka dong cente ma kinongo ki i kom cat man omyero kicul ki kabaka. Itamo ni latic-ci owinyo nining ki i cwinye?—\\nEn orumo conge piny i nyim kabaka kun bako doge bote ni: ‘Ladit kong idi cwinyi i koma do ci abiculo banyani ducu ma atye kwede.’ Kono onongo nene ibedo kabaka-ni, ngo ma onongo ibitimo i kom latic man?— Kabaka otamo pi laticce-ni matek. Pi meno kabaka otimme kica. En owaco ki laticce meno ni myero pe dong odwok cente mo keken ki i kom denari milion 60 ca. Cwiny latic man pud dong obedo yom ya!\\nEnto ngo ma latic meno otimo i ngeye? En okato woko ki bot kabaka ci onongo latic lawote mukene ma tye ki banyane me denari miya acel. En ogwaro latic lawote man ki ngute ci ocako deyone kun wacce ni: ‘Cul banyana me denari miya acel ma tye boti-ni!’ Mono iromo tamo i kom ngat mo me timo gin macalo meno kun pud kabaka otimme kica pi banyane madit?—\\nLaticci otero latic lawote ma pe twero culo banyane nining?\\nLatic lawote ma tye ki banya me denari miya acel-li onongo tye lacan. En onongo pe twero culo cente man cutcut. Pi meno, en oryebbe piny i nyim latic lawote-ni ci obako doge ni: ‘Kong idi cwinyi i koma, ci abiculo banyani.’ Laco-ni mono onongo myero omi kare mukene ki latic lawote-ni?— Ngo ma onongo ibitimo?—\\nLaco man onongo pe lakica calo kabaka. En onongo mito centene cutcut. Ento pien ni latic lawote ni ononge pe twero culo banyane, en oweko ki tere i buc. Lutic luwote mukene-ni guneno ka gin man timme ci cwinygi ocwer. Kica omakogi i kom latic ca ma tye i buc-ci. Pi meno gucito gutito lokke bot kabaka.\\nKabaka bene cwinye ocwer pi gin ma otimme. Kiniga omake matek adada i kom laticce ma okwero timo kica-ni. Pi meno en olwonge ci owacce ni: ‘In latic ma kite rac, an pe aweko banyana ducu ma onongo itye kwede? Onongo in bene pe kica omyero omaki i kom latic lawoti?’\\nKabaka otimo gin ango i kom latic ma pe lakica-ni?\\nLatic ma pe lakica-ni onongo myero opwony timo kica ki bot kabaka ma kite ber-ri. Ento en pe onongo pwony mo keken. Pi meno kabaka obolo latic meno i buc nio ka en oculo banya me denari milion 60 ca. Ngene kene ni ki i buc en pe binongo cente matwal me culo banya pa kabaka. Pi meno omyero obed kuno wang ma en oto.\\nI kare ma Yecu otyeko tito lapor man, en owaco bot lulub kore ni: “Wora ma tye i polo bene bitimowu kit meno, ka ce pe wutimo kica bot dano ki i cwinywu, dano acel acel ki ominne.”—Matayo 18:21-35.\\nOmyero inge ni wan ducu watye ki banya madit pa Lubanga. Ki lok ada, kwowa oa ki bot Lubanga! Dong banyawa ma tye bot dano mukene tidi ka kiporo ki banya pa Lubanga ma watye kwede. Banyawa ma dano gitye kwede bedo calo denari miya acel ma latic acel ca onongo odeno ki bot latic lawote mukene-ni. Ento banya pa Lubanga ma watye kwede pi jami maraco ma watimo rom aroma ki denari milion 60 ma latic-ci odeno ki bot kabaka.\\nLubanga lakica adada. Kadi bed watimo jami maraco en timiwa kica. En pe miniwa pwod ki kwanyo kwowa ento ka wato en bicerowa. Pi meno, wiwa myero opo i kom pwony eni: Lubanga timiwa kica keken ka wan watimo kica ki dano ma obalo i komwa. Man obedo pwony ma pire tek, pe kumeno?—\\nIbitimo gin ango ka ngat mo okwayo kica ki boti?\\nDong ka ngat mo ocwero cwinynyi ento obako doge boti, ibitimo gin ango? Mono ibitime kica?— Ento ka otimme tyen mapol kono? Pud ibimedde ki timme kica?—\\nKa wan aye onongo watye ka kwayo kica, onongo kono wamito ni dano moni-ni otimiwa kica, pe kumeno?— Pi meno omyero watim kumeno bene bote. Pe omyero wawac awaca keken ni watimme kica ento myero watimme kica ada ki i cwinywa. Ka watimo meno, wanyutu ni ada wamito bedo lulub kor Lapwony Madit-ti.\\nMe niang ber pa timo kica, kong wakwan bene Carolok 19:11; Matayo 6:14, 15; ki Luka 17:3, 4.","num_words":1147,"character_repetition_ratio":0.056,"word_repetition_ratio":0.0,"special_characters_ratio":0.215,"stopwords_ratio":0.235,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Latitlok 8 ACO85 - Aŋa ma calo dano maryek? Dok aŋa ma - Bible Search\\nLatitlok 7 Latitlok 9\\n1Aŋa ma calo dano maryek? Dok aŋa ma ŋeyo gonyo tyen lok mo?\\nRyeko miyo waŋ dano ryeny aryenya, dok miyo colwaŋ me adagadaga ma: en tye kwede lokke.\\nLub cik pa kabaka\\n2Myero ilub gin ma kabaka ociko, dok pi kwoŋŋi maleŋ ma ikwoŋo pe iwek cwinyi oballe woko; 3pe igalle a woko ki i nyime oyotoyot ka lok doŋ odoko rac, pien kabaka twero timo gin mo keken ma en mito. 4Lok ma kabaka lok loko ki twero, dok aŋa ma twero waco bote ni, “In itimo aŋo?” 5ŋat ma lubo cik pe birwatte ki kit peko mo, dok dano maryek ŋeyo kare, kacel wa ki yo ma myero elubi. 6Kit lok acel acel tye ki karene dok ki yone, kadi bed ayela tye mapek ma obwoyo kom dano woko. 7Dano pe ŋeyo gin ma bitimme i anyim, pi meno aŋa ma twero tito bote kit ma bitimme kwede. 8Pe tye dano mo ma tye ki twero me gwoko tipone, kadi ki twero me geŋo ni en pe eto ka nino me tone oromo; pe watwero nuny ki ŋewa pi lweny man, dok tim maraco bene pe bilaro jo ma gin lutim maraco.\\nJo maraco ki jo ma kitgi atir\\n9Man ducu an aneno kun aporo ki jami ducu ma tye ka timme i lobo, kun dano ma tye ki twero loyo jo mukene ki tek. 10Lacen aneno ka giyiko lutim maraco; yam gicito gidonyo i kabedo maleŋ ka gidok woko-gu, ma noŋo dano gipakogi mada i gaŋ ka ma yam gutimo iye tim maraco ma kit meno. Man bene gin ma konnye pe. 11Lubaŋa pe keto can oyotoyot i kom dano ka otimo gin marac, omiyo dano ducu guketo cwinygi atika pi timo gin marac. 12Kadi bed labalo otim gin marac ma romo tyen miya acel kun medo mwaka ma myero eri kwede i lobo, ento an aŋeyo atir ni jo ma gilworo Lubaŋa aye gibibedo maber, pien gibedo ki lworo i nyime; 13ŋat ma latim marac pe bibedo maber wacel, dok bene en calo tipo, pe biri i lobo pi kare malac, pien en pe tye ki lworo i nyim Lubaŋa.\\n14Tye gin ma konnye pe ma tye ka timme i lobo; tye jo mogo ma kitgi atir ma can poto i komgi ma myero opot i kom lutim maraco, dok tye lutim maraco mogo ma ginoŋo gum maber ma oporre pi jo ma kitgi atir. Doŋ awaco ni man bene gin ma konnye pe. 15Doŋ aniaŋ maber ni gin ma mitte ma myero dano otim en aye me bedo ki yomcwiny, pien pe tye gin mo maber i lobo kany pi dano, kono camo ki mato mat-gu, ki yomo cwinye macalo etwero, pien man aye gin ma ebiwot kwede i ticce ducu ma etiyo, i kare me kwone ducu ma Lubaŋa omiye i lobo-ni.\\n16Ka aketo cwinya me niaŋ matut i kit yo ma ryeko tiyo kwede, ki dok me neno tic ma dano gitiyo i lobo, kun aneno dano pe miyo wane pi nino i dyeceŋ kadi i dyewor, 17ci aneno tic ducu ma Lubaŋa otiyo, aniaŋ ni dano kara pe twero ŋeyo gin ma tye ka timme i lobo. Kadi bed dano mo oyelle ma rom mene me yenyone, pud pe binoŋo; dok kadi bed dano ma laryeko tamo ni eneyo, pe twero noŋone bene.","num_words":558,"character_repetition_ratio":0.055,"word_repetition_ratio":0.0,"special_characters_ratio":0.243,"stopwords_ratio":0.401,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Bedo ki Muduku me Gwoko Kwo\\nTika pore ki Lakricitayo me bedo ki muduku mo keken me gwoko kwone?\\nCik ma igi lac magi nyuto ni pe pore ki Lakricitayo me tic ki jami lweny mo keken calo muduku me gwokke ki i cing jo mukene. Tam kong i kom lok magi:\\nKwo pa dano tye gin maleng i wang Jehovah. Daudi oloko i kom Jehovah ni: “In aye i wang it me kwo ducu.” (Jabuli 36:9) Pi meno, ka Lakricitayo mo oyero me gwoko kwone nyo jamine, en bitute matek me timo gin mo keken ma etwero wek pe ebed ki alii me remo pa ngat mo keken, nyo wek pe ekwany kwo ma ngat mukene.​—Nwoyo Cik 22:8; Jabuli 51:14.\\nTye lok ada ni gin mo keken ma ngat moni tiyo kwede me gwoko kwone twero weko en bedo ki alii me remo i wiye. Ento muduku dok weko bedo yot adada me neko ngat mo, kadi bed ni otimme atura nyo akaka. * (Nen lok ma tye i tere piny.) Dok bene latim aranyi meno nongo kome tye ka myel con, ci dong ka oneno muduku, jamine romo balle medde ameda dok ngat mo olo romo to iye.\\nI kare ma Yecu owaco ki lulub kore ni guwot ki pala lucwan i dye wor ma onongo kibineke iye, meno onongo pe me gwokke ki i cing lumonegi. (Luka 22:36, 38) Ma ka meno, Yecu onongo mito pwonyogi ni: Lulub kore myero pe guti ki gero, kadi bed ni lwak ma gubino i komgi onongo gitye ki jami lweny. (Luka 22:52) I ngeye ma Petero otiyo ki pala lucwan me lweny i kom latic pa lalamdog madit, Yecu ociko Petero ni: “Dwok pala lucwanni kakare i akura.” Ci Yecu otittigi cik ma iye lac ma telo Lukricitayo ducu wa i kare-ni: “Jo ducu ma mako pala lucwan, gibinekogi bene ki pala lucwan.”​—Matayo 26:51, 52.\\nKit ma kitito kwede i Mika 4:3, jo pa Lubanga “gibiteto pala lucwangi doko lak kweri dyang, ki tongigi doko pala me ngolo jang olok.” Lukricitayo me ada gingene pi bedo ki kuc. Gilubo cik ma Lubanga omiyo kun tiyo ki lakwena Paulo ni “pe wucul wang gin marac ki gin marac i kom dano mo.” (Jo Roma 12:17, 18) Kadi bed ni Paulo owok ki i kwo matek calo “can mua bot luyak,” en pe oturo cik ma igi lac me Baibul wek egwok kwone. (2 Jo Korint 11:26) Ma ka meno, en oketo genne i kom Jehovah kun ngeyo ni tira ma Baibul miyo “ber loyo jami lweny.”​—Latitlok 9:18.\\nKi bot Lukricitayo, kwo pire tek loyo jami me kom. Wangeyo ni “kwo pa dano pe cung i wel lim mapol ma en tye kwede.” (Luka 12:15) Pi meno, ka waneno ni lok ki mwolo bot layak mo ma tye ki muduku pe tye ka konyo gin mo, walubo tira pa Yecu ni: “Pe icul kwor [ijem] i kom dano mo ma otimo gin marac i komi.” Man te lokke ni waweko en kwanyo gin mo keken ma mito. (Matayo 5:39, 40; Luka 6:29) * (Nen lok ma tye i tere piny.) Ngene kene ni myero wagwokke ki timo gin ma weko luyak giciko wangi i komwa. Pe wabiywayo tam pa luyak i komwa ka walubo tam ma Baibul miyo ni myero pe ‘wawakke ki jami ma watye kwede i kwowa.’ (1 Jon 2:16) Dok bene bibedo ber ka waweko jiraniwa gungeyo ni wan Lucaden pa Jehovah dok wabedo ki kuc.​—Carolok 18:10.\\nLukricitayo giworo cwiny ma ngolo ki jo mukene kop. (Jo Roma 14:21) Utmege mukene gibibedo ki ur nyo bene cwinygi biballe, ka guniang ni lakricitayo mo tye ki muduku me gwoko kwone. I kine mukene nongo cik ye ki wan me bedo ki muduku, ento pi mar ma watye kwede pi utmegiwa, pe wabitimo gin mo keken ma wangeyo ni bibedo macalo ariya botgi.​—1 Jo Korint 10:32, 33; 13:4, 5.\\nLukricitayo gimito ni ginyut lanen maber bot jo mukene. (2 Jo Korint 4:2; 1 Petero 5:2, 3) Ka Lakricitayo mo tye ki muduku me gwoko kwone, luelda gibimine tira ma a ki i Baibul. Ka en omoko tamme me bedo ki muduku, nongo pe tye ka nyuto lanen maber. Macalo adwogine, en pe bibedo ki mot me tic mo keken i kacokke. Man bene gudo kadi wa Lakricitayo ma ticce mito ni obed ki muduku. Bibedo ber ma loyo ka en oyenyo tic mukene. *​—Nen lok ma tye i tere piny.\\nLakricitayo myero omok tamme pire kene ma lubbe ki kit ma en bigwoko kwone ki pa jo me gange kacel ki jamine, ki bene kit tic ma myero etim. Ento ka en moko tam meno, myero ojenge i kom cik ma igi lac me Baibul. Lubangawa ma ryek-ki ominiwa cik ma igi lac magi pien en marowa. Meno gin muweko Lukricitayo ma gitye ki wat macok ki Jehovah giyero pe me bedo ki muduku me gwoko kwogi ki i cing jo mukene. Gingeyo ni ka gigeno Lubanga kun gilubo cik ma igi lac me Baibul, ci Jehovah bigwokogi pi naka.​—Jabuli 97:10; Carolok 1:33; 2:6, 7.\\nI kare me twon can madit atika, Lukricitayo gibijenge i kom Jehovah kun gitemme pe me lweny\\n^ para. 3 Lakricitayo romo moko tamme me bedo ki muduku me neko lee me acama, nyo me gwokke ki i kom lee mager. Ka pe ka tic ki muduku meno, en myero okwany ricac woko, nyo bene oyak mudukune ci olor wiye ka mo maber. I kabedo ma cik pe ye ni ngat mo obed ki muduku, nyo ka gamente pe mito ni kibed kwede ata labongo nongo waraga, Lukricitayo myero gulub cik meno.—Jo Roma 13:1.\\n^ para. 6 Me niang i kom kit me gwokke ki bot jo ma gibuto ki dano tektek, nen pwony ma wiye tye ni “Kit me Gwokke ki i Cing Jo ma Buto ki Dano Tektek” [“How to Prevent Rape”] i Awake! me Marci 8, 1993.\\n^ para. 2 Pi ngec mapol madok i kom tic ma kwako mako muduku, nen Watchtower me Novemba 1, 2005, pot karatac 31; ki me Julai 15, 1983, pot karatac 25-26.\\nNywakki Nywakki Lapeny pa Lukwan Bukkewa\\nLapeny pa Lukwan Bukkewa—Julai 2017","num_words":969,"character_repetition_ratio":0.068,"word_repetition_ratio":0.0,"special_characters_ratio":0.267,"stopwords_ratio":0.342,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lunyodo, Tika Wutye ka Konyo Lutinowu Wek Gunong Batija? | Pwony me Anyama\\nWi Lubele—Me Akwana i Kacokke | Marci 2018\\nLunyodo, Tika Wutye ka Konyo Lutinowu Wek Gunong Batija?\\n“Man dok pud ikuro ango? Dong ia malo gibatija in.”​—TIC PA LUKWENA 22:16.\\nWER: 59, 89\\nLUNYODO GITWERO TIC KI GINACOYA MAGI NINING ME KONYO LUTINOGI WEK GUNONG BATIJA?\\nJo Kolocai 1:9, 10\\n1. Ngo ma lunyodo gimito bedo labongo akalakala iye ma peya latingi onongo batija?\\n“PI DWE mapol abedo ka waco bot babana ki mamana ni amito nongo batija, dok pol kare gubedo ka lok kweda lok madok i kom batija. Mitigi onongo tye me niang ka ada aniang kit ma batija pire tek kwede. Nino dwe 31 me Decemba, 1934, aye obedo nino me yomcwiny adada i kwona.” Meno aye kit ma Blossom Brandt otito kwede gin ma otimme i kare ma en omoko tamme me nongo batija. I kare-ni bene, lunyodo gimito konyo lutinogi me moko tam me ryeko. Ka latin ogalle ki nongo batija labongo tyen lok matir, ci man twero balo watte ki Jehovah. (Yakobo 4:17) Ma peya latingi onongo batija, lunyodo ma wigi kwiri gimito bedo labongo akalakala ka dong latingi tye atera me doko lapwonnye pa Kricito.\\n2. (a) Peko ango ma luneno me adwol mogo guniang iye? (b) Ngo ma wabinyamo i pwony man?\\n2 Luneno me adwol mogo guniang ni jo mapol ma gitye ki mwaka apar ki wiye kacel ki ma gitye ki mwaka pyeraryo ki wiye peya gunongo batija, kadi bed ni gudongo i ada. Pol kare lutino magi gicito i cokke, i ticwa me tito kwena, ki dok bene giwaco ni gin Lucaden pa Jehovah. Kadi bed kit meno, lutino magi nongo pud peya gudyero kwogi bot Jehovah kun ginyuto ki nongo batija. I kine mukene man timme pien lunyodo mogo gitamo ni lutinogi pud peya gupore me nongo batija. I pwony man, wabinyamo tyen lok angwen ma weko lunyodo mukene pe gicuko cwiny lutinogi me nongo batija.\\nTIKA LATINNA DONG DIT?\\n3. Par ango ma lunyodo pa Blossom gubedo kwede?\\n3 Lunyodo pa Blossom ma waloko i komgi i paragraf me acel-li, onongo gitye ki par ka latingi dong dit ma romo niang tyen lok me batija ki kit ma pire tek kwede. Lunyodo gitwero ngeyone nining ka latingi dong romo dyero kwone bot Jehovah?\\n4. Cik ma Yecu omiyo i Matayo 28:19, 20 twero konyo lunyodo i kare-ni nining?\\n4 Kwan Matayo 28:19, 20. Baibul pe waco ni ngat moni twero nongo batija ka dong oo mwaka moni kikome. Ento ber ka lunyodo gitamo matut i kom gin ma loko dano me doko lapwonnye kwako. I leb Grik, lok ni “wucilok jo me rok ducu gudok jo ma luba” ma kitiyo kwede i Matayo 28:19, niange ni pwonyo ngat moni kun nongo yubwa tye me konye wek odok lapwonnye. Lapwonnye obedo ngat ma opwonyo dok oniang pwony pa Yecu dok bene mito lubo cikke. Nicakke i kare ma lutinogi pud lukere nyo gitocco, lunyodo myero guket yub me konyo lutinogi wek gudyer kwogi bot Jehovah ki me doko lupwonnye pa Kricito. Ki lok ada, lutino lukere pe gupore me nongo batija. Ento Baibul nyuto ni kadi wa lutino matino gitwero niang ki maro lok ada me Baibul.\\n5, 6. (a) Gin ma Baibul loko i kom Temceo weko wamoko gin ango madok i kom batijane? (b) Yo mene maber loyo ma lunyodo maryek gitwero konyo kwede ki lutinogi?\\n5 Temceo obedo lapwonnye ma omoko tamme me tic pi Jehovah i kare ma en pud tidi. Lakwena Paulo owaco ni Temceo opwonyo lok ada madok i kom Lubanga ‘cakke i tinone.’ Won Temceo onongo pe woro Jehovah ento minne ki dadane gukonyo Temceo me maro Lok pa Lubanga. Macalo adwogine, en obedo ki niye matek adada. (2 Temceo 1:5; 3:14, 15) Romo bedo ni en onongo cok o mwaka 20 nyo dong okato manok, i kare ma onongo mot me tic ma pire tek adada i kacokke.​—Tic pa Lukwena 16:1-3.\\n6 Lutino ducu pe girom. Pe lutino ducu gitegi ka guo mwaka moni. Lutino mogo giniang lok ada, gimoko tam me ryeko, dok gibedo ki miti me nongo batija ma nongo pud gitino. Mukene pe nongo gitye atera me nongo batija nio ka gudongo manok. Lunyodo ma wigi kwiri pe gidiyo lutinogi me nongo batija. Ma ka meno, gikonyo latin acel acel me dongo i yo me cwiny ma lubbe ki kerone. Lunyodo gibedo ki yomcwiny ka latingi keto i tic lok ma nonge i Carolok 27:11. (Kwan.) Ento myero guniang ni ticgi tye me konyo lutinogi me doko lupwonnye. Ka guniang meno, ci myero gupenye ni, ‘Tika latinna tye ki ngec muromo me dyero kwone bot Lubanga ki nongo batija?’\\nTIKA LATINNA TYE KI NGEC MUROMO?\\n7. Tika mitte ni ngat moni myero kong onge pwony ducu me Baibul ma peya onongo batija? Tit kong.\\nLupwonnye ducu pa Kricito myero gumedde ki nongo pwonnye kadi bed ni dong gunongo batija\\n7 Ka lunyodo gipwonyo lutinogi, ci nongo gitye ka konyogi wek gunge lok ada maber. Ngec man weko lutinogi bedo ki miti me dyero kwogi bot Lubanga. Ento man pe te lokke ni latin myero dong obed ki ngec ducu me Baibul ma pud en peya odyero kwone bot Jehovah. Lupwonnye ducu pa Kricito myero gumedde ki nongo pwonnye kadi bed ni dong gunongo batija. (Kwan Jo Kolocai 1:9, 10.) Pi meno, ngat moni myero obed ki ngec ma rom mene wek onong batija?\\n8, 9. Gin ango ma otimme i kom lagwok mabuc mo i Pilipi, dok ngo ma wapwonyo ki i gin ma otimme i kome?\\n8 Gin ma otimme i kom jo me ot mo i kare mukato twero konyo lunyodo bene i kare-ni. (Tic pa Lukwena 16:25-33) I mwaka 50, Paulo ocito i ticce macalo lamiconari pi tyen me aryo i boma me Pilipi. I kare ma en tye kunu, kiketo adot goba i kome gin ki Cira, ka kimakogi ci gitweyogi i buc. I dyewor meno, oyengyeng mo matek adada otimme ci oyabo dog ot buc ducu. Lagwok mabuc onongo tamo ni lumabuc ducu gulwi woko, pi meno, en onongo mito neke woko kekene. Ento Paulo ojuke woko. Lacen Paulo gin ki Cira gupwonyo lagwok mabuc man kacel ki jo me gange lok ada madok i kom Yecu. Guye jami ma gupwonyo i kom Yecu dok guniang ni pire tek adada me bedo lawiny bote. Pi meno, gin ducu gunongo batija cutcut. Gin ango ma wapwonyo ki i gin mutimme-ni?\\n9 Gwok nyo lagwok mabuc man kong con obedo lamony pa jo Roma. En onongo pe ngeyo Lok pa Lubanga. Dong wek ngat moni odok Lakricitayo, mitte ni en kong oniang lok ada mogo ma pigi tek me Baibul, oniang gin ma Jehovah mito ni luticce myero gutim dok obed ki miti me lubo pwony pa Yecu. Gin manok ma en opwonyo i kare meno oweko en obedo ki miti me nongo batija. Ki lok ada, en onongo twero medde ki pwonyo jami mukene i nge batija. Pi meno, gin ango ma itwero timone ka latinni owacci ni emito nongo batija pien emaro Jehovah dok emito lubo cikke? Wek en otit tamme bot luelda ci gin dong gineno ka en opore me nongo batija. * (Nen lok ma tye i tere piny.) Calo Lukricitayo mukene ma dong gunongo batija, en bene bimedde ki pwonyo jami mukene madok i kom Jehovah pi kwone ducu, dok pi naka.​—Jo Roma 11:33, 34.\\nKIT KWAN MENE MABER PI LATIN?\\n10, 11. (a) Tam ango ma lunyodo mogo gitye kwede? (b) Gin ango ma bigwoko latinni?\\n10 Lunyodo mukene gitamo ni lutinogi myero gunong batija ka kong gukwano i rwom ma lamal dok gitye ki dog tic maber. Lunyodo magi nongo pe gitye ki tam marac, ento myero gupenye kekengi ni: ‘Tika meno bikonyo latinna me bedo ki yomcwiny me ada? Tika man rwatte ki gin ma wapwonyo ki i Baibul? Jehovah mito ni wati ki kwowa me timo ngo?’​—Kwan Latitlok 12:1.\\n11 Pire tek ni wiwa myero opo ni lobo-ni ki jami ma iye ducu pe tye ma lubbe ki tam kacel ki miti pa Jehovah. (Yakobo 4:7, 8; 1 Jon 2:15-17; 5:19) Bedo ki wat macok ki Jehovah aye ma bigwoko latinni maber ki i lobo pa Catan, kacel ki tam maraco me lobo-ni. Ka lunyodo giketo pi kwan ki dog tic mukwongo i kwogi, ci lutinogi gibinenone ni jami me lobo pigi tek loyo bedo ki wat macok ki Jehovah. Meno nongo rac adada. Calo lanyodo ma lamar, tika imito ni jo me lobo-ni gupwony latinni ma lubbe ki gin ma gitamo ni twero kele yomcwiny? Gin ma weko wabedo ki yomcwiny me ada aye keto pi tic pa Jehovah mukwongo.​—Kwan Jabuli 1:2, 3.\\nKA LATINNA OTIMO BAL KONO?\\n12. Pingo lunyodo mogo gitamo ni lutinogi myero kong gugale ki nongo batija?\\n12 Lamego mo acel otito gin muweko onongo pe emito ni nyare onong batija. En owaco ni, “Atye ki lewic madit me wacone ni tyen lok madit onongo obedo ryemo ngat moni ki i kacokke.” Calo lamego meno, lunyodo mogo gitamo ni ber ka latingi kong ogalle ki nongo batija nio ka en dong oteggi ma twero gwokke ki i bal mogo matinotino. (Acakki 8:21; Carolok 22:15) Lunyodo magi gitamo ni ka lutinogi pe gunongo batija, ci pe kibiryemogi ki i kacokke. Ento ngo marac ki tam meno?​—Yakobo 1:22.\\n13. Ka ngat moni pe onongo batija, ci tika meno weko en pe cung pi balle i nyim Jehovah? Tit kong.\\n13 Ki lok ada, lunyodo pe gimito ni lutinogi gunong batija ma nongo pud pe gitye atera me dyero kwogi bot Jehovah. Ento pe nyuto ryeko me tamone ni Jehovah pe keto bal moni i wi latin ka pe onongo batija. Tek-ki latin dong ngeyo gin ma Jehovah wacci rac nyo ber, en bicung pi balle i nyim Lubanga. (Kwan Yakobo 4:17.) Lunyodo ma giryek pe gijuko latingi ka mito nongo batija. Kadi bed ni latin pud tidi, gipwonye me maro gin ma Jehovah waco ni tye atir ki dok kwero gin ma Jehovah dag kit ma gin gitimo kwede. (Luka 6:40) Mar ma latin tye kwede i kom Jehovah biweko en pe timo bal, pien nongo mito timo jami matir i wang Jehovah.​—Icaya 35:8.\\nJO MUKENE GITWERO MIYO KONY\\n14. Luelda gitwero konyo kor yub ma lunyodo gitye kwede nining?\\n14 Ka luelda giloko maber i kom keto yub me tic pi Jehovah ci gikonyo kor lunyodo. Lamego mo wiye po i kom lok ma Omego Russell owacce i kare ma en tye ki mwaka abicel. En owaco ni, “En oloko kweda pi dakika 15 madok i kom yub ma atye kwede i ticca pi Jehovah.” Adwogine obedo nining? Lacen, lamego meno odoko lapainia dok otiyo macalo painia pi mwaki makato 70 kulu! Man nen ka maleng ni lok maber ki cuko cwiny twero kelo adwogi maber adada i kwo pa ngat moni. (Carolok 25:11) Luelda bene gitwero lwongo lunyodo kacel ki lutinogi me tic i Ot me Ker kacel kwedgi. Gitwero kwayo lutino me timo tic ma rwatte ki kerogi.\\n15. Jo mukene i kacokke gitwero konyo lutino nining?\\n15 Jo mukene i kacokke gitwero miyo kony nining? Gitwero mako lirem ki lutino magi. Me labolle, itwero yenyo gin ma nyuto ni latin moni tye ka dongo wat macok ki Jehovah. Tika omiyo lagam matir i cokke, nyo kece omiyo pwony i cokke ma bedo i dye cabit? Tika otito kwena maber bot ngat mo i gang kwan, tika ocung matek ma onongo tye i atematema? Ka tye kumeno, pe igalle me pwoye! Watwero keto macalo yubwa me lok ki lutino ma peya cokke ocakke nyo i ngeye. Ka watimo meno, ci lutino gibedo agonya i kin dano me “cokke madit.”​—Jabuli 35:18.\\nKONY LATINNI WEK ONONG BATIJA\\n16, 17. (a) Pingo pire tek ni lutino gunong batija? (b) Gin ango ma twero weko lunyodo ma Lukricitayo gibedo ki yomcwiny? (Nen cal ma tye i pot karatac 9.)\\n16 Mot ma pire tek ma lunyodo gitye kwede aye me pwonyo lutinogi me maro Jehovah. (Jabuli 127:3; Jo Epeco 6:4) I lobo Icrael, lunyodo onongo gidyero lutinogi bot Jehovah ka pud kinywalogi anywala. Ento meno pe timme i kare-ni. Kadi bed ni lunyodo gimaro Jehovah kacel ki lok ada, man pe nyuto ni lutinogi bene bimaro Jehovah. Lunyodo myero guket yub me konyo lutinogi nicakke ma pud kinywalogi anywala wek gupwony lok i kom Jehovah, gudyer kwogi ki dong gunong batija. Gin ango ma pire romo bedo tek loyo? Gin ma biweko ngat moni bwot ki i twon can madit atika en aye ka odyero kwone, onongo batija ki dok obedo lagen bot Jehovah.​—Matayo 24:13.\\nLunyodo myero gubed ki yub me konyo lutinogi wek gudok lupwonnye (Nen paragraf 16, 17)\\n17 I kare ma Blossom Brandt mito nongo batija, lunyodone onongo gimito ngeyo ka ada en opore. I kare ma guniang ni en opore, gucwako tamme me nongo batija. Blossom otito gin ma wonne otimo i dyewor meno ma onongo en binongo iye batija ni: “En oweko wan ducu warumo piny, ci olego bot Jehovah. En owaco bot Jehovah ni cwinye yom adada i kom tam ma nyare omoko me dyero kwone Bote.” I nge mwaki 60, Blossom owaco ni: “Labongo akalakala, wiya pe biwil i kom gin ma otimme i dyerwor man pi kare me kwona ducu!” Walego ni wun lunyodo bene wubed ki yomcwiny me neno ka lutinowu gidyero kwogi bot Jehovah dok ginyuto ki nongo batija.\\n^ para. 9 Lunyodo gitwero nyamo kacel ki lutinogi ngec ma twero konyogi ma tye i buk me Questions Young People Ask​—Answers That Work, Volume 2, pot karatac 304-310. Nen bene “Bok me Lapeny” i Ticwa me Ker me April 2011, pot karatac 2.\\nLapwonnye obedo ngat ma kipwonyo ki lok i kom Jehovah gin ki Yecu. En tute me lubo kit pa Yecu dok keto tic pi Jehovah bedo mukwongo i kwone. En lubo cik ma Yecu omiyo ni lulub kore myero gunong batija. Lunyodo myero gubed ki yub me konyo lutinogi me dyero kwogi bot Jehovah wek gudok lupwonnye labongo galle\\nKa wangeyo gin ma myero watim ci wabicung i nyim Jehovah kadi bed ni wanongo batija nyo pe. Ka wacung i nyim Jehovah nyuto ni nongo kibingolo kop i wiwa ma lubbe ki ticwa kacel ki tam ma wamoko\\nBatija​—Mitte pi Lukricitayo Ducu\\nCwiny me Jolo Wele​—Mitte Adada!\\nTira​—Lanyut me Mar pa Lubanga\\n“Wuwiny Pwonnya Dok Wubed Maryek”\\nText Yero Bukke me kompiuta me akwanya WI LUBELE—ME AKWANA I KACOKKE Marci 2018\\nWI LUBELE—ME AKWANA I KACOKKE Marci 2018","num_words":2318,"character_repetition_ratio":0.062,"word_repetition_ratio":0.003,"special_characters_ratio":0.238,"stopwords_ratio":0.296,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 39 ACO85 - Rwot Lubaŋa owacci, “In wod pa dano, - Bible Search\\nEjekiel 38 Ejekiel 40\\nGiloyo Gog woko i lweny\\n1Rwot Lubaŋa owacci, “In wod pa dano, tit lok i kom Gog, ma en laker madit ma loyo lobo Mecek ki Tubal, ci ititte ni atye ki lok i kome. 2Abimiyo en lokke neno ka mukene ci akwanye woko wa i lobo ma tye ka mabor yo tuŋ acam, nio waŋ ma en obino wa i godi me Icrael. 3Ci abigoyo atumme ki i ciŋe lacam poto woko, dok bene amiyo aterone poto woko ki i ciŋe ma lacuc. 4Gog ki dul monnye ki lwak me rok mapatpat ma gitye kacel kwede gibipoto gito woko i wi godi me Icrael, ci abimiyo komgi doŋ doko cam pa kwa winyo ducu ma camo riŋo ki pa ŋuu-gu. 5Gibipoto i dye bar ka maleŋ gito woko. An Rwot Lubaŋa doŋ aloko man. 6Abicwalo mac i Magog dok i kom jo ma gibedo mot laboŋo ayela i lobo murumo dog nam, man bimiyo giŋeyo ni an aye a Rwot. 7Abimiyo jona jo Icrael giŋeyo nyiŋa maleŋ-ŋi, doŋ pe abimiyo gipyedo nyina maleŋ-ŋi matwal. Ci rok ducu doŋ gibiŋeyo ni an aye a Rwot, Ŋat Maleŋ pa Icrael.”\\n8Rwot Lubaŋa owaco kuman ni, “Nino ma aloko pire-ni ada doŋ tye ka bino. 9Jo ma gibedo i gaŋi me Icrael gibicito woko gicoko jami lweny ma giweko-gu giobo ki mac calo yen. Gibiobo mac i kom kwot, atum, atero, odoo madito ki toŋi, ma gibibedo ka obogi pi mwaka abiro kulu. 10Man doŋ pe bimiyo gibedo ka coko yen ki i tim, dok bene pe doŋ gibitoŋo yen ki i buŋa, pien doŋ gibimoko mac ki jami lweny ma giweko-gu. Gibiyako jami pa jo ma yam guyako jamigi gucito kwede.” Man Rwot Lubaŋa ma owaco.\\nGiyiko Gog woko\\n11Rwot Lubaŋa owacci, “I nino meno abimiyo kabedo me yik bot Gog i lobo Icrael, i Nota pa Luwot, ma tye yo tuŋ wokceŋ me nam me Kado. Gog ki jo me dul monnye ducu gibiyikogi kunnu, ci notane doŋ gibilwoŋo ni Nota me Mony pa Gog. 12Jo Icrael gibibedo ka yiko kom jo muto-ni pi dwe abiro kulu, pi lonyo lobogi wek obed maleŋ kit ma yam con. 13Wegi lobo ducu gibibedo ka yiko kom jo-nu, man bimiyo giworogi pi gin ma gutimo i nino ma ali mo iye locca-ni. An Rwot Lubaŋa doŋ aloko. 14Gibiyero jo mogo ki i kingi bedo ka wot kun giwok gikato ki i lobogi teretere me yiko kom jo mogo ma yam noŋo pud gudoŋ, ma onoŋo pe giyikogi, pi lonyo lobogi wek dok obed maleŋ kit ma yam tye kwede con. Doŋ i ŋe dwe abiro gibibedo ka ŋiyo piny i kabedo ducu me neno ka doŋ giyiko jo muto ducu ki i lobo. 15I kare ma noŋo jo ma giyerogi-ni tye ka wot i lobo, ka ce ŋat mo onoŋo cogo dano, ci keto lanyut mo ka ŋet cogo-nu, nio waŋ ma luyik dano guyiko woko i Nota me Mony pa Gog. 16(Gaŋ mo tye kunnu ma, gilwoŋo ni Kamona.) Meno aye kit macalo gibilonyo ki lobo wek obed maleŋ kit ma yam con.”\\n17-Rwot Lubaŋa owaco bota kuman ni, “In wod pa dano, lwoŋ kwa winyo ducu mapatpat ki lee tim ducu me cokke ka camo gitum ma atye ka yubone pigi. Man bibedo karama madit i wi godi me Icrael, ka ma gibicamo iye riŋo dok bene gimato iye remo. 18Gibicamo kom askari ma gin cogi oteka, dok gibimato remo pa luloc me lobo, remo nyogi romi ki pa litino romi, pa dyegi ki pa twoni, ma gin ducu lim makwo me Bacan ma gucwe. 19Ka aneko jo magi macalo lee me gitum, winyo kacel ki lee gibicamo kit moo ducu ma giromo noŋone, dok gibimato remo nio wan ma gumer woko. 20Gibicamo gin ducu ma gunoŋo i wi me jana ma giromo camone, aguragura ki jo ma giŋweco kwedgi, riŋo kom askari ki pa oteka lweny.” Man Rwot Lubaŋa ma owaco.\\nLubaŋa bidwoko gum bot jo Icrael\\n21Rwot Lubaŋa owacci, “Abinyuto deyona i kin lurok wek gunen, dok bene abinyuto botgi kit macalo atiyo ki twerona me ŋolo kop atir, ma noŋo aketo ciŋa i komgi. 22Cakke i nino meno cito kwede anyim, jo Icrael gibiŋeyo ni an aye a Rwot Lubaŋagi. 23Lurok doŋ gibigeyo ni jo Icrael yam giterogi i opii pi balgi, pien onoŋo gutimo bal maraco atika i koma, mumiyo aloko geya woko botgi ci amiyo Lukworgi gumakogi ka gunekogi ducu ki pala lucwan. 24Atimogi muporo balgi ki rocgi ma gutimo, ci alokke woko ki botgi.”\\n25Rwot Lubaŋa owacci, “Pi meno kombeddi, kica bimaka I kom likwayo pa Yakobo, ma gin aye jo Icrael, ci abidwoko gumgi botgi. Abibedo ki nyeko kun agwoko nyiŋa maleŋ-ŋi. 26Wigi biwil woko i kom lewic ma yam gubedo kwede, ki bal me tim roro ma gubedo ka timone i koma, ka doŋ gibibedo i lobogi mot ma ŋat mo pe bimiyo gibedo ki lworo. 27Abikwanyogi ki i wi lobo ducu ka ma lukworgi gibedo iye ci adwokogi cen, kun anyuto bot rok mapol ni an aleŋ. 28Man bimiyo jona giŋeyo ni an aye a Rwot Lubaŋagi, pien yam amiyo giterogi i opii i kin lurok, ka dok acokogi adwokogi cen i lobogi kikome. Pe doŋ gibibwoto dano mo i kingi doŋ i kin lurok wacel. 29Pe doŋ abilokke woko ki botgi doki, ka doŋ atyeko onyo Cwiny mera i komgi gin jo Icrael.” Man Rwot Lubaŋa ma owaco.","num_words":901,"character_repetition_ratio":0.061,"word_repetition_ratio":0.0,"special_characters_ratio":0.239,"stopwords_ratio":0.302,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 24 ACO85 - Rwot onyutta aduku aryo mupoŋ ki - Bible Search\\nAduku mupoŋ ki oyig oduro\\n1-Rwot onyutta aduku aryo mupoŋ ki nyig oduro ma giketo i nyim ot pa Lubaŋa, Man otimme lacen i ne kare ma Nebukadnejar kabaka me Babilon otero kwede Yekonia wod pa Yekoyakim kabaka me Juda me bedo opii, kun okwanyo ki i Jerucalem kacel ki lutel me Juda, ludito tic mapatpat kacel ki lutet ducu oterogi i Babilon. 2Aduku acel onoŋo opoŋ ki nyig oduro mabeco, ma gukwoŋo cekke; ento aduku mukene-ni opoŋ mere ki nyig oduro maraco keken, girac adada ma dano pe twero camone. 3Cutcut Rwot owacca ni, “Jeremia, ineno aŋo?” Ci adok iye ni, “Aneno oduro, oduro mabecone-ni gibeco adada, ki oduro maracone-ni giraco twatwal, ma pe gitwero camone.”\\n4Rwot dok owaco bota ni: 5“An Rwot Lubaŋa pa Icrael, atamo ni jo ma acwalo woko i lobo pa jo Kaldaya-ni gubedo calo nyig oduro mabeco-gu, an abitic kwedgi kun kica maka i komgi. 6Abibedo ka gwokogi maber ci akelogi adwokogi cen i lobo man. Abigerogi calo ot ci gicuŋ matek, ma pe abimukogi aretogi woko piny; abipitogi calo ginapita, ento pe abiputogi woko. 7Abimiyo gibedo ki miti i cwinygi me ŋeyo ni an aye a Rwot. Lacen doŋ gibibedo jona, ki an bene abibedo Lubaŋagi, pien doŋ gibilokke gidwogo bota woko ki cwinygi ducu.\\n8“Ento Rwot owaco kuman ni, Jedekia kabaka me Juda, kacel ki rwodine, ki jo Jerucalem ma gudoŋ gubedo i lobo man, ki jo mukene ma gucito gubedo i lobo Ejipt, an Rwot abitic kwedgi kit macalo atiyo ki nyig oduro maraco twatwal ma pe gitwero camogi-ni. 9Abikelo can marac kit meno aketo i komgi ma bimiyo rok ducu gibedo ki lworo. Dano bicayogi, gibidoko lok aboka, kun dano giloko lok aŋec i komgi dok gi bitic ki nyiŋgi macalo lok lacen dano i kabedo ducu ma abiryemogi gicito iye. 10Abimiyo gilwenyo i komgi ki pala lucwan, abimiyo kec nekogi ki two gemo bene poto i komgi, nio ka guto gutum woko ducu ki i lobo ma yam amiyo botgi ki bot kwarcgi-ni.”","num_words":340,"character_repetition_ratio":0.062,"word_repetition_ratio":0.0,"special_characters_ratio":0.219,"stopwords_ratio":0.268,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nwoyo Cik 28 ACO85 - “Ka wubiworo dog Rwot Lubaŋawu, ma - Bible Search\\nNwoyo Cik 27 Nwoyo Cik 29\\nNwoyo Cik 28\\n(Levi 26.3-13; Nwo 7.12-24)\\n1-“Ka wubiworo dog Rwot Lubaŋawu, ma wugwokke ka lubo cikke ducu ma acikowu kwede tin-ni, ci Rwot Lubaŋawu bipilo wiwu makato rok ducu ma wi lobo-ni, 2ci miyo gum man ducu bipoto i komwu ci moko i komwu ka ce wuworo dog Rwot Lubaŋawu. 3Wubibedo ki gum i gaŋiwu dok wubibedo ki gum ipottiwu. 4Gum bibedo i kom litino ma wubinywalogi, ki i kom cam ma bicek i pottiwu; i kom litino dyaŋiwu ki i kom litino romiwu ki dyegiwu. 5Gum bibedo i kom adukuwu ma wuyeyo ki cam i kare me kac, gum bibedo i kom otakowu me myeno kwon. 6Gum bipoto i komwu ka wudonyo i ot, ci gum bipoto i komwu ka wukato woko.\\n7“Rwot biloyo lumerokwu ducu ma bibino ka lweny i komwu, miyo wubinekogi woko ki i nyimwu. Gibimol ka lweny i komwu ki i yo acel, giriŋo giket woko i yo abiro.\\n8“Rwot Lubaŋawu biciko gum poto i kom derowu ducu, ki i kom gin ducu ma wubitiyo; bimiyowu gum i lobo ma en bimiyo botwu-ni.\\n9“Rwot bimokowu me bedo lwakke maleŋ kit ma yam okwoŋo kwede botwu, ka ce wumako cik pa Rwot Lubaŋawu, kun wulubo yone ducu.\\n10“Jo ma i wi lobo ducu gibineno ka gilwoŋowu ki nyiŋ Rwot, ci gibilworowu. 11Rwot bimiyo wulony ki lwak jami mapol; bimiyo wunywalo litino mapol bimiyo limwu makwo nya madwoŋ ma pottiwu bene ceko cam mabup. 12Rwot biyabo polo piwu, ma en ot kano limme maber, ci miyo kot cwer i lobowu i karene, ci miyo gum i kom tic ducu ma wutiyo. Jo me rok mapol gibimako banya botwu ento wun pe wubimako banya mo. 13Rwot bimiyo wubedo jo ma telo nyim, pe jo ma coko ter; wubibedo ka cito anyim ma pe doŋ wudok cen, tekke wubedo ka lubo cik pa Rwot Lubaŋawu ma acikowu kwede tin-ni kun wugwokke ka cobogi maber, 14ma pe wulokke wukwero lubo lok ducu ma acikowu kwede tin ci wuŋak wudok yo tuŋ acuc nyo tuŋ acam pi lubo kor lubaŋa mukene ki pi worogi.\\n15“Ka ce pe wuworo dog Rwot Lubaŋawu nyo pe wugwokke ka lubo lok ma en ociko ducu ki cikke ma acikowu kwede tin-ni, ci lwak cen magi ducu bipoto i komwu ci moko i komwu. 16Cen bibedo i komwu i gaŋiwu dok cen bibedo i komwu i pottiwu. 17Cen bibedo i kom adukuwu ma wuyeyo ki cam i kare me kac, cen bibedo i kom otakowu me myeno kwon. 18Cen bibedo i kom litino ma wubinywalogi, ki i kom cam ma bicek i pottiwu, i kom litino dyaŋiwu ki i kom litino romiwu ki dyegiwu. 19Cen bibedo i komwu ka wudonyo i ot, ci cen bibedo i komwu ka wukato woko.\\n20“Ka ce wubwoto Rwot, ma wubedo ka tiyo gin marac, ci Rwot bicwalo cen i komwu bibaŋowu woko ci bijukowu i gin ducu ma wutemo tiyone nio ka wuto wutum woko oyotoyot. 21Rwot bimiyo two gemo marac poto i komwu nio ka bityekowu woko ki i lobo ma wubicito iye ka camone. 22Rwot bipwodowu ki two aona opiyo, ki aburu ki two akwota, ki lyeto madwoŋ; bicwalo oro malyet mada, ci miyowu kal mubwarre ki mupur woko. 23Polo ma tye ka wiwu bibedo macalo mola, ki piny ma ka tyenwu bibedo tek macalo nyonyo. 24Rwot bimiyo apulu ki apwa aye cwer ma ka kot i lobowu kun a ki malo duny i komwu nio ka otyekowu woko.\\n25“Rwot bimiyo lumerokwu giloyowu woko. Wubilubo yo acel ka wucito ka lweny i komgi, ka wuriŋo wuket i yo abiro ki i nyimgi. Lworo bimako ker ducu ma wi lobo pi gin ma bitimme i komwu. 26Komwu muto-ni bibedo cam pa winyo ducu me polo, ki pa lee timgu; pe bibedo dano mo ma ryemogi. 27Rwot bipwodowu ki odeke kit ma yam otimo i kom jo Ejipt, ki bur adola ki nyac ki gwenyo, ma caŋone biloyowu: 28Rwot bipwodowu ki two apoya ki to-waŋ-gu, dok bibaŋo tamwu woko. 29Wubipanne apaŋa i dyeceŋ macalo lawaŋoto paŋŋe i colpiny, pe wubilimo gum mo i wot mewu ducu; gibibedo ka unowu ki yako jamiwu jwijwi, dano ma bikonyowu bibedo pe.\\n30“Ibitoŋo keny i kom nyako, ci ŋat mukene aye bibuto kwede; ibigero ot ci pe ibibedo iye; ibipito poto olok ci pe ibicamo nyige. 31Gibineko twonni i nyimi ma ineno ci pe ibibilo riŋone; gibimayo kanani ki i nyimi gitero woko ki tek, pe gibidwokone boti, gibimiyo romini bot lumerokki, ŋat mo ma konyi bibedo pe. 32Awobeni ki anyirani gibimiyogi bot jo me rok mukene ma kun waŋi nenogi ci piny loyi i komgi matal, pe ibibedo ki twero me geŋogi wot. 33Rok mo ma yam pe iŋeyo aye bicamo gin ma ocek i potoni pi tic matek ducu ma iyelle iye. Gibiuni auna keken, gibidiyi piny jwijwi, 34miyo ibibaŋŋe woko pi gin ma ineno ki waŋi. 35Rwot bipwodi ki odeke mudet i coŋi ki i tyeni ma caŋone biloyo dano; odeke bimwono komi woko liweŋ cakke i tyeni o kwede wa i wii.\\n36“Rwot biterowu kacel ki kabakawu ma wuketo me loyowu i rok mukene ma yam peya wuŋeyo kadi wa kwarowu bene pe guŋeyo; wubiworo lwak lubaŋa mukene kunnu ma gipayo calgi ki bao nyo ki got. 37Wubidoko gin ma kelo lworo i kin rok ducu ka ma Rwot biterowu iye, ci gibitiyo ki nyiŋwu macalo carolok ki lok aboka:\\n38“Ibitiŋo lwak kodi madwoŋ itero i poto, ento ibicoko iye cam matidi mo, pien bonyo bicamo, tyeko woko. 39Ibipito potti olok, iyubo maber, ento pe ibimato kono vinone, dok pe ibicoko nyige, pien kwidi bicamogi woko ducu. 40Ibibedo ki yadi jeituni i dye loboni ducu, ento pe ibiwirre ki moone, pien nyige bio woko piny. 41Ibinywalo awobe ki anyira, ento pe gibibedo joni, pien gibiterogi woko i opii. 42Yadini ducu ki gin ma ocek i potoni bonyo aye bicamone woko. 43Lubedo ma gibedo i kinwu gibidoko dito giloyowu, dok wigi bibedo doŋo i komwu, ento wun wubimedde ki doko jo matitino mogo. 44Gin aye dok bimiyo wumako banya botgi, wun pe wubimiyo gimako banya ki botwu. Gin aye gibibedo jo ma telo nyim, wun wubicoko ter.\\n45“Lwak cen man ducu bipoto i komwu kun lubo korwu, makowu, nio ka bityekowu woko, pien onoŋo wukwero winyo dog Rwot Lubaŋawu, pe wulubo cikke ki gin ma yam ocikowu kwede ducu. 46Can magi gibibedo lanyut ki taŋo botwu ki bot likwayowu matwal, 47pien yam pe wutiyo bot Rwot Lubaŋawu ki yomcwiny pi lwak jami ma en omiyowu-ni. 48Pienno wubitic ki lumerokwu ma Rwot bicwalo ka lweny i komwu. Kec ki orwo pii binekowu, wubibedo munero ma can jami ducu omakowu, ci Rwot biriyo okol nyonyo i ŋutwu nio ka otyekowu woko ducu. 49Rwot bikelo rok mo i komwu mua ki ka mabor, nia wa ki i agikki lobo, ma gidwir macalo ocur ma tuk, en aye rok mo ma pe wuŋeyo lebgi. 50Gin rok ma waŋgi tek ma pe biparo pi woro jo, muti, kadi wa timo kica i kom jo matino. 51Gibicamo litino dyaŋiwu woko, ki cam mucek i potowu nio ka gityekowu woko; pe kalwu mo doŋ, nyo koŋo vino nyo moo, gibiweko kadi wa litino dyaŋiwu ki litino romi ki dyegiwu, miyo wubito woko liweŋ. 52Gibirumowu woko i gaŋiwu ducu nio ka cel maboco ki gogo ma wugenoni gupoto woko piny ki i lobowu ducu; monygi birumowu woko i gaŋiwu ducu ma oromo dye lobowu ducu ma yam Rwot Lubaŋawu omiyowu.\\n53“Wubicamo riŋo kom litinowu, en aye riŋo kom awobewu ki anyirawu ma Rwot Lubaŋawu omiyo botwu, i kare ma girumo gaŋwu woko, i kare me can madwoŋ ma lumerokwu gibiketo i komwu. 54Laco ma yam kome okwe mot ki kuc waŋe bicido woko i kom camme miyo twono ominne woko, ki dakone ma en maro, ki litinone mogo ma pud gudoŋ; 55pe biye ni ŋat mo i kingi onywak camo kwede riŋo kom litinone ma en tye ka camone, pien pe tye gin mo mudoŋ bote, i kare me rumo gaŋ ki i kare me can madwoŋ ma lumerokwu gibiketo i komwu i gaŋiwu ducu. 56Dako bene ma yam kome okwe mot ki kuc, ma yam lworo keto tyene piny i ŋom pien yam gigwoke mada, waŋe bicido woko i kom cware ma en maro, ki i kom wode ki nyare, 57-bitwonogi byero ma okatti ki i kin tyene ki riŋo kom litino ma en onywalo, pien bicamogi ki i muŋ pi can jami ducu, i kare me rumo gaŋ ki i kare me can madwoŋ ma lumerokwu gibiketo i komwu i gaŋ mewu ducu.\\n58“Ka pe wugwokke ka lubo lok ducu ma i cik man ma gicoyo i buk man wek wubed ka lworo nyiŋ me deyo ki mapek pa Rwot, Lubaŋawu, 59ci Rwot dok bikelo atwom madit i komwu ki i kom likwayowu, en atwom malik ma bedo nakanaka, ki two magwa ma ri nakanaka. 60En bikelo i komwu kit two ducu pa jo Ejipt ma yam wubedo ka lworogi; twone biniaŋ i komwu matek. 61Dok kit two ducu ki kit atwom ducu ma pe gicoyogi i buk man me cik Rwot aye bikelogi i komwu, nio ka otyekowu woko liweŋ. 62Kadi onoŋo yam wunya mapol macalo lwak lakalatwe me polo, gibiweko welwu doŋ manok mo, pien pe wubedo ka woro dog Rwot Lubaŋawu. 63Kit ma yam cwiny Rwot obedo yom i komwu omiyo otimowu maber-ri dok omiyo wunya mapol, kit meno bene cwiny Rwot dok bibedo yom pi kelowu topiny ma bityekowu woko liweŋ; ci bikwanyowu woko ki i lobo ma doŋ wucok donyo iye ka camone.\\n64“Rwot bikeyowu woko ata i kin rok ducu, cakke i agikki lobo tuŋ cel o kwede i agikkine mukene tuŋ cel. Wubiworo lwak lubaŋa mukene kunnu ma gipayo calgi ki bao nyo ki got, ma yam pe wuŋeyo kadi wa kwarowu bene pe guŋeyo. 65I kin lurok magi pe wubinoŋo iye kuc mo, dok pe wubinoŋo iye ka yweyo tyenwu, ento Rwot bimiyo cwinywu myel kunnu, waŋwu bimyeno, tipo komwu bito woko lirut. 66Cwinywu biŋabbe aŋaba pi kwowu me anyim; wubibedo ki lworo madwoŋ dyewor ki dyeceŋ, ma pe wutye ki gen mo i kwowu. 67Odiko wubiwacci, ‘Kono nene obedo otyeno!’ dok otyeno wubiwacci, ‘Kono nene obedo odiko!’ pi lworo madwoŋ i cwinywu pi gin ma tye anyim ma waŋwu bineno. 68Dok Rwot bidwokowu cen i Ejipt kun giterowu i mel, wubidok i wot ma yam aciko ni pe dok wubinwoyone-ni. Wubimine kekenwu kunnu bot lumerokwu kun wucatte ni giwilwu wubed opiigi ki aŋecagi, ento dano mo pe ma biwilowu.”","num_words":1739,"character_repetition_ratio":0.057,"word_repetition_ratio":0.036,"special_characters_ratio":0.233,"stopwords_ratio":0.301,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Tekwaro 34 ACO85 - Yocia ocamo ker ma mwaka me ditte - Bible Search\\n2 Tekwaro 33 2 Tekwaro 35\\n2 Tekwaro 34\\n(2 Luker 22.1-2)\\n1-Yocia ocamo ker ma mwaka me ditte aboro, ci obedo ka loc i Jerucalem pi mwaka pyeradek wiye acel. 2Y ocia obedo ka tiyo gin ma nen atir i waŋ Rwot, obedo ka lubo kit pa kwarone Daudi ducu, pe obedo ka cabbe yo tuŋ acuc nyo yo tuŋ acam.\\n(2 Luker 23.4-20)\\n3I mwaka me aboro me locce, ma onoŋo en pud awobi matidi, Yocia ocako keto cwinye ka yenyo Lubaŋa pa kwarone Daudi; ki i mwaka me apar wiye aryone ocako lonyo Juda ki Jerucalem kun omuko waŋ jogi ma i wi godi woko ducu, ojwero yadi ma gicomo pi woro jok Acera ducu, ki cal ma gipayo, ki cal jogi ma gicweyo-gu ducu. 4-Omiyo gimuko keno tyer pa lwak Baal-gu ducu ma en neno; ka dok omuko keno tyer ma gucudo malo i wigi ka ma giwaŋo iye odok eceta, Ci dok ojwero yadi me woro jok Acera ducu, ki cal apaya, ki cal jogi ma giliyo aliya, oŋidogi woko matitino, ka orego odoko apwa, ka ocako onyone i wi lyel pa jo ma yam gubedo ka tyero gityer bot cal jogi magi. 5-En bene owaŋo cogo pa ajwagi i wi keno tyergi, pi lonyo Juda ki Jerucalem. 6Ki i gaŋi pa jo Manace, Epraim ki Cimeon, nio kwede wa i gaŋi pa jo Naputali, ki i wi oburgi murumo kenyo, 7en omuko keno tyer pa jogi, ki cal jok Acera-gu ducu, ki cal jogi mukene, oluro matitino twatwal, ka dok omuko bene lwak keno tyer ka ma giwaŋo iye odok eceta ki i lobo Icrael ducu. Ka lacen odok cen i Jerucalem.\\nGinoŋo buk me cik i kare me loc pa Yocia\\n(2 Luker 22.3–23.3)\\n8I mwaka me apar wiye aboro me locce, ma doŋ onoŋo en otyeko kwanyo gin marac woko ki i lobo kacel ki i ot pa Lubaŋa Yocia ocwalo Capan wod pa Ajalia, ki Maaceya laloc me gaŋ, ki Joa wod pa Joakaj, ma en laco lok ma timme, ka yubo ot pa Rwot Lubaŋane. 9Gubino bot Ilkia ajwaka madit ci gumiyo bote lim ma yam gikelo i ot pa Lubaŋa, ma Lulevi ki lukur doggola yam gujogo ki bot jo Manace ki Epraim dok ki bot jo Icrael ducu mudoŋ, ki bot jo Juda ki Benjamin ducu, ki bot jo ma gibedo i Jerucalem. 10Gumiyo lim man bot ludito tic i ot pa Rwot; ci gin lutic magi ma gitiyo i ot pa Rwot gumiyo lim man pi yubo ot pa Rwot ka ma oballe, ki rocone odoco. 11Gumiyo lim man bot lu pa-bao ki bot lugedo wek guwil ki godi ma gipayo, ki me wilo yadi pi gin latwe bao, ki pi rii pi odi ducu ma yam luker me Juda guweko oballe odoko wi obur-ni. 12Ci co magi gutiyo tic ki gen. Jo ma loyogi onoŋo giketo Jakat ki Obadia ma gin Lulevi, ma jo me ot pa Merari, ki Jekaria ki Meculam, ma jo me ot pa Kokat, giketogi me bedo lulo dog tic i ot pa Rwot. Lulevi ducu ma yam guŋiyo ki jami me wer 13giketogi me bedo lulo jo ma tiŋo yec, ma dok bene ticgi me cuŋu dano i dog tic mapatpat; Lulevi mukene gubedo lucoc, lunyampara ki lugwok doggola ot pa Lubaŋa.\\n14I kare ma gitye ka kwanyo lim ma onoŋo gikelo i ot pa Rwot, ci Ilkia ajwaka madit otugi noŋo buk me cik pa Rwot ma yam omiyo ki Moses. 15Cutcut Ilkia owaco bot Capan ma karan ni, “Atyeko noŋo buk me cik i ot pa Rwot.” Ilkia ocako miyo buk man bot Capan. 16Capan okelo buk man bot kabaka, ka omedde ki tito lok bot kabaka ni, “Tic ducu ma iciko ni luticci guti, gin gitye ka tiyone. 17Gukwanyo lim ma gunoŋo i ot pa Rwot gumiyo i ciŋ lulo dog tic ki lutic.” 18Ka dok Capan karan otito bot kabaka ni, “Ajwaka Ilkia otyeko miya buk mo.” Ci Capan ocako kwanone i nyim kabaka.\\n19Ka kabaka owinyo lok me cik, ci oyeco boŋŋine woko. 20Omiyo kabaka ociko Ilkia, Akikam wod pa Capan, Abudon wod pa Mika, Capan ma karan, ki Acaya ma latic pa kabaka, kun waco ni, 21“Wucit, wupeny dog Rwot pira ki pi jo ma gudoŋ i Icrael ki i Juda, pi lok ma i buk man ma gityeko nono-ni, Akemo pa Rwot kara olyetto i komwa matek, pien kwariwa pe gubedo ka woro lok ducu ma i buk man, pi tic kwede i kit ducu ma yam gicoyo kwede ma mako komwa.” 22Kit meno Ilkia kacel ki jo ma kabaka ocwalogi gucito bot Kulda ma lanebi ma dako ma cware Calum wod pa Tokat, ma wod pa Kacra, ma lagwok boŋŋi pa kabaka. Dako-nu onoŋo bedo i Jerucalem i dul gaŋ ma gilwoŋo Dul gaŋ me Aryone; ci guloko kwede lok i kom gin mutimme. 23En owaco botgi ni, “Rwot Lubaŋa owaco ku man ni, ‘Wutit ki dano ma ocwalowu bota ni. 24Rwot owaco kuman ni, Nen ba, abikelo gin marac poto i kom kabedo man, ki i kom jo ma gibedo iye, pi co bo lok ducu ma giceno ki dano ina gicoyoi buk ma gikwano i nyim kabaka me Juda. 25Gin gutyeko bwota woko kun giwaŋo odok eceta bot lwak lubaŋa mukene, wek gimi kiniga obed ka maka pi jogi ducu ma gitiyo ki ciŋgi-ni. Pienno akemona bilyetto matek i kom kabedo man ma pe doŋ bikwe. 26Ento lok ma dok i kom kabaka me Juda ma ocwalowu ka penyo dog Rwot, wun wubiwacce kit man ni, Rwot Lubaŋa pa Icrael owaco kit man ni, i kom lok ma iwinyo-ni, 27doŋ ityeko ŋut ki i cwinyi ci imwolle keni i nyim Rwot i kare ma iwinyo lok ma yam aloko i kom kabedo man ki i kom jo ma gibedo iye, imwolle woko keni i nyima, ci icako yeco boŋŋini woko kun ikok kwede i nyima; pienno an bene atyeko winyo kokoni, man lok pa Rwot kikome. 28Nen ba, an abidwoki i kin kwarini, ci gibiyiki i lyelli ki kuc, dok waŋi pe bineno gin marac ducu ma abikelo i kom kabedo man ki i kom jo ma gibedo iye.’ ” Ci gin gudwoko lok bot kabaka.\\n29I ŋe meno kabaka ocwalo kwena bot ludoŋo me Juda ki me Jerucalem ci gucokke kacel. 30Kabaka ocako cito i ot pa Rwot kacel ki jo Juda ducu, jo ma gibedo i Jerucalem ajwagi kacel ki Lulevi ki lwak ducu, jo madito ki jo matino; ci okwano botgi buk me gicikke ma ginoŋo i ot pa Rwot. 31Kabaka ocuŋ i kabedone ocako keto gicikke i nyim Rwot ni, ebilubo gin ma Rwot mito dok ebigwoko cikke ki gin ma en ociko ducu, ki cwinye ducu, ki tipone ducu, kun etiyo lok me gicikke ma gicoyo i buk meno. 32En ociko dano ducu ma onoŋo gitye i Jerucalem ki i Benjamin i kare meno ni gulub gicikke meno. Jo ma gibedo i Jerucalem gubedo ka lubo gicikke pa Lubaŋa, ma Lubaŋa pa kwarigi. 33Ka dok Yocia ojwero jami me kipyeda woko ducu ma i dul lobo ducu pa jo Icrael, omiyo jo ducu ma i Icrael guworo Rwot Lubaŋagi, I karene ducu pe gulokke guweko lubo kor Rwot Lubaŋa pa kwarigi.","num_words":1201,"character_repetition_ratio":0.055,"word_repetition_ratio":0.005,"special_characters_ratio":0.247,"stopwords_ratio":0.353,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Wel 35 ACO85 - I lobo aroo me Moab ma i ŋet Jordan - Bible Search\\nWel 34 Wel 36\\nGaŋi pa Lulevi\\n1-I lobo aroo me Moab ma i ŋet Jordan mukemo Jeriko Rwot owaco bot Moses ni, 2“Cik jo Icrael ni gumi ki Lulevi gaŋi me bedogi ki i koni lobo ma gibilimo me aleyagi; dok myero wumi botgi lobo ma orumo gaŋi-nu obed me oletgi. 3Gaŋi-nu bibedo pa Lulevi me bedogi, ki olet ma i ŋetgi bibedo pi kwayo dyaŋigi ki limgi makwo ducu. 4Lobo ma wubimiyo bot jo Levi pi oletgi lacce biromo yadi miya abic cakke ki i cel me gaŋ tuŋŋi ki tuŋŋi kun rumo gaŋ ducu. 5Wubipimo dul lobo ma latwoke aŋwen ma romrom; bor me twoke acel acel bibedo yadi alip acel, kun gaŋ bedo i dyere. 6Wubimiyo bot Lulevi gaŋi abicel me laro lunek dano ka ma wubiweko lunek riŋo iye, dok wubimiyo botgi gaŋi mukene pyera ŋwen wiye aryo wumedo i kom meno. 7Kit meno gaŋi ducu ma wubimiyo bot Lulevi biromo pyeraŋwen wiye aboro, kacel ki oletgi. 8Gaŋigi wubimiyo botgi kuti wukwanyo ki i kom lobo ma jo Icrael gibigamo; wubikwanyo mabup ki bot kaka madito, dok ki bot kaka matinone wubikwanyo manok, kun kaka acel acel miyo gaŋine mogo bot Lulevi muporo lobo ma ogamo me ginaleyane.”\\nGaŋi me laro lunek dane\\n(Nwo 19.1-13; Yoc 20.1-9)\\n9Rwot owaco bot Moses ni, 10“Wac bot jo Icrael ni, Ka doŋ wuŋolo kulu Jordan, wukato i lobo Kanaan, 11ci wubiyero gaŋi mogo wek gubed gaŋi me laro lunek dano, wek dano ma pe guneko dano akaka guriŋ gular iye komgi. 12Gaŋi magi bibedo me laro lanek dano ki bot lacul kwor, wek lanek dano mo pe oto nio ka ocuŋ i nyim lwak wek giŋol koppe. 13Wubiyero gaŋiwu abicel, 14adek loka Jordan tuŋ wokceŋ ki adek i lobo Kanaan, gubed gaŋi me laro lunek dano. 15Gaŋi magi abicel-li gibibedo me laro kom pi jo Icrael ki pi welowu ki pi lubedo ma gibedo i kinwu, wek ka ŋat mo oneko dano kun pe oneko akaka oriŋ olar iye kome.\\n16“Ento ka ogoyo dano ki nyonyo mo oreto piny ci oto woko, meno en lanek; gibineke woko. 17Ka ce ocelo dano ki kidi ma omako i ciŋe, ma romo neko dano, ci ocelo oto woko, meno aye lanek; gibineke woko. 18Nyo ka ogoyo ki yat ma omako i ciŋe, ma romo neko dano, ci oto woko, meno en lanek; gibineke woko. 19Wat macok pa lato kikome aye bineko lanek dano woko; ka oromo kwede, ci neke woko. 20Ka ŋat mo obako dano ocobo pil pi mone, nyo otokke i kome ci obayo ocobo woko, kun noŋo okiye akiya, ci oto woko, 21nyo ka odoŋe ki ciŋe pi mone ma tye i kingi ci oto woko, ŋat ma ocobe nyo ma odoŋe-ni gibineko woko; meno en lanek. Wat macok ki Lato kikome aye bineko lanek dano woko, ka oromo kwede.\\n22“Ento ka ce obako ci ocobe oyotoyot ma tyen mone mo pe, nyo otokke i kome ci obayo ocobo ma pe okiye akiya, 23nyo ocele ki kidi ma romo neko dano ma noŋo pe onene, ci oto woko kadi yam pe en lamerokke, dok onoŋo pe opiro timo en marac, 24ci lwak myero oŋol kop i kin lanek ki wat pa lato ma lacul kwor remo kun lubo cik magi. 25Lwak myero olar lanek dano ki i cin wat pa lato ma lacul kwor remo-ni, ci dwoko lanek i gaŋ me laro lunek dano ka ma yam oriŋo olaro-ni. En bibedo kunnu matwal, nio ka ajwaka madit ma giwiro ki moo maleŋ i kare-nu otyeko to woko. 26Ento ka i kare mo lanek dano ocito okato woko i ŋe waŋ apokki me gaŋ me laro kome ka ma yam oriŋo iye-ni, 27ci lacul kwor remo pa lato onoŋo kome owec, kun tye woko i ŋe waŋ apokki me gaŋ me laro kome, ce lacul kwor remo pa lato oneko lanek-ki, pe gibikwano alii me remo i wiye. 28Pien dano meno myero obed i gaŋ me laro kom nio i kare ma ajwaka madit bito iye; ento i ŋe to pa ajwaka madit lanek dano twero dok cen i pacone. 29Meno ducu bibedo cik botwu wa i kare pa likwayowu ducu, i kabedo ducu ma wubibedo iye.\\nCik ma mako lucaden ki lim me kok\\n30-“Ka ce dano mo oneko dano, ci gibineko lanek woko pi lok pa lucaden; ento pe gibineko dano mo pi lok ma lacaden acel keken otito. 31Dok pe wubigamo lim me koko kwo pa lanek dano mo ma balle romo to; gibineke aneka. 32Dok pe wugam lim me kok mo pi dano ma oriŋo olaro gaŋ me laro lunek dano, wek giyene odwog obed i lobone ma noŋo ajwaka madit peya oto. 33Pe wubinyobo lobo ma wubibedo iye-ni; pien remo nyobo lobo woko, dok pe tye gin mo ma twero kwanyo bal ki i lobo pi remo ma oo iye-ni, kono remo pa lanek dano meno kek en aye kwanyo. 34Pe wubimiyo lobo ma wubedo iye, ma an bene abedo iye i dyewuni, odok keni; pien an a Rwot ma abedo i kin jo Icrael.”","num_words":841,"character_repetition_ratio":0.066,"word_repetition_ratio":0.002,"special_characters_ratio":0.245,"stopwords_ratio":0.296,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Tic Pa Lukwena 11 ACO85 - I kare meno lukwena ki utmego - Bible Search\\nTic Pa Lukwena 10 Tic Pa Lukwena 12\\nTic Pa Lukwena 11\\nPetero odwoko lok bot jo Muye Yecu ma bedo i Jerucalem\\n1I kare meno lukwena ki utmego ma gitye i Jerucalem guwinyo ni Lurok bene doŋ guye lok pa Lubaŋa. 2Ka Petero ocito i Jerucalem, ci dul pa jo ma mito ni jo muye Kricito myero koŋ gilirgi gucako ŋono en, 3kun giwaco ni, “Piŋo nene icito bot jo ma pe gilirogi ci icamo kwedgi?” 4Ento Petero ogamo, ocako tito botgi ki kore kun wacci, 5“I kare ma abedo i gaŋ me Jopa ma abedo ka lega, ci awille woko. Aneno gin mo ma lor piny macalo cuka madit ki i waŋ lek, kun bino piny ma tye ki twoke aŋwen, ci olor wa piny i nyima. 6Ka aŋiyo kome cok, ci aneno iye lee, ki ŋuu ma camo riŋo, ki kwa anyai ducu ki winyo me polo. 7Ci awinyo dwan ma wacca ni, ‘Petero, a malo inek wek icam.’ 8Ento agamo ni ‘Pe, Rwot, pien peya jami ata ki me kwer odonyo i doga.’ 9Ento dwan odok iye ki i polo ni, ‘Gin ma Lubaŋa olonyo in pe ilwoŋ ni obedo me kwer.’ 10Man otimme tyen adek, ci jami meno gidwoko woko i polo. 11I kare meno kikome en aye jo adek ma gicwalogi bota ki i Cecaria guo kwede i ot ma yam watye iye-ni. 12Cwiny Maleŋ otitta ni awot kwedgi, ma pe apoko kin dano. Anywako wot ki utmego man abicel, ka wadonyo i ot pa dano meno. 13Ci en otito botwa kit ma oneno ki lamalaika ocuŋ kwede i ode kun wacce ni, ‘Cwal kwena i Jopa wek guom Cimon ma gilwoŋo Petero; 14en aye bititti lok ma bilaro in ki jo ma i odi ducu.’ 15I kare ma acako lok, ci Cwiny Maleŋ opye i komgi kit ma con okwoŋo pye i komwa-ni, 16-ci apo lok ma yam Rwot owaco, ni, ‘Jon yam obatija dano ki pii, ento wun gibibatijawu ki Cwiny Maleŋ.’ 17Ka ce Lubaŋa omiyogi mot ma rom ki ma omiyowa i kare ma waye iye Rwot Yecu Kricito, ci an aŋa ma atwero pyem ki Lubaŋa?” 18Ka guwinyo lok man, ci guliŋ litik, ka gucako pako kun giwaco ni, “Lurok bene Lubaŋa doŋ omiyogi ŋut me donyo i kwo.”\\nLwak jo muye Kricito ma gubedo i Antiokia\\n19-Jo ma yam guket i kare me libo ma ocakke i kom Citefano-ni guwoto nio wa Poiniki ki Caiprac ki Antiokia, kun pe gitito lok bot ŋat mo, kono bot Lujudaya keken. 20Ento jo mukene i kingi, jo me Caiprac ki me Cirene, ka guo i Antiokia ci guloko ki Lugrik bene kun gitito pi Rwot Yecu. 21Rwot oketo ciŋe i komgi, ci lwak jo mapol gulokke bote. 22Lok man owinynye bot jo muye Kricito ma i Jerucalem, ci gucwalo Barnaba i Antiokia. 23Ka oo ci oneno tic me kica pa Lubaŋa, cwinye obedo yom iye. Ocuko cwinygi me moko i kom Rwot matek ki cwinygi ducu. 24Onoŋo en dano maber ma opoŋ ki Cwiny Maleŋ ki niye. Ci lwak jo mapol gumedde bot Rwot. 25Barnaba ocito Taruco ka yenyo Paulo; 26ka onoŋe ci okele i Antiokia. Gubedo kacel ki jo muye Kricito pi mwaka kulu kun gipwonyo lwak jo mapol. Nyiŋ lupwonye gikwoŋo lwoŋo ni Jo pa Kricito ki i Antiokia.\\n27I kare meno lunebi mogo gua ki i Jerucalem gucito i Antiokia. 28-Ŋat acel i kingi ma nyiŋe Agabo ocuŋ ci otito lok pi Cwiny Maleŋ ma onyutte lok ma i anyim, ni waŋ mo kec bipoto i lobo ducu; ci otimme i kare pa Kalaudio ma laloc madit. 29Pieno lupwonynye gumoko ni ŋat acel acel omi kony ki utmego ma gibedo i Judaya macalo twero; 30ci gutimo kit meno, ka gucwalo bot ludoŋo kun Barnaba ki Caulo aye gitero.","num_words":633,"character_repetition_ratio":0.06,"word_repetition_ratio":0.0,"special_characters_ratio":0.249,"stopwords_ratio":0.318,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jon 7 ACO85 - Ka man otum, Yecu obedo ka wot i kin - Bible Search\\nOmegi pa Yecu pe guye en\\n1Ka man otum, Yecu obedo ka wot i kin Galilaya; pe omito cito i Judaya, pien Lujudaya gimito neke. 2-Nino madito me Bolo pa Lujudaya onoŋo cok. 3Omegine guwacce in, “A ki kany, icit i Judaya, wek lupwonnyeni gunen tic ma in itiyo. 4Pe tye dano mo ma tiyo tic i muŋ, ka en kikome mito ni dano guŋeye. Ka itiyo tic magi, nyutte keni bot lobo.” 5Pien kadi omegine kikome bene pe guye en. 6Yecu owaccigi ni, “Karena pud peya oo, ento karewu nino ducu tye. 7Lobo pe twero kwerowu, ento okwero an, pien an atuco lok i kome, ni ticce ducu racu. 8Wun wucit ka kwero nino madito; an pe acito i nino madito, pien karena peya oromo maber.” 9Ka doŋ oloko lok man botgi, ci odoŋ i Galilaya.\\nYecu i nino madito me Bolo\\n10Ento ka omegine doŋ gutyeko cito pi nino madito, ci en bene ocito, pe atyer, ento i muŋ. 11Lujudaya gubedo ka yenye i nino madito kun gipenyo ni, “En tye kwene?” 12Lwak onoŋo giŋur twatwal pire. Jo mukene guwaco ni, “En gire dano maber,” jo mukene ni, “Pe, en rwenyo lwak.” 13Ento pe tye ŋat mo ma waco nyiŋe ka maleŋ, pien gilworo Lujudaya.\\n14Ka doŋ oo i dye nino madito, Yecu ocito i ot pa Lubaŋa, ocako pwonyo dano. 15Lujudaya guuro, kun giwaco ni, “Dano man oŋeyo nukuta niŋniŋ, kun kono pe okwano?” 16Yecu odok iye ki gin ni, “Pwony mera pe mera kikoma, ento pa ŋat ma ceŋ oora. 17Ka ŋat mo mito tiyo gin ma Lubaŋa mito, en biniaŋ ka ce pwony man oa ki bot Lubaŋa, nyo ka aloko pira kena. 18Ŋat ma loko pire kene yenyo deyone pire kene, ento ŋat ma yenyo deyo pi ŋat ma oore, dano-nu en me ada, gin ma pe atir pe i iye. 19Moses ceŋ pe omiyowu cik? Ento pe tye ŋat mo i kinwu ma gwoko cik. Piŋo wumito neka?” 20Lwak odok iye ni, “In giri itye ki cen! Aŋa ma mito neki?” 21Yecu ogamo doggi ni, “Yam atiyo tic acel, wun ducu wuuro. 22-Moses ceŋ omiyowu cik me lirre (pe ni oa ki bot Moses, ento ki bot kwaro), wun bene wuliro dano i ceŋ cabit. 23-Ka giliro dano i ceŋ cabit, wek cik pa Moses pe oballe, piŋo iwu waŋ i koma pi caŋo dano i ceŋ cabit? 24Pe wuŋol kop pi neno ki waŋ, ento wuŋol kop atir.”\\nMan en Kricito\\n25Jo mogo me Jerucalem guwaco ni, “Man pe dano ma gimito neko-ni? 26Ento, nen, en tye ka lok ka maleŋ, gin pe guwacce lok mo. Luloc tika niaŋ ni man en Kricito ma Lubaŋa oyero? 27Ento wan waŋeyo ka ma dano man oa iye; ka Kricito binen, pe tye dano mo ma biŋeyo ka ma en oa iye.” 28I kare ma Yecu pwonyo i ot pa Lubaŋa, en odaŋŋe, owaco ni, “Wun wuŋeya, wuŋeyo ka ma aa iye? An pe abino pira kena. Ŋat ma oora en me ada, wun pe wuŋeye. 29Ento an aŋeye, pien aa ki bote, en aye oora.” 30Gumito make, ento pe tye ŋat mo ma oketo ciŋe i kome, pien karene peya oromo. 31Ento jo mapol i kin lwak guye en. Guwaco ni, “Ka Kricito ma Lubaŋa oyero binen, bitiyo lanyut mapol makato ma dano man tiyo?”\\nGicwalo askari ka mako Yecu\\n32Luparicayo guwinyo ka lwak tye ka ŋur i kome, omiyo ajwagi madito pa Lubaŋa ki Luparicayo gucwalo askari ka make. 33Yecu owaco ni, “Pud dok abibedo kwedwu pi kare manok, lacen abidok bot ŋat ma yam oora. 34Wubiyenya, ento pe wubinoŋa; ka ma abedo iye, wun pe wutwero o iye.” 35Lujudaya gupennye kekengi ni, “Dano man mito cito kwene, ma wan pe wabinoŋe-ni? En mito cito bot jo mewa muket ata i kin jo Grik, ka pwonyo jo Grik? 36Man te lokke niŋo, ni, ‘Wubiyenya, ento pe wubinoŋa,’ dok ni, ‘Ka ma abedo iye, wun pe wutwero o iye’?”\\nKulu me pii makwo\\n37-I nino me agikki me nino madito, ma en aye nino madit, Yecu oa malo, odaŋŋe, owaco ni, “Ka orwo neko dano mo, en myero obin omat bota. 38-Ŋat ma ye an, macalo ginacoya owaco, ‘Kulu me pii makwo bimol nia i iye’.” 39En yam oloko lok man i kom Cwiny Maleŋ, ma jo ma giye en bilimo; pien onoŋo Cwiny Maleŋ peya gimiyo, pien onoŋo Yecu peya giketo deyo i kome.\\nApokapoka obedo i kin lwak\\n40Ka guwinyo lok magi, jo mogo i kin lwak guwaco ni, “Adada, nye man en lanebi meno.” 41Jo mukene guwaco ni, “Man gire Kricito ma Lubaŋa oyero.” Jo mukene dok gipenyo apenya ni, “Kricito ma Lubaŋa oyero yam a i Galilaya? 42-Ginacoya pe tito ni, Kricito ma Lubaŋa oyero a ki i anywalli pa Daudi, ki i Beterekem, i gaŋ ma yam Daudi bedo iye?” 43Kumeno apokapoka obedo i kin lwak pire. 44Jo mogo i kingi omito make, ento pe tye ŋat mo ma oketo ciŋe i kome.\\nLudito pe guye Yecu\\n45Askari gudwogo bot ajwagi madito pa Lubaŋa ki Luparicayo. Gin gupenyogi ni, “Piŋo pe wukele?” 46Askari gugamo doggi ni, “Pe tye ŋat mo ma yam oloko macalo dano man.” 47Luparicayo gudok iye ni, “Wun bene gityeko rwenyowu? 48Tye ŋat mo i kin luloc nyo i kin Luparicayo ma oye en? 49Ento lwak man ma kwiya cik doŋ gicenogi.” 50-Nikodemo ma yam obino bote, ma en bene ŋat acel i kingi, openyogi ni, 51“Cik mewa ŋolo kop i kom dano kun peya giwinyo lok ma a i doge, pi niaŋ i kom gin ma en timo?” 52Gudokke iye ni, “In bene ia ki i Galilaya? Koŋ iyeny, ibineno ni pe tye lanebi mo ma bia ki i Galilaya.” [ 53Ŋat acel acel odok i ode.","num_words":949,"character_repetition_ratio":0.058,"word_repetition_ratio":0.002,"special_characters_ratio":0.267,"stopwords_ratio":0.322,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Jo Korint 11 ACO85 - Wulub kita, macalo an bene alubo - Bible Search\\n1 Jo Korint 10 1 Jo Korint 12\\n1 Jo Korint 11\\n1-Wulub kita, macalo an bene alubo kit pa Kricito.\\nMon myero gubo wigi\\n2Apwoyowu pien i lok ducu wupo pira, kun wumako pwonnya ma yam akelo botwu. 3Ento amito wuŋe ni wi laco acel acel en aye Kricito, wi dako aye cware, ki wi Kricito aye Lubaŋa. 4Laco mo-ni ma lego Lubaŋa, nyo ma tito lok pa Lubaŋa kun oboyo wiye, meno noŋo oketo lewic i wiye; 5ento dako ma lego Lubaŋa nyo ma tito lok pa Lubaŋa, ma kun pe oboyo wiye noŋo oketo lewic i wiye, pien pe tye apokapoka mo i kin en ki dako ma olyelo wiye woko. 6Ka dako mo pe boyo wiye, myero onyar yer wiye woko. Ka bedo me lewic ka dako olyelo wiye, nyo onyaro yer wiye anyara, en doŋ myero obo wiye woko. 7-Laco pe myero obo wiye, pien en cal pa Lubaŋa dok deyo pa Lubaŋa bene; ento dako aye deyo pa laco. 8-Laco yam pe giketo nia ki i kom dako, ento dako aye oa i kom laco. 9Laco yam pe giketo pi dako, ento dako aye giketo pi laco. 10En mumiyo dako myero obed ki lanyut me twero i wiye, pi lumalaika. 11Ento i kwowa me bedo i Rwot, dako pe twero cuŋ kene laboŋo laco, ki laco bene pe twero cuŋ kene laboŋo dako; 12pien macalo dako yam gitiyo oa i kom laco, i kit acel-lu laco bene dako aye ma nywalo, dok jami ducu a ki bot Lubaŋa. 13Koŋ wuŋol lok man kenwu; tika nen ber ka dako olego Lubaŋa ma pe oboyo wiye? 14Kit ma ma ginywalowa kwede bene pe pwonyowu ni, ka laco oloto yer wiye odoŋo maboco, ci miyo ginyware? 15Ento dako gire ka yer wiye olot maboco meno bedo me deyo bote, pien gimiye yer maboco-nu me umme kwede. 16Doŋ ka ŋat mo mito kelo pyem iye, wan giwa wape ki kit macalo meno, pe bene tye i kin jo ducu muye Lubaŋa.\\nBal ma oridde odonyo i Cam pa Rwotwa\\n17Acikowu kun bene atye ki lok mogo ma cwinya pe yom iye i komwu, pien cokkewu-ni gin mo ma konyo pe iye, kelo bal keken. 18Lok mukwoŋo ma atyeko winyone en aye ni, ka lwak gucokke kacel, apokapoka bedo tye i kinwu. An bene tuŋcel aye lok meno, 19pien dul mogo myero gubed i kinwu, wek jo ma tye maber gunen woko ka maleŋ. 20Pien ka wucokke kacel pe wucamo. Cam pa Rwotwa, 21pien wun ducu ŋat acel acel kwoŋo camo camme woko, kun jo mogo bedo ki kec, ki jo mogo gimer megi woko. 22Wun mono pacowu pe, ka ma wutwero camo iye camo iye cam ki mato mat-gu? Nyo wucayo jo ducu muye Lubaŋa, kun wuketo lewic i kom jo ma pe tye ki gin mo? Myero awac botwu gin aŋo? Wumito apwowu? Pe atwero pwoyowu pi lok man.\\nAcakki me Cam pa Rwotwa\\n(Matayo 26.26-29; Marako 14.22-25; Luka 22.14-20)\\n23Pien pwony ma yam apwonyowu kwede, Rwot aye mumiya, ni, i wor meno ma giketo roro i kome-ni, Rwot Yecu omako mugati; 24ka doŋ opwoyo, ci obaro iye, omiyogi kun wacci, “Man aye koma ma tye piwu. Wutim kuman me po pira.” 25-Kumeno ka gucamo otum, otiŋo kikopo kun wacci, “Kikopo man aye gicikke manyen i remona. Wutim kuman i kare ducu ma wumato, me po pira.” 26Pien i kare ducu ma wucamo mugati man, dok bene ka wumato ki kikopo-ni, noŋo wutye ka yweko lok me to pa Rwot, nio ka en bidwogo.\\nJo ma camo Cam pa Rwotwa i kit ma pe myero\\n27En mumiyo ka dano mo ocamo mugati man, nyo omato kikopo man ma kun kite pe myero, noŋo en odoko labal pi pyedo kom ki remo pa Rwot. 28Dano acel acel myero koŋ okwoŋ ŋine kene, ka doŋ ocak camo mugati meno ki mato gin ma tye i kikopo meno. 29Pien ŋat ma camo nyo mato kun pe oniaŋ maber i kom gin ma gilwoŋo ni kom Rwot, noŋo en tye ka kelo kop i kome kene ka ce ocamo nyo omato. 30Meno gin mumiyo jo mapol i kinwu gitwo, dok gigoro bene, ki jo mogo doŋ guto woko. 31Ka kono nene wan kikomwa waŋolo kop i komwa kekenwa ki ada, kono pe giŋolo kop i komwa. 32Doŋ ka Rwot aye ma ŋolo kop i komwa, en pwodowa me pwonyowa, wek pe giŋol kop olowa kacel ki jo me lobo.\\n33Pi meno doŋ, utmegina, ka wucokke ka camo cam pa Rwotwa, ŋat acel acel myero koŋ okur lawote. 34Ka dano mo kec neko, myero koŋ ocam cam i pacone, wek pe kop olowu ka wucokke kacel. Lok mukene mudoŋ, abiyubo ka ao botwu.","num_words":775,"character_repetition_ratio":0.05,"word_repetition_ratio":0.0,"special_characters_ratio":0.259,"stopwords_ratio":0.289,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nia 19 ACO85 - I kom por dwe me adekke nia guo i tim - Bible Search\\nNia 18 Nia 20\\nLuicrael i te got Cinai\\n1I kom por dwe me adekke nia guo i tim Cinai i kom nino meno. 2Ka gua woko ki i Repidim ci gubino i tim Cinai, gugony i tim; jo Icrael gugony kunnu i nyim got. 3Ka Moses oito malo bot Lubaŋa, ci Rwot olwoŋe ki i got, kun waco ni, “Ibiwaco ki jo me ot pa Yakobo kit man kun itito ki jo Icrael ni, Rwot owaco ni, 4‘Doŋ wutyeko neno gin ma atimo i kom jo Ejipt, kit macalo yam atiŋowu ki bwom ocur, akelowu bota. 5--Pienno ka wubiworo doga, kun wumako gicikkena, ci wubibedo jona kikome i kin rok ducu; pien lobo ducu mera. 6-Wubibedo ker ma lwakke ajwagi ma an aye aloyo, wubibedo rok maleŋ.’ Meno aye lok ma ibiloko bot jo Icrael.”\\n7Kit meno Moses obino olwoŋo ludoŋo pa lwak, ci oketo lok meno Rwot owaco-ni i nyimgi. 8Ci lwak ducu gugamo lawaŋ acel ni, “Gin ducu ma Rwot owaco, wabitiyo.” Ci Moses odwoko lok pa lwak bot Rwot. 9Rwot owaco ki Moses ni, “Nen, an abibino boti i pol mapek, wek lwak guwiny aloko kwedi, wek guye in matwal.”\\nKa Moses otito lok pa lwak bot Rwot, 10ci Rwot owaco bot Moses “Cit bot dano, ilonygi tin ki diki, gulwok boŋogi, 11wek i nino me adekke onoŋ guyubbe; pien i nino adekke, an Rwot abilor piny i wi got Cinai i nyim lwak ducu. 12-In ibitoŋo waŋaco me poko ka ma lwak bicuŋ iye, kun itito ki lwak ni, ‘Wugwokke, pe wuit malo i wi got, pe gugud waŋacone bene; dok ka ŋat mo ogudo kom got, gibineko woko. 13Pe ciŋ mo bigudo kome, ento gibicelo ki got nyo ki atero; kadi bed lee nyo dano, pe bikwo. Ka dwan obute bikok nakanaka, ci gibiito malo i kor got.’ ” 14Ci Moses olor piny nia ki wi got ocito bot lwak ka olonyo lwak; ci gulwoko boŋogi. 15Ka owaco bot lwak ni, “I nino adekke noŋo doŋ wuyubbe; pe wubed cok ki mon.”\\n16--I kom nino me adekke odiko piny obedo ka mor ma noŋo lutkot wil awila, pol mapek oumo wi got, ci obute okok maloŋo twatwal, omiyo jo ducu ma gubedo i gony komgi omyel. 17Lacen Moses okelo lwak woko ki i gony ka rwatte ki Lubaŋa; gucuŋ piny ma jo Icrael gua ki i lobo Ejipt i te got. 18Yito oboyo kom got Cinai woko, pien onoŋo Lubaŋa olor Piny i kome ki mac; yitone oduny cito malo macalo yito mac lawaŋ agulu, got ducu oyeŋŋe matek. 19Ka dwan obute medde ki koko maloŋo, Moses bedo ka lok Lubaŋa gamo doge ki mor kot. 20Rwot olor piny i wi got Cinai, i wi lacol got Rwot olwoŋo Moses ki malo i wi locol got, ci Moses ocito malo kunnu. 21Rwot owaco bot Moses ni, “Lor piny, ijuk lwak, wek pe gucerre pi neno Rwot, miyo lwak jo mapol gibito. 22Dok imi ajwagi ma gibino cok bot Rwot, gulonnye kekengi, wek Rwot pe otugge i komgi.” 23Ci Moses ogamo ni, “Lwak pe gibiito malo i wi got Cinai; pien in kikomi aye icikowa, kun iwaco ni, ‘Toŋ waŋaco orum got ci iket obed kwer.’ ” 24Rwot owacce ni, “Lor piny, icibin malo wun ki Aron; ento pe iwek ajwagi ki lwak gucerre me bino bota, wek pe atugge i komgi.” 25Kit meno Moses olor piny bot lwak, otito botgi.","num_words":571,"character_repetition_ratio":0.046,"word_repetition_ratio":0.0,"special_characters_ratio":0.258,"stopwords_ratio":0.235,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Gin Mumiyo Watye ki Miti dok Wamito ni Yecu Olarwa\\nGin Mumiyo Wamito ni Kilarwa\\n“Dano ma dako onywalo nino me kwone nok, opong ki ayelayela. En bino calo ature ci ner woko oyot; en rwenyo calo tipo, pe rii nakanaka.”—Yubu 14:1, 2.\\nNicakke wacon, dano mapol guleko kit maber kwede me bedo ma komi yot calo kom bulu kun gikwo pi naka. Ento cwercwiny madit ma watye kwede aye ni: Wan wato woko. Lok mamalo ma Yubu owaco mwaki alip adek makato angecci pud tye lok adada i kareni.\\nMiti me kwo pi naka tye matek adada dok dano ducu gitye kwede. Baibul wacciwa ni Lubanga oketo miti me kwo pi naka i cwinywa kacel ki cwiny me ngeyone. (Latitlok 3:11) Pi meno, tika itamo ni pore pi Lubanga ma lamar me keto i cwinywa miti ma pe watwero cobone? Ka lagammi tye ni pe, nongo igamo kakare. Lok pa Lubanga lwongo to ni lakwor ki bene ocikke ni “gibityeko woko.”—1 Jo Korint 15:26.\\nNgene kene ni to obedo lakwor. Ngat ma wiye kwiri wing wing pe ye to. Ka gin marac tye ka bino, olo to wawene, wakanne nyo wangweco woko. Ka komwa lit, watute ki kerowa ducu wek wacang woko. Watimo jami ducu ma twere wek wagwokke ki i jami ma weko komwa bedo lit.\\nTika tye tyen lok mo mucwiny ma miyo waye ni lakworwa man ma dong ori tutwal-li gibityekone woko? Ada, tyen lok mucwiny tye. Lacwecwa Lubanga Jehovah, pe ocweyo dano ni myero gukwo pi mwaki manok keken ci guto woko. To onongo pe tye i yubbe i kare ma ocweyo dano. En onongo mito ni dano gukwo pi naka i lobo, dok en bicobo gin ma oyubo.—Icaya 55:11.\\nCi dong, to gibityekone nining? Pi mwaki mapol, dano gutemo yo mapat pat me gengo dano wek pe guto ento tutegi-ni pe onyako nyige. I kareni, dano pud gitye ka yenyo yo me gengone. Lucayan guyubo yadi agwera ki mukene mapat pat me cango two mogo. Gin gungiyo i yo matut gin ma tye i nyig kom (cell) jami makwo. I kareni, dano i kabedo mapol gikwo pi mwaki mapol makato i cencwari acel angec. Ento inongo ni peya kijwayo to. Kit ma Baibul waco kwede, dano ducu ‘gibidok i apwa.’—Latitlok 3:20.\\nKwena maber tye ni omyero pe wajenge i kom ryeko pa dano ni gin aye gibityeko peko man ma dong ori tutwal-li. Lubanga Jehovah oketo yub ni myero kilarwa nyo kilarwa ki i to, dok ngat ma pire tek i yub man aye Yecu Kricito.","num_words":412,"character_repetition_ratio":0.044,"word_repetition_ratio":0.0,"special_characters_ratio":0.234,"stopwords_ratio":0.33,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Tekwaro 29 ACO85 - Kejekia ocamo ker ma mwaka me - Bible Search\\n2 Tekwaro 28 2 Tekwaro 30\\n2 Tekwaro 29\\nLoc pa Kejekia\\n(2 Luker 18.1-3)\\n1Kejekia ocamo ker ma mwaka me ditte pyeraryo wiye abic, ci obedo ka loc i Jerucalem pi mwaka pyeraryo wiye aboŋwen, Nyiŋ minne Abija ma nya pa Jekaria. 2Kejekia obedo ka tiyo gin ma nen atir i waŋ Rwot, kun lubo gin ducu ma yam kwarone Daudi otiyo.\\nKejekia odwoko kit me woro Lubaŋa i ot pa Rwot\\n3I mwaka mukwoŋo me locce, i dwe me acel, en aye en oyabo iye doggola me ot pa Rwot, dok oyubogi. 4En okelo ajwagi ki Lulevi, omiyo gucokke kacel i dyekal yo tuŋ wokceŋ, 5ocako waco botgi ni, “Wuwiny lokka, wun Lulevi! Kombeddi wulonnye kenwu, dok wulony ot pa Rwot. Lubaŋa pa kwariwu, obed maleŋ, wukwany cilo woko ki i kabedo man maleŋ. 6Kwariwu guŋayo waŋ Rwot woko. Gubedo ka timo gin ma nen marac i waŋ Rwot Lubaŋawa: gutyeko bwoto en woko, ma guloko wangi ka mukene ma cwinygi pe i kom Rwot. 7Gin bene gucego doggola me kicika ma gidonyo kwede i ot, ka guneko mac tara woko, pe guwaŋo odok eceta nyo kadi ki tyero gitum awaŋa i kabedo maleŋ bot Lubaŋa pa Icrael. 8Pi meno akemo omako Rwot i kom Juda ki Jerucalem, ci omiyogi gudoko jo ma kela lworo, ur ki jwat bot dano, macalo wun wutye ka nenone ki wanwu-ni. 9Nen ba, kwariwa ginekogi woko liweŋ ki pala lucwan dok awobewa, anyirawa ki monwa ducu gitye i opii pi lok man. 10Tam ma tye i cwinya kombeddi en aye me keto cikke i kinwa ki Rwot, Lubaŋa pa Icrael, wek kinigane magwar-ri oa woko ki i komwa. 11Pe wubed ata litinona, Rwot otyeko yerowu me cuŋ i nyime, ka tic bote, ki me bedo lutic ma mere ma wuwaŋo odoko eceta bote.”\\n12Cutcut Lulevi magi gua, gin aye Makat wod pa Amacai, ki Joel wod pa Ajaria, ma gin likwayo pa Kokat; ki likwayo pa Merari, ma gin aye Kic wod pa Abdi, ki Ajaria wod pa Jekalelel; ki likwayo pa Gercon, ma gin aye Joa wod pa Jimma, ki Eden wod pa Joa; 13ki i kom likwayo pa Elijapan ma gin aye Cimri ki Jeuel; ki likwayo pa Acap, ma gin aye Jekaria ki Matania; 14ki likwayo pa Keman, ma gin aye Jekuel ki Cimel; ki likwayo pa Jedutun, gin aye Cemaya ki Ujiel. 15Gucoko utmegigi kacel ci gulonnye kengi, ka doŋ gucako donyo i ot kit macalo onoŋo kabaka ociko ma lubo lok pa Rwot, wek gulony ot pa Rwot. 16Ajwagi gudonyo gucito wa i kicika ma i tyelo ma i ot pa Rwot ka lonyone, ci gukatti woko ki jami maraco me kwer ma gunoŋo i ot pa Rwot, gukelo guketo i dyekal ma i ot pa Rwot; ka doŋ Lulevi gutiŋo gutero guonyo woko wa i laora kulu Kidron. 17Gucako lonyo ot i nino dwe acel me dwe me acel, ka dok i nino dwe aboro me dwe me acel gubino i kicika ma gidonyo kwede i ot pa Rwot, ka lacen gibedo ka lonyo ot pa Rwot pi nino aboro, ci gutyeko ticgi i nino dwe apar wiye abicel me dwe meno. 18Lacen gucito gudonyo bot Kejekia ci guwacce ni, “Doŋ watyeko lonyo ot pa Rwot woko ducu, keno tyer me gitum awaŋa ki jami me tic ducu, ki meja ma giketo iye mugati ma giketo i nyim Rwot, wa jami tic ducu. 19Dok jami tic ducu ma yam kabaka Akaj obolo woko i kare me locce ma onoŋo pe ogwoko cik pa Rwot, wayubogi dok walonyo; nen, gitye i nyim keno tyer pa Rwot.”\\n20Lacen kabaka Kejekia opuk woko con ci ocoko ludito ma giloyo gaŋ kacel, ocito kwedgi i ot pa Rwot. 21Gucako kelo twoni abiro, nyogi romi abiro, litino romi abiro ki nyogi dyegi abiro pi itum me bal pi ker, pi kabedo maleŋ ki pi Juda. Ci ociko ajwagi ma gin likwayo pa Aron me tyerogi i wi keno tyer pa Rwot. 22Kit meno gucako neko twoni, ci ajwagi gukwanyo remone gucoro i kom keno tyer, Ka dok guneko nyogi romi ci remone bene gucoro i kom keno tyer; i ŋeye guneko litino romi ci remone gucoro i kom keno tye bene. 23Lacen gikelo nyogi dyegi bot kabaka ki jo ma gucokke ducu, pi gitum pi bal, ci guketo ciŋgi i komgi; 24ajwagi guneko nyogi dyegi ka gutyero gitum pi bal ki remogi i wi keno tyer, me lakwany bal ki i kom jo Icrael ducu. Kabaka onoŋo ociko ni myero gityer gitum awaŋa ki gitum pi bal pi jo Icrael ducu.\\n25Kejekia omiyo Lulevi gucuŋ i ot pa Rwot gumako atego agoya-gu, ki naŋa-gu, ki opuk-gu, kun olubo cik pa Daudi, ki Gad ma lanen-piny pa kabaka, ki cik pa lanebi Natan. Cik man oa ki bot Rwot ma en omiyo owok ki bot lunebine. 26Lulevi gucuŋ gumako jami wer pa Daudi, kun ajwagi gumako tumgi. 27Cutcut Kejekia ociko ni myero gityer gitum awaŋa i wi keno tyer. I kare ma gicako tyero gitum awaŋa, gicako wer me pako Rowt cut, kun gikuto tum-gu, ma gigoyo bene jami Icrael. 28Lwak ma gucokke ducu gumiyo woro bot Lubaŋa, luwer guwero wer, ki lukut tum gukuto tumgi; gumedde kwede nio waŋ ma tyero gitum awaŋa otum. 29Ka doŋ tyero gitum otum, ci kabaka kacel ki jo ma onoŋo gitye kwede ducu guryebbe piny gumiyo woro bot Lubaŋa. 30Kabako Kejekia ki rwodine gucako ciko Lulevi me wero wer me pak bot kun gilubo lok pa Daudi ki pa Acap ma lanen-liny. Ci guwero wer pak ki yomcwiny, ka dok guryebbe piny gumiyo woro bot Rwot.\\n31Kejekia dok owacci, “Doŋ wutyeko kwerre kenwu bot Rwot; wunyik cok, wukel gitum ki gityer me pwoc i ot pa Rwot.” Ci jo ma gucokke ducu gukelp gitum mapol ki gityer me pwoc; ki jo ducu ma cwinygi aye opwoyo gukelo gitum awaŋa. 32Wel jami me gitum awaŋa ma lwak ma gucokke gukelo onoŋo tye twoni pyerabiro, nyogi romi miya acel, ki litino romi miya aryo; magi ducu gikelogi me gitum awaŋa bot Rwot. 33Doŋ gityer ma gikwero onoŋo obedo twoni miya abicel ki romi alip adek. 34Ento ajwagi onoŋo ginok twatwal ma pe gitwero yaŋo gitum awaŋa magi ducu, omiyo utmegigi ma Lulevi gucako konyogi nio waŋ ma ajwagi mukene gulonnye kengi nio ka gutyeko tic ducu pien Lulevi onoŋo cwinygi leŋ ma kato ajwagi i lonnye kengi. 35Medo i kom wel gitum awaŋa madit twatwal-li, moo dwolo bene onoŋo tye me gityer lakwecwiny, ki dok gubedo ka liyo koŋo vino pi gitum awaŋa. Gidwoko kit me tic i ot pa Rwot kit meno. 36Omiyo Kejekia kacel ki lwak gubedo ki yomcwiny pi gin ma Lubaŋa otyeko tiyo pi lwak; pien lokke obino atura.","num_words":1113,"character_repetition_ratio":0.057,"word_repetition_ratio":0.0,"special_characters_ratio":0.235,"stopwords_ratio":0.296,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Tekwaro 13 ACO85 - Daudi yam oyubo lok ki ludito ma - Bible Search\\n1 Tekwaro 12 1 Tekwaro 14\\n1 Tekwaro 13\\nDaudi okelo tam me kela canduk pa Lubaŋa i Jerucalem\\n1Daudi yam oyubo lok ki ludito ma loyo buca mony me jo alip ki buca mony me jo miya, ki ludito ma i dul acel acel. 2Ci Daudi oloko ki kacokke pa jo Icrael ducu kun wacci, “Ka ce bedo ber botwu, ma Rwot Lubaŋawa bene mito, ci wacwalu kwena orom kin utmegiwa ma gudoŋ i lobo Icrael ducu, kacel ki ajwagi ki Lulevi ma i gaŋi ma gitye ki lobo me kakwatgi, wek gubin gucokke kacel botwa. 3Ka wek doŋ wakelu canduk pa Lubaŋawa botwa, pien i kare pa Caulo yam watenyo woko ata.” 4Ci kacokke ducu oye ni gitim kit meno, pien lokke onen atir bot lwak ducu.\\nDaudi ocito ka omo canduk pa Lubaŋa\\n(2 Cam 6.1-11)\\n5-Daudi ocoko jo Icrael ducu cakke ki i Cikor ma i Ejipt nio wa i yo ma donyo i Kamat, pi kelo canduk pa Lubaŋa ki i Kiriat-jearim. 6-Daudi ki jo Icrael ducu gucito i Baala, ma en aye Kiriat-jearim ma tye i Juda, ka omo canduk pa Lubaŋa woko ki kunnu, en aye canduk ma gilwoŋo ki nyiŋ Rwot ma bedo i wi komker malo ka wi lukerubi. 7Ci gutiŋo canduk pa Lubaŋa i wi gadigadi manyen, gukelo woko nia ki i ot pa Abinadab, ci Uja ki Akio gubedo ka Leko twoni ma ywayo gadigadi. 8Daudi ki jo Icrael ducu gubedo ka yarre ki myel ki yomcwiny i nyim Lubaŋa ki kero komgi ducu, ki wero wer-gu, ki goyo opuk-gu ki naŋa-gu ki ajaa-gu, ki atego agoya-gu ki tum-gu.\\n9Ka guo i laro moyo pa Kidon, Uja ocwalo ciŋe pi mako kom canduk, pien onoŋo twoni gucato. 10Ci kiniga omako Rwot i kom Uja, ci oneke woko pien onoŋo oketo ciŋe i kom canduk; oto woko kunnu i nyim Lubaŋa. 11Ci kiniga omako Daudi, pien Rwot otugge i kom Uja; mumiyo kabedo-nu gilwoŋo ni Perej-uja nio wa onyoo. 12Daudi obedo ki lworo i kom Lubaŋa i nino meno; owacci, “Abikelo canduk pa Lubaŋa wa paco bota niŋniŋ?” 13Kit meno omiyo Daudi pe otero canduk wa i gaŋ kal pa Daudi, ento oŋak kwede woko i ot pa Obed-edom ma jo Gat. 14-Canduk pa Lubaŋa obedo i ot pa Obed-edom pi dwe adek; ci Rwot omiyo gum bot Obed-edom ki jone ducu.","num_words":393,"character_repetition_ratio":0.082,"word_repetition_ratio":0.0,"special_characters_ratio":0.249,"stopwords_ratio":0.305,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Roma 1 ACO85 - Waraga man oa ki bot Paulo ma en - Bible Search\\nTic Pa Lukwena 28 Jo Roma 2\\nJo Roma 1\\n1Waraga man oa ki bot Paulo ma en latic pa Yecu Kricito, ma Lubaŋa olwoŋo me bedo lakwena, ka doŋ gimiye tic me tito lok me kwena maber ma oa ki bot Lubaŋa. 2Lok me kwena maber onoŋo yam Lubaŋa ociko pire con i lok ma lunebi yam gutito, dok bene onoŋo gicoyo woko i ginacoya maleŋ. 3Lok me kwena man maber-ri gicoyo okemo Wode. I kit me kom, Wode-nu yam ginywale i kin likwayo pa Daudi, 4ento pi Cwiny Maleŋ Lubaŋa onyuto en obedo Wode i tic matek ma ocere kwede ki i kin jo muto, en aye Yecu Kricito Rwotwa. 5Pire omiyo wan walimo kica pa Lubaŋa, ki tic me bedo lukwena wek wami dano ma i rok ducu gulub niye pi nyiŋe; 6ma wun bene wutye i kingi, wun dano ma doŋ gilwoŋowu me bedo jo pa Yecu Kricito.\\n7Bot wun jo ducu ma wutye i Roma ma Lubaŋa marowu, dok olwoŋowu me bedo jone kikome:\\nLubaŋa Wonwa ki Rwotwa Yecu Kricito omiwu kica ki kuc.\\nPaulo mito cito i Roma\\n8Mukwoŋo apwoyo Lubaŋana i Yecu Kricito pi wun ducu, pien niyewu doŋ gituco pire oromo wi lobo woko ducu. 9Lubaŋa ma aworo ki i cwinya kun bene atito lok me kwena maber i kom Wode, en aye cadenna ma ŋeyo ni atuco nyiŋwu i legana i kare ducu ma pe akeŋ. 10Alego ni ka twerre, ka Lubaŋa oye, olo myero anoŋ yo me bino botwu i kare-ni. 11Atye ka paro me nenowu mada, wek apok botwu mot mogo me cwiny me jiŋowu wek wubed matek. 12Gin ma aloko en aye ni wun kacel ki an wabikonnye lawaŋacel; en aye ni niyena bikonyowu, ki niyewu bene bikonya.\\n13-Gin ma amito wuŋe, utmegina, en aye ni onoŋo abedo ka tamo tyen mapol ni myero abin botwu, wek omiya anoŋ jo mogo ki i kinwu. Lurok mukene ducu, ento meno pe otwerre; kadi wa onyoo bene pud gigeŋa woko. 14Atye ki banya bot Lugrik ki bot lurok ma gikwiya piny, bot luryeko ki bot lumiŋ; 15en aye gin mumiyo atye ki miti me tito lok me kwena maber botwu bene wun jo ma wubedo i Roma.\\nTeko me lok me kwena maber\\n16-Lewic pe maka pi lok me kwena maber, ma en aye teko pa Lubaŋa me laro jo ma tye ki niye, mukwoŋo Lujudaya, ka doŋ Lugrik bene. 17-Pien lok me kwena maber nyuto kit ma Lubaŋa kwano ni dano bedo ma kite atir, ma man timme pi niye keken, cakke ki acakkine o kwede wa i agikkine. Kit macalo gicoyo ni,\\n“Dano ma kite atir pi niye bibedo kwo.”\\nBal pa dano\\n18Pien doŋ ginyuto akemo pa Lubaŋa woko ki i polo pi tim pa jo maraco ducu ma pe giworo Lubaŋa, ma gitye ka geŋo lok ada ni pe oti tic, pi timgi maraco. 19Pien gin ma dano twero ŋeyone i kom Lubaŋa doŋ onen woko ka maleŋ botgi, Lubaŋa doŋ onyuto botgi. 20Cakke i kare ma giketo lobo, kit pa Lubaŋa ma onoŋo pe nen doŋ onen, kun giŋeye i jami ducu ma en otiyo, en aye tekone ma pe gik, ki dit ma en Lubaŋa tye kwede. Mumiyo dano doŋ pe gitye ki lok mo ma myero gupid pi geŋo ŋegi; 21-pien kadi bed onoŋo yam giŋeyo Lubaŋa, ento pe guwore macalo Lubaŋa, pe bene gupwoye, ento tamgi odwokogi i gin ma pe konyo, ki tam ma i cwinygi me miŋomiŋo bene doŋ ocido woko odoko col. 22Gulwoŋŋe kengi ni gin luryeko, ento gulokke dok gudoko lumiŋ. 23-Ci guloko deyo pa Lubaŋa ma pe to woko, kun giporo ki cal pa dano ma to, nyo ki cal pa winyo, nyo me pa lee, nyo me pa twol-gu.\\n24En mumiyo Lubaŋa otenyogi woko liyak i miti me caro ma tye i cwinygi, wek gubal kwede deyo me komgi kekengi. 25Guloko lok ada i kom Lubaŋa guwilo woko ki goba, kun giworo dok gitiyo bot ginaketa, ma ka woro ki tic bot Ŋat ma oketogi, ma gipwoyo nakanaka. Amen.\\n26Pi tyen lok man omiyo Lubaŋa otenyogi i tamgi mugom ma gitamo ma kelo lewic. Kadi wa mongi bene guweko bedo ki co i kit ma ginywalogi ni gubed kwede-ni, ento dok gucako tiyo gin mapat. 27Ki co bene kit meno guweko bedo ki mon woko i kit ma ginywalogi ni myero gubed kwed-ni, ento mitigi dok ocako waŋo komgi calo mac, kun gimito ni gibed ki luwotgi, kun co buto ki co wadgi, ma meno tim me lewic mada, ento gilimo can malit i komgi pi kit balgi-nu.\\n28Doŋ kit macalo gin pe guneno gin mo ma konyogi i ŋeyo Lubaŋa-ni, Lubaŋa bene otenyogi woko i tamgi ma konnye pe, wek doŋ gutim gin ma pe myero. 29Onoŋo yam gupoŋ ki kwa bal mapol ducu, tim maraco, woro me lim, raccwiny. Onoŋo bene gupoŋ ki cwiny me nyeko, nek, daa, goba, ki kwarcwiny. Onoŋo bene gubedo lukwot dano, 30luyet dano, dok jo ma dag Lubaŋa. Gubedo luŋala, jo ma lyerre, jo ma wakke, lurot kit me timo tim maraco, jo ma pe winyo lunyodogi, 31jo ma kwiya piny, jo ma pe genne, pe gitye ki mar i cwinygi, kica bene pe makogi i kom dano. 32Kadi bed giŋeyo cik pa Lubaŋa ni jo ma timo gin macalo meno gibito, ento gin pe gitimo jami macalo meno atima keken, gipwoyo bene jo ma tye ka timone.","num_words":895,"character_repetition_ratio":0.049,"word_repetition_ratio":0.0,"special_characters_ratio":0.242,"stopwords_ratio":0.345,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Camuel 21 ACO85 - Kec opo to i kare pa Daudi mwaka ki - Bible Search\\n2 Camuel 20 2 Camuel 22\\n2 Camuel 21\\nCulo kwor pa jo Gibeon\\n1Kec opo to i kare pa Daudi mwaka ki mwaka pi mwaka adek. Mumiyo Daudi openyo dog Rwot, ci Rwot owacce ni, “Tye alii me remo i kom Caulo ki i kom jo me ode, pien oneko jo Gibeon.” 2-Kabaka olwoŋo jo Gibeon ni gubin bote. Jo Gibeon pe gin jo Icrael kikome, ento gin jo Amor ma yam odon, Onoŋo yam jo Icrael gukwoŋo kwoŋ ni pe gibinekogi, ento kadi bed kumene, Caulo otemo nekogi woko, pien nyeko omake pi jo Icrael ki jo Juda. 3Daudi openyo jo Gibeon ni, “Gin aŋo ma myero atim piwu? Dok abiculo kwor meno i kit yo aŋo, ka wek doŋ wulam gum i kom lwak pa Rwot?” 4Jo Gibeon guwacce ni, “Lok ma i kinwa ki Caulo ki jo me ode pe lok ma gitwero tyekone ki culo limo Kadi wa wan bene pe myero wanek dano mo ma i Icrael.” Daudi ogamo ni, “Wun doŋ wuwacci, atimmiwu kit gin aŋo?” 5Guwaco bot kabaka ni, “Dano ma obedo ka nekowa, ma en aye oyubo pi tyekowa woko wek pe wabed ki kabedo mo i lobo ma Icrael loyo-ni, 6wek gimi botwa awobene abiro, wek wagurgi woko guŋabbe malo i nyim Rwot ki i Gibeon i kom got pa Rwot.” Ci kabaka ogamo ni, “Abimiyogi.”\\n7-Ento kabaka oŋoyo Mepibocet wod pa Yonacan wod pa Caulo oweko odon, pien yam gukwoŋo kwoŋ i nyim Rwot ma tye i kingi, en Daudi ki Yonacan wod pa Caulo. 8-Kabaka okwanyo awobe aryo ma mingi nyiŋe Rijpa nya pa Aiya, ma onywalogi ki Caulo, nyiŋgi Armoni ki Mepibocet; ki awobe abic pa Merab ma nya pa Caulo, ma en onywalo ki Adriel wod pa Baŋilai ma jo Mekola. 9Omiyogi ducu i cin jo Gibeon, ci gugurogi guŋabogi malo i wi got i nyim Rwot. Gin abiro ducu guto woko lawaŋacel. Ginekogi i nino ina gikwoŋo kayo iye kac, i nino ma gicako kayo iye bel cayiri.\\n10Ka Rijpa nya pa Aiya okwanyo boŋo cola, oyaro i wi got me butone, ci ori kunnu cakke i acakki kayo kac nio ka kot ocako cwer i komgi ki i polo. Pe oweko winyo mo opye i komgi dyeceŋ, kadi wa ŋuu mo pe oo i komgi dyewor. 11Ka gitito bot Daudi kit gin ma dako aŋeca pa Caulo, Rijpa nya pa Aiya, obedo ka timone. 12-Daudi ocito okwanyo cogo pa Caulo ki pa Yonacan ki bot jo Jabec-gilead, ma yam onoŋo gukwalo komgi ki i dye gaŋ me Bet-can ka ma yam Lupiliciti guŋabogi malo i kare ma Lupiliciti guneko iye Caulo i wi got Gilboa. 13Okwanyo cogo pa Caulo ki pa wode Yonacan otero, ka gucoko cogo pa jo abiro ma gigurogi bene. 14Guyiko cogo pa Caulo ki pa wode Yonacan i lobo Benjamin i Jela, i lyel pa wonne Kic; ci gutiyo gucobo kit ma kabaka ociko ducu. Ka lacen Lubaŋa ocako winyo lega pa dano ma gilego pi lobo.\\nAbicai olaro Daudi ki i ciŋ twon oyita lweny\\n15Jo Piliciti dok gubedo ka lweny ki jo Icrael, ci Daudi ocito kunnu kacel ki jone, gucako lweny ki jo Piliciti. I kare mo Daudi ocako ol woko, 16ka Icbibenob ma ŋat acel i kin likwayo pa twoni oluma-ni obino ma tye ki toŋŋe ma pekke romo cokcok ratili apar kulu, dok otweyo del pyere ma tye iye pala Lucwan manyen. Oa otirre, i kom Daudi wek enek woko. 17-Ento Abicai wod pa Jeruya omwomme oriŋo ka lare ci ocobo Lapiliciti oneko woko. I ŋe meno jo pa Daudi gucike i nyiŋ Rwot ni, “In pe dok ibibino kacel kwedwa i mony mo, miyo ibineko mac tara pa Icrael woko.”\\nJo pa Daudi guneko oteka lweny\\n(1 Tek 20.4-8)\\n18Lacen lweny dok ocakke i kom jo Piliciti ma i Gob; ci Cibekai Ina Lakucat oneko Cap woko ma ŋat acel i kin likwayo pa twoni oluma-ni. 19Ka lweny dok ocakke i kom Lupiliciti ma i Gob, ci Elkanan wod pa Jair, ma jo Beterekem, oneko Goliac ma jo Gat, ma bol toŋŋe rom ki rii yat me cweyo boŋo. 20Lweny dok obedo i Gat ka ma tye iye dano mo ma oputte mabor liwawo, ma tye ki nyig ciŋe abicel, ki nyig tyene bene abicel, tuŋ ryoryo ducu, omiyo nyig Iwe te ducu romo pyeraryo wiye aŋwen, En bene obedo lakwar twoni oluma-nu. 21Ka okatti ka nywaro jo Icrael ki ŋalane, ci Yonacan wod pa Cimei ma omin Daudi oneke woko. 22Gin jo aŋwen-nu ducu gubedo likwayo pa twoni oluma ma yam bedo i Gat. Gin ducu Daudi ki jone guryekogi woko.","num_words":768,"character_repetition_ratio":0.05,"word_repetition_ratio":0.0,"special_characters_ratio":0.243,"stopwords_ratio":0.326,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"REDE MISSIONÁRIA: 1 Jon (Acoli: Uganda)\\n1 Jon (Acoli: Uganda)\\nLok me kwo\\n1 Wan wacoyo botwu lok i kom gin mubedo tye nia i acakki piny, ma wan kikomwa wawinyo, dok bene waneno ki waŋwa. Wanene ada, dok wamulo kome ki ciŋwa, en lok me kwo. 2 Kwo meno yam onen woko ka maleŋ, wan waneno. Wan doŋ kombeddi wabedo cadenne, kun watito botwu lok me kwo ma pe tum ma yam obedo bot Won, ka doŋ onen woko botwa. 3Gin ma wan waneno ki ma wawinyo en aye ma witito botwu bene, wek omi wuribbe kwedwa. Doŋ i ribbewa-ni waribbe kacel ki Won ki Wode Yecu Kricito. 4Wacoyo lok man wek yomcwinywa ocobbe maber.\\nLubaŋa aye leŋo\\n5Man aye lok me kwena ma yam wawinyo ki bote, ma watye ka titone botwu, ni, Lubaŋa en leŋo, dok i en pe tye ka mo macol kadi ki acel. 6Ka wawaco ni waribbe kwede kun pud wawoto ka macol, wan lugoba, timwa noŋo ada pe iye. 7Ento ka wawoto ka maleŋ, macalo en bene tye ka maleŋ, noŋo waribbe ŋat man ki lawote, dok remo pa Wode Yecu Kricito bene lwoko bal ducu woko ki i komwa.\\n8Ka ce wawaco ni wape ki bal, meno noŋo wabwolle abwola kenwa, lok ada noŋo pe i iwa. 9Ka watuco balwa, en genne dok kite atir, biweko balwa, dok bilwoko tim maraco ma tye i komwa ducu. 10Ka wawaco ni pe wabalo, ci wamiyo Lubaŋa doko lagoba, lokke bene noŋo pe i iwa.\\n1Litinona, acoyo waraga man botwu wek pe wupot i bal; ento ka ŋat mo obalo, watye ki lakony ma cuŋ piwa bot Lubaŋa Won, en Yecu Kricito ma kite atir. 2Dok en kikome bene obedo gitum pi kwanyo balwa, pe balwa keken ento kadi wa bal pa jo ma i wi lobo ducu. 3Gin ma miyo waniaŋ maber ni waŋeye en aye ni, wan wagwoko cikke. 4Doŋ dano ma waco ni eŋeye, ma pe omako cikke, noŋo lagoba, ada pe i iye. 5Ento ŋat ma mako lokke, adada noŋo mar pa dano-nu i kom Lubaŋa tye muromo. Pi lok man watwero niaŋ ada ni watye i en: 6ŋat ma waco ni ebedo i en myero olub kit kwo acel ma yam Yecu olubo.\\n7 Lurema, an pe atye ka coyo botwu cik mo manyen, ento cik macon ma yam watye kwede wa con nia i acakki piny. Cik macon meno en aye lok ma doŋ wutyeko winyone ma gitito botwu. 8Kadi bed kumeno, atye ka coyo botwu cik manyen; meno tye ada ki tuŋ bot Kricito ki tuŋ botwu bene, pien colpiny doŋ tye ka ke woko, ki ceŋ me ada doŋ tye ka ryeny. 9Dano ma waco ni etye i leŋo kun dag ominne, noŋo pud tye i colpiny aye. 10Ŋat ma maro ominne bedo i leŋo, ma pe iye gin mo ma miyo dano poto i bal. 11Ento ŋat ma dag ominnie tye i colpiny, dok bene noŋo tye ka wot ka macol, kun pe ŋeyo ka ma myero ecit iye, pien colpiny noŋo oumo waŋe woko.\\n12Acoyo waraga man botwu, wun litino ma pud wutino, pien balwu doŋ giweko woko pi nyiŋe. 13Acoyo botwu bene wun wego, pien wuŋeyo ŋat ma yam tye con nia i acakki piny. Acoyo botwu wun awobe, pien wuloyo Larac woko.\\n14Acoyo botwu wun litino, pien wuŋeyo Won. Acoyo botwu wun wego, pien wuŋeyo ŋat ma yam tye nia i acakki piny. Acoyo botwu wun awobe pien wutek, lok pa Lubaŋa bedo i iwu, dok bene doŋ wuloyo Larac woko.\\n15Pe wumar lobo, kadi gin ma tye i lobo. Ka dano mo maro lobo, noŋo mar pa Lubaŋa pe i iye. 16Pien gin ducu ma tye i lobo, macalo miti me komwa ma ginywalowa kwede, ki miti marac pi gin ma waneno ki waŋwa, ki dok wakke ki jami ma watye kwede i kwowa, magi ducu pe gua ki bot Won, ento gucakke i lobo kany. 17Lobo tum woko ki mitine ducu; ento ŋat ma tiyo gin ma Lubaŋa mito ri nakanaka.\\nLakwor pa Kricito\\n18Litinona, man aye doŋ kare me agikki. Yam gitito botwu ni, lakwor pa Kricito bibino, ento kombeddi lukwor pa Kricito doŋ gubino woko mapol ata; en meno gin mumiyo waŋeyo ni, man doŋ kare me agikki. 19Gin gua woko ki botwa, pien onoŋo yam gin pe gubedo dano ma mewa; kono yam gubedo dano ma mewa, kono gumedde ki bedo botwa. Ento gin gua woko ki botwa wek onen ka maleŋ ni gin ducu pe gubedo dano ma mewa.\\n20Ento wun, Ŋat Maleŋ doŋ owirowu woko ki moo, wun ducu doŋ wutye ki ŋec. 21Pe acoyo botwu waraga man pien ni wukwiya lok me ada, ento pien wuŋeyo, dok wuniaŋ bene ni, pe tye goba mo ma oa i lok ada.\\n22Doŋ aŋa ma lagoba? Ŋat ma lagoba en aye dano ma kwero woko ni Yecu pe Kricito ma Lubaŋa oyero. Meno en aye lakwor pa Kricito, en noŋo okwero Won ki Wod. 23Pe tye ŋat mo ma kwero Wod ma dok tye gin ki Won. Dano ma oye Wod, noŋo tye ki Won bene. 24Wuwek gin ma wuwinyo nia con obed i iwu. Ka inen gin ma yam wuwinyo wa con bedo i iwu, wun bene wubibedo i Wod ki i Won. 25Man gin ma en ociko me miyowa, en aye kwo ma pe tum.\\n26Man acoyo botwu pi jo ma twero rwenyowu. 27Ento wun, moo me Cwiny Maleŋ ma yam Kricito owirowu kwede bedo doŋ i iwu, miyo pe mitte ni ŋat mo opwonywu; pien moo ma yam giwirowu kwede pwonyowu i lok ducu. En gin me ada, pe goba; macalo yam en owonyowu, wubed i en.\\n28Kombeddi doŋ ba, litinona, wubed i iye, wek ka en dok binen, wabed ki tekcwiny, ma pe lewic makowa i nyime ka odwogo. 29Ka ce wuŋeyo ni en kite atir, ci myero wuniaŋ ada ni, ŋat acel acel ma tiyo gin ma tye atir noŋo Lubaŋa munywalo.\\nLitino pa Lubaŋa\\n1 Koŋ wunen kit mar madit ma Won omiyowa, ni gilwoŋwa ni wan litino pa Lubaŋa; me atir, watye kumeno. Gin mumiyo lobo pe ŋeyowa, pien onoŋo yam pe oŋeye. 2Lurema, kombeddi doŋ wan litino pa Lubaŋa; kit ma wabibedo kwede peya onen, ento waŋeyo ni ka en binen, wan bene wabinen calo en, pien wabinene kit ma en tye kwede. 3Doŋ ŋat acel acel ma tye ki gen man ma omoko i kom Kricito, lonnye kene bedo maleŋ, macalo Kricito bene leŋ.\\n4Dano acel acel ma timo bal noŋo turo cik, bal aye turo cik. 5 Wuŋeyo ni Kricito yam onen wek ekwany bal woko; i en kikome bal mo pe iye. 6Ŋat mo ma bedo i en pe timo bal; ŋat mo ma timo bal noŋo pe onene, dok bene noŋo pe oŋeye.\\n7Litinona, pe wuwek ŋat mo obwolwu. Ŋat ma timo gin ma tye atir, noŋo kite atir, macalo Kricito bene kite atir. 8Ŋat ma timo bal, meno noŋo dano pa Catan; pien Catan obedo ka timo bal nia i acakki piny. Gin mumiyo Wod pa Lubaŋa yam onen, en aye pi turo tic pa Catan woko.\\n9Pe tye ŋat mo ma Lubaŋa onywalo ma timo bal, pien kodi pa Lubaŋa bedo i iye; en pe twero balo, pien noŋo Lubaŋa munywale. 10Man aye gin ma bimiyo gineno jo ma gin litino pa Lubaŋa ki jo ma gin litino pa Catan: ŋat ma pe timo gin ma tye atir pe latin pa Lubaŋa, kadi wa ŋat ma pe maro ominne bene.\\n11 Pien man aye lok ma wuwinyo nia i acakki, ni myero wamarre kekenwa. 12 Pe wabed calo Kain ma yam obedo latin pa Larac, ci oneko ominne woko. Gin aŋo mumiyo oneke? Pien gin ma en otiyo ducu obedo rac, ento gin ma ominne timo onoŋo tye atir. 13Utmegina, pe wubed ki ur ka lobo kwerowu. 14 Waŋeyo ni wakato ki i to, wao doŋ i kwo, pien wamaro utmegiwa. Dano ma pe ki mar, noŋo pud odoŋ i to. 15Ŋat ma dag ominne meno lanek, dok bene wuŋeyo ni, pe tye lanek mo ma kwo ma pe tum bedo i iye. 16Man doŋ miyo waniaŋ i kom mar, pien Kricito omiyo kwone piwa. Wan bene myero wami kwowa pi utmegiwa. 17Ka ŋat mo tye ki jami me lobo man madwoŋ, ce oneno ominne ma piny oloyo, ento okwero miye kony, ci mar pa Lubaŋa bedo i iye niŋniŋ?\\n18Litinona, pe wabedu ki mar i lok ma waloko ki dogwa keken, ento wamar dano ki mar me ada ma nen i tic. 19Man bimiyo waŋeyo ni wan jo ma tye ki ada; ci bimiyo cwinywa kwe i nyime; 20ka ce cwinywa ŋolo kop loyowa, ci waŋeyo ni Lubaŋa dit kato cwinywa woko, dok ŋeyo lok ducu.\\nTekcwiny i nyim Lubaŋa\\n21Lurema, ka cwinywa pe ŋolo ni kop oloyowa wabedo ki tekcwiny i nyim Lubaŋa; 22dok bene wanoŋo gin mo keken ma walege pire, pien wagwoko cikke dok watiyo gin ma yomo cwinye. 23 Doŋ cikke en ene ni, myero waye nyiŋ Wode Yecu Kricito, dok wamarre kekenwa, macalo en yam ocikowa. 24Ŋat ma gwoko cik pa Lubaŋa bedo i Lubaŋa, Lubaŋa bene bedo i iye. Gin ma miyo waŋeyo ni en bedo i iwa, pi Cwiny Maleŋ ma en omiyo botwa.\\nCwiny pa Lubaŋa ki cwiny pa lakwor pa Kricito\\n1Lurema, pe wuye kit cwiny ducu, ento koŋ wutemgi, wunen ka gin cwiny mua ki bot Lubaŋa, pien lunebi mapol ma lugoba doŋ guket gucito woko i lobo. 2Wubiŋeyo Cwiny pa Lubaŋa kit man: cwiny ducu ma tuco ni Yecu Kricito yam obino kun tye ki kom dano, meno Cwiny pa Lubaŋa; 3ento cwiny ma pe tuco Yecu kit meno, pe oa ki bot Lubaŋa. Meno cwiny pa lakwor pa Kricito ma yam wuwinyo pire, ni tye ka bino, kombeddi doŋ tye i lobo. 4Litinona, wun litino pa Lubaŋa, doŋ wutyeko loyogi woko; pien ŋat ma tye i iwu-ni dit kato ŋat ma tye i lobo. 5Jo meno gin dano me lobo, en mumiyo gin ma giloko obedo me lobo, lobo bene winyogi. 6Wan jo pa Lubaŋa; ŋat ma ŋeyo Lubaŋa winyo lokwa, ento ŋat ma pe en dano pa Lubaŋa pe winyo lokwa. Meno aye gin ma miyo waŋeyo poko cwiny me ada ki cwiny me goba.\\nLubaŋa aye mar\\n7Lurema, myero wamarre kekenwa, pien mar a ki bot Lubaŋa, ŋat ma maro noŋo en latin pa Lubaŋa, dok ŋeyo Lubaŋa. 8Ŋat ma pe ki mar, noŋo en pe ŋeyo Lubaŋa, pien Lubaŋa aye mar. 9Gin ma yam onyuto marre botwa en ene, Lubaŋa ocwalo Wode acel keken i lobo wek omi wabed kwo pire. 10Man en aye mar, pe ni wan wamaro Lubaŋa, ento en aye omarowa, ci ocwalo Wode me bedo gin me kwanyo bal woko ki i komwa. 11Lurema, ka Lubaŋa doŋ omarowa kit man, wan bene myero wamarre kekenwa. 12 Pe tye dano mo ma yam oneno Lubaŋa; ka wamarre kekenwa, ci Lubaŋa bedo i iwa, marre bene bedo muteggi i iwa.\\n13Gin ma miyo waŋeyo ni wabedo i iye, ki en i iwa, pien omiyowa Cwiny mere. 14Wan doŋ bene waneno, dok wamiyo caden ni, Lubaŋa Won ocwalo Wode me bedo Lalar me lobo. 15Dano ma tuco ni Yecu en Wod pa Lubaŋa, Lubaŋa bedo i iye, ki en bene bedo i i Lubaŋa. 16Man omiyo waŋeyo mar ma Lubaŋa tye kwede i komwa, dok waye ni marowa.\\nLubaŋa aye mar, ŋat ma bedo i mar bedo i Lubaŋa, Lubaŋa bene bedo i iye. 17Ka marwa doŋ oteggi, wabibedo ki tekcwiny i nino me ŋolo kop, pien kit macalo Yecu obedo kwede, meno bene en aye kit macalo wan watye kwede i lobo man. 18Lworo mo pe i mar, ento mar ka doŋ oteggi ryemo lworo woko; pien lworo bino pi kuro keto can, doŋ dano ma lwor, noŋo marre pud peya oteggi. 19Gin mumiyo wabedo ki mar, pien en okwoŋo marowa. 20Ka ce dano mo waco ni emaro Lubaŋa, kun dag ominne, noŋo en lagoba; pien ŋat ma pe maro ominne ma en oneno kome, pe twero maro Lubaŋa ma pe oneno kome. 21Cik man wanoŋo ki bote ni, dano ma maro Lubaŋa myero omar ominne bene.\\nNiye aye ma loyo lobo\\n1Dano acel acel ma ye ni Yecu en Kricito ma Lubaŋa oyero, dano-nu latin pa Lubaŋa, dok dano mo ma maro ŋat ma onywalo latin, maro latinne bene. 2Ka wamaro Lubaŋa, ma walubo cikke bene, meno miyo waŋeyo ni wamaro litino pa Lubaŋa. 3 Pien maro Lubaŋa en aye gwoko cikke. Dok cikke pe nurowa, 4pien dano acel acel ma Lubaŋa onywalo loyo lobo. Gin ma waloyo kwede lobo en aye niyewa. 5Aŋa mono ma loyo lobo? Pe ŋat ma ye ni, Yecu aye Wod pa Lubaŋa?\\nCaden i kom Yecu\\n6Yecu Kricito aye ŋat ma yam obino ki pii ki remo. Pe obino ki pii keken, ento ki pii kacel ki remo bene. 7Cwiny Maleŋ tye macalo cadenne, pien Cwiny aye ada. 8Doŋ tye caden adek: Cwiny Maleŋ, pii ki remo; gin adek-ki ducu lok me cadengi orwatte. 9Wan waye lok me caden ma dano gimiyo, ento caden pa Lubaŋa dit kato megi woko Man aye lok me caden pa Lubaŋa, ma en omiyo i kom Wode. 10Doŋ ŋat ma ye Wod pa Lubaŋa tye ki caden i iye kene. Ŋat ma pe ye Lubaŋa, noŋo omiyo Lubaŋa odoko lagoba, pien noŋo en pe oye lok me caden ma Lubaŋa omiyo i kom Wode. 11 Caden meno en ene ni, Lubaŋa doŋ omiyowa kwo ma pe tum, dok kwo meno tye i Wode. 12Ŋat ma tye ki Wod tye ki kwo, ŋat ma pe ki Wod pa Lubaŋa, pe tye ki kwo.\\nKwo ma pe tum\\n13Acoyo lok man botwu, wun jo muye nyiŋ Wod pa Lubaŋa, wek wuŋe ni wutye doŋ ki kwo ma pe tum. 14Gin ma miyo wabedo ki gen i kome en ene ni, ka walegge gin mo kun walubo gin ma en mito, ci en winyo legawa. 15Doŋ ka waŋeyo ni en winyo legawa, waŋeyo ni doŋ watyeko noŋo gin ma walego bote.\\n16Ka ce dano neno ominne tye ka timo bal mo ma pe tero dano i to, en bilego Lubaŋa, ci Lubaŋa bimiye kwo pi jo-nu ma balgi pe tero dano i to-ni. Tye bal ma tero dano i to; pe awaco ni myero waleg Lubaŋa pi kodi bal macalo meno. 17Gin marac ducu ma dano timo, meno doŋ bal, ento tye bal mogo ma pe tero dano i to.\\n18Waŋeyo ni dano ma Lubaŋa onywalo pe dok bedo ka timo bal, ento Wod pa Lubaŋa gwoke maber, miyo Larac pe gude.\\n19Waŋeyo ni wan litino pa Lubaŋa, dok waŋeyo ni lobo ducu tye i te loc pa Larac.\\n20Dok waŋeyo ni Wod pa Lubaŋa doŋ obino, ci omiyowa niaŋ me ŋeyo ŋat ma en aye ada. Dok wan wabedo i i ŋat ma tye ada, pien wabedo i i Wode, en aye Yecu Kricito. Man aye Lubaŋa me ada, dok man en kwo ma pe tum. 21Litinona, wugwokke, pe wuwor jogi.","num_words":2445,"character_repetition_ratio":0.053,"word_repetition_ratio":0.0,"special_characters_ratio":0.25,"stopwords_ratio":0.337,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Daniel 10 ACO85 - I mwaka me adek me loc pa Ciro kabaka - Bible Search\\nGinanyuta ma Daniel oneno i get kulu Tigric\\n1I mwaka me adek me loc pa Ciro kabaka me Percia Lubaŋa onyuto lok mo bot Daniel, ma nyiŋe mukene Beltecajar. Lokke obedo lok ada, dok okelo ayelayela madwoŋ adada ci Daniel oniaŋ i lok, obedo ki niaŋ matut bene i ginanyuta ma en oneno.\\n2I kare meno ducu, onoŋo an Daniel abedo ka kumo pi cabit adek kulu. 3Pe abedo ka camo cam mo mamit, pe acamo riŋo kadi ki kono vino bene pe odonyo i doga, dok pe awiro koma ki moo wacel, pi cabit adek-ki kulu. 4I nino dwe pyeraryo wiye aŋwen me dwe mukwoŋo, anoŋo ni acuŋ i dog kulu madit, ma en aye Tigric. 5-Atiŋo waŋa aneno malo ci aneno dano mo ma oruko boŋo camanini, ma otweyo pyere ki del jabu me Upaj. 6Kome onoŋo obedo calo got berul ma mil amila, ki tur nyime nen calo lutkot ma wil, ki wane ryeny calo mac, bade ki tyene-gu ducu nen calo mola ma girudo maleŋ adada, ki lokke ma en loko-ni winnye calo woo pa lwak dano mapol. 7An Daniel keken aye ma aneno ginanyuta; jo ma onoŋo gitye kacel kweda pe guneno, ento myelkom madit opoto i komgi, omiyo guriŋo ka kanne woko. 8Guweka adoŋ kena, ci aneno ginanyuta man madit. I kare ma doŋ aneno tek mo pe odon i koma; kit ber me koma olokke woko ma lworo maki woko cut. 9Ka doŋ awinyo dwane ki lok ma en obedo ka lokone, ci apoto piny aryeba-ic anino nino matut adada kun pe aŋeyo koma.\\n10Cutcut ciŋ dano mo-ni oguda omiyo ciŋa ki coŋa ducu gumyel matek. 11En dano-nu owacca ni, “Daniel, in dano ma gimaro adada, gwok lok ducu ma atye ka lokone boti. A itirre icuŋ atir, pien an kombeddi giora boti.” I kare ma onoŋo pud en tye ka loko lok meno, aa malo acuŋ ma koma myel amyela likwakkwak. 12Ka lacen owaco ni, “Daniel, pe ilwor, pien cakke i nino mukwoŋo ma iketo kwede cwinyi ka niaŋ ki ka mwolle woko keni i nyim Lubaŋani, lokki ducu doŋ onoŋo Lubaŋa otyeko winyone, nen an doŋ atyeko bino pi lokki. 13-Lamalaika ma rwot me ker me Percia ogeŋa woko pi nino ma romo pyeraryo wiye acel kulu; ento Mikael, ŋat acel madit i kin rwodi ducu, oa obino ka konya ci aweke kunnu gin ki rwot me ker me Percia, 14abino ka niani wek iŋe can ma bipoto i kom rokwu i kare me lacen. Pien ginanyuta man ma ineno-ni bene lokke bitimme i kare ma tye anyim.”\\n15I kare ma doŋ oloko bota kit lok macalo magi ducu, akulo waŋa piny i ŋom adoko calo ladoge oto. 16Nen, ŋat mo acel ma obedo calo dano ogudo del doga; ci aŋamo doga aloko bene. Awaco bote en ŋat ma onoŋo ocuŋ i nyima-ni ni, “Ai rwoda, pi tyen lok me ginanyuta man ma aneno omiyo arem mapol obino i koma, pe doŋ atye ki teko mo wacel. 17An laticci atwero ŋwette ka lok ki rwoda niŋniŋ? Pien kombeddi teko mo doŋ pe odoŋ i koma liweŋ, dok bene yweyo mo ma odon i cwinya pe.”\\n18Lacen doki ŋat ma nen calo danoni oguda tyen me aryo ci omiya teko. 19Ka doŋ owacca ni, “In dano ma gimaro adada, pe ilwor; ibibedo maber dok ki kuc. Bed tek ki tekcwiny.” I kare ma oloko kweda, alimo teko kun awaco ni, “In rwoda aye doŋ iloki, pien doŋ ityeko miya teko.” 20En openya ni, “In iŋeyo tyen lok mumiyo abino boti-ni? Ento kombeddi doŋ abilokke adok ka lweny i kom rwot me Percia. Ka doŋ atyeko lweny kwede, nen, rwot pa jo Grik bibino. 21Ento an abitito bote gin ma gicoyo i buk me lok ada: pe tye ŋatti mo ma tye ka ŋeta ma dok lwenyo ki jo man kono Mikael keken, ma en aye rwotwu.","num_words":651,"character_repetition_ratio":0.041,"word_repetition_ratio":0.0,"special_characters_ratio":0.241,"stopwords_ratio":0.289,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Camuel 14 ACO85 - I nino mo acel Yonacan wod pa Caulo - Bible Search\\n1 Camuel 13 1 Camuel 15\\n1 Camuel 14\\nYonacan oito i cel gogo pa jo Piliciti\\n1I nino mo acel Yonacan wod pa Caulo owaco bot awobi ma tino jami lwennye ni, “Bin wek wakat bot mony ma i cel gogo pa jo Piliciti ma tye loka ca-ni.” Ento pe otito bot wonne. 2Onoŋo Caulo bedo i agikki gaŋ me Gibea i te yat okwer pomegranat ma yam tye i Migron. Onoŋo jo ma gitye kwede giromo miya abicel, 3kacel ki Akija wod pa Akitub, omin Ikabod wod pa Finekaci ma wod pa Eli. En aye obedo ajwaka pa Rwot i Cilo ma ruko epod. Lwak pe guneye ni Yonacan ocito. 4I waŋ apidin ma Yonacan obedo ka yenyo yo me kato kwede i kom mony ma i cel gogo pa jo Piliciti-ni, onoŋo tye iye got ma oculle tuŋcel ki got ma oculle tuŋ mukene bene, Nyiŋ got acel Bojej ki nyiŋ mukene Cene. 5Got acel ocuŋ oculle yo tuŋ acam i nyim Mikmac, ki mukene yo tuŋ acuc i nyim Geba.\\n6Yonacan owaco bot awobi ma tiŋo jami lwennye ni, “Bin wek wakat bot mony ma i cel gogo pa jo-ni ma pe giŋeyo Lubaŋa; gwok Rwot bitiyo gin mo piwa kunnu, pien pe tye gin mo ma geŋo Rwot laro dano kadi gipol kadi ginok.” 7Latin jami lwennye owaco bote ni, “Tim gin ducu ma cwinyi oteri iye. Nen, an atye kacel kwedi; kit macalo cwinyi otamo kwede, mera bene kit meno.” 8Yonacan dok owaco ni, “Wabiwok wakato bot jo ca, ci wabinyutte kenwa botgi. 9Ka ce guwacci, ‘Wukur nio ka wao botwu,’ ci wabicuŋ giwa mot i kabedowa, pe wabiito malo botgi. 10Ento ka guwacci, ‘Wubin malo botwa kany,’ ci wabiito malo kunnu, pien noŋo Rwot doŋ otyeko miyogi i ciŋwa. Meno aye bibedo lanyut botwa.” 11Kit meno gin aryo ducu gunyutte kekengi bot mony pa jo Piliciti ma tye i cel gogo; ci jo Piliciti guwacci, “Nen, jo Ibru gubebino ca, tye ka kato woko ki i bur ma gukanne iye.” 12Ci co me mony ma i cel gogo gulwoŋo Yonacan ki latin jami lwennye kun giwacci, “Wubin malo botwa, ci wabinyuto gin mo botwu.” Yonacan owaco bot latin jami lwennye ni, “Bin ilub kora, pien Rwot otyeko miyogi i ciŋ jo Icrael.”\\n13Ka doŋ Yonacan ocako ito malo kun ci to kobo ki ciŋe ki tyene, ki latin jami lwennye lubo kore. Yonacan otoŋo Lupiliciti ci gupoto woko piny i nyime, kun latin jami lwennye obedo ka nekogi ki i kore. 14I nek meno mukwoŋo-ni ma Yonacan ki latin jami lwennye gutimo, guneko dano pyeraryo macalo kweri dyaŋ ma ŋolo dye poto ma romo nucu eka. 15Dano gutwarre ki lworo madwoŋ i gony pa jo Piliciti, ki jogi ma gitye woko i bar, ki mony ma i gogo, kadi wa luyak bene komgi omyel. Lobo oyeŋŋe, ci lworo mutwaro dano odoko madwoŋ twatwal.\\n16Ka lukur-piny pa Caulo ma i Gibea i lobo Benjamin guneno lwak jo Piliciti guket gigwennye atata, gidok tuŋŋi ki tuŋŋi, 17ci Caulo owaco bot lwak ma gitye bote ni, “Koŋ wukwan dano wek wanen aŋa ma okato woko ki botwa.” Gukwano dano, ci nen, Yonacan ki latin jami lwennye onoŋo gipe kunnu. 18Ci Caulo owaco bot Akija ni, “Kel canduk pa Lubaŋa kany.” Pien onoŋo canduk pa Lubaŋa woto kacel ki jo Icrael i kare meno. 19I kare ma Caulo obedo ka lok ki ajwaka-ni, woo obedo ka medde ameda i gony pa jo Piliciti, mumiyo Caulo owaco bot ajwaka ni, “Wek doŋ obedi.” 20Caulo ki jo ducu ma gitye kwede gucako wayo, ci gucito gudonyo ka lweny. Ci nen, dano acel acel i kin jo Piliciti co bo lawote ki pala lucwanne; kom dano obaŋŋe woko twatwal. 21Jo Ibru ma yam con gubedo bot jo Piliciti, ma yam gumol gucito kwedgi i gonygini, gin bene gulokke gudwogo i kom jo Icrael ma gitye kacel ki Caulo ki Yonacan. 22Kit meno wa jo Icrael ma yam onoŋo gukanne i kin godi me lobo Epraim, ka guwinyo ni jo Piliciti gitye ka riŋo woko, gin bene guryemo korgi matek ka lweny i komgi. 23Rwot olaro jo Icrael i nino meno; ci lweny omedde wa i ne Bet-awen.\\n24Can dok opoto i kom jo Icrael i nino meno; pien Caulo okwoŋo kwoŋ ki dano kun wacci, “Cen opot i kom dano mo ma ocamo cam ma peya piny oyuto, ma noŋo pud atye ka culo kwor i kom lukworra.” Kit meno pe onen ŋatti mo ma obilo cam. 25Ci dano ducu gucorre gudonyo i buŋa, gunoŋo moo kic opoto i ŋom. 26Ka dano gudonyo i buŋa, ci nen, moo kic tye ka ton piny. Ento dano mo pe oketo ciŋe i doge, pien lwak obedo ka lworo kwon ma gikwono-ni. 27Ento Yonacan onoŋo pe owinyo ka wonne kwoŋo kwoŋ kun ciko ki dano. Kit meno en oluto iye wi odoo ma onoŋo tye i ciŋe, ci orwako i peda kic, orwako ciŋe i doge; ci waŋe ocako gony woko. 28Ŋat acel ma i lwak owacci, “Woru ociko dano kun kwoŋo kwoŋ matek ni, ‘Cen obed i kom dano ma ocamo cam i nino man.’” Onoŋo kec obwoyo dano woko. 29Yonacan ogamo ni, “Wora okelo can i lobo. Nen kit ma waŋa ogony kwede pien atyeko bilo moo kic man manok. 30Kono pe obedo ber twatwal kono dano gucamo tin ki kuc gin ma guyako ki bot lumerokgi? Pien kombeddi pud peya gineko jo Piliciti mapol.”\\n31Gineko jo Piliciti i nino meno cakke ki i Mikmac o wa i Aijalon. Onoŋo kec obwoyo dano mada; 32ci dano gucako mwomme i kom I im ma giyako, ci gumako romi ki twoni ki roci-gu guradogi woko piny, ci lwak gucako mwodo riŋone kacel ki remo. 33-Ka gitito bot Caulo ni, “Nen, dano gubalo i nyim Rwot pi mwodo riŋo ki remo,” ci en ogamo ni, “Wutimo me dwalo dog! Wulor kidi madit tuŋ bota kany.” 34Caulo dok owacci, “Wuket wurom kin dano kun wuwaco botgi ni, ‘Dano acel acel okel twonne nyo romone, wunekgi kany wek wucam, Pe dok wubal i nyim Rwot pi mwodo riŋo ki remo.’ ” Pi meno dano acel acel okelo twonne i wor meno ci gunekogi kunnu. 35Caulo ocano keno tyer pi Rwot; en aye keno tyer mukwoŋo ma en ocano pi Rwot.\\n36Caulo dok owacci, “Wek walubu kor jo Piliciti i dyewor, waciyakugi nio ka piny oru. Pe waciweku dano mo odoŋ i komgi.” Dano gugamo ni, “Tim gin ma ineno ni berri.” Ento ajwaka owacci, “Weku koŋ wanyiku cok bot Lubaŋa kany.” 37Caulo openyo dog Lubaŋa ni, “Myero acilub kor jo Piliciti? Ibimiyogi i ciŋ jo Icrael?” Ento Lubaŋa pe odokke iye i nino-nu. 38Caulo owacci, “Wubin kany, wun lutel wi lwak ducu, wek wuŋi wuniaŋ kit ma bal obino kwede tin. 39Pien macalo Rwot ma lalar jo Icrael tye makwo-ni, kadi ka bal tye i kom woda Yonacan, ci en bito ada.” Ento pe natu mo odokke iye ki i kin lwak. 40Dok owaco bot jo Icrael ducu ni, “Wun wubiwalle wubedo tuŋcel, ki an ki Yonacan wabiwalle wabedo tuŋcel.” Ci lwak guwaco bot Caulo ni, “Tim gin ma ineno ni berri.” 41-Mumiyo Caulo owacci, “Ai Rwot Lubaŋa pa Icrael, piŋo tin pe idok iye bota, laditta? Ka ce bal man tye i koma nyo i kom Yonacan ma woda-ni, ai Rwot Lubaŋa pa Icrael, mi Urim, Ento ka bal man tye i kom joni Icrael, ci imi Tumim.” Ci kwir omako Yonacan ki Caulo, kun lwak obwot. 42Caulo dok owacci, “Bolu kwir i kin an ki woda Yonacan,” ci kwir opoto omako Yonacan.\\n43Caulo dok owaco bot Yonacan ni, “Titta gin ma itimo,” ci Yonacan otito bote ni, “Abilo moo kic manok ki i wi odoo ma onoŋo amako i ciŋa-ni, An doŋ atye ene, abito doŋ.” 44Caulo owacci, “Lubaŋa myero oket can i koma kit meno ki makato bene ka pe gineki woko, Yonacan.” 45Ento lwak gugamo dog Caulo ni, “Yonacan bi to doŋ ada, ma otiyo matek me kelo ki Icrael loc man madit-ti? Pe twero timme! Macalo Rwot tye makwo-ni, yer wi ye mo acel pe bipoto i ŋom, pien obedo ka tic kacel ki Lubaŋa i nino man,” Kit meno lwak gularo Yonacan, pe omedo ki to. 46Caulo oweko ryemo kor jo Piliciti, ci odok cen; ki jo Piliciti bene gudok woko i kabedogi.\\nLoc pa Caulo\\n47Ka Caulo doŋ otyeko camo ker pa jo Icrael me bedo kabaka, obedo ka lweny i kom lumerokke ducu ma gurume. Olwenyo i kom jo Moab, jo Ammon, jo Edom, i kom luker me Joba ki i kom jo Piliciti. Ka ma olokke odokiye ducu, onekogi marac. 48Obedo ka lweny matek, oloyo wa jo Amalek, ci olaro Jo Icrael ki i ciŋ jo ma yam gibedo ka yakogi.\\n49Caulo yam tye ki awobene Yonacan, Icivi, Malkicua. Niŋ anyirane ene: latin nyako mukwoŋo nyiŋe Merab, nyiŋ matidine Mikal. 50Nyiŋ dako pa Caulo onoŋo Akinoam, nya pa Akimaj. Nyiŋ ladit wi monnye onoŋo Abneri wod pa Ner, ma omin won Caulo. 51Kic en aye won Caulo, ki Ner ma won Abneri-ni onoŋo en aye wod pa Abiel.\\n52Lweny obedo magwa i kom jo Piliciti i kare pa Caulo ducu. Ka Caulo oneno dano mo ma oteka lweny, ci kelo, bedo kwede cok.","num_words":1530,"character_repetition_ratio":0.058,"word_repetition_ratio":0.005,"special_characters_ratio":0.247,"stopwords_ratio":0.273,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jon 5 ACO85 - Lacen ka man otum, Yecu ocito i Jerucalem - Bible Search\\n1Lacen ka man otum, Yecu ocito i Jerucalem pi nino madit pa Lujudaya ma onoŋo tye.\\n2I Jerucalem, i ŋet dogcel me romo, yam tye iye kut ma gilwoŋo i dog jo Ibru ni Beteceda, ma tye iye bolo abic. 3Lwak lutwo mapol onoŋo buto iye, lutowaŋ, luŋolo ki lugoro, [ma gikuro twagge me pii. 4Pien kare mogo lamalaika pa Rwot bino i kut, rubo pii. Ŋat ma okwoŋo lutte i pii kun pud girubo aruba, caŋ i kom kit two ducu ma yam tye i kome.] 5Onoŋo tye kunnu laco mo ma twone doŋ ori i kome mwaka pyeradek wiye aboro. 6Ka Yecu onene kun obuto, dok oŋeyo ni en ori kunnu pi kare malac, openye ni, “Imito icaŋ?” 7Latwo ogamo ni, “Ladit, pe atye ki ŋat ma bola i kut ka pii orubbe. Ka atye ka komo, ŋat mukene dok kwoŋo leŋŋe iye i nyima.” 8Yecu odokke iye ni, “A, ikwany gibutoni, iciti.” 9Oyotoyot dano meno ocaŋ; okwanyo gibutone, ocito gire.\\nOnoŋo ninone ceŋ cabit, 10-omiyo Lujudaya guwaco bot dano ma gicaŋo ni, “tin cabit, cik pe ye ni ikwany gibutoni.” 11Ento en odok ki gin ni, “Ŋat ma ocaŋa aye owacca ni, ‘Kwany gibutoni, iciti.’ ” 12Gupenye ni, “Dano meno ma owacci ni, ‘Kwany gibutoni, iciti-ni’, en aŋa?” 13Dano ma gicaŋo pe ŋeyo ŋat ma ocaŋe, pien onoŋo Yecu ocito gire woko, lwak onoŋo opoŋ kunnu. 14Lacen Yecu onoŋe i ot pa Lubaŋa, owacce ni, “Nen, doŋ icaŋ. Pe dok ibal, wek gin marac makato meno pe opot i komi.” 15Danonu ocito, otito bot Lujudaya ni, “Yecu aye ocaŋa.” 16En aye gin mumiyo Lujudaya gulibo Yecu, pien otimo jami magi i cabit. 17Ento Yecu odokkigi iye ni, “Wora tye ka tic nio koni, an bene atye tic.” 18En gin mumiyo Lujudaya dok gumedde ka yenyo yo me neke, pe pi turo cabit keken, ento bene pi lwoŋo Lubaŋa ni wonne, ma kun kette kene ni erom ki Lubaŋa.\\nTwer ma Wod pa Lubaŋa tye kwede\\n19Yecu odok iye ni, “Adada awacciwu ni, Wod pe twero tiyo gin mo pire kene, ento tiyo gin ma eneno Won tiyo; pien gin ma en tiyo, Wod bene tiyo kit meno. 20Won maro Wod, ci nyutte gin ducu ma en tiyo; dok binyutte tic madito makato magi, wek wuur. 21Pien macalo Won cero jo muto, miyogi kwo, kit meno Wod bene miyo kwo bot jo ma en mito. 22Won pe ŋolo kop i kom dano mo, ento doŋ otyeko miyo twer me ŋolo kop ducu bot Wod, 23wek dano ducu oket deyo i kom Wod, macalo giketo deyo i kom Won. Ŋat ma pe keto deyo i kom Wod, pe keto deyo i kom Won ma ceŋ oore. 24Adada awacciwu ni, dano ma winyo lokka, ma ye ŋat ma oora, tye ki kwo ma pe tum; pe gibiŋolo kop i kome, ento doŋ oa i to, oo i kwo.\\n25“Adada awacciwu ni, kare bibino, dok bene doŋ oo, ma jo muto biwinyo iye dwan Wod pa Lubaŋa; jo ma guwinyo bikwo. 26Pien macalo Won tye ki kwo i iye kene, kit meno en bene omiyo Wod bedo ki kwo i iye kene, 27dok omine twer me ŋolo kop, pien en Wod pa dano. 28Pe wuur lok man; pien kare bibino ma jo ducu ma tye i lyel biwinyo iye dwane, 29-ci gibikatti woko. Jo ma ceŋ gutimo maber bidonyo i cer me kwo, jo ma ceŋ gutimo marac bidonyo i cer me ŋolo kop.\\nCaden pa Yecu\\n30“An pe atwero tiyo gin mo pira kena; aŋolo kop kit macalo awinyo; kop ma aŋolo tye atir, pien pe ayenyo yo me tiyo gin ma iya mito kena, ento ma ŋat ma ceŋ oora mito. 31Ka abolo lok i koma kena, lok ma abolo pe bedo me ada. 32Tye ŋat mukene ma en aye cadenna, aŋeyo ni lok ma en bolo i koma lok me ada. 33-Wun ceŋ wuoro kwena bot Jon, en obolliwu lok me ada me caden. 34An pe aye lok ma dano bolo i koma; ento awacciwu lok magi wek wularre. 35En ceŋ tara ma gicwinyo, ma lyel, yam wumito bedo ki yomcwiny pi kare manok i dero macce. 36Ento atye ki lok me caden ma pire dit makato pa Jon; pien tic ma Won omiya me acoba, tic magi kikomgi ma atye ka tiyogi, bedo caden i koma ni Won aye oora. 37-Doki Won ma ceŋ oora en kikome obedo cadenna. Wun yam pe wuwinyo dwane, pe wuneno wa calle; 38pe wubedo ki lokke i iwu, pien pe wuye ŋat ma en ooro. 39Wuyenyo i ginacoya, pien wutamo ni i gin wutye ki kwo ma pe tum, kun gin aye caden ma tito lok i koma; 40ento wukwero bino bota, wek wulim kwo. 41An pe alimo deyo ki bot dano, 42ento aŋeyo ni pe wutye ki mar pa Lubaŋa i iwu. 43An abino i nyiŋ Wora, ento wun pe wujola; ka ŋat mukene obino i nyiŋe kene, wun wubijole. 44Wun wutero ye niŋniŋ, ka ŋat acel limo deyo ki bot lawote, ento pe wuyenyo deyo ma a bot Lubaŋa ma en acel keken? 45Pe wutam ni abidotowu bot Won; ŋat ma dotowu en Moses, ma wun wugeno. 46Ka kono wuye Moses, kono wuye an bene; pien en ocoyo lok i koma. 47Ento ka pe wuye lok ma en ocoyo, wubiye niŋniŋ lok ma an atittiwu?”","num_words":889,"character_repetition_ratio":0.045,"word_repetition_ratio":0.0,"special_characters_ratio":0.265,"stopwords_ratio":0.325,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Pwony Lutinoni Tyen Lok Mumiyo Dano Two\\nDUL ME 23\\nTIKA ingeyo ngat mo ma kome lit?— I kare mukene komi bene bedo lit. Itwero nongo two abwuru, nyo iwinyo amwoda ic. Jo mukene komgi bedo lit adada. Pe gitwero aa me cung kengi labongo ngat mo ma konyogi. Man pol kare timme ka dano gutii adada.\\nDano ducu komgi bedo lit i kare mogo. Tika ingeyo gin mumiyo dano komgi bedo lit, gitii, dok gito?— I nino mo acel kikelo bot Yecu laco mo ma pe twero wot, ci Yecu onyutu gin mumiyo dano gitwo dok gito. Wek kong atitti gin mutimme.\\nYecu onongo tye kabedo i ot welo i taun mo macok ki Nam me Galilaya. Ci lwak dano mapol gubino ka neno en. Dong dano gubino mapol ma kabedo onongo peke pi jo mukene me donyo. Pe tye ngat mo ma onongo twero o cok ki doggola. Ento, dano pud gumedde ameda ki bino! Gurup pa jo mo gukelo laco ma tye langolo ma pe twero wot. Onongo mitte dano angwen me tingo en ki kabutone, nyo kitarane.\\nTika ingeyo pingo onongo gimito kelo laco ma kome lit-ti bot Yecu?— Gin onongo gitye ki niye ni Yecu twero konyo en. Onongo gingeyo ni Yecu twero cango two meno. Tika ingeyo kit ma guweko langolo-ni oo kwede bot Yecu kadi bed dano onongo gupong i ot?—\\nCal ma itye ka nenone kany-nyi nyutu kit ma gutimo kwede. Mukwongo kong gutingo laco-ni malo i wi ot. Wi ot meno onongo tye ma opette apeta. Gutuco wi ot meno malac. I ngeye guluto laco man ma kome lit-ti piny ki kabutone-ni i ot. Pud dong gubedo ki niye ya!\\nDano ducu ma i ot gubedo ki ur matek i kare ma guneno gin ma tye ka timme. Langolo ma tye i wi kabutone-ni kicwalo obino piny i dyegi. Cwiny Yecu mono owang i kare ma oneno gin ma co-ni gutimo?— Pe wa acel! Cwinye obedo yom me neno ni gitye ki niye. En owaco bot laco ma tye langolo-ni ni: “Latinna, balli dong giweko woko.”\\nNgo ma Yecu tye ka wacone bot laco ma langolo-ni ni otim?\\nJo mukene gutamo ni pe tye kakare bot Yecu me waco kumeno. Gin onongo pe giye ni en twero timo kica pi bal. Pi meno, me nyutu ni en etwero kwanyo bal, Yecu owaco bot laco-ni ni: “An awacci ni, a malo, iting kabutoni, icit giri paco.”\\nI kare ma Yecu owaco kumeno, laco-ni onongo dong ocang woko! En onongo dong pe tye langolo. En onongo dong romo aa malo kun woto pire kene. Dano ma guneno tango man gubedo ki ur tutwal. I kare me kwogi ducu onongo peya guneno gin me aura macalo meno! Gupako Lubanga ma omiyo botgi Lapwony Madit ma twero cango two pa dano.—Marako 2:1-12.\\nPwony ango ma wanongo ki i kom tango man?\\nPwony ango ma wanongo ki i kom tango man?— Wapwonyo ni Yecu tye ki kero me timo kica pi bal ki me cango two. Wapwonyo bene gin mukene, gin mo ma pire tek adada. Wapwonyo ni kom dano doko lit pi bal.\\nKit ma wan ducu kine mukene komwa bedo lit-ti, man mono nyuto ni wan ducu lubalo?— Tye kumeno, Baibul waco ni wan ducu kinywalowa ki bal. Tika ingeyo tyen lok man ni kinywalowa ki bal-li?— Tyen lokke ni kinywalowa ki roc. I kare mukene watimo jami maraco kadi bed ni pe wamito timogi. Tika ingeyo kit ma wan ducu wanongo kwede bal?—\\nKinywalowa ki bal pien ni laco mukwongo, Adam, okwero winyo dog Lubanga. En otimo bal i kare ma oturo cik pa Lubanga. Wan ducu walako bal ki bot Adam. Mono ingeyo kit ma wanongo kwede bal ki bote? Wek kong atem titone boti i yo ma iromo niang iye.\\nWan ducu wadok lubalo nining?\\nGwok nyo dong ineno ngat mo ka tye ka yubo mugati i gin lated mugati. Ngo ma timme i kom mugati ka gin lated mugati meno bute onot? Tika ingeyo?— Ka ma onot-ti obinen i kom mugati ducu ma kiyubogi ki i iye, pe kumeno?—\\nAdam obedo calo gin lated mugati meno dok wan wabedo calo mugati. En onongo roc i kare ma oturo cik pa Lubanga. Meno onongo obedo calo en onongo alama mo marac onyo bute onot woko. Pi meno i kare ma en onywalo lutino, lutinone dong gubedo nining?— Lutinone ducu gunongo alama acel me roc-ci.\\nPol lutino pe kinywalogi ki roc madit ma itwero nenone. Tyengi ki cinggi aryo ducu nongo tye. Ento roc ma gitye kwede nongo rac matek ma weko two bwoyogi dok motmot gito woko.\\nNgene kene ni jo mukene two makogi teretere loyo luwotgi. Pingo timme kumeno? Man mono nyuto ni gin dok kinywalogi ki bal madit makato?— Pe kumeno, dano ducu kinywalogi ki bal marom aroma. Wan ducu kinywalowa ki roc. Motmot dano ducu cako nongo two mogo. Kadi wa dano ma gitemme me lubu cik ducu pa Lubanga dok pe gitiyo gin mo marac tutwal pud komgi twero doko lit.\\nKit yotkom ango ma wabibedo kwede ka balwa dong peke?\\nEnto pingo jo mukene komgi bedo lit teretere loyo luwotgi?— Tyen lokke pol. Twero bedo ni pe gitye ki gin acama muromo. Nyo mogo nongo pe gicamo cam ma mitte pi yotkomgi. Twero bedo ni gicamo kodi cam mogo ma ka kicamo mapol kelo two. Mukene bene nongo gicito kabuto i cwiny dyewor ma weko nino pe romogi. Nyo bene mogo nongo pe girukke ki bongo lageng koyo ka gikato woko ma piny ngic. Jo mukene komgi goro tutwal ma pe twero lweny ki two kadi bed ni gitemme me gwokke maber.\\nTika kare mo bibino ma pe wabitwo? Tika wabibedo agonya ki i kom bal?— Ngo ma Yecu otimo bot laco ma langolo ca?— Yecu otimo kica pi balle ci ocango twone. I kit yo acel-lu, Yecu onyutu gin ma en bitimone pi jo ma temme ki tekogi ducu me timo gin matir.\\nKa wanyutu ni pe wamito timo bal dok ni wadag jami maraco ci Yecu bicangowa. I kare ma anyim, en bikwanyo roc ma watye kwede i kare-ni. En bitimo man macalo Kabaka me Ker pa Lubanga. Pe kibikwanyo bal ki i komwa lawang acel. Kwanyone bitero kare. Ka balwa kikwanyo ci komwa pe dong bibedo lit matwal. Wan ducu wabibedo ki yotkom. Man pud dong bibedo twon mot madit adada!\\nPi nongo tam mukene madok i kom kit ma bal gudu kwede dano ducu, kwan Yubo 14:4; Jabuli 51:5; Jo Roma 3:23; 5:12; ki 6:23.","num_words":1054,"character_repetition_ratio":0.045,"word_repetition_ratio":0.0,"special_characters_ratio":0.23,"stopwords_ratio":0.298,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 24 ACO85 - Rwot oloko kweda i nino dwe apar, - Bible Search\\nEjekiel 23 Ejekiel 25\\nCarolok i kom agulu me tedo ma nyal omako\\n1Rwot oloko kweda i nino dwe apar, dwe me apar, i mwaka me aboŋwen. 2-Owacca ni, “Wod pa dano, co nyiŋ nino matin-ni woko, en nino matin-ni kikome. Kabaka me Babilon doŋ otyeko rumo Jerucalem woko i nino man kikome. 3Tuc lok man woko atyer i lok abola i carolok bot jo ma lujemo kun iwaco botgi ni, Rwot Lubaŋa owaco kuman ni,\\nCib agulu i mac, cib i mac, ony iye pii bene;\\n4ket iye riŋo ma giŋolo woko matino,\\nket riŋo ducu mabecone, riŋo em ki riŋo kwaya gwok,\\nket iye cogo mabeco ma iyero ayera wek opoŋ woko.\\n5Kwany riŋo romo maberre ki i kin romi luwotgi,\\nci irwak yen ma giŋunogi i dul dul i te agulu;\\nci ited riŋo ma iketo iye-ni, dok bene ited cogone iye.”\\n6Pien Rwot Lubaŋa doŋ owaco kuman ni, “Can i wi gaŋ ma opoŋ ki remo, ki agulu ma nyal omako, ma nyalle bene pe twero kwannye ki iye! Kwany riŋo ma giŋido-ni woko ki iye ki acel acel, kun pe iyero ayera. 7Pien remo dano ma ginekogi i dye gaŋ-ŋi pud tye iye; remone oo wa i kom got bene, pe gineko dano i ŋom ka ma remogi onoŋo gitwero umone woko ki putu. 8Pi tugo akemona wek acul kwor, omiyo aketo remo dano ma en oneko-ni i kom got, wek pe gium woko.”\\n9Pi meno Rwot Lubaŋa owaco kuman ni, “Can i wi gaŋ ma opoŋ ki remo! An bene aye ma abiduro yen me tedo madit. 10Dok ican yen, ci imok mac, ci ited riŋo woko maber, ka doŋ iony pige woko wek cogo owaŋ. 11Lacen doŋ iket i wi lodi mac ma iye tye noŋo, wek olyetti, wek molane owaŋ woko, wek cilo ma tye iye bene oleny woko, ki nyalle bene owarre otum woko. 12Abedo ka olo koma noŋo, mac pe twero kwanyo nyal mapek ma tye iye-ni. 13Nyal meno ma tye iye-ni en aye tim macol me tarwaŋ ma wubedo ka timone, wun io Jerucalem. Onoŋo kono alonyowu wudoko maleŋ, ento pe doŋ gilonyowu i kom timwu macol, pe doŋ wubilonnye matwal nio waŋ ma atoyo akemona mager-ri woko i komwu kit macalc amito. 14An Rwot doŋ atyeko loko man; ka ce kare oromo, abitiyo, Pe abidok cen ki ŋeya, kica pe bimaka, dok bene pe abiŋuti kun alubo kitwu ki gin ma wutimo; ento abiŋolo kop i komwu,” man Rwot Lubaŋa ma owaco.\\nTo pa dako pa lanebi Ejekiel\\n15Rwot dok oloko kweda. 16Owacci, “Wod pa dano, nen, doŋ acok kwanyo ŋat ma yomo cwinyi ma nenone miti-ni woko ki boti kun adoni kicel keken. Ento pe ibikumo, pe ibikok, dok bene pig waŋi pe bimol cito piny lipyaa. 17Pe icur matek, ento cur laliŋliŋ; pe ikum pi dano muto. Twe kitambarani i wii, ci iruk warri i tyeni, pe ium dogi, pe bene icam kwon pa jo ma tye ka kumo.” 18Kit meno aloko bot lwak i odiko, ci oo otyeno dakona oto woko. Orwone odiko atiyo kit macalo onoŋo gicika kwede. 19Ci lwak gupenya ni, “Pe itwero tito: botwa tyen lok me gin magi piwa, mumiyo in itiyo gin macalo man-ni?”\\n20Ci awaco botgi ni, “Rwot oloko kweda ci owacca ni 21atit lok ma en eloko-ni botwu, wun io Icrael, Rwot Lubaŋa owaco kuman ni, ‘Nen, abipyedo kabedona maleŋ-ŋi woko, ma en aye tekowu ma wutye ka wakke pire, ma wumaro nenone, dok ma yomo cwinywu twatwal-li. Doŋ awobewu ki anyirawu ma wuwekogi i ŋewu i Jerucalem-mi gibinekogi woko ki pala lucwan. 22Wubitiyo kit macalo an doŋ atyeko tiyone-ni; pe wubiumo dogwu, dok bene pe wubicamo kwon pa jo ma tye ka kumo. 23Wiwu bibedo atweya ki kitambara ki war bene bibedo i tyenwu; pe wubikumo, dok bene pe wubikok, ento komwu biballe woko pi balwu kun wucur kekenwu ma ŋat acel acel cur bot lawote. 24Kit meno Ejekiel doŋ bibedo botwu calo lanyut; kit gin ducu ma doŋ en otiyo wun bene wubitiyo. Ka man otimme, ci wubiŋeyo ni an aye a Rwot Lubaŋa.’\\n25“Doŋ in wod pa dano, i nino meno aye abikwanyo iye celgi matek-ki woko, yomcwinygi ki deyogi, gin ma gimaro nenone, kin gin ducu ma yomo cwinygi-ni. Abikwanyo bene awobegi ki anyiragi woko. 26I nino ma atimo lok man, ŋat mo ma obwot ki i lak to bibino ci titti pi gin ma otimme. 27I nino meno kikome en aye dogi binamme iye me lok bot dano mubwot-ti, ci ibiloko lok ma pe doŋ ibibedo ladoge-oto matwal. Kit meno ibibedo lanyut botgi; ci doŋ gibiŋeyo ni an aye a Rwot.”","num_words":762,"character_repetition_ratio":0.048,"word_repetition_ratio":0.005,"special_characters_ratio":0.245,"stopwords_ratio":0.268,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nyig ma Nyak pi Cwiny Maleng—Diyo Cwiny\\nDIYO cwiny pire tek i kare-ni loyo kare mo keken pien kwo tye ka doko tek i kare man me “agikki piny.” (2 Temceo 3:1-5) Pol pa jo ma gurumowa pe gidiyo cwinygi. Giparo pigi kengi, gimaro daa, dok bene pe gijukke kengi. Pi meno mitte ni wapennye kekenwa ni: ‘An mono tika dong adoko calo jo ma gurumo ka ngeta ma pe gidiyo cwinygi-ni? Tyen lokke ngo me bedo ngat ma diyo cwinye? Ngo ma atwero timone wek diyo cwiny obed kit me kwona?’\\nDIYO CWINY OBEDO GIN ANGO?\\n“Diyo cwiny” kit ma kitiyo kwede i Baibul tyen lokke ngo? Tyen lokke pe obedo kanyo peko keken. Ngat ma diyo cwinye nongo ciro can ki gen ni jami biyubbe. Pe tamo pi mitine keken, ento bene paro pi kit ma jo mukene giwinyo kwede, kadi wa jo ma gucwero cwinye nyo giune. En bedo ki gen ni kadi bed watgi pe tye maber ento biyubbe. Pe tye me ur ni Baibul tittiwa ni diyo cwiny bino calo adwogi me mar. * (nen lok ma tye i tere piny.) (1 Jo Korint 13:4) Diyo cwiny obedo but “nyig ma nyak pi cwiny maleng.” (Jo Galatia 5:22, 23) Dong ngo ma watwero timone wek wabed jo ma gidiyo cwinygi?\\nKIT ME DONGO DIYO CWINY\\nWek wadong kit me diyo cwiny, omyero waleg pi kony pa cwiny maleng, ma Jehovah miyo bot jo ma gigene. (Luka 11:13) Cwiny maleng tye ki teko madwong, ento pud mitte ni wakwo ma lubbe ki legawa. (Jabuli 86:10, 11) Man tyen lokke ni omyero watute matek me diyo cwinywa nino ducu dok wawek odok kitwa. Ento i kare mukene timone romo bedo tek. Ngo ma twero konyowa?\\nOmyero wakwan lok i kom Yecu dok walub lanene maber loyo. I kare ma lakwena Paulo oloko i kom ‘kit pa dano manyen,’ ma i kine tye iye diyo cwiny, en ocuko cwinywa ni: “Wuwek kuc pa Kricito ma yam olwongowu i kom acel aye olo cwinywu.” (Jo Kolocai 3:10, 12, 15) Me timo meno, omyero walub lanen pa Yecu dok wabed ki gen ni Lubanga biyubo jami i kare ma mitte kikome. Ka wamedde ki bedo ki gen meno, ci wabimedde bene ki diyo cwinywa, labongo paro pi gin ma tye ka timme i kabedo murumowa.​—Jon 14:27; 16:33.\\nWan ducu wamito ni lobo manyen obin cutcut. Ento ka watamo i kom kit ma Jehovah odiyo kwede cwinye i komwa, wapwonnye me diyo cwinywa bene. Baibul jingo cwinywa ni “[Jehovah] pe galle agala ki cobo cikkene kit macalo jo mogo gitamo kwede, ento en pud tye ka diyo cwinye i komwu, pien en pe mito ni ngat mo orweny woko matwal, ento mito ni jo ducu guo i ningut.” (2 Petero 3:9) Ka watamo i kom kit ma Jehovah diyo kwede cwinye i komwa, ci wan bene wabidiyo cwinywa i kom jo mukene. (Jo Roma 2:4) Kare mene ma diyo cwiny mitte iye tutwal?\\nKARE MOGO MA DIYO CWINY MITTE TUTWAL\\nNino ducu wakato ki i jami ma temo diyo cwinywa. Me labolle, omyero wadi cwinywa wek pe wangol dog jo mukene tutwalle ka watye ki gin mo ma pire tek ma wamito waco botgi. (Yakobo 1:19) Mitte bene ni wadi cwinywa ka ngat mo ocwero iwa. Me ka keco oyotoyot, bedo ber ka wiwa opo i kom kit ma Jehovah gin ki Yecu gidok kwede i kom gorowa. Gin pe giketo cwinygi i kom bal matino tino ma watimo. Ento giketo cwinygi i kom kit mabeco ma watye kwede dok gidiyo cwinygi i komwa wek ominiwa kare me yubo ka ma wabalo iye.​—1 Temceo 1:16; 1 Petero 3:12.\\nDiyo cwiny bene mitte ka ngat mo owacciwa ni waloko nyo watimo gin mo marac. Pol kare cutcut, wakeco dok wabedo ki miti me gengo ngewa woko. Ento Lok pa Lubanga wacciwa ni omyero wadok i yo mapat ka kimiyowa tira. Waco ni: “Dano ma diyo cwinye ber kato ngat ma lawakke. Pe myero iwek kiniga omaki oyotoyot; jo ma luming aye kano kiniga i cwinygi.” (Latitlok 7:8, 9) Dong kadi bed kikok i komwa gobagoba, pud omyero wadi cwinywa dok watam matut ma peya wadok iye. Meno aye gin ma Yecu otimo i kare ma jo mogo gukok i kome gobagoba.​—Matayo 11:19.\\nLunyodo bene omyero gudi cwinygi i kom lutinogi tutwalle ka mitte ni gukonygi me loko tamgi nyo me weko miti maraco. Nen kong labol pa Mattias ma tiyo i Betel mo i lobo Ulaya. I kare ma Mattias onongo tye mwaka apar ki wiye, lutino kwan luwote onongo ginyware pi niyene. I acakkine lunyodone pe gungeyo ngo ma tye ka timme. Ento lacen lunyodone guneno ni Mattias ocako bedo ki akalakala i kom niyene. Gillis, ma won Mattias, owaco ni onongo mitte adada ni en kacel ki dakone gudi cwinygi i kare meno. Mattias onongo penyo lapeny calo: “Lubanga mono en anga? Ka Baibul pe obedo lok pa Lubanga kono? Wangeyo nining ni Lubanga mito ni watim kit man nyo kuman?” En bene onongo penyo wonne ni: “Pingo omyero kinena calo ngat marac ka pe alubo niyeni?”\\nGillis otito ni: “I kare mukene awobiwa-ni onongo penyo lapeny kun nongo tye ki akemo, pe i koma nyo i kom mine, ento i kom lok me ada, pien en onongo winyo ni lubo ada balo kucce.” Gillis okonyo wode nining? “Onongo wabedo piny wan ki woda ci waloko pi cawa malac.” Pol kare Gillis onongo winyo lok pa Mattias laling kun penye lapeny mogo me temo niang tamme ki kit ma en winyo kwede. I kine mukene Gillis onongo tito gin moni bot wode ci wacce ni kong otam iye pi kare mo ma peya guloko iye doki. I kare mukene, en Gillis bene onongo waco ni wode omyero omine kare me tam i kom lokgi-ni. Pi lok ma gubedo ka loko kare ki kare-ni, Mattias ocako niang tyen lok me ginkok ki dok ni Jehovah marowa dok tye ki twero me loyowa. Wonne owaco ni: “Otero kare, dok obedo tek adada, ento motmot, mar pi Jehovah odongo i cwinye. An kacel ki min oda cwinywa yom ni diyo cwinywa me konyo latinwa i kare ma en tye mwaka apar ki wiye okelo adwogi maber dok ogudo cwinye.”\\nI kare ma Gillis gin ki min ode onongo gitye ka konyo latingi, gubedo ki gen ni Jehovah bikonyogi. Gillis owaco ni: “Pol kare onongo awaco ki Mattias ni marwa pire omiyo an ki mine walego matek adada ni Jehovah okonye me niang lok ada ma wapwonye kwede.” Lunyodo man cwinygi yom ni gudiyo cwinygi dok pe guilo cinggi woko!\\nDiyo cwiny bene mitte ka watye ka gwoko dano me otwa nyo laremwa ma tye ki two ma ri pi kare malac. Tam kong i kom labol pa Ellen * (nen lok ma tye i tere piny), ma bene bedo i lobo Ulaya.\\nMwaki ma romo aboro angec, two akweya kom ogoyo cwar Ellen kiryo ma obalo adamme woko. Macalo adwogine, cware dong pe twero winyo yomcwiny nyo cwercwiny mo. Man obedo twon peko madit adada bot Ellen. En owaco ni: “Man mito diyo cwiny kacel ki lega matek adada.” Dok en omedo ni: “Wang ginacoya ma amaro loyo dok ma kweyo cwinya aye Jo Pilipi 4:13, ma waco ni: ‘Atwero jami ducu liweng pi teko ma en miya. *’” Ki teko kacel ki kony pa Jehovah, Ellen tye ka kanyo peko meno kun diyo cwinye.​—Jabuli 62:5, 6.\\nLUB LANEN PA JEHOVAH ME DIYO CWINY\\nNgene kene ni lanen maber loyo me diyo cwiny obedo Jehovah. (2 Petero 3:15) Ki i Baibul, wakwano labol mapol me diyo cwiny pa Jehovah. (Nekemia 9:30; Icaya 30:18) Tika wi po kit ma Jehovah odok iye i kare ma Abraim obedo ka penye lapeny mapol i kom Tamme me jwero Codom woko? Jehovah pe ongolo lok pa Abraim. En odiyo cwinye kun winyo lapeny ki par pa Abraim ducu. Ci lacen, Jehovah onyuto ni ewinyo par pa Abraim dok ocuko cwinye ni pe Ebijwero Codom kadi bed ni dano apar keken ma kitgi atir ginonge iye. (Acakki 18:22-33) Jehovah kare ducu diyo cwinye ka tye ka winyo lok dok kiniga pe make oyot!\\nDiyo cwiny obedo kit pa dano manyen ma Lukricitayo ducu omyero gubed kwede. Ka watute matek me bedo jo ma gidiyo cwinygi, ci wabimiyo deyo bot Wonwa, Jehovah ma paro piwa dok diyo cwinye, dok wabibedo i kin “jo ma pi niyegi, ki pi diyo cwinygi, gitye ka nongo gin ma yam Lubanga ociko pire.”​—Jo Ibru 6:10-12.\\n^ para. 4 Nyig me mar kinyamo i pwony mukwongo i kin pwony abongwen ma kati kare ki kare ma loko i kom nyig ma nyak pi cwiny maleng.\\n^ para. 15 Nying mogo kiloko.\\n^ para. 16 Wang ginacoya man kikwanyo ki i Baibul me New World Translation","num_words":1406,"character_repetition_ratio":0.051,"word_repetition_ratio":0.0,"special_characters_ratio":0.242,"stopwords_ratio":0.304,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Acakki 26 ACO85 - Kec dok opoto i lobo aye, ma pat ki - Bible Search\\nAcakki 25 Acakki 27\\nIcaka i Gerar ki i Beer-ceba\\n1Kec dok opoto i lobo aye, ma pat ki kec ma yam koŋ opoto i kare pa Abraim ca. Ka Icaka ocito i Gerar, bot Abimelek kabaka Piliciti. 2Ci Rwot onen bote kun wacce ni, “Pe icit i lobo Ejipt; ber ibed i lobo ma abititti. 3-Koŋ ibed i lobo man, an bene abibedo kwedi, abimiyi gum; pien lobo man ducu abimiyo boti ki bot likwayi, dok abicobo kwoŋ ma yam akwoŋo bot woru Abraim. 4Abimiyo likwayi nya mapol macalo lwak lakalatwe me polo, abimiyo likwayi lobo man ducu; dok rok ducu ma wi lobo gibilimo gumgi ki i komgi; 5pien yam Abraim oworo doga, kun cobo cikka ki gin ma aciko ducu.”\\n6Icaka obedo i Gerar. 7-Ka jo kunnu gupenye lok kom dakone, en ogamo ni, “En lamera”; pien olworo waco ni, “Dakona”, kun tamo ni, “Wek wegi lobo pe guneka woko pi Labeka”; pien onoŋo nen mwonya mada. 8Ka doŋ odikke kunnu kare malac, ci Abimelek kabaka pa jo Piliciti oneno Icaka ki i waŋ dirica ka obedo ka tuko ki dakone Labeka. 9Abimelek ocako lwoŋo Icaka owacce ni, “Nen, man dakoni; piŋo in kono nene iwacci, ‘En lamera’?” Icaka odokke iye ni, “Pien onoŋo atamo ni, ‘Wek pe guneka woko pire.’ ” 10Abimelek ogamo ni, “Itimowa kuman piŋo? Ka nene dano mo obuto ki dakoni, kono ikelo bal i komwa nono.” 11Abimelek ocako juko lwakke ducu, kun waco ni, “Dano mo ka ogudo kom laco man, nyo dakone, gibineke woko.”\\n12Icaka ocoyo poto i lobo meno; ci okayo cam ma dodo tyen miya i mwakanu. Rwot aye omiye gum, 13dano-nu odoko lalonyo, obedo ka medde ki limo jami, nio ka odoko twon lalonyo. 14Olimo lim madwoŋ makwo, dyaŋi ki dyegi, ci gaŋŋe opoŋ ki lwak dano, omiyo nyeko omako jo Piliciti i kome.\\n15Onoŋo jo Piliciti gujuko waŋ it guculo woko ducu ki lobo, ma con lutic pa wonne aye yam gukwinyo i kare pa wonne Abraim. 16Abimelek ocako waco ki Icaka ni, “Doŋ koŋ ia woko ki botwa, pien itek ikatowa woko.”\\n17Ci Icaka oa woko ki botgi, ocito, ogony otiro i nota me Gerar, ci obedo iye. 18Icaka dok ocako golo waŋ pii ma yam gikwinyo i kare pa wonne Abraim; pien yam koŋ jo Piliciti guju kogi woko i kare ma doŋ wonne Abraim oto woko-ni; ci dok ocako lwoŋo nyiŋgi kit ma yam wonne, olwoŋogi kwede. 19Ento lutic pa Icaka gutyeko kwinyo waŋ it i nota-nu, ci gunoŋo iye waŋ it maloŋo. 20Lukwat pa jo Gerar gucako da ki lukwat pa Icaka, kun giwaco ni, “Pii man mewa.” Mumiyo en ocako nyiŋ waŋ pii meno ni. Ecek*, ni pien gubedo ka da iye kwede. 21Ka doŋ okwinyo waŋ it mukene, dok gucako da pi eno bene; mumiyo olwoŋo ni Citna*. 22Dok oa woko ki kunnu, okwinyo dok waŋ it mukene aye. Pe doŋ daa obedo tye pi meno; mumiyo olwoŋo nyiŋe ni Rekobot*, kun waco ni, “Pien tin doŋ Rwot oyabowa kabedo malac, doŋ wabinya i lobe-ni.”\\n23Ka oa woko ki kunnu odak i Beer-ceba. 24Rwot dok onen bote i dyewor meno, ma wacce ni “An Lubaŋa pa woru Abraim; pe ilwor, pien atye kwedi, abimiyi gum, dok abimiyo likwayi nya mapol pi laticca Abraim.” 25Omiyo ocano keno tyer pi Rwot kunnu, ci olwoŋo iye nyiŋ Rwot; ci oguro kemane kunnu. Luticpa Icaka dok gukwinyo waŋ it kunnu.\\nIcaka ki Abimelek gucikke\\n26-Abimelek ocito bote, oa ki i Gerar, kacel ki Akujat lamiye tam, ki Pikol ladit lawimony mere. 27Ci Icaka owaco botgi ni, “Wunwubino bota pi lok aŋo, ma wun kono wudaga, dok yam doŋ wuryema ki i lobowu?” 28Gin gugamo ni, “Wan waneno atir ni Lubaŋa tye kwedi, mumiyo wawacci, wek kwoŋ obed i kin in ki wan, wek waket gicikke ki in, 29wek pe ibitimwa marac, macalo wan bene yam pe wagudo komi, pe bene watimo gin mo marac i komi, ento tim maberre keken, dok bene waryemi woko ia ki i kinwa ki kuc. Kombeddi in aye ŋat ma Rwot omiyo gum.” 30Ci otedogi karama, ka gucamo, gumato. 31Gua malo odiko con, ci gukwoŋo kwoŋ ŋat man ki lawote; ka doŋ Icaka olwokogi i yo tugi, gua, gupokke kwede ki kuc. 32I nino meno bene kikome en aye lutic pa Icaka gubino bote, gutitte lok kom waŋ it ma gityeko kwinyone, kun giwacce ni, “Watyeko noŋo pii.” 33Ocako nyiŋe ni Ciba, mumiyo nyiŋ gaŋ meno gilwoŋo ni Beer-ceba nio wa onyoo.\\n34Ka Ecau doŋ ditte romo mwaka pyeraŋwen, onyomo monne, Judit nya pa Beeri, jo Kit, ki Bacemat nya pa Elon, jo Kit bene. 35Gumiyo cwercwiny madwoŋ bot Icaka ki Labeka.","num_words":772,"character_repetition_ratio":0.043,"word_repetition_ratio":0.0,"special_characters_ratio":0.25,"stopwords_ratio":0.241,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Jo Korint 6 ACO85 - I ticwa kacel ki Lubaŋa bene - Bible Search\\n2 Jo Korint 5 2 Jo Korint 7\\n2 Jo Korint 6\\n1I ticwa kacel ki Lubaŋa bene walego ni, kit ma doŋ wunoŋo kwede kica pa Lubaŋa-ni, pe wuwek oballe nono, 2-pien en yam owaco ni,\\n“Yam awinyi i kare me timo dano maber,\\nyam akonyi i kare me laro dano.”\\nWunen, man aye kare ma gitimo iye ber bot dano. Tin aye nino me larre. 3Wan pe wamito waket ariya mo i yo pa ŋat mo, wek dano pe guwac ni ticwa rac; 4ento i kare ducu wanyuto berwa kenwa macalo wan lutic pa Lubaŋa kun waciro matek twatwal, i can ki peko ki ayelayela ma odiyowa. 5-Gipwodowa, gitweyowa i buc, dano giroko lwak me lweny i komwa, watiyo tic matek, ma nino ki cam bene oremowa. 6Wanyuto ni wan lutic pa Lubaŋa pi kitwa maleŋ, pi ŋec ma watye kwede, pi diyo cwinywa ki pi kicawa; pi Cwiny Maleŋ, ki pi mar ma watye kwede ma goba pe iye, 7pi tito lok me ada, ki pi tek pa Lubaŋa. Doŋ wamako jami lweny me kit ma atir i ciŋwa ryoryo, tuŋ lacuc ki tuŋ lacam. 8Giketo deyo i komwa, dok bene giketo lewic i komwa, giyetowa dok bene gipakowa. Giterowa macalo lugoba, ento kun wan jo me ada. 9Giterowa macalo jo ma pe giŋene, ento giŋeyowa twatwal. Gilokowa wadoko calo jo muto, kun wan mere jo makwo. Kadi gitimwa gujiguji, pe ginekowa; 10kadi gimiwa kumo, cwinywa noŋo pud bedo yom nino ducu; wanen macalo lucan, ento wan aye ma wamiyo jo mapol gidoko lulonyo; wanen calo pe watye ki gin mo, ento kun kono watye ki jami ducu.\\n11Wun jo Korint, wan doŋ waloko kwedwu ka maleŋ, dok bene doŋ wayabo cwinywa botwu malac. 12Wan pe waumo cwinywa woko botwu, ento wun aye wuumo cwinywu. 13An aloko kwedwu macalo wun litinona; kit ma watimowu kwede, wun bene wutim kit meno; wuyab cwinywu botwa malac.\\n14Pe wuribbe kun wubedo kacel ki jo ma pe guye Yecu, pien kitwu patpat. Doŋ kit ma atir ki tim maraco gitwero bedo lurem niŋinŋ? Leŋo ki colpiny gitwero ribbe gibedo kacel niŋniŋ? 15Doŋ tam pa Kricito ki pa Belial * twero rwatte? Gin aŋo ma dano ma oye Yecu twero nywako gin ki ŋat ma pe oye? 16-Ot pa Lubaŋa kono twero ribbe niŋniŋ ki cal jogi? Pien wan aye wabedo ot pa Lubaŋa makwo; macalo en Lubaŋa doŋ owaco ni,\\n“An abibedo i igi, abibedo ka\\nwot awota i kingi,\\ngin bene gibibedo jona.\\n17-Pi meno doŋ wua woko ki i kingi,\\nwupokke woko kwedgi, man lok pa Rwot,\\npe wugud gin mo ma kome ki keni;\\nwun bene wubibedo awobena ki\\nman lok pa Rwot Won Twer Ducu.”","num_words":440,"character_repetition_ratio":0.047,"word_repetition_ratio":0.0,"special_characters_ratio":0.243,"stopwords_ratio":0.275,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Kocea 1 ACO85 - Man lok pa Rwot ma yam obino bot Kocea, - Bible Search\\nDaniel 12 Kocea 2\\nDako ma pe genne\\n1-Man lok pa Rwot ma yam obino bot Kocea, wod pa Beeri i kare pa Ujia, Yocam, Akaj ki Kejekia ma gin luker me Juda, ki i kare pa Jeroboam wod pa Yoaci kabaka me Icrael.\\n2I kare ma Rwot okwoŋo lok ki i dog Kocea, Rwot owaco bot Kocea ni, “Cit icinyom nyako ma lakwele, wek inywal kwede litino me kwele, pien lobo tye ka timo tim kwele pi kwero lubo Rwot.” 3Kocea ocito onyomo Gomer nya pa Diblaim, ci Gomer ogamo ic, onywalo latin laco.\\n4-Rwot owaco bot Kocea ni, “Cak nyiŋe Jejreel, pien odoŋ kare manok, abiketo can i kom ot pa Yeko pi remo ma oonyo i Jejreel, dok abimiyo ker me ot pa Icrael doŋ gik woko. 5Dok i nino meno abituro atum pa Icrael woko ki i nota me Jejreel.”\\n6Gomer doki ogamo ic, ci onywalo latin nyako, Rwot owaco bot Kocea ni, “Cak nyiŋe Lo-rukama*, pien pe dok abimedde ki timo kica i kom ot pa Icrael, pe abiweko balgi kadi ki acel. 7Ento abitimo kica ki ot pa Juda, abilarogi pi tok pa Rwot Lubaŋagi; pe abilarogi ki atum, kadi ki pala lucwan, nyo ki lweny, nyo ki aguragura, kadi ki wegi aguragura.”\\n8Ka doŋ Gomer ogeŋo latin doto cak, ci ogamo ic, onywalo latin laco. 9Rwot owacci, “Cak nyiŋe, Lo-ammi*, pien wun pe wujona, dok an pe Lubaŋawu.”\\n10-Ento wel jo Icrael bibedo macalo kweyo me dog nam, ma pe pimme, ma pe kwanne bene; dok i kabedo ka ma ceŋ giwaco botgi ni, “Wun pe wujona” gibiwaco botgi ni, “Wun litino pa Lubaŋa makwo.” 11Jo Juda ki jo Icrael gibicokke kacel, ci gibiketo ŋat acel ma bi telo wigi; ci gibia woko ki i lobo meno, pien nino pa Jejreel bibedo dit twatwal.","num_words":305,"character_repetition_ratio":0.07,"word_repetition_ratio":0.0,"special_characters_ratio":0.251,"stopwords_ratio":0.289,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Matayo 22 ACO85 - Yecu dok oloko kwedgi i carolok kun - Bible Search\\nCarolok i kom karama me nyom\\n1Yecu dok oloko kwedgi i carolok kun wacci, 2Ker me polo rom ki kabaka ma yam otedo karama me nyom pa wode, 3ci ooro luticce me cito ka lwoŋo jo ma onoŋo yam gilwoŋogi i karama meno, ento gukwero bino woko. 4Dok ooro lutic mukene, kun waco botgi ni, “Wuwac bot jo ma onoŋo gilwoŋogi ni, Nen, doŋ ayubo cam ducu tye, twonina ki rocina ma moo doŋ ginekogi woko, doŋ giyubo jami ducu tye; wubin i karama me nyom.” 5Ento pe guketo cwinygi iye, gucito citogi, ŋat acel ocito i potone, ŋat mukene ocito i cato wille, 6jo mukene ma gudoŋŋe gumako luticce, gutimogi ki tim me lewic, ci gunekogi woko. 7Kiniga omako kabaka, ci ocwalo monye guneko lunek-gu woko, dok guwaŋo gaŋigi woko bene. 8Dok owaco bot luticce ni, “Karama doŋ giyubo, ento jo ma onoŋo nene gilwoŋogi pe doŋ gimyero. 9Pi meno wucit i yo madito, wulwoŋ jo mapol ma wubinoŋo, wuwek gubin i karama me nyom.” 10Lutic magi gucito i yo gudo ci gucoko jo ducu ma gunoŋo; jo maraco kacel ki jo mabeco; mumiyo ot me nyom opoŋ woko ligwik ki welo. 11“Ento i kare ma kabaka odonyo i ot ka neno welo, ci oneno laco mo obedo kunnu ma pe onoŋo oruko boŋo me nyom. 12Cutcut otugi penye ni, ‘Larema, idonyo kany niŋniŋ ma kun pe iruko boŋo me nyom?’ Laco-nu oliŋ aliŋa litik. 13-Mumiyo kabaka ociko lugwok-welo ni, ‘Wutwe ciŋe wa ki tyene woko, ci wubole kwede woko i piny macol; kunnu dano gibikok kun gikayo lakgi.’ 14Pien jo ma gilwoŋo pol, ento ma giyero nok.”\\n(Marako 12.13-17; Luka 20.20-26)\\n15Luparicayo gucito guporo lok kit macalo myero gimak kwede lok ma a i doge. 16Ci guoro bote lupwonnyegi kacel ki jo pa Kerode, kun giwacci, “Lapwony, wan waŋeyo ni in dano me ada, dok ipwonyo yo pa Lubaŋa ki ada, dok bene pe iparo pi dano mo, pien in pe ineno kom dano ki woko. 17Tit botwa gin ma itamo. Cikwa ye ni gicul mucoro bot cecar nyo pe?” 18Ento Yecu oŋeyo raccwiny ma gitye kwede, ci owaco botgi ni, “Wun wubwola piŋo, wun lugoba? 19Koŋ wunyutta kom lim ma giculo kwede mucoro-ni.” Ci gukelo bote. 20Yecu openyogi ni, “Cal ki coc ma gicoyo i kome-ni pa aŋa?” 21Gugamo ni, “Pa Cecar.” Ci owaco botgi ni, “Wudwok jami pa Cecar bot Cecar, ki jami pa Lubaŋa wudwok bot Lubaŋa.” 22I kare ma guwinyo lokke guuro matek; ci guweke gucito woko.\\n(Marako 12.18-27; Luka 20.27-40)\\n23-I nino meno bene Lucadukayo gubino bot Yecu, gin aye jo ma onoŋo giwacci jo muto pe gicer. Ci gupenye ki peny mo acel, 24-ni, “Lapwony, Moses yam owaco ni, ‘Ka ce laco mo oto ma pe onywalo latin, ci ominne myero olak dakone, wek onywal kwede litino ma ka-ka ominne.’ 25Yam onoŋo tye co abiro i kinwa ma gin ducu omego. Laco mukwoŋo onyomo dako, ci oto woko ma pe obwoto latin mo, oweko dako bot ominne. 26Dano me aryo ki me adekke bene ducu kit meno, nio wa i kom dano me abirone. 27Lacen ki i ŋegi ducu, dako bene oto. 28Doŋ i kare me cer dako-nu bibedo pa aŋa i kin co abiro-nu? Pien gin ducu onoŋo gubedo kwede.”\\n29Ento Yecu odok iye ni, “Wun wurwenyo, pien pe wuŋeyo gin ma gicoyo i ginacoya, kadi wa teko pa Lubaŋa bene wukwiya. 30Pien i kare ma dano gibicer woko, doŋ pe gibinyomme, ento gibibedo macalo lumalaika ma i polo. 31Ento i kom lok man me cer ki i kin jo muto-ni, yam pe wukwano lok ma Lubaŋa oloko botwu ni, 32-‘An Lubaŋa pa Abraim, ki Lubaŋa pa Icaka, ki Lubaŋa pa Yakobo’? En pe Lubaŋa pa jo muto, ento Lubaŋa pa jo makwo.” 33Ka lwak guwinyo, ci guuro pwonye matek.\\n(Marako 12.28-34; Luka 10.25-28)\\n34I kare ma Luparicayo guwinyo ni Yecu otwoyo dog Lucadukayo woko ki lok, ci gucokke kacel. 35-Dano mo i kingi onoŋo lapwony-cik, oteme openye ki peny acel, ni 36“Lapwony, cik mene madit makato cik ducu?” 37-Yecu odokke iye ni, “Mar Rwot Lubaŋani ki cwinyi ducu, ki tiponi ducu, ki tammi ducu. 38Man aye cik madit dok mukwoŋo. 39-Ki me aryone ma rom kwede en ene ni, Mar lawoti macalo imarre keni. 40I kom cik magi aryo lok ducu ma tye i cik ki i pwony pa lunebi gucuŋ iye.”\\n(Marako 12.35-37; Luka 20.41-44)\\n41I kare ma Luparicayo doŋ gucokke kacel, Yecu openyogi kun wacci, 42“Wutamo gin aŋo i kom Kricito ma Lubaŋa oyero? En lakwar aŋa?” Gudokke iye ni, “Lakwar Daudi.” 43Yecu dok openyogi ni, “Piŋo kono Cwiny Maleŋ dok omiyo Daudi olwoŋe ni Rwot? Pien yam oloko ni,\\n44-‘Rwot owaco bot Rwoda ni,\\n45Ka en Daudi aye yam olwoŋe ni Rwot, ci en dok bedo lakwarre niŋniŋ?” 46Dano mo pe ma otwero dokke iye lok mo kadi ki acel, dok cakke i kare meno ŋat mo pe oette me penye ki kit peny mo.","num_words":812,"character_repetition_ratio":0.043,"word_repetition_ratio":0.0,"special_characters_ratio":0.267,"stopwords_ratio":0.296,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Jo Tecalonika 5 ACO85 - Ento lok ma dok i kom kare, - Bible Search\\n1 Jo Tecalonika 4 2 Jo Tecalonika 1\\n1 Jo Tecalonika 5\\n1Ento lok ma dok i kom kare, ki nino, utmegiwa, pe myero aco pire botwu, 2pien wun kikomwu doŋ wuŋeyo maber ni, nino pa Rwot bibino macalo lakwo ma bino i dyewor. 3Ka dano giwaco ni, “Kuc tye, piny okwe mot, gin mo marac pe,” to biturugi atura calo arem me nywal ma turu dako muyac, ka larre biloyogi woko. 4Ento wun pe wutye i piny macol, utmegiwa, ma twero miyo nino-nu turuwu atura calo lakwo. 5Pien wun ducu wubedo jo me ceŋ, jo me dyeceŋ; wan pe jo me dyewor nyo me piny macol. 6Pi meno, pe myero waninu anina macalo jo mukene, ento wabed ka neno piny kun wagwokke. 7Pien jo ma nino, ginino dyewor, jo ma mer ki koŋo gimer bene dyewor, 8ento wan jo me dyeceŋ myero wabed jo ma wagwokke. Waruku niye ki mar gubed nyonyo me geŋo korwa, waruku bene gen me larre obed tok wiwa me lweny. 9Pien Lubaŋa pe oyerowa ni kinigane opot i komwa, ento ni walarre pi Rwotwa Yecu Kricito, 10ma yam oto piwa, ni wek kadi ka waneno nyo wanino, wabibed kwo kacel kwede. 11Pi meno wucuk cwinywu kekenwu, dok wukonnye bene kekenwu wek wudoŋ i cwinywu, ŋat acel acel okony lawote me doŋo, kit macalo wutye ka timone-ni.\\nCuko cwiny ki mot me agikki\\n12Wabako dogwa botwu utmegiwa, wuwor jo ma tye ka tic i kinwu ma gicanne piwu i Rwot, kun gipwonyowu. 13Wuket deyo madwoŋ i komgi pi ticgi, dok wumargi bene. Wubed ki kuc i kinwu kekenwu. 14Dok wabako dogwa botwu, utmegiwa, wujuk jo ma balo kare laboŋo tic, wucuk cwiny jo ma cwinygi odoko nyap, wukony jo ma goro, wudi cwinywu bene i kom dano ducu. 15Wunen maber ni ŋat mo i kinwu pe ocul gin marac pi tim marac ma gitimo i kome, ento kare ducu wutem me timo ber i kinwu kekenwu ki bot jo ducu. 16Cwinywu obed yom kare ducu. 17Wuleg Lubaŋa ma pe wukeŋ. 18Wumi pwoc i kit gin ducu, pien meno aye gin ma Lubaŋa mito ki botwu i Kricito Yecu. 19Pe wugeŋ Cwiny Maleŋ me tiyo ticce i iwu, 20pe wuca bene lok ma Lubaŋa miyo bot dano me atita, 21ento wubed ki waŋ mabit me neno jami ducu; wumak gin maber matek. 22Wukwer tim maraco ducu.\\n23Lubaŋa kikome ma en won kuc omiwu wudok jo maleŋ i yo ducu, ogwok cwinywu ki tipowu ki komwu wek wubed laboŋo lok mo ma loyowu i kare me dwogo pa Rwota Yecu Kricito. 24Ŋat mulwoŋowu-ni genne, dok bitiyo.\\n25Utmegiwa, wuleg Lubaŋa piwa.\\n26Wumot utmego ducu ki mot me mar.\\n27Acikowu matek i nyiŋ Rwot ni, myero wukwan waraga man bot utmego ducu.\\n28Kica pa Rwotwa Yecu Kricito obed kwedwu.","num_words":460,"character_repetition_ratio":0.05,"word_repetition_ratio":0.0,"special_characters_ratio":0.245,"stopwords_ratio":0.32,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Tic Pa Lukwena 9 ACO85 - Ento Caulo onoŋo pud buro - Bible Search\\nTic Pa Lukwena 8 Tic Pa Lukwena 10\\nTic Pa Lukwena 9\\nCaulo olokke oye Yecu\\n(Tic 22.6-16; 26.12-18)\\n1Ento Caulo onoŋo pud buro lupwonnye pa Rwot kun mito nekogi, ci ocito bot ajwaka madit pa Lubaŋa, 2olege waraga me cito kwede i Damaciko, wek ka enoŋo dano ma lubo Yo ma gitye kunnu, co wa ki mon, ci etwegi, ekelgi i Jerucalem. 3I kare ma en tye ka wot, ma doŋ onyiko cok ki Damaciko, ci dero oa ki i polo oryeny ocaro kome. 4Ka opoto piny ci owinyo dwan ma waco bote ni, “Caulo, Caulo, iyela piŋo?” 5Ogamo ni, “In aŋa, Rwot?” Ci owacce ni, “An aye Yecu, ma itye ka yelone-ni. 6Ento a idony i gaŋ, ci gibititti gin ma myero iti.” 7Jo ma yam guwoto kwede gucuŋ laliŋ, ma kun giwinyo dwan ento pe gineno ŋat mo. 8Caulo oa malo ki ka ma opoto iye piny i ŋom-mi, ento ka oyabo waŋe, ci pe oneno gin mo. Gipeye ki ciŋe gikele i Damaciko. 9Obedo nino adek ma pe neno piny pe camo dok pe mato bene.\\n10Onoŋo tye lapwonnye mo i Damaciko ma nyiŋe Anania. Rwot owacce i waŋ lek ni, “Anania.” En ogamo ni, “An atye en, Rwot.” 11Ci Rwot owaco bote ni, “A ilub yo ma gilwoŋo ni Atir, ipeny i ot pa Juda laco mo ma nyiŋe Caulo me Taruco; en bene noŋo tye ka lega. 12En oneno dano mo i waŋ lek ma nyiŋe Anania ka donyo bote kun keto ciŋe i kome wek waŋe oyabbe.” 13Ento Anania odok iye ni, “Rwot, yam awinyo lok i kom dano man ki bot jo mapol pi kit ma otimo kwede joni marac i Jerucalem. 14En obino kany bene ki twero pa ajwagi madito me tweyo jo ducu ma gilwoŋo nyiŋi.” 15Ento Rwot owacce ni, “Citi, pien en aye gin ticca ma doŋ ayero pi tero nyiŋa i nyim Lurok ki luker ki jo Icrael. 16An kikoma abinyutte can madwoŋ ma en myero ocir pi nyiŋa.” 17Ci Anania oa ocito odonyo i ot. Oketo ciŋe i kome kun waco ni, “Ominwa Caulo, Rwot Yecu ma onyutte boti i waŋa yo ma ibino iye-ni ocwala boti wek waŋi oyabbe, wek ipoŋ bene ki Cwiny Maleŋ.” 18Ci gin macalo atura opoto woko ki i waŋe cut, ocako neno piny. Ka oa ci gibatija en, 19ka lacen ocamo cam ci olimo tek.\\nCaulo otito lok i kom Yecu i Damaciko\\nObedo kunnu pi kare manok ki lupwonnye ma i Damaciko. 20Ocako tuco lok i kom Yecu i kacokke cut kun waco ni, “En Wod pa Lubaŋa.” 21Ci jo ducu ma guwinyo lokke guuro, kun giwaco ni, “Man pe en aye laco ma yam omito tyeko jo ma gikwoŋo nyiŋ man i Jerucalem-mi? Dok en bene obino kany pi lok meno, pi tweyo dano wek etergi bot ajwagi madito.” 22Ento teko pa Caulo omedde ameda, omiyo lewic omako Lujudaya ma gibedo i Damaciko, pien en onyuto atir ni Yecu en aye Kricito ma Lubaŋa oyero.\\nCaulo obwot ki i ciŋ Lujudaya\\n23-Ka nino okato mapol, ci Lujudaya gucokke, gupiro lok me neke. 24Ento Caulo owinyo pi lok ma giyubo. Onoŋo gikuro en i dogcel me Damaciko dyeceŋ ki dyewor wek gineke woko; 25ento lupwonnyene gutiŋe ki aduku i dyewor, ci gucwale piny ki i wi cel.\\nCaulo ocito Jerucalem\\n26Ka Caulo obino oo i Jerucalem ci otemo ribbe ki lupwonnye; ento gin ducu guwore, pien onoŋo peya guye ni en lapwonnye pa Yecu. 27Ento Barnaba otere, ci okele bot lukwena, ka otito botgi kit ma en oneno kwede Rwot i yo, oloko kwede, dok obedo i Damaciko ka tito lok ki tekcwiny laboŋo lworo i nyiŋ Yecu. 28Ci doŋ en obedo kacel kwedgi, obedo ka wirre kwedgi i Jerucalem, 29kun tito lok i nyiŋ Rwot ki tekcwiny laboŋo lworo. Oloko bene ki Lujudaya ma giloko leb Grik, kun pyem kwedgi; ento gin guyenyo yo me neke. 30Ka utmego guŋeyo lokke, ci gularo kwede i Cecaria, ci gucwale i Taruco.\\n31Lwak muye Yecu ma i Judaya ducu ki Galilaya ki Camaria doŋ gubedo ki kuc, ci gudoŋo gucuŋ matek, kun gilworo Rwot i kwogi me nino ducu. Cwiny Maleŋ obedo ka jiŋo cwinygi, welgi bene medde ameda.\\nPetero ocaŋo Ainea\\n32I kare meno Petero obedo ka wirre i kingi ducu, ci ocito piny bot jo pa Lubaŋa ma gibedo i Lida. 33Kunnu en onoŋo iye dano ma nyiŋe Ainea, ma yam obuto i wi kitanda mwaka aboro pi two akweya. 34Ci Petero owaco bote ni, “Ainea, Yecu Kricito ocaŋo twoni woko; a malo ipet kabutoni.” Ci otugi a malo oyot. 35Jo ducu ma gibedo i Lida ki Caron gunene, ci gulokke bot Rwot.\\nPetero ocero Tabica\\n36Yam tye i Jopa lapwonnye ma dako ma nyiŋe Tabica, ma i leb Grik gilwoŋo ni Dorka, te lokke Lajwa. En yam tiyo tic mabeco mapol mada, dok konyo lucan. 37I kare meno two omake ci oto woko. Ka gityeko lwoko kome ci gupyelo i kicika ma malo. 38Macalo Lida cok ki Jopa, ka lupwonnye guwinyo ni Petero tye kunnu, ci gucwalo dano aryo bote, gulege ni, “Tim ber, ibin oyot botwa, pe iru.” 39Petero oa, owoto kwedgi; ka oo, gutere i kicika ma malo. Mon-to ducu gucuŋ kun gikok ka ŋete, ma ginyuto koti ki boŋŋi mukene ma Dorka okwoyo ma onoŋo pud tye botgi. 40Ento Petero ocwalogi ducu woko, ka orumo coŋe piny ocako lega. Lacen olokke bot lato kun wacci “Tabica, a malo.” Ci Tabica oyabo waŋe; ka oneno Petero ci oa obedo abeda. 41Petero omako ciŋe, ka otiŋe malo. Ka olwoŋo jo pa Lubaŋa ki mon-to, ci omiye botgi makwo. 42Pire oywek i Jopa ducu, kun jo mapol guye Rwot. 43Petero obedo i Jopa pi nino mapol tuŋ pa dano mo ma nyiŋe Cimon, lanyoŋ pyen.\\nPetero gin ki Kornelio","num_words":951,"character_repetition_ratio":0.044,"word_repetition_ratio":0.0,"special_characters_ratio":0.25,"stopwords_ratio":0.288,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nia 9 ACO85 - Ka Rwot dok owaco bot Moses ni, “Cit bot - Bible Search\\nNia 8 Nia 10\\nGemo owaa dyaŋ\\n1Ka Rwot dok owaco bot Moses ni, “Cit bot Parao, ci iwacce ni, ‘Rwot, Lubaŋa pa jo Ibru, owaco kuman ni, Wek jona guciti, wek guti bota. 2Ka ikwero ye gin gucito, ma pwod ijiŋ i komgi, 3nen, ciŋ Rwot bipoto ki two owaa malik i kom limwu makwo ma gitye i olet, i kom aguragura ki kana-gu, ki kinaga-gu, ki dyaŋi, ki dyegi-gu. 4Ento Rwot bipoko kin lim pa jo Icrael ki pa jo Ejipt, ci lim pa jo Icrael pe bito kadi ki acel mo,’ ” 5Rwot onyuto kare kun wacci, “Rwot bitiyo gin man i lobo diki.” 6Orwone Rwot otiyo gin meno; lim pa jo Ejipt ducu guto woko, ento lim pa jo Icrael pe oto kadi ki acel mo. 7Ka Parao ocwalo dano, ci nen, lim pa jo Icrael pe oto kadi ki acel mo. Ento cwiny Parao odoko nwaŋ; pe oweko lwak gucito.\\n8Rwot owaco bot Moses ki Aron ni, “Wujob buru poŋ ciŋwu ki i ruk-keno mac, wumi Moses oony malo ki i nyim Parao. 9Ci bidoko apwa ma duny i lobo Ejipt ducu, ci bikwoto lwak odeke i kom dano wa i kom lee ducu ma burre bityer doko lwak bur ma oromo i lobo Ejipt ducu.” 10-Ci gujobo buru ki i keno, gucuŋ kwede i nyim Parao, ci Moses oonyo malo, ci okwoto odeke ma tyer doko lwak bur i kom dano ki i kom lee. 11Cuŋ i nyim Moses oloyo lutyet woko pi odeke, pien odeke okwoto wa kom lutyet bene ki kom jo Ejipt ducu. 12Ento Rwot ojiŋo cwiny Parao odoko nwaŋ, okwero winyogi woko kit ma Rwot owaco bot Moses.\\nGemo me pee\\n13Ka Rwot dok owaco bot Moses ni, “A malo odiko con, icicuŋ i nyim Parao, iwacce ni, ‘Rwot, Lubaŋa pa jo Ibru, owaco kuman ni, Wek jona guciti, we guti bota. 14Pien tyen man abicwalo gemo mera ducu i cwinyi, ki i kor luticci ki i kom lwakki wek i ŋe ni p tye ŋatti mo ma rom ki an i wi lobe ducu. 15Kono aryeyo ciŋa apwodi k lwakki ducu ki two gemo magwa, kono tin atyekowu woko ki i lobo; 16-ento aweko in makwo pi lok man, wek anyut tekka boti, wek nyiŋa oywek i lobo ducu. 17In pwod it ye ka nyatt i kom lwakka, pe iye wekogi cito 18Nen, diki i kare man abicoro lwal pee mapek poto i lobo, ma yam peyi otimme nia ma lobo Ejipt gibedo iye nio wa koni. 19Mumiyo cwal kwena kom beddi, wek icok limmi ki gin mer ducu ma tye woko i olet igwokgi i ot pien pee bipwodo dano ducu ki le ma gudoŋ woko i tim ma pe gikelog paco, ci gibito woko.’ ” 20Jo ma i ki: lutic pa Parao ma gulworo lok pa Rwot, gumiyo lwak opiigi ki Iimgali guriŋo gularo odi; 21ento jo ma pe guwinyo lok pa Rwot guweko opiig ki limgi i olet.\\n22Rwot owaco bot Moses ni, “Rye ciŋi malo tuŋ polo, wek pee opot i lobo Ejipt ducu, i kom dano ki lee ki ginapiti ducu ma i poto, oromo i lobo Ejipt ducu.”\\n23Ka Moses otiŋo odoone mali tuŋ polo; ci Rwot omiyo polo omor, pee ocorre i lobo, ma kine orubbe ki mac, ci Rwot omiyo pee ocwer oromro lobo Ejipt ducu. 24-Pee omedde ki ma i ma lyel wil i dye pee, pee mapek ma peya otimme i lobo ducu me Ejipt nia i kare ma rok ocakke iye. 25Pee opwodo gin ducu ma tye i poto, gin ma yam tye i lobo Ejipt ducu, dano ki lee; pee opwodo ginapita ducu ma tye i poto 26Lobo Gocen keken ka ma jo Icrael tye iye-ni, en aye pee obedo pe kunnu.\\n27Ci Parao ocwalo kwena olwoyo Moses ki Aron, ci owaco botgi ni “Atyeko poto i bal tyen man; Rwot lokke tye kakare, ento an ki lwakka watimo marac. 28Wuleg Rwot pien mor kot ki cwer pa pee doŋ oromo abiwekowu wucito, pe doŋ wubidikki kany.” 29Moses owacce ni. “Ka akato woko i ŋe gaŋ, ci abiryeyo ciŋa cut bot Rwot ci mor kot bigik, ki pee bene bibedo pe, wek wun wuŋe ni lobo-ni pa Rwot gire. 30Ento in ki luticc aŋeyo ni peya wulworo Rwot Lubaŋa.” 31(Obira ki cayiri pee obalogi woko pien onoŋo cayiri otyeko nok ki obira bene ocako turo. 32Ento ŋano matar ki ŋano makwar pee pe obalogi, pien gicoyogi lacen i mwaka.) 33Moses okato woko ki i gaŋ nia ki bot Parao, oryeyo ciŋe bot Rwot; ci mor kot ki pee ogik woko, kot pe dok ocwer i lobo. 34Ento ka Parao oneno ni kot ki mor kot doŋ ogik, en dok opoto i bal aye, omiyo en kacel ki luticce cwinygi odoko nwaŋ. 35Kit meno cwiny Parao obedo nwaŋ, ci okwero weko jo Icrael gucito, macalo Lubaŋa yam oloko ki i dog Moses.","num_words":815,"character_repetition_ratio":0.064,"word_repetition_ratio":0.012,"special_characters_ratio":0.257,"stopwords_ratio":0.286,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Tic Pa Lukwena 2 ACO85 - Ka nino me Pentekote doŋ - Bible Search\\nTic Pa Lukwena 1 Tic Pa Lukwena 3\\nTic Pa Lukwena 2\\n1-Ka nino me Pentekote doŋ oromo, onoŋo gin ducu gucokke kacel i kabedo acel. 2Oyotoyot woo owinnye kun oa ki i polo macalo yamo ma kodo mager, opoŋo ot ducu ka ma gubedo iye. 3Ci gin mo onen botgi macalo leb mac ma opokke ci opye i wi ŋat acel acel i kingi. 4Ka doŋ gin ducu gupoŋ ki Cwiny Maleŋ, ci gucako dumo leb mukene mapatpat macalo Cwiny Maleŋ omiyogi me lokone.\\n5Onoŋo tye Lujudaya ma gibedo i Jerucalem, jo ma giworo Lubaŋa ma gua i rok ducu ma tye i wi lobo. 6Ka woo meno owinnye, lwak ducu gucokke kun wigi ocuŋ woko, pien onoŋo ŋat acel acel winyogi ka giloko leb tugi kikome. 7Ci guuro matek twatwal ma kun giwacci, “Jo ma giloko-ni mono pe gin ducu Lugalilaya? 8Piŋo wan ducu dok wawinyogi kun ŋat acel acel tye ka lok i leb tugi kikome ma ginywale iye? 9Wan Luparti, jo Media, jo Elam, ki jo ma gibedo i Mecopotamia, Judaya ki Kapadokia, Ponto ki Acia, 10Purugia ki Pampulia, Ejipt ki lobo Libya ma dok tuŋ Cirene, ki welo ma gua ki i Roma ma gin Lujudaya ki jo ma gulokke gudonyo i diniwa, 11Lukurete ki Luarab, wan ducu wawinyogi ka gitito pi tic madito me twero pa Lubaŋa i leb tuwa kikome.” 12Gin ducu guuro ma pe gitwero niaŋ, ma giloko kekengi ni, “Man te lokke aŋo?” 13Ento jo mukene gunyerogi anyera kun giwaco ni, “Jo-ni gumer ki koŋo vino manyen.”\\nLok ma Petero otito i nino me Pentekote\\n14Ento Petero ocuŋ kacel ki lukwena apar wiye acel, odaŋŋe ki dwan madit kun waco botgi ni, “Wun co me Judaya, ki wun jo ducu ma wubedo i Jerucalem, ber wuŋe lok man, dok wucik itwu ka winyo lokka. 15Jo man pe gumer, macalo wun wutamo, pien cawa pud adek keken me odiko. 16Ento man aye lok ma yam lanebi Joel oloko pire kun wacci, Lubaŋa owaco ni,\\n17-‘Lacen abionyo Cwiny mera Maleŋ i kom jo ducu;\\nlitino awobewu ki anyirawu gibitito lok pa Lubaŋa,\\nawobewu gibineno ginanyuta,\\njowu muti gibileko lek.\\n18Iyo, i kare meno abionyo Cwiny mera\\nwa i kom luticca ma co ki ma mon,\\nci gibitito lokka.\\n19Abinyuto taŋo malo i polo\\nki lanyut mapatpat piny i wi lobo,\\nremo ki mac ki yito ma duny.\\n20Ceŋ bicido woko macol,\\ndwe bidoko makwar calo remo,\\nma noŋo nino pa Rwot peya obino,\\nnino madit ki me deyo madwoŋ.\\n21I kare meno jo ducu ma gilwoŋo nyiŋ Rwot gibilarogi.’\\n22“Wun jo Icrael, wuwiny lok man: Yecu Lanajaret obedo dano ma Lubaŋa aye onyuto botwu kun moko ki tic madito me twero, ki taŋo ki lanyut mapol ma Lubaŋa otiyo kacel kwede i kinwu, macalo wun wuŋeyo. 23-Yecu man gimiye botwu macalo Lubaŋa yam onoŋo oyubo kun oŋeyo gin ma bitimme i anyim, ci wun wugure i kom yatariya, wuneke ki ciŋ jo ma pe guye Lubaŋa. 24-Ento Lubaŋa ocero en woko, kun gonye woko ki i arem me to, pien to pe twero moko i kome. 25-Pien Daudi yam oloko i kome ni,\\n‘Kare ducu aŋeyo ni Rwot tye kweda;\\npe gibidira woko cen, pien en tye yo tuŋ ciŋa malacuc.\\n26Pi meno omiyo abedo ki yomcwiny madwoŋ,\\nleba bene loko ki yomcwiny,\\nnino ducu abedo maber kun atye ki gen.\\n27Pien in pe ibitenya ata i lobo pa jo muto,\\npe ibiweko kom danoni ma geni top woko.\\n28In doŋ inyutta yo ma tera i kwo;\\nbedoni kweda bimiyo abedo ki yomcwiny madwoŋ mada.’\\n29“Utmego, myero alok botwu i kom kwarowa Daudi atir ni yam en oto dok giyiko kome, watye ki lyelle botwa kany nio wa tin. 30-Onoŋo yam en lanebi, dok oŋeyo ni Lubaŋa yam okwoŋo kwoŋ bote ni ebiketo dano mo ma i kin likwaye ma bedo i wi komkerre. 31En yam oneno gin ma bitimme i anyim ka oloko bene i kom cer pa Kricito ma Lubaŋa oyero ni, pe gitenye ata i lobo pa jo muto, kome bene pe otop. 32Man en Yecu ma Lubaŋa ocero woko, wan ducu wacaden i kom lok meno. 33Ka gitiŋe malo wek obed i ŋet Lubaŋa yo tuŋ acuc i kabedo me deyo, ci ogamo Cwiny Maleŋ ki bot Wonne kit ma yam Lubaŋa ociko, ci oonyo i komwa gin man ma doŋ wuneno dok bene wuwinyo-ni. 34-Pien Daudi yam pe ocito i polo; ento en aye owaco ni,\\nBed i ŋeta tuŋ acuc i kabedo me deyo,\\n35nio ka abimiyo lukworri doko kom laten tyeni.’\\n36Myero jo me ot pa Icrael ducu guŋe atika ni, Lubaŋa otyeko keto en me bedo Rwot dok Kricito ma Lubaŋa oyere, en Yecu man ma wun wuguro i kom yatariya-ni.”\\n37Ka guwinyo man, cwinygi oton, ci guwaco bot Petero ki lukwena mukene ni, “Utmego, wabitimo aŋo?” 38Petero owaco botgi ni, “Wuŋut, gibatijawu ŋat acel acel ki i kinwu i nyiŋ Yecu Kricito, wek Lubaŋa owek balwu; ci wubilimo mot me Cwiny Maleŋ. 39Pien lok man giciko piwu ki pi litinowu ki pi jo ducu ma gitye ka mabor, ma Rwot Lubaŋawa bilwoŋogi bote.” 40Ka dok otito botgi lok mukene mapol, ma tuco matek dok cuko cwinygi kun waco ni, “Wularre kenwu wua woko ki bot yalwak man muŋak-ki.” 41Ci jo muye lok ma en owaco botgi gibatijagi, ci gumedde i nino meno jo ma romo alip adek. 42Gin gumine kengi ka winyo pwony pa lukwena, ka ribbe kacel ki jo ma guye Yecu, ka camo mugati ma gibaro, ki ka lega.\\nKit pa jo ma guye Yecu\\n43Ci lworo omako dano ducu; ci lukwena gubedo ka tiyo lwak taŋo ki lanyut mapol. 44-Jo ma guye Yecu gucokke kacel, kun ginywako jami ducu kacel. 45Gucato lonyogi ki jamigi, ka gupoko ki jo ducu kit macalo mitte bot ŋat acel acel. 46Nino ducu gibedo ka cokke i ot pa Lubaŋa ki baro mugati i pacogi, kun gicamo kacel ki yomcwiny ki cwiny acel, 47kun gipako Lubaŋa, ma dano ducu pwoyogi, ci Lubaŋa obedo ka medo i komgi jo ma gularre nino ducu.","num_words":978,"character_repetition_ratio":0.043,"word_repetition_ratio":0.0,"special_characters_ratio":0.241,"stopwords_ratio":0.315,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Ibru 11 ACO85 - Niye aye ma moko gin ma dano geno, - Bible Search\\nJo Ibru 10 Jo Ibru 12\\nJo Ibru 11\\n1Niye aye ma moko gin ma dano geno, en gin ma niaŋowa maber ni, jami ma pe gineno komgi gitye. 2Pire omiyo Lubaŋa opwoyo jo macon.\\n3-Pi niye waniaŋ ni, Lubaŋa yam oketo lobo kulu ki lokke, mumiyo gin ma nen gitiyo nia ki i kom gin ma pe nen.\\n4-Pi niye Abel otyero gitum maber ma kato pa Kain woko bot Lubaŋa; meno omiyo gipwoye ni kite atir, kun Lubaŋa aye obedo cadenne pi gamo motte. En oto, ento pi niyene omiyo pud loko.\\n5-Pi niye Enoka yam gitiŋo gitero woko malo wek pe obil to. Pe gimedo ki noŋone, pien Lubaŋa onoŋo doŋ otere woko. I kare ma pud peya gitere, gimiyo lok me caden i kome, ni oyomo cwiny Lubaŋa. 6Laboŋo niye pe twerre me yomo cwinye, pien ŋat ma mito nyiko cok bot Lubaŋa myero oye ni en tye ada, dok bene ni en miyo bakacic bot jo ma yenye.\\n7-Pi niye Nua bene, ka Lubaŋa ociko en pi gin ma peya onen, owinyo doge, ka doŋ opayo yeya pi laro jo me ode. Niyene-nu omiyo kop oloyo lobo, omiyo en onoŋo kit ma atir ma bino pi niye.\\n8-Pi niye Abraim owinyo dog Lubaŋa i kare ma olwoŋe me cito i lobo mo mukene ma onoŋo yam en mito miye ni obed mere. En oa ki i lobo tugi kun pe ŋeyo ka ma ecito iye. 9-Pi niye omiyo en obedo macalo welo i lobo ma yam Lubaŋa ociko pire, macalo ebedo i lobo pa lurok, kun bedo i kema gin ki Icaka ka Yakobo, ma gin bene gimiyogi kit cikke acel-lu. 10Pien en onoŋo tye ka kuro gaŋ ca ma tye ki gutine ducu matek, ma Lubaŋa aye obedo ŋat mugoyo calle, ki lagedone kikome.\\n11-Pi niye omiyo Cara onoŋo teko me yac, kadi bed mwaka me nywalle onoŋo doŋ okato woko. Man otimme pien en otamo ni, ŋat ma ociko-ni genne. 12-Man omiyo i kom laco acel, ma yam rom ki ŋat muto, oa iye lwak likwayo mapol ata calo lakalatwe me polo, ki dok calo kweyo me dog nam ma kwanone loyo dano woko-ni.\\n13-Jo magi ducu guto i kom niye, ma pud peya gimiyogi gin ma ceŋ Lubaŋa ociko pire, ento guneno anena ki ka mabor, gumoto ki kunnu, dok bene gutuco ni gin gibedo macalo lurok dok welo i wi lobo. 14Pien jo ma loko lok kit meno ginyuto ka maleŋ ni gitye ka yenyo lobo tugi kikome. 15Ka kono nene gubedo ka tamo pi lobo ma yam gin gua ki iye ca, kono gunoŋo yo me dok cen iye. 16Ento gin gitye ka paro pi lobo maber makato maca ca woko, en aye pacogi ma i polo. En meno gin mumiyo lewic pe mako Lubaŋa ka ce gilwoŋe ni Lubaŋagi, pien en doŋ otyeko yubo botgi gaŋ.\\n17-Pi niye Abraim, ka yam giteme, otyero Icaka macalo gitum bot Lubaŋa; ŋat ma Lubaŋa ocikke bote oyubbe me tyero wode acel keken macalo gitum bot Lubaŋa, 18ma yam giloko pire ni, “Litino pa Icaka aye gibilwoŋogi ni likwayu.”- 19En onoŋo otamo ni, Lubaŋa tye ki twero me cero dano ki i kin jo muto; dok bene gitwero waco ni Icaka odwogo i ciŋ Abraim calo oa ki i kin jo muto.\\n20-Pi niye Icaka olamo gum i kom Yakobo ki Ecau pi kare me anyim.\\n21-Pi niye Yakobo bene, ka doŋ to, olamo gum i kom litino pa Yucepu, kun lamo i kom latin acel acel, ma okulo wiye i wi odoo me komone, me woro Lubaŋa.\\n22-Pi niye Yucepu, i agikki me kwone, oloko pi a pa jo Icrael ki i Ejipt, ka doŋ ociko pi kit macalo myero gibiyike kwede.\\n23-Pi niye, ka yam ginywalo Moses, lunyodone gukane pi dwe adek kun pe gulworo cik pa kabaka, pien onoŋo guneno ni latin ca ber mada.\\n24-Pi niye Moses, ka doŋ odoŋo, pe oye ni myero gilwoŋe ni en e wod pa nya pa Parao, 25kun oyero me neno can kacel ki jo pa Lubaŋa ma ka bedo ki yomcwiny me bal ma ri pi kare manok mo keken-ni. 26En otamo ni yet ma giciro pi Kricito obedo lonyo madit makato lonyo ducu ma tye i Ejipt, pien onoŋo ociko waŋe kun neno mot me kare me anyim.\\n27Pi niye Moses oa woko ki i Ejipt kun pe lworo kiniga pa kabaka; ociro matek, macalo en neno Lubaŋa ma pe nen.\\n28-Pi niye bene omiyo en okwero nino madit me Kato, dok okiro remo, wek omi lanek litino kayo pe ogudgi.\\n29-Pi niye jo Icrael guŋolo Nam Makwar macalo giwoto ki i wi ŋom mutwo; ento jo Ejipt gumwony woko liweŋ i nam i kare ma gin bene gutemo me kato kit meno.\\n30-Pi niye omiyo cel me Jeriko orette opoto woko piny ma doŋ jo Icrael gurumo pi nino abiro. 31-Pi niye Rakab ma obedo malaya pe oto kacel ki jo ma pe gubedo luwiny, pien onoŋo en yam ojolo lurot-piny ki kuc.\\n32-Gin aŋo makato meno ma dok amedde me lokone? Pien kare aye bibedo nok bota me tittiwu pi Gideon, Barak, Samson, Jeputa, Daudi, Camuel ki lunebi-gu, 33-ma gin bene pi niye omiyo gulwenyo ki luker me lobo mapatpat, guloyogi, gutiyo gin ma tye atir, gunoŋo gin ma yam Lubaŋa ociko pire. Gutweyo dog labwor-gu woko, 34-guneko mac mager woko, gubwot ki i lak pala lucwan. Gorogi olokke odoko tekkom, gudoko jo matek i lweny, guryemo mony pa lurok woko. 35-Mon gunoŋo danogi ma yam guto ma doŋ gucer woko. Jo mukene gigoyogi marac, guto kun gukwero ni pe gigonygi, wek gibicer i kwo maber makato. 36-Jo mukene giŋalogi, gipwodogi, gitweyogi ki nyor ci giketogi i mabuc. 37-Gicelogi ki got, giŋuno igi woko i dul aryo ki mucumeno, ginekogi ki pala lucwan. Gin guloŋo piny kun guruko laa romi ki laa dyegi, ma noŋo can oketo komgi woko, dano ounogi dok gitimogi ki tim maraco. 38Kit jo macalo meno lobo pe romo bedo kwedgi. Gubedo ka wot awota atata i tim, ki i wi godi, kun gibedo i boro ki bur mugwarre matut piny i ŋom.\\n39Jo magi giŋene maber pi niyegi, ento pe gumedo ki noŋo gin ma yam Lubaŋa ociko pire, 40pien onoŋo Lubaŋa oyubo gin mo maber makato kun otamo piwa, ni meno, gin pe myero gudok jo mabeco muteggi laboŋo wan.","num_words":1047,"character_repetition_ratio":0.04,"word_repetition_ratio":0.0,"special_characters_ratio":0.246,"stopwords_ratio":0.305,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Temceo 4 ACO85 - Cwiny Maleŋ waco atir ni, i kare mo - Bible Search\\n1 Temceo 3 1 Temceo 5\\n1 Temceo 4\\n1Cwiny Maleŋ waco atir ni, i kare mo i anyim jo mogo bibwoto niyegi woko, gicako lubo jogi ma gin lugoba, ki pwony pa cen maraco. 2Pwony ma kit meno a ki bot jo ma luroro ma gin lugoba, ma tam ma i igi ma nyuto botgi balgi odiŋ woko macalo del kom dano ma giwaŋo ki nyonyo malyet. 3Gin jo-nu gijuko ni dano pe gunyom, dok bene giciko dano ni gukwer cam mogo, kun Lubaŋa yam oketo cam wek jo ma ye en, ma giŋeyo lok me ada, gugam ki pwoc. 4Pien jami ducu ma Lubaŋa oketo gibeco, pe tye mo ma myero gikwer ki i kingi, ka ce onoŋo gigamo ki pwoc; 5pien lok pa Lubaŋa ki lega lonyogi bedo maleŋ.\\nLatic pa Yecu Kricito maber\\n6Ka iketo pwony magi i nyim utmego, ci ibibedo latic pa Kricito Yecu maber, ma gipito ki lok me niye ki pwony mabeco ma ibedo ka luboneni. 7Kwer lok mogo me miŋo ma tere pe ma pe me lworo Lubaŋa. Pwonnye keni i kwo me lworo Lubaŋa. 8Pwonnye me rweyo ler kom tye ki kony, ento konnye nok; lworo Lubaŋa konyo i yo ducu, pien twero kelo botwa gum i kare man ki i kwo ma ki i kwo ma bibino i anyim, macalo Lubaŋa yam ociko. 9Lok man lok ada, myero dako ducu guye. 10Meno aye mumiyo wacanne dok wacukke me tic matek, pien waketo genwa i kom Lubaŋa makwo, ma en Lalar pa jo ducu, ento makatone pa jo ma ye Yecu.\\n11Cik lok magi dok ipwony ki dano. 12Pe imi ŋat mo ocayi ni pien in pud itidi, ento bed lanen maber bot jo muye, i lokki, i kiti, i mar, i niye, ki i bedo maleŋ laboŋo gin marac mo i komi. 13Mi kareni me kwano coc ma yam gicoyo i nyim lwak, i tito lok, ki i pwony, nio ka abino kunnu. 14Pe ibwot mot me cwiny ma itye kwede-ni oballe nono, ma yam gimii pi lok ma lutit lok pa Lubaŋa gutito i kare ma ludoŋo giketo ciŋgi i wii. 15Nyut lok magi ki tic, ket cwinyi iye, wek dano gunen kit ma itye ka wot kwede anyim. 16Gwokke keni, dok igwok pwonnyi bene; mak matek, pien ka itimo kumeno, in kikomi ibilarre kacel ki jo ma winyi bene.","num_words":396,"character_repetition_ratio":0.046,"word_repetition_ratio":0.0,"special_characters_ratio":0.253,"stopwords_ratio":0.354,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Coc ma Kicoyo i Kor Ot | Pwony me Baibul pi Lutino\\nPWONY ME 63\\nI nge kare mo, Belcajar odoko kabaka me Babilon. I dyewor mo acel, en olwongo luditone me awora ma welgi romo alip acel pi karama madit. Ociko luticce ni gukel kikopo jabu ma Nebukadnejar ocoko ki i ot pa Jehovah. Belcajar ki welene gutiyo kwede me mato kongo vino kun gipako lubangegi. Cutcut, cing dano mo onen ci ocako coyo coc i kor ot ma i gang kal pa kabaka.\\nLworo ociro Belcajar woko. En olwongo lutyet ma mege ci ocikke botgi ni: ‘Ngat mo ma twero kwano coc man ce gonya te lokke, bibedo laloc me adek i ker me Babilon.’ Gutemo, ento pe gutwero kwano ki gonyo tyen lok me coc magi. Daker odonyo i ot ci otito bot kabaka ni: ‘Tye laco mo ma nyinge Daniel ma onongo yam gonyo lek ki jami matego bot Nebukadnejar. En twero tito tyen lok magi boti.’\\nDaniel obino i nyim kabaka. Belcajar owaco bote ni: ‘Ka ce itwero kwano coc man dok igonyo te lokke bene, abimiyo boti nyor me jabu dok ibibedo laloc me adek i ker me Babilon.’ Daniel owaco ni: ‘An pe amito motti, ento abigonyo te lokke gire. Woru Nebukadnejar onongo lawaka tutwal, mumiyo Jehovah odwoko rwomme piny. Ingeyo jami ducu mutimme i kome, ento pud pe inyuto woro pi Jehovah kun imato kongo vino ki i kikopo jabu ma kikwanyo ki i ot pa Jehovah. Pi meno, Lubanga ocoyo coc magi ni: Mene, Mene, Tekel, ki Parcin. Tyen lokke tye ni jo Media ki jo Percia gibituro Babilon woko, ci pe ibimedde ki bedo kabaka.’\\nBoma me Babilon onongo tek ma nen calo pe kitwero turone. Cel matek kacel ki kulu matut onongo orumo boma man woko. Ento i dyewor meno kikome, jo Medi ki jo Percia gubino ka lweny i kom Babilon. Kabaka Ciro me Percia owiro wi pii me kulu man ci pii odwon woko ma oweko lumonye gungolo kulu ki tyengi wa i dogcel me boma. I kare ma guo kunnu, gunongo dog cel tye twolo! Lumony gudonyo, guturo boma man woko, dok guneko kabaka. Ka dong Ciro odoko kabaka me Babilon.\\nI nge mwaka acel, Ciro omiyo lok angeya ni: ‘Jehovah ocika ni ager otte ma tye i Jerucalem odoco. Ngat mo keken i kin jone ma mito miyo kony twero cito gire.’ Pi meno, pol pa Lujudaya gudok cen i pacogi i nge mwaka 70 nicakke ma kituro kwede Jerucalem, kit ma Jehovah onongo ocikke kwede kikome. Ciro bene odwoko kikopo ki atabo me jabu ki ryal ma onongo Nebukadnejar okwanyo ki i ot pa Lubanga. Itwero neno kit ma Jehovah otiyo kwede ki Ciro me konyo Jone?\\n“Babilon madit dong opoto gire woko! Dong odoko kabedo pa jogi.”​—Niyabo 18:2\\nLapeny: Coc ma kicoyo i kor ot-ti tyen lokke ngo? Ngo ma Jehovah owaco ni Ciro otim?\\nEjira 1:1-11; Daniel 5:1-30; Icaya 44:27–45:2; Jeremia 25:11, 12\\nNywakki Nywakki Coc ma Kicoyo i Kor Ot","num_words":483,"character_repetition_ratio":0.05,"word_repetition_ratio":0.0,"special_characters_ratio":0.234,"stopwords_ratio":0.263,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Pingo Lubanga Ocweyo Lobo? | Kwena Maber\\nPWONY ME 5\\n1. Pingo Lubanga ocweyo lobo?\\nJehovah omiyo lobo bot dano. Lobo aye obedo pacowa. Pi man, luot mukwongo Adam ki Kawa pe kicweyogi ni gunywal likwayogi gunya gupong polo—Lubanga onongo dong ocweyo lumalaika mapol me kwo i polo. (Yubu 38:4, 7) Pi man, Lubanga oketo laco mukwongo-ni i paradic mamwonya ma kilwongo ni poto me Eden. (Acakki 2:15-17) Jehovah omiyo bot Adam ki likwayone gen me nongo yomcwiny me kwo ma pe tum i lobo.—Kwan Jabuli 37:29; 115:16.\\nI acakkine, poto me Eden keken aye onongo paradic. Luot mukwongo man onongo myero gupong lobo ki likwayogi. Motmot gin onongo gibiloko lobo ducu doko paradic. (Acakki 1:28) Lobo pe kibibalone. Lobo bibedo paco pa dano matwal.—Kwan Jabuli 104:5.\\n2. Pingo lobo pe tye paradic kombeddi?\\nAdam ki Kawa guturo cik pa Lubanga, pi meno Jehovah oryemogi woko ki i poto me Eden. Gurwenyo paradic woko, dok dano mo dong pe romo dwokone cen. Baibul kikome owacci: “Gimiyo lobo i cing jo maraco.”—Yubu 9:24.—Kwan Acakki 3:23, 24.\\nEnto Jehovah mono wiye owil pi yubbe mukwongo pi dano? Pe! Jehovah obedo won twer ducu. Pe tye gin mo ma twero loye. (Icaya 45:18) En bidwoko dano me kwo i kit ma en onongo oyubo con. —Kwan Jabuli 37:11, 34.\\n3. Paradic macon-ni kibidwokone nining?\\nKibidwoko paradic i lobo i kare me loc pa Yecu calo Kabaka me Ker pa Lubanga. I lweny me Armagedon, Yecu bitelo wi lumalaika pa Lubanga me jwero jo ducu ma gujemo i kom Lubanga. I ngeye, Yecu bitweyo Catan i buc pi mwaka 1,000. Jo pa Lubanga gibibwot pien Yecu aye bitelogi dok bene bigwokogi. Gibibedo ki yomcwiny me kwo nakanaka i Paradic i lobo.—Kwan Niyabo 20:1-3; 21:3, 4.\\n4. Pekki mono bigik awene?\\nLubanga bikelo agikki i kom lobo man marac-ci awene? Yecu omiyo “lanyut” me kare me agikki. Lobo ma watye ka kwo iye i kareni tye ka keto lyeto matek i kom dano, dok man nyuto ni kombeddi watye ka kwo i kare me “agikki piny.”—Kwan Matayo 24:3, 7-14, 21, 22.\\nI kare me loc pa Yecu ki i polo macalo kabaka ma loyo wi lobo ducu pi mwaka 1,000, en bigiko pekki woko ducu. (Icaya 9:6, 7; 11:9) Medo i kom ticce macalo Kabaka, Yecu bitic macalo Lalamdog Madit ci motmot bikwanyo bal pa jo ma gimaro Lubanga woko. Man te lokke ni Lubanga bitic ki Yecu me kwanyo two, tiyo, ki dong to.—Kwan Icaya 25:8; 33:24.\\n5. Angagi ma gibibedo i paradic ma tye ka bino-ni?\\nI Ot me Ker, ibirwatte ki jo ma maro Lubanga dok gimito pwonyo kit me yomo cwinye\\nJo ma gin lugen bot Lubanga keken aye gibibedo i paradic. (1 Jon 2:17) Yecu ocwalo lupwonnyene me yenyo jo mamwol ki me pwonyogi wek gubed jo ma gibinongo cwak pa Lubanga. Kombeddi, dano milion mapol ata dong Jehovah tye ka yubogi me bedo i Paradic i lobo kany. (Jepania 2:3) I Odi me Ker pa Lucaden pa Jehovah, dano gipwonyo kit me bedo luot mabeco, wego ki mege mabeco. Lutino ki ludito ducu ginywako kacel i woro man dok gipwonyo kit ma kwena maber-ri twero bedo me kony botgi.—Kwan Mika 4:1-4.\\nNywakki Nywakki Lubanga Tye ki Yub Ango pi Lobo?","num_words":502,"character_repetition_ratio":0.045,"word_repetition_ratio":0.0,"special_characters_ratio":0.263,"stopwords_ratio":0.309,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yucepu Ogwoko Jo me Ode | Niye me Ada\\nDUL ME APARABONGWEN\\nEn Ogwokogi, Opitogi, Odiyo Cwinye\\n1, 2. (a) Alokaloka ango ma Yucepu ki jo me ode onongo gukemme kwede? (b) Kwena marac ango ma Yucepu onongo myero otit bot dakone?\\nYUCEPU otingo yec mukene oketo i nge kana. Go calle ma tye ka ngiyo piny ma pud ocido woko i Beterekem kun dongo but kana motmot. Tamme onongo tye anyim i twon wot mabor me cito i Ejipt! I rok mapat, leb mapat, cik me tekwaro mapat—jo me ode tika gibitwero kemme ki twon alokaloka madit kit meno?\\n2 Pe obedo yot me tuco kwena marac man bot dakone me amara Maliam, ento Yucepu ocamo co ci otite. En otite lok i kom kwena ma malaika okelle ki bot Lubanga i lek ni: Kabaka, Kerode onongo mito neko latingi matidi-ni! Gin gutugo wot cutcut. (Kwan Matayo 2:13, 14.) Maliam obedo ki twon par madit. Anga ma twero bedo ki tam me neko latinne ma balle mo pe dok pe twero wano ngat mo-ni? Maliam ki Yucepu onongo pe gitwero niang. Ento gugeno Jehovah, pi meno guyubbe me wot.\\n3. Tit kit ma Yucepu ki jo me ode gua kwede ki i Beterekem. (Nen bene cal.)\\n3 Jo me Beterekem gunino bokbok kun pe gungeyo lok ma tye ka bino, ento Yucepu, Maliam, ki Yecu gulwi gucito woko ma piny col. Gucako wot kun gikemo tung piny, ma te polo dong ocako ware tung kunyango, Yucepu myero obed ni obedo ka penyo wiye i kom gin ma tye anyim. I yo ango ma lapa bao mamwa obitwero kemme ki twon min lweny i kom Catan nyo Kerode? Tika ebitwero pito jo me ode? Tika en bidiyo cwinye i tiyo tic matek ma Lubanga Jehovah oketo i wiye me gwoko ki dong pito latin ma kite dok pat-ti? Yucepu onongo okemme ki jami matego mada. Ka watye ka neno kit ma en ocobo kwede tic ma tye i wiye, wabineno bene kit ma wego i kare-ni kacel ki wan ducu omyero walub lanen me niye pa Yucepu.\\nYucepu Ogwoko Jo me Ode\\n4, 5. (a) Kwo pa Yucepu olokke matwal nining? (b) Lamaliaka ocuko cwiny Yucepu me tiyo tic ma kiketo i wiye nining?\\n4 I dwe mogo manok angec ki i bomagi me Najaret, Yucepu onongo ni kwone olokke woko matwal i nge tongo keny i kom nya pa Eli. Yucepu onongo ngeyo Maliam macalo latin dako ma maro Jehovah kacel ki cikke. Ento en dok oniang ni Maliam ogamo ic! Pi meno, en omoko tamme me keto kenygi laling ling pi gwoko nying Maliam. * Ento, lamalaika oloko kwede i lek, kun tito ni Maliam ogamo ic ki teko pa cwiny maleng pa Jehovah. Lamalaika-ni omedo ni awobi ma en obinywalo-ni “bilaro dano ki i balgi.” En ojingo cwiny Yucepu ni: “Pe ilwor kwanyo Maliam me bedo dakoni.”—Mat. 1:18-21.\\n5 Yucepu, ma obedo dano ma kite atir dok lawiny-nyi, otimo gin ma kiwacce. En otingo twon tic mapek i wi gwoke: tic me pito ki gwoko awobi ma pe obedo mere ento ma pire tek mada bot Lubanga. I ngeye, ma lubbe ki cik pa luloc, Yucepu kacel ki dakone ma oyac gucito i Beterekem pi cone. Kunu aye ka ma kinywalo iye latin-ni.\\n6-8. (a) Gin ango ma otimme ma oloko kwo pa Yucepu ki jo me ode dok omedo? (b) Ngo ma nyuto ni nen calo Catan aye ocwalo “lakalatwe” ca? (Nen bene lok ma tye i tere piny.)\\n6 Yucepu pe odwoko jo me ode cen i Najaret. Ma ka meno, gin gugony i Beterekem, mairo ma pe bor ki Jerucalem. Gin onongo lucan, ento Yucepu otimo jami ducu ma en twero me gwoko Maliam ki Yecu wek pe guden can. I nge kare manok, gin gunongo ot mo matidi me bedo. Ci, i kare ma Yecu dong onongo pe obedo latin lakere—gwok nyo ma romo mwaka acel—gin mo dok oloko kwogi atura.\\n7 Co mogo dok gutuc, luryeko ma gua Tung Wokceng, nen calo wa i bor piny i Babilon. Gin gulubo lakalatwe mo paka wa i gang pa Yucepu ki Maliam kun gitye ka yenyo latin ma omyero obed kabaka pa Lujudaya. Co magi gubedo jo ma wor mada.\\n8 Kono onongo gingeyo onyo pe, luryeko magi guketo kwo pa latin Yecu ka mading adada. “Lakalatwe” ma gin gulubo-ni kong oterogi wiati i Jerucalem, pe i Beterekem. * Ki kunu, gin gutito bot Kabaka Kerode ma kite rac-ci ni gitye ka yenyo latin mo ma myero obed kabaka pa Lujudaya. Lokgi-ni otugi miyo nyeko omako laco me to.\\n9-11. (a) I yo ango ma Jehovah, ma tekone kato pa Kerode nyo Catan onongo tye i lok man? (b) Cafari me cito i Ejipt obedo pat ki kit ma kitito kwede i lok me ododo pa jo macon nining?\\n9 Ki yomcwiny madit, Jehovah, ma tekone kato teko pa Catan nyo pa Kerode onongo bene tye i lok-ki. I yo ango? Tye ni, i kare ma luryeko-ni guo i gang pa Yecugi ci guneno en kacel ki mine, gukelo mic, ento pe gupenyo gin mo pire. Omyero obed ni obedo me ur tutwal bot Yucepu ki Maliam me nongo ni gitye ki “jabu ki odok luban ki murra” atura—jami ma welgi lamal mada! Luryeko-ni onongo gimito dok cen bot Kabaka Kerode wek gitit bote ka ma ginongo iye latin-ni. Ento, Jehovah pe oye. En oniango luryeko-ni ki i lek ni omyero gudok cen tugi ki yo mapat.—Kwan Matayo 2:1-12.\\n10 Manok keken i nge a pa luryeko-ni, Yucepu onongo lok ki bot malaika pa Jehovah ma ocikke ni: “A malo, kwany latin ki minne, ring ilar kwedgi Ejipt, ci wubed kunnu nio wang ma awaco lok botwu, pien Kerode dong cok yenyo latin man wek enek woko.” (Mat. 2:13) Dong, kit ma waneno kwede i acakki me dul-li, Yucepu oa oyotoyot. En oketo kwo pa latinne anyim makato gin mo keken ci otero jo ode i Ejipt. Kit ma luryeko ca gukelo mot me jami ma welgi lamal-li, Yucepu onongo dong tye ki jami ma twero konyo jo me ode i kare me cafarigi.\\nYucepu otiyo matek labongo paro pi mitine, pi gwoko kwo pa latinne\\n11 Lok me ododo pa jo macon lacen guloko lok me wot pa joni i Ejipt woko, ma giwaco ni latin Yecu otiyo ki tango oweko wotgi odoko cok, oweko luyak pe owanogi, ki ni oweko kadi wa yat otit okulle wa piny ma mine opwono mere mot. * Ento i lok ada, cafari ca obedo bor dok guol kun bene pe gingeyo gin ma tye anyim.\\nYucepu ojalo bedo ki kuc pi tyen lok me gwoko jo me ode\\n12. Lunywal ma gitye ka pito lutinogi i lobo marac-ci gitwero pwonyo gin ango ki bot Yucepu?\\n12 Lunywal giromo pwonyo jami mapol ki bot Yucepu. En ojalo ticce kacel ki kwo mayot pi gwoko jo me ode ki i gin marac. Nen ka maleng ni, en oneno jo me ode calo mot ma oa ki bot Jehovah. Lunywal i kare-ni gipito lutinogi i lobo marac, ma opong ki jami maraco ma balo nyo keto kwo pa jo matino ka mading. Ber mada ka mege ki wege gitiyo kacel kit ma Yucepu otimo, kun gitiyo matek me gwoko lutinogi ki i jami ma kit meno!\\nYucepu Opito Jo me Ode\\n13, 14. Pingo Yucepu ki Maliam gudok cen i Najaret pi pito lutinogi?\\n13 Nen calo jo me ot-ti pe guri i Ejipt, pien lamalaika onguko niango Yucepu ni Kerode oto woko. Yucepu odwoko jo me ode cen tugi. Lok macon pa lanebi onongo owaco ni Jehovah bilwongo wode “nia ki i Ejipt.” (Mat. 2:15) Yucepu okonyo me cobo lok pa lanebi meno, ento en onongo obitero jo me ode kwene?\\n14 Yucepu ogwokke. En obedo ryek me lworo Arkelao, ngat ma oleyo loc pa Kerode, ma bene onongo rac dok laneko. Cwiny maleng otelo Yucepu me tero jo me ode tung kumalo i boma me Najaret i Galilaya, ka mabor ki Jerucalem ma yub maraco tye iye. Kunu aye ka ma en ki Maliam gupito iye lutinogi.—Kwan Matayo 2:19-23.\\n15, 16. Tic pa Yucepu twero bedo ni okwako gin ango, dok jami tic ango ma en oromo bedo ni otiyo kwedgi?\\n15 Gin gukwo kwo me rwom ma piny—ento kwone pe obedo mayot. Baibul lwongo Yucepu ni obedo lapaa bao, ma meno onongo gwaro tic ki bao i yo mapol calo tongo yat, ywayone, twoyone pi tic kwede i gero ot, yeya, wi pem, ayoko, ki jami mukene me tic i poto. (Mat. 13:55, Baibol pa Katoli) Onongo obedo tic matek. Lapaa bao i kare me Baibul onongo pol kare tiyo i nyim doggola me otte nyo i kabedo mo macok ki ode.\\n16 Yucepu otiyo ki jami tic mapat pat, mukene gwok olakogi ki bot wonne. Twero bedo ni otiyo ki mucumeno, latong\/lee, nyondo, odok, lapim, cumar, ki jami mukene mapol kadi bed welgi tek.\\n17, 18. (a) Ngo ma Yecu opwonyo ki bot wonne ma opite? (b) Pingo onongo mitte ni Yucepu myero oti matek i ticce me payo bao?\\n17 Go kong cal pa Yecu ka tye ka neno wonne ma tye ka tic. Yecu oketo wange i kom tic mo keken ma Yucepu timo, myero obed ni omaro kero ma wonne tiyo kwede ki kore ma ongwel, diro me tic ki cinge, ki diro me tic ma nen i wange. Gwok Yucepu ocako nyuto ki wode kit me timo jami mogo mayot calo cwero bao wek obed pwot. Myero obed ni opwonyo Yecu ki apokapoka ma tye i kin bao ma en tiyo kwede—me laporre, olam, kworo, nyo jeituni.\\nYucepu opwonyo wode me doko lapa bao\\n18 Yecu onongo ngeyo ni en cing matek ma tongo yat, ywayo, ka payo ci kubo kingi-ni aye cing acel ma otinge dok oyenge wek eling, kacel ki lutinogi mukene-ni ducu dok opitogi ducu kacel ki mingi. Ada, Yucepu ki Maliam onongo gitye ki lutino ma romo abicel ma gitye ka dongo, medo i kom Yecu. (Mat. 13:55, 56) Onongo mitte ni Yucepu oti matek me pito gin ducu.\\nYucepu oniang ni konyo jo me ode me dongo watgi ki Lubanga aye obedo gin ma pire tek loyo\\n19. Yucepu okonyo jo me ode me bedo ki wat macok ki Lubanga nining?\\n19 Ento Yucepu onongo ngeyo ni gwoko jo me ode me bedo ki wat macok ki Lubanga aye pire tek loyo. Pi meno, en okwanyo kare me pwonyo lutinone ki lok i kom Lubanga Jehovah ki cikke. En ki Maliam kare ki kare gubedo ka tero lutinogi i kacokke pa Lujudaya, ka ma kikwano iye Cik ki dwan malongo ka kitito tyene. Gwok Yecu onongo tye ki lapeny madwong i ngeye, ma Yucepu otemme matek me gamogi. Yucepu bene otero jo me ode i kwer ma timme i Jerucalem. Pi terogi i kwer me Kato, twero bedo ni Yucepu otero cabit aryo i yo me woto wot me mairo 75, ka dok dwogo cen paco.\\nYucepu kare ki kare otero jo me ode ka woro Lubanga i Jerucalem\\n20. Luwi odi ma gubedo Lukricitayo giromo lubo lanen ma Yucepu oweko nining?\\n20 Luwi odi ma gubedo Lukricitayo i kare-ni gilubo yo acel-lu. Gin gijalle pi lutinogi, kun giketo pwonyo lutinogi ki lok ada me bedo gin ma pire tek loyo nongo jami me kom. Giyelle ki tekogi ducu me bedo ki woro macalo jo me ot i paco ki dok cwalo lutinogi i cokke kacel ki gure madito. Calo Yucepu, gin gingeyo ni pe tye gin mo maber ma gitwero timone bot lutinogi ma loyo pwonyogi ki lok i kom Jehovah.\\n“Wabedo ka Yenyi kun Wakumo”\\n21. Ngo ma onongo timme bot jo me ot pa Yucepu i kare me Kato, dok i nge nino adi ma Yucepu ki Maliam guniang ni Yecu pe?\\n21 I kare ma Yecu tye ki mwaka 12, Yucepu otero jo me ode i Jerucalem kit ma jwi. Onongo obedo nino me Kato, kare me yomcwiny, dong jo me odi mapol onongo giwoto kacel me cito kunu. Ka dong gicok o ma gineno cere\/tur me Jerucalem, jo mapol onongo giwero wer me jabuli me ito malo. (Jab. 120-134) Boma madit man nen calo nongo opong ki dano alip miya mapol ata. I ngeye, jo me odi magi gicako wot me dok cen gang. Nen calo pi jami mapol me atima, Yucepu ki Maliam gutamo ni Yecu bene tye ka wot ki jo mukene-ni, gwok ki wadigi mukene. Nio ma dong guwoto pi nino acel ma Jerucalem odong angec mabor, ka guniang ni Yecu kara pe!—Luka 2:41-44.\\n22, 23. Ngo ma Yucepu ki Maliam gutimo i kare ma latingi orweny, dok Maliam owaco lok ango i kare ma gunonge?\\n22 Ki poto cwiny, gin gudok cen ki korgi i Jerucalem. Kong igo kit ma dano onongo dong nok kwede i boma-ni i kare ma gitye ka yenyo latingi. Kono en tye kwene? I nino me adek me yenye, Yucepu mono pe ocako tamo ni tic ma Jehovah omiye me gwoko latin-ni dong oloye woko? Motmot, gucito i ot pa Lubanga. Guyenye kunu nio ka gudonyo ka mo ci gunongo jo ma gukwano matek, ma gingeyo Cik maber gitye gugure kunu dok Yecu onongo tye obedo i kingi! Go kong kit ma cwiny Yucepu ki Maliam okwe kwede!—Luka 2:45, 46.\\n23 Yecu onongo tye ka winyo lok pa jo mukwano-ni kun penyogi ki lapeny. Co magi gubedo ki ur i kom niango ma latin-ni tye kwede kacel ki lapennye. Lokke ocungo wi Maliam ki Yucepu woko. I lok ma kicoyo i Baibul, Yucepu oling mot. Ento lok pa Maliam miyo waniang kit ma onongo giwinyo kwede: “Latinna, pingo itimowa kit man? Nen woru ki an wabedo ka yenyi kun wakumo.”—Luka 2:47, 48.\\n24. Baibul nyuto kit ma bedo lanyodo pe yot kwede nining?\\n24 Dong Lok pa Lubanga tiyo ki lok manok man me niangowa ni bedo lanywal pe obedo gin mayot. Twero keto dano i lyeto kadi bed latinne pe ki roc! Bedo lanyodo i kare man ma lobo tye marac-ci twero kelo ‘kumo,’ ento wege ki mege giromo bedo ki kwe cwiny me ngeyo ni Baibul loko i kom peko ma girwatte kwede.\\n25, 26. Yecu ogamo lok pa lunyodone nining, dok Yucepu kono owinyo nining pi lok pa wode?\\n25 Yecu onongo odong cen i kabedo acel keken ma weko en winyo ni etye cok loyo ki Wonne me polo, Jehovah, kun pwonyo lok ma en twero pwonyone i kome. En ogamo lok pa lunyodone i yo macek ni: “Iyenya wunu pingo? Mom ingeyo wunu ni an myero abed i ot a Pappa?”—Luka 2:49, Baibul me leb Lango.\\n26 Yucepu myero obed ni otamo i kom lok meno tyen mapol. Gwok obedo ki awaka i kom lok meno. En onongo otiyo matek me pwonyo wode-ni me maro Lubanga Jehovah. I kare meno ma en pud awobi, Yecu ongeyo kit ma wego ma lamar bedo kwede, pi wat macok ma gin gubedo kwede ki Yucepu.\\n27. Macalo wego, mot ango ma itye kwede, dok pingo omyero wi opo i kom lanen pa Yucepu?\\n27 Ka in macalo wego inyuto bot lutinoni mar dok igwokogi, ci itwero konyogi me neno Jehovah calo Wongi me polo dok miyo gin giniang ni en maro dok gwokogi. I yo acel-lu, ka ngat ma inyomo tye ki lutino ma pe meri, po i kom lanen pa Yucepu ci igwok latin acel acel maber calo ngat ma pire tek. Kony lutino meno me nyiko cok ki Wongi me polo, Jehovah.—Kwan Jo Epeco 6:4.\\nYucepu Odiyo Cwinye dok Obedo Lagen\\n28, 29. (a) Ngo ma lok ma kicoyo i Luka 2:51, 52 onyuto i kom Yucepu? (b) Yucepu okonyo wode me dongo kun medde i ryeko nining?\\n28 Baibul loko lok manok keken i kom kwo pa Yucepu, ento pire tek me nenone. Wakwano ni Yecu ‘obedo kun winyo’ lunywalle. Wakwano bene ni “Yecu odongo kun medde i ryeko, dok kun medde ki nongo pwoc ki bot Lubanga ki bot dano bene.” (Kwan Luka 2:51, 52.) Lok magi nyuto ngo i kom Yucepu? Nyuto jami mapol. Wapwonyo ni Yucepu omedde ki telo wi jo me ode, pien wode ma pe ki roc obedo ki woro i kome kun bedo i te locce.\\n29 Wapwonyo bene ni Yecu odongo kun medde ki ryeko. Ngene kene ni Yucepu okonyo Yecu me dongo i yo ma kit man. I kare maca, onongo tye carolok mo ma Lujudaya giworo. Carolok meno pud tye wa i kare-ni dok kitwero kwanone. Carolok-ke waco ni co me rwom ma malo aye twero doko ryek, ento lutic calo lupaa bao, lupur, lutet tet, “pe gitwero poko kin gin matir ki ma pe atir; dok pe gitwero bedo ka ma kiloko iye carolok.” Ento lacen, Yecu onyuto goro pa carolok meno. Macalo awobi, en owinyo tyen mapol ka wonne ma obedo lapac mamwa, opwonye lok i kom “gin matir ki ma pe atir” i wang Jehovah! Labongo akalakala mo, otimme tyen mapol.\\n30. Yucepu onyuto lanen maber ango bot luwi odi i kare-ni?\\n30 Watwero neno tic pa Yucepu i dongo pa Yecu. Yecu odongo odoko laco matek ma kome yot, pien kigwoke maber macalo awobi. Medo i kom meno, Yucepu opwonyo wode ki diro me tic cinge. Onongo pe kingeyo Yecu calo wod pa lapa bao keken ento calo “lapac” bene. (Mar. 6:3) Dong pwony pa Yucepu-ni otiyo maber. Luwi odi omyero gubed ki ryeko me lubo lanen pa Yucepu, kun gipwonyo lutinogi me ngeyo kit me timo tic mogo ma miyo gitwero gwokke kengi.\\n31. (a) Lok ma kicoyo nyuto ngo i kom kare ma Yucepu oto kwede? (Ti ki bok bene.) (b) Lanen ango ma Yucepu oweko botwa me aluba?\\n31 Ka wao i lok ma kicoyo i Baibul ka ma kibatija iye Yecu ma mwakane romo 30, wanongo ni pe dong kiloko i kom Yucepu matwal. Lok ma tye nyuto ni Maliam onongo dong odoko dako-to i kare ma Yecu ocako kwede ticce me pwony. (Nen bok ma wiye tye ni “ Yucepu Oto Awene?”) Ento, tic pa Yucepu odong ma nen ka maleng—lanen maber adada pa wego ma ogwoko jo me ode, dok opitogi, kun timo man nio wa i agikki. Ber mada pi wego mo keken, lawi ot mo keken, nyo Lakricitayo mo keken me lubo lanen me niye pa Yucepu.\\nYucepu Oto Awene?\\nWangeyo ni Yucepu onongo pud kwo i kare ma Yecu tye ki mwaka 12. I mwaka meno, bulu ma Lujudaya mapol onongo gicako pwonyo tic cing ki bot wongi dok ma gio mwaka 15 nongo dong gitiyo kacel. Myero obed ni Yucepu obedo kwo pi kare mo olo mumiyo opwonyo Yecu me doko lapa bao. Yucepu mono onongo pud kwo i kare ma Yecu ocako ticce me pwony ma dong tye ki mwaka 30? Pe wageno ka onongo pud kwo. Kiloko i kom min Yecu, omegine, ki lumegine ni onongo pud gikwo, ento pe kiloko i kom Yucepu. Kilwongo bene Yecu kicel ni “wod pa Maliam,” pe wod pa Yucepu. (Mar. 6:3) Baibul nyuto ni Maliam onongo dong timo jami ducu pire kene, labongo penyo twero pa cware. (Jon 2:1-5) Meno onongo pe gin ma timme i kare me Baibul nikwanyo ka en obedo da-to. I agikkine ma Yecu dong cok to, en oweko minne i te gwok pa lakwena Jon. (Jon 19:26, 27) Ka onongo Yucepu pud tye kwo, kono onongo Yecu pe otimo meno. Dong, nen calo Yucepu oto ma Yecu onongo pud awobi. Macalo awobi madit loyo ki paco, Yecu omako tic me payo bao ci ogwoko kwede jo me otgi nio wa i kare me batijane.\\n^ para. 4 I kare ca, tongo keny onongo kitero cokcok ma rom aroma ki nyom.\\n^ para. 8 “Lakalatwe” man pe obedo lakalatwe man ata ma jwi nen i dyewor; nyo ni Lubanga aye ma ocwalo. Ngene kene ni, Catan otiyo ki lakalatwe me timo tango man pi cobo yubbe macol me neko Yecu.\\n^ para. 11 Baibul nyuto ka maleng ni tango me acel pa Yecu, nyo ‘lanyut ma okwongo,’ otimme ma Yecu dong kibatija woko.—Jon 2:1-11.\\nYucepu otimo ngo me gwoko jo me ode?\\nYucepu opito jo me ode nining?\\nNgo ma nyuto ni Yucepu odiyo cwinye i tic ma Lubanga omiye?\\nI yo ango ma imito ni ilub lanen pa Yucepu?\\nYucepu Ogwokogi, Opitogi, dok Odiyo Cwinye","num_words":3272,"character_repetition_ratio":0.046,"word_repetition_ratio":0.001,"special_characters_ratio":0.245,"stopwords_ratio":0.309,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nia 7 ACO85 - Rwot owaco bot Moses ni, “Nen aketi - Bible Search\\nNia 6 Nia 8\\n1Rwot owaco bot Moses ni, “Nen aketi macalo Lubaŋa bot Parao, ki omeru Aron bibedo lanebini. 2In ibiloko lok ducu ma aciko boti; ci omeru Aron bitito bot Parao pi weko jo Icrael gua woko ki i lobone. 3-Ento abijiŋo cwiny Parao doko nwaŋ, abimedo lwak lanyut ki taŋo i lobo Ejipt. 4Parao pe biwinyo lokki; abiketo ciŋa i kom Ejipt, ci abikwanyo monnya, jona, ma gin aye likwayo pa Icrael, ki i Ejipt, pi kop madito ma abiŋolo i wiye. 5Jo Ejipt gibiŋeyo ni an a Rwot, ka abiryeyo ciŋa i kom lobo Ejipt pi kwanyo jo Icrael woko ki i kingi.” 6Moses ki Aron gutimo kit ma Rwot ocikogi. 7Moses onoŋo mwaka me ditte romo pyeraboro, ki pa Aron pyeraboro wiye adek, i kare ma gubedo ka lok ki Parao-ni.\\n8Rwot dok oloko ki Moses ki Aron ni, 9“Ka Parao owaco botwu ni, ‘Wunyut ada mewu pi tiyo taŋo,’ ci ibiwaco ki Aron ni, ‘Kwany odooni, ibol piny i nyim Parao, wek olokke odok twol.’” 10Kit meno Moses ki Aron gucito bot Parao gutiyo kit ma Rwot ocikogi kwede; Aron obolo odoone piny i nyim Parao ki luticce, ci olokke odoko twol. 11Ci Parao olwoŋo jo ma luryeko ki lutal, ma gin lutyet ma i Ejipt, gin bene gutimo ma rom meno ki ryekogi. 12Pien ŋat acel acel obolo odoone piny, ci gulokke gudoko twol, ento odoo pa Aron omwonyogi woko ducu. 13Ento cwiny Parao pud obedo tek aye, pe omedo ki winyogi kit ma Rwot owaco-ni.\\n14Rwot dok owaco bot Moses ni, “Cwiny Parao odoko nwaŋ, okwero weko dano ocito. 15Cit odiko bot Parao macalo en cito i dog kulu-ni; cit ikur en i ŋet kulu, mak odoo i ciŋi, ma yam olokke odoko twol-li. 16Ci ibiwacce ni, ‘Rwot Lubaŋa pa jo Ibru ocwala boti, kun waco ni, Wek jona guciti, wek guti bota i tim, dok nen, in peya iworo doga. 17-Ci Rwot doŋ owaco kuman ni, Pi lok man bimiyo iŋeyo ni an a Rwot: nen, abigoyo pii ma tye i kulu Nail ki odoo ma tye i ciŋa-ni, ci pii bilokke doko remo, 18ci rec ma i Nail gibikato woko, kulu Nail bilokke doko ma ŋwe coo, dok jo Ejipt cwinygi bikwero mato pii ma i kulu Nail woko.’ ” 19Rwot owaco bot Moses ni, “Wac ki Aron ni ‘Kwany odooni ci irye ciŋi i wi pii me Ejipt, i wi kulugi, i wi kulu akwinyagi, i wi kabedo ducu ka ma pii opoŋ iye, wek gulokke gudok remo; wek remo orom i lobo Ejipt ducu ki atabo weer ducu, ki i agulu godi ducu.’ ”\\n20Moses ki Aron gutimo macalo Rwot ocikogi. Aron otiŋo odoone malo ki i nyim Parao ki luticce; ci ogoyo ki pii ma i kulu Nail, ci pii ducu ma i kulu Nail olokke odoko remo. 21Rec ma i kulu Nail gucako to woko, ci kulu Nail odoko ŋwe coo; pienno jo Ejipt pe doŋ gitwero mato pii ma i kulu Nail; dok remo oromo i lobo Ejipt ducu. 22Ento lutyet me Ejipt bene gutimo ma rom meno ki ryekogi; omiyo cwiny Parao odoko nwaŋ aye, okwero winyogi woko, kit ma Rwot owaco-ni. 23Parao olokke odok i ode, kun pe cwinye paro kadi pi man. 24Jo Ejipt ducu gubedo ka kwinyo pii me amata i ŋet kulu Nail, pien pe doŋ gitwero mato pii ma i kulu Nail.\\n25Ka nino okato abiro nia ma Rwot ogoyo kulu Nail.","num_words":576,"character_repetition_ratio":0.075,"word_repetition_ratio":0.0,"special_characters_ratio":0.251,"stopwords_ratio":0.269,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Pwonyo Lutino me Po i Kom Jehovah ki Wode\\nDUL ME 37\\nKET kong ni ngat mo omini mic mo mamwonya atika. Ibiwinyo nining pi mic meno?— Ibiwaco mere keken-ni apwoyo ci wi wil woko i kom ngat meno ma omini mic-ci? Nyo wi po i kome ki dong ngo ma en otimo piri?—\\nLubanga Jehovah ominiwa mic mo mamwonya atika. En ocwalo Wode i lobo wek oto piwa. Ingeyo pingo onongo mitte ni Yecu oto piwa?— Man aye gin ma pire tek adada ma myero waniang.\\nKit ma wapwonyo kwede i Dul me 23, Adam obalo i kare ma en oturo cik maleng pa Lubanga. Dok wan walako bal ki bot Adam, ma en aye won dano weng. Pi meno, itamo ningo ma dong wan wamito?— Wan onongo wamito wonwa mukene, ma okwo i lobo kany labongo roc mo. Itamo ni anga ma twero bedo wonwa ma kit meno?— Yecu twero.\\nJehovah ocwalo Yecu i lobo kany wek en obed macalo wonwa me leyo ka Adam. Baibul wacci: “‘Dano mukwongo, Adam, odoko gin makwo.’ Ento Adam me agikkine odoko cwiny ma miyo kwo.” Adam mukwongo-ni obedo nga?— Obedo en ma Lubanga ocweyo ki apwa me ngom. Adam me aryo-ni kono?— Obedo Yecu. Baibul nyutu man kun wacci: ‘Dano mukwongo [Adam] yam gitiyo ki apwa me lobo, ento dano me aryone [Yecu] oa ki i polo.’—1 Jo Korint 15:45, 47; Acakki 2:7.\\nKit macalo Lubanga onako kwo pa Yecu ki i polo ci oketo i i dako ma nyinge Maliam, Yecu pe olako bal mo keken ki bot Adam. Meno aye gin mumiyo Yecu tye dano ma pe ki roc. (Luka 1:30-35) Meno aye bene gin mumiyo lamalaika mo owaco bot lukwat i kare ma kinywalo Yecu ni: “Tin ginywalo piwu Lalar.” (Luka 2:11) Ento me bedo Lalarwa, ngo ma onongo mitte ni Yecu myero kong otim macalo latin matidi?— Onongo mitte ni en kong odong odok dano madit calo Adam. Ka i ngeye Yecu dong romo doko ‘Adam me aryo.’\\nYecu ma en aye Lalarwa-ni bene bidoko ‘Wonwa ma bedo nakanaka.’ Kilwongo en kumeno i Baibul. (Icaya 9:6, 7) Ada, Yecu ma pe ki roc-ci romo doko wonwa ma leyo ka Adam ma odoko dano ma tye ki roc i kare ma obalo. I yo ma kit meno, miyo waromo yero ‘Adam me aryo’ macalo wonwa. Ki lok ada, Yecu kikome obedo Wod pa Lubanga Jehovah.\\nAdam ki Yecu onongo girom nining, dok pingo onongo pire tek ni gubed rom?\\nKa wapwonyo lok kom Yecu, ci waromo ye en macalo Lalarwa. Wi tika po i kom ngo ma myero kilarwa ki i iye?— Ki i kom bal ki to ma walako ki bot Adam. Kwo labongo roc ma Yecu otyero, nyo omiyo piwa macalo dano ma dit-ti kilwongo ni ginkok. Jehovah omiyo ginkok wek kitim kica pi balwa.—Matayo 20:28; Jo Roma 5:8; 6:23.\\nAda pe wamito ni wiwa owil i kom gin ma Lubanga ki Wode gutimo piwa, pe kumeno?— Yecu onyutu bot lulub kore yo madok pat ma romo konyowa wek wiwa opo i kom gin ma en etimo. Kong walok iye.\\nGo kong ni itye i Jerucalem i kicika ot ma tye malo. Man obedo i dyewor. Yecu kacel ki lukwenane gubedo gulworo meja. I wi meja onongo tye ringo romo ma kibulo abula, mugati, ki vino. Gin onongo gitye ka camo cam madok pat ki ma jwi-ni. Ingeyo pingo?—\\nCam man onongo tye me poyo wigi i kom gin ma Jehovah otimo mwaki miya ki miya mukato angec i kare ma jone Luicrael onongo gitye i opii i lobo Ejipt. I kare meno Jehovah owaco ki jone ni: ‘Wunek romo pi ot acel acel, dok wuket remone i kom okar doggolawu.’ Ka dok owaco ni: ‘Wudony i odiwu ka wucam romo man.’\\nRemo romo ma kiketo i kom okar doggola-ni ogwoko Luicrael nining?\\nLuicrael gutimo kit meno kikome. I dyewor acel-li, lamalaika pa Lubanga okato ki i lobo Ejipt. I pol pa odi, lamalaika oneko lutino kayo ducu. Ento ka lamalaika oneno remo romo i kom okar doggola, en kato ot meno akata. I odi magi, latin mo keken pe oto. Lworo omako Parao kabaka me Ejipt matek adada pi gin ma lamalaika pa Jehovah otimo. Pi meno Parao owaco bot jo Icrael ni: ‘Wutye agonya me a. Wua woko ki i Ejipt!’ Lacen, guketo jamigi i nge kinaga ki kanagi ci gua woko.\\nJehovah onongo pe mito ni wi jone owil i kom kit ma emiyo gubedo angonya kwede. Pi meno en owacci: ‘Omyero wucam kicel i mwaka acel kodi cam ma wucamo i dyewor tin-ni.’ Gulwongo cam man madok pat-ti ni cam me Kato. Ingeyo pingo?— Pien i dyewor meno lamalaika pa Lubanga ‘okato’ odi ma kiketo remo i kom okar doggolagi.—Nia 12:1-13, 24-27, 31.\\nYecu ki lukwenane gubedo ka tam i kom lok man i kare ma gitye ka camo cam me Kato. I ngeye, Yecu otimo gin mo ma pire tek adada. Ento ma peya otimo, en kong oryemo lakwena Juda Iskariot ma pe obedo lagen-ni woko. Lacen Yecu okwanyo mugati acel mudonge, olego i kome, obaro iye, ci omiyo bot lupwonnyene. Ci owacci: “Wugam, wucam.” Ka dok owaco botgi ni: ‘Mugati man cung pi koma ma abimiyone piwu ka ato.’\\nI ngeye Yecu okwanyo kikopo me vino. I nge lega mukene me pwoc, en ominigi ci owacci: “Wun ducu wumat man.” Ka dok owaco botgi ni: ‘Vino man cung pi remona. Cokcok-ki abionyo remona wek kiwek balwu. Wubed ka timo man me po pira.’—Matayo 26:26-28; 1 Jo Korint 11:23-26.\\nRemo pa Yecu, ma en Yecu oporo ki vinoni romo timo gin ango piwa?\\nTika iniang ni Yecu owaco bot lupwonnyene ni myero gubed ka timo man me po pire?— Pe dong gibicamo cam me Kato-ni. Ma ka meno, gin gibicamo cam man madok pat-ti kicel i mwaka acel me po i kom Yecu ki dong tone. Cam man kilwongo ni Cam me Otyeno pa Rwot. I kare-ni walwongo ni Nipo. Pingo?— Pien man poyo wiwa i kom gin ma Yecu ki Wonne, Lubanga Jehovah gutimo piwa.\\nMugati-ni myero omi watam pi kom Yecu. En onongo tye atera me miyo kome meno wek wanong kwo ma pe tum. Vino-ni kono?— Meno myero opo wiwa i kom kit ma remo pa Yecu pire tek kwede. Pire tek kato wa remo latin romo ma kineko i nino me Kato ki i Ejipt-pi. In ingeyo pingo?— Baibul wacci remo pa Yecu romo miyo kiweko balwa. Ka kikwanyo balwa woko ducu, pe dong wabitwo, wabitii, nyo to. Omyero watam i kom gin meno ka watye i kwer me Nipo.\\nDano ducu mono omyero gucam mugati dok gumat vino i kwer me Nipo?— Yecu owaco bot jo ma gicamo dok gimato ni: ‘Wubinywako i kerra dok wubibedo i wi kom ker i polo kacel kweda.’ (Luka 22:19, 20, 30) Man te lokke ni gibicito i polo me bedo luker kacel ki Yecu. Pi meno, jo ma gitye ki gen me loc kacel ki Yecu i polo keken aye myero gucam mugati dok gumat vino man.\\nEnto kadi wa jo ma pe gicamo mugati nyo gimato vino man bene myero gubed tye i kwer me Nipo. Ingeyo pingo?— Pien Yecu omiyo kwone pigi bene. Ka wabedo tye i kwer me Nipo, wanyutu nongo ni wiwa pe owil. Nongo wiwa po i kom mic mamwonya atika pa Lubanga-ni.\\nGinacoya ma ginyutu kit ma ginkok pa Yecu pire tek kwede aye 1 Jo Korint 5:7; Jo Epeco 1:7; 1 Temceo 2:5, 6; ki 1 Petero 1:18, 19.","num_words":1199,"character_repetition_ratio":0.045,"word_repetition_ratio":0.0,"special_characters_ratio":0.253,"stopwords_ratio":0.289,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Tekwaro 22 ACO85 - Daudi dok owacci, “Ot pa Rwot - Bible Search\\n1 Tekwaro 21 1 Tekwaro 23\\n1 Tekwaro 22\\n1Daudi dok owacci, “Ot pa Rwot Lubaŋa bibedo kany, ki keno tyer me gitum awaŋa pi jo Icrael bene bibedo kany.”\\nDaudi oyubo pi gero ot pa Lubaŋa\\n2Daudi ociko pi coko lurok ma onoŋo gibedo i lobo Icrael, ci oketo lupa-godi ka yubo godi ma gipayogi mabeco pi gero ot pa Lubaŋa. 3Daudi dok okano lwak nyonyo madwoŋ me yubo mucumar pi guro kika me dog gaŋ, ki okol latwe bao, ki lwak mola madwoŋ ma pekke pe pimme, 4ki lwak bao cedar ma welle pe kwanne, pien jo Cidon ki jo Turo gukelo bot Daudi bao cedar madwoŋ twatwal. 5Pien Daudi yam owacci, “Latinna Solomon pud tidi, peya tye ki ŋec mo, dok ot ma gibigero pi Rwot myero obed me deyo makato ducu, wek ywekane ki deyone orom lobo ducu; mumiyo an aye ayubo kit gerone.” Pienne Daudi ocako yubo lwak jami madwoŋ twatwal ma pud kwo.\\n6Ka dok olwoŋo wode Solomon, ociko en pi gero ot pa Rwot Lubaŋa pa Icrael. 7-Daudi owaco ki Solomon ni, “Woda, onoŋo abedo ki tam i cwinya pi gero ot mo pi nyiŋ Rwot Lubaŋa. 8Ento lok pa Rwot yam obino bota kun wacci, ‘In doŋ ityeko oyo lwak remo mapol, dok ibedo ka Lwenyo lweny madito-gu; pe ibigero ot mo pi nyina, pien ityeko oyo lwak remo madwoŋ i nyima ki i wi lobo. 9Nen ba, ibinywalo latin laco; en bibedo ki kuc, abimiye kuc ma lumerokke ducu pe gibiyele; pienno nyiŋe bibedo Solomon, dok abimiyo kuc ki yweyo bot Icrael i karene. 10En aye bigero ot pi nyiŋa, En bibedo woda, ki an abibedo wonne, dok abimoko komkerre bedo i Icrael matwal.’ 11Iyo latinna, Rwot obed kwedi, wek ityek gero ot pa Rwot Lubaŋani, kit ma yam oloko kwede i komi-ni. 12Atikane, Rwot aye myero omiyi ryeko ki niaŋ matut, wek ibed ka lubo cik pa Rwot Lubaŋani ka en doŋ omiyi dit me loyo Icrael. 13-Dok ibilimo gum ka ce ibedo ka gwoko kit cik ducu ki ŋol ducu ma cen Rwot ociko ki Moses pi jo Icrael. Bed oteka ma cwinyi nwaŋ. Pe ilwor; cwinyi pe opoti. 14Nen an doŋ ayelle mada ci doŋ atyeko yubo jami magi pi ot pa Rwot: jabu ma romo talanta alip miya acel, ryal ma romo talanta milion acel, ki mola ki nyonyo ma pekke pe pimme, pien gidwoŋ twatwal; ka dok ayubo bao ki got-gu, In dok imed mu kene i komgi. 15Dok it ye ki lwak lutic mapol: I upa-godi, lugedo ki godi, lupac ki ludiro tic ducu ma welgi pe kwanne, ki jo ma gikwiri i ticgi, 16ma gitiyo ki jabu, ki ryal-gu, ki mola ki nyonyo-gu, Doŋ ia malo icak tic cut! Rwot obed kwedi.”\\n17Daudi dok ociko ludito ma i Icrael ducu pi konyo wode Solomon kun wacci, 18“Rwot Lubaŋa tye kwedwu? Dok pe en aye omiyowu kuc i kabedo ducu? En aye otyeko miyo wegi lobo-ni i ciŋa; dok lobo doŋ gitayo ki i nyim Rwot ki i nyim lwakke. 19Iyo, kombeddi doŋ wuket tamwu ki cwinywu ka yenyo Rwot Lubaŋawu. Doŋ wutwarre malo wuciger kabedo maleŋ pa Rwot Lubaŋa, ka wek canduk me gicikke pa Rwot ki jami pa Lubaŋa maleŋ-gu ducu gikelgi wa i ot ma doŋ gigero pi nyiŋ Rwot.”","num_words":549,"character_repetition_ratio":0.055,"word_repetition_ratio":0.0,"special_characters_ratio":0.244,"stopwords_ratio":0.286,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Epeco 3 ACO85 - Pi lok man, alego Lubaŋa piwu, an - Bible Search\\nJo Epeco 2 Jo Epeco 4\\nJo Epeco 3\\nTic ma Paulo otiyo pi Lurok\\n1Pi lok man, alego Lubaŋa piwu, an Paulo ma abedo lamabuc pi Kricito piwu wun Lurok. 2Abedo ki tam ni wun doŋ wutyeko winyo kit ma Lubaŋa omiyo abedo lakan-lim me kicane ki tuŋ botwu, 3dok bene kit ma onyutta kwede muŋŋe, omiyo aŋeyo, macalo doŋ atyeko coyo pire macekcekki. 4-Ka wukwano ci wutwero neno maber kit ma aniaŋ kwede i muŋ ma otiko Kricito. 5I kare mukato yam Lubaŋa pe onyuto muŋ man bot dano adana-ni, ento kombeddi doŋ onyuto bot lukwenane maleŋ ki lutit lokke, pi Cwiny Maleŋ. 6Muŋ meno tye kit man ni, pi lok me kwena maber omiyo Lurok doŋ gudoko lule lonyo pa Lubaŋa kacel ki Lujudaya; gudoko dul kom acel kwedgi, gin bene gunoŋo gin mo ducu kacel kwedgi ma yam Lubaŋa ociko pire i Kricito Yecu. 7An giketa abedo latic me lok me kwena maber pi mot me kica pa Lubaŋa, ma omiya pi tic me twerone. 8Kadi bed atidi twatwal ki i kin jo pa Lubaŋa ducu, ento en omiya mot man me kica me tito lok me kwena maber bot Lurok i kom lonyo madwoŋ pa Kricito ma tere pe tatte, 9dok me miyo kit ma en ocobo kwede yub mere me muŋ onen woko ka maleŋ bot jo ducu. Onoŋo Lubaŋa mucweyo jami ducu-ni okano muŋ man pi kare ducu mukato aŋec, 10-wek kombeddi oti ki lwak jo muye Yecu me miyo luloc ki wegi twero ducu ma tye i polo guŋe ryeko pa Lubaŋa ma kite patpat. 11Man lubo tam pa Lubaŋa ma onoŋo yam tye con, ma en ocobo i kom Yecu Kricito Rwotwa; 12pire omiyo wan jo ma waye Yecu walimo tekcwiny, pien oyabo botwa yo me o i nyim Lubaŋa ki gen. 13En mumiyo alegowu ni, pe myero cwinywu odok nyap pi can ma gitye ka una kwede piwu; can man aye kelo botwu deyo.\\nŊeyo mar pa Kricito\\n14Lok man aye mumiyo arumo coŋa i nyim Lubaŋa Won, 15en ka ma nyiŋ man me won ocuŋ iye i doggola pa jo me odi ducu ma tye i polo ki ma tye i lobo. 16Alego ni pi lonyone me deyo myero omi Cwiny mere opoŋwu ki teko ki kero madwoŋ i iwu, 17Kricito bene obed i iwu pi niyewu. Dok bene alego ni Lubaŋa omi wucuŋ matek i mar macalo yat ma lwite odonyo matut i ŋom, 18wek wubed ki teko, ki cwiny me niaŋ, kacel ki jo pa Lubaŋa ducu, kit ma mar pa Kricito lac kwede, kit mabor kwede, ki kit ma odoŋo kwede malo, dok kit ma tut kwede, 19wek wuŋe mar pa Kricito ma kato ŋec ducu, wek wupoŋ ki gin mo ducu ma opoŋ i i Lubaŋa.\\n20Deyo obed bot Lubaŋa ma twero tiyo tic madwoŋ twatwal ma kato gin ma watwero lego pire nyo keto i tamwa, pi tekone ma tye ka tic i komwa. 21Deyo obed bote nakanaka i Kricito Yecu ki i lwak jo ducu muye en, i kare pa yalwak ducu. Amen.","num_words":514,"character_repetition_ratio":0.051,"word_repetition_ratio":0.0,"special_characters_ratio":0.242,"stopwords_ratio":0.329,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Tekwaro 18 ACO85 - Yekocapat onoŋo tye ki lwak lonyo - Bible Search\\n2 Tekwaro 17 2 Tekwaro 19\\n2 Tekwaro 18\\nLanebi Mikaya otito ni gibiloyo Akab ki Yekocapat\\n(1 Luker 22.1-40)\\n1Yekocapat onoŋo tye ki lwak lonyo madwoij wa ki deyo bene; ocako ribbe ki Akab, ci omiyo wode onyomo nya pa Akab. 2Lacen i ne mwaka mogo manok ocito bot Akab i Camaria. Akab oneko lwak romi ki twoni dyaŋi mapol ata pire ki pi lwak ducu ma onoŋo gitye kwede, Man oti mo pi bito en wek ocit kwede ka lweny i kom Ramot-gilead. 3Akab kabaka me Icrael open yo Yekocapat kabaka me Juda ni, “Ibicito kweda ka lweny i kom gaŋ Ramot-gilead?” Yekocapat ogamo dog kabaka me Icrael kun wacce ni, “An ki in wan acel, lwakka gin aye lwakki. Wabibedo kwedi i mony.”\\n4Yekocapat owaco bot kaba ka me Icrael ni, “Koŋ ikwoŋ penyo lok ki bot Rwot.” 5Kabaka me Icrael ocoko lwak lunebi ducu kacel, gucokke miya aŋwen, En owaco botgi ni, “Wacit ka lweny i kom Ramot-gilead, nyo pa aciti?” Gin lu ne bi gugamo ni, “Tugi cito cut, kabaka, pien Lubaŋa bimiyo i ciŋi.” 6Ento Yekocapat dok owaco ni, “Lanebi mo mukene pa Rwot pe tye ka ny, wek koŋ dok wapeny doge?” 7Kabaka me Icrael ogamo dog Yekocapat ni, “Pud tye dano mo ma myero wapenye wek wawiny dog Rwot ki bote, en Mikaya wod pa Imla; ento cwinya dage matek, pien peya otitta kit lok mo maber, en titta lok maracce keken.” Yekocapat ogamo ni, “Pe kumene, kabaka, wek lok kit meno obedi.” 8Kabaka me Icrael ocak o lwoŋo ladit mo ci owacce ni, “Cit icikel Mikaya wod pa Imla oyotoyot.” 9Onoŋo kabaka me Icrael ki Yekocapat kabaka me Juda gubedo wi komkergi, ma guruko jor kergi mabeco; gubedo kwede i laro moyo me dino bel ma i ŋet dogcel ma gidonyo kwede i Camaria, kun lunebi ducu gitye ka tito lok i nyimgi. 10Jedekia wod pa Kenaana otiyo cal tuŋ lee me nyonyo pire kene, ci owacci, “Rwot owaco kuman ni, ‘Ibitwomo jo Ciria ki magi nio ka ityekogi woko ducu.’ ” 11Ci lunebi ducu gutito lok ma kit meno, kun giwacci, “Tugi cito i Ramot-gilead, ci ibiloyo; Rwot bimiyo i ciŋi, kabaka.”\\n12Lakwena ma ocito ka lwoŋo Mikaya-ni obino owacci, “Nen ba, lok pa lunebi ducu obedo me cuko cwiny kabaka; pienno wek lokki bene obed ma rom ki megi, lokki bene obed lok me cuko cwmy.” 13Mikaya ogamo doge ni, “Macalo Rwot tye makwo-ni, gin ducu ma Lubaŋana owacca, en aye abilokone.” 14Ka Mikaya oo bot kabaka, kabaka openye ni, “Mikaya, wacit ka lweny i kom Ramot-gilead, nyo pe aciti?” En ogamo ni, “Tugi cito cut, ci ibiloyo; Rwot bimiyogi i ciŋi.” 15Ento kabaka dok owacce ni, “An mono abiciki i nyiŋ Lubaŋa tyen adi ni ilokka lok ada keken i nyiŋ Rwot?” 16-Ci Mikaya owacci, “Anene jo Icrael ducu guket woko lijayi i wi godi, macalo romi ma gipe ki lakwat; dok Rwot bene owacci, ‘Jo-ni laditgi peke; wek ŋat acel acel odok gire i pacone ki kuc.’ ” 17Kabaka me Icrael owaco ki Yekocapat ni, “An pe onoŋo awacci ni, Mikaya pe bitito lok mo maber ma otika, ento bitito maracce?” 18Mikaya ogamo ni, “Pi meno koŋ dok iwiny lok pa Rwot mono. Abedo ka neno Rwot ma obedo i wi komkerre, kun lwak mony me polo ducu gucuŋ ka ŋete ki yo tuŋ bade malacuc ki yo tuŋ bade malacam. 19Rwot owacci, ‘Aŋa mono ma bibito Akab kabaka me Icrael, wek ocit oto i Ramot-gilead?’ Ci giwaco lok mapatpat. 20Lacen kit cwiny mo obino ci okato anyim ocuŋ wa i nyim Rwot, kun wacci, ‘An aye abibito en.’ Rwot openye ni, ‘Ibibito en niŋniŋ?’ 21En ogamo ni, ‘An abicito, ci abibedo cwiny ma lagoba kun aloko ki i dog lunebine ducu.’ Rwot ogamo ni, ‘In ibibite, ci biye lokk i; doŋ icitim kumeno.’ 22Kombeddi in doŋ inen ka Rwot otyeko keto cwiny ma lagoba i dog lunebini magi ducu; Rwot doŋ otyeko ciko pi kelo lok marac i komi.”\\n23Ci Jedekia wod pa Kenaana ocito bot Mikaya cok ci odoŋo leme ki ciŋe, kun wacci, “Cwiny Rwot dok oa ki i koma niŋniŋ ka okobo oloko boti?” 24Mikaya owaco ni. “Meno ibiniaŋ iye i nino ma ibidonyo i kicika ma i tyelo wek ikanne iye.” 25Kabaka me Icrael owacci, “Wumak Mikaya woko, wudwoke cen wa bot Amon ma laloyo me gaŋ, ki bot Yoaci ma wod pa kabaka. 26Iciwacogi ni, ‘Kabaka owaco kuman ni, Wuket dano man i mabuc, dok wumiye ocam cam me mabuc, mugati ki pii keken, nio ka abidwogo paco ki kuc.’ ” 27Mikaya ogamo ni, “Ka ce idwogo paco ki kuc, ci pe Rwot aye oloko ki i doga.” Dok owacci, “Wun rok ducu doŋ wuwiny!”\\nTo pa Akab\\n(1 Luker 22.29-35)\\n28Kit meno kabaka me Icrael ki Yekocapat kabaka me Juda gucako cito i Ramot-gilead. 29Kabaka me Icrael owaco bot Yekocapat ni, “An abirukke macalo dano mo ata ka doŋ acako cito ka lweny, ento in iruk jorri me ker.” Kabaka ocako rukke macalo dano mo ata, ka ocito kwede i mony. 30Onoŋo kabaka me Ciria otyeko ciko ludito mony ma giloyo gadigadine me lweny ni, “Pe wucilweny i kom dano mo matidi nyo madit, ento wucilweny i kom kabaka me Icrael keken.” 31Ka ludito mony ma giloyo gadigadi lweny guneno Yekocapat, ci guwacci, “Meno aye kabaka me Icrael kikome.” Ci gulokke ka lweny i kome. Yekocapat ocako daŋŋe ki mwoc, ci Rwot okonye. Ci Lubaŋa okwanyogi woko ki bote. 32Ka ludito mony guneno ni pe en kabaka me Icrael, ci gulokke gudok woko cen gubwoto lubo kore. 33Ento dano mo otelo atumme ocelo ata, ci ocelo kwede kabaka me Icrael atura; atero obaro kin nyonyo me geŋo kore ki nyonyo mukene me geŋo kome ma obedo macalo pok rec. Kabaka owaco ki laryem gadigadine ni, “Lokke idok cen wek icikwanya woko ki i waŋ lweny, pien ret otyeko maka woko.” 34Ci lweny odoko malyet i nino meno, kabaka me Icrael obedo ojeŋŋe i gadigadine kun waŋe okemo jo Ciria nio wa otyeno, ka ocako to ma ceŋ cito ka poto.","num_words":1004,"character_repetition_ratio":0.074,"word_repetition_ratio":0.0,"special_characters_ratio":0.248,"stopwords_ratio":0.263,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Itwero Cuko Cwiny Lakricitayo ma Ticce Okwe Woko\\nMwaka ki mwaka, Lukricitayo mapol ma ticgi okwe woko gibedo tye i kwer me Nipo. Gucako pyem ngwec me kwo ento gukwe woko pi tyen lok mapat pat, ma mogo kinyamogi i brocuwa me Return to Jehovah. (Ibru 12:1) Kadi bed kumeno, jo magi pud pigi tek bot Jehovah, ma owilogi ki remo pa Wode. (Tic 20:28; 1Pet 1:18, 19) Watwero konyogi nining me dwogo cen i kacokke?\\nLuelda giyenyo dok gikonyo Lukricitayo ma ticgi okwe woko, kit macalo lakwat yenyo romo ma olak woko ki i dwol. (Luka 15:4-7) Man nyuto mar ma Jehovah tye kwede pigi. (Jer 23:3, 4) Wan ducu waromo cuko cwiny jo ma ticgi okwe woko, pien man pe obedo tic pa luelda keken. Yellewa me nyuto cwiny me kica yomo cwiny Jehovah dok twero kelo adwogi maber atika. (Car 19:17; Tic 20:35) Pi man, tam kong i kom anga ma itwero cuko cwinye, ci itim meno labongo galle!\\nNEN VIDIO MA WIYE TYE NI CUK CWINY JO MA TICGI OKWE WOKO, I NGEYE WUNYAM LAPENY MAGI:\\nNgo ma Abbey otimo i kare ma en orwatte ki Lacaden ma en pe ngeyo?\\nPingo omyero kong walok ki luelda ka wamito konyo ngat mo ma ticce okwe woko?\\nAbbey oyubbe nining me dok cen ka limo Laura pi tyen me aryone?\\nAbbey odiyo cwinye dok onyuto mar nining i kare ma tye ka tute me cuko cwiny Laura?\\nPwony ango ma wanongo ki i carolok pa Yecu i Luka 15:8-10?\\nMot ango ma obino i nge ribo cing ka konyo Laura?\\nNywakki Nywakki Itwero Cuko Cwiny Lakricitayo ma Ticce Okwe Woko","num_words":254,"character_repetition_ratio":0.065,"word_repetition_ratio":0.0,"special_characters_ratio":0.249,"stopwords_ratio":0.287,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luŋolkop 8 ACO85 - Jo Epraim guwaco bot Gideon ni, - Bible Search\\nLuŋolkop 7 Luŋolkop 9\\nGuloyo jo Midian matwal\\n1Jo Epraim guwaco bot Gideon ni, “Itimowa kuman piŋo? Nen pe ilwoŋowa ka onoŋo icito ka lweny i kom jo Midian.” Ci gugerre i kome matek. 2Ento en owaco botgi ni. “Gin aŋo ma tin atimo ma giporo ki wun kulu? Pe gwero kor olok pa Epraim ber makato olok ducu ma Abiejer opwono? 3-Lubaŋa omiyo luker pa jo Midian i ciŋwu, Oreb ki Jeeb, ci gin aŋo ma abedo ka timo ma porre ki wun?” Ka oloko kit meno, ci kinigagi ocako dok cen i kome.\\n4Ka Gideon obino i Jordan, okato loka ca, en kacel ki dano miya adek ma gitye bote-ni. Komgi oloc woko, ento pud giryemo kor jo Midian. 5Omiyo owaco bot jo me Cukot ni. “Alegowu wumi mugati bot dano ma gilubo kora-ni, pien komgi doŋ oloc woko, dok atye ka ryemo kor Jeba ki Jalmuna ma luker pa jo Midian.” 6Ento rwodi ma i Cukot gugamo ni, “Jeba ki Jalmuna doŋ gitye i ciŋi bo, ma weko wamiyo mugati bot joni?” 7Gideon ogamo ni, “Ber yo, ka Rwot omiyo Jeba ki Jalmuna i ciŋa, ci abipwodo komwu ki okuto me tim ki okuto laŋo.” 8Ka oa woko ki kunnu, ci ocito i Penuel, ci dok oloko kwedgi laki te acel-lu. Jo me Penuel bene guwacce lok ma rom ki kit ma jo Cukot gudok iye bote. 9Ci owaco bot jo ma i Penuel ni, “Ka adwogo kany ki kuc, abimuko ot man ma ocudo malo-ni woko.”\\n10I kare meno onoŋo Jeba ki Jalmuna gitye i Karkor, kacel ki monygi ma romo jo alip apar wiye abic, gin jo ducu ma yam gubwot ki i kom mony ducu pa jo me tuŋ wokceŋ. Onoŋo doŋ gineko jogi ma romo alip miya acel ki pyeraryo ma gin wegi lweny ki pala lucwan. 11Gideon olubo yo ma jo ma gibedo i kema gimaro wok ki iye ma wok ki i ŋet Noba ki Jogbea yo tuŋ wokceŋ, ci olwenyo ki monygi ma gutoyo tokgi ata. 12Jeba ki Jalmuna guriŋo woko ci oryemo korgi, omako gin luker pa jo Midian aryo ducu, oonyo kwede atiba i kom monygi ducu.\\n13Lacen Gideon wod pa Yoaci odwogo ki i lweny kun lubo yo ma giito iye i Kerec. 14Omako awobi mo ma Lacukot, openye, ci awobi-ni ocone nyiŋ rwodi ki ludoŋo me Cukot ducu, ma giromo dano pyerabiro wiye abiro. 15Gideon obino boŋo me Cukot, owaco botgi ni, “Doŋ wunen Jeba ki Jalmuna ma yam wunala pigi kun wuwaco ni, ‘Jeba ki Jalmuna doŋ gitye i ciŋi bo, ma weko wamiyo mugati bot joni ma komgi oloc woko-ni?’ ” 16Ci omako ludoŋo ma i gaŋ meno, ka okwanyo okuto me tim ki okuto laŋo, opwodo kwede jo Cukot. 17Ka dok omuko ot ma ocudo malo ma i Penuel, ka oneko ki jo ma i gaŋ meno woko.\\n18Ka dok owaco bot Jeba ki Jalmuna ni, “Jo ma yam wunekogi i Tabor onoŋo gubedo kit dano aŋo?” Gudokke iye ni. “Kit ma it ye kwede-ni, gin bene onoŋo gitye kit meno; ŋat acel acel i kingi onoŋo nen calo awobi pa kabaka.” 19Gideon ogamo ni, “Gin omegina kikome, awobe pa maa. Macalo Rwot tye makwo-ni, kono yam pe wunekogi, kono pe anekowu bene.” 20Ka dok owaco bot wode Jeter ma latin kayone ni, “A malo, inekgi woko.” Ento latin awobi pe owoto pala lucwanne, pien lworo omake; onoŋo pud tidi mo. 21Ci Jeba ki Jalmuna guwaco ni, “In aye ia malo kikomi, ipot i komwa; pien kit ma laco tye kwede, tek kome bene tye kit meno.” Mumiyo Gideon oa malo oneko Jeba ki Jalmuna woko, ci okwanyo mola cal dwe ma yam giruko i ŋut kinagagi.\\n22I ŋe meno jo Icrael guwaco bot Gideon ni, “Doŋ ibed lalocwa, in kikomi, ki wodi ki likwayi bene, pien ityeko larowa ki i ciŋ jo Midian.” 23Ento Gideon owaco botgi ni, “An pe abiloyowu, ki woda bene pe biloyowu; Rwot aye biloyowu gire.” 24Ka dok Gideon owaco botgi ni, “Wek alegwu gin mo acel. Ber ŋat acel acel omiya mola it me jabu ma oyako.” (Onoŋo lumerokgi gitye ki jabu me aruka i it, pien onoŋo gin Io Icmael.) 25Gugamo ni, “Wabimiyo ki yomcwiny.” Gupeto ginaruka piny, ci dano acel acel obolo iyemolaiŋabu ma oyako. 26Pek me jabu me aruka i it ma en olego-ni oromo cekel alip acel ki miya abiro, ma pe giribo iye mola cal dwe, ki mola aruka ma ryeny aryenya, ki boŋŋi aruka ma lamar lamar ma luker me Midian aye giruko, dok ma pe giribo iye mola ma gitweyo i ŋut kinagagi. 27Gideon otimo ki epod, ocibo i gaŋŋe Opra, ci jo Icrael ducu guworo ki tim kwele kwele, mumiyo odoko owic me ciko Gideon ki jo me ode. 28Kit meno jo Icrael guloyo jo Midian, pe doŋ guilo wigi malo matwal. I kare pa Gideon lobo oywe woko pi mwaka pyeraŋwen.\\nTo pa Gideon\\n29Jerubaal, ma en aye Gideon wod pa Yoaci, ocito, obedo i ode. 30Onoŋo Gideon tye ki awobene pyerabiro ma gin nyodone kikome, pien onoŋo tye ki moo mapol. 31Obedo ki dakone ma aŋeca bene ma bedo i Cekem. Dako-nu onywalo kwede latin ma laco ci Gideon ocako nyiŋe Abimelek.\\n32Gideon wod pa Yoaci oto ma doŋ oti woko maber, ci giyike i lyel pa wonne Yoaci i Opra ma gaŋ pa jo Abiejer.\\n33Ka Gideon doŋ oto, cutcut jo Icrael gulokke doki, gucako woro jogi Baal mapatpat ki tim kwete kwele, ci guketo Baal-berit* me bedo lubaŋagi. 34Jo Icrael pe doŋ gupo i kom Rwot Lubaŋagi, ma yam olarogi ki i ciŋ lumerokgi yo tuŋŋi ki tuŋŋi; 35dok pe gubedo ki cwiny maber bot litino pa Jerubaal, ma en aye Gideon, pi gin ducu maber ma yam otimo pi jo Icrael.","num_words":953,"character_repetition_ratio":0.055,"word_repetition_ratio":0.013,"special_characters_ratio":0.246,"stopwords_ratio":0.304,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Camuel 9 ACO85 - Daudi openyo ni. “Tye ŋati mo ma - Bible Search\\n2 Camuel 8 2 Camuel 10\\n2 Camuel 9\\nKica omako Daudt i, kom Mepibocet.\\n1-Daudi openyo ni. “Tye ŋati mo ma odoŋ ki i ot pa Caulo, wek anyut cwinyme mar i kome pi Yonacan?” 2I kare meno latic pa Caulo mo ma nyiŋe Jiba onoŋo tye kenyo. Gilwoŋo en gikelo bot Daudi, ci kabaka openye ni, “In aye liba bo?” Ogamo ni, “An do, ladit.” 3-Kabaka openyo ni, “Pe tye ŋatti mo ma odoa ki i ot pa Caulo, wek anyut cwiny me mar pa Lubaŋa i kome?” Jiba owaco bot kabaka ni, “Wod pa Yonacan pud tye, ento tyene aye okwe woko.” 4Kabaka openyo ni, “En kono tye kwene?” Jiba ogamo ni, “En bedo i ot pa Makir wod pa Amiel, i Lo-debar.” 5Ci kabaka ocwalo dano giome ki i Lodebar. 6Ka Mepibocet wod pa Yonacan ma wod pa Caulo obino bot Daudi, ci opoto oryebbe piny omiye woro.\\nDaudi owacce ni, “Mepibocet!” En ogamo ni, “An laticci en do.” 7Daudi owaco bote ni, “Pe ibed ki lworo mo. An abinyutti cwiny me mar pi woru Yonacan, abidwoko boti lobo ducu ma yam pa kwaru Caulo, dok ibicam i wi mejana jwijwi.” 8Ci Mepibocet dok omiye woro kun wacci, “An kono aŋa, ma miyo itamo pi gwok muto macalo an-ni?”\\n9Daudi dok olwoŋo Jiba latic pa Caulo, ci owacce ni, “Jami pa Caulo ki jo ma i ode ducu atiŋo amiyo bot Mepibocet. 10In ki awobeni ki luticci wubipuro potone ducu, wek cam ocek iye, wek wod pa laditti onoŋ iye ginacama. Ento en Mepibocet wod pa laditti bicam i wi mejana jwijwi.” Onoŋo Jiba tye ki awobene apar wiye abic, ki luticce pyeraryo; 11Jiba owaco bot kabaka ni, “An abitiyo kit ma icika ducu, ladit kabaka.” Kit meno Mepibocet ocako cam i wi meja pa Daudi ma rom ki ŋat acel mo i kin awobe pa kabaka. 12Mepibocet onoŋo tye ki wode mo matidi ma nyiŋe Mika. Ci jo ducu ma gibedo i ot pa Jiba gudoko lutic pa Mepibocet. 13Mepibocet ocako bedo i Jerucalem, pien obedo ka cam jwijwi i wi meja pa kabaka. Onoŋo tyene aryo ducu okwe woko.","num_words":358,"character_repetition_ratio":0.056,"word_repetition_ratio":0.0,"special_characters_ratio":0.258,"stopwords_ratio":0.299,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Jo Tecalonika 2 ACO85 - Utmegiwa, wun kikomwu wuŋeyo - Bible Search\\n1 Jo Tecalonika 1 1 Jo Tecalonika 3\\n1 Jo Tecalonika 2\\nTic pa Paulo i Tecalonika\\n1Utmegiwa, wun kikomwu wuŋeyo ni, binowa botwu yam pe obedo me nono. 2-Kadi bed waneno can, dok bene gitimo tim me lewic i komwa i Pilipi macalo wun wuŋeyo, kadi pyem obedo dwoŋ, Lubaŋawa omiyo botwa tekcwiny me tito botwu lok me kwena maber ka maleŋ. 3Pien lok ma wakelo pe oa ki i tam mugom nyo tam ma pe leŋ, goba bene pe iye. 4Ento kit macalo Lubaŋa doŋ opwoyowa, ci cut omiyowa lok me kwena maber me atita, wan bene doŋ watito kit meno, pe pi yomo cwiny dano, ento pi yomo cwiny Lubaŋa ma ŋiyo cwinywa. 5Wuŋeyo ni, wan yam pe waboko lok mabeco nono, pe wakano tamwa pi noŋo lim, Lubaŋa aye cadenwa. 6Pe bene wayenyo deyo ki bot dano mo, kadi ki botwu nyo ki bot jo mukene; kadi bed onoŋo watye ki twero me keto peko i komwu, pien wan lukwena pa Kricito. 7Ento yam wabedo wamwol i kinwu macalo lapidi ma gwoko litinone. 8Waparowu mada, omiyo nene pe wamito miyo botwu lok me kwena maber keken ma oa ki bot Lubaŋa, ento kadi wan kikomwa doŋ watyeko mine woko botwu, pien wamarowu dok piwu tek botwa twatwal.\\n9Utmegiwa, wutwero po kit ma ceŋ wacanne kwede i tic, i kare ma watittiwu lok me kwena maber ma oa ki bot Lubaŋa, kun watiyo dyeceŋ ki dyewor wek pe waket peko i kom ŋat mo i kinwu. 10Wun wucadenwa, ki Lubaŋa bene ŋeyo kit ma wabedo kwede maleŋ dok ma kitwa atir, laboŋo lok mo ma oloyowa i nyimwu wun jo muye Yecu. 11Dok wuŋeyo kit ma wabako kwede dogwa botwu, kun waparo pi dano acel acel ma i kinwu, dok wacuko cwinywu macalo won litino cuko cwiny litinone. Dok wacikowu bene ni, 12wulub kit kwo ma myero bot Lubaŋa ma olwoŋowu i kerre ki i deyone.\\n13Man aye gin mumiyo wapwoyo Lubaŋa kare ki kare, pien cakke ma wugamo lok pa Lubaŋa ma wuwinyo ki botwa, pe wugamo macalo lok pa dano, ento macalo lok pa Lubaŋa. Ada aye lok pa Lubaŋa tye bene ka tic i iwu wun jo muye Yecu. 14-Utmegiwa, wun bene wumako kit pa lwak jo muye Lubaŋa ma tye i Kricito Yecu, i kabedo ducu ma tye i Judaya, pien wun bene wuneno can ki bot lutuwu kikome ma rom ki can ma gin guneno bot Lujudaya, 15-ma ceŋ guneko Rwot Yecu ki lunebi, ka guryemowa woko bene. Pe guyomo cwiny Lubaŋa, ento gupyem apyema ki jo ducu, 16kun gigeŋowa me tito lok bot Lurok wek gularre. Man omiyo gumedde ameda ki timo gin marac. Ento akemo pa Lubaŋa doŋ obino woko i komgi matwal.\\nMiti pa Paulo doki me nenogi waŋ ki waŋ\\n17Utmegiwa, ka ceŋ gipokowa woko kwedwu pi kare manok, i kom ento pe i cwiny, watemo twatwal ki miti madwoŋ me noŋo yo wek dok wanenne kwedwu waŋ ki waŋ. 18Yam onoŋo wamito mada me bino botwu. An Paulo atemo tyen mapol, ento Catan ogeŋowa woko. 19Genwa ki yomcwinywa ki lalukana me nyattewa i nyim Rwot Yecu Kricito i dwogone, en gin aŋo? Pe wun? 20Pien wun aye wubedo deyowa ki yomcwinywa.","num_words":533,"character_repetition_ratio":0.059,"word_repetition_ratio":0.0,"special_characters_ratio":0.232,"stopwords_ratio":0.298,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Bible Reader | dholuo Language\\n13.1: Yabo 12.9; 20.2Twol yam onoŋo ryek makato lee tim ducu ma Rwot Lubaŋa oketo. En owaco ki dako ni, “Lubaŋa mono owacci, ‘Pe wucam yat ducu ma tye i poto-ni’?” 2Dako otito ki twol ni, “Watwero camo nyig yadi ducu ma tye i poto-ni, 3ento Lubaŋa ociko ni, ‘Pe wubicamo nyig yat ma tye i dye poto, pe wugud kome bene, wek pe wuto.’ ” 4Ci twol owaco ki dako ni, “Pe wubito. 5Pien Lubaŋa ŋeyo ni, ka wucamo, ci wanwu biyabbe woko, ci wubidoko calo Lubaŋa, miyo wuŋeyo gin maber ki marac.” 6Ka dako oneno ni yat-te ber me acama, dok nen mwonya bene, dok yat meno ber, cwiny dano pyette i kome, pien miyo gidoko ryek, ci opwono nyige, ocamo; omiyo mogo bot cware, ci ocamo.\\nCwiny dano pyette i kome pien miyo gidoko ryek\\n7Gin aryo ducu wangi oyabbe woko, gucako ŋeyo ni kara gitye munero, ka gukwoyo pot olam guruko i pyergi.\\n8Ka guwinyo Rwot Lubaŋa woto i poto i kare ma ceŋ okwe, ci dano ki dakone gukanne woko i nyim Rwot Lubaŋa i kin yadi ma tye i poto. 9Ci Rwot Lubaŋa olwoŋo dano kun wacce ni, “In mono it ye kwene, kaa?” 10En ogamo ni, “Awinyo ka iwoto i poto, ci lworo omaka, pien atye munero, akanne woko.” 11Dok openye aye ni, “Aŋa ma doŋ otitti ni it ye munero? Ityeko camo nyig yat ma onoŋo aciki ni pe icam-mi ce?” 12Dano ogamo ni, “Dako ma imiya ni obed kweda-ni aye omiya nyig yat meno, ci acamo.” 133.13: 2 Kor 11.3; 1 Tem 2.14Rwot Lubaŋa dok openyo dako ni, “Man kono itimo piŋo?” Dako ogamo ni, “Twol aye obwola, omiya acamo.” 14Rwot Lubaŋa owaco bot twol ni,\\n“Pien in aye itimo man,\\ngiceno in makato lee ma paco ducu,\\nki makato lee tim ducu.\\nIbilak, iywane piny ki ii,\\ndok ibicamo apwa\\ni kare me kwoni ducu.\\n153.15: Yabo 12.17Abiketo mone i kin in ki dako,\\nki i kin likwayi ki Likwaye;\\nen bigoyo wii,\\nin ibitoŋo opunye.”\\n16Ki bot dako owacce ni, “Abimeddi arem matek i kare me owacci, nyodo; ibinywalo litino ki arem, cwinyi bipyette i kom cwari dok en aye biloyi.” 173.17-18: Ibru 6.8Ki bot Adam owacce ni,\\n“Pien in aye iwinyo dog dakoni,\\nci icamo nyig yat\\nma aciki iye ni, ‘Pe icam’,\\ngiceno lo bo piri: ibicamone ki aroma\\n18Loboni biceko okuto ki ocok,\\nibicamo pot dek ma i tim.\\n19Ibicamo kwon ki kwok ma cwer\\nki i tur nyimi,\\nnio ka ibidok i ŋom,\\nkit ma con gikwanyi ki iye; in apwa,\\ndok bene ibidok i apwa.”\\n20Dano ocako nyiŋ dakone ni Kawa, pien en aye megi jo ducu makwo. 21Rwot Lubaŋa oyubo laa aruka, ka omiyo Adam ki dakone guruko.\\n223.22: Yabo 22.14Rwot Lubaŋa owacci, “Nen, dano doŋ odoko rom ki ŋat acel i kinwa, doŋ ŋeyo gin maber ki gin marac. Kombeddi pe dok wawek orye cine opwon nyig yat me kwo ocam doki, miyo doŋ bibedo makwo nakanaka.” 23Mumiyo Rwot Lubaŋa ocwale woko ki i poto Eden, wek odok opur gire ŋom ma yam gikwanye ki iye-ni. 24Oryemo dano woko, ci oketo lukerubi yo tuŋ wokceŋ me poto Eden, ki pala lucwan ma lyel mac, ma wirre tuŋŋi ki tuŋŋi, me gwoko yo ma cito i kom yat me kwo.","num_words":516,"character_repetition_ratio":0.056,"word_repetition_ratio":0.0,"special_characters_ratio":0.272,"stopwords_ratio":0.254,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Daniel 11 ACO85 - “I mwaka mukwoŋo me loc pa Dario ma - Bible Search\\n1“I mwaka mukwoŋo me loc pa Dario ma en jo Medi, Mikael oa malo ka konya ki ka miya tek.\\n2“Kombeddi doŋ abinyutti lok me ada. Nen, lobo Percia dok bibedo ki luker mu kene adek; ento kabaka me aŋwenne bibedo lalonyo makatogi ducu; ka doŋ inen odoko tek pi lwak lonyonegu, en bitugo rok ducu pi lweny i kom ker pa jo Grik. 3Lacen kabaka matek bituc, ma biloyo lobo ki loc madit kun tiyo gire gin ducu kit ma iye mito. 4Ka doŋ ineno en ocako loc kit meno ci kerre bitur gipoko iye woko i kin yamo aŋwen me polo, ento pe bibedo pi likwaye, dok pe bilubo kit loc ma onoŋo en loyo kwede lobo; pien gibitiŋo kerre woko ki berre gimiyo bot jo mukene ma pe likwaye.\\n5“Dok kabaka ma loyo lobo ma tye yo tuŋ acuc bibedo matek, ento ŋat acel ki i kin rwodine bibedo tek makato en, dok locce bene bibedo loc madit. 6I ŋe mwaka mogo gibiribbe woko, ci nya pa kabaka me lobo ma tye yo tuŋ acuc bibino bot kabaka ma loyo lobo ma tye yo tuŋ acam pi yubo lok me kelo kuc; ento teko pa dako-nu aye birwenyo woko, man miyo kabaka kacel ki likwaye pe gibiciro nakanaka, gibicayo pire gitenye woko ata ki luticce, ki latinne bene, wa ki cware kadi ki ŋat ma ocamo lobone-ni bene.\\n7“I kare meno nya pa kabaka binywalo latin calo yat ma olot ki i kom ajut, en aye bileyo ka tyen wonne; en bibino ka lweny i kom dul mony ci donyo wa i gaŋ ma girumo ki cel gogo pa kabaka me lobo ma yo tuŋ acam; en bilwenyo i komgi ci biloyogi bene. 8En bicoko lwak lubaŋa megi ki cal jogigi ma giliyo aliya ki jami me wel ma gitiyo ki ryal ki jabu, ci terogi i Ejipt; ka doŋ pi mwaka mogo en koŋ doŋ bibedo ma pe lwenyo i kom kabaka ma loyo lobo ma tye yo tun acam. 9Lacen kabaka ma loyo lobo bibino donyo i lobo pa kabaka ma yo tuŋ acuc, ento bidok gire i lobone kikome.\\n10“Awobene gibiero mony ci gibiguro lwak dano me mony madito kacel, ma gibibino i kom lukworgi ci giretogi woko ka gikato giwok ki i dye lobone gimedde ki tero mony wa i cel gogone. 11Ci kiniga bimako kabaka me lobo ma yo tuŋ acuc matek, miyo en bibino ka lweny i kom kabaka me lobo ma yo tuŋ acam; biguro lwak mony madit, ci gibimiyo lukworre i ciŋe bene. 12Ka doŋ owaro lwak woko, ci doŋ bibedo ki wakke i cwinye; en bineko jo alip ki alip, ento pe biloyo. 13Kabaka me lobo ma yo tuŋ acam pud bimedde ki coko lwak dano me mony, ma loyo jo ma wiati ca; ka doŋ i ne mwaka mogo en cako bino ki mony madit ki lwak jami me lonyo adada.\\n14“I kare meno ducu dul mony mapol bicako lweny i kom kabaka me lobo ma yo tuŋ acuc; dok lutim bwami ma i kin lutuwu kikome gibinwette me cobo te lok me ginanyuta ma ineno i waŋ lek, ento pe gibitwero. 15Dok kabaka me lobo ma yo tuŋ acam bibino rumo gaŋ, ci mako gaŋ meno ma girumo ki cel gogo maber adada. Ento dul lulweny ma gua ki i lobo ma tye yo tuŋ acuc pe gibicuŋ, kadi wa twoni lweny ma giyerogi ayera, pien teko mo me cuŋ bibedo pe. 16Doŋ ŋat ma oebino ka lweny i kome bitimo kit ma cwinye mito, ŋat mo ma bicuŋ i nyime peke; en bicuŋ i lobo me deyoni, lobo meno ducu doŋ bibedo i te twerone. 17En biciko waŋe me bi no ki tek i te kerre ducu, en bikelo lok me kuc ci tiyo dok cobo bene. En bene bimiyo nya pa dako mo aye jwero ker woko; ento lobone pe bicuŋ kadi wa meddene bene doŋ bibedo pe. 18Lacen biloko waŋe kemo yo tuŋ lobo ma tye i dog nam, ci mako jo mapol ki i kingi; ento latel wi mony bikanne woko pi lewic; ada, en dok bidwoko lewicce cen i kome. 19Ci bilokke i ŋeye neno cel gogo me lobone kikome; ento en biyokke poto woko piny, ci pe dok gibinoŋo.\\n20“Lacen ŋat mo dok bibino leyo kakare ma bicwalo lajog lim madit kun wok ki i deyo me ker; ento pi kare manok keken gibituro woko, pe ki kiniga nyo kadi ki lweny mo. 21Ci dano mo malam ma yam pe gimiye dit me ker bibino leyo kakare; en bibino atura ci gamomerekerwoko ki lok bita. 22Mony ducu gibijwerogi giturogi woko i nyime, kadi wa ladit me gicikke pa Lubaŋa bene gibineko woko. 23Cakke i kare ma en biye cikke me ribbe kwede, bibedo ka tic ki lok me bwola keken; en bimedde doko tek ki jo mogo manok. 24En bio atura i dul lobo ma lonyo dwoŋ iye, ci bitiyo gin mo ma kwarine ducu ka wegi kwarine yam pe gutiyo, me keyo luyak woko ki i kingi liweŋ, ki jami ma yam giyako ayaka ki jami mapatpat ducu. En biyubbe me lweny i kom gaŋi me cel gogo matego, ento man bibedo pi kare manok mo keken.\\n25“En bitugo tekone ki tekcwinye i kom kabaka me lobo ma yo tuŋ acuc ki mony madit; ci kabaka me lobo ma yo tuŋ acuc biero lweny ki dul mony madit matek adada; ento en pe bitwero cuŋo, pien piro lok ki yub mapol gibibedo ka yubone twatwal i kome. 26Kadi ki jo ma camo camme mabeco-ni gin aye jo ma bineke gibijwero monnye woko, ci gineko lwak jo mapol ma komgi biradde piny i nom lirat. 27Doŋ luker aryo-ni gibibedo ka paro lok me kwarcwiny keken; gibibedo ka loko lok goba kadi bed gicamo i meja acel. Ento lokke pe bikonyo; pien kare me cobo lokke peya oromo, ento bitimme i kare ma giciko. 28En bidok i lobone ki lwak jami madwoŋ, co to pud bibedo ki kwarcwiny i kom gicikke maleŋ, En bitiyo kit ma cwinye mito, ci dok i lobone kikome.\\n29“I kare ma giciko en bilokke dwogo yo tuŋ acuc; ento i kare man, pe bibedo kit macalo yam obedo kwede wiati. 30Dano mo mua ki yo tuŋ potoceŋ bibino ki lwak mel mapol ka lweny i kome, Lworo bimake ci jukke woko kene; ci bidok cen ki ŋeye, cako lweny ki akemo madit i kom gicikke maleŋ. En bidok cen ka konyo jo ma doŋ gibwoto gicikke maleŋ woko. 31-Dul mony ma a ki bote bibino dok pyedo ot pa Lubaŋa ki cel gogo woko, ci bikwanyo gitum awaŋa ma gityero nino ducu woko gicako keto gin me kwer malik. 32En biywayo lweny i kom jo ma gibalo gicikke kun bitoŋi abita keken; ento jo ma giŋeyo Lubaŋagi gibicuŋo likiŋ ci gilwenyo bene matek pi niyegi. 33Doŋ jo mogo ma luryeko ma gitye i kin lwak gibimiyo jo mapol giniaŋ, kadi bed gibinekogi woko ki pala lucwan, dok giwaŋogi woko bene ki mac, nyo giterogi i opii, ma giyako jamigi woko pi kare mogo. 34Ka gitimogi marac, ci gibilimo kony mo manok. Doŋ jo mapol gibiribbe kwedgi ki lok bita. 35Ci luryeko mogo ma i kingi bipoto woko, ento meno bimiyo lwak gilonnye gidoko leŋ macalo jabu ma giliyo maber, ci mi yo gidoko matar laboŋo cilo, nio waŋ ma kare me agik oromo, ma en kare ma yam giciko.\\n36-“Kabaka gire bitiyo gin ducu kit macalo cwinye mito; en binwette me bedo dit makato lubaŋa ducu, ka cako loko lok mogo ma giuro i kom Lubaŋa ma loyo lwak lubaŋa ducu. En bimedde kun pud bedo ki dit wic nio ka tic me akemo pa Lubaŋa doŋ otum woko liweŋ; pien gin ma Lubaŋa omoko bitimme. 37Kabaka pe bibedo ki winy mo woko liweŋ i kom lwak lubaŋa pa kwarine, nyo bot jok ma mon maro adada-ni; pe bimiyo kit winy mo bot lubaŋa mukene, pien en bikette kene me bedo dit ma loyo jami ducu. 38Kaka woro magi en bibedo ka woro lubaŋa me cel gogo ma en aye lubaŋa ma yam kwarine pe guŋeyo-ni; en bityero bote jabu kacel ki ryal, ki kidi matino me wel, ki mot ma welgi malo adada. 39En biketo lurok ma giworo lubaŋa mapat pi gwoko cel gogo mere; jo ma guye ditte en biketogi i rwom me dito ki deyo. En biketogi gibedo luloc ci giloyo jo mapol, dok bipoko lobo botgi me awila.\\n40“I kare me agikki kabaka me lobo ma yo tuŋ acuc bilwenyo i kome; ento kabaka me lobo ma yo tuŋ acam birune bi no i kome woko oyotoyot calo yamo lapiru, kun bino ki lwak gadigadi ki wegi aguragura-gu, ki lwak mel madwoŋ ata; en bibino donyo i lobo mapatpat ci gimol ki wot gikato ki iye. 41En bibino wa i lobo me deyo. Jo alip apar gibinekogi, woko, ento jo magi aye gibilarogi ki i ciŋe: jo Edom ki jo Moab; ki jo Ammon ma gudoŋ. 42En biryeyo ciŋe me lweny i kom lobo mapol, kadi ki lobo Ejipt bene pe bibwot. 43En bi doko laloc ma loyo lonyo me jabu ki me ryal, ki jami me wel ma i Ejipt-gu ducu; doŋ jo Libya ki do Etiopia gibilubo kore. 44Ento lok ma biwinnye kun a ki yo tuŋ wokceŋ ki yo tun acam bi mi yo cwinye poto; en bia cito kunnu ki twon akeca madit ka jwero dano woko ki neko jo mapol bene. 45En biguro kemane madito i kin nam ki got maleŋ me deyo; ci kare me tone biromo ma noŋo ŋat mo ma konye doŋ pe.","num_words":1600,"character_repetition_ratio":0.067,"word_repetition_ratio":0.0,"special_characters_ratio":0.236,"stopwords_ratio":0.299,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Tekwaro 12 ACO85 - Ka ker pa Rekoboam doŋ omoko - Bible Search\\n2 Tekwaro 11 2 Tekwaro 13\\n2 Tekwaro 12\\nCicak omonyo jo Juda\\n(1 Luker 14.21-31)\\n1Ka ker pa Rekoboam doŋ omoko maber, kun medde ki cuŋ matek, en kacel ki jo Icrael ducu gucako bwoto cik pa Rwot. 2I mwaka me loc pa Rekoboam me abicce, en aye Cicak kabaka me Ejipt obino kwede ka lweny i kom jo Jerucalem, pien gubwoto Rwot woko. 3Gubino ki gadigadi lweny alip acel ki miya aryo, ki lulweny ma giriŋo ki aguragura alip pyerabicel. Lwakjo ma welgi pe kwanne gubino kwede ma gua ki i Ejipt, jo Libya, jo Cukiim, ki jo Etiopia. 4Ci omako gaŋi ma girumo ki cel gogo ma i Juda ducu nio kwede wa i Jerucalem. 5Cemaya ma lanebi ocito bot Rekoboam ki bot rwodi me Juda, ma onoŋo gucokke i Jerucalem pi Cicak owaco botgi ni, “Rwot owaco kuman ni, ‘Wun wuryeko bwoto an woko, pi meno an bene atyeko miyowu i ciŋ Cicak.’ ” 6Rwodi me Icrael kacel ki kabaka gumwolle woko, omiyo guwacci, “Rwot lokke tye kakare.” 7Ka Rwot oneno ni gumwolle kengi, lok pa Rwot obino bot Cemaya ma wacci, “Gin gumwolle kengi; pe doŋ abityekogi woko, ento doŋ abilarogi, pe doŋ abitoyo akemona i kom Jerucalem ki cin Cicak. 8Ento gibibedo luticce, ka wek guŋe tic kweda ki dok me tic ki luloc me lobo mukene bene.”\\n9-Kit meno Cicak kabaka me Ejipt ocako bino ka lweny i kom Jerucalem, ci oyako jami ma gikano i ot lim pa Rwot, ki jami ma gikano i ot lim pa kabaka. En oyako woko ducu, dok oyako lwak kwodi me jabu ma yam Solomon otiyogi. 10Kabaka Rekoboam dok otiyo lwak kwodi mukene; otiyo kwodi mola, ci omiyogi i ciŋ ludito pa lugwok kabaka ma gigwoko doggola ot pa kabaka. 11I kare ducu ma noŋo kabaka cito i ot pa Rwot, lugwok en yam gimako kwodi, ka dok gidwoko kakagi i ot kicika pa lugwok kabaka. 12Ka doŋ en omwolle kene ci akemo pa Rwot oa woko i kome, ci pe miyo gityekogi woko liweŋ, dok piny onoŋo ber i Juda.\\n13Kit meno Rekoboam omoko ker mere matek i Jerucalem dok obedo ka loc bene, Rekoboam ocamo ker ma mwaka me ditte romo pyeraŋwen wiye acel, obedo ka loc i Jerucalem pi mwaka apar wiye abiro, Jerucalem ma en aye gaŋ ma yam Rwot oyero ki i kin kaka ducu me lerael pi keto iye nyiŋe. Nyiŋ minne Naama ma anyira Ammon. 14En con obedo ka tiyo gin marac, pien pe oketo cwinye ka yenyo Rwot.\\n15Lok kom Rekoboam mudoŋŋe ducu, nia i acakki nio i agikkine, gityeko coyone i buk me Tekwaro ma lanebi Cemaya ocoyo, ki i buk pa Iddo ma lanen, Lweny yam obedo tye i kin Rekobo am ki Jeroboam pi kare ducu ma pe gik. 16Rekoboam oto, oywe kacel ki kwarine, ci giyiko kacel ki kwarine i gaŋ kai pa Daudi; wode Abija aye oleyo ka tyene.","num_words":485,"character_repetition_ratio":0.052,"word_repetition_ratio":0.0,"special_characters_ratio":0.24,"stopwords_ratio":0.307,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Tic Pa Lukwena 13 ACO85 - I kare meno lwak jo muye Yecu - Bible Search\\nTic Pa Lukwena 12 Tic Pa Lukwena 14\\nTic Pa Lukwena 13\\nGioro Barnaba ki Caulo ka tito lok pa Lubaŋa\\n1I kare meno lwak jo muye Yecu ma tye i Antiokia onoŋo doŋ gitye ki lutit lok pa Lubaŋa ki lupwony, Barnaba, Cimeon ma gilwoŋo Niga, Lukia me Cirene, ki Manaen ma odoŋ kacel ki Kerode laloyo, ki Caulo. 2I kare ma gitye ka miyo woro bot Rwot ki ri kec, ci Cwiny Maleŋ owaco ni, “Wukwannya Barnaba ki Caulo pi tic ma alwoŋogi pire-ni.” 3Lacen ka doŋ gutyeko lega ki ri kec, ci guketo ciŋgi i komgi ka gucikogi.\\nLukwena gutito lok pa Lubaŋa i Caiprac\\n4Ka Cwiny Maleŋ ocwalogi, ci gucito i dog nam i Celeukia; ka gua ki kunnu gukwaŋ gucito i Caiprac. 5Ka guo i Calamic, gutuco iye lok pa Lubaŋa i kacokke ducu pa Lujudaya; onoŋo gitye kacel ki Jon ma lakonygi. 6Ka guwoto gurumo i cula ducu nio wa i Papo, ci gurwatte ki laco mo ma obedo latyet, lanebi ma lagoba ma Lajudaya, ma nyiŋe Bar-Yecu. 7En obedo kacel ki laloyo, Cergio Paulo, en laco ma laryeko. Laloyo olwoŋo Barnaba ki Caulo bote kun noŋo mito winyo lok pa Lubaŋa. 8Ento Elima ma latyet (meno aye te lok me nyiŋe) ocako pyem kwedgi kun mito ŋako laloyo woko ki i niye. 9Ento Caulo ma gilwoŋo bene ni Paulo, ka opoŋ ki Cwiny Maleŋ, ociko waŋe i kome, 10ci owacce ni, “In latin pa Larac, in lamerok me kit ducu ma tye atir, ipoŋ ki lok me bwola, labal wi dano, in pud ibimedo ka dwanyo yo pa Rwot mucuŋ atir-ri? 11Kombeddi ciŋ Rwot opoto i komi; waŋi bicor woko, pe ibineno ceŋ kare mo” Lupu ocido waŋe oyotoyot, ci opaŋŋe pi yenyo dano wek omak bade opeye kwede. 12Laloyo oye Yecu ka oneno gin ma otimme-ni, pien obedo ka uro kit pwony ma gimiyo i kom Rwot.\\nGitito lok i Antiokia me lobo Picidia\\n13Lacen Paulo ki luwote gukwaŋ gua ki i Papo, gucito i Perga i lobo Pampulia. Jon owekogi odok woko i Jerucalem. 14Ento gin gua ki i Perga gucito i Antiokia me lobo Picidia, ci gudonyo i kacokke i nino me cabit, gubedo piny. 15Ka doŋ gityeko kwano cik pa Moses ki lok pa lunebi, ci ludito me kacokke gucwalo lok botgi kun gipenyogi ni, “Utmego, ka wutye ki lok mo me cuko cwiny dano, ci wuwaci.” 16Ka Paulo ocuŋ ci ojukogi ki ciŋe kun waco ni, “Jo Icrael, ki wun dano ma wulworo Lubaŋa, wuwiny. 17-Lubaŋa pa rok man, jo Icrael, yam oyero kwarowa, ci omiyo dano gunya madwoŋ i kare ma gubedo i Ejipt, ci oryeyo bade okwanyogi woko ki kunnu ki tek mere. 18-Odiyo cwinye i komgi i tim mwaka pyeraŋwen. 19-Doŋ ka otyeko rok abiro ma i lobo Kanaan-ni woko, ci omiyogi lobo meno me bedo megi pi mwaka ma romo miya aŋwen ki pyerabic. 20-Lacen omiyogi luŋolkop o wa i kom Camuel ma lanebi. 21-Dok gupenyo pi kabaka; ci Lubaŋa omiyo botgi Caulo wod pa Kic, laco ma i kaka pa Benjamin, pi mwaka pyeraŋwen. 22-Ka doŋ okwanye woko, ci dok otiŋo Daudi, oketo me bedo kabakagi. Otito pi Daudi kun waco ni, ‘Atyeko noŋo Daudi wod pa Yece; en laco ma yomo cwinya, ma bitiyo gin ma amito ducu.’ 23Lubaŋa okelo Lalar bot jo Icrael ki i kin likwayo pa laco meno, macalo yam, ociko, en Yecu. 24-I kare ma peya obino, Jon otito lok i kom batija me ŋut bot jo Icrael ducu. 25-I kare ma Jon cobo ticce, owacci, ‘Wun wutamo ni an aŋa? An pe a dano ma wukuro-ni; ento dano ma bibino ma lubo kora, an pe amyero me gonyo war tyene.’\\n26“Utmego, wun likwayo ma i kaka pa Abraim, ki jo mukene ma i kinwu ma gilworo Lubaŋa, wan aye gicwalo botwa lok man me larre. 27Ento jo ma yam gibedo i Jerucalem, ki luditogi, onoŋo pe giniaŋ i kome, pe bene guniaŋ lok ma yam lunebi gutito ki ma gikwano nino ducu i ceŋ cabit. Ci gucobo lok pa lunebi kun giŋolo ni kop oloyo Yecu. 28-Giŋolle kop me to, kadi pe gunoŋo bal mo i kome, ka dok gulego Pilato wek oye gineke. 29-Ka doŋ gutyeko cobo lok ma yam gicoyo i kome ducu, ci gukwanye woko ki i kom yat, gupyelo kome i lyel. 30Ento Lubaŋa ocere woko ki i kin jo muto; 31-ci obedo ka nen pi nino mapol bot jo ma yam gua kwede ki i Galilaya gubino kwede i Jerucalem, ma koni gin aye cadenne bot lwak. 32Wan bene wakelo botwu lok me kwena maber ni, gin ma yam Lubaŋa ociko pire bot kwariwa, 33-en ocobo bot wan likwayogi pi cero Yecu, macalo yam gicoyo bene i jabuli me aryo ni,\\n‘In i Woda,\\ntin doŋ anywali.’\\n34-“Lok i kom cero en ki i kin jo muto, ma pe kome dok bitop woko, yam oloko kit man ni,\\n‘Abimini gum maleŋ ki ma genne\\nma yam aciko pi Daudi.’\\n35-Dok owaco bene i jabuli mukene ni,\\n‘Pe ibiweko kom danoni ma geni top woko.’\\n36Pien ka Daudi yam otyeko tic kun cobo yub pa Lubaŋa, en oto, ci giyiko kacel ki kwarine, kome otop woko. 37Ento ŋat ma Lubaŋa ocero woko-ni kome pe otop. 38Utmego, myero wuŋe ni, pi dano man en aye Lubaŋa weko bal pa dano, 39kun kwanyo i kom ŋat acel acel ma oye en bal ducu ma pe gitwero kwanyo i komwu i te cik pa Moses. 40Ber doŋ wugokke, wek gin ma yam lunebi guloko pire-ni pe opot i komwu. Guwacci,\\n41-‘Nen ba, wun luŋala, wuur matek,\\nci wubirwenyo woko matwal;\\npien atye ka tiyo tic mo i karewu-ni\\nma pe wun wubiye kadi matidi mo,\\nkadi ŋat mo otuco pire botwu.’ ”\\n42I kare ma gikato woko, lwak gulego ni lok man myero gitit botgi odoco i cabit ma bino. 43Ka lwak ma gubedo i kacokke doŋ guket woko, ci lwak Lujudaya ki jo mulokke ma luworo i dini pa Lujudaya bene gulubo kor Paulo ki Barnaba, ci gin gubedo ka lok kwedgi kun gicuko cwinygi ni myero gumedde i kica pa Lubaŋa.\\n44I cabit ma olubo pol dano ma i gaŋ meno gucorre gugurre kacel pi winy lok pa Lubaŋa. 45Ento ka Lujudaya guneno lwak, ci nyeko omakogi, gucako pyem ki lok ma Paulo tito, ci guyete bene. 46Paulo ki Barnaba guloko ki tekcwiny laboŋo lworo, kun giwaco ni, “Onoŋo myero koŋ kikwoŋ tito lok pa Lubaŋa botwu. Ento macalo doŋ wucwalo woko cen-ni, doŋ wuŋolo giwu kenwu ni pe wumyero pi noŋo kwo ma pe tum. Doŋ wunen, walokke giwa bot Lurok. 47-Pien Rwot yam ocikowa kun wacci,\\n‘Aketo in me bedo ceŋ bot Lurok,\\nwek imi larre oo wa i agikki piny ducu.’ ”\\n48Ka Lurok guwinyo lok man, ci cwinygi obedo yom, gucako pilo wi lok pa Lubaŋa; ci jo ducu ma myero gunoŋ kwo ma pe tum guye Yecu.\\n49Lok i kom Rwot omedde oromo lobo meno ducu. 50Ento Lujudaya gurubo i mon ma giworo Lubaŋa ma gitye i rwom me dito ma malo, kacel ki ludito me gaŋ ma giloyo dano, ci gubalo cwinygi woko; gucako yelo Paulo ki Barnaba ka guryemogi woko ki i lobogi. 51-Ento guguteŋo apwa woko ki i tyengi me bedo caden i komgi, ka gucito i Ikonio. 52Lupwonnye cwinygi obedo yom dok gupoŋ ki Cwiny Maleŋ.","num_words":1205,"character_repetition_ratio":0.042,"word_repetition_ratio":0.0,"special_characters_ratio":0.247,"stopwords_ratio":0.313,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luŋolkop 19 ACO85 - I kare meno ma onoŋo-kabaka pud pe - Bible Search\\nLuŋolkop 18 Luŋolkop 20\\nLalevi mo ki dakone ma aŋeca\\n1I kare meno ma onoŋo-kabaka pud pe i Icrael, yam tye Lalevi mo ma bedo i lobo godi me Epraim macalo welo, i kabedo mo ma tye teŋe i lum ka mabor. Okwanyo nya jo Beterekem ma i Juda me bedo dakone ma aŋeca. 2Ka dakone okeco i kome, ci oa woko ki bote, odok i ot pa wonne i Beterekem ma i Juda, obedo kunnu pi dwe aŋwen. 3Lacen cware oa ocito ka lubo kore kunnu, wek elok kwede mot, edwog kwede gaŋ, Owoto ki laticce ki kana aryo, ci obino i ot pa won nyako. Ka won nyako onene, obino ka jole ki yomcwiny. 4Ci won dakone odiye, omiyo obedo kunnu pi nino adek; gubedo ka camo cam ki mat, kun en buta kunnu. 5I nino me aŋwenne gua malo con, ci en oyubbe pi wot. Ento won nyako owaco bot cwar nyare ni, “Koŋ igal dogi ki latin kwoŋ mo, ka lacen doŋ wuwoti.” 6Jo aryo-nu gubedo gucamo ki mat kacel, ci won nyako owaco bot laco-nu ni, “Ber ibut kany tin, wek koŋ cwinyi opye mot.” 7Ka laco-nu oa malo me wot, won nyako dok ojuke, omiyo dok obuto kunnu. 8I nino me abicce doŋ oa malo odiko con me cako wot; ci won nyako owacci, “Koŋ igal dogi ki gin mo; ibed nio ka piny okwe.” Kit meno gin aryo ducu gucamo cam. 9Lacen laco-nu ki dakone ki laticce gua malo me cako wot. Won dakone owaco bo te ni, “Nen, piny doŋ mito yuto woko, ber wubut kany do, Nen ka piny doŋ oyuto woko ayuta, but kany wek koŋ cwinyi opye mot, ci diki wubia odiko con, wucako wot me cito paco.”\\n10Ento laco-nu pe dok oye buto kunnu. Oa, ocako wot, ci oo i nyim Jebuc, ma en aye Jerucalem. Onoŋo en tye ki kana aryo ma doŋ gitweyo kom me bedo i wigi, kun dakone tye kwede kacel. 11Ka doŋ gitye cok ki Jebuc, onoŋo piny doŋ oyuto woko, ci laticce owaco bote ni, “Wek waŋak i gaŋ man pa jo Jebuc, wabut kunnu tin.” 12Ento rwode ogamo ni, “Pe wabidok bot lurok ma pe gin jo Icrael; ento wabikato wacito Gibea.” 13Ci owaco bot laticce ni, “Bin wek wacit i kabedo mo mukene, wabut i Gibea nyo i Rama.” 14Gukato gucito gigi, ci cen opoto woko ma gitye cok ki Gibea, ma gaŋ pa jo Benjamin. 15Guŋak kunnu pi wot buto i Gibea. Ka gudonyo iye, Lalevi ocito obedo piny i dye gaŋ ka maleŋ: ento dano mo pe oterogi i ode wek gubut bote.\\n16Ka lacen dano mo ma oti obino kun oa ki ka tic i potone. Dano-nu tugi tye i lobo godi me Epraim; onoŋo en labedo i Gibea, wegi gaŋ kikomgi gin jo Benjamin. 17Otiŋo waŋe oneno dano ca ma lawot ma obedo i dye gaŋ ka maleŋ, openye ni, “Icito kwene? la ki kwene?” 18Lalevi ogamo ni, “Waa ki i Beterekem ma i Juda, wadok i lobo godi me Epraim ka mo teŋe i lum ka mabor ka ma an abedo iye. Onoŋo acito i Beterekem ma i Juda-ni, kombeddi abedok gaŋ; ento ŋatti mo pe otera i ode. 19Watye ki reŋ kal ki cam pa kanawa, wa ki kwoŋ ki koŋo vino ma romowa, an ki aŋecana ki awobi-ni ma konya; gin mo murem peke.” 20Ci dano muti-ni ogamo ni, “Kuc obed i komi; abicobo gin ma wumito ducu; ento pe wubut wo ko i dye gaŋ aye.” 21Kit meno ocako tere i ot, ci omiyo cam ki kana. Gin gulwoko tyengi, ka gucamo, gumato.\\n22-Ka gitye ka yomo cwinygi, ci nen, jo ma i gaŋ meno ma lutim aranyi gurumo ot woko, gugoyo doggola kun giwaco bot ladit ma won ot ni, “Kel dano ma obino i odi-ni woko, wek wanene kwede.” 23Won ot okato woko, ocito botgi, owaco botgi ni, “Pe kumeno, utmega, pe wutim tim marac kit meno; pien dano man doŋ odonyo i oda, pe wutim tim man me aranyi. 24Nen, nyara tye ene ma peya oŋeyo co, ki aŋeca pa laco-ni bene. Wek akelgi woko kombeddi, wuronygi kun wutimogi kit ma wumito; ento i kom dano man pe wutim aranyi i kome.” 25Ento jo-nu pe gumedo ki winyone, mumiyo Lalevi omako dakone ci ocwalo woko i ciŋgi, Guronye, gutiyo kwede kit ma igi mito i dyewor benebene nio wa odiko, guweke ka piny doŋ mito ru. 26Ka te piny oyabbe, dako-nu obino opoto piny i doggola ot pa laco ma rwode tye bote-ni, nio ka piny odoko leŋ.\\n27Rwode oa malo odiko, oyabo doggola, okato woko pi medo wotte. Ci nen, dako tye obuto i doggola me ot, kun ciŋe tye i doggola. 28Owaco bot dako ni, “A malo wek waciti,” ento pe ogamo doge. Ci otiŋo kom dakone muto oketo i wi kana; lacen oa ocito kwede i gaŋŋe. 29-Ka doŋ odonyo i ode, okwanyo pala, omako kom dakone muto-ni, oŋido woko i dul ma romo apar wiye aryo, ocwalo i lobo pa jo Icrael ducu. 30Jo ducu ma guneno guwacci, “Gin macalo man yam peya otimme, peya yam onen, cakke i kare ma yam jo Icrael gua ki i Ejipt, o wa onyoo; wutam, wupor lokke, ci wuloki.”","num_words":874,"character_repetition_ratio":0.044,"word_repetition_ratio":0.0,"special_characters_ratio":0.259,"stopwords_ratio":0.269,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lalo Ot Mabuc Opwonyo Ada ki Bot Paulo ki Cira | Pwony me Baibul pi Lutino\\nPWONY ME 99\\nI Pilipi, onongo tye anyaka mo ma obedo angeca ma tye ki jok ma bedo i kome. Jok man onongo tiyo ki anyaka-ni me tyeto gin ma bitimme anyim, pi meno, en okelo lwak lim mapol bot luditone. I kare ma Paulo ki Cira guo i Pilipi, en obedo ka lubo korgi pi nino mapol. Jok man oweko en odange ni: “Jo man gin aye lutic pa Lubanga Mamalo Twal.” Lacen, Paulo owaco ki jok-ki ni: ‘I nying Yecu Kricito, a woko ki i kome!’ Jok oa woko ki i kom anyaka-ni.\\nI kare ma ludito pa anyaka-ni guniang ni gen mo me nongo lim dong oa woko ki i kome, kiniga omakogi matek adada. Gumako Paulo ki Cira ci guterogi bot lungolkop, kun giwacci: ‘Co magi gitye ka turo cik kun girubo gangwa woko ducu!’ Langolkop ociko ni kipwod Paulo ki Cira ki odoo ci kibolgi i mabuc. Lalo mabuc obologi i ot buc ma mac pe iye ci oroyo okol i tyengi.\\nPaulo ki Cira gubedo ka wero wer me pako Jehovah, kun lumabuc mukene giwinyo. Cutcut, i cwiny dyewor, oyengyeng oyengo te guti me ot mabuc ci doggola ducu me ot mabuc guyabbe woko cut, ki nyor me tweyo lumabuc opoto woko. Lalo mabuc oringo olaro dog ot buc ci oneno ni doggola tye twolo. En otamo ni lumabuc ducu gulwi woko, pi man en owoto pala lucwanne kun mito nekke woko kekene.\\nEnto Paulo odange matek ni: ‘Pe iwanne! Wan ducu watye kany!’ Lalo ot mabuc ongweco oyotoyot ci oryebbe piny i nyim Paulo ki Cira. En openyogi ni: “Myero atim ango wek alarre?” Guwaco bote ni: ‘In ki jo me odi ducu omyero wuye Yecu.’ Ci Paulo ki Cira gupwonyogi lok i kom Jehovah, ka dong lalo ot mabuc ki jo me ode gunongo batija.\\n“Gibimakowu, gibilibowu, gibiterowu i nyim kacokke, gibitweyowu i mabuc, gibikelowu i nyim luker ki i nyim luloc pi nyinga. Man aye bibedo kare botwu me tito lok me caden i koma.”​—Luka 21:12, 13\\nLapeny: Pingo kibolo Paulo ki Cira i buc? Lalo ot mabuc opwonyo ada nining?\\nTic pa Lukwena 16:16-34\\nNywakki Nywakki Lalo Ot Mabuc Opwonyo Ada","num_words":366,"character_repetition_ratio":0.068,"word_repetition_ratio":0.0,"special_characters_ratio":0.237,"stopwords_ratio":0.281,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Temceo 5 ACO85 - Pe ijuk ladit mo, ento cuk cwinye - Bible Search\\n1 Temceo 4 1 Temceo 6\\n1 Temceo 5\\nTic bot jo mukene\\n1Pe ijuk ladit mo, ento cuk cwinye macalo woru; awobe myero inengi macalo omegini, 2nen mon madoŋo macalo mego, ki mon matino myero inengi macalo lumegini, laboŋo tam mo marac.\\n3Wor mon ma coggi oto, ma doŋ gudoŋ kengi. 4Ka ce dako ma cware oto tye ki litinone ki likwaye, myero gin koŋ gukwoŋ pwonyo ticgi me dini i odigi gin kikomgi, kun gimiyo kony bot lunyodogi pi kony mogo ma yam gumiyo botgi, pien meno aye Lubaŋa pwoyo. 5Dako ma cware oto ma odoŋ kene laboŋo ŋat mo ma konye, keto genne ducu i kom Lubaŋa, dok bene bako doge kun lego Lubaŋa dyeceŋ ki dyewor. 6Ento dako ma cware oto ma yenyo yomcwiny me jami mabeco keken, doŋ oto kadi bed pud kwo. 7Ket cik man, wek gubed laboŋo lok mo ma gijukogi iye. 8Ka ce dano mo pe miyo gin mo me konyo wadine, makato pi jo me ode kikome, noŋo doŋ okwero niyene woko, dok bene odoko rac makato ŋat ma pe oye Lubaŋa.\\n9Pe myero gico nyiŋ dako ma cware oto ma mwaka me ditte peya oromo pyerabicel nono, dok bene myero en obed dako ma yam obedo ki cware acel keken. 10Myero ginen ka ticce ber, ka ce yam opito litino, ka yam ojolo welo, nyo olwoko tyen jo pa Lubaŋa, ka okonyo jo ma yam giunogi, dok bene ka obedo ŋat ma yam omine kene i tiyo gin maber i yo ducu. 11Ento myero ikwer coyo mon ma pud gitino ma coggi oto; pien miti me komgi twero miyo gikwero Kricito woko, gicako mito nyomme doki aye, 12miyo giŋolo kop loyogi pi turo cikkegi mukwoŋo. 13Medo i kom meno, gilokke gidoko luwackom ma gibibedo ka wot awota i ot ki ot; pe gibedo luwackom keken, ento gidoko bene jo ma loko lok atata, ma giridde i gin ma pe megi, gibedo ka loko lok ma pe myero gilok wacel. 14Pi meno, omiyo amito ni mon matino ma coggi oto ginyomgi wek gunywal litino, gulo odigi, wek pe gumi kare ki lukworwa me loko gin mo marac i komwa. 15Pien jo mogo i kingi doŋ guŋak woko, gitye ka lubo Catan. 16Ka ce dako mo muye Rwot tye ki wadine ma gin mon to, myero en omi botgi kony, wek pe giket peko i kom lwak muye Yecu, ento lwak muye Yecu gubed ka konyo mon ma coggi oto ma lakonygi mo pe.\\n17Ludoŋo ma loyo loc maber myero giworgi twatwal, makato myero giwor jo ma tye ka yelle ka tito lok ki pwonyo dano. 18-Pien lok ma yam gicoyo waco ni, “Pe itwe dog twon ka tye ka nyono bel,” dok bene ni, “Latic myero giculle mucarane.” 19-Pe iye lok adot mo ma gikelo i kom ladit mo, gwok nyo ka tye lucaden aryo nyo adek macalo ginacoya owaco. 20Doŋ jo ma pud ocuŋ i kom balgi, myero ijukgi i nyim dano ducu, wek omi jo mukene gubed ki lworo. 21Aciki i nyim Lubaŋa ki Kricito Yecu ki lumalaika ma giyero, gwok cik magi ma pe i jeŋŋe i kom wat nyo larem. 22Dok bene pe irune me keto ciŋi i kom ŋat mo, nyo me ribbe ki jo mukene i balgi; ento gwokke ibed maleŋ.\\n23Cakke kombeddi, doŋ pe imat pii keken, mat bene koŋo vino manok pi konyo ii pi two ma maki kare ki kare.\\n24Bal pa jo mogo nen woko ka maleŋ ma cimo atir ni kop biloyogi, ento bal pa jo mukene nen lacen. 25Tic maber bene nen woko ka maleŋ; kadi pe kit meno, pe kanne matwal ma pe onen.","num_words":606,"character_repetition_ratio":0.048,"word_repetition_ratio":0.0,"special_characters_ratio":0.244,"stopwords_ratio":0.281,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lanebi Elia Oketo Wange, dok Okuro kun Lego | Niye me Ada\\nDUL ME APARACEL\\nEn Oketo Wange, dok Okuro\\n1, 2. Gin matek ango ma Elia onongo myero otim, dok i yo ango ma en onongo pat ki Akab?\\nELIA onongo mito ni eleg kene bot Wonne me polo. Ento lwak dano ma gitye kangete onongo pud guneno lanebi me ada-ni ka lwongo mac ki i polo, dok ngene kene ni jo mapol onongo gitye ki miti me rwot ineka aye. Ma peya Elia oito i wi Got Karmel me lega bot Lubanga Jehovah kakene, gin mo matek onongo tye ma myero en otim. En omyero olok ki Kabaka Akab.\\n2 Jo aryo-ni onongo gipat mada. Akab, ma oruko ruk me deyo pa kabaka, onongo tamo pire kene, tamme goro, dok ongak woko ki i woro me ada. Elia oruko bongo ma lunebi giruko—bongo ma kite pe tek, gwok nyo laa lee nyo bongo me yer kinaga nyo yer dyel. En obedo ngat ma cwinye tek, ma lagen, dok tye ki niye matek. Nino meno ma onongo dong tye ka tum-mi onyuto kodi nga ma jo aryo-ni gubedo.\\n3, 4. (a) Pingo ninone pe obedo maber bot Akab ki jo mukene ma giworo Baal? (b) Lapeny ango ma wabinyamogi?\\n3 Ninone pe obedo maber bot Akab ki jo mukene ma giworo Baal. Dini ma Akab ki dakone, Daker Jejebel gunyayo i kaka apar me ker pa Icrael onongo kityeko turo kerone woko. Goba pa Baal onongo kinyuto ka maleng. En lubanga ma pe kwo-ni pe omedo ki moko mac matwal me gamo lega ma lunebine gulego ki kwok matino, kun girubo ki myel, ki ngolo komgi-gu. Baal pe omedo ki gwoko jo 450 magi ma jwerogi obedo ma oporre mada. Ento lubanga me goba-ni opoto i gin acel mukene, dok peko meno onongo dong kicok cobone. Pi mwaki adek, lunebi pa Baal gukwayo lubangagi pi giko two pa piny ma okelo can madit i lobogi, ento kulu, Baal pe omedo ki timone. Ki tungcel, Jehovah onongo cok nyuto ni en Lubanga me ada ki cwalo kot.—1 Luker 16:30–17:1; 18:1-40.\\n4 Awene kono ma Jehovah onongo bitimo meno? Ngo ma Elia onongo obitimo ka en woto ki kurone? Dok ngo ma watwero pwonyone ki bot laco man me niye? Kong wanenu gin mutimme ka wanyamo lokke.—Kwan 1 Luker 18:41-46.\\nEN OMEDDE KI LEGA\\n5. Ngo ma Elia owaco ki Akab ni otim, tika onongo nen calo Akab opwonyo gin mo ki i gin ma otimme i nino meno?\\n5 Elia obino bot Akab ci owacci: “Cit dong ka cam ki ka mat, pien dwan kot ma mito cwer dong mor winnye.” Kabaka man ma kite rac-ci tika opwonyo gin mo ki i gin ma otimme i nino meno? Lok ma kicoyo pe tito, ento lok mo ma nyuto ngut, nyo ni en okwayo lanebi-ni ni oleg Jehovah pi kica bene pe. Akab mere “ocito woko ka cam ki ka mat.” (1 Luker 18:41, 42) Elia kono?\\n6, 7. Ngo ma Elia olego pire, dok pingo?\\n6 “Elia ocito malo i wi got Karmel, okulo wiye piny i ngom, orwako wiye i kin conge.” Ento ma Akab ocito mere ka pongo iye ki dek, Elia obedo ki kare me lega bot Wonne me polo. Go kong kit me mwolo ma kitito kany—Go cal pa Elia ma ogungo okulle wa piny kun wiye tye cok ki conge. Elia onongo tye ka timo ngo? Ngene kene. Buk pa Yakobo 5:18, tittiwa ni Elia olego ni two pa piny ogik woko. Nen calo en olego lega ma kit meno i wi Got Karmel.\\nLega pa Elia onyuto mitine madit me neno ni miti pa Lubanga otimme\\n7 Con kong, Jehovah onongo owacci: “An dong abicwalo kot i lobo.” (1 Luker 18:1) Dong Elia olego pi cobbe pa miti pa Jehovah, kit ma Yecu opwonyo jo ma lube me lega pi gin acel-li mwaki ma romo alip acel lacen.—Mat. 6:9, 10.\\n8. Lanen pa Elia pwonyowa ngo i kom lega?\\n8 Lanen pa Elia-ni pwonyowa jami mapol i kom lega. Gin ma obedo dit i tam pa Elia obedo cobbe pa miti pa Lubanga. Ka watye ka lega, wiwa myero opo ni: “Ka walegge gin mo kun walubo gin ma en [Lubanga] mito, ci en winyo legawa.” (1 Jon 5:14) Dong tye ni, omyero wange miti pa Lubanga wek waleg i yo ma rwatte kwede—man nyuto ni omyero waket kwano Baibul obed gin me nino ducu i kwowa. Elia gire onongo mito ni two pa piny-nyi ogik woko, pi peko ma jo tugi onongo gitye ka limone. Cwinye myero obed ni opong ki pwoc i kare ma oneno tango ma Jehovah otimo i nino meno. I yo acel-lu, wan bene wamito ni legawa onyut pwoc ma tye i cwinywa kacel ki parwa pi ber bedo pa jo mukene.—Kwan 2 Jo Korint 1:11; Jo Pilipi 4:6.\\nObedo Labongo Akalakala kun Kiyo Piny\\n9. Ngo ma Elia owaco ki laticce ni otim, dok kit aryo ango ma wabiloko iye?\\n9 Elia obedo labongo akalakala ni Jehovah bigiko two pa piny-nyi, ento onongo pe ngeyo awene ma Jehovah bigikone kwede. Dong ngo ma lanebi-ni otimo? Nen gin ma lok ma kicoyo waco: “Owaco bot laticce ni, ‘Cit kong icinen yo tung nam.’ Ka ocito woko oneno, ci owacci, ‘Gin mo pud peke.’ Elia dok owacce ni, ‘Cit doki’, tyen abiro.” (1 Luker 18:43) Lanen pa Elia-ni pwonyowa ki lok aryo. Me acel, lanebi-ni obedo labongo akalakala. Ki dok obedo ngat ma kiyo piny.\\nElia oyenyo lanyut ki twon miti ni Jehovah cok cwalo kot\\n10, 11. (a) Elia onyuto ni pe etye ki akalakala mo i kom cikke pa Jehovah nining? (b) Pingo watwero bedo labongo akalakala kumeno?\\n10 Kit ma Elia obedo labongo akalakala i cikke pa Jehovah-ni, en oyenyo lanyut ma nyuto ni Jehovah dong cok cwalo kot. Ocwalo laticce malo i wi cere nyo tur me ngiyo te polo pi lanyut mo me kot. Ka laticce odwogo, ci omiye ripot man ma pe mit-ti: “Gin mo pud peke.” Te polo onongo tye maleng, dok pol mo onongo pe malo. Ento tika iniang gin mo mapat mada? Wi opo ni Elia onongo owaco bot Kabaka Akab ni: “Dwan kot ma mito cwer dong mor winnye.” Lanebi-ni onongo twero loko gin ma kuman nining kun pol kot mo pe nen?\\n11 Elia ongeyo pi cikke pa Jehovah. Macalo lanebi ki lacungo pi Jehovah, en onongo pe tye ki akalakala ni Lubanga bicobo Lokke. Elia pe obedo ki akalakala—ma omiyo en obedo calo onongo dong owinyo dwan kot. Man romo poyo wiwa i kom gin ma Baibul loko i kom Moses: En “ociro matek, macalo en neno Lubanga ma pe nen.” Lubanga tika tye ada kumeno boti? En miniwa tyen lok mapol ma miyo waketo niye ma kit meno i kome ki i kom cikkene.—Ibru 11:1, 27.\\n12. Elia onyuto nining ni ekiyo piny, dok en otimo ngo i kare ma owinyo ni latin pol mo onen?\\n12 Doki, nen kit ma Elia obedo ma wange twolo kwede. En ocwalo laticce me dok cen, pe kicel nyo kiryo, ento tyen abiro kulu! Waromo goyo cal pa laticce ma ool ki dok cen tyen mapol, ento Elia obedo ki gen pi lanyut mo, dok pe oilo cinge. Motmot, i nge longene me tyen abiro, laticce odwoko ripot ni: “Aneno latin pol mo otinnge ki i nam, tidi rom ki cing dano keken.” Tika itwero goyo cal latic-ci ma oryeyo bade kun tiyo ki opany cinge me nyuto dit pa pol ma tye ka bino ki i te polo i wi Nam Madit? Latic-ci myero obed ni ocayo woko. Ento ki bot Elia, pol-li onongo obedo lanyut madit. En ociko laticce ki lok oyotoyot: “Cit bot Akab, iciwacce ni, ‘Yub gadigadini idok gang wek kot pe ogengi wot!’”—1 Luker 18:44.\\n13, 14. (a) Watwero lubo lanen me kiyo piny pa Elia nining? (b) Tyen lok ango ma watye kwede me kwo calo kare dong odic woko?\\n13 Dok aye, Elia onyuto lanen madit piwa. Wan bene wakwo i kare ma Lubanga cok bicobo yubbe ma otito. Elia okuro agikki me two pa piny; Lutic pa Lubanga i kare-ni gikuro agikki me lobo man. (1 Jon 2:17) Wang ma Jehovah okelo alokaloka meno, omyero wabed ma wakiyo piny, kit ma Elia otimo kwede-ni. Wod pa Lubanga, Yecu, omiyo tam bot jo ma lube ni: “Wubed ma wangwu twolo, pien pe wungeyo nino ma Rwotwu bibino iye.” (Mat. 24:42) Yecu mono onongo tye ka wacci jo ma lube bibedo i col piny i lok me bino pa agikki? Pe, pien en oloko mada i kom kit ma lobo bibedo kwede ka agikki piny dong tye cok. Wan ducu watwero neno cobbe pa lanyut me “agikki piny.”—Kwan Matayo 24:3-7.\\nLatin pol matidi omiyo Elia obedo labongo akalakala mo ni Jehovah cok cwalo kot. Lanyut me kare me agikki miyowa tyen lok me kwo calo kare dong odic woko\\n14 But lanyut-ti acel acel miyowa twon caden madit adada. Tika kodi lanyut ma kit meno miyo watiyo tic pa Jehovah ki mit kom pien kare dong odic woko? Latin pol ma onen i te polo-ni omiyo Elia obedo labongo akalakala ni Jehovah obitimo gin mo. Tika jami pe otimme kit ma lanebi-ni otito?\\nJehovah Okelo Kwe Cwiny ki Mot\\n15, 16. Ngo ma otimme oyotoyot, dok ngo ma Elia myero obed ni ogeno ni Akab romo timone?\\n15 Lok ma kicoyo wacciwa ni: “Polo ocako cido woko ki pol oyotoyot twatwal, kun yamo kodo, ci kot ocako cwer madwong. Akab oito gadigadine odok i Jejreel.” (1 Luker 18:45) Jami ocako timme oyotoyot. I kare ma latic pa Elia waco lok pa lanebi-ni bot Akab, pol matidi-ni odoko dwong, ma ocido polo woko licuc. Yamo magwa ocako kodo. Olo dong twal, i nge mwaki adek ki nucu, kot ocwe i lobo Icrael. Ngom ma onongo otwo-ni omato kot. Ma kot odoko dwong, kulu Kicon opong, ci olwoko remo pa lunebi pa Baal ma kinekogi-ni. Jo Icrael ma wigi otang bene gunongo kare me lwoko cilo me woro Baal woko ki i lobogi.\\n“Kot ocako cwer madwong”\\n16 Elia obedo ki gen ni kibijwero woro Baal ki i Icrael! Gwok obedo ka tamo kit ma Akab bineno kwede jami ma otimme. Tika Akab bikuno balle ci lokke ki i woro Baal? Jami ma otimme i nino meno omiyo tyen lok madit me lokke. Ngene kene ni, pe watwero ngeyo tam ma Akab obedo ka tamone i cawa meno. Lok ma kicoyo wacciwa keken ni kabaka “oito gadigadine odok i Jejreel.” Mono en opwonyo gin mo? Tika omoko tamme me loko yo me kwone? Jami ma otimme lacen nyuto ni pe. Ento, ninone onongo peya otum bot Akab—nyo bot Elia.\\n17, 18. (a) Ngo ma otimme i kom Elia i yo ma cito i Jejreel? (b) Ngo ma otimme i yo me ur i ngwec pa Elia me a ki i Karmel me cito i Jejreel? (Nen bene lok ma tye piny.)\\n17 Lanebi pa Jehovah ocako cito i yo acel ma Akab okwanyo. Piny-nye onongo dong ocido woko, yone bene dyak dok bor. Ento gin mo mapat dok otimme.\\n18 “Rwot onongo odiyo Elia ki cinge, omiyo otweyo pyere oringo kwede i nyim Akab nio kwede wa i dog gang me Jejreel.” (1 Luker 18:46) Ngene kene ni, Jehovah “onongo odiyo Elia ki cinge” i yo me tango. Jejreel onongo tye mairo 19, dok Elia pe obedo bulu. * Go kong lanebi-ni ma odolo dog bongone mabor-ri malo, kun tweyo i pyere wek tyene obed agonya, ci ongweco kun lubo yo ma odyak—ongweco madwir ma omako dok okato wa gadigadi me ker ma aguragura telo!\\n19. (a) Kero ki teko ma Lubanga omiyo ki Elia poyo wiwa i kom lok mene pa lunebi? (b) Ma Elia tye ka ngwec me cito i Jejreel, ngo ma en onongo ngeyo?\\n19 Meno obedo twon mot madit bot Elia! Nongo kodi kero, teko, ki gupu meno—nyo gwok makato kit kero mo keken ma yam en onongo i kare me bulune—myero obed ni obedo mit mada. Waromo po i kom lok pa lunebi ma loko ni jo ma lugen gibibedo ki yotkom ki kero i lobo me paradic. (Kwan Icaya 35:6; Luka 23:43) Ma Elia tye ka ngwec, en onongo ngeyo ni etye ki cwak pa Wonne, Jehovah, ma en aye Lubanga me ada!\\n20. Waromo nongo mot pa Jehovah nining?\\n20 Jehovah tye ki miti madit me miyowa mot. Wayelle wunu me nongo motte ki kerowa ducu, pien pire tek adada botwa. Calo Elia, omyero wabed ma wakiyo piny, kun waneno maber gin ma nyuto ni Jehovah cok kelo alokaloka i kare man marac-ci. Calo Elia, watye ki tyen lok ducu me keto genwa i kom cikke pa Jehovah, “Lubanga me ada.”—Jab. 31:5.\\n^ para. 18 I nge meno, Jehovah omiyo tic bot Elia me cako pwonyo Elica, ma onongo bingene calo ngat “ma yam liyo pii i cing Elia-nu.” (2 Luker 3:11) Elica otiyo calo latic pa Elia, kun miyo kony bot ladit ma oti-ni.\\nElia olego nining i kare ma tye ka kuro ni Jehovah otim gin mo?\\nElia onyuto genne i kom cikke pa Jehovah nining?\\nElia onyuto lanen ango i kom bedo ma wangwa twolo?\\nNgo ma imito timone wek ilub lanen me niye pa Elia?\\nElia Oketo Wange, dok Okuro","num_words":2129,"character_repetition_ratio":0.047,"word_repetition_ratio":0.004,"special_characters_ratio":0.253,"stopwords_ratio":0.286,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Wel 24 ACO85 - Balaam, onoŋo doŋ oniaŋ ni Rwot mito - Bible Search\\nLok me adek ma Balaam owaco\\n1Balaam, onoŋo doŋ oniaŋ ni Rwot mito miyo gum kom jo Icrael, mumiyo pe dok ocito ka yenyo tyet kit ma onoŋo ocito i kare mukeneni, ento oloko waŋe oneno yo tuŋ tim. 2Ka Balaam otiŋo waŋe malo, ci oneno jo Icrael ma guguro kemagi kaka man pat, kaka man pat. Cwiny pa Lubaŋa obino i kome, 3ci ocako lokke kun loko macalo lanebi. Owacci,\\n“Man lok pa Balaam wod pa Beor,\\nlok pa twon laco ma wane doŋ giyabo,\\n4lok pa ŋat ma winyo gin ma Lubaŋa owaco,\\nki ma neno gin ma Won Twer Ducu nyuto bote,\\nkun opoto piny ento waŋe bedo twolo.\\n5Kemawu nen maber kuman, wun jo pa Yakobo,\\ngonywu ber kuman, wuti jo Icrael!\\n6Nen calo nota ma oryene mabor,\\nmacalo pott i ma gipuro i ŋet kulu;\\ncal ki yadi ma ŋwece kur ma Rwot opito,\\nnyo yadi cedar ma obakke i ŋet pii.\\n7Pii bipoŋ libic i agulugi kare ducu,\\nlikwayogi bibedo rom ki pii ma mol madwoŋ;\\nkabakagi bibedo dit makato Agag,\\ngibiketo deyo mamalo mada i kom kerre.\\n8Lubaŋa ma kerone calo kero pa jubi\\nokwanyogi woko ki i Ejipt.\\nIcrael bicamo lurok ma lukworre,\\nbituro cogogi, biŋido matinotino;\\nbicelogi pil ki aterone.\\n9-Onyoŋo piny, obuto calo labwor,\\nmacalo min labwor; aŋa ma bituge?\\nGum obed i kom jo ducu ma bilamo gum i kom Icrael,\\ncen opot i kom dano ducu ma bicene.”\\n10Kiniga omako Balak matek i kom Balaam, Odoŋo ciŋe ci owaco bot Balaam ni, “Alwoiji ka ceno lumerokka, ci nen, ni doŋ ilego gum komgi odoko tyen adek kulu. 11Pi meno in doŋ iriŋ woko oyot idok doŋ gaŋ, Yam awacci abiketo deyo i komi ada, ento Rwot doŋ ogeŋi woko ki i limo deyo mo ki bota.” 12Balaam ogamo dog Balak, owacci, “Yam atito ki lukwenani ma yam icwalogi bota ni, 13‘Kadi bed Balak omiya-ryal ki jabu ducu ma i ode, pe atwero turo cik pa Rwot pi timo gin mo kadi ber kadi rac kit ma an aye amito; gin ma Rwot biwaco keken aye abiwaco.’ ”\\nLok pa Balaam me agikkine\\n14Lacen Balaam owaco bot Balak ni, “Kombeddi, nen, an doŋ abidok woko bot lutuwa. Bin wek koŋ ami iŋe gin ma jo me rok man bitimo i kom joni i kare ma tye anyim.” 15Ci ocako lokke kiin loko macalo lanebi, Owacci,\\nlok pa twon laco ma waŋe doŋ giyabo,\\n16lok pa ŋat ma winyo gin ma Lubaŋa owaco,\\nŋat ma tye ki ŋec mua ki but En Mamalo Twal,\\nma neno gin ma Won Twer Ducu nyuto bote,\\nkun opoto piny ento waŋe bedo twolo:\\n17Anene, ento pe kombeddi,\\nanene, ento pe tye cok.\\nLakalatwe bibino kun a ki bot Yakobo,\\nodoo ker bia ki i Icrael;\\nbityero tur nyim jo Moab,\\nbituro wi jo ducu ma gimaro woo me lweny.\\n18En bimayo lobo pa jo Edom.\\nJo Ceir ma lukworre en bimayo lobo ki botgi,\\nkun jo Icrael gitye ka lweny ki tek.\\n19Jo pa Yakobo gibiloyo loc;\\njo mubwot i gaŋ pa jo Moab gibinekogi woko liweŋ.”\\n20Ka dok oneno tuŋ not jo Amalek,\\noloko macalo lanebi kun waco ni,\\n“Jo Amalek yam gutelo wi rok mukene ducu,\\nento i agikki gibityekogi woko matwal.”\\n21Dok oneno tuŋ bot jo Keni,\\n“Kabedowu biri nakanaka,\\nka-larrewu gigero i pata got;\\n22ento wun jo Kain gibiyakowu, wubitum woko.\\nJo Aciria gibiterowu i opii pi kare ma rom mene?”\\n23Dok oloko macalo lanebi kun waco ni,\\n“Magi dok jo mene do ma gucokke yo tuŋ acam?\\n24Lukwaŋ mel gibibino ma gua ki yo tuŋ Caiprac,\\ngibiyelo jo Aciria ki jo Eber matek;\\ngin bene gibinekogi gityekogi woko matwal.”\\n25Lacen Balaam oa malo odok cen ka ma en bedo iye; ki Balak bene ocito woko.","num_words":578,"character_repetition_ratio":0.04,"word_repetition_ratio":0.014,"special_characters_ratio":0.239,"stopwords_ratio":0.263,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Malaki 2 ACO85 - “Doŋ koni wun ajwagi, cik man tye - Bible Search\\nMalaki 1 Malaki 3\\n1“Doŋ koni wun ajwagi, cik man tye piwu. 2Ka pe wubiwinyo, ka pe wubiketo cwinywu iye pi miyo deyo i nyiŋa, miyo abicwalo can i komwu, dok abiceno gum mewu; adada doŋ atyeko ceno, pien pe wuketo iye cwiny, wu. Man lok ma Rwot me mony owaco. 3Nen, abijuko likwayowu, dok abipuyo waŋwu ki wee, en wee me gitum mewu, abiryemowu woko ki i nyima. 4-Kit meno wubiniaŋ ni ceŋ acwalliwu cik man, wek cikkena ki Lulevi omok matek, man lok ma Rwot me mony owaco. 5-Cikkena ma acikke kwede ki gin yam obedo cikke me kwo ki me kuc. Amiyo botgi wek gubed ki lworo; ci gulwora, gubedo ki woro i nyiŋa. 6Gibipwonyo lok me ada, pe ginoŋo bal mo i doggi. Yam gibedo kweda ki kuc, kun cwinygi tye atir, gumiyo jo mapol gulokke guweko timo bal. 7Ajwaka myero opwony dano guŋe Lubaŋa, dano myero guyeny pwony ma a ki i doge, pien en lakwena pa Rwot me mony. 8Ento wun wuweko yo-meno; wumiyo jo mapol gigatte pi pwony mewu; wubalo bene gicikke ma yam acikke kwedwu, man lok ma Rwot me mony owaco. 9Pi meno amiyo wubedo me acaya dok mayot i nyim jo ducu, pien pe wulubo yona, ento wuyeko kin dano i pwony mewu.”\\nGijuko Icrael pi ŋayo waŋ Rwot\\n10Wan ducu pe wonwa acel? Pe Lubaŋa acel-li aye ma ocweyowa? Piŋo dok ŋat acel acel i kinwa bwolo ominne, kun wapyedo gicikke ma Lubaŋa oketo i kin en ki kwarowa? 11Jo Juda guŋayo waŋ Rwot, ci gutimo gin me kwer i Icrael ki i Jerucalem; pien jo Juda gupyedo kabedo maleŋ pa Rwot ma en maro, gunyomo anyira pa jo ma giworo lubaŋa me rok mukene. 12Rwot myero ojwer jo ducu ma gitimo man ki i kema pa Yakobo, pe dok gukel gityer bot Rwot me mony!\\n13Dok wutimo man. Wudyako keno tyer pa Rwot ki pig waŋwu, kun wukok, wucur, pien en pe dok keto cwinye pi gityer, pe gamo bene ki yomcwiny ki i ciŋwu. 14Wupenyo ni, “Piŋo en pe gamo?” Pien Rwot obedo caden me cikke i kin in ki dako ma inyomo i kare me awobini, ma doŋ pe igene-ni, kadi bed en lawoti, en dako ma yam icikke kwede. 15Pe Lubaŋa acel-li aye ma otiyo dok ogwoko cwiny me kwo piwa? En mito aŋo? Litino ma giworo Lubaŋa, Pi meno wugwokke kenwu, ŋat mo pe myero obed ma pe geno dako ma en onyomo i kare me awobine. 16“Pien adag gonyo nyom, man lok ma Rwot Lubaŋa pa Icrael owaco, ki ŋat ma ryemo dakone woko tektek. Man lok ma Rwot me mony owaco. Pi meno wugwokke kenwu, dok pe myero wubed laboŋo gen.”\\nNino me ŋolo kop doŋ cok\\n17Wutyeko olo kom Rwot ki lokwu. Ka pud dok wuwaco ni, “Waolo kome niŋniŋ?” Pi waco ni, “Ŋat ma timo gin marac i nyim Rwot en aye ber, iye bene yom i kome.” Nyo gwok pi penyo ni, “Lubaŋa ma ŋolo kop atir tye kwene?”","num_words":503,"character_repetition_ratio":0.061,"word_repetition_ratio":0.0,"special_characters_ratio":0.247,"stopwords_ratio":0.324,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Matayo 18 ACO85 - I kare meno lupwonnye gubino bot - Bible Search\\nAŋa ma loyo ki dit\\n(Marako 9.33-37; Luka 9.46-48)\\n1-I kare meno lupwonnye gubino bot Yecu, gupenye ni, “Aŋa ma loyo ki dit i ker me polo?” 2Ci Yecu olwoŋo latin mo bote, ocibo ocuŋ i kingi, 3-ka owaco botgi ni, “Ada awaco botwu ni, ka pe wulokke wudoko macalo litino, pe wubidonyo i ker me polo wacel. 4Dano ma mwolle woko kekene calo latin man, en aye ma loyo ki dit i ker me polo. 5Dano ma jolo latin mo acel macalo man i nyiŋa, noŋo ojolo an.\\n(Marako 9.42-48; Luka 17.1-2)\\n6“Ento dano ma miyo ŋat acel ma i kin jo magi matino ma guye an-ni poto i bal, onoŋo bedo ber makato ducu ka gitweyo kidi rego madit i ŋute ci gibole kwede woko wa i nam matut.\\n7“Lobo bineno can pi gin ma miyo dano gipoto i bal. Pien gin ma miyo dano poto i bal myero obin, ento dano ma kelo gin ma miyo dano poto i bal bineno can! 8Ka ce ciŋi nyo tyeni aye miyo ipoto i bal, ci toŋ iŋun ibol woko; twara ma idonyo i kwo ma ciŋi lakucel peke nyo laput, ber makato ma ibedo ki ciŋi aryo nyo tyeni ducu giboli kwede woko i mac ma pe to. 9Ka ce waŋi aye miyo ipoto i bal, ci kol woko; twara ma idonyo i kwo ma waŋi lakucel, kato ma kono giboli ki waŋi aryo ducu i mac Geena.\\nCarolok i kom romo ma orwenyo\\n10“Myero wunen ni pe wucayo ŋat mo acel ki i kin jo magi matino-ni; pien awacciwu ni, i polo kuca lumalaikagi neno waŋ Wora ma tye i polo kare ducu. 11[Pien Wod pa dano obino ka laro jo murwenyo.] 12Wutamo gin aŋo? Ka ce dano mo tye ki romine miya acel, ka acel i kingi ocito orwenyo woko, pe biweko romi pyeraboŋwen wiye aboŋwen-ni i wi cere-gu, ci cito ka yenyo en murwenyo-ni? 13Ka onoŋe, ada awaco botwu ni, cwinye bibedo yom pire makato pi romi pyeraboŋwen wiye aboŋwen ma pe onoŋo gurwenyo-ni. 14Kit meno Wora ma tye i polo bene pe mito ni ŋat mo acel i kin jo magi matino myero oto.\\nOmeru ma obalo\\n15“Ka ce omeru obalo bal mo boti, cit bote inyutte balle, i kin in ki en keken. Ka owinyo lokki, ci doŋ inoŋo omeru. 16Ento ka pe owinyo lokki, kwany dano acel nyo aryo mukene wucit kwedgi, wek lok ma caden aryo nyo adek giloko omok lok ducu. 17Ka ce okwero winyo lokgi, tit pire bot lwak jo muye an; ka ce okwero winyo wa lok pa jo muye an, wek obed boti calo Larok ki lajog-mucoro.\\nTweyo ki gonyo\\n18-“Ada awaco botwu ni, gin mo ducu ma wutweyo i wi lobo man gibitweyo kadi wa i polo, gin mo ducu ma wubigonyo i wi lobo man gibigonyo bene wa i polo. 19Dok bene awaco botwu ni, ka jo aryo i kinwu biye kacel lok i kom gin ma gilego, ci Wora ma tye i polo bitimo pigi. 20Pien ka ma jo aryo nyo adek gucokke kacel i nyiŋa, an bene noŋo atye kunnu i kingi.”\\nCarolok i kom latic ma pe lakica\\n21-Petero oa obino bot Yecu ci openye ni, “Rwot omera mono bibalo bal bota tyen adi, ka dok atim kica bote. Pud dok abitimo bote kica ka obalo tyen abiro?” 22Yecu owacce ni, “Pe awacci ni ma romo tyen abiro, ento ma romo tyen pyerabiro tyen abiro.\\n23“Pi meno ker me polo gitwero poro ki kabaka mo ma onoŋo yam omito yubo lok me banya ki luticce. 24I kare ma doŋ ocako kwano wel, ci gikelo ŋat mo acel ma onoŋo tye ki banyane ma romo milion mapol ata. 25Kit macalo onoŋo doŋ pe twero culo banya-nu, ci laditte ociko ni myero gicate woko i opii, en kacel ki dakone ki litino, ki kit jami ducu ma onoŋo en tye kwede, wek gicul ki banya meno. 26Cutcut latic-cu orumo coŋe piny i nyime, kun bako doge bote ni, ‘Ladit, koŋ idi cwinyi i koma do, ci abiculli gin ducu.’ 27Ci kica omako ladit i kom laticce-nu, ogonye woko dok oweko banyane bene. 28Ento latic-cu i kare ma okato woko, orwatte ki latic mo i kom lutic wadigi ma onoŋo tye ki banyane ma romo ciliŋ miya abic, ci omake ki ŋute kun peye ma wacci, ‘Cul banyana!’ 29Ento latic lawote-ni oryebbe piny kun bako doge bote ni, ‘Koŋ idi cwinyi i koma, abiculo banyani.’ 30En okwero woko, ocito otweye i mabuc nio ka biculo banyane. 31Ka lutic wadigi guneno gin ma otimme-ni, ci cwinygi ocwer matek twatwal, gucito gutito gin ducu ma otimme bot laditgi. 32Cutcut ladit olwoŋe ci owacce ni, ‘In latic marac! Aweki banya ca woko ducu pien onoŋo ilega kun ibako dogi bota; 33onoŋo in bene pe kica twero maki i kom latic lawoti-nu, kit macalo onoŋo kica omaka i komi-ni?’ 34Kiniga omako ladit twatwal oweko omiye bot askari lugwok mabuc, nio ka oculo banyane ducu. 35Wora ma tye i polo bene bitimowu kit meno, ka ce pe wutimo kica bot dano ki i cwinywu, dano acel acel ki ominne.”","num_words":841,"character_repetition_ratio":0.049,"word_repetition_ratio":0.0,"special_characters_ratio":0.253,"stopwords_ratio":0.289,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Pilipi 3 ACO85 - Me agikkine, utmega, wubed ki - Bible Search\\nJo Pilipi 2 Jo Pilipi 4\\nJo Pilipi 3\\nKit ma atir me ada\\n1Me agikkine, utmega, wubed ki yomcwiny i Rwot. An pe aol gira me nwoyo coyo lok ma yam koŋ acoyo botwu, dok bene twero jukowu miyo pe wupoto i gin marac.\\n2Wuyab waŋwu wunen gwogi-gu, ma gin lutim maraco, ma giŋolo dul kom dano woko-ni. 3Pien wan aye jo mulirre me ada, wan jo ma waworo Lubaŋa i Cwiny Maleŋ, dok ma wawakke i Kricito Yecu, kun pe watye ki gen mo i kom gin ma nen ki woko. 4Ento an kikoma bene aromo bedo ki gen macalo meno; kadi ka ŋat mo tamo ni etwero bedo ki gen i kom gin ma nen ki woko, an gira aloye. 5-An gilira i nino me aboro me ditta, rokka jo Icrael ma i kaka pa Benjamin. An Laibru ma jo Ibru aye gunywala. I lok ma dok i kom cik pa Moses, an abedo Laparicayo. 6-Lok ma dok i kom keto cwiny, yam alwenyo i kom lwak jo muye Yecu marac. Dok lok ma dok i kom bedo ki kit atir ma cuŋ i lubo cik, onoŋo gire lok mo pe i koma. 7Ento gin ducu ma yam atamo ni konya, kombeddi doŋ anenogi macalo gin ma konygi pe, pi Kricito. 8Adada, tye gin mo maber makato, en aye ŋeyo Rwotwa Yecu Kricito; meno aye gin mumiyo aneno jami ducu macalo gin ma konygi pe. Pe Kricito omiyo alokke adoko lacan jami ducu, dok anenogi calo yugi, wek anoŋ Kricito, 9wek aribbe bene kacel kwede. Pe atye ki kit ma atir ma mera kikoma, kadi ki mo ma bino pi lubo cik bene pe, ento amito abed ki kit ma atir ma ginoŋo pi ye Kricito, ma oa ki bot Lubaŋa kikome, dok ma en omiyo pi niye. 10Amito aŋe Kricito, ki teko ma en ocer kwede, amito bene anywak kwede can ma en ociro, adok calo en i tone, 11wek ka twerre ao wa i cer ki i kin jo muto.\\n12Pe atye ka waco ni doŋ anoŋo, nyo ni doŋ ao iye, ento pud amedde me wot anyim kun atemo matek me mako gin ma Kricito Yecu doŋ omaka pire. 13Utmega, pe atamo ni doŋ atyeko makone; tye gin acel keken: wiya bedo ka wil i gin mukato aŋec, kun alaro gin ma tye anyim calo dano ma tye i ŋwec me pyem. 14Ariŋo acito anyim atir kun akemo tol, wek anoŋ mot, ma en aye lwoŋo ma Lubaŋa tye ka lwoŋowa kwede malo i Kricito Yecu. 15Wan ducu jo muteggi myero wabedu ki kit tam meno; dok bene ka tamwu opokke woko i lok mo, Lubaŋa binyuto man bene botwu. 16Gin ma mitte keken aye ni myero wamedde me cuŋ matek i yo ma doŋ wao iye.\\n17-Utmega, wuribbe kacel kun wulubo kitta. Wan doŋ watyeko nyoto botwu lanen ma myero wulubi; wucik waŋwu me neno jo ma lubo lanen meno. 18Abedo ka tittiwu lok man tyen mapol ata, dok bene tin anwoyo tito botwu ki pig waŋa ni, tye jo mapol ma kwogi omiyo gibedo lukwor me to pa Yecu i kom yatariya. 19I agikkine, jo meno gibirwenyo woko matwal, pien lubaŋagi en aye igi, ginoŋo deyogi i gin ma myero omi lewic omakgi, tamgi kemo jami me lobo man keken. 20Pien wan gaŋ kalwa madit tye i polo; watye ka kuro Lalarwa ma bia ki kunnu, en aye Rwotwa Yecu Kricito. 21En biloko komwa marac-ci doko calo kome me deyo, kun tiyo ki tekone ma miye twer me kelo jami ducu i te locce.","num_words":594,"character_repetition_ratio":0.043,"word_repetition_ratio":0.0,"special_characters_ratio":0.247,"stopwords_ratio":0.335,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Pingo Omyero Wacokke Kacel pi Woro Lubanga? | Pwony me anyama\\nWi Lubele—Me Akwana i Kacokke | April 2016\\nKWAN I LEB Acholi Albanian American Sign Language Amharic Angolan Sign Language Arabic Argentinean Sign Language Armenian Armenian (West) Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga (Malawi) Chitumbuka Chiyao Chuvash Colombian Sign Language Croatian Czech Danish Dutch Ecuadorian Sign Language English (Leb Muno) Estonian Fijian Finnish Finnish Sign Language French Georgian German Grik Guarani Gujarati Gun Hiligaynon Hindi Hiri Motu Hungarian Ibanag Ibru Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Kikamba Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Latvian Lhukonzo Lithuanian Luganda Luo Macedonian Macua Malagasy Malay Malayalam Marathi Maya Mexican Sign Language Mongolian Moore Ndau Ndebele (Zimbabwe) Nepali Norwegian Nyungwe Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Pidgin (Cameroon) Polish Polish Sign Language Portuguese Punjabi Quechua (Bolivia) Romanian Runyankore Russian Russian Sign Language Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tok Pisin Tshwa Turkish Turkmen Tuvaluan Tzotzil Ukrainian Urdu Urhobo Uzbek Venezuelan Sign Language Vietnamese Waray-Waray Wolaita Yoruba Zande Zapotec (Isthmus) Zimbabwe Sign Language\\nPingo Omyero Wacokke Kacel pi Woro Lubanga?\\n“Gin gumine kengi . . . ka ribbe kacel ki jo ma guye Yecu.”​—TIC 2:42.\\nWER: 20, 119\\nTI KI BOK MA WI LOKKE TYE NI: “PINGO WACITO I COKKE,” ME TITO . . .\\ngin mumiyo ber me bedo i cokke.\\nkit ma wakonyo kwede jo mukene ka wabedo i cokke.\\nkit ma Jehovah winyo kwede ka wabedo i cokke.\\n1-3. (a) Lukricitayo gunyuto ni gitero cokke kacel calo gin ma pire tek nining? (Nen cal ma tye i pot karatac man.) (b) Gin ango ma wabinyamo i pwony man?\\nI KARE ma Corinna tye mwaka 17, kimako minne ci gitweyo i mabuc i Soviet labor camp. Lacen, Corinna bene kicwalo i Siberia, mairo alip mapol ki gang. Onongo kitere calo opii, kiweke tiyo tic matego woko i koyo mangic labongo ruko bongo muromo i kome. Kadi bed ni meno onongo gitye i kwo matek, Corinna gin ki lamego mukene gumoko tamgi me bedo i cokke.\\n2 En owacci, “Waweko ka ma watiyo iye i otyeno, ci wawoto pi mairo 15 me o ka ma gar cung iye. Gar ocako ngwec cawa aboro me dyewor, ci ongweco pi cawa abicel me o ka ma onongo wabingak ki iye, dok ki kenyo wawoto pi mairo abicel me o i kacokke.” Wotgi-ni tika onyako nyige? Corinna owacci: “Cwinygi obedo yom adada me bedo i cokke, wakwano Wi Lubele ki dok wawero wer me Ker. Meno ocuko cwinywa dok ojingo niyewa adada.” Kadi bed ni meno gudok cen i ka tic i nge nino adek, ladit me fam meno bene pe omedo ki ngeyo ni Corinna ki lawote komgi obedo pe.\\n3 Jo pa Jehovah pol kare gitero cokke kacel calo gin ma pire tek adada. Cutcut ma kicako kacokke pa Lukricitayo, lulub kor Yecu ‘gumine kengi ka winyo pwony ki ribbe kacel.’ (Tic 2:42) In bene nen calo imaro bedo tye i cokke kare ki kare. Kadi bed kumeno, Lukricitayo ducu girwatte ki ariya i kwogi. Tic mapol i ka tic, yub mapol, olo ma bino macalo adwogi me tic weko bedo tek me bedo tye i cokke. Gin ango ma cuko cwinywa me lweny ki ariya ki dok tute me bedo i kacokke kare ki kare?  Watwero konyo litino kwanwa me Baibul kacel ki jo mukene nining wek gunen ni bino i cokke pire tek? I pwony man, wabineno tyen lok aboro ma weko wacokke kacel pi woro Jehovah. Watwero poko tyen lok magi i dul adek mapatpat: adwogi maber ma inongo, kit ma gudo kwede ki jo mukene, ki dong kit ma Jehovah winyo kwede ka wabedo tye i cokke. \\nADWOGI MABER MA INONGO\\n4. Cokkewa kacel konyowa me pwonyo lok i kom Jehovah nining?\\n4 Ka wacokke kacel wanongo pwony ki bot Jehovah. Cokkewa ducu konyowa me pwonyo jami mapol i kom Lubangawa, Jehovah. Me labolle, i mwaki aryo mukato, kacokke mapol gubedo ka nyamo buk me ‘Wubed i Mar pa Lubanga’ i yub me kwano Baibul i kacokke. Tika pwony ma i onongo i kom kit pa Lubanga, kacel ki lagam pa utmegiwa pe ojingo marri i kom Woru me polo? Ngecwa i kom Lok pa Lubanga bene medde ka wawinyo pwony, lapor, ki dong kwano Baibul. (Nek. 8:8) Me labolle, tam kong i kom pwony mabeco ma inongo ki i wiye wiye madito i kwano Baibul cabit ki cabit!\\n5. Cokkewa okonyi me keto gin ma ipwoyo ki i Baibul i tic ki dong tito kwena i yo mucwiny nining?\\n5 Cokke kacel konyowa me keto cik ma igi lac i tic i kwowa me nino ducu. (1 Tec. 4:9, 10) Wi Lubele me Akwana, me labolle, nyamo jami ma rwatte ki kwo ma jo pa Lubanga gitye ka wok iye. Tika dong Wi Lubele ma kinyamo i cokke ocuko cwiny me ngiyo yub ma onong dong iketo, timo kica bot Lukricitayo luwoti, nyo yubo kit me legani? Cokke ma bedo i dye cabit konyowa me yubbe pi ticwa me pwony. Wapwonyo kit me tito kwena maber i yo mucwiny ki me nyamo cik ma igi lac iyo maber.​—Mat. 28:19, 20.\\n6. Cokkewa cuko cwinywa ki dok konyowa me cung matek nining?\\n6 Ka wacokke kacel wanongo cuko cwiny. Kwo me kareni twero weko wadoko goro i tamwa, komwa, ki dong i yo me cwiny. Ento, cokke kacel cuko cwinywa dok jingowa i yo me cwiny. (Kwan Tic pa Lukwena 15:30-32.) I pol pa cokkewa wanyamo kit ma lok pa lunebi gitye ka cobbe kwede. Macalo adwogine, wabedo ki gen ni jami ma Jehovah ocikke pire i anyim wang ma gucobbe. Pe tye ni jo ma giloko ki i wi abam keken aye ma gicuko cwinywa. Lukricitayo luwotwa ma gimiyo lagam ki ma giwero ki dwan mamit bene gicuko cwinywa. (1 Kor. 14:26) Ka waboko lok kacel ki utmegiwa ma peya cokke ocakke nyo ingeye, meno bene weko wawinyo agonya dok wamarre i kinwa.​—1 Kor. 16:17, 18.\\n7. Pingo pire tek me bedo i cokke?\\n7 Cokke kacel weko wanongo kony pa cwiny maleng. Yecu Kricito owaco ni: “Ngat ma ite tye myero owiny lok ma cwiny maleng oloko bot lwak ducu ma guye an.” (Yabo 2:7) Ki lok ada, Yecu telo kacokke pa Lukricitayo kun tiyo ki cwiny maleng. Wamito cwiny maleng wek ominiwa teko me ciro atematema, pwonyowa, miniwa tekcwiny i ticwa me pwony, ki dong moko tam me ryeko. Tika pe mitte ni meno omyero wanywak i yub ducu me kacokke wek wanong kony pa cwiny maleng?\\nKIT MA GUDO KWEDE JO KI MUKENE\\n8. Ka omegiwa ginenowa i cokke, wamiyo lagam ki dok wawero wer man konyogi nining? (Nen bene bok “En Kare Ducu A ma Winyo Maber.”)\\n8 Cokke kacel miniwa kare me nyuto marwa pi utmegiwa. Tam kong matut i kom pekki ma omege ki lumege me kacokkewu gitye ka kanyone. Meno aye gin mumiyo lakwena Paulo ocoyo ni: “Myero watamu kit macalo watwero tugo kwede cwinywa kekenwa”! I nge meno, Paulo onyuto ni watwero timo meno ka “pe waweko cokke kacel.” (Ibru 10:24, 25) Ka iwoto i cokke, inyuto bot utmegini ni imito bedo kacel kwedgi, lok kwedgi, ki dok ni iparo pigi bene. Medo i kom meno, lagammi ki wer ki cwinyi ducu cuko cwiny Lucaden luwoti.​—Kol. 3:16.\\n9, 10. (a) Tit kong kit ma lok pa Yecu ma i Jon 10:16 konyowa me niang pingo pire tek me cokke kacel ki utmegiwa. (b) Ka wawoto i cokke kare ki kare, man twero konyo ngat ma jo me ganggi gukwere woko nining?\\n9 Kacokkewa weko wanote kacel ki luye luwotwa. (Kwan Jon 10:16.) Yecu opore ki lakwat, ki lulub kore oporogi ki romi me dwol acel. Tam kong: Ka romi aryo gitye i wi got, aryo mukene gitye i lung, ki dok acel tye ka cam ka mapat, tika watwero wacone ni romi magi gitye i dwol acel? Ki lok ada, romi ma gitye i dwol acel gibedo kacel i te lakwat acel. I yo acel-li, wan pe watwero lubo kor Lakwatwa ka pe wacokke kacel. Myero wacokke kacel ki Lukricitayo luwotwa wek wabed “lwak acel” i te “lakwat acel.”\\n10 Ka wabedo tye i cokke, wakelo note i kin utmege. (Jab. 133:1) Tye jo mogo i kacokkewa ma lunyodogi kacel ki omegigi gukwerogi woko pi niyegi. Ento, Yecu ocikke ni ebiminigi lunyodo kacel ki omege me cwiny ma gimarogi dok giparo pigi. (Mar. 10:29, 30) Ka ibedo tye i cokke kare ki kare, ci ibibedo wego, mego, omegi, nyo lumegi luye luwotwa magi me amara-ni! Man mono pe cuko cwinywa me timo jami ducu ma watwero me bedo i cokke ducu?\\nEN KARE DUCU A MA WINYO MABER\\n“COKCOK-KI, abedo ka winyo mading pi peko me two, dok man oweko wot i cokke onongo tek adada. Ento ka acito, anongo mit pa camo cam me cwiny ma Jehovah oyubo piwa. Kadi bed abino ma onongo pe atye ka winyo maber pi peko ma tye i adununa, arem malit i conga, ki dong two cukari, ento ka atye ka dok paco, awinyo maber loyo kit ma onongo atye kwede con.\\n“I kare ma awinyo ka kiwero wer namba 68 i kacokkewa pi tyen mukwongo, wer ma waco ni ‘Lega pa Lapeko,’ ogudo cwinya adada dok akok ki pig wanga. Winyone onongo mit adada! Gin ma aruko i ita ma konya me winyo lok maber oweko awinyo dwan dano ducu, dok an bene awero kacel kwedgi. Pud dong awinyo maber ya pi bedo tye i cokke meno!”​—George, mwaka 58.\\nKIT MA JEHOVAH WINYO KWEDE\\n11. Bedowa i cokke weko wamiyo Jehovah gin ma en opore me nongone nining?\\n11 Cokkewa weko wamiyo bot Jehovah gin ma en opore me nongo. Macalo Lacwecwa, Jehovah opore me nongo pak, deyo, pwoc, ki woro. (Kwan Niyabo 7:12.) Ka walego, wawero, ki dok waloko i kom Jehovah i cokkewa, nongo watye ka miyo bote woro ma en opore me nongone. Pud dong obedo twon mot madit ya me miyo worowa bot Ngat ma otimo jami mapol piwa!\\n12. Jehovah winyo nining ka walubo tirane ma en omiyo ni omyero wacokke kacel?\\n12 Myero bene wabed luwiny bot Jehovah. En ocikowa ni pe myero wawek cokke kacel, tutwalle i kare man me agikki-ni. Ka wabedo luwiny i lubo tira man, Jehovah cwinye bedo yom. (1 Jon 3:22) En neno dok pwoyo tutewa me bino i cokke kare ki kare.​—Ibru 6:10.\\n13, 14. Wanyikke cok bot Jehovah gin ki Yecu ka watye i cokke nining?\\n13 Bedo tye i cokke weko wanyuto bot Jehovah ni wamito nyikke cok bote ki bot Wode. I cokkewa, Lapwonywa Jehovah pwonyowa kun tiyo ki Baibul. (Ic. 30:20, 21) Kadiwa jo ma pe luye ma gibino i cokkewa bene giye ni: “Adada, Lubanga gire tye i kinwu.” (1 Kor. 14:23-25) Jehovah tiyo ki cwiny mere maleng me telo kacokke ducu, dok bene pwony ducu ma wanongo ki i cokke a ki bote. Pi meno, ka watye i cokke, nongo watye ka winyo dwan Jehovah ki dok neno kit ma en paro kwede piwa. Man weko wanyikke cok bote.\\n14 Yecu owaco ni: “Ka ma jo aryo nyo adek gucokke kacel i nyinga, an bene nongo atye kunnu i kingi.” (Mat. 18:20) Yecu onongo tye ka lok i kom kacokkewa. Macalo latel wi kacokke, Kricito “tye ka wirre” i dye kacokke pa jo pa Lubanga. (Yabo 1:20–2:1) Tam kong iye! Jehovah gin ki Yecu gitye ka tute matek me jingowa ka watye i cokke pa Lukricitayo. Itamo ni Jehovah winyo nining ka en neno mitiwa me nyiko cok bote gin ki Wode?\\n15. Bedo tye i cokke nyuto bot Lubanga ni wamito bedo jo ma luwiny bote nining?\\n15 Bedo tye i cokkewa weko wanyuto ni wacwako twero me loc pa Lubanga. Kadi bed ni Jehovah cikowa me bedo tye i cokke, en pe diyowa me lubone. (Ic. 43:23) Pi meno, cung i wiwa me nyuto kit ma wamaro kwede Jehovah ki dok miti ma watye kwede me cwako twero me locce. (Rom. 6:17) Me labolle, ladit ticwa romo diyowa me timo tic mapol ma twero weko wakeng cokke woko. Twero bedo ni watye ka kemme ki adegadega ma a ki bot gamente kun gimiyo bura ni ka wabedo ka cokke kacel, wabiculo cul, kibitweyowa i buc, nyo kibiminiwa pwod malit adada. I kare mogo, wabedo ki miti pi galowang ma ka wot i cokke. Jami magi ducu cung i wi ngat acel acel: Anga ma wabitiyo pire? (Tic 5:29) Ka wayero me cwako twero me loc pa Jehovah, wabiweko cwinye bedo yom.​—Car. 27:11.\\nMEDDE KI BINO I COKKE\\n16, 17. (a) Wangeyo nining ni cokke kacel onongo pire tek adada bot Lukricitayo i cencwari me acel? (b) Omego George Gangas onongo winyo nining ma lubbe ki cokke kacel?\\n16 Lukricitayo macon pe gucokke kacel pi kare mo manok keken i nge tango ma otimme i Pentekote 33 K.M.P. “Gin gumine kengi ka winyo pwony pa lukwena, ka ribbe kacel ki jo ma guye Yecu.” (Tic 2:42) Nyig lok me leb Grik ni “gumine kengi” niange ni diyo cwiny kun iketo tek me timo gin moni. Pe onongo yot bot Lukricitayo magi me bedo i cokke kacel i kare meno ma onongo gitye i te loc pa Luroma kun bene onongo gitye ka wok ki i adegadega ma a ki bot lutela dini pa Lujudaya. Kadi bed kit meno, gin guciro.\\n17 Lutic pa Jehovah me kareni gunyuto pwoc madit tutwal pi cokke pa Lukricitayo. George Gangas, ma bene otiyo i kin lumemba me Lukiko Madit pi mwaki ma romo 22, owaco ni: “Ki bota, bedo i cokke kacel ki utmegina kelo yomcwiny madit adada i kwona dok bene weko anongo cuko cwiny. Ka twere, amaro bedo i kin jo ma gio con loyo i Ot me Ker, ki dok bene i kin jo gigiko a. Anongo yomcwiny madit ka atye ka lok ki jo pa Lubanga. Ka atye i kingi, awinyo agonya kacel ki jo me otwa, i paradic me cwiny.” En omedde ni: “Calo campass ma bedo ka cimo tung kumalo, kit meno bene tamma ki mitina i cawa ducu tye me bedo i cokke.”\\n18. In iwinyo nining i kom cokkewa kacel, ki dok imoko tammi me timo ngo?\\n18 Tika in bene iwinyo kit meno pi cokkewa kacel i woro Jehovah? Ka tye kumeno, ci mok tammi me diyo cwinyi dok i medde ki tute me bedo i cokke kare ducu. Ka itimo kit meno, ci ibinyuto ni iye lok ma Kabaka Daudi owaco ni: “Ai Rwot [Jehovah], amaro odi ka ma ibedo iye.”​—Jab. 26:8.\\n^  (paragraf 3) Luye luwotwa mogo pe gitwero bino i cokke kare ki kare pi jami ma ngole ma pe genge, calo peko me yot komgi. Myero gunge ni meno Jehovah niang kit ma giwinyo kwede dok tye ki pwoc madit pi jami ma gitimo pire ki cwinygi ducu. Luelda myero gukony jo magi ma gigoro-ni wek gunong adwogi maber ki yub ducu me cwiny ma tye, kun giketo yub me kubogi ki cim nyo kimako pigi i dwan yub ma obedo ka timme i cokke wek guwiny.\\n^  (paragraf 3) Nen bok ma wiye tye ni: “Pingo Wacito i Cokke.”\\nPINGO WACITO I COKKE\\nWanongo pwony ki iye.\\nWanongo cuko cwiny.\\nWeko wabedo i te tela pa cwiny maleng.\\nMiniwa kare me nyuto marwa pi utmegiwa.\\nWeko wanote kacel ki luye luwotwa.\\nBedo i cokke weko wamiyo bot Jehovah gin ma en opore me nongone.\\nBedo i cokke weko wanyuto bot Jehovah ni wamito nyikke cok bote gin ki Wode.\\nBedo i cokke weko wanyuto ni wacwako twero me loc pa Lubanga.\\nTika Ticci me Pwony Tye Calo Toyo?\\nBedo Lagen Weko Inongo Cwak pa Lubanga\\nTika Itye ka Tic ki Keroni me Tam i Yo me Ryeko?\\n“Wek Diyo Cwiny Ocob Ticce Kakare”\\nLIFE STORY Core Gulokke Gudoko Lumege me Ada i Yo me Cwiny\\nCung Matek ma Pe Icwako Tung ka Mo i Lobo Man ma Opokke-ni\\nText Yero Bukke me kompiuta me akwanya WI LUBELE—ME AKWANA I KACOKKE April 2016\\nWI LUBELE—ME AKWANA I KACOKKE April 2016","num_words":2629,"character_repetition_ratio":0.06,"word_repetition_ratio":0.002,"special_characters_ratio":0.236,"stopwords_ratio":0.288,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Pingo Lubanga Weko Dano Deno Can? — Wi Lubele ma i LAIBRARI ME INTANET\\nbh dul 11 pot 106-114\\nPingo Lubanga Weko Dano Deno Can?\\nPINGO PEKO ONYA MAPOL ATA?\\nKIKELO PYEM MA PIRE TEK\\nPINGO KARE OKATO MAPOL TUTWAL?\\nIN IBITIC KI MIC PA LUBANGA NINING?\\nPingo Peko Onya Mapol Ata?Baibul Twero Pwonyowa Gin Ango?\\nPingo Lubanga ye ni Neno Can obed Tye?Ngec\\nDul me Apar Wiye Acel\\nLubanga aye mono okelo deno can ma tye i lobo-ni?\\nPyem ango ma kikelo i poto me Eden?\\nLubanga bikwanyo peko ki i kom dano nining?\\n1, 2. Kit can ango ma dano gitye ka denone i kare-ni, dok weko dano mapol gipenyo lapeny ango?\\nI NGE lweny mo marac i lobo acel mo ma lweny obalo matek, kiyiko mon ki lutino alip mapol ma pe gubedo lumony i bur madit acel ka kirumo ka ngete ki yatariya mapol. Yatariya acel acel onongo tye ki coc i kome ni: “Pingo?” Lapeny man onongo lit mada. Dano penyo lapeny man ki cwer cwiny ka lweny, peko ma poto atura, two, nyo turo cik, oneko danogi ma pe ki bal, obalo pacogi, nyo okeligi peko ma pe tite i yo mo keken. Gin mito ni ginge pingo peko ma kit magi poto i komgi.\\n2 Pingo Lubanga weko dano deno can? Ka ada Lubanga Jehovah tek loyo, lamar, ryek, dok ngolo kop atir, pingo lobo-ni opong ki adage, ki tim me dic mapol? Dok in kikomi mono peya i penyo peny magi kekeni?\\n3, 4. (a) Gin ango ma nyuto ni penyo pingo Lubanga weko dano deno can pe rac? (b) Jehovah winyo nining i kom jami maraco kacel ki deno can?\\n3 Rac mono me penyo gin ma omiyo Lubanga oweko dano deno can? Jo mukene gitamo ni penyo lakit lapenyi nyuto ni gin pe gitye ki niye ma oromo nyo ni gitye ka nyuto cac i kom Lubanga. Kono ka ibedo ka kwano Baibul, ibinongo ni dano ma lugen, ma gilworo Lubanga gubedo ki lapeny ma cal ki man. Me labolle, lanebi Kabakuk openyo Jehovah ni: “Pingo imiyo aneno tim maraco kun wanga neno tim aranyi? To-piny ki bwami guruma woko dyere, lweny ki daa ocakke i kabedo ducu.”​—Kabakuk 1:3.\\n4 Jehovah mono odaa i wi lanebi ma lagen Kabakuk pi penyo lakit lapeny-nyi? Pe. Ma ka meno, Lubanga dok oketo lok ma oa ki i cwiny Kabakuk-ki i Baibul. Lubanga okonye me nongo ngec matir, ki me bedo ki niye matek. Jehovah mito timone kumeno boti. Po ni Baibul pwonyo ni “en tamo piwu.” (1 Petero 5:7) Lubanga dag jami maraco, kacel ki jami ma bino pi tim magi, ma loyo dano mo keken. (Icaya 55:8, 9) Pingo can onya mapol i lobo?\\n5. Kit tyen lok ango ma kimiyo pi deno peko pa dano, ento Baibul mono pwonyo ni ngo?\\n5 Dano me dini mapat pat dong gucito bot lutela ki lupwonye me dinigi me penyo pingo peko onya mapol ata. Pol kare, gin dok iye ni peko obedo yub pa Lubanga dok ni en dong otyeko yubo wacon ata kit ma jami bitimme kwede, kadi wa jami maraco. Jo mapol kiwacigi ni yo pa Lubanga pe kiniang iye nyo ni en aye kelo to i kom dano​—kadi wa pa lutino​—wek en ebed kwedgi i polo. Kit ma dong watyeko nenone kwede, Lubanga Jehovah pe kelo gin mo marac matwal. Baibul waco ni: “Lubanga pe twero timo gin marac kadi ki acel. Won Twer Ducu pe timo gin mo ma pe tye atir.”​—Yubu 34:10.\\n6. Pingo pol pa dano gitimo rac me kok i kom Lubanga pi peko ma tye i lobo?\\n6 In mono ingeyo pingo dano gitimo rac me kok i kom Lubanga pi peko mapol ma kideno i lobo-ni? Pol kare, gikok i kom Lubanga Latwer Ducu pien gitamo ni en aye obedo laloc me lobo man. Gin pe gingeyo lok ada ma pire tek ma Baibul pwonyo. In dong ityeko pwonyo lok ada-ni i Dul me 3 me buk man. Ngat ma obedo laloc me lobo-ni kikome aye Catan Larac.\\n7, 8. (a) Lobo-ni nyuto kit pa lalocce nining? (b) Roc pa dano ki “kare kacel ki jami ma gitimme atura ata” gikelo deno peko nining?\\n7 Baibul waco atir kamaleng ni: “Lobo ducu tye i te loc pa Larac.” (1 Jon 5:19) Ka itamo pire, tika itwero niang iye? Lobo-ni nyuto kit pa ginacweya mo ma obedo cwiny ma pe nen ma obedo “labwol dano ma i wi lobo ducu.” (Niyabo 12:9) Catan rac, labwola, labwami. Pi meno, lobo ma en tye ka dorone-ni, opong ki adage, bwola, ki bwami. Meno aye tyen lok acel ma omiyo peko onya mapol.\\n8 Kit ma dong watyeko nenone i Dul me 3, tyen lok me aryo ma omiyo peko tye mapol aye ni, dano gitye ki roc dok ki bal cakke con wa i jemo i poto me Eden. Dano ma lubal gitye ka tele matek pi laro loc, ci man okelo lweny, dic, ki deno peko. (Latitlok 4:1; 8:9) Tyen lok me adek ma weko dano deno peko aye “kare kacel ki jami ma gitimme atura ata.” (Latitlok 9:11 NW) I lobo ma Jehovah aye pe obedo Lalocce, dano gitwero deno peko pien ni guromo bedo i kabedo marac i cawa marac.\\n9. Pingo watwero bedo labongo akalakala ni Jehovah tye ki tyen lok ma omiyo en oweko peko me medde ki bedo tye?\\n9 Niang ni Lubanga aye pe kelo peko i komwa kweyo cwinywa mada. En aye pe kelo lweny, turo cik, tim me dic, nyo kadi wa peko ma poto atura ata ma miyo dano deno peko. Kadi bed kit meno, mito wange, Pingo Jehovah weko peko-ni ducu timme? Ka en aye Won Twer Ducu, ci nongo en tye ki teko me jukone. Pingo en dok neno peko anena? Lubanga ma lamar ma dong waniang i kome-ni myero bed tye ki tyen lok maber me weko peko me bedo tye.​—1 Jon 4:8.\\n10. Catan okelo adot i kom gin ango, dok nining?\\n10 Me ngeyo pingo Lubanga oweko dano deno peko, omyero watam wadok cen wa i kare ma peko ocakke iye. I kare ma Catan omiyo Adam gin ki Kawa pe guwinyo dog Jehovah, lapeny mo mapire tek okatti. Catan pe okelo pyem i kom teko pa Jehovah. Kadi en Catan ngeyo ni agikki me teko pa Jehovah peke. Kono do, Catan okelo akalakala i kom twero me loc pa Jehovah. Pi waco ni Lubanga obedo ngat ma lagoba ma kano jami mabeco woko ki bot jo ma en loyo-gi, Catan okelo adot ni Jehovah obedo laloc marac. (Acakki 3:2-5) Catan owaco lapi-piny ni dano twero bedo maber loyo labongo loc pa Lubanga. Man onongo obedo pyem i kom twero mamalo twal pa Jehovah, twerone me loc.\\n11. Pingo Jehovah pe ojwero lujemo-ni ajwera ki i Eden?\\n11 Adam gin ki Kawa gujemo i kom Jehovah. Rom ma guwaco ni: “Wan pe wamito Jehovah macalo Lalocwa. Wan watwero moko gin maber ki gin marac piwa kenwa.” Jehovah onongo dong bityeko pyem-mi nining? I yo ango ma en onongo bipwonyo kwede ginacweya ducu ma gitye ki ryeko me niang ni lujemo-ni gubedo lugoba dok ni yo ma mege aye ber loyo? Ngat mo romo waco ni Lubanga onongo omyero onek lujemo-ni ka dok ocak cweyo dano odoco. Jehovah onongo dong otito yubbe me pongo lobo ki lutino pa Adam gin ki Kawa, dok onongo en mito ni gukwo i paradic i lobo. (Acakki 1:28) Jehovah kare ducu cobo yubbe. (Icaya 55:10, 11) Me medo i kom meno, jwero lujemo-ni ki i Eden pe onongo bigamo lapeny ma onongo kikelogi ma mako twero pa Jehovah me loc-ci.\\n12, 13. Kong imi lapor me nyuto tyen lok ma oweko Jehovah omiyo kare ki Catan me doko laloc me lobo-ni ki dok pingo Lubanga omiyo kare bot dano me lone kekengi.\\n12 Kong watamu i kom labol-li. Ket kong ni lapwony mo opwonyo lutino kwane kit me timo cura mo matek. Ka latin mo maryek ento ma lajemo opyem ni yo me timo cura pa lapwony-nyi pe tye atir. Ma rom ma nongo tye ka wacci lapwony-nyi pe oporre, kun medde ki ridone ni en engeyo yo maber makato me timo cura-ni. Ka lutino kwan mogo gucako tamo ni en tye atir, ci gin bene gudoko lujemo. Lapwony omyero dong otim gin ango? Ka oryemo lujemo-ni woko ki i ot kwan, gin ango ma bibedo i cwiny lutino kwan mukene-ni? Pe giromo tamo ni latin kwan lawotgi-ni kacel ki jo ma gicwake gitye atir? Lutino kwan mukene ma i ot kwan-ni ducu guromo rwenyo woro ma gitye kwede i kom lapwony-nyi. Guromo bedo ki tam ni en kara onongo lworo ni gibinyuto pwony gobane woko. Ento ket ni lapwony-nyi omiyo kare bot en lajemo-ni me nyuto yo me timo curane-ni inyim lutino kwan luwote ducu.\\n13 Jehovah otimo gin ma cal ki pa lapwony ma tye i lapor-ri. Wi myero opo ni pe lujemo ma i Eden-ni keken aye onongo gitye i lokki. Lumalaika milion mapol onongo gitye ka nenone. (Yubu 38:7; Daniel 7:10) Kit ma Jehovah otero kwede jemo-ni onongo bigudo lumalaika ducu kacel ki ginacweya ducu ma gitye ki ryeko. Pi meno, gin ango ma Jehovah otimo? En omiyo kare ki Catan me nyuto kit ma en Catan eloyo kwede dano. Lubanga bene omiyo kare bot dano me lone kekengi i te tela pa Catan.\\n14. Kit gin ango maber ma bibino pi tam pa Jehovah me miyo kare ki dano me lone kengi?\\n14 Lapwony ma i labolwa-ni bene nongo ngeyo ni lajemo-ni ki lutino kwan ma gicwake-ni pe gingeyo. Ento en bene nongo ngeyo ni miyo kare botgi me temo nyuto ka lokgi-ni tye atir bikonyo lutino ma i ot kwan-ni ducu. Ka nyutone oloyo lujemo-ni ci, lutino kwan ducu ma cwinygi tye atir gibiniang ni lapwony-nyi aye kara obedo ngat ma oporre me pwonyogi. Inge meno, ka lapwony-nyi oryemo lajemo mo keken ki i ot kwan ci gin dong gibiniang pingone. I yo acel-li, Jehovah onongo ngeyo ni bedo ber ka dano kacel ki lumalaika ducu ma cwinygi tye atir guneno ki wangi ni gini otyeko loyo Catan ki lujemo luwote ni ki dok ni dano pe gitwero lone kengi. Calo Jeremia, gin biniang lok man ma pire tek ni: “Ai Rwot, angeyo ni dano pe loyo kwone kene nio i agikkine; pe tye ngat mo ma tye ki twero me loyo kwone.”​—Jeremia 10:23.\\n15, 16. (a) Pingo Jehovah oweko deno peko omedde pi kare malac? (b) Pingo Jehovah pe ogengo jami macalo jami maraco me timme?\\n15 Pingo kono dong Jehovah oweko peko ori pi kare malac? Pingo en pe gengo jami maraco me timme? Ber, tam kong i kom jami aryo ma lapwony ma i labol-li pe otimo. Mukwongo, en pe ojuko lutino kwan ma lujemo-ni me timo cura-ni i kit ma gin tamo kwede ni tye kakare. Me aryone, lapwony-nyi pe okonyo lajemo-ni ki timo cura-ni. I yo acel-li, niang i kom jami aryo ma Jehovah omoko tamme pe me timone. Mukwongo, en pe ojuko Catan kacel ki jo ma cwakke me temme me nyuto ni lokgi-ni tye atir. Miyo kare ni kong okatti okelo kony. I mwaki alip mapol ma okato i kwo pa dano, dano gubedo ka temo kit yo me loc ken-gi mapat pat, nyo gamente pa dano. Dano gudongo i yo me ngec me cayan ki yo mukene mapol, ento tero dano i yo marac, can, turo cik, ki lweny gumedde gudoko dong marac loyo. Loc pa dano dong onen woko ka maleng ni rac.\\n16 Me aryone, Jehovah pe okonyo Catan ki loyo lobo man. Kong i ket-ti, ka onongo ni Lubanga ogeng tim maraco pe me timme, nongo mono en, i adane, pe tye ka cwako lok pa lujemo-ni? Nongo Lubanga dok pe weko dano cako tam ni nen calo dano twero lone kekengi labongo gin mo marac? Ka onongo ni Jehovah otim kit meno, ci en doko lacwak lok goba. Ento tye ni, ‘Lubanga pe twero bwolo dano.’​—Jo Ibru 6:18.\\n17, 18. Jehovah bitimo gin ango me yubo jami ducu ma obale macalo adwogi me loc pa dano ma Catan aye ocung ingeye-ni?\\n17 Ento dong jami ducu ma obale i kare mapol me jemo i kom Lubanga-ni kono? Wi omyero opo ni Jehovah obedo won twer ducu. Pi meno, en twero dok bikwanyo peko woko ki kom dano. Kit ma dong watyeko neno kwede, lobo man ma dong kibalo-ni kibiyubone doko Paradic. Keto niye i kom tyer me ginkok pa Yecu bikonyo me kwanyo jami maraco ma bal okelo i kom dano, ka nicer bikwanyo peko ma to okelo i komwa. Pi meno Lubanga bitic ki Yecu me “turo tic pa Catan woko.” (1 Jon 3:8) Jehovah bitimo man ducu i kare ma nongo rwatte. Watwero bedo ki yomcwiny ni en pe otimo man con, pien diyo cwinye-ni omiyo kare botwa me ngeyo lok ada ki me tic pi en. (2 Petero 3:9, 10) Ento i kare meno bene, Lubanga onongo obedo ka tic matek me yenyo jo ma mito wore ki cwiny me ada kun nongo woto ki konygi me ciro peko mo keken ma bino i komgi i lobo man maracci.​—Jon 4:23; 1 Jo Korint 10:13.\\n18 Jo mogo guromo bedo ki tam ni, Gwok nyo peko magi ducu pe guromo timme ka onongo Lubanga ocweyo Adam gin ki Kawa i yo ma weko gin onongo pe giromo jemo? Me gamo lapeny-nyi, omyero wi opo i kom mic ma Jehovah omiyo boti.\\n19. Mic ango ma pire tek ma Jehovah omiyo botwa, dok pingo omyero water calo gin ma pire tek?\\n19 Kit ma kinyuto kwede i Dul me 5, kicweyo dano ki twero me moko tamgi pigi kengi. Tika iniang ni man obedo twon mic madit atika? Lubanga oyubo lwak lee ma pe kwane, ento gin kwo ma lubbe ki kit me kwo ma dong tye i remogi. (Carolok 30:24) Dano guyubo robot mogo ma miyo gilubo cik mo keken lato wang. I tamo ni onongo wabibedo ki yomcwiny ka Lubanga onongo oyubowa kit meno? Pe, cwinywa yom me bedo agonya me bedo lakit dano ma wamito bedo, me kwo kit ma wamito, me mako larem ma wamito, ki mukene mapol. Wamaro bedo agonya olo, dok meno aye gin ma Lubanga mito.\\n20, 21. Wan waromo tic ki mic me bedo agonya me moko tamwa piwa kenwa-ni nining, dok pingo omyero wati kwede i yo maber?\\n20 Jehovah pe mito tic ma kitiyo pi dic. (2 Jo Korint 9:7) Me labolle: Gin ango ma yomo cwiny lanyodo makato​—ka latinne omiye pwoc pien kiwace ni owacci “An amari” nyo ka owaco kun oa gire kene ki i cwinye? Pi meno lapeny ma tye aye ni, In ibitic ki bedo agonya me moko tammi ma Jehovah omiyo boti ni nining? Catan, Adam, ki Kawa gutiyo kwede i yo marac ma dong loyo. Gin gukwero Lubanga Jehovah. In kono ibitimo gin ango?\\n21 In itye ki kare me tic ki mic me bedo agonya me moko tammi pire keni i yo ma maber. In itwero bedo i kin jo milion mapol ma dong gitye tung bot Jehovah. Gin giweko cwiny Lubanga bedo yom pien gitiyo matek me nyuto ni Catan lagoba dok ni macalo laloc en dong opoto marac atika. (Carolok 27:11) In bene itwero timo kit meno ka iyero yo maber me kwo. Man kibititone i dul ma lubo man.\\nGIN MA BAIBUL PWONYO\\n▪ Lubanga aye pe kelo jami maraco ma timme i lobo-ni.​—Yubu 34:10.\\n▪ Pi waco ni Lubanga lagoba ki ni En kano jami mabeco ki bot Jone ma en loyo, Catan opyem i kom twero me loc pa Jehovah.​—Acakki 3:2-5.\\n▪ Jehovah bitic ki Wode, ma obedo Laloc me Ker pa Meciya, me juko peko ma dano tye ka denone ducu ki me yubo jami ma obino macalo adwogine.​—1 Jon 3:8.\\n[Cal ma tye i pot karatac 106, 107]\\nJehovah bijuko peko ma dano tye ka denone ducu\\n[Cal ma tye i pot karatac 110]\\nLatin kwan-ni mono ngeyo cura ma loyo lapowny-nyi?\\n[Cal ma tye i pot karatac 113]\\nLubanga bikonyi me ciro peko","num_words":2584,"character_repetition_ratio":0.044,"word_repetition_ratio":0.001,"special_characters_ratio":0.247,"stopwords_ratio":0.321,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Juda 1 ACO85 - Waraga man oa ki bot Juda ma latic pa - Bible Search\\n3 Jon 1 Niyabo 1\\n1-Waraga man oa ki bot Juda ma latic pa Yecu Kricito, ma omin Yakobo.\\nBot jo ma Lubaŋa olwoŋogi ma gibedo i mar pa Lubaŋa Won, ma Yecu Kricito tye ka gwokogi.\\n2Kica, kuc ki mar myero omedde botwu.\\nLupwony ma lugoba\\n3Lurema, onoŋo atemo ki tekka ducu me coyo botwu waraga pi lok i kom larre ma wan ducu waribbe iye, ci aneno ni myero aco acuk kwede cwinywu wek wulweny matek pi niye ma yam doŋ gimiyo bot jo pa Lubaŋa kicel ma doŋ otyeko lok ducu. 4Pien jo mogo ma pe gilworo Lubaŋa gilibbe aliba me donyo i kinwa, gin jo ma kop ma yam giŋolo i komgi doŋ ginyuto woko con i coc ma yam gicoyo. Gin guloko kica ma Lubaŋa omiyowa odoko tim me coco, gukwero Laditwa acel keken-ni ma en aye Rwotwa Yecu Kricito.\\n5-Wun jo ma yam doŋ gimiyo wuŋeyo lok man con, koŋ amito dok apo wiwu ni, Rwot ma yam olaro jo Icrael ki i lobo Ejipt, lacenne en dok otyeko jo ma pe guye en woko. 6Lumalaika ma yam pe gigwoko ka locgi ma gimiyo botgi, ento guweko kabedogi woko, en ogwokogi ka macol ki nyor ma ri nakanaka, nio wa i kare me ŋolo kop i nino madit; 7-kit macalo yam jo Codom ki Gomora ki gaŋi madoŋo ma i ŋetgi, gudonyo i tim me coco ki par maraco ma pe obedo me anywalli, macalo gin, ci giŋolo botgi can me mac ma pe to, gin mubedo macalo lanen bot jo ducu.\\n8Nen kadi kit meno, jo-nu bene i kit acel-lu, i lek ma gin leko, gubalo komgi woko, gukwero ker pa Lubaŋa woko, dok guyeto wegi deyo-gu bene ayeta. 9-Ento i kare ma Mikael, lamalaika madit, yam olwenyo ki Catan kun pyem kwede pi kom Moses, en yam pe oŋwette pi ŋolo kop mo me yet, ento oloko ni, “Rwot myero ojuki.” 10Ento jo magi giyeto gin ma pe giniaŋ iye, ento gin ma giŋeyo pi lubo kit ma giketogi kwede, macalo lee ma pe ryek, tye ka tyekogi woko. 11-Gibineno can ma rom man! Pien gilubo kit pa Kain, giketo tek mada i tam mogo ma pe atir pi mito lim kit macalo yam Balaam otimo, dok bene gito woko pi pyem kit macalo yam Kora ojemo kwede, 12Gikelo lewic i karamawu me mar ka gicamo matek mukato kare laboŋo lworo, kun giparo pi komgi keken. Gubedo calo pol ma pii pe iye ma yamo kolo; girom ki yadi ma nyiggi pe nen i kare me cekgi, ma giputo lwitgi woko, yam guto kiryo. 13Gical bene ki nam ma twagge mager ki bwoyo me lewicgi; gin lakalatwe ma wirre atata ma Lubaŋa otyeko yubo kakagi woko i kabedo macol licuc pi kare ma pe gik.\\n14-Magi gin aye gin ma yam Enoka, ma obedo dano me abiro nia i kom Adam, yam otito pire macalo lanebi ni, “Wunen, Rwot bibino ki lwak jone maleŋ mapol ata, 15ka ŋolo kop i kom jo ducu, ki ka miyo kop wek olo jo ducu ma pe gilworo Lubaŋa pi timgi ma pe gilworo kwede Lubaŋa, ki pi lok ducu me gero ma lubalo ma pe gilworo Lubaŋa guloko i kome.”\\n16Meno gin jo ma bedo kar ŋur aŋura, ma gipyem apyema, kun gilubo mitgi keken, doggi opoŋ ki loko lok me wakke keken, gidworo dano wek ginoŋ gin ma cwinygi mito.\\nLok me ciko dano ki pwony\\n17Ento wun lurema ma amaro, myero wupo i lok ma yam lukwena pa Rwotwa Yecu Kricito gutito pire con. 18-Gin yam gutito botwu ni, “I kare me agikki luŋala bibedo tye, ma gibilubo mitigi keken, ma pe gilworo Lubaŋa.” 19Jo ma kit meno gin aye lukel apokapoka, gin jo me lobo man, Cwiny pa Lubaŋa pe botgi. 20Ento wun luwota, wudoŋ matek i niyewu maleŋ twatwal-li, kun wulego Lubaŋa i Cwiny Maleŋ. 21Wugwokke kenwu i mar pa Lubaŋa, wukur kica pa Rwotwa Yecu Kricito nio wa i kwo ma pe tum. 22Wubed ki kica i kom jo mogo ma gitye ka cabbe acaba, 23wular jo mogo ma kit meno kun wuceyogi woko ki i mac. Wubed ki kica i kom jo mogo kun wulworo bene, dok wukwer bene ruk ma bal me kom tye iye.\\n24Deyo obed bot Ŋat ma twero gwokowu miyo pe wupoto, dok ma twero miyo wucuŋ laboŋo roc mo i nyim deyone ki yomcwiny. 25Deyo, dit, loc ki twer ducu obed bot Lubaŋa acel keken, ma Lalarwa, pi Yecu Kricito Rwotwa, cakke ma peya giketo lobo, nio koni, ki kare ma pe gik. Amen.","num_words":759,"character_repetition_ratio":0.051,"word_repetition_ratio":0.0,"special_characters_ratio":0.242,"stopwords_ratio":0.336,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Acakki 38 ACO85 - I kare meno Juda oa woko ki bot - Bible Search\\nAcakki 37 Acakki 39\\nJuda ki Tamar\\n1I kare meno Juda oa woko ki bot omegine, ocito odak bot laco mo ma i Adulam, ma nyiŋe Kira. 2Juda oneno nya pa Lakanaan mo ma nyiŋe Cua; ci onyomo, ka obedo kwede. 3Ci ogamo ic, onywalo latin laco, wonne ocako nyiŋe Er. 4Dako dok ogamo, onywalo latin laco, ocako nyiŋe Onan. 5Dok ogamo ic aye, onywalo latin laco, ocako nyiŋe Cela, Latin meno en onywalo i Kejib.\\n6Juda onyomo nyako ma nyiŋe Tamar ki wode Er ma latin kayone. 7Ento Er latin kayo pa Juda yam onoŋo dano marac i nyim Rwot, ci Rwot oneke woko. 8Ci Juda owaco bot Onan ni, “Dony i wi ci-omeru, ci ibed kwede macalo won ot, wek inywal kwede wi omeru.” 9Ento Onan oŋeyo ni litino pe bibedo mere; pi meno ka odonyo i wi ci-ominne, ci onyeto kodine piny, wek pe enywal kwede wi ominne. 10Gin ma otimo pe oyomo cwiny Rwot, ci oneke woko bene. 11Juda dok owaco bot ci-wode Tamar ni, “Koŋ doŋ ibed macalo daa-to i ot pa woru, nio waŋ ma woda Cela bidoŋo”, pien onoŋo lworo ni gwok bito woko, macalo omegine. Kit meno Tamar odok obedo i ot pa wonne.\\n12Ka kare okato, ci dako pa Juda ma nya pa Cua-ni oto woko. Ka cwiny Juda doŋ opye, ci ocito i Timna bor luŋol yer romine, onywako yo ki lareme Kira ma La-adulam. 13Ka gitito bot Tamar ni, “Kwaru okato obecito i Timna ka ŋolo yer rom ine”, 14ci olunyo boŋo cola me dalako woko, ka oumme ki kitambara, odwalo ki kome woko ducu, ka ocito obedo kwede i dogcel me Enaim, ma okemo yo me Timna; pien onoŋo oneno ni kadi bed Cela doŋ oteggi, ento peya gimiye ni olake. 15Ka Juda onene, ci otamo ni gwok dako lakwele mo, pien onoŋo en oumo waŋe woko ducu. 16Ka ocito bote ka ma obedo iye i ŋet yo, owacce ni, “Bin wek abed kwedi,” kun pe ŋeyo ni ci-wode. En ogamo ni, “Ibimiya gin aŋo kono, ka wek ibin ibed kweda?” 17En odok iye ni, “Abikwanyo latin dyel ki i kin dyegina, acwalli.” Dako-nu ogamo ni, “Ibijeŋo gin aŋo bota, ka doŋ ibicwalla?” 18Ogamo ni, “In imito ajeŋŋi gin aŋo?” En odok iye ni, “Agit meri, ki tolli, ki odooni ma tye i ciŋi-ni.” Ci otiŋo omiyogi ducu bote, ka odonyo obedo kwede, ci dako-nu oyac kwede. 19Dako oa okato ocito gire woko, olunyo boŋo kitambara ma oumme kwede-ni, ka doŋ oruko boŋo cola me dalako.\\n20Ka Juda ocwalo La-adulam ma lareme pi terre latin dyel, wek odwokke jami ma yam ojeŋo bot dako-nu, pe omedo ki noŋo kome. 21Obedo ka penyo jo ma i kabedo-nu ni, “Dako mo ma lakwele-ni tye kwene, ma onoŋo yam bedo i ŋet yo Enaim?” Guwacce ni, “Lakwele mo pe obedo kany.” 22Ka odok cen bot Juda, ci owacce ni, “Pe amedo ki noŋo dako-nu; ki jo ma i kabedo meno bene guwacci, ‘Lakwele mo pe yam obedo kunnu.’ ” 23Juda ogamo ni, “Wek doŋ oter jami-nu obed mere, giwek nyerowa; nen, acwalo latin dyel man, ci noŋo kome aye oloyi.”\\n24Ka dwe adek okato, ci gitito ki Juda ni, “Ci-wodi Tamar obedo ka timme kwele kwele, ci doŋ oyac woko ki tim kwelene-ni.” Juda owacci, “Wukele woko, wek giwaŋe woko.” 25Ka gitye ka kele woko, ci en ocwalo lok bot kwarone, ni “Won jami man en aye ayac kwede.” Dok onwoyo aye ni, “Alegi ni iŋigi. Agit, ki tol ki odoo-nu jami pa aŋa kaa?” 26Juda oŋiyogi, ci otuco kun waco ni, “Dako man kite atir makata woko, pien pe amedo ki miyo en bot woda Cela.” Pe bene omedo ki bedo kwede.\\n27Ka kare me gonnyene oromo, ci onen ni litino rudi tye i iye. 28Ka mwoc doŋ ogoye, latin ocwalo ciŋe woko, ci lacolo otweyo uci makwar i ciŋe, kun wacci, “Man aye okwoŋo katti woko.” 29Ka doŋ oŋunyo ciŋe, odwoko cen, nen, ominne aye dok okatti woko, ci dako-nu owacci, “In doŋ ituro ki baro dye ic, ikatti woko niŋniŋ?” Mumiyo gicako nyiŋe Perej*. 30Ka lacen ominne dok ginywalo kun uci makwar tye i ciŋe; ci gicako nyiŋe jera.","num_words":693,"character_repetition_ratio":0.043,"word_repetition_ratio":0.0,"special_characters_ratio":0.262,"stopwords_ratio":0.229,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nia 16 ACO85 - Gua woko ki i Elim, ci lwak jo Icrael - Bible Search\\nNia 15 Nia 17\\nLubaŋa omiyo manna\\n1Gua woko ki i Elim, ci lwak jo Icrael ducu gucorre i tim Cin, ma tye i kin Elim ki Cinai, i nino dwe apar wiye abic me dwe me aryone nia ma doŋ gua woko ki i Ejipt. 2Lwak jo Icrael ducu guŋur i kom Moses ki Aron i tim, 3kun giwaco botgi ni, “Kono nene Rwot aye onekowa ki ciŋe i lobo Ejipt, ka ma yam wabedo i ŋet agulu riŋo, ma wacamo kwon yeŋowa; ento in ikelowa wa i kany ka neko lwak man ducu ki kec.”\\n4-Rwot dok owaco bot Moses ni, “Nen, abicwalo kwon cwer botwu nia ki i polo; ci dano gibikato woko cokone kun gicoko ma romo pi nino acel acel, wek koŋ anengi kwede, ka nyo gibilubo cikka nyo pe. 5I kom nino me abicelle ma noŋo gitye ka yubo ma gukelo-ni, dok bimedde madwoŋ ma rom ki ma gicoko nino acel acel-li kiryo.” 6Kit meno Moses ki Aron guwaco bot jo Icrael ni, “Tin otyeno wubiŋeyo ni Rwot aye yam okwanyowu ki i lobo Ejipt, 7ki odiko bene wubineno deyo pa Rwot, pien otyeko winyo ka wuŋur i kom Rwot. Pien waŋ aŋagi ma wuŋur i komwa-ni?” 8Ci Moses owacci, “Ka Rwot omiyo riŋo acamawu tin otyeno, ka dok omiyo kwon ma yeŋowu odiko, waŋ kono aŋagi? Pien Rwot otyeko winyo ŋuro ma wuŋur kwede i keme-ni. Ŋurowu pe tye i komwa, ento i kom Rwot gire.”\\n9Moses owaco bot Aron ni, “Wac ki lwak jo Icrael ducu ni, ‘Wubin cok i nyim Rwot, pien otyeko winyo ŋurowu.’ ” 10Ka yam tye ka lok ki lwak jo Icrael ducu guneno tuŋ tim, ci nen, deyo pa Rwot onen i pol. 11Rwot owaco bot Moses ni, 12“Doŋ atyeko winyo ŋuro pa jo Icrael; wac botgi ni, ‘Tin wi otyeno wubicamo riŋo, ki odiko wubicamo kwon ma yeŋowu: miyo wubiŋeyo ni an a Rwot Lubaŋawu.’ ”\\n13I kare me otyeno aluru gubino gucorre, guumo gony woko; dok i odiko toyo oluk oumo ŋet gony woko. 14Ka toyo doŋ oo woko, ci gin mo odoŋ piny ma oŋidde matitino macalo pok rec, kun oŋidde matitino macalo bwoyo pee ma opune i lobo. 15-Ka jo Icrael guneno, ci guloko kekengi ni, “Man gin aŋo?” Pien yam peya guniaŋ kite. Ci Moses owaco botgi ni, “Man aye kwon ma Rwot omiyo botwu me acama. 16Man aye gin ma Rwot ociko: ŋat acel acel ocok mere ma romo acamane. Wujob ma romo agwata moko kwon acel pi dano acel acel muporo wei dano ma ŋat acel acel tye kwede i kemane.” 17Jo Icrael gutimo kit meno; jo mogo gucoko madwoŋ, jo mogo gucoko manok. 18-Ento ka guporo ki agwata moko kwon, ci ŋat ma ocoko madwoŋ pe mo odoŋ bote, ki ma ocoko manok pe mo orem, pien ŋat acel acel ocoko ma romo acamane. 19Moses owaco botgi ni, “Pe ŋatti owek mo odoŋ nio odiko.” 20Ento pe guwinyolok pa Moses; mukene guweko dulle mogo odoŋ nio wa odiko, ci ocako nywal kwidi, okwok maŋwe, ci kiniga omako Moses i komgi. 21Gubedo ka cokone odiko odiko, kun ŋat acel acel coko ma oromo acamane; ento ka cen odoko lyet ci mee woko. 22I kom nino me abicelle gucoko kwon madwoŋ ma dodo ma yam-mi tyen aryo, ma romo agwata moko kwon aryo aryo. Ka lutel wi lwak ducu gubino gutito lokke bot Moses, 23-en owaco botgi ni, “Rwot yam ociko kit man ni, ‘Diki en aye nino me yweyo mot, en cabit maleŋ pa Rwot. Wubul gin ma wumito bulone, ci wuted gin ma wumito tedone, ki ma odoŋŋe wukan, wugwok nio wa odiko.’ ” 24Kit meno gukano, gugwoko nio wa odiko macalo Moses ocikogi pe omedo ki kwok maŋwe, kwidi pe iye bene; 25Moses owacci, “Wucam tin, tin aye cabit pa Rwot. Tin wubinoŋo i bar. 26Wubicoko nino abicel; ento i kom nino me abirone, ma en aye cabit, pe bibedo tye.” 27I kom nino me abiro jo mukene gucito woko ka jobone, pe gunoŋo gin mo. 28Ci Rwot owaco bot Moses ni, “Wubikwero lubo lok ma aciko, ki cikka ducu, nio wa awene? 29Nen ba! Rwot otyeko miyowu cabit, mumiyo i nino me abicel en omiyowu kwon ma romo nino ariyo. Myero dano acel acel obed mot i kabedone, wek dano mo pe owek kabedone ocit woko i nino me abiro.” 30Kit meno dano ducu guywe mot i nino me abiro.\\n31-I kare meno jo me ot pa Icrael gulwoŋo nyiŋe ni manna. Onoŋo nen macalo nyig koo matar, ma mit malim, macalo nyim kic. 32Moses owacci, “Rwot ociko kit man ni, ‘Wek gigwok ma romo agwata moko kwon acel wa i kare pa likwayowu, wek gunen kit kwon ma yam apitowu kwede i tim, i kare ma yam akwanyowu iye woko ki lobo Ejipt.’” 33-Moses owaco Aron ni, “Kwany abino, ci iony manna ma romo agwata moko kwon kacel, iket i nyim Rwot, wek obed me agwoka wa i kare pa likwayowu.” 34Macalo Rwot ociko ki Moses, kit meno Aron oketo manna i nyim canduk lok me caden, wek obed me agwoka. 35-Jo Icrael gucamo manna gutyeko kwede mwaka pyeraŋwen kulu, nio ka guo i lobo ma giromo bedo iye; gucamo manna nio ka guo i waŋ lobo Kanaan. 36Agwata moko kwon ma yam gipimo kwede i kar onoŋo romo acel me abic me debe.","num_words":891,"character_repetition_ratio":0.066,"word_repetition_ratio":0.0,"special_characters_ratio":0.252,"stopwords_ratio":0.259,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Latitlok 2 ACO85 - Aloko kekena ni, “Bin ba, amito koŋ - Bible Search\\nLatitlok 1 Latitlok 3\\n1Aloko kekena ni, “Bin ba, amito koŋ atem yomo cwinya wek aniaŋ kit ma yomcwiny tye kwede.” Ento anoŋo ni man bene gin ma konnye pe. 2Ka aloko kekena ni nyero obedo gin me apoya, ki yomcwiny obedo gin ma pe konyo. 3Atamo ni my ero koŋ atem mato koŋo vino wek olyet koma, kun noŋo tamma tye ka tela ki ryeko, dok ni koŋ atem ŋiyo ki tim me miŋo, nio wan ma aneno gin maber atika ma myero dano guti i kare manok me kwogi ma gibedo kwede i lobo.\\n4-Atiyo tic matego; agero odi, ka dok apito olok. 5Ayubo potti mabeco me yomcwiny ma gicelogi woko ki cel, ci apito iye kwa yadi ducu ma nyak ma gicamo nyiggi. 6Dok akwinyo kut ka ma pii ogurre iye me aonya i te yadi ma gitye ka doŋo i kabedo ma giyubo me buŋa. 7-Awilo opii ki aŋeca; ka dok abedo ki opii ma ginywalogi ki i kin jo ma i oda. Abedo ki lwak dyaŋi kacel ki romi mapol, kun akato jo ducu ma gukwoŋo nyima ma gubedo ka loc i Jerucalem. 8-Acoko lwak ryal ki jabu ki lonyo pa luker kacel ki dul lobo ma yam giloyo odoko mera. Abedo bene ki luwer ma co ki ma mon, kacel ki mon mapol mapatpat ki gin ducu ma yomo cwiny dano.\\n9-Kit meno adoko twon dano mo madit ma pe wacce, kun aloyo bene wa jo ducu ma gukwoŋo nyima ma gubedo ka loc i Jerucalem; ryekona aye obedo ka konya. 10Dok gin mo keken ma amito ka waŋa oneno anoŋo; dok pe akwero gin ma yomo cwiny dano, pien anoŋo yomcwiny madwoŋ i tic ducu ma abedo ka tiyone, doŋ meno aye obedo bakacicca pi tic ma atiyo. 11Lacen alokke acako ŋiyo jami ducu ma atiyo ki ciŋa ki kit ma ayelle kwede ka tiyone, ci nen, anoŋo ni man gin ma konnye pe, rom ki ryemo kor yamo ma kodo, dok ni pe tye kit magoba mo ma dano twero noŋo i lobo.\\n12Kit meno alokke abedo ka tamo tam matut i kom ryeko, apoya ki miŋo, Ci anoŋo ni gin mo ma ŋat ma oleyo ka tyen kabaka twero timo pe. Myero en olub gin ma kabaka ma okwono nyime otiyo. 13Ci cutcut aniaŋ ni ryeko ber kato miŋo macalo cen kato colpiny. 14Dano maryek neno yo ka ma ecito iye, ma noŋo ŋat ma lamiŋ woto mere i colpiny; ento kadi bed kumeno kit gin acel bipoto i ko m gin aryo-nu ducu. 15Ka dok aloko kekena ni, “Gin ma bipoto i kom ŋat ma lamiŋ bipoto i koma bene; ka kumeno piŋo abedo maryek twatwal?” Ci adok iye kekena ni, man bene gin ma konnye pe. 16Pe tye ŋat mo ma twero po pi dano ma laryeko kadi pi lamiŋ, pien i kare ma tye anyim noŋo wi dano doŋ otyeko wil woko wa con i kom gin aryo-nu ducu. Dano maryek ki dano ma lamiŋ ducu gito i yo ma rom aroma! 17Kit meno acako kwero bedo kwo, pien gin ma gitye ka tiyone i lobo-ni obedo gin ma kelo can i koma keken; pien gin ducu ma gitiyo konnye pe, rom ki ryemo kor yamo ma kodo.\\n18Cwinya ocako kwero ticca ducu ma atiyo i lobo man, kun aneno ni jami ducu ma anoŋo myero abwot ki ŋat ma bileyo ka tyena; 19doŋ aŋa ma ŋeyo ka ce en bibedo dano ma laryeko nyo lamiŋ? Ento en bibedo ladit ma loyo jami ducu ma yam alimo kun atiyo pigi matek, ma ayelle kwede ka tiyone kun atiyo ki ryekona i lobo man. Man bene gin ma konnye pe. 20Ci alokke abedo ki cwercwiny ma iya oarre woko i kom ticca ma atiyo i lobo-ni, 21pien kare mogo dano ma otiyo tic matek ki ryekone, ki ŋec ma en tye kwede dok ki kwirine ducu myero owek jamine bot dano mo ma pe otiyo tic mo liweŋ pire wek ole olony kwede labedo. Man bene gin ma konnye pe, dok gin marac twatwal. 22Kit gin aŋo ma dano noŋo ki i kom ticce ducu, ki kero ma en otiyo kwede tic i lobo-ni? 23-Mwaka me kwone ducu opoŋ ki arem, ki ticce bene kelo bote cwercwiny keken; kadi wa i dyewor wiye pe twero ywe ki tam. Man bene gin ma konnye pe.\\n24-Doŋ gin maber makato ma dano myero otim en aye ni en myero ocam cam dok omat mat, wek onoŋ yomcwiny i tic ma en tiyo. Ento aneno ni man bene Lubaŋa aye ma omiyo; 25pien ka Lubaŋa pe, ŋat mo pe twero camo cam dok ŋat mo pe twero noŋo yomcwiny. 26-Lubaŋa miyo ryeko, ŋec ki yomcwiny bot dano ma en pwoyo; ento bot dano ma labalo en miye tic me guro jami ki durogi kacel, me amiya bot ŋat ma onoŋo pwoc ki bote. Man bene gin ma konnye pe, rom ki ryemo kor yamo ma kodo.","num_words":827,"character_repetition_ratio":0.063,"word_repetition_ratio":0.01,"special_characters_ratio":0.245,"stopwords_ratio":0.36,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nong Yomcwiny i Tic Matek—Tim Tic Makato ma Myero Iti\\nKWAN I LEB Acholi Afrikaans Albanian Amharic Arabic Armenian Armenian (West) Aymara Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Cibemba Cinyanja Croatian Czech Dangme Danish Drehu Dutch Efik English (Leb Muno) Estonian Ewe Finnish French Ga Garifuna Georgian German Grik Guarani Haitian Creole Hiligaynon Hmong (White) Hungarian Ibru Icelandic Igbo Iloko Indonesian Italian Japanese Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Latvian Lingala Lithuanian Luganda Lunda Luo Luvale Macedonian Malagasy Mam Mambwe-Lungu Maya Mazatec (Huautla) Mizo Mongolian Moore Myanmar Nahuatl (Central) Nahuatl (Huasteca) Ndebele (Zimbabwe) Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Polish Portuguese Quechua (Bolivia) Rarotongan Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tlapanec Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Vietnamese Wallisian Wayuunaiki Xhosa Yoruba Zande Zapotec (Isthmus) Zulu\\nKit me Nongo Yomcwiny i Tic Matek\\n“Aniang bene ni man obedo mot ma Lubanga omiyo bot dano, kun mito ni dano acel acel myero ocam cam, dok omat mat-gu, dok onong yomcwiny ma a i kom ticce ducu ma en tiyo.” (Latitlok 3:13) Ka Lubanga mito ni wanong yomcwiny i ticwa, ci mono pe pore ni en myero onyutiwa kit me nongo yomcwiny meno? (Icaya 48:17) Tye me yomcwiny ni en nyutiwa kun tiyo ki Baibul. Nen kong tira ma Baibul miyo i kom kit me nongo yomcwiny i ticci.\\nBED KI NENO MUPORE I KOM TIC\\nKadi bed ni ticci kwako tic ki wi, nyo keroni, nge ni “kit tic ducu [matek] ma dano tiyo magoba tye iye.” (Carolok 14:23) Magoba ma nining? Mukwongo, tic matek konyowa me nongo jami ma mitte me kom. Ki lok ada, Lubanga ocikke me miyo jami ma mitte me kom bot jo ma giwore ki cwiny me ada. (Matayo 6:31, 32) Ento en bene mito ni watim ma ka megwa kun watiyo matek me yenyo kwo i yo ma rwatte.—2 Jo Tecalonika 3:10.\\nPi meno, myero wanen ticwa macalo yo me cobo yub ma watye kwede. Tic obedo yo maber me cobo katala ma i wiwa. Joshua, ma tye ki mwaka 25 owaco ni, “Nongo jami me kom piri obedo gin ma pire tek. Ka ce iromo culo pi jami ma imito, ci nongo ticci tye ka timo gin ma myero otim.”\\nMedo i kom meno, tic matek weko ibedo ki awaka pi ticci. Ki lok ada, tic matek pe yot. Ka wapwonnye me moko i kom ticwa—kadi bed ni waco komwa nyo tek—man bimiyo wanongo yomcwiny pien watimo gin matir. Man bene nyuto ni waloyo lweny i kom atematema me bedo abeda labongo tic matek. (Carolok 26:14) Ka watimo meno, ci wabinongo yomcwiny madit i ticwa. Aaron ma kiloko i kome i pwony mukato-ni owaco ni, “amaro kit ma awinyo kwede i nge tiyo tic matek i nino meno. Twero bedo ni aol matek—dok dano pe guneno ticca—ento nongo angeyo ni olo to acobo gin mo.”\\nKET CWINYI I TICCI\\nBaibul loko maber i kom laco “makwiri i ticce” ki dako ma “tiyo tic matek ki cinge.” (Carolok 22:29; 31:13) Ngene kene ni ngat moni pe doko ladiro labongo tute. Dok jo manok keken aye gimaro timo jami ma pe gingeyo maber. Oromo bedo ni meno aye gin mumiyo dano mapol pe ginongo yomcwiny i ticgi; gin pe giketo tek me dongo dirogi i tic meno.\\nI kom lok, ngat moni romo nongo yomcwiny i tic mo keken ka ce en keto cwinye me pwonyo tic meno maber. William, ma tye ki mwaka 24 owaco ni, “Ka itute ki keroni ducu i timo tic moni dok bene ineno adwogine, man keli yengo madit adada. Pe itwero winyo kumeno ka itiyo tic wiye wiye nyo itiyo tic manok keken.”\\nTAM I KOM KIT MA TICCI KONYO KWEDE JO MUKENE\\nGwokke ki i owic me bedo ka tamo i kom wel cente ma inongo keken. Ma ka meno, penye kekeni ki lapeny macalo magi: ‘Pingo tic man pire tek? Ngo ma onongo bitimme ka ce pe kitimo—nyo pe kitimo i yo matir? Ticca konyo jo mukene nining?’\\nBer me tamo tutwalle i kom lapeny me agikki-ni, pien tic kelo yengo madit ka waneno kit ma konyo kwede jo mukene. Yecu kikome owaco ni: “Yomcwiny madwong makato tye i miino loyo i gamo.” (Tic pa Lukwena 20:35, Baibul pa Katoli.) Mapat ki jo mogo ma ginongo kony ki i ticwa—calo luwil ki ludito tic—tye jo mukene ma bene ginongo adwogi maber. I kin jo magi tye iye jo me odiwa ki lucan.\\nJo me odiwa. Ka lawi ot tiyo matek me miyo jami ma mitte bot jo me ode, ci en konyogi i yo aryo. Mukwongo, en neno ni gitye ki jami ma mitte me kom calo cam, bongi, ki dong kabedo. Pi meno, en nongo tye ka cobo tic ma Lubanga omiye me ‘konyo lupacone.’ (1 Temceo 5:8) Me aryo, lawi ot ma tiyo matek nongo tye ka nyuto lanen maber i kom kit ma pire tek kwede me tic matek. Shane, ma kiloko i kome i pwony mukato-ni owaco ni, “Babana tye lanen maber pien en tiyo matek. En ngat ma genne ma otiyo matek pi kwone olu, tutwalle macalo pundi bao. Lanenne opwonya kit ma pire tek kwede me tic ki cingi me yubo jami ma konyo jo mukene.”\\nLucan. Lakwena Paulo omiyo tam bot Lukricitayo ni myero ‘guti tic matek ki cinggi, wek gunong gin mo ma myero gupok ki jo ma megi pe.’ (Jo Epeco 4:28) Ada, ka watiyo matek me nongo jami me kom piwa ki pi jo me odiwa, man bene biminiwa kare me konyo lucan. (Carolok 3:27) Pi meno, tic matek romo konyowa me nongo yomcwiny madit ma tye i miino.\\nTIM TIC MAKATO MA MYERO ITI\\nI Pwonnye me Wi Got, Yecu owaco ni: “Ka ce dano mo odiyi tektek ni iting yecce icit kwede i wot me mairo acel, wot kwede wot me mairo aryo.” (Matayo 5:41) Itwero lubo cik meno ma iye lac-ci i ticci nining? Ma ka timo tic ma mitte keken, yeny yo me timo tic makato meno. Ket yub me tiyo ticci maber adada nyo tyekone con. Bed ki awaka i kom tic mo keken ma itiyo kadi bed ni tidi.\\nKa itiyo tic makato ma myero iti, ci man bimiyo inongo yomcwiny i ticci. Pingo? Pien in aye idoro ticci. Itye ka tiyo tic mapol pien in aye imito, ento pe ni ngat mo aye odiyi. (Pilemon 14) Ma lubbe ki meno, wiwa twero po i kom cik ma iye lac ma tye i Carolok 12:24: “Dano ma omiyo kwone me tiyo tic matek bedo ki twero me loyo luwote, ento ngat ma lawackom gibikete ka tiyo tic muroni mapek.” Ada, jo manok keken aye gibitiyo tic muroni mapek nyo macalo opii. Ento, ngat ma tiyo tic ma myero eti keken twero tamo ni etye macalo iwacci opii ma cobo miti pa jo mukene kare ducu. Ki tungcel, ngat ma tiyo tic makato ma myero eti—kun timo pienni en aye oyero—nongo tye ka doro kwone. En pud nongo tye ladit ma doro ticce.\\nPE ITI LABONGO YWEYO\\nTic matek ber, ento wiwa myero bene opo ni tye jami mogo ma pigi tego i kwo makato tic. Ada, Baibul cuko cwinywa me tiyo tic matek. (Carolok 13:4) Ento pe myero wabed jo ma dong gitiyo cawa ducu. Latitlok 4:6 waco ni: “Ka itye ki jami manok ma romo pongcing keken, kun itiyo kwede inongo ni itye ki kuc i cwinyi, ber kato jami ma tye pongcing aryo ma kuc pe iye mupong ki tic matek, dok ma rom ki ryemo kor yamo ma kodo.” Pwony ango ma wanongo? Ngat ma tiyo labongo yweyo pe binongo yomcwiny i tutene ka ce ticce tero cawa kacel ki kerone ducu. Macalo adwogine, ticce doko gin ma konye pe calo “ryemo kor yamo.”\\nBaibul konyowa me bedo ki neno mupore i kom tic. Kadi bed ni Baibul waco ni myero waket cwinywa i ticwa, ento bene miniwa tira ni: “Wuket pi jami ma pigi tego obed mukwongo.” (Jo Pilipi 1:10, NW) Jami ma pigi tego-ni gubedo ngo? Magi kwako cwalo cawa me bedo kacel ki jo me pacowa ki luremwa. Ento ma dong pigi tego loyo aye timo jami me cwiny calo kwano Lok pa Lubanga ki lwodo lok i kom gin ma wakwano.\\nJo ma gitiyo kun bene giketo pi jami ma pigi tego bedo mukwongo ginongo yomcwiny madit i ticgi. William, ma kiloko i kome malo-ni owaco ni, “Ladit ticca mo acel obedo lanen maber adada pien en tiyo matek ento bene keto pi jami ma pigi tego bedo mukwongo. En tiyo matek dok tye ki wat maber ki jo ma miye tic pien en tiyo ticce ki diro. I nge tyeko ticce, en ngeyo kit me weko ticce kun loko tamme i kom jo me ode ki worone. Tika ingeyo gin mukene? En tye i kin jo ma cwinygi pud dong yom loyo ma angeyo!”\\nKit ma Gineno Kwede Tic Matek\\n“Ka awinyo ni aol i otyeno, abedo ki yomcwiny ni olo to atimo gin mo. Angeyo ni i ada atiyo tic matek i nino meno.”—Nick.\\n“Tic matek aye yo maber loyo me tic. Ka ibitimo gin mo ma kelo adwogi maber, ci tim i yo matir.”—Christian.\\n“Kom dano twero timo jami me aura. Pol kare amaro nyuto pwoc pi mic me kwo kun atiyo tic matek dok akonyo jo mukene.”—David.","num_words":1556,"character_repetition_ratio":0.052,"word_repetition_ratio":0.0,"special_characters_ratio":0.23,"stopwords_ratio":0.273,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yocwa 11 ACO85 - Ka Jabin kabaka me Kajor owinyo pire, - Bible Search\\nYocwa 10 Yocwa 12\\nJo Icrael guloyo Jabin ki jo muribbe kwede\\n1Ka Jabin kabaka me Kajor owinyo pire, ci ocwalo kwena bot Jobab kabaka me Madon, ki bot kabaka me Cimron ki kabaka me Akicap, 2ki bot luker ma gitye yo tuŋ acam i lobo godi, ki i Araba i ŋet nam me Kinerot yo tun acuc, ki i lobo ma i pwor, ki i Napot-dor ma yo tun potoceŋ, 3bot jo Kanaan ma yo tun wokceŋ ki tun potoceŋ, ki bot jo Amor, jo Kit, jo Perej, jo Jebuc ma i lobo godi, ki jo Kiv ma i te got Kermon i lobo Mijpa. 4Luker meno ducu gubino ki buca monygi ducu, mony madwoŋ ma welgi rom ki kweyo me dog nam, ki lwak aguragura ki gadigadi lweny mapol. 5Gutoro monygi ducu kacel, ci gubino gugony kacel i ŋet pii me Merom pi lweny i kom jo Icrael.\\n6Rwot owaco bot Yocwa ni, “Pe lworo omaki i komgi, pien diki ca onyoo noŋo doŋ amiyogi i ciŋ-jo Icrael, noŋo doŋ gunekogi woko ducu. Wubitoŋo odoŋ aguraguragi ducu, wuwaŋo gadigadi lwenygi woko ki mac.” 7Yocwa ocito opoto i komgi atura ki lwak monnye ducu ki i ŋet pii me Merom, olwenyo kwedgi. 8Ci Rwot omiyogi i ciŋjo Icrael, gulwenyo i komgi matek, guryemo korgi o kwede wa i Cidon Maditte ki i Micrepot-maim, yo tun potoceŋ ki wa i nota me Mijpe yo tuŋ wokceŋ kun ginekogi waŋ ma acel mo pe guweko obwot. 9Yocwa otimogi kit ma nene Rwot ocike kwede; otoŋo odoŋ aguraguragi ducu, owaŋo gadigadi lwenygi woko awaŋa.\\n10Ka man otum, Yocwa odok cen ka mako Kajor, oneko kabakane ki pala lucwan. I kare ca onoŋo Kajor aye gaŋ madit ma loyo lwak ker meno ducu. 11Jo Icrael guneko jo ma onoŋo gitye iye ducu ki pala lucwan, gujwerogi woko liweŋ, pe guweko gin mo makwo obwot; ci guwaŋo Kajor woko. 12Kit meno Yocwa omako luker meno ducu, ki gaŋigi, onekogi woko ki pala lucwan, omedo ki jwerogi woko liweŋ macalo gin ma gidyero bot Rwot, kit ma Moses latic pa Rwot onoŋo ocike kwede-ni. 13Ento jo Icrael pe guwaŋo gaŋi ma gigero i wi lobo ma gitoro malo macalo got-ti, kono Kajor keken aye Yocwa owaŋo woko. 14Jo Icrael guyako gaŋi meno ducu, gutero lim makwo ki jami ma guyako obedo megi; ento guneko dano woko ducu ki pala lucwan nio ka gutyekogi woko ducu, pe guweko gin mo makwo obwot. 15Kit macalo Rwot yam ociko ki laticce Moses, Moses bene ociko ki Yocwa kit meno, ci Yocwa oketo i tic; otiyo gin ducu ma yam Rwot ociko ki Moses, pe oweko cik mo odoŋ ma pe ocobo kakare.\\n16Yocwa omako lobo meno ducu kit meno, lobo godigodi, ki Negeb ducu, lobo Gocen, pwor got. Araba ki lobo godi me Icrael ki lobo pwor-gu ma i ŋete, 17cakke wa i kom got Kalak ka ma lobo otiŋŋe odok kwede tuŋ Ceir, o wa i Baal-gad ma i nota Lebanon ma i te got Kermon. Omako lukergi ducu, onekogi woko. 18Yocwa obedo ka lweny ki luker meno pi kare malac. 19Pe tye gaŋ mo ma oyubo lok me kuc ki jo Icrael, kono nyo jo Kiv ma gibedo i Gibeon keken; gaŋi ducu gumakogi ki lweny, 20-pien Rwot aye obedo ka miyo cwinygi obedo tek wek gubin ka lweny i kom jo Icrael ka wek gujwergi woko liweŋ ma pe kica mako dano mo i komgi, ento ginekgi woko, mo pe odoŋ, kit ma yam Rwot ociko ki Moses.\\n21I kare meno bene Yocwa ocito ka jwero jo Anak woko ki i lobo godi; ojwerogi ki i Kebron, Debir ki Anab, i lobo godi me Juda ki me Icrael; ojwerogi woko liweŋ kacel ki gaŋigi ducu. 22Pe guweko jo Anak mo obwot, ki i lobo pa jo Icrael; kono nyo i Gaja keken ki i Gat ki i Acidod, kunnu aye jo Anak mogo gudoŋ iye. 23Yocwa omako lobo ducu kit meno, kit macalo yam Rwot oloko bot Moses; lacen omiyo bot jo Icrael me bedo ginaleyagi i kakagi, ma lubo kit ma kwir omakogi kwede, ci lobo doŋ ocako ywe, lweny doŋ obedo pe.","num_words":692,"character_repetition_ratio":0.055,"word_repetition_ratio":0.0,"special_characters_ratio":0.238,"stopwords_ratio":0.289,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nebukadnejar Oleko i kom Ker mo ma Tye Calo Yat | Pwony me Baibul pi Lutino\\nPWONY ME 62\\nI dyewor mo acel, Nebukadnejar oleko lek ma omiye lworo madit. En olwongo luryekone ducu bote me gonyo tyen lok me lek meno. Ento pe tye kadi ngat acel mo ma ogonyo te lekke. Lacen, kabaka oloko ki Daniel.\\nNebukadnejar owaco bot Daniel ni: ‘I lekka, aneno yat mo. Yat-ti odongo mabor mukato kare woko ma wiye ogudo polo. Onongo nen woko ki i agikki lobo ducu. Pote ducu onongo nen mabeco dok nyige pol mada. Lee tim giywe i te tipone, ki winyo bene gibedo i jange ducu. Ka dong lamalaika mo obino ki i polo. En odange matek ni: “Tong yat meno iret woko piny, ci itong jange bene ducu. Ento wek ajutte ki lwite mucung i ngom, ci itwe ajutte woko ki rubota nyonyo ki mola. Wek kilok cwiny yatti woko ki i cwiny dano ci gimiye obed ki cwiny lee, wek orii mwaka abiro. Dano ducu gibingeyo ni Lubanga Mamalo Twal aye Laloc dok tye ki twero me miyo ker bot ngat ma iye mito.”’\\nJehovah ogonyo te lek man bot Daniel. I kare ma Daniel oniang tyen lok me lek meno, lworo omake matek. En owacci: ‘Ai kabaka, kono onongo lek man tye i kom lukworri kono ber, ento tye i komi aye. Yat madit ma kitongo woko-ni en aye in. Kibiryemi woko ki i komker-ri, dok ibicamo lum calo lee tim. Ento kit macalo malaika ociko ni giwek ajut yat ki lwite, ibibedo kabaka doki.’\\nI nge mwaka acel, Nebukadnejar onongo tye ka wot i wi ot me gang kalle, kun neno boma me Babilon. En owacci: ‘Kong inen kit ma boma ma an agero-ni mwonya kwede. Nen kong kit ma atek kwede!’ I kare ma en pud tye ka lok, dwan mo oa ki i polo ma wacci: ‘Nebukadnejar! Ker dong kikwanyo woko ki boti.’\\nCutcut i cawa meno, Nebukadnejar odoko lapoya dok ocako kwo calo lee tim. Kiryeme woko ki i gang kalle dok owoto ocako bedo i kin lee tim. Yer wi Nebukadnejar olot calo yer kom ocur, ki lwete bene olot maboco calo lwet winyo.\\nI nge mwaka abiro, Nebukadnejar kome ocang woko ci Jehovah odwoke cen i kerre macalo kabaka me Babilon. Nebukadnejar dong owacci: ‘Apako in Jehovah, Kabaka me polo. Kombeddi dong angeyo ada ni Jehovah aye Laloc. En kwanyo rwom pa jo ma luwakke woko, dok miyo ker bot ngat ma en mito.’\\n“Wakke tero dano i can, ki cwiny me nyatte miyo dano poto i can.”​—Carolok 16:18\\nLapeny: Lek ma Nebukadnejar oleko-ni tyen lokke ngo? Pwony ango ma Nebukadnejar owaco ni enongo?\\nNywakki Nywakki Ker ma Kiporo ki Yat Madit","num_words":442,"character_repetition_ratio":0.063,"word_repetition_ratio":0.0,"special_characters_ratio":0.229,"stopwords_ratio":0.26,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Camuel 15 ACO85 - I ŋe meno Abcalom ocako noŋo - Bible Search\\n2 Camuel 14 2 Camuel 16\\n2 Camuel 15\\nAbcalom otemo mayo ker pa wonne\\n1I ŋe meno Abcalom ocako noŋo gadigadine ki aguragura me ywayone, ki dano pyerabic ma giriŋo i nyime. 2Obedo ka a malo odiko con jwijwi, ci cuŋ i ŋet yo i dogcel me Jerucalem. Ka oneno dano mo ma okelo lok me alara bot kabaka, en lwoŋo dano-nu ci waco bote ni, “In ia ki gaŋ mene?” Ka ce dano meno owaco ni, “An aa ki i Icrael i kaka munyo,” 3ci Abcalom waco bote ni, “Nen ba, lokki nen mit dok tye atir, ento ŋatti mo pe tye ma kabaka oketo ma biwinyo lokki.” 4Abcalom dok waco ni, “Kono yam giketo an aye abedo laŋolkop i lobo-ni, kono ber twatwal! Kono ŋat ma tye ki lokke nyo pidone tugi bino bota, ci aŋolle kop matir cut.” 5I kare ducu ka dano bino ryebbe piny ka miye woro, ci en cwalo ciŋe kwako ki dano-nu, ci mote ki mot me mar. 6Abcalom obedo ka timo jo Icrael ducu kit meno ka gibino ka pidogi bot kabaka; ci oywayo cwiny jo lerael ducu odwoko i kome.\\n7I agikki me mwaka me aŋwenne, Abcalom openyo kabaka ni, “Alegi wek acit Kebron ka cobo kwoŋŋa ma yam akwoŋo bot Rwot. 8Pien yam akwoŋo kwoŋ, ladit, i kare ma abedo i Gecur i lobo Ciria kun awacci, ‘Ka Rwot odwoka tuwa i Jerucalem ada, ci abicito ka miye woro.’ ” 9Kabaka ogamo ni, “Ber icit ki kuc.” Ci Abcalom ocito i Kebron. 10Ento Abcalom ocwalo lukwena i muŋ ci guwoto gurumo i kaka pa jo Icrael ducu, kun en ciko ni, “Ka tekke wuwinyo dwan tum okok, ci wuwacci, ‘Abcalom doŋ odoko kabaka i Kebron!’” 11Abcalom ocito ki dano ma gua ki i Jerucalem ma giromo miya aryo ma olwoŋogi macalo welo. Gin gucito ata ma pe giŋeyo tere. 12I kare ma Abcalom tye ka tyero gitum, ocwalo kwena olwoŋo Akitopel ma jo Gilo, ma lami-tam pa Daudi, ci en oa ki i gaŋgi Gilo, obino. Ci piro lokgi omedde matek, lwak gubedo ka medde bot Abcalom ameda.\\n13Kwena obino bot Daudi ma wacce ni, “Cwiny jo Icrael odak woko ka lubo kor Abcalom.” 14Daudi owaco bot jo ducu ma gitye kwede i Jerucalem ni, “Wutugi a wek wariŋu woko. Ka pe wurune wacito woko oyoto, ci dano mo pe bibwot ki i ciŋ Abcalom, miyo bipoto i komwa, ci bikelo can madwoŋ i komwa. En bineko dano ma i gaŋ tyeko woko ki pala lucwan.” 15Ci lutic pa kabaka guwaco bote ni, “Nen ba, wan luticci watye ka kuro gin ducu ma in imoko.” 16Kabaka ocito woko ki jo ma i ode ducu i kore, ento oweko mon aŋeca ma giromo apar ka gwoko ot. 17Kabaka ocito woko ki lwak ducu i kore; ci ocuŋ cok ki ot me agikkine. 18Luticce ducu gumol gukato ki i nyime; ki jo Keret ducu, ki jo Pelet ducu ki jo Gat miya abicel ma yam gulubo kore nia ki i Gat; gin ducu gumol gukato ki i nyim kabaka.\\n19Kabaka owaco bot Itayi, dano me Gat, ni, “Piŋo in bene icito kweda? Dok cen icibed ki kabaka manyen; pien in larok ma ia woko ki i lobowu. 20Pud ibino abina laworo maca, ka an tin dok amiyi ibed ka wirre ka mal ata kwedwa? Nen, an abiwoto ka ma pe aŋeyo. Dok cen, ikwany omegiwu gudok kwedi. Myero Rwot omi marre ma pe lokke, ma genne, obed i komwu.” 21Ento Itayi odok iye bot kabaka ni, “Macalo Rwot tye makwo-ni, dok macalo in kabaka it ye makwo-ni, kabedo ducu ma ibibedo iye, laditta, kadi bed to kadi bed kwo, an bene abibedo kunnu.” 22Daudi owaco bot Itayi ni, “Doŋ ikat wacit kacel,” ci Itayi me Gat okato kacel ki jone ducu ki litinone matino ma gitye bote ducu. 23Dano ducu gubedo ka koko matek i kare ma jo pa Daudi gikato ka ŋetgi, Kabaka Oŋolo laora kulu Kidron, ci lwak ducu gukato gukemo yo tim.\\n24Ka Abiatar obino, ci Jadok bene otugi bi no ki jo Levi ducu, ma gutiŋo canduk me gicikke pa Lubaŋa. Guketo canduk pa Lubaŋa piny, nio ka lwak ducu gumol ki i gaŋ, gukato woko. 25Kabaka owaco bot Jadok ni, “Tiŋ canduk pa Lubaŋa, idwok cen i gaŋ, Ka ce alimo gum bot Rwot, ci abidwogo paco ci dok aneno kome ki ka ma en bedo iye. 26Ento ka Rwot owacci pe etye ki yomcwiny mo i koma, ci nen, an doŋ atye ene, wek en doŋ otim i koma gin ducu ma en neno ni ber ki tuŋ bote.” 27Kabaka dok owaco bot ajwaka Jadok ni, “Nen ba, wudok i gaŋ, wun ki Abiatar ki awobewu aryo, Akimaj ma wedi-ni ki Yonacan wod pa Abiatar. 28Abikurogi ki i waŋ wat ma i tim, nio ka lok bia ki botwu ma miya ŋec mogo.” 29Kit meno Jadok ki Abiatar gutiŋo canduk pa Lubaŋa, gudok kwede cen i Jerucalem, ci gubedo kunnu.\\n30Ento Daudi ocako ito malo i wi got Jeituni. En ito malo ki koko, ki tyene noŋo, ma oumo wiye; ki jo ma gitye kwede ducu guumo wigi, ma giwoto kun gikok. 31Ka dok gitito bot Daudi ni, “Akitopel bene tye i kin lupir lok ki Abcalom.” Daudi olego Rwot ni, “Ai Rwot, alegi imi tam ma Akitopel miyo obed lok me miŋmiŋ.”\\n32Daudi oito malo, oo i wi got ka ma giworo iye Lubaŋa. Ci nen, Kucai ma La-arki otuc, obino ka rwatte kwede ma kanyine oyec woko, ki ma ojuko wiye ki ŋom. 33Daudi owacce ni, “In ka iwoto kweda ibimiya peko. 34Ento ber idok i gaŋ ci iwac bot Abcalom ni, ibibedo laticce, kit ma yam ibedo laticca i kare ma an abedo kabaka. Ci in aye ibibalo tam ma Akitopel miyo bote. 35Jadok ki Abiatar ajwagi pa Lubaŋa gibibedo kwedi kunnu. 36Awobegi aryo bene gitye kunnu, Akimaj wod pa Jadok ki Yonacan wod pa Abiatar. Ibicwalla lok ducu ma iwinyo, wok ki botgi.” 37Kit meno Kucai ma larem Daudi obino i Jerucalem ki i kare ma Abcalom donyo kwede i gaŋ.","num_words":1007,"character_repetition_ratio":0.041,"word_repetition_ratio":0.0,"special_characters_ratio":0.252,"stopwords_ratio":0.304,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Ibru 3 ACO85 - Pi meno, wun utmegina maleŋ ma Lubaŋa - Bible Search\\nJo Ibru 2 Jo Ibru 4\\nJo Ibru 3\\nYecu dit kato Moses\\n1Pi meno, wun utmegina maleŋ ma Lubaŋa olwoŋowu kacel kweda, koŋ wutam lok i kom Yecu ma en lakwana dok ajwaka madit me niye ma wan watuco. 2-En obedo lagen bot Lubaŋa muyero okete i tic, ma rom aroma ki Moses ma yam obedo lagen i ot pa Lubaŋa. 3Lager ot gimiye deyo madit makato ot; kit meno Yecu bene nene gikwano ni deyone dit kato pa Moses woko. 4Pien ot mo keken dano aye ma gero, ento ŋat ma gero jami ducu en aye Lubaŋa. 5Moses yam obedo lagen i ot pa Lubaŋa ducu macalo latic, pi miyo caden i lok ma gibiloko i kare ma lacen. 6Ento Kricito obedo lagen i kom ot pa Lubaŋa macalo Wode. Wan aye wa ode ka ce wamoko matek i tekcwinywa, ki i wakkewa pi gen ma watye kwede.\\nYweyo tye pi jo pa Lubaŋa\\n7-Doŋ macalo Cwiny Maleŋ oloko ni,\\n“Ka wuwinyo dwan Lubaŋa tin,\\n8pe wumi cwinywu obed nwaŋ calo\\njo ma yam gujemo,\\ni kare ma guomo kwede cwinya i tim,\\n9ka ma kwarowu guomo iye cwinya,\\ngutema bene iye,\\nkun gibedo ka neno ticca pi mwaka\\n10Pi meno cwinya owaŋ i kom jo me\\nomiyo awaco ni, ‘Gin kare ducu\\ngiŋak woko i tamgi;\\ngin pe giŋeyo yona wacel.’\\n11Macalo yam akwoŋo ki kiniga,\\n‘Gin pe bidonyo i yweyo bota.’ ”\\n12Wugwokke, utmegina, wek ŋat mo i kinwu pe obed ki cwiny marac, cwiny ma pe ye Lubaŋa, ma twero miyo en a woko ki bot Lubaŋa makwo. 13Ento myero wujiŋ cwinywu kekenwu kare ducu ka pud wutwero lwoŋo ni, “Tin”, wek ŋat mo i kinwu pe cwinye odok nwaŋ pi bwola me bal. 14Pien wan wabedo jo ma ribbe ki Kricito, ka ce wamoko matek i genwa mukwoŋo nio wa i agikki, 15-macalo yam giwaco ni,\\npe wumi cwinywu obed nwaŋ calo jo\\nma yam gujemo.”\\n16-Aŋagi ma yam guwinyo dwan Lubaŋa ci gujemo woko-ni? Pe gin lwak dano ducu ma yam gua ki i lobo Ejipt ma kun Moses aye obedo ka telogi? 17Dok aŋagi ce ma yam cwinye owaŋ i komgi pi mwaka pyeraŋwen kulu-ni? Pe gin aye jo ma yam gutimo bal, ma komgi odoŋ i tim kunnu? 18Dok en yam okwoŋo kwoŋ bot jo mene ce ni, gin pe gibidonyo i yweyo bote? Pe okwoŋo kwoŋ meno bot jo ma yam pe gubedo luwiny? 19Pi meno wan waneno ni, jo meno yam pe gutwero donyo pien onoŋo gukwero ye Lubaŋa.","num_words":408,"character_repetition_ratio":0.049,"word_repetition_ratio":0.0,"special_characters_ratio":0.246,"stopwords_ratio":0.289,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Kony Jo Mukene me Lweny ki Par | Wi Lubele me Anyama\\nWi Lubele—Me Akwana i Kacokke | Juni 2019\\nKWAN I LEB Abua Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Armenian (West) Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel Cambodian Catalan Cebuano Changana (Mozambique) Chavacano Chichewa Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Congolese Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Damara Dangme Danish Digor Douala Drehu Dutch Ecuadorian Sign Language Edo Efik English (Leb Muno) Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Gitonga Greek Sign Language Greenlandic Grik Guadeloupean Creole Guarani Guatemalan Sign Language Gujarati Gun Haitian Creole Hausa Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Iban Ibanag Ibinda Ibru Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenyan Sign Language Khana Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Niuean Norwegian Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Salvadoran Sign Language Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu\\nPWONY ME ANYAMA ME 26\\nKony Jo Mukene me Lweny ki Par\\n“Wun ducu wubed ki tam acel dok ki cwiny acel. Wumarre calo omego, ma wutye ki kica dok ki cwiny mamwol.” ​—1 PET. 3:8.\\nWER 107 Lanen me Mar pa Lubanga\\n1. Watwero lubo lanen pa Jehovah, wonwa ma lamar-ri nining?\\nJEHOVAH marowa adada. (Jon 3:16) Wamito ni walub lanen pa Wonwa ma lamar-ri. Pi meno ‘wamarre calo omege, dok wanyuto kica ki cwiny me mwolo’ bot dano ducu, ento makatone “bot utmegiwa ma guye Kricito.” (1 Pet. 3:8; Gal. 6:10) Kadi bed omegiwa ki lumegiwa gitye ka kato ki peko, wabedo ki miti me konyogi.\\n2. Gin ango ma wabinyamo i pwony man?\\n2 Jo ducu ma gimito bedo jo me ot pa Jehovah gibikato ki i pekki. (Mar. 10:29, 30) Wabikato ki i atematema mapol ka wawoto ki nyikke cok ki agikki me lobo-ni. Watwero konye i kinwa nining? Kong dong wanenu gin ma watwero pwonyo ki i labol me Baibul i kom Lot, Yubu, ki dong Naomi. Wabinyamo bene pekki ma omege ki lumege gitye ka kato ki iye i kare-ni, ci waneno kit ma watwero konyogi kwede.\\n3. Kit ma kinyuto kwede i 2 Petero 2:7, 8, tam marac ango ma Lot omoko, dok adwogine obedo nining?\\n3 Lot omoko tam ma pe tye atir i kare ma oyero me kwo i kin jo Codom ma gimaro tim tarwang mukato kare woko. (Kwan 2 Petero 2:7, 8.) Kabedo meno onongo mwonya adada, ento Lot okato ki i kwo matek pi dak i lobo Codom. (Acak. 13:8-13; 14:12) Dakone nen calo omaro boma man nyo jo ma iye matek tutwal ma oweko en okwero bedo lawiny bot Jehovah. En orwenyo kwone i kare ma Jehovah oweko mac ki gweng calfa ocwer i kabedo meno. Tam bene i kom anyira pa Lot aryo-ni. Gin onongo gucikke me nyomme ki co ma guto i Codom. Lot orwenyo jamine, gange, ki dong malit loyo ducu, dakone. (Acak. 19:12-14, 17, 26) I kare meno ma onongo kwo tek-ki, tika Jehovah ool woko ki Lot? Pe.\\nKica pa Jehovah oweko en ocwalo lumalaika me laro Lot ki jo me ode (Nen pwony me anyama me 26, paragraf 4)\\n4. Jehovah onyuto diyo cwiny i kom Lot nining? (Nen cal ma tye i pok ngeye.)\\n4 Kadi bed Lot oyero me kwo i Codom, Jehovah onyuto kica pire ki cwalo lumalaikane me larre kacel ki jo me ode. Ento, Lot pud pe olubo tira ma lumalaika gumine me aa oyotoyot ki i Codom, Lot “obedo ka galle.” Lumalaika gumako cinge ci gukonye kacel ki jo me ode me ngwec woko ki i boma meno. (Acak. 19:15, 16) Lumalaika guwacce ni oring wa i wi godi. (Acak. 19:17) Ento me ka lubo lok pa Jehovah, Lot openyo ni kiwek ecit i taun mo macok kenyo. (Acak. 19:17-20) Jehovah odiyo cwinye i kare ma tye ka winyo lokke dok oye ni Lot ocit i taun meno. Lacen Lot odoko lwor me kwo i taun meno ci okobo i kin godi, ka ma onongo kong Jehovah owacce ni ocit iye con. (Acak. 19:30) Man pud dong obedo twon diyo cwiny madit adada ma Jehovah onyuto! Watwero lubo lanenne nining?\\n5-6. I yo ma nining ma watwero keto kwede 1 Jo Tecalonika 5:14 i tic kun walubo lanen pa Lubanga?\\n5 Calo Lot, laye lawotwa mo twero moko tam marac ci kelo adwogi marac adada i kome. Ka meno otimme, wabidok iye nining? Watwero bedo ki miti me wacce ni en tye ka kayo gin ma ocoyo, ma meno nongo gire lok ada. (Gal. 6:7) Ento meno pe konyo. Watwero lubo kit ma Jehovah okonyo kwede ki Lot. I yo ma nining?\\n6 Jehovah ocwalo lumalaikane pe me ciko Lot keken ento bene me konyogi wek gubwot ki i can ma opoto i Codom. Kit meno bene, romo mitte ni wacik ominwa ka waneno ni tye ka cito i peko. Ento watwero bene konye. Kadi bed en galle ki keto tira me Baibul i tic, omyero pud wadi cwinywa. Bed calo lumalaika aryo-ca. Ma ka ilo cingwa kun waweko ominwa, myero wayeny yo me konye. (1 Jon 3:18) Twero bedo ni mitte ni wamak cinge, ci wakonye me keto tira ma kimine i tic.​—Kwan 1 Jo Tecalonika 5:14.\\n7. Watwero lubo lanen pa Jehovah nining ma lubbe ki kit ma en otero kwede ki Lot?\\n7 Jehovah onongo twero yero me keto cwinye i kom goro pa Lot. Me ka meno, lacen en oweko lakwena Petero ocoyo ni Lot obedo dano ma kite atir. Pud dong watye ki yomcwiny ya, ni Jehovah timo kica i kom balwa! (Jab. 130:3) Tika watwero lubo lanen pa Jehovah ma lubbe ki kit ma en otero kwede ki Lot? Ka waketo cwinywa i kom kit mabeco ma omege ki lumege gitye kwede, ci bibedo yot ki wan me diyo cwinywa i komgi. Man biweko bedo yot ki gin me jolo kony ki botwa.\\n8. Cwiny me kica tugo cwinywa me timo gin ango?\\n8 Ka iporo ki Lot, Yubu pe odeno can pien ni en omoko tam ma pe tye atir. Kadi bed kit meno, en okato ki i pekki malit adada, orwenyo jamine, rwom ma onongo en tye kwede, kacel ki yot komme. Ma dong rac loyo, en kacel ki dakone, gurwenyo lutinogi ducu i to. Lurem Yubu adek ma lugoba bene gubedo ka waco lok goba i kom Yubu. Tyen lok ango ma oweko lurem Yubo adek-ki pe gunyuto kica i kome? Pe gutute me niang tyen lok mumiyo Yubu onongo tye ka deno can. Macalo adwogine, gumoko tam ma pe tye atir dok man oweko gungolo kop marac i kom Yubu. Watwero gwokke wek pe watim bal ma kit man nining? Omyero kong waniang ni Jehovah kene aye ma ngeyo jami ducu ma tye ka timme i kwo pa ngat meno. Winy maber adada lok pa ngat ma tye ka kato ki i peko-ni. Tute bene matek me niang arem ma en tye ka kato ki iye. Ka watimo kit meno, ci wabinyuto ni waparo pi omegiwa ki lumegiwa.\\n9. Kica bikonyowa pe me timo gin ango, dok pingo?\\n9 Cwiny me kica weko pe warweyo lok anii ma lubbe ki peko ma ngat moni tye ka kato ki iye. Ngat ma kwoto nying dano pe dongo kacokke ento poko kacokke woko. (Car. 20:19; Rom. 14:19) En nongo pe lakica ento loko labongo tam, dok lokke-ni twero kelo cwercwiny i kom ngat ma tye ka kato ki i peko-ni. (Car. 12:18; Ep. 4:31, 32) Bedo ber adada ka waketo tamwa i kom kit mabeco ma ngat moni tye kwede dok wayenyo yo me konye ki i pekone!\\nDi cwinyi iwiny lok pa laye lawoti ka en tye ka lok ki kiniga, dok ilok lok ma kweyo cwinye i cawa mupore (Nen paragraf 10-11) *\\n10. Lok ma tye i Yubu 6:2, 3 pwonyowa gin ango?\\n10 Kwan Yubu 6:2, 3. Yubu kare mogo obedo ka loko “lok atata.” Ento lacen en bene oye ni gin mogo ma en eloko onongo pe ber. (Yubu 42:6) Calo Yubu, ngat ma tye ka kato ki i peko i kare-ni bene twero loko lok atata, kun waco gin ma lacen weko en koko ange. Waromo dok i lokke nining? Me ka cayo lokke, omyero wanyut kica bote. Wi myero opo ni pe obedo yub pa Jehovah ni ngat mo keken okat ki i peko ma watye ka kato ki iye i kare-ni. Pi meno watwero niang pingo latic pa Jehovah ma lagen romo lok atata ka tye ki peko kacel ki par madit. Kadi bed en oloko lok ma pe tye ada i kom Jehovah nyo i komwa, pe omyero wawek akemo omakwa nyo wangol kop i kome pi lokke meno.​—Car. 19:11.\\n11. Luelda gitwero lubo lanen pa Eliu nining ka gitye ka miyo tira?\\n11 I kine mukene, mitte ni kimi tira mo bot ngat ma peko ki par obwoyo woko-ni. (Gal. 6:1) Luelda gitwero timo tic man matek-ki nining? Bedo ber ka gulubo lanen pa Eliu, ma owinyo lok pa Yubu ki cwiny me kica. (Yubu 33:6, 7) Eliu omiyo tira keken i nge niang tam pa Yubu. Luelda ma gilubu lanen pa Eliu kong giwinyo lok pa ngat ma tye ki peko ci gitute me niang gin ma tye ka timme i kwone. I nge meno ka gitye ka miyo tira, nongo dong gitwero gudo cwiny ngat-ti.\\nLOK LOK MA KWEYO CWINY DANO\\n12. To pa cwar Naomi ki awobene aryo ogude nining?\\n12 Naomi obedo dako ma lagen ma maro Jehovah. Ento i nge to pa cware ki awobene aryo, en onongo mito loko nyinge woko ni Mara, ma tyen lokke ni “Kipwola” nyo “Kec.” (Ruth 1:3, 5, 20, nen coc ma i tere piny, 21) Ci-wod Naomi ma nyinge Ruth obedo kacel kwede i kare me peko magi. Ruth pe omiyo kony keken bot Naomi ento bene oloko kwede i yo ma okweyo cwinye. Ruth otito pi marre ki cwakke pi Naomi kun loko lok ma oa ki i cwinye.​—Ruth 1:16, 17.\\n13. Pingo ngat ma orwenyo cware nyo dakone mito kony ki botwa?\\n13 Ka omego nyo lamego mo orwenyo luotgi i to, nongo en mito kony ki cwak ki botwa. Jo ma gunyomme gitye calo yadi aryo ma gudongo ma kingi cok. Ka yadi magi giwoto ki dongo, lwitgi dwalle woko kacel. Ka kiputu yat acel ci oto woko, yat mukene mudong-ngi bedo marac adada. I yo acel-lu, ka ngat mo orwenyo cware nyo dakone i to, en bedo ki arem cwiny pi kare malac. Paula, * ma cware oto atura, owaco ni: “Kwona olokke atura ma pe ayubbe pire, dok awinyo calo kerona otum woko. Arwenyo larema macok loyo. Onongo atito ki cwara gin mo keken. Onongo wanywako yomcwiny kacel dok en konya ka atye ka kato ki i peko. En onongo kare ducu winyo loka ka atye ki par mo keken. Awinyo calo buta mukene kinguno woko.”\\nWatwero konyo jo ma gurwenyo luotgi nining? (Nen paragraf 14-15) *\\n14-15. Watwero kweyo cwiny ngat ma cware nyo dakone oto nining?\\n14 Watwero kweyo cwiny ngat ma dakone nyo cware oto nining? Gin ma pire tek mukwongo aye me lok kwede, kadi bed lewic tye ka makowa nyo pe wangeyo gin ma omyero wawacci. Paula, ma kiloko i kome malo-ni, owaco ni: “Aniang ni to weko dano pe bedo agonya. Gibedo ki par ni gitwero waco gin ma medo cwercwiny bot ngat ma tye ka kumu. Ento twora iwac gin ma miyo lewic maki loyo ka iling mot labongo waco gin mo.” Pe tyen lokke ni ngat ma tye kumu-ni mito ni iwac gin mo me ur adada. Paula owaco ni: “Awinyo maber adada ka lurema giwacca ni, ‘Rac adada ni irwenyo danoni.’”\\n15 William, ma dakone oto mwaki mogo angec otito ni: “Awinyo maber ka jo mukene gititta jami mogo mabeco ma wigi po iye i kom dakona, meno nyutta ni onongo gimare dok giwore. Lok ma kit man okonya adada. Lokgi omina kwecwiny pien dakona onongo pire tek bota adada dok wabedo kacel pi kare malac.” Dako to mo ma nyinge Bianca otito ni: “Anongo kwecwiny ka jo mukene gilego kacel kweda dok ginywako ginacoya acel nyo aryo mo kweda. Konyo adada ka awinyo giloko i kom cwara ki bene ka giwinyo aloko i kome.”\\n16. (a) Kit kony ango ma omyero wami ki ngat ma orwenyo danone me amara i to? (b) Ma lubbe ki Yakobo 1:27, tic ango ma watye kwede?\\n16 Kit macalo Ruth omoko i kom dato Naomi, omyero wan bene wamedde ki miyo kony bot ngat ma orwenyo cware nyo dakone. Paula, ma kiloko i kome con-ni owaco ni: “Cutcut i nge to pa cwara, jo mapol gubino ka konya ki kweyo cwinya. Ento i nge kare mo manok, gudok cen i kwogi me nino ducu. Kadi bed kit meno, kwona onongo dong olokke matwal. Tye me kony adada ka jo mukene giniang ni ngat ma tye ka kumu pud mito kony kadi wa i nge dwe nyo mwaki mapol.” Ngene kene ni, dano acel acel pat ki lawote. Jo mogo giye alokaloka mutimme i komgi oyotoyot. Ento pi jo mukene, ka gutimo gin mo keken ma onongo yam gitimo kacel ki luotgi ma oto-ni, tugo cwinygi malit adada. Dano kumu i yo mapatpat. Wiwa myero opo ni Jehovah ominiwa mot ki tic me konyo jo ma gurwenyo luotgi i to.​—Kwan Yakobo 1:27.\\n17. Pingo jo ma luotgi okwerogi gimito kony ki botwa?\\n17 Jo mukene gilwenyo ki arem cwiny kacel ki par madit ma bino ka luotgi okwerogi woko. Joyce, ma cware oweke woko pi dako mukene, owaco ni: “Arem ma awinyo pi ket kenya onongo lit makato ka onongo cwara oto atoa. Kono onongo en oto i can me gudi nyo ki two, nongo pe en aye oyero ni otimme kit meno. Ento man en aye ma oyero me weka woko. Lewic maka dok awinyo calo en odwoko rwomma piny adada.”\\n18. Watwero miyo kony nining bot jo ma luotgi oto nyo okwerogi woko?\\n18 Ka watimo jami mogo matinotino ma nyuto kica bot jo ma luotgi oto nyo okwerogi, ci wanyuto ni wamarogi. Kit ma dong gitye kengi-ni, nongo gimito lurem mabeco. (Car. 17:17) Itwero nyutu nining ni ibedo laremgi? Itwero lwongogi ka cam. Dok itwero bene jalle me bedo kacel kwedgi ka namo nyo i tic me pwony. Gin mukene ma itwero timone aye me lwongogi kicel kicel me nywako kwedwu i woro pi jo me ot. Ka itimo kit meno, ci ibiyomo cwiny Jehovah, pien en “tye cok ki jo ma cwinygi goro” dok en bene “gwoko mon to.”​—Jab. 34:18; 68:5.\\n19. Ngo ma omyero wamok tamwa me timone ma lubbe ki 1 Petero 3:8?\\n19 Cokcok-ki, ka Ker pa Lubanga ocako loyo lobo ‘wiwa dong biwil woko i kom can ma yam waneno con.’ Pud dong watye ka kuro kare ma ‘pe dong wabipo pi jami macon, pe bene dano mo bitamo pigi.’ (Ic. 65:16, 17) Ka pud wakuro kare meno, omyero wamedde ki konyo luwotwa kun wanyuto i lokwa ki ticwa ni wamaro omegiwa ki lumegiwa ducu.​—Kwan 1 Petero 3:8.\\nIN IROMO GAMONE NINGO\\nGin ango ma watwero pwonyo ki i kit ma Jehovah okonyo kwede Lot ki Yubu?\\nGin mutimme i kom Naomi pwonyowa gin ango?\\nWatwero miyo kony nining bot jo ma gurwenyo luotgi i oto nyo okwerogi woko?\\nWER 111 Gin Mumiyo Cwinywa Yom\\n^ para. 5 Lot, Yubu, ki Naomi gutiyo ki gen bot Jehovah, ento pud gukato ki pekki mapol adada i kwogi. I pwony man wabinyamo gin ma wapwonyo ki lanengi. Wabinyamo bene pingo pire tek ni wadi cwinywa, wabed lukica dok walok i yo ma kweyo cwiny omege ki lumege ka gitye ka kato ki i peko.\\n^ para. 13 Nying ma i pwony man kiloko woko.\\n^ para. 57 LOK I KOM CAL: Omego mo ma cwinye tye ka cwer tye ka lok ki kiniga kun laelda mo tye ka diyo cwinye me winyo lokke. Lacen, omego ma kiniga omako-ni cwinye okwe, ci laelda ca dong tye ka mine tira.\\n^ para. 59 LOK I KOM CAL: Luot mo ma mwakagi pud pe dit gitye ka namo kacel ki omego mo ma dakone oto ma cokcok-ki. Gitye ka nywako lok i kom jami ma wigi po iye i kom dako pa omego-ni kun giwoto ki neno cal.\\n“Wugwokke Wek Ngat Mo Pe Ongakwu Woko”!\\nTur Tam Ducu ma Pe Rwatte ki Ngec pa Lubanga!\\nJenge i Kom Jehovah ka Itye ki Par Mapol\\nKit me Gwokke ki i Owic Mo ma Catan Tiyo Kwede\\n“Kiyaro” Buk Adola mo Macon\\nText Yero Bukke me kompiuta me akwanya WI LUBELE—ME AKWANA I KACOKKE Juni 2019\\nWI LUBELE—ME AKWANA I KACOKKE Juni 2019","num_words":3034,"character_repetition_ratio":0.058,"word_repetition_ratio":0.0,"special_characters_ratio":0.233,"stopwords_ratio":0.256,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yakobo 1 ACO85 - Waraga man oa ki bot Yakobo ma latic - Bible Search\\nJo Ibru 13 Yakobo 2\\n1-Waraga man oa ki bot Yakobo ma latic pa Lubaŋa ki Rwotwa Yecu Kricito.\\nBot kaka apar wiye aryo ma guket woko ata:\\nNiye ki mwolo\\n2Utmegina, wubed ki yomcwiny madwoŋ ka gitemowu i yo mapatpat, 3pien wuŋeyo ni temo niyewu miyo wudiyo cwinywu. 4Wek diyo cwiny ocob ticce kakare, wek wubed jo muteggi, ma roc mo pe i komwu, dok wubed ma gin mo bene pe orem botwu.\\n5Ka ce tye ŋat mo i kinwu ma ryekone nok, myero en oleg Lubaŋa ma miyo bot jo ducu ki yomcwiny, kun pe twono ŋat mo; ci bimiye. 6Ento myero en oleg ki niye, ma pe kalo akala; pien ŋat ma kalo akala rom ki pii me nam ma twagge, ma yamo coro tagge atata. 7Kit dano macalo meno myero pe otam ni ebinoŋo gin mo ki bot Rwot, 8pien en obedo ma tamme aryo, ma pe cuŋ matek i kit yo me kwone ducu.\\nCan ki lonyo\\n9Lacan myero owakke ka gitiŋe malo, 10-lalonyo bene kit meno myero owakke ka gidwoke piny; pien lalonyo birwenyo woko calo tur lum. 11Pien ceŋ tuc ki lyetone matek, ci nero lum, ture o, berre bene rwenyo woko. Lalonyo bene kit meno birwenyo woko ata i dye ticce me kare ducu.\\nTemo cwiny ki bita\\n12Ŋat ma gitemo cwinye ka ocuŋ matek tye ki gum; pien ka doŋ giteme, ce en oloyo, ci binoŋo mot me lalukana me kwo ma Rwot ociko me miyo bot jo ma en maro. 13Ka gibito ŋat mo, en pe myero owacci, “Lubaŋa aye ma bita”, pien Lubaŋa pe gibito ki tiyo gin marac, en bene pe bito ŋat mo. 14Dano acel acel gire mitine kene aye ma bite, ywaye, kun omo cwinye. 15Miti ka oyac ci nywalo bal. Bal ka doŋ odoŋo muteggi nywalo to.\\n16Utmegina ma amaro, pe wuwek gibwolwu. 17Pien kit gin mo ducu maber, ki mot ducu mabeco twatwal ma gimiyowa, a ki malo, a ki bot Lubaŋa Won bino piny, ma en aye won gin ducu ma ryeny i polo, ma pe tye ki alokaloka mo, dok tipo mo ma nyuto lokkene bene pe. 18Pi mitine gire kene, en onywalowa ki lokke me ada, wek wabed calo cam ma i poto mukwoŋo cek ki i kin ginaketa ducu.\\nWinyo lok ki tiyone\\n19Utmegina ma amaro, wuŋe lok man. Dano acel acel myero owiny lok oyotoyot, ento pe myero orune me gamone, dok bene myero odi kinigane. 20Pien kiniga pa dano pe cobo tic ma atir i nyim Lubaŋa. 21Wubol woko cen gin ducu me lewic ki tim maraco ma doŋ onya botwu, wugam lok pa Lubaŋa ma opito i iwu ki mwolo, pien twero laro tipowu. 22Ento wubed jo ma keto gin ma giloko i tic, pe wubed jo ma winyo awinya keken kun wubwolle kenwu. 23Pien ka ce dano mo obedo lawiny lok keken ma pe tiyo, ci bedo calo ŋat ma ŋiyo waŋe ma ginywale kwede i kiyo. 24Ento ka doŋ otyeko ŋine kekene, cito woko, wiye wil woko oyotoyot i calle ma en obedo ka nenone twatwal-li. 25Ento ŋat ma neno cik maber ma kelo kuc, ka ori iye, ma pe bedo calo ŋat ma winyo ka dok wiye wil woko, ento ŋat ma keto lok ma en owinyo i tic, gibimiye gum i gin ma en otiyo ducu.\\n26Ka ce dano mo otamo ni en ladini kun pe juko lebe, noŋo bwolle abwola kene ki i cwinye, dinine-nu konnye pe. 27Dini me ada maleŋ, ma cilo pe iye i nyim Lubaŋa Wonwa en ene: konyo litino kic ki mon ma coggi oto i kom can ma gitye kwede, ki gwokke ken i kom bal me lobo.","num_words":608,"character_repetition_ratio":0.037,"word_repetition_ratio":0.0,"special_characters_ratio":0.249,"stopwords_ratio":0.317,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Camuel 22 ACO85 - Daudi oa woko ki kunnu, ocito i - Bible Search\\n1 Camuel 21 1 Camuel 23\\n1 Camuel 22\\nGineko ajwagi pa Lubaŋa\\n1-Daudi oa woko ki kunnu, ocito i boro got ma tye Adulam. Ka omegine guwinyo pire, ki jo mukene me doggola pa kwarogi, gucito bote. 2Wa ki dano ducu ma can odiŋogi ki dano ma gucamo banya, ki dano ma piny oloyogi, gucokke botgi, en odoko ladit ma loyogi, obedo ki dano ma cok romo miya aŋwen.\\n3Daudi oa ki kunnu, ocito i Mijpe ma i lobo Moab. Owaco bot kabaka me Moab ni, “Alegi iwek wora ki maa gubed boti, nio ka abiŋeyo gin ma Lubaŋa bitiyo i koma.” 4Owekogi bot kabaka me Moab, ci gubedo kwede i kare ducu ma Daudi tye ka kanne i godi.\\n5Lanebi Gad dok owaco bot Daudi ni, “Pe ibed ka kanne i godi, A woko, icit i lobo Juda.” Mumiyo Daudi oa woko ki kunnu, ocito i buŋa Keret.\\n6Caulo onoŋo bedo i Gibea, i te yat anaŋa ma i kabedo mutiŋŋe malo. Cen mo ka obedo kunnu ki toŋŋe i ciŋe, kun luticce ducu gucuŋ cok kwede, owinyo ni ginoŋo kom Daudi ki jo ma gitye kwede. 7Owaco bot luticce ma gucuŋ i ŋete ni, “Tin wuwiny, wun jo pa Benjamin, Wutamo ni wod pa Yece bimiyo poto me apura bot ŋat acel acel i kinwu, ki poto olok? En biketowu ducu wubedo lulo dano alip nyo lulo dano miya, 8mumiyo wun ducu wupiro lok i koma? Pe tye ŋat mo mutito bota ni woda ocikke ki wod pa Yece. Pe tye ŋat mo ma cwinye cwer pira. Ŋat mo pe mutitta ni woda orubo cwiny dano ma yam laticca wek oliba, macalo i nino man.” 9-Doeg ma Laedom ogamo doge ki ka ma ocuŋ iye ka ŋet lutic pa Caulo, owacci, “An aye aneno wod pa Yece ka ocito Nob bot Akimelek wod pa Akitub, 10ci Akimelek openyo dog Rwot pire, dok omiye cam, ki pala lucwan pa Goliac ma Lapiliciti.”\\n11Kabaka ocwalo kwena pi lwoŋo ajwaka Akimelek wod pa Akitub ki ludoggola pa kwarone ducu, gin ajwagi pa Lubaŋa ducu ma gitye i Nob; ci gin ducu gubino bot kabaka. 12Caulo owaco ni, “Doŋ iwiny, in wod pa Akitub.” En ogamo ni, “An atye ene, rwoda.” 13Caulo openye ni, “Piŋo wupiro lok i koma, in ki wod pa Yece, dok imine cam ki pala lucwan, ka ipenyo dog Rwot pire, omiyo obino ka lweny i koma ki ka liba, macalo en tye ka timo i kare-ni?” 14Akimelek ogamo dog ka baka ni, “Kabaka, aŋa ma i kin luticci ma lagen macalo Daudi, ma obedo oru bene, dok ladit pa lugwok kwoni, dano ma giworo mada i odi? 15Tin aye tyen mukwono ma apenyo kwede dog Lubaŋa pire? Pe kumeno, ladit kabaka, Pe itam lok mo marac i koma nyo i kom jo me doggola pa kwarona, Pe aŋeyo lok mo wacel i kom lok ma iwaco-ni.” 16Kabaka owacce ni, “Ibito ada, Akimelek, in kacel ki jo me doggolawu ducu.” 17Ci kabaka owaco bot dano ma gigwoke ma gucuŋ cok kwede ni, “Wunek ajwagi pa Rwot woko, pien guribo ciŋgi ki Daudi. Giŋeyo ni olwi woko, ci pe gutito bota.” Ento lutic pa ka baka gukwero gudo kom ajwagi pa Rwot. 18Kabaka dok owaco bot Doeg ma Laedom ni, “In aye inek ajwagi-ni.” Ci Doeg ma Laedom oneko ajwagi ducu. I nino meno oneko dano pyeraboro wiye abic ma giromo ruko epod me boŋo camanini ma ajwagi pa Lubaŋa giruko-ni. 19Caulo dok omiyo gineko dano ducu ma i Nob ma gaŋ pa ajwagi; gityekogi woko ducu ki pala lucwan, co wa ki mon, litino ki litino lukere ma pud dot, kacel ki twoni dyaŋi ki kana ki romi-gu.\\n20Ento ŋat acel ki i kin awobe pa Akimelek wod pa Akitub obwot, nyiŋe Abiatar. Oriŋo olubo kor Daudi, 21ci otito bote ni, Caulo otyeko neko ajwagi pa Rwot woko. 22Daudi owaco bot Abiatar ni, “Onoŋo yam aŋeyo lokke wa i nino ma aneno Doeg ma Laedom kunnu. I nino-nu yam aniaŋ ni bitito bot Caulo ada. An aye akelo to man i kom doggola pa kwarowu. 23Doŋ ibed kweda, pe ilwor, pien ŋat ma mito neka noŋo mito neki bene. Ka ibedo kweda abigwoki maber.”","num_words":697,"character_repetition_ratio":0.059,"word_repetition_ratio":0.0,"special_characters_ratio":0.25,"stopwords_ratio":0.321,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Matayo 15 ACO85 - Luparicayo ki lupwony-cik gua ki i - Bible Search\\nKit kwer pa ludoŋo\\n1Luparicayo ki lupwony-cik gua ki i Jerucalem gubino bot Yecu, ci gupenye ni, 2“Piŋo lupwonnyeni pe gilubo kit kwer pa ludoŋo? Pien gicamo cam ma pe gulwoko ciŋgi.” 3Yecu odok iye botgi ni, “Piŋo wun kono pe wulubo cik pa Lubaŋa pi lubo kit kwerwu? 4-Pien Lubaŋa yam ociko ni, ‘Wor woru ki meni’, ka dok ni, ‘Ŋat ma loko lok marac i kom wonne nyo i kom minne myero ginek woko aneka.’ 5Ento wun wuwaco ni, ‘Ka dano mo owaco bot wonne nyo bot minne ni, Gin ma kono akonyi kwede doŋ amiyo woko bot Lubaŋa, en pe myero owor wonne.’ 6Kit meno pi kit kwerwu, wumiyo lok pa Lubaŋa doŋ odoko goro. 7Wun lugoba! Lanebi Icaya yam oloko i komwu kakare i kare ma en owacci, 8-‘Rok man kara giwora ki doggi nono,\\nento cwinygi pe i koma wacel; 9giwora nono,\\npwony ma gipwonyo obedo\\npwony ma mako kit pa dano.’”\\nGin ma balo dano\\n10Yecu olwoŋo lwak bote, ci owaco botgi ni, “Wuwiny lokka, ci wuniaŋ iye. 11Pe gin ma donyo i dog dano aye balo dano, ento kono gin ma a ki i dog aye balo dano.” 12Ci lupwonnye gubino guwacce ni, “Iŋeyo ni Luparicayo cwinygi ocwer twatwal i kare ma guwinyo lok ma in iwaco?” 13Yecu odok iye ni, “Kit ginapita ducu ma Wora ma tye i polo pe opito gibiputo woko ki lwite. 14-Wek gubedi; meno gin lutowaŋ ma gipeyo lutowaŋ wadigi. Ka ce latowaŋ peyo latowaŋ lawote, ci gin aryo ducu gibipoto woko i bur.” 15Ento Petero owacce ni, “Gony te lok me carolok man botwa.” 16Ci Yecu openyogi ni, “Wun kara peya wuniaŋ bene? 17Pe wuneno ni gin ma donyo i dog dano kato cito i ic, kit meno a ki kunnu kato woko? 18-Ento gin ma katti ki i dog a ki i cwiny dano, man aye balo dano. 19Pien gin ma a ki i cwiny dano aye tam maraco, nek, abor, cot, kwalo kwo, bedo caden me goba, yet. 20Magi aye gin ma balo dano; ento camo cam ma pe gilwoko ciŋ pe balo dano mo.”\\nNiye pa dako me Kanaan\\n21Ci Yecu oa ki kunnu, ocito wa i lobo ma tye cok ki Turo ki Cidon. 22Ci nen, dako mo ma en Lakanaan ma oa ki i lobo meno obino kun daŋŋe adaŋa ni, “Ai Rwot, Lakwar Daudi tima kica do; nyara tye ki cen, tye ka une marac twatwal.” 23Ento Yecu pe ogamo dog dako-nu kadi ki acel. Mumiyo lupwonnyene gubino gubako doggi bote ni, “Ryem dako ni ocit woko cen, pien tye ka daŋŋe yo tuŋ i ŋewa.” 24Yecu odok iye ni, “Yam giora bot jo Icrael keken, pien gitye calo romi murwenyo.” 25Ento dako-nu obino oguŋo i nyime, kun wacci, “Rwot, konya.” 26Ci Yecu odok iye ni, “Pe ber me kwanyo cam pa litino me bolone woko bot gwogi.” 27Dako-nu odok iye ni, “Rwoda, meno iwaco kakare. Kadi bed kumeno gwogi bene gicamo ŋide cam ma poto ki i wi meja pa ladit do.” 28Ka dok Yecu owaco bot dako-nu ni, “In dako-ni niyeni dit. Myero obed boti kit macalo imito.” Ci nyare otugi caŋ woko cut i cawa meno.\\nYecu ocaŋo lutwo mapol\\n29Yecu oa ki kunnu, omedde ki wotte, oŋolo ki i dog nam Galilaya. Ocito oito i wi godi matitino ci obedo kunnu. 30Ci lwak dano gukelo bote luput ki luŋolo, jo ma te lebgi oto, ki lutowaŋ, ki lutwo mukene mapol, gupyelogi piny ka tyen Yecu, ci en ocaŋogi. 31Mumiyo lwak guuro twatwal ka guneno lutelebgi oto guloko, jo ma ciŋgi okwe gucaŋ, jo ma tyengi oŋol guwoto, kadi wa lutowaŋ bene guneno piny; gupako Lubaŋa pa jo Icrael matek.\\nYecu omiyo cam ki jo alip aŋwen\\n32Yecu olwoŋo lupwonnyene bote ci owaco botgi ni, “Kica maka i kom lwak man, pien doŋ gubedo kweda kany pi nino adek, ma kun pe gitye ki cam mo. Pe amito ni acwalgi woko ki kec, miyo kec bwoyogi woko i yo.” 33Ci lupwonnye gudokke iye ni, “Kara man wabinoŋo mugati kwene ma twero romo lwak macalo man i tim kany?” 34Yecu openyogi ni, “Wutye ki mugati adi?” Gugamo ni, “Abiro, ki rec mogo matitino manok.” 35Ociko lwak ni gubed piny i ŋom, 36ci omako mugati abiro-nu ki rec bene, ka doŋ opwoyo, obaro igi, ci omiyogi bot lupwonnyene, ka lupwonnyene gumiyo bot lwak. 37Gin ducu gucamo guyeŋ; gucoko ŋide cam ma oloyogi, oromo adita abiro mupoŋ. 38Jo ma gucamo cam meno onoŋo giromo co alip aŋwen, ma pe gikwano iye mon ki litino. 39Lacenne ka doŋ ociko lwak, odonyo i yeya, ci ocito i lobo Magadan.","num_words":763,"character_repetition_ratio":0.044,"word_repetition_ratio":0.0,"special_characters_ratio":0.255,"stopwords_ratio":0.274,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Latitlok 9 ACO85 - Ento lok man ducu aketo i cwinya, - Bible Search\\nLatitlok 8 Latitlok 10\\n1Ento lok man ducu aketo i cwinya, kun aŋiyo ducu maber, kit macalo jo ma kitgi atir ki jo ma luryeko kacel ki gin ma gutiyo ducu gitye i ciŋ Lubaŋa; kono obedo mar nyo adagadaga, pe tye dano mo ma ŋeyo. Dok gin ducu ma pud tye obedo gin ma konnye pe, 2pien kit can acel bipoto i komgi ducu, bipoto i kom jo ma kitgi atir kacel ki i kom jo ma gin lutim maraco, i kom jo mabeco ki i kom jo maraco, i kom jo maleŋ ki i kom jo ma komgi ki keni, i kom ŋat ma tyero gitum ki i kom ŋat ma pe tyero gitum. Can man poto i kom dano maber ma rom aroma ma opoto i kom ŋat ma labalo; ki ŋat ma kwoŋo kwoŋ rom ki ŋat ma lworo kwoŋo kwoŋ. 3Man aye gin marac ma nen i gin ducu ma tye ka timme i lobo-ni; kit can acel bino pi jo ducu. Dok cwiny dano ducu opoŋ ki gin marac, dok apoya bene tye i cwinygi i kare me kwogi ducu, ka lacen gin bene gito woko. 4Ento ŋat ma oribbe ki jo makwo ducu bedo ki gen, pien gwok makwo ber kato labwor muto. 5Jo makwo giŋeyo ni gibito, ento jo ma doŋ guto woko pe giŋeyo gin mo, dok bene pe doŋ gitye ki bakacic ma gibilimo, dok wi dano wil i komgi woko matwal. 6Pe doŋ gitye ki dul mo ma gibinywako ki jo mukene matwal i tic ducu ma gitye ka tiyone i lobo-ni, pien mar megi ki adagadagagi kacel ki miti ma onoŋo gitye kwede ducu otyeko gik woko licwic.\\n7Doŋ icit icam kwonni ki yomcwiny, dok imat koŋo vinoni ma noŋo cwinyi yom ata; pien Lubaŋa otyeko pwoyo gin ma itiyo.\\n8Ruk ginaruka matar kare ducu, ma pe iken wiro wii ki moo bene.\\n9Bed ki yomcwiny kacel ki dako ma imaro, i mwaka me kwoni ducu ka pud ikwo, ki i ticci ma gimiyi ma iri kwede i lobo-ni, pien meno aye dul ma gipoko boti i kwoni ma konnye pe-ni i ticci ma it ye ka tiyone i lobo. 10Kit gin mo keken ma inoŋo oye ciŋi me atiya, ti ki tekki: pien tic nyo tam nyo ŋec nyo ryeko mo doŋ pe i lyel, ka ma ibecito iye-ni.\\n11Dok aneno ni ŋat madwir pe loyo ŋwec, ŋat matek bene pe en aye ma loyo lweny, pe ŋat maryek aye ma noŋo kwon ma myero ecam, kadi jo ma tye ki ŋec matut pe gin aye ma ginoŋo lonyo madwoŋ, nyo jo makwiri i tic pe gin aye jo ma gipwoyogi; ento kare kacel ki gumkom poto i komgi ducu. 12Dano acel acel pe ŋeyo bino pa nino ma mere. Dano obedo macalo rec ma gimakogi ki obwo pi gum marac, dok calo winyo ma gimoko i owic; dano bene gimakogi ki owic i kare marac, ma tuggi poto i komgi woko oyotoyot.\\nRyeko loyo tekkom\\n13Dok bene aneno kit labol man kit macalo ryeko tye kwede i lobo, ci onen madit mada ki tuŋ bota. 14Yam tye gaŋ mo matidi ki jo manok keken ma gibedo iye; ci kabaka mo madit obino omonyo gaŋ meno kun mito mayone woko, ci ocako toro cel lobo matek orumo gaŋ meno woko dyere. 15Ento dano ma lacan maryek i gaŋ meno aye ma olaro gaŋ meno ki ryekone. Ento pe tye ŋat mo kadi ki acel ma wiye opo i kom dano meno ma lacan. 16Ento awaco ni ryeko loyo tekkom, kadi bed gicayo ryeko pa dano ma lacan ca, dok bene ŋat ma owinyo lokke peke.\\n17Ka iwinyo lok pa ŋat maryek mot laliŋ, ber kato ma ibedo ka winyo lok pa laloc ma daŋŋe kwede adaŋa i kin lumiŋ. 18Ryeko ber loyo jami lweny, ento labalo acel keken twero balo lwak jami mabeco mapol ata.","num_words":649,"character_repetition_ratio":0.047,"word_repetition_ratio":0.0,"special_characters_ratio":0.243,"stopwords_ratio":0.359,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Camuel 6 ACO85 - Daudi dok ocoko lulweny mabeco ma - Bible Search\\n2 Camuel 5 2 Camuel 7\\n2 Camuel 6\\nDaudi ocito ka omo canduk pa Rwot\\n(1 Tek 13.5-14)\\n1Daudi dok ocoko lulweny mabeco ma giyerogi ki i kin jo Icrael ma giromo alip pyeraŋwen. 2-Ci Daudi ocako a ki jone ducu ma gitye kwede, gucito i Baale-juda ka omo canduk pa Lubaŋa, ma gilwoŋo ki nyiŋ Rwot me mony ma bedo wi komkerre malo ka wi lukerubi. 3-Gutiŋo canduk i wi gadigadi manyen, ci gukelo woko ki i ot pa Abinadab, ma gaŋŋe onoŋo tye i wi got-ti, Uja ki Akio, ma gin awobe pa Abinadab, aye gubedo ka leko twoni ma ywayo gadigadi manyen-ni 4ma gitiŋo ki canduk pa Lubaŋa, kun Akio aye telo nyime. 5Daudi ki jo me ot pa Icrael ducu gubedo ka yarre ki myel ki yomcwiny i nyim Lubaŋa ki kero komgi ducu, ki wero wer, ki go yo opuk ki naŋa ki ajaa ki bul ki atego agoya-gu.\\n6Ka guo i laro moyo pa Nakon, ci Uja ocwalo ciŋe, ogudo kom canduk pa Lubaŋa, omako kome, pien onoŋo twoni gucato, 7ci kiniga omako Lubaŋa i kom Uja, oneke woko ki kunnu, pien onoŋo oketo ciŋe i kom canduk; ci oto woko ki kunnu i ŋet canduk pa Lubaŋa. 8Kiniga omako Daudi pien Rwot otugge i kom Uja; mumi yo kabedo-nu gilwoŋo ni Perej-uja nio wa onyoo. 9Daudi obedo ki lworo i kom Rwot i nino meno; owacci, “Canduk pa Rwot doŋ gibitero bota niŋniŋ?” 10Kit meno omiyo Daudi okwero tero canduk pa Rwot i gaŋ kalle; ento oŋak kwede woko, otero i ot pa Obededom ma jo Gat. 11-Canduk pa Rwot obedo i ot pa Obed-edom pi dwe adek; ci Rwot omiyo gum bot Obed-edom ki jo ma i ode ducu.\\n(1 Tek 15.1–16.6)\\n12Ka gitito bot Daudi ni, “Rwot omiyo gum i kom jo ma i ot pa Obededom ki gin ducu ma tye bote, pi canduk pa Lubaŋa,” omiyo Daudi ocito ka omo canduk ki i ot pa Obed-edom ci okelo i gaŋ kalle ma cwinye yom matek. 13Ka jo ma gutiŋo canduk pa Rwot gudako tyengi ki wot tyen abicel, ci Daud i otumo twon ki romo mucwe bot Rwot: 14Lacen ocako myel i nyim Rwot ki tipo kome ducu, kun noŋo otweyo pyere ki epod me boŋo camanini. 15Kit meno Daudi ki jo me ot pa Icrael ducu gukelo canduk pa Rwot i Jerucalem ki waya ki kuto bila.\\n16Ka canduk pa Rwot obino i gaŋ kal pa Daudi, ci Mikal ma nya pa Caulo obolo wane ki i waŋ dirica, ci oneno ka Daudi pye kirre ki myel i nyim Rwot; ci obedo ka caye ki i cwinye. 17Gukelo canduk pa Rwot wa paco, ci gucibo i kabedone, ma en kema ma Daudi onoŋo oguro pire. Daudi ocako tyero gitum awaŋa mapol ki gityer lakwecwiny i nyim Rwot. 18Ka Daudi otyeko tyero gitum awaŋa-gu ki gityer lakwecwiny, ci olamo gum i kom lwak i nyim Rwot me mony. 19-Lacen opoko cam bot lwak ducu, bot jo Icrael ma gucokke ducu, co wa ki mon. Dano acel acel gimiye mugati acel, riŋo mucekke, ki poki olok mutwo. Ka lwak gucako ket, kun ŋat acel acel dok i gaŋŋe.\\n20Ka Daudi odok cen ka lamo gum i kom jo ma i ode, Mikal nya pa Caulo okato woko ka jole, ci owaco bote ni, “Kabaka me Icrael tin oketo deyo i kome kene ba! Pe tin obumo kome i waŋ aŋeca magi ducu! Kabaka obedo macalo ŋatti mo ma lamalgaŋ ata ma lewic pe mako, ma pe obumo wa kome bene.” 21Daudi ogamo dog Mikal ni, “An abedo ka myel i nyim Rwot, ma oketo an abedo kabaka ma ka woru, kun aloyo ode ducu. En oketa abedo laker ma loyo jo Icrael, ma lwak pa Rwot. Abimyelo myel ki yomcwiny i nyim Rwot. 22An amito abed yot makato man, wek abed ginanyerani; ento aŋeca ma iloko i komgi-ni aye dok gibiketo deyo i koma makato.”\\n23Mikal nya pa Caulo pe onywalo latin mo, nio ka oto.","num_words":664,"character_repetition_ratio":0.068,"word_repetition_ratio":0.0,"special_characters_ratio":0.252,"stopwords_ratio":0.297,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"“Lubanga aye mar”—1 Jon 4:8 | Pwony me Anyama\\nWi Lubele | Novemba 2015\\nKWAN I LEB Acholi Albanian American Sign Language Amharic Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Baoule Batak (Toba) Bengali Bicol Bislama Brazilian Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga (Malawi) Chitumbuka Chiyao Chuvash Colombian Sign Language Croatian Czech Danish Drehu Dutch Efik English (Leb Muno) Estonian Fijian Finnish Finnish Sign Language French Georgian German Grik Guarani Gujarati Gun Haitian Creole Hausa Hiligaynon Hindi Hiri Motu Hungarian Ibru Icelandic Igbo Iloko Indonesian Isoko Italian Italian Sign Language Japanese Japanese Sign Language Javanese Kannada Kazakh Kikamba Kikuyu Kinyarwanda Kirghiz Kiribati Kirundi Kisi Korean Krio Latvian Lhukonzo Lithuanian Luganda Luo Macedonian Malagasy Malay Malayalam Marathi Maya Mexican Sign Language Mixe Mongolian Moore Ndebele (Zimbabwe) Nepali Norwegian Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Portuguese Punjabi Quechua (Bolivia) Quichua (Imbabura) Romanian Runyankore Russian Russian Sign Language Samoan Sango Serbian Serbian (Roman) Shona Sidama Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swedish Tagalog Tajiki Tamil Tatar Telugu Thai Tigrinya Tiv Tok Pisin Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wolaita Yoruba Zande Zapotec (Isthmus) Zimbabwe Sign Language\\nJehovah Obedo Lubanga ma Lamar\\n“Lubanga aye mar.”—1 JON 4:8, 16.\\nWER: 18, 91\\nI yo ma nining ma mar pa Lubanga gudo kwede anyim pa jo ma gimito timo jami matir dok bene ma gitye luwiny?\\nJehovah onyuto marre pi lubalo nining?\\nKer pa Meciya obedo ka timo gin ango ma miyo ibedo ki gen ni obedo yub me mar ma Lubanga oketo pi dano?\\n1. Lubanga tye ki kite mene ma pire tek loyo, dok ngec man weko itamo i kome nining?\\nBAIBUL ma Jehovah ocoyo pi teko pa cwiny maleng-ngi wacciwa ni: “Lubanga aye mar.” Pe waco mere keken ni mar obedo kite acel ma pire tek ki kin kite mapol ento ni meno ‘Lubanga aye mar.’ (1 Jon 4:8) Mar obedo kite acel madit dok ma pire tek loyo. Jehovah pe tye ki mar keken ento en tye lanen maber me mar. Pud dong watye ki pwoc madit ya me ngeyone ni Ngat ma Ocweyo polo ki lobo kacel ki jami ducu makwo-ni obedo Lubanga ma lamar! Mar aye weko en timo jami ducu.\\n2. Mar pa Lubanga miniwa gen ango? (Nen cal ma tye i pot karatac man.)\\n2 Jehovah tye ki cwiny me kica ki mar i kom cwecce. Mar ma en tye kwede piwa miniwa gen ni yubbe pi dano wang ma ocobbe i yo ma pud dong ber loyo. Adwogine bikelo yomcwiny madit bot jo ducu ma gitye i te locce. Me labolle, pi mar ma Jehovah tye kwede, en “otyeko moko nino ma en bingolo iye kop i kom dano ducu ma i lobo i kit ma atir, kun dong oyero dano ma myero ongol kop ma ka-kare,” Yecu Kricito. (Tic 17:31) Watye ki gen ni ngolo kop man wang ma otimme. Ngolo kop man bikelo anyim mamwonya mari nakanaka pi jo ma gimito timo jami matir dok bene gitye luwiny.\\nGIN MA TEKWARO PA DANO NYUTO\\n3. Ka Lubanga onongo pe maro dano, itamo ni kwo onongo bibedo nining?\\n3 Go kong kit ma kwo onongo bibedo kwede ka Lubanga pe maro dano. Dano onongo gibimedde ki loyo luwotgi pienni nongo Catan Larac-ci, lubanga ma pe lamar dok ma cwinye col-li aye doro jami ducu ma gitimo. (2 Kor. 4:4; 1 Jon 5:19; kwan Niyabo 12:9, 12.) Man nyuto ni anyim pa dano onongo bibedo marac dok malik adada labongo mar pa Lubanga.\\n4. Pingo Jehovah oye ni kijem i kom locce matir?\\n4 I kare Larac-ci tye ka jemo i kom twero me loc pa Jehovah, en obwolo lunyodowa mukwongo me jemo bene. Man te lokke ni Catan onongo tye ka wacci locce bibedo ber loyo pa Jehovah, Lacwecwa. (Acak. 3:1-5) Kadi bed ni Jehovah oweko Catan ni kong olo lobo me moko ka lokke-ni tye ada, ento en oweko pi tutunu. Pi ryekone madit, Jehovah omiyo kare muromo me nyutone atir ka maleng ni loc mo keken pe twero kelo adwogi maber kono ka locce keken. Deno can malit ma dano guwok ki iye nicakke wacon moko ni dano nyo Catan pe gitwero loyo loc i yo maber kit ma mitte kikome.\\n5. Jami ma obedo ka timme ite kwaro pa dano moko gin ango?\\n5 Pi mwaki 100 mukato angec, dano makato milion 100 kulu guto i lweny mapol ma lobbe mapat pat gulwenyo. I kareni, lobo tye ka balle medde ameda. Man aye gin ma Lok pa Lubanga owaco wacon ni bitimme “i kare me agikki” me lobo man pien “jo maraco ki jo ma lugoba gibimedde ki bedo marac makato kare.” (2 Tem. 3:1, 13) Jami ma gubedo ka timme i tekwaro pa dano gimoko labongo akalakala lok ma kicoyo i Baibul, ma waco ni: “Ai Rwot [Jehovah], angeyo ni dano pe loyo kwone kene nio i agikkine; pe tye ngat mo ma tye ki twero me loyo kwone.” (Jer. 10:23) Jehovah pe ocweyo dano ki kero nyo twero me bedo ka lone kengi labongo en.\\n6. Pingo Lubanga oye ni jami maraco myero omedde?\\n6 Medo i kom meno bene, me nyutone ni loc pa dano konye pe, Lubanga oweko ni jami maraco myero kong omedde pi kare mo me moko ni en keken aye etwero loc pi naka. Man tye caden ma moko labongo gung cwiny ni loc pa Lubanga keken aye keliwa adwogi maber. I kare me anyim, Lubanga bijwayo tim maraco ducu medo ki jo ma gikelo. I nge meno, ngatti mo keken ma ocako pyem pi dit wiye i kom loc me mar ma Lubanga loyo kwede ki dano, ci en bicamo anywarne pien Jehovah pe dong biye kodi pyem ma kit meno. En bijwero lujemo ma kit meno oyotoyot adada dok en bitic ki jami ma obedo ka timme i tekwaro pa dano macalo caden, kun pe dong biye ni lujemo magi dok gucak timo jami maraco.\\nJEHOVAH ONYUTO MARRE NINING?\\n7, 8. I yo macalo mene ma Jehovah onyuto kwede ki marre madit?\\n7 Jehovah onyuto marre madit-ti i yo mapol mapat pat. Me labolle, nen kong kit ma en ocweyo kwede polo ki lobo i yo me aura. Tye yogo nyo yago bilion ki bilion mapol ata, ma yogo acel acel tye ki lakalatwe kacel ki jami ma gitye i dan polo bilion mapol adada. I Yogo me Lakalatwe, tye iye ceng, dok labongo ceng pe tye gin mo keken ma twero kwo i lobo kany. Jami magi weng ginyuto ni Lacwec tye dok en tye ki kite mapol mapat pat calo teko, ryeko, ki dong mar. Ada, “Cakke i kare ma giketo lobo, kit pa Lubanga ma onongo pe nen dong onen, kun gingeye i jami ducu ma en otiyo, en aye tekone ma pe gik, ki dit ma en Lubanga tye kwede.”—Rom. 1:20.\\n8 I lobo kany, Jehovah ocweyo jami ducu ma mitte wek cwecce gukwo. Pi dano, en ocweyo paradic mamwonya dok ocweyo adamgi kacel ki komgi labongo roc wek gukwo pi naka. (Kwan Niyabo 4:11.) Medo i kom meno, “en miyo cam bot gin makwo ducu, pien mar mere ma pe lokke bedo nakanaka.”—Jab. 136:25.\\n9. Mapat ki mar, Jehovah i kine mukene winyo nining ki dok pingo?\\n9 Kadi bed Jehovah onyuto ni etye Lubanga ma lamar, ento en bene onyuto ni edag gin marac. Me labolle, Jabuli 5:4-6 oloko i kom Jehovah ni: “In pe Lubanga ma cwinye bedo yom pi tim maraco . . . idag lutim maraco ducu.” Dok bene omedo ni: “Rwot [Jehovah] icayo jo ma gin lutim bwami ma gineko dano kun gin lubwola kwede.”\\nAGIKKI ME TIM MARACO DONG COK\\n10, 11. (a) Gin ango ma Jehovah bitimone i kom jo maraco? (b) Mot ango ma Jehovah bimiyone bot jo ma gin lugen?\\n10 Pien en Lubanga ma lamar dok dag tim maraco, Jehovah oketo yub me jwayo jami maraco ki i lobo kacel ki polo ka nongo pyem ma kikelo i kom twero me locce-ni kicobo kit ma en mito kwede. Lubanga ocikke ni: “Lutim maraco gibityekogi woko; ento jo ma gigeno Rwot [Jehovah] gibicamo lobo. Odong kare manok, ci dano marac dong bibedo pe matwal; . . . lukwor pa Rwot [Jehovah], gibito gitum woko macalo lum i olet dyang, gibiduny woko calo yito ma duny.”—Jab. 37:9, 10, 20.\\n11 Ki tungcel bene, Lok pa Lubanga ocikke ni: “Jo ma kitgi atir gibicamo lobo, dok gibibedo iye matwal.” (Jab. 37:29) Jo magi ma kitgi atir-ri ‘gibibedo ki yomcwiny pi kuc madwong ma gibilimo.’ (Jab. 37:11) Gin man wang ma otimme pien Lubangawa ma lamar-ri pol kare timo jami me cobo miti pa luticce ma lugen bote. Baibul wacciwa ni: “En bijwayo pig wanggi woko ducu. To bene dong bibedo pe, kadi kumo nyo koko, nyo arem, pien gin macon dong ducu gurwenyo woko matwal.” (Yabo 21:4) Anyim mamwonya pud dong tye ka kuro jo ma gitye ki pwoc pi mar pa Jehovah dok giye ni en Lalocgi!\\n12. Anga ma kiromo wacone ni obedo “dano ma pe ki bal mo”?\\n12 Lok pa Jehovah waco ni: ‘Nen dano ma pe ki bal mo, dok inen dano ma cwinye atir; en bibedo ki kuc i anyim. Ento jo ma lubalo gibityekogi woko liweng; ki jo maraco bene gibijwerogi woko.’ (Jab. 37:37, 38) “Dano ma pe ki bal mo” bedo ki ngec i kom Jehovah gin ki Wode dok timo miti pa Lubanga labongo dic. (Kwan Jon 17:3.) Ngat ma kit meno tero lok ma i 1 Jon 2:17 calo gin ma pire tek, ma wacci: “Lobo tum woko ki mitine ducu; ento ngat ma tiyo gin ma Lubanga mito ri nakanaka.” Ka agikki me lobo man woto ki nyiko cok, Lokke cuko cwinywa ni “kur [gen] Rwot [Jehovah], dok ilub cikke.”—Jab. 37:34.\\nKIT MA LUBANGA ONYUTO KWEDE MAR MADIT\\n13. Jehovah onyuto mar madit nining pi dano ma gin lubalo?\\n13 Kadi bed ni watye ki roc, wan pud waromo ‘lubo cik pa Jehovah.’ Watwero bene bedo ki wat macok ki Jehovah pien en tye ki mar madit i komwa. En omiyo Yecu Kricito me to macalo ginkok wek oyab yo bot jo ducu ma gin luwiny me bedo agonya ki i bal kacel ki to ma gulako ki bot Adam. (Kwan Jo Roma 5:12; 6:23.) Jehovah oketo genne ducu i kom Wode acel keken ma ocweyo en kikome, ma obedo lagen bote ki i polo pi mwaki mapol ata-ni. Macalo Wego ma lamar, Lubanga iye owang adada ma lubbe ki kit ma kitero kwede ki Yecu i yo marac i kare ma en tye i lobo kany. Ento, Yecu obedo lagen kun ilo malo twero me loc pa Lubanga dok onyuto ni dano ma pe ki roc romo gwoko gennene bot Jehovah kadi bed ni tye i kwo matek.\\nPi marre, Lubanga ocwalo Wode i lobo (Nen paragraf me 13)\\n14, 15. Gin ango ma to pa Yecu otimo pi dano?\\n14 Yecu ogwoko gennene dok oilo malo twero me loc pa Jehovah i kare ma tye i atematema magwar dok obedo lawiny bot Wonne nio wa i to. Omyero wabed ki pwoc madit pien pi tone, Yecu bene oculo wel ginkok ma mitte me koko dano ki i bal kacel ki to dok man oyabo yo botwa wek wanong kwo ma pe tum i lobo manyen ma Lubanga ocikke me kelone. Lakwena Paulo oloko i kom mar ma Jehovah gin ki Yecu gunyuto ma lubbe ki ginkok-ki kun waco ni: “I kare ma yam pud wagoro, ma kare dong oromo, Kricito oto pi dano ma pe gilworo Lubanga. Kadi pi ngat ma kite atir, bedo tek twatwal bot dano mo me to pire. Gwok nyo ka obed dano ma kite ber, ngat mo twero diyo cwinye me to pire. Ento Kricito yam oto piwa i kare ma pud wan lubalo; meno nyuto kit mar ma Lubanga marowa kwede.” (Rom. 5:6-8) Lakwena Jon ocoyo ni: “Gin ma yam onyuto marre botwa en ene, Lubanga ocwalo Wode acel keken i lobo wek omi wabed kwo pire. Man en aye mar, pe ni wan wamaro Lubanga, ento en aye omarowa, ci ocwalo Wode me bedo gin me kwanyo bal woko ki i komwa.”—1 Jon 4:9, 10.\\n15 Ma lubbe ki mar Lubanga tye kwede pi dano, Yecu owaco ni: “Lubanga con omaro lobo [dano ma myero kikokgi] kumeno, omiyo iye Wode acel keken, wek dano ducu ma ye en owek to, ento obed ki kwo ma pe tum.” (Jon 3:16) Mar ma Lubanga tye kwede pi dano dit mada, ma man pe ogenge i kom timo jami mabeco bot dano kadi bed ni onongo kelo bote arem cwiny. Marre ri nakanaka. Wabijenge i kom marre kare ducu. Paulo ocoyo ni: “Angeyo ada ni, kadi to, kadi kwo, kadi lumalaika, kadi luloc, kadi gin ma tye i kare man, kadi gin ma mito bino, kadi teko, kadi gin ma tye malo, kadi gin ma tye piny, kadi ki gin mo keken i kom ginaketa ducu, pe bibedo ki twero mo me pokowa woko ki i kom mar pa Lubanga ma tye i Kricito Yecu Rwotwa.”—Rom. 8:38, 39.\\nKER PA LUBANGA TYE KA LOC I KARENI\\n16. Ker pa Meciya obedo gin ango, dok Jehovah omiyo twero me loyo Ker meno bot anga?\\n16 Ker pa Meciya, ma obedo gamente pa Lubanga-ni tye gin mukene ma moko ni Jehovah maro dano. Jehovah dong oweko ni Wode aye olo gamente man, pien Yecu Kricito maro dano dok opore me bedo laloc. (Car. 8:31) Ka kicerogi, jo 144,000 ma gibiloc kacel ki Yecu-ni gibicito ka loc i polo ma nongo gitye ki ngec muromo pienni kong gukwo macalo dano i lobo kany. (Yabo 14:1) Kerri obedo wi lok madit ma Yecu obedo ka pwonyone dok en opwonyo lupwonnyene me lega ni: “Wonwa ma tye i polo, giwor nyingi maleng. Ker meri obin; giti gin ma imito i lobo kit ma gitiyo i polo.” (Mat. 6:9, 10) Watye ka kuro cobbe pa lega meno, ma man bibedo i kare ma nongo Ker pa Lubanga bikelo mot mapol bot jo ma gin luwiny!\\n17. Apokapoka ango ma tye i kin loc pa Yecu ki loc pa dano ma lubalo-ni?\\n17 Apokapoka madit adada tye i kin loc pa Yecu ka iporo ki loc pa dano, loc pa dano oweko lwak dano milion mapol ata guto i lweny mapat pat. Yecu tamo pi jo ma en loyogi dok nyuto kit mamwonya pa Lubanga, tutwalle mar. (Yabo 7:10, 16, 17) Yecu owaco ni: “Wubin bota, jo ducu muol ki ma yec onurowu, ci abimiyo wuywe. Wuting yatta, ci wupwony kita, pien an awor, dok amwol bene i cwinya, mumiyo wun bene wubilimo yweyo i cwinywu. Pien yatta yot, ki yecca bene pe pek.” (Mat. 11:28-30) Man pud dong miniwa gen madit ya!\\n18. (a) Ngo ma Ker pa Lubanga obedo ka timone nicakke i kare ma kiket kwede? (b) Gin ango ma wabinyamo i pwony ma lubo man?\\n18 Baibul nyuto ni Ker pa Lubanga ma tye i polo-ni kiketo i kare ma Yecu ocako loc i 1914. Nicakke i kare meno, kibedo ka coko kacel jo ma gibiloc kacel ki Yecu i polo kacel ki “lwak dano mapol ata” ma gibiwot ki i agikki me lobo man ci gidonyo i lobo manyen ma Jehovah ociko pire. (Yabo 7:9, 13, 14) I kareni, lwak dano mapol ata-ni welgi rom mene? Gin ango ma Lubanga mito ni gutim? Pwony ma lubo man bigamo lapeny magi.\\nCOVER SUBJECT Lubanga Neno Lweny Nining?\\nCOVER SUBJECT Kit ma Lubanga Onongo Neno ki Lweny i Kare pa Jo Icrael\\nCOVER SUBJECT Kit ma Lubanga Onongo Neno ki Lweny i Cencwari me Acel\\nCOVER SUBJECT Kit ma Lubanga Neno ki Lweny i Kareni\\nPwony Latinni me Tic pi Jehovah\\nPwony Latinni me Mwaka Apar ki Wiye me Tic pi Jehovah\\nTika ‘Imaro Lawoti Macalo Imarre Keni’?\\nMwaka Miya Acel i Te loc me Ker pa Lubanga!\\nText Yero Bukke me kompiuta me akwanya WI LUBELE Lubanga Neno Lweny Nining?\\nLubanga Neno Lweny Nining?\\nWI LUBELE Lubanga Neno Lweny Nining?","num_words":2587,"character_repetition_ratio":0.048,"word_repetition_ratio":0.0,"special_characters_ratio":0.243,"stopwords_ratio":0.303,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 31 ACO85 - I nino dwe acel, dwe me adek, i - Bible Search\\nEjekiel 30 Ejekiel 32\\nCan ma bipoto i kom Parao kacel ki jone\\n1I nino dwe acel, dwe me adek, i mwaka me apar wiye acel, Rwot oloko kweda. Owacci, 2“Wod pa dano, wac bot Parao kabaka me Ejipt ki bot lwakke ni,\\n“In mono giporo ditti ki dit pa aŋa?\\n3Nen, abipori ki yat cedar me Lebanon,\\nma jaŋe oluk dok tipone bene calo buŋa,\\nma odoŋo mabor adada,\\nwiye kikome bor oo wa i kin pol.\\n4Pii onoŋo tye omiyo yat meno odoŋo,\\ndok bene obedo ka cwinyo pii ma tye i te ŋom.\\nGibedo ka onyo pil i kabedo ka ma onoŋo yat tye ka doŋo iye,\\nka gumiyo ora kulu-gu gumol,\\npiine ocito i te yadi ducu ma i buŋa.\\n5En aye mumiyo yatte odoŋo woko mabor\\nma okato yadi ducu ma gidoŋo i buŋa woko;\\njaŋe odoŋo maboco dok mapek,\\npi pii mabup ma onoŋo tye i pote.\\n6Winyo ducu me polo gigero odigi i jaŋe;\\nki lee tim ducu ginywalo litinogi i te tipone,\\ndok rok madito me wi lobo ducu giywe i te tipone.\\n7Onoŋo nen maber mada i ditte,\\nki i boco me jaŋe ducu;\\npien lwite odonyo piny i ŋom ka ma pii mabup tye iye.\\n8-Yadi cedar ma gudoŋo i poto pa\\nLubaŋa pe gitwero pyem kwede,\\nkadi ki yadi ma gudoŋo maboco\\nbene pe gitwero poro kwede.\\nPe tye yadi ma komgi pwot\\nma giporo ki jaŋe wacel.\\nPe tye yat mo i poto pa Lubaŋa\\nma onoŋo nen ber calo eno\\n9Aketo obedo ma nen maber,\\nma jaŋe ojany woko i kabedo ducu.\\nYadi ma i Eden ducu doŋ nyeko omakogi woko i kome,\\ngin yadi ma onoŋo yam gitye i poto pa Lubaŋa-ni.”\\n10“Pi meno, Rwot Lubaŋa owaco kuman ni, Kit macalo yat meno odoŋo mabor, wiye oo wa i kin pol, ka doŋ ocako wakke ki i cwinye pi berre-ni, 11mumiyo an doŋ akwero yat meno woko, am iyo woko bot laloc me rok mukene. En bitic ki yat man i kit yo ducu ma lubo rac kite. 12Lurok, ma gin jo mager adada ma gikato rok mukene ducu, gibitoŋo yat meno gireto woko i ŋom ka doŋ giweko kunnu. Jaŋe bipoto i wi godi ki i nota ducu, ci gibitur woko lirum i dye kulu ma gimol i lobo ducu. Mumiyo jo ducu ma gibedo i wi lobo gibia woko ki i te tipone giweko yat meno. 13Winyo bibino gibedo i kom yat mupoto-ni, ki lee tim bene gibibedo ka wot ki i wi jaŋe mutur-ri. 14Man ducu bitimme wek yadi ducu ma gidoŋo ka ŋet pii pe gudoŋ maboco twatwal, dok bene pe wigi oo wa i kin pol, wek yat mo ki i kin yadi ducu ma cwiyo pii pe odoŋ maboco calo gin. Gin ducu mere gin luto keken calo dano, ma ka guto myero gudony piny i lyel i lobo pa jo muto ka ribbe ki jo muto ma tye kunnu.”\\n15Rwot Lubaŋa owaco kuman ni, “I nino ma yat meno doŋ odonyo piny i lobo pa jo muto, abimiyo pii ma tye ii te ŋom ume ci kumo pire. Abijuko kulu madoŋo-gu woko ducu, miyo ora kulu ducu doŋ pe bimol kato woko, Pi yat meno abimiyo piny cido woko i kom got Lebanon ci amiyo yadi ducu ma doŋo i buŋa two woko. 16I kare ma abicwalo en kwede me cito i lobo pa jo muto, mor me potone keken bimiyo rok ducu yeŋŋe, Yadi ducu me Eden, ki yadi ducu me Lebanon ma gibeco adada, ki yadi ducu ma gicwiyo pii, gibikweyo cwinygi i lobo ma tye piny. 17Gin bene gibicito piny kacel kwede, me bedo ki jo ma yam doŋ gityeko nekogi woko i lweny-nyi, Iyo, jo ducu ma gitye i kin lurok ma yam gibedo i te tipone gibito.\\n18“Yat ma giloko i kome-ni en aye kabaka me Ejipt ki lwakke ducu. Kadi bed yadi me Eden onoŋo pe gitye kit meno i deyo ki i bocogi, gibikelo in ibedo kacel ki yadi me Eden idonyo i lobo ma tye piny; ci ibiribbe ki jo ma pe gilirogi dok ki jo ma yam ginekogi i lweny.” Man Rwot Lubaŋa ma owaco.","num_words":668,"character_repetition_ratio":0.052,"word_repetition_ratio":0.0,"special_characters_ratio":0.245,"stopwords_ratio":0.328,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Camuel 17 ACO85 - Akitopel dok owaco bot Abcalom ni, - Bible Search\\n2 Camuel 16 2 Camuel 18\\n2 Camuel 17\\nKucai obalo tam me ryeko pa Akitopel\\n1Akitopel dok owaco bot Abcalom ni, “Wek ayer dano alip apar wiye aryo, wek an kikoma acak wot me lubo kor Daudi tin, i dyewor. 2Abio bote ma noŋo pud ool woko, ma tamme bene goro; wek atugi baŋo kome woko, ci jo ma gitye bote ducu gibiriŋo woko. Abineko en kabaka keken, 3ci abidwoko lwak ducu boti, macalo nyako ger ma bino paco bot cware, Tye dano acel keken ma imito neko, ci lwak ducu gibibedo ki kuc.” 4Tam meno me ryeko oyomo cwiny Abcalom ki ludoŋo pa jo Icrael ducu.\\n5Abcalom dok owacci, “Wulwomja Kucai La-arki bene, wek wawinyu bene gin ma en biwaco.” 6Ka gilwoŋo Kucai, obino bot Abcalom, ci Abcalom owacce ni, “Akitopel owaco kuman kuman, wabitic ki kit tamme-ni? Ka pe, ci in iwaci.” 7Kucai owaco bot Abcalom ni, “Tam ma Akitopel okeloni pe ber.” 8Kucai dok omedde ki lokke ni, “In iŋeyo maber ni, woru ki jone ducu gin lulweny matego, gin gitwoni ma lugero magwa, macalo ŋuu ma ger pi litinone ka gimako i tim. Dok pud amedo ni, woru oyita lweny, en pe twero buto ki lwak kacel i dyewor. 9Nen ba, kadi wa kombeddi en tye mukanne woko i bur kaikene, nyo i kabedo mo kunnu. Ka ce owinnye ni jo mogo ginekogi woko ki i lweny mukwoŋo-ni, ka dano mo owinyo biwacci, gibedo ka neko dano ma gubedo ka lubo kor Abcalom. 10Ci kadi bed dano mo yam oteka lweny, ma cwinye nwaŋ macalo cwiny labwor, cwiny me lworo bimiyo kome to woko lirut; pien jo Icrael ducu giŋeyo ni woru oyi ta lweny, ki jone ma gitye bote ducu gin oteka lweny. 11Ento an amiyo tamma kit man ni, wek jo Icrael ducu gucokke boti, cakke ki i Dan nio wa i Beer-ceba, wek gubed mapol ma rom ki kweyo ma i dog nam, in kikomi bene icit kwedgi ka lweny. 12Kit meno miyo wabipoto i kome ki i kabedo mo ma kome binoŋŋe iye, ci wabicorre i kome macalo toyo ma poto luk i ŋom: ci en kikome ki jo ducu ma gitye kwede ŋatti mo acel i kingi pe bibwot. 13Ka ce oriŋo woko odonyo i gaŋ mo, ci jo Icrael ducu gibikelo tol girumo ki gaŋ meno, gicako ywayo gicoro woko wa i nota; kadi wa kidi laliŋliŋ mo pe gibinoŋo mudoŋ kunnu.” 14Ci Abcalom ki lwak ducu ma i Icrael gugamo ni, “Tam ma Kucai La-arki omiyo-ni aye ber makato pa Akitopel.” Pien onoŋo Rwot yam doŋ oketo ni, gibibalo te tam pa Akitopel woko kadi bed ber twatwal, ka wek Rwot oket can mapek i kom Abcalom.\\nGimiyo ŋec bot Daudi ci obwot woko\\n15Lacen Kucai dok otito lok bot ajwaka Jadok ki Abiatar ni, “Akitopel onoŋo omiyo tam me ryeko bot Abcalom ki Ludoŋo pa jo Icrael kuman; ki an bene dok amiyo tamma kuman. 16Kombeddi doŋ wucwal kwena oyotoyot bot Daudi wutitte ni, tin pe dok obut i waŋ wat ma i tim, ento oa woko oyoto okat wa loka ca, wek pe mony omak kabaka ki jo ma en tye kwedgi onekgi woko ducu.” 17I kare meno onoŋo Yonacan ki Akimaj gubedo ka kuro lok i En-rogel. Kunnu aŋeca mo wirre iye jwijwi ka tero lok botgi, ka gikwano lokke gitero gitito bot Daudi; ento gigwokke ma komgi pe nen ka gidonyo i gaŋ. 18Ento latin awobi mo waŋe ocob i komgi ci onenogi, ocito otito pigi bot Abcalom. Gin aryo ducu gurune gucito i paco pa dano mo ma i Bakurim ma onoŋo tye ki waŋ itte i dyekalle, ci gudonyo gulutte iye. 19Dakone otiŋo laum dog waŋ it opeto oumo ki wiye, ka okelo kai omoyo i wiye; pe tye dano mo ma ŋeyo. 20Ka lutic pa Abcalom gubino ci gudonyo i gaŋ meno bot dako, ci gupenye ni, “Akimaj ki Yonacan gitye kwene?” Dako-nu owaco botgi ni, “Doŋ gityeko kato nota ora ma pii tye iye-ni woko.” Ka gubedo ka yenyo korgi ci pe gumedo ki noŋogi, lacen gudok woko cen i Jerucalem.\\n21Ka jo-nu doŋ gucito, ci Akimaj ki Yonacan gukato woko ki i waŋ it, gucito gutito lok ducu bot kabaka Daudi, Guwaco bote ni, “A woko ki kany oyot wek iŋol kulu ikat loka ca; pien Akitopel aye omiyo tamme kit man kun mi yo tamme i komi.” 22Daudi otugi a malo cut, kacel ki lwak ducu ma gitye kwede, ci guŋolo loka kulu Jordan, Kwarpiny pe tye dano acel mo ma odoŋ ma pe oŋolo loka kulu Jordan.\\n23Ka Akitopel oneno ni tamme me ryeko-ni pe giye lubone, otweyo kom bedo i wi kanane, oito i wiye oriŋo kwede i gaŋŋe. Ka oyubo ode ducu maber, ci ocito odene woko, ci oto woko cut, giyiko i lyel pa wonne.\\nDaudi obedo i Makanaim\\n24Daudi ocito i Makanaim. Ci Abcalom oŋolo loka kulu Jordan kacel ki jo Icrael ducu. 25I kare meno onoŋo Abcalom oketo Amaca aye dok obedo ladit ma lawimony ma ka Joab. Amaca aye wod pa laco mo ma nyiŋe Itra ma La-icmael, ma onyomo Abigal nya pa Nakac, ma lamin Jeruya ma min Joab. 26Jo Icrael kacel ki Abcalom gugony i lobo Gilead.\\n27Ka Daudi obino i Makanaim, ci Cobi wod pa Nakac ma gaŋgi Raba, gaŋ pa jo Ammon, ki Makir wod pa Amiel ma gaŋgi Lo-debar, ki Baŋilai ma jo Gilead ma gaŋgi Rogelim, 28gukelo ki tanda buto mapol, ki becengu, agulu-gu, ŋano bel cayiri, moko kwon, bel ma gicelo, muraŋa ki nor-gu, 29moo kic, cak lukulu, romi, cak mutwo ma giyubo ki cak dyaŋ, ci gumiyo bot Daudi ki lwak ke wek gucam, pien gutamo ni kec obedo ka neko lwak, omiyo komgi oloc woko, orwo ii bene onekogi i tim.","num_words":955,"character_repetition_ratio":0.048,"word_repetition_ratio":0.0,"special_characters_ratio":0.241,"stopwords_ratio":0.273,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Epeco 1 ACO85 - Waraga man oa ki bot Paulo ma en - Bible Search\\nJo Galatia 6 Jo Epeco 2\\nJo Epeco 1\\n1-Waraga man oa ki bot Paulo ma en lakwena pa Kricito Yecu pi mit pa Lubaŋa.\\nBot jo pa Lubaŋa ma tye i Epeco, ma gin aye jo ma genne i Kricito Yecu:\\n2Lubaŋa Wonwa ki Rwot Yecu Kricito omiwu kica ki kuc.\\nGum me cwiny ma gimiyo bot jo ma tye i Kricito\\n3Myero gipwo Lubaŋa, Won Rwotwa Yecu Kricito, pien i Kricito doŋ omiyowa kit gum me cwiny ducu ma tye i polo.\\n4En oyerowa wa con i Kricito ma pud peya ocako keto lobo, wek wabed jo maleŋ i nyime laboŋo bal mo i komwa pi mar mere. 5Lubaŋa pi mitte kene onoŋo doŋ oyubo con ni wan myero wadok litinone pi tic pa Yecu Kricito. 6En otimo man wek wapak motte me kica me deyo madit ma en omiyo ki wan pi Wode ma emaro. 7-Pi remo me to pa Wode ma ocwer piwa, doŋ gikokowa woko, giweko balwa, kit macalo lonyo me kicane dwoŋ kwede, 8ma en omiyo botwa madit lawaŋacel, Pi ryekone ki pi niaŋŋe ducu, 9en doŋ omiyo waŋeyo muŋ me mit mere, kun lubo yub maber ma ceŋ en oyubo me cobo i Kricito. 10Yub pa Lubaŋa ma en bicobo ka karene oromo, en aye me coko jami ducu ma tye i polo ki i wi lobo, ki ribogi woko kacel i Kricito.\\n11Pien jami ducu tine kun lubo tam pa Lubaŋa ki mitte. En oyerowa i Kricito pi tamme, wek wan wabed jone, kun onoŋo yam en doŋ oyubo woko con ni, 12wan Lujudaya ma wan aye jo mukwoŋo bedo ki gen i kom Kricito, myero wami dano gupak deyo pa Lubaŋa. 13Oyero wun Lurok bene ma wutye i Kricito, ma yam wuwinyo lok ada, ma en aye lok me kwena maber me larrewu. Wun wuye en, en mumiyo gimiyowu Cwiny Maleŋ ma con Lubaŋa ociko pire-ni, wek obed macalo lanen ma mere ma doŋ giketo i komwu. 14En aye gin ma gijeŋo ma nyuto ni wabinoŋo gin ducu ma Lubaŋa oyubbe me miyo botwa i kare ma Lubaŋa bikoko jone kikome, ma bimiyo dano gipako deyone matek.\\nLega pa Paulo bot Lubaŋa\\n15Pi lok man, cakke ma awinyo pi niyewu i kom Rwotwa Yecu, ki pi mar ma wumaro kwede jo pa Lubaŋa ducu, 16omiyo pe akeŋ pwoyo Lubaŋa piwu, kun alwoŋo nyiŋwu bene i legana. 17Alego Lubaŋa pa Rwotwa Yecu Kricito, Lubaŋa Won deyo, wek omiwu cwiny me ryeko, dok bene onyutwu ŋec i kome kekene. 18Dok bene alego ni en omeny tamwu, wek wuniaŋ i kom gen ma en olwoŋowu iye, ki i kom mot me lonyo ki deyo madwoŋ ma en miyo bot jone wek obed megi matwal. 19Alego bene wek wuniaŋ i kit ma tekone madwoŋ twatwal ma pe pimme-ni tye ka tic kwede i iwa, wan jo ma waye Yecu. Man rom aroma ki tic madit me twer ma en tye kwede, 20-ma ceŋ ocero kwede Kricito ki i kin jo muto, ka okete obedo i kabedo me deyo ka ŋete tuŋ acuc i polo.\\n21En doŋ tye malo, loyo kit loc ducu ki twero ki teko ki dito ducu ma tye i polo, ki nyiŋ mo ma oywek i lobo me kare man ki i lobo me kare ma bibino-ni bene. 22--Lubaŋa doŋ oketo jami ducu i te twer pa Kricito wek olo, dok omiye bot lwak jo muye en wek en obed macalo wic, kun loyo jami ducu maber. 23Lwak jo ma guye Yecu gin aye kom Kricito, ma miyo en opoŋ otum maber woko licwic, kun Kricito bene opoŋ i jami ducu ma i kabedo ducu.","num_words":603,"character_repetition_ratio":0.053,"word_repetition_ratio":0.0,"special_characters_ratio":0.245,"stopwords_ratio":0.353,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Niyabo 17 ACO85 - Lacen lamalaika acel i kom lumalaika - Bible Search\\nNiyabo 16 Niyabo 18\\nDako ma lakwele marac\\n1-Lacen lamalaika acel i kom lumalaika abiro ma onoŋo gitye ki atabo abiro-ni obino bota owacca ni, “Bin wek anyutti kop ma doŋ giŋolo i kom dako ma lakwele marac, ma bedo i wi pii mapol-li. 2-Luker me wi lobo ducu gutimo kwede abor, kadi wa jo ma bedo i lobo ma gumer ki koŋo vino me tim me aborre-ni.” 3-Cutcut lamalaika otiŋa otera i tim, kun onoŋo Cwiny Maleŋ oyuto tamma woko, ci aneno dako mo ma obedo i wi lee mo makwar, ma gicoyo nyiŋ mogo i kom lee-nu ma nyuto cac i kom Lubaŋa; coc meno oromo kome ducu, lee-nu onoŋo wiye tye abiro ki tuŋe tye apar. 4-Dako-nu oruko boŋo ma obedo lamar lamar ki makwar, ma odeyo kome ki jabu, ki kidi me wel, ki tiko matar me wel-gu, kun omako kikopo jabu i ciŋe ma opoŋ woko ki gin ma dano kwero, ki cilo me timme me abor-ri. 5I tur nyime gicoyo iye nyiŋ mo ma te lokke obedo me muŋ, ni, “Babilon madit, megi mon ducu ma gin malaya, ki jo ducu ma gitimo tim me kwer.” 6Aneno dako-nu omer woko ki remo pa jo pa Lubaŋa, dok bene ki remo pa lucaden pa Yecu ma ginekogi.\\nKa doŋ anene ci abedo ki ur madit twatwal. 7Ento lamalaika owacca ni, “Piŋo iuro? Abititti lok me muŋ pa dako-nu, ki pa lee ma dako obedo i wiye, ma wiye tye abiro ki tuŋe tye apar-ri. 8-Lee ma ineno-ni onoŋo yam tye, ento kombeddi doŋ pe, bilor piny i bur ma tere pe gik, doŋ cito rwenyo woko matwal. Doŋ jo ma bedo i lobo ma yam pe gicoyo nyiŋgi i buk me kwo cakke i acakki piny gibiuro mada me neno lee-nu, pien yam con tye, kombeddi doŋ pe, ento bidwogo. 9Lok man mito tam ki ryeko. Wiye abiro-gu obedo godi matino abiro ma dako ca obedo iye. 10Gin bene gubedo luker abiro ma jo abic i komgi doŋ gupoto woko, acel tye, ento acel mukene peya obino. Ka obino, myero koŋ ori pi kare mo manok keken. 11Ento lee ma yam tye ca, ma kombeddi doŋ pe-ni, en kabaka me aboro, ento en ŋat acel i kin jo abiro ca, dok bicito woko ci rwenyo matwal. 12-Doŋ tuŋ lee apar ma ineno ca gin aye luker apar ma peya gulimo twero me loc, ento myero gulim twero me loc macalo luker pi cawa acel, kacel ki lee ca bene. 13Jo magi onoŋo yam tamgi tye acel, ci gumiyo twerogi ki ditogi woko bot lee ca. 14Jo-nu biero mony i kom Latin romo, ento Latin romo bitayogi woko, pien Rwot pa rwodi, ki Kabaka ma loyo luker ducu, dok jo ma tye bote aye jo ma gilwoŋogi, ma giyerogi ma gin jo ma genne.”\\n15Dok owacca ni, “Pi madwoŋ ma i kulu ma ineno ca, ka ma dako ma lakwele obedo iye-ni, magi aye gin dano ma i wi lobo, ki lwak rok ducu ki leb-gu ducu. 16Doŋ tuŋ lee apar ma ineno ca, gin kacel ki lee gibikwero dako-nu ma lakwele-ni woko; gibitenye ata kun giweke doŋ munero, gibicamo riŋo kome ci giwaŋo woko ki mac. 17Pien Lubaŋa aye ma oketo mit man i cwinygi, wek gucob tamme kun gibedo ki cwiny acel, ka wek doŋ gumi twerogi bot lee ca, nio waŋ ma lok ma Lubaŋa owaco ocobbe kakare. 18Dako ma ineno ca en aye gaŋ madit ma tye ka loyo luker ducu me wi lobo.”","num_words":586,"character_repetition_ratio":0.046,"word_repetition_ratio":0.0,"special_characters_ratio":0.25,"stopwords_ratio":0.305,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Jo Korint 14 ACO85 - Wuket mar aye obed tamwu mukwoŋo - Bible Search\\n1 Jo Korint 13 1 Jo Korint 15\\n1 Jo Korint 14\\nDumo leb mapatpat ki tito lok pa Lubaŋa\\n1Wuket mar aye obed tamwu mukwoŋo ma pire dit; wuket cwinywu bene me noŋo mot ma Cwiny Maleŋ miyo, makato ducu mot me tito lok pa Lubaŋa. 2Pien dano ma dumo leb mapatpat pe loko ki dano, ento noŋo loko ki Lubaŋa. Ŋat mo ma niaŋ i lokke pe, pien noŋo en tye ka loko muŋ me Cwiny Maleŋ. 3Ento dano ma tito lok pa Lubaŋa loko ki dano kun doŋo niyegi, cuko cwinygi dok kweyo cwinygi bene. 4Dano ma dumo leb mapatpat doŋo niyene kene; ento ŋat ma tito lok pa Lubaŋa noŋo tye ka doŋo jo muye Kricito i niyegi. 5Amito ni wudum leb mapatpat, ento makato ducu amito wutit lok pa Lubaŋa. Dano ma tito lok pa Lubaŋa pire dit kato ŋat ma dumo leb mapatpat, kono nyo ka ce tye dano mo ma twero gonyo bot dano gin ma en loko, wek okony jo muye Kricito i doŋo.\\n6Utmegina, ka abio botwu kunnu ma kun noŋo adumo leb mapatpat, abibedo ki kony aŋo botwu, ka pe akelo botwu lok pa Lubaŋa ma ginyutta, nyo ŋec mo, nyo lok mo ma Lubaŋa omiya me atita, nyo pwony mo? 7Kadi wa gin ma pe ki kwo, ma kok calo nyamulere nyo naŋa, ka ce dwane pe owinnye maber, ci dano gibiniaŋ niŋniŋ i wer ma gikuto nyo gigoyo? 8Buriji bene ka pe gikuto i dwan me lwoŋo kikome, ci aŋa ma biyubbe pi cito i lweny? 9En i yo acel-lu, aŋa ma biniaŋ i gin ma wuloko ka wudumo aduma ki leb mapatpat, kun wuloko lok ma pe niaŋŋe? Lokwu biket woko i yamo ata. 10Tye leb mapol ma kitgi patpat i wi lobo, ento pe tye mo ma te lokke pe. 11Ento ka pe aŋeyo leb ma dano mo-ni tye ka loko, abedo macalo larok bote, ki en bene bedo macalo larok bota. 12Doŋ kit meno, macalo wuketo cwinywu me noŋo mot me Cwiny, wutem loyo jo mukene ducu i gin ma doŋo jo muye Kricito, miyo gicuŋ matek.\\n13Pi meno, dano ma dumo leb mapatpat myero oleg Lubaŋa wek okonye me gonyo tyen lok ma eloko. 14Pien ka alego Lubaŋa ma kun noŋo adumo aduma, cwinya bene lego, ento noŋo tamma pe timo iye gin mo. 15Atim aŋo doki? Abilego Lubaŋa ki cwinya kun alego ki tamma bene; abiwero wer ki cwinya kun awero ki tamma bene. 16Ka pe kumeno, ka ipwoyo Lubaŋa ki cwinyi keken, dano mukene ata ma obino i cokkewu twero gamo “Amen” i pwocci-nu i kite mene, ma kun pe oniaŋ i gin ma iloko? 17Kadi bed onoŋo imiyo pwoc maber, pe konyo dano mukene ca me doŋo kadi ki acel mo. 18Apwoyo Lubaŋa pien an adumo leb mapatpat ma akatowu ducu, 19ento i cokke pa jo muye Kricito amito loko lok abic mo keken ki tamma wek apwony ki jo mukene, makato loko lok alip ki alip kun adumo aduma ki leb mapatpat.\\n20Utmegina, pe wubed calo litino i tamwu. Wubed litino i timo gin marac, ento i tamwu myero wubed jo muteggi.\\n21-Yam gicoyo i cik ni,\\n“Abiloko ki jo me rok man\\ni leb ma jo dumo kwede aduma\\nki i dog jo ma gin lurok\\nento kadi bed kumeno,\\ngin pe gibiwinyo lokka,\\nman lok pa Rwot.”\\n22Meno nyuto ni, dumo leb mapatpat gimiyo wek obed lanyut bot jo ma pe guye Kricito, pe bot jo muye, ento tito lok pa Lubaŋa tye pi jo muye, pe pi jo ma pe guye. 23Doŋ ka dano ma guye Kricito gucokke kacel kun jo ducu ma iye gidumo leb mapatpat, dok ka jo mukene ata, nyo ma pe guye, gubino iye, pe gibiwaco ni wun jo mubaŋŋe? 24Ento ka dano ducu tye ka tito lok pa Lubaŋa, ce ka dano mo ma pe ye obino iye, nyo dano mo ata obino i ot, en tika biniaŋ i balle pi gin ma en owinyo ki bot jo ducu; lok ma dano ducu guloko biŋolo kop i kome, 25muŋ ma tye i cwinye bene en bituco woko ka maleŋ, ka doŋ biryebbe piny ci cako woro Lubaŋa kun tuco ni, “Adada, Lubaŋa gire tye i kinwu.”\\nLok ducu giti maber kore ki kore\\n26Lokke doŋ tye niŋniŋ, utmegina? Ka wucokke kacel, dano acel acel noŋo tye ki gin mo; ŋat mo noŋo tye ki wer, mo tye ki pwony, mo tye ki lok ma ginyutte, mo dumo leb mapatpat, ki mo mukene noŋo ŋeyo gonyo te lokke. Gin-nu ducu myero otimme i yo ma konyo doŋo jo muye Kricito. 27Ka dano dumo leb mapatpat, myero gubed gin aryo nyo adek, pe okat wel ennu-ni, kun gileyo aleya, ma ŋat mo gonyo te lokke. 28Doŋ ka onoŋo pe tye ŋat mo ma gonyo, ci myero dano ma mito lok i leb mapatpat oliŋ aliŋa i cokke pa jo muye Kricito, en olok kekene ki Lubaŋa. 29Ento jo aryo nyo adek ma gitito lok Lubaŋa gitwero lok, kun jo mukene-gu giŋiyo lok ma giloko. 30Ka ce inen Lubaŋa onyuto lok mo bot ŋat mukene ma obedo piny, doŋ dano ma nen tye ka lok ca myero oliŋ woko. 31Pien wun ducu wutwero tito lok pa Lubaŋa kun wuleyo aleya, wek jo ducu gupwonnye, dok bene ocuk cwinygi. 32Jo ma gitito lok pa Lubaŋa gitwero loyo cwiny ma gimiyogi me tito lok; 33pien Lubaŋa pe ticce me kelo anyobanyoba, en gire won kuc.\\nMacalo timme i cokke ducu pa lwak muye Yecu, ma gin jo pa Lubaŋa, 34mon myero guliŋ woko litik ka gitye i kacokke. Pien pe giyegi me lok; gin myero gubed i te loc, macalo cik pa Lujudaya bene oloko. 35Ka ce gimito ŋeyo lok mo, myero gupeny coggi ki paco. Bedo me lewic mada, dako me lok i cokke pa lwak dano ma guye Kricito. 36Gwok nyo wutamo ni lok pa Lubaŋa yam oa ki botwu ba, dok obino botwu keken?\\n37Ka ŋat mo tamo ni en latit lok pa Lubaŋa, nyo etye ki mot mogo me Cwiny, myero oŋe ni, lok ma acoyo botwu-ni en aye cik mua ki bot Rwot. 38Ento ka ŋat mo pe oketo lok man i tam, pe bene gibeketo tam i kome. 39Kit meno, utmegina, wuket cwinywu i tito lok pa Lubaŋa, lok me dumo leb mapatpat bene pe wugeŋ. 40Ento gin mo ducu wutim i kit maber, dok kore ki kore.","num_words":1057,"character_repetition_ratio":0.083,"word_repetition_ratio":0.0,"special_characters_ratio":0.248,"stopwords_ratio":0.36,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jon 4 ACO85 - Ka Rwot oŋeyo ni Luparicayo guwinyo ni - Bible Search\\nYecu ki dako me Camaria\\n1Ka Rwot oŋeyo ni Luparicayo guwinyo ni Yecu tye ka loko jo mapol doko lupwonnyene ki batijagi, makato Jon, 2(kun Yecu kikome pe obatija dano, kono lupwonnyene aye gubatijagi), 3ci en oa ki i lobo Judaya, odok i Galilaya. 4Ceŋ myero en oŋol ki i Camaria. 5-Obino i gaŋ mo me Camaria ma nyiŋe Cukar, cok ki poto ma Yakobo yam omiyo bot wode Yucepu. 6Waŋ it pa Yakobo onoŋo tye kunnu; Yecu ool ki wot, ci obedo piny i ŋet waŋ it. Onoŋo doŋ cawa oromo ka abicel.\\n7Dako mo me Camaria obino ka twomo pii. Yecu owacce ni, “Miya pii, amati.” 8Pien onoŋo lupwonnyene gucito i gaŋ ka wilo cam. 9-Dako Lacamaria openye ni, “In Lajudaya ikwaya pii piŋo, ma kun an a dako me Camaria?” Pien Lujudaya pe gimer ki Lucamaria. 10Yecu odok iye bot dako ni, “Kono yam iŋeyo mot ma Lubaŋa miyo, dok ka kono iniaŋ i kom ŋat ma kwayi ni, ‘Miya pii, amat-ti’, kono ikwayo en, kono omii pii me kwo.” 11Dako odokke iye ni, “Ladit, in ipe ki gitwomo, waŋ it bene tut; inoŋo pii me kwo meno ki kwene? 12In i dit ikato kwarowa Yakobo, ma yam omiyowa waŋ it man, ma omato piine, en ki litinone ki lwak limme?” 13Yecu odokke iye ni, “Dano ducu ma mato pii man, orwo dok bineke aye; 14ento dano ma bimato pii ma an abimiye, orwo pe bineke nino ducu. Pii ma an abimiye, bidoko waŋ it ma gunnye i iye nio wa i kwo ma pe tum.” 15Dako okwaye ni, “Ladit, miya pii meno, wek orwo pe dok oneka, awek bino wa kany ka twomo pii.”\\n16Yecu owacce ni, “Cit ilwoŋ cwari, ci idwog kany.” 17Dako odokke iye ni, “An cwara pe.” Yecu owaco ki dako ni, “Iwaco kakare ni cwari pe. 18Yam ibedo ki co abic, man ma koni itye kwede-ni pe cwari; man iwaco kakare.” 19Dako owacce ni, “Ladit, aneno in giri lanebi. 20Kwariwa yam giworo Lubaŋa i kom got man, ento wun wuwaco ni kabedo ma myero giwor iye Lubaŋa tye i Jerucalem.” 21Yecu ogamo dog dako ni, “Dako, ye lokka; kare bibino ma pe wubiworo Won i kom got man, kadi i Jerucalem. 22Wun wuworo gin ma pe wuŋeyo, wan waworo gin ma waŋeyo, pien larre oa ki bot Lujudaya. 23Ento kare bibino, dok bene doŋ oo, ma ka jo ma woro i ada gibiworo Won i cwiny ki ada, pien Won yenyo jo macalo meno pi wore. 24Lubaŋa en cwiny, jo ma wore myero guwore i cwiny ki ada.” 25Dako owacce ni, “Aŋeyo ni Meciya bibino (en ma gilwoŋo Kricito); en ka bibino, bitittiwa lok ducu.” 26Yecu odokke iye ni, “An a en ma loko kwedi-ni.”\\n27Cutcut lupwonnyene gubino. Ci guuro pien onoŋo en tye ka lok ki dako, ento pe tye ŋat mo i kingi ma owaco ni, “Imito aŋo?” nyo ni, “Piŋo iloko kwede?” 28Dako oweko agulu piine, ocito i gaŋ, owaco bot dano ni, 29“Wubin, wunen laco mo-ni ma otitta gin ducu ma yam atiyo. Man mono pe en aye Kricito ma Lubaŋa oyero?” 30Dano gua ki i gaŋ, gucito bote.\\n31I kine-nu lupwonnyene gubako doggi bote kun giwaco ni, “Lapwony, cam ba.” 32Ento en owaccigi ni, “Atye ki cam ma acamo ma wun pe wuŋeyo.” 33Omiyo lupwonnyene gupennye kekengi ni, “Ŋatti mo okelle cam?” 34Yecu owaco botgi ni, “Camma en tiyo gin ma ŋat ma oora mito, ki cobo ticce. 35Wun pe wuwaco ni, ‘Pud odoŋ dwe aŋwen me cako kac’? Atittiwu ni, wutiŋ waŋwu malo, wunen kit ma doŋ poto ocek kwede me akaya. 36Ŋat ma kayo limo mucara, coko nyig pi kwo ma pe tum, wek lacoyone ki lakayone igi obed yom kacel. 37Pien carolok man tye kakare ni, ‘Lacoyo pat, lakayo pat.’ 38Ceŋ aorowu ka kayo gin ma yam pe wucanne iye; jo mukene gucanne iye, wun wudonyo i cannegi.”\\n39Lucamaria mapol ma i gaŋ meno guye en pi lok pa dako, ma owaco ni, “Otitta gin ducu ma yam atiyo.” 40Ka Lucamaria gubino bote, gukwaye ni koŋ myero obed kwedgi; ci en ori kunnu nino aryo. 41Jo mukene mapol guye en pi lokke. 42Guwaco bot dako ni, “Koni pe waye pi lokki keken, pien wawinyo giwa ki itwa, doŋ watyeko niaŋ ni, ada dano man en Lalar me lobo.”\\nYecu ocaŋo latin pa latic madit i kal pa kabaka\\n43Lacen ka nino aryo meno okato, en ocito i Galilaya. 44-Pien Yecu kikome otito ni, “Lanebi mo pe ma giketo deyo kome i lobo tugi.” 45-Ka obino i Galilaya, Lugalilaya gujole, pien guneno gin ducu ma en otiyo i Jerucalem i kare me nino madit, pien gin bene ceŋ gucito pi kwero nino madit.\\n46-En dok odwogo i Kana me Galilaya ka ma yam oloko iye pii odoko koŋo vino. Yam tye latic mo madit i kal pa kabaka ma kom wode lit i Kapernaum. 47Ka owinyo ni Yecu oa i Judaya, obino i Galilaya, ocito obako doge bote ni obin ocaŋ wode, pien onoŋo doŋ cok to. 48Yecu odokke iye ni, “Ka pe wuneno lanyut ki taŋo, ci pe wubiye kadi matidi mo.” 49Latic i kal owacce ni, “Ladit, bin ma peya latinna oto.” 50Yecu owacce ni, “Cit giri, wodi bikwo.” Dano meno oye lok ma Yecu owacce, ci ocito. 51Ka pud tye ka bino i yo, orwatte ki luticce. Guwacce ni, “Latinni doŋ kwo.” 52En openyogi cawa mene ma twone ocako dok cen. Gin gugamo ni, “Laworo cawa abiro aye lyeto oa ki i kome.” 53Wonne oniaŋ ni meno aye cawa ma Yecu owacce iye ni, “Wodi bikwo”; omiyo en ki jo ma i ode ducu guye. 54Man doŋ lanyut me aryo ma Yecu otiyo ka oa ki i Judaya, obino i Galilaya.","num_words":950,"character_repetition_ratio":0.053,"word_repetition_ratio":0.0,"special_characters_ratio":0.265,"stopwords_ratio":0.305,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nia 35 ACO85 - Moses ocoko lwak jo Icrael ducu, owaco - Bible Search\\nNia 34 Nia 36\\nCik kom cabit\\n1Moses ocoko lwak jo Icrael ducu, owaco botgi ni, “Man aye gin ma Rwot ociko ni wutim. 2-Wuti tic nino abicel, ento i nino me abirone wubed ki cabit maleŋ me yweyo mot bot Rwot; ŋat ma otiyo iye tic mo gibineke woko. 3Pe wubimoko mac i pacowu ducu i nino me cabit.”\\nTyero mot bot Rwot\\n4Dok Moses owaco bot lwak jo Icrael ducu ni, “Man aye gin ma Rwot ociko ni, 5wujog gityer pa Rwot ki i kinwu; ŋat ma cwinye aye opwoyo wek en okel gityer bot Rwot: jabu, ryal ki mola; 6uci ma bulu ki ma lamar lamar ki makwar, ki boŋo camanini ma giwiyo maberre; yer dyegi, 7laa nyogi romi ma ginyoŋo, laa dyegi; bao yat okuto lalwii; 8moo me mac, aŋwece me yubo moo wir ki pi odok eceta ma ŋwece kur; 9litino kidi onik ki litino kidi me wel me amwona i kom jabu pi epod ki pi kicaa kor.\\nJami me kema\\n10“Dok jo ducu ma i kinwu makwiri i tic gubin guti jami ducu ma Rwot ociko pigi: guti kema, 11kemane ki laum wiye, golle ki gutine, riine, wirre ki tedi tere; 12canduk me cik ki talle, kom me kica ki boŋo kicika me laumme; 13meja ki talle ki jami ticce ducu, ki mugati me aketa i nyim Lubaŋa; 14okar-mac ki jami ticce ki laputte, ki moo me macce; 15keno tyer me odok eceta ki talle, ki moo wir, ki odok eceta ma ŋwece kur, ki boŋo cuka laum doggola, me doggola me kema; 16keno tyer me gitum awaŋa, kacel ki keikeine me mola, ki talle ki jami ticce ducu, ki otako lwok ki tedi tere; 17boŋo cuka me aŋaba ma larum dyekal, ki wirre ki tedi tere, ki boŋo cuka laum doggaŋ me dyekal; 18teke me terro kema ki teke me dyekal ki tol lacikgi; 19boŋŋi aruka ma gitiyogi mabeco me tic kwedgi i kabedo maleŋ, ki boŋŋi aruka maleŋ pi ajwaka Aron, ki boŋŋi aruka pa awobene pi tic megi me bedo ajwagi.”\\nDano gukelo gityer\\n20Ci lwak jo Icrael ducu gua woko ki i nyim Moses. 21Ka gucako dwogo, kun ŋat acel acel oyubbe ki gin ma cwinye olyetto pire, ki ŋat acel acel ma iye pwoyo, okelo gityer bot Rwot me timo ki kema me rwatte, ki pi ticce ducu, ki pi boŋŋi aruka maleŋ. 22Ci gubino, co wa ki mon; jo ducu ma cwinygi aye opwoyo gukelo jarara, ki agit me it, ki agit ciŋ, ki mola ŋut ciŋ, ki kit jabu ducu, kun dano acel acel emo gityer me jabu bot Rwot. 23Dano ducu ma tye ki uci ma bulu, nyo ma lamar lamar, nyo makwar, nyo boŋo camanini maberre, nyo yer dyegi, nyo laa nyogi romi ma ginyoŋo, nyo laa dyegi, ducu gukelogi. 24Dano acel acel ma romo kela gityer me ryal, nyo mola, gukelo me gityer bot Rwot; ki dano ducu ma tye ki bao yat okuto lalwii ma romo kit tic ducu gukelo bene. 25Ki mon ducu makwiri i tic gubedo ka wiyo uci ki ciŋgi, gucako kela uci ma guwiyo ma bulu, ki ma lamar lamar ki makwar, ki boŋo camanini ma giwiyo maberre. 26Ci mon ducu ma cwinygi olyetto pi kwiri me tic guwiyo yer dyegi. 27Ki lutel wic bene gukelo litino kidi onik, ki litino kidi me wei me amwona i kom jabu, pi epod ki pi kicaa kor, 28ki aŋwece, ki moo me mac ki pi moo wir, ki pi odok eceta ma ŋwece kur. 29Jo Icrael ma co ki ma mon ducu ma yam cwinygi opwoyo pi kelo gin mo pi tic ma onoŋo Rwot ociko Moses ni oti, gukelo gityer ma igi opwoyo bot Rwot.\\nLubaŋa olwogo Bejalel ki Okoliab\\n30Ci Moses owaco bot jo Icrael ni, “Nen, Rwot otyeko lwoŋo nyiŋ Bejalel wod pa Uri, ma wod pa Kur, ma i kaka pa Juda; 31dok otyeko poŋo en ki Cwiny pa Lubaŋa, ki kwiri me tic, ki niaŋ matut, ki ŋec, ki k it tic ducu me diro, 32pi roto cal manyen me tic diro mapatpat, me tic ki jabu, ki ryal ki mola, 33ki pi ŋolo litino kidi me wel me amwona i kom jabu, ki pi payo bao, pi tiyo kit tic ducu me diro. 34Dok omiye cwiny me pwony, en kacel ki Okoliab wod pa Akicamak, ma i kaka pa Dan. 35En otyeko poŋogi ki kwiri me tiyo kwa tic ducu me diro, ki me roto cal tic manyen me tic diro, ki me dero boŋo ki uci ma bulu, ki ma lamar lamar, ki makwar, ki boŋo camanini ma giwiyo maberre, ki me cweyo boŋo, ki me tiyo kwa t ic ducu, ki me roto cal manyen me tic diro mapatpat.","num_words":786,"character_repetition_ratio":0.056,"word_repetition_ratio":0.024,"special_characters_ratio":0.254,"stopwords_ratio":0.349,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 48 ACO85 - Man aye lok ma Rwot me mony, Lubaŋa - Bible Search\\nJeremia 47 Jeremia 49\\nLok kom Moab\\n1-Man aye lok ma Rwot me mony, Lubaŋa pa Icrael, owaco i kom Moab ni,\\n“Can i wi jo Nebo,\\npien gaŋgi doŋ gijwero woko odoŋ nono!\\nKiriataim doŋ gimako woko,\\ncel gogone matego-gu ducu doŋ gimukogi woko piny,\\nki jone giketo lewic i wigi matek;\\n2deyo pa Moab doŋ orwenyo woko matwal.\\nLumerok tye ka piro lok me timo gin marac i kom Moab i Kecbon, ni,\\n‘Wek watyeku rok me Moab woko.’\\nIn gaŋ Madmen bene ibiliŋ woko liwic;\\ndul mony biwoto kun cito ka lweny i komi.\\n3“Jo Koronaim tye ka daŋŋe ni,\\n‘Tim bwami! To-piny doŋ obino woko!’\\n4Doŋ gijwero Moab woko;\\nkoko tye ka winnye ka mabor wa i Joar.\\n5Guito cere me Lukit,\\ngicito malo kun gikok ki pig waŋgi;\\nki i yo ma ci to piny Koronaim\\ngukok pi neno kit macalo lobo doŋ gibalo kwede woko.\\n‘Wuriŋ oyot! Wuriŋ, wular kwowu!\\nWuriŋ calo kana me tim!’\\n7Wun jo Moab, yam wugeno cel gogowu ki lonyowu,\\nento kombeddi doŋ gibiterowu woko;\\nki Kemoc ma lubaŋawu-ni gibitero kacel kwedwu i opii,\\nkacel ki ajwagine ki rwodine ducu.\\n8Lamuk gaŋ bibino i kom gaŋi ducu,\\npe tye gaŋ mo ma bibwot;\\nnota kacel ki bar gibibalowoko,\\nkit macalo Rwot doŋ otyeko lokone.\\n9Wuket gweŋ me lyel pi Moab,\\npien doŋ gibijwero woko.\\nGaŋine ducu gibiweko doŋ obur,\\ndano mo pe ma bibedo kunnu doki.”\\n10Gicen dano ma pe tiyo tic pa Rwot ki cwinye ducu! Gicen ŋat ma pe neko dano ki pala lucwanne!\\nGibijwero gaŋi me Moab woko\\n11Rwot owacci, “Moab yam obedo mot maber, dok bene yam pe gitero jone i opii. Moab obedo calo koŋo vino ma giweko ni ocek mot, ma pe giyelo, dok pe gionyo woko ki i opoko ma tye iye-ni i i opoko mukene. Mitte bene pe oballe, bille mere mamit kit macalo yam tye kwede con.\\n12“Pi meno, nen, kare tye ka bino, abicwalo dano gionyo Moab woko calo gionyo kono yino. Gibionyo koŋo vinone woko piny, ci gineko opokone giŋido woko matitino. 13Man bimiyo lewic mako jo Moab pi Kemoc ma lubaŋagi, kit macalo lewic yam omako jo Icrael pi Betel, ma en lubaŋa ma onoŋo yam gigeno twatwal-li.\\n14“Wun jo Moab, piŋo wunwette ka waco ni wun cogi oteka lweny,\\nwun askari ma cwinywu tek dok wuloyo lweny?\\n15Gibijwero Moab woko liweŋ ki gaŋine;\\nawobene mabeco ma giyerogi ayera gibinekogi gityekogi woko.\\nAn kabaka, Rwot me mony, aye ma awaco man.\\n16Can ma bino i kom Moab doŋ tye cok,\\nto pinnye doŋ tye ka bino oyotoyot.\\n17Wukum pi rok meno, wun jo ma wubedo cok ka ŋete,\\nwun ducu ma wuŋeyo ywekane.\\nWuwacci, ‘Doŋ gituro twero matek me locce woko do!\\ndeyone ki tekke doŋ pe matwal.’\\n18“Wun jo ma wubedo i Dibon,\\nwulor woko ki i kabedowu me deyo wubin woko piny,\\nci wubed i ŋom i apwa!\\nPien lamuk Moab doŋ obino i komwu,\\nomuko cel gogone matego-gu ducu woko oweko odoŋ obur.\\n19Wun jo ma wubedo i Aroer,\\nwucuŋ i ŋet yo koŋ wukur;\\nwupeny co ki mon ma gitye ka lwi gicito woko\\nwek gutit botwu gin mutimme.\\n20Ci gibidok iye botwu ni, ‘Moab doŋ otyeko poto;\\nwukok pire, doŋ gityeko keto lewic woko i wiye.\\nTit lok man i ŋet kulu Amon\\nni Moab doŋ gijwero woko, iye odoŋ noŋo!’\\n21“Ŋolo kop doŋ obino i kom lobo ma obedo barbar; obino i kom Kolon, Jakaja, Mepat. 22Dibon, Nebo, Betdiblataim, 23Kiriataim, Betgamul, Betmeon, 24Keriot, Bojra ki gaŋi ducu me lobo Moab ma tye ka mabor ki ma tye ka macok. 25Moab doŋ giŋinyo adada, tekone bene gityeko woko. Man Rwot ma owaco.\\nGibimiyo Moab mwolle woko Licwic\\n26“Wumi Moab omat mat omer, pien doŋ ojemo woko i koma, an Rwot. Moab bibedo ka ŋenne i ŋokke kekene, ci dano gibinyere kun gicaye. 27In Moab koŋ ipo kit macalo ibedo ka ŋalo kwede jo Icrael. Itimogi marac calo onoŋo imakogi kacel ki lukwo. Pien i kare ducu ma iloko pigi noŋo iyeno wii ayeŋa.\\n28“Wun jo ma wubedo i Moab myero wuwek gaŋi woko! Wucit wubed i kin got ma obar. Wubed calo akuri ma gero ode i kor got ma oculle. 29Moab wakke twatwal! Doŋ watyeko winyo kit wakke, nyatte, ki bwola ma dano gitye kwede i cwinygi kun gitamo pigi kengi. 30An Rwot, aŋeyo ŋalagi. Dok nyattegi bene obedo gin me bwolo, kadi gin ma gitiyo ducu bene obedo gin me bwolo. 31Pi meno, abikok pi Moab, kun akumo pi jo Moab ducu. Abikumo bene pi jo Kirkerec. 32Abikok pi jo Cibma makato ma akok pi jo Jajer. In gaŋ me Cibma ibedo calo yat olok ma jaŋe boco oŋolo nam oo wa loka tuŋcel, ma ocito oo wa i Jajer. Ento nyig yadiwu me oro ki nyig olokwu doŋ gibalo woko. 33Yom, cwiny ki yomic madwoŋ ma yam dano gitye kwede doŋ gikwanyo woko ki i lobo Moab ma onoŋo ceko cam-mi. Ajuko koŋo vino woko omiyo pe mol ki i bur ka ma ginyono nyig olok; pe tye ŋat mo ma nyono nyig olok kun daŋŋe pi yomcwiny.\\n34“Jo Kecbon ki Eleale gitye ka daŋŋe matek, dwangi winnye ka mabor wa i Jakaj; jo ma tye i Joar bene winyo dwangi, dok bene winnye ka mabor wa i Koronaim ki i Eglat-celiciya. Pii me Nimrim bene doŋ otyeko two woko liweŋ. 35Abijuko jo Moab pe dok gibityero gitum ki waŋo odok eceta i waŋ jogi bot lubaŋagi. An Rwot, doŋ aloko man.\\n36“Mumiyo atye ka kumo i cwinya pi Moab ki pi jo Kir-kerec calo dano ma tye ka kuto nyamulere ki wer lyel, pien lonyo ki jami ducu ma yam gulimo doŋ orwenyo woko matwal. 37Dano acel acel olyelo wiye dok onyaro yer tike woko pi kwero cola. Ciŋgi ducu giŋolo bedo bur, dok dano acel acel tye oruko boŋo cola i pyere. 38I wi odi ducu ma tye i Moab ki i dye gaŋi ducu iwinyo koko keken, pe gin mo mukene mapat. Doŋ atyeko neko Moab woko macalo agulu ma ŋat mo pe paro pire. An Rwot doŋ aloko. 39Kit ma gineko kwede Moab! Kit macalo gikok kwede! Kit macalo Moab oloko kwede ŋeye ki lewic! Moab doŋ odoko giriayeta, gin ma kelo lworo madwoŋ bot jo ducu ma gibedo ma gurumo en.”\\nMoab pe twero bwot\\n40“An Rwot, doŋ atyeko ciko woko ni tye rok mo ma bituk oyotoyot bino Lyanne piny i kom Moab calo ocur ma onoŋo oyaro bwome woko. 41Gaŋi kacel ki cel gogo ducu gibimakogi woko. I nino meno cwiny lulweny me Moab bipoŋ ki lworo calo dako ma tye ka rem ki nywal. 42Gibijwero Moab woko doŋ pe bibedo rok matwal, pien doŋ onoŋo ojemo woko i koma. 43Gin ma kelo lworo madwoŋ, bur ki owic doŋ tye ka kurowu wun jo Moab. An Rwot, doŋ aloko. 44Ŋat mo ma bitemo ni eriŋ gin man ma kelo lworo madwoŋŋi bipoto i bur, ki ŋat ma bia ki i bur katti woko bimoko i owic, pien doŋ atyeko keto kare me keto can i kom jo Moab. An Rwot, doŋ aloko. 45Luriŋ ayela ma doŋ gigoro gitye ka yenyo ka gwok i gaŋ me Kecbon. Ento Kecbon, ma en aye gaŋ ma yam kabaka Cikon obedo ka Joe iye, doŋ tye ka waŋ ki mac. Mac doŋ otyeko waŋo ka Cuŋo pa jo Moab ki wi godi maboco ma yam lulweny me Moab gimaro-ni. 46Can i wiwu, wun jo Moab! Gineko jo ma yam giworo Kemoc woko, dok awobegi ki anyiragi giterogi woko i opii. 47Ento I kare ma tye anyim, abidwoko gum pa Moab bote kakare. Man lok pa Rwot kikome.”\\nKop ma giŋolo i kom Moab ogik kany.","num_words":1217,"character_repetition_ratio":0.042,"word_repetition_ratio":0.0,"special_characters_ratio":0.24,"stopwords_ratio":0.28,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lubanga Ogwoko Kabaka Yekocapat | Pwony me Baibul pi Lutino\\nPWONY ME 50\\nYekocapat, kabaka me Juda, omuko keno tyer ki cal apaya pa Baal ma i lobo Juda. En onongo mito ni dano gunge cik pa Jehovah. Pi man en ocwalo rwodi ki Lulevi i kabedo ducu me Juda ka pwonyo dano ki cik pa Jehovah.\\nRok ma orumogi onongo gilworo lweny i kom Juda pien gingeyo ni Jehovah tye ki jone. Gin bene gukelo mic bot Kabaka Yekocapat. Ento jo Moab, Ammon, ki jo ma a ki i lobo Ceir gubino ka lweny i kom Juda. Yekocapat onongo ngeyo ni emito kony pa Jehovah. En oguro co, mon ki lutino ducu i Jerucalem. Ki i nyimgi, en olego kun waco ni: ‘Ai Jehovah, labongo in pe watwero loyo lweny. Tittiwa gin ma myero watim.’\\nJehovah ogamo lega pa Yekocapat kun wacci: ‘Pe wulwor. An abikonyowu. Wun wubed i kabedowu, wucung iye mot, wunen kit ma abilarowu kwede.’ Jehovah olarogi nining?\\nOrwone odiko con, Yekocapat oyero luwer ci owaco botgi ni gutel nyim lulweny. Gudore me a ki i Jerucalem me cito i dog lweny i kabedo ma kilwongo ni Tekoa.\\nI kare ma luwer onongo gitye ka pako Jehovah ki dwan malongo dok ki yomcwiny, Jehovah olwenyo pi jone. En onyweno wi jo Ammon ki Moab mumiyo gucako lweny i kingi kengi, guneke ma pe tye ngat mo ma obwot i kingi. Ento Jehovah ogwoko jo Juda, lumonygi, ki lulamdog. Jo ducu me lobo ma orumo Juda guwinyo gin ma Jehovah otimo, ci gungeyo ni Jehovah pud tye ka gwoko jone. Jehovah laro jone nining? En larogi i yo mapol. En pe mito kony mo ki bot dano.\\n“Lweny man pe wun aye wubilwenyo, wun wubed i kabedowu, wucung iye mot, wek wunen kit ma Rwot [Jehovah] bilarowu kwede.”​—2 Tekwaro 20:17\\nLapeny: Yekocapat obedo kodi kabaka ango? Jehovah ogwoko Juda nining?\\n2 Tekwaro 17:1-19; 20:1-30\\nNywakki Nywakki Jehovah Ogwoko Yekocapat","num_words":310,"character_repetition_ratio":0.058,"word_repetition_ratio":0.0,"special_characters_ratio":0.231,"stopwords_ratio":0.31,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Roma 9 ACO85 - Atye ka loko lok ada i Kricito, pe - Bible Search\\nJo Roma 8 Jo Roma 10\\nJo Roma 9\\nLubaŋa yam oyero jo Icrael\\n1Atye ka loko lok ada i Kricito, pe aloko goba; ŋec ma i cwinya ma nyuto balla bota bene bedo caden kacel ki Cwiny Maleŋ, 2ni, atye ki cwercwiny madit kun cwinya rem mada ma pe jukke. 3Pi mitta kekena, kono yam giceno an kikoma woko, wek gikwanya woko ki bot Kricito, pi utmegina, ma gin wadina me rokka. 4-Gin jo Icrael, jo ma Lubaŋa olokogi gudoko litinone me paco, omiyogi deyone ki gicikke ducu, omiyogi bene cik ki kit yo ma myero guwore kwede, dok bene yam onoŋo ocikke pigi, ni ebimiyo botgi gin mogo mabeco. 5Kwarowa macon ducu yam obedo megi, dok Kricito bene ginywalo i kingi i kit pa dano. Myero gipwo Lubaŋa ma loyo jami ducu nakanaka. Amen.\\n6Ento pe awacci, lok pa Lubaŋa pe otiyo gin mo; pien jo ma ginywalo i kin jo Icrael pe gin ducu jo Icrael, 7-dok bene gin ducu pe litino pa Abraim, pien gin likwaye; ento yam gicoyo ni, “Litino pa Icaka aye gibilwoŋogi ni likwayu.” 8Man te lokke ni, pe litino ma ginywalogi i kit pa dano ma gin aye gibedo litino pa Lubaŋa, ento litino ma ginywalogi pi cikke pa Lubaŋa aye gilwoŋogi ni gin likwayo. 9-Pien man aye gin ma cikke oloko ni, “Abidwogo i kare macalo man, ka doŋ Cara binywalo latin awobi.” 10Pe meno keken, ento i kare ma Labeka bene oyac ki laco acel, ma en aye kwarowa Icaka, 11ento ma pud peya onywalo litinone, dok bene ma peya gutiyo gin mo maber nyo marac, wek omi yub pa Lubaŋa me yer omedde, pe pi tic ento pi lwoŋone, 12-giwaco bot Labeka ni, “Latin matidi biloyo latin kayo.” 13-Kit macalo gicoyo ni, “Yam amaro Yakobo, ento akwero Ecau.”\\n14Wan doki wabiwaco gin aŋo? Wabiwaco ni Lubaŋa pe ŋolo kop atir dok kakare? Pe kumeno! 15-Pien yam owaco bot Moses ni, “Abitimo kica bot ŋat ma abitimo kica bote, dok bene abinyuto berra bot ŋat ma abinyuto berra bote.” 16Kumeno, pe cuŋ i kom gin ma dano mito, nyo i kom ticce ma en canne pire, ento cuŋ i kom kica pa Lubaŋa. 17-Pien ginacoya waco bot Parao ni, “Atiŋi malo pi lok man wek omi anyut tekona i komi, wek nyiŋa oywek i wi lobo ducu.” 18Kit meno en timo kica bot ŋat ma en mito etimme kica, dok bene loko cwiny ŋat ma en mito doko nwaŋ.\\nAkemo pa Lubaŋa ki kicane\\n19Gwok nyo ibipenya ni, “Piŋo mono en pud waco ni wan lubalo? Aŋa ma twero geŋo gin ma en mito?” 20-Ento in dano adana-ni in aŋa, ma igamo dog Lubaŋa? Gin ma gicweyo acweya twero penyo ŋat mucweye ni, “Piŋo icweya kuman?” 21Lacwec pe ki twero i kom lobo, me cweyo atabo acel me wel ki mukene ma pe me wel, kun tiyo ki lobo ma en oŋino aŋina acel madit? 22Onoŋo bedo niŋniŋ ka Lubaŋa odiyo cwinye pi kare malac i kom atabo mogo me akemone ma doŋ guromo me aneka woko, pi mito nyuto akemone ki me miyo tekone oŋene? 23Otimo man wek emi lonyo me deyone oŋene i kom atabo me kica, ma en yam oyubo wa con wek obed ki deyo, 24man aye wan kikomwa, wan jo ma en olwoŋo, pe ki i kin jo Icrael keken, ento kadi wa ki i kin Lurok ducu bene. 25-Kit macalo yam en oloko i buk pa Kocea ni,\\n“Jo ma yam onoŋo gin pe jona,\\nabilwoŋogi ni, ‘jona’,\\ndako ma onoŋo yam pe amaro\\nabilwoŋo ni, ‘dako ma amaro.’ ”\\n26-“Dok bene i kabedo ka ma yam\\nawaco botgi iye ni, ‘Wun pe\\ngibilwoŋogi iye ni, ‘litino pa Lubaŋa\\n27-Icaya bene yam okok ki dwan\\nmaloŋo i kom Icrael ni,\\n“Kadi wel jo Icrael obed rom ki\\nkweyo me dog nam,\\njo mogo manok ki i kingi ma\\ngudoŋ aye gibibwot;\\n28pien Rwot biŋolo kop i wi lobo\\nbicobo bene woko oyotoyot.”\\n29-Dok tye kit macalo yam Icaya\\n“Kono nene Rwot me mony pe\\noweko botwa likwayo mogo,\\nkono wabedo calo Codom,\\nkono doŋ wadoko calo Gomora.”\\nIcrael ki lok me kwena maber\\n30Wan doki wabiwaco gin aŋo? Wabiwaco ni Lurok ma yam pe guyelle pi doko jo ma kitgi atir doŋ gikwanogi ni kitgi atir, ento kitgi ma atir meno gunoŋo pi niye. 31Ento jo Icrael ma yam guyelle pi cobo cik ni wek gibed jo ma kitgi atir, cobo cik oloyogi. 32Piŋo? Pien pe gubedo ka yenyone i yo me niye, ento gubedo ka yenyone calo gin ma ocuŋ i kom tic. Guyokke ki got ma yoko dano-ni, 33-kit macalo gicoyo ni,\\n“Nen, doŋ aketo got ma yoko dano i Cion,\\nariya ma miyo dano poto;\\nlewic pe bimako ŋat ma oye en.”","num_words":770,"character_repetition_ratio":0.042,"word_repetition_ratio":0.0,"special_characters_ratio":0.249,"stopwords_ratio":0.322,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Matayo 6 ACO85 - “Wugwokke, pe wunyut kitwu ma atir i - Bible Search\\nLok ma Yecu opwonyo i kom konyo lucan\\n1-“Wugwokke, pe wunyut kitwu ma atir i nyim dano ni wek gunenwu. Ka wutimo kumeno ci pe wubinoŋo bakacic mo ki bot Womwu ma tye i polo.\\n2“Tye kuman, ka ikonyo lucan pe ikut tum, macalo lugoba mogo gitimo i kacokke ki i yo-gu, ni wek dano opakgi. Ada awaco botwu ni, doŋ gutyeko gamo bakacic woko. 3Ento in ka imiyo kony bot lucan, pe iwekciŋi ma lacam oŋe gin ma ciŋi ma lacuc timo, 4wek imi kony bot lucan i muŋ; ento Woru ma neni i muŋ bimiyi bakacic.\\nLok ma Yecu opwonyo i kom lego Lubaŋa\\n5-“Dok ka wutye ka lego Lubaŋa, pe wubed calo jo ma lugoba, pien gimaro lego Lubaŋa kun gicuŋ acuŋa i kacokke ki i aŋaka ŋaka yo-gu ducu, ni wek dano onengi. Ada awaco botwu ni, gin doŋ gutyeko gamo bakacicgi woko. 6Ento ka ilego, cit idony i kicikani ci ilor doggola woko, ka ileg Woru ma tye i muŋ; ci Woru ma neni i muŋ-ŋi bimiyi bakacic.\\n7“Ka wutye ka lega pe wudur lwak lok mapol kit macalo Lurok ma pe giŋeyo Lubaŋa gitimo-ni; pien gitamo ni Lubaŋa winyo legagi pi lwak lok mapol ma giduro-ni. 8Pe wubed calo gin, pien Wonwu ŋeyo gin ma wumito ma noŋo peya wupenye. 9Doŋ wuleg kit man ni,\\n‘Wonwa ma tye i polo,\\ngiwor nyiŋi maleŋ.\\n10Ker meri obin;\\ngiti gin ma imito i lobo\\nkit ma gitiyo i polo.\\n11Miwa tin camwa me tin.\\nmacalo wan waweko bal pa dano\\nma gibalo botwa.\\n13Pe iterwa i abita,\\nento ilarwa bot Larac.*\\n[Pien ker ki tek ki deyo obedo\\nmeri matwal. Amen]’\\n14-Ka wutimo kica bot dano pi balgi, ci Wonwu ma tye i polo bene bitimowu kica; 15ento ka pe wutimo kica bot dano pi balgi, ci Wonwu ma tye i polo bene pe bitimowu kica pi balwu.\\nLok ma Yecu opwonyo i kom ri kec\\n16“Ka wuri kec pe wubed macalo lugoba ma waŋgi noŋo olwal woko, pien gibalo waŋgi kit meno ni wek dano onen ni gitye ka ri kec. Ada awaco botwu ni, doŋ gutyeko gamo bakacicgi woko. 17Ento ka wuri kec, wuwir wiwu woko ki moo, ci wulwok waŋwu woko bene, 18wek dano pe gunen ni wutye ka ri kec, ento Wonwu ma tye i muŋ aye onen; en Wonwu ma nenowu i muŋ bimiyowu bakacic.\\n19-“Pe wukan lonyo piwu kenwu i lobo, ka ma nyenye ki nyal gibalo woko, dok ka ma lukwo gibino gituro ot ci gikwalo woko. 20Ento wukan lonyo piwu kenwu i polo, ka ma nyenye ki nyal pe gibalo, dok ka ma lukwo pe bino gituro ot ci gikwalo. 21Ka ma lonyowu tye iye cwinywu bene bedo iye.\\n22“Tara me kom aye waŋ. Ka ce waŋi bal mo pe iye, ci komi kulu bibedo leŋ. 23Ento ka ce waŋi tye ki bal mo i kome, ci komi kulu bibedo i colpiny. Doŋ ka leŋo ma i ii-ni odoko col, ci colle doŋ bedo rom mene!\\nTic ki Lubaŋa ka dok tic ki lim\\n24“Pe tye dano mo ma twero tic ki rwodi aryo; pien bikwero ŋat acel ci maro mukene-ni, nyo bimoko i kom ŋat acel, ci cayo ŋat mukene-ni. Pe wutwero tic pi Lubaŋa ka dok wutiyo pi lim bene.\\n25“Pi meno awaco botwu ni, pe wubed ki tam mapol pi kwowu, ni wubicamo aŋo, nyo ni wubimato aŋo, nyo pi komwu, ni wubiruko aŋo. Kwo pe pire tek kato cam? Ki kom kono pe pire tek kato ginaruka? 26Koŋ wunen winyo me polo; pe gicoyo kodi dok bene pe gikayo, pe bene gidilo cam i dero, ento Wonwu ma tye i polo pud pitogi. Wun pe piwu tek kato pigi woko? 27Doŋ aŋa i kinwu ma twero medo mwaka acel i kom kwone pi bedo ki tam mapol? 28Piŋo wubedo ki par mapol pi ginaruka? Koŋ wutam pi leŋa me tim, kit ma gidoŋo kwede. Pe giwiyo uci, dok bene pe gicweyo boŋo; 29-ento pud amedde ki waco botwu ni, kadi bed Solomon orukke ki deyone ducu, ento pe orukke macalo mo acel i kingi. 30Ka ce Lubaŋa ruko lum ma i tim kit meno, ma bedo tye pi nino ma tin keken, ento diki inoŋo gibolo woko i keno, ci en pe birukowu makato, wun jo ma niyewu nok? 31Pi meno pe wubed ki par mapol kun wuwacci, ‘Wabicamo aŋo?’ nyo ni, ‘Wabimato aŋo?’ nyo ni, ‘Wabiruko aŋo?’ 32Pien Lurok gitye ka yenyo jami magi ducu; Wonwu ma tye i polo ŋeyo bene ni wumito jami magi ducu. 33Ento koŋ wukwoŋ keto cwinywu i kom kerre, ki noŋo kit ma atir ma en tye kwede, ci jami magi ducu gibimedo botwu. 34Pe wubed ki par mapol pi nino ma diki, pien nino ma diki biparo pire kene. Wuwek can me nino acel acel otum ki ninone.","num_words":787,"character_repetition_ratio":0.056,"word_repetition_ratio":0.01,"special_characters_ratio":0.252,"stopwords_ratio":0.305,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Acakki 32 ACO85 - Yakobo omedde ki wotte ci lumalaika - Bible Search\\nAcakki 31 Acakki 33\\nYakobo oyubbe pi rwatte ki Ecau\\n1Yakobo omedde ki wotte ci lumalaika pa Rwot guromo kwede. 2Ka Yakobo onenogi, owacci, “Man mony pa Lubaŋa!” Mumiyo olwoŋo nyiŋ kabedo-nu ni Makanaim*.\\n3Yakobo ocwalo lukwena bot ominne Ecau ma tye i lobo Ceir, i lobo pa jo Edom. 4Opwonyogi ni, “Wubiwaco bot laditta Ecau kit man: Laticci Yakobo owacci, ‘Doŋ atyeko bedo bot Laban abedo nio wa i kare-ni. 5Atye ki twoni ki lwak kana, ki lwak lim, ki lwak opii ki lwak aŋeca; acwalo kwena boti laditta wek anoŋ pwoc mo ki tuŋ boti.’ ”\\n6Ka lukwena gudwogo bot Yakobo, guwacce ni, “Wao bot omeru Ecau, en obebino ka jolo wii i yo, kacel ki jo miya aŋwen.” 7Lworo omako Yakobo matek kome bene oryaŋŋe woko; ci opoko kin jo ma onoŋo gitye kwede, ki dyegi ki dyaŋi, ki kinaga, dul aryo, 8kun tamo ni “Ka Ecau obino olwenyo i kom dul man acel-li otyeko woko, ci dul acel mudoŋ ca bibwot.”\\n9Yakobo olego ni, “Ai Lubaŋa pa kwara Abraim, Lubaŋa pa wora Icaka, ai Rwot in ma yam iwacca ni, ‘Doŋ idok tuwu bot kakawu, an abitimi maber,’ 10an pe amyero kadi matidi mo ki mar meri ducu ma pe lokke, ki ada meri ducu ma inyuto i kom an laticci; pien con aŋolo kulu Jordan ma kun atye ki odoona keken, ci kombeddi doŋ apokke dul aryo kulu. 11Alegi ni ilara ki i ciŋ omera, lara ki i ciŋ Ecau; pien alwore, gwok nyo obebino ka nekowa ducu mon ki litinogi. 12-Ento yam onoŋo iwaco ni, ‘Abitimi ber, abimiyo likwayi bedo macalo kweyo ma i dog nam, ma pe kwanne pi dwoŋŋe.’ ”\\n13En obuto kenyo i nino meno, okwanyo dul lim mogo ma yam tye kwede ocwalo bot ominne Ecau, 14megi dyegi miya aryo ki nyogi dyegi pyeraryo, megi romi miya aryo ki nyogi romi pyeraryo, 15megi kinaga ma ginyeto cakgi pyeradek ki litinogi, megi dyaŋi pyeraŋwen ki twoni apar, megi kana pyeraryo ki twoni kana apar. 16Otiŋo man ducu, omiyo i ciŋ luticce, kun gilekogi dul ki dul patpat. Ociko luticce ni, “Wun wukat i nyima, wek kinwu obed mabocoboco ka wutye ka lekogi.” 17Ociko latel yo ni, “Ka omera Ecau oromo kwedi, ce openyi ni, ‘Wun jo pa aŋa? Wucito kwene? Lim man ma i nyimwu-ni pa aŋa?’ 18Ibiwacce ni, ‘Lim pa laticci Yakobo; gin aye mot ma ocwalo bot laditte Ecau; en bene pud odoŋ ceŋ i ŋewa.’ ” 19Omedde ki pwonyo dano me aryo ki me adekke, ki gin ducu ma gileko lim, ocikogi ni, “Wubiloko lok ma romrom bot Ecau ka wuromo kwede, 20ka wubiwacce ni, ‘Dok bene laticci Yakobo aye odoŋ cen i ŋewa.’ ” Onoŋo otamo ni, “Wek akwe cwinye ki mot ma ocito anyim-mi, ci lacen olo abineno waŋe twal, dok en bene gwok doŋ bijola.” 21Kit meno mot okwoŋo nyime, kun en kikome obuto i gony i dyewor meno.\\nYakobo olwenyo i Peniel\\n22I dyewor meno en oa malo, ci okwanyo monne aryo, aŋecane aryo, kacel ki litinone apar wiye acel, owoto oŋolo kwedgi kulu Jabok i waŋ wat apara. 23Okwanyogi, omiyo guŋolo kulu, kacel ki lim ma en tye kwede ducu. 24-Yakobo ka odoŋ kene, laco mo obino, ocako rette kwede nio wa kwarpiny. 25Ka laco meno oneno ni pe doŋ etwero loyo Yakobo, ci otwomo awaŋ-macce; ci em Yakobo otuk owil woko lacuŋo ma en rette kwede. 26Owacce ni, “Weka doŋ aciti, pien piny doŋ mito ru woko.” Ento Yakobo ogamo ni, “Pe abiweki, nio waŋ ma koŋ ilamma gum.” 27En ogamo ni, “Nyiŋi kono aŋa?” En owacci, “Yakobo.” 28-Ci dok owacce ni, “Nia tin nyiŋi doŋ pe gibilwoŋo ni Yakobo, ento ni Icrael*, pien ibedo ka lweny ki Lubaŋa, dok ki dano bene, ci imedo ki loyo.” 29-Yakobo dok openye ni, “Alegi ni itucca nyiŋi do.” En owacce ni, “Ipenyo nyiŋa kono piŋo?” Omiye gum ka kenyo. 30Ci Yakobo ocako nyiŋ kabedo meno ni, Peniel, kun wacci, “Pien atyeko neno Lubaŋa waŋ ki waŋ, ento pud akwo gira aye.” 31Ceŋ otucce i Peniel kun doŋ woto ma komo akoma pi eme ma otuk owil woko-ni. 32Omiyo wa i kare man Luicrael gikwero riŋo puc me bam ma tye i awaŋ-mac, pien Lubaŋa otwomo me Yakobo i ler awaŋ-mac.","num_words":704,"character_repetition_ratio":0.035,"word_repetition_ratio":0.0,"special_characters_ratio":0.253,"stopwords_ratio":0.246,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Tekwaro 29 ACO85 - Kabaka Daudi dok owaco bot lwak - Bible Search\\n1 Tekwaro 28 2 Tekwaro 1\\n1 Tekwaro 29\\n1-Kabaka Daudi dok owaco bot lwak ducu ma gucokke ni, “Latinna Solomon ma Lubaŋa gire aye oyero en, pud tidi, peya tye ki ŋec mo, dok tic bene dit; pien gaŋ kai man pe bibedo pa dano ento pa Rwot Lubaŋa. 2Pienno doŋ atyeko yubo jami ducu pi ot pa Lubaŋana kit munoŋo atwero, jabu pi jami me jabu, ryal pi jami me ryal, mola pi jami me mola, nyonyo pi jami me nyonyo, bao pi jami me bao, kun amedo iye lwak kidi onik mapol mada, ki litino kidi me amwona i kom jabu, ki akuku-gu, ki godi ma raŋigi patpat, godi me wei ma kitgi patpat, ki kidi matarre bene. 3Dok pien cwinya obedo yom i kom ot pa Lubaŋana, omiyo amiyo jami magi me jabu ki me ryal mua i ciŋa pi ot pa Lubaŋana, kun amedo i kom lwak jami ducu ma atyeko yubo pi ot maleŋ, 4gin ene: jabu ma pekke romo talanta adek, en aye jabu me Opir, ki ryal ma giliyo maleŋŋe ma pekke romo talanta alip abiro pi mwono kom ot pa Rwot, 5ki pi tic ducu ma ludiro gibitiyo, jabu pi jami me jabu, ki ryal pi jami me ryal. Aŋa ma bikelo jami ma cwinye opwoyo-ni, ma tin kwerre kene i nyim Rwot?”\\n6Ci ludito kaka ma i odi pa kwarigi gucako tyero mot ma igi opwoyo, ki ludito ma loyo kaka bene gumiyo kit meno, ki ludito ma loyo buca mony me jo alip ki buca mony jo miya, ki ludito ma loyo tic pa kabaka. 7Gumiyo jami magi pi tic me ot pa Lubaŋa: jabu ma romo talanta alip abic ki darik alip apar, ki ryal ma romo talanta alip apar, ki mola ma romo talanta alip aboro, ki nyonyo ma romo talanta alip miya acel. 8Ki ŋat ma tye ki godi me wei omiyogi i ot kano lim ma i ot pa Rwot, ma Jekiel ma jo pa Gercon aye gwoko. 9Cwiny lwak obedo yom pien jo magi gumiyo mot ma cwinygi opwoyo, pien gutyero mot bot Rwot ki cwinygi ducu. Kabaka Daudi bene cwinye obedo yom matek.\\nDaudi opwoyo Rwot\\n10Mumiyo Daudi opwoyo Rwot i nyim lwak mucokke ducu, kun wacci, “Gipwo in Rwot, Lubaŋa pa kwarowa Icrael, nino ma pe tum. 11-Ai Rwot, dit ki tek ki deyo ki loc ki woro ducu meri, pien jami ducu ma tye i polo ki ma tye i lobo ducu meri. Ker bene meri, ai Rwot, in gipilo wii pien iloyo jami ducu. 12Lonyo ki deyo ducu a ki boti, dok in aye iloyogi ducu. Twero ki tek ducu tye i ciŋi, dok ciŋi aye miyo dano dit dok miyo tek ki jo ducu. 13Wan doŋ wapwoyi, in Lubaŋawa, kun wapako nyiŋi me deyo matek.\\n14“Ento an aŋa, ki lwakka kono gin aŋo, niumiyo wabedo ki twero kit man me miyo jamiwa kit ma iwa opwoyo-ni? Pien jami ducu a ki boti, dok wadwokki giri. 15Pien wan wawelo i nyimi, ki lubedo, kit ma yam kwarowa tye kwede; ninowa me bedo i lobo Lokke calo tipo, kabedowa pe iye. 16Ai Rwot Lubaŋawa, lwak jami man ducu ma wamiyo pi gerri ot pi nyiŋi maleŋ gua ki i ciŋi, ducu jamini giri. 17An aŋeyo, ai Lubaŋana, in itemo cwiny dano, ipwoyo dano ma cwinye atir; pi cwinya ma tye atir omiya atyero boti mot me jami magi ducu; doŋ atyeko neno lwakki ki waŋa, gin ma gitye kany-nyi, ka gityero jamigi boti kit ma cwinygi omito ki yomcwiny madwoŋ. 18Ai Rwot, Lubaŋa pa kwarowa Abraim ki Icaka ki Icrael, mi cwiny lwakki okem tam ma kit ennu nakanaka, dok imi cwinygi okem boti keken. 19Dok mi bot woda Solomon gum me mako cikki ki cwinye ducu, ki lok ma ibolo, ki lok ma iciko-gu, kun cobogi ducu; kun imiye gum me gero gaŋ kal ma doŋ atyeko yubo jami pire-ni.”\\nSolomon oleyo ka tyen Daudi\\n(1 Luker 2.10-12)\\n20Lacen Daudi owaco bot lwak ducu mucokke ni, “Wupwo Rwot Lubaŋawu.” Lwak mucokke ducu gucako pwoyo Rwot, Lubaŋa pa kwarigi, ci gukulo wigi piny, guworo Rwot, dok gumiyo woro bot kabaka bene. 21Gutumo gitum bot Rwot, dok orwone bene gutyero gitum awaŋa bot Rwot, twoni alip acel, nyogi romi alip acel ki litino romi alip acel, kacel ki gityer amata ma otiko kit gityer acel acel, ki lwak gitum mukene mapol pi jo Icrael ducu. 22Gucamo dok gumato i nyim Rwot i nino meno ki yomcwiny madwoŋ twatwal.\\nGuketo Solomon wod pa Daudi me bedo kabaka tyen me aryone, kun giwire ki moo me bedo laker pi Rwot, dok giwiro Jadok bene me bedo ajwaka pa Lubaŋa. 23-Lacen Solomon obedo kabaka i wi komker pa Rwot ma ka wonne Daudi; ci obedo ki gumkom, kun jo Icrael giworo doge. 24Ci ludito ducu ki twoni oteka lweny ducu, kacel ki litino awobe pa kabaka Daudi ducu, gucikke pi woro kabaka Solomon. 25Ci Lubaŋa omiyo Solomon yweka madit i nyim jo Icrael ducu, ci ocako onyo deyo me loc i kome madwoŋ ma yam pe onen i kom kabaka me Icrael mo nia wa con.\\n26Daudi wod pa Yece yam oloyo Icrael ducu kit meno. 27-Obedo ka loyo jo Icrael pi mwaka pyeraŋwen kulu; obedo ka loc i Kebron pi mwaka abiro, ka dok i Jerucalem pi mwaka pyeradek wiye adek. 28Daudi oto ma doŋ oti woko likoŋ, i kare maber mupoŋ ki lonyo ki deyo; ci wode Solomon oleyo ka tyene. 29Lok kom kabaka Daudi ducu nia i acakkine nio i agikkine gicoyogi i buk me Tekwaro pa Camuel ma lanen ki i buk me Tekwaro pa lanebi Natan, ki i buk me Tekwaro pa Gad ma lanen, 30kacel ki lok kom locce ducu, ki tekke ducu, ki lok ducu ma otimme i kome, ki i kom Icrael ki i kom ker ducu ma i lobo.","num_words":969,"character_repetition_ratio":0.052,"word_repetition_ratio":0.0,"special_characters_ratio":0.243,"stopwords_ratio":0.314,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Jo Korint 8 ACO85 - Utmegiwa, wamito wuŋe pi cwiny me - Bible Search\\n2 Jo Korint 7 2 Jo Korint 9\\n2 Jo Korint 8\\nCwiny maber me miyo mot\\n1-Utmegiwa, wamito wuŋe pi cwiny me kica ma oa ki bot Lubaŋa ma onen bot lwak dano ma guye Kricito ducu ma gitye i Makedonia. 2Gin guciro un ducu ma gitemogi kwede matek, ento gin mua ki i yomcwiny madit ma gin gubedo kwede i dye can madit mada ma yam odiyogi ca, en aye lonyo madit me cwiny ma gubedo kwede me miyo mot. 3Pien gin yam gumiyo gin ma giromo miyone, ki makatone bene, kit ma an kikoma aneno, ma pe gidiyogi iye adiya. 4Gin gulegowa ma gibako doggi ni watim ber, waye gin giribbe kwedwa i konyo jo pa Lubaŋa. 5Yam gutiyo tic mukato genwa woko, pien gukwoŋo mine kengi bot Lubaŋa, ka doŋ pi mit pa Lubaŋa gucako mine kengi botwa bene. 6Ka doŋ wacuko cwiny Tito ni, kit macalo yam doŋ en ocako tic man me kica i kinwu, myero bene doŋ ocob woko. 7Doŋ macalo wun wuloyo dano i yo ducu, i kom niye, i loko lok, i ŋec, i keto cwinywu ki i mar ma wutye kwede i komwa, ber wulo dano bene i tic man me kica.\\n8Gin ma aloko-ni pe obedo cik ma an aye amiyo, ento anyuto botwu kit ma jo mukene giketo cwinygi, wek anen mar ma wutye kwede ka obedo mar me ada. 9Pien wuŋeyo cwiny me kica ma Rwotwa Yecu Kricito obedo kwede; kadi bed nene en lalonyo, ento piwu olokke odoko lacan, wek i canneni wun wudok lulonyo. 10Man tamma ma amiyo i lok man: twero bedo ber ka wutyeko gin ma yam wucako i mwaka mukato-ni woko. Yam wun aye wubedo jo mukwoŋo, pe i tic keken, ento i yeyo me tiyo tic bene. 11Kombeddi amito wumedde wuwot anyim ki ticwu ca, wucob woko. Wubed ki miti me tyekone ma rom aroma ki maca ma yam wukwoŋo kwede, kun wukwanyo gin ma mitte ki i kom gin ma tye botwu. 12Lubaŋa gamo mot ma dano tye kwede, tekke en obedo ki miti me miyone, ma pe paro gin ma pe etye kwede. 13Pe awaco ni jo mukene gubed maber, wun aye can odiwu, ento ni dano ducu gubed maromrom. 14Kit macalo kombeddi wutye ki jami mabuppi, wukonygi i cangi, wek ka waŋ mo gin gubedo ki jami mabup, gin bene gubikonywu ki gin murem botwu, ci doŋ miyo wubedo maromrom; 15-macalo yam gicoyo ni,\\n“Ŋat ma ocoko mabup, gin mo pe odoŋ bote,\\nŋat mucoko manok mo, gin mo pe orem bote.”\\nTito ki luwote\\n16Wapwoyo Lubaŋa pien oketo i i Tito miti madwoŋ ma rom ki mewa me konyowu. 17En pe ojolo legawa keken, ento cwinye tye iye matek, mumiyo en gire bino botwu pi mitte kene. 18Waore kacel ki ominwa ca ma ŋene twatwal bot jo ducu ma guye Kricito pi kit ma en tito kwede lok me kwena maber. 19Pe meno keken, ento lwak dano ducu ma guye Kricito yam guyere me wot kacel kwedwa i tic man me kica ma watye ka tiyone pi miyo deyo bot Rwot, ki pi mitiwa me miyo kony bot dano. 20Watemo gwokke matek wek ŋat mo pe onoŋ bal mo i kit ma watye ka tic kwede ki mot man mabup ma giketo i ciŋwa-ni. 21-Tamwa tye me timo gin maber, pe i nyim Lubaŋa keken, ento kadi wa i nyim dano bene. 22Doŋ waorogi kacel ki ominwa mukene ma wabedo ka temo kite pi kare malac, ci wanoŋo ni en obedo dano ma keto cwinye i kom tic mapol, ento i kare-ni doŋ tye ka keto cwinye matek twatwal makato ma yam con, pi gen madit ma en tye kwede i komwu. 23Tito lawota dok latic wadiwa piwu, ki utmegiwa mukene-gu, gin luor pa jo ducu ma guye Kricito, gin bene aye jo ma kelo deyo bot Kricito. 24Pi meno, wunyut mar ma wutye kwede woko ka maleŋ bot dano ducu ma guye Kricito, wek gunen ni nyattewa ma wanyatte kwede piwu onoŋo tye atir.","num_words":668,"character_repetition_ratio":0.057,"word_repetition_ratio":0.0,"special_characters_ratio":0.242,"stopwords_ratio":0.331,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Gin Mutimme i Kwo: Watute me Nyuto Lanen Maber | Thomas McLain\\nKWAN I LEB Acholi Afrikaans Albanian Amharic Angolan Sign Language Arabic Armenian Armenian (West) Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Digor Dutch Efik English (Leb Muno) Estonian Ewe Fijian Finnish Fon French Ga Georgian German Grik Guarani Gujarati Gun Hausa Hiligaynon Hindi Hungarian Ibanag Ibru Icelandic Igbo Iloko Indian Sign Language Indonesian Isoko Italian Japanese Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mingrelian Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Portuguese Punjabi Quechua (Bolivia) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\\nWatute me Nyuto Lanen Maber\\nLok pa Thomas Mclain\\nApenyo ni: “Tika ingeyo mwakana?” Ci Izak Marais, omego mo ma ogona cim ki i Patterson, New York i kare ma atye i Colorado ogamo ni “Angeyo mwakani maber.” Wek kong atit gin ango ma okelo lok meno.\\nKINYWALA ki i Wichita, Kansas, i lobo U.S.A., i Decemba 10, 1936, dok an latin kayo ki i kin lutino angwen. Lunyodona, William gin ki Jean, onongo giworo Jehovah ki cwinygi ducu. Babana onongo tye company servant, man aye kit ma onongo kilwongo kwede lakub kin luelda i kacokke. Min mamana ma nyinge Emma Wagner aye opwonyo mamana ki Lok ada me Baibul. Emma opwonyo dano mapol ki lok ada kadi wa Gertrude Steele, lamego mo ma otiyo macalo lamiconari i Puerto Rico. * Pi meno, onongo atye ki lanen pa jo mapol ma atwero lubugi.\\nPO I KOM LANEN MABECO\\nBabana ocung i teng gudo kun poko magajin bot luwot\\nI kare ma atye mwaka abic, i otyeno mo me ceng abicel, onongo watye wan ki babana ka poko Watchtower ki Consolation (i kare-ni dong Awake!) bot jo ma gitye ka wot i gudo. I kare meno, lobowa onongo orwako wiye i Lweny me II me Wi Lobo. Daktar mo ma onongo omer woko obino ci ocako yeto Babana pien ni pe cwako tung ka mo keken i lok me wibye, kun bene waco ni Babana obedo lalworo mo ata ki dok ni tye ka weyo donyo i mony. Daktar-ni ocung cok adada ki babana kun neno wange atir ci owacci, “Pingo pe idonga, in lalworo-ni!” Abedo ki twon lworo adada ento amaro kit ma Babana odok kwede iye. En omedde ameda ki poko magajin bot lwak ma onongo gugurre. I ngeye, lamony mo obino, ci daktar-ni odange ni, “Tim gin mo i kom lalworo-ni!” Lamony-nyi oneno ni laco-ni omer woko, ci owacce ni, “Cit gang kong iywe!” Ci gin aryo-ni ducu gua woko. Atye ki pwoc madit pi tekcwiny ma Jehovah omiyo ki babana. En onongo tye ki odi aryo me lyelo wic i Wichita, dok daktar-ni onongo bene bino ka lyelo wiye bote!\\nAn kacel ki lunyodona, watye ka cito i gure madit i Wichita i mwaka 1940 ki wiye\\nI kare ma atye mwaka aboro, lunyodona gucato otgi ki odi me lyelo ye wic woko, guwilo ot matidi ma kiwoto kwede awota, ci gudak i Colorado ka tic ka ma can lutit kwena tye iye. Wacako bedo cok ki Grand Junction, ka ma lunyodona gubedo ka tic macalo lupainia kun bene gitiyo i fam. Pi kony pa Jehovah ki arimagi pi tic, kicako kacokke i kabedo meno. I Juni 20, 1948, Babana obatija an, kacel ki jo mukene ma guye Lok ada me Baibul kadi wa Billie Nichols kacel ki dakone i pii mo ma mol ki i kin godi. Lacen, Billie Nichols gin ki dakone kacel ki wodgi ki dakone bene gucako tic macalo luneno ma giwoto awoto.\\nWabedo ki wat macok kun wanywako lok i kom jami me cwiny kacel ki jo ma onongo gumine i tic me Ker-ri, tutwalle jo me ot pa Steele​—Don gin ki Earlene, Dave gin ki Julia, ki dong Si gin ki Martha​—dok gugudo kwona adada. Guweko aniang kit ma keto pi Ker-ri bedo mukwongo twero weko kwo pa ngat moni bedo ki tyen lok kun bene bedo ki yomcwiny.\\nMa mwakana oromo 19, laremwa mo ma nyinge Bud Hasty, okwaya me tic kacel kwede macalo painia i kupiny me lobo Amerika. Laneno me adwol openyowa me dak i Ruston , Louisiana, ka ma Lucaden mapol onongo ticgi okwe woko iye. Kiwacciwa ni myero wabed ki cokke ducu kadi bed dano pol nyo ginok. Wanongo kabedo mupore pi cokke ci wayubo maber. Wabedo ki cokke ducu, ento i kare mogo nongo watye wan aryo-ni keken. Onongo waleyo miyo pwony aleya, kun ngat acel miyo lagam pi lapeny ducu. Ka pwony-nye tye ki lapor, wan aryo-ni ducu wabedo i wii abam kun nongo ngat mo mukene pe piny! I nge kare mo, lamego mo mutegi ocako bino i cokke. Ci lacen, lutino kwan mogo me Baibul, kacel ki jo ma ticgi onongo okwe woko gucako bino i cokke, dok pe otero kare malac, kacokke onongo dong opong woko.\\nI nino mo acel, an kacel ki Bud wanongo latela dini me Gang lega mo, dok obedo ka lok i kom ginacoya mogo ma onongo pe angeyogi maber. Man oweko abedo ki ur dok acako tam matut i kom gin ma aye iye. Pi cabit acel kulu, abedo ka kwan i dyerwor lung wek anong lagam pi lapeny ma openyo. Man okonya adada me loko ada wek odok yo me kwona, dok abedo ki miti matek me rwatte ki latit kwena lawota.\\nI nge kare manok, laneno me adwol openya me dak i El Dorado, Arkansas, me konyo kacokke meno. I kare ma atye kunu, abedo ka dok cen i Colorado kare ki kare. I nino mo acel, an kacel ki lupainia mogo onongo watye ka ngwec ki mutokana me cito kunu, ci wanongo awano me gudu i Texas dok man oweko mutokana orwange kwicikwici ma dong pe twero ngwec. Walwongo omego mo ci obino oterowa gange ki bene i cokkegi. Ki i cokke meno, kimiyo lok angeya ni wanongo peko mo manok, ci omege guminiwa kony. Omego-ni bene ocato mutokana i wel ma romo $200.\\nMan okonyowa me nongo giwot ma romo cwalowa i Wichita, ka ma laremwa mo ma nyinge E. F. “Doc” McCartney, onongo tye ka tic iye macalo painia. Lutino rudine, Frank kacel ki Francis, onongo gubedo lurema dok bene pud gitye lurema macok adada wa i kare-ni. Onongo gitye ki mutoka mo macon ci gucato bota i wel ma romo $200, en i wel ma kiwilo kwede ki mega muballe-ni. Man aye tyen mukwongo ma aneno ka maleng ni Jehovah omiya gin ma onongo mitte pien aketo pi Ker-re mukwongo i kwona. I kare meno bene jo me ot pa McCartneys gunyuta lamego mo ma mwonya adada ma nyinge Bethel Crane. Minne, Ruth, onongo obedo Lacaden mo ma kome mit adada i Wellington, Kansas, dok bene omedde ki tic macalo painia nio wa i kare ma tye ki mwaka 90 ki wiye. Ma pud pe otero mwaka acel, an kacel ki Bethel wanyomme i 1958, ci wacako tic kacel macalo painia i El Dorado.\\nLWONGO PI TIC MA KELO YOMCWINY ADADA\\nI nge neno lanen mabeco pa jo ma wadongo kacel kwedgi, wamoko tamwa me bedo atera me ye tic mo keken ma dul pa Jehovah biminiwa ni watim. Kicwalowa me tic macalo painia keken i Walnut Ridge, Arkansas. Lacen i 1962, wabedo ki yomcwiny madit adada i kare kilwongowa me cito i cukul me 37 me Gilead. Ki yomcwiny madit, Don Steele bene obedo i kilaci meno. I nge tyeko kwan meno, kicwalo an kacel ki Bethel i Nairobi, Kenya. Wawinyo arem malit adada i kare ma watye ka weko New York, ento arem cwiny meno olokke odoko yomcwiny i kare ma warwatte ki omege i bardege me Nairobi!\\nWan kacel ki Mary ka Chris Kanaiya i kare ma watye i ticwa me pwony i Nairobi\\nMarwa pi Kenya kacel ki ticwa me tito kwena odongo oyotoyot adada. Lutino kwanwa ma gukwongo dongo aye Chris ki Mary Kanaiya. Pud gitye ka tic ki gen i tic pi kare malac i Kenya. I nge mwaka acel, kicwalowa me cito Kampala, i Uganda, macalo lumiconari me acel i lobo meno. Meno obedo kare me yomcwiny adada pien jo mapol onongo gitye ki miti me pwonyo lok ada me Baibul, dok bene gudoko Lucaden luwotwa. Kadi bed kumeno, i nge mwaki adek ki nucu i Afrika, dakona ogamo ic ci dong onongo mitte ni wamok tamwa ka ce wabigwoko lupacowa i Afrika nyo i lobo Amerika? Lacen wanongo ni myero wadok cen i i Lobo Amerika. I nino ma waweko Africa, cwercwinywa obedo dit loyo ma wabedo kwede i nino ma waweko New York. Onongo dong wamaro dano me Africa adada, dok bene wabedo ki miti me dok cen i nino mo.\\nWacako bedo i lung mo i tung kupoto ceng me Colorado, ka ma lunyodona bene gubedo iye. Dwe 17 i nge nywalo latin kayowa, anyaka ma nyinge Kimberly, dok wanywalo Stephany. Wamako ticwa manyen macalo lunyodo calo tic ma pire tek adada, dok waketo tek me pito ada i cwiny anyirawa aryo-ni. Onongo wamito nyutigi lanen kit ma jo mukene gunyuto botwa-ni. Onongo tek adada me tamone ni kadi bed ni lanen maber twero tic adada i pwonyo lutino, man pe dong nyuto ni gibitic pi Jehovah ka gudongo. Omera ki lamero ma gulubo ngeya gua woko ki i ada. Watye ki gen ni gibilubo lanen maber ma wanyutigi.\\nWabedo ki yomcwiny adada me gwoko anyirawa dok kare ducu watemme me timo jami kacel. Kit ma onongo wabedo cok ki Aspen i Colorado, boma mo ma danone gimaro tuku me ngwec i pee adada, wan ducu wapwonyo tuku meno wek kicel kicel watuku kacel macalo jo me ot. Man omiyowa kare me nywako lok ki anyirawa ka nongo watye ka tuku kacel. I kare mukene wacito ka limo piny kacel dok wabedo ki yomcwiny me boko lok ka watye ka oyo mac. Kadi bed onongo pud gitino, onongo gipenyo lapeny calo “Gin ango ma abitimo ka adongo?” ki “Kit dano ango ma amito ni anyom?” Watute me dongo miti pi jami me cwiny ki kit matir i cwiny anyirawa. Waweko guketo yub me donyo i tic pi Jehovah pi kare malac ki dok waweko gungeyo pingo ber me nyomme ki ngat ma tye ki yub acel-li. Watemme me konyogi wek guniang ni pe ber me nyomme ka nongo pud gitino tutwal. Onongo wawaccigi ni “Bed keni ma pe inyomme nio ka io mwaka 23.”\\nKit ma lunyodowa gutimo piwa, wan bene watute matek me cito i cokke ducu ki dok me nywako i ticwa me pwony kare ki kare macalo jo me ot. Waketo yub wek jo ma gitiyo pi Jehovah pi kare malac gubed i gangwa. Ki bene onongo waboko lok ki yomcwiny madit pi kare ma wabedo ka tic macalo lumiconari. Wabedo ki gen ni nino mo wan angwen-ni ducu waromo cito i Afrika kacel. Anyirawa onongo gimito timo meno adada.\\nKare ki kare onongo wabedo ki yub me kwano Baibul macalo jo me ot, i kare meno onongo watuku jami ma twero timme i gang kwan. Onongo waweko anyirawa gibedo calo Lacaden ma tye ka gamo lapeny. Onongo ginongo pwony i yo man mit adada, dok oweko gubedo ki tekcwiny. Ka giwoto ki dongo, i kare mogo onongo gingur pi kwano Baibul macalo jo me ot. I nino mo, ki cwer cwiny, awaccigi ni gucit i ot butogi ki dok ni pe dong wabibedo ki kwan meno. Gubedo ki ur ci gucako kok dok guwaco ni gimito kwan. Man oweko wacako niang ni kare ada watye ka dongo mar ki pwoc pi jami me cwiny i cwinygi kadi bed ni pud gitino. Gudongo mar matut pi kwano Baibul, dok bene waweko gubedo agonya me tito kit ma giwinyo kwede. Onongo tek adada botwa ka wawinyogi i kare mogo giwaco ni pe giye i kom pwony mogo. Ento man okonyowa me niang gin ma tye i cwinygi. I nge leyo tam kacel kwedgi, onongo giyeng ki gin ma guniang ma lubbe ki tam pa Jehovah i kom gin meno.\\nWALOKO KIT ME KWOWA\\nTicwa me gwoko anyirawa otum oyotoyot adada loyo kit ma onongo watamo kwede. Ki kony kacel ki tira ma dul pa Jehovah miyo, watimo gin ducu ma watwero me gwoko lutino wek gumar Jehovah. Wabedo ki yomcwiny adada i kare ma anyirawa gucako tic macalo lupainia i nge tyeko kwangi, dok gupwonyo diro me tic cing ma romigi nongo yo me kwo. Gudak i Cleveland, Tennessee, kacel ki lumege aryo mukene me tic ka ma can lutit kwena tye iye. Waparogi adada, ento cwinywa onongo yom ni gitye ka tic ki kwogi i tic pi Jehovah pi kare malac. An kacel ki Bethel bene dok wacako tic macalo lupainia, dok man oyabo yo piwa me nongo mot mukene mapol. Watiyo macalo lakony kor laneno me adwol ki bene i gurre madit.\\nMa pud peya gudak i Tennessee, anyirawa gucito i London, England, ci gulimo jang gang kal. Ki kunu, Stephany, ma en onongo tye mwaka 19, orwatte ki Paul Norton, omego mo matidi ma tiyo i Betel. I limgi mukene, Kimberly bene orwatte ki Brian Llewellyn, omego ma onongo tiyo kacel ki Paul Norton. Paul gin ki Stephany gunyomme​—ento ma onongo Stephany dong tye mwaka 23. Brian gin ki Kimberly bene gunyomme i nge mwaka acel​—ma onongo Kimberly tye mwaka 25. Gin ducu gubedo kengi ma pe gunyomme nio ka guo mwaka 23. Wan ducu wacwako ki cwinywa ducu kit jo ma guyero me bedo luotgi.\\nPaul gin ki Stephany kacel ki Kimberly gin ki Brian i jang gang kal me Malawi i 2002\\nLutino anyirawa guwacciwa ni lanenwa ki pa lunyodogi madit aye okonyogi me lubo tira pa Yecu ma waco ni myero ‘wakwong keto cwinywa i kom kerre,’ kadi bed ni gitye ka kemme ki can lim. (Mat. 6:33) I April 1998, kilwongo Paul kacel ki Stephany me cito i cukul me 105 me Gilead, ci i ngeye kicwalogi i Malawi, Africa. I kare meno bene kilwongo Brian kacel ki Kimberly i Betel me London ci lacen kikobogi i Betel me Malawi. Cwinywa obedo yom adada, pien pe tye gin mo maber loyo pi jo matino me tic ki kwogi pi Jehovah.\\nLWONGO PI TIC MUKENE MA KELO YOMCWINY ADADA\\nI Januari 2001, kigona cim kit ma atito kwede i acakki me loka. Omego Marais, laneno ma loyo lok kom gonyo leb, otito ni omege gitye ka keto yub me pwonyo lugony leb ki diro i kit me gonyo leb, dok kadi bed ni onongo dong atye ki mwaka 64, kipenyowa ka waromo cito pi pwonye wek abed i kin lupwonye pa lugony leb. An kacel ki Bethel waketo lok meno i lega dok wanyamo kacel ki megiwa ma onongo dong guti woko-ni pi nongo tam. Gin aryo ducu onongo gimito ni waciti, kadi bed ni onongo gibidong labongo konywa. Agoyo cim ci awaco ni cwinywa bibedo yom adada me ye mot meno maber tutwal-li.\\nI kare meno bene, kinongo ni mamana tye ki two kanca. Awacce ni wabibedo gang wek wakony lamera Linda me gwokke. Mamana ogamo ni: “Pe wubitimo gin ma kit meno wacel. Abiwinyo marac loyo ka pe wucito.” Linda bene onongo winyo kit meno. Wabedo ki pwoc madit adada pi cwiny me jalle ken ma gunyutu kacel ki kony pa lurem mogo ma gicok kwedgi! I nge nino acel ma waweko gang me cito i Watchtower Educational Center i Patterson, Linda ogoyo cim me wacciwa ni Mama oto woko. Waketo cwinywa i ticwa manyen-ni kit ma en onongo bene bicuko cwinywa me timone ka onongo pud kwo.\\nKi yomcwiny madit, ka ma kikwongo cwalowa iye obedo i jang gang kal me Malawi, ka ma anyirawa aryo-ni kacel ki coggi onongo gitye ka tic iye. Pud dong waribbe i yo me aura ya! I ngeye, wacito ka pwonyo omege ma i Zimbabwe ki dok lacen i Zambia. I nge pwony pi mwaka adek ki nucu, kicwalowa me dok cen i Malawi me coyo pi gin mutimme i kwo pa Lucaden ma kibedo ka unogi pi cung ma pe gicwako tung ka mo i lok me wibye. *\\nWan kacel ki likwayiwa i ticwa me pwony\\nPud aye ki cwercwiny madit, i 2005, wadok cen gang i Basalt, Colorado, ci an kacel ki Bethel wamedde ki tic macalo lupainia. I 2006, Brian kacel ki Kimberly gudak i ot ma i ngetwa ka gwoko lutino anyiragi aryo, Mackenzie kacel ki Elizabeth. Paul gin ki Stephany pud gitye i Malawi, dok Paul tye ka tic macalo lamemba me komitti me jang gang kal. Man ma dong acok o mwaka 80-ni, pud dong tye me yomcwiny ya me neno jo matino ma atiyo kwedgi i kare mukato gitye ka medde ki timo tic ma abedo ka timone. Yomcwiny ma watye kwede tutwalle obedo pi lanen mabeco ma ginyutiwa ki dok kit ma watute me nyutune bot lutinowa ki likwayiwa wek gunong adwogi maber ki iye.\\n^ para. 5 Nen Watchtower me Mai 1, 1956, pot. 269 me o i 272, ki me Marci 15, 1971, pot 186 me o i 190, pi ngec mapol i kom tic pa jo me ot pa Steele macalo lumiconari.\\n^ para. 30 Me labolle, nen gin mutimme i kwo pa Trophim Nsomba i The Watchtower, pot 14-18 me April 15, 2015","num_words":2919,"character_repetition_ratio":0.04,"word_repetition_ratio":0.0,"special_characters_ratio":0.219,"stopwords_ratio":0.285,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nia 17 ACO85 - Lwak Jo Icrael ducu gua woko ki i tim - Bible Search\\nNia 16 Nia 18\\nPii mua i pata got\\n1Lwak Jo Icrael ducu gua woko ki i tim Cin kun giwoto gikobo macalo Rwot ociko, ci gugony Repidim; ento pii amata pa dano obedo pe. 2Mumiyo dano gukeco i kom Moses, guwacci, “Miniwa pii me amata.” Moses ogamo doggi ni, “Piŋo wukeco i koma? Piŋo wuomo i Rwot?” 3Ento orwo pii oneko dano, ci dano gubedo ka ŋur i kom Moses kun giwacci, “Piŋo yam ikwanyowa woko ki i Ejipt ka nekowa ki Litinowa ki limwa ki orwo pii?” 4Omiyo Moses okok bot Rwot ni, “Abitimo jo man niŋniŋ? Gin doŋ gutyeko yubbe me cela woko ki got.” 5Rwot owaco bot Moses ni, “Kat wa i nyim lwak, kwany ludoŋo mogo pa jo Icrael, icit kwedgi; dok ikwany odoo ma yam igoyo ki Nail, mak i ciŋi, iwot kwede. 6Nen, abicuŋ i nyimi, i kom pata got ma i Koreb; ci ibigoyo pata got, ci pii bia ki iye, wek lwak gumati.” Moses otimo kit meno i nyim ludoŋo pa Icrael. 7Olwoŋo nyiŋ kabedo meno ni, Maca* ki Meriba*, pien jo Icrael gukeco i kome, dok pien guomo i Rwot kun giwaco ni, “Rwot mono tye i kinwa nyo pe?”\\nLweny ki jo Amalek\\n8Jo Amalek gubino gulwenyo ki jo Icrael i Repidim. 9Moses owaco bot Yocwa ni, “Yer co ma i kinwa, ci icit icilweny ki jo Amalek; diki abicuŋ i wi got ki odoo pa Lubaŋa i ciŋa.” 10Ci Yocwa otimo kit ma Moses otitte, olwenyo i kom jo Amalek; ci Moses ki Aron ki Kur gucito malo i wi got. 11Ka Moses obedo ka tiŋo ciŋe malo, ci Icrael giloyo; ento ka obedo ka dwoko ciŋe piny, jo Amalek giloyo. 12Ento ka ciŋ Moses ojony woko, ci gikwanyo got gikette piny, ka en obedo i wiye, ci Aron ki Kur gitiŋo ciŋe malo, ŋat acel tuŋ cel kit ŋat acel tuŋ mukene; kit meno ciŋe obedo mutiŋŋe malo nio ka cen opoto. 13Ci Yocwa ojwero Amalek ki jone ki pala lucwan.\\n14-Rwot owaco bot Moses ni, “Co lok man i buk obed me lapo wic, ci ikwan i it Yocwa matek, ni, An abijwayo Amalek woko ki i tam pa dano ducu ma gitye piny i te polo.” 15Ka Moses ocano keno tyer, olwoŋo ni, Rwot aye benderana, 16kun waco ni, “Ciŋwa omako bendera pa Rwot! Rwot bilweny ki Amalek kare ducu.”","num_words":401,"character_repetition_ratio":0.049,"word_repetition_ratio":0.0,"special_characters_ratio":0.258,"stopwords_ratio":0.272,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Petero 5 ACO85 - Abako doga bot ludoŋo ma gitye i - Bible Search\\n1 Petero 4 2 Petero 1\\nWukwa romi pa Lubaŋa\\n1Abako doga bot ludoŋo ma gitye i kinwu, an ma ladit wadiwu ma abedo caden i can pa Kricito, dok bene abiribbe kwedwu i deyone ma binen. 2-Wukwa romi pa Lubaŋa ma tye botwu, kun wunenogi maber, pe pi dic, ento pi mitiwu kenwu, i kit ma Lubaŋa mito, pe pi lim, ento pi mit me cwinywu. 3Pe wulo dano ma giketo i ciŋwu ki tek, ento wubed lanen maber bot romi; 4miyo ka Lakwat madit binen, wun wubinoŋo mot, lalukana me deyo ma pe balle. 5-Kit meno, wun awobe bene, wuwiny loc pa ludoŋo. Wun ducu wurukke ki mwolo, ŋat acel acel i nyim lawote, pien “Lubaŋa pyem ki jo ma wakke, ento miyo kica bot jo mamwol.”\\n6-Wumwolle kenwu i te twero pa Lubaŋa, wek ka kare oromo en otiŋwu malo. 7Wuket parwu ducu i kome, pien en tamo piwu. 8Wugwokke, wuki piny, pien lakworwu Catan tye ka wirre macalo labwor ma kok, kun yenyo dano me amwoda. 9Wucuŋ matek i nyime pi niye kun waŋeyo ni, utmegiwu ma gitye i lobo ducu gitye ka ciro kit can macalo meno. 10Ka doŋ wuneno can pi kare manok, Lubaŋa lami kica ducu, ma olwoŋowu i Kricito Yecu me nywako deyone ma ri nakanaka, en kikome aye ma bidwokowu kakare, bimiyowu tek, dok bimiyo wucuŋ matek likiŋ. 11Loc obed bote nakanaka. Amen.\\n12-Acoyo botwu waraga man manok kun amiyo i ciŋ Silvano, ma aŋeyo ni ominwa ma genne, pi cuko cwinywu kunu aloko macalo caden ni, man en kica pa Lubaŋa ada; wucuŋ iye matek. 13-Jo ducu muye Kricito ma gitye i Babilon ma Lubaŋa oyerogi kacel kwedwu gumotowu, ki woda Marako bene omotowu. 14Wumotte kekenwu ki mot me mar.\\nKuc obed botwu wun ducu ma wutye i Kricito.","num_words":302,"character_repetition_ratio":0.053,"word_repetition_ratio":0.0,"special_characters_ratio":0.242,"stopwords_ratio":0.295,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Tekwaro 5 ACO85 - Man lok kom likwayo pa Reuben ma - Bible Search\\n1 Tekwaro 4 1 Tekwaro 6\\n1 Tekwaro 5\\nLikwayo pa Reuben\\n1-Man lok kom likwayo pa Reuben ma latin kayo pa Icrael. En aye latin kayo, ento otimo kir pi bedo ki ci-wonne. Pi meno ditte me anywalli gimiyo bot litino awobe pa Yucepu wod pa Icrael, pe doŋ gicoyo nyiŋe i buk me tekwaro ma lubo kit ma ginywale kwede. 2-Dok kadi bed Juda yam obedo oteka i kin omegine, dok laker bene onoŋŋe ki i kin likwaye, ento dit me anywalli onoŋo tye bot Yucepu. 3Litino awobe pa Reuben ma latin kayo pa Icrael gin aye Kanok, Pallu, Kejeron ki Karmi.\\n4Litino awobe pa Joel gin ene: wode obedo Cemaya, ma wode Gog, ma wode Cimei, 5ma wode Mika, ma wode Reaya, ma wode Baal, 6-ma wode Beera ma yam Tiglat-pilecer kabaka me Aciria otero woko i opii; en yam obedo ladit pa jo Reuben.\\n7Lukakagi yam gicoyo tekwarogi kun lubo yalwakgi ki doggolagi, gin ene: laditgi Jeyel, ki Jekaria, 8ki Bela wod pa Ajaj ma wod pa Joel; en yam bedo i Aroer, ma lobone oo wa i Nebo ki Baal-meon. 9En yam obedo bene yo tuŋ wokceŋ ma lobone o wa i dog tim ma i ŋet kutu Euprate tuŋ kany, pien onoŋo doŋ limgi onya madwoŋ i lobo Gilead. 10I kare pa Caulo gubedo ka lweny ki jo Agri ci gunekogi, ka gucako bedo i kemagi i lobo ducu ma i ŋet lobo Gilead yo tuŋ wokceŋ.\\nLikwayo pa Gad\\n11Likwayo pa Gad gubedo i lobo Bacan nio kwede wa i Caleka, kun gukemme ki jo Reuben. 12Joel obedo laditgi, me aryone Capamo Janai ki Capat bene gubedo i Bacan. 13Lukakagi gupokke i doggola mapatpat ma kwarogi obedo Mikael, Meculam, Ceba, Jorai, Jakan, Jia ki Eber, gin abiro. 14Magi aye gubedo likwayo pa Abikail wod pa Kuri, ma wod pa Jaroa, wod pa Gilead, wod pa Mikael, wod pa Jecicai, wod pa Jado, wod pa Buj. 15Aki wod pa Abdiel ma wod pa Guni, en aye obedo ladit ma loyo dog odi pa kwarogi. 16Gin gubedo i Gilead, i Bacan ki i gaŋi ma i lobo meno, ki i kakwat ducu ma i lobo Caron, nio wa i waŋ lobo kikome. 17Jo magi ducu gicoyo nyiŋgi i buk me tekwaro i kare pa Yocam kabaka me Juda, ki i kare pa Jeroboam kabaka me Icrael.\\nLok kom kaka aryo ki nucu\\n18Jo pa Reuben, jo pa Gad, ki nucu kaka pa Manace yam gitye ki twoni oteka lweny ma gitye ki kwotgi ki pala lucwangi, ma gutelo atumgi bene, ma gin oyita lweny, dano alip pyeraŋwen wiye aŋwen, ki miya abiro ki pyerabicel ma guyubbe pi lweny. 19Gulwenyo ki Jekur, Napic ki Nodab, ma gin jo Agri. 20Lubaŋa okonyogi ka lweny kwedgi, pien gukok bote i kare ma gilwenyo, ci en oye legagi pien onoŋo gigene, ci omiyo jo Agri ki lwakgi ducu i ciŋgi. 21Guyako limgi makwo ma romo kinaga alip pyerabic kulu, romi alip miya aryo ki pyerabic, ki kana alip aryo, kacel ki dano alip miya acel ma guyakogi makwo. 22Guneko jo mapol, pien mony meno obedo mony pa Lubaŋa. Ci gubedo i lobo pa jo-nu nio wa i kare ma giterogi i opii.\\n23Jo me nucu kaka pa Manace gubedo i lobo meno. Gubedo mapol mada cakke ki i lobo Bacan nio kwede wa i Baal-kermon, Cenir ki got Kermon 24Magi aye ludito wi kaka ma i odi pa kwarogi: Eper, Ici, Eliel, Ajriel, Jeremia, Kodavia ki Jadiel, twoni oteka lweny ma nyiggi oywek, ma gin aye ludito i odi pa kwarogi. 25Ento guŋayo waŋ Lubaŋa pa kwarogi, gubedo ka woro lubaŋa pa jo me lobo meno ki tim kwele kwele-gu, gin jo ma onoŋo Lubaŋa otyekogi woko ki i nyimgi. 26-Pi meno Lubaŋa opiyo Pul kabaka me Aciria, ma en aye Tiglat-Pilecer kabaka me Aciria, ci oterogi i opii, gin jo Reuben, jo Gad ki nucu kaka pa jo Manace. Oterogi wa i Kalak, Kabor, Kara ki i kulu Gojan, pud gitye kunnu nio wa onyoo.","num_words":665,"character_repetition_ratio":0.053,"word_repetition_ratio":0.0,"special_characters_ratio":0.243,"stopwords_ratio":0.32,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Wel 27 ACO85 - I kare meno anyira pa Jelopekad gubino - Bible Search\\nKoko pa anyira pa Jelopekad\\n1I kare meno anyira pa Jelopekad gubino bot Moses. Jelope kad obedo wod pa Keper, wod pa Gilead, ma wod pa Makir, wod pa Manace; gin aye jo me doggola pa Manace wod pa Yucepu. Nyiŋ anyiranu Makala, Noa, Kogla, Mirika ki Tiŋa. 2Gin gubino gucuŋ i nyim Moses ki ajwaka Eleajar, ki i nyim lutel wic ki lwak jo Icrael ducu i doggola kema me rwatte, ci guwacci, 3“Wonwa yam oto woko i tim, En yam pe tye i kin lwak jo ca ma gujemo i kom Rwot, i lwak pa Kora, ento oto mere pi balle kene gire; yam pe onywalo awobe. 4Pi lok aŋo miyo gikwanyo nyiŋ wonwa woko ki i kin doggolane? Ni pi litino co ma pe onywalo-ni bo? Wuminiwa walim dul lobo mo i kin omegi wonwa.”\\n5Moses otero lok me kokogi i nyim Rwot. 6Ci Rwot owaco ki Moses ni. 7-“Lok pa anyira pa Jelopekad tye atir. Ibipoko lobo botgi i kin omego pa wongi obed me aleyagi, wek gule dul lobo ma myero obed pa wongi. 8Dok iwac bot jo Icrael ni, ‘Ka laco mo oto ma pe onywalo wode mo, ci wubimiyo ginaleyane bot nyare. 9Ka nyare mo pe, ci wubimiyo bot omegine. 10Ka ominne mo pe, ci wubimiyo bot omegi wonne. 11Ka omin wonne mo pe ci wubimiyo ginaleyane bot watgi macok ma i doggolagi, ci bidoko mere. Man aye bibedo cik bot jo Icrael, ki lok ma doŋ giŋolo, macalo Rwot ociko ki Moses.’ ”\\nGiyero Yocwa me leyo ka tyen Moses\\n12-Rwot owaco bot Moses ni, “Cit malo i wi got man me Abarim, icinen lobo ma abimiyo bot jo Icrael. 13Ka doŋ ineno, ci in bene doŋ ibito, idok bot lutuwu, macalo yam omeru Aron odok botgi-ni; 14pien yam wujemo i kom lokka i tim Jin i kare ma lwak okeco i koma ca, kun pe wunyuto ni an aleŋ i nyimgi, i waŋ pii kunnu.” (Man aye pii me Meriba ma cok ki Kadec i tim Jin.)\\n15Moses olego Rwot kun wacci, 16“Ai Rwot Lubaŋa ma loyo tipo kom jo ducu, tim ber iket dano mo me loyo lwak, 17-wek owirre i kingi macalo laditgi, dok otel nyimgi ka ma gibicito iye ducu, wek lwakki pe gubed macalo romi ma lakwatgi pe.”\\n18-Ci Rwot owaco bot Moses ni, “Kwany Yocwa wod pa Nun, dano ma tye ki cwiny, en aye iket ciŋi i kome. 19I mi en ocuŋ i nyim ajwaka Eleajar ki i nyim lwak ducu, ci ibicike pi ticce i nyimgi ducu. 20Dok imine twerri mogo, wek lwak jo Icrael ducu gubed ka woro doge. 21-En bicuŋ i nyim ajwaka Eleajar ma en aye bipenyo lok ma Rwot oŋolo kun tiyo ki Urim i nyim Rwot; kit meno en kacel ki lwak Jo Icrael ducu gibitiyo gin ducu kun gilubo lok pa Eleajar.”. 22Moses otiyo kit ma Rwot ocike kwede; okwanyo Yocwa, omiyo ocuŋ i nyim ajwaka Eleajar i nyim lwak ducu, 23-ci oketo ciŋe i wiye, ocike pi ticce, macalo Rwot ocike kwede.","num_words":509,"character_repetition_ratio":0.065,"word_repetition_ratio":0.0,"special_characters_ratio":0.252,"stopwords_ratio":0.306,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Kimako Yecu i Gececemane | Pwony me Baibul pi Lutino\\nPWONY ME 88\\nYecu kacel ki lukwenane guwoto ki i Nota me Kidron ci guito Got Jeituni. Onongo dong cwiny dyewor okato woko dok dwe tye ka caro piny maleng. I kare ma guo i poto me Gececemane, Yecu owaco botgi ni: “Wubed ka kiyo piny kany.” Ka dong Yecu ocito anyim manok ci ogungo oryebbe piny. Kadi bed Yecu onongo tye ki par madwong, ento en olego bot Jehovah ni: “Wek gin ma imito otimme.” Ci Jehovah ocwalo lamalaika me cuko cwiny Yecu. I kare ma Yecu odok cen bot lukwenane, en onongo gin ducu gunino woko. En owaccigi ni: ‘Wua malo! Man pe cawa me nino! Cawa dong onyiko cok ma kibimiya i cing lumonena.’\\nI nge kare manok, Juda oo ki lwak ma gumako pala lucwan ki odoo-gu. En onongo ngeyo ka ma Yecu tye iye pien onongo con kong gubedo ka bino kany. Juda onongo owaco ki lumony ni ebinyuto botgi Yecu. Dong, en ocito atir bot Yecu, owaco ni: ‘Lapwony, itye!’ ci onoto lemme. Yecu owaco ni: ‘Juda, in imiya i cing lukworra ki noto lema?’\\nYecu obino anyim ci openyo lwak ni: “Wuyenyo anga?” Gugamo ni: “Yecu me Najaret.” En odok iye ni: “An a en,” ci joni gujer ki ngegi gupoto piny. Yecu dok openyogi ni: “Wuyenyo anga?” Gudokke iye ni: “Yecu me Najaret.” Yecu owaco ni: ‘Atyeko tittiwu ni an a en. Wuwek jo man guciti.’\\nI kare ma Petero oniang gin ma tye ka timme, en owoto pala lucwan, otongo ci onguno it Maliko, ma obedo opii pa lalamdog madit. Ento Yecu ogudo it laco-ni ci ocang woko. I ngeye, en owaco ki Petero ni: ‘Dwok pala lucwanni kakare. Ka ilwenyo ki pala lucwan, ci in bene ibito ki pala lucwan.’ Lumony gumako Yecu ci gutweyo cinge, ento lukwenane gungweco woko. I ngeye, lwak gutero Yecu bot lalamdog, Anac. Anac openyo Yecu ki lapeny mapol ci ocwale i ot pa Lalamdog Madit ma nyinge Kayapa. Ento gin ango ma otimme i kom lukwena?\\n“I lobo wutye ki can; ento wudi cwinywu, an dong aloyo lobo.”​—Jon 16:33\\nLapeny: Ngo ma otimme i poto me Gececemane? Pwony ango ma inongo ki i gin ma Yecu otimo i dyewor meno?\\nMatayo 26:36-57; Marako 14:32-50; Luka 22:39-54; Jon 18:1-14, 19-24\\nNywakki Nywakki Kimako Yecu","num_words":375,"character_repetition_ratio":0.052,"word_repetition_ratio":0.0,"special_characters_ratio":0.255,"stopwords_ratio":0.264,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Daker Esta Olaro Jone | Pwony me Baibul pi Lutino\\nPWONY ME 65\\nEsta obedo anyaka ma Lajudaya ma onongo bedo i boma me Percia ma kilwongo ni Cuca. Mwaki mapol angec, Nebukadnejar onongo otero jo ganggi ki i Jerucalem i opii. Mordekai, wod pa omin won Esta, obedo latic pa Kabaka Akacwero me Percia, dok en aye opito Esta.\\nKabaka Akacwero onongo mito daker manyen. Luticce gucoko anyira maleng loyo ki i lobo Percia, kadiwa Esta ci gikelogi bot kabaka. Ki i kin anyira-ni ducu, kabaka oyero Esta me bedo daker. Mordekai ociko Esta ni pe otit ni en Lajudaya.\\nLaco mo ma lawaka ma nyinge Aman aye onongo loyo rwodi ducu. En onongo mito ni dano ducu gukulle piny i nyimme. Mordekai okwero kulle piny i nyimme, pi man akemo omako Aman matek adada mumiyo en ocako yenyo yo me neko Mordekai. I kare ma Aman oniang ni Mordekai obedo Lajudaya, en oyubo pulan me neko Lujudaya ducu ma i lobo Percia. Owaco bot kabaka ni: ‘Lujudaya gubedo jo maraco; myero inekgi woko.’ Akacwero owaco ni: ‘Tim kit ma imito,’ ci omiyo bote twero me moko cik. Aman omoko cik ma waco ni dano myero gunek Lujudaya ducu i nino dwe 13 me dwe me Adar. Jehovah obedo ka neno jami ducu.\\nEsta onongo pe ngeyo gin mo i kom cik-ki. Pi meno, Mordekai ocwale kopi me waraga me cik-ki ci owacce ni: ‘Cit ilok bot kabaka.’ Esta owaco ni: ‘Ngat mo keken ma cito i nyim kabaka ma pe kilwonge alwonga myero kinek woko. Kabaka peya olwonga i nyimme pi nino 30 kulu! Ento abicito gire. Ka en oilo odoo kerre tung bota, ci abikwo. Ento ka pe, ci abito woko.’\\nEsta ocito wa i dyekal ma i ot pa kabaka. I kare ma kabaka onene, en oilo odoo kerre tung bot Esta. Esta owoto bote, ci en openyo ni: ‘Imito ni atimmi gin ango, Esta?’ En owaco ni: ‘Amito ni wubin wun ki Aman pi karama mo ma ayubo piwu.’ Ki kunnu, Esta dok olwongogi pi karama mukene. I karama me aryone, kabaka dok openyo ni: ‘Imito ni atimmi gin ango?’ Esta owaco ni: ‘Ngat moni binekowa woko, an ki jo me rokwa. Konywa ilwarwa do.’ Kabaka openyo ni: ‘Meno anga ma mito nekowu-ni?’ Esta ogamo ni: ‘Meno Aman ma kite rac-ci.’ Kiniga omako Akacwero matek adada mumiyo en owacci kinek Aman cutcut.\\nEnto, onongo pe tye ngat mo ma twero loko cik pa Aman, kadi wa kabaka. Pi meno, kabaka oketo Mordekai me loyo wi rwodi dok omiyo bote twero me moko cik manyen. Mordekai oketo cik manyen ma ye ni Lujudaya myero gulweny me gwoko komgi. I nino dwe 13 me Adar, Lujudaya guloyo lumonegi woko. Cakke i kare meno, gubedo ka kwero nino man mwaka ki mwaka.\\n“Gibiywayowu giterowu i nyim luloc ki luker-gu pira, wubitito lok ma bedo caden botgi ki bot Lurok bene.”​—Matayo 10:18\\nLapeny: Pulan ango ma kiyubo i kom Lujudaya? Esta onyuto niye i kom Jehovah nining?\\nLok i kom Buk pa Esta\\nJami mutimme i kare ca pa Esta twero jingo niyeni i kom teko ma Jehovah tye kwede me laro jone ki i atematema i kare-ni.\\nEsta Ocung Matek pi Jo pa Lubanga\\nNyuto mar ma nongo ijalle keni calo Esta mito niye ki tekcwiny.\\nEsta Otiyo ki Ryeko, ki Tekcwiny, ma pe Paro Pire Kene\\nNgo ma Esta otimo pi Jehovah ki jone ma nyuto ni en pe oparo pire kene?\\nNywakki Nywakki Esta Olaro Jone","num_words":560,"character_repetition_ratio":0.043,"word_repetition_ratio":0.0,"special_characters_ratio":0.23,"stopwords_ratio":0.295,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Jo Korint 1 ACO85 - Waraga man oa ki bot Paulo, ma pi - Bible Search\\nJo Roma 16 1 Jo Korint 2\\n1 Jo Korint 1\\n1Waraga man oa ki bot Paulo, ma pi mit pa Lubaŋa yam Lubaŋa olwoŋe me bedo lakwena pa Kricito Yecu, ki dok ki bot ominwa Coctene.\\n2-Bot jo muye Lubaŋa ma gitye i Korint, ma gin jo ma gilonyo gudoko maleŋ i Kricito Yecu, ma Lubaŋa olwoŋogi me bedo jone kikome, kacel ki jo ducu ma gitye i kabedo ducu, ma gilwoŋo nyiŋ Rwotwa Yecu Kricito, Rwotgi ki mewa bene:\\n3Lubaŋa Wonwa ki Rwotwa Yecu Kricito omiwu kica ki kuc.\\nPwoc pi mot me cwiny\\n4Nino ducu amiyo pwoc bot Lubaŋana pi kicane ma en omiyowu i Kricito Yecu, 5pien pi bedowu i Kricito omiyo doŋ wudoko lulonyo i yo ducu. Wutye bene doŋ ki ŋec ducu, dok wutwero doŋ lok maber, 6pien lok ma wabedo ka titone i kom Yecu Kricito odonyo matek i iwu. 7Omiyo mot mo me cwiny pe orem botwu, ma kun pud wutye ka kuro kare me nyuto Rwotwa Yecu Kricito. 8En bigwokowu miyo wucuŋ matek nio wa i agikki, noŋo pe wutye ki gin mo ma myero gidotwu iye i nino pa Rwotwa Yecu Kricito. 9Lubaŋa ma olwoŋowu me ribbe kacel ki Wode Yecu Kricito Rwotwa, en ŋat ma genne.\\nApokapoka ma obedo i kin jo muye Yecu\\n10Abako doga botwu, utmegina, pi nyiŋ Rwotwa Yecu Kricito, ni wun ducu myero wulok lok acel, apokapoka mo pe myero obed tye i kinwu, ento myero wuribbe i cwiny ki tam acel. 11Pien jo mogo ma gua ki bot Koloe gutitta lok i komwu, ni meno daa tye i kinwu, utmegina. 12-Gin ma awaco en aye ni, dano acel acel i kinwu tyeka waco ni, “An dano pa Paulo,” nyo ni “An dano pa Kepaa,” “An dano pa Apolo,” “An dano pa Kricito.” 13Kricito mono iye opokke? Yam kono giguro Paulo i kom yatariya piwa? Onoŋo yam gibatijawu i nyiŋ Paulo? 14Apwoyo Lubaŋa mada pien an gira yam pe abatija dano mo i kinwu, kono abatija Kricipo ki Gayo keken, 15-wek ŋat mo pe owac ni gibatija en i nyiŋa. 16-Abatija bene jo ma i ot pa Citepana; pe doŋ atwero po ka onoŋo dok abatija ŋat mukene. 17Kricito pe ocwala ka batija dano, ento ka tito lok me kwena maber ma pe atito ki ryeko mo me lok, wek pe omi to pa Kricito i kom yatariya obed gin ma konnye pe.\\nKricito en tek ki ryeko pa Lubaŋa\\n18Lok i kom yatariya ki tuŋ bot jo ma tye ka rwenyo woko, nen calo gin me miŋo, ento ki tuŋ botwa, wan jo ma Lubaŋa tye ka larowa, obedo tek pa Lubaŋa. 19-Pien yam gicoyo ni,\\n“Abityeko ryeko pa jo maryek,\\nabibalo niaŋ pa jo ma ŋeyo piny woko.”\\n20-Jo maryek tye kwene? Lupwony-cik kono tye kwene? Lupyem me lobo man tye kwene? Lubaŋa pe oloko ryeko me lobo man odoko me miŋo? 21Pi ryeko pa Lubaŋa omiyo jo me lobo pe guŋeye pi ryekogi, ento Lubaŋa pi twerone olaro jo muye en pi lok me miŋo ma watito. 22Lujudaya gimito neno lanyut mogo, ki jo Grik giyenyo megi ryeko; 23ento wan giwa watito pi Kricito ma yam giguro i kom yatariya, ma lokke ki tuŋ bot Lujudaya obedo lok atata, ki bot Lurok nen lok me miŋo. 24Ento bot jo ma gilwoŋogi, Lujudaya ki jo Grik, Kricito obedo tek ki ryeko pa Lubaŋa. 25Pien miŋo pa Lubaŋa kato ryeko pa dano woko ki ryeko, goro pa Lubaŋa bene tek kato teko ma dano tye kwede woko.\\n26Utmegina, koŋ wutam pi lwoŋo ma Lubaŋa olwoŋowu kwede. Jo mapol i kinwu onoŋo pe giryek i kit me lobo, jo mapol i kinwu onoŋo pe gitye ki twero, dok jo mapol i kinwu onoŋo pe gubedo wegi deyo. 27Ento Lubaŋa oyero gin mamiŋ me lobo, wek oket lewic i kom luryeko; Lubaŋa oyero gin ma goro i lobo-ni wek oket lewic i kom gin jo matek; 28Lubaŋa oyero gin mogo me lobo ma gicayogi, ma rwomgi piny, kadi jami mogo ma pe gitye, wek omi gin ma tye odok gin ata, 29wek dano mo pe owakke i nyim Lubaŋa. 30Lubaŋa aye mumiyo wubedo i Kricito Yecu, ma Lubaŋa omiyo odoko ryekowa. Pi Kricito bene omiyo Lubaŋa okwanowa ni kitwa atir, olonyowa wadoko jo maleŋ, okokowa bene ki i opii me bal. 31-Doŋ kit macalo yam gicoyo, “Ŋat ma nyatte myero onyatte pi Rwot.”","num_words":723,"character_repetition_ratio":0.063,"word_repetition_ratio":0.0,"special_characters_ratio":0.244,"stopwords_ratio":0.354,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Jon 1 ACO85 - Wan wacoyo botwu lok i kom gin mubedo - Bible Search\\n2 Petero 3 1 Jon 2\\n1-Wan wacoyo botwu lok i kom gin mubedo tye nia i acakki piny, ma wan kikomwa wawinyo, dok bene waneno ki waŋwa. Wanene ada, dok wamulo kome ki ciŋwa, en lok me kwo. 2-Kwo meno yam onen woko ka maleŋ, wan waneno. Wan doŋ kombeddi wabedo cadenne, kun watito botwu lok me kwo ma pe tum ma yam obedo bot Won, ka doŋ onen woko botwa. 3Gin ma wan waneno ki ma wawinyo en aye ma witito botwu bene, wek omi wuribbe kwedwa. Doŋ i ribbewa-ni waribbe kacel ki Won ki Wode Yecu Kricito. 4Wacoyo lok man wek yomcwinywa ocobbe maber.","num_words":115,"character_repetition_ratio":0.082,"word_repetition_ratio":0.0,"special_characters_ratio":0.252,"stopwords_ratio":0.287,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nia 10 ACO85 - Rwot dok owaco bot Moses ni, “Cit bot - Bible Search\\nNia 9 Nia 11\\nGemo me bonyo\\n1Rwot dok owaco bot Moses ni, “Cit bot Parao; pien ajiŋo cwinye odoko nwaŋ, ki cwiny luticce, wek anyut lwak lanyut mera man i kingi, 2wek in itit i it litinoni ki likwayi kit macalo abedo ka tuko ki jo Ejipt kit ma iya mito-ni ki kit lanyut ma atiyo i kingi; wek wun wuŋe ni an a Rwot.”\\n3Kit meno Moses ki Aron gucito gudonyo bot Parao, guwacce ni, “Rwot Lubaŋa pa jo Ibru owaco kuman ni, ‘In ibikwero bedo ki mwolo i nyima pi kare ma rom mene? Wek jona guciti, wek guti bota. 4Pien ka ikwero ni jona pe guciti, ci nen, diki abikelo lwak bonyo i loboni, 5giumo lobo woko lipuk, pe tye ŋatti mo ma bineno lobo; ci gibicamo gin ma pee oŋoyo botwu, ka dok gibicamo yadiwu ducu ma doŋo i poto. 6Gibipono i odini ki i odi pa luticci ducu ki i odi pa jo Ejipt ducu; bibedo gin ma yam wegiwu ki kwariwu pe guneno nia i nino na giketogi wi lobo nio wa i nino man.’ ” Ka olokke ci okato woko ki bot Parao.\\n7Ci Lutic pa Parao guwacce ni, “Laco man bibedo owic botwa pi kare ma rom mene? Wek jo-nu guciti, wek guti bot Rwot Lubaŋagi: in peya iŋeyo ni Ejipt oballe woko.” 8Omiyo gidwoko Moses ki Aron bot Parao; ci owaco botgi ni, “Doŋ wucit, wuti bot Rwot Lubaŋawu; ento jo mene ma gibicito?” 9Ci Moses ogamo ni, “Wan wabicito ki litinowa, ki luditowa wabicito ki awobewa ki anyirawa; wabigwarre ki lwak limwa ducu matino ki madito, pien myero wakwer nino madit bot Rwot.” 10Ci owaco botgi ni, “Rwot obed kwedwu ka abiweko wun ki litinowu wucito! Nen wun iwu kiruŋgula, wutye ki kop i iwu. 11Pe twerre, co ma i kinwu aye gucit ka miyo woro bot Rwot; pien meno aye gin ma cwinywu pyette iye.” Ci giryemogi woko ki i nyim Parao.\\n12Rwot dok owaco bot Moses ni, “Rye ciŋi i wi lobo Ejipt wek bonyo obin obed i lobo Ejipt, ocam gin mutwi i lobo ducu ma yam pee oŋoyo.” 13Kit meno Moses otiŋo odoone i wi lobo Ejipt, ci Rwot ocwalo yamo oa tuŋ wokceŋ okodo i lobo dyeceŋ meno ducu ki i dyewor benebene; ka oo odiko ci yamo mua wokceŋ okelo bonyo. 14-Ci bonyo ocorre i lobo Ejipt ducu, ci obuto, ori i lobo ducu me Ejipt, lwak bonyo mumukke madwoŋ ma yam pe tye, ma dok pe binen. 15Pien oumo lobo woko lipuk, ma lobo ocido woko licuc, ci gucamo gin mutwi ducu ma i lobo ki nyig yadi ducu ma yam pee oŋoyo; gin madyak mo pe odoŋ, kadi yat, kadi gin mutwi ma i poto ma i lobo Ejipt ducu. 16Ka Parao dok olwoŋo Moses ki Aron pi oyoto, owaco ni, “Atyeko timo bal i kom Rwot Lubaŋawu, ki i komwu. 17Mumiyo tin wutima kica, man doŋ alegowu kicel enni, dok wuleg Rwot Lubaŋawu wek okwany to man woko i koma.” 18Ci Moses okato woko ki bot Parao, olego Rwot. 19Rwot omiyo yamo okodo matek nia ki tuŋ potoceŋ, otiŋo bonyo ocorogi woko wa i Nam Makwar; bonyo mo acel pe odon i lobo Ejipt. 20Ento Rwot ojiŋo cwiny Parao odoko nwaŋ, pe oweko jo Icrael gucito.\\nGemo me colpiny\\n21Rwot dok owaco bot Moses ni, “Rye ciŋi malo tuŋ polo, wek piny ocid woko Licuc i lobo Ejipt, piny ma ocido woko ma dano winyo wa i kome.” 22-Ci Moses oryeyo ciŋe malo tuŋ polo, ci piny ocido woko matek licuc ma oromo lobo Ejipt pi nino adek; 23pe ginenne kekengi, pe ŋatti mo a malo ki i kabedone pi nino adek; ento ka ma jo Icrael bedo iye onoŋo piny leŋ mere. 24Ka Parao olwoŋo Moses, ci owacce ni, “Cit wuti bot Rwot; litinowu bene myero gucit kwedwu; ento wuwek limwu matino ki madito gudoŋ i ŋewu.” 25Ento Moses ogamo ni, “In bene myero imiwa gitum ki gityer me awaŋa, wek watyer bot Rwot Lubaŋawa. 26Limwa makwo myero gin bene gucit kwedwa; pe oboŋ tyen mo bidoŋ i ŋewa, pien myero wakwany mogo i kingi me miyo ki woro bot Rwot Lubaŋawa, dok pe waŋeyo gin ma myero wati kwede bot Rwot, nio ka wabio wa kunnu.” 27Ento Rwot ojiŋo cwiny Parao odoko nwaŋ, pe oweko gucito. 28Parao dok owacce ni, “A woko ki bota; gwokke keni aye, pe inen waŋa doki; pien i nino ma ibineno iye waŋa en aye ibito iye bene.” 29Moses ogamo ni, “Pe dok abineno waŋi kit macalo iwaco.”","num_words":757,"character_repetition_ratio":0.06,"word_repetition_ratio":0.0,"special_characters_ratio":0.248,"stopwords_ratio":0.255,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Wel 32 ACO85 - Jo me kaka pa Reuben ki pa Gad gubedo ki - Bible Search\\nWel 31 Wel 33\\nKaka ma gunoŋo kabedo i ge kulu Jordan tug wokceg\\n1Jo me kaka pa Reuben ki pa Gad gubedo ki lwak lim makwo mapol twatwal. Ka guneno lobo Jajer ki lobo Gilead obedo lobo maber twatwal me kwat, 2ci gucito bot Moses ki ajwaka Eleajar ki bot lutel wi lwak, guwaco ni, 3“Gaŋi magi, Atarot, Dibon, Jajer, Nimra, Kecbon, Eleale, Cebam, Nebo ki Beon 4ma i lobo ma yam Rwot oloyo i nyim lwak jo Icrael, lobogi ber twatwal me kwat; ci wan luticwu-ni watye ki lim madwoŋ. 5Ka in bene ipwoyo tamwa-ni, ci iye lobo man gimi botwa obed mewa, pe doŋ iterwa waŋol loka Jordan.”\\n6Ento Moses owaco bot jo pa Gad ki pa Reuben ni, “Omegiwu gibicito ka lweny kun wun wubedo kany bo? 7Piŋo wumito balo cwiny jo Icrael, ni pe gucit loka ca i lobo ma yam Rwot omiyo botgi? 8-Kwarowu bene yam koŋ gutimo kit meno i kare ma acwalogi ki i Kadec-barnea pi neno lobo. 9Pien ka gucito malo wa i nota me Ecikol, ka guneno lobo, ci gubalo cwiny jo Icrael woko, ni pe gucit i lobo ma Rwot doŋ otyeko miyo botgi. 10-Ci kiniga omako Rwot i komgi i nino maca. Okwono kwon kun waco ni, 11‘Ada, pe tye ŋat mo ki i kin jo ma yam gua ki i Ejipt, cakke ki i kom jo ma ditogi romo mwaka pyeraryo dok kwede malo ma bineno lobo ma yam akwoŋo pire ni abimiyo bot Abraim ki Icaka ki Yakobo, pien pe gubedo ka lubo gin ma amito ducu kakare. 12Pe tye ŋat mo ma bineno, kono nyo Kaleb wod pa Jepune ma jo Keniji, ki Yocwa wod pa Nun, pien gin aye gubedo ka lubo gin ma amito ducu kakare.’ 13Kiniga omako Rwot i kom jo Icrael i kare ca, ci omiyo gubedo ka wirre i tim atata gutyeko mwaka pyeraŋwen kulu, nio ka yalwak ma yam gutimo rac i nyim Rwot gutum woko. 14Ci nen, wun bene dok wua malo kun wuleyo ka wegiwu, wun litino pa lubalo, miyo wubimedo dok kiniga pa Rwot doko mager t kom jo Icrael! 15Pien ka wuweko luba gin ma en mito kombeddi, ci en dok bitenyo lwak man woko i tim ata; kit meno wubimiyo lwak man ducu to tum woko.”\\n16Ka gin dok gubino bote kun giwaco ni, “Wabigero dwol ma wagero ki gweŋ pi romiwa, ki gaŋi pi mon ki litinowa. 17Ento wan wabiruko jami Iwenywa, kun wayubbe pi telo wi jo Icrael anyim, nio ka wabiterogi i kabedogi, kun noŋo monwa ki litinowa gibedo i gaŋi gogo ma wacelo matek pi dano ma gibedo i lobo-ni. 18Pe wabidwogo i pacowa nio waŋ ma jo Icrael gutyeko noŋo ginaleyagi ki acel acel ducu. 19Wan pe wabinywako leyo lobo kacel kwedgi i ne kulu Jordan ki tuŋ kunnu ducu, pien ginaleya ma me wa doŋ watyeko noŋone i loka Jordan kany ma tuŋ wokceŋ.”\\n20Omiyo Moses dok owaco botgi ni, “Ka ce wubitimo kit meno, ka ce wubiruko jami Lwenywu wucito anyim ka lweny i nyim Rwot, 21kun dano acel acel i kinwu ma romo lweny kato loka Jordan i nyim Rwot, nio ka Rwot otyeko ryemo lumerokke woko ki i nyime, ci ber. 22Ka Rwot doŋ otyeko loyo lobo-nu, ci lacen wubidwogo giwu kun banya mo pe i komwu bot Rwot nyo bot jo Icrael, ci lobo man wubicamo bedo mewu i nyim Rwot. 23Ento ka pe wutimo kit meno, ci nen, noŋo wutimo bal i kom Rwot. Myero wuŋe ni, balwu bimiyo wutiŋo alii ma bidwarowu. 24Wuger gaŋi pi mon ki Litinowu, ki dwol pi romiwu; ento wucob gin ma wuwaco-ni.”\\n25Jo Gad ki jo Reuben gudok iye bot Moses ni, “Wan aye luticci; wabitiyo kit macalo in laditwa iciko ducu. 26Litinowa ki monwa ki romiwa ki limwa makwo ducu gibidoŋ kany i gaŋi ma i Gilead. 27Ento wan ducu ma waruko jami lweny wabikato waŋolo loka ca ka lweny i nyim Rwot kit macalo in laditwa iciko-ni.”\\n28-Kit meno Moses omiyo cik ma makogi bot ajwaka Eleajar ki bot Yocwa wod pa Nun, ki bot ludito ki i odi pa kwarogi ma i kaka ducu pa jo Icrael. 29Owaco botgi ni, “Ka jo Gad ki jo Reuben ma doŋ gurukke pi lweny i nyim Rwot gibikato giŋolo kwedwu loka Jordan, dok ka wun wuloyo lobonu woko, ci wubimiyo botgi lobo Gilead obed megi. 30Ento ka pe bigikato loka ca kacel kwedwu kun gurukke me lweny, ci gibinywako camo lobo Kanaan kacel kwedwu.” 31Jo pa Gad ki pa Reuben gudok iye ni, “Wabitimo kit ma Rwot doŋ oloko botwa, ladit. 32Wabikato Loka ca i nyim Rwot, wacito i lobo Kanaan kun warukke me lweny, miyo lobo ma loka Jordan kany bidoŋ i ciŋwa ci bedo me aleyawa.”\\n33Mumiyo Moses omiyo bot jo Gad ki jo Reuben ki bot nucu kaka pa Manace wod pa Yucepu lobo ma yam obedo pa Cikon kabaka pa jo Amor ki Og kabaka me Bacan, lobo ducu ma gin yam guloyo, kacel ki gaŋi ducu ma i lobo-nu ki lobo ma i ŋetgi ducu. 34Jo Gad gugero Dibon, Atarot, Aroer, 35Atarot-copan, Jajer, Jogbea, 36Bet-nimra ki Bet-aran, gin ducu gaŋi ma gicelo ki cel gogo, ki dwol pi romigi. 37Jo Reuben gugero Kecbon, Eleala, Kiriataim, 38Nebo ki Baal-meon (magi giloko nyiŋgi woko) ki Cibma; ci gucako nyiŋ mukene pi gaŋi ma gugero-ni.\\n39Jo pa Makir wod pa Manace gucito i lobo Gilead, gumako gumayo woko ki bot jo Amor ma onoŋo gitye kunnu. 40Ci Moses omiyo Gilead bot jo pa Makir wod pa Manace, gucako bedo iye. 41Jair me kaka pa Manace ocito omako gaŋi matino mapol, ocako nyiŋgi ni, Kavot-jair. 42Dok Noba ocito omako Kenat ki gaŋi matino ma i ŋete, ci ocako nyiŋe Noba, macalo nyiŋe kikome.","num_words":960,"character_repetition_ratio":0.046,"word_repetition_ratio":0.0,"special_characters_ratio":0.242,"stopwords_ratio":0.294,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Bed Kacel ki Jo ma Maro Jehovah\\nPingo myero wabed kacel ki jo ma maro Jehovah? Pien luremwa gigudowa i yo maber nyo marac. (Car 13:20) Me labolle, Kabaka Yoaci obedo ka timo “gin ma nen atir i wang Rwot” i kare ma en onongo bedo kacel ki Lalam Dog Madit, Yekoyada. (2Tekwaro 24:2) I nge to pa Yekoyada, Yoaci oweko Jehovah woko, pi lirem maraco.​—2Tekwaro 24:17-19.\\nI cencwari me acel K.M., lakwena Paulo oporo kacokke pa Lukricitayo ki “ot mo madit” dok oporo jo me kacokke ki “jami” ma kitiyo kwede i ot. Watwero bedo jami ma ‘kitiyo kwede i kare me deyo keken’ ka wagwokke ki bedo ki wat macok ki ngat mo keken ma timo jami ma pe yomo cwiny Jehovah, man kwako wa jo me gangwa nyo me kacokke. (2Tem 2:20, 21) Pi meno, wamedde wunu ki mako lirem ki jo ma maro Jehovah dok gicuko cwinywa me tic pire.\\nNEN VIDIO MA WIYE TYE NI PWONNYE ME KWERO LUREM MARACO, CI IGAM LAPENY MAGI:\\nI yo mene ma watwero bedo kacel ki jo maraco labongo ngeyone?\\nNgo ma okonyo Lukricitayo adek ma kinyutogi i vidio-ni me kwero lirem maraco?\\nCik ma igi lac me Baibul mene ma twero konyi me yero lirem ki ryeko?\\nTika atye ‘jami ma kitiyo kwede i kare me deyo keken’?​—2Tem 2:21\\nNywakki Nywakki Bed Kacel ki Jo ma Maro Jehovah","num_words":218,"character_repetition_ratio":0.064,"word_repetition_ratio":0.0,"special_characters_ratio":0.252,"stopwords_ratio":0.326,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Jo Korint 3 ACO85 - Wan dok wacako pakke kenwa? Nyo - Bible Search\\n2 Jo Korint 2 2 Jo Korint 4\\n2 Jo Korint 3\\nLutic me gicikke manyen\\n1Wan dok wacako pakke kenwa? Nyo wamito waraga me pakowa botwu, macalo jo mogo gitye kwede, nyo waraga ma wun kikomwu aye wucoyo? 2Wun kikomwu aye doŋ wubedo waraga me pakowa, ma gicoyo i cwinywa, ma dano ducu gitwero ŋeyo dok gikwano. 3-Doŋ wutyeko nyuto ka maleŋ ni wun wubedo waraga ma oa ki bot Kricito, ma wan wakelo. Pe gicoyo ki vino, pe gicoyo i kom got; ento ma ka got, Kricito ocoyo i cwiny dano kun coyo ki Cwiny pa Lubaŋa makwo.\\n4Gin mumiyo aloko kit meno, pien wacuŋ matek i kom Lubaŋa pi Kricito. 5Wan kikomwa pe waromo loko ni gin mo oa ki botwa; tekwa ducu oa ki bot Lubaŋa. 6-En bene mumiyo waromo bedo lutic me gicikkene manyen, pe lutic me cik ma gicoyo acoya, ento me Cwiny Maleŋ; pien gin ma gicoyo acoya kelo to, ento Cwiny Maleŋ kelo kwo.\\n7-Cik ma yam gigoro ki nukuta i kom got apaya ma ticce me kelo to, onoŋo obino ki deyo, omiyo neno waŋ Moses oloyo jo Icrael pi nyim Moses muryeny ocaro waŋgi woko, ma ryeny i tur nyime-nu otugi rwenyo woko. 8Iyo, tic pa Cwiny pa Lubaŋa deyone pe bikato maca matek twatwal? 9Pien ka tic ma miyo kop loyo dano tye ki deyo, ci tic ma miyo gikwano dano ni kitgi atir deyone pe doŋ kato maca woko? 10Kombeddi doŋ gin ma yam tye ki deyo doŋ odoko gin ma pe ki deyo kadi ki acel mo, pi deyo mukene ca ma doŋ kate matek twatwal-li. 11Pien ka gin ma yam orwenyo woko obino ki deyo, gin ma ri myero doŋ obed ki deyo makato.\\n12Pien wan watye ki kodi gen man, en mumiyo waloko ki tekcwiny. 13-Pe dok wacal ki Moses ma yam oumo waŋe ki boŋo, wek jo Icrael pe gunen kit ma ryeny mucaro waŋgi-ni tye ka rwenyo woko kwede i tur nyime, ci otum woko. 14Ento onoŋo tamgi yam oumme woko; nio wa tin tamgi pud oumme i kite acel-lu ka gikwano botgi gicikke macon, pien laum ca twero kwannye pi Kricito keken. 15Kadi wa i kare-ni ka gikwano botgi cik pa Moses, laum pud bedo kakare, umo tamgi woko. 16-Ento ka dano mo olokke bot Rwot, laum meno kwannye woko matwal. 17Rwot ma waloko pire kany-nyi en Cwiny Maleŋ; ka ma Cwiny pa Rwot tye iye, kunnu kuc bene tye iye. 18Ki wan ducu ma doŋ gikwanyo laum woko ki i waŋwa watye macalo kiyo ma miyo deyo pa Rwot nen macalo ryeny ceŋ, mumiyo watye ka lokke me doko calo en, kun deyone medde ameda i komwa; meno aye tic pa Rwot, ma en Cwiny Maleŋ.","num_words":457,"character_repetition_ratio":0.048,"word_repetition_ratio":0.0,"special_characters_ratio":0.243,"stopwords_ratio":0.287,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Wel 15 ACO85 - Rwot owaco bot Moses ni, “Wac ki jo - Bible Search\\nWel 14 Wel 16\\nCik mapatpat ma mako gityer\\n1Rwot owaco bot Moses ni, 2“Wac ki jo Icrael ni, Ka doŋ wuo i lobo ma wubibedo iye, ma abimiyowu-ni, 3ce wutyero dyaŋ nyo romo bot Rwot obed gityer ma giwaŋo ki mac, nyo gitum awaŋa, nyo kit gitum mukene, nyo gityer me cobo kwoŋ, nyo gityer ma ic opwoyo, nyo ka tyero i ninowu madito ma giciko wek obed gin ma ŋwece kur me yomo cwiny Rwot, 4ci ŋat ma okelo gityerre myero otyer bot Rwot bene moko kwon mapwotte ma romo agwata acel ma girubo ki moo ma romo cupa aryo ki nucu, obed gityer me moko kwon. 5Dok wubikelo yino me gityer amata pi gitum awaŋa nyo gitum mukene ducu ma romo cupa aryo ki nucu pi romo acel acel. 6Nyo ka pi nyok romo wubikelo moko kwon mapwotte ma romo agwata aryo ma girubo ki moo ma romo cupa adek pi gityer me moko kwon. 7Pi gityer: amata wubikelo yino ma romo cupa adek obed gin ma ŋwece kur me yomo cwiny Rwot. 8Ka wuyubo twon pi gitum awaŋa, nyo pi gitum mukene, nyo pi cobo kwon, nyo pi gityer lakwecwiny ma wutyero bot Rwot, 9ci myero wutyer kacel ki twon moko kwon mapwotte ma romo agwata adek ma girubo ki moo ma romo cupa abic obed gityer me moko kwon. 10Pi gityer amata wubityero koŋo vino ma romo cupa abic obed gityer ma giwaŋo ki mac, gin ma ŋwece kur meyomo cwiny Rwot.\\n11“Gibitiyo kit meno pi twon acel acel, nyo pi nyok romo acel acel, nyo pi wod romo nyo latin nyok dyel acel acel. 12Ducu bilubo Wel lim ma wukelo me atyera; wubitiyo kit meno i komgi acel acel macalo welgi, tye. 13Anywalli ducu me lobowu gibitiyo kit meno ka gityero gityer ma giwaŋo ki mac obed gin ma ŋwece kur me yomo cwiny Rwot. 14Ka larok mo odoko labedo i kinwu, nyo: ŋat mo ma bibedo i kinwu wa i kare pa likwayowu ducu, ka en mito tyero gityer ma giwaŋo ki mac obed gin ma ŋwece kurme yomo cwiny Rwot, en bene bitime kit ma wun wutimo-ni. 15Pi lwak mucokke cik bibedo acel piwu ki pi larok ma odoko labedo i kinwu; meno bibedo cik matwal nio wa i kare pa likwayowu ducu; labedo bibedo ma rom ki wun i nyim Rwot. 16-Cik bibedo acel ki ŋolo kop bene acel pi wun ki pi lurok ma gibedo i kinwu.”\\n17Rwot owaco bot Moses ni, 18“Wac bot jo Icrael ni, Ka doŋ wuo i lobo ma atye ka terowu iye-ni, 19ka wucamo cam ma ocek i lobe-nu, wubityero gityer bot Rwot. 20I kom moko kwon me kal manyen mukwoŋo cek wubityero capat lakoto obed gityer; wubityero macalo wutyero gityer ma wukwanyo ki i kom kal ma wudino. 21Wubimiyo gityer bot Rwot ki i kom moko kwoti me kal manyen mukwoŋo cek nio wa i kare pa likwayowu ducu.\\n22“Ento ka ce wuroco, kuli pe wumako cik magi ducu ma Rwot yam ociko ki Moses, 23ki gin ducu ma Rwot ocikowu kwede ki i dog Moses, nia wa i nino ma yam Rwot okwoŋo miyo iye cik, medde kwede wa i kare pa likwayowu ducu; 24ka ce dano guroco ma pe gubalo akaka, kun lwak pe ŋeyo gin mo iye, ci lwak ducu bityero wod twon acel me gitum awaŋa obed gin ma ŋwece kur me yomo cwiny Rwot, ki gityer me moko kwon ki gityer amata mutike macalo cik tye, kacel ki nyok dyel acel pi gitum me bal. 25Ajwaka bitimo gin lakwany bal ki i kom lwak jo Icrael ducu, ci Rwot biweko balgi; pien onoŋo pe gubalo akaka dok gukelo gityergi, gityer ma giwaŋo ki mac bot Rwot, ki gitumgi me bal, i nyim Rwot pi balgi ma pe gutimo akaka. 26Gibiweko bal pa lwak jo Icrael ducu, kacel ki pa lurok ma gibedo i kingi, pien onoŋo bal meno omako lwak ducu.\\n27-“Ka ce dano acel mo aye obalo ma pe otimo akaka, ci en bityero bwoŋ dyel ma ditte romo mwaka acel pi gitum me bal. 28Ci ajwaka bitimo gin lakwany bal i nyim Rwot pi dano-nu ma opoto i bal ma pe otimo akaka, pi kwanyo bal ki i kome, ci Rwot biweko balle. 29Wubibedo ki cik acel pi dano ma obalo ma pe otimo akaka, kadi bed en anywalli pa jo Icrael nyo labedo ma bedo i kingi. 30Ento ka dano mo otimo bal mo me tekwic, kadi bed anywalli me lobo nyo labedo, noŋo doŋ ocayo Rwot; dano meno waŋe birwenyo woko ki i kin lutugi. 31Noŋo ocayo lok pa Rwot, oturo cikke, pi meno dano meno wane birwenyo woko magicel; balle bidok i wiye.”\\nDano ma pe ogwoko cabit\\n32I kare ma jo Icrael gitye i tim, ci gunoŋo dano mo ma coko yen riddo i ceŋ cabit. 33Jo ma gunoŋe ka en coko yen riddo-ni gukele bot Moses ki Aron ki bot lwak ducu. 34Gukete i ot kol, pien peya ginyuto botgi gin ma myero gutim i kome. 35Ci Rwot owaco bot Moses ni, “Dano meno gibineke woko. Lwak ducu gibicele ki got woko i ŋe gony.” 36Lwak ducu gukele woko i ŋe gony, gucele ki got guneke woko, kit macalo Rwot onoŋo ociko ki Moses.\\nKeto jira i dog boŋo\\n37Rwot owaco bot Moses ni, 38-“Lok ki jo Icrael ci icikgi ni gukwo jira i twok dog boŋŋigi, wa i kare pa likwayogi ducu, dok i kom jira ma i twok dog boŋo acel acel guket iye tol ma bulu. 39Bibedo botwu jira dog boŋo ma wuneno kome wek wupo cik pa Rwot ducu, wulubgi, kun pe wulubo tamwu kenwu ki gin ma wuneno, ma wumaro lubo pi mitiwu kenwu. 40Kit meno miyo wubipo cikka ducu, wubicobo, miyo wubibedo jo maleŋ pi Lubaŋawu. 41An a Rwot Lubaŋawu ma yam akwanyowu ki i lobo Ejipt wek abed Lubaŋawu; an a Rwot Lubaŋawu.”","num_words":978,"character_repetition_ratio":0.069,"word_repetition_ratio":0.002,"special_characters_ratio":0.241,"stopwords_ratio":0.297,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 14 ACO85 - Jo mogo i kin ludoŋo pa jo Icrael - Bible Search\\nEjekiel 13 Ejekiel 15\\nLanebi Ejekiel oŋolo kop i kom jo ma woro cal jogi\\n1Jo mogo i kin ludoŋo pa jo Icrael gubino bota ci gubedo piny i nyima. 2Cutcut Rwot oloko kweda. 3Owacci, “Wod pa dano, jo magi doŋ gitye ki cwiny me woro cal jogi dok gimiyo cal jogi magi ŋakogi woko terogi ka timo bal. Tika gitamo ni abimiyogi lagam ma gitye ka mitoneni?\\n4“Doŋ pi meno kombeddi lok kwedgi ci itit botgi gin ma an Rwot Lubaŋa atye ka wacone ni, ‘Laicrael mo ma tye ki cwiny me woro cal jogi dok ma bimiyo cal jogi magi ŋako en tere ka timo bal, ka obino bot lanebi ni okonye, ci an Rwot kikoma aye abimiye lagam. Lagam ma abimiyo bedo lagam ma okemo lwak cal jogine ma en otiyogu. 5Cal jogi magi ducu doŋ oloko cwiny jo Icrael woko ki i koma, ento ageno ni ki lagam man ma abimiyo botgi abidwoko cwinygi celi i koma miyo doŋ giwora.’\\n6“Kombeddi doŋ itit bot jo Icrael gin ma an Rwot Lubaŋa atye ka wacone ni, ‘Wuŋuti wudwog cen bota wuwek woro cal jogiwu-ni. Dok bene wulokke wuwek timo gin me kwer ducu ma yam wubedo ka timogi-ni.’\\n7“Ka inen dano mo ki i kin Luicrael nyo dano mo ki i kin lurok ma gibedo i kin jo Icrael ce olokke obwota woko kun doŋ tye ki cwiny me woro cal jogi, ka cal jogine oŋake otere ka timo bal, ka obino bot lanebi ni okonye, ci an Rwot kikoma aye abimiye lagam. 8Abikwero kit timme-nu woko, abimiyo en doko lanyut ki lok aboka pa dano. Abikwanye woko ki i kin jona, man bimiyo wuŋeyo ni an aye a Rwot.\\n9“Ka ce inen gibwolo lanebi mo ci en omiyo lagam gobagoba, meno noŋo an Rwot aye ma abwole. Ci abiryeyo ciŋa i kom lanebi meno, aneko woko ki i kin jona jo Icrael. 10Doŋ lanebi kacel ki ŋat ma bino ka noŋo kony ki bote-ni ducu gibilimo lakit can acel. 11Abitimo man wek jo Icrael pe guŋak gubwota woko, wek bene pe gubal komgi ki balgi ducu ma gitimo. Ento amito ni gin gubed jona ki an bene abed Lubaŋagi.” Man Rwot Lubaŋa ma owaco.\\nNua, Daniel ki Yubu\\n12Rwot oloko kweda. 13Owacci, “Wod pa dano, ka ce inen lobo timo bal i koma kun turo cikka, abiryeyo ciŋa ci ajwiko cam woko ki iye. Abicwalo kec neko dano ma gibedo iye kacel wa ki lee ducu. 14Kadi bed jo adek-ki, Nua, Daniel ki Yubu onoŋo gibedo kunnu, kitgi ma atir gire bilaro kwogi gin kengi,” man Rwot Lubaŋa ma owaco.\\n15Ka acwalo lee me tim ka neko dano woko ducu ki i lobo meno, ci gibimiyo lobo doŋ balle woko doko marac ma ŋat mo doŋ pe twero ŋolo kato ki iye, 16kadi bed nene jo adek-ki gubed kunnu, kit macalo an a Rwot Lubaŋa makwo-ni, onoŋo pe gitwero laro kadi wa litinogi kikomgi, Onoŋo gitwero laro kwogi gin kengi, ento onoŋo lobo twero lokke doko tim ata.\\n17“Ka ce akelo lweny i kom lobo meno kun acwalo jami lweny maraco wek ginek ki dano kacel ki lee woko ducu, 18kadi bed onoŋo jo adek-ki, Nua, Daniel ki Yubu gibedo kunnu, macalo an Rwot Lubaŋa makwo-ni, onoŋo pe gitwero laro kadi wa litinogi kikomgi. Onoŋo gitwero laro kwogi keken.\\n19“Ka ce acwalo two gemo i lobo meno, ka aonyo akemona kun arwenyo kwo pa jo mapol, ma aneko dano kacel ki lee me tim, 20kadi bed onoŋo Nua, Daniel ki Yubu gibedo kunnu, kit macalo atye kwo-ni, man Rwot Lubaŋa ma owaco, onoŋo pe gitwero laro kadi wa litinogi. Onoŋo kitgi ma atir aye gire bilaro kwogi gin kengi.”\\n21-Man aye gin ma Rwot Lubaŋa tye ka wacone ni, “Atye ki can aŋwen ma abicwalo i kom Jerucalem, lweny, kec, lee tim-gu ki two gemo, wek onek dano woko ducu kacel ki lee ducu. 22Ka ce inen ŋat mo obwot obedo kwo ce olaro litinone, ka gubino botwu myero wunengi. Ci wubineno kit ma kitgi ki gin ma gitimo ducu rac kwede, man miyo wubiye ni can ma abiketo i kom Jerucalem tye kakare. 23Wubiye ka wuneno kitgi ki gin ma gitiyo kit ma rac kwede; ci bimiyo wuŋeyo ni onoŋo tyen lok ma atir mumiyo atimo gin ma doŋ atyeko timone-ni, man Rwot Lubaŋa ma owaco.”","num_words":719,"character_repetition_ratio":0.068,"word_repetition_ratio":0.037,"special_characters_ratio":0.236,"stopwords_ratio":0.261,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yocwa 24 ACO85 - Lacen Yocwa dok ocoko kaka pa jo - Bible Search\\nYocwa 23 Luŋolkop 1\\nLok ma Yocwa ociko ki lwak\\n1Lacen Yocwa dok ocoko kaka pa jo Icrael ducu kacel i Cekem; olwoŋo ludoŋo ki luwi lwak, luŋolkop ki ludito tic ma i Icrael ducu, ci gubino guryeyo i nyim Lubaŋa. 2-Yocwa owaco bot lwak ducu ni, “Rwot Lubaŋa pa Icrael owaco kuman ni, ‘Kwarowu yam con gubedo i lobo ma loka kulu Euprate, ci gubedo ka woro lubaŋa mogo mukene. Ŋat acel i kingi obedo Tera ma won Abraim ki Nakor. 3-An yam akwanyo kwarowu Abraim woko ki i lobo ma loka kulu Euprate, ci atelo wiye awok kwede i lobo Kanaan ducu, dok amiyo likwaye gunya mapol. Amiyo bote Icaka, 4-dok amiyo bot Icaka litinone Yakobo ki Ecau. Amiyo lobo godi me Ceir bot Ecau me bedo mere, ento Yakobo ki litinone gucito megi wa i Ejipt. 5-Ka dok acwalo Moses ki Aron, ci ayelo jo Ejipt ki gemo mapol ki kit gin ducu ma atimo i kingi; ka lacen akwanyowu woko ki kunnu. 6-Akwanyo kwarowu woko ki i Ejipt ci wuo wa i dog nam: io Ejipt guryemo kor kwarowu ki gadigadi lweny ki aguragura o kwede wa i dog Nam Makwar. 7Ka kwarowu gukok bot Rwot, en oketo piny macol i kin wun ki jo Ejipt, ka dok odwoko nam cen i komgi ci omwonyogi woko ducu. Yam wuneno ki waŋwu gin ma atimo i kom jo Ejipt, dok wubedo i tim pi lwak kare malac.\\n8-“ ‘Ka dok akelowu i lobo pa jo Amor ma gubedo loka Jordan tuŋcel. Gulwenyo kwedwu ento amiyogi i ciŋwu; wumako lobogi wucamo odoko mewu, ci atyekogi woko ki i nyimwu. 9-I ŋe meno Balak wod pa Jipor, kabaka me Moab, otiŋŋe olwenyo i kom jo Icrael; ka dok ocwalo kwena olwoŋo Balaam wod pa Beor ni obin wek ocenwu woko, 10ento an pe awinyo dog Balaam, mumiyo en dok olamo gum i komwu; kit meno alarowu woko ki i ciŋ Balak. 11-Wukato loka Jordan, wubino i Jeriko, ci jo Jeriko gulwenyo i komwu, kacel ki jo Amor, jo Periji, jo Kanaan, jo Kit, jo Girgac, jo Kiv ki jo Jebuc, ento amiyogi ducu i ciŋwu. 12-I kare meno acoro pino jobi i nyimwu pi ryemo luker pa jo Amor aryo ducu woko ki i nyimwu; pe wun aye wuloyogi ki pala lucwanwu nyo atumwu. 13-Amiyo botwu lobo ma yam pe wutiyo iye gin mo, ki gaŋi ma yam pe wun aye wugerogi, ci wubedo iye; wutye ka camo nyig olok ki nyig jeituni ma yam pe wupitogi.’\\n14“Pi meno doŋ wulwor Rwot, wuti bote ki leŋcwiny ki gen madwoŋ, Wubol woko lwak lubaŋa ma yam kwarowu gubedo ka worogi i lobo ma loka kulu Euprate ki i lobo Ejipt wek doŋ wuwor Rwot. 15Ka pe wumito woro Rwot, ci tin doŋ wuyer ŋat ma wubitiyo bote, ka nyo wubiyero lubaŋa ma yam kwarowu gutiyo botgi i lobo ma loka kulu Euprate, nyo lubaŋa pa jo Amor ma wubedo i lobogi-ni; ento an gira ki jo ma i oda ducu wabitiyo bot Rwot.”\\n16Lwak gudok iye ni, “Wan pe wabedo ki tam mo me bwoto Rwot pi tiyo bot lubaŋa mukene, 17pien Rwot Lubaŋawa aye yam okwanyowa kacel ki kwarowa ki i lobo Ejipt, ki i ot kol me bedo opii. Otiyo lwak lanyut madito kun wan waneno, ogwokowa i yo ducu ma wawoto iye ki i kom rok ducu ma wakato wawok i kingi-ni. 18Rwot oryemo rok meno ducu woko ki i nyimwa, gin jo Amor ma yam gubedo i lobo-ni, mumiyo wan wabitiyo bot Rwot, pien en aye Lubaŋawa.”\\n19Ento Yocwa dok owaco bot lwak ni, “Pe wutwero tiyo bot Rwot, pien en Lubaŋa maleŋ, en Lubaŋa ma lanyeko. Pe bitimowu kica i kom tim aranyiwu ki balwu. 20Ka ce wubwoto Rwot kun wutiyo bot lubaŋa mogo pa lurok, ci en bilokke ka timowu marac ci tyekowu woko, kadi bed yam koŋ onoŋo otimowu maber.” 21Lwak gugamo dog Yocwa ni, “Pe kumeno; wan giwa wabitiyo bot Rwot.” 22Yocwa dok owaco bot lwak ni, “Wun aye wudoko caden i komwu kekenwu, pien doŋ wutyeko yero Rwot kun wuwacci wubitiyo bote keken.” Lwak gugamo ni, “Wan aye caden giwa.”\\n23Yocwa owaco botgi ni, “Wubol lubaŋa pa lurok ducu ma gitye i kinwu woko, wek wulok cwinywu odwog i kom Rwot Lubaŋa pa Icrael.” 24Lwak guwaco bot Yocwa ni, “Wabitiyo bot Rwot Lubaŋawa, dok wabiworo doge.” 25Kit meno Yocwa oketo gicikke ki lwak i nino meno, ci omiyo botgi cik mapol i Cekem i nino meno kun nyuto kit ma myero gulub ki cik mapatpat ducu. 26Yocwa ocoyo lok magi ducu i buk me cik pa Lubaŋa; ci okwanyo got madit, ocibo ocuŋ kunnu i te yat kworo ma i kabedo maleŋ pa Rwot. 27Yocwa dok owaco bot lwak ducu ni, “Nenu, got man aye bibedo caden i komwa, pien otyeko winyo lok pa Rwot ducu ma en owaco botwa; mumiyo en bedo lacaden i komwu wek pe dok wukwer Lubaŋawu.” 28Ka meno otum Yocwa ociko lwak ci guket woko kun ŋat acel acel odok i lobo ma oleyo-ni.\\nTo pa Yocwa ki pa Eleajar\\n29Ki i ŋe lok meno ducu Yocwa wod pa Nun ma latic pa Rwot oto woko ma onoŋo mwaka me ditte oromo miya acel ki apar. 30-Guyiko kome i lobone kikome, i ginaleya ma yam gimiyo bote, i Timnat-cera i lobo godi pa jo Epraim i ŋet got Gaac, yo tuŋ acam.\\n31Jo Icrael gutiyo bot Rwot i kare pa Yocwa ducu ki i kare pa ludoŋo ducu ma yam gudoŋ ka Yocwa doŋ oto, gin jo ma guŋeyo tic ducu ma yam Rwot otiyo pi jo Icrael.\\n32-Cogo kom Yucepu ma onoŋo jo Icrael yam gukelo ki i Ejipt giyiko i Cekem i dullobo ma yam Yakobo owilo ki bot awobe pa Kamor ma won Cekem; owilo ki dullim miya acel. Dul lobo-nu odoko ginaleya pa likwayo pa Yucepu matwal.\\n33Ka Eleajar wod pa Aron bene oto, ci giyiko kome i Gibea, i gaŋ pa wode Finekaci ma yam onoŋo gimiyo bote i lobo godi pa jo Epraim.","num_words":1000,"character_repetition_ratio":0.052,"word_repetition_ratio":0.0,"special_characters_ratio":0.24,"stopwords_ratio":0.299,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Luker 8 ACO85 - Solomon ocoko ludoŋo pa jo Icrael ki - Bible Search\\n1 Luker 7 1 Luker 9\\n1 Luker 8\\nSolomon okelo canduk me gicikke i ot pa Lubaŋa\\n(2 Tek 5.2–6.2)\\n1-Solomon ocoko ludoŋo pa jo Icrael ki ludito wi kaka ducu, ma gin aye rwodi kaka ma i doggola pa kwarogi ma i kin jo Icrael, ci gubino i nyim kabaka Solomon i Jerucalem pi kwanyo canduk me gicikke pa Rwot ki i gaŋ kal pa Daudi ma gilwoŋo ni Cion. 2-Lwak jo Icrael ducu gucokke bot kabaka Solomon i kare me kwero nino madito me dwe Etanim, ma en aye dwe me abiro. 3Ci ludoŋo ducu pa jo Icrael gubino, ka ajwagi pa Lubaŋa gucako tino canduk. 4Gutero canduk pa Rwot, ki kema me rwatte, kacel ki jami maleŋ ducu ma yam tye i kema; ajwagi ki Lulevi guterogi. 5Kabaka Solomon ki lwak jo Icrael ducu ma gucokke bote-ni gin ducu gitye kacel kwede i nyim canduk, kun gitumo lwak romi ki twoni-gu mapol ma welgi pe kwanne dok pe nene bene. 6Kit meno ajwagi gukelo canduk me gicikke pa Rwot wa i kabedone, i kabedo maleŋ me ot pa Lubaŋa, ma en aye kabedo maten makato ducu-m, CI guketo piny i te bwom Lukerubi. 7Pien Lukerubi guyaro bwomgi ka wi kabedo me canduk wek Lukerubi guum wi canduk woko, kacel ki tal latiŋŋe ducu. 8Tal latiŋŋe onoŋo giboco, omiyo wigi nen ki i kabedo maleŋ ma i tyelo-ni, ento onoŋo pe gitwero nenogi ki woko; dok pud gitye kunnu wa onyoo. 9-Gin mo onoŋo pe i canduk, kono kidi aryo ma apada keken ma yam Moses oketo iye i Koreb, ka ma yam Rwot oketo iye gicikke ki jo Icrael, i kare ma gia ki i lobo Ejipt. 10-Ka ajwagi gukato woko ki i kabedo maleŋ, ci pol obino opoŋo i ot pa Rwot woko; 11pienno omiyo ajwagi pe gitwero cuŋ ka tiyo ticgi, pi pol meno pien deyo pa Rwot noŋo opoŋo i ot pa Rwot woko. 12-Ci Solomon owacci,\\n“Rwot yam oketo cen i polo,\\nento en owacci ebedo i pol macol licuc.\\n13Agerri doŋ ot ma ocudo malo,\\nwek obed kabedoni ma ibedo iye matwal.”\\nLok pa Solomon bot lwak\\n(2 Tek 6.3-11)\\n14Ka dok kabaka olokke, ci olamo gum i kom lwak jo Icrael ma gucokke ducu, kun jo Icrael ma gucokke-ni gucuŋ mot. 15Kabaka owacci, “Gipwo Rwot, Lubaŋa pa Icrael, ma doŋ ciŋe otyeko cobo gin ma yam oloko ki doge bot wora Daudi-ni, kun owacci, 16-‘Nia wa i kare ma akwanyo jona jo Icrael ki i Ejipt, peya ayero gaŋ mo ma i kaka ma i Icrael ducu pi gero iye ot mo, wek nyiŋa obed iye; ento ayero mera Daudi wek olo lwakka jo Icrael.’ 17-I kare-nu onoŋo wora Daudi obedo ki tam i cwinye me gero ot pi nyiŋ Rwot, Lubaŋa pa Icrael. 18Ento Rwot aye owaco bot wora Daudi ni, ‘Kit macalo onoŋo doŋ tam tye i cwinyi me gero ot pi nyiŋa, itimo ber pi keto lok meno i cwinyi. 19-Ento pe in aye dok ibigerra ot; wodi ma ibinywalo aye bigero ot pi nyina.’ 20Ci Rwot doŋ otyeko cobo gin ma en ociko; pien an doŋ atyeko leyo ka tyen wora Daudi, an doŋ abedo i wi komker pa Icrael, kit ma yam Rwot ociko-ni, dok atyeko gero ot pi nyiŋ Rwot, Lubaŋa pa Icrael. 21Doŋ atyeko keto iye kabedo pa canduk pa Rwot ma tye iye gicikke ma Rwot con oketo ki kwariwa, i kare ma kwanyogi woko ki i lobo Ejipt.”\\nLega pa Solomon\\n(2 Tek 6.12-42)\\n22Solomon dok ocuŋ i nyim keno tyer pa Rwot ki i nyim lwak jo Icrael ma gucokke ducu, otaŋo ciŋe malo okemo polo. 23Ci owacci, “Ai Rwot, Lubaŋa pa Icrael, pe tye Lubaŋa mo macalo in, kadi malo i polo nyo piny i wi lobo, ma tye ka gwoko gicikkene macalo in, ma inyuto mar meri ma pe lokke bot luticci ma gibedo ka lubi ki cwinygi ducu. 24Ibedo ka lubo gin ma yam itito bot wora Daudi; iyo gin ma yam iloko ki dogi, icako doŋ tiyo i kare man ki ciŋi, ci icobo ducu maber. 25-Ai Rwot, Lubaŋa pa Icrael, doŋ ilub gin ma yam iciko bot laticci Daudi ma wora, kun iwacci, ‘Pe ibibedo laboŋo danoni mo ma bibedo i wi komker me Icrael, tekke awobeni gugwoko kitgi maber, kun gibedo ki kit kwo i nyima kit ma in ibedo kwede i nyima-ni.’ 26Ai Lubaŋa pa Icrael, kombeddi mi lokki doŋ omok matek, kit ma yam iloko bot wora Daudi ma laticci.\\n27-“Ento Lubaŋa bibedo i wi lobo-ni ada? Nen, kadi polo bene kulu ma malone twatwal-li pe romo in me bedo iye, ci ot ma agero-ni tidine rom mene kono! 28Kadi bed kit meno, an alegi iwiny legana, an Laticci, ki kit ma abako kwede doga, ai Rwot Lubaŋana; winy koko ki lega ma atye ka lego i nyimi tin. 29-Waŋi aye iwek obed twolo dyewor ki dyeceŋ benebene me neno yo tuŋ bot ot man, en aye kabedo ma yam iwaco pire ni, ‘Nyiŋa bibedo kunnu,’ wek ibed ka winyo legana ma akelo boti kun alokke akemo kabedo man. 30Dok iwiny legana ki lega pa joni jo Icrael i kare ma wabako dogwa, ma walego wakemo kabedo man atir; iyo in doŋ ibed ka winyo bako doga ki i polo ka ma ibedo iye-ni; ci ka doŋ ityeko winyone, doŋ iwek balwa.\\n31“Ka ce dano mo otimo bal i kom wadi mo, ci gimiye okwoŋo kwoŋo pire, ka obino ce okwoŋo kwoŋo ki i nyim keno tyerri ma i ot man, 32ci in Lubaŋa iwiny ki i polo, ci iti gin ma mitte. Ŋol kop pa laticci-ni, imi kop olo dano mutiŋo alii, kun iketo gin ma en otimo i wiye kene, dok imi dano ma pe obalo olo kop kun itime ber ma oporo leŋcwinye.\\n33“Ka ce mony pa lumerok guloyo joni jo Icrael pi balgi ma gutimo i komi, ka ce guŋut, gudwogo boti, ci gucako tuco nyiŋi, ma gilego in ka gibako doggi boti i ot man, 34ci in iwinygi ki i polo, iwek bal pa joni jo Icrael, ka dok idwokgi cen wa i lobo ma yam imiyo bot kwarogi.\\n35“Ka ce polo ocegge woko, ma kot mo pe ocwer pi lakit balgi mo i komi, ka ce lwakki gucako lega kun gikemo in i kabedo man, kun gituco nyiŋi, ka guŋut ci gubwoto balgi woko i kare ma iketo can i komgi-ni, 36ci in Lubaŋa iwinygi ki i polo, iwek balgi, gin joni jo Icrael, dok ipwonygi ki kit yo maber ma myero gulubi; ci doŋ imi kot ocwer i loboni-ni ma yam imiyo bot lwakki obed megi.\\n37“Ka ce kec opoto i lobo, ka kono two gemo opoto, nyo ka bel obwarre nyo odoko ocone, nyo ka bonyo opoto nyo okwil obino, ka ce merok pa joni orumogi woko i gaŋgi mo, nyo kadi bed kit gemo aŋo, nyo kit two mo-ni, 38ka ce lwakki gucako lego nyo bako doggi boti, kadi bed dano acel kok boti, nyo joni jo Icrael ducu, kun dano acel acel ŋeyo kit atwom ma i cwinye, ka ce otaŋo ciŋe okemo ot man; 39ci in Lubaŋa iwinygi ki i polo ka ma ibedo iye-ni, iwek balgi, ci iti gin ma mitte. Tim dano acel acel kit ma iŋeyo kwede cwinye, ma rwatte ki kit kwone ducu, pien in aye, in keni, iŋeyo kit cwiny pa dano ducu. 40Meno bimiyo gibedo ka lwori nino ducu ma gibedo iye i lobo ma yam imiyo bot kwarowa.\\n41“Obed kit meno bene ka ce larok mo, ma pe joni jo Icrael, obino kany ma oa ki i lobo mo mabor, kun obino pi yweka me nyiŋi; 42pien gibiwinyo pi nyiŋi madit-ti, ki pi twero me badi ki kit ma iryeyo ki ciŋi pi konyo joni, Ka ce larok mo obino ce ocako lega ma okemo ot man, 43ci in Lubaŋa iwiny ki i polo ka ma ibedo iye-ni, itim kit gin ducu ma larok-ki okok kwede i nyimi, wek rok ma wi lobo ducu guŋe nyiŋi, galwori, kit ma lwakki jo Icrael gilwori-ni, dok wek guŋe maber ni, ot man ma agero-ni gilwoŋo ki nyiŋi keken.\\n44“Ka ce lwakki gucito ka lwenyo ki lumerokgi i kabedo mo ducu ma icwalogi iye, ka ce gukelo legagi boti in Rwot ma gukemo gaŋ man ma in iyero, ki ot man ma agero pi nyiŋi-ni, 45ci in iwiny legagi ki bako doggi ki i polo, ikony korgi ka ineno lokgi tye atir.\\n46“Ka ce gutimo bal i komi, pien pe tye dano mo ma pe balo, ka ce kiniga omaki i komgi, ci imiyogi i ciŋ lamerok mo ma oyakogi ci oterogi i opii wa i lobo pa lumerokgi, ka mabor nyo ka macok, iwiny legagi. 47Ka cwinygi otamo lok ki i lobo ma giterogi iye i opii-ni, ce guŋut ci gubako doggi boti ki i lobo ma gitye iye i ciŋ luyakgi, kun gikok ni, ‘Wabalo, waŋak woko ata, wati yo lwak bal-gu mapol’, 48ka ce guŋut ki tamgi ducu ki cwinygi ducu i lobo pa lumerokgi ma yam oterogi i opii-ni, kun doŋ gilego i nyimi ma gukemo lobogi ma yam imiyo bot kwarogi, ki gaŋ ma nene iyero, ki ot man ma agero pi nyiŋi; 49ci in Lubaŋa iwiny legagi ki bako doggi ki i polo ka ma ibedo iye-ni, ci iye konyo korgi ka ineno lokgi tye atir. 50Dok iwek bal pa joni ma gubalo i komi pi tim aranyigi ducu ma gibalo kwede i nyimi, imi kica omak jo ma yam guterogi i opii-ni, kica ocak makogi i komgi. 51Pien gin aye lwakki kikome, gin joni kikome ma yam ikwanyogi ki i Ejipt, ma obedo calo buk mac me teto nyonyo ma otwak me waŋogi. 52Wek waŋi onen kit bako dog pa laticci, ki bako dog pa lwakkijo Icrael, cik iti i komgi i kare ducu ma gikok boti. 53Pien yam dok ikoyogi pat ki i kin rok ma wi lobo ducu wek gubed joni kikome, kit ma yam ituco lokke ki i dog laticci Moses i kare ma yam ikwanyo kwarowa ki i Ejipt, ai Rwot Lubaŋa.”\\nLega me agikki\\n54Ka doŋ Solomon otyeko lego lega meno ducu kacel ki bako doge-gu i nyim Rwot, ci oa malo ki i nyim keno tyer pa Rwot ka ma onoŋo orumo iye coŋe, kun otaŋo ciŋe malo okemo polo. 55Ka doŋ ocuŋ, ci olamo gum i kom jo Icrael ma gucokke ducu kun daŋŋe ki dwane maloŋo ma waco ni. 56-“Gipwo Rwot ma doŋ omiyo jone jo Icrael guywe, kit ma yam ociko ducu! I kom lok ducu mabeco ma yam ociko ki i dog laticce Moses, pe tye lok mo acel ma pe ocobo kakare. 57Rwot Lubaŋawa obed kwedwa kit ma yam obedo ki kwarowa-ni; pe obwotwa, pe otenywa ata, 58wek olok cwinywa odwok i kome. Kit meno wabilubo yone ducu, kun wagwoko lok ma en ociko, ki cikke ducu ma yam ociko ki kwarowa. 59Wek lok ma doŋ aloko ducu, ma abako ki doga i nyim Rwot-ti, obed cok i nyim Rwot Lubaŋawa dyeceŋ ki dyewor, wek en otim pira ma an laticee-ni, ki pi lwakke jo Icrael, gin ma tye atir i nino acel acel. 60Meno bimiyo rok ma wi lobo ducu ŋeyo ni, Rwot aye Lubaŋa kene; mukene peke. 61Wun wubed ki leŋic i kom Rwot Lubaŋawa, wulub cik ma en oketo, kun wugwoko lok ma en ociko ducu macalo wutiyo tin-ni.”\\nKwero ot pa Lubaŋa wek obed maleŋ\\n(2 Tek 7.4-10)\\n62Ka dok kabaka ki jo Icrael ducu gucako tyero gitum i nyim Rwot. 63Solomon otyero gityer lakwecwiny bot Rwot ma romo twoni dyaŋi alip pyeraryo wiye aryo, ki romi alip miya acel ki pyeraryo. Kabaka kacel ki jo Icrael ducu gukwero ot pa Rwot kit meno. 64I nino meno bene kaba ka okwero kabedo ma i cwiny dyekal ma tye i nyim ot pa Rwot-ti, Otyero kunnu gitum awaŋa ki gityer me moko kwon ki moo dwolo me gityer lakwecwiny, pien keno tyer mola ma i nyim Rwot-ti onoŋo tidi twatwal, pe romo keto iye gitum awaŋa kacel ki gityer me moko kwon ki dwolo me gityer lakwecwiny-gu.\\n65Kit meno Solomon okwero nino madito i kare meno, kacel ki jo Icrael ducu. Onoŋo lwak gucokke mapol kun gua wa i yo ma donyo i Kamat nio wa i laora kulu me Ejipt, ci gubedo i nyim Rwot Lubaŋawa pi nino abiro. 66I kom nino me aborone Solomon ocwalo lwak gudok woko tugi. Lwak gupwoyo kabaka, ci gudok i pacogi ki yomcwiny madwoŋ, ma igi okwe pi gin ducu mabeco ma Rwot otimo pi laticce Daudi ki pi lwakke jo Icrael.","num_words":2073,"character_repetition_ratio":0.051,"word_repetition_ratio":0.0,"special_characters_ratio":0.248,"stopwords_ratio":0.297,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Tic Pa Lukwena 26 ACO85 - Agripa owaco bot Paulo ni, - Bible Search\\nTic Pa Lukwena 25 Tic Pa Lukwena 27\\nTic Pa Lukwena 26\\nPaulo opido lokke i nyim Agripa\\n1Agripa owaco bot Paulo ni, “Giye ni ilok giri piri keni.” Ci Paulo oryeyo bade ka ocako pidone kun wacci,\\n2“Ladit, tin koma gum mada me cuŋ i nyimi, in Kabaka Agripa, pi pido lokka i kom kop ducu ma Lujudaya gudota iye. 3Makato ducu pien in iŋeyo maber twatwal kit pa Lujudaya ducu ki lok ma gilaro i kingi kengi; pi meno alegi ni idi cwinyi wek iwiny lokka mot ma cwinyi opye.\\n4“Lujudaya ducu giŋeyo kit kwona nia ka tinona. Pi kwona ducu, cakke i acakkine, abedo i kin rokwa ki i Jerucalem bene. 5- Giŋeyo nia wa con, ka giye tucone, ni abedo ka lubo kit pa lugwok dini matek makato ma i kinwa, ma gin aye Luparicayo. 6Kombeddi acuŋ kany ka pido koppa pi geno cikke ma Lubaŋa omiyo bot kwarowa, 7pi geno gin ma kakawa apar wiye aryo ducu gigeno ni gibinoŋo, kun giworo Lubaŋa ki cwinygi ducu dyewor ki dyeceŋ. Lujudaya gitye ka pida pi gen man, ai kabaka, macalo obedo bal! 8Piŋo pe wutwero ye ni Lubaŋa cero jo muto?\\n9- “Won an kikoma yam atamo ni myero ati matek pi lweny ki nyiŋ Yecu me Najaret. 10Yam atimo kit meno i Jerucalem; atweyo jo pa Lubaŋa mapol i mabuc kun atiyo ki twer ma anoŋo ki bot ajwagi madito. Ka ginekogi, abolo kwir ni myero gito. 11Tyen mapol aketo can i komgi i kacokke ducu, kun atemo miyogi yeto nyiŋ Kricito; agerre i komgi, ayelogi wa i gaŋi pa lurok.\\nPaulo otito kit ma en olokke kwede bot Kricito\\n(Tic 9.1-19; 22.6-16)\\n12“Kit meno awoto Damaciko kun atye ki twero ki cik ma ajwagi madito gumiya. 13I cwiny dyeceŋ, kabaka, aneno ki i waŋa yo ka dero a ki i polo ma ryeny matar makato ceŋ; oryeny oboyo koma dyere ki jo ma guwoto kweda bene. 14Wan ducu wapoto piny, ci awinyo dwan ma loko kweda i leb Ibru ni, ‘Caulo, Caulo, iyela piŋo? Itye ka keto ret i komi keni, macalo twon ka gweyo dim.’ 15Agamo ni, ‘In aŋa, Rwot?’ Ci Rwot owaco ni, ‘An aye Yecu ma itye ka yela-ni. 16Ento a icuŋ, pien anen boti pi lok man pi keti ibed laticca ki lacaden pi gin ma ineno ma dok i koma, ki pi gin ma ibineno ka dok anyutte boti i kare me anyim. 17Abilari ki bot jo me rokwu, ki bot Lurok bene ma abiori botgi. 18Ibiyabo waŋgi wek gua woko ki i colpiny, gubed i ceŋ, gua woko ki i te twer pa Catan, gulokke bot Lubaŋa, wek owek balgi ci gunoŋ kabedo i kin jo ma Lubaŋa olonyogi gudoko jone, pi niyegi i koma.’\\nPaulo otito pi ticce\\n19“Kumeno, Kabaka Agripa, pe akwero winyo cik ma gimiya mua ki i polo, 20- ento acako tuco lok, mukwoŋo i Damaciko, ka lacen i Jerucalem ki lobo Judaya ducu ki bot lurok bene, kun atito botgi ni myero guŋut i kom balgi, gulokke gudwog cen bot Lubaŋa, dok guti kit tim ma nyuto ni doŋ guŋut. 21Pi tyen lok man aye omiyo Lujudaya gumaka i ot pa Lubaŋa, gutemo neka woko. 22Nio wa i kare man abedo ka limo kony ma a ki bot Lubaŋa; kombeddi doŋ acuŋ kany pi miyo caden bot jo matino ki bot ludito. Lok ma aloko en gin ma lunebi wa ki Moses bene guwaco ni bitimme keken, pe lok mo mapat, 23- ni Kricito ma Lubaŋa oyero, myero onen can, dok ni en bikwoŋo cer ki i kin jo muto wek otit bot rokwa ki bot Lurok bene pi ceŋ ma biryeny menyogi.”\\nPaulo otemo ywayo tam pa Agripa wek oye Yecu\\n24Ka doŋ otyeko pidone kit meno, Festo ogerre ki lok ni, “Paulo, in lapoya. Kwano lok mapol mada omiyo ipo apoya.” 25Ento Paulo ogamo ni, “Pe an lapoya, ladit Festo, ento atye ka loko lok me ada keken kun wiya tye ka tic. 26Kabaka Agripa ŋeyo lok man ducu, atwero lok bote laboŋo lworo mo. Aŋeyo ni pe tye lok mo ma okato ite, pien lokke pe otimme i muŋ. 27Kabaka Agripa, in iye lok pa lunebi? Aŋeyo ni iye lokgi.” 28Agripa owaco bot Paulo ni, “Itamo ni iloka adok lalub Kricito pi kare manok mo kuman?” 29Paulo ogamo ni, “Kadi pi kare manok nyo madwoŋ, kono alego Lubaŋa ni idok macalo an, pe in keken ento wa dano ducu ma gitye ka winyo lokka tin, ento laboŋo nyor-ri aye.”\\n30I ŋe meno kabaka ki laloyo ki Bernike ki jo ma gubedo kwedgi gua malo. 31Ka doŋ gucito woko, guloko kekengi ni, “Laco man pe otimo gin mo ma romme to, kadi bedo i mabuc.” 32Ci Agripa owaco bot Festo ni, “Kono dano-ni pe obolo pi Cecar, kono gitwero gonye woko.”","num_words":791,"character_repetition_ratio":0.046,"word_repetition_ratio":0.0,"special_characters_ratio":0.251,"stopwords_ratio":0.296,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Latitlok 5 ACO85 - Myero igwok kiti ka icito ka donyo i - Bible Search\\nLatitlok 4 Latitlok 6\\nPe ikwoŋ kwoŋ rucurucu\\n1Myero igwok kiti ka icito ka donyo i ot pa Lubaŋa; pien nyiko cok ka winyo lok pa Lubaŋa ber kato gitum ma lumiŋ gimiyo bote, pien gin pe giŋeyo ni gitye ka timo bal. 2Myero koŋ ikwoŋ tamo pi gin ma imito loko ma peya iloko gin mo, pe myero ilok lok oyotoyot i nyim Lubaŋa; myero ilok manok mo keken i nyime, pien en tye wi polo, ki in it ye i lobo.\\n3Ka ibedo ka paro par mapol ci lek bino i wiyi, ci ibedo ka lok calo lamiŋ.\\n4-Pi meno ka ikwoŋo bot Lubaŋa pe igalle, dok myero igwok kwoŋŋi; pien Lubaŋa cwinye pe yom i kom lumiŋ. Myero icob gin ma in doŋ ikwoŋo. 5Onoŋo bedo ber ka in pe ikwoŋo kwoŋ mo, kato ma ikwoŋo kun pe icobo gin ma ikwoŋo. 6Pe iwek lok ma iloko oteri ka timo bal, dok pe myero iwac bot lukwena pa Lubaŋa ni meno dogi onoŋo ocer acera. Piŋo iweko kiniga mako Lubaŋa i komi pi lok ma iloko, ma miyo en balo ticci ducu ma yam itiyo ki ciŋi-ni?\\n7Myero ilwor Lubaŋa, kadi bed lek mapol bimedde ki bino i wiyi, ma miyo iloko lok madwoŋ ata ma konygi pe.\\n8Pe myero ibed ki ur mo ka ce ineno ni lucan ma gitye i dul lobo mo gitye ka unogi, ma kopgi pe giŋolo atir kun gitimogi ki tim me bwami; pien tye ŋat ma tye malo makato ladit ma loyo wi lwak, dok pud tye ŋat mo ma tye malo makato gin aryo-nu ducu. 9Doŋ gin maber makato ducu, en aye kabaka mo ma omiyo lobo ma en loyo gipuro dok gipito iye cam madwoŋ.\\n10Ŋat ma maro lim, lim pe twero romone wacel; ki ŋat ma maro lonyo bene kadi bed noŋ magoba madwoŋ, pud dok wacci peya oromme. Man bene gin ma konnye pe.\\n11Ka lonyo pa dano woto ki medde, ci jo ma gicamo ciŋe bene nya gimedde ameda. Doŋ kit kony aŋo ma lalonyo-ni tye kwede? En neno lonyone anena ki waŋe keken.\\n12Ŋat ma latic matek nino mot liywi, kadi bed camo cam man ok nyo madwoŋ ento ŋat mulony mukato kare pe nino pien bedo ka paro lonyone.\\n13Gin marac twatwal ma aneno i lobo en aye ni dano kano lwak lonyo madwoŋ, ci lacen dok lonyo meno kelo can i komgi, 14dok lwak lonyogi meno rwenyo woko liweŋ pi gum marac. Man miyo dano doŋ ki ciŋe noŋo laboŋo gin mo ma etwero pito ki litinone. 15-Pi meno kit macalo dano yam minne onywale i lobo man ma tye munero, en bene biweko lobo-ni dok ki ciŋe noŋo laboŋo gin mo, pe bikwanyo jami mo mua i kom ticce kadi ki acel ma bimako i ciŋe kun cito kwede. 16Man bene gin marac atika: kit macalo en obino i lobo noŋo laboŋo gin mo-ni, en bene bidok noŋo kit meno. Ci doŋ dano-nu noŋo kit magoba aŋo i kom ticce ma en otiyo? Otiyo tic me mako yamo keken. 17Pi kare me kwone ducu en obedo i colpiny ki can ki cwercwiny madwoŋ mukato kare, dok ki two wa ki keccwiny.\\n18Doŋ gin maber ma aneno ma myero dano otim en ene, en myero ocam cam dok omat mat-gu wek onoŋ yomcwiny i kom ticce ducu ma en otiyo pi kare manok me kwone ma Lubaŋa omiye i lobo-ni, pien man aye dul ma gipoko bote. 19Dano acel acel ma Lubaŋa omiye lonyo, kacel ki jami madwoŋ wa ki twero me yomo cwinye ki jami magi, mito ogam dul ma gipoko ni obed mere, wek onoŋ yomcwiny i kom ticce, pien man aye mot ma Lubaŋa omiyo. 20Man miyo dano pe po pi kare me kwone mukato aŋec, pien Lubaŋa tye ka miyo cwinye bedo yom kare ducu.","num_words":636,"character_repetition_ratio":0.043,"word_repetition_ratio":0.0,"special_characters_ratio":0.239,"stopwords_ratio":0.303,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Acakki 44 ACO85 - Yucepu ociko lakan jami me ot ni, - Bible Search\\nAcakki 43 Acakki 45\\nKikopo pa Yucepu orwenyo\\n1Yucepu ociko lakan jami me ot ni, “Pik cam opoŋ kicaa pa jo-nu, mabup, ma gitwero tino; dok iket lim pa ŋat acel acel i dog kicaane, 2ci iket kikopona, kikopo ryal-li, i dog kicaa pa latin matidi-ni, kacel ki limme me wilo kal.” En otimo kit macalo Yucepu owacce. 3Ka piny doŋ oru maleŋ, ci gicwalo jo-nu gukato woko kacel ki kanagi. 4Ka guwoto manok nia ki i gaŋ, Yucepu owaco ki lakan jamine ni, “Doŋ ilub kor jo-nu; ka imakogi, ci iwac botgi ni, ‘Piŋo wuculo gin maber ki gin marac? Piŋo wukwalo kikopo ryal mera woko? 5Pe rwoda mato ki kikopo meno? Dok pe en aye tyeto kwede bene? Wutimo rac mada.’ ”\\n6Ka omakogi i yo, ci owacogi lok meno. 7Gugamo doge ni, “Lok aŋo mumiyo in laditwa iloko lakit lok meno? Wan luticci pe myero watim lakit tim macalo meno! 8Nen ba, lim ma nene wanoŋo i dog kicaawa, wadwoko cen boti nia wa ki i lobo Kanaan; dok wan myero wakwal ryal nyo jabu ki i ot pa laditwa niŋniŋ? 9Ka ce gibinoŋo tye bot ŋat mo i kinwa, wek en aye oto, wan bene wabibedo opiini laditwa.” 10En ogamo ni, “Wuwek koŋ doŋ obed kit ma wuwaco-ni: ŋat ma gibinoŋo kikopo bote aye bibedo opiina, jo mukene bal bibedo pe i komgi.” 11Ŋat acel acel ocako cibo yecce piny oyotoyot, ŋat acel acel oyabo dog kicaane. 12Ka oyenyo dog kicaa nia ki kom pa ladit nio wa kom latin, ci ginoŋo kikopo i dog kicaa pa Benjamin. 13Gucako yeco boŋŋigi pi cwercwiny, gin ducu gutweyo yec i ŋe kanagi, gudok i gaŋ.\\n14Ka Juda ki omegine gudok i ot pa Yucepu, gunoŋo en pud tye kenyo; gupoto, guryebbe piny i nyime. 15Yucepu owacogi ni, “Wun wutimo kit tim macalo man piŋo ce? Wun pe wuŋeyo ni dano macalo an-ni ŋeyo tyet?” 16Juda ogamo kun waco ni, “Wan wabidok iye lok aŋo, ladit? Wabigamo lok aŋo kono? Wabikwanyo bal i komwa kekenwa niŋniŋ? Lubaŋa otyeko noŋo bal i komwa; nen, wan wadoko opiini, laditwa, wan ducu kacel ki ŋat ma ginoŋo kikopo bote-ni.” 17Ento en ogamo ni, “An pe atwero timo kit eno! Ento ŋat ma ginoŋo kikopo bote-ni, aye bibedo opiina; ento ki tuŋ botwu wun wudok mewu bot wonwu ki kuc.”\\nJuda opido pi Benjamin\\n18Juda ocako cito bote, owacce ni, “Alegi laditta, wek an alok lok mo kwedi, pe iwek kinigani obed Lyet i koma, pien in irom ki Parao kikome. 19Ladit, in yam ipenyowa ni, ‘Wun wutye ki wonwu, onyo omegiwu?’ 20Wan wagamo dogi ni, ‘Watye ki wonwa, dano muti doŋ, ki ominwa matidine latin me tiyone. Ominne aye oto woko, en aye odoŋ latin acel i kor minne; wonne bene maro en.’ 21Ka dok iwaco botwa ni, ‘Wukel en bota, wek aket waŋa i kome.’ 22Wan watito boti ni, ‘Latin awobi-nu pe twero weko ka ŋet wonne; ka ce opokke woko ki wonne, ci wonne to woko.’ 23Ento in onoŋo iwaco botwa ni, ‘Ka ominwu matidi-ni pe obino kany kacel kwedwu, pe dok wubineno waŋa.’\\n24“Ka wadok paco bot wonwa ladit, ci watitte lokki ducu. 25Ka wonwa owaco ni, ‘Wuwot dok wuciwil ki wan cam mo manok’, 26wan wawacce ni, ‘Pe watwero dok Ka ominwa rmatidi-ni bicito kwedwa, ci wabidok kunnu, pien pe wabineno waŋ dano ca, ka ominwa matidi-ne pe i kinwa.’ 27Ci wora owacowa ni, ‘Wun wuŋeyo ni dakona onywalo litino awobe aryo; 28acel oweka woko, ci yam awacci, Ada ŋuu okide woko, pe dok amedo ki nene matwal. 29Ka dok wukwanyo man woko ki bota, ce gin marac bipoto i kome, ci wubitero lwar wiya i lyel ki: cwercwiny.’\\n30“Mumiyo ka an adok bot wora;: ma latin awobi-ni pe i kinwa, macalo kwone ocuŋ i kom latin awobi-ni, 31ka oneno ni latin awobi-ni pe i kinwa, ci en bito woko. Miyo wabitero lwar wi wonwa i lyel ki cwercwiny. 32An nene acuŋ pi latin awobi man bot wora, kun awacce ni, ‘Ka pe abidwoko en boti, an abibedo won alii i nyim wora i kare me kwona ducu.’ 33Mumiyo kombeddi alegi ni ber iye an opiini, adoŋ ma ka latin awobi man, abed opiini, ladit; wek latin man odok paco kacel ki omegine. 34Pien atwero dok paco bot wora niŋniŋ, ka pe latin-ni tye kweda? Alworo neno gin marac ka poto i kom wora.”","num_words":727,"character_repetition_ratio":0.046,"word_repetition_ratio":0.0,"special_characters_ratio":0.254,"stopwords_ratio":0.248,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejira 8 ACO85 - Magi aye nyiŋ ludito ma giloyo dog odi - Bible Search\\nEjira 7 Ejira 9\\nJo ma yam giterogi i opii ma gudwogo i Jerucalem\\n1Magi aye nyiŋ ludito ma giloyo dog odi pa kwarogi, ma gudwogo kacel kweda ki i lobo Babilon, i kare me loc pa kabaka Aritakcec: 2ma gicoyo nyiŋgi i buk me tekwarogi: Gercom, ki i kin likwayo pa Finekaci. Daniel, ki i kin likwayo pa Itamar. Katuc, ki i kin likwayo pa Daudi, 3ma i kin likwayo pa Cekania. Jekaria, ki i kin likwayo pa Paroc, kacel jo megi ma gicoyo nyiŋgi giromo miya acel ki pyerabic. 4Eliekoenai wod pa Jerakia, ki i kin likwayo pa Pakat-moab, kacel ki jone ma welgi oromo miya aryo. 5Cekania wod pa Jakajiel, ki i kin likwayo pa Jatu, kacel ki jone miya adek. 6Ebed wod pa Yonacan, ki i kin likwayo pa Adin, kacel ki jone pyerabic. 7Jecaya wod pa Atalia, ki i kin likwayo pa Elam, kacel ki jone pyerabiro. 8Jebadia wod pa Mikael, ki i kin likwayo pa Cepatia, kacel ki jone pyeraboro. 9Obadia wod pa Jekiel, ki i kin likwayo pa Joab, kacel ki jone miya aryo ki apar wiye aboro. 10Celomit wod pa Jocipia, ki i kin likwayo pa Bani, kacel ki jone miya acel ki pyerabicel. 11Jekaria, wod pa Bebai, ki i kin likwayo pa Bebai, kacel ki jone pyeraryo wiye aboro. 12Yokanan wod pa Kakatan, ki i kin likwayo pa Ajgad, kacel kijone miya acel ki apar. 13Elipelet, Jeuel, ki Cemaya, ki i kin likwayo pa Adonikam, jo ma gucito lacen, kacel ki jo megi pyerabicel. 14Utai ki Jakur, ki i kin likwayo pa Bigvai, kacel ki jo megi pyerabiro.\\nEjira onoŋo Lulevi pi tic i ot pa Lubaŋa\\n15An yam acokogi kacel i dog kulu ma mol dok yo tuŋ Akava, wagony iye wabedo kunnu pi nino adek. Ka abedo ka ŋiyo dano anoŋo ni ajwagi gitye, ento Lulevi pe gitye kadi ki acel mo. 16Ka dok acwalo kwena me lwoŋo jo magi, Eliejer, Ariel, Cemaya, Elnatan, Jarib, Elnatan, Natan, Jekaria, ki Meculam, gin aye ludito wi lwakgi dok alwoŋo Joyarib ki Elnatan ma yam gin jo ma tye ki niaŋ matut, 17ka acwalogi bot Iddo, ma en ladit ma loyo kabedo me Kacipia, kun atito botgi lok ducu ma myero gin gucilok bot Iddo ki utmegine ma gin lutic i ot pa Lubaŋa ma i kabedo me Kacipia, me cwalo botwa dano ma gibitic i ot pa Lubaŋawa. 18Pi Rwot Lubaŋawa ma onoŋo tye ka konyowa omiyo gucwalo botwa Cerebia dano ma ŋeyo piny, ma en tye i kin likwayo pa Makali ma en lakwar pa Levi dok lakwar Icrael bene; en obino ki litinone kacel ki utmegine, gin ducu apar wiye aboro; 19ka dok gucwalo Kacabia ki Jecaya ma gitye i kin likwayo pa Merari, kacel ki utmegigi, ki litinogi gin ducu pyeraryo. 20Doŋ medo i kom lutic i ot pa Lubaŋa miya aryo ki pyeraryo, ma con Daudi ki luditone guketo pi tic bot Lulevi, gin ducu gicoyo nyiŋgi woko piny kikore.\\nEjira otelo wi lwak i kare me ri kec ki lega\\n21An dok aciko pi ri kec kunnu, ki i dog kulu Akava, wek wamwolle kenwa i nyim Lubaŋawa, wek waleg en omiwa wawot maber, wan kikomwa, litinowa, kacel ki jamiwa ducu. 22Kono nene apenyo kabaka ni omiya lwak askari ki wegi aguragura me gwokowa i kom lumerokwa ma iyo, lewic onoŋo twero maka; pien onoŋo doŋ watito bot kabaka woko ni, “Lubaŋawa bibedo ki jo ma giyenye pi konyogi, ki tek me akemone bedo i kom jo ducu ma gibwoto en woko.” 23Wari kec kun walego Lubaŋawa ni ogwokwa, ci en owinyo legawa bene.\\nMot pi ot pa Lubaŋa\\n24Ka dok aketo ludito magi apar wiye aryo ma giloyo ajwagi: Cerebia, Kacabia, ki jo apar mukene ma gin utmegigi kacel kwedgi. 25Ci apimo botgi ryal ki jabu ki jami me tic, amiyogi gityer me ot pa Lubaŋawa ma con kabaka ki lumi-tamme ki luditone ki jo Icrael ducu ma gitye i kare-nu gumiyo. 26Apimo ryal ma romo talanta miya abicel ki pyerabic, ki jami mukene ma romo talanta miya acel, ki jabu ma romo talanta miya acel, 27ki atabo jabu pyeraryo ma acel acel peke romo darik alip acel, ki atabo mola aryo ma giliyo maber ma rom ki jami me jabu. 28Awaco botgi ni, “Wun dano maleŋ i nyim Rwot, ki jami ducu bene leŋ; ryal ki jabu ducu gin aye mot me gityer ma cwiny dano opwoyo me miyone bot Rwot, Lubaŋa pa kwarowu. 29Wugwokgi, wunengi maber nio ka wupimogi i nyim ajwagi madito ki Lulevi kacel ki ludito ma giloyo dog odi pa kwarogi ma i Jerucalem, kun wupimo ki i kicika ma i ot pa Rwot.” 30Ajwagi ki Lulevi gutiŋo ryal ki jabu ma gupimo kacel ki jami mukene ducu, guterogi guketo i ot pa Lubaŋawa i Jerucalem.\\nWot me dok i Jerucalem\\n31Lacen wacako wot ki i dog kulu Akaya i nino me apar wiye aryo me dwe me acel, me cito i Jerucalem; Lubaŋawa aye obedo ka konyowa, dok ogwokowa ki i ciŋ lumerok ki i ciŋ luli bo ma gubuto ka kiyowa iyo. 32Ka wao i Jerucalem, ci wabedo kunnu pi nino adek. 33I nino me aŋwenne, wacito i ot pa Lubaŋawa, wacako pimo iye ryal ki jabu ki jami tic ducu wamiyogi i ciŋ ajwaka Meremot, ma wod pa Uria. Onoŋo en tye kacel ki Eleajar wod pa Finekaci, kacel ki Lulevi ma gitye kwedgi, ma gin aye Jojabad wod pa Yecwa ki Noadia wod pa Binui. 34Gikwano jami woko liweŋ, dok gipimogi bene ka gicoyo pekgi i buk i cawa meno.\\n35I kare meno jo ma yam gudwogo ki i opii i rok, gucako tyero gitum awaŋa bot Lubaŋa pa Icrael. Gutyero twoni dyaŋi apar wiye aryo pi jo Icrael ducu, ki nyogi romi pyeraboŋwen wiye abicel, ki litino nyogi romi pyerabiro wiye abiro, ki nyogi dyegi apar wiye aryo pi gitum me bal; meno ducu obedo gitum awaŋa bot Rwot. 36Gin gumiyo cik pa kabaka bot rwodi ki bot luloc ma gitye i lobo me Loka Kulu; gin bene gukonyo dano kacel ki ot pa Lubaŋa.","num_words":1009,"character_repetition_ratio":0.099,"word_repetition_ratio":0.0,"special_characters_ratio":0.233,"stopwords_ratio":0.351,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Pwod me Angwen me o Abongwen i kom Ejipt | Pwony me Baibul pi Lutino\\nPWONY ME 20\\nMoses ki Aron gucito bot Parao ci gutito bote kwena pa Lubanga ni: ‘Ka pe iweko jona gucito, abicoro lwak lwango madongo i lobo man.’ Lwango madongo magi gikayo dano. Lwango ocorre limuk i odi pa jo Ejipt, lucan wa ki lulonyo. Lobo ducu opong ki lwango. Ento lwango obedo pe i lobo me Gocen, ka ma jo Icrael bedo iye. Pwod me angwen man ki ma lubo-ni ducu owano jo Ejipt keken. Parao obako doge ni: ‘Wukwa Jehovah wek okwany lwak lwango-ni woko. Jowu twero cito gire.’ Ento i kare ma Jehovah okwanyo lwango madongo-ni, Parao oloko tamme woko. Awene ma Parao onongo biniang iye i kom teko pa Jehovah?\\nJehovah owaco ni: ‘Ka Parao pe oweko jona gucito, two bipoto i kom lee pa jo Ejipt ci gibito woko.’ Orwone, lee ocako to. Ento lee pa jo Icrael pe guto. Kadi bed kit meno, cwiny Parao odoko nwang, pe oweko lwak ocito.\\nCi Jehovah owaco bot Moses ni odok cen bot Parao ci oyu buru malo i yamo. Buru-ni olokke odoko apwa ma duny i yamo ci opoto i kom Luejipt ducu. Man okelo odeke ma tyer doko lwak bur i kom jo Ejipt wa ki leegi ducu. Kadi bed kit meno, Parao okwero gonyo jo Icrael woko.\\nJehovah ooro Moses ni odok cen bot Parao ki kwena man: ‘Pud ikwero weko jona ni guciti? Diki, abicoro lwak pee mapek i lobo.’ Orwone Jehovah omiyo piny omor, ci ocoro pee ma orubbe ki mac. Meno obedo pee ma ocwer marac adada ma pud dong loyo i lobo Ejipt. Pee obalo yadi ki ginapita ducu ma tye i poto, ento i lobo Gocen pee obedo pe. Parao owaco ni: ‘Wuleg Jehovah wek ogik pee-ni woko! Ci abiweko wucito.’ Ento cutcut ma kot ki pee ogik, Parao oloko tamme woko.\\nKa dong Moses owaco ni: ‘Bonyo dong bicamo jami ducu ma pee oweko.’ Lwagi bonyo milion mapol ata gucamo gin mo keken ma odong i poto ki yadi. Parao obako doge ni: ‘Leg Jehovah wek okwany bonyo magi woko.’ Ento i kare ma Jehovah ogiko bonyo woko, cwiny Parao pud omedde ki bedo nwang.\\nJehovah owaco bot Moses ni: ‘Rye cingi malo tung polo.’ Cutcut piny ocido woko licuc. Pi nino adek, jo Ejipt onongo pe gitwero neno dano nyo gin mo keken. Ento ka ma jo Icrael bedo iye piny obedo maleng.\\nParao owaco bot Moses ni: ‘Wun ki jowu wutwero cito. Ento wuwek leeyiwu odong kany.’ Moses ogamo ni: ‘Myero water leeyiwa wek watyergi macalo mot bot Lubangawa.’ Parao okeco me to. En odange ni: ‘A woko ki bota! Ka dok aneno wangi, abineki woko.’\\n‘Ka dok wubineno apokapoka ma tye i kin jo ma kitgi atir ki jo ma kitgi raco, ki i kin ngat ma tiyo bot Lubanga ki ngat ma pe tiyo bote.’​—Malaki 3:18\\nLapeny: Pwod mukene ango ma Jehovah okelo? Pwod magi onongo pat ki adek mukwongo-ni nining?\\nNywakki Nywakki Pwod Abicel Mukene","num_words":495,"character_repetition_ratio":0.054,"word_repetition_ratio":0.0,"special_characters_ratio":0.232,"stopwords_ratio":0.248,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jon 13 ACO85 - Ma peya nino madit me Kato (Paska) oo, - Bible Search\\nYecu olwoko tyen lupwonnyene\\n1Ma peya nino madit me Kato (Paska) oo, Yecu onoŋo ŋeyo ni cawane doŋ oromo me weko lobo man me dok bot Won; yam maro jone ma tye i lobo man; omarogi nio i agik, 2Ka pud gitye ka camo cam me otyeno, ma doŋ Catan oketo tam i cwiny Juda wod pa Cimon me Keriot me dobe, 3Yecu onoŋo ŋeyo ni Won otyeko miyo jami ducu i ciŋe, dok ni ea ki bot Lubaŋa, dok edok bot Lubaŋa. 4Oa malo ki i dog cam, olunyo boŋŋine oketo teŋe, okwanyo taulo, otweyo i pyere. 5Oonyo pii i becen, ci ocako lwoko tyen lupwonnye, ojwayo ki taulo ma otweyo i pyere.\\n6Ka en oo bot Cimon Petero, Petero openye ni, “Rwot, in kulu aye ilwoko tyena?” 7Yecu odokke iye ni, “In pe iŋeyo gin ma atye ka tiyo, ento ibiniaŋ lacen.” 8Petero owacce ni, “In pe ibilwoko tyena matwal.” Yecu odokke iye ni, “Ka pe alwoki, noŋo ribbe pe i kinwa.” 9Cimon Petero owacce ni, “Rwot, pe doŋ tyena keken, ento ciŋa ki wiya bene.” 10Yecu owacce ni, “Ŋat ma doŋ olwokke, pe doŋ myero olwok kome, ento kono tyene keken, pien noŋo kome ducu leŋ. Wun wuleŋ, ento pe wun ducu.” 11En onoŋo oŋeyo ŋat ma bidobe; en aye gin mumiyo en owaco ni, “Pe wun ducu wuleŋ.”\\n12-Ka doŋ olwoko tyengi, okwanyo boŋŋine, odok i kabedone, openyogi ni, “Wuniaŋ gin ma atimo i komwu? 13Wulwoŋa ni Lapwony dok ni Rwot; meno ber, pien atye kit meno. 14Ka an a Rwotwu ki Lapwonywu, alwoko tyenwu, wun bene myero wulwok tyenwu kekenwu; 15pien an anyuttiwu lanen, wek wun bene wutim gin ma an atimo i komwu. 16-Adada awacciwu ni, latic pe bedo dit makato laditte, ŋat ma gioro pe dit kato ŋat ma oore. 17Ka wuŋeyo lok man, ci wubibedo ki yomcwiny ka wutiyogi. 18-Pe aloko man i komwu ducu; aŋeyo jo ma doŋ ayero; ento wek ginacoya ocobbe kakare, ni, ‘Ŋat ma camo kwon kacel kweda otiŋo opunye i koma.’ 19Koni atittiwu lok man ma peya otimme, wek ka bitime, wuye ni an atye. 20-Adada awacciwu ni, ŋat ma jolo dano ma an aoro, noŋo ojolo an; ŋat ma jolo an, ojolo ŋat ma oora.”\\nYecu otito ni gibidobe\\n(Matayo 26.20-25; Marako 14.17-21; Luka 22.21-23)\\n21Ka Yecu oloko lok man, ci cwinye opoto, oloko atyer ni, “Adada awacciwu ni, ŋat acel i kinwu bidoba.” 22Lupwonnye gunenne kekengi, pe guniaŋ ŋat ma en oloko i kome. 23Ŋat acel i kin lupwonnye, en ma Yecu maro, onoŋo obuto cok ki kor Yecu. 24Cimon Petero ogwele, owacce ni, “Tucciwa ŋat ma en oloko i kome.” 25En ma ojeŋŋe i kor Yecu openye ni, “Aŋa, Rwot?” 26Yecu ogamo ni, “En aye ŋat ma abigweyo dek, amiyo bote.” Ka doŋ ogweyo dek, ci omiyo bot Juda wod pa Cimon me Keriot. 27Ka doŋ ogamo, ci Catan odonyo i iye. Yecu owacce ni, “Gin ma imito timo, tim oyot.” 28Pe tye ŋat mo i dog cam ma oniaŋ gin ma omiyo oloko lok man bote. 29Jo mogo gutamo ni, pien Juda onoŋo gwoko kicaa limgi, mumiyo Yecu owacce ni, “Wil jami ma mitte pi nino madit”; nyo ni myero omi gin mo bot lucan. 30Ka en doŋ ocamo dek ma gigwene, ci okato woko cut; onoŋo piny doŋ col.\\nCik manyen ma Yecu omiyo\\n31Ka doŋ okato woko, Yecu owaco ni, “Koni doŋ giketo deyo i kom Wod pa dano, dok giketo deyo i kom Lubaŋa pire. 32Ka giketo deyo i kom Lubaŋa pire, Lubaŋa bene biketo deyo i kome pire kene, biketo deyo i kome oyotoyot. 33-Litino aduno, pud atye kwedwu pi kare manok. Wubiyenya, ento macalo ceŋ atito bot Lujudaya, kit meno atittiwu bene koni ni, ‘Ka ma acito iye, wun pe wutwero bino iye.’ 34-Amiyowu cik manyen, ni, wumarre kekenwu; wumarre kekenwu macalo ceŋ amarowu. 35Pi man dano ducu biŋeyo ni wun lupwonnyena, ka mer tye i kinwu.”\\nYecu otito ni Petero bikwere\\n(Matayo 26.31-35; Marako 14.27-31; Luka 22.31-34)\\n36Cimon Petero openye ni, “Rwot, icito kwene?” Yecu ogamo ni, “Ka ma acito iye, pe itwero luba koni, ento ibiluba lacen.” 37Petero dok openye ni, “Rwot, piŋo pe atwero lubi koni? Abimiyo kwona piri.” 38Yecu ogamo ni, “Ibimiyo kwoni pira? Adada awacci ni, twon gweno pe bikok, nio ka koŋ ikwera tyen adek.","num_words":709,"character_repetition_ratio":0.056,"word_repetition_ratio":0.0,"special_characters_ratio":0.272,"stopwords_ratio":0.268,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jon 11 ACO85 - Ceŋ tye dano mo ma kome lit i Betania ma - Bible Search\\nJon 10 Jon 12\\n1-Ceŋ tye dano mo ma kome lit i Betania ma nyiŋe Lajaro, i paco pa Maliam ki laminne Marita. 2-En Maliam ma yam owiro Rwot ki moo, dok ojwayo tyene ki yer wiye, aye ominne kome lit-ti. 3Nyimege gucwalo kwena bote kun giwaco ni, “Rwot, ŋat ma imaro kome lit.” 4Ento ka Yecu owinyo, owaco ni, “Two man pe obino pi neke, ento pi kelo deyo bot Lubaŋa, wek pire gimi deyo bot Wod pa Lubaŋa.”\\n5Yecu yam maro marita ki laminne ki Lajaro. 6Ka owinyo ni kome lit, ci omedde ki ri doki nino aryo i kabedo ma yam en tye iye. 7Lacen owaco bot lupwonnyene ni, “Wadoku doki i Judaya.” 8Lupwonnyene gudokke iye ni, “Lapwony, Lujudaya nene gimito celi ki got, in dok idok kunnu?” 9Yecu ogamo ni, “Cawa me dyeceŋ pe apar wiye aryo? Ka ŋatti mo woto i dyeceŋ, pe yokke, pien neno ceŋ me lobo man. 10Ento ka ŋatti mo woto dyewor, yokke, pien ceŋ pe i iye.” 11En owaco kit man, lacen owaco botgi ni, “Laremwa Lajaro doŋ onino, acito wek acicoye woko ki i waŋ nino.” 12Lupwonnyene guwacce ni, “Rwot, ka onino, ci bicaŋ.” 13Yecu onoŋo loko pi to mere, ento gin gitamo ni oloko pi yweyo me nino. 14Lacen Yecu otittigi atir ni, “Lajaro doŋ oto; 15cwinya yom piwu pien onoŋo pe atye kunnu, wek wun wuye. Ci doŋ wacitu bote.” 16Tomaci (ma te lokke ni, Baŋi) owaco bot lupwonnye luwote ni, “Wan bene wacitu, wek watoyu kacel kwede.”\\nYecu en nicer ki kwo\\n17Ka Yecu oo, onono ni Lajaro doŋ ori i lyel nino aŋwen. 18Betania onoŋo cok ki Jerucalem, mito romo mairo aryo; 19jo mapol i kin Lujudaya onoŋo gubino bot Marita ki Maliam pi kweyo cwinygi pi omingi. 20Ka Marita owinyo ni Yecu oebino, en ocito, oromo kwede, ento Maliam odoŋ, obedo i ot. 21Marita owaco bot Yecu ni, “Rwot, kono nene itye kany, kono omera pe oto. 22Dok koni aŋeyo ni gin ducu ma ibilego ki bot Lubaŋa, Lubaŋa bimiyi.” 23Yecu owacce ni, “Omeru bicer.” 24Marita ogamo doge ni, “Aŋeyo ni en bicer i cer me nino me agik.” 25Yecu owacce ki, “An nicer ki kwo; ŋat ma ye an, nadi oto, dok bikwo; 26dano ducu makwo ma ye an, pe bito matwal. In iye man?” 27En odok iye ni, “Iyo Rwot; doŋ aye ni in i Kricito ma Lubaŋa oyero, Wod pa Lubaŋa, ma bino i lobo.”\\nYecu okok ki pig waŋe\\n28Ka Marita oloko lok man, ci ocito olwoŋo laminne Maliam, okwille ni, “Lapwony tye kany, lwoŋi.” 29Ka en owinyo, ci oa oyotoyot, ocito bote. 30Yecu onoŋo peya oo i gaŋ-ŋu, ento onoŋo pud tye ka ma Marita oromo iye kwede. 31Ka Lujudaya ma onoŋo gitye bote i ot kun gikweyo cwinye guneno Maliam oa malo oyotoyot, okato woko, gulubo kore, kun gitamo ni en cito i wi lyel ka koko kunnu. 32Ka Maliam oo ka ma Yecu tye iye, ka onene, ci opoto piny ka tyene, owacce ni, “Rwot, kono nene itye kany, kono omera pe oto.” 33Ka Yecu onene kun kok, ki Lujudaya ma gubino kwede bene gikok, cwinye opoto, iye owaŋ matek. 34Openyo ni, “Wukete kwene?” Gudokke iye ni, “Rwot, bin inen.” 35Yecu okok ki pig waŋe. 36Omiyo Lujudaya guwaco ni, “Nen, yam mare mada.” 37Ento jo mogo i kingi guwaco ni, “En ma ceŋ oyabo waŋ lawaŋoto pe twero geŋo dano man to?”\\nYecu ocero Lajaro\\n38Yecu dok iye owaŋ matek, ojwat, ci obino i lyel; lyel meno onoŋo yam obedo boro got, ma giloro doge ki got. 39Yecu owaco ni, “Kwanyu got woko.” Marita lamin dano ma oto-ni owaco ni, “Rwot, koni doŋ ŋwe, pien ori nino aŋwen.” 40Yecu odokke iye ni, “Nakanen pe awacci ni, ka iye, ci ibineno deyo pa Lubaŋa?” 41Ci gikwanyo got woko. Yecu otiŋo waŋe malo, owaco ni, “Aba, apwoyi pien doŋ iwinya. 42An aŋeyo con ni iwinya kare ducu, ento awaco lok man pi lwak ma gucuŋ ka ŋeta, wek guye ni in yam iora.” 43Ka doŋ owaco lok man, ci odaŋŋe ki dwan madit ni, “Lajaro, katti woko!” 44En ma ceŋ oto-ni okatti woko, kun ciŋe ki tyene giriyo ki boŋo, waŋe giboyo ki kitambara. Yecu ocikogi ni, “Wugonye, wuweke ociti.”\\nGiporo lok me neko Yecu\\n(Matayo 26.1-5; Marako 14.1-2; Luka 22.1-2)\\n45Jo mapol i kin Lujudaya ma gubino kacel ki Maliam, ka guneno gin ma Yecu otiyo, guye en. 46Ento jo mukene i kingi gucito bot Luparicayo, gutittigi gin ma Yecu otiyo. 47Omiyo ajwagi madito pa Lubaŋa ki Luparicayo gulwoŋo Lukiko, guwaco ni, “Wabitimo gin aŋo? Pien dano man tye ka tiyo lanyut mapol. 48Ka waweke kit meno, ci dano biye en, Luroma bibino, gibiketo kabedowa maleŋ ki rokwa woko.” 49Ento ŋat acel i kingi, en Kayapa, ma en ajwaka madit i mwaka meno, owaco ki gin ni, “Wun pe wuŋeyo gin mo kadi matidi mo, 50dok pe wutamo ni bibedo ber botwu ka dano acel oto pi lwak, wek pe gityek rokwa.” 51En pe owaco lok man pire kene, ento pi bedo ajwaka madit i mwaka meno ceŋ en otito macalo lanebi ni Yecu bito pi rok meno; 52pe pi rok meno keken, ento wek ocok litino pa Lubaŋa ma guket ata, gubed acel. 53Cakke i nino meno guribo lok me neke.\\n54Pi meno Yecu pe dok obedo ka wot ka maleŋ i kin Lujudaya, ento oa ki kunnu, ocito i lobo ma cok ki tim, i gaŋ ma gilwoŋo Epraim; obedo kunnu ki lupwonnyene.\\n55Kato (Paska) pa Lujudaya onoŋo doŋ tye cok. Jo mapol gia ki i kin pacci gicito Jerucalem ma peya Kato (Paska) oromo, wek gilonnye kengi. 56Giyenyo Yecu, kun giloko kekengi ma gicuŋ i ot pa Lubaŋa ni, “Wutamo niŋniŋ? Nyo en pe bibino pi nino madit?” 57Ajwagi madito pa Lubaŋa ki Luparicayo onoŋo doŋ guciko dano ni, ka ŋat mo oŋeyo ka ma en tye iye, myero onyuttigi, wek gimake.","num_words":974,"character_repetition_ratio":0.042,"word_repetition_ratio":0.002,"special_characters_ratio":0.266,"stopwords_ratio":0.278,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 51 ACO85 - Rwot owaco kuman ni, “Abekelo gin ma - Bible Search\\n1Rwot owaco kuman ni, “Abekelo gin ma neko piny i kom Babilon ki i kom jo Kaldaya. 2Abicwalo lurok ka pyeto Babilon calo cuŋ kai ma gipyeto ma yamo kolo tero woko. Ka nino me can man obino ci gilwenyo i kom dano i kabedo ducu, gibiweko lobo doŋ noŋo. 3Pe wumi kare ki jo Babilon me celo aterogi nyo me ruko koti nyonyogi me lweny. Pe wubwot awobegi gubed makwo. Wutyek dul monygi woko licwic. 4Gibiketo ret i komgi ci gito woko i lobo pa jo Kaldaya ki i dye yo me gaŋigi. 5An Rwot Lubaŋa me mony, pe abwoto jo Icrael ki jo Juda, kadi bed onoŋo gutimo bal i koma, an ŋat Maleŋ me Icrael. 6Wuriŋ woko ki i Babilon! Wuriŋ wular kwowu! Pe myero ginekwu woko pi bal me Babilon. Pien man en aye kare me culo kworra ki me keto can i kom Babilon ma oporo gin ma en otimo. 7-Babilon onoŋo obedo macalo kikopo jabu i ciŋa, ma omiyo lobo ducu omer. Rok ducu gumato koŋo vinone, ci gudoko lupoya woko. 8Babilon doŋ opoto woko oyotoyot, kun gijwero woko licwic. Wukok pire! Wukel yat wuket i waŋ rette, gwok nyo bimiyo can. 9-Lurok ma onoŋo gibedo kunnu guwacci, ‘Watemo konyo Babilon ki yat wek ocaŋ, ento onoŋo doŋ pe twero larre. Wubwote, wek wacitu wadoku cen paco, Lubaŋa doŋ otyeko keto can i kom Babilon ki tekke ducu, ci ojwero obalo woko adada.’ ” 10Rwot owacci, “Jona gidaŋŋe ni, ‘Rwot doŋ onyuto ni lokwa tye atir. Wubin wacitu watitu bot jo ma bedo i Cion gin ma Rwot Lubaŋawa doŋ otyeko timone-ni.’ ”\\n11Rwot doŋ otugo cwiny luker pa jo Medi woko, pien doŋ oyubbe me tyeko Babilon woko. Man aye kit macalo en biculo kwede kwor pi ot mere ma gimuko gireto woko piny-nyi.\\nLudito wi mony doŋ giwaco bot askari ni, “Wupak leb aterowu! Wumak kwotwu i ciŋwu! 12Wutwe bendera ocuŋ ma nyuto lweny i kom cel me Babilon. Wucuk cwiny lukur-piny pe gubed lwor! Wupok lukur-piny woko i kabedo mapatpat. Wumi jo mukanne woko guki piny!”\\nRwot doŋ otyeko timo gin ma yam en oyubbe ni ebitimo, gin ma yam en oloko ni ebitimo i kom jo ma gibedo i Babilon. 13-Babilon tye ki kulu madwoŋ ki lonyo mabup, ento karene doŋ otum, ki tol uci me kwone doŋ giŋolo woko. 14Rwot me mony doŋ okwoŋŋe ki nyiŋe kekene ni ebikelo lwak dano mapol calo bonyo ka lweny i kom Babilon, ka doŋ gibidaŋŋe ki dwan me me woo me loyo lweny.\\nWer me pako Lubaŋa\\n15Rwot oketolobo ki twerone;\\ndok ocibo lobo ocuŋ matek pi ryekone,\\nki pi niaa matut ma en tye kwede omiyo oyaro polo woko.\\n16I kare ma dwane mor, ci pii twagge matek ki i polo,\\ndok miyo lupu duny kun a ki agikki lobo.\\nEn miyo lutkot wil ka kot cwer,\\ndok miyo yamo kodo kun a ki i ot kano jamine.\\n17Dano ducu bedo lumiŋ dok bene ma wigi odiŋ;\\nlewic mako latet jabu pi cal jokke ma en otiyo,\\npien cal jogine-gu ducu pe lubaŋa me ada,\\ndok bene pe gitye ki kit kwo mo i igi.\\n18Konygi pe, gitiyogi mere me acaya keken;\\ni kare ma Rwot bibino ka keto can i komgi gibito gitum woko.\\n19Lubaŋa pa Yakobo pe obedo calo cal jogi magi;\\npien en aye ŋat ma oketo jami ducu,\\ndok bene en oyero jo Icrael wek gubed jone kikome.\\nNyiŋe Rwot me mony.\\nNyono pa Rwot\\n“Babilon, in ibedo nyonona, ki jami lwennya.\\nAtiyo kwedi me ŋinyo rok ducu woko\\natiyo kwedi me tyero ker woko ducu,\\n21atiyo kwedi nie neko aguragura ki jo ma riŋo kwede kun anyotogi\\natiyo kwedi me turo gadigadi lweny kacel ki jo ma ŋweco kwedgi\\n22atiyo kwedi me neko co wa ki mon,\\natiyo kwedi me neko co muti wa ki awobe-gu,\\natiyo kwedi me ooko awobe wa ki anyia,\\n23atiyo kwedi me nyoto lukwat ki romigi woko ŋinyiŋinyi,\\natiyo kwedi me neko lupur wa ki twoni ma gipuro kwede,\\natiyo kwedi me neko luloc wa ki ludito wi mony-gu ducu.\\nCan ma gibiketo i kom Babilon\\n24“Wubineno gin me culo kwor ma abitimo i kom Babilon ki i kom jo aldaya ducu pi gin marac ma gutimo i kom Cion. 25In Babilon, ibedo calo got ma otyeko lobo woko, ento an Rwot aye lakworri. Abimaki woko licwic, ci arudi woko i ŋom, ci abiweki idoŋ buru calo got ma owaŋ. 26Pe gibikwanyo gweŋ mo ki i komi wacel ma gibitic kwede pi gedo doki, me twok ot kadi ki me te guti me ot. Ibidoko doŋ macalo tim aroo matwal, Man Rwot ma owaco.\\n27“Wugur bendera ocuŋ i ŋom pi lweny! Wukut tum wek rok ducu guwiny! Doŋ wulwoŋ rok woko ducu pi lweny i kom Babilon! Wuwac ki ker magi, Ararat, Mini, ki Acikenaj, gubin gulweny i kome. Wuket ladit ma loyo wi mony ducu me lweny i kome. Wukel aguragura-gu mapol calo lwak bonyo ma corre. 28Wuyub rok ducu, luker pa jo Medi, luloc me lobo ki ludito ma konyogi, ki lobo ducu ma tye i te locgi me lweny i kom Babilon. 29Lobo tye ka yeŋŋe dok jo ma iye tye ka kayo lakgi ki arem madwoŋ, pien Rwot doŋ tye ka cobo gin ma en oyubo, En biloko Babilon doko tim aroo, ka ma dano mo pe bedo iye. 30Lulweny me Babilon doŋ gugiko lweny woko, ci gubedo woko i cel gogogi. Tekcwinygi doŋ otum woko, doŋ gudoko calo mon. Dog gaŋ ducu doŋ gituro woko; dok odi-gu ducu doŋ gicwinyo woko ki mac tye ka waŋ. 31Luor giriŋo teretere me rwatte ki luwotgi, kun gicito ka tito bot kabaka me Babilon ni gaŋ doŋ gituro woko ki i kabedo ducu. 32Lukwor gumako mel ki yeya me ŋolo kulu woko dok gucwinyo lum-gu ki mac. Askari me Babilon ducu doŋ gubaŋŋe woko. 33Lukworgi cok jwerogi woko piny ci ginyonogi woko ki tyengi calo bel ma tye i laro moyo.” Man Rwot me mony, Lubaŋa pa Icrael, aye ma owaco.\\n34Nebukadnejar kabaka me Babilon ocama otyeka woko;\\noŋinya woko kicikici.\\nOweko gaŋ odoŋ ma iye noŋo calo i agulu;\\nci omwonya woko calo min kulu.\\nOkwanyo gin ma iye mito,\\nci obolo gin mukene mudoŋŋe-gu woko.\\n35Wek jo Cion guwacci,\\n“Alii myero obed i wi Babilon gire,\\npi tim bwami ma gitimo i komwa!”\\nWek jo Jerucalem guwacci,\\n“Aliimyero obedi wi jo Kaldaya gire\\npi danowa ma ginekogi!”\\nRwot bikonyo jo Icrael\\n36Pi meno Rwot owaco bot jo Jerucalem kuman ni, “Abipido lokwu, dok abiculo kwor piwu bene. Abimiyo pii me nam me Babilon two woko, ki waŋ itte-gu ducu amiyo two woko. 37Babilon doŋ bidoko odur ma obakke lipim i wi obur ka ma too me tim gibedo iye. Bibedo kabedo marac ma miyo lworo, ŋat mo pe ma bibedo kunnu wacel, doŋ jo ducu ma gibinene gibijwat mada i kom kabedo man ma odoŋ nono laboŋo ŋat mo ma bedo iye-ni. 38Jo Babilon ducu gibikok calo labwor, dok gibiŋur calo litino labwor. 39Ka gin jo ma luworo, ci abitedo karama pigi, Abimiyo gimato mat gimer woko ci cwinygi bedo mayom. Gibinino woko, ento pe doŋ gibico wacel. 40Abiterogi woko macalo litino romi, macalo nyogi dyegi nyo nyogi romi. Man Rwot ma owaco.\\nCan ma bipoto i kom Babilon\\n41“Babilon ma en aye gaŋ ma wi lobo kulu pako-ni, doŋ gimako woko! Babilon doŋ odoko gin ma kelo lworo marac bot rok ducu! 42Nam doŋ ocorre woko limuk i kom Babilon, ci biamwonyine ma mor oume woko lipuk. 43Gaŋine ducu doŋ odoko gin ma giuro ma kelo lworo marac, dok tye macalo tim aroo ma pii pe iye, ka ma dano mo pe bedo iye dok pe giwoto iye. 44Abiketo can i kom Bel, ma en lubaŋa me Babilon, dok abikwanyo jami ma yam en omwonyo-gu woko ducu ki i doge. Rok ducu pe gibicito ka wore kit ma yam con.\\n“Cel me Babilon doŋ opoto woko. Wun jo Icrael wuriŋ woko ki kunnu! 45Dano acel acel tye ka riŋo woko laro kwone ki i kom kiniga mager pa Rwot. 46Pe myero cwinywu oballe woko, dok pe wubed ki lworo pi lok magi ma wuwinyo-ni. Mwaka ki mwaka lok mapat winnye ket i kabedo ducu, lok me tim bwami i lobo, ki dok lok i kom kabaka mo ma tye ka lweny ki kabaka lawote mukene. 47Pi meno, kare tye ka bino, en kare ma abitic kwede i kom cal jogi me Babilon. Lobo Babilon kulu bipoŋ ki lewic madwoŋ, ki jone ducu gibinekogi woko. 48-Gin ducu ma tye i wi lobo ki i polo gibibedo ki yomcwiny kun giwero wer, ka ce Babilon opoto i ciŋ jo ma gubino ki i lobo ma tye yo tuŋ acam ka tyekone woko. Man Rwot ma owaco. 49-Babilon aye ma okelo to i kom dano ducu ma bedo i wi lobo; kombeddi doŋ Babilon bipoto, pien omiyo jo Icrael mapol ata guto.\\nLok pa Lubaŋa bot jo Icrael ma gitye i Babilon\\n50“Wun jona ma wutye i Babilon doŋ wubwot ki i lak to! Kombeddi doŋ wuciti, pe dok wukur gin mo! Kadi bed wutye ka mabor ki paco myero wutam pira, an a Rwotwu, wiwu bene myero opo pi Jerucalem. 51Wuwacci, ‘Lewic omakowa pien wawinyo lok me cac ma gicayowa kwede; wadoko doŋ jo ma goro atika, pien lurok doŋ gubino i kabedo maleŋ ma i ot pa Rwot.’ 52Pi meno awacci, kare tye ka bino, en kare ma abitic kwede i kom jogi me Babilon, jo ma giketo ret i komgi gibibedo ka ŋur i kabedo mapol i lobone ducu. 53Kadi bed Babilon it malo wa i pol, kadi bed oger gaŋ me cel gogone kunnu, pud abicwalo dano aye me cito ka tyeke woko. An Rwot doŋ aloko.\\nCan ma pud tye ka medde i skom Babilon\\n54“Wuwiny dwan me koko ma tye i Babilon,\\nwuwiny ka dano gidaŋŋe pi can ma doŋ opoto i lobo pa jo Kaldaya.\\n55Doŋ abejwero Babilon woko,\\namiyo tekke bene tum ci liŋ mot.\\nMony tye ka rune bino oyotoyot calo pii biamwonyi ma mor,\\ngibino ka lweny i kome ki woo matek.\\n56Doŋ gubino woko ka keto can i kom Babilon,\\ngimako lulwennye woko, ki atumgi bene gituro giŋido woko matitino.\\nAn Rwot Lubaŋa ma aketo can i kom dano pi bal,\\nabiculo kwor aketo can i kom Babilon pi bal ma jone gutimo.\\n57Abimiyo rwodine gimer woko, jo maryek, luloc me lobo,\\nki ludito wi mony ducu, ki lulweny.\\nGibinino woko, ginino ento pe dok gibico wacel.\\nAn Kabaka doŋ aloko, an Rwot me mony.\\n58Cel me Babilon malac-ci gibimuko gireto woko i nom,\\nki dog gaŋŋe mamalo-gu gibiwaŋo woko ki mac.\\nTic ma lurok gutiyo-gu ducu obedo me noŋo;\\ngin ma rok ducu guyelle iye ka tiyo ticce matek doŋ mac owaŋo woko.”\\nGicwalo lok pa Jeremia i Babilon\\n59Ceraya wod pa Neria ma wod pa Maceya, yam obedo ŋat ma gwoko kabaka Jedekia. I mwaka me aŋwen me loc pa Jedekia kabaka me Juda, Ceraya onoŋo cito i Babilon, ci Jeremia otitte kit lok mogo ma myero en owot kwede. 60Jeremia ocoyo i buk lok kom can ma bipoto i kom Babilon, ki lok mukene-gu ducu ma gicoyo ma okemo Babilon. 61Owaco bot Ceraya ni, “Ka io i Babilon nen ni ikwano lok magi ducu kit macalo gicoyo-ni bot lwak. 62Ci myero ileg ni, ‘Ai Rwot, yam onoŋo iwaco ni ibijwero kabedo man woko, wek pe gin makwo obed iye, dano nyo kadi lee, ci koŋ bibedo macalo tim aroo matwal.’ 63-Ka doŋ ityeko kwano buk man bot lwak, ci itwe gweŋ i kome, ka doŋ ibol kwede woko i dye kulu Euprate, 64kun iwacci, ‘Man aye kit macalo Babilon bimwony kwede woko, ma pe doŋ bikatti woko matwal, pi can ma abekelo ma abiketo i kome.’ ”\\nLok pa Jeremia ogik kany.","num_words":1899,"character_repetition_ratio":0.051,"word_repetition_ratio":0.002,"special_characters_ratio":0.236,"stopwords_ratio":0.296,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yecu Kricito En Aye Anga? - Kabedo me Intanet pa Lucaden pa Jehovah\\nYecu Kricito En Aye Anga?\\nYecu tye ki tic ango ma pire tek?\\nEn obino ki kwene?\\nEn onongo obedo dano ma nining?\\nTYE dano ma guywek mapol i wi lobo. Jo mukene kingeyogi maber i kabedo, i boma, nyo lobo ma megi. Jo mukene guywek i wi lobo ducu. Kitung cel, ngeyo nying dano moni muywek keken pe te lokke ni nongo dong ingeye maber. Nongo pud pe ingeyo lok ducu ma i kome ki kit dano ango ma en obedo.\\n2 Dano guwinyo olo lok mo i kom Yecu Kricito i kabedo ducu i lobo-ni, kadi bed ni en okwo i wi lobo mwaki 2,000 mukato angec. Ento wa i kare-ni, jo mapol pe gingeyo nga ma Yecu obedo. Jo mukene giwacci en obedo laco mo mere ma kite ber. Jo mukene giwacci en obedo lanebi aye. Ento jo mukene gitye ki niye ni Yecu aye obedo Lubanga ma omyero kiwor-ni. Tika omyero kiwore?\\n3 Pire tek pi in me ngeyo lok ada i kom Yecu. Pingo? Pien Baibul waco ni: ‘Man en kwo ma pe tum, ni ginge in Lubanga acel me ada, ki Yecu Kricito ma yam ioro.’ (Jon 17:3) Dong tye ni, ngeyo lok ada i kom Lubanga Jehovah ki Yecu Kricito twero tero dano i kwo ma pe tum i lobo paradic. (Jon 14:6) Me medo i kom meno, Yecu oweko lanen maber loyo i kit me kwo ki tero jo mukene i yo maber. (Jon 13:34, 35) I dul me acel me buk man, wanyamo lok ada ma dok i kom Lubanga. Kombeddi kong dong wanenu gin ma Baibul pwonyo i kom Yecu Kricito.\\nMECIYA MA GICIKO PIRE-NI\\n4 Con ma peya kinywalo Yecu, Baibul onongo dong otito pi bino pa ngat ma Lubanga bicwalo macalo Meciya, nyo Kricito. Nying dog tic ni “Meciya” (oa i nyig lok me Ibru) ka dok “Kricito” (oa i nyig lok me Grik) gin aryo ducu gigonye ni “Ngat ma Kiwiro.” Ngat man ma giciko pire-ni onongo kibiwire, ma tere ni nongo Lubanga ocimme me bedo i rwom mo ma pire tek. I dul mogo ma tye anyim i buk man, wabingeyo lok mapol i kom tic ma pigi tego ma Meciya otimo me cobo cikke pa Lubanga. Wabingeyo bene mot mapol ma Yecu twero kelo botwa kadiwa i kare man. Ma peya kinywalo Yecu, dano mapol gubedo ka penye kekengi ni, ‘Meciya mono bibedo nga?’\\n5 I cencwari me acel K.M., lupwonnye pa Yecu me Najaret gungeyo atir ni en aye obedo Meciya ma kitito pire con-ni. (Jon 1:41) Ngat acel i kin lupwonnyene, Cimon Petero owaco ka maleng bot Yecu ni: “In i Kricito.” (Matayo 16:16) Ento mono twere nining pi lupwonnye meno nyo pi wan me ngeyo ni Yecu aye ada obedo Meciya ma giciko pire-ni?\\n6 Lunebi pa Lubanga ma gukwo ma peya Yecu obino, gutito jami matut mapol i kom Meciya. Jami matut magi okonyo jo mukene me ngeyo en. Watwero porone kit man: Ka kiwaco boti ni iwot ka gamo welo mo ma in peya itye ki ngec mo i kome i bac pak nyo i citecen gar nyo i bar dege ka ma nongo dano tye mapol i iye kono. Mono pe rwatte ka kong kimini ngec manok ma dok i kome? I yo acelli bene, Jehovah otiyo ki lunebi me Baibul me miyo ngec matut ma nyuto jami ma Meciya onongo bitimo, ki kit kwo ma en biwok ki iye. Cobbe pa lok pa lunebi magi aye okonyo jo ma lugen me ngeyo en maber.\\n7 Tam kong i kom lanen aryo keken. Me acel, lok ma lanebi Mika okwongo titone ma pud onongo odong mwaki 700 anyim ni Ngat ma kiciko pire-ni kibinywalo i Beterekem boma mo matidi i lobo Juda. (Mika 5:2) Kinywalo Yecu kwene? I boma matidi meno kikome! (Matayo 2:1, 3-9) Me aryone, lok pa lanebi ma tye i Daniel 9:25, onyuto mwaka ma Meciya onongo omyero okatti iye kikome —i mwaka 29 K.M ma onongo pud odong mwaki miya mapol ata.* Cobbe pa jami magi ki lok pa lunebi mukene nyuto ni Yecu aye obedo Meciya ma giciko pire.\\nYecu odoko Meciya nyo Kricito, i kare me batijane\\n8 Jami mukene ma nyuto ni Yecu aye obedo Meciya onen maber i tum mwaka 29 K.M. Meno aye mwaka ma Yecu ocito kwede bot Jon Labatija wek obatija en i Kulu Jordan. Jehovah onongo ocikke me miyo lanyut wek Jon onge Meciya. Jon oneno lanyut meno i kare me batija pa Yecu. Baibul waco ni man aye gin ma otimme: ‘I kare ma dong gityeko batija Yecu, ci en okatti woko ki i pii oyotoyot; cutcut polo oyabbe, ci oneno cwiny maleng pa Lubanga ma bino kun lyanne piny macalo akuri, ci opye i kome. Ci dwan ocako winnye ma a ki i polo ma wacci: Man aye Woda ma amare, ma cwinya yom i kome.’ (Matayo 3:16, 17) I nge neno ki winyo gin ma otimme, Jon dong pe obedo ki akalakala mo ni Yecu aye obedo ngat ma Lubanga ooro-ni. (Jon 1:32-34) I kare ma cwiny pa Lubanga nyo teko ma en tiyo kwede oony i kom Yecu, cutcut Yecu otugi doko Meciya nyo Kricito, ngat ma kicimo me bedo Latela ki Kabaka.—Icaya 55:4.\\n9 Cobbe pa lok pa lunebi me Baibul ki lok ma Lubanga Jehovah kikome oloko, onyuto ka maleng ni Yecu obedo Meciya ma giciko pire-ni. Ento Baibul gamo lapeny aryo mukene ma pigi tego i kom Yecu Kricito: En obino ki kwene, dok en onongo obedo dano ma nining?\\nYECU MONO OBINO KI KWENE?\\n10 Baibul pwonyo ni Yecu kong okwo i polo ma peya obino i lobo. Mika owaco con ni kibinywalo Meciya i Beterekem dok ni En oa wa “i kare macon mada.” (Mika 5:2) Pol kare Yecu kikome obedo ka waco ni en kong ebedo i polo ma peya ginywale macalo dano. (Jon 3:13; 6:38, 62; 17:4, 5) Yecu obedo ki wat macok tutwal gin ki Jehovah i kare ma en obedo i polo macalo cwec ma obedo cwiny.\\n11 Yecu obedo Wod pa Jehovah ma pire tek loyo ducu—dok pi tyen lok ma kakare. Kilwonge ni “latin kayo me ginaketa ducu,” pien en obedo cwec pa Lubanga me acel.# (Jo Kolocai 1:15) Tyen lok mukene ma oweko Wod man pire tek tye ni, en obedo ‘Wode ma en aye ocweyo en kikome.’ (Jon 3:16) Man te lokke ni Yecu kene aye ma Lubanga ocweyo en kikome. Yecu keken aye bene Lubanga otiyo kwede me cweyo jami mukene ducu. (Jo Kolocai 1:16) Yecu bene dok kilwongo ni “Lok.” (Jon 1:14) Man nyuto ni en oloko pi Lubanga, kun cwalo kwena ki cik bot lutino pa Wonne mukene ma gubedo cwiny wa ki ma danone ducu.\\n12 Wod me kayo-ni mono rom aroma ki Lubanga kit ma jo mukene gitamo-ni? Meno pe gin ma Baibul pwonyo. Kit ma waneno kwede i paragraf ma okato-ni, Wod obedo ginacweya. Labongo akalakala mo, en tye ki acakkine, ento Lubanga Jehovah pe tye ki acakki nyo agikkine. (Jabuli 90:2) Wod acel keken-ni pe bene otemme me tamo ni ebed rom ki Wonne. Baibul pwonyo atir ka maleng ni Won dit kato Wod. (Jon 14:28; 1 Jo Korint 11:3) Jehovah kene aye obedo “Lubanga Won Twer Ducu.” (Niyabo 16:14) Pi meno en pe pore ki gin mo keken.%\\n13 Jehovah gin ki Wod me kayone-ni gubedo kacel pi mwaki bilion mapol ata—con ma peya kicweyo polo man ma nen-ni ki lobo. Pud dong gubedo ki mar madit i kin-gi ya! (Jon 3:35; 14:31) Wod me amara man obedo calo Wonne kikome. Meno aye oweko Baibul waco ni Wod obedo “cal pa Lubanga ma pe nen-ni.” (Jo Kolocai 1:15) Ada, kit macalo awobi ma dano twero bedo cal ki wonne i yo mapol mapat pat, Wod me polo man onyuto kit pa Wonne.\\n14 Wod ma Jehovah ocweyo en kikome-ni oweko polo labongo dic mo ka obino piny i lobo me kwo macalo dano. Ento iromo dok penye ni, ‘Twere nining me nywalo ginacweya ma obedo cwiny me doko dano?’ Wek man otimme, Jehovah otimo tango. En onako kwo pa Wode me kayo man me a ki i polo ci oketo i ot nyodo pa nyako mo me Juda, ma pe ongeyo laco, ma nyinge Maliam. Pe obedo ki wonne mo ma dano. Pi meno Maliam onywalo latin ma peke ki roc, ci ocako nyinge ni Yecu.—Luka 1:30-35.\\nYECU ONONGO OBEDO DANO MA NINING?\\n15 Jami ma Yecu owaco dok otimo i kare ma en tye i lobo konyowa me ngeyo en maber. Medo i kom meno, watwero ngeyo Jehovah maber ki bot Yecu. Pingo dok tye kumeno? Wi opo ni Wod man aye obedo cal pa Wonne kikome. Meno aye oweko Yecu owaco ki lapwonnye mo acel ni: “Ngat ma oneno an dong oneno Won.” (Jon 14:9) Bukke angwen me Baibul ma kilwong-gi ni Jiri—Matayo, Marako, Luka, ki Jon—gitito botwa jami mapol i lok kom kwo, tic, ki kit Yecu Kricito kikome.\\n16 Yecu onongo ngene maber tutwal calo “Lapwony.” (Jon 1:38; 13:13) En opwonyo gin ango? Kwenane ma pire tek aye onongo “kwena maber me ker”—ma en aye Ker pa Lubanga, gamente me polo ma biloyo lobo-ni ducu dok bikelo mot madwong ata bot jo ma luwiny. (Matayo 4:23) Meno onongo obedo kwena pa anga? Yecu kikome owacci: “Pwony ma apwonyo pe mera, ento pa ngat ma ceng oora,” ma en aye Jehovah. (Jon 7:16, NW ) Yecu ongeyo ni Wonne mito ni dano guwiny kwena maber me Ker-ri. I Dul me 8, wabingeyo jami mapol i kom Ker pa Lubanga ki gin ma Ker meno bitimo.\\nYecu opwonyo kwena maber-ri ka mo keken ma en onongo iye dano\\n17 Yecu opwonyo pwonye i kabedo mene? Opwonyo ka mo keken ma en onongo iye dano—i boma, i kin caro, i cuk, ki i gangi. Yecu pe omito ni dano gubin bote. En aye ocito botgi. (Marako 6:56; Luka 19:5, 6) Pingo Yecu omiine tutwal dok okwanyo kare malac me tito kwena ki pwonyo dano? Pien meno aye onongo obedo miti pa Lubanga pi en. Yecu obedo ka timo mitti pa Wonne kare ducu. (Jon 8:28, 29) Ento tyen lok mukene ma oweko en opwonyo pwony pud tye. En obedo ka paro pi lwak dano ma gibedo ka bino bote. (Matayo 9:35, 36) Lutela dinigi onongo guwekogi ata, meka ka pwonyogi ki lok ada i kom Lubanga ki yubbe. Yecu onongo ngeyo mada kit ma dano mito winyo kwede kwena me Ker-ri.\\n18 Yecu obedo layom cwiny mada dok onongo paro pi dano. Jo mukene gunongo ni en lakica dok lok kwede yot. Kadiwa lutino bene guwinyo agonya me bedo bote. (Marako 10:13-16) Yecu pe obedo ki apokapoka mo. En okwero camcana ki ngolo kop alenga. (Matayo 21:12, 13) Kadi bed ni i kare meno mon onongo gimiyogi woro ki twero manok adada, en oterogi kiworo. (Jon 4:9, 27) Yecu onongo mwol adada. I kare mo acel, en olwoko wa tyen lukwenane, tic ma pol kare jo ma pe gitye ki cwinye me awaka keken aye onongo gitimo.\\n19 Yecu onongo tamo tutwal pi jami ma mitte bot jo mukene. Man onen ka maleng tutwalle i kare ma en obedo ka tic ki teko pa cwiny pa Lubanga me cango dano. (Matayo 14:14) Me lapore, ladobo mo obino bot Yecu ci owacci: “Ka imito, itwero lonyo koma.” Yecu kikome owinyo malit pi arem ki canne pa laco-ni. Pi kica ma tye i cwinye, Yecu oryeyo cinge ka ogudo laco meno kun wacce ni: “Amito; komi olony.” Ci laco ma kome lit-ti otugi cang cut! (Marako 1:40-42) Itwero tamo kong kit ma laco meno owinyo kwede?\\nEN OBEDO KI GEN NAKA WA I AGIKKI\\n20 Yecu omiyo lanen maber loyo me bedo lawiny dok lagen bot Lubanga. En obedo lagen bot Wonne ma i polo kadi bed ni kijemo nyo kikelo aunauna i kome i yo mo ducu. Yecu ocung matek dok oloyo atematema ducu pa Catan. (Matayo 4:1-11) I kare mo, wadi pa Yecu mukene kikome pe gubedo ki niye i kome, kun giwaco bene ni “en opo woko.” (Marako 3:21) Ento Yecu pe oweko gubalo tamme woko; en omedde mere ameda ki timo tic pa Lubanga. Kadi bed kiyette nyo kicaye, Yecu odiyo cwinye, pe otemme me wano jo ma gukwere.—1 Petero 2:21-23.\\n21 Yecu obedo lagen nio wa i to—to alany malit i cing lumone ne. (Jo Pilipi 2:8) Kong itam ngo ma en ociro i nino me agikki me kwone macalo dano. Kimakke, lucaden me goba goba aye gudotte, lungol kop alenga aye gungolo kope, lwak maraco gungale, ka dok lumony guunne. Kigurre i kom yat, oomo cwinye me agikki ka odange ni: “Dong otum.” (Jon 19:30) Ento ka nino adek okato inge to pa Yecu, Wonne me polo ocere dok i kwo me cwiny. (1 Petero 3:18) Inge cabit mogo manok en odok i polo. Ki kunnu, en “obedo piny i nget Lubanga tung acuc” me kuro kare ma kibimiye iye twero me loc.—Jo Ibru 10:12, 13\\n22 Gin ango ma Yecu otimo pi bedo ki gen nio wa i tone? To pa Yecu-ni ada oyabo botwa yo me nongo kwo ma pe tum i lobo paradic ma lubbe ki yub pa Jehovah mukwongo. Kibinyammo kit ma to pa Yecu oweko man twere kwede i dul ma lubo man.\\nCobbe pa lok pa lunebi ki lok ma Lubanga oloko en kikome, onyuto ni Yecu aye Meciya, nyo Kricito.—Matayo 16:16.\\nYecu okwo i polo macalo ginacweya ma obedo cwiny pi kare malac ma peya obino i lobo.—Jon 3:13.\\nYecu obedo lapwony, dano ma layom cwiny, dok obedo lanen maber i winyo Lubanga.—Matayo 9:35, 36.\\n* Pi kop ma tito kit ma lok pa lanebi Daniel ocobbe kwede i kom Yecu, nen Lamed ngec.\\n# Kilwongo Jehovah ni Won pien en aye Lacwec. (Icaya 64:8) Lubanga aye ocweyo Yecu, omiyo kilwonge ni Wod pa Lubanga. Pi tyen lok acel-li, omiyo kilwongo cwec mukene ma gubedo cwiny, kadi wa Adam bene ni awobe pa Lubanga.—Yubu 1:6; Luka 3:38.\\n% Pi lok mukene ma nyuto ni Wod me kayo pe rom ki Lubanga, nen Lamed ngec.\\n1, 2. (a) Pingo ngeyo nying ngat muywek pe te lokke ni nongo dong ingeye maber? (b) Kit anyoba nyoba ango ma tye i lok kom Yecu?\\n3. Pingo pire tek pi in me ngeyo lok ada i kom Yecu?\\n4. Nying me dog tic ni “Meciya” ki “Kricito” ni, gonye ningo?\\n5. Gin ango ma Lupwonnye pa Yecu onongo gingeyo atir i kome?\\n6. Mi lapor ma nyuto kit ma Jehovah okonyo kwede jo ma lugen me ngeyo Meciya.\\n7. Lok aryo ango ma kikwongo tito con ma gucobbe i kom Yecu?\\n8, 9. Jami ango ma onyuto ni Yecu obedo Meciya ma onen ka maleng i kare me batijane?\\n10. Gin ango ma Baibul pwonyo i kom kwo pa Yecu ma onongo peya en obino i lobo?\\n11. Baibul nyuto nining ni Yecu obedo Wod pa Jehovah ma pire tek loyo?\\n12. Wangeyo nining ni Wod me kayo pe rom ki Lubanga?\\n13. Ka Baibul owaco ni Wod obedo “cal pa Lubanga ma pe nen-ni,” nongo tyen lokke ngo?\\n14. Yo ango ma kinywalo kwede Wod ma Jehovah ocweyo en kikome-ni macalo dano?\\n15. Pingo watwero waco ni ka wawoto ki bot Yecu ci watwero niang i kom Jehovah maber?\\n16. Kwena pa Yecu ma pire obedo tek onongo obedo ngo, dok pwonye onongo oa ki kwene?\\n17. Yecu opwonyo pwonye ka kwene, dok pingo en omiine tutwal me pwonyo jo mukene?\\n18. Kit Yecu mene ma in inongo yomo cwinyi mada?\\n19. Lanen ango ma nyuto ni Yecu onongo paro mada pi mitti pa jo mukene?\\n20, 21. Yecu omiyo lanen maber me bedo lawiny ma gene i kom Lubanga nining?\\n22. Gin ango ma Yecu otimo pi bedo ki gen nio wa i tone?","num_words":2518,"character_repetition_ratio":0.045,"word_repetition_ratio":0.004,"special_characters_ratio":0.261,"stopwords_ratio":0.308,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nwoyo Cik 21 ACO85 - “Ka ce ginoŋo dano mo gineko i - Bible Search\\nNwoyo Cik 20 Nwoyo Cik 22\\nNwoyo Cik 21\\nTyeko kop i kom nek ma pe ŋene\\n1“Ka ce ginoŋo dano mo gineko i lobo ma Rwot Lubaŋawu bimiyowu me bedo mewu, kun kome obuto i tim ata, ci pe giŋeyo ŋat ma oneke, 2ci ludoŋowu ki luŋolkopwu gibibino kunnu, gibiporo bor piny nio wa i gaŋi ma orumo kom dano ma gineko-ni. 3Ludoŋo ma i gaŋi ma cok ki kom dano ma gineko-ni gibikelo roya ma peya otiyo tic mo, ma peya oywayo kweri dyaŋ. 4Gibitero roya wa i nota kulu mo ma piine mol kare ducu, i kabedo mo ka ma yam peya gipuro, ma pe gicoyo iye kodi. Gibituro ŋut roya woko ki i nota kunnu; 5ci ajwagi ma gin likwayo pa Levi gibinyiko cok, pien yam Rwot Lubaŋawu oyerogi pi tic bote ki me lamo gum i nyiŋ Rwot, gin bene myero gutyek lok ducu me pido ki me bwami. 6Ludoŋo me gaŋ meno ma cok ki ka ma ginoŋo iye kom dano ma gineko-ni gibilwoko ciŋgi malo i wi kom roya ma gituro ŋute i ŋota-ni, 7ci gilamo doggi kun giwacci, ‘Ciŋwa pe ooyo remo pa dano man, waŋwa bene pe oneno ka gineke. 8Ai Rwot, tim kica ki jo Icrael ma gin aye joni ma yam ikokogi-ni, pe iket alii me remo pa dano man ma pe ki bal-li i dye lwakki Icrael, ento itimgi kica pi bal me to man.’ 9Wubilwoko alii me remo ma pe ki bal woko ki i kinwu kit meno, ka ce wutiyo gin ma nen atir i waŋ Rwot.\\nMon ma gimakogi i lweny\\n10“Ka wucito ka lweny i kom lumerokwu, ce Rwot Lubaŋawu omiyogi i ciŋwu ci wuyakogi wutero obedo dano alimawu, 11gwok nyo ibineno dako mo mamwonya i kin jo ma iyakoni ci cwinyi mare matek kun imito ni ikwany odok dakoni. 12Ka tye kumeno ci ibitere paco wa i odi. En koŋ bilyelo wiye ki ŋolo Lwete, 13ci lunyo boŋone woko ma imake kwede me bedo opii, ruko mukene; ci bibedo i odi kun koko wonne ki minnne dwe acel kulu, ka lacen itwero bedo kwede macalo cware, ci en doŋ bibedo dakoni. 14Ka inen cwinyi pe mare twatwal ci ibiweko en cito gire mot ka ma en bimito; ento pe ibicato woko giwilo ki lim, pe ibitime macalo aŋeca, pien noŋo ityeko lanye woko.\\nLim aleya pa latin kayo\\n15“Ka laco mo tye ki mon aryo, acel dako ma gimaro ki acel ma pe gimaro, ci gin mon aryo ducu ginywalo litino ka latin kayo obedo wod pa dako ma en pe maro-ni, 16i kare ma laco-ni poko lim me aleya ki awobene, pe omi bot latin kayo pa dako ma gimaroni dullim muporo dit pa latin kayo ma ka miyo bot latin kayone kikome ma wod pa dako ma en pe maro-ni. 17Ento en bituco ni latin kayo en aye pa dako ma pe gimaro-ni, ci bimiye lim ma dodo dul aryo ma i kom jamine ducu ma en tye kwede; en acakki kero kome, dit me bedo latin kayo aye mere gire.\\nAwobi ma lajemo\\n18“Ka dano mo tye ki wode ma ŋute nwaŋ dok lajemo, ma pe winyo dog wonne ki minne, kadi bed gijuye matek, pe winyogi, 19ci wonne ki minne gibimake gitere wa i dog gaŋ bot Ludoŋo me gaŋ meno ma en bedo iye-ni. 20Ci gibiwaco bot ludoŋo ma i gaŋgi-nu ni, ‘Latin awobiwa man ŋute nwaŋ dok lajemo, pe winyo dogwa, en lacarcar dok lamero koŋo matek.’ 21Ci dano ducu me gaŋ meno gibicele woko ki got nio ka oto. Kit meno miyo wubijwero gin marac woko ki i kinwu; jo Icrael ducu gibiwinyo ci miyo gilworo.\\nCik mogo mapatpat\\n22“Ka dano mo otimo bal ma romme noŋo can me to ci gineke woko, ma giŋabe malo i wi yat, 23-ci pe gibiweko kome bedo i wi yat dyewor. Wubiyiko kome i nino meno kikome, pien dano ma giŋabo i wi yat bedo dano ma Lubaŋa ceno; pe wubinyobo lobo ma Rwot Lubaŋawu bimiyowu me aleyawu.","num_words":668,"character_repetition_ratio":0.051,"word_repetition_ratio":0.0,"special_characters_ratio":0.243,"stopwords_ratio":0.316,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Daniel ki Bur Labwor | Pwony me Baibul pi Lutino\\nPWONY ME 64\\nKabaka mukene me Babilon onongo nyinge Dario ma jo Medi. Dario oniang ni Daniel onongo kwiri adada. En oketo Daniel me loyo wi luloc madito me Babilon. Man oweko nyeko omakogi i kom Daniel ci gucako yenyo yo me neke woko. Gin onongo gingeyo ni Daniel lego bot Jehovah tyen adek nino ki nino, pi man guwaco bot Dario ni: ‘Ai kabaka, wek kiket cik ni dano ducu myero guleg boti keken. Ngat mo keken ma oturo cik man omyero kibol woko i bur ma opong ki labwor.’ Tam man oyomo cwiny Dario, ci oketo cinge me moko cik man.\\nCutcut ma Daniel ongeyo ni dong kiketo cik man, en oa ocito i ode. En oyabo wang diricane, ci orumo conge piny olego bot Jehovah. Co ma lunyeko-ni gucorre i ot pa Daniel gunonge ka lega. Gungweco bot Dario ci guwacce ni: ‘Daniel pe tye ka lubo cikki. En bedo ka lego Lubangane tyen adek nino ki nino.’ Dario onongo maro Daniel dok pe mito ni oto woko. En obedo ka tamo pi yo ma etwero laro kwede kwo pa Daniel nio ka ceng opoto. Ento, kadi wa kabaka onongo pe twero loko cik ma en dong otyeko keto cinge iye. Pi man, en omiyo twero bot jone ni gubol Daniel i bur ma opong ki labwor mager.\\nI dyewor meno, Dario obedo ka paro Daniel mada mumiyo nino okwero mako wange woko. Kudiko con, en ongweco i dog bur ci odange matek bot Daniel ni: ‘Lubangani mono olaro kwoni?’\\nCi Dario owinyo dwan mo. Obedo dwan Daniel! En odange bot Dario ni: ‘Lamalaika pa Jehovah otweyo dog lwak labwor magi woko. Mumiyo pe gumwoda woko.’ Man omiyo Dario obedo ki yomcwiny matek! En omiyo twero ni kikwany Daniel woko ki i bur. Daniel pe onongo kadi latin ret mo i kome wacel. Ci kabaka ociko ni: ‘Wukel jo ma gudoto Daniel-li ci wubolgi woko i kin lwak labwor.’ I kare ma kibologi i bur, labwor omwodogi oturo cogogi woko lipwac pwac.\\nLacen, Dario omiyo cik man bot jone: ‘Dano ducu myero gubed ki lworo i nyim Lubanga pa Daniel. En aye ma olaro Daniel ki i teko pa labwor.’\\nTika ilego bot Jehovah nino ducu, calo Daniel?\\n“[Jehovah] ngeyo laro dano ma gilworo Lubanga ki i ayelayela.”​—2 Petero 2:9\\nLapeny: Ngo ma Daniel onongo timo tyen adek nino ducu? Jehovah olaro Daniel nining?\\nNywakki Nywakki Daniel i Bur Labwor","num_words":402,"character_repetition_ratio":0.052,"word_repetition_ratio":0.0,"special_characters_ratio":0.225,"stopwords_ratio":0.249,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Camuel 19 ACO85 - Caulo ocako loko ki wode Yonacan ki - Bible Search\\n1 Camuel 18 1 Camuel 20\\n1 Camuel 19\\nCaulo otemo neko Daudi\\n1Caulo ocako loko ki wode Yonacan ki luticce ducu ni myero gunek Daudi woko. Ento cwiny Yonacan wod pa Caulo onoŋo maro Daudi matek. 2Yonacan otito bot Daudi ni, “Wora tye ka yenyo yo me neki woko; pienno myero igwok komi diki odiko, bed ma ikanne keni i muŋ. 3An abicito i bar, acuŋ i ŋet wora ka ma ikanne iye-ni, ci abiloko piri bot wora; ka aniaŋ lok mo, ci abitito boti.” 4Yonacan oloko pi Daudi mamit bot wonne Caulo kun waco ni, “Kabaka, pe itim bal i kom laticci Daudi, pien pe otimo bal mo i komi, obedo ka timmi tic ducu mabeco. 5Yam odyero kwone, oneko Goliac ma Lapiliciti, ci Rwot omiyo jo Icrael oloyo loc madit. Yam ineno, cwinyi obedo yom iye. Piŋo imito timo bal kun ioyo remo pa dano ma pe ki bal, pi neko Daudi noŋo laboŋo tere?” 6Caulo owinyo dog wode Yonacan, ci okwoŋo kwoŋ ni, “Macalo Rwot tye makwo-ni, pe doŋ gibineko.” 7Yonacan olwoŋo Daudi, otito bote lok meno ducu, ci okelo Daudi bot Caulo, obedo i nyime kit macon.\\n8Lweny dok ocakke. Daudi ocito olwenyo ki jo Piliciti, onekogi mapol, omiyo guriŋo woko. 9I kare meno cen marac dok oa ki bot Rwot opoto i kom Caulo, i kare ma en obedo i ode ki toŋŋe i ciŋe, kun Daudi tye ka goyo opuk. 10Caulo oyubbe woko me guro Daudi i kor ot ki toŋ; ento Daudi oŋeyo waŋ Caulo woko, omiyo Caulo ocobo kor ot ki toŋŋe. Daudi onno, obwot gire.\\n11-I dyewor meno Caulo ocwalo lukwena ka kuro Daudi i ode, wek enek woko odiko, Ento Mikal dako pa Daudi owaco bote ni, “Ka tin dyewor pe igwoko komi, ci gibineki woko diki.” 12Kit meno Mikal ocwalo Daudi owok ki i waŋ dirica oriŋo woko obwot gire. 13Mikal okwanyo cal apaya opyelo i wi kitanda pa Daudi, ka oketo laten wic me yer dyegi opyelo ka wiye, ka oumo woko ki boŋo. 14Ka Caulo ocwalo lukwena me omo Daudi, Mikal owacci, “Kome lit.” 15Caulo dok ocwalo lukwena ka neno Daudi kun waco ni, “Wutine ki kitanda wukel bota, wek aneke woko.” 16Ka lukwena gudonyo i kicika, ci nen, cal apaya aye tye i wi kitanda, ki laten wic me yer dyegi ka wiye. 17Caulo openyo Mikal ni “Piŋo ibwola kit man iweko lamerokka ocito?” Mikal odok iye bot Caulo ni, “Owacca ni, ‘Wek aciti; ka pe, ci aneki woko.’ ”\\n18I kare-nu Daudi oriŋo ci obwot gire, ocito bot Camuel i Rama, otitte gin ducu ma Caulo otimo i kome. Ci en kacel ki Camuel gucito gubedo i Nayot. 19Dok gitito bot taulo ni, “Daudi tye i Nayot i Rama.” 20Caulo dok ocwalo lukwena ka omo Daudi. Ka lukwena pa Caulo guneno lwak lunebi ma gitito lok pa Lubaŋa, kun Camuel ocuŋ ka telo wigi, ci Cwiny pa Lubaŋa opoto i kom lukwena pa Caulo, gin bene gucako tito lok pa Lubaŋa macalo lunebi. 21Ka gitito lokke bot Caulo, ci dok ocwalo lukwena mukene. Gin bene gucako tito lok pa Lubaŋa kit macalo lunebi gitito-ni. Caulo dok ocwalo lukwena tyen me adekke, gin bene gutito lok pa Lubaŋa aye. 22Ka lacen Caulo kikome ocito i Rama, obino ka ma waŋ pii madit tye iye ma tye i Ceku-ni, ci openyo ni, “Camuel ki Daudi gitye kwene?” Ŋat acel owacci, “Gitye i Nayot, i Rama.” 23Caulo oa ki kunnu, ocito i Nayot ma i Rama. Cwiny pa Lubaŋa obino opoto i kome bene, obedo ka wot kun tito lok pa Lubaŋa macalo lanebi, kun woto oo kwede wa i Nayot ma i Rama. 24-En bene ocako lunyo boŋone woko, otito lok pa Lubaŋa macalo lanebi i nyim Camuel. Obuto munero i nino meno dyeceŋ ki dyewor benebene. Mumiyo giwacci, “Caulo bene tye i kin lunebi?”","num_words":641,"character_repetition_ratio":0.064,"word_repetition_ratio":0.0,"special_characters_ratio":0.247,"stopwords_ratio":0.253,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Acakki 42 ACO85 - Ka Yakobo owinyo ni kal tye i Ejipt, - Bible Search\\nAcakki 41 Acakki 43\\nOmegi Yucepu gucito i Ejipt pi wilo cam\\n1Ka Yakobo owinyo ni kal tye i Ejipt, owaco bot awobene ni, “Piŋo wubedo ka nenne anena?” 2-Ka owaco botgi ni, “Nen, an awinyo ni kal tye i Ejipt; wucit wuwilliwa kai kunnu, wek wabedu kwo, pe wato ki kec.” 3Mumiyo omegi Yucepu apar gucito i Ejipt ka wilo kal. 4Ento Yakobo pe ocwalo Benjamin, omin Yucepu, kacel ki omegine ca, pien obedo ka lworo ni gwok dok gibitime rac bene. 5Kit meno awobe pa Icrael gucito ka wil i kin jo mukene ma gicito kunnu, pien onoŋo kec oromo lobo Kanaan ducu.\\n6I kare meno onoŋo Yucepu odoko laloyo maber i lobo Ejipt; en obedo ka cato kal bot lwak me lobo meno. Ci omegi Yucepu bene gubino, gupoto piny aryeba cwiny i nyime, kun gukulo wangi i ŋom. 7Ka Yucepu oneno omegine, ci oŋeyogi cut, ento obedo gwa i komgi, macalo gin Lurok ata, kun gerre agera ni, “Wun wua ki kwene?” Gugamo ni, “Waa ki i lobo Kanaan, wabino ka wilo cam.”\\n8Kit-meno Yucepu oŋeyo omegine, ento gin pe gumedo ki ŋeye. 9-Yucepu ocako po lek ma yam oleko i komgi-ni; dok owaccigi ni, “Wun lurot piny do, wun wubino ka neno lobo-ni ka kabedo mo tye noŋo.” 10Gugamo ni, “Pe kumeno Laditwa, wan luticci wabino giwa ka wilo cam. 11Wan ducu awobe pa ŋat acel, wan jo ma iwa leŋ, wan pe lurot piny.” 12Owaccigi ni, “Pe ya, wun wubino mewu ka neno kabedo mo ma tye nono.” 13Gugamo dok ni, “Wan ducu wan omego apar wiye aryo, ma awobe pa laco acel ma tye i lobo Kanaan; ci ominwa matidine odoŋ bot wonwa, ki acel aye doŋ pe.” 14Yucepu owaco ki gin ni, “Doŋ kara tye kit ma awacowu, ni wun lurot piny. 15Pi lok meno, wun doŋ gibinenowu maber kit man: macalo Parao tye makwo-ni, wun pe doŋ wubia woko i kabedo-ni, ka ominwu matidi-ni pe obino kany. 16Wucwal ŋat acel i kinwu, wek en ocikel ominwu, kun noŋo wun pud wudoŋ kany i mabuc, wek lokwu koŋ ginen maber, ka wun wutye ki ada i iwu. Ka pe, macalo Parao tye makwo-ni, wun lurot piny i ada.” 17Ci oketogi ducu i mabuc pi nino adek.\\n18Ka nino adek oromo, ci Yucepu owaco botgi ni, “Wutim kit man ci wubikwo, pien alworo Lubaŋa: 19ka wun jo ma iwu leŋ, wuwek ŋat acel aye gitwe odoŋ i mabuc, wek jo mukene gucit paco guter kal ki jo ma paco pi larogi ki kec, 20ka wucikel ominwu matidi-ni bota; miyo binen ni lokwu doŋ tye ada, ci pe wubito.” Ci gutimo kit meno. 21Gucako lok gigi kekengi ni, “I adane, wan woroco i kom ominwa, pien waneno cwercwinye, ka yam bako doge botwa, ci pe wamedo ki winyone; mumiyo tin can man opoto i komwa bene.” 22-Reuben owacogi ni, “Yam pe atittiwu ni pe wutim bal mo i kom latin ca? Ento wun pe wumedo ki winyo, en aye mumiyo gipido pi remone i komwa-ni.” 23Pe gumedo ki niaŋ ni Yucepu winyo lokgi-ni, pien onoŋo Iadum aye tye i kingi. 24Ka oa woko ki botgi ci ocako koko; ka odok botgi obedo ka lok kwedgi. Omako Cimeon ki i kingi ci otweyo ki i nyimgi.\\nOmegi Yucepu gudwogo i Kanaan\\n25Yucepu ociko ni doŋ gipik kal opoŋ kicaa megi, ka dok gidwok lim pa dano acel acel gipik i kicaane, dok gumi botgi peke me wotgi. Man ducu gitimo botgi.\\n26Ka gutweyo kal i ŋe kanagi, ci gucako wot. 27Ka ŋat acel oyabo dog kicaane i kabedo ma gibuto iye-ni, wek emi cam ki kanane, ci oneno lim giketo i dog kicaane. 28Ocako waco ki omegine ni, “Limma gidwoko kakare. Nen, tye i kicaana ene.” Ka guwinyo, ci cwinygi opoto nirim, gubedo ka cabbe kekengi ki myelkom kun giwaco ni, “Lubaŋa timowa kuman piŋo?”\\n29Ka gudwogo bot wongi Yakobo i lobo Kanaan, gutitte gin ducu ma otimme i komgi, kun giwaco ni, 30“Dano ma ladit me lobo-nu obedo ka lok ki gero i komwa, olokowa wadoko lurot piny. 31Ento wan watitte ni, ‘Wan jo ma iwa leŋ, wan pe lurot piny. 32Wan omego apar wiye aryo ma wonwa acel. Ominwa acel aye doŋ pe, ki acel matidine tye odoŋ bot wonwa i lobo Kanaan.’ 33Ci dano meno, ladit me lobo-nu, owaco botwa ni, ‘Man aye miyo abiniaŋ ni wun jo ma iwu leŋ: wuwek ominwu acel odoŋ bota, wuter kal me laro kec i pacowu, wek wuciti. 34Wucikel ominwu matidini bota, ci doŋ abiŋeyo ni wun pe lurot piny, ento wun jo ma iwu leŋ, ci doŋ abimiyo ominwu i ciŋwu, dok wubicato wil i lobo-ni.’ ”\\n35Ka gitye ka onyo kal ma i kicaa megi, ci dano acel acel onoŋo lim ma nene oboyo tye i kicaane. Ka gin ki wongi guneno lim ma giboyo, ci lworo omakogi matek. 36Wongi Yakobo owaco ni, “Wutyeko litinona woko do. Yucepu doŋ pe, Cimeon bene doŋ pe, dok wumito tero Benjamin; man ducu canne poto i wiya.” 37Reuben ocako waco bot wonne ni, “Ibineko litino awobena aryo-ni ducu ka ineno pe adwoko en paco boti. Miya acit kwede, ci abikelo en paco boti.” 38Ento en ogamo, okwero woko ni, “Woda pe bicito kwedwu kunnu, pien ominne doŋ oto mere woko, en kene aye odoŋ. Ka gin marac dok otimme i kome i wotwu-ni, ci wubitero lwar wiya i lyel ki cwercwiny.”","num_words":895,"character_repetition_ratio":0.045,"word_repetition_ratio":0.0,"special_characters_ratio":0.253,"stopwords_ratio":0.275,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 47 ACO85 - Dano-nu dok otela odwoka cen i - Bible Search\\nEjekiel 46 Ejekiel 48\\nLaora kulu ma tye ka mol kun piine a ki i ot pa Lubaŋa\\n1-Dano-nu dok otela odwoka cen i doggola ka ma gidonyo ki iye i ot pa Lubaŋa. Ci aneno pii tye ka mol kun katti ki i te doggola dok yo tuŋ wokceŋ (pien ot pa Lubaŋa bene onoŋo tye okemo yo tuŋ wokceŋ). Pii onoŋo tye ka mol bino piny kun a ki piny yo tuŋ acuc i te doggola me ot pa Lubaŋa, kun wok kwede i ŋet keno tyer yo tun acuc. 2Lacen okela woko kun wok kweda ki i dogcel ma tye yo tuŋ acam, ci owoto kweda orumo cel ki yo tuŋ woko obino kwede i dogcel ma woko ma okemo yo tun wokceŋ, Laora kulu onoŋo tye ka mol katti woko i ŋet dogcel yo tuŋ acuc. 3I kare ma wacito wadok yo tuŋ wokceŋ dano-nu omako lagada lapim piny i ciŋe, ci opimo piny yadi miya abic kun lubo i laora yo tuŋ piny dok kwede yo tuŋ wokceŋ, ci omiyo akato ki i dye pii. Piine onoŋo tut o wa i odilo tyena. 4Ka dok opimo piny yadi miya abic, ci omiyo awoto ki i pii ki tyena; piine onoŋo tut o wa i waŋcoŋ, Dok opimo piny yadi miya abic, ci omiyo anyono dye pii; piine onoŋo doŋ tut o wa i pyera. 5Ka doki opimo yadi miya abic, ci laora doŋ odoko kulu mo ma pe doŋ atwero kato ki i dyere, pien pii onoŋo doŋ opoŋ omedde woko. Kulunu onoŋo doŋ tut ma pe gitwero ŋolo ne ki tyen kono ka gikwaŋ iye akwaŋa aye romo katte. 6Ci owacca ni, “Wod pa dano, ityeko neno gin man ducu?”\\nKa doŋ odwoka cen kun woto kweda ki i dog kulu. 7I kare ma atye ka wot me dok cen, aneno yadi mapol twatwal i dog kulu tuŋŋi ki tuŋŋi. 8Ci en owacca ni, “Pii man tye ka mol kemo lobo ma tye yo tuŋ wokceŋ ci cito wa i Araba. Ka pii doŋ oo i pii me nam ma ocuŋ mot liywii ma pe mol, ci pii me nam doŋ cako doko leŋ. 9I kabedo ducu ma kulu man mol cito iye, gin ma corre limuk ma gibedo i pii gibibedo kwo, rec bene bibedo pol ata. Pii man mol cito kunnu wek pii me nam odok leŋ; dok bene gin makwo ducu gibibedo kwo ka ma kulu-ni mol cito iye ducu. 10Cakke ki i Engedi dok kwede yo tuŋ i waŋ pii En-eglaim, lumak-rec bibedo kunnu i dog nam, ci gibimoyo obwogi ka two kunnu. Kwa rec mapatpat bibedo kunnu calo rec ma gibedo i Nam Madit. 11Ento pii ma tye i kabedo ma obedo dagodago ki i joro-gu pe bidoko leŋ. Gibiweko piine ducu bedo pii me kado. 12-Doŋ i dog kulu ryoryo ducu, yadi ducu ma kitgi patpat bidoŋo iye kun ginyako nyiggi me acama pa dano. Potgi bene pe bitwo dok bene pe gibigiko nyak. Gibibedo ka nyak dwe ki dwe, pien gilimo pii ma mol a ki i kabedo maleŋ-ŋi, Nyiggi bibedo me acama pa dano, ki potgi bibedo yat me caŋo two ki i kom dano.”\\nWaŋ apokki lobo\\n13Rwot Lubaŋa owaco kuman ni, “Magi aye waŋ apokki lobo ma ibilubo ka ipoko lobo i kin kaka apar wiye aryo me Icrael me bedo ginaleyagi. Ento jo me kaka pa Yucepu ibipoko botgi dullobo ma do do pa jo mukenegu kiryo. 14Yam onoŋo akwoŋo kun acikke bot kwarowu ni abimiyo lobo man botgi gicamo doko megi; pi meno kombeddi myero ipok woko marom i kinwu.\\n15“Waŋ apokki lobo bibedo kit man: Yo tuŋ acam, cakke ki i Nam Madit kun wok ki i Ketlon cito kwede i yo ma donyo i Kamat, o kwede wa i Jedad. 16Berota, Cibraim (ma tye i waŋ apokki i kin Damaciko ki Kamat), dok medde cito kwede wa yo tuŋ Kajer-atikon; ma tye i wan apokki me Kauran. 17Kit meno waŋ apokki lobo ma tye yo tuŋ acam bicakke ki i nam cito kwede yo tuŋ Kajar-enon, ma tye i waŋ apokki me Damaciko, ki waŋ apokki me Kamat tye yo tu acam.\\n18“Waŋ apokki lobo ma tye yo tuŋ wokceŋ bicakke ki i Kajar-enon i kin Kauran ki Damaciko, ma lubo kulu Jordan i kin Gilead ki lobo Icrael, dok kwede i nam ma tye yo tuŋ wokceŋ kun o kwede wa i Tamar.\\n19“Waŋ apokki lobo ma tye yo tuŋ acuc bicakke ki i Tamar cito wok kwede ki i pii me Meriba-kadec, ka doŋ lubo laora kulu me Ejipt o kwede wa i Nam Madit.\\n20“Waŋ apokki lobo ma tye yo tuŋ potoceŋ bicakke i dog Nam Madit cito i kabedo ma okemme ki yo ma donyo i Kamat. Man aye bibedo waŋ apokki ma tye yo tuŋ potoceŋ.\\n21“Ibipoko lobo man woko i kinwu kit meno kun lubo kit macalo wel kaka pa Icrael tye kwede. 22Ibipoko lobo man kun ibolo ki kwir me bedo ginaleyawu kikome, ki pi lurok ma gin lubedo ma gibedo i kinwu, ma doŋ bene gutyeko nywalo litinogi i kinwu. Wubitic kwedgi macalo gin anywalli me Icrael kikome, ma gin bene gibibolo kwir kacel kwedwu wek ginoŋ dullobo mo me bedo ginaleyagi ki i kin kaka pa Icrael. 23Larok acel acel ma labedo gibimiye dul lobo me bedo ginaleyane, kacel ki lwak me kaka mo-ni ma en bedo i kingi. An Rwot Lubaŋa doŋ atyeko loko.","num_words":902,"character_repetition_ratio":0.073,"word_repetition_ratio":0.0,"special_characters_ratio":0.242,"stopwords_ratio":0.278,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nong Yomcwiny i Tito Kwena Maber-ri\\nTika dong inongo ni tito kwena tek? Pol pa wan watwero gamo lapeny meno ni eyo. Pingo? Romo bedo ni kare ki kare warwatte ki dano i wang ticwa ma cwinygi nok i kom kwenawa nyo giger nyo wan kikomwa aye walworo lok ki dano ma pe wangeyo. Adada, jami magi twero rwenyo yomcwinywa woko. Ento, wan waworo Lubanga ma cwinye yom ma mito ni wati pire ki yomcwiny. (Jab 100:2; 1Tem 1:11, NW) Tyen lok adek mene ma omiyo omyero wanong yomcwiny i tito kwena?\\nMe acel, watye ka tito kwena me gen. Kadi bed gen pa dano tye ka rweny woko i kareni, pud watwero tero botgi “lok maber me gin maber.” (Ic 52:7) Ento kwena maber me Ker pa Lubanga bene twero keliwa yomcwiny. Dong, ma peya icito ka tito kwena, lwod lok i kom mot ma Ker pa Lubanga bikelone i wi lobo ducu.\\nMe aryo, kwena maber-ri konyo kwo pa dano dok dongo watgi ki Lubanga. Gipwonnye me weko tim maraco dok ginongo gen me kwo nakanaka. (Ic 48:17, 18; Rom 1:16) Watye calo lutic ma gitye ka yenyo dano me alara i kabedo ma peko opoto iye. Kadi bed jo mogo pe gimito ni kilargi, ento pud wamedde ki yenyo jo ma gimito larre.—Mat 10:11-14.\\nMe adek, dok ma pire tek loyo, tito kwena kelo deyo bot Jehovah. En tero ticwa me miyo caden calo gin ma pire tek adada. (Ic 43:10; Ibru 6:10) Medo i kom meno, en miyo botwa cwiny mere maleng me cobo tic man. Pi meno, leg Jehovah wek omini yomcwiny ma bino pi cwiny maleng. (Gal 5:22) Ki kony ma mege, watwero loyo lworo ma watye kwede ci watito kwena ki tekcwiny. (Tic 4:31) Dong ka watimo kit meno, ci wabinongo yomcwiny i ticwa me tito kwena kadi bed dano gudok i kwenawa i yo maber nyo marac.—Ejek 3:3.\\nImito ni wangi obed ma nen nining ka itye ka tito kwena? Itwero nyuto yomcwiny nining?\\nNEN VIDIO MA WIYE TYE NI NONG YOMCWINY ODOCO KI KWAN KACEL KI LWODO LOK, CI INGEYE WUGAM LAPENY MAGI:\\nPingo myero water kwan piwa kenwa calo gin ma pire tek, kadi bed wacwalo kare malac i tito kwena dwe ki dwe?\\nI yo mene ma omyero walub lanen pa Maliam?\\nCawa mene ma in ikwanyo me lwodo Lok pa Lubanga?\\nNgo ma keli yomcwiny ka itye ka tito lok me kwena maber-ri?","num_words":385,"character_repetition_ratio":0.061,"word_repetition_ratio":0.0,"special_characters_ratio":0.252,"stopwords_ratio":0.281,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Pwony Lutino Kit me Nongo Yomcwiny\\nPingo Jehovah obedo “Lubanga ma Layomcwiny”?\\nWAN ducu wamito nongo yomcwiny, pe kumeno?— Ento pol pa dano cwinygi pe yom. In ingeyo pingo?— Pien gin pe gingeyo mung me nongo yomcwiny. Gitamo ni bedo ki jami mapol aye kelo yomcwiny. Ka gunongo jami magi ducu, yomcwinygi-ni pe rii.\\nMung ma pire tek tye ene. Lapwony Madit owacci: “Miyo mic kelo yomcwiny makato gamo agama.” (Tic pa Lukwena 20:35, NW) Ci dong, ngo ma myero watim me nongo yomcwiny?— Meno twere ka ce wamiyo jami bot jo mukene kun watiyo pigi. In tika onongo ingeyo meno?—\\nKong dok watamu i kom lok man matut. Yecu mono owacci ngat ma gamo mic pe bedo ki yomcwiny?— En pe owaco kumeno. Imaro ka kimini mic, pe kumeno?— Dano ducu maro ka kiminigi mic. Cwinywa bedo yom ka kiminiwa jami mabeco.\\nEnto Yecu owacci yomcwiny maditte bino ka wamiyo mic. Pi meno, anga ma iromo wacci pud dong omiyo jami mapol bot dano loyo ngat mo keken?— Lubanga Jehovah.\\nBaibul waco ni Lubanga aye “miyo kwo ki dano ducu wa ki yweyo ki jami ducu.” En miniwa kot macwer ki i polo ki ceng ma ryeny bene, wek cam ocek ka karegi oromo ma miyo wayeng ki cam. (Tic pa Lukwena 14:17; 17:25) Man aye gin mumiyo Baibul lwongo Jehovah ni “Lubanga ma layomcwiny”! (1 Temceo 1:11, NW) Miyo mic bot jo mukene obedo gin acel ma kelo yomcwiny bot Lubanga. Dong, ka wan bene wamiyo mic, ci wabedo ki yomcwiny.\\nNgo ma romo keli yomcwiny ma loyo camo lagalagani ducu keni?\\nNgo mono ma watwero miyone bot jo mukene? Itwero gamo lapeny man nining?— I kine mukene mic ma kimiyo kiwilo ki cente. Ka mic ma kiwilo ki i dukan, ci myero icul pire. Pi meno, ka imito miyo mic macalo meno, omyero kong igwok cente ma romo wilone.\\nEnto pe te lokke ni mic ducu myero kiwil ki i dukan. Me laporre, i nino ma piny lyet, pii amata mangic twero miyo iwinyo agonya. Ka imiyo mic man bot ngat ma orwo pii neko, ibedo ki yomcwiny ma bino pi miyo mic.\\nI nino mo acel gwok wun ki mamani wuromo tedo lagalagala. Meno romo kelo yomcwiny. Ento ngo ma iromo timone ki lagalagala mukene wek inong yomcwiny madit ma loyo camone ducu keni?— Iromo miyo mogo macalo mic bot laremi mo. Tika imito timone kumeno i kare mukene?—\\nLapwony Madit ki lukwenane onongo gingeyo yomcwiny ma bino pi miyo mic. Ingeyo ngo ma gin gumiyo bot jo mukene?— Obedo gin maber loyo ducu i lobo-ni! Onongo gingeyo lok ada i kom Lubanga, dok gunywako ki yomcwiny kwena man maber-ri ki jo mukene. Gin gutimo man labongo mito ni kiculgi cente mo keken.\\nInino mo acel lakwena Paulo ki lareme Luka gurwatte ki dako mo ma bene onongo mito nongo yomcwiny ma bino pi miyo mic. Joni gurwatte kwede i dog kulu. Paulo ki Luka gucito kunnu pien guwinyo ni kabedo meno obedo ka ma kilego iye. Dong ada kit ma gin onongo guwinyo kwede-ni, guo kunnu gunongo mon mogo gitye ka lega.\\nPaulo ocako tito lok me kwena maber i kom Lubanga Jehovah ki Ker-re bot mon magi. Ngat acel i kingi ma obedo ka winyo lokgi aye dako ma nyinge Ludia. Lacen, Ludia onongo mito timo gin mo me nyutune ni ada emaro lok me kwena maber ma ewinyo-ni. Pi meno en obako doge bot Paulo ki Luka ni: “Ka wuneno ni an lagen bot Rwot [Jehovah], ci wubin wubed i oda.” En oterogi i pacone ci gudoko welone.—Tic pa Lukwena 16:13-15.\\nNgo ma Ludia tye ka wacone bot Paulo ki Luka?\\nCwiny Ludia obedo yom me jolo lutic pa Lubanga magi i pacone. En omarogi mada pien gukonyo en me niang lok i kom Jehovah kacel ki Yecu ki dong kit ma dano romo kwo kwede pi naka. En obedo ki yomcwiny me miyo cam ki kabedo me yweyo bot Paulo ki Luka. Pi meno, miyo jami magi oweko Ludia onongo yomcwiny pien man ada onongo oa ki i cwinye. Meno aye gin ma wiwa myero obed ka po iye. Ngat mo romo wacciwa ni myero wami mic. Ento ka ada pe wamito miyone, ci micce pe bikelo botwa yomcwiny.\\nPingo cwiny Ludia yom me gwoko Paulo ki Luka?\\nMe laporre, ka onongo itye ki cwit mogo ma imito camogi kono? Ka ce awacci ni omyero imi mogo ki latin mukene, tika ibimiyo ki yomcwiny?— Ento ka irwatte ki laremi mo ma cwinyi maro adada kono? Ka obino i wi pire kene me miyo mogo ki laremi, ci itamo ni pe miyo boti yomcwiny?—\\nI kare mukene waromo maro ngat moni adada ma wamito ni myero wamine jamiwa ducu kun pe wakano gin mo keken piwa. Ka wadongo marwa pi Lubanga, meno aye kit ma omyero wawiny kwede ki i cwinywa pi En.\\nPingo dako ma lacan-ni cwinye yom me miyo gin ducu ma en tye kwede?\\nLapwony Madit onongo ngeyo dako mo ma lacan ma owinyo kit meno ki i cwinye. En oneno dako man i ot pa Lubanga i Jerucalem. Dako man onongo tye ki ciling aryo keken, meno aye cente ducu ma en onongo tye kwede. Ento en obolo ciling man woko ducu i ka bolo mot ma tye i ot pa Lubanga. Ngat mo pe owacce ni otim meno. Pol pa jo ma gitye kenyo ducu pe gungeyo gin ma en otimo. En otimo man pien ni onongo oa ki i cwinye dok en i ada onongo maro Jehovah. Bolo ciling man omine yomcwiny.—Luka 21:1-4.\\nTye yo mapat pat me miyo mic. Tika wi twero po i komgi?— Ka oa ki i cwinywa ni myero wami mic, ci wabibedo ki yomcwiny. Meno aye gin mumiyo Lapwony Madit wacciwa ni: “Wumi, gibimiyowu.” (Luka 6:38) Ka watimo meno, ci wabiyomo cwiny jo mukene. Dok wan aye wabinongo yomcwiny madit loyo ducu!\\nKong dok wakwan kit ma miyo mot kelo yomcwiny kwede i Matayo 6:1-4; Luka 14:12-14; ki 2 Jo Korint 9:7.","num_words":968,"character_repetition_ratio":0.061,"word_repetition_ratio":0.0,"special_characters_ratio":0.234,"stopwords_ratio":0.286,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jon 6 ACO85 - Ka man otum, Yecu ocito loka nam - Bible Search\\nYecu opito jo alip abic\\n(Matayo 14.13-21; Marako 6.30-44; Luka 9.10-17)\\n1Ka man otum, Yecu ocito loka nam Galilaya, ma en nam me Tiberia. 2Lwak madwoŋ olube, pien ceŋ guneno lanyut ma en otiyo i kom lutwo. 3Yecu oito malo i wi got, obedo piny kunnu kacel ki lupwonnyene. 4Kato (Paska), ma en nino madit pa Lujudaya, onoŋo doŋ cok. 5Ka Yecu otiŋo waŋe, oneno lwak madwoŋ kun bino bote, openyo Pilipo ni, “Wabiwilo kwon kwene wek jo man ocam?” 6En oloko lok man pi teme, pien en kikome onoŋo ŋeyo gin ma ebitiyo. 7Pilipo odokke iye ni, “Kwon me denari miya aryo pe biromogi, wek ŋat acel acel ogam manok.” 8Ŋat acel i kin lupwonnyene, en Anderiya omin Cimon Petero, owacce ni, 9“Latin awobi mo tye kany, ma tye ki mugati abic me cayiri, ki rec aryo; ento magi konyo aŋo bot lwak ma rom man?” 10Yecu owacci, “Wuwek lwak obed piny.” Lum onoŋo olot twatwal i kabedo meno; dano ma gubedo piny welgi mito romo alip abic. 11Lacen Yecu okwanyo mugati, opwoyo, opoko bot jo ma gubedo piny, ki rec bene, kit macalo gimito. 12Ka doŋ guyeŋ, ci owaco bot lupwonnyene ni, “Wucok ŋide ma odoŋ, gin mo owek rwenyo.” 13Gucoko ŋide, gupoŋo aduku apar wiye aryo ki i kom mugati abic me cayiri ma lwak gucamo odoŋ. 14Ka lwak oneno lanyut ma en otiyo, guwaco ni, “Ada, man en lanebi meno ma bino i lobo.”\\n15Ka Yecu oniaŋ ni gimito bino ka make tetek pi kete me bedo kabaka, ci olwi, ocito i wi got kene.\\nYecu owoto i wi nam ki tyene\\n(Matayo 14.22-33; Marako 6.45-52)\\n16Ka piny oyuto, lupwonnyene gucito i dog nam, 17gudonyo i yeya, gucako ŋolo dye nam me cito Kapernaum. Piny onoŋo doŋ col, Yecu onoŋo peya obino botgi. 18Nam otiŋŋe pi yamo ma onoŋo tye ka kodo. 19Ka onoŋo doŋ gucero yeya ma romo mairo adek nyo aŋwen, ci guneno Yecu kun woto i wi nam ki tyene. Lworo omakogi, 20ento en owaccigi ni, “An ennu, gwok wulwor”, 21omiyo guye odonyo i yeya. Cutcut yeya oo i wi tera ka ma gimito cito iye.\\nLwak guyenyo Yecu\\n22Orwone jo ma yam gudoŋ loka nam tuŋcel guneno ni onoŋo tye yeya acel keken kunnu, dok ni Yecu nene pe oito i yeya kacel ki lupwonnyene, ento lupwonnyene ceŋ gucito kengi. 23Kadi bed kumeno, yeya mukene ma gia Tiberia gubino cok ki kabedo ka ma dano gucamo iye kwon ma Rwot opwoyo. 24Ka lwak guneno ni Yecu pe kunnu, kadi wa lupwonnyene bene, gin kikomgi guito i yeya, gucito Kapernaum ka yenyo Yecu.\\nYecu en kwon me kwo\\n25Ka gunoŋe loka nam tuŋ ca, gupenye ni, “Lapwony, ibino kany awene?” 26Yecu odokkigi iye ni, “Adada awacciwu ni, wutye ka yenya pe ni pien yam wuneno lanyut, ento ni pien wucamo kwon, wuyeŋ. 27Pe wuti pi cam ma top woko, ento pi cam ma ri nio wa i kwo ma pe tum, ma Wod pa dano bimiyowu; pien Lubaŋa Won oketo lanen mere i kome.” 28Gin dok gupenye ni, “Myero watim gin aŋo wek wati tic pa Lubaŋa?” 29Yecu odok iye botgi ni, “Man en tic pa Lubaŋa, ni wubed ki niye i kom ŋat ma en ooro.” 30Gupenye ni, “Lanyut aŋo ma in itiyo, wek wanen, waye in? Tic aŋo ma in itiyo? 31-Kwariwa yam gucamo manna i tim, macalo gicoyo ni, ‘Omiyogi kwon me acama mua ki i polo.’ ” 32Yecu ogamo doggi ni, “Adada awacciwu ni, pe Moses aye yam omiyowu kwon meno mua ki i polo; ento Wora en aye tye ka miyowu kwon me ada nia ki i polo. 33Pien kwon pa Lubaŋa en kwon ma bino piny nia ki i polo, ma miyo kwo ki lobo.” 34Guwacce ni, “Rwot, miwa kwon meno nino ducu.”\\n35Yecu owaco botgi ni, “An a kwon me kwo; ŋat ma bino bota, kec pe bineke; ŋat ma ye an, orwo pe dok bineke matwal. 36Ento yam atito botwu ni, wun doŋ wunena, ento pe wuye. 37Dano ducu ma Wora omiya bibino bota; ŋat ma bino bota, pe abiryeme. 38Pien doŋ alor piny ki i polo, pe ka tiyo gin ma iya mito pira kena, ento ka tiyo gin ma ŋat ma yam oora mito. 39Man en gin ma ŋat ma oora mito, ni i kom dano ducu ma en omiya awek rwenyo iye ŋatti mo, ento acergi woko ducu i nino me agik. 40Man en gin ma wora mito, ni, dano ducu ma neno Wod, ma ye en, myero olim kwo ma pe tum; ci an abicere woko i nino me agik.”\\n41Lujudaya guŋur i kome pien owaco ni, “An a kwon ma olor piny nia i polo.” 42Guwaco ni, “Man pe Yecu, wod pa Yucepu, ma wonne ki minne waŋeyo? Piŋo en dok waco ni, ‘An alor piny nia i polo’?” 43Yecu odok iye ki gin ni, “Pe wuŋur i kinwu kenwu. 44Dano mo pe twero bino bota, ka Wora ma yam oora pe opeye; ci an bene abicere woko i nino me agik. 45-Gicoyo i buk pa lunebi ni, ‘Lubaŋa bipwonyogi ducu.’ Dano ducu ma owinyo lok ki bot Won, ce omako lokke, bino bota. 46Pe ni ŋat mo yam oneno Won, kono ŋat ma yam oa bot Lubaŋa, en aye oneno Won. 47Adada awacciwu ni, ŋat ma ye an tye ki kwo ma pe tum. 48An a kwon me kwo. 49Kwariwu yam gucamo manna i tim, guto woko. 50Man en kwon ma lor piny nia i polo, ma ka dano mo ocamo, pe bito. 51An a kwon makwo, ma olor piny nia i polo; ka ŋat mo ocamo kwon man, en bibedo kwo nakanaka. Kwon ma abimiyo en koma, ma amiyo wek lobo obed ki kwo.”\\n52Lujudaya guero pyem i kingi kekengi, kun giwaco ni, “Dano man twero miyowa kome me acama niŋniŋ?” 53Yecu owaccigi ni, “Adada awacciwu ni, ka pe wucamo kom Wod pa dano, wumato remone, pe wutye ki kwo i iwu. 54Ŋat ma camo koma, ma mato remona, tye ki kwo ma pe tum, ci an abicere woko i nino me agik. 55Pien koma en cam meada, remona en ginamata meada. 56Ŋat ma camo koma, ma mato remona, bedo i an, an bene abedo i iye. 57Macalo Won makwo ceŋ oora, kun an abedo kwo pi Won kit meno ŋat ma cama bikwo pira. 58Man en kwon ma olor piny nia i polo, pe kit kwon ma yam kwariwu gucamo, guto woko; ŋat ma camo kwon man bibedo kwo nakanaka.” 59En oloko lok magi i kare ma en pwonyo i kacokke i Kapernaum.\\nLok me kwo ma pe tum\\n60Lupwonnyene mapol ka guwinyo, guwacci, “Man lok matek; aŋa ma twero winyo?” 61Ento Yecu ka oŋeyo ki i cwinye kene ni lupwonnyene tye ka ŋur i kom lok man, openyogi ni, “Lok man obalo tamwu? 62Bibedo niŋniŋ ka kono wuneno Wod pa dano kun ito ka ma yam en tye iye con? 63Gin ma miyo kwo en aye cwiny, kom pe konyo gin mo; lok ducu ma awacciwu gin aye cwiny ki kwo. 64Ento tye jo mogo i kinwu ma pe giye.” Pien nia i acakki Yecu onoŋo ŋeyo jo meno ma pe ye, ki ŋat ma bidobe. 65En dok owaco ni, “Man en gin mumiyo ceŋ atittiwu ni, pe tye ŋat mo ma twero bino bota, ka Won pe omiye twer.”\\n66Cakke i kare meno, lupwonnyene mapol gudok cen, pe dok gubedo ka wot kacel kwede. 67Yecu openyo jone apar wiye aryo ni, “Wun bene wumito ket woto?” 68-Cimon Petero ogamo doge ni, “Rwot, wabicito bot aŋa? In itye ki lok me kwo ma pe tum. 69Wan waye, dok watyeko niaŋ ni, in i ŋat Maleŋ pa Lubaŋa.” 70Yecu odokkigi iye ni, “Ceŋ pe ayerowu wun apar wiye aryo? Ento acel i kinwu pa Catan.” 71En onoŋo oloko i kom Juda wod pa Cimon me Keriot, ŋat acel i kin jo-nu apar wiye aryo, ma bidobe.","num_words":1299,"character_repetition_ratio":0.05,"word_repetition_ratio":0.003,"special_characters_ratio":0.271,"stopwords_ratio":0.304,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nwoyo Cik 7 ACO85 - “Rwot Lubaŋawu tye ka terowu i lobo - Bible Search\\nNwoyo Cik 6 Nwoyo Cik 8\\nNwoyo Cik 7\\nJo Icrael gin rok maleŋ bot Rwot\\n1-“Rwot Lubaŋawu tye ka terowu i lobo ma wubidonyo iye ka camone me bedo mewu, dok en biryemo rok mapol woko ki i nyimwu, jo Kit, jo Girgac, jo Amor, jo Kanaan, jo Periji, jo Kiv ki jo Jebuc, gin rok ducu abiro ma gidito dok gitego makatowu. 2Ka Rwot Lubaŋawu omiyogi i ciŋwu ci wuloyogi, ci myero wudyergi i ciŋ Rwot, wujwergi woko liweŋ, Pe wuket gicikke mo kwedgi, pe wutimgi kica. 3Pe wunyomme kwedgi kun wumiyo anyirawu bot awobegi nyo wunyomo anyiragi ki awobewu. 4Pien gibiloko cwinyawobewu woko, pe dok gibilubo kora, ento gibiworo lubaŋa mogo mukene; ci miyo kiniga mako Rwot i komwu, en bityekowu woko oyot. 5-Ento wubitimogi kit man: wubimuko keno jogigi woko, wubiŋido wir jogi woko, wubitoŋo yadi ma gipito ka ma giworo iye jok ma dako ma gilwoŋo Acera, ki waŋo cal apayagi ki mac.\\n6-“Pien wun aye wudoko jo maleŋ pi Rwot Lubaŋawu, Rwot Lubaŋawu otyeko yerowu ki i kin rok ducu ma tye i wi lobo wubed jone kikome. 7Gin mumiyo mar pa Rwot Lubaŋawu omoko i komwu ci oyerowu, pe ni wun aye welwu dwoŋ makato rok mukene, pien onoŋo wun yam wunok i kin rok ducu. 8Rwot yam okwanyowu woko ki twero me bade, okokowu ki i ot me opii ki i ciŋ Parao kabaka me Ejipt pien en marowu, dok tye ka cobo kwoŋ ma yam en okwoŋo bot kwarowu. 9-Myero doŋ wuŋe ni, Rwot Lubaŋawu en Lubaŋa kikome, Lubaŋa ma genne, ma gwoko gicik kene, dok gwoko mar mere ma pe lokke bot jo ma gimare ki ma gimako lok ma en ociko ducu, nio wa i yalwak alip kulu. 10Dok co culo kwor i kom jo ma gikwere kikomgi, kun nekogi woko. En pe bijalo dano ma okwere; biculo kwor i kom dano meno kikome. 11Pi meno wugwokke wek wulub lok ma en ociko ki cik ducu ki gin ma en oŋolo ducu ma acikowu kwedetin.\\nGum ma bino pi gwoko cik\\n(Levi 26.3-13; Nwo 28.1-14)\\n12-“Pien wun wuwinyo cik magi ma giŋolo, kun wugwokogi dok wucobogi, miyo Rwot Lubaŋawu bene bigwoko gicikkene kwedwu, ki mar mere ma pe lokke ma yam en okwoŋo pire bot kwarowu. 13En bimarowu, bimiyowu gum, dok bimiyo wunya mapol; bimiyo gum i kom litino ma wubinywalo ki i kom gin ma bicek i potowu, kalwu ki koŋo vinowu ki moo mewu, kacel ki litino ma dyaŋiwu ki romiwu binywalo, i lobo ma yam en okwoŋo pire bot kwarowu ni ebimiyowu. 14Gibimiyowu gum makato rok ducu; pe binen laco mo nyo dako mo ma bibedo lalur i kinwu nyo i kin limwu makwo. 15Rwot bikwanyo kit two ducu woko ki i kinwu; pe biketo i komwu two mo i kin two maraco me Ejipt ma wun wuŋeyo-ni, ento biketogi i kom jo ducu ma kwerowu. 16Wun bene wubityeko rok ducu ma Rwot Lubaŋawu biketogi i ciŋwu; kica pe omakwu i komgi. Pe wubiworo lubaŋagi, pien bidoko owic botwu.\\n17“Ka ilwodo lok ki i cwinyi ni, ‘Rok magi ducu gin gidito makato an, abicamogi niŋniŋ?’ 18pe ibibedo ki lworo mo i komgi, ento ibipo gin ma yam Rwot Lubaŋawu otiyo i kom Parao ki i kom jo Ejipt ducu. 19Ibipo kit ma yam otemo kwede cwinygi ki tic madito kun ineno ki waŋi, kacel ki lanyut ki taŋo mapol, ki twero me bade ki ciŋe ma oryeyo, ma Rwot Lubaŋawu yam okwanyi kwede woko ki kunnu; Rwot Lubaŋawu bitiyo kit meno i kom rok ducu ma ibedo ka lworogi-ni. 20Dok bene Rwot Lubaŋawu bicoro pino jobi i kingi, nio waŋ ma jo ma yam gudoŋ, ki jo ma gikanne woko ki boti doŋ ginekogi woko. 21Pe atiba omaki i komgi, pien Rwot Lubaŋawu tye i kinwu, ma en Lubaŋa madit ma ryaŋo kom dano. 22Rwot Lubaŋawu bijero rok magi woko ki i nyimwu motmot; pe wutwero tyekogi ducu oyotoyot, miyo gi-tim bimedde mapol, ma okato komwu woko. 23Ento Rwot Lubaŋawu bimiyogi i ciŋwu, ci bibaŋogi woko matek twatwal, nio ka wutyekogi woko. 24Dok en bimiyo lukergi i ciŋwu, ci wubimiyo nyiŋgi rwenyo woko piny i te polo. Pe binen dano mo ma bicuŋ ka lweny i komwu, nio ka wutyekogi woko. 25Cal lubaŋagi ma gipayo apaya wubiwaŋogi woko ki mac. Pe wubiparo ryal ki jabu ma gimwono i komgi pe wubikwanyo me bedo mewu, wek pe odok owic me makowu; pien meno aye gin me kwer mada ki bot Rwot Lubaŋawu. 26Pienno pe ibikelo gin me kwer i odi, miyo odi doko gin ma gilamo kome, macalo eno Myero ikwer woko adada, ica pire woko matwal; pien gin ma doŋ gilamo kome me aneka.","num_words":779,"character_repetition_ratio":0.062,"word_repetition_ratio":0.0,"special_characters_ratio":0.235,"stopwords_ratio":0.318,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Camuel 7 ACO85 - I kare ma doŋ kabaka Daudi obedo i - Bible Search\\n2 Camuel 6 2 Camuel 8\\n2 Camuel 7\\n(1 Tek 17.1-27)\\n1I kare ma doŋ kabaka Daudi obedo i ode, ma onoŋo Rwot omiye yweyo i kom lumerokke ma gurume dyere-ni, 2owaco bot lanebi Natan ni, “Nen ba, an doŋ abedo i ot bao cedar, ento canduk pa Lubaŋa pud bedo i kema.” 3Natan odok iye bot kabaka ni. “Cit iciti gin ducu ma tye i cwinyi, pien Rwot tye kwedi.”\\n4Ento i dyewor acel-lu en aye lok pa Rwot obino kwede bot Natan ni, 5“Cit icitit bot laticca Daudi ni Rwot owaco kuman ni, ‘In imito gerra ot me bedona? 6An peya abedo i ot mo cakke ki i kare ma yam akwanyo jo Icrael ki i Ejipt o kwede wa onyoo-ni, ento gibedo ka wirre kweda kun abedo i kema. 7I lwak kabedo ducu ma abedo ka wirre iye ki jo Icrael ducu, onoŋo yam koŋ aloko lok mo bot luŋolkop pa jo Icrael, ma acikogi pi kwayo lwak ka jo Icrael, kun awacci, “Piŋo pe koŋ wugerra ot mo me bao cedar?” ’ 8Mumiyo ibiwaco bot laticca Daudi ni, ‘Rwot me mony owaco k it man ni, An yam akwanyo in ki ka kwat i olet, ka ma ibedo iye ka leko romi, wek ibed laker ma loyo jona jo Icrael. 9Dok abedo ka Ionne kwedi i kabedo ma icito iye ducu, abedo ka jwero lumerokki woko ki i nyimi. An dok abimiyo nyiŋi ywek ma rom ki nyiŋ jo madito ma i wi lobo-ni. 10Dok abimiyo kabedo ki jona jo Icrael, ci abiketogi iye, wek doŋ gubed i kabedogi kikome, ma pe doŋ giyelogi matwal, wa lulweny magwa bene pe dok bipoto i komgi i kare mo, kit ma con ca, 11cakke ki i kare ma yam aketo iye luŋolkop ma guloyo jona jo Icrael; doŋ abimiyo iywe ki lweny i kom lumerokki ducu. Dok Rwot otyeko tuco boti ni en ebimiyo jo ma i odi gibedo mapol,. 12-Ka kareni oromo ma doŋ ibuto kacel ki kwariwu-ni, ci abimiyo wodi mo ma in kikumi inywalo bedo madit, ci abimoko kerre bedo matek. 13En aye bigero ot pi nyiŋa, an abimoko komkerre bedo matwal. 14-An abibedo wonne, ki en bibedo woda. Ka ce otimo bal, ci abipwode ki odoo pa dano, ki kit goco pa awobe pa dano. 15Ento pe abikwanyo mar mera ma pe lokke woko ki i kome, kit ma yam akwanyo ki i kom Caulo, ma yam aryemo woko ki i nyima-ni. 16-Odi ki kerri bimoko i nyima nakanaka; ki komkerri bene bimoko matwal.’” 17Natan otito lok magi ducu bot Daudi, ki kit ginanyuta ma onen bote ducu.\\n18Lacen Daudi ocito obedo piny i nyim Rwot i kema ma Rwot bedo iyeni, ci owacci, “Ai Rwot Lubaŋa, an aŋa, oda bene kono gin aŋo, mumiyo ikonya nio wa onyoo-ni? 19Ento in pud ibwono kony man ni tidi ki tuŋ boti, ai Rwot Lubaŋa ibedo ka lok i kom dano ma i oda kit ma gibibedo kwede pi kare malac ma tye anyim, inyuto bota kit ma likwaya gibibedo kwede i anyim, ai Rwot Lubaŋal 20An Daudi dok abiwacci kit lok aŋo? In iŋeyo an, ai Rwot Lubaŋa ma an laticci-ni. 21Itiyo gin madit magu ducu pi lubo lok ma yam iloko pi mitti keni, wek an laticci anen ki waŋa. 22In idit mada, ai Rwot Lubaŋa; pe tye ŋatti mo macalo in, pe tye Lubaŋa mo, kono in keken, kit ma yam wawinyo ki itwani. 23-Rok mene ma i wi lobo ma rom ki joni jo Icrael, ma yam in Lubaŋa icito ka kokogi ki i opii wek gubed joni wek nyiŋi oywek pigi, pi tim madito ma itimo ma miyo lworo, ki pi ryemo rok mukene mapol woko ki i nyimgi, kacel ki lubaŋagi? 24In ityeko moko lwakki jo Icrael wek gubed joni nakanaka; dok in, ai Rwot, idoko Lubaŋagi.\\n25“Ai Rwot Lubaŋa, kombeddi doŋ imok lok ma yam iwaco i koma ki i kom jo ma i oda matwal, ci doŋ itim kit ma iwaco-ni. 26Kumeno dano gibidworo nyiŋi nakanaka kun giwacci, ‘Rwot Lubaŋa me mony aye Lubaŋa ma loyo jo Icrael,’ ki ot pa laticci Daudi bimoko i nyimi matwal. 27Ai Rwot me mony, Lubaŋa pa Icrael, in aye inyuto tammi bota, an laticci, kun iwacci ibimiyo oda bedo madit; en gin mumiyo an laticci alirrio tekcwiny me kelo lega man i nyimi. 28Ai Rwot Lubaŋa, in aye Lubaŋa, lokki bedo me ada, ci in doŋ ityeke cikke me timo gin man maber pira. 29Pi meno, alegi ni imi gum i kom jo ma i oda, wek gumedde ameda ki bedo i nyimi nakanaka; pien in, ai Rwot Lubaŋa, doŋ iwaco, dok pi lokki me gum miyo likwaya gibibedo ki gum nakanaka.”","num_words":784,"character_repetition_ratio":0.054,"word_repetition_ratio":0.0,"special_characters_ratio":0.253,"stopwords_ratio":0.288,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Camuel 11 ACO85 - I dog oro ma en aye kare ma luker - Bible Search\\n2 Camuel 10 2 Camuel 12\\n2 Camuel 11\\nDaudi ki Batceba\\n1-I dog oro ma en aye kare ma luker gicito kwede ka mony, Daudi ocwalo Joab ki luticce ki jo Icrael ducu, ci guneko jo Ammon, guyako pacogi woko, ka gurumo gaŋ me Raba, kun Daudi odon mere paco i Jerucalem.\\n2I kare me dyeceŋ abwora, ka Daudi oa malo ki i kabutone, ci ocako wot malo i wi ot pa kabaka, Ka obolo wane oneno dako mo ma tye ka lwok, kun kome nen ma mwonya twatwal. 3Daudi ocwalo dano wek eniaŋ i kom dako-nu, Ci ŋat acel owacci, “Meno aye Batceba nya pa Eliam, ma dako pa Uria ma Lakit.” 4Daudi ocwalo lukwena ci gukwanyo dako, gutero bot Daudi, Daudi obedo kwede, I kare-nu en pud olwoko kwer monne alwoka. Lacen dako odok i ode. 5Dako-nu ogamo ic: ocwalo kwena otito lokke bot Daudi ni, “Doŋ atye ki remo.”\\n6Kit meno Daudi ocwalo lok bot Joab, kun wacci, “Cwalla Uria ma jo Kit.” Joab ocwalo Uria bot Daudi. 7Ka Uria oo bote, Daudi openyo gin ma Joab tye ka tiyone, ki kit ma dano gubedo kwede, ki kit ma mony tye ka wot kwede. 8Lacen Daudi owaco bot Uria ni, “Koŋ doŋ icit i odi, icilwok tyeni.” Ka Uria okato woko ki i ot pa kabaka, kabaka ocwalo mot i kore. 9Ento Uria obuto i ŋet doggola pa kabaka kacel ki lutic pa laditte, en pe ocito i ode. 10Ka gitito pire bot Daudi, ni, “Uria pe ocito gire in ode,” Daudi owaco bot Uria ni, “In pe ia ki ka wot ce? Ci piŋo pe koŋ icito wa i od i?” 11Uria ogamo dog Daudi ni, “Canduk pa Lubaŋa ki jo Icrael ki Juda gibedo i bolo kunnu, ki laditta Joab ki luticce ducu gibuto woko i tim, ka an aye dok acii i oda kuca ka cam ki ka mat ki ka bedo ki dakona? Macalo it ye makwo-ni, ki tipo komi tye makwo-ni, pe atwero tiyo lok macalo meno.” 12Daudi owaco bot Uria ni, “Tin dok koŋ ibed kany, ci diki doŋ aweki icito.” Omiyo Uria dok obedo i Jerucalem i nino meno, ki orwone bene. 13Daudi olwoŋe, ci ocamo ka omato i nyime, ci Daudi omiyo en omer woko. I dyewor meno en dok ocito obuto i kabutone kacel ki lutic pa laditte; pe ocito i ode.\\n14Daudi ocoyo waraga bot Joab odiko, ci omiyo bot Uria me atera. 15I waraga meno ocoyo ni, “Ket Uria anyim ka ma lweny gwa iye, ci wujer, wudwog cen ki ŋeye, wuweke kunnu, wek gicobe, oto woko.” 16I kare ma Joab orumo gaŋ, otugi keto Uria ka ma en ŋeyo ni oteka lweny gitye iye. 17Jo ma i gaŋ meno gubino gulwenyo i kom Joab, ci lutic pa Daudi mogo ginekogi woko. Uria ma Lakit bene gineko woko. 18Joab ocwalo kwena otito bot Daudi gin ducu ma otimme i waŋ lweny. 19Joab ociko lakwena ma ocwalo kunnu kit man ni, “Ka doŋ ityeko tito bot kabaka lok ducu mutimme i waŋ lweny, 20ka ce kiniga omako kabaka ce openyi ni, ‘Piŋo wunyiko cok wa i kom gaŋ ka lweny iye kunnu? Pe onoŋo wuŋeyo ni gibicelowu ki malo i wi cel? 21-Aŋa ma yam oneko Abimelek wod pa Jerubecet? Pe dako mo aye obayo lakidi rego madit ocele kwede ki malo i wi cel, omiyo en oto woko i Tebej? Piŋo wunyiko cok i kom cel?’ Ka owaco kit man, ci in dok ibiwacce ni, ‘Laticci Uria ma Lakit bene oto woko.’ ”\\n22Lakwena ocito, obino otito bot Daudi gin ducu ma Joab ocwale kwede. 23Lakwena otito bot Daudi ni, “Merok olwenyo i komwa magwa, gucorre i komwa i dye bar, ento wajerogi, wadwokogi cen wa i dog gaŋ. 24Ci wegi atero gucako celowa ki malo i wi cel, guneko luticci mogo woko; wa laticci Uria bene gineko woko.” 25Daudi ogamo dog lakwena ni, “Ibiwaco bot Joab kit man ni, ‘Pe ibed ka paro lok meno, pien pala lucwan neko dano tuŋŋi ki tuŋŋi. Wek mony olweny matek i kom gaŋ meno, ci imak woko, iret woko piny.’ Ci ititte ni myero oka lake matek.”\\n26Ka dako pa Uria owinyo ni gineko cware woko, ci ocako koko cware. 27Ka kwero cola otum, Daudi ocwalo kwena ci okelo Batceba i ode, odoko dakone, onywalo kwede latin laco. Ento gin ma Daudi otimo pe oyomo cwiny Rwot.","num_words":732,"character_repetition_ratio":0.052,"word_repetition_ratio":0.0,"special_characters_ratio":0.255,"stopwords_ratio":0.262,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lubanga Maro Jo ma ‘Ginyako Nyiggi kun Gidiyo Cwinygi’ | me Anyama\\nWi Lubele—Me Akwana i Kacokke | Mai 2018\\nJehovah Maro Jo ma ‘Ginyako Nyiggi kun Gidiyo Cwinygi’\\n‘Kodi ma i ngom maber, gin aye jo ma ginyako nyiggi kun gidiyo cwinygi.’​—LUKA 8:15.\\nWER: 68, 72\\nPingo i kine mukene cwinywa twero tur ka watito kwena i wang tic ma dano pe giwinyo lokwa?\\nPingo wan ducu watwero bedo ki gen ni ticwa me pwony yomo cwiny Jehovah?\\nNgo ma bikonyowa me nyako nyigwa kun wadiyo cwinywa?\\n1, 2. (a) Pingo lanen pa omege ki lumege ma gimedde ki tito kwena i wang tic ma dano pe giwinyo lokgi cuko cwinywa adada? (Nen cal ma tye i pot karatac man.) (b) Ngo ma Yecu owaco i kom tito kwena “i lobo tugi”? (Nen lok ma tye i tere piny.)\\nSERGIO KI DAKONE OLINDA gitye painia i lobo Amerika. Gin ducu gitye ki mwaka 80 ki wiye. Macok cok-ki, tyengi malit-ti oweko odoko tek botgi me wot. Ento, kit macalo gubedo ka timo kwede con, pud gia odiko cawa acel me cito i taun ka ma bac cung iye. Gibedo ka ma bac cung iye ci gimiyo bukewa bot dano ma nongo gitye ka kato. Pol pa dano pe giketo tamgi i komgi, ento Sergio gin ki Olinda gimedde ki bedo kakargi kun gibwunyo ki jo ma loko wanggi botgi. Ka cawa abicel oromo, gicako wot motmot me dok gang. Dok ka piny oruu, gicako wot cawa acel me cito ka ma bac cung iye. Gibedo ka tito kwena kit meno pi nino abicel cabit ducu, mwaka ki mwaka.\\n2 Calo Sergio gin ki Olinda, tye omege ki lumege mapol ma dong gutito kwena i wang tic ka ma gibedo iye pi mwaki mapol, kadi bed pol pa dano pe giwinyo lokgi. Oromo bedo ni in bene itito kwena i wang tic ma kit meno. Ka tye kit meno, ci wapwoyi matek pien idiyo cwinyi me medde ki tito kwena kadi bed ni pe yot. * (Nen lok ma tye i tere piny.) Lanenni cuko cwiny omege ki lumege mapol, kadi wa jo ma dong gutiyo pi Jehovah pi mwaki mapol. Nen kong gin ma luneno me adwol mogo guwaco: “Ka atiyo kacel ki omege ki lumege ma lugen magi i tito kwena, lanengi jingo cwinya matek.” “Gwoko gennegi cuko cwinya me medde ki tito kwena ki tekcwiny.” “Lanengi yomo cwinya adada.”\\n3. Lapeny adek mene ma wabinyamone, dok pingo?\\n3 I pwony man wabigamo lapeny adek: Pingo i kine mukene cwinywa tur? Nyako nyig tyen lokke ngo? Ngo ma bikonyowa me medde ki nyako nyig kun wadiyo cwinywa? Ngeyo lagam me lapeny magi bicuko cwinywa me medde ki tic me tito kwena ma Yecu omiyowa-ni.\\nPINGO I KINE MUKENE CWINYWA TWERO TUR?\\n4. (a) Paulo owinyo nining pi kit ma Lujudaya gudok kwede i kom kwena maber? (b) Pingo Paulo owinyo kit meno?\\n4 Tika nino mo dong cwinyi otur pien ni dano ma i wang ticwu pe gimito winyo kwena me Ker-ri? Ka tye kumeno, ci ibiniang kit ma lakwena Paulo owinyo kwede. En otito kwena pi mwaki ma romo 30 kulu, dok okonyo jo mapol me doko Lukricitayo. (Tic pa Lukwena 14:21; 2 Jo Korint 3:2, 3) Kadi bed kit meno, pe otwere bote me konyo Lujudaya mapol me doko Lukricitayo. Ma ka meno, polgi gukwero winyo lok pa Paulo, dok mukene bene guketo aunauna magwar i kome. (Tic pa Lukwena 14:19; 17:1, 4, 5, 13) Paulo owinyo nining pi jami maraco magi? En owaco ni: “Atye ki cwercwiny madit kun cwinya rem mada ma pe jukke.” (Jo Roma 9:1-3) Pingo en owinyo kit meno? Pien en onongo maro tito kwena dok maro dano bene. Paulo onongo paro pi Lujudaya adada dok cwinye ocwer i kare ma gukwero kica pa Lubanga.\\n5. (a) Ngo ma tugo cwinywa me tito kwena? (b) Pingo cwinywa twero tur i kare mogo?\\n5 Calo Paulo, wan bene watito kwena bot dano pien waparo pigi dok wamito konyogi. (Matayo 22:39; 1 Jo Korint 11:1) Wangeyo ki i jami mutimme i kwowa ni tic pi Jehovah aye yo me kwo ma pud dong ber loyo. Dok wamito konyo jo mukene wek gunen kit ma kwogi biyubbe kwede ka gutiyo pi Jehovah! Meno aye gin mumiyo wabedo ka cuko cwinygi me pwonyo lok ada i kom Jehovah kacel ki yubbe pi dano. Bedo calo watye ka miyo botgi mic mo mamwonya kun wabako dogwa ni: ‘Gam mic man ba.’ Dong ka gukwero, ngene kene ni wabiwinyo ‘arem cwiny,’ kit ma Paulo owinyo kwede. Wawinyo arem man, pe ni pien wape ki niye, ento pien wamaro dano adada. Dong kadi bed cwinywa tur i kare mogo, pud wamedde ki tito kwena. Oromo bedo ni wan bene waye lok pa Elena, ma dong otiyo macalo painia pi mwaki makato 25. En owaco ni: “Anongo ni tito kwena pe yot. Kadi bed kit meno, man aye tic ma amaro timone loyo.”\\nNYAKO NYIG TYEN LOKKE NGO?\\n6. Lapeny mene ma wabigamo kombeddi-ni?\\n6 Pingo watwero bedo ki gen ni ticwa me pwony yomo cwiny Jehovah, kadi bed dano me wang ticwa pe gijolo lokwa? Me gamo lapeny ma pire tek meno, kong wanyamu lapor pa Yecu aryo ma loko i kom “nyako nyig.” (Matayo 13:23) Lapor me acel tye i kom olok.\\n7. (a) I lapor pa Yecu, anga ma obedo “lapur,” “olok,” ki “jange”? (b) Lapeny mene ma mitte ni myero wanong lagamme?\\n7 Kwan Jon 15:1-5, 8. I lapor man, Yecu otito ni Jehovah obedo “lapur,” Yecu kikome aye “olok,” dok lupwonnyene aye “jange.” * (Nen lok ma tye i tere piny.) I nge meno Yecu owaco bot lukwenane ni: “Man bikelo deyo i kom Abana, ka wunyako nyig mapol; kit meno wubidoko lupwonnyena.” Dong, nyako nyig tyen lokke ngo? I lapor man, Yecu pe owaco ngo kikome ma nyig olok cung pire, ento en owaco gin mo ma twero konyowa me nongo lagam pi lapeny meno.\\n8. (a) I lapor pa Yecu-ni, pingo “nyako nyig” pe cung pi loko dano me doko lulub kor Kricito? (b) Ngo ma Jehovah pe romo diyowa ni watim?\\n8 Yecu oloko i kom Wonne ni: ‘Jange ducu ma pe nyak en lwero woko.’ Me ketone macek, watwero bedo lutic pa Jehovah keken ka wanyako nyig. (Matayo 13:23; 21:43) Dong i lapor man, nyako nyig pe cung pi loko dano me doko lulub kor Kricito. (Matayo 28:19) Ka onongo tye kit meno, kono Lucaden ma lugen ma peya gukonyo dano mo me doko lalub kor Yecu onongo gibibedo calo jang olok ma pe nyako nyige. Ento meno pe tye ada! Pingo? Pien wan pe watwero diyo dano me doko lulub kor Kricito. Dok Jehovah bene lamar. En pe diyowa ni watim gin ma pe watwero. En kwayowa ni watim gin ma watwero keken.​—Nwoyo Cik 30:11-14.\\n9. (a) Wanyako nyig nining? (b) Carolok ango ma wabinyamone?\\n9 Dong, nyako nyig tyen lokke ngo? Myero obed gin mo ma wan ducu watwero timone. Tic ango ma Jehovah omiyo bot luticce ducu? Tito lok me kwena maber me Ker pa Lubanga. * (Nen lok ma tye i tere piny.) (Matayo 24:14) Carolok pa Yecu i kom laco kodi nyuto man ka maleng. Kong dong wanyamu carolok meno.\\n10. (a) I carolok pa Yecu-ni, ngo ma kodi ki ngom cung pire? (b) Gin ango ma tyen kal ma odongo nyako?\\n10 Kwan Luka 8:5-8, 11-15. I carolokke i kom laco kodi, Yecu otito ni kodi aye “lok pa Lubanga,” nyo kwena me Ker pa Lubanga. Ngom cung pi cwiny dano. Kodi ma opoto i ngom maber otwi ci odongo maber. Lacen, onyak “ma dodo tyen miya.” Ket ni onongo ipito kal, ci kal meno ka odongo binyako ngo? Tyen kal matino tino? Pe, binyako nyig kal, ma lacen ka kipito twi ci doko tyen kal. I carolok man, kodi acel onyako nyig kal 100. Man pwonyowa gin ango i kom ticwa me pwony?\\nWatwero ‘nyako nyigwa kun wadiyo cwinywa’ nining? (Nen paragraf 11)\\n11. (a) Carolok i kom laco kodi pwonyowa gin ango i kom ticwa me pwony? (b) Wanyako nyig kodi manyen nining?\\n11 I kare ma lunyodowa nyo Lucaden mukene gupwonyowa lok i kom Ker pa Lubanga pi tyen mukwongo, obedo calo gupito kodi i ngom maber. Cwinygi obedo yom mada i kare ma guneno ni wajolo kwena maber. Kodi meno omedde ki dongo nio ka onyako nyige. Dok kit macalo tyen kal ma waloko iye-ni pe nyako tyen kal matino ento nyig kal, wan bene pe wanyako lupwonnye manyen, ento nyig kodi manyen. * (Nen lok ma tye i tere piny.) Watimo meno nining? Kare ducu ka watito lok me kwena maber bot jo mukene, bedo calo watye ka nyayo ki coyo kodi ma kipito i cwinywa-ni. (Luka 6:45; 8:1) Teke wamedde ki tito kwena me Ker pa Lubanga, nongo watye ka ‘nyako nyigwa kun wadiyo cwinywa.’\\n12. (a) Pwony ango ma wanongo ki i carolok pa Yecu i kom olok ki laco kodi? (b) Meno miyo iwinyo nining?\\n12 Pwony ango ma wanongo ki i carolok pa Yecu i kom olok ki laco kodi? Wapwonyo ni ‘nyako nyig’ pe cung i kom kit ma dano gijolo kwede kwenawa. Ento jenge i kom tutewa me medde ki tito kwena. Paulo owaco gin ma rom ki meno i kare ma en ocoyo ni: ‘Ngat acel acel binongo mucarane muporo tic ma en otiyo.’ (1 Jo Korint 3:8) Jehovah biculowa pi ticwa, ento pe pi adwogi me ticwa. Matilda, ma dong otiyo macalo painia pi mwaki 20 owaco ni, “Anongo yomcwiny madit me ngeyo ni Jehovah culowa pi tutewa.”\\nWATWERO NYAKO NYIGWA KUN WADIYO CWINYWA NINING?\\n13, 14. Ma lubbe ki Jo Roma 10:1, 2, tyen lok mene ma omiyo Paulo pe ojuko tito kwena?\\n13 Ngo ma bikonyowa me ‘nyako nyigwa kun wadiyo cwinywa’? Kong dok wangiyu labol pa Paulo-ni. Wangeyo ni cwiny Paulo otur pien Lujudaya gukwero kwena me Ker-ri. Ento, Paulo pe ojuko tito kwena botgi. En otito kit ma ewinyo kwede i kom Lujudaya magi i kare ma owaco ni: “Gin ma amito ki cwinya ducu ma alego Lubanga pire, en aye ni myero jo Icrael gularre. An abedo cadengi kun angeyo ni gumoko matek i kom Lubanga, ento kadi bed gumoko, ci pe gucungo i ngec kikome.” (Jo Roma 10:1, 2) Dong pingo Paulo omedde ki tito kwena?\\n14 Me acel, Paulo owaco ni etito kwena bot Lujudaya pien ni meno aye gin ma onongo ‘cwinye mito.’ En onongo mito adada ni gularre. (Jo Roma 11:13, 14) Me aryone, en owaco ni ‘elego Lubanga pigi.’ Paulo olego Jehovah ni okony jo mogo ki i kin Lujudaya me jolo kwena maber me Ker-ri. Me adek, Paulo owaco ni: “Gumoko matek i kom Lubanga.” Paulo pe obedo ka neno goro pa dano, ento oneno miti ma gitye kwede me tic pi Jehovah. En ongeyo ni Lujudaya ma komgi mit-ti gitwero doko lulub kor Kricito ma komgi mit, calo en.\\n15. Watwero lubo lanen pa Paulo nining? Mi labol mogo.\\n15 Watwero lubo lanen pa Paulo nining? Mukwongo, myero wabed ki miti me yenyo ‘jo ma myero me nongo kwo ma pe tum.’ Me aryo, myero wakwa Jehovah wek okony jo ma gitye ki miti me winyo kwena ma watito botgi. (Tic pa Lukwena 13:48; 16:14) Meno aye gin ma laminwa Silvana, ma dong otiyo macalo painia cokcok pi mwaki 30 otimo. En owaco ni, “Ma peya acito i gang mo i wang ticwa, alego bot Jehovah, kun akwaye ni omi abed ki neno mupore.” Wan bene walego ni lumalaika gukonywa me nongo dano ma gimito winyo lokwa. (Matayo 10:11-13; Niyabo 14:6) Robert, ma dong otiyo macalo painia pi mwaki makato 30 kulu, owaco ni, “Tic kacel ki lumalaika mit mada, pien gingeyo gin ma tye ka timme i kwo pa dano ma watito kwena botgi.” Me adek, watemme pe me neno goro pa dano ento waneno mitigi me tic pi Jehovah. Carl, laelda ma onongo batija mwaki makato 50 angec, owaco ni, “Ayenyo gin mo matidi ma twero nyuto ni ngat moni tye ki miti, calo ka obwunyo, wange nyuto kica, nyo penyo lapeny ki miti me niang.” Ka watimo jami magi, ci watwero ‘nyako nyig kun wadiyo cwinywa,’ kit ma Paulo otimo.\\n“PE IJUK CINGI KA TIC”\\n16, 17. (a) Pwony ango ma wanongo ki i Latitlok 11:6? (b) Ticwa me tito kwena gudo dano ma ginenowa nining?\\n16 Wiwa myero pe owil i kom kit ma ticwa me tito kwena gudo kwede dano, kadi bed nen calo pe giwinyo lokwa. (Kwan Latitlok 11:6.) Dano gibedo ka nenowa. Gineno ni wan warukke maleng, ni kitwa ber, dok wanyuto cwiny me lirem. Man romo gudo cwinygi, dok i nge kare mo, kadi wa jo ma onongo gitamo marac i komwa giromo loko tamgi. Man aye gin mutimme i kom Sergio gin ki Olinda.\\n17 Sergio owaco ni: “I kare mo ma komwa obedo lit, pe wabedo ka cito ka ma bac cung iye-ni. Ma wadwogo, jo ma gikato kenyu gubedo ka penyowa ni, ‘Gin ango mutimme? Wukanne ba!’” Olinda omedo wi lok pa cware kun bwunyo: “Ludwo bac guilo cinggi ka motowa dok mukene gudange ki i bacgi ni, ‘Wapwoyo dwogo!’ Mogo bene gupenyo pi magajinwa.” Sergio gin ki Olinda gubedo ki ur i kare ma laco mo obino ka ma gibedo iye ki lalor bukke, omiyo botgi ature, ci opwoyogi pi ticgi.\\n18. Pingo imoko tammi me medde ki ‘nyako nyig kun idiyo cwinyi’?\\n18 Ka pe ‘ijuko cingi’ ka tito kwena me Ker pa Lubanga, ci nongo ikonyo me miyo “caden bot rok ducu.” (Matayo 24:14) Ma dong ber loyo, ibibedo ki yomcwiny madit me ngeyo ni itye ka yomo cwiny Jehovah. En maro jo ducu ma ‘ginyako nyiggi kun gidiyo cwinygi!’\\n^ para. 2 Kadi wa Yecu owaco ni tito kwena “i lobo tugi” obedo tek mada. Lok man kicoyo i jiri angwen ducu ma giloko i kom ticce me pwony.​—Matayo 13:57; Marako 6:4; Luka 4:24; Jon 4:44.\\n^ para. 7 Kadi bed jang olok ma i lapor man cung pi Lukricitayo ma gubicito i polo, lapor man bene tye ki pwony pi lutic pa Lubanga ducu.\\n^ para. 9 Watwero bene tic ki lok man ni “nyako nyig” i kom “nyig ma nyak pi cwiny maleng.” Ento, i pwony man ki ma lubo-ni, wabiloko i kom nyig ma wanyako ki tito kwena i kom Ker pa Lubanga.​—Jo Galatia 5:22, 23; Jo Ibru 13:15.\\n^ para. 11 I kare mukene, Yecu oporo tic me loko dano wek gudok lulub kore ki coyo kodi kacel ki kayo kac.​—Matayo 9:37; Jon 4:35-38.\\nI carolok pa Yecu i kom olok ki laco kodi, nyako nyig cung pi tito kwena maber-ri. Ento pe cung pi loko dano me doko lulub kor Kricito. ‘Wanyako nyigwa kun wadiyo cwinywa’ ka wamedde ki tito kwena kadi bed dano winyo nyo pe giwinyo lokwa\\nGin Mumiyo Wamedde ki ‘Nyako Nyig Mapol’\\nWun Jo Matino​—Wucung Matek i Kom Catan\\nLIFE STORY Acakki Marac—Agikki Maber\\nText Yero Bukke me kompiuta me akwanya WI LUBELE—ME AKWANA I KACOKKE Mai 2018\\nWI LUBELE—ME AKWANA I KACOKKE Mai 2018","num_words":2387,"character_repetition_ratio":0.053,"word_repetition_ratio":0.009,"special_characters_ratio":0.258,"stopwords_ratio":0.291,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Acakki 2 ACO85 - Polo ki lobo yam giketo otum kit meno, - Bible Search\\nAcakki 1 Acakki 3\\n1Polo ki lobo yam giketo otum kit meno, ki lwak mony ma tye iye ducu. 2--I kom nino me abiro en aye Lubaŋa otyeko iye ticce ducu ma yam otiyo; en oywe i kom nino me abiro i kom ticce ducu ma yam otiyo. 3Ci Lubaŋa omiyo gum i kom nino me abiro, olonyo obedo maleŋ, pien i kom nino meno en aye Lubaŋa yam oywe iye i kom ticce ducu ma en obedo ka tiyo me keto lobo.\\nI nino meno ma Rwot Lubaŋa otiyo iye polo ki lobo-ni, 5yat mo me tim onoŋo peya tye i wi lobo, onoŋo doo mo pud pe ma otwi wi lobo, onoŋo Rwot Lubaŋa peya omiyo kot ocwer i lobo, dok onoŋo peya tye dano mo ma puro lobo; 6ento lupu ocako duny malo, ci obido lobo ducu. 7-Ci Rwot Lubaŋa ocweyo dano ki apwa me ŋom, okuto yamo me yweyo i ume, dano odoko gin makwo.\\n8Rwot Lubaŋa opito yadi i poto ma tye i Eden, tuŋ wokceŋ: en aye oketo iye dano ma en ocweyo-ni. 9-Dok Rwot Lubaŋa omiyo yadi gutwi i ŋom, kwa yadi ducu mamwonya ma neno ber, ki mabeco me acama, dok oketo yat me kwo i dye poto bene, ki yat me ŋeyo gin maber ki marac.\\n18Ka doko Rwot Lubaŋa owaco ni, “Pe ber dano obed kene; abitimo lakony ma romme.” 19Ci Rwot Lubaŋa ocweyo lee tim ducu ki winyo ducu me polo, nia ki i ŋom, okelogi bot dano me neno kit ma ebicako ki nyiŋgi. Kit ma yam dano ocako ki nyiŋ gin makwo acel acel ducu, en aye obedo nyiŋgi. 20Dano ocako nyiŋ lee ma paco ducu, ki winyo me polo, ki lee tim ducu; ento lakony pa dano ma romme aye onoŋo pud pe onen. 21Rwot Lubaŋa omiyo nino madwoŋ omako waŋ dano; ka en tye ka nino, ci okwanyo cogo lak ŋete acel, omwono waŋe woko ki riŋo. 22Ci cogo ma Rwot Lubaŋa okwanyoni ocweyo odoko dako, ka okelo bote. 23Dano owacci,\\n24-Mumiyo laco weko wonne ki minne, moko kom dakone likaŋ, gin aryo gidoko kom acel. 25I kare meno laco ki dakone onoŋo pud gibedo munero ma lewic pe makogi.","num_words":370,"character_repetition_ratio":0.075,"word_repetition_ratio":0.0,"special_characters_ratio":0.252,"stopwords_ratio":0.308,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Omyero Mono Wawakke pi Gin mo Keken? Kony Lutino me Ngeyo Awaka Mukato Kare woko\\nDUL ME 21\\nLOK me wakke tere gonye ningo? Tika ingeyo?— Lanen acel tye ene. Tika dong itemo timo gin mo ma pe ingeyo timone maber? Gwok nyo itemo gweyo odilo. Nyo itemo kalo tol. Tika ngat mo dong owacci, “Aa! Aa! Aa! Atwero timone maber aloyo in”?— Ngat meno onongo tye ka wakke.\\nIwinyo ki i cwinyi nining ka jo mukene giloko lok ma kumeno? Mono yomo cwinyi?— Ci dong itamo ni jo mukene giwinyo nining ka i wakke botgi?— Mono nyutu kica me waco ki ngat mukene ni, “An angeyo maber aloyo in”?— Jehovah mono maro jo ma giloko kumeno?—\\nLapwony Madit onongo ngeyo jo mo ma gitamo ni kitgi atir loyo jo mukene. Gin onongo giwakke kun gicayo jo mukene. Pi meno, i nino mo acel Yecu otito bot luwiny en lapor mo macek me nyutu botgi rac pa wakke. Kong wawiny lapor meno.\\nLapor-ri obedo i kom Laparicayo ki lajog mucoro. Luparicayo onongo gitye lupwonye dini ma pol kare ginene kengi ni kitgi atir nyo gileng i yo me cwiny loyo jo mukene. Laparicayo man ma tye i lapor pa Yecu-ni onongo ocito i Jerucalem ka lega i ot pa Lubanga.\\nPingo cwiny Lubanga obedo yom i kom lajog mucoro-ni ento pe Laparicayo-ni?\\nYecu owacci lajog mucoro bene onongo ocito i Jerucalem ka lega i ot pa Lubanga. Pol pa dano onongo pe gimaro lujog mucoro. Gin onongo gitamo ni lujog mucoro gubedo luaram. Dok obedo lok ada ni lujog mucoro mapol onongo pe gigene.\\nKi i ot pa Lubanga, Laparicayo-ni ocako lega bot Lubanga kuman: ‘Ai Lubanga, apwoyi ni an pe atye labalo calo jo mukene-ni. An pe akwalo dano nyo atimo jami mogo maraco. An pe abedo calo lajog mucoro ca-ni. An dano ma kite atir. Ari kec kiryo i cabit acel wek abed ki kare muromo me tamo lok i komi. Kun bene dul me apar pa jami ducu ma anongo amiyo i ot meri.’ Laparicayo-ni ada otamo ni kite atir loyo jo mukene-ni, pe kumeno?— Dok bene owaco lok man bot Lubanga.\\nEnto lajog-mucoro ni olego dok mapat. En bene okwero wa ilo wange malo i polo i kare ma tye ka lega. En ocung ka mabor kun okulo wiye piny. Lajog mucoro ni onongo cwinye tye ka cwer pi balle kun dongo kore ma cwinye pe yom. En pe otemme me waco bot Lubanga kit ma en kite ber kwede. Ma ka meno, en olego ni: ‘Ai Lubanga, kica omaki i koma an labalo.’\\nI kin jo aryo-ni, itamo ni anga ma oyomo cwiny Lubanga? Itamo ni obedo Laparicayo ca ma onongo tamo ni kite atir-ri? Nyo lajog mucoro ma cwinye obedo ka cwer pi balle-ni?—\\nYecu owaco ni lajog mucoro-ni aye oyomo cwiny Lubanga. Pingo? Yecu otito ni: ‘Pien dano mo keken ma temme me ile malo kene ni myero enen calo kite atir loyo jo mukene kibidwoko rwomme piny. Ento ngat ma mwolle kene gibimiye doko dit.’—Luka 18:9-14.\\nPwony ango ma onongo Yecu tye ka pwonyone i lapor man?— En onongo tye ka pwonyo ni pe myero watam ni wan dok watimo jami maber loyo luwotwa. Pe watwero wacone ni waloyo jo mukene ento jami ma watimo twero nyutu ni watamo ni waloyogi. Tika ma naka yam dong itimo kumeno?— Kong wanen labol pa Petero.\\nI kare ma Yecu owaco bot lukwenane ni gin gibingwec giweke woko ka kimake, Petero oloko ki awaka ni: ‘Kadi bed jo mukene ducu guweki an pe abiweki matwal!’ Ento lok pa Petero ni onongo pe tye kakare. En onongo tye ki gen mukato kare woko i kome kene. En bene oweko Yecu. Ento i ngeye en odwogo kit ma wabineno kwede i Dul me 30 i buk man.—Matayo 26:31-33.\\nKong dok wanen labol ma kwako karewa-ni. Gwok nyo in ki latin kwan lawoti kitye ka penyowu i cukul. Ngo ma ibitimo ka ce itwero miyo lagamme cutcut ento lawoti-ni pe twero? Ada cwinyi bedo yom ka ce ingeyo lagamme. Ento itamo ni nyutu cwiny me kica ka ce ipore ki ngat ma pe twero miyo lagam oyot-ti?— Tika opore me temo nyutune ni in dok iryek kun imiyo ngat mukene-ni nen calo pe twero porre kwedi?—\\nMeno aye obedo gin ma Laparicayo ca otimo. En owakke ni kite tye atir loyo pa lajog mucoro ca. Ento Lapwony Madit owacci Laparicayo-ni otimo gin marac. Tye lok ada ni ngat mo twero timo gin maber loyo ngat mukene. Ento meno pe tyen lokke ni ngat meno dok ber loyo ngat mukene ca.\\nTika nongo iber loyo ngat moni ka ce ingeyo jami madwong loye?\\nDong ka ngecwa loyo pa ngat mukene, meno mono obedo tyen lok maber me wakke?— Tam kong lok meno. Wan mono aye wayubo adamwa?— Pe kumeno, Lubanga aye omiyo adam botwa ki acel acel. Dok bene pol jami ducu ma wangeyogi-ni wapwonyo ki bot ngat mukene. Gwok nyo wakwano ki i buk mo. Nyo twero bedo ni ngat mo aye otitiwa lok komgi. Kadi bed ni wanongo yo me cobo peko moni wan kikomwa, ento nongo obino nining?— Nongo watiyo ki adam ma Lubanga aye ominiwa.\\nKa ngat mo temme ki tekke ducu, gin maber ma itwero timone aye me pwoye ki waco lok ma cuko cwinye. Wac bote ni imaro gin ma en otimo-ni. Itwero konyo en wek otim maber. Meno aye gin ma imito ni dano gutim boti, pe kumeno?—\\nPingo pe opore me wakke ka ce watek loyo ngat mukene?\\nJo mukene gitek loyo luwotgi. Ka ce itek iloyo omeru nyo lameru kono? Meno mono myero owek iwakke?— Pe, pe tye kakare. Cam ma wacamo aye konyowa miyo wadongo wabedo matek. Dok Lubanga aye miyo ceng ki kot kacel ki jami ducu ma weko cam dongo, pe kumeno?— Pi meno, omyero wapwo Lubanga ka ce wadongo wabedo matek.—Tic pa Lukwena 14:16, 17.\\nPe tye ngat mo ma cwinye bedo yom ka winyo ngat mukene ka wakke, pe kumeno?— Omyero wiwa opo i lok pa Yecu ma owacci: ‘Kit ma wamito ni jo mukene gutim botwa, wan bene myero watim botgi kumeno.’ Ka watimo kumeno, ci pe wabibedo calo Laparicayo ma lawakke i lapor ma Lapwony Madit otito-ni.—Luka 6:31.\\nI kare mo acel ngat mo owacci Yecu ber. Tika Lapwony Madit owaco ni, ‘Kakare, an aber’?— Pe owaco kumeno, en pe oye. Ma ka meno, en owacci: “Pe tye dano mo maber, Lubanga kene aye ber.” (Marako 10:18) Kadi bed Lapwony Madit-ti onongo pe ki roc, en pe owakke. Ma ka meno, en omiyo pak ducu bot Wonne, Jehovah.\\nDong, tika tye ngat mo ma watwero wakke pire?— Tye do. Watwero wakke pi Lacwecwa, Lubanga Jehovah. Ka waneno poto pa ceng ma neno mit nyo cwec mukene ma miyo wabedo ki ur, watwero waco bot ngat mo ni, ‘Lubangawa mamwonya tutwal, Jehovah, aye ocweyogi!’ Omyero wabed atera me lok i kom tic madongo ma Jehovah otimo ki mukene ma obitimo i anyim.\\nAwobi man tye ka wakke pi gin ango?\\nKwan Ginacoya ma loko i kom wakke ci pwony kit ma myero wajuk kwede wakke: Carolok 16:5, 18; Jeremia 9:23, 24; 1 Jo Korint 4:7; ki 13:4.","num_words":1158,"character_repetition_ratio":0.054,"word_repetition_ratio":0.0,"special_characters_ratio":0.236,"stopwords_ratio":0.284,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yecu Kricito En Anga? | Kwena Maber\\nPWONY ME 4\\n1. Kwo pa Yecu ocakke nining?\\nKit pa Yecu ango mumiyo lok kwede onongo yot?—MATAYO 11:29; MARAKO 10:13-16.\\nYecu obedo cwec mukwongo pa Lubanga. Mapat ki jo me lobo-ni, Yecu okwo i polo calo malaika ma peya ginywale i lobo. (Jon 8:23) Yecu okonyo i cweyo jami mukene-ni ducu. En kene aye ma Jehovah ocweyo en kikome dok meno omiyo kilwonge ni “latin acel keken” pa Lubanga. (Jon 1:14) Yecu otiyo calo Lalok pi Lubanga, pi meno kilwonge bene ni “Lok.”—Kwan Carolok 8:22, 23, 30; Jo Kolocai 1:15, 16.\\n2. Pingo Yecu obino i lobo?\\nLubanga ocwalo Wode i lobo kun nako kwone ki i polo keto i i anyaka mo ma Lajudaya ma nyinge Maliam ma pud onongo pe ngeyo laco. Pi meno Yecu pe obedo ki wego ma dano. (Luka 1:30-35) Yecu obino i lobo pi tyen lok magi (1) me pwonyo lok ada madok i kom Lubanga, (2) me miyo lanen i kom kit me timo miti pa Lubanga kadi watye ka lweny ki pekki mapol, ki (3) me miyo kwone ma labongo roc-ci me “koko jo mapol.”—Kwan Matayo 20:28.\\n3. Pingo wamito ginkok?\\nGinkok obedo wel cente ma kimiyo me gonyo ngat moni ki i kom to. (Nia 21:29, 30) To kacel ki tiyo onongo pe gubedo but yub pa Lubanga pi dano. Wangeyo meno nining? Lubanga owaco bot laco mukwongo, Adam, ni tekke en otimo gin ma Baibul lwongo ni bal-li, en bito woko. Kono onongo Adam pe otim bal onongo en pe obito. (Acakki 2:16, 17; 5:5) Baibul waco ni, to “obino” i lobo kun a ki bot Adam. Pi meno, likwayi pa Adam ducu gulako bal ki mucarane to, ki bote. Wamito ginkok ma twero gonyowa ki i to ma walako ki bot Adam.—Kwan Jo Roma 5:12; 6:23.\\nAnga ma onongo twero culo ginkok wek ogonywa ki i to? Ka wato nongo waculo pi balwa keken. Pe tye dano mo ma tye ki roc ma onongo twero culo pi bal pa ngat mukene.—Kwan Jabuli 49:7-9.\\n4. Pingo Yecu oto?\\nYecu pat ki wan pien en onongo peke ki roc mo. Pi meno, onongo pe mitte ni en oto pi bal-le—pe otimo bal mo. Me kaka meno, Yecu oto pi bal pa jo mukene. Lubanga onyuto mar ma dok pat tutwal pi dano ki cwalo Wode me to piwa. Yecu bene onyutu marre botwa ki winyo Wonne kacel ki miyo kwone pi balwa.—Kwan Jon 3:16; Jo Roma 5:18, 19.\\n5. Ngo ma Yecu tye ka timone i kareni?\\nI kare ma Yecu tye i lobo, en ocango two, ocero jo muto, dok okonyo jo ma gitye ki peko. En onyuto gin ma ebitimo i anyim pi jo ducu ma gin luwiny. (Matayo 15:30, 31; Jon 5:28) I nge to pa Yecu, Lubanga ocero en me kwo calo cwec me cwiny. (1 Petero 3:18) Lacen Yecu obedo i nget Lubanga tung lacuc kun kuro ni Jehovah omiye twero me loc calo Kabaka ma loyo lobo lung. (Jo Ibru 10:12, 13) I kareni Yecu tye ka loc i polo calo Kabaka, kun lulub kore ma i lobo gitye ka tito kwena maber-ri i lobo ducu.—Kwan Daniel 7:13, 14; Matayo 24:14.\\nCokcok-ki, Yecu bitic ki tekone calo Kabaka me kelo agikki me pekki ducu kacel ki jo ma gikelo pekki magi. Dano ducu ma ginyutu niyegi i kom Yecu kun giwinyo en gibibedo ki yomcwiny i paradic i lobo.—Kwan Jabuli 37:9-11.\\nNywakki Nywakki Yecu Kricito En Anga?","num_words":536,"character_repetition_ratio":0.04,"word_repetition_ratio":0.0,"special_characters_ratio":0.288,"stopwords_ratio":0.336,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nia 33 ACO85 - Rwot owaco bot Moses ni, “Wua woko ki - Bible Search\\nNia 32 Nia 34\\nCik me a woko ki i te got Cinai\\n1-Rwot owaco bot Moses ni, “Wua woko ki kany, in ki lwak ducu ma yam ikwanyogi woko ki i lobo Ejipt, pi terogi i lobo ma yam akwoŋo pire bot Abraim, Icaka, ki Yakobo, kun acikogi ni, abimiyo bot likwayogi. 2Dok abicwalo lamalaika i nyimgi, ci abiryemo jo Kanaan woko, ki jo Amor, jo Kit, jo Periji, jo Kiv ki jo Jebuc. 3Cit malo i lobo ma mol cak ki moo kic; ento an pe abicito kwedwu kunnu, wek pe arid wiwu woko iyo, pien wun jo ma ŋutwu tek.”\\n4Ka lwak giwinyo lok man marac-ci, ci gukumo; pe tye dano mo ma orukke me deyo. 5Pien onoŋo Rwot owaco bot Moses ni, “Wac bot jo Icrael ni, ‘Wun wu jo ma ŋutwu tek; kono ka acito kwedwu kunnu pi kare manok mo, kono arido wiwu woko cut. Kombeddi doŋ wuluny ruk me deyowu woko ki i komwu, wek aŋe gin ma abitimo i komwu.’ ” 6Mumiyo jo Icrael gulunyo ruk me deyogi woko, nia ki i te got Koreb ki cito kwede anyim.\\nKema me rwatte\\n7I kare meno Moses obedo ka tero kema, ci guro woko i ne gony, ka mabor ki gony; ci olwoŋo ni, kema me rwatte. Ci ŋat ma yenyo Rwot cito woko i kema me rwatte, ma tye woko i ŋe gony. 8I kare ducu ma Moses kato cito woko i kema me rwatte, lwak ducu gia malo, kun ŋat acel acel cuŋ i nyim dog kemane, ka neno kor Moses nio ka odonyo wa i kema. 9Ka Moses odonyo i kema, ci wir me pol dwogo piny cuŋ i doggola kema me rwatte, ci Rwot loko ki Moses. 10Ka lwak dano ducu guneno wir me pol ma ocuŋ i dog kema, ci dano ducu gia malo, giworo Lubaŋa, kun ŋat acel acel tye i dog kemane. 11Kit meno Rwot yam loko ki Moses waŋ ki waŋ, macalo dano loko ki lareme, Ka Moses odok i gony, Yocwa wod pa Nun, latin awobi ma lakony en, yam doŋ i kema.\\nRwot ociko ni ebibedo kwedgi\\n12Moses owaco bot Rwot ni, “Nen, in onoŋo iwacca ni, ‘Kwany jo man woko;’ ento pe imiya aŋeyo ŋat ma ibicwalo acito kwede. Ento iwacci, ‘Aŋeyo in ki nyiŋi, ki in bene iyomo cwinya.’ 13Koni doŋ alegi, ka onoŋo ayomo cwinyi, nyutta kiti, wek aŋeyi, anoŋ gum ki boti. Dok itam bene ni, rok man gin aye lwakki.” 14Ci Rwot ogamo ni, “An kikoma abiwot kwedi, abimiyi iywe mot.” 15Dok owacce ni, “Ka in kikomi pe ibicito kweda, ci pe ikwanywa woko ki kany. 16Pien biŋene niŋniŋ ni anoŋo gum ki boti, an kacel ki lwakki? Pe pi in ma iwoto kwedwa-ni mumiyo wanen pat? An, kacel ki lwakki, wapat ki jo mukene ducu ma gitye i wi lobo.”\\n17Rwot owaco bot Moses ni, “Abitiyo gin man ma iwaco-ni kikome; pien iyomo cwinya, dok aŋeyo in ki nyiŋi.” 18Moses ogamo ni, “Alegi inyutta deyoni.” 19-Rwot ogamo ni, “Abimiyo berra ducu kato ki i nyimi, ka dok abituco nyina ni, ‘A Rwot’; abinyuto berra bot ŋat ma abinyuto berra bote, dok abitimo kica bot ŋat ma abitimo kica bote.” 20Rwot dok owaco ni, “Ento pe ibineno waŋa; pien dano pe neno waŋa ci bedo kwo.” 21Ci Rwot owacci, “Nen, kabedo mo tye ka ŋeta ka ma ibicuŋ iye i kom got. 22Ka deyona bikato ki kenyo, ci abiketi i kin got ma obar, ci abiumi woko ki ciŋa nio ka akato otum; 23ka doŋ abikwanyo ciŋa woko, ci ibineno ŋeya; ento waŋa pe ibinenone.”","num_words":598,"character_repetition_ratio":0.056,"word_repetition_ratio":0.0,"special_characters_ratio":0.262,"stopwords_ratio":0.289,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Petero 2 ACO85 - Ento lunebi ma lugoba bene yam gunen - Bible Search\\n2 Petero 1 2 Petero 3\\nLunebi ki lupwony ma lugoba\\n1Ento lunebi ma lugoba bene yam gunen i kin dano, kit meno bene lupwony ma lugoba gibinen i kinwu. Gibikelo pwony mogo mapat i muŋ ma rwenyo dano, kun gikwero Laditgi woko ma owilogi, ento meno bimiyo gin kikomgi gibirwenyo woko oyotoyot. 2Jo mapol bilubo kitgi me timo tim coco, ci bimiyo dano cayo yo me ada pigi. 3Pi worogi me lim, miyo gibinoŋo lim ki botwu pi lokgi me goba ma gin guyubo ayuba. Ento lok ma yam giŋolo i komgi doŋ gitye ka yubone, ki to ma myero opot i komgi bene pe onino.\\n4Pien Lubaŋa yam pe oweko lumalaika ka gubalo, ento obologi woko piny i bur lyel, ocwalogi i bur ka macol, wek gigwokgi kunnu nio ka kare me ŋolo kop doŋ oromo. 5-En yam pe oweko lobo i kare macon, ento ogwoko Nua keken, latit lok me kit ma atir, kacel ki jo mukene abiro, i kare ma yam en ocwalo pii aluka wek omwony lobo pa jo ma pe gilworo Lubaŋa woko. 6-Owaŋo gaŋigi Codom ki Gomora woko ducu gudoko buru, kun oŋolo kop me tyekogi woko, ci omiyo gubedo lanen bot jo ma pe bilworo Lubaŋa i kare me anyim. 7-Ento Lubaŋa olaro Lot, dano ma kite atir, ma yam cwinye ocwer twatwal pi tim kwele pa jo maraco. 8Pien tim maraco ma dano ma kite atir-ru obedo ka nenone ki ka winyone nino ki nino, i kare ma en obedo botgi, omiye waŋcwiny madwoŋ twatwal. 9Kit meno Rwot ŋeyo laro dano ma gilworo Lubaŋa ki i ayelayela ma giomo kwede cwinygi dok ŋeyo gwoko jo ma kitgi pe atir ka ma giketo iye can i komgi nio ka nino me ŋolo kop oromo, 10makatone gin jo ma lubo mitigi me kom ma cidogi woko, kun gicayo wegi twero.\\nCwinygi tek, gicerre woko acera gigi, pe bene gilworo yeto wegi deyo. 11Ento kadi bed lumalaika giloyogi ki tek ki twero, pe giyetogi ka gukelo lok i komgi i nyim Rwot. 12Ento jo-nu gical ki lee ma pe ryek, dok ma lubo kit ma giketogi kwede, ma ginywalogi me amaka ki me aneka; gicayo lok ma gikwiya. Gibinekogi woko calo lee, 13kun gitimogi marac pi gin marac ma gutimo. Cwinygi yom i karama maraco ma gicamo i dyeceŋ. Gikelo lewic ki bal ka guribbe kwedwu i camo karama, pien gimito megi gat me yomcwiny marac keken. 14Waŋgi yenyo mon ma myero gitim kwedgi abor, pe giywe ki yenyo yo me timo bal. Giciko owic me mako jo ma cwinygi wirre atata. Cwinygi doŋ opwonnye woko i yo me woro me lim. Gin doŋ jo ma giceno! 15-Gubwoto yo ma atir, gurwenyo woko ata. Gulubo yo pa Balaam wod pa Beor, ma yam maro lim ma onoŋo pi timo gin marac, 16ento yam gijuke pi turo cik. Kana ma pe loko yam oloko ki dwan pa dano, ci ojuko apoya pa lanebi meno woko cut.\\n17Magi gin waŋ it ma pii pe iye, lupu ma yamo kot tero. Gityeko gwoko kabedo macol licuc pigi. 18Giloko lok mogo maditodito me wakke ma tere pe, kun gibito ki dano ma pud gibwot abwota ki i kin jo ma kitgi obedo atata, ka giterogi i timo abor-gu kun gilubo mit me kom. 19Gin gicikke me miyo jo meno gulone kengi, kun gin kikomgi gibedo opii pa gin ma balogi; pien ka gin mo oloyo kwo pa dano mo, en doŋ noŋo odoko opii pa gin meno. 20Ka ce dano doŋ gubwot woko ki i cilo me bal me lobo pi ŋeyo Rwotwa ma en Lalarwa Yecu Kricito, ka dok pud gumoko i kom bal meno ci loyogi woko matwal, bimiyo gibedo marac lacenne makato ma yam con. 21Onoŋo twero bedo ber ka kono gin pe guŋeyo yo me kit ma atir, kato ma guŋeyo ka dok giweko cik maleŋ ma gimiyogi woko. 22-Man otimme i komgi calo lok ma carolok me ada oloko ni, “Gwok lokke dok ka naŋo ŋokke,” ki dok ni, “Opego ma gilwoko kome, lokke dok ka nywanne i coto.”","num_words":679,"character_repetition_ratio":0.036,"word_repetition_ratio":0.0,"special_characters_ratio":0.237,"stopwords_ratio":0.327,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nwoyo Cik 4 ACO85 - “Kombeddi wun jo Icrael wuwiny cik - Bible Search\\nNwoyo Cik 3 Nwoyo Cik 5\\nNwoyo Cik 4\\nMoses ocuko cwiny jo Icrael ni gugwok cik pa Lubaŋa\\n1“Kombeddi wun jo Icrael wuwiny cik ki kop ma giŋolo ma atye ka pwonyowu kwede, wucobgi, wek wubed makwo, wucit wuo i lobo ma Rwot Lubaŋa pa kwarowu tye ka miyowu, wucam obed mewu. 2-Pe wumed lok mo i kom cik ma acikowu kwede-ni, pe wukwany lok mo woko ki i kome, wek wugwok cik pa Rwot Lubaŋawu ma acikowu kwede ducu. 3-Yam wuneno ki waŋwu gin ma Rwot otimo i Baal-peor; pien yam Rwot Lubaŋawu okwanyo i kinwu jo ducu ma gulubo jok Baal me Peor, onekogi woko; 4ento wun jo ma yam wumoko i kom Rwot Lubaŋawu matek-ki pud wutye makwo ducu wa tin. 5Nenu, doŋ atyeko pwonyowu ki cik mapatpat ki gin ma Rwot oŋolo, macalo Rwot Lubaŋana ocika kwede, wek wulubgi i lobo ma wucok donyo iye me camone-ni. 6Wugwokgi, wucobgi, pien meno aye bibedo ryekowu ki ŋeyo pinywu i nyim rok mukene, Gin ka giwinyo lwak cik man ducu gibiwacci, ‘Adada, rok man madit-ti tye ki ryeko, dok gin lwak ma giŋeyo piny.’ 7Pien pe tye rok mukene madit ma lubaŋagi bedo cok kwedgi macalo Rwot Lubaŋawa bedo cok kwedwa i kare ducu ma wakok bote. 8Dok tye rok madit mo ma tye ki lwak cik ki kop ma giŋolo atir ma rom ki cik man ma tin aketo i nyimwuni ce?\\nMoses opoyo wi jo Icrael pi gin mutimme i Koreb\\n9“Ento myero wunen maber ni wugwokke kenwu ki cwinywu ducu, wiwu pe owil i kom gin ma wuneno ki waŋwu, wek pire pe oa woko ki i cwinywu i kare me kwowu ducu. Wutit bot litinowu ki likwayowu wek guŋe 10kit ma yam wucuŋ kwede i nyim Rwot Lubaŋawu i Koreb, ci i nino meno Rwot owacca ni, ‘Cok lwak kacel bota, wek ami guwiny lokka, gupwony lworo an pi kare ducu ma gibedo kwede i wi lobo-ni, dok gin bene gupwony ki litinogi.’ 11-Ci yam wubino cok, wucuŋ i te got ma onoŋo got tye ka waŋ ki mac ma oo wa i polo, i dye colpiny ki pol ma ocido licuc. 12Ci Rwot yam oloko kwedwu ki i dye mac. Yam wuwinyo dwan ŋat ma loko, ento pe wuneno kom gin mo; wuwinyo dwan keken. 13-En yam otitowu pi gicikkene ma en ocikowu ni wucobi, en aye cik apar ma en ocoyogi i kidi aryo ma apada. 14-I kare meno Rwot ocika ni apwonywu ki cik ducu ki gin ma en oŋolo ducu, wek wulubgi i lobo ma wubicito loka ca ka camoneni.\\nWoro cal jogi kelo can\\n15“Myero doŋ wugwokke kenwu matek. Yam pe wuneno kom mo i kare ma Rwot oloko iye botwu i Koreb ki i dye mac ca; 16-pi meno wugwokke wek pe wuballe pi payo cal mo piwu kenwu, kadi cal kom gin mo-ni muporo laco nyo dako, 17-nyo muporo lee mo ma tye i wi lobo, nyo winyo mo ma tuk ki bwome i dye yamo, 18nyo gin mo ma lak alaka i nom, nyo rec mo ma bedo i pii ma i te lobo. 19Dok wugwokke wuwek tiŋo waŋwu malo i polo; miyo ka wuneno iye cen ki dwe ki lwak lakalatwe, ma gin ducu mony ma i polo, ci cwinywu biterowu ka ryebbe piny i nyimgi ka worogi, kun noŋo Rwot Lubaŋawu omiyogi bot rok ducu ma gitye piny i te polo. 20-Ento yam Rwot okwanyowu ci okelowu woko ki i lobo Ejipt, en lobo ma obedo calo buk mac me teto nyonyo ma otwak me waŋowu, wek wubed jone kikome macalo i kare man. 21-Dok bene yam kiniga omako Rwot i koma piwu, ci okwono kwon ni an pe abiŋolo Jordan, pe abidonyo i lobo maber ma Rwot Lubaŋawu tye ka miyowu me aleyawu. 22An myero ato woko ki i lobo man, pe myero aŋol loka Jordan; ento wun aye wubiŋolo wukato loka ca pi camo lobo ca maber-ri. 23Wugwokke wek wiwu pe owil i kom gicikke pa Rwot Lubaŋawu ma yam en oketo kwedwu ci miyo wutiyo cal apaya muporo kom gin mo ma yam Rwot Lubaŋawu ociko ni pe wutim. 24-Pien Rwot Lubaŋawu en mac ma waŋo piny woko, en Lubaŋa ma lanyeko.\\n25“Ka doŋ wunywalo litino ki likwayo, ma doŋ wudikke i lobo ca, ka ce wuballe kekenwu pi tiyo cal apaya muporo kom gin mo-ni, kun wutimo gin ma nen marac i waŋ Rwot Lubaŋawu, ma miyo kiniga omake, 26alwoŋo polo ki lobo gubed caden botwu tin i kom lok man ni, wubito wutum woko oyotoyot ki i lobo ma doŋ wucok ŋolo Jordan ka camone; pe wubiri iye kare malac, ento gibityekowu woko liweŋ. 27-Dok Rwot biketowu woko ata i kin rok mapatpat, ci wubidoŋ ma welwu nok twatwal i dye lurok ka ma Rwot biryemowu wucito iye. 28Ki kunnu wubiworo iye lwak lubaŋa mapol ma gipayo calgi ki bao nyo ki got, gin ma gitiyo ki ciŋ dano, ma pe gineno piny, pe giwinyo lok bene, kadi cam, kadi ŋweyo piny. 29-Ento ki kunnu en aye wubicako yenyo Rwot Lubaŋawu ci wubinoŋe, ka wuyenyo kore ki cwinywu ducu ki tipowu ducu. 30Ka piny oloyowu, ma doŋ gin meno ducu opoto i komwu i kare me lacen, wubilokke wudwogo cen bot Rwot Lubaŋawu, ci wubiworo doge. 31Pien Rwot Lubaŋawu en Lubaŋa ma lakica: pe bitenyowu ata, pe bityekowu woko, wiye pe biwil i kom gicikke ma yam oketo ki kwarowu, ma yam okwoŋo pire botgi.\\n32“Koŋ wupeny nino ma yam con ca, ma yam okwoŋo nyimwu cakke i kom nino ma yam Lubaŋa oketo iye dano i wi lobo-ni, ci wupeny kite nia i agikki polo tuŋ cel o kwede i agikkine tuŋ cel, ka yam nyo gin madit macalo man koŋ otine, nyo yam koŋ giwinyo pire ka mo. 33Yam koŋ tye rok mo ma guwinyo dwan lubaŋa mo ma loko kun lokke a ki i dye mac, kit ma yam wun wuwinyo, ci pud gubedo makwo? 34Nyo yam koŋ lubaŋa mo otemo cito ka kwanyo rok mo pire kene ki i kin rok mukene, kun otemo cwinygi i yo mapol, ki lanyut ki taŋo ki lweny, pi bade matek ki ciŋe ma oryeyo ki pi gin ma kelo lworo madwoŋ, ma rom ki gin ducu ma yam Rwot Lubaŋawu otimo i lobo Ejipt kun wuneno ki waŋwu? 35-Yam ginyuto botwu wek wuŋe ni Rwot aye Lubaŋa; pe tye mo mukene doki. 36Oweko wuwinyo dwane ma a ki i polo pi tiro kitwu; dok onyutowu macce madit i wi lobo, ka dok wuwinyo lokke ki i dye mac. 37En yam omaro kwarowu, oyero likwayogi ma gunywalo, ci okwanyowu woko ki i Ejipt pi tekke madwoŋ, ma en kikome tye kwedwu, 38kun ryemo rok madito ki matego makatowu ki i nyimwu pi kelowu i lobogi, wek omiwu lobogi wucam obed mewu macalo i kare man. 39Myero doŋ wuŋe tin, dok wuket i cwinywu, ni Rwot aye Lubaŋa ma tye malo i polo ki piny i wi lobo; pe tye mo mukene. 40Pi meno wumak cikke ki gin ma ociko ducu ma tin acikowu kwede, wek nyimwu obed leŋ, ki nyim litinowu ma bilubowu bene obed leŋ, wek wuri pi kare malac i lobo ma Rwot Lubaŋawu tye ka miyowu-ni matwal.”\\nGaŋi me laro lunek dano ma loka Jordan tuŋ wokceŋ\\n41-I kare meno Moses opoko gaŋi adek pat yo tuŋ wokceŋ loka Jordan, 42wek lunek dano guriŋ iye gular komgi; wek ŋat ma noŋo pe oneko lawote me akaka, kun noŋo mone mo pe i kingi i kare mukato, onoŋ ka laro kwone pi riŋo laro gaŋ mo i kin gaŋi meno. 43Gin ene: Bejer ma i tim ma bedo cerecere pi jo pa Reuben, Ramot i Gilead pi jo pa Gad ki Golan i Bacan pi jo pa Manace.\\nAcakki nwoyo cik\\n44Man aye cik ma yam Moses oketo i nyim jo Icrael; 45man aye gin lok me caden ducu, ki cik ki gin ma giŋolo ducu ma yam Moses oloko bot jo Icrael i kare ma doŋ gua woko ki i Ejipt. 46Oloko botgi ki i loka Jordan, i nota ma okemo Bet-peor, i lobo pa Cikon kabaka pa jo Amor ma yam bedo i Kecbon, ma yam Moses ki jo Icrael guloyo ka doŋ gua woko ki i Ejipt. 47Gucamo lobone ki lobo pa Og kabaka me Becan, gin luker aryo pa jo Amor ma yam gubedo loka Jordan tuŋ wokceŋ. 48Waŋ lobone ocakke ki i Aroer ma i dog nota me Amon ocito kwede wa i got Cirion, ma en aye Kermon, 49kacel ki Araba ducu ma i tuŋ wokceŋ me Jordan o kwede wa i nam me Araba ma i pwor got me Piciga.","num_words":1437,"character_repetition_ratio":0.052,"word_repetition_ratio":0.0,"special_characters_ratio":0.242,"stopwords_ratio":0.313,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Baibul Obedo Ngo?\\nKWAN I LEB Abbey Abkhaz Abui Acholi Afrikaans Aja Akha Albanian Altai Alur American Sign Language Amharic Angolan Sign Language Arabic Argentinean Sign Language Armenian Armenian (West) Assamese Ateso Attié Aymara Azerbaijani Azerbaijani (Cyrillic) Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bicol Bislama Bolivian Sign Language Boulou Bété Cambodian Catalan Cebuano Changana (Mozambique) Changana (Zimbabwe) Chavacano Chichewa Chiga Chin (Hakha) Chin (Tiddim) Chin (Zotung) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombian Sign Language Cuban Sign Language Czech Czech Sign Language Damara Dangme Danish Dayak Ngaju Digor Douala Drehu Dusun Dutch Edo Efik Emberá (Catío) English (Leb Muno) Estonian Ewe Fante Fijian Finnish Finnish Sign Language Fon French Futuna (East) Ga Galician German Gitonga Gokana Grik Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Havu Herero Hiligaynon Hindi Hungarian Hunsrik Iban Ibanag Ibinda Igbo Iloko Indian Sign Language Indonesian Indonesian Sign Language Irish Isoko Italian Italian Sign Language Ivorian Sign Language Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Khakass Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kisonge Kituba Kongo Korean Korean Sign Language Kpelle Krio Kurdish Kurmanji Kwangali Kwanyama Kyangonde Lahu Lamba Lambya Laotian Lari Lenje Lhukonzo Lingala Lithuanian Lomwe Lovari Luganda Lugbara Lunda Luo Luvale Macua Malagasy Malay Malayalam Malaysian Sign Language Maltese Mam Mambwe-Lungu Manyawa Mapudungun Marathi Mauritian Creole Maya Mazahua Mbunda Mende Meru Mexican Sign Language Mixe Mizo Mongolian Moore Myanmar Myanmar Sign Language Nahuatl (Central) Navajo Ndau Ndebele Ndebele (Zimbabwe) Ndonga Nengone Nepali Nepali Sign Language Ngabere Ngangela Nias Nigerian Pidgin Niuean Norwegian Nsenga Nyaneka Nyungwe Nzema Odia Okpe Oromo Ossetian Otetela Pangasinan Pidgin (Cameroon) Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi (Shahmukhi) Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rapa Nui Rarotongan Romanian Romanian Sign Language Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Runyankore Russian Rutoro Réunion Creole Samoan Sangir Sango Sena Sepedi Sepulana Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Solomon Islands Pidgin Spanish Spanish Sign Language Sranantongo Sunda Swahili Swahili (Congo) Swati Swedish Swedish Sign Language Tagalog Tahitian Tajiki Talian Tamil Tandroy Tankarana Tarahumara Tarascan Tatar Telugu Tetun Dili Thai Thai Sign Language Tigrinya Tiv Tlapanec Toba Tojolabal Tok Pisin Tongan Tshiluba Tshwa Tsonga Turkish Tuvaluan Twi Tzeltal Tzotzil Udmurt Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Vezo Vietnamese Vietnamese Sign Language Wallisian Waray-Waray Wayuunaiki Welsh Wichi Wolaita Yacouba Yoruba Zande Zapotec (Lachiguiri) Zulu\\nDUL ME ARYO\\nBaibul—Buk ma Oa Ki Bot Lubanga\\n1, 2. Pingo Baibul obedo mic mua ki bot Lubanga ma yomo cwinywa?\\nIWINYO nining ka laremi omini mic mo atura? Komi myel amyela me yabone, dok cwinyi bedo yom ni laremi otamo piri. Ipwoye pi mic man.\\n2 Baibul obedo mot mua ki bot Lubanga. Miniwa ngec ma pe watwero nongone ka mukene. Me labolle, Baibul wacciwa ni Lubanga ocweyo polo, lobo, ki dong laco ki dako mukwongo. Miniwa cik ma twero konyowa ka watye ki peko. I Baibul, wapwonyo lok i kom kit ma Lubanga bicobo kwede yubbe me loko lobo-ni wek obed kabedo maber kato man. Baibul pud dong obedo mic ma yomo cwinywa ya!\\n3. Ngo ma ibipwonyone ka imedde ki kwano Baibul?\\n3 Ka imedde ki kwano Baibul, ci ibiniang ni Lubanga mito ni ibed lareme. Ka iwoto ki pwonyo lok i kome, ci kinwu bidoko macok.\\n4. Ngo ma gudo cwinyi ma lubbe ki kit ma kitye ka poko kwede Baibul?\\n4 Baibul dong kityeko gonyone i leb makato 2,600 mapatpat, dok kigoyo kopine bilion mapol ata. Dano makato pacen 90 kulu i wi lobo ducu gitwero kwano Baibul i leb ma meggi. Dok cabit ki cabit, dano makato milion kulu ginongo Baibul ma meggi! Adada, pe dok tye buk mo mukene ma kitwero porone ki Baibul.\\n5. Pingo waromo wacone ni kicoyo Baibul “pi teko pa cwiny pa Lubanga”?\\n5 Kicoyo Baibul “pi teko pa cwiny pa Lubanga” (Kwan 2 Temceo 3:16) Ento jo mukene gitamo ni, ‘Kit ma dano aye gucoyo Baibul, dok cakke nining ni oa ki bot Lubanga?’ Baibul gamo ni: “Cwiny maleng aye mumiyo dano guloko lok ma oa ki bot Lubanga.” (2 Petero 1:21) Man obedo calo ka latim biacara omiyo karane ocoyo waraga mo. Nongo waraga-ni oa ki bot anga? Ki bot latim biacara-ni, ento pe karane. I yo acel-li, Ngat ma omiyo kicoyo Baibul aye Lubanga, ento pe dano ma en otiyo kwedgi me coyone. Lubanga otirogi me coyo tamme. Ki lok ada, Baibul obedo “lok pa Lubanga.” —1 Jo Tecalonika 2:13; nen Lok me Giko Buk Man me 2.\\nBaibul me New World Translation of the Holy Scripturesnonge i leb mapol mapatpat\\nLOK ME BAIBUL TYE KAKARE\\n6, 7. Pingo waromo wacone ni lok ma i Baibul rwatte?\\n6 Coyo Baibul otero mwaki makato 1,600 kulu. Jo ma gucoyo gukwo i kare mapatpat. Mogo onongo gukwano i rwom ma malo, ento mukene pe gukwano. Me labolle, laco Baibul acel onongo daktar. Mukene gubedo lupwur, lumak rec, lukwat, lunebi, lungolkop, ki rwodi. Ento kadi bed ni lucocce onongo gipat pat, lok ducu ma i Baibul rwatte. Pe waco lok moni i cura acel ci dok loko olungtuke i cura mukene. *\\n7 Buk mukwongo me Baibul tito kit ma peko ma i loboni ocakke kwede, ki buk me agikki tito kit ma Lubanga bicobo kwede pekki magi kun loko lobo doko paradic. Baibul loko i kom jami ma gutimme mwaki alip mapol i tekwaro pa dano dok nyuto ni yub pa Lubanga kare ducu cobbe.\\n8. Mi labol ma nyuto ni lok ma i Baibul rwatte ki cayan.\\n8 Baibul pe kicoyo me pwonyo lok me cayan nyo ni obed buk ma kitiyo kwede i cukul, ento gin ma waco i kom cayan tye kakare. Man nyuto ni Baibul obedo buk ma oa ki bot Lubanga. Me labolle, buk pa Lulevi tye ki cik pa Lubanga i kom kit ma jo Icrael onongo gitwero gengo kwede two wek pe okob i kom jo mukene. Cik magi kicoyogi con ma peya dano guniang i kom kit ma kwidi kelo kwede two. Baibul bene pwonyowa lok ada ni pe kingabo lobo i kom gin mo. (Yubu 26:7 ) Dok i kare ma dano peya guniang kit ma pii lwore kwede i lobo, Baibul nongo dong oloko iye con i Latitlok 1:7.\\n9. Gene pa jo ma gucoyo Baibul konyowa me niang gin ango?\\n9 Ka Baibul oloko lok me tekwaro, nongo lokke tye kakare. Ento bukke mapol me tekwaro pe giloko lok ada ki pete tere pien ni lucocce onongo pe gigenne. Me labolle, gin onongo pol kare pe gicoyo lok ada ka kiloyo lobogi i lweny. Ma ka meno, lucoc me Baibul onongo gigenne dok gucoyo lok ada kadi ka bed ni kiloyo jo Icrael i lweny. Gin bene pe guumo kadi wa balgi. Me labolle, i buk me Wel, Moses otito pi bal madit ma en otimo ki pwod ma Lubanga omiye pi bal meno. (Wel 20:2-12) Kit ma lucoc me Baibul onongo gigenne nyuto ka maleng ni Baibul oa ki bot Lubanga dok waromo genone.\\nBUK MA OPONG KI TAM ME RYEKO\\n10. Pingo tam ma Baibul miyo tye me kony botwa i kareni?\\n10 Baibul obedo buk ma “gicoyo pi teko pa cwiny pa Lubanga. Konyo me pwony, me juko dano, me tiro kit pa dano.” (2 Temceo 3:16) Ada, tam ma tye i Baibul konyowa mada i kareni. Jehovah ngeyo kit ma ecweyowa kwede, pi meno en niang tamwa ki kit ma wawinyo kwede. En ngeyowa maber loyo wan kikomwa, dok mito ni wabed ki yomcwiny. En ngeyo gin maber ki gin marac piwa.\\n11, 12. (a) Tam mabeco ango ma Yecu omiyo i Matayo cura 5 me o i 7? (b) Ngo mukene ma waromo pwonyone ki i Baibul?\\n11 I buk pa Matayo cura 5 me o i 7, wanongo tam maber adada ma Yecu omiyo i kom kit me bedo ki yomcwiny, kit me bedo ki wat maber ki jo mukene, kit me lega, ki kit me bedo ki tam mupore i kom cente. Kadi bed ni en omiyo tam man mwaki makato 2,000 angec, tamme pud tiyo wa i kareni.\\n12 I Baibul, Jehovah bene miyowa cik ma igi lac ma konyowa me bedo ki yomcwiny i kwo me ot, me bedo lutic mabeco, ki me bedo ki kuc ki jo mukene. Cik ma igi lac me Baibul twero konyo wan ducu, labongo paro pi ka ma wabedo iye, nyo pekki ma watye kwede.—Kwan Icaya 48:17; nen Lok me Giko Buk Man me 3.\\nITWERO GENO LOK PA LUNEBI MA TYE I BAIBUL\\nLaco Baibul ma nyinge Icaya otito ni gibituro Babilon woko\\n13. Ngo ma lanebi Icaya otito ni bitimme i kom boma me Babilon?\\n13 Lok pa lunebi mapol me Baibul dong gucobbe ada. Me labolle, lanebi Icaya otito ni kibijwero boma me Babilon woko. (Icaya 13:19) En otito kore ki kore kit ma kibituro kwede boma man. Boma man onongo kigwoko ki dog cel madito dok kulo onongo orumo cel-le woko. Ento Icaya otito ni pii me kulu man bidwon woko dok dog cel me boma bidong twolo. Lumony ma gubino ka lweny-nyi onongo gibituro Babilon labongo lweny. Icaya bene otito ni laco ma nyinge Ciro aye bituro Babilon.—Kwan Icaya 44:27–45:2; nen Lok me Giko Buk Man me 4.\\n14, 15. Lok pa lanebi Icaya ocobbe nining?\\n14 I nge mwaki miya aryo ma kicoyo kwede lok pa lanebi man, dul mony mo obino ka lweny i kom Babilon. Anga ma onongo tye ka telo wi mony man? Kit ma lok pa lanebi man otito kwede, obedo kabaka me Percia ma nyinge Ciro. Kare onongo dong oromo pi lok pa lanebi man me cobbe.\\n15 I dyewor meno, jo Babilon onongo gitye ka kwero karama mo madit. Lworo onongo pe i cwinygi pien cel matek kacel ki kulu onongo orumo bomagi woko. Kara ki woko, Ciro kacel ki dul monnye gukwinyo yo pii manyen wek kulu odwon woko. Man oweko lumony me Percia gungolo kulu man ki tyengi. Ento i yo ango ma lumony pa Ciro onongo gibidonyo kwede i cel me Babilon? Kit ma lok pa lanebi man owaco kwede, dog cel me boma-ni odong twolo, pi meno lumony guturo boma man labongo lweny mo.\\n16. (a) Ngo ma lanebi Icaya otito i kom anyim pa Babilon? (b) Wangeyo nining ni lok pa lanebi Icaya ocobbe kakare?\\n16 Icaya otito ni lacen pe tye ngati mo ma dok bibedo i Babilon matwal. En ocoyo ni: “Dano pe dok bibedo iye, dano mo me Arab pe biguro kemane kunnu.” (Icaya 13:20) Man tika ocobbe ada? I kabedo ma yam boma me Babilon onongo tye iye, cokcok mairo 50 i kupiny me boma me Baghdad i lobo Iraq, obwur keken aye odong. Kadi wa i kareni, pe tye ngati mo ma bedo kunnu. Jehovah oyweyo Babilon “calo dako ma oyweyo ode maleng kun pe oweko gin mo iye.”—Icaya 14:22, 23. *\\nObwur me Babilon\\n17. Pingo watwero geno cikke pa Lubanga ducu?\\n17 Kit ma lok mapol pa lunebi me Baibul dong gucobbe woko, man nyuto ni watwero geno gin ma Baibul waco i kom anyimwa. Watwero bedo ki gen ni Jehovah bicobo cikkene me loko lobo-ni wek odok paradic. (Kwan Wel 23:19.) Ada, watye ki gen me nongo “kwo ma pe tum. Lubanga ma pe loko lok goba yam ociko pire i acakki piny.”—Tito 1:2. *\\nBAIBUL TWERO LOKO KWONI\\n18. Ngo ma lakwena Paulo owaco i kom “lok pa Lubanga”?\\n18 Watyeko pwonyo ni pe tye buk mukene ma rom ki Baibul. Lok ma iye rwatte, dok ka oloko i kom cayan nyo jami ma otimme i tekwaro, nongo tye kakare. Baibul bene miniwa tam ma konyowa dok tye ki lok mapol pa lunebi ma dong gucobbe woko. Ento pe meno keken. Lakwena Paulo ocoyo ni: “Lok pa Lubanga obedo gin makwo, dok tiyo matek.” Man te lokke ngo?—Kwan Jo Ibru 4:12.\\n19, 20. (a) Baibul twero konyi nining me ngeyo ngat ma in ibedo? (b) Itwero nyuto pwocci nining pi Baibul ma obedo mic pa Lubanga?\\n19 Baibul twero loko kwoni. Twero konyi me niang ngat ma in ibedo ada. Romo konyi me niang tam ma okanne matut i cwinyi kacel ki kit ma iwinyo kwede. Me labolle, waromo tamo ni wamaro Lubanga. Ento, me nyuto ni ada wamare, omyero waket gin ma Baibul waco i tic.\\n20 Baibul ada obedo buk ma oa ki bot Lubanga. En mito ni imar buk man dok ikwan i yo matut. Bed ki pwoc pi mic man, dok imedde ki kwanone. Ka itimo meno, ci ibiniang yub pa Lubanga pi dano. I dul ma lubo-ni, ibipwonyo lok i kom yub man.\\n^ para. 6 Kadi bed jo mogo giwacci lok me Baibul pe rwatte, ento meno pe tye ada. Nen dul me 7 i buk me The Bible—God’s Word or Man’s? ma Lucaden pa Jehovah aye gucoyo.\\n^ para. 16 Ka imito nongo ngec mukene i kom lok pa lunebi ma kitito i Baibul, nen pot karatac 27-29 i brocuwa me A Book for All People, ma Lucaden pa Jehovah aye gucoyo.\\n^ para. 17 Jwero te Babilon obedo lanen acel me lok pa lunebi me Baibul ma ocobbe kakare. Itwero nongo ngec mukene i kom lok ma lunebi gutito i kom Yecu Kricito i Lok me Giko Buk Man me 5.\\nLOK ADA ME 1: BAIBUL OA KI BOT LUBANGA\\n“Ginacoya ducu ma yam gicoyo, gicoyo pi teko pa cwiny pa Lubanga.”—2 Temceo 3:16\\nI yo ango ma Baibul dok pat kwede ki buk mo keken?\\nBaibul dong kityeko gonyone i leb ma romo 2,600 mapatpat, dok kigoyo kopi bilion mapol ata.\\nMiyowa ngec ma pe watwero nongone ka mukene.\\n1 Jo Tecalonika 2:13\\nNgat ma omiyo kicoyo Baibul aye Lubanga.\\nLubanga otiro dano me coyo tamme.\\nLOK ADA ME 2: BAIBUL OBEDO BUK MA TYE KI LOK PA LUNEBI\\n“Lubanga . . . pe loko lok goba.”—Tito 1:2\\nPingo itwero geno Baibul?\\nMwaka 200 ma peya kituro Babilon, Baibul otito kit ma kibijwerone kwede kikome.\\nLok pa lunebi mapol me Baibul tye ka cobbe i kareni.\\nWatwero geno gin ma Baibul waco i kom anyimwa.\\nLOK ADA ME 3: BAIBUL KICOYO ME KONYOWA\\n“An a Rwot [Jehovah] Lubangawu amito pwonyowu wek wubed maber.”—Icaya 48:17\\nNgo ma dong ipwonyo i kom Baibul?\\nYubu 26:7; Latitlok 1:7\\nGin ma Baibul waco i kom lok ma kwako cayan tye kakare.\\nLuco Baibul onongo gubedo jo ma genne.\\nYecu ominiwa tira i kom kit me bedo ki yomcwiny, kit me bedo ki wat maber ki jo mukene, kit me lega, ki kit me bedo ki tam mupore i kom cente.\\nLOK ADA ME 4: BAIBUL TWERO LOKO KWONI\\n“Lok pa Lubanga obedo gin makwo, dok tiyo matek.”—Jo Ibru 4:12\\nNgo ma Lok pa Lubanga twero timone piri?\\nTwero konyi me niang yub pa Lubanga.\\nTwero konyi me ngeyo ngat ma ibedo.\\nTwero konyi me niang gin ma Lubanga mito ki boti.\\nLubanga mito ni imar Baibul dok ikwan i yo matut.\\nKa Baibul obedo lok pa Lubanga, ci myero obed pat adada ki buk mo keken ma kicoyo.","num_words":2462,"character_repetition_ratio":0.055,"word_repetition_ratio":0.015,"special_characters_ratio":0.227,"stopwords_ratio":0.258,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Galatia 6 ACO85 - Utmega, ka ce gimako dano ka timo - Bible Search\\nJo Galatia 5 Jo Epeco 1\\nJo Galatia 6\\n1Utmega, ka ce gimako dano ka timo bal mo, wun jo ma wutye ki Cwiny pa Lubaŋa wukonye wek odwog i yo ma atir, kun wubedo kwede ki cwiny me mwolo. Koŋ iŋine kekeni, wek in bene pe gibiti. 2Wutiŋ peko pa luwotwu, meno aye bimiyo wucobo cik pa Kricito. 3Pien ka dano mo tamo ki i cwinye kene ni en e gin mo, kun i adane noŋo en pe gin mo, noŋo en bwolle abwola kene. 4Dano acel acel koŋ oŋi ticce kene ka ber, meno miyo tyen lok me wakkene bedo pi ticce kikome ma en otiyo, ma pe dok poro ki tic pa lawote. 5Pien dano acel acel tye ki yecce ma myero otiŋ.\\n6Dano ma gitye ka pwonyo ki lok i kom Kricito myero onywak jami ducu mabeco ma etye kwede ki ŋat ma pwonye.\\n7Pe wuwek gibwolwu; Lubaŋa pe gituko kwede. Gin ma dano ocoyo, en aye bene en bikayo. 8Ŋat ma ocoyo kodi i poto me kit pa dano, gin ma en bikayo ki iye en aye to; ento ŋat ma coyo kodine i poto me Cwiny Maleŋ, bikayo mere kwo ma pe tum pi Cwiny Maleŋ. 9Pe myero waol ka tiyo gin maber, pien ka kare oromo, ka cwinywa pe odoko nyap, ci wabikayo kac. 10Doŋ kit macalo pud watye ki kare-ni, myero watiyu gin maber bot dano ducu, makato ducu myero watiyu bot utmegiwa ma guye Kricito.\\nGiko lok ki jiŋo cwiny dano ki mot\\n11Koŋ doŋ wunen kit nukuta madoŋo ma atye ka coyone ki ciŋa-ni. 12Jo ma tye ka diyowu ni myero wulirre-ni, gin aye jo ma mito ni gin maber ma gitiyo onen ki woko. Tamgi tye ni pe myero giungi pi yatariya pa Kricito. 13Kadi gin ma gilirogi-ni pe gimako cik, ento gimito ni gilirwu ka wek giwakke i gin ma gitimo i kom ki woko. 14Ento an pe amito awakke pi gin mo, kono pi yatariya pa Rwotwa Yecu Kricito keken, pien ki tuŋ bot lobo ducu doŋ giguro woko i kom yatariya, ki an kikoma bene doŋ gigura woko ki tuŋ bot lobo. 15Pien bedo ma gilirre nyo ma pe gilirre lok mo pe iye; ento gin ma pire dit twatwal en aye me bedo ginaketa manyen. 16Kuc ki kica obed i kom jo ma poro kwogi ki cik man, ki i kom jo pa Lubaŋa ducu.\\n17Cakke kombeddi pe amito ŋat mo oyela, pien atye ki poyo ma doŋ giketo i koma ma nyuto ni an opii pa Yecu.\\n18Kica pa Rwotwa Yecu Kricito obed kwedwu, utmega. Amen.","num_words":434,"character_repetition_ratio":0.043,"word_repetition_ratio":0.0,"special_characters_ratio":0.246,"stopwords_ratio":0.369,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Roma 13 ACO85 - Dano acel acel myero owiny luloc ma - Bible Search\\nJo Roma 12 Jo Roma 14\\nJo Roma 13\\n1Dano acel acel myero owiny luloc ma giloye; pien pe tye kit twero mo ma pe oa ki bot Lubaŋa; luloc ma gitye-ni Lubaŋa aye oketogi. 2Pi meno ŋat ma pyem ki luloc noŋo pyem ki ŋat ma Lubaŋa oyero; gibiŋolo kop i kom jo ma pyem kwedgi. 3Pien jo ma tiyo gin maber pe gibedo ki lworo mo i kom luloc, ento jo ma tiyo gin marac aye gibedo ki lworo. Imito ni pe ibed ki lworo i kom dano ma tye ka loc? Ti gin maber, ci en bipwoyi; 4pien en latic pa Lubaŋa ma tiyo ticce pi konyi. Ento ka itimo gin marac, ci myero ibed ki lworo i kome, pien twero me neko dano doŋ gimiye woko. En latic pa Lubaŋa ma kelo kiniga pa Lubaŋa i kom jo ma timo gin marac. 5En mumiyo myero wuwiny luloc, pe pi lworo kiniga pa Lubaŋa keken, ento me miyo wek wubed bene ma iwu leŋ. 6-Man bene aye tyen lok mumiyo wuculo mucoro, pien luloc gin lutic pa Lubaŋa ma gitiyo tic meno kikome. 7Wucul gin ma myero bot ŋat acel acel, wucul mucoro bot wegi mucoro, ki ajog bot wegi ajog, wulwor jo ma myero me alwora, wuwor jo ma myero me awora.\\nMar aye ma cobo cik\\n8Pe wubed ki banya pa ŋat mo i komwu. Ento wubed ki banya me marre kekenwu; pien jo ma maro luwotgi noŋo doŋ gucobo cik. 9-Pien cik mogo ma waco ni, “Pe itim abor, pe ineki, pe ikwal, cwinyi pe opukke i kom jami pa ŋat mukene,” ki kwa cik mogo mukene-gu gucokke kacel ki lok man ni, “Mar lawoti macalo imarre keni.” 10Ŋat ma maro dano, pe timo gin marac bot dano lawote; pi meno mar aye ma cobo cik.\\nNino pa Kricito cok romo\\n11Wuti man kun wuŋeyo kare ma wutye iye, ni, kare doŋ oromo myero wuco woko ki i waŋ nino. Pien larrewa doŋ onyiko cok twatwal, kato ma i kare ma yam wakwoŋo ye iye Rwot-ti. 12Dyewor doŋ cok tum, piny doŋ mito ru. Doŋ wabolu tic me piny macol woko, waruku jami lweny me dyeceŋ. 13Myero walubu kit ma myero me dyeceŋ, laboŋo maro tuko marac me yomcwiny marac, ki mero, laboŋo timo abor ki tim mogo me tarwaŋ, laboŋo daa ki nyeko. 14Wuruk Rwot Yecu Kricito calo wuruko boŋowu, dok bene pe wutam pi kwowu me kit pa dano ma ginywalowu kwede pi cobo mitte.","num_words":417,"character_repetition_ratio":0.055,"word_repetition_ratio":0.0,"special_characters_ratio":0.247,"stopwords_ratio":0.307,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Roma 8 ACO85 - Pi meno, kombeddi pe dok giŋolo kop - Bible Search\\nJo Roma 7 Jo Roma 9\\nJo Roma 8\\nKwo me Cwiny\\n1Pi meno, kombeddi pe dok giŋolo kop loyo jo ma gibedo i Kricito Yecu. 2Pien cik pa Cwiny me kwo ma tye i Kricito Yecu doŋ ogonya woko ki i te cik me bal ki to. 3Gin ma onoŋo cik pe twero tiyo, pien kwowa ma ginywalowa kwede onoŋo oloko odoko goro, Lubaŋa aye ma doŋ otiyo. En ooro Wode kikome me bino i kit kom ma cal ki mewa ma bal obwoyo wokoni, macalo gitum ma gityero bot Lubaŋa pi bal. Kombeddi doŋ en oŋolo kop oloyo bal ma tye i komwa ma ginywalowa kwede, 4wek gin ma cik mito ocobbe i komwa, wan jo ma pe doŋ walubo kit me kom ma ginywalowa kwede, ento walubo yo pa Cwiny Maleŋ. 5Pien jo ma gibedo i kit pa dano, giketo tamgi bene i kom gin ma lubo kit pa dano; ento jo ma gibedo kun gilubo kit pa Cwiny Maleŋ giketo tamgi bene i kom gin me Cwiny. 6Tam ma lubo kit pa dano kelo to, ento tam ma lubo kit pa dano kelo to, ento tam ma lubo kit pa Cwiny Maleŋ miyo kwo ki kuc. 7Pien tam ma giketo i kit pa dano ki tuŋ bot Lubaŋa en kwor, pien pe winyo cik pa Lubaŋa, pe bene twero winyone. 8Jo ma gibedo kun gilubo kit pa dano pe gitwero yomo cwiny Lubaŋa.\\n9Ento wun pe wutye i kit pa dano, wun wutye i Cwiny, ka ce Cwiny pa Lubaŋa bedo i iwu. Ŋat mo ma pe ki Cwiny pa Kricito, noŋo en pe dano pa Kricito. 10Ento ka Kricito tye i iwu, kadi bed komwu to pi bal, ento cwinywu bedo kwo, pien yam doŋ gikwanowu woko ni kitwu atir. 11-Ka ce Cwiny pa ŋat ma ocero Yecu ki i kin jo muto-ni bedo i iwu, en Ŋat ma ocero Kricito Yecu ki i kin jo muto-ni bene bimiyo kwo kadi wa i komwu ma doŋ oto woko, pi Cwiny mere ma bedo i iwu-ni.\\n12Mumiyo utmegina, watye ki banya, ento pe me kit pa dano, me lubo kit pa dano. 13Pien ka wubedo kun wulubo kit pa dano wubito; ento ka wuneko tic me kom woko pi Cwiny Maleŋ, ci wubibedo jo makwo. 14Pien jo ducu ma Cwiny pa Lubaŋa telogi, gin aye litino pa Lubaŋa. 15-Yam pe onoŋo wugamo cwiny me bedo opii, wek wudok cen i lworo; ento wugamo cwiny me bedo litino me paco. Mumiyo wakok ni, “Abba! Wora!”- 16Cwiny Maleŋ kikome ribbe ki cwinywa kun tuco ni, wan litino pa Lubaŋa. 17Ka doŋ wan litino, ci wan lule jami, wan lule jami pa Lubaŋa kun wanywako lonyone kacel ki Kricito, ka ce waciro can kacel kwede, wek bene walim deyo kacel kwede.\\nDeyo ma binen i anyim\\n18Atamo ni can me kare man pe myero gipor ki deyo ma gibinyuto botwa. 19Pien ginaketa ducu gitye ka kuro nyuto litino pa Lubaŋa ki miti madwoŋ mukato kare. 20-Ginaketa ducu onoŋo yam giketogi i te twero me gin ma tere pe, pe pi mitgi kengi, ento pi mit pa Lubaŋa ma yam oketo i te twero meno; kun gen tye ni, 21ceŋ mo gibigonyo ginaketa woko ki i opii me bedo gin ma top, wek gunoŋ kuc ki deyo ma gimiyo ki litino pa Lubaŋa. 22Waŋeyo ni jami ducu ma giketogi aketa, gubedo ka cur acura ki arem nio wa i kare-ni. 23-Pe gin keken, wan bene ma gimiyowa Cwiny Maleŋ macalo mot mukwoŋo, ma nyuto gin ma gibimiyowa i anyim, wan bene watye ka cur acura ki i iwa kun wakuro kare me lokowa wek wadok litino me paco, en aye me koko komwa. 24Pien yam gilarowa pi bedo ki gen man. Pi meno gen ma kome nen noŋo pe doŋ gen. Aŋa ma geno gin ma en neno kome? 25Ento ka ce watye ki gen me noŋo gin ma pe waneno kome, ci wakuro gin meno kun wadiyo cwinywa.\\n26I kit acel-lu Cwiny Maleŋ bene konyowa ka ma wagoro iye. Pe waŋeyo lego Lubaŋa i kit ma myero waleg kwede, ento Cwiny kikome bako doge ma ka-kawa, kun cur laliŋliŋ. 27Ŋat ma ŋiyo cwiny dano ŋeyo tam pa Cwiny Maleŋ, pien Cwiny Maleŋ bako doge pi jo pa Lubaŋa kun lubo gin ma Lubaŋa mito.\\n28Waŋeyo ni i gin ducu Lubaŋa tiyo pi kelo gin maber ki jo ducu ma gimare jo ma en olwoŋogi kit macalo en oyubo. 29Jo ma yam en oŋeyogi con, omoko bene ni myero gunywak cal pa Wode, wek omi Wode obed latin kayo i kin utmego mapol. 30Jo ma yam en omoko tamme i komgi con, gin aye bene en olwoŋogi, jo ma en olwoŋogi, okwanogi ni kitgi atir; jo ma doŋ okwanogi ni kitgi atir omiyo deyo botgi.\\nMar pa Lubaŋa ma tye i Kricito\\n31Wabiwaco aŋo mono doki i kom lok man? Ka Lubaŋa tye tuŋ botwa, ci aŋa ma lakworwa? 32En yam pe oweko Wode kikome, ento omiye pi wan ducu. Pe bene doŋ bimiyowa jami ducu kacel kwede? 33Aŋa mono ma bipido ki jo ma Lubaŋa doŋ otyeko yerogi? Lubaŋa aye ma kwanogi ni kitgi atir. 34Aŋa ma twero ŋolo kop loyogi? Kricito Yecu aye yam oto, dok makato meno yam gicere woko. En bene tye obedo i kabedo me deyo ka ŋet Lubaŋa yo tuŋ acuc, en aye ma bako doge piwa. 35Aŋa ma bipokowa ki i kom mar pa Kricito? Neno can, nyo kumo, nyo ayelayela, nyo kec, nyo bedo munero, nyo gin marac, nyo pala lucwan? 36-Kit macalo yam gicoyo ni,\\n“Gibedo ka nekowa dyeceŋ jwi piri, gikwanowa macalo romi me aneka.” 37Ento gin magi ducu watye ka loyogi matek pi ŋat ma ceŋ omarowa-ni. 38-Pien aŋeyo ada ni, kadi to, kadi kwo, kadi lumalaika, kadi luloc, kadi gin ma tye i kare man, kadi gin ma mito bino, kadi teko, 39kadi gin ma tye malo, kadi gin ma tye piny, kadi ki gin mo keken i kom ginaketa ducu, pe bibedo ki twero mo me pokowa woko ki i kom mar pa Lubaŋa ma tye i Kricito Yecu Rwotwa.","num_words":1011,"character_repetition_ratio":0.062,"word_repetition_ratio":0.01,"special_characters_ratio":0.248,"stopwords_ratio":0.339,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Roma 10 ACO85 - Utmegina, gin ma amito ki cwinya - Bible Search\\nJo Roma 9 Jo Roma 11\\nJo Roma 10\\n1Utmegina, gin ma amito ki cwinya ducu ma alego Lubaŋa pire, en aye ni myero jo Icrael gularre. 2An abedo cadengi kun aŋeyo ni gumoko matek i kom Lubaŋa, ento kadi bed gumoko, ci pe gucuŋo i ŋec kikome. 3Onoŋo pe giŋeyo kit ma Lubaŋa kwano kwede dano ni kite atir, ento gubedo ka yenyo ni gitwero noŋo kit ma atir pigi kengi, pe gumine kengi i kit ma atir ma Lubaŋa miyo. 4Pien cik doŋ ogik woko i Kricito, wek omi jo ma ye en gikwangi ni kitgi atir.\\n5-Moses yam owaco ni dano ma tiyo tic ma atir ma cik mito, bikwo pire. 6-Ento kit ma atir ma ginoŋo pi niye loko kit man ni, “Pe ilok kekeni ni, ‘Aŋa ma biito malo i polo?’ (ni, me kelo Kricito piny), 7nyo ni, ‘Aŋa ma bidonyo i bur ma tere pe gik?’ ” (ni, me kelo Kricito woko ki i kin jo muto). 8Ento waco gin aŋo? Waco ni, “Lok man doŋ tye cok kwedi, tye i dogi ki i cwinyi bene,” ma en aye lok i kom niye ma watito pire-ni. 9Pien ka ituco ki dogi ni, “Kricito aye Rwot,” ma kun iye bene ki i cwinyi ni Lubaŋa yam ocere woko ki i kin jo muto, ci ibilarre. 10Pien dano ye ki cwinye, en aye miyo gikwane ni kite atir, ka dok tuco ki doge, ka doŋ miyo Lubaŋa lare. 11-Pien coc ma yam gicoyo i ginacoya wacci, “Lewic pe bimako ŋat ma ye en.” 12Apokapoka mo pe i kin Lujudaya ki jo Grik; gin ducu Rwotgi acel, en bene poko lonyone bot jo ducu ma kok bote. 13-Yam gicoyo ni, “Jo ducu ma gilwoŋo nyiŋ Rwot gibilarogi.”\\n14Ento dano gibikok bote niŋniŋ, ma peya guye en? Gitwero ye en kono niŋniŋ ka pe guwinyo lok ma gitito i kome? Gitwero winyo lok i kome niŋniŋ ka ŋat mo pe ma tito lokke botgi? 15-Dano gitwero tito lok niŋniŋ ka pe giorogi? Kit macalo yam gicoyo ni, “Neno tyengi ber rom mene jo ma kelo lok me kwena maber!” 16Ento pe gin ducu yam guye lok me kwena maber; pien Icaya yam oloko ni, “Rwot, aŋa ma yam oye lok ma wan watito?” 17Adada, niye bino pi winyo lok ma gitito, lok ma giwinyo a i lok ma gitito i kom Kricito.\\n18-Ento koŋ amito apeny ni, “Onoŋo yam pe guwinyo?” Guwinyo, kit macalo yam gicoyo i Jabuli ni,\\n“Dwangi winnye teretere i wi lobo ducu,\\nki lok ma giloko oo wa i agikki piny.”\\n19Dok apenyo ni, “Jo Icrael mono yam pe guniaŋ?” Moses aye ma okwoŋo waco ni,\\n“Abimiyo nyeko makowu i kom\\njo ma pe gin rok kikome,\\nabimiyo kiniga makowu i kom\\nrok mamiŋ.” 20-Icaya doki cwinye obedo tek me\\n“Jo ma yam pe giyenya doŋ gunoŋa,\\ndoŋ bene atyeko nyutte woko ka\\nmaleŋ bot jo ma onoŋo pe gipenyo pira.”\\n21-Ento i kom jo Icrael owaco ni, “Yam abedo ka ryeyo ciŋa dyeceŋ jwi bot jo ma pe giwinyo doga, jo ma ŋipyem kweda.”","num_words":503,"character_repetition_ratio":0.046,"word_repetition_ratio":0.0,"special_characters_ratio":0.263,"stopwords_ratio":0.356,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ruth gin ki Naomi—“Ka ma In Icito Iye, An Bene Abicito Iye” | Niye me Ada\\nDUL ME ANGWEN\\n“Ka ma In Icito Iye, An Bene Abicito Iye”\\n1, 2. (a) Tit kong kit ma wot pa Ruth ki Naomi obedo kwede, kacel ki kumo ma gubedo kwede. (b) Apokapoka ango ma onongo tye i kin Ruth ki Naomi kadi bed guwoto kacel?\\nRUTH obedo ka wot i nget Naomi i yo mo ma obedo cere cere i twon tim me Moab. Gin onongo gitye gin aryo keken i kabedo mo malac ata. Go kong ni Ruth ocako neno ni tipo pa jami dong tye ka doko bor pi ceng ma olenge i otyeno, ci oneno wang daane me niang ka ce cawa pe dong oromo me yenyo kabedo me buto pi wor meno. En onongo maro Naomi mada dok onongo tye atera me timo gin mo keken ma en twero me gwoke.\\n2 Mon aryo-ni ducu onongo gitye ki kumu madit. Naomi onongo dong obedo dato pi mwaki mapol, ento onongo tye ka kumu pi peko ma otimme ma cokcok—to pa awobene aryo, Kilion ki Malon. Ruth bene onongo tye ka kumu. Malon aye onongo obedo cware. En ki Naomi onongo gitye ka cito i kabedo acel, taun me Beterekem ma tye i Icrael. Kadi bed ni gin onongo gitye ka wot kacel, ento gin aryo-ni onongo pe gineno wotte ma rom rom. Naomi onongo tye ka cito gang. Ento Ruth onongo tye ka cito ka mo ma en pe ngeyo, dok tye ka weko jo tugi, ngom kwarogi, wa ki tekwarogi—kacel ki lubangegi—i ngeye.—Kwan Ruth 1:3-6.\\n3. Lagam me lapeny mene ma bikonyowa me lubo lanen me niye pa Ruth?\\n3 Ngo ma twero miyo dako ma pud tidi kit man loko tamme kit meno? Ruth onongo binongo teko me cako kwo manyen kun gwoko Naomi nining? Ka watye ka nongo lagam me lapeny magi, wabinongo jami mapol me aluba i niye pa Ruth ma jo Moab. Me acel, kong wanenu gin ma omiyo mon aryo magi gucako wot mabor me cito Beterekem.\\nJo me Ot ma To Omayo Jogi\\n4, 5. (a) Pingo jo me ot pa Naomi gucito i Moab? (b) Peko ango ma opoto i kom Naomi i Moab?\\n4 Ruth odongo i Moab, lobo mo matidi ma tye tung kunyango me Nam me Kado. Kabedo meno polle cere cere ma yadi tye iye acel acel ki nota mogo matut adada. “Lobo Moab” obedo ngom ma pol kare ceko cam, kadi bed kec onongo opoto i Icrael. Meno aye tyen lok ma okelo rwatte pa Ruth ki Malon ki lupacogi.—Ruth 1:1.\\n5 Kec ma opoto i Icrael omiyo cwar Naomi, Elimelek, otamo ni omyero edak gin ki dakone ki awobene ki i ngom kwarogi wek gikwo i Moab calo lurok. Dak man myero obed ni obedo tek i lok me niye pa ngat acel acel, pien dano me Icrael omyero owor Jehovah kare ducu i kabedo ma en ocimo. (Nwo. 16:16, 17) Naomi ogwoko niyene. Ento, obedo ki kumu madit i kare ma cware oto.—Ruth 1:2, 3.\\n6, 7. (a) Pingo Naomi gwok nyo obedo ki par i kare ma awobene onyomo mon Moab? (b) Pingo kit ma Naomi otero kwede mon wode obedo ber mada?\\n6 Cwiny Naomi myero obed ni ocwer i kare ma awobene gunyomo mon Moab. (Ruth 1:4) En ongeyo ni kwarogi Abraim, oyelle matek me nongo dako ki wode Icaka, ki i kin lutugi ma giworo Jehovah. (Acak. 24:3, 4) Lacen, i Cik pa Moses, kikwero jo Icrael me weko awobegi ki anyiragi me nyomo lurok, pi lworo ni gibiweko jo pa Lubanga gicako woro cal apaya.—Nwo. 7:3, 4.\\n7 Kadi bed kit meno, Malon ki Cilon gunyomo mon Moab. Pe wangeyo ka Naomi obedo ki par iye nyo cwinye otur, ento en omedde ki nyuto mar me ada bot mon wode, Ruth ki Orupa. Gwok nyo obedo ki gen ni nino mo gin gibiworo Jehovah calo en. Kadi ningo, Ruth ki Orupa onongo gimaro Naomi. Wat maber man okonyogi i kare ma can opoto. Ma peya mon matino magi gunywal, gin ducu gudoko mon to.—Ruth 1:5.\\n8. Ngo ma myero obed ni oywayo Ruth i kom Jehovah?\\n8 Tika kit ma Ruth odongo kwede kun lubo dinine okonye me yubbe pi peko man? Tek mada me wacci okonye. Jo Moab onongo giworo lubange mapol, kun lubanga madit loyo wigi ducu obedo Kemoc. (Wel 21:29) Nen calo dini pa jo Moab onongo tye ki tim me aranyi ki nek alany me kare maca, ma tyero lutino bene onongo tye iye. Gin mo keken ma Ruth opwonyo ki bot Malon nyo Naomi i kom Lubanga, Jehovah me Icrael ma lamar dok lakica, omiyo en oneno apokapoka madit. Jehovah loyo locce ki mar pe ki aranyi. (Kwan Nwoyo Cik 6:5.) I nge to pa cware, Ruth myero obed ni odoko cok mada ki Naomi kun winyo gin ma mego-ni waco i kom tic me aura pa Lubanga Jehovah won twer ducu, ki kit ma tero kwede jone ki kica.\\nRuth obedo ryek me bedo macok ki Naomi i kare me kumo ki can\\n9-11. (a) Tam ango ma Naomi, Ruth, ki Orupa gumoko? (b) Ngo ma watwero pwonyone ki i kom peko ma opoto i kom Naomi, Ruth, ki Orupa?\\n9 Naomi, ki tungcel, onongo tye ki miti me ngeyo lok ma a ki tugi. Nino mo gwok nyo owinyo ki bot lucat wil ni kec ma i lobo Icrael-li dong pe. Jehovah oketo tamme i kom jone. Beterekem onongo dong tye ma rwatte ki tyen lok me nyinge ni “Ot me Mugati.” Naomi otamo me dok cen gang.—Ruth 1:6.\\n10 Ngo ma Ruth ki Orupa onongo dong gubitimo? (Ruth 1:7) Watgi onongo tek mada ki Naomi pi peko ma opoto i kom gin ducu. Tutwalle Ruth, onongo nen calo omaro Naomi pi kica ki niyene matek i kom Jehovah. Mon to adek-ki gugwarre kacel me cito i Judaya.\\n11 Lok i kom Ruth poyo wiwa ni peko poto i kom jo mabeco ki jo maraco ducu. (Latit. 9:2, 11) Man bene nyuto botwa ni ka warwenyo danowa mo, ci bedo me ryeko me nongo kwe cwiny ki bot luwotwa—tutwalle jo ma giworo Jehovah, Lubanga ma Naomi oworo.—Car. 17:17.\\nMar me Ada ma Ruth Obedo Kwede\\n12, 13. Pingo Naomi onongo mito ni Ruth ki Orupa gudok bot jo tugi me ka cito kwede, dok mon matino magi gudok iye nining i acakki?\\n12 Ka mon to magi guwoto dong pi mairo mabor, par mo madit ocako bino i wi Naomi. En ocako tam i kom mon aryo ma i ngete ki mar ma gunyuto i kome ki i kom awobene. Tam ocako nurre ni pe myero emed peko i kom joni. Ka guweko ngom kwarogi ci gubino kwede, ngo ma en etwero timone pigi i Beterekem?\\n13 Motmot, Naomi oloko doge woko botgi ni: “Wudok cen, ngat acel acel odok gire i ot pa minne. Rwot [Jehovah] otimwu maber, kit ma wun wutimo jona ma wangi orwenyo woko ki bota, kacel ki an bene.” En bene onyuto gen ni Jehovah biculogi ki miyo botgi co manyen ki kwo manyen. “Onoto lemgi me cikogi.” Lokke medde ni, “ci gucako kok matek.” Dong onongo pe tek me niang tyen lok ma omiyo Ruth ki Orupa gubedo ki wat matek ki mego man ma obedo lakica dok paro pi dano-ni. Gin ducu gubedo ka ridone ni: “Pe kumeno; wan wabidok kwedi wa bot jowu.”—Ruth 1:8-10.\\n14, 15. (a) Orupa odok cen i ngo? (b) Naomi otemo diyo Ruth ni owek lubo kore nining?\\n14 Naomi pe oye mere mayot. En otito botgi ni pe tye gin mo ma en etwero timone pi joni i Icrael, kit ma cware dong pe me konye, awobene ma joni myero gunyom bene pe, dok gen mo dong pe. En otito ni kero ma en epe kwede me gwokogi aye dong obedo gin me cwer cwiny madit bote. Lok pa Naomi-ni odonyo i cwiny Orupa mada. En onongo tye ki jo me pacone i Moab, mine, ki ganggi ma onongo tye ka kure. Onongo nen kamaleng bot Orupa ni obedo tam me ryeko me dong i Moab bot jo ganggi. Pi meno, ki cwercwiny madit, Orupa onoto lem Naomi me cike ci olokke ocito gire.—Ruth 1:11-14.\\n15 Ento ki tung bot Ruth kono? Lok ma Naomi owaco-ni bene onongo gudo kome marom aroma. Ento, ginacoya tito botwa ni: “Ruth ocerre i kore matwal.” Gwok nyo Naomi onongo dong ocako medde ki wot i yo ci olokke oneno ka Ruth lubo kore. Naomi orido ni: “Nen, nyeki otyeko dok cen bot lutugi ki bot lubangane; dok cen i kor nyeki.” (Ruth 1:15) Lok man ma Naomi owaco bot Ruth onyuto lok mo ma pire tek bot jo ma kwano. Orupa onongo dong odok cen bot lutugi ki bot “lubangane” i Moab. En onongo oyeng ki bedo lawor Kemoc ki lubange me goba. Ruth bene mono owinyo kumeno?\\n16-18. (a) Ruth onyuto mar me ada nining? (b) Ngo ma watwero pwonyone ki bot Ruth i kom mar me ada? (Nen bene cal ma tye i pot karatac 36-37.)\\n16 I kare ma gitye ka lok gin ki Naomi, Ruth onongo dong otyeko moko tamme matek liking ma pe lokke. Cwinye onongo opong ki mar pi Naomi kacel ki Lubanga ma Naomi woro. Dong Ruth oloko ni: “Pe ibed ka lega ni aweki, nyo ni adok cen awek lubo kori; pien ka ma in icito iye, an bene abicito iye; ka ma ibuto iye, an bene abibuto iye; jo tuwu gibibedo jo tuwa bene, dok Lubangani bibedo Lubangana. Ka ma ibito iye, an bene abito iye, gibiyika kunnu. Myero Rwot [Jehovah] oket can i koma kit meno ki makato bene, ka to kikome aye bipoko an kwedi.”—Ruth 1:16, 17.\\n“Jo tuwu gibibedo jo tuwa bene, dok Lubangani bibedo Lubangana”\\n17 Lok ma Ruth owaco bot Naomi-ni obedo lok madit mada—ma tiyo kadi en dong pe, dano pud tiyo kwede mwaki 3000 i ngeye. Lokke nyuto kit mo mamwonya mada, ma en aye mar me ada. Mar ma Ruth tye kwede onongo tek adada, mumiyo en omoko i kom Naomi labongo paro ka ma en cito iye. To keken aye onongo bipokogi. Jo pa Naomi onongo dong gibidoko jone bene. Ruth onongo tye atera me weko jami ducu ma en ngeyo i Moab—wa lubange me Moab. Ruth onongo pe tye calo Orupa pien en onongo twero wacone ki cwinye ducu ni emito ni Jehovah, Lubanga pa Naomi, obed Lubangane bene. *\\n18 Pi meno gumedde ki wot, gin aryo-ni dong, i yo mabor me cito Beterekem. I byek acel, wotte oromo bedo ni otero cabit acel. Labongo akalakala, ngat acel acel i kingi onongo kwe cwiny mo olo ki bot lawote kadi bed gitye i peko.\\n19. Itamo ni watwero lubo lanen pa Ruth me nyuto mar me ada bot jo me otwa, bot luremwa, ki i kacokke nining?\\n19 Kumu tye ma oromo dano mapol i lobo-ni. Baibul wacci, “piny bibedo marac” i karewa-ni, mumiyo warwatte ki kit peko mapat pat kacel ki kumu-gu. (2 Tem. 3:1) Kit ma Ruth onyuto-ni pire tek i kare-ni kato kare mo keken. Mar me ada—ma man aye obedo kodi mar ma moko niking ma pe kwe—tye ki teko me miyo dano timo gin maber i lobo marac-ci. Mitte mada i nyom, mitte pi wat i kin jo me ot, mitte i bedo ki lirem, mitte i kacokke pa Lukricitayo. (Kwan 1 Jon 4:7, 8, 20.) Ka wadongo kodi mar ma kit meno, nongo watye ka lubo lanen maber pa Ruth.\\nRuth ki Naomi i Beterekem\\n20-22. (a) Kwo pa Naomi i Moab otere nining? (b) Naomi obedo ki tam marac ango pi pekone? (Nen bene Yakobo 1:13.)\\n20 Lokone aloka ki dog ni ngat moni tye ki mar me ada pe rom ki ketone i tic. Ruth obedo ki kare me nyuto mar me ada pe bot Naomi keken ento wa bot Lubanga ma en oyero me worone, Jehovah.\\n21 Mon aryo-ni motmot guo i Beterekem, caro mo ma tye mairo abicel tung kupiny me Jerucalem. Naomi ki jo me pacogi, onongo nen calo gingene mada i taun matidi meno, pien lok me dwogo pa Naomi onongo oromo piny i kabedo meno woko. Mon ma kunu onongo gibiro wanggi i kome ci giwacci, “Man en aye Naomi?” Ngene kene ni, bedone i Moab omiyo en olokke mada; cal wange ki kit ma en tye kwede onongo nyuto peko ki arem cwiny me bedo ki kwo matek pi mwaki mapol.—Ruth 1:19.\\n22 Naomi otito bot mon luwote ki jiranine me mwaki mukato angec, kit ma kwo otere marac kwede. En bene otamo ni omyero kilok nyinge Naomi, ma tere tye ni “Ber bedona,” wek obed Mara, ma tere tye ni “Kec cwiny.” Lapeko Naomi, otamo marac calo Yubu ma okwo con, ni Lubanga Jehovah aye okelo peko-ni i kome.—Ruth 1:20, 21; Yubu 2:10; 13:24-26.\\n23. Ngo ma Ruth ocako tam i kome, ki yub maber ango ma Cik pa Moses oketo pi lupeko? (Nen bene lok ma tye piny.)\\n23 I kare ma mon aryo-ni gucako kwo i Beterekem, Ruth ocako tamo i kom kit me gwoko en kacel ki Naomi i yo maber loyo. En oniang ni Cik ma Jehovah omiyo ki jone me Icrael tye ki yub maber pi lupeko. Onongo kiye ki gin me cito i poto i kare me kayo cam pi beko cam mudong ki i kor lukac kacel ki mukene ma tye i tenge ki twok poto. *—Levi 19:9, 10; Nwo. 24:19-21.\\n24, 25. Ngo ma Ruth otimo i kare ma kiye bote me kac i poto pa Boaj, dok tic me beko larita onongo bedo nining?\\n24 Onongo obedo kare me kayo bel cayiri, nen calo i dwe me April me kalenda me karewa-ni, Ruth ocito i poto me neno nga ma biye en me kac ma lubbe ki cik me beko cam. En ocito i poto pa laco ma nyinge Boaj, won ngom ma obedo lalonyo dok obedo wat pa Elimelek, cwar Naomi. Kadi bed Cik onongo mine twero me beko cam, en pe ocure ki wiye, kong openyo twero me kac ki bot laco ma onongo tye ka neno wi lukac i poto pa Boaj. En oye, ci Ruth ocako beko bel cut.—Ruth 1:22–2:3, 7.\\n25 Kong igo cal pa Ruth ma tye ka lubo kor lukac. Ka gitye ka kayo bel cayiri ki palagi ma lake olu, en nongo okulle ka coko larita ma opoto ki i cinggi nyo ma guweko i ngegi, ka tweyogi kacel, kun tingogi terogi i wi laro ka ma en dinogi iye lacen. Ticce onongo woto mot, olo dano, dok doko tek ka cok o i dye ceng cawa me kwo gwok nyo cam. Ento, Ruth onongo medde ameda, cung keken ka dunyo kwok ki i wange ki camo cam mo manok me dyeceng.\\nRuth onongo tye atera me timo tic matek, dok ma rwomme lapiny, pi pito en kacel ki Naomi\\n26, 27. Boaj onongo obedo dano ma nining, dok en otero Ruth nining?\\n26 Oromo bedo ni Ruth onongo pe tye ki gen ni ngat mo biketo tamme i kome, ento kiketo. Boaj onene ci openyo laco ma loyo wi lutic ni en obedo anga. Boaj ma obedo dano ma onongo tye ki niye matek mada onongo moto luticce—ma mogo onongo gubedo lupakaca me nino acel nyo lurok—ni: “Rwot [Jehovah] obed kwedwu.” Gin bene onongo gigamo i yo acel-lu. Laco man muteggi dok maro lok pa Lubanga-ni otero Ruth macalo nyare.—Ruth 2:4-7.\\n27 Boaj olwonge ni “nyara” kun miyo tam ki Ruth me medde ki bino i potone ka beko cam ki dok me bedo cok ki mon matino me pacone wek lutic ma co pe guyelle. En onongo neno ni Ruth obedo ki ginacama i dyeceng. (Kwan Ruth 2:8, 9, 14.) Ma dong loyo ducu, en onongo pwoye kun cuko cwinye. I yo ma nining?\\n28, 29. (a) Nying ango ma Ruth onongo tye kwede? (b) In kono itwero bedo calo Ruth, ki ringo bot Jehovah nining?\\n28 I kare ma Ruth openyo Boaj gin ango maber ma en larok ata-gu etimo ma oweko kitye ka tere maber kumeno, en ogamo ni ewinyo jami ducu ma Ruth otimo i kom daane, Naomi. Nen calo Naomi opako Ruth bot mon me Beterekem, ci lokke oo wa bot Boaj. En bene ongeyo ni Ruth olokke odoko ngat ma woro Lubanga Jehovah, pien en owacci: “Rwot [Jehovah] myero oculli gin ma dong itiyo maber-ri! Rwot ma en Lubanga pa Icrael ka ma iringo ilaro i te bwome-ni, omiyi mot muromo maber!”—Ruth 2:12.\\n29 Lok meno myero obed ni ocuko cwiny Ruth mada! Ki lok ada, en onongo omoko tamme me ringo laro te bwom Lubanga Jehovah, calo latin winyo ma tye cok i nget mine i ot winyo. En opwoyo Boaj pi lok kwede i yo ma dwoko cwinye kumeno. En omedde ki tic ceng ni twic.—Ruth 2:13, 17.\\n30, 31. Ngo ma watwero pwonyone ki bot Ruth i kom tic, bedo ki pwoc, ki mar me ada?\\n30 Niye pa Ruth ma oketo i tic tye macalo lanen maber adada bot wan ducu i kare-ni ma wayelle ki peko me can cente. En pe otamo ni jo mukene omyero gutim jami pire pien en ebedo dako to, man omiyo en obedo ki pwoc pi jami ducu ma kimiyo bote. En pe obedo ki lewic i tic matek pi cawa malac pi gwoko dano ma en maro, kadi bed ticce obedo tic ma dano onongo gicayo. En oye dok otiyo ki tam me ryeko ma kimiye me tic ki jo ma kitgi beco ma pe gibiyele. Ma dong pire tek loyo, wiye pe owil i kom ka ma gwokke kikome a ki iye, ma obedo Wonne ma lagwok dano, Lubanga Jehovah.\\n31 Ka wanyuto mar me ada kit ma Ruth onyuto-ni kun walubo lanen ma en oweko-ni ki mwolo, ki tic matek, dok ki pwoc madit, ci wabinongo ni niyewa bene bibedo lanen maber bot jo mukene. Ento, i yo ango ma Jehovah opito kwede Ruth gin ki Naomi? Wabinyamo lok meno i dul ma lubo man.\\nBuk mo Matidi Ento Ber Mada\\nBuk pa Ruth kiwaco ni obedo calo gweng mo matidi me wel, pien tidi ento ber adada. Tye kono gire ni bukki pe loko i kom jami mapol calo buk pa Lungolkop ma kikwongo coyone, ento konyo me miyo ngec me kare ma jami ma i buk pa Ruth otimme iye. (Ruth 1:1) Buk aryo-ni omyero bed ni lanebi Camuel aye ocoyogi. Ento ka ikwano Baibul ityeko, ci iye ni buk pa Ruth kiketo ka maber i kin bukke me Baibul. I nge kwano lok i kom lweny, ki otto mony ma kicoyogi i buk pa Lungolkop, io i buk matidi man ma poyo wiwa ni Jehovah gire keto cwinye i kom jo ma maro kuc ma giyelle ki peko me nino ducu. Lok ma otimme i kom jo me ot man miyo pwony madit i kom mar, to, niye, ki bedo lagen ma tye ki adwogi maber botwa ducu.\\n^ para. 17 Pire tek me ngeyone ni Ruth pe otiyo ki nying dog tic keken ni “Lubanga,” kit ma lurok mapol guromo tic kwede; en bene otiyo ki nying Lubanga kikome, Jehovah. The Interpreter’s Bible wacci: “Lacocci ocoyo ni larok-ki obedo lalub kor Lubanga me ada.”\\n^ para. 23 Cik-ki onongo obedo cik maber adada, ma nen calo loyo cik mo keken ma Ruth ngeyo ki i ganggi. I kare macon i lobo ma tung kunu, mon to onongo kiterogi marac adada. Coc mo macon wacci: “I nge to pa cware, dako to onongo jenge i kom awobene pi nongo kony; ka pe kwede, ci kare mukene omyero ocate calo opii, odony i tim me malaya, nyo oto woko.”\\nRuth onyuto niyene i kom Lubanga Jehovah nining?\\nRuth onyuto mar me ada nining?\\nPingo Jehovah otero Ruth calo ngat ma pire tek?\\nI yo ango ma in imito poro kwede niye pa Ruth?\\nRuth—“Ka ma In Icito Iye, An Bene Abicito Iye”","num_words":3227,"character_repetition_ratio":0.04,"word_repetition_ratio":0.0,"special_characters_ratio":0.256,"stopwords_ratio":0.302,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Matayo 20 ACO85 - “Ker me polo rom ki dano ma en won ot - Bible Search\\nLutic i poto olok\\n1“Ker me polo rom ki dano ma en won ot ma opuk woko odiko con ocito ka wako lutic i poto olokke. 2Oyubo lok kwedgi ni ebiculogi i wel lim ma mitte pi nino acel acel macalo kite tye, ci ocwalogi i poto olokke. 3I cawa adek en ocito woko, ci oneno jo mukene ma gucuŋo acuŋa i cuk laboŋo gin ma gitiyo. 4Won ot owaco botgi ni, Wun bene wucit i poto olokka, dok abimiyowu gin ma atir. Ci gucito. 5I kare ma dok en okato ocito woko i cawa abicel ki cawa aboŋwen, otimo ma rom ki me wiati. 6I kin cawa apar wiye acel en dok ocito onoŋo jo mukene gucuŋo acuŋa kunnu; ci openyogi ni, ‘Piŋo wucuŋ kany dyeceŋ jwi laboŋo tiyo gin mo?’ 7Gudokke iye ni, ‘Pien dano mo pe owakowa.’ Ci won ot owaco botgi ni, ‘Wun bene wuciti i poto olokka.’ 8-Ka oo otyeno, won poto olok owaco bot lakan jamine ni, ‘Lwoŋ lutic, ci icul mucaragi. Cak ki i kom jo ma gucako tic lacen, nio kwede wa i kom jo ma gukwoŋo bino.’ 9Ka jo ma gucako tic i cawa apar wiye acel-li gubino, ci dano acel acel i kingi ogamo mucara me nino acel kulu. 10Ka jo ma onoŋo gukwoŋo cako tic-ci gubino, gutamo ni gwok nyo gibinoŋo mabup makato; ento ŋat acel acel i kingi gimiye mucara me nino acel. 11Ka doŋ gugamo, gucako ŋur bot won ot, 12kun giwacci, ‘Jo magi ma gubino lacen-ni gutiyo tic pi cawa acel keken, ento in imiyo gubedo rom kwedwa kun wacanne i tic i ceŋ malyet dyeceŋ jwi.’ 13Ento won poto odok iye ki dano acel i kingi ni, ‘Larema, pe atye ka timi marac. Yam pe icikke kweda ni ibigamo wel mucara meno? 14Gam meri en, citi. An amito me miyo bot dano man ma lacen kit ma amiyo boti-ni. 15Pe myero ati ki jamina kit macalo iya mito? Gwok nyo cwinyi oballe woko pi gin maber ma atiyo-ni ba?’ 16-Kit meno jo ma gudoŋ cen gibibedo jo me ati, ki jo me ati gibidoko jo ma lacen.”\\nYecu dok onwoyo tito pi tone tyen me adekke\\n(Marako 10.32-34; Luka 18.31-34)\\n17I kare ma Yecu tye ka ito cere me cito i Jerucalem, otero lupwonnyene i muŋ. Ka gitye i yo owaco botgi ni, 18“Wunen, doŋ watye ka ito cere wacito i Jerucalem. Wod pa dano doŋ gibimiye i ciŋ ajwagi madito pa Lubaŋa ki lupwony-cik, gibiŋolle kop me to, 19ci gibimiye i ciŋ Lurok wek guŋale, gupwode ki del; gibigure woko i kom yatariya, ento bicer woko i ŋe nino adek.”\\n20Lacen megi litino pa Jebedayo obino bot Yecu kacel ki litino awobene, ci oguŋo piny i nyime, ci olege pi gin mo. 21Yecu openye ni, “Imito aŋo?” Odok iye ni, “Cik pi litinona aryo-ni ni, ŋat acel obed i kom badi tuŋ lacuc, ki acel bene obed i kom badi tuŋ lacam, i ker meri.” 22Ento Yecu odokke iye ni, “Wun pe wuŋeyo gin ma wulego. Wun wutwero mato ki kikopo ma abimato kwede-ni?” Gudokke iye ni, “Watwero.” 23Yecu dok owaco botgi ni, “Kikopo ma an abimato kwede-ni wun bene wubimato kwede, ento lok me bedo i kom bada ma lacuc nyo ma lacam pe an aye apoko. Meno bibedo pa jo ma yam Wora oyubo pigi wa con.”\\n24Ka jo mukene apar guwinyo lokke, ci cwinygi ocwer mada i kom omego aryo-nu. 25-Ento Yecu olwoŋogi bote, ci owacci, “Wun wuŋeyo ni, jo ma gilwoŋogi ni gin lulo Lurok giloyo dano ki tek, dok luditogi bene gibedo ki twero i komgi. 26-Pe bibedo kit meno i kinwu; ento ŋat ma mito bedo ladit i kinwu aye myero obed laticwu, 27ki ŋat ma mito bedo mukwoŋo i kinwu, en aye myero obed opiiwu ducu. 28Kumeno Wod pa dano bene pe obino ni gitine, ento ni wek en aye eti ki dano, ki pi miyo kwone me koko jo mapol.”\\n(Marako 10.46-52; Luka 18.35-43)\\n29I kare ma doŋ gubea woko ki i Jeriko, lwak madwoŋ gulubo kore. 30Nen, lutowaŋ aryo ma gubedo piny i ŋet yo ka guwinyo ni meno aye Yecu ma obekato-ni, ci gudaŋŋe matek ni, “Lakwar Daudi, timwa kica ba!” 31Lwak gujukogi, kun giwaco botgi ni guliŋ; ento gin gumedde ameda ki daŋŋe ni, “Rwot, timwa kica do, Lakwar Daudi!” 32Yecu ocuŋ ci olwoŋogi, kun wacci, “Wumito atim gin aŋo piwu?” 33Gudokke iye ni, “Rwot wamito waŋwa oyabbe.” 34Cutcut kica omako Yecu i komgi, ci ogudo waŋgi. Oyotoyot gucako neno piny, ka doŋ gulubo kore.","num_words":755,"character_repetition_ratio":0.047,"word_repetition_ratio":0.0,"special_characters_ratio":0.261,"stopwords_ratio":0.283,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 45 ACO85 - “Ka ce wupoko lobo kun wumiyo dul ki - Bible Search\\nEjekiel 44 Ejekiel 46\\nDul lobo ma gipoko gimiyo bot Rwot\\n1“Ka ce wupoko lobo kun wumiyo dul ki kaka acel acel, ci dul acel myero giket cen pat obed gin maleŋ pa Rwot, Bor pa dul lobo man myero obed mairo apar ki lacce mairo aboro. Doŋ dul lobo meno woko ducu bibedo kabedo maleŋ. 2Dul lobo mo ma twoke aŋwen ducu romrom myero giwek pi ot pa Lubaŋa, ma twoke acel acel noŋo romo futi miya aboro, Kabedo ma giweko noŋo bene bibedo tye murumo kabedo meno woko dyere ma lacce romo futi pyeraboro. 3I kom dul lobo man maleŋ-ŋi myero gipim dul mo ma borre romo mairo apar ki lacce mairo aŋwen, gipok waŋe woko obed pat, at pa Lubaŋa bibedo i kabedo man, ma en aye kabedo maleŋ makato ducu. 4Man bibedo dul lobo maleŋ dok bene bibedo pi ajwagi ma gitiyo i kabedo maleŋ, kun ginyiko cok bot Rwot me tic bote. Man bene bibedo kabedo ka ma odigi bibedo iye ki kabedo maleŋ pi ot pa Lubaŋa. 5Dul mukene ma borre romo mairo apar ki lacce mairo aŋwen, gibiketo pat bedo dul pa Luleyi ma gitiyo tic i ot pa Lubaŋa, Dullobo man Luleyi gibicamo bedo megi matwal, dok bene i kabedo man aye gibigero iye gaŋi ka ma gibibedo iye. 6I ŋet dul lobo ma giketo pat me bedo kabedo maleŋ-ŋi, myero gipim kabedo ka ma gibigero iye gaŋ, ma borre romo mairo apar ki lacce mairo aryo. Kabedo man bibedo pa jo Icrael ducu.\\nLobo pi laker ma tye ka loc\\n7“Myero bene gipim dul lobo giket pi laker, Cakke i kom kabedo murumo kabedo maleŋ ki i kom gaŋ, lobone bidok kwede yo tuŋ potoceŋ ki yo tuŋ wokceŋ i waŋ apokki ma tye yo tuŋ wokceŋ. Cakke ki yo tuŋ wokceŋ o kwede yo tuŋ potoceŋ borre bibedo rom ki bor pa dul lobo ma gipoko gimiyo ki kaka me Icrael-li. 8Meno bibedo dul lobo pa laker i lobo Icrael. Doŋ lukerra ma gin luloc pe doŋ gibiuno jona matwal; ento gibimiyo jo Icrael gigamo lobo kun lubo kakagi ducu.”\\nCik pi luloc ma i Icrael\\n9Rwot Lubaŋa owaco kuman ni, “Wun luloc me Icrael doŋ wutimo bal oromo! Wugik tim bwami ki uno dano woko. Wutim gin ma tye atir dok kakare, Pe myero dok wuryem jona woko ki i lobogi, An Rwot Lubaŋa aye ma atye ka waco botwu lok man.\\n10-“Wun ducu, ŋat acel acel myero obed ki ratili maber ma en pimo kwede jami ki gen dok kakare. 11Epa* ma gipimo ki jami mutwo bibedo rom ki bat ma gipimo kwede jami ma pige. Bat rom ki acel me apar me komer, ki epa bene rom ki acel me apar me komer; doŋ komer aye bibedo gin ma dano ducu myero gupim ki jami. 12Cekel acel bibedo rom ki gera pyeraryo; cekel abic bibedo cekel abic, ki cekel apar bibedo cekel apar, ka doŋ mina acel bibedo rom ki cekel pyerabic.\\n13“Man aye gityer ma wubikelo me atyera: acel me abicel me epa ma oa ki i kom komer acel acel me ŋano, ki acel me abicel ma oa ki i kom komer acel acel me cayiri. 14Kit dul ma gimoko me pimo moo tye kuman: acel me apar me bat ma oa ki i kom kor acel acel (kor obedo calo komer, tye iye bat apar). 15Dok bene wubikwanyo romo acel ki i kin lwak romi miya aryo, kun wukwanyogi ki boŋo me dog ot pa Icrael ducu. Man aye gityer ma gibityero pi gityer me moko kwon, gitum awaŋa, ki gityer lakwecwiny, pi timo gin me lakwany bal woko ki i komgi. Man Rwot Lubaŋa ma owaco.\\n16“Lwak ducu me lobo man gibimiyo gityer man bot laker ma tye i Icrael. 17Doŋ ŋat ma tye ka loc aye ma bimiyo lee me gitum awaŋa, gityer me moko kwon, ki gityer amata i kare me kwero nino madito, i por dwe, ki nino me cabit ducu, ki i kare me kwero nino madito ducu ma giciko pi jo Icrael. En laloc meno bimiyo lee me gitum pi bal, gityer me moko kwon, gitum awaŋa, ki gityer lakwecwiny, pi timo gin me lakwany bal woko ki i kom jo Icrael.”\\n18Rwot Lubaŋa owaco kuman ni, “I nino mukwoŋo me dwe mukwono, wubikwanyo latin twon ma kome pe ki mwonyo, ci wulonyo kwede kabedo maleŋ. 19Ajwaka bikwanyo remo manok me gitum pi bal ci keto i kom doggola me ot pa Lubaŋa; biketo bene i twok keno tyer aŋwen-ni, ki i kom yat me dogcel me dyekal ma i iye. 20Ibitimo kit meno i nino me abiro me dwe mukwoŋo pi dano mo ma otimo bal pi roc mo nyo pi kwiya piny. Ibitimo gin lakwany bal woko pi lonyo ot pa Lubaŋa wek obed maleŋ. 21-I nino dwe apar wiye aŋwen me dwe mukwoŋo, en aye wubikwero iye nino me Kato (Paska), kun wubedo ka camo mugati ma tobi pe iye pi nino abiro. 22I nino meno laloc bikwanyo latin romo miyo me gitum pi bal pi en ki pi lwak ducu me lobowu. 23Dok i nino acel acel i kom nino abiro me kwero nino me Kato-ni en bimiyo litino twoni abiro ki nyogi romi abiro ma komgi pe ki mwonyo, tyero me gitum awaŋa bot Rwot. En bene bibedo ka tyero nyok dyel acel acel nino ki nino me gitum pi bal. 24En dok bimiyo gityer me moko kwon ma romo agwata adek pi twon acel acel, ki dok agwata adek pi nyok romo acel acel, ki moo ma romo cupa apar pi moko kwon ma romo agwata adek adek.\\nNino madito me Bolo\\n25-“I nino dwe apar wiye abic me dwe me abiro ki pi nino abiro ma gibedo ka kwero nino madito me Bolo-ni, en pud dok bimedde ki miyo gitum pi bal, gitum awaŋa, ki gityer me moko kwon, ki moo bene i kit acel-li.”","num_words":982,"character_repetition_ratio":0.063,"word_repetition_ratio":0.018,"special_characters_ratio":0.236,"stopwords_ratio":0.294,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 12 ACO85 - Rwot oloko kweda. Owacca ni, “Wod pa - Bible Search\\nEjekiel 11 Ejekiel 13\\nLanebi Ejekiel odoko macalo opii\\n1Rwot oloko kweda. 2-Owacca ni, “Wod pa dano, in it ye ka bedo i kin jo ma lujemo. Waggi tye, ento pe gineno gin mo. Itgi bene tye, ento pe giwinyo lok, 3pien gin jo ma lujemo.\\n“Doŋ kombeddi, in wod pa dano, yubbe kun itweyo yecci macalo lariŋ ayela, ci icak wot me cito i opii ki i nyimgi ki dyeceŋ, Wek gin ducu guneni ka icako wot me cito i kabedo mukene. Gwok nyo gin jo ma lujemo-ni gibiniaŋ gin ma itimo. 4Twe yecci woko ki dyeceŋ macalo lariŋ ayela ma tweyo yecce kun gin bene gineno, wek guneni ka doŋ icito ki otyeno calo doŋ icito woko i opii. 5Tuc kor cel ma gin bene gineno, ci idony iye ikat icit woko. 6Ibitiŋo yecci ki i nyimgi ma gin gineno, ci iketo i wi gwoki, ci icito kwede woko i colpiny ma noŋo iboyo waŋi woko, wek pe inen lobo ka ma icito iye. Doŋ atyeko keto in me bedo lanyut bot jo Icrael.”\\n7Atiyo gin ma Rwot nene ocika ni ati. Akwanyo yecca akelo woko ki dyeceŋ, calo yec pa lariŋ ayela; ka doŋ piny odoko otyeno ci atuco kom cel ki ciŋa. Ci akwanyo yecca ma atweyo-ni atiŋo i wi gwoka ma kun gin bene gineno, ci acito woko i colpiny.\\n8Orwone ki odiko Rwot oloko kweda. 9Owacca ni, “Wod pa dano, kombeddi Luicrael ma gin lujemo-ni gitye ka penyi ni in it ye ka timo gin aŋo. 10Tit botgi gin ma an Rwot Lubaŋa atye ka lok botgi. Lok man ma pire tek-ki kemo laker ma tye ka loc i Jerucalem ki jo Icrael ducu ma gibedo kunnu. 11Tit botgi ni gin ma doŋ itimo-ni tye macalo lanyut me gin ma bitimme i komgi; gibiterogi woko i opii i lobo mukene. 12Doŋ laker ma loyogini bitiŋo yecce i wi gwoke i colpiny ci lwi donyo ki i waŋ cel ma gituco i kom cel-li kato woko gire. En biboyo waŋe woko, wek pe enen lobo ka ma ecito iye. 13-Abiciko obwona pire, ci en bibino moko i owicca. Ka doŋ akwanye atere woko wa i lobo Babilon, ma en lobo pa jo Kaldaya, en bito ki kunnu ma noŋo pe oneno lobo-nu. 14Abikeyo jo ducu ma onoŋo gurume woko dyere-ni, lumi-tamine, ki jo ma gwoko en i yo ducu mapatpat; lukworgi biyenyogi mada wek ginekgi woko ki pala lucwan.\\n15“Ka akeyogi woko i rokmukeneki i lobo pa lurok, gibiŋeyo ni an aye a Rwot. 16Ento abiweko jo manok bwot ki i lweny, kec ki two gemo pe binekogi, wek guniaŋ ki i kin lurok kunnu, ci gutuc gin me kwer ma yam gutimo-ni, wek doŋ guŋe atir ni an aye a Rwot.”\\nLanyut pa lanebi ma kome myel\\n17Rvot dok omedde oloko kweda. 18Owacca ni, “Wod pa dano, wek komi omyel ka it ye ka cam, wek komi bene omyel ki lworo ka it ye ka mato pii. 19Tit bot wegi lobo meno ni man aye lok pa Rwot Lubaŋa ma okemo jo Jerucalem ma pud gibedo i lobogi. Gibicamo cam ki lworo ma noŋo komgi myel, dok bene gibimato pii ma cwinygi oballe woko. Gibiyako jami ducu ma tye i lobogi miyo i lobo doŋ noŋo, pien jo ducu ma gibedo iye gin lutim bwami keken. 20Gaŋi ducu ma dano gibedo iye gibijwero woko doŋ obur, ci lobo meno doŋ bidoko tim ata, Man bimiyo wuŋeyo ni an aye a Rwot.”\\nCarolok ma dano gugiyo kwede ki lok ma pe dano mito winyone\\n21Rwot oloko kweda. 22Owacca ni, “Wod pa dano, piŋo jo Icrael gimaro waco carolok man ni, ‘Kare tye ka kato, dok ginanyuta ma gineno i wan lek-ki ducu lokke pe ocobbe kakare’? 23Kombeddi doŋ itit botgi gin ma an Rwot Lubaŋa amito wacone pi lok man. Abigiko tic ki carolok meno woko. Pe dok gibibedo ka tic kwede i Icrael matwal. Ento tit botgi ni, ‘Kare doŋ oo, ki ginanyuta ducu doŋ bicobbe kakare.’\\n24“Ginanyuta me gobagoba ki lok tyet me bwolo ma ŋako dano doŋ bibedo pe matwal i kin jo Icrael. 25An Rwot, doŋ abiloko botgi, ci gin ma awaco bitimme, Lok man pe dok bigalle. Abitimo gin ma acikowu ni abitimo-ni i kare me kwowu, wun jo ma lujemo. Man Rwot Lubaŋa ma owaco.”\\n26Rwot dok oloko kweda, 27kun wacci, “Wod pa dano, jo Icrael giwacci ginanyuta ma ineno-ni ki lok ma itito-ni tye pi kare me anyim ma pud ty bor. 28Pi meno tit botgi gin ma an Rwot Lubaŋa atye ka wacone ni, ‘Lok man pe dok bigalle. Gin ma awaco-ni bitimme.’ An Rwot Lubaŋa doŋ aloko.”","num_words":768,"character_repetition_ratio":0.064,"word_repetition_ratio":0.0,"special_characters_ratio":0.246,"stopwords_ratio":0.337,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lulevi 14 ACO85 - Rwot owaco bot Moses ni, “Man aye - Bible Search\\nLulevi 13 Lulevi 15\\nCik me lonnye pa ludobo\\n1Rwot owaco bot Moses ni, 2-“Man aye bibedo cik ma mako ladobo i nino me lonnyene. Gibikele bot ajwaka, 3ci ajwaka bikato woko i ŋe gony ka ŋiyo kome. Ka two dobo doŋ ocaŋ woko ki i kome, 4ci ajwaka biciko ni gikel winyo makwo aryo ma olony, te lokke ni, winyo ma gitwero camogi, ki yat cedar, uci makwar, ki anyero, pi dano ma gimito lonyo-ni. 5Ajwaka biciko ni gitwom pii ma mol, giony i otako, ci ginek winyo acel ki malo i wi pii meno. 6En bimako winyo makwo kacel ki yat cedar ki uci makwar-ri ki anyero, ci lutogi kacel ki winyo makwo i remo winyo ma onoŋo gineko ki malo i wi pii mamol-li. 7Bikiro remo i kom dano ma gimito lonyo i kom dobo-ni tyen abiro; lacen bituco ni en doŋ olonnye, ci biweko winyo makwo-ni tuk dok woko i tim. 8Ci dano ma obino pi lonnye bilwoko boŋŋine, bilyelo yer kome ducu, ka lwoko kome ki pii, ci bibedo ma olonnye. I ŋe meno en doŋ cako bino i gony, ento bibuto woko i ne kemanepi nino abiro. 9I nino me abirone bilyelo yer wiye ducu, dok bilyelo yer tike ki yer pyen waŋe ki yer kome ducu. Ka dok bilwoko boŋŋine, bilwoko kome ki pii, ci doŋ bedo ma olonnye.\\n10“Dok i nino me aborone en bitero litino nyogi romi aryo ma komgi pe ki mwonyo, ki bwoŋ romo ma ditte romo mwaka acel, ki gityer me moko kwon ma romo agwata adek, moko mapwotte ma girubo ki moo, ki moo ma romo cupa acel. 11Ajwaka ma lonyo en-ni bitero dano ma gilonyo-ni, cibo kacel ki jamine i nyim Rwot i doggola kema me rwatte. 12Ajwaka bikwanyo nyok romo acel, bityero me gitum pi alii, kacel ki cupa moo acel-lu, ci kwatogi me bedo gityer akwata i nyim Rwot. 13Bineko latin romo-nu i kabedo ma gineko iye gitum pi bal ki gitum awaŋa, i kabedo maleŋ, pien gitum me alii rom ki gitum me bal, ducu bedo pa ajwaka; en gin maleŋ makato. 14Ajwaka bigwelo remo me gitum me alii, bireyo i ogwilo it dano ma gilonyo-ni, malacuc, ki i kom twon nyig ciŋe malacuc, ki i twon nyig tyene malacuc. 15Ka ajwaka bikwanyo moo ma romo cupa acel-li, bitono manok i dye ciŋe malacam, 16ka luto lwet ciŋe malacuc i moo ma i dye ciŋe malacam-mi, ci kiro moo ki nyig ciŋe tyen abiro i nyim Rwot. 17Moo ma odon i ciŋe ajwaka bireyo i ogwilo it dano ma gilonyo-ni malacuc, ki i twon nyig ciŋe malacuc, ki i twon nyig tyene malacuc, i kom remo me gitum me alii. 18Moo ma odoŋ i ciŋ ajwaka en bidunyo i wi dano ma gilonyo-ni, ka ajwaka bitimo gin lakwany bal ki i kome i nyim Rwot. 19Ajwaka bityero gitum me bal me kwanyo bal ki; kom dano ma gimito lonyo keni ma i keme-ni. Lacen en bineko gitum awaŋa, 20ci ajwaka bityero gitum awaŋa kacel ki gitum me moko kwon i wi keno tyer, Kit meno ajwaka bitimo gin lakwany bal ki i kome, ci doŋ bilonnye.\\n21“Ento ka en lacan ma noŋo meno ducu oloye, en bikwanyo latin nyok romo acel obed gitum me alii me akwata, pi kwanyo bal ki i kome, ki agwata moko kwon acel me moko mapwotte ma girubo ki moo pi gityer me moko kwon, ki moo ma romo cupa acel; 22dok amam aryo nyo litino akuri aryo, macalo en romo noŋone; acel bibedo gitum me bal, acel bibedo gitum awaŋa. 23I nino me aborone en bikelo bot ajwaka pi lonnyene i doggola kema me rwatte i nyim Rwot. 24Ajwaka bikwanyo latin romo me gitum me alii, kacel ki moo ma romo cupa acel-li, bikwatogi me bedo gityer akwata i nyim Rwot. 25Ka dok bineko latin romo me gitum me alii; ci ajwaka bigwelo remo me gitum me alii, bireyo i ogwilo it dano ma gilonyo-ni malacuc, ki i twon nyig ciŋe malacuc, ki i twon nyig tyene malacuc. 26Ka ajwaka bitono moo manok i dye ciŋe malacam, 27ci bikiro moo ma i dye ciŋe malacam-mi tyen abiro i nyim Rwot ki nyig ciŋe malacuc. 28Ka ajwaka bireyo moo ma i ciŋe malacuc i ogwilo it dano ma gilonyo-ni, ki i twon nyig ciŋe malacuc, ki i twon nyig tyene malacuc, ka ma gireyo iye remo me gitum me alii. 29Moo ma odoŋ i ciŋe ajwaka bidunyo i wi dano ma gilonyo-ni, me lakwany bal ki i kome i nyim Rwot. 30I kom amam nyo litino akuri ma en romo noŋone, 31en bityero acel pi gitum me bal, acel pi gitum awaŋa, kacel ki gityer me moko kwon; ci ajwaka bitimo gin lakwany bal ki i kom dano ma gilonyoni, i nyim Rwot. 32Man aye cik ma mako dano ma tye ki two dobo, ma pe romo noŋo gityer ducu ma giciko pi lonnyene.”\\n33Rwot owaco bot Moses ki Aron ni, 34“Ka doŋ wuo i lobo Kanaan ma abimiyowu me bedo mewu, ka ce aketo two dobo i ot mo i lobo ma abimiyowuni, 35ci won ot bicito tito bot ajwaka kun waco ni, ‘I oda nen calo tye iye kit two mo.’ 36Ajwaka biciko ni gicok jami, gikel woko wek ot odoŋ ma iye nono ma noŋo peya en ajwaka odonyo iye ka ŋiyo two, wek pe gituc ni jami ducu ma tye i ot bedo keni; lacen ajwaka bidonyo ka ŋiyo ot. 37En biŋiyo two; ka ce twone tye i kor ot kun omido ma obedo atworo atworo, nyo omido makwarkwar, ka nen ni odonyo wa matut i kor ot, 38ci ajwaka bikato woko ki i ot meno, cito i doggolane, cego dog otte woko pi nino abiro. 39I nino me abirone ajwaka dok dwogo ci neno. Ka two onya omedde i kor ot, 40ci ajwaka biciko ni gimuk matafali got ma two omido iye-ni, gibolgi woko i ne gaŋ i kabedo ma pe olony. 41Dok bimiyo gicwero i ot rumo woko ducu, lobo ma gicwero i kor ot-ti gibionyo woko i ne gaŋ i kabedo ma pe olony. 42Ka dok gibikelo matafali got mukene, giketogi i kabedo ma gikwanyo iye godi-ni, ka dok gikelo lobo mukene, ci gipuyo ki ot meno.\\n43“Ka two dok otuc i ot meno, ma onoŋo doŋ gityeko muko godi woko, dok gicwero kor ot, gipuyo odoco, 44ci ajwaka dok bidok ka nenone. Ka two onya omedde i ot aye, meno two dobo ma ŋuno kor ot; ot-ti keni. 45Gibimuko ot meno gireto woko piny, godine ki baone ki lobo ma gipuyo kwede ducu, gibiterogi woko i ŋe gaŋ i kabedo ma pe olony. 46Dano ma odonyo i ot meno ma onoŋo gicego woko-ni bibedo keni nio wa otyeno 47Dano ma obuto piny i ot meno bilwoko boŋŋine; dok ŋat ma ocamo i ot-tu bilwoko boŋŋine.\\n48“Ento ka ajwaka obino, oŋiyo ot ce onoŋo two pe onya omedde nia ma gipuyo-ni, ci ajwaka bituco ni otte pe keni, pien twone doŋ ocaŋ. 49Pi lonyo ot, en bikwanyo litino winyo aryo, kacel ki yat cedar ki uci makwar ki anyero. 50Gibitwomo pii ma mol i otako, ci en bineko winyo acel ki malo i wi pii meno. 51Bimako yat cedar ki anyero ki uci makwar, kacel ki winyo makwo, ci lutogi i remo winyo ma onoŋo gineko malo ki i wi pii mamol-li, ci kiro kom ot tyen abiro. 52Kit meno en bilonyo ot ki remo winyo, kacel ki pii mamol-li, ki winyo makwo, ki yat cedar, ki anyero ki uci makwar-ri, 53ci biweko winyo makwo tuk dok woko i tim i ne gaŋ. Kit meno en bitimo gin lakwany bal ki i kom ot, ci bibedo ma olony.”\\n54Man aye cik ma mako two dobo ducu: pi two akukuc, 55pi two dobo ma i kom ginaruka nyo i kom ot, 56nyo pi gin ma okwot, nyo orugo, nyo orobo del kom dano, 57pi nyuto ka obedo keni nyo ma olony. Man aye cik ma mako dobo.","num_words":1326,"character_repetition_ratio":0.077,"word_repetition_ratio":0.035,"special_characters_ratio":0.248,"stopwords_ratio":0.304,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Niyabo 19 ACO85 - Lacen i ŋe man awinyo woo madwoŋ - Bible Search\\nNiyabo 18 Niyabo 20\\n1Lacen i ŋe man awinyo woo madwoŋ macalo dwan lwak dano mapol ata ma gktye i polo ma giwacci,\\n“Aleluya! Laro dano ki deyo ki teko tye bot Lubaŋawa,\\n2-pien kop ma en ŋolo ducu tye ada dok atir.\\nEn doŋ oŋolo kop woko i kom dako ma malaya-ni,\\nma yam obalo lobo woko ki timme me abor-ri,\\ndok bene oculo kwor me remo pa luticce i kome.”\\n3-Gin dok gudaŋŋe tyen me aryone kun giwacci,\\n“Aleluya! Yito me waŋo gaŋ-ŋi\\nduny mucido cito malo lituu nakanaka.”\\n4Ci ludoŋo pyeraŋwen-ni kacel ki lee makwo aŋwen-ni guryebbe woko piny guworo Lubaŋa ma obedo i wi komkerri, kun giwacci, “Amen. Aleluya!”\\nKarama me nyom pa Latin romo\\n5-Dwan mo dok oa ki i wi komker ma wacci,\\n“Wupak Lubaŋa, wun luticce ducu,\\nwun jo ma wulwore, jo matino wa ki jo madito.”\\n6-Ka dok awinyo dwan mo ma winnye calo lwak madit ma giwo, calo mor pa pii ma corre, dok calo mor kot ma mwoc matek. Guwacci,\\n“Aleluya! Pien Rwot Lubaŋawa\\nWon Twer Ducu, tye ka loc.\\n7Wabedu ki yomcwiny, kun wadwore, dok bene wami deyo bote,\\npien kare me nyom pa Latin romo doŋ oo,\\nnyako gerre bene doŋ oyubbe woko;\\n8gimiyo boŋo camanini maberre ma\\nryeny dok maleŋ en aye ni en oruki.”\\nPien boŋo camanini maberre-nu obedo gin ducu ma tye atir ma jo maleŋ gitimo.\\n9-Ci lamalaika owacca ni, “Co lok man ni, Jo ma gilwoŋogi i karama pa Latin romo tye ki gum.” Dok owacca ni, “Lok magi lok pa Lubaŋa.” 10Cutcut aryebbe woko piny ka tyene ka wore, ento en owacca ni, “Pe myero itim kit meno! An latic wadiwu, dok arom ki utmegini ma gumako lok me caden ma Yecu omiyo botgi-ni. Wor Lubaŋa.” Pien lok me caden ma Yecu omiyo aye cwiny ma miyo lutit lok gitito lok pa Lubaŋa\\nŊat ma oriŋo ki aguragura matar\\n11-Lacen aneno polo oyobbe, cut atugi neno aguragura matar! Ŋat ma obedo i wiye gilwoŋo ni ŋat ma Genne dok me Ada, gin ma en timo ducu tye atir i ŋolo kop kadi wa i lweny bene. 12-Waŋe ryeny calo mac, dok onoŋo oruko lalukana mapol me loc i wiye; onoŋo bene tye ki nyiŋ mo ma gigoro ma ŋat mo pe ŋeyo, kono en keken gire aye ŋeyo. 13Oruko boŋo ma onoŋo giluto i remo, dok nyiŋ ma onoŋo gilwoŋe kwede en aye Lok pa Lubaŋa. 14Lwak mony mapol me polo ma guruko boŋo camanini maberre, matar dok maleŋ, gulubo kore ma giriŋo ki aguragura matar. 15-Pala lucan mabit okatti ki i dogge, ma en bineko ki lurok woko ducu, ka doŋ bibedo ka loyogi ki odoo nyonyo; en binyono bur me biyo koŋo vino me akemo pa Lubaŋa mager ma en Won Twer Ducu-ni. 16Onoŋo gicoyo nyiŋ i kom jorre ki i eme ma kwanne ni, Kabaka ma loyo luker ducu ki Rwot pa rwodi.\\n17-Ka dok aneno lamalaika mo ocuŋ i ceŋ. En olwoŋo kwa winyo ducu mapatpat ma gituk i dye yamo ki dwan maloŋo ni, “Wubin, wugurre kacel ka camo cam me otyeno ma Lubaŋa oyubo, 18ka camo riŋo kom luker, ki riŋo kom ludito wi mony, ki riŋo kom jo ma yam gin oteka, riŋo aguragura ki riŋo kom jo ma ŋweco kwedgi, ki riŋo dano ducu, jo ma gilone kengi kacel ki opii, jo matino ki madito ducu.” 19Lacen aneno lee ca ki luker me lobo guywayo monygi me lweny i kom ŋat ma obedo i wi aguragura kacel ki monnye. 20-Ento gimako lee ca woko, kacel ki lanebi ma lagoba, ma yam obedo ka tiyo tic mogo me aura i nyime, ma obwolo dano ma onoŋo doŋ giketo poyo pa lee ca i komgi, ki ma yam onoŋo giworo calle-ni. Gin aryo-nu ducu, lee ki lanebi ma lagoba, gibologi woko makwo i nam me mac, ma tye ka lyel ki gweŋ calfa ma mac oliyo. 21Jo mudoŋŋe ducu ginekogi woko ki pala lucwan pa ŋat ma obedo i wi aguragura matar-ri, ki pala lucan ma okatti ki i doge; winyo ducu guyeŋ woko ki riŋo kom dano ma gucamo.","num_words":666,"character_repetition_ratio":0.055,"word_repetition_ratio":0.0,"special_characters_ratio":0.243,"stopwords_ratio":0.344,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Tekwaro 1 ACO85 - Solomon wod pa Daudi omoko kerre - Bible Search\\n1 Tekwaro 29 2 Tekwaro 2\\n2 Tekwaro 1\\nSolomon olego ryeko\\n(1 Luker 3.3-15)\\n1Solomon wod pa Daudi omoko kerre matek, kun Rwot Lubaŋane bene onoŋo tye kwede, ma omiyo en obedo madit twatwal.\\n2Solomon oloko ki jo Icrael ducu, bot ludito ma loyo buca mony me jo alip ki buca mony me jo miya, ki bot luŋokop ki ludito ducu ma i Icrael ducu, ma gin aye ludito wi kaka ki i odi pa kwarogi ducu. 3Solomon kacel ki lwak mucokke ducu gucito I kabedo me woro Lubaŋa i wi got ma i Gibeon; pien kema me rwatte pa Lubaŋa, ma yam Moses latic pa Rwot otiyo ki i tim, onoŋo pud bedo kunnu. 4-(Ento Daudi yam okwanyo canduk pa Lubaŋa ki i Kiriat-jearim, okelo i kabedo ma ceŋ en oyubo pire, pien onoŋo oguro kema pire i Jerucalem,) 5-Onoŋo keno mola ma yam Bejalel wod pa Un, ma wod pa Kur otiyo-ni, pud tye wa kunnu bene i nyim kema pa Rwot. 6Solomon ocito cok ki keno mola ma i nyim kema me rwatte, wa i nyim Rwot, ci otyero iye gitum awaŋa alip acel kulu.\\n7I dyewor meno Lubaŋa onen Iye bot Solomon, owacce ni, “Peny gin ma abimiyo boti.” 8Solomon ogamo doŋ Lubaŋa ni, “In yam myuto mar meri madwoŋ ma pe lokke bot wora Daudi, dok iketo an adoko kabaka pi leyo ka Tyene. 9-Ai Rwot Lubaŋa, wek lok ma yam iciko bot wora Daudi tin doŋ ocobbe kakare, pien iketo an adoko kabaka me loyo rok madit ma gipol ma rom ki apwa me ŋom. 10Ber tin imiya ryeko ki ŋeyo piny, wek aŋe kit me loyo rok man, pien aŋa ma twero loyo lwakki man, madwoŋ ma rom manni?” 11Lubaŋa ogamo dog Solomon ni, “Ka meno aye gin ma tye i cwinyi, macalo in pe ilego lim nyo lonyo nyo deyo, kadi pi jo ma gidagi ni myero ginekgi woko, pe bene ilega, ni ami iri wi lobo nakanaka, ento ilego ryeko ki ŋeyo piny piri keni, wek ilo lwakka ma aketo in ibedo kabakagi, 12ryeko ki ŋeyo piny doŋ amiyogi boti. Dok abimiyi lwak lonyo ki lim ki deyo, ma pe tye ŋat acel mo i kin luker ma gukwoŋo nyimi ma yam olimo gin ma rom meno, kadi wa kabaka mo ma bilubo kori pe bilimo kumeno.” 13Solomon ocako a woko ki i kabedo me woro Lubaŋa ma i wi got ma tye i Gibeon, kun oa woko ki i nyim kema me rwatte, odok i Jerucalem, ci obedo ka loyo jo Icrael.\\n(1 Luker 10.26-29)\\n14-Solomon yam ocoko gadigadi lweny ki lulweny ma riŋo ki aguragura, Obedo ki gadigadi lweny alip acel ki miya aŋwen, ki wegi aguragura alip apar wiye aryo, Oketo mogo i kingi i gaŋi me gadigadi lweny, ki mukene gubedo bote i Jerucalem. 15Kabaka Solomon yam omiyo ryal odoko gin ma lam ma rom ki gweŋ-gu i Jerucalem, dok okelo yadi cedar mapol ata ma rom ki olam ma i bar Cepela. 16-En yam limo aguragura ma a ki i Ejipt ki Kuc; lucat-wil pa kabaka gamogi ki i Kuc i wel lim ma onoŋo giyubo. 17Gadigadi ma gia ki i Ejipt welgi onoŋo romo cekel me ryal miya abicel, ki aguragura acel welle cekel miya acel ki pyerabic; ka dok lucat-wil pa kabaka catogi bot luker ducu pa jo Kit, ki bot luker me Ciria.","num_words":560,"character_repetition_ratio":0.049,"word_repetition_ratio":0.0,"special_characters_ratio":0.247,"stopwords_ratio":0.296,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Tic Pa Lukwena 21 ACO85 - Ka doŋ opokke kwedgi, wacako - Bible Search\\nTic Pa Lukwena 20 Tic Pa Lukwena 22\\nTic Pa Lukwena 21\\nPaulo omedde ki wotte oo i Jerucalem\\n1Ka doŋ opokke kwedgi, wacako kwaŋ wakemo yo atir nio wa i Koc. Orwone wao i Rodec, ka dok waa kunnu wao i Patara. 2Ka wanoŋo mel ki kunnu ma cito Poiniki, ci wadonyo iye, wacako wot. 3Ka doŋ wao ka ma waneno Caiprac, ci warabo ŋete kun waweko odoŋ tuŋ lacam, wacito wa i lobo Ciria ka wakato woko i wi tura i Turo, pien onoŋo myero gikwany yec woko ki i mel ki kunnu. 4Wayenyo lupwonnye ci wari kunnu nino abiro. Cwiny Maleŋ omiyo gujuko Paulo ni pe ocit i Jerucalem. 5Ka doŋ watyeko karewa, wapokke kwedgi ci wamedde ki wotwa. Gin ducu gulwokowa, wa mon ki litino, gukelowa wa i ŋe gaŋ; ka warumo coŋwa i dog nam, walego, wacikke kwedgi. 6Lacen wan wadonyo i mel, ci gin gudok paco.\\n7Ka watyeko kwaŋ nia ki i Turo, ci wao i Potolemai; ka wamoto utmego, ci wabedo kwedgi nino acel. 8-Orwone wapokke kwedgi, wacito i Cecaria, ci wadonyo i ot pa Pilipo latuc lok me kwena maber, ma yam en ŋat acel i kom jo abiro ca, wabedo bote. 9Yam en tye ki anyirane aŋwen ma pe ginyomogi, ma yam gitito lok pa Lubaŋa. 10-Ka wadikke kunnu pi nino mapolpol, lanebi mo ma nyiŋe Agabo obino kunnu nia ki i Judaya. 11Ka obino botwa okwanyo del pyer Paulo otweyo ki tyene ki ciŋe kene, ci owaco ni, “Cwiny Maleŋ owaco kit man ni, Lujudaya ma i Jerucalem gibitweyo won del pyer man kit man, ci gibimiye i ciŋ Lurok.” 12Ka wawinyo lok man, wan ki jo ma kunnu walego Paulo ni pe ocit i Jerucalem. 13Paulo odok iye ni, “Wun wumito gin aŋo, ma wukok wubalo ki cwinya-ni? An pe ayubbe pi mabuc keken, ento wa pi to i Jerucalem pi nyiŋ Rwot Yecu.” 14Ka doŋ pe oye, ci waweko kun wawaco ni, “Gin ma Rwot mito myero otimme.”\\n15Ka kare meno otum, wayubbe ci wacito i Jerucalem. 16Wawoto ki lua pwonnye mogo ma guwoto kwedwa nia ki i Cecaria ci guterowa i ot pa Munacon dano me Caiprac ma yam odoko lapwonnye wa con, ka ma myero wagony iye.\\nPaulo olimo Yakobo\\n17Ka wao i Jerucalem, utmego gujolowa ki yomcwiny. 18Orwone Paulo ocito kwedwa bot Yakobo ma onoŋo ludoŋo ducu gitye. 19Ka doŋ omotogi, Paulo otito kikore gin mapol ma Lubaŋa otiyo i kin Lurok pi ticce. 20Ka guwinyo, gupako Lubaŋa. Ci guwaco bote ni, “Koŋ inen, ominwa, tye Lujudaya alip adi ma gitye i kin jo ma doŋ guye Kricito. Gin ducu giryek twatwal i kom cik pa Moses. 21Gin gubedo ka winyo lok i komi ni ipwonyo Lujudaya ducu ma gitye i kin Lurok ni gubwot cik pa Moses woko, dok bene ni itito lok botgi kiloŋ ni pe gulir litinogi, pe gulub kitwa. 22Gin aŋo doŋ ma myero watim? Pien gin gibiwinyo ni ibino. 23-Mumiyo doŋ itim gin ma waciki. Watye ki jo aŋwen kany ma yam gukwoŋo kwoŋ. 24Ter jo meno ci ilonnye kwedgi kacel, ci icul lim ma mitte pigi, wek gulyel wigi. Kit meno dano ducu gibiŋeyo ni lok ma gibedo ka loko i komi pe kakare, ento in bene itye ka gwoko cik. 25-Ento ki tuŋ bot Lurok ma guye Rwot watyeko cwalo waraga botgi ki lok ma waŋolo ni, pe gucam gin ma gityero bot jogi, pe gucam remo, ki riŋo lee ma gideyo adeya, gukwer bene tim tarwaŋ.” 26Paulo otero jo meno ci orone olonnye kacel kwedgi ka gucito i ot pa Lubaŋa pi nyuto kare ma nino me lonynye megi doŋ bitum, wek gutyer tyer pi gin ki acel acel.\\nGimako Paulo i ot pa Lubaŋa\\n27Ka onoŋo nino abiro me lonnyegi doŋ cok tum, Lujudaya ma gua ki i Acia guneno Paulo i ot pa Lubaŋa, ci gutugo lwak ducu, gumake, 28kun gidaŋŋe matek ni, “Wun jo Icrael, wumi kony. Man aye laco ma tye ka pwonyo dano i kabedo ducu marac, kun kwero rokwa ki cikwa wa ki kabedo man bene. Ki makato ducu en okelo Lugrik bene i ot pa Lubaŋa, opyedo kabedo man maleŋ woko.” 29-Pien onoŋo guneno Tropimo ma Laepeco ma gitye kacel kwede i gaŋ, ci gutamo ni Paulo okele i ot pa Lubaŋa. 30Ci gaŋ ducu otwarre woko, ka dano guriŋo kacel. Gumako Paulo, guywaye woko ki i ot pa Lubaŋa, ci giloro doggola woko cut. 31Gimito neke woko, ento lok oo bot kapten me mony ni Jerucalem doŋ otugge woko. 32En olaro kunnu ki ŋwec ki lumony mapol kacel ki luditogi ma loyo dano miya miya, gujuko lugo Paulo. Ka lwak guneno kapten ki lumony, guweko goyo Paulo. 33Kapten ocito ka make, ka ociko ni gitweye ki nyor aryo. Ka openyo ni en aŋa, dok obalo gin aŋo? 34Jo mogo ma i kin lwak gudaŋŋe ni pi man, ki mukene ni pi man. Ka kapten doŋ pe oniaŋ i kom lok kikome pi woo ma obedo madwoŋ, ociko ni gitere i gogo. 35Ka guo i rwom me ito malo, lumony gutiŋo Paulo atiŋa pi gero pa lwak, 36pien lwak dano ma otubbe gilubo korgi kun gidaŋŋe ni, “Wuneke woko!”\\nPaulo opido i nyim lwak\\n37I kare ma onoŋo gidonyo ki Paulo i gogo, Paulo owaco bot kapten ni, “Ber koŋ alok boti lok mo?” Ci ogamo ni, “In iŋeyo leb Grik? 38Pe in aye Laejipt ma yam otubo dano ci otero lunek alip aŋwen woko i tim?” 39Paulo ogamo ni, “An Lajudaya, ginywala i Taruco ma i Cilicia, gaŋ ma ŋene mada. Alegi miya alok ki lwak.” 40Ka oye, Paulo ocuŋ i rwom ci ojuko lwak ki ciŋe. Ka piny oliŋ litik, ocako lok kwedgi i leb Ibru kun waco ni,","num_words":949,"character_repetition_ratio":0.044,"word_repetition_ratio":0.0,"special_characters_ratio":0.245,"stopwords_ratio":0.303,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Wel 5 ACO85 - Rwot owaco ki Moses ni, “Cik jo Icrael - Bible Search\\nWel 4 Wel 6\\nGicwalo jo ma komgi ki keni woko i ŋe gony\\n1Rwot owaco ki Moses ni, 2“Cik jo Icrael gucwal ludobo ducu gua woko ki i gony, ki dano acel acel ma kome cwer tut, ki dano acel acel ma odoko keni pi gudo kom dano muto. 3Wubicwalo co wa ki mon bene, kun wucwalogi woko ki i gony, wek pe gubal gonygi ma an abedo iye-ni odok keni.” 4Jo Icrael gutiyo kit meno, ci guryemogi woko i ŋe gony; macalo Rwot con owaco bot Moses, jo Icrael gutiyo kit meno.\\nCik ma mako culo waŋ jami\\n5-Rwot owaco bot Moses ni, 6“Wac ki jo Icrael ni, Ka ce laco mo nyo dako mo otimo bal mo ma dano timo kun giŋayo waŋ Rwot, ce otiŋo alii, 7en bituco bal mere ma otimo-ni; ka dok en biculo waŋ gin marac ma otimo; bimedo iye acel me abic, ci miyo bot dano ma en otimo marac-ci. 8Ento ka dano meno watte mo pe ma myero giculle waŋ gin marac-ci, ci giculo Waŋ gin marac meno bot Rwot pi ajwaka, kun gibamo i kom nyok romo me kwanyo bal ma gitimo kwede gin lakwany bal ki i kome. 9Gityer ducu, nyo jami ducu maleŋ pa jo Icrael ma gikelo bot ajwaka bibedo mere. 10Jami maleŋ ma dano acel acel okelo bibedo mere; gin ducu ma dano mo omiyo bot ajwaka bibedo mere.”\\nCik ma mako nyeko\\n11Rwot owaco bot Moses ni, 12“Wac ki jo Icrael ni, Ka dako pa laco mo waŋe olal, ci otimo kir i kom cware, 13ka laco-mo obuto kwede, ce cware pe oŋeyo, ma dako ojerre kekene kun lokke okanne woko, dok pe tye caden mo ma moko lok kom dako-nu, pien pe ginoŋe iye; 14ka cwiny me nyeko omako laco, kun nyeko omake i kom dakone ma ojerre kekene-ni, nyo ka cwiny me nyeko omako laco, kun nyeko omake i kom dakone, kadi bed dako pe ojerre kekene, 15ci laco bitero dakone bot ajwaka, kun tero gityer ma gimito pi dakone, agwata moko kwon acel me moko cayiri; pe bionyo moo i kome, pe biketo iye odok luban, pien meno gityer me moko kwon me nyeko, en gityer me moko kwon me lapo wic, ma bimiyo gipo pi bal meno.\\n16“Ajwaka bikelo dako cok, ci cibo i nyim Rwot. 17Ka dok ajwaka bitero pii maleŋ ki otako, ci jobo apwa ma i dye ot me kema, onyo i pii. 18Ka ajwaka bicibo dako i nyim Rwot, bigonyo yer wi dako wek oket ata lijayi, ci keto gityer me moko kwon me lapo wic i cinŋ, ma en aye gityer me moko kwon me nyeko. Ajwaka bimako pii makec me ceno dano i ciŋe. 19Ka ajwaka bimiyo dako-nu kwoŋo kwoŋ, kun waco ni, ‘Ka laco mo pe obuto kwedi, ka pe iŋak woko, kun ijerre kekeni ma it ye i te twero pa cwari, ci gin marac mo pe otimi pi pii man makec me ceno dano-ni. 20Ento ka ce waŋi olal woko, ma pud it ye i te twero pa cwari, ka ijerre kekeni, ci laco mo ma pe cwari obuto kwedi, 21ci (ajwaka bimiyo dako-nu kwoŋo kwoŋ ma kelo ceno dano kun waco ki dako-nu ni,) Rwot omi in idok ŋat ma giceno ki dano, kun dano gikwoŋo akwoŋa ki nyiŋi i kin lutuwu, i kare ma Rwot bitweyo nyodoŋi woko ci miyo ii bene deŋ woko; 22wek pii man me ceno dano ocit i cin ii, omi ii odeŋ, ci otwe nyodoŋi woko.’ Dako bigamo ni, ‘Amen, Amen.’\\n23“Lacen ajwaka bicoyo lok me ceno dano-ni i karatac, ka dok lwoko vinone woko ki pii makec-ci, 24ci bimiyo dakonu mato pii makec ma giceno ki dano-ni, ci pii me ceno dano bidonyo i iye, miyo iye mwode matek. 25Ka dok ajwaka bikwanyo gityer me moko kwon me nyeko woko ki i cin dako-nu, ci kwato gityer me moko kwon i nyim Rwot, tero i keno tyer. 26Ka ajwaka bijobo moko me gityer poŋ ciŋ acel obed gin me po i kome, biwaŋo i wi keno tyer; ka dok lacen en bimiyo dako-nu mato pii. 27Ka doŋ omiyo omato pii, ka ce onoŋo en otyeko jerre kekene kun otimo kir i kom cware, ci pii me ceno dano bidonyo i iye, miyo iye mwode matek; iye biden woko, nyodone bitwene woko, dako-ni bidoko ŋat ma giceno dano ki nyiŋe i kin lutugi. 28Ento ka dako-nu pe ojerre kekene, ma bal mo pe i kome, gin marac mo pe bitimo, ci en binywalo litino.\\n29“Man aye cik ma mako lok me nyeko, ka dako ma tye i te twero pa cware noŋo wage olal, ci ojerre kekene, 30nyo ka cwiny me nyeko omako laco mo, kun nyeko omake i kom dakone; en bicibo dako i nyim Rwot, ci ajwaka bitiyo i kom dako kun lubo cik man ducu. 31Laco pe bibedo ki bal mo, ento bal bidok i wi dako ka obalo.”","num_words":818,"character_repetition_ratio":0.071,"word_repetition_ratio":0.017,"special_characters_ratio":0.254,"stopwords_ratio":0.285,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lunyodo: Wupwony Lutinowu me Tic pi Jehovah | Pwony me Anyama\\nKWAN I LEB Acholi Albanian American Sign Language Amharic Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Baoule Batak (Toba) Bengali Bicol Bislama Brazilian Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga (Malawi) Chitumbuka Chiyao Chuvash Colombian Sign Language Croatian Czech Danish Drehu Dutch Efik English (Leb Muno) Estonian Fijian Finnish Finnish Sign Language French Georgian German Grik Guarani Gujarati Gun Haitian Creole Hausa Hiligaynon Hindi Hiri Motu Hungarian Ibru Icelandic Igbo Iloko Indonesian Isoko Italian Italian Sign Language Japanese Japanese Sign Language Javanese Kannada Kazakh Kikamba Kikuyu Kinyarwanda Kirghiz Kiribati Kirundi Kisi Korean Korean Sign Language Krio Latvian Lhukonzo Lithuanian Luganda Luo Macedonian Malagasy Malay Malayalam Marathi Maya Mexican Sign Language Mixe Mongolian Moore Ndebele (Zimbabwe) Nepali Norwegian Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Portuguese Punjabi Quechua (Bolivia) Quichua (Imbabura) Romanian Runyankore Russian Russian Sign Language Samoan Sango Serbian Serbian (Roman) Shona Sidama Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swedish Tagalog Tajiki Tamil Tatar Telugu Thai Tigrinya Tiv Tok Pisin Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wolaita Yoruba Zande Zapotec (Isthmus) Zimbabwe Sign Language\\n“Wek dano pa Lubanga . . . opwonywa ki gin ma myero wati i kom awobi ma gibinywalo-ni.”—LUNGOL. 13:8.\\nWER: 88, 120\\nIN ITWERO LUBO LANEN PA YECU NINING KA . . .\\ninyuto ni imaro latinni?\\ninyuto mwolo macalo lanyodo?\\ninyuto niango ka ikonyo latinni?\\n1. Gin ango ma Manoa otimo i kare ma oniang ni ebibedo wego?\\nMANOA gin ki dakone onongo gingeyo ni pe gibinywalo lutino matwal. Manoa onongo ngeyo maber adada ni dakone lalur. Ento, lamalaika pa Jehovah onen bot dako pa Manoa, ma oweko gin ma nen calo tek adada otwere: Manoa gin ki dakone onongo gibinywalo latin awobi! Labongo akalakala, Manoa cwinye obedo yom mada, ento bene onongo ngeyo tic matek ma etye kwede macalo wego. Manoa gin ki dakone onongo gibipwonyo wodgi-ni nining me maro ki dok tic pi Jehovah kit macalo jo mapol i Icrael onongo gitimo jami maraco tutwal-li? Manoa “olego Rwot [Jehovah]” kun waco ni: “Ai Rwot [Jehovah], alegi ba, wek dano pa Lubanga [lamalaika] ma nene icwalo-ni odwog botwa, wek opwonywa ki gin ma myero wati i kom awobi ma gibinywalo-ni.”—Lungol. 13:1-8.\\n2. Pwonyo latinni kwako timo gin ango? (Med ki bok ma wiye tye ni: “ Latin Kwanni me Baibul ma Pire Tek.”)\\n2 Ka itye lanyodo, ci ibiniang kit ma Manoa owinyo kwede ki i cwinye. In bene itye ki tic matek me konyo lutinoni wek gunge dok gumar Jehovah. (Car. 1:8) Pi meno, lunyodo ma gin Lukricitayo myero guket yub me Woro me Otyeno ma bedo kare ducu dok bene kelo adwogi maber bot jo me ot ducu. I kom lok, wek lok ada me Baibul odony matut i cwiny latin moni, omyero pe ikwan kwedgi keken i cawa me woro pi jo me ot. (Kwan Nwoyo Cik 6:6-9.) Ngo mukene ma romo konyi wek ipwony lutinoni me maro ki dok tic pi Jehovah? Pwony man kacel ki ma lubo gibikonyo lunyodo me lubo lanen pa Yecu. Kadi bed ni Yecu pe obedo wego, lunyodo giromo nongo adwogi maber ki kit ma en opwonyo kwede pien en opwonyo lupwonnyene i yo me mar, mwolo, ki dong onyuto niango. Kong dong wanenu kit magi ducu ki acel acel.\\n3. Yecu onyuto ni emaro lupwonnyene nining?\\n3 Yecu owaco atir ka maleng ni emaro lupwonnyene. (Kwan Jon 15:9.) En bene onyuto marre kun bedo kacel ki lupwonnyene kare ki kare. (Mar. 6:31, 32; Jon 2:2; 21:12, 13) Yecu pe obedo lapwonygi keken ento bene obedo laremgi. Pi meno, gin pe gubedo ki akalakala ka ce en marogi nyo pe. In iromo lubo yo me pwony pa Yecu-ni nining?\\n4. In itwero nyutone bot lutinoni nining ni imarogi? (Nen cal ma tye i pot karatac 8.)\\n4 Wac bot lutinoni ni imarogi, dok kare ki kare nyutigi ni pigi tek boti. (Mat. 3:17; Tito 2:4) Camuel, ma bedo i lobo Australia owaco ni: “I kare ma onongo pud atidi, Babana onongo kwano bota Bukka me Ododo me Baibul i otyeno ducu. En bene onongo gamo lapenya ka apenye, kwako kora, noto lema ka acito ka buto. Abedo ki ur madit adada i kare ma aniang lacen ni Babana odongo i paco ma pe kikwako kor dok pe kinoto lem iye! Kadi bed kumeno, en otute me nyuto ni emara, ma omiyo awinyo maber dok aniang ni kiparo pira.” Kony lutinoni me winyo kit man bene kun iwaco botgi kare ki kare ni “amarowu.” Nyut bot lutinoni ni imarogi. Wulok, wucam dok bene wutuk kacel kwedgi.\\n5, 6. (a) Gin ango ma Yecu timo bot jo ma en marogi? (b) Omyero imi pwod bot lutinoni nining?\\n5 Yecu owaco ni, “Agoyo jo ma an amarogi, apwonyogi dok atirogi.” * (Yabo 3:19) Yecu pe oilo cinge kadi bed ni lupwonnyene kare ki kare gubedo ka pyem i kingi ni anga madit loyo. En pe onenogi anena kadi bed ni gukwero winyo tirane. Ki mar madit kacel ki cwiny me kica, Yecu ominigi tira i cawa mupore ki dong i kabedo ma rwatte.—Mar. 9:33-37.\\n6 Nyut ni imaro lutinoni kun iminigi pwod ma mitte. I kine mukene mitte ni myero itit mere atita tyen lok mumiyo gin moni ber nyo rac. Ento latin i kine mogo pe timo gin ma iwaco bote ni otim. (Car. 22:15) Lub lanen pa Yecu ka gin ma kit meno otimme. Mi pwod bot latinni i cawa mupore ki dok i kabedo ma rwatte kun itimo man i yo me mar ki mwolo ma nongo idiyo cwinyi ka imiye tira kacel ki pwony. Laminwa mo ma nyinge Elaine, ma bedo i lobo South Africa owaco ni: “Lunyodona gubedo ka miyo pwod ma pe gikeng.” En omedo ni: “Ka ce guwacca ni kwero winyo lok kelo adwogi marac, ci gin wang ma gupwoda ka pe atimo gin ma gimito. Ento gin pe gumedo ki pwoda ki kiniga nyo labongo titta tyen lok mumiyo gipwoda. Macalo adwogine, abedo ki tekcwiny ni kitye ka gwoka. Angeyo ka ma myero atim jami ogik iye, dok aniang gin ma kimito ni atim.”\\nNYUT CWINY ME MWOLO\\n7, 8. (a) Yecu onyuto cwiny me mwolo i legane nining? (b) Legani twero pwonyo lutinoni nining me jenge i kom Lubanga?\\n7 Go kong kit ma lupwonnye pa Yecu nen calo guwinyo kwede i kare ma guwinyo nyo guniang lacen lok i kom lega ma en olego me agikki i kare ma pud tye i lobo ni: ‘Abba, Wora, jami ducu twerre ki boti; kwany kikopo man woko ki i koma; ento pe obed kit ma an amito, obed kit ma in imito.’ * (Mar. 14:36) Ki i lega pa Yecu-ni, lulub kore guniang labongo akalakala mo keken ni kit macalo Wod pa Lubanga ma pe ki roc-ci olego ki mwolo ni myero kikonye, man te lokke ni gin bene myero gitim kumeno.\\n8 Gin ango ma lutino gipwonyo ki i lega ma megi? Ki lok ada, pe ilego bot Jehovah pienni imito pwonyo lutinoni ki lega. Ento, ka ilego ki mwolo ma nongo lutinoni gitye, man miyo lutinoni gipwonye me jenge i kom Jehovah i lega. Lamego mo ma nyinge Ana, ma bedo i lobo Brazil owaco ni: “Ka ce onongo watye i peko, ma gwok nyo kwara nyo dadana (atat) kome lit, lunyodona gilego Jehovah wek ominigi kero me diyo cwinygi ki dong ryeko me moko tam matir. Kadi bed gitye i lyeto magwar adada, gin giweko peko ducu i cing Jehovah. Macalo adwogine, apwonyo kit me jenge i kom Jehovah i lega.” Ka i lega kacel ki lutinoni, pe ileg pigi keken. Leg Jehovah wek okonyi bene—oromo bedo ni imito penyo ladit ticci wek icit i gure madit, omini tekcwiny me miyo caden bot jiranini, nyo wek en okonyi i yo mukene mapat pat. Nyut mwolo kun i jenge i kom Lubanga, ci lutinoni gibipwonye me timo kumeno bene.\\n9. (a) Yecu opwonyo lupwonnyene nining me tic pi jo mukene? (b) Gin ango ma lutinoni gipwonyo ka ce i jalle-keni me tic pi jo mukene?\\n9 I lokke kacel ki lanenne, Yecu opwonyo lupwonnyene me tic pi jo mukene ki mwolo. (Kwan Luka 22:27.) En opwonyo lukwenane me bedo ki cwiny me jalle-ken i tic pi Jehovah ki kit ma gitero kwede luye luwotgi. Ka imwol kun inyuto cwiny me jalle-ken, ci itwero pwonyo lutinoni me bedo ki cwiny acel-li. Lamego mo acel ma nyinge Debbie ma tye ki lutino aryo owaco ni, “Nyeko pe omaka pienni cwara cwalo cawa ki jo mukene macalo laelda.” En omedo ni: “Onongo angeyo ni ka wamito kony mo keken ki bot cwara macalo jo me ot, en pol kare miniwa cawane.” (1 Tem. 3:4, 5) Cware ma nyinge Pranas omedo ni: “Lacen, lutinowa kare ducu onongo gitye atera me miyo kony i kabedo me gure ki yub mogo me tiokraci. Cwinygi yom, gumako lurem, dok gimito bedo ki omege ki lumege!” Jo ducu me ot man gudonyo i tic pi kare malac. Lutinoni wang ma gupwonyo kit me tic pi Jehovah ka ce inyuto mwolo kacel ki cwiny me jalle-ken.\\n10. Yecu onyuto niango nining i kare ma lwak gubino ka nene?\\n10 Yecu onyuto niango kun pe keto cwinye i kom gin ma dano gitimo keken dok oniang gin mumiyo dano gitimo gin moni. I nino mo acel, jo mogo ma gitye ka winyo lokke i Galilaya onongo gimito lubo kore. (Jon 6:22-24) Ento Yecu, ma onongo ngeyo gin ma tye i cwiny dano-ni oniang ni jo magi gimito cam keken ma ka winyo pwonye. (Jon 2:25) Yecu oniang gin ma onongo tye marac, i ngeye, en odiyo cwinye i kare ma tye ka tirogi dok otito botgi alokaloka ma myero gutim i kwogi.—Kwan Jon 6:25-27.\\nKony latinni wek onong yomcwiny i ticwa me pwony (Nen paragraf me 11)\\n11. (a) Mi labol ma nyuto kit ma niango romo konyi kwede me niang ka latinni tye ka nongo mit pa ticwa me pwony? (b) In itwero weko ticwa me pwony bedo mamit dok kelo adwogi maber bot latinni nining?\\n11 Kadi bed ni pe itwero neno cwiny dano, in bene iromo nyuto niango kun iniang kit ma latinni winyo kwede ma lubbe ki ticwa me pwony. Lunyodo mapol giywe manok ka gitye i ticwa me pwony wek omi kare ki lutinogi me yweyo ki dok camo gin mo manok nok. Omyero pe inen gin ma en timo keken ento myero ipenye kekeni ni, ‘Tika romo bedo ni gikuro cito i ticwa me pwony pienni waywe, wacamo, nyo wamato gin mo?’ Ka iniang ni ticwa me pwony-nyi twero gudo cwiny lutinoni dok keligi adwogi maber adada, ket yub kacel kwedgi. Minigi jami matino tino me atima wek gubed jo ma in itiyo kwedgi cawa weng i ticwa me pwony.\\n12. (a) Yecu ociko lupwonnyene i kom gin ango? (b) I yo ango ma Yecu ociko lupwonnyene i kare ma mitte kikome?\\n12 Yecu bene onyuto niango i kare ma otito jami mogo ma weko ngat moni timo bal. Me labolle, lulub kore onongo gingeyo ni tim tarwang obedo gin marac. Ento Yecu ocikogi i kom jami mogo ma weko ngat moni donyo i tim me tarwang i kare ma owaco ni: “Dano mo ma neno dako ce paro ni ebed kwede, meno nongo dong otimo abor woko kwede ki i cwinye. Ka ce wangi tung lacuc aye ma miyo ipoto i bal, kol ci ibol woko ka mabor.” (Mat. 5:27-29) Lok man en owaco i kare ma mitte kikome pien Lukricitayo onongo gitye i te loc pa Luroma. Ma lubbe ki tuko ma onongo timme i wi abam i lobo Roma, ngat mo ma okwano lok me tekwaro ocoyo ni, “dano onongo gineno dok giwinyo tuko ma opong ki tim me buto dok kitiyo iye ki leb malik. Medo i kom meno, ka malik loyo aye dano gidongo (bapo) cinggi dok gipwoyo adada.” Lok man ma Yecu ociko ki lupwonnyene i kom jami ma weko ngat moni donyo i tim me tarwang-ngi pud dong nyuto mar kacel ki niango madit ya!\\n13, 14. In itwero gwoko lutinoni nining ki i galowang maraco?\\n13 Niango romo konyi me gwoko lutinoni ki i timo jami mogo ma pe yomo cwiny Jehovah. I kareni, lutino gicako neno jami ma tugo miti me buto kacel ki jami mukene macilo ma nongo mwakagi pud tidi ka iporo ki kare mukato angec. Kadi bed kumeno, niango bene romo konyi me niang kit ma latinni twero cako bedo ki miti i kom jami ma tugo miti me buto. Penye kekeni ni: ‘Gin ango ma romo tugo cwiny latinna me neno jami ma tugo miti me buto? Tika en ngeyo adwogi marac ma bino pi neno jami magi? An tika lok kweda yot, ma weko en bino bota wek enong kony ka ce en tye i atematema me neno jami ma tugo miti me buto?’ Kadi bed ni lutinoni pud gitino, iromo waco botgi ni: “Bin iwacca ka ce ineno gin mo i Intanet, telebijon, gajeti akwana, ki dong bukke ma weko ibedo ki miti i kom tim me buto dok cwinyi cwali me nenone. Pe imung dok pe ibed lwor me penyo pi kony ki bota. Atye ki cwiny me konyi.”\\n14 Ka itye ka yero gin mo me galo wangi, tam bene matut i kom kit ma itwero bedo lanen maber bot lutinoni. Pranas, ma waloko i kome malo-ni owaco ni: “Jo me otwa bene gitimo gin ma wan lunyodo waye ka odok i lok kom wer, bukke, nyo vidio ma wagalo ki wangwa.” En omedo ni, “Iromo lok i kom jami mapol ento lutinoni gineno gin ma in itimo ci gilubo lanenni.” Ka lutinoni gineno iyero kidiro jami mabeco me galowang, ci gin bene ka pe gin mo gibilubo lanenni.—Rom. 2:21-24.\\nLUBANGA ME ADA BIGAMO LEGANI\\n15, 16. (a) Pingo itwero bedo ki gen ni Lubanga bikonyi me pwonyo lutinoni? (b) Gin ango ma wabinyamo i pwony ma lubo man?\\n15 Gin ango mutimme i kare ma Manoa openyo pi kony i kit me gwoko wode? “Lubanga owinyo koko pa Manoa.” (Lungol. 13:9) Lunyodo, Jehovah bigamo legawu bene. En bigamo legani kun konyi wek igwok lutinoni. Itwero cobo man ka inyuto mar, mwolo ki dong niango.\\n16 Kit macalo Jehovah konyo kwede lunyodo me pwonyo lutinogi matino-ni, en bene romo konyo lunyodo me pwonyo lutinogi ma mwakagi tye apar ki wiye. Pwony ma lubo man binyamo kit ma iromo lubo kwede lanen pa Yecu i nyuto mar, mwolo, ki dong niango ka nongo ipwonyo latinni wek oti pi Jehovah.\\n^ para. 5 Ma lubbe ki Baibul, pwod kwako miyo tira ki dong pwony. Lunyodo myero gumi pwod i yo me kica ento pe ma onongo gitye ki akemo i cwinygi.\\nLatin Kwanni me Baibul ma Pire Tek\\nKA WATYE ka kwan ki dano, wan watiyo ki buk me Baibul Mono Ada Pwonyo Gin Ango? me konyo lutino kwan me Baibul wek gunge Jehovah dok gupwony ada ma tye i Ginacoya. Wakwano buk me ‘Wubed i Mar pa Lubanga’ me konyo lutino kwan me Baibul wek gumar Jehovah kacel ki cikke.\\nLutino kwan me Baibul ma pigi tego pud dong loyo ma ibikwano kwedgi aye lutinoni. Mitte ni gin myero gupwony lok i kom Jehovah, gumarre dok bene gunge gin ma en mito ki botgi. Pi meno, kadi bed ni in keken aye itye lanyodo ma Lacaden i otwu, wacuko cwinyi me kwano buk me Baibul Pwony ki dong “Mar pa Lubanga” ki lutinowu. (Car. 6:20) Ka twere, ti ki study guides ma tye i jw.org me konyo lutinowu ma pud gitino me lok i kom gin ma wutye ka nyamone ki i buk me Baibul Pwony wek odony i cwinygi.—Nen i te wi lok ma wacci BIBLE TEACHINGS > TEENAGERS > WHAT DOES THE BIBLE TEACH.\\n^ para. 7 Lunyodo giromo moko tamgi ni lanyodo acel okwan bukke magi ki latin moni i cawa mapat ki Otyeno me Woro pi Jo me Ot.","num_words":2607,"character_repetition_ratio":0.05,"word_repetition_ratio":0.002,"special_characters_ratio":0.231,"stopwords_ratio":0.283,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Camuel 6 ACO85 - Canduk pa Rwot obedo i lobo pa jo - Bible Search\\n1 Camuel 5 1 Camuel 7\\n1 Camuel 6\\nJo Piliciti gudwoko canduk pa Lubaŋa kakare\\n1Canduk pa Rwot obedo i lobo pa jo Piliciti pi dwe abiro. 2Lacen jo Piliciti gulwoŋo ajwagi ki lutyet ci guwacci, “Wabitimo canduk pa Rwot niŋniŋ? Wutit botwa kit gin ma myero wami ma wabidwoko kwede canduk i kabedone.” 3Ci guwacci, “Ka wucwalo canduk pa Lubaŋa pa jo Icrael;: pe wucwal nono, ento atikane wudwok ki gitum me tiŋo alii. Ci doŋ wubican ci wubiniaŋ gin mumiyo Rwot pe okwanyo ciŋe woko ki i komwu.” 4Gugamo ni, “Kit gin aŋo ma wabidwokke me gitum me tiŋo alii?” Gudok iye ni, “Cal jabu abic ma oporo kit akwota bur lebba, ki cal oyoo adeŋ abic muporo wel rwodi pa Lupiliciti; pien kit two gemo acel-lu onoŋo omakowu ducu, ki rwodiwu bene. 5Pienno myero wutet cal akwota bur lebba ki cal oyoo adeŋ ma gitye ka tyeko lobowa woko-ni ki kela deyo i kom Lubaŋa pa jo Icrael; ci gwok nyo en bikwanyo ciŋe woko ki i komwu, ki i kom lubaŋawu ki lobowu. 6Pe wumi cwinywu obed tek kit macalo yam jo Ejipt ki Parao cwinygi obedo tek kwede. 7Kombeddi doŋ wucikwany gadigadi manyen, ki megi dyaŋi aryo ma ginyeto ma yam peya gitiyo kwedgi me pur, ci wutwe dyaŋi i nyim gadigadi me ywayone, ento wuter litino dyaŋi paco, pe gubed kacel ki megigi. 8Ci wukel canduk pa Rwot wuket i wi gadigadi, ci wuket cal jabu ma wuteto-ni i canduk mukene ka ŋete, ma wubidwoko bo te macalo tyer me tiŋo alii. Ka doŋ wucwal, ociti. 9Ci doŋ wunen kore; ka ce ocito okemo yo tugi, wa i Bet-cemec, ci Lubaŋa pa jo Icrael aye okelo can man madit i komwa; ento ka pe kit meno ci miyo waŋeyo ni pe ciŋe aye ma obedo ka pwodowa; meno otimme i komwa pi keckom.”\\n10Jo-nu gutimo kit meno; gukwanyo megi dyaŋi aryo ma ginyeto, gutweyogi i nyim gadagadi, ci guloro wi litinogi woko paco. 11Ci gucibo canduk pa Rwot i wi gadigadi, kacel ki canduk mukene ki cal oyoo adeŋ ma giteto ki jabu, ki cal akwota bur lebbagi. 12Dyaŋi gucito gukemo yo atir ma dok yo tuŋ Bet-cemec, kun lubo yo ger madit. Giwoto kun gikok, pe gumedo ki dok yo tuŋ acuc nyo yo tuŋ acam, kun rwodi pa jo Piliciti gilubo korgi, nio ka guo kwede wa i waŋ lobo me Betcemec. 13Onoŋo jo Bet-cemec gitye ka kayo nanogi i nota. Ka gutiŋo wangi ci guneno canduk pa Rwot, cwinygi obedo yom pi nenone. 14Gadigadi obino wa i poto pa Yocwa ma Labet-cemec, ci ocuŋ kenyo, Onoŋo kidi madit tye kenyo; ci gubaro gadigadi woko me yen, gutyero dyaŋi me gitum awaŋa bot Rwot. 15Ka dok Lulevi gutero canduk pa Rwot ki canduk mukene ma onoŋo tye ka ŋete-ni, ka ma onoŋo tye iye cal jabu, ci guketogi i wi kidi madit-ti. Ci jo Bet-cemec gutyero gitum awaŋa ki gitum mukene mogo bot Rwot i nino meno. 16Ka rwodi pa jo Piliciti abic-ci guneno kite, ci gudok Ekron i nino meno.\\n17Cal akwota bur lebba me jabu ma jo Piliciti gudwoko bot Rwot me gityer me tino alii obedo kit man; acel pa jo Acidod, acel pa jo Gaja, acel pa jo Acikelon, acel pa jo Gat, acel pa jo Ekron. 18Gucwalo cal oyoo adeŋ me jabu bene muporo wei gaŋ ducu pa jo Piliciti ma rwodigi abic loyo-ni, gaŋi ma gicelogi ki cel matego, wa ki gaŋi matitino ma pe girumogi ki cel, Kidi madit ma yam giketo canduk pa Rwot ka ŋete-ni en aye caden o wa i nino man; pud tye i poto pa Yocwa Labetcemec.\\n19Rwot oneko jo Bet-cemec mogo, pien guŋiyo i canduk pa Rwot. Oneko jo pyerabiro i kingi, ci dano gukumo, pien Rwot onekojo mapol i kingi.\\nGitero canduk pa Rwot Kiriat-jearim\\n20Ka dok jo Bet-cemec guwacci, “Aŋa ma twero cuŋ i nyim Rwot ma Lubaŋa maleŋ-ŋi? Dok ka bia ki botwa, ci bicito bot jo mene?” 21Pi meno gucwalo lukwena bot jo ma gibedo i Kiriat-jearim, kun giwaco ni, “Jo Piliciti doŋ gudwoko canduk pa Rwot. Wubin, wuter botwu kunnu.”","num_words":688,"character_repetition_ratio":0.075,"word_repetition_ratio":0.0,"special_characters_ratio":0.236,"stopwords_ratio":0.278,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ka Tim pa Laco ki Dako ma Pe Gunyomme Okelo Bedo Piny ki Komitti me Ngolo Kop\\nKa laco ki dako ma pe gunyomme gubuto i ot acel labongo tyen lok mo, tika man nyuto ni gutimo bal dok mitte ni kiket komitti me ngolo kop?\\nEe, buto i ot acel labongo tyen lok mo tye calo lanyut ni jo aryo-ni gutimo tim kwele. Pi meno, ka pe gitye ki tyen lok mo mucwiny, ci omyero kiket komitti me ngolo kop pi neno lok man.​—1 Jo Korint 6:18.\\nLuelda kong gibedo piny ka niang gin mutimme wek gumok ka komitti me ngolo kop mitte. Me labolle: Jo aryo-ni mono gubedo ka winnye pi nyom? Tika luelda kong i kare mukato angec omiyo botgi tira pi kit ma gitimme kwede ka gitye kacel? Pingo gubuto i ot acel? Tika guyubo pulan woko con me timo meno? Tika guyero me buto i ot acel, nyo gin mo otimme atura ma odiyogi oweko gubuto i ot acel? (Latitlok 9:11) Gubuto i rum acel nyo mapatpat? Tye ngec mapol ma mitte ma bikonyo luelda me moko tamgi, pien gin mutimme i kom jo aryo moni twero bedo pat ki pa jo mukene.\\nKa dong luelda gunongo ngec ducu ma mitte, ci gibimoko ka omyero kiket komitti me ngolo kop.\\nLapeny pa Lukwan Bukkewa​—Julai 2018","num_words":213,"character_repetition_ratio":0.103,"word_repetition_ratio":0.0,"special_characters_ratio":0.233,"stopwords_ratio":0.305,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jon 1, Baibul 1985 (ACO85) | Chapter 1 | The Bible App | Bible.com\\nACO85 Baibul 1985\\nLok odoko dano\\n1I acakki piny Lok onoŋo tye, Lok tye bot Lubaŋa, Lok en Lubaŋa. 2En ceŋ tye bot Lubaŋa i acakki piny; 3jami ducu en aye ceŋ otiyo, pe tye gin mo ma ceŋ giketo laboŋo en. 4I en con tye kwo, kwo meno con ceŋ pa dano. 5Ceŋ oryeny i piny macol, ento piny macol pe ogeŋo ryeny.\\n6 # Mat 3.1; Mar 1.4; Luka 3.1, 2 Yam tye dano mo ma Lubaŋa ooro, nyiŋe Jon. 7En obino pi bedo caden me tito lok i kom ceŋ, wek dano ducu guye pi lokke. 8En kikome onoŋo pe ceŋ, ento obino pi tito lok me caden i kom ceŋ.\\n9Ceŋ me ada ma menyo dano ducu onoŋo oebino i lobo. 10En con tye i lobo, en aye ceŋ otiyo lobo, ento lobo pe obedo ki ŋec i kome. 11En obino tugi, ento jone pe gujole. 12Ento dano ducu ma ceŋ gujole, ma guye nyiŋe, omiyogi twero me doko litino pa Lubaŋa; 13ma pe ginywalogi ki remo, kadi pi miti me kom, kadi pi mit pa dano, ento pi miti pa Lubaŋa.\\n14Lok odoko dano, obedo i kinwa, kun opoŋ ki kica ki ada; wan waneno deyone, deyo macalo pa latin acel keken ma oa bot Won. 15Jon obolo lok me caden i kome kun daŋŋe ni, “Man aye ŋat ma yam atittiwu pire ni, ‘Ŋat ma bino i ŋeya kata ki dit, pien en okwoŋo nyima con.’ ” 16Nia i lonyone mapol wan ducu gimiyowa kica i kom kica. 17Pien cik yam gimiyo kun wok ki bot Moses, ento kica ki ada, Yecu Kricito aye okelo. 18Pe tye ŋat mo ma yam oneno Lubaŋa; Wod acel keken, ma tye i kor Won, omiyo Won oŋene.\\nLok me caden ma Jon otito\\n(Matayo 3.1-12; Marako 1.1-8; 3.1-18)\\n19Man lok me caden ma Jon obolo, ka Lujudaya guoro ajwagi ki jo Levi nia Jerucalem pi penye ni, “In aŋa?” 20En otuco ka maleŋ, pe omuŋo, otuco ni, “An pe a Kricito ma Lubaŋa oyero.” 21#Mal 4.5; Nwo 18.15, 18Gupenye ni, “In doŋ aŋa? In Elia bo?” En odok iye ni, “Pe.” “In lanebi meno?” En ogamo ni, “Pe”. 22Dok gupenye ni, “In aŋa kaa? Tittiwa, wek wadwok lok bot jo muorowa. Ilwoŋŋe kekeni ni in aŋa?” 23#Ic 40.3En odok iye ni, “An a dwan ŋat ma daŋŋe i tim ni, ‘Wutir yo pa Rwot ocuŋ atir,’ macalo lanebi Icaya owaco.”\\n24Jo mogo ma ceŋ gioro nia i kin Luparicayo 25gupenye ni, “Doŋ piŋo ibatija dano, ka in pe i Kricito ma Lubaŋa oyero, nyo Elia, nyo lanebi meno?” 26Jon odokkigi iye ni, “An abatija dano ki pii; ento i kinwu ocuŋ ŋatti mo ma wun wukwiya, 27en aye ŋat ma bino ki i ŋeya, ma an pe amyero ka gonyo del warre.” 28Lok man ducu otimme i Betania loka Jordan, ka ma Jon yam obedo ka batija iye dano.\\nLatin-romo pa Lubaŋa\\n29Orwone Jon oneno Yecu kun woto bino tuŋ bote, owaco ni, “Nen Latinromo pa Lubaŋa ma kwanyo bal me lobo! 30Man aye ŋat ma yam awaco pire ni, ‘I ŋeya bibino ŋat ma kata ki dit, pien en okwoŋo nyima con.’ 31An kikoma onoŋo pe aŋeye, ento pi lok man omiya abino kun abatija dano ki pii, wek ginyute bot jo Icrael.”\\n32Jon otito lok me caden i kome ni, “Ceŋ aneno Cwiny Maleŋ kun bino nia ki i polo macalo amam, opye, obedo i kome. 33An kikoma yam pe aŋeye; ento ŋat ma oora ka batija dano ki pii-ni owacca ni, ‘Ŋat ma ibineno Cwiny Maleŋ bino, pye, bedo i kome, en aye ŋat ma bibatija dano ki Cwiny Maleŋ.’ 34Doŋ aneno, dok atito lok me caden i kome ni, man en Wod pa Lubaŋa.”\\nLupwonnye ma gukwoŋo lubo Yecu\\n35Orwone doki, Jon ka ocuŋ ki jo aryo i kom lupwonnyene, 36oneno Yecu kun woto, owaco ni, “Nen Latin-romo pa Lubaŋa!” 37Lupwonnye meno aryo guwinyo kun waco lok man, ci gulubo Yecu. 38Yecu olokke, onenogi kun gilube, openyogi ni, “Wuyenyo aŋo?” Gin gupenye ni, “Rabbi (ma te lokke ni, Lapwony) ibedo kwene?” 39Odok ki gin ni, “Wubin, wunen.” Gubino, guneno ka ma en onoŋo bedo iye; ci gubedo bote i nino meno, pien cawa doŋ onoŋo cok romo apar.\\n40Ŋat acel i kin jo aryo ma yam guwinyo Jon kun loko, ci gulubo Yecu, onoŋo Anderiya, omin Cimon Petero. 41En okwoŋo noŋo ominne Cimon, owacce ni, “Watyeko noŋo Meciya” (ma te lokke ni, Kricito). 42En okele bot Yecu. Yecu onene, owacce ni, “In aye Cimon, wod pa Jon? Gibilwoŋi ni, Kepa” (ma te lokke ni, Petero#1.42 Petero te lokke Pata ).\\nYecu olwoŋo Pilipo ki Natanael\\n43Orwone Yecu omito cito i Galilaya. Orwatte ki Pilipo, owacce ni, “Luba.” 44Pilipo yam Labetecaida, ma gaŋgi kacel ki Anderiya ki Petero. 45Pilipo onoŋo Natanael, otitte ni, “Watyeko noŋo ŋat ma Moses yam ocoyo pire i cik, ma lunebi bene gucoyo pire, en aye Yecu me Najaret, wod pa Yucepu.” 46Natanael openye ni, “Gin mo maber twero katti ki i Najaret?” Pilipo odokke iye ni, “Bin, inen.”\\n47Yecu oneno Natanael kun bino bote, oloko i kome ni, “Nen Laicrael me ada, ma pe tye ki goba mo i cwinye!” 48Natanael openye ni, “Iŋeya niŋniŋ?” Yecu odokke iye ni, “Ma peya Pilipo olwoŋi, kun ibedo i te olam, an aneni.” 49Natanael odokke iye ni, “Lapwony, in giri i Wod pa Lubaŋa. In i Kabaka me Icrael!” 50Yecu odokke iye ni, “In iye pien awacci ni, ‘Aneni kun ibedo i te olam’? Ibineno lok madito makato magi.” 51#Acak 28.12Dok owacce ni, “Adada awacciwu ni, wubineno polo kun oyabbe, kun lumalaika pa Lubaŋa giito dok gilor piny i kom Wod pa dano.”","num_words":920,"character_repetition_ratio":0.054,"word_repetition_ratio":0.0,"special_characters_ratio":0.282,"stopwords_ratio":0.305,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 11 ACO85 - Rwot oloko ki Jeremia, ni, “Winy lok - Bible Search\\nJeremia 10 Jeremia 12\\nJeremia ki gicikke pa Lubaŋa\\n1Rwot oloko ki Jeremia, ni, 2“Winy lok ma mako gicikke nan. Tit bot jo Juda ki jo ma gibedo Jerucalem ni, 3an, Rwot Lubaŋa pa crael, doŋ atyeko ceno dano ma pe winyo dok ma pe lubo lok ma mako icikke man. 4En gicikke ma yam keto ki kwarowu i kare ma akwanyogi woko ki i lobo Ejipt, en lobo ma obedo alo buk mac me teto nyonyo ma otwak me waŋogi. I kare meno awaco otgi ni guwiny lokka dok guti gin ducu ma yam acikogi ni guti. Atito otgi ni ka gulubo ci gibibedo jona kin bene abibedo Lubaŋagi. 5Aciko botgi ni an bene abicobo kwoŋ ma am akwoŋo i nyim kwarogi kun miyo botgi lobo ma mol cak ki moo Ic, kit macalo gitye iye wa onyoo-ni.”\\nCi an Jeremia agamo ni, “Wek obed kumeno, Rwot.”\\n6Rwot dok owacca ni, “Tit lok magi ducu i gaŋi me Juda, ki i dye yo me Jerucalem. Tit lokka kunnu, kun iwaco bot lwak ni guwiny lok ma mako gicikke man dok bene gulubi kun gitiyo. 7I kare ma akwanyo kwarowu woko ki i lobo Ejipt, acikogi matek, kun bene abedo ka cikogi teretere, nio wa onyoo, kun awaco botgi ni gulub lokka. 8Ento gin pe gulubo dok pe guciko itgi me winyo lokka. Ma ka timo meno, dano acel acel omedde ameda ki bedo ki nwaŋ cwiny marac. Mumiyo acobo lok me gicikke man woko ducu i komgi, ma yam acikogi ni guti, ento pe gutiyo-ni.”\\n9Rwot dok owaco bota ni, “Jo Juda kacel ki jo ma bedo i Jerucalem gitye ka jemo woko i koma. 10Gulokke gudok cen ka timo bal pa kwarogi ma gukwero winyo lokka woko-ni; gubedo ka lubo lubaŋa mukene kun giworogi bene: Jo me ot pa Icrael ki jo me ot pa Juda doŋ guturo gicikkena woko ma yam acikke kwede ki kwarogi-ni. 11Pi meno Rwot owaco kuman ni, Nen, atye ka kelo gin marac wek aket i komgi ma pe gitwero loyo ki iye wacel. Ka gibikok bota pi kony, an pe abiwinyo kokogi. 12I kare meno jo Juda kacel ki jo ma bedo i Jerucalem gibicito gikok bot lubaŋa ma yam gibedo ka waŋo iye gitum botgi-ni, ento lubaŋa magi pe twero larogi i kare me can. 13Pien lubaŋawu doŋ gudoko pol ma guporo wel gaŋiwu, wun jo Juda; ki wun jo ma wubedo i Jerucalem bene doŋ wuyubo lwak keno tyer mapol ata ka ma wuwaŋo iye gitum me lewic bot jok Baal, ma rom ki wel yo ma tye i dye gaŋ me Jerucalem.\\n14“Pi meno Jeremia, pe ibed ka lega, pe bene ipid kweda pi lwak man. Ka inen ce gitye i can ka gukok bota pi kony, an pe abiwinyo kokogi.” 15Rwot owaco ni, “Jona ma amaro-ni gitye ka timo tim kipyeda. Doŋ gitye ki kit twero aŋo ma weko gibedo i oda? Gitamo ni tyero lee me gitum ki kwoŋo kwoŋ mogo ma gicikke kwede atata twero geŋo can woko me poto i komgi? Gitamo ni gitwero bwot i yo ma kit man? 16Yam alwoŋogi ni yat jeituni ma pote olot madwoŋ, ma nyige bene nen mwonya adada; ento abiwaŋo pote woko ki mac ma yamone mor mager, dok abituro jaŋe woko ducu.\\n17“An Rwot me mony ma yam apito jo Icrael ki jo Juda, macalo yat jeituni-ni, kombeddi doŋ awacci abiketo gin marac i komgi, Gukelo gigi can man i komgi pigi kengi pien gin gutimo gin marac. Guŋeto cwinya omiyo kiniga omaka pi waŋo gitum bot jok Baal.”\\nLok ma gipiro pi neko Jeremia,\\n18Rwot omiyo aŋeyo dok aniaŋ lok ma lukworra gupiro, ki gin marac ma onoŋo gimito timo i koma. 19Ento an abedo calo latin romo mamwol ma gitero woko ka nekone, onoŋo pe aŋeyo ni gupiro lok me timo gin marac i koma. Gubedo ka waco ni, “Watoŋu yat man waretu woko piny wa ki nyige ducu; waneke woko wek ŋat mo pe doŋ obipo i kome matwal i lobo-ni.” 20Lacen an Jeremia alego ni, “Ai Rwot me mony, in laŋolkop ma ŋolo kop atir, dok itemo tam pa dano ki gin ma giparo ki i cwinygi. Wek anen ka iculo kwor i kom lwak man, pien an doŋ atyeko keto lokka woko ducu i ciŋi.”\\n21Pi meno Rwot owaco kuman, i kom jo Anatot, ma onoŋo gimito neko Jeremia woko kun giwacce ni ka ce en omedde ki tito lok i nyiŋ Rwot ci gibineke woko. 22Rwot me mony owaco lok i komgi ni, “Nen, abiketo can i komgi. Awobegi ducu gibinekogi woko i lweny ki pala lucwan; litinogi ducu bito woko ki kec. 23Ŋat mo ma bidoŋ pe ka kare oromo, en kare ma doŋ amoko me keto iye can i kom jo Anatot.”","num_words":792,"character_repetition_ratio":0.04,"word_repetition_ratio":0.0,"special_characters_ratio":0.241,"stopwords_ratio":0.318,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"GO KONG ni itye ka neno filim i kom dano mo ma oywek, gwok nyo lago wer mo ma imaro adada. Filim man cakke ki nyuto kwone i kare ma en pud tidi, kit ma en obedo i kilaci me pwonyo goyo piyano, ki yellene me bedo ka goyo piyano nino ki nino. I nge meno, ineno ka en tye ka goyo wer i ka namo madongo, kun woto wa i bor piny, ci odoko dano ma oywek i wi lobo ducu. Ma pe orii, ineno ka en dong otii woko, ci i agikki me filim man, en oto woko.\\nFilim man nyuto gin mutimme ada i kwo pa ngat ma dong oto woko. Kadi bed dano-ni onongo obedo lawer, lacayan, latuku, nyo ngat mukene ma oywek, kwone onongo bigik marom. Twero bedo ni dano-ni ocobo jami mapol, ento tam kong i kom jami mukene ma onongo en twero cobone ka onongo pe pi peko me tiyo ki to.\\nKi cwercwiny madit, man aye gin ma tye ka kuro wan ducu. (Latitlok 9:5) Kadi bed watemme ningo, pe watwero bwot ki i tiyo ki to. Pe meno keken, two nyo can ma guduwa twero giko kwowa atura. Kit ma kiporo kwede i Baibul, wan wabedo calo lupu ma “nen pi kare manok mo keken, ci lacen ke woko.”​—Yakobo 4:14.\\nKit macalo watwero to i cawa mo keken, jo mukene gitye ki cwiny ni “wacamu, wamatu, pien diki wabito woko.” (1 Jo Korint 15:32) Ento dano gikwo kit man pien gingeyo ni pe gitye ki gen mo pi anyim. Kadi ki ngo​—tutwalle ka watye ka wok ki i kwo matek—​watwero pennye kekenwa ni, ‘Kwo mono dong ducu kite ene?’ Itwero nongo lagam me lapeny man ki kwene?\\nI kare-ni, jo mapol giketo gengi i kom cayan. Diro manyen ma lucayan gukatti kwede ki yadi me cango two omedo kare me kwo pa dano olo manok. Dok lucayan mukene gitye ka tic matek me temo medo kare me kwo pa dano. Kadi bed tutegi onyak nyige nyo pe, lapeny magi pud dong: Pingo wati dok wato? Tika gen mo tye ni kibiloyo lamonewa to? Pwony ma lubo man bilok iye dok bigamo lapeny man, Kwo mono dong ducu kite ene?\\nLucayan ma gikwano lok i kom jami makwo ki ma gikwedo yo ma kit pa lanyodo kobo kwede i kom latinne gitye ka yelle matek me niang pingo dano gitii. Adwogi me kwedgi magi obedo ningo?","num_words":396,"character_repetition_ratio":0.045,"word_repetition_ratio":0.0,"special_characters_ratio":0.243,"stopwords_ratio":0.298,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Camuel 5 ACO85 - Kaka ducu ma i Icrael gucokke gubino - Bible Search\\n2 Camuel 4 2 Camuel 6\\n2 Camuel 5\\nDaudi odoko kabaka me Icrael ki me Juda\\n(1 Tek 11.1-3)\\n1Kaka ducu ma i Icrael gucokke gubino bot Daudi i Kebron, ci guwacci, “Nen ba, wan aye wacogo komi ki riŋo komi. 2I kare macon ca, ma onoŋo Caulo aye kabaka ma loyowa, in aye yam itelo wi jo Icrael ka gicito ka lweny, idwokowa pa co bene, Rwot bene ne ne owaco boti ni, ‘In aye ibibedo lakwa lwak ka jo Icrael, dok ibibedo laker ma loyogi.’ ” 3Kit meno ludoŋo pa jo Icrael ducu gubino bot kabaka i Kebron, Kabaka Daudi oketo gicikke kwedgi i Kebron i nyim Rwot, ci guwiro Daudi obedo kabaka ma loyo jo Icrael. 4-Daudi ocako locce ma onoŋo mwaka me ditte romo pyeradek, ci obedo ka loc pi mwaka pyeraŋwen, 5oloyo jo Juda i. Kebron pi mwaka abiro ki dwe abicel, dok oloyo jo Icrael ki jo Juda ducu ki i Jerucalem pi mwaka pyeradek wiye adek.\\nDaudi omayo got Cion\\n(1 Tek 11.4-9)\\n6-Kabaka ki lwakke gucito i Jerucalem ka lweny i kom jo Jebuc ma gibedo i lobo kunnu, Gin onoŋo guwaco bot Daudi ni, “In pe ibidonyo kany. Ka ibino, ci luŋolo ki lutowaŋ aye gibiryemi woko ki cen.” Onoŋo gitamo ni Daudi pe twero donyo kunnu. 7Ento Daudi ocito omayo gogo me Cion woko, ci odoko gaŋ kalle. 8I nino meno Daudi owacci, “Dano ducu ma gimito neko jo Jebuc gudony ki i waŋ otul pii, gucak lweny i kom luŋolo ki lutowaŋ-ŋu ma tipo koma okwerogi-ni.” En gin mumiyo giwacci, “Lutowaŋ ki luŋolo pe gibidonyo i ot pa Lubaŋa.” 9Daudi ocako bedo i cel go go kunnu, ci olwoŋo ni, Gaŋ kai pa Daudi. Daudi ogero gaŋ madit orumo wo ko likiŋ cakke ki i Millo. 10Daudi omedde odoko dit twatwal, pien onoŋo Rwot ma Lubaŋa me mony tye kwede.\\n(1 Tek 14.1-2)\\n11Kiram kabaka me Turo ocwalo kwena bot Daudi kun miyo bao yat cedar, ki lupac bene ki lupa-godi me gero ode en Daudi. 12Omiyo Daudi oniaŋ ni, Rwot otyeko moko en me bedo kabaka ma loyo Icrael, dok ni Rwot omiyo kerre obedo ki deyo madwoŋ pi pilo wi jone Icrael.\\n(1 Tek 3.5-9; 14.3-7)\\n13Daudi dok omedde ki kwanyo mon aŋeca ki mon anyoma ki i Jerucalem ki i kare ma doŋ oa woko ki i Kebron, ci onywalo awobe ki anyira mukene. 14Magi aye nyiŋ awobe pa Daudi ma onywalogi i Jerucalem: Cobab, Natan, Solomon, 15Ibar, Elicua, Nepeg, Japia, 16Elicama, Eliada ki Elipelet.\\n(1 Tek 14.8-17)\\n17I kare ma jo Piliciti guwinyo ni Daudi doŋ gityeko wiro ki moo, odoko kabaka ma loyo jo Icrael, ci gucokke ducu gucito ka yenye; ento Daudi owinyo pigi ci odonyo woko i cel gogo. 18Jo Piliciti gumol gubino ci guket guromo i nota Repaim woko. 19Daudi openyo dog Rwot ni, “Ber acit ka lweny i kom jo Piliciti? Ibimiyogi i ciŋa?” Rwot ogamo dog Daudi ni, “Citi, pien abimiyo jo Piliciti i ciŋi ada.” 20Daudi ocito wa i Baal-perajim, oloyogi kunnu, ci owacci, “Rwot obaro dye lumerok woko ki i nyima, macalo lalele mucorre.” Mumiyo nyiŋ kabedo meno gilwoŋo ni, Baal-perajim. 21Jo Piliciti gutenyo cal jogigi kenyo, Daudi ki lwak ke gutiŋo gutero woko.\\n22Jo Piliciti dok gudwogo, gumol guket i nota Repaim ducu. 23Ka Daudi dok openyo dog Rwot, ci ogamo ni, “Pe ibicito atir. Ber icit iman ne monygi ma odoŋ cen ca, wek ipot i komgi ki ka ma okemo yadi owak. 24Ka ce iwinyo woo macalo lwak dano ma gitye ka dorre i wi yadi owak, ci rune anyim oyot, noŋo Rwot doŋ bitelo nyimwu pi neko mony pa jo Piliciti woko ducu.” 25Daudi otiyo kit meno kit macalo Rwot ocike kwede, ci oneko jo Piliciti cakke ki i Geba o kwede wa i Gejer.","num_words":625,"character_repetition_ratio":0.052,"word_repetition_ratio":0.0,"special_characters_ratio":0.254,"stopwords_ratio":0.264,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nekemia 6 ACO85 - Ka Canbalat, Tobia, Gecem, kacel ki - Bible Search\\nNekemia 5 Nekemia 7\\nPiro lok i kom Nekemia\\n1Ka Canbalat, Tobia, Gecem, kacel ki jo ducu ma gin lukworwa guwinyo ni atyeko gero cel woko, dok ni ka mo ma omuk ma twolone doŋ pe, i kare meno onoŋo pud peya aketo rii me doggola me loro dog gaŋ ducu, 2ci Canbalat ki Gecem gucwalo lok bota, kun giwacci, “Bin wek wabed kacel i gaŋ mo ma i bar me Ono.” Ento gin onoŋo gimito timma marac. 3An acwalo kwena botgi kun awaccigi ni, “An atye ka tiyo tic mo ma pire dit mada, pe atwero bino kunnu ka rwatte kwedwu. Pe atwero weko tic man cuŋ pi bino me nenowu keken.” 4Gubedo ka cwalo kwena bota ma rom kit meno tyen aŋwen kulu, an bene adwoko botgi lagam lakite acel. 5Dok Canbalat ocwalo laticce bota ki waraga i ciŋe ma pe gimwono doge lakite acel-lu pi tyen me abicce. 6Lok ma gicoyo iye tye kit man ni, “Gecem otitta ni cwinyo lok tye ka wot i kin lwak ma gicok kwedwa ni meno, in kacel ki lwak pa Lujudaya wumito jemo; meno aye gin mumiyo wutye ka gero cel odoco-ni. Lok man tito bene ni in ikette keni me bedo kabakagi. 7Dok bene lok man otittiwa ni in doŋ ityeko keto lunebi me tuco lok atyer i Jerucalem i komi ni, ‘Kabaka doŋ tye i Juda.’ Lok meno doŋ gibitito bot kabaka, Pienno ber ibin warib tam wayub lokke kacel kwedi.” 8An dok adwoko lok bote, kun awacce ni, “Pe tye gin mo macalo meno ma otimme, lok meno wun wunwaro ki wiwu.” 9Onoŋogutemme me burowa wek wagik tic, kun gitamo ni, “Komgi bidoko nyap i tic, ci bimiyo tic doŋ pe bitine.” Ento kombeddi, ai Lubaŋa, doŋ imiya abed matek.\\n10Ka acito wa i ot pa Cemaya wod pa Delaya, ma wod pa Meketabel, ma pe twero weko ode, ci cut an acito ka Lime. En owacca ni, “Wek wacit kwedi kacel i kabedo maleŋ ma i ot pa Lubaŋa, ci walor doggola me ot pa Lubaŋa woko; pien gin bibino ka neki woko. I dyewor mo keken gibibino gineki woko.” 11Ento an agamo doge ni, “An pe acal ki dano ma riŋo lawote ci kanne woko. In itamo ni abitemo laro kwana ki kanne i ot pa Lubaŋa? Pe atwero cito.” 12Ka abedo ka tamo lok man, lacen, ci aniaŋ atir ni Lubaŋa onoŋo pe oloko kwede, ento onoŋo Tobia ki Canbalat aye kara guwile ki lim wek otit lok macalo meno me bito an. 13Guwile ki lim wek obur an abed ki lworo apot i bal, wek gicak balo nyiŋa kun gicaya kwede-gu. 14Ai Lubaŋana, po i kom Tobia ki Canbalat, pi gin ma gubedo ka timone i koma, ci iket can i komgi. Dok ipo i kom lanebi ma dako ma nyiŋe Noadia kacel ki lwak lunebi mukene ducu ma yam gutemo buro an ki miya lworo.\\nAgikki me tic\\n15I ŋe tic pi nino pyerabic wiye aryo tic me gero cel otum woko, i nino dwe pyeraryo wiye abic me dwe me Elul*. 16I kare ma lumerokwa ma gibedo i rok murumowa guwinyo lok man, ci lworo omakogi ma komgi oto woko lirut; pien dano acel acel onoŋo oŋeyo atir ni tic man otine pi kony pa Lubaŋa. 17Ento i kare-nu ducu ludito pa Lujudaya gubedo ka coyo waraga mapol gucwalo bot Tobia, ki Tobia bene coyo waraga cwalo botgi. 18Lwak mapol ma i Juda onoŋo gitye tuŋ bote ma gucikke bote ki kwoŋo kwoŋ, dok en onoŋo obedo oro Cekania ma wod pa Ara. Dok wode Yekokanan bene onoŋo yam onyomo nya pa Meculam wod pa Berekia. 19Jo mogo bene guloko i nyima lok kom tic maber ma Tobia yam otiyo, ka gidwoko bote lok ducu ma an awaco botgi, Tobia yam omedde ki cwalo waraga bota pi miyo lworo bota.","num_words":642,"character_repetition_ratio":0.038,"word_repetition_ratio":0.0,"special_characters_ratio":0.239,"stopwords_ratio":0.288,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nia 23 ACO85 - “Pe irwe lok ma iwinyo awinya ata; pe - Bible Search\\nNia 22 Nia 24\\nŊolo kop atir dok muporre\\n1-“Pe irwe lok ma iwinyo awinya ata; pe iribbe ki dano marac ka kelo lok goba me keto can i kom dano. 2Pe ilub lwak ma gitiyo gin marac, Ka i lok me pido pe ilokke ilub kor lwak pi balo ŋolo kop atir, 3-kadi dworo kor lacan i pidone.\\n4-“Ka irwatte ki twon pa lamoneni, nyo kanane, ma orwenyo, dwok bote. 5Ka ineno kana pa ŋat ma dagi obuto piny ma yec obwoyo, pe iwek ata, konye akonya.\\n6-“Pe ibal te pido pa danoni ma lacan wek lok oloye. 7Pe idony i lok goba: pe inek dano ma kite atir ma pe ki bal, pien pe abiye labalo loyo kop. 8Pe igam lim lawil loyo kop, pien lim lawil loyo kop miyo jo ma neno piny waŋgi umme woko, ci balo te pido pa dano ma lokke tye atir.\\n9-“Pe iun larok ma bedo i kinwu, pien wun bene wuŋeyo cwiny lubedo, pien wun bene wubedo lubedo i Ejipt.\\nMwaka me cabit ki nino me cabit\\n10-“Ibicoyo potoni ci icoko cam ma ocek iye pi mwaka abicel. 11Ento i mwaka me abirone ibiweko ywe, okanne roc, wek arupinnye lucan ma i kinwu gunoŋ ginacama; ci ma obwotte lee tim bicamone. Ibitimo kit meno ki poto olokki ki poto jeitunini bene.\\n12-“Ti ticci nino abicel, ento i kom nino me abirone ibiywe, wek twon ki kanani gunoŋ yweyo, dok wek latin pa aŋecani ki labedo boti guom ki kero komgi. 13Wumak gin ducu ma awaco botwu, dok pe wutuc nyiŋ lubaŋa, mukene; lok ma kit enno pe giwiny a ki i dogi.\\nNino madito adek ma giciko pigi\\n14“Ibikwero nino madito bota tyen adek i mwaka acel acel. 15-Ibikwero ni madito me Mugati ma Tobi Pe Iye, macalo yam aciko. Ibicamo mugati tobi pe iye pi nino abiro, i kare ma giciko, i dwe me Abib, pien meno aye dwe ma yam ia iye ki i Ejipt. Dano mo pe obin i nyima ki ciŋe noŋo. 16-Ibikwc ronino madito me wi mwaka, pic: mukwoŋo cek pi tic me ciŋi, i kom cam ma icoyo i poto; ki nino madito me nyonone i dero i agikki me mwaka, doŋ icoko gin ma ocek i poto pi ticci. 17Co ma boti ducu gibibino i nyim Rwot Lubaŋa tyen adek i mwaka.\\n18“Pe ityer remo me gitumma kacel ki mugat i ma tobi tye iye; pe iwek dwolo mo me kwero nino madito bota obed nio wa odiko.\\n19-“Cam mukwoŋo cek i potoni me wi mwaka myero ikel i ot pa Rwot Lubaŋani.\\n“Pe ited riŋo latin dyel ki cak pa minne.\\nGicwalo lamalaika pa Rwot pi telo nyim dano\\n20“Nen, acwalo lamalaika i nyim pi gwokowu i yo, ki me kelowu i kabe ma yam ayubo piwu. 21Wugwokke wek wuwiny doge, pe wujem i kor pien kica pe bimake i komwu ka wuba pien nyiŋa tye iye.\\n22“Ento ka wuwinyo doge ki cwinywu ducu, kun wutiyo k it ma awa botwu ducu, ci abibedo lamerok lumerokwu ki lamone pa lumonewu.\\n23“Ka lamalaikana bitelo nyimwu terowu bot jo Amor, jo Kit, jo Per jo Kanaan, jo Kiv ki jo Jebuc, abijwa: gi woko. 24Pe wuryebbe i nyim lubaŋagi pe wuworgi, pe wulub kit tic Ento wubimuko calgi woko ducu, dok wubiŋido wir jogigi woko. 25Wubiwc Rwot Lubaŋawu, ci abimiyo gum i kom kwonwu ki i kom piiwu; abikwanyo two woko ki i kinwu. 26I lobowu-nu lim pe bibwogo litinogi, dako ma lalur bibedo pe; abicobo nino me kwowu ducu kakare. 27Abicwalo lworo i koma i nyimwu, abibaŋo rok ducu ma wubiromo kwedgi; abimiyo lumerokwu giriŋo giloko ŋegi botwu. 28Abicoro pino jobi i nyimwu i kom jo Kiv, jo Kanaan ki jo Kit, wek oryemgi woko ki i nyimwu. 29Pe abiryemogi woko ki i nyimwu i mwaka acel, miyo lobo bidoŋ noŋo, ci gin tim bimedde mapol, yelowu. 30Abiryemogi woko ki i nyimwu motmot, nio ka wunya, wucamo lobo. 31Abiketo waŋ lobowu obed nia ki i Nam Makwar nio i nam pa Lupiliciti ki nia ki i tim nio i kulu Euprate. Dok abimiyo wegi lobo-nu i ciŋwu, wun bene wubiryemogi woko ki i nyimwu. 32Pe wuket gicikke mo kwedgi, kadi bot lubaŋagi. 33Pe gubed i lobowu, miyo wubitimo bal i koma; pien ka wubiworo lubaŋagi, ci bidoko owic botwu.”","num_words":708,"character_repetition_ratio":0.045,"word_repetition_ratio":0.0,"special_characters_ratio":0.247,"stopwords_ratio":0.309,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 32 ACO85 - Rwot oloko ki Jeremia i mwaka me - Bible Search\\nJeremia owilo lobo i Anatot\\n1-Rwot oloko ki Jeremia i mwaka me aparre me loc pa Jedekia kabaka me Juda, ma en aye bene obedo mwaka me apar wiye aboro me loc pa Nebukadnejar kabaka me Babilon. 2I kare meno dul mony pa kabaka me Babilon obedo ka lweny i kom Jerucalem, dok giloro wi lanebi Jeremia woko i dyekal pa lukur-piny ma tye i gaŋ kal pa kabaka me Juda. 3Kabaka Jedekia onoŋo otweye i mabuc kunnu pien gidote ni otyeto lok ni Rwot owaco ni, “Nen, abemiyo gaŋ man woko i ciŋ kabaka me Babilon, en bimayo woko bene doko mere. 4Kabaka Jedekia pe bibwot wacel ki i ciŋ jo Kaldaya, Gibimiye i ciŋ kabaka me Babilon; en biŋene waŋ ki waŋ dok bene bilok kwede atyer ka maleŋ. 5Gibitero Jedekia woko i Babilon, en bibedo kunnu nio waŋ ma an aye abilime. Kadi bed en bibedo ka lweny i kom jo Kaldaya, ento en pe biloyogi. Man Rwot ma owaco.”\\n6Jeremia owacci, “Rwot owacca ni 7Kanamel, ma en wod pa nera Calum, bibino bota kun mito ni awil lobone ma tye i Anatot, pien an a watte macok kwede adada, dok atye ki twero me wilone. 8Cutcut kit macalo Rwot owaco, omara Kanamel obino bota i dyekal pa lukur-piny, ci owaco bota ni, ‘Willobona ma tye i Anatot i lobo pa Benjamin. In aye i watta ma cok kweda adada, it ye ki twero me kokone ki me bedo iye bene, In kikomi aye myero iwil.’ Ci i kare meno aŋeyo woko ni Rwot aye ma ocika ni atim gin macalo man.\\n9“Ci awilo poto meno woko ki bot omara Kanamel kun apimo lim woko bene bote ma welle oromo cekel me ryal apar wiye abiro. 10Aketo ciŋa i waragane ci amwono woko, caden ma guneno obedo tye, ka apimo lim woko ki mijan. 11Ci akwanyo waragane me wilo lobo ma onoŋo amwono doge woko, ma tito kit kare ma biri kwede ki cik ma myero gilubi, ki kopine ma onoŋo pe gimwono, 12ci amiyo bot Baruk wod pa Neria ma wod pa Maceya. Amiyogi ducu bote i nyim Kanamel, i nyim caden ma guketo ciŋgi i waraga me wilo poto ca, ki i nyim Lujudaya ducu ma onoŋo gubedo i dyekal. 13Aciko Baruk ki i nyimgi ducu kun awaco ni, 14‘Rwot me mony, ma Lubaŋa pa Icrael, owaco kuman ni, Kwany waraga man me wil ma gimwono doge woko ki ma pe gimwono doge-ni, ci iketgi i abino ma gicweyo ki lobo, wek gigwokgi guri pi kare malac. 15Rwot me mony, Lubaŋa pa Icrael, owaco ni, odi ki potti ki poto olok pud doki gibiwilo ki i lobo man.’\\nLega pa Jeremia\\n16“Lacen ma doŋ atyeko miyo waraga me wil bot Baruk, ci alego ni, 17‘Ai Rwot Lubaŋa! In aye ma iketo po lo ki lobo ki tweroni dok ki tekki! Pe tye gin mo matek ma in pe iromo tiyone. 18Ibedo ka nyuto mar meri ma pe lokke bot jo alip ki alip, ento in bene iculo kwor i kom dano, iketo can i komgi pi bal pa kwarogi. In Lubaŋa madit dok it ye ki twero ducu; nyiŋi Rwot me mony. 19Ibedo ki yub me aura, dok itiyo gin matego ma dano uro; ineno bene gin ducu ma dano tiyo, imiyo bakacic bot dano acel acel kun lubo kit kwo ma en obedo kw ede ki kit gin ma en obedo ka timone. 20Yam itiyo taŋo ki lanyut-gu i lobo Ejipt. Pud imedde bene ka tiyogi wa onyoo, itiyo i Icrael ki i kin rok mukene ducu, mumiyo kombeddi doŋ giŋeyi i kabedo ducu. 21Doŋ taŋo ki lanyut ma itiyo-gu omiyo lukworwa gubedo ki lworo marac, dok itiyo ki tweroni ki tekki ikelo joni jo lerael woko ki i lobo Ejipt. 22Imiyo botgi lobo man ma mol cak ki moo kic, kit macalo yam ikwoŋo ni ibimiyo bot kwarogi-ni. 23Ento i kare ma doŋ gubino gudonyo i lobo man dok gucamo obedo megi, pe gulubo gin ma icikogi kwede dok bene pe gulubo pwonnyi wacel, pe gutiyo gin mo kadi ki acel i kom gin ma yam icikogi ni guti-ni. Pi meno en aye mumiyo ikelo can man iketo i komgi.\\n24“ ‘Nen, jo Kaldaya doŋ gutoro cel lobo gurumo ki gaŋ litit wek gima woko, doŋ bene gitye ka lweny, Pi man lweny, kec ki two gemo biweko gimiyo gaŋ man woko i ciŋ jo Kaldaya ma gitye ka lweny i keme-ni. Gin ma yam iloko doŋ otimme, kun in bene it ye ineno giri. 25Ai Rwot Lubaŋa, in aye ma yam ibedo ka waco bota ni, Wil poto man ki lim, dok inoŋ lucaden, kadi bed gaŋ doŋ gimiyo woko i ciŋ jo Kaldaya.’ ”\\n26Cutcut Rwot owaco ki Jeremia ni, 27“An a Rwot Lubaŋa pa dano ducu, Tye gin mo matek bota ma pe aromo tiyone? 28-Pi meno abemiyo gaŋ man woko bot kabaka Nebukadnejar kabaka me Babilon ki jo Kaldaya, gibimonyo gaŋ gimayo woko. 29Jo Kaldaya ma gitye ka lweny i kom gaŋ-ŋi gibibino gicwinyo mac i kom gaŋ ci waŋ woko. Gibiwaŋo woko kacel wa ki odi ka ma yam giwaŋo iye odok eceta bot jok Baal i wi ot-gu, ki onyo gityer amata-gu bot lubaŋa mukene me ŋeto cwinya oweko kiniga omaka. 30Cakke wa con i acakki me kwogi, jo Icrael ki jo Juda gubedo ka tiyo gin ma pe yomo cwinya keken; jo Icrael gumiyo kiniga omaka pi cal lubaŋa ma gutiyo ki ciŋgi-ni, man Rwot ma owaco. 31Gaŋ man omiyo kinigana ki akemona obedo ka medde woko ameda, cakke i kare ma gigero kwede nio wa onyoo. Doŋ atyeko moko me kwanyone woko ki ka waŋa, 32pi gin marac ma jo magi gutimo: jo Icrael ki jo Juda, kacel ki lukergi, ki lutel megi, ajwagigi ki lunebigi, jo Juda ki jo Jerucalem. 33Guloko ŋegi bota ento pe nyimgi; dok bene kadi bed abedo ka pwonyogi teretere ento gin pe guwinyo pwony ma abedo ka pwonyogi kwede. 34-Guketo cal lubaŋagi ma en gin me kwer-ri i ot ma gilwoŋo ki nyina, pi balone woko. 35-Gugero waŋ jogi mapol me woro Baal i nota pa wod pa Kinom ka ma gityero iye awobegi ki anyiragi bot jok Molek. Pe awaco botgi ni gutim man, dok bene gin ma kit meno onoŋo pe odonyo i tamma ni gibitimo gin macalo meno ma bimiyo jo Juda timo bal.”\\nCikke pi gin maber ma bitimme i anyim\\n36Rwot, ma en Lubaŋa pa Icrael, owaco lok mukemo gaŋ man kuman ni, “Jeremia, in doŋ itito bot lwak man ni lweny, kec ki two gemo biweko gimiyo gaŋ man woko i ciŋ kabaka me Babilon. Kombeddi winy lok mukene ma an aewaco. 37Nen, abecito ka coko lwak man woko ducu ki i lobo ducu ka ma yam aryemogi gucito iye i kare ma onoŋo kiniga ki akemo ki akeca omaka i komgi; abidwokogi i kabedo man, abimiyo gibedo maber ki kuc. 38Gin gibibedo jona, ki an bene abibedo Lubaŋagi. 39Abimiyo gibedo ki cwiny acel ki kit acel, wek gubed ka wora matwal, wek gin ki litinogi ma gi bilubogi i anyim gubed maber. 40Abiketo gicikke ma bedo nakanaka kwedgi, ni pe abilokke aweko timo gin maber botgi, dok bene abimiyo gibedo ka lwora ki i cwinygi, wek pe gulokke gubwota woko. 41Cwinya bibedo yom ka timo gin maber botgi, dok abiketogi gibedo i lobo man matwal ki gen madit kun aketogi ki cwinya ducu ki tipona ducu.\\n42“Kit macalo akelo can man aketo i kom lwak man, pi meno bene abecito ka miyogi jami ducu mabeco ma yam acikke ni abimiyo botgi. 43Gibiwilo potti ki i lobo man ma iwacci, doŋ odoko tim aroo ka ma dano ki lee doŋ pe gibedo iye, dok bene iwaco ni gibimiyo woko i cin jo Kaldaya. 44Potti gibiwilo pi lim, ki waraga me wilo lobo bene gibiketo iye cin ci gimwono woko kun caden bene noŋo tye i lobo pa Benjamin, i kabedo ducu ma gurumo Jerucalem, ki i gaŋi me Juda, i gaŋi me lobo godigodi, i gaŋi me Cepela ki i gaŋi me Negeb, Abidwoko gum pa jo man botgi kun adwokogi cen i lobogi kikome. Man Rwot ma owaco.”","num_words":1356,"character_repetition_ratio":0.044,"word_repetition_ratio":0.004,"special_characters_ratio":0.237,"stopwords_ratio":0.32,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 30 ACO85 - Rwot doki oloko kweda. Owacci, “Wod - Bible Search\\nEjekiel 29 Ejekiel 31\\nRwot biketo can i kom jo Ejipt\\n1Rwot doki oloko kweda. 2Owacci, “Wod pa dano, tit lok kun iwaco gin ma an a Rwot Lubaŋa atye ka lokone kuman ni,\\n“Wukok ni, ‘Tin aye nino ma kelo lworo!’\\n3Ninone doŋ cok,\\nen nino ma Rwot bitic iye-ni.\\nMan bibedo nino ma opoŋ ki pol keken,\\nen aye bene kare ma can bipoto kwede i kom rok ducu.\\n4Lweny bibedo i Ejipt,\\nki remcwiny madwoŋ bibedo i Etiopia.\\nJo ma gibedo i Ejipt gibinekogi woko;\\ngibiyako lonyone ducu gitero woko,\\nci gibiweko doŋ obur.\\n5“I lweny meno gibineko askari ma giwilogi ki lim ma gua ki i Etiopia, Put ki Lud, Arabia, ki Libya, ki wegi lobona kikomgi.”\\n6Rwot owaco kuman ni, “Cakke i Migdol o kwede yo tuŋ Ciene, jo ducu ma gikonyo jo Ejipt gibinekogi woko i lweny. Dul mony pa jo Ejipt ma giwakke ni gitek-ki gibijwerogi woko ducu. Gibinekogi woko ki pala lucwan i dye gaŋ. Man Rwot Lubaŋa ma owaco. 7Lobe Ejipt bidoko gin ma iye odoŋ nono, gaŋine igi bidoŋ nono ki i kin gaŋi ducu ma doŋ gityeko balogi woko. 8Ka acwinyo Ejipt woko ki mac, dok bene ka gineko jo ma konyogi woko, man bimiyo giŋeyo ni an aye a Rwot.\\n9“Ka nino meno oo, ma Ejipt doŋ gijwero woko, abicwalo lukwena ma gikwano mel wek gumi lworo omak jo Etiopia ma cwinygi pe peto-ni; gibibedo ki remcwiny madwoŋ i nino ma can bipoto i kom jo Ejipt; pien ninone tye ka bino!”\\n10Rwot Lubaŋa owaco kuman ni, “Abitic ki Nebukadnejar kabaka me Babilon me giko te lonyo me Ejipt woko. 11En kacel ki jone, ma gin jo me rok mager adada, gibikelogi me balo lobo woko; ci gibilwenyo i kom jo Ejipt ki pala lucwan, man miyo lobo doŋ bipoŋ ki kom dano muto keken. 12Abimiyo pii kulu Nail two woko, dok bene abicato lobo woko bot jo maraco; abibalo lobo kacel ki jami ducu ma tye iye amiyo iye doŋ noŋo. Lurok gibijwero lobo woko ducu. An Rwot doŋ atyeko loko.”\\n13Rwot Lubaŋa owaco kuman ni, “Abijwero cal jogi apaya ki cal lubaŋa mogo me goba ki i Mempic; laker mo doŋ pe bibedo i lobo Ejipt. Kit meno abimiyo lworo bedo tye i lobo Ejipt. 14Abimiyo lobo Patroc doŋ noŋo, dok bene abicwinyo mac woko i kom Joan, ci abiŋolo kop i kom jo Tebec kun alubo te cik kikome me ŋolo kop. 15Dok bene abionyo akemona i kom jo Pelucium, ma en aye cel gogo matek pa jo Ejipt, ka dok aneko lwak me Tebec woko ducu. 16Ci abiketo mac woko i kom Ejipt; ki jo Pelucium gibibedo ki toncwiny madit adada. Gibimuko cel me gaŋ Tebec gireto woko piny, ki gaŋ bene bipoŋ woko ki pii aluka. 17Awobe On ki awobe Pibecet gibinekogi woko i lweny, ki mon gibimakogi giterogi woko i opii. 18Piny bicido woko i Tapanec i kare ma abituro ker me Ejipt woko, ki tekke ma onoŋo jone giwakke k wede-ni bene doŋ bigik. Pol biumo Tapanec woko, ci jone gibiterogi woko i opii. 19Meno aye kit ma abiŋolo kwede kop i kom Jo Ejipt kun alubo te cik me ŋolo kop. Man bimiyo giŋeyo ni an aye a Rwot.”\\nBad kabaka me Ejipt otur\\n20I nino dwe abiro dwe me acel, i mwaka me apar wiye acel, Rwot oloko kweda, owacci, 21“Wod pa dano, doŋ atyeko turo bad Parao ka baka me Ejipt woko. Doŋ inen ŋat mo ma otweyo ki bandej wek ocaŋ woko pe, wek dok odok tek me mako pala lucwan. 22Pi meno Rwot Lubaŋa owaco kuman ni, Nen, atye ki lok i kom Parao ka baka me Ejipt. Abituro bade ryoryo ducu, bade matekke-ni ki bade ma yam otur-ri; ci amiyo pala lucwan poto woko piny ki i ciŋe. 23Abikeyo jo Ejipt woko i kin jo me rok ducu, abimiyo giket giromo wi lobo woko ducu. 24Doŋ abijiŋo bad kabaka me Babilon ryoryo ducu bedo matek, ci amiyo pala lucwanne i ciŋe en mako; ento abituro bad Parao ryoryo ducu woko, miyo en doŋ bibedo ka cur i nyim kabaka me Babilon calo dano ma doŋ gityeko keto ret woko i kome. 25Abijiŋo bad kabaka me Babilon bedo matek, ento bad Parao bipoto woko; ci bimiyo giŋeyo ni an aye a Rwot. Ka doŋ aketo pala lucwanna i ciŋ kabaka me Babilon, ci en biryeyo woko i kom lobo Ejipt; 26ci akeyo jo Ejipt woko ducu i kin lurok, kun aketogi i wi lobo ducu. Man bimiyo giŋeyo ni an aye a Rwot.”","num_words":746,"character_repetition_ratio":0.066,"word_repetition_ratio":0.0,"special_characters_ratio":0.238,"stopwords_ratio":0.263,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luŋolkop 21 ACO85 - Onoŋo jo Icrael yam gukwoŋo kwoŋ i - Bible Search\\nLuŋolkop 20 Ruth 1\\nGinoŋo mon pi jo Benjamin\\n1Onoŋo jo Icrael yam gukwoŋo kwoŋ i Mijpa ni, “Pe dano mo ki i kinwa bimiyo nyare me anyoma bot jo Benjamin.” 2Ci lwak gubino i Betel, gubedo kunnu i nyim Lubaŋa o wa otyeno, gutiŋo dwangi malo ki koko matek, 3kun giwaco ni, “Ai Rwot Lubaŋa pa Icrael, piŋo lok man otimme i Icrael, ma tin wi kaka acel doŋ pe i Icrael?” 4Ka dok orwone lwak gua odiko con ka caŋo keno tyer kunnu, ki tyero gitum awaŋa ki gityer lakwecwiny. 5Ci jo Icrael guwacci, “I kin kaka me Icrael ducu jo mene ma yam pe gubino i kare ma wacokke bot Rwot?” Pien onoŋo gukwoŋo kwoŋ madit ni, “Ka dano mo pe obino bot Rwot i Mijpa gibineke woko.” 6Kica omako jo Icrael i kom utmegigi jo Benjamin kun giwaco ni, “Kaka acel doŋ waŋe orwenyo woko tin ki i kin jo Icrael. 7Wabitimo niŋniŋ pi noŋo mon pi jogi ma gudoŋ, ma doŋ watyeko kwoŋo kwoŋ i nyiŋ Rwot ni, pe wabimiyo nyarwa mo botgi me anyoma-ni?”\\n8Mumiyo guwacci, “Jo mene ma i kin kaka ma i Icrael ma yam pe gubino bot Rwot i Mijpa?” Ci gunoŋo ni i kare ma gucokke dano acel mo pe obino i gony ma oa ki i Jabec-Gilead. 9Pien i kare ma gikwano dano, dano acel mo pe onen ma oa ki bot jo ma bedo i Jabec-gilead. 10Pienno lwak gucwalo twoni co ma lulweny alip apar wiye aryo kun gicikogi ni, “Wucit wunek jo ma bedo i Jabec-gilead ki pala lucwan, wa mon ki litino. 11Wubitimo kit man: co ducu ki mon ducu ma yam gubuto ki laco wubijwero woko liweŋ.” 12I kin jo me Jabec-Gilead gunoŋo anyira miya aŋwen ma peya gubuto ki co, gukelogi i gony ma i Cilo, ma tye i lobo Kanaan.\\n13Ka doŋ lwak ducu gucwalo lok bot jo Benjamin ma gitye i got Rimmon kun giloko botgi lok me kuc. 14Jo Benjamin gudwogo i kare meno ci gumiyo botgi anyira me Jabec-Gilead ma guwekogi makwo-ni; ento pe guromogi ducu. 15Kica omako lwak i kom jo Benjamin, pien onoŋo Rwot oketo ariya i kom kaka me Icrael ducu.\\n16Ka dok ludoŋo me lwak guwacci, “Wabitimo niŋniŋ pi noŋo mon pi dano mudoŋ, ma doŋ gityeko mon ma i kin jo Benjamin woko ducu-ni?” 17Ci guwacci, “Luleyo myero noŋŋe pi jo Benjamin ma gubwot, wek kaka mo pe gijwa woko ki Icrael. 18Ento pe watwero miyo anyirawa botgi me bedo mongi.” Pien yam jo Icrael gukwoŋo kwoŋ ni, “Gicen ŋat ma omiyo dako mo bot jo Benjamin.” 19Pi meno guwacci, “Nen, tye nino madit me woro Rwot ma bedo mwaka ki mwaka i Cilo.” Cilo onoŋo tye i ŋet Betel yo tuŋ acam, cok ki yo gudo ma a ki Betel cito Cekem; ka it ye Lebona, Ci lo tye yo tuŋ acuc. 20Guciko jo Benjamin ni, “Wucit wubut i potti olok, wukur dano, 21ci wuki. Ka ce anyira Cilo gibino ka myel, ci wubin, wumakgi woko, kun dano acel acel mako dakone ki i kin anyira Cilo, ci wucit kwedgi wa i lobo Benjamin. 22Ka ce wegigi nyo omegigi gibino ka laro lokke botwa, ci wabiwaco botgi ni, ‘Wutim ber wumigi botwa; pien yam pe wakelo anyira ki i mony ma romogi ducu, wun bene pe wumiyo mogo botgi; kono wumiyogi botgi, kono wuroco.’ ” 23Jo Benjamin gutimo kit meno; gutero mongi ma oporo welgi, ma gumako ki i kin lumyel, gutiŋo yo, gucito, gudok i lobo ma yam guleyo-ni, ka gugero gaŋgi odoco, gubedo iye. 24Jo Icrael guket woko ki kunnu i kare meno; ŋat acel acel odok i kakane ki i doggolane. Guket, gucito woko ki kenyo, kun dano acel acel ci to i lobo ma yam oleyo.\\n25-I kare meno onoŋo kabaka pe Icrael; dano acel acel tiyo gin ma co tamo ni tye atir.","num_words":646,"character_repetition_ratio":0.059,"word_repetition_ratio":0.0,"special_characters_ratio":0.247,"stopwords_ratio":0.31,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Wel 8 ACO85 - Rwot owaco ki Moses ni, “Wac bot Aron ni, - Bible Search\\nAron ocibo mac laput abiro i wi okar\\n1-Rwot owaco ki Moses ni, 2“Wac bot Aron ni, Ka icibo laput malo, laput abiro-ni bimenyo kabedo ma i nyim okar-mac.” 3Ci Aron otimo kit meno; ocibo mac laputte malo wek gumeny kabedo ma i nyim okarmac, macalo Rwot ociko ki Moses. 4Man aye kit tic ma gitiyo kwede okar-mac, gitiyo ki jabu ma giteto ki nyol. Nia ki i tedi tere o kwede wa i kom cal aturene onoŋo gitiyo kun giteto ki nyol; Moses otiyo okar-mac kun lubo kit cal ma Rwot onoŋo onyuto bote.\\nKwero Lulevi pi tic maleŋ\\n5Rwot owaco ki Moses ni, 6“Kwany Lulevi woko ki i kin jo Icrael, ci ilonygi. 7Ibitimogi kit man pi lonyogi: kir pii me lwoko bal i komgi, ci wek gin gulyel komgi woko ducu ki lyedi, gulwok boŋŋigi, gulonnye kekengi. 8Lacen wek gin gukwany wod twon kacel ki gityer me moko kwon mutike, me moko kwon mapwote ma girubo ki moo, ka doki in ibikwanyo wod twon mukene pi gitum me bal. 9Ka doŋ ibitero Lulevi i nyim kema me rwatte, kun icoko lwak jo Icrael ducu kacel. 10Ka itero Lulevi i nyim Rwot, jo Icrael gibiketo ciŋgi i wigi, 11ka Aron bityero Lulevi i nyim Rwot gubed gityer akwata ma oa ki bot jo Icrael, wek gubed ka tiyo tic pa Rwot. 12Ka dok Lulevi gibiketo ciŋgi i wi twoni, ci ibityero acel pi gitum me bal, ki acel pi gitum awaŋa bot Rwot, pi kwanyo bal ki i kom Lulevi. 13Ibitero Lulevi i nyim Aron ki awo bene, ci ibityerogi gubed gityer akwata bot Rwot.\\n14“Ibipoko Lulevi woko ki i kin jo Icrael kit meno, ci Lulevi doŋ bibedo jona. 15Ka doŋ lacen Lulevi gibidonyo ka tiyo tic ma i kema me rwatte, ka doŋ ityeko lonyogi kun ityerogi macalo gityer akwata. 16Pien gityeko miyogi bota matwal ki i kin jo Icrael; atyeko kwanyogi pira kena ma ka litino ducu mukwoŋo yabo ic, ma litino kayo pa jo Icrael ducu. 17-Pien litino kayo ducu ma i kin jo Icrael gin mera, pa dano ki pa lee bene; yam akwerogi gubed mera i nino ma aneko iye litino kayo ducu ma i lobo Ejipt. 18Ci doŋ atyeko kwanyo jo pa Levi me leyo ka tyengi, gin litino kayo ducu ma i kin jo Icrael. 19Dok atyeko miyo Lulevi bot Aron ki awobene me mot, kun gia woko ki i kin jo Icrael pi tiyo tic i kema me rwatte pi jo Icrael, dok pi kwanyo bal ki i kom jo Icrael, wek gemo mo pe opot i kom jo Icrael pi nyiko cok ki kabedo maleŋ.”\\n20Moses ki Aron ki lwak jo Icrael ducu gutiyo kit meno i kom Lulevi; kit ducu ma yam Rwot ociko ki Moses i kom Lulevi-ni, jo Icrael bene gutimo i komgi kit meno. 21Lulevi gulonnye kekengi i kom balgi; gulwoko boŋŋigi; ka Aron otyerogi macalo gityer akwata i nyim Rwot, ci Aron otimo gin lakwany bal ki i komgi wek gubed ma gulony.\\n22Lacen Lulevi gudonyo ka tiyo ticgi i kema me rwatte me konyo Aron ki awobene; kit ma onoŋo Rwot ociko ki Moses i kom Lulevi, gitimogi kit meno.\\nKare me tic pa Lulevi\\n23Rwot owaco ki Moses ni 24“Man aye lok ma mako Lulevi: jo ma ditogi romo mwaka pyeraryo wiye abic ki dok kwede malo gibidonyo ka cobo dog ticgi ma gitiyo pi kema me rwatte. 25Ka mwaka me ditogi oromo pyerabic, ci doŋ gibiweko ticgi ma gitiyo, pe doŋ gibitic matwal. 26Ento gibikonyo omegigi ma i kema me rwatte wek gugwok cik ma mako ticgi, ento pe gibitiyo tic kikome. Ibitimo Lulevi kit meno pi lok ma dok i kom ticgi.”","num_words":617,"character_repetition_ratio":0.079,"word_repetition_ratio":0.0,"special_characters_ratio":0.237,"stopwords_ratio":0.305,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Marako 7 ACO85 - Luparicayo ki lupwony-cik mogo ma gua - Bible Search\\nMarako 6 Marako 8\\n1Luparicayo ki lupwony-cik mogo ma gua ki i Jerucalem gucokke bot Yecu. 2Guneno jo mogo ma i kin lupwonnyene ma pe gilubo kwer, ento gicamo ma pe gulogo ciŋgi. 3Pien Luparicayo ki Lujudaya ducu ka pe gulogo ciŋgi kakare pe gicamo, pien gumako kit pa ludoŋo 4Ka gudwogo ki i cuk pe gicamo, nio ka gulwokke. Dok gitye ki lwak kit kwer mapol ma gilubo, macalo kit me lwoko kikopo-gu ki agulu-gu ki jami mola-gu ducu. 5Luparicayo ki lupwony-cik gupenyo Yecu ni, “Piŋo lupwonnyeni pe gilubo kit kwer pa ludoŋo? Piŋo gicamo ki ciŋgi ma pe gulogo ma lubo kwer?” 6-Yecu odok iye botgi ni, “Wun lugoba, Icaya con oloko i komwu kakare, macalo en ocoyo ni Lubaŋa owacci,\\n‘Rok man kara giwora ki doggi\\nnono, ento cwinygi pe i koma wacel;\\npwony ma gipwonyo obedo pwony ma mako kit pa dano.’\\n8Wuweko cik pa Lubaŋa, kun wuketo cwinywu ka lubo kit pa dano.”\\n9Yecu dok owaco botgi ni, “Wutimo ber pi kwero cik pa Lubaŋa, wek wulub giwu kit cikwu! 10-Moses yam owacci, ‘Wor woru ki meni’; dok ni, ‘Ka ŋatti mo oceno wonne nyo minne, gibineke woko’; 11ento wun wuwaco ni, ‘Ka dano mo owaco ki wonne nyo minne ni, Gin ma kono akonyi kwede en lim me Korban’ (te lokke ni, gin ma gimiyo ki Lubaŋa), 12en pe dok omi lim mo me konyo wonne nyo minne, 13kun wumiyo lok pa Lubaŋa doko goro, pien wupwonyo dano ni gulub kit cikwu. Dok wutiyo bene gin mapol macalo meno.”\\n14Yecu dok olwoŋo lwak bote, ci owaco botgi ni, “Wun ducu wuwiny lokka, ci wuniaŋ. 15Pe tye gin mo ma donyo i i dano ma oa ki woko ma twero balo en, ento gin ma a ki i dano en aye balo dano. 16Ma tye ki it me winyone, ci owiny.” 17Ka oweko lwak woko, ci odonyo i ot, lupwonnyene gucako penye pi carolok meno ma obolo-ni. 18En ogamo ni, “Kara wun bene peya wuniaŋ tere bo? Pe wuŋeyo ni, gin ducu ma donyo i dano ma a ki woko pe twero balo en? 19Pien pe odonyo wa i cwinye, ento wok kato i cin iye, ci kato woko.” (Ka otyeko wacone ki meno, nyuto ni olonyo kwa cam ducu.) 20Yecu dok owaco ni, “Gin ma a ki i dano aye balo dano. 21Pien gin ma a ki i cwiny dano, en aye bedo tam maraco, cot, kwalo kwo, nek, abor, 22paro lim, bal maraco, bwolo dano, kwele, nyeko, yet, wakke ki miŋo. 23Tim magi maraco-ni ducu gia ki i cwiny dano, gin aye gibalo dano.”\\nNiye pa dako me Curo-Poiniki\\n24Yecu ocako a ki kunnu, ocito wa i lobo ma tye cok ki Turo ki Cidon. Ci odonyo i ot mo kunnu; onoŋo en pe mito ni ŋatti mo oŋe ni etye kunnu, ento pe twero kanne. 25Cutcut dako mo ma nyare tye ki cen marac owinyo pire, ci obino oryebbe ka tyene. 26Dako-nu onoŋo Lagrik, ma rokke Curo-Poiniki. Ocako lego Yecu ni oryem cen woko ki i kom nyare. 27Yecu owacce ni, “Koŋ iwek litino gukwoŋ yeŋ, pe ber gikwany cam pa litino, gibol ki gwogi.” 28Dako-nu odok iye ni, “Rwoda, meno iwaco kakare; kadi bed kumeno ci litino gwogi ma gitye i te meja gin bene gicamo ŋide cam pa litino do.” 29Yecu owacce ni, “Pi lok ma iloko-ni, ber doŋ idok paco, cen doŋ otyeko a woko ki i kom nyari.” 30En odok paco, ci onoŋo latin tye obuto i wi kitanda, ma cen doŋ otyeko a woko ki i kome.\\nYecu ocaŋo dano ma ite odiŋ ma te lebe oto\\n31Yecu oa ki i lobo ma cokcok ki Turo, ci owok ki i cidon, ka okato ocito wa i nam Galilaya, ka otuc kwede wa i dye lobo Dekapoli. 32Ci gikelo bote dano ma ite odiŋ ma te lebe oto, gucako bako doggi bote ni oket ciŋe i kome. 33Yecu ocako mako en ki i kin lwak otere cen i muŋ, ci oketo ciŋe i it dano meno, ka oŋulo laa ci ogudo lebe; 34ocako neno malo i polo, ocur, kun waco ni, “Eppata”, te lokke ni, “Yabbe.” 35Ite oyabbe woko ki te lebe bene ogonnye, ocako lok atir. 36Yecu ocikogi ni pe gutit ki ŋatti mo; ento kadi bed ocikogi kumeno, gin bene gumedde ameda ki tito pire. 37Gin gubedo ka urone makato ducu, ma kun giwacci, “En otimo gin ducu maber; pien omiyo jo ma itgi odiŋ giwinyo lok, ki jo ma te lebgi oto giloko.”","num_words":745,"character_repetition_ratio":0.044,"word_repetition_ratio":0.0,"special_characters_ratio":0.261,"stopwords_ratio":0.328,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nia 29 ACO85 - “Man aye gin ma ibitimo i komgi ka - Bible Search\\nNia 28 Nia 30\\nKwero Aron ki awobene pi tic maleŋ\\n(Nia 40.12-15; Levi 8.1-36)\\n1“Man aye gin ma ibitimo i komgi ka ikwerogi, wek guti bota tic me ajwagi. Kwany wod twon acel ki nyogi romi aryo ma mwonyo pe i komgi, 2ki mugati ma tobi pe iye, ki capat ma tobi pe iye ma girubo ki moo, ki capat marep ma gireyo moo i komgi; ibitimogi ki moko ŋano ma pwotte. 3Ibiketogi i aduku acel, ci ikelogi ki aduku-nu, ka ikel, bene wod twon ki nyogi romi aryo. 4Ibikelo Aron ki awobene i nyim doggola kema me rwatte, ci ilwok komgi woko ki pii. 5Ibikwanyo boŋŋi aruka, ci iruko Aron ki kanyi, ki jor me epod, ki epod, ki kicaa kor, ci itwe pyere ki ceme me epod ma gicweyo ki diro; 6ibidwalo kitambara adwala i wiye, ka iketo lakukana maleŋ cuŋ i wi kitambara adwala. 7Ka ibikwanyo moo me wir, iwiro kwede. 8Ka dok ibikelo awobene, irukogi ki kanyi, 9ci ibitweyo pyergi ki kitambara, ka itwe gitok matino i wigi; ci tic me ajwagi bibedo megi pi cik ma bibedo matwal. Ibiketo Aron ki awobene i dog ticgi kit meno.\\n10“Dok ibikelo twon i nyim kema me rwatte, ci Aron ki awobene gibiketo ciŋgi i wiye, 11ka doŋ ibineko wod twon-nu i nyim Rwot, ki i doggola kema me rwatte. 12Ibigwelo remo twon, ci ireyo remone i kom ten keno aŋwen me keno tyer ki lwet ciŋi; ki remo mudoŋŋe ibionyo i te tedi keno tyer. 13Ibikwanyo dwolo ducu ma oumo jam iye, ki okene ma i kom cwiny, ki olaŋ aryo ki dwolo ma tye i komgi, ci iwaŋgi woko i wi keno tyer. 14Ento riŋo wod twon-nu ki pyenne ki wee iye-gu, ibiwaŋo awaŋa ki mac wa i ŋe gony; en aye gitum me bal.\\n15“Ka man otum ci ibikwanyo nyok romo acel imiyo Aron ki awo bene giketo ciŋgi i wiye 16ci ibineko nyok romo, ibijolo remone, ci icoro remone i kom keno tyer irumo kwede kome ducu. 17Dok ibiŋido riŋo nyok romo matitino ci ilwoko jam iye, ki tyene ducu, ci iketogi i kom riŋo ma giŋido-ni, kacel ki wiye, 18-ibiwaŋo riŋo nyok romo woko ducu ki berre i wi keno tyer; en aye gitum awaŋa bot Rwot; en aye gin ma ŋwece kur me layom cwiny, gityer ma giwaŋo ki mac bot Rwot.\\n19“Ka lacen dok ibikwanyo nyok romo mukene; ci Aron ki awobene gibiketo ciŋgi i wiye, 20ci ibineko nyok romo, igwelo remone ci ireyo i ogwilo it Aron malacuc, ki i ogwilo it awo bene malacuc, ki i kom twon nyig tyengi malacuc, ci ibicoro remo mudoŋŋe i kom keno tyer irumo kwede kome ducu. 21Ka ibikwanyo remo manok ma i wi keno tyer, ki moo wir, ci ikirogi i kom Aron ki i kom boŋŋi arukane, ki i kom awobene ki i kom boŋŋi aruka pa awobene, ci en ki boŋŋi arukane gibibedo maleŋ, kacel ki awobene ki boŋŋi arukagi bene.\\n22“Dok bene ibikwanyo dwolo nyok romo, ki moo yibe, ki dwolo ma oumo jam iye, ki okene ma i kom cwiny, ki olaŋ aryo kacel ki dwolo ma tye i komgi, ki em tun lacuc, (pien obedo nyok romo me keto dano i dog tic), 23ki mugati acel ki capat acel ma girubo iye moo, ki capat marep acel ma i aduku me mugati ma tobi pe iye ma tye i nyim Rwot; 24ci ibiketogi ducu i dye ciŋ Aron ki i dye ciŋ awo bene bene, wek gikwatgi me bedo gityer akwata i nyim Rwot. 25Ka dok ikwany woko ki i ciŋgi, iwaŋgi woko i wi keno tyer me ameda i kom gitum awaŋa, obed gin ma ŋwece kur ma yomo cwiny Rwot; en aye gityer ma giwaŋo ki mac bot Rwot.\\n26“Dok ibikwanyo gok nyok romo me keto Aron i dog ticce, ci ikwat me bedo gityer me akwata i nyim Rwot; en aye bibedo waŋ wat ma tuŋ boti. 27Dok ibikwero gok me gityer me akwata, ki em me waŋ wat pa ajwagi, ma gikwato, ma gityero nia ki i kom nyok romo me keto dano i dog tic, pien en aye pa Aron ki pa awobene. 28Bibedo waŋ wat pa Aron ki pa awobene ma myero jo Icrael gumi botgi dikdik, pien en aye waŋ wat pa ajwagi ma jo Icrael myero gutyer nia ki gitumgi me gityer lakwecwiny, en aye gityergi bot Rwot.\\n29“Boŋŋi aruka pa Aron maleŋ ducu bibedo pa likwaye ma bilube; gibiruko i komgi ka giwirogi ki moo, me ketogi i dog tic. 30Latin awobi ma bileyo kakare i t ic me bedo ajwaka birukogi tyeko kwede nino abiro, i kare ma en ci to i kema me rwatte ka tic i kabedo maleŋ.\\n31“Ibitero riŋo nyok romo me ketogi i dog tic, ci itedo i kabedo mo maleŋ; 32ci Aron ki awobene gibicamo riŋo nyok romo-nu ki mugati ma tye i aduku, i doggola kema me rwatte. 33Gibicamo jami meno ma gitiyo kwede me lakwany bal pi ketogi i dog tic ki kwerogi pi tic maleŋ, ento jo mukene pe gibicamone, pien gin jami maleŋ. 34Ka riŋo mo me ketogi i dog tic, nyo mugati mo, odoŋ nio odiko, ci ibiwaŋo mudoŋ-ŋi awaŋa ki mac; pe dok gibicamo, pien leŋ.\\n35“Ibitimo i kom Aron ki awobene kameno, kit macalo aciki kwede ducu; ibitiyo tic me ketogi i dog ticgi pi nino abiro; 36dok ibityero twon acel pi gitum me bal nino ducu me lakwany bal. Dok ibitumo gitum me bal pi keno tyer, ka itimo gin lakwany bal ki i kome, dok ibiwire ki moo pi kwerone. 37Ibitimo gin lakwany bal ki i kom keno tyer, ibikwere pi nino abiro, miyo keno tyer doko maleŋ maka to; gin ducu ma bigudo ke no tyer bidoko maleŋ.\\nTyer me nino ducu\\n38“Magi aye gin ma ibityero i wi keno tyer: nyogi romi aryo ma ditogi romo mwaka acel acel en aye ibityerogi nino ducu. 39Ibityero nyok romo acel odiko ki nyok romo acel ibityero otyeno. 40Kacel ki romo mukwoŋo-ni ibityero moko kwon mapwotte ma romo agwata acel ma girubo ki moo nyig jeituni ma giodo aoda ma romo cupa aryo ki nucu, ki vino ma romo cupa aryo ki nucu, me bedo gityer amata. 41Nyok romo mukene ibityero otyeno, kacel ki gityer me moko kwon ki gityer amatane, macalo me odiko, pi bedo gin ma ŋwece kur ma yomo cwiny, gityer ma giwaŋo ki mac bot Rwot. 42Bibedo gitum awaŋa me nino ducu ma wubityero wa i kare pa likwayowu ducu, i doggola kema me rwatte i nyim Rwot, ka ma abirwatte iye kwedwu, pi lok kwedwu kunnu. 43Abirwatte ki jo Icrael kunnu, ci deyona bilonyogi gibedo maleŋ; 44abikwero kema me rwatte ki keno tyer; ka dok abikwero Aron ki awobene pi t icgi bota me bedo ajwagi. 45Dok abibedo i kin jo Icrael, abibedo Lubaŋagi. 46Gin giŋeyo ni an a Rwot Lubaŋagi, ma yam akwanyogi woko ki i lobo Ejipt wek abed i kingi; an a Rwot Lubaŋagi.","num_words":1155,"character_repetition_ratio":0.068,"word_repetition_ratio":0.007,"special_characters_ratio":0.244,"stopwords_ratio":0.305,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Marako 9 ACO85 - Dok oloko botgi, ni “Adada awacciwu - Bible Search\\n1Dok oloko botgi, ni “Adada awacciwu ni, tye jo mogo ma gucuŋ i kinwu kany ma pe gibibilo to wacel, nio waŋ ma guneno ka ker pa Lubaŋa doŋ otyeko bino ki tek.”\\n(Matayo 17.1-13; Luka 9.28-36)\\n2-Ka nino okato abicel, ci Yecu otero Petero ki Yakobo ki Jon, ocako yito kwedgi i wi got mabor i muŋ gin kengi. Kome ocako lokke i nyimgi, 3ginarukane odoko tar ma wil, matar dok twatwal; pe tye lalwok boŋo mo i wi lobo ma twero lwoko lony matar ma rom meno. 4Ci Elia ki Moses gucako nen botgi, gubedo ka lok ki Yecu. 5Petero ocako penyo Yecu ni, “Lapwony, bedo kany ber mada; wek doŋ wager aduc adek, acel meri, acel pa Moses, ki acel pa Elia.” 6Onoŋo Petero pe doŋ ŋeyo kit gin ma myero eloki, pien onoŋo lworo omakogi mada. 7-Pol ocako bino ci tipone oumo komgi woko lipuk, ci dwan owinnye ki i pol, ma wacci, “Man aye Woda ma amaro; wuwinye.” 8Lupwonnye gucako ŋiyo piny oyotoyot, ci waŋgi pe omedo ki neno dano mo, guneno kom Yecu ma tye kwedgi-ni keken.\\n9I kare ma doŋ gitye ka lor piny ki i wi got, Yecu ocikogi ni pe gutit lokke bot dano mo i kom gin ma guneno, nio waŋ ma Wod pa dano ocer ki i kin jo muto. 10Lupwonnye gumako lok meno, gubedo ka penye kekengi ni, “Cer ki i kin jo muto kono te lokke aŋo?” 11-Gucako penyo Yecu ni, “Piŋo lupwony-cik guwacci, Elia aye koŋ kwoŋo bino?” 12Yecu otito botgi ni, “Adada Elia aye myero okwoŋ bino, ka wek ocaka dwoko jami ducu obed kakare. Ento lok man dok gicoyo i kom Wod pa dano piŋo kaa, ni, myero en koŋ olim can madwoŋ, ka dok ni, gibicaye matek? 13Ento doŋ atito botwu atir ni Elia doŋ otyeko bino wa con, ci gutyeko timo gin ma gimito i kome, macalo yam gicoyo i kome.”\\n(Matayo 17.14-21; Luka 9.37-43a)\\n14Ka gubino piny bot lupwonnye mukene, ci guneno lwak mapol gurumogi dyere, kun lupwony-cik gitye ka pyem kwedgi. 15Ka lwak guneno Yecu, guuro en mada, gutwarre oyotoyot guriŋo ka mote. 16Yecu openyogi ni, “Wubedo ka pyem kwedgi pi lok aŋo?” 17Ci dano mo acel ki i kin lwak ogamo doge ni “Lapwony, wayi onoŋo akelo woda boti. En tye ki cen marac ma pe loko, 18ka tekke cen omako i kabedo mo, ci tugi retone woko piny likuŋ, ci bwoyo yenyo i doge, cako kayo lake-gu matek, kun poyo kome lirikrik. Apenyo lupwonnyeni ni guryem woko, ci ryemone oloyogi.” 19Yecu ocako gamo ni, “Wun yalwak ma niyewu lam, abibedo kwedwu nio wa awene? Dok abidiyo cwinya i komwu nio wa awene ba? Wukel en bota kany.” 20Gukele bot Yecu. Ka cen marac-ci onene, ci oyeŋo kom awobi-nu, orete woko piny; ocako ŋenne i ŋom ma kun bwoyo yenyo i doge-gu. 21Yecu openyo wonne ni, “Two man obedo ka timme kit man pi lwak kare ma rom mene?” Wonne ogamo ni, “Nia wa ka tinone. 22Otemo neke woko tyen mapol; kine mogo rete i mac kadi wa i pii-gu. Ka ce itwero timo iye gin mo, ci tim ber, ikonywa do.” 23Yecu ogamo doge ni, “Ka ce atwero? Gin ducu twerre ki bot dano ma ye Lubaŋa.” 24Won latin ogamo doge oyotoyot kun daŋŋe matek ni, “Aye; kony niyena ma lam-mi.” 25Ka Yecu oneno lwak giriŋo gibino bote, ogerre i wi cen marac, kun wacce ni, “In cen ma pe loko-ni, ma iti odiŋ-ŋi, aciki ni, a woko ki i kom awobi-nu, pe dok idwog i kome matwal.” 26En okok, ci ocako ryene aryeya ki tek, ka oa woko i kome. Awobi-nu koŋ obedo macalo dano muto, omiyo jo mapol doggi ocer ni, “En doŋ oto woko ada.” 27Ento Yecu omako ciŋe, oile kwede malo, ci en ocuŋ. 28Ka Yecu odonyo i ot, ka ma gubedo iye kengi, ci lupwonnyene gupenye ni, “Gin aŋo mugeŋowa ryemone?” 29En owaco botgi ni, “Kit cen macalo man pe ryemme pi gin mo, ento ki lega keken.”\\n(Matayo 17.22-23; Luka 9.43b-45)\\n30Gua woko ki kunnu, guŋolo ki i Galilaya. Yecu pe omito ni dano mo oŋe pire, 31pien onoŋo en tye ka pwonyo lupwonnyene kun waccigi ni, “Wod pa dano gibimiye i ciŋ dano; gibineke woko, ci en bicer woko i ŋe nino adek.” 32Ento gin pe guniaŋ kit lokke-nu, dok gulworo penye.\\nAŋa ma ladit i kingi?\\n(Matayo 18.1-5; Luka 9.46-48)\\n33Gibino i Kapernaum. Ka gitye i ot, Yecu ocako penyogi ni, “Wubedo ka laro lok aŋo i waŋayo kekenwu-ni?” 34-Gin guliŋ aliŋa, pien gubedo ka laro lok kekengi i waŋayo ni, “Aŋa ma ladit i kingi?” 35-Yecu ka obedo piny ci olwoŋo jone apar wiye aryo, ocako waccigi ni, “Ka dano mo mito bedo mukwoŋo, myero en aye odoŋ cen i ŋe luwote ducu, en aye obed latic megi ducu.” 36Okwanyo latin mo, ci omiyo ocuŋ i kingi, ka otiŋo i kore ci okwako, ocako waco botgi ni, 37-“Dano mo ma ojolo latin acel macalo man pi nyiŋa, meno rom ki ma ojolo an; ka dok dano ma ojolo an, meno rom ki ma ojolo ŋat muora-ni.”\\nŊat ma pe lakworwa noŋo en lawotwa\\n38Jon owaco bot Yecu ni, “Lapwony, waneno ŋatti mo ka tye ka ryemo cen ki nyiŋi, ma en pe nywako wot kwedwa, ci wajuke woko.” 39Ento Yecu ogamo ni, “Pe wujuke; pien pe tye dano mo ma tiyo tic matek ki nyiŋa, ma twero waco lok mo marac i koma oyot. 40-Pien ŋat ma pe lakworwa, en aye lawotwa. 41-Adada awacciwu ni, dano mo ma bimiyowu pii me amata i kikopo, pien wun jo pa Kricito, limo motte pe biloyo en kadi matidi mo.\\nLok mumiyo dano poto i bal\\n(Matayo 18.6-9; Luka 17.1-2)\\n42“Ka dano mo miyo ŋat mo acel ma i kin jo magi matino ma guye an-ni gupoto i bal, ci bedo ber makato ducu ka gitweyo kidi rego madit i ŋute ci gibole kwede wa i nam. 43-Ka ce ciŋi aye omiyo ipoto i bal, ci toŋ iŋun woko, twara ma idonyo i kwo ma ciŋi lakucel peke, ber makato ma giboli i Geena ma itye ki ciŋi aryo ducu, kun idonyo kwedgi i mac ma pe to, [ 44ka ma kwidi ma camogi pe to, ki macce bene pe to.] 45Ka ce tyeni aye omiyo ipoto i bal, ci toŋ woko, twara idonyo i kwo ma tyeni lakucel peke, ber makato ma kono giboli ki tyeni aryo i Geena, [ 46ka ma kwidi ma camogi pe to, ki macce bene pe to.] 47-Ka ce waŋi aye omiyo ipoto i bal, ci kol woko; twara ma idonyo i ker pa Lubaŋa ma waŋi lakucel, kato ma kono giboli ki waŋi aryo ducu i Geena, 48-ka ma kwidi ma camogi pe to, ki macce bene pe to. 49Pien kado ma bilonyo kom dano acel acel en aye mac. 50-Kado ber, ento kado ka odoko bot, ci dok gibiyubo niŋniŋ wek odok mamit? Wubed ki kado i iwu, dok wubed ki kuc kekenwu.”","num_words":1146,"character_repetition_ratio":0.039,"word_repetition_ratio":0.015,"special_characters_ratio":0.271,"stopwords_ratio":0.289,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Wi Lubele | No. 2 2017\\nKWAN I LEB Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik English (Leb Muno) Estonian Ewe Fijian Finnish Fon French Ga Garifuna Georgian German Greenlandic Grik Guarani Gujarati Gun Haitian Creole Hausa Hiligaynon Hindi Hiri Motu Hmong (White) Hungarian Iban Ibanag Ibru Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Mongolian Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Runyankore Russian Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tshiluba Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\\nLOK MA I POK NGEYE | GIN MA BAIBUL WACO I KOM KWO KI TO?\\nGin ma Baibul Waco Madok i Kom Kwo ki To\\nKa wakwano lok madok i kom cwec i buk me acakki me Baibul, ci wabiniang ni Lubanga owaco ki Adam ni: “Yadi ducu ma tye i poto, camgi macalo imito; ento yat me ngeyo gin maber ki marac pe icam, pien i nino ma ibicamo iye, en aye ibito iye bene.” (Acakki 2:16, 17) Lok meno nyuto ka maleng ni, ka onongo Adam owiny lok pa Lubanga, onongo kono en pe oto ento en onongo bimedde ki kwo pi naka i poto me Eden.\\nKi cwercwiny madit, ma ka lubo cik meno wek en omedde ki kwo pi naka, Adam oyero pe me lubo cik pa Lubanga ci ocamo nyig yat ma dakone Kawa omiye. (Acakki 3:1-6) Adwogi me jemo meno pud tye i kom dano wa i kare-ni. Lakwena Paulo otito ni: “Kit macalo bal yam obino i lobo kun wok ki i dano acel, ka dong to obino pi bal, kit meno bene to onya oromo kin dano ducu, pien dano ducu gubalo.” (Jo Roma 5:12) “Dano acel” meno obedo Adam. Ento bal meno obedo ngo, ki dok pingo okelo to?\\nGin ma Adam otimo ni​—jemo nyo kwero lubo cik pa Lubanga akaka—​obedo bal. (1 Jon 3:4) Mucara me bal meno obedo to, kit ma Lubanga owaco ki Adam. Ka onongo Adam ki likwayone gubed luwiny bot Lubanga kono onongo gipe ki bal dok onongo pe gibibilo to. Lubanga pe ocweyo dano ni guto ento me kwo pi naka.\\nPe watwero kwerone ni “to onya oromo kin dano ducu” kit ma Baibul owaco kwede-ni. Ento tika gin mo ki i komwa medde ki kwo ka wato? Jo mapol giwaco ni lok meno tye ada, ni tye gin mo ma kilwongo ni tipo ma medde ki kwo i nge to. Rom ma gitye ka waco ni Lubanga owaco lok goba bot Adam. Meno cakke nining? Pien ka gin mo ki i komwa medde ki kwo i kabedo mukene i nge to, ci nongo dong to pe obedo mucara me bal kit ma Lubanga owaco kwede. Baibul waco ni: ‘Lubanga pe twero bwolo dano.’ (Jo Ibru 6:18) Ki lok ada, Catan aye owaco lok goba bot Kawa ni: “Pe wubito.”​—Acakki 3:4.\\nMeno dong kelo lapeny ni, ka pwony man ni tipo medde ki kwo-ni obedo pwony goba, ci dong gin ango ma timme i komwa ka wato?\\nBAIBUL WACO LOK ADA\\nLok ma kicoyo i Acakki i kom cwec waco ni: “Lubanga ocweyo dano ki apwa me ngom, okuto yamo me yweyo i ume, dano odoko gin makwo.” Lok man ni “gin makwo” kigonyo ki i nyig lok me leb Ibru me ne’phesh, ma te lokke ni “gin maywe.”​—Acakki 2:7.\\nBaibul tito ka maleng ni dano pe gubedo cwec ma gitye ki gin mo ma pe to. Ma ka meno, wan ducu wabedo “gin makwo.” Meno aye gin muweko kadi dong iyeny nining pe itwero nongo wang Baibul mo ma waco ni “tipo pe to.”\\nKit macalo Baibul pe waco ni dano tye ki tipo ma pe to-ni, ci pingo dini mapol gipwonyo dok olungtuke? Me nongo lagamme myero kong wadwok wiwa cen i kom gin ma otimme i lobo Ejipt i kare macon.\\nPWONY GOBA ONYA\\nHerodotus, Lagrik mo ma onongo lacoc me tekwaro i cencwari me abic K.M.P., owaco ni, Luejipt aye “gukwongo cwako pwony man ni dano tye ki tipo ma pe to.” Lubabilon bene onongo gicwako tam man. I kare ma Alexander the Great oloyo Middle East i mwaka 332 K.M.P., luryeko me Grik onongo dong gunyayo pwony man adada dok opongo ka ma Lugrik onongo giloyo ducu.\\nPe itwero nongo wang Baibul mo ma waco ni “tipo pe to”\\nI cencwari me acel K.M., dini pa Lujudaya ma onongo gingene adada, Essenes ki Luparicayo bene gupwonyo ni tipo pa dano pe to. Buk me The Jewish Encyclopedia waco ni: “Lujudaya gunongo pwony man ni dano tye ki tipo ma pe to-ni ki bot Lugrik, tutwalle tam pa laryeko ma nyinge Plato.” I yo acel-li, i cencwari me acel lacoc me tekwaro pa Lujudaya ma nyinge Josephus owaco ni pwony meno pe a ki i Ginacoya Maleng, ento ki i “niye pa lugrik,” ma ocakke ki i kom ododo ma onongo kibokogi.\\nKa tekwaro pa Lugrik woto ki nya i kin piny, jo mogo ma giwaco ni gin Lukricitayo bene gucako jolo pwony goba man. Ma lubbe ki lok pa lacoc me tekwaro mo ma nyinge Jona Lendering , “Tam pa Plato ni tipowa kong con onongo tye ka mo maber ka dong obino i lobo-ni oweko odoko yot me ribo pwony pa Plato-ni ki lok me dini pa Lukricitayo.” Pi meno, pwony goba ni tipo pe to-ni odonyo i dini pa “Lukricitayo” ci odoko guti me niyegi.\\n“LOK ME ADA BIGONYOWU”\\nI cencwari me acel, lakwena Paulo omiyo cik ni: “Cwiny maleng waco atir ni, i kare mo i anyim jo mogo bibwoto niyegi woko, gicako lubo jogi ma gin lugoba, ki pwony pa cen maraco.” (1 Temceo 4:1) Lok meno ducu ocobbe kakare! Lok man ni tipo pe to-ni obedo labol acel i kin “pwony pa cen maraco.” Baibul pe cwako pwony magi, dok lwite ocakke ki i kom dini goba ki tam pa luryeko.\\nKitung botwa, Yecu owaco ni: “Wubingeyo lok me ada, lok me ada bigonyowu.” (Jon 8:32) Lok ada me Baibul dong ogonyowa ki i pwony goba ma pe kelo deyo i kom Lubanga kacel ki tim maraco ma onya i kin dini goba mapol. Lok ada ma tye i Lok pa Lubanga ogonyowa ki i tim me tekwaro ki kwer mogo madok i kom jo muto.​—Nen bok ma wiye tye ni “ Jo Muto Gitye Kwene?\\nLacwecwa onongo pe mito ni dano gukwo pi mwaki ma romo 70 nyo 80 keken i lobo ka dok gucit ka kwo ka mukene i yo mapat pi naka. Mitine onongo tye ni dano gubed i lobo kany pi naka macalo lutinone ma luwiny. Yub man ma pire tek-ki onongo nyuto mar pa Lubanga pi dano, dok pe kibinywenone. (Malaki 3:6) Ma dong jingo cwinywa loyo, laco jabuli owaco ni: “Jo ma kitgi atir gibicamo lobo, dok gibibedo iye matwal.”​—Jabuli 37:29.\\nTika Dano Twero Kwo pi Naka?\\nMwaki mogo mukato angec, lukwed lok mogo guwaco ni ginongo lum mo ma twi i te pii ma gibyeko ni dong orii mwaki ma romo alip mapol​—romo bedo ni en aye gin ma dong pud orii ma loyo ki i kin gin ducu makwo ki i lobo. Kwai lum meno kilwongo ni Posidonia oceanica, kodi lum mo ma bedo ite nam me Mediterranean ma tye i kin Spain ki Cyprus.\\nKa lum twero kwo pi mwaki mapol kit meno, ci dano kono? Lucayan mogo ma gikwano kit ma gin makwo rii kwede gubedo ki miti me niang ka twere me medo mwaka pa gin makwo. Me labolle, buk mo ma loko i kom mwaka pa gin makwo tito lok matut “i kom ngec ma lucayan gitye ka kwedone” i kom lok man. Bed ni lucayan gibinongo gin mo ma twero loko kwo pa dano, meno pud pe wangeyo.\\nGen me ada me kwo pi naka pe jenge i kom diro pa lucayan me kare-ni. Baibul oloko i kom Lacwecwa Lubanga Jehovah ni: “In aye i wang it me kwo ducu.” (Jabuli 36:9) Yecu Kricito olego bote ni: “Man en kwo ma pe tum, ni ginge in Lubanga acel me ada, ki Yecu Kricito ma yam ioro.” (Jon 17:3) Ki lok ada, tutewa me yomo cwiny Jehovah Lubangawa gin ki Wode Yecu Kricito, bikeliwa adwogi mabeco ki dok mot ma rii pi naka.\\nLukwed lok giye ni lum mogo calo man dong gurii pi mwaki alip mapol adada\\nJO MUTO GITYE KWENE?\\nKet i yo macek ni, Baibul waco ni jo muto gitye i lyel, gikuro nicer. (Jon 5:28, 29) Pe gitye ka deno can nyo winyo kit arem mo keken, “jo ma dong guto woko pe gingeyo gin mo.” (Latitlok 9:5) I pwonye, Yecu oporo to ki nino. (Jon 11:11-14) Pi meno, pe myero walwor jo ma dong guto nyo watemme me yomo cwinygi ki minigi gin mo. Pe gitwero konyo nyo wanowa, “pien tic nyo tam nyo ngec nyo ryeko mo dong pe i lyel.” (Latitlok 9:10) Lubanga bijwayo to ki pete tere ducu kun cero dano ducu ma guto.​—1 Jo Korint 15:26, 55; Niyabo 21:4.\\nItwero Bedo ki Gen i Kom Gin ma Baibul Waco\\nWatwero bedo labongo akalakala i kom gin ma Baibul waco. Pingo? Nen kong jami magi:\\nLacoyone Dok Pat Adada: Baibul tye ki bukke 66, co 40 aye ma gucoyo dok coyone otero cencwari ma romo 16, cakke i mwaka 1513 K.M.P. me o i 96 K.M. Ento, pud inongo ni jami ducu ma gucoyo girwatte kore ki kore. Man nyuto ni Lacoyone obedo Lubanga won twer ducu. En otito lok magi bot co ma gucoyo.\\nLok me Tekwaro: Jami ma gutimme ma kicoyogi i Baibul ducu girwatte ki lok me tekwaro. Buk me A Lawyer Examines the Bible waco ni: “Kadi bed ni jo ma gitito lok me mar, ododo ki caden me goba gigwokke dok giloko i kom gin ma otimme ka mabor ma nongo bene otimme i kare ma pe gingeyo, . . . Baibul tito kare ki kabedo ma gin moni otimme iye kikome.”\\nLok pa Lucayan: Baibul pe obedo buk me cayan, ento ka oloko i kom jami madok i kom cayan poto i wange kun nongo ngat mo pud pe ngeyo. Me labolle, buk pa Lulevi cura 13 ki 14 tito cik ma kimiyo bot Luicrael ma lubbe ki kit me gwoko lengo, ki kit me gwokke ki two ma kobo, dok kicoyo con ma peya dano onongo gingeyo kit ma two ki kwidi kobo kwede. Baibul bene owaco ni lobo olunge dok pe ocung i wi gin mo keken, lok ada man onongo lucayan peya gingeyo nio i cencwari mapol anyim.​—Yubu 26:7; Icaya 40:22.\\nMagi labol mogo manok ma ginyuto ada pa lok ma Baibul waco ni: “Ginacoya ducu ma yam gicoyo, gicoyo pi teko pa cwiny pa Lubanga. Konyo me pwony, me juko dano, me tiro kit pa dano.”​—2 Temceo 3:16.\\nBaibul miniwa tyen lok aryo mucwiny ma weko wabedo ki gen ni nicer bitimme.\\nGin ma Baibul Waco i Kom Kwo ki To\\nNo. 2 2017 | Gin Ango ma Baibul Waco i Kom Kwo ki To?\\nWI LUBELE No. 2 2017 | Gin Ango ma Baibul Waco i Kom Kwo ki To?","num_words":1933,"character_repetition_ratio":0.037,"word_repetition_ratio":0.001,"special_characters_ratio":0.237,"stopwords_ratio":0.309,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Wun Omege ma Kicimowu—Wunong Pwony ki Bot Temceo\\nTika Itye ki Ngec ma Tye Ada?\\nPe Ingol Kop pi Gin ma Ineno ki Wangi\\nJo ma Cinggi Yot Gitye ki Yomcwiny\\nTi Kacel ki Jehovah Nino Ducu\\nWun Omege ma Kicimowu​—Wunong Pwony ki Bot Temceo\\nWi Lubele—Me Akwana i Kacokke | Agucito 2018\\nKWAN I LEB Acholi Aukan Baoule Batak (Karo) Batak (Simalungun) Batak (Toba) Biak Bislama Cambodian Changana (Mozambique) Chin (Hakha) Chokwe Chopi Chuabo Chuukese Dayak Ngaju Drehu English (Leb Muno) Gitonga Greenlandic Hmong (White) Iban Ibinda Javanese Kachin Karen (S'gaw) Kazakh Kikongo Kimbundu Kisi Krio Laotian Lhukonzo Lomwe Macua Maltese Mapudungun Mauritian Creole Mizo Ndau Ngangela Nias Niuean Nyaneka Nyungwe Quechua (Ayacucho) Quechua (Cuzco) Quichua (Chimborazo) Quichua (Imbabura) Rarotongan Romany (Macedonia) Romany (Macedonia) Cyrillic Romany (Southern Greece) Runyankore Rutoro Sangir Saramaccan Sena Seychelles Creole Sunda Tahitian Tshwa Umbundu Urdu Wallisian Wayuunaiki Welsh\\nI MWAKA mukato-ni, omege alip mapol i twok lobo lung kicimogi macalo luelda ki lukony kor tic. Ka itye i kingi, ci labongo akalakala mo itye ki yomcwiny ni itwero tic pi Jehovah ki omegini i yo ma kit man.\\nEnto, ka itye ki lworo manok meno bene pe rac. Jason, laelda mo ma mwakane pud tidi, owaco ni: “I kare ma kicima acima, abedo ki lworo pi twon tic ma onongo tye i nyima.” Moses ki Jeremia bene guwinyo calo pe gupore i kare ma Jehovah omiyo botgi tic manyen. (Nia 4:10; Jeremia 1:6) Ka in bene iwinyo kit meno, ngo ma iromo timone wek idong gen i komi kekeni dok imedde ki dongo i yo me cwiny? Itwero nongo pwony mapol ki i lanen pa Temceo.​—Tic pa Lukwena 16:1-3.\\nLUB LANEN PA TEMCEO\\nTemceo onongo nen calo tye i kine ka mwaka 20 i kare ma ocako wot kacel ki Paulo. I kare ma Paulo olwonge alwonga, oromo bedo ni Temceo owinyo calo pud pe epore me miyo pwony ki tira bot jo mukene pien mwakane pud tidi. (1 Temceo 4:11, 12; 2 Temceo 1:1, 2, 7) Ento en omedde ki dongo i yo me cwiny, dok i nge mwaki apar Paulo owaco bot utmege ma i Pilipi ni: “Atye ki gen i Rwot Yecu me cwalo Temceo botwu oyot.” Pingo Paulo owaco lok man? En otito ni: “Pe atye ki ngat mo mukene doki ma tye ki kit cwiny ma en tye kwede.”​—Jo Pilipi 2:19, 20.\\nPingo Temceo obedo lanen maber adada pi luelda? Kong wanenu tyen lok abicel.\\n1. En onongo paro pi dano adada. Paulo otito ki utmege ma i Pilipi ni pe tye ngat mo keken “ma twero paro” pigi calo Temceo. (Jo Pilipi 2:20) Temceo onongo mito ni omege gubed cok ki Jehovah, dok obedo atera me jalo cawane kacel ki kerone me konyogi.\\nWilliam, ma dong obedo laelda pi mwaki makato 20, kare ducu waco bot luelda ma pud kicimogi nyen ni: “Mar omege ki lumege. Ket tammi i kom cobo mitigi ma ka tamo pi cobo tic me kacokke keken.” Pe ibed calo deribwa me bac ma paro pi gwoko cawa me o i bac pak keken me ka paro pi miti pa luwot.\\n2. En oketo tic pi Jehovah obedo mukwongo i kwone. Paulo owaco ni Temceo onongo dok pat ki jo mukene ma “giparo pi gin ma konyogi keken, pe gitamo pi gin ma dok i kom Yecu Kricito.” (Jo Pilipi 2:21) Paulo oneno ni omege mukene-ni onongo giparo pi cobo mitigi mukato kare woko. I kare mukene onongo giketo pi mitigi bedo mukwongo me ka tic pi Jehovah. Ento Temceo pe otimo kit meno! Cutcut ma onongo kare me tic pi Jehovah, en odok iye calo lanebi Icaya ma owaco ni: “An ene; ora.”​—Icaya 6:8.\\nItwero cobo mitini kun kitungcel bene icobo miti pa kacokke i yo mupore nining? Me acel, lub tam ma Paulo omiyo ma wacci: “Ket pi jami ma pigi tego obed mukwongo.” (Jo Pilipi 1:10, NW) Ket pi tic pa Jehovah obed mukwongo. Me aryo, gwokke ki jami ma camo cawani dok tyeko keroni nono. Paulo otito ki Temceo ni: “Wek miti me awobi obedi, ento ket tammi i bedo ki kit ma atir, niye, mar ki kuc.”​—2 Temceo 2:22.\\n3. En otiyo matek i tic pa Jehovah. Paulo oloko kit man i kom Temceo ni: “Calo wego ki latinne; waribbe kwede i tic kacel pi lok me kwena maber.” (Jo Pilipi 2:22) Temceo onongo kome pe wac. En otiyo matek kacel ki Paulo, dok man oweko wat i kingi ojing adada.\\nWatye ki tic mapol me atiya i dul pa Jehovah i kare-ni. Tic man kelo yomcwiny dok weko ibedo cok ki omege kacel ki lumegini. Pi meno tute matek me medde “ki tic pa Rwot nino ducu.”​—1 Jo Korint 15:58.\\n4. En oketo i tic jami ma opwonyo. Paulo ocoyo bot Temceo ni: “In dong ingiyo kweda woko kun ineno pwonnya, kita ki tam ma aketo i nyima. Ineno niyena, diyo cwinya, mar ma atye kwede, kit ma ayelle kwede kun aciro can.” (2 Temceo 3:10) Temceo oketo jami ma en opwonyo i tic, pi meno kimedde mot me tic mukene.​—1 Jo Korint 4:17.\\nPingo pe inong laelda mo muteggi ma itwero lubo lanene? Tom, ma dong obedo laelda pi mwaki mapol, wiye pud po i kom laelda mo muteggi ma obedo cok kwede ci opwonye ki jami mapol. Tom owaco ni: “Pol kare onongo apenye pi kony ci aketo tamme i tic. Man okonya me dongo gen i koma kekena.”\\n5. En obedo ka pwonnye kekene. Paulo omiyo tam ki Temceo ni: “Pwonnye keni i kwo me lworo Lubanga.” (1 Temceo 4:7) Kadi bed ni latuku moni tye ki lapwony tuko ma konye, en pud myero obed ka pwonnye kekene. Paulo otito ki Temceo ni: “Mi kareni me kwano coc ma yam gicoyo i nyim lwak, i tito lok, i pwony, nio ka abino kunnu. . . . Nyut lok magi ki tic, ket cwinyi iye, wek dano gunen kit ma itye ka wot kwede anyim.”​—1 Temceo 4:13-15.\\nIn bene myero imedde ki dongo dironi. Bed ngat ma kwano Baibul i yo matut, kun bene inongo ngec manyen loyo ma dulwa miyo. Pe ibed ki gen mukato kare woko i komi kekeni. Pe bedo ber ka itamo ni itye ki ngec muromo ma itwero loyo ariya mo keken labongo kwanyo kare me kwedo lok ki i Baibul. Calo Temceo, “gwokke keni, dok igwok pwonnyi bene.”​—1 Temceo 4:16.\\n6. En ojenge i kom teko pa cwiny maleng. I kare ma Paulo onongo tye ka lok i kom tic me tito kwena pa Temceo, Paulo opoyo wiye ni: “Gwok gin maber ma gimiyo i cingi pi teko pa cwiny maleng ma bedo i iwa.” (2 Temceo 1:14) Onongo mitte ni Temceo ojenge i kom teko pa cwiny maleng.\\nDonald, ma dong otiyo macalo laelda pi mwaki mapol owaco ni: “Omege ma kicimogi pi tic i kacokke omyero gugwok watgi ki Lubanga. Omege ma gitimo kit meno ‘gibimedde ki doko tek.’ Ka gilego pi cwiny pa Lubanga dok gitute me nyako nyige, ci gibibedo mot bot utmege.”​—Jabuli 84:7; 1 Petero 4:11.\\nTER MOT ME TICCI CALO GIN MA PIRE TEK\\nTye me cuko cwiny adada me neno lukony kor tic ki luelda ma gitye ka tute matek me dongo ticgi pi Jehovah, kit ma in bene itye ka timo-ni. Jason, ma waloko i kome malo-ni owaco ni: “Pi kare ma dong atiyo macalo laelda-ni, apwonyo jami mapol dok adongo tekcwiny. Kombeddi dong atye ka nongo yomcwiny i ticca dok aneno ni obedo mot madit!”\\nTika ibimedde ki dongo i yo me cwiny? Ka ilubo lanen pa Temceo, ci in bene ibibedo twon mot madit bot omegini ki lumegini.\\nWI LUBELE—ME AKWANA I KACOKKE Agucito 2018","num_words":1218,"character_repetition_ratio":0.041,"word_repetition_ratio":0.0,"special_characters_ratio":0.247,"stopwords_ratio":0.286,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Pwonyi ki Kit me Cobo Peko—Tam ma Baibul Miyo Madok i Kom Bedo ki Par Mukato Kare Woko, Diro timo Jami Anyim, Bedo Kenken\\nPeko mukene i kwowa rii adada, dok mogo twero tero mwaki mapol, i kare mukene cakke ma nongo pe wangeyo. Baibul tika twero miniwa ryeko me cobo peko magi ma rii pi kare malac dok miniwa kwo matek-ki? Kong dong wanen labol mogo.\\nPAR MUKATO KARE WOKO\\nRosie owacci, “Pol kare abedo ka paro jami ma peya otimme dok ki i tamma nongo peko magi gidongo adada.” Tyeng Baibul mene ma okonye? Acel i kingi aye Matayo 6:34: “Pe wubed ki par mapol pi nino ma diki, pien nino ma diki biparo pire kene.” Rosie owacci lok pa Yecu man okonye me weko paro pi jami ma twero timme diki. En omedde ni “Peko ma atye kwede onongo oromo koma woko ma pe mitte ni apar pi gin ma peya otimme nyo bene pe bitimme.”\\nYasmine bene oniang ni par onongo tye ka bwoye woko. “I kare mukene onongo akok pi nino mapol, dok bene onongo pe atwero wa nino i dyewor. Abedo ka winyo calo tam maraco onongo dong tye ka bwoya woko.” Tyeng mene ma okonye? En oloko i kom 1 Petero 5:7: “Wuket parwu ducu i kome [Lubanga], pien en tamo piwu.” Yasmine owacci: “Ka kare woto ki kato, amedde ki lega bot Jehovah dok en ogamo legana. Awinyo calo kitingo yec mapek adada ki i wiya. Tam maraco-ni pud gibino i wiya kare mukene, ento dong angeyo kit me tyekone.”\\nDIRO TIMO JAMI ANYIM\\nLatin anyaka mo ma nyinge Isabella owacci: “Atamo ni cwiny me diro timo jami anyim tye i remowa pien babana bene tye ki cwiny meno. Ma ka tiyo jami ma pigi tego abedo mere mot ka neno telebijon. Man kwo marac adada pien medo par dok miyo dano pe tiyo tic maber.” Cik ma iye lac ma okonye tye i 2 Temceo 2:15, ma wacci: “Ket tek kit macalo itwero pi mine keni bot Lubanga macalo ngat ma gipwoyo, latic ma pe ki gin mo ma lewic myero omake iye.” Isabella owacci “Pe amito ni lewic omak Jehovah pi ticca ma pe atimo maber pien abedo ka diro timone con.” En dong kwone oyubbe maber adada.\\nKelsey owacci: “I kare mukene nongo atye ki tic ma mito atima oyotoyot ento abedo ka dirone wang ma kare me timone dong pe. Man weko akok dok bene pe anino i dyewor kun abedo ka par. Kit kwo man onongo pe ber pira.” Kelsey onongo kony ki i Carolok 13:16: “Dano ma wiye tiyo cobo ticce ki ngec muromo, ngat ma laming bedo ka nyuto mingone ka maleng.” En otito kit ma tam i kom tyeng man okonye kwede: “Tye me ryeko me yubbe con wek icob ticci. I kare-ni atye ki buk ma acoyo iye jami ma mito atima ma agwoko i ka ticca, man konya weko pe abedo ka diro jami ma mito atima con.”\\nKirsten owaco ni, “Cwara oa oweka woko kacel ki lutino angwen matino.” Cik mene ma iye lac me Baibul ma okonye? Carolok 17:17 kwane kit man: “Ngat ma larem bedo ki mar i kare ducu, ki dano ginywalo me nywako peko ki omegine.” Kirsten onongo kony ki i kacokke bot jo ma woro Jehovah calo en. En onongo kony ango? “Lurema gukonya i yo mapol adada! I kare mukene gitenyo jami acama ki ature i nyim doggolana. Ki dek kulu ma lurema mapol gukonyo an ki lutinona me dak i kabedo mapatpat. Ngat acel i kingi okonya me nongo tic. Lurema gumiya kony i kare ducu ma amito kony.”\\nDelphine, ma waloko i kome i pwony mukato-ni bene onongo winyo calo etye kene. Wiye po i kom kare ma en orweyo jamine ducu: “Abedo ka neno kit ma jo mukene gitye ka kwo maber kun kitung bota kwona onongo tye matek dok bene iya pe yom. Onongo awinyo calo adong kena.” Tyeng acel ma okonye aye Jabuli 68:6: “Lubanga miyo paco bot jo mudong kengi ma piny oloyo, wek gubed iye.” En otito ni: “Onongo angeyo ni tyeng man pe tye ka lok i kom gang kikome i kare-ni. Ento aniang ni Lubanga miniwa gang me cwiny ka ma wanongo iye kwecwiny, ki lurem ma gimaro Jehovah. Onongo angeyo ni pe atwero bedo cok ki jo mukene ka pe atye ki wat macok ki Jehovah. Jabuli 37:4 okonya timo meno, ‘Bed ki yomcwiny i [Rwot] Jehovah, ci en bimiyi gin ducu ma cwinyi mito.’”\\nEn odolo te lokke ni: “Aniang ni meno myero amok liking i kom Jehovah. En pe ki roc mo keken. Ci acoyo piny jami ma amaro timone kacel ki jo mukene wek amak lirem kacel ki jo ma gimaro Jehovah. Apwonye me neno kit mabeco ma jo mukene gitye kwede ki dok pe me keto cwinya i kom gorogi.”\\nKi lok ada, jo ma giworo Jehovah pud gitye ki roc. Lucaden pa Jehovah bene gitute ki gorogi calo jo mukene. Ento pwonye ma wanongo ki Baibul cuko cwiny dano me konyo jo mukene kit ma gitwero kwede. Bedo me ryeko me mako lirem ki jo ma kit meno. Kadi bed kit meno, tika cik ma igi lac me Baibul twero konyo dano me cobo peko ma dong nen calo cobogi pe twere i kare-ni, calo two ma pe cang ki arem me to?\\nKeto cik me Baibul i tic twero konyi me nongo lirem mabeco\\nNywakki Nywakki Pwonyi ki Kit me Cobo Peko","num_words":891,"character_repetition_ratio":0.041,"word_repetition_ratio":0.0,"special_characters_ratio":0.234,"stopwords_ratio":0.302,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"In Aye Iyero Anyimmi—Yer Kwo! (Nwoyo Cik 30:19)\\nKWAN I LEB Acholi Afrikaans Albanian American Sign Language Amharic Arabic Argentinean Sign Language Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bengali Biak Bicol Bislama Boulou Brazilian Sign Language Bulgarian Cambodian Catalan Cebuano Changana (Mozambique) Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuukese Chuvash Cibemba Cinyanja Colombian Sign Language Croatian Czech Dangme Danish Digor Drehu Dutch Efik English (Leb Muno) Estonian Ewe Fijian Finnish Fon French Ga Garifuna Georgian German German Sign Language Greenlandic Grik Guarani Gujarati Gun Haitian Creole Hausa Herero Hiligaynon Hindi Hiri Motu Hmong (White) Hungarian Hungarian Sign Language Iban Ibanag Ibru Icelandic Igbo Iloko Indonesian Isoko Italian Italian Sign Language Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mizo Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Ponapean Portuguese Portuguese (Portugal) Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russian Russian Sign Language Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Tuvaluan Twi Tzeltal Tzotzil Ukrainian Umbundu Urhobo Uruund Uzbek Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yoruba Zande Zapotec (Isthmus) Zulu\\nTIKA ITWERO YERO KIT MA ANYIMMI BIBEDO KWEDE? Jo mukene gitamo ni jami ducu ma timme i komgi dong kiyubo woko con, pi meno pe gitwero yero gin mo keken ma timme i kwogi. Ka gutemo cobo yub moni ci oloyogi, giilo cinggi woko. Giwaco ni, “onongo dong kiyubo ni obed kumeno.”\\nJo mukene cwinygi balle woko ka guneno ni pe tye yo mo me bwot ki i dic kacel ki peko me lobo ma wakwo iye-ni. Oromo bedo ni guyelle matek me yubo kwogi​—ento dok ginongo ni jami calo lweny, turo cik, can ma poto atura, ki two bedo ka balo yubgi kare ki kare. Man weko gipenye ni, ‘Pingo dok pud ayelle?’\\nTye ada gire ni jami ma timme i kwowa twero balo yubwa woko. (Latitlok 9:11) Ento, ka odok i kom kwo me labed naka i anyim, in aye ma iromo yerone. Ki lok ada, Baibul nyuto ni kwoni me anyim jenge i kom gin ma iyero. Nen kong gin ma Baibul waco.\\nMoses, latela pa rok me Icrael, owaco botgi i kare ma gicok donyo i Lobo ma Kiciko Pire ni: “Atyeko keto i nyimwu kwo ki to, gum ki lok me ceno dano; mumiyo wuyer kwo wek wun ki likwayowu wubed makwo, ma kun wumaro Rwot Lubangawu, wuworo doge ci wumoko i kome matek.”​—Nwoyo Cik 30:15, 19, 20.\\n“Atyeko keto i nyimwu kwo ki to, gum ki lok me ceno dano; mumiyo wuyer kwo.”​—Nwoyo Cik 30:19\\nAda! Lubanga olaro jo Icrael ki i opii i lobo Ejipt ci omiyo botgi kare me yero kwo me yomcwiny i Lobo ma Kiciko Pire-ni. Ento kwo meno onongo pe bibino pire kene. Me nongo mot magi, onongo mitte ni “guyer kwo.” I yo ma nining? ‘Ka gimaro Lubanga, giworo doge, kun gimoko i kome matek.’\\nI kare-ni bene, gin ma kit meno tye i nyimmi, dok gin ma iyero bimoko kit ma anyimmi bibedo kwede. Ka iyero me maro Lubanga, me winyo lokke, ki me moko matek i kome, ci nongo itye ka yero kwo—kwo ma pe tum i paradic i lobo kany. Kong dong wanenu ngo ma jami adek magi kwako.\\nYER ME MARO LUBANGA\\nMar aye kit pa Lubanga ma pire tek loyo. Lakwena Jon ocoyo ni, “Lubanga en mar.” (1 Jon 4:8) Man aye ma oweko i kare ma kipenyo Yecu cik mene ma pire tek loyo, en ogamo ni: ‘Mar Jehovah Lubangani ki cwinyi ducu, ki kwoni ducu, ki tammi ducu.’ (Matayo 22:37) Bedo ki wat macok ki Lubanga pe jenge i kom lwore, nyo lubo cikke latowang ento jenge i kom mar-ri pire. Pingo mitte ni wayer me mare?\\nMar pa Jehovah tye calo mar pa lanyodo pi lutinone. Kadi bed ni gitye ki roc, lunyodo ma lumar gipwonyo lutinogi, gicuko cwinygi, giminigi cwak, dok giminigi tira pien gimitti gubed ki yomcwiny ki kwo maber. Gin ango ma lunyodo mito ki bot lutinogi? Gimito ni lutinogi omargi dok gulub jami ma gupwonyogi kwede wek gubed ki kwo maber. Itamo ni Wonwa me polo pe mito ni wan lutinone wanyut bote pwoc pi jami ma en otimo piwa?\\nWINY LOK PA LUBANGA\\nI leb ma kikwongo coyo iye Baibul, nyig lok man ni “winy” twero gonye ni “lub ngo ma kiwacci.” Man tika pe gin ma nongo watye ka waco ki lutino, ka wawaccigi ni, “Wuwiny lunyodowu”? Pi meno, winyo lok pa Lubanga te lokke ni walub ngo ma en wacciwa. Pe watwero winyo lok pa Lubanga kit ma wawinyo kwede lok pa luwotwa, ento wawinyo lokke ka wakwano dok waketo i tic ngo ma tye i Baibul.​—1 Jon 5:3.\\nYecu onyuto kit ma pire tek kwede me winyo lok pa Lubanga i kare ma en owacci: “Dano pe bibedo kwo ki kwon keken, ento bedo kwo ki lok ducu ma a ki i dog Lubanga.” (Matayo 4:4) Kit macalo camo dek pire tek kwede-ni, pwonyo lok i kom Lubanga pire tek makato. Pingo? Kabaka Solomon ma onongo ryek adada-ni owacci: “Ryeko twero gwoko dano kit ma lim gwoko ki ngat ma tye kwede; ryeko gwoko kwo pa ngat maryek, man aye ber me bedo ki ngec.” (Latitlok 7:12) Ngec ki ryeko ma a ki bot Lubanga twero gwokowa dok konyowa me moko tam ma weko wanongo mot me kwo ma pe tum i anyim.\\nMOK MATEK I KOM LUBANGA\\nWi opo i kom lapor pa Yecu ma waneno i pwony ma okato-ni, ma en owaco ni: “Doggola ma tero dano i kwo ding, ki yone bene rac, dok jo ma nongo yo meno ginok.” (Matayo 7:13, 14) Ka watye ka wot i yo ma kit meno, bedo ber ka wanongo ngat ma ngeyo yo meno maber dok wawoto cok kwede, wek wacob yubwa me nongo kwo ma pe tum. Pi meno, watye ki tyen lok maber adada me bedo cok ki Lubanga. (Jabuli 16:8) Watwero timmo man nining?\\nNino ducu, watye ki jami ma mitte ni watimgi dok bene tye mukene ma cwinywa mito ento cawa nongo pe romo. Jami ma kit meno weko tic makowa adada nyo wiro tamwa woko, ci weko pe wabedo ki kare me neno gin ma Lubanga mito ki botwa. Man aye tyen lok ma oweko Baibul poyo wiwa ni: “Wugwokke maber i kwo ma wubedo kwede; pe wubed macalo jo ma kwiya piny, ento calo jo maryek. Kare ma tye myero iti kwede i yo maber, pien nino me kare-ni opong ki gin marac.” (Jo Epeco 5:15, 16) Wabedo cok ki Lubanga ka watwa kwede obedo gin ma pire tek loyo i kwowa.​—Matayo 6:33.\\nIN AYE MYERO IYER\\nKadi bed ni pe tye gin mo ma itwero timone wek ilok jami ma otimme angec, pud itwero yero anyim maber piri ki pi jo ma imarogi. Baibul nyutiwa ni, Wonwa me polo, Jehovah, marowa matek dok en wacciwa ngo ma en mito ni watim. Nen kong lok pa lanebi Mika:\\n“Rwot [Jehovah] dong onyutti gin maber, in dano: gin ma Rwot mito ki boti en aye timo tic ma nen atir, ki maro kica, ki wot kacel ki Lubangani ki mwolo!”​—Mika 6:8.\\nTika ibiye lwongo pa Jehovah me wot kwede, wek inong mot ma en oyubo pi jo ma woto kwede? In aye myero iyer!\\nLok pa Lubanga twero konyowa me lweny ki ariya ma wakemme kwede​—peko ma wakemme kwede i kwowa me nino ducu i lobo man marac-ci. Ento Baibul timo jami mapol makato man. Tittiwa bene ka maleng jami ma bitimme i anyim.\\nText Yero Bukke me kompiuta me akwanya WI LUBELE Ngo ma Bitimme i Anyim?\\nNgo ma Bitimme i Anyim?\\nWI LUBELE Ngo ma Bitimme i Anyim?","num_words":1394,"character_repetition_ratio":0.044,"word_repetition_ratio":0.007,"special_characters_ratio":0.218,"stopwords_ratio":0.251,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Luker 12 ACO85 - Rekoboam ocito i Cekem, pien onoŋo - Bible Search\\n1 Luker 11 1 Luker 13\\n1 Luker 12\\nJo Icrael gujemo i kom Rekoboam\\n(2 Tek 10.1-19)\\n1Rekoboam ocito i Cekem, pien onoŋo jo Icrael ducu gumol gucito i Cekem ka keto en me bedo kabaka. 2Ka Jeroboam wod pa Nebat owinyo pire, ci oa ki i Ejipt odok cen; pien onoŋo Jeroboam pud tye i Ejipt ka ma yam oriŋo iye kabaka Solomon. 3Gicwalo lukwena ka lwoŋe, ci Jerobaom ki lwak jo Icrael ma gucokke ducu guwaco bol Rekoboam ni, 4“Woru oketo yec mapek i komwa. In doŋ ilok tic matego ma woru omiyowa, ki yec mapek ma en oketo i komwani obed mayot, ci wan wabibedo luticci.” 5Rekoboam ogamo ni, “Koŋ wudok cen wubed kunnu nino adek, ka dok wudwog bota kany.” Ci lwak gudok cen.\\n6Kabaka Rekoboam ocako poro lok ki ludoŋo muteggi, ma yam gicuŋ i nyim wonne ka miye tam i kare ma en pud kwo, ci openyogi ni, “Wun wumiya kit tam aŋo wek adok iye bot lwak man?” 7Gin guwacce ni, “Ka ce tin imito bedo latic pa lwak man kun itiyo pi konyogi, iloko botgi lok mabeco i kare ma ibidok iye i penygi, ci gin bene gibibedo luticci matwal.” 8Ento en obwoto lam pa ludoŋo muteggi woko, ocako dok poro lok ki awobe ma yalwakke, ma gicuŋ i nyime. 9Openyogi ni, “Wun wumiya kit tam aŋo wek adok iye ki lwak man ma gupenyo ni, ‘Wek yec ma woru oketo i komwa mapek-ki obed yot’?” 10Ci awobe ma yalwakke guwacce ni, “Ibidok iye bot lwak ma gupenyi kit man ni, ‘Woru yam omiyo yecwa odoko pek, ento in imi obed yot botwa’; in ibidok iye ki gin kit man ni, ‘Nyig ciŋa kinoŋ makato pyer wora. 11Doŋ abitiyo kit man: wora yam oketo yec mapek i komwu, an doŋ abimedo bedo mapek; wora yam pwodowu ki del anino, an abipwodowu ki yib oton.’ ”\\n12Jeroboam ki lwak ducu gubino bot Rekoboam i kom nino me adekke, kit ma onoŋo kabaka ocikogi. 13Kabaka odok i peny pa lwak ki gero, pien oweko tam ma ludoŋo muteggi gumiye. 14Oloko kwedgi kit ma awobe guyubo kun wacci, “Wora yam omiyo yecwu odoko pek, ento an abimedo bedo mapek. Wora yam pwodowu ki del anino an abipwodowu ki yib oton.” 15Gin mumiyo kabaka pe owinyo lok pa lwak, pien Rwot aye omiyo okwero, wek lokke ocobbe kakare ma yam en oloko bot Jeroboam wod pa Nebat kun ocwalo Akija ma jo Cilo ocito otito bote-ni.\\n16-Ka jo Icrael guneno ni kabaka pe owinyogi, ci lwak gudok iye bote ni,\\n“Wan watye ki wan po kwa aŋo i kom Daudi?\\nCi jo Icrael gupokke woko gudok i pacogi. 17Ento Rekoboam pud loyo jo Icrael ma gibedo i gaŋi ma i Juda.\\n18Kabaka Rekoboam ocwalo Adoram botgi, ladit ma loyo t ic muroni, ci jo Icrael ducu gucele ki got, guneke woko, Kabaka Rekoboam orune oito i gadigadi lwennye oriŋo kwede woko i Jerucalem. 19Kit meno-jo Icrael gujemo woko i kom luker me ot pa Daudi cakke ki i kare-nu nio kwede wa onyoo.\\n20Ka jo Icrael guwinyo ni Jeroboam odwogo, ci gucwalo kwena gulwoŋe, ci obino bot lwak ma gucokke, lwak gukete me bedo kabaka ma loyo jo Icrael ducu, Pe tye ŋatti mo ma dok olubo kor ot pa Daudi, kono kaka pa Juda keken.\\n(2 Tek 11.1-4)\\n21Ka Rekoboam odwogo cen Jerucalem, ocoko jo ma giyero ki i kaka pa Juda ducu ki i kaka pa Benjamin, twoni lweny alip miya acel ki pyeraboro, pi lweny ki jo me ot pa Icrael wek gudwok ker bot Rekoboam wod pa Solomon. 22Ento lok pa Rwot obino bot dano pa Lubaŋa ma nyiŋe Cemaya kun wacci, 23“Wac bot Rekoboam wod pa Solomon ma kabaka me Juda, ki bot jo ducu me ot pa Juda, ki jo pa Benjamin, ki bot jo mukene ducu ni, 24‘Rwot owaco ku man ni, Wun pe wubicito ka lweny i kom lutuwu ma gin jo Icrael. Wek dano acel acel odok cen i pacone, pien lok man oa ki bota.’ ” Gin ducu guwinyo lok pa Rwot, ci gudok cen i pacogi, kit ma Rwot owaco-ni.\\nJeroboam omiyo jo Icrael gubwoto woro Lubaŋa i Jerucalem\\n25Jeroboam ogero gaŋ Cekem i lobo godi me Epraim, ci obedo kunnu; ka dok oa ki kunnu ocito ogero gaŋ Penuel. 26Ka dok ocako lwodo lok ki i cwinye ni, “Kit ma tye-ni, ker bidok woko cen i ot pa Daudi. 27Pien ka ce lwak gibedo ka wirre ka tyero gitum wa i Jerucalem ka ma ot pa Rwot tye iye-ni, ci miyo cwiny lwak man bidok woko i kom rwotgi Rekoboam ma kabaka me Juda, ci miyo gibineka woko ka gidok bot Rekoboam kabaka me Juda.” 28-Kit meno kabaka ocako yubo lok ci otiyo cal litino twoni aryo me jabu, ka owaco bot lwak ni, “Wun doŋ wubedo ka wirre wa i Jerucalem twatwal, meno doŋ oromowu, Doŋ wunen lubaŋawu, wun jo Icrael, ma yam gukwanyowu woko ki i lobo Ejipt.” 29Jeroboam oketo cal wod twon acel i Betel, ka dok oketo acel i Dan.\\n30Lok man odoko bal, pien jo Icrael gucako mol gicito bot wod twon acel ma tye i Betel, ki bot mukene ma tye i Dan. 31Jeroboam dok ogero odi me woro Lubaŋa i wi godi, kun keto iye ajwagi ma okwanyogi ki i kin lwak ata, ma pe gin jo Levi. 32-Dok oketo nino madit obedo i dwe me aboro, i kom nino dwe apar wiye abic, ma rom ki nino madit ma bedo i Juda-ni, ci ocako tyero gitum i kom ke no tyer. Obedo ka tiyo kit meno i Betel, kun tyero gitum bot cal litino twoni ma en otiyo-ni. Dok oketo i Betel ajwagi ma okwanyo ki i kabedo me woro Lubaŋa i wi godi ma en oyubo-ni. 33Oito i keno tyer ma en otiyo i Betel i dwe me aboro, i nino dwe apar wiye abic, i nino ma cwinye otamo-ni; oketo nino madit pi jo Icrael, dok oito bene i keno tyer ka wano odok eceta.","num_words":992,"character_repetition_ratio":0.051,"word_repetition_ratio":0.012,"special_characters_ratio":0.247,"stopwords_ratio":0.284,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Ibru 9 ACO85 - Kadi gicikke mukwoŋo ca bene yam - Bible Search\\nJo Ibru 8 Jo Ibru 10\\nJo Ibru 9\\nKabedo maleŋ me lobo ki me polo\\n1Kadi gicikke mukwoŋo ca bene yam obedo ki cik mogo me woro Lubaŋa, dok bene obedo ki kabedo mo maleŋ me lobo man. 2-Pien yam tye kema ma giyubo, ma obedo ki dul acel yo tuŋ woko ma gilwoŋo ni Kabedo Maleŋ, ma tye iye okar-mac, ki meja, ki mugati ma giketo i nyim Lubaŋa. 3-I ŋe boŋo kicika me aryo yam tye iye kema ma gilwoŋo ni Kabedo Maleŋ Makato Ducu. 4-Keno tyer ma gitiyo ki jabu tye iye kunnu me waŋo odok eceta, ki canduk me gicikke ma gimwono kome woko ki jabu. I canduk me gicikke yam tye iye abino jabu ki manna ki odoo pa Aron ma yam olot-ti, ki got ma apada aryo ma ceŋ gicoyo iye lok me gicikkene. 5-Ka wi canduk yam tye iye lukerubi me deyo, ma guumo kom me kica woko ducu ki bwomgi. Jami magi pe gitwero loko gin mo iye kikore kombeddi.\\n6-Meno aye kit ma yam giyubo kwede. Ajwagi yam gidonyo i kema jwijwi teretere ka cobo ticgi me woro Lubaŋa. 7-Ento kema me aryo ajwaka madit keken aye donyo iye kene, dok bene donyo iye kicel keken i mwaka acel acel, kun pe cito kunnu laboŋo remo, ma en tero me atyera pi balle ki pi bal pa lwak. 8Man aye ma miyo Cwiny Maleŋ nyuto ka maleŋ ni, yo me donyo i kabedo maleŋ peya giyabo ka kema mukwoŋo ma woko ca pud ocuŋ. 9Man aye lanyut me cal me kare man. Man te lokke ni, mot ki gitum ma gityero bot Lubaŋa pe twero miyo ŋat mo ma woro Lubaŋa doko dano ma cwinye leŋ, 10pien gitiko ka cam ki mat ki kit lwok mapatpat. Magi ducu gubedo cik ma nen ki woko me kom ma tye ka tic nio wa i kare ma Lubaŋa biloko jami ducu bedo manyen.\\n11Ento ka Kricito doŋ obino, ma en aye ajwaka madit me jami mabeco ma bibino, kema ma en tiyo iye kato maca, odoko dit maber makato maca, pien pe gitiyo ki ciŋ, man te lokke ni, pe gin me lobo man. 12En odonyo i Kabedo Maleŋ Makato Ducu kicel keken ma doŋ otyeko lok woko ducu, kun pe otero remo dyegi ki remo litino twoni, ento otero remone kikome, ci okokowa kwede doŋ matwal. 13-Remo dyegi ki twoni, ki buru roya ma giwaŋo, ka gikiro i kom jo mubalo kwer, romo lonyogi, kun lwoko komgi bedo maleŋ. 14Remo pa Kricito pe kato maca mada? Pi Cwiny Maleŋ ma bedo matwal, omiyo en omine kene bot Lubaŋa kun roc mo pe i kome, pi lonyo cwinywu ma onoŋo ocido woko macol licuc pi tiyo tic ma kwo pe iye, wek wubed ma iwu leŋ, ka doŋ wawor Lubaŋa makwo.\\n15Pi meno Kricito aye ŋat muyubo gicikke manyen, wek emi jo ma gilwoŋo gunoŋ lim ma ri nakanaka ma Lubaŋa ociko me miyone; pi to ma yam onen, omiyo jo ma yam gikalo wi cik i te gicikke mukwoŋo kombeddi doŋ gikokogi woko. 16Pien ka ma gicikke me leyo lim tye iye, myero koŋ gimok ni, ŋat muciko doŋ oto. 17Kodi gicikke meno twero tic lacen i ŋe to keken; pe tye ki twer mo ka ŋat muciko pud kwo. 18Pi meno kadi wa gicikke mukwoŋo ca gimoko ki remo. 19-Pien i kare ma yam Moses otyeko tito bot lwak gin ma giciko ducu ma tye i i cik, en okwanyo remo roci dyaŋ ki dyegi, kacel ki pii, ki yer romo makwar, ki yat anyero, okiro i kom buk kikome, ki i kom lwak ducu bene, 20kun waco ni, “Man aye remo me gicikke ma Lubaŋa ocikowu pire.” 21-Dok i yo acel-lu, Moses okiro remo i kom kema ki jami ducu ma gitiyo kwedgi me woro Lubaŋa. 22-I te cik, nen calo jami ducu gilonyo woko ki remo; ka ma pe gioyo iye remo, weko bal bene bedo pe iye.\\nMine pa Kricito kene okwanyo bal\\n23Onoŋo oporre kakare pi jami ma obedo lapor keken me gin ma tye i polo myero gilonygi gubed leŋ kit meno, ento jami me polo kikomgi myero olony ki gitum mabeco makato magi-gu ducu. 24Pien Kricito pe odonyo i kabedo maleŋ ma dano otiyo ki ciŋ, ma obedo lapor ki kabedo maleŋ me adane, ento odonyo i polo kikome, ma i kare man en tye ka nen kunnu i nyim Lubaŋa piwa. 25Dok bene en pe odonyo me mine kene kare ki kare calo ajwaka madit ma donyo i kabedo maleŋ mwaka ki mwaka, kun tero remo ma pe remone kikome. 26Ka nene obedo kit meno, kono en onwoyo to kare ki kare cakke i acakki piny. Ento kit ma tye kwede-ni, en onen kicel keken i agikki me kare wek ekwany bal woko pi mine kene macalo gitum. 27Dok kit macalo giyubo ni, dano to kicel, ka doŋ ki i ŋeye ŋolo kop cakke, 28-kit meno Kricito bene otyerre kene kicel me tiŋo bal pa jo mapol, dok binen tyen me aryo, pe doŋ pi tic i kom bal, ento pi laro jo ma tye ka kure.","num_words":855,"character_repetition_ratio":0.051,"word_repetition_ratio":0.0,"special_characters_ratio":0.243,"stopwords_ratio":0.309,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"‘Gen Jehovah, Dok Iti Gin Maber’—Jabuli 37:3 | Pwony me Anyama\\n‘Gen Jehovah, dok iti gin maber’\\nBed ki Pwoc i Kom Motti me Bedo Agonya\\nGin Mumiyo Mwolo Pud Pire Tek\\nItwero Bedo Ngat ma Mwol Kadi Bed ni Pe Yot\\n“In Bene Myero Itit Bot Jo ma Genne”\\nWi Lubele—Me Akwana i Kacokke | Januari 2017\\nKWAN I LEB Acholi Aukan Baoule Batak (Karo) Batak (Simalungun) Batak (Toba) Biak Bislama Cakchiquel Cambodian Chin (Hakha) Chokwe Chol Chopi Chuabo Drehu English (Leb Muno) French Garifuna Greenlandic Hmong (White) Iban Italian Javanese Karen (S'gaw) Kazakh Kikongo Kimbundu Kisi Krio Laotian Lhukonzo Lomwe Macua Maltese Mam Mapudungun Mauritian Creole Mazatec (Huautla) Mixe Mizo Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ngabere Ngangela Nias Niuean Nyaneka Nyungwe Pidgin (Cameroon) Portuguese Quechua (Ancash) Quechua (Ayacucho) Quechua (Cuzco) Quichua (Chimborazo) Quichua (Imbabura) Romany (Macedonia) Romany (Macedonia) Cyrillic Romany (Southern Greece) Runyankore Saramaccan Sena Seychelles Creole Spanish Sunda Tahitian Tlapanec Tojolabal Totonac Tshwa Tzeltal Uighur (Cyrillic) Umbundu Urdu Wallisian Wayuunaiki\\n‘Gen Jehovah, dok iti gin maber, bed i lobo ki kuc.’—JABULI 37:3.\\nWER: 133, 63\\nGIN ANGO MA WAPWONYO KI I KOM KIT MA JO MAGI GUGENO KWEDE JEHOVAH . . .\\nlutic mukene pa Lubanga?\\n1. Jehovah ocweyo dano ki kero me timo ngo?\\nJEHOVAH ocweyo dano ki kero me timo jami mapatpat. En omiyowa kero me tam, dok man konyowa me cobo pekki ma watye kwede ki bene me keto yub pi anyim. (Carolok 2:11) En ominiwa teko, wek watim jami ma mitte me cobo yub ma waketo. (Jo Pilipi 2:13) En bene ominiwa cwiny ma ngoliwa kop, ma konyowa me niang gin matir ki gin marac. Cwiny ma ngoliwa kop konyowa me gwokke ki i bal ki dok konyowa me loko kwowa.—Jo Roma 2:15.\\n2. Jehovah mito ni wati ki kerowa nining?\\n2 Jehovah mito ni wati ki kerowa i yo maber. Pingo? Pien en marowa dok ngeyo ni wabibedo ki yomcwiny ka watiyo ki mot ma eminiwa-ni. Me labolle, i Ginacoya me leb Ibru, kicoyo ni: “Ngat ma yubo yubbe ma nongo kong oketo i tam, bilimo jami madwong ata,” ki dok ni “kit gin mo keken ma inongo oye cingi me atiya, ti ki tekki.” (Carolok 21:5; Latitlok 9:10) I Ginacoya me leb Grik, kicoyo ni: “Dong kit macalo pud watye ki kare-ni, myero watiyu gin maber bot dano ducu,” dok “kit macalo ngat acel acel tye ki motte ma gimiye, wuti kwede pi konnye kekenwu.” (Jo Galatia 6:10; 1 Petero 4:10) Nen ka maleng ni, Jehovah mito ni watim gin ma watwero wek wanong adwogi maber dok bene wakony jo mukene.\\n3. Ka kwene ma kero pa dano gik iye?\\n3 Jehovah mito ni wati ki kerowa, ento en bene ngeyo ka ma kerowa gik iye. Me labolle, pe watwero kwanyo roc, bal ki dong to. (1 Luker 8:46) Dok bene, pe watwero doro kwo pa jo mukene, pien ngat acel acel tye agonya me moko tamme. Kadi bed watye ki ngec madwong nyo manok, pe watwero bedo ki ngec marom ki pa Jehovah.—Icaya 55:9.\\nKa itye ki peko, ‘gen Jehovah, dok iti gin maber’\\n4. Ngo ma wabinyamo i pwony man?\\n4 Omyero waye ni Jehovah aye otirwa kare ducu, kun wageno ni en bikonyowa dok bitimiwa jami ma pe watwero timone. Ento, Jehovah bene mito ni watam i kom ngo ma watwero timone me cobo pekkiwa ki me konyo jo mukene. (Kwan Jabuli 37:3.) Omyero ‘Wagen Jehovah, dok wati gin maber.’ Watwero timo man nining? Kong wanenu labol pa Nua, Daudi, ki jo mukene ma gujenge i kom Jehovah. Wabiniang ni onongo tye jami mogo ma pe gitwero timone ento guketo cwinygi i kom jami ma gitwero timone.\\nKA TIM MARACO ORUMOWA WOKO\\n5. Tit kong ngo ma otimme i kwo pa Nua.\\n5 Nua okwo i lobo ma “onongo dong opong ki bwami” kacel ki tim tarwang. (Acakki 6:4, 9-13) Kadi bed en onongo ngeyo ni Jehovah bijwero lobo meno marac-ci woko, ngene kene ni cwiny Nua obedo ka cwer i kom gin ma dano gubedo ka timone. Man oweko Nua oniang ni tye jami mogo ma pe etwero timone, ento bene onongo ngeyo ni tye jami mogo ma etwero.\\nAriya i tito kwena (Nen paragraf 6-9)\\n6, 7. (a) Ngo ma Nua onongo pe twero timone? (b) Kwowa i kare-ni rwatte ki pa Nua nining?\\n6 Gin ma Nua onongo pe twero timone: Nua otito kwena me ciko dano i kom akemo pa Jehovah, ento en onongo pe twero diyo dano me ye lokke. Dok en onongo pe twero weko Pii Aluka bino oyotoyot. Onongo mitte ni Nua obed ki gen ni Jehovah bigwoko cikkene me giko tim maraco woko, kun geno ni Lubanga bitimo meno i karene kikome.—Acakki 6:17.\\n7 Wan bene wakwo i lobo ma opong ki tim maraco, dok wangeyo ni Jehovah ocikke me jwerone woko. (1 Jon 2:17) Ento, pe watwero diyo dano me ye “kwena maber me ker.” Dok pe watwero timo gin mo wek “twon can madit atika” ocakke oyotoyot. (Matayo 24:14, 21) Calo Nua, omyero wabed ki niye matek, kun wageno ni Lubanga bigiko tim maraco ducu cokcok-ki. (Jabuli 37:10, 11) Wageno ni nino ma Jehovah omoko me giko tim maraco pe bikato kadi ki nino acel.—Kabakuk 2:3.\\nCalo Nua, omyero wabed ki niye matek, kun wageno ni Lubanga bigiko tim maraco ducu cokcok-ki\\n8. Nua oketo tamme i kom gin ango? (Nen cal ma tye i pot karatac 3.)\\n8 Gin ma Nua onongo twero timone: Ma ka ilo cinge woko pi gin ma pe etwero timone, Nua oketo tamme i kom ngo ma onongo en twero timone. Nua oketo cwinye i tito kwena me ciko dano. (2 Petero 2:5) Twero bedo ni tic man okonye me gwoko niyene wek obed matek. Medo i kom tito kwena, en olubo cik ma Jehovah omiye me gero yeya.—Kwan Jo Ibru 11:7.\\n9. Watwero lubo lanen pa Nua nining?\\n9 Omyero watute matek i “tic pa Rwot” calo Nua. (1 Jo Korint 15:58) Me labolle, waromo konyo i tic me gero ki gwoko Otwa me Ker kacel ki Odi me Gurewa, iromo bene jalle me miyo kony i gure me adwol ki gure madito, nyo me tic i jang gang kal nyo opic me gonyo leb. Ma pire tek loyo aye ni, omyero watute matek i tic me tito kwena, man bijingo genwa pi kwo me anyim. Lamego mo acel owacci ka etito bot jo mukene mot ma Ker pa Lubanga bikelone, eniang ni dano gipe ki gen mo kulu dok ni gineno pekogi calo gin ma pe twero gik. Kit ma lamego-ni owaco kwede, wan watye ki gen, dok niyewa jing medde ka watito pi gen meno bot jo mukene. Gen man konyowa me medde i ngwec me kwo!—1 Jo Korint 9:24.\\nKA WATIMO BAL\\n10. Tit kong gin mutimme i kom Daudi.\\n10 Kabaka Daudi onongo tye lagen, dok Jehovah omarre adada. (Tic pa Lukwena 13:22) Kadi bed kumeno, Daudi otimo abor gin ki Batceba, dok man onongo bal madit atika. Marac makato meno, en otemo umo balle woko kun keto yub wek kinek Uria, cwar Batceba woko i dog lweny. Daudi bene oweko Uria aye otero waraga ma kwako tone! (2 Camuel 11:1-21) Lacen, bal pa Daudi ongene ka maleng. (Marako 4:22) I kare ma meno otimme, Daudi odok iye nining?\\nBal mutimme con (Nen paragraf 11-14)\\n11, 12. (a) Gin ango ma Daudi onongo pe twero timone i nge timo bal? (b) Ngo ma Jehovah bitimone piwa ka wangut i balwa?\\n11 Gin ma Daudi onongo pe twero timone: Daudi onongo pe twero loko gin ma en otimo. Ki lok ada, en onongo birego kwede i ngeye pi kwone ducu. (2 Camuel 12:10-12, 14) Pi meno, onongo mitte ni en obed ki niye. Onongo myero en obed ki gen ni ka engut pi balle ki cwinye ducu, Jehovah bitimme kica dok mine teko me ciro adwogi marac me bal ma en otimo.\\n12 Pi roc ma watye kwede, wan ducu watimo bal. Ento bal mogo rac loyo mukene, dok i kine mogo pe watwero loko gin mutimme. Wan bene watwero deno can pi adwogi me bal ma watimo. (Jo Galatia 6:7) Ento wageno cikke pa Lubanga ni ka wangut, ci en bikonyowa i kare me peko, kadi bed ni wan aye wakelo pekone.—Kwan Icaya 1:18, 19; Tic pa Lukwena 3:19.\\n13. Daudi oyubo watte ki Jehovah nining?\\n13 Gin ma Daudi onongo twero timone: Daudi onongo mito yubo watte ki Jehovah. En otimo meno nining? Daudi oye ni Jehovah okonye. Me labolle, en oye tira ma Natan, lanebi pa Jehovah omiye. (2 Camuel 12:13) Daudi bene olego bot Jehovah dok otito balle bote ka maleng, dok man nyuto ni en onongo mito cwak pa Jehovah odoco. (Jabuli 51:1-17) Ma ka ye ni balle obwoye, Daudi onongo pwony ki i balle. En pe dok onwoyo timo bal madongo kit meno. Lacen, en ogwoko gennene wa i tone, dok meno aye kit ma wi Jehovah po kwede i kome.—Jo Ibru 11:32-34.\\n14. Pwony ango ma wanongo ki i gin ma otimme i kom Daudi?\\n14 Ngo ma watwero pwonyone ki i gin ma otimme i kom Daudi? Ka watimo bal madit, omyero wangut ki cwinywa ducu, watit balwa, dok wakwa kica ki bot Jehovah. (1 Jon 1:9) Omyero bene walok ki luelda, pien gitwero konyowa me yubo watwa ki Jehovah. (Kwan Yakobo 5:14-16.) Ka waye kony pa Jehovah, ci wanyuto ni wageno cikkene me timiwa kica. Medo i kom meno, omyero wanong pwony ki i balwa dok wamedde ki tic pi Jehovah ki tekcwiny.—Jo Ibru 12:12, 13.\\nKI I JAMI MUKENE MUTIMME\\nPeko me yotkom (Nen paragraf 15)\\n15. Ngo ma wapwonyo ki i gin mutimme i kom Anna?\\n15 Gwok nyo itwero tam i kom lutic ma lugen mukene ma kicoyo lok komgi i Baibul ma gumedde ki timo gin ducu ma gitwero kadi bed ni onongo gitye ka wok ki i kwo matek. Me labolle, pi kare mo, Anna obedo ma pe nywal. Onongo pe tye gin mo ma en twero timone. Ento en ogeno ni Jehovah bikweyo cwinye. Pi meno, en omedde ki cito ka woro Jehovah i kema me woro, kun lego bote dok wacce lok ducu ma i cwinye. (1 Camuel 1:9-11) Man pud dong lanen maber ya! Ka watye ki two nyo peko mo ma pe watwero timo gin mo keken iye, omyero waket parwa ducu i kom Jehovah kun wageno ni en paro piwa. (1 Petero 5:6, 7) Myero watim gin mo keken ma watwero wek wanong adwogi maber ki i cokke pa Lukricitayo ki dong yub mukene ma dul pa Jehovah keto.—Jo Ibru 10:24, 25.\\nAnna ogeno Jehovah, pi meno en omedde ki wore i kema me woro ki lega bote\\nLutino ma gujuko tic pi Jehovah woko (Nen paragraf 16)\\n16. Ngo ma lunyodo gitwero pwonyone ki bot Camuel?\\n16 Gin ango ma lunyodo ma lugen gitwero timone ka lutinogi oweko tic pi Jehovah? Lanebi Camuel onongo pe twero diyo lutinone me medde ki bedo lugen bot Lubanga. (1 Camuel 8:1-3) En oweko jami ducu i cing Jehovah. Ento Camuel otimo gin ma en twero me medde ki bedo lagen bot Lubanga ki me yomo cwiny Wonne me polo. (Carolok 27:11) I kare-ni, Lukricitayo bene gikato ki i kit kwo acel-li. Gitye ki gen ni, calo wego ma i lapor pa Yecu-ni, Jehovah tye atera kare ducu me jolo lubalo ma gungut. (Luka 15:20) Lunyodo bene giromo medde ki bedo lugen bot Jehovah, kun gigeno ni lanengi bitugo miti pa lutinogi me dwogo bote.\\nCan lim (Nen paragraf 17)\\n17. Pingo Lanen pa dato ma lacan-ni cuko cwinywa adada?\\n17 Lanen maber mukene aye pa dato mo ma lacan ma okwo i kare pa Yecu. (Kwan Luka 21:1-4.) En onongo pe twero timo gin mo i kom lok me camucana ma onongo tye i ot pa Lubanga, dok en onongo pe twero kwanyo canne. (Matayo 21:12, 13) Ento genne i kom Jehovah otugo mitine me cwako woro me ada. En onongo cinge yot dok obolo “cente aryo,” cente ducu ma en onongo tye kwede. Dako ma lagen meno onyuto ni egeno Jehovah ki cwinye ducu. En onongo ngeyo ni ka eketo pi ticce bot Jehovah mukwongo, ci en bikonye me nongo gin ma emito. I yo acel-lu, wageno ni ka waketo pi Ker pa Lubanga mukwongo i kwowa, Jehovah bineno ni wanongo jami ducu ma wamito.—Matayo 6:33.\\n18. Mi labol i kom omego mo ma onongo tye ki neno matir.\\n18 I kare-ni, pol pa utmegiwa gitye ki kit gen acel-li i kom Jehovah kun giketo tamgi i kom gin ma gitwero timone ma ka ketone i kom gin ma pe gitwero timone. Tam kong i kom omego mo ma nyinge Malcolm, ma omedde ki bedo lagen nio wa i tone i 2015. Pi mwaki mapol ma en ki dakone gutiyo pi Jehovah, guwok ki i kwo maber ki marac bene. En owaco ni, “Pe watwero ngeyo kit ma kwowa bilokke kwede i anyim, waromo bedo ki akalakala, dok nongo pe wangeyo gin me atima. Ento, Jehovah goyo laane i kom jo ma gigene.” Tam ango ma Malcolm omiyo? “Leg bot Jehovah wek iket cwinyi ducu i ticci. Ket tammi tutwalle i kom gin ma itwero timone, ma ka keto i kom gin ma pe itwero timone.” *—Nen lok ma tye i tere piny.\\n19. (a) Pingo watwero wacone ni ginacoyawa me 2017 rwatte adada? (b) Itwero tic ki ginacoyawa me 2017 i kwoni nining?\\n19 Lobo-ni tye ka medde ameda “ki bedo marac,” pi meno omyero wange ni wabimedde ki rwatte ki pekki mapol. (2 Temceo 3:1, 13) Pire tek adada ni pe myero wawek peko mo keken obwowa i kare-ni. Ma ka meno, myero wagen Jehovah dok waket tamwa i kom gin ma watwero timone. Meno aye gin mumiyo ginacoyawa me 2017 ma waco ni: ‘Gen Jehovah, dok iti gin maber’ rwatte adada!—Jabuli 37:3.\\nGinacoyawa me Mwaka 2017: ‘Gen Jehovah, Dok Iti Gin Maber’—Jabuli 37:3\\n^ para. 18 Nen Wi Lubele me Oktoba 15, 2013, pot 17 me o i 20.\\nWI LUBELE—ME AKWANA I KACOKKE Januari 2017","num_words":2211,"character_repetition_ratio":0.055,"word_repetition_ratio":0.005,"special_characters_ratio":0.26,"stopwords_ratio":0.309,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 16 ACO85 - Rwot dok oloko bota owacci, “In pe - Bible Search\\nKit kwo ma Jeremia myero olubi\\n1Rwot dok oloko bota owacci, 2“In pe ibinyomo dako mo, dok pe ibibedo ki litino awobe nyo kadi ki litino anyira i kabedo man. 3Pien Rwot owaco lok kuman i kom awobe ki anyira ma ginywalogi i kabedo-ni, dok bene oloko i kom mego ki wego ma gunywalo litino magi i kabedo man ni. 4Two maraco atika binekogi woko. Dano pe bikok pigi, dok bene pe gibiyikogi, ento gibibedo macalo cet dyaŋ muket ata i ŋom; Gibinekogi woko ki pala lucwan, ki kec bene binekogi woko, doŋ komgi muto-ni bidoko cam pa winyo ki lee me tim.”\\n5Rwot dok owaco kuman ni, “Pe myero idony i ot ka ma dano tye iye ka kumo, pe myero icit ka koko nyo ka kumo pigi; pien doŋ atyeko kwanyo kucca woko ki bot lwak man, man Rwot ma owaco, kadi wa mar mera ma pe lokke ki kicana bene. 6Jo mulony kacel ki lucan gibito i lobo man, ento ŋat mo pe ma biyikogi nyo ma bikok pigi. Ŋat mo bene pe biŋolo kome kekene kun lyelo yer wiye woko pi nyuto can ma tye i cwinye. 7Pe tye ŋat mo ma binywako cam kacel ki dano ma tye ki kumo, wek okwe cwinye pi dano muto ca. Dano mo bene pe bimiyo ginamata mo ma nyuto cwiny me kica bot ŋat ma wonne nyo minne oto. 8Pe myero idony i ot ka ma dano tye ka camo iye karama, me bedo kwedgi kunnu ka cam ki ka mat. 9-Rwot me mony ma en Lubaŋa me Icrael owaco kuman ni, Nen, i kabedo man en aye abijuko iye woo me yomcwiny woko matwal ki i waŋwu ma wun bene wuneno, ki i karewu, dwan me oree ki me yomcwiny, dwan lanyom kacel ki dwan nyako ger.\\n10“Ka doŋ itito lok magi ki lwak man, ce gupenyi ni, ‘Piŋo Rwot kono otimo gin marac macalo man i komwa? Wabalo aŋo? Kit bal aŋo ma waŋ watimo i kom Rwot Lubaŋawa?’ 11ci in ibitito botgi ni, ‘Kwarowu yam gubwota woko, man lok ma Rwot owaco, dok gubedo ka lubo kor lubaŋa mogo mukene, gutiyo botgi, gubedo ka worogi bene. Gubwota woko dok bene pe gugwoko cikka. 12Ento wun aye doŋ wutiyo gin marac atika ma kato gin ma yam kwarowu gutimo. Wun ducu wubedo jo ma ŋutwu nwaŋ ki ma kitwu rac, wukwero winyo lokka woko. 13Pi meno abikwanyowu woko ki i lobo man abolowu woko i lobo mukene ma yam wun nyo kadi kwarowu pe guŋeyo. Doŋ ka wutye kunnu en aye wubibedo ka woro lubaŋa mukene-gu dyeceŋ ki dyewor benebene, pe doŋ abinyuto botwu kicana wacel.’\\n14“Pi meno wunen, kare tye ka bino, man Rwot ma owaco, ma pe dok ŋat mo biwaco ni, ‘Macalo Rwot tye makwo-ni, ma en aye okwanyo waŋ jo Icrael okelowa woko ki i lobo Ejipt,’ 15ento wubiwacci, ‘Macalo Rwot tye kwo-ni, ma okelo jo Icrael woko ki i lobo ma yo tuŋ acam, dok ki i lobo ducu ka ma yam en oryemogi gucito iye.’ Pien abikwanyogi adwokogi cen i lobogi kikome ma yam amiyo bot kwarogi.\\n16“Nen, atye ka cwalo dano mapol, man Rwot ma owaco, ma gibimakogi macalo gimako rec; lacen dok abicwalo jo ma gin ludwar mapol, ma gibidwarogi ki i wi godi-gu ducu kadi ki i wi cere-gu, kadi wa ki i kin got mubar. 17Pien aciko waŋa atye ka neno kitgi ducu; gin pe gukanne ki bota wacel, dok balgi mo ma tye macalo muŋ ma gikano woko ki tuŋ bota pe tye. 18Abiculo waŋ balgi ki bal ma gutimo kiryo, pien gupyedo lobona woko ki cal jogigi ma rom ki kom jo muto-gu, doŋ gupoŋo gipinnya ki timo gin me kwer keken.”\\n19Ai Rwot, in i tek mera ki cel gogona matek\\nka ma ariŋo alaro iye i kare me can,\\nrok ducu gibia gibino boti,\\nkun gia ki i agikki lobo, ma giwacci,\\n“Kwarowa yam guleyo gin ma tere pe, lok goba keken,\\nguleyo jami ma konygi pe ma pe gunoŋo iye magoba mo.\\n20Dano twero tiyo lwak lubaŋa pire kene?\\nKit gin macalo meno pe lubaŋa wacel.”\\n21“Pi meno, abimiyo giŋeyo, abimiyo giŋeyo twerona ki tekona kicel keken, ci doŋ gibiŋeyo ni an nyina Rwot.”","num_words":699,"character_repetition_ratio":0.041,"word_repetition_ratio":0.0,"special_characters_ratio":0.24,"stopwords_ratio":0.319,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"DUL ME 1. NYWAKO LOK ME KWENA MABER EN ANGO? - Introduction (CIK MA NYUTO KIT ME NYWAKO LOK ME KWENA MABER) - Glad Tidings Bible Studies Questions for Evangelistic Groups\\nDUL ME 1. NYWAKO LOK ME KWENA MABER EN ANGO?\\nTic me tito kwena maber.\\nWatwero pwonye ki lok ma gikodo ki iododo me kenica, ni meno gure i kacokke pa dano manok meno bedo macalo mutukari me oo bot dano manyen. In itwero nyuto Yecu bot luremi ki wati i kacokke me nywako lok me kwena maber. Jo mukene ginongo bedo yot botgi me bino i ot ka ma gicokke iye pi nywako lok ma i Baibul makato binogi i Kenica.\\nTic pa ngat mo keken\\nTelo kit me nywako lok me kwena maber tye ma yot, dano mo keken twero telone, pe Lakwat keken. Manaye gin ma omiyo pingo wamito-ni ka twere dul mapatpat omyerogipok kingi kiikom Kenica acel.\\nPwonye ki nongo gin manyen\\nPien dano mo keken ma gucokke inywako lok me kwena maber gigamo peny, gin jwijwi ginongo jami manyen ki komgi ki iwang dul ma gikwano-ni. Dano twero pwonye kekengikare ducu ka ginongo gin manyen, ma kato ma ngat mo mapat ma omyero otit botgi. Nywako lok me kwena maber man bene twero konyo in i cawa ma ka itye ka kwano Baibul-ni piri keni.\\nKabedo mawa ribbe kacel ki Yecu iye\\nYecu En lok ma odoko kom dano, man tyen lokke nyuto ni jwijwi wa twero ribbe kwede ka wa yabo Baibul ma megwa. Nywako lok me kwena maber tyen lokke peni meno wapwony ada me lubo kit pa Lukrictayokeken, ci ento me weko-ni dano omyero oribbe ki lalargi makwo. Yecu kikome ma lok bot jo ma gitye ka nywako lok me Kwena maber ma i baibul, cuko cwinygi, dok bene konyogi. Nen Matayo 18:20\\nKa ribbe pa lukricitayo twero bedo bene ka ma gijolo iye jo ma pudgin pe Lukricitayo.\\nKawanywako wang dul ki i Baibul kacel, gin mukene twero time i iwa dok i kinwa.Cwiny dano twero yabbe, ayelayela me lok mapatpat gitwero nywako-ne kacel. Ka inen ni ribbe kacel man konyo dok ticce tye maber,ma dano kelo luremgi ci miyo dul meno cako dongo.\\nKit apoka poka ango ma tye i kin nywako lok ma ibaibul i kit me tekwarowa ki nywako lok ma i baibul ma dul me kwena maber gitimo?\\nLok ni” nywako lok ma i Baibul’’ni gigonyo- ni kit ngiyo lok ma i Baibul ma dul me kacokke mo keken ma patpat timo.Kare ducu jo ma gitye ka ngiyo lok ma i Baibul gitamo ni gitye ki ngec me niang i lok ma lubo bedo lukricitayo.Pe tye kit meno bot dul ma gitye i kacokke me ngiyo lok me Kwena Maber-penye me ngiyo lok i wang dul magi gicoyo man miyo kadi dano ma pud obino abina ma nyen twero niang jami mapol ma romo pyeraboro iwi miya acel. (80%) ma tye iye. Meno aye gin ma omiyo ngat mo keken ma okwanyo karene me ribbe me ngiyo lok ma i Baibul twero niang ki i wang dul meno cut cut, ma kun nongoen pud oneno anena keken. Jo ma guribbe ka ngiyo lok ma i Bailbul bene gitelo-gin me neno ni gi kwanyo wang dul meno kun giketo i kwogi pi kony pa lapeny. Gin acel makatoducu: i kacokke me nywako lok me kwena maber wan pewamito “lagam matye atir keken’’ Ci ento wan wamito ni omyero wacuk cwiny danomo keken ma tye ikacokke wek gin ducu ki acel acel guwac gin ango ma gitye ka tamo-ne ma lubbe ki wang dul meno-ni.\\nDUL ME 2. NGO MA IN IMITO OWEK I CAKI KWEDE KACOKKE ME KWENA MABER?\\nKabedo: Wun wutwero cokke i gang pa dano, i Kenica, onyo iteyat.\\nLutela ariyo: Ladit acel en penyo peny, ki lalub kore bedo ka konyo en. Lutela man mukwongo omyero gunen ni gipwonye i kit me Ngiyo lok ma i Baibul ma jo me Kwena Maber Pwonyo ma pud pe gicako telo dano mukene. Tic pa lalub latela tye me nyuto kit ma ginywako ki wang dul meno dok bene me konyo jo ma oo kwe ikacokke owek gin bene giniang wangdul ma gitye ka kwano ne-ni.\\nBaibul:onongo omyero dano ducu ki acel acel gibed ki Baibul ki wang dul me Kwena maber i cinggi. Baibul ma gi-gonyo ma leb-ne tye mayot meno aye twero bedo ber ka ma ginywako iye lok ma i Baibul. I Africa leb mapol ma patpat ki pi ngecme Kwan manok omiyo ayelayela tye mapol. Latela omyero onen ni ngat acel acel okwan\/ owiny wang dul meno i leb ma mege ma en niyang iye ma nongo pud peya nywako lok ma i Baibul ocakke.\\nPeny: Pien Nywako lok me Kwena Maber kare ducu cungo i kom penyo peny, latela mangiyo lok me kwena maber omyero obedi ki buk me Nywako lok me Kwena Maber ma tiro dano i cinge. In itwero nongo ne iwww.gladtidings-bs.com\\nDano ma gitye ka nywako lok kacel: Wel pa dano ma mitte i kacokke omyero gubedi dano maromo 4-8. Jo ma gin dong lukrictayo ki jo ma gin pud pe lukrictayo bene gitye ajola iye. Tye yot tutwal me ngiyo lok ki i Baibul i kacokke ma danone welgi romo 4-8 makato kacokke ma wel danone gipol. Ka ineno ni wel pa dano gipol i kacokke ma megwu, ma wel ne romo 12 omyero i pok iye i dul ariyo, in Latela omyero itel dul acel, lawangi otel dul acel ma tye nucu ne ni. Ka jo ne gibinoi kacokke kare ducu omyero wu-pokke igangi ariyo.\\nMato cayi onyo gin mo keken: Muro cayi bot dano gi twero timone pi kit ma ngat mo oyubbe iye. Pe ni ngat acel acel omyero otedi cayi bot dano. Gin mukene ducu omyero gitim i yo mayot, Ka camo kwon tye omyero obedi i kare me camo Mwaka nyo pi Nino mukene madongo.\\nIN ITWERO YUBBE NINING ME NGIYO LOK MA I BAIBUL?\\n-Latela ki lawange omyero ginen ni gikwano peny ducu kacel ka bene omyero ginen ni giniyang tyen lok me peny meno ducu.\\n-Lutela ariyo man omyero gubed ka lega kacel bot jo ma mito bino ka nywako lok me Kwena Maber.\\nDUL ME 3. NGO MA LATELA OMYERO OTIM I KARE MA KA DANO TYE KA NGIYO WANG DUL MA I BAIBUL:\\nNYUTU KOM NYO NYING:Ka jo ma gibino ka ngiyo lok ma i gin acoya ni pe gingeyo komgi ci omyero imi botgi kare me nyuto komgi ki acel acel.\\nLEGA:Legi ni Yecu omyero olokki bot jo ma gigure ka nywako wang dul meno. (Ka kono jo mukene obino anga-gi ma ka gicako ki lega twero balo cwinyigi, ka iniang ni kit dano meno tye ikinwu. Ci omyero i legi ki i cwinyi laling pe matek).\\nCIK: Latela omyero otit Cik adek me kacokke me dul pa jo ma tye ka nywako lok me Kwena Maber (G.T.B.S).\\n1. I kare me ngiyo lok ki i wang dul man latela pe omyero ogam peny ma en openyo pire-kene bot dano.\\n2. Latela pe omyero owaci ni lagam mo keken rac.\\n3. Latela omyero okel wii dano odwok cen ka ngat mo ongako dano ki i wang dul ma gitye ka nywakone.\\nKWANO WANG DUL: Dano myero gikwan wang dul tyen ariyo. Ka dano tiyo ki Baibul ma leb-ne patpat omyero gukwan leb meno ducu. Ka kono dano mukene pe gitwero niyang i leb ariyoni ducu, latela omyero ogony botgi ki leb mayot ma gin bene giromo winyone.\\nNGEC MA ORUMO LOK: Latela myero okwan ngec ma orumo lok ma kun en cako ki i acakki i kit ma peny owoto kewde ci omyero En onen ni dano ducu guniang iye maber.\\nPENYO LAPENY: Latela omyero openy lapeny acel pi wang cawa meno ci omyero en oki lagam ma kato ariyo.Lapeny giketo iye cal ma¬n* nyo namba. Lapeny ma olubo wade gitwero penyo-ne ka ineno ni lagam me acel pe gigamo.\\nGAMO PENY: Gamo peny twere kit ma ngat ma omiyo kome ka gamone, omyero pe idi ngat mo ka gamo peny me-tek. Ka ngat mo oilo cinge malo, pe imi kare bot ngat ma ilo cinge kun nongo dong nawayo anwaya. Ka waraga man me peny ni tye mapol ma romo ariyo. Ci omyero imi acel botjo ma ginongo gamo peny man tye tek botgi ki niang tyen peny meno bene nongo tye ma tek botgi.\\nNEN BOT DANO: Kit ma itye ka telo dano ni pe ibedi ka penyo peny keken ci omyero bene inen bot dano. Nen bene gin ma tye ka time i kacokke i kin dano ducu. Ka latela woro kome ci dano mukene ni bene giworo komgi.\\nKOBO COC PE: Pe omyero iye ngat mo keken matye ikacokke me ngiyo lok me Kwena Maber okobcoc,ka dano gitye ka coc pe giloko lok mo.\\nOMYERO INEN KIT MA WANG CAWA TYE KA WOT KWEDE: Ngiyo lok omyero pe okat wang cawa acel ki nucu. Ka dano tero cawa mapol miyo dano gigiko bino ka nywako wang dul woko ikare mukene. Ka dano gitye ka nywako wang dul gimede amedaki telo lok mapol, ma nywako lok ne nongo tye ma mit tutwal, ci latela omyero okal peny mukene. Ci ento pe omyero obwotpeny me aggiki pien meno aye peny ma pire tek ma loyo ducu.\\nKWENA MABER I AGIKKI NE: I agikki me peny tye peny ma lok me Kwena Maber penyogi, ma telo dano ma tye ka nywako lok pa Lubanga ite yatariya. Ka tye calo tyen lok latela myero onwa kwano ne ka tyen ariyo owek dano ducuguniang i lok me kwena man maber.\\nAGIKKI ME PWONY: Ka kare me lok me kwena maber dong ogik. Latela Waco ni kombedi dong ngat acel acel otiti gin ango ma in ipwonyo nyo iniango ki i nywako wang dul ma inino matin, (Dano ducu ma gitye omyero gutiti gin mo keken ma gikwanyo ci omyero imi bot gi da-kika acel mo oweki gutam gin ma gubedo ka pwonyone ni. Peny dano ducu ki acel acel iyo mupore.\\nGIKO LOK PA LATELA: Man bedo kare ma latela tito kwede gin ma en onongo ki iwang dul me nino matin. Gi miyo bote kare me tito kwena maber pi kare mo ma nok. Ka inen ni en mito.\\nLEGA: Me agikkine latela pwoyo Lubanga pi lokke ka en lego bene pi peko ma patpat ma dano gutito bote ikare ma gitye ka nywako wang dul me Nino man.\\nAkadi obedi ngat acel keken ma lok pa Lubanga ogudo cwinye, latela twero giko lok kit man-ni nywako wang dul matin otum maber.\\nTIC PA LAWANG LATELA:\\n-Lawang latela cik ye bote me gamo peny.\\n-En bene omyero onen-ni egwoko dano ma gubino kwe i kacokke ma kun nyuto botgi wang dul ka dok bene gonyo tyen lok ango ma dano gubedo ka nywako-ne.\\n-Ka lwak gumede mapol myero inen ni i poko dul ariyo onyo nucu mukene pat, lawang latela en bedo dok latela pa dul me ariyo en bedo dong,doko latela madit mamegi.\\nDUL ME 4. AYELA YELA MA LATELA KARE MUKENE LIMO NYO NONGO.\\nNgo ma in ibitimo ka ngat mo pe Waco gin mo keken?\\nAyela yela eni time ikare ma lagam me ariyo nyo me adek i kacokke me dul ma pud gitye nyen. Pe komi omyel! Dano gicako gamone ka guneno ni in pe igamo botgi. Latela kene ma ikare mukene tamo ni bedo ling dong otero kare malac. Jo mukene nongo gitye ka tamo wang dul ma gikwanoni. Ka ineno ni ada pe gigamo gin mo, ci mede ki penyo peny acel menu odoco.\\nPeny! peny meno iyo mukene mapat\\nWoticit anyim labongo lagamcimedde ki penyopeny mukene.\\nNgo ma ibitimo ka ngat mo openyi ki peny ma in pe ingeyo lagamne?\\nCuk cwiny jo mukene me gamone. Ngat mo acel nongo ngeyo gin ma in pe ingeyo.\\nCikke me nongo lagam menu ikare ma ibidwogo lacen. Nen ni igwoko cikke ni.\\nIn itwero ye ni pe ingeyo lagam meno ci omyero imede anyim ki peny mukene.\\nNgo ma in itimo ka ngat mo ogamo lagam maracce?\\nPe omyero iwaci matwal ki i wang ngat meno ni en ogamo lagam marac, pien menu miyo lewic twero mako ngat meno matek.\\nPeny dok ngat mo ma patte aye, kare mukene dano mo nongo tye ki lagam maber-ne.\\nPeny dok ngat meno ni. Ngo ma iwang dul manoweko in itamo lakit tam macalo man. Kare mukene wiye twero po-ni wang dul meno onongo pe tye ka wacogin ma en etamo-ni.\\nNgo ma in itimo ka ngat mo ongak woko ki i wang dul ma wutye ka kanywako- neni?\\nDano mukene tye ma gin kare ducu giteme me timo kit gin macalo man.\\nMe juko kit dano macalo man omyero inen ni iwaco cik adek ma i acakki, ma acel ikine waco ni ka inen ni ngat mo ocako lok mo ma patte. An abidwokkoin cen iwang dul ma watye ka lok pire ni\/ onyo akelo in cen iwang dul ma watye ka nywako ne ni.\\nKa kono ngat ma ocako loko lok mukeneme caden ma otime ikome ma pe rwatte ki wang dul ma gikwano ni. In ibiwaco bote ni wek wa winy caden man ka kacokke wa otum. (onyo i kare ma nongo watye ka mato cayi)\\nNgo ma in itimo ka ngat mo Medeki gamo lagam mabor calo tito lok kulu?\\nKa itye ki kit dano macalo meno i dul mamegwu, wac botgi ki i acakki ni myero dano omi lagam ma cek cek owek wawinyu tam pa dano mapol ma gitye kwede ka twere!\\nWoti icit anyim ki peny mukene ka ngat enoni ocung manok ma nongo en pud tye ka ywe mo manok.\\nNgo ma itimo ka ngat acel acel aye ma bedo ka gamo peny ki i acakki nio wa i agikkine?\\nI kit yo mo keken omyero i peny tam pa jo mukene ka inen ni ngat meno otyeko.\\nNywak tam ki kit dano macalo man ikin in ki en i kom ayela yela macalo man.\\nNgo ma in itimo ka pyem ocake i lok ma dok ikom pwony me ada.\\nEni pe twero time i nywako Lok me Kwena maber ci ento ka ineno ni otime\\nOmyero iyung tam meno ducu obed macek.\\nYe ni in i bedo ka cero lok \/pyem ci ento wumede ki wot.\\nKa ineno ni lokke pire tek omyero itit ki lakwati owek en obin ikacokkemukene matye i anyim wek oyub lok meno maber.\\nNgo ma in itimo ka ngat mo ma idul ma megwu pe ye Waco kit lok mo kene?\\nPe iri en me tek ni oloki. Teme me niyang ka ngat meno ada mito ni ebed laling. Jo ma gimaro bedo laling kare ducu pe gineno bot latela.\\nNgo ma in itimo ka nucu pa dano gi oo kwe?\\nNgo kono ka ni dano pe guniang cik me kwedo wang dul ma i Baibul?\\nNgo ma in itimo ka jo mukene gipe ki ngec me kwan?\\nNgo ma in itimo ka latin ocako kelo ayela ikabedo ma ginywako iye dul ma i Baibul?\\nNgo main itimo ka ngat mo tye i kacokke ma pe niyang leb ma in itye ka lok kwede ni?\\nNgo ma pire tek ma omyero inen ka la-Mucilim mo obino i ka coke me nywako lok i kom Baibul?","num_words":2460,"character_repetition_ratio":0.076,"word_repetition_ratio":0.0,"special_characters_ratio":0.223,"stopwords_ratio":0.34,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Camuel 12 ACO85 - Camuel owaco bot jo Icrael ducu ni, - Bible Search\\n1 Camuel 11 1 Camuel 13\\n1 Camuel 12\\nLok pa Camuel bot lwak\\n1Camuel owaco bot jo Icrael ducu ni, “Nen, doŋ atyeko winyo dogwu i lok ducu ma wuwaco bota; doŋ amiyowu kabaka me loyowu. 2Koni doŋ wunen, kabaka tye ka telo wiwu. An doŋ ati woko ma wiya ki lwar; dok, wunen, awobena bene gitye kwedwu. Abedo ka tic i nyimwu cakke wa ka tinona o kwede wa onyoo. 3An atye ene, wutit lok ma mako koma i nyim Rwot ki i nyim lakerre ma giwiro ki moo, Aŋa ma akwanyo twonne? Aŋa ma akwanyo kanane? Nyo aŋa ma abumo jamine? Aŋa ma yam aburo? Nyo aŋa ma yam agamo lim me wilo loyo kop ki i ciŋe me laum waŋa? Wutit lok ma mako koma, ci abidwoko waŋe botwu.” 4Gugamo ni, “In yam pe ibumo jamiwa mo, kadi burowa, nyo gamo jami mo ki i ciŋ dano mo.” 5Ci owaco botgi ni, “Rwot aye lacaden i komwu, ki lakerre ma giwiro ki moo bene aye lacaden tin ma moko ni, pe wunoŋo gin mo i ciŋa.” Gugamo ni, “En aye caden.”\\n6-Camuel dok owaco bot lwak ni, “Rwot aye caden ma yam oyero Moses ki Aron ci okwanyo kwarowa woko ki i Ejipt. 7Mumiyo kombeddi doŋ wucuŋ mot, wek apid kop i komwu i nyim Rwot i kom tim ducu ma Rwot olarowu kwede, ma yam otimo piwu ki pi kwarowu. 8-Ka yam Yakobo ki jone gucito i Ejipt, ci jo Ejipt gubwoyogi ki tek, mumi yo kwarowu gukok bot Rwot. Ka doŋ Rwot ocwalo Moses ki Aron ma gukwanyo kwarowu ki i Ejipt ci gumiyogi gubedo i kabedo man. 9-Ento wigi ocako wil i kom Rwot Lubaŋagi woko; ci omiyogi i ciŋ Cicera ma lawimony pa Jabin, kabaka me Kajor, ki i ciŋ jo Piliciti, ki i ciŋ kabaka me Moab, ci gucako lweny i komgi. 10-Ci gukok bot Rwot kun giwacci, ‘Wan doŋ wabalo, pien wabwoto Rwot woko, waworo jogi Baal ki jogi ma mon-gu, Ento doŋ ilarwa ki i cin lukworwa, ci wabiworo in keken.’ 11-Ka dok Rwot ocwalo Jerubaal ki Barak, ki Jeputa ki Camuel, olarowu ki i ciŋ lumerokwu tuŋŋi ki tuŋŋi, ci wubedo mot ki kuc. 12-Lacen ka wuneno ni Nakac kabaka pa jo Ammon obino ka lweny i komwu, ci wuwaco bota ni, ‘Pe kumeno; ento kabaka aye biloyowa,’ ma onoŋo Rwot Lubaŋawu aye kabakawu. 13Kombeddi doŋ wunen kabakawu ma wuyero-ni, ma yam wupenya pireni. Nen, Rwot doŋ oketo kabaka ma loyowu. 14Ka ce wubilworo Rwot ci wutiyo bote kun wuwinyo doge, ma kun pe wujemo nyo wukwero cik pa Rwot woko, dok ka wun ki kabakawu ma loyowu-ni ce wubilubo kor Rwot Lubaŋawu, ci bibedo ber. 15Ento ka ce pe wubiwinyo dog Rwot, nyo wujemo ma wukwero cik pa Rwot woko, ci ciŋ Rwot bipoto i komwu ki i kom kabakawu. 16Kombeddi wun doŋ wucuŋ mot wek wunen kit gin madit ma Rwot bitiyo i nyimwu. 17Kare-ni kare me kayo ŋano; pe kumeno? Doŋ an abilego Rwot wek ocwal kot ma mor kun cwer kwede, ci wubiŋeyo dok wubineno kit ma balwu dit kwede ma wutimo i nyim Rwot pi penyo pi kabaka piwu kenwu.” 18Kit meno Camuel olego Rwot, ci Rwot ocwalo kot ma mor kun cwer kwede i nino meno; mumiyo lwak ducu gubedo ki lworo madwoŋ mada i kom Rwot ki i kom Camuel.\\n19Ci lwak ducu guwaco bot Camuel ni, “Ladit, leg piwa bot Rwot Lubaŋani wek pe wato, pien wapoŋo wi bal wa ki tim marac man me penyo pi kabaka piwa kenwa.” 20Ci Camuel owaco bot lwak ni, “Pe wulwor, Wutyeko timo gin maraco magi ducu, ento pe dok wulokke wubarre woko ki ka lubo kor Rwot, ento doŋ wuti bot Rwot ki cwinywu ducu. 21Pe wulokke wubarre woko wudok ka lubo kor gin atata ma pe konyo, ma pe laro dano mo, pien gin atata. 22Pien Rwot pe bibolo lwakke woko ata, pi nyiŋe madit-ti keken, pien yomcwiny oa ki i i Rwot ma oketowu me bedo jone kikome. 23Dok bene ki tuŋ bota pe myero atim bal bot Rwot me weko lego piwu; dok abipwonyowu kit me lubo yo atir ki maber. 24Wulwor Rwot keken, dok wuti bote ki gen madwoŋ ki cwinywu ducu; pienno wubedo ka tamo kit gin madito ma yam Rwot obedo ka tiyone piwu. 25Ento ka pud wumedde ka timo tim maraco, ci gibijwerowu woko, wun kacel ki kabakawu.”","num_words":736,"character_repetition_ratio":0.041,"word_repetition_ratio":0.0,"special_characters_ratio":0.246,"stopwords_ratio":0.273,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Wamaro Wonwa Jehovah Matek | Wi Lubele me Anyama\\nWi Lubele—Me Akwana i Kacokke | Febuari 2020\\nKWAN I LEB Abua Acholi Afrikaans Aja Akha Albanian Altai Alur American Sign Language Amharic Amis Arabic Argentinean Sign Language Armenian Armenian (West) Assamese Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel Cambodian Catalan Cebuano Changana (Mozambique) Chavacano Chichewa Chiga Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Damara Dangme Danish Digor Douala Drehu Dutch Ecuadorian Sign Language Edo Efik English (Leb Muno) Esan Estonian Ewe Fante Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Gitonga Gokana Greek Sign Language Greenlandic Grik Guadeloupean Creole Guarani Guatemalan Sign Language Gujarati Gun Haitian Creole Hausa Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Iban Ibanag Ibinda Ibru Icelandic Idoma Igbo Igede Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenyan Sign Language Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisonge Kituba Kongo Konkani (Roman) Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Niuean Norwegian Nsenga Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Salvadoran Sign Language Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tandroy Tankarana Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Venezuelan Sign Language Vezo Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu\\nPWONY ME ANYAMA ME 7\\nWamaro Wonwa Jehovah Matek\\n“Gin mumiyo wabedo ki mar, pien en okwongo marowa.”​—1 JON 4:19.\\n1-2. Pingo Jehovah oyabo yo piwa me doko jo me ode dok otimo man nining?\\nJEHOVAH olwongowa me bedo i kin jo me ode ma giwore. Man pud dong lwongo mamwonya ya! I kin jo me ode, tye iye jo ma gudyero kwogi bot Lubanga dok giketo niyegi i kom ginkok pa Wode. Watye jo me ot ma cwinygi yom. Watye ki tyen lok me kwo kombeddi, dok cwinywa yom pien watye ki gen me kwo pi naka​—kadi bed i polo nyo i Paradic i lobo kany.\\n2 Jehovah oyabo yo piwa me doko jo me ode pien en marowa matek. Ento me timo meno, Jehovah ojalo gin mo ma pire tek adada. (Jon 3:16) ‘Giwilowa awila ki wel.’ (1 Kor. 6:20) Jehovah oweko twere botwa me bedo ki wat macok kwede kun tiyo ki ginkok. Watye ki mot me lwongo Ngat ma pire tek loyo i polo ki lobo ni Wonwa. Dok, kit ma waneno kwede i pwony mukato-ni, Jehovah aye Wego maber loyo.\\n3. Lapeny ango ma watwero penyone? (Nen bene bok ma wiye tye ni “Tika Jehovah Keto Cwinye i Koma?”)\\n3 Calo laco Baibul acel, wan bene watwero pennye kekenwa ni: “Abimiyo gin ango bot Rwot [Jehovah] pi gin maber ducu ma en otiyo pira?” (Jab. 116:12) Lagamme tye ni pe tye gin mo ma watwero timo me culo Wonwa me polo. Kadi bed kit meno, marre piwa tugo cwinywa me mare bene. Lakwena Jon ocoyo ni: “Gin mumiyo wabedo ki mar, pien en okwongo marowa.” (1 Jon 4:19) I yo mapatpat ango ma waromo nyuto bot Wonwa me polo ni wamare?\\nTika Jehovah Keto Cwinye i Koma?\\nTika dong ipennye kekeni ni, ‘I kin dano bilion mapol ata ma gikwo i lobo-ni, pingo omyero Jehovah oket cwinye i koma?’ Ka ipennye kit meno, ci pe itye keni. Kabaka Daudi ocoyo ni: “Ai Rwot [Jehovah], dano gin ango ma miyo ipo pire? Dano adana ma mwa-ni pingo ibedo ka tamo pire?” (Jab. 144:3) Daudi onongo tye ki tekcwiny ni Jehovah ngeye maber. (1 Tekwaro 17:16-18) Dok Jehovah tiyo ki Lokke kacel ki dulle me cuko cwinyi ni eneno mar ma inyuto pire. Nen kong lok mogo ma tye i Baibul ma twero konyi me moko lok man:\\nJehovah oneni ma peya kinywali.​—Jab. 139:16.\\nJehovah ngeyo gin ma tye i cwinyi dok en ngeyo gin ma itye ka tamone.​—1 Tekwaro 28:9.\\nJehovah kikome aye winyo legani ducu.​—Jab. 65:2.\\nJami ma itimo twero yomo cwiny Jehovah nyo cwero cwinye.​—Car. 27:11.\\nJehovah kikome aye onyiki cok bote.​—Jon 6:44.\\nKa ito, Jehovah ngeyi maber adada mumiyo en biceri woko. En bimini kom manyen ki adam macal ki ma itye kwede kombeddi. Ibibedo ki ngec ma onongo itye kwede con dok kiti bene bibedo marom.​—Jon 11:21-26, 39-44; Tic 24:15.\\nWanyuto kit ma wamaro kwede Wonwa me polo, Jehovah, ka walego bote kare ki kare, walubo cikke, dok wakonyo jo mukene me maro en (Nen paragraf 4-14)\\n4. Ma lubbe ki Yakobo 4:8, pingo omyero watute me nyiko cok ki Jehovah?\\n4 Jehovah mito ni wanyikke cok kwede dok wabed ka lok kwede. (Kwan Yakobo 4:8.) En cuko cwinywa ni omyero ‘wamine kenwa i lega ki cwinywa ducu,’ dok en tye atera me winyo legawa kare ducu. (Rom. 12:12) Tic mapol ma en tye kwede pe genge winyo legawa. Ki tungcel, wawinye ka wakwano Lokke kacel ki bukke mukene ma konyowa me niang Baibul. Wawinye bene ka waketo cwinywa ka winyo lok i cokkewa. Kit macalo lok kare ki kare i kin lutino ki lunyodogi weko kingi bedo cok, kubbe ki Jehovah kare ki kare bene konyowa me bedo cok kwede.\\nNen paragraf 5\\n5. Watwero weko legawa bedo ma yomo cwiny Jehovah nining?\\n5 Tam kong i kom kit ma legani bot Lubanga tye kwede. Jehovah mito ni wayab cwinywa bote i lega. (Jab. 62:8) Bedo ber ka wapennye ki lapeny man: ‘Tika legana tye calo kwena mo ma kibedo ka rudone i printa kare ducu, nyo calo waraga ma acoyo ki cinga kun lokke a ki i cwinya?’ Labongo akalakala mo in imaro Jehovah, dok imito ni igwok watti kwede wek obed matek. Me timo meno, mitte ni ibed ka lok kwede kare ki kare. Tite gin ma tye i cwinyi. Nywak kwede gin ma yomo cwinyi ki par ma itye kwede. Bed ki gen ni itwero penyo pi kony ki bote.\\n6. Ngo ma omyero watim wek wabed cok ki Wonwa me polo?\\n6 Wek wabed cok ki Wonwa me polo, myero wabed ki cwiny me pwoc kare ducu. Waye lok pa laco jabuli ma ocoyo ni: “Ai Rwot Lubangana, itiyo tic madito me aura mapol, dok iyubo lwak tam mapol pi konyowa; pe tye ngat mo macalo in! Ka onongo nene atuc dok atit pigi, onongo gibedo pol makato ma pe gitwero kwano welgi.” (Jab. 40:5) Pe wawinyo pwoc man ki i cwinywa keken; ento bene wanyuto i lokwa kacel ki ticwa. Man weko wabedo pat ki jo mapol me kare-ni. Wakwo i lobo ma pol pa danone pe gipwoyo gin mo keken ma Lubanga timo pigi. Ki lok ada, gin acel ma nyuto ni watye ka kwo “i kare me agikki” aye ni dano pe gimiyo pwoc mo. (2 Tem. 3:1, 2) Pe omyero wadong kodi cwiny meno!\\n7. Gin ango ma Jehovah mito ni watim, dok pingo?\\n7 Lunyodo pe gimito ni lutinogi gubed ka daa i kingi ento gubed lurem. I yo acel-lu, Jehovah bene mito ni lutinone ducu gubed lurem. Ki lok ada, mar ma watye kwede i kinwa aye nyuto ni wabedo Lukricitayo me ada. (Jon 13:35) Waye lok pa laco jabuli ma ocoyo ni: “Nen kit macalo bedo ber ki me yomcwiny ka omego gibedo kacel ki mer i kingi!” (Jab. 133:1) Ka wamaro omegiwa ki lumegiwa, wanyuto bot Jehovah ni wamare. (1 Jon 4:20) Watye ki yomcwiny me bedo i kin omege ki lumege ma gin ‘lukica dok gitye ki cwiny maber!’​—Ep. 4:32.\\nNYUT MARRI KI BEDO LAWINY\\nNen paragraf 8\\n8. Ma lubbe ki 1 Jon 5:3, tyen lok ma pire tek loyo ma omiyo wawinyo Jehovah obedo ngo?\\n8 Jehovah mito ni lutino guwiny lunyodogi, dok en mito ni wawinye. (Ep. 6:1) Pore ni omyero wabed luwiny bote pien en Lacwecwa, Lagwok kwowa, dok wego maryek loyo ducu. Ento, tyen lok ma pire tek loyo mumiyo wawinyo Jehovah aye pien wamare. (Kwan 1 Jon 5:3.) Kadi bed watye ki tyen lok mapol ma oweko omyero wawiny Jehovah, ento en pe diyowa me winye. Jehovah ominiwa mot me bedo agonya, dok cwinye bedo yom ka wayero me winye pien wamare.\\n9-10. Pingo pire tek me ngeyo cik pa Lubanga dok me kwo ma lubbe kwede?\\n9 Lunyodo gimito ni lutinogi pe gunong awano i yo mo. Meno aye tyen lok mumiyo giketo cik ma gwoko lutinogi. Ka lutino lubo cik magi, ginyuto ni gigeno lunywalgi dok giworogi. Dong pire tek loyo ni wange cik pa Wonwa me polo dok walubgi. Ka watimo meno, wanyuto bot Jehovah ni wamare dok wawore dok wan kikomwa bene wanongo adwogi maber. (Ic. 48:17, 18) Ki tungcel, jo ma gikwero Jehovah ki cikke gikelo awano i komgi kekengi.​—Gal. 6:7, 8.\\n10 Ka wakwo i yo ma yomo cwiny Jehovah, man gwokowa ki i kom jami ma twero wano komwa nyo balo watwa kwede. Jehovah ngeyo gin maber loyo piwa. Laminwa Aurora, ma bedo i lobo Amerika, owaco ni, “Angeyo ni winyo Jehovah kare ducu kelo kwo maber loyo.” Meno tye ada pi wan ducu. Adwogi maber ango ma in dong inongo ki i winyo Jehovah?\\n11. Lega konyowa nining?\\n11 Lega konyowa me bedo luwiny, kadi wa i kare ma timo meno nongo tek. I kare mukene, wanongo ni tek me winyo Jehovah pien wan ducu watye ki roc, ento omyero watute matek pe me turo cikke. Laco jabuli olego Lubanga ni: “Miya cwiny me lubo cikki wek acung matek.” (Jab. 51:12) Laminwa Denise, ma tye painia marii, owaco ni, “Ka anongo ni tek me lubo cik pa Jehovah mo, alego pi teko me timo gin ma atir.” Watwero bedo ki gen ni Jehovah bigamo lega ma kit meno.​—Luka 11:9-13.\\nKONY JO MUKENE ME MARO WONWA\\n12. Ma lubbe ki Jo Epeco 5:1, gin ango ma omyero watim?\\n12 Kwan Jo Epeco 5:1. Macalo ‘lutino pa Jehovah ma en maro,’ watute matek me lubo kite. Walubo kite ka wan lukica, wanyuto mar dok watimo kica ki jo mukene. Ka jo ma pe gingeyo Lubanga guneno kitwa maber-ri, ci man twero tugo cwinygi me pwonyo lok i kome. (1 Pet. 2:12) Lunyodo ma Lukricitayo gitye ki tyen lok maber me lubo lanen pa Jehovah i kit ma gitero kwede lutinogi. Ka gutimo meno, lutinogi bibedo ki miti me mako larem ki Wonwa me polo ma lamar-ri.\\nNen paragraf 13\\n13. Ngo ma omyero watim wek wadok jo ma cwinygi tek?\\n13 Latin matidi bedo ki awaka pi wonne dok cwinye bedo yom me lok i kome. Kit meno, wan bene watye ki awaka pi Wonwa me polo, Jehovah, dok wamito ni jo mukene gunge en. Ki i cwinywa, wan ducu wawinyo calo Kabaka Daudi ma ocoyo ni: “Abiwakke pi Jehovah.” (Jab. 34:2; NW) Ento, ka wabedo jo ma lwor kono? Watwero dongo tekcwiny nining? Wadongo tekcwiny ka watamo i kom kit ma cwiny Jehovah bibedo yom kwede ka waloko i kome, ki kit ma jo mukene gibinongo kwede adwogi maber ki i pwonyo lok i kome. Jehovah biminiwa tekcwiny ma wamito. En okonyo Lukricitayo me cencwari me acel me dongo tekcwiny, dok en bikonyowa bene.​—1 Tec. 2:2.\\n14. Pingo pire tek me nywako i tic me loko dano wek gudok lulub kor Kricito?\\n14 Jehovah pe poko kin dano, dok cwinye bedo yom me neno ka wanyuto mar bot jo mukene labongo paro pi ka ma gia ki iye. (Tic 10:34, 35) Yo acel maber adada ma wanyuto kwede mar bot jo mukene aye ki nywako kwena maber-ri kwedgi. (Mat. 28:19, 20) Ngo ma tic man cobo? Jo ma giwinyo lokwa gitwero nongo adwogi maber i kare-ni dok gibedo ki gen me nongo kwo ma pe tum i anyim.​—1 Tem. 4:16.\\nMAR WONWA WEK IBED KI YOMCWINY\\n15-16. Tyen lok ango ma watye kwede me bedo ki yomcwiny?\\n15 Jehovah obedo lanyodo ma lamar, pi meno en mito ni jo me ode gubed ma cwinygi yom. (Ic. 65:14) Watye ki tyen lok mapol me bedo ki yomcwiny i kare-ni, kadi bed watye ka kato ki i kwo matek. Me labolle, watye ki gen ni Wonwa me polo marowa matek. Watye ki ngec matir ma wanongo ki i Baibul. (Jer. 15:16) Dok watye i kin jo me ot ma gimaro Jehovah, gimaro rwomme me kit matir, dok gimaro luwotgi.​—Jab. 106:4, 5.\\n16 Watwero bedo ki yomcwiny i kare ducu pien wangeyo labongo akalakala mo ni kwo bibedo ber loyo i anyim. Wangeyo ni cokcok-ki Jehovah bijwero jo maraco ducu dok i te loc me Kerre kibiroco lobo doko Paradic. Watye bene ki gen ni jo ma guto kibicerogi dok gibiribbe ki jogi me amara odoco. (Jon 5:28, 29) Meno pud dong bibedo kare me yomcwiny ya! Dong ma pire tek loyo, watye ki gen ni cokcok-ki jo ducu ma gitye i polo ki lobo gibimiyo ki Wonwa me polo ma lamar-ri pak ki deyo ki woro ducu ma en opore me nongone.\\nPINGO IWINYO NI MYERO . . .\\nwaleg kare ducu?\\nwabed luwiny bot Jehovah?\\nwalok ki jo mukene i kom Wonwa me polo?\\n^ para. 5 Wangeyo ni Wonwa, Jehovah, marowa matek dok okelowa i kin jo me ode ma giwore. Man tugo cwinywa me mare. Watwero nyuto marwa nining pi Wonwa? Pwony man binyamo jami mogo ma waromo timone.\\nw20 Februari pot 8-13\\nWonwa Jehovah Marowa Matek\\nTute me Kelo Kuc kun Ilwenyo ki Cwiny me Nyeko\\nWek Jehovah Okwe Cwinyi\\nNongo Pwony ki i Lanen Mabeco Oyaba Yo me Nongo Mot Mapol\\nText Yero Bukke me kompiuta me akwanya WI LUBELE—ME AKWANA I KACOKKE Febuari 2020\\nWI LUBELE—ME AKWANA I KACOKKE Febuari 2020","num_words":2451,"character_repetition_ratio":0.061,"word_repetition_ratio":0.0,"special_characters_ratio":0.229,"stopwords_ratio":0.246,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 10 ACO85 - Aneno pete ma tye malo ka wi - Bible Search\\nEjekiel 9 Ejekiel 11\\nDeyo pa Lubaŋa oa woko ki i ot pa Rwot\\n1-Aneno pete ma tye malo ka wi lukerubi, ci aneno gin mo ma tye ka wigi ma obedo calo komker ma gitiyo ki got capir ma bulu. 2-Ci owaco ki dano ma oruko ooŋo camaniŋi-ni ni, “Wot idony wa i kin lawala ma tye ka wirre-ni, ki piny ka tyen lukerubi-ni, ci ijob bilo poŋ ciŋi ki i kin lukerubi, ci iket woko atata i dye gaŋ.”\\nAneno en ka cito gire. 3I kare meno onoŋo lukerubi gucuŋ i ŋet ot yo tuŋ acuc, ka dano-nu doŋ odonyo i ot; ci pol ocako poŋo dyekal me ot woko. 4Ci deyo pa Rwot oa woko ki i kom lukerubi ocito wa i doggola me ot pa Rwot. Ci pol opoŋo ot pa Rwot woko, ki dyekal bene opoŋ woko ki deyo pa Rwot ma meny amenya. 5Mor pa bwom lukerubi owinnye wa i dyekal ma tye woko, calo dwan Lubaŋa Matwero Ducu ma onoŋo tye ka lok.\\n6Ka doŋ ociko dano ma oruko boŋo camaniŋi-ni ni. “Kwany mac ki i kin lawala ma tye ka wirre-ni, ki i kin lukerubi,” dano-ni ocito odonyo i kin lawala ci ocun ka ŋet lawala mo acel. 7Ci I akerubi mo oryeyo ciŋe ki i kin lukerubi wadigi okemo mac ma onoŋo tye i kin lukerubi, ci okwanyo lodi mac mogo, ka oketo i ciŋ dano ma oruko boŋo camaniŋi-ni; dano-nu ogamo ci okato kwede woko.\\n8Lakerubi acel acel onoŋo tye ki gin mo i te bwome ma nen calo ciŋ dano. 9-Dok bene aneno ni i ŋet lukerubi onoŋo tye iye lawala aŋwen, ka ŋet lakerubi acel acel onoŋo tye iye lawala acel. Lawala ducu onoŋo giryeny calo kidi me wel. 10Gin ducu onoŋo ginen rom, calo onoŋo lawala acel acel giroyo odonyo ki i kin lawala wadi. 11Ka doŋ gucako wot, gicito ma gukemo yo aŋwen mapatpat ma kun pe gilokke ka mo, kit yo mo keken ma lawala ma anyim okemo ci lawala mukene-gu ducu gilubo ma pe gilokke ka mo ma noŋo gitye ka wot. 12-Gin lawala magi aŋwen-ni yam doggi tye, cili bene onoŋo tye i komgi, kun Waŋ mapol orumo doggi woko ducu litit. 13Lawala magi awinyo ka gilwoŋo ni lawala ma wirre calo yamo lapiru.\\n14-Lee acel acel onoŋo waŋe tye aŋwen mapatpat: waŋ mukwoŋo onoŋo nen calo wan lakerubi, waŋ me aryo onoŋo nen calo waŋ dano, waŋ me adek onoŋo nen calo wan labwor, ki me aŋwenne onoŋo nen calo waŋ ocur. 15Magi gin aye lee ma yam koo anenogi i ŋet kulu Kebar-ni. Lukerubi gua gutuk woko i yamo. 16Ka inen lukerubi giwoto gicito, ci lawala bene woto ki ka ŋetgi; ka inen lukerubi guilo bwomgi me tuk woko ki i ŋom, ci lawala pud woto kacel kwedgi. 17Ka ce inen lee gucuŋ nyo ka gua malo, ci lawala aŋwen-ni bene gitimo kit meno, pien cwiny lee-gu tye i igi ma miyo gitimo kit meno.\\n18Ci deyo pa Rwot oa woko ki i doggola me ot pa Rwot, onyiko ocuŋ lamalo ka wi lukerubi. 19Lukerubi guyaro bwomgi ci gutuk woko ki i ŋom gucito ma an bene aneno, lawala bene onoŋo tye ka wot kacel kwedgi; ci gucuŋ i doggola ma tye yo tuŋ wokceŋ me ot pa Rwot, ki deyo pa Lubaŋa pa Icrael onoŋo tye ka wigi. 20Magi gin aye lee makwo ma yam anenogi i ŋet kulu Kebar ma otiŋo Lubaŋa pa Icrael i wi komkerre-ni, Aniaŋ ni gin lukerubi.\\n21Lee acel acel onoŋo waŋe tye aŋwen, bwome aŋwen, ki gin ma nen calo ciŋ dano onoŋo tye i te bwome acel acel. 22Doŋ wangi onoŋo nen calo waŋ ma nene aneno i ŋet kulu Kebar-ni kikome. Gin ducu giwoto kacel kun ŋat acel acel woto kemo nyime atir.","num_words":632,"character_repetition_ratio":0.076,"word_repetition_ratio":0.0,"special_characters_ratio":0.242,"stopwords_ratio":0.285,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luŋolkop 11 ACO85 - I kare meno Jeputa ma Lagilead - Bible Search\\nLuŋolkop 10 Luŋolkop 12\\nJeputa olaro jo Icrael ki i ciŋ jo Ammon\\n1I kare meno Jeputa ma Lagilead obedo twon oteka lweny. Wonne nyiŋe Gilead, ento minne obedo dako ma lakwele. 2Dako pa Gilead ma dakone kikome onywalo awobe bene. Ka awobe pa dako-nu gudoŋo, ci guryemo Jeputa woko, kun giwaco bote ni, “In pe ibileyo gin mo ma i ot pa wonwa, pien in i wod pa dako mukene.” 3Ci Jeputa oriŋo omegine woko, obedo gire i lobo Tob. Lwak jo mogo ma kitgi obedo atata aye gucokke bote ci en cito ka mony kwedgi.\\n4Ka kare doŋ okato, jo Ammon gucako lweny i kom jo Icrael. 5Ka meno otimme, ci ludoŋo pa jo Gilead gucito i lobo Tob ka omo Jeputa. 6Guwaco bote ni, “Bin ibed latel wi monywa, wek walweny ki jo Ammon.” 7Ento Jeputa owaco botgi ni, “Yam wukwera woko, wuryema woko ki i ot pa wora. Ka dok tin wubino bota piŋo ma doŋ wutye ki can-ni?” 8Ci ludoŋo pa jo Gilead guwaco bot Jeputa ni, “Meno aye gin mumiyo tin wadwogo boti, ni, wek icit kwedwa ka lweny i kom jo Ammon, ibed ladit ma loyo jo ducu ma gibedo i Gilead.” 9Ci Jeputa owaco botgi ni, “Ka wudwoka paco pi lweny ki jo Ammon, ka ce Rwot omiyogi i ciŋa, ci abibedo ladit ma loyo wiwu.” 10Ludoŋo me Gilead guwaco bot Jeputa ni, “Rwot aye bibedo lacaden i kinwa; dok wabitiyo kit ma iwaco-ni i ada.” 11Kit meno Jeputa odok cen ki ludoŋo me Gilead, ci lwak gukete me bedo lalo wigi ki latel wi monygi. Jeputa onwoyo lok ma yam owaco ducu i nyim Rwot ki i Mijpa.\\n12Ci Jeputa ocwalo lukwena bot kabaka pa jo Ammon kun waco ni, “An abalo gin aŋo boti, mumiyo ibino ka lweny ki lobona-ni?” 13Kabaka pa jo Ammon ogamo dog lukwena pa Jeputa ni, “Pien i kare ma jo Icrael gua ki i Ejipt gumayo lobona woko, cakke wa i kulu Amon o kwede wa i kulu Jabok ki i Jordan; ber tin wudwok lobona bota mot ki kuc.” 14Jeputa dok ocwalo lukwena bot kabaka pa jo Ammon, 15kun waco bote ni, “Jeputa owaco kit man ni, Jo Icrael yam pe gumayo lobo pa jo Moab kadi lobo pa jo Ammon, 16ento i kare ma gua ki i Ejipt, jo Icrael guwok gubaro gigi i dye tim o wa i Nam Makwar, ka gucito i Kadec. 17-Lacen jo Icrael gucwalo lukwena bot kabaka me Edom ma guwaco ni, ‘Ber iwek wawok wakat ki i loboni.’ Ento kabaka me Edom okwero winyo. Dok gucwalo kwena bot kabaka me Moab bene, en pe oye. Kit meno omiyo jo Icrael gubedo gigi i Kadec. 18-Ka dok guwoto gubaro dye tim, gurabo lobo Edom ki lobo Moab araba, ka guo kwede i ŋet lobo Moab yo tuŋ wokceŋ, ci gugony loka kulu Amon tuŋcel, Ento pe gudonyo i lobo Moab, pien Amon aye waŋ lobo pa jo Moab. 19-Jo Icrael dok gucwalo kwena bot Cikon, kabaka pa jo Amor, ma gaŋ kalle Kecbon. Jo Icrael guwaco bote ni, ‘Ber iwek wawok wakat ki i loboni, wacit i lobowa.’ 20Ento Cikon iye ogun i kom jo Icrael, omiyo pe oye ni guwok gukat ki i loboner-omiyo Cikon ocoko jone ducu, ogurogi kacel, gugony i Jakaj, ci olwenyo i kom jo Icrael. 21Rwot Lubaŋa pa Icrael omiyo Cikon ki lwakke ducu i cin jo Icrael, ci guloyogi. Kit meno jo Icrael gucamo lobo pa jo Amor ducu ma yam gibedo i lobo-ni, odoko megi. 22Gucamo lobo pa jo Amor ducu cakke ki i kulu Amon o kwede wa i Jabok, ki dok cakke ki i tim o wa i Jordan. 23Kit meno Rwot Lubaŋa pa Icrael oryemo jo Amor woko ki i lobogi ki i nyim jone Icrael, ci in dok imito ile kaka-gi bo? 24Wun myero wucam lobo ma lubaŋawu Kemoc omiyowu me acama, ento wan wabicamo lobo ducu ma Rwot Lubaŋawa otyeko ryemo jo iye ki i nyimwa. 25-In aye iber makato Balak wod pa Jipor, kabaka me Moab? En yam otubbe i kom jo Icrael? Nyo en yam ocako lweny i komgi? 26I kare ma jo Icrael gubedo i Kecbon ki i gaŋi matino ma i ŋete, ki i Aroer ki i gaŋi matino ma i ŋete, ki i gaŋi ducu ma i dog kulu Amon pi mwaka miya adek kulu, piŋo yam pe imayogi woko i kare ca? 27Kit meno an gira pe atimo bal mo i komi; in giri aye itima rac pi cako lweny i koma. Rwot ma Laŋolkop aye ber oŋol kop i kin jo Icrael ki jo Ammon tin.” 28Ento kabaka pa jo Ammon pe oketo cwinye i kom kwena ma Jeputa ocwalo bote.\\n29Ci Cwiny pa Rwot obino i kom Jeputa, omiyo obaro dye Gilead ki Manace, okato kwede wa i Mijpa ma i lobo Gilead. Ki kunnu en dok okato kwede i kom jo Ammon. 30Jeputa onoŋo okwoŋo kwoŋ bot Rwot kun waco ni, “Ka ibimiyo jo Ammon i ciŋa, 31ci ŋat ma okatti woko ki i doggola oda ma bino ka rwatte kweda ma doŋ adwogo ma aloyo jo Ammon, en aye bibedo pa Rwot ci abimiye me bedo gitum awaŋa.” 32Kit meno Jeputa oŋolo loka kulu i kom jo Ammon ka lweny kwedgi, ci Rwot omiyogi i ciŋe. 33Onekogi cakke ki i Aroer o kwede wa i lobo ma cok ki Minit, gaŋi pyeraryo madito, ki o wa i Abel-keramim, kun ginekogi matek twatwal. Kit meno Lubaŋa omiyo jo Icrael guloyo jo Ammon.\\nNya pa Jeputa\\n34Ka Jeputa odwogo cen i pacone i Mijpa, nen, nyare okato woko ka rwatte kwede ki ajaa ki myel. Nyare en acel keken, pe tye ki wode nyo nyare mo mukene. 35-Ka oneno nyare, oyeco boŋone woko pi cwercwiny kun wacci, “Maa do, nyara! Ituro tekka woko do, iketa i cwar can madwoŋ kuman, pien onoŋo doŋ atiŋo doga bot Rwot ma doŋ pe atwero loko kwonna.” 36Ci nyare owaco bote ni, “Wora, ka onoŋo itiŋo dogi bot Rwot ba, ci doŋ itima kit ma itiŋo ki dogi-ni, pien Rwot doŋ oculo kwor i kom jo Ammon ma lumerokki-ni.” 37Dok oloko ki wonne, owacci, “Koŋ itima man; weka abedi pi dwe aryo, wek koŋ acit awirre i kor godi, wek acikok akum pi tidina, an kacel ki luwota, pien abito ma peya ginyoma.” 38Ogamo ni, “Citi”, ocwalo nyare pi dwe aryo. Nyako ocito, en ki luwote, ci gukok i wi godi kun gikumo pi tidine. 39Ka dwe aryo-nu otum, odwogo cen bot wonne, ci otime kit ma yam okwoŋo-ni. Nyare yam pe obedo ki meye mo, Ci lok-ki odoko kit ki bot jo Icrael. 40Anyira Icrael yam gicito ka kumo pi nya pa Jeputa ma Lagilead nino aŋwen i mwaka acel acel.","num_words":1121,"character_repetition_ratio":0.057,"word_repetition_ratio":0.0,"special_characters_ratio":0.249,"stopwords_ratio":0.292,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejira 10 ACO85 - I kare ma Ejira tye i ot ka lega kun - Bible Search\\nEjira 9 Nekemia 1\\nYub me giko nyom i kin lurok ki jo Icrael\\n1I kare ma Ejira tye i ot ka lega kun tuco bal, kun kok, poto kwede piny, dok Lwak jo Icrael mapol, co, mon ki litinogi gucokke gukok matek twatwal. 2Cutcut Cekania wod pa Jekiel, ma i kin likwayo pa Elam, owaco bot Ejira ni, “Waŋayo waŋ Lubaŋawa woko pi nyomo mon ma gin lurok ma gitye i lobo-ni, ento kadi bed kumeno jo Icrael pud gitye ki gen i kom Lubaŋa kadi lok meno otimme. 3Wan koŋ doŋ waketu gicikke ki Lubaŋawa me ryemo mon magi woko ducu kacel ki litinogi. Wabitiyo gin ma in kacel ki jo mukene ma giworo cik pa Lubaŋawa wutito botwa ni wati; wabitiyo gin ducu ma cik pa Lubaŋa mito. 4In ia malo, pien man ticci, wan bene wacuŋ i ŋeyi; myero ibed tek dok itim kumeno.” 5Ka Ejira oa malo ci omiyo lutel pa ajwagi ki pa Lulevi ki pa jo Icrael ducu gukwoŋo kwoŋ ni gibitiyo gin ma Cekania doŋ oyubo ni giti. Kit meno gucako kwoŋo kwoŋ.\\n6Ejira oa woko ki i nyim ot pa Lubaŋa, odonyo i kicika pa Yekokanan wod pa Eliacib, obuto kunnu nino acel, kun pe camo gin mo kadi wa mato pii bene. Dok obedo ka kumo pi jo ma gua ki i opii ma guŋayo waŋ Lubaŋa woko. 7Ka doŋ gitito lok oromo i lobo Juda ki Jerucalem ki bot jo ducu ma cen gudwogo ki i opii ni gin ducu myero gucokke i Jerucalem. 8Giciko ni ka dano mo pe obino i kin nino adek-ki, ludito ma giloyo lwak ki ludoŋo guwacci jamine ducu myero giyak gidyer ki Lubaŋa, ki en kikome bene myero giryeme oa woko ki i kin lwak ma gudwogo ki i opii.\\n9Cutcut jo Juda ki jo Benjamin ducu gucokke i Jerucalem i kin nino adek-ki, i nino dwe pyeraryo me dwe me aboŋwen, Lwak ducu gubedo i dyekal ma i nyim ot pa Lubaŋa. Onoŋo kot obedo ka cwer matek; pi lok man ma pire tek ki pi ŋico, omiyo kom dano acel acel obedo ka myel amyela. 10Ajwaka Ejira oa Ocuŋ owaco bot lwak ni, “Wun wuturo cik pa Lubaŋa omiyo wukelo alit wumedo i kom bal alii pa jo Icrael pi nyomo mon ma gin lurok. 11Wutuc balwu kombeddi i nyim Rwot Lubaŋa pa kwarowu, kun wutiyo gin ma en mito; dok myero wupokke woko pat ki i kom jo ma gibedo i lobo-ni, wuryem monwu ma gin lurok-ki bene woko.” 12Lwak ducu gugamo ki dwan maloŋo ni, “Obed kit meno, wabitiyo gin ducu ma doŋ iwaco-ni.” 13Gin gumedde guwacce ni, “Lwak tye dwoŋ mada dok bene obedo kare ma kot cwer iye madwoŋ; pe watwero cuŋ i dyekal ata kit man. Man pe gin ma gitwero tiyo nino acel nyo aryo keken, pien wan watyeko timo bal madit twatwal i lok man. 14Wek ludito ma giloyowa aye gucuŋ pi nyiŋ lwak ducu ma gucokke; wek gicik jo ducu ma gibedo i gaŋiwa ma gunyomo mon ma gin lurok gubin i nino mo ma giciko, kacel ki ludoŋo ma loyogi ki luŋolkop ma i gaŋi ducu, nio waŋ ma gikwanyo kiniga pa Lubaŋa mager ki i komwa pi lok man.” 15Ŋat mo onoŋo pe okwero yub man, ento kono Yonacan wod pa Acakel ki Jakijeya wod pa Tikva keken aye gukwero, dok Meculam ki Cabetai ma gin Lulevi bene gukonyo korgi iye.\\n16Jo ma gudwogo ki i opii gutimo kit meno. Ajwaka Ejira oyero dano, ludito ma loyo dog odi pa kwarogi, dano acel acel ma giyero en ocoyo nyiŋe woko piny, kun lubo dog odi pa kwarogi. I kom nino dwe acel me dwe me apar en aye gubedo iye piny ka neno lok meno; 17i nino dwe acel me dwe me acel onoŋo doŋ gutyeko yenyo lok i kom co ducu ma yam gunyomo mon ma gin lurok.\\n18Magi aye nyiŋ co ma yam gunyomo mon ma gin lurok ma gitye i kin likwayo pa ajwagi, gin aye Maceya, Eliejer, Jarib, ki Gedalia, ma gitye i kin likwayo pa Yecwa wod pa Jojadak kacel ki utmegine. 19Gin gucikke pigi kengi me ryemo mongi woko, ki dok gutyero gitum pi tiŋo aliigi ma obedo nyok romo ma gukwanyo ki i kom romigi pi tino aliigi. 20Ki i kin likwayo pa Imer gin aye Kanani ki Jebadia. 21Ki i kin likwayo pa Karim: gin aye Maceya, Elija, Cemaya, Jekiel, ki Ujia. 22Ki i kin likwayo pa Packur gin aye Elioenai, Maceya, Icmael, Natanel, ki Elaca.\\n23Jo ma i kin likwayo pa Lulevi: gin aye Jojabad, Cimei, Kelaya ma gilwoŋo bene ni, Kelita, ki Petakia, Juda, ki Eliejer. 24Ki i dul pa luwer gin aye Eliacib. Ki i dul pa lugwokdoggola gin aye Calum, Telem, ki Uri.\\n25Ki i kom likwayo pa jo Icrael: Ki i kin likwayo pa Paroc gin aye Ramia, Ijia, Malkija, Mijamin, Eleajar, Kacabia, ki Benaya. 26Ki i kin likwayo pa Elam gin aye Matania, Jekaria, Jekiel, Abdi, Jeremot, ki Elija. 27Ki i kin likwayo pa Jatu gin aye Elioenai, Eliacib, Matania, Jeremot, Jabad, ki Ajija. 28Ki i kin likwayo pa. Bebai gin aye Yekokanan, Anania, Jabai, ki Atlai. 29Ki i kin likwayo pa Bani gin aye Meculam, Maluk, Adaya, Jacub, Ceal, ki Jeremot. 30Ki i kin likwayo pa Pakatmoab: gin aye Adna, Celal, Benaya, Maceya, Matania, Bejalel, Binui, ki Manace. 31Ki i kin likwayo pa Karim gin aye Eliejer, Icija, Malkija, Cemaya, Cimeon. 32Benjamin, Maluk, ki Cemaria. 33Ki i kin likwayo pa Kacum gin aye Matenai, Matata, Jabad, Elipelet, Jeremai, Manace, ki Cimei. 34Ki i kin likwayo pa Bani gin aye Madai, Amram, Uel, 35Benaya, Bedeya, Keluki, 36Vania, Meremot, Eliacib, 37Matania, Matenai, ki Jacu. 38Ki i kin likwayo pa Binui gin aye Cimei, 39Celemia, Natan, Adaya, 40Maknadebai, Cacai, Carai, 41Ajarel, Celemia, Cemaria, 42Calum, Amaria, ki Yucepu. 43Ki i kin likwayo pa Nebo gin aye Jeyel, Matitia, Jabad, Jebina, Jadai, Joel, ki Benaya. 44Jo magi ducu onoŋo yam gunyomo mon ma gin lurok, ci guryemogi woko kacel ki litinogi ducu.","num_words":1005,"character_repetition_ratio":0.081,"word_repetition_ratio":0.0,"special_characters_ratio":0.246,"stopwords_ratio":0.341,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 33 ACO85 - Lok pa Rwot doki obino bot Jeremia - Bible Search\\nCikke mukene pi gin maber ma bitimme i anyim\\n1Lok pa Rwot doki obino bot Jeremia tyen me aryone ma onoŋo en pud gitweye woko i mabuc i dyekal pa lukur-piny. 2Rwot ma oketo lobo, ma ocweyo omiyo ocun i kabedone, oloko ki Jeremia. En ma nyiŋe gilwoŋo ni Rwot-ti owaco kuman ni, 3“Lwoŋa, ci abigamo dogi; abititti pi gin madito dok ma giuro ma pud peya iŋeyo gin mo i komgi liweŋ. 4An Rwot Lubaŋa pa Icrael, awaco ni odi ma i Jerucalem ki gaŋ kal pa luker me Juda gibimukogi giretogi woko piny. Konnye pe me cito ka lweny i kom cel lobo ma jo Kaldaya gutoro-ni. 5Jo Kaldaya gitye ka bino ka lweny ki ka poŋo gaŋ man woko ki kom jo ma guto, ma an kikoma aye abinekogi ki kinigana kacel ki akemona, An doŋ aloko ŋeya woko i kom gaŋ man pi tim ducu maraco ma jo ma bedo iye gutimo.\\n6“Abicaŋo gaŋ man dok abimiyo gibedo ma komgi yot. Abicaŋo jo ma gibedo iye ci anyuto botgi kuc madit ma bimiyo gibedo laboŋo lworo. 7Abidwoko gum pa jo Juda botgi ki pa jo Icrael, abigerogi odoco kit macalo yam gubedo con. 8Abilonyogi woko maleŋ ki i kom bal aliigi ki bal ma yam gutimo i koma, abiweko bal aliigi ki lok me jemo ma yam gujemo kwede i koma. 9Pi meno gaŋ me Jerucalem bibedo gaŋ me yomcwiny, gaŋ me pak ki me deyo bota; dok rok ducu ma i wi lobo bilworo, dok komgi bene bimyel, ka onoŋo guwinyo pi gin maber ma atye ka tiyone pi jo Jerucalem, ki pi berbedo ma atye ka kelone i gaŋ man.”\\n10Rwot owaco kuman ni, “Dano giwacci kabedo man obedo calo tim aroo; dano kadi ki lee ma bedo iye pe. Obedo lok ada ni gaŋi me Juda ki yo me Jerucalem gitye noŋo; dano nyo lee mo pe ma bedo kunnu. Ento i kabedo magi doki wubiwinyo aye 11-dwan me yomcwiny ki yomcwiny madwoŋ, dwan anyira ger ki dwan lunyom. Wubiwinyo dano giwero wer ka gikelo gityer me pwoc i oda; gibiwacci,\\n‘Wumi pwoc bot Rwot me mony, pien Rwot ber,\\nmar mere ma pe lokke bedo nakanaka.’\\nAbimiyo lobo man bedo lobo mulony kit macalo yam onoŋo tye kwede wa con, man Rwot ma owaco.”\\n12Rwot me mony owaco kuman ni, “I lobo man ka ma obedo calo tim aroo, dok ka ma kadi dano nyo Lee pe bedo iye, i kare me anyim lum dok bibedo tye iye ka ma lukwat gitero romigi iye ka cam. 13I gaŋi me lobo godigodi, i gaŋi me Cepela, ki i gaŋi me Negeb, i lobo pa Benjamin, i kabedo ducu ma orumo Jerucalem, ki i gaŋi me Juda, lukwat dok gibikwano romigi. Man Rwot ma owaco.\\n14-“Nen, kare tye ka bino, en aye kare ma abicobo iye cikke ma yam aketa ki jo Icrael ki jo Juda. 15I nino meno ki i kare meno abiketo iye lakwaro Daudi kikome me bedo kabaka. En bibedo jaŋ yat ma bilot ki kit ma atir, ma biloyo loc ki ryeko, dok bitiyo gin ma tye atir dok kakare i lobo man. 16I kare ma noŋo en tye kabaka, jo Juda gibibedo mot laboŋo lworo mo, ki jo Icrael bene doŋ gibibedo ki kuc. Gibilwoŋo kabaka meno ki nyiŋ ni, ‘Rwot aye ma miyowa kit ma atir.’\\n17-“An Rwot, doŋ atyeko cikke ni kare ducu dano mo bibedo tye ma en Lakwar Daudi ma myero obed kabaka me Icrael, 18-dok bene kare ducu ajwagi bibedo tye ma gia ki i kaka pa Levi ma gin aye gibicuŋ i nyima nakanaka ka tyero gitum awaŋa, gityer me moko kwoŋ, ki gitum mukene-gu ducu.”\\n19Rwot owaco ki Jeremia ni, 20“Bedo tek me turo gicikkena ki ceŋ ki dyewor, wek pe omi ceŋ ki dyewor gubin i karegi ma mitte kikome. 21Kit meno bene bedo tek me turo gicikkena ki laticca Daudi, wek pe en obed ki lakware mo ma myero obed kabaka, ki dok bene me turo gicikkena ki ajwagi ma gua ki i kaka pa Levi ma gin aye gitye ka tic bota. 22Abimedo wei likwayo pa laticca Daudi ki wel ajwagi bene ma gua ki i kaka pa Levi ma gitiyo bota, wek bene kwanogi obed tek kit macalo kwano lakalatwe ma i polo nyo nyig kweyo me dog nam tek kwede.”\\n23Rwot owaco bot Jeremia ni, 24“Tika iŋeyo kit ma dano gilok kwede ni an doŋ atyeko kwero Icrael ki Juda woko, gin kaka aryo ma onoŋo ceŋ ayerogi-ni? En meno gin mumi yo gineno jona ki waŋ me cac dok bene pe gitamo pigi ni gin rok. 25Ento an Rwot, aketo gicikkena ki ceŋ ki dwe, dok bene aketo cik ma tye ka loyo polo ki lobo. 26Doŋ kit macalo ada atyeko timo man, kit meno bene abigwoko gicikkena ki likwayo pa Yakobo ka dok ki laticca Daudi. Kare ki kare abiyero dano ki i kom likwayo pa Daudi me loyo likwayo pa Abraim, Icaka ki Yakobo. Abidwoko gumgi kakare botgi, dok kica bibedo ka maka i komgi.”","num_words":840,"character_repetition_ratio":0.048,"word_repetition_ratio":0.0,"special_characters_ratio":0.238,"stopwords_ratio":0.35,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luka 20 ACO85 - I nino mo acel ka Yecu tye ka pwonyo - Bible Search\\n(Matayo 21.23-27; Marako 11.27-33)\\n1I nino mo acel ka Yecu tye ka pwonyo dano i ot pa Lubaŋa kun tito lok me kwena maber, ajwagi ki lupwony-cik ki ludoŋo gubino, 2gupenye ni, “Tit botwa, twer aŋo mumiyo itimo gin magi; nyo aŋa ma omiyoni twero man?” 3Yecu odok iye botgi ni, “An bene abipenyowu ki peny acel; wudokka iye. 4Batija pa Jon twerone oa ki i polo nyo ki bot dano?” 5Guporo lok kekengi kun giwaco ni, “Ka wawacci, ‘Oa ki i polo,’ en bipenyowa ni, ‘Piŋo pe wuye en?’ 6Ento ka wawaco ni, ‘Oa ki bot dano,’ dano ducu bicelowa ki got; pien dano ducu giye atika ni Jon aye lanebi.” 7Mumiyo gudok iye bot Yecu ni pe giŋeyo ka ma oa iye. 8Yecu owaco botgi ni, “An bene pe abitito botwu kit twer mumiyo atiyo lok magi.”\\n(Matayo 21.33-46; Marako 12.1-12)\\n9-Yecu ocako bolo carolok man bot lwak ni, “Yam tye dano mo ma opito olok i potone, ci oweko bot lupur, ocito woko wa i lobo mukene, ori kunnu pi kare malac. 10Ka kare oromo, ci ooro luticce bot lupur ni myero gumine nyig olok mogo; ento lupur gugoye, guryeme ci odok ki ciŋe nono. 11En dok ooro latic mukene; gin gugoyo en bene, gutimo tim aranyi i kome, guryeme kwede odok ki ciŋe nono. 12Dok ooro me adekke; guketo ret i kom man, gucwale woko. 13Lacen won poto olok owaco ni, ‘Abitimo gin aŋo doŋ? Abioro woda ma amaro; gwok nyo gibiwore.’ 14Ento ka lupur gunene, guloko kekengi ni, ‘Man aye doŋ lale lim; waneke woko, wek lim ma en bileyo-ni obed mewa.’ 15Gucwale woko ki i poto olok, guneke. Won poto bitimogi niŋniŋ? 16En bibino, ci neko lupur meno woko ducu, miyo poto olok bot jo mukene.” Ka guwinyo lok man, guwaco ni, “Pe kumeno!” 17-Ento Yecu ociko waŋe i komgi, owaco ni, “Man kono gin aŋo ma yam gicoyo ni,\\nen aye odoko got madit ma i twok ot’?\\n18Dano ducu ma poto i kom got man bitur woko; ento ka got man opoto i kom ŋat mo, binyote woko.”\\n19Lupwony-cik ki ajwagi madito pa Lubaŋa gumito make i cawa-nu, ento gulworo lwak; pien guniaŋ ni en obolo carolok man i komgi.\\n(Matayo 22.15-22; Marako 12.13-17)\\n20Giŋiyo kare maber, ci gioro lurot, ma giporo bedo ni gin jo ma genne, wek gimak lok ma a i doge, wek gimiye i te loc ki twero pa laloyo. 21Gupenye ni, “Lapwony, waŋeyo ni in iloko dok ipwonyo lok ma tye atir, pe ipoko kin dano, ento ipwonyo yo pa Lubaŋa ki ada. 22Myero wacul mucoro bot Cecar nyo pe?” 23Ento en oniaŋ ryekogi, openyogi ni, 24“Koŋ wunyutta lim ma giculo kwede. Cal ki coc ma tye i kome-ni pa aŋa?” Gugamo ni, “Pa Cecar.” 25Yecu owaco ni, “Wudwok jami pa Cecar bot Cecar, ki jami pa Lubaŋa wudwok bot Lubaŋa.” 26Pe gutwero mako lok mo ma oa ki i doge i nyim lwak; ento guuro kit ma en ogamo kwede lok, ci guliŋ aliŋa.\\n(Matayo 22.23-33; Marako 12.18-27)\\n27-Lucadukayo mogo gubino bot Yecu, gin aye jo ma onoŋo giwacci jo muto pe gicer. 28-Gupenye ni, “Lapwony, Moses yam ocoyo botwa ni, ka laco mo oto woko oweko dakone ma pe ki litino, ominne myero olak dako-nu, wek onywal kwede litino ka wi ominne. 29Yam tye omego abiro; ŋat mukwoŋo onyomo dako, ci oto laboŋo litino; 30me aryone, 31ki me adekke bene gulako dako-nu, kit meno gin abiro ducu gubedo ki dako-nu, guto laboŋo litino. 32Lacen dako-nu bene oto. 33I kare me cer ki i kin jo muto, dako-nu bibedo dako pa aŋa i kingi? Pien gin co abiro-ni ducu gubedo kwede.”\\n34Yecu owaco botgi ni, “Jo me kare man ginyomme; 35ento jo ma gikwanogi ni myero guo i lobo maca, ki i cer ki i kin jo muto, pe ginyomo, pe gibigero co, 36pien pe dok gitwero to, doŋ girom ki lumalaika; gin litino pa Lubaŋa, ma gin litino me cer. 37-Ento ni jo muto twero cer, Moses kikome bene onyuto, i dul ma gikwano iye lok i kom caka, ka ma en olwoŋo iye Rwot ni, ‘Lubaŋa pa Abraim, Lubaŋa pa Icaka, ki Lubaŋa pa Yakobo.’ 38Doŋ Lubaŋa pe Lubaŋa pa jo muto, ento Lubaŋa pa jo makwo; pien dano ducu bedo kwo pire.” 39Jo mogo i kin lupwony-cik gugamo doge ni, “Lapwony, iwaco kakare.” 40Pien pe dok gudiyo cwinygi me penye ki lok mo.\\nPeny pi lakwar Daudi\\n(Matayo 22.41-46; Marako 12.35-37)\\n41Ento Yecu openyogi ni, “Giwaco niŋniŋ ni Kricito ma Lubaŋa oyero en lakwar Daudi? 42-Pien Daudi kikome bene owaco i buk me Jabuli ni\\nBed i kom bada malacuc, i kabedo me deyo\\n43nio ka abimiyo lukworri doko kom me teno tyeni.’\\n44Kit meno ka ce Daudi yam olwoŋe ni Rwot, ci dok en bedo lakwarre niŋniŋ?”\\n(Matayo 23.1-36; Marako 12.38-40; Luka 11.37-54)\\n45I kare ma lwak ducu winyo lokke, Yecu owaco bot lupwonnyene ni, 46“Wugwokke i kom lupwony-cik ma gimaro wot ma guruko boŋŋi maboco, dok gimito ni dano gubed ka motogi wa i cuk-gu, gimaro bedo i kom pa wa ludito, ka gitye i kacokke, dok gimaro bedo i kabedo me deyo i karama. 47Gin gimayo odi pa mon-to, dok gibedo ka lego lega maboco me buta keken. Giŋolo kop madit i wigi makato.”","num_words":860,"character_repetition_ratio":0.042,"word_repetition_ratio":0.0,"special_characters_ratio":0.278,"stopwords_ratio":0.31,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Mic Madit Loyo Ducu pa Lubanga—Pingo Welle Dit Tutwal?\\nNgo ma weko mic moni pire bedo tek boti? Tye jami angwen magi: (1) anga ma omiyo mic man boti, (2) pingo en omiyo (3) ngo ma en ojalo wek omi boti mic man, ki dong (4) ka mic man ocobo miti me ada. Lwodo lok i kom jami magi konyo me dongo pwocwa pi ginkok—mic madit loyo ducu pa Lubanga.\\nANGA MA OMIYO MIC MAN?\\nMic mogo pigi tego pien nongo ngat ma omiyowa-ni obedo ngat ma tye ki twero nyo ngat ma waworo adada. Kadi bed mic mukene welgi yot, pud watero calo gin me wel pien dano ma omiyowa nongo obedo watwa nyo laremwa macok. Labolle obedo mic ma Russell omiyo bot Jordan, ma kiloko iye i pwony mukato-ni. Man rwatte ki mic me ginkok nining?\\nMukwongo, Baibul waco ni, ‘Lubanga ocwalo Wode acel keken i lobo wek omi wabed kwo pire.’ (1 Jon 4:9) Man aye omiyo ginkok obedo mic madit adada. Pe tye ngat mo ma tye ki twero madit loyo Lubanga. Laco Jabuli mo oloko i kom Lubanga ni: “In keni aye ma nyingi Rwot [Jehovah], in aye Ngat Mamalo Twal ma loyo wi lobo-ni ducu.” (Jabuli 83:18) Ngat ma tye ki twero madit loyo aye ma omiyo mic man.\\nMe aryo, Lubanga aye “Wonwa.” (Icaya 63:16) En aye omiyowa kwo. Medo i kom meno, en gwokowa kit macalo wego ma lamar gwoko kwede lutinone. I kare ma Lubanga tye ka lok ki jone kun lwongogi ni Epraim, en owaco ni: “Epraim, in latinna ma amaro adada, . . . abibedo ki kica i komi bene.” (Jeremia 31:20) Lubanga bene winyo kit meno i kom jo ma wore i kare-ni. En pe obedo Lacwecwa keken ento bene obedo Wonwa ki Laremwa. Man mono pe weko mic mo keken ma a ki bote bedo gin ma pire tek?\\nPINGO EN OMIYO?\\nMic mukene pigi tek pien mar me ada aye nongo otugo cwiny ngat ma omiyo-ni. Lami mic ma cinge yot pe dok mito ni kiculle pi kicane.\\nLubanga omiyo Wode piwa pien ni en marowa. Baibul waco ni, ‘Gin ma yam onyuto marre botwa en ene, Lubanga ocwalo Wode acel keken i lobo.’ Pingo en otimo man? “Wek omi wabed kwo pire.” (1 Jon 4:9) Man tika onongo obedo tic ma Lubanga myero otim? Pe kumeno! ‘Yecu okokowa’ pi ‘kica’ ma Lubanga onyuto botwa.—Jo Roma 3:24.\\nPingo mic pa Lubanga onyuto “kicane”? Baibul tito ni: “Kricito yam oto piwa i kare ma pud wan lubalo; meno nyuto kit mar ma Lubanga marowa kwede.” (Jo Roma 5:8) Mar me ada otugo cwiny Jehovah me laro dano ma lugoro ki lubalo. Pe wapore me nongo mar meno, dok pe watwero culo wange. Mic ma en omiyo onyuto mar ma pud dong dit loyo i tekwaro pa dano.\\nNGO MA EN OJALO?\\nMic mogo pigi tek pien nongo lami mic-ci ojalo gin madit adada me miyone. Ka ngat moni tye atera me jalo gin ma pire tek adada bote wek omi botwa, ci wamaro mic meno mada pi cwiny jalene.\\nLubanga ‘omiyo Wode acel keken.’ (Jon 3:16) En omiyo ngat ma pud dong cok kwede loyo. Pi kare malac ma Lubanga obedo ka cweyo kwede polo ki lobo, Yecu otiyo kacel kwede dok ‘cwiny Lubanga obedo yom kare ducu i kome.’ (Carolok 8:30) Yecu aye ‘Wode me amara’ dok en aye “cal pa Lubanga ma pe nen-ni.” (Jo Kolocai 1:13-15) Wat ma tye i kin Yecu ki Lubanga aye pud dong wat macok loyo.\\nEnto, Lubanga “yam pe oweko Wode kikome.” (Jo Roma 8:32) Jehovah ominiwa ngat ma pire tek loyo bote. Pe tye mic mo ma Lubanga ojalo madit loyo wode.\\nCOBO MITIWA MADIT LOYO\\nMic mukene pigi tek pien gicobo mitiwa madit atika dok oyotoyot. Me labolle, ket kong ni yat mo ma welle tek mitte me laro kwoni ento ipe ki cente ci ngat moni okonyi oculo pire woko. Ibitero mic meno calo gin ma pire tek, pe kumeno?\\n‘Macalo dano ducu to i Adam, en i kit yo acel-lu jo ducu gibimiyogi kwo i Kricito.’ (1 Jo Korint 15:22) Wan ducu macalo likwayo pa Adam, ‘wato’ dok pe watwero bwot ki i two kacel ki to nyo yubo watwa ki Lubanga wek wabed labongo bal i nyime. Dok macalo dano adana pe watye ki kero me bedo kwo piwa kenwa nyo miyo “kwo” bot ngat mukene. Baibul waco atir ni: “Adada, pe tye dano mo ma twero kokke kekene, nyo ma twero miyo wel mo bot Lubanga pi wilo kwone . . . welle dit mada, dok pe twero romo.” (Jabuli 49:7, 8) Wamito kony pi oyotoyot pien ni pe waromo culo pi ginkok-ki. Ka ni kiwekwa kenwa, pe dong wabiromo timo gin mo pi kwowa kulu.\\nPi marre madit, Jehovah oculo pi “yat” ma wamito me laro kwowa, wek ‘jo ducu gunong kwo’ i Kricito. Ginkok cobo man nining? “Remo pa Wode Yecu Kricito bene lwoko bal ducu woko ki i komwa.” Ada, niye i kom remo pa Yecu yabo yo botwa wek kitimiwa kica pi balwa dok wanong kwo ma pe tum. (1 Jon 1:7; 5:13) Jowa me amara ma dong guto woko gibinongo adwogi maber ki i ginkok-ki nining? ‘Dano aye mukelo to, dok bene cer pa jo muto Yecu mukelo.’—1 Jo Korint 15:21. *\\nMic me ginkok pa Yecu pe kiromo porone ki mic mo mukene pien ngat ma omiyo-ni aye ngat madit loyo ducu dok omiyo pi marre. Pe tye ngat mukene ma ojalo gin madit loyo Lubanga Jehovah. Dok pe tye mic mo mukene ma cobo mitiwa madit loyo calo bedo agonya ki i bal ki to. Ada, pe tye mic mo ma welle dit loyo ginkok.\\n^ para. 19 Pi ngec mukene i kom yub pa Lubanga me cero jo muto, nen dul me 7 i buk me Baibul Twero Ponyowa Gin Ango? ma Lucaden pa Jehovah aye gucoyo dok nonge bene i www.jw.org\/ach.","num_words":936,"character_repetition_ratio":0.047,"word_repetition_ratio":0.0,"special_characters_ratio":0.257,"stopwords_ratio":0.28,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Acakki 3 ACO85 - Twol yam onoŋo ryek makato lee tim - Bible Search\\nAcakki 2 Acakki 4\\n1-Twol yam onoŋo ryek makato lee tim ducu ma Rwot Lubaŋa oketo. En owaco ki dako ni, “Lubaŋa mono owacci, ‘Pe wucam yat ducu ma tye i poto-ni’?” 2Dako otito ki twol ni, “Watwero camo nyig yadi ducu ma tye i poto-ni, 3ento Lubaŋa ociko ni, ‘Pe wubicamo nyig yat ma tye i dye poto, pe wugud kome bene, wek pe wuto.’ ” 4Ci twol owaco ki dako ni, “Pe wubito. 5Pien Lubaŋa ŋeyo ni, ka wucamo, ci waŋwu biyabbe woko, ci wubidoko calo Lubaŋa, miyo wuŋeyo gin maber ki marac.” 6Ka dako oneno ni yat-te ber me acama, dok nen mwonya bene, dok yat meno ber, cwiny dano pyette i kome, pien miyo gidoko ryek, ci opwono nyige, ocamo; omiyo mogo bot cware, ci ocamo. 7Gin aryo ducu wangi oyabbe woko, gucako ŋeyo ni kara gitye munero, ka gukwoyo pot olam guruko i pyergi.\\n8Ka guwinyo Rwot Lubaŋa woto i poto i kare ma ceŋ okwe, ci dano ki dakone gukanne woko i nyim Rwot Lubaŋa i kin yadi ma tye i poto. 9Ci Rwot Lubaŋa olwoŋo dano kun wacce ni, “In mono it ye kwene, kaa?” 10En ogamo ni, “Awinyo ka iwoto i poto, ci lworo omaka, pien atye munero, akanne woko.” 11Dok openye aye ni, “Aŋa ma doŋ otitti ni it ye munero? Ityeko camo nyig yat ma onoŋo aciki ni pe icam-mi ce?” 12Dano ogamo ni, “Dako ma imiya ni obed kweda-ni aye omiya nyig yat meno, ci acamo.” 13-Rwot Lubaŋa dok openyo dako ni, “Man kono itimo piŋo?” Dako ogamo ni, “Twol aye obwola, omiya acamo.” 14Rwot Lubaŋa owaco bot twol ni,\\n15-Abiketo mone i kin in ki dako,\\n16Ki bot dako owacce ni, “Abimeddi arem matek i kare me owacci, nyodo; ibinywalo litino ki arem, cwinyi bipyette i kom cwari dok en aye biloyi.” 17-Ki bot Adam owacce ni,\\ngiceno lobo piri: ibicamone ki aroma\\n22-Rwot Lubaŋa owacci, “Nen, dano doŋ odoko rom ki ŋat acel i kinwa, doŋ ŋeyo gin maber ki gin marac. Kombeddi pe dok wawek orye ciŋe opwon nyig yat me kwo ocam doki, miyo doŋ bibedo makwo nakanaka.” 23Mumiyo Rwot Lubaŋa ocwale woko ki i poto Eden, wek odok opur gire ŋom ma yam gikwanye ki iye-ni. 24Oryemo dano woko, ci oketo lukerubi yo tuŋ wokceŋ me poto Eden, ki pala lucwan ma lyel mac, ma wirre tuŋŋi ki tuŋŋi, me gwoko yo ma cito i kom yat me kwo.","num_words":407,"character_repetition_ratio":0.06,"word_repetition_ratio":0.0,"special_characters_ratio":0.26,"stopwords_ratio":0.26,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Tekwaro 24 ACO85 - Yoaci ocamo ker ma mwaka me ditte - Bible Search\\n2 Tekwaro 23 2 Tekwaro 25\\n2 Tekwaro 24\\nLoc pa Yoaci kabaka me Juda\\n(2 Luker 12.1-21)\\n1Yoaci ocamo ker ma mwaka me ditte abiro, ci obedo ka loc i Jerucalem pi mwaka pyeraŋwen, Nyiŋ minne Jibia me Beer-ceba. 2Yoaci obedo ka tiyo gin ma nen atir i waŋ Rwot pi kare me kwo pa ajwaka Yekoyada ducu. 3Yekoyada onyomo bote mon aryo, onywalo kwedgi litino co ki anyira.\\n4Lacen Yoaci obedo ki tam pi yubo ot pa Rwot. 5Ocoko ajwagi ki Lulevi, ocako waco botgi ni, “Wucit wa i gaŋi pa jo Juda, wek wucok lim ki bot jo Icrael ducu pi yu bo ot pa Lubaŋawu mwaka ki mwaka; ber wunen ni wutiyo tic man oyotoyot.” Ento Lulevi pe guruyo tiyone oyotoyot. 6-Mumiyo kabaka olwoŋo Yekoyada ajwaka madit, openye ni, “Piŋo pe iweko Lulevi gujogo lim ki bot jo ma bedo i Juda ki Jerucalem kit ma yam Moses latic pa Rwot ociko ni myero gigam ki bot lwak jo Icrael pi tic me kema lok me caden?” 7Pien jo pa Atalia, ma en dako ma latim marac-ci, onoŋo yam guturo ki donyo i ot pa Lubaŋa, ci gutero jami ducu ma yam gidyero pi ot pa Rwot, gutiyo kwedgi pi woro Baal-gu.\\n8Pi meno kabaka ociko ni myero gipaa canduk, ci giguro ki woko i nyim doggola me ot pa Rwot. 9Gitito lok oromo i Juda ki Jerucalem ducu, ni myero dano gukellim ajog pa Rwot kit ma Moses latic pa Lubaŋa ociko ki jo Icrael i kare ma gitye i tim. 10Pienno rwodi kacel ki lwak ducu cwinygi obedo yom, ci gukelo lim ajog megi, gubolo i canduk nio ka gin ducu gumiyo. 11I kare ducu ma Lulevi gikelo canduk bot ludito ma kabaka ocimo, ka ce guneno ni lim tye i canduk madwoŋ, ci karan pa kabaka, kacel ki ajwaka madit, gibino gikwanyo lim woko ki i canduk gicito kwede, ka gidwoko canduk kakare i kabedone. Gubedo ka timo kit meno nino ki nino, ci gucoko lim madwoŋ. 12Kabaka ki Yekoyada gumiyo lim i ciŋ lutic ma giloyo dog tic me ot pa Rwot, giculo ki lupa-godi ki lupa bao pi yu bo ot pa Rwot, giculo kwede bene lutic ki nyonyo ki mola pi yu bo ot pa Rwot. 13Jo ma gimiyogi tic gutiyo ticgi matek ci yubone owoto oyot i ciŋgi maber, ci guyubo ot pa Rwot odoko maber kit ma yam con, odoko tek kakare. 14Ka doŋ gutyeko ticgi, ci gukelo lim mudoŋŋe bot kabaka ki Yekoyada, ka gutiyo ki jami ot pa Rwot, pi tic mapatpat ki pi gitum awaŋa, ki atabo me waŋo odok eceta, ki jami me jabu ki me ryal. Gutyero gitum awaŋa i ot pa Rwot jwijwi i kare me kwo pa Yekoyada ducu.\\n15Ento ka Yekoyada doŋ oteggi, oti woko, ci oto; i kare ma en to onoŋo mwakane romo miya acel ki pyeradek. 16Giyike i gaŋ kal pa Daudi i kin luker, pien en obedo ka tiyo tic maber i Icrael, kun tiyo pi Lubaŋa ki pi ot legane.\\n17Lacen i ŋe to pa Yekoyada, rwodi me Juda gubino guryebbe i nyim kabaka, ci kabaka owinyo lokgi. 18Gucako bwoto ot pa Rwot, ma Lubaŋa pa kwarigi, gudok ka woro Acera ma jok ma dako-ni, ki cal jogi apaya-gu. Cut akeca pa Rwot obino i kom jo Juda ki Jerucalem pi bal meno. 19Ento pud omedde ki cwalo lunebi mogo botgi, wek gudwokgi cen bot Rwot, ci gutito lokke botgi, ento dano gukwero winyo.\\n20-Cwiny pa Lubaŋa obino i kom Jekaria wod pa ajwaka Yekoyada ocuŋ i nyim lwak ci owaco botgi ni, “Lubaŋa owaco kuman ni, ‘Piŋo wun wukalo wi cik pa Rwot, miyo pe wulimo gum? Pierr wutyeko bwoto Rwot woko, en bene doŋ otyeko bwotowu.’ ” 21Ento gubedo ka libo en, ci gucele ki got pi cik pa kabaka, guneke i dyekal me ot pa Rwot. 22Kabaka Yoaci pe opo pi kica ki pi ber ma Yekoyada won Jekaria yam onyuto i kome, ento dok oneko wode woko. I kare ma en to, Jekaria owacci, “Ber Rwot onen gin mutimme, ci ocul kworra!”\\n23I kare me tum mwaka mony pa jo Ciria obino ka lweny i kom Yoaci. Gubino i kom Juda ki Jerucalem, gujwero rwodi pa lwak woko ducu ki i kin dano, ka dok gucwalo jamigi ma guyako ducu bot kabaka me Damaciko. 24Kadi bed mony pa jo Ciria obino ki jo manok, ento Rwot omiyo mony madit pa jo Juda i ciŋgi, pien onoŋo gubwoto Rwot, Lubaŋa pa kwarogi. Kit meno gucobo kop ma Rwot oŋolo i kom Yoaci.\\n25Ka jo Ciria gua woko ki bote, gubwoto en ma doŋ guketo ret marac twatwal i kome, Luticce gupiro lok i kome pi culo kwor pi remo pa wod pa ajwaka Yekoyada, ci guneke woko i ot i wi kitandane. En oto kit meno, ci giyike i gaŋ kal pa Daudi, ento pe giyiko en i Lyel pa luker. 26Jo ma gujemo i kome gin ene: Jabad wod pa Cimeat ma nya jo Ammon, ki Yekojabad wod pa Cimrit ma nya jo Moab. 27Lok kom litino awobe pa Yoaci, ki lok mapol ma lunebi guloko i kome, ki lok kom gero ot pa Lubaŋa odoco gityeko coyone i Buk Lagony-lok ma i buk pa Luker Wode Amajia aye oleyo ka tyene.","num_words":877,"character_repetition_ratio":0.054,"word_repetition_ratio":0.0,"special_characters_ratio":0.243,"stopwords_ratio":0.312,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"KWAN I LEB Acholi Afrikaans Albanian Amharic Arabic Armenian Armenian (West) Aukan Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik English (Leb Muno) Estonian Ewe Fijian Finnish Fon French Ga Garifuna Georgian German Greenlandic Grik Guarani Gujarati Gun Haitian Creole Hausa Hiligaynon Hindi Hiri Motu Hmong (White) Hungarian Iban Ibanag Ibru Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Mongolian Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Cuzco) Quichua (Imbabura) Rarotongan Romanian Runyankore Russian Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tshiluba Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\\nNyamo lok meno con ki tito tam ka maleng pire tek\\nWI DOREEN oballe adada i kare kinongo ni cware Wesley, ma tye ki mwaka 54 tye ki two kanca ma mako adam wic. * Ludaktari guwaco ni cware odong ki dwe manok keken me kwo. Doreen owaco ni: “Onongo pe atwero ye lokgi-ni matwal, koma okwe woko pi cabit mapol. Awinyo calo gin meno tye ka timme i kom ngat mo mukene, pe i kom cwara. Pe onongo ayubbe pire.”\\nKi cwer cwiny madit, gin mutimme i kom Doreen-ni bene timme i kom jo mapol. Two malit twero mako ngat mo keken i kare-ni. Ki pwoc madit, jo mapol gidyere me gwoko jogi me amara ma gitye ki two malit. Ento gwoko lutwo pe yot. Gin ango ma lupaco gitwero timone me nongo kwe cwiny ki dok me gwoko jogi me amara ma gitwo? Gin ango ma jo ma gigwoko lutwo gitwero timone me lweny ki par ma gikemme kwede ka gitye ka gwoko ngat ma kome lit? Gin ango ma myero kiket i wic ka ngat ma kome lit dong cok to? Me acel, kong wanen pingo gwoko jo ma komgi lit pe yot i kare-ni.\\nPEKO MA TYE I KARE-NI\\nDiro pa lucayan dok olo omedo wel mwaka pa dano. I cencwari mukato angec, kadi wa i lobe ma dong odongo, dano onongo pe girii calo i kare-ni. Dano onongo gito oyotoyot adada ki two nyo can ma poto atura. Onongo tek ada me nongo kony ki i ot yat, ki bene lutwo mapol onongo jo ganggi aye gwokogi dok bene gito ki gang.\\nI kare-ni, yadi dong tye mabeco dok man okonyo ludaktari me lweny ki two mogo ki dok me medo kare ma kwo pa dano. Two mogo ma onongo twero neko dano oyotoyot adada i kare macon dong i kare-ni ngat moni twero kwo ki two meno pi mwaki mapol. Kadi bed ngat moni twero kwo ki two moni pi kare malac, man pe nyuto ni two meno nongo dong ocang woko. Lutwo meno pol kare gibedo ki goro ma weko pe gitwero gwokke pigi kengi. Gwoko jo magi odoko tek adada dok mito kero ki cawa malac.\\nPol kare dano mapol dong gito ki i ot yat ento pe ki gang. Jo mapol pe dong gingeyo kit ma latwo canne kwede ki to, dok bene jo manok keken aye dong guneno kit ma ngat moni to kwede. Bedo ki lworo pi gin ma twero timme romo gengo ngat moni me gwoko ngat ma kome lit. Gin ango ma twero konye?\\nWUGO PULAN CON\\nKit ma otimme kwede i kom Doreen, dano mapol wigi nywene woko ka kinongo ni ngat mo ma gimaro tye ki two mo ma pe cang. Ngo ma twero konyi me yubbe pi gin ma twero timme i anyim kadi bed itye ki par, lworo ki dong cwercwiny? Latic mo pa Lubanga olego ni: “Pwonywa me kwano nino me kwowa, wek wabed ki cwiny me ryeko.” (Jabuli 90:12) Leg matek bot Jehovah wek ‘opwonyi kit me kwano nino me kwoni’ ki ryeko wek iti ki kare ma idong kwede me bedo ki joni me amara i yo maber loyo.\\nMan mito goyo pulan maber. Ka ngat ma kome lit twero lok dok tye ki miti me lok, ci bedo me ryeko me penye anga ma myero omok tam pire ka en dong pe twero timo meno. Wulok i kom gin ma en mito, ka ce myero gikete i macin ka en dong pe twero yweyo pire kene, ka mitte ni kigwokke i ot yat, nyo yat ma mito ni kiti kwede, man twero jwiko lanywen i kinwu dok weko cwinyi pe ngoli kop kace in aye ma imoko tam pi latwo ma dong pe twero yweyo pire kene. Nyamo lok meno con ki tito tam ka maleng twero konyo jo me ot moni me keto tamgi i gwoko latwo. Baibul waco ni: “Yub mo ma giyubo labongo nongo tam muromo pe twero cobbe maber.”​—Carolok 15:22.\\nKIT ME MIYO KONY\\nPol kare gin ma pire tek ma lagwok latwo twero timone aye me kweyo cwiny latwo meno. Mitte ni gicuk cwiny ngat macok to wek onge ni gimarre dok ni en pe tye kene. Itwero timo meno nining? Kwan bukke nyo wer wer, yer bukke nyo wer ma twero jingo cwiny dok ma en maro. Jo mapol cwinygi kwer ka jo me gang gimako cingi dok giloko kwedgi mot ki mwolo.\\nBedo ber ka lagwok latwo nyuto wele ma gibino bot latwo wek ongegi. Kwed mo acel waco ni: “It ngat moni aye to me agikki. Latwo moni pud twero winyo lok kadi bed nen calo onino, pi meno gwokke ki waco lok mo ka itye ka ngete ma pe itwero wacone ka wange twolo.”\\nKa twere wuleg kacel kwede. Baibul tito ni i kare mo lakwena Paulo kacel ki luwote mogo onongo gitye i lyeto magwar, dok kwogi bene onongo tye ka mading. Kony ango ma gin guyenyo? Paulo owaco bot lureme ni: “Myero wuribbe kwedwa i lega.” (2 Jo Korint 1:8-11) Twero bedo me kony adada ka ilego ki cwinyi ducu i kare ma wutye ki par matek nyo i kare ma kom latwo lit adada.\\nYE LOK ADA\\nWabedo ki cwercwiny matek adada ka waniang ni ngat ma wamaro cok to. Man pe tye me ur pien onongo pe kicweyowa ni wato. Pe kicweyowa ni myero waye to calo gin ma jwi ma timme i kwo pa dano ducu. (Jo Roma 5:12) Lok pa Lubanga lwongo to ni “lakwor.” (1 Jo Korint 15:26) Pi meno, obedo gin ma niange ka cwinywa cwer ka watamo i kom to pa ngat ma wamaro, dok bene meno timme i kom dano ducu.\\nKadi bed kumeno, byeko gin ma romo timme i kom jo me gangwa twero jwiko lworo dok konyowa me timo gin mo keken ma watwero wek latwo obed agonya. Kiryeyo jami mogo ma twero timme i kom latwo i bok ma wiye tye ni “ Kare me Agikki me Kwo.” Ki lok ada, pe jami ma kiryeyogi-ni ducu timme kit ma kinyuto kwede. Ento, olo to jami mogo i kingi timme i kom lutwo mapol.\\nKa ngat ma wamaro oto, bedo me ryeko me kubbe ki lurem macok ma onongo con guye me miyo kony. Jo ma gubedo ka miyo kony kacel ki jo me gang myero kijing cwinygi ni arem pa ngat ma gimaro-ni dong ogik woko, dok pe dong tye ka deno can mo. Lacwecwa cuko cwinywa ki mar ni “jo ma dong guto woko pe gingeyo gin mo.”​—Latitlok 9:5.\\nLAGWOKWA MA PIRE TEK LOYO\\nWatwero pwonye pe kwero kony pa ngat mo keken\\nPire tek ni wajenge i kom Lubanga pe i kare ma two tye matek keken ento bene i kare me kumo i nge oto. En twero konyi kun tiyo ki lok kacel ki tic pa jo mukene. Doreen owaco ni “Apwonye pe me kwero kony pa ngat mo keken. Ki lok ada, kony ma kiminiwa onongo pol adada. Wan ki cwara wangeyo atir ni Jehovah aye ma onongo tye ka konyowa kun wacci, ‘An atye kwedwu me konyowu ki i peko man.’ Wiya pe biwil pi kony magi.”\\nAda, Lubanga aye lagwokwa ma pire tek loyo. Macalo Lacwecwa, en niang arem kacel ki par ma watye kwede. En twero dok tye atera me konyowa kun cuko cwinywa me lweny ki pekkiwa. Maber dong loyo, en ocikke ni cokcok-ki, ebijwayo to ki pete tere ducu, ki dok me cero dano bilion ma guto ma wiye po i komgi. (Jon 5:28, 29; Niyabo 21:3, 4) Ci dong dano ducu gibiwaco lok ma lakwena Paulo ocoyo ni: “In to, locci dong tye kwene? In to, aremmi kono tye kwene?”—1 Jo Korint 15:55.\\n^ para. 2 Nying mogo kilokogi woko.\\nKARE ME AGIKKI ME KWO\\nMagi aye jami ma timme i kom jo ma komgi lit adada ma dong gicok to *:\\nMiti me cam ki mat rweny woko. Wir doge ki moo ki dok ket bongo ma dyak i tur nyimme wek owiny maber ber.\\nMiti me bedo kene nyo ki jo manok keken. Wek piny obed ma oling mot labongo wor mo.\\nBedo ka nino pi cawa malac.\\nPe bedo mot. Ma ka diye ni obed mot, lok kwede ki mwolo kun icuko cwinye.\\nNgecce rweny woko. Titte nyingi, dok winy lokke ki woro kadi bed ni nen calo wiye onywene.\\nNywene ki lac ki konnye. Temme matek wek kome ki kabutone obed maleng.\\nYweyone loko. Ka cur ma tye ka yweyo ci kwok pien yamo tye ka kato ki i olokoro ma dong okwe woko.\\nKore culle woko. Ten wiye lamal ki laten wic wek pe otung.\\nDel komme lokke. Man twero timme kuman pien nongo remo tye ka cito polle i dul kom ma pigi tego.\\n^ para. 26 Ka ma kikwanyo ngec man ki iye: The Metropolitan Hospice of Greater New York","num_words":1689,"character_repetition_ratio":0.036,"word_repetition_ratio":0.0,"special_characters_ratio":0.221,"stopwords_ratio":0.276,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Ibru 5 ACO85 - Pien ajwaka madit acel acel giyero ki - Bible Search\\nJo Ibru 4 Jo Ibru 6\\nJo Ibru 5\\n1Pien ajwaka madit acel acel giyero ki i kin lwak, ka gikete me tiyo tic i nyim Lubaŋa ma kakagi, kun tyero mot ki gitum pi bal. 2En twero tic ki dano ki mwolo, jo ma kwiya piny ki jo muŋak, pien en kikome bene noŋo goro oketo kome woko. 3-Pi man, en myero otyer gitum pi balle en kikome, kacel ki pi bal pa lwak. 4-Dok bene pe tye ŋat mo ma yerre kene pi dit man, Lubaŋa aye ma lwoŋe iye, macalo olwoŋo Aron.\\n5-Kit meno bene, Kricito yam pe oketo deyo i kome kekene me bedo ajwaka madit, ento Lubaŋa aye muyere, kun wacce ni,\\n“In i Woda,\\ntin doŋ anywali”; 6-macalo owaco bene ka mukene ni,\\n“In ibedo ajwaka nakanaka,\\n7-Yecu yam ocwalo legane bot Lubaŋa, i kare me kwone i lobo man, en aye bot ŋat ma yam twero lare ki i to, kun bako doge ma pe twerre ki koko ki pig waŋe, ci Lubaŋa bene owinye pi mwolone bote. 8Kadi en obedo Wod pa Lubaŋa, yam en opwonnye me bedo ki winy pi can ma en doŋ oneno. 9Ka doŋ oteggi, ci odoko ŋat ma kelo larre ma pe tum bot dano ducu ma winyo en, 10Lubaŋa cut oyere me bedo ajwaka madit i kit pa Melkijedek.\\nCiko jo ma mito ŋak woko\\n11Watye ki lok mapol ma myero walok i lok man, ento tek twatwal me niaŋowu, kit macalo wun doŋ wudoko nyap ka winyo lokwa-ni. 12-Kombeddi onoŋo doŋ wuromo bedo lupwony, ento myero ŋat mo koŋ dok opwonywu odoco i lok mukwoŋo ma dok i kom lok pa Lubaŋa. Mito gipitwu koŋ ki cak, ento pe cam matek. 13Pien ŋat ma doto cak pe tye ki ŋec mo ma dok i kom bedo ki kit ma atir, pien noŋo pud en latin. 14Doŋ cam matek tye pi jo muteggi, ma ryekogi ma gupwonnye kwede me poko gin maber ki gin marac doŋ ojiŋ pi ketone i tic.","num_words":336,"character_repetition_ratio":0.055,"word_repetition_ratio":0.0,"special_characters_ratio":0.253,"stopwords_ratio":0.324,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Marako 15 ACO85 - Ka piny doŋ oru, oyotoyot ajwagi - Bible Search\\n(Matayo 27.1-2; Luka 23.1-5; Jon 18.28-38)\\n1Ka piny doŋ oru, oyotoyot ajwagi madito ki ludoŋo ki lupwony-cik ki jo ma i Lukiko ducu, gupiro lok kacel. Ci gutweyo Yecu woko gutere kwede gumiye bot Pilato. 2Pilato ocako penye ni, “In i kabaka pa Lujadaya bo?” Yecu ogamo ni, “Iwaco kakare gire.” 3Ajwagi madito gucako dote ki lwak adot mapol. 4Pilato dok openye ni, “Pe koŋ idok iye ce? Pe ineno kit lwak lok mapol ma gidoti kwede-ni?” 5Yecu dok pe omedo ki dok iye lok mo, omiyo Pilato ouro matek.\\n(Matayo 27.15-26; Luka 23.13-25; Jon 18.39–19.16)\\n6Ka i kare me nino madito onoŋo Pilato gonyo lamabuc mo woko ma dano gulege pire. 7I kare-nu onoŋo tye laco mo ma nyiŋe Baraba, ma yam gitweyo i mabuc i kin jo mujemo ma guneko dano i kare me jemogi-nu. 8Lwak gucako cito bot Pilato, gupenye wek otim kit ma yam tiyo-ni. 9Pilato openyogi ni, “Wumito mono ni agonnyiwu kabaka pa Lujudaya?” 10Onoŋo Pilato oŋeyo ni ajwagi madito gumiyo Yecu bote pi nyeko. 11Ajwagi madito gupiyo lwak ni twara gigonnyigi Baraba. 12Pilato dok openyo lwak ni, “Dano ma wulwoŋo ni kabaka pa Lujudaya-ni doŋ abitimo niŋniŋ?” 13Lwak gucako wo ni, “Gure woko i kom yatariya.” 14Pilato dok openyogi ni, “Piŋo kaa, otimo kit gin aŋo marac?” Ento lwak gumedde ki wo ni, “Gure woko i kom yatariya.” 15Pi mito kweyo cwiny lwak, omiyo Pilato oye gonnyigi Baraba, ocako pwodo Yecu ki del, ka omiye wek gigure woko i kom yatariya.\\n(Matayo 27.27-31; Jon 19.2-3)\\n16Askari gutero Yecu wa i ot pa kabaka, ma gilwoŋo Praitorion, ci gulwoŋo buca monygi ducu gucokke kacel. 17Ka gucako ruko Yecu ki boŋo makwar, ka gucweyo lulakana okuto, gurwako i wiye, 18kun gimote ni, “Itye ba, kabaka pa Lujudaya!” 19Gucako goyo wiye ki gayi, ka guŋulo laa i kome-gu, kun girumo coŋgi me miye woro. 20Ka doŋ gutyeko ŋale, ci gulunyo boŋo makwar woko ki i kome, ka dok guruke ki boŋone kikome, ci gutere kwede woko ka gure i kom yatariya.\\n(Matayo 27.32-44; Luka 23.26-43; Jon 19.17-27)\\n21-Gucako mako dano mo ma onoŋo obekato mua ki i kin gaŋ ci gudiye ka tiŋo yatariya pa Yecu, nyiŋe Cimon dano me Cirene, ma won Alegijanda ki Rupo. 22Gutero Yecu i kabedo ma gilwoŋo ni Golgota, ma te lokke ni kabedo me cogo wic. 23Gucako miye koŋo vino ma girubo iye yat murra; ento en okwero matone woko. 24-Ka doŋ gugure i kom yatariya, ci gupoko boŋŋine woko i kingi, kun gibolo kwir wek ginen boŋŋi ma ŋat acel acel bitero. 25Giguro Yecu i kom yatariya i cawa adek me odiko. 26Gicoyo i waraga gin ma nyuto lok ma gidote iye ni, “Kabaka pa Lujudaya.” 27Gigure kacel ki luyak mogo aryo, dano acel tuŋ lacuc ki acel tuŋ lacam. [ 28-Omiyo ginacoya ocobbe kakare ni, “Gikwane i kin lubalo.”] 29-Jo ma yam gimol gikato ki ka ŋete gubedo ka yete, kun giyeŋo wigi, ma giwacci, “Nye, in ma imuko ot pa Lubaŋa woko, ci igero pi nino adek-ki, 30doŋ ilarre keni, a woko ki i kom yatariya!” 31Ki ajwagi madito bene guŋale, ma giloko ki luwotgi kacel ki lupwony-cik-gu, kun giwacci, “Yam bedo ka laro jo mukene, pe twero larre kene. 32Wek tin Kricito, ma kabaka me Icrael, olor piny ki i kom yatariya, wek wanen ka wacak ye.” Wa jo ma gigurogi kacel kwede bene gucaye.\\n(Matayo 27.45-56; Luka 23.44-49; Jon 19.28-30)\\n33Ka cawa oromo abicel, piny ocido woko macol i lobo ducu, nio kwede wa i cawa aboŋwen. 34-I kom cawa aboŋwen Yecu odaŋŋe ki dwan maloŋo ni, “Eloi, Eloi, lama cabaktani?” ma te lokke ni, “Lubaŋana, Lubaŋana, itenya woko piŋo?” 35Ka jo ma onoŋo gucuŋ kunnu guwinyo lokke, ci guwacci, “Winyu ka en lwoŋo Elia ca.” 36-Ci dano acel oriŋo, okwanyo amor, oluto i koŋo vino mawacce, orwako i wi tal gayi, omiyo ki Yecu ni omati, kun wacci, “Weku mono koŋ wanen ka Elia bino ka kwanye woko ki i kom yatariya.” 37Yecu dok odaŋŋe ki dwan maloŋo, ka oto. 38-Ci boŋo kicika ma i ot pa Lubaŋa ocako yec woko opokke dul aryo, oyec ki malo, nio kwede wa i tere piny. 39Ladit ma loyo askari, ma onoŋo ocuŋ cok i nyime, ka oneno kit ma Yecu oto kwede, owacci, “Adada, dano man onoŋo Wod pa Lubaŋa!”\\n40-Dok onoŋo tye mon mogo ma gucuŋ ki cen ka nenone; onoŋo tye Maliam Lamagdala, ki Maliam min Yucepu matidine ki Yoce, ki Calume. 41Gubedo ka lubo kor Yecu ki i Galilaya, gubedo ka konye bene, dok onoŋo tye lwak mon mapol ma gubino kwede wa i Jerucalem.\\n(Matayo 27.57-61; Luka 23.50-56; Jon 19.38-42)\\n42I kom nino me Yubbe, en nino ma i nyim cabit, ka piny doŋ oyuto, 43Yucepu me Arimataya obino; en yam dano madit ma lamemba me Lukiko ma gipwoyo bene, en kikome obedo ka kuro ker pa Lubaŋa. En odiyo cwinye, ci odonyo wa bot Pilato, olego kom Yecu. 44Pilato ouro ka doŋ otyeko to woko oyot kumeno; ci olwoŋo ladit ma loyo askari, openye ka ce doŋ oto woko. 45Ka ladit ma loyo askari otyeko niaŋo en, ci omiyo kom Yecu bot Yucepu. 46Yucepu owilo boŋo camanini, ci okwanyo kom Yecu woko ki i kom yatariya, oboyo ki boŋo camanini, otero kome opyelo i lyel ma en okwinyo oroko i got, ci ocego wiye woko ki got ma oloro ki dog lyel. 47Maliam Lamagdala ki min Yoce guneno ka ma giyiko iye kome.","num_words":886,"character_repetition_ratio":0.059,"word_repetition_ratio":0.0,"special_characters_ratio":0.273,"stopwords_ratio":0.266,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lulevi 24 ACO85 - Rwot owaco bot Moses ni, “Cik jo - Bible Search\\nLulevi 23 Lulevi 25\\nGwoko tara ma i kema pa Rwot\\n1Rwot owaco bot Moses ni, 2“Cik jo Icrael gukel boti moo me nyig jeituni ma giodo aoda, giliyo maber, me mac tara, wek giket mac laput obed ka lyel nino ducu ma pe to. 3Aron myero ocaŋ mac olyel jwijwi i nyim Rwot nia otyeno nio odiko, ki woko i ŋe boŋo kicika ma umo canduk lok me caden, i kema me rwatte; meno bibedo cik matwal wa i kare pa likwayowu ducu. 4En bicano laput kakare i wi okar-mac me jabu ma giliyo maber i nyim Rwot jwijwi.\\nMugati me aketa i nyim Rwot\\n5-“Dok ibikwanyo moko mapwotte, ibitedo kwede capat apar wiye aryo, kun i capat acel acel bedo iye agwata moko aryo. 6Ibicanogi latyeŋ aryo kun iryeyogi abicel abicel i wi meja me jabu ma giliyo maber-ri. 7I kom tyen acel acel ibiketo iye odok luban ma giliyo maten, wek obed gin me po i kom mug ati-nu, gityer ma giwaŋo ki mac bot Rwot. 8I ceŋ cabit ducu Aron biryeyogi jwijwi i nyim Rwot kun gamo ki bot jo Icrael; en gicikke ma bedo matwal. 9-Bibedo pi Aron ki awobene: gibicamo i kabedo mo maleŋ, pien en gin maleŋ makato ma gimiye ki i kin gityer ma giwaŋo ki mac bot Rwot ma myero gimi bote dikdik.”\\nYeto nyiŋ Lubaŋa ki cik ma mako culo waŋ bal\\n10Ceŋ mo wod pa nya jo Icrael mo ma wonne onoŋo Laejipt, okato woko i kin jo Icrael, ci ocako lwenyo ki dano mo ma Laicrael i gony. 11Wod pa nya jo Icrael meno ocako yeto nyiŋ Lubaŋa kun ceno bene, ci gitere bot Moses. Nyiŋ minne Celomit, nya pa Dibri, ma i kaka pa Dan. 12Ci gikete i ot kol, nio ka Rwot binyuto botgi gin ma en mito.\\n13Rwot owaco bot Moses ni, 14“Kel ŋat ma oceno cen woko i ŋe gony, jo ducu ma guwinyo lokke guket ciŋgi i wiye, ci wek lwak ducu gucele woko ki got. 15Ka dok iwac ki jo Icrael ni, ŋat ma oceno Lubaŋane, balle bidok i wiye. 16Ŋat ma oyeto nyiŋ Rwot gibineko woko; lwak ducu gibicele woko ki got; labedo kacel ki anywalli me lobo, ka oyeto Nyiŋ meno gibineke woko. 17-Ŋat ma oneko dano gibineke bene. 18Ŋat ma oneko lee biculo acula; kwo giculo ki kwo. 19Ka ŋat mo oketo ŋolo i kom lawote, en bene gibitime kit meno; 20-turo cogo giculo ki turo cogo, waŋ giculo ki waŋ, lak giculo ki lak; kit macalo oketo ŋolo i kom dano mo-ni, en bene gibiketo ŋolo i kome. 21Ŋat ma oneko lee biculo acula; ŋat ma oneko dano gibineke woko. 22-Cik bibedo acel pi labedo ki pi anywalli me lobo; pien an a Rwot Lubaŋawu.” 23Moses ocako lok ki jo Icrael, ci gutero dano ma oceno cen woko i ŋe gony, gucele woko ki got. Kit meno jo Icrael gutiyo kit ma Rwot ociko ki Moses.","num_words":490,"character_repetition_ratio":0.063,"word_repetition_ratio":0.0,"special_characters_ratio":0.247,"stopwords_ratio":0.278,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nia 28 ACO85 - “Kel omeru Aron cok boti kacel ki - Bible Search\\nNia 27 Nia 29\\nBoŋo me aruka pa ajwagi\\n1“Kel omeru Aron cok boti kacel ki awobene, gua woko ki i kin jo Icrael, wek guti bota tic me ajwagi; gin ene: Aron ki awobe pe Aron, Nadab ki Abiu, Eleajar ki Itamar.\\n2“Ibikwoyo boŋŋi maleŋ pi omeru Aron, me deyo dok mamwonya. 3Dok ibiwaco bot jo makwiri ducu, ma apoŋo cwinygi ki kwiri, ni gukwo boŋo aruka pi Aron me kwero en pi tic me bedo, ajwakana. 4Man aye boŋŋi aruka ma gibikwoyo: kicaa kor, epod, jor, kanyi ma giŋweko kome, kitambara adwala me wic ki kitambara latwe pyer; myero gikwogi gubed boŋŋi aruka maleŋ pi omeru Aron ki awobene pi ticgi me bedo ajwagina.\\n5“Gibigamo jabu, uci ma bulu ki ma lamar lamar ki makwar, ki boŋo camanini ma giwiyo maberre. 6Gibikwoyo epod ki jabu ki uci ma bulu ki ma lamar lamar ki makwar, ki boŋo camanini ma giwiyo maberre, ma gikwoyo ki diro. 7Bibedo ki gin wi gwoke aryo ma gikubo i doge ryoryo, wek okubbe kacel. 8Ceme ma i kome ma latwene ma gicweyo ki diro bibedo kit tic acel-lu, me jami acel-lu, en aye me jabu, uci ma bulu ki ma lamar lamar ki makwar, ki boŋo camanini ma giwiyo maberre. 9Ibikwanyo litino kidi onik aryo, igor nyiŋ awobe pa Icrael i komgi, 10nyiŋ awobe abicel i kom kidi onik acel, ki nyiŋ awobe mudoŋŋe abicel i kom kidi onik mukene-ni, kun ilubo kit dito me anywalligi. 11Macalo ladiro goro kom kidi, in bene ibigoro nyiŋ awobe pa Icrael i kom kidi aryo-nu: ibimwonogi i kom jabu ma giŋweko kome ki diro ma okwa ko tere. 12Ci doŋ ibiketo litino kidi aryo meno i gin wi gwok epod, gubed kidi me po pi awobe pa Icrael; Aron bitiŋo nyiŋgi i wi gwoke aryo ducu me po pigi i nyim Rwot. 13Tim gin lakwak tere ki jabu ma giŋweko kome ki diro; 14dok itim nyor aryo me jabu ma giliyo maber ma giminogi macalo tol; ka imwon tol nyor meno i kom gin lakwak tere.\\n15“Dok ibikwoyo kicaa kor me ŋolo kop ki tic me diro; ibitiyo macalo tic i kom epod; ibitimo ki jabu, ki uci ma bulu ki ma lamar lamar ki makwar, ki boŋo camanini ma giwiyo maberre. 16Ibibano iye aryo ma borre ki lacce rom ki dye ciŋ acel. 17Ci ibimwono iye litino kidi me wel ma guryeyo tyen aŋwen. I tyeŋ mukwoŋo gibiketo iye cadiuc, topaj ki kabankel: 18tyen me aryone obed emeradi, capir ki dayaman; 19tyen me adekke obed jacint, agat ki ameticito; 20ki tyen me aŋwenne obed berul, onik ki jacipa; gibimwonogi i jabu ma giŋweko ki diro. 21Litino kidi ducu bibedo apar wiye aryo ma nyiŋ awobe pa jo Icrael gigoro i komgi; gibibedo macalo kidi ma gigoro me agit, kun acel acel tye ki nyiŋ ma gigoro i kome muporo kaka apar wiye aryo. 22Tim bene nyor aryo ki jabu ma giliyo maber ma giminogi macalo tol, me tweyo kicaa kor; 23ibitimo agit me jabu aryo, pi kicaa kor, ci iket agit aryo-nu i kom dog kicaa kor aryo. 24Dok irwak tol jabu aryo-nu odony i agit aryo ma gitye i kom kicaa kor-ri, 25ki dog tol aryo-nu ibimwonogi i kom gin lakwak tere aryo me jabu ma giŋweko ki diro-ni, me tweyo kicaa kor i gin wi gwok epod tuŋ nyime. 26Dok itim agit me jabu aryo, ci iketgi i twok kicaa kor aryo ducu i kom doge ma tuŋ iye ma cok ki epod. 27Tim agit jabu mukene doki, ci ikubgi i gin wi gwok epod aryo anyim tuŋ tere, ka ma okubbe tuŋ malo i wi ceme me epod ma gicweyo ki diro. 28Gibitweyo kicaa kor ki agitte i kom agit me epod ki tol ma bulu, wek gitwe obut opyelle i wi ceme me epod ma gicweyo ki diro, wek kicaa kor pe ogonnye woko ki i kom epod. 29Wek Aron otiŋ nyiŋ awobe pa Icrael i kicaa kor me ŋolo kop i pal cwinye i kare me donyo i kabedo maleŋ nino ducu, wek obed me po i komgi i nyim Rwot. 30-I kicaa kor me ŋolo kop ibiketo iye Urim ki Tumim*; gin bene gibibedo i pal cwiny Aron i kare ma en donyo i nyim Rwot; kit meno Aron bitiŋo ŋolo kop pa jo Icrael i pal cwinye nino ducu i nyim Rwot.\\n31“Dok ibitimo jor me epod ma kome ducu obedo bulu. 32Gituc doge obed twolo i dyere pi rwako wic; gibicweyo kun gidolo doge macalo dog boŋo aruka ma gidolo, orumo wo ko likiŋ, wek pe oyeci. 33I dog boŋo ibiluŋo iye gin muporo okwer pomegranat munyak ma gikwoyo ki uci ma bulu ki ma lamar lamar ki makwar, orum dog jor ducu, kun iŋobo kingi ki olaŋ me jabu; 34olaŋ jabu ki okwer pomegranat orum dog jor ducu kun gigwennye agwenya. 35Aron biruko ka donyo ka tic, ci dwan olaŋ bikok winnye i kare ma en donyo i kabedo maleŋ i nyim Rwot, ki i kare ma en kato woko, wek pe oto.\\n36“Ibitimo akwaya jabu ma giliyo maber, ci igor i ko me macalo agora i kom agit, ni, ‘Maleŋ pi Rwot.’ 37Ci ibitweyo irido i kom kitambara adwala me wic-ci ki tol ma bulu; ibiketo i nyim kitambara adwala me wic. 38Gibiketo cun i tur nyim Aron, ci Aron bitiŋo alii me bal pi jami maleŋ ma jo Icrael gityero me bedo motgi maleŋ; bicuŋ i tur nyime jwijwi, wek Rwot ogamgi.\\n39“Ibicweyo kanyi ki boŋo camanini maberre ma giŋweko kome, itim kitambara me adwala i wic ki boŋo camanini maberre, ci itim bene kitambara me latwe pyer ma gidero maber.\\n40“Pi awobe pa Aron ibikwoyo kanyi ki kitambara latwe pyer, ki gitok matino; ibitimogi obed me deyo ki mamwonya. 41Ibirukogi i kom omeru Aron kacel ki awobene, ibiwirogi ki moo me ketogi i dog tic, pi kwerogi pi tic maleŋ, wek guti bota tic me ajwagi. 42Dok ibikwoyo pali boŋo camanini pigi me umo komgi nia i pyergi nio i emgi. 43Aron ki awo bene birukogi i kare me donyo i kema me rwatte, nyo i kare ma gicito cok ki keno tyer pi tic i kabedo maleŋ; wek pe gutiŋ alii me bal, miyo gito woko, Man bibedo cik matwal bote ki bot likwaye ma bilube.","num_words":1044,"character_repetition_ratio":0.068,"word_repetition_ratio":0.032,"special_characters_ratio":0.24,"stopwords_ratio":0.29,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Epeco 5 ACO85 - Wulub kit pa Lubaŋa, pien wun - Bible Search\\nJo Epeco 4 Jo Epeco 6\\nJo Epeco 5\\nWulub kit pa jo me ceŋ\\n1Wulub kit pa Lubaŋa, pien wun litinone ma en maro. 2-Wubed kun wulubo yo me mar, macalo Kricito ceŋ omarowa, ci omine kene piwa wek ebed macalo gitum ma ŋwece kur ma gityero bot Lubaŋa.\\n3Doŋ pi meno tim kwele ki tim caro caro ducu, ki woro me lim pe myero gilwoŋ nyiŋgi i kinwu; meno aye gin ma myero bot jo pa Lubaŋa. 4Gin me lewic ki lok miŋmiŋ, nyo kadi ki loko lok oree ma konnye pe, myero bene pe owinnye botwu. Ma ka timo jami magi, wumi pwoc bot Lubaŋa. 5Wuniaŋ maber ni, pe tye ŋat mo i kin lutim tim abor nyo tim caro, nyo jo ma wor i kom jami, ma binoŋo dul mo ma bedo mere i ker pa Kricito ki pa Lubaŋa. 6Pe wuye ŋat mo obwolwu ki lok mogo ma tere pe, pien kiniga pa Lubaŋa bino i kom jo ma pe winyo lokke pi kit timgi nu. 7Pi meno, pe wuribbe kwedgi. 8Yam wubedo colpiny, ento kombeddi doŋ wudoko dyeceŋ i Rwot; kitwu myero doŋ obed kit pa jo me ceŋ. 9Pien nyig ma onyak pi ceŋ nen woko i gin ducu ma tye maber, dok atir, ki me ada. 10Wutem pwonyo gin ma yomo cwiny Rwot. 11Pe wuribbe i tic mo ducu me piny macol ma pe konyo, ento wunyut kit tic meno woko ka maleŋ. 12Pien bedo me lewic me loko i kom gin ma gitiyo i muŋ aloka keken. 13Gin mo-ni ma leŋo onyuto nen woko ka maleŋ; pien gin ma nen ka maleŋ noŋo tye i ceŋ. 14Man aye gin mumiyo giwaco ni,\\n“Co woko, in ma inino,\\ncer woko ki i kin jo muto,\\nci Kricito bimenyi.”\\n15Wugwokke maber i kwo ma wubedo kwede; pe wubed macalo jo ma kwiya piny, ento calo jo maryek. 16-Kare ma tye myero iti kwede i yo maber, pien nino me kare-ni opoŋ ki gin marac. 17Pi meno, pe wubed miŋ, ento wutem niaŋ gin ma Rwot mito wuti. 18Dok pe myero wumer ki koŋo, pien mero kelo kit me caro. Ma ka mero, wuwek Cwiny Maleŋ opoŋ cwinywu, 19-kun wuloko i kinwu kekenwu lok me jabuli, ki wer, ki wer me cwiny, kun wuwero dok wukuto wer me pako Rwot ki cwinywu ducu. 20Wupwo Lubaŋa Won i kare ducu pi jami ducu i nyiŋ Rwotwa Yecu Kricito.\\nCo ki mongi\\n21Wumine kenwu i te loc pa jo mukene, ŋat man bot lawote, pi woro Kricito. 22-Wun mon wumine kenwu i te loc pa cogwu, macalo wumine kenwu bot Rwot. 23Pien laco obedo lawi dakone, macalo Kricito en aye lawi lwak muye en, en bene lalargi; gin lwak meno aye kome. 24Macalo lwak muye Kricito gibedo i te locce, kit meno mon bene myero gubed i te loc pa coggi i kit yo ducu. 25-Wun co bene wumar monwu i kit macalo Kricito omaro kwede lwak muye en, ci omiyo kwone pigi, 26wek elonygi gubed leŋ, ma doŋ otyeko lwokogi ki pii ki lok, 27wek ekel lwak muye en i nyime kene macalo nyako mamwonya twatwal, kun pe tye ka mo ma ojuŋŋe i kome, nyo kadi ki poyo mo bene pe, wek obed leŋ laboŋo ka mo murocce. 28Kit meno, co bene gumar mongi macalo gimaro komgi kengi. Ŋat ma maro dakone, maro kome kene. 29Pe tye ŋat mo ma dag kome kekene, ento pito ki cam dok gwoko maber macalo Kricito bene tiyo ki lwak jo muye en, 30pien wan wa dul kome. 31-Yam gicoyo ni, “Pi lok man dano biweko wonne ki minne, ci giribbe woko gin ki dakone, gin aryo doŋ gidoko kom acel.” 32Man muŋ madit twatwal. An ki tuŋ bota agonyo tyen lokke ni Kricito ki lwak muye en. 33Pi meno, laco acel acel i kinwu myero omar dakone macalo maro kome kene, ki dako bene myero onen ni eworo cware.","num_words":651,"character_repetition_ratio":0.046,"word_repetition_ratio":0.0,"special_characters_ratio":0.255,"stopwords_ratio":0.301,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Tekwaro 11 ACO85 - Ka Rekoboam odwogo cen i - Bible Search\\n2 Tekwaro 10 2 Tekwaro 12\\n2 Tekwaro 11\\nLok ma lanebi Cemaya otito\\n(1 Luker 12.21-24)\\n1Ka Rekoboam odwogo cen i Jerucalem, ci ocoko jo ma giyero ki i ot pa Juda ki i kin jo Benjamin, twoni lweny alip miya acel ki pyeraboro, pi lweny i kom jo Icrael wek gidwok ker bot Rekoboam. 2Ento lok pa Rwot obino bot dano pa Lubaŋa ma nyiŋe Cemaya, kun wacci, 3“Wac ki Rekoboam wod pa Solomon ma kabaka me Juda, ki bot jo ducu me ot pa Juda ki jo Benjamin ni, 4‘Rwot owaco kuman ni, Wun pe wubicito ka lweny i kom lutuwu ma gin jo Icrael. Wek dano acel acel odok cen i pacone, pien lok man oa ki bota.’ ” Gin ducu guwinyo lok pa Rwot, ci gudok cen i pacogi, pe dok gucito ka lweny i kom Jeroboam.\\nLonyo pa Rekoboam\\n5Rekoboam obedo i Jerucalem, ogero gaŋi gogo me mony i Juda. 6Ogero Beterekem, Etam, Tekoa, 7Bet-jur, Coko, Adulam, 8Gat, Mareca, Jip, 9Adoraim, Lakic, Ajeka, 10Jora, Aijalon, ki Kebron, gin ducu gaŋi ma girumo ki cel gogo ma gitye i Juda ki i Benjamin. 11En oyubo cel gogo ducu obedo matek, oketo ludito mony i igi, okano iye cam, ki moo ki koŋo vino. 12Ka dok oketo kwodi ki toŋi i gaŋi ducu, ci omiyogi gubedo matek mada. Kit meno Juda ki Benjamin gudoŋ i te locce.\\n13Ajwagi ducu pa Lubaŋa ki Lulevi ma yam gitye i lobo Icrael gua ki i kabedogi ducu, gubino ka bedo i ŋete. 14Lulevi gubwoto lobo ma gibedo iye gudok wa i Juda ki i Jerucalem, pien Jeroboam ki likwayone gukwero woko ni pe doŋ guti tic macalo ajwagi pa Rwot. 15-Jeroboam oketo ajwagine ma en oyero me tic i wan jogi ma i wi godi, ki bot jogi ma calo nyogi dyegi, ki bot cal litino twoni ma en otiyo. 16Jo ma yam guketo cwinygi ka cito bot Rwot Lubaŋa pa Icrael gulubo kor ajwagi pa Rwot ki Lulevi, nia ki i kaka pa jo Icrael ducu, guwoto Jerucalem ka tyero gitum bot Rwot, Lubaŋa pa kwarogi. 17Gujiŋo ker pa Juda matek, gumiyo Rekoboam wod pa Solomon obedo matek pi mwaka adek, pien gubedo ka lubo kit pa Daudi ki Solomon pi mwaka adek.\\n18Rekoboam onyomo Makalat nya pa Jerimot wod pa Daudi, Min Makalat obedo Abikail nya pa Eliab ma wod pa Yece. 19Makalat onywalo ki Rekoboam litino awobe magi, Jeuc, Cemaria ki Jakam. 20Ka dok ki i ŋeye en onyomo Maaka nya pa Abcalom ci onywalo kwede Abija, Atai, Jija, ki Celomit. 21Rekoboam omaro Maaka nya pa Abcalom makato monne ducu ki mon aŋecane-gu. En yam onyomo mon apar wiye aboro ci obedo ki mon aŋecane pyerabicel kulu; onywalo awobe pyeraryo wiye aboro ki anyira pyerabicel. 22Rekoboam oketo wode Abija latin pa Maaka me bedo ladit ma loyo wi omegine, pien yam onoŋo omito keto en me bedo kabaka. 23Rehoboain obedo ka tic ki ryeko, opoko awobene mogo i dul lobo ducu ma i Juda ki Benjamin, oketogi i gaŋi me cel gogo ducu, opoko botgi cam madwoŋ, dok bene onyomo botgi mon.","num_words":513,"character_repetition_ratio":0.047,"word_repetition_ratio":0.0,"special_characters_ratio":0.243,"stopwords_ratio":0.318,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Aggai 1 ACO85 - I mwaka me aryo me loc pa kabaka Dario, - Bible Search\\nJepania 3 Aggai 2\\nAggai ocuko cwiny jo Icrael me gero ot pa Lubaŋa\\n1-I mwaka me aryo me loc pa kabaka Dario, i nino dwe acel me dwe me abicel, lok pa Rwot obino bot Aggai, ma myero en otit bot Jerubabel wod pa Cealtiel, ma onoŋo laloc pa jo Juda, ki bot Yocwa wod pa Yekojadak, ma en ajwaka madit, ni, 2“Rwot me mony owaco kuman ni, Rok man giwacci, kare peya oromo me gero ot pa Rwot odoco.” 3Lok pa Rwot obino kun owok ki i dog lanebi Aggai, ma wacci, 4“Man aye kare ma myero wubed i odiwu ma wugero wigi mabeconi, ma kun wuneno ot man oket woko? 5Pi meno omiyo, Rwot me mony owaco kuman ni, Koŋ wutam pi kit kwowu. 6Wucoyo kodi madwoŋ, ento wukayo manok; wucamo cam, ento pe wuyeŋ; wumato mat-gu, ento pe romowu; dok wurukke, ento ŋat mo ma kome bedo lyet bene pe; dok ŋat ma camo mucara camo mucara me aketa i kicaa ma tere otuc.\\n7“Rwot me mony owaco kuman ni, Koŋ wutam pi kit kwowu. 8Wuit i wi godi, wukel yadi me gedo, wek wuger ki ot ma yomo cwinya, wek anyut deyona iye, man Rwot aye owaco. 9Wubedo ka geno ni wunoŋ cam mabup, ento wucoko manok; dok ka wukelo paco, amiyo rwenyo woko. Piŋo? Man Rwot me mony aye ma openyo, kun dok gamo ni, Pien oda tye ma oket woko, kun ki tuŋ botwu, ŋat acel acel tye ka bolle abola i tic ode. 10Meno aye gin mumi yo polo ki malo okwero miyo toyo, dok lobo bene okwero ceko cam. 11An bene aciko ni can pii myero obed tye i lobo, ki i kom godi, i kom kal, i kom koŋo vino manyen, i kom moo, ki i kom ginapita ducu ma doŋo i lobo, i kom dano, ki i kom dyaŋi, ki i kom ticgi ducu ma gitiyo.”\\n12Meno omiyo Jerubabel wod pa Cealtiel, ki Yocwa wod pa Yekojadak, ajwaka madit pa Lubaŋa, kacel ki jo ducu ma gudoŋ, guwinyo lok pa Rwot Lubaŋagi, ki lok pa lanebi Aggai, kit macalo Rwot Lubaŋagi oore kwede; lwak gucako bedo ki lworo i nyim Rwot. 13Lacen Aggai, lakwena pa Rwot, otito lok pa Rwot bot lwak ni, “An atye kwedwu, man lok pa Rwot kikome.” 14Rwot otugo cwiny Jerubabel wod pa Ceahiel, laloc me Juda, ki cwiny Yocwa wod pa Yekojadak, ajwaka madit, ki cwiny jo ducu ma gudoŋ; cut gubino ci gucako tic i kom ot pa Rwot me mony, ma Lubaŋagi. 15Gin gucako tic i nino dwe pyeraryo wiye aŋwen me dwe me abicel.","num_words":440,"character_repetition_ratio":0.066,"word_repetition_ratio":0.005,"special_characters_ratio":0.253,"stopwords_ratio":0.307,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Kolocai 4 ACO85 - Wun wegi opii, wuti ki opiiwu i yo - Bible Search\\nJo Kolocai 3 1 Jo Tecalonika 1\\nJo Kolocai 4\\n1Wun wegi opii, wuti ki opiiwu i yo ma atir ma romrom, kun wuŋeyo ni, wun bene laditwu tye malo i polo.\\n2Wumedde matek i lega, ma pe wunino, ento wumiyo pwoc bene. 3Wuleg piwa bene, wek Lubaŋa oyab botwa doggola me tito lok, wek watuc muŋ pa Kricito, pien pi lok meno aye omiyo koni atye i buc kany, 4wek anyut ka maleŋ i kit ma myero.\\n5Wubed dok wuti ticwu ki ryeko twatwal i nyim jo ma pe guye Yecu, kun wutiyo ki kare ma tye bene i yo maber. 6Lok ma wuloko myero obed lok mamit ma kado oromo maber, wek omi wuŋe kit ma myero wudok kwede i peny pa ŋat acel acel.\\nMot me agikki\\n7Ominwa Tukiko ma wamaro, ma obedo latic ma genne, dok latic macalo an i Rwot, bitito botwu lok ducu ma dok i koma. 8Acwalo en botwu pi lok man kikome, wek en omi wuŋe kit ma watye kwede kany, dok bene myero ocuk cwinywu. 9-Acwale me bino kacel ki ominwa mukene ma wamaro, en aye Onesimo; en bene dano ma genne, dok en oa ki botwu. Gin bitito botwu gin ducu ma doŋ otimme kany.\\n10-Aristako ma lamabuc lawota omotowu, ki Marako okeyo Barnaba ma yam doŋ acikowu pire; ka en oo botwu myero wujole maber, 11ki Yecu ma nyiŋe mukene Yucito bene omotowu. Jo magi adek-ki keken aye gin Lujudaya ma gitiyo tic kacel kwedwa kany i ker pa Lubaŋa. Gukweyo cwinya twatwal. 12-Epapira latic pa Yecu Kricito ma en ŋat acel mua ki botwu, bene omotowu. En po piwu kare ducu i legane matek, wek wubed jo muteggi, kun wuniaŋ maber i gin ducu ma Lubaŋa mito ma pe wukalo akala wacel. 13An cadenne omiyo amoko ni en otiyo tic matek piwu ki pi jo ma tye i Laodikia ki Kerapoli. 14-Luka ma en daktar ma wamaro, kacel ki Dema bene gumotowu. 15Wumot utmego ma tye i Laodikia, dok wumot Nimpa bene kacel ki jo muye Kricito ma gicokke i ode. 16Ka doŋ waraga man gityeko kwanone i kinwu, myero wumi gikwan bene bot jo muye Kricito ma gitye i Laodikia, ki wun bene myero wukwan waraga ma jo Laodikia gicwalo botwu. 17-Dok wuwac bot Arkipo ni, “Myero inen ni icobo tic ma doŋ igamo i Rwot.”\\n18An Paulo acoyo botwu lok me mot man ki ciŋa. Wupo i kom twec man ma gitweya kwede ki nyor. Kica pa Lubaŋa obed kwedwu. Amen.","num_words":417,"character_repetition_ratio":0.048,"word_repetition_ratio":0.0,"special_characters_ratio":0.241,"stopwords_ratio":0.331,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Gen Ango ma Dok Tye pi Jo Muto? | Kwena Maber\\n1. Kwena maber ango madok i kom jo muto?\\nI kare ma Yecu onongo tye i lobo, lareme Lajaro oto. Lajaro onongo bedo i Betania, gang ma tye cok ki Jerucalem. I kare ma Yecu oo, en onongo dong oto orii pi nino angwen. Yecu ocito ka ma kikano iye kom lyel gin ki Marita kacel ki Maliam, lumegi Lajaro. I nge cawa manok keken, dano mapol gugure kenyo. Tika itwero tamo yomcwiny ma Marita gin ki Maliam gubedo kwede i kare ma Yecu ocero omingi?—Kwan Jon 11:21-24, 38-44.\\nMarita onongo dong ngeyo kwena maber ma kwako jo muto. Onongo ngeyo ni Jehovah bicero jo muto, wek gukwo i lobo.—Kwan Yubu 14:14, 15.\\n2. Jo muto gitye nining?\\nLubanga owaco ki Adam ni: “In apwa, dok bene ibidok i apwa.”—ACAKKI 3:19.\\nDano kicweyo ki i apwa me ngom. (Acakki 2:7; 3:19) Wan pe watye ki tipo mo ma pe to ma medde ki kwo i kabedo mukene i nge to. Watye ki kom me apwa me ngom, ci dong ka wato, wato ki komwa olu. Ka wato, ci adamwa bene to, dok tamwa bene rweny woko. Pi meno, i nge cero Lajaro, en pe owaco gin mo keken mutimme i kare ma en oto pien jo muto pe gingeyo gin mo.—Kwan Jabuli 146:4; Latitlok 9:5, 6, 10.\\nLubanga tika uno dano ki wangogi i mac i nge togi? Kit ma Baibul waco ni jo muto pe gingeyo gin moni, pwony me mac me kapiny-nyi, obedo pwony goba ma balo nying Lubanga pi gin ma en pe cwako kulu. Lok man me wango dano i mac-ci winyone lik bote adada.—Kwan Jeremia 7:31.\\n3. Tika jo muto gitwero lok kwedwa?\\nJo muto pe gitwero lok nyo winyo lok. (Jabuli 115:17) Ento lumalaika mukene kitgi raco, dok gitwero lok ki dano kun gibwologi ni gibedo tipo pa ngat mo muto. (Juda 6) Jehovah okwero ni pe myero kitem lok ki jo muto.—Kwan Nwoyo Cik 18:10, 11.\\n4. Angagi ma kibicerogi?\\nDano milion mapol ata ma gitye i lyel kibicerogi me kwo i lobo. Kadi wa jo mogo ma onongo pe gingeyo Jehovah dok gutimo jami maraco kibicerogi bene.—Kwan Jabuli 37:9; Tic pa Lukwena 24:15.\\nJo ma kibicerogi-ni gibimiyogi kare me pwonyo lok ada i kom Lubanga ki me nyutu niyegi i kom Yecu kun gilubo cikke. (Niyabo 20:11-13) Jo ma gibicer ci gitimo jami mabeco gibinongo mit pa kwo pi naka i lobo.—Kwan Jon 5:28, 29.\\n5. Nicer nyutiwa gin ango i kom Jehovah?\\nLubanga ojingo genwa i kom nicer ki cwalo Wode wek oto piwa. Pi meno yub me nicer nyutiwa mar pa Jehovah ki kicane ma pe wapore pire-ni. I kare ma jo muto gibicer, in mono ibimito neno anga tutwalle?—Kwan Jon 3:16; Jo Roma 6:23.\\nNywakki Nywakki Gen Ango ma Dok Tye pi Jo Muto?","num_words":446,"character_repetition_ratio":0.049,"word_repetition_ratio":0.0,"special_characters_ratio":0.273,"stopwords_ratio":0.33,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Jo Korint 10 ACO85 - An Paulo akok botwu kun abako - Bible Search\\n2 Jo Korint 9 2 Jo Korint 11\\n2 Jo Korint 10\\nPido pa Paulo pi ticce ma gilwoŋe iye\\n1An Paulo akok botwu kun abako doga, an ma giwaco ni amwol dok awor bene ka atye kacel kwedwu, ento abedo ger ka atye woko cen. Alegowu i lok man pi mwolo dok pi kica pa Kricito. 2Alegowu ni ka abino botwu, pe wumiya abed ki kit gero ki tekcwiny ma ageno ni atwero bedo kwede i kom jo mogo ma gitamo ni wan walubo kit me lobo man. 3I adane wan wabedo i lobo, ento pe watye ka lweny ki jami lweny me lobo. 4Jami lweny ma watiyo kwedgi me lwenywa pe obedo jami lweny me lobo man, ento gubedo jami lweny me tek pa Lubaŋa, ma turo cel gogo pa lumerokwa woko. 5Waturo kwede tam ma pe atir, ki kit wakke ducu ma tiŋŋe me pyem, ma geŋo dano miyo pe giŋeyo Lubaŋa, kun wamako tam acel acel macalo opii, waketo i te loc pa Kricito. 6Dok bene wayubbe me keto can i kom dano ducu ma gipe ki winy, ka onoŋo wun doŋ wutyeko mine kenwu i te locwa.\\n7Wunen gin ma tye i nyimwu. Ka ce dano mo genne kekene ni en dano pa Kricito, koŋ myero otam bene ni, macalo en dano pa Kricito, wan bene watye kit meno. 8Pien kadi bed anyatte matek twatwal pi twero ma Rwot omiyo botwa, lewic pe bimaka; twero meno en omiyo botwa me konyowu, pi doŋowu, ento pe me dwokowu cen. 9Pe amito anen botwu macalo ŋat ma tye ka burowu ki waraga ma acoyogu. 10Pien dano gitye ka waco ni waragana pek dok gwa, ento ka ao botwu koma nen goro, dok bene gin mo pe i lokka ma aloko botwu. 11Jo macalo meno myero guniaŋ ni, pe tye apokapoka mo i lok ma wacoyo i waragawa ka watye cen ka mabor, ki gin ma wabitimo ka watye kacel kwedwu.\\n12Pe watiŋŋe me kette kenwa i rwom acel ki dano mogo ma i kin jo ma gimaro korre kengi, nyo me porre kenwa kwedgi. Kit ma gitye ka pimme kwede i kingi kekengi, dok bene giporre kengi ki gin me porregi ma ginoŋo i kingi kengi, kit jo macalo meno gin lumiŋ. 13Ento wan giwa pe wabinyatte makato kare; wabigik mewa ka ma yam Lubaŋa opoko botwa, ma wun bene wutye iye. 14Wan pe wamedo ka gikwa, calo pe gipoko botwa me o botwu, pien wan aye ma yam wakwoŋo bino botwu me tito lok me kwena maber i kom Kricito. 15Pe wanyatte ma okato kare i kom tic ma jo mukene aye guyelle iye; ento watye ki gen ni ka niyewu doŋ omedde, ticwa bene bimedde matek i kinwu, kun lubo ka ma yam gityeko poko botwa. 16Man bimiyo watito lok me kwena maber i lobo ma tye yo tuŋ i ŋewu kuca, kun pe wanyatte pi tic ma jo mukene gutiyo i ka tic pa ŋat mukene. 17-“Ŋat ma nyatte myero onyatte pi Rwot,” macalo yam gicoyo. 18Pien pe ŋat ma pakke kekene en aye ma Lubaŋa pwoyo, ento dano ma Rwot dworo.","num_words":521,"character_repetition_ratio":0.046,"word_repetition_ratio":0.0,"special_characters_ratio":0.242,"stopwords_ratio":0.347,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Tekwaro 9 ACO85 - Yam gicoyo nyiŋ jo Icrael ducu i - Bible Search\\n1 Tekwaro 8 1 Tekwaro 10\\n1 Tekwaro 9\\nDano ma gudwogo cen ki i Babilon\\n1Yam gicoyo nyiŋ jo Icrael ducu i buk me tekwarogi, ma gicoyogi i buk pa Luker me Icrael. Jo Juda yam giterogi i opii i Babilon pien onoŋo guŋayo waŋ Lubaŋa. 2-Jo ma gukwono dwogo cen ka bedo i dul lobo ma yam gimiyo botgi i gaŋigi gin aye jo Icrael kacel ki ajwagi pa Lubaŋa, Lulevi, ki lutic i ot pa Lubaŋa. 3Jo mogo me kaka pa Juda, Benjamin, Epraim ki Manace gucako bedo i Jerucalem. 4Gin aye Utai wod pa Amikud, ma wod pa Omri, wod pa Imri, wod pa Bani ki i kin likwayo pa Perej ma wod pa Juda. 5Dok i kin likwayo pa Cela, Acaya ma latin kayo ki litino awobene. 6Ki i kin likwayo pa Jera, Jeuel ki lukakagi, gin miya abicel ki pyeraboŋwen noŋo. 7Ki i kin jo Benjamin Calu ma wod pa Meculam, wod pa Kodavia, wod pa Kacenua. 8Ibneya wod pa Jerokam, Ela wod pa Uji ma wod pa Mikri, ki Meculam wod pa Cepatia ma wod pa Reuel, wod pa Ibinija, 9kacel ki lukakagi ma lubo yalwakgi, dano miya aboŋwen ki pyerabic wiye abicel. Gin ducu ludito kaka i odi pa kwarogi.\\n10Ajwagi pa Lubaŋa ma gudwogo cen ma gubedo i Jerucalem gin aye Jedaya, Jekoyarib, Jakin 11ki Ajaria wod pa Ilkia ma wod pa Meculam, wod pa Jadok, wod pa Merayot, wod pa Akitub, ma en aye ladit ma loyo ot pa Lubaŋa; 12ki Adaya wod pa Jerokam ma wod pa Packur, wod pa Malkija; ki Maacai wod pa Adiel ma wod pa Jakajera, wod pa Meculam, wod pa Mecilemit, wod pa Imer; 13kacel ki lukakagi bene ma gin tudito kaka i odi pa kwarogi, gin dano alip acel ki miya abiro ki pyerabicel, jo makwiri twatwal i kom tic i ot pa Lubaŋa.\\n14Lulevi ma gudwogo cen ma gubedo i Jerucalem gin aye Cemaya wod pa Kacub, ma wod pa Ajrikam, wod pa Kacabia, wod pa Merari; 15ki Bakbakar, Kerec, Galal, ki Matania wod pa Mika ma wod pa Jikri, wod pa Acap; 16ki Obadia wod pa Cemaya ma wod pa Galal, wod pa Jedutun; kacel ki Berekia wod pa Aca wod pa Elkana ma obedo i kin gaŋi pa jo Netopa.\\n17Lugwok-doggola ot pa Lubaŋa ma gubedo i Jerucalem gin aye Calum, Akub, Talmon, Akiman ki lukakagi, ma Calum aye laditgi. 18Nio wa i kare meno onoŋo gubedo lugwok-doggola ot pa Lubaŋa ma kabaka wok ki iye, yo tuŋ wokceŋ. Magi aye lugwokdoggola gaŋ pa Lulevi. 19Calum wod pa Kore, ma wod pa Ebiacap, wod pa Kora, kacel ki lukakagi ma i dog ot pa kwarogi, likwayo pa Kora, gin aye lugwok dog kema, kit macalo kwarogi yam gubedo ludito ma giloyo gony pa Rwot kun gigwoko doggola me donyo. 20I kare macon onoŋo Finekaci wod pa Eleajar en aye obedo ladit ma loyogi; onoŋo Rwot tye kwede. 21Jekaria wod pa Mecelemia en aye onoŋo lagwok-doggola ma donyo i kema me rwatte. 22Jo magi ducu ma yam giyerogi me bedo lugwok-doggola onoŋo giromo dano miya aryo ki apar wiye aryo, Gicoyo nyiŋgi i buk me tekwarogi ki i gaŋgi. Onoŋo kabaka Daudi ki Camuel ma lanen-piny yam gumoko kwarogi i dog tic man, pien gubedo dano ma gigenogi twatwal. 23Kit meno gin ki likwayogi gubedo ludito tic ma loyo doggola ot pa Rwot, en aye ot me kema pa Rwot, macalo lukur-piny. 24Lugwok-doggola giketogi i kabedo aŋwen, yo tuŋ wokceŋ, yo tuŋ potoceŋ, yo tuŋ acam ki yo tuŋ acuc. 25Lukakagi ma i gaŋigi myero gubin pi nino abiro kare ki kare me bedo kwedgi; 26pien lugwok-doggola madito gibedo kunnu kare ducu, gin aye Lulevi ma giloyo kicika odi matinone ki odi kano lim ma i ot pa Lubaŋa. 27Odi butogi girumo ot pa Lubaŋa, pien tic me kuro piny obedo megi, gin bene gigwoko layab me yabo ot odiko odiko.\\n28Jo mogo i kingi onoŋo gigwoko jami ma gitiyo kwedgi i ot pa Lubaŋa; i kare ducu ma gidwokogi ki ma gikwanyogi woko, gikwanogi. 29Jo mukene i kingi giketogi me loyo jami ma bedo i ot pa Lubaŋa, ki jami tic maleŋ ducu, dok giloyo bene moko mapwotte, ki koŋo vino, ki moo, ki odok eceta, ki an wece. 30Jo mukene ma gin litino pa ajwagi giyubo jami me aruba pi aŋwece. 31Matitia, dano acel ma i kin Lulevi, ma en latin kayo pa Calum ma jo Kora, en aye obedo lalo tic me tedo mugati ma apada-ni, pien en dano ma genne. 32Lukakagi mogo ma gin jo Kokat giloyo mugati ma giketo i nyim Rwot; ticgi obedo me yu bone cabit ki cabit.\\n33Magi aye luwer, ma gin ludito kaka i odi pa kwarogi; yam gibuto i kicika odi matinone ma i ot pa Lubaŋa, ma pe gitiyo tic mukene, pien yam gibedo i dog tic dyeceŋ ki dyewor. 34Magi aye ludito kaka i odi pa kwarogi ma i kaka pa Lulevi, ma lubo yalwakgi, gin aye ludito ma yam gibedo i Jerucalem.\\nTekwaro pa Caulo\\n(1 Tek 8.29-38)\\n35Jeyel ma won Gibeon yam bedo i Gibeon; nyiŋ dakone Maaka, 36latin awobine me kayo en Abudon, ka dok Jur, Kic, Baal, Ner, Nadab, 37Gedor, Akio, Jeker, ki Miklot; 38Miklot aye won Cimeam, Jo magi bene yam gubedo ma gukemme ki lukakagi ma gibedo i Jerucalem, kacel ki lukakagi. 39Ner onywalo Kic, Kic onywalo Caulo, Caulo onywalo Yonacan, Malkicua, Abinadab ki Ecibaal; 40Yonacan onywalo Meribaal, Meribaal onywalo Mika. 41Litino awobe pa Mika gin aye Piton, Melek, Takrea ki Akaj. 42Akaj onywalo Jara, Jara onywalo Alemet, Ajimavet ki Jimri. Jimri onywalo Moja, 43Moja onywalo Binea; ma wode Repaya, ma wode Eleaca, ma wode Ajel. 44Ajel yam tye ki litino awobe abicel, ma nyiŋgi ene: Ajrikam, Bokeru, Icmael, Cearia, Obadia ki Kanan. Jo magi aye litino awobe pa Ajel.","num_words":964,"character_repetition_ratio":0.069,"word_repetition_ratio":0.0,"special_characters_ratio":0.242,"stopwords_ratio":0.333,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Roma 4 ACO85 - Wan mono wabiwaco lok aŋo i kom - Bible Search\\nJo Roma 3 Jo Roma 5\\nJo Roma 4\\nLanyutte aye Abraim\\n1Wan mono wabiwaco lok aŋo i kom Abraim, ma en aye kwarowa i kit me kom-mi? 2Kono yam gikwano Abraim ni kite atir pi tic ma en otiyo, kono en tye ki gin mo ma en otiyo, kono en tye ki gin mo ma en nyatte pire, ento pe i nyim Lubaŋa. 3- Doŋ coc ma yam gicoyo i ginacoya waco lok aŋo? Ginacoya waco ni, “Abraim onoŋo oye Lubaŋa, mumiyo kikwane ni en dano ma kite atir.” 4Dano ma tiyo tic pe gimiye mucarane macalo mot, ento gimiye macalo jami ma en otiyo pire. 5Ento dano ma pe tiyo, ma ye Ŋat ma kwano jo ma pe lworo Lubaŋa ni kitgi atir, kit dano macalo meno gikwano ni kite atir pi niyene. 6I kit acel-lu, Daudi bene yam oloko pi gum ma dano tye kwede, ka Lubaŋa okwane ni en dano ma kite atir laboŋo tic mo ma en otiyo, macalo yam gicoyo ni,\\n7- “Jo ma doŋ giweko balgi gitye ki gum,\\nma balgi bene doŋ gikwanyo woko; 8dano ma Rwot doŋ pe kwano bal\\nmo i kome tye ki yomcwiny.” 9Gum man mono tye pi jo ma gilirogi, nyo pi jo ma pe gilirogi bene? Wawaco ni, pi niye omiyo gikwano Abraim ni kite atir. 10Onoŋo mono yam gikwano i kome niŋniŋ? Onoŋo gikwane ma pud pe gilire, nyo lacen ma onoŋo doŋ gityeko lire woko? Pe ma doŋ gityeko lire, ento ma pud peya gilire. 11- Gimiye lirre macalo lanyut anyo lanen ma nyuto ni gikwano ni kite atir pi niyene ma onoŋo peya gilire. Meno miyo Abraim bedo kwaro dano ducu ma giye ma peya gilirogi, wek gin bene gikwangi ni kitgi atir, 12dok bene en kwaro pa jo ma gilirogi bene, pe pa dano ma gilirogi alira keken, ento pa jo ma gilirogi ma gilubo bene niye ma yam kwarowa Abraim obedo kwede ma onoŋo pud pe gilire.\\nCikke bicobbe pi niye\\n13- Cikke ma onoŋo yam Lubaŋa ociko bot Abraim ki likwaye, ni, wi lobo ducu bibedo megi, gin mumiyo ociko, pe ni Abraim yam ocobo cik, ento pein en onoŋo oye Lubaŋa, ka doŋ gikwane ni kite atir. 14- Ka ce jo ma cobo cik gin aye jo ma wi lobo-ni ducu bedo megi, kono niye doŋ konnye pe, ki cikke bene kono konnye pe. 15Pien cik miyo akemo mako Lubaŋa i kom dano, ento ka ma cik pe iye, turo cik bene pe.\\n16- Meno aye gin mumiyo cikke pa Lubaŋa ocuŋ i kom niye, wek obed me kica, dok pi moko cikkene bot likwayo pa Abraim ducu, pe bot jo ma lubo cik keken, ento kadi wa bot jo ma gibedo ki niye macalo Abraim. Pien en kwarowa ducu, 17- macalo yam gicoyo ni, “Doŋ aketi wek ibed kwaro rok mapol.” Cikke man doŋ gimoko i nyim Lubaŋa ma yam Abraim oye-ni, en Lubaŋa ma miyo kwo i kom jo muto, dok bene ma lwoŋo gin mogo ma yam komgi pe gibedo tye. 18- Abraim yam oye, kun onoŋo oketo genne i kom gin ma nen calo pe gitwero geno, omiyo en odoko kwaro rok mapol, kit macalo yam gicoyo ni, “Likwayu bibedo kit meno.” 19- En pe obedo nyap i niye i kare ma obedo ka paro pi kome kekene, ma onoŋo yam rom aroma ki gin ma oto, pien mwaka me ditte onoŋo doŋ cok romo miya acel kulu, dok bene medo i kom meno, dakone Cara onoŋo lalur. 20Niyene pe odok cen, pe obedo ka cabbe acaba i tamme i kom cikke pa Lubaŋa, ento niyene omedde ameda odoko matek, kun en miyo deyo bot Lubaŋa, 21ma onoŋo lok donyo matut i cwinye ni, Lubaŋa twero tiyo gin ma ocikke pire. 22“Pi niyene omiyo gikwane ni en dano ma kite atir.”\\n23Ento lok man ni, “Yam gikwane” onoŋo pe gicoyo pi en kene, 24ento gicoyo pi wan bene. Wan bene gibikwanowa ni kitwa atir, wan jo ma doŋ waye Lubaŋa ma yam ocero Rwotwa Yecu Kricito ki i kin jo muto-ni, 25- en ŋat ma yam gineko pi balwa, ci Lubaŋa ocere woko wek gikwanwa ni kitwa atir.","num_words":686,"character_repetition_ratio":0.055,"word_repetition_ratio":0.006,"special_characters_ratio":0.249,"stopwords_ratio":0.334,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lanebi Elia Onongo Kwe Cwiny i Kom Lubanga | Niye me Ada\\nDUL ME APARARYO\\nEn Onongo Kwe Cwiny i Kom Lubangane\\n1, 2. Ngo ma otimme i nino ma obedo pat loyo i kwo pa Elia?\\nELIA ongweco i wi kot kun cido pa piny medde ameda. En onongo odong ki twon bor piny me o i Jejreel, dok pe obedo awobi matidi. Ento ongweco labongo olo, pien “Rwot [Jehovah] onongo odiyo Elia ki cinge.” Teko ma onongo tye ka tic i kome obedo teko ma en peya obedo kwede matwal. Man omiyo en ongweco okato aguragura ma obedo ka telo gadigadi pa Kabaka Akab kulu! —Kwan 1 Luker 18:46.\\n2 Twon dye gudu-ni odong bote kene. Go kong cal pa Elia ma tye ka ngwec ma kot opwuyo wange woko, kun woto ki lwodo gin ma otimme i nino meno ma obedo pat loyo i kwone. Labongo goba, gin meno obedo twon loyo lweny mo madit pi Jehovah, Lubanga pa Elia, ki pi woro me ada. I ngeye, onongo tye Got Karmel ma yamo kot oumo woko ma pe twero nen, ka ma Jehovah otiyo ki Elia me timo twon tango mo ma omiyo kijwero woro Baal. Lunebi miya ki miya pa Baal kinyuto gobagi ka maleng ci kijwerogi woko. Ci Elia olego ni Jehovah ogik two pa piny ma oloko can i lobogi pi mwaki adek ki nucu. Kot ocwer ci ocwer!—1 Luker 18:18-45.\\n3, 4. (a) Ngo ma oromo bedo ni omiyo gen pa Elia obedo lamal i kare ma en tye ka ngwec me cito i Jejreel? (b) Lapeny ango ma wabinyamogi?\\n3 Ma Elia tye ka dyaco ngwec pi mairo 19 me cito i Jejreel, genne myero obed ni obedo lamal. Nen calo en onongo tamo ni alokaloka madit obibedo tye i lok me woro Jehovah. Akab myero olokke! I nge neno gin ma otimme, onongo pe tye gin mo mukene mapat ki weko woro Baal; me diyo dakerre, Jejebel; ki dong giko uno lutic pa Jehovah.\\n“Elia . . . oringo kwede i nyim Akab nio kwede wa i dog gang me Jejreel”\\n4 Ka gin mo nen calo tye ka wot tung cingwa, ngene kene ni genwa medde. Waromo cako tamo ni kit me kwowa bidoko ber medde ameda, nyo bene ni, pekowa madit loyo dong nongo okato ki mege. Ka Elia otamo kit meno, nongo pe obedo me ur, pien en “yam obedo dano ma kite cal kwedwa.” (Yak. 5:17) Ento ki lok ada, peko pa Elia onongo peya otum. Gin ma tye aye ni, i nge cawa manok keken, lworo onongo obiketo Elia woko, ma nongo cwinye otur ma mito ni twora eto woko. Ngo ma otimme, dok Jehovah okonyo lanebine nining me jingo niyene ki tek cwinye? Kong wanenu.\\nJamine Olokke Lawang Dyang\\n5. I nge gin ma otimme i wi Got Karmel, tika Akab opwonnye me miyo woro bot Jehovah, dok wan wangeyo nining?\\n5 I kare ma Akab oo i gang kalle i Jejreel, tika en onyuto ni elokke? Wakwano ni: “Akab otito bot dakerre Jejebel gin ducu ma Elia otiyo, ki kit ma oneko kwede lunebi ducu pa jok Baal ki pala lucwan.” (1 Luker 19:1) Niang ni, i lok pa Akab i kom gin ma otimme i nino meno, en pe oloko i kom Lubanga pa Elia, Jehovah. Akab oneno tango ma otimme i wang me dano dano—“gin ducu ma Elia otiyo.” Nen ka maleng ni, en pe opwonnye me miyo woro bot Lubanga Jehovah. Dong dakone ma latunge ki remo-ni oneno nining?\\n6. Kwena ango ma Jejebel ocwalo bot Elia, dok meno onongo gonnye ningo?\\n6 Jejebel okeco me to! En ocwalo kwena man bot Elia ma akemo mito nekone woko: “Ka pe diki . . . atyeko kwoni woko, kit ma ityeko kwede kwo pa lunebina woko-ni, ci lubangana myero guket can i koma kit meno ki makato bene”! (1 Luker 19:2) Man obedo buro kwo pa dano i yo marac adada. Rom ma Jejebel onongo tye ka kwonge ni en aye myero eto ka pe eneko Elia ma nino meno peya okato pi culo kwor pa lunebi pa Baal. Go kong ni kicoyo Elia ki i wang nino i gang welo mo i Jejreel i dyewor ma kot tye ka cwer, ci wa i winyo kwena marac ma lakwena pa daker okelo. En otimo ngo?\\nTurcwiny ki Lworo Ociro Woko\\n7. Bura ma Jejebel oketo i kom Elia otero en nining, dok en otimo ngo?\\n7 Ka Elia obedo ki tam ni lweny i kom woro lubanga Baal otum woko, ci genne myero obed ni oran atura. Daker Jejebel ogak ki kite ma pe olokke. Luwot Elia mapol ma lugen onongo dong kityeko nekogi woko i te twero pa Daker Jejebel, ento man, nen calo onongo dong oo i kome. Bura pa Jejebel-li omiyo lanebi Elia owinyo nining? Baibul tittiwa ni: “Lworo omako Elia.” Kono Elia gire obedo ka goyo kit nek alany ma Jejebel obineke kwede ya? Ka obedo ka tamo tam ma kit meno, ci pe obedo me ur ni lworo omake. Gin ma otimme aye ni, Elia “oringo woko olaro kwone.”—1 Luker 18:4; 19:3.\\nKa wamito ni wabed ma cwinywa tek, omyero pe wawek tamwa obed i kom jami ma keliwa lworo\\n8. (a) Peko pa Petero onongo cal ki pa Elia nining? (b) Pwony ango ma wanongo ki i kom Elia ki Petero?\\n8 Elia keken aye pe obedo dano me niye ma lworo omako matek. I nge kare malac, lakwena Petero bene obedo ki peko acel-li. Me laporre, i kare ma Yecu oweko Petero owoto i wi pii me bino Bote, lakwena Petero “oneno yamo tye ka kodo.” Lworo omako ci ocako lwiny woko i pii. (Kwan Matayo 14:30.) Lanen pa Elia ki Petero-ni miyowa pwony ma pire tek. Ka pe wamito ni lworo omakwa, ci omyero pe wawek tamwa obed i kom jami ma keliwa lworo. Omyero waket tamwa i kom ka ma gen ki kerowa a iye.\\n9. Tit kit ma wot pa Elia obedo kwede ki kit ma onongo winyo kwede ma en tye i wi ngwec.\\n9 Pi lworo, Elia ongweco aryec aryec tung piny mairo ma romo 95 wa i Beer-ceba, boma macok ki wang lobo pa jo Juda ki tung piny. Oweko laticce kunu ci odonyo i dye tim kene. Lok ma kicoyo wacci en “owoto wot me nino acel kulu,” man miyo waromo terone ni ocako wot ma ceng tuc, dok nen calo pe owoto wa ki peke mo. Pi turcwiny ma orubbe ki lworo, en okukke ki wot i kor cere ma obedo gweng gweng i wi ceng ma lyet amac. Ma ceng cito ka poto, ma nen olunge makwar, kero pa Elia otum woko. I kare ma ool, obedo i te yat laywe mo ma onongo tye cok ma en twero bedo i tere i twon dye tim-mi.—1 Luker 19:4.\\n10, 11. (a) Lega pa Elia bot Jehovah-ni, tyene obedo ngo? (b) Tit kit ma jo mogo ma lugen cwinygi otur kwede kun itiyo ki ginacoya ma kiketogi.\\n10 Elia olego ma cwinye olabbe woko. Olego ni myero eto woko. Owacci: “An pe aber akato kwarina ducu.” En onongo ngeyo ni kwarine dong gitye apwa ki cogo keken i ngom, ma pe gitwero timo ber mo keken bot ngati mo keken. (Latit. 9:10) Elia otamo ni konye dong pe. Pe obedo me ur ni owaco ni “Dong otum!” Pe omyero emedde ki kwo.\\n11 Man mono omyero obed me ur botwa me ngeyo ni cwiny dano pa Lubanga romo tur kit man? Pe myero waur. Co ki mon mapol ma lugen kiloko i komgi i Baibul ni cwinygi otur ma onongo gimito ni gito woko—i kingi obedo Labeka, Yakobo, Moses, ki Yubu.—Acak. 25:22; 37:35; Wel 11:13-15; Yubu 14:13.\\n12. Ka nino mo cwinyi otur, omyero ilub lanen pa Elia nining?\\n12 I kare-ni, wakwo i kare ma ‘piny tye marac,’ dong pe obedo me ur ni jo mapol, kadi lutic ma lugen pa Lubanga, cwinygi bene tur i kine mogo. (2 Tem. 3:1) Ka nino mo inongo ni itye ka winyo marac kit meno, ci lub lanen pa Elia: Lok gin ma i cwinyi ducu bot Lubanga. Pien Jehovah obedo “Lubanga ma kweyo cwiny dano.” (Kwan 2 Jo Korint 1:3, 4.) En tika okweyo cwiny Elia?\\nJehovah Okonyo Lanebine\\n13, 14. (a) Jehovah otiyo ki malaika nining me nyuto par pi lanebine ma piny oloyo-ni? (b) Pingo tye me kwe cwiny me ngeyo ni Jehovah ngeyo jami ducu ma kwakowa, kadi wa gorowa?\\n13 Itamo ni Jehovah owinyo nining i kare ma obedo ka neno lanebine ki i polo, ma obuto i te yat i dye tim kun kwayo ni myero eto woko? Eno-ni pe wabyeko abyeka. I kare ma Elia onino woko bokbok, Jehovah ocwalo lamalaika bote. Lamalaika-ni ocoyo Elia kun gudo kome motmot ci owacci: “A malo wek icam.” Elia oa malo, onongo lamalaika-ni otedo ginacama mo manok bote—capat mo ma pud lyet ki pii kangete. Tika en opwoyo lamalaika-ni? Lok ma kicoyo tito ni lanebi-ni ocamo, omato pii ci odok cen ka nino. En mono onongo cwinye otur tutwal ma pe romo lok? Pe wangeyo, ento lamalaika-ni dok ocoye tyen me aryo, gwok ma piny tye ka ruu. Dok aye, en owaco ki Elia ni, “A malo wek icam,” ci omedo lok ma pire tek ni, “pien wotti pud dit mada.”—1 Luker 19:5-7.\\n14 Ber ni Lubanga omiyo lamalaika-ni ongeyo ka ma Elia onongo tye ka cito iye. En bene ongeyo ni wot-ti dit mada pi Elia me wot ki kerone kene. Tic pi Lubanga ma ngeyo yubwa ki gorowa ma loyo wa wan, obedo gin me kwe cwiny mada! (Kwan Jabuli 103:13, 14.) Cam ma Elia ocamo-ni okonye nining?\\n15, 16. (a) Cam ma Elia onongo ki bot Jehovah omiyo Elia otimo ngo? (b) Pingo omyero wabed ki pwoc i kit ma Jehovah pitowa kwede i kare-ni?\\n15 Wakwano ni: “Elia oa malo, ocamo dok omato pii, ci olimo tek mua i cam meno omiyo omedde ki wot ci oo kwede wa i Koreb ma got pa Lubanga-ni. Owoto pi nino pyerangwen dyeceng ki dyewor.” (1 Luker 19:8) Elia orii kec pi nino 40, dyeceng ki dyewor calo Moses ma okwo mwaki ma romo miya abicel ma Elia pud pe, ki dok Yecu ma okwo mwaki ma romo alip acel i ngeye. (Nia 34:28; Luka 4:1, 2) Cam kicel litac-ci pe oryemo can ki i kome ducu, ento ojinge i yo me tango. Go kong cal pa mujee-ni ma tye ka wot mot i dye tim ceng ni twic, cabit kato ci kato, cok pi dwe acel ki nucu kulu!\\n16 Jehovah miyo teko bot luticce i kare-ni bene, ento pe miyo cam i yo me tango. Ma kaka meno, en miyo cam i yo mo ma pire tek adada bot luticce, cam me cwiny. (Mat. 4:4) Nongo pwony i kom Lubanga ki i Lokke kacel ki bukke ma jenge i kom Baibul pitowa i yo me cwiny. Nongo cam ma kit meno pe ryemo can ducu ma i komwa, ento twero konyowa me kanyo peko ma onongo pe waromo kanyone. Terowa bene i “kwo ma pe tum.”—Jon 17:3.\\n17. Elia ocito kwene, dok kunu onongo pire tek pingo?\\n17 Elia owoto pi mairo ma romo 200 paka oo wa i wi Got Koreb. Kunu obedo kabedo me lapo wic mada, pien en kunu aye Lubanga Jehovah otiyo ki lamalaikane acel me nyutte bot Moses i dye caka ma lyel mac, dok kunu aye Jehovah lacen omoko gicikke ki jo Icrael. Elia onongo kabedo i goro mo.\\nKit ma Jehovah Okweyo dok Ojingo Cwiny Lanebine\\n18, 19. (a) Lakwena ma obedo cwiny ma Jehovah ocwalo-ni openyo lapeny ango, dok Elia ogamo ningo? (b) Elia otucu tyen lok adek ango ma omiyo cwinye otur?\\n18 I Koreb, “lok” pa Jehovah—ma nen calo ngat ma obedo cwiny aye oloko—obedo ki lapeny mo matidi: “Itimo gin ango kany, Elia?” Lapeny-nyi myero obed ni kipenyo ki dwan me mwolo, pien Elia otero calo giwacce ni etit lok ducu ma i cwinye. En otugi tito lok ma i cwinye ducu! En owacci: “Nyeko obedo ka maka mada pi Rwot [Jehovah], ma Lubanga me mony; pien jo Icrael gubwoto gicikkeni woko, dok gumuko keno tyerri woko ducu, guneko lunebini woko ki pala lucwan-gu. An aye dong adong kena, dok bene gimito neka woko.” (1 Luker 19:9, 10) Lok pa Elia onyuto olo tyen lok adek ma omiyo cwinye otur.\\n19 Me acel, Elia otamo ni ticce oto nono. Pi mwaki mapol, ‘nyeko obedo ka makone mada’ i tic pi Jehovah, kun keto nying Lubanga ki worone me bedo anyim, ento Elia oneno dok ni pinye oballe omedde ameda. Dano onongo pud gipe ki niye dok gubedo lujemo, kun woro me goba onongo tye ka nya medde ameda. Me aryo, Elia otamo ni etye kene. En owacci, “an aye dong adong kena,” calo iwacci i lobogi kulu, en obedo dano acel keken ma tiyo pi Jehovah. Me adek, lworo oketo Elia woko. Pol pa lunebi luwote onongo kinekogi woko, dok en ongeyo ni dong oo i kome. Pe oromo bedo yot bot Elia me ye ni ewinyo kumeno, ento en pe oweko awaka nyo lewic ojuke me titone. En onyuto lanen maber pi jo ducu ma gitye ki niye kun tito lok ducu ma tye i cwinye bot Lubanga i lega.—Jab. 62:8.\\n20, 21. (a) Tit gin ma Elia oneno ki i dog boro Got Koreb. (b) Nyuto teko ma Jehovah onyuto-ni opwonyo Elia ki ngo?\\n20 Jehovah ojwayo lworo ki par pa Elia nining? Lamalaika-ni owaco ki Elia ni ocung i dog boro. En ocung, ma pe ngeyo gin ma obitimme. Twon yamo mo magwar otugi cako kodo! Myero obed ni kodone onongo dingo wa it woko, pien onongo tek ma yeco wa got ki ka ma obite woko. Go cal pa Elia ma tye ka temo umo wange dok omako bongone me laa lee liking pien yamo mito bayone woko ki i kome. Ki dok omyero oyelle me cung matek pien ngom ocako yenge—oyengyeng oyengo lobo meno! Ma pud wiye peya opye maber, twon mac mo okato niwao, omiyo en odok cen i boro me gwokke ki i lyetone.—1 Luker 19:11, 12.\\nJehovah otiyo ki tekone madit me kweyo ki dong cuko cwiny Elia\\n21 Lok ma kicoyo niangowa ni Jehovah pe obedo i yamo ki mac ma kicwalo me nyuto teko-ni. Elia onongo ngeyo ni Jehovah pe obedo lubanga ma kite pe niango dano calo Baal, ma luworone ma gubange gipakke ni, “langwec ki pol,” nyo lakel kot. Jehovah aye obedo Wang it me teko ducu ma tye i cwec, dok en bene dit kato jami ducu ma en oyubo tyen mapol ata. Kadi wa polo bene pe dit ma rome! (1 Luker 8:27) Jami magi ducu okonyo Elia nining? Okonye me po i kom lworone. Kit ma Lubanga Jehovah onongo tye kwede-ni, Lubanga ma tye ki teko ma okato kare ma romo tic kwede, Elia onongo myero pe olwor Akab ki Jejebel!—Kwan Jabuli 118:6.\\n22. (a) “Dwan matidi mo” ca oniango Elia ni pire tek nining? (b)“Dwan matidi mo” ca romo bedo ni oa ki bot nga? (Nen lok ma tye piny.)\\n22 I kare ma mac okato, piny oling litik ci Elia owinyo “dwan matidi mo.” Owaco bot Elia ni otit lok ma i cwinye doki, ci en otito, kun loko par ducu ma en tye kwede tyen me aryo. * Gwok eno-ni odwoko cwinye manok. Medo i kom meno, Elia onongo kwe cwiny madit dok i lok ma “dwan matidi mo” ca owacce. Jehovah oniango Elia ni pire tek mada. I yo ango? Lubanga onyuto yubbe ma tye anyim i kom keto te woro Baal woko ki i lobo Icrael. Ngene kene ni, tic pa Elia pe onongo oto nono, pien yub pa Lubanga me jwero woro Baal onongo tye ka wot anyim. Medo i kom meno, Elia onongo pud kibimedde ki tic kwede i yub meno, pien Jehovah ocwale ni odok cen ki cik mogo ma kimiye me atima—1 Luker 19:12-17.\\n23. I yo aryo ango ma Jehovah ocobo kwede peko pa Elia me tamo ni edong kene?\\n23 Lok pa lanebi Elia i kom dong kene-ni kono? Jehovah otimo jami aryo pire. Me acel, en owaco ki Elia ni ocit owir Elica macalo lanebi ma bileyo ka wange. Laco man ma pud tidi-ni onongo bibedo lawot Elia ki lakony kore pi mwaki mapol. Lok me kwe cwiny meno otiyo mada! Me aryo, Jehovah omiyo kwena ma mit man: “Abibwoto dano alip abiro i Icrael, jo ducu ma peya gurumo conggi i nyim jok Baal, ma doggi bene pe gunoto lem cal Baal pi nyuto woro bote.” (1 Luker 19:18) Elia onongo pe tye kene kulu. Myero obed ni cwinye obedo yom mada i kare ma owinyo pi dano alip mapol magi ma gukwero woro Baal. Gin onongo gimito ni Elia omedde ki bedo lagen i ticce, me weko lanen maber i kom bedo lagen bot Jehovah i kare me col piny meno. Cwiny Elia myero obed ni obedo yom me winyo lok meno ki bot lakwena pa Jehovah, “dwan matidi mo” pa Lubangane.\\nBaibul twero bedo calo “dwan matidi mo” ca, ka waweko ni otirwa i kare-ni\\n24, 25. (a) I yo ango ma watwero winyo kwede “dwan matidi mo” pa Jehovah i kare-ni? (b) Pingo wangeyo atir ni Elia ojolo kwe cwiny ma Jehovah omiye?\\n24 Calo Elia, teko ma tye i cwec romo twoyo dogwa woko, dok meno porre. Cwec nyuto teko pa Lacwec ka maleng. (Rom. 1:20) Jehovah pud maro tic ki tekone ma pe gik me konyo luticce ma lugen. (2 Tekwaro 16:9) Ento, Lubanga loko kwedwa kun tiyo ki Lokke, Baibul. (Kwan Icaya 30:21.) Baibul bene i yo mogo rom ki “dwan matidi mo” ka waweko ni otirwa i kare-ni. Jehovah tiyo ki Lokke me tirowa, cuko cwinywa, ki dok jingo cwinywa.\\n25 Elia tika ojolo cuko cwiny ma Jehovah omiye i wi Got Koreb? Ngene kene! Pe otero kare ci en odok i ticce i kit macon, macalo lanebi ma lagen ma cwinye tek ma cung matek i kwero tim maraco me woro goba. Ka wan bene waketo lok pa Lubanga i cwinywa, “lok me cuko cwiny ma wakwano i ginacoya,” ci wabilubo lanen maber me niye pa Elia.—Rom. 15:4.\\n^ para. 22 I 1 Luker 19:15, ma ka tic ki lok ni “dwan matidi mo,” kitiyo mere ki “Rwot.” Man romo poyo wiwa i kom lamalaika ma Jehovah otiyo kwede me telo jo Icrael i dye tim, ma Lubanga oloko i kome ni “Nyinga tye i iye [kome].” (Nia 23:21) Pe waromo wacone atir atir, ento ber me ngeyo ni i kare me kwo pa Yecu ma peya odoko dano, en otiyo calo “Lok,” nyo Lalok pi Jehovah bot luticce.—Jon 1:1.\\nJami ma otimme ango ma oturo cwiny Elia matek?\\nTam ango ma omedo turcwiny pa Elia?\\nI yo ango ma Jehovah okweyo kwede cwiny Elia?\\nIn ibilubo lanen pa Elia nining ka nino mo cwinyi otur?","num_words":3043,"character_repetition_ratio":0.043,"word_repetition_ratio":0.001,"special_characters_ratio":0.258,"stopwords_ratio":0.294,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"“Wiwu pe Owil ka Jolo Welo”—Ibru 13:2 | Pwony me Anyama\\nWi Lubele—Me Akwana i Kacokke | Oktoba 2016\\nKWAN I LEB Acholi Afrikaans Albanian American Sign Language Amharic Angolan Sign Language Arabic Argentinean Sign Language Armenian Armenian (West) Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Czech Dangme Danish Digor Dutch Ecuadorian Sign Language Efik English (Leb Muno) Estonian Ewe Fijian Finnish Finnish Sign Language Fon French French Sign Language Ga Georgian German German Sign Language Grik Guarani Gujarati Gun Hausa Hiligaynon Hindi Hungarian Hungarian Sign Language Ibanag Ibru Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Portuguese Portuguese Sign Language Punjabi Quechua (Bolivia) Romanian Runyankore Russian Russian Sign Language Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\\n“Wiwu pe Owil ka Jolo Welo”\\n“Wiwu pe owil ka jolo welo.”​—IBRU 13:2.\\nWER: 124, 79\\nPingo mitte ni walok nenowa i kom jo me rok mukene?\\nBoaj onyuto kit ma Jehovah nene kwede wele nining i kit ma en otero kwede Ruth?\\nWatwero nyuto cwiny me kica bot wele nining?\\n1, 2. (a) Peko ango ma wele nyo lurok gikemme kwede i kare-ni? (Nen cal ma i pot karatac man.) (b) Gin ango ma lakwena Paulo opoyo wiwa iye, dok man kelo lapeny ango?\\nMWAKA 30 mukato angec, Osei,  oa ki i Ghana ci ocito i lobo Ulaya ma onongo en pud peya odoko Lacaden pa Jehovah. En owaco ni: “Cutcut acako niang ni pol pa dano pe gitamo pira kulu. Pinye onongo bene ngic adada. I kare ma aa ki i bar dege, awinyo ngico piny mo ma naka yam pe awinyo i kwona, ci acako koko woko.” Kit macalo loko leb ma kunu onongo tek adada-ni Osei otute me nongo tic cokcok pi mwaka acel kulu. En bene ocako paro gang pien onongo tye kene.\\n2 Tam kong kit ma imito ni jo mukene guteri kwede ka gin ma kit meno otimme i komi. Tika pe imito ni kijoli maber i Ot me Ker, kadi bed ni rokki nyo rangi del komi pat? Ki lok ada, Baibul cuko cwiny Lukricitayo ni pe myero wigi “owil ka jolo welo.” (Ibru 13:2) Kong dong wanen lagam pi lapeny magi: Jehovah neno wele nyo lurok nining? Pingo mitte ni walok kit ma waneno kwede lurok? Ki dok watwero konyo lurok wek gubed agonya i kacokkewa nining?\\nKIT MA JEHOVAH NENO KI WELE\\n3, 4. Ma lubbe ki Nia 23:9, Lubanga onongo mito ni jone guter lurok nining, ki dok pingo?\\n3 I nge laro jone ki i opii i lobo Ejipt, Jehovah omiyo ki Luicrael cik ma nyuto ni eparo pi lurok ma gitye i kingi. (Nia 12:38, 49; 22:21) Kit macalo lurok pe gibedo ki kwo mayot tutwal-li, ki mar madit Jehovah onongo yo me minigi jami ma mitte. Gin onongo gitye ki twero me beko cam ma odong i poto.​—Levi 19:9, 10.\\n4 Ma ka tic ki twero me miyo cik bot jo Icrael wek guwor lurok, Jehovah okwayogi ni gukony dok kica omakgi i kom lurok. (Kwan Nia 23:9.) Onongo gingeyo kit ma ‘lurok giwinyo kwede.’ Kadi wa i kare ma pud peya gudoko opii, Luejipt onongo pe gimito Luibru pien onongo gitye ki awaka pi rokgi ki bene apokapoka me dini. (Acak. 43:32; 46:34; Nia 1:11-14) Luicrael gudeno can malit pien onongo gitye macalo lubedo, ento Jehovah onongo mito ni guter larok macalo “latin anywali” i kingi.​—Levi 19:33, 34.\\n5. Gin ango ma twero konyowa me poro kit ma Jehovah winyo kwede pi jo ma gia ki i rok mukene?\\n5 I kare-ni, wangeyo ni Jehovah bene paro pi lurok ma gibino i kacokkewa. (Nwo. 10:17-19; Mal. 3:5, 6) Ka watamo i kom peko ma gitye ka kemme kwede, me labolle apokapoka, nyo peko me loko leb ma pe gingeyo, ci wabineno yo mogo ma watwero nyutigi cwiny me kica ki dok ni waparo pigi.​—1 Pet. 3:8.\\nTIKA MITTE NI WALOK KIT MA WANENO KI LUROK?\\n6, 7. Gin ango ma nyuto ni Lukricitayo me cencwari me acel gupwonye me jwayo cwiny me apokapoka ma onongo dong orwako lwite matut tutwal-li?\\n6 Lukricitayo me cencwari me acel gupwonye me weko cwiny me apokapoka ma onongo orwako lwite i kin Lujudaya tutwal-li. I Pentekote 33 K.M., jo ma gibedo i Jerucalem gubedo ka jolo Lukricitayo manyen ma gua ki i kabedo mapatpat. (Tic 2:5, 44-47) Cwiny me mar ki dong paro pi ber bedo ma Lukricitayo ma Lujudaya gunyuto i kom Lukricitayo luwotgi ma gia ki i rok mukene onyuto ni guniang maber tyen lok me “jolo welo,” ni obedo cwiny me kica.\\n7 Ma wel Lukricitayo woto ki medde, cwiny me apokapoka bene ocako nya. Lujudaya ma giloko leb Grik gubedo ka nguru ni pe kiparo pi mon togi. (Tic 6:1) Me cobo peko man, lukwena gucimo co abiro wek gunen ni dano ducu kiterogi marom. Co magi ducu onongo nyingi bene tye i leb Grik, ma nyuto ni gwok nyo lukwena onongo gimito jwayo cwiny me apokapoka ma tye i kin Lukricitayo macon pi kabedo ma ngat moni a ki iye.​—Tic 6:2-6.\\n8, 9. (a) Gin ango ma twero nyuto ni watye ki cwiny me apokapoka nyo awaka pi rokwa? (b) Gin ango ma myero wajwa woko ki i cwinywa? (1 Pet. 1:22)\\n8 Kadi bed ni wangeyo nyo pe, wan ducu watye ki awaka pi kakawa. (Rom. 12:2) Romo bedo ni wawinyo ka jiraniwa, lutic luwotwa, nyo lutino kwan luwotwa giloko marac i kom jo ma gia ki kabedo mapat, kaka mukene, nyo ma rangi del komgi pat. Lokgi-ni twero gudowa nining? Gin ango ma watimo ka ngat moni ocako ngalowa pi rokwa​—nyo gwok tye ka medo kado i kom gin mo ma mako tekwarowa?\\n9 Pi kare malac, lakwena Petero onongo tye ki cwiny me apokapoka i kom lurok, ento motmot en opwonye me jwayo cwiny meno marac-ci woko. (Tic 10:28, 34, 35; Gal. 2:11-14) I yo acel-li, ka waniang ni watye ki cwiny me apokapoka nyo awaka pi kakawa, omyero watemme ki kerowa ducu me jwayone woko. (Kwan 1 Petero 1:22.) Myero wiwa opo ni wan ducu pe wapore me nongo larre; pien watye ki roc kadi bed waa ki i rok magwar nining. (Rom. 3:9, 10, 21-24) Ci pingo watimme calo rwomwa lamal loyo pa jo mukene? (1 Kor. 4:7) Omyero wabed ki neno acel kit pa lakwena Paulo, ma omiyo tam bot Lukricitayo luwote ma kiwirogi ni: “Pe wubedo lurok nyo lubedo, . . . wun dong wu jo me ot pa Lubanga. (Ep. 2:19) Tutewa me jwayo cwiny me apokapoka i kom jo ma gia ki i rok mapat bikonyowa me ruko kit pa dano manyen.​—Kol. 3:10, 11.\\nKIT ME NYUTO CWINY ME KICA BOT WELE\\n10, 11. Boaj onyuto nining kit ma Jehovah neno kwede lurok i kit ma en otero kwede ki Ruth Lamoab?\\n10 Boaj onyuto ka maleng kit ma Jehovah neno kwede lurok i kit ma en otero kwede Ruth nyar pa jo Moab. I kare ma Boaj obino ka neno lukac ma onongo gitye ka kayo cam i potone, en oneno dako mo ma larok ma onongo tye ka tic matek me beko cam ki i kor lukacce. I kare ma en owinyo ni dako meno kong openyo pi nongo twero me beko cam​—kadi bed ni en onongo tye ki twero me timo meno​—Boaj oye ni Ruth obek cam wa i kin larita.​—Kwan Ruth 2:5-7, 15, 16.\\n11 Lok ma Boaj owaco i ngeye nyuto ni en onongo paro pi Ruth kacel ki pekone macalo larok. Me acel, en owaco ki Ruth ni obed cok ki anyirane wek awobe ma gitye ka tic pe guyelle. En bene oneno ni Ruth tye ki pii ki cam muromo calo luticce. Medo i kom meno, Boaj pe oloko bot Ruth ki cac, ma ka meno, en ocuko cwinye.​—Ruth 2:8-10, 13, 14.\\n12. Kica ma wanyuto bot wele ma gua ki i kabedo mukene twero gudogi nining?\\n12 Pe mar ma onongo Ruth tye kwede i kom dane, Naomi keken aye ogudo cwiny Boaj, ento gin ma oyomo cwiny Boaj loyo aye pien Ruth odoko lawor Jehovah. Kica pa Boaj onyuto mar ma Jehovah tye kwede i kom dako man ma ‘oringo olaro te bwom Lubanga pa Luicrael-li.’ (Ruth 2:12, 20; Car. 19:17) I kare-ni bene, kica ma wanyuto i kom jo mukene twero konyo “jo ducu” me bino i ada, ki dok me niang kit ma Jehovah marogi kwede.​—1 Tem. 2:3, 4.\\nTika wamoto wele ma gibino i Ot me Ker ki yomcwiny madit? (Nen paragraf 13, 14)\\n13, 14. (a) Pingo myero watute matek me moto wele ma gibino i Ot me Ker? (b) Gin ango ma twero konyi ka inongo tek me cako lok ki jo me tekwaro mukene?\\n13 Watwero nyuto kica bot wele ka wajologi kun wamotogi maber ka gubino i Ot me Ker. Romo bedo ni dong waneno kit ma wele gibedo lwor kwede dok ni pol kare gibedo kengi. Giromo tamo ni rwomgi lapiny adada ka kiporogi ki jo me rok mukene, gwok pi kit ma gudongo kwede nyo ka ma gudongo iye. Pi meno, wan aye myero wacak nyuto miti i komgi. Ka JW Language app tye i leb ma megi, ci itwero tic kwede wek okonyi me pwonyo kit me moto wele i lebgi.​—Kwan Jo Pilipi 2:3, 4.\\n14 I kare mogo twero bedo tek me cako lok ki jo ma gia ki i tekwaro mukene. Me konyi, itwero cako ki tito jami ma imarogi. Ci itwero nongo ni kare jami ma rom i kinwu dwong loyo jami ma opokke i kinwu​—ma tye ada nyo ma dano gitamo atama​—dok ibiniang ni tekwaro ducu gitye ki jami mabeco ki maracone bene.\\nKONY JO DUCU WEK GUBED AGONYA\\n15. Gin ango ma twero konyowa me bedo ki niango i kom jo ma gitye ka tute me ngi ki kwo i lobo mukene?\\n15 Me konyo jo mukene ma i kacokke wek gubed agonya, penye kekeni ni, ‘Ka onongo an aye atye i lobo mukene kono, abimito ni kitera nining?’ (Mat. 7:12) Dicwinyi i kom jo ma gitye ka ngi ki kwo i lobo mukene. I acakki, twero bedo tek me niang kit ma wele gitamo nyo gitimo kwede ki jami. Ento ma ka tamo ni myero gucak tam nyo timo jami ma lubbe ki tekwarowa, pingo pe wajolgi kit ma gitye kwede?​—Kwan Jo Roma 15:7.\\n16, 17. (a) Gin ango ma watwero timone wek wanyikke cok ki jo ma gia ki i tekwaro mukene? (b) I yo ango ma watwero konyo kwede ki jo me rok mukene ma gudak i kacokkewa?\\n16 Ka wapwonyo jami madok i kom lobo ki tekwaro pa jo ma gia ki i lobo mukene, ci twero bedo yot me kwo kwedgi. Watwero tic ki kare me worowa macalo jo me ot me kwedo lok mapol madok i kom jo ma pe wangeyogi maber ma gitye i kacokkewa nyo i wang ticwa. Yo mukene ma watwero bedo kwede cok ki jo ma gia ki i kabedo mukene aye me lwongogi me cam kwedwa i pacowa. Kit ma Jehovah dong ‘oyabo kwede doggola me niye bot lurok-ki,’ wan kono pe watwero yabo doggola bot jo me rok mukene ma gitye “utmegiwa ma guye Kricito”?​—Tic 14:27; Gal. 6:10; Yubu 31:32.\\nTika wanyuto cwiny me jolo jo manyen ma gua ki i lobo mukene? (Nen paragraf 16, 17)\\n17 Ka wakwanyo cawawa me bedo kacel ki jo me ot ma gudak i lobowa, ci wabibedo ki pwoc pi tutegi me ngi ki tekwarowa. Watwero niang ni kara ada gimito kony wek gupwony lebwa. Dok bene watwero nyutigi dul mo ma twero konyogi me nongo ot ki tic mupore? Kony i yo meno twero gudo kwo pa luye luwotwa adada.​—Car. 3:27.\\n18. Lanen me woro ki cwiny me pwoc mene ma jo me rok mukene gitwero lubone?\\n18 Ngene kene ni jo me rok mukene gibitute ki tekgi ducu me ngi ki tekwaro ma i lobo ma gudak iye. Ruth onyuto lanen maber adada ma lubbe ki lok man. Me acel, en onyuto woro pi tekwaro pa jo me lobo ma en odak iye kun penyo wek giye ebek cam. (Ruth 2:7) En otiyo ki twero meno me nongo cam ento pe obedo mot kun tamo ni obedo tic pa dano me rok meno me mine jami ma mitte. Me aryo, en onyuto pwoc pi kica ma kinyutte. (Ruth 2:13) Ka jo me rok mukene gunyuto cwiny kit pa Ruth, ci gibinongo woro ki bot luye luwotgi ma i kacokke ma gudak iye.\\n19. Pingo myero wajol wele ma gitye i kinwa?\\n19 Watye ki yomcwiny pien pi kica pa Jehovah oweko en oye ni dano me rok ki kaka ducu guwiny lok me kwena maber. Romo bedo ni ki i lobogi, pe gubedo ki kare me kwano Baibul nyo me bedo agonya me ribbe ki jo pa Jehovah. Ci man ma dong gunongo kare me ribbe kacel kwedwa-ni, pingo pe wakonygi wek gubed agonya ento pe gubed calo gitye lurok i kinwa? Kadi bed ni wape ki jami me kom mapol, cwiny me kica ma watye kwede i komgi binyuto botgi mar ma Jehovah tye kwede pigi. Macalo jo ma ‘gilubo kit pa Lubanga,’ watemme wunu ki kerowa ducu me jolo wele ma gitye i kinwa.​—Ep. 5:1, 2.\\n^  (paragraf 1) Nying man kiloko woko.\\nLIFE STORY Watute me Nyuto Lanen Maber\\nCung Matek i Yo me Cwiny ka Itye ka Tito Kwena i Lobo Mukene\\nTika Itye ka ‘Gwoko Ryekoni’?\\nJing Niyeni i Kom Gin ma Igeno\\nKet Niyeni i Kom Cikke pa Jehovah\\nText Yero Bukke me kompiuta me akwanya WI LUBELE—ME AKWANA I KACOKKE Oktoba 2016\\nWI LUBELE—ME AKWANA I KACOKKE Oktoba 2016","num_words":2342,"character_repetition_ratio":0.064,"word_repetition_ratio":0.003,"special_characters_ratio":0.243,"stopwords_ratio":0.285,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Kit me Woro Lubanga\\nYo Matir me Woro Lubanga\\n1. Anga ma myero otitiwa yo matir me woro Lubanga?\\nDINI mapol giwaco ni gipwonyo lok ada i kom Lubanga. Ento meno pe lok ada pien dini magi gipwonyo jami ma pe rwatte i kom nga ma Lubanga obedo ki kit ma myero wawore kwede. Dong wangeyo nining ka watye ka woro Lubanga i yo matir? Jehovah keken aye twero tittiwa kit ma myero wawore kwede.\\n2. Itwero pwonyo yo matir me woro Lubanga nining?\\n2 Jehovah omiyo botwa Baibul wek wapwony kit me wore i yo matir. Pi man, myero ikwan Baibul ci Jehovah bikonyi me nongo adwogi maber pien en paro piri mada.—Icaya 48:17.\\n3. Ngo ma Lubanga mito ni watim?\\n3 Jo mogo giwaco ni Lubanga cwako dini ducu, ento meno pe gin ma Yecu opwonyowa. En owacci: “Pe dano ducu ma gilwonga ni, ‘Rwot, Rwot’ aye gibidonyo i ker me polo, ento ngat ma tiyo gin ma Wora ma i polo mito.” Pi meno, mitte ni omyero wapwony miti pa Lubanga ki dong watim bene. Man pe obedo lok tuko pien Yecu oporo jo ma pe giwinyo Lubanga ki lutur cik, nyo “lutim gin maraco.”—Matayo 7:21-23.\\n4. Ngo ma Yecu owaco i kom timo miti pa Lubanga?\\n4 Yecu ocikowa ni ka wamito timo miti pa Lubanga, wabirwatte ki ariya mapol. En owacci: “Wudony ki i doggola mading, pien doggola ma tero dano i to lac, dok yone gipiro maber, dok jo ma donyo ki iye pol. Pien doggola ma tero dano i kwo ding, ki yone bene rac, dok jo ma nongo yo meno ginok.” (Matayo 7:13, 14) Yo mading, nyo yo matir me woro Lubanga tero dano i kwo ma pe tum. Ento yo malac, nyo yo ma pe atir me woro Lubanga tero dano i to. Ento Jehovah pe mito ni dano mo oto. En miyo bot dano ducu kare me pwonyo lok i kome.—2 Petero 3:9.\\n5. Itwero ngeyo jo ma giworo Lubanga i yo matir nining?\\n5 Yecu owaco ni watwero ngeyo jo ma giworo Lubanga i yo matir. Watwero timo man ki ngiyo gin ma giye iye ki gin ma gitimo. Yecu otito ni: “Wubingeyogi i kom kitgi.” Ka dok omedde ni: “Yat maber nyako nyige mabeco.” (Matayo 7:16, 17) Man pe te lokke ni jo ma giworo Lubanga gubedo jo ma gipe ki roc. Ento lutic pa Lubanga gitute me timo gin matir kare ducu. Kombeddi kong dong wanenu gin ma bikonyowa me ngeyo jo ma giworo Lubanga i yo matir.\\n6, 7. Pingo woro me ada jenge i kom Baibul? Lanen pa Yecu pwonyowa gin ango?\\n6 Worowa myero ojenge i kom Baibul. Baibul waco ni: “Ginacoya ducu ma yam gicoyo, gicoyo pi teko pa cwiny pa Lubanga. Konyo me pwony, me juko dano, me tiro kit pa dano, me nyebo dano wek gulub kit ma atir, wek dano pa Lubanga obed muteggi, ma bene oyubbe i yo ducu, ma romo tiyo kit tic mo maber ducu.” (2 Temceo 3:16, 17) Lakwena Paulo ocoyo bot Lukricitayo ni: “Cakke ma wugamo lok pa Lubanga ma wuwinyo ki botwa, pe wugamo macalo lok pa dano, ento macalo lok pa Lubanga.” (1 Jo Tecalonika 2:13) Woro me ada jenge i Baibul. Ento pe jenge i kom tam pa dano adana, tekwaro, nyo gin mukene.\\n7 Jami ducu ma Yecu opwonyo onongo jenge i Lok pa Lubanga. (Kwan Jon 17:17.) Pol kare, en onongo tiyo ki wang Ginacoya. (Matayo 4:4, 7, 10) Lutic pa Lubanga bene gilubo lanen pa Yecu dok gijengo pwonygi ducu i Baibul.\\n8. Ngo ma Yecu opwonyowa i kom kit ma myero wawor kwede Jehovah?\\n8 Myero wawor Jehovah keken. Jabuli 83:18 (NW) wacci: “In aye ma nyingi Jehovah, in keni aye Ngat Mamalo Twal ma loyo wi lobo-ni ducu.” Yecu onongo mito ni dano gunge nga ma obedo Lubanga me ada, dok en opwonyogi ki nying Lubanga. (Kwan Jon 17:6.) Yecu owacci: “Wor Rwot [Jehovah] Lubangani, dok bene iti pire keken.” (Matayo 4:10) Pi man, wan macalo lutic pa Lubanga walubo lanen pa Yecu. Waworo Jehovah keken, watiyo ki nyinge, dok wapwonyo dano ki nying meno ki ngo ma en bitimo piwa.\\n9, 10. Wanyuto mar i kinwa kekenwa nining?\\n9 Myero wanyut mar me ada pi jo mukene. Yecu opwonyo lulub kore me bedo ki mar i kingi. (Kwan Jon 13:35.) Pe myero wapar pi ka ma waa ki iye, tekwarowa, nyo kadi wabedo lulonyo nyo lucan. Mar ma watye kwede i kinwa myero oribwa macalo omege ki lumege. (Jo Kolocai 3:14) Pi meno, pe wacito i lweny dok pe waneko dano. Baibul wacci: “Man aye gin ma bimiyo gineno jo ma gin litino pa Lubanga ki jo ma gin litino pa Catan: ngat ma pe timo gin ma tye atir pe latin pa Lubanga, kadi wa ngat ma pe maro ominne bene.” Ka dok medde ni: “Myero wamarre kekenwa. Pe wabed calo Kain ma yam obedo latin pa Larac, ci oneko ominne woko.”—1 Jon 3:10-12; 4:20, 21.\\n10 Watiyo ki cawawa, kerowa ki jami ma watye kwede me konyo ki cuko cwiny omegiwa ki lumegiwa. (Jo Ibru 10:24, 25) “Myero watiyu gin maber bot dano ducu.”—Jo Galatia 6:10.\\n11. Pingo waye ni Yecu obedo yo me o bot Lubanga?\\n11 Myero wawiny Yecu pien en aye yo me o bot Lubanga. Baibul waco ni: “Pe tye larre mo i ngat mukene, pien pe tye nying mo mukene i wi lobo man ma gimiyo ki wan dano ma myero walarre iye.” (Tic pa Lukwena 4:12) I Dul me 5 i buk man, wapwonyo ni Jehovah ocwalo Yecu me miyo kwone macalo ginkok me laro jo ma luwiny. (Matayo 20:28) Jehovah bene oyero Yecu me loyo lobo-ni ducu macalo Kabaka. Pi tyen lok man, Baibul tito botwa ni omyero wawiny dog Yecu ka wamito kwo me labed naka.—Kwan Jon 3:36.\\n12. Pingo pe wadonyo i lok me wibye?\\n12 Pe myero wadony i lok me wibye. Yecu pe orwako wiye i lok me wibye. I kare ma kitye ka pido i kome, en owaco bot Pilato, ma obedo laloc me Roma ni: “Kerra pe me lobo man.” (Kwan Jon 18:36.) Calo Yecu, wan bene wacwako Ker pa Lubanga, dok pi tyen lok man pe wadonyo i lok me wibye ka mo keken ma wabedo iye. Ento, Baibul ocikowa ni myero wawiny ‘luloc ma giloyowa’ nyo gamente. (Jo Roma 13:1) Pi meno walubo cik me lobo ma wabedo iye. Ngene kene ni, ka cik moni pe rwatte ki cik pa Lubanga, walubo lanen pa lukwena, ma guwacci: “Myero wawiny Lubanga makato dano.”—Tic pa Lukwena 5:29; Marako 12:17.\\n13. Kwena ango ma watito i kom Ker pa Lubanga?\\n13 Waye ni Ker pa Lubanga keken aye bicobo pekki ma i lobo-ni ducu. Yecu owaco ni “lok man me kwena maber me ker pa Lubanga” gibitito i wi lobo ducu. (Kwan Matayo 24:14.) Pe tye gamente pa dano mo ma twero timo gin ma Ker pa Lubanga bitimo piwa. (Jabuli 146:3) Yecu opwonyowa me lega pi Ker pa Lubanga i kare ma en owaco ni: “Ker meri obin; giti gin ma imito i lobo kit ma gitiyo i polo.” (Matayo 6:10) Baibul tittiwa ni Ker pa Lubanga bityeko gamente pa dano ci “en aye dong bicung bedo matwal.”—Daniel 2:44.\\n14. Angagi ma itamo ni giworo Lubanga i yo matir?\\n14 I nge kwano lok man, penye kekeni ni: ‘Jo mene ma gijengo pwonygi i Baibul? Angagi ma gitito bot jo mukene nying Lubanga? Angagi ma ginyuto mar me ada i kingi dok giye ni Lubanga ocwalo Yecu me larowa? Angagi ma pe gidonyo i lok me wibye? Angagi ma gitito ni Ker pa Lubanga keken aye twero cobo pekkiwa ducu?’ Lucaden pa Jehovah keken.—Icaya 43:10-12.\\nNGO MA IBITIMONE?\\n15. Ngo ma myero watim ka wamito ni Lubanga ojol worowa?\\n15 Pe romo me ye ayea keken ni Lubanga tye. Kadi wa jogi bene giye ni Lubanga tye, ento pe giwinyo lokke. (Yakobo 2:19) Ka wamito ni Lubanga ojol worowa, ci pe omyero waye ayea keken ni en tye, ento bene omyero watim gin ma en waco.\\n16. Pingo omyero wakwer dini goba?\\n16 Wek Lubanga ojol worowa, omyero wakwer dini goba. Lanebi Icaya ocoyo ni: “Wua woko ki kunnu, wek wucit wulonnye.” (Icaya 52:11; 2 Jo Korint 6:17) Man aye gin mumiyo omyero wakwer gin mo keken ma kubbe ki woro me goba.\\n17, 18. “Babilon Madit” obedo ngo dok pingo mitte ni waa woko ki iye pi oyot?\\n17 Dini goba obedo gin ango? Obedo dini mo keken ma pwonyowa me woro Lubanga i yo ma pe rwatte ki Baibul. Baibul lwongo dini goba ducu ni “Babilon Madit.” (Niyabo 17:5) Pingo? I nge Pii Aluka me kare pa Nua, pwony goba mapol ocakke i boma me Babilon. Pwony goba magi onya oromo lobo ducu. Me labolle, jo ma onongo gibedo i Babilon onongo giworo lubange adek. I kareni bene, dini mapol gipwonyo ni Lubanga tye adek i acel, ento Baibul waco atir ka maleng ni Lubanga tye acel keken ma nyinge Jehovah, dok Wode aye Yecu. (Jon 17:3) Jo ma gubedo i Babilon onongo bene giye ni dul kom dano moni medde ki kwo ka ngat meno dong oto woko dok dul kome meno twero deno can i mac me kapiny. Meno pe lok ada.—Nen Lok me Giko Buk Man me 14, 17, ki 18.\\n18 Lubanga otito ni cokcok-ki kibijwero dini goba ducu. (Niyabo 18:8) Tika iniang gin mumiyo pire tek me a woko ki i dini goba pi oyot? Jehovah mito ni itim meno ma kare pud tye.—Niyabo 18:4.\\nTic pi Jehovah kacel ki jone weko inongo lurem mapol i wi lobo ducu\\n19. Ka imoko tammi me tic pi Jehovah, en bigwoki nining?\\n19 Ka imoko tammi me weko dini goba wek iti pi Jehovah, luremi mukene nyo lupaconi pe gibiniang tam ma imoko dok gitwero miyo kwo bedo matek piri. Ento Jehovah pe biweki. Ibidonyo i dul pa dano milion mapol ata ma gitye calo jo me ot acel ma gitye ki mar me ada i kingi, dok ibibedo ki gen me kwo pi naka i lobo manyen pa Lubanga. (Marako 10:28-30) Luremi ki lupaconi mogo ma onongo gukwero ni pe iti pi Jehovah lacen giromo loko tamgi me cako kwano Baibul.\\n20. Pingo pire tek me woro Lubanga i yo matir?\\n20 Cokcok-ki, Lubanga bityeko jo maraco ducu ci Kerre aye biloyo lobo. (2 Petero 3:9, 13) Meno pud dong bibedo kare me yomcwiny ya! Dano ducu biworo Jehovah i yo ma en mito. Pi meno, pire tek ni imok tammi kombeddi me woro Lubanga i yo matir.\\nJO MA GIWORO LUBANGA\\ngiworo Jehovah keken, dok gitito pi nyinge bot jo mukene\\nginyuto mar i kingi\\ngiye ni Lubanga ocwalo Yecu me larowa\\npe gidonyo i lok me wibye\\ngitito ni Ker pa Lubanga keken aye twero cobo pekki ma i lobo-ni\\nLOK ADA ME 1: KIT ME NGEYO WORO ME ADA\\n“Doggola ma tero dano i kwo ding, ki yone bene rac, dok jo ma nongo yo meno ginok.”—Matayo 7:14\\nWangeyo nining ni Lubanga pe jolo woro ducu?\\nLubanga pe cwako dini ducu. Pe dini ducu gitimo miti pa Lubanga.\\nWoro me ada tero dano i kwo ma pe tum. Dini goba tero dano i to.\\nWatwero ngeyo jo ma giworo Lubanga i yo me ada ki i gin ma gitimo. Pe mitte ni myero ingi dini ducu; kwan mere gin ma Baibul waco keken ci otum.\\nLOK ADA ME 2: YO MATIR ME WORO LUBANGA\\n1 Jo Tecalonika 2:13; 2 Temceo 3:16, 17\\nYe dok ipwony gin ma tye i Baibul keken.\\nMatayo 4:10; Jon 17:6\\nWor Jehovah dok iti ki nyinge.\\nWunyut mar me ada i kinwu.\\nJon 3:36; Tic pa Lukwena 4:12\\nWiny Yecu. Lubanga otiyo ki Yecu me larowa.\\nJon 18:36; Tic pa Lukwena 5:29\\nidony i lok me wibye.\\nPwony jo mukene ni Ker pa Lubanga keken aye bicobo pekkiwa.\\nLOK ADA ME 3: MYERO ITIM TIC MA RWATTE KI GIN MA IYE\\nNgo ma myero itim ka imito ni Lubanga ojol woroni?\\nPe romo me ye ayea i kom Lubanga keken. Myero itim gin ma en wacciwa i Baibul.\\nIcaya 52:11; Niyabo 17:5\\nDini goba, nyo “Babilon Madit,” pwonyo dano me woro Lubanga i yo ma en pe cwako. Pwony me dini goba kwako Triniti, pwony ni dano tye ki gin mo ma medde ki kwo i nge to, ki mac me kapiny.\\nNiyabo 18:4, 8\\nCokcok-ki, Jehovah bityeko dini goba ducu. Omyero ikwer gin mo keken ma kubbe ki dini goba.\\nWadini ki luremi giromo kweri, ento Jehovah pe biweki matwal.","num_words":1965,"character_repetition_ratio":0.065,"word_repetition_ratio":0.007,"special_characters_ratio":0.265,"stopwords_ratio":0.338,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yocwa 10 ACO85 - Adoni-jedek kabaka me Jerucalem owinyo - Bible Search\\nYocwa 9 Yocwa 11\\nJo Icrael guloyo jo Amor\\n1Adoni-jedek kabaka me Jerucalem owinyo kit ma Yocwa otyeko mako kwede Ai, ki kit ma ojwero woko liweŋ kun tiyo i kom Ai ki kabakane kit ma otyeko tiyo i kom Jeriko ki kabakane, owinyo bene kit ma jo Gibeon guyubo kwede lok me bedo ki jo Icrael ki kuc, doŋ gitye bene i kingi. 2Ci lworo omake matek twatwal, pien onoŋo Gibeon gaŋ madit ma rom ki gaŋ kal kulu, dok onoŋo dit makato Ai, ki jo ma gibedo iye gubedo twoni matego. 3Mumiyo Adoni-jedek kabaka me Jerucalem ocwalo kwena bot Kokam kabaka me Kebron, Piram kabaka me Jarmut, Japia kabaka me Lakic ki Debir kabaka me Eglon kun wacci, 4“Wubin bota, wukonya, wubin walwenyu i kom jo Gibeon, pien doŋ guyubo lok me bedo ki kuc i kingi ki Yocwa: ki jo Icrael.” 5Ci luker pa jo Amor abic-ci gucoko monygi, gucito kacel ki lulwenygi ducu, gutoŋo gony cok ki Gibeon, gucako lweny i kome.\\n6Ci jo Gibeon gucwalo kwena bot Yocwa wa i gony ma i Gilgal kun giwaco ni, “Pe ikwany ciŋi woko ki i komwa, wan luticci; bin botwa oyotoyot wek ilarwa. Konywa pien luker ducu pa jo Amor ma gibedo i lobo godi-ni gucokke ka monyowa.” 7Mumiyo Yocwa oa ki i Gilgal ocito kunnu kacel ki lumony ducu ki twoni oteka lweny ducu. 8Ci Rwot owaco bot Yocwa ni, “Pe ilwor, pien atyeko miyogi i ciŋi. Pe tye dano mo ma bicuŋ i nyimi.” 9Yocwa orune obino i komgi oyotoyot, kun oa ki i Gilgal owoto kwede dyewor benebene. 10Ci Rwot oonyo atiba lworo i kom jo-nu i nyim jo Icrael, omiyo gunekogi ki cwar nek madit twatwal i Gibeon; guryemo korgi i yo ma dok yo tuŋ malo ma kemo Bet-koron, kun ginekogi o kwede wa i Ajeka ki i Makeda. 11I kare ma giriŋo i nyim jo Icrael ma gilor kwede i luŋ me Bet-koron, Rwot ocako coro lwak gweŋi madito i komgi mua ki i polo o kwede wa i Ajeka, ci merok guto mapol; pee meno oneko lwak merok mapol makato dano ma jo Icrael gunekogi ki pala lucwan.\\n12I nino ma Rwot omiyo iye jo Amor i ciŋ jo Icrael, Yocwa oloko bot Rwot i nyim jo Icrael kun wacci,\\n“In cen, cuŋ mot i wi Gibeon,\\nki in dwe, cuŋ i nota me Aijalon.”\\n13-Ci ceŋ ocuŋ mot atir, ki dwe bene obedo mot, nio ka jo Icrael guculo kwor i kom lumerokgi. Lok man gicoyo i buk pa Jacar. Ceŋ ocuŋ mot i dye polo, pe orune me poto woko oyot ma cok romo nino acel kulu. 14Nino mo yam peya obedo kit man nia wa i kare macon o kwede wa i kare man, ma Rwot owinyo iye dog dano; pien onoŋo Rwot aye obedo ka lweny pi Icrael.\\n15Lacen Yocwa ki jo Icrael ducu gudok cen i gony me Gilgal.\\n16Luker meno abic guriŋo, gukanne woko i boro ma i ŋet Makeda. 17Ci gitito bot Yocwa ni, “Luker abic-ci ginoŋogi gukanne i boro ma i ŋet Makeda.” 18Yocwa owacci, “Wulor dog boro woko ki kidi madoŋo, ci wuket dano gubed cok ka kurogi. 19Ento wun pe wubed kunnu abeda, wuciryem kor lumerokwu, wulweny i kom jo mudoŋ cen i ŋegi, pe dok wuwek gudony i gaŋigi; pien Rwot Lubaŋa doŋ otyeko miyogi i ciŋwu.” 20Ka Yocwa ki jo Icrael gutyeko neko lukworgi madwoŋ twatwal, nio ka guyweyogi woko ducu, ki jo ma gubwotte noŋo gudonyo i gaŋgi ma gicelo ki cel gogo, 21ci lwak ducu gudok cen bot Yocwa ma onoŋo tye i gony i Makeda; pe doŋ tye dano mo ma loko lok mo me lweny i kom jo Icrael.\\n22Yocwa dok owacci, “Doŋ wuyab dog boro woko, ci wukwany luker abic-ci ki i boro, wukelgi bota kany.” 23Gutimo kit meno; gukwanyo luker abic-ci ki i boro gukelogi bote, kabaka me Jerucalem, kabaka me Kebron, kabaka me Jarmut, kabaka me Lakic ki kabaka me Eglon. 24Ka doŋ gikwanyo luker-ru woko, gikelogi bot Yocwa, Yocwa olwoŋo jo Icrael ducu, ci owaco bot ludito mony ma yam gucito kwede ni, “Wubin cok, wuket tyenwu i ŋut luker abic-ci.” Gubino cok, guketo tyengi i ŋutgi. 25Yocwa dok owaco botgi ni, “Pe wulwor, pe cwinywu opoti; wubed oteka ma cwinywu nwaŋ, pien Rwot bitimo lumerokwu ducu ma wubilwenyo kwedgi kit meno.” 26Ka doŋ Yocwa ocobogi onekogi woko, ka oŋabo komgi malo i wi yadi abic, gulyerre i wi yadi nio wa otyeno. 27Ento i kare ma ceŋ doŋ mito poto, Yocwa ociko, ci gikwanyogi woko ki i wi yadi, gibologi i boro ma nene gukanne iye-ni, ci giloro dog boro woko ki godi madito ma pud gitye kunnu nio wa onyoo.\\n28Yocwa omako Makeda i nino meno, oneko jo Makeda ki kabakagi ki pala lucwan, ojwerogi woko liweŋ, pe oweko iye dano mo ma obwot; otimo kabaka me Makeda kit ma yam otimo kwede kabaka me Jeriko-ni.\\n29Yocwa oa woko ki i Makeda, okato ocito i Libna kacel ki jo Icrael ducu, olwenyo i kome. 30Rwot dok omiyo gaŋ, meno kacel ki kabakane i cin jo Icrael. Guneko jo Libna ducu ki pala lucwan, i kom dano ducu ma tye iye pe guweko acel mo mubwot; gutimo kabaka me kunnu kit ma nene gutimo kwede kabaka me Jeriko.\\n31Yocwa oa woko ki i Libna, okato ocito wa i Lakic kacel ki jo Icrael ducu, ci obuto orumo woko likiŋ ka olwenyo i kome. 32Rwot omiyo Lakic i ciŋ jo Icrael ci Yocwa omako woko i nino me aryone, oneko jo Lakic woko ki pala lucwan, dano ma tye iye ducu, kit ma nene otimo i kom Libna-ni.\\n33Koram kabaka me Gejar obino ka konyo jo Lakic, ci Yocwa olwenyo i kome, oneke kacel ki jone ducu, pe oweko dano mo obwot.\\n34Yocwa dok oa woko ki i Lakic okato ocito i Eglon kacel ki jo Icrael ducu; obuto orumo woko likiŋ ci olwenyo i kome. 35Gumako woko i nino meno, guneko jo Eglon ki pala lucwan, gujwero dano ducu ma gitye iye woko liweŋ, kit ma nene gutimo i kom Lakic.\\n36Yocwa dok oa woko ki i Eglon, ocito wa i Kebron kacel ki jo Icrael, olwenyo i kome, 37omako woko oneko jo Kebron woko ki pala lucwan kacel ki kabakane ki gaŋi ducu ma i ŋete. Guneko dano ducu ma tye iye, pe guweko mo acel obwot. Yocwa ojwero woko liweŋ kacel ki dano ma gitye iye ducu, kit ma nene otimo i kom Eglon.\\n38Yocwa ki jo Icrael ducu gulokke gudwogo cen i kom Debir, gulwenyo i kome, 39gumako woko kacel ki kabakane ki gaŋi ma i ŋete ducu, gunekogi woko ki pala lucwan. Yocwa ojwero dano ducu ma gitye iye woko liweŋ, pe oweko iye dano acel mo mubwot. Otimo Debir ki kabakane kit ma nene otimo i kom Kebron ki i kom Libna ki kabakane.\\n40Yocwa oloyo lobo-nu ducu kit meno, lobo godi ki Negeb ki pwor got ki luŋ ki lukergi ducu, pe oweko gin mo makwo obwot. Ojwero gin makwo woko ducu liweŋ kit ma yam Rwot Lubaŋa pa Icrael ociko-ni. 41Yocwa oloyogi cakke i Kadec-bamea o kwede wa i Gaja, kacel ki lobo Gocen ducu o wa i Gibeon. 42Omako luker-ru ducu ki lobogi ducu lawaŋacel, pien Rwot Lubaŋa pa Icrael aye noŋo obedo ka lweny pi Icrael. 43Lacen Yocwa odok cen kacel ki jo Icrael i gony ma i Gilgal.","num_words":1218,"character_repetition_ratio":0.07,"word_repetition_ratio":0.0,"special_characters_ratio":0.238,"stopwords_ratio":0.3,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Camuel 30 ACO85 - Daudi ki jone guo i Jiklag i nino - Bible Search\\n1 Camuel 29 1 Camuel 31\\n1 Camuel 30\\nDaudi oloyo jo Amalek\\n1Daudi ki jone guo i Jiklag i nino me adekke, ci gunoŋo jo Amalek gumonyo Negeb ki Jiklag. Guloyo Jiklag woko, guwaŋo woko ki mac, 2dok guyako mon ducu ki jami ducu ma tye kunnu, wa dano ducu matino ki madito. Pe guneko dano mo, ento guterogi makwo, gucito kwedgi woko. 3Ka Daudi ki jone guo i gaŋ ci gunoŋo tye ka waŋ awaŋa, dok mongi ki awobegi ki anyiragi ducu giterogi woko, 4gucako wo ki koko, nio ka tek me koko otum woko. 5-Mon pa Daudi aryo-nu bene giterogi woko, Akinoam me Jejreel ki Abigail me Karmel, dako pa Lyel Nabal. 6Piny oloyo Daudi woko matek, pien jone bene gubedo ka lok pi cele woko ki got, pien cwinygi ducu obedo kec matek kun dano acel acel tamo pi awo bene ki anyirane. Ento Daudi olimo tekcwiny ki bot Rwot Lubaŋane.\\n7-Daudi owaco bot ajwaka Abiatar wod pa Akimelek ni, “Kella epod.” Ci okelo bot Daudi. 8Daudi openyo dog Rwot ni, “Aryem kor mony man? Abimakogi woko iyo?” Rwot odokke iye ni, “Ryem korgi, pien ibimakogi woko i yo ada, dok ibilaro jowu.”\\n9Daudi ocako wot ki jone miya abicel-li kacel kwede. Ka guo i kulu Becor, ci jo ma doŋ guol ma pe gitwero ŋolo kulu gudoŋ kenyo, gubedo iye. 10Ento Daudi omedde ka ryemo kor jo Amalek ki jone miya aŋwen kacel kwede, kun jo miya aryo ma komgi oloc, ma ŋolo kulu oloyogi gudoŋ cen.\\n11Gunoŋo Laejipt mo i dye bar ci gukele bot Daudi, Gucako mine mugati ocamo, ka gimiye pii amata omato, 12dok gimiye nucu poki oduro mutwone ki tuga olok aryo mutwone. Ka doŋ otyeko cam ci cwinye odwogo; pien onoŋo pe ocamo cam mo kadi wa pii bene pe omato pi nino adek dyeceŋ ki dyewor. 13Lacen Daudi ocako penye ni, “In kono i dano pa aŋa? la ki kwene?” En ogamo ni, “An wod jo Ejipt, latic pa La-amalek mo. Laditta otenya woko ata, pien onoŋo two aye omaka, ma ari kwede nino adek mukato-ni. 14Wan wamonyo Negeb pa jo Keret, ki pa jo Juda, ki Negeb pa jo Kaleb, ka dok wawaŋo Jiklag woko.” 15Daudi openye ni, “In ibitera bot mony meno?” Awobi-nu ogamo ni, “Kwoŋŋa kwoŋ ki nyiŋ Lubaŋa kun iwaco ni pe ibineka, dok pe ibidwoka i ciŋ laditta, ci abiteri bot monygi.”\\n16Otero Daudi kunnu, ci onoŋogi guket woko ata i kabedo meno ducu kun gicamo, gimatte ki myel-gu, ma cwinygi yom pi lwak jami ma giyako madwoŋ ki i lobo pa jo Pilciti ki i lobo Juda. 17Daudi opoto i komgi kwarpiny, olwenyo kwedgi nio wa otyeno. Dano mo i komgi pe obwot makwo, kono nyo awobe miya aŋwen ma guito wi kinagani, guriŋo kwede woko. 18Daudi oyako gin ducu ma jo Amalek onoŋo guyako, olaro bene monne aryo ducu. 19Gin mo pe orwenyo kadi wa gin matidi nyo maditte; awobe ducu wa anyira ducu ki jami ma giyako ducu, ki gin mo keken ma jo-nu gutero, Daudi odwokogi ducu cen. 20Omayo wa dyegi ki romi ki dyaŋi ducu, ci jone guleko lim meno ducu i nyimgi kun giwacci, “Man aye lim ma Daudi oyako.”\\n21Ka Daudi odwogo bot jo miya aryo-ni ma yam komgi oloc woko ma pe doŋ gitwero lubo kore, ma onoŋo giwekogi i dog kulu Becor-ni, ci jo-nu gukato ka jolo Daudi ki lwak ma gucito kwede-ni. Ka Daudi onyiko cok, en bene omotogi. 22Ci jo maraco ducu ki lutim aranyi ma i kin lwak ma gucito ki Daudi guwacci, “Jo-ni pe gucito kwedwa, pienno wan pe wabimiyogi gin mo i kom jami ma wayako wadwogo kwede-ni. Wek dano acel acel oter dakone ki litinone ci guciti.” 23Ento Daudi ogamo ni, “Pe wubitimo kit meno, utmegina, ki gin ma Rwot omiyo botwa. En aye obedo ka gwokowa, ci otiŋo mony ma gubino ka monyowa, omiyogi i ciŋwa. 24Aŋa ma twero ye lokwu i kom lok man? Kit ma gipoko ki jami bot dano ma ocito i mony-nyi, gibipoko bot dano mudoŋ ka gwoko jami bene kit meno, Gibipoko bot dano ducu ma rom.” 25Meno odoko cik matwal cakke i kare meno, ma jo Icrael gibedo ka lubo nio wa onyoo.\\n26Ka Daudi odwogo i Jiklag, ci ocwalo dul jami ma giyako-ni bot lureme ma gin ludoŋo pa jo Juda kun wacci, “Motwu ene ma wayako ki bot lumerok pa Rwot.” 27Ocwalo jami pi jo ma i Betel, ki i Ramot ma i Negeb, i Jatir, 28i Aroer, i Cipmot, i Ectemoa, 29ki i Rakal, bot jo ma bedo i gaŋi pa jo Jeramel ki pa jo Keni, 30bot jo ma i Korma, Boracan, Atak. 31Kebron ki i lwak kabedo ducu ma yam Daudi ki jone guwok ki iye.","num_words":789,"character_repetition_ratio":0.04,"word_repetition_ratio":0.0,"special_characters_ratio":0.247,"stopwords_ratio":0.299,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jon 16 ACO85 - “Atyeko tittiwu lok man wek pe komwu - Bible Search\\n1“Atyeko tittiwu lok man wek pe komwu oryaŋŋe. 2Gibiryemowu woko ki i kacokke; kare bibino ma dano ducu ma nekowu bitamo ni etye ka tic pi Lubaŋa. 3Gibitimo man i komwu pien pe giŋeyo Won, kadi an. 4Ento atittiwu lok magi wek ka karegi bio, wupo ni yam atittiwu pigi.\\nTic pa Cwiny Maleŋ\\n“Yam pe atito lok man botwu i acakki, pien onoŋo pud atye kwedwu. 5Ento koni adok bot ŋat ma ceŋ oora. Pe tye ŋat mo i kinwu ma penya ni. ‘Icito kwene?’ 6Cwinywu opoŋ ki kumu pien atittiwu lok man. 7Ento atye ka tittiwu lok ada, ni, bibedo ber botwu ka an acito; pien ka pe acito, ci Lacuŋudwar pe bibino botwu. Ento ka acito, ci abiore botwu. 8En ka obino, bimiyo lobo niaŋ i kom bal, ki kit ma atir, ki ŋolo kop; 9i kom bal, pien pe giye an; 10i kom kit ma atir, pien adok bot Won, pe dok wubinena; 11i kom ŋolo kop, pien laloc me lobo man doŋ giŋolle kop woko.\\n12“Pud atye ki lok mapol me awaca botwu, ento pe wutwero kanyo koni. 13Ka Cwiny me ada bibino, en bitelowu i ada ducu; pien en pe bilok pire kene, ento gin ducu ma en biwinyo, biwaco botwu, bitittiwu gin ma bitimme anyim. 14En biketo deyo i koma, pien bikwanyo gin ma tuŋ bota, nyuttiwu. 15Gin ducu ma Won tye kwede mega; en mumiyo awacciwu ni, en bikwanyo gin ma tuŋ bota, nyuttiwu.\\nCwercwinygi bilokke doko yomcwiny\\n16“Odoŋ kare manok, pe dok wubinena; dok odoŋ kare manok, wubinena.” 17Lupwonnyene mogo guloko kekengi ni, “Man gin aŋo ma en waco botwa, ni, ‘Odoŋ kare manok, pe wubinena, dok odoŋ kare manok, wubinena’; dok ni, ‘Pien adok bot Won’?” 18Guwaco ni, “Man kono te lokke niŋo, ni, ‘Odoŋ kare manok’? Pe waniaŋ gin ma en tye ka waco.” 19Yecu oŋeyo ni gin mito penye, omiyo en owaccigi ni, “Wutye ka pennye kekenwu pi lok ma nen awacciwu, ni, ‘odoŋ kare manok, pe dok wubinena; dok odoŋ kare manok, wabinena’? 20Adada awacciwu ni, wubikok, wubikumo, ento lobo cwinye bibedo yom; cwinywu bicwer, ento cwercwinywu bilokke doko yomcwiny. 21Ka mwoc ogoyo dako, kumo, pien cawane doŋ oromo; ento ka doŋ onywal, pe po i can pien noŋo cwinye yom pi nywalo dano i lobo. 22Koni cwinywu cwer, ento abinenowu doki, ci cwinywu bibedo yom, pe tye ŋat mo ma bikwanyo yomcwinywu ki botwu. 23I nino meno pe wubipenya lok mo. Adada awacciwu ni, ka wubilego gin mo bot Won, en bimiyowu i nyiŋa. 24Nio koni yam pe wulego gin mo i nyiŋa; wulegi, wubinoŋo, wek wupoŋ ki yomcwiny.\\nAn doŋ aloyo lobo\\n25“Lok man atittiwu i carolok; kare bibino ma pe dok abilok kwedwu i carolok, ento abitittiwu ka maleŋ lok i kom Won. 26I nino meno wubilego i nyiŋa. Pe awacciwu ni abilego Won piwu, 27pien Won kikome marowu, pien wun wumara, dok wuye ni an aa bot Won. 28An aa bot Won, abino i lobo; doki aweko lobo, adok bot Won.”\\n29Lupwonnyene guwaco ni, “Nen, koni iloko ka maleŋ, pe i carolok. 30Koni waŋeyo ni, in iŋeyo gin ducu, dok penyi pe dok mitte; pi man waye ni ia ki bot Lubaŋa.” 31Yecu odok iye ki gin ni, “Koni doŋ wuye? 32Kare bibino, bene doŋ oo, ma wubiket woko, ŋat acel acel i pacone, wubiweka kena. Ento pe atye kena, pien Won tye kweda. 33Awaco lok man botwu wek wubed ki kuc i an I lobo wutye ki can; ento wudi cwinywu, an doŋ aloyo lobo.”","num_words":585,"character_repetition_ratio":0.062,"word_repetition_ratio":0.0,"special_characters_ratio":0.257,"stopwords_ratio":0.304,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Tekwaro 36 ACO85 - Lwak ma gin wegi lobo gukwa nyo - Bible Search\\n2 Tekwaro 35 Ejira 1\\n2 Tekwaro 36\\nLoc pa Yekoakaj ki tur me kerre\\n(2 Luker 23.31-35)\\n1Lwak ma gin wegi lobo gukwa nyo Yekoakaj wod pa Yocia, ci guketo en kabaka me leyo ka tyen wonne i Jerucalem. 2Yekoakaj ocamo ker ma mwaka me ditte pyeraryo wiye adek, ci obedo ka loc i Jerucalem pi dwe adek. 3Lacen Kabaka me Ejipt oryemo Yekoakaj woko ki i ker ka oketo wel ajog mapek i kom jo Juda i wel me kilo alip abic me ryal ki kile pyerabic me jabu. 4-Kabaka me Ejipt oketo Eliakim omin Yekoakaj obedo kabaka me Juda ki me Jerucalem ci ocako loko nyiŋe Yekoyakim; ento Neko okwanyo Yekoakaj otero woko i Ejipt.\\n(2 Luker 23.36–24.7)\\n5-Yekoyakim ocamo ker ma mwaka me ditte pyeraryo wiye abic, ci obedo ka loc i Jerucalem pi mwaka apar wiye acel. Obedo ka tiyo gin ma nen marac i waŋ Rwot Lubaŋane. 6-Nebukadnejar kabaka me Babilon obino ka lweny i kome, CI omake otweye ki nyor ka otere kwede woko i Babilon. 7Nebukadnejar bene okwanyo jami mogo ki i kin jami ma gitiyo kwedgi i ot pa Rwot oterogi i Babilon, ci oketogi i gaŋ kalle i Babilon. 8Lok kom Yekoyakim mudoŋŋe ducu, ki tim me kipyeda ducu ma yam otiyo, kacel ici lok ma ginoŋo i kome, nen, gityeko coyone i buk pa Luker me Icrael ki me Juda, Wode Yekoyakin aye oleyo ka tyene.\\nGitero Yekoyakin i Babilon i opii\\n(2 Luker 24.8-17)\\n9Yekoyakin ocamo ker ma mwaka me ditte aboro, ci obedo ka loc i Jerucalem pi dwe adek ki nino apar. Obedo ka tiyo gin ma nen marac i wan Rwot. 10-I dog oro en aye Nebukadnejar ocwalo luticce ka ome ci gutere wa i Babilon. Otero wa jami mabeco ma gitiyo kwedgi i ot pa Rwot. Ci oketo ominne Jedekia obedo kabaka me loyo jo Juda ki Jerucalem.\\n(2 Luker 24.18-20)\\n11-Jedekia ocamo ker ma mwaka me ditte pyeraryo wiye acel, ci obedo ka loc i Jerucalem pi mwaka apar wiye acel. 12Obedo ka tiyo gin ma nen marac i waŋ Rwot Lubaŋane. En pe omwolle i nyim lanebi Jeremia, ma oloko kwede lok ma oa ki bot Rwot. 13-Jedekia bene ojemo i kom kabaka Nebukadnejar ma yam omiyo en ekwono kwon ki nyiŋ Lubaŋa; omiyo cwinye obedo nwaŋ ma pe mito lokke bot Rwot, Lubaŋa pa Icrael. 14Ajwagi ma gin lutel kacel ki lwak mukene-gu ducu pe gugeno Rwot matwal, gubedo ka lubo gin me kwer pa rok mukene, omiyo gubalo kwede ot pa Rwot wo ko ma yam Rwot otyeko lonyo obedo leŋ i Jerucalem.\\n15Rwot, Lubaŋa pa kwarigi, obedo ka cwalo lok botgi teretere kun oro lukwenane me tito botgi, pien kica omako en i kom lwakke ki pi kabedo mere; 16ento gin gubedo ka ŋalo lukwena pa Lubaŋa, ma gicayo lokke-gu, dok gijwiyo lunebine bene, nio ka akemo omako Rwot i kom lwakke, ma gin mo ma romo jukone doŋ pe.\\n(2 Luker 25.8-21; Jer 39.8-10; 52.13-30)\\n17-Rwot ocako kela kabaka pa jo Kaldaya ka lweny i komgi, ci oneko awobe ki pala lucwan ki i kabedo maleŋ ma i ot pa Lubaŋa, pe obedo ki kica i kom awobi nyo nyako, jo muteggi nyo jo muti; magi ducu Lubaŋa omiyogi woko i ciŋe. 18Ki jami ducu ma yam gitiyo kwedgi i ot pa Lubaŋa, jami madito ki matinone, ki lonyo ma gikano i ot pa Rwot, ki lonyo ma kabaka okano ki pa rwodine ducu, kabaka pa jo Kaldaya otero woko ducu i Babilon. 19Giwaŋo ot pa Lubaŋa woko, ka dok gimuko cel murumo Jerucalem, ci giwaŋo odi ma gibedo iye woko ducu ki mac, kun gibalo bene wa jami ma pigi tego. 20En otero jo ma guloyo ki i lak to i Babilon, ci gudoko opiine ki pa litinone nio ka ker me Percia ocuŋ matek. 21-Man obedo pi cobo lok pa Rwot ma yam oloko ki i dog Jeremia, nio wan ma lobo otyeko kwero cabitte ducu. Pi kare ducu ma lobo giweko ata noŋo tye ka kwero karene me yweyo mot macalo i ceŋ cabit, nio ka wel mwaka ocobo kakare ma oromo pyerabiro.\\nCiro ociko ni jo Icrael gudok cen\\n22I mwaka mukwoŋo me loc pa Ciro kabaka me Percia, wek lok pa Rwot ma yam oloko ki i dog Jeremia ocobbe kakare, cutcut Rwot otugo cwiny Ciro kabaka me Percia omiyo en otito lok oromo i lobo ma i te kerre ducu. En ocoyo lok man bene ki waraga ni, 23-“Ciro kabaka me Percia owaco kuman ni, ‘Rwot, ma en Lubaŋa me polo, otyeko miyo ker ducu ma i wi lobo i ciŋa, dok ocika ni ager ot pire i Jerucalem, ma tye i Juda. Bot ŋat mo keken ma i kinwu ma i kom lwakke ducu awaco ni, Rwot Lubaŋane myero obed kwede. Wek en oa ociti.’ ”","num_words":795,"character_repetition_ratio":0.064,"word_repetition_ratio":0.036,"special_characters_ratio":0.248,"stopwords_ratio":0.326,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Petero 2 ACO85 - Pi meno, doŋ wubwot raccwiny ducu, - Bible Search\\n1 Petero 1 1 Petero 3\\n1Pi meno, doŋ wubwot raccwiny ducu, ki kit me goba ducu, ki kit me adwala, nyeko ki kit yet ducu. 2Wumit cak magili me cwiny, calo litino lukere ma pud ginywalogi nyen, wek omi wudoŋ nio i larre; 3-pien doŋ wutyeko bilo ber pa Rwot.\\n4Wubin bote, en got makwo ma yam dano gukwero, ento ki bot Lubaŋa obedo got me wel ma en oyero. 5Wubin calo godi makwo, wek giged kwedwu ci wudok ot pa Lubaŋa me cwiny, wek wubed ajwagi maleŋ, ka wutyer gitum me cwiny ma Lubaŋa pwoyo, pi Yecu Kricito; 6-pien yam gicoyo ni,\\n“Nen, doŋ aketo got me wel i Cion,\\nma ayero me got me twok ot,\\nŋat muye en, lewic pe bimako.”\\n7-Pi meno, ki tuŋ botwu wun jo muye en, Kricito obedo me wel; ento ki bot jo ma pe guye en, tye macalo yam gicoyo ni,\\n“Got ma lugedo gukwero,\\nen aye odoko got madit me twok ot.”\\n“Got ma miyo dano yokke ka giwoto,\\nariya ma miyo dano poto.”\\nGiyokke pien gukwero winyo lok pa Lubaŋa, macalo onoŋo yam giyubo pigi wa con.\\n9-Ento wun wubedo rok ma giyero, ajwagi pa kabaka, rok maleŋ, jo pa Lubaŋa kikome, wek wutit pi tic me deyo pa ŋat ma olwoŋowu nia ki i piny macol wek wudony i leŋone me aura. 10-Yam onoŋo pe wubedo dano pa Lubaŋa, ento kombeddi doŋ wudoko jone; yam pe gitimo botwu kica, ento kombeddi doŋ gitimo kica botwu.\\nKwowu obed calo kwo pa opii pa Lubaŋa\\n11Wun ma amaro, abako doga botwu macalo wun wel, pe wun jo me lobo man, wukwer miti me kom woko ma lwenyo ki tipowu. 12Wubed ki kit maber i kin jo ma pe giŋeyo Lubaŋa, wek ka ce giyetowu ni wun lutim gin marac, gunen tic maber ma wutiyo, wek bene gumi deyo bot Lubaŋa i nino ma en bibino ka ŋolo kop iye.\\n13Pi Rwotwa, myero wumine me bedo i te loc me twero ducu ma tye i kin dano, bot laloc madit, pien en aye ma loyo jo ducu, 14ki bot luloc ma en ocwalogi pi keto can i kom jo ma timo gin maraco, ki pi pwoyo jo ma timo gin ma atir. 15Pien Lubaŋa mito ni wuti gin ma atir, wek wumi jo mamiŋ ma gikwiya piny guliŋ woko. 16Wubed calo jo ma lone kengi, ento pe wuti ki locken meno pi timo gin marac; wubed giwu macalo opii pa Lubaŋa. 17Wuwor dano ducu. Wumar omegiwu. Wulwor Lubaŋa. Wuwor laloc madit.\\nLanen me can pa Kricito\\n18Wun opii, wumine kenwu i te loc pa Luditowu ki kit woro ducu, pe bot jo ma lukica ki jo mamwol keken, ento bot jo mager bene. 19Man aye gin ma gipwoyo, ka ce dano ciro arem ma noŋo cwinye tye i kom Lubaŋa, ka giune ma noŋo pe obalo. 20Gipwoyowu ki ŋo, ka wudiyo cwinwyu ma noŋo gipwodowu pi bal? Ento ka ce wudiyo cwinywu ma noŋo wutye ka neno can pi timo gin maber, meno aye Lubaŋa pwoyo. 21Pien gilwoŋowu pi gin meno; pien Kricito bene yam oneno can piwu, oweko botwu lanen maber me aluba, wek wulub kore. 22-Bal mo pe ma en otimo, doge bene pe oloko lok goba. 23-I kare ma dano guyete, en pe oyetogi. I kare ma en oneno can, pe oburo dano; ento omine kene bot ŋat ma ŋolo kop atir. 24-Ento en otiŋo balwa i kome kene i kom yatariya, wek wan wato i bal, ka doŋ wabed kwo i kit ma atir. Pi pwod ma gipwode kwede omiyo wucaŋ. 25Pien yam onoŋo wuŋak wurwenyo woko calo romi, ento kombeddi doŋ wudwogo bot Lakwat ki Lagwok tipowu.","num_words":602,"character_repetition_ratio":0.042,"word_repetition_ratio":0.0,"special_characters_ratio":0.251,"stopwords_ratio":0.316,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nia 1 ACO85 - Man aye nyiŋ awobe pa Icrael ma yam - Bible Search\\nAcakki 50 Nia 2\\n1-Man aye nyiŋ awobe pa Icrael ma yam gubino i Ejipt kacel ki Yakobo, kun ŋat acel acel bino ki jo nia i ode: 2Reuben, Cimeon, Levi, Juda, 3Icakar, Jabulon, ki Benjamin, 4Dan ki Naputali, Gad ki Acer. 5Litino pa Yakobo ducu giromo pyerabiro, kun onoŋo Yucepu doŋ tye i Ejipt. 6Ci Yucepu oto, ki omege ki yalwak ke ducu. 7-Ento likwayo pa Icrael gunya gumedde mapol; gunya, gudoko matek twatwal, ci gupoŋo lobo woko.\\n8-Ka kabaka manyen oloyo Ejipt, ma yam pe ŋeyo Yucepu, 9ci ocako waco ki lwak ke ni, “Nenu, jo Icrael doŋ gidwoŋ twatwal, dok gitek, giloyowa woko. 10-Wubin wek watimugi ki ryeko, wek pe gunya twatwal; pien ka mony bipoto i komwa, ci giribbe ki lumerokwa ka lweny i komwa, ci giriŋo woko, giweko lobowa.” 11Pi meno guketo ludito ma loyo tic me romogi, ki tic madwoŋ; ci gugero ki Parao gaŋ kal ma nyiŋgi Pitom ki Ramcec, me kano cam. 12Ento ka gimedo can i komgi, gin bene ginya, gimedde, gipoŋo lobo malac, ci Luejipt gubedo ki lworo i kom jo Icrael. 13Pienno girido jo Icrael ki tic magwa, 14ma omiyo kwogi obedo ki peko pi tic matego me nyono lobo ki goyo matafali, ki kit tic ducu me poto; i dog ticgi ducu giridogi ki tic magwa.\\n17Ento lucolo yam lworo Lubaŋa, ci pe, gutiyo kit ma kabaka me Ejipt ocikogi ento guweko litino co makwo. 18Mumiyo kabaka me Ejipt dok olwoŋo lucolmon, ci owaco botgi ni, “Wutimo kuman piŋo, ma wuweko litino co makwo-ni?” 19Lucol-mon guwaco bot Parao ni, “Pien mon jo Ibru pe girom ki mon Ejipt, pien komgi rom, miyo ginywal woko ma noŋo lacol-mon peya obino botgi.” 20Mumiyo Lubaŋa otimo lucol-mon ber; dano gunya gudoko matek twatwal. 21Pien lucolmon gulworo Lubaŋa, Lubaŋa omiyogi gudoko mego. 22-Parao dok ociko lwakke ducu ni, “Latin laco acel acel ma jo Ibru gunywalo wubibolo woko i kulu Nail, ento wubiweko litino anyira ducu gibedo makwo.”","num_words":333,"character_repetition_ratio":0.049,"word_repetition_ratio":0.0,"special_characters_ratio":0.244,"stopwords_ratio":0.24,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 34 ACO85 - Rwot oloko kweda. Owacci, “Wod pa - Bible Search\\nEjekiel 33 Ejekiel 35\\nLok i kom lukwat me Icrael\\n1Rwot oloko kweda. 2Owacci, “Wod pa dano, tit lok i kom lukwat pa jo Icrael, ma gin romina. Tit botgi lok ma an Rwot Lubaŋa atye ka wacone botgi kuman ni, Can i wiwu, wun lukwat me Icrael! Wugwoko komwu keken, ento pe wupito romina. 3Wumato cakgi, wuruko yer romo-gu, wuneko romi mucwe-gu me acamawu, ento pe wupito romina. 4Pe wubedo ka gwoko jo magoro, pe wucano jo ma komgi lit, pe wutweyo tyen jo ma gulimo ret, jo muŋak pe wudwokogi cen, pe wubedo ka yenyo jo ma gurwenyo, ento wubedo ka loyogi ki tek dok ki gero. 5-Kit meno guket woko, pien lakwatgi mo onoŋo pe; mumiyo romi gudoko cam pa ŋuu ducu. 6Romina guket woko gubedo ka lak ata i wi godi ducu ki i wi cere maboco-gu ducu. Romina guket woko i wi lobo ducu, ento ŋat mo pe ma oyenyogi nyo ma otemme me noŋogi.\\n7“Kombeddi wun lukwat, wuwiny gin ma an Rwot atye ka wacone botwu. 8Adada kit macalo an Rwot Lubaŋa makwo-ni, myero wuwiny lokka. Romina doŋ gudoko lee me amaka, gudoko cam pa ŋuu, pien onoŋo pe gitye ki lakwat mo. Lukwat pe guyenyo romina, ento gubedo ka pito komgi keken, ma pe gubedo ka pito romina. 9Pi meno, wuwiny lokka, wun lukwat. 10An Rwot Lubaŋa atuco botwu atyer ni atye ki lok i komwu. Abikwanyo romina woko ki botwu, abimiyo pe wubedo lukwatgi matwal, dok bene pe doŋ wubimedde ki pito komwu kekenwu. Abilaro romina woko ki i dogwu, pe doŋ wubibedo ka camogi.\\n11“An Rwot Lubaŋa, atito botwu ni an kikoma aye doŋ abiyenyo romina, dok abiketo cwinya me gwokogi. 12Kit macalo lakwat keto kwede cwinye me yenyo romine ma guket woko i kabedo ma tye ka maboco-gu, kit meno bene an abiketo cwinya me gwoko romina, abilarogi, akwanyogi woko ki i kabedo ducu ma yam guket iye i nino me pol ki mutu mapek macol licuc. 13Abikwanyogi ki i kin lurok, kun acokogi ki i wi lobo ducu, ci akelogi wa i lobogi kikome. Abimiyo gibedo ka cam i wi godi me Icrael, i ŋet waŋ it ma gunnye agunya, ki i kabedo ducu ma i lobo ka ma dano bedo iye. 14Abimiyo gicamo lum mabeco i kakwat maberre, ki i kabedo ma tye i wi godi maboco me Icrael; gibibuto kunnu i olet ma lobone ber me kakwat, dok gibicamo lum mabeco i wi godi me Icrael. 15An kikoma aye abibedo lakwat romina, ci abimiyo gibuto piny, man Rwot Lubaŋa ma owaco. 16Abiyenyo romi ma gurwenyo, dok abikwanyo romi ma yam gitye ka lak ata adwokogi cen, abitweyo tyen romi ma ret tye iye, abimiyo romi magoro gijiŋ gidoko tek, dok abiketo waŋa me ne-no romi mucwe ki mategone; abipitogi i kit ma atir.\\n17“Kombeddi doŋ, wun romina, an Rwot Lubaŋa atittiwu ni abiŋolo kop i komwu wun ducu, kun apoko kinwu woko, aketo jo mabeco pat, ki jo maraco bene aketogi pat kaikengi; apoko romi woko ki i kom dyegi. 18Lum ma wucamo i kakwat maber-ri mono pe romowu, ma weko wunyono lum mukene wo ko piny ki tyenwu-ni? Dok bene wumato pii maleŋ, ento wurubo pii mukene ki tyenwu wubalo woko! 19Wutamo ni myero romina gucam lum ma doŋ wunyono woko piny ki tyenwu, dok wumito gumat pii ma wurubo ki tyenwu wubalo wokoni?\\n20“Pi meno, an Rwot Lubaŋa doŋ abiŋolo kop i kin romi mucwe ki romi mujony. 21Kitmacalo wubedo ka coro romi magoro ki lakŋetwu ki gwokwu, kun wutuco igi woko pil ki tuŋwu, wumiyo guket gucito woko wa ka maboco-ni, 22an abilarogi, pe gibibedo me amaka pa ŋuu; ci abiŋolo kop i kin romi ki romi luwotgi. 23-Abiketo laticca Daudi bedo lakwatgi, lakwat acel keken; en bipitogi kun bene bedo lakwatgi. 24-Doŋ an Rwot Lubaŋa abibedo Lubaŋagi, ki laticca Daudi bibedo rwot i kingi. An Rwot doŋ atyeko loko man. 25Abiketo gicikke me kuc kwedgi kun atyeko ŋuu ma yelogi-ni woko ducu ki i lobogi, wek doŋ gubed i dye tim laboŋo ayela mo, kun bene gibuto wa i buŋa. 26Abimiyo gum i komgi ki i kom kabedo ducu murumo got mera maleŋ, Dok abimiyo kot cwer botgi i kare ma noŋo gimito, kot kikome, ci bikelo gum botgi. 27Yadi ducu me tim binyako nyiggi, ki lobo bene bimiyo ginapita ma gipuro iye cek nya mabup, man miyo gibedo i lobogi laboŋo ayela mo. Ka doŋ alaro jona woko ki i ciŋ jo ma yam gulokogi gudoko opiigi, kun bene aturo rii okol ma yam gitweyogi kwede woko, ci doŋ gibiŋeyo ni an aye a Rwot. 28Pe doŋ gibibedo lee me amaka pa lurok matwal, kadi ki ŋuu me tim bene doŋ pe bimwodogi; gibibedo maber laboŋo ayela mo, dok bene ŋat mo pe ma bimiyo gibedo ki lworo. 29Abimiyogi ŋom maber ma ceko cam mabup atika, ma bimiyo kec doŋ pe binekogi matwal i lobogi, doŋ pe gibibedo ginacaya pa jo me rok ducu. 30Ci gin ducu gibiŋeyo ni an aye a Rwot Lubaŋa gi, atye ka gwokogi, dok bene gin jo me ot pa Icrael gin jona. Man Rwot Lubaŋa ma owaco. 31Doŋ wunromina, an aye ma akwayowu i oletta, an Lubaŋawu,” man Rwot Lubaŋa ma owaco.","num_words":868,"character_repetition_ratio":0.055,"word_repetition_ratio":0.0,"special_characters_ratio":0.234,"stopwords_ratio":0.272,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"KWAN I LEB Acholi Afrikaans Albanian American Sign Language Amharic Arabic Azerbaijani Azerbaijani (Cyrillic) Bashkir Brazilian Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Croatian Czech Danish Dutch English (Leb Muno) Estonian Fijian Finnish French Ga Georgian German Greenlandic Grik Guarani Haitian Creole Hausa Hiligaynon Hindi Hungarian Iloko Indonesian Italian Japanese Kinyarwanda Korean Krio Kwanyama Latvian Lhukonzo Lithuanian Luganda Macedonian Malagasy Maya Mexican Sign Language Myanmar Nepali Norwegian Oromo Ossetian Pangasinan Papiamento (Curaçao) Peruvian Sign Language Polish Portuguese Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Setswana Seychelles Creole Shona Sinhala Slovak Slovenian Spanish Swahili Swedish Tagalog Tajiki Tatar Thai Tiv Tongan Tsonga Turkmen Tzotzil Ukrainian Urdu Uzbek Vietnamese Xhosa Yoruba Zulu\\nLUNYODO ducu ginywako i timo gin mo acel ma pud cungo wi dano woko. Lanyodo acel acel miyo gin mo ki i kome. Macalo adwogine, gin mo dongo i i dako doko dano ma kwo. Pi meno, pe bedo me ur ni ka kinywalo latin, dano giloko iye ni “nywal obedo gin me tango.”\\nNywalo latin pud nongo obedo acakki me tic mapol ma lanyodo myero otim. I acakki, lutino matino nongo pe gitwero kwo labongo lunyodogi, ka gimedde ki dongo, jami ma gimito dong kato jami me kom keken. Gicako mito kony me dongo i tamgi, i komgi, i kitgi, i kit ma giwinyo kwede, ki dong i yo me cwiny.\\nWek gudong maber, lutino myero gunong mar pa lunyodo. Kadi bed wacone ki dog ni amari pire tek, ento mar myero onen i tic. Ada, lutino gimito lanen maber pa lunyodo. Gimito tira i lok me kit, ki cik ma konyogi me kwo. Man mitte cakke i mwaka me tinogi. Tur cwiny twero timme nyo timme ka lutino gunongo kony mot ma dong pe konyo.\\nCik ma pud dong giber loyo ma kitwero nongone ginonge i Baibul. Pwony ma jenge i Baibul tye ki kony ma lapore peke. Pwony ma kit man miyo lutino giniang ni gin ma kitye ka waccigi-ni kara pe obedo gin ma dano waco, ento gin ma Lacwecgi, Wongi me polo aye waco. Man weko tira ma kimiyo bedo ki teko ma lapore pe.\\nBaibul cuko cwiny lunyodo me tic matek adada me miyo cik matir omok i wi lutinogi. Ento ka lutino gidongo, lunyodo pol kare ginongo tek me lok kwedgi i kom jami ma pigi tego. Buk man, Nong Pwony ki Bot Lapwony Madit, kicoyo me gengo gin ma kit meno wek pe otimme. Bimiyo bot lunyodo ki lutinogi jami me cwiny ma gitwero kwano kacel. Ento makato meno, myero omi kubbe i yo me lok obed tye i kin lutino ki jo ma gikwano buk man kwedgi.\\nIbinongo ni buk man miyo kare ki latin wek omi lagam. Lapeny mogo ma rwatte kiketogi i kabedo me akwana. Ka io i lapeny magi, ibineno lain calo eni (—). Man tye me poyo wi ni myero kong icung manok dok cuko cwiny latin me miyo lagam nyo tamme. Lutino gimaro nywako i timo gin ma tye. Ka pe, ci mitigi rweny woko oyot.\\nEnto ma pire tek loyo, lapeny magi bikonyi me niang tam pa latin. Tye ni, latin romo miyo lagam mo ma pe tye kakare. Ento lok ma lubo lapeny acel acel tye me konyo latin wek odong tamme i yo mupore.\\nGin mukene maber aye ni buk man tye ki cal makato 230 kulu. Pol pa cal magi gitye ki coc ma loko i komgi ma cuko cwiny latin me waco tamme, kun jenge i kom gin ma en neno dok kwano. Pi meno, ngi cal magi wun ki latin. Cal magi romo bedo yo maber atika me pwony ma miyo latin niang jami ma pigi tego ma kitye ka pwonyone.\\nKa latin opwonyo kit me kwan, cuk cwiny latin me kwano buk man boti ki dok pire kene. Ka en bedo ka kwanone, ci tira maber man moko i wiye ki dong i cwinye. Ento me jingo mar ki woro i kin in ki latinni, omyero wukwan buk man kacel, dok wukwan kare ki kare.\\nLutino pe gitye ki gwok mo keken i kom tim me buto, tim me tyet, ki tim mukene maraco ma onongo bene dano pe gitamo pigi i mwaki manok mukato angec. Pi meno, gimito gwok, ma buk man miyo i yo mupore dok atyer ka maleng. Ento lutino omyero kiwek gunge Wang It me ryeko ducu, Wonwa me polo, Lubanga Jehovah. Man aye gin ma Yecu, Lapwony Madit-ti otimo kare ducu. Wageno ni buk man bikonyo in ki jo me odi me yubo kwowu wek wuyom cwiny Jehovah, wek wunong mot me labed naka.","num_words":760,"character_repetition_ratio":0.043,"word_repetition_ratio":0.0,"special_characters_ratio":0.21,"stopwords_ratio":0.261,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Tic Pa Lukwena 15 ACO85 - Ento jo mogo gubino ki i - Bible Search\\nTic Pa Lukwena 14 Tic Pa Lukwena 16\\nTic Pa Lukwena 15\\nLukiko madit ma obedo i Jerucalem\\n1-Ento jo mogo gubino ki i Judaya ma gupwonyo utmego ni, “Ka pe gilirowu macalo kit pa Moses tye, pe wutwero larre.” 2Mumiyo Paulo ki Barnaba gubedo ka laro lok ki pyem kwedgi matek. Ci giyero Paulo ki Barnaba ki jo mukene, gicwalogi Jerucalem bot lukwena ki ludoŋo pi lok man. 3Kit meno ka lwak muye Yecu gutyeko lwokogi ci guwok ki i Poiniki ki lobo Camaria kun gitito kit ma Lurok gulokke kwede bot Kricito ci gukelo yomcwiny madwoŋ bot utmego ducu. 4Ka guo i Jerucalem, lwak muye Kricito, kacel ki lukwena ki ludoŋo, gujologi maber, ci gutuco gin ducu ma Lubaŋa obedo ka tiyone kwedgi. 5Ento jo mogo ma guye ma gitye i dul pa Lubaparicayo gua malo bene kun giwaco ni, “Myero koŋ gilirgi, ki cikogi ni gumak cik pa Moses.”\\n6Lukwena ki ludo jo gucokke gugurre ka laro lok man. 7-Ka pyem doŋ obedo dwoŋ, ci Petero oa malo owaco botgi ni, “Utmego, wun wuŋeyo ni yam con Lubaŋa oyero an ki i kinwu ni Lurok gibiwinyo lok me kwena maber ki i doga ka guye. 8Dok Lubaŋa ma ŋeyo cwiny dano ducu obedo cadengi pi miyogi cwiny Maleŋ macalo yam omiyo botwa. 9En pe oketo nipoko i kinwa ki gin, ento olonyo cwinygi pi niye. 10Piŋo wun wutemo i Lubaŋa ma wumito riyo okol mapek i ŋut lupwonynye ma tiŋone oloyo kwarowa kadi wa wan bene? 11Ento wan waye ni wabilarre pi kica pa Rwotwa Yecu, ki gin bene kit meno.”\\n12Ka doŋ jo mucokke ducu guliŋ mot, kun giwinyo ka Barnaba ki Paulo gitito kit lanyut ki taŋo ma Lubaŋa obedo ka tiyogi ki ciŋgi i kin Lurok. 13Ka doŋ gutyeko lokgi, ci Yakobo ogamo ni, “Utmego, wuwinya. 14Cimeon doŋ otito kit ma Lubaŋa okwoŋo nyuto kwede ni eparo pi Lurok kun okwanyo ki i kingi lwak ma gilwoŋo ki nyiŋe. 15Man aye lok ma yam lunebi gucwako, macalo gicoyo ni,\\n16-‘I ŋe meno abidwogo\\nci abigero aduc pa Daudi ma yam opoto piny-nyi,\\nabigero odoco ka ma yam oballe,\\nabiroco odoco amiyo cuŋ maber,\\n17wek jo mudoŋŋe guyeny Rwot,\\nkacel ki Lurok ducu ma gilwoŋogi ki nyiŋa.\\n18Meno Rwot aye ma owaco ma omiyo lok meno oŋene nia wa con.’\\n19Mumiyo an aŋolo ni, pe myero wayelu Lurok ma gulokke bot Lubaŋa, 20-ento myero wacoyu warag botgi ni pe gucam gin mo ma gityero i nyim jogi, pien odoko gin me kwer, pe gutim tim tarwaŋ, pe gucam riŋo lee ma gideyo adeya, pe gucam remo. 21Pien cakke i kare macon Moses tye ki jo ma gitito lokke i gaŋ ducu, kun gikwano cikke i kacokke i ceŋ cabit ducu.”\\nWaraga bot Lurok ma guye Yecu\\n22Ka doŋ lukwena ki ludoŋo, kacel ki lwak muye Kricito ducu, gutamo ni ber giyer dano ki i kingi, gicwalgi i Antiokia kacel ki Paulo ki Barnaba. Ci gucwalo Juda ma gilwoŋo Barcaba, ki Cira, gin aye jo ma gidito i kin utmego, 23gumiyogi waraga ma kwanne kit man ni, “Bot utmego ma Lurok ma i Antiokia ki Ciria ki Cilicia. Wan utmegiwu ma lukwena ki ludoŋo wamotowu mada. 24Wawinyo ni dano mogo ma gua ki botwa gubedo ka yelowu ki lok mapol, ki rubo tamwu woko, kadi bed wan pe wacikogi ki kit lok macalo meno. 25Pi meno wan ka wacokke waneno ni ber wayer dano wacwalgi botwu kacel ki Barnaba ki Paulo, ma wamarogi twatwal, 26gin jo ma doŋ gudyero kwogi pi Rwotwa Yecu Kricito. 27Mumiyo wacwalo botwu Juda ki Cira, gin bene kikomgi gibititowu lok ki doggi ma rom ki man ma wacoyo-ni. 28Cwiny Maleŋ oneno ni ber, kacel ki wan bene, pe waket yec mapek twatwal i komwu makato lok magi ma pigi tego: 29pe wucam gin ma gityero bot jogi, pe wucam remo ki riŋo lee ma gideyo adeya, pe wutim tim mo me tarwaŋ. Ka wugwokke i kom meno ducu, ci wubitimo ber. Doŋ wubed maber.”\\n30Kit meno ka gicwalogi, ci gin gucito i Antiokia; ka doŋ gucoko lwak kacel, ka gimiyogi waraga. 31Ka jo kunnu gutyeko kwano, ci cwinygi obedo yom i kom lok ma gicoyo iye me cuko cwinygi. 32Juda kacel ki Cira, ma gin bene lutit lok pa Lubaŋa, gucuko cwiny utmego ki lwak lok mapol ma miyogi teko. 33Ka gutyeko nino mapolpol kunnu, ci gulwokogi ki kuc i kare ma gidok bot utmego ma yam gucwalogi-ni. [ 34Ento Cira otamo ni ber edoŋo kunnu.] 35Ento Paulo ki Barnaba gudoŋ i Antiokia, kun gipwonyo dano ki tito lok pa Rwot, kacel ki jo mukene mapol bene.\\nPaulo ki Barnaba gupokke woko\\n36I kare mo Paulo owaco ki Barnaba ni, “Bin wek wadok ka limo utmego ma i gaŋ ducu ma yam watuco iye lok pa Rwot, wanen kit ma gitye kwede.” 37Ci Barnaba onoŋo mito ni giwot ki Jon ma nyiŋe mukene Marako, 38-ento Paulo otamo ni pe dok ber me tero dano ma yam oa owekogi i Pampulia, pe woto kwedgi i dog tic. 39Ci gubedo ka laro lok magwa, nio ka kingi opokke woko. Barnaba owoto ki Marako ci gukwaŋo nam gucito i Caiprac, 40ento Paulo oyero Cira ci gua ka doŋ utmego gumiyogi i ciŋ Rwot wek okonygi ki kicane. 41Owoto obaro i Ciria ki Cilicia kun miyo tekcwiny bot lwak muye Kricito.","num_words":877,"character_repetition_ratio":0.053,"word_repetition_ratio":0.0,"special_characters_ratio":0.235,"stopwords_ratio":0.319,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nia 20 ACO85 - Lubaŋa oloko lok man ducu kun waco ni, - Bible Search\\nNia 19 Nia 21\\n1Lubaŋa oloko lok man ducu kun waco ni, 2“An a Rwot Lubaŋani, ma yam akwanyi woko ki i lobo Ejipt, i ot me opii.\\n3“Pe ibed ki lubaŋa mukene kono an kena.\\n4-“Pe iti cal apayani mo, nyo cal gin ma tye malo i polo, nyo ma tye piny i wi lobo, nyo gin ma tye i pii ma i te lobo. 5-Pe iryebbe piny i nyimgi, pe iworgi; pien an aye a Rwot Lubaŋani, an Lubaŋa ma lanyeko. Aketo can i kom likwayo pi bal pa kwarogi nio wa i yalwak me adek ki me aŋwen pa jo ma gikwera, 6ento abinyuto mar ma pe lokke i kom jo alip ki alip ma gimara, ma gimako cikka.\\n7-“Pe ilwoŋ nyiŋ Rwot Lubaŋani me noŋo; pien Rwot bimiyo kop loyo dano ma lwoŋo nyiŋe me noŋo.\\n8-“Po pi nino me cabit, ikwer obed maleŋ. 9-Ibitic matek nino abicel, kun itiyo iye ticci ducu; 10ento nino me abirone en aye cabit pa Rwot Lubaŋani. I nino meno pe igud iye tic mo, in kikomi, nyo wodi, nyo nyari, kadi opiini, kadi aŋecani, kadi dyaŋŋi, kadi labedo ma bedo i kinwu; 11-pien i nino abicel aye Rwot yam otiyo iye polo ki nam ki jami ducu ma tye iye, ci oywe i kom nino me abiro; mumiyo Rwot omiyo gum i kom nino me abiro, olonyo obedo maleŋ.\\n12-“Wor woru ki meni, wek iri pi kare malac i lobo ma Rwot Lubaŋani bimiyo boti.\\n14-“Pe itim abor.\\n15-“Pe ikwal gin mo.\\n16-“Pe ibed caden me goba i kom lawoti.\\n17-“Cwinyi pe opukke i kom ot pa lawoti; cwinyi pe opukke i kom dako pa lawoti, kadi opiine nyo aŋecane, nyo twonne, nyo kanane, nyo kadi gin mo ma lawoti tye kwede.”\\n18-I kare meno ka dano guneno piny mor ki lutkot ma bedo ka wil awila, ki dwan obute ki yito muboyo kom got, ci lworo omakogi, komgi omyel. Gucuŋ ki cen ka mabor, 19ci guwaco bot Moses ni, “In aye ilok kwedwa, ci wabiwinyo; ento pe iwek Lubaŋa aye olok kwedwa; miyo wato.” 20Ci Moses owaco bot lwak ni, “Pe wulwor; pien Lubaŋa obino ka temo cwinywu, wek wubed ki lworo i kome, wek pe wubal.”\\n21Ci lwak gucuŋ ki cen ka mabor, kun Moses cito cok ki pol macol licuc ka ma Lubaŋa tye iye.\\nCik ma mako keno tyer\\n22Rwot owaco bot Moses ni, “Wac bot jo Icrael kit man ni, ‘Wun doŋ wuneno piwu kenwu ni Rwot otyeko lok kwedwu ki i polo. 23Pe wubitiyo cal lubaŋa me ryal me nywako bedo kacel kweda, pe wubitiyo cal lubaŋa me jabu bene piwu kenwu. 24Wutina keno tyer ki lobo, wutum iye gitum awaŋa ki gityer lakwecwiny, romiwu ki twoniwu; i kabedo ducu ma aketo iye nyina me po, abibino iye ka miyowu gum lobo ki 25-Ka ibitiyo keno tyerra ki got, pe ican ki got ma gipayo; pien ka iketo iye giticci me payone, ci noŋo ipyedde i kome. 26Dok pe wuit ki rwom i keno tyerra, miyo komwu binen ka wuito.’","num_words":503,"character_repetition_ratio":0.047,"word_repetition_ratio":0.0,"special_characters_ratio":0.262,"stopwords_ratio":0.286,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Luker 7 ACO85 - Elica owacce ni, “Winy lok pa Rwot: - Bible Search\\n2 Luker 6 2 Luker 8\\n2 Luker 7\\n1Elica owacce ni, “Winy lok pa Rwot: Rwot owaco kuman ni, ‘Diki ka onyoo moko kwon mapwotte adita acel gibicato ki cekel acel, ki cayiri adita aryo gibicato pi cekel acel ki i dog gaŋ me Camaria.’ ” 2Ladit me askari ma kabaka jeŋo ciŋe i kome, ogamo dog dano pa Lubaŋa ni, “Ka ce Rwot kikome aye biyabo wan dirica ki i polo, ci meno bitimme?” Elica ogamo ni, “In ibineno ki waŋi, ento pe ibicamone.”\\n3I kare-nu onoŋo tye jo aŋwen ma ludobo ma gibedo i dog gaŋ; gubedo ka pennye kekengi ni, “Piŋo wabedo kany nio ka wato? 4Kadi wawac ni, ‘Wek wadonyu i gaŋ,’ kec bene tye i gaŋ, wabito ki kunnu; ka wabedo kany, wato woko bene. Doŋ wubin, wacitu kombeddi wa i gony pa jo Ciria. Ka pe gunekowa ci wabikwo, ka gunekowa ci wabito.” 5Gucako a ma piny pud ribiribi, gucito wa i gony pa jo Ciria; ento ka guo i dog gony pa jo Ciria nen, dano mo pe kunnu. 6Pien Rwot omiyo jo Ciria guwinyo dwan lwak gadigadi lweny, ki pa aguragura, ki dwan mony madwoŋ, omiyo gubedo ka lok kekengi ni, “Nen, kabaka me Icrael owilo mony pa kabaka pa jo Kit ki luker me Ejipt, gubino i komwa.” 7Omiyo gutwarre woko ki ŋwec ma piny pud ribiribi gularo kwogi, ci guweko kemagi, ki aguraguragi, ki kanagi, i gony ki berre, guriŋo gularo kwogi. 8Ka ludobo meno guo i dog gony, gudonyo i kema mo, gucamo, gumato, ci gutiŋo ryal mogo ki jabu ki boŋŋi-gu, gucito gukanogi woko; ka dok gudwogo cen, gudonyo i kema mukene bene, gutiŋo jami ma tye iye, gucito gukano.\\n9Ka dok guloko kekengi ni, “Gin ma watimo-ni pe ber. Tin aye nino me lok maber; ka waliŋ nio ka piny odoko leŋ, ci can bipoto i komwa; doŋ wubin, wacitu wacitit bot jo ma i ot pa kabaka.” 10Ci gucito gulwoŋo lugwok dog gaŋ, gutito botgi ni, “Wan wacito wa i gony pa jo Ciria, nen, dano mo pe onen nyo owinnye kunnu, gin mo pe, kono lwak aguragura ki lwak kana keken ma gitweyogi, ki kema bene tye ma giwekogi ki berre.” 11Lugwok dogcel gudaŋŋe matek, ci gitito pire bot jo pa kabaka. 12Kabaka ocako a malo i dyewor, owaco bot luticce ni, “Abitittiwu kit ma jo Ciria guyubbe kwede ka lweny i komwa. Gin giŋeyo ni watye ki kec; omiyo guweko gony gucito woko ka kanne wa i bar kun gitamo ni, ‘Ka ce gukatti woko ki i gaŋ ci wabimakogi makwo ka wadonyo i gaŋ.’ ” 13Laticce mo acel owacci, “Koŋ giwcal jo mogo ki aguragura abic ki i kin mewa mudoŋ, pien jo ma gidoŋ kany gibito macalo lwak jo Icrael ducu ma doŋ guto gutum woko-ni; wek koŋ wacwalgi ci wanen kite.” 14Gucako kwanyo jo aryo ma luriŋ ki aguragura, kabaka ocwalogi i kor mony pa jo Ciria kun wacci, “Wucit wunen.” 15Gucito gulubo korgi wa i Jordan; nen guweko jami i korgi ki ginaruka-gu ki lwak jami ma jo Ciria gubolo pi laro komgi. Lukwena gudwogo gutito bot kabaka.\\n16Lwak gumol woko, guyako gony pa jo Ciria, ci adita acel me moko kwon mapwotte gicato pi cekel acel, ki adita aryo me cayiri pi cekel acel, kit ma yam Rwot owaco-ni. 17I kare meno onoŋo kabaka oketo ladit me askari ma en jeŋo ciŋe i kome me bedo lagwok dog gaŋ; dano gunyono en ki tyengi i dog gaŋ, ci oto woko, kit ma dano pa Lubaŋa owaco i kare ma kabaka ocito bote-ni. 18Pien ka dano pa Lubaŋa nene owaco bot kabaka ni, “Adita aryo me cayiri gibiwilo ki cekel acel, ki adita me moko kwon mapwotte pi cekel acel, di ki ka onyoo ki i dog gaŋ me Camaria,” 19ladit me askari ogamo dog dano pa Lubaŋa ni, “Ka ce Rwot kikome aye biyabo wan dirica ki i polo, ci jami ma kit meno bitimme?” En ogamo ni, “In kikomi ibineno ki waŋi, ento pe ibicamone.” 20Ci otimme i kome kit meno, pien dano gunyone ki tyengi ki i dog gaŋ ci oto woko.","num_words":687,"character_repetition_ratio":0.061,"word_repetition_ratio":0.027,"special_characters_ratio":0.248,"stopwords_ratio":0.304,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 42 ACO85 - Ludito wi mony ducu, kacel ki - Bible Search\\nLok pa Jeremia bot Yokanan\\n1Ludito wi mony ducu, kacel ki Yokanan wod pa Karea ki Ajaria wod pa Kocaya, gubino ki lwak dano ma kitgi patpat, jo matino ki jo madito ducu, gubino cok, 2ci guwaco bot lanebi Jeremia ni, “Tim gin ma waŋ wabako dogwa boti pire! Leg Rwot Lubaŋawa piwa. Leg pi waŋ ducu ma wadon lam onoŋo wadwoŋ, ento kit macalo ineno, kombeddi doŋ wadon jo manok keken. 3Legi, wek Rwot Lubaŋawa onyut botwa yo ma myero walubi ki gin ma myero watim.” 4Lanebi Jeremia odok iye botgi owacci, “Doŋ awinyo lokwu; pi meno abilego Rwot Lubaŋawa piwu kit macalo onoŋo wupenya, kit gin ducu ma Rwot bidok iye ki wun an abitito botwu. Pe abikano kit gin mo wacel ma pe atito botwu.”\\n5Ci guwaco bot Jeremia ni, “Rwot myero obed caden me ada dok ŋat ma genne i komwa me timowa rac ka ce pe wabilubo lok ducu ma Rwot Lubaŋani bicwali kwede botwa. 6Kadi bed gin maber nyo marac, waŋ wabilubo lok pa Rwot Lubaŋawa ma wacwali bote-ni. Ka walubo lokke ci wabibedo giwa maber.”\\nRwot ogamo lega pa Jeremia\\n7Lacen i ŋe nino apar Rwot oloko ki Jeremia. 8Ci Jeremia olwon o Yokanan wod pa Karea, ki ludito wi mony ducu ma onoŋo gitye kacel kwede, ki lwak dano ducu, jo matino ki madito. 9Ka doŋ owaco botgi ni, “Rwot, Lubaŋa pa Icrael, ma wucwala hote ki lega me bako dogwu-ni owacci, 10‘Ka ce wumito bedo i lobo man abigerowu wucuŋ matek macalo ot, pe abiretowu woko piny; abipitowu pe abiputowu woko. Doŋ aŋut pi can ma onoŋo aketo i komwu ca. 11Pe doŋ wubed ki lworo i kom kabaka me Babilon. Pe wulwore, pien atye kwedwu; abilarowu dok abikwanyowu woko ki i ciŋe. 12Kica bimaka i komwu ci amiyo en bene kica make i komwu ci miyo wubedo i lobowu kikome.’ 13Ento wun jo ma wudoŋ i Juda pe myero wukwer winyo lok pa Rwot Lubaŋawu kun wukwero bene bedo i lobo man woko. 14Pe myero wuwacci, ‘Pe, waŋ giwa wabicito wabedo i Ejipt, ka ma pe wabineno iye lweny mo doki ki waŋwa, dok bene pe wabiwinyo koko tum ma gikuto pi lweny, ki kec bene pe binekowa.’ 15Wuwiny lok pa Rwot, wun jo ma wudoŋ i Juda. Rwot me mony, Lubaŋa pa Icrael, owaco kuman ni, ‘Ka ce doŋ wumoko tamwu me cito me bedo i Ejipt, 16ci lweny ma wulworoni binoŋowu kunnu i lobo Ejipt; ki kec bene ma wulworo-ni bilubowu kunnu, ci wubito woko i lobo Ejipt. 17Jo ducu ma doŋ gumoko tamgi me cito me bedo i Ejipt gibito, nyo i lweny, nyo kec aye ma binekogi, kono two gemo gire. Pe tye ŋat mo i kingi ma bidoŋ bedo kwo, ŋat mo bene pe ma bibwot ki i can ma abikelo aketo i komgi-ni.’\\n18“Rwot me mony, Lubaŋa pa Icrael, owaco kuman ni, Kit macalo yam atoyo kinigana ki akemona i kom jo ma gibedo i Jerucalem, kit meno bene abionyo akemona woko i komwu ka ce wucito i Ejipt. Wubidoko lok lacen dano, gin ma kelo lworo madwoŋ, ki gin ma dano gibedo ka loko lok aŋec i komgi. Pe dok wubineno kabedo man matwal. 19Rwot doŋ owaco botwu wun jo ma wudoŋ i Juda ni, ‘Pe wuciti i Ejipt.’ Myero wuŋe atikatika ni an doŋ atyeko cikowu i kare man 20ni wun doŋ wuŋak woko ma doŋ wumito ada ni kwowu orweny woko. Wun wucwala ni acit bot Rwot Lubaŋawa kun wuwacca ni, ‘Leg Rwot Lubaŋa piwa! Tit botwa bene gin ducu ma en owaco ni wati, ci waŋ bene wabitiyo.’ 21Nen, kombeddi dog atito botwu, ento wun wukwero lubo gin ducu ma Rwot Lubaŋawa oora ni atit botwu. 22Pi meno kombeddi myero wuŋe atikatika ni wubito i lweny, kec binekowu, ki two gemo bene binekowu i kabedo ma wumito twatwal me cito iye-ni.”","num_words":645,"character_repetition_ratio":0.057,"word_repetition_ratio":0.0,"special_characters_ratio":0.236,"stopwords_ratio":0.304,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Anga ma Obedo Gog ki Magog? | Pwony me Anyama\\nKWAN I LEB Acholi Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Danish Drehu Dutch Efik English (Leb Muno) Estonian Fijian Finnish French Georgian German Grik Guarani Gujarati Gun Haitian Creole Hausa Hiligaynon Hindi Hiri Motu Hungarian Ibru Icelandic Igbo Iloko Indonesian Isoko Italian Japanese Kannada Kazakh Kikamba Kikaonde Kikuyu Kinyarwanda Kirghiz Kiribati Kirundi Kongo Korean Krio Latvian Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Mauritian Creole Maya Mixe Mongolian Ndebele (Zimbabwe) Nepali Norwegian Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Quichua (Imbabura) Romanian Runyankore Russian Samoan Sango Serbian Serbian (Roman) Seychelles Creole Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tajiki Tamil Tatar Telugu Thai Tigrinya Tiv Tshiluba Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wolaita Yoruba Zande Zapotec (Isthmus)\\nNga ma obedo Gog ki Magog ma kitito pire i buk pa Ejekiel-li?\\nPi mwaki mapol, bukkewa obedo ka tito ni meno Gog ki Magog obedo nying ma kimiyo ki Catan Larac-ci i kare ma kibole piny ki i polo. Niango man onongo jenge i buk me Niyabo pien waco ni Catan Larac-ci aye bitelo lweny i kom jo pa Lubanga i twok lobo ducu. (Yabo 12:1-17) Pi meno, onongo kitamo ni Gog bene obedo nying Catan.\\nEnto, kit ma kitito kwede lok man okelo lapeny mapol ma pigi tego. Pingo? Nen kong lok man: I kare ma tye ka lok i kom kare ma kibiloyo iye Gog, Jehovah owaco ni: “Abimiyo komi dong doko cam pa kwa winyo ducu ma camo ringo ki pa nguu-gu.” (Ejek. 39:4, NW) Jehovah dok omedo ni: “I nino meno abimiyo kabedo me yik bot Gog i lobo Icrael . . . Gog ki jo me dul monnye ducu gibiyikogi kunnu.” (Ejek. 39:11) Ento “kwa winyo ducu ma camo ringo ki pa nguu-gu” gitwero camo kom cwec me cwiny nining? Kitwero miyo “kabedo me yik” bot Catan i lobo nining? Baibul nyuto ka maleng ni Catan kibitweyo i bur ma tere pe gik pi mwaka 1,000, pe ni kibicamo kome nyo giyike.—Yabo 20:1, 2.\\nKitito botwa ni i agikki me mwaka 1,000, kibigonyo Catan ki i bur ma tere pe gik-ki dok “en bikatti woko cito ka bwolo rok ducu ma tye i but piny, ma en aye Gog ki Magog, bicokogi bene pi lweny.” (Yabo 20:8) Ento Catan twero bwolo Gog nining ka en obedo Gog? Pi meno, “Gog” pe obedo Catan ma kiloko i kome i buk pa Ejekiel-li nyo Niyabo.\\nCi dong, anga ma obedo Gog ki Magog? Me gamo lapeny man, omyero wangi Ginacoya me niang anga ma bilweny i kom jo pa Lubanga. Baibul pe loko i kom lweny pa “Gog ki Magog” keken ento bene loko i kom lweny pa “kabaka me lobo ma yo tung acam” ki pa “luker me lobo.” (Ejek. 38:2, 10-13; Dan. 11:40, 44, 45; Yabo 17:14; 19:19) Lweny magi mono gicung pi lweny aryo mapat pat? Pe kumeno. Baibul tye ka lok i kom lweny acel ento otiyo ki nying mapat pat. Pingo wawaco kumeno? Pien Ginacoya wacciwa ni rok ducu gibiribo wigi kacel i lweny man me agikki ma bitugo lweny me Armagedon-ni.—Yabo 16:14, 16.\\nKa waporo Ginacoya magi ducu ma giloko i kom lweny me agikki ma bitimme i kom jo pa Lubanga-ni, man miyo waniang ni Gog ki Magog pe obedo nying Catan ento lobbe ma guribbe kacel. Tika “kabaka me lobo ma yo tung acam” aye bitelo lobbe magi? Pe waromo wacone ni tye kumeno. Ento lok meno twero rwatte ki gin ma Jehovah owaco i kom Gog ni: ‘Ia ki i kabedoni ma tye ka mabor i lobo ma tye yo tung acam. Ibibino kun itelo wi dul mony madit dok matek ma askari ma gitye iye gua ki i rok ducu, gin ducu jo ma ngweco ki aguragura.’—Ejek. 38:6, 15.\\nI yo acel-li, lanebi Daniel, ma obedo yalwak pa Ejekiel-li oloko i kom kabaka me lobo ma yo tung acam ni: “Lok ma biwinnye kun a ki yo tung wokceng ki yo tung acam bimiyo cwinye poto; en bia cito kunnu ki twon akeca madit ka jwero dano woko ki neko jo mapol bene. En biguro kemane madito i kin nam ki got maleng me deyo; ci kare me tone biromo ma nongo ngat mo ma konye dong pe.” (Dan. 11:44, 45) Man rwatte ki lok ma buk pa Ejekiel waco i kom gin ma Gog bitimone.—Ejek. 38:8-12, 16.\\nGin ango ma bitimme i nge lweny man me agikki-ni? Daniel wacciwa ni: “I kare meno Mikael [Yecu Kricito] bibino [i Amagedon], ma en rwot madit ma loyo rokwu [nicakke 1914]. Dok kare me can bibedo tye, kit can macalo man peya onen cakke wa con i kare pa rok mo-ni nio kwede wa i kare meno. I kare meno aye gibilaro iye rokwu, jo ma gibinongo yam gicoyo nyingi i buk.” (Dan. 12:1) Gin man ma Yecu bitimo macalo lawang Lubanga-ni kitito pire bene i Niyabo 19:11-21.\\nEnto, anga ma obedo “Gog ki Magog” ma kitito pire i Niyabo 20:8? I kare me atematema ma bibedo me agikki i tum pa mwaka 1,000, jo ma gibijemo i kom Jehovah gibinyuto cwiny me nek ma “Gog ki Magog” tye kwede, rok ma bilweny i kom jo pa Lubanga i agikki me twon can madit atika-ni. Jo magi ducu gibinekogi woko matwal! (Yabo 19:20, 21; 20:9) Pi meno, rwatte me wacone ni jo ducu ma gibijemo i kare me Mwaka Alip Acel-li kilwongogi ni “Gog ki Magog.”\\nWan macalo lutino kwan ma gikwedo Lok pa Lubanga kore ki kore, wakuro ki yomcwiny me neno anga ma bibedo “kabaka me lobo ma yo tung acam” i anyim. Ento, labongo paro pi anga ma bitelo wi lobbe magi, wan wangeyo ni jami aryo magi wang ma gutimme: (1) Gog ki Magog kacel ki monnye wang ma kiloyogi dok kijwerogi woko; ki (2) Yecu Kricito ma tye ka loc macalo Kabaka-ni bilaro jo pa Lubanga ci cwalogi i lobo manyen me kuc kun gwokogi i yo maber.—Yabo 7:14-17.\\nLapeny pa Lukwan Bukkewa—Mai 2015","num_words":1009,"character_repetition_ratio":0.052,"word_repetition_ratio":0.0,"special_characters_ratio":0.242,"stopwords_ratio":0.283,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Malaki 3 ACO85 - Lubaŋa owacci, “Nen, acwalo lakwenana - Bible Search\\nMalaki 2 Malaki 4\\n1-Lubaŋa owacci, “Nen, acwalo lakwenana ocito anyim ka yubo yo ma peya abino, doŋ Rwot ma wuyenyo-ni bibino oyotoyot i ot mere. Lakwena me gicikke ma cwinywu yom i kome, nen, en bibino, man lok ma Rwot me mony owaco. 2-Ento ŋa ma twero ciro nino me binone, dok aŋa ma twero cuŋ ka en binen?\\n“Pien en tye macalo mac lali ryal, ki dok calo cabun pa lalwok boŋŋi; 3en bibedo piny macalo ŋat ma liyo ryal wek obed maleŋ, bilonyo likwayo pa Levi, dok bilonyogi gidoko leŋ macalo dano ma liyo ryal ki jabu, nio waŋ ma gibityero gityer ma myero bot Rwot. 4Lacenne gityer pa jo Juda ki gityer pa jo Jerucalem biyomo cwiny Rwot macalo i kare macon ki i mwaka mapol mukato aŋec.\\n5“Abinyiko cok botwu pi ŋolo kop; abibedo caden ma kome mit i kom lutal, i kom lutim abor, i kom jo ma kwoŋo kwon goba, i kom jo ma buro lupakaca pi mucaragi, ki ma buro mon-to ki litino kic, i kom jo ma ryemo lubedo ma i kingi gicwalogi cen, kun pe gilwora, man lok ma Rwot me mony owaco.\\nCulo dul acel me apar\\n6“Pien an a Rwot, pe alokke; pi meno wun likwayo pa Yakobo peya gityekowu. 7Nia i kare pa kwarowu wuŋak ki i cik mera, pe wugwokogi. Wudwog bota, an bene abidwogo botwu, man lok ma Rwot me mony owaco. Ento wuwacci, ‘Wabidwogo niŋniŋ?’ 8Dano twero yako Lubaŋa? Ento wun wuyaka. Dok wuwaco ni, ‘Wayaki niŋniŋ?’ I dul acel me apar ki gityer mewu. 9Gicenowu ki cen, pien wun wa ki rok mewu ducu wutye ka yaka. 10-Wukel dul acel me apar i ot kano cam, wek cam obed tye i oda; dok wutema, ka pe abiyabo botwu waŋ dirica me polo, wek aony gum ma opoŋ madwoŋ i komwu,” man lok ma Rwot me mony owaco. 11“Abijuko bonyo, wek pe otyek cam ma ocek i pottiwu; nyig olokwu pe biballe, man lok ma Rwot me mony owaco. 12Miyo lurok ducu gibilwoŋowu ni jo ma komgi gum, pien wubibedo i lobo me yomcwiny,” man lok ma Rwot me mony owaco.\\nApokapoka ma tye i kin jo ma kitgi atir ki jo maraco\\n13“Wuloko lok marac i koma,” man lok ma Rwot me mony owaco. “Wun wuwaco ni, ‘Walok i komi nino?’ 14Wuwaco ni, ‘Woro Lubaŋa konnye pe. Dok cobo cikke nyo bedo i nyim Rwot me mony macalo jo ma kwero cola konyo gin aŋo? 15Nia koni walwoŋo jo ma wakke ni lugumkom; lutim maraco gin aye limgi nya; pe meno keken, ka gitemo Lubaŋa, gibwot.’ ”\\n16I kare meno jo ma gilworo Rwot guloko ki luwotgi; Rwot otero ite, ci owinyogi, Gicoyo buk me po i kom jo ma yam gilworo Rwot dok ma gitamo pire. 17Ci Rwot owacci. “Gibibedo mera, mera kikome, i nino ma abitic iye, dok abitimogi kica macalo dano timo kwede kica ki wode ma tiyo bote. 18Miyo doki wupoko kin jo ma kitgi atir ki jo maraco, kin ŋat ma tiyo bot Lubaŋa ki ŋat ma pe tiyo bote.","num_words":511,"character_repetition_ratio":0.089,"word_repetition_ratio":0.0,"special_characters_ratio":0.248,"stopwords_ratio":0.321,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lwod Lok i Kom Mar pa Jehovah | Pwony me Anyama\\n“Abibedo ka tamo pi gin ducu ma dong itimo.”—JAB. 77:12.\\nWER: 18, 61\\nMa lubbe ki mar pa Jehovah, gen ango ma watye kwede?\\nPingo watwero wacone ni Jehovah maro dano?\\nWatwero nyutone nining ni wamaro Jehovah?\\n1, 2. (a) Pingo iye ni Jehovah maro jone? (b) Jehovah ocweyo dano ducu ki cwiny ango?\\nPINGO iye ni Jehovah maro jone? Ma peya igamo lapeny meno, nen kong labol magi: Pi mwaki mapol, omege ki lumege gubedo ka waco ki laminwa mo ma nyinge Taylene ni pe myero obed ka keto gingi tutwal i kome kekene. En owaco ni: “Ka ni Jehovah onongo pe mara, ci en onongo pe mina tira teretere.” Brigitte, ma opito lutinone aryo i nge to pa cware owaco ni: “Pito lutino i lobo pa Catan-ni tek ma pe twere, tutwalle ka itye lanyodo acel keken. Ento atye ki gen ni Jehovah mara pien okonya i kare ma atye i peko, dok en pe weko peko diya ma pe aromo kanyone.” (1 Kor. 10:13) Sandra otute ki two mo ma pe cang pi kare malac. I gurewa madit, dako pa omego mo ma ngene adada onyuto cwiny me kica bote. Cwar Sandra owaco ni: “Kadi bed ni onongo pe wangeye ento cwiny me kica ma en onyuto okeliwa yomcwiny. Mar ma omege ki lumege gitye kwede i komwa nyutta ni Jehovah marowa adada.”\\n2 Jehovah ocweyo dano ki cwiny me nyuto mar dok bene gimito ki margi. Cwinywa tur oyotoyot adada ka komwa lit nyo pi can cente nyo bene ka pe watye ka nongo adwogi maber i ticwa me pwony. Ka wacako bedo ki cwiny ni meno Jehovah pe marowa, ci wiwa myero opo ni piwa tek bote adada dok en ‘omako cingwa tung acuc liking’ kun bene konyowa. Wi Jehovah pe biwil i komwa ka wabedo lugen bote.—Ic. 41:13; 49:15.\\n3. Gin ango ma twero konyowa me bedo ki gen ni meno Jehovah marowa?\\n3 Jo ma waloko i komgi malo-ni onongo giye ni Lubanga okonyogi adada i kare me atematema. Wan bene watwero bedo ki gen acel-li. (Jab. 118:6, 7) Pwony man nyamo kit ma mar pa Lubanga nen kwede i (1) cwecce, (2) Lokke, (3) lega, ki dong (4) ginkok. Ka walwodo lok i kom jami mabeco ma Jehovah otimogi, man bikonyowa me dongo pwoc pi mar pa Jehovah.—Kwan Jabuli 77:11, 12.\\nLWOD LOK I KOM CWEC PA JEHOVAH\\n4. Ngo ma wapwonyo ki i lwodo lok i kom cwec pa Jehovah? (Nen cal ma tye i poto karatac 9.)\\n4 Tika watwero neno kit ma Jehovah marowa kwede ki i kom cwecce? Watwero, pien kit ma Lubanga ocweyo kwede ki jami nyuto marre. (Rom. 1:20) En ocweyo jami ma i lobo-ni i yo ma weko kwo bedo mit dok labongo ayela. Ento, en pe mito ni wakwo keken. Myero wacam wek wamedde ki kwo. Jehovah ocweyo kwayi yen mapat pat i lobo ma gitwero nyako nyiggi me acama. En bene oweko cam tye gin mamit dok kelo yomcwiny bot dano! (Latit. 9:7) Laminwa mo ma nyinge Catherine nongo yom cwiny ki i neno ginacweya, tutwalle i kare me poto kot i lobo Canada. En owaco ni: “Neno jami ducu pud dong mwonya adada—kit ma ature cako twi kwede ki i ngom ki dok kit ma winyi gidwogo kwede ki ma onongo gudak iye, i kingi tye iye lakado nyo akadi ma gicamo cam ki i wang ot me jokon ka ma aketo iye cam pa winyi. Man nyuto ni Jehovah marowa adada pien en weko waneno jami mamwonya kuman.” Wonwa me polo maro cwecce dok mito ni wanong yomcwiny ki iye.—Tic 14:16, 17.\\n5. Mar pa Jehovah onen nining i kit ma en ocweyo ki dano?\\n5 Jehovah ocweyowa ki kero me tic ki dok me nongo yomcwiny i ticwa. (Latit. 2:24) Mitine tye ni dano gupong lobo, gupur, gulo rec, winyi, ki bene jami mukene ma kwo. (Acak. 1:26-28) Jehovah pud dong marowa ya pien ocweyowa ki kit mabeco ma weko walubo lanenne!—Ep. 5:1.\\nLOK PA LUBANGA PIRE TEK\\n6. Pingo omyero wabed ki pwoc madit pi Lok pa Lubanga?\\n6 Lubanga onyuto mar madit adada pien ominiwa Lokke. Baibul tittiwa gin ma myero wange i kom Lubanga ki kit ma en tero kwede ki dano. Me labolle, Ginacoya tittiwa kit ma en otero kwede Luicrael ma gubedo ka kwero bedo luwiny teretere. Jabuli 78:38 waco ni: “Kica omako Lubanga i kom lwakke. En oweko balgi, omiyo pe otyekogi woko. Obedo ka juko kinigane pi tyen mapol, pe obedo ka tugo akemone ducu.” Lwodo lok i kom tyeng man romo konyi me bedo ki pwoc i kom mar pa Jehovah ki dok kit ma en paro kwede piri. Bed ki gen ni meno piri bot Jehovah.—Kwan 1 Petero 5:6, 7.\\n7. Pingo omyero water Baibul calo gin ma pire tek?\\n7 Omyero water Baibul calo gin ma pire tek pien Lubanga tiyo kwede me lok kwedwa. Lok maber ki dok i yo me kica pire tek pien jingo gen kacel ki mar ma tye i kin lutino ki lanyodogi. Ngo ma Jehovah twero timone piwa? Kadi bed ni peya wanene nyo wawinyo dwane, ento en “loko” kwedwa kun tiyo ki Baibul dok mitte ni wabed luwiny. (Ic. 30:20, 21) Miti pa Jehovah tye me gwoko wan jo ma wadyere bote ki i jami maraco. En bene mito ni wangeye ki dok wagenne.—Kwan Jabuli 19:7-11; Carolok 1:33.\\nKadi bed ni Yeko omiyo tira bot Yekocapat ento Jehovah oneno “gin maber” ma kabaka otimo (Nen paragraf me 8, 9)\\n8, 9. Ngo ma Jehovah mito ni wange? Mi labol kun itiyo ki lanen ma tye i Baibul.\\n8 Jehovah mito ni wange ni emarowa dok pe eneno rocwa. En keto cwinye me neno jami mabeco ma watimogi. (2 Tekwaro 16:9) Me labolle, Jehovah oneno gin maber ma Kabaka Yekocapat me Juda otimo. I nino mo acel, Yekocapat onyuto mingo i kare ma oye konyo Kabaka Akab me Icrael wek gilweny me gamo Ramot-gilead ki bot Ciria. Kadi bed ni lunebi 400 ma gin lugoba guwacci Akab ma kit rac-ci biloyo lweny meno, ento Mikaya, lanebi pa Jehovah otito ni kibiloyo Akab woko. Kineko Akab i lweny meno ento Yekocapat obwot. I kare ma en odwogo i Jerucalem, kimiye tira magwar pi ribbe ki Akab. Kadi bed kumeno, Yeko wod pa Kanani ma lanen-piny owaco bot Yekocapat ni: “Gin maber tye i kin jami ma itiyogi.”—2 Tekwaro 18:4, 5, 18-22, 33, 34; 19:1-3.\\n9 I acakki me loc pa Yekocapat, en ociko lutino ker, Lulevi, ki lulamdog ducu me cito i gangi me Juda wek gupwony jo ducu ki Cik pa Jehovah. Pwony man owoto maber adada ma oweko lobbe ma gurumo ngetgi gucako lworo Jehovah. (2 Tekwaro 17:3-10) Ada, Yekocapat otiyo tic me mingo, ento Jehovah pud oneno jami mabeco ma en otimogi. Labol meno kweyo cwinywa pien i cawa mukene watimo bal pi roc ma watye kwede, ento Jehovah pud bimedde ki marowa ka watimo jami ma yomo cwinye.\\nBED KI PWOC PI MOT ME LEGA\\n10, 11. (a) Pingo watwero tero lega calo mot mua ki bot Jehovah? (b) Lubanga romo gamo legawa nining?\\n10 Wego ma lamar ciko ite ka lutinone gimito lok kwede. En keto cwinye me ngeyo gin ma tye i cwinygi pien paro pigi. Wonwa me polo, Jehovah, timo bene kumeno pien winyo lokwa ka walego bote. Lega bot Lubanga Jehovah obedo twon mot madit adada!\\n11 Watwero lega bot Jehovah i cawa mo keken. En pe oketo kigeng mo keken i komwa. En tye Laremwa ma kare ducu tye atera me winyo lokwa. Taylene, ma waloko i kome malo-ni owacci: “Itwero wacce gin ma tye i cwinyi i cawa mo keken ma imito.” Ka watito bot Lubanga gin mukane i cwinywa, en twero miniwa lagamme kun tiyo ki tyeng mo me Baibul, pwony ma kicoyo i magajinwa, nyo tiyo ki laye lawotwa mo me cuko cwinywa. Jehovah winyo legawa dok niang kit ma wawinyo kwede ki i cwinywa ka iporo ki jo mukene. Kit ma en gamo kwede ki legawa nyuto marra piwa.\\n12. Pingo omyero walwod lok i kom lega ma kicoyogi i Baibul? Mi labol acel.\\n12 Watwero pwonyo jami mapol ki i lega ma kicoyogi i Lok pa Lubanga. I kine mukene, watwero nongo adwogi maber ka wanyamo lega magi i otyeno me woro pi jo me ot. Lwodo lok i kom kit ma lutic pa Jehovah i kare macon gubedo ka lega kwede bot Lubanga ki cwinygi ducu bikonyowa bene me yubo legawa. Me labolle, tam kong kit ma Yona olego kwede i kare ma tye i rec madit. (Yon 1:17–2:10) Nen bene kit ma Solomon olego kwede i kare ma tye ka dyero ot pa Lubanga. (1 Luker 8:22-53) Lwod bene lok i kom lega ma Yecu omiyo macalo lapor-ri. (Mat. 6:9-13) Ma dong pire tek loyo, omyero kare ki kare ‘wami Lubanga onge gin ma wamito’ i lega. Macalo adwogine, “man bimiyo kuc pa Lubanga ma kato ngec pa jo ducu gwoko cwinywu ki tamwu maber.” Pwocwa pi mar pa Jehovah bimedde ki dongo.—Pil. 4:6, 7.\\nNYUT PWOC PI MIC ME GINKOK\\n13. Yo ango ma dong oyabbe bot dano ducu macalo adwogi me miyo ginkok?\\n13 Mic me ginkok pa Yecu kimiyo “wek omi wabed kwo.” (1 Jon 4:9) I kare ma lakwena Paulo tye ka lok i kom mar man mamwonya pa Lubanga-ni, en owaco ni: “Kricito oto pi dano ma pe gilworo Lubanga. Kadi pi ngat ma kite atir, bedo tek twatwal bot dano mo me to pire. Gwok nyo ka obed dano ma kite ber, ngat mo twero diyo cwinye me to pire. Ento Kricito yam oto piwa i kare ma pud wan lubalo; meno nyuto kit mar ma Lubanga marowa kwede.” (Rom. 5:6-8) Mar man madit ma Lubanga onyuto-ni oyabo yo bot dano ducu me bedo ki wat maber ki Jehovah.\\n14, 15. Adwogi maber ango ma ginkok miyo bot (a) Lukricitayo ma kiwirogi? (b) jo ma gitye ki gen me kwo i lobo?\\n14 Pi ginkok-ki, Lukricitayo manok keken aye giwinyo ki i cwinygi mar ma Jehovah onyuto-ni i yo madok pat. (Jon 1:12, 13; 3:5-7) Pien kiwirogi ki cwiny maleng, gin gidoko “litino pa Lubanga.” (Rom. 8:15, 16) Paulo owaco ni Lukricitayo ma kiwirogi ‘kicerogi woko ka dong kiketogi i kom ker i polo kacel ki Kricito Yecu.’ (Ep. 2:6) Gin gitye ki mot man pien ‘gimiyogi cwiny maleng ma con Lubanga ociko pire-ni, wek obed macalo lanen ma mere ma dong giketo i komgi. En aye gin ma gijengo ma nyuto ni gibinongo gin ducu,’ ma meno aye ‘gin ma gigeno ma gikano i polo pigi.’—Ep. 1:13, 14; Kol. 1:5.\\n15 Pi lwak jo mapol ma giketo niyegi i kom ginkok-ki, gin gitye ki kare me bedo lurem Jehovah ki gen me doko litinone ki dong kwo i Paradic ma kiciko pire-ni i lobo kany. Pi meno, mic me ginkok nyuto mar ma Jehovah tye kwede pi dano. (Jon 3:16) Ka watye ki gen me kwo i lobo kany pi naka kun wamedde ki tic pi Jehovah ki cwinywa ducu, man miyo wabedo labongo akalakala ni en biweko wabedo ki kwo mayot i lobo manyen. Pud dong pire tek ya me tero ginkok macalo lanyut me mar madit ma Lubanga tye kwede piwa!\\nNYUT MARRI PI JEHOVAH\\n16. Lwodo lok i kom mar ma Jehovah tye kwede piwa konyowa nining?\\n16 Pe watwero tito jami mapol ma Jehovah otimogi ma ginyuto marre piwa. Daudi ma ocoyo Jabuli owero ni: “Ai Lubanga, tammi beco bota kuman! Gin ducu mono gitye adi! Ka awacci akwangi akwana, gipol gikato kweyo woko.” (Jab. 139:17, 18) Myero wawek tam magi omi wadong miti matut me maro Jehovah, me nyuto pwocwa i kom kit ma en paro kwede piwa i yo mapat pat. Pi man dong, omyero watute me tic pi Jehovah ki cwinywa ducu.\\n17, 18. I yo mene ma watwero nyuto kwede marwa pi Lubanga?\\n17 Tye yo mapol ma watwero nyuto kwede ni wamaro Jehovah. Me labolle, wanyuto mar pi Lubanga ki luwotwa ka wanywako i tic me tito kwena me Ker-ri ki mit kom. (Mat. 24:14; 28:19, 20) Wanyuto ni wamaro Jehovah ka waciro atematema ki bene wagwoko gennewa. (Kwan Jabuli 84:11; Yakobo 1:2-5.) Ka watye i atematema mukato kakare, watwero bedo ki gen ni meno Lubanga ngeyo pekowa dok bene en bikonyowa pien piwa tek bote.—Jab. 56:8.\\n18 Marwa pi Jehovah miyo walwodo lok i kom cwecce kacel ki jami mukene mamwonya ma en otimogi. Wanyuto mar pi Lubanga kacel ki Lokke ka wakwano Baibul kare ki kare i yo matut. Mar pi Jehovah weko wanyikke bote i lega. Dok bene marwa pi Lubanga dongo matut ka walwodo lok i kom ginkok ma en omiyo pi balwa. (1 Jon 2:1, 2) Magi aye tyen lok mogo manok ma giweko wamaro Jehovah macalo adwogi me marre piwa.","num_words":2036,"character_repetition_ratio":0.049,"word_repetition_ratio":0.0,"special_characters_ratio":0.258,"stopwords_ratio":0.313,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Niyabo 8 ACO85 - I kare ma Latin romo oyabo ka ma - Bible Search\\nNiyabo 7 Niyabo 9\\nKa ma gimwono me abiro\\n1I kare ma Latin romo oyabo ka ma gimwono me abiro, polo oliŋ woko litik pi kare ma romo nucu cawa kulu. 2Ci lacen aneno lumalaika abiro ma gicuŋ i nyim Lubaŋa kare ki kare, gimiyo botgi tum abiro. 3-Lamalaika mukene obino ci ocuŋ i nyim keno tyer, onoŋo omako atabo jabu me waŋo odok eceta. Gimiye odok eceta mabup wek omed ki lega pa jo pa Lubaŋa ducu i kom keno tyer jabu ma tye i nyim komker. 4Ci yito odok eceta ma giwaŋo oa ki i ciŋ lamalaika ma onoŋo tye i nyim Lubaŋa, oduny kacel ki lega pa jo pa Lubaŋa ocito malo. 5-Lacen doki lamalaika okwanyo atabo me waŋo odok eceta, otoko lodi mac ki i keno tyer poŋ atabo meno, ci obolo woko piny i lobo; cutcut kot ocako mor kun mwoc matek adada, ma noŋo lutkot wil awila, ki oyeŋyeŋ bene oyeŋo piny.\\n6Cutcut lumalaika abiro ma onoŋo gitye ki tum abiro-ni guyubbe doŋ me kutone.\\n7-Ci lamalaika mukwoŋo okuto tumme, omiyo pee ki mac ma orubbe ki remo ocorre i lobo. Meno omiyo acel me adek me lobo owaŋ woko, ki acel me adek me yadi bene, ki lum madyak ducu bene owaŋ wok licwic.\\n8Lamalaika me aryone okuto tumme, ci gin mo ma onoŋo nen calo got madit twatwal, ma onoŋo mac tye ka waŋone opoto woko i dye nam. 9Cutcut dul acel me adek me nam odoko remo, acel me adek me gin makwo ducu ma gibedo i nam guto, ki acel me adek me mel ducu bene guŋinnye woko.\\n10-Lamalaika me adekke okuto tumme, ci lakalatwe madit oa ki i polo opoto piny, ma lyel calo mac dog raa, opoto i kom dul acel me adek me kulu ducu, ki i waŋ it ducu ma piine gunnye agunya. 11-Nyiiŋ lakalatwe meno Yat roka. Dul acel me adek me pii odoko kec calo yat roka, pii meno oneko lwak dano mapol, pien onoŋo doŋ odoko kec.\\n12-Lamalaika me aŋwenne okuto tumme, ci gin mo ogoyo dul acel me adek me ceŋ woko, ki dul acel me adek me dwe, ki dul acel me adek me lakalatwe, mumiyo dulgi me acel me adekke odoko col; dero mo ma ryeny obedo pe pi dul acel me adek me dyeceŋ ki dul acel me adek me dyewor bene.\\n13Ka dok aneno, ci awinyo ocur mo tye ka koko ki dwan maloŋo,, i kare ma onoŋo en tye ka tuk i dye yamo kun kok ni, “Can, can, can i wi jo ma bedo i lobo, pi dwan tum mukene ma pud gudoŋ ma lumalaika adek doŋ gicok kutone!”","num_words":445,"character_repetition_ratio":0.106,"word_repetition_ratio":0.0,"special_characters_ratio":0.24,"stopwords_ratio":0.288,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Esta 8 ACO85 - I nino-nu kabaka Akacwero omiyo ot pa - Bible Search\\nEsta 7 Esta 9\\nGiye ni Lujudaya gunek lumerokgi\\n1I nino-nu kabaka Akacwero omiyo ot pa Aman ma en lamerok pa Lujudaya bot daker Esta. Ci Mordekai obino i nyim kabaka, pien Esta doŋ onoŋo otyeko tito pi wat ma tye i kingi ki Mordekai. 2Kabaka owoto agit ma yam omiyo ki Aman woko ki i ciŋe, ci omiyo ki Mordekai. Ci Esta oketo ot pa Aman i ciŋ Mordekai.\\n3Lacen Esta dok ocako lok ki kabaka; opoto piny i tyen kabaka, ka ocako bako doge kun kok ki pig waŋe, ni myero ojuk yub marac woko ma Aman ma jo Agag oyubo pi neko Lujudaya. 4Kabaka oilo odoo kerre me jabu tuŋ bot Esta, 5ci Esta oa ocuŋ i nyim kabaka. Ci owaco ni, “Ka onoŋo ber piri, kabaka, dok ka itwero tima ber, ka in kabaka ineno ni ber, ka an ayomo cwinyi, kono gicoyo cik mejuko waraga ma Aman ma jo Agag, wod pa Amedata ocoyo-ni, kun onoŋo oyubo lok ni myero ginek Lujudaya ma i dul lobo ducu ma i te loc pa kabaka. 6Atwero ciro niŋniŋ ma aneno can madwoŋ tye ka bino i kom rokka-ni? Atwero ciro niŋniŋ ma aneno giemito tyeko wadina woko?” 7Ci kabaka owaco ki daker Esta ki Mordekai ma Lajudaya ni, “Nen, doŋ atyeko miyo ot pa Aman woko bot Esta, dok bene gityeko deyo Aman woko kun gilyere i wi yat me deyo dano, pien onoŋo mito neko Lujudaya. 8Doŋ wutwero coyo kit ma iwu mito i kom Lujudaya i nyiŋ kabaka, kun wudiyo agit pa kabaka i kom odok ma gimwono kwede waraga; pien cik ma gicoyo i nyiŋ kabaka, ki ma gidiyo iye agit pa kabaka, pe gitwero lokone.”\\n9Gicako lwoŋo lukaran pa kabaka cut i kare-nu i dwe me adek ma en aye dwe me Civan*, i nino dwe pyeraryo wiye adek, ci gucako coyo cik kit ma Mordekai ociko ducu i lok kom Lujudaya bot luloyo madoŋo, bot lulo dano, ki bot rwodi ma loyo dul lobo mapatpat ducu, nia ki i India nio kwede wa i lobo Etiopia, dul lobo mapatpat ma romo miya acel ki pyeraryo wiye abiro kulu. Gicoyo bot jo me dul lobo acel acel ki kit nukuta ma jo kunnu giŋeyo, ki i leb mapatpat ma oporo rok mapatpat ducu, ki bot Lujudaya ducu i kit cocgi ki lebgi. 10Gicoyo i nyiŋ kabaka Akacwero kun gidiyo agit pa kabaka i kom odok ma gimwono kwede, Gicwalo ki luter-waraga ma giriŋo ki aguragura, aguragura madwir twatwal ma gitiyo kwede pi tic pa kabaka, ma ginywalogi i ot pito aguragura me ker. 11Pi waraga man kabaka omiyo twero bot Lujudaya i gaŋ ducu ma gubedo iye me ribbe kacel ka gwoko komgi i kom I ukworgi kun gineko, gityeko dok gijwero kit mony mo keken woko, nyo dul lobo mo keken, ma mito poto i komgi ki litinogi ki mongi, ka doki ma gimito yako jamigi, 12i nino acel mo, i dul lobo ducu liweŋ ma i te loc pa kaba ka Akacwero, i nino dwe apar wiye adek me dwe me apar wiye aryo, ma en aye dwe me Adar. 13Gipoko kopi me waraga meno i dul lobo acel acel me yweko lok man obed macalo cik bot rok ducu, wek Lujudaya gubed ma guterre mada i nino meno pi culo kwor i kom lumerokgi. 14Kit meno luter-waraga ma giriŋo ki aguragura madwirre ma gitiyo kwede pi tic pa kabaka, gucako riŋo oyotoyot mada pi cobo cik pa kabaka; dok cik meno gimiyo oŋene i gaŋ madit me Cuca bene.\\n15Mordekai okato woko ki i nyim kabaka kun oruko ruk me ker ma obedo bulu ki matar, ki twon lalukana me jabu, ki jor ma gikwoyo ki boŋo camanini maber ki boŋo ma lamar lamar, ma inoŋo mere gaŋ madit me Cuca opoŋ ki woo me yomcwiny. 16Lujudaya gubedo ki leŋo ki yomcwiny ki pwoc ki woro. 17I dul lobo acel acel ki i gaŋ madito ducu ka ma lok pa kabaka oo botgi ki cik man, Lujudaya gubedo ki yomcwiny madit mada, gutedo karama dok gubedo ki yweyo. Jo mapol i kin rok mapatpat ma i lobo guwacci gin Lujudaya, pien gubedo ki lworo madit mada i kom Lujudaya.","num_words":703,"character_repetition_ratio":0.055,"word_repetition_ratio":0.0,"special_characters_ratio":0.23,"stopwords_ratio":0.3,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Tic Pa Lukwena 20 ACO85 - Ka doŋ atubatuba ogik, Paulo - Bible Search\\nTic Pa Lukwena 19 Tic Pa Lukwena 21\\nTic Pa Lukwena 20\\nPaulo ocito i Makedonia ki i lobo pa jo Grik\\n1Ka doŋ atubatuba ogik, Paulo olwoŋo lupwonnye bote, ka otyeko cuko cwinygi, ci ocikogi, ocito woko i Makedonia. 2Owok i dye lobo meno kun cuko cwiny dano ki lok mapol, ka oo i lobo pa jo Grik. 3Otyeko dwe adek kunnu, ento ka oyubbe me kwaŋo nam pi cito i Ciria, Lujudaya gupiro lok i kome, ci Paulo omoko ni doŋ ebidok ewok ki i Makedonia. 4Copater wod pa Piro olwoke, kacel ki Lutecalonika Aristako ki Cekundo, ki Gayo Laderube, ki Temceo, kacel ki jo Acia, Tukiko ki Tropimo. 5Gin gucito anyim, gukurowa i Teroa. 6Wan wakwaŋ waa ki i Pilipi ma nino madito me Mugati ma Tobi Pe Iye doŋ okato, ka wakwaŋ pi nino abic ci wao botgi i Teroa, watyeko kunnu nino abiro.\\nPaulo ociko jo Teroa\\n7I kom nino mukwoŋo me cabit, ka wacokke ka baro mugati, Paulo obedo ka lok kwedgi pien onoŋo mito wot woko odiko; ci oloko kare malac nio wa i cwiny dyewor. 8Mac tara mapol obedo ka lyel i kicika ka ma wacokke iye-ni. 9Onoŋo tye awobi mo ma nyiŋe Yutiko ma obedo i waŋ dirica. I kare ma Paulo ori ka lok, ka nino onuro awobi-nu mada, ci opoto piny nia ki i ot me adekke, gitiŋe ma oto woko. 10Ka Paulo olor piny, ci oryebbe i kome okwake, owaco ni, “Pe cwinywu opoti, kwone pud tye.” 11Ka Paulo oito odok malo, ka obaro i mugati ci gucamo. Obedo ka lok kwedgi nio kwarpiny, ka opokke kwedgi. 12Gucito ki awobi meno makwo, cwinygi obedo yom matek.\\nPaulo oa i Teroa ocito Mileto\\n13Wan watelo yo wadonyo i mel, ci wakwaŋ wao i Acco ma wageno ni Paulo bidonyo i mel kunnu, pien onoŋo en ociko kumeno kun mito ni ewok ki i wi tura. 14Ka oromo kwedwa i Acco, ci wagamo en i mel, wacito kwede wa i Mitulene. 15Ka wakwaŋ waa ki kunnu ci orwone wakemo Kioc; ka orwone mukene wao wa Camoc, i ŋe nino meno wao i Mileto. 16Pien Paulo onoŋo omoko ni ebikwaŋ ewok kun ekato Epeco akata, wek pe etyek kare i Acia, pien onoŋo nene rune wek ebed i Jerucalem ka twerre i nino me Pentekote.\\nPaulo oloko ki ludoŋo me Epeco\\n17I kare ma en tye i Mileto ci ocwalo kwena i Epeco pi lwoŋo ludoŋo pa lwak muye Kricito gubin bote. 18Ka guo bote, ci owaco botgi ni, “Wun kikomwu wuŋeyo kit ma yam abedo kwede i kinwu wun ducu, nia i kare ma tyena okwoŋo nyono lobo Acia, 19kun atiyo ki Rwot ki mwolo ducu, ki pig waŋ, ki ayela mupoto i koma pi Lujudaya ma gupiro lok i koma. 20An yam pe aŋuny adok ki ŋeya aweko tuco lok mo botwu ma twero konyowu, kun apwonyowu i dye lwak ki i ot ki ot. 21Atito atyer bot Lujudaya ki bot jo Grik bene ni myero guŋut i kom balgi, gudwog cen bot Lubaŋa, ci guye Rwotwa Yecu Kricito. 22Kombeddi an doŋ abecito i Jerucalem, ma an lamabuc pa Cwiny Maleŋ, kun pe aŋeyo gin ma bipoto i koma kunnu. 23Kono Cwiny Maleŋ aye bedo ka titta ki i gaŋ ducu ni twec ki can madwoŋ aye tye ka kura. 24-Ento kwona doŋ pe obedo gin me wel ki tuŋ bota, pe pire doŋ dit ki bota, ento myero an doŋ acob ŋwecca keken ki dog tic ma alimo ki bot Rwotwa Yecu, me tito lok me kwena maber me kica pa Lubaŋa. 25Kombeddi doŋ aŋeyo ni wun ducu ma yam abedo ka wot i kinwu kun apwonyowu ki lok i kom ker pa Lubaŋa pe doŋ wubineno waŋa. 26Mumiyo atito botwu tin atyer ni, ka kwo pa ŋat mo i kinwu orwenyo, aliine pe tye i wiya, 27pien pe aŋuny adok ki ŋeya aweko tuco botwu gin ducu ma Lubaŋa oyubo. 28Wugwokke kekenwu ki dwol romiwu ducu ma Cwiny Maleŋ oketowu me bedo lugwokone, wek wukwa lwak pa Lubaŋa ma en owilogi ki remo me wel madwoŋ pa Wode. 29Aŋeyo ni ka apokke woko kwedwu, orudi mager bidonyo i kinwu ci pe gibitimo kica bot romi. 30Dok i kin wun kikomwu bene bia iye jo ma gibiloko lok ma ŋako dano ci gibwolo lupwonnye miyo gilubo korgi. 31Mumiyo acikowu ni wugwokke, kun wupo ni yam abedo ka pwonyo ŋat acel acel i kinwu ma pe aliŋ pi mwaka adek kulu dyeceŋ ki dyewor kun akok ki pig waŋa. 32Kombeddi doŋ amiyowu, i ciŋ Lubaŋa ki i lokke me kica ma twero, miyo wudoŋo wubedo matek, miyo wunoŋo dulwu ki i kom gin ma Lubaŋa oyubbe me miyo bot jo ducu ma en olonyogi gudoko maleŋ. 33An yam cwinya pe opukke i kom lim pa ŋat mo kadi ki ginarukane. 34Wuŋeyo kekenwu ni anoŋo gin ducu ma mitte pira ki pi jo ma atye kwedgi ki tic ma atiyo ki ciŋa en-ni. 35I kare ducu atyeko nyuto botwu ni pi tiyo tic matek macalo meno myero wakony lugoro kun wapo lok pa Rwotwa Yecu ma yam owaco ni, ‘Miyo mot kelo gum makato gamo agama.’ ”\\n36Ka otyeko loko lok meno, ci orumo coŋe piny olego kwedgi ducu. 37Gin ducu gukok kun gikwako ŋut Paulo ki mot me mar. 38Gin mucwero cwinygi twatwal makato ducu obedo lok ma en owaco botgi ni pe dok gibineno waŋe. Ci gulwoke wa i mel.","num_words":901,"character_repetition_ratio":0.036,"word_repetition_ratio":0.0,"special_characters_ratio":0.24,"stopwords_ratio":0.313,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ododo me Baibul Ngolo Nam Makwar - Kabedo me Intanet pa Lucaden pa Jehovah\\nNEN kong gin ma tye ka timme-ni! Meno aye Moses ma oryeyo odoone i wi Nam Makwar. Jo ma en tye kwedgi mot labongo ayela loka nam tung ca-ni gubedo Luicrael. Ento Parao ki monnye ducu aye gitye ka mwony woko i dye nam-mi. Wanenu kit ma man otimme kwede.\\nKit ma wapwonyo kwede, Parao owaco ki Luicrael me a woko ki i Ejipt i kare ma Lubanga okelo pwod me 10 i kom Luejipt. Co me Icrael ma welgi cokcok 600,000 gua, kacel ki mon wa ki lutino mapol. Medo i kom meno, jo mukene ma welgi pol ata, me rok mukene, ma guye Jehovah, gua kacel ki Luicrael. Gin ducu guwoto ki romi ki dyegi wa ki dyangigi.\\nMa peya gua, Luicrael gupenyo Luejipt pi bongngi ki jami ma kiyubo ki jabu ki ryal. Luejipt gudoko lwor adada, pi pwod me agikki ma opoto i komgi-ni. Pi meno gin gumiyo Luicrael gin ducu ma gupenyo.\\nI nge nino manok Luicrael guo i Nam Makwar. Gin guywe kunnu. I kare ma onongo gitye ka yweyo, Parao ki jone gucako paro gin ma omiyo giweko Luicrael gua woko. Gin guwaco ni: ‘Waweko opiiwa gucito woko!’\\nPi meno Parao oloko tamme dok odoco. Oyotoyot en oyubo monnye woko ki gadigadi me lwennye. Ci en ocako ryemo kor Luicrael ki gadigadine 600 ma tetgi dok pat, kacel ki gaddigadi mukene ducu me Ejipt.\\nLuicrael gudoko lwor tutwal i kare ma guneno Parao ki monnye ka gibino ki i ngegi. Ka ngwec onongo pe. Nam Makwar onongo tye i butgi tungcel, ci gin dok guneno Luejipt ka gibino ki tung ka mukene-ni. Ento Jehovah oketo pol i kin jone gin ki Luejipt. Pi meno Luejipt onongo pe giromo neno Luicrael me lweny i komgi.\\nCi Jehovah owaco bot Moses ni orye odoone i wi Nam Makwar. I kare ma en otimo, Jehovah oweko yamo okodo matek ki tung kunyango. Pii me nam-mi opokke iye aryo, ci piine ocung tung ryoryo\\nCi Luicrael gucako wot i dye nam i wi ngom mutwo. Otero cawa mapol pi dano milion mapol kacel ki leegi ducu me kato labongo peko mo ki i dye nam wa loka tung ca. I nge meno Luejipt dok guneno Luicrael odoco. Opiigi onongo dong gitye ka lwi woko! Pi meno gin gumwomme i korgi i dye nam.\\nI kare ma gudonyo i korgi, Lubanga oweko lawala tyen gadigadigi opoto woko. Luejipt gudoko lwor tutwal ci gucako koko ni: ‘Jehovah tye ka lweny i komwa pi Luicrael. Walwiyu woko ki kany!’ Ento kare onongo dong pe.\\nMan aye kare ma Jehovah owaco ki Moses me ryeyo odoone i wi Nam Makwar, kit ma ineno kwede i cal-li. Dok i kare ma Moses otimo meno, kicika me pii ocako dwogo cen ci oumo Luejipt ki gadigadigi. Mony ducu onongo gulubo kor Luicrael i dye nam. Dok Laejipt mo kadi ki acel pe okatti woko makwo!\\nKit ma jo pa Lubanga ducu cwinygi obedo yom kwede pi bwot! Co guwero wer me pwoc bot Jehovah ni: ‘Jehovah oloyo lweny ki deyo adada. En obolo aguragura ki jo ma gingweco kwedgi i dye nam.’ Miriam lamin Moses okwanyo ajaane, ci mon ducu gulubo kore ki ajaagi. Ma onongo kun gimyelo ki yomcwiny, gin guwero wer ma rom aroma ki pa co ni: ‘Jehovah oloyo lweny ki deyo adada. En obolo aguragura ki jo ma gingweco kwedgi i dye nam.’\\nNia cura 12 nio wa i 15.\\nCo ki mon wa ki lutino adi, ma guweko Ejipt, dok anga-gi mukene ma guwoto kwedgi?\\nParao owinyo nining inge weko Luicrael me a woko, dok ngo ma en otimo?\\nJehovah otimo ngo me juko Luejipt me cobo mony i kom jo-ne?\\nNgo ma otimme i kare ma Moses oryeyo odoo-ne i wi Nam Makwar, dok ngo ma Luicrael gutimo?\\nNgo ma otimme i kare ma jo Ejipt gucorre i nam me lubo kor Luicrael?\\nLuicrael gunyuto nining ni cwinygi yom dok gitye ki pwoc madit bot Jehovah pi larogi?\\nKwan Nia 12:33-36.\\nJehovah oneno ni guculo jo-ne pi mwaki ma gutiyo kwede macalo opii bot jo Ejipt nining? (Nia 3:21, 22; 12:35, 36)\\nKwan Nia 14:1-31.\\nLok pa Moses ma gicoyo i Nia 14:13, 14 gudo Lucaden pa Jehovah nining kombeddi ma gitye gukemme ki bino pa lweny me Armagedon? (2 Tekwaro 20:17; Jab. 91:8)\\nKwan Nia 15:1-8, 20, 21.\\nPingo lutic pa Jehovah myero guwer wer pak bote? (Nia 15:1, 2; Jab. 105:2, 3; Yabo. 15:3, 4)\\nLanen me pako Jehovah ango ma Miriam ki mon wote gutimo ki i dog Nam Makwar matye calo lanen bot mon ma Lukricitayo me kare man? (Nia 15:20, 21; Jab. 68:11)","num_words":738,"character_repetition_ratio":0.058,"word_repetition_ratio":0.022,"special_characters_ratio":0.249,"stopwords_ratio":0.304,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 26 ACO85 - I kom nino dwe mukwoŋo i mwaka me - Bible Search\\nEjekiel 25 Ejekiel 27\\nLok i kom Turo\\n1-I kom nino dwe mukwoŋo i mwaka me apar wiye acel, Rwot oloko kweda. 2Owacci, “Wod pa dano, kit macalo jo Turo giloko lok i kom Jerucalem ni, ‘Iyoya, dogcel pa lurok doŋ gituro woko, ma doŋ owirre oyabbe woko botwa-ni, doŋ abidoko lalonyo, pien doŋ gityeko balone woko,’ 3pi meno Rwot Lubaŋa owaco kuman ni, Nen, atye ki lok i komwu, wun jo Turo, abikelo jo me rok mapol ka lweny i komwu, kit macalo pii biamwonyi me nam twagge kwede-ni. 4Gibimu-ko cel me Turo gireto wo ko piny, ki lubelene gibituro gireto woko bene piny, Abiyweyo ŋomme woko ducu ci aweko got keken aye doŋ. 5En bibedo wa i dye nam macalo kabedo ka ma lumakrec gimoyo iye obwogi. Pien an Rwot Lubaŋa doŋ atyeko loko. Lurok doŋ gibiyako Turo woko, 6dok bene gibineko jone ma gibedo i lobone kikome woko liweŋ ki pala lucwan. Man bimiyo giŋeyo ni an aye a Rwot.”\\n7Rwot Lubaŋa owaco ku man ni, “Abikelo kabaka matek makato luker ducu, en aye Nebukadnejar kabaka me Babilon, ka lweny i kom Turo, En bibino ki lwak aguragura, gadigadi lweny, wegi aguragura, ki dul mony ma tye iye askari mapol. 8Jo ma bedo i gaŋi ma tye i wi tura gibinekogi woko i lweny. Ci lumerok doŋ gibigero cel girumowu kwede woko, dok bene gibitoro cel lobo i nyimwu, ka doŋ gibibino ma gutiŋo kwotgi ci giumo komgi kwede woko. 9En bitworo celwu ki twor latwom cel, ci bitcno lubele ki latoŋŋe reto woko piny. 10Aguragurane bibedo pol atikatika ma apwa tyengi biboyowu woko. Doŋ woo pa wegi aguragura ki mor pa gadigadi ma otino yec, ki lwak gadigadi lweny, biyeŋo celwu i kare ma noŋo gidonyo i dogcelwu macalo ŋat mo ma donyo i gaŋ ma doŋ mony oturo celle woko. 11Wegi aguragura biriŋo ki aguragura ki i yowu ducu, gibineko danowu woko ki pala lucwan. Gibireto wirwu matek-gu poto woko piny i ŋom. 12Gibiyako lonyowu ka gicoko jami acatawu. Gibimuko celwu gireto woko piny, dok bene gibibalo odiwu mabeco ma yomo cwinywu-ni woko. Gibikwanyo gweŋ, bao ki ŋom ma wuyubo pi gedo, gibolo woko i pii wa i dye nam. 13-Abijuko wer ducu ma gigoyogi agoya, ki dwan opuk ma gigoyo bene doŋ pe biwinnye matwal. 14Abimiyo in Turo doŋ idoko kabedo me moyo obwo pa lumak-rec ma ayweyo ŋomme woko ducu ci aweko got keken aye doŋ. Gaŋ man doŋ pe gibigero odoco matwal. An Rwot doŋ atyeko loko.” Man Rwot Lubaŋa ma owaco.\\n15Rwot Lubaŋa owaco lok i kom gaŋ me Turo kuman ni, “I kare ma noŋo gitye ka monyi, jo ducu ma gibedo i dog nam gibibedo ki lworo madwoŋ pi cur pa joni ma gunoŋo ret ka doŋ ginekogi. 16-Ci rwodi ducu me dog nam gibilor woko piny ki i wi komkergi, gibilunyo jorgi ki boŋŋigi ma gidero maber, ka doŋ gibedo piny i ŋom ki myelkom. Gibibanne woko ki lworo pi can ma opoto i komgi, miyo komgi bedo ka myel amyela i cawa ducu. 17Gibicako wer lyel i komi kun giwero ni,\\n‘In doŋ irwenyo woko matwal ki i nam niŋniŋ!\\nIn gaŋ ma yam iywek twatwal-li,\\nma onoŋo itek twatwal i kom nam-mi,\\nin kacel ki jo ma gibedo i ii,\\nma ikelo lworo madwoŋ\\ni kom jo ducu ma gibedo i dog nam!\\n18I nino ma ipoto iye-ni kikome,\\ncula ducu guyeŋŋe;\\nada, gin cula ma gitye i dye nam-mi,\\njo ma bedo i igi cwinygi oballe woko.’ ”\\n19Rwot Lubaŋa owaco kuman ni, “Abimiyo in Turo iballe woko calo gaŋi ma dano pe bedo i igi. Dok bene abikelo pii aumi kwede woko miyo imwony woko ka matut i nam 20Ci abiboli piny i bur lyel kacel ki jo ma cito i lobo pa io muto, me bedo kunnu kacel ki jo ma yam gubedo i lobo i kare ma con twatwal. Abimiyo ibedo i lobo ma i te ŋom i kin obur ma ori twatwal, kun noŋo it ye ka bedo kacel ki jo muto. Dano pe dok bibedo i ii dok bene pe ibinoŋo kabedo mo i lobo pa jo makwo. 21-Abimiyo itum woko i yo ma kelo lworo, ibirwenyo matwal; kadi bed giyenyi, pe gibinoni.” Man Rwot Lubaŋa ma owaco.","num_words":703,"character_repetition_ratio":0.054,"word_repetition_ratio":0.0,"special_characters_ratio":0.234,"stopwords_ratio":0.275,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lanebi Yona Opwonnye ki i Bal ma Otimo | Niye me Ada\\nDUL ME APARADEK\\nEn Opwonnye ki i Bal ma Otimo\\n1, 2. (a) Alii ango ma Yona okelo i kome ki i kom lukwang yeya? (b) Lok i kom Yona-ni konyowa nining?\\nYONA oparo ni kono yo mo tye, kono ejuko woo pa piny woko. Pe onongo obedo kodo pa yamo keken ma mito codo tol ki yeco bongo ma kitweyo malo me kwango yeya; nyo twagge pa pii ma bino calo got, ka goyo but mel ma miyo kok calo mito kak iye aryo. Pe, woo matek mukato kare obedo woo me koko pa lukwang yeya ma onongo gitye ka yelle wek yeya pe olwiny woko. Yona onongo ngeyo atir ni joni cok to megi nono, kun bal-li mege!\\n2 Ngo ma omiyo kwo pa Yona onongo tye ka mading kumeno? En otimo bal pe me winyo Lubangane, Jehovah. En onongo otimo ngo? Watgi ki Lubanga onongo mono dong pe twero yubbe? Lagamme twero miyowa pwony mapol. Me laporre, lok i kom Yona-ni konyowa me niang ni kadi wa jo ma gitye ki niye matek pud gitwero rweny—ki dok kit ma giromo yubo kwede bal ma otimme.\\nLanebi ma a ki i Galilaya\\n3 Ka dano tamo i kom Yona, polle gitamo i kom gorone, calo gorone me bedo labongo winy ki dit wic moni ca. Ento Yona bene otimo jami mabeco mapol. Wi opo ni, kiyero Yona me tic calo lanebi pa Lubanga Jehovah. Jehovah onongo pe twero yerre pi timo tic madit kumeno ka onongo en pe obedo lagen nyo obedo latim marac.\\nKadi bed Yona onongo tye ki goro, en bene otimo jami mabeco\\n3-5. (a) Ka dano gitamo i kom Yona, polle gitamo i kom ngo? (b) Ngo ma wangeyo i kom Yona? (Nen bene lok ma tye piny.) (c) Ngo ma omiyo tic pa Yona macalo lanebi pe obedo yot nyo mit?\\n4 Baibul loko manok adada i kom lok ma mako Yona. (Kwan 2 Luker 14:25.) En oa ki i Gat-keper, ma tye mairo aryo ki nucu ki Najaret, boma ma Yecu odongo iye mwaki ma romo 800 lacen. * Yona otiyo calo lanebi i kare me loc pa Kabaka Jeroboam II ma oloyo kaka apar me Icrael. Kare pa Elia onongo dong okato mabor ata, ngat ma oleyo kakare, Elica, onongo oto woko i kare me loc pa won Jeroboam. Kadi bed Jehovah otiyo ki jo meno me jwero woro Baal woko, jo Icrael onongo dok gitye ka rweny tektek. Lobo Icrael onongo tye i te loc pa kabaka ma “obedo ka tiyo gin ma nen marac i wang Rwot [Jehovah].” (2 Luker 14:24) Dong tic pa Yona onongo pe romo bedo yot nyo mit. Ento en otiyo ticce maber.\\n5 Nino mo acel, gin mo otimme i kwo pa Yona ma obedo tek mada. En onongo tic ki bot Jehovah ma en onongo ni timone tek adada. Ngo ma Jehovah onongo mito ni en otim?\\n“A, Icit Nineve”\\n6. Tic ango ma Jehovah omiyo bot Yona, dok pingo onongo romo nen calo tic matek?\\n6 Jehovah owaco ki Yona ni: “A, icit Nineve, ma en gang madit, itit lok i kom jone, pi tim megi marac ma dong otyeko ngene wa bota.” (Yona 1:2) Pe tek me ngeyo gin ma omiyo tic-ci oromo nen calo gin matek. Nineve onongo tye cokcok mairo 500 tung kunyango, wot ma twero tero dwe ma romo acel ki tyen. Ento, wot–ti aye nen calo twora obedo tic mayot bote. Yona onongo myero oter kwena me ngolo kop pa Jehovah i Nineve, bot jo Aciria, ma gingene pi tim bwami ki nek alany. Ka en pe onongo kit jol mo ma konyo ki bot jo pa Lubanga, ci kit gen ango ma en twero bedo kwede ni lurok ata-ni bijolo lokke? Jamine onongo obibedo nining bot latic acel keken pa Jehovah i twon Nineve ma iye lac, ma kilwongo ni “gang ma oyo remo”?—Nak. 3:1, 7.\\n7, 8. (a) Yona onongo omoko tamme romene me ngwec ki i tic ma Jehovah omiye? (b) Pingo omyero pe water ni Yona obedo lalworo?\\n7 Yona gwok nyo obedo ka tamo tam ma kit meno. Pe wangeyo. Gin ma wangeyo aye ni en olwi woko. Jehovah onongo owacce ni ocit tung kunyango; ento Yona dok odok tung potoceng, kun cito ka mabor kit ma en twero. Ocito i dog nam, i wang wat nyo kwang ma nyinge Jopa, ka ma onongo iye yeya ma cito Tarcic. Lukwan madongo mogo giwacci Tarcic onongo tye i lobo Spain. Ka kumeno, ci Yona onongo tye ka cito mairo ma romo 2,200 ki Nineve. Wot ki mel wa i tung agikki me Nam Madit onongo romo tero kadi mwaka acel kulu. Yona onongo omoko tamme me ngwec woko ki i tic ma Jehovah omiyo!—Kwan Yona 1:3.\\n8 Man mono miyo watero Yona ni obedo lalworo? Omyero pe wangol lokke oyotoyot. Kit ma wabineno kwede, en onongo obedo dano ma cwinye tek adada. Yona obedo dano ma tye ki roc dok oyelle ki goro mapol calo wan ducu. (Jab. 51:5) Anga ma peya lworo omako matek ki i kinwa?\\n9. Wan kicel kicel waromo tamo nining i kom tic ma Jehovah miyowa, dok lok ada ango ma omyero wiwa opo iye i kare ma kit meno?\\n9 Kicel kicel, romo nen ki botwa ni Lubanga miyowa tic matek, nyo tic ma pe twere. Waromo nongo ni tito kwena me Ker pa Lubanga, kit ma mitte bot Lukricitayo, obedo twon tic matek adada. (Mat. 24:14) Yot adada botwa pe me po i kom lok ada ma Yecu owaco ni: “Gin ducu twerre ki bot Lubanga.” (Mar. 10:27) Waniang peko pa Yona-ni, pien kine mukene wan bene watamo ni jami mukene ma Lubanga mito ni watim tek. Adwogi me ngwec pa Yona kono obedo nining?\\nJehovah Opwonyo Lanebine ma Onongo Pe Lawiny\\n10, 11. (a) Ngo ma Yona oromo bedo ni otamo i kare ma mel oweko wang kwang? (b) Peko ango ma opoto i kom mel ki lukwange?\\n10 Waromo goyo cal Yona ma tye ka nongo kabedo i mel, ma nen calo obedo mel me Poiniki, pi wot. Obedo ka neno kit ma lukwang mel gicako kwangone kwede me weko wang wat nyo kwang. Ma dong gitye i dye nam ma wang kwang orweny woko, Yona myero obed ni otamo ni dong eloyo ki i peko ma etye ka lworone-ni. Ento cutcut, pol ocako cido licuc me cwer.\\n11 Yamo magwa otwago nam omiyo okeco ma piine tinge malo ma romo kato wi mel me kare-ni woko. Dong mel ma kome kibao, ma nen yogo yogo, dok tye i cwiny dye nam ma piine pyete wa malo ka dwogo ony piny, otero kare ma rom mene? Yona tika ongeyo i kare meno, lok ma en ocoyo lacen ni; “Rwot [Jehovah] ocwalo yamo madwong twatwal i nam”? Pe wangeyo. Gin ma en oneno aye ni, lukwang mel gucako kok bot lubangegi mapat pat, dok en ongeyo ni lubange-ni pe obikonyogi. (Levi 19:4) Lokke medde ni: “Mel onongo dong cok tur woko.” (Yona 1:4) Dong Yona onongo twero lega bot Lubanga ma en tye ka lwi ki bote-ni nining?\\n12. (a) Pingo pe omyero wangol lok oyotoyot i wi Yona pi nino i kare ma yamo tye magwar? (Nen bene lok ma tye piny.) (b) Jehovah onyuto lakel peko-ni nining?\\n12 I kare ma oneno ni pe etye ki kero me timo gin mo, Yona ocito onongo ka mo me pyelo wiye piny. En otugi nino bokbok. * Lalo wi lukwang mel onongo Yona, ocoye kun wacce ni myero oleg bot lubangane, kit ma dano ducu tye ka timone. Ma lukwang mel guniang atir ni yamo kot-ti dok pat, gubolo kwir me niang anga ki i mel ma gwok nyo tye ka keligi peko-ni. Ngene kene ni cwiny Yona ocako poto i kare ma kwir ocako gonyo dano ki acel acel. Manok keken, labal ongene ka maleng. Jehovah aye obedo ka cwalo yamo kot-ti kun doro bolo kwir me poto i kom dano acel—Yona!—Kwan Yona 1:5-7.\\n13. (a) Ngo ma Yona otuco bot lukwang mel? (b) Ngo ma Yona owaco ki lukwang mel ni gutim, dok pingo?\\n13 Yona otito lok ducu bot lukwang mel. Owaco ni en latic pa Jehovah, Lubanga won twer ducu. Meno aye Lubanga ma en etye ka lwi ki bote dok ewango iye, ma man oketo kwogi ducu ka mading. Lokke otwoyo dog joni woko; Yona onongo twero neno lworo ma opong i wanggi. Gin gupenye gin ma omyero kitim i kome pi laro mel kacel ki kwogi. Ngo ma en owaco? Tamo i kom mwony i te pii ma ngic i nam ma okeco oromo bedo ni oonyo koyo i kom Yona. Ento en onongo twero weko joni ducu to kodi to malit-ti nining kun en ngeyo ni etwero larogi? Pi meno owaco botgi ni: “Wutinga, wubola woko i nam, ka wek nam okwe piwu; pien angeyo ni tagge me nam man matek twatwal-li obino i komwu pi an.”—Yona 1:12.\\n14, 15. (a) Wan watwero lubo lanen me niye matek pa Yona nining? (b) Lukwang mel gutimo ngo i nge lok pa Yona ni kibole i nam?\\n14 Meno pe obedo lok pa lalworo, pe kumeno? Myero obed ni oyomo cwiny Jehovah mada me neno tekcwiny pa Yona ki jallene i kare meno marac-ci. Kany aye waneno niye matek pa Yona. Waromo porone ki keto ber bedo pa jo mukene me bedo anyim ma kato megwa i kare-ni. (Jon 13:34, 35) Ka waneno ngat mo ma tye i peko, i yo me kom, i yo me cwiny, nyo tye ki par madit, tika wajalle me mine kony? Wayomo cwiny Jehovah mada ka watimo kumeno!\\n15 Lokke oromo bedo ni ogudo cwiny lukwang mel bene, pien kong gukwero bolle woko! Ma ka meno, gutimo jami ducu ma gitwero me temo kwango mel i twon yamo magwa-ni—ento gutemme kwe. Yamo dok odoko rac omedde ameda. Gin guniang ni gin mukene me atima mapat dong pe. Gukwayo Lubanga pa Yona, Jehovah, me timogi kica, ci gutingo laco malo, gubole woko i nam.—Yona 1:13-15.\\nPi lok pa Yona, lukwang mel gutinge malo ci gubole woko i nam\\nKitimo Kica ki Yona ci Kilare\\n16, 17. Tit gin ma otimme i kom Yona i kare ma kibole ki i mel. (Nen bene cal ma kiketogi.)\\n16 Yona opoto i dye nam ma tye ka twagge. Gwok otemo yelle pe me lwiny, kun neno bwoyo ma mel weko i ngeye ma nyuto ni tye ka cito. Ento twon pii ma otinge malo obino oumo wiye piny. En olwiny kun cito acita piny, ma ngeyo ni kit gen mo dong pe.\\n17 Yona otito lacen kit ma ewinyo kwede i kare meno. Tam mapol ocako ngwec i wiye. En otamo ki cwercwiny ni pe dong ebineno ot maleng pa Jehovah ma tye i Jerucalem matwal. En onongo mito ni twora elwiny piny i te nam, cok ki lwit godi, ka ma doo me te pii dwalle i kome. Meno aye nen calo omyero obed bur lyelle.—Kwan Yona 2:2-6.\\n18, 19. Ngo mutimme i kom Yona piny i te nam, gin makwo ango ma ocute, dok nga ma onongo tye i nge gin mutimme-ni? (Nen bene lok ma tye piny.)\\n18 Ento gin mo dok ongolle cok kunu—gin mo madit, macol, dok obedo gin makwo. Obino cok, ci otugi kemo i kome atir. Twon dog mo malac oyabbe i kome, ocute, ci omyonye woko!\\nJehovah “omiyo rec madit omwonyo Yona woko i iye”\\n19 Yona myero obed ni otamo ni man agikki me kwone. Ento Yona owinyo gin mo mapat adada. Owinyo ni pud ekwo! Pe kinyame, dok pe etung wa i to. Yamo me kwo onongo pud tye i kome, kadi bed onongo etye i gin mo ma i ada myero obed bur lyelle. Motmot, ginne ocungo wi Yona woko. Labongo akalakala, Lubangane, Jehovah, aye “omiyo rec madit omwonyo Yona woko i iye.” *—Yona 1:17.\\n20. Ngo ma watwero pwonyone ki i lega pa Yona ki i i rec madit ca?\\n20 Dakika ki dakika okato, oo wa i cawa ki cawa. Wi Yona ocako pye ci olego bot Lubanga Jehovah ki ka mo ma iye col licuc. Watwero pwonyo lok mapol i kom Yona ki kwano legane i cura me aryo me buk pa Yona. Cura meno nyuto ni Yona onongo tye ki ngec mapol me Ginacoya, pien pol kare oloko i kom Jabuli. Dok bene nyuto kit acel mamwonya: ma en aye pwoc. Yona odolo te lokke ki waco ni: “An abimiyi gitum mera ki dwan me pwoc; gin ma dong atyeko kwongo pire bene abicobo. Lar tye bot Rwot [Jehovah].”—Yona 2:9.\\n21. Ngo ma Yona opwonyo i kom larre, dok pwony madit ango ma wiwa myero opo iye?\\n21 En ki kunu, ka ma ngat mo pe twero tamo pire—“i i rec”—aye Yona oniang ni Jehovah twero laro ngat mo keken ki ka mo keken, i cawa mo keken. Kadi ki kunu, Jehovah onongo ci olaro laticce ma tye i peko. (Yona 1:17) Jehovah keken aye twero gwoko dano me bedo makwo dok maber pi nino adek dyeceng ki dyewor i i rec madit. Ber botwa me po i kare-ni ni Jehovah obedo “Lubanga ma omiyo kwo ki yweyo.” (Dan. 5:23) Kit ma Lubanga omiyowa yweyo ki kwowa-ni, omyero wanyute pwoc ki bedo luwiny bote.\\n22, 23. (a) Omitte ni Yona myero onyut pwocce cutcut nining? (b) Ngo ma watwero pwonyone ki bot Yona ka odok i kom bal ma watimo?\\n22 Ento Yona kono? Tika en opwonyo nyuto pwocce bot Jehovah ki bedo lawiny? Opwonyo. I nge nino adek dyeceng ki dyewor, rec madit-ti okelo ci “ongoko Yona woko i wi tera.” (Yona 2:10) Go kong—pe bene omitte ni Yona okwang me bino i wi tera! Ngene kene ni en oyenyo yone ki i wi tera kunu, ma pe kingeyo wa kabedone. Ma pe otero kare malac, omitte ni en myero onyut cwiny me pwocce-ni ka maleng. Yona 3:1, 2, waco ni: “Lacen lok pa Rwot [Jehovah] dok obino bot Yona pi tyen me aryone, ma wacci ‘A icit Nineve ma en gang madit, itit iye lok ma aciki pire.’” Ngo ma Yona otimo?\\n23 Yona pe okwero. Wakwano ni: “Yona oa ocito Nineve, kit macalo Rwot [Jehovah] owacce.” (Yona 3:3) Ada, en obedo ki winy. Ngene kene ni, en opwonye ki i bal ma otimo. Wan bene omyero walub lanen me niye pa Yona i lok en-ni. Wan ducu watimo bal; wa roco roc. (Rom. 3:23) Ento tika wailo cingwa woko, kece wapwonnye ki i balwa ci wacako tic bot Lubanga ki winy?\\n24, 25. (a) Kiculo Yona lacen i kare me kwone nining? (b) Mot ango ma tye ka kuro Yona i anyim?\\n24 Jehovah tika oculo Yona pi bedo lawiny? Oculo gire. Me acel, nen calo Yona oniang motmot ni lukwang mel ca pe guto. Yamo mager-ri opye cutcut i nge jalle pa Yona ni gibole i pii, ci lukwang mel magi “gulworo Rwot [Jehovah] twatwal”; dok gumiyo gitum bote ma ka miyone bot lubangegi me goba-ni.—Yona 1:15, 16.\\n25 Mot ma dong dit loyo obino lacen adada. Yecu otiyo ki kare ma Yona obedo kwede i i rec madit ca calo gin ma nyuto kare ma en ebibedo kwede i lyel, nyo Sheol. (Kwan Matayo 12:38-40.) Cwiny Yona bibedo yom mada me niang mot madit meno ka kicere me kwo i lobo! (Jon 5:28, 29) Jehovah mito miyo boti mot bene. Calo Yona, tika ibipwonnye ki i balli ci ibedo ki cwiny me winy ki me jalle?\\n^ para. 4 Aa pa Yona ki i Galilaya obedo twon lok madit pien i kare ma Luparicayo gitye ka lok i kom Yecu, guwaco ki cac ni: “Kong iyeny, ibineno ni pe tye lanebi mo ma bia ki i Galilaya.” (Jon 7:52) Pol pa lugony leb ki lukwed lok gitamo ni Luparicayo onongo gitye ka lok ata ni, lanebi mo peya oa nyo bia ki i Galilaya. Ka gutamo kumeno, ci gin onongo gitye ka umo wanggi i kom lok me tekwaro ki lok pa lunebi.—Ic. 9:1, 2.\\n^ para. 12 Baibul me Septuagint loko matut i kom nino pa Yona ki medo ni otwaru. Ento, wek pe water ni nino pa Yona ca obedo pi par manok ma en obedo kwede, wiwa myero opo ni i kine mukene nino mako wang jo ma nongo cwinygi otur matek. I kare ma Yecu tye ka winyo malit adada i poto me Gececemane, Petero, Yakobo, ki Jon “gunino woko pi cwercwiny.”—Luka 22:45.\\n^ para. 19 Ka kigonyo i leb Grik, nyig lok me Ibru pi “rec” ca kigonyo ni “twon gin mo madit me nam,” nyo “twon rec madit.” Kadi bed tek me ngeyo gin makwo ango ma otimo tim-mi, ento kimoko ni rec ma kilwongo ni shark madit ma romo mwonyo dano olu tye i nam me Mediterranean. Kodi rec madongo kato meno bene gitye ka mukene; en ma kilwongo ni whale shark borre romo mita 15—nyo bene ma kato!\\nLworo tika dong omaki i kom tic mo ma Jehovah omini calo Yona?\\nJehovah onyuto kica dok odiyo cwinye nining i kare ma tye ka pwonyo Yona me bedo lawiny?\\nYona onyuto nining ni enongo pwonnye ki i balle?\\nI yo ango ma in imito lubo lanen me niye pa Yona?\\nYona Opwonnye ki i Bal ma Otimo","num_words":2788,"character_repetition_ratio":0.041,"word_repetition_ratio":0.0,"special_characters_ratio":0.257,"stopwords_ratio":0.291,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Luker 5 ACO85 - Kiram kabaka me Turo ocwalo luticce - Bible Search\\n1 Luker 4 1 Luker 6\\n1 Luker 5\\nSolomon ocikke ki kabaka Kiram\\n(2 Tek 2.1-18)\\n1Kiram kabaka me Turo ocwalo luticce bot Solomon ka owinyo ni giwire ki moo me bedo kabaka me leyo ka tyen wonne, pien Kiram obedo ka maro Daudi nia wa con. 2Ci Solomon ocwalo lok bot Kiram ni, 3“Iŋeyo ni wora Daudi pe yam ogero ot pi nyiŋ Rwot Lubaŋane, pien lweny ki mony pa lumerok ma gurume omiyo gerone oloye, nio ka Rwot omiyo en oloyogi ducu. 4Ento i kare-ni Rwot Lubaŋa doŋ omiya yweyo i kabedo ducu; i kare-ni lamonewa mo doŋ pe, kadi wa peko mo. 5-Pienno omiya atamo pi gero ot pi nyiŋ Rwot Lubaŋana, kit ma yam Rwot owaco bot wora Daudi ni, ‘Wodi ma abiketo i komkerri aye bigero ot pi nyiŋa.’ 6Iyo, doŋ icik pi toŋŋa lwak yadi cedar me Lebanon. Luticca bene gibiribbe ki luticci, an abiculli lim me mucara pa luticci kit ma iyubo; pien iŋeyo ni pe tye dano mo ma i kinwa ma ŋeyo toŋo yadi macalo jo Cidon.”\\n7Ka Kiram owinyo lok pa Solomon lokke okweyo cwinye matek twatwal, ci owacci, “Gipwo Rwot Lubaŋa i kare man, ma doŋ omiyo bot Daudi wode ma laryeko me bedo Lalo rok man madit twatwal-li.” 8Kiram ocwalo lok bol Solomon kun wacci, “Atyeko winyo kwena ma icwalo bota; an atye ma aterre atera pi tiyo gin ducu ma imito 325 i kom lok ma dok kom bao yat cedar ki bao yat ciprec. 9Luticca aye gibikelone i dog nam nia ki i Lebanon; ka doŋ wabitweyo bao kacel ci gibikwan i wi pii macalo bwoda nio kwede i kabedo ma ibinyutta, ka doŋ wabigonyo kingi wo ko ka in doŋ ibigamogi ki kunnu; ci ibimiya cam pi jo ma i oda kit ma abimito kwede.” 10Kiram ocwalo lwak bao cedar ki ciprec bot Solomon kit ma en mito-ni, 11ci Solomon ocako miyo bot Kiram naŋo ma nyige ma romo guniya alippyerabicel me acama pa jone ma i ode, ki moo nyig jeituni ma giodo ma romo debe alip pyeraŋwen. Solomon obedo ka miyo jami magi ducu bot Kiram mwaka ki mwaka. 12Rwot obedo ka miyo ryeko bot Solomon kit ma yam ocikke kwede; ci kuc obedo i kin Kiram ki Solomon; gin aryo guketo gicikke i kingi.\\n13Kabaka Solomon ocako muroni pi tiyo tic matek i lobo Icrael ducu; girono dano alip pyeradek pi tic muroni. 14-Ocwalogi i Lebanon, kun cwalogi ki alip apar apar dwe ki dwe pi leyo dog tic pa luwotgi. Gibedo i Lebanon dwe acel, dok gibedo paco tugi dwe aryo; Adoniram en aye ladit ma loyo lutic muroni ducu. 15Solomon onoŋo tye ki lutiŋ yec alip pyerabiro, ki jo ma gipayo godi ma i lobo godi ma giromo alip pyeraboro, 16ka dok imed iye ludito ma giloyo dog tic alip adek ki miya adek ma Solomon oketo, ma gin lulo lwak ma gitiyo tic. 17Gimuko godi madoŋo me wei, kit ma kabaka ociko, me keto guti me te ot ki godi ma gipayo mabeco. 18Kit meno lugedo pa Solomon ki pa Kiram, kacel ki jo Gebal, gubedo ka payo godi ki yu bo bao ki godi me gero ot.","num_words":530,"character_repetition_ratio":0.051,"word_repetition_ratio":0.0,"special_characters_ratio":0.237,"stopwords_ratio":0.277,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jon 10 ACO85 - “Adada awacciwu ni, ŋat ma pe donyo i - Bible Search\\nCarolok i kom dwol romo\\n1“Adada awacciwu ni, ŋat ma pe donyo i dwol romo ki i doggola, ento ito ki ka mukene, dano meno lakwo ki layak; 2ento ŋat ma donyo ki i doggola, en lakwat romi. 3Lagwok-doggola yabbe kika, romi winyo dwane; en lwoŋo romi ki nyiŋgi, ci terogi woko.\\n4“Ka doŋ ocwalo mere ducu woko, en woto i nyimgi, romi lube, pien giŋeyo dwane. 5Pe gilubo welo, ento giriŋo woko ki bote, pien pe giŋeyo dwan welo.” 6Yecu oloko ki gin carolok man, ento pe guniaŋ lok ma en otito botgi.\\nYecu en lakwat maber\\n7Yecu dok owaco ki gin ni, “Adada awacciwu ni, an a doggola me romi. 8Jo ducu ma yam obino okwoŋo nyima, gin lukwo dok luyak; ento romi pe owinyo dwangi. 9An a doggola; ka ŋatti mo odonyo ki bota, en bibwot, bidonyo, bikatti woko, binoŋo cam. 10Lakwo pe bino pi lok mo mukene, ento kono pi kwalo, pi neko ki pi tyeko; an abino wek gunoŋ kwo, gubed kwede madwoŋ. 11An lakwat maber. Lakwat maber miyo kwone pi romi. 12Ŋat ma tiyo pi mucara, ma pe lakwat, ma romi pe mere kikome, ka oneno orudi bino, weko romi, riŋo woko; orudi makogi, keyogi. 13En riŋo woko pien tiyo pi mucara keken, pe paro pi romi. 14An lakwat maber; aŋeyo romina, mera bene ŋeya, 15-macalo Won ŋeya, an bene aŋeyo Won; amiyo kwona pi romi. 16Atye ki romi mukene bene, ma pe me dwol man; myero akelgi bene, gibiwinyo dwana. Kit meno bibedo lwak acel ki lakwat acel. 17Gin mumiyo Won mara, pien amiyo kwona wek doki agam. 18Pe tye ŋatti mo ma mayo ki bota; amiyo gira pira kena. Atye ki twer me miyo kwona, dok atye ki twer me gamo doki; alimo cik man ki bot Wora.”\\n19Apokapoka dok obedo i kin Lujudaya pi lok man. 20Jo mapol ki i kingi guwaco ni, “En tye ki cen, opo apoya; piŋo wuwinyo lokke?” 21Jo mukene guwaco ni, “Lok man pe pa dano ma tye ki cen. Cen twero yabo waŋ dano ma waŋe oto?”\\nLujudaya gukwero Yecu\\n22I kare meno nino madit me kwero ot pa Lubaŋa obedo i Jerucalem. 23Onoŋo piny cwir, Yecu onoŋo tye ka wot i ot pa Lubaŋa, i te baraja pa Solomon. 24Lujudaya gucokke, gurume i dyere, gupenye ni, “Ibimiyo wakalo akala pi kare ma rom mene? Ka in i Kricito ma Lubaŋa oyero, tittiwa atir.” 25Yecu odokkigi iye ni, “Atyeko tittiwu, wun pe wuye. Tic ma atiyo i nyiŋ Wora gin cadenna. 26Wun pe wuye, pien pe wutye i kin romina. 27Romina winyo dwana, an aŋeyogi, gin luba. 28Amiyogi kwo ma pe tum; gin pe bito matwal, pe tye ŋatti mo ma bimayogi ki i ciŋa. 29Wora ma omiyogi bota dit makato ducu, pe tye ŋatti mo ma twero mayogi ki i ciŋ Won. 30An ki Won wan acel.”\\n31Lujudaya dok gukwanyo got me cele. 32Yecu owaccigi ni, “Atyeko nyuttiwu tic mabeco mapol ma oa ki bot Won; wumito cela ki got pi tic mene?” 33-Lujudaya gudokke iye ni, “Pe waceli pi tic mo maber, ento pi yeto Lubaŋa; pien in i dano adana, ikette keni ni in Lubaŋa.” 34-Yecu ogamo doggi ni, “Pe gicoyo i cik mewu ni, ‘An awaco ni wun lubaŋa’? 35Ka en lwoŋo jo ma lok pa Lubaŋa obino botgi ni gin lubaŋa (ci ginacoya pe twero turre), 36wun wuwaco bot ŋat ma Won olonyo, oore i lobo, ni, ‘Iyeto lubaŋa,’ pien an awaco ni, ‘An Wod pa Lubaŋa’? 37Ka pe atiyo tic pa Wora, ci pe myero wuye an; 38ento ka atiyo ticce, kadi bed pe wuye an gira, myero wuye tic; wek wuŋe dok wuniaŋ ni Won tye i an, ki an i Won.” 39Dok gutemo make, ento en opucce woko ki i ciŋgi.\\n40-En dok ocito loka Jordan, i kabedo ka ma yam Jon okwoŋo batija dano iye, obedo kunnu. 41Jo mapol gubino bote; guwaco ni, “Jon yam pe otiyo lanyut mo ento lok ducu ma Jon otito i kom dano man obedo me ada.” 42Jo mapol guye en ki kunnu.","num_words":674,"character_repetition_ratio":0.044,"word_repetition_ratio":0.0,"special_characters_ratio":0.266,"stopwords_ratio":0.319,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Wel 11 ACO85 - Dano gubedo ka lok ki akeca pi can ducu - Bible Search\\nWel 10 Wel 12\\nJo Icrael gukok pi riŋo\\n1Dano gubedo ka lok ki akeca pi can ducu ma gitye iye, ci Rwot owinyo; ka Rwot otyeko winyone, kiniga omake, ci mac pa Rwot opoto, olyel i kingi, owaŋo kabedo mogo ma i ŋet gony. 2Lwak gukok bot Moses, ci Moses olego Rwot, ka mac ocako pye. 3Mumiyo nyiŋ kabedo meno gilwoŋo ni, Tabera*, pien mac pa Rwot olyel i kingi.\\n4I kare meno lwak jo a ta ma gitye i kingi cwinygi opukke matek, omiyo jo Icrael bene gucako koko doki, kun giwaco ni, “Lutuwa, aŋa ma bimiyowa riŋo me acamawa? 5Pud wapo pi rec ma yam wacamo nono i Ejipt, ki pi okwer ki okono ki kituŋgulu maboco ki kituŋgulu matino ki kituŋgulu matikki; 6ento i kare-ni kero komwa doŋ peke, dok gin mo bene doŋ peke, kono nyo manna man ma waneno keme-ni.”\\n7-Onoŋo manna nen macalo nyig koo, dok bene nen macalo odok yat ma gilwoŋo bedola. 8Dano gicito ka jobone, ka girego ki kidi nyo giodo ki pany, ka gitedo ki agulu, nyo gitimo ki capatine; ka gicamo, mitte rom ki mit pa capat ma gitedo ki moo. 9-Ka toyo oluk i dye gony ki i dyewor, ci manna bene poto piny.\\nMoses oyero ludoŋo pyerabiro\\n10Moses owinyo ka dano gikok i doggolagi ducu, kun ŋat acel acel tye i dog kemane; ci kiniga omako Rwot matek, Moses bene cwinye pe obedo yom. 11Moses owaco bot Rwot ni, “Piŋo itima marac kuman? Piŋo an pe anoŋo gum mo i nyimi, mumiyo in doŋ iketo peko pa lwak man ducu i koma? 12Onoŋo an aye abedo min lwak man ducu bo? An aye yam anywalogi bo, mumiyo Iwaco bota ni atiggi i kora, macalo lapidi tiŋo latin ma pud dot, atergi i lobo ma yam ikwoŋo pire ni ibimiyo bot kwarogi? 13Ni kono abinoŋo riŋo kwene me amiya ki lwak dano man ducu? Pien gibedo ka kok i nyima kun giwaco ni, ‘Miniwa riŋo wek wacam.’ 14An pe atwero tigo lwak dano man pira kena; yecce pek mukato kare. 15Ka ibedo ka tima kit man, ci ber ineka woko magicel, ka anoŋo gum mo i nyimi, wek pe abed ka neno can kuman.”\\n16Rwot owaco bot Moses ni, “Cokka jo pyerabiro ki i kin ludoŋo pa jo Icrael, ma iŋeyo ni gin ludoŋo ki i kin lwak ki ludito ma loyogi; ci ikelgi i kema me rwatte, wek gucuŋ kunnu kacel kwedi. 17An abilor piny abino ka lok kwedi kunnu; ci abikwanyo cwinya mo ma tye i komi-ni, abiketo i komgi; miyo gibinywako tigo peko pa lwak kacel kwedi, wek in pe doŋ ibed ka tiŋone piri keni. 18Wac bot lwak ni, ‘Wulonnye kekenwu wubed maleŋ pi nino ma diki, ci wubicamo riŋo; pien wubedo ka kok i it Rwot kun wuwaco ni, “Aŋa ma bimiyowa riŋo me acamawa? Pien yam onoŋo watye maber giwa i Ejipt.” Pi meno Rwot bimiyowu riŋo ci wubicamo. 19Pe wubicamo pi nino acel keken, nyo nino aryo, nyo abic, nyo apar, nyo pyeraryo, 20ento wubicamo pi dwe acel kulu, nio ka bikatti woko ki i umwu, nio ka ocido cwinywu woko, pien wutyeko kwero Rwot ma bedo i kinwu-ni kun wukok i nyime ki pig waŋwu, wuwaco ni, “Piŋo yam waa woko ki i Ejipt?”’” 21Ento Moses ogamo ni, “Jo ma abedo i kingi welgi romo alip miya abicel, co ma giwoto ki tyengi, ci in iwaco ni, ‘Abimiyogi riŋo wek gucam pi dwe kulu!’ 22Myero ginek lwak lim makwo, romi ki dyaŋi-gu, wek oromgi? Nyo lwak rec ducu ma, tye i nam gibicoko kacel pigi, wek oromgi?” 23Rwot ogamo dog Moses ni, “Cin Rwot aye doŋ odoko cek bo? Ibineno tin ka ce lokka bicobbe boti kakare nyo pe.”\\nLudoŋo guloko macalo lunebi\\n24Moses okato woko ka tito ki dano lok ma Rwot owaco; ci ocoko jo pyerabiro ki i kin ludoŋo pa jo Icrael, oketogi gurumo kema me rwatte. 25Ka Rwot olor piny ki pol, ci oloko kwedgi, okwanyo cwinye mo ma tye i kom Moses, oketo i kom ludoŋo pyerabiro. Ka cwiny pa Lubaŋa opoto i komgi, ci gucako lok macalo lunebi. Ento pe dok gumedde ki timo kit meno.\\n26Onoŋo jo aryo gudoŋ cen i gony, acel nyiŋe Eldad ki mukene nyiŋe Medad, ci cwiny pa Lubaŋa opoto i komgi. Onoŋo gitye i kin jo ma yam gicoyo nyiŋgi-ni, ento pe gukato woko gucito i kema me rwatte, mumiyo gubedo ka lok macalo lunebi i dye gony. 27Latin awobi mo oriŋo otito bot Moses ni, “Eldad ki Medad gitye ka lok macalo lunebi i dye gony.” 28Ci Yocwa wod pa Nun, ma onoŋo obedo lakeny pa Moses cakke wa i tinone, owacci, “Moses, laditta, jukgi woko.” 29Ento Moses owaco bote ni, “In nyeko omaki pira ce? Kono jo pa Rwot ducu gubedo lunebi, kono ber mada, wek Rwot oony cwiny mere i komgi!” 30Ci Moses ki ludoŋo pa jo Icrael gudok i gony.\\nRwot ocwalo aluru\\n31Ka Rwot omiyo yamo okodo, ci okelo lwak aluru nia ki i nam, ci gupoto piny i ŋet gony. Lacce romo wot me nino acel ki tuŋcel, dok ki tuŋ mukene bene lacce romo wot me nino acel ma orumo gony ducu, opoŋo piny ma romo futi adek kulu. 32Dano gutwarre ka cokogi i nino meno dyeceŋ ki dyewor benebene, ki orwone bene. Jo ma gucoko manok keken gucoko muromo guniya pyeradek; ci gucako moyone murumo gony. 33I kare ma riŋone pud omoko i kin lakgi, ma peya gucamo otum, kiniga omako Rwot i kom dano, ci opwodo lwak ki two gemo mapek. 34Mumiyo nyiŋ kabedo meno gulwoŋo ni, Kibrot-atava*, pien jo ma kecgi dwoŋ giyikogi kunnu. 35Nia ki i Kibrotatava lwak gutiŋo wot me cito Kajerot, ci gutiro gubedo kunnu.","num_words":950,"character_repetition_ratio":0.041,"word_repetition_ratio":0.0,"special_characters_ratio":0.244,"stopwords_ratio":0.26,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Jo Korint 9 ACO85 - An pe alone kena? An pe lakwena? - Bible Search\\n1 Jo Korint 8 1 Jo Korint 10\\n1 Jo Korint 9\\nTwero ma lukwena gitye kwede\\n1An pe alone kena? An pe lakwena? Yam pe aneno Rwotwa Yecu Kricito? Wun pe adwoggi me ticca i Rwot? 2Kadi bed jo mogo pe giye ni an lakwena, ento ki tuŋ botwu an lakwena, pien wun kikomwu aye wubedo lanyut me kwenana i Rwot.\\n3Meno aye pidona bot jo ma giroka ki peny. 4Pe watye ki twero me noŋo cam ki mat ma iwa mito? 5Pe atye ki twero me tero dako ma Lakricitayo kacel kweda i wotta, macalo lukwena mukene, ki omego pa Rwot, ki Kepa? 6Nyo wan ki Barnaba keken aye myero wati pi camwa piwa kenwa? 7Aŋa ma cito i mony, ci cako culo mucarane pire kene? Aŋa ma pito olok i potone ma pe camo nyig olok mucek iye? Lakwat mene ma pe mato cak ma a i kom lim ma en kwayo.\\n8Atye ka loko lok man i kit pa dano keken? Cik kono pe loko lok ma rom ki man? 9-Pien i cik pa Moses gicoyo ni, “Pe itwe dog twon ka tye ka nyono bel.” Lubaŋa mono tamme tye twatwal pi dyaŋ? 10En pe oloko lok meno piwa? I adane lokke yam gicoyo piwa, pien lapur myero opur pur kun noŋo tye ki gen, ŋat ma dino bel bene myero odin kun tye ki gen me noŋo dul mo iye. 11-Ka wacoyo kodi me cwiny i kinwu, meno lokke bedo lok madit twatwal ka wakayo jami mogo me kom ki botwu? 12Ka jo mukene gitye ki twero meno i komwu, ci wan doŋ pe wakatogi kwede woko?\\nEnto kadi bed twero meno tye botwa, pe watiyo kwede; wadiyo cwinywa i lok ducu wek pe omi waket ariya mo ma geŋo tito lok me kwena maber i kom Kricito. 13-Pe wuŋeyo ni, jo ma gitiyo tic i ot pa Lubaŋa ginoŋo camgi ki i ot pa Lubaŋa, dok jo ma gitiyo i kom keno tyer gipoko botgi gitum ma gityero? 14-Rwot bene yam ociko i kit yo acel-lu ni, jo ma tito lok me kwena maber myero gunoŋ gin ma gikwo kwede pi tito lok me kwena maber-ri.\\n15Ento an pe atiyo ki twero macalo meno wacel. Dok bene pe acoyo lok man ni kono wutima kit meno. Bedo ber ka ato, kato ma dano mo loko wakkena doko gin ma ka cuŋone pe. 16Ka atito lok me kwena maber, myero pe awakke pire, pien gidiya iye adiya. Ka pe atito lok me kwena maber, ci abineno can. 17Ka atimo man pi twerona kena, abinoŋo bakacic, ento ka atimo ma kun pe amito, noŋo atye ka cobo tic ma gimiya. 18Abinoŋo kit bakacic aŋo? Bakacicca en aye yomcwiny ma anoŋo i tito lok me kwena maber, laboŋo ŋolo kit cul mo iye bot dano ma giwinyo, kun bene pe atiyo ki twero ma atye kwede wek anoŋ kony mo ki bot jo ma atito botgi lok me kwena maber.\\n19Kadi bed alone kena i nyim dano ducu, ento doŋ atyeko mine me bedo opii pa jo ducu, wek anoŋgi mapol. 20Ka abedo bot Lujudaya alokke abedo macalo Lujudaya, wek anoŋ Lujudaya mogo; bot jo ma tye i te cik pa Moses abedo bene macalo ŋat ma tye i te cik, kadi bed an kikoma pe atye i te cik, wek anoŋ jo ma tye i te cik. 21Bot Lurok ma pe i te cik pa Moses abedo macalo ŋat ma pe i te cik, kun noŋo pe atye laboŋo cik pa Lubaŋa, ento abedo i te cik pa Kricito. 22Bot jo ma gigoro i niyegi, alokke adoko dano magoro bene, wek anoŋ jo magoro. Alubo kit ducu ma dano gitye kwede, wek omiya alar jo mogo i yo ducu. 23Meno ducu atiyo pi lok me kwena maber, wek an bene anywak gum mo ma a iye kacel kwedgi.\\n24Pe wuŋeyo ni, jo ma gipyem i ŋwec ducu giriŋo, ento dano acel keken aye ma limo mot me pwoc? Wun bene wuriŋ kumeno wek wunoŋ mot me pwoc. 25Dano acel acel ma pyem i tuko myero ogwokke kene i yo ducu. Gitimo meno wek ginoŋ lalukana ma balle woko, ento wan watimo pi noŋo lalukana ma pe ballene. 26An mera ariŋo atir ma pe acabbe atata; ka awacci atye i tuko me doŋŋe, pe adoŋo piny macalo ŋat ma doŋo yamo ata. 27Acano koma, kun bene aloye calo opiina, wek ka doŋ atyeko tito lok bot jo mukene, pe abed ŋat ma pe gipwoyo.","num_words":747,"character_repetition_ratio":0.069,"word_repetition_ratio":0.0,"special_characters_ratio":0.25,"stopwords_ratio":0.331,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Gin akwana i leb Acholi (1996-2022)\\nMan ka kwedo lok i bukke ma Lucaden pa Jehovah gugoyo i leb mapol.\\nPi kwanyo bukke, tim ber icit i jw.org.\\nCeng Angwen, Juni 30\\nRwot otyeko winyo ka abako doga; dok Rwot ogamo legana.—Jab. 6:9.\\nTika laremi mo nyo ngat mo me gangwu oteri marac? Ka tye kit meno, ci itwero nongo adwogi maber ki i kwano gin mutimme i kwo pa Abcalom wod pa Kabaka Daudi. (2 Cam. 15:5-14, 31; 18:6-14) Tit ki Jehovah kit ma cwinyi tye ka cwer kwede pi kit ma kiteri kwede marac. (Jab. 6:6-8) I nge meno, go i wi kit ma nen calo Daudi owinyo kwede i kare ma jami magi ducu tye ka timme i kome. En onongo maro Abcalom matek dok onongo geno Akitopel. Kadi bed kit meno, jo aryo magi pud gutere marac. Gucwero cwinye adada dok gutute me neke woko. Daudi onongo twero rwenyo gen woko i kom lureme ducu kun tamo ni gin bene guribbe ki Abcalom i jemo. En onongo twero tamo me laro kwone kun ringo woko kene ki i Jerucalem. Nyo cwinye onongo twero tur adada ma weko en ilo cinge woko. Me ka meno, en olego Jehovah pi kony. En bene openyo kony ki bot lureme. Dok en oketo i tic oyotoyot tam ma en omoko-ni. En omedde ki geno Jehovah kacel ki lureme. w21.03 15 ¶7-8; 17 ¶10-11\\nKwano Ginacoya me Nino Ducu—2022\\nCeng Abic, Julai 1\\nTwero ducu ma i wi polo ki i lobo dong gityeko miyo woko bota.—Mat. 28:18.\\nOmyero wabed ki wat macok ki Yecu wek Lubanga ogam legawa. Man tyen lokke ni omyero watim gin mo makato mere waco ni “i nying Yecu” i nge legawa. Myero waniang yo ma Jehovah tiyo kwede ki Yecu me gamo legawa. Yecu owaco ki lupwonnyene ni: “Gin ducu ma wubilego i nyinga, abitiyone.” (Jon 14:13) Kadi bed ni Jehovah aye winyo dok gamo legawa, en omiyo ki Yecu twero me cobo Tamme. Pi meno, ma peya Lubanga ogamo legawa, en kong neno ka ce walubo tira ma Yecu omiyo. Me labolle, Yecu owaco ni: “Ka wutimo kica bot dano pi balgi, ci Wonwu ma tye i polo bene bitimowu kica; ento ka pe wutimo kica bot dano pi balgi, ci Wonwu ma tye i polo bene pe bitimowu kica pi balwu.” (Mat. 6:14, 15) Pud dong pire tek ya, ni water jo mukene kit ma Jehovah kacel ki Yecu giterowa kwede! w20.04 22 ¶6\\nCeng Abicel, Julai 2\\nWakelo botwu lok me kwena maber, wek wun wua woko ki bot gin ma konnye pe, wulokke bot Lubanga makwo.—Tic 14:15.\\nLakwena Paulo oniang miti pa jo ma gubedo ka winyo lokke, dok oloko pwonye wek obed ma rwatte ki mitigi. Me labolle, lwak ma en oloko botgi i Licitra onongo pe gitye ki ngec mo i kom Ginacoya. Pi meno, Paulo onyamo lok kwedgi kun tiyo ki jami ma gitwero niang iye maber. En oloko i kom cam mapatpat ma cek ka karegi oromo ki nongo mit pa kwo. En otiyo ki nyig lok kacel ki labol ma luwiny lokke gitwero niang iye oyotoyot. Ti ki diro me niang miti pa jo me wang ticwu dok ilok yo me pwonyi. Itwero ngeyo miti pa ngat moni nining ka irwatte kwede nyo itye ka donyo i gange? Bed ma wangi bit. Twero bedo ni en tye ka tic i poto, nyo kwano buk, yubo mutoka, nyo timo gin mo mukene. Ka opore, pingo pe iti ki gin ma en tye ka timo me cako lok kwede? (Jon 4:7) Kadi wa bongo ma ngat moni oruko twero titi lok i kome—twero nyuto lobo ma en oa ki iye, ticce, nyo latuk odilo ma en maro. w20.04 11 ¶11-12\\nNywakki kun itiyo ki Email","num_words":601,"character_repetition_ratio":0.038,"word_repetition_ratio":0.014,"special_characters_ratio":0.264,"stopwords_ratio":0.318,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luŋolkop 2 ACO85 - Lamaika pa Rwot oa ki i Gilgal ocito - Bible Search\\nLuŋolkop 1 Luŋolkop 3\\nLok pa lamalaika pa Rwot i Bokim\\n1Lamaika pa Rwot oa ki i Gilgal ocito i Bokim, ci owacci, “Yam akwanyowu ki i Ejipt, ci akelowu wa i lobo ma yam akwoŋo pire ni abimiyo bot kwarowu. Yam awacci, ‘Pe abituro gicikkena kwedwu matwal, 2-wun bene pe wuket gicikke mo i kinwu ki jo ma gibedo i lobo man. Wubimuko keno jogigi woko.’ Ento wun pe wulubo cikka Man doŋ wutimo aŋo? 3Kombeddi doŋ awaco ni, pe doŋ abiryemogi woko ki i nyimwu; gibidoko lumonewu, ki lubaŋagi bibedo owic me makowu.” 4Ka lamalaika pa Rwot oloko lok meno bot jo Icrael ducu, jo Icrael guwo ki koko. 5Gucako nyig kabedonu ni Bokim ci gutumo gitum bot Rwot kunnu.\\nTo pa Yocwa\\n6Ka Yocwa ociko lwak ci guket woko kun ŋat acel acel ocito i lobo ma ginaleyane ka camone. 7Jo Icrael gutiyo bot Rwot i kare pa Yocwa ducu ki i kare pa ludoŋo ducu ma yam gudoŋ ka Yocwa doŋ oto, gin jo ma guneno tic madito ducu ma yam Rwot otiyo pi jo Icrael. 8Yocwa wod pa Nun ma latic pa Rwot oto woko ma noŋo mwaka me ditte oromo miya acel ki apar. 9-Guyiko kome i lobone kikome, i ginaleya ma yam gimiyo bote i Timnat-kerec i lobo godi pa jo Epraim i ŋet got Gaac, yo tuŋ acam. 10Ci yalwak meno ducu guto, gudok bot kwarogi, ka dok yalwak mukene olubogi ma pe gigeyo Rwot, kadi tic ma yam en otiyo pi jo Icrael.\\nJo Icrael guweko woro Rwot\\n11Jo Icrael gucako timo gin ma nen marac i wag Rwot pi woro jogi ma nyiŋgi Baal. 12Gubwoto Rwot Lubaŋa pa kwarogi woko, ma yam okwanyogi ki i lobo Ejipt, ci gucako lubo kor lubaŋa mukene ki i kin lwak lubaŋa pa rok mapatpat ma orumogi dyere-ni; guryebbe i nyimgi, gumiyo kiniga omako Rwot.; 13Gubwoto Rwot woko, guworo jogi Baal mapatpat ki jogi ma mon-gu. 14Pienno kiniga omako Rwot i kom jo Icrael ci omiyogi i ciŋ Iuyak-jamigi, ma gubedo ka yako jamigi, Dok omiyogi woko i te twero pa lumerokgi ma orumogi dyere, omiyo pe doŋ gitwero cuŋ i nyim lumerokgi. 15Ka ma gicito iye ducu i kare-nu, ciŋ Rwot onoŋo tye i komgi likiŋ pi timogi rac, kit ma yam Rwot owaco-ni, kun lubo kit ma Rwot onoŋo okwoŋo botgi; ci piny orem kwedgi woko.\\nTic pa luŋolkop\\n16Rwot ocako keto luŋolkop ma gularo jo Icrael ki i twero pa jo ma yam giyako jamigi-ni. 17Ento pe guworo dog luŋolkopgi; gubedo ka woro lubaŋa mogo mukene ki tim kwele kwele ki ryebbe i nyimgi, Gulokke gubarre woko oyot ki i yo ma yam kwarogi gulubo. Kwarogi onoŋo yam gulubo cik pa Rwot, ento gin pe gulubo cikke. 18I kare ducu ma Rwot omiyo botgi Laŋolkop mo, ci Rwot obedo ki laŋolkop meno; obedo ka larogi ki i ciŋ lumerokgi pi kare pa Laŋolkop meno ducu. Kica yam mako Rwot i komgi kare ki kare ka gicur i kom jo ma unogi kun gidiyogi ki tek. 19Ento ka laŋolkop mo oto woko, ci gitarre, gidok cen ka timo tim maraco makato kwarogi ducu, kun gilubo kor lubaŋa mogo mukene, giworogi kun giryebbe piny i nyimgi; pe gibwoto timgi mo, kadi wa kit ducu ma gibedo ka lubo pi nwaŋ ŋutgi-ni. 20Mumiyo kiniga omako Rwot i kom jo Icrael, ci owacci, “Jo man guturo gicikkena ma yam acikke kwede ki kwarogi, dok gukwero woro doga. 21Pi meno cakke tin an pe doŋ abiryemo rok mo woko ki i nyimgi ma i kin lwak rok mapatpat ma yam Yocwa oto oweko-ni, 22wek atem ki cwiny jo Icrael, anen ka gibigwokke kun gilubo yo pa Rwot macalo kwarogi yam gugwokke iye, nyo pe.” 23Kit meno Rwot oweko rok meno ducu gubedo, pe oryemogi woko ducu lawaŋacel, dok pe omiyogi i te twero pa Yocwa.","num_words":641,"character_repetition_ratio":0.046,"word_repetition_ratio":0.0,"special_characters_ratio":0.231,"stopwords_ratio":0.292,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nekemia 8 ACO85 - I kare ma dwe me abiro oromo, onoŋo - Bible Search\\nNekemia 7 Nekemia 9\\n1I kare ma dwe me abiro oromo, onoŋo jo Icrael doŋ gitye i gaŋigi. Ci lwak gucokke ki cwiny acel i dyekal ma i nyim Dogcel me Pii; ci gutito bot Ejira ma lapwony-cik pa Lubaŋa ni okel buk me cik pa Moses ma yam Lubaŋa omiyo bot jo Icrael. 2Ci Ejira okelo buk me cik i nyim cokke, ma tye iye co ki mon ki jo ducu ma yam giromo winyone ki niaŋ iye maber, i nino dwe mukwoŋo me dwe me abiro. 3Ejira ocako kwanone i nyimgi, kun ocuŋ okemo dyekal ma i nyim Dogcel me Pii-ni, ocako kwanone odiko nio wa dyeceŋ, kun kwano i nyim co ki mon ducu ki jo ma gitwero niaŋ lokke maber, kun dano ducu guciko itgi ka winyo lok ma i buk me cik. 4Ejira ma lapwony-cik pa Lubaŋa ocuŋ i wi abam bao ma gitiyo pi kwano lok meno, Jo magi yam gucuŋ ka ŋete tuŋ lacuc, Matitia, Cema, Anaya, Uria, Ilkia, ki Maceya; ka dok jo magi gucuŋ ka ŋete tuŋ lacam, Pedaya, Micael, Malkija, Kacum, Kacbadana, Jekaria, ki Meculam. 5I kare ma Ejira ocuŋ malo ka maleŋ i kabedo me kwano buk, lwak ducu guciko waŋgi i kome, Oyabo buk ci dano ducu gua malo gucuŋ. 6Ejira okwoŋo ki pwoyo Rwot, Lubaŋa madit; ci lwak ducu gugamo ni, “Amen, Amen,” kun giriŋo ciŋgi malo; ka dok guryebbe piny, ci guworo Rwot ma gukulo wigi piny i ŋom. 7Ka dok lwak gucuŋ i kabedogi, ci Lulevi magi: Yecwa, Bani, Cerebia, Jamin, Akub, Cebetai, Kodia, Maceya, Kelita, Ajaria, Jojabad, Kanan, ki Pelaya, gukonyo lwak me niaŋ te cik maber, kun onoŋo lwak gubedo i kabedogi mot. 8Gukwano lok me cik nia ki i buk me cik, en aye buk me cik pa Lubaŋa, dok gugonyo te lokke matir bot lwak, wek guniaŋ lok ma gikwano.\\n9Ka lwak doŋ guwinyo lok ma gikwano ki i buk me cik, gucako koko cut. Ci Nekemia ma onoŋo en laloc, ki Ejira ma onoŋo ajwaka dok bene lapwony-cik pa Lubaŋa, kacel ki Lulevi ma gupwonyo lwak guwaco bot lwak ni, “Man aye nino maleŋ bot Rwot Lubaŋawa; pe wukum dok bene pe wukoki.” 10Dok owaco botgi ni, “Doŋ wuwot, wucit wucam moo ki wumat koŋo vino maliŋo, wucwal cam mogo bot dano mo ma pe ki cam; pien tin aye nino maleŋ bot Rwotwa; pien yomcwiny pa Rwot en aye tek mewu.” 11Lulevi gujuko dano guliŋ mot, kun giwacci “Wubed mot laliŋ, pien man aye nino maleŋ; pe wubed ki cwercwiny.” 12Lwak guket gucito i gaŋigi ka cam ki ka mat, dok gucwalo cam mogo ma gitye kwede bot luwotgi mukene, pi bedo ki yomcwiny madwoŋ, pien guwinyo lok ma gikwano gitito botgi ci guniaŋ maber.\\n13I kom nino me aryone ludito ma giloyo dog odi pa kwarogi ma i kin lwak ducu, kacel ki ajwagi ki Lulevi, gucito bot Ejira ma lapwony-cik pa Lubaŋa pi ŋiyo lok ducu ma tye i buk me cik.\\n14-Ci gunoŋo ka ma gicoyo i buk me cik ni Rwot yam ociko Moses ni jo Icrael myero gubed i bolo pi kwero nino madito me dwe me abirone, 15dok myero guywek lokke wek gutit i gaŋigi ducu ki i Jerucalem, kun giwacci, “Wucit i wi godi ka kela jaŋ jeituni, ki jeituni ma i tim, ki yadi ma ŋwecgi kur, yat otit ki yadi ma potgi oluk wek wayub bolo mapol, kit ma gicoyo i buk me cik.” 16Lwak ducu gucito ka kelo jami ma gitito pire-ni ci gutiyo bolo mapol me bedogi, kun dano acel acel timo mere, i wi odigi, i dyekalgi, ki i dyekal me ot pa Lubaŋa, ki i dyekal ma i Dogcel me Pii, ki i dyekal ma i dogcel ma gilwoŋo ni pa Epraim. 17Ki cokke pa lwak ma con gudwogo ki i opii i rok mukene gutiyo bologi ci gubedo iye; cakke i kare pa Yocwa wod pa Nun nio kwede wa i nino meno jo Icrael pe gutiyo kit meno. Ci gubedo ki yomcwiny madit twatwal. 18Dok nino ki nino gikwano lok ma tye i buk me cik pa Lubaŋa i kom nino mukwoŋo nio kwede wa i nino me agikkine. Gukwero nino me cokke maleŋ pi nino abiro; i kom nino me aborone ci gubedo ki cokke maleŋ, ma lubo cik kikome.","num_words":723,"character_repetition_ratio":0.062,"word_repetition_ratio":0.0,"special_characters_ratio":0.243,"stopwords_ratio":0.322,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Kabaka Nebukadnejar ki Awobe Angwen ma Guwinyo Lubanga | Pwony me Baibul pi Lutino\\nPWONY ME 59\\nI kare ma Nebukadnejar otero rwodi me Juda i Babilon, en oketo ladit wi luticce ma nyinge Acipenaj ni onen lok me gwokogi. Nebukadnejar ociko Acipenaj ni myero onong awobe ma komgi yot dok giryek loyo aloya ki i kingi. Awobe magi onongo kibipwonyogi pi mwaka adek. Pwonnye man onongo biyubogi me tic i rwom ma malo i lobo Babilon. Awobe-ni onongo myero gupwony kwano, coyo, ki loko leb pa jo Babilon. Myero bene gucam cam ma kabaka ki jo me gang kalle gicamo. Awobe angwen i kin magi gin aye Daniel, Anania, Micael, ki Ajaria. Acipenaj omiyogi nying manyen pa jo Babilon: Beltecajar, Cadrak, Mecak, ki Abednego. Pwony ma gubedo ka nongo tika omiyo gujuko tic pi Jehovah woko?\\nAwobe angwen magi gumoko tamgi me woro Jehovah. Onongo gingeyo ni pe omyero gicam cam pa kabaka pien Cik pa Jehovah pe ye ni gucam lee mogo. Pi meno guwaco bot Acipenaj ni: ‘Ladit, pe idiwa me camo cam pa kabaka.’ Acipenaj owaco botgi ni: ‘Ka pe wucamo ci kabaka oneno ni komwu pe yot, en bineka woko!’\\nDaniel okatti ki tam maber. En owaco bot ladit ma gwokogi ni: ‘Tim ber kong imiwa pot dek ki nyig ginapita mogo ki pii amata keken pi nino apar. I nge meno, por komwa ki kom awobe ma gicamo cam pa kabaka-ni.’ Lagwok awobe oye tamme.\\nI nge temogi pi nino apar, Daniel ki lureme adek onongo komgi nen ma yot loyo awobe mukene-ni ducu. Jehovah onongo cwinye yom ni guwinyo doge. En omiyo bot Daniel ryeko me niang te ginanyuta ki lek.\\nI kare ma awobe magi gutyeko pwonnyegi, Acipenaj okelogi bot Nebukadnejar. Kabaka oloko kwedgi ci onongo ni Daniel, Anania, Micael, ki Ajaria giryek makato awobe mukene-ni ducu. En oyerogi me tic i gang kalle. Kabaka onongo pol kare penyo pi tamgi i kom jami ma pigi tego. Jehovah omiyogi ryeko makato pa luryeko ki lutyet pa kabaka ducu.\\nKadi bed onongo gitye i lobo mukene, Daniel, Anania, Micael, ki Ajaria wigi pe owil woko ni gin jo pa Jehovah. In bene tika ibipo pi Jehovah, tutwalle ka lunyodoni pe gitye kacel kwedi?\\n“Pe imi ngat mo ocayi ni pien in pud itidi, ento bed lanen maber bot jo muye, i lokki, i kiti, i mar, i niye, ki i bedo maleng labongo gin marac mo i komi.”​—1 Temceo 4:12\\nLapeny: Pingo itamo ni Daniel ki lureme adek guwinyo Jehovah? Jehovah okonyogi nining?\\nCadrak, Mecak, ki Abednego gukwero woro cal me jabu ma kabaka me Babilon ocibo.\\nLeg bot Jehovah nino ducu kit ma Daniel otimo kwede-ni!\\nNywakki Nywakki Awobe Angwen ma Guwinyo Jehovah","num_words":438,"character_repetition_ratio":0.057,"word_repetition_ratio":0.0,"special_characters_ratio":0.217,"stopwords_ratio":0.272,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 31 ACO85 - Rwot owacci, “Kare tye ka bino ma - Bible Search\\nJeremia 30 Jeremia 32\\nDwogo pa jo Icrael paco\\n1Rwot owacci, “Kare tye ka bino ma abibedo Lubaŋa pa jo me doggola ducu pa jo Icrael, ki gin bene gibibedo jona. 2Ceŋ anyuto kicana bot jo ma gubwot ki i lak to i dye tim. I kare ma jo Icrael giyenyo yweyo, 3an anyutte botgi ki ka mabor. Wun jo Icrael kare ducu abedo ka marowu, kit meno pud amedde ki nyuto botwu mar mera ma pe lokke. 4Abigerowu woko odoco wun jo Icrael, ci wubicuŋ. Doki wubikwanyo ajaa agoya-gu ci wubimyelo myel ki yomcwiny madwoŋ. 5Doki bene pud wubipito olok i wi cere me Camaria, doŋ jo ma pito olok meno, gibicamo mucekke. 6Ada, kare tye ka bino ma lukur-piny gibidaŋŋe gilwoŋo lwoŋo ki i wi cere me lobo Epraim ni, ‘Wubin kany! Wacitu malo i Cion, bot Rwot Lubaŋawa.’ ”\\n“Wuwer wer ki dwan maloŋo ki yomcwiny pi jo pa Yakobo,\\nwudaŋŋe matek pien gin rok madit i kin rok ducu.\\nWuwer wer me pak kun wuwaco ni,\\n‘Rwot doŋ olaro jone,\\nolaro jo Icrael ducu ma yam gudoŋ.’\\n8Nen, abikelogi woko ki i lobo ma tye yo tuŋ acam,\\nabicokogi bene ki ka mabor ki i agikki piny.\\nLutowaŋ ki luŋolo gibibino kacel kwedgi,\\nmon ma guyac kacel ki mon ma doŋ gicok nywal;\\ngibidwogo cen gibedo rok matek.\\n9Gibibino ki koko,\\ngibibedo ka lega kun noŋo atelogi kwede me dok cen;\\nabimiyo giwoto ki i ŋet laora kulu ma pii opoŋ iye,\\ngibilubo yo atir ma pe gibiyoko tyengi wacel;\\npien atye macalo wego bot jo Icrael,\\nEpraim aye obedo latin ma akwoŋo nywalone.\\n10“Wuwiny lokka, wun rok ducu, an Rwot,\\nci wutit lokka ka maboco i lobo ma tye i dog nam-gu.\\nAn ma akeyo jo Icrael woko-ni aye dok abicokogi adwokogi cen,\\nabigwokogi woko maber kit macalo lakwat gwoko kwede romine.\\n11Doŋ atyeko koko jo pa Yakobo woko ki i opii,\\nalarogi bene ki i ciŋ rok matek makatogi.\\n12Gibibino giwero wer matek pi yomcwiny i wi got Cion,\\nmot ma an Rwot amiyogi-ni\\nbiyomo cwinygi mada, kal, koŋo vino, ki moo, romi ki dyaŋi-gu.\\nGibibedo calo poto ma gionyo iye pii muromo kare ducu,\\npe gibiŋeyo cwercwiny doŋ matwal.\\n13Anyira bimyelo myel ci cwinygi bedo yom,\\nawobe ki jo muteggi ducu gibibedo ki yomcwiny madwoŋ.\\nAbikweyo cwinygi ci aloko kumogi doko yomcwiny,\\ncwercwiny ma git ye kwede bene bilokke doko yomcwiny.\\n14Abimiyo ajwagi gicamo cam mabeco mabup giyeŋ adada,\\naoŋ motta bityeko miti pa jona woko liweŋ,\\nman Rwot ma owaco.”\\nKica omako Rwot i kom jo Icrael\\n“Koko tye ka winnye i Rama, koko ki kumo madwoŋ.\\nLakeri tye ka kok pi litinone;\\nen okwero woko ni pe doŋ gikwe cwinye,\\npien litinone doŋ gipe.\\n16Wek koko obedi,\\nduny pig waŋi bene woko.\\nTicci ducu ma itiyo bot litinoni gibimiyi bakacic pire;\\ngibidwogo cen ki i lobo pa lukworwu.\\nMan Rwot ma owaco.\\n17Gen tye pi karewu me anyim;\\nlitinowu gibia gidwogo cen lobogi kikome.\\n18Awinyo ka jo Epraim tye ka koko ki cwercwiny kun giwacci,\\n‘Rwot, waŋ wabedo calo dyaŋ mudiŋ ma pe winyo lok,\\nento doŋ ipwodowa adada,\\nci ipwonyowa me lubo gin ma imito.\\nKwanywa idwokwa cen,\\nci waŋ bene wabidok;\\npien in i Rwot Lubaŋawa.\\n19Onoŋo walokke wabwoti woko,\\nento i ŋeye cutcut waŋut wabedo ki cwiny me dwogo cen.\\nI kare ma doŋ ityeko keto can i komwa,\\nwakulo wiwa woko ki cwercwiny me can.\\nLewic omakowa mada dok alee otwodowa woko,\\npien watimo bal i kare ma onoŋo pud watino.’\\n20“Epraim, in latinna ma amaro adada,\\nlatin ma amaro makato ducu.\\nPien kare ducu ka alwoŋo nyiŋi,\\natamo piri ki mar madit.\\nCwinya kutte akuta i komi;\\nabibedo ki kica i komi bene.\\n21Wuket lanyut ma nyuto botwu waŋa yo;\\nwugur yat mogo i ŋet yo ma binyutowu yo;\\nwutam pi yo gudo ma en yo ma wulubo i kare ma wubino-ni.\\nWudwog cen, wun jo Icrael,\\nwudwog cen i gaŋ ma nene wuweko-ni.\\n22Wubibedo ka kalakala pi kare ma rom mene,\\nwun jo ma pe genne?\\nPien Rwot doŋ oketo jami manyen i lobo:\\ndako aye ma gwoko laco.”\\nLonyo ma lwak pa Lubaŋa bilimo i kare ma tye anyim\\n23Rwot me mony, Lubaŋa pa Icrael, owaco kuman ni, “Ka doŋ adwoko lwak man i lobogi, gin doki gibiwaco ki i lobo Juda ki i gaŋine ducu ni,\\n‘Rwot myero omi gum i kom got maleŋ me Jerucalem,\\nkabedo maleŋ ka ma en bedo iye.’\\n24Dano gibibedo i Juda ki i gaŋine ducu, lupur ki lukwat ki romigi bene gibibedo kunnu. 25Abimiyo jo ma guol gilimo tek, dok abimiyo jo ducu ma kec doŋ onyoŋo komgi woko giyeŋ ki cam. 26Man bimiyo dano giwacci, ‘Anino woko ci odiko aco anoŋo atye maber ma koma yot.’\\n27“An Rwot, doŋ awaco ni, Kare tye ka bino ma abipoŋo lobo Icrael ki Juda woko ki dano kacel ki lee. 28Kare bibino kit macalo agwokogi i kare me putogi, i kare me mukogi, i kare me turogi, i kare me tyekogi, ki i kare me keto can i komgi, kit meno bene abigwokogi ka pitogi ki ka gerogi wek gudoŋ malo. Man Rwot ma owaco. 29-Ka kare meno oromo, dano pe dok gibimedde ka waco ni,\\n‘Kwarowa gucamo nyig olok mawac,\\nman odiŋo lak lidiŋ woko.’\\n30Ento dano acel acel bito pi balle en kikome; kit meno dano acel acel ma bicamo nyig olok mawac lake bidin woko.”\\n31--Rwot owaco ni, “Nen, kare tye ka bino ma abiketo iye gicikke manyen ki jo Icrael ki jo Juda bene. 32Gicikke man pe bibedo calo gicikke ma yam aketo ki kwarogi i kare ma onoŋo akwanyogi woko ki i Ejipt akelogi woko ca. Gin guturo gicikke ma aketo kwedgi, kadi bed onoŋo an abedo cwargi. Man Rwot ma owaco. 33-Ka kare meno oromo, man aye gicikke ma abiketo ki jo Icrael: Abimiyo gibedo ki cikka i tamgi, abicoyo bene bedo i cwinygi, An abibedo Lubaŋagi, ki gin gibibedo jona. Man Rwot ma owaco. 34-Ŋat mo pe doŋ bipwonyo lawote, ŋat mo bene pe biwaco bot ominne nyo lutugi ni, ‘Ŋe Rwot,’ Gin ducu gibineya, cakke i kom jo matino o kwede wa i kom jo madito ma i kingi. Abiweko balgi, pe dok abibedo ka po i kom gin marac ma gubedo ka timone. Man Rwot ma owaco.”\\n35Rwot miyo ceŋ ryeny i dyeceŋ,\\ndwe ki lakalatwe en miyo giryeny dyewor.\\nEn rubo pii me nam, ci miyo mor;\\nnyiŋe gilwoŋo ni Rwot me mony.\\n36Rwot ocikke ni Icrael kare ducu bibedo rok,\\nbibedo pi kare malac kun lubo kit ma cik ma eketo i lobo-ni biri kwede.\\n“Ka ce onoŋo gitwero pimo pol,\\nnyo ka gitwero roto te guti me lobo ki piny,\\nmeno keken aye bimiyo akwero jo Icrael\\npi gin ducu ma doŋ gutyeko timo.\\n38“Nen, kare tye ka bino, man Rwot ma owaco, ma gaŋ man gibigero odoco pi Rwot cakke ki i kom lubele ma gilwoŋo Kananel o kwede wa i dogcel ma i twok gaŋ. 39Doŋ tol me pimone gibimiyo cito wa ka mabor atir o kwede wa i got Gareb, ka bigono piny o kwede i Goa. 40Nota ka ma gicoro iye kom jo muto ki bu riŋ ki tim ducu ma i ŋet laora kulu me Kidron nio kwede wa i dogcel me Aguragura dok kwede tuŋ wokceŋ, bibedo gin maleŋ bot Rwot. Pe dok gibiputo nyo gituro woko matwal.”","num_words":1139,"character_repetition_ratio":0.049,"word_repetition_ratio":0.0,"special_characters_ratio":0.234,"stopwords_ratio":0.302,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Pilipi 2 ACO85 - Pi meno, ka wunoŋo tekcwiny mo pi - Bible Search\\nJo Pilipi 1 Jo Pilipi 3\\nJo Pilipi 2\\nMwolo ki dit pa Kricito\\n1Pi meno, ka wunoŋo tekcwiny mo pi bedo i Kricito, nyo mar mo ma miyo wudiyo cwinywu, nyo ka gimiyowu ribbe mo i Cwiny Maleŋ, nyo cwiny mo me kica weko wutimo ber bot jo mukene, 2doŋ wumi yomcwinya ocobbe maber kit man: wubed ki tam acel ki mar acel, kun wuribbe kacel i cwinywu, tamwu bene myero obed acel. 3Pe wutim gin mo pi laro dito nyo pi wakke awaka keken, ento wubed ki mwolo, kun dano acel acel woro lawote macalo ŋat madit loye. 4Pe itam pi gin ma konyi keken, ento tam pi gin ma konyo jo mukene bene. 5Wubed ki cwiny ma rom ki cwiny ma yam Kricito Yecu obedo kwede-ni. 6I calle kadi bed en Lubaŋa kikome, ento pe oridde ki tek me bedo rom ki Lubaŋa. 7Oweko meno ducu, ci okwanyo kit me opii, ka ginywale macalo dano. 8Ka doŋ okatti macalo dano, omwolle woko gire kene, obedo lawiny nio wa i to, nio bene wa i to i kom yatariya. 9Pi meno, Lubaŋa omiye dit ma malo twatwal, dok bene omiye nyiŋ ma tye malo makato nyiŋ mukene ducu, 10-wek gin ducu ma tye i polo ki i lobo, kadi wa gin ducu ma tye piny i te lobo, gurum coŋgi piny me woro nyiŋ Yecu, 11leb ducu myero otuc bene ni, Yecu Kricito aye Rwot, kun kelo deyo bot Lubaŋa Won.\\nJo ma ryeny i lobo calo lakalatwe\\n12Pi meno, wun ma amaro, macalo yam wuwinyo lokka i kare ducu ma onoŋo pud atye botwu, myero wubed ki winy makato kare kombeddi ma doŋ atye bor kwedwu-ni. Wuti tic me cobo larwu kenwu kenwu ki lworo kacel ki myelkom, 13pien Lubaŋa aye ma tye ka tic i cwinywu, kun miyowu miti ki teko me tic, wek wun wuyom cwinye.\\n14Wuti tic ducu laboŋo ŋuru nyo pyem mo, 15-wek wubed laboŋo lok mo ma loyowu, ma bal mo bene pe i cwinywu, litino pa Lubaŋa ma bal mo pe i komwu liweŋ i kin lwak jo me kare-ni ma guballe woko-ni. Wutye ka ryeny i lobo i kin dano calo lakalatwe, 16pien wumako lok me kwo doŋ matek. Meno bimiyo awakke i nino pa Kricito ni, yam kara onoŋo pe ariŋo ŋwec nono, dok bene pe ayelle nono. 17Kadi bed giony remona me bedo macalo gityer amata ma gionyo i wi keno tyer, kun niyewu kacel ki ticwu bote bedo macalo mot ma gitumo bot Lubaŋa, an gira cwinya yom kacel ki wun ducu. 18Kit meno, wun bene myero cwinywu obed yom, wek wuribbe kweda i yomcwiny.\\nTemceo ki Epaprodito\\n19Atye ki gen i Rwot Yecu me cwalo Temceo botwu oyot, wek omi awiny kit ma wutye kwede, kun cuko cwinya bene. 20Pe atye ki ŋat mo mukene doki ma tye ki kit cwiny ma en tye kwede, ma twero paro piwu adada macalo en. 21Jo mukene-gu ducu giparo pi gin ma konyogi keken, pe gitamo pi gin ma dok i kom Yecu Kricito. 22Ento wun wuŋeyo kit Temceo ki konnye ma en onyuto. En ki an wabedo calo wego ki latinne; waribbe kwede i tic kacel pi lok me kwena maber. 23Pi meno atye ki gen me cwale botwu oyot, tek aniaŋ kit ma piny tye ka wot kwede ki tuŋ bota kany. 24Dok bene atye ki gen i Rwot ni an kikoma abio botwu i kare macokcok-ki.\\n25Atamo bene ni myero acwal omera Epaprodito botwu, ma en latic wadwa ma olwenyo kacel kweda, en ŋat ma yam wuore bota pi konya i pekona-ni. 26Pien en paro pi wun ducu, kun mito ni enenwu, dok bene cwinye obedo ka cwer matek, pien yam wuwinyo onoŋo ni kome lit. 27Adada, kome onoŋo obedo lit matek ma obwot to woko. Ento Lubaŋa okonye, pe en keken, ento kadi wa an bene, wek pe omedda cwercwiny i kom cwercwiny mukene ca. 28Meno gin mumiyo amito twatwal ni myero acwale botwu wek wubed ki yomcwiny ka dok wunene, ki an bene pe doŋ myero abed ki cwercwiny madwoŋ. 29Wujole i Rwot ki yomcwinywu ducu; dok bene wuket deyo i kom jo ma cal kwede. 30Pien en yam omiyo kwone adada ma obwot to woko pi tic pa Kricito, wek ecob gin murem i kom kony ma yam wumiya.","num_words":717,"character_repetition_ratio":0.041,"word_repetition_ratio":0.0,"special_characters_ratio":0.242,"stopwords_ratio":0.297,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Niyabo 22 ACO85 - Lamalaika dok onyutta kulu me pii me - Bible Search\\n1-Lamalaika dok onyutta kulu me pii me kwo, ma mil amila lamakmak calo gweŋ ma mil, ma onoŋo mol kun a ki i komker pa Lubaŋa ki pa Latin romo, 2-onoŋo mol lubo dye yo me gaŋ meno. Dok bene i dog kulu ryoryo onoŋo yat me kwo tye iye, ma tye ki nyige mapatpat ma romo apar wiye aryo, onoŋo bene nyak dwe ki dwe. Pot yat meno onoŋo obedo yat me caŋo two pa jo me rok ducu. 3-Gin ma giceno pe dok binen kunnu, ento komker pa Lubaŋa ki pa Latin romo aye bibedo iye, ki luticce gibiwore. 4Gibineno waŋe, ki nyiŋe bene bibedo i tur nyimgi. 5-Dyewor doŋ pe bibedo tye matwal; pe dok gibimito mac ma caro piny, nyo ceŋ, pien Rwot Lubaŋa bibedo ceŋgi, ci gin gibibedo ka loc nakanaka.\\nBino pa Kricito\\n6Ka dok owacca ni, “Lok magi lok ma genne, dok me ada. Rwot ma en Lubaŋa ma loyo cwiny lutit lokke doŋ ocwalo lamalaikane me nyuto bot luticce gin ma bitimme i kare macokcok-ki. 7Nen, doŋ acok bino.”\\nTye ki gum dano ma lubo lok ma gitito i buk man.\\n8An aye Jon, ŋat ma yam owinyo lok man dok oneno gin magi ducu. I kare ma awinyo lok man dok ma anenogi, cutcut aryebbe woko piny ka tyen lamalaika ma onyutta gin magi ka amiye woro; 9ento en owacca ni, “Pe myero itim kit meno! An latic wadiwu, arom ki utmegini ma gin lutit lok pa Lubaŋa, ki jo ma gilubo lok ma gicoyo i buk man. Wor Lubaŋa.”\\n10Ka dok owacca ni, “Pe imwon lok magi ma gitito i buk-ki woko, pien kare doŋ cok. 11-Wek lutim maraco koŋ gumedde ki timo gin marac jo ma cilo me bal obwoyogi gumedde ki bedo ki bal, ki jo ma kitgi atir myero gumedde ki timo gin ma tye atir, ki jo maleŋ bene myero pud gumedde ki bedo leŋ.”\\n12-“Nen, doŋ acok bino, kun akelo motta me pwoc, me culo dano acel acel muporo tic ma en otiyo. 13-An Alupa ki Omega, mukwoŋo ki me agikki, acakki ki agikki.”\\n14-Jo ma lwoko ginarukagi wek gibed ki twero me camo nyig yat me kwo, ki me donyo i gaŋ ma noŋo giwok ki i dogcel, jo-nu aye tye ki gum. 15I ŋe gaŋ woko tye iye jo ma timo tim calo gin gwogi, lutim tim jokjok, lutim abor, lunek dano, ki luwor cal jogi, ki jo ducu ma maro loko goba, kun gitiyo bene gin me gobagoba.\\n16-“An Yecu doŋ acwalo lamalaikana me tito lok me caden botwu pi lwak jo muye an ducu ma gitye i kabedo ducu. An a lwit yat dok bene lakwar Daudi, an latwok ma ryeny twatwal-li.” 17-Cwiny Maleŋ kacel ki nyako ger gitye ka wacci, “Bin!” Ŋat ma owinyo lok man bene myero ogam ni, “Bin!” Ŋat ma orwo neko myero obin, wek ŋat ma mito bene omat pii me kwo laboŋo wel.\\n18-Doŋ aciko jo ducu ma guwinyo lok ma gitito i buk man, ni, ka ce dano mo dok omedo lok mo iye, Lubaŋa bene bimedo gemo ma gitito pire i buk kany-nyi i kome. 19Dok bene ka ce ŋat mo okwanyo lok mo woko ki i kom lok ma gitito i buk kany, Lubaŋa bene bikwanyo twerone me camo yat me kwo ki donyo i gaŋ maleŋ woko, ma gicoyo pigi i buk kany-nyi.\\n20Ŋat ma miyo caden i kom lok magi bene owacci, “Adada, binona doŋ cok.” Amen. Rwot Yecu, bin!\\n21Kica pa Rwot Yecu obed ki jo pa Lubaŋa ducu. Amen.","num_words":590,"character_repetition_ratio":0.052,"word_repetition_ratio":0.0,"special_characters_ratio":0.254,"stopwords_ratio":0.351,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Luker 24 ACO85 - I kare pa Yekoyakim en aye - Bible Search\\n2 Luker 23 2 Luker 25\\n2 Luker 24\\n1-I kare pa Yekoyakim en aye Nebukadnejar, kabaka me Babilon, obino kwede, ci Yekoyakim odoko laticce pi mwaka adek; lacen olokke ojemo woko i kome. 2Rwot ocwalo buca mony pa jo Kaldaya i kome, ki buca mony pa jo Ciria ki buca mony pa jo Moab, ki buca mony pa jo Ammon; ocwalogi ka lweny i kom jo Juda pi jwerogi woko ducu, kit ma yam Rwot oloko ki i dog luticce ma lunebi. 3Meno ducu opoto i kom jo Juda pi cik pa Rwot, wek okwanygi woko ki i nyime, pi bal pa Manace, ki pi gin ducu ma yam otiyo. 4Ka dok pi remo pa io ma pe ki bal ma en ooyo noŋo; pien opoŋo Jerucalem ki remo pa jo ma pe ki bal, ma Rwot pe twero timo iye kica.\\n5Lok kom Yekoyakim mudoŋŋe ducu, ki gin ma yam otiyo, gityeko coyone i buk me Tekwaro pa Luker me Juda. 6Yekoyakim oto, oywe, kacel ki kwarine ci wode Yekoyakm aye oleyo ka tyene. 7Kabaka me Ejipt pe dok onwoyo a ki i lobone, pien onoŋo kabaka me Babilon otyeko mayo lobo woko ki i cin kabaka me Ejipt, cakke ki i nota ora me Ejipt mo kwede wa i kulu Euprate ducu.\\nYekoyakin ki rwodi ducu gitero i Babilon i opii\\n(2 Tek 36.9-10)\\n8Yekoyakin ocamo ker ma mwaka me ditte apar wiye aboro, ci obedo ka loc ki i Jerucalem pi dwe adek. Nyiŋ minne Nekocita, nya pa Elnatan me Jerucalem. 9Obedo ka tiyo gin ma nen marac i waŋ Rwot, kun lubo gin ducu ma yam wonne otiyo.\\n10I kare meno en aye lutic pa Nebukadnejar, kabaka me Babilon, obino kwede i Jerucalem, ci monnye orumo gaŋ woko. 11Kabaka Nebukadnejar ocito i Jerucalem I kare ma luticce gurumo woko-ni. 12-Ci Yekoyakin kabaka me Juda oye mine kekene i ciŋ kabaka me Babilon, en kikome, ki minne ki luticce, ki rwodine, ki ludito ma i kalle. Kabaka me Babilon otweyo en macalo lamabuc i mwaka me locce me aborone. 13Otero bene jami ducu ma gikano i ot lim ma i ot pa Rwot, ki jami ma gikano i ot lim pa kabaka, ka otoŋo jami me jabu ma i ot, pa Rwot oŋidogi woko ducu, gin jarm ma yam Solomon kabaka me Icrael otiyo, kit ma yam Rwot oloko. 14Otero jo me Jerucalem ducu i opii, rwodi ducu, tworu oteka lweny ducu. Jo ma giyakogi guromo alip apar, kacel ki ludiro tic mapatpat ducu ki lutet nyonyo. Pe dano acel mo odoŋ, kono jo ma lucan atika aye gudoŋ i lobo. 15-Ka doŋ otero Yekoyakin woko i opii wa i Babilon; min kabaka ki mon pa kabaka, luditone ki rwodi ma giloyo lwak ma i lobo-nu, oterogi i rok me bedo opii nia ki i Jerucalem nio wa i Babilon. 16Kabaka me Babilon otero lwak opii ma gin ducu oteka lweny ma giromo alip abiro, ludiro tic mapatpat ki lutet ma giromo alip acel, gin ducu jo matego ma giromo mony. 17-Kabaka me Babilon dok oketo Matania ma omin won Yekoyakin obedo kabaka ma oleyo ka tyene, ci oloko nyiŋe odoko Jedekia.\\nLoc pa Jedekia\\n(2 Tek 36.11-16; Jer 52.1-3a)\\n18-Jedekia ocamo ker ma mwaka me ditte pyeraryo wiye acel, ci obedo ka loc ki i Jerucalem pi mwaka apar wiye acel. Nyiŋ minne Kamutal, nya pa Jeremia me Libna. 19En obedo ka tiyo gin ma nen marac i wan Rwot, kun Lubo gin ducu ma yam Yekoyakm otiyo. 20-Pi kiniga ma omako Rwot, ka kare oromo, omiyo Rwot obayo Jerucalem ki Juda woko ki i nyime.","num_words":597,"character_repetition_ratio":0.071,"word_repetition_ratio":0.0,"special_characters_ratio":0.248,"stopwords_ratio":0.357,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Kolocai 2 ACO85 - Amito wuŋe kit ma acukke kwede ka - Bible Search\\nJo Kolocai 1 Jo Kolocai 3\\nJo Kolocai 2\\n1Amito wuŋe kit ma acukke kwede ka tic piwu, ki pi jo ma tye i Laodikia, kadi ki jo ducu ma pud peya guneno waŋa, 2wek cwinygi obed tek, dok wek guribbe kacel i mar. Dok amito gubed macalo lulonyo pi lok ma odonyo matut i cwinygi, mumiyo guniaŋ maber, dok bene guŋeyo muŋ pa Lubaŋa ma en Kricito kikome, 3ma Lubaŋa okano iye lonyone ducu me ryeko ki ŋec. 4Awaco man wek ŋat mo pe oŋakwu ki pyem me gobagoba me bwola. 5Kadi bed pe atye kacel kwedwu i kom, ento watye kacel i cwiny kun cwinya yom me neno kit ma wuwoto kwede maber i lok ducu, ki niyewu mucuŋ matek i kom Kricito.\\n6Macalo yam doŋ wuye Rwot Yecu Kricito, myero bene wubed i en. 7Lwitwu odony ocuŋ matek i kome, dok wubed macalo ot ma gigero i kome, ma wucuŋ matek i niyewu kit macalo yam gipwonyowu kwede, kun pwocwu bene medde ameda.\\nKwo ducu bedo i kom Kricito\\n8Wugwokke wek ŋat mo pe oŋakwu woko ki tam me ryeko nyo me bwola mo ma tere pe, kun wulubo kit pa kwaro ki pwony pa jogi macon me lobo, ma pe wulubo Kricito. 9Pien i kom Kricito ma odoko dano-ni en aye Lubaŋa opoŋ iye kit ma etye kwede i yo ducu. 10Wun bene doŋ wupoŋ ki kwo i kit ducu i Kricito. En obedo lawi luloc ki wegi twer ducu. 11I Kricito bene doŋ yam gilirowu woko ki lirre mere kikome, pe i lirre ma dano gutiyo ki ciŋgi i komwu, ento pi kwanyo kit me kom woko ki i komwu. 12-Dok i kare ma gibatijawu giyikowu kacel ki Kricito, ka lacen wucer woko kacel kwede i niyewu i kom tic pa Lubaŋa matek ma yam ocero kwede Yecu Kricito ki i kin jo muto. 13-Wun ma yam onoŋo doŋ wuto woko pi balwu, ki ni pien pe giliro riŋo komwu, wun aye doŋ Lubaŋa omiyo wukwo kacel kwede, kun bene doŋ oweko balwa woko ducu. 14-En bene yam oŋolo banya ducu ma gicoyo i wiwa pi cik ma ceŋ omiyo kop oloyowa, ocwalo cen ci oguro woko i kom yatariya. 15Kricito doŋ otyeko mayo jami lweny woko ki bot jogi ma gin luloc ki wegi twer, kun nyutte ka maleŋ i kom yatariya ni doŋ eloyogi.\\n16-Pi meno, ŋat mo pe myero oŋol kop i komwu pi lok kom cam nyo ginamata, kadi pi nino madito, nyo por dwe, nyo pi cabit. 17Magi ducu gubedo tipo keken ma nyuto gin ma bibino, ento kom gin meno tye bot Kricito. 18Ŋat mo pe oŋol ni kop oloyowu, kun mito pire kene ni dano gumwolle kekengi gobagoba me woro lumalaika, ma noŋo en ocuŋ pi ginanyuta ma en oneno. Kit dano macalo meno wakke mere mwa laboŋo tyen lok mo, kun tamo tam me kom keken, 19-ento kun pe omako Kricito matek ma en aye wic, ma miyo dul kom ducu limo cam, dok gikubbe kacel i waŋ mwot ki i ler, ka doŋ cako doŋo i kit ma Lubaŋa mito ni odoŋ kwede.\\n20Ka wun yam doŋ wuto woko kacel ki Kricito, ka doŋ gigonyowu woko ki i te loc pa jogi macon me wi lobo, piŋo pud dok wumedde ki bedo calo jo me lobo, kun wugwoko bene cik macalo magi, 21“Pe imaki, pe ibil, pe igudi”? 22Magi ducu gubedo cik ki pwony pa dano, ma kemo mere jami ma tum woko ka gitiyo kwedgi-ni. 23Ada, cik magi nen calo tye iye ryeko pi keto cik me woro Lubaŋa ma wun wuroto giwu piwu kenwu, dok pi mwolle ken me yelo kom i can, ento pe konyo kadi ki acel me loyo mit me kom.","num_words":623,"character_repetition_ratio":0.042,"word_repetition_ratio":0.0,"special_characters_ratio":0.242,"stopwords_ratio":0.311,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Bedo Lagen Weko Inongo Cwak pa Lubanga | Pwony me Anyama\\nKWAN I LEB Acholi Albanian American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga (Malawi) Chitumbuka Chiyao Chuvash Colombian Sign Language Croatian Czech Danish Dutch Ecuadorian Sign Language English (Leb Muno) Estonian Fijian Finnish Finnish Sign Language French Georgian German Grik Guarani Gujarati Gun Hiligaynon Hindi Hiri Motu Hungarian Ibanag Ibru Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Kikamba Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Latvian Lhukonzo Lithuanian Luganda Luo Macedonian Macua Malagasy Malay Malayalam Marathi Maya Mexican Sign Language Mongolian Moore Ndau Ndebele (Zimbabwe) Nepali Norwegian Nyungwe Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Pidgin (Cameroon) Polish Polish Sign Language Portuguese Punjabi Quechua (Bolivia) Romanian Runyankore Russian Russian Sign Language Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tok Pisin Tshwa Turkish Turkmen Tuvaluan Tzotzil Ukrainian Urdu Urhobo Uzbek Venezuelan Sign Language Vietnamese Waray-Waray Wolaita Yoruba Zande Zapotec (Isthmus) Zimbabwe Sign Language\\n“Wulub kit pa jo ma pi niyegi, ki pi diyo cwinygi, gitye ka nongo gin ma yam Lubanga ociko pire.”​—IBRU 6:12.\\nWER: 86, 54\\nLabol pa Jeputa gin ki nyare twero konyowa nining me lweny ki tam me loboni?\\nPwony me Baibul mene ma twero konyi me lweny ki arubaruba ma tye i kin in ki jo mukene?\\nPwony man ocuko cwinyi nining me bedo ki cwiny me jalle ken pi lok me Ker-ri?\\n1, 2. Gin ango ma otimme i kwo pa Jeputa gin ki nyare?\\nNYAR pa Jeputa ongweco ka rwatte ki wonne. Cwinye onongo yom adada i kare ma wonne odwogo cen ki i dog lweny. Pien en oloyo lweny, nyare ongolo wiye ki wer kun myelo ki yomcwiny madit. Ma ka nywako i wer ki myel kacel ki nyare, Jeputa oyeco bongone ci okok ni: “Maa do, nyara! Ituro tekka [cwinya] woko do.” Ci lacen en owaco lok mo ma oloko kwo pa nyare matwal, dok man oloko tamme kacel ki gen ma en onongo tye kwede pi anyim. Kadi bed kit meno, labongo galle, en odok i lok pa wonne i yo maber, kun cuko cwinye me timo gin ma en okwonge pire bot Jehovah. Lokke onyuto ni en tye ki niye matek. En onongo tye ki niye ni gin mo keken ma Jehovah mito nongo tye pi ber bedone. (Lungol. 11:34-37) Cwiny Jeputa opong ki awaka madit pien en onongo ngeyo ni kit ma nyare oyero pire kene me cwako tamme-ni, biweko cwiny Jehovah bene bedo yom.\\n2 Jeputa gin ki nyare ma lworo Lubanga-ni guketo gengi i kom yo ma Jehovah timo kwede ki jami, kadi bed ni timone tek ki botgi. Gin onongo gingeyo ni nongo cwak pa Lubanga pire tek loyo gin mo keken ma gibijalo.\\n3. Pingo labol pa Jeputa gin ki nyare twero bedo me kony botwa i kareni?\\n3 Wangeyo ni pe obedo gin mayot me gwoko gennewa bot Jehovah. Ki lok ada, mitte ni myero ‘walweny matek pi niyewa.’ (Juda 3) Me konyowa timo meno, kong dong wanyamo ariya ma Jeputa gin ki nyare gulwenyo kwede. Gin gugwoko gennegi bot Jehovah nining?\\nWABED LUGEN KADI BED LOBONI OPONG KI TIM MARACO\\n4, 5. (a) Cik ango ma Jehovah omiyo bot jo Icrael i kare ma gudonyo i Lobo ma Kiciko pire? (b) Ma lubbe ki Jabuli 106 gin ango ma otimme i kom jo Icrael pien gukwero bedo luwiny?\\n4 Oromo bedo ni nino ki nino onongo kipoyo wi Jeputa gin ki nyare pi adwogi marac ma bino ka ngat moni pe obedo lagen bot Jehovah. Mwaki 300 mukato angec, kimiyo cik bot kwarigi me jwero luworo me goba ducu ma onongo gibedo i Lobo ma Kiciko pire. (Nwo. 7:1-4) Luicrael pe gulubo cik meno dok man omiyo gin gucako woro lubanga me goba pa jo Kanaan kacel ki lubo kit yo me kwogi marac-ci.​—Kwan Jabuli 106:34-39.\\n5 Jemo man oweko gurwenyo cwak pa Jehovah dok bene en pe omedde ki minigi gwok. (Lungol. 2:1-3, 11-15; Jab. 106:40-43) Pud dong obedo tek ya pi jo me ot ma gilworo Lubanga me gwoko gennegi bot Jehovah i kare man ma kwo onongo tek-ki! Kadi bed kumeno, Baibul nyuto ni tye jo mogo ma lugen, calo Jeputa gin ki nyare, Elkana, Anna ki Camuel, ma onongo gumoko tamgi me nongo cwak pa Lubanga.​—1 Cam. 1:20-28; 2:26.\\n6. Kit tam mene ma opong i lobo i kare-ni, dok ngo ma myero watim?\\n6 Wakwo i lobo ma jone gitamo dok gikwo i yo ma rom ki pa jo Kanaan me kare macon​—onongo gimaro tim me buto, gero ki jami me kom mapol. Jehovah ominiwa cik madok i kom jami meno​—kit ma en otimo bot jo Icrael​—me gwokowa ki i kom adwogi marac ma wabinongo. Tika watwero nongo pwony ki i bal ma jo Icrael gutimo-ni? (1 Kor. 10:6-11) Omyero watemme me kwanyo kit tam pa jo Kanaan woko ki i kwowa. (Rom. 12:2) Tika ibitute ki tekki me timo meno?\\nBEDO LUGEN KADI BED KICWERO CWINYWA\\n7. (a) Gin ango ma jo pa Jeputa gutimo i kome? (b) En odok iye nining?\\n7 I kare pa Jeputa, jemo pa Luicrael oweko gudoko opii pa jo Piliciti ki jo Ammon. (Lungol. 10:7, 8) Kadi bed kumeno, peko pa Jeputa obino pe ki bot lurok ma lumone-ni keken, ento bene ki bot omegine kikome kacel ki lutela pa Luicrael. Cwiny me nyeko ki adagadaga oweko omegine guryeme woko ki gang kun gigenge me nongo jami ma ka mege macalo latin kayo. (Lungol. 11:1-3) Jeputa pe oye ni timgi me gero-ni ogude. Ma ka meno, en okonyogi i kare ma gimito kony. (Lungol. 11:4-11) Ngo ma ocuko cwiny Jeputa me dok iye calo ngat ma oteggi i yo me cwiny?\\n8, 9. (a) Pwony mene ma tye i Cik ma kimiyo bot Moses ma okonyo Jeputa? (b) Gin ango ma onongo pire tek loyo bot Jeputa?\\n8 Jeputa onongo pe obedo oteka lweny keken ento en bene onongo maro kwano lok i kom kit ma Jehovah otero kwede ki Jone. Ngec ma Jeputa onongo tye kwede i kom tekwaro pa Luicrael okonye me ngeyo gin maber ki marac i wang Jehovah. (Lungol. 11:12-27) Pwony pa Lubanga ma onongo tye i cik ma kimiyo bot Moses aye odoro tam kacel ki cwiny Jeputa. En onongo ngeyo ni Jehovah pe mito ni wamak kiniga i cwinywa, ma ka meno, Lubanga mito ni Jone gumar luwotgi. Cik meno bene onongo pwonyo ni omyero watam pi miti pa jo mukene, kadi wa pa ngat ma ‘dagwa.’​—Kwan Nia 23:5; Levi 19:17, 18.\\n9 Twero bedo ni labol pa jo ma lugen calo Yucepu ma otimo kica bot omegine​—kadi bed ni “cwinygi ocako kwere woko,” bene ogudo kit ma Jeputa odok iye bot omegine kacel ki lutela pa Luicrael. (Acak. 37:4; 45:4, 5) Lwodo lok i kom labol magi onongo twero konyo Jeputa me yero gin me atima ma yomo cwiny Jehovah. Ngene kene ni tim pa omegine ocwero cwinye adada, ento en onongo pe twero juko tic pi Jehovah kacel ki Jone. (Lungol. 11:9) Lweny pi nying Jehovah onongo pire tek bot Jeputa loyo arubaruba ma tye i kin en ki jo mukene. En onongo omoko tamme me gwoko gennene bot Jehovah, dok man onongo bikelo adwogi maber bote ki bot jo mukene.​—Ibru 11:32, 33.\\n10. Watwero weko cik ma i Baibul konyowa nining me timo jami calo Lukricitayo i kareni?\\n10 Tika watwero nongo pwony ki i labol pa Jeputa-ni? Romo bedo ni Lukricitayo mogo gucwero cwinywa nyo guterowa marac. Ka tye kit meno, omyero pe wawek gin ma gutimo-ni ogengwa ki wot i cokke nyo tic pi Jehovah ki nywako kacel ki kacokkewa ki cwinywa ducu. Ka walubo lanen pa Jeputa, ci watwero weko cik pa Jehovah konyowa me lweny ki jami magi kun bene wabedo lanen maber bot jo mukene.​—Rom. 12:20, 21; Kol. 3:13.\\nBEDO KI CWINY ME JALLE KEN NYUTO NIYEWA\\n11, 12. Jeputa okwonge bot Jehovah ningo, dok man onongo kwako gin ango?\\n11 Jeputa oniang ni kony pa Lubanga onongo mitte me laro Luicrael ki i cing jo Ammon. En okwonge bot Jehovah ni ka oweko eloyo lweny meno, ci ebimiyo bot Jehovah, calo “gitum awanga,” ngat ma okwongo katti woko ki i doggola ode me bino ka rwatte kweda ka dong edwogo ki i lweny. (Lungol. 11:30, 31) Gitum man onongo kwako gin ango?\\n12 Tyero dano macalo gitum tye gin me kwer bot Jehovah. Pi meno, ngene kene ni Jeputa onongo pe tye ka lok pi wango ngat mo keken macalo gityer. (Nwo. 18:9, 10) I te Cik ma kimiyo bot Moses, gitum awanga onongo kimiyo ki pete tere ducu bot Jehovah, pi meno, Jeputa onongo tye ka waco ni ebidyero ngat meno me tic bot Lubanga. Cikke man onongo nyuto ni ngat meno bitic pi kwone ducu i kema me woro Jehovah. Jehovah oye kwonge pa Jeputa man dok ogoyo laane i kome ma oweko Jeputa oloyo lweny i kom lumone pa jo Icrael. (Lungol. 11:32, 33) Ento, anga ma onongo gibimiyone macalo “gitum awanga” bot Lubanga?\\n13, 14. Lok pa Jeputa ma kicoyo i Lungolkop 11:35 nyuto gin ango ma lubbe ki niyene?\\n13 Wi opo i kom gin ma kitito i acakki me pwony man. I kare ma Jeputa odwogo ki i lweny, nyare me amara, latinne acel keken aye okati woko me bino ka rwatte kwede! Man aye onongo kare me temo gennene. Tika en bigwoko kwongene kun miyo nyare wek oti i kema pa Jehovah pi kwone ducu?\\n14 Pud doki, cik pa Jehovah aye okonye me moko tam matir. Myero obed ni wiye opo i kom lok ma tye i Nia 23:19, ma ciko jo pa Lubanga ni myero gumi gin maber loyo ki cwinygi ducu bot Jehovah. Cik man bene onongo nyuto ni ka ngat mo keken okwonge bot Jehovah, myero ocob kwong meno. Cik man waco ni: “Ka laco mo okwongo kwong mo bot Rwot [Jehovah], . . . myero pe otur cikkene, ento myero ocob kakare kit ma owaco kwede.” (Wel 30:2) Calo Anna, ngat ma lagen ma nen calo okwo i kare pa Jeputa-ni, onongo mitte ni Jeputa ocob gin ma en okwongo, kadi bed en onongo ngeyo kit ma man bigudo kwede kwone i anyim kacel ki pa nyare. En onongo pe ki latin mukene, nyare man aye onongo genne me bedo ki lakware mo i anyim, ngat mo ma bilako nyinge ki ngomme i lobo me Icrael. (Lungol. 11:34) Kadi bed kumeno, Lungolkop 11:35 tito ngo ma Jeputa owaco ni: “Dong atingo doga bot Rwot [Jehovah] ma dong pe atwero loko kwongnga.” Gwoko gennene kadi bed ni onongo tek bote adada oweko en onongo cwak kacel ki mot ki bot Lubanga. Ka onongo in kono, tika onongo ibitimo gin ma kumeno?\\n15. Kwong ango ma Jo mapol i kinwa gukwongo, dok watwero cobo kwongewa nining?\\n15 I kare ma wadyero kwowa bot Jehovah, wakwonge me timo mitine ki cwinywa ducu. Onongo wangeyo ni cobo kwongewa bimito jalle ken. Ento, ka kipenyowa me timo jami ma pe wamaro timone ci meno bitemo cwiny me jalle ken ma watye kwede. Ento ka wabedo ki cwiny me jalle ken i kare ma kit meno, kun watiyo pi Lubanga kadi bed ni pe yot tutwal, ci binyuto ni wan lugen. Mot ma wabinongone pol kare dit makato jami mo keken ma wajalo nyo arem ma wawok ki iye. (Mal. 3:10) Ento nyar pa Jeputa kono?\\nWatwero nyuto niye calo pa Jeputa gin ki nyare nining? (Nen paragraf 16, 17)\\n16. Nyar pa Jeputa otimo ngo i nge winyo kwong ma wonne okwongo? (Nen cal ma tye i pot karatac 5.)\\n16 Onongo pe twero bedo yot bot nyar pa Jeputa me ye adwogi me kwong pa wonne. Man onongo pat ki kwong pa Anna, ma odyero wode Camuel me tic i kema me woro macalo Ajula pa Jehovah. (1 Cam. 1:11) Ngat ma tye Ajula pa Jehovah onongo twero nyomme nyo bedo ki jo ot ma mege. Ento kit ma nyar pa Jeputa onongo bibedo macalo “gitum awanga,” en onongo bijalo kwo ma kit meno. (Lungol. 11:37-40) Macalo nyar pa laditmony me Icrael, en onongo twero nyomme ki laco maber loyo i lobogi. Ento en onongo bibedo latic mamwa i kema pa Lubanga. Anyaka man ma pud tidi-ni odok iye nining? En onyuto ni eketo tic pa Lubanga Jehovah mukwongo kun waco ni: “Wora, ka onongo itingo dogi bot Rwot [Jehovah] ba, ci dong itima kit ma itingo ki dogi-ni.” (Lungol. 11:36) En ojalo mitine me nyomme nyo me bedo ki lutino wek ecwak yub me woro me ada. Watwero lubo lanenne me jalle ken-ni nining?\\n17. (a) I yo ma nining ma waromo lubo lanen me niye pa Jeputa gin ki nyare? (b) Lok ma kicoyo i Jo Ibru 6:10-12 twero cuko cwinywa me bedo ki cwiny me jalle ken nining?\\n17 Lukricitayo matino alip ki alip gitye atera me jalle kun gibedo labongo nyom nyo lutino​—olo pi kare mo​—wek gicwal kare malac i tic bot Jehovah. Jo muteggi mogo bene gijalo cawa ma gitero kacel ki lutinogi nyo likwayogi me cwako kor tic me gedo i dul pa Jehovah nyo me cito i Cukul pi Lutit Kwena me Ker wek giti i kabedo ka ma can lutit kwena tye iye. Jo mukene gijalo cawagi ma myero gicwal i timo jami mukene wek ginywak i tic me rweyo dano i kare me Nipo. Tic man ma gitiyo ki cwinygi ducu-ni kelo yomcwiny madit bot Jehovah, dok wiye pe biwil i kom ticgi kacel ki mar ma gunyuto pire. (Kwan Jo Ibru 6:10-12.) Tika twere boti me jalo jami mukene wek imed malo wel cawa ma icwalo i tic pi Jehovah?\\nPWONY MA WANONGO\\n18, 19. Wapwonyo ngo ki i lok ma kicoyo i Baibul i kom Jeputa gin ki nyare, dok watwero lubo lanengi nining?\\n18 Kadi bed ni Jeputa okato ki i kwo matek, en oweko tam pa Jehovah aye otele kare ducu ka tye ka moko tam. En pe oye ni tim pa jo macok kwede odor tamme. Cwercwiny ma Jeputa onongo ki bot jo mukene pe oweko en oturo gennene bot Jehovah. Cwiny me jalle ken ma en gin ki nyare gunyuto okeligi mot, pien Jehovah otiyo kwedgi me ilo malo woro me ada. I kare ma jo mukene gutenyo lubo yo matir pa Jehovah, Jeputa gin ki nyare gucung matek me cwako yub me woro Jehovah.\\n19 Baibul cuko cwinywa ni myero ‘walub kit pa jo ma pi niyegi, ki pi diyo cwinygi, gitye ka nongo gin ma yam Lubanga ociko pigi.’ (Ibru 6:12) Wabedu wunu calo Jeputa gin ki nyare kun wakwo i yo ma rwatte ki lok ada man ma pire tek ma onen ka maleng i kwogi-ni: Ngat ma lagen nongo cwak pa Lubanga.","num_words":2422,"character_repetition_ratio":0.064,"word_repetition_ratio":0.007,"special_characters_ratio":0.24,"stopwords_ratio":0.285,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Tekwaro 12 ACO85 - Jo magi yam gubino bot Daudi i - Bible Search\\n1 Tekwaro 11 1 Tekwaro 13\\n1 Tekwaro 12\\nLukony Daudi i Jiklag\\n1Jo magi yam gubino bot Daudi i Jiklag, i kare ma piny odiyo ma doŋ pe twero wot ka mo pi Caulo wod pa Kic; gin aye onoŋo gitye i kin twoni oteka ma gubedo ka konye i lweny. 2Gin wegi atum; gin yam gicelo atero nyo gibayo kidi kadi ki ciŋgi ma lacuc ki lacam bene. Gin onoŋo jo pa Benjamin, ma i kaka pa Caulo-gi. 3Laditgi obedo Akiejer, ka dok Yoaci gin aryo ducu litino pa Cema me Gibea; ka dok Jejiel ki Pelet ma awobe pa Ajimavet; ki Beraka, Yeko me Anatot. 4Icmaya me Gibeon, twon oteka ma i kin jo pyeradek ca, en ladit ma loyo jo pyeradek-ku; Jeremia, Jakajiel, Yokanan, Jojabed me Gedera, 5Elujai, Jerimot, Bealia, Cemaria, Cepatia ma jo Karup; 6Elkana, Icia, Ajarel, Joejer ki Jacobeam, ma gin jo pa Kora, 7ki Joela ki Jebadia, gin awobe pa Jerokam me Gedor.\\n8Oteka ma guŋiyo ki lweny ma i kin jo pa Gad gugwarre gucito bot Daudi i kakannene ma i tim, oyi ta ma giŋeyo lweny ki kwot ki toŋ, ma wangi nen calo wan labwor, ma gidwir calo til ma i godi. 9Gin ene: Ejer ma laditgi, me aryone Obadia, me adekke Eliab, 10me aŋwenne Micimana, me abicce Jeremia, 11me abicelle Atai, me abirone Eliel, 12me aborone Yokanan, me aboŋwenne Elijabad, 13me aparre Jeremia, me apar wiye acelle Makibanai. 14Jo Gad magi ducu gin ludito ma loyo mony; ludito matinone giloyo jo miya, ki maditone loyo jo alip. 15Magi gin aye jo ma yam guŋolo Jordan i dwe mukwono, i kare ma onoŋo piine opoŋ woko Libyeny nio wa i tura ci guryemo jo ma gitye i nota ducu, ma yo tuŋ wokceŋ ki yo tuŋ potoceŋ.\\n16Ka dok jo pa Benjamin mogo, ki pa Juda, gubino bot Daudi i kakannene. 17Daudi okato woko ka jolo wigi, kun waco botgi ni, “Ka ce wubino bota ki cwiny me wat pi konya, ci abibedo kwedwu ki yomcwiny. Ento ka ce wubino ka umo waŋa wek wumiya bot lumerokka, kadi bed an cwinya leŋ, ci Lubaŋa pa kwarowa myero onen ci oŋol gire.” 18Ci Cwiny pa Lubaŋa obino i kom Amacai, ma en aye ladit pa jo pyeradek ca, ci owacci,\\n“Wan wa lwakki, in Daudi,\\nwabibedo kwedi, in wod pa Yece.\\nKuc, kuc obed kwedi,\\nkuc bene obed i kom lukony in!\\nPien Lubaŋani aye tye ka konyi.”\\nDaudi ojologi, ci oketogi gubedo ludito me buca monnye.\\n19Jo pa Manace mogo gulokke bot Daudi i kare ma obino ki jo Piliciti ka lweny i kom Caulo. Kadi bed kumeno en pe omedo ki konyogi pien ludito pa jo Piliciti guyubo lok i kome, ci guryeme woko, kun giwacci, “Ka ce bidok bot laditte Caulo, ci doŋ wato oke.” 20Jo pa Manace ma gudonyo bote i kare ma en cito i Jiklag gin ene: Adina, Jojabad, Jediael, Mikael, Jojabad, Eliu ki Jiletai, ma gin aye ludito ma loyo jo alip ma i Manace. 21Gukonyo Daudi ki lweny i kom buca mony pa luyak; pien onoŋo gin ducu twoni oteka lweny ma ludito me mony. 22Dano gibino ka konyo Daudi nino ki nino, nio ka gudoko cwar mony madit, ma rom ki mony pa Lubaŋa.\\nMony ma Daudi obedo kwede i Kebron\\n23Magi gin aye wel dul buca mony ma guruko lweny ma yam gubino bot Daudi i Kebron pi dwoko ker pa Caulo i ciŋe, kit ma yam Rwot owaconi. 24Jo pa Juda ma wegi kwot ki toŋ onoŋo giromo alip abicel ki miya aboro ma guruko lweny. 25Ki jo pa Cimon ma twoni oteka lweny alip abiro ki miya acel. 26Jo pa Levi alip aŋwen ki miya abicel. 27Ka dok Yekoyada ma loyo jo me ot pa Aron obino ki jo alip adek ki miya abiro. 28Jadok latin awobi ma twon oteka obino ki ludito wi mony pyeraryo wiye aryo ma i dog ot pa wonne kikome. 29Jo pa Benjamin ma lukaka pa Caulo gubino ma romo alip adek; jo mapol ki i komgi yam gubedo ka cwako kor ot pa Caulo nio wa i kare meno. 30Jo pa Epraim gubino ma romo alip pyeraryo ki miya aboro, ma gin oteka lweny ma nyiŋgi oywek i dog odi pa kwarogi. 31Jo ma i nucu kaka pa Manace gubino ma romo jo alip aboro ma giyerogi ki nyiŋgi wek gubin ka keto Daudi kabaka. 32Jo pa Icakar, jo ma onoŋo giŋeyo kare dok giŋeyo gin ma myero Icrael oti, gubino ki ludito miya aryo ki lukakagi ducu ma i te locgi. 33Jo pa Jabulon gubino ki jo ma gunyebbe ki lweny ma romo alip pyerabic, ma gurukke pi lweny ki jami lwenygi ducu pi konyo Daudi ki cwinygi acel. 34Jo pa Naputali gubino ki ludito wi mony ma romo alip acel ma gitye ki danogi alip pyeradek wiye abiro ma gutiŋo kwot ki toŋ. 35Jo pa Dan gubino ki jo alip pyeraryo wiye aboro ki miya abicel ma guyubbe pi lweny. 36Jo pa Acer gubino ki jo ma gunyebbe ki lweny ma romo alip pyeraŋwen, ma doŋ guyubbe pi lweny. 37Jo pa Reuben, jo pa Gad ki nucu kaka pa Manace ma gua loka Jordan gubino ma romo alip miya acel ki pyeraryo ma gurukke ki jami lwenygi ducu.\\n38Lulweny magi ducu gurwayo ma guryeyo kikore, gubino kwede wa i Kebron ki cwiny mukemo keto Daudi kabaka ma loyo Icrael ducu; kit meno jo Icrael ducu mudoŋŋe gubedo ki cwiny acel me keto Daudi kabaka. 39Ci gubedo ki Daudi kunnu pi nino adek kun gicamo, gimato bene, pien onoŋo utmegigi gutyeko yubbe pigi. 40Dok jo ma gicok kwedgi bene, ma gua wa ki i lobo Icakar ki Jabulon ki Naputali gucom ki cam ma giketo i wi kana, ki kinaga, ki kana madito ki twoni-gu; gukelo lwak moko kwon madwoŋ, ki poki otini, ki dog tuga olok mutwo-gu, ki koŋo vino, ki moo-gu, ki twoni ki romi, pien onoŋo yomcwiny tye i Icrael.","num_words":984,"character_repetition_ratio":0.053,"word_repetition_ratio":0.002,"special_characters_ratio":0.241,"stopwords_ratio":0.346,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Camuel 4 ACO85 - Ka Icbocet wod pa Caulo owinyo ni - Bible Search\\n2 Camuel 3 2 Camuel 5\\n2 Camuel 4\\nKit ma gineko kwede Icbocet\\n1Ka Icbocet wod pa Caulo owinyo ni Abneri doŋ gineko woko i Kebron, ci kome oto woko lirut, ki cwiny jo Icrael bene oballe woko. 2I kare meno onoŋo Icbocet tye ki lutel wi buca monnye aryo; nyiŋ ŋat acel Baana ki nyiŋ mukene: Rekab. Gin ducu awobe pa Rimmon ma jo Benjamin, gaŋ tugi Beerot. Beerot gikwano bot jo Benjamin. 3Jo Beerot kikome guriŋo gularo i Gitaim, ci gudoko lubedo kunnu nio wa i kare man.\\n4-Yonacan wod pa Caulo yam tye ki wode mo ma tyene okwe woko. I kare ma gikelo lok ki i Jejreel i kom gin mutimme i kom Caulo ki Yonacan, onoŋo en doŋ ditte romo mwaka abic. Ci lapidine otiŋe, oriŋo kwede woko, ci latin opoto woko piny i kare ma co tye ka ŋwec matek-ki, omiyo odoko Laŋolo; nyiŋe Mepibocet.\\n5Awobe pa Rimmon ma jo Beerot, Rekab ki Baana, gua ci gucito ki i cwiny dyeceŋ malyet-ti, gucito wa i ot pa Icbocet i kare ma en tye ka yweyo i dyeceŋ. 6Onoŋo lagwok doggola obedo ka pyeto ŋano, ci nino omako waŋe, onino woko; omiyo Rekab ki ominne Baana gulwitte gudonyo. 7Ka gudonyo i ot, gunoŋo Icbocet obuto i ot butone i wi kitandane, ci gucobo, guneko woko, ka guŋolo wiye. Gutiŋo wiye, gulubo kwede yo Araba dyeworwor, 8ci gukelo wi Icbocet bot Daudi i Kebron, guwaco bot kabaka ni, “Wi Icbocet wod pa Caulo doŋ wakelo ene, wod pa Caulo ma lamerokki ma yam mito neki, Rwot doŋ oculo kworri tin, rwotwa, i kom Caulo ki i kom litinone.” 9Ento Daudi ogamo dog Rekab ki ominne Baana, awobe pa Rimmon ma jo Beerot ni, “Macalo Rwot tye makwo-ni, ma yam olaro kwona ki i ciŋ lumerokka ducu, 10-i kare ma yam dano mo obino otitta lok ni, ‘Nen ba, Caulo doŋ oto woko,’ ma onoŋo en tamo ni ekella lok maber, ci an amake aneke woko i Jiklag; meno aye obedo mot ma amiyo bote pi lok ma okelo-ni. 11Ento lok man doŋ dit makato ducu, ka ce lutim aranyi doŋ guneko dano ma cwinye leŋ ki i ode i wi kitandane, ci wutamo ni an pe abiculo kworre i komwu, atyekowu wo ko ki i wi lobo?” 12Ci Daudi ociko litino orobone, guneko jo-nu woko, guŋolo cing: ki tyengi woko, ka guŋabo komgi i ŋet kulu me Kebron. Ento gukwanyo wi Icbocet, guyiko Lyel pa Abneri i Kebron.","num_words":416,"character_repetition_ratio":0.06,"word_repetition_ratio":0.0,"special_characters_ratio":0.24,"stopwords_ratio":0.272,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lulevi 23 ACO85 - Rwot owaco bot Moses ni, “Wac bot jo - Bible Search\\nLulevi 22 Lulevi 24\\nNino madito ma giciko\\n1Rwot owaco bot Moses ni, 2“Wac bot jo Icrael ni, Nino madito ma Rwot ocikogi, ma wubituco pigi ni gubed gurre maleŋ, nino madito ma an aciko, gin ene. 3-Wubitiyo tic nino abicel, ento i nino me abirone en ceŋ cabit me yweyo mot, en aye gurre maleŋ, Pe wuti iye tic mo; en aye ceŋ cabit pa Rwot ka ma wubibedo iye ducu.\\nKato (Paska) ki nino madito me Mugati ma Tobi Pe Iye\\n4“Magi aye nino madito ma Rwot ociko, gin gurre maleŋ ma wubituco pigi i kare ma Rwot ociko pigi. 5-I dwe mukwono i nino dwe apar wiye aŋwen otyeno, en aye Kato (Paska) pa Rwot. 6-I kom nino dwe apar wiye abic me dwe acel-lu en nino madit pa Rwot me Mugati ma Tobi Pe tye; wubicamo mugati ma tobi pe iye pi nino abiro. 7I kom nino mukwoŋone wubibedo iye ki gurre maleŋ; pe wuti iye tic mo matek. 8Ento wubityero gityer ma giwaŋo ki mac bot Rwot pi nino abiro; i nino me abirone wubibedo ki gurre maleŋ, pe wuti iye tic mo matek.”\\nLarita bel me akwata\\n9Rwot dok owaco bot Moses ni, 10“Wac bot jo Icrael ni, Ka doŋ wuo i lobo ma abimiyowu, ka wukayo iye kac, ci wubikelo wic larita cam me wi mwaka bot ajwaka. 11En bikwato wic larita cam i nyim Rwot, wek oye gamowu; ajwaka bikwato i nino ma lubo cabit. 12I nino ma wubikwato iye wic larita-ni, en aye wubityero iye latin nyok romo ma ditte romo mwaka acel, ma kome pe ki mwonyo, obed gitum awaŋa bot Rwot. 13Gityer me moko kwon ma wutyero kacel kwede bibedo moko kwon mapwotte ma romo agwata aryo, ma girubo ki moo, ma gibityero kun giwaŋo ki mac bot Rwot obed gin ma ŋwece kur me yomo cwiny. Gityer amatane bibedo vino ma romo cupa aryo kt nucu. 14Pe wucam mugati, pe wumwod nyig bel ma gicelo nyo manumo, nio wa i nino meno kikome, waŋ ma wukelo gityer pa Lubaŋawu; meno bibedo cik matwal wa i kare pa likwayowu ducu, ikabedo ducu ma wubibedo iye.\\n15-“Ka doki wubikwano cabit abiro kulu kun wucako ki nino ma lubo cabit, en aye nino ma wutyero iye wic larita cam me gityer akwata. 16Wukwan nino pyerabic nio i nino ma lubo cabit me abirone, ka doŋ wucak kelo gityer me moko kwon kai manyen bot Rwot. 17Wubikelo ki i kabedowu mugati aryo me akwata ma gitedo ki moko ma romo agwata aryo; gibitedogi ki moko mapwotte ma onoŋo girubo iye tobi, gubed wi mwaka ma gityero bot Rwot. 18Dok wubikelo litino romi abiro kacel ki mugati meno ma ditogi mwaka acel acel, ma komgi pe ki mwonyo, ki wod twon acel ki nyogi romi aryo. Gibibedo gitum awaŋa bot Rwot, kacel ki gityer me moko kwon ki gityer amata mutikogi; gin gityer ma giwaŋo ki mac, gin ma ŋwece kur me yomo cwiny Rwot. 19Dok wubityero nyok dyel acel obed gitum me bal, ki litino nyogi romi aryo ma ditogi mwaka acel acel gubed gityer Lakwecwiny. 20Ajwaka bikwatogi kacel ki mugati me wi mwaka gubed gityer akwata i nyim Rwot, kacel ki litino nyogi romi aryo-nu; gibibedo maleŋ bot Rwot, pi ajwaka. 21I nino meno kikome wubibedo ki gurre maleŋ ma wutito pire ka maleŋ; pe wuti iye tic mo matek. Meno bibedo cik matwal wa i kare pa likwayowu ducu, i kabedo ducu ma wubibedo iye.\\n22-“Ka wukayo cam ma ocek i lobowu, pe wuka woko ducu nio wa i ŋet potowu, pe dok wubed ka beko obote ma odoŋ i kare me kac. Wubiwekogi pi konyo lucan ki lubedo; an a Rwot Lubaŋawu.”\\nAcakki mwaka manyen\\n23Rwot owaco bot Moses ni 24“Wac bot jo Icrael ni, I dwe me abiro, i nino dwe acel, wubikwero iye nino me yweyo mot, nino me po ma gituco pire ki koko gwara, nino me gurre maleŋ. 25Pe wuti iye tic mo matek, dok wubityero iye gityer ma giwaŋo ki mac bot Rwot.”\\nNino madit me Kwanyo Bal\\n26-Rwot dok owaco bot Moses ni, 27“I nino dwe apar me dwe man me abiro-ni en aye bedo nino me Kwanyo Bal. Bibedo botwu nino me gurre maleŋ; wubikumo ki toncwiny, dok wubityero gityer ma giwaŋo ki mac bot Rwot. 28Pe wuti tic mo i nino meno, pien en aye nino me kwanyo bal, pi timo gin lakwany bal ki i komwu i nyim Rwot Lubaŋawu. 29Ŋat ma pe okumo ki toncwiny i nino meno wane birwenyo woko ki i kin lutugi. 30Ŋat ma otiyo tic mo i nino meno abineko woko wek pe obed i kin lutugi. 31Pe wuti iye tic mo; meno bibedo cik matwal wa i kare pa likwayowu ducu, i kabedo ducu ma wubibedo iye. 32En aye bibedo botwu cabit me yweyo mot, ci wubikumo iye ki toncwiny, i nino dwe aboŋwen cakke otyeno nio wa orwone otyeno en aye wubiywe mot.”\\nNino madito me ŋolo\\n33-Rwot dok owaco bot Moses ni, 34“Wac bot jo Icrael ni, I nino dwe apar wiye abic me dwe man me abiro-ni en aye bibedo acakki me nino madito pa Rwot, kare me Bolo, ci tyeko nino abiro. 35I kom nino mukwoŋo wubibedo iye ki gurre maleŋ; pe wuti iye tic mo matek. 36Wubityero gityer ma giwaŋo ki mac bot Rwot pi nino abiro. I nino me aborone wubibedo iye ki gurre maleŋ, ma wubityero iye gityer ma giwaŋo ki mac bot Rwot; meno cokke madit me woro Lubaŋa, pe wuti iye tic mo matek.\\n37“Magi aye nino madito ma Rwot ociko, ma wubitito ki lwak ni gin aye kare me gurre maleŋ, pi tyero bot Rwot gityer ma giwaŋo ki mac, gitum awaŋa, gityer me moko kwon, gitum mukene, ki gityer amata, kun acel acel bedo ki ninone ma otike, 38kun wumedogi i kom ceŋ cabit pa Rwot me kare ducu, ki i kom mot mewu, i kom gityer mewu ducu me cobo kwoŋ, ki i kom gityerwu ducu ma iwu opwoyo ma wumiyo bot Rwot.\\n39“I kom nino dwe apar wiye abic me dwe me abiro, ka doŋ wucoko cam ma ocek i lobo, wubikwero nino madito pa Rwot pi nino abiro; nino mukwoŋo bibedo nino me yweyo mot, ki nino me aborone bene bibedo nino me yweyo mot. 40I nino mukwoŋo wubicoko iye nyig yat mabecone, ki jaŋ otit, ki jaŋ yat muluk, ki yat oget ma i ŋet kulu; ci wubibedo ki yomcwiny i nyim Rwot Lubaŋawu pi nino abiro. 41Wubikwero nino madito man pa Rwot pi nino abiro mwaka ki mwaka; meno bibedo cik matwal wa i kare pa likwayowu ducu; wubikwerone i dwe me abiro. 42Wubibedo i bolo pi nino abiro; litino anywalli ducu ma i Icrael bibedo i bolo, 43wek likwayowu guŋe ni, yam amiyo jo Icrael gubedo i bolo i kare ma akwanyogi woko ki i lobo Ejipt; an a Rwot Lubaŋawu.”\\n44Kit meno Moses otito bot jo Icrael pi nino madito ducu ma Rwot ociko pigi.","num_words":1152,"character_repetition_ratio":0.079,"word_repetition_ratio":0.028,"special_characters_ratio":0.239,"stopwords_ratio":0.281,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Tic Pa Lukwena 25 ACO85 - I kare ma Festo obino i lobo - Bible Search\\nTic Pa Lukwena 24 Tic Pa Lukwena 26\\nTic Pa Lukwena 25\\nPaulo okoko apil ni myero giter lokke i nyim laloc madit\\n1I kare ma Festo obino i lobo ma gimiye ni en olo, i ŋe nino adek, oa i Cecaria, ocito i Jerucalem. 2Ajwagi madito pa Lubaŋa ki ludito me lobo Judaya gutitte pi lok i kom Paulo, ci gubako doggi bote, 3ni otim ber oye cwale i Jerucalem, kun onoŋo guyubo ni dano gibikiye ci gineke woko i waŋa yo. 4Ento Festo ogamo ni gitye ka gwoko Paulo i Cecaria, en bene emito cito kunnu i kare macok-ki. 5Ci owacci, “Pi meno, jo ma i kinwu ma gitye ki twero myero gucit kweda. Ka onoŋo tye roc mo i kom laco meno, wek gudote bota.”\\n6Obedo i Jerucalem pi nino aboro nyo apar, ka odok i Cecaria. Orwone obedo i kom me ŋolo kop, ci ociko ni gikel Paulo. 7Ka doŋ obino, Lujudaya ma gua i Jerucalem gucuŋ ma gurume dyere, gudote ki lwak adot mapol mapek ma pe gitwero moko kite. 8Paulo opido ni, “Peya abalo lok mo i kom cik pa Lujudaya kadi ot pa Lubaŋa, kadi wa bot laloc madit Cecar.” 9Ento Festo onoŋo mito ni Lujudaya gupwoye, ci owaco bot Paulo ni, “Imito giteri i Jerucalem wek aŋol kop i komi pi adot magi ki kunnu?” 10Paulo ogamo ni, “Acuŋ kany i nyim kom me ŋolo kop pa Cecar, en aye ka ma myero giŋolla iye kop. Pe abalo bal mo bot Lujudaya, meno in bene iŋeyo maber. 11Ka abalo bal ma romma to, lok mo pe, gitwero neka, pe akwero; ento ka adotgi i koma tere pe, ci pe tye ŋat mo ma twero miya i ciŋgi. Abolo pi Cecar.” 12Ka Festo otyeko poro lok ki lukikone, odok iye ni, “Ibolo pi Cecar; ibicito bot Cecar.”\\nPaulo i nyim Agripa ki Bernike\\n13Ka nino okato manok, kabaka Agripa ki Bernike guo i Cecaria ka jolo Festo. 14Ka gudikke kunnu pi kare malac, Festo oketo adot i kom Paulo i nyim kabaka kun wacci, “Tye laco mo kany ma Pelici oweko i mabuc. 15I kare ma atye i Jerucalem, ajwagi madito pa Lubaŋa ki ludoŋo pa Lujudaya gutitta lok i kome, ci gulega ni aŋol ni kop oloye. 16Adok iye botgi ni, pe kitwa wan Luroma me miyo dano mo i ciŋ ludote ma peya gimiye kare me cuŋ i nyimgi waŋ ki waŋ wek opid pidone i kom lok ma gidote iye. 17Ka gubino kany, ci an bene pe adikke, ento orwone abedo i kom me ŋolo kop ci aciko ni kigele. 18Ka ludote gua ka lok, pe gukelo adot mo i kome ma mako bal mo marac, macalo yam atamo; 19ento gubedo ka laro lok kwede ma dok i kom dinigi, ki i kom ŋat mo ma nyiŋe Yecu ma yam oto, ma Paulo waco ni tye makwo. 20Yeko te lok macalo meno oloya, mumiyo apenye ka en mito cito i Jerucalem wek giciŋol lokke ki kunnu. 21Ento Paulo okoko apil ni myero gigwoke i mabuc pi kuro ŋolo kop pa laloc madit ma won deyo-ni. Ci aciko ni gigwoke nio ka abicwale bot Cecar.” 22Agripa owaco bot Festo ni, “An kikoma amito winyo lok pa danonu ka twerre.” Ogamo ni, “Diki ibiwinyo lokke.”\\n23Orwone Agripa ki Bernike gucito ki deyo madwoŋ, ci gudonyo i kicika me winyo ŋolo kop kacel ki kapten mogo me mony ki jo ma giŋene ma i gaŋ meno. Ka Festo ociko, ci gikelo Paulo. 24Festo owacci, “Kabaka Agripa ki wun ducu ma wutye kwedwa kany, wun doŋ wuneno dano man ma lwak Lujudaya ducu gubako doggi bota pire i Jerucalem wa ki kany bene, kun gidaŋŋe ni pe myero obed kwo. 25Ento an pe anoŋo otimo gin mo ma romo miyo giŋolle kop me to. Doŋ macalo en aye gire okoko apil pi laloc madit, an bene amoko ni abicwale. 26Ento peya atye ki lok mo kikome ma myero aco i kome bot rwoda, en gin mumiyo akele i nyimwu, ki makato i nyimi, in Kabaka Agripa, wek ka wabipenye abed ki lok mo me acoya. 27Pien aneno ni kony mo pe me cwalo lamabuc ka pe ginyuto lok ma i kome.”","num_words":701,"character_repetition_ratio":0.054,"word_repetition_ratio":0.0,"special_characters_ratio":0.247,"stopwords_ratio":0.31,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lulevi 21 ACO85 - Rwot owaco bot Moses ni, “Lok ki - Bible Search\\nLulevi 20 Lulevi 22\\nAjwagi myero gubed jo maleŋ\\n1Rwot owaco bot Moses ni, “Lok ki ajwagi, awobe pa Aron, iwac botgi ni, ŋatti mo i kingi pe oballe odok keni pi gudo kom dano muto ma i kin lutugi, 2kono nyo watgi keken ma cok kwede, macalo minne, wonne, wode, nyare, ominne, 3nyo laminne ma peya oŋeyo co, En pud cok kwede, pien peya tye ki cware; en twero balle pire doko keni. 4Kadi bed en won gaŋ i kin lutugi, myero pe oballe odok keni, miyo bedo kipyeda. 5-Ajwagi pe gulyel wigi, pe gulyel teŋ yer t ikgi, pe guton komgi. 6Gubed jo maleŋ pi Lubaŋagi, pe gupyed nyiŋ Lubaŋagi, pien gin aye gityero gityer ma giwaŋo ki mac bot Rwot, en cam pa Lubaŋagi; pienno myero gubed jo maleŋ. 7Pe gunyom dako ma lakwele, nyo ma doŋ tye ki meye, Gin pe gunyom dako ma cware oryemo pien ajwaka en dano maleŋ bot Lubaŋane. 8Wubigwoke obed maleŋ pi ticce, pien en tyero cam pa Lubaŋawu; en bibedo maleŋ botwu, pien an a Rwot ma alonyowu wubed maleŋ, an bene aleŋ. 9Ka nya pa ajwaka mo odoko lapyeda pi timo kwele, noŋo opyedo wonne; gibiwane woko ki mac.\\n10“Ajwaka madit i kin omege, ma en aye gionyo moo wir i wiye, ma onoŋo gikwere wek oruk boŋŋi aruka me ticce, myero pe ogony yer wiye oket ata lijayi, pe oyec ginarukane; 11pe odony i ot ka ma kom dano muto tye iye, pe oballe odok keni, kadi bed pi wonne nyo minne. 12Pe okat woko nia ki i kabedo maleŋ, wek pe opyed kabedo maleŋ pa Lubaŋane, pien moo wir ma yam gikwere kwede bot Lubaŋane tye i kome; an a Rwot. 13En myero onyom nyako ma peya oŋeyo co. 14Pe onyom daa-to, nyo dako ma cware oryemo, nyo dako ma doŋ tye ki meye, nyo dako ma lakwele; en onyom anyira tugi ma peya oŋeyo co, 15wek pe opyedde i kom litinone i kin lutugi; pien an a Rwot ma alonye obed maleŋ.”\\n16Rwot owaco bot Moses ni 17“Wac bot Aron ni, i kare pa likwayo wu ducu, lakwaru mo ma kome ki mwonyo pe onyik cok ka tyero cam pa Lubaŋane. 18Pien dano ma ko me ki mwonyo pe binyiko cok bota, macalo dano ma latowaŋ, nyo laŋolo, nyo ŋat ma waŋe ki poyo, nyo ma tyene nyo bade tuŋcel laŋabu, 19nyo ŋat ma tyene otur, nyo ma bade otur, 20nyo dano ma kore oruŋŋe, nyo dano muran, nyo ma waŋe ocor, nyo ma twoyo gwenyo nyo nyac, nyo ma gidino mane. 21Dano mo i kin likwayo pa ajwaka Aron ma kome ki mwonyo pe onyik cok ka tyero gityer ma giwaŋo ki mac bot Rwot; tekke kome ki mwonyo, pe binyiko cok ka tyero cam pa Lubaŋane. 22En twero camo cam pa Lubaŋane, jami maleŋ makato, ki jami maleŋŋe; 23ento pe binyiko cok ki boŋo kicika, pe bibino cok ki keno tyer, pien kome ki mwonyo, wek pe opyed kabedona ducu maleŋ-ŋi, pien an a Rwot ma alonyogi gubed maleŋ.” 24Moses oloko kit meno bot Aron ki awo bene ki bot jo Icrael ducu.","num_words":524,"character_repetition_ratio":0.061,"word_repetition_ratio":0.0,"special_characters_ratio":0.249,"stopwords_ratio":0.284,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Jo Korint 3 ACO85 - Ento wun utmegina, yam pe onoŋo - Bible Search\\n1 Jo Korint 2 1 Jo Korint 4\\n1 Jo Korint 3\\nLutic kacel ki Lubaŋa\\n1Ento wun utmegina, yam pe onoŋo atwero lok kwedwu calo jo ma tye ki Cwiny pa Lubaŋa, ento aloko kwedwu macalo jo ma pud tye ki kit ma ginywalogi kwede, macalo litino lukere i Kricito. 2-Yam apitowu ki cak, pien onoŋo peya wutwero camo cam matek; kadi wa kombeddi bene pud pe wuromo camo cam matek, 3pien pud wutye ki kit ma ginywalowu kwede. Ka pud wutye ki nyeko i kinwu, ma wuda kekenwu, meno pe nyuto ni pud wutye i kit ma ginywalowu kwede, kun pud wulubo kit pa dano? 4-Ka dano mo i kinwu waco ni, “An dano pa Paulo,” ki ŋat mukene bene waco ni, “An dano pa Apolo,” meno noŋo pe nyuto ni wun pud wubedo dano adana?\\n5Apolo mono en aŋa? Paulo kono en aŋa? Wan aye lutic ma miyo wuye Yecu. Ŋat acel acel tye ki tic ma Rwot opoko bote. 6-Yam acoyo kodi, Apolo oonyo iye pii, ento Lubaŋa omiyo odoŋo. 7Kadi bed kumeno, ŋat mucoyo kodi nyo ŋat ma oonyo iye pii, gin ducu pe gin mo, kono Lubaŋa keken aye ma miyo jami doŋo. 8Dano ma ocoyo kodi ki ŋat muonyo pii iye, gin ducu girom, ŋat acel acel binoŋo mucarane muporo tic ma en otiyo. 9Pien wan lutic kacel ki Lubaŋa; wun poto pa Lubaŋa, dok bene wun gedo pa Lubaŋa.\\n10Pi kica pa Lubaŋa ma gimiya, omiyo aketo te guti me gedo macalo ladit me gedo ma ladiro; ki dano mo mukene tye ka gero ot i wiye. Ento dano acel acel myero ogwokke kit macalo etye kwede ka gedo. 11Pien pe tye te guti mo mukene ma gitwero ketone, kono maca ma doŋ tye-ni keken, en aye Yecu Kricito. 12Doŋ ka ŋat mo ogedo i wi te guti mukwoŋo-nu ki jabu nyo ryal, nyo godi me wel-gu, nyo yat nyo lum, nyo reŋ kal, 13tic ma dano acel acel otiyo binen woko ka maleŋ. Pien mac me Nino maca binyuto tic pa dano acel acel, ci nyuto ka maleŋ kit macalo ticce tye kwede. 14Ka ce inen gedo pa dano-nu odoŋ, en gedo ma ogero i kom te guti mukwoŋo-ni, dano meno bilimo bakacic me pwoc. 15Ento ka ce gedo pa dano mo owaŋ woko, ci en pe binoŋo kabacic mo me pwoc, ento en kikome bibwot, macalo ŋat ma koŋ owok ki i mac ka doŋ okatti ka maleŋ.\\n16-Pe wuŋeyo ni wun aye wubedo ot pa Lubaŋa me woro en, dok Cwiny pa Lubaŋa bedo i iwu? 17Doŋ ka ŋat mo obalo ot pa Lubaŋa, Lubaŋa bene biteke woko; pien ot pa Lubaŋa leŋ, wun kikomwu aye wu ot meno.\\n18Ŋat mo pe obwolle kekene. Ka ce dano mo i kinwu tamo ni eryek i lobo man, en koŋ myero olokke odok lamiŋ, ka wek doŋ odok maryek. 19-Pien gin ma dano me lobo man gitamo ni obedo me ryeko, i nyim Lubaŋa obedo gin me miŋo. Pien yam gicoyo ni, “En mako jo maryek i ryekogi kengi, macalo i owic,” 20-dok ni, “Rwot ŋeyo ni tam pa luryeko mere gin ma konnye pe.” 21Pi meno ŋat mo pe myero owakke i kom dano, pien jami ducu obedo mewu; 22kadi ki Paulo, nyo Apolo, nyo Kepa, nyo lobo man, nyo kwo, nyo to, nyo gin ma tye kombeddi, nyo gin ma bibedo tye i anyim. Magi-gu ducu mewu; 23wun jo pa Kricito, ki Kricito pa Lubaŋa.","num_words":577,"character_repetition_ratio":0.05,"word_repetition_ratio":0.0,"special_characters_ratio":0.256,"stopwords_ratio":0.302,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yocwa 9 ACO85 - Ka luker ducu ma nene gitye loka Jordan - Bible Search\\nYocwa 8 Yocwa 10\\nBwola pa jo Gibeon,\\n1Ka luker ducu ma nene gitye loka Jordan i lobo godi ki i lobo ma i pwor ma orabo ŋet Nam Madit mukemo Lebanon, ki jo Kit, jo Amor, jo Kanaan, jo Periji, jo Kiv ki jo Jebuc guwinyo lok man, 2gucokke kacel pi lweny i kom Yocwa ki jo Icrael.\\n3Ento ka jo ma gibedo i Gibeon guwinyo gin ma Yocwa otimo i kom Jeriko ki i kom Ai, 4ci gin ki tuŋ botgi gutiyo ki ryeko mamalo mada. Guyubo peke me wot ki kicaa muti me atweya i wi kanagi, ki opiru kono ma guti woko, ma oyec atata ma gidabogi bene, 5ki war tyengi muti ma gidabogi, ki boŋŋi arukagi muti woko; ki pekegi ducu obedo mutwo woko, opuro woko bene. 6Gucito kwede bot Yocwa i gony ma i Gilgal, ci guwaco bot Yocwa ki bot jo Icrael ni, “Wan wabino ma waa ki i lobo mabor; pienno walegi ni icikke kwedwa kombeddi.” 7-Ento jo Icrael guwaco bot jo Kiv ni, “Gwok nyo wubedo i kinwa, ci dok watwero cikke kwedwu niŋniŋ?” 8Guwaco bot Yocwa ni, “Wan doŋ luticci.” Ci Yocwa openyogi ni, “Wun kono wu jo kwene kaa? Dok bene wua ki kwene mono?” 9Gugamo doge ni, “Wan waa ki i lobo mabor mada, ladit, pi nyiŋ Rwot Lubaŋawu ma wawinyo gitito pire, ki pi gin ducu ma yam otimo i lobo Ejipt, 10-ki pi gin ducu ma en otimo i kom luker aryo pa jo Amor ma yam gitye loka Jordan ca, Cikon kabaka me Kecbon ki Og kabaka me Bacan ma yam bedo i Acitarot. 11Ci ludoŋowa ki jo ducu ma gibedo i lobowa guwaco botwa ni, ‘Wumak peke me wot i ciŋwu wek wucirwatte kwedgi, ci wuwac botgi ni, Wan luticwu, wek doŋ wacikke kwedwu.’ 12Kwonwa ene; wakwanyo ma onoŋo pud lyet i kare ma wa-a ki pacowa me acama i yo i nino ma wacako bino botwu-ni, ento kombeddi, nen, tye ma doŋ otwo dok opuro woko bene. 13Wa opiru koŋo vino ducu onoŋo pud ginyen i kare ma wapiko koŋo vino i igi-ni; doŋ wunen ba ka guyec woko. Ki ginarukawa ki war mewa doŋ guti woko pi wot man mabor-ri.” 14Ludito gugamo pekegi gucamo, ma pe koŋ gupenyo dog Rwot. 15Ci Yocwa oturo ki yubo lok me kuc i kingi, ocikke kwedgi pi wekogi makwo; lutel wi lwak bene gukwoŋo kwoŋ botgi.\\n16Ka nino okato adek nia ki i kom nino ma gucikke kwedgi, lacen guwinyo ni jo-nu gitye kacel kwedgi kun gibedo i dyegi. 17Jo Icrael gucako wot ci guo i gaŋgi i nino me adekke. Gunoŋo gaŋ magi, Gibeon, Kepira, Beeroth ki Kiriat-jearim. 18Ento jo Icrael pe doŋ gunekogi, pien lutel wi lwak onoŋo doŋ gutyeko kwoŋo botgi i nyiŋ Rwot, Lubaŋa pa Icrael. Ci lwak ducu gucako ŋur i kom lutel wi lwak-ki. 19Ento lutel wi lwak ducu guwaco bot lwak ducu ni, “Watyeko doŋ kwoŋo kwoŋ botgi i nyiŋ Rwot, Lubaŋa pa Icrael, pienno kombeddi pe doŋ watwero gudo komgi. 20Doŋ wabitimogi kit man; wabiwekogi gubed makwo wek pe wakel kiniga pa Lubaŋa i komwa pi kwoŋ ma doŋ wakwoŋo botgi-ni.” 21Ci guwaco bot lwak ni, “Wuwek gubed makwo, ento gibibedo lubar yen ki lutwom pii pi lwak ducu.”\\n22Yocwa olwoŋogi ci owaco botgi ni, “Piŋo wubwola kun wuwaco ni, ‘Wan watye ka mabor kwedwu,’ kun kono wutye i dyewa? 23Pienno kombeddi doŋ gicenowu woko; pi kare ducu wubibedo opii, lubar yen ki lutwom pii i ot pa Lubaŋana.” 24Gugamo dog Yocwa ni, “Pien onoŋo doŋ gitito botwa lok me ada, ladit, ni Rwot Lubaŋa yam ociko laticce Moses pi miyowu lobo man ducu, dok ociko ni myero wujwer jo ma gibedo i lobo man woko ki i nyimwu; omiyo walworowu matek twatwal, en aye omiyo watimo man pi laro kwowa. 25Ci doŋ kombeddi in aye doŋ inen giri. Doŋ watye i ciŋi, in doŋ itim gin ma ineno ni ber dok oporre me atima i komwa.” 26Otimogi kit man, olarogi ki i ciŋ jo Icrael, pe ginekogi. 27Ento cakke i nino meno Yocwa oketogi me bedo lubar yen ki lutwom pii pi lwak ki pi keno tyer pa Rwot, medde kwede o wa i kare man, i kabedo ma Rwot biyero.","num_words":709,"character_repetition_ratio":0.051,"word_repetition_ratio":0.0,"special_characters_ratio":0.244,"stopwords_ratio":0.292,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yakobo 4 ACO85 - Gin aŋo ma kelo mony, ki gin aŋo ma - Bible Search\\nYakobo 3 Yakobo 5\\nMako Larem ki lobo\\n1Gin aŋo ma kelo mony, ki gin aŋo ma kelo lweny i kinwu? Pe par ma wutye kwede aye tye ka lweny i dul komwu? 2wumito wunoŋ jami, ento pe wunoŋo, ci wucako neko dano. Dok wuparo jami pa jo mukene, ento pe wunoŋo, ka doŋ wuero lweny ki mony. Pe wunoŋo gin ma wumito, pien pe wulego. 3Wulego, pe wunoŋo, pien wulego marac, wulego ni wunoŋ wek wuti kwede me cobo mitiwu keken. 4Wun jo mubolo laremwu woko. Pe wuŋeyo ni, mako larem ki lobo miyo dano doko lakwor pa Lubaŋa? Pi meno, ŋat ma mito mako larem ki lobo lokke kene doko lakwor pa Lubaŋa. 5Nyo wutamo ni, lok ma yam gicoyo lok ma tere pe ni, “En tye ki par madwoŋ twatwal ki nyeko i kom cwiny ma yam en oketo ni obed i iwa?” 6-Ento en medde ki miyo kicane; pi meno, lok ma yam gicoyo waco ni, “Lubaŋa pyem ki jo ma wakke, ento miyo kica bot jo mamwol.” 7Pi meno, wumine me bedo i te loc pa Lubaŋa. Wulweny matek ki Catan, ci en biriŋowu woko. 8Wunyik cok bot lubaŋa, ci en bene binyiko cok botwu. Wulwok ciŋwu woko, wun lubalo, ka doŋ wulony cwinywu obed maleŋ, wun jo ma tamwu tye aryo. 9Cwinywu myero owaŋ, wukum, wukok bene. Nyerowu myero olokke odok kumo, ki yomcwiny ma wutye kwede olokke odok can. 10Wumwolle kenwu i nyim Rwot, ci en bitiŋowu malo.\\nŊolo kop i kom omeru\\n11Utmegina, pe wulok lok mo marac kun ŋat acel acel loko i kom lawote. Ŋat ma loko lok marac i kom ominne, nyo ŋolo kop i kom ominne, noŋo oloko lok marac i kom cik, noŋo doŋ bene oŋolo kop ki cik. Ento ka in iŋolo kop ki cik, in doŋ pe lacob cik ento idoko laŋolkop. 12Lami-cik ki laŋolkop tye acel, en twero larowu ki nekowu. In aŋa mono ma iŋolo kop i kom lawoti-ni?\\nPe iwakke pi nino ma diki\\n13Koŋ wuwiny lokka, wun ma wuwaco ni, “Tin nyo diki wabicito i gaŋ munyo, wabityeko kunnu mwaka acel kun wacato wil dok wanoŋo magoba,” 14kun kono pe wuŋeyo lok ma bitimme diki. Kwowu tye niŋniŋ? Wun wubedo calo lupu ma nen pi kare manok mo keken, ci lacen ke woko. 15Ma ka loko lok kit meno, onoŋo myero wuwacci, “Ka Rwot oye, wabibedo kwo, wabitimo man nyo maca.” 16Ento wun lunyatte, dok wuwakke bene. Lakit wakke macalo meno ducu rac. 17Ŋat ma ŋeyo gin ma atir ma myero etim, ce pe otimo, noŋo doŋ otimo bal.","num_words":433,"character_repetition_ratio":0.049,"word_repetition_ratio":0.0,"special_characters_ratio":0.25,"stopwords_ratio":0.289,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 30 ACO85 - Man lok ma Rwot oloko ki Jeremia. - Bible Search\\nRwot ocikke me dwoko jo ma yam giterogi i opii cen i Jerucalem\\n1Man lok ma Rwot oloko ki Jeremia. 2Rwot ma en Lubaŋa pa Icrael owaco ni, “Co lok ducu ma abedo ka loko boti-ni i buk, 3pien kare tye ka bino ma abidwoko iye gum bot jona jo Icrael ki jo Juda. Abikwanyogi adwokogi cen i lobo ma yam amiyo bot kwarogi, gibileyo doŋ bedo megi. Man Rwot ma owaco.”\\n4Magi gin aye lok ma Rwot oloko ma okemo Icrael ki Juda:\\n5Rwot owaco kuman ni,\\n“Wawinyo koko ma baŋo dano,\\nkoko ma kelo lworo, ento pe ma kelo kuc.\\n6Koŋ ipennye kekeni ci dok itam ni,\\nlaco mono twero nywalo latin?\\nPiŋo kono aneno laco acel acel mako pyere ki ciŋe\\ncalo dako ma tye ka rem ki nywal?\\nPiŋo waŋ dano olwal woko?\\n7Maa do! Nino marac tye ka bino,\\npe tye nino mo ma rom kwede;\\nen aye nino me can bot likwayo pa Yakobo;\\nkadi bed kumeno gibilarogi ki i can meno.”\\n8Rwot me mony owaco ni, “Ka nino meno oromo abituro rii bao woko ki i ŋutgi dok bene abicodo nyor ma gitweyogi kwede woko; cakke i kare meno pe doŋ gibibedo opii pa lurok matwal. 9Ento gin gibitiyo bot Rwot Lubaŋagi, ki bot Daudi kabakagi, ma an aye abimiyo botgi me bedo kabakagi.\\n10-“Pe wulwor, wun likwayo pa laticca Yakobo;\\nwun jo Icrael, cwinywu pe myero oballe woko.\\nAbilarowu ki i lobo ca ma tye ka mabor-ri,\\nabilaro likwayowu bene ki i lobo ma yam giterogi iye i opii.\\nLikwayo pa Yakobo gibidwogo cen ci gibibedo mot ki kuc;\\nŋat mo pe ma bimiyo gibedo ki lworo.\\n11Abibedo kwedwu pi larowu.\\nAbijwero jo me rok ducu atyekogi woko,\\ni kin jo ma yam akeyogi iye;\\nento wun pe abityekowu woko liweŋ.\\nAbipwodowu maberber pe ki kiniga twatwal,\\nento pe abiwekowu ma pe aketo can i komwu.\\n12Rwot owaco bot jone ni,\\n“Waŋ retwu pe doŋ caŋ,\\nwaŋ burre odet marac.\\n13Ŋat mo pe ma twero cuŋ piwu,\\nyat bene pe me aketa i waŋ burwu,\\nwaŋ burwu pe doŋ can.\\n14Jo ma gimarowu-ni ducu wigi doŋ owil woko i komwu;\\ngin pe doŋ giparo piwu wacel.\\nPien alwenyo i komwu macalo lukworra;\\ndok bene aketo can magwa i komwu laboŋo kica,\\npien balwu dwoŋ,\\nki gin marac ma wutimo bene pol.\\n15Piŋo pud wukok pi ret ma wulimo?\\nAremwu pe doŋ caŋ.\\nAketo can i komwu kit man, pren balwu dwoŋ,\\nki gin marac ma wutimo bene pol mada.\\n16Pi meno jo ducu ma tyekowu,\\ngin bene gibitye kogi woko,\\nlukworwu ducu bene gibimakogi giterogi woko i opii.\\nJo ducu ma unowu gin bene gibiunogi,\\nki jo ducu ma yako jamiwu gin bene gibiyako jamigi woko.\\n17Pien abimiyo wubedo doki ma komwu yot,\\nabicaŋo waŋ burwu woko bene,\\nkadi bed lukworwu giwacci,\\n‘Cion doŋ odoko gin ma gibolo woko;\\nŋat mo doŋ pe ma paro pire.’\\n“Nen, abidwoko likwayopa Yakobo cen i lobogi\\ndok kica bimaka i kom jo me doggola acel acel;\\ngibigero gaŋ acel acel odoco i kabedone macon,\\nki ot acel acel bene gibigero kakare.\\n19Jo ma kunnu doŋ gibiwero wer me pwoc;\\ngibibedo ka daŋŋe bene pi yomcwiny.\\nAbimiyo ginya gidoko pol ma pe welgi jwik,\\nci abikelo deyo botgi.\\n20Litinogi bibedo pol kit macalo yam gubedo kwede i kare macon,\\nki lwakgi bene bicuŋ i nyima matek likiŋ;\\nabiketo can i kom jo ducu ma unogi.\\n21Ŋat ma bibedo laker ma loyogi bene bia ki i kingi,\\nŋat ma bibedo laloc gi bibedo dano me rokgi kikome.\\nKa alwoŋe, ci en binyiko cok bota;\\npien ŋat mo pe twero ette me bino cok bota ka pe alwoŋe.\\n22Wun wubibedo jona,\\nki an abibedo Lubaŋawu.”\\n23Koŋ inen yamo kot pa Rwot! Akemone bedo calo yamo lapiru mager, ma bimwoc woko lituc i wi jo maraco. 24Akemone pe bigik nio waŋ ma en ocobo tiyo gin ma onoŋo doŋ otamo me timone. I kare ma lacen, i nino ma pud tye anyim, jone gibiniaŋ maber makato.","num_words":606,"character_repetition_ratio":0.042,"word_repetition_ratio":0.0,"special_characters_ratio":0.232,"stopwords_ratio":0.295,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yocwa 21 ACO85 - Ludito wi kaka pa kwaro pa Lulevi - Bible Search\\nYocwa 20 Yocwa 22\\n(Wel 35.1-8; 1 Tek 6.54-81)\\n1Ludito wi kaka pa kwaro pa Lulevi gubino bot ajwaka Eleajar ki Yocwa wod pa Nun ki ludito wi kaka pa jo Icrael mukene ducu. 2-Gubino botgi i Cilo i lobo Kanaan, guwaco botgi ni, “Rwot yam ociko ki i dog Moses ni myero gimi botwa gaŋi me bedowa kacel ki lobo ma i ŋetgi me olet-gu pi kwayo limwa makwo.” 3Ci jo Icrael gulubo cik pa Rwot, gumiyo gaŋi magi bot Lulevi kacel ki lobo me oletgi kun gikwanyo ki i kom ginaleyagi:\\n4Kwir okwoŋo poto i kom jo Kokat ci Lulevi ma likwayo pa ajwaka Aron gulimo gaŋi apar wiye adek ki bot jo Juda, jo Cimeon ki jo Benjamin kun onoŋo giyerogi ki bolo kwir.\\n5Jo Kokat mudoŋŋe gulimo gaŋi apar ki bot jo Epraim, jo Dan ki nucu kaka pa jo Manace muporo doggolagi.\\n6Jo Gercon gulimo gaŋi apar wiye adek ki bot jo Icakar, jo Acer, jo Naputali ki nucu kaka pa Manace ma i Bacan muporo doggolagi.\\n7Jo Merari gulimo gaŋi apar wiye aryo ki bot jo Reuben, jo Gad ki jo Jabulon muporo doggolagi.\\n8Gaŋi magi ki lobo olet ma i ŋetgi jo Icrael gumiyo bot jo Levi kun gibolo kwir, kit macalo Rwot yam ociko ki i dog Moses.\\n9Gaŋi ma gulimo ki bot kaka pa Juda ki Cimeon, 10gaŋi ma gimiyo bot likwayo pa Aron, ma gin aye doggola acel i kin jo Kokat ma Lulevi-ni nyiŋgi ene. 11Kwir okwoŋo poto i komgi ci gimiyo botgi Kiriat-arba, en aye Kebron, ma i lobo godi me Juda, kacel ki lobo olet ma orume dyere. Arba obedo kwaro pa jo Anak. 12Ento potti ducu ma i ŋet gaŋ meno, ki gaŋi matino ma i ŋete yam onoŋo gimiyogi woko bot Kaleb wod pa Jepune me bedo mere.\\n13Gimiyo Kebron ki lobo olet ma i ŋete bot likwayo pa ajwaka Aron, en aye gaŋ me laro lunek dano, Libna ki lobo olette, 14Jatir ki olette, Ectemoa ki olette, 15Kolon ki olette, Debir ki olette, 16Ain ki olette, Juta ki olette, Bet-cemec ki olette, gaŋi aboŋwen mua ki bot kaka aryo-nu. 17Ka doki gimiyo botgi gaŋi magi mua ki bot jo Benjamin: Gibeon, Geba, 18Anatot ki Almon, gaŋi aŋwen ki olet ma i ŋetgi. 19Gaŋi ducu ma gimiyo bot likwayo pa ajwaka Aron gubedo apar wiye adek, kun gaŋ acel acel tye ki lobo me olet i ŋete.\\n20Lulevi me doggola mogo pa jo Kokat mudoŋ gulimo gaŋi magi ma i lobo pa jo Epraim: 21Cekem, gaŋ me laro lunek dano ma i lobo godi me Epraim, ki olette, Gejer ki olette, 22Kibjaim ki olette, Bet-koron ki olette, gaŋi aŋwen. 23Ki bot kaka pa Dan gulimo Elteke, Gibeton, 24Aijalon ki Gat-rimmon, gagi aŋwen ki olet ma i ŋetgi. 25Ki bot nucu kaka pa Manace gulimo Taanak ki Gat-rimmon ki olet ma i ŋetgi. 26Kumeno gaŋi ducu ma gimiyo bot doggola mukene pa jo Kokat gubedo apar, kun gaŋ acel acel tye ki lobo olet i ŋete.\\n27Jo Gercon ma doggola mukene pa Lulevi gulimo gaŋi aryo ki bot nucu kaka pa Manace, gin aye Golan ma i Bacan ma gaŋ me laro lunek dano ki olet ma i ŋete, ki Be-eciterot ki olette. 28Ki bot jo Icakar gulimo Kicion, Oaberat, 29Jarmut ki En-ganim, gaŋi aŋwen ki olet ma i ŋetgi. 30Ki bot jo Acer gulimo Mical, Abdon, 31Kelkat ki Rekob, gaŋi aŋwen ki olet ma i ŋeti. 32Ki bot jo Naputali gulimo Kedec i Galilaya, gaŋ me laro lunek dano, Kamot-dor ki Kartan, gaŋi adek ki olet ma i ŋetgi. 33Kumeno gaŋi ducu ma gimiyo bot doggola mapatpat pa jo Gercon obedo apar wiye adek, kun gaŋ acel acel tye ki lobo olet i ŋete.\\n34Lulevi mukene, ma gin aye doggola pa jo Merari, gulimo ki bot jo Jabulon Jokneam, Karta, 35Dimna ki Nakalal, gaŋi aŋwen ki olet ma i ŋetgi. 36Ki bot jo Reuben gulimo Bejer, Jakaj, 37Kedemot ki Mepat, gaŋi aŋwen ki olet ma i ŋetgi. 38Ki bot jo Gad gulimo Ramot ma i Gilead ma gaŋ me laro lunek dano, Makanaim, 39Kecbon ki Jajer, gaŋi aŋwen ki olet ma i ŋetgi. 40Gaŋi ducu ma gimiyo bot doggola mapatpat pa jo Merari, en aye bot doggola pa Lulevi mudoŋŋe, obedo apar wiye aryo.\\n41Gaŋi ducu pa Lulevi ma gitye i dye lobo pa jo Icrael gubedo pyeraŋwen wiye aboro, ki oletgi. 42Gaŋ acel acel onoŋo tye ki lobo olet ma orume dyere; gaŋigi ducu gubedo kit meno.\\nJo Icrael gucamo lobo\\n43Kit meno Rwot omiyo bot jo Icrael lobo ducu ma yam okwoŋo pire ni ebimiyo bot kwarogi-ni; gucamo lobone kit meno, ci gubedo iye. 44Rwot omiyogi yweyo i kabedogi ducu kit ma yam okwoŋo bot kwarogi; pe lamerokgi acel mo ocun i nyimgi, pien Rwot onoŋo omiyo lumerokgi ducu i ciŋgi. 45Lok mabeco ducu ma yam onoŋo Rwot ociko ki jo Icrael ocobbe kakare, pe onen lok mo ma pe otimme.","num_words":810,"character_repetition_ratio":0.097,"word_repetition_ratio":0.021,"special_characters_ratio":0.245,"stopwords_ratio":0.326,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Latitlok 4 ACO85 - Dok aneno kit macalo jo mukene tye - Bible Search\\nLatitlok 3 Latitlok 5\\n1Dok aneno kit macalo jo mukene tye ka uno ki luwotgi i lobo man. Nen, jo ma giunogi gikok akoka ki pig waŋgi, pien pe gitye ki ŋat mo ma myero okwe cwinygi! Pe gitye ki ŋat mo ma konyogi, pien jo ma unogi onoŋo gitye ki twero. 2Omiyo atamo ni jo ma doŋ guto woko komgi gum kato jo makwo ma pud gudoŋ gibedo i lobo-ni. 3Ento ŋat ma kato gin-nu ducu en aye dano ma pud peya ginywalo, ma peya oneno tim maraco ma gitye ka timone i lobo-ni.\\n4Atyeko neno bene ni tic ducu ma dano tiyo ki dirone ducu, tiyo pi nyeko ma en tye kwede i kom lawote, ni myero en aye ebed ki jami makato lawote. Man bene gin ma konnye pe, dok rom ki ryemo kor yamo ma kodo.\\n5Dano ma lamiŋ bedo abeda ma odolo ciŋe, pi meno kec bineko nio wan ma oto.\\n6Ka it ye ki jami manok ma romo poŋciŋ keken, kun itiyo kwede inoŋo ni it ye ki kuc i cwinyi, ber kato jami ma tye poŋciŋ aryo ma kuc pe iye mupoŋ ki tic matek, dok ma rom ki ryemo kor yamo ma kodo.\\n7Dok aniaŋ bene ni tye gin mo mukene ma konnye pe i lobo-ni: 8tye dano ma bedo kene ma pe tye ki lareme mo, latinne mo bene pe, kadi ominne mo-gu bene pe, ento pud inoŋo ni tye ka tiyo tic matek ma pe ywe, ento ki tuŋ bote nen ni lonyo ma etye kwede-ni pud pe romme, En bene pe twero pennye kekene ni, “Tic matek ma atye ka tiyone-ni mono atiyo pi aŋa, ma geŋa woko ki noŋo yomcwiny-nyi?” Man bene gin ma konnye pe, dok gin ma pe miyo yomcwiny bot dano.\\n9Bedo jo aryo ber kato ma dano acel obedo kene, pien gin jo aryo-nu gitwero noŋo bakacic maber ma a i kom tic ma gitiyo. 10I kin jo aryo-ni ka ŋat acel opoto piny, ci lawote ilo woko malo; ento ŋat ma bedo kene tye ki can, pien ka opoto piny pe tye ŋat mo mukene ma twero ile woko malo. 11Dok ka jo aryo gubuto i kabuto acel kacel, gin ducu komgi bedo lyet, ento ka dano acel obuto i kabuto kene, ci kome twero bedo Lyet niŋniŋ? 12Kadi bed dano mo twero bwoyo ŋat ma tye kene-ni, ento jo aryo kulu bwoyo en woko marac twatwal. Pe tye ŋat mo ma twero codo tol adek ma giwiyogi kacel oyotoyot.\\n13Awobi ma lacan dok maryek ber kato kabaka muti ma lamiŋ, ma pe doŋ winyo tam ducu ma gimiye, 14kadi bed giketo en me bedo kabaka kun oa ki i mabuc nyo kadi bed ginywalo en dano ma lacan i lobo ma lacen en oloyo. 15Abedo ka tamo bene pi jo ducu ma gibedo kwo i lobo man, kadi wa awobi meno matidi-ni bene, ma oleyo kakare. 16Aneno ni lwak jo ducu pe kwanne; awobi matidi ca obedo ka loyogi ducu. Ento io ma gibinywalogi lacen pe gibibedo ki yomcwiny mo i kome. Adada man bene gin ma konnye pe, dok rom ki ryemo kor yamo ma kodo.","num_words":527,"character_repetition_ratio":0.057,"word_repetition_ratio":0.015,"special_characters_ratio":0.245,"stopwords_ratio":0.357,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luka 11 ACO85 - Yecu onoŋo yam tye ka lega i kabedo mo; - Bible Search\\nLok ma Yecu opwonyo i kom lega\\n(Matayo 6.9-15; 7.7-11)\\n1Yecu onoŋo yam tye ka lega i kabedo mo; ka doŋ otyeko, ci ŋat acel i kin lupwonnyene owacce ni, “Rwot, pwonywa ki lega, kit macalo yam Jon opwonyo lupwonnyene.”\\n2Yecu odok iye botgi ni, “Ka wulego, wuwac kit man ni,\\n‘Wonwa, giwor nyiŋi maleŋ. Ker meri obin.\\n3Miwa nino ki nino camwa me nino ducu.\\n4Iwek balwa, pien wan kikomwa waweko bal pa dano ducu ma gibalo botwa.\\nPe iterwa i abita.’”\\n5Dok owaco bitgi ni, “Aŋa i kinwu ma tye ki lareme ci bicito bote cwiny dyewor ka penye ni, ‘Larema, konya ki mugati adek; 6pien larema mo oa i wot, ocora, ci pe atye ki cam mo ma myero aket i nyime.’ 7En bidokke iye ki i ot ni, ‘Wek yela; doŋ acego doggola woko, wan ki litinona doŋ wabuto; pe atwero a malo ka mini gin mo.’ 8Atito botwu ni, kadi bed en pe bia malo ka miye gin mo pi bedo lareme, ento pi dide ci bia, bimiye gin ducu ma en mito. 9Dok acikowu ni, Wulegi, ci gibimiyo botwu; wuyeny, ci wubinoŋo, wudwoŋ doggola, gibiyabo botwu. 10Pien dano ma lego gimiye, ki ŋat ma yenyo bene, noŋo; ŋat ma dwoŋo doggola bene, gibiyabo doggola bote. 11Aŋa i kinwu ma won latin, ka latinne olege ni omiye rec, ci bimiye twol ma ka rec? 12Nyo ka olege ni omiye toŋŋweno, ci bimiye oton? 13Ka wun jo maraco wuŋeyo miyo mot mabeco bot litinowu, ci Wonwu ma tye i polo pe bikatowu, bimiyo Cwiny Maleŋ makato bot jo ma lege?”\\n(Matayo 12.22-30; Marako 3.20-27)\\n14Yam onoŋo Yecu tye ka ryemo cen ma pe loko; ka cen doŋ oa ki i kom dano ma onoŋo tye ki cen, ma te lebe oto, oloko, ci lwak guuro. 15-Ento jo mogo i kingi guwaco ni, “En ryemo cen pi twero pa Beeljebul ladit pa cen.” 16-Jo mukene onoŋo giyenyo lanyut ki bote ma a ki i polo, pi teme. 17Ento Yecu oŋeyo tamgi, ci owaco botgi ni, “Ka ker iye opokke aryo, ci ker meno lobone balle woko; ot poto i wi wadi. 18Catan bene ka opokke kene i dul aryo, ci kerre bicuŋ niŋniŋ? Pien wun wuwaco ni aryemo cen pi twero pa Beeljebul. 19Ka an aryemo cen pi twero pa Beeljebul, ci litinowu kono giryemo cen pi twero pa aŋa? Pi meno gin aye gibibedo luŋolkopwu. 20Ento ka ce an aryemo cen pi ciŋ Lubaŋa, ci doŋ wuŋe ni ker pa Lubaŋa doŋ obino botwu. 21Ka oteka ma oruko jami lwennye ducu tye ka gwoko gaŋ kalle, jamine ducu bedo ki kuc, 22ento ka dano ma kate ki tek olwenyo i kome ce oloye, bicoko jami lwennye ma ya en geno, bipoko jami ma yam en oyako ki bote. 23-Ŋat ma pe tuŋ bota, meno noŋo en lakworra, dok ŋat ma pe nywako coko kweda, keto mere aketa.\\nKit ma cen marac dwogo kwede i kom dano\\n24“Ka cen marac doŋ oa ki i kom dano mo, ci cito wirre i kabedo ma pii pe iye kun yenyo ka ma ebiywe iye; ento ka noŋone oloye woko, ci wacci, ‘Abidok gira i oda ka ma yam aa ki iye-ni.’ 25Ka obino, ci noŋo giyweyo i ot woko maleŋ, giyubo maber. 26En dok, cito kelo cen mukene abiro ma giraco gikate woko, ci gidonyo gibedo i ode-ni; lacen dano-nu bibedo marac makato kit ma onoŋo yam obedo kwede con.”\\nGum me ada\\n27Ka oloko lok man, ci dako mo ki i kin lwak owoto dwane, owacce ni, “Tye ki gum ic ma onywali, ki tuno ma idoto!” 28Ento Yecu ogamo ni, “Makato gitye ki gum, jo ma giwinyo lok pa Lubaŋa, dok gigwoko!”\\nYalwak pa jo maraco gimito neno lanyut\\n(Matayo 12.38-42; Marako 8.11-12)\\n29-Ka lwak gumedde mapol, ci Yecu ocako waco ni, “Yalwak pa jo maraco giyenyo lanyut, ento pe gibimiyo botgi lanyut mo, kono lanyut pa lanebi Yona keken. 30-Pien kit macalo Yona yam odoko lanyut bot jo Nineve, kit meno Wod pa dano bene bidoko lanyut bot yalwak me kare man. 31-Kabaka ma dako ma tye yo tuŋ acuc bicuŋ kacel ki yalwak me kare man i kare me ŋolo kop, ci miyo kop loyogi; pien en oa ki i agikki lobo obino ka winyo ryeko pa Solomon, ento nen, gin madit makato Solomon tye kany. 32-Jo Nineve bicuŋ kacel ki yalwak man i kare me ŋolo kop, ci miyo kop loyogi, pien gin yam guŋut pi lok ma Yona onoŋo otito, ento nen, gin madit makato Yona tye kany.\\nTara me kom\\n(Matayo 5.15; 6.22-23)\\n33-“Pe tye ŋatti mo ma cwinyo tara ci kano i gul, nyo umo auma ki aduku; ento cibo i wi okar, wek dano ducu ma gibino i ot gunen derone. 34Tara me komi aye waŋi; ka ce waŋi bal mo pe iye, ci komi kulu bibedo leŋ. Ento ka ce waŋi tye ki bal mo i kome, ci komi kulu bibedo i colpiny. 35Gwokke wek leŋo ma tye i ii-ni pe odok col. 36Doŋ ka komi kulu bedo i leŋo, kun colpiny pe iye, ci komi kulu bibedo leŋ, macalo tara ma menyi ki derone ka tye ka lyel.”\\nYecu otuco pi can ma bipoto i kom Luparicayo ki lupwony-cik\\n(Matayo 23.1-36; Marako 12.38-40; Luka 20.45-47)\\n37Ka yam onoŋo tye ka lok, Laparicayo mo olwoŋe ka cam bote; Yecu odonyo i ot, obedo i dog cam. 38Laparicayo ouro ka oneno ni ocako cam ma pe koŋ ologo ciŋe. 39Rwot owacce ni, “Wun Luparicayo wulwoko ŋe kikopo ki ŋe atabo, kun iwu opoŋ yak ki tim maraco. 40Wun lumiŋmiŋ! Ŋat ma tiyo gin ma woko pe en aye bene otiyo gin ma i iye? 41Wumi gin ma i atabowu bot lucan wek okonygi; ci nen, jami ducu bibedo maleŋ botwu.\\n42-“Ento wubineno can, wun Luparicayo, pien wumiyo dul me apar me oyado ki ocobo ki kit pot dekwu ducu, kun wuweko ŋolo kop atir ki maro Lubaŋa; meno ducu myero wutim kun pe wuweko magi bene. 43Wubineno can, wun Luparicayo, pien wumaro kabedo me dito i kacokke, dok wumito ni dano gumotwu i cuk. 44Wubineno can! Pien wurom ki lyel ma pe ginen ma dano woto i wigi kun pe giŋeyo.”\\n45Ŋat acel i kin lupwony-cik ogamo doge ni, “Lapwony, ka iwaco kit man nyuto ni iyeto wa wan bene.” 46Yecu odokke iye ni, “Wubineno can, wun lupwony-cik bene! Pien wumiyo dano yeyo yec mapek, ma yeyone tek, kun wun kikomwu pe wugudo kadi ki lwet ciŋwu acel. 47Wubineno can, pien wucano got i wi lyel pa lunebi ma yam kwariwu guneko. 48Kit meno wun wucaden, wupwoyo tic pa kwariwu, pien gin guneko, wun wucano got i wi lyelgi. 49Pi man Ryeko pa Lubaŋa owaco ni, ‘Abioro botgi lunebi ki lukwena, jo mogo i kingi gibinekogi gibilibogi,’ 50wek remo pa lunebi ducu ma gionyo nia i acakki piny gicul kworre i kom yalwak me kare man, 51-cakke i kom remo pa Abel nio kwede i kom remo pa Jekaria ma oto i kin keno tyer pa Lubaŋa ki kabedo maleŋ. Iyo atito botwu ni, gibiculo kworre i kom yalwak me kare man. 52Wubineno can, wun lupwony-cik, pien wumayo layab me ŋeyo piny woko, kun wun kikomwu pe wudonyo iye, dok wugeŋo dano ma mito donyo iye bene.”\\n53Ka doŋ oa ki kunnu, ci lupwonycik ki Luparicayo gucako dine matek ma girobo doge ki peny mapol, 54kun gikiye wek gimak lok ma a ki i doge.","num_words":1215,"character_repetition_ratio":0.045,"word_repetition_ratio":0.003,"special_characters_ratio":0.264,"stopwords_ratio":0.286,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Kwo i Yo ma Yomo Cwiny Lubanga - Kabedo me Intanet pa Lucaden pa Jehovah\\nDUL ME APAR WI ARYO\\nKwo i Yo ma Yomo Cwiny Lubanga\\nIn itwero doko larem Lubanga nining?\\nPyem pa Catan-ni mako kadi wa in nining?\\nKit tim ango ma pe yomo cwiny Jehovah?\\nItwero kwo i yo ma yomo cwiny Lubanga nining?\\nKIT dano ango mono ma imito ni obed laremi? Polle imito jo ma ginywako tammi, mitini, ki kit me kwo ma in inongo ni ber. Cwinyi bene bimito jo ma gitye ki kit mabeco calo gene ki kica.\\n2 Cakke wa i tekwaro pa dano, Lubanga obedo ka yero dano mogo me bedo lureme macok. Me labolle, Jehovah olwongo Abraim ni obedo lareme. (Icaya 41:8; Yakobo 2:23) Lubanga olwongo Daudi ni, “laco ma yomo cwinya” pien en obedo dano ma Jehovah maro. (Tic pa Lukwena 13:22) Jehovah otero Daniel calo ‘dano me amara mada.’—Daniel 9:23.\\n3 Tyen lok ango ma omiyo Jehovah oyero Abraim, Daudi, ki Daniel me bedo lureme? Ada, en owaco bot Abraim ni: “Pien ityeko woro doga.” (Acakki 22:18) Jehovah nyiko cok bot jo ma gitimo jami ma en mito ni gutim ki mwolo. En owaco bot jo Icrael ni, ‘myero wuwiny lokka, wek abed Lubangawu, wek wun wubed jona.’ (Jeremia 7:23) Ka in iwinyo dog Jehovah, ci in bene ibedo lareme!\\nJEHOVAH MIYO TEKO KI LUREME\\n4 Tam kong jami mabeco ma bedo larem ki Lubanga kelo. Baibul owaco ni En tye ka yenyo kare me “nyuto tekke bot jo ma gibedo ki lengic i kome.” (2 Tekwaro 16:9) Jehovah twero nyuto tekone piri nining? Kinyuto yo mukwongo i Jabuli 32:8, ka ma wakwano ni: “An [Jehovah] abipwonyi dok abicimmi yo ma myero ilubi; abimiyi ryeko dok abineni.”\\n5 Man obedo yo maber adada me gwok pa Jehovah! En binyuti yo ma mitte me aluba dok gwoki ka nongo itye ka lubone. Lubanga mito konyi me kato ki i abita ki atematema mapol. (Jabuli 55:22) Ada ka itiyo bot Jehovah ki cwinyi ducu, ibibedo ki nwang cwiny calo pa laco Jabuli ma owaco ni: “Kare ducu angeyo ni Rwot tye kweda; pe gibidira woko cen, pien en tye yo tung cinga ma lacuc.” (Jabuli 16:8; 63:8) Adada, Jehovah gire twero konyi wek ikwo i yo ma miye yomcwiny. Ento, kit ma ingeyo kwede, tye lamone pa Lubanga ma pe mito ni in itim man.\\nPYEM PA CATAN\\n6Dul me 11 me buk man, tito kit ma Catan Larac opyem kwede i kom loc mamalo twal pa Lubanga. Catan odoto Lubanga ni en obedo lagoba pien lokke nyuto ni Jehovah otimo rac pe me miyo ni Adam gin ki Kawa gumok tamgi pi gin maber ki marac gin kikomgi. I kare ma Adam gin ki Kawa gubalo dok lutinogi gucako nya i lobo, Catan okelo lok ni dano mere tiyo pi rwot ineka keken. Catan okelo adot ni: ‘Dano pe tiyo pi Lubanga pien ni gimaro Lubanga, mina kare, ci abiloko dano ducu me kwero Lubanga woko.’ Lok ma kitito i kom laco ma nyinge Yubu-ni nyuto ni man aye gin ma Catan otamo. Yubu kono obedo anga, dok pyem pa Catan-ni kono ocako gudo wa en nining?\\n7 Yubu okwo i kine ka mwaki 3,600 ma okato angec. En obedo laco ma kite ber, pien Jehovah oloko i kome ni: “Pe tye ngat mo macalo en i wi lobo, dano ma pe ki bal mo, dano ma cwinye atir, ma lworo Lubanga, dok dag tim marac.” (Yubu 1:8) Yubu onongo yomo cwiny Lubanga.\\n8 Catan owaco ni Yubu tiyo pi Lubanga pi rwot ineka keken. Larac-ci owaco bot Jehovah ni “Pe in aye irumo kome [Yubu] ki cel, ki ode, ki gin ducu ma en tye kwede, tungi ki tungi? In imiyo gum i kom tic me cinge, limme bene omedde i lobo. Ento tugi keto cingi cut koni, igud gin ducu ma en tye kwede, ci en yeti ki i nyimi.”—Yubu 1:10, 11.\\n9 Pi meno Catan opyem ni Yubu tiyo bot Lubanga pi jami mabeco ducu ma en onongo ki bot Lubanga. Larac-ci opyem bene ni ka kiketo atematema i kom Yubu ci en bikwero Lubanga woko. Jehovah kono odok i pyem pa Catan-ni nining? Kit macalo kop man omako cwiny ma Yubu onongo tye kwede, Jehovah oye ni Catan otem Yubu. I yo ma kit meno, mar pa Yubu i kom Lubanga onongo binyute kamaleng.\\n10 Cut cut Catan otugi temo Yubu i yo mapol mapat pat. Lim makwo pa Yubu mukene kikwalo, mukene kinekogi woko, dok kineko wa luticce bene. Meno okelle can lim madit. Peko mukene malit atika dok opoto i kare ma lutino pa Yubu apar guto i yamo magwar. Kadi bed ni jami maraco magi otimme, “Yubu pe obalo, pe owaco ni Lubanga otimo rac.”—Yubu 1:22.\\nYubu onongo mot pi gwoko genne\\n11 Catan pe ogik kenyo keken. En gwok otamo ni ka Yubu odiyo cwinye pi rwenyo jamine, luticce, ki lutinone, ka two malit opoto i kom Yubu ci bilokke kwero Lubanga cut. Jehovah gire oye ni Catan obol two malit atika i kom Yubu. Ento kadi bed kit meno, Yubu pe oturo genne i kom Lubanga. Ma ka meno, en oloko ki nwang cwiny ni: “Nio wang ma ato, ento pud abiwacci ni cwinya leng.”—Yubu 27:5.\\n12 Yubu onongo pe ngeyo ni Catan aye tye ka miye peko. Pien Yubu pe obedo ki ngec muromo i kom pyem pa Larac-ci, en obedo ki lworo ni Lubanga aye onongo tye ka miye lwak peko magi. (Yubu 6:4; 16:11-14) Kadi bed kit meno, Yubu omedde ki gwoko genne i kom Jehovah. Gwoko gene pa Yubu-ni onyuto kamaleng ni lok ma Catan okelo ni Yubu tiyo pi Lubanga pi rwot ineka keken-ni obedo goba!\\n13 Gene pa Yubu-ni omiyo lagam ma ocwiny bot Jehovah me gamo pyem me cac pa Catan-ni. Yubu gire onongo obedo larem Jehovah ada, dok Lubanga omiyo mot pi genne-ni.—Yubu 42:12-17.\\nKIT MA LOK MAN MAKO KWEDE IN BENE\\n14 Kop ma mako gen i kom Lubanga ma Catan okelo-ni pe obedo gin ma omako Yubu kene. In bene itye iye. Kinyuto lok man ka maleng i Carolok 27:11, ka ma Lok pa Jehovah waco ni: “Latinna, bed ryek, wek iyom cwinya, wek anong lagam ma myero adok iye i lok ki ngat ma yeta.” Lok magi, ma kicoyo mwaki miya mapol inge to pa Yubu-ni, nyuto ni Catan pud tye ka yeto Lubanga dok doto wa Luticce. Ka wakwo i yo ma yomo cwiny Jehovah, ci wakonyo me miyo lagam i kom adot me goba pa Catan-ni, man miyo wayomo cwiny Lubanga. In iwinyo ningo i kom lok man? Mono pe obedo gin ma mwonya mada me bedo i kin jo ma gitye ka miyo lagam i kom lok goba pa Larac-ni, kadi bed ni mitte ni omyero ilok yo me kwoni mogo?\\n15 Niang ni Catan owaco ni: ‘Gin ducu ma dano tye kwede en bimiyo pi kwone.’ (Yubu 2:4) Pi waco ni “dano” Catan onyuto atir ni adote-ni pe tye i kom Yubu keken ento mako dano ducu. Meno obedo lok ma pire tek adada. Catan okelo akalakala i kom gen ma megi i kom Lubanga. Larac-ci mito neno ni pe iwinyo dog Lubanga dok i kwero lubo yo me kit ma atir ka peko mo obino. I yo ma nining ma Catan twero temme me timo man?\\n16 Kit ma kinyammo kwede i Dul me 10, Catan tiyo ki yo mapat pat me temme me loko dano woko ki bot Lubanga. I kine mukene, en lwenyo “macalo labwor ma kok, kun yenyo dano me amwoda.” (1 Petero 5:8) Pi meno, Catan twero dwoyo tam pa luremi, wadini nyo dano mukene me nyuto adage i yelleni me kwano Baibul ki keto jami ma ikwano i tic.* (Jon 15:19, 20) Ki tungcel, Catan bene “lokke nen macalo lamalaika ma menyo piny.” (2 Jo Korint 11:14) Larac-ci twero tic ki yo me ryeko mukane me bwoli ki ywayo tammi woko cen ki i kom Lubanga. En bene twero tic ki tur pa cwiny, ni wek icak winyo ni pe iromo yomo cwiny Lubanga. (Carolok 24:10) Kadi bed Catan obino macalo “labwor ma kok” nyo oloko kite macalo “lamalaika ma menyo piny,” pud nongo pyemme-ni gak en acel-li: En waco ni ka itye i atematema nyo abita mo, ci in ibiweko tic pi Lubanga woko. In itwero dok i pyemme-ni ki dok nyuto ni in igwoko genne-ni bot Lubanga kit ma Yubu otimo-ni nining?\\nBEDO KA LUBO CIK PA JEHOVAH\\n17 In itwero miyo lagam i kom pyem pa Catan-ni i yo ma yomo cwiny Lubanga ki kit ma i kwo kwede. Man mito gin ango? Baibul gamo ni: “Mar Rwot Lubangani ki cwinyi ducu, ki tiponi ducu ki tekki ducu.” (Nwoyo Cik 6:5) Ma nongo marri i kom Lubanga woto ki dongo, ibibedo ki mitti me timo jami ma en mito ni itim. Lakwena Jon ocoyo ni “Pien maro Lubanga en aye gwoko cikke.” Ka imaro Jehovah ki cwinyi ducu, ibinongo bene ni “cikke pe nurowa.”—1 Jon 5:3.\\n18 Cik pa Jehovah kono gubedo ngo? Cikke mukene mako kit me kwo mogo ma myero pe walubgi. Me laporre, nen bok ma wi lokke waco ni “Wek Timo Jami ma Jehovah Dagi.” Kunnu ibinongo kiryeyo kit me kwo mogo ma Baibul waco atir ni raco. Ka pud ineno anena, ibitamo ni kit tim ma kiryeyogi-ni mogo nen calo pe rac. Ento ka ibedo ka lwodo ginacoya ma kinyuto kunnu-ni, ci ibiniang ryeko ma tye i cik pa Jehovah. Loko kiti twero bedo gin matek loyo i kwoni. Ento kwo i yo ma yomo cwiny Lubanga kelo yengo ki yomcwiny madit atika. (Icaya 48:17, 18) Dok obedo gin ma in bene itwero nongone. Dong kono wacako ngeyo meno nining?\\nWEK TIMO JAMI MA JEHOVAH DAGI\\nNeko nek.—Nia 20:13; 21:22, 23.\\nTim me tarwang.—Lulevi 20:10, 13, 15, 16; Jo Roma 1:24, 26, 27, 32; 1 Jo Korint 6:9, 10.\\nTim Tyet.—Nwoyo Cik 18:9-13; 1 Jo Korint 10:21, 22; Jo Galatia 5:20.\\nWoro Cal Apaya.—1 Jo Korint 10:14.\\nMero Kongo.—1 Jo Korint 5:11.\\nKwalo Kwo.—Lulevi 6:2, 4; Jo Epeco 4:28.\\nGoba.—Carolok 6:16, 19; Jo Kolocai 3:9; Niyabo 22:15.\\nWoro me jami.—1 Jo Korint 5:11.\\nTim gero.—Jabuli 11:5; Carolok 22:24, 25; Malaki 2:16; Jo Galatia 5:20.\\nTic ki leb macilo.—Lulevi 19:16; Jo Epeco 5:4; Jo Kolocai 3:8.\\nTic ki remo i yo ma pe oporre.—Acakki 9:4; Tic pa Lukwena 15:20, 28, 29.\\nKwero miyo jami ma mitte bot jo ma i odi.—1 Temceo 5:8.\\nDonyo i lweny ki anyobanyoba me wibye me lobo-ni.—Icaya 2:4; Jon 6:15; 17:16.\\nMato taa nyo Yadi mogo calo jayigi-ni.—Marako 15:23; 2 Jo Korint 7:1.\\n19 Jehovah pe mito ni watim jami ma timone kato kerowa woko. (Nwoyo Cik 30:11-14) En ngeyo kero kacel ki goro ma watye kwede maber loyo. (Jabuli 103:14) Medo i kom meno, Jehovah twero miyo botwa teko me winyo doge. Lakwena Paulo ocoyo ni: ‘Pe tye atematema mo ma makowu ma pe mako dano ducu; Lubanga genne, pe biye ni gitemwu matek makato ma wuromo cirone.’ (1 Jo Korint 10:13) Jehovah twero mini ‘teko ma a ki bote’ wek ikany atematema. (2 Jo Korint 4:7) Inge ciro atematema mapol, Paulo owaco ni: “Atwero jami ducu liweng pi Kricito ma miya teko.”—Jo Pilipi 4:13.\\nDONGO KIT PA LUBANGA\\n20 Adada, jami mapol mitte pi yomo cwiny Jehovah ma kato bedo ka gwokke ki i jami ma en okwerogi keken. Mitte ni in bene myero i mar jami ma en maro. (Jo Roma 12:9) In mono pe iwinyo ni omyero ibed ki wat macok ki jo ma ginywako tammi, mittini ki kit me kwo ma in inongo ni ber? Jehovah bene timo kit meno. Pi meno, pwonye me maro jami ma Jehovah maro. Kitito pi jami mukene magi i Jabuli 15:1-5, ka ma wakwano lok i kom jo ma dong Lubanga nenogi macalo lureme. Lurem Jehovah ginyuto kit mogo ma Baibul lwongo ni, “nyig ma nyak pi cwiny maleng.” Ma tye iye “mar, yomcwiny, kuc, diyo cwiny, kica, ber, gen, mwolo, gwokke-ken.”—Jo Galatia 5:22, 23.\\n21 Bedo ka kwano Baibul jwi bikonyi me dongo kit pa Lubanga. Nongo pwonye i jami ma Lubanga mito bikonyi me ribo tammi ki yo pa Lubanga. (Icaya 30:20, 21) Ka ibedo ka medde ki dongo marri pi Jehovah, ibinongo ni mitini me kwo i yo ma yomo cwiny Lubanga bidongo matut.\\n22 Ka wamito yomo cwiny Jehovah omyero wayelle matek me timo jami ma yomo cwinye. Baibul poro loko kit me kwo macon ki bongo ma ilunyo macone woko ka dok iruko mukene manyenne. (Jo Kolocai 3:9, 10) Dong ma make ki cik pa Jehovah, laco Jabuli ocoyo ni: “Ngat ma ogwoko cikki limo mot madit.” (Jabuli 19:11) In bene ibinongo ni kwo i yo ma yomo cwiny Lubanga kelo mot madit atika. Ka itimo kit meno, ci ibimiyo lagam i kom pyem pa Catan-ni, dok ikelo yomcwiny madit atika bot Jehovah!\\nItwero doko larem Lubanga ka iwinyo doge.—Yakobo 2:23.\\nCatan okelo pyem i kom gene pa dano ducu.—Yubu 1:8, 10, 11; 2:4; Proverbs 27:11.\\nOmyero wawek tim ma pe yomo cwiny Lubanga.—1 Jo Korint 6:9, 10.\\nWatwero yomo cwiny Jehovah ki dago jami ma en dagi ki dok maro jami ma en maro.—Jo Roma 12:9.\\n* Man kono pe tyen lokke ni jo ma gikweri-ni nongo Catan aye tye ka tic kwedgi. Ento Catan gire aye lubanga me yub me kare man, dok lobo-ni ducu tye i te locce. (2 Jo Korint 4:4; 1 Jon 5:19) Pi man, wageno ni kwo i yo pa Lubanga bibedo gin ma welo, ci miyo jo mukene bikweri woko.\\n1, 2. Mi labol pa dano mogo ma Jehovah onenogi calo lureme macok.\\n3. Pingo Jehovah oyero dano mogo me bedo lureme?\\n4, 5. Jehovah nyuto tekone pi jone i yo ma nining?\\n6. Catan odoto dano ningo?\\n7, 8. (a) Gin ango ma oweko Yubu dok onongo pat ki dano ducu me kare maca? (b) I yo ango ma Catan owaco kwede ni Yubu tiyo pi Lubanga pi rwot ineka keken?\\n9. Jehovah odok i pyem pa Catan-ni nining, dok pingo?\\n10. Kit atematema ango ma opoto i kom Yubu?\\n11. (a) Adot me aryo mene ma Catan omoro i kom Yubu, dok Jehovah kono odok iye nining? (b) Yubu otimo gin ango pi two malit ma opoto i kome?\\n12. Yubu ogamo adot pa Larac-ci nining?\\n13. Ngo ma otimme pien Yubu obedo ngat ma geno Lubanga?\\n14, 15. Pingo watwero waco ni pyem pa Catan i kom Yubu-ni mako dano ducu?\\n16. (a) Kit yo ango ma Catan temme kwede me loko dano woko ki i kom Lubanga? (b) Larac-ci twero tic ki yo magi i komi nining?\\n17. Gin ango ma pire tek ma miyo walubo cik pa Jehovah?\\n18, 19. (a) Cik pa Jehovah mogo tye ningo? (nen i bok.) (b) Wangeyo nining ni Lubanga pe mito ni watim jami makato kerowa woko?\\n20. Kit pa Lubanga ango ma omyero wadong, dok pingo pigi tego?\\n21. Gin ango ma bikonyi me dongo kit pa Lubanga?\\n22. Ka itimo jami i yo ma yomo cwiny Lubanga nongo icobo gin ango?","num_words":2347,"character_repetition_ratio":0.055,"word_repetition_ratio":0.0,"special_characters_ratio":0.274,"stopwords_ratio":0.305,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 36 ACO85 - Rwot owacci, “In wod pa dano, tit ki - Bible Search\\nEjekiel 35 Ejekiel 37\\nDwoko gum pa jo Icrael botgi i kare me anyim\\n1Rwot owacci, “In wod pa dano, tit ki godi me Icrael kun iwaco botgi ni guwiny lok ma an 2Rwot Lubaŋa atye ka loko botgi ni, ‘Lukwor pa jo Icrael giwacci, Doŋ wuneno, cere macon-gu ducu doŋ gudoko mewa.’\\n3“Tit lok kun ituco gin ma an Rwot Lubaŋa atye ka wacone. I kare ma rok ma cokcok ma gurumo lobo Icrael gulwenyo dok guyako godi me Icrael woko, gin ducu gubedo ka nywaro jo Icrael ki lok aŋec. 4Pi meno, wun godi me Icrael, wuwiny lok ma an Rwot Lubaŋa atye ka wacone bot godi ki cere, bot ora kulu ki nota, ki bot gaŋi ma yam doŋ giweko gudoŋ obur, ki gaŋi ma yam doŋ gitenyo woko, ma rok ducu ma gurumo ka ŋetgi guyako ci doŋ odoko ginacayagi.\\n5“Mumiyo an Rwot Lubaŋa dok aloko woko atyer ka maleŋ i kom rok ma gurumo Icrael ki kiniga malyet at ika, makatone alok i kom Edom. Pien gin jo-nu gubino ki yomcwiny madit kun gitye ki cac bene, ci gumako lobona gucamo odoko megi wek giyak jami ma tye iye woko ducu. 6Pi meno, tit lok ma kemo lobo Icrael, kun iwaco bot godi ki cere-gu, bot nota ki loŋo-gu ni Rwot Lubaŋa owaco kuman ni, Nen, atye ka lok ki nyeko ki akemo, pien doŋ wuciro cac pa lurok ma omiyowu lewic mada.\\n7“Mumiyo Rwot Lubaŋa owaco kuman ni, Akwoŋŋe akwoŋa ni lurok ducu ma gurumowu dyere gin kikomgi gibicayogi mada kun lewic bene makogi marac. 8Ento wun godi me Icrael, yadi dok gibidoŋo i wiwu ci ginyako nyiggi pi jona jo Icrael; pien gin doŋ cok dwogo paco. 9Pien an atye piwu, wun jona, dok abineno ada ni lobowe gipuro dok gipito kodi iye bene. 10Abimiyo wunya wudoko mapol, wun jo me ot pa Icrael ducu, Wubibedo i gaŋi doki, ki kabedo ma yam gijwerogi gudoŋ obur-ri wubigerogi odoco. 11Abimiyo dano kadi wa lee ginya gimedde. Welwu bimedde wubedo pol makato kit ma yam wutye kwede con ca, kun wunywalo litino mapol. Abimiyo wubedo kunnu kit macalo yam koŋ wubedo i kare mukwoŋo ca ci abimiyowu lonyo mabup makato lonyo ma onoŋo yam wutye kwede. Man bimiyo wuŋeyo ni an aye a Rwot. 12Abikelowu adwokowu cen, wun jona jo Icrael, amiyo wuwoto i dye lobowu. Wubileyo lobo man doŋ bedo mewu, doŋ bedowu i lobo-ni pe doŋ bimiyo kec neko litinowu wacel.\\n13“An Rwot Lubaŋa, awacci ada, dano kara gilwoŋo godi ni, ‘Lucam dano’, kun giwaco bene ni godi gineko litino pa rok ma gibedo iye woko. 14Ento cakke tin cito kwede anyim pe doŋ gibibedo lucam dano, ma giyako litino ki botwu ci gimwodo wako. Man Rwot Lubaŋa ma owaco. 15Dok bene abimiyo pe doŋ wuwinyo cac pa lurok matwal, pe doŋ wubibedo ki lewic i kin lurok, dok godi pe doŋ gibineko litino pa rok man matwal. Man Rwot Lubaŋa ma owaco.”\\nKwo manyen pa jo Icrael\\n16Rwot oloko kweda. 17Owacca ni, “Wod pa dano, i kare ma jo Icrael gubedo i lobogi gubalo woko ki kitgi ki gin ducu ma gubedo ka timone. Aneno kitgi obedo calo gin ma keni calo two kwer ma dako twoyo ka karene oromo. 18Mumiyo aonyo akemona woko i komgi pi dano ma gubedo ka nekone i lobo, dok bene pi cal jogi ma gutiyo ma gubalo kwede lobo woko-ni. 19Yam akeyogi woko i kin lurok, ci guket guromo wi lobo ducu. Yam aŋolo kop i komgi kun onoŋo alubo kitgi ki gin ducu ma onoŋo gutimo. 20Ento i kare ma gucito i kin lurok, i kabedo ducu ma gubedo ka cito iye, gupyedo nyiŋa maleŋ-ŋi, pien dano gubedo ka loko lok i komgi ni, ‘Magi dano pa Rwot, ento gin gua guweko lobo ma yam Rwot omiyogi-ni woko.’ 21Ento an onoŋo abedo ka paro pi nyiŋa maleŋ-ŋi, ma jo Icrael gumiyo gibedo ka pyedone i kin lurok ma gin gucito gubedo i kingi-ni.\\n22“Pi meno, wac bot jo Icrael lok ma an Rwot Lubaŋa amito waco botgi, ni, ‘Gin ma aecito ka timone-ni pe pi wun jo Icrael, ento abetimo pi nyiŋa maleŋŋi, ma doŋ wun wupyedo woko i kin lurok ka ma wucito iye-ni. 23Abinyuto kit ma nyiŋa leŋ kwede, ma doŋ gityeko pyedone woko i kin lurok, ma wun wupyedo i kingi-ni. Ka anyuto kit ma aleŋ kwede-ni i komwu ma lurok bene gineno, ci bimiyo giŋeyo ni an aye a Rwot, Man Rwot Lubaŋa ma owaco. 24Abikwanyowu ki i rok ducu, dok acokowu woko liweŋ ki i wi lobo ducu, ci akelowu i lobowu kikome. 25Abikiro pii maleŋ i komwu miyo wulonnye woko i kom gin ma keni ducu, ki i woro cal jogiwu ducu, ci doŋ alonyowu miyo wubedo leŋ. 26-Abimiyowu cwiny manyen dok aketo cwiny manyen i iwu; abikwanyo cwiny matek calo got-ti woko ki i komwu, ci amiyowu cwiny pa dano. 27Dok abiketo cwiny mera i iwu, kun am iyo wubedo ka lubo cikka kun wugwokke ka tiyo gin ma an aciko ducu. 28Wubibedo i lobo ma yam amiyo bot kwarowu, wun wubibedo jona, ki an abibedo Lubaŋawu. 29Abilarowu ki i gin ducu ma keni ma yam wutimo; ci abimiyo bel cek botwu mabup atika, doŋ pe abimiyo kec bedo ka nekowu. 30Abimiyo yadi nyak nyig mabup dok bene amedo cam ma i poto cek mabup, wek pe doŋ wubed ki lewic i kin lurok pi kec. 31Man bimiyo wupo i kom kitwu maraco, ki i kom gin maraco ma wutimo; mumiyo wubibedo ki keccwiny i komwu kenwu pi balwu me lewic ki gin me kwer ducu ma wutimo. 32Myero wuŋe atir ni gin ma abitimo-ni pe atimo piwu. Lewic omakwu dok alee bene myero otwodwu pi timwu maraco.’ Man Rwot Lubaŋa ma owaco.”\\n33Rwot Lubaŋa owaco kuman ni, “I nino ma abilonyowu woko ki i kom balwu ducu, abimiyo dano doŋ gibedo i gaŋi, ki kabedo ducu ma yam gudoŋ obur-gu gibigerogi odoco. 34Doŋ lobo ma yam onoŋo iye odoŋ nono gibicako purone, miyo pe doŋ nen macalo lobo ma gibalo woko bot jo ma gikato ki ka ŋete. 35Gibiwacci lobo man ma yam odoko tim ata-ni, doŋ olokke odoko calo poto Eden, dok gaŋi ma yam gijwero igi odoŋ nono ma gudoko obur-ri kombeddi doŋ dano gibedo i igi dok bene gigero cel gogo orumogi woko dyere. 36Doŋ man bimiyo lurok ma gudoŋ gibedo ka ŋetwu ma gurumowu giŋeyo ni an Rwot doŋ agero kabedo magi ducu ma yam odoko obur-ri odoco, ka dok amiyo gipuro ka ma yam odoko tim ata-ni woko. An Rwot doŋ atyeko loko ni abitimo man, dok bene abitimo.”\\n37Rwot Lubaŋa owaco kuman ni, “Abitiyo gin makato maca ma yam atiyo-ni. Abiweko jo Icrael gilega ni akonygi. Abimiyo ginya welgi medde calo lwak romi. 38Gaŋi magi ducu ma kombeddi doŋ gudoko obur-ri doŋ bipoŋ ki lwak dano mapol ata calo Jerucalem ma yam opoŋ ki lwak: romi ma onoŋo giterogi me atyera me gitum i nino madito ma giciko. Man bimiyo giŋeyo ni an aye a Rwot.”","num_words":1164,"character_repetition_ratio":0.057,"word_repetition_ratio":0.0,"special_characters_ratio":0.234,"stopwords_ratio":0.288,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Luker 11 ACO85 - Ka Atalia min Akajia oneno wode oto - Bible Search\\n2 Luker 10 2 Luker 12\\n2 Luker 11\\nAtalia omayo ker tektek\\n(2 Tek 22.10–23.21)\\n1Ka Atalia min Akajia oneno wode oto woko, ci en ocako jwero ot ker woko ducu. 2Ento Yekoceba, nya pa kabaka Joram, ma lamiŋ Akajia, otino Yoaci wod pa Akajia okwalo woko ki i kin awobe pa kabaka ma gibenekogi-ni, ci okano en ki lapidine i kicika mo me buto. En okane woko kit meno, omiyo Atalia pe onoŋo kome ci latin obwot, pe gineko. 3Ci en obedo ki Yoaci mwaka abicel, kun kano i ot pa Rwot, i kare ma Atalia tye ka loyo lobo.\\n4Ento i mwaka me abirone Yekoyada ocwalo kwena ci gikelo ludito ma lulo buca mony pa jo mi ya ma pa jo Kari ki pa lukur-piny, ci en oterogi i ot pa Rwot, oketo gicikke kwedgi, omiyogi gukwoŋo kwoŋ ki i ot pa Rwot, ka onyuto botgi wod pa kabaka. 5En ocikogi ni, “Man aye gin ma wubitiyo: dul acel me adekke ma i komwu, jo ma gia i dog ticgi i nino me cabit, ma gikuro ot pa kabaka, gibikuro gaŋ kai, 6kun dul acel me adekke mukene gikuro doggola me Cur, ki acel me adek gikuro doggola ma i ŋe lukur-piny. 7Dulwu aryo ma gibino i dog ticgi i nino me cabit pi kuro ot pa Rwot, 8gibirumo kabaka dyere, kun dano acel acel tye ki jami lwennye i ciŋe. Ka dano mo obino ka temo baro kin tyenwu, gibineko woko. Wubibedo ki kabaka ka ma en bicito iye ducu.”\\n9Ludito mony gutiyo gin ducu kit ma ajwaka Yekoyada ocikogi kwede; ladit mony acel acel okelo jone ma onoŋo gubea woko ki i dog ticgi i nino me cabit, ki jo ma nene gibino i dog tic i nino me cabit. Gin ducu gucito bot ajwaka Yekoyada. 10Ajwaka ocako miyo bot ludito me mony lwak toŋi ki kwodi ma onoŋo yam pa kabaka Daudi, ma onoŋo tye i ot pa Rwot. 11Lukur-piny gucuŋ kun dano acel acel omako jami lwennye i ciŋe, cakke wa i agikki ot yo tuŋ acuc ki nio kwede wa i agikki ot yo tuŋ acam, kun girumo keno tyer ki ot bene. 12Ka doŋ ocako kelo wod pa kabaka, oketo lalukana i wiye, ka orwako ogul makwar i ŋut ciŋe, ka gituco atir ni en doŋ kabaka, ci giwire ki moo; ci dano gudaŋŋe kun gidoŋo ciŋgi kun giwacci, “Kabaka obed kwo nakanaka!”\\n13Ka Atalia owinyo woo pa lukurpiny ki pa lwak, ci ocito bot lwak wa i ot pa Rwot. 14-Ka oŋiyo piny, ci oneno kabaka ocun ka ŋet wir, kit ma kabaka cun kwede, kun ludito me mony ki lukut-tum gurumo kabaka, ki lwak ducu gubedo ka wo ki tum kun cwinygi yom. Atalia ocako yeco boŋone, kun kok ni, “Roro yai! Roro!” 15Ajwaka Yekoyada ociko ludito ma giloyo wi mony ni, “Wukel dako-nu woko ki i kin tyen; wunek wa jo ma gilubo kore ducu.” Pien ajwaka onoŋo tamo ni, “Pe myero gineke ki i ot pa Rwot.” 16Gucako keto ciŋgi i kom Atalia, ci guwok kwede ki i doggola ma aguragura donyo kwede, guo wa i ot pa kabaka, ci guneke kenyo.\\n17Yekoyada ocako keto gicikke i kin Rwot ki kabaka ki lwak, wek gubed lwak pa Rwot; ka dok oketo gicikke i kin kabaka ki lwak. 18Lwak ducu gucako mol gucito i ot pa Baal ci gumuko gureto woko piny; guturo keno tyerre ducu ki calle guŋido woko matitino, Ci guneko Matan ma ajwaka pa Baal ki i nyim keno tyer. Lacen ajwaka ocako keto jo ma gigwoko ot pa Rwot. 19Ci otero ludito ma lulo buca mony pa jo miya, ki jo Kari, ki lukur-piny ki lwak ma i lobo ducu, gucako kelo kabaka woko nia ki i ot pa Rwot kun gidorre giwok ki i doggola pa lukurpiny nio kwede wa i ot pa kabaka. Kabaka ocako bedo piny i wi komker pa luker. 20Kit meno lwak ma i lobo ducu cwinygi obedo yom; gaŋ ocako kwe mot ki i ŋe to pa Atalia ma gineko ki pala lucwan i ot pa kabaka.\\nLoc pa Yekoac me Juda\\n(2 Tek 24.1-27)\\n21Yekoac ocamo ker ma mwaka me ditte abiro.","num_words":692,"character_repetition_ratio":0.059,"word_repetition_ratio":0.0,"special_characters_ratio":0.25,"stopwords_ratio":0.299,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Camuel 18 ACO85 - Ka doŋ Daudi otyeko lok ki Caulo, - Bible Search\\n1 Camuel 17 1 Camuel 19\\n1 Camuel 18\\nYonacan ocikke ki Daudi\\n1Ka doŋ Daudi otyeko lok ki Caulo, ci tipo kom Yonacan omoko i kom Daudi matek, omare macalo tipo kome kene. 2Caulo otero Daudi i nino meno, pe dok oweke odok i gaŋ pa wonne. 3Yonacan dok oketp gicikke ki Daudi, pien onoŋo mare macalo tipo kome kene. 4Olunyo jorre woko ki i kome, omiyo bot Daudi kacel ki jami lwennye, wa pala lucwanne bene ki atum aterone ki del pyere. 5Ka ma Caulo ooro Daudi iye ducu co cito, tiyo maber, mumiyo Caulo okete oloyo jo me mony. Ket man oyomo cwiny lwak ducu, dok oyomo cwiny lutic pa Caulo bene.\\nNyeko ocako mako Caulo i kom Daudi\\n6Ka onoŋo gidwogo i gaŋ paco, i kare ma Daudi dwogo ki ka ma oneko iye Lapiliciti-ni, ci mon gumol woko ki i gaŋi ducu ma i Icrael ma kun giwero, gimyelo pi jolo kabaka Caulo ki ajaa, ki wer me waya pi yomcwiny, ki jami agoya me wer. 7-I tukogi mon giwero kun gileyo aleya ni, “Caulo oneko mere dano alip, ento Daudi oneko alip apar.”\\n8Lok man ocwero cwiny Caulo, kiniga omake matek twatwal. Owacci, “Ma gubedo ka waco ni Daudi oneko alip apar, ki tuŋ bota giwaco ni alip keken, gin aŋo mukene ma en dok twero limo? Man odon camo ker.” 9Cakke i kare meno, Caulo neno Daudi agaya.\\n10Orwone cen marac oturo ki poto i kom Caulo, ci obedo ka po ki lok i ode, kun onoŋo Daudi goyo opuk i kit me nino ducu. Caulo onoŋo tye ki toŋŋe i ciŋe, 11ci obaye ki toŋ, pien obedo ka tamo ni, “Wek acob Daudi, adi woko i kor ot.” Ento Daudi oloye tyen aryo.\\n12Caulo obedo ka lworo Daudi, pien Rwot tye kwede, ento Rwot onoŋo oa woko ki bot Caulo. 13Caulo okwanyo Daudi woko ki i nyime, okete me bedo ladit lalo dano alip; ci obedo ka telo nyim lwak ka gicito i mony. 14Gin ducu ma Daudi tiyo en cobo maber, pien Rwot tye kwede. 15Ka Caulo oneno ni gin ducu ma Daudi tiyo cobo maber twatwal, ci obedo ka lwore. 16Ento Jo Icrael ki jo Juda ducu gumaro Daudi pien obedo ka telo rryimgi ka ma giwoto iye ducu.\\nDaudi onyomo nya pa Caulo\\n17Caulo dok owaco bot Daudi ni, “Atye ki nyara madit Merab ene; abimiye boti obed dakoni. Bed oteka lwennya keken, kun ilwenyo matek pi Rwot.” Caulo onoŋo tamo ni, “Wek ciŋa pe opot i kome, wek ciŋ jo Piliciti aye opot i kome.” 18Daudi owaco ni, “An aŋa, ki kwarina jo mene, ki doggola pa kwaragi gin aŋa-gi i kin jo Icrael, ma miyo abedo cwar nya pa kabaka-ni?” 19Ento i kare ma kono gimi Merab nya pa Caulo bot Daudi, dok gimiyo bot Adriel ma jo Mekola pi bedo dakone.\\n20Mikal nya pa Caulo dok omaro Daudi, Ka gitito bot Caulo, lokke oyomo iye. 21Caulo onoŋo otamo ni, “Wek amiye bot Daudi, wek obed owic me make, wek ciŋ jo Piliciti aye opot i kome.” Mumiyo Caulo dok owaco bot Daudi tyen me aryo ni, “In doŋ ibibedo cwar nyara.” 22Caulo oloko ki luticce bene, ocikogi ni, “Wulok ki Daudi i muŋ ni, ‘Nen, cwiny kabaka yom i komi, ki luticce ducu gimari; doŋ ibed cwar nya pa kabaka.’ ” 23Lutic pa kabaka guwacce lok meno ducu. Daudi ogamo ni, “Lok me doko cwar nya pa kabaka nen botwu ni tidi mono, kun an lacan, peya aywek?” 24Lutic pa Caulo gutito bote lok ma Daudi odwoko. 25Dok Caulo owaco lok ni, “Wubiwaco bot Daudi ni, ‘Kabaka pe mito lim me nyom. En mito del kom nyim jo Piliciti me co miya acel, wek icul kwor i kom lumerok pa kabaka.’ ” Onoŋo Caulo otamo ni, jo Piliciti aye myero gunek Daudi. 26Ka luticce gutito lok man bot Daudi, bedo cwar nya pa kabaka oyomo cwinye. Ma peya kare ma gimoko okato, ocito ki lwakke, 27oneko jo Piliciti miya aryo, odwogo ki del kom nyimgi me co, omiyogi bot kabaka kun mo pe orem, wek odok cwar nya pa kabaka. Caulo omiye nyare Mikal me bedo dakone. 28Ento ka Caulo oneno dok oniaŋ maber ni Rwot tye ki Daudi, dok ni jo Icrael ducu gimare, 29lworo omako Caulo i kom Daudi makato yam con, mumiyo Caulo obedo lamerok pa Daudi i kare ducu.\\n30Rwodi pa jo Piliciti dok gubino ka lweny, ci i kare ducu ma gibino, noŋo Daudi loyogi maber makato lutic pa Caulo mukene ducu, ma omiyo nyiŋe oywek matek.","num_words":750,"character_repetition_ratio":0.057,"word_repetition_ratio":0.0,"special_characters_ratio":0.248,"stopwords_ratio":0.277,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Acakki 13 ACO85 - Kit meno Abram odwogo woko ki i - Bible Search\\nAcakki 12 Acakki 14\\nAbram ki Lot gupokke woko\\n1Kit meno Abram odwogo woko ki i Ejipt, en ki dakone, ki lwak jami ducu ma yam tye bote, kacel ki Lot, ci gutiro i Negeb.\\n2I kare meno onoŋo Abram odoko lalonyo dyaŋ mada, ki lim me ryal, ki jabu-gu. 3Okobo, omedde ki wotte nia ki i Negeb, odak wa Betel, ka ma yam koŋ okwono guro iye kemane, ma tye i kin Betel ki Ai, 4i kabedo ma yam okwoŋo caŋo iye keno tyer; ki kunnu aye dok Abram olwoŋo iye nyiŋ Rwot. 5Ki Lot ma yam onywako wot ki Abram, ceŋ tye ki romi ki dyaŋi-gu ki kema bene. 6Lobo onoŋo doŋ pe romo ka kwat pi gin aryo ducu; pien onoŋo gin ducu ciŋgi ki lim madwoŋ, ma pe romogi bedo kacel. 7Onoŋo mone doŋ tye i kin lukwa lim pa Abram ki lukwa lim pa Lot. I kare meno onoŋo jo Kanaan ki jo Periji aye gibedo i lobo meno.\\n8Abram ocako waco ki Lot ni, “Pe wawek mone obed i kin in ki an, ki i kin lukwa limmi ki lukwa limma, pien wan ot acel. 9Lobo man ducu pe ineno i nyimi ene? Ber ipokke giri woko keni ki i koma. Ka ibidok tuŋ acam, ci an abidok gira tuŋ acuc: ce ka in idok tun acuc, ci an abidok gira tuŋ acam.” 10-Ci Lot ocako tiŋo waŋe malo, ka oneno nota Jordan ducu ma iye ki pii macalo poto pa Rwot, rom ki lobo Ejipt mudok yo tuŋ Joar; man yam otimme i kare ma Rwot peya ojwero Codom ki Gomora. 11Pienno Lot oyero gire pire kene lobo ducu ma yam tye i nota Jordan, ci Lot ocako dak yo tuŋ wokceŋ: kit meno gupokke woko kekengi. 12Abram obedo mere i lobo Kanaan, kun Lot kono bedo mere i kin gaŋi ma gitye i nota, ocako dak ki kemane nio wa Codom. 13Jo ma i Codom onoŋo jo maraco, balgi dwoŋ twatwal i nyim Rwot.\\n14Rwot oloko ki Abram ma doŋ onoŋo gutyeko pokke woko ki Lot ni, “Tiŋ waŋi malo, nen piny nia ki i kabedo ma it ye iye-ni, nen tuŋ acam ki tuŋ acuc, ki tuŋ wokceŋ ki tuŋ potoceŋ; 15-pien lobo meno ducu ma ineno-ni abimiyone boti ki bot likwayi matwal. 16Abimiyo likwayi bedo pol ma rom ki apwa me ŋom; mumiyo ka ŋatti mo twero kwano wel apwa me ŋom, ci likwayi welgi bikwanne. 17Doŋ ia malo, iwot i dye lobo-ni, wek inen borre ki lacce, pien abimiyo boti.” 18Kit meno Abram okobo kemane, odak, obedo i te kworo me Mamre, ma tye i Kebron; dok ocano keno tyer pi Rwot kunnu.","num_words":448,"character_repetition_ratio":0.046,"word_repetition_ratio":0.0,"special_characters_ratio":0.255,"stopwords_ratio":0.27,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Petero 1 ACO85 - Waraga man oa ki bot Petero, lakwena - Bible Search\\nYakobo 5 1 Petero 2\\n1 Petero 1\\n1Waraga man oa ki bot Petero, lakwena pa Yecu Kricito.\\nBot jo pa Lubaŋa ma guket woko ata, ma gubedo welo i Ponto, Galatia, Kapadokia, Acia ki Bitunia, 2ma Lubaŋa Won aye muyerogi pi yubbe ma en oŋeyo con, ma Cwiny mere Maleŋ doŋ olonyogi gudoko maleŋ wek guwiny lok pa Yecu Kricito, dok bene wek gikir remone i komgi:\\nKica ki kuc myero omedde botwu.\\n3Gipwo Lubaŋa Won Rwotwa Yecu Kricito! Pien pi kicane madit omiyo ginywalowa odoco wek wabed ki gen makwo pi cer pa Yecu Kricito ki i kin jo muto, 4ki dok wek wanywak ginaleya ma pe top, ma cilo pe ogudo, ma pe balle, ma gikano piwu i polo. 5Lubaŋa tye ka gwokowu ki tekke pi niyewu, wek wunoŋ larre ma giyubo, ma binen i kare me agikki piny.\\n6Wubed ki yomcwiny pi man, kadi bed kombeddi gwok nyo cwinywu twero cwer pi kare manoknok mo pi kit ma gitye ka omo ki cwinywu i yo mapatpat, 7wek ginen niyewu, ka ce tye niye me ada. Pien kadi jabu ma gitemo ki mac pe ri nakanaka, ento niyewa pire dit kato jabu, dok bene bikelo botwu pak ki deyo ki woro i kare ma Yecu Kricito binen iye. 8Kadi pud pe wunene, doŋ wumare. Dok bene kombeddi kadi pe wunene, wuye en kun wubedo ki yomcwiny madit ma pe wacce, dok bene me deyo. 9Adwoggi me niyewu omiyo wunoŋo larre me tipowu.\\n10Lunebi ma yam gutito pi kica ma gibimiyowu yam guyenyo matek, kun gipenyo lok i kom larre man. 11Gin yam gumito ni giŋe aŋa, nyo kit kare mene, ma Cwiny pa Kricito ma tye i igi tye ka nyuto, i kare ma otito iye pi can ma Kricito biciro, ki pi deyo ma dok bilubo. 12Yam onoŋo ginyuto botgi ni, kwena ma gimiyogi pe otiko gin kikomgi, ento otiko wun. En aye lok ma kombeddi doŋ jo ma gitito lok me kwena maber gutyeko tito botwu pi Cwiny Maleŋ ma gicwalo ma oa ki i polo; lok ma lumalaika bene guparo me nenone matek twatwal.\\nWubed jo maleŋ pien Lubaŋa leŋ\\n13Pi meno, doŋ wubed ma wuyubbe i tamwu, kun wugokke bene. Wuket genwu ducu i kom kica ma bibino botwu i kare ma Yecu Kricito binen iye. 14Macalo litino ma luwiny, pe wumi kwowu orwatte ki mitiwu ma yam koŋ wubedo kwede i kare ma onoŋo pud wukwiya piny ca. 15Kit macalo ŋat ma olwoŋowu leŋ, wun bene wubed jo maleŋ i kitwu ducu; 16-pien coc ma yam gicoyo loko ni, “Wubedo jo maleŋ, pien an aleŋ.”\\n17Ŋat ma wulwoŋo ni Wonwu-ni ŋolo kop i kom dano acel acel ma pe leŋŋe, kun lubo kit tic ma ŋat acel acel otiyo; mumiyo myero wubed ki lworo i nyime kare ducu ma pud wutye kany macalo welo. 18Wun wuŋeyo ni gityeko kokowu ki i kit pa kwarowu ma pe konyo. Pe gikokowu ki gin ma balle woko, macalo ryal nyo jabu, 19ento gikokowu ki remo pa Kricito me wel madwoŋ ma rom ki latin romo ma bal mo nyo roc mo pe i kome. 20Lubaŋa onoŋo doŋ otyeko yere wa con, ma pud pe oketo guti me lobo, ka dok onyute woko piwu i kare man, ma en aye kare me agikki. 21Pire omiyo doŋ wadoko jo ma geno Lubaŋa ma ocero Yecu ki i kin jo muto, ci omiye deyo; en meno gin mumiyo niyewu ki genwu tye i kom Lubaŋa-ni.\\n22Doŋ wulonyo cwinywu woko odoko maleŋ pi lubo lok ada, wek wubed ki mar ma goba pe iye macalo utmego; pi meno myero wumarre kekenwu mada ki cwinywu ducucu. 23Doŋ ginywalowu odoco, pe ki kodi ma balle, ento ki kodi ma pe balle, pi twero me lok pa Lubaŋa, en lok ma tye ki kwo ma ri nakanaka; 24-pien yam gicoyo ni,\\n“Gin ducu ma tye ki kom obedo calo lum,\\ndeyone ducu rom ki deyo pa tur lum.\\nLum ner, ature bene o woko,\\n25ento lok pa Rwot ma en oloko bedo matwal.”\\nLok meno en aye lok me kwena maber ma yam gitito botwu.\\nGot makwo ki rok maleŋ","num_words":679,"character_repetition_ratio":0.042,"word_repetition_ratio":0.0,"special_characters_ratio":0.241,"stopwords_ratio":0.33,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Matayo 17 ACO85 - Ka nino okato abicel, ci Yecu otero - Bible Search\\nKom Yecu olokke mapat\\n(Marako 9.2-13; Luka 9.28-36)\\n1-Ka nino okato abicel, ci Yecu otero Petero ki Yakobo ki Jon ominne, oito kwedgi i wi got mabor i muŋ gin kengi. 2Kome ocako lokke woko i nyimgi, waŋe oryeny calo ceŋ, ginarukane odoko tar ma wil calo dero ceŋ. 3Ci Moses ki Elia gucako nen botgi, gubedo ka lok ki Yecu. 4Petero owaco bot Yecu ni, “Rwot, ber mada me bedo kany. Ka ce imito, abigero aduc adek kany, acel meri, acel pa Moses, ki acel pa Elia.” 5-I kare ma pud tye ka lok, nen, tipo pol ma ryeny oumogi woko lipuk, ci dwan owinnye ki i pol ma wacci “Man aye Woda ma amaro; wuwinye.” 6Ka lupwonnye guwinyo man, guryebbe piny, lworo omakogi matek. 7Yecu obino botgi ogudogi, kun waco botgi ni, “Wua malo; pe wubed ki lworo.” 8I kare ma gutiŋo waŋgi malo, pe guneno ŋat mo ento kono Yecu keken.\\n9I kare ma doŋ gitye ka lor piny ki i wi got, Yecu ocikogi ni, “Pe wutit bot dano mo gin ma wuneno, nio waŋ ma Wod pa dano ocer ki i kin jo muto.” 10-Ci lupwonnyene gupenye ni, “Piŋo lupwony-cik giwacci, Elia aye koŋ kwoŋo bino?” 11Yecu odok iye ni, “Elia aye myero okwoŋ bino, ka wek ocak dwoko jami ducu kakare. 12-Ento atito botwu ni Elia doŋ otyeko bino wa con, ento gin pe guŋeye, gutimo gin ma gimito i kome. Wod pa dano bene bilimo can madwoŋ ki i ciŋgi kit meno.” 13Lacen lupwonnye guniaŋ ni Yecu oloko botgi lok i kom Jon Labatija.\\nYecu ocaŋo awobi ma tye ki cen marac\\n(Marako 9.14-29; Luka 9.37-43)\\n14Ka doŋ guo bot lwak, ci dano mo oa obino bote oguŋo i nyime kun wacci, 15“Rwot, kica omaki i kom woda, pien two alili omake marac twatwal miyo tyen mapol bolle woko i mac, dok tyen mapol bolle woko bene i pii. 16Nakanen akele bot lupwonnyeni, ento caŋone oloyogi.” 17Ci Yecu ogamo ni, “Wun yalwak me kare man niyewu pe, kitwu bene doŋ oballe woko, abibedo kwedwu nio wa awene? Wukel en bota kany.” 18Ci Yecu ogerre i wi cen, cen oa woko ki i kome, cutcut awobi-ni ocaŋ woko i cawa meno. 19Lacen lupwonnye gubino bot Yecu i muŋ gupenye ni, “Gin aŋo mugeŋowa ryemone?” 20-Yecu odok iye botgi ni, “Pien niyewu nok. Pien ada, awacciwu ni, ka ce niyewu obedo calo nyig kodi karadali, ci wubiwaco ki got man ni, ‘Dirre i kabedo ma tye loka ca’, kit meno bidirre; ci gin mo pe biloyowu.” 21[“Kit gin macalo man pe twero katti woko, kono ki lega ki ri kec keken.”]\\nYecu dok otito pi tone\\n(Marako 9.30-32; Luka 9.43-45)\\n22I kare ma gucokke kacel i Galilaya, Yecu owaco bogti ni, “Wod pa dano gibimiye woko i ciŋ dano, 23gibineke woko, ento bicer woko i nino me adekke.” Ci gin ducu gukumo matek twatwal.\\nCulo mucoro me ot pa Lubaŋa\\n24-Ka guo i Kapernaum, jo ma jogo mucoro me ot pa Lubaŋa gucito bot Petero ci guwacce ni, “Lapwonywu pe culo mucoro me ot pa Lubaŋa?” 25Petero ogamo ni, “Culo.” I kare ma odwogo paco, Yecu oloko kwede mukwoŋo, kun penye ni, “Itamo gin aŋo, Cimon? Luker me lobo man gijogo mucoro nyo luwalo ki bot aŋa? Gijogo ki bot litinogi nyo ki bot jo mukene?” 26I kare ma ogamo ni, “Ki bot jo mukene”, Yecu owacce ni, “Ka kit meno ci litinogi ducu tye ki kuc. 27Kadi bed kumeno, pe wabal tamgi, cit i dog nam, bol goli i pii, yut rec mukwoŋo moko; ka iyabo doge ci ibinoŋo iye cekel. Kwany cekel meno imi botgi pira ki piri bene.”","num_words":602,"character_repetition_ratio":0.045,"word_repetition_ratio":0.0,"special_characters_ratio":0.268,"stopwords_ratio":0.249,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Latin Camuel Odongo i Kema me Woro | Niye me Ada\\nEn “Odongo i Nyim Rwot [Jehovah]”\\n1, 2. Ngo ma onongo tye ka timme i kare ma Camuel oloko ki jo Icrael, dong pingo onongo mitte ni en owek gin gunguti?\\nCAMUEL oneno wang jone. Jo Icrael onongo gugure i boma me Gilgal, pien laco ma lagen man ma otiyo calo lanebi ki langol kop pi mwaki mapol-li onongo olwongogi. Onongo obedo dwe me Mai nyo Juni ka kitiyo ki kalendawa me kare-ni; Oro onongo dong ocakke woko. Bel ngano onongo tye ma oromo akaya. Lwak guling tiktik. Camuel onongo twero gudo cwinygi nining?\\n2 Joni onongo pe gingeyo kit ma gitye marac kwede. Gin gubedo ka rido ni omyero gibed ki kabaka ma dano me loyogi. Gin pe guniang ni ginyuto dit wic i kom Lubangagi, Jehovah, ki lanebine. I atir atir, gin onongo gitye ka kwero Jehovah me bedo Kabakagi! Dong Camuel onongo bimiyo gingut nining?\\nKare me tino pa Camuel twero pwonyowa mada me dongo niye i kom Jehovah kadi bed jo ma wabedo kwedgi giraco\\n3, 4. (a) Pingo Camuel oloko i kom tinone? (b) Pingo lanen me niye pa Camuel pire tek botwa i kare-ni?\\n3 Camuel oloko ki lwak kun wacci, “An dong ati woko ma wiya ki lwar.” Lwar ma i wiye omedo pek pa lokke. Ci en owaco ni: “Abedo ka tic i nyimwu cakke wa ka tinona o kwede wa onyoo.” (1 Cam. 11:14, 15; 12:2) Kadi bed Camuel onongo otii, en wiye pe owil i kom kare me tinone. Wiye onongo pud po i kom kare meno maber adada. Tam ma en omoko i kare ma en pud latin awobi, otere i bedo ki kwo ma opong ki niye ki lworo Lubangane, Jehovah.\\n4 Camuel odongo dok ogwoko niyene, kadi bed ni kare ki kare jo ma gurumo ngete gubedo jo ma gipe ki niye dok pe gubedo lugen. I kare-ni, tek marom aroma me dongo niye, pien wakwo i lobo ma odwone woko dok niye pe iye. (Kwan Luka 18:8.) Kong wanenu gin ma watwero pwonyone ki i lanen pa Camuel, cakke ki i tinone.\\n“Obedo ka Tic i Nyim Rwot [Jehovah] ma Onongo Pud Tidi”\\n5, 6. Kwo me tino pa Camuel kite dok obedo pat nining, ento pingo lunywalle onongo gipe ki akalakala mo ni kibigwoke?\\n5 Camuel odongo i yo mo mapat mada. Cutcut i nge kwanye ki i cak, gwok ki mwaka adek nyo makato manok, en ocako tic i kema me woro Jehovah, ma tye i Cilo. Bor-re onongo kato mairo 20 me a ki pacogi i Rama. Lunywalle Elkana ki Anna, gudyero awobigi-ni bot Jehovah me tiyo tic mo ma kite dok pat, ma omiyo en obedo Ajula pa Lubanga pi kwone kulu. * Man mono nyuto ni lunywalle onongo gukwere woko ma pe gimare?\\n6 Pe kumeno! Gin gungeyo ni kibigwoko awobigi-ni maber i Cilo. Ngene kene ni Lalamdog Madit Eli oneno ni kigwoko, pien Camuel obedo ka tic macok kwede. Mon mapol bene onongo gitiyo tic mapatpat ma lubbe ki kema me woro-ni, nen calo i yo ma woto kore ki kore.—Nia 38:8; Lungol. 11:34-40.\\n7, 8. (a) Mwaka ki mwaka, lunyodo pa Camuel gubedo ka cuko cwinye nining? (b) Lunyodo me kare-ni gitwero pwonyo ngo ki bot lunywal pa Camuel?\\n7 Medo i kom meno, wi Anna ki Elkana pe owil i kom latin kayo me amaragi, ma nywalle obino calo lagam me lega ma kilego. Anna olego bot Lubanga pi latin awobi, kun kwonge ni ebidyero awobi meno bot Lubanga pi tiyo ticce maleng. Mwaka ki mwaka ka Anna ocito ka lim, en onongo tero bongo ma bade pe manyen ma en oyubo wek Camuel oti kwede i kema me woro. Awobi-ni i ada onongo maro lim meno. Ngene kene ni en onongo maro cukocwiny ki tira ma lunywalle gimiye ka gipwonye ni tic pi Jehovah i kabedo meno obedo twon mot madit.\\n8 Lunyodo me kare-ni gitwero nongo pwonnye mapol ki bot Anna ki Elkana. Pol kare lunyodo giketo tamgi i kom jami me kom ento pe i lok kom Jehovah ka gitye ka pito lutinogi. Ento lunywal pa Camuel guketo lok kom Jehovah me bedo mukwongo, dok meno ogudo kwo pa awobigi tutwal i kare me dongone.—Kwan Carolok 22:6.\\n9, 10. (a) Tit kong lok i kom kema me woro ki kit ma Camuel onongo tamo kwede i kom kabedo maleng meno. (Nen bene lok ma tye i tere piny.) (b) Tic pa Camuel oromo bedo ni onongo kwako ngo, dok in itamo ni jo matino giromo lubo lanene nining i kare-ni?\\n9 Watwero goyo cal pa awobi-ni ka tye ka dongo doko dit kun woto i kin piny me ngeyo wi cere ma orumo Cilo. Ka oneno boma kacel ki lung kulu ma tye piny tungcel, cwinye nen calo onongo pong ki yomcwiny ki awaka ka oneno kema me woro Jehovah. Kema me woro-ni onongo obedo kabedo maleng mada. * Onongo kiyubo cokcok mwaki 400 con dok Moses aye odoro ticce, meno aye onongo obedo cwiny kabedo me woro Jehovah i wi lobo kulu.\\n10 Camuel i kare ma pud tidi omaro kema me woro-ni. I lok ma en ocoyo lacen, wakwano ni: “Camuel obedo ka tic i nyim Rwot [Jehovah] ma onongo pud tidi, kun tweyo epod bongo camanini i pyere.” (1 Cam. 2:18) Bongo ma bade pe ma en onongo ruko-ni nyuto ni nen calo en okonyo lulamdog i kema me woro. Kadi bed ni en pe obedo lalamdog, Camuel onongo tiyo tic mogo calo yabo doggola ma donyo i dyekal me kema me woro i odiko kacel ki konyo Eli ma otegi woko-ni. En onongo maro ticce gire, ento motmot jami mogo ocako yelo tamme. Gin mo onongo tye marac adada i ot pa Jehovah.\\nEn Obedo Maleng Kadi Bed Jo Maraco Gurume\\n11, 12. (a) Kopuni ki Finekaci gubedo ki bal madit ango? (b) Tim maraco ango ma Kopuni ki Finekaci gutimo i kema me woro? (Nen bene lok ma tye i tere piny.)\\n11 I kare ma pud tidi, Camuel oneno tim maraco. Eli onongo tye ki awobe aryo ma nyingi Kopuni ki Finekaci. Lok pa Camuel wacci: “Onongo awobe pa Eli kitgi raco; pe giparo pi Rwot [Jehovah] wacel.” (1 Cam. 2:12) Lok aryo ma gitye i tyeng man giwoto kacel. Kopuni ki Finekaci onongo “kitgi raco”—ma i atir atir nyuto ni gubedo “awobe ma konygi pe”—pien onongo pe giparo pi Jehovah. Onongo pe giparo pi rwom me kit matirre kacel ki mitine. Balgi mukene-ni onywal ki i kom bal acel meno.\\n12 Cik pa Lubanga onongo nyuto tic pa lulamdog kacel ki kit ma omyero gutyer kwede gityer i kema me woro. Cik-ki onongo tye kumeno pi tyen lok matir! Gityer-ri onongo cung pi jami ducu ma Lubanga otimo pi jwayo bal wek dano gubed maleng i wange, ma miyo gibedo ma gupore me nongo motte ki tirane. Ento Kopuni ki Finekaci gutelo wi lulamdog luwotgi i tero gityer labongo woro mo matwal. *\\n13, 14. (a) Jo ma cwinygi tye atir onongo giwinyo nining pi bal ma timme i kema me woro? (b) Eli pe ocobo ticce macalo wego ki lalamdog madit nining?\\n13 Go kong cal pa Camuel ma tye ka nenone ki wang malac, ka jami ma kit man timme labongo ngat mo me jukone. Dano adi ma en oneno, ma tye iye lucan, jo ma gimwol ma kidiyogi—ma gibino i kema maleng-ngi pi nongo kwe cwiny ki teko, ento gidok ki turcwiny, ma giwinyo ni kinywarogi? Dok en owinyo nining i kare ma oniang ni Kopuni ki Finekaci bene onongo gicayo cik pa Jehovah i lok kom tim me tarwang, pien gubedo ka buto ki mon mogo ma gitiyo i kema me woro kunu? (1 Cam. 2:22) Gwok en obedo ki gen ni Eli bitimo gin mo iye.\\nCwiny Camuel myero obed ni oballe adada me neno tim maraco pa awobe pa Eli\\n14 Eli aye onongo tye ki twero me tyeko peko meno. Macalo lalamdog madit, en aye onongo loyo tic ma timme i kema me woro. Macalo wego, en onongo tye ki twero me tiro awobene. Ki lok ada, gin onongo gitye calo ogwal acel ma obalo wang pii pi jo ducu me lobo meno. Ento, Eli pe ocobo ticce macalo wego ki dong macalo lalamdog madit. En otemo ciko awobene i yo mamwol dok magoro. (Kwan 1 Camuel 2:23-25.) Ento awobene onongo mito ni kicikgi magwar adada. Gin onongo gitye ka timo bal ma pore ni myero kinekgi!\\n15. Jehovah ocwalo kwena magwar ango bot Eli, dok jo me ot pa Eli gutero nining?\\n15 Tim pa awobe-ni oo ka mo ma omiyo Jehovah ocwalo “dano pa Lubanga,” lanebi ma pe kituco nyinge, bot Eli ki kwena mo magwar me ngolo kop. Jehovah owaco bot Eli ni: “Iworo lutinoni makato an.” Lubanga owaco bot Eli ni awobene aryo-ni gubito i nino acel ki ni jo me ot pa Eli gubideno can ma dot, kun girwenyo mot ma gitye kwede me bedo lulamdog. Tika lok magwar man okelo alokaloka i kom jo me ot man? Ginacoya nyuto ni alokaloka mo obedo pe i cwinygi.—1 Cam. 2:27–3:1.\\n16. (a) Lok ango ma wakwano madok i kom dongo pa Camuel ma pud tidi? (b) In mono inongo ni lok meno yomo cwinyi? Tit kong.\\n16 Tic maraco magi ogudo kom Camuel nining? Kicel kicel i lok marac man, wanongo jami mabeco mutimme, calo kwena maber i kom dongo pa Camuel. Wi po ni i 1 Camuel 2:18, wakwano ni Camuel “obedo ka tic i nyim Rwot [Jehovah] ma onongo pud tidi.” Kadi ma pud tidi, Camuel oweko kwone ocung i tic pi Lubanga. I tyeng 21 me cura acel meno, wakwano gin mo ma yomo cwinywa doki ni: “Latin man Camuel odongo i nyim Rwot [Jehovah].” I kare ma tye ka dongo, watte ki Wonne me polo odoko tek. Wat matek kit man ki Jehovah aye obedo yo maber me gwokke ki i tim marac mo keken.\\n17, 18. (a) Lukricitayo matino giromo lubo lanen pa Camuel nining ka gukemme ki tim maraco? (b) Ngo ma nyuto ni Camuel oyero yo matir?\\n17 Onongo twero bedo yot bot Camuel me tamo ni ka lalamdog madit ki awobene gitwero timo bal, ci en bene dong eromo timo gin ma iye mito. Ento bal pa jo mukene, kadi wa pa jo ma gitye ki twero, pe omyero obed calo layab me timo bal. I kare-ni, Lukricitayo matino mapol gilubo lanen pa Camuel kun ‘gidongo i nyim Rwot [Jehovah]’—kadi bed jo mukene ma gitye kwedgi pe ginyuto lanen maber.\\n18 Yo ma Camuel okwanyo-ni okelo adwogi ango bote? Wakwano ni: “Ci latin man Camuel omedde ki dongo, kun yomo cwiny Rwot [Jehovah] kacel ki dano.” (1 Cam. 2:26) Dong jo mapol onongo gimaro Camuel, tutwalle jo ma tamgi pire tek bote. Jehovah kikome omaro awobi-ni pi bedo ngat ma genne. Dok Camuel onongo ngeyo ada ni Lubangane bitimo gin mo pi bal ma tye ka timme i Cilo, ento awenene aye onongo pe ngeyo. I dyewor mo acel, lagamme ononge woko.\\n“Wac Lokki. An Laticci, Atye ka Winyone”\\n19, 20. (a) Tit gin ma otimme i kom Camuel i dyewor mo i kema me woro. (b) Camuel onongo tero Eli nining? (c) Camuel ongeyo ngat ma kwena-ni oa ki bote nining?\\n19 Onongo dong okogweno, ento pinye pud col; mac tara mogo ma gilyel oyuoyu i kema me woro Lubanga onongo pud gitye ka lyel. Ma piny oling litik, Camuel owinyo ka dwan mo lwongo nyinge. En otamo ni meno onongo Eli, ma dong oti mada dok wange cok pe. Camuel ogware oa malo “ci oringo” bot mujee-ni. Tika itwero goyo cal pa awobi-ni i wangi, ka tye ka rune ki tyene nono me niang gin ma Eli mito? Gudo cwinywa mada me niang ni Camuel onongo tero Eli ki woro ki dok kica. Kadi bed ni balle pol, Eli onongo pud obedo lalamdog madit pa Jehovah.—1 Cam. 3:2-5.\\n20 Camuel ocoyo Eli, kun waco ni: “An atye ene, ibedo ka lwonga.” Ento Eli owacci en pe elwongo awobi-ni ci ocwale ni ocit obut piny. Ento, lwongo-ni dok onwone ka dok onwone! Ci Eli oniang gin ma tye ka timme. Jehovah onongo dong pe maro cwalo ginanyuta nyo lok pa lunebi bot jone, dok onongo pe tek me niang pingone. Eli ongeyo ni Jehovah dong tye ka lok doki—ento bot awobi-ni! Eli owaco bot Camuel ni odok cen ka buto ci otitte kit ma myero ogam kwede maber. Camuel olubo lokke. Manok keken, en owinyo ka dwan-ni lwonge ni: “Camuel!, Camuel!” Awobi-ni ogamo ni: “Wac lokki. An laticci, atye ka winyone.”—1 Cam. 3:1, 5-10.\\n21. Watwero winyo Jehovah i kare-ni nining, dok pingo porre?\\n21 Jehovah olo dong obedo ki latic ma winye i Cilo. Meno odoko kit me kwo pa Camuel. In mono kare ducu iwinyo Jehovah? Pe omyero wakur ni dwan mo me tango kong olok kwedwa i dyewor. I kare-ni, Lubanga kare ducu loko kwedwa kadi bed pe atir atir. Loko kwedwa ki i Lokke, Baibul. Ka wabedo ka winyo Lubanga ki dong lubo lokke, ci niyewa bidongo. Otimme kit meno bot Camuel.\\nKadi bed Camuel obedo ki lworo, en otito kwena pa Jehovah me ngolo kop bot Eli\\n22, 23. (a) Kwena ma Camuel kong obedo ki lworo me wacone-ni ocobbe nining? (b) Nying Camuel omedde ki doko ber nining?\\n22 Dyewor meno okelo alokaloka mo madit i kwo pa Camuel i Cilo, pien i kare meno en ocako bedo ki wat macok adada ki Jehovah, kun doko lanebi ki lalok pa Lubanga. I acakkine, awobi-ni obedo ki lworo me cwalo kwena pa Jehovah bot Eli, pien obedo kwena me agikki ma tuco ni lok ma kiloko i kom jo me ot meno cok timme. Ento Camuel ocamo co ci oloko—dok Eli oye lok me ngolo kop meno ki mwolo. Ma pe otero kare, lok ducu ma Jehovah oloko otimme: Icrael ocito i lweny ki jo Piliciti, Kopuni ki Finekaci ducu kinekogi woko i nino acel, ki Eli kikome bene oto i nge winyo ni kimayo canduk me gicikke woko.—1 Cam. 3:10-18; 4:1-18.\\n23 Ento, nying Camuel macalo lanebi ma lagen odoko ber omedde. Ginacoya waco ni ‘Jehovah onongo tye kwede,’ kun medo ni Jehovah pe oweko lok mo ma Camuel owaco obut opoto piny ma pe ocobbe kakare.—Kwan 1 Camuel 3:19.\\n“Camuel Olego Rwot [Jehovah]”\\n24. I nge kare mo, jo Icrael gumoko tam ango, dok pingo meno obedo twon bal madit?\\n24 Jo Icrael tika gulubo lanen pa Camuel ci gudoko lugen ma watgi obedo cok ki Jehovah? Kulu. I nge kare mo, gin gumoko tamgi ni pe gimito ni lanebi mamwa aye obed langol kopgi. Gin onongo gimito ni gibed calo lobe mukene-ni kun gibedo ki kabaka ma dano ma loyogi. Ma lubbe ki tira pa Jehovah, Camuel oye lokgi. Ento en onyuto bot jo Icrael kit ma balgi dit kwede. Gin onongo pe gitye ka kwero dano adana, ento gukwero Jehovah kikome! Pi meno en olwongogi i Gilgal.\\nCamuel olego ki niye, ci Jehovah ogamo ki cwalo kot ma cwer ki yamo magwar\\n25, 26. I Gilgal, Camuel okonyo jone nining me niang ni balgi-ni onongo dit mada i kom Jehovah?\\n25 Kong dong wago ni watye kacel ki Camuel i cawa me lok ki jo Icrael i Gilgal i kare ma lok odoko lyet. Camuel ma otii woko-ni opoyo wi jo Icrael i kom genne ma onyuto i ticce pi mwaki mapol-li. Ci wakwano ni: “Camuel olego Rwot [Jehovah]” ni ocwal kot ma cwer kun mor matek.—1 Cam. 12:17, 18.\\n26 Kot ma mor ki yamo magwar? I kare me oro? Ma naka yam gin ma kit meno onongo peya owinye! Ka akalakala mo manok nyo ngala mo obedo tye bot dano, ci pe orii. Polo otugi cido licuc atura ki pol kot. Yamo okodo ma reto tyen bel ngano ki i poto. Kot ocako mor ma ayom dene. Ci kot oero cwer. Adwogine obedo nining bot dano ma kunu? “Lwak ducu gubedo ki lworo madwong mada i kom Rwot [Jehovah] ki i kom Camuel.” Olo, guneno kit ma gibalo kwede.—1 Cam. 12:18, 19.\\n27. Jehovah winyo nining i kom jo ma gilubo lanen me niye pa Camuel?\\n27 Lubanga, Jehovah, aye ogudo cwinygi ma opong ki bal-li, pe Camuel. Cakke ki i tinone nio wa i tiyone, Camuel oketo niye i kom Lubanga. Ci Jehovah omiye mot. Jehovah peya olokke wa i kare-ni. En pud teno kor jo ma gilubo lanen me niye pa Camuel.\\n^ para. 5 Ajula pa Lubanga onongo gikwonge pe me mato kongo mo keken kacel ki ngado wigi. Polgi onongo gikwonge pi kare mo, ento manok-ke calo Samson, Camuel, ki Jon Labatija gubedo Ajula pi kwogi kulu.\\n^ para. 9 Kema me woro-ni onongo tye ki twokke angwen ma borre tye futi 43.7 ki lacce futi 14.6, onongo kong kitado ki bao ka dong kiketo kema i kome. Kadi bed kit meno, onongo kiyubo ki jami mabeco mada calo laa lee mogo mabeco, bongi ma kikwoyogi maleng, ki bao mogo me wel ma malo ma kipwuyo komgi ki ryal ki jabu. Kema me woro-ni onongo bedo i dyekal ma tye ki twokke angwen ma tye iye keno tyer madit mada. I nge kare mogo, kicika mogo bene kigero i but kema me woro-ni pi tic pa lulamdog. Camuel, nen calo onongo buto i kodi kicika meno.\\n^ para. 12 Lok ma kicoyo nyuto lanen aryo me woro manok ma gubedo kwede. Me acel, Cik-ki onongo nyuto ka maleng ringo mene me gityer ma lulamdog myero guter me acama. (Nwo. 18:3) Ento i kema me woro, lulamdog maraco-ni onongo gitimo gin mapat ata. Onongo gicwalo luticgi ki adit ci gicito gicubo ringo ma tye ka cek, ka gitero ringo mo keken maber ma adit ocobo! Gin mukene doki aye ni, ka dano gukelo gityergi me awanga i keno tyer, lulamdog maraco-ni giweko luticgi giburo ngat ma tye ka tyero tyerre-ni, ni omyero omi ringo ma pud peya kiwaro moo dwolo me atyera bot Jehovah.—Levi 3:3-5; 1 Cam. 2:13-17.\\nNgo ma okonyo niye pa Camuel me dongo i kare me bulune?\\nNiye pa Camuel okonye nining me lweny ki tim maraco ma romo balo en?\\nNiye pa Camuel okonye pe me bedo lwor nining?\\nYo mene ma in imito lubo kwede niye pa Camuel?","num_words":2943,"character_repetition_ratio":0.051,"word_repetition_ratio":0.003,"special_characters_ratio":0.247,"stopwords_ratio":0.289,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Temceo 1 ACO85 - Waraga man oa ki bot Paulo ma - Bible Search\\n1 Temceo 6 2 Temceo 2\\n2 Temceo 1\\n1Waraga man oa ki bot Paulo ma lakwena pa Kricito Yecu pi mit pa Lubaŋa, ma lubo cikkene me miyowa kwo ma tye i Kricito Yecu.\\n2-Bot Temceo latinna ma amaro: Lubaŋa Won ki Kricito Yecu Rwotwa omini gum, kica ki kuc.\\nLewic pe omaki\\n3Apwoyo Lubaŋa ma atiyo bote tic ki iya maleŋ, macalo kwarowa yam gutiyo bote, kun alwoŋo nyiŋi i legana me kare ducu. 4Ka apo pig waŋi, miyo i dyeceŋ ki dyewor aparo me neni, wek apoŋ ki yomcwiny. 5Apo i kom niyeni ma goba pe iye, ma yam koŋ okwoŋo bedo bot dani Loi, ki meni Yuneki, ma aŋeyo atir ma pe akalo akala ni tye boti bene. 6Man omiyo apoyo wii wek iti ki mot me kica ma yam Lubaŋa omii pi keto ciŋa i wii, ma doŋ odoko macalo mac ma doŋ okwe woko; buki wek olyel. 7Pien Lubaŋa yam pe omiyowa cwiny me lworo, ento omiyowa cwiny me teko ki me mar ki me gwokke kenwa.\\n8Pi meno lewic pe omaki me miyo caden i kom Rwotwa, lewic bene pe omaki i koma, an ma abedo lamabucceni, ento ribbe kwedwa i ciro can pi lok me kwena maber, i teko pa Lubaŋa. 9En olarowa dok olwoŋowa me bedo jo maleŋ, pe pi tic mogo ma wan watiyo, ento pi lubo gin ma en kikome oyubo, ki pi kicane ma yam en omiyo botwa i Kricito Yecu i acakki piny. 10Kombeddi doŋ ginyuto woko botwa i bino pa Lalarwa Kricito Yecu ma doŋ okwanyo to woko matwal, ci omiyo kwo ma bedo matwal onen woko ka maleŋ pi lok me kwena maber. 11-Pi lok me kwena maber-ri, yam giketa abedo latit-lok, lakwena ki lapwony bene. 12Man en gin mumiyo aneno can kit macalo atye ka nenone wa i kare-ni. Ento lewic pe maka gira, pien aŋeyo ŋat ma aye, dok bene ageno atir ni, en twero gwoko gin ma omiyo i ciŋa nio i Nino maca. 13Lanenni me aluba myero obed lok me ada ma yam iwinyo ki bota, kun ilubo kwede niye ki mar ma tye i Kricito Yecu. 14Gwok gin maber ma gimiyo i ciŋi pi teko pa Cwiny Maleŋ ma bedo i iwa.\\n15In iŋeyo ni, jo ducu ma tye i Acia doŋ guloko ŋegi woko bota. Pugelo gin ki Kermogen gitye i kingi. 16Rwot myero otim kica i kom paco pa Oneciporo, pien yam obedo ka dwoko cwinya tyen mapol. Lewic pe omake pi twec ma gitweya kwede ki nyor, 17ento i kare ma en oo i Roma oyenya matek nio ka onoŋa. 18Rwot myero omi en onoŋ kica ma a bote i Nino maca. Dok in bene iŋeyo maber mada kit kony ma en obedo ka miyone i Epeco.","num_words":461,"character_repetition_ratio":0.056,"word_repetition_ratio":0.0,"special_characters_ratio":0.246,"stopwords_ratio":0.323,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Pingo Omyero Wami Bot Lubanga Jehovah? | me Anyama\\n“Wan dong wapwoyi, in Lubangawa, kun wapako nyingi me deyo matek.”​—1 TEKWARO 29:13.\\nWER: 95, 58\\nPingo Jehovah mito ni wamiye lonyo ma watye kwede?\\nLutic pa Jehovah i kare macon gumiyo kony me lim wek gikony utmegigi nining?\\nDul pa Jehovah tiyo ki cente ma dano gimiyo nining i kare-ni?\\n1, 2. Ngo ma Jehovah otimo piwa me nyutone ni cinge yot?\\nJEHOVAH obedo Lubanga ma cinge yot. Jami ducu ma watye kwede a ki bote. En aye won jami mamwonya ducu ma tye i lobo, dok en tiyo kwedgi wek kwowa obed yot. (Jabuli 104:13-15; Aggai 2:8) Wapwonyo ki i Baibul ni i kine mogo Jehovah otiyo ki jami mamwonya magi i yo me tango wek emi jami ma mitte bot jone.\\n2 Me labolle, Jehovah omiyo manna ki pii bot rok me Icrael i kare ma gubedo i dye tim pi mwaki 40. (Nia 16:35) Macalo adwogine, gin onongo gitye ki jami ducu ma mitte pigi. (Nekemia 9:20, 21) Lacen, Jehovah omiyo teko bot Lanebi Elica wek omed moo pa dato mo ma lagen. Mic man ma Lubanga omine-ni, okonye me culo banyane dok bene odong ki cente muromo wek en gin ki awobene gumedde ki kwo. (2 Luker 4:1-7) Dok ki kony pa Jehovah, Yecu omiyo cam ki cente i yo me tango i kare ma onongo mitte.​—Matayo 15:35-38; 17:27.\\n3. Ngo ma wabinyamo i pwony man?\\n3 Jehovah twero tic ki gin mo keken ma iye mito wek ekony cwecce. Kadi bed kumeno, en kwayo luticce ni gumi gin mo keken ma gin gitwero me tyelo kor tic ma dulle timo. (Nia 36:3-7; kwan Carolok 3:9.) Pingo Jehovah mito ni wamine lonyo ma watye kwede? Lutic pa Lubanga i kare macon gutyelo kor ticce nining? Dul pa Jehovah tiyo ki cente ma dano gimiyo i kare-ni nining? Pwony man bigamo lapeny magi.\\nPINGO WAMIYO JAMI MA WATYE KWEDE BOT JEHOVAH?\\n4. Ngo ma wanyuto ki Jehovah ka watyelo kor ticce?\\nWamiyo jami ma watye kwede bot Jehovah pien wamarre\\n4 Wamiyo jami ma watye kwede bot Jehovah pien wamarre dok watye ki pwoc i kome. Ka watamo i kom jami ducu ma Jehovah otimo piwa, ci man gudo cwinywa adada. Kabaka Daudi bene owinyo kit meno i kare ma onongo tye ka tito pi jami ma mitte me gero ot pa Lubanga. Daudi owaco ni jami ducu ma watye kwede a ki bot Jehovah dok ni gin mo keken ma wamiyo bot Jehovah nongo watye ka mine gin ma en kong ominiwa con.​—Kwan 1 Tekwaro 29:11-14.\\n5. Baibul pwonyowa nining ni miyo jami ma watye kwede ki cwinywa ducu bot Jehovah obedo but worowa ma pire tek adada?\\n5 Wamiyo jami ma watye kwede bot Jehovah pien meno obedo yo me worowa. I ginanyuta mo ma lakwena Jon oneno, en owinyo ka lutic pa Jehovah ma gitye i polo giwaco ni: “Rwotwa ki Lubangawa, in imyero me nongo deyo ki woro ki teko, pien in aye ma yam iketo jami ducu, dok bene pi mitti omiyo gubedo tye, meno aye gin mumiyo yam giketogi.” (Niyabo 4:11) Ki lok ada, Jehovah opore me nongo deyo ki woro ducu, pi meno, mitte ni omyero wamine jamiwa mabeco loyo. Jehovah ociko rok me Icrael kun tiyo ki Moses ni myero gubed ki nino madito kidek mwaka ki mwaka. But yub me worogi i nino madito magi onongo kwako miyo jamigi bot Jehovah. Moses owaco bot jo Icrael ni “pe gubin i nyim Rwot [Jehovah] ki cinggi nono.” (Nwoyo Cik 16:16) I kare-ni, but yub me worowa ma pire tek kwako miyo jamiwa bot Jehovah ki cwinywa ducu. Ka watimo meno, ci wanyuto ni watyelo kor tic ma dul pa Jehovah timo dok watero ni obedo tic ma pire tek.\\n6. Pingo pire tek ni wabed jo ma cingi yot? (Nen cal ma tye i pot karatac 15.)\\n6 Pire tek ni omyero wabed jo ma miyo mic ki cwinygi ducu ento pe jo ma gigamo agama keken. Baibul waco ni: “Latic ma kimiye jami ducu kit macalo cwinye mito nicakke i tinone, lacen bibedo ngat ma pe miyo pwoc.” (Carolok 29:21, NW.) Tam kong i kom latin matidi mo ma lunyodone gumine cente mo manok ento dok otiyo ki but cente meno me wilo mic pi lunyodone. Mic meno weko lunyodone giwinyo nining? Nyo tam kong i kom lapainia mo matidi ma bedo kacel ki lunyodone ento minigi cente me konyo culo ot nyo wilo cam pi jo ma gang. Mogo nongo lunyodone pe gimito ni en otim, ento gigamo gire micce meno. Pingo? Pien meno obedo yo ma en nyuto kwede ki pwoc bot lunyodone pi jami ducu ma gitimo pire. I yo acel-li, Jehovah ngeyo ni obedo gin maber ka wamine lonyo ma watye kwede.\\nKIT MA LUTIC PA LUBANGA I KARE MACON GUMIYO MOT\\n7, 8. Jo pa Jehovah ma kicoyo lok komgi i Baibul guwekiwa lanen maber nining ma lubbe ki miyo mic (a) me timo gin mo ma onongo mitte i kare moni kikome? (b) me tyelo kor ticce?\\n7 Wapwonyo ki i Baibul ni jo pa Jehovah gubedo ka miyo mic me tyelo kor ticce. I kine mukene onongo gimiyo mic me timo gin mo ma mitte i kare meno. Me labolle, Moses ocuko cwiny Luicrael ni gumi mic me gero kema me woro Lubanga. Lacen, Kabaka Daudi bene otimo kumeno pi gero ot pa Lubanga. (Nia 35:5; 1 Tekwaro 29:5-9) I kare me loc pa Kabaka Yekoac, lulamdog gutiyo ki cente ma dano gujogo me yubo ka muballe i ot pa Lubanga. (2 Luker 12:4, 5) I cencwari me acel, Lukricitayo guniang ni kec opoto i Judaya, dok ni utmege ma kunu gimito kony. Pi meno, Lakricitayo acel acel omiyo gin ma en twero miyone wek kicwal ki utmege ma kunu.​—Tic pa Lukwena 11:27-30.\\n8 Jo pa Jehovah bene gumiyo cente me konyo jo ma onongo gitye ka telo wi ticce. Me labolle, i te Cik pa Moses, Lulevi onongo pe kiminigi ginaleya kit ma onongo kimiyo ki kaka mukene-ni. Pi meno, Luicrael mukene-ni onongo gimiyo dul acel me apar ki i kom jami ma gitye kwede bot Lulevi. Man onongo miyo kare bot Lulevi me keto cwinygi i timo tic i kema me woro Lubanga. (Wel 18:21) I yo acel-li, mon mogo ma cingi yot gutiyo ki jami ma gitye kwede me konyo Yecu kacel ki lukwenane.​—Luka 8:1-3.\\nDano ducu onongo gitwero miyo gin mo olo, cakke ki i kom jo mulony adada, o kwede wa i kom jo ma lucan adada\\n9. Mot ma dano gimiyo i kare macon onongo a ki kwene?\\n9 Mot magi onongo a ki ka mapatpat. Luicrael ma gumiyo ajog me gero kema me woro Lubanga gwok nyo gukwanyo ki i kin lonyo ma gubino kwede ki i Ejipt. (Nia 3:21, 22; 35:22-24) I cencwari me acel, Lukricitayo mogo gucato jamigi, calo poti nyo ot, ci gutero centene bot lukwena. Lukwena gutiyo ki cente meno me konyo utmege ma onongo gimito kony. (Tic pa Lukwena 4:34, 35) Lukricitayo mukene onongo kare ki kare gigwoko cente wek gimi me konyo kor tic meno. (1 Jo Korint 16:2) Pi meno, dano ducu onongo gitwero miyo gin mo olo, cakke ki i kom jo mulony adada, o kwede wa i kom jo ma lucan adada.​—Luka 21:1-4.\\nKIT MA WAMIYO KI MOT I KARE-NI\\n10, 11. (a) Watwero lubo lanen me yot cing pa lutic pa Jehovah i kare macon nining? (b) Iwinyo nining pi miyo mot me tyelo kor ticwa me Ker?\\n10 I kare-ni, kiromo penyowa me miyo ajog pi gin mo ma nongo mitte. Gwok kacokkewu tye ki yub me roco Ot me Kerwu nyo me gero manyen-ne. Nyo kimito roco jang gang kalwu. Watwero bene miyo kony pi jami ma nongo mitte i gurewa madit. Romo bedo ni can ma poto atura otimme i kom utmege ma i kabedo mukene dok nongo gimito konywa. Mot ma wamiyo bene konyo lumiconari, lupainia keken, luneno me adwol, ki dong jo ma gitiyo i gang kalwa madit ki jang gang kalwa i wi lobo lung. Romo bedo ni kacokkewu bene cwalo ajog kare ki kare me miyo kony i gero Odi me Gure ki Odi me Ker pi utmegiwa ma i twok lobe mapatpat.\\n11 Wan ducu watwero olo to miyo gin mo me tyelo kor tic ma timme i dul pa Jehovah i kare man me agikki-ni. Pe kingeyo nying jo ma gimiyo pol pa mot ma gimiyo. Ka waketo cente i canduk bolo mot i Ot me Ker nyo ka wamiyo mot kun watiyo ki kabedowa me intanet me jw.org, pe watito wel cente ma wamiyo ki jo mukene. Ento ket kong ni iwinyo ni moti tidi adada ma konye pe kono? Ki lok ada, pol pa mot ma dul pa Jehovah nongo bino ki i mot matinotino ma dano gimiyo makato madit ma giketo kicel kicel. Kadi wa utmege ma gitye ki cente manok pud gilubo lanen pa Lukricitayo macon me Makedonia. Onongo gitye i “can madit mada,” ento pud gukwayo ni kiwek gimi mot me konyo utmege.​—2 Jo Korint 8:1-4.\\n12. Dul pa Jehovah tute me tic ki mot ma dano gimiyo i yo maber loyo nining?\\n12 Lukiko Madit lagen dok nyuto ryeko i tic ki mot ma dano gimiyo. (Matayo 24:45) Lumemba me Lukiko Madit gilego ma peya gumoko tam wek gimok tam matir, dok gigoyo pulan ki diro ma lubbe ki kit ma myero kiti kwede ki cente. (Luka 14:28) I kare me Baibul, co ma lugen ma onongo gineno lok kom mot ma dano gimiyo onongo giketo tek me neno ni kitiyo kwede i tic me woro Jehovah keken. Me labolle, Ejira odwogo cen i Jerucalem ki mot mabeco ma kabaka me Percia omiyo, man onongo kwako jabu, ryal, ki jami mapol ma welgi romo dolla me Amerika milion 100 i kare-ni. Ejira onongo neno mot meno calo gubedo mic pi Jehovah. Pi meno, en omiyo tira ma lubbe ki kit ma myero kigwok ki mot magi ka gitye ka kato ki i lobo ma luyak dwong iye. (Ejira 8:24-34) I nge mwaki mogo mapol, lakwena Paulo ojogo cente me konyo utmege ma i Judaya. En oketo tek me nenone ni jo ma gutero cente meno ‘gutimo gin maber, pe i nyim Lubanga keken, ento kadi wa i nyim dano bene.’ (Kwan 2 Jo Korint 8:18-21.) I kare-ni, dulwa lubo lanen pa Ejira gin ki Paulo dok gitiyo ki mot ma dano miyo ki diro adada.\\n13. Pingo cokcoki dul pa Jehovah otimo alokaloka?\\n13 Jo me ot gitwero keto alokaloka i kit ma gitiyo kwede ki centegi wek pe giti ki cente madwong loyo ma ginongo. Nyo gitwero yenyo yo me dwoko rwom me kwogi lapiny wek gimed cawagi i tic pi Jehovah. Meno bene rom ki gin ma dul pa Jehovah timo. Cokcok-ki, tye tic mogo manyen mapol ma kicako, dok i kine mukene kitiyo ki cente madit makato mot ma kimiyo woko. Pi meno dul pa Jehovah calo jo me ot, giyenyo yo me tic ki cente manok kun gitiyo ticce i yo mayot dok maber, wek pe kilany mot ma kimiyo.\\nADWOGI MABER MA BINO PI MOT MA IMIYO\\nMot ma imiyo konyo me tyelo kor ticwa ma kwako wi lobo ducu (Nen paragraf 14-16)\\n14-16. (a) Mot ma imiyo i dul pa Jehovah kitiyo kwede me timo ngo? (b) Dok tic magi ma dul pa Jehovah tye ka timone gukonyi nining?\\n14 Jo ma dong guri i ada pi mwaki mapol giwaco ni i kom kare-ni dong watye ka nongo mot mapol ki i dul pa Jehovah makato kare mo keken. I kare-ni watye ki jw.org ki JW Broadcasting. Watye ki Baibul me New World Translation of the Holy Scriptures i leb mapol. I mwaka me ticwa me 2014 ki 2015, wabedo ki gure ma kwako lobe ducu ma otero nino adek ma wiye obedo ni “Ket Cwinyi i Kom Ker pa Lubanga!” dok gure man obedo i bar tuko mogo madongo loyo i boma 14 i twok lobo lung. Jo ducu ma gubedo i gure man cwinygi obedo yom adada me bedo tye!\\n15 Jo mapol ginyuto pwocgi pi mic magi ma dul pa Jehovah miniwa-ni. Me labolle, luot mo acel ma gutiyo i lobo Asia gucoyo ni: “Wang ticwa onongo tye i boma mo matidi. Macalo adwogine, i kine mukene wawinyo calo watye kenwa, dok wiwa wil woko i kom kit ma dul pa Jehovah lac kwede. Ento cutcut i nge neno vidio mapatpat ma gitye i JW Broadcasting, wiwa opo ni watye i kin utmege ma gunote i twok lobo lung. Cwiny utmege ma i kacokkewa obedo yom adada pi JW Broadcasting. Pol kare wawinyo ka giwaco ni i nge neno yub makati dwe ki dwe i JW Broadcasting, giwinyo ni gitye cok ki lumemba me Lukiko Madit. Man dong gitye ki awaka madit maloyo kare mo keken me bedo i dul pa Lubanga.”\\n16 Kitye ka roco Odi me Ker macok o 2,500 kulu i twok lobo-ni lung. Jo me kacokke mo acel i Honduras guwaco ni onongo gileko aleka me bedo ki Otgi me Ker, ento man dong lek meno odoko ma kome. Gin gucoyo ni: “Cwinywa yom adada me bedo i kin jo me ot pa Jehovah ma gunote i wi lobo lung, ki dok me nongo mit pa bedo i kin utmege magi.” Jo mapol bene giwinyo kit meno ka gunongo Baibul nyo buke ma jenge i Baibul i leb pengi kikome, ka utmege gikonyogi ka can ma poto atura otimme i komgi, nyo ka gineno adwogi mabeco ma ginongo i tito kwena i wang ticgi kun gitiyo ki lalor buke i dye lwak.\\n17. Wangeyo nining ni Jehovah tye ka tyelo kor dulle i kare-ni?\\n17 Jo mapol ma pe gitye Lucaden pa Jehovah pe gitwero niang kit ma watwero timo jami magi ducu ki mot ma dano miyo labongo dic mo. Ladit mo ki i kampuni mo madit olimo ka goyo bukewa mo acel. Obedo ki ur madit me niang ni jo ma gidyere adyera aye ma gitimo tic meno ducu dok ni kitiyo ki cente ma dano gimiyo kun a ki i cwinygi, labongo keto yub mo me rayo cente ki bot dano. En owaco ni pe twere me timo jami ma watimogi-ni ducu. Wan bene waye lok meno! Wangeyo ni twere keken pien Jehovah tye ka tyelo kor tic meno.​—Yubu 42:2.\\nMOT MA WANONGO KA WAMIYO JAMIWA BOT JEHOVAH\\n18. (a) Mot ango ma wanongo ka wamiyo jamiwa me tyelo kor tic me Ker-ri? (b) Watwero pwonyo lutinowa ki jo ma pud ginyen nining wek gin bene gutim kit meno?\\n18 Jehovah ominiwa kare me cwako tic man me Ker-ri. Ka watimo tic meno ci wang ma Jehovah ominiwa mot. (Malaki 3:10) Jehovah ocikke ni ka wabedo jo ma cingi yot, ci wabinongo adwogi maber. (Kwan Carolok 11:24, 25.) En bene wacciwa ni wabibedo ki yomcwiny ka cingwa yot, pien, “miyo mot kelo gum [yomcwiny] makato gamo agama.” (Tic pa Lukwena 20:35) I lokwa ki ticwa, watwero pwonyo lutinowa ki jo ma pud ginyen kit ma gitwero tyelo kor tic man, wek gunong mot mapol.\\n19. Pwony man ocuko cwinyi nining?\\n19 Jami ducu ma watye kwede a ki bot Jehovah. Ka wamine jami ma watye kwede, ci wanyuto ni wamarre, dok watye ki pwoc pi jami ducu ma en otimo piwa. (1 Tekwaro 29:17) I kare ma Luicrael gumiyo ajog me gero ot pa Lubanga, “cwiny lwak obedo yom pien jo magi gumiyo mot ma cwinygi opwoyo, pien gutyero mot bot Rwot [Jehovah] ki cwinygi ducu.” (1 Tekwaro 29:9) Wan bene myero wamedde wunu ki nongo yomcwiny kacel ki yengo ka wamiyo mot bot Jehovah ki i jami ma en ominiwa.\\nKa wamiyo mot me tyelo kor tic ma dul pa Jehovah timo, nongo watye ka miyone bot Jehovah. Jami ducu ma watye kwede a ki bot Jehovah, pi meno ka wamine jami ma watye kwede, ci wanyuto ni wamarre","num_words":2558,"character_repetition_ratio":0.062,"word_repetition_ratio":0.011,"special_characters_ratio":0.249,"stopwords_ratio":0.308,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lutino Myero Gunge Ngat ma Omyero Guwiny\\nDUL ME 28\\nIKINE mukene tek tutwal me ngeyo ngat ma myero wawiny. Mamani nyo babani romo wacci itim gin moni. Ento lapwony me cukul nyo abili romo wacci itim gin mapat. Ka meno otimme, ibiwinyo anga i kingi?—\\nI Dul me 7 i buk man, wakwano Jo Epeco 6:1-3 ki i Baibul. Waco ni lutino myero guwiny lunyodogi. Ginacoya meno wacci: ‘Wuwiny lunyodowu i Rwot.’ Ka kiwaco ni “i Rwot,” tika ingeyo te lokke?— Lunyodo ma gitye i Rwot gipwonyo lutinogi me bedo ki winy i kom cik pa Lubanga.\\nEnto jo madito mukene pe giye i kom Jehovah. Dong mono ka dano ma kit meno owacci ni kwalo peny i cukul ber nyo kwanyo gin mo ki i dukan ma pe iculo pire ber kono? Ber mono pi latin me kwalo peny nyo kwalo kwo?—\\nWi myero opo ni i nino mo acel, Kabaka Nebukadnejar ociko dano ducu ni myero guryebbe piny me woro cal me jabu ma en oketo. Ento Cadrak, Mecak, ki Abednego gukwero ryebbe piny. Tika ingeyo pingo?— Pien Baibul wacci dano myero guwor Jehovah keken.—Nia 20:3; Matayo 4:10.\\nNgo ma Petero tye ka wacone bot Kayapa?\\nI nge to pa Yecu, kikelo lukwenane i nyim Lukiko, ma en aye kot madit me dini pa Lujudaya. Lalamdog Madit Kayapa owacci: “Wan wacikowu matek ni pe wupwony lok mo i nying [Yecu], ento koni wupongo i Jerucalem woko pi pwonywu-ni.” Pingo lukwena pe gubedo ki winy bot Lukiko man?— Petero, ma obedo ka lok pi lukwena ducu-ni, ogamo dog Kayapa ni: “Myero wawiny Lubanga makato dano.”—Tic pa Lukwena 5:27-29.\\nI kare meno, ludito dini pa Lujudaya onongo gitye ki twero madit atika. Ento, gamente pa Luroma aye onongo loyo lobogi. Latela me gamente meno onongo kilwongo ni Cecar. Kadi bed Lujudaya onongo pe gimito ni Cecar ologi, ento gamente me Roma onongo otimo jami mabeco pi jo ma kunu. Gamente me kare-ni bene gitimo jami mabeco pi danogi. Tika ingeyo jami mogo ma gamente timogi?—\\nGamente yubo gudu me wot pa dano dok culo abili kacel ki lunek mac pi gwokowa. Giromo bene keto yub me kwan pi lutino kacel ki miyo kony i lok me yotkom bot jo muteggi. Gamente myero oti ki cente me timo tic magi ducu. Gamente nongo cente man ki kwene?— Ki bot dano. Cente ma dano culo bot gamente-ni kilwongo ni mucoro.\\nI kare ma Lapwony Madit onongo kwo i lobo, Lujudaya mapol onongo pe gimito culo mucoro bot gamente me Roma. Dong i nino mo acel, lulamdog guculo co mogo wek gupeny Yecu lapeny i yo me diro wek gikette i peko. Lapeny meno obedo ni, “Myero wacul mucoro bot Cecar nyo pe?” Meno onongo obedo lapeny me diro. Ka Yecu ogamo ni, ‘Ee, myero icul mucoro,’ pol pa Lujudaya onongo pe gubimaro lagamme-ni. Ento dok bene Yecu onongo pe romo wacci, ‘Pe, pe mitte ni wucul mucoro.’ Meno onongo pe bedo lok matir.\\nDong, ngo ma Yecu otimmo? En owacci: “Wunyutta lim ma giculo kwede.” I kare ma gukelo bote, Yecu openyogi ni: ‘Cal ki nying ma tye i kome-ni pa anga?’ Co-ni guwacci: “Pa Cecar.” Pi meno, Yecu owaco ni: “Wudwok jami pa Cecar bot Cecar, ki jami pa Lubanga wudwok bot Lubanga.”—Luka 20:19-26.\\nYecu ogamo lapeny me diro pa co magi nining?\\nPe tye ngat mo ma onongo bal mo i lagamme-ni. Ka Cecar timo jami pi dano, ci pore ni dano myero guti ki cente ma Cecar oyubo me culo en pi jami magi. Dong, i yo ma kit man, Yecu onyutu ni pore me culo mucoro bot gamente pi jami ma wanongo.\\nGwok tye ni in pud mwakani pe oromo me culo mucoro. Ento, tye gin mo ma myero imi bot gamente. Ingeyo gin meno?— Myero iwiny cik pa gamente. Baibul wacci: ‘Wuwiny luloc ma giloyowu.’ Luloc magi gin aye jo ma gitye ki twero i gamente. Lubanga aye owaco ni omyero wawiny cik pa gamente.—Jo Roma 13:1, 2.\\nCik mo romo bedo tye ma waco ni pe myero wabol karatac nyo yugi ata i dye gudu. Myero mono ilub cik meno?— Lubanga mito ni ibed lawiny. Myero mono ibed lawiny bot abili bene?— Gamente culo abili me gwoko dano. Bedo ki winy botgi rom aroma ki bedo ki winy bot gamente.\\nDong ka iyubbe me ngolo gudu ci abili owaco ni “Kur kong!” ngo ma myero itim?— Ka jo mukene gungweco gungolo gudu kono, in bene mono myero itim kit meno?— Omyero ikur, kadi bed in keni aye idong ka kurone. Lubanga waco ni myero ibed lawiny.\\nRomo bedo ni ayelayela mo tye ka ma ibedo iye, ci abili twero waco ni: “Pe kimito dano mo i dye gudu. Ngat mo pe okat woko ki i ot.” Dong iromo winyo woo madwong ma weko ibedo ki tam me ngeyo ngo ma tye ka timme. Myero mono ikat woko ka nenone?— Man mono nongo itye ka winyo ‘luloc ma giloyowu’?—\\nI kabedo mapol, gamente yubo cukul dok culo lupwonye bene. Dong itamo ni Lubanga mito ni iwiny lapwony?— Tam kong iye. Gamente culo lapwony wek opwony, kit ma culo kwede abili me gwoko dano. Pi meno bedo ki winy bot abili nyo lapwony rom aroma ki winyo gamente.\\nPingo myero wawiny lok pa abili?\\nEnto, ka lapwony owaco ni imi woro bot cal gin mo kono? Ibitimo gin ango?— Luibru adek-ki pe guryebbe piny i nyim cal ca, kadi bed Kabaka Nebukadnejar owaccigi ni guryebbe. Wi po pingo gukwero?— Pien gin onongo gimito bedo luwiny bot Lubanga.\\nLaco mo ma coyo lok me tekwaro ma nyinge William Durant ocoyo lok i kom Lukricitayo me kare macon kun waco ni ‘worogi [nyo gennegi] mamalo loyo onongo pe obedo pa Cecar.’ Pe, ento onongo obedo pa Jehovah! Dong wi opo ni Lubanga myero obed mukwongo i kwowa.\\nWabedo ki winy bot gamente pien meno aye gin ma Lubanga mito ni watim. Ento ka kiwaco botwa ni watim gin ma Lubanga pe mito ni watim, ci myero wagam nining?— Myero wagam kit ma lukwena gugamo kwede dog lalamdog madit ni: “Myero wawiny Lubanga makato dano.”—Tic pa Lukwena 5:29.\\nBedo ki woro i kom cik kipwonyo pire i Baibul. Kwan gin ma kicoyo i Matayo 5:41; Tito 3:1; ki 1 Petero 2:12-14.\\nYecu Obedo Lawiny Kare Ducu\\nBedo lawiny bot lunyodoni kare ducu pe obedo gin mayot. Nen kit ma lanen pa Yecu twero konyi.","num_words":1032,"character_repetition_ratio":0.045,"word_repetition_ratio":0.0,"special_characters_ratio":0.237,"stopwords_ratio":0.276,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Daniel 7 ACO85 - I mwaka mukwoŋo me loc pa Belcajar - Bible Search\\nDaniel oneno lee aŋwen i waŋ lek\\n1I mwaka mukwoŋo me loc pa Belcajar kabaka me Babilon, Daniel oleko lek dok bene ginanyuta obino i wiye i kare ma en obuto i wi kitandane. Ci ocoyo gin ma en oleko-ni woko piny, dok otito kit lokke woko bene. 2Daniel owacci, “Man aye gin ma aneno i ginanyuta i dyewor ki i waŋ lek; aneno yamo aŋwen ducu gubedo ka rubo pii me nam madit. 3-Ci cutcut aneno lee madito aŋwen gukatti woko ki i nam, kun lee acel acel nen pat mada ki lawote. 4-Lee mukwoŋo nen calo labwor, dok onoŋo tye ki bwome macalo bwom ocur. I kare ma abedo ka neno ci giputo bwome woko giilo woko ki i nom giketo Ocuŋ ki tyene aryo calo dano; ci gimiye bene cwiny pa dano. 5Dok aneno lee mukene me aryone, nen calo ŋuu, Otino tyene tuŋcel malo; tye ki cogo riŋo lakŋet adek i doge i kin lake. Ci gititte ni, ‘A malo, imwod riŋo madwoŋ.’ 6I ŋe man aneno piny, ci aneno dok lee mukene mubedo calo kwac, ma tye ki bwome aŋwen macalo bwom winyo i ŋeye; onoŋo wiye tye aŋwen, dok bene gimiye loc. 7-I ŋe man oo i dyewor aneno ginanyuta, ci aneno lee me aŋwenne, ger miyo kom dano myel marac ma lworo noŋo oketo komgi woko, dok tekone dwoŋ ma pe wacce; lake ducu obedo nyonyo matek; obedo ka mwodo riŋo lee otyero woko lipwacpwac, ka doŋ onyono gin mudoŋŋe woko piny ki tyene. Onoŋo nen pat dok twatwal ki lee mukene ma gukwoŋo nyime ca, onoŋo tuŋe tye apar kulu. 8-Abedo ka tamo lok i kom tuŋe apar-ri, ci aneno tuŋe mukene dok otwi olot ki i kin luwote; tye matidi mo. Ka otwi, ma onoŋo giputo tuŋe adek i kom gin mukwoŋo twi-ni woko ki tergi ducu pi wekke kabedo, ci aneno waŋ tye i tun lee man ma obedo calo wan dano, ma doge onoŋo tye ka loko lok mogo me wakke adada.”\\nŊat ma yam okwoŋo bedo kwo wa con\\n9-“I Kare ma abedo ka nenone, ci aneno,\\ngicibo komker mogo ci\\nŊat ma yam okwoŋo bedo kwo wa con obino obedo i wi komker acel.\\nBoŋone tar calo pee,\\ndok bene yer wiye rom ki yer romo ma gilwoko odoko matar adada;\\nkomkerre obedo leb mac ma lyel keken\\nki lawalane obedo mac ma tye ka wan,\\n10-Laora kulu me mac ocako mol,\\nka mol a ki i nyime katti woko.\\nDano alip ki alip gitiyo bote;\\nki jo alip apar tyen alip apar gibedo ka cuŋ i nyime,\\nci laŋolkop ocako bedo ki lukiko pi ŋolo kop,\\nci omiyo oyabo buk.\\n11“Abedo ka neno piny i cawa meno pi lok me wakke ma tuŋ lee onoŋo tye ka lokone. I kare ma abedo ka nenone, ci gineko lee-nu woko, ka giwaŋo kome ki mac gityeko woko liweŋ. 12Doŋ lee mukene-ne-gu gikwanyo locgi woko ki botgi, ento giwekogi ni koŋ gubed kwo i lobo pi oro ki kare manok. 13-I dyewor aneno ginanyuta macalo magi:\\ncutcut aneno ŋat mo macalo dano,\\nkun lor bino piny ki pol me polo.\\nCi obino bot ŋat ma yam okwoŋo bedo kwo wa con-ni,\\ngitere bene wa i nyime.\\n14-Gitiŋo loc ducu gimiyo i ciŋe,\\nkacel ki ker ducu ki deyone,\\nwek lwak me rok ducu ki rok ducu,\\nki jo ma loko leb mapatpat-gu ducu,\\nLocce aye loc ma bedo matwal,\\nlocce pe bigik,\\nki kerre bene pe gitwero turone.\\nTe lok me ginanyuta\\n15“An Daniel, cwinya onoŋo oballe woko pi lek ma obino i wiya opoyo tipo koma. 16Ci acito anyiko cok bot ŋat mo acel i kin jo ma onoŋo gucuŋ ka kenyo, ci apenye kun amito en otitta ada me lok magi ducu. En otitta, omiyo aŋeyo te lokke ducu, kun wacci, 17‘Lee tim magi aŋwen madito-gu gin aye luker aŋwen ma gibia ki i lobo. 18-Ento jo maleŋ pa ŋat Mamalo Twal aye gibicamo ker, dok gibibedo wegi ker nakanaka.’\\n19“Dok amito twatwal me ŋeyo lok ada ma dok i kom lee me aŋwenne ma onoŋo nen mapat ki lee mukene-gu, ma onoŋo ger ma miyo kom dano myel marac, ma lworo noŋo oketo komgi woko-ni. Lake ducu obedo nyonyo, ki Lwete ducu obedo mola, ma obedo ka mwodo riŋo lee tyero cogone woko lipwacpwac, ka doŋ onyono gin mudoŋŋe woko piny ki tyene. 20Abedo ka tamo lok i kom tuŋe apar ma onoŋo tye i wiye-ni, ki i kom tuŋe mukene ma dok otwi olot ki i kin luwote, kun otwi ma onoŋo giputo tuŋe adek i kom gin ma gukwoŋo twi-ni pi wekke kabedo. En tuŋ lee ma onoŋo waŋe tye ma obedo calo waŋ dano-ni, kun doge bene tye ma obedo ka loko kwede lok me wakke adada. Onoŋo en dit makato lee luwote mukene-gu woko. 21-I kare ma abedo ka nenone, ci aneno tuŋ lee meno oero lweny i kom jo maleŋ, ci otayogi woko, 22-nio waŋ ma ŋat ma yam okwoŋo bedo kwo wa con-ni obino, ci oŋolo kop pa jo maleŋ pa ŋat Mamalo Twal, ka doŋ kare oo ci jo maleŋ gugamo ker woko.\\n23“En dok owaco kuman ni, ‘Lok i kom lee me aŋwenne tye kit man:\\nKer me aŋwen bibedo tye i lobo;\\nkerre bibedo pat ki ker mukene-gu ducu.\\nKer man bicamo jo me lobo tyeko woko ducu,\\nbinyonogi woko piny ki tyene, dok ŋinyogi woko matitino.\\n24-Doŋ lok i kom tuŋ lee apar-ri tye kit man:\\nTye luker apar ma gibia ki i te ker man,\\ndok kabaka acel mukene bia ki i ŋegi:\\nen bibedo pat mada ki luker ma gukwoŋo nyime-gu,\\ndok bene bituro ker pa luker adek woko.\\n25-En biloko lok marac i kom ŋat Mamalo Twal,\\nbiuno jo maleŋ pa ŋat Mamalo Twal-li.\\nBitemo loko karegi me woro Lubaŋa,\\nki cik ma en omiyogi.\\nGibimiyo jo maleŋ i ciŋe pi mwaka adek ki nucu.\\n26Lacen gibibedo ki lukiko pi ŋolo kop i kome,\\nci gikwanyo locce woko ki bote,\\nkun gibalo dok gityeko woko matwal nio wa i agikkine.\\n27-Doŋ ker ki loc\\nki dit me ker ducu ma tye i te polo\\ngibimiyo woko bot lwak pa jo maleŋ pa ŋat Mamalo Twal.\\nKergi bibedo ker ma bedo nakanaka,\\nkun loc me lobo ducu bibedo ka worogi dok gibilubo cikgi.’\\n28“Doŋ agikki me lok man tye kit man. An Daniel, tamma omiyo cwinya opoto matek, ki koma bene oballe woko; ento akano lok man i cwinya pira kena.”","num_words":1033,"character_repetition_ratio":0.054,"word_repetition_ratio":0.006,"special_characters_ratio":0.24,"stopwords_ratio":0.286,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yocwa 4 ACO85 - Ka lwak ducu gutyeko kato loka Jordan, - Bible Search\\nYocwa 3 Yocwa 5\\nGikwanyo got apar wiye aryo ki i Jordan\\n1Ka lwak ducu gutyeko kato loka Jordan, ci Rwot owaco bot Yocwa ni, 2“Kwany dano apar wiye aryo ki i kin lwak, dano acel pi kaka acel acel, 3ci icikgi ni, ‘Wukwany godi apar wiye aryo ki kany ki i dye Jordan, ki i kabedo ma tyen ajwagi ocuŋ iye-ni, wutiŋ wukat kwedgi wa loka ca, ci wuketgi piny i kabedo ma wucibuto iye tin-ni.’ ” 4Yocwa olwoŋo dano apar wiye aryo ki i kin jo Icrael ma nene en oyerogi, ma laco acel oa ki i kaka acel acel. 5Owaco botgi ni, “Wukat wucit wa i nyim canduk me gicikke pa Rwot Lubaŋawu ma i dye Jordan-ni, dano acel acel otiŋ iye got oket i wi gwoke, muporo wel kaka pa jo Icrael ducu, 6wek gubed me lanyut i kinwu, I kare me anyim ka waŋ mo litinowu gibipenyowu ni, ‘Godi magi kono nyuto gin aŋo?’ 7Wun wubitito botgi ni, pii me Jordan yam iye opokke oŋol wo ko ki i nyim canduk me gicikke pa Rwot, i kare ma en ŋolo Jordan kato kwede loka ca-ni. Kit meno godi magi bibedo gin me po bot jo Icrael.”\\n8Jo Icrael gutiyo kit ma Yocwa ocikogi kwede. Gutiŋo godi apar wiye aryo ki i dye Jordan, muporo wel kaka pa jo Icrael, kit ma nene Rwot otito bot Yocwa-nii gutiŋo gucito kwedgi loka ca, wa i kabedo ma gicibuto iye-ni, ci guketogi piny kunnu. 9Yocwa ocibo godi apar wiye aryo-nu i dye Jordan, i kabedo ka ma tyen ajwagi ma gutiŋo canduk me gicikke ocuŋ iye; pud gitye kunnu wa onyoo. 10Pien onoŋo ajwagi ma gutiŋo canduk-ki gucuŋ kenyo i dye Jordan nio ka gin ducu ma nene Rwot ociko Yocwa ni otit bot lwak otum, ma rom ki cik ma yam Moses ocikoki Yocwa-ni.\\nLwak ducu gumol oyotoyot wa loka ca. 11Ka lwak ducu gumol gukato loka ca, ci canduk ki ajwagi bene gukato loka i nyim lwak. 12Jo pa Reuben ki pa Gad ki nucu kaka pa Manace onoŋo guruko jami lwenygi gutelo kwede nyim lwak jo Icrael kit ma yam Moses ocikogi kwede-ni. 13Jogi ma gurukke me lweny guromo alip pyeraŋwen, ci gukato loka ca I nyim Rwot ka lweny i lobo bar me Jeriko. 14Rwot omiyo Yocwa obedo dano madit i nyim jo Icrael ducu; ci lwak guwore Wa i kare me kwone ducu kit ma yam giworo ki Moses.\\n15Rwot owaco bot Yocwa ni, 16“Cik ajwagi ma gitiŋo canduk me caden doŋ gua woko ki i Jordan.” 17Yocwa ociko ajwagi ni, “Doŋ wua woko ki i Jordan.” 18Ka ajwagi ma gutiŋo canduk me gicikke pa Rwot gua woko ki i dye Jordan gukato wi tura; ma tyengi ocako nyono lobo ma wi tura mutwo-ni, ci pii me Jordan ocorre odwogo cen i kabedone, opoŋo piny obyennye wa i wi tura kit ma yam ca.\\n19Lwak gua woko ki i Jordan gukato wi tura i nino dwe apar me dwe mukwono, ci gutoŋo gonygi i Gilgal i waŋ lobo Jeriko ma tuŋ wokceŋ. 20Ki godi apar wiye aryo ma gutiŋo ki i Jordan, Yocwa ocibogi i Gilgal. 21Ci owaco bot jo Icrael ni, “I kare me anyim, ka likwayowu gupenyo wegigi ni, ‘Godi magi kono nyuto gin aŋo?’ 22ci wubitito bot litinowu ni, ‘Jo Icrael yam gumol gukato ki i Jordan kany ma lobone otwo woko.’ 23Pien Rwot Lubaŋawu omiyo pii me Jordan otwo odwon woko piwu nio ka wumol wukato loka kany, kit ma yam Rwot Lubaŋawu otiyo ki Nam Makwar-ri, ma yam omiyo piine otwo odwon woko piwa nio ka wamol wakato loka tuŋcel, 24wek rok ducu ma wi lobo-ni guŋe atir ni ciŋ Rwot tye ki tek; wek wubed ka lworo Rwot Lubaŋawu matwal.”","num_words":625,"character_repetition_ratio":0.078,"word_repetition_ratio":0.0,"special_characters_ratio":0.24,"stopwords_ratio":0.267,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Cung Matek pi Woro me Ada - Kabedo me Intanet pa Lucaden pa Jehovah\\nCung Matek pi Woro me Ada\\nGin ango ma Baibul pwonyo i kom tic ki cal apaya?\\nLukricitayo gineno nino madongo me dini nining?\\nIn iromo tito niyeni bot jo mukene labongo wango igi nining?\\nKET kong ni ka ma ibedo iye ducu dong otyeko bale woko. Ket ni i wi mung, dano mo obedo ka bolo awola mo marac kunnu, ma kwo pa jo ma kunnu kombeddi dong pe gene. In ibitimo gin ango? Labongo akalakala mo, itugi kobo woko mabor ki kunnu ka itwero. Ento inge timo meno, pud dok ibidong ki lapeny ni, ‘Awola-ni mono pe dong tye i koma bene?’\\n2 Lok man cal ki jami ma tye ka timme i dini goba. Baibul pwonyo ni kodi woro ma kit meno otyeko bale woko ki pwony ki tic ma cilo. (2 Jo Korint 6:17) Meno aye omiyo pire tek ni in omyero ia woko ki i “Babilon Madit,” ma obedo dul dini me goba ducu. (Niyabo 18:2, 4) In dong ityeko timo man? Ka dong itimo ci omyero kimini iye pwoc madit. Pe a-ni woko ki iye keken aye obedo gin ma mite. Ingeye, omyero ipenye kekeni ni, ‘Pe tye kit gin mo me dini goba ma pud adong kwede?’ Nen kong lapor mogo.\\n3 Jo mukene gubedo ki cal apaya nyo ka woro abila pa kwaro i pacogi pi kare malac. Nyo in bene itye ki jami magi i paconi ba? Ka tye kit meno, ci oromo bedo ni inongo ni pat mada nyo ni pe tye kakare me woro Lubanga labongo kodi jami magi. Twero bedo ni timo jamine mogo bene dong omoko woko i cwinyi. Ento Lubanga aye obedo ngat ma omyero owaciwa kit ma omyero wawore kwede, dok Baibul pwonyo ni en pe mito ni wan wati ki cal apaya. (Nia 20:4, 5; Jabuli 115:4-8; Icaya 42:8; 1 Jon 5:21) Pi meno iromo cung matek pi woro me ada ki wango jami mo keken ma itye kwede ma mako woro me goba. Cak neno jami magi kit ma Jehovah nenogi kwede—calo “gin me kwer.”— Nwoyo Cik 27:15.\\n4 Woro abila bene tye mapol i pol pa dini goba. I kare ma jo mukene peya gukwano Baibul, onongo gitye ki niye ni jo ma guto gitye ma gingeyo komgi i kabedo mogo me cwiny dok ni gin twero konyo nyo wano jo makwo. Nyo gwok in bene con ibedo ka yelle matek me temo kweyo cwiny kwarini ma dong guto woko. Ento kit ma ikwano kwede i Dul me 6 me buk man, jo ma guto pe gitye ma gingeyo komgi ka mo keken. Dong temo lok kwedgi konnye pe. Kit kwena mo keken ma kitamo ni a ki bot dano mo me amara ma dong oto woko i adane nongo a ki bot jogi. Pi meno, Jehovah okwero ki Luicarael pe me temo lok ki jo ma guto nyo me donyo i kit tic mo keken me kwiya piny.—Nwoyo Cik 18:10-12.\\n5 Ka tic ki cal apaya nyo woro abila pa kwaro obedo kit yo me woroni macon, ngo ma in dong itwero timone? Kwan dok ilwod tyeng me Baibul ma nyutti kit ma Lubanga neno kwede jami magi. Leg bot Jehovah nino ducu wek i cung matek i woro me ada, dok ipenye wek okonyi me tam calo en.—Icaya 55:9.\\nLUKRICITAYO ME KARE MACON PE GUKWERO KARAMA\\n6 Dini me goba kacel ki woro nino madongo gitwero balo woro pa ngat moni. Ket kong Karama macalo laporre. Kiwaco ni Karama obedo nino me kwero nino me nywalo Yecu Kricito, dok dini ducu ma gilwonge ni gin Lukricitayo gikwero. Ento kono, pe tye lanyut mo ni lupwonye pa Yecu me cencwari me acel gukwero nino ma kit meno. Buk ma kilwongo ni Sacred Origin of Profound Things waco ni: “Pe onongo tye ngati mo ma ngeyo nino ma kinywalo iye Kricito pi cencwari aryo kulu inge nywale, dok jo manok keken aye onongo giparo pi nino ma kinywale iye kikome.”\\n7 Kadi ka onongo lulub kor Yecu gunge nino ma kinywalo iye Yecu kikome, onongo kono pe gukwero. Pingo? Pien kit ma The World Book Encyclopedia waco kwede, Lukricitayo macon “onongo gineno kwero nino me nywal calo kwer pa lukamfiri.” Kwero nino me nywal ma kicoyo pigi i Baibul obedo pa luloc aryo ma onongo pe giworo Jehovah. (Acakki 40:20; Marako 6:21) Onongo bene kikwero nino nywale pa jogi-gu me miyo itgi kwogo. Me laporre, i nino dwe 24 me Dwe me Abic, jo me Roma onongo gikwero nino ma kinywalo iye jok mo ma dako ma nyinge Daina. I nino ma lubo meno, onongo gikwero nino ma kinywalo iye lubanga me ceng, Apollo. Pi meno, nino me nywale onongo kitero calo nino pa lukamfiri, pe pa Lukricitayo.\\n8 Tyen lok mukene bene tye ma oweko Lukricitayo macon onongo pe gitwero kwero nino ma kinywalo iye Yecu. Lupwonyene nen calo onongo gingeyo ni kwero nino me nywale okubbe ki tim me kwiya piny. Me laporre, Lugrik ki Luroma mapol me kare macon onongo gitamo ni gin mo ma obedo cwiny bedo tye i ka nywale pa dano acel acel ka medde ki gwoko ngat meno i kare me kwone ducu. Buk ma kilwongo ni The Lore of Birthdays waco ni, “En cwiny meno gibuto calo laco gin ki dako ki lubanga moni ma kinywalo dano-nu i nino me nywalene-ni i yo mo ma pe niange.” Labongo akalakala mo, Jehovah pe twero bedo ki yomcwiny pi kwero nino mo ma kubu Yecu ki tim me kwiya piny. (Icaya 65:11, 12) Dong jo mapol gucako kwero nino me Karama nining?\\nKIT MA KARAMA OCAKKE KWEDE\\n9 Kong mwaki mia mapol okato i nge bedo pa Yecu i lobo ka dano gucako kwero nino me nywalene i nino dwe 25 me Dwe me Apar wiye Aryo. Ento meno onongo pe obedo nino ma kinywalo iye Yecu, pien nen calo kinywale i Dwe me Apar aye.* Dong pingo kiyero nino dwe 25 me Dwe me Apar wiye Aryo? Jo mogo ma lacen gubedo ka lwonge ni gin Lukricitayo nen calo “gubedo ki miti ni nino meno omyero orwatte ki kwero nino pa lukamfiri me Roma, ‘nino nywale pa lalo lweny ma obedo ceng-ngi.’” ( The new Encyclopædia Britannica ) I kare ma nongo piny ngic ma omakke pee, ma nongo ceng nen goro loyo, lukamfiri onongo gikwero kwer ni wek ceng ma miyo lyeto ki dero odwog woko ki i wotte me twon bor piny. Nino dwe 25 me Dwe me Apar wiye Aryo aye onongo kitamo ni obedo nino ma ceng cako kwede dwogone. I tutegi me loko lukamfiri, lutela dini gucako tic ki nino man kun giwiro ni wek onen calo nino pa “Lukricitayo.”#\\n10 Dong kityeko ngeyo ni lwit kwer me Karama oa ki tim pa lukamfiri wacon. Kit ma lwite pe ocakke ki i ginacoya-ni, omiyo kijuko kwero Karama i lobo Ulaya kacel ki kabedo mogo ma gin onongo giloyo i Amerika i cencwari me 17. Ka ngat mo obedo i gang ma pe obino i tic i nino me Karama onongo kiweko culo pi keng tic. Pe ocwalo kare mapol, kwer macon-ni dok kidwoko cen, kun kimedo jami mukene i kome. Kwero Karama dok odoko nino madit aye, ma man aye dong kit ma tye kwede i kabedo mapol. Kit ma kubbe tye i kin nino me Karama ki dini me goba-ni, jo ma gimito yomo cwiny Lubanga pe gikwero, kadi ki nino madongo mukene ma lwitgi oa ki woro pa lukamfiri.%\\nIn itwero camo cwit ma opoto i teng gudu ada?\\n11 Jo mukene ye ni nino madongo calo Karama-gi gucake ki i tic pa lukamfiri ento gin pud ginongo ni kwerone pe rac. Ki lok ada, pol pa dano pe gitamo pi woro me goba ka gitye ka kwero nino madongo magi. Kare magi bene miyo kare ki jo me odi me rwatte kacel. Man mono aye kit ma in iwinyo kwede? Ka kit meno, ci nongo mar pi jo me odi, ento pe ni mar pi dini goba aye weko cung pi woro me ada nen calo tekki. Pe ibed ki akalakala mo, Jehovah ma en aye ocako te kwo me ot mito ni in ibed ki wat maber ki wadini. (Jo Epeco 3:14, 15) Ento iromo jingo kit wat ma kit meno i yo ma Lubanga cwako. Lakwena Paulo ocoyo i kom gin ma omyero waket iye cwinywa ma loyo, ni: “Wutem pwonyo gin ma yomo cwiny Rwot.”—Jo Epeco 5:10.\\n12 Gwok nyo itamo ni ka ma lwit nino madongo ocakke iye pe tye ki kit kubbe mo ki kit ma kikwerogi kwede i kare-ni. Ka ma lwit nino magi ocakke iye mono pire tek? Pire tek! Me laporre: Ket-ti inongo cwit mo opoto i teng gudu ka ma col. Tika ada ikwanyo cwit-ti icamo? Ngene kene ni pe ikwanyo! Cwit meno nongo dong ocide woko. Kit meno bene, nino madongo oromo nen calo gin ma mit calo cwit, ento pe kikwanyogi ki ka maleng. Me cung pi woro me ada, omyero watam calo lanebi Icaya, ma owaco ki luworo me ada ni: “Pe wugud gin mo ma kome ki keni.”—Icaya 52:11.\\nTI KI RYEKO I KIT MA OMYERO ITER KWEDE JO MUKENE\\n13 Atematema oromo bino ka imoko tammi pe me kwero nino madongo. Me lapore, lutic luwoti guromo bedo ki ur ni pingo in pe idonyo i tic mogo me kwero nino madongo i ka ticci. To ka kimini mic me Karama kono? Pe ber me gamone? Ka lawoti ma i ot pe tye i niye acel kwedi kono? Ngo ma itwero timone wek lutinoni pe guwiny ni gitye ka keng kwero nino madongo?\\n14 Ryeko mitte me ngeyo kit me tero lok acel acel ma bino. Ka kimoti ki mot me nino madongo i kit ma jwi, iromo mere pwoyo lamot mot-ti ki mwolo ci otum. Ento keti obedo ngat mo ma wurwatte nyo wutiyo kwede jwi. Ka kumeno, ci iromo lok ma kato kenyo. I kit mo keken, ti ki ryeko. Baibul miyo tam ni: “Lok ma wuloko myero obed lok mamit ma kado oromo maber, wek omi wunge kit ma myero wudok kwede i peny pa ngat acel acel.” (Jo Kolocai 4:6) Gwokke, pe ica ngati. Ento tit ka cungoni ki ryeko. Tit ka maleng ni in pe idag mic nyo ribbe kacel kwedgi, ento ni imaro ka kitimo i kare mukene.\\n15 Ketti ka ngati mo mito mini mic kono? Polle dong cung i kom tyen lok ma omiyo en mito mini iye mic-ci. Lami micci oromo waco ni: “An angeyo gire ni in pe ikwero nino-ni. Ento amito ni igam gini eni.” Iromo ye gamone ki tam ni meno pe tyen lokke ni nongo dong ikwero ninone. Tye kono ni ka lami mic-ci pe ngeyo niyeni, ci iromo wacce ni in pe ikwero nino meno. Meno konyo me niango gin ma omiyo in igamo mic ento pe imiyo gin mo i nino ma kit meno. Ki tungcel kono, pe bedo ber me gamo mic mo ma kimiyo ki tyen lok me balo cungo i niyeni nyo ni iye pi tyen lok me nongo jami me kom mamwa.\\nENTO JO ME OT ACEL KONO?\\n16 Ka pe wutye i niye acel ki jo ma i otwu kono? Ti ki ryeko doki. Laro lok i kom kwer ki Karama ducu ma cwiny wadini oyero me kwerone pe konyi. Me kaka timo meno, wor twero ma gitye kwede i kom tamgi, ma rom aroma ki kit ma imito ni gin guwor kwede twero ni. (Matayo 7:12) Kwer kit gin mo keken ma weko ibedo i kin lukwer nino macalo meno. Ento ti ki ryeko i lok ma dok i kom jami ma pe kubbe ki kwer kikome-ni. Omyero itim jami i yo ma weko cwinyi pe ngoli kop.—1 Temceo 1:18, 19.\\n17 Ngo ma itwero timone wek lutinoni pe guwiny ni gitye ka keng gin mo pien ni pe gikwero nino ma pe rwatte ki ginacoya? Polle cung i kom gin ma imaro timone i kare mukene ata-ni i mwaka. Lunywal mukene giyubu kare mogo me miyo mic ki lutinogi. Mic acel madit ma itwero miyone ki lutinoni aye obedo kareni ki keto tammi i komgi.\\nLubo woro me ada kelo yomcwiny kikome\\n18 Me yomo cwiny Lubanga, omyero wakwer woro me goba kun wacung pi woro me ada. Man kwako jami ango? Baibul waco ni: “Dok bene myero watamu kit macalo watwero tugo kwede cwinywa kekenwa i mar ki i tiyo tic mabeco, kun pe waweko cokke kacel, kit macalo jo mogo dong guloko odoko kitgi-ni, ento myero wacuku cwinywa kekenwa, makatone kit macalo wuneno Nino maca dong tye ka nyiko cok-ki.” (Jo Ibru 10:24, 25) Cokke pa Lukricitayo obedo kare me yomcwiny boti me woro Lubanga i yo ma en mito. (Jabuli 22:22; 122:1) I kacokke ma kit man aye Lukricitayo ‘gibikonnye lawangacel’ ma ngat man cuko cwiny lawote.—Jo Roma 1:12.\\n19 Yo mukene ma itwero cung kwede pi woro me ada aye me lok ki dano i kom jami ma ityeko pwonyone ki i kwano Baibul ki Lucaden pa Jehovah. Adada, jo mapol gitye ki “cwercwiny me can kun gicur” pi tim maraco ma tye ka timme i lobo i kare-ni. (Ejekiel 9:4) Kare mukene nyo ingeyo jo ma gitye ka winyo marac kit meno. Pingo pe ilok kwedgi i kom genni me anyim ma cung i Baibul? Ma nongo iwoto ki ribbe ki Lukricitayo kun iloko ki dano lok me ada me Baibul ma dong ipwonyo, ibinongo ni kit miti mo pi kwer me dini goba ma nongo oromo dong i cwinyi cako rweny mot mot. Bed labongo akalakala mo ni ibibedo ki yomcwiny dok ibinongo mot madwong ka icung pi woro me ada.—Malaki 3:10.\\nKadi cal apaya nyo woro abila pa kwaro omyero pe kiti kwede i woro me ada.—Nia 20:4, 5; Nwoyo Cik 18:10-12.\\nPe tye atir me kwero kwer mogo ma gua ki i tim pa lukamfiri.—Jo Epeco 5:10.\\nLukricitayo omyero guti ki ryeko ka gitye ka tito niyegi bot jo mukene.—Jo Kolocai 4:6.\\n* Nen Lamed ngec.\\n# Kwer me Saturnalia bene obedo i kin jami ma oweko kiyero nino dwe 25 me Dwe me Apar wiye Aryo. Kwer meno onongo miyo deyo bot lubanga me pur pa Jo Roma ma onongo timme i nino dwe 17-24 me Dwe me Apar wiye aryo. Cam madongo, yomcwiny, ki miyo mic onongo timme i kare me Saturnalia.\\n% Pi lok i kom kit ma Lukricitayo neno kwede nino madongo, nen Lamed ngec.\\n1, 2. Lapeny ango ma omyero ipenye kwede inge weko dini goba, ki pingo itamo ni man pire tek?\\n3. (a) Ngo ma Baibul waco i kom tic ki cal apaya, dok pingo ye tam pa Lubanga kare mukene bedo tek bot jo mukene? (b) Ngo ma omyero itim ki gin mo keken ma i tye kwede ma kubbe ki woro me goba?\\n4. (a) I yo ango ma wangeyo kwede ni woro abila pa kwaro konye pe? (b) Pingo Jehovah okwero ki jone pe me donyo i kit woro mo keken me kwiya piny?\\n5. Ngo ma itwero timone ka tic ki cal apaya nyo woro abila pa kwaro onongo obedo kit me woroni macon?\\n6, 7. (a) Kiwaco ni nino me Karama obedo nino me kwero ngo, dok lulub kor Yecu me kare macon tika gukwero? (b) Nino me nywale onongo kitero nining i kare pa lupwonye pa Yecu macon?\\n8. Tit kit ma kwero nino me karama kubbe kwede ki tim me kwiya piny.\\n9. Kicako yero nino dwe 25 me Dwe me Apar wiye aryo calo nino ma kinywalo iye Yecu nining?\\n10. Pingo jo mukene pe gukwero Karama i kare ma okato angec?\\n11. Pingo jo mukene gikwero nino madongo, ento ngo ma omyero waket iye cwinywa loyo?\\n12. Mi lapor ma weko omyero wakwer tekwaro ki kwero nino ma gucakke ki ka ma cilo.\\n13. Atematema ango ma twero bino ka pe ikwero nino madongo?\\n14, 15. Ngo ma itwero timone ka kimoti ki mot me nino ma dit moni, nyo ka ngati mo mito mini mic mo?\\n16. Iromo tic ki ryeko nining me tyeko lok ma dok i kom kwero nino?\\n17. Yo ango ma itwero konyo ki lutinoni pe me winyo ni gitye ka keng gin mo pien pe gikwero nino madongo?\\n18. Bedo tye i cokke pa Lukricitayo twero konyi me cung pi woro me ada nining?\\n19. Pingo pire tek ki in me lok ki jo mukene i kom jami ma ityeko pwonyone ki i Baibul?","num_words":2664,"character_repetition_ratio":0.062,"word_repetition_ratio":0.003,"special_characters_ratio":0.246,"stopwords_ratio":0.308,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Roma 5 ACO85 - Pi meno, kit macalo gikwanowa ni - Bible Search\\nJo Roma 4 Jo Roma 6\\nJo Roma 5\\nGin mua ki i kwano dano ni kite atir\\n1Pi meno, kit macalo gikwanowa ni kitwa atir pi niye, watye doŋ ki kuc i nyim Lubaŋa, pi Rwotwa Yecu Kricito. 2Pire omiyo giyabo botwa yo me limo kica man ma ocuŋ pi niye-ni, kun wabedo ki yomcwiny pi gen ma watye kwede me nywako deyo pa Lubaŋa. 3Makato meno, wabedo ki yomcwiny i can mogo mapatpat ma opoto i komwa, kun waŋeyo ni bedo ki can kelo diyo cwiny me ciro can, 4diyo cwiny i ciro can weko gipwoyo kitwa, ka doŋ pwoyo kitwa-ni miyowa bedo ki gen. 5Genwa meno pe kelo botwa cwercwiny, pien Cwiny Maleŋ doŋ omiyo gionyo mar pa Lubaŋa woko i cwinywa.\\n6Pien i kare ma yam pud wagoro, ma kare doŋ oromo, Kricito oto pi dano ma pe gilworo Lubaŋa. 7Kadi pi ŋat ma kite atir, bedo tek twatwal bot dano mo me to pire. Gwok nyo ka obedo dano ma kite ber, ŋat mo twero diyo cwinye me to pire. 8Ento Kricito yam oto piwa i kare ma pud wan lubalo; meno nyuto kit mar ma Lubaŋa marowa kwede. 9Macalo wan i kare man gikwanowa ni kitwa atir pi remone, makato twatwal-le wabilarre pire ki i kom akemo pa Lubaŋa. 10I kare ma onoŋo wan pud lukwor pa Lubaŋa, en odwokowa cen bote, pi to pa Wode; ka kit meno, ma gidwokowa cen bote, wabilarre twatwal-le pi kwo pa Wode. 11Pe meno keken, ento wabibedo ki yomcwiny i Lubaŋa pi Rwotwa Yecu Kricito, pien en aye ma omiyo gidwokowa cen bot Lubaŋa.\\nAdam ki Kricito\\n12- Pi meno, kit macalo bal yam obino i lobo kun wok ki i dano acel, ka doŋ to obino pi bal, kit meno bene to onya oromo kin dano ducu, pien dano ducu gubalo. 13Bal onoŋo tye i lobo con ma peya gimiyo cik, ento ka ma cik pe iye, bal bene pe gikwano i wi ŋat mo. 14Ento to ocako loc ki i kom Adam oo kwede wa i kom Moses, ci oloyo jo ma yam pe gutimo bal marom ki bal pa Adam, ma yam oturo cik ma gimiye. Adam aye lanyut ma cimo ŋat ma mito bino-ni.\\n15Ento mot me kica ma Lubaŋa omiyo pe rom ki bal pa Adam; pien kadi bed dano mapol yam guto pi bal pa ŋat acel ca, ento kica pa Lubaŋa ki mot me nono ma obino pi kica pa dano acel-li, Yecu Kricito, obedo dit makato, onya oromo lwak dano mapol ata. 16Dok mot me nono pe rom ki bal pa dano acel ca, pien pi bal pa ŋat acel ca omiyo giŋolo kop oloyo dano ducu, ento tic me kica ma olubo bal mapol okelo loyo kop. 17Ka ce pi bal pa dano acel omiyo to obedo ka loc pi dano acel ca en Adam, makatone jo ma gulimo kica mabup, ki mot me nono ma omiyo gikwanogi ni kitgi atir, gibibedo kwo kun noŋo gitye ka loc, pi dano acel-lu bene, en Yecu Kricito.\\n18Doŋ kit macalo bal pa ŋat acel omiyo kop oloyo dano ducu, kit meno bene tic me kit ma atir pa dano acel okelo loyo kop ki kwo pi jo ducu. 19Pien macalo pi dano acel ma pe obedo ki winy omiyo dano mapol ata gudoko lubalo, kit meno bene pi winy pa dano acel jo mapol ata gibikwanogi ni kitgi atir. 20Cik onoŋo odonyo iye me nyayo bal; ento ka ma bal onya iye, en bene ka ma kica onya iye makato ducu-ni. 21Kit meno, kit macalo bal yam oloyo loc i to, kica bene myero olo loc pi kwano dano ni kitgi atir, wek omi gunoŋ kwo ma pe tum, pi Yecu Kricito Rwotwa.","num_words":624,"character_repetition_ratio":0.062,"word_repetition_ratio":0.0,"special_characters_ratio":0.246,"stopwords_ratio":0.3,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jon 1 Baibul 1985 | The New Bible.com\\n1Lok odoko dano 1I acakki piny Lok onoŋo tye, Lok tye bot Lubaŋa, Lok en Lubaŋa. 2En ceŋ tye bot Lubaŋa i acakki piny; 3jami ducu en aye ceŋ otiyo, pe tye gin mo ma ceŋ giketo laboŋo en. 4I en con tye kwo, kwo meno con ceŋ pa dano. 5Ceŋ oryeny i piny macol, ento piny macol pe ogeŋo ryeny. 6 # Mat 3:1Mar 1:4Luka 3:12 Yam tye dano mo ma Lubaŋa ooro, nyiŋe Jon. 7En obino pi bedo caden me tito lok i kom ceŋ, wek dano ducu guye pi lokke. 8En kikome onoŋo pe ceŋ, ento obino pi tito lok me caden i kom ceŋ. 9Ceŋ me ada ma menyo dano ducu onoŋo oebino i lobo. 10En con tye i lobo, en aye ceŋ otiyo lobo, ento lobo pe obedo ki ŋec i kome. 11En obino tugi, ento jone pe gujole. 12Ento dano ducu ma ceŋ gujole, ma guye nyiŋe, omiyogi twero me doko litino pa Lubaŋa; 13ma pe ginywalogi ki remo, kadi pi miti me kom, kadi pi mit pa dano, ento pi miti pa Lubaŋa. 14Lok odoko dano, obedo i kinwa, kun opoŋ ki kica ki ada; wan waneno deyone, deyo macalo pa latin acel keken ma oa bot Won. 15Jon obolo lok me caden i kome kun daŋŋe ni, “Man aye ŋat ma yam atittiwu pire ni, ‘Ŋat ma bino i ŋeya kata ki dit, pien en okwoŋo nyima con.’ ” 16Nia i lonyone mapol wan ducu gimiyowa kica i kom kica. 17Pien cik yam gimiyo kun wok ki bot Moses, ento kica ki ada, Yecu Kricito aye okelo. 18Pe tye ŋat mo ma yam oneno Lubaŋa; Wod acel keken, ma tye i kor Won, omiyo Won oŋene.Lok me caden ma Jon otito(Matayo 3:1-12; Marako 1:1-8; 3:1-18) 19Man lok me caden ma Jon obolo, ka Lujudaya guoro ajwagi ki jo Levi nia Jerucalem pi penye ni, “In aŋa?” 20En otuco ka maleŋ, pe omuŋo, otuco ni, “An pe a Kricito ma Lubaŋa oyero.” 21#Mal 4:5Nwo 18:15 Gupenye ni, “In doŋ aŋa? In Elia bo?” En odok iye ni, “Pe.” “In lanebi meno?” En ogamo ni, “Pe”. 22Dok gupenye ni, “In aŋa kaa? Tittiwa, wek wadwok lok bot jo muorowa. Ilwoŋŋe kekeni ni in aŋa?” 23#Ic 40:3 En odok iye ni, “An a dwan ŋat ma daŋŋe i tim ni, ‘Wutir yo pa Rwot ocuŋ atir,’ macalo lanebi Icaya owaco.” 24Jo mogo ma ceŋ gioro nia i kin Luparicayo 25gupenye ni, “Doŋ piŋo ibatija dano, ka in pe i Kricito ma Lubaŋa oyero, nyo Elia, nyo lanebi meno?” 26Jon odokkigi iye ni, “An abatija dano ki pii; ento i kinwu ocuŋ ŋatti mo ma wun wukwiya, 27en aye ŋat ma bino ki i ŋeya, ma an pe amyero ka gonyo del warre.” 28Lok man ducu otimme i Betania loka Jordan, ka ma Jon yam obedo ka batija iye dano.Latin-romo pa Lubaŋa 29Orwone Jon oneno Yecu kun woto bino tuŋ bote, owaco ni, “Nen Latinromo pa Lubaŋa ma kwanyo bal me lobo! 30Man aye ŋat ma yam awaco pire ni, ‘I ŋeya bibino ŋat ma kata ki dit, pien en okwoŋo nyima con.’ 31An kikoma onoŋo pe aŋeye, ento pi lok man omiya abino kun abatija dano ki pii, wek ginyute bot jo Icrael.” 32Jon otito lok me caden i kome ni, “Ceŋ aneno Cwiny Maleŋ kun bino nia ki i polo macalo amam, opye, obedo i kome. 33An kikoma yam pe aŋeye; ento ŋat ma oora ka batija dano ki pii-ni owacca ni, ‘Ŋat ma ibineno Cwiny Maleŋ bino, pye, bedo i kome, en aye ŋat ma bibatija dano ki Cwiny Maleŋ.’ 34Doŋ aneno, dok atito lok me caden i kome ni, man en Wod pa Lubaŋa.”Lupwonnye ma gukwoŋo lubo Yecu 35Orwone doki, Jon ka ocuŋ ki jo aryo i kom lupwonnyene, 36oneno Yecu kun woto, owaco ni, “Nen Latin-romo pa Lubaŋa!” 37Lupwonnye meno aryo guwinyo kun waco lok man, ci gulubo Yecu. 38Yecu olokke, onenogi kun gilube, openyogi ni, “Wuyenyo aŋo?” Gin gupenye ni, “Rabbi (ma te lokke ni, Lapwony) ibedo kwene?” 39Odok ki gin ni, “Wubin, wunen.” Gubino, guneno ka ma en onoŋo bedo iye; ci gubedo bote i nino meno, pien cawa doŋ onoŋo cok romo apar. 40Ŋat acel i kin jo aryo ma yam guwinyo Jon kun loko, ci gulubo Yecu, onoŋo Anderiya, omin Cimon Petero. 41En okwoŋo noŋo ominne Cimon, owacce ni, “Watyeko noŋo Meciya” (ma te lokke ni, Kricito). 42En okele bot Yecu. Yecu onene, owacce ni, “In aye Cimon, wod pa Jon? Gibilwoŋi ni, Kepa” (ma te lokke ni, Petero#1.42 Petero te lokke Pata ).Yecu olwoŋo Pilipo ki Natanael 43Orwone Yecu omito cito i Galilaya. Orwatte ki Pilipo, owacce ni, “Luba.” 44Pilipo yam Labetecaida, ma gaŋgi kacel ki Anderiya ki Petero. 45Pilipo onoŋo Natanael, otitte ni, “Watyeko noŋo ŋat ma Moses yam ocoyo pire i cik, ma lunebi bene gucoyo pire, en aye Yecu me Najaret, wod pa Yucepu.” 46Natanael openye ni, “Gin mo maber twero katti ki i Najaret?” Pilipo odokke iye ni, “Bin, inen.” 47Yecu oneno Natanael kun bino bote, oloko i kome ni, “Nen Laicrael me ada, ma pe tye ki goba mo i cwinye!” 48Natanael openye ni, “Iŋeya niŋniŋ?” Yecu odokke iye ni, “Ma peya Pilipo olwoŋi, kun ibedo i te olam, an aneni.” 49Natanael odokke iye ni, “Lapwony, in giri i Wod pa Lubaŋa. In i Kabaka me Icrael!” 50Yecu odokke iye ni, “In iye pien awacci ni, ‘Aneni kun ibedo i te olam’? Ibineno lok madito makato magi.” 51#Acak 28:12 Dok owacce ni, “Adada awacciwu ni, wubineno polo kun oyabbe, kun lumalaika pa Lubaŋa giito dok gilor piny i kom Wod pa dano.”","num_words":925,"character_repetition_ratio":0.055,"word_repetition_ratio":0.0,"special_characters_ratio":0.279,"stopwords_ratio":0.308,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nia 5 ACO85 - Lacen Moses ki Aron gucito bot Parao, - Bible Search\\nNia 4 Nia 6\\nMoses ki Aron i nyim Parao\\n1Lacen Moses ki Aron gucito bot Parao, guwacce ni, “Rwot Lubaŋa pa Icrael owaco kit man ni, ‘Wek jona guciti, wek gukwer nino madit i tim.’ ” 2Ento Parao ogamoni “Rwot en aŋa, ma myero awiny doge ci awek Icrael owot-ti? An pe aŋeyo Rwot meno, dok bene pe abiweko jo Icrael woto!” 3Gin dok guwacce ni “Lubaŋa pa jo Ibru oromo kwedwa; walegi ni iwek wan waciti, wawot wot me nino adek, ka tyero gitum bot Rwot Lubaŋawa, wek pe en opot i komwa ki two gemo marac nyo pala lucwan.” 4Ento Parao ma kabaka me Ejipt owaco botgi ni, “Moses wun ki Aron, piŋo wukwanyo dano woko ki i dog ticgi? Wun wudok i dog ticwu.” 5Ka dok owacci, “Nen, dano odoko dwoŋ woko i lobo, wun kono umiyo giywe i dog ticgi.” 6I nino meno ociko ludito ma loyo tic pa lwak, ki lunyampara, ni, 7“Pe dok wumedde kelogi lum ocwici me goyo matafali kit macon, wek gin aye gucit ka tweyone. 8Ento wel matafali ma yam gigoyo-ni wuwek gumedde kwede, pe wudwok welle piny; pien gin luwackom, mumiyo gikok ni, ‘Wek wacit i tim ka tyero gitum bot Lubaŋawa.’ 9Wumi tic mapek wek co gubed i dog tic pe guket cwinygi i lok goba.”\\n10Kit meno ludito ma loyo lunyampara pa lwak gucito guwaco bot dano ni, “Parao owaco kit man ni, ‘Wan pe dok wabikelliwu lum ocwici. 11Wun doŋ wucit kikomwu, wuyeny ka ma wutwero noŋo lum ocwici; ento ticwu pe gibidwoko welle piny.’ ” 12Kit meno dano guket i lobo Ejipt ducu ka coko reŋ kal me ocwici. 13Ludito ma loyo tic giruyogi kun giwacci, “Wucob ticwu, kit me nino ducu, kit macalo yam lum ocwici tye-ni.” 14Ki lunyampara pa jo Icrael, ma ludito ma loyo tic pa Parao oketogi me neno tic-ci, gubedo ka pwodogi kun gipenyogi ni, “Piŋo pe wucobo tic me goyo matafali tin, kit macon?”\\n15Ka lunyampara pa jo Icrael gucito gukok bot Parao ni, “Piŋo itimowa kit man, ladit? 16Pe doŋ gikelo lum ocwici botwa, ento giwacowa ni, ‘Wugo matafali!’ Nen, ka gipwodowa, ladit; ento bal tye i kom lwakki!” 17Ento en ogamo ni, “Wun luwackom, wun luwackom; en mumiyo wuwaco ni, ‘Wuwek wacit ka tyero gitum bot Rwot.’ 18Wucit kombeddi ka tic. Pe gibimiyowu lum ocwici mo, dok bene wubigoyo matafali ma rom ki wel macon.” 19Lunyampara pa jo Icrael guneno ni doŋ gitye marac, ka giwacogi ni, “Wun pe wubidwoko wel matafali piny kit me nino ducu.” 20Giromo ki Moses ki Aron ma onoŋo yam gitye ka kurogi, ka gia gidwogo ki bot Parao; 21guwaco botgi ni, “Rwot onenwu dok oŋolliwu kop, pien wun wumiyo nyiŋwa odoko ŋwe lituny i nyim Parao ki luticce, dok wumiyo pala lucwan i ciŋgi me nekowa.”\\nLega pa Moses\\n22Moses olokke bot Rwot, owacce ni, “Ai Rwot, itimo jo-ni marac kuman piŋo? Icwala ka ŋo kaa? 23Nia ma abino bot Parao, ma aloko kwede pi nyiŋi, en ocako timo jo-ni marac cut, in bene peya ilaro joni wacel.”","num_words":508,"character_repetition_ratio":0.065,"word_repetition_ratio":0.0,"special_characters_ratio":0.248,"stopwords_ratio":0.264,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nipo Keliwa Adwogi Maber Nining? | me Anyama\\nWi Lubele—Me Akwana i Kacokke | Januari 2018\\nKWAN I LEB Acholi Akha Aukan Baoule Batak (Karo) Batak (Simalungun) Batak (Toba) Biak Bislama Cambodian Chin (Hakha) Chokwe Chopi Chuabo Chuukese Dayak Ngaju Drehu English (Leb Muno) Greenlandic Hmong (White) Iban Ibinda Javanese Kachin Karen (S'gaw) Kazakh Kikongo Kimbundu Kisi Krio Laotian Lhukonzo Lomwe Macua Maltese Mapudungun Mauritian Creole Mizo Navajo Ndau Ngangela Nias Niuean Nyaneka Nyungwe Quechua (Ayacucho) Quechua (Cuzco) Quichua (Chimborazo) Quichua (Imbabura) Rarotongan Romany (Macedonia) Romany (Macedonia) Cyrillic Romany (Southern Greece) Runyankore Rutoro Sangir Saramaccan Sena Seychelles Creole Sunda Tahitian Tshwa Uighur (Cyrillic) Umbundu Urdu Uruund Wallisian Wayuunaiki Welsh\\nNipo Notowa Kacel ki Yomcwiny\\n‘Bedo ber ki me yomcwiny ka kibedo kacel ki mer!’​—JABULI 133:1\\nWER: 149, 99\\nNIPO . . .\\nkelo adwogi maber botwa ki acel acel nining?\\nnoto jo pa Lubanga kacel nining?\\nkonyowa me bedo ki kuc i kinwa nining?\\n1, 2. Yub ango ma binotowa kacel i yo ma kite dok pat i mwaka-ni, ki dok pingo? (Nen cal ma tye i pot karatac man.)\\nI NINO dwe 31, Marci 2018, dano milion mapol ki twok lobo-ni gibicito i gure mo ma bedo kicel mwaka ki mwaka. I nge poto ceng, Lucaden pa Jehovah ki jo mukene mapol gibigure kacel me po pi ginkok pa Yecu piwa. Mwaka ki mwaka, Nipo me to pa Kricito noto dano i yo me aura loyo kit yub mo keken.\\n2 Jehovah gin ki Yecu cwinygi bedo yom adada ka gineno dano milion mapol gicito i gure man i but lobo ducu i nino meno. Baibul tittiwa ni tye “lwak dano mapol ata, ma ngat mo pe romo kwano welgi, ma gua ki i rok ducu, ki i kaka ducu, ki dano ducu me wi lobo, ki leb ducu,” ma gidange ni: “Laro dano tye bot Lubangawa ma obedo i wi komker, ki bot Latin romo!” (Niyabo 7:9, 10) Tye me yomcwiny adada ni mwaka ki mwaka dano mapol gibedo tye i nipo me nyuto pwoc bot Jehovah ki Yecu pi jami mabeco ma gutimo!\\n3. Pwony man bigamo lapeny mene?\\n3 I pwony man ibinongo lagam i kom lapeny angwen magi: (1) Atwero yubbe pi Nipo nining, wek anong adwogi maber? (2) Nipo konyo jo pa Lubanga nining me note kacel? (3) Atwero timo ngo wek note obed i kin jo pa Lubanga? (4) Tika Nipo me agikki bibedo tye? Ka tye, ci bibedo awene?\\nATWERO YUBBE PI NIPO NINING, WEK ANONG ADWOGI MABER KI IYE?\\n4. Pingo pire tek ni wabed tye i Nipo?\\nJehovah gin ki Yecu gineno tute pa ngat acel acel me bedo tye i Nipo\\n4 Pingo pire tek ni wabed tye i Nipo? Me acel, bedo tye i cokke obedo but yubwa me woro Jehovah. Watwero bedo ki tekcwiny ni Jehovah gin ki Yecu cwinygi bibedo yom matek ka gineno wan ki acel acel, watute me bedo i yub man ma pire tek loyo i mwaka-ni. Wamito ni Jehovah gin ki Yecu gunen ni watye i Nipo nikwanyo ka pe twere kulu me bedo tye iye. Ka ngo ma watimo nyuto ni cokkewa pire tek, ci man miyo Jehovah tyen lok mukene me gwoko nyingwa i “buk me po” i kom jo ma giwore. Buk man bene kilwongo ni “buk me kwo.” Buk man tye ki nying jo ducu ma Jehovah mito miyogi kwo ma pe tum.​—Malaki 3:16; Niyabo 20:15.\\n5. Itwero ‘ngine kekeni wek inen ka ce icung matek i niyeni’ nining i cabit mogo manok ma peya nino me Nipo oo?\\n5 I cabit mogo manok ma peya nino me Nipo oo, watwero tero cawa malac i lega ki tam matut i kom kit ma watwa ki Jehovah tek kwede. (Kwan 2 Jo Korint 13:5.) Lakwena Paulo otito ki Lukricitayo ni: “Kong wungine kekenwu, wek wunen ka ce wucung matek i niyewu.” Watwero timo meno nining? Watero penye kekenwa ni: ‘Tika amoko ni man aye dul ma Jehovah oyero me tiyo ticce? Tika atye ka tute ki tekona ducu me tito kwena ki pwonyo jo mukene ki kwena maber-ri? Tika kwona ki jami ma atimo nyuto ni aye ni watye ka kwo i kare me agikki dok ni agikki me lobo pa Catan-ni cok o? Tika ageno Jehovah gin ki Yecu kit macon, calo i kare ma pud acako tic pigi acaka?’ (Matayo 24:14; 2 Temceo 3:1; Jo Ibru 3:14) Tam i kom lagam pi lapeny magi twero konywa me bedo ka ‘ngine kenwa’ ka ce watye ma wacung matek.\\n6. (a) Yo mene ma watwero nongo kwede kwo ma pe tum? (b) Laelda mo yubbe pi Nipo nining mwaka ki mwaka, dok in bene itwero lubo lanenne nining?\\n6 Yo acel ma itwero yubbe kwede pi Nipo aye me kwan ki tam matut i kom pwony mogo ma loko i kom kit ma yub man pire tek kwede. (Kwan Jon 3:16; 17:3.) Yo acel keken ma watwero nongo kwede kwo ma pe tum aye me ngeyo Jehovah, ki bedo ki niye matek i kom Wode, Yecu. Me yubbe pi Nipo watwero yero me kwano pwony ma weko wanyikke cok botgi. Man aye gin ma omego mo ma dong obedo laelda pi kare malac timo. Pi mwaki mapol, en obedo ka coko Wi Lubele ma tye ki pwony ma giloko i kom Nipo ki kit ma Jehovah kacel ki Yecu gunyuto kwede mar botwa. I cabit mogo manok ma peya nino me Nipo oo en kwano pwony magi dok tamo matut pingo yub man pire tek tutwal. I kare mogo en medo pwony mukene i kom ma tye. En bene kwano dok lwodo lok matut i kom wang Baibul ma kiketo me akwana i kare me Nipo. Laelda man owacci ka etimo jami magi ducu, ci epwonyo jami manyen mwaka ki mwaka. Madong pire tek loyo, kwanne meno weko en dongo marre i kom Jehovah gin ki Yecu. In bene ka ikwano kit meno, ci marri pi Jehovah gin ki Yecu bidongo medde ameda. Man bidongo pwocci pi gin ma gutimo piri dok ibinongo adwogi maber ki i Nipo.\\nNIPO KONYOWA ME NOTE KACEL\\n7. (a) Gin ango ma Yecu olego pire i dyewor ma kicamo iye Cam me Otyeno pa Rwot pi tyen mukwongo? (b) Ngo ma nyuto ni Jehovah ogamo lega pa Yecu?\\n7 I dyewor ma kicamo iye Cam me Otyeno pa Rwot pi tyen mukwongo, Yecu olego lega mo ma pire tek. En olego i kom wat macok ma en ki wonne gitye kwede. Yecu bene olego ni lupwonnyene gubed ma gunote kacel calo en ki wonne. (Kwan Jon 17:20, 21.) Ki lok ada Jehovah ogamo lega pa Wode me amara-ni. Pe tye cokke mo mukene ma moko ni Lucaden pa Jehovah gitye ma gunote kacel ma loyo Nipo. I nino meno, jo milion mapol ma gia ki i lobe patpat ma rangi del komgi patpat gicokke kacel i twok lobo ducu me nyuto ni giye ni Jehovah ocwalo Wode. I kabedo mukene, dano pe gungi neno ka dano me rok mapatpat gicokke kacel ka lega, dok bene ka gucokke ci gineno calo pe opore. Ento Jehovah gin ki Yecu pe gineno kit meno. Gineno gurewa kacel i Nipo calo gin mamwonya adada.\\n8. Kwena mene ma Jehovah omiyo ki Ejekiel?\\n8 Macalo jo pa Jehovah, notewa pe tye me ur botwa. Jehovah otito con pi note meno i lok ma en owaco bot Ejekiel. En otito bot Ejekiel ni okwany odoo aryo, acel “pi Juda” ki mukene “pi Yucepu” ci orib odoo aryo-ni wek odok odoo acel. (Kwan Ejekiel 37:15-17.) I “Lapeny pa Lukwan Bukkewa” ma okati i Watchtower me Julai 2016 otito ni: “Jehovah otiyo ki lanebine Ejekiel me tito ni jone bidwogo cen i Lobo ma Kiciko Pire ci gibinote odoco calo rok acel. Lok pa lanebi meno onongo tye ka tito bene ni jo ma giworo Jehovah i kare me agikki gibinote kacel.”\\n9. Mwaka ducu ka watye i Nipo, waneno note pa gurup aryo ma kitito i lok pa lanebi Ejekiel nining?\\n9 I acakki me 1919, Jehovah ocako yub me guru ki noto jo ma kiwirogi kacel. Gin onongo gitye calo odoo “pi Juda.” Ci dano mapol ma gitye ki gen me kwo i lobo man matwal gucako ribbe kacel ki jo ma kiwirogi. Jo ma tye ki gen me kwo i lobo man matwal gitye calo odoo “pi Yucepu.” Jehovah ocike me ribo kacel odoo aryo magi wek ‘gudok odoo acel’ i cinge. (Ejekiel 37:19) En oweko jo ma kiwirogi kacel ki “romi mukene” gudoko “lwak acel.” (Jon 10:16; Jekaria 8:23) I kare-ni, gurup aryo magi gitye ka tic pi Jehovah ma guribbe kacel. Ki bene gitye ki kabaka acel, Yecu Kricito, ma kilwongo i lok pa lanebi Ejekiel ni “laticca Daudi.” (Ejekiel 37:24, 25) Mwaka ducu ka watye i Nipo me to pa Yecu, waneno note pa gurup aryo magi kit ma Ejekiel otito kwede. Ento gin ango ma wan ducu watwero timone wek note obed tye i kinwa?\\nGIN ANGO MA WAN DUCU WATWERO TIMONE WEK WABED MA WANOTE?\\n10. Gin ango ma watwero timone wek jo pa Lubanga gubed ma gunote?\\n10 Gin ango ma watwero timone wek note obed tye i kin jo pa Lubanga? Me acel omyero watute matek me dongo cwiny me mwolo. I kare ma Yecu tye i lobo, en owaco bot lupwonnyene ni myero gubed jo mamwol. (Matayo 23:12) Pol pa dano me lobo man ginene calo pigi tek loyo jo mukene. Ka wamwol, wabiworo omegiwa ma gitye ki mot me tic i kacokke ki dok wawinyo lokgi. Ka watimo meno ci jo me kacokke gibibedo ma gunote kacel. Ma dong pire tek loyo, ka wabedo jo mamwol ci biyomo cwiny Jehovah pien en “pyem ki [nyo dag] jo ma wakke ento miyo kica bot jo mamwol.”​—1 Petero 5:5.\\n11. Tam matut i kom mugati ki vino ma kitiyo kwede i Nipo twero notowa nining?\\n11 Gin ango mukene ma watwero timone wek note obed tye i kin jo pa Lubanga? Tam matut i kom gin ma mugati ki vino gicung pire. Omyero watim meno ma Nipo pudi, tutwalle i otyeno ma Nipo pudi. (1 Jo Korint 11:23-25) Mugati ma tobi pe iye cung pi kom Yecu ma roc pe iye ma en omiyo calo gitum. Vino makwar-ri cung pi remone. Ento myero pe wange pwony magi keken. Omyero wiwa opo ni ginkok pa Yecu tye lanyut me mar pa Jehovah gin ki Yecu. Jehovah omiyo Wode piwa, ki dok bene Yecu oye pire kene me miyo kwone piwa. Ka watamo kit ma gimarowa kwede, man biweko wamarogi bene. Dok mar ma wan ducu watye kwede pi Jehovah bijingo wat i kinwa.\\nKa watimo jo mukene kica, ci man weko wabedo ma wanote (Nen paragraf 12, 13)\\n12. I lokke i kom kabaka gin ki luticce, Yecu otitiwa nining ni Jehovah mito ni watim kica ki jo mukene?\\n12 Yo me adek mene ma watwero bedo ma wanote i kinwa? Ka watimo jo mukene kica ki cwinywa ducu. Ka watimo meno, ci wanyuto ni watye ki pwoc pien Jehovah twero timo botwa kica i kom balwa pi ginkok pa Yecu. Me nyuto kit ma timo kica pire tek kwede, Yecu omiyo lapor mo i kom Kabaka mo ki luticce. Tim ber kong ikwan Matayo 18:23-34 ci ipenye kekeni ni: ‘Tika atye ki miti me timo jami ma Yecu opwonyogi? Tika adiyo cwinya dok anyuto niango i kom utmegina? Tika atye atera me timo kica bot jo ma gucwero cwinya?’ Ada, tye ni bal mogo rac kato mukene. Macalo adwogi me roc ma watye kwede, twero bedo tek adada me timo kica pi bal mogo. Ento lok ma Yecu owaco-ni pwonyowa ki gin ma Jehovah mito ni watim. (Kwan Matayo 18:35.) Yecu otito ka maleng ni ka pe watimo ki utmegiwa kica ka gungut ki cwinygi ducu, ci Jehovah bene pe bitimowa kica. Meno obedo gin ma myero wan ducu watam iye matek. Me gwoko note mamwonya ma watye kwede, omyero watim bot utmegiwa kica kit ma Yecu opwonyowa kwede.\\n13. Wanote nining ka wabedo ki kuc ki jo mukene?\\n13 Ka watimo kica ki jo mukene, ci wabigwoko kuc i kin omegiwa ki lumegiwa. Lakwena Paulo otito ni omyero waket tek wek wabed ki kuc dok wanote i kinwa. (Jo Epeco 4:3) I kare me Nipo, tutwalle i dyewor me Nipo omyero itam matut i kom kit ma itero kwede jo mukene. Penye kekeni ni: ‘Tika jo mukene neno ni pe abedo ki kiniga i kom jo ma gubalo bota? Tika jo mukene neno ni atute matek me kelo ki gwoko kuc? Magi gubedo lapeny ma pigi tek ma myero watam iye.\\n14. Watwero nyutone nining ni ‘wadiyo cwinywa i kom luwotwa ki mar’?\\n14 Yo me angwen mene ma watwero bedo ma wanote i kinwa? Lubo lanen pa Jehovah i nyuto mar. (1 Jon 4:8) Pe myero wawac ni “Atwero bedo ki kuc ki utmegina ento pe mitte ni abed ki wat macok kwedgi.” Ka watamo kit meno, ci nongo pe watye ka lubo tira pa Paulo ma owaco ni ‘wudi cwinywu i kom luwotwu ki mar.” (Jo Epeco 4:2) Paulo pe owacci omyero ‘wadi cwinywa i kom luwotwa’ keken ento omyero wadi cwinywa ‘ki mar.’ Apokapoka tye iye. Watye ki dano ma patpat i kacokke, dok Jehovah aye ma onyikogi cok bote. (Jon 6:44) Pi meno en tye ki tyen lok matir me marogi. Ka omegiwa ki lumegiwa gupore me nongo mar pa Lubanga, pingo dok watwero wacone ni pe gupore me nongo marwa? Omyero wamargi kit ma Jehovah mito.​—1 Jon 4:20, 21.\\nNIPO ME AGIKKI BIBEDO AWENE?\\n15. Wangeyo nining ni Nipo me agikki bibedo tye?\\n15 I nino mo acel, wabibedo i Nipo me agikki. Wangeyo man nining? Paulo owaco bot Lukricitayo ma kiwirogi ni ka gipo pi to pa Yecu mwaka ki mwaka, nongo ‘gitye ka yweko nyo tito pi lok me to pa Rwot, nio ka en bidwogo.’ (1 Jo Korint 11:26) Yecu bene oloko i kom ‘dwogone’ i kare ma en tye ka lok i kom kare me agikki piny. I kare ma en oloko i kom twon can madit atika macok bino-ni en owaci: ‘Gin ma nyuto Wod pa dano binen i polo. Ci i kare meno kaka ducu ma i wi lobo bikumo, ci gibineno Wod pa dano ka bino ki i wi pol me polo, ki twero madwong, ki deyo madit. En bioro lumalaika ki tum ma kok malongo, gibicoko jone ma en oyero ki i twok piny angwen ducu, nia ki i agikki polo tungcel nio kwede wa i agikkine mukene.’ (Matayo 24:29-31) Yecu ‘bicoko jone ma en oyero’ i kare ma en bidwogo me tero Lukricitayo ma kiwirogi ma pud gitye i lobo i polo. Man bitimme ma twon can madit atika dong ocake woko ento nongo Armagedon pudi. I lweny meno, Yecu gin ki jo 144,000, gibilweny i kom luker me lobo man ci giloyo lweny meno. (Niyabo 17:12-14) Nipo ma wabibedo iye me agikki ma Yecu pud peya ‘odwogo’ ka gamo jone ma kiwirogi bibedo Nipo me agikki.\\n16. Pingo imoko tammi me bedo tye i Nipo i mwaka-ni?\\n16 Mok tammi me bedo tye i Nipo i nino dwe 31 Marci, 2018. Leg bot Jehovah wek okonyi me tiyo jami ducu ma mitte wek wan ducu calo jone wanote kacel. (Kwan Jabuli 133:1.) I nino mo acel, wabicito i Nipo tyen me agikki. Ka wakuro nino meno, wamedde ki nyuto ni note ma wabedo kwede i Nipo mwaka ki mwaka pire tek botwa.\\nLOK MOGO MA KITITO TERE\\nBedo ma wanote kacel: Ka watute matek me konyo jo pa Lubanga wek guti kacel ki kuc dok gudong i mar i kingi kacel ki Jehovah. Watwero timo man ka wabedo jo mamwol, ka wabedo ki pwoc pi mar ma Jehovah gin ki Yecu gitye kwede piwa, ka watimo kica bot jo mukene, ki dong ka wamaro utmegiwa kit ma Jehovah mito\\n‘En Miyo Teko Bot Jo Magoro’\\nPingo Omyero Wami Bot Ngat ma Tye ki Jami Ducu?\\nKit Mar Ango ma Kelo Yomcwiny me Ada?\\nNen Apokapoka ma Tye i Kit Dano\\nText Yero Bukke me kompiuta me akwanya WI LUBELE—ME AKWANA I KACOKKE Januari 2018\\nWI LUBELE—ME AKWANA I KACOKKE Januari 2018","num_words":2588,"character_repetition_ratio":0.047,"word_repetition_ratio":0.006,"special_characters_ratio":0.248,"stopwords_ratio":0.318,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Luker 10 ACO85 - I kare meno kabaka ma dako me Ceba - Bible Search\\n1 Luker 9 1 Luker 11\\n1 Luker 10\\nKabaka ma dako me lobo Ceba olimo Solomon\\n(2 Tek 9.1-12)\\n1-I kare meno kabaka ma dako me Ceba owinyo pi yweka pa Solomon, ci obino bote ka temo iye ki peny matego. 2Obino i Jerucalem ki lwak jo madito ma gicom i kore, kacel ki kinaga-gu ma giyeyo aŋwece, ki jabu madwoŋ twatwal, ki litino godi me wel, Ka obino bot Solomon, ci otitte lok ducu ma onoŋo tye i cwinye. 3Solomon odok iye i pennye ducu; pe onoŋo tye lok mo wacel ma okanne ki bot kabaka, ma tucone oloye. 4Ka kabaka ma dako me Ceba oneno ryeko pa Solomon ducu, ki ot ma en ogero, 5ki cam ma i wi mejane, ki kit kabedo pa luditone, ki tic pa luticce ducu, ki boŋŋigi, ki lutiŋ kikopo-gu, ki gitum awaŋa ma en tyero i ot pa Rwot, ci tam otum woko ki i cwinye.\\n6Owaco bot kabaka ni, “Lok ducu ma i komi ma yam gitero bota ki i lobona, ki lok i kom ryekoni bene, onoŋo lokke tye kakare; 7ento yam pe aye lok ma gitero bota, nio ka abino aneno ki waŋa. Nen, pe gititta kadi wa nucune kulu, pien ryekoni ki lonyoni kato lok dog ma gitero bota. 8Monni gitye ki yomcwiny kuman! Luticci ducu gitye ki yomcwiny ma rom mene, ma gibedo ka cuŋ i nyimi jwijwi ka winyo lok me ryekoni! 9Gipwo Rwot Lubaŋani ma cwinye opwoyo in ci oketi i wi komker me Icrael! Pien Rwot omaro Icrael matwal, en aye mumiyo oketi ibedo kabaka, wek ibed ka ŋolo kop atir dok kakare.” 10En omiyo bot Solomon jabu madwoŋ ma romo talanta miya acel ki pyeraryo, ki lwak aŋwece mapatpat madwoŋ twatwal, ki lwak litino godi me wel, Aŋwece pe dok obino madwoŋ ma rom meno ma kabaka ma dako me Ceba omiyo bot Solomon.\\n11Dok bene mel ma Kiram kelo ki jabu ma i Opir okelo bao me yat almug madwoŋ twatwal, ki lwak godi matino me wel. 12Kabaka otiyo ki bao yat almug pi jeŋo kor ot pa Rwot ki kor ot pa kabaka. Otiyo kwede opuk bene ki naŋa pa luwer. Kit bao me almug macalo meno pe dok obino i lobo, pe dok onen, nio wa onyoo.\\n13Kabaka Solomon omiyo bot kabaka ma dako me lobo Ceba jami ducu ma cwinye omito, omiye gin ducu ma openyo, omedo ki gin ma en Solomon oyubo pi miyo bote muporo lonyone.\\nKit meno kaba ka me Ceba ocako wot me dok i lobone kacel ki luticce ducu.\\nLonyo pa Solomon ki ywekane\\n(2 Tek 9.13-28)\\n14Lwak jabu ma obino bot Solomon i mwaka acel acel pekke onoŋo cok romo ratili alip pyerabiro, 15ma pe giribo iye ma obino ki tuŋ bot lucat-wil me paco ki me lobo ma woko, ki ma oa ki bot luker me lobo Arabia ki bot lulo dul lobo mapatpat me lobo Icrael. 16Kabaka Solomon otiyo kwodi madoŋo miya aryo me jabu, ma gitetogi ki nyol; i kom kwot acel acel odonyo iye jabu ma pekke cok romo ratili pyeraryo. 17Dok otiyo kwodi matinone miya adek ma gitetogi ki nyol, kun kwot acel acel giteto ki jabu ma pekke cok romo ratili abicel. Kabaka oketogi i ot ma gilwoŋo ni Buŋa me Lebanon.\\n18En dok otiyo komker madit me lak lyec, ci omwono kome woko ki jabu ma giliyo maber. 19Komker meno onoŋo tye ki rwomme abicel, ki i ŋe komker giketo iye cal wi wod twon. Ka ŋete tuŋŋi ki tuŋŋi giketo iye ka teno ciŋ dano, ki cal labwor aryo gucuŋ ka ŋet bad kom me teno ciŋ tuŋŋi ki tuŋŋi. 20Onoŋo tye bene cal labwor apar wiye aryo ma gucuŋ i agikki rwom abicel-li, tuŋŋi ki tuŋŋi tye komker mo ma yam gitiyo ma cal ki meno i te ker ducu. 21Jami ducu ma yam kabaka Solomon mato kwede onoŋo me jabu keken, wa jami ducu ma gitiyo kwedgi i ot Buŋa me Lebanon obedo me jabu ma giliyo maber. Pe tye iye jami me ryal mo acel, pien i kare pa Solomon pe tye ŋatti mo ma otamo pi ryal ni obedo gin mo. 22Onoŋo co tye ki lwak mel madonone ma giwoto i nam kacel ki mel pa Kiram. Mel man madoŋo-ni ma gilwoŋo ni mel me Tarcic yam dwogo cen ka mwaka okato adek adek kun gikelo jabu ki ryal ki lak lyec-gu, ki ayom-gu ki gunya-gu.\\n23Kabaka Solomon obedo dit makato luker ma wi lobo ducu pi lonyone ki pi ryekone. 24Dano me lobo ducu gubedo ka yenyo kit yo me neno wan Solomon, ki pi winyo kit ryekone ma Lubaŋa oketo i cwinye-ni. 25Dano acel acel tero motte bote, kun gitero jami me ryal ki me jabu-gu, ki ginaruka-gu, ki odok murra, ki aŋwece, ki aguragura ki kanagu mwaka ki mwaka.\\nSolomon lacat aguragura ki gadigadi lweny\\n(2 Tek 1.14-17; 9.28)\\n26-Solomon ocoko gadigadi lweny ki lulweny ma giriŋo ki aguragura. Obedo ki gadigadi lweny alip acel ki miya aŋwen, ki wegi aguragura alip apar wiye aryo, Oketo mogo i kingi i gaŋi me gadigadi lweny, ki mukene gubedo bote i Jerucalem. 27Kabaka Solomon Omiyo ryal odoko gin malam ma rom ki gweŋ-gu i Jerucalem, dok okelo yadi cedar mapol ata ma rom ki olam ma i bar Cepela. 28-En yam limo aguragura ma a ki i Ejipt ki Kuc; lucat-wil pa kabaka gamogi ki i Kuc i wel lim ma onoŋo giyubo. 29Gadigadi lweny ma gia ki i Ejipt welgi onoŋo romo cekel me ryal miya abicel, ki aguragura acel welle cekel miya acel ki pyerabic; ka dok lucat-wil pa kabaka catogi bot luker ducu pa jo Kit ki bot luker me Ciria.","num_words":937,"character_repetition_ratio":0.056,"word_repetition_ratio":0.0,"special_characters_ratio":0.241,"stopwords_ratio":0.329,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Matayo 8 ACO85 - I kare ma Yecu doŋ oa ki i wi got olor - Bible Search\\nMatayo 7 Matayo 9\\nYecu ocaŋo ladobo\\n(Marako 1.40-45; Luka 5.12-16)\\n1I kare ma Yecu doŋ oa ki i wi got olor piny, lwak dano mapol gulube. 2Ci cutcut ladobo obino bote, orumo coŋe piny i nyime kun wacce ni, “Ladit, ka imito, itwero lonya.” 3Yecu oryeyo bade ogude, kun wacce ni, “Amito; lonnye.” Cutcut dobone otugi caŋ woko. 4-Yecu ocike ni, “Nen ni pe iwaco lok man bot ŋat mo; ento icinyutte bot ajwaka pa Lubaŋa ci ityer mot ma yam Moses ociko pire-ni, wek dano gunen ni ada in kara doŋ icaŋ.”\\nYecu ocaŋo latic pa ladit ma Laroma ma loyo askari\\n5I kare ma Yecu odonyo i Kapernaum, ladit mo ma loyo asakari obino bote, ma lege kun wacci, 6“Ladit, laticca tye twoyo two akweya, obuto piny i gaŋŋa, ma noŋo arem doŋ oketo kome woko.” 7Ci Yecu odokke iye ni, “Aebino ka caŋe.” 8Ento ladit ma loyo askari ogamo lokke ni, “Ladit, an pe amyero me wek ibin idony i oda; ento wac lok awaca keken, ci laticca bicaŋ. 9An bene dano ma giloya aloya i dog tic, atye ki askari bene ma an aloyogi. Ka awaco bot askari mo acel ni, ‘Citi’, ci cito, dok ka awaco bot ŋat mukene ni, ‘Bin’, ci bino, ka awaco bene bot opiina ni, ‘Tim man’, ci timo.” 10Yecu owinyo lok man ma dano-nu oloko, ci ouro twatwal. Owaco bot lwak ma gulube-ni ni, “Ada awaco botwu ni, peya anoŋo niye ma rom ki man, kadi i Icrael. 11-Atittiwu ni jo mapol bia ki tuŋ wokceŋ ki tuŋ potoceŋ gibibedo i dog cam kacel ki Abraim, Icaka ki Yakobo i ker me polo, 12-ento litino me ker gibibologi woko i colpiny, ka ma dano bikok kun gikayo lakgi iye.” 13Lacen Yecu owaco bot ladit ma loyo askari ni, “Citi, myero otimme boti kit macalo doŋ iye kwede-ni.” Ci laticce ocaŋ woko cut i cawa meno.\\nYecu ocaŋo maro Petero\\n(Marako 1.29-31; Luka 4.38-39)\\n14Lacen i kare ma Yecu odonyo i ot pa Petero, ci oneno maro Petero obuto piny onoŋo tye ki two lyeto. 15Yecu ogudo ciŋe, ci two lyeto ocaŋ woko ki i kome, oa malo ocako gwoko Yecu.\\n16Otyeno me nino meno dano gukelo bote jo mapol ma onoŋo cen maraco tye i komgi; ci oryemo cen woko ki lok keken, dok bene ocaŋo jo ducu ma onoŋo komgi lit. 17-Man otimme wek lok ma yam lanebi Icaya oloko ocobbe kakare ni, “En otiŋo gorowa, dok otiŋo twowa ducu i kome.”\\nJo ma onoŋo gimito lubo Yecu\\n18Ka Yecu oneno lwak dano orume woko dyere, ci owaco ni myero gukat loka nam tuŋcel. 19Lapwony-cik mo oa obino bote owacce ni, “Lapwony, abilubi ka ma icito iye ducu.” 20Ento Yecu odokke iye ni, “Too tye ki boro, winyo me polo bene tye ki odigi, ento Wod pa dano pe tye ki ka ma myero epyel iye wiye.” 21Dok dano mo acel i kin lupwonnyene owacce ni, “Ladit, koŋ iwek aciyik wora.” 22Ento Yecu odokke iye ni, “Luba, wek jo muto guyik jo muto wadigi.”\\nYecu ojuko yamo i nam\\n(Marako 4.35-41; Luka 8.22-25)\\n23Ka Yecu odonyo i yeya, ci lupwonnyene gulube. 24Cutcut pii me nam ocako twagge matek, ma yeya onoŋo doŋ cok lwiny woko i te pii; ento Yecu onoŋo onino woko. 25Ci gucito gucoye, kun giwacce ni, “Larwa Rwot, nen wato woko do.” 26En owaco botgi ni, “Piŋo wubedo ki lworo, wun jo ma niyewu nok?” Ci oa woko ojuko yamo ki nam, nam ocako liŋ mot. 27Mumiyo dano guuro matek, kun giwacci, “Man dok kit dano aŋo ma yamo ki nam giwinye-ni?”\\nYecu ocaŋo jo ma tye ki cen maraco\\n(Marako 5.1-20; Luka 8.26-39)\\n28Ka Yecu doŋ oo loka nam tuŋcel, i lobo pa Lugadara, cutcut jo aryo ma cen maraco tye i komgi gurwatte kwede; onoŋo gua ki i kin lyel. Onoŋo giger adada ma ŋat mo pe twero kato ki i yo kenyo. 29Ci gudaŋŋe matek ni, “Ilaro aŋo kwedwa, in Wod pa Lubaŋa? In mono ibino kany ka unowa ma kare peya oromo?” 30Lwak opego mapol onoŋo gitye ka cam ka ma onoŋo gitye ka lok iye. 31Ci cen maraco gubako doggi bote kun giwaco ni, “Kace imito ryemowa woko, cwalwa i opego-gu.” 32Ci Yecu owaco botgi ni, “Wuciti.” Gua woko ki i kom jo-nu ci gudonyo i i opego; cutcut lwak opego gutwarre ki ŋwec gularo piny i luŋ ci gupoto woko i nam, gumwony guto woko i pii. 33Lukwat guriŋo woko, gucito wa i gaŋ ci gutito lok i kom gin ducu mutimme, wa lok mutimme i kom jo aryo ma cen tye i komgi. 34Mumiyo lwak dano ducu ma i gaŋ meno gubino ka rwatte ki Yecu; ka gunene, ci gubako doggi bote ni en myero oa woko ki i lobogi.","num_words":784,"character_repetition_ratio":0.05,"word_repetition_ratio":0.003,"special_characters_ratio":0.269,"stopwords_ratio":0.26,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 39 ACO85 - I mwaka me aboŋwen me loc pa Jedekia - Bible Search\\n(2 Luker 24.20–25.21; 2 Tek 36.17-21; Jer 52.3-30)\\n1I mwaka me aboŋwen me loc pa Jedekia kabaka me Juda, i dwe me apar en aye Nebukadnejar kabaka me Babilon obino kwede ki monnye ducu i kom Jerucalem, ci orumo gaŋ woko. 2Gaŋ girumo kit meno nio wa i mwaka me apar wiye acel me loc pa kabaka Jedekia. I dwe me aŋwen, ninone aboŋwen, en aye gumuko kwede cel gag woko. 3I kare ma doŋ gimayo Jerucalem woko, ci rwodi ducu pa kabaka me Babilon gubino gubedo i dog gaŋ ma i dyere ma tye i gaŋ kai: gin aye Nergal-carejer, Camgar-nebo, Carcekim Larabcaric, Nergal-carejer ma Larabmag, ki ludito mukene ducu pa kabaka me Babilon. 4I kare ma Jedekia kabaka me Juda kacel ki askari ducu gunenogi, ci guweko gaŋ guriŋo woko i dyewor, kun giwok ki i dog gaŋ ma i kin cel aryo me gaŋ ma onoŋo guwok i poto pa kabaka; ci gucito gulubo yo ma dok tun Araba.\\n5Ento mony pa jo Kaldaya guryemo korgi, ci gumako Jedekia wa i bar me Jeriko; doŋ i kare ma gumake woko gukele bot Nebukadnejar kabaka me Babilon i Ribla, ma i lobo Kamat; ci oŋolle iye kop. 6Kabaka me Babilon oneko awobe pa Jedekia woko i Ribla ki i nyime ma waŋe neno, dok kabaka me Babilon oneko ludito me awora me Juda-gu woko ducu. 7Ci okolo waŋ Jedekia giloyo woko, ka gitweye ki nyor, gitere kwede wa i Babilon. 8Jo Kaldaya guwaŋo ot pa kabaka, ki odi pa lwak ducu, ci gumuko kicika cel ma orumo Jerucalem woko. 9Ki jo ma yam gudoŋ i gaŋ, ki jo ma yam gukobo gigi kengi bot kabaka me Babilon, kacel ki lwak ma gudoŋŋe ducu, Nebujaradan ma ladit pa lugwok kabaka oterogi woko i opii i Babilon. 10Ento Nebujaradan ladit pa lugwok kabaka yam oweko lu can mogo ma limgi pe gudoŋ i lobo, ci omiyogi poto olok ki potti mukene bene i kare meno.\\n11Nebukadnejar kabaka me Babilon omiyo cik mukemo Jeremia kun wok ki bot Nebujaradan, ladit pa lugwok kabaka kun wacci, 12“Tere, gwoke maber, pe itim gin mo marac i kome, ento ti kwede i yo ducu kit macalo en titti.” 13Ci Nebujaradan ladit pa, lugwok kabaka, Nebucajban Larabcaric, Nergal-carejer ma Larabmag, ki ludito madoŋo ducu pa kabaka me Babilon 14gucwalo dano okelo Jeremia ki i dyekal pa lukur-piny, Ci gumiye bot Gedalia wod pa Akikam, ma wod pa Capan, wek otere paco. Ci omiyo en obedo i kin dano.\\nGen pi Ebed-melek\\n15Rwot oloko ki Jeremia i kare ma onoŋo gitweye woko i dyekal pa lukurpiny. Owaco bot Jeremia 16me tito bot Ebed-melek Laetiopia ni Rwot me mony, Lubaŋa pa Icrael, owacci, “Nen, abicobo lokka kun aketo can i kom gaŋ man, pe abitimo gin mo maber, lok man bicobbe i nyimi in kikomi i nino meno. 17Ento an Rwot abilari, pe gibimiyi i ciŋ jo meno ma it ye ka lworogi-ni. 18Pien adada an abilari, mumiyo pe gibineki woko ki pala lucwan, ento ibibedo kwo, ci kwoni bibedo boti macalo mot me lweny, pien iketo genni ducu i koma, man Rwot ma owaco.”","num_words":521,"character_repetition_ratio":0.079,"word_repetition_ratio":0.0,"special_characters_ratio":0.239,"stopwords_ratio":0.301,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nekemia 10 ACO85 - Ŋat mukwoŋo keto ciŋe obedo Nekemia - Bible Search\\nNekemia 9 Nekemia 11\\n1Ŋat mukwoŋo keto ciŋe obedo Nekemia wod pa Kakalia, ma en laloc me lobo, ka i ŋeye Jedekia bene oketo ciŋe. 2Jo ma guketo ciŋgi bene obedo ajwagi magi: Ceraya, Ajaria, Jeremia, 3Packur, Amaria, Malkija, 4Katuc, Cebania, Maluk, 5Karim, Meremot, Obadia, 6Daniel, Gineton, Baruk, 7Meculam, Abija, Mijamin, 8Maajia, Bilgai, Cemaya. 9Lulevi ma guketo ciŋgi obedo Yecwa wod pa Ajania, Binui ma i kin likwayo pa Kenadad, Kadmiel; 10ki utmegigi, Cebania, Kodia, Kelita, Pelaya, Kanan, 11Mika, Rekob, Kacabia, 12Jakur, Cerebia, Cebania, 13Kodia, Bani, Beninu. 14Jo magi aye gubedo ludito ma loyo lwak: Paroc, Pakat-moab, Elam, Jatu, Bani, 15Buni, Ajgad, Bebai, 16Adoniya, Bigvai, Adin, 17Ater, Kejekia, Ajur, 18Kodia, Kacum, Bejai, 19Karip, Anatot, Nebai, 20Magpiac, Meculam, Kejir, 21Mecejabel, Jadok, Jadua, 22Pelatia, Kanan, Anaya, 23Kocea, Anania, Kacub, 24Kalokeci, Pilka, Cobek, 25Rekum, Kacabna, Maaceya, 26Akia, K anan, Anan, 27Maluk, Karim, Baana.\\n28Wan jo Icrael, ajwagi, Lulevi, lugwok-doggola me ot pa Lubaŋa, luwer, ki lutic i ot pa Lubaŋa ki jo mukene ducu ma wapokke woko kenwa ki i kom jo ma gibedo i lobo meno, wek walub cik pa Lubaŋa, wan kacel ki monwa ki litinowa awobe ki anyira ducu ma doŋ gin dito ma giromo niaŋ lok, 29kombeddi waribbe ki utmegiwa, ki luditowa kun wakwoŋo kwoŋ ma walamme kekenwa ni wek can opot i komwa ka ce pe wabilubo cik man, kun pe walubo cik pa Lubaŋa ma yam Moses latic pa Lubaŋa omiyo botwa. Wakwoŋo ni wabibedo kun watiyo gin ma Rwot ma en R wotwa yam ociko, ki dok ni wabigwoko cikke ducu ki gin ma en mito. 30-Wan pe wabimiyo lurok ma gibedo i lobowa ginyomo anyirawa, ki wan bene pe wabinyomo anyiragi bot awobewa. 31-Ka ce lurok ma gitye i lobo man gukelo jamigi mo nyo kai, nyo kit nyig cam mo me catone botwa i nino me cabit, nyo i nino mo maleŋ, ci wan pe wabiwilo jamigi. Dok pe wabipuro pur i mwaka me abirone, i kare meno bene wabiŋolo banya ducu ma myero gicul.\\n32-Wan waye me miyo dul me adek i cekel acel mwaka ki mwaka me konyo tic i ot pa Lubaŋawa. 33Wabimiyo jami magi pi woro Lubaŋa; mugati me aketa i nyim Rwot, gityer me moko kwon pi nino ducu, ki gityer me gitum awaŋa me nino ducu, gityer maleŋ pi nino me cabit ducu, nino madito me por dwe, nino madito ma giciko ducu, jami maleŋ-gu ducu, ki gitum me bal pi kwanyo bal pa jo Icrael, ki jami ma mitte pi tic ducu ma gitiyo i ot pa Lubaŋa. 34Wan lwak, kacel ki ajwagi, ki Lulevi, wabibolo kwir mwaka ki mwaka me moko kaka mene ma myero gukel yen i ot pa Lubaŋa me wano gitum awaŋa ma gityero bot Rwot Lubaŋawa, kit macalo cik mito, kun gilubo dog odi pa kwarogi, i kare ma giciko. 35-Wan waye me tero kai manyen ma wakayo, kacel ki nyig yadi ducu mukwoŋo cek, macalo gityer i ot pa Lubaŋa mwaka ki mwaka. 36-Dok bene ŋat acel acel i kinwa bitero latin laco ma en latin me kayone, miyo bot ajwagi gin lutic i ot pa Lubaŋa, me dyerone bot Lubaŋa, ki dok bene wabimiyo litino dyaŋiwa me kayo ma dyaŋiwa gunywalo ki litino kayo romi nyo dyegi ma romiwa nyo dyegiwa gunywalo, kit macalo cik mito. 37-Wabitero mo ko kwon me kai manyen mukwoŋo cek wamiyo bot ajwagi, kacel kijami me kony mewa ma wamiyo, ki gityer mukene ducu macalo me koŋo vino, moo nyig yat jeituni ki kit kwa nyig yadi ducu mapatpat, mwaka ki ki mwaka, kun waketo i kicika odi matino me ot pa Lubaŋa, Wabimiyo dul acel me apar me kwa cam mapatpat ma wapuro bot Lulevi ma gin lujog dul acel me apar ki bot lupur ma tye i gaŋiwa. 38-Ajwagi ma gin likwayo pa Aron gubed kacel ki Lulevi i kare ma noŋo gigamo dul acel me apar. Lulevi myero gutyer dul acel me apar me jami ma gijogo i ot pa Lubaŋa, i kicika me odi matino, ki i odi me kano jami. 39Jo Icrael kacel ki Lulevi myero gumi kai, koŋo vino, ki moo me nyig jeituni gukel i odi me kano jami, ka ma gigwoko iye jami ma gitiyo kwedgi i kabedo maleŋ, ka ma ajwagi gitye iye i dog tic, lugwok-doggola, ki dul pa luwer. Wan pe wabibwoto ot pa Lubaŋawa ata.","num_words":727,"character_repetition_ratio":0.053,"word_repetition_ratio":0.0,"special_characters_ratio":0.246,"stopwords_ratio":0.29,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Marako 3 ACO85 - Yecu dok odonyo i kacokke, ma onoŋo - Bible Search\\n(Matayo 12.9-14; Luka 6.6-11)\\n1Yecu dok odonyo i kacokke, ma onoŋo tye iye dano mo ma bade otal. 2Gukiye ka nyo bicaŋe i ceŋ cabit, wek gikel kop i kome. 3Yecu owaco bot labade otal ni, “A malo icuŋ i dyere.” 4Openyogi ni, “I ceŋ cabit, cik ye ni gitim iye gin maber nyo gin marac, gilar iye kwo nyo ginek woko?” Ento gin guliŋ aliŋa. 5En olworo waŋe i komgi ki kiniga, cwinye ocwer pi nwaŋ cwinygi. Owaco bot dano-nu ni, “Rye badi.” En oryeyo bade ci bade ocaŋ. 6Luparicayo gukato woko, cutcut gucako poro lok kacel ki jo pa Kerode kit ma myero gineke kwede.\\nLwak gucokke i dog nam\\n7Yecu ki lupwonnyene gua gucito i dog nam. Lwak madwoŋ ma gua i Galilaya gulube ki jo ma gua i Judaya, 8ki i Jerucalem, ki Idumea ki loka Jordan, ki i lobo ma orumo Turo ki Cidon; lwak madwoŋ gucokke bote, pien guwinyo pi tic mapol ma en otiyo. 9-En ociko lupwonnye ni guyub yeya matidi pire, wek pe lwak gubed ka diyo en. 10Pien onoŋo ocaŋo jo mapol, ma omiyo jo ducu ma komgi lit gidine i kome ka boŋe. 11Ka cen maraco gunene, ci guryebbe i nyime, gukok kun giwaco ni, “In giri Wod pa Lubaŋa.” 12Yecu ojukogi ni pe myero giwek dano oŋeye.\\nYecu oyero jo apar wiye aryo\\n(Matayo 10.1-4; Luka 6.12-16)\\n13Yecu oito malo i wi got, ocako lwoŋo jo ma en mito bote; ci gucito bote. 14Oyero jo apar wiye aryo wek gubed kacel kwede, dok wek eorgi gubed lukwena me tito lok, 15dok gubed ki twero me ryemo cen. 16Mukwoŋo Cimon ma en ocako nyiŋe Petero; 17ki Yakobo wod pa Jebedayo, ki Jon omin Yakobo, ma en ocako nyiŋgi ni Boanergi, te lokke ni, jo ma gimor calo kot; 18ki Anderiya ki Pilipo ki Bartolomayo ki Matayo, ki Tomaci, ki Yakobo wod Alipayo, ki Tadayo, ki Cimon ma obedo i kin jo ma gimito locken, 19ki Juda me Keriot, ma yam odobe.\\nYecu ki Beeljebul\\n(Matayo 12.22-32; Luka 11.14-23; 12.10)\\nYecu odok paco; 20lwak dok gucokke, omiyo en ki lupwonnyene pe gitwero noŋo kare me cam. 21Ka jo tugi guwinyo, ci gubino ka make pien giwaco ni, “En opo woko.” 22-Lupwony-cik ma gua i Jerucalem guwaco ni, “En tye ki jok Beeljebul,” dok ni, “En ryemo cen pi twero pa ladit pa cen.” 23Yecu olwoŋogi bote, oloko kwedgi i carolok ni, “Catan twero ryemo Catan niŋniŋ? 24Ker ka opokke aryo, ker meno pe twero cuŋ. 25Dok ot ka iye opokke aryo, ot meno pe twero cuŋ. 26Dok ka Catan ocako lweny i kome kekene ce opokke kene, ci pe twero cuŋ, kerre gik woko. 27Ento pe tye ŋatti mo ma twero donyo i ot pa dano ma kome tek ka yako jamine; ento koŋ kwoŋo tweyo dano ma kome tek-ki, ka doŋ biyako jamine ma i ode. 28Ada awaco botwu ni, bal ducu ma dano timo, ki lok ducu ma giyeto kwede Lubaŋa, gibiwekone woko, 29-ento ŋat ma yeto Cwiny Maleŋ pe gibiweko balle matwal, pien noŋo otimo bal ma ri nakanaka,” 30pien onoŋo guwaco ni, “En tye ki cen marac.”\\nMin Yecu ki omegi Yecu\\n(Matayo 12.46-50; Luka 8.19-21)\\n31Minne ki omegine gubino, gucuŋ woko, gucwalo kwena me lwoŋe. 32Lwak onoŋo gubedo kun gurume dyere. Giwacce ni, “Nen, meni ki omegi gitye woko, giyenyi.” 33En openyo ni, “Maa ki omega gin aŋagi?” 34Olworo waŋe i kom jo ma gurume ma gubedo piny, owaco ni, “Maa ki omega gin ene. 35Dano ma tiyo gin ma Lubaŋa mito, en aye omera, ki lamera, ki maa.”","num_words":586,"character_repetition_ratio":0.04,"word_repetition_ratio":0.0,"special_characters_ratio":0.275,"stopwords_ratio":0.329,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Marako 8 ACO85 - I kare meno, ka lwak dok gucokke - Bible Search\\n1I kare meno, ka lwak dok gucokke mapol, kun pe gitye ki camgi, ci Yecu olwoŋo lupwonnyene bote, ocako waco botgi ni, 2“Kica maka i kom lwak man, pien gutyeko bedo kweda kany pi nino adek ma kun pe gitye ki camgi mo. 3Ka acwalogi ni gudok wa tugi ki kec, ci kec bibwoyogi woko i yo, pien jo mukene i kingi gua ki ka mabor.” 4Lupwonnyene gudok iye ni, “Kara man, dano twero miyo mugati ma romo dano-ni i tim kany niŋniŋ?” 5Yecu openyogi ni, “Wutye ki mugati adi?” Gugamo ni, “Abiro.” 6Ociko lwak ni gubed piny i ŋom, ci omako mugati abiro-nu, opwoyo, ka obaro igi, ocako miyo bot lupwonnyene guket i nyimgi, ci guketo i nyim lwak. 7Onoŋo gitye ki rec matino manok bene; ka doŋ olego iye gum, ociko ni magi bene myero giket i nyimgi. 8Lwak gucamo nio ka guyeŋ; gucako coko ŋide cam ma oloyogi-ni, oromo adita abiro mupoŋ. 9Jo ma onoŋo gitye kunnu welgi romo jo alip aŋwen. 10Ka ociko lwak, ci odonyo i yeya cutcut kacel ki lupwonnyene, ocito wa i lobo Dalmanuta.\\n11-Luparicayo gubino bot Yecu ci gucako pyem kwede, kun gimito lanyut ma a ki bot Lubaŋa, me laom iye. 12-Yecu ocur ki i cwinye matek kun wacci, “Piŋo yalwak me kare man gimito lanyut? Adada, awacciwu ni, pe gibimiyo lanyut mo bot yalwak me kare man.” 13Yecu oa woko ki botgi, ci odonyo i yeya, oŋolo nam okato wa loka ca.\\nTobi pa Luparicayo ki tobi pa Kerode\\n14Lupwonnyene wigi onoŋo owil woko ka tero mugati, onoŋo gitye kimugati acel keken i yeya. 15-Yecu ocikogi matek twatwal kun wacci, “Wugwokke i kom tobi pa Luparicayo ki tobi pa Luparicayo ki tobi pa Kerode.” 16Lupwonnye gubedo ka laro lok kekengi kun giwacci, “Pe watye ki mugati.” 17Ka Yecu oŋeyo ci openyogi ni, “Piŋo wubedo ka laro lok ni pe wutye ki mugati? Peya wuniaŋ ce? Pe wumako maber? Cwinywu pud nwaŋ? 18-Wutye ki waŋwu, ci pe wuneno kwede? Wutye ki itwu, pe wuwinyo kwede? Wun pe wupo ce? 19Ka yam abaro i mugati abic pi jo alip abic-ci, ci wucoko ŋide aduku adi?” Gugamo ni, “Apar wiye aryo.” 20“Ka yam abaro i mugati abiro pi jo alip aŋwen-ni, onoŋo wucoko ŋide opoŋo adita adi?” Dok gugamo ni, “Abiro.” 21En openyogi ni, “Peya wuniaŋ aye?”\\nYecu ocaŋo latowaŋ i Betecaida\\n22Gin gucako bino i Betecaida, ci jo mogo gukelo bote dano ma waŋe oto woko, gubako doggi ni oboŋ kome. 23Yecu ocako mako ciŋ lawaŋe-oto, ci otere woko wa i ŋe gaŋ; ci oŋulo laa i waŋe, ka dok oketo ciŋe i kome, openye ni, “Ineno gin mo doŋ?” 24Laco meno otiŋo waŋe malo, ocako waco ni, “Aneno kom dano; ento pud ginen macalo yadi ma woto.” 25Yecu dok onwoyo keto ciŋe i waŋ lawaŋe-oto; ci ociko waŋe matek, waŋe odok kakare ma neno piny maber. 26Yecu ocwalo en wa i paco tugi, kun cike ni, “Pe idony i gaŋ kunnu.”\\n(Matayo 16.13-20; Luka 9.18-21)\\n27Yecu ki lupwonnyene gucito i kin gaŋi me Cecaria Pilipi. I kare ma gitye i yo, openyo lupwonnye mere ni, “Dano mono giwacci an aŋa kaa?” 28-Guwacce ni, “Jon Lubatija; jo mogo giwacci, ‘Elia’, ki jo mukene ni in ŋat acel i kin lunebi.” 29-Dok openyogi ni, “Ento wun kono wulwoŋa mono ni an aŋa?” Petero ogamo ni, “In i Kricito ma Lubaŋa oyero.” 30Yecu ociko matek ni pe gitit pire ki dano mo.\\n(Matayo 16.21-28; Luka 9.22-27)\\n31Yecu ocako pwonyo lupwonnye mere ni, “Wod pa dano myero olim can madwoŋ, dok ludoŋo ki ajwagi madito pa Lubaŋa ki lupwony-cik myero gukwere woko, ci guneke, ento en cako cer woko i ŋe nino adek.” 32Yecu oloko lok meno atyer ka maleŋ. Petero otero en cen, ocako juke matek. 33En olokke bot lupwonnyene ci oloko ki Petero matek, kun wacci, “Dok cen i ŋeya, in Catan! Pien tammi pe lubo pa Lubaŋa, ento pa dano.”\\n34-Yecu olwoŋo lwak bote kacel ki lupwonnyene, ci otito botgi ni, “Ka ce dano mo mito lubo kora, myero okwoŋ kwerre kekene, ka ocak tiŋo yatariyane, olub ki kora. 35-Pien dano ma mito laro kwone birwenyone arwenya, ento ka dano mo orwenyo kwone pira ki pi lok me kwena maber, en aye bilaro kwone. 36Konyo dano ma olimo lobo ducu ki gin aŋo mono, ka ce kwone gikwanyo woko? 37Dano dok bimiyo kit gin aŋo ma ka kwone? 38Ka ce dano mo lewic omake i koma ki i lokka i kare man me bal ki weko Lubaŋa, Wod pa dano bene lewic bimake i kome i kare ma en bidwogo ki deyo pa Wonne kacel ki lumalaika maleŋ.”","num_words":764,"character_repetition_ratio":0.05,"word_repetition_ratio":0.0,"special_characters_ratio":0.259,"stopwords_ratio":0.272,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ododo me Baibul Kinywalo Yecu i Dwol - Kabedo me Intanet pa Lucaden pa Jehovah\\nIN INGEYO anga ma latin onyu-ni obedo? Ada, man aye Yecu. Pud kinywale anywala i dwol. Dwol aye ka ma kigwoko iye lee. Maliam opyelo Yecu i weer, ma en aye ka ma kiketo iye cam pa kana ki lee mukene. Ento pingo Maliam gin ki Yucepu gitye i kin lee? Man pe ka ma omyero kinywal iye latin, pe kumeno?\\nPe, omyero pe kinywal kenyo. Ento man aye omiyo gin gitye kany. Cecar Augucito, laloc me Roma, oketo cik ni ngat acel acel myero odok i boma ka ma kinywale iye wek kico nyinge i buk. Dong, Yucepu yam kinywalo i Beterekem. Ento i kare ma en gin ki Maliam guo, ot mo onongo dong pe pigi ka mo keken. Pi meno gin dong gubino kany me bedo kacel ki lee. Dok i nino man kikome Maliam onywalo Yecu! Dong, kit ma itwero neno kwede, latin gire tye maber.\\nItwero neno lukwat ma gitye ka bino ka neno Yecu? Gin onongo gitye i poto ka kwayo romigi i dyewor, ci dero mo oryeny orumogi. Man onongo lamalaika! Lworo omako lukwat-ti mada. Ento lamalaika-ni owaco ni: ‘Pe wulwor! An atye ki kwena maber piwu. Tin, i Beterekem, kinywalo Kricito Rwot. En bilaro dano! Wun wubinongo ka kiboye woko ki bongo dok nongo kipyelo i weer pa lee.’ Cutcut lumalaika mapol obino ci gucako pako Lubanga. Pi meno lukwat magi gurune oyotoyot me cito ka neno Yecu, ci kombeddi dong gunonge.\\nIn ingeyo pingo Yecu pire tek tutwal? In ingeyo anga ma en tika obedo? Po ni, i lokwa mukwongo i buk man watito pi Wod pa Lubanga mukwongo. Wod man otiyo gin ki Jehovah me yubo polo ki lobo kacel ki jami ducu. Dong, man aye ngat ma Yecu obedo!\\nAda, Jehovah okwanyo kwo pa Wode ki i polo ci oketo i Maliam. Cutcut latin ocako dongo i iye kit ma jwi lutino mukene gidongo kwede i megigi. Ento latin man onongo Wod pa Lubanga. Lacen kinywalo Yecu kany i Beterekem i dwol. Itwero dong neno kombeddi pingo lumalaika onongo cwinygi yom tutwal me tito ki dano ni dong kinywalo Yecu?\\nLatin lakere mene ma tye i cal-li, dok Maliam tye ka pyele kwene?\\nPingo ginywalo Yecu i weer pa dyang?\\nI cal-li, co mene ma gitye ka donyo i dwol-li, dok gin ango ma malaika onongo owaco botgi?\\nPingo Yecu dok pat mada?\\nPingo gitwero lwongo Yecu ni Latin pa Lubanga?\\nKwan Luka 2:1-20.\\nTic ango ma Augucito Cecar otimo ma ocobo lok pa lunebi madok i kom nywalo Yecu? (Luka 2:1-4; Mika 5:2)\\nKiromo medo dano moni i kin jo ma gilwongo-gi ni ‘jo ma en pwoyo’ nining? (Luka 2:14; Mat. 16:24; Jon 17:3; Tic 3:19; Ibru 11:6)\\nKa Lujudaya ma mwol ma lukwat gubedo ki yomcwiny pi nywalo Lalar, kit yomcwiny madit ango ma lutic pa Lubanga me kare-ni myero gubed kwede? (Luka 2:10, 11; Ep. 3:8,, 9; Yabo. 11:15; 14:6)","num_words":473,"character_repetition_ratio":0.047,"word_repetition_ratio":0.0,"special_characters_ratio":0.248,"stopwords_ratio":0.281,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Marako 11 ACO85 - I kare ma doŋ gicok o i Jerucalem, ki - Bible Search\\nYecu odonyo i Jerucalem ki deyo madwoŋ\\n(Matayo 21.1-11; Luka 19.28-40; Jon 12.12-19)\\n1I kare ma doŋ gicok o i Jerucalem, ki tuŋ Betepage ki Betania, i kor got Jeituni, ci Yecu ocako oro jo aryo ki i kin lupwonnyene, 2ocikogi ni, “Wucit i gaŋ ma tye i nyimwu. Ka ce wudonyo iye, ci wutugi noŋo latin kana ma gitweyo, ma ŋatti peya oito i wiye; ci wugony, wek wukel. 3Ka ce dano mo openyowu ni, ‘Wugonyo woko piŋo kaa?’ wudokke iye ni, ‘Rwot aye mito; ci bicwalo dwoko woko kany oyotoyot.’ ” 4Gucako cito, gunoŋo gitweyo latin kana i doggola woko ki i ŋet yo, ci gugonyo. 5Jo mogo ma gucuŋ kunnu gupenyogi ni, “Wubetimo gin aŋo, ma wugonyo ki latin kana-ni?” 6Gudok iye kit ma Yecu ocikogi kwede, ci guye ni gucit kwede. 7Ci gukelo latin kana bot Yecu, gucako peto boŋŋigi i kome, ocako bedo i wiye. 8Jo mapol gupeto boŋŋigi i dye yo, ki jo mogo gupeto jaŋ yadi ma potgi oluk ma gu jako ki i potti. 9-Ci jo ma gutelo yo ki jo ma gilubo kore gidaŋŋe ni,\\n“Ojana! Lubaŋa omi gum i kom\\ndano ma bino i nyiŋ Rwot!\\n10Lubaŋa omi gum i kom ker pa kwarowa Daudi ma obebino-ni!\\n11Yecu ocako donyo i Jerucalem ki i ot pa Lubaŋa bene, oŋiyo kit jami-gu ducu, ka odok i Betania kacel ki jone apar wiye aryo, pien onoŋo piny doŋ oyuto woko.\\n12Orwone dok gua ki i Betania, ma kun kec neke. 13Ka oneno yat oduro ki cen ma pote oluk, ci ocito ka nenone ni gwok nyo enoŋ iye mucekke. Ka oo i te yat, ci pe onoŋo iye gin mo, onoŋo pote keken, pien onoŋo peya kare me cekke.\\n14Lupwonnyene guwinyo ka en wacci, “Ŋat mo pe ocam nyigi matwal.”\\n(Matayo 21.12-17; Luka 19.45-48; Jon 2.13-22)\\n15Ka gubino i Jerucalem, ci Yecu odonyo i ot pa Lubaŋa, ocako ryemo lucat-wil ki luwil jami i ot pa Lubaŋa. Ci oryebo meja pa lulok cente, ki kom pa lucat amam; 16pe onoŋo dok ye ni dano mo oŋol i ot pa Lubaŋa ki yec mo. 17-Ka dok ocako pwonyogi kun loko ni, “Pe yam gicoyo ni, ‘Oda gibilwoŋo ni ot me lega pa rok ducu’? Ento wun wuloko odoko boro pa luyak.” 18Ajwagi madito pa Lubaŋa ki lupwony-cik gubedo ka winyo lokke, ci gucako yenyo kit yo mo me neke woko; pien gin gitye ka lworo en. Pien onoŋo lwak ducu gitye ka uro kit pwonnye. 19Ka piny oyuto, ci ocako a woko ki i Jerucalem.\\nPwony ma oa i lok kom yat oduro\\n20Odiko ka gitye ka wot i yo meno, guneno oduro otal nia wa i lwite. 21Petero ocako po pire, ci owacci, “Lapwony, nen yat oduro ma iceno-ni otal woko.” 22Yecu ogamo ni, “Wuye Lubaŋa. 23-Adada awacciwu ni, dano ma biwaco ki got man ni, ‘Mukke wek itiŋŋe ipot wa i nam,’ ma kun pe kalo akala i cwinye, ento noŋo oye ni gin ducu ma elego-ni bitimme, ci bitimme ada. 24Pi lok man mumiyo awacciwu ni, gin ducu ma wupenyo ci wulego Lubaŋa pire, ber wuye ni doŋ wulimo ci wubinoŋone ada. 25-Ka ce wutye ka lega i nyim Lubaŋa, ka onoŋo wutye ki kop mo i kom dano mo, ci wutimme kica, ka wek Wonwu ma tye i polo bene otimwu kica i kom balwu. [ 26Ento ka pe wutimo ki dano kica, ci Wonwu ma tye i polo pe bitimowu kica i kom bal mewu.”]\\n(Matayo 21.23-27; Luka 20.1-8)\\n27Gin dok gudwogo i Jerucalem. Ka onoŋo en tye ka wot i ot pa Lubaŋa ci ajwagi madito pa Lubaŋa ki lupwonycik ki ludoŋo gubino bote. 28Gupenye ni, “Twer mene mumiyo itimo lok macalo man? Dok aŋa mumiyi twero meno?” 29Yecu ogamo doggi ni, “An koŋ apenyowu ki peny mo acel; wek wun bene wudokka iye, ka an abititowu kit twero mumiyo atiyo lok man. 30Batija pa Jon twerone oa ki bot Lubaŋa nyo oa ki bot dano? Wun wudokka iye.” 31Gucako bedo ki pyem i kingi kekengi, kun gipyem ni, “Ka koni wawacci, ‘Twerone oa ki bot Lubaŋa’, ci en dok bipenyowa ni, ‘Ci piŋo pe wuye lokke?’ 32Ka dok wawacci twerone oa ki bot dano kono?” Ento gin gulworo lwak, pien lwak ducu giŋeyo maber ni, Jon aye lanebi atika. 33Guwaco bot Yecu ni, “Wan pe waŋeyo.” Yecu bene owacogi ni, “An bene pe abitito botwu kit twero mumiyo atiyo man.”","num_words":725,"character_repetition_ratio":0.049,"word_repetition_ratio":0.0,"special_characters_ratio":0.272,"stopwords_ratio":0.295,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Wel 22 ACO85 - Jo Icrael dok gucako wot ci guguro - Bible Search\\nWel 21 Wel 23\\nBalak ocwalo lukwena ka lwoŋo Balaam\\n1Jo Icrael dok gucako wot ci guguro kemagi i lobo aroo me Moab loka Jordan mukemo Jeriko. 2Balak wod pa Jipor oneno gin ducu ma jo Icrael gutimo i kom jo Amor. 3En kacel ki jo Moab gubedo ki lworo madwoŋ i kom jo Icrael, pien gipol mada, mumiyo lworo oloco kom jo Moab woko. 4Ci jo Moab guwaco ki ludoŋo pa jo Midian ni, “Lwak jo man gibijwerowa woko ki gin ma orumowa ducu, macalo twon dyaŋ ma camo lum ki i bar tyeko woko.” Pienno Balak wod pa Jipor ma onoŋo obedo kabaka me Moab i kare meno, 5-ocwalo lukwena bot Balaam wod pa Beor i Petor ma cok ki kulu Euprate i lobo Amau ka Lwoŋe kun giwaco ni, “Nen, rok mo gubino ma gua ki i Ejipt, guumo lobo woko lipuk; kombeddi doŋ gubedo ma gukemo lobowa. 6Tim ber ibin wek icen jo-ni woko pira, pien gitek gikata woko. Gwok nyo miyo abitwero loyogi, aryemogi woko ki i lobo kany; pien aŋeyo ni ŋat ma ilego gum kome, kome bedo gum, ki ŋat ma iceno doŋ giceno.”\\n7Kit meno ludoŋo me Moab ki ludoŋo me Midian gucako wot ki lim me tyet i ciŋgi, Gucito bot Balaam, gutitte lok me kwena ma Balak ocwalo. 8En owaco ki gin ni, “Tin wubut kany, ci abidwoko lok botwu kit ma Rwot biloko bota.” Kit meno ludito pa jo Moab gubedo bot Balaam. 9Ci Lubaŋa obino bot Balaam, owaco ni, “Jo mene ma gitye boti-ni?” 10Balaam owaco ki Lubaŋa ni, “Balak wod pa Jipor, ma kabaka me Moab, en aye ocwalla kwena ma kun waco ni, 11‘Nen, rok mo gubino ma gua ki i Ejipt, ci guumo lobo woko lipuk. Tim ber ibin wek icen jo-ni woko pira; miyo gwok nyo abitwero lweny kwedgi ci aryemogi woko.’ ” 12Lubaŋa owaco ki Balaam ni, “In pe ibiwot kwedgi; pe ibiceno jo meno, pien gin jo ma gimiyogi gum con.” 13Ka Balaam oa malo odiko, ci owaco ki ludito pa Balak ni, “Wudok giwu i lobowu; pien Rwot otyeko kwero ni pe acit kwedwu.” 14Mumiyo ludito pa jo Moab gua gudok bot Balak, guwaco ni, “Balaam okwero bino kwedwa woko.”\\n15Balak dok omedde ki cwalo ludito jo mapol makato gin ca, ki dano ma giŋene makato jo ma gukwoŋo ca. 16Gin gucito bot Balaam, guwaco bote ni, “Balak wod pa Jipor owaco kuman ni, ‘Pe iwek gin mo ogeŋi bino bota; 17pien ada abiketti deyo madit, dok gin ducu ma ibiwacca abitiyo.’ ” 18Ento Balaam odok iye ki lutic pa Balak ni, “Kadi bed Balak onoŋo omiya ryal ki jabu ducu ma i ode, pe atwero kalo wi cik pa Rwot Lubaŋana pi tiyo gin mo matidi nyo madit. 19Doŋ alegowu ni wun bene tin wubed kany wek aŋe gin ma Rwot dok biwacca.” 20Ci Lubaŋa obino bot Balaam i dyewor meno owaco bote ni, “Ka jo meno gubino ka lwoŋi, ci ia malo icit kwedgii ento gin ma aciko boti aye ibitiyone.”\\nBalaam ki kanane\\n21Kit meno Balaam oa malo odiko con, otweyo del kom kanane, ocito ki ludito pa jo Moab. 22Ento kiniga omako Lubaŋa pi citone; ci lamalaika pa Rwot ocuŋ woko i yo macalo lamerokke. Balaam onoŋo oito i wi kana, ki luticce aryo onoŋo gitye kwede. 23Ci kana oneno lamalaika pa Rwot kun ocuŋ i dye gudo, kun noŋo owoto pala lucwanne, omako i ciŋe, Kana olokke, oa woko ki i gudo, ocito i poto. Balaam ogoyo kana omiyo odok woko i yo gudo. 24Ci lamalaika dok ocuŋ i yo ka mo madiŋ ma i kin poto olok ma gigeŋo ki cel got tuŋŋi ki tuŋŋi. 25Ka dok kana oneno lamalaika pa Rwot, ci oyokke ki cel got, odiyo tyen Balaam i kom cel, omiyo en dok ogoye aye. 26Ka dok lamalaika pa Rwot omedde ki wot anyim ci ocuŋ tuŋ lacuc nyo tuŋ acam 27Ka kana oneno lamalaika pa Rwot, obuto woko piny ka tyen Balaam, ci kiniga omako Balaam, ogoyo kana ki odoone. 28Ka doŋ Rwot oyabo dog kana ci owaco bot Balaam ni, “An atimo gin aŋo i komi mumiyo igoya tyen adek kulu-ni?” 29Ci Balaam owaco ki kana ni, “Pien ibedo ka nywara. Kono atye ki pala i ciŋa, kono aneki kwede woko.” 30Ci kana owaco ki Balaam ni, “An pe a kanani ma ibedo i koma kare me kwoni ducu nio wa onyoo? Onoŋo yam koŋ anyebbe ka timo kit man i komi?” En ogamo ni, “Pe.”\\n31Lacen Rwot oyabo waŋ Balaam, ci oneno lamalaika pa Rwot ka ocun i dye yo ma omako pala lucwan i ciŋe; ci Balaam okulo wiye piny, opoto piny aryeba cwiny. 32Lamalaika pa Rwot owaco bote ni, “Piŋo igoyo kanani tyen adek kulu? Nen, an abino anyim ka juki, pien wotti akaka-ni pe oyomo cwinya. 33Kana onena ci olokke aa woko ki i nyima tyen adek kulu. Kono en pe onoŋo olokke oa woko ki bota, kono onoŋo doŋ aneki woko tin ada, kun aweko en makwo.” 34Ci Balaam owaco bot lamalaika pa Rwot ni, “Doŋ abalo, pien onoŋo pe aŋeyo ni icuŋ i yo pi lweny i koma. Mumiyo ka ce otimme marac ma pe ipwoyo, ci abidok cen ki ŋeya.” 35Ento lamalaika pa Rwot ogamo dog Balaam ni, “In doŋ icit ki jo meno; ento gin ma aciki aye ibiloko.” Pienno Balaam omedde ki wot kacel ki ludito pa Balak.\\nBalak ojolo Balaam\\n36Ka Balak owinyo ni Balaam doŋ obino, ci ocito ka romo kwede i gaŋ me Moab ma i waŋ lobo ma kulu Amon opoko, wa i waŋ lobo kikome. 37Ka Balak owaco bot Balaam ni. “An yam pe acwalo kwena ka lwoŋi? Piŋo pe nene ibino bota? An pe atwero keto deyo i komi?” 38Balaam ogamo ni, “Nen doŋ abino boti. Kombeddi an atye ki twero me loko gin mo boti? Lok ma Rwot biketo i doga, en aye myero aloki.” 39Balaam ocito gin ki Balak, ci gucito i Kiriat-kujot. 40Ka Balak ocako tumo twoni ki romi opoko riŋo ocwalo bot Balaam ki ludito ma yam gitye kwede.\\nBalaam olamo gum i kom jo Icrael\\n41Orwone Balak otero Balaam ocito kwede malo wa i Bamot-baal, ci Balaam oneno jo Icrael ma gitye cok ki kunnu.","num_words":1031,"character_repetition_ratio":0.06,"word_repetition_ratio":0.002,"special_characters_ratio":0.247,"stopwords_ratio":0.266,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lukricitayo Gunya i Lobe Mapol | Pwony me Baibul pi Lutino\\nPWONY ME 98\\nLukwena gulubo lok pa Yecu ci gutito lok me kwena maber-ri i twok lobo lung. I mwaka 47 K.M., omege ma gitye i Antiokia gucwalo Paulo ki Barnaba ka tito kwena i kabedo mogo ma tye i bor piny. Lutit kwena aryo-ni guwoto i kabedo mogo ma i Asia Minor calo Derube, Licitra, ki dong Ikonio.\\nPaulo ki Barnaba gutito kwena bot dano ducu, kadi gubedo lulonyo nyo lucan, jo matino nyo jo mutii. Dano mapol gujolo lok ada i kom Kricito. I kare ma Paulo ki Barnaba gutito kwena bot laloc me Caiprac, ma nyinge Cergio Paulo, latyet mo otemo jukogi. Paulo owaco bot latyet-ti ni: ‘Cing Jehovah bipoto i komi.’ Cutcut, wang latyet-ti oto woko. I kare ma Cergio Paulo oneno gin mutimme, en odoko laye.\\nPaulo ki Barnaba gutito kwena ka weng, i ot ki ot, i cuk, i yo gudo, ki dong i kacokke pa Lujudaya. I kare ma gucango langolo mo i Licitra, jo ma guneno tango man gucako tamo ni gubedo lubange ci gutemo worogi. Ento Paulo ki Barnaba gujukogi, kun giwacci: ‘Wuwor Lubanga keken! Wan bene wa dano.’ I nge kare manok, Lujudaya mogo gubino gupiyo lwak i kom Paulo. Lwak gucelo Paulo ki got ci guywaye gutere i nge gang, kun gitamo ni dong oto woko. Ento, Paulo onongo pud tye kwo! Cutcut, omege gucokke bote ci oa malo ka dong gudwoke i gang. Lacen, Paulo odok cen i Antiokia.\\nI mwaka 49 K.M., Paulo dok owoto ka tito kwena ka mabor. I nge dok cen ka limo utmege ma onongo gitye i Asia Minor, en otero lok me kwena maber-ri i kabedo mukene mabor, i lobo Ulaya. En ocito i Atene, Epeco, Pilipi, Tecalonika, ki dong kabedo mukene. Cira, Luka, ki awobi ma nyinge Temceo gunywako wot ki Paulo. Gutiyo kacel me cako kacokke manyen kun gikonyogi me jing matek. Paulo obedo i Korint pi mwaka acel ki nucu, kun jingo omege ma kunnu. En otito kwena, opwonyo dano, dok ocoyo waraga bot kacokke mapol. En bene otiyo macalo layub kema. I nge kare mo, Paulo odok cen i Antiokia.\\nLacen, i mwaka 52 K.M., Paulo owoto pi tyen me adekke ka tito kwena i bor piny, kun cako ki i Asia Minor. En owoto tung kumalo wa i Pilipi ka dok olokke odok tung kupiny wa i Korint. Obedo i Epeco pi mwaki mogo, kun pwonyo, cango dano dok konyo kacokke. En bene onongo miyo pwony bot lwak nino ducu i cukul mo. Dano mapol guwinyo lok pa Paulo ci guloko kitgi. I agikkine, i nge tito kwena maber-ri i lobe mapol, Paulo ocito i Jerucalem.\\n“Wuciti wucilok jo me rok ducu gudok jo ma luba.”​—Matayo 28:19\\nLapeny: Ti ki mep ma i Baibul ma meggi (New World Translation, Appendix B13), me lubo wot pa Paulo ka tito kwena.\\nTic pa Lukwena 13:1–23:35\\nNywakki Nywakki Lukricitayo Gunya i Lobe Mapol","num_words":480,"character_repetition_ratio":0.068,"word_repetition_ratio":0.0,"special_characters_ratio":0.237,"stopwords_ratio":0.287,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Kit me Kweyo Cwiny Jo ma Kinywarogi | Wi Lubele me Anyama\\nWi Lubele—Me Akwana i Kacokke | Mai 2019\\nKWAN I LEB Abua Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Armenian (West) Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel Cambodian Catalan Cebuano Changana (Mozambique) Chavacano Chichewa Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Congolese Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Damara Dangme Danish Digor Douala Drehu Dutch Ecuadorian Sign Language Edo Efik English (Leb Muno) Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Gitonga Greek Sign Language Greenlandic Grik Guadeloupean Creole Guarani Guatemalan Sign Language Gujarati Gun Haitian Creole Hausa Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Iban Ibanag Ibinda Ibru Icelandic Igbo Iloko Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenyan Sign Language Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Niuean Norwegian Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Salvadoran Sign Language Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tarascan Tatar Telugu Tetun Dili Thai Thai Sign Language Tigrinya Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu\\nPWONY ME ANYAMA ME 20\\nKit me Kweyo Cwiny Jo ma Kinywarogi\\n“Lubanga ma kweyo cwiny dano ducu . . . kweyo cwinywa i can ducu ma walimo.”​—2 KOR. 1:3, 4.\\nWER 134 Lutino Gubedo Mic pa Lubanga\\n1-2. (a) Labol ango ma nyuto ni dano ducu kinywalogi ki miti me nongo kwe cwiny dok gitye ki kero me miyone? (b) I yo ma nining ma kiwano kwede lutino mukene?\\nDANO ducu kinywalogi ki miti me nongo kwe cwiny dok gitye ki kero me kweyo cwiny jo mukene. Me labolle, ka latin matidi tye ka tuku ci opoto owano conge, en pol kare ringo bot Mamane nyo Babane. Lunywalle pe giromo cango bur meno, ento giromo kweyo cwinye. Guromo penyo latin-ni gin mutimme, gidunyo pig wange, ci giloko lok ma kweyo cwinye kun ginyutte mar, dok giromo bene keto yat i wang bur meno nyo giboyo woko. Ma pe orii, latin-ni ling woko dok romo dok cen ka tuku. I nge kare mo, conge-ni cang maber.\\n2 Ento i kine mukene, kiwano lutino i yo marac adada. Lutino mogo kinywarogi i yo me buto. Lutino mogo kinywarogi kicel keken, ento mukene kinywarogi tyen mapol pi mwaki mapol. Kadi bed otimme kicel nyo tyen mapol, tim ma kit man weko bur matut i kwo pa latin. I kare mukene, kimako ngat ma onywaro latin-ni dok kimine pwod. I kine mukene, labal-li pe nongo pwod mo. Ento kadi bed kimiyo pwod ki labal-li cutcut, latin ma kinywaro-ni bedo ki arem cwiny kadi ka odoko dit.\\n3. Kit ma kitito kwede i 2 Jo Korint 1:3, 4, miti pa Jehovah tye ningo, dok lapeny mene ma wabinyamo?\\n3 Ka omego nyo lamego mo ma kinywaro i kare me tinone pud tye ka lweny ki arem cwiny pi tim meno, kony ango ma tye pire? (Kwan 2 Jo Korint 1:3, 4.) Nen ka maleng ni, miti pa Jehovah tye ni romine gunong mar ki kwe cwiny ma gimito. Kong dong wanyamu lapeny adek magi: (1) Pingo jo ma kinywarogi i kare ma gitino gimito kwe cwiny? (2) Anga ma twero kweyo cwinygi? (3) Watwero kweyo cwinygi i yo maber nining?\\nPINGO KWE CWINY MITTE?\\n4-5. (a) Pingo pire tek me niang ni lutino pat ki ludito? (b) Ka kinywaro latin moni, meno gudo genne i kom jo mukene nining?\\n4 Jo mogo ma kinywarogi i kare ma gitino pud gimito kwe cwiny kadi wa i nge mwaki mapol. Pingo? Me niang pingone, omyero kong wange ni lutino gipat adada ki ludito. Tim marac gudo latin i yo marac makato dano madit. Nen kong labol mogo.\\n5 Lutino gitye ki miti me bedo ki wat macok dok ki gen i kom jo ma gwokogi. Wat ma kit man weko giwinyo agonya dok pwonyogi kit me geno jo ma marogi. (Jab. 22:9) Tye me cwercwiny ni, pol pa lutino ma kinywarogi, kinywarogi ki i pacogi, dok pol jo ma nywarogi gubedo wadi nyo lurem macok. Turo gen pa latin i yo ma kit man twero weko doko tek bot latin me geno ngat mo keken, kadi wa i nge mwaki mapol.\\n6. Pingo nywaro lutino i yo me buto obedo tim marac ma kelo awano madit?\\n6 Lutino pe gitwero gwokke kengi, dok nywarogi i yo me buto obedo tim malik ma wanogi marac adada. Diyo lutino i tim me buto tektek ma peya guteggi i komgi, tamgi, nyo cwinygi dok ma karegi me rwatte i buto mupore i nyom peya oromo, twero kelo adwogi marac i kwogi. Ka ngat mo onywaro latin, man weko latin bedo ki tam ma pe tye atir i kom rwatte i buto, dok winyo ni konye pe, kun pe geno ngat mo.\\n7. (a) Pingo yot adada pi jo ma gitye ki cwiny marac me bwolo lutino, dok gitwero timo man nining? (b) Goba ma kit meno twero kelo adwogi ango?\\n7 Lutino pud peya gitye ki kero me tam matut ki moko tam, nyo me ngeyo ki gwokke ki i kom jami maraco calo ludito. (1 Kor. 13:11) Pi meno, yot adada pi jo ma gitye ki cwiny marac me bwolo lutino. Jo ma nywaro lutino gipwonyo lutino ki goba maraco adada, me labolle, giwaco ni bal-li obedo bal pa latin, ni lok man omyero pe ongene, ni pe tye ngat mo ma paro dok ma mito winyo lok meno kadi latin odoti, nyo bene ni tim buto i kin ludito ki lutino obedo yo acel me nyuto mar ma pe rac. Goba ma kit man twero nyweno wi latin ka odok i lok me buto pi mwaki mapol. Latin ma kit meno twero dongo ma tamo ni en konye pe, cwinye bedo ka pide dok tamo ni pe epore me nongo mar nyo kwe cwiny, kadi wa ki bot Lubanga.\\n8. Pingo watwero bedo labongo akalakala mo ni Jehovah twero kweyo cwiny jo ma gitye ki arem?\\n8 Dong pe tye me ur ni nywaro lutino i yo me buto kelo adwogi marac ma ri pi kwogi ducu. Man pud dong obedo tim marac dok macilo adada! Nya pa tim me nywaro lutino nyuto ka maleng ni watye ka kwo i kare me agikki, ma jo mapol ‘pe gimaro dano wadgi’ dok ‘jo maraco ki jo ma lugoba gitye ka medde ki bedo marac makato kare.’ (2 Tem. 3:1-5, 13) Tic pa Catan rac adada, dok tye me cwercwiny ka dano gitimo jami ma Larac-ci mito. Ento, Jehovah tek loyo Catan nyo luticce. En ngeyo jami ducu ma Catan timo. Watwero bedo labongo akalakala mo ni Jehovah ngeyo arem ma wakato ki iye, dok en twero miniwa kwe cwiny ma wamito. Watye ki mot ni watiyo pi “Lubanga ma kweyo cwiny dano ducu. En kweyo cwinywa i can ducu ma walimo, wek wan bene wabed ki twero me kweyo cwiny jo ma tye ki can mo mapatpat, kun wakweyo cwinygi i kit yo acel-lu ma Lubanga okweyo kwede cwinywa-ni.” (2 Kor. 1:3, 4) Anga kono ma Jehovah tiyo kwede me miyo kwe cwiny?\\nANGA MA TWERO KWEYO CWINY JO MA KINYWAROGI?\\n9. Ma lubbe ki lok pa Kabaka Daudi i Jabuli 27:10, ngo ma Jehovah bitimo pi jo ma lupacogi okwerogi woko?\\n9 Jo ma lunyodogi pe ogwokogi nyo ma jo macok kwedgi aye onywarogi gimito kwe cwiny madwong. Kabaka Daudi oniang ni Jehovah aye ngat ma watwero geno ni bikweyo cwinywa kare ducu. (Kwan Jabuli 27:10.) Daudi onongo tye ki niye ni Jehovah bibedo Wego bot jo ma lupacogi okwerogi woko. Jehovah timo man nining? En tiyo ki luticce ma lugen. Omegiwa ki lumegiwa me kacokke gitye calo jo me ot botwa. Me labolle, Yecu oloko i kom jo ma guribbe kwede i woro Jehovah ni gubedo omegine, lumegine, ki mine.​—Mat. 12:48-50.\\n10. Lakwena Paulo oloko nining i kom ticce macalo laelda?\\n10 Nen kong labol i kom kit ma jo me kacokke gitwero doko calo jo me pacowa. Lakwena Paulo onongo obedo laelda ma lagen dok ma tiyo matek. En oweko lanen maber, dok cwiny maleng oweko en otito ki jo mukene ni gulub lanene, kit ma en elubo kwede lanen pa Kricito. (1 Kor. 11:1) Nen kong kit ma Paulo oloko kwede i kom ticce macalo laelda: ‘Ento yam wabedo mamwol i kinwu macalo mego ma gwoko litinone.’ (1 Tec. 2:7) Luelda ma lugen i kare-ni bene giloko ki mwolo dok ki kica ka gitye ka tic ki ginacoya me kweyo cwiny jo ma mito kony.\\nLumege ma guteggi pol kare gingeyo kweyo cwiny jo ma cwinygi cwer (Nen paragraf 11) *\\n11. Ngo ma nyuto ni pe luelda keken aye myero gumi kwe cwiny?\\n11 Tika luelda keken aye gikweyo cwiny jo ma kinywarogi? Pe. Wan ducu watye ki tic me ‘kweyo cwinywa kekenwa.’ (1 Tec. 4:17) Lumegiwa ma guteggi gitwero miyo kony maber adada bot lumege ma gimito kwe cwiny. Rwatte mada ni Lubanga Jehovah opore kekene ki mego ma kweyo cwiny latinne. (Ic. 66:13) Baibul tye ki lanen mapol pa mon ma gukweyo cwiny jo ma onongo gitye i peko. (Yubu 42:11) Jehovah pud dong bedo ki yomcwiny madit ka neno mon ma Lukricitayo i kare-ni ma gikweyo cwiny lumegigi ma tye ki arem cwiny! I kare mogo, luelda gipenyo lamego mo muteggi ka en twero konyo laminwa mo ma tye ki peko man. *\\nWATWERO MIYO KWE CWINY NINING?\\n12. Gin ango ma omyero wagwokke ki timone?\\n12 Ngene kene ni, omyero wagwokke pe me penyo jami ma Lakricitayo moni pe winyo agonya me lok iye. (1 Tec. 4:11) Ento, ngo ma watwero timo pi jo ma gimito kony ki kwe cwiny? Kong wanenu jami abic ma wapwonyo ki i Baibul ma twero konyowa me kweyo cwiny jo mukene.\\n13. Kit ma kitito kwede i 1 Luker 19:5-8, gin ango ma lamalaika pa Jehovah otimo pi Elia, dok watwero lubo lanene nining?\\n13 Tim gin mo me konyo dano meno. I kare ma lanebi Elia onongo tye ka ngwec me laro kwone, cwinye otur marac adada ma onongo mito to woko. Jehovah ocwalo lamalaika mo me limo ki cuko cwiny Elia. Lamalaika-ni omiyo kony ma Elia mito i cawa meno kikome. En otedo cam mo manok pi Elia dok ocuko cwinye ni ocam. (Kwan 1 Luker 19:5-8.) Gin mutimme meno pwonyowa lok ada ma pire tek man: I kare mukene gin mo matidi ma watimo me nyuto kica twero kelo adwogi maber adada. Watwero nyuto ni wamaro ominwa nyo laminwa mo ma tye ki cwercwiny ka watimo gin mo pire calo tedo dek, mine mot mo matidi, nyo coyo kad mo me cuko cwinye. Ka pe wawinyo agonya me lok ki ngat-ti i kom kit ma en winyo kwede, ci watwero miyo kony i yo ma kitito malo-ni.\\n14. Pwony ango ma wanongo ki i gin mutimme i kom Elia?\\n14 Wek ngat ma cwinye otur-ni obed labongo lworo dok owiny agonya. Waromo nongo pwony mukene ki i gin mutimme i kom Elia. Jehovah otimo tango ma oweko lanebi man owoto wot mabor adada wa i wi Got Koreb. Nen calo Elia owinyo agonya i kabedo mabor man, ka ma onongo mwaki miya mapol angec Jehovah omoko gicikke ki jone. Romo bedo ni en otamo ni dong etye bor ki jo ma gimito neke. Pwony ango ma watwero nongo? Ka wamito kweyo cwiny jo ma kinywarogi, omyero kong wawek gubed agonya dok labongo lworo. Me labolle, luelda omyero wigi opo ni lamego ma tye ki arem cwiny matek twero bedo agonya ka tye ka mato cai i gange loyo ka kiloko kwede ki i Ot me Ker. Mukene dok romo winyo agonya ki i Ot me Ker aye ento pe ki gang.\\nWatwero kweyo cwiny dano ka wadiyo cwinywa ka winyo lokgi, walego kwedgi ki cwinywa ducu dok wayero lok ma kweyo cwinygi (Nen paragraf 15-20) *\\n15-16. Bedo ngat ma winyo lok maber kwako ngo?\\n15 Bed ngat ma winyo lok maber. Baibul miyo tam ma atir man: “Dano acel acel myero owiny lok oyotoyot, ento pe myero orune me gamone.” (Yak. 1:19) Tika wabedo jo ma giwinyo lok maber? Waromo tamo ni wek wabed jo ma winyo lok, omyero wanen wang ngat meno laling labongo waco gin mo. Ento bedo ngat ma winyo lok kwako jami mapol. Me labolle, Elia otito cwercwinye bot Jehovah, dok Jehovah owinyo lokke. Jehovah oniang ni Elia onongo lworo omako, winyo calo etye kene, dok tamo ni ticce ducu konye pe. Ki mar, Jehovah ocobo pekone magi ki acel acel. En onyuto ni ada ewinyo lok pa Elia.​—1 Luker 19:9-11, 15-18.\\n16 Ka watye ka winyo lok pa omego nyo lamego mo, wanyuto ni wamare dok waparo pire nining? I kare mukene, lok mogo ma wayero ki diro twero nyuto kit ma wawinyo kwede. Iromo wacci: “Awinyo marac adada ni gin ma kit man otimme i komi! Pe omyero kiter latin mo keken marac kit meno!” Itwero bene penyo lapeny mogo manok me niang gin ma omego nyo lamego meno tye ka wacone. Itwero penye ni, “Itwero tita kong wek aniang maber gin ma itye ka wacone?” nyo “Aniang lokki-ni kit man . . . Tika aniang kakare?” Lok me mar ma kit meno twero cuko cwiny ngat-ti ni ada itye ka winyo lokke, dok itye ka yelle me niang maber.​—1 Kor. 13:4, 7.\\n17. Pingo omyero wadi cwinywa kun pe ‘warune me gamo’ lok?\\n17 Gwokke adada ki ‘rune me gamo’ lok. Pe ingol doge ka en tye ka lok kun imiye tam nyo itiro tamme ma pe tye atir. Di cwinyi! I kare ma Elia otito tamme bot Jehovah, en oloko ki kiniga. I ngeye lacen, Jehovah ojingo niye pa Elia, ento en pud otito tamme ki kiniga aye kun nwoyo lokke macon ca. (1 Luker 19:9, 10, 13, 14) Man pwonyowa gin ango? I kare mukene mitte ni ngat ma cwinye tye ka cwer-ni otit kit ma en winyo kwede tyen mapol. Omyero wabed calo Jehovah, kun wawinyo lokke mot ma wadiyo cwinywa. Me ka rune me waco gin ma myero ngat meno otim, omyero wanyut cwiny me kica.​—1 Pet. 3:8.\\n18. Legawa twero bedo me kwe cwiny bot jo ma gitye ki arem nining?\\n18 Leg kacel ki ngat ma tye ki arem kun itito kit ma Jehovah ki utmege me kacokke gimare kwede. Jo ma gitye ki turcwiny giromo winyo calo pe gitwero lega. Ngat meno twero winyo calo pe epore me lok ki Jehovah. Ka wamito kweyo cwinye, watwero lega kacel kwede kun walwongo nyinge. Watwero waco ki Jehovah kit ma wan kacel ki jo me kacokke wamaro kwede ngat ma cwinye otur-ri. Watwero lego Jehovah ni okwe dok ojing cwiny romone man ma pire tek tutwal-li. Lega ma kit man twero kweyo cwiny ngat-ti matek adada.​—Yak. 5:16.\\n19. Gin ango ma twero konyowa me yubbe me kweyo cwiny dano?\\n19 Omyero iyer nyig lok ma cango dano dok ma cuko cwinygi. Tam ma peya iloko. Lok ma kiloko ata twero cwero cwiny dano adada. Lok me kica kweyo cwiny dano. (Car. 12:18) Leg bot Jehovah wek okonyi me nongo nyig lok me kica ma twero kweyo cwiny ngat meno. Wi myero opo ni pe tye lok mo ma twero konyo dano makato lok pa Jehovah ma tye i Baibul.​—Ibru 4:12.\\n20. Tam ango ma omege nyo lumegiwa mogo ma kinywarogi gitye kwede i komgi kekengi dok gin ango ma wamito ni gunge?\\n20 Omege ki lumege mogo ma kinywarogi dong gumoko i cwinygi ni komgi cilo, konygi pe, pe kimarogi nyo bene ni girac ma pe tye ngat mo ma twero marogi. Man obedo lok ma pe tye atir! Pi meno, ti ki Ginacoya me poyo wigi ni Jehovah marogi matek. (Nen bok ma wiye tye ni “ Cuko Cwiny ma Tye i Ginacoya.”) Wi opo kit ma Jehovah otiyo ki lamalaika me jingo cwiny lanebi Daniel i kare ma cwinye otur. Jehovah onongo mito ni Daniel oniang ni pire tek bote. (Dan. 10:2, 11, 19) I yo acel-li, omege ki lumegiwa ma cwinygi cwer pigi tek bot Jehovah!\\nCuko Cwiny ma Tye i Ginacoya\\nGinacoya mene ma tye me kwe cwiny tutwal bot jo ma kinywarogi i yo me buto? Tye tyeng mapol ma watwero lok iye, ento waketo piny kany manok keken. I te tyeng acel acel, kinyuto kit ma watwero tic ki tyeng meno me konyo jo mukene.\\nI kare mogo, twero nen calo ngat ma onywaro latin pe binongo pwod mo. Ento pe gitwero kanne ki bot Jehovah, ma winyo koko pa jo ma gin gunywaro-ni. Bedo ki gen i kom ngolo kop ma atir pa Jehovah twero konyowa me bedo ki kuc.\\n“Aketo i tic tam ma tyeng man tye kwede dok atito gin ma i cwinya bot Jehovah, kun alege ni okonya abed ki tam ma opye mot. Pi lega teretere bot Jehovah, motmot acako nongo kwecwiny ki wic ma opye mot.”​—Lok pa laelda ma kinywaro i yo me buto ma onongo pud tye ki mwaka abongwen keken.​—Nen bene Jabuli 56:8-13.\\nICAYA 41:10, 13\\nTyeng magi oporo Jehovah ki Wego ma lamar ma gwoko luticce i kare me peko. Jo pa Lubanga i wi lobo ducu guneno ada pa lok man, kadi wa jo ma kinywarogi.\\nICAYA 32:1, 2\\n“Ayenyo kony ki bot luelda. Gubedo piny kweda tyen mapol dok gujalo cawagi me lok kweda. Gunyuto bene ni giparo pira dok guketo cwinygi ka winyo lokka. Gulego kacel kweda.”​—Lok pa laminwa mo ma kipyedo ma pud tye ki mwaka abicel.\\n1 JO KORINT 13:4, 7\\nMyero wi opo i kom tyeng man ka ngat mo otitti ni kinyware i kare ma en pud latin. Pe iwac lok mo ma twero nyuto ni itye ki gung cwiny i lokke. Pol pa jo ma ginywaro lutino giwaco ki lutino ni kadi gudoti pe tye ngat mo ma biye lokgi. Lutino mukene gidongo kun gitamo ni meno lok ada. Pi meno, tam pi arem ma omego nyo lamego-ni tye ka wok ki iye, ci ikwe cwinye i yo ma itwero.\\n2 JO KORINT 10:4, 5\\nNywaro lutino i yo me buto pwonyo lutino me ye lok goba, ento Lok pa Lubanga twero turo kadi goba pa Catan ma omoko matek calo cel gogo.\\n1 JON 3:19, 20\\nKa cwinywa ngolo kop loyowa, ci wiwa myero opo ni Jehovah “dit kato cwinywa woko, dok ngeyo lok ducu.” Lokke twero moko ada man i wiwa: Piwa tek adada i wang Lubanga.\\nNen dul me 24 i buk me Draw Close to Jehovah.\\n21. Gin ango ma bitimme i kom lutim maraco ma pe giye ngut, ento gin ango ma wan ducu omyero wamok tamwa me timone i kare man?\\n21 Ka wakweyo cwiny jo mukene, wapoyo wigi i kom mar pa Jehovah. Wiwa myero pe owil ni Jehovah obedo Lubanga ma ngolo kop atir. Pe tye tim mo keken me nywaro lutino ma en pe neno. Jehovah neno jami ducu, dok en bimiyo pwod ki jo ma nywaro lutino ma pe gungut. (Wel 14:18) Pi kare-ni, watute wunu me nyuto mar bot jo ma kinywarogi. Ma dong ber loyo, kweyo cwinywa me ngeyo ni Jehovah bicango matwal arem ducu ma Catan ki lobone okelo i kom dano! Cokcok-ki, wi dano dong pe bipo i kom jami ma kelo arem i cwinygi.​—Ic. 65:17.\\nPingo jo ma kinywarogi i kare ma gitino pud gimito kwe cwiny kadi wa i nge mwaki mapol anyim?\\nNga ma myero okwe cwiny jo ma mito kony?\\nYo maber ango ma watwero miyo kwede kwe cwiny?\\n^ para. 5 Jo ma kinywarogi i yo me buto i kare me tinogi gikato ki i kwo matek adada kadi wa i nge mwaki mapol i anyim. Pwony man bikonyowa me niang pingo tye kit meno. Wabineno bene angagi ma gitwero kweyo cwiny jo ma kit meno. Me agikkine, wabinyamo yo mogo ma watwero kweyo kwede cwiny jo magi.\\n^ para. 11 Ngat ma kinywaro-ni aye myero omok tamme pire kene ka mitte ni onong kony ki bot ludaktari nyo pe.\\n^ para. 76 LOK I KOM CAL: Lamego muteggi tye ka kweyo cwiny laminwa mo mukene ma cwinye tye ka cwer.\\n^ para. 78 LOK I KOM CAL: Luelda aryo gulimo laminwa ma cwinye tye ka cwer-ri. En olwongo lamego muteggi ca me bedo tye.\\nMar ki Ngolo Kop Atir i Kacokke pa Lukricitayo\\nMar ki Ngolo Kop Atir ka Wakemme ki Tim Maraco\\nPe Iwek “Ryeko me Lobo Man” Obwoli\\nDong Dironi me Kwan i Yo Matut!\\nText Yero Bukke me kompiuta me akwanya WI LUBELE—ME AKWANA I KACOKKE Mai 2019\\nWI LUBELE—ME AKWANA I KACOKKE Mai 2019","num_words":3626,"character_repetition_ratio":0.065,"word_repetition_ratio":0.008,"special_characters_ratio":0.229,"stopwords_ratio":0.269,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Tekwaro 23 ACO85 - Ka Daudi doŋ oti ma mwakane doŋ - Bible Search\\n1 Tekwaro 22 1 Tekwaro 24\\n1 Tekwaro 23\\n1-Ka Daudi doŋ oti ma mwakane doŋ dwoŋ, ci ocako keto wode Solomon obedo kabaka ma loyo Icrael.\\nLwak dul pa Lulevi ki ajwagi ki dog ticgi\\n2Daudi ocoko ludito ma i Icrael ducu, kacel ki ajwagi ki Lulevi. 3Gikwano Lulevi ducu ma ditogi romo mwaka pyeradek dok kwede malo, ci wel co ducu oromo alip pyeradek wiye aboro. 4Daudi owacci, “Jo alip pyeraryo wiye aŋwen ki i komgi gibiketogi ka tic i ot pa Rwot; jo alip abicel gibibedo jagi ki luŋolkop; 5jo alip aŋwen gibibedo lugwok-doggola, ki jo alip aŋwen gibipako Rwot ki jami wer ma yam atiyo pi pake kwede.” 6Ci Daudi opokogi i dul muporo awobe pa Levi, Gercom, Kokat ki Merari.\\n7Litino awobe pa Gercom gin aye Ladan ki Cimei. 8Litino awobe pa Ladan gin aye Jekiel ma laditgi, ki Jetam ki Joel, gin adek. 9Litino awobe pa Cimei gin aye Celomot, Kajiel ki Karan, gin adek. Magi gin aye ludito kaka pa Ladan ma i odi pa kwarogi. 10Litino awobe pa Cimei gin aye Jakat, Jina, Jeuc ki Beria. Jo aŋwen-nu gin aye litino awobe pa Cimei. 11Jakat aye onoŋo laditgi, ki me aryone Jija; ento Jeuc ki Beria pe gunywalo awobe mapol, mumiyo gikwanogi macalo dog ot ma kwarogi acel.\\n12Litino awobe pa Kokat gin aye Amram, Ijar, Kebron ki Ujiel, gin aŋwen. 13-Litino awobe pa Amram gin aye Aron ki Moses. Aron gibolle tic me kwero jami maleŋ makato, wek en ki litino awobene guwan odok eceta i nyim Rwot matwal, dok guti bote, gulam gum i nyiŋe matwal. 14Ento litino awobe pa Moses ma dano pa Lubaŋa yam gikwanogi i kin kaka pa Levi. 15Litino awobe pa Moses gin aye Gercom ki Eliejer. 16Litirro awobe pa Gercom: Cebuel aye laditgi. 17Litino awobe pa Eliejer: Rekabia aye laditgi. Eliejer pe onywalo litino awobe mukene, ento Rekabia onywalo litino awobe mapol mada. 18Litino awobe pa Ijar, Celomit aye laditgi. 19Litino awobe pa Kebron gin aye Jeria ma laditgi, ki me aryone Amaria, me adekke Jakajiel, ki me aŋwenne Jekameam. 20Litino awobe pa Ujiel gin aye Mika ma laditgi, ki me aryone Icia.\\n21Litino awobe pa Merari gin aye Makali ki Muci. Litino awobe pa Makali gin aye Eleajar ki Kic. 22Eleajar oto ma pe onywalo awobe, onywalo anyira keken; ento ludoggolagi ma awobe pa Kic aye gunyomogi. 23Litino awobe pa Muci gin aye Makali, Eder ki Jeremot, gin adek.\\n24Magi aye litino awobe pa Levi ma i odi pa kwarogi, ma gin ludito kaka ma i odi pa kwarogi kit ma yam gicoyogi kwede, ma lubo wei ki nyiŋ dano ki acel acel ma ditogi romo mwaka pyeraryo dok kwede malo, ma gibedo ka tiyo tic i ot pa Lubaŋa. 25Pien Daudi onoŋo owacci, “Rwot Lubaŋa pa Icrael doŋ omiyo kuc ki jone; en doŋ bedo: i Jerucalem matwal. 26-Pi meno Lulevi pe doŋ gimitogi pi tiŋo kema pa Rwot, kadi jami mo ma gitiyo kwede.” 27Pi lok ma Daudi oloko me agikkine omiyo gicoyo wel Lulevi ma ditogi romo mwaka pyeraryo ki dok kwede malo. 28-En dok owacci, “Ticgi bibedo me konyo awobe pa Aron ka tic i ot pa Rwot, kun gigwoko dyekal ki kicika odi matinone, gilonyo jami maleŋ ducu, dok gitiyo kit tic mu kene ducu ma i ot pa Lubaŋa. 29Dok ikonyo bene ki kela mugati ma giketo i nyim Rwot, ki moko kwon me gityer me moko kwon, ki capat mareppe ma tobi pe iye, ki gityer me moko kwon ma gitedo i otako nyonyo, ki gityer me moko kwon ma girubo ki moo, ki gin pimo pek ki dwoŋ pa jami mapatpat. 30Gin gibicuŋ ka miyo pwoc ki pak bot Rwot odiko odiko, ki otyeno otyeno bene kumeno, 31ki i kare ducu ma gityero gitum awaŋa bot Rwot i cen cabit, ki i por dwe, ki i nino maditogu, gibicuŋ i nyim Rwot kare ducu, kun gilubo wel jo ma giciko. 32Gibigwoko kema me rwatte ki kabedo maleŋ kit meno, dok gibikonyo utmegigi, awobe pa Aron, i ticgi ma i ot pa Rwot.”","num_words":676,"character_repetition_ratio":0.081,"word_repetition_ratio":0.0,"special_characters_ratio":0.237,"stopwords_ratio":0.314,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luŋolkop 12 ACO85 - Jo Epraim guywayo mony, guŋolo - Bible Search\\nLuŋolkop 11 Luŋolkop 13\\nJeputa ki jo Epraim\\n1Jo Epraim guywayo mony, guŋolo loka, guo i Japon, guwaco bot Jeputa ni, “Piŋo icito ka lweny i kom jo Ammon, ci pe ilwoŋowa wacito kwedi? Wabiwaŋo wii woko i odi.” 2Jeputa ogamo doggi ni, “An ki lwakka yam wabedo ki mone madit ki jo Ammon, ento ka alwoŋowu, wun pe wulara ki i ciŋgi. 3Ka aneno ni pe wutwero lara, ci adyero koma aŋolo loka ca i kom jo Ammon, ci Rwot omiyogi i ciŋa, Piŋo tin dok wubino bota ka lweny i koma?” 4Ci Jeputa ocoko jo Gilead ducu, olwenyo ki jo Epraim, ci jo Gilead guloyo jo Epraim. Onoŋo jo Epraim guwacci, “Wun jo Gilead ma wubedo i kin jo Epraim ki Manace, wun giwu jo Epraim aye ma yam wuriŋo wularo komwu.” 5Mumiyo jo Gilead gumako waŋ wat ducu me kulu Jordan pi geŋo jo Epraim. Ka dano mo i kin jo Epraim ma oriŋo olaro kome owacci, “Wek aŋol akat loka ca,” ci jo Gilead giwaco bote ni, “In i jo Epraim?” Ka ogamo ni, “Pe,” 6ci giwaco bote ni, “Koŋ iwac Cibolet,” ci en wacci, “Sibolet,” pien pe twero lwoŋone maber matir; ci gimake, gineke woko i waŋ wat kunnu. Jo Epraim guto ma romo alip pyeraŋwen wiye aryo i nino meno.\\n7Jeputa obedo laŋolkop i Icrael pi mwaka abicel, Ka Jeputa ma Lagilead oto, ci giyike i gaŋŋe ma i Gilead.\\nIbijan Elon ki Abudon\\n8Dano ma olube me bedo laŋolkop i Icrael obedo Ibijan, dano me Beterekem. 9En yam tye ki awobene pyeradek, ki anyira pyeradek. Omiyo anyirane ginyomogi i kaka mukene, dok okelo anyira ma i kaka mukene pyeradek pi awo bene. Obedo ka ŋolo kop i Icrael pi mwaka abiro. 10Ka Ibijan oto, ci giyike i Beterekem.\\n11Ci Elon Lajabulon dok olubo kore, obedo laŋolkop i Icrael. Obedo ka ŋolo kop i Icrael pi mwaka apar. 12Ka Elon Lajabulon oto, ci giyike i Aijalon i lobo pa jo Jabulon.\\n13Ki I ŋeye dok Abudon wod pa Ilel ma Lapiraton aye obedo laŋolkop i Icrael. 14Yam tye ki awobene pyeraŋwen ki likwaye pyeradek ma giwoto ki kanagi pyerabiro. Obedo ka ŋolo kop i Icrael pi mwaka aboro. 15Ka dok Abudon wod pa Ilel ma Lapiraton oto, ci giyike i Piraton ma i lobo Epraim, i lobo godi pa jo Amalek.","num_words":387,"character_repetition_ratio":0.087,"word_repetition_ratio":0.0,"special_characters_ratio":0.241,"stopwords_ratio":0.326,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Kolocai 1 ACO85 - Waraga man oa ki bot Paulo ma en - Bible Search\\nJo Pilipi 4 Jo Kolocai 2\\nJo Kolocai 1\\n1Waraga man oa ki bot Paulo ma en lakwena pa Yecu Kricito pi mit pa Lubaŋa, ki bot ominwa Temceo.\\n2Bot jo pa Lubaŋa ki utmego ma genne i Kolocai, ma gitye i Kricito: Lubaŋa Wonwa omiwu kica kikuc.\\nLega pa Paulo pi jo pa Lubaŋa ma gitye i Kolocai\\n3Wapwoyo Lubaŋa Won Rwotwa Yecu Kricito kare ducu ma walego piwu, 4pien wawinyo pi niyewu i kom Kricito Yecu ki pi marwu ma wumaro kwede jo pa Lubaŋa ducu. 5Meno ducu obino pi gin ma wugeno ma gikano i polo piwu, ma yam doŋ wuwinyo pire con i lok me ada, ma en aye lok me kwena maber 6mubino botwu. Tye bene ka nyako nyige kun nya doŋo i wi lobo ducu i kit yo acel-lu, macalo tye ka timme botwu, cakke i nino ma wuwinyo iye, ka doŋ oweko wuniaŋ i kica pa Lubaŋa i ada, 7-kit ma yam Epapira opwonyowu kwede, ma en latic wadiwa ma wamaro. En latic pa Kricito piwa ma genne. 8En bene mutittiwa pi mar ma wutye kwede i Cwiny Maleŋ.\\n9Cakke i nino ma wawinyo pire, walego Lubaŋa piwu ma pe wakeŋ, kun walego ni myero dok wuniaŋ matut i gin ma en mito, kun wubedo ki ryeko ki niaŋ ducu ma Cwiny Maleŋ miyo. 10En okonywu, wek kwowu obed ma myero bot Rwot, ma yomo cwinye maber, kun wutiyo tic mabeco ma miyo kwowu nyak nyig madwoŋ, dok wumedde bene ka ŋeyo Lubaŋa. 11Lubaŋa omiwu tek ducu ma rwatte ki twero me deyone, wek wucir can ducu kun wudiyo cwinywu i yo ducu ki yomcwiny. 12Wumi pwoc bot Lubaŋa Won ma omiyowa twer me nywako kacel ki jone maleŋ jami ducu ma en bimiyo botgi i leŋpiny. 13En ceŋ olarowa ki i loc me piny macol ci okobowa woko i te loc pa Wode ma emaro. 14-Koko dano, ma en aye weko bal, a ki bote.\\nKricito en lawi jami ducu\\n15Kricito obedo cal pa Lubaŋa ma pe nen-ni, latin kayo me ginaketa ducu ma Lubaŋa oketo, 16pien i en Lubaŋa ocweyo jami ducu, gin ma tye i polo ki gin ma tye i wi lobo, gin ma nen ki gin ma pe nen, kadi wa wegi komker ki wegi dito, ki luloc, ki wegi twer ducu. Jami ducu yam giketo pi twerre dok pire bene. 17En aye mukwoŋo katti ati ki jami ducu, dok bene i en jami ducu ribbe kacel. 18-En aye wic, ki jo muye en gubedo kome. En obedo acakki, en mukwoŋo cer ki i kin jo muto, wek etel yo i kin jami ducu. 19Pien Lubaŋa oye bedo i en wek epoŋ iye i kit yo ducu ma en tye kwede; 20-dok bene oye dwoko jami ducu bote i Kricito, gin ma tye i wi lobo ki gin ma tye i polo, kun Kricito okelo kuc pi remo me tone i kom yatariya.\\n21Wun yam wupokke woko ki Lubaŋa; onoŋo wubedo lukworre i tamwu, kun wutimo gin maraco. 22Ento kombeddi doŋ pi to pa Wode ma con odoko dano, en odwokowu woko bote, wek ekelwu i nyime ma noŋo wutye maleŋ, dok bene ma wutye laboŋo bal mo, ma lok mo marac pe i komwu. 23Wumedde me bedo ki niye, kun wucuŋ matek, dok wumoko woko likiŋ ma pe wuleŋŋe ki i gen me lok me kwena maber ma doŋ wuwinyo, ma gitito bot ginaketa ducu ma tye i te polo, dok bene an Paulo kikoma yam adoko latic pire.\\nTic pa Paulo bot jo muye Kricito\\n24Kombeddi an gira cwinya yom i can ma aneno piwu, pien pi arem ma atye ka cirone i koma, atye ka miyo kony me tyeko gin murem i can pa Kricito, pi kome, ma en aye jo muye en. 25Pire omiyo yam adoko latic ma konyo lwak man, pi tic ma Lubaŋa omiya piwu, wek ami lok pa Lubaŋa oŋene. 26En muŋ mukanne pi kare malac bot lwak mapol ata, ento kombeddi doŋ Lubaŋa omiyo onen woko ka maleŋ bot jone.\\n27Lubaŋa gire otamo ni emi jone guŋe kit ma muŋ man pire dit kwede i kin Lurok, dok me deyo madwoŋ, i mitine kene. Muŋ meno en ene, ni, Kricito bedo i iwu, miyo wubedo ki gen me nywako deyo pa Lubaŋa. 28Wan watuco pi Kricito kun waciko jo ducu, dok bene wapwonyo jo ducu ki ryeko ducu, wek wakel dano acel acel i nyim Lubaŋa ma doŋ oteggi i Kricito. 29Man aye gin mumiyo ayelle matek, kun acukke ki tekone madwoŋ ma tye ka tic i iya.","num_words":757,"character_repetition_ratio":0.045,"word_repetition_ratio":0.0,"special_characters_ratio":0.245,"stopwords_ratio":0.37,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nwoyo Cik 13 ACO85 - “Ka ce lanebi mo onen i kinwu, nyo - Bible Search\\nNwoyo Cik 12 Nwoyo Cik 14\\nNwoyo Cik 13\\n1“Ka ce lanebi mo onen i kinwu, nyo lalek lek mo, miyo wu lanyut nyo taŋo mo, 2ka ce lanyut nyo taŋo ma otitti pire-ni otimme kakare, ce en owacci, ‘Wek doŋ walub kor lubaŋa mukene,’ ma yam pe iŋeyo, ‘wacak worogi,’ 3pe iwiny dog lanebi meno, lalek meno; pien noŋo Rwot Lubaŋawu tye ka temo cwinywu wek eŋe ka wumaro Rwot Lubaŋawu ki cwinywu ducu ki tipowu ducu. 4Wulub kor Rwot Lubaŋawu kun wulworo en dok wugwoko cikke ducu; wuwor doge, wuti bote kun wucuŋ i kome matek. 5Ento nyo lalek meno wubineko woko, pien opwonyo dano ki jemo i kom Rwot Lubaŋawu, ma yam okwanyowu woko ki i lobo Ejipt, okokowu ki i ot me opii, ci en bimiyo wuweko yo ma yam Rwot Lubaŋawu ociko ni wulubi. Kit meno miyo wubijwero gin marac woko ki i kinwu.\\n6“Ka ce omeru mo ma wod pa meni, nyo wodi, nyo nyari, nyo damaroni kikome, nyo laremi ma imaro ki kwoni ducu, obiti i muŋ kun wacci, ‘Wek wacit ka woro lubaŋa mogo mukene,’ ma noŋo in kikomi nyo kwarowu yam pe guŋeyo, 7lubaŋa pa rok ma gurumowu dyere-ni, kadi ma gitye ka ma cok kwedwu nyo gitye ka mabor, nia i agikki lobo tuŋ cel cito kwede i agikkine tuŋ cel, 8pe iye doge, pe iwiny lokke, pe kica omaki i kome, pe imuŋ lokke; 9ento ibineke woko. Ciŋi aye bikwoŋo poto i kome me neke, lacen ciŋ lwak ducu bipoto i kome. 10Ibicele ki got ineko woko, pien obedo ka yenyo yo me kwanyi woko ki bot Rwot Lubaŋawu ma yam okwanyowu woko ki i lobo Ejipt, ki i ot me opii. 11Ci jo Icrael ducu gibiwinyo pire, ci gibilworo, miyo pe gibinwoyo timo bal marac macalo meno i kinwu.\\n12“Gwok nyo i gaŋ mo ma Rwot Lubaŋawu bimiyowu me bedo iye wubiwinyo ni 13jo mogo ma kitgi raco, ma gin jowu kikome, guywayo tam pa jo ma bedo i gaŋ meno kun giwacci, ‘Wubin wacitu ka woro lubaŋa mukene,’ ma yam pe wuŋeyo. 14Myero wupeny lokke kun wuyenyo tere motmot; ka ce onen ni lokke otimme ada, ma gimoko ni lok me kwer macalo meno otimme i kinwu, 15ci wubineko jo ma gibedo i gaŋ meno woko ki pala lucwan, wujwerogi woko ducu liweŋ, Jo ducu ma tye iye, ki lim makwo bene ma tye iye, myero gutum woko ki pala lucwan. 16Wubicoko jami ma wuyako-ni ducu, wugurogi i dyekal ka maleŋ, ci wubiwaŋo gaŋ meno ki jami ducu ma tye iye woko ki mac, obed gitum ma giwaŋo ducu ki berre bot Rwot Lubaŋawu. Bibedo wi odur matwal; pe dok gibigero iye gaŋ mo. 17Gin mo ma gidyero bot Rwot pe wubiweko doŋ i ciŋwu, wek Rwot okwany kinigane mager twatwal-li woko. Bitimowu kica kun nyuto cwiny me kica i komwu, ci miyo wunya mapol kit ma yam okwoŋo kwede bot kwarowu-ni, 18ka ce wuworo dog Rwot Lubaŋawu, wumako cikke ducu ma acikowu kwede tin-ni dok wutiyo gin ma nen atir i waŋe.","num_words":513,"character_repetition_ratio":0.058,"word_repetition_ratio":0.004,"special_characters_ratio":0.241,"stopwords_ratio":0.269,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Jo Korint 5 ACO85 - Atye ka winyo lok ni tim mo me - Bible Search\\n1 Jo Korint 4 1 Jo Korint 6\\n1 Jo Korint 5\\nLok ma giŋolo i kom lutim kwele\\n1-Atye ka winyo lok ni tim mo me kwele kwele tye i kinwu. Tim me kwele ma kit meno gire pe nen wa i kin jo ma pe ŋeyo Lubaŋa, ni tye dano mo i kinwu ma omayo ci-wonne ci tye ka bedo kwede macalo dakone. 2Pud bene wuwakke pire! Cwinywu pe myero ocwer, wek giryem ŋat ma otimo kit tim macalo meno woko ki i kinwu?\\n3An ki tuŋ bota, kadi ape kunnu, cwinya tye botwu kunnu; kit macalo atye kunnu-ni doŋ atyeko ŋolo kop woko i kom dano meno ma doŋ otimo tim marac-ci. 4Myero wucokke kacel i nyiŋ Rwotwa, ma noŋo an bene atye kwedwu i cwiny ki tek pa Rwotwa Yecu, 5ka doŋ wumi dano macalo man bot Catan wek onek kome woko, wek cwinye aye obilarre i nino pa Rwot. 6-Wakkewu-ni pe ber. Pe wuŋeyo ni tobi matidi mo yenyo moko ducu ma girubo me tedo mugati? 7-Wukwany tobi macon woko, wek wubed mugati manyen. I adane, tobi pe i komwu, pien latin romowa me Kato (Paska) doŋ gityero woko, en aye Kricito. 8-Pe doŋ myero wakweru Katowa ki tobi macon, en tobi me raccwiny ki tim mogo maraco, ento myero wakweru ki mugati ma tobi pe iye, ma en aye leŋ ic ki ada.\\n9Yam acoyo botwu i waragana ni meno, pe wuribbe ki jo ma gitimo tim kwele. 10Pe onoŋo aloko i kom dano me lobo-ni ma gitimo tim kwele, nyo luworo me jami, ki luyak, nyo jo ma woro cal jogi. Pe kumeno; ka kuman onoŋo myero wua woko ki i lobo. 11I adane acoyo botwu ni pe wuribbe ki ŋat mo ma gilwoŋo ni dano pa Kricito, ka otimo tim kwele, nyo ka en obedo laworo me jami, nyo obedo dano ma woro cal jok, gwok nyo layet dano, lamero nyo layak; pe wunywak cam kacel ki kodi dano-nu. 12Meno pe ticca me ŋolo kop i kom jo ma pe guye Yecu. Lubaŋa aye ma biŋolo kop i komgi. Pe myero wun aye wuŋol kop i kom jo muye Lubaŋa ma gitye i kinwu? 13-Wuryem dano marac woko ki i kinwu.","num_words":374,"character_repetition_ratio":0.052,"word_repetition_ratio":0.0,"special_characters_ratio":0.253,"stopwords_ratio":0.326,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Tekwaro 11 ACO85 - Lacen jo Icrael ducu gucokke bot - Bible Search\\n1 Tekwaro 10 1 Tekwaro 12\\n1 Tekwaro 11\\nDaudi odoko kabaka me Icrael kacel ki Juda\\n(2 Cam 5.1-5)\\n1Lacen jo Icrael ducu gucokke bot Daudi i Kebron, ci guwacci, “Nen ba, wan aye wa cogo komi ki riŋo komi. 2I kare macon ca, wa i kare ma onoŋo Caulo aye kabaka ma loyowa, in yam itelo wi jo Icrael ka gicito ka lweny, idwokowa paco bene, Rwot Lubaŋani bene nene owaco boti ni, ‘In aye ibibedo lakwa lwakka jo Icrael, dok ibibedo laker ma loyogi.’ ” 3Kit meno ludoŋo pa jo Icrael ducu gubino bot kabaka i Kebron. Kabaka Daudi oketo gicikke kwedgi i Kebron i nyim Rwot, ci guwiro Daudi obedo kabaka ma lo yo jo Icrael, kit ma yam Rwot oloko ki i dog Camuel.\\n(2 Cam 5.6-10)\\n4-Daudi ki jo Icrael ducu gucito i Jerucalem, ma en aye Jebuc, ka lweny i kom jo Jebuc ma gibedo i lobo kunnu. 5Jo ma gibedo i Jebuc onoŋo guwaco bot Daudi ni, “In pe ibidonyo kany.” Ento Daudi ocito omayo gogo me Cion woko, ci odoko gaŋ kalle. 6Daudi owacci, “Dano ma bikwoŋo neko jo Jebuc, en aye bibedo ladit ma lawimony.” Ci Joab wod pa Ceruya okwono ito kunnu ci en odoko laditgi. 7Daudi ocako bedo i cel gogo, mumiyo gilwoŋo ni, Gaŋ kai pa Daudi. 8Daudi ogero gaŋ madit orumo woko likiŋ, cakke ki i Millo; Joab ogero odi mukene ma i gaŋ ma yam oballe. 9Daudi omedde odoko dit twatwal, pien onoŋo Rwot me mony aye tye kwede.\\n(2 Cam 23.8-39)\\n10Magi gin aye ludito ki i kin twoni oteka lweny pa Daudi, jo ma yam gumiyo kony matek i kerre, kacel ki jo Icrael ducu, ci guketo en me bedo kabaka, kit ma onoŋo Rwot yam oloko i kom Icrael. 11Man aye lok kom twoni oteka lweny pa Daudi: Jacobeam ma jo Kakmon en aye ladit pa jo adek-ki; en yam okato ki toŋŋe i kom jo miya adek, ci onekogi woko ducu lawaŋacel. 12Ŋat ma lubo en ki i kin twoni oteka rweny acel-ki en aye Eleajar wod pa Dodo ma jo Akoki. 13En obedo kacel ki Daudi i Pac-dammim i kare ma jo Piliciti gucokke ka lweny kunnu. Poto onoŋo tye kunnu ma cayiri ocek iye mabup, ci lwak ocako riŋo woko ki i nyimjo Piliciti. 14Ento en ocamo co ci ocuŋ i dye poto pi laro, ocako neko jo Piliciti, ci Rwot olarogi ki loc madit twatwal.\\n15Jo adek ki i kin ludito pyeradek-ki gulor piny wa i got ka ma Daudi bedo iye i boro Adullam; onoŋo mony pa jo Piliciti ogony i nota Repaim. 16I karenu onoŋo Daudi tye i kakannene, ki cel gogo pa Lupiliciti onoŋo tye i Beterekem. 17Daudi oloko ki miti madwoŋ ni, “Kono ŋatti mo ocito ka twomo pii ki i wan it Beterekem ma tye cok ki dog gaŋ ca, omiya amati, kono ber mada!” 18Ci twoni lweny adek-ku gucito gubaro dye gony pa jo Piliciti, gutwomo pii ki i wan it Beterekem ma tye cok ki dog gaŋ ca, ci gukelo bot Daudi. Ento Daudi pe omato; otiŋo oliyo piny i nyim Rwot pi gityer amata, 19kun wacci, “Pe obed kumeno ki i nyim Lubaŋana, an pe myero atim kit man. An aye dok amato remo pa jo-ni? Pien gukelo pi dyero komgi.” En aye lok mumiyo pe omato pii meno. Twoni lweny adek-ku yam gutimo kit meno.\\n20Abicai omin Joab onoŋo ladit i kin jo pyeradek-ki. Otiŋo toŋŋe olwenyo i kom jo miya adek ci onekogi woko ducu, ma omiyo nyiŋe oywek ma mito rom ki jo adek ca. 21Pienno olimo yweka madit ki i kom jo pyeradek-ki, ci odoko ladit wi monygi; ento pe olimo rwom pa jo adek ca.\\n22Ki Benaya wod pa Yekoyada obedo twon oteka ma i Kabjeel, latim gin madito; en oneko awobe aryo ma gin twoni labwor me Moab. En bene olor odonyo i bur ci oneko iye labwor i kare ma pee ocwer mapek. 23Ka dok oneko Laejipt mo, dano ma kome pek ma borre romo futi abiro ki nucu. Laejipt meno onoŋo tye ki toŋŋe i ciŋe ma rom ki rii yat lacwe boŋo; ento en Benaya ocito bote ki odoone, ci oyuto toŋ woko ki i cin Laejipt, ka oneke kwede woko ki toŋŋe-nu. 24Benaya wod pa Yekoyada otimo gin madito kit meno, omiyo nyiŋe olimo yweka madit ma mito rom ki twoni lweny adek-ki. 25Nyiŋe oywek i kin jo pyeradek-ki, ento pe olimo rwom pa jo adek ca. Daudi oketo en obedo ladit pa jo ma gwoko en kabaka.\\n26Twoni oteka lweny ma i kin lumony gin aye Acael ma omin Joab, Elkanan wod pa Dodo me Beterekem, 27Camot me Karod, Kelej ma jo Palti, 28Ira wod pa Ikec me Tekoa, Abiejer me Anatot, 29Cibekai ma Lakucat, Ilai ma jo Akoki, 30Makarai me Netopa, Keled wod pa Baana me Netopa, 31Itai wod pa Ribai me Gibea pa jo Benjamin, Benaya me Ptraton, 32Kurai ma bedo i nota ora me Gaac, Abiel me Arba, 33Ajimavet me Bakarum, Eliaba me Caalbon, 34Kacem ma jo Gijon, Yonacan wod pa Cage ma jo Karar, 35Akiam wod pa Cakar ma jo Karar, Elipal wod pa Ur, 36Keper ma jo Mekerat, Akija ma jo Pelon, 37Kejero me Karmel, Naarai wod pa Eiibai, 38Joel omin Natan, Mibkar wod pa Agri, 39Jelek ma jo Ammon, Nakarai me Beerot ma latin jami lweny pa Joab wod pa Jeruya, 40Ira ma jo Itri, Gareb ma jo Itri, 41Uria ma jo Kit, Jabad wod pa Aklai, 42Adina wod pa Cija ma jo pa Reuben, ma ladit i kin jo pa Reuben, en aye obedo ki jone pyeradek bene; 43Kanan wod pa Maaka ki Yocapat ma Lamitini, 44Ujia ma jo Acitera, Cama ki Jeyel ma awobe pa Ketam me Aroer, 45Jediael wod pa Cimri ki ominne Joka, ma Latiji, 46Eliel ma jo Makavi, ki Jeribai ki Jocavia ma awobe pa Elnaam, ki Itima ma jo Moab, 47Eliel ki Obed, ki Jaciel ma jo Mejoba.","num_words":985,"character_repetition_ratio":0.045,"word_repetition_ratio":0.008,"special_characters_ratio":0.253,"stopwords_ratio":0.314,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yecu Ocero Lajaro | Pwony me Baibul pi Lutino\\nPWONY ME 86\\nYecu onongo tye ki lureme adek macok kwede adada ma gibedo i Betania. Gin aye Lajaro ki lumegine aryo Maliam ki Marita. Nino mo acel, i kare ma Yecu tye loka kulu Jordan, Maliam ki Marita gucwalo kwena man bote: ‘Lajaro kome lit adada. Rune ibin oyotoyot!’ Ento Yecu pe ocito cutcut. En okuro pi nino aryo ci owaco bot lupwonnyene ni: ‘Wacitu Betania. Lajaro onino, acito kunnu wek acicoye woko.’ Lukwenane guwaco ni: ‘Ka Lajaro onino woko, meno bikonye me cang.’ Ci Yecu otito botgi atir ni: “Lajaro dong oto.”\\nI kare ma Yecu oo Betania, Lajaro onongo dong orii i lyel pi nino angwen. Dano mapol onongo gubino ka kweyo cwiny Marita ki Maliam. I kare ma Marita owinyo ni Yecu obino, en orune ka rwatte kwede. Marita owaco bote ni: “Rwot, kono nene itye kany, kono omera pe oto.” Yecu owaco bote ni: ‘Omeru bicer. In iye man Marita?’ En owaco ni: ‘Angeyo ni en bicer i kare me nicer.’ Yecu owaco bote ni: “An nicer ki kwo.”\\nKa dong Marita ocito bot Maliam ci owacce ni: ‘Yecu oo.’ Maliam ongweco bot Yecu, ci lwak gulubo kore. En opoto piny ka tyen Yecu, ma tye ka koko matek. Ci owaco ni: “Rwot, kono nene itye kany, kono omera pe oto.” Yecu oneno cwer cwiny pa Maliam ci en bene ocako koko. I kare ma lwak guneno pig wange, guwaco ni: ‘Nen kit ma Yecu onongo maro kwede Lajaro.’ Ento jo mukene gupenye kekengi ni: ‘Pingo en pe olaro kwo pa lareme?’ Ngo ma Yecu otimo i ngeye?\\nYecu ocito i lyel, ma obedo boro ma kiloro doge ki twon got madit. En ociko ni: ‘Kwanyu got woko.’ Marita owacci: ‘Ento dong ori nino angwen kulu! Kome nongo dong ngwe.’ Ento, kiloro got-ti woko, ci Yecu olego ni: ‘Aba, apwoyi pien dong iwinya. An angeyo con ni iwinya kare ducu, ento awaco lok man pi lwak wek guye ni in yam iora.’ Ci odange ki dwan malongo ni: “Lajaro, katti woko!” Gin mo me aura otimme: Lajaro okatti woko, ma kome pud giriyo ki bongo. Yecu owaco ni: “Wugonye, wuweke ociti.”\\nDano mapol ma guneno tango man guketo niye i kom Yecu. Ento jo mukene i kingi gucito bot Luparicayo, ci gutito botgi gin mutimme. Cakke i nino meno, Luparicayo onongo gimito neko Yecu kacel ki Lajaro. Juda Iskariote, ma onongo tye i kin lukwena apar wiye aryo-ni, ocito i wi mung bot Luparicayo ci openyo ni: ‘Wubicula cente adi ka akonyowu me mako Yecu?’ Gumoko me culle lim ryal 30, ci Juda ocako yenyo kare maber ma eromo miyo kwede Yecu i cing Luparicayo.\\n“Lubangawa en Lubanga me lar; en Rwot Lubangawa, ma larowa ki i to.”​—Jabuli 68:20\\nLapeny: Tit kong kit ma kicero kwede Lajaro. Ngo ma Luparicayo onongo gimito timone i kare ma guwinyo lok i kom Lajaro?\\nMatayo 26:14-16; Jon 11:1-53; 12:10\\nI yo ango ma Marita onyuto kwede niye matek kadi bed i kare me kumo?\\nNywakki Nywakki Yecu Ocero Lajaro","num_words":495,"character_repetition_ratio":0.046,"word_repetition_ratio":0.008,"special_characters_ratio":0.246,"stopwords_ratio":0.236,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nia 39 ACO85 - Gikwoyo boŋŋi aruka ma gitiyo mabeco ki - Bible Search\\nNia 38 Nia 40\\nTiyo boŋŋi aruka pa ajwagi\\n1Gikwoyo boŋŋi aruka ma gitiyo mabeco ki uci ma bulu ki lamar lamar, ki makwar pi tic i kabedo maleŋ, gikwoyo boŋŋi maleŋ pi Aron macalo Rwot ociko ki Moses.\\n2Otiyo epod ki jabu ki uci ma bulu ki lamar lamar ki makwar ki camanini ma giwiyo maberre. 3Gipado jabu woko marep ki nyol, giliro odoko macalo tol me dero boŋo, kacel ki uci ma bulu, ki ma lamar lamar, ki makwar ki me dero ki boŋo camanini ma giwiyo maberre, ki tic me diro. 4Gukwoyo gin wi gwok epod, gikubo i doge ryoryo. 5Ceme ma i kome ma gicweyo ki diro, me latwene, gikwoyo ki jami lakite acel-lu, ki kit tic acel-lu bene, ki jabu, ki uci ma bulu, ki ma lamar lamar ki makwar ki boŋo camanini ma giwiyo maberre: macalo Rwot ociko ki Moses.\\n6Giyubo litino kidi onik, gimwonogi i kom jabu ma giŋweko ki diro, ma doŋ gigoro komgi macalo ladiro goro kom kidi, muporo nyiŋ awobe pa Icrael. 7Omwonogi i kom gin wi gwok me epod, wek gubed kidi me po pi awobe pa Icrael, macalo Rwot ociko ki Moses.\\n8Otimo kicaa kor ki tic me diro, macalo tic i kom epod, ki jabu ki uci ma bulu, ki ma lamar lamar, ki makwar, ki boŋo camanini ma giwiyo maberre. 9Obedo ma twoke aŋwen marom; gibano i kicaa kor aryo; ka doŋ gibano iye aryo, ci borre bedo rom ki lac cin acel, ki lacce bene rom ki lac cin acel. 10Gumwono iye litino kidi me wel ma guryeyo i tyeŋ aŋwen. Tyen mukwoŋo obedo cadiuc, topaj ki kabankel: 11i tyen me aryone giketo iye emeradi capir ki dayaman; 12i tyeŋ me adekke giketo jacint, agat ki ameticito; 13ki i tyen me aŋwenne giketo berul, onik ki jacipa; gimwonogi i jabu ma giŋweko ki diro. 14Litino kidi gubedo apar wiye aryo, muporo nyiŋ awobe pa Icrael; gubedo macalo kidi ma gigoro me agit, kun kidi acel acel gigoro iye nyiŋ, muporo kaka apar wiye aryo. 15Dok gutimo nyor me jabu ma giliyo maber, ma giminogi macalo tol. 16Dok gutimo gin lakwak tere aryo me jabu giŋweko ki diro, ki agit me jabu aryo, ci gukwoyo agit aryo-nu i dog kicaa kor aryo bene; 17ka dok gurwako tol jabu aryo-nu odonyo i agit aryo ma gitye i dog kicaa kor-ri. 18Gumwono dog tol aryo-nu ducu i kom gin lakwak tere aryo ma giŋweko ki diro-ni, gutweyo kwede i kom gin wi gwok me epod. 19Dok gutimo agit aryo me jabu, ci gukwoyogi i twok kicaa kor aryo ducu, i doge ma tuŋ iye ma cok ki epod. 20Ci gutimo agit me jabu aryo gukubogi i gin wi gwok epod aryo anyim tuŋ tere, ka ma okubbe tuŋ malo i wi ceme me epod ma gicweyo ki diro-ni. 21Ci gutweyo kicaa kor ki agitte i kom agit ma i dog epod ki tol ma bulu, wek obut opyelle i kom ceme me epod ma gicweyo ki diro-ni, wek kicaa kor pe ogonnye woko ki i kom epod; macalo Rwot ociko ki Moses.\\n22Dok otimo jor me epod ma gicweyo kome ducu ki uci ma bulu. 23Otuco dog jor obedo twolo macalo dog boŋo aruka, ma gidolo doge orumo woko likiŋ wek pe oyeci. 24I dog jor guluno iye gin muporo okwer pomegranat munyak, ma gikwoyo ki uci ma bulu, ki ma lamar lamar, ki makwar, ki boŋo camanini ma giwiyo maberre. 25Dok gutimo olaŋ me jabu ma giliyo maber, ci gikwoyo olaŋ giŋobo kin okwer pomegranat orumo dog jor woko, oŋobo kin okwer pomegranat ducu; 26olaŋ ki okwer pomegranat orumo dog jor ducu kun gigwennye agwenya, i dog jor me aruka i dog tic; macalo Rwot ociko ki Moses.\\n27Dok gutimo kanyi ma gicweyo ki boŋo camanini maberre, ki pali me boŋo camanini ma giwiyo maberre, pi Aron ki awobene, 28ki kitambara me adwala i wic me boŋo camanini maberre ki gitok matino me boŋo camanini maberre, ki pali me boŋo camanini ma giwiyo maberre, 29ki k itambara me latwe pyer me boŋo camarum ma giwiyo maberre, ki uci ma bulu, ki ma lamar lamar, ki makwar, ma gidero maber; macalo Rwot ociko ki Moses.\\n30Dok gutimo akwaya jabu me lalukana maleŋ ki jabu ma giliyo maber, gigoro kome macalo agora i kom agit ni, “Maleŋ pi Rwot.” 31Gutweyo tol ma bulu i kome wek gitwe girid kwede i kom kitambara adwala me wic-ci; macalo Rwot ociko ki Moses.\\nJami ma gubedo i kema\\n32Yam gutyeko tic i kom kema, en kema me rwatte, kit meno; jo Icrael gutyeko tic ducu macalo Rwot ociko ki Moses; gutimo kit meno. 33Gukelo kema bot Moses, kema ki jami ticce ducu, lwak golle ki gutine ki riine wirre ki tedi tergi; 34laa nyogi romi ma ginyoŋo, kicika me laumme; 35canduk lok me caden, ki tal latiŋŋe, ki kom me kica; 36meja ki jami ticce ducu, ki mugati me aketa i nyim Lubaŋa; 37okar-mac me jabu ma giliyo maber, ki lwak laputte ma giketo malo i wiye, ki jami ticce ducu, ki moo me mac; 38ke no tyer me jabu, moo me wir, ki odok eceta ma ŋwece kur, ki boŋo laum doggola me kema; 39keno tyer me mola, ki tal latiŋŋe, ki jami ticce ducu; otako lwok ki tedi tere; 40boŋo cuka me aŋaba me rumo dyekal, wirre ki tedi tergi ki boŋo laum doggaŋ me d yekal, ki lwak tol lacikgi ki lwak teke lagurgi; jami me tic kwedgi i kema, pi kema me rwatte; 41ki boŋŋi aruka ma gitiyo mabeco me tic i kabedo maleŋ, boŋŋi aruka maleŋ pi ajwaka Aron, ki boŋŋi aruka pi awobene pi ticgi me bedo ajwagi. 42Macalo Rwot ociko ki Moses, jo Icrael gutiyo gutyeko tic ducu kit meno. 43Moses oneno tic ducu, ci nen, gutiyo tic kikome; macalo Rwot onoŋo ociko, gutiyo tic ducu kakare. Ci Moses olamo gum i komgi.","num_words":977,"character_repetition_ratio":0.097,"word_repetition_ratio":0.033,"special_characters_ratio":0.239,"stopwords_ratio":0.297,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nwoyo Cik 10 ACO85 - “I kare meno Rwot owacca ni, ‘Muk - Bible Search\\nNwoyo Cik 9 Nwoyo Cik 11\\nNwoyo Cik 10\\nKidi ma apada me aryone\\n1“I kare meno Rwot owacca ni, ‘Muk kidi ma apada aryo, ipagi macalo mukwoŋo ca; ci ibin bota i wi got malo, dok ipa canduk me bao. 2Abicoyo i kom kidi ma apada-nu lok ma yam tye i kom kidi ma apada mukwoŋo ma yam ityero woko ca, ci ibiketogi i canduk.’ 3Kit meno atimo canduk ki bao yat lalwii, ci amuko kidi ma apada aryo, apayo ma rom ki macon ca, aito malo i wi got kun amako kidi ma apada aryo-nu i ciŋa. 4Rwot ocoyo i kom kidi-nu macalo yam okwoŋo coyo, gin cik apar ma yam oloko ki wun i wi got ki i dye mac i nino ma yam wucokke iye ca; ci Rwot omiyogi bota. 5Lacen alokke, alor piny ki i wi got, ci aketo kidi ma apada aryo-nu i canduk ma yam apayo-ni; gin pud gitye ene, kit ma yam Rwot ocika kwede. 6-(Jo Icrael gua ki i Beerot Benejaakan, guo Mocera. Aron oto ki kunnu, giyike bene kunnu; ci wode Eleajar oleyo ka tyene i tic me bedo ajwaka pa Lubaŋa. 7Gua ki kunnu, guwoto guo i Gudugoda, ki nia ki i Gudugoda guo Jotibata, en aye lobo ma tye iye lwak nota ora ma igi ki pii. 8-I kare meno en aye Rwot ocako poko kaka pa Lulevi pat, gubed lutiŋ canduk me gicikke pa Rwot, gucuŋ i nyim Rwot kun gitiyo bote, dok gulam gum i nyiŋe, nio wa i nino man. 9En gin mumiyo jo pa Levi pe gitye ki dul lobo mo nyo ginaleya mo i kin omegigi; Rwot aye ginaleyagi, kit macalo Rwot Lubaŋawu yam owaco botgi.)\\n10-“Yam abedo i wi got macalo i kare mukwoŋo ca, abedo nino pyeraŋwen dyeceŋ ki dyewor; ci Rwot dok owinya i kare meno bene, omiyo Rwot pe dok mito tyekowa woko. 11Lacen Rwot owacca ni, ‘A malo, imed wotti kun itelo wi lwak, wek gudony, gucam lobo ma yam akwoŋo pire bot kwarogi ni abimiyogi.’\\nGin ma Lubaŋa mito ki botwa\\n12“Doŋ kombeddi, wun jo Icrael, gin ma Rwot Lubaŋawu mito ki botwu en ene keken ni, wulwor Rwot Lubaŋawu ki cwinywu ducu ki tipowu ducu, 13dok wugwok gin ducu ma en ociko ki cik mapatpat ma acikowu kwede tin wek wubed doŋ maber. 14Nen, Rwot Lubaŋawu aye rwot me polo, ki polo ma malo makato ducu, ki lobo ki jami ma tye ducu liweŋ. 15Ento kadi bed kumeno, Rwot oketo cwinye i kom kwarowu, omarogi, oyero likwayogi ma gulubogi, ma gin aye wun, ki i kin rok ducu macalo wa i kare man. 16Pienno, wubed jo ma gulirre wa i cwinygi, pe wubed jo ma ŋutgi tek. 17-Pien Rwot Lubaŋawu aye Lubaŋa pa lubaŋa ducu ki Rwot pa rwodi. En Lubaŋa madit, ma tye ki tek, ma ryaŋo kom dano; pe dworo kor dano mo, pe giwilo ki lim. 18En ŋolo kop pa litino kic atir, ki pa mon to, dok maro lubedo bene, miyogi cam ki boŋŋi. 19Wun bene myero wumar lubedo, pien yam wubedo lubedo i lobo Ejipt. 20Wulwor Rwot Lubaŋawu; wuti bote kun wumoko i kome matek, dok wukwoŋ kwoŋwu ki nyiŋe keken. 21En aye ma myero wupake; en Lubaŋawu ma yam otimo botwu tim man ducu madito ki ma ryaŋo kom dano, ma waŋwu doŋ oneno-ni. 22-Kwarowu yam gucito i Ejipt kun gin jo pyerabiro keken; ci tin Rwot Lubaŋawu doŋ omiyo wunya mapol macalo lwak lakalatwe me polo.","num_words":581,"character_repetition_ratio":0.064,"word_repetition_ratio":0.0,"special_characters_ratio":0.249,"stopwords_ratio":0.282,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 22 ACO85 - Rwot dok oloko kweda. Owacci, “In - Bible Search\\nEjekiel 21 Ejekiel 23\\nBal pa jo Jerucalem\\n1Rwot dok oloko kweda. 2Owacci, “In wod pa dano, in tika iyubbe me ŋolo kop i kom gaŋ man ma opoŋ ki lunek mapol twatwal-li? Tit bot jo Jerucalem gin me kwer ducu ma doŋ gutyeko timone-ni. 3Wac botgi ni, Rwot Lubaŋa owaco kuman ni, Aya, doŋ wutyeko neko jo mapol ma gibedo i gaŋ man, dok bene doŋ wubalo komwu kekenwu pi woro cal jogi, pi meno karewu tye ka bino. 4Doŋ wutiŋo alii pi dano ma wunekoni, dok bene komwu oballe woko pi cal jogi ma wutiyogi-ni; mumi yo doŋ wudiro ninowu onyiko cok, kare me mwakawu ma giciko doŋ oo pi meno amiyo wudoko ginacaya bot lurok ducu, ki ginaŋala bot jo me lobo ducu. 5Jo ma gitye cok kwedwu ki jo ma gitye ka maboco ducu gibinalowu, wun lo ma nyiŋwu doŋ oballe woko, ma tye ka koko licur-ri. 6Nen, rwodi ducu me Icrael ma gitye i gaŋ man, gigene tekogi ci gibedo ka neko dano. 7-Pe tye ŋat mo i gaŋ man ma woro lunyodone Gibedo ka uno labedo; dok gitime litino kic ki monto marac twatwal 8-Gubedo ka cayo jamina maleŋ-gu dok bene gupyedo cen cabitta. 9Tye jo mogo i kinwu ma giloko lok me toŋo dano wek ginek woko. Jo mukene i kinwu gicamo cam ma gityero bot cal jogi i waŋ jogi ma tye i wi godi. Gitime tim kipyeda twatwal i dye gaŋ. 10-Dano gibedo ki megigi ki ci-wegigi i Jeruca lem; dok bene gidiyo mon i kare ma noŋo gitwoyo two kwer tetek ci gibutu kwedgi. 11Gitimo gin me kwer bene kun gitimo abor ki mon pa luwotgi Jo mukene gitimo tim kipyeda i koo ci-wodgi, ki jo mukene gibalo k lumegigi ima anyira pa wegtgi kikome 12-jo mogo gineko dano pi lim ma noŋo giculogi kwede jo mukene limo magobi madwoŋ, ki noŋo lim mukene pi yako jami pa luwotgi tektek; mumiyo wigi doŋ owil woko i koma.” Man Rwot Lubaŋa ma owaco.\\n13“Nen, pi meno doŋ abiŋino Ciŋi me lweny i kom jo Jerucalem pi magoba ma gulimo i yo ma pe atir-ri, ki dok bene pi lok me neko dano ma wubedo ka nekogi i dye gaŋ man. 14Tika wubibedo ki tekcwiny me ciro lweny, ki ciŋwu kono bibedo tek ma romo lweny i nino ma abilweny iye i komwu? An Rwot doŋ atyeko loko, dok bene abitiyo. 15Abikeyowu woko i kin lurok, dok amiyo wuket i wi lobo ducu ci doŋ abityeko tim marac woko liweŋ ki i gaŋ man. 16Nyiŋwu biballe ma lurok ducu gineno; ci man bimiyo in Jerucalem iŋeyo ni an aye a Rwot.”\\nRuk mac pa Lubaŋa\\n17Rwot owacca ni, 18“Wod pa dano jo Icrael doŋ gudoko gin ma konygi pe ki tuŋ bota. Gin ducu gudoko calo cet nyonyo, ryal, mola, koc, nyonyo ki racac mapek ma gitye ka liyone i ruk mac. 19Pi meno Rwot Lubaŋa owac kuman ni, Doŋ kit macalo wudoko cet ryal-li, pi meno, wunen abicokowu agurowu woko kacel i dye gaŋ me Jerucalem. 20Kit macalo dano coko ryal, mola, nyonyo, ki nyonyo racac mapek ki koc ci ketogi i ruk mac ci kuto mac i kome wek oleny woko, kit meno bene an abicokowu woko ki kinigana kacel ki akemona, ci abiketowu i mac ci alenyowu woko. 21Abicokowu ci akuto mac me akemona i komwu, ci wubileny woko i dye gaŋ. 22Kit macalo gilenyo ryal i ruk mac, wun bene gibilenyowu woko i dye gaŋ kumeno; ci wubiŋeyo ni an Rwot doŋ aonyo akemona woko i komwu.”\\nBal pa lutel pa jo Icrael\\n23Rwot dok oloko kweda. 24Owacci, “Wod pa dano, tit ki jo Icrael ni gin jo ma pe leŋ, dok jo ma kot pe ocwer i komgi i kare me kinigana. 25Rwodigi ducu gicalo labwor ma kok kun tye ka kilo riŋo lee ma en omako. Guneko dano gutyeko woko; guyako lonyo kacel ki jami me wel-gu ducu. Gumiyo mon mapol gudoko mon-to i dye gaŋ me Jerucalem. 26-Ajwagigi ducu gukwero lubo cikka, dok bene gupyedo jamina maleŋ-gu woko. Pe guketo nipoko i kin jami maleŋ ki jami me nino ducu. Pe bene gupwonyo dano ki nipoko ma tye i kin gin ma keni ki gin ma pe keni, dok bene pe gubedo ka gwoko cen cabitta, meno omiyo gitye ka pyeda i kin jona. 27Rwodi ma gitye i Jerucalem ducu gicalo orudi ma tye ka kilo riŋo lee ma gumako, ma gioyo remo pa dano, kun gineko dano woko liweŋ wek ginoŋ magoba i yo ma pe atir. 28Lunebigi bene gubedo ka buko cel woko ki raŋi matar, ma gineno bene ginanyuta me gobagoba, dok bene gityeto botgi tyet me goba keken kun giwacci, ‘Rwot Lubaŋa owaco kuman,’ ma kun noŋo Rwot gire pe oloko lok mo. 29Jo me lobo man doŋ gunyebbe ki timo buma ci giyako jami pa dano woko. Guuno lucan kacel ki jo ma piny obwoyogi, kun gibumo lurok ma gibedo i kingi marac twatwal. 30Onoŋo abedo ka yenyo dano mo ma myero oger cel mupoto-ni kun cuŋ i nyima ka mubar-ri pi lobo man, wek pe ajwer woko; ento pe amedo ki noŋo ŋat mo wacel. 31Pi meno omiyo aonyo kinigana woko i komgi; awaŋogi woko ki mac me akemo, ci aculo kwor i komgi pi gin ducu ma yam gutimo.” Man Rwot Lubaŋa ma owaco.","num_words":887,"character_repetition_ratio":0.045,"word_repetition_ratio":0.0,"special_characters_ratio":0.238,"stopwords_ratio":0.32,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nwoyo Cik 31 ACO85 - Moses dok omedde ki waco lok magi - Bible Search\\nNwoyo Cik 30 Nwoyo Cik 32\\nNwoyo Cik 31\\nYocwa oleyo tyen Moses\\n1Moses dok omedde ki waco lok magi bot jo Icrael ducu. 2-Owaco botgi ni, “An mwaka me ditta doŋ romo miya ki pyeraboro tin, ci pe doŋ aromo wot ki dwogo kit ma iya mito. Rwot otyeko waco bota ni pe abikato loka Jordan. 3Rwot Lubaŋawu kikome aye doŋ bitelo nyimwu wa loka ca. En bityeko rok magi woko ducu ki i nyimwu, ci wubicamo lobogi; ki Yocwa aye doŋ bikato loka ca ka telo wiwu kit ma doŋ Rwot owaco-ni. 4-Rwot bitimogi kit ma yam otimo i kom Cikon ki Og ma luker pa jo Amor ki i kom lobogi i kare ma otyekogi kwede woko-ni. 5Rwot bimiyo gipoto i ciŋwu, wun wubitimogi ma lubo cik ducu ma atyeko cikowu kwede-ni. 6Wubed oteka ma cwinywu nwaŋ; pe wulwor, pe atiba opot i komwu pigi, pien Rwot Lubaŋawu aye biwot kwedwu, pe bibwotowu ata, pe biwekowu wudoŋ kenwu.”\\n7Lacen Moses olwoŋo Yocwa ci owaco bote ki i nyim jo Icrael ducu ni, “Bed oteka ma cwinyi nwaŋ, pien ibicito ki lwak man wa ilobo ma yam Rwot okwoŋo pire bot kwarogi ni ebimiyogi-ni; in aye ibimiyo gicamo doko megi. 8-Rwot aye bi telo nyimi, en bibedo kwedi, pe bibwoti ata, pe biweki keni. Pe ilwor, cwinyi pe opoti.”\\nCik myero gikwan i ge mwaka abiro abiro\\n9Moses ocoyo cik man ducu ci omiyo bot ajwagi ma gin likwayo pa Levi, ma yam gitiŋo canduk me gicikke pa Rwot, ki bot ludoŋo ducu pa jo Icrael. 10-Ocikogi ni, “I ŋe mwaka abiro abiro, i kare ma giciko pire ni obed mwaka me weko banya, i nino me Bolo, 11ma noŋo jo Icrael ducu gubino i nyim Rwot Lubaŋagi i kabedo ma en biyerone, wubikwano iye cik man i nyim jo Icrael ducu wek guwiny. 12Wugur lwak kacel, co wa ki mon ki litino, ki lubedo ma gibedo i gaŋiwu, wek guwiny ci gupwony lworo Rwot Lubaŋawu, gugwokke ka lubo lok ducu me cik man, 13ka wek litinogi ma peya guŋeyo lokke guwiny ci gupwony lworo Rwot Lubaŋawu, i kare ducu ma wubedo i lobo ma wucito iye loka Jordan ka camone-ni.”\\nPwony pa Rwot me agikkine bot Moses\\n14Dok Rwot owaco ki Moses ni, “Nen, nino ma ibito iye doŋ onyiko cok. Lwoŋ Yocwa ci wucuŋ kwede i kema me rwatte wek acike.” Ci Moses ki Yocwa gucito gucuŋ i kema me rwatte. 15Rwot ocako nen i kema ki wir me pol; ci wir me pol ocuŋ okemo doggola me kema.\\n16Rwot owaco bot Moses ni, “Nen, in doŋ icok cito ka yweyo bot kwarowu; ci lwak man gibitwaro gicito ka woro lubaŋa mogo ma welo ki tim kwele kwele, i lobo ma gicito ka bedo iye i kingi-ni. Gibibwota woko dok gibituro gicikkena ma atyeko ketone i kinwa wan kwedgi. 17Dok kiniga bi maka i komgi i kare meno, ci abitenyogi woko ma akano waŋa woko pe anenogi, miyo gibityekogi woko liweŋ, Gin maraco-gu ki lwak ayela mapol bipoto i komgi, mumiyo i kare meno gibiwacci, ‘Gin mumiyo can man opoto i komwa, pien Lubaŋawa doŋ pe tye i kinwa.’ 18Abikano waŋa woko i kare meno adada pi lwak balgi ducu ma gubedo ka timo, pien gudok woko cen bot lwak lubaŋa mukene. 19Kombeddi doŋ ico wer man wek ipwony ki jo Icrael. Ket wer man i doggi, wek obed cadenna i kom jo Icrael. 20Pien ka akelogi i lobo ma mol cak ki moo kic ma yam akwoŋo pire ni abimiyo bot kwarogi, ka gucamo ci guyeŋ gucwe kwede, ci gibidok cen bot lubaŋa mogo mukene. Gibiworogi ma kun gicaya woko, gituro gicikkena. 21Dok ka gin maraco mapol ki lwak ayela mapol opoto i komgi, ci wer man bicuŋ i nyimgi me bedo caden botgi, pien likwayogi pud gibiwero, wigi pe biwil iye. Pien aŋeyo tam ma gutyeko yubone ma onoŋo peya aterogi i lobo ma yam akwoŋo pire ni abimiyogi.” 22Moses ocoyo wer meno i nino meno kikome, ocako pwonyo ki jo Icrael.\\n23-Ka Rwot ociko Yocwa wod pa Nun kun waco bote ni, “Bed oteka ma cwinyi nwaŋ, pien in aye ibitero likwayo pa Icrael i lobo ma yam akwoŋo pire ni abimiyogi-ni, ci an abibedo kwedi.”\\n24Ka yam Moses otyeko coyo lok me cik man ducu i buk nio ka otum woko ducu, 25ci ociko Lulevi ma gitiŋo canduk me gicikke pa Rwot, 26owacci, “Wugam buk man me cik, wuket i ŋet canduk me gicikke pa Rwot Lubaŋawu, wek obed kunnu me bedo caden i komwu. 27Pien aŋeyo kit jemowu ki kit ma ŋutwu nwaŋ kwede ducu, Nen, ka tin dok wujemo i kom Rwot ma an pud atye kwedwu ma akwo, ci jemowu bibedo dwoŋ ma rom mene ka doŋ ato woko? 28Wumi ludoŋo ma i kakawu ducu ki ludito ticwu gugurre kacel ka doŋ awac lok magi guwiny, ka doŋ alwoŋ polo ki lobo wek obed caden i komgi. 29Pien aŋeyo adada ni, Ka doŋ ato, wubitimo tim aranyi; ci wubilokke, wubibarre woko ki i yo ma acikowu kwede. Gum marac bipoto i komwu i kare me anyim, pien wubitimo gin ma nen marac i waŋ Rwot kun wumiyo kiniga make ki gin ma wutiyo.”\\nWer pa Moses\\n30Moses okwano lok ma i wer man nio ka otyeko ducu, kun lwak jo Icrael ducu ma gugurre kacel gubedo ka winyone:","num_words":886,"character_repetition_ratio":0.05,"word_repetition_ratio":0.0,"special_characters_ratio":0.237,"stopwords_ratio":0.275,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Tika lok me gengo nyom tye i Baibul\\nKWAN I LEB Acholi Afrikaans Albanian Amharic Arabic Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Bulgarian Cambodian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik English (Leb Muno) Estonian Ewe Fijian Finnish Fon French Ga Garifuna Georgian German Grik Guarani Gun Haitian Creole Hausa Hiligaynon Hindi Hiri Motu Hmong (White) Hungarian Ibanag Ibru Icelandic Igbo Iloko Indonesian Isoko Italian Japanese Javanese Kabiye Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Mauritian Creole Maya Mazatec (Huautla) Mbunda Mongolian Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russian Rutoro Samoan Sango Saramaccan Sena Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tshiluba Tshwa Tsonga Turkish Twi Tzeltal Tzotzil Ukrainian Umbundu Urdu Urhobo Venda Vietnamese Waray-Waray Wayuunaiki Wolaita Xhosa Yoruba Zande Zulu\\nYecu olimo gang pa Petero ci ocango maro Petero.—Matayo 8:14, 15; Marako 1:29-31\\nDINI mapol i twok lobo lung, calo Katoli, kanica pa Orthodox, dini pa Budda, ki mukene mapol gigengo lupwonyegi ki padigi ni pe gunyomme. Kitungcel, dano mapol gitamo ni man aye oweko tim me buto ma pe opore dok ma kelo lewic tye ka nya i kin lupwonye dini ki padi.\\nPi man, pore tutwal me penye ni, Gengo nyom tika obedo pwony me Ginacoya ma myero Lukricitayo gulubi? Me gamo lapeny man, kong dong wanenu kit ma tim meno ocakke kwede ki kit ma Lubanga neno kwede lok man.\\nGENGO NYOM I TEKWARO ME DINI\\nI 2006, Pope Benedict XVI owaco ni gengo nyom tektek obedo “tekwaro ma ocakke wacon cokcok ki kare pa Lukwena.”\\nEnto, gengo nyom pe obedo gin ma Lukricitayo me cencwari me acel onongo gitimo. Ki lok ada, lakwena Paulo, ma okwo i cencwari me acel, ociko luye luwote me gwokke ki jo mogo ma “gin lugoba” ma “gijuko ni dano pe gunyom.”—1 Temceo 4:1-3.\\nI cencwari me aryo aye tim me gengo nyom ocako rwako lwite i kanica pa “Lukricitayo” ma tung Kupoto Ceng. Ma lubbe ki buk me Celibacy and Religious Traditions, tim man “rwatte ki tam manyen ma ocako katti i Ker me Roma ma kwako kwero tim me buto.”\\nI cencwari ma lubo meno, lukiko me kanica ki jo ma gilwonge ni Church Fathers gucwako tim me gengo nyom pi lutela dini. Gin gutamo ni tim me buto obedo gin ma cido kom dano dok pe rwatte ki tic pa lutela dini. Ento, buk me Encyclopædia Britannica ocimo ka maleng ni “nio wa i cencwari me 10 padi mapol ki bicop mogo onongo gire gitye ki mon.”\\nGengo nyom pi lutela dini obedo gin ma kiketo macalo cik i Lukiko me Lateran i mwaka 1123 ki 1139, ma obedo i boma me Roma, dok meno obedo cik ma dini pa Katoli lubo nio wa i kare-ni. Cik man okonyogi pe me rwenyo cente ki jami pa kanica ka padi mo munyomme omiyo jami pa kanica bot dakone nyo lutinone.\\nKIT MA LUBANGA NENO KWEDE GENGO NYOM\\nNeno pa Lubanga i kom gengo nyom tye ka maleng i Baibul. I Baibul, watwero kwano lok pa Yecu i kom jo ma gubedo labongo nyom calo en “pi ker me polo.” (Matayo 19:12) Ma lubbe ki lok man, lakwena Paulo oloko i kom Lukricitayo ma gulubo lanenne i bedo ma wigi nono “pi lok me kwena maber.”—1 Jo Korint 7:37, 38; 9:23.\\nEnto, Yecu gin ki Paulo pe gumiyo cik ma gengo ni Lukricitayo pe gunyomme. Yecu owaco ni bedo labongo nyomme obedo “mot” ma lulub kore mogo pe gitye kwede. I kare ma Paulo ocoyo lok i kom “jo ma pud peya gunyomme,” en owaco ka maleng ni “pe anongo cik mo ma oa ki bot Rwot, ento amiyo tamma.”—Matayo 19:11, NW; 1 Jo Korint 7:25.\\nMedo i kom meno, Baibul nyuto ni Lukricitayo mapol i cencwari me acel, ma i kingi tye iye lakwena Petero, onongo gubedo jo ma gunyomme. (Matayo 8:14; Marako 1:29-31; 1 Jo Korint 9:5) Adada, pi tim carocaro ma oromo lobo Roma i kare meno, Paulo ocoyo ni ka ce laneno mo onyomme, ci en “myero obed ki dako acel” kun “gwoko lutinone miyo gibedo ki winy.”—1 Temceo 3:2, 4.\\nCo magi onongo gibedo ki mongi i yo me buto, pien Baibul otito atir ka maleng ni “laco myero ocob miti pa dakone” dok ociko jo munyomme ni “dano acel acel pe myero okwer pi kome bot lawote”. (1 Jo Korint 7:3-5) Dong tye atir ka maleng ni, gengo nyom pe obedo gin ma Lubanga mito, dok pe obedo cik ma lutela pa Lukricitayo myero gulubi.\\nPI LOK ME KWENA MABER\\nKa bedo labongo nyom pe kiketo macalo cik, ci pingo Yecu ki Paulo gubedo ki pwoc i kom jo ma wigi nono? Pien bedo labongo nyomme weko ngat moni bedo ki kare me nywako kwena maber ki dano. Jo ma pe gunyomme giromo mine i yo mapol, kit macalo pe gitye ki par mapol ma jo munyomme gitye kwede.—1 Jo Korint 7:32-35.\\nTam kong i kom labol pa David, ma oweko dog ticce i Boma me Mexico ma onongo kicule iye maber, ci okobo i caro mo i lobo Costa Rica pi pwonyo lok me Baibul. David tika winyo ni bedo labongo nyom okonye me timo meno? En ogamo ni, “Labongo akalakala mo.” Omedde ni, “Obedo tek me pwonyo jami me tekwaro ki kit me kwo manyen, ento kit macalo an onongo atye kena-ni, loko kwona obedo yot.”\\nClaudia, Lakricitayo mo ma wiye nono ma okobo ka tic i kabedo mapatpat ka ma can lutit kwena tye iye owacci: “Anongo yomcwiny i ticca pi Lubanga. Niyena ki watta pi Lubanga ojing matek i kare ma aneno kit ma en gwoka kwede.”\\n“Meno aye pe gin ma pire tek, kadi ibedo ngat munyomme nyo wi nono, ibibedo ki yomcwiny ka itiyo pi Lubanga Jehovah ki cwinyi ducu.”—Claudia\\nBedo labongo nyom pe myero obed yec mapek ma nurowa. Lamego Claudia omedo lokke ni: “Meno aye pe gin ma pire tek, kadi ibedo ngat munyomme nyo wi nono, ibibedo ki yomcwiny ka itiyo pi Lubanga Jehovah ki cwinyi ducu.”—Jabuli 119:1, 2.","num_words":1095,"character_repetition_ratio":0.05,"word_repetition_ratio":0.026,"special_characters_ratio":0.22,"stopwords_ratio":0.256,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luŋolkop 16 ACO85 - I nino mo Samson ocito Gaja, ci - Bible Search\\nLuŋolkop 15 Luŋolkop 17\\nSamson ocito Gaja\\n1I nino mo Samson ocito Gaja, ci oneno lakwele mo, ocito odonyo bote. 2Gitito bot jo Gaja ni, “Samson obino kany,” ci gurumo kabedo-nu woko, gubuto gukure i dog cel me gaŋ meno dyewor benebene. Guliŋ woko litik i dyewor meno, kun gikwilo lok ni, “Weku wakure nio wa kwar piny, ka doŋ wabineke.” 3Ento Samson obuto kunnu o wa i cwiny dyewor, ci ba malo i cwiny dyewor, omako dog cel me gaŋ-ŋu, ki pagi wirre aryo ducu, oputogi woko ki pal gwoke, ki rii me cegone ki jamine ducu, otiŋogi woko, oterogi wa i wi got ma i nyim Kebron.\\n4Lacen dok omaro dako mo ma i nota me Corek, ma nyiŋe Delila. 5Ci rwodi pa jo Piliciti gubino bot dako, guwaco bote ni, “Bit en mot, wek inoŋ ka ma tek kome madwoŋ-ŋi ocuŋ iye, ka dok wabiloye ki yo aŋo, wek watweye, wabwoye; ci wan ki acel acel wabimini lim ryal alip acel ki miya acel.” 6Ci Delila ocako waco bot Samson ni, “Opwoyo ititta ka ma tek komi madwoŋ-ŋi ocuŋ iye do, ki kit ma myero gitweyi kwede, wek gibwoyi.” 7Samson owaco bote ni, “Ka ce gitweya ki tol atum abiro, manyenne, ma pe otwo, ci abidoko goro macalo dano mukene ducu.” 8Rwodi pa Lupiliciti gukelo tol atum manyen abiro ma peya otwone, ci Delila otweyo ki Samson woko. 9Onoŋo dako-nu tye ki jo mukanne i kicika ma i tyelo me kiye. Owaco bot Samson ni, “Samson, Lupiliciti gubino i komi!” Ento en ocodo tol atum woko ducu, macalo tol tworo ma ogudo mac. Kit meno ka ma tek kome ocuŋ iye pe omedo ki ŋene.\\n10Ci Delila owaco bot Samson ni, “Nen ka ibwola ba, ilokka giri lok goba. Opwoyo ititta kit ma myero gitweyi kwede do.” 11Ci dok owaco bote ni, “Ka ce gitweya ki tol ma peya gitiyo kwedgi, ci abidoko goro macalo dano mukene ducu.” 12Delila okwanyo tol manyen, otweye kwede, ci owacce ni “Samson, Lupiliciti gubino i komi!” Koŋ onoŋo dano gukanne i kicika ma i tyelo ka kiye, Ento Samson ocodo tol woko ki i ciŋe macalo uci me kwoyo boŋo.\\n13Ka Delila dok owaco bot Samson ni “Pud ibwola aye o wa onyoo, kun ilokka goba. Titta kit ma myero gitweyi kwede mono.” Ci owacceni, “Ka ce imako dog yer wiya abiro, icweyo irwako i boŋo ma it ye ka cweyoni, igoyo ki yat ma lacwe-boŋo goyo ki uci ma orwako wek omok matek, ci abidoko goro macalo dano mukene ducu.” 14Kit meno ka doŋ onino, Delila omako dog yer wiye abiro, ocweyo kun orwako i boŋo ma etye ka cweyo, ogoyo ki yat wek omok iye matek. Ci owaco ni, “Samson, Lupiliciti gubino i komi!” Ento en oco ki i waŋ nino owoto yat, oputo kwede yat cweyo boŋo, ki boŋo ma i kome ma gitye ka cweyone.\\n15Lacen dako owaco bote ni, “Itwero waco niŋniŋ ni imara kun noŋo pe igena ki cwinyi ducu? Man doŋ ibwola tyen me adekke, kun pe ititta ka ma tek komi madwoŋ-ŋi ocuŋ iye.” 16Ka dako obedo ka dide matek ki lokke nino ki nino, kun lokke ki tek, omiyo cwinye obelle me to woko. 17Ci otito bot dakone gin ducu ma tye i cwinye, kun wacce ni, “Lyedi peya ogudo wiya, pien abedo ajula pa Rwot cakke ki i kare ma ginywala iye. Ka ce gilyelo yer wiya, ci tek koma biweka woko, abidoko goro, abedo macalo dano mukene ducu.”\\n18Ka Delila oneno ni doŋ otyeko titte lok ma i cwinye ducu, ocwalo kwena olwoŋo rwodi pa jo Piliciti kun wacci, “Wubin koŋ doŋ k icel-li, pien doŋ otitta lok ma i cwinye ducu.” Rwodi pa jo Piliciti gubino kun gikelo ki lim bene i ciŋgi. 19Delila omiyo Samson onino i coŋe, ci gilwoŋo laco mo omiye olyelo dog yer wiye abiro-ni woko, Ci dako ocako time malitlit, ci tek kome oa woko ki i kome. 20Ka dako owaco ni, “Samson, Lupiliciti gubino i komi!” ci oco woko ki i waŋ nino kun tamo ni, “Abikato woko i kit macon ca, ateŋogi woko ki i koma.” Onoŋo pe ŋeyo ni Rwot otyek o a woko ki i kome. 21Lupiliciti gumake, gukolo waŋe woko, gutere Gaja. Gutweye ki atego mola, obedo ka rego bel i mabuc. 22Ento yer wiye ocako lot doki i ŋe lyelone.\\nTo pa Samson\\n23I kare mo rwodi pa Lupiliciti gucokke ka tyero gitum madwoŋ bot Dagon ma lubaŋagi ma cwinygi yom, pien gubedo ka waco ni, “Lubaŋawa doŋ omiyo lamerokwa Samson i ciŋwa.” 24Ka lwak gunene, gupako lubaŋagi-ni kun giwacci, “Lubaŋawa doŋ omiyo lamerokwa i ciŋwa ma lanek pinywa, ma otyeko lwak jowa mapol.” 25Ka cwinygi doŋ yom, ci guwacci, “Gilwoŋ Samson wek otuk tuko mo ogal ki waŋwa.” Kit meno gilwoŋo Samson ki i ot mabuc, ci obedo ka tuko i nyimgi, Ci giweko en ocuŋ i kin wir ot aryo. 26Samson owaco bot awobi ma peye ni, “Wek koŋ aboŋ kom wir ma ot ocuŋ iye-ni, wek ajeŋŋe i komgi.” 27Onoŋo ot opoŋ ki co ki mon, ki rwodi ducu pa Lu piliciti onoŋo gitye kunnu. Malo i wi ot bene onoŋo tye co ki mon alip adek ma gubedo ka neno ka Samson tye ka tuko.\\n28Ka doŋ Samson okok bot Rwot kun waco ni. “Ai Rwot Lubaŋa, po pira, alegi ba do, ci imiya tekkom doki tyen man acel-li. Ai Lubaŋa alegi iwek acul kwor i kom jo Piliciti pi waŋa aryo-ni lawaŋacel.” 29Ci Samson omako wil ot aryo ma i dyere ma ot ocuŋ i komgi-ni, otyelle ki tekke ducu, ojeŋŋe i komgi, kun ciŋe malacuc omako wir acel, ki ciŋe malacam omako mukene. 30Ka doŋ Samson owacci, “Wek doŋ ato kacel ki jo Piliciti.” Ci okulle ki tekke ducu, omiyo ot opoto i kom rwodi ki i kom lwak ma gitye iye-ni. Kit meno, jo ma onekogi i kare me tone obedo pol makato jo ma yam onekogi ma pud en kwo. 31Omegine ki kakagi ducu gubino, gutiŋo kome, gukelo lyel ci guyiko i kin Jora ki Ectaol, i lyel pa wonne Manoa. Obedo laŋolkop i Icrael pi mwaka pyeraryo.","num_words":1017,"character_repetition_ratio":0.057,"word_repetition_ratio":0.0,"special_characters_ratio":0.246,"stopwords_ratio":0.25,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Icaya 22 ACO85 - Man lok ma pire tek ma gitito i kom - Bible Search\\nIcaya 21 Icaya 23\\nLok ma lanebi Icaya otito i kom luŋ ma Lubaŋa onyutte iye lanyut mogo\\n1Man lok ma pire tek ma gitito\\ni kom luŋ ma Lubaŋa onyuto\\niye ginanyuta mogo bot Icaya.\\nAŋo ma dok otimme ma wun ducu wutye malo i wi odiwu?\\n2Piŋo dano ma i gaŋ ducu gitye ka daŋŋe ki woo,\\nma wuwoto wuŋatte aŋata ki yomcwiny?\\nJoni ma gineko i lweny ca,\\npe ginekogi ki pala lucwan,\\npe bene ginekog i i lweny kadi ki acel.\\n3Lulocci ducu onoŋo doŋ guriŋo woko kacel,\\ngiŋuko makogi woko ma peya gulwenyo.\\nJo ducu ma ginoŋogi gimakogi woko,\\nkadi bed jo mogo i kingi guriŋo ka mabor twatwal.\\n4Mumiyo awaco ni,\\n“Wulok waŋwu cen, pe myerowunena,\\nwuwek akok matek pi cwercwiny ma atye kwede.\\nŊat mo pe oyelle ka kweyo cwinya,\\npien jona ma ginekogi pol twatwal.”\\n5Pien Rwot Lubaŋa me mony tye ki ninone,\\nma ninone obedo nino me woo,\\nki me nyono dano woko piny,\\nki nino me baŋo dano ducu i luŋ ma yam en onyuto iye ginanyuta mogo,\\nma en aye bene nino me muko cel gaŋ woko\\ndok dano gibiwo iye atata i kin godi.\\n6Mony mua ki i Elam guŋabo juru aterogi doŋ aŋaba,\\nki mony mua ki i Aram gutweyo aguraguragi i kom gadigadi,\\nkun mony mua ki i Kir doŋ gitye ma guterre woko ki kwodigi.\\n7Notawu mabeco-gu gupoŋ ki gadigadi lweny keken,\\ndok wegi aguragura gitye gucuŋ woko i dogcel me gaŋ.\\n8Gin ma yam jo Juda gigeŋo ki komgi doŋ orwenyo woko.\\nI nino meno wuneno jami lweny ma tye i ot me Buŋa. 9Wuneno kit ma gimuko kwede cel me gaŋ pa Daudi, dok wunoŋo yo bene me guro pii ma tye piny i ŋom i joro. 10Wukwano odi ducu ki i Jerucalem, ka wureto odi mogo woko piny wek wunoŋ gweŋ me gero cel matek, 11wukwinyo bene joro me pii i kin cel aryo me jolo pii me joro macon. Ento yam koŋ noŋo pe wutamo pi Lubaŋa ma oyubo lok-ki con, dok ma omiyo otimme kit meno-ni.\\n12I nino meno Rwot Lubaŋa me mony onoŋo tye ka lwoŋowu,\\nme bino ka koko ki ka kumo,\\nme bino ka lyelo yer wiwu ki ka ruko boŋo cola.\\n13-Koŋ wunen kit ma wunyero kwede ki yomcwiny,\\nwuneko twoni dyaŋi ki romi ma pe wacce,\\nwucamo riŋo dok wumato koŋo vino jwi.\\nWuwaco ni, “Wek wacamu cam,\\ndok wamatu mat bene,\\npien diki wabito woko.”\\n14Rwot me mony onyutte kene bota kun waco ni,\\n“Adada, pe gibitimo kica botgi pi bal man,\\nnio waŋ ma guto.”\\nMan lok ma Rwot Lubaŋa me mony aye owaco.\\nGitito ki Cebna ni Eliakim aye ma bileyo kakare\\n15Rwot Lubaŋa me mony owaco ni, “Bin icit bot Cebna, lakan-jami, ma en aye lalo jami ma i ot pa kabaka, cit ipenye ni, 16‘Tic aŋo ma itiyo kany? Dok aŋa ma tye boti kany, ma omiyo it ye ka golo bur lyelli kekeni-ni? Piŋo kono itoŋo lyelli kekeni i wi got malo? 17Nen, Rwot bikwanyi ki tek boli woko cen, kadi bed onoŋo nene ibedo dano mo matek twatwal. En bimaki woko matek Iikin, 18en biluŋi woko aduno calo odi lo ci boli woko cen i lobo mo malac mada. Ibito kunnu, i ŋet gadigadini ma onoŋo inyatte kwede twatwal-li, in giri ma ikelo lewic i ot pa laditti.’ 19Abikwanyi woko ki i dog ticci, ci adwoki woko cen i rwom mapiny.\\n20“I nino meno ka man doŋ otimme, abilwoŋo laticca Eliakim wod pa Ilkia, 21ci abimiyo en aye ruko boŋŋini me tic, ki del me tweyo pyer, ki kitambara me tweyo wic; tweroni ducu abidwoko i ciŋe, En bibedo calo wego bot jo Jerucalem ki jo Juda. 22-Abimiyo twero ducu me ot pa Daudi bedo i wiye. Abimiye layab me loro doggola, ma ka en oloro, ci ŋat mo pe dok twero yabone; dok ka oyabo, ŋat mo pe twero lorone. 23Abimiyo en bedo tek calo teke ma giguro matek, jo me ot pa wonne ducu binoŋo deyo pire.\\n24“Jo me ot pa wonne ki wadine ducu bibedo ter mapek twatwal i wiye. Gin ducu gibinabbe i kome calo kikopo ki cupa ma giŋabo malo. 25Ka man bitimme i nino meno, ci teke ma yam giguro matek-ki biyogge woko doko logologo poto woko piny, Meno aye bibedo agikki pa jami ducu ma yam guŋabbe i kome. Man lok ma Rwot doŋ otyeko waco.”","num_words":697,"character_repetition_ratio":0.042,"word_repetition_ratio":0.0,"special_characters_ratio":0.239,"stopwords_ratio":0.296,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 4 ACO85 - “Doŋ in, wod pa dano, kwany matafali - Bible Search\\nEjekiel 3 Ejekiel 5\\nEjekiel ogoyo cal gaŋ me Jerucalem\\n1“Doŋ in, wod pa dano, kwany matafali iket i nyimi, ci igo cal gaŋ i kome, cal Jerucalem kikome. 2Ci irum woko dyere, dok itor cel lobo orum woko dyere; ka iket gony orum woko bene, ci iket yadi latwom cel orum woko bene. 3Dok ikwany caniya nyonyo ci iket obed macalo cel nyonyo i kin in ki gaŋ me Jerucalem, kun waoi kemo gaŋ. Mony doŋ orumo gao woko. In aye ma doŋ irumo gaŋ woko pi lweny i kome. Man aye lanyut pi ot pa Icrael.\\n4“Dok ibut ma lakŋeti ma lacam odok piny, ci doŋ abiketo can me bal me ot pa Icrael-li i komi. Pi nino acel acel ma ibuto kwede ibitiŋo balgi, 5pi nino miya adek ki pyeraboŋwen, ma rom ki wel mwaka me can megi; in bene ibitiŋo can me ot pa Icrael pi kare ma rom meno. 6Ka doŋ ityeko tiyo meno, ibibuto piny doki pi tyen me aryone, ki lakŋeti ma lacuc, ci ibitiŋo can me ot pa Juda; amini nino pyeraŋwen, ma nino acel acel rom ki mwaka acel. 7Ibiciko waŋi ineno Jerucalem ma girumo woko-ni, kun badi tye noŋo; ci dok ibityeto lok kom gaŋ. 8Abitweyi woko ki tol ma pe doŋ ibitwero lokke tuŋŋi ki tuŋŋi nio ka ityeko nino ma girumi iye dyere-ni liweŋ.\\n9“Kombeddi doŋ ikwany ŋano, cayiri, muraŋa, ŋor, gaya ki kal. Rubgi ducu kacel ci ited ki mugati. Meno aye cam ma in ibicamo pi nino miya adek ki pyeraboŋwen ma noŋo it ye ka buto ki lakŋeti ma lacam-mi. 10Cam ma ibicamo gibipimo apima, ma romo cekel pyeraryo pi nino acel acel, dok bene i nino acel acel ibicamo cam kicel. 11Pii ma imato bene gibipimo boti apima, kikopo aryo i nino acel acel, dok ibimato kicel keken. 12Ibimoko mac i cet pa dano mutwo ki i nyimgi, ci ibitedo mugati macalo capat ka doŋ icamo.” 13Rwot owaco kuman ni, “Ka aryemo jo Icrael akeyogi woko i kin rok ducu man aye kit macalo gibicamo kwede cam ma cik okwero ni pe gucam.” 14Cutcut agamo ni, “Pe, Rwot Lubaŋa! An peya abalo koma kekena ki gin me kwer. Cakke i ka tinona nio kwede wa onyoo peya acamo riŋo lee mo muto kene nyo ma ŋuu okayo. Pud peya acamo kit riŋo lee mo ma gitamo ni obedo me kwer.” 15Lubaŋa dok owacci, “Nen, doŋ abimii cet dyaŋ ma ka cet dano en aye itwero tedo iye mugatini.”\\n16Dok omedde ki lok kun wacci, “Wod pa dano, nen, abijuko kit cam ducu woko doŋ pe binen i Jerucalem. Gibicamo mugati ma gipimo apima kun gicamo ki lworo; ki pii bene ma gimato gibipimo apima, gimato ma noŋo cwinygi oballe woko. 17Abitimo man wek pe doŋ gunoŋ mugati ki pii muromo, wek dano acel acel obed ka neno lawote ma noŋo cwinygi oballe woko, wek komgi olocwoko i cangi-ni.”","num_words":488,"character_repetition_ratio":0.056,"word_repetition_ratio":0.0,"special_characters_ratio":0.24,"stopwords_ratio":0.246,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Matayo 4 ACO85 - Cutcut Cwiny Maleŋ otero Yecu wa i tim - Bible Search\\n(Marako 1.12-13; Luka 4.1-13)\\n1-Cutcut Cwiny Maleŋ otero Yecu wa i tim wek Catan obite. 2Ci Yecu ori kec nino pyeraŋwen dyeceŋ ki dyewor, ka lacen kec ocako neke. 3Labit dano obino ci owacce ni, “Ka in i Wod pa Lubaŋa, wac ki godi magi gulokke gudok kwon.” 4-Ento Yecu odok iye ni, “Yam gicoyo ni,\\n‘Dano pe bibedo kwo ki kwon keken,\\nento bedo kwo ki lok ducu ma a ki\\ni dog Lubaŋa.’ ”\\n5Catan dok otere i gaŋ maleŋ, ci ocibe ocuŋ i wi labila ot pa Lubaŋa, 6-ci owacce ni, “Ka in i Wod pa Lubaŋa, koŋ ia ki malo kun ipoto piny pien yam bene gicoyo ni,\\n‘En biciko lumalaikane piri,’\\ndok bene ni,\\n‘Gibijoli ki ciŋgi,\\nwek pe iyok tyeni i kom got.’”\\n7-Yecu dok ogamo doge owacci, “Yam bene gicoyo ni, ‘Pe iom i Rwot Lubaŋani.’ ” 8Catan dok otere malo i wi got mabor adada, ci onyutte ker ducu ma i wi lobo ki deyogi ducu. 9Ci Catan owacce ni, “Magi ducu abimiyo boti, ka iryebbe iwora.” 10-Ci Yecu owacce ni, “Nyik icit cen, Catan, pien yam gicoyo ni,\\n‘Wor Rwot Lubaŋani,\\ndok bene iti pire keken.’ ”\\n11Cutcut Catan oweke, ci lumalaika gubino gukonye.\\n(Marako 1.14-15; Luka 4.14-15)\\n12-Cutcut ka Yecu owinyo ni gimako Jon gitweyo woko i mabuc, oa obino i Galilaya; 13-oweko Najaret, ci ocito obedo i Kapernaum ma tye i dog nam, i lobo Jabulon ki Naputali, 14wek lok ma yam lanebi Icaya oloko ocobbe kakare ni,\\n15-“Lobo Jabulon ki lobo Naputali,\\nyo tuŋ i nam, loka Jordan,\\nGalilaya pa Lurok.\\n16Jo ma yam gibedo i piny macol\\ndoŋ guneno dero ceŋ madit,\\njo ma yam gibedo i lobo ki i tipo\\nceŋ doŋ otuc woko omenyogi.”\\n17-Cakke i kare meno Yecu ocako tito lok kun wacci, “Wuŋuti, pien ker me polo doŋ onyiko cok.”\\n(Marako 1.16-20; Luka 5.1-11)\\n18I kare ma Yecu obedo ka wot kun rabo dog nam Galilaya, ci oneno omego aryo, Cimon ma gilwoŋo Petero ki ominne Anderiya, ka gitye ka bolo obwo recgi i nam; pien onoŋo gin lumak-rec. 19Ci olwoŋogi ni, “Wubin wulub kora, ci an abimiyo wudoko lumak dano.” 20Ci cutcut gutugi weko obwogi, gulubo kore. 21Ka dok owoto anyim manok, ci oneno omego mukene aryo, Yakobo ki ominne Jon, gin awobe pa Jebedayo, ma onoŋo gitye i yeya kacel ki wongi Jebedayo ka kubo obwo recgi, ci olwoŋogi. 22Cutcut gutugi weko yeya ki wongi Jebedayo, ci gulubo kore.\\nYecu okonyo lwak dano mapol ata\\n23-Yecu owoto orumo lobo Galilaya ducu, kun pwonyo i kacokkegi, dok bene onoŋo tito lok me kwena maber me ker pa Lubaŋa, ocaŋo bene kit two ducu ki kit goro ducu ki i kin dano. 24Mumiyo nyiŋe oywek i lobo Ciria ducu, ci dano gukelo jo ducu ma komgi lit bote, jo ma gitwo kit two mapatpat ki jo ma arem obwoyogi, jo ma tye ki cen maraco, jo ma twoyo two alili, ki jo ma twoyo two akweya, ci en ocaŋogi. 25Lwak dano mapol ata ma gua ki i Galilaya, Dekapoli, Jerucalem, Judaya ki loka Jordan ducu gulube.","num_words":493,"character_repetition_ratio":0.045,"word_repetition_ratio":0.0,"special_characters_ratio":0.266,"stopwords_ratio":0.262,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Luker 23 ACO85 - Kabaka ocwalo kwena, ci ludoŋo me - Bible Search\\n2 Luker 22 2 Luker 24\\n2 Luker 23\\nYocia ojwero ka woro jok-gu woko\\n(2 Tek 34.3-7, 29-33)\\n1Kabaka ocwalo kwena, ci ludoŋo me Juda ducu ki me Jerucalem gucokke bote. 2Kabaka ocito malo wa i ot pa Rwot, kacel ki jo Juda ducu, ki jo ducu ma gibedo i Jerucalem, ki ajwagi, ki lunebi, ki lwak ducu, jo matino ki jo madito. Ci ocako kwano lok ducu ma i buk me gicikke ma ginoŋo i ot pa Rwot, kun gin ducu giwinyo. 3Lacen kabaka ocun i ŋet wir ci oketo gicikke, omoko i nyim Rwot ni, ebilubo kor Rwot, kun emako lok ma Rwot ociko ducu, ki lok me caden, ki cik matinone ducu. Ocikke ni ebimako ki cwinye ducu ki tipone ducu, kun ecobo kwede lok me gicikke meno, ma yam gicoyo i buk meno. Ci lwak ducu guribbe ka moko gicikke.\\n4-Kabaka ociko Ilkia, ajwaka madit, ki ajwagi ma i dul me aryo, ki lukurdoggola ni gukel jami ducu ma tye i ot pa Rwot ma yam gitiyogi pi Baal, ki pi jok ma dako ma gilwoŋo Acera, ki pi mony ma i polo ducu, Gucako waŋogi woko i ŋe Jerucalem, i potti ma i ora kulu Kidron, gutero burugi wa i Betel. 5Orido wi ajwagi me waŋ jogi ma yam luker me Juda guketogi me waŋo odok eceta i waŋ jogi ma i wi godi ma i ŋet gaŋi madito ma i Juda, ki ma gurumo Jerucalem, kacel ki jo ma giwaŋo odok eceta bot jok Baal, ki bot ceŋ ki dwe, ki lakalatwe ki mony ducu ma i polo. 6Ka dok okwanyo cal Acera ma jok ma dako-ni woko ki i ot pa Rwot, otero woko wa i ŋe Jerucalem, i kulu Kidron, ci owaŋo woko i ora me Kidron, oluro matitino twatwal, ci oonyo ka ma giyiko iye dano ata. 7Omuko odi pa lutim kwele ma luwor jogi, ma onoŋo gukubbe i kom ot pa Rwot, ka ma yam mon gicweyo iye boŋo pi Acera. 8Ka dok okwanyo lwak ajwagi woko ki i gaŋi madito ma i Juda, ka obalo lwak waŋ jogi ma i wi godi ka ma yam ajwagi gubedo ka waŋo iye odok eceta; obalo cakke wa i Geba nio kwede wa i Beer-ceba. Omuko bene waŋ jogi pa jogi ma calo nyogi oyima, ma yam gitye i dog gaŋ ma gidonyo kwede i gaŋ pa Yocwa ma laloyo me gaŋ Jerucalem, yo tuŋ acam ka idonyo i dogcel. 9Ajwagi ducu ma i waŋ jogi ma i wi godi yam pe gibino i nyim keno tyer pa Rwot i Jerucalem, ento gubedo ka camo mugati ma tobi pe iye ki i kin utmegigi. 10-Kabaka dok obalo Topet, ma onoŋo tye i nota pa wod pa Kinom, wek dano mo pe dok owaŋ iye wode nyo nyare ki mac me gityer bot jok Molek. 11Ka dok omuko lwak cal aguragura ma yam luker me Juda gudyero bot cen, ka ma gidonyo kwede i ot pa Rwot, i ŋet kicika pa Natan-melek, dano ma gikolo ma tiyo i ot pa kabaka, ma i dyekal me ot pa Rwot; ka owaŋo gadigadi pa cen ki mac. 12-Lwak keno tyer ma yam obedo i wi kicika ma malo me ot pa Akaj, ma yam luker me Juda gutiyo, kacel ki Reno tyer ma yam Manace ocano i dyekal aryo ducu me ot pa Rwot, magi ducu omuko oreto woko piny, oŋido woko matitino, oonyo lurugi i nota me kulu Kidron. 13-Kabaka dok obalo waŋ jogi ma i wi godi ma yam gitye i ŋet Jerucalem yo tun wokceŋ, yo tuŋ acuc me got me bal, ma en aye got Jeituni, ma yam Solomon kabaka me Icrael ogero pi Acitoret ma jok kipyeda pa jo Cidon, ki pi Kemoc ma jok kipyeda pa jo Moab, ki pi Milkom ma jok kipyeda pa jo Ammon. 14Ka dok oturo wir jogi ducu oŋido woko, ka otoŋo yadi ma gicomo pi woro Acera ma jok ma dako-ni, ka opoŋo kabedogi ki cogo kom dano.\\nYocia omuko keno tyer wa i lobo Icrael bene\\n15-Keno tyer ma i Betel bene, ki wan jok ma yam Jeroboam wod pa Nebat ocano, ma yam omiyo jo Icrael gupoto i bal-li, keno tyer meno bene en omuko oreto woko piny, kacel ki waŋ jokke; godi ma gicano kwede en oŋido woko matino, ci orego woko odoko luru; ka dok owaŋo cal jok Acera bene. 16-Ka Yocia oloko waŋe malo, oneno lwak Lyel i wi got; ci ocwalo dano okwanyo lwak cogo ma giyiko i lyel kunnu, ocako waŋogi i wi keno tyer, obalo kenone woko, ocobo ki lok pa Rwot ma yam dano pa Lubaŋa otito kun nyuto kwede gin ma bitimme anyim. 17-Dok openyo ni, “Got ma gitiyo me po ma ocuŋ loka ca-ni pa aŋa?” Jo me gaŋ meno gutitte ni, “Meno Lyel pa dano pa Lubaŋa ma yam oa ki i Juda, ma okwoŋo tito lok magi ducu ma doŋ ityeko cobogi i kom keno tyer ma i Betel-li.” 18Ci ogamo ni, “Wek obedi; pe dano mo okwany cogone.” Ci guweko cogone, pe gugudo, kacel ki cogo pa lanebi ma yam oa ki i Camaria-ni. 19Wa ki odi jogi ducu ma i waŋ jogi ma i wi godi ma i gaŋi ducu ma i Camaria, ma yam luker me Icrael gugero, kun gimiyo kiniga mako Rwot, Yocia omukogi woko; otiyo i komgi kit ma yam otimo i Betel ducu. 20Dok oneko ajwagi ducu ma i wan jogi ma i wi godi, onekogi i wi keno tyergi, ka owaŋo cogo kom dano i komgi; ka odok woko i Jerucalem.\\nGikwero Nino madit me Kato (Paska)\\n(2 Tek 35.1-19)\\n21Kabaka dok ociko lwak ducu ni, “Wukwer nino madit me Kato pa Rwot Lubaŋawu, kit ma yam gicoyo i buk man me gicikke.” 22Pe tye nino mo madit me Kato (Paska) ma gikwero kit man i Icrael, cakke ki i kare pa luŋolkop ma yam giŋolo kop ki jo Icrael, kadi wa i kare pa luker me Icrael nyo wa i kare pa luker me Juda; 23ento i mwaka me apar wiye aboro me loc pa Yocia en aye gikwero iye nino madit me Kato pa Rwot i Jerucalem.\\nAlokaloka mukene ma Yocia okelo\\n24Ka dok medo i kom ennu, Yocia dok otyeko jwero lukor tipo woko, ki megi jogi-gu, kacel ki cal jogi matinone ma dano gubedo kwede i pacogi, ki cal jogi-gu mukene, ki gin me kipyeda ducu ma gunen i lobo Juda ki i Jerucalem, wek emok lok me cik ducu ma yam gicoyo i buk ma ajwaka Ilkia nene onoŋo i ot pa Rwot. 25Pe tye kabaka mo ma rom kwede ki i kin luker ducu ma gutelo nyime, ma yam koŋ olokke bot Rwot ki cwinye ducu ki tipo kome ducu, ki tekke ducu kun lubo cik pa Moses ducu; dok pe tye dano mo ma olubo ŋeye ma obedo ma rom kwede.\\n26Kadi bed ku meno, cwiny Rwot ma opoŋ ki akemo mager-ri peya owarre woko, kit ma yam kinigane olyetti kwede matek i kom Juda pi kit ŋeto-ic ma yam kabaka Manace obedo ka ŋeto ki iye-ni. 27Rwot ocako waco ni, “Abikwanyo Juda bene woko ki i nyima, kit macalo atyeko kwanyo Icrael woko ki i nyima-ni, dok abibayo gaŋ man ma ayero-ni woko, en aye Jerucalem, kacel ki ot ma yam aloko i kome ni, Nyiŋa bibedo kunnu.”\\n(2 Tek 35.20–36.1)\\n28Lok kom Yocia mudoŋŋe ducu, ki gin ma yam otiyo ducu, gityeko coyone i buk me Tekwaro pa Luker me Juda. 29I karene en aye Parao Neko kabaka me Ejipt ocito kwede bot kabaka me Aciria wa i dog kulu Euprate. Kabaka Yocia owoto ka rwatte kwede; ci Parao Neko, ka onene, otugi neke woko cut i Megido. 30Luticce gutiŋo kome ki gadigadi nia wa i Megido, gutero Jerucalem, ci guyiko i lyelle kikome. Lwak ma wegi lobo gukwanyo Yekoakaj wod pa Yocia guwiro ki moo, ci guketo en me bedo kabaka, oleyo ka tyen wonne.\\nLoc pa Yekoakaj ki tone\\n(2 Tek 36.2-4)\\n31Yekoakaj ocamo ker ma mwaka me ditte pyeraryo wiye adek, ci obedo ka loc i Jerucalem pi dwe adek. Nyiŋ minne Kamutal, nya pa Jeremia me Libna. 32En obedo ka tiyo gin ma nen marac i wan Rwot, kun lubo kit ducu ma yam kwarine gutiyo. 33Parao Neko otweyo en woko ki nyor ki i Ribla i lobo Kamat, wek pe obed ka loc i Jerucalem oketo wel ajog i kom lobo Juda ma romo talanta me ryal miya acel ki talanta me jabu acel. 34-Parao Neko oketo Eliakim wod pa Yocia obedo kabaka me leyo ka tyen wonne Yocia ocako loko nyiŋe Yekoyakim, Ento otero Yekoakaj wa i Ejipt, ci oto woko ki kunnu. 35Yekoyakim yam omiyo ryal ki jabu meno bot Parao, ento koŋ ojogo ajog i lobone pi noŋo wellim ma Parao ociko. En ojogo ryal ki jabu ki bot wegi lobo, kun gamo ki bot dano acel acel muporo wel ma giŋolo i kome me amiya bot Parao Neko.\\nLoc pa Yekoyakim\\n(2 Tek 36.5-8)\\n36-Yekoyakim ocamo ker ma mwaka me ditte pyeraryo wiye abic, ci obedo ka loc ki i Jerucalem pi mwaka apar wiye acel. Nyiŋ minne Jebida, nya pa Pedaya me Ruma. 37Obedo ka tiyo gin ma nen marac i wan Rwot kun lubo gin ducu ma yam kwarine gutiyo.","num_words":1533,"character_repetition_ratio":0.054,"word_repetition_ratio":0.004,"special_characters_ratio":0.25,"stopwords_ratio":0.346,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Ibru 7 ACO85 - Melkijedek man yam obedo kabaka me - Bible Search\\nJo Ibru 6 Jo Ibru 8\\nJo Ibru 7\\nKit pa Melkijedek ma obedo ajwaka\\n1Melkijedek man yam obedo kabaka me Calem, dok bene ajwaka pa Lubaŋa Mamalo Twal. En orwatte ki Abraim i kare ma Abraim onoŋo doŋ dwogo ki ka neko luker ca, ci cut olamo gum i kom Abraim; 2ka doŋ Abraim opokke dul acel me apar me jami ducu ma en onoŋo. Mukwoŋo en kabaka me kit ma atir, man aye te lok me nyiŋe, dok bene en kabaka me Calem, ma te lokke ni, “Kabaka me kuc.” 3Wonne mo pe, minne-gu pe, kwarine bene pe, acakki me karene, kadi wa agikki me kwone bene pe. En obedo cal ki Wod pa Lubaŋa, obedo ajwaka nakanaka.\\n4Koŋ wunen kit ma en dit kwede! Abraim, ma en aye kwarowa, yam omiyo bote dul acel me apar me jami ma en oyako. 5-Doŋ jo ma i kin likwayo pa Levi ma gubedo ajwagi, cik pa Moses yam ocikogi me jogo dul acel me apar ki bot jo Icrael. Meno onoŋo gijogo ki bot utmegigi, kadi bed gin bene gubedo likwayo pa Abraim. 6Ento danu-nu ma kwarone pat ki megi-ni ogamo dul acel me apar ki bot Abraim, ka dok olamo gum i kom ŋat ma Lubaŋa ocikke bote. 7Pe dok tye kalo akala mo me waco ni, lalam gum dit kato ŋat ma en olamo gum i kome. 8Dok ki tuŋcel waneno ni, jo ma jogo dul acel me apar gin jo ma to woko, ento ki tuŋcel ŋat ma jogo en ŋat ma yam gicoyo lok i kome ni pud kwo. 9Ŋat mo twero waco ni, ka Abraim, omiyo dul acel me apar, Levi bene kikome, ma jogo dul acel me apar, yam omiyo mere kun wok ki bot Abraim, 10pien i kare ca onoŋo en pud tye i kom Abraim ma kwarone i kare ma Melkijedek rwatte kwede ca.\\n11Doŋ ka kono yam gin ducu twero cobbe kakare pi ajwagi ma gin Lulevi, ma jo Icrael yam gunoŋo cik pa Lubaŋa kacel kwedgi-ni, piŋo gimito ni ajwaka mukene dok obin i kit pa Melkijedek, kun pe giwaco ni, i kit pa Aron? 12Pi meno ka giloko ajwaka, ci cik bene myero gilok woko. 13Pien Rwotwa ma giloko lok magi i kome-ni obedo dano me kaka mukene, ma ŋat mo i kingi peya otiyo tic mo i kom keno tyer. 14Ŋene gire maber ni, Rwotwa yam oa ki i kin likwayo pa Juda, dok Moses yam pe oloko lok mo i kom kaka meno ma mako ajwagi.\\nAjwaka mukene ma cal ki Melkijedek\\n15Lok man doŋ otyeko nen woko ka maleŋ makato ka ajwaka mukene otuc macalo Melkijedek, 16ma odoko ajwaka, pe pi cik mo ma lubo kaka, ento pi tek me kwone ma gin mo pe romo tyeko. 17-Pien coc ma yam gicoyo oloko ni,\\n“En bibedo ajwaka nakanaka,\\ni kit pa Melkijedek.”\\n18Cik macon doŋ gibolo woko, pien onoŋo goro, dok konnye pe, 19pien cik pa Moses yam pe ocobo gin mo kakare, ento kombeddi doŋ gikelo gen mo maber makato, ma twero miyo wanyiko cok bot Lubaŋa.\\n20Medo i kom meno bene, Lubaŋa yam okwoŋo kwoŋ i kome. Jo mukene ca gudoko ajwagi laboŋo kwoŋ mo, 21-ento Yecu odoko ajwaka pi kwoŋ pa Lubaŋa ma yam owacce ni,\\n“Rwot doŋ okwoŋo kwoŋ,\\npe dok biloko tamme,\\n‘In ibedo ajwaka nakanaka.’” 22Meno omiyo gicikke ma Yecu ocuŋ pire obedo ber makato mukene ca.\\n23Ajwagi mukene ca onoŋo yam welgi dwoŋ, pien to onoŋo ogeŋo nyimgi woko wek pe gumedde ki tic, 24ento Yecu bedo i dog ticce me ajwaka matwal, pien en bedo nakanaka. 25Mumiyo i kare ducu en tye ki twer me laro jo ma nyiko cok bot Lubaŋa, kun giwok ki bote, pien en bedo kwo kare ducu ka bako doge pigi.\\n26Ajwaka madit macalo meno aye ma romo cobo mitiwa. En leŋ, gin mo marac pe i iye, cilo me bal pe ogude. Yam gipoko en woko ki i kom lubalo, gitiŋe malo i wi polo. 27En pe calo ajwagi mukene madito ca, ma gityero gitum bot lubaŋa jwijwi, mukwoŋo pi balgi kengi, ka lacen doŋ pi bal pa lwak. Yecu otyero gitum kicel keken ma otyeko lok ducu i kare ma omine kene macalo gitum. 28Adada, cik pa Moses yero jo magoro ketogi bedo ajwagi madito, ento lok me kwoŋ ma gikwoŋo lacen i ŋe cik, oyero Wod pa Lubaŋa oketo obedo muporre matwal.","num_words":726,"character_repetition_ratio":0.062,"word_repetition_ratio":0.0,"special_characters_ratio":0.245,"stopwords_ratio":0.302,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ododo me Baibul Kabaka pa Icrael me Agikki ma Kite Ber - Kabedo me Intanet pa Lucaden pa Jehovah\\nYOCIA onongo tye ki mwaka aboro keken i kare ma en odoko kabaka me kaka aryo me Icrael ma kupiny-nyi. Man mwaka manok tutwal pi ngatti mo me doko kabaka. Pi meno i acakkine ludongo mogo kong gukonye me loyo lobo Icrael.\\nMa Yocia dong obedo kabaka pi mwaka abiro ci en ocako yenyo Jehovah. En olubo lanen pa kabaka mogo ma kitgi beco calo Daudi, Yekocapat, ki Kejekia. Dok ma en pud awobi me mwaka apar ki wiye, Yocia otimo gin me tekcwiny adada.\\nPi kare malac onongo dong jo Icrael mapol kitgi odoko raco adada. Gin onongo giworo lubanga me goba. Gigungo i nyim cal. Pi meno Yocia ocito woko ki jone me tyeko te woro me goba woko ki i lobo. Man obedo tic madit adada pien jo mapol onongo giworo lubanga me goba. In itwero neno Yocia ki jone kany ka gitye ka ngido cal woko.\\nI ngeye, Yocia oketo co adek me loyo tic me roco ot pa Jehovah. Gijogo cente ki bot dano ci gimiyo bot co magi me culo pi tic ma bitine. Ma onongo gitye ka tic i kom ot pa Lubanga, Ilkia, lalam dog madit onongo gin mo ma pire tek tutwal kunnu. Buk me cik kikome ma Jehovah omiyo Moses ocoyo i kare macon adada. Onongo orweny woko pi mwaka mapol.\\nKitero buk-ki bot Yocia, ci en owaco ni gikwanne. Ka en tye ka winyo, Yocia oneno ni dano onongo pe gitye ka lubo cik pa Jehovah. Man owango cwinye tutwal, pi meno en oyeco bongone woko, kit ma itwero neno kwede kannyi. En owaco ni: ‘Jehovah tye ki akemo i komwa, pien wegiwa pe gugwoko cik ma gicoyo i buk man.’\\nYocia omiyo cik bot lalam dog madit Ilkia me niang gin ma Jehovah bitimo i komgi. Ilkia ocito bot Kulda, ma obedo lanebi ma dako, ci openye. En omiyo bote kwena man ma oa ki bot Jehovah me dok kwede bot Yocia: ‘Jerucalem kacel ki lwak ducu binongo pwod pien guworo lubanga me goba dok piny ducu opong woko ki tim maraco. Ento pien in, Yocia, itimo gin maber, pwod man pe bibino nio wa i nge toni.’\\n2 Tekwaro 34:1-28.\\nYocia odoko Kabaka onongo tye ki mwaka adi, dok en ocako timo ngo i kare ma en dong obedo kabaka pi mwaki abiro?\\nNgo ma i neno Yocia tye ka timo i cal mukwongo ni?\\nNgo ma lalam dog madit onongo i kare ma gitye ka tic me roco ot pa Lubanga?\\nPingo Yocia oyeco bongo-ne iye aryo?\\nKwena ango ma oa ki bot Jehovah ma dako ma lanebi Kulda omiyo bot Yocia?\\nKwan 2 Tekwaro 34:1-28.\\nLanen ango ma Yocia onyuto pi jo ma cawa mukene nongo guciro can i kare ma pud gin lutino? (2 Tekwaro 33:21-25; 34:1, 2; Jab. 27:10)\\nYo ango ma Yocia okwanyo me dongo woro me ada i mwaka me 8, 12, ki 18 me locce? (2 Tekwaro 34:3, 8)\\nPwony ango ma wa twero pwonyo i kom yubo kabedo wa me woro ki i lanen ma Kabaka Yocia gin ki Lalam dog madit Ilkia guketo? (2 Tek. 34:9-13; Car. 11:14; 1 Kor. 10:31)","num_words":510,"character_repetition_ratio":0.054,"word_repetition_ratio":0.0,"special_characters_ratio":0.251,"stopwords_ratio":0.3,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 13 ACO85 - Rwot oloko kweda. Owacci, “Wod pa - Bible Search\\nEjekiel 12 Ejekiel 14\\nLok pa Rwot i kom lunebi ma lugoba\\n1Rwot oloko kweda. 2Owacci, “Wod pa dano, tit lok i kom lunebi me Icrael, tit lok kun itito bot jo ducu ma gitito lok ma gutamo atama ki wigi ni, ‘Wuwiny lok pa Rwot?’ 3Man aye gin ma Rwot Lubaŋa owaco ni, Can i wi lunebi ma lumiŋ-ŋi! Gilubo mere tam ma gutamo atama ki i cwinygi kun noŋo pe guneno ginanyuta mo. 4Wun jo Icrael, lunebiwu gubedo macalo too ma tye i gaŋi ma i kin obur. 5Pe bene gigwoko kabedo ka ma gimuko cel woko ki iye-ni, pe gimito gero cel odoco; mumiyo Icrael pe bicuŋ ka lweny obino i nino pa Rwot. 6Ginanyutagi ducu ma guneno obedo me goba. Gityeto bene lok me goba. Giwacci, ‘Man lok pa Rwot’, ento an gira pe aorogi. Gibedo ka tamo ni myero acob lokgi kakare. 7Awaco botgi ni, ‘Ginanyuta magi ducu ma wuneno obedo me goba, ki lok ma wutyeto-gu ducu obedo lok me goba keken. Wuwaco ni lok magi ducu lokka, ento an gira pe aloko kwedwu.’ ”\\n8Mumiyo Rwot Lubaŋa owaco botgi kuman ni, “Lokwu ducu obedo me bwolo ki ginanyuta ma wuneno-gu goba keken. Pi meno, atye ki lok i komwu. Man Rwot Lubaŋa ma owaco. 9Abiketo can i komwu, wun lunebi ma wuneno ginanyuta me bwolo-gu, dok bene wutyeto lok goba keken. Pe wubibedo tye ka jona gucokke kacci; dok bene pe gibicoyo nyiŋwu kacel ki nyiŋ jo Icrael mukene-gu; pe wubidok i lobowu matwal. Wubiŋeyo ni an aye a Rwot Lubaŋa.\\n10-“Lunebi gumiyo jona guŋak woko kun giwacci, ‘Kuc tye,’ ento noŋo kuc mo pe. Jona gubino gugero cel ci lunebi gubino gubuko woko ki raŋi matar me buko kor ot. 11Wac bot jo ma tye ka bukone ki raŋi matar-ri ni, cel bipoto woko piny. Kot ma corre acora bicwer matek, pee madwoŋ bicorre piny, ki yamo lapiru matek bicako kodo i kom cel. 12Cel bimuk poto woko piny, ci dano ducu gibipenyowu gin aŋo ma wutimo pi buko kom cel ki raŋi matarri.”\\n13Pi meno Rwot owaco kuman ni, “Abicwalo yamo matek cako kodo, kot ma corre acora bicwer, ki pee madwoŋ bicorre piny ki akemona ki kinigana, me muko cel woko. 14Abimuko cel ma wubuko ki raŋi matar-ri areto woko pinyi ŋom, ci aweko te gutine doŋ noŋo. Ka cel opoto ci wuto woko ducu. Man bimiyo wun ducu wuŋeyo ni an aye a Rwot.\\n15“Meno aye kit ma abitoyo kwede akemona i kom cel ki i kom jo ma gubuko cel ki raŋi matar-ri. Abiwaco botwu ni, ‘Cel doŋ pe matwal, kadi ki jo ma gubuko kome ki raŋi matar-ri bene gipe, 16kadi lunebi ma gubedo ka tito lok ma okemo Jerucalem ni kuc tye iye, kun onoŋo kuc pe-ni bene doŋ gipe.’ ” Man Rwot Lubaŋa ma owaco.\\nRwot tye ki lok i kom lunebi ma mon\\n17Rwot owacci, “Kombeddi in wod pa dano, nen mon ma gitye i kin lutuwu ma gitito lok ma gin tamo atama ki i cwinygi. Juk gin ma gitye ka titone-ni woko, 18kun itito botgi gin ma Rwot Lubaŋa tye ka waco botgi.\\n“Can i wiwu wun mon ma wukwoyo lwit wutweyo i ŋut ciŋ dano, dok bene wukwoyo boŋo laum wic ma wuboyo iye lwit pi dano ducu kun wulubo kit bor pa ŋat acel acel, wutimo man ni wek gubed ki twero me rwenyo kwo pa dano woko! Imito tic ki twero me kwo ki me to i kom jona wek wunoŋ giwu iye magoba ma cwinywu mito. 19Doŋ wutyeko pyeda woko i kin jona pi cayiri ma romo poŋ ciŋwu keken, ki pi kwon mogo matitino, kun wuneko dano ma onoŋo myero pe guto, ento wubwoto dano ma onoŋo myero guto aye gibedo kwo, pi gobawu ma wuloko bot jona, ma guwinyo lok gobawu-ni.”\\n20Man aye gin ma Rwot Lubaŋa tye ka wacone ni, “Adag lwit ma wukwoyo i komwu me bedo ki twero i kom dano me kwo ki me to. Abicodo lwit meno-gu woko ki i ŋut ciŋwu ci abimiyo dano ma onoŋo wutye ki twero me loyo kwogi-ni gibwot gicito laboŋo ayela calo winyo. 21Abiyeco boŋo laum wiwu woko bene, ci alaro jona woko ki i ciŋwu, pe doŋ gibibedo i te twerowu matwal. Man bimiyo wuŋeyo ni an aye a Rwot.\\n22“Wun doŋ wubalo cwiny jo ma kitgi atir woko ki lok me bwolo, kadi bed onoŋo an pe abalo cwinygi, ento wun wucuko cwiny jo ma gin lutim maraco, wek gulokke ki i yo me timgi maraco gular kwogi. 23Pi meno, pe doŋ wubineno ginanyuta me gobagoba matwal, dok bene pe wubityeto tyet. Abilaro jona woko ki i ciŋwu. Man bimiyo wuŋeyo ni an aye a Rwot.”","num_words":779,"character_repetition_ratio":0.058,"word_repetition_ratio":0.0,"special_characters_ratio":0.241,"stopwords_ratio":0.315,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Luker 4 ACO85 - Kabaka Solomon obedo kabaka ma loyo - Bible Search\\n1 Luker 3 1 Luker 5\\n1 Luker 4\\nLudito wi tic pa Solomon ki lulo dul lobo\\n1Kabaka Solomon obedo kabaka ma loyo jo Icrael ducu. 2Dano magi aye gubedo ludito wi ticce: Ajaria wod pa Jadok obedo ajwaka pa Lubaŋa; 3Elikorep ki Akija ma awobe pa Cica gubedo lukarani, Yekocapat wod pa Akilud obedo laco lok ma timme; 4Benaya wod pa Yekoyada obedo ladit me mony; Jadok ki Abiatar gubedo ajwagi pa Lubaŋa; 5Ajaria wod pa Natan obedo ladit ma loyo lulo dul lobo; Jabud wod pa Natan obedo ajwaka ki larem kabaka; 6Akica obedo ladit ma gwoko gaŋ kai; ki Adoniram wod pa Abda obedo ladit ma loyo tic muroni.\\n7Solomon obedo ki lulo dul lobo apar wiye aryo ma giloyo wi Icrael ducu, ma ticgi obedo me coko cam pi kabaka ki jone ducu; dano acel acel miyo cam tyeko dwe acel i mwaka. 8Nyiŋgi ene: Ben-kur onoŋo loyo lobo godi me Epraim; 9Ben-deker onoŋo loyo Makaj, Caalbim, Bet-cemec ki Elon-bet-kanan; 10Ben-keced oloyo Arubot ki Coko ki lobo Keper ducu; 11Ben-abinadab oloyo Napat-dor ducu. (Onoŋo dakone obedo Tapat ma nya pa Solomon.) 12Baana wod pa Akilud oloyo Taanak, Megido ki Bet-cean ducu ma tye ka ŋet Jaretan ma i luŋ me Jejreel, ki cakke i Bet-cean nio i Abel-mekola ki nio kwede wa ka ŋet Jokmeam tuŋcel; 13Ben-geber oloyo Ramot-gilead, ki gaŋi matino pa Jair wod pa Manace ma gitye i lobo Gilead, kacel ki lobo Argob ma i Bacan ma tye iye gaŋi madito pyerabicel ma gicelo ki cel, ma dogcelgi gicego ki rii mola; 14Akinadab wod pa Iddo oloyo Makanaim; 15Akimaj oloyo lobo Naputali. En onoŋo onyomo Bacemat ma nya pa Solomon. 16Baana wod pa Kucai oloyo Acer ki Bealot; 17Yekocapat wod pa Parua oloyo lobo Icakar; 18Cimei wod pa Ela oloyo lobo Benjamin; 19Geber wod pa Uri oloyo dul lobo Gilead ma yam obedo lobo pa Cikon kabaka pa jo Amor ki pa Og kabaka me Bacan. Dok onoŋo tye lalo lobo acel ma loyo lobo Juda.\\nRyeko pa Solomon ki lonyone\\n20Jo Juda ki jo Icrael yam gidwoŋ ma rom ki kweyo ma i dog nam; gubedo ka cam ki ka mat ki yomcwiny. 21-Solomon obedo ka loyo ker mapatpat ducu cakke ki i kulu Euprate nio wa i lobo pa jo Piliciti, ki nio wa i lobo Ejipt. Jo me ker meno gubedo ka tyero mot bot Solomon kun gitiyo bote i kare me kwone ducu.\\n22Cam ma gimiyo bot Solomon pi nino acel acel onoŋo romo moko kwon mapwotte guniya miya acel, moko kwon mukene guniya miya aryo, 23twoni mucwe apar, dyaŋi pyeraryo ma gikwayogi i-olet, romi miya acel, ma pe iribo iye til ki bure ki abur, ki gweni mucwe. 24En onoŋo bwoyo lobo ducu cakke ki i kulu Euprate dok kwede yo tuŋ potoceŋ, en aye cakke ki i Tipica nio wa i Gaja, kun loyo ki luker ducu cakke ki i kulu Euprate dok kwede yo tuŋ potoceŋ; obedo ki kuc i kabedo ducu murumo lobone. 25Juda ki Icrael bene gubedo mot ki kuc cakke ki i Dan nio kwede wa i Beer-ceba, kun dano acel acel bedo gire i te olokke ki i te odurone i kare pa Solomon ducu. 26-Solomon obedo ki kabedo me gwoko aguragurane ma giromo gwoko iye aguragura alip pyeraŋwen pi ywayo gadigadine me lweny, ki lulweny alip apar wiye aryo ma giriŋo ki aguragura. 27Lulo dul lobo mapatpat gubedo ka miyo cam bot kabaka Solomon ki pi jo ducu ma gicito ka cam bote, kun dano acel acel miyo i dwene; pe gimiyo gin mo rem. 28Ki bel cayiri bene ki Teŋ kal pi cam pa aguragura ki pi aguragura madwirre gitero ducu i kabedo ma gimitogi iye, kun ŋat acel acel kelo kit ma giciko.\\n29Lubaŋa omiyo Solomon obedo ki ryeko ki niaŋ matut mada; tamme lac ma rom ki kweyo ma oyarre i dog nam. 30Kit meno ryeko pa Solomon okato ryeko pa jo ducu ma yo tuŋ wokceŋ, wa ki ryeko pa jo Ejipt ducu. 31-En onoŋo ryek makato jo mu kene ducu, en laryeko makato Etan ma jo Jera, ki Eman, ki Kalkol ki Darda ma gin awobe pa Makol; ci nyiŋ Solomon oywek oromo i rok ducu ma orumogi. 32-En bene obolo carolok ma romo alip adek; ki wer ma en ocako oromo alip acel ki abic. 33Oloko i komi yadi ocako ki i kom yat cedar ma tye i Lebanon nio kwede wa i kom anyero ma twi doŋo i kom cel got; oloko i kom lee tim bene, ki i kom winyo-gu, ki i kom gin ma lakalaka piny-gu, ki i kom rec-gu: 34Ci dano ma i rok ducu gubino ka winyo ryeko pa Solomon, dok gua ki bot luker ducu ma i wi lobo, ma guwinyo pi ryekone.","num_words":794,"character_repetition_ratio":0.058,"word_repetition_ratio":0.005,"special_characters_ratio":0.237,"stopwords_ratio":0.316,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luka 16 ACO85 - Yecu owaco bot lupwonnyene ni, “Yam tye - Bible Search\\nCarolok i kom lagwok-jami ma pe lagen\\n1Yecu owaco bot lupwonnyene ni, “Yam tye ŋat mo ma lalonyo, ma tye ki lagwok-jamine. Gidoto danonu bote ni tye ka lanyo jamine. 2Olwoŋe, openye ni, ‘Lok aŋo mono ma awinyo i komi-ni? Kella wel jami ma ikano, pien pe dok itwero bedo lagwok-jami.’ 3Lagwok-jamine oloko kekene ni, ‘Abitimo gin aŋo? Pien laditta mito kwanya woko ki i tic me gwoko jami. Pe atek ma aromo pur, lewic bene maka ka lego lim alega. 4Aŋeyo gin ma abitimo, ka giryema woko ki i tic me gwoko jami, wek dano gujola i odigi.’ 5Olwoŋo lubanya pa laditte ki acel acel, owaco bot dano mukwoŋo ni, ‘Wel banya adi pa laditta ma tye boti?’ 6En odokke iye ni, ‘Moo jeituni ma romo agulu miya acel.’ Owacce ni, ‘Kwany waraga banyani, ibed piny oyotoyot, ico pyerabic.’ 7Lacen openyo ŋat mukene ni, ‘In kono itye ki wel banya adi?’ En ogamo ni, ‘Ŋano ma romo dwoŋo miya acel.’ Owacce ni, ‘Kwany waraga banyani, ico pyeraboro.’ 8Laditte opwoyo lagwok-jami ma pe lagen, pien otiyo ki ryeko; pien dano me lobo man giryek i yalwakgi, makato dano me ceŋ. 9Atito botwu ni, wumak lurem pi tic ki lim ma pe atir, wek ka bitum, gijolwu i kabedo ma bedo matwal.\\n10“Ŋat ma lagen i kom jami matidi mo, bibedo lagen bene i kom jami madwoŋ; ŋat ma pe lagen i kom jami matidi mo, pe bibedo lagen bene i kom jami madwoŋ. 11Doŋ ka yam pe wubedo lugen i kom lim ma pe atir, aŋa ma bimiyowu lonyo me ada? 12Ka yam pe wubedo lugen i kom jami pa dano mukene, aŋa ma bimiyowu jamiwu kikome? 13-Pe tye latic mo ma twero tiyo ki rwodi aryo; pien bikwero ŋat acel, bimaro ŋat mukene, nyo bimoko i kom ŋat acel, bicayo ŋat mukene. Pe itwero tic pi Lubaŋa ka dok pi lim bene.”\\nCik ki ker pa Lubaŋa\\n14Luparicayo ma yam lumar lim guwinyo lok man ducu, ci gunyware. 15Ento Yecu owaco botgi ni, “Wun aye jo ma nyuto kit ma atirwu bot dano, ento Lubaŋa ŋeyo cwinywu; pien gin ma dano dworo, en aye gin me kwer i nyim Lubaŋa.\\n16-“Cik ki lunebi obedo tye nio wa i kare pa Jon; cakke i kare meno gitito lok me kwena maber i kom ker pa Lubaŋa, dano ducu gitye ka donyo iye ki tek. 17-Ento bedo yot bot polo ki lobo me tum woko, makato ton acel me cik me balle.\\nLok ma Yecu owpnyo i kom keto nyom\\n(Matayo 19.1-12; Marako 10.1-12)\\n18-“Dano ducu ma oryemo dakone, ka dok onyomo mukene otimo abor, ki ŋat ma onyomo dako ma cware oryemo bene otimo abor.\\nLalonyo ki Lajaro\\n19“Yam tye dano mo ma lalonyo ma ruko boŋo ma lamar lamar ki kanyi maber me boŋo camanini kun camo cam me wel madwoŋ nino ducu. 20I dog gaŋŋe lacan mo onoŋo buto iye, nyiŋe Lajaro, ma kome orwato bur, 21kun iye paro yeŋo ki gin ma oo piny ki i wi meja pa lalonyo-nu; gwogi bene onoŋo gibino ginaŋo waŋ burre. 22Ka lacan oto, ci lumalaika gutiŋe, gutere i kor Abraim. Lalonyo bene oto, ci giyike woko. 23Oilo waŋe ki i Lyel kun tye ki can, oneno Abraim tye ka mabor kun Lajaro ojeŋŋe i kore. 24Odaŋŋe ni, ‘Wora Abraim, tima kica, cwal Lajaro olut lwet ciŋe i pii, okwe ki leba, pien atye ki arem madwoŋ i mac man.’ 25Ento Abraim odokke iye ni, ‘Woda, po ni, i kare me kwoni gimiyi gin mabeco, ki Lajaro kit meno gimiye gin maraco; ento koni doŋ gikweyo cwinye kany, in kono itye ki arem. 26Dok bene i kom lok man ducu, i kin wan ki wun giketo iye loŋo matut, wek ka jo ma gimito ŋolo nia ki kany, me bino botwu, pe otwerre, wek ŋat mo bene pe oŋol nia ki kunnu me bino botwa kany.’ 27En owaco ni, ‘Doŋ alegi ba, wora, ore i ot pa abana, 28pien atye ki omegina abic, wek en ocitit botgi, gin bene guwek bino i kabedo man me can.’ 29Ento Abraim odokke iye ni, ‘Gitye ki Moses ki lunebi; wek guwiny lokgi.’ 30En owaco ni, ‘Pe, wora Abraim; ento ka ŋat mo i kin jo muto ocito botgi, ci gibiŋut.’ 31Abraim owacce ni, ‘Ka pe giwinyo lok pa Moses ki lunebi, ci kadi bed ŋat mo oa ki i kin jo muto bene, pe gibiye lokke.’ ”","num_words":731,"character_repetition_ratio":0.045,"word_repetition_ratio":0.0,"special_characters_ratio":0.259,"stopwords_ratio":0.311,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Wel 30 ACO85 - Moses owaco bot ludito wi kaka pa jo - Bible Search\\nWel 29 Wel 31\\nCik ma mako kwon\\n1Moses owaco bot ludito wi kaka pa jo Icrael ni, “Man gin ma Rwot ociko, 2-ni, Ka laco mo okwoŋo kwoŋ mo bot Rwot, nyoocikke pi lok mo kun olamme kekene otwene kene ki cikke me timo gin mo-ni, myero pe otur cikkene, ento myero ocob kakare kit ma owaco kwede.\\n3“Nyo ka nyako mo okwoŋo kwoŋ mo bot Rwot, otwene kwede ki cikke me timo gin mo-ni ma kun tye i paco pa wonne i kare ma pud tidi. 4Ce wonne owinyo pi kwoŋŋe ki cikke ma otwene kwede kekene, ci pe omedo ki waco iye lok mo bote, ci kwon ducu ma en okwono ki cikke ducu ma otwene kwede kekene bimoko i kome matwal. 5Ento ka ce wonne ojuke woko i nino ma owinyo iye lokke-ni, ci kwoŋ pa nyako-nu ki lok ma otwene kwede ke kene pe bimoko i kome; Rwot bene bitimme kica, pien onoŋo wonne ogeŋo woko.\\n6“Ka ce ginyomo nyako mo ma noŋo okwoŋo kwon nyo otwene kekene ki cikke kun oloko laboŋo tamo tere, 7ce cware owinyo pire, ci pe omedo ki waco iye lok mo bote i nino ma owinyo iye-ni, ci kwoŋŋe ki cikke ma otwene kwede kekene bimoko i kome matwal. 8Ento ka ce cware ojuke woko i nino ma owinyo iye lokke-ni, ci cware bikwanyo kwoŋ meno woko ki i kome, nyo lok mo ma onoŋo otwene kwede kekene kun oloko laboŋo tamo tere; Rwot bene bitimme kica.\\n9“Ka ce daa-to nyo dako ma cware oryemo okwoŋo kwoŋ, ci lok ducu ma en otwene kwede kekene bimoko i kome.\\n10“Ka dako mo okwoŋo kwoŋ nyo otwene kekene ki cikke ma doŋ ginyomo woko, 11ce cware owinyo pire ci pe omedo ki waco iye lok mo bote, dok pe ojuke, ci kwoŋ ducu ma en okwoŋo, ki cikke ducu ma otwene kwede, bimoko i kome. 12Ento ka ce cware ogeŋo woko i nino ma owinyo pire-ni, ci lok ducu ma dako-nu oloko ma mako kwoŋ ma okwoŋo nyo cikke ma otwene kwede pe bimoko, pien cware doŋ ogeŋo woko: Rwot bene bitimme kica iye. 13Kwoŋ ducu ma dako okwoŋo nyo ma otwene kwede me keto aroma i kome kekene, cware twero moko, dok cware twero geŋo woko. 14Ento ka cware pe owaco lok mo bote, obedo ka liŋ aliŋa nino ducu, miyo en moko kwede kwoŋ pa dakone ducu ki cikke ducu ma otwene kwede kekene, pien pe owaco lok mo bote i nino ma owinyo iye pire-ni. 15Ento ka ori ma pe ogeŋo woko oyotoyot, ci bal pa dakone bidok i wiye ka pe ocobo.”\\n16Meno aye cik ma Rwot ociko ki Moses ma mako Laco ki dakone ka okwono kwon, ki won nyako ki nyare ka okwoŋo kwoŋ i kare ma en pud tidi, ma noŋo pud tye i paco pa wonne.","num_words":476,"character_repetition_ratio":0.107,"word_repetition_ratio":0.026,"special_characters_ratio":0.243,"stopwords_ratio":0.292,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Jo Korint 10 ACO85 - Utmegina, amito wuŋe ni, kwarowa - Bible Search\\n1 Jo Korint 9 1 Jo Korint 11\\n1 Jo Korint 10\\nWoro jogi kelo can\\n1-Utmegina, amito wuŋe ni, kwarowa ducu yam gubedo i te pol, gin ducu guwok ki i dye nam, 2gin ducu bene yam gibatijagi i i pol ki i nam, wek doŋ gubed jo pa Moses. 3-Gin ducu yam gucamo cam acel me cwiny, 4-gin ducu bene gumato ginamata acel me cwiny. Pien gumato pii mua ki i kom got me cwiny ma woto kacel kwedgi, got meno yam en Kricito. 5-Kadi bed kumeno, Lubaŋa pe opwoyo pol jo mogo ma i kingi; pien guto gutum woko liweŋ i tim.\\n6-Lok meno ducu odoko labol botwa, ma cikowa ni pe myero wabed ka paro gin maraco macalo yam gin guparo. 7-Pe wawor jogi macalo jo mogo i kingi, kit macalo yam gicoyo ni, “Lwak gubedo piny gucamo ka gumato, ci gua malo ka myel.” 8-Wan pe myero wadonyu i timo tim kwele, macalo jo mogo i kingi yam gutimo, ci jo alip pyeraryo wiye adek guto woko ducu i nino acel. 9-Pe waomu cwiny Rwot, macalo jo mogo i komgi yam guomo cwinye, ci omiyo twol onekogi woko. 10-Pe waŋur, macalo jo mogo i kingi yam guŋur kwede, ci omiyo Lanek oŋinyogi woko. 11Meno ducu yam otimme i komgi macalo lapo wic, ka doŋ gicoyo me cikowa, wan jo ma agikki piny oo i komwa-ni. 12Pi meno ŋat mo ma tamo ni etwero cuŋ myero ogwokke wek pe opoti. 13Pe tye bita mo ma makowu ma pe mako dano ducu; Lubaŋa genne, pe biye ni gibitwu matek makato ma wuromo cirone, ento i kare ma Catan tye ka bitowu, Lubaŋa bimiyowu yo ma myero wubwot kwede, wek wubed ki twero me ciro.\\n14Pi meno, wun luwota ma amaro, wubol woro jogi woko matwal. 15Aloko kwedwu macalo jo ma luryeko; wubed ki tam kekenwu i lok ma aloko. 16-Kikopo me gum ma walego iye gum, pe waribbe iye i remo pa Kricito? 17Pien mugati tye acel, wan ma wapol-li bene wabedo kom acel, pien wan ducu wanywako camo en mugati acel-lu.18-Koŋ wunen jo Icrael; jo ma camo gitum ma gityero bot Lubaŋa pe giribbe ki keno tyer? 19Ka aloko kumeno noŋo atamo aŋo? Ni cam ma gityero bot jogi obedo gin mo, nyo ni jogi gubedo gin mo? 20-Pe, gin ma awaco en ene ni, gitum ma jo ma pe ŋeyo Lubaŋa gutyero, gityero bot jogi, ento pe gityero bot Lubaŋa. Pe amito wuribbe ki jogi. 21Pe wutwero mato ki kikopo pa Rwot ki pa jogi. Pe wutwero cam i meja pa Rwot ki dok i meja pa jogi. 22-Wamito omo cwiny Rwot wek nyeko omake? Wan mono watye ki tek wakato en?\\nWuti gin ducu pi deyo pa Lubaŋa\\n23-“Atwero timo jami ducu,” ento meno pe nyuto ni jami ducu tye ki kony. “Atwero timo jami ducu,” ento man pe nyuto ni jami ducu doŋ niye pa dano. 24Dano pe olub gin ma konyo en keken, ento myero olub gin ma konyo lawote bene. 25Wucam kit riŋo ducu ma gicato i cuk, pe wubed ka penyo gin mo iye pi lworo bal. 26-Pien lobo ki jami ducu ma tye iye obedo jami pa Rwot. 27Ka ce dano mo ma pe oye Lubaŋa olwoŋowu ka cam, kun wumito wucit wucam, ka wuo i gaŋŋe wucam gin ducu ma giketo i nyimwu, pe wubed ka penyo gin mo iye pi lworo bal. 28Ento ka ŋat mo owaco botwu ni, “Man gin ma doŋ gityero bot jok,” pe wucam, pi paro pi ŋat ma doŋ otito lok meno pi poyo wiwu-ni, ki pi tamme ma i cwinye ma nyuto balle bote. 29Meno aloko pi tam ma tye i cwiny dano mukene ca, pe pi tam ma i cwinyi. Piŋo gigeŋo kuc ma atye kwede me timo gin mo-ni woko, pi tam ma tye i cwiny dano mukene? 30Ka anywako camo cam ki jo mukene kun apwoyo Lubaŋa bene, piŋo giyeta pi gin ma doŋ atyeko pwoyo Lubaŋa pire?\\n31Doŋ ka wucamo cam nyo ka wumato mat, nyo gin ducu ma wutiyo, wutim ducu pi miyo deyo bot Lubaŋa. 32Pe wubal cwiny Lujudaya, kadi jo Grik, nyo jo muye Lubaŋa, 33macalo an atemo yomo cwiny jo ducu i gin ducu ma atiyo, kun pe alaro pi gin ma konyo an kena, ento alaro pi gin ma konyo jo mapol, wek gularre.","num_words":721,"character_repetition_ratio":0.053,"word_repetition_ratio":0.003,"special_characters_ratio":0.256,"stopwords_ratio":0.354,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Galatia 4 ACO85 - Awaco kit man ni, laleyo ka pud - Bible Search\\nJo Galatia 3 Jo Galatia 5\\nJo Galatia 4\\n1Awaco kit man ni, laleyo ka pud latin bedo rom ki opii, kadi bed en won jami ducu. 2En koŋ bedo i te loc pa jo ma gwoke ki jo ma gwoko jamine, nio ka kare ma wonne ociko oromo. 3Wan bene watye kit meno; i kare ma wan pud litino, yam wabedo opii pa jogi ma gitye ka loc i wi lobo-ni. 4Ento ka kare kikome ma giciko-ni doŋ oromo, ci Lubaŋa ocwalo Wode ma dako onywalo, kun ginywalo i te cik, 5-wek okok jo ma yam tye i te loc me cik, ka wek wan bene gilokwa wadok litino me paco. 6Kit macalo wun doŋ litino me paco, en aye mumiyo Lubaŋa ocwalo Cwiny Wode i iwa, ma kok ni, “Abba! Wora!” 7Kit meno, pi tic pa Lubaŋa omiyo in doŋ pe opii, ento latin me paco; ka doŋ in latin paco, man nyuto ni in doŋ lale jami.\\nPaulo obedo ka paro pi jo Galatia matek\\n8I kare macon ma onoŋo peya wuŋeyo Lubaŋa, wubedo opii pa gin mogo atata ma i adane pe gin lubaŋa wacel. 9Ento kombeddi doŋ wuŋeyo Lubaŋa, nyo koŋ awacci, Lubaŋa doŋ ŋeyowu; ci dok wutwero dok cen niŋniŋ bot jogi macon ma gigoro, ma piny bene oloyogi woko-ni? Piŋo dok wumito bedo opiigi pi tyen me aryo? 10Wuketo cwinywu me gwoko nino, ki dwe, ki kare mapatpat, ki mwaka-gu! 11Abedo ki lworo matek, pien ticca ma ayelle kwede botwu, kara aneko iye koma nono.\\n12Utmega, alegowu ni wubed calo an, pien an bene doŋ adoko calo wun. Wun giwu yam pe wutimo gin mo marac i koma. 13Wuŋeyo ni, pi lit koma omiyo atittiwu lok me kwena maber pi tyen mukwoŋo. 14Yam pe wuŋala dok pe wucaya, kadi lit koma okelo botwu aoma cwiny, ento wujola maber calo wujolo lamalaika pa Lubaŋa, dok calo wujolo Kricito Yecu kikome. 15Gin aŋo dok muŋolle i yomcwiny ma onoŋo wubedo kwede-ni? An cadenwu ma aloko ni, ka ce nene twerre, kono wukolo waŋwu woko ci wumiyogi bota. 16An alokke adoko lamerokwu pi tito botwu lok me ada?\\n17Jo mukene ca gibwolo waŋwu nono, tamgi rac. Gimito cego wiwu woko, wek wucak dworogi. 18Dworre pi gin maber, ber kare ducu, pe ka an atye botwu keken. 19Litinona, pud dok atye ka ciro arem kwedwu macalo dako ciro arem i kare me nywal, nio ka kit pa Kricito ocwene i iwu. 20Onoŋo amito ni kono abino abedo kwedwu kombeddi, ka wek aniaŋ kit gin ma myero alok botwu ki kunnu, pien tamma i komwu doŋ ocuŋ woko ata.\\nCarolok i kom Agar ki Cara\\n21Wun jo ma wumito ni cik olowu, wun pe wuwinyo cik? Koŋ doŋ wutitta mono. 22-Pien yam gicoyo ni, Abraim onoŋo tye ki awobe aryo, acel obedo wod pa aŋeca, ki acel obedo wod pa dakone kikome. 23Ento wod pa aŋecani yam ginywalo i kit me kom, ki latin pa dako kikome-ni ginywalo pi cikke ma yam Lubaŋa ociko. 24Man ma awaco-ni obedo carolok: Mon aryo magi nyuto gicikke aryo bene. Ŋat acel oa ki i wi got Cinai, litino ma en onywalo gubedo opii; dako meno en aye Agar. 25Kombeddi Agar nyuto got Cinai, ma tye i Arabia; rom ki Jerucalem me kare-ni, pien en tye i opii kacel ki litinone. 26Ento Jerucalem ma tye i polo lone kene, en aye obedo minwa. 27-Pien yam gicoyo ni,\\n“Bed ki yomcwiny, in dako ma lalur\\nma yam pe inywalo latin mo-ni,\\nmwoc ki wer kun idaŋŋe matek,\\nin dako ma pud peya yam arem ogoyi!\\nPien litino pa dako ma gitenyo pol,\\nkato litino pa dako ma bedo gin ki cware kacel.”\\n28Utmega, wan wacal ki Icaka, wan litino me cikke pa Lubaŋa. 29-Ento macalo i kare ca onoŋo latin ma ginywalo i kit me kom obedo ka uno latin ma ginywalo pi Cwiny pa Lubaŋa, i kare-ni bene tye kit meno. 30-Ento ginacoya kono wacci ŋo? Wacci, “Ryem aŋeca-ni woko gin ki wode, pien wod pa aŋeca pe bileyo jami kacel gin ki wod pa dako kikome.” 31Kit meno, utmega, wan pe litino pa aŋeca, ento wan litino pa dako kikome.","num_words":684,"character_repetition_ratio":0.042,"word_repetition_ratio":0.0,"special_characters_ratio":0.247,"stopwords_ratio":0.269,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Tic Pa Lukwena 22 ACO85 - “Utmego ki wego, wuwiny pido - Bible Search\\nTic Pa Lukwena 21 Tic Pa Lukwena 23\\nTic Pa Lukwena 22\\n1“Utmego ki wego, wuwiny pido ma akelo i nyimwu.” 2Ka guwinyo en ka loko kwedgi i leb Ibru, gumedde ki liŋ mot. En owacci,\\n3-“An Lajudaya, ginywala i Taruco i Cilicia, ento adoŋo i gaŋ man, lapwonynya obedo Gamaliel. Gipwonya ki cik pa kwarowa kun gimiyo agwokke twatwal; abedo ki nyeko pi Lubaŋa macalo wun bene wutye kwede tin. 4-Abedo ka libo jo me Yo ma, anekogi bene. Atweyogi, aterogi i mabuc, co wa ki mon; 5ajwaka madit pa Lubaŋa ki kacokke pa ludoŋo gin aye cadenna i kom lok man. Alimo waraga ki botgi pi utmego, ci acako wot i Damaciko ka mako jo ma gitye kunnu ki tweyogi me akela kany i Jerucalem wek giket can i komgi.\\nPaulo otito kit ma en olokke oye kwede Yecu\\n(Tic 9.1-19; 26.12-18)\\n6“I kare ma atye ka wot ma doŋ anyiko cok ki Damaciko, cwiny dyeceŋ, ci dero madit oa ki i polo, oryeny ocaro koma. 7Ka apoto piny, awinyo dwan ma wacca ni, ‘Caulo, Caulo, piŋo itye ka yela?’ 8An agamo ni, ‘In aŋa, Rwot?’ Ci owacca ni, ‘An aye Yecu ma itye ka yela-ni.’ 9Jo ma guwoto kweda guneno dero, ento pe guwinyo dwan ŋat ma tye ka lok kweda-ni. 10Ci agamo ni, ‘Atim gin aŋo, Rwot?’ Ci Rwot owacca ni, ‘A malo idony i Damaciko, ci gibititti ki kunnu gin ducu ma yam giyubo ni myero iti.’ 11Ka pe doŋ aneno piny pi dero meno ma ocaro waŋa, ci jo ma gitye kweda gupeya ki ciŋa nio wa i Damaciko.\\n12“Ŋat mo ma nyiŋe Anania, dano ma woro Lubaŋa kun lubo cikke ducu, ma Lujudaya ducu ma gitye kunnu giloko nyiŋe maber, 13obino bota, ci ocuŋ ka ŋeta, owacca ni, ‘Ominwa Caulo, wek waŋi doŋ oyabbe!’ Ci waŋa oyabbe woko i cawa meno cut, ka aneno kome. 14Ci owacca ni, ‘Lubaŋa pa kwarowa oyero in wek iŋe gin ma en mito, inen Ŋat ma Kite Atir, iwiny bene ka en loko ki doge; 15pien in ibibedo cadenne bot dano ducu pi gin ma ineno ki ma iwinyo. 16Man dok pud ikuro aŋo? Doŋ ia malo gibatija in, gilwok balli woko kun ilwoŋo nyiŋe.’\\nLubaŋa ooro Paulo bot Lurok\\n17“Ka atyeko dwogo i Jerucalem, ka atye ka lego i ot pa Lubaŋa, awille woko, 18ci anene. En owacca ni, ‘Rune oyot, ia woko ki i Jerucalem, pien pe gibiye lok me caden ma itito pira.’ 19Agamo ni, ‘Rwot, gin kikomgi giŋeyo ni i kacokke acel acel abedo ka pwodo dano ma guye in, atweyogi bene i mabuc. 20-Dok i kare ma gineko lacadenni Citefano an onoŋo acuŋ kunnu apwoyo gin ma otimme, agwoko bene boŋo pa jo ma guneke.’ 21Ci owacca ni, ‘A woko ki kany, pien abicwali ka mabor bot Lurok.’ ”\\n22Gubedo ka winyo nio wa i lok man; ento ka doŋ oloko, gucako daŋŋe ki dwan maloŋo ni, “Wutere, wuneke woko! Dano macalo meno pe romo bedo i lobo!” 23Gubedo ka daŋŋe matek, ma giteŋo boŋŋigi, gidunyo apwa malo. 24Kapten ociko ni giter Paulo i gogo, ci gipenye kun gipwode ki del wek eniaŋ gin mumiyo gidaŋŋe i kome kit meno. 25Ento ka doŋ gityeko tweye ki del, Paulo oloko ki ladit ma loyo dano miya ma ocuŋ ka ŋete ni, “Cik ye ni gipwod dano ma Laroma ma peya giŋolo kop oloye bo?” 26Ka ladit meno owinyo, ci ocito bot kapten, owacce ni, “Man ibitimo niŋniŋ? Dano man Laroma.” 27Ci kapten obino bote openye ni, “In Laroma?” Ogamo ni, “Iyo.” 28Kapten owaco ni, “An awilo dit man ki lwak lim mabup.” Paulo owaco ni, “Ento an ginywala kwede anywala.” 29Jo ma gubedo ka penye-ni gugwarre gucito woko cut. Kapten bene obedo ki lworo, pien oniaŋ ni Paulo bene Laroma ma onoŋo etweyo-ni.\\nPaulo i nyim lukiko madit pa Lujudaya\\n30Orwone omito ni eniaŋ tyen lok kikome ma Lujudaya gudoto iye Pauloni, ci ogonye woko, ka ociko ni ajwagi madito ki lumemba me Lukiko ducu myero gugurre kacel, ka otero Paulo oketo i nyimgi.","num_words":667,"character_repetition_ratio":0.045,"word_repetition_ratio":0.0,"special_characters_ratio":0.258,"stopwords_ratio":0.295,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Camuel 2 ACO85 - Lacen Daudi openyo dog Rwot ni, “An - Bible Search\\n2 Camuel 1 2 Camuel 3\\n2 Camuel 2\\nDaudi odoko kabaka me Juda\\n1Lacen Daudi openyo dog Rwot ni, “An doŋ acit abed i gaŋ mo ma i Juda?” Ci Rwot ogamo ni, “Citi,” Daudi dok openyo ni, “Abicito i gaŋ mene?” Rwot owacce ni, “I Kebron.” 2-Ci Daudi ocito i Kebron, ki monne aryo bene, Akinoam me Jejreel ki Abigail ma yam dako pa lyel Nabal me Karmel. 3Otero benejone ma yam gitye kwede, kun tero dano acel acel ki jo ma i ode ducu; ci gubedo i gaŋ me Kebron. 4-Ci jo Juda gucito kunnu, guwiro Daudi me bedo kabakagi ma loyo jo me ot pa Juda.\\nKa gitito bot Daudi ni, “Jo me Jabec-gilead aye guyiko kom Caulo,” 5ci Daudi ocwalo lukwena bot jo me Jabec-gilead, owaco botgi ni, “Rwot omi gumme opot i komwu, pien wunyuto mar madwoŋ i kom laditwu Caulo, pi yiko kome. 6Kombeddi Rwot doŋ onyut botwu mar mere ma pe lokke, ma genne! An bene abitimowu maber pi kit tim man. 7Doŋ wuliŋ komwu, wubed oteka lweny, pien laditwu Caulo doŋ oto woko, ki jo Juda gutyeko wira me bedo kabakagi.”\\nIcbocet odoko kabaka me Icrael\\n8I kare meno Abneri wod pa Ner, ma lawimony pa Caulo, okwanyo Icbocet wod pa Caulo otero i Makanaim, 9ci okete me bedo kabaka ma loyo lobo Gilead, Acer, Jejreel, Epraim ki Benjamin wa lobo Icrael ducu. 10Icbocet wod pa Caulo onoŋo mwaka me ditte oromo pyeraŋwen ma en cako loyo jo Icrael, ci oloyogi pi mwaka aryo. Ento jo me ot pa Juda gubedo i te ker pa Daudi. 11Kare ma Daudi obedo kwede kabaka kun loyo ot pa Juda i Kebron oromo mwaka abiro ki dwe abice!.\\nLweny i kin jo Icrael ki jo Juda\\n12Abneri wod pa Ner ki lutic pa Icbocet wod pa Caulo gua ki i Makanaim gucito i Gibeon. 13Ki Joab wod pa Jeruya ki lutic pa Daudi gucito gurwatte kwedgi i kut me Gibeon, ci gubedo piny, kun ŋat acel bedo loka kut tuŋcel ki ŋat acel bene bedo loka kut tuŋcel. 14Abneri owaco bot Joab ni, “Wek koŋ litino orobo gua malo, gutuk i nyimwa.” Joab ogamo ni, “Wek gua malo do.” 15Ci gua gukato loka tuŋcel kun gikwano welgi, jo apar wiye aryo ma tuŋ bot Benjamin ki Icbocet wod pa Caulo, ki lutic pa Daudi bene apar wiye aryo. 16Ci ŋat acel acel ocako mako wi lakworre, ka cobo bute pil ki pala lucwan, ka gin ducu girwomo poto piny lawaŋacel; omiyo kabedo meno gilwoŋo ni Kelkatajurim, ma tye i Gibeon. 17Ci lweny obedo gwa matek i nino meno; lutic pa Daudi guloyo lwak pa Abneri ki jo Icrael woko.\\n18Awobe pa Jeruya adek ducu onoŋo gitye kunnu, Joab ki Abicai ki Acael. Onoŋo Acael dwir calo til ma i tim. 19En oryemo kor Abneri, kun riŋo ke mo en atir, pe lokke yo tuŋ acuc nyo yo tuŋ acam. 20Ka Abneri olokke oneno yo ŋeye, owacce ni, “Meno in Acael?” Ogamo ni, “Meno an yo.” 21Abneri ocike ni, “Lokke idok yo tuŋ acuc nyo yo tuŋ acam, wek imak latin orobo mo ci iyak jamine.” Ento Acael pe oye weko kore. 22Abneri dok onwoyo ci ko Acael ni, “Lokke idok ka mukene, pe ibed ka lubo kora, Lok aŋo ma mi yo acobo in areti woko piny-nyi? Ka aneki ci abitiŋo waŋa me neno waŋ omeru Joab niŋniŋ?” 23Ento Acael pe oye weko kore, omiyo Abneri ocobo iye ki dim toŋŋe, ci dim otuc wa i ŋeye pi!. Otugi poto kenyo, ci oto ki kenyo bene, Dano ducu ma guo i kabedo ka ma Acael oto iye-ni, gibino ci gicuŋ mot laliŋ.\\n24Ento Joab ki Abicai gubedo ka ryemo kor Abneri; guo wa i got Amma i kare ma ceŋ doŋ mito poto, Got meno onoŋo orine yo tuŋ Gia, i yo ma cito i tim me lobo Gibeon. 25Jo pa Benjamin gucokke kacel i kor Abneri, gudoko buca acel, ci gucuŋ i wi got kunnu. 26Abneri ocako lwoŋo Joab kun wacci, “Pala lucwan bibedo ka camo dano nakanaka ce? Pe iŋeyo ni agikkine bibedo rac mukato kare? Ibiryemo korwa pi kare ma rom mene ka wek doŋ ijuk lwak guwek ryemo kor omegigi?” 27Joab ogamo ni, “Macalo Lubaŋa tye makwo-ni, kono pe iwaco dogi, kono lwak guryemo kor omegigi nio kwede wa diki ada.” 28Ci Joab okuto tumme, ci lwak gucuŋ woko, pe dok gumedde ki lubo kor jo Icrael, kadi wa lweny bene doŋ ogik woko kumeno.\\n29Abneri ki jone gucako wot i dyewor meno guwoto dyewor benebene, kun giwok ki i Araba, ka guŋolo kwede kulu Jordan, guwoto nakanaka cakke odiko nio wa dyeceŋ guo kwede i Makanaim. 30Joab oweko lubo kor Abneri, odok woko cen. Ka ocoko lwak ogurogi kacel, ci ginoŋo lutic pa Daudi ma doŋ wangi orwenyo woko giromo apar wiye aŋwen, kacel ki Acael bene. 31Ento lutic pa Daudi onoŋo guneko jo Benjamin ma gin aye lwak pa Abneri ma romo dano miya adek ki pyerabicel. 32Joab ki jone gutiŋo kom Acael, guyiko i lyel pa wonne ma onoŋo tye i Beterekem, Ka gudwogo ki kunnu, guwoto dyewor benebene, nio ka piny oru botgi wa i Kebron.","num_words":857,"character_repetition_ratio":0.047,"word_repetition_ratio":0.0,"special_characters_ratio":0.244,"stopwords_ratio":0.239,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Camuel 4 ACO85 - Ci lok ma Camuel bedo ka loko cito - Bible Search\\n1 Camuel 3 1 Camuel 5\\n1 Camuel 4\\n1Ci lok ma Camuel bedo ka loko cito romo lobo Icrael ducu.\\nJo Piliciti guyako canduk pa Lubaŋa\\nI kare meno jo Icrael gucito ka lweny ki jo Piliciti, ci gutoŋo gony i Ebenejer, ki jo Piliciti gutoŋo gonygi i Apek. 2Jo Piliciti gurye ki tyen ka lweny i kom jo Icrael. Ka mony ogeto matek, ci jo Piliciti guloyo jo Icrael, guneko jo ma mito romo alip aŋwen i bar lweny. 3Ka lumony gudwogo i gony, ludoŋo pa jo Icrael guwacci, “Piŋo Rwot aye jo Piliciti guloyowa tin? Wek wacikel canduk me gicikke pa Rwot ki i Cilo, wek en Rwot obin obed i dyewa, olarwa ki i ciŋ lumerokwa-ni.” 4-Ci lwak gucwalo dano Cilo, gukelo canduk me gicikke pa Rwot me mony ki kunnu, ma Rwot bedo-i wi komkerre malo ka wi lukerubi-ni, kun awobe pa Eli, Kopuni ki Finekaci, bene onoŋo gubino kacel ki canduk me gicikke pa Lubaŋa.\\n5Ka canduk me gicikke pa Rwot obino i gony, jo Icrael ducu guwo ki daŋŋe matek, omiyo lobo bene omor. 6Ka jo Piliciti guwinyo woo ki daŋŋe, ci guwacci, “Woo man madit ma a ki i gony pa jo Ibru-ni te lokke aŋo?” Ka guŋeyo ni canduk pa Rwot otyeko bino i gony pa jo Icrael, 7ci jo Piliciti gubedo ki lworo, pien gubedo ka waco ni, “Lubaŋagi doŋ oo i gonygi.” Ci guwacci, “Oii, watum woko ba! Gin macalo man yam peya otimme. 8Oii, watum woko ba! Aŋa ma bilarowa ki i ciŋ lubaŋa magi matek-ki? Meno gin aye lubaŋa ma yam gupwodo jo Ejipt ki lwak can mapol i tim. 9Wucam co, wuka lakwu matek macalo co, wun jo Piliciti, wek pe wudok opii pa jo Ibru kit ma gin gubedo kwede opiiwu-ni. Wuka lakwu matek macalo co, ci wulweny.”\\n10Kit meno jo Piliciti gucako lweny, ci guloyo jo Icrael. Jo Icrael guriŋo woko, kun dano acel acel riŋo laro pacone. Nek obedo dwoŋ twatwal, pien Luicrael guto kunnu ma romo jo alip pyeradek ma woto ki tyengi. 11Ki canduk pa Lubaŋa bene giyako woko; ki awobe pa Eli aryo, Kopuni ki Finekaci, ginekogi woko bene.\\n12Dano mo ma Labenjamin oriŋo oa ki i waŋ mony, obino i Ci lo i nino meno kikome, ma boŋŋine oyec woko, wiye bene ojuko ki ŋom. 13Ka en oo, onoŋo Eli obedo i wi komme i ŋet yo ka kuro lok, pien onoŋo cwinye oŋabbe aŋaba pi canduk pa Lubaŋa, Ka dano-nu obino odonyo i gaŋ, otito lokke, ci gaŋ ducu omor ki koko. 14Ka Eli owinyo dwan ma mor ki koko-ni, owacci, “Man woo me ŋo?” Ka dano-nu orune, obino otito bot Eli. 15Onoŋo Eli ditte romo mwaka pyeraboŋwen wiye aboro, ki wane bene ocor woko, omiyo doŋ pe neno piny. 16Dano-nu owaco bot Eli ni, “An aye aa ki i waŋ mony, ariŋo aa ki i mony tin.” En ogamo ni, “Ci doŋ obedo niŋniŋ, latinna?” 17Lakellok-ki ogamo owacci, “Jo Icrael guriŋo woko ki i nyim jo Piliciti, dok bene gineko jo tuwa madwoŋ twatwal, ki canduk pa Lubaŋa bene giyako woko.” 18Ka otuco lok i kom canduk pa Lubaŋa, ci Eli opoto ataro ki i wi komme ma obedo kwede i ŋet dog gaŋ; ci ŋute otur, oto woko, pien onoŋo doŋ oti mada, dok kome dit. Obedo laŋolkop i Icrael pi mwaka pyeraŋwen.\\n19I kare-nu ci-wode ma dako pa Finekaci onoŋo iye odoŋo, cok nywal. Ka owinyo lok ni canduk pa Lubaŋa doŋ giyako woko, dok ni kwarone ki cware guto woko, oturre piny, onywal, pien onoŋo mwoc ogoyo. 20I kare ma en mito to woko, mon ma gucuŋ ka ŋete guwaco bote ni, “Pe ilwor, pien inywalo latin awobi.” Ento en pe ogamo doggi, pe oketo iye cwinye bene. 21Ci ocako nyiŋ latin ni, Ikabod, kun wacci, “Deyo otyeko a woko ki i Icrael!” pien canduk pa Lubaŋa doŋ giyako woko, ki pi kwarone bene ki pi cware. 22Dok owacci, “Deyo oa woko ki i Icrael, pien canduk pa Lubaŋa doŋ giyako woko.”","num_words":669,"character_repetition_ratio":0.078,"word_repetition_ratio":0.006,"special_characters_ratio":0.249,"stopwords_ratio":0.28,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Tekwaro 22 ACO85 - Jo ma gibedo i Jerucalem guketo - Bible Search\\n2 Tekwaro 21 2 Tekwaro 23\\n2 Tekwaro 22\\n(2 Luker 8.25-29)\\n1Jo ma gibedo i Jerucalem guketo Akajia ma wode matidine odoko kabaka ma oleyo ka tyene; pien mony pa jo ma yam gubino i gony kacel ki jo Arab gutyeko neko awobe madito woko ducu. En gin mumiyo Akajia wod pa kabaka Jekoram me Juda ocamo ker. 2Akajia onoŋo ditte romo mwaka pyeraŋwen wiye aryo ka ocamo ker, ci obedo ka loci Jerucalem pi mwaka acel. Minne nyiŋe Atalia; en yam lakwar Omri. 3Akajia bene obedo ka lubo kit pa jo me ot pa Akab, pien minne aye obedo ka miye tam me tiyo gin maraco. 4Obedo ka tiyo gin ma nen marac i wan Rwot, kit macalo jo me ot pa Akab gubedo ka tiyone; pien gin aye gubedo ka miye tam me tiyo gin marac i kare ma wonne doŋ oto, ci gutere i to. 5En bene oye tamgi, ocito gin ki Jekoram wod pa Akab kabaka me Icrael ka lweny ki Kajael kabaka me Ciria i Ramot-gilead. Jo Ciria guketo ret i kom Joram, 6ci en odwogo ka mado rette i Jejreel, en aye waŋ ret ma jo Ciria guketo i kome ki i Rama i kare ma en olwenyo i kom Kajael kabaka me Ciria. Akajia wod pa Jekoram kabaka me Juda ocito ka limo Joram wod pa Akab i Jejreel, pien onoŋo kome lit.\\n(2 Luker 9.27-29)\\n7Lubaŋa onoŋo doŋ otyeko yubo ni Akajia bito i kare ma en bicito ka limo Joram. Pien ka ocito kunnu ci onywako wot gin ki Jekoram pi rwatte ki Yeko wod pa Nimci, ma Rwot onoŋo owiro wek omuk jo me ot pa Akab woko. 8I kare ma Yeko tye ka cobo lok ma Rwot oŋolo i kom jo me ot pa Akab, en orwatte ki ludito me Juda bene ki awobe pa omegi Akajia, ma gitiyo bot Akajia, ci onekogi woko. 9En obedo ka yenyo Akajia, ci gimako en ki i Camaria ka ma okanne iye, gikelo en bot Yeko ci Yeko oneke woko, Guyike, pien guwacci, “En lakwar Yekocapat, ma yam obedo ka yenyo Rwot ki cwinye ducu.” Dano mo pe odoŋ i ot pa Akajia ma romo camo ker.\\n(2 Luker 11.1-21)\\n10Ka Atalia min Akajia oneno ni wode oto woko, ci en ocako jwero jo me dog ot ker pa Juda woko ducu. 11Ento Yekocabeat nya pa kabaka, otiŋo Yoaci wod pa Akajia, ci okwalo woko ki i kin awobe pa kabaka ma gibenekogi-ni, ci okano en ki lapidine i kicika mo me buto. Yekocabeat, ma nya pa kabaka Jekoram obedo dako pa ajwaka Yekoyada, en lamiŋ Akajia; okano Yoaci woko ki bot Atalia kit meno, omiyo Atalia pe oneke. 12En obedo kwedgi mwaka abicel, kun gikano en i ot pa Lubaŋa i kare ma Atalia tye ka loyo lobo.","num_words":468,"character_repetition_ratio":0.06,"word_repetition_ratio":0.0,"special_characters_ratio":0.25,"stopwords_ratio":0.331,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1Lok odoko dano 1I acakki piny Lok onoŋo tye, Lok tye bot Lubaŋa, Lok en Lubaŋa. 2En ceŋ tye bot Lubaŋa i acakki piny; 3jami ducu en aye ceŋ otiyo, pe tye gin mo ma ceŋ giketo laboŋo en. 4I en con tye kwo, kwo meno con ceŋ pa dano. 5Ceŋ oryeny i piny macol, ento piny macol pe ogeŋo ryeny. 6 # Mat 3.1Mar 1.4Luka 3.12 Yam tye dano mo ma Lubaŋa ooro, nyiŋe Jon. 7En obino pi bedo caden me tito lok i kom ceŋ, wek dano ducu guye pi lokke. 8En kikome onoŋo pe ceŋ, ento obino pi tito lok me caden i kom ceŋ. 9Ceŋ me ada ma menyo dano ducu onoŋo oebino i lobo. 10En con tye i lobo, en aye ceŋ otiyo lobo, ento lobo pe obedo ki ŋec i kome. 11En obino tugi, ento jone pe gujole. 12Ento dano ducu ma ceŋ gujole, ma guye nyiŋe, omiyogi twero me doko litino pa Lubaŋa; 13ma pe ginywalogi ki remo, kadi pi miti me kom, kadi pi mit pa dano, ento pi miti pa Lubaŋa. 14Lok odoko dano, obedo i kinwa, kun opoŋ ki kica ki ada; wan waneno deyone, deyo macalo pa latin acel keken ma oa bot Won. 15Jon obolo lok me caden i kome kun daŋŋe ni, “Man aye ŋat ma yam atittiwu pire ni, ‘Ŋat ma bino i ŋeya kata ki dit, pien en okwoŋo nyima con.’ ” 16Nia i lonyone mapol wan ducu gimiyowa kica i kom kica. 17Pien cik yam gimiyo kun wok ki bot Moses, ento kica ki ada, Yecu Kricito aye okelo. 18Pe tye ŋat mo ma yam oneno Lubaŋa; Wod acel keken, ma tye i kor Won, omiyo Won oŋene.Lok me caden ma Jon otito(Matayo 3.1-12; Marako 1.1-8; 3.1-18) 19Man lok me caden ma Jon obolo, ka Lujudaya guoro ajwagi ki jo Levi nia Jerucalem pi penye ni, “In aŋa?” 20En otuco ka maleŋ, pe omuŋo, otuco ni, “An pe a Kricito ma Lubaŋa oyero.” 21#Mal 4.5Nwo 18.1518Gupenye ni, “In doŋ aŋa? In Elia bo?” En odok iye ni, “Pe.” “In lanebi meno?” En ogamo ni, “Pe”. 22Dok gupenye ni, “In aŋa kaa? Tittiwa, wek wadwok lok bot jo muorowa. Ilwoŋŋe kekeni ni in aŋa?” 23#Ic 40.3En odok iye ni, “An a dwan ŋat ma daŋŋe i tim ni, ‘Wutir yo pa Rwot ocuŋ atir,’ macalo lanebi Icaya owaco.” 24Jo mogo ma ceŋ gioro nia i kin Luparicayo 25gupenye ni, “Doŋ piŋo ibatija dano, ka in pe i Kricito ma Lubaŋa oyero, nyo Elia, nyo lanebi meno?” 26Jon odokkigi iye ni, “An abatija dano ki pii; ento i kinwu ocuŋ ŋatti mo ma wun wukwiya, 27en aye ŋat ma bino ki i ŋeya, ma an pe amyero ka gonyo del warre.” 28Lok man ducu otimme i Betania loka Jordan, ka ma Jon yam obedo ka batija iye dano.Latin-romo pa Lubaŋa 29Orwone Jon oneno Yecu kun woto bino tuŋ bote, owaco ni, “Nen Latinromo pa Lubaŋa ma kwanyo bal me lobo! 30Man aye ŋat ma yam awaco pire ni, ‘I ŋeya bibino ŋat ma kata ki dit, pien en okwoŋo nyima con.’ 31An kikoma onoŋo pe aŋeye, ento pi lok man omiya abino kun abatija dano ki pii, wek ginyute bot jo Icrael.” 32Jon otito lok me caden i kome ni, “Ceŋ aneno Cwiny Maleŋ kun bino nia ki i polo macalo amam, opye, obedo i kome. 33An kikoma yam pe aŋeye; ento ŋat ma oora ka batija dano ki pii-ni owacca ni, ‘Ŋat ma ibineno Cwiny Maleŋ bino, pye, bedo i kome, en aye ŋat ma bibatija dano ki Cwiny Maleŋ.’ 34Doŋ aneno, dok atito lok me caden i kome ni, man en Wod pa Lubaŋa.”Lupwonnye ma gukwoŋo lubo Yecu 35Orwone doki, Jon ka ocuŋ ki jo aryo i kom lupwonnyene, 36oneno Yecu kun woto, owaco ni, “Nen Latin-romo pa Lubaŋa!” 37Lupwonnye meno aryo guwinyo kun waco lok man, ci gulubo Yecu. 38Yecu olokke, onenogi kun gilube, openyogi ni, “Wuyenyo aŋo?” Gin gupenye ni, “Rabbi (ma te lokke ni, Lapwony) ibedo kwene?” 39Odok ki gin ni, “Wubin, wunen.” Gubino, guneno ka ma en onoŋo bedo iye; ci gubedo bote i nino meno, pien cawa doŋ onoŋo cok romo apar. 40Ŋat acel i kin jo aryo ma yam guwinyo Jon kun loko, ci gulubo Yecu, onoŋo Anderiya, omin Cimon Petero. 41En okwoŋo noŋo ominne Cimon, owacce ni, “Watyeko noŋo Meciya” (ma te lokke ni, Kricito). 42En okele bot Yecu. Yecu onene, owacce ni, “In aye Cimon, wod pa Jon? Gibilwoŋi ni, Kepa” (ma te lokke ni, Petero#1.42 Petero te lokke Pata ).Yecu olwoŋo Pilipo ki Natanael 43Orwone Yecu omito cito i Galilaya. Orwatte ki Pilipo, owacce ni, “Luba.” 44Pilipo yam Labetecaida, ma gaŋgi kacel ki Anderiya ki Petero. 45Pilipo onoŋo Natanael, otitte ni, “Watyeko noŋo ŋat ma Moses yam ocoyo pire i cik, ma lunebi bene gucoyo pire, en aye Yecu me Najaret, wod pa Yucepu.” 46Natanael openye ni, “Gin mo maber twero katti ki i Najaret?” Pilipo odokke iye ni, “Bin, inen.” 47Yecu oneno Natanael kun bino bote, oloko i kome ni, “Nen Laicrael me ada, ma pe tye ki goba mo i cwinye!” 48Natanael openye ni, “Iŋeya niŋniŋ?” Yecu odokke iye ni, “Ma peya Pilipo olwoŋi, kun ibedo i te olam, an aneni.” 49Natanael odokke iye ni, “Lapwony, in giri i Wod pa Lubaŋa. In i Kabaka me Icrael!” 50Yecu odokke iye ni, “In iye pien awacci ni, ‘Aneni kun ibedo i te olam’? Ibineno lok madito makato magi.” 51#Acak 28.12Dok owacce ni, “Adada awacciwu ni, wubineno polo kun oyabbe, kun lumalaika pa Lubaŋa giito dok gilor piny i kom Wod pa dano.”","num_words":921,"character_repetition_ratio":0.054,"word_repetition_ratio":0.0,"special_characters_ratio":0.278,"stopwords_ratio":0.311,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 26 ACO85 - Cutcut i ŋe kare ma Yekoyakim wod pa - Bible Search\\nGiŋolo kop i kom Jeremia\\n1-Cutcut i ŋe kare ma Yekoyakim wod pa Yocia odoko kabaka me Juda, Rwot owaco lok man bot Jeremia ni, 2“Cuŋ i dyekal me ot pa Rwot, dok iwac lok bot jo ducu me Juda ma gibino ka woro Lubaŋa i ot pa Rwot. Tit botgi lok ducu ma doŋ aciki me lokone; pe ikan lok mo iwek odoŋ. 3Gwok nyo gibiwinyo lok man, ci miyo dano acel acel lokke we ko yone marac, wek an aŋut pi gin marac ma onoŋo atamo ni abitimo i komgi pi gin marac ma gin gubedo ka timone-ni. 4Ibiwaco botgi ni, ‘Rwot owaco kuman ni, Ka ce pe wubiwinyo lokka, kun wulubo cikka ma amiyo botwu, 5ki ka pe wuwinyo lok pa luticca lunebi ma acwalogi me bino botwu pi oyotoyot, kadi bed pe wuketo cwinywu ka winya, 6-ci abibalo ot man woko kit macalo yam atimo i kom Cilo, dok abimiyo rok ducu ma gibedo i wi lobo gitiyo ki nyiŋ gaŋ man me ceno dano.’ ”\\n7Ajwagi ki lunebi ki lwak ducu guwinyo ka Jeremia waco lok magi i ot pa Rwot. 8Ka Jeremia doŋ otyeko loko lok ma Rwot ocike me loko bot lwak ducu, ki bot ajwagi ki lunebi, ci lwak ducu gumake woko likiŋ, kun giwacce ni, “Myero ito woko! 9Piŋo kono itito lok ki nyiŋ Rwot, kun iwacci, ‘Ot man bidoko calo Cilo, ki gaŋ man bene bidoko wi obur, bidoŋ noŋo laboŋo dano mo ma bedo iye’?” Lwak ducu gucokke gurumo Jeremia woko dyere i ot pa Rwot.\\n10Ka rwodi me Juda guwinyo lok magi, ci gua ki i ot pa kabaka gucito gubedo i kabedogi i ŋet doggaŋ manyen ma gidonyo kwede i ot pa Rwot. 11Ci ajwagi ki lunebi guwaco bot rwodi kacel ki lwak ni, “Dano man myero giŋol kop me to i wiye, pien oloko lok marac i kom gaŋwa, kit macalo wun bene wuwinyo ki itwu-ni.”\\n12Jeremia dok onwoyo loko lok bot rwodi kacel ki lwak ducu kun wacci, “Rwot oora me tito lok i kom ot man ki i kom gaŋ man, lok ducu ma wun doŋ wuwinyo atito botwu-ni. 13Pi meno kombeddi myero wuyub kitwu ki gin ma wutimo, ci wulub lok ma Rwot Lubaŋawu owaco botwu, ci Rwot biŋut i kom gin marac ma onoŋo en doŋ oyubbe me timone i komwu-ni. 14Doŋ an mera atye i te twerowu. Wuti i koma giwu gin ma wuneno ni ber dok tye atir. 15Lok acel keken ma amito wuŋe ni, en aye ni tekke wuneka woko, ci wubineko dano ma pe ki bal, dok bene alii me tona bibedo i wiwu ki i kom gaŋ man ki jo ducu ma bedo iye, pien i adane Rwot oora botwu pi loko lok magi ducu wek wuwiny ki itwu.”\\n16Lacen rwodi kacel ki lwak ducu guwaco bot ajwagi ki lunebi ni, “Dano man pe myero giŋol kop me to i wiye, pien en otito lok botwa ki nyiŋ Rwot Lubaŋawa.”\\n17I ŋe meno ludoŋo mogo i kin ludoŋo me lobo gua malo ci guwaco bot lwak ducu ma gucokke ni, 18-“Mika ma en dano me Morecet yam otito lok i kare pa Kejekia kabaka me Juda, ma owaco bot jo ducu ni, ‘Rwot me mony owaco kuman ni,\\nCion gibipuro woko macalo poto;\\nJerucalem bidoko wi obur,\\nki got ma gigero ot pa Rwot i wiye bidoko buŋa.’\\n19“Tika mono Kejekia kabaka me Juda kacel ki jo Juda guneko Mika woko? Kejekia pe olworo Rwot ci otemo tiyo gin maber ma Rwot pwoyo? Ci meno pe omiyo Rwot oŋut i kom gin marac ma onoŋo en oyubbe me timone i komgi? Ento wan kombeddi aye giwa wamito kelo can madit i komwa kekenwa.”\\n20Tye dano mo mukene bene ma otito lok nyiŋ Rwot, en aye Uria wod pa Cemaya me Kiriat-jearim. En otito lok i kom gaŋ man ki rok man i lok marom ki pa Jeremia-ni. 21I kare ma kabaka Yokoyakim ki twoni lwennye ki rwodi ducu guwinyo lokke, kabaka otemo miyo gineke kwede woko; ento i kare ma Uria owinyo lok man, ci lworo omake omiyo en olwi oriŋo woko i Ejipt. 22Mumiyo kabaka Yokoyakim ocwalo jo mogo kacel ki Elnatan wod pa Akbor ki jo mukene kacel kwede, oorogi me cito i Ejipt, 23ci gin gumako Uria wa ki i Ejipt gukelo bot kabaka Yekoyakim ma oneke woko i kabedo me yik ka ma giyiko iye dano ata-gu.\\n24Ento Akikam wod pa Capan ogwoko Jeremia maber, omiyo pe gimiye bot lwak wek guneke woko.","num_words":749,"character_repetition_ratio":0.055,"word_repetition_ratio":0.0,"special_characters_ratio":0.24,"stopwords_ratio":0.331,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 22 ACO85 - Rwot owaco kuman ni, “Cit bot jo me - Bible Search\\nLok ma Jeremia otito bot jo me ot ker me Juda\\n1Rwot owaco kuman ni, “Cit bot jo me ot pa kabaka me Juda, ci iciwac lok man kunnu, 2ni, ‘Winy lok pa Rwot, in kabaka me Juda, ma ibedo i wi komker pa Daudi, in kacel ki luticci, ki lwakki ma gidonyo ki i dogcel ducu me gaŋ man. 3Rwot owaco kuman ni, Wutim gin ma tye kakare dok ma atir, wular dano ma gibedo ka unogi ki i ciŋ ŋat ma oyako jamigi. Pe wutim gin marac nyo tim aranyi i kom larok mo, i kom litino kic ki mon to, dok bene pe wunek dano mo ma pe ki bal i kabedo man. 4Ka ce wulubo gin ma an doŋ acikowu ni wulubi, ci likwayo pa Daudi gibimedde ki bedo luker. Gin kacel ki luditogi ki lwak, gibimedde ki donyo i dogcel ducu me gaŋ kal man kun giriŋo ki gadigadi kacel ki aguragura. 5-Ento ka ce pe wulubo lokka, an doŋ akwoŋŋe ni nyiŋa kena botwu ni gaŋ kal man bidoko wi obur. Man Rwot ma owaco. 6Pien Rwot owaco lok ma okemo ot pa kabaka me Juda ni:\\n“ ‘In ibedo calo lobo Gilead ki tuŋ bota,\\ncalo wi got Lebanon mabit,\\nento kadi bed kumeno abiloki idoko tim aroo,\\ngaŋ ka ma dano pe bedo iye.\\n7Abiyubo lulweny ma gibilweny komwu,\\nŋat acel acel bimako jami lwennye;\\ngibitoŋo yadi cedarwu mabeco-gu gireto woko piny,\\nci gicoko gibolo woko i mac.\\n8“ ‘Lacen lurok mapol gibikato ki i ŋet gaŋ man, kun dano acel acel biwaco bot lawote ni, “Piŋo Rwot otimo gin macalo man i kom gaŋ man madit-ti?” 9Gibidok iye kun giwacci, “Pien onoŋo gubwoto gicikke pa Rwot Lubaŋagi woko, dok gubedo ka woro lwak lubaŋa mukene-gu kun gitiyo botgi bene.” ’ ”\\nLok pa Jeremia ma en oloko ma okemo Calum\\n10Pe ikok pi Yocia ma doŋ oto woko,\\ndok bene cwinyi pe myero oton pire;\\nento kok pi ŋat ma doŋ a cito woko doŋ matwal,\\npien en doŋ pe bidwogo cen wacel\\nme neno lobo ma yam ginywale iye.\\n11-Pien Rwot owaco lok kuman mukemo Calum wod pa Yocia kabaka me Juda, ma obedo ka loc ma ka wonne Yocia, ma onoijo oa woko ki i kabedo man ocito gire woko ni, “En doŋ pe bidwogo cen kany matwal, 12ento en bito mere i kabedo ka ma gitere iye i opii, pe dok bineno lobo man tyen me aryo.”\\nLok pa Jeremia i kom Yekoyakim\\n13“Can i wi dano ma gero ode ki kit tim ma pe atir,\\nma ogero kicika odine ma malo-gu ki ŋolo kop ma pe atir,\\nma miyo luwote tiyo tic bote noŋo laboŋo cul mo,\\ndok bene pe culo mucaragi.\\n14Can i wi ŋat ma wacci,\\n‘Abigero ot madit pira kena\\nkun aweko kicikane ma malo bedo malac twatwal.’\\nCi en biketo waŋ dirica i ode,\\nbipeto bao cedar i kicika me ot,\\nka dero woko ki raŋi makwar.\\n15Itamo ni man bimiyo in idoko kabaka,\\nme gero odi ki yadi cedar\\nodi mabeco ma gikato odi ma gigero ki yadi mukene woko-gu?\\nWoru aye yam ocamo kuc me lobeni mada.\\nKare ducu en obedo dano ma genne dok ma ŋolo kop atir,\\nomiyo gin ducu ma en obedo ka tiyone owoto maber.\\n16Obedo ka ŋolo pido pa lucan ki jo ma piny obwoyo maromrom,\\nomiyo en obedo ki kwo maber.\\nMan aye tyen lok me ŋeyo Rwot.\\n17Ento ibedo ka neno mitini kekeni keken;\\nwek inoŋ lonyo pi uno dano;\\nineno jo ma gipe ki bal mo,\\ndok bene itimo tim bwami me uno lwakki.\\n18-Pi meno Rwot owaco lok not Yekoyakim wod pa Yocia kabaka me Juda ni,\\n“Ŋat me pe bikumo pi tone, kun wacci,\\n‘Omera do!’ nyo ni, ‘Lamera do!’\\nŊat mo ma bikok pe, kun wacci,\\n‘Rwoda do!’ nyo ni, ‘Kabakana do!’\\n19Gibiyiko ki kit yik ma giyiko kwede kana,\\ngibipeyo gitero ci gibolo woko i ŋe cel me Jerucalem.”\\nLok pa Jeremia pi can ma okemo Jerucalem\\n20“Wun jo Jerucalem, wucit i wi got Lebanon ci wucidaŋŋe kunnu,\\ndok wucit i lobo Bacan ci wucikok kunnu;\\nwulwoŋ lwoŋo matek ki i Abarim,\\npien jo ma nene wumarogi-ni ducu doŋ gityekogi woko.\\n21Aloko kwedwu i kare ma onoŋo wutye ki lonyo madwoŋ,\\nento wun giwu wukwero winyo lokka woko.\\nMan aye kit gin ma wubedo ka timone cakke wa ka tinowu;\\npe wulubo gin ma abedo ka waco botwu wacel.\\n22Yamo bikodo ci tero lutelwu woko ducu,\\njo ma wumarogi-ni gibiterogiwoko i opii,\\nlewic bimakowu dok alee bitwodowu pi gin maraco ducu ma doŋ wutyeko timone.\\n23Wun jo ma wubedo i Lebanon,\\nwubedo laboŋo lworo mo i kin yadi cedar;\\nento ka arem me can opoto i komwu wubicur marac\\ncalo dako ma tye ka rem ki nywal!”\\nŊolo kop pa Yekonia\\n24-Rwot owacci, “Kit macalo atye kwo-ni, kadi bed in Yekonia wod pa Yekoyakim kabaka me Juda, ibedo agit me diyo ciŋ ma tye i ciŋa tuŋ lacuc, pud abicori woko aye, 25ci abimiyi i ciŋ jo ma gimito neki woko, i ciŋ jo ma ibedo ki lworo i komgi-ni, Abimiyi bene i ciŋ Nebukadnejar kabaka me Babilon kacel ki jo Kaldaya. 26Abiboli woko i lobo mukene kacel ki meni ma onywali, ka ma yam pe ginywali iye, ci ibito woko ki kunnu. 27Ento pe doŋ ibidwogo cen i lobo ma imito ni kono ineno ki waŋi-ni.”\\n28Jeremia owacci, “En Yekonia mono doŋ olokke odoko macalo agulu muto ma doŋ gikwanyo gibolo woko, ma ŋat mo doŋ pe mito? Piŋo kono gikwanyo en kacel ki litinone gibologi i lobo ma gin pe giŋeyo lok i kome?\\n29“In lobo, in lobo we, in lobo!\\nWiny lok ma Rwot doŋ owaco:\\n30‘Giŋolo koo woko i kom laco man ni latinne mo bibedo pe,\\nen dano ma pe obedo ki gumkom i kare me kwone ducu;\\nlikwayone mo pe ma bibedo ki gumkom me bedo i wi komker pa Daudi.\\nMan lok pa Rwot kikome.’ ”","num_words":930,"character_repetition_ratio":0.045,"word_repetition_ratio":0.0,"special_characters_ratio":0.242,"stopwords_ratio":0.313,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Pingo Lubanga Tye ki Dul ma Mege? | Kwena Maber\\nPWONY ME 14\\nPingo Lubanga Tye ki Dul ma Mege?\\n1. Pingo Lubanga oketo yub pi jo Icrael me kare macon?\\nLubanga oketo yub pi likwayo pa Abraim wek gudok rok ci omiyo botgi cik mapol. En olwongo rok meno ni “Icrael” ci omiyo gudoko jo ma gidoro woro me ada dok gigwoko lokke. (Jabuli 147:19, 20) Pi meno, rok ducu onongo gitwero limo mot ki bot jo Icrael.—Kwan Acakki 22:18.\\nLubanga oyero jo Icrael ni gubed cadenne. Jami ma otimme i tekwarogi nyuto ka maleng ni lubo cik pa Lubanga kelo adwogi maber i kwo pa dano. (Nwoyo Cik 4:6) Pi meno, jo mukene onongo gitwero ngeyo Lubanga me ada kun giwok ki bot jo Icrael.—Kwan Icaya 43:10, 12.\\n2. Pingo Lukricitayo me ada gitiyo macalo gurup?\\nLacen, Luicrael gurwenyo cwak pa Lubanga dok bene Jehovah oleyo ka wanggi woko ki kacokke pa Lukricitayo. (Matayo 21:43; 23:37, 38) I kare-ni, Lukricitayo me ada aye dong gitye lucaden pa Jehovah ka wang Luicrael.—Kwan Tic pa Lukwena 15:14, 17.\\nYecu oyubo lulub kore me tito kwena dok me loko jo me rok ducu wek gudok jo ma lubbe. (Matayo 10:7, 11; 24:14; 28:19, 20) Tic man dong cok gik, kit macalo watye cok ki agikki piny. Pi tyen mukwongo i tekwaro pa dano, Jehovah oribo dano milion mapol ata ma gia ki i rok ducu i woro me ada. (Niyabo 7:9, 10) Lukricitayo me ada gitiyo macalo gurup wek gicuk cwiny luwotgi dok bene gikonygi. I wi lobo-ni lung, gilubo purogram acel me pwony ma a ki i Baibul i cokkegi.—Kwan Jo Ibru 10:24, 25.\\n3. Dul pa Lucaden pa Jehovah me kare-ni ocakke nining?\\nI kine ka mwaka 1870 ki wiye, gurup mo pa lutino kwan manok me Baibul gucako niang i kom lok ada mogo me Baibul ma onongo dong orweny woko. Gin onongo gingeyo ni Yecu oyubo kacokke pa Lukricitayo wek gutit kwena, pi meno, gin gucako yubbe me tito kwena me Ker-ri i wi lobo ducu. I mwaka 1931, gucako tic ki nying man ni Lucaden pa Jehovah.—Kwan Tic pa Lukwena 1:8; 2:1, 4; 5:42.\\n4. Lucaden pa Jehovah gitye ma guyubbe nining?\\nI cencwari me acel, kacokke pa Lukricitayo i kabedo mapat pat onongo gilubo tam ma a ki bot lukiko madit ma ngeyo ni Yecu aye Latel Wi kacokke. (Tic pa Lukwena 16:4, 5) I kare-ni bene, Lucaden pa Jehovah ginongo tira ki bot Lukiko Madit ma tye ki luelda ma gitye ki ngec madwong. Lukiko Madit man neno wi tic i jang gang kal pa Lucaden pa Jehovah ducu ma gigonyo leb, gigoyo dok gipoko bukke ma jenge i Baibul i leb makato 600. Pi meno, Lukiko Madit twero cuko cwiny ki miyo tira pi kacokke makato 100,000 i wi lobo-ni ducu. I kacokke acel acel, co ma gupore gitiyo calo luelda nyo luneno. Co magi gitiyo ki mar pi gwoko romi pa Lubanga.—Kwan 1 Petero 5:2, 3.\\nLucaden pa Jehovah gitye ma guyubbe me tito kwena maber-ri ki bene me loko dano wek gudok lulub kor Yecu. Wan bene watito kwena i ot ki ot calo lukwena pa Yecu. (Tic pa Lukwena 20:20) Wamine bene me pwonyo lok me Baibul bot jo ma gimaro ada. Ento Lucaden pa Jehovah pe gubedo dul mamwa. Wan watye jo me ot ma gitye ki Wego ma lamar. Wabedo omege ki lumege ma giparo pi luwotgi. (2 Jo Tecalonika 1:3) Pien jo pa Jehovah gitye ma guyubbe me yomo cwiny Lubanga ki dong konyo jo mukene, gin gitye dul pa jo ma cwinygi yom.—Kwan Jabuli 33:12; Tic pa Lukwena 20:35.\\nNywakki Nywakki Pingo Lubanga Tye ki Dul ma Mege?","num_words":566,"character_repetition_ratio":0.076,"word_repetition_ratio":0.0,"special_characters_ratio":0.267,"stopwords_ratio":0.316,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Jo Korint 4 ACO85 - Myero ginenwa macalo lutic pa - Bible Search\\n1 Jo Korint 3 1 Jo Korint 5\\n1 Jo Korint 4\\nGin ma lukwena gutiyo\\n1Myero ginenwa macalo lutic pa Kricito, ki lugwok muŋ pa Lubaŋa. 2Gin ma mitte ki bot lugwok jami, en aye ni myero gubed jo ma genne. 3Ki tuŋ bota man lok matidi mo twatwal ka wuŋolo kop i koma, kadi lukiko mo pa dano bene. An kikoma bene pe aŋolo kop i koma kena. 4Pien aŋeyo ni cwinya leŋ, ento man pe twero miyo aloyo kop. Rwot aye ma ŋolo kop i koma. 5Pi meno, pe wuŋol kop mo ma peya kare oromo, ma pud peya Rwot odwogo. En aye ma bimenyo gin ducu mukanne i piny macol, dok binyuto tam ma tye icwiny dano miyo nen woko ka maleŋ. I kare meno Lubaŋa bipwoyo dano acel acel i kit ma myero.\\n6Utmegina, lok magi aloko odok i koma ki i kom Apolo piwu, wek omi wun wapwonnye i komwa ki te lok man, ni, “Wubed kun wulubo gin ma yam gicoyo,” wek dano mo i kinwu pe owakke, ma pako dano acel kun cayo kwede ŋat mukene. 7Doŋ aŋa mono ma neno in macalo dano mapat ki jo mukene? Gin aŋo ma itye kwede ma pe gimii amiya? Ka gimii amiya, piŋo iwakke kwede kumeno calo pe gimii amiya nono?\\n8Doŋ wuyeŋ woko! Doŋ wudoko lulonyo bene! Doŋ bene wudoko luker, kadi bed wan pe luker! Atikane kono, onoŋo wamito ni wudok luker, wek wan bene wabed luker kacel kwedwu. 9Pien atamo ni, Lubaŋa onyutowa wan lukwena calo jo mudoŋ cen twatwal, macalo jo ma giŋolo kop me to i wigi; pien doŋ wadoko ginanena pi jo ma i wi lobo ducu, bot lumalaika ki bot dano. 10Doŋ wadoko lumiŋ pi Kricito, ento wun wuryek i Kricito. Wan wagoro, ento wun wutek. Giketo deyo i komwu, ento wan gicayowa acaya. 11Nio kombeddi kec tye ka nekowa, orwo pii oketowa woko, boŋowa pe me aruka, gidoŋowa ki ciŋ, ki pacowa-gu bene pe; 12-wacanne kun watiyo tic matek ki ciŋwa. Ka dano giyetowa, wan walamo gum i komgi; ka giunowa, wan waciro acira; 13ka gibalo nyiŋwa, wan wanwerre giwa anwera ki mwolo. Doŋ wadoko calo yugi me wi lobo; wan doŋ cilo me jami ducu.\\n14Pe acoyo lok man ni wek lewic omakwu, ento me pwonyowu macalo litinona ma amaro. 15Kadi bed wutye ki lupwony alip ki alip ma gitelowu i yo pa Kricito, pe wutye ki wego mapol. Yam adoko wonwu i Kricito pi lok me kwena maber. 16-Pi meno alegowu, wulub kita. 17Man en gin mumiyo acwalo Temceo botwu. Temceo aye latinna ma amaro i Rwot, dok genne. En bipoyo wiwu i yo ma atye ka lubone i Kricito Yecu, ma apwonyo ki jo ducu muye Kricito i kabedo ducu. 18Jo mogo i kinwu gitye ka tamo ni an pe abibino botwu, omiyo gitye ka wakke. 19Ento ka Rwot oye abio botwu oyot, ka wek abinene tek pa jo ma gitye ka wakke-ni, ento pe lok ma giloko aloka. 20Ker pa Lubaŋa pe ocuŋ i kom gin ma giloko aloka ento i kom tek. 21Wumito gin aŋo? Wumito abin botwu ki odoo, nyo abin ki mar ki cwiny me mwolo?","num_words":528,"character_repetition_ratio":0.045,"word_repetition_ratio":0.0,"special_characters_ratio":0.245,"stopwords_ratio":0.309,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Wel 36 ACO85 - Ludito kaka pa kwarogi ma i doggola pa - Bible Search\\nWel 35 Nwoyo Cik 1\\nCik ma mako nyom pa anyira ma guleyo lobo pa wongi\\n1Ludito kaka pa kwarogi ma i doggola pa Gilead wod pa Makir ma wod pa Manace ma i doggola pa Yucepu gubino cok, ci guloko i nyim Moses ki ludito kaka mukene. 2-Guwaco ni, “Laditwa, Rwot yam ociki ni imi lobo me aleya bot jo Icrael kun gibolo kwir; ci yam ociki ni imi ginaleya pa ominwa Lyel Jelopekad bot anyirane. 3Ento ka ce awobe ma i kaka mukene gunyomogi ki i kin jo Icrael ata, ci miyo lobogi gi bi kwanyo woko ki i kom ginaleya pa kwarogi, gimedo i kom lobo pa kaka ma anyirane doŋ tye iyeni; meno miyo gibijwiko lobowa woko ma yam gipoko botwa ki kwir. 4Dok ka kare me jubili pa jo Icrael oromo, ci lobogi gibimedo i kom lobo pa kaka ma anyira gitye iye-ni matwal, ci miyo lobowa me aleya bijwik woko.”\\n5Moses ociko jo Icrael kit man, kun cikke oa ki bot Rwot, ni, “Lok me kaka pa likwayo pa Yucepu tye atir. 6Doŋ man aye cik ma Rwot omiyo ma okemo kom anyira pa Lyel Jelopekad, ni, ‘Wek gin gunyomme ki dano ma gitamo ni ber, tekke ka ginyomogi i doggola mo ma i kaka pa kwarogi. 7Lobo ma gimiyo bot jo Icrael me aleyagi pe gibilokone nia i kaka man dok i kaka mukene; pien dano acel acel ma i kin jo Icrael bimoko matwal i kom ginaleya ma i kaka pa kwarogi. 8Dok ka nyako mo oleyo dul lobo mo ma i kaka mo ma i kin jo Icrael, ci en binyomme ki dano mo ma i doggola mo ma i kaka pa kwarogi, wek dano acel acel ma i kin jo Icrael obed ki lobone ma oleyo ki bot kwarone. 9Kumeno, pe gibiloko ginaleya mo nia ki i kaka mo-ni dok i kaka mukene, ento kaka acel acel pa jo Icrael bimoko gire i lobo me ginaleyane kikome.’ ”\\n10Anyira pa Jelopekad gutimo kit ma Moses ocikogi kwede. 11Makala, Tiŋa, Kogla, Mirika ki Noa, ma gin aye anyira pa Jelopekad, gunyomme ki awobe pa omegi wongi. 12Ginyomogi i doggola pa jo pa Manace wod pa Yucepu, omiyo lobo me aleyagi obedo i kaka me doggola pa wongi, pe gikobo woko.\\n13Meno ducu aye gin lok ma Rwot ociko ki ma oŋolo ki i dog Moses bot jo Icrael i lobo aroo me Moab i ŋet kutu Jordan ma okemo Jeriko.","num_words":414,"character_repetition_ratio":0.088,"word_repetition_ratio":0.0,"special_characters_ratio":0.238,"stopwords_ratio":0.36,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 32 ACO85 - I nino dwe, acel, dwe me apar wiye - Bible Search\\nEjekiel 31 Ejekiel 33\\nKoko pi Parao\\n1I nino dwe, acel, dwe me apar wiye aryo, i mwaka me apar wiye aryo, Rwot oloko kweda. 2Owacci, “Wod pa dano, daŋŋe ki koko pi Parao kabaka me Ejipt, kun iwacce ni, itamo ni ibedo calo labwor i kin rok ducu, ento in ibedo meri calo nyaŋ ma min kulu ma bedo i nam, kun baro dye pii ki i kulu. Irubo pii woko ki coto tyeni, miyo ibala pii ma i kulu-gu woko ducu. 3Rwot Lubaŋa owaco kuman ni, Ka Tok ducu gucokke kacel, abiciko obwona ci amaki kwede woko, ka doŋ amiyo giywayi kwede i wi tura. 4Abiboli woko piny i ŋom, kun acanyi woko matek i ŋom ka maleŋ, ci doŋ amiyo winyo ducu gipye i komi ki lee ducu ma i lobo gibicami woko. 5Abipoŋo wi godi ki nota-gu ducu ki komi mutop. 6Abidyako lobo kadi wa godi bene ki remoni ma mol-li, ma ora kulu ducu bipoŋ woko ki remoni keken. 7-Ka doŋ atyeko neki woko, ci abiumo pol woko, kun amiyo lakalatwene ducu gicido macol licuc; abimiyo pol umo ceŋ woko, ki dwe bene doŋ pe biryeny ma miyo derone caro piny. 8Abikwanyo dero me gin ma ryeny ducu ma tye i polo woko ci amiyo loboni doŋ i colpiny. Man Rwot Lubaŋa ma owaco.\\n9“Abiryano cwiny jo me rok mapol, ka aterowu i opii i kin lurok i wi lobo ducu ka ma yam onoŋo pe wuŋeyo. 10Abimiyo lwak me rok mapol gibedo ki ur twatwal i komi, ki lukergi bene komgi bimyel ki lworo piri. Ka atiŋo pala lucwanna i nyimgi i kare ma ibilimo iye can-ni, lurok kacel ki lukergi komgi bibedo ka myel amyela cawa ducu, kun noŋo dano acel acel paro pi kwone keken.”\\n11Rwot Lubaŋa owaco kuman ni, “Kabaka me Babilon bibino ci lwenyo i komi ki pala lucwanne. 12Abiweko askari ma gua ki i rok mager ducu giwoto pala lucwangi ci gineko ki lwakki woko. Gibijwero jami ducu ma it ye ka wakke pigi-ni, ci gineko lwakki woko. 13Abineko dyaŋini woko ducu ki i waŋ pii mapatpat, Doŋ dano nyo lee mo bibedo pe matwal ma birubo pii balo woko ki coto doki. 14Abimiyo piine pye mot ci doko maleŋ, dok abimiyo pii ma i kuluni ducu mol mot calo moo ma mol. Man Rwot Lubaŋa ma owaco. 15I kare ma amiyo lobo Ejipt odoko obur ma iye odoŋ nono, dok ka jami ducu ma yam opoŋo loboni doŋ gijwero woko, ka bene aneko jo ducu ma gibedo iye, man bimiyo giŋeyo ni an aye a Rwot. 16Man bilokke doko wer lyel. Mon me rok ducu gibiwero wer man me lyel-li, kun gikok kwede pi Ejipt ki lwakke ducu; gibigoyo wer lyel man ki jami agoya-gu. Man Rwot Lubaŋa ma owaco.”\\nLobo pa jo muto\\n17I nino dwe apar wiye abic, dwe me acel, i mwaka me apar wiye aryo, Rwot oloko kweda. 18Owacci, “Wod pa dano kok pi lwak ma gibedo i Ejipt, ci icwalgi kacel ki mon me rok matego gudony piny i lobo pa jo muto, ka ribbe ki jo ma yam doŋ guto giyikogi i lyel kunnu-ni.\\n19Wac botgi ni,\\n‘Wun dok wubeco wunen mwonya wukato jo mukene woko?\\nWuciti, wudony piny wubut i lyel\\npa jo ma pe gilirogi.’\\n20Gibito kacel ki jo ma ginekogi i lweny. Dok bene lweny ma tye-ni giyubo pi neko jo Ejipt ducu. 21Rwodi ma gin cogi oteka gibiloko pigi ki pi jo ma yam konyogi, ma noŋo doŋ gitye i dye lyel, kun giwacci, ‘Doŋ gutyeko donyo piny kany, gibuto woko mot, gin jo ma pe gilirogi ma ginekogi i lwenynyi.’\\n22“Aciria tye kunnu, ki lyel pa askari me monnye bene orume woko dyere. Gin askari-gu ducu ginekogi ki pala lucwan. 23Lyelgi tye piny wa i dye bur ka matut adada, ki askari dul monnye gurumo lyelle woko; gin ducu doŋ ginekogi woko ki pala lucwan, gin jo ma yam nyayo lworo marac i lobo pa jo makwo-ni.\\n24“Elam bene tye kunnu, kun lwakke ducu gurumo lyelle woko; gin ducu ginekogi woko ki pala lucwan. Ci gudonyo piny i lyel i lobo pa jo muto ma kun pe gilirogi. Gin aye jo ma ginyayo lworo marac i lobo pa jo makwo, ento gibedo ki lewic kacel ki jo ma gidonyo piny i bur. 25Gipeto kitanda pi jo Elam i kin jo ma ginekogi kacel ki lwakke ducu, dok lyel pa askarine orume woko dyere. Gin ducu jo ma pe gilirogi, ginekogi woko ki pala lucwan. Yam lworo i komgi onya i lobo pa jo makwo, ento koni doŋ gibedo ki lewic kacel ki jo ma gidonyo piny i bur; giketogi i kin jo ma ginekogi.\\n26“Mecek ki Tubal gitye kunnu, kacel ki lwakgi ducu, ki lyel pa askari monygi bene orumogi woko dyere. Gin ducu jo ma pe gilirogi ginekogi woko i lweny ki pala lucwan; pien gubedo ka nyayo lworo marac i lobo pa jo makwo. 27Dano pe miyo botgi woro i kare ma giyikogi, kit macalo gimiyo woro kwede i kare ma giyiko twoni oteka lweny macon, ma giketogi i lyel ma gurukke woko ki jami lwenygi, giteno wigi ki pala lucwangi dok giumo komgi ki kwotgi. Gin twoni oteka magi onoŋo yam gitego mada ma gubedo ka miyo lworo marac omako jo makwo.\\n28“Meno aye kit macalo jo Ejipt bibuto kwede ma noŋo doŋ ginyotogi woko i kin jo ma pe gilirogi, kacel ki jo ma ginekogi ki pala lucwan.\\n29“Edom tye kunnu kacel ki lukerre ki rwodine ducu. Gin onoŋo gubedo askari matego mada, ento kombeddi doŋ giyikogi kacel ki jo ma pe gilirogi ma yam ginekogi i lweny.\\n30“Rwodi me lobo ma: yo tuŋ acam ducu gitye kunnu, ki jo Cidon ducu bene tye kunnu. Tekogi ma yam gitye kwede-ni onoŋo onyaye lworo mada, ento kombeddi doŋ gudonyo i lyel: ki lewic kacel ki jo ma ginekogi i lweny, gubuto doŋ ma pe gilirogi. Doŋ gibedo ki lewic kacel ki jo ma gidonyo piny i bur.\\n31“Ka Parao kabaka me Ejipt onenogi ducu, cwinye bikwe pi tone kekene ki pi to pa askari me monnye ma ginekogi woko i lweny-nyi.” Man Rwot Lubaŋa ma owaco.\\n32“An aye ma amiyo kabaka me Ejipt onyayo lworo i kom jo makwo, ento kombeddi en kacel ki askari me monnye gibinekogi woko ci gipyelogi i lyel i kinjo ma pe gilirogi, ma ginekogi i lweny, Parao kacel ki lwakke ducu.” Man Rwot Lubaŋa ma owaco.","num_words":1059,"character_repetition_ratio":0.08,"word_repetition_ratio":0.016,"special_characters_ratio":0.236,"stopwords_ratio":0.329,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Jo Korint 1 ACO85 - Waraga man oa ki bot Paulo ma en - Bible Search\\n1 Jo Korint 16 2 Jo Korint 2\\n2 Jo Korint 1\\n1-Waraga man oa ki bot Paulo ma en lakwena pa Kricito Yecu pi miti pa Lubaŋa, ki bot ominwa Temceo.\\nBot jo muye Lubaŋa ma tye i Korint, kacel ki jo pa Lubaŋa ducu ma gitye i lobo Akaya ducu:\\nPaulo opwoyo Lubaŋa pi kweyo cwinye i can ma en oneno\\n3Myero gipwo Lubaŋa Won Rwotwa Yecu Kricito, Won ma lakica, Lubaŋa ma kweyo cwiny dano ducu. 4En kweyo cwinywa i can ducu ma walimo wek wan bene wabed ki twero me kweyo cwiny jo ma tye ki can mo mapatpat, kun wakweyo cwinygi i kit yo acel-lu ma Lubaŋa okweyo kwede cwinywa-ni. 5Kit macalo can madit ma Kricito yam ociro doŋ opoto i komwa bene, kit meno bene pi Kricito wan bene gikweyo cwinywa twatwal. 6Ka ce waneno can, meno miyo gikweyo cwinywu, dok wunoŋo larre; ka gikweyo cwinywa, meno bene miyo gikweyo cwinywu, ci miyo wucako noŋo tek bene me ciro kit can acel ma wan waciro-ni. 7Watye ki gen matek i kom Lubaŋa piwu, pien waŋeyo ni, ka wunywako kwedwa can ma waciro, kumeno bene gibikweyo cwinywu kit macalo yam gikweyo kwede cwinywa.\\n8-Utmegina, wamito ni wuniaŋ i kom can ma waneno i Acia; pekone odiyowa mukato kare woko ma pe dok cirre, omiyo pe doŋ wabedo ki gen mo me bedo kwo doki. 9Onoŋo doŋ waŋeyo ni gityeko ŋolo kop me to i wiwa. Meno otimme wek pe wajeŋŋe i komwa kekenwa, ento wajeŋŋe i kom Lubaŋa ma cero jo muto. 10En olarowa ki i can me to marac macalo man, dok bene bilarowa; wamoko bene genwa i kome ni bilarowa doki. 11Myero wuribbe kwedwa i lega, wek omi jo mapol gupwo Lubaŋa piwa, pi gin maber ma gitimo botwa pi lega pa jo mapol.\\nGin mumiyo wot pa Paulo ogalle\\n12Gin ma wanyatte pire en ene: waŋeyo i cwinywa ada ni wakwo i lobo man, makatone wan wakwo kacel kwedwu, laboŋo bal mo, kun cwinywa bene leŋ i kit ma Lubaŋa mito, pe pi ryeko pa dano, ento pi kica pa Lubaŋa. 13Wan wacoyo botwu gin ma wutwero kwano dok wuniaŋ. Ageno ni wubiniaŋ matut, 14kit macalo doŋ wuniaŋ manoknok, ni, i nino pa Rwotwa Yecu wubiwakke piwa calo wan bene wabiwakke piwu.\\n15Onoŋo ceŋ aniaŋ man maber, omiyo yam ayubo ni koŋ acak wotta ki botwu, wek wunoŋ kica kiryo. 16-Pien onoŋo yam amito awok botwu i wotta i Makedonia, ki i dwogona ki kunnu, wek wukonya i wotta me cito i Judaya. 17I kare ma ayubo kit meno onoŋo pe abedo ka cabbe acaba i lokka. Pe ayubo macalo dano mo ma koŋ ye, ka dok kwero woko. 18Macalo Lubaŋa genne, lok ma yam wawaco botwu pe waloko ka dok lacen wakwero woko. 19-Pien Yecu Kricito Wod pa Lubaŋa ma yam wan ki Silvano ki Temceo watito pire botwu pe obedo ŋat ma ye ka dok lacen lokke kwero woko, ento en doŋ omoko lok pa Lubaŋa; 20i en gin ma Lubaŋa ociko ni etimo ducu ocobbe kakare i kome. Meno aye gin mumiyo wawaco ni Amen i Yecu Kricito pi miyo deyo bot Lubaŋa. 21Ŋat ma miyo wacuŋ matek kacel kwedwu i Yecu Kricito, dok owirowa ki moo, en Lubaŋa. 22En doŋ omwono lanen mere woko i komwa, dok oketo Cwiny mere Maleŋ i iwa, me moko ni en bimiyowa gin ducu ma en yam ociko.\\n23Alwoŋo Lubaŋa me bedo cadenna kun awacciwu ki cwinya ducu ni, gin mumiyo pe abino i Korint, pien onoŋo amito timowu kica. 24Pe te lokke ni wan watye ki twero i kom niyewu, ento watiyo kwedwu kacel wek wubed ki yomcwiny, pien wucuŋo matek i kom niye.","num_words":613,"character_repetition_ratio":0.053,"word_repetition_ratio":0.0,"special_characters_ratio":0.235,"stopwords_ratio":0.305,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Luker 1 ACO85 - I kare ma Akab oto, jo Moab gucako - Bible Search\\n1 Luker 22 2 Luker 2\\n2 Luker 1\\nTo pa Akajia\\n1I kare ma Akab oto, jo Moab gucako jemo woko i kom Icrael. 2I kare-nu Akajia opoto piny ki i waŋ dirica ki i kicikane mamalo ma i Camaria, odoko two ma obuto kwede piny; omiyo ocwalo lukwena, kun waco botgi ni, “Wucit wucipeny dog Baaljebub, lubaŋa pa jo Ekron, ni nyo abicaŋ ki two man.” 3Ento lamalaika pa Rwot owaco ki Elia ma Laticbe ni, “A malo, wek icit icirom ki lukwena pa kabaka me Camaria, ci iwac botgi ni, ‘Wutimo kuman ni Lubaŋa mo pe i Icrael, mumiyo wucito ka penyo dog Baal-jebub, ma lubaŋa pa jo Ekron-ni?’ 4Pi kit tim man, Rwot owacci, ‘In pe ibia malo ki i wi kitanda ma ibuto iye-ni, ento ibito woko adada.’ ” Elia ocako cito woko.\\n5Lukwena gudok bot kabaka, ci openyogi ni, “Piŋo wudwogo cen?” 6Gugamo ni, “Dano mo obino oromo kwedwa i yo, ci owacowa ni, ‘Wudok cen bot kabaka ma oorowu-ni, wuciwacce ni, Rwot owaco kuman ni, Itimo kuman ni Lubaŋa mo pe i Icrael, mumiyo icwalo ni gipeny dog Baaljebub, ma lubaŋa pa jo Ekron-ni? Pi kit tim man, omiyo in pe ibia malo ki i wi kitanda ma ibuto iye-ni, ento ibito woko adada.’ ” 7En openyogi ni, “Dano ma orwatte kwedwu-ni obedo niŋniŋ ma olokowu lok magi-ni?” 8-Gugamo ni, “En oruko ginaruka ma obedo yeryer, kun otweyo pyere ki del.” Ci ogamo ni, “Meno en Elia Laticbe.”\\n9Kabaka dok ocwalo ladit me mony ma loyo jo pyerabic kacel, ki jone pyerabic. En ocito bot Elia, ma onoŋo obedo malo i wi got, ci owacce ni, “Ai dano pa Lubaŋa, kabaka owacci, ‘Ilor piny.’ ” 10-Ento Elia ogamo dog ladit me mony ma loyo jo pyerabic-ci ni, “Ka an aye a dano pa Lubaŋa, wek mac oa ki malo i polo owaŋ in woko kacel ki joni pyerabic-ci ducu.” Ci mac oa malo ki i polo owaŋo en ki jone pyerabic-ci ducu.\\n11Kabaka dok ocwalo ladit me mony ma loyo jo pyerabic kacel ki jone pyerabic. Ocito bot Elia owacce ni, “Ai dano pa Lubaŋa, man aye cik pa kabaka ni, ‘Ilor piny oyotoyot.’ ” 12Ento Elia odok iye ki gin ni, “Ka ce an a dano pa Lubaŋa, wek mac aa ki malo i polo opot i komwu owaŋwu woko ducu, in kacel ki joni pyerabicci.” Ci mac pa Lubaŋa oa ki malo i polo owaŋo en ki jone pyerabic-ci ducu.\\n13Kabaka dok ocwalo ladit me mony me adekke ma loyo dano pyerabic, kacel ki jone. Ci ladit me adekke ma loyo jo pyerabic ocito. Ka oo, ci opoto orumo coŋe piny i nyim Elia, obako doge bote ni, “Ai dano pa Lubaŋa, alegi ni, pe ineka kacel ki joni pyerabicci, piwa obed tek ki in. 14Pien, nen, mac oa ki i polo ci obino piny, owaŋo ludito mony aryo mukwoŋo-ni ducu kacel ki jogi ma giloyo pyerabic-ci; ento in iwek, pi kwena obed tekki.” 15Lamalaika pa Rwot owaco bot Elia ni, “Lworo pe omaki i kome, Lor piny icit kwede.” Omiyo en ocito owoto kacel kwede bot kabaka, 16ci owacce ni, “Rwot owaco kuman ni, ‘Pien icwalo lukwena ka penyo dog Baal-jebub, lubaŋa pa jo Ekron, itimo kumeno ni Lubaŋa pe i Icrael bo, mumiyo ipenyo doge-ni? En aye lok mumi yo pe ibia ki i wi kitandani ma it ye iye-ni, ento in ibito woko adada.’ ”\\n17Akajia oto woko kit macalo Rwot oloko ki i dog Elia-ni, Jekoram ma ominne aye odoko kabaka ma oleyo ka tyene, i mwaka me aryo me loc pa Tekoram wod pa Yekocapat, kabaka me Juda, pien onoŋo Akajia pe tye ki wode mo. 18Lok kom Akajia mudoŋŋe ducu, ma en otiyo, gityeko coyone i buk me Tekwaro pa Luker me Icrael.","num_words":625,"character_repetition_ratio":0.069,"word_repetition_ratio":0.032,"special_characters_ratio":0.256,"stopwords_ratio":0.302,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 46 ACO85 - Rwot Lubaŋa owaco kuman ni, “Dogcel - Bible Search\\nEjekiel 45 Ejekiel 47\\nKit ma laloc bikwero ki nino madito\\n1Rwot Lubaŋa owaco kuman ni, “Dogcel me dyekal ma i iye ma tye yo tuŋ wokceŋ gibiloro woko pi nino abicel, ma en aye kare ma noŋo dano gitye ka tic, Ento gibiyabo i nino me cabit ki i nino me por dwe. 2Doŋ laloc bidonyo kun wok ki i kicika ma i doggola me donyo ma tye yo tuŋ woko, ci bicuŋo cok ki yat me dogcel. Ka doŋ ajwagi gicako tyero gitum awaŋane ki gityer lakwecwiny ma en okelo, ci en doŋ cako woro Lubaŋa i dyekal ma tye cok ki dogcel. Ka i ŋeye doŋ en bia kato woko, ento dogcel pe gibiloro nio wa otyeno. 3Lwak me lobo gibibedo ka woro Rwot i kabedo ka ma gidonyo ki iye ma tye i dogcel meno i nino me cabit ducu ki i nino me por dwe-gu ducu. 4Gitum awaŋa ma laloc bityero bot Rwot i nino me cabit bibedo litino romi abicel ma komgi pe ki mwonyo, ki nyok romo acel ma kome pe ki mwonyo. 5En bikelo gityer me moko kwon pi nyok romo ma romo epa acel, gityer me moko kwon pi litino romi en bikelo kit macalo en twero, kacel ki cupa apar me moo pi agwata adek adek me moko. 6I kare me por dwe en bityero latin twon ma kome pe ki mwonyo, litino romi abicel ki nyok romo acel, ma gin ducu myero komgi pe obed ki mwonyo. 7Gin ma en bityero macalo gityer me moko kwon aye agwata adek pi wod twon, ka dok agwata adek pi nyok romo, ki pi litino romi moko kwon kit macalo en twero noŋone, kacel ki cupa apar me moo pi agwata adek adek me moko. 8Ka laloc donyo i ot pa Lubaŋa, ci en bidonyo kun wok ki i kicika ma i doggola me donyo me dogcel, dok bene en bia kato woko ki yo acel-lu.\\n9“Ka inen lwak me lobo meno gubino ka woro Rwot i nino madito ma giciko, jo ma gibidonyo ki i dogcel ma tye yo tuŋ acam, ka gutyeko woro Rwot ci gibikato woko ki i dogcel ma tye yo tuŋ acuc. Jo ma bidonyo ki i dogcel ma tye yo tuŋ acuc, gibikato woko ki i dogcel ma tye yo tuŋ acam. Ŋat mo pe bidok cen ki ŋeye ki i dogcel ma onoŋo en odonyo kwede-ni, ento dano acel acel bicito atir kato woko ki i dogcel ma i nyime. 10Ka inen lwak gidonyo ka woro Rwot, ci laloc bene donyo kacel kwedgi, ka gikato woko, en bene bikato woko kacel kwedgi. 11I kare me kwero nino madito ki kare ma giciko, gibikelo gityer me moko kwon ki latin twon ma rom ki epa acel, ki nyok romo ma rom ki epa acel, ki litino romi ki moko kwon kit macalo dano mo-ni twero miyone kwede; kacel ki cupa apar me moo pi epa acel acel me moko.\\n12“Ka ce laker mito miyo gityer ma iye opwoyo, kadi gitum awaŋa nyo gityer lakwecwiny calo gin ma iye opwoyo bot Rwot, ci gibiyabo bote dogcel ma tye yo tuŋ wokceŋ-ŋi, en donyo ki iye. Ka doŋ en cako tyero gitum awaŋane nyo gityer lakwecwiny kit macalo en tyero i nino me cabit. Lacen en doŋ a kato woko, ki i ŋeye ma en doŋ noŋo okato woko gibiloro dogcel woko kakare.\\nGityer ma gityero bot Rwot nino ki nino\\n13“Laloc dok bimiyo latin romo acel me mwaka acel ma kome pe ki mwonyo me gitum awaŋa bot Rwot nino ki nino, i odiko. 14Dok bene myero omi gityer me moko kwon kacel ki gitum awaŋa i odiko odiko, acel me abicel me epa, ki moo cupa adek wek okwe moko woko, ma gimiyo calo gityer me moko kwon bot Rwot. Man aye cik ma myero gilubi pi gitum awaŋa ma gityero nino ducu. 15Gityer ma gikelo pi gitum awaŋa me nino ducu odiko odiko, tye kit man, latin romo ki gityer me moko kwon ki moo.”\\nLaker ki lobo ma gipoko bote\\n16Rwot Lubaŋa owaco kuman ni, “Ka ce inen laker mito miyo mot bot latinne mo ki i kin awo bene bene, kun poko ki kom dul lobo ma yam gimiyo me bedo ginaleyane, meno bibedo ginaleya pa awo bene ducu, meno doŋ odoko jamigi. 17-Ento ka ce okwanyo dul ma gipokke omiyo me mot bot luticce, lacen bibedo jami pa laloc ka mwaka me kuc doŋ oo, Pien ginaleya-ni doŋ mere, kono litinone keken aye gitwero gamone bedo megi matwal. 18Laloc pe bikwanyo kit dul mo ki i kom ginaleya pa lwak, pe bikwanyo jamigi woko ki botgi. En myero omi dul mo bot litinone me bedo megi kun kwanyo ki i kom lobo ma doŋ gimiye me bedo mere, wek pe en oun dano mo ki i kom jona kun kwanyo lobogi woko.”\\nCokon ma tye i ot pa Lubaŋa\\n19Lacen dano-nu dok otera wa i doggola ka ma gidonyo kwede i kicika mapol ma tye cok ki dogcel ma tye yo tuŋ acam me dyekal ma i iye. Magi aye kicika maleŋ ma giyubo pi ajwagi. En ocimo bota kabedo mo ma tye wa i agikki me kicika magi ma tye yo tuŋ wokceŋ-ŋi, ci aneno. 20Ci en owacca ni, “Man aye kabedo ka ma ajwagi myero guted iye gitum me tino alii ki gitum pi bal, ki ka ma bene gitedo iye gityer me moko kwon, wek pe gutiŋ gin mo maleŋ gukel i dyekal ma woko ka ma gitwero nyobo lwak kwede.”\\n21Lacen okela i dyekal ma woko, ci otela otera i twok dyekal aŋwen-ni; i twoke acel acel onoŋo dyekal matidi tye iye. 22I twok dyekal aŋwen-ni onoŋo tye iye dyekal matitino, ma acel acel borre romo futi pyerabicel wiye aŋwen ki lacce futi pyerabic, gin aŋwen-ni ducu onoŋo ditogi rom. 23Dyekal acel acel onoŋo girumo woko ki cel ma gigero ki got, ki keno ka ma gikuto iye mac bene giyubo i ŋet cel. 24Ci dano-nu owacca ni, “Magi aye cokon ka ma lutic ma gitiyo i ot pa Lubaŋa myero guted iye gitum ducu ma lwak gityero.”","num_words":1017,"character_repetition_ratio":0.08,"word_repetition_ratio":0.01,"special_characters_ratio":0.236,"stopwords_ratio":0.324,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Matayo 5 ACO85 - Yecu ka oneno lwak, ci oito woko malo - Bible Search\\n4-“Gitye ki gum jo ma kumo, pien gibikweyo cwinygi.\\n5-“Gitye ki gum jo ma mwol, pien gibileyo lobo doko megi.\\n6-“Gitye ki gum jo ma kec ki orwo pii nekogi pi bedo jo ma kitgi atir, pien gibimiyo giyeŋ.\\n8-“Gitye ki gum jo ma cwinygi leŋ, pien gin aye gibineno Lubaŋa.\\n10-“Gitye ki gum jo ma giketo ayelayela i komgi pi bedo jo ma kitgi atir, pien ker me polo megi.\\n11-“Wutye ki gum ka dano ŋalowu, kun giyelowu ma giwaco kit lok ducu maraco gobagoba i komwu pira. 12-Wupwo, cwinywu obed yom atika, pien bakacic ma gibimiyowu me pwoc dit, tye i polo, pien lunebi ma yam gukwoŋo nyimwu dano guketo ayelayela i komgi kit meno.”\\n(Marako 9.50; 14.34-35)\\n13-“Wun wukado me lobo; ento kado ka doŋ odoko bot, ci gibitimo niŋniŋ wek dok odok mit? Konnye doŋ noŋo pe, myero giony woko dano onyon.\\n14-“Wun wuceŋ me lobo. Gaŋ ma gigero i wi got pe twero kanne. 15-Dok pe gicwinyo tara me auma ki aduku, ento gicibo i wi okar, ci lyel caro piny bot jo ducu ma tye i ot. 16-Wun bene wubed jo ma menyo piny calo tara bot dano, wek gunen tic mabeco ma wutiyo ci gumi deyo bot Wonwu ma tye i polo.\\n17“Pe wutam ni an abino ka geŋo dano ni guwek lubo cik ki lok pa lunebi woko; pe abino ka geŋo dano lubogi, ento me cobogi acoba. 18-Ada awaco botwu ni, nio waŋ ma polo ki lobo bitum woko, latin ton mo acel, kadi ki nukuta mo acel me cik pe birwenyo, nio ka lok ducu ocobbe kakare. 19Pi meno, dano mo ma bimiyo cik mo acel ki i kom cik magi doko yogoyogo, kun pwonyo ki dano kit meno, gibilwoŋo ni en dano matidi i ker me polo; ento ŋat ma gwoko cik magi, kun pwonyo ki dano, gibilwoŋe ni en dano madit i ker me polo. 20Pien awacciwu ni, ka pe kitwu obedo atir makato kit lupwonycik ki pa Luparicayo, ci pe wubidonyo i ker me polo.\\n21-“Doŋ wuwinyo lok ma yam giwaco bot jo macon ni, ‘Pe ineki; ŋat ma oneko dano gibiŋolo kop i kome.’ 22Ento an awaco botwu ni ŋat mo ka kiniga omako i kom ominne gibiŋolo kop i kome; dano ma yeto ominne gibitero i Lukiko, ki ŋat ma biwaco ni, ‘In lamiŋ’ gibibolo woko i mac me Geena. 23Pi meno, ka ikelo motti bot Lubaŋa, ma itye ka tyerone i kom keno tyer, ka ce ipo ni omeru onoŋo tye ki lok mo i komi, 24ci myero iwek motti kunnu i nyim keno tyer, ci idok cen; mukwoŋo koŋ wumer wuribbe ki omeru, ka lacen doŋ idwogi ityer motti. 25Mak larem woko oyotoyot ki ŋat mudoti, i kare ma pud wutye ka wot kwede i yo wucito i lukiko, wek dano mudoti-ni pe oteri i nyim laŋolkop, ci laŋolkop bimiyi bot lakur-piny, ci teri tweyi woko i mabuc. 26Ada awacci ni, pe ibikatti woko ki kunnu, nio ka iculo ducu, ma wi cente mo pe orem\\n27-“Doŋ wuwinyo ka yam giwaco ni, ‘Pe itim abor.’ 28Ento an awaco botwu ni, dano mo ma neno dako ce paro ni ebed kwede, meno noŋo doŋ otimo abor woko kwede ki i cwinye. 29-Ka ce waŋi tuŋ lacuc aye ma miyo ipoto i bal, kol ci ibol woko ka mabor; pien bedo ber ka dul komi mo acel orwenyo, kato ma kono gibolo komi woko kulu i Geena. 30-Ka ce ciŋi ma lacuc aye miyo ipoto i bal, toŋ iŋun ibol woko; pien bedo ber ka dul komi mo acel orwenyo, kato ma kono gibolo komi woko kulu i Geena.\\n31-“Yam giwaco ni, ‘Dano mo ma ryemo dakone, myero omiye waraga me keto nyom.’ 32-Ento an awaco botwu ni, dano mo ma ryemo dakone, kono pi lok me tim me tarwaŋ keken, noŋo doŋ omiyo dako-nu odoko latim abor; dok dano ma onyomo dako ma cware oryemo noŋo otimo abor.\\n33-“Dok bene yam wuwinyo lok ma onoŋo giwaco bot jo macon ni, Pe ikwoŋ kwoŋ goba, ento cob kwoŋŋi ducu bot Rwot. 34-Ento an awaco botwu ni, Pe myero wukwoŋ kwoŋ mo kadi ki acel, kadi ki nyiŋ polo, pien meno komker pa Lubaŋa, 35-nyo ki nyiŋ lobo, pien meno kom me teno tyene, nyo kadi ki nyiŋ Jerucalem, pien meno gaŋ pa Kabaka madit. 36Dok bene pe ikwoŋ kwoŋ ki wii, pien in pe itwero loko yer wii mo acel doko matar nyo macol. 37Ento wuwek lokwu obed ni ‘Iyo’ nyo ‘Pe’; gin mukene makato lok man noŋo oa ki bot Larac.\\n38-“Doŋ wuwinyo yam ka giwaco ni, ‘Waŋ giculo ki waŋ, lak giculo ki lak.’ 39Ento an awaco botwu ni, Pe icul kwor i kom dano mo ma otimo gin marac i komi. Ka ce ŋat mo odoŋo lemi tuŋ lacuc, lok bote lemi tuŋ lacam wek odoŋ bene; 40dok ka ce ŋat mo mito pido kwedi ni wek eter kotini, ci miye kanyini bene. 41Ka ce dano mo odiyi tektek ni itiŋ yecce icit kwede i wot me mairo acel, wot kwede wot me mairo aryo. 42Ka dano mo olegi gin mo ci myero imiye, dok bene pe myero ikwer pi den bot ŋat ma mito deno jami ki boti.\\n43-“Dok wuwinyo bene ka yam giwaco ni, ‘Mar lawoti ento ikwer lakworri.’ 44Ento an awaco botwu ni, Wumar lukworwu, dok bene wuleg Lubaŋa pi jo ma keto ayelayela i komwu, 45wek wudok litino pa Wonwu ma tye i polo. Pien en miyo ceŋŋe tuc bot jo maraco ki jo mabeco bene, dok miyo kot cwer bot dano ma kitgi atir, ki bot jo ma pe kitgi atir bene. 46Pien ka wumaro jo ma marowu keken, ci wubinoŋo iye kit pwoc aŋo? Lujog-mucoro kono pe gitimo kit meno? 47Ka ce imoto utmegini keken, ci noŋo itimo gin aŋo maber makato jo mukene? Lurok ma pe giŋeyo Lubaŋa-ni bene pe gitimo kit meno? 48-Wubed jo ma bal mo pe i komwu, kit macalo Wonwu ma tye i polo bal mo pe i kome-ni.","num_words":993,"character_repetition_ratio":0.059,"word_repetition_ratio":0.016,"special_characters_ratio":0.259,"stopwords_ratio":0.3,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Luker 17 ACO85 - I kare meno Elia Laticbe, ma gaŋgi - Bible Search\\n1 Luker 16 1 Luker 18\\n1 Luker 17\\nElia ojuko kot pe ocwer\\n1-I kare meno Elia Laticbe, ma gaŋgi Ticbe ma i Gilead, owaco bot Akab ni, “Macalo Rwot Lubaŋa pa Icrael tye makwo-ni, ma an acuŋ i nyime, i mwaka ma bino-ni toyo bibedo peke kadi wa kot bene, nio ka doga aye dok biloko.” 2Lok pa Rwot obino bot Elia ni, 3“A woko ki kany, idok yo tun wokceŋ, icikanne i ŋet laora kulu Ketit ma i ne kulu Jordan tun wokceŋ. 4Ibimato pii ma i kulu-nu, dok atyeko ci ko winyo agak ma gibipiti kunnu.” 5Elia ocito kit ma Rwot owacce-ni, ocito obedo i ŋet laora kulu Kerit ma i ne kulu Jordan yo tuŋ wokceŋ. 6Agak gutero kwon ki riŋo-gu bote i odiko, ka dok otyeno bene guterre kwon ki riŋo. En obedo ka mato pii i kulu Kerit. 7Lacen pii ma i kulu otwo woko, pien kot doŋ pe cwer i lobo.\\nElia ki dako me Jarepat\\n8Lok pa Rwot dok obino bot Elia ni, 9-“A malo, icil wa i Jarepat, ma cok ki Cidon, ici bed kunnu, Atyeko ciko dako mo kunnu ma cware oto ma bimiyi cam.” 10Elia oa malo ocito i Jarepat. Ka oo cok ki dog gaŋ, nen, daa-to mo tye ka coko yen riddo. Elia olwoŋe kun waco bote ni, “Cikella pii mo i agwata wek amati.” 11Ka dako ocako wot me kela pii, ci dok olwoŋe, owacce ni, “Cikella kwon mo man ok i ciŋi.” 12Dako ogamo ni, “Macalo Rwot Lubaŋani tye makwo-ni, pe atye ki kwon mo ma amyeno, ento atye ki moko kwon poŋ ciŋ acel keken ma odon i abino, ki moo tedo manok mo i atabo moo; man atye ka coko yen riddo mogo wek adok kwede ka acited pira ki pi woda, ka wek doŋ wacam ci wato kwede.” 13Elia ogamo ni, “Pe ilwor, cit icitim kit ma iwaco-ni; ento koŋ idolla kwon manok ikella, ka dok lacen icidol piri ki pi wodi. 14Pien Rwot Lubaŋa pa Icrael ocika kuman ni, ‘Moko kwon pe bitum woko i abino, moo pe birem woko i atabo, nio ka Rwot ocwalo kot ocwer i lobo.’ ” 15Dako-nu ocito otedo kit ma Elia owacce-ni, ci dako-nu ki Elia ki jo ma i ode ducu gubedo ka camone pi nino mapol, 16kun moko kwon pe tum ki i abino, moo bene pe rem i atabo, kit ma Rwot owaco ki dog Elia-ni.\\n17Lacen ki i ŋe man, latin pa dako ma min ot meno two omako, ci twone omedde malit mada, nio ka pe doŋ ywe-gu. 18Dako-nu owaco bot Elia ni, “Itima rac kuman piŋo, in dano pa Lubaŋa? Ibino bota ka poyo wi balla macon, omiyo balla oneko woda woko do!” 19Elia owaco bot dako-nu ni, “Miya wodi kany.” Ci otino latin woko ki i kore, ocito kwede i kicika ma malo ka ma en buto iye, opyelo latin i wi kabutone kikome. 20Ocako kok bot Rwot ni, “Ai Rwot Lubaŋana, in aye dok ikelo can i kom daa-to ma abedo bote-ni pi neko wode?” 21-Ci Elia oryene i kom latin kidek, kun kok kwede bot Rwot ni, “Ai Rwot Lubaŋana, wek tipo kom latin man odwog cen i kome ba.” 22Rwot owinyo koko pa Elia, omiyo tipo kom latin odwogo cen i kome, ka cwinye odwogo. 23Elia otiŋo latin ki i kicika ma malo, okele piny i ot, omiyo bot minne, owacci, “Nen, wodi tye makwo ene.” 24Dakonu owaco bot Elia ni, “Ai rwoda, kombeddi doŋ aŋeyo atir ni in i dano pa Lubaŋa, dok Jok pa Rwot ma iwaco ki dogi bene me ada.”","num_words":601,"character_repetition_ratio":0.045,"word_repetition_ratio":0.0,"special_characters_ratio":0.268,"stopwords_ratio":0.258,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Icaya 8 ACO85 - Rwot dok owacca ni, “Kwany got malac ci - Bible Search\\nIcaya 7 Icaya 9\\nNyiŋ wod pa Icaya\\n1Rwot dok owacca ni, “Kwany got malac ci ico iye coc ki nukuta ma lwak ducu giŋeyo ma giromo kwanone, ‘Maer-calal-cak-baj.’ ” 2Cutcut anoŋo caden ma genne, ajwaka Uria ki Jakaria wod pa Yeberekia, me bedo lucadenna. 3Adonyo bot lanebi ma dako ma obedo dakona, ci ogamo ic, onywalo latin laco. Cutcut Rwot owacca ni, “Cak nyiŋe ni Maer-calal-kacbaj; 4pien ma pud peya latin meno ŋeyo lwoŋo ni, ‘Aba,’ nyo ‘mama,’ gibigwaro lonyo pa jo Damaciko kacel ki jami ayaka pa jo Camaria gitero woko kwoŋo nyim kabaka me Aciria.”\\n5Rwot dok oloko bota aye ni, 6“Pien jo man doŋ gukwero pii me Ciloa ma mol mot gulokke gigi gubedo ki myelkom i nyim Rejin ki i nyim wod pa Remalia; 7pi meno, Rwot bimiyo pii me kulu Euprate ma mol matek dok bene dwoŋ twatwal corre i komgi, ma en kabaka me Aciria ki deyone ducu. Bipoŋ i wan lalele ducu, kun noŋo mol atata liyakyak; 8bimol kato cito i Juda, ma noŋo mol atata liyakyak, kato cito anyim, bipoŋ o wa malo i ŋut dano. Pien Lubaŋa tye kwedwa. En biyaro bwome me gwoko lobo man.”\\n9Wumwolle woko kekenwu,\\nwun rok ducu, cwinywu myero opoti;\\nwuter itwu, wun lobo ducu ma wutye ka mabor,\\nwuyubbe bene ma cwinywu poto,\\nwuyubbe pi lweny ma cwinywu poto.\\n10Wupor lok kacel, ento gin mo pe ma bia iye;\\nwulok lok, ento gin ma wumito pe bicobbe,\\npien Lubaŋa tye kwedwa.\\nMyero wulwor Rwot\\n11Rwot oloko bota kit man pien onoŋo odiya woko matek ki ciŋe, dok bene ocika ni pe alub kit pa jo me rok man, kun waco ni, 12-“Pe wulwoŋ ni piro lok i muŋ gin ma jo me rok man lwoŋo ni piro lok i muŋ, pe wulwor bene gin ma gilworo, lworo mo ma onyo koyo i komwu bene obed pe. 13Ento myero wuŋe ni Rwot me mony aye ŋat maleŋ, en aye ŋat ma myero wubed ka lworone, dok en aye ma myero omiwu lworo ma onyo koyo i komwu. 14-En oidoko kabedo maleŋ, ki got ma miyo dano yokke ka giwoto, bidoko ariya ki tuŋ botgi, makato jo me doggola pa luker aryo-nu ducu, me Juda ki me Icrael, dok bibedo owic ki kinu me ciko jo ma gibedo i Jerucalem. 15Jo mapol gibiyokke iye; gibipoto gitur giŋinnye woko; gibicikogi ki kinu ci gimoko.”\\n16Jo ma winyo lok ma apwonyo myero gugwok maber pe orweny woko. 17-Rwot okanne woko ki bot jone, ento an abikure kun atye ki gen i kome. 18-Nen an-kacel ki litino ma Rwot doŋ omiya, wabedo lanyut ki lanen bot jo Icrael ma oa ki bot Rwot me mony, ma komkerre tye i wi got Cion. 19Ka ce guwaco botwu ni, “Koŋ wucit wupeny lutyet ki ajwagi ma giloko wee wee, calo ŋat ma dumo aduma,” gibiwaco ni, “Rok mo-ni myero gupeny Lubaŋagi; ento myero dok gupeny tipo pa jo muto pi jo makwo?”\\n20Ento wuwiny pwony ki lok ma atuco botwu! Adada, giloko lok man pien gitye i piny macol, piny peya oru botgi. 21Dano biŋolo gikato ki i dye lobo ma noŋo gitye ki peko madwoŋ twatwal, ma kun noŋo kec onekogi matek. Gibitokke ki kiniga ma kun noŋo kec tye ka nekogi, ci gicako ceno kabakagi ki Lubaŋagi woko. Gibitiŋo wangi gineno malo i polo, 22dok gibikulo wigi kun gineno piny i lobo, ento pe gibinoŋo gin mo, gibineno can ki colpiny keken, ki mutu mucido licuc me arem madwoŋ: gibicwalogi i colpiny mucido Licuc. Yo mo bibedo pe me bwot ki i arem madwoŋ.","num_words":589,"character_repetition_ratio":0.037,"word_repetition_ratio":0.0,"special_characters_ratio":0.241,"stopwords_ratio":0.311,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luka 21 ACO85 - Yecu otiŋo waŋe malo, ci oneno lulonyo - Bible Search\\nMot ma dato omiy\\n1Yecu otiŋo waŋe malo, ci oneno lulonyo kun gibolo motgi i canduk lim i ot pa Lubaŋa. 2Oneno dato mo ma lacan, ma obolo cente aryo ma rom ki cente abic me kare-ni. 3Owaco ni, “Adada awaco botwu ni, dato man ma lacan-ni obolo lim madwoŋ makato dano ducu; 4pien gin ducu gugito but limgi madwoŋ-ŋi aye gubolo, ento en i canne-ni, obolo lim ducu ma tye bote, ma konyo kwone.”\\n(Matayo 24.1-2; Marako 13.1-2)\\n5Ka onoŋo jo mogo i kin lupwonnyene gubedo ka lok pi ot pa Lubaŋa, kit macalo gideyo kwede ki godi mabeco ki gityer ma gimiyo pire, ci Yecu owaco ni, 6“Gin magi ducu ma wuneno-ni, kare bibino, ma pe gibiweko got acel mo ma ododde i wi wadi ma pe gibicoro woko piny.”\\nCan ma bipoto i lobo\\n(Matayo 24.3-14; Marako 13.3-13)\\n7Lupwonnye gupenyo Yecu ni, “Lapwony, man bitimme awene, dok kit gin aŋo ma binyuto ka man doŋ cok timme?” 8Yecu ogamo ni, “Wugokke, ŋatti mo owek rwenyowu; pien jo mapol gibibino i nyiŋa, ma giwacci, ‘An aye a en!’ dok ni, ‘Kare doŋ onyiko cok!’ Pe wulubgi. 9Dok ka wubiwinyo pi lweny ki pi arubaruba, pe wubed ki lworo, pien meno koŋ myero otimme, ento agik pe bibino oyotoyot.”\\n10Lacen owaco botgi ni, “Rok bilweny ki rok wadi, ker bilweny ki ker wadi; 11ki oyeŋyeŋ madoŋo biyeŋo lobo, kec laparanat ki two gemo mapatpat bipoto i kabedo mapol; ki gin ma miyo lworo mako dano, ki lanyut madoŋo bene, bia ki i polo. 12Ento ma peya gin meno ducu otimme, koŋ gibimakowu, gibilibowu, gibiterowu i nyim kacokke, gibitweyowu i mabuc, gibikelowu i nyim luker ki i nyim luloc pi nyiŋa. 13Man aye bibedo kare botwu me tito lok me caden i koma. 14-Pi meno, wumok i tamwu ni pe wubitamo con kit ma wubidok iye, 15pien abimiyowu twero me dok ki ryeko, ma ŋat mo i kin lukworwu pe bitwero ette i kome, kadi pyem kwede. 16Kadi wa lunyodowu ki omegiwu ki wadiwu ki luremwu bene gibidobowu, jo mogo i kinwu gibinekogi; 17dano ducu bimon kwedwu pi nyiŋa. 18Ento yer wiwu acel mo pe birwenyo. 19Ka wudiyo cwinywu, ci wubilaro kwowu.\\nYecu otito pi keto Jerucalem\\n(Matayo 24.15-21; Marako 13.14-19)\\n20“Ento ka wuneno mony orumo Jerucalem, ci wuŋe ni kare me ketone doŋ onyiko cok. 21Jo ma tye i Judaya myero guriŋ i wi godi, jo ma tye i gaŋ myero guriŋ woko ki iye, jo ma tye woko i kin paco pe dok gudony i Jerucalem. 22-Pien kare meno bibedo kare me culo kwor, ki cobo lok ducu ma yam gicoyo. 23Dok mon ma giyac gibineno cam i kare meno, ki mon ma gidoto litino bene! Pien can man madit bipoto i lobo, ki kiniga madwoŋ bipoto i kom jo me rok man. 24Gibinekogi ki pala lucwan, gibiterogi me bedo opii i kin rok ducu; Lurok gibinyono Jerucalem piny, nio ka kare pa Lurok ocobo kakare.\\n(Matayo 24.29-31; Marako 13.24-27)\\n25-“Lanyut binen i kom ceŋ, i kom dwe ki i kom lakalatwe, rok mapol ma i wi lobo bikumo kun noŋo cwinygi oŋabbe aŋaba pi mor me biamwonyi. 26Kom dano bimyel ki lworo, ka gibitamo gin ma bipoto i kom lobo; pien twer ducu ma i polo biyeŋŋe. 27-Lacen gibineno Wod pa dano kun bino i wi pol ki tek ki deyo madit. 28Ka gin magi ocako timme, myero wunen malo, myero wutiŋ wiwu malo, pien kare me kokowu doŋ onyiko cok.”\\n(Matayo 24.32-35; Marako 13.28-31)\\n29Dok obolo carolok botgi ni, “Koŋ wunen yat oduro, ki yadi mukene ducu; 30ka doŋ olot, wuneno piwu kenwu, ci wuŋeyo ni oro doŋ cok. 31Kit meno wun bene, ka wuneno gin magi otimme, myero wuŋe ni ker pa Lubaŋa doŋ onyiko cok. 32Ada awaco botwu ni, yalwak me kare man pe bitum nio waŋ ma lok magi ducu otimme. 33Polo ki lobo gibitum, ento lokka pe bitum.\\nWubed ma waŋwu twolo\\n34“Ento wugwokke kenwu, cwinywu owek doko nwaŋ pi woro cam, ki mero koŋo, ki pi lok me kwo man ma miyo wubedo ki tam mapol, wek nino-nu pe obin oumwu atura macalo akum; 35pien bibino i kom jo ducu ma bedo i wi lobo ducu. 36Ento wubed ma waŋwu twolo i kare ducu, kun wulego ni myero wubed ki tek me bwot ki i lok magi ducu ma bitimme, ki cuŋ i nyim Wod pa dano.”\\n37-Nino ducu onoŋo Yecu pwonyo i ot pa Lubaŋa dyeceŋ, ento dyewor woto buto i wi got ma gilwoŋo got Jeituni. 38Odiko con dano ducu gibino bote i ot pa Lubaŋa ka winyo lokke.","num_words":748,"character_repetition_ratio":0.044,"word_repetition_ratio":0.0,"special_characters_ratio":0.263,"stopwords_ratio":0.316,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lok me Cako Bute me 14 | Pwony me Baibul pi Lutino\\nLukricitayo me cencwari me acel gutito kwena me Ker-ri wa i agikki lobo ducu. Yecu onyutigi ka ma myero gutit kwena iye dok otimo tango ma omiyo gupwonyo dano i leb pengi kikome. Jehovah omiyo botgi tekcwiny ki teko me kanyo aunauna magwar.\\nYecu omiyo bot lakwena Jon ginanyuta i kom deyo pa Jehovah. I ginanyuta mukene, Jon oneno ka Ker me polo loyo Catan ki lobone matwal. Jon oneno ka Yecu loyo macalo Kabaka kacel ki luloc 144,000 ma giloyo kwede. Jon bene oneno ka lobo ducu lokke doko paradic ka ma dano ducu giworo iye Jehovah ki kuc dok ma gunote.\\nPWONY MA PIGI TEGO\\nTimo tic ma Jehovah omiyowa kelo deyo bote\\nDyer kwoni bot Jehovah, dok inyut bote ni in imito ni Kerre aye olo kwoni\\nWek Jehovah aye obed Laremi macok loyo\\nTeko ango ma cwiny maleng ominigi?\\nLupwonnye dini ma onongo guneko Yecu woko dok gutemo juko lupwonnyene. Ento onongo pe gitwero.\\nCaulo tye ka lweny magwar i kom Lukricitayo, ento meno dong cok lokke.\\nPingo Lubanga ooro Petero me cito i ot pa laco man ma pe obedo Lajudaya-ni?\\nLakwena Paulo gin ki lumiconari luwote gucako tic me tito kwena i kabedo mogo maboco.\\nJok, oyengyeng, ki pala lucwan okubbe nining i lok man?\\nCo aryo-ni gutiyo kacel macalo lurem pi mwaki mapol adada.\\nWotgi opong ki pekki, ento pe tye peko mo ma romo juko lakwena man.\\nYecu omiyo en oneno ginanyuta mapat pat ma lubbe ki ngo ma bitimme i anyim.\\nNiyabo bot Jon nyuto kit ma Ker pa Lubanga biloko kwede kwo i wi lobo.\\nNywakki Nywakki Lok me Cako Bute me 14","num_words":264,"character_repetition_ratio":0.051,"word_repetition_ratio":0.0,"special_characters_ratio":0.211,"stopwords_ratio":0.288,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Pingo Lubanga Weko Dano Deno Can? - Kabedo me Intanet pa Lucaden pa Jehovah\\nKWAN I LEB Acholi Afrikaans Albanian Amharic Arabic Armenian Assamese Ateso Australian Sign Language Aymara Bambara Baoule Basque Bengali Bicol Bislama Bissau Guinean Creole Boulou British Sign Language Bulgarian Cambodian Catalan Cebuano Chichewa Chilean Sign Language Chin (Hakha) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuukese Chuvash Cibemba Costa Rican Sign Language Croatian Czech Dangme Danish Drehu Dutch Ecuadorian Sign Language Efik English (Leb Muno) Estonian Ewe Faroese Fijian Filipino Sign Language Finnish Finnish Sign Language French French Sign Language Ga Galician Garifuna Georgian German German Sign Language Greenlandic Grik Guarani Gujarati Gun Guna Haitian Creole Hausa Herero Hiligaynon Hindi Hiri Motu Hmong (White) Hungarian Hungarian Sign Language Iban Ibanag Ibru Icelandic Igbo Iloko Indonesian Isoko Italian Japanese Japanese Sign Language Jula Kabyle Kalenjin Kannada Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kongo Konkani (Roman) Korean Korean Sign Language Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Laotian Latvian Lhukonzo Lingala Lithuanian Low German Luganda Lugbara Lunda Luo Luvale Macedonian Malagasy Malay Malayalam Maltese Mam Mapudungun Marathi Marshallese Mauritian Creole Maya Mazatec (Huautla) Mende Mexican Sign Language Mingrelian Miskito Mixe Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Nepali Ngabere Ngangela Niuean Norwegian Nuer Nyaneka Nyungwe Nzema Oromo Ossetian Otetela Otomi (Mezquital Valley) Palauan Pangasinan Papiamento (Aruba) Papiamento (Curaçao) Paraguayan Sign Language Persian Peruvian Sign Language Polish Polish Sign Language Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Rarotongan Romanian Rotuman Runyankore Russian Russian Sign Language Rutoro Samoan Sango Saramaccan Sepedi Serbian Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Tahitian Tajiki Tamil Tandroy Tankarana Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Turkmen (Cyrillic) Tuvaluan Tuvinian Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Uruund Uzbek Uzbek (Roman) Valencian Venda Venezuelan Sign Language Vezo Vietnamese Wallisian Waray-Waray Wayuunaiki Welsh Wolaita Wolof Xhosa Yapese Yoruba Zande Zapotec (Isthmus) Zapotec (Lachiguiri) Zimbabwe Sign Language Zulu\\nI NGE lweny mo marac i lobo acel mo ma lweny obalo matek, kiyiko mon ki lutino alip mapol ma pe gubedo lumony i bur madit acel ka kirumo ka ngete ki yatariya mapol. Yatariya acel acel onongo tye ki coc i kome ni: “Pingo?” Lapeny man onongo lit mada. Dano penyo lapeny man ki cwer cwiny ka lweny, peko ma poto atura, two, nyo turo cik oneko danogi ma pe ki bal, obalo pacogi, nyo okeligi peko ma pe tite i yo mo keken. Gin mito ni ginge pingo peko ma kit magi poto i komgi.\\n3 Rac mono me penyo gin ma omiyo Lubanga oweko dano deno can? Jo mukene gitamo ni penyo lakit lapenyi nyuto ni gin pe gitye ki niye ma oromo nyo ni gitye ka nyuto cac i kom Lubanga. Kono ka ibedo ka kwano Baibul, ibinongo ni dano ma lugen, ma gilworo Lubanga gubedo ki lapeny ma cal ki man. Me labolle, lanebi Kabakuk openyo Jehovah ni: “Pingo imiyo aneno tim maraco kun wanga neno tim aranyi? To-piny ki bwami guruma woko dyere, lweny ki daa ocakke i kabedo ducu.”—Kabakuk 1:3.\\n5 Dano me dini mapat pat dong gucito bot lutela ki lupwonye me dinigi me penyo pingo peko onya mapol ata. Pol kare, gin dok iye ni peko obedo yub pa Lubanga dok ni en dong otyeko yubo wacon ata kit ma jami bitimme kwede, kadi wa jami maraco. Jo mapol kiwacigi ni yo pa Lubanga pe kiniang iye nyo ni en aye kelo to i kom dano—kadi wa pa lutino—wek en ebed kwedgi i polo. Kit ma dong watyeko nenone kwede, Lubanga Jehovah pe kelo gin mo marac matwal. Baibul waco ni: “Lubanga pe twero timo gin marac kadi ki acel. Won Twer Ducu pe timo gin mo ma pe tye atir.”—Yubu 34:10.\\n7 Baibul waco atir ka maleng ni: “Lobo ducu tye i te loc pa Larac.” (1 Jon 5:19) Ka itamo pire, tika itwero niang iye? Lobo-ni nyuto kit pa ginacweya mo ma obedo cwiny ma pe nen ma obedo “labwol dano ma i wi lobo ducu.” (Niyabo 12:9) Catan rac, labwola, labwami. Pi meno, lobo ma en tye ka dorone-ni opong ki adage, bwola, ki bwami. Meno aye tyen lok acel ma omiyo peko onya mapol.\\n8 Kit ma dong watyeko nenone i Dul me 3, tyen lok me aryo ma omiyo peko tye mapol aye ni dano gitye ki roc, dok ki bal cakke con wa i jemo i poto me Eden. Dano ma lubal gitye ka tele matek pi laro loc, ci man okelo lweny, dic, ki deno can. (Latitlok 4:1; 8:9) Tyen lok me adek ma weko dano deno can aye “kare kacel ki jami ma gitimme atura ata.” (Latitlok 9:11 NW ) I lobo ma Jehovah aye pe obedo Lalocce, dano gitwero deno can pien ni guromo bedo i kabedo marac i cawa marac.\\n9 Niang ni Lubanga aye pe kelo peko i komwa kweyo cwinywa mada. En aye pe kelo lweny, turo cik, tim me dic, nyo kadi wa peko ma poto atura ata ma miyo dano deno peko. Kadi bed kit meno, mito wange Pingo Jehovah weko peko-ni ducu timme? Ka en aye Won Twer Ducu, ci nongo en tye ki teko me jukone. Pingo en dok neno peko anena? Lubanga ma lamar ma dong waniang i kome-ni myero obed tye ki tyen lok maber me weko peko me bedo tye.—1 Jon 4:8.\\n10 Me ngeyo pingo Lubanga oweko dano deno can, omyero watam wadok cen wa i kare ma peko ocakke iye. I kare ma Catan omiyo Adam gin ki Kawa pe guwinyo dog Jehovah, lapeny mo ma pire tek okatti. Catan pe okelo pyem i kom teko pa Jehovah. Kadi en Catan ngeyo ni agikki me teko pa Jehovah peke. Kono do, Catan okelo akalakala i kom twero me loc pa Jehovah. Pi waco ni Lubanga obedo ngat ma lagoba ma kano jami mabeco woko ki bot jo ma en loyo-gi, Catan okelo adot ni Jehovah obedo laloc marac. (Acakki 3:2-5) Catan owaco lapi-piny ni dano twero bedo maber loyo labongo loc pa Lubanga. Man onongo obedo pyem i kom twero mamalo twal pa Jehovah, twerone me loc.\\n14 Lapwony ma i labolwa-ni bene nongo ngeyo ni lajemo-ni ki lutino kwan ma gicwake-ni pe gingeyo. Ento en bene nongo ngeyo ni miyo kare botgi me temo nyuto ka lokgi-ni tye atir bikonyo lutino ma i ot kwan ducu. Ka nyutone oloyo lujemo-ni, ci lutino kwan ducu ma cwinygi tye atir gibiniang ni lapwony-nyi aye kara obedo ngat ma oporre me pwonyogi. Inge meno, ka lapwony-nyi oryemo lajemo mo keken ki i ot kwan ci gin dong gibiniang pingone. I yo acel-li, Jehovah onongo ngeyo ni bedo ber ka dano kacel ki lumalaika ducu ma cwinygi tye atir guneno ki wanggi ni gini otyeko loyo Catan ki lujemo luwote ni ki dok ni dano pe gitwero lone kengi. Calo Jeremia, gin biniang lok man ma pire tek ni: “Ai Rwot, angeyo ni dano pe loyo kwone kene nio i agikkine; pe tye ngat mo ma tye ki twero me loyo kwone.”—Jeremia 10:23.\\n15 Pingo kono dong Jehovah oweko peko ori pi kare malac? Pingo en pe gengo jami maraco me timme? Ber, tam kong i kom jami aryo ma lapwony ma i labol-li pe otimo. Mukwongo, en pe ojuko lutino kwan ma lujemo-ni me timo cura-ni i kit ma gin tamo kwede ni tye kakare. Me aryone, lapwony-nyi pe okonyo lajemo-ni ki timo cura-ni. I yo acel-li, niang i kom jami aryo ma Jehovah omoko tamme pe me timone. Mukwongo, en pe ojuko Catan kacel ki jo ma cwakke me temme me nyuto ni lokgi-ni tye atir. Miyo kare ni kong okatti okelo kony. I mwaki alip mapol ma okato i kwo pa dano, dano gubedo ka temo kit yo mapat pat me loc ken-gi, nyo gamente pa dano. Dano gudongo i yo me ngec me cayan ki yo mukene mapol, ento tero dano i yo marac, can, turo cik, ki lweny gumedde gudoko dong marac loyo. Loc pa dano dong onen woko ka maleng ni rac.\\n16 Me aryone, Jehovah pe okonyo Catan ki loyo lobo man. Kong i ket-ti, ka onongo ni Lubanga ogeng tim maraco pe me timme, nongo mono en, i adane, pe tye ka cwako lok pa lujemo-ni? Nongo Lubanga dok pe weko dano cako tam ni nen calo dano twero lone kekengi labongo gin mo marac? Ka onongo ni Jehovah otim kit meno, ci en doko lacwak lok goba. Ento tye ni, ‘Lubanga pe twero bwolo dano.’—Jo Ibru 6:18.\\n17 Ento dong jami ducu ma obale i kare mapol me jemo i kom Lubanga-ni kono? Wi omyero opo ni Jehovah obedo won twer ducu. Pi meno, en twero dok bikwanyo peko woko ki i kom dano. Kit ma dong watyeko neno kwede, lobo man ma dong kibalo-ni kibiyubone doko Paradic. Keto niye i kom tyer me ginkok pa Yecu bikonyo me kwanyo jami maraco ma bal okelo i kom dano, ka nicer bikwanyo peko ma to okelo i komwa. Pi meno Lubanga bitic ki Yecu me “turo tic pa Catan woko.” (1 Jon 3:8) Jehovah bitimo man ducu i kare ma nongo rwatte. Watwero bedo ki yomcwiny ni en pe otimo man con, pien diyo cwinye-ni omiyo kare botwa me ngeyo lok ada ki me tic pi en. (2 Petero 3:9, 10) Ento i kare meno bene, Lubanga onongo obedo ka tic matek me yenyo jo ma mito wore ki cwiny me ada kun nongo woto ki konygi me ciro peko mo keken ma bino i komgi i lobo man marac-ci.—Jon 4:23; 1 Jo Korint 10:13.\\n20 Jehovah pe mito tic ma kitiyo pi dic. (2 Jo Korint 9:7) Me labolle: Gin ango ma yomocwiny lanyodo makato—ka latinne omiye pwoc pien kiwace ni owacci “An amari” nyo ka owaco kun oa gire kene ki i cwinye? Pi meno lapeny ma tye aye ni, In ibitic ki bedo agonya me moko tammi ma Jehovah omiyo boti ni nining? Catan, Adam, ki Kawa gutiyo kwede i yo marac ma dong loyo. Gin gukwero Lubanga Jehovah. In kono ibitimo gin ango?\\n21 In itye ki kare me tic ki mic me bedo agonya me moko tammi piri keni i yo ma maber. In itwero bedo i kin jo milion mapol ma dong gitye tung bot Jehovah. Gin giweko cwiny Lubanga bedo yom pien gitiyo matek me nyuto ni Catan lagoba dok ni macalo laloc en dong opoto marac atika. (Carolok 27:11) In bene itwero timo kit meno ka iyero yo maber me kwo. Man kibititone i dul ma lubo man.\\nLubanga aye pe kelo jami maraco ma timme i lobo-ni.—Yubu 34:10.\\nPi waco ni Lubanga lagoba ki ni En kano jami mabeco ki bot Jone ma en loyo, Catan opyem i kom twero me loc pa Jehovah.—Acakki 3:2-5.\\nJehovah bitic ki Wode, ma obedo Laloc me Ker pa Meciya, me juko peko ma dano tye ka denone ducu ki me yubo jami ma obino macalo adwogine.—1 Jon 3:8.\\nPeny me Kwan","num_words":1849,"character_repetition_ratio":0.044,"word_repetition_ratio":0.0,"special_characters_ratio":0.22,"stopwords_ratio":0.262,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yeny Lonyo me Ada—Luka 16:9 | Me Anyama\\n“Wumak lurem pi tic ki lim ma pe atir.”​—LUKA 16:9.\\nWER: 32, 154\\nWatwero tic ki jami me lobo-ni me jingo watwa ki Lubanga nining?\\nWatwero gwokke ki i bedo opii me biacara me lobo-ni nining?\\nPingo imoko tammi me yenyo lonyo me ada?\\n1, 2. Pingo lucan gibibedo tye kare ducu i lobo pa Catan-ni?\\nI KARE-NI, can tye ma oromo dano mapol. Me labolle, nongo tic odoko tek adada pi jo matino. Jo mukene giketo kwogi ka mading me dak i lobo ma kwo yot iye. Dok bene kadi wa i lobe magi, jo mapol nongo pud gitye lucan. I twok lobo ducu, lonyo tye ka medde i cing lulonyo ki can bene tye ka medde ameda ki bwoyo lucan. Ma lubbe ki kwed mo acel, kibyeko ni cente pa lulonyo mogo manok adada rom ki cente ma i cing jo mukene-ni ducu ka kiribo kacel. Ki lok ada, kadi bed jo mukene gitye ki cente mabup ma twero gwoko dano mapol pi kare me kwogi ducu, dano bilion mapol pud gitye lucan adada. Yecu bene onongo ngeyo lok meno pien en owaco ni: “Wun wutye kacel ki lucan kare ducu.” (Marako 14:7) Pingo kwo tye kumeno?\\n2 Yecu onongo ngeyo ni Ker pa Lubanga keken aye ma twero kelo alokaloka i kom can ma dano tye ka denone. Baibul nyuto ni Catan aye ma tye ka doro “lucat-wil,” nyo lok kom biacara, kacel ki tim me wibye ki dini ducu me lobo-ni. (Niyabo 18:3) Jo pa Lubanga gitwero pokke woko kwicikwici ki i kom tim me wibye kacel ki dini goba. Kadi bed kumeno, jo mapol i kin jo pa Lubanga pe gitwero weko biacara ma obedo but dul pa Catan-ni.\\n3. Lapeny mene ma wabinyamogi?\\n3 Macalo Lukricitayo, mitte ni watam matut i kom kit ma waneno kwede tim me biacara me lobo man. Me timo meno, myero wapenye kekenwa ni: ‘Atwero tic ki jamina me nyuto genna i kom Lubanga nining? Atwero gwokke ki lungo wiya ducu i tim me biacara nining? Gin ango ma nyuto ni jo pa Lubanga i kare-ni gigeno Lubanga ki cwinygi ducu?’\\nLAPOR I KOM LAGWOK JAMI MA PE LAGEN\\n4, 5. (a) Gin ango ma otimme i kom lagwok jami ma i lapor pa Yecu-ni? (b) Gin ango ma Yecu owaco ki lulub kore ni gutim?\\n4 Kwan Luka 16:1-9. Myero watam matut i kom Lapor ma Yecu omiyo i kom lagwok jami ma pe genne-ni. Kidoto latic man ni tye ka lanyo jami pa laditte, dok laditte omoko tamme me ryemme woko ki i dog tic. * (Nen lok ma tye i tere piny.) Ento latic man otiyo ki “ryeko.” Ma pud en peya oweko ticce, en omako lurem ki jo ma gitwero konye. Yecu pe omiyo lapor man pien en mito ni lupwonnyene gutim jami i yo ma pe tye atir me kwo. Meno aye gin ma jo me lobo-ni gitimo. Ma ka meno, Yecu otiyo ki lapor man me pwonyogi gin mo ma pire tek adada.\\n5 Yecu onongo ngeyo ni, kit macalo can opoto kwede i kom lagwok jami man atura-ni, bibedo tek bene bot lulub kore mapol me kwo i lobo man ma opong ki tim marac-ci. Pi meno, en owaco botgi ni: “Wumak lurem pi tic ki lim ma pe atir.” Pingo? Wek ka lonyo orweny, lurem meno, Jehovah gin ki Yecu ‘gibijolowu i kabedo ma bedo matwal.’ Gin ango ma wapwonyo ki i tam ma Yecu omiyo-ni?\\n6. Wangeyo nining ni tim me biacara me kare-ni onongo pe obedo but yub pa Lubanga?\\n6 Kadi bed ni Yecu pe otito pingo elwongo jami me kom ni gin ma “pe atir,” ento Baibul nyuto ka maleng ni tute pa dano me nongo magoba mabup pe obedo yub pa Lubanga. Me labolle, Jehovah omiyo bot Adam ki Kawa jami ducu ma gimito i poto me Eden. (Acakki 2:15, 16) Lacen, i nge kare ma Lubanga omiyo cwiny maleng bot jone ma kiwiro, “pe tye ngat mo ma waco ni lim ma etye kwede-ni mere kene, ento gunywako jami ducu kacel.” (Tic pa Lukwena 4:32) Lanebi Icaya owaco ni kare mo bio ma dano ducu gibinongo mit pa kwo i lobo. (Icaya 25:6-9; 65:21, 22) Ento ma kare meno pud peya oo, lulub kor Kricito myero gubed ki “ryeko.” Mitte ni guti ki jami me kom ma pe atir me kwo i lobo man, kun bene gitemme ki tekgi me yomo cwiny Lubanga.\\nTI KI LIM MA PE ATIR I YO ME RYEKO\\n7. Tam ango ma Yecu omiyo i Luka 16:10-13?\\n7 Kwan Luka 16:10-13. Lagwok jami ma i lapor pa Yecu-ni omako lirem wek gukonye lacen. Kadi bed kumeno, Yecu onongo mito ni lulub kore gumak lirem i polo pe pi cobo mitigi pigi kengi. En onongo mito ni waniang ni kit ma watiyo kwede ki lim ma pe atir ma watye kwede binyuto ka ada watye lugen bot Lubanga. Watwero timo meno nining?\\n8, 9. Jo mukene gitye ka nyuto gennegi i kit ma gitiyo kwede ki lim ma pe atir nining?\\n8 Yo acel ma watwero nyuto ni watye lugen i kit ma watiyo kwede ki jami me kom aye ka wamiyo mot me tyelo kor ticwa me pwony ma Yecu otito pire con. (Matayo 24:14) Latin anyaka mo i lobo India onongo tye ki bok mo me gwoko cente, dok kare ki kare en obedo ka bolo cente ma nyige iye. En bene ojalo cente ma kimiye me wilo toyi me tuku wek egwok cente. I kare ma bok lagwok limme-ni opong, en omiyo cente ducu ma en okano me tyelo kor tic me tito kwena. Omego mo i India tye ki poto coconut. En omiyo coconut mapol i opic bot utmege ma gigonyo leb Malayalam. Kit macalo onongo kimito coconut me awila i opic, en otamo ni miyo coconut ma kome dok ber loyo ka emiyo cente. En onyuto “ryeko.” I yo acel-li, kare ki kare utmege ma i Greece bene gimiyo mo jeituni, mo cak, ki dong wit cam mukene bot Lubetel.\\n9 Omego mo acel i Sri Lanka odyero ode pi cokke, gure ki dong me bedo pa omege ma gitiyo pi Jehovah pi kare malac. Omego man ojalo jamine pi utmege, ento tye me kony adada pi lutit kwena ma gipe ki cente madwong. I lobe ma kiketo kigeng i ticwa, utmege gijalo gangigi wek obed calo Ot me Ker. Man miyo kare ki lupainia kacel ki utmege mukene ma pe gitye ki cente madwong me nongo kabedo me cokke labongo cul.\\nJo pa Lubanga gitiyo ki jamigi me konyo jo mukene\\n10. Adwogi maber ango ma wanongo ka wakonyo jo mukene?\\n10 Labol magi nyuto ni jo pa Lubanga gitye ‘lugen i kom jami matidi mo.’ (Luka 16:10) Gitiyo ki jamigi me konyo jo mukene. Jo magi giwinyo nining pi jami ma gujalo? Gitye ki yomcwiny madit me ngeyone ni ka cinggi yot ci ginongo lonyo “me ada” i polo. (Luka 16:11) Lamego mo acel ma miyo cente kare ki kare me tyelo kor tic me Ker owaco ni gin mo me aura otimme i kome i mwaki mogo mukato angec. En otito ni: “Anongo ni ka cinga yot ci bene atero jo mukene maber. Abedo ngat ma timo kica, ma diyo cwinye, ki dok ma ye tira.” Jo mapol bene guniang ni bedo jo ma cinggi yot oweko ginongo adwogi maber.​—Jabuli 112:5; Carolok 22:9.\\n11. (a) Miyo mot nyuto “ryeko” nining? (b) Gin ango ma tye ka timme i kin jo pa Lubanga i kare-ni? (Nen cal ma tye i pot karatac 3.)\\n11 Wanyuto “ryeko” ka watiyo ki jamiwa me konyo jo mukene i ticgi me tito kwena. Dong ka watimo meno, ci nongo pud watye ka konyo jo mukene kadi bed pe watwero tic pi Jehovah pi kare malac nyo dak ka ma can lutit kwena tye iye. (Carolok 19:17) Me labolle, cente ma wamiyo konyo me goyo ki poko buke ki me tyelo kor ticwa me tito kwena i lobe ma peko tye iye ka ma dano gitye ka bino i woro me ada. Wel Baibul tek adada i lobe mukene calo Congo, Madagascar, ki Rwanda. I kine mukene Baibul acel nongo welle rom ki mucara pi cabit acel nyo dwe acel. Pi mwaki mapol, onongo mitte ni utmegiwa guyer i kin wilo cam pi jo me ganggi nyo wilo Baibul. Ento pi mot ma jo mukene miyo wek dano gubed “maromrom,” dul pa Jehovah gonyo ki dok poko Baibul me nono bot dano ducu i gangi pa lucaden pa Jehovah kacel ki Lutino Kwan me Baibul. (Kwan 2 Jo Korint 8:13-15.) Pi meno, jo ma gimiyo kacel ki jo ma gigamo ducu gitwero doko lurem Jehovah.\\nNGO MA TWERO KONYOWA WEK PE WALUNG WIWA I BIACARA ME KARE-NI?\\n12. Abraim onyuto ni egeno Lubanga nining?\\n12 Wan bene watwero doko lurem Jehovah ka pe walungo wiwa i tim me biacara me lobo-ni ento wayenyo lonyo “me ada.” Meno aye gin ma Abraim otimo. En olubo cik pa Jehovah ci oweko Ur, boma ma jone gulony adada me kwo i kema pien en onongo mito bedo larem Jehovah. (Jo Ibru 11:8-10) Kare ducu en ojenge i kom Lubanga ma ka keto genne i kom jami me kom. (Acakki 14:22, 23) Yecu ocuko cwiny jo mukene me lubo lanen me niye pa Abraim. I nino mo acel, en ocuko cwiny lalonyo mo ni: “Ka ce imito bedo maber labongo roc mo i komi, cit icat jami ducu ma itye kwede, ci imi limme ki lucan, ci ibibedo ki lwak lonyo ma gikano piri i polo; ka dong ibin ilub kora.” (Matayo 19:21) Laco man onongo pe ki niye calo pa Abraim. Ento onongo tye jo mukene ma gigeno Lubanga.\\n13. (a) Tam ango ma Paulo omiyo bot Temceo? (b) Watwero lubo tam pa Paulo nining i kare-ni?\\n13 Temceo onongo tye ki niye matek. I nge lwongo Temceo ni “askari maber pa Yecu Kricito,” Paulo owacce ni: “Pe tye askari mo ma ka tye i dog tic dok rwakke i tiyo tic ma woko, pien tamme tye ni myero eyom cwiny ngat ma ocoye i mony.” (2 Temceo 2:3, 4) I kare-ni, lulub kor Kricito, ma i kine tye iye jo ma gitiyo pi Jehovah pi kare malac, gitemme ki tekgi ducu me lubo tam ma Paulo omiyo-ni. Gin pe giketo tamgi i kom kwena me cato wil me lobo man ma opong ki cwiny me woro-ni. Wigi po i kom cik ma iye lac man: “Ngat ma deno lim bedo opii pa won lim.” (Carolok 22:7) Catan mito ni wabal cawawa ki kerowa ducu i timo biacara. Jo mogo gigamo lon madit me wilo ot, mutoka, me kwan, nyo bene kadi wa me nyom. Ka pe wagwokke, watwero bedo ki den pi mwaki mapol. Wanyuto ryeko ka wadwoko rwom me kwowa lapiny, wagwokke ki deno cente, dok pe wabalo cente ma watye kwede. Ka watimo meno, wabibedo agonya me tic pi Lubanga ma ka bedo opii i biacara me kare-ni.​—1 Temceo 6:10.\\n14. Ngo ma dong watyeko moko tamwa me timone? Mi labol.\\n14 Wek wadwok rwom me kwowa lapiny, myero waket pi Ker pa Lubanga obed mukwongo. Luot mo acel onongo gitye ki biacara mo madit dok kelo cente mabup adada. Kadi bed kumeno, onongo gimito dok cen ka tic pi Jehovah pi kare malac. Pi meno, luot man gucato biacaragi, yeyagi, ki jami mukene ma onongo gitye kwede. Ci gudyere me miyo kony i gedo gang kalwa madit ma tye i Warwick, New York. Man obedo tic mo ma pire tek adada botgi pien onongo gibitic i Betel kacel ki anyakagi gin ki cware, ki dok bene pi cabit mogo manok, onongo bene gibitic kacel ki joogi nyo dyeregi ma bene gubedo ka tic i gedo me Warwick. Lamego mo ma tye painia i Colorado, U.S.A., onongo tic mo i beng ma onongo pe mitte ni oti nino ducu. Ludito ticce onongo cwinygi yom pi ticce adada ma oweko onongo gimito ni oti nino ducu dok bene gudodo mucarane tyen adek. Ento kit macalo tic meno onongo pe bimine kare me keto cwinye ducu i ticce me tito kwena, en okwero woko. Magi gubedo labol mogo manok pa jo mogo ma gujalle pi tic pi Jehovah. Ka wamoko tamwa me keto pi Ker-ri mukwongo, ci wabinyuto ni watero watwa ki Lubanga calo gin ma pire tek, ki dok ni lonyo me ada pire tek loyo jami me kom.\\nKA LONYO ME LOBO-NI OTUM\\n15. Kit lonyo ango ma kelo yomcwiny madit loyo?\\n15 Bedo ki jami me kom mapol pe nyuto ni nongo dong watye ki cwak pe Lubanga. Jehovah goyo laane i kom jo ma gitye “lulonyo i timo ber bot dano.” (Kwan 1 Temceo 6:17-19.) Me labolle, lamego mo ma nyinge Lucia oniang ni lutit kwena tye ka mitte i Albania. Pi meno, i 1993 en oa ki i Italy ci odak kunu. En onongo pe ki tic mo ento oketo genne i kom Jehovah ni bimine jami ma mitte. Lucia opwonyo leb pa jo Albania dok okonyo dano ma romo 60 me dyero kwogi bot Jehovah. Wan ducu pe waromo nongo adwogi marom ka watito kwena i wang ticwa. Ento gin mo keken ma watimo me konyo jo mukene me pwonyo lok i kom Jehovah ki me doko lureme obedo gin ma pire tek adada.​—Matayo 6:20.\\nGin mo keken ma watimo pi Jehovah ki Kerre bikeliwa yomcwiny me ada\\n16. (a) Gin ango ma bitimme i kom biacara me kare-ni? (b) Dok man myero owek wabed ki neno ango i kom jami me kom?\\n16 Yecu onyuto ka maleng ni tim me biacara me kare-ni bigik woko. En owaco ni: ‘Wek ka lonyo magi otum,’ ento pe ni ‘gwok nyo ka otum.’ (Luka 16:9) I kare man me agikki-ni, beng mogo gutur woko, dok lobe mukene bene gubedo ki peko me can lim madit adada. Ento cokcok-ki, piny dok biballe marac maloyo. Lok me wibye, dini, ki biacara ma Catan aye dorogi-ni bigik woko. Lanebi Ejekiel ki Jepania gutito con ni jabu ki ryal ma onongo pigi tek tutwal bot lutim biacara bidoko gin ma konygi pe. (Ejekiel 7:19; Jepania 1:18) Ibiwinyo nining ka io i agikki me lobo man ci iniang ni ijalo lonyo me ada pi nongo jami me kom ma pe atir? Watwero winyo calo laco mo ma otiyo matek pi kwone ducu me nongo cente mabup, ento oniang lacen ni kara cente magi ducu cente goba. (Carolok 18:11) Jami me lobo-ni ducu bitum woko. Pi meno, ti ki lonyo ma itye kwede i kare-ni me mako lirem i polo. Gin mo keken ma watimo pi Jehovah ki Kerre bikeliwa yomcwiny me ada.\\n17, 18. Gin ango ma lurem Lubanga gitye ka kurone?\\n17 Ka Ker pa Lubanga oo, pe tye ngat mo keken ma bipango ot, nyo gamo lon. Cam bibedo me nono dok mabup, pe dong kibiculo ludaktari nyo wilo yat. Lurem Jehovah gibinongo mit pa jami ducu ma tye i lobo. Kibitic ki Jabu, ryal, ki dong kidi me wel, pien ginen ma mwonya ento pe me nongo lonyo. Gibitic ki jami mabeco calo yen, gweng, ki nyonyo me gedo odi mabeco, dok bibedo me nono. Luremwa gibikonyowa pien ni gimarowa, ento pe ni pien gimito cente. Wabinywako jami ducu ma tye i lobo ki luwotwa.\\n18 Magi gubedo mot mogo manok ma jo ma gumako lurem i polo gibinongo. Luwor Jehovah ma i lobo kany gibidange ki yomcwiny ka guwinyo ka Yecu waco ni: “Wubin, wun jo ma Wora omiyowu gum, wule ker ma yam giyubo piwu cakke wa i acakki keto lobo.”​—Matayo 25:34.\\n^ para. 4 Yecu pe owaco ka adot meno tye ada nyo pe. Ki lok ada, nyig lok man ni “gidoto” ma tye i Luka 16:1 twero niange ni ngat mo owaco lok goba i kom lagwok jami man ni tye ka balo jami pa laditte. Miti pa Yecu onongo tye i kom kit ma ngat meno odok kwede i kom adot ma kimoro i kome ento pe i kom tyen lok ma oweko en orwenyo ticce.\\nKIT ME MIYO MOT KUN ITIYO KI INTANET\\nMot ma dano miyo kun a ki i cwinygi aye tyelo kor tic ma Lucaden pa Jehovah gitimo i twok lobo-ni me pwonyo dano ki Lok pa Lubanga ki me konyo jo ma can ma poto atura otimme i komgi. Me miyo mot kun itiyo ki intanet, cit i jw.org\/ach ci igwel coc ma kicoyo ni “Mi mot pi Ticwa ma Kwako Lobo Ducu” ma tye i tere piny.\\nTim me biacara me lobo-ni: Man obedo but lobo pa Catan ma danone giketo cwinygi ducu i yenyo lonyo mabup, dok ma cuko cwiny dano me wilo jami mapol ma pe mitte\\nLonyo ma pe atir: Jami ducu me lobo-ni. Ma ka tic kwede piwa kenwa, watwero tic kwede me konyo jo mukene ki me tyelo kor tic me Ker pa Lubanga wek wadok lirem Jehovah gin ki Yecu\\nNywakki Nywakki Yeny Lonyo me Ada","num_words":2740,"character_repetition_ratio":0.045,"word_repetition_ratio":0.001,"special_characters_ratio":0.251,"stopwords_ratio":0.336,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Roma 3 ACO85 - Ka doŋ tye kit meno, ci Lajudaya kato - Bible Search\\nJo Roma 2 Jo Roma 4\\nJo Roma 3\\n1Ka doŋ tye kit meno, ci Lajudaya kato jo mukene-gu ki ŋo? Nyo kony me lirre kono gin aŋo? 2Konyo matek i yo ducu. Mukwoŋo, Lujudaya yam gimiyo botgi lok pa Lubaŋa ma pire tek kun gigenogi ni gibigwoko. 3Lok man bedo niŋniŋ ka jo mogo i kingi onoŋo yam gin pe lugen? Kit macalo gin pe genne-ni, man bene twero miyo Lubaŋa doko ŋat ma pe genne? 4- Pe kumeno! Waket Lubaŋa obed me ada, kadi bed dano ducu lugoba, kit macalo gicoyo ni,\\n“Wek gin ma iloko onyut ni kiti atir,\\ndok bene wek ilo lok ka giŋolo kop i komi.”\\n5Ento ka kitwa ma pe atir nyuto kit ma atir ma Lubaŋa tye kwede, ci wan dok wabiwaco lok aŋo? Wabiwaco ni Lubaŋa pe kite atir pi keto akemone i komwa? (Man atye ka lok i kit pa dano.) 6Pe kumeno! Ka tye kit meno, ci Lubaŋa twero ŋolo kop i kom dano ma gibedo i wi lobo niŋniŋ? 7Ka ce gobana-ni miyo ada pa Lubaŋa medde ameda kun bene kelo deyo bote, ci piŋo pud dok giŋolo kop i koma calo an labalo? 8Piŋo pe watimo gin marac wek gin maber oa iye? Pien tye jo mogo ma gicoko dogwa ki lok goba ma giwacci wan waloko kumeno. Ka giŋolo kop oloyo jo macalo meno noŋo giŋolo kakare.\\nŊat mo ma kite atir pe\\n9Gin aŋo doki? Wan Lujudaya watye maber makatogi woko? Pe wacel; pien doŋ anyuto woko i lokka me adot ni, Lujudaya ki jo Grik ducu bal doŋ oloyogi, 10- kit macalo yam gicoyo ni,\\n“Ŋat mo ma kite atir pe, pe kadi ki acel; 11ŋat mo ma niaŋ bene pe,\\nŋat mo ma yenyo Lubaŋa bene pe. 12Gin ducu doŋ guŋak woko, gudoko\\njo ma kitgi raco;\\npe tye ŋat mo ma tiyo gin maber,\\npe, kadi ki acel.” 13- “Guŋamo doggi calo lyel ma twolo,\\nkun giloko lok mamit me bwolo dano.”\\n“Lok ma giloko obedo calo kwir\\npa ororo.” 14- “Lokgi ducu ma giloko obedo lok\\nmakec ma giceno ki dano acena.” 15- “Tyengi yot giriŋo kwede madwir\\nka neko dano, 16balle me lobo ki cwercwiny keken\\naye tye i yo gudogi ducu, 17pe giŋeyo yo me kuc.” 18- “Pe gineno gin ma miyo gilworo Lubaŋa.”\\n19Waŋeyo ni gin ma cik oloko, loko bot jo ma tye i te cik, wek dano ducu guliŋ woko pe guŋam doggi ka lok, ki wi lobo ducu myero obed i tye ŋolo kop pa Lubaŋa. 20- Pien pe gibikwano dano mo ni kite atir i nyim Lubaŋa pi cobo cik; cik ticce aye me niaŋo dano wek guŋe bal.\\nLubaŋa kwano dano ni kite atir pi niye\\n21Ento kombeddi kit ma Lubaŋa kwano ki dano ni kite atir pe pi lubo cik doŋ onen woko ka maleŋ. Cik pa Moses ki pa lunebi bene yam otito pire; 22en kit ma Lubaŋa kwano ki dano ni kite atir pi niyene i kom Yecu Kricito, dok bene tye pi jo ducu ma ye en. Apokapoka mo pe iye; 23pien dano ducu gubalo, pe gio i kom deyo pa Lubaŋa. 24Lubaŋa kwanogi ni kitgi atir nono, miyogi macalo mot pi kicane pi kit ma Yecu okokogi kwede. 25Lubaŋa okete me bedo gin-kok me kwanyo bal ki remone, pi jo ma ye en, wek enyut kwede kite ma atir-ri, pien Lubaŋa yam ojukke kene, pe otimo gin mo i kom bal ma yam dano gutimo con, 26wek enyut kit ma atir i kare man, ni, en kikome kite atir, dok ekwano dano ni kite atir pi ye Yecu.\\n27Ka wakkewa kono doŋ tye kwene? Doŋ gigeŋo woko. Pi cik mene? Pi cik me tic? Pe kumeno gire, ento pi cik me niye. 28Mumiyo wamoko tamwa ni dano gikwano ni kite atir pi niyene, ento pe pi tic me cobo cik. 29Lubaŋa mono tye pi Lujudaya keken? Pe en bene Lubaŋa pa Lurok? Iyo, ada, en bene Lubaŋa pa Lurok, 30- pien Lubaŋa tye acel, en bikwano dano ma gilirogi ni kitgi atir pi niyegi, dok bene bikwano jo ma pe gilirogi ni kitgi atir pi niyegi. 31Wan mono watye ka bolo cik pa Moses woko pi man? Pe kumeno wacel, wan giwa wamoko cik amoka.","num_words":688,"character_repetition_ratio":0.063,"word_repetition_ratio":0.0,"special_characters_ratio":0.256,"stopwords_ratio":0.342,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 27 ACO85 - Cutcut i ŋe kare ma Jedekia wod pa - Bible Search\\nJeremia otweyo okol i ŋute\\n1-Cutcut i ŋe kare ma Jedekia wod pa Yocia doŋ odoko kabaka me Juda, en aye lok pa Rwot obino kwede bot Jeremia. 2Rwot owaco bot Jeremia kuman ni myero en oyub del olir woko me tol kacel ki yat rii kweri dyaŋ ci oketgi otwegi i ŋute. 3Ka Rwot dok otitte me cwalo lok bot luker me Edom, Moab, Ammon, Turo ki Cidon, kun wok ki bot lukwenagi ma gubino i Jerucalem ka limo Jedekia kabaka me Juda. 4Rwot me mony, ma en Lubaŋa pa Icrael, otito bot Jeremia me ciko lukwena magi me waco bot lukergi ni Rwot doŋ otyeko waco kuman ni, 5“An aye ma acweyo lobo ki twerona dok ki tekona, wa dano ki lee ducu ma gitye i wi lobo; doŋ atwero miyogi bot ŋat mo keken ma ayero. 6Kombeddi doŋ atyeko miyo lobo magi woko ducu i ciŋ laticca Nebukadnejar, kabaka me Babilon, dok bene amiye wa lee tim ni guti bote. 7Rok ducu bitiyo bote, gibitiyo bot wode ki bot lakware, nio ka kare biromo ma labone doŋ gibiloyo woko. Lacen doŋ rokke bibedo opii, gibitiyo bot rok matego mapol ki luker madito.\\n8“Ka ce inen rok mo nyo ker mo pe bitic bot Nebukadnejar kabaka me Babilon, ma gibimine i te loc pa kabaka me Babilon macalo dyaŋ, abiketo can i kom rok meno kun aneko jone woko ki pala lucwan i lweny, amiyo kec nekogi, ki two gemo bene poto i komgi, nio waŋ ma amiyo gutum woko i te twero pa Nebukadnejar. Man Rwot ma owaco. 9Pi meno pe myero wuwiny lok pa lunebi, lutyet, lulek lek, lutyet ki ajaa ki lutal-gu, ma gibedo ka waco botwu ni, ‘Pe wubidoko opii pa kabaka me Babilon.’ 10Gitye ka bwolowu abwola, ma adwoggine en aye ni abimiyo gikwanyowu woko ki i lobowu giterowu woko ka mabor. Abiryemowu woko, ci wubito wutum woko ducu. 11Ento ka ce rok mo omine kene i te loc pa kabaka me Babilon kun tiyo bote, abiweko en doŋ bedo i lobone, kun puro iye, dok bedo kunnu bene, man Rwot ma owaco.”\\n12Jeremia owaco lakit lok acel-lu bot Jedekia kabaka me Juda ni, “Wumine kenwu i te loc pa kabaka me Babilon. Wuti bote kacel ki bot lwakke ci wubibedo kwo. 13Piŋo imito ni in kacel ki lutuwu ginekwu woko i lweny, nyo kec onekwu woko, ki two gemo bene opot i komwu? Man aye gin ma Rwot doŋ otyeko wacone ma bitimme i kom rok ma pe bimine kene i te loc pa kabaka me Babilon. 14Pe myero iwiny lok pa lunebi ma giwaco botwu ni pe wubitiyo bot kabaka me Babilonni. Gin gitye ka bwolowu abwola. 15Rwot kikome owacci en gire pe eorogi, gin gitye ka loko lok goba botwu ki nyiŋe, Doŋ adwoggine en aye ni en biryemowu woko ci wubito wutum woko, wun kacel ki lunebi ma giloko lok goba magi botwu-ni.”\\n16Ci Jeremia owaco bot ajwagi kacel ki lwak ni, “Rwot owaco kuman ni, Pe myero wuwiny lok pa lunebi ma gitito botwu ni jami ma gitiyo kwedgi i ot pa Rwot doŋ cok gibidwokogi cen ki i Babilon. Lok meno ma gitye ka titone botwu-ni lok goba. 17Pe wuwiny lokgi; wuti mewu tic bot kabaka me Babilon wek wubed kwo. Piŋo gaŋ man gibal woko odok wi obur? 18Ka ce inen ni gin lunebi adada, dok ka lok ma gitito-ni obedo lokka, wek guleg Rwot me mony, ni wek pe oye gikwany jami ma gitiyo kwedgi i ot pa Rwot ma gudoŋ i Jerucalem ki i ot pa kabaka me Juda, pe gitergi woko i Babilon.” 19Rwot me mony owaco lok kuman mukemo wir-gu, nam, okar mac, ki mukemo jami mukene ma yam gitiyo kwedgi i ot pa Lubaŋa ma gudoŋ i Jerucalem, 20ma yam Nebukadnejar pe okwanyogi oterogi woko, i kare ma en omako Yekonia wod pa Yekoyakim kabaka me Juda kacel ki ludito ducu me awora me Juda ki Jerucalem oterogi woko i opii i Babilon, owacci, 21“Wuwiny gin ma an Rwot me mony, Lubaŋa pa Icrael, atye ka wacone mukemo jami ma gitiyo kwedgi i ot pa Rwot ma giwekogi i ot pa Rwot ki i ot pa kabaka me Juda ki i Jerucalem ni. 22Gibikwanyogi giterogi woko i Babilon nio waŋ ma an dok atamo pigi. Ci abicokogi adwokogi cen aketogi kakargi i kabedo man. Man Rwot ma owaco.”","num_words":734,"character_repetition_ratio":0.081,"word_repetition_ratio":0.0,"special_characters_ratio":0.232,"stopwords_ratio":0.307,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jekaria 14 ACO85 - Nen ba, nino pa Rwot tye obebino, ma - Bible Search\\nJekaria 13 Malaki 1\\nJerucalem ki rok mukene\\n1Nen ba, nino pa Rwot tye obebino, ma jami ma onoŋo giyako ki botwu gibipokogi woko i kinwu. 2Pien abicoko rok ducu kacel ka lweny i kom Jerucalem. Gibimayo gaŋ woko, gibiyako odi, gibimako mon gibuto kwedgi tektek, nucu jo ma i gaŋ gibiterogi woko i opii, ento jo mukene ma gudoŋ pe gibiryemogi woko ki i gaŋ. 3Lacenne Rwot bicito ka lweny i kom rok meno ducu, kit ma lwenyo i nino me lweny. 4I nino meno tyene bicuŋ i wi got me Jeituni, ma tye i nyim Jerucalem tuŋ wokceŋ; got me Jeituni bibarre iye aryo, cakke ki tuŋ wokceŋ dok kwede tuŋ potoceŋ, kun weko luŋ malac twatwal. Nucu got tuŋ cel bidok tuŋ acam, ki nucune mukene-ni bidok tuŋ acuc. 5Luŋ me godina bitorre woko, pien luŋ me godi biwok ki i ŋete. Wubiriŋo macalo ceŋ wuriŋo oyeŋyeŋ i kare pa kabaka Ujia me Juda. Lacenne Rwot Lubaŋawu bibino kacel ki jo mere maleŋ ducu.\\n6I nino meno ŋico ki koyo bibedo pe. 7Piny bibedo dyeceŋ nakanaka, Rwot ŋeyo man, pe dyeceŋ kadi dyewor, pien i otyeno ceŋ biryeny.\\n8-I nino meno pii makwo bimol kun a ki i Jerucalem, nucune bimol cito i nam ma tye tuŋ wokceŋ ki nucune mukene mol cito i nam ma tye tuŋ potoceŋ; bibedo ka timme kumeno i oro kit macalo timme kwede i cwir.\\n9Rwot bidoko kabaka ma loyo lobo ducu. I nino meno Rwot bibedo acel kun nyiŋe bene bedo acel.\\n10Lobo ducu bidoko bar, cakke i Geba o wa i Rimmon ma tye i ŋet Jerucalem yo tuŋ acuc. Ento Jerucalem bidoŋ ma odyedde kakare cakke ki i dogcel pa Benjamin o kwede wa i dogcel macon, nio i dogcel ma i twok gaŋ, ki dok cakke i lubele ma gilwoŋo Kananel o wa i bur ka ma gibiyo iye pig olok pa kabaka. 11-Dano bibedo iye, pien pe dok gibidyero me ajwera woko. Jerucalem doŋ dano bibedo iye ki kuc.\\n12Man bibedo two gemo ma Rwot bipwodo ki rok ducu ma ywayo mony i kom Jerucalem: riŋo komgi bitop ma noŋo pud gicuŋ ki tyengi, wangi bitop woko ki i opoko waŋgi, ki lebgi bitop ki i doggi. 13I nino meno, atiba madwoŋ ma oa ki bot Rwot bibaŋo komgi woko, man bimiyo ŋat acel acel bimako ciŋ lawote, ci doŋo lawote ki ciŋe, Ci bimiyo ŋat acel acel tiŋo ciŋe i kom lawote. 14Koŋ inen, kadi Juda bene bilweny i kom Jerucalem. Gibicoko lonyo pa rok ducu ma tye i ŋete, macalo jabu, ryal ki ginaruka mapol ata. 15Kit gemo macalo man bipoto i kom aguragura, kana, kinaga, ki i kom loo ducu ma i gony meno.\\n16-Ŋat acel acel ma obwot ki i kom rok ducu ma gubino ka lweny i kom Jerucalem, bibedo ka wot i Jerucalem mwaka ki mwaka ka woro Kabaka, ma en Rwot me mony, ki pi kwero nino madito me bolo. 17Ka ce jo me kaka mo me wi lobo pe bicito i Jerucalem ka woro Kabaka, Rwot me mony, kot pe bicwe botgi. 18Ka ce jo me doggola me Ejipt pe ocito, ma pe onen kunnu, gemo ma yam Rwot ouno ki rok ma pe gucito ka kwero nino madito me bolo-ni bipoto i komgi. 19Man aye kit ma gibiculo ki bal me Ejipt, ki kit ma gibiculo ki bal pa rok ducu ma pe gucito ka kwero nino madito me bolo.\\n20I nino meno gibigoro coc i kom olaŋ pa aguragura ni, “Maleŋ pi Rwot.” Agulu ma tye i ot pa Rwot bibedo macalo becen ma tye i nyim keno tyer. 21Agulu ducu ma tye i Jerucalem ki Juda gibikwerogi bedo maleŋ pi Rwot me mony, wek jo ducu ma gityero gitum bot Lubaŋa gubin gukwany ki i kingi, guted ki riŋo lee ma gityero bot Lubaŋa, Lacat-wil mo pe dok binen i ot pa Rwot me mony i nino meno.","num_words":654,"character_repetition_ratio":0.063,"word_repetition_ratio":0.0,"special_characters_ratio":0.238,"stopwords_ratio":0.317,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Luker 11 ACO85 - Kabaka Solomon obedo ka maro mon - Bible Search\\n1 Luker 10 1 Luker 12\\n1 Luker 11\\nBal pa Solomon me bwoto woro Lubaŋa\\n1-Kabaka Solomon obedo ka maro mon mapol: ma anyira rok mapatpat, Onyomo nya pa Parao, ki anyira Moab, ki anyira Ammon, ki me Edom ki me Cidon ki pa jo Kit-gu. 2-Onyomogi ki i rok ma yam Rwot ojuko jo Icrael i komgi kun waco ni, “Pe wubinyomo anyiragi, kadi wa gin bene pe gibinyomo anyirawu, pien ada miyo giloko cwinywu dok cen ka lubo lubaŋagi.” Ento Solomon cwinye omaro anyira-nu matek. 3En obedo ki mon miya abiro ma gin ducu anyira pa luker, ki mon mukene ma aŋeca miya adek; ci monne guloko cwinye woko ada. 4Ka Solomon doŋ oti woko, ci monne guloko cwinye odok i kom lubaŋa mogo mukene, omiyo pe obedo ki leŋic i kom Rwot Lubaŋane, kit ma yam wonne Daudi obedo kwede. 5Solomon ocako lubo kit pa jok ma dako pa jo Cidon ma nyiŋe Acitoret, ki jok kipyeda pa jo Ammon ma gilwoŋo Milkom. 6Kit meno Solomon otiyo gin ma nen marac i wan Rwot, pe doŋ tiyo gin ma Rwot mito ki cwinye ducu, kit ma yam wonne Daudi otiyo-ni. 7Solomon dok ogero wan jok me woro Kemoc ma jok kipyeda pa jo Moab, ki me woro Molek ma jok kipyeda pa jo Ammon; oketo wan jogigi i wi got ma i ŋet Jerucalem yo tuŋ wokceŋ. 8Obedo ka timo kit meno pi monne ducu me rok mukene ma giwaŋo odok eceta dok gityero gitum bot lubaŋagi.\\n9Rwot okeco i kom Solomon, pien onoŋo cwinye doŋ oweko Rwot Lubaŋane woko, ma yam onen bote tyen aryo-ni, 10ma yam bene ociko Solomon i kom lok man kun waco bote ni pe olub kor lubaŋa mukene; ento en pe omako cik ma Rwot omiye-ni. 11Omiyo Rwot owaco bot Solomon ni, “Kit macalo cwinyi tye kit man, ma ikwero mako gicikkena ki cik ma aketo ma aciki kwede, an doŋ abimayo kerri woko, amiyo bot laticci. 12Ento pi woru Daudi miyo pe abitimo i kare-ni, ento abimayo woko ki i ciŋ wodi. 13Kadi bed kumeno, pe abikwanyo kerri woko ducu, ento abimiyo kaka acel bot wodi, pi nyiŋ laticca Daudi, ki pi Jerucalem ma yam ayero.”\\nLumerok pa Solomon\\n14Rwot okelo merok i kom Solomon, Adad ma jo Edom ma obedo wat pa Luker me Edom. 15Onoŋo yam i kare ma Daudi obedo i Edom, Joab ma ladit me mony ocito kunnu pi yiko kom dano ma gineko, ci oneko co woko ducu ma i Edom. 16I kare ca Joab ki jo Icrael gubedo kunnu dwe abicel kulu, nio ka gutyeko co ma i Edom woko ducu. 17Ento Adad oriŋowoko kacel ki jo Edom mogo ma gin Lutic pa wonne. I kare meno onoŋo Adad pud tidi. 18Gua woko ki i Midian gucito i Paran, ci gukwanyo co mogo ki i Paran gucito kwedgi i Ejipt bot Parao kabaka me Ejipt. Parao omiyo ot bot Adad ki cam, wa ki lobo bene. 19Adad olimo gum madwoŋ ki bot Parao, Parao dok omiye onyomo ywere ma Lamiŋ dakone kikome ma daker-ri, ma nyiŋe Tapanec. 20Lamiŋ Tapanec onywalo latin laco ki Adad, nyiŋe Genubat, ci Tapanec omiyo Genubat odoŋo i ot pa Parao kun bedo kacel ki awobe pa Parao. 21Ento ka Adad owinyo ki i Ejipt ni Daudi doŋ oto, ma giyike kacel ki kwarine, ki Joab ma ladit me mony bene otyeko to woko, ci Adad openyo Parao ni, “Wek doŋ aa woko ki boti, adok doŋ i lobowa.” 22Parao openye ni, “Gin aŋo ma pe inoŋo kany ma, ormyo imito dak woko i lobo tuwu-ni?” Adad ogamo ni, “Koŋ iwek acit mono.”\\n23Lubaŋa dok okelo merok mukene bot Solomon. Okelo Rejor ma wod pa Eliada, ma onoŋo yam oriŋo woko ki bot rwode Adadejer kabili ma Joba. 24En ocoko dano mapol ma gibedo bote, ci odoko ladit me buca mony pa luyak ki i ŋe nek ma Daudi onekogi kwede, Gucito i Damaciko, gubedo kunnu, ci guketo en obedo kabaka i Damaciko. 25En obedo Lamerok pa jo Icrael i kare pa Solomon ducu, obedo ka timo tim aranyi kit ma yam Adad timo-ni. Obedo ka loyo lobo Ciria, kun cwinye dagjo Icrael.\\nLok ma Lubaŋa oloko bot Jeroboam\\n26Dano mukene ma otiŋo ciŋe i kom kabaka Solomon obedo Jeroboam wod pa Nebat, ma jo Epraim me Jereda. En yam obedo latic pa Solomon; minne nyiŋe Jerua ma nene cware oto. 27Jeroboam otiŋo ciŋe i kom kabaka pi tyen lok man. I kare ca onoŋo Solomon obedo ka gero Millo dok ocego wan cel me gaŋ kal pa wonne Daudi ka ma yam gimuko woko-ni. 28Jeroboam onoŋo tye ki kero kome ki kwiri bene. Ka Solomon oneno ni en latin awobi ma kome mit i tic, ci omiye dit me loyo tic muroni ducu pa jo me ot pa Yucepu. 29I kare mo ma Jeroboam oweko Jerucalem okato woko, ci lanebi Akija ma Lacilo orwatte kwede iyo, kun onoŋo Akija oruko boŋo manyen. Gin aryo onoŋo girye kengi i dye tim. 30Ci Akija olunyo boŋo manyen ma oruko i kome-ni, oyeco iye dul apar wiye aryo. 31Ka ocako lok ki Jeroboam, owacci, “Gam dul boŋo apar-ri iter obed meri, pien Rwot Lubaŋa me Icrael owaco kuman ni. ‘Nen, an acok mayo ker woko ki i ciŋ Solomon, ci abimiyo kaka apar i ciŋi. 32Ento en bidoŋ ki kaka acel pi nyiŋ laticca Daudi, ki pi Jerucalem ma yam ayero-ni, en aye gaŋ ma yam ayero ki i kin kaka ma i Icrael ducu. 33Pien Solomon doŋ otyeko bwota woko, ocako woro gire Acitoret ma jok ma dako ma jo Cidon giworo-ni, ki Kemoc ma jok pa jo Moab, ki Milkom majok pa jo Ammon. En pe doŋ tye ka lubo kora, pe dok tiyo gin ma nen atir i waŋa, pe dok mako cik ma aketo, pe doŋ lubo cikka kit ma yam wonne Daudi olubo-ni. 34Ento pe abikwanyo ker woko ducu ki i ciŋe kikome; abimiyo en bedo laloc i kare me kwone ducu, pi laticca Daudi ma yam ayero, ma yam gwoko cikka ki cik ma aketo ducu. 35Ento abikwanyo ker woko ki iciŋ wode, abimiyo boti, gin kaka apar-ri ducu. 36Ci abimiyo kaka mo acel bot wode, wek laticca Daudi obed ki mac tara i nyima jwijwi i Jerucalem, i gaŋ ma yam ayero me keto iye nyiŋa. 37Abiketo in Jeroboam ibedo kabaka me Icrael, ci ibiloyo gin ma cwinyi mito ducu. 38Ka ce ibiwinyo cikka ma aciki kwede, ce ilubo yona, kun itiyo gin ma nen atir i waŋa, pi gwoko cikka ki gin ma aciko ducu kit ma yam laticca Daudi ogwoko-ni, ci abibedo kwedi; an aye abimiyo odi cuŋ matek atika, kit ma yam atimo pi Daudi-ni, dok abimiyo jo Icrael i ciŋi. 39Abiketo can i kom likwayo pa Daudi, ento canne pe bibedo matwal.’ ” 40Solomon otemo neko Jeroboam ento Jeroboam oa woko, oriŋo i Ejipt bot Cicak kabaka me Ejipt, ci obedo gire i Ejipt nio ka Solomon oto.\\nTo pa Solomon\\n(2 Tek 9.29-31)\\n41Lok kom Solomon mudoŋŋe ducu, ki gin ducu ma yam otiyo, ki ryekone, gityeko coyone ducu i buk me kwo pa Solomon. 42Kare ma Solomon oloyo kwede jo Icrael ducu kun bedo i Jerucalem oromo mwaka pyeraŋwen. 43Solomon oto ci oywe kacel ki kwarine, ka giyiko i gaŋ kal pa wonne Daudi. Rekoboam ma wode aye oleyo ka tyene.","num_words":1217,"character_repetition_ratio":0.048,"word_repetition_ratio":0.0,"special_characters_ratio":0.241,"stopwords_ratio":0.293,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Marako 10 ACO85 - Yecu oa woko ki kunnu, ci obino wa i - Bible Search\\nMarako 9 Marako 11\\n(Matayo 19.1-12; Luka 16.18)\\n1Yecu oa woko ki kunnu, ci obino wa i lobo Judaya ma loka Jordan, ci lwak dok gucokke bote; ocako pwonyogi doki, macalo kit pwonnye tye kwede.\\n2Luparicayo mogo gubino bote, ci gucako omo cwinye kun gupenye ni, “Cik miyo twero ni laco oryem dakone woko?” 3Yecu ocako gamo doggi ma kun penyogi ni, “Moses yam ocikowu niŋniŋ?” 4-Gugamo ni, “Moses yam oye miyo twero ki laco ni myero omi waraga me laryem dakone woko, nyomgi oket woko.” 5Yecu owaco botgi ni, “Moses omiyowu cik meno pi cwinywu manwaŋ. 6-Ento nia i acakki keto lobo ‘Lubaŋa oketo laco ki dako.’ 7-‘Pienno dano twero weko wonne ki minne, moko i kom dakone matwal. 8Ci gin aryo-nu gicako doko kom acel.’ Gin pe dok gibedo kom aryo, doŋ gibedo kom acel keken. 9Gin ma Lubaŋa oribo kacel dano pe opok kingi.”\\n10Ka onoŋo gitye i ot, ci lupwonnyene gupenye i kom lok meno. 11-En owaco botgi ni, “Ka dano mo oryemo dakone woko, ce dok onyomo dako mukene, lanyom meno otimo abor, noŋo obalo i nyim dakone; 12ki dako bene kit meno, ka ce oa woko ki bot cware dok ogero laco mukene, ci dako-nu otimo abor.”\\nYecu omiyo gum i kom litino\\n(Matayo 19.13-15; Luka 18.15-17)\\n13Ka lwak gukelo litinogi bot Yecu ni wek en oboŋ komgi, ci lupwonnyene gujukogi. 14Ka Yecu oneno ci cwinye ocwer matek, ocako wacogi ni, “Wuwek litino gubin bota, pe wugeŋgi; pien ker pa Lubaŋa tye pi jo macalo gin. 15-Adada awacciwu ni, dano ma pe oye ker pa Lubaŋa macalo latin, pe bidonyo i kerre kadi matidi mo.” 16Ocako tiŋogi i kore omiyogi gum, kun keto ciŋe i komgi.\\nAwobi ma lalonyo\\n(Matayo 19.16-30; Luka 18.18-30)\\n17Ka Yecu oa obino wa i yo, ci dano mo ocako riŋo i kore, ci orumo coŋe i nyime kun penye ni, “Lapwony maber, atim aŋo wek alim kwo ma pe tum?” 18Yecu owaco ni, “Piŋo ilwoŋa ni aber? Pe tye dano mo maber, Lubaŋa kene aye ber. 19-In iŋeyo cik, ni, ‘Pe ineki, Pe itim abor, Pe ikwal gin mo, Pe ibed caden me goba, Pe ibed, Pe ibum dano mo, Wor woru ki meni.’ ” 20En ocako gamo ni, “Lapwony, atyeko mako cik magi ducu nia wa i ka tinona.” 21Yecu ociko waŋe onene ci cwinye omare, owacce ni, “Gin mo acel aye pud orem boti. Koŋ icit icat jamini ducu ma itye kwede ci imi limme ki lucan, ci ibibedo ki lwak lonyo ma gikano piri i polo. Ka doŋ ibin icak lubo kora.” 22Awobinu ka owinyo Yecu oloko bote kit meno, ci waŋe oballe woko, ocako dok cen ki cwercwiny, pien onoŋo en tye ki lwak limme madwoŋ.\\n23Yecu olworo waŋe ci owaco bot lupwonnyene ni, “Bibedo tek mada bot jo ma lulonyo me donyo i ker pa Lubaŋa!” 24Lupwonnyene guuro lokkenu matek. Yecu dok ocako wacogi ni, “Litino, donyo i ker pa Lubaŋa tek marac! 25Kinaga twero donyo i waŋ libira oyot, makato lalonyo me donyo i ker pa Lubaŋa!” 26Ci omiyo lwak guuro matek, ci gupenyo ni, “Ka kumeno, ci aŋa dok ma larre?” 27Yecu ocako nenogi, ci owacci, “Ki bot dano pe twerre, ento ki bot Lubaŋa twerre, pien gin ducu twerre ki bot Lubaŋa.” 28Petero ocako wacce ni, “Ce wan kono ma waweko jamiwa ducu, ci walubi-ni?” 29Yecu owacce ni, “Adada awacciwu ni, pe tye ŋatti mo ma oweko ode, nyo omege, nyo nyimege, nyo minne, nyo wonne, nyo litino, nyo pottine, pira ki pi lok me kwena maber, 30ma en pe bilimo lwak jami makato meno tyen miya i kare man, gin aye odi, omego, lamego, mego, litino, ki potti, kacel ki libo; ka dok wa i kare me anyim en binoŋo kwo ma pe tum. 31-Lwak jo mapol ma gubedo jo mukwoŋo yo gin aye gibidoŋ cen, ki jo ma gudoŋ cen, gin aye dok bitelo yo.”.\\nYecu dok omwoyo tito pi tone tyen me adekke\\n(Matayo 20.17-19; Luka 18.31-34)\\n32I kare ma gicito i yo ma cito Jerucalem, ma kun Yecu aye tye ka telogi yo, guuro matek, dok lupwonnyene gubedo ki lworo. En dok ocako tero lupwonnyene apar wiye aryo, ci otito botgi kit ma bitimme i kome, 33kun wacci. “Nen ba, wan doŋ watye ka ito malo i yo Jerucalem. Wod pa dano doŋ gibimiye i ciŋ ajwagi madito pa Lubaŋa ki lupwony-cik, gibiŋolle kop me to, ci gibimiye i ciŋ Lurok; 34giŋale, giŋulo laa i kome dok gibipwode ki del, ci gibineke; ento en bicer woko i ŋe nino adek.”\\nLega pa Yakobo ki Jon\\n35Yakobo ki Jon gin litino pa Jebedayo, gubino i nyim Yecu, ci guwacce ni, “Lapwony, wamito in itim ki wan gin ma walegi pire-ni.” 36En ocako penyogi ni, “Wun wumito ni atimmiwu kit gin aŋo?” 37Gugamo, ni, “Ye wek ŋat acel obed i kom badi tuŋ lacuc ki acel bene obed i kom badi tuŋ lacam i kare me deyoni.” 38-Yecu owaco botgi ni, “Wun pe wuŋeyo gin ma wulego. Wun wutwero mato ki kikopo ma abimato kwede-ni; nyo wutwero limo batija kit ma gibatija kwede an-ni?” 39Gugamo ni, “Watwero.” Yecu dok owaco botgi ni, “Kikopo ma an abimato kwede-ni, wun bene wubimato kwede, ki kit batija ma an abibatija kwede-ni, wun bene gibibatijawu kwede; 40ento lok me bedo i kom bada ma lacuc nyo me lacam pe an aye apoko. Meno bibedo pa jo ma yam doŋ giyubo pigi wa con.”\\n41Ka jo mukene apar-ri guwinyo lokke, ci cwinygi ocako cwer i kom Yakobo ki Jon. 42-Yecu ocako lwoŋogi bote, ci owaco botgi ni, “Wun wuŋeyo ni, jo ma gilwoŋogi ni gin lulo Lurok giloyo dano ki tek, dok luditogi bene gibedo ki twero i komgi. 43-Pe myero wun wubed kit meno; ento ŋat ma mito bedo ladit i kinwu en aye myero obed laticwu, 44ki ŋati ma mito bedo mukwoŋo i kinwu, en aye myero obed opiiwu ducu. 45Kadi wa Wod pa dano bene pe obino ni gutine, ento en aye eti ki dano; en obino pi miyo kwone me lakok lwak dano mapol.”\\nYecu ocaŋo latowaŋ ma nyiŋe Bartimayo\\n(Matayo 20.29-34; Luka 18.35-43)\\n46Ka gubino i Jeriko, ci i kare ma en doŋ obea woko ki i Jeriko, kacel ki lupwonnyene ki lwak madwoŋ, ci latowaŋ ma nyiŋe Bartimayo, wod pa Timayo, onoŋo obedo piny i ŋet yo. 47Ka owinyo ni meno aye Yecu me Najaret, ocako daŋŋe ni, “Yecu Lakwar Daudi, timma kica ba!” 48Lwak gujuke matek ni oliŋ, ento en omedde ameda ki daŋŋe ni, “Lakwar Daudi, timma kica ba!” 49Ka Yecu ocuŋ, ci owacci, “Wulwoŋe obin.” Gucako lwoŋo lawaŋe-oto ni, “Doŋ idi cwinyi, a malo, olwoŋi.” 50En otugi bolo ginarukane woko, ci oa malo, obino bot Yecu. 51Yecu ocako penye ni, “Imito atimmi gin aŋo?” Ci latowaŋ ogamo ni, “Lapwony, amito waŋa onen piny do.” 52Yecu ocako wacce ni “Doŋ iciti, niyeni ocaŋi.” Ocako neno piny cut, ci olubo kor Yecu kun woto kwede i yo.","num_words":1135,"character_repetition_ratio":0.047,"word_repetition_ratio":0.0,"special_characters_ratio":0.267,"stopwords_ratio":0.264,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luka 12 ACO85 - I kare meno, lwak dano alip ki alip - Bible Search\\nDano myero gugwokke i kom lok buta\\n1-I kare meno, lwak dano alip ki alip gucokke kacel, kun doŋ ginyonne kekengi. Mukwoŋo, Yecu ocako waco bot lupwonnyene ni, “Wugwokke i kom tobi pa Luparicayo, ma en aye buta. 2-Pe tye gin mo ma giumo ma pe gibiyabo ka maleŋ, kadi gin ma gikano ma pe biŋene. 3Lok ducu ma wuloko i colpiny biwinnye i leŋpiny; dok gin ducu ma wukwilo lokke i tyelo, gibitito lokke i wi ot malo.\\nŊat ma myero dano olwor\\n4“Lurema, atito botwu ni, pe wulwor jo ma neko kom, ma pe dok gitwero timo gin mo makato meno. 5Ento abinyuto botwu ŋat ma myero wulwor; wulwor ŋat ma ka doŋ oneko, ci tye ki twero me bolo i Geena; iyo, atito ni, wulwore. 6Ojwinyojwiny abic pe gicato pi cente pyeraryo? Ento pe tye mo acel i kingi ma wi Lubaŋa twero wil iye. 7Kadi bed wa yer wiwu ducu bene doŋ gikwanogi woko liweŋ. Pe wulwor; pien piwu tek twatwal makato pi ojwinyojwiny mapol.\\nTuco nyiŋ Yecu i nyim dano\\n(Matayo 10.32-33; 12.32; 10.19-20)\\n8“Atito botwu ni, dano ducu ma tuco nyiŋa i nyim dano, Wod pa dano bene bituco nyiŋe i nyim lumalaika pa Lubaŋa; 9ento ŋat ma kwera i nyim dano, gibikwere bene i nyim lumalaika pa Lubaŋa. 10-Dano ducu ma loko lok marac i kom Wod pa dano gibiweko balle; ento ŋat ma yeto Cwiny Maleŋ pe gibiweko balle. 11-Ka giterowu i nyim kacokke ki i nyim luloc ki wegi twer, pe wubed ka tamo kit ma myero wulok kwede, nyo ni wubigamo niŋniŋ, nyo ni kit lok aŋo ma wubiloko. 12Pien Cwiny Maleŋ bipwonyowu i cawa meno i gin ma myero wuwaci.”\\nLalonyo ma lamiŋ\\n13Ŋat acel i kin lwak owaco bot Yecu ni, “Lapwony, wac bot omera wek wapok ginaleya kwede.” 14Ento Yecu ogamo doge ni, “Nyeri, aŋa ma oketa me bedo laŋolkop ki lapok jamiwu?” 15Owaco botgi ni, “Wunen, wugwokke i paro lim; pien kwo pa dano pe cuŋ i wel lim mapol ma en tye kwede.” 16Obolo botgi carolok ni, “Yam tye dano mo ma lalonyo ma cam ocek madwoŋ i potone. 17Dano-nu opennye kekene ki i cwinye ni, ‘Abitimo aŋo, pien pe atye ki ka onyo bella?’ 18Owaco ni ‘Abitimo kit man: abimuko derona ducu, abigoyo mukene maditone, abionyo bella ki jamina ducu i igi. 19Abiwaco ki cwinya ni, Cwinya, itye ki jami mapol ma birommi pi mwaka mapol; ywe, cam, mati, bed ki yomcwiny.’ 20Ento Lubaŋa owacce ni, ‘In lamiŋ! I dyewor ma tin gibikwanyo kwoni woko ki boti; jami ma iyubo-ni bibedo pa aŋa ce?’ 21Tye kit meno ŋat ma kano lonyo pire kene, kun pe tye ki lonyo bot Lubaŋa.”\\nBedo ki tam mapol\\n22Yecu owaco bot lupwonnyene ni, “Pi meno awaco botwu ni, pe wubed ki tam mapol pi kwowu, ni wubicamo aŋo; nyo pi komwu, ni wubiruko aŋo. 23Pien kwo pire tek kato cam, kom pire tek kato ginaruka. 24Koŋ wupar mono pi agak; pe gicoyo kodi, dok bene pe gikayo, pe gitye ki dula kadi dero, ento Lubaŋa pitogi. Wun pe piwu tek kato pi winyo? 25Aŋa i kinwu ma twero medo mwaka acel i kom kwone pi bedo ki tam mapol? 26Ka gin manok macalo man timone loyowu, piŋo wubedo ki tam mapol pi lok mukene? 27-Koŋ wutam pi lega me tim, kit ma gidoŋo kwede; pe giwiyo uci, dok bene pe gicweyo boŋo; pud amedde ki waco botwu ni, kadi bed Solomon yam orukke ki deyone ducu, ento pe orukke macalo mo acel i kingi. 28Ka ce Lubaŋa ruko lum ma i tim kit meno, ma bedo tye pi nino ma tin keken, ento diki inoŋo gibolo woko i keno, ci en pe birukowu makato, wun jo ma niyewu nok? 29Pe wuyeny gin ma wubicamo, nyo gin ma wubimato; cwinywu pe obed ka tamo lok mapol. 30Pien rok ducu ma i wi lobo yenyo jami magi; Wonwu ma tye i polo ŋeyo ni wumitogi. 31Ento ma ka meno, wuket cwinywu i kom kerre, ci jami magi ducu gibimedo botwu.\\nLonyo ma gikano i polo\\n32“Pe wulwor, wun romi manok, pien Wonwu oye atika me miyo botwu ker. 33Wucat jamiwu, wukony ki lucan; wukwo kicaa lim ma pe ti, wukan lonyo ma pe tum i polo, ka ma lakwo pe o iye, dok nyenye pe balo. 34Pien ka ma lonyowu tye iye, cwinywu bene bedo iye.\\nLutic ma kuro laditgi\\n35-“Wubed ma wutweyo pyerwu, kun tarawu lyel; 36-wubed macalo jo ma kuro laditgi ka bidwogo nia ki i karama me nyom, wek giyabbe doggola oyotoyot ka en obino, odwoŋo. 37Tye ki gum lutic meno ma laditgi ka odwogo noŋo peya gunino. Ada awaco botwuni, en bitweyo pyere kene, bimiyo gibedo i dog cam, ci bibino, cako miyogi cam. 38Ka obino cwiny dyewor nyo okogweno, kun onoŋogi kit meno, lutic meno gitye ki gum. 39-Ento myero wuŋe man ni, Kono nene won ot ŋeyo cawa ma lakwo bibino iye kono okiyo ma pe oweko dano oturo ode. 40Pi meno, wun wubed ma wuyubbe pien Wod pa dano bibino i cawa ma pe wutamo.”\\nLatic ma lagen ki ma pe lagen\\n41Petero openyo ni, “Rwot, ibolo carolok man botwa keken, nyo bot dano ducu?” 42Rwot ogamo ni, “Aŋa ma lagwok-ot ma lagen dok ma laryeko, ma laditte biweko dano ducu ma bedo i ode i te locce, wek opok botgi camgi i kare ma mitte? 43Latic meno tye ki gum, ma laditte ka odwogo binoŋe kun tye ka tiyo ticce meno. 44Ada awaco botwu ni, ladit-tu bimiye twero me loyo jamine woko ducu. 45Ento ka litic meno oloko kekene ni, ‘Laditta doŋ ogalle ka bino’, ci cako goyo lutic ma co ki ma mon, kun camo, mato, dok mer, 46ladit pa latic meno bidwogo i nino ma en pe tamo pi dwogone, dok i cawa ma en pe ŋeyo; bipwode, bikete i kin jo ma pe genne. 47Latic meno ma oŋeyo gin ma laditte mito, ento pe oyubbe iye, dok pe olubo gin ma laditte mito, gibipwode matek twatwal. 48Ento ŋat ma pe oŋeyo, ce otiyo gin ma twero miyo gipwode pire, gibipwode manok. Dano ma gimiye madwoŋ, gibimito madwoŋ ki bote; dok ŋat ma gikano jami mapol bote, gibipenye mapol makato.\\nYecu okelo apokapoka\\n49“Abino ka cwinyo mac i lobo; kono doŋ omoko, kono ber! 50-Atye ki batija ma myero abatija kwede; kit ma aridde kwede nio ka ocobbe! 51Wun wutamo ni abino ka kelo kuc i lobo? Atito botwu ni pe; kono apokapoka. 52Cakke tin jo abic ma i ot acel gibibedo kun gipokke; jo adek bikwero jo aryo, jo aryo bikwero jo adek. 53-Won latin bipokke woko ki latinne, latin bene bipokke woko ki wonne; mego bipokke ki nyare, nyako bipokke woko ki minne; dayo bipokke woko ki ci-wode, ki ci-wod bene bipokke woko ki daane.”\\n54Yecu dok owaco bot lwak ni, “Ka wuneno pol otiŋŋe tuŋ potoceŋ, oyotoyot wuwaco ni, ‘Kot koni cwer’; ci cwer bene. 55Dok ka wuneno yamo kodo ki i but piny tuŋ acuc, wun wuwaco ni, ‘Piny bibedo lyet matek’; ci timme bene. 56Wun lubuta! Wuŋeyo poko kin gin ma nen i lobo ki i polo; piŋo pe wuŋeyo poko kin lanyut me kare man?\\nYubo lok ki ŋat ma doti\\n57“Piŋo pe wuŋolo gin ma tye atir piwu kenwu? 58Ka icito bot laŋolkop kun inywako yo ki ŋat ma doti, tem matek me yubo lok kwede ma kun pud wutye i yo, wek pe oteri i nyim laŋolkop, laŋolkop owek miyi bot askari, askari owek teri i mabuc. 59Atitti ni, pe ibia ki kunnu nio ka iculo ducu ma wi cente mo pe orem.”","num_words":1249,"character_repetition_ratio":0.038,"word_repetition_ratio":0.0,"special_characters_ratio":0.252,"stopwords_ratio":0.323,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Tic Pa Lukwena 7 ACO85 - Ka ajwaka madit openye ni, - Bible Search\\nTic Pa Lukwena 6 Tic Pa Lukwena 8\\nTic Pa Lukwena 7\\n1Ka ajwaka madit openye ni, “Lok tye kit meno?” 2-Ci Citefano ogamo ni, “Utmega ki utwora, wuwiny ya. Lubaŋa me deyo yam onyutte bot kwarowa Abraim ma onoŋo pud tye wa i Mecopotamia, ma peya obedo i Karan, 3kun wacce ni, ‘A woko ki i lobowu ki i kin watwu, icit i lobo ma abinyutti.’ 4-Ka doŋ oa woko ki i lobo pa jo Kaldaya, ci obedo i Karan, ka lacen wonne oto, ci Lubaŋa okwanyo en ki kunnu, okele wa i lobo man ma koni wubedo iye-ni. 5-Ento pe omiye oleyo gin mo kany, kadi wa dul lobo mo ma rom ki tyen dano, ento ocikke me miyo bote me bedo lobone ki pa likwaye ma gibilube, kadi onoŋo latinne mo pud pe. 6-Ci Lubaŋa owaco ni likwaye gibibedo i lobo pa jo mukene ma gibilokogi gubedo opiigi, gitimogi marac pi mwaka miya aŋwen. 7-Ka Lubaŋa owacci, ‘Abiŋolo kop i kom jo ma giyelogi, ci lacen gibia ki kunnu, ci gibiwora i kabedo man.’ 8-Ci omiyo ki Abraim gicikke me lirre. Kit meno Abraim onywalo Icaka ci oliro en i nino me aboro me ditte; ki Icaka onywalo Yakobo, ki Yakobo onywalo kwarowa apar wiye aryo.\\n9-“Nyeko omako kwarowa i kom Yucepu, ci gucate woko i Ejipt, ento Lubaŋa onoŋo tye kwede, 10-ci olare ki i can ducu, omiye gum ki ryeko i nyim Parao, kabaka me Ejipt, ma oketo en me bedo laloyo ma loyo lobo Ejipt ki ot pa kabaka ducu. 11-I kare ma kec opoto i lobo Ejipt ducu ki i Kanaan, okelo can madwoŋ ma omiyo kit me noŋo cam oloyo kwarowa woko. 12Ento ka Yakobo owinyo ni kal tye i Ejipt, ci ocwalo kwarowa kunnu tyen mukwoŋo. 13-Ka gudok tyen me aryo, ci Yucepu onyutte kekene bot omegine ci gitito bot Parao pi kaka pa Yucepu. 14-Ka Yucepu ocwalo dano ka lwoŋo wonne ki wadigi ducu, ma gin jo pyerabiro wiye abic, 15-Yakobo ocito i Ejipt, ci oto woko, en kikome ki kwarowa ducu, 16-ci gitiŋo komgi gidwoko cen i Cekem ci giyikogi i lyel ma yam Abraim owilo ki lim ryal ki bot awobe pa Kamor i Cekem.\\n17-“Ento ka kare ma giciko onyiko cok, ma yam Lubaŋa omiyo bot Abraim, ci dano gumedde ki nya i Ejipt, 18nio ka giketo kabaka mukene ma pe ŋeyo Yucepu. 19-En otimo aranyi i kom jo me rokwa, ci oruyo kwarowa ni myero gubol litinogi woko wek pe gubed makwo. 20-I kare meno en aye ginywalo iye Moses. Yam onoŋo mwonya mada i waŋ Lubaŋa, ci gibedo ka pite i ot pa wonne dwe adek. 21-I kare ma gikane woko i dog kulu, ci nya pa Parao oloke obedo latinne, opite macalo wode kikome. 22Ci Moses gipwonyo ki ryeko ducu pa Luejipt; yam con onoŋo en laco adada i lokke ki i ticce.\\n23-“Ka doŋ mwaka me ditte oromo pyeraŋwen, ci tam obino i cwinye me limo utmege, likwayo pa Icrael. 24Ka oneno ŋat acel i kingi gitimo marac, ci okonyo dano ma gibwoyo-ni, ka oculo kwor ogoyo Laejipt. 25En yam otamo ni gwok nyo omegine giŋeyo ni Lubaŋa oyubo ni bimiyo gilarre pi ticce, ento pe guniaŋ. 26Dok orwone otuc botgi ma onoŋo daa tye i kingi; onoŋo en mito ribo kingi, ci owaco botgi ni, ‘Wun omego, piŋo wutimme marac kekenwu?’ 27Ento latim lawote marac-ci ocwale cen kun wacci, ‘Aŋa ma oketo in me bedo laŋolkop ki lalowa? 28In imito neka kit ma laworo ineko Laejipt-ti?’ 29-Ci Moses oriŋo woko pi lok meno, ka ocito odoko labedo i lobo Midian, onywalo iye litino awobe aryo.\\n30-“Ka mwaka okato pyeraŋwen, ci lamalaika onen bote i tim ma i ŋet got Cinai i leb mac ma lyel i caka. 31Ka Moses oneno, ouro kite; ka onyiko cok ka neno, ci dwan obino, 32ni, ‘An Lubaŋa pa kwarowu, Lubaŋa pa Abraim, ki pa Icaka, ki pa Yakobo.’ Ci kom Moses omyel, lworo ogeŋe nenone. 33Ka Rwot owaco bote ni, ‘Luny war woko ki i tyeni, pien kabedo ma in icuŋ iye-ni ŋom maleŋ. 34An doŋ aneno adada atwom pa jona ma gitye i Ejipt, awinyo wa cur megi, an doŋ alor piny ka larogi. Bin doŋ acwali i Ejipt.’\\n35-“Moses man onoŋo yam gukwero woko kun gipenyo ni, ‘Aŋa muketo in me bedo lalowa ki laŋolkopwa?’ Lubaŋa ocwale macalo laloc ki lalar ki i ciŋ lamalaika ma onen bote i cakani. 36-Okwanyogi woko ki i Ejipt kun tiyo taŋo ki lanyut mapol i Ejipt ki i Nam Makwar ki i tim mwaka pyeraŋwen. 37-Moses man aye ceŋ otitc bot jo Icrael ni, ‘Lubaŋa bicwalo lanebi piwu ma bia ki i kin utmegiwu macalo ocwalo an-ni.’ 38-Man aye ŋat ma onoŋo yam tye i kin lwak ma i tim kacel ki lamalaika ma oloko kwede i got Cinai, ma oloko bene ki kwarowa; kunnu olimo iye lok makwo me akela botwa. 39Kwarowa yam gukwero winyo lokke ento gucwale woko cen, dok cwinygi odok woko cen i Ejipt, 40-kun giwaco bot Aron ni, ‘Tim ki wan lubaŋa ma bitelo wiwa, pien Moses man ma okwanyowa woko ki i lobo Ejipt, pe doŋ waŋeyo ka ma odok iye,’ 41-Ci gitimo cal wod twon i kare meno, gucako tyero gitum bot cal lubaŋa-nu, ma cwinygi obedo yom i kom tic me ciŋgi. 42-Ci Lubaŋa olokke omiyogi kare me woro mony me polo, kit ma yam gicoyo i buk pa lunebi ni,\\n‘Wun jo me ot pa Icrael, yam koŋ wunekka lee me gitum\\npi mwaka pyeraŋwen i tim? Pe kumeno.\\n43Yam wutiŋo kema pa jok Molok,\\nka cal lakalatwe pa lubaŋa ma nyiŋe Repan,\\nma gin cal jogiwu ma wupayogi me awora.\\nPi meno an bene abikobowu woko wa i ŋe Babilon.’\\n44-“Kwarowa yam gitye ki kema lok me caden i tim, ma Lubaŋa ma yam loko ki Moses ociko ni otim kun lubo cal ma en oneno. 45-Kwarowa bene gukelo ka gubino ki Yocwa i kare ma gicamo lobo pa rok mapol ma Lubaŋa oryemogi woko ki i nyim kwarowa. Con tye botgi nio kwede wa i kare pa Daudi, 46-ma olimo gum mua ki bot Lubaŋa dok openyo ni giwek eyeny kabedo pi Lubaŋa pa Yakobo. 47-Ento Solomon aye ogero ot pire. 48Kadi bed kumeno, en Ŋat Mamalo Twal pe bedo i ot ma gitiyo ki ciŋ; macalo yam lanebi owaco ni,\\n49-‘Polo aye komkerra, man Rwot aye ma owaco,\\nlobo obedo kom me teno tyena.\\nKit ot aŋo ma wubigero pira?\\nKa yweyona kono onoŋo bedo kwene?\\n50Pe ciŋa aye otiyo lwak jami-ni ducu?’\\n51-“Wun jo ma ŋutwu tek, jo ma pe wulirre i cwinywu, ma itwu bene odiŋ, wun wulwenyo ki Cwiny Maleŋ jwijwi; macalo yam kwarowu gutiyo, wun bene wutiyo kit meno. 52Lanebi mene ma yam kwarowu pe gulibo? Dok guneko jo ma yam gutuco con pi bino pa Ŋat ma Kite Atir-ri ma wun wuketo roro i kome ci wuneko woko, 53wun jo ma gimiyowu cik pa Lubaŋa ma lumalaika yam gukelo, ci pe wulubo.”\\nGicelo Citefano ki got\\n54Ka guwinyo lok meno, ci gutugge ma gukayo lakgi woko likiŋ 55Ento Citefano noŋo opoŋ ki Cwiny Maleŋ, ci ociko waŋe i polo oneno deyo pa Lubaŋa, kun Yecu ocuŋ i ŋet Lubaŋa yo tuŋ acuc, 56ci owacci, “Nen, aneno polo oyabbe ki Wod pa dano ocuŋ i ŋet Lubaŋa yo tuŋ acuc.” 57Ci gudaŋŋe, guwo ki dwangi matek ma gidino itgi woko, ci gucorre i kome kacel. 58Ka gubole woko i ŋe gaŋ, ci gucele ki got, ka lucaden gupyelo ginarukagi ka tyen awobi mo ma nyiŋe Caulo. 59I kare ma gitye ka celo Citefano ki got, en olego ni, “Rwot Yecu, gam cwinya,” 60Ka orumo coŋe piny, ci odaŋŋe ki dwane matek ni, “Rwot, pe iket bal man i komgi.” Ka otyeko lok kit man, ci oto.","num_words":1282,"character_repetition_ratio":0.032,"word_repetition_ratio":0.0,"special_characters_ratio":0.25,"stopwords_ratio":0.282,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Tekwaro 19 ACO85 - Ka man otum, Nakac kabaka pa jo - Bible Search\\n1 Tekwaro 18 1 Tekwaro 20\\n1 Tekwaro 19\\nDaudi oloyo jo Ammon ki jo Ciria\\n(2 Cam 10.1-19)\\n1Ka man otum, Nakac kabaka pa jo Ammon oto woko, ci wode oleyo ka tyene. 2Daudi owacci, “Abinyuto cwiny me mar bot Kanun wod pa Nakac, kit ma yam wonne onyuto cwiny me mar bota-ni.” Mumiyo Daudi ocwalo lukwena bote ka kweyo cwinye pi to pa wonne, Lutic pa Daudi guo bot Kanun i lobo pa jo Ammon ka kweyo cwinye. 3Ento rwodi pa jo Ammon guwaco bot Kanun ni, “In itamo ni Daudi ocwalo lukwe cwinyi pi keto deyo i kom woru? Daudi mono pe ocwalo luticce ka ŋiyo piny, ki ka turo gaŋ, ki pi roto lobo ducu?” 4Kit meno omiyo Kanun omako lutic pa Daudi, ci olyelo yer tikgi, ka dok oŋolo dye boŋogi i kom pyergi, ka ocwalogi kwede woko; ci gucito. 5Ka gitito bot Daudi pi jo meno, ci ocwalo dano ka jologi, pien onoŋo gitye ki lewic madwoŋ twatwal. Ci kabaka owacci, “Koŋ wubed i Jeriko, nio ka yer tikwu otwi olot, ka doŋ wudwog kany.”\\n6Ka jo Ammon guneno ni pigi odoko ŋwe marac bot Daudi, ci Kanun ki jo Ammon gucwalo ryal ma romo talanta alip acel ka wilo gadigadi lweny ki wegi aguragura ki bot jo Mecopotamia, wa ki i lobo Arammaaka, ki i Joba. 7Ci guwilo gadigadi lweny alip pyeradek wiye aryo, ki kabaka me Maaka bene, ma onoŋo obino ki monnye, ogony i nyim Medeba. Jo Ammon bene gucokke ki i gaŋigi, gubino ka lweny. 8Ka Daudi owinyo pigi, ci ocwalo Joab kacel ki mony pa twoni oteka lweny ducu. 9Ci jo Ammon gubino gurwayo cok ka guryeyo i dog gaŋ; luker ma gubino guryeyo kengi, i dye bar. 403\\n10Ka Joab oneno mony okace woko ryoryo, tuŋ nyime ki yo tuŋ ŋeye bene, ci oyero jo Icrael ma oyita lweny, ocako ryeyogi gukemo jo Ciria; 11oketo jo mudoŋŋe bot ominne Abicai, gin bene guryeyo gukemo jo Ammon. 12Joab owacci, “Ka ce jo Ciria gubedo tek i koma, ci ibikonya, ento ka jo Ammon aye gubedo tek i komi, an abikonyi. 13Bed oteka ma cwinye nwaŋ, wek walweny pi lutuwa, ki pi gaŋi pa Lubaŋawa, Rwot bene otim gin ma oneno ni ber.” 14Kit meno Joab ki jo ma gitye kwede ducu gurwayo cok ka lweny i kom jo Ciria; ci jo Ciria guriŋo woko ki i nyime. 15Ka jo Ammon guneno jo Ciria guriŋo woko, ci gin bene gucako riŋo woko ki i nyim Abicai omin Joab, gudonyo wa i gaŋ, Ci Joab obino i Jerucalem.\\n16Ento ka jo Ciria guneno jo Icrael guloyogi, gucwalo lukwena ci gukelo jo Ciria ma gitye loka Euprate, kacel ki Copak ma lawimony pa Adadejer ma latel wigi. 17Ka gitito pigi bot Daudi, ci en bene ocoko jo Icrael ducu oŋolo kwedgi kulu Jordan, ci obino i komgi, oryeyo monnye orwayo i komgi. Ka Daudi doŋ oryeyo monnye, orwayo kom jo Ciria, gucako lweny kwede. 18Jo Ciria gucako riŋo woko ki i nyim Icrael; Daudi oneko jo Ciria ma romo riŋo ki gadigadi lweny alip abiro, ki askari ma woto ki tyengi alip pyeraŋwen, ka dok oneko Copak ladit me monygi bene. 19Ka lutic pa Adadejer guneno jo Icrael gutyeko loyogi woko, ci guketo kuc i kingi ki Daudi, ci gudoko luticce. Kit meno jo Ciria pe dok gubedo ki miti me konyo jo Ammon i kare mo.","num_words":566,"character_repetition_ratio":0.059,"word_repetition_ratio":0.0,"special_characters_ratio":0.242,"stopwords_ratio":0.281,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Matayo 1 | ACO85 Bible | YouVersion\\nKwaro Yecu Kricito\\n1Magi aye gubedo kwaro Yecu Kricito, Lakwar Daudi, lakwar Abraim.\\n2Abraim onywalo Icaka, Icaka onywalo Yakobo, Yakobo onywalo Juda ki omegine; 3ka doŋ Juda ki Tamar gunywalo Perej ki Jera, ci Perej onywalo Kejeron, Kejeron onywalo Aram; 4ci Aram onywalo Aminadab, Aminadab onywalo Nakucon, ka Nakucon onywalo Calmon; 5Calmon ki Rakab gunywalo Boaj, ci Boaj ki Ruth gunywalo Obed, ki Obed onywalo Yece; 6ka yece onywalo kabaka Daudi.\\nDaudi ki dako pa Uria gunywalo Solomon; 7ci Solomon onywalo Rekoboam, Rekoboam onywalo Abija, Abija onywalo Aca; 8Aca onywalo Yekocapat, Yekocapat onywalo Joram, Joram onywalo Ujia; 9Ujia onywalo yocam, Yocam onywalo Akaj, Akaj onywalo Kejekia; 10Kejekia onywalo Manace, Manace onywalo Amoc, Amoc onywalo Yocia; 11#2 Luker 24.14, 15; 2 Tek 36.10; Jer 27.20 Yocia onywalo Yekonia ki omegine, i kare ma giterogi woko kwede i Babilon.\\n12Lacen ma onoŋo doŋ giterogi woko i Babilon, Yekonia onywalo Cealtiel, ci Cealtiel onywalo Jerubabel; 13Jerubabel onywalo Abiud, ka Abiud onywalo Eliakim, Eliakim onywalo Ajor; 14Ajor onywalo Jadok, Jadok onywalo Akim, Akim onywalo Eliud; 15Eluid onywalo Eleajar, Eleajar onywalo Matan, Matan onywalo Yakobo; 16Yakobo onywalo Yucepu cwar Maliam mubedo min Yecu ma gilwoŋo Kricito-ni.\\n17Kit meno kwaro ducu ma yam ginywalogi cakke ki i kom Abraim o kwede i kom Daudi, ducu onoŋo welgi romo apar wiye aŋwen, dok cakke ki i kom Daudi o wa i kare ma yam giterogi kwede i Babilon, onoŋo romo kwaro apar wiye aŋwen, dok cakke i kare ma giterogi kwede i Babilon o kwede wa i kom Kricito romo kwaro apar wiye aŋwen.\\nKit ma ginywalo kwede Yecu Kricito\\n18 # Luka 1.27 Man aye obedo kit ma yam ginywalo kwede Yecu Kricito. I kare ma minne Maliam Yucepu doŋ ocunu oye, ma peya kingi orwatte, ginoŋo ni Maliam tye ki ic pa Cwiny Maleŋ. 19Cware Yucepu yam onoŋo obedo dano ma kite atir, pe omito ni eket lewic i wi Maliam; ento onoŋo mito ni eryem woko liŋliŋ i muŋ. 20Ento i kare ma onoŋo Yucepu pud tye ka lwodo lok meno ki i cwinye, cutcut lamalaika pa Rwot onen bote i waŋ lek, kun wacce ni, “Yucepu, lakwar Daudi, pe ilwor kwanyo Maliam me bedo dakoni, pien ic ma en tye kwede-ni obedo ic pa Cwiny Maleŋ. 21#Luka 1.31 En binywalo latin awobi, ibicako nyiŋe Yecu, Pien bilaro dano ki i balgi.” 22Lok man ducu otimme wek lok pa Rwot ocobbe kakare kit macalo yam oloko i dog lunebi ni.\\n23 # Ic 7.14 “Nen, nyako mo ma peya oŋeyo\\nbinywalo latin ma laco,\\ngibicako nyiŋe Emmanuel”,\\nte lokke ni, Lubaŋa tye kwedwa. 24I kare ma Yucepu oco ki i waŋ nino, otimo kit macalo lamalaika pa Rwot ocike kwede; okwanyo dakone otero bote, 25#Luka 2.21 ento pe obedo kwede, nio waŋ ma ginywalo latin, ci ocako nyiŋe Yecu.","num_words":445,"character_repetition_ratio":0.064,"word_repetition_ratio":0.0,"special_characters_ratio":0.236,"stopwords_ratio":0.198,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lok Ada i Kom Tango, Tal ki Tim Tyet\\nBUTE ME 5\\n1. Tal, tango ki tim tyet oket oromo piny ma rom mene?\\n“BUK ma nyinge African Traditional Religion waco ni: “Ki i Afrika obedo lok mo ma tere pe me penyo ka ada ajwagi tye nyo pe,” dok omedo ni, “bot jo Afrika ma i rwom mo keken tim tyet obedo gin ma pire tek mada.” I kin jo ma gimaro tim tyet ki tal, tye iye jo ma pe gukwano wa ki jo ma gukwano matut bene. Lutela me dini Islam kacel ki pa Lukricitayo ata-ni bene giye tim-tyet.”\\n2. Dano mapol gitamo ni teko me tim tyet a ki kwene?\\n2 I Afrika, lok muywek tutwal aye ni teko me cwiny tye. Lubanga aye loyo teko man. Jo me cwiny ki kwaro gitwero tic kwede. Kadi wa dano mukene bene gingeyo kit me nongo teko man ki kit me tic kwede i yo maber (tyet maber) nyo i yo marac (tyet marac).\\n3. Tyet marac obedo gin ango, dok dano gitamo ni twero timo ngo?\\n3 Tyet marac nyo tal kitiyo kwede i kom lumone. Jo ma gitiyo kwede kiwacci gitye ki teko me cwalo olik, winyi, lwangi ki lee me wano dano. Tyet marac-ci aye kitamo ni kelo lweny, lur, two wa ki to bene.\\n4. Jo mapol gitamo ningo i kom lutal, dok kit mung ango ma jo ma yam gin lutal gituco?\\n4 Tal aye tim ma cal ki tyet marac. Kiwaco ni lutal gibwoto komgi ci gituk gicito ka mukene ki i dyewor me rwatte ki lutal luwotgi nyo me balo kwo pa jo ma gitalo-ni. Kit macalo kom lutal dong gire i wi kitanda ka nino-ni, jo ma gituco lok ma cwako mung man aye obedo jo ma dong guweko tim tal woko. Me lapore, gajeti mo acel i Afrika ma tito lok dog jo ma guweko tal (polle anyira me mwaka apar ki wiye) waco ni: “An aneko dano 150 ki kelo can mapol me mutoka.” “An aneko lutino abic ma onongo acwiyo remogi woko.” “An aneko awobe ma amitogi adek pien gukwera woko atura liyak malit.”\\n5. Tyet maber obedo gin ango, dok kitiyo kwede nining?\\n5 Tyet maber kitamo ni gengo gin marac. Jo ma gitiyo ki tyet magi giruko jami tyet calo lagit nyo wino ngut cing. Gin gimato yat nyo giruco i komgi me gwokogi. Gikano jami mogo i ganggi nyo i ngom ma gitamo ni tye ki teko me gwokogi. Gigeno lwit mogo ma nongo tye ki coc ma oa ki i Koran nyo Baibul.\\nGoba ki Bwola\\n6. Catan ki jogine gutimo ngo i kare ma okato i ngec, dok wan omyero wanen tekogi nining?\\n6 Obedo lok ada ni Catan ki jogine gubedo lumone maraco pa dano. Gin gitye ki teko me dwoyo adam ki kwo pa dano, dok i kare mukato i ngec, gin bene gubedo ka donyo me bedo kadi wa i kom dano ki lee. (Matayo 12:43-45) Kadi bed ni omyero pe waca teko pa jok ento omyero bene pe wakwot tekogi ma okato kare woko.\\n7. Catan mito ni watam ningo, dok lapor ango ma nyuto man?\\n7 Catan obedo twon labwola madit. En bwolo dano wek gutam ni tekone dok dwong tutwal. Me lapor: I kare me lweny mo ma otimme cokcoki i lobo Afrika mo acel, lumony gutiyo ki gin lamed dwan me keto lworo i cwiny lukworgi. Ma peya gucako lweny kong giketo dwan bombom mapek ki dwan luduku ma gumako i gin lamed dwan-ni me kok ma longo atikatika. Gin onongo gimito ni lukwor-ni gutam ni lumony ma gitye ki jami lweny matek aye tye ka lweny kwedgi. I kit yo acel-li, Catan bene mito ni dano gutam ni tekone dit ma pe wacce. En tamme tye me kelo lworo i cwiny dano wek gutim mitine ento pe pa Jehovah. Wabineno kombeddi goba adek ma Catan mito ni dano guye.\\n8. Goba acel ma Catan nyayo aye ngo?\\n8 Goba me acel ma Catan tye ka nyayone aye ni: Pe tye peko mo ma poto atura i kom dano; gin mo keken marac ma dano aye pe otimo, nongo otimme pi teko me cwiny. Me lapore, keti latin oto ki malaria. Minne romo ngeyo ni malaria obedo two ma ober aye kelo, ento en dok pud tamo ni ngat mo aye otyeto ka ocwalo ober me kayo latinne.\\nLutal pe giromo weko komgi\\n9. Baibul nyuto nining ni Catan aye pe kelo peko ducu?\\n9 Kadi bed Catan tye ki teko me kelo peko mukene, ento pe tye atir me tamo ni en aye kelo peko ducu. Baibul waco ni: ‘Ngat madwir pe loyo ngwec, ngat matek bene pe en aye ma loyo lweny, pe ngat maryek aye ma nongo kwon ma myero ecam, kadi jo ma tye ki ngec matut pe gin aye ma ginongo lonyo madwong, nyo jo makwiri i tic pe gin aye jo ma gipwoyogi; ento kare kacel ki jami ma timme atura poto i komgi ducu.’ (Latitlok 9:11) Langwec mo acel i pyem ngwec me dwiro twero bedo dwir kato luwote mukene, ento pe en aye loyo. Gin mo marac ma “timme atura” twero poto i kome ci weko en pe loyo. En twero yoke ci poto woko piny nyo kome doko lit, nyo tyene romo wil woko. Jami magi romo timme bot ngat mo keken. Man ducu nongo Catan aye pe otimo nyo obino pi tim tyet mo, ento man twero timme mere nono labongo tyen lok mo.\\n10. Lok ango ma kiwaco i kom lutal, dok wangeyo nining ni meno obedo lok goba?\\n10 Goba me aryo ma Catan tye ka nya yone aye en: Lutal giweko komgi ki i dyewor me rwatte ki lutal mukene nyo ni gicwiyo nyo gibalo kwo pa dano. Kong dong ipennye kekeni kombeddi ni: ‘Ka ada lutal gitimme kumeno, ngo dong ma weko kom-mi?’ Kit ma dong watyeko neno kwede, gin makwo en aye dano, ento pe gin mo ma dok a woko ki i kom dano. Dok bene, cwiny aye obedo teko me kwo ma miyo kero i kom ento pe twero timo gin mo ka kom pe.\\nI kare mogo jami maraco mere timme nono\\n11. Pingo wangeyo ni lutal pe twero weko komgi, in bene iye kumeno?\\n11 Kadi kwo nyo cwiny pe twero weko kom me timo kit gin mo kadi maber nyo marac. Pi meno, lutal pe giweko komgi. I ada gin pe gitimo gin ma giwaco ni gitimo-ni nyo ma gin gitamo ni dong gityeko timo-ni.\\n12. Catan miyo dano tamo ni gitimo jami ma pe gutimo nining?\\n12 Wan dong watwero waco lok ango i kom tuco mung pa jo ma kong gubedo lutal-li? Catan twero weko dano gitamo ni gitimo jami ma pe gutimo. Kun tiyo ki ginanyuta, Catan twero weko dano tamo ni gineno, giwinyo nyo gitimo jami mogo ma nongo pe gutimo. I yo ma kit man, Catan tamo ni eromo loko dano woko ki bot Jehovah dok bene ni eromo weko gitamo ni Baibul pe loko lok ada.\\n13. (a) Tyet me kweyo gin marac mono ber? (b) Ginacoya waco ningo i kom kit tim me tyet ducu?\\n13 Goba me adek aye ni: Tyet maber​—tyet ma kitamo ni myero ogeng teko me tyet marac​—ber. Baibul pe oketo apokapoka i kin tyet marac nyo maber. Baibul kwero tim tyet ducu. Kong itam i kom cik ma Jehovah omiyo bot jo lcrael i kom timo tim me tyet kacel ki jo ma tiyo kwede:\\n“Pe wutyet tyet.”​—Lulevi 19:26.\\n“Laco nyo dako mo ma lakor tipo nyo ma min jok gibineko woko.”​—Lulevi 20:27.\\n“Pe ginong ngat mo i kinwu ma . . . odoko latyet, nyo latyet ki ajaa, langi i dyel, latal, lakot piny, lakor tipo, min jok.”​—Nwoyo Cik 18:10-14.\\n14. Pingo Jehovah oketo cik ma gengo tim tyet?\\n14 Cik magi onyuto ka maleng ni Lubanga pe mito ni jone gutyet tyet. Jehovah omiyo cik magi bot jone pien en marogi dok pe mito ni gudok opii pa lworo kacel ki tic me kwiya piny. En pe onongo mito ni jogi myero odigi.\\n15. Baibul nyuto nining ni Jehovah tye ki teko makato pa Catan?\\n15 Kadi bed ni Baibul pe tito lok ducu i kom gin ma jogi gitwero timo ki ma pe gitwero timone, ento nyuto ni Lubanga Jehovah tye ki teko madwong ma kato pa Catan ki jogine ducu. Jehovah oweko kibolo Catan woko ki i polo. (Niyabo 12:9) Nge bene ni, Catan openyo twero me temo Yubu dok bene olubo cik pa Lubanga ma juke pe me neko Yubu.​—Yubu 2:4-6.\\n16. Wan omyero wacit ka gwokke bot anga?\\n16 Carolok 18:10 waco ni: “Nying [Jehovah] obedo calo cel matek ka ma dano ma kite atir ringo iye ci laro kwone.” Pi meno, omyero wacit bot Jehovah wek ogwokwa. Lutic pa Lubanga pe gigeno teko pa yat lagwok kom nyo yat me gengo tim macol pa Catan ki jogi, nyo me lworo teko pa lukot piny. Lutic pa Lubanga giye ngo ma Baibul waco ni: “Wang [Jehovah] neno lobo ducu, me nyuto tekke bot jo ma gibedo ki lengic i kome.”​—2 Tekwaro 16:9.\\n17. Yakobo 4:7 jingo cwinywa nining, ento wan myero watim gin ango?\\n17 In bene iromo bedo ki gen man ka itiyo pi Jehovah. Yakobo 4:7 waco ni: “Wumine me bedo i te loc pa Lubanga. Wulweny matek ki Catan, ci en biringowu woko.” Ka in itiyo pi Lubanga me ada, kun imine ite locce, bed ma cwinyi tek ni Jehovah bigwokki.\\nLutal Gitwero Loyo Lutkot?\\nI acakki me mwaka 1977, giwango jo 14 naka wa i to pien onongo kitamo ni gubedo lutal. Man otimme cok ki boma Pietersburg i lobo South Africa. Me dok i lok man gajeti ma kilwongo ni Drum oloko iye ni: “Lworo omako lukaka kacel ki mon-gi matek. Onongo gilworo ni kibityetogi ci lutkot celogi woko . . .\\n“Omyero kitim gin mo . . . Pi tyen lok man gajeti DRUM oketo pyem man bot ajwagi ducu ni: Cente R5 000 [man rom ki dolla 5,750 me Amerika i kare meno] tye ka kuri i opiciwa ka, i dwe me adek mwaka 1977, ngat acel ki i kinwu twero celo Stanley Motjuwadi neko woko ki lutkot. Ka pe wutwero, ci wuwek dano ducu gunge ni timwu me waco ni wutwero loyo lutkot-ti, obedo lok me mingo, dok me yugi.\\n“Kombeddi wun ajwagi ma lugoba, caku dong tyet woko. Wapyem kwedwu wubin ka wutek.”\\nLutal-li gutyeko lok me pyem-mi ki kelo lutkot? Pe gukelo, Ladit Motjuwadi ma obedo lacoc me Drum okwo labongo peko nio ka odoko edita me gajeti-ni.\\nBok: Lacoc mo i lobo South Africa opyem nining ki ajwagi, dok pyem meno otum nining?","num_words":1720,"character_repetition_ratio":0.036,"word_repetition_ratio":0.0,"special_characters_ratio":0.249,"stopwords_ratio":0.312,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nwoyo Cik 9 ACO85 - “Wuwiny, wun jo Icrael; wubikato - Bible Search\\nNwoyo Cik 8 Nwoyo Cik 10\\nNwoyo Cik 9\\nRwot bityeko rok mapatpat ma bedo i Kanaan woko\\n1“Wuwiny, wun jo Icrael; wubikato loka Jordan tin, wek wucit ka camo lobo pa rok madito ki matego makatowu, ki gaŋi bene madito, ma gigoyo iye cel matek ma o wa i polo, 2rok madit ma giboco, likwayo pa jo Anak, ma wuŋeyogi, ma yam doŋ wuwinyo nyiŋgi kun giwaco ni, ‘Aŋa ma twero cuŋ i nyim likwayo pa Anak?’ 3Pi meno myero wuŋe lok man tin ni, Ŋat ma tye ka wot i nyimwu macalo mac ma waŋo piny en aye Rwot Lubaŋawu; en aye bityekogi, en aye bitayogi woko ki i nyimwu, miyo wubiryemogi woko, wumiyo gito gitum woko oyot, macalo Rwot owaco botwu-ni.\\n4“Ka doŋ Rwot Lubaŋawu otyeko ryemogi woko ki i nyimwu, pe wulwod lok ki i cwinywu ni, ‘Pi an ma abedo ma kita atir en aye omiyo Rwot okela ka camo lobo-ni’; kun kono pi bal maraco ma rok meno ducu gitimo aye omiyo Rwot biryemogi woko ki i nyimwu. 5Pe wubicito ka camo lobogi pi kitwu ma atir, nyo pi leŋ iwu, ento pi bal maraco ma rok meno ducu gitimo en aye omiyo Rwot Lubaŋawu biryemogi woko ki i nyimwu, dok wek ecob lok ma yam okwoŋo bot kwarowu Abraim ki Icaka ki Yakobo.\\nJemo pa jo Icrael i Koreb\\n6“Myero doŋ wuŋe ni, pe pi kitwu ma atir en aye omiyo Rwot Lubaŋawu bimiyowu lobo man maber-ri wek wucam; pien wun jo ma ŋutwu tek. 7Ber wupo, dok bene wiwu pe owil kit ma yam Rwot Lubaŋawu obedo ki akemo i tim. Nia wa i nino ma yam wua iye ki i lobo Ejipt, o kwede wa i kare ma wuo i kabedo-ni, wubedo lujemo i kom Rwot. 8Kadi wa i Koreb wumiyo Rwot obedo ki akemo, ci yam Rwot kiniga omake i komwu twatwal, omiyo onoŋo cok ka tyekowu woko. 9-I kare ma yam aito malo i wi got ka gamo kidi aryo ma apada-ni, kidi me gicikke ma yam Rwot oketo kwed wu, ci abedo i wi got, ari nino pyeraŋwen dyeceŋ ki dyewor kun pe acamo dok pe amato pii bene. 10Ci Rwot omiya kidi aryo ma apada ma Lubaŋa onoŋo ocoyo ki ciŋe, kun ocoyo i komgi lwak lok ducu ma yam Rwot obedo ka loko i wi got ki i dye mac, i nino ma yam lwak ocokke iye ca. 11Ka nino pyeraŋwen ki dyewor pyeraŋwen doŋ okato, Rwot omiya kidi meno aryo ma apada, gin kidi me gicikke. 12Ka dok Rwot owacca ni, ‘A malo, icit ilor piny ki kany oyot, pien joni ma yam ikelogi ki i Ejipt gutyeko balle woko, Gulokke, gubarre woko oyot nia ki i yo ma yam acikogi kwede, gutimo gigi cal jabu ma giliyo aliya.’\\n13“Rwot dok omedde ki lok kun wacca ni, ‘Atyeko neno jo man, ci nen, gin jo ma ŋutgi tek. 14Weka gira, weka doŋ atyekgi woko liweŋ; abijwayo nyiŋgi woko ki i te polo, ci abimiyo in idoko rok matek twatwal ki madit makatogi.’ 15Ci alokke, alor piny ki i wi got, kun got tye ka waŋ ki mac. Onoŋo amako kidi apada aryo me gicikke ki ciŋa aryo ducu. 16Ka aneno, ci nen, wutyeko timo bal i nyim Rwot Lubaŋawu, Onoŋo wutimo giwu cal wod twon ma giliyo aliya, kun wulokke, wubarre woko oyot ki i yo ma yam Rwot ocikowu kwede-ni. 17Ci ame ko kidi aryo ma apada ca, abologi woko piny ki i ciŋa aryo ducu, atyerogi woko ki i waŋwu. 18Lacen abuto aryeba cwiny i nyim Rwot nino pyeraŋwen dyeceŋ ki dyewor kit ma con ca; pe acamo, pe amato pii bene, pi lwak bal ducu ma wubedo ka timone, kun wutimo gin ma nen marac i waŋ Rwot ma omiyo kiniga omake. 19-Pien onoŋo lworo omaka pi kiniga pa Rwot ki akecane malyet i komwu ma onoŋo cok ka tyekowu woko. Ento Rwot owinya wa i kare meno bene. 20Kiniga yam omako Rwot i kom Aron bene matek, omiyo onoŋo doŋ cok ka neke wo ko; ento i kare ca alego pi Aron bene. 21Dok akwanyo balwu, en aye wod twon ma wutimo-ni, ci awaŋo woko ki mac, aodo, arego woko mapwot, nio ka odoko apwa; ci aonyo apwane i kulu ma mol piny a ki i wi got.\\n22-“Dok bene yam i Tabera, ki i Maca ki i Kibrot-atava wubedo ka mi yo Rwot bedo ki akemo. 23-Ka yam Rwot ocwalowu nia ki i Kadec-barnea kun waco ni, ‘Wucit, wucam lobo ma doŋ amiyowu-ni’, ci wujemo woko i kom cik pa Rwot Lubaŋawu; yam pe wugene, pe wuworo doge. 24Wun wubedo lujemo i kom Rwot nia wa i nino ma yam acako ŋeyowu iye-ni.\\n25“Kit meno abuto aryeba cwiny i nyim Rwot nino pyeraŋwen dyeceŋ ki dyewor, pien onoŋo Rwot owaco ni emito tyekowu woko. 26Ci yam alego bot Rwot ni, ‘Ai Rwot Lubaŋa, pe ityek lwakki woko, ma gin aye gipinnyi ma yam ikokogi pi ditti, ma ikwanyogi woko ki i Ejipt pi twero me badi. 27Ber ipo i kom luticci Abraim, Icaka ki Yakobo. Pe ibed ka paro pi tek ŋut pa rok man, nyo pi timgi maraco, nyo pi balgi, 28wek jo me lobo ma yam ikwanyowa ki iye-ni pe gubed ka waco ni,. Pien onoŋo terogi i lobo ma yam ocikke pire botgi doŋ oloyo Rwot woko, dok pien onoŋo yam kara dag wangi, en aye omiyo okwanyogi woko, wek enekgi woko i dye tim. 29Pien gin aye lwakki, gin gipinnyi, ma doŋ ikelogi woko ki tekki madwoŋ ki pi ciŋi ma iryeyo.’","num_words":925,"character_repetition_ratio":0.06,"word_repetition_ratio":0.004,"special_characters_ratio":0.246,"stopwords_ratio":0.279,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Jo Korint 13 ACO85 - Kombeddi doŋ amito anyut botwu - Bible Search\\n1 Jo Korint 12 1 Jo Korint 14\\n1 Jo Korint 13\\nKombeddi doŋ amito anyut botwu yo maber dok makato. 1Kadi aloko leb pa dano ki pa lumalaika, ka pe atye ki mar, abedo calo olaŋ ma kok, gara ma wo awoya. 2-Ka atye ki mot me tito lok pa Lubaŋa macalo lanebi, ma aniaŋ i muŋ ducu, dok bene noŋo atye ki ŋec ducu, ma atye bene ki niye ducu, ma atwero bene kobo kwede godi madoŋo-gu woko ka mukene, ce pe atye ki mar, ci pe a gin mo. 3Ka apoko jami ducu ma atye kwede, ma bene amiyo koma ni giwaŋ woko ki mac, ento ka pe atye ki mar, ci pe konya ki gin mo.\\n4Mar diyo cwinye, dok lakica bene; mar pe lanyeko, pe wakke; 5pe nyatte, pe tiyo gin ma pe myero, pe yenyo gin mukemo en kene; pe bedo ki keccwiny, pe bedo kun keto cwinye i kom gin marac ma gitimo i kome; 6cwinye pe bedo yom i kom tim ma pe atir, ento cwinye bedo yom i lok ada. 7Mar diyo cwinye i kom jami ducu, ye lok ducu,, dok bedo ki gen i kare ducu, keto tek bene me ciro jami ducu.\\n8Mar pe gik; ento lok atita bitum woko; kadi ki dumo leb bene bigik woko; kadi ŋec bene bitum woko, 9pien wan waŋeyo dul mogo manoknok keken, lutit lok pa Lubaŋa gitito dul mogo manoknok keken; 10ento gin makulu ka obino, ci gin ma obedo duldul bigik woko. 11I kare ma pud an latin, aloko lok calo latin, aparo jami ducu calo latin; ento kombeddi ma doŋ ateggi-ni, doŋ abwoto kit me tino woko. 12Gin ma waneno kombeddi cal ki tipo ma nen ribiribi i kiyo; ento i kare ma bino anyim ca wabinenne waŋ ki waŋ. Kombeddi aŋeyo dul mo manok keken, ento i nino ma bino anyim ca abibedo ki ŋec ducu liweŋ, kit macalo Lubaŋa tye ki ŋec ducu i koma-ni. 13Doŋ tye gin adek ma gibedo matwal: niye, gen, mar; ento gin ma pire dit ma katogi ducu en aye mar.","num_words":351,"character_repetition_ratio":0.058,"word_repetition_ratio":0.0,"special_characters_ratio":0.258,"stopwords_ratio":0.336,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Mwaka Miya Acel i Te loc me Ker pa Lubanga! | Pwony me Anyama\\nKWAN I LEB Acholi Albanian American Sign Language Amharic Arabic Argentinean Sign Language Armenian Aymara Azerbaijani Azerbaijani (Cyrillic) Baoule Batak (Toba) Bengali Bicol Bislama Brazilian Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga (Malawi) Chitumbuka Chiyao Chuvash Colombian Sign Language Croatian Czech Danish Drehu Dutch Efik English (Leb Muno) Estonian Fijian Finnish Finnish Sign Language French Georgian German Grik Guarani Gujarati Gun Haitian Creole Hausa Hiligaynon Hindi Hiri Motu Hungarian Ibru Icelandic Igbo Iloko Indonesian Isoko Italian Italian Sign Language Japanese Japanese Sign Language Javanese Kannada Kazakh Kikamba Kikuyu Kinyarwanda Kirghiz Kiribati Kirundi Kisi Korean Krio Latvian Lhukonzo Lithuanian Luganda Luo Macedonian Malagasy Malay Malayalam Marathi Maya Mexican Sign Language Mixe Mongolian Moore Ndebele (Zimbabwe) Nepali Norwegian Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Portuguese Punjabi Quechua (Bolivia) Quichua (Imbabura) Romanian Runyankore Russian Russian Sign Language Samoan Sango Serbian Serbian (Roman) Shona Sidama Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swedish Tagalog Tajiki Tamil Tatar Telugu Thai Tigrinya Tiv Tok Pisin Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wolaita Yoruba Zande Zapotec (Isthmus)\\n“Lubanga won kuc . . . myero omiwu gin ducu mabeco ma mitte, wek wuti wucob gin ma en mito.”—IBRU 13:20, 21.\\nWER: 136, 14\\nPI MWAKI 100 MUKATO ANGEC . . .\\njami tic macalo mene ma kibedo ka tic kwedgi me tito kwena me Ker-ri i yo ma gudo cwiny dano?\\nyo manyen macalo mene ma kibedo ka tic kwedgi me tito kwena?\\npwonye ango ma lutit kwena me Ker-ri gunongo?\\n1. Ker-ri onongo pire tek ma rom mene bot Yecu? Tit kong.\\nYECU onongo maro lok i kom Ker pa Lubanga. Ma lubbe ki lok ma kicoyo i Baibul, en oloko i kom Ker-ri tyen mapol makato pwony mo keken—en oloko i kome tyen makato 100 kulu i ticce me pwony. Ada, Ker-ri onongo pire tek adada bot Yecu.—Kwan Matayo 12:34.\\n2. Jo adi ma gubedo tye i kare ma kimiyo cik ma i Matayo 28:19, 20, dok pingo wawaco kumeno?\\n2 I nge kare manok ma kicero Yecu, en orwatte ki dano 500 ma onongo gitye ki miti me doko lutit kwena me Ker-ri. (1 Kor. 15:6) Twero bedo ni meno aye nino ma Yecu otito kwede bot jo magi ni gucit gutit kwena me Ker-ri bot “jo me rok ducu”—ma onongo pe obedo gin mayot i kare meno. * Yecu otito wacon ni tic man ma pire tek-ki kibititone cakke i kare meno “nio i agikki piny,” dok man aye gin ma tye ka timme wa i kom kareni. Ka pe gin mo, twero bedo ni in bene itye ka nywako i tic man.—Mat. 28:19, 20.\\n3. Jami adek mene ma gukonyowa me tito kwena maber-ri?\\n3 I nge cikogi ni myero gutit kwena, Yecu ocikke bot lulub kore ni: “Atye kwedwu” (Mat. 28:20) Man nyuto ni tic matek me tito kwena-ni onongo bitimme ite twero pa Yecu. Ki bene, Lubangawa ‘ominiwa gin ducu mabeco’ ma bikonyowa me cobo tic man. (Ibru 13:20, 21) I pwony man, wanyamo jami adek magi: (1) jami tic ma kimiyo botwa, (2) diro mapat pat ma dong watiyo kwedgi, ki (3) pwonye ma watyeko nongone. Me acel, nen kong jami tic mogo ma dong wabedo ka tic kwedgi i mwaki 100 mukato angec.\\nKABAKA OMIYO JAMI TIC MAPAT PAT BOT LUTICCE WEK GUTIT KWENA\\n4. Pingo wabedo ka tic ki jami tic mapat pat i ticwa me pwony?\\n4 Yecu oporo “lok me ker pa Lubanga” ki nyig kodi ma kicoyo i ngom mapat pat. (Mat. 13:18, 19) Lapur twero tic ki jami pur mapat pat me yubo potone wek eco iye kodi. I yo acel-li, pi mwaki mapol mukato angec, Kabakawa ominiwa jami tic mapat pat me konywa wek wayub cwiny dano milion mapol i tic me tito kwena me Ker-ri. Jami tic mukene gukonyowa maber adada pi mwaki mogo, ento mukene i kingi pud gitye ka konyowa nio watin. Ento jami tic magi ducu gukonyowa me dongo dirowa macalo lutit kwena i yo mogo.\\n5. Kad me miyo caden obedo gin ango, dok kibedo ka tic kwede nining?\\n5 Jami tic acel ma okonyo jo mapol me cako lok i ticwa me pwony obedo kad me miyo caden [testimony card], ma lutit kwena me Ker-ri gucako tic kwede i 1933. Kad man borre onongo romo incic 5, dok lacce romo incic 3, onongo tye ki kwena mo macek me Baibul. Kare ki kare, kibedo ka cwalo woko kad manyen ma onongo bene tye ki kwena manyen. Miyone onongo yot adada! C. W. Erlenmeyer onongo tye i kine ka mwaka apar i kare ma omiyo kad man pi tyen me acel. En owaco ni: “Kit me cako lok ka imito nyuto kad man onongo tye ni, ‘Tika iromo kwano coc ma tye i kad man?’ Ka rwod ot okwano, ci dong wamiye buk ma en mito ci tyenwa iye.”\\n6. Kad me miyo caden okonyo lutit kwena nining?\\n6 Kad me miyo caden-ni bene okonyo i yo mapol mapat pat. Kadi bed ni onongo gitye ki miti madit me nywako i ticwa me pwony, lutit kwena mogo onongo lewic makogi dok pe gingeyo gin ma myero giwacci. Lutit kwena mukene onongo giloko adada. Gin onongo gitito bot rwod ot jami ducu ma gingeyo i dakika manok keken, dok onongo gipe kidiro me lok! Ento, kad me miyo caden onongo konyo lutit kwena ducu me tito kwena i yo mayot dok ma niange.\\n7. Ariya ango ma jo mogo gurwatte kwede i tic ki kad me miyo caden?\\n7 Ki lok ada, timo man onongo pe yot pi ariya mapat pat. Grace A. Estep, ma obedo dong Lacaden pa Jehovah pi kare malac-ci owaco ni: “I kine mukene kipenyowa ni, ‘Ngo ma kicoyo i kad ma imako-ni? Pe itwero wacciwa awaca gin ma kicoyo iye?’” Medo i kom meno, rwod ot mogo pe giromo kwano coc ma tye i kad man. Ki bene, jo mukene onongo gitamo ni kad meno dong megi me agwoka, gigamo ci giloro doggola. Ka rwod ot dag winyo lokki, en twero yeco kad meno matino tino. Kadi bed kumeno, omege ki lumege onongo gitye ka pwonye me tito kwena i dye lwak kun bene ginyutte bot dano ni gibedo lutit kwena me Ker-ri.\\n8. Tit kong kit ma onongo kitiyo kwede ki gramofon. (Nen cal ma tye i pot karatac 28.)\\n8 Jami tic mukene ma kibedo ka tic kwede i kine ka 1930 ki wiye me o i acakki me 1940 aye gramofon (phonograph), ma omege mukene onongo giboro abora ni Aron pien en aye pol kare onongo loko pigi. (Kwan Nia 4:14-16.) Latit kwena onongo tuko gramofon ma tero dakika angwen ki nucu, ma nongo miyo pwony me Baibul teke rwod ot oye, ka lacen en miye bukwa ma jenge i Baibul. I kare mogo, jo me paco moni ducu gigure me winyo pwony me Baibul ma kimako i dwan keken! I 1934, Watch Tower Society ocako yubo ki dok poko gramofon wek lutit kwena guti kwede i ticwa me tito kwena. Lacen, kimako i dwan keken pwony ma romo 92 kulu ma gijenge i Baibul wek kiti kwedgi i ticwa me pwony.\\n9. Adwogi maber ango ma tic ki gramofon okelo?\\n9 I kare ma rwod ot mo ma nyinge Hillary Goslin owinyo pwony me Baibul ma kimako i gramofon, en okwayo latit kwena-ni ni kong omiye pi cabit acel wek luwote bene gubed ki kare me winyo kwena me Ker-ri. I kare ma latit kwena-ni odwogo en onongo dano ma gimito pwonyo lok me ada gitye ka kure. I nge kare mo, jo mapol i kin jo ma onongo gitye ki miti-ni gudyero kwogi bot Jehovah, ma i kine tye iye anyira pa Hillary aryo ma lacen gubedo ki kare me cito i cukul me Gilead ka i ngeye kicwalogi me tic macalo lutit kwena i lobo mukene. Gramofon bene okonyo dano mapol me cako lok i ticwa me tito kwena calo kad me miyo caden. Lacen, Kabaka opwonyo jone me tito kwena kun tiyo ki Cukul me Tiokraci.\\nTIC KI YO MAPAT PAT ME TITO KWENA\\n10, 11. Gajeti akwana ki redio kitiyo kwedgi nining me tito kwena maber-ri, dok pingo yo magi onongo gitiyo adada?\\n10 Ite tela pa Kabakawa, jo pa Lubanga gutiyo ki yo mapat pat wek gibed ki kare me tito kwena maber-ri bot dano mapol. Yo magi pigi obedo tek adada tutwalle i kare ma “lutic nok.” (Kwan Matayo 9:37.) I acakki me cencwari me 20, kibedo ka tic ki gajeti akwana me tito kwena bot dano mapol i kabedo ma jo pa Jehovah onongo ginok iye. I cabit ducu, Charles Taze Russell onongo cwalo pwony me Baibul bot dul mo ma goyo gajeti akwana. I ngeye, gin gicwalo pwony pa Omego Russell bot dul mo ma bene goyo gajeti akwana i lobo Canada, Ulaya ki dong i Amerika. Kibyeko ni i 1913, pwony pa Omego Russell onongo dong tye ka o bot dano 15,000,000 kulu ma gikwano gajeti mapat pat ma romo 2,000 kulu!\\n11 I kare ma kwo pa Omego Russell orweny, kicako tic ki yo mukene mucwiny me tito kwena maber-ri. I April 16, 1922, Joseph F. Rutherford omiyo pwonye mukwongo i redio dok kibyeko ni dano ma romo 50,000 guwinyo. I ngeye, i Febuari 24, 1924, redio citecen mukwongo pa dul pa Jehovah, ma kilwongo ni WBBR ocako tic. Ma lubbe ki yo man manyen me tito kwena bot dano-ni, Watch Tower me Decemba 1, 1924 otito ni: “Wageno ni tic ki redio obedo yo ma pud dong yot dok ma ocwiny loyo yo mo keken ma kibedo ka tic kwede me tito kwena maber-ri.” Calo gajeti akwana, tic ki redio onongo konyo mada me o ka ma dano pol iye ento nongo lutit kwena me Ker-ri welgi nok i kabedo ma kit meno.\\nLutit kwena mapol ginywako i miyo caden i dye lwak ki cwalo dano i kabedowa me intanet me jw.org (Nen paragraf me 12, 13)\\n12. (a) I kabedo macalo mene ma in imaro miyo iye caden dye lwak? (b) Ngo ma romo rwenyo lworowa ma lubbe ki miyo caden i dye lwak?\\n12 Kombeddi-ni, kitye ka cuko cwiny lutit kwena ducu me miyo caden i dye lwak (public witnessing): i bac pak, citecen me gar, ka ma mutoka cung iye, i dye lwak, i dye taun ki dong i cuk. Ka ce ilwor me miyo caden i dye lwak, ci pingo pe itam matut i kom tam man maber ma Angelo Manera, Jr.:, ma otiyo macalo laneno me adwol pi mwaki mapol-li owaco: “Waneno yo manyen me tito kwena macalo yo mukene me tic pi Jehovah, yo me nyuto ni wan lugen bote, yo me temo niyewa, dok wanyuto ni watye atera me nyuto ni wamito tic pire i yo mo keken ma mito.” Nywako i yo manyen me tito kwena, ma gwok nyo yo ma pe wamaro konyowa me dongo gen kacel ki niyewa i kom Jehovah ma weko wadongo i yo me cwiny.—Kwan 2 Jo Korint 12:9, 10.\\n13. Pingo tic ki kabedowa me intanet me jw.org tye yo mucwiny i ticwa me pwony, dok tit gin mutimme i ticwa me pwony?\\n13 Lutit kwena mapol gitye ka nongo mit pa cwalo dano i kabedowa me intanet me jw.org., ka ma giromo kwano dok gikwanyo bukke ma gijenge i Baibul i leb makato 700. Nino ducu, dano ma welgi romo milion 1.6 gilimo kabedowa me intanet. Kit macalo kibedo ka tic ki redio i kare mukato angec-ci, kabedowa me intanet bene i kareni tye ka konyo dano me ngeyo kwena maber-ri kadi wa i kabedo maboco.\\nPWONYO LUTIT KWENA MABER-RI\\n14. Pwonye ango ma onongo mitte pi lutit kwena me Ker-ri, dok cukul mene ma okonyogi me doko lupwonye mucwiny?\\n14 Watyeko dong nyamo jami tic kacel ki yo mogo ma kibedo ka tic kwedgi me tito kwena maber-ri. Ento, pwonye ma dong kityeko miniwa-ni kono? Ka rwod ot okwero gin ma en owinyo ki i gramofon nyo onyuto miti i kom gin ma en okwano ki i kad me miyo caden-ni kono? Onongo mitte ni lutit kwena gunge kit me dok iye ki diro ki kit me gudo cwiny jo ma gitye ki miti. Labongo akalakala, cwiny pa Lubanga omiyo Nathan H. Knorr oniang ni mitte tutwal me pwonyo lutit kwena wek guti ki mic me lok ma Jehovah omiyo botgi-ni i ticwa pwony. Ngo ma kitimo? Kicako Cukul me Tiokraci i kacokke mapat pat i 1943. Cukul man okonyowa me doko lupwonye mucwiny i tito kwena maber-ri.\\n15. (a) Ngo mutimme i kom jo mogo i kare ma gitye ka miyo pwonyo i Cukul me Tiokraci? (b) Cikke ma Jehovah omiyo i Jabuli 32:8 ocobbe nining i komi?\\n15 Otero kare pi omege ki lumege mapol wek gubed ki tekcwiny me lok inyim dano. Omego mo ma nyinge Julio S. Ramu wiye po i kom pwony me acel ma emiyo i cukul me tiokraci i 1944. Wi lokke madit onongo cung i kom gin ango? Onongo cung i kom laco mo ma nyinge Doeg, ma kiloko i kome tyen angwen keken i Baibul. Julio owaco ni, “Conga ki cinga gubedo ka myel adada ki bene laka gubedo ka gone. Amiyo pwonya i dakika adek keken. Meno aye gin mutimme i koma pi tyen mukwongo i wi abam, ento pe ailo cinga.” En bene owacci onongo myero emi pwonye i kom tyeng angwen magi. Lutino bene gudonyo i cukul man, kadi bed ni onongo pe yot pi lutino mogo me miyo pwony inyim omege ki lumege. Angelo Manera, ma waloko i kome malo-ni wiye po i kom pwony me namba acel i Cukul me Tiokraci ma latin awobi mo matidi ma pud ocako kwano purimari acaka omiyo. Angelo Manera owaco ni: “En obedo lwor adada ma oweko i kare ma ocako miyo pwonye, en ocako koko cut. Ento pienni omoko tamme me miyo pwonye, en okok nio ka otyeko miyone.” Tika pe imiyo lagam i cokke nyo ikwero nywako i cokke pienni lewic maki nyo itamo ni pe itwero? Leg bot Jehovah wek okonyi me lweny ki pekoni. Ibinongo ni en okonyi kit ma okonyo kwede lutino kwan me Cukul me Tiokraci i kare mukato angec.—Kwan Jabuli 32:8.\\n16. Gin ango ma cukul me Gilead ocobo (a) i kare mukato angec (b) cakke i 2011?\\n16 Cukul me Tiokraci pe obedo pwonye acel keken ma kitye ka miyone bot jo pa Jehovah. Lumiconari ki jo mukene gunongo adwogi maber ki Cukul me Gilead. Ma lubbe ki lok pa omego mo acel ma pwonyo i cukul man, en owaco ni cukul-li mitine tye me “pwonyo lutino kwan me bedo ki miti madit me nywako i ticwa me pwony.” Kicako cukul me Gilead i 1943, dok nicakke wa kare meno dong kipwonyo lutino kwan ma welgi kato 8,500 kulu. Lumiconari ma kipwonyogi i cukul me Gilead dong kityeko cwalogi i lobbe ma romo 170. Nicakke i 2011, jo ma gitye i tic pi kare malac keken aye kitye ka weko gidonyo cukul man—painia keken, luneno ma giwoto awota, Lubetel, nyo jo ma gitye ka tic macalo lumiconari ento peya gunongo pwonye i cukul me Gilead.\\n17. Adwogi maber ango ma cukul me Gilead okelo?\\n17 Tika cukul me Gilead okelo adwogi maber? Nen kong labol acel. I Agucito 1949, lobo Japan onongo tye ki lutit kwena ma pe o apar ma gubedo anywaline. I agikki me mwaka meno, lumiconari 13 ma gukwano i Gilead onongo gulungo wigi i tito kwena kunnu. I kareni, tye lutit kwena ma romo 216,000 kulu i lobo Japan dok cokcok pacen 42 gitiyo macalo painia!\\n18. Tit cukul mogo ma gukonyo Lucaden pa Jehovah me dongo i yo me cwiny?\\n18 Cukul mogo calo Cukul me Ticwa me Ker, Cukul me Pwonyo Painia, Cukul pi Lutit Kwena me Ker-ri, Cukul pi Luneno ma Giwoto Awota ki dok Mongi, ki dong Cukul pi Lumemba me Komitti me Jang Gang Kal ki Mongi okonyo jo pa Jehovah me dongo i yo me cwiny ki dok tito kwena i yo mucwiny. Labongo akalakala, Kabaka tye ka medde ameda ki pwonyo jone!\\n19. Gin ango ma Charles Taze Russell owaco ma lubbe ki tic me tito kwena, dok lok man ocobbe nining?\\n19 Mwaki 100 dong okato nicakke ma kinywal kwede Ker pa Lubanga. Kabakawa, Yecu Kricito tye ka medde ki pwonyowa. Ma peya Charles Taze Russell oto i 1916, en onyuto ni etye ki niye matek ma lubbe ki kit ma kibitito kwede kwena maber-ri i twok lobo ducu. En owaco bot omego mo acel ma onongo cok kwede ni: “Tic man tye ka dongo adada dok bimedde ki dongo, pien tic me tito kwena maber madok i kom ‘Ker-ri’ myero kitit i twok lobo lung.” (Faith on the March, ma A. H. Macmillan aye ocoyo, pot. 69) Lok ma en owaco-ni obedo lok ada! Dok watye ki pwoc madit ni Lubanga won kuc tye ka medde ki pwonyowa wek wati tic man ma keliwa yomcwiny-nyi! Ada, en miniwa “gin ducu mabeco” wek watim mitine!\\n^ para. 2 Tye tyen lok mumiyo waye ni pol pa jo ma onongo gitye i nino meno gudoko Lukricitayo. Paulo oloko i kom ‘utmege . . . miya abic’ i waragane ma ocoyo bot Lukricitayo me Korint. Ma dong pire tek loyo, en omedo ni: “Pol dano mogo i kin jo-nu pud gitye kwo, kadi bed jo mogo dong guto woko.” Pi meno, Paulo kacel ki Lukricitayo mukene me cencwari me acel nen calo onongo gingeyo pol pa jo magi ma guwinyo cik ma Yecu omiyo-ni ma pe kikubo akuba botgi.\\nNovemba 2015 | Lubanga Neno Lweny Nining?\\nWI LUBELE Novemba 2015 | Lubanga Neno Lweny Nining?","num_words":2851,"character_repetition_ratio":0.067,"word_repetition_ratio":0.0,"special_characters_ratio":0.24,"stopwords_ratio":0.282,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jon 17 ACO85 - Yecu ka oloko man, otiŋo waŋe malo i - Bible Search\\nYecu olego pi lupwonnyene\\n1Yecu ka oloko man, otiŋo waŋe malo i polo, owaco ni, “Abana, kare doŋ oromo; ket deyo i kom Wodi, wek Wodi bene oket deyo i komi, 2macalo yam imiye twero i kom gin ducu ma tye ki kom, wek omi kwo ma pe tum bot jo ducu ma ceŋ imiyo bote. 3Man en kwo ma pe tum, ni giŋe in Lubaŋa acel me ada, ki Yecu Kricito ma yam ioro. 4Doŋ aketo deyo i komi i lobo, kun acobo tic ma ceŋ imiya me atiya. 5Doŋ koni, Abana, ket deyo i koma i nyimi, ki deyo ma yam abedo kwede i nyimi ma peya iketo lobo.\\n6“Atyeko nyuto nyiŋi bot jo ma ceŋ imiya ki i lobo. Gin ceŋ meri, in imiyogi bota, gin gugwoko lokki. 7Koni giŋeyo ni jami ducu ma imiya oa ki boti; 8pien doŋ amiyogi lok ma ceŋ imiya, gin doŋ gujolo, giŋeyo atikatika ni an aa ki boti; dok giye ni in iora. 9Alego pi gin; pe alego pi lobo, ento pi jo ma ceŋ imiya, pien gin meri. 10Jamina ducu meri, ki meri ducu mera, alimo deyo pigi. 11An pe dok abedo i lobo, ento gin gitye i lobo, an abino boti. Won Maleŋ, gwokgi i nyiŋi ma con imiya, wek gibed acel macalo wan acel. 12-Ka ceŋ atye kwedgi kacel, agwokogi i nyiŋi ma imiya; akurogi, pe tye mo ma orwenyo ki i kingi, kono dano ma myero orweny, wek ginacoya ocobbe kakare. 13Ento koni abino boti; lok man aloko i lobo, wek gubed ki yomcwiny mera, gupoŋ kwede. 14Atyeko miyogi lok meri; ci lobo okwerogi, pien gin pe jo me lobo, macalo an pe a dano me lobo. 15Pe alego ni myero ikwanygi woko ki i lobo, ento ni igwokgi ki i kom gin marac. 16Gin pe jo me lobo, macalo ceŋ an pe a dano me lobo. 17Lonygi i ada gibed maleŋ: lokki en ada. 18Macalo iora i lobo, an bene aorogi i lobo. 19An alonnye kena pigi, wek gin bene gilonygi i ada.\\n20“Pe alego pi jo man keken, ento pi jo ma biye an pi lokgi, 21ni gin ducu gubed acel macalo in, Abana, ibedo i an, an bene i in, gin ducu gubed i wan, wek lobo oye ni in iora. 22Deyo ma ceŋ imiya, an amiyo botgi, wek gubed acel macalo wan acel, 23an i gin ki in i an, gubed acel atika, wek lobo oŋe ni in iora, dok imarogi macalo imara. 24Abana, amito jo-ni, ma gin mot ma imiya, gibed bota ka ma an atye iye, wek ginen deyo mera ma imiya pi mar meri ma imara kwede ma ocakke ma peya icibo guti me lobo. 25Ai Won muporre, lobo con pe oŋeyi, ento an aŋeyi; jo man ŋeyo ni in iora. 26Amiyo nyiŋi oŋene botgi, dok abimiyo ŋene, wek mar ma imara kwede obed i gin, ki an i igi.”","num_words":489,"character_repetition_ratio":0.059,"word_repetition_ratio":0.0,"special_characters_ratio":0.269,"stopwords_ratio":0.317,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Jo Korint 7 ACO85 - Doŋ me dok i lok ma wucoyo waraga - Bible Search\\n1 Jo Korint 6 1 Jo Korint 8\\n1 Jo Korint 7\\nLok i kom nyom\\n1Doŋ me dok i lok ma wucoyo waraga bota pire, bedo ber ka laco mo pe ogudo dako, 2ento pi geŋo tim me abor, myero laco acel acel obed ki dakone, ki dako acel acel bene myero obed ki cware. 3Laco myero ocob miti pa dakone, ki dako bene myero ocob miti pa cware. 4Dako pe loyo kome kene, ento kono cware aye ma loyo; kit meno laco bene pe loyo kome kene ento dakone bene ma loyo. 5Dano acel acel pe myero okwer pi kome bot lawote, kono gwok nyo pi kare manok mo keken ma wuyubo ayuba dok wuye kacel, wek wunoŋ kare me bedo ka lego Lubaŋa. Ka lacen dok wuribbe kacel, wek Catan pe obitwu, pi miti ma wutye kwede ma pe jukke. 6Awaco lok man kun aye ayeya keken, ento pe aketo macalo cik. 7Kono onoŋo twerre amito dano ducu gubed kit macalo atye kwede-ni; ento dano acel acel tye ki kit motte mutiko en, ma Lubaŋa omiye; inoŋo ni dano mo-ni tye ki mot man, ki dano mukene tye ki mapatte.\\n8Bot jo ma pud peya gunyomo, ki bot mon ma coggi oto, awaco kit man ni, bedo ber ka kono gubedo macalo an. 9Ento ka pe giromo jukke kengi, myero gunyom, pien nyom ber kato ma laco nyo dako obedo ka ciro miti me kom.\\n10-Bot jo ma doŋ gunyomme, acikogi ni dako pe okwer cware, ento man pe an aye ma aciko, Rwot gire aye muciko. 11Ento ka ce dako mo doŋ oweko cware, myero obed kene, nyo odwog cen bot cware, pe oger laco mo mukene. Dok laco bene pe myero oryem dakone.\\n12Bot jo mukene-gu, an kikoma aye ma atye ka lok, pe Rwot gire, ni, ka ce Lakricitayo mo tye ki dakone ma pe oye Yecu, ka dako-nu oye me medde ki bedo kwede, laco pe myero oryeme woko. 13Ka dako mo bene tye ki cware ma pe oye Yecu, ka ce cware oye me medde ki bedo kwede, pe myero okwere. 14Pien laco ma pe oye Yecu doko leŋ pi dakone, ki dako ma pe oye Yecu bene doko leŋ pi cware ma Lakricitayo-ni. Ka pe kumeno, kono litinowu pe gibedo leŋ, ento kit macalo tye gileŋ gigi. 15Ento ka ŋat ma pe oye Yecu mito pokke woko ki lawote, wek opokke. Doŋ lok macalo meno Lakricitayo ma laco nyo ma dako pe tye iye ki dic mo, pien Lubaŋa olwoŋowa ni wabed ki kuc. 16In dako, iŋeyo niŋniŋ ka ibilaro cwari? Nyo in laco, iŋeyo niŋniŋ ka ibilaro dakoni?\\nLub kit kwo ma Rwot omii\\n17Myero doŋ dano acel acel olub kit kwo ma Rwot omiye, en kwo ma yam en tye iye i kare ma Lubaŋa olwoŋe. Man en gin ma aciko ki jo ducu ma guye Kricito. 18Tye dano mo ma onoŋo doŋ olirre i kare ma gilwoŋe? En pe myero openy yo me dwoko kome macalo dano ma pe giliro. Tye dano ma onoŋo doŋ pe gilire i kare ma gilwoŋe? En pe myero openy yo me lirre. 19Pien bedo ma giliri ki bedo ma pe giliri pe konyo gin mo; ento gwoko cik pa Lubaŋa aye konyo. 20Dano acel acel myero obed ki kite macon ma onoŋo en tye kwede i kare ma gilwoŋe. 21I kare ma gilwoŋi onoŋo ibedo opii? Pe ipar. Ento ka inoŋo yo me a woko ki i opii, ci ti kwede. 22Ŋat ma gilwoŋo me bedo i Kricito ma onoŋo en opii, en aye dano ma Rwot doŋ ogonyo woko ki i opii. Kit meno bene, ŋat ma onoŋo lone kene ka gilwoŋe, doŋ odoko opii pa Kricito. 23Wun jo ma giwilo ki wel; pe wudok opii pa dano mo. 24Utmegina, dano acel acel myero obed i nyim Lubaŋa ki kite ma ceŋ gilwoŋe kwede ca.\\nJo ma peya gunyomme ki mon ma coggi oto\\n25Lok ma dok i kom jo ma pud peya gunyomme, pe anoŋo cik mo ma oa ki bot Rwot, ento amiyo tamma iye macalo dano ma Lubaŋa doŋ otyeko timo kica bote, en mumiyo abedo ŋat ma genne. 26Doŋ atamo ni, pi can ma odiyowa marac, bedo ber ka dano moni obedo kit macalo tye kwede. 27Itye ki dako? Pe item gonyo nyom woko. In dakoni pe? Pe imit nyom. 28Ento ka inyomo, noŋo pe itimo bal mo. Nyako bene ka ginyomo noŋo pe otimo bal. Ento jo ma nyomme gibinoŋo ayelayela me kwo me lobo man; amito ni ka twerre kono akwanyo ayelayela meno woko ki i komwu. 29Utmegina, gin ma aloko en ene ni, kare doŋ odoko diŋ; cakke kombeddi jo ma tye ki mon myero gubed calo jo ma pe ki mon, 30ki jo ma kumo myero gubed calo jo ma pe kumo, jo ma cwinygi yom calo jo ma pe cwinygi yom, jo ma wilo jami gubed calo jo ma pe tye ki gin mo, 31jo ma tiyo ki jami me lobo man calo jo ma pe gitye ka tic kwede, pien lobo kit ma tye kwede-ni bitum woko.\\n32Amito wubed laboŋo par mo. Dano ma pud peya onyomo, cwinye paro lok pa Rwot, kit ma myero eyom kwede cwiny Rwot. 33Ento dano ma doŋ onyomo, paro mere lok me lobo kit ma ebiyomo kwede cwiny dakone; 34tamme pokke i dul aryo. Dako ma pe ginyomo, nyo nyako, bene paro lok pa Rwot, wek ebed maleŋ i kome ki i cwinye. Ento dako ma ginyomo paro mere lok me lobo, kit ma myero eyom kwede cwiny cware. 35Awaco lok man pi konyowu, pe me geŋowu ageŋa, ento wek omi gin ducu owot kakare, cwinywu bene obed i kom Rwot, ma gin mo pe ywayo tamwu tero woko cen.\\n36Ka ŋat mo tamo ni kit bedone ki nyako ma ecikke kwede pe tye atir, ka marre dit i kome, en doŋ myero otim kit macalo cwinye mito, ka tamo ni obed ki meno. Bal mo pe iye, gitwero nyomme megi. 37Ento ka dano mo cwinye tek kun pe tye gin mo ma diye, ma doŋ bene noŋo otyeko mine me weko nyako-nu ma pe ginyomme, noŋo otimo ber ka ce twero loyo tamme. 38Kumeno ŋat munyomo nyako ma ecikke kwede noŋo otimo ber, ento ŋat ma pe onyomo nyako ma en ocikke kwede noŋo otimo ber makato.\\n39Cik geŋo dako ka pud cware tye kwo, ento ka cware doŋ oto woko, ci en bedo ki kare me nyomme ki laco mo mukene ma cwinye mito, ma tye i kin jo pa Rwot keken. 40Ci twero miyo dako-nu cwinye bedo yom makato ka ce en obedo kit meno ma pe dok onyomme; meno tamma, atamo bene ni atye ki cwiny pa Lubaŋa.","num_words":1114,"character_repetition_ratio":0.05,"word_repetition_ratio":0.002,"special_characters_ratio":0.25,"stopwords_ratio":0.333,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ododo me Baibul Odoo pa Aron Olot Ature - Kabedo me Intanet pa Lucaden pa Jehovah\\nNEN ature ki nyig yat almond mucek ma tye ka dongo i kom odoo nyo, lut-ti. Man aye odoo pa Aron. Ature magi ki nyig yat mucek-ki gulot i kom odoo pa Aron i dyewor acel keken! Wanenu kong pingo.\\nLuicrael onongo dong gulak i dye tim pi kare mo. Jo mogo onongo gitamo ni Moses aye omyero pe obed latela, nyo ni Aron aye omyero pe obed lalam dog madit. Kora aye ngat acel ma onongo tamo kit meno, kadi wa Datan, Abiram kacel ki jo 250 ma gitelo lwak bene onongo gitamo kumeno. Jo magi ducu gubino ci guwaco bot Moses ni: ‘Pingo kara ikette keni me loyo wan ducu?’\\nMoses owaco bot Kora ki jo ma lube ni: ‘Diki odiko wukwany atabo me mako mac ci wuket odok eceta i igi. Ci wubin i kema pa Jehovah. Wabineno ngat ma Jehovah biyero.’\\nOrwone Kora ki jo 250 ma gilubbe gubino i kema. Jo mukene mapol gubino me cwako co magi. Kiniga omako Jehovah tutwal. Moses owaco ni: ‘Wua woko ki i nget kema pa co magi maraco-ni. Pe wugud gin mo ma megi.’ Lwak guwinyo, ci gua woko ki i nget kema pa Kora, Datan ki Abiram.\\nI ngeye Moses owaco ni: ‘Man bimiyo wungeyo ngat ma Jehovah oyero. Ngom biyabbe ci mwonyo co magi maraco-ni ducu.’\\nTekki Moses giko lok, ngom otugi yabbe cut. Kema pa Kora ki jamine kacel ki Datan ki Abiram kacel ki jo ma gitye kwedgi gulwiny piny, ci ngom oumo wigi woko. Ka lwak guwinyo koko pa jo ma gitye ka lwiny i ngom, ci gudange ni: ‘Ngwecu! Ngom romo mwonyo wan bene!’\\nKora ki jone 250 ca onongo pud gitye i nget kema me woro-ni. Pi meno Jehovah ocwalo mac, ci gin ducu guwang woko. I ngeye Jehovah owaco ki Eleajar wod pa Aron me kwanyo atabo me mako mac pa co ma guto ca ki me yubo kwede gin ma apada me umo wi keno tyer. Gin me umo keno tyer man bibedo me poyo wi jo Icrael ni pe tye ngat mo mapat ki Aron ki awobene ma bitic calo lulam dog pi Jehovah.\\nEnto Jehovah mito ni ongene woko ka maleng ni Aron ki awobene aye eyero me bedo lulam dog. Pi meno en owaco bot Moses ni: ‘Wek latel wi kaka acel acel me Icrael okel odoone. Pi kaka pa Levi, wek Aron okel odoone. Ci ket odoo magi ducu i Kema me woro i nyim canduk me gicikke. Odoo pa ngat ma ayero me bedo lalam dog ature bidongo iye.’\\nOrwone odiko ka Moses oneno, ee,odoo pa Aron tye ki ature magi dok nyig almond mucek tye odongo iye! Iniang dong pingo Jehovah omiyo odoo pa Aron olot ature?\\nWel 16:1-49; 17:1-11; 26:10.\\nAnga-gi ma gujemo i kom twero pa Moses ki Aron, dok gin ango ma guwaco ki Moses?\\nNgo ma Moses owaco bot Kora ki lwakke 250 me timo?\\nNgo ma Moses owaco bot jo meno, dok ngo ma otimme cut cut inge gikko lokke?\\nGin ango ma otimme i kom Kora ki jo ma lubbe 250?\\nNgo ma Eleajar wod pa Aron otimo ki atabo me mako mac pa jo muto ni, dok ping?\\nPingo Jehovah omiyo ature oturu i kom odoo pa Aron? (Nen ki i cal.)\\nKwan Wel 16:1-49.\\nNgo ma Kora ki lulub kore gutimo, pingo meno obedo tic me jemo i kom Jehovah? (Wel 16:9, 10, 18; Levi. 10:1, 2; Car. 11:2)\\nKit tam marac ango ma Kora ki jo 250 ma gubedo \"lutel wi lwak i kacokke” gudongo i cwinygi? (Wel 16:1-3; Car. 15:33; Ic. 49:7)\\nKwan Wel 17:1-11 ki 26:10.\\nTuru pa ature i kom odoo pa Aron-ni onyuto ngo, dok pingo Jehovah aye ma ociko ni myero kigwok odoo ni obed i kema? (Wel 17:5, 8, 10)\\nPwony ango ma wanongo ki i kom lanyut me odoo pa Aron ni? (Wel 17:10; Tic 20:28; Pil. 2:14; Ibru 13:17)","num_words":625,"character_repetition_ratio":0.06,"word_repetition_ratio":0.0,"special_characters_ratio":0.272,"stopwords_ratio":0.296,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 33 ACO85 - Rwot oloko kweda. Owacci, “Wod pa - Bible Search\\nEjekiel 32 Ejekiel 34\\nTic pa lakur-piny;\\n1Rwot oloko kweda. 2Owacci, “Wod pa dano, tit bot lutuwu jo Icrael kun iwaco botgi gin ma timme ka akelo lweny i lobo mo-ni. Gin wegi lobo meno giyero dano ki i kingi me bedo lakur-pinygi. 3Ka ce oneno lukwor gibino i lobo, ci kutotum wek dano guŋe komgi; 4Ka ce inen dano mo owinyo koko tum, ce pe oketo iye cwinye, ka lukwor gubino guneke, lok me tone bibedo i wiye kekene. 5Tone bedo balle gire, pien kadi en owinyo koko tum, ci pe oketo iye cwinye. Ka nene oketo iye cwinye, kono onoŋo olaro kwone. 6Ento ka ce lakur-piny oneno lukwor bino ce pe okuto tum, wek otit bot dano guŋe komgi, ce lukwor gubino guneko ŋat mo ki i kingi; doŋ dano ma kit meno bito i balle, mumiyo abidwoko alii me tone i wi lakur-piny.\\n7“Doŋ kombeddi, in wod pa dano, aketi me bedo lakur-piny pi rok me Icrael. Ibitito botgi lok ducu ma acikogi kwede ma an awacci. 8Ka ce awaco bot latim marac ni, In latim marac, ibito ada, ento ka pe iloko bote kun icike me lokke owek timo gin marac, ci dano meno ma latim marac bito i ballenu, ento alii me tone abidwoko i wii. 9Ento ka ce onoŋo ijuko en latim marac meno, kun icike ni owek yo me tim maraco, ka ce pe olokke oweko yo me tim maracone-ni, en bito i balle-nu, ento noŋo in giri ilaro kwoni.\\nGin ma Lubaŋa timo tye atir\\n10“Doŋ in, wod pa dano, wac bot jo me ot pa Icrael ni, Wun wuwaco kuman ni, ‘Tim aranyiwa ki balwa ducu gire tye i wiwa, doŋ gimiyo wato woko ata; dok watwero bedo kwo niŋ iniŋ?’ 11Wac botgi ni, Macalo atye kwe-ni, man Rwot Lubaŋa ma owaco, cwinya pe bedo yom me neno ka latim marac to, ento amito en oŋuti owek timo bal ci olokke odwog bota wek obed kwo. Wulokke, wudwog cen wuwek timo bal; piŋo wumito ni wuto woko, wunjo me ot pa Icrael?\\n12“Kombeddi, in wod pa dano, wac bot lutuwu jo Icrael ni, Ka dano ma kite atir otimo bal, ci gin maber ma en otiyo doŋ pe twero lare. Ka ce dano ma latim marac oweko timo gin marac, pe gibiketo can i kome, ento ka ce dano ma kite atir ocako timo bal, pe dok bimedde ki bedo kwo. 13Ento kadi bed awaco bot dano ma kite atir ni bibedo kwo ada, ento ka ce en ojeŋŋe i kom kite ma atir-ri ce ocako timo bal, ci pe abipo i kom gin mabeco ducu ma en otiyo kadi ki acel. En bito pi ballenu ma en otimo-ni. 14Doki kadi awaco ki dano ma latim marac ni, ‘In ibito ada,’ ento ka ce en olokke oweko timo bal, ce otiyo gin ma cik mito dok ma tye atir. 15Labolle tye kit man ni, ka ce latim marac meno okwanyo gin ma gijeŋo bote odwoko cen bot rwode, dok bene ka en odwoko gin ma yam en oyako ayaka cen, kun lubo cik ducu ma miyo kwo, ma pe doŋ timo kit bal mo; en bibedo kwo ada, pe bito gire. 16Doŋ abiweko bal ducu ma yam en otimo pe doŋ abipo pigi. En doŋ gire bibedo kwo ada pien otimo gin ma cik mito dok ma tye atir.\\n17“Ento lutuwu giwacci, ‘Gin ma Rwot tye ka timone pe atir!’ Meno pe kakare, gin ma gin timo aye pe atir. 18Ka ce dano ma kite atir olokke oweko timo gin ma tye atir, ce otimo bal, en bito pi balle-nu. 19Ento ka latim marac olokke oweko timme maraco, ce otiyo gin ma cik mito dok ma tye atir, en bibedo kwo pire. 20Ento wun wuwacci, ‘Gin ma Rwot tye ka timone pe atir. Abiŋolo kop i komwu kun Lubo gin ma wutimo wun jo Icrael.’ ”\\nLok i kom kit ma Jerucalem opoto kwede\\n21-I nino dwe abic, dwe me apar, i mwaka me apar wiye aryo, ma onoŋo doŋ giterowa watye i opii, dano mo ma obwot ki i Jerucalem obino bota ci otitta ni gaŋ me Jerucalem doŋ opoto woko. 22Otyeno ma onoŋo dano-nu pud peya obino bota, onoŋo doŋ alimo tek ma nyuto ni Rwot onoŋo odiya ki ciŋe i cawa meno. I odiko ma doŋ dano-nu obino bota ci Rwot oyabo doga omiya teko me lok ci doga oyabbe, pe dok abedo ma doga oto.\\nBal pa lwak\\n23Rwot oloko kweda. 24Owacci, “Wod pa dano, jo magi ma gibedo i gaŋi magi ma doŋ odoŋ obur i lobo Icrael-li giwacci, ‘Abraim yam obedo dano acel keken, ento gimiye lobo man ocamo woko ducu obedo mere kene. Ento wan wapol, adada lobo-ni doŋ gimiyowa me bedo mewa.’\\n25“Pi meno in myero itit botgi gin ma an Rwot Lubaŋa atye ka wacone kuman ni, Wun wucamo riŋo ma tye ki remo i kome, kun wuilo waŋwu malo wuworo cal jogi. Wuneko dano bene, ci wutamo ni lobo-ni wubicamo bedo mewu ada? 26Wun doŋ wujeŋŋe mewu i kom pala Lucwan, wutimo gin me kwer mapol kun dano acel acel balo dako pa lawote; ci wutamo ni wubicamo-lobo-ni bedo mewu ada?\\n27“Wac botgi ni Rwot Lubaŋa owaco kuman ni, Kit macalo atye kwe-ni, adada jo ma gibedo i kabedo ma doŋ odoko wi obur-ri gibinekogi woko ki pala Lucwan; ki jo ma ginoŋogi gibedo i tim ata abimiyo ŋuu mwodogi woko. Doŋ jo ma gibedo i gaŋi me cel gogo, ki jo ma gibedo i boro got-gu two gemo binekogi woko. 28Abimiyo lobo-ni doko obur dok kabedo ka ma dano mo pe bedo iye, Man bimiyo teko ma onoŋo giwakke pire-ni doŋ gik woko. Godi me Icrael doŋ bidoŋ noŋo ma ŋat mo pe dok bikato ki i kingi. 29Ka inen amiyo lobo odoko obur, dok ka ma dano pe bedo iye, pi tim me kwergi ducu ma gutimo, ci bimiyo giŋeyo ni an aye a Rwot.”\\nAdwoggi me lok pa lanebi\\n30Rwot owacci, “In, wod pa dano, lutuwu gitye ka lok piri ka gurwatte i ŋet cel me gaŋ nyo i dog odigi. Dano acel acel waco ki lawote ni, ‘Bin, waciwiny kit lok aŋo ma oa ki bot Rwot kombeddi.’ 31Ci gibino boti kit macalo dano kare ducu gibino-ni, gibedo piny i nyimi macalo jona, kun giwinyo gin ducu ma in itito botgi, ento pe gicitiyo gin ma in itito botgi-ni. Ginyuto ni gitye ki mar madwoŋ ki lok goba ma giloko ki doggi keken, ento guketo cwinygi mere i noŋo lim i yo ma pe atir. 32Doŋ in inen botgi calo dano mo ma wero wer me mar ma noŋo winyo dwane mit, kun bene goyo agoya ki naŋa. Giwinyo lok ducu ma iwaco-gu, ento pe gilubo mo kadi ki acel. 33I kare ma lokki bitimme, ci bitimme ada, man bimiyo giŋeyo ni lanebi mo yam obedo i kingi.”","num_words":1134,"character_repetition_ratio":0.05,"word_repetition_ratio":0.002,"special_characters_ratio":0.248,"stopwords_ratio":0.305,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luka 14 ACO85 - I ceŋ cabit mo acel, ka Yecu ocito ka - Bible Search\\nYecu ocaŋo latwo akwota kom\\n1I ceŋ cabit mo acel, ka Yecu ocito ka cam i ot pa laloc mo ma Laparicayo, gubedo ka kiye matek. 2Onoŋo tye i nyime dano mo ma twoyo two akwota kom. 3Yecu openyo lupwony-cik ki Luparicayo ni, “Cik ye ni gicaŋ dano i ceŋ cabit, nyo pe?” 4Ento guliŋ aliŋa. Yecu omako latwoni, ci ocaŋe, ocike ni ocit gire. 5-Openyogi ni, “Aŋa i kinwu ma ka tye ki kanane nyo twonne ka opoto i waŋ it matut ci pe biywaye woko cutcut i ceŋ cabit?” 6Dok i lok meno oloyogi woko.\\nPwony bot welo ki bot lalwoŋo\\n7Ka oneno kit ma dano ma gilwoŋogi giyero ki kabedo mabeco, ci obolo botgi carolok ni, 8-“Ka gilwoŋi i karama me nyom, pe icibed i kabedo maber; gwok nyo gilwoŋo bene dano madit makati, 9ci lalwoŋ wun aryo ducu bibino, biwaco ni, ‘Wek kabedo bot dano man.’ Ibidok i kabedo mapiny ki lewic madwoŋ. 10Ento ka gilwoŋi, cit ibed i kabedo mapiny, wek ka dano ma olwoŋi obino en biwacci ni, ‘Larema, nyik i kom mamalo’, ci ibibedo ki deyo i nyim dano ducu ma wubedo kwedgi i dog cam. 11-Pien ŋat ma kette kene ni edit, gibidwoke piny, ŋat ma mwolle kene gibimiye doko dit.”\\n12Owaco bene bot dano ma olwoŋe ni, “Ka ilwoŋo dano i cam me dyeceŋ nyo me otyeno, pe ilwoŋ luremi, nyo omegini, nyo watti, nyo lulonyo ma bedo cok ka ŋeti; wek gin bene guwek lwoŋi, wek gucul waŋ lwoŋoni. 13Ento ka itedo karama, lwoŋ lucan, luŋolo, jo ma komo, ki kutowaŋ, 14ci ibibedo ki gum, pien pe gitwero culo waŋ lwoŋoni. Culi bibedo i kare ma jo ma kitgi atir bicer iye.”\\nCarolok i kom karama madit\\n15Ka ŋat acel ma gubedo kwede i dog cam owinyo lok man, owaco ni, “Tye ki gum dano ma bicamo kwon i ker pa Lubaŋa!” 16Ento Yecu odokke iye ni, “Dano mo yam otedo karama madit, olwoŋo iye jo mapol. 17Ka kare me karama oromo, ci en ooro laticce ka poyo wi jo ma gilwoŋogi ni, ‘Wubin, pien doŋ giyubo jami ducu.’ 18Ento gin ducu gucako bako doggi ni gitim kica botgi. Ŋat mukwoŋo owacce ni ‘Awilo poto, myero acit ka nenone alegi itima kic.’ 19Dano me aryo owaco ni, ‘Awilo twoni apar me pur, acito ka ŋiyogi, alegi itima kica.’ 20Ŋat mukene owaco ni, ‘Pud anyomo dako anyoma nyen, pi meno pe atwero bino.’ 21Latic-cu odwogo otito bot laditte kit meno. Kiniga omako won ot, owaco ni, ‘Cit oyotoyot i waŋayo, ki i kin gaŋ, icikel lucan, luŋolo, lutowaŋ ki jo ma komo.’ 22Ci latic owaco ni, ‘Ladit, watimo gin ma iciko, ento kabedo gire pud tye.’ 23Ladit owaco bot laticce-nu ni, ‘Cit i gudo madito ki i ŋet yo, icuk dano ki tek wek gudony i ot, wek odaa opoŋ. 24Pien atito botwu ni, pe tye ŋatti mo i kin jo ma yam gilwoŋogi ma bibilo karamana.’ ”\\nLubo Yecu tek\\n25Lwak mapol guwoto kacel ki Yecu, ci Yecu olokke botgi owaco botgi ni, 26-“Ka ŋat mo obino bota, ma kun pe okwero wonne ki minne, dakone ki litinone, omegine ki nyimegine, kadi wa kwone kikome, pe twero bedo lapwonynyena. 27-Ŋat ma pe tiŋo yatariyane, kun luba, pe twero bedo lapwonnyena. 28Pien aŋa i kinwu ka mito gero ot ma wiye bor, ci pe koŋ kwoŋo bedo piny ka kwano wel lim ma mitte, ka ce etye kwede ma eromo tyekone? 29Ka pe kumeno, miyo ka ocibo guti, ma tyekone oloye woko, dano ducu ma gibineno gibicako ŋale, 30kun giwaco ni, ‘Dano man ocako gedo, ento tyekone oloye woko.’ 31Nyo kabaka mene, ma oecito i mony ka lweny ki kabaka mukene, pe koŋ bedo piny poro lok, ka ce etwero tero dano alip apar me romo ki jo alip pyeraryo? 32Ka pe kumeno, en cwalo kwena ma kabaka ca pud tye ka mabor, pi ribbe kwede ki kuc. 33Kit meno, dano ducu ma i kinwu ma iye pe twero cayo gin ducu ma etye kwede, pe twero bedo lapwonnyena.\\n(Matayo 5.13; Marako 9.50)\\n34“Kado ber; ento ka doŋ odoko bot gibitimo niŋniŋ wek odok mit? 35Pe doŋ ber me aketa i poto, dano gibolo woko ata. Ŋat ma tye ki it me winyo lok, owiny.”","num_words":705,"character_repetition_ratio":0.042,"word_repetition_ratio":0.0,"special_characters_ratio":0.258,"stopwords_ratio":0.308,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Daniel 9 ACO85 - I mwaka mukwoŋo me loc pa Dario wod pa - Bible Search\\nDaniel olego pi rokke\\n1I mwaka mukwoŋo me loc pa Dario wod pa Akacwero, ma en anywalli pa jo Media, en aye Dario odoko iye kabaka, ci oloyo ker pa jo Kaldaya. 2-An Daniel onoŋo akwano i buk lok ma yam Rwot onyuto bot lanebi Jeremia, gin ma myero okwoŋ timme ma noŋo Jerucalem bibedo obur; ci anoŋo kare meno ginyuto wel mwakane ni biromo pyerabiro kulu.\\n3Lacen aloko waŋa bot Rwot Lubaŋa, kun ayenye, alego dok abako doga bote, kun ari kec ma aruko boŋo cola ma abuko koma ki buru bene. 4Abedo ka lega i nyim Rwot Lubaŋana kun atuco balwa ma awacci, “Ai Rwot Lubaŋa, in idit, dok wabedo ki lworo i nyimi. In Lubaŋa me ada dok igwoko gicikkeni ki mar meri ma pe lokke pi jo ma gimari dok ma gilubo cik meri. 5Watyeko balo, wabedo ka timo roc mapol kun watimo bene gin maraco adada, dok wajemo woko i komi, waloko ŋewa woko boti, pe walubo cikki; dok bene pe watiyo gin ducu ma yam iciko. 6Pe wabedo ka winyo lok pa luticci ma gin lunebi, ma gubedo ka tito lok ducu ki nyiŋi bot lukerwa, rwodiwa, ki bot kwarowa kacel ki bot lwak ducu ma gibedo i lobowa. 7Ai Rwot, kit ma atir gire tye boti keken, ento ki tuŋ botwa Lewic doŋ obalo waŋwa woko, kit macalo otimme kwede i nino man i kom jo Juda, i kom jo ma bedo i Jerucalem, ki i kom jo Icrael ducu, jo ma bedo ka macok ki jo ma gibedo ka mabor, i lobo ma yam iryemogi iterogi iye ducu, pi tim me roro ma onoŋo gubedo ka timone i komi. 8Ai Rwot nen lewic obalo waŋwa woko, wan ducu kacel ki lukerwa, rwodiwa, ki kwarowa, pien onoŋo watimo bal i komi. 9Kica ki weko bal tye bot Rwot Lubaŋawa, kadi bed onoŋo wajemo woko i kome. 10Pe wabedo ka winyo lok dog Rwot Lubaŋawa, dok pe walubo cik ma onoŋo en oketo piwa kun wok ki bot luticce lunebi. 11Jo Icrael ducu gubalo cikki woko, ka guloko ŋegi woko boti, gukwero winyo lok dogi ma ibedo ka loko botgi. Pi meno oweko lok me ceno dano ki lok me lamo dog ma yam gicoyo i buk pa Moses ma en laticci, gikwanyo gionyo woko i komwa, pien doŋ watimo bal i komi. 12In doŋ icobo gin ma yam oloko i komwa ki i kom luloc ma onoŋo giloyowa, ci ikelo can madit i komwa; kit tim man pud peya nen i piny ma tye i te polo, en kit gin acel-lu ma yam gitimo i kom Jerucalem. 13Kadi bed can madit man opoto i komwa, kit macalo gicoyo i buk me cik pa Moses, ento pe walego kica bot Rwot Lubaŋawa, pe waweko balwa ducu, kun wamine kenwa me lubo ada meri. 14Meno aye gin mumiyo Rwot okano can madit piwa, ka lacen oketo i komwa; pien Rwot Lubaŋawa oporre i gin ducu ma en tiyo, ento wan aye pe wabedo ka winyo lokke. 15Kombeddi doŋ, ai Rwot Lubaŋawa, yam ikwanyo joni woko ki i lobo Ejipt ki tek me badi, yam imiyo nyiŋi oywek iye, kit macalo tye kwede i kare man, ento onoŋo wabalo, dok watimo gin maraco adada. 16Ai Rwot, kit macalo gin ducu ma itiyo tye atir, jwa kinigani ki akemoni woko ki i kom Jerucalem ma en aye gaŋ kaili ki gotti maleŋ, pien pi bal mewa aye, ki pi bal mapol ma yam kwarowa gutimo, omiyo Jerucalem kacel ki lwakki gudoko lok aboka i kin rok ducu ma gibedo ka ŋetwa ma gurumowa dyere. 17Pi meno kombeddi, ai Lubaŋawa, winy legana an laticci, ki lega me bako dog ma akelo i nyimi; dok bene ai Rwot, mi waŋi oryeny i kom ot meri maleŋ, ma doŋ odoŋ obur-ri. 18Ai Lubaŋana, cik iti iwiny, yab waŋi ci inen to-piny ma opoto i komwa, ki i kom gaŋ ma gilwoŋo ki nyiŋi-ni. Pe wabako dogwa boti kun wageno ni kitwa tye atir, ento pi geno kica meri madwoŋ. 19Ai Rwot, winywa ba; ai Rwot, wek balwa; ai Rwot, cukke ci iti gin mo, pe igalle, pi nyiŋi keni keken, ai Lubaŋana, pien gaŋ man kacel ki lwak ducu ma gibedo iye gilwoŋogi ki nyiŋi.”\\n20Kumeno abedo ka lok kun alego, atuco balla ki pa lutuwa jo Icrael, kun bene akelo lega me bako doga i nyim Rwot Lubaŋana pi got mere maleŋ. 21-I kare ma atye ka lok kun alego kwede, cutcut atuggi neno dano ma nyiŋe Gabriel, dano ma onoŋo doŋ atyeko nenone i waŋ lek i ginanyuta mukwoŋo ca; aneno obino bota kun ŋweco madwir adada i cawa me gitum me otyeno. 22En obino ci owacca ni, “Daniel, kombeddi abino ka miyo boti ryeko ki niaŋ muromo. 23I acakki lega me bako doggi lok mo okatti ma oa ki bot Lubaŋa, kombeddi abino ka titti pire, pien Lubaŋa mari matek twa twal. Pi meno tam tyen lok man wek iniaŋ i te lok me ginanyuta ma ineno.\\n24“Mwaka miya aŋwen ki pyeraboŋwen en aye kare ma giciko ma okemo lutuwu ki gaŋwu maleŋ, pi tyeko bal me kalo wi cik, pi giko bal woko doŋ matwal, ki pi kwanyo bal woko ki i komwu doŋ wulim kit ma atir ma bedo nakanaka, wek ginanyuta kacel ki lok ma yam lanebi oloko ocobbe kakare, dok bene pi wiro kabedo maleŋ makato ducu-ni ki moo. 25Doŋ amito iŋe dok iniaŋ maber ni, nia i kare ma lok man cito kwede woko pi roco ki pi gero Jerucalem odoco, nio wa i bino pa dano ma giwiro ma en laker, bibedo mwaka pyeraŋwen wiye aboŋwen. Ci gaŋ bibedo mwaka miya aŋwen ki pyeradek wiye aŋwen ma doŋ gigero odoco ki dyekalle ki cel lobo ma gitoro atora, ento meno bibedo i kare ma noŋo ayelayela dwoŋ adada. 26I ne mwaka miya aŋwen ki pyeradek wiye aŋwen, ŋat mo ma giwiro gibikwanye woko ma pe dok gibiketo ŋat mo me leyo kakare; ci lwak pa laker ma gikuro binone-ni bijwero gaŋ kacel ki kabedo maleŋ gibalo woko. Agikkine doŋ bibedo macalo pii aluka, ka doŋ lweny bibedo teretere nio wa i agikki; en aye to-piny ma yam gicikoni. 27-Ci en dano-nu bimoko gicikke ki jo mapol pi mwaka abiro; ki pi mwaka adek ki nucu, en bijuko tyero gitum ki gityer woko. Dano ma bikelo to-piny-nyi bibino kun noŋo obone woko i tim me kwer ma dano gitye ka timone, nio waŋ ma agikkine ma yam giciko-ni doŋ gionyo woko i kome.”","num_words":1089,"character_repetition_ratio":0.047,"word_repetition_ratio":0.0,"special_characters_ratio":0.235,"stopwords_ratio":0.303,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Tic Pa Lukwena 16 ACO85 - Ka dok oo wa i Derube ki - Bible Search\\nTic Pa Lukwena 15 Tic Pa Lukwena 17\\nTic Pa Lukwena 16\\nTemceo onywako wot ki Paulo ki Cira\\n1Ka dok oo wa i Derube ki Licitra, lapwonnye mo onoŋo tye kunnu ma nyiŋe Temceo, wod pa dako mo ma Lajudaya ma oye Kricito, ento wonne aye Lagrik. 2Utmego ma i Licitra ki Ikonio giloko ki nyiŋ Temceo maber. 3Paulo omito ni ewot kwede; ka otere, ci olire pi Lujudaya ma gitye kunnu, pien gin ducu onoŋo giŋeyo ni wonne Lagrik. 4I kom wotgi ducu ma giwoto iye i gaŋi mapatpat gubedo ka miyo bot dano ma guye Kricito cik me aluba ma yam lukwena ki ludoŋo gumako i Jerucalem. 5Kit meno lwak muye Kricito i kabedo acel acel gumoko matek i niye, gubedo ka medde mapol nino ducu.\\nGin ma Paulo oneno i Teroa i waŋ lek\\n6Ka guwoto gubaro i lobo Perugia ki Galatia, ci Cwiny Maleŋ ogeŋogi ni pe gulok lok pa Lubaŋa i Acia. 7Ka guo ma gukemo Micia, ci gutemo dok tuŋ Bitinia, ento Cwiny pa Yecu pe oye ki gin, 8mumiyo gukato ki i Micia, gucito piny i Teroa. 9Paulo oneno gin mo i waŋ lek dyewor, laco mo me Makedonia noŋo ocuŋ i nyime, obako doge bote kun waco ni, “Kwaŋ nam ibin i Makedonia ikonywa.” 10Ka otyeko neno man i waŋ lek, ci oyotoyot wayubbe me cito i Makedonia, kun watamo ni Lubaŋa aye olwoŋowa pi tito lok me kwena maber bot jo kunnu.\\nLudia olokke bot Kricito\\n11Wacako kwaŋo nam ki i Teroa, wakwaŋ atir nio wa i Camotrake, ci orwone wao i Neapoli. 12Ki kunnu wacito i Pilipi gaŋ pa jo Roma ma en aye gaŋ madit makato ma i lobo Makedonia. Ci wabedo i gaŋ meno pi kare manok. 13I ceŋ cabit wacito woko i ŋe doggaŋ i kabedo mo ma i dog kulu, ma watamo ni gwok nyo ka lega tye kunnu; ci wabedo piny ka lok mon ma gugurre. 14Ŋat acel ma obedo ka winyo lokwa en aye dako ma nyiŋe Ludia ma oa ki i gaŋ ma gilwoŋo Tuatira. En lacat boŋo ma lamar lamar, dano ma woro Lubaŋa. Rwot oyabo tamme omiyo oketo cwinye ka winyo lok ma Paulo waco. 15Ka doŋ gibatija en kacel ki jo ma i ode, en obako doge botwa kun waco ni, “Ka wuneno ni an lagen bot Rwot, ci wubin wubed i oda,” nio ka en oridowa, wadoko welone.\\nGitweyo Paulo-gi i mabuc i Pilipi\\n16Ka ceŋ wacito i kabedo me lega, ci warwatte ki nyako mo ma aŋeca ma tyeto tyet ki jok ma bedo bote, kun kelo lwak lim mapol bot luditone pi lok ma en tyeto. 17En obedo ka lubo korwa, kun daŋŋe ni, “Jo man gin aye lutic pa Lubaŋa Mamalo Twal ma gituco botwu yo me larre.” 18En timo kit meno nino ducu. Ento kiniga omako Paulo, ci olokke owaco ki jok ni, “Aciko in i nyiŋ Yecu Kricito, a woko ki i kome.” Ci oa woko i kome i cawa meno cut.\\n19Ento ka luditone guneno ni gen me noŋo lim doŋ oa woko, gumako Paulo ki Cira guywayogi guterogi wa i cuk i nyim luloc, 20ka guketogi i nyim luŋolkop, ci guwaco ni, “Jo man gin Lujudaya, ci gurubo gaŋwa woko. 21Gin gipwonyo kit mogo ma cikwa pe ye ni wagam nyo walubgi, pien wan Luroma.” 22Ci lwak guribbe ka lweny i komgi; luŋolkop bene guyeco ginarukagi ki i komgi ci guciko ni gipwodgi ki odoo. 23Ka gityeko pwodogi matek, ci gucwalogi i mabuc, kun giciko lalo mabuc ni ogwokgi maber. 24Ka doŋ owinyo cik ma kit meno, oketogi i kicika ma i tyelo, oroyo okol i tyengi.\\n25Ento i cwiny dyewor Paulo ki Cira gubedo ka lega ki ka wero wer bot Lubaŋa ma lumabuc bene giwinyogi. 26Ci lobo ocako yeŋŋe matek, guti me ot mabuc oyeŋŋe, ci doggola ducu guyabbe woko cut, ki nyor pa ŋat acel acel ogony woko. 27Ka lalo mabuc oco ci onoŋo ni dog ot mabuc oyabbe woko tye twolo, owoto pala lucwanne kun mito nekke kekene, pien otamo ni lumabuc gulwi woko. 28Ento Paulo odaŋŋe ki dwane matek ni, “Pe itimme kekeni marac, wan ducu watye kany.” 29Lalo ot mabuc ociko ni gikel mac, ci odonyo i tyelo oyot kun kome myel ki lworo, oryebbe piny i nyim Paulo ki Cira. 30Ka en okelogi woko ci owaccigi ni, “Luditona, myero atim aŋo wek alarre?” 31Guwaco bote ni, “Ye Rwot Yecu, ci ibilarre, in ki jo ma i odi ducu.” 32Ci guloko lok pa Rwot bote ki bot jo ducu ma i ode. 33I dyewor i cawa meno kikome oterogi olwoko waŋ retgi, ci gibatija en cut ki jo me ode ducu. 34Ka oterogi i ode, omiyogi cam; cwinye obedo yom ki jo me ode ducu, pien doŋ otyeko ye Lubaŋa.\\n35Ka piny oru, ci luŋolkop gucwalo askari ka waco ni, “Wek jo meno doŋ guciti.” 36Ci lalo mabuc otito ki Paulo ni, “Luŋolkop gucwalo lok ni myero wuciti. Wukat woko kombeddi wuwot ki kuc.” 37Ento Paulo owaco botgi ni, “Gityeko goyowa i nyim lwak, ma peya giŋolliwa kop, ma wan Luroma, doŋ gitweyowa i i mabuc, ka kombeddi dok gigonyowa muŋ? Pe; wek gin aye gubin gugonywa pigi kengi.” 38Ci askari gutito lok man bot luŋolkop, ci gubedo ki lworo ka guwinyo ni gin Luroma. 39Ka gubino gubako doggi botgi, ka gukwanyogi woko, gucikogi ni gua woko ki i gaŋ meno. 40Ka gukato woko ki i mabuc, gucito i ot pa Ludia; ka doŋ gutyeko neno utmego, ci gucuko cwinygi, ka gucito.","num_words":916,"character_repetition_ratio":0.037,"word_repetition_ratio":0.0,"special_characters_ratio":0.245,"stopwords_ratio":0.305,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Pilemon 1 ACO85 - Waraga man oa ki bot Paulo ma lamabuc - Bible Search\\nTito 3 Jo Ibru 1\\n1Waraga man oa ki bot Paulo ma lamabuc pi Kricito Yecu, ki bot ominwa Temceo.\\nBot Pilemon latic wadiwa ma wamaro 2-gin ki laminwa Apia, ki Arkipo askari wadiwa, ki jo muye Kricito ma gicokke i odi:\\nMar pa Pilemon ki niyene\\n4Apwoyo Lubaŋa kare ducu ka alwoŋo nyiŋi i legana, 5pien abedo ka winyo pi marri ki pi niyeni ma itye kwede i kom Rwotwa Yecu ki bot jo pa Lubaŋa ducu. 6Man omiyo alego ni, kit ribbe ma waribbe wan kwedi i kom niye odok matek ma romo niaŋowa matut i kom gin maber ducu ma watye kwede i Kricito. 7Pien marri okella yomcwiny, dok ojiŋo cwinya, omera, pien ikweyo cwiny jo pa Lubaŋa.\\nPido pa Paulo pi Onesimo\\n8Pi meno, kadi bed atye ki tekcwiny i Kricito ma miyo aciki acika me tiyo gin mo ma mitte, 9ento pi marri-ni aneno ni ber alegi alega, an Paulo ma acuŋ ma ka Kricito Yecu, ma kombeddi bene doŋ adoko lamabuc pire. 10-Alegi pi latinna Onesimo, ma doŋ adoko wonne ki i buc kany. 11I kare mukato onoŋo konnye koŋ obedo pe boti, ento kombeddi doŋ konnye dit boti ki bota bene. 12Doŋ acwalo en me dwogo boti enno, en doŋ odoko macalo dul koma kikome. 13Onoŋo amito ni koŋ agwok en bota kany, wek omiya kony ma kakari ma kun pud atye i buc pi tito lok me kwena maber; 14ento pe amito ni atim gin mo ma kun noŋo in pe iye, wek berri pe obed macalo gin ma gidiyi iye adiya, ento obed pi yeyoni in kikomi.\\n15Gwok nyo man en gin mumiyo en yam opokke woko kwedi pi kare manok, ni wek doŋ igame matwal, 16pe dok macalo opii, ento makato opii woko, macalo ominwa ma wamaro. Makatone adada en pire tekka, ento ki tuŋ boti pire doŋ tek twatwal, macalo lakonnyi dok omeru bene i Rwotwa.\\n17Kit meno, ka iŋeyo ni an abedo lawoti, myero igame i kit ma kono igama kwede. 18Ka ce yam otimo gin mo marac i komi, nyo tye ki banyani mo, kwan magi ducu i wiya. 19An paulo kikoma aye acoyo lok man ki ciŋa, abiculi. Pe awaco ni in bene itye ki banyana, en kwoni kikome. 20Iyo, omera, amito kony mo ki boti i Rwotwa. Kwe cwinya i Kricito.\\n21Atye ki gen matek i komi ni ibiworo doga, oweko atye ka coyo boti lok man kun aŋeyo ni ibitimo makato ma awacci-ni. 22Medo ki meno, yubba kicika me buto pa welo, pien atye ki gen ni legawu biweko gimiya botwu.\\n23-Epapira mabuc wadiwa i Kricito Yecu omoti, 24-kadi Marako, Aristako, Dema ki Luka lutic wadiwa bene gumoti.\\n25Kica pa Rwotwa Yecu Kricito obed kwedwu.","num_words":450,"character_repetition_ratio":0.044,"word_repetition_ratio":0.0,"special_characters_ratio":0.241,"stopwords_ratio":0.289,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 49 ACO85 - Man aye lok ma Rwot owaco ma okemo - Bible Search\\nKop ma Rwot oŋolo i kom jo Ammon\\n1-Man aye lok ma Rwot owaco ma okemo jo Ammon ni, “Jo Icrael gitye kwene? Pe gitye ki laleyo mo ma, myero ocun i kom lobogi? Piŋo guweko jo ma giworo Milkom gukwanyo dul ma i kaka pa Gad dok gubedo iye kunnu? 2Pi meno, nen, nino tye ka bino, en kare ma abimiyo jo me Raba winyo dwan me koko me lweny. Gaŋ pa jo Ammon gibiweko doŋ obur ki gaŋine matino ducu gibiwaŋogi woko ki mac. Lacen jo Icrael doŋ bimayo lobogi woko ki i ciŋ jo ma yam gumayo woko ki botgi ca. An Rwot, doŋ aloko. 3Wukoki, wun jo Kecbon! Pien Ai ma gaŋwu doŋ gijwero woko, iye odoŋ nono! Wukoki, wun anyira Raba! Wuruk boŋo cola ci wubed ka kumo. Wubed ka ŋwec atata ki i wi cel-gu. Milkom ma lubaŋawu-ni gibitero i opii, kacel ki ajwagine ki rwodine bene. 4Piŋo wun jo ma pe wugenne-ni wutye ka nyatte pi notawu? Piŋo wugeno lonyowu kun wuwaco ni ŋat mo pe ma bitwero bi no ka lweny i komwu? 5Nen, abikelo gin ma miyo lworo madwoŋ makowu ki i kabedo ducu. Wun ducu gibiryemowu woko. Dano acel acel biriŋo laro kwone, ŋat mo bene bibedo pe ma bicoko luriŋ ayela dwokogi cen kacel. An Rwot me mony, doŋ aloko.\\n6“Ento lacen abidwoko gum pa jo Ammon botgi doki. An Rwot, doŋ aloko.”\\nKop ma Rwot oŋolo i kom Edom\\n7-Man aye gin ma Rwot me mony owaco ma okemo Edom ni, “Ryeko me ŋolo kop maber doŋ orwenyo woko ki bot jo Teman? Lumi-tamgi doŋ pe twero tito botgi gin ma myero gutim? Ryekogi mono doŋ orywenyo woko liweŋ? 8Wun jo Dedan, wulokke wuriŋ woko! Wucit wukanne woko ka matut! Abeneko likwayo pa Ecau woko, pien kare doŋ oo ma myero aket iye can i komgi. 9Ka dano gubino ka pwono olok, ci giweko mogo i wi yatte; dok bene ka lukwo gubino dyewor, giyako jami ma oromo kit ma gimito keken. 10Ento ajwero likwayo pa Ecau woko adada, dok ajwero kabedogi ma onoŋo gukanne iye abalo woko, man miyo doŋ pe gibikanne matwal. Jo Edom ki wadigi ki luwotgi ducu doŋ ginekogi woko. Ŋat mo pe odoŋ. 11Wuwek litino kicwu ma wegigi pe-ni bota, an abigwokogi. Mon towu ducu gibigeno an.”\\n12Rwot owaco kuman ni, “Ka ce onoŋo jo ma pe myero giket can i komgi-ni gumato kikopo me can, doŋ wutamo ni wun wubibwot ma pe koŋ noŋo giketo can i komwu? Pe gire, myero koŋ wumat kikopo me can! 13An doŋ atyeko kwoŋo kwoŋ woko ki nyina kekena ni gaŋ me Bojra bidoko gin marac ma dano uro, dok tim aroo ma iye odoŋ noŋo; dano gibiloko lok aŋec i kome kun gitiyo ki nyiŋe macalo gin me ceno dano. Gaŋi ma i ŋete-gu ducu bi doko wi obur matwal. An Rwot, doŋ aloko.”\\n14Jeremia owacci, “Anoŋo lok ma oa ki bot Rwot. En ooro lakwena me tito bot rok ducu ni, Wucok dul monywu ducu kacel wubin ka lweny i kom Edom! Wuyubbe doŋ pi lweny! 15Rwot bimiyo rokwu bedo goro, dok dano gibicayowu mada. 16Wakke ma wubedo kwede obwolowu mere noŋo. Ŋat mo pe ma lworowu kit macalo wutamo ni gilworowu-ni. Wubedo i kin got ma obar, malo wa i wi got mabor; ento kadi bed wuger odiwu malo calo ocur ma gero ode malo, Rwot bikelowu woko ki kunnu wa piny. Man lok pa Rwot kikome.”\\n17Rwot owacci, “Can marac kit man bipoto i kom Edom ma bimiyo jo ma gikato ki ka kenyo gibedo ki ur, dok lworo makogi marac pi gin ducu ma guneno ma doŋ otyeko timme i kom Edom-mi. 18-Kit gin acel ma otimme i kom Codom ki Gomora-ni i kare ma gin ki gaŋi ma gitye i ŋetgi-gu gityekogi woko bitimme bene i kom Edom. Ŋat mo ma bibedo kunnu pe, kadi bed pi kare mo manok keken. An Rwot, doŋ aloko. 19Nen, abibino macalo labwor ma bino i dye olet romi kun a ki i buŋa ma yatte oculle Likiŋ ma tye i dog kulu Jordan, abimiyo jo Edom giriŋo woko ki i lobogi, Doŋ lacen dano mo ma ayero ni obed latel aye biloyo rok meno. Aŋa ma gitwero poro ki an? Aŋa ma twero ette ka lwoŋa pi lweny? Kit lakwat aŋo mono ma twero cuŋ i nyima? 20Pi meno, doŋ wuwiny kit yub ma an Rwot, doŋ atyeko yubone i kom jo Edom, ki gin ma doŋ ayubbe me timone i kom jo ma bedo i gaŋ me Teman. Kadi bed wa litinogi gibiywayogi woko, ci bimiyo dano ducu gibedo ki ur matek i kom can meno mupoto i komgi-ni. 21Ka Edom opoto ci morre bimiyo lobo yeŋŋe, ki koko oduru bene biwinnye ka mabor wa i Nam Makwar. 22Nen, lamerok bibino lwenyo i kom Bojra calo ocur ma tuk ki malo i pol Lyanne piny ma noŋo oyaro bwome woko. I nino meno lulweny me Edom cwinygi bibedo ki lworo calo cwiny dako ma tye ka reŋi ki nywal.”\\nLok ma gitito ma okemo Damaciko\\n23-Man aye lok ma Rwot oloko ma okemo Damaciko ni, “Jo ma i gaŋi me Kamat ki Arpad alee doŋ otwodogi woko, pien guwinyo lok marac. Cwinygi doŋ tye ma oŋabbe aŋaba ki lworo, calo nam ma twagge, ma pe twero limo yweyo mo wacel. 24Jo Damaciko ducu doŋ gudoko goro, doŋ gulokke me riŋo woko ki lworo madwoŋ. Gitye ki arem ki cwercwiny madwoŋ calo dako ma tye ka rem ki nywal. 25Gaŋ ma yam oywek ma onoŋo yomcwiny dwoŋ iyeni doŋ gibalo woko iye odoŋ noŋo. 26I nino meno awobe kacel ki askari ducu gibinekogi woko i dye gaŋ. An Rwot me mony, doŋ aloko. 27Abimoko mac i kom odi madoŋo me Damaciko, ci awaŋo gaŋ kal pa Benadad woko.”\\nKop ma gigolo i kom kaka me Kedar ki ker me Kajor\\n28Man aye lok ma gitito i kom kaka me Kedar ki ker ducu me Kajor ma yam Nebukadnejar kabaka me Babilon olwenyo i komgi ci oloyogi woko-ni, Rwot owaco kuman ni, “A icit ka lweny i kom jo Kedar, ci inek jo me kaka ma tye wokceŋ-ŋi woko. 29Gibiyako kemagi, ki romigi, ki boŋo kicika me kemagi wa ki jami ducu ma tye i-kemagi. Gibiyako kinagagi kun gitito bot lwak ni, Lworo madwoŋ doŋ oromo i lobo ducu!”\\n30Rwot owacci, “Wun jo Kajor, acikowu ni myero wuriŋ wukanne woko ka mabor. Pien Nebukadnejar kabaka me Babilon doŋ otyeko yubo yub me timo gin marac i komwu, kun wacci doŋ bene etyeko piro lok woko i komwu.\\n31“Wua wubin, wucit ka lweny i kom rok ma yam bedo ki kuc laboŋo ayelayela mo-ni! Gaŋgi pe tye ki dog gaŋ kadi wa rii me lorone bene pe, pi meno tye kene, ŋat ma gwoko pe. Man Rwot ma owaco.\\n32“Kinagagi kacel ki dyaŋigi gibiyako woko! Abikeyo jo ma nyaro yer wigi doŋ macego-ni woko i kabedo ducu, dok bene abikelo can madit ki i kabedo ducu aketo i komgi. Man Rwot ma owaco. 33Kajor bidoko tim aroo matwal, kabedo ka ma too keken aye bedo iye. Ŋat mo pe bibedo kunnu, dok ŋat mo pe bicito kunnu me bedo iye.”\\nKop ma gigolo i kom Elam\\n34Cutcut i acakki me loc pa Jedekia kabaka me Juda, Rwot oloko ki Jeremia lok i kom lobo Elam. 35Rwot me mony owaco kuman ni, “Abineko wegi atum ma gumiyo lobo Elam odoko matek-gu woko ducu liweŋ. 36Abimiyo yamo a ki i twok piny aŋwen-ni kodo i kom Elam kun keyo jone woko ki i kabedo ducu, nio waŋ ma lobo mo pe odoŋ ka ma gin luriŋ ayela ma kit meno pe gularo iye. 37Abimiyo jo Elam gibedo ki lworo i kom lukworgi ma mito nekogi wokoni. Abikelo gin marac i komgi ki kinigana madit dok abicwalo mony i komgi nio waŋ ma gityekogi woko liweŋ. 38Abineko luker ki rwodi pa jo Elam woko, ci abicibo komkerra woko kunnu. Man Rwot ma owaco. 39Ento lacen abidwoko gum pa jo Elam botgi doki. Man Rwot ma owaco.”","num_words":1333,"character_repetition_ratio":0.045,"word_repetition_ratio":0.0,"special_characters_ratio":0.239,"stopwords_ratio":0.302,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Matayo 14 ACO85 - I kare meno Kerode ma laloc madit - Bible Search\\nTo pa Jon Labatija\\n(Marako 6.14-29; Luka 9.7-9)\\n1I kare meno Kerode ma laloc madit owinyo pi yweka pa Yecu; 2mumiyo owaco bot luticce ni, “Man aye Jon Labatija. Lubaŋa ocere woko ki i kin jo muto, en aye mumiyo lakit teko macalo meno tye ka tic i kome-ni.”\\n3-Pien onoŋo yam Kerode omako Jon, otweyo ci oketo woko i mabuc pi Kerodia, ci-ominne, dako pa Pilipo; 4-pien Jon onoŋo owaco bote ni, “Cik pe oye ni ibed ki ci-omeru.” 5Kadi bed omito neke woko, ento olworo lwak, pien lwak onoŋo giworo Jon ni en lanebi. 6Ento ka kare me po pi nywalo Kerode oromo, ci nya pa Kerodia omyelo i nyim welo ci oyomo cwiny Kerode mada. 7Mumiyo Kerode ocikke kun kwoŋŋe akwoŋa bot nyakonu ni ebimiye gin ducu ma en bipenyo pire. 8Minne otitte lok roro, omiyo nyako-nu ocito olego kabaka ni, “Amito imiya wi Jon Labatija i weer kombeddi.” 9Ci kabaka Kerode okumo matek; ento pi kwoŋ ma en okwoŋo ki welone omiyo ociko ni myero gimiye. 10Ci ooro dano ocito omiyo giŋolo ŋut Jon woko ki i mabuc, 11ci giketo wiye i weer gikelo gimiyo bot nyako-nu, ka nyako-nu otero bot minne. 12Lacen lupwonnye pa Jon gubino gutiŋo kome guyiko woko i lyel; ka gucito gutito pire bot Yecu bene.\\nYecu omiyo cam ki jo alip abic\\n(Marako 6.30-44; Luka 9.10-17; Jon 6.1-14)\\n13Ka Yecu owinyo lok man, ci oa woko ki kunnu, owoto ki yeya ocito i kabedo ka ma dano pe iye kaikene. Ento ka lwak guwinyo pire, ci gulube kun giwoto ki tyengi ma gia ki i gaŋi mapatpat. 14Ka Yecu okato i wi tura, oneno lwak madwoŋ; kica omake i komgi, ci ocaŋo lutwo ma gukelo bote. 15Ka oo otyeno, lupwonnyene gubino bote, guwacce ni, “Man kabedo ka ma dano pe iye, cawa bene doŋ okato woko; cwal lwak gucit i kin paco macokcok, guwil cam pigi kengi.” 16Yecu odok iye ni, “Pe myero gucit woko; ento wun wumi botgi cam gucam.” 17Guwacce ni, “Watye kany ki mugati abic ki rec aryo.” 18Yecu owaco ni, “Wukel mugati ki rec aryo-ni bota kany.” 19Ka ociko lwak ni gubed piny i kom lum alita. Ka okwanyo mugati abic ki rec aryo, ci oneno malo i polo, olego gum, obaro i mugati omiyo ki lupwonnyene, ci lupwonnyene gumiyo bot lwak. 20Gin ducu gucamo guyeŋ. Gicoko ŋide cam mudoŋ, opoŋo duku apar wiye aryo. 21Jo ma gucamo cam meno onoŋo giromo co alip abic, ma noŋo pe gikwano iye mon ki litino.\\n(Marako 6.45-52; Jon 6.16-21)\\n22Cutcut Yecu ociko lupwonnyene ni gudony i yeya, gukwoŋ nyime me cito loka ca, kun noŋo en pud eciko lwak. 23Lacen ma doŋ ociko lwak, ci ocito i wi got ka lega kaikene. I kare ma piny doŋ oyuto, onoŋo en tye kunnu kene. 24Yeya onoŋo doŋ okato woko mairo madwoŋ nia ki i wi tura, kun pii tye ka twago yeya; pien onoŋo yamo kodo bino ki i nyimgi. 25I kine okogweno, Yecu oa obino botgi kun woto i wi nam ki tyene. 26Ento ka lupwonnye gunene kun woto i wi nam ki tyene, tipo komgi oto woko lirut, kun giwacci, “Man tipo!” Ci gudaŋŋe matek pi lworo. 27Ento oyotoyot Yecu oloko kwedgi kun waco ni, “Wudi cwinywu, an enni; gwok wulwor.” 28Ci Petero ogamo doge owacce ni, “Rwot, ka meno aye in, ci wek abin boti kunnu kun awoto ki i wi pii.” 29Yecu odokke iye ni, “Bin.” Ci Petero oa woko ki i yeya, owoto ki i wi pii obino bot Yecu. 30Ento ka oneno yamo tye ka kodo, ocako doko lwor, onoŋo bene doŋ cako lwiny woko i pii, ci odaŋŋe matek ni, “Rwot, lara do.” 31Oyotoyot Yecu ocwalo ciŋe ci omake, kun wacce ni, “In dano ma niyeni nok, piŋo onoŋo ibedo ka kalo akala?” 32Ka doŋ gudonyo i yeya, ci yamo ocako pye mot. 33Jo ducu ma onoŋo gitye i yeya gucako woro Yecu kun giwaco ni, “Ada, in giri i Wod pa Lubaŋa.”\\nYecu ocaŋo two i Genecaret\\n34Ka doŋ gukato loka ca, ci gukato i wi tura i lobo Genecaret. 35Ka jo ma i kabedo meno doŋ guŋeye, ci gucwalo lok i kabedo ducu macokcok ki kunnu, ci dano gukelo bote jo ducu ma yam onoŋo komgi lit. 36Gubako doggi bote ni myero oye gugud dog boŋone keken; jo ducu ma gugudo dog boŋone gucaŋ woko ducu maber.","num_words":722,"character_repetition_ratio":0.039,"word_repetition_ratio":0.0,"special_characters_ratio":0.261,"stopwords_ratio":0.234,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Petero 3 ACO85 - Kit meno bene, wun mon wumine me - Bible Search\\n1 Petero 2 1 Petero 4\\nMon ki coggi\\n1Kit meno bene, wun mon wumine me bedo i te loc pa cogwu, wek ka ce co mogo i kingi pe gilubo lok pa Lubaŋa, ci gitwero lokke pi kit pa mongi, kadi bed gin kikomgi pe giloko lok mo ki doggi, 2ento ka guneno kitwu maleŋ ma nen me woro. 3-Rukwu pe obed ruk ma nen ki woko, macalo kedo yer wic, tweyo tiko jabu, ruko boŋŋi mabeco, 4ento rukwu myero obed kit me cwiny ma pe nen. Ruk ma pe balle en cwiny mamwol, ma liŋ mot; meno aye welle dit i nyim Lubaŋa. 5Pien i kare macon, mon maleŋ ma gumoko gengi i kom Lubaŋa yam girukke kit meno, kun bene gimine kengi me bedo i te loc pa coggi, 6-macalo Cara yam winyo lok pa Abraim, kun pake bene ni, “Rwoda.” Wun bene kombeddi doŋ wun litinone, ka wutiyo gin maber, kun pe gin mo miyowu lworo.\\n7-Kit meno bene, wun co wubed ki monwu ki niaŋ maber, kun wumiyo deyo bot dako macalo lawoti ma kome pe tek, pien gin bene ginywako kica pa Lubaŋa kwedwa ma en aye kelo kwo. Kumeno gin mo pe ma bigeŋo legawu.\\nNeno can pi lubo kit ma atir\\n8Me agikkine, wun ducu wubed ki tam acel dok ki cwiny acel. Wumarre calo omego, ma wutye ki kica dok ki cwiny mamwol. 9Pe wudwok tim marac pi tim marac, nyo yet ki yet; ento ma ka timo meno, wuleg gum pa Lubaŋa obed i komgi, pien gilwoŋowu pi man, wek wunoŋ gum. 10-Pien yam gicoyo ni,\\n“Ŋat ma maro kwo,\\nki ma mito ni eri pi kare malac kun bedo maber.\\nOgwok lebe pe olok gin marac,\\nki doge bene pe olok lok me bwola.\\n11Oa woko ki i gin marac, oti gin maber,\\noyeny kuc dok oti matek wek onoŋ.\\n12Pien Rwot neno jo ma kitgi atir,\\ndok ciko ite, winyo legagi;\\nento dag neno jo ma lutim maraco.”\\n13Aŋa mono ma bitimowu marac ka wuketo cwinywu me tiyo gin maber? 14-Ento kadi bed wuneno can pi lubo kit ma atir, ci wutye ki gum. Pe wulworgi, dok cwinywu bene pe opoti,- 15ento wuwor Kricito i cwinywu macalo Rwotwu. Wubed ma wuyubbe kare ducu pi dok i lok ma dano bipenyowu kwede i kom gen ma wutye kwede; ento wudok iye ki mwolo dok ki woro. 16Wubed ma cwinwyu leŋ, wek lewic omak jo ma yeto kitwu maber i Kricito, ka ginywarowu. 17Bedo ber ka wuneno can pi timo gin maber, ka ce Lubaŋa mito kit meno, loyo ma wuneno can pi timo gin marac. 18Pien Kricito bene yam oneno can pi bal, kicel ma otyeko lok ducu; en ŋat ma kite atir oto pi jo ma kitgi pe atir, wek omi ekelwa bot Lubaŋa. Yam gineko kome, ento gicere woko i cwiny. 19En yam owoto i cwiny ocito otito lok bot tipo pa jo ma tye i mabuc, 20-ma yam con pe guwinyo Lubaŋa, kadi bed Lubaŋa odiyo cwinye i komgi i kare pa Nua ma onoŋo en tye ka payo yeya, ma dano manok ma romo aboro keken aye gularre ki i pii. 21Gin ma rom ki man ma koni larowu en aye batija; pe me lwoko cilo me kom, ento obedo macalo lega bot Lubaŋa wek wudok jo ma cwinywu leŋ, pi cer pa Yecu Kricito, 22ma doŋ odok woko i polo, tye i kabedo me deyo i ŋet Lubaŋa tuŋ acuc, kun lumalaika ki twer ki teko ducu gitye i te locce.","num_words":580,"character_repetition_ratio":0.045,"word_repetition_ratio":0.0,"special_characters_ratio":0.252,"stopwords_ratio":0.312,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Gin Mumiyo Omyero Pe Walok Goba—Pwony Lutinoni\\nDUL ME 22\\nKET kong ni latin nyako mo owaco bot minne ni: “Abidwogo paco cutcut teke kiketo lutino ki i cukul.” Ento en obedo ka tuko ki lureme ka i ngeye odwogo paco ci owaco ki minne ni: “Lapwonya aye oweko arii i cukul.” Tika rwatte me waco lok ma kit meno?—\\nNgo marac ma latin awobi man otimo?\\nNyo gwok latin awobi mo owaco bot wonne ni: “Pe, An pe agweyo odilo i ot.” Ento ka en onongo ogweyo kono? Mono rac ka en owaco ni pe gweyo?—\\nLapwony madit onyutiwa gin matir ma myero watim. En owaco ni: ‘Ento wuwek lokwu ni Eyo obed Eyo, ki Pe obed Pe, pien gin mo makato lok man nongo oa ki bot larac.’ (Matayo 5:37) Ngo ma onongo Yecu tye ka wacone?— En onongo tye ka wacci omyero watim gin ma waloko.\\nTye lapor mo macek i Baibul ma nyutiwa kit ma pire tek kwede me loko lok ada. Man obedo i kom jo mo aryo ma giwacci gibedo lulub kor Yecu. Kong dong wanen gin mutimme.\\nMa peya okato dwe aryo i nge to pa Yecu, lwak dano ma gua ki i kabedo mabor gubino i Jerucalem ka kwero kwer mo ma pire tek pa Lujudaya ma kilwongo ni Pentekote. Lakwena Petero omiyo pwony mo mamit adada i kare ma en otito bot lwak lok i kom Yecu ma Jehovah ocero ki i kin jo muto. Man obedo tyen mukwongo ma jo ma gubino i Jerucalem-mi gupwonyo iye lok i kom Yecu. Mitigi omedde me winyo lok mapol. Pi meno ngo ma gin gutimo?\\nGubedo pi kare malac makato kit ma onongo gutamo kwede. Ento i nge kare mo manok, cente pa jo mogo i kingi otum woko mumiyo onongo dong gimito kony me cente pi wilo cam. Lupwonnye pa Yecu ma i Jerucalem onongo gimito konyo wele. Pi meno jo mapol gucato jamigi kun gikelo centene bot lukwena pa Yecu. Ka dong i ngeye lukwena pa Yecu aye gubedo ka miyo centene bot jo ma mito kony.\\nAnania gin ki dakone Capira ma onongo gitye i kin jo me kacokke me Jerucalem gucato ngomgi. Ngat mo pe owaco botgi ni myero gucat ngom meno. Gin gumoko tam meno pigi kengi. Ento gin gutimo meno pe ni pien gimaro lupwonnye pa Yecu magi manyen-ni. Ki lok ada, Anania gin ki Capira onongo gimito ni dano gutam ni gin kitgi ber loyo kit ma ginen kwede ki woko. Pi meno gumoko tamgi me waco ni gibimiyo centegi ducu me konyo jo mukene. Gin onongo ada gubimiyo bute keken ento guwaco ni gitye ka miyone ducu. Itamo ningo i kom lok meno?—\\nAnania obino bot lukwena. Omiyo cente-ni botgi. Ento Lubanga onongo gire ngeyo ni en pe ka miyone ducu. Pi meno Lubanga oweko lakwena Petero ongeyo ni Anania pe tye ka loko lok ada.\\nGoba ango ma Anania tye ka wacone bot Petero?\\nI ngeye Petero owacci: ‘Anania, pingo iweko Catan omiyo in itimo gin man? Ngom man onongo meri. Onongo myero bene pe icat ngom meno. Kadi bed ma dong icato ngom-mi, onongo pud itwero moko tammi i kom gin ma myero itim ki cente meno. Ento pingo itye ka timme ni itye ka miyo cente ducu kun imiyo bute keken? Ka itimo man nongo itye ka loko lok goba, pe botwa keken ento bot Lubanga bene.’\\nMan pe obedo lok me tuko. Anania onongo tye ka loko lok goba! En onongo pe tye ka timo gin ma en owaco-ni. En onongo tye ka timme atima ni etye ka miyone. Baibul waco botwa gin ma otimme i ngeye. Waco ni: ‘Ka Anania owinyo lok pa Petero, en opoto piny ci oto woko cut.’ Lubanga aye oweko en oto! I ngeye kitingo kome kitero woko ci kiyike.\\nNgo mutimme i kom Anania pien ni oloko lok goba?\\nMa romo kine ka cawa adek i ngeye, Capira obino. En pe ongeyo gin ma otimme i kom cware. Ci Petero openye ni: ‘Wun aryo ni mono wucato ngomwu i wel cente ma wumiyo botwa-ni?’\\nCapira ogamo ni: ‘Kakare, wacato ngomwa i wel meno kikome.’ Ento meno onongo obedo lok goba! Gin onongo gugwoko but cente mukene ma gucato ki ngom-mi. Pi meno Lubanga oweko en bene oto woko.—Tic pa Lukwena 5:1-11.\\nPwony ango ma wanongo ki i kom gin mutimme i kom Anania ki Capira?— Man pwonyowa ni Lubanga pe maro lugoba. Kare ducu en mito ni walok lok ada. Ento pol pa dano giwaco ni loko lok goba pe rac. In mono itamo ni lok ma jo-ni oloko-ni tye ada?— Tika ingeyo ni two, arem, ki to gubino i lobo pi loko lok goba?—\\nYecu owaco ni anga mukwongo loko lok goba, dok adwogine obedo ningo?\\nWi myero opo ni Larac-ci oloko lok goba bot dako mukwongo, Kawa. En owaco bote ni en pe obito ka okwero winyo lok pa Lubanga ci ocamo nyig yat ma Lubanga owacci pe myero ocam-mi. Kawa oye lok pa Larac-ci ci ocamo nyig yat meno. En oweko Adam ocamo bene. I kare ma gucamo nyig yat-ti gin gudoko lubalo, ma oweko lutinogi ducu kinywalogi ki bal. Dok pi kit ma lutino pa Adam gitye lubalo-ni, gin ducu gudeno can ci guto woko. Kwo matek ki deno can mono ocakke nining?— Acakkigi ducu obedo loko lok goba.\\nMan aye gin mumiyo Yecu owaco ni Larac-ci “lagoba doki won goba”! En aye okwongo loko lok goba. Ka ngat mo loko lok goba, nongo en tye ka timo gin ma Larac-ci okwongo timone. Omyero watam i kom lok man ka wawinyo ki i cwinywa ni myero walok lok goba.—Jon 8:44.\\nAwene mono ma iwinyo ki cwinyi ni myero ilok lok goba?— Meno mono pe timme ka itimo gin mo marac?— Itwero balo gin mo kadi bed cwinyi onongo pe mito. Ka kipenyi pire, mono ibiwacci omeru nyo lameru aye obalo gin meno? Nyo myero itimme calo pe ingeyo kit ma gin meno oballe kwede?—\\nAwene ma itwero winyo ki i cwinyi ni myero ilok lok goba?\\nEnto ka onongo kimini ki i cukul tic me atima ki gang ento itimo bute keken kono? Myero mono iwacci ityeko ducu kadi bed pe ityeko?— Wiwa myero opo i kom Anania gin ki Capira. Gin pe gutito lok ada ducu. Lubanga oneno rac pa tim meno ci oweko gin guto.\\nGin mo keken ma watimo pol kare bedo rac adada ka warubo ki loko lok goba dok bene pe myero watemme me tito gin ma nen calo lok ada. Baibul waco ni: ‘Lok lok ada.’ Dok bene waco ni: “Pe myero wubwolle kekenwu.” Jehovah kare ducu loko lok ada dok bene en mito ni watim kumeno.—Jo Epeco 4:25; Jo Kolocai 3:9.\\nKare ducu omyero walok lok ada. Meno aye pen lok ma tye i Nia 20:16; Carolok 6:16-19; 12:19; 14:5; 16:6; ki Jo Ibru 4:13.","num_words":1108,"character_repetition_ratio":0.047,"word_repetition_ratio":0.0,"special_characters_ratio":0.237,"stopwords_ratio":0.33,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Luker 25 ACO85 - Lacen Jedekia ocako jemo woko i kom - Bible Search\\n2 Luker 24 1 Tekwaro 1\\n2 Luker 25\\n(Jer 39.1-7; 52.3b-11)\\n1-Lacen Jedekia ocako jemo woko i kom kabaka me Babilon. I mwaka me aboŋwen me locce, i dwe me apar, i nino dwe apar, en aye Nebukadnejar kabaka me Babilon obino kwede ki monnye ducu i kom Jerucalem, ci orumo gaŋ woko, ka dok gutoro cel lobo orumo woko dyere. 2Gaŋ girumo kit meno nio wa i mwaka me apar wiye acel me loc pa kabaka Jedekia. 3I kom nino dwe aboŋwen me dwe me aŋwen onoŋo kec odoko marac i Jerucalem, ma omiyo cam pe dok nen pi lwak. 4-Ka gumuko cel me gaŋ woko, ci kabaka ki lwak lulweny ducu gumol gurmo woko ki i dyewor, kun giwok ki i dog gaŋ ma i kin cel aryo me Jerucalem, ma i ŋet poto pa kabaka, kadi onoŋo jo Kaldaya gurumo gaŋ woko. Gucito gulubo yo ma dok tuŋ Araba. 5Ento mony pa jo kaldaya guryemo kor kabaka, ci gumake wa i bar me Jeriko; ci monnye guket woko ducu ki i kome. 6Ka gumako kabaka, ci gukelo en bot kabaka me Babilon i Ribla, ka ma oŋolle iye kop. 7-Ka gucako neko awobe pa Jedekia woko ki i nyime ma wane neno, ka gikolo wane giloyo woko, ka gitweye ki nyor, gitere kwede wa i Babilon.\\nGitero jo Juda i opii\\n(2 Tek 36.17-21; Jer 39.8-10; 52.12-30)\\n8I dwe me abic, i kom nino dwe me abirone, ma en aye mwaka me aboŋwenne me loc pa kabaka Nebukadnejar kabaka me Babilon, en aye Nebujaradan ma ladit pa lugwok kabaka, ma latic pa kabaka me Babilon, obino i Jerucalem. 9Ocako wano ot pa Rwot woko, ki ot pa kabaka, ki odi ducu ma tye i Jerucalem; owaŋo odi madito woko ducu ki mac. 10Ki mony pa jo Kaldaya ducu, ma yam gitye kacel ki ladit pa lugwok kabaka, gumuko kicika cel murumo Jerucalem woko. 11Ki lwak ma yam gudoŋ i gaŋ, ki jo ma yam gukobo gigi kengi bot kabaka me Babilon, kacel ki lwak ma gudoŋŋe ducu, Nebujaradan ma ladit pa lugwok kabaka oterogi woko i opii. 12Ento owe ko lucan mogo gudoŋ i lobo wek gubed lugwok poto olok ki lupur ki kweri dyaŋ.\\n13-Ki wir mola aryo ma yam gitye i ot pa Rwot, ki litino gadigadi ki nam me mola ma yam gitye i ot pa Rwot, jo Kaldaya guturo, guŋido woko ka gutero molane wa i Babilon. 14-Gutero lwak agulu ducu, ki akwaya latokke-gu, ki magac-gu ki atabo me odok eceta, ki jami mola ducu ma yam gitiyo kwedgi i ot pa Rwot, 15ki weer me waŋo mac bene, ki becen-gu. Gin ma yam gitiyo ki jabu, ladit pa lugwok kabaka otero macalo jabu, gin ma yam gitiyo ki ryal, otero macalo ryal. 16Lok ma dok i kom wir aryo-ni, ki nam acel, ki litino gadigadi ducu, ma yam Solomon otiyo pi ot pa Rwot, pek me mola ma oa ki i kom jami magi ducu dwoŋ, pe pimme. 17Bor pa wir acel romo futi pyeraryo wiye abiro. I wiye yam giketo iye lalukana me mola, kun lalukana borre romo futi aŋwen ki nucu. I kom lalukana onoŋo giketo iye obwo ki cal nyig okwer pomegranat, ma gin ducu gitiyogi ki mola, ma girumo lalukana dyere. Wir me aryo bene rom ki lawote, kun tye ki obwone me mola.\\n18Ladit pa lugwok kabaka otero Ceraya bene ma ajwaka madit, ki Jepania, ajwaka me aryone, ki lukurdoggola me ot pa Rwot gin adek. 19Ka dok okwanyo ladit ma loyo lumony ki i dye gaŋ, ki lumemba abic me lukiko pa kabaka ma onoŋogi i dye gaŋ; ki karan pa ladit me mony ma yam coko jo me lobo pi lweny, ki jo pyerabic i kin wegi lobo ma ginoŋogi i dye gaŋ. 20Nebujaradan ladit pa lugwok kabaka omakogi, oterogi wa i Ribla bot kabaka me Babilon. 21Kabaka me Babilon ocako nekogi woko ducu; onekogi i Ribla ma i lobo Kamat. Jo Juda yam gikwanyogi woko ki i lobogi giterogi i opii kit meno.\\nJo mudoŋ gulwi woko i Ejipt\\n22Nebukadnejar kabaka me Babilon oketo Gedalia wod pa Akikam ma wod pa Capan me loyo jo mudoŋ i lobo Juda, ma yam owekogi gubwot. 23Ka ludito me mony ducu ma i kin gaŋi guwinyo ni kabaka me Babilon otyeko keto Gedalia me bedo laloyo, ci gubino ki lwakgi bot Gedalia wa i Mijpa. Nyiŋgi ene: Icmael wod pa Netania, Yokanan wod pa Karea, Ceraya wod pa Tankumet ma jo Netopa, ki Jajania wod pa jo Maaka. 24Gedalia ocako kwoŋo kwoŋ botgi ki bot lwakgi ducu kun wacci, “Pe wulwor ludito tic pa jo Kaldaya. Wubed i lobo, wuti bot kabaka me Babilon, ci wubibedo maber laboŋo ayela mo.” 25Ento i dwe me abiro, Icmael wod pa Netania, wod pa Elicama, ma tye i kaka pa luker, obino kacel ki jo apar, ci gulwenyo ki Gedalia, guneko woko, kacel ki Lujudaya ki jo Kaldaya ma gitye kwede i Mijpa. 26-Lacen lwak ducu, jo matino ki jo madito, ki ludito me mony gua gucito wa i Ejipt, pien gulworo jo Kaldaya.\\n27I kare me mwaka pyeradek wiye abirone nia ma gitero kwede Yekoyakin kabaka me Juda i opii, i dwe me apar wiye aryo, i kom nino dwe pyeraryo wiye abiro, en aye Evil-merodak, kabaka me Babilon, otimo kica ki Yekoyakin kabaka me Juda, ogonye woko ki i mabuc, i mwaka ma en ocamo iye ker. 28Obedo ka lok kwede mot maber, oketo en obedo i kom madit makato ducu ma i kin kom pa luker ma onoŋo gibedo kwede i Babilon. 29Kit meno omiyo Yekoyakin olunyo boŋo mabuc mere woko, obedo ka cam i wi meja pa kabaka jwijwi, pi kare me kwone ducu. 30Pi miye gin me konye kwede, kabaka dok obedo ka miye lim me tic kwede jwijwi, nino ducu me kwo mere.","num_words":964,"character_repetition_ratio":0.074,"word_repetition_ratio":0.0,"special_characters_ratio":0.246,"stopwords_ratio":0.334,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nwoyo Cik 23 ACO85 - “Dano ma gidino mane nyo ma giŋolo - Bible Search\\nNwoyo Cik 22 Nwoyo Cik 24\\nNwoyo Cik 23\\nDano ma gigeŋogi bedo i cokke pa jo pa Lubaŋa\\n1“Dano ma gidino mane nyo ma giŋolo kome me co woko pe bidonyo i cokke pa Rwot.\\n2“Latin luk pe bidonyo i cokke pa Rwot; kadi wa likwaye me aparre acel mo pe bidonyo i cokke pa Rwot.\\n3-“Dano mo pa jo Ammon nyo pa jo Moab pe bidonyo i cokke pa Rwot; kadi wa likwayogi me aparre ŋat acel mo ki i komgi pe bidonyo i cokke pa Rwot matwal, 4-pien gin yam gukwero jolowu ki kwon ki pii i kare ma wua woko ki i Ejipt, dok bene yam gukelo Balaam wod pa Beor ki i Petor ma i Mecopotamia ci guwilo ki lim wek ocenwu. 5-Ento Rwot Lubaŋawu pe owinyo dog Balaam; oloko lok me cenowu odoko me kelo gum i komwu, pien Rwot Labaŋawu onoŋo marowu. 6Pe wutim gin mo ma kelligi kuc ki berbedo matwal, pi kare me kwo mewu ducu.\\n7“Pe ii okwer Laedom mo, pien en omeru. Pe ii okwer Laejipt mo, pien yam in labedo i lobone. 8Litinogi ma giliywalo ma likwayogi me adekke gitwero donyo i cokke pa Rwot.\\n9“Ka wucito ka lweny ki lumerokwu, ma pud wutye i gony, myero wugwokke i kom gin maraco ducu.\\n10“Ka tye laco mo i kinwu ma odoko keni pi gin ma otimme bote dyewor, ci en bicito woko i ne gony, bedo kunnu. 11Ento ka piny oyuto bilwoko kome ki pii, ci ka ceŋ opoto en twero dwogo i gony.\\n12“Wubiyubo kabedo mo woko i ŋe gony ka ma wubicito ka konnye iye. 13Wubed ki tir i kin jami lwenywu; ci ka inyoŋo ka konnye ibikwinyo bur ki tir-ru, ka ilokke iumo wi coronni woko. 14Pien Rwot Lubaŋawu woto limo dye gonywu pi larowu ki pi ryemo lumerokwu woko ki i nyimwu, mumiyo dye gonywu myero obed maleŋ wek en pe onen gin mo ma keni ci miyo en lokke wekowu woko.\\n15“Pe ibidwoko opii mo bot rwode ka ce en oriŋo rwode olaro boti. 16En bibedo i kinwu i kabedo mo ma en oyero ki i kin gaŋiwu, ka ma iye mito; pe wubiune.\\n17-“Kit me timo kwele me woro jogi obed peke i kin anyira Icrael, dok kit me timo kwele ki awobe mukene pi woro jogi obed peke ki i kin awobe Icrael. 18Pe wubikelo lim ma ginoŋo pi tim kwele nyo pi tim caro macalo gwok i ot pa Rwot Lubaŋawu macalo cul me cobo kwoŋwu mo; pien gin ducu jami me kipyeda i nyim Rwot Lubaŋawu.\\n19-“Pe ibimiyo omeru ma dano me Icrael mako banya boti me ciliŋ nyo me cam pi limo magoba, kadi banya me gin mo ma kelo magoba. 20Itwero mako magoba i kom banya ma imiyo bot dano me rok mukene, ento pe i kom banya ma imiyo bot omeru ma Laicrael. Ka ilubo cik man ci miyo Rwot Lubaŋawu bimiyi gum i kom gin ducu ma ibitiyo i lobo ma doŋ wucok donyo iye me camone-ni.\\n21-“Ka ikwoŋo kwoŋ mo bot Rwot Lubaŋani, pe ibed ka galle ki cobone; pien Rwot Lubaŋawu bipenyi pire ada, ci bibedo bal boti ka pe iculo. 22Ka pe ikwoŋo kwoŋ, bal mo pe boti. 23Ento tekke imine ka kwoŋo kwoŋ mo bot Rwot Lubaŋawu, myero igwokke mada ka cobo lok ma okatti ki i dogi.\\n24“Ka iwok ki i dye poto olok pa lawoti, itwero camo nyige mabup macalo imito, ento pe ibipiko mogo i kicaani. 25Dok ka iwok ki i poto pa lawoti ma kal Ocuŋ iye, itwero jako wite ki ciŋi, ento pe ibiketo pala kac i ŋut kal mucuŋ i poto pa lawoti.","num_words":604,"character_repetition_ratio":0.072,"word_repetition_ratio":0.0,"special_characters_ratio":0.245,"stopwords_ratio":0.32,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Camuel 14 ACO85 - I kare meno. Joab wod pa Jeruya - Bible Search\\n2 Camuel 13 2 Camuel 15\\n2 Camuel 14\\nJoab oyubo lok wek Abcalom odwog cen\\n1I kare meno. Joab wod pa Jeruya onoŋo doŋ otyeko niaŋ maber ni cwiny kabaka tye ka pido pi Abcalom. 2Ci Joab ocwalo kwena i Tekoa ka omo dako mo ma laryeko ma tye kunnu. Ka obino ci owacce ni, “Ber ipor koko, dok iruk ginaruka me cola. Pe iwir komi ki moo, ento bed macalo dako ma obedo ka koko lato pi kare malac, 3ka icit kwede bot kabaka, icilok kwede kit man.” Kumeno Joab opiko dako-nu ki lok.\\n4Ka dako me Tekoa obino bot kabaka, ci oryebbe piny i ŋom, omiye woro, kun wacci, “Konya, ai kabaka.” 5Kabaka owacce ni, “Gin aŋo ma tye ka yeli?” Dako-nu ogamo ni, “Ada, an a dalako; cwara doŋ oto woko. 6Onoŋo atye ki awobe aryo, ci ceŋ mo gubedo ka da kekengi i poto, ma latek kingi peke; ci ŋat acel ogoyo wadi oneko woko. 7Ci kaka ducu gutwarre gubino i koma, gucako lok ni, ‘Kel dano ma ogoyo ominne oneko woko-ni, wek wanek woko.’. Nen, gimito neko laleyo woko, pi culo kwor pa ominne. Kit meno gimito neko dog macca mudoŋŋi, ci doŋ pe giweko gin mo pi nyiŋ cwara, en doŋ pe bibedo ki danone mo ma doŋ i wi lobo.”\\n8Kabaka owaco bot dako-nu ni, “Dok wa i odi, ci abicwalo cik ma mako lok komi.” 9Dako me Tekoa dok owaco bot kabaka ni, “Aliine opot i koma, laditta kabaka, ki i kom ot pa wora. Wek alii mo pe opot i kom kabaka ki i kom kom kerre.” 10Kabaka ogamo ni, “Ka ce ŋatti mo owacci lok mo, ci ikel en bota, ci doŋ en pe bigudo komi matwal.” 11Dako-nu ogamo ni, “Ladit kabaka, tim ber ikwoŋ i nyiŋ Rwot Lubaŋani, kun iwacci, Lacul kwor remo pa lato owek neko woda obedi, wek latinna pe oto doki.” Kabaka ogamo ni, “Macalo Rwot tye makwo-ni, yer wi wodi mo pe bipoto i ŋom.”\\n12Dako-nu dok owaco ni, “Alegi ni iwek dok alok lok mo acel boti, laditta kabaka.” Kabaka ogamo ni, “Waci.” 13Dakonu owacci, “Piŋo cwinyi oteri ka tiyo gin marac i kom lwak pa Lubaŋa? Pi kit ŋol ma iŋolo-ni omiyo in kabaka iŋolo kop i komi keni ni oloyi, pien pe idwoko latin ma giryemo woko-ni paco. 14Wan ducu wabito woko, wan wacalo pii ma okir piny i ŋom, ma pe dok gitwero gurone kacel. Ento Lubaŋa pe twero kwanyo kwa pa ŋat mo ma yenyo yo wek danone ma giryemo pe giryem woko matwal. 15An abino kany ka lok kwedi, laditta kabaka pien dano gumiya lworo, omiyo atamo ni, ‘Abilok ki kabaka; gwok kabaka bitiyo iye gin mo i kom lok ma alego dok bicobone. 16Pien kabaka biwinyo, ci bilaro laticce ki i ciŋ dano ma gimito jwayo an kacel ki woda woko ki i lobo pa Lubaŋa.’ 17-Dok onoŋo atamo ni, ‘Lok pa laditta kabaka bimiyo cwinya kwe.’ Pien in, laditta kabaka, irom ki lamalaika pa Lubaŋa ma poko kin lok maber ki maracce. Rwot Lubaŋani obed kwedi.”\\n18Kabaka dok ogamo dog dako-nu ni, “Pe imuŋŋa lok ducu ma apenyi kwede.” Dako-nu ogamo ni, “Lok ba, laditta kabaka.” 19Kabaka openye ni, “Wun wuribo dogwu ki Joab i kom lok man ducu?” Dako-nu ogamo kun wacci, “Lok me adane, kit ma it ye makwo-ni, laditta kabaka, dano pe twero lokke yo tuŋ acuc nyo yo tuŋ acam i kom lok ma in kabaka ipenyoni, Laticci Joab aye ociko an; en kikome aye oketo lok magi ducu i doga. 20Laticci Joab otimo man wek tam manyen obin. Ento in, laditta kabaka, ryekoni rom ki ryeko pa lamalaika pa Lubaŋa, pien iŋeyo gin ducu ma timme i wi lobe-ni.”\\n21Lacen kabaka owaco bot Joab ni, “Nen ba, tin ajolo lokki. Ber icit iciom latin man Abcalom, idwok en paco.” 22Ci Joab opoto oryebbe piny i ŋom omiyo woro, olamo gum i kom kabaka. Joab owacci, “Tin an laticci doŋ aŋeyo ni ayomo cwinyi, laditta kabaka, pien ityeko jolo gin ma alego boti.” 23Joab ocito i Gecur, oomo Abcalom okele paco i Jerucalem. 24Ento kabaka ociko ni, “Wek en koŋ obed ki cen i ode, pe obin i nyima kany.” Ci Abcalom obedo gire ki cen i ode, pe omedo ki bino i nyim kabaka.\\n25I kare-nu pe tye ŋatti mo ma giboro mwonyane makato Abcalom ki i lobo Icrael ducu; kome mwonya cakke ki i tyene nio wa i cwiny dye wiye, kome ducu nen mwonya matek. 26En yam ŋolo yer wiye i tum mwaka ducu; ka oneno ni yer wiye doŋ odoko pek, ci doŋ ŋolo woko. Ka ce olyelo yer wiye, en pimo ki mijan pa kabaka, ci pekke kato ratili adek ki nucu. 27Abcalom onoŋo tye ki litino awobe adek ki nyako acel ma nyiŋe Tamar; nyako-nu bene mwonya matek.\\n28Abcalom obedo i Jerucalem pi mwaka aryo ma pe cito i nyim kabaka. 29Lacen ocwalo kwena bot Joab wek otere bot kabaka, ento Joab pe omedo ki cito bote. Dok ocwalo kwena tyen me aryone, Joab dok pe ocito bote. 30Ci Abcalom owaco bot luticce ni, “Nen, poto pa Joab tye cok ki mera, ocoyo bel cayiri iye. Wucit wuwaŋ woko.” 31Joab oa ocito bot Abcalom, odonyo i ode, ci openye ni, “Piŋo luticci guwaŋo potona woko?” 32Abcalom ogamo dog Joab ni, “Abedo ka cwalo lok boti ni ibin kany wek acwali bot kabaka, wek ipenye ni, ‘Piŋo aa woko ki i Gecur. Kono nene abedo gira kunnu.’ Kombeddi amito cito i nyim kabaka. Ka roc mo tye i koma, wek en oneka woko.” 33Joab ocito bot kabaka, owacce lokke, ci kabaka olwoŋo Abcalom. Abcalom ocito bot kabaka, oryebbe piny i nyime, ci kabaka ojole onoto leme.","num_words":947,"character_repetition_ratio":0.057,"word_repetition_ratio":0.0,"special_characters_ratio":0.254,"stopwords_ratio":0.256,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yocwa 18 ACO85 - Lacen jo Icrael gucokke i Cilo, ci - Bible Search\\nYocwa 17 Yocwa 19\\nLobo ma gipoko ki i cilo\\n1Lacen jo Icrael gucokke i Cilo, ci guguro kema me rwatte kunnu, Onoŋo gityeko loyo lobo woko ducu, 2ento pud odoŋ kaka abiro ma peya gipoko dul lobo mo botgi me aleyagi.\\n3Mumiyo Yocwa owaco bot jo Icrael ni, “Wubibedo ka juŋŋe o kwede wa awene ma pe wucito ka camo lobo ma Rwot Lubaŋa pa kwarowu doŋ omiyo botwu-ni? 4Wukwany dano adek ki i kaka acel acel wek gucit guwirre i lobo-ni ducu, guco lok i kome kun gipo ni bibedo ginaleya pa kakagi, ka dok gudwog bota. 5Myero gipok i dul abiro, kun noŋo jo Juda pud bimedde ki bedo i lobogi ma yo tuŋ acuc, jo pa Yucepu bene bibedo i megi ma yo tuŋ acam. 6Wubicoyo lok i kom lobo kun wunyuto kit ma lobo tye kwede i dul acel acel i kom dul abiro-nu, wukel gin ma wucoyo-ni bota, ci abibolo kwir piwu kany i nyim Rwot Lubaŋawa. 7Jo pa Levi pe gibilimo dul lobo mo i kinwu, pien ginaleyagi aye ticgi me bedo ajwagi pa Rwot; dok jo Gad, jo Reuben ki nucu kaka pa Manace gutyeko limo ginaleyagi loka Jordan yo tuŋ wokceŋ, ma Moses latic pa Rwot omiyo botgi.”\\n8Jo meno ma gucito ka coyo lok i kom lobo gucako wotgi, ci Yocwa ocikogi kun waco ni, “Wucit wuciwirre ka coyo kit ma lobo-ni tye kwede, ka wudwog bota; ci abibolo kwir piwu kany i Cilo ki i nyim Rwot.” 9Jo-nu gucito ka wirre i lobo-nu, kun gicoyo lok i kom gaŋ acel acel i buk ma lubo dul lobo abiro ma gupoko iye. Lacen gudwogo cen bot Yocwa i gony ma i Cilo, 10ci Yocwa obolo kwir pigi i Cilo ki i nyim Rwot. Opoko lobo bot jo Icrael ki kunnu, kun kaka acel acel limo dullobone.\\nLobo ma gipoko bot jo Benjamin\\n11Dul lobo ma kwir okwanyo pi kaka pa Benjamin muporo doggolagi obedo kit man. Lobo ma gimiyo botgi obedo i kin lobo me kaka pa Juda ki me kaka pa Yucepu. 12Ki yo tuŋ acam waŋ lobogi ocakke i kom kulu Jordan, ka ocito malo wa i kor got ma i get Jeriko yo tug acam, ka ocito kwede obaro kin lobo godi ma yo tuŋ potoceŋ, ka ogik kwede i tim me Bet-awen. 13Ki kunnu waŋ lobogi ocito yo tuŋ acuc kun kemo Luj nio wa i kor got ima i jet Luj, en aye Betel, ka jog ocito Atarot-adar, kun wok ki i wi got ma tye i get Bet-koron Mapiny yo tuŋ acuc. 14Ka dok waŋ lobo olokke omano ŋe got ma okemo Bet-koron yo tuŋ acuc kun kato i ŋet got cito kemo yo tuŋ acuc o kwede i Kiriat-baal, ma en aye Kiriat-jearim, ma gaŋ pa kaka pa Juda, ci ogik kunnu. Meno waŋ lobo ma tun potoceŋ. 15Ki yo tuŋ acuc waŋ lobo ocakke ki i agikki gag Kiriat-jearim ocito kwede yo tun piny nio i waŋ pii me Neputoa; 16ka dok ocito i waŋ agikki got ma okemo nota pa wod pa Kinom ma tye i agikki nota me Repaim yo tuŋ acam. Ka dok ocito piny kun lubo nota pa Kinom ma i ŋet kor got pa jo Jebuc yo tuŋ acuc o kwede En-rogel. 17Ka dok olokke odok yo tuŋ acam wa i En-cemec, Ki kunnu dok ocito Gelilot ma i nyim kor got ka ma giito iye malo i Adumim; ka, dok cito i got ma Boan wod pa Reuben ocibo, 18ka okato kwede ocito yo tuŋ acam ma orabo kwede kor got me Bet-araba, ocito wa i Araba. 19Ka dok orabo ŋet kor got me Bet-kogla kun wok yo tuŋ acam, ocito ogik i wen nam me Kado ma i but nam yo tuŋ acam ka ma kulu Jordan gik iye-ni, Meno aye waŋ lobo yo tuŋ acuc; 20kulu Jordan aye obedo waŋ lobogi yo tuŋ wokceŋ, Meno aye ginaleya pa jo Benjamin ma oporo doggolagi, ki waŋ lobo ducu mukwako lobogi.\\n21Gaŋi pa jo Benjamin muporo doggolagi gin ene; Jeriko, Bet-kogla, Emek-kejij, 22Bet-araba. Jemaraim, Betel, 23Avim, Para, Opra, 24Keparammoni, Opni, Geba, gaŋi apar wiye aryo ki gaŋi matino ma i ŋetgi.\\n25Gibeon, Rama, Beerot, 26Mijpe, Kepira, Moja, 27Rekem, Irpeel, Tarala, 28Jela, Elep, Jebuc, ma en aye Jerucalem, Gibea ki Kiriat-jearim, gaŋi apar wiye aŋwen ki gaŋi matino ma i ŋetgi. Meno aye ginaleya pa jo Benjamin muporo doggolagi ducu.","num_words":734,"character_repetition_ratio":0.06,"word_repetition_ratio":0.0,"special_characters_ratio":0.247,"stopwords_ratio":0.275,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Luker 22 ACO85 - Jo Ciria ki jo Icrael gubedo mot - Bible Search\\n1 Luker 21 2 Luker 1\\n1 Luker 22\\nLanebi Mikaya ociko Akab i nyiŋ Lubaŋa\\n(2 Tek 18.2-27)\\n1Jo Ciria ki jo Icrael gubedo mot laboŋo lweny mo i kingi pi mwakaadek. 2Ento i mwaka me adekke Yekocapat kaba ka me Juda ocito ka limo kabaka me Icrael. 3Kabaka me Icrael owaco bot luticce ni, “Wun mono atika pe wuŋeyo ni Ramot-gilead mewa? Wan waliŋ woko ata, ma pe koŋ wacikwanyo woko ki i ciŋ kabaka me Ciria?” 4Ka dok olokke openyo Yekocapat ni, “In bene ibicito kwedwa ka lweny i kom gaŋ Ramot-gilead?” Yekocapat ogamo dog Akab, kabaka me Icrael, kun wacce ni, “An ki in wan acel. Lwakka aye lwakki, ki aguragurana gin aguragurani bene.”\\n5Yekocapat owaco bot kabaka me Icrael ni, “Koŋ ikwoŋ penyo lok ki bot Rwot wek wawiny doge.” 6Kabaka Akab ocoko lwak lunebi ducu kacel, ci gucokke miya aŋwen, Owaco botgi ni, “Acit ka lweny i kom Ramot-gilead, nyo pe aciti?” Lunebi gugamo ni, “Tugi cito cut, kabaka, pien Rwot bimiyo i ciŋi.” 7Ento Yekocapat dok owaco ni, “Lanebi mo mukene pa Rwot pe kany, wek koŋ dok wapeny doge?” 8Kabaka me Icrael ogamo dog Yekocapat ni, “Pud tye dano mo ma omyero wapenye wek wawiny dog Rwot ki bote, en Mikaya wod pa Imla; ento cwinya dage matek, pien peya otitta kit lok mo maber, en titta lok maracce keken.” Yekocapat ogamo ni, “Pe kumeno, kabaka, wek lok kit meno obedi.” 9Kabaka me Icrael olwoŋo ladit mo ci owacce ni, “Cit icikel Mikaya wod pa Imla oyotoyot.” 10Onoŋo Akab kabaka me Icrael ki Yekocapat kabaka me Juda gubedo wi komkergi ma guruko jor kergi mabeco; gubedo kwede i laro moyo me dino bel ma i ŋet dogcel ma gidonyo kwede i Camaria, kun lunebi ducu gitye ka tito lok i nyimgi. 11Jedekia wod pa Kenaana oyubo cal tuŋ lee ki nyonyo ci owacci, “Rwot owaco kuman ni, ibitwomo jo Ciria kit man macalo dyaŋ twomo wadi ki rune, nio ka ityekogi woko ducu.” 12Lunebi ducu gutito lok ma kit meno kun giwacci, “Tugi cito i Ramot-gilead, kabaka ci ibiloyo; Rwot bimiyo i ciŋi.”\\n13Lakwena ma ocito ka lwoŋo Mikaya-ni obino owacci, “Nen ba, Mikaya, lok pa lunebi ducu obedo me cuko cwiny kabaka; pienno wek lokki bene obed ma romki megi, lokki bene obed lok me cuko cwiny.” 14Mikaya ogamo doge ni, “Macalo Rwot tye makwo-ni, gin ducu ma Rwot owacca, en aye abilokone.” 15Ka Mikaya oo bot kabaka, kabaka openye ni, “Wacit ka lweny i kom Ramot-gilead, nyo pe waciti?” Ogamo ni, “Tugi cito cut, ci ibiloyo; Rwot bimiyo i ciŋi, kabaka.” 16Ento kabaka dok owaco ni, “An mono abiciki i nyiŋ Lubaŋa tyen adi ni ilokka lok me ada keken i nyiŋ Rwot?” 17-Ci Mikaya owacci, “Aneno jo Icrael ducu guket woko lijayi i wi godi, macalo romi ma gipe ki lakwat. Dok Rwot bene owacci, ‘Jo-ni laditgi peke; wek ŋat acel acel odok gire i pacone ki kuc.’ ” 18Kabaka me Icrael owaco bot Yekocapat ni, “An pe onoŋo awacci ni, Mikaya pe bitito lok mo maber ma otika, ento bitito maracce?” 19-Mikaya ogamo ni, “Pi meno koŋ dok iwiny lok pa Rwot mono. Abedo ka neno Rwot ma obedo i wi komkerre, kun lwak mony me polo ducu gucuŋ ka ŋete yo tuŋ bade malacuc ki yo tuŋ bade malacam. 20Rwot owacci. ‘Aŋa mono ma bibito Akab, wek ocit oto i Ramot-gilead?’ Ci giwaco lok mapatpat. 21Lacen kit cwiny mo obino, okato anyim ocuŋ i nyim Rwot kun wacci, ‘An aye abibito.’ 22Rwot openye ni, ‘Ibibite niŋniŋ?’ Ogamo ni, ‘Abicito ci abibedo cwiny ma lagoba kun aloko ki i dog lunebine ducu.’ Rwot ogamo ni ‘In ibibite, ci biye lokki. Doŋ icitim kumeno.’ 23Kombeddi doŋ inen ka Rwot doŋ otyeko keto cwiny ma lagoba i dog lunebini magi ducu; Rwot doŋ otyeko ciko pi kelo lok marac i komi.”\\n24Jedekia wod pa Kenaana ocito bot Mikaya cok, odoŋo leme ki ciŋe, ci owacci, “Cwiny Rwot dok oa ki i koma niŋniŋ ka okobo oloko boti?” 25Mikaya owaco ni, “Meno ibiniaŋ iye i nino ma ibidonyo i kicika ma i tyelo wek ikanne iye.” 26Kabaka me Icrael owacci, “Wumak Mikaya woko, wudwoke cen bot Amon ma laloyo me gaŋ, ki bot Yoaci wod pa kabaka. 27Iciwaco botgi ni, ‘Kabaka owaco kuman ni, Wuket dano man i mabuc, dok wumiye ocam cam me mabuc, mugati ki pii keken, nio ka abidwogo paco ki kuc.’” 28Mikaya ogamo ni, “Ka ce idwogo paco ki kuc, ci pe Rwot aye oloko ki i doga.” Dok owacci, “Wun rok ducu doŋ wuwiny!”\\nTo pa Akab kabaka me Icrael\\n(2 Tek 18.28-34)\\n29Kit meno kabaka me Icrael ki Yekocapat kabaka me Juda gucito i Ramot-gilead. 30Kabaka me Icrael owaco bot Yekocapat ni, “An abirukke macalo dano mo ata ka doŋ acito ka lweny, ento in iruk jorri me ker.” Kabaka me Icrael orukke macalo dano mo ata, ka ocito kwede i mony. 31Onoŋo kabaka me Ciria otyeko ciko ludito mony pyeradek wiye aryo ma giloyo gadigadine me lweny ni, “Pe wulweny ki dano mo matidi nyo madit, kono kabaka me Icrael keken.” 32Ka ludito mony guneno Yekocapat, guwacci, “Meno aye kabaka me Icrael kikome.” Gulokke ka lweny i kome, ci Yekocapat ocako daŋŋe ki mwoc. 33Ka ludito mony me gadigadi lweny guniaŋ ni pe en kabaka me Icrael, gulokke gudok woko cen gubwoto lubo kore. 34Ento dano mo otelo atumme ocelo ata, ci ocelo kwede kabaka me Icrael atura. Atero obaro kin nyonyo me geŋo kore ki nyonyo mukene me geŋo kome ma obedo macalo pok rec. Kabaka owaco bot laryem gadigadine ni, “Lokke idok cen wek ikwanya woko ki i wan lweny, pien ret otyeko maka woko.” 35Lweny odoko malyet i nino meno, dok lutic pa Akab gubedo ka jeŋo kome i gadigadine kun wane okemo jo Ciria nio wa otyeno, ka oto. Remo me wan rette omol piny i te gadigadi. 36I kare ma cen doŋ cok poto, dano gucako daŋŋe kun dwangi oromo dye mony ducu ni, “Dano acel acel odok i gaŋŋe. Dano acel acel odok wa i lobone!”\\n37Kabaka Akab oto kit meno, ci gitero kome i Camaria, giyiko kunnu. 38Gulwoko kom gadigadine i kut me Camaria, ci gwogi gunaŋo remone, ki lukwele bene gulwokke iye, kit ma Rwot owaco-ni. 39Lok kom Akab mudoŋŋe ducu, ki gin ducu ma en otiyo, ki ot ma en ogero ma odeyo ki lak lyec, ki lwak gaŋi ducu ma en ogero, gityeko coyone i buk me Tekwaro pa Luker me Icrael. 40Kit meno Akab oto, oywe kacel ki kwarine. Wode Akajia aye oleyo ka tyene.\\nLoc pa Yekocapat kabaka me Juda\\n(2 Tek 20.31–21.1)\\n41Yekocapat wod pa Aca ocako loyo jo Juda i mwaka me aŋwen me loc pa Akab kabaka me Icrael. 42Yekocapat ocamo ker ma onoŋo mwaka me ditte romo pyeradek wiye abic, ci obedo ka loc i Jerucalem pi mwaka pyeraryo wiye abic. Nyiŋ minne Ajuba ma nya pa Cilki. 43Yekocapat obedo ka lubo kit pa wonne Aca ducu; pe olokke oweko lubo kore, Obedo ka tiyo gin ma nen atir i wan Rwot. Ento wan jogi ma i wi godi pe gimuko woko; dano pud gityero gitumgi i wan jogi, dok giwaŋo iye odok eceta. 44Yekocapat oketo kuc bene i kin en ki kabaka me Icrael.\\n45Lok kom Yekocapat mudoŋŋe ducu, ki tekke, ki kit ma olwenyo kwede gityeko coyone i buk me Tekwaro pa Luker me Juda. 46Ki awobe ma lutim kwele i kom awobe wadgi i wan jogi ma yam pud odoŋ i kare pa wonne Aca, en oryemogi woko ki i lobone.\\n47I kare ca onoŋo kabaka pe i Edom.\\nLawaŋ kabaka me Juda aye obedo macalo kabakagi.\\n48Yekocapat omiyo gipayo lwak mel madoŋo me cito i Opir pi omo jabu-gu; ento pe gucito, pien mel gutur woko ducu i Ejion-geber. 49Lacen Akajia wod pa Akab owaco bot Yekocapat ni, “Wek luticca gucit kacel ki luticci i melli,” ento Yekocapat okwero gire woko.\\n50Yekocapat oto, oywe kacel ki kwarine, ci giyike kacel ki kwarine i gaŋ kai pa Daudi. Wode Jekoram aye oleyo ka tyene.\\nLoc pa Akajia kabaka me Icrael\\n51Akajia wod pa Akab ocako loyo jo Icrael ki i Camaria i mwaka me apar wiye abiro me loc pa Yekocapat kabaka me Juda, ci obedo ka loyo jo Icrael pi mwaka aryo. 52Obedo ka tiyo gin ma nen marac i wan Rwot, kun bedo ka lubo kit pa wonne ki kit pa minne, ki kit pa Jeroboam wod pa Nebat, ma yam omiyo jo Icrael gubalo. 53Oworo jok Baal, otiyo bote, dok omiyo kiniga omako Rwot Lubaŋa me Icrael kun lubo kit ducu ma yam wonne otiyo kwede.","num_words":1420,"character_repetition_ratio":0.069,"word_repetition_ratio":0.0,"special_characters_ratio":0.245,"stopwords_ratio":0.275,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Esta 9 ACO85 - Ci nino dwe apar wiye adek me dwe me - Bible Search\\nEsta 8 Esta 10\\nLujudaya guneko lumerokgi\\n1Ci nino dwe apar wiye adek me dwe me apar wiye aryo oromo, ma en aye dwe me Adar. Meno aye nino kikome ma lumerok pa Lujudaya gimito ni gilogi iye pi lok me cik ma kabaka oketo, ento onoŋo olokke odoko nino ma Lujudaya aye myero gulo iye lumerokgi. 2I nino meno Lujudaya gucokke kacel i gaŋgi i dul lobo ducu liweŋ ma i te loc pa kabaka Akacwero, me neko jo-nu ma onoŋo mito timo aranyi i komgi. Pe tye ŋatti mo ma romo cuŋ i nyimgi, pien lworo omako rok ducu i komgi. 3Rwodi ducu me dul lobo mapatpat, ki luloyo madoŋo, ki lulo dano, ki lutic pa kabaka, gukonyo Lujudaya, pien lworo madit mada omakogi i kom Mordekai. 4Pien onoŋo Mordekai odoko dano me awora mada i ot pa kabaka, doŋ ywekane oromo dul lobo ducu, Twero pa Mordekai owoto ki medde mada. 5Ci Lujudaya gucako lweny i kom lumerokgi ducu; gunekogi ki pala lucwan, gutyekogi woko, gutimo gin ma igi mito i kom jo ma onoŋo gidag wangi-ni. 6I gaŋ kal madit me Cuca kikome, Lujudaya guneko dano ma romo miya abic, gutyekogi woko. 7Guneko bene Parcandata, Dalpon ki Acapata, 8Porata, Adalia ki Aridata, 9Parmacata, Aricai, Aridai ki Vaijata, 10ma gin aye awobe apar pa Aman wod pa Amedata, lamerok pa Lujudaya; ento pe guyako jami mo.\\n11I nino-nu kikome jo ma ginekogi i gaŋ kai me Cuca ginyuto welgi ki kabaka. 12Kabaka otito ki daker Esta ni, “Lujudaya guneko lumerokgi miya abic i gaŋ kai me Cuca ki awohe apar pa Aman bene, Gin doŋ gutimo gin aŋo i dul lobo mukene ma i te kerra-ni? Gin aŋo ma myero piri? Gitwero mini, Gin aŋo ma pud ipenyo? Gitwero cobone.” 13Ci Esta ogamo ni, “Ka kabaka oye, myero giket cik ni diki doki Lujudaya ma tye i Cuca gutim macalo tin-ni. Ki awobe apar pa Aman doki myero gilyer komgi i wi yat me deyo dano.” 14Kabaka oye ni myero gitim kumeno; girriiyo cik meno oŋene i Cuca ci gulyero kom awobe apar pa Aman i wi yat me deyo dano. 15Lujudaya ma onoŋo gitye i Cuca gucokke kacel doki i nino dwe apar wiye aŋwen me dwe me Adar, ci guneko dano miya adek i Cuca, ento pe guyako jami mo.\\nNino madito me Purim\\n16Lujudaya mukene ma gibedo i dul lobo mapatpat ma i te Loc pa kabaka guŋbbe kacel bene pi gwoko komgi. Guneko dano alip pyerabiro wiye abic i kom jo ma daggi-ni, mumiyo gunoŋo yweyo i kom lumerokgi; ento pe guyako jami mo. 17Meno otimme i nino dwe apar wiye adek me dwe me Adar. I nino dwe apar wiye aŋwen en aye guywe iye, ci giloko odoko nino me tedo karama ki me yomcwiny. 18Ento Lujudaya ma onoŋo gitye i Cuca gukkeco i nino dwe apar wiye adek ki apar wiye aŋwen, mumiyo gin guywe i nino dwe apar wiye abic, ci guloko nino meno odoko nino me tedo karama ki me yomcwiny. 19Pi meno Lujudaya ma gibedo i caro, i kin gaŋ, gikwero nino dwe apar wiye aŋwen me dwe me Adar macalo nino me yomcwiny ki me tedo karama ki me yweyo, ki nino ma dano poko iye mot me jami mabeco bot luwotgi.\\n20Mordekai ocoyo lok magi ducu, ocwalo waraga bot Lujudaya ducu ma gibedo i dul lobo ducu ma i te loc pa kabaka Akacwero, ma gitye cok ki ma gitye ka mabor. 21Ocikogi ni myero gikwer nino dwe apar wiye aŋwen me dwe me Adar, ki nino dwe apar wiye abic bene me dwe meno, mwaka ki mwaka, 22ni gin aye nino ma Lujudaya gunoŋo iye yweyo i kom lumerokgi, dwe ma gua kwede ki i cwercwiny medwogo kwede i yomcwiny, ma gua kwede ki i kumo me dwogo kwede i kuc; wek gulok nino magi gubed nino me tedo karama ki me yomcwiny, nino me cwalo jami mabeco bot luwotgi, ki me cwalo mot bot lucan.\\n23Lujudaya guye me timo kit ma onoŋo doŋ gucako kwede ki kit ma Mordekai ocoyo botgi-ni. 24-Pien Aman ma jo Agag wod pa Amedata, lamerok pa Lujudaya ducu, opiro lok i kom Lujudaya me nekogi woko, ci obolo kwir ma gilwoŋo ni Pur me loyo tekogi wek etyekgi woko. 25Ento ka Esta obino i nyim kabaka omiyo twer i coc ni lok marac ma en opiro i kom Lujudaya myero gidwok i wiye, dok ni awobe pa Aman myero gidegi woko i wi yat me deyo dano. 26Pienno nino-ni gilwoŋo ni Purim, pi lubo nyiŋ kwir ma gilwoŋo ni Pur. Pienno, pi lok ducu ma gicoyo i waraga-nu dok pi can ma gineno pi lok meno ki gin ma otimme i komgi. 27Lujudaya guye lok man ni myero obed i wigi, ki i wi likwayogi, ki i wi jo ducu ma gibiribbe kwedgi; myero gikwer nino magi aryoni, kun gilubo lok ma gicoyo i kare ma giciko mwaka ki mwaka ma pe gikeŋ. 28Nino magi myero gipo pigi dok gikwergi wa i kare pa likwayogi ducu i doggola acel acel, i dul lobo ducu ki i gaŋ madito ducu. Lujudaya pe myero guwek gwoko nino magi me Purim, po iye pe myero ogiki i kin likwayogi.\\n29Ci daker Esta nya pa Abikail, ocoyo waraga gin ki Mordekai ma Lajudaya, kun moko waraga man me aryo-ni i kom Purim ki twerone ducu. 30Gicwalo waraga bot Lujudaya ducu ma i dul lobo miya acel ki pyeraryo wiye abiro ma i te loc pa kabaka Akacwero ki lok me kuc ki ada, 31ni meno nino magi me Purim myero gikwer i kare ma giciko, kit ma Mordekai Lajudaya ki daker Esta guciko bot Lujudaya, ki kit ma Lujudaya onoŋo guciko pigi kengi ki pi likwayogi i kom lok ma mako kare me ri kecgi ki kokogi. 32Cik pa daker Esta omoko lok man me Purim, ci gicoyo gigwoko i buk.","num_words":981,"character_repetition_ratio":0.078,"word_repetition_ratio":0.0,"special_characters_ratio":0.232,"stopwords_ratio":0.318,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Wel 14 ACO85 - Lwak ducu gucako daŋŋe matek, ci dano - Bible Search\\nJo Icrael gujemo i kom Rwot\\n1Lwak ducu gucako daŋŋe matek, ci dano gukok ki pig wangi dyewor benebene. 2Jo Icrael ducu gubedo ka ŋur i kom Moses ki Aron, ci lwakgi ducu guwaco botgi ni, “Kono nene wato giwa ki i Ejipt, kono ber! Nyo kono nene wato ki i tim kany! 3Piŋo Rwot okelowa i lobo man wek ginekwa woko ki pala lucwan? Monwa ki litinowa gibiyakogi woko bene; kono nene pe obedo ber ka wadok giwa cen i Ejipt?”\\n4Ci gucako lok kekengi ni, “Wek wayeru laditwa mo, wek wadoku cen i Ejipt.” 5Moses ki Aron gupoto piny aryeba ic i nyim lwak jo Icrael ma gucokke ducu. 6Ci Yocwa wod pa Nun ki Kaleb wod pa Jepune ma yam gitye i kin jo ma guroto lobo-nu guyeco boŋŋigi kekengi pien cwinygi ocwer. 7Guwa, bot lwak jo Icrael ducu ni, “Lobo ma yam wawoto wabaro iye, waroto, wanoŋo ni lobone ber makato ducu. 8Ka i Rwot obedo yom i komwa, en biterowa i lobo-nu, ci miyo i ciŋwa, en aye lobo ma mol cak ki moo kic. 9-Ento pe wujem i kom Rwot; dok pe wulwor wegi lobo-nu, pien gin kwon me acamawa mere. Gin mo ma geŋo ŋegi doŋ pe, dok Rwot tye tuŋ botwa; pe wulworgi.” 10Ento lwak ducu guwacci, gicelgi acela ki got.\\nKa dok deyo pa Rwot onen i kema me rwatte i nyim jo Icrael ducu. 11Ci Rwot owaco bot Moses ni, “Jo man gibicaya pi kare ma rom mene? Gibikwero ye an pi kare ma rom mene, kadi bed atiyo lwak lanyut ducu ma rom man i kingi? 12Abipwodogi ki two gemo, abitwonogi lobo ma nene myero obed me aleyagi, dok abimiyo in idoko rok madit mada ki matek makatogi.”\\n13-Ento Moses owaco bot Rwot ni, “Jo Ejipt dok gibiwinyo pire bene, pien in aye yam itiŋo jo man ki tekki ikwanyogi woko ki i kingi, 14dok gibitito bot jo ma gibedo i lobo man, Doŋ gityeko winyo ni in Rwot it ye i dye jo man, dok ni in Rwot aye gibedo ka neni waŋ ki waŋ, ki pol meri obedo ka cuŋ ka wigi, dok ibedo ka wot i nyimgi i wir pol dyeceŋ ki i wir mac dyewor. 15Ka ineko jo man woko lawaŋe acel, ci lurok ma giwinyo ywekani gibiwacci, 16‘Onoŋo tero jo man i lobo ma yam okwoŋo pire ni ebimiyo botgi-ni doŋ oloyo Rwot woko, en mumiyo onekogi woko i dye tim-mi.’ 17Kombeddi alegi ni, wek tek pa Rwot obed madit kit macalo yam iciko kun iwacci, 18-‘Rwot kiniga pe mako oyot, mar mere ma pe lokke dwoŋ; en weko bal ki tim aranyi pa dano, ento pe kwanyo kop i kom lubalo. En keto can i kom likwayo ki i kom Likwayo pa likwayogi pi bal pa kwarogi nio i yalwak me adek ki me aŋwen.’ 19Alegi ni itim kica ki joni man pi rocgi, macalo in marri ma pe lokke dwoŋ twatwal-li, kit ma ibedo ka weko balgi cakke wa ki i Ejipt nio koni.”\\nCan ma Lubaŋa oketo i kom jo Icrael\\n20Rwot ogamo ni, “Doŋ atimo kica botgi kit macalo iwaco-ni. 21-Ento ada, macalo atye kwo-ni, dok macalo deyo pa Rwot bipoŋo lobo ducu-ni, akwoŋo ni, 22i kom jo ma guneno deyona ki lwak lanyut ma yam atiyo i Ejipt ki i tim, ento ma gubedo ka omo iya ma doŋ odoko tyen apar kulu, ma pe guwinyo doga bene, pe tye ŋat mo i kingi 23ma bineno lobo ma yam akwoŋo pire bot kwarogi ni abimiyogini; pe tye ŋat mo i kin jo ma gicaya ma bineno. 24-Ento laticca Kaleb abitero i lobo ma yam ocito iye-ni, ci Likwaye bicamo, pien en tye ki cwiny mapat, dok en tye ka lubo gin ma amito ducu kakare atir. 25Jo Amalek ki jo Kanaan gibedo i nota ducu; pi meno wun diki wulokke wucak wot wudok tun tim i yo ma kemo Nam Makwar.”\\n26Rwot dok owaco bot Moses ki bot Aron ni, 27“Lwak man marac-ci gibiweko ŋuro i koma awene? Doŋ atyeko winyo lwak ŋuro ma jo Icrael gitye ka ŋuro kwede i koma. 28Wac botgi ni an Rwot awacci, ‘Macalo atye makwo-ni, gin ma doŋ wuwaco ma awinyo ki ita abitiyo botwu. 29-Komwu muto biradde piny i dye tim man. I kin jo ma gikwanogi-ni, ma yam gikwano welgi cakke ki i kom jo ma ditogi romo mwaka pyeraryo dok kwede malo, ma gubedo ka ŋur i koma-ni, 30pe acel mo bio i lobo ma yam akwoŋo pire ni abimiyogi bedo iye; kono Kaleb wod pa Jepune ki Yocwa wod pa Nun keken aye gibio. 31Ento litinowu ma wuwacci gibiyakogi wokoni, gin aye abiterogi kunnu, gin aye gibiŋeyo lobo ma wun wucayo-ru. 32Wun aye komwu muto biradde piny i dye tim man. 33-Litinowu gibibedo lukwat i tim mwaka pyeraŋwen kun gineno can pi tarwaŋwu atata, nio ka kom danowu ma oto me agikkine obuto i dye tim. 34Wubineno can pi balwu mwaka pyeraŋwen, muporo wel nino ma yam wuroto ki lobo-ni, nino pyeraŋwen, mwaka acel pi nino acel acel, ci wubiŋeyo ni iya oarre woko i komwu.’ 35An a Rwot ma doŋ aloko; ada abitiyo man i kom lwak man marac-ci ducu ma guribbe me pyem kweda; gibitum woko i dye tim kany, gibito megi kunnu.”\\n36Jo ma yam Moses ocwalo ka roto lobo-ni, ma yam gudwogo ci gumiyo lwak ducu guŋur i kom Rwot pi lok marac ma gutito i kom lobo-nu, 37jo-nu guto woko ki two gemo i nyim Rwot. 38Ento Yocwa wod pa Nun ki Kaleb wod pa Jepune aye gudoŋ ma gikwo ki i kin lwak dano ma gucito ka roto lobo-ni.\\n39Moses otito lok meno ducu bot jo Icrael, ci dano gukok matek. 40Ci gua malo odiko con, gucito guito malo wa i lacol me lobo godi, kun giwaco ni, “Nen, wan doŋ watye kany co do, doŋ wabicito wa i kabedo ma Rwot ociko pire; pien doŋ wabalo.” 41Ento Moses owaco botgi ni, “Piŋo wun koni wuturo cik ma Rwot oketo? Pien meno pe bitwerre wacel. 42Pe wucit kunnu, wek pe lumerokwu guradwu woko piny, pien Rwot pe tye i kinwu. 43Jo Amalek ki jo Kanaan gitye i nyimwu kunnu, pala lucwangi bityekowu woko; pien wun wukwero lubo kor Rwot, miyo Rwot pe bibedo kwedwu.” 44Ento gin guette ni gimito ito malo wa i lacol lobo godi ca, kadi bed canduk me gicikke pa Rwot, ki Moses bene, pe gua woko ki i gony. 45Ci jo Amalek ki jo Kanaan ma gibedo i lobo godi kunnu gulor piny, guloyogi, ci guryemogi nio wa i Korma.","num_words":1092,"character_repetition_ratio":0.041,"word_repetition_ratio":0.0,"special_characters_ratio":0.247,"stopwords_ratio":0.293,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Gin Ango ma Bibedo Pe ka Ker pa Lubanga Ocako Loc? | Pwony me Anyama\\n“Myero Icob Gin ma In Dong Ikwongo”\\nGin Ango ma Bibedo Pe ka Ker pa Lubanga Ocako Loc?\\n“Langolkop me Lobo Ducu” Timo Jami Matir Kare Ducu\\nTika Itye ki Neno Matir Calo Jehovah?\\nWek Cwiny me Dyereni Okel Deyo Bot Jehovah!\\nWi Lubele—Me Akwana i Kacokke | April 2017\\nKWAN I LEB Acholi Aukan Baoule Batak (Karo) Batak (Simalungun) Batak (Toba) Biak Bislama Cakchiquel Cambodian Chin (Hakha) Chokwe Chol Chopi Chuabo Dayak Ngaju Drehu English (Leb Muno) French Garifuna Greenlandic Hmong (White) Iban Italian Javanese Karen (S'gaw) Kazakh Kikongo Kimbundu Kisi Krio Laotian Lhukonzo Lomwe Macua Maltese Mam Mapudungun Mauritian Creole Mazatec (Huautla) Mixe Mizo Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ngabere Ngangela Nias Niuean Nyaneka Nyungwe Portuguese Quechua (Ancash) Quechua (Ayacucho) Quechua (Cuzco) Quichua (Chimborazo) Quichua (Imbabura) Romany (Macedonia) Romany (Macedonia) Cyrillic Romany (Southern Greece) Runyankore Rutoro Sangir Saramaccan Sena Seychelles Creole Spanish Sunda Tahitian Tlapanec Tojolabal Totonac Tshwa Tzeltal Uighur (Cyrillic) Umbundu Urdu Uruund Wallisian Wayuunaiki\\n“Lobo tum woko ki mitine ducu; ento ngat ma tiyo gin ma Lubanga mito ri nakanaka.”—1 JON 2:17.\\nWER: 134, 24\\nIN IROMO GAMONE NINING?\\nGin ango ma Jehovah bitimone i kom lutim maraco ki lucamucana?\\nGin ango ma Jehovah bitimone i kom tim maraco ki pekki ducu?\\nItwero bedo ki gen nining ni ibibwot ka dong kijwero lobo man woko?\\n1, 2. (a) I yo ango ma lobo-ni rom ki latim bal ma kicok nekone? (Nen cal ma i pot karatac man.) (b) Jo ducu ma i polo kacel ki lobo gibiwinyo nining ka kijwero lobo man marac-ci?\\nGO KONG ni kingolo pwod me to i wi lamabuc mo mager adada. Dok lugwok mabuc gitye ka tere dong me aneka. Kadi bed ni latim bal-li pud tye kwo dok kome nen yot, ento en dong cok ki to. Dong rom ki lyel ma woto. *—Nen lok ma tye i tere piny.\\n2 Lobo man marac-ci rom ki latim bal ma kicok nekone-ni. Baibul waco ni: “ Lobo tum woko.” (1 Jon 2:17) Jehovah dong otyeko mokone ni cokcok-ki kibijwero lobo man woko. Ento tye apokapoka acel ma pire tek i kin jwero lobo man ki neko latim bal-ca. Jo mogo gitwero tamone ni kop ma kingolo me neko latim bal-li pe obedo atir dok gitwero jemo iye, ki gen ni pe kibineke. Ento Jehovah ngolo kop atir, dok tamme me jwero lobo-ni tye atir. (Nwoyo Cik 32:4) Agikki pa lobo man dong pe bigalle. Ka dong kijwero lobo-ni, jo ducu ma i polo ki i lobo kany gibiye ni Jehovah ngolokop kakare. Dok man biweko lobo ducu bedo ki kuc!\\n3. Pekki angwen mene ma gibibedo pe ka Ker pa Lubanga ocako loc?\\n3 “Lobo” macok “tum” woko-ni kwako gin ango? Kwako jami maraco ma tye ka timme i kare-ni. Cokcok-ki jami magi ducu gibigik woko. Man bene obedo but “kwena maber me ker pa Lubanga.” (Matayo 24:14) I pwony man, wabinyamo jami angwen ma bigik woko ka Ker pa Lubanga ocako loc: lutim maraco, tim me camucana, tim maraco, ki dong kwo matek. Wabipwonyo jami adek i kom pekki magi ki acel acel, (1) kit ma gudowa kwede i kare-ni, (2) gin ma Lubanga bitimo pi peko meno, ki dong, (3) gin ma bileyo ka wang peko meno.\\n4. Lutim maraco gigudowa nining i kare-ni?\\n4 Lutim maraco gigudowa nining i kare-ni? Lukwena Paulo owaco ni i kare me agikki, “piny bibedo marac i kare mogo.” Dok omedde ni: “Jo maraco ki jo ma lugoba gibimedde ki bedo marac makato kare.” (2 Temceo 3:1-5, 13) Tika dong jami magi gugudi? Jo mapol i kinwa gudeno can i cing jo maraco, me labolle, tim gero, apokapoka pi rangi del kom, ki tim aranyi. Jo mukene i kingi pe gikano jami maraco ma gitimo. Jo mukene gibino macalo lukony dano, ento ki lok ada nongo tamgi rac adada. Kadi bed ni jami magi pud pe gutimme i komwa, ento tim pa jo maraco pud gudowa ducu. Cwinywa cwer adada ka wawinyo kit ma kitero kwede lutino, jo mutii, ki dong jo ma gipe ki lukony korgi. Jo maraco magi gitimo jami ma weko ginen calo lee mager nyo bene jogi. (Yakobo 3:15) Ento ki yomcwiny madit, Lok pa Jehovah miniwa gen.\\n5. (a) Lutim maraco pud gitye ki kare me timo ngo? (b) Gin ango ma bitimme i kom jo ma gukwero loko kwogi?\\n5 Gin ango ma Jehovah bitimone? I kare-ni, Jehovah pud omiyo kare ki lutim maraco me loko kitgi. (Icaya 55:7) Kadi bed ni dong kicok jwero lobo man, ento pud peya kingolo kop me agikki i wi lutim maraco. Ento ngo kono ma bitimme i kom jo ma gukwero lokke ki jo ma gucwako lobo man nio wa i twon can madit? Jehovah ocikke me jwero lutim maraco ki i lobo. (Kwan Jabuli 37:10.) I kare-ni, jo mapol gupwonyo kit me kano jami maraco ma gitimo, dok pol kare pe gipwodogi. (Yubu 21:7, 9) Ento Baibul poyo wiwa ni: Lubanga “ciko wange pi neno gin ma dano tiyo, ci neno ka ma en cito iye ducu. Pe tye muto mo nyo piny ma ocido licuc ka ma lutim maraco gitwero kanne iye.” (Yubu 34:21, 22) Pi meno, pe tye yo mo ma watwero kane kwede ki bot Jehovah. En twero neno gin mo keken ma lutim maraco gitimo. I nge Armagedon, wabiyenyogi ki ka ma onongo gibibedo iye ento pe wabinongogi. Gibibedo pe matwal!—Jabuli 37:12-15.\\n6. Angagi ma gibibwot ka kijwero lutim maraco, dok pingo man tye kwena maber?\\n6 Angagi ma gibibwot ka kijwero lutim maraco? Jehovah ocikke ni: “Jo mamwol aye gibicamo lobo; gibibedo ki yomcwiny pi lonyo madwong ma gibilimo.” I jabuli meno, En omedde ni: “Jo ma kitgi atir gibicamo lobo, dok gibibedo iye matwal.” (Jabuli 37:11, 29) Angagi ma gubedo “jo mamwol” ki “jo ma kitgi atir”? Jo mamwol aye jo ma ginongo pwony ki bot Jehovah dok gilubo. Jo ma kitgi atir aye jo ma gimaro timo gin ma Lubanga mito. I kare-ni, jo maraco gipol loyo jo ma kitgi atir. Ento i lobo manyen, lobo bipong ki jo mamwol ki ma kitgi atir keken, dok gibiloko lobo ducu doko paradic!\\nTIM ME CAMUCANA\\n7. Tim me camucana gudowa nining i kare-ni?\\n7 Tim me camucana gudowa nining i kare-ni? Dul mogo ma dano gucako aye ma tye ka kelo pol pa jami maraco ma i lobo i kare-ni. Dini mapatpat tye ka bwolo dano milion mapol i kare-ni. Me labolle, pe gitito bot dano lok ada madok i kom Lubanga, giwaco ni lok ma i Baibul pe genne, dok pe gitito lok ada i kom anyim pa dano kacel ki lobowa-ni. Gamente ma opong ki camucana gicwako lweny ki tim gero dok gidiyo lucan ki jo ma lukony korgi pe. Gamente magi ginongo lonyo ki yweka pien pe gingolo kop atir nyo kiwilogi i mung. Dul mogo ma pe giparo pi dano gibalo kabedo murumowa, gibalo jami ma i lobo, dok gibwuro dano wek jo mogo manok gunong lonyo. Nen ka maleng ni tim me camucana aye ma tye ka kelo pol pa pekki ma i lobo i kare-ni.\\n8. Ngo ma Baibul waco ni bitimme i kom dul mogo ma ginen calo gitek tutwal i kare-ni?\\n8 Gin ango ma Jehovah bitimone? Twon can madit bicakke ka gamente me lobo-ni ooto lweny i kom dini goba ducu ma i lobo, Baibul otito ni dini goba tye calo dako ma lakwele ma kilwongo ni Babilon Madit. (Niyabo 17:1, 2, 16; 18:1-4) Gibijwero dini goba magi ki pete tere ducu. Ento ngo ma bitimme i kom dul mogo ma gilucamucana? Baibul porogi ki got ki cula nam pien gibinen calo gitek adada. (Kwan Niyabo 6:14.) Ento dok medde ni kibijwero dul mo keken ma pe cwako Ker pa Lubanga. Man aye bibedo agikki me twon can madit atika-ni. (Jeremia 25:31-33) I nge meno, tim me camucana dong bibedo pe matwal!\\n9. Pingo watwero bedo ki gen ni lobo manyen-ni bibedo labongo anyobanyoba mo?\\n9 Ngo ma bileyo ka wang tim me camucana? Tika dul mo dok bibedo tye i nge Armegedon? Baibul waco ni: “Ento macalo en yam ociko, watye ka kuro polo manyen ki lobo manyen, ka ma kit ma atir bedo iye.” (2 Petero 3:13) Polo macon ki lobo macon-ni aye gamente me kare-ni ma opong ki tim me camucana kacel ki dano ma cwakogi. Gin ango ma bileyo ka wanggi ka dong kijwerogi? “Polo manyen ki lobo manyen.” Polo manyen cung pi gamente manyen, Ker ma Yecu Kricito kacel ki jo 144,000 aye giloyo. Lobo manyen cung pi jo ma Ker pa Lubanga loyogi. Yecu ki jo ma en biloc kacel kwedgi gibilubo lanen pa Jehovah, ma en aye Lubanga ma pe kelo anyobanyoba. (1 Jo Korint 14:33) Pi meno, “lobo manyen” bibedo labongo anyobanyoba mo keken. Jo ma kitgi atir keken aye gibiloyo jami ducu. (Jabuli 45:16) Kricito kacel ki jo 144,000 aye gibitelo jo magi. Tam kong i kom kit ma kwo bibedo kwede ka dong gamente acel keken ma pe timo tim me camucana oleyo ka wang gamente ma opong ki tim me camucana!\\n10. Tim maraco ango ma tye i lobo i kare-ni, dok man gudo in kacel ki jo me otti nining?\\n10 Tim maraco gudowa nining i kare-ni? Wakwo i lobo ma opong ki tim tarwang, tim gero, ki dong jo ma pe gigene. Jami me galowang i kare-ni weko tim magi ginen calo gibeco kun nongo cayo rwom me kwo ma Jehovah cwako. (Icaya 5:20) Lunyodo myero gugwok lutinogi ki i kom jami magi maraco-ni. Ki lok ada, Lukricitayo ducu myero gutute matek me gwoko watgi ki Jehovah ki i lobo man ma pe nyuto woro i kom cik pa Lubanga.\\n11. Gin ango ma wapwonyo ki i kom kit ma Jehovah ongolo kwede ki kop i kom boma me Codom ki Gomora?\\n11 Gin ango ma Jehovah bitimone i kom tim maraco? Tam kong i kom gin ma Jehovah otimo i kom tim marac ma onongo tye i boma me Codom ki Gomora. (Kwan 2 Petero 2:6-8.) Lot onongo dano ma kite atir, dok en kacel ki jo me ode gudeno can madwong pi jami maraco ma dano ma gurumo ngetgi gubedo ka timone. Jehovah ojwero boma meno woko wek etyek jami maraco ma onongo tye ka timme ducu. Ento en bene onongo tye ka nyuto “lanen” bot jo maraco ma i kare-ni. Kit macalo Jehovah ogiko tim me tarwang ma onongo tye i kare meno-ni, en bene bigiko tim tarwang i kare-ni ka en ojwero lobo man marac-ci.\\n12. Kit tic ango ma itye ki miti me timone ka kijwero lobo man marac-ci?\\n12 Gin ango ma bileyo ka wang tim maraco? I lobo manyen, wabitimo tic mapol ma keliwa yomcwiny. Me labolle, wabiloko lobo doko paradic dok wabigero odi me bedowa ki pi jowa me amara. Wabijolo dano milion mapol ma kibicerogi kun wapwonyogi ki lok i kom Jehovah kacel ki jami ducu ma en otimo pi dano. (Icaya 65:21, 22; Tic pa Lukwena 24:15) I kare meno, wabitimo tic ma keliwa yomcwiny ki dok ma keto deyo i kom Jehovah!\\n13. Jemo ma otimme i poto me Eden-ni okelo adwogi ango?\\n13 Kit kwo matek ango ma dano gitye ka kato ki iye? Lobo opong ki lutim maraco, tim me camucana, ki tim maraco, dok man oweko kwo tek adada. Jami calo lweny, can lim, apokapoka me rangi del kom, two, ki to gudo wan ducu. Kwo matek ocakke pien Catan, Adam ki Kawa gujemo i kom Jehovah. Dok jemo man gudo wan ducu.\\n14. Gin ango ma Jehovah bitimone i kom pekki ma dano gitye ka denone?\\n14 Gin ango ma Jehovah bitimone? Nen kong labol mogo. Jehovah ocikke me giko lweny ducu. (Kwan Jabuli 46:8, 9.) En bicango two ducu. (Icaya 33:24) En bimwonyo to woko matwal. (Icaya 25:8) En bijwayo can woko. (Jabuli 72:12-16) Dok Jehovah bikwanyo jami maraco ducu ma weko kwo tek i kare-ni. En bene bijwero Catan ki jogine kacel ki adwogi maraco ma Catan okelo ducu!—Jo Epeco 2:2.\\nGo kong cal lobo ma lweny, two, ki to pe iye! (Nen paragraf 15)\\n15. Gin ango ma dong bibedo pe i nge Armegedon?\\n15 Go kong kit ma kwo bibedo kwede i lobo ma lweny, two ki to pe iye! Lumony, jami lweny, nyo gin mo keken ma poyo wiwa i kom lweny dong bibedo pe. Tic pa ot yat, daktari, ka gwoko lyeli, ki limo dong bibedo pe. Dano pe dong gibituro cik, pi meno pe bimitte ni wabed ki abili, lukur-piny, nyo lapung doggola! Jami maraco ducu ma weko wabedo ki par mapol dong bibedo pe matwal.\\n16, 17. (a) Jo ma gibibwot ki i Armegedon gibiwinyo nining? Mi lapor. (b) Watwero bedo ki gen nining ni wabibwot ka dong kijwero lobo man woko?\\n16 Kwo bibedo nining ka dong kikwanyo pekki ma i lobo-ni ducu? Pe yot me goyo kit ma kwone bibedo kwede. Wabedo ki peko pi kare malac adada ma dong i kine mukene pe watwero niang kit ma gidiyowa kwede. Me lapore, jo ma gibedo i citecen gar pe dong giketo cwinygi i kom wor ma i kabedo meno. Dok jo ma gibedo i nget bur yugi pe kitwero keto cwinygi i kom ngwec piny. Ento pud dong wabibedo ki yomcwiny madit ya ka Jehovah okwanyo jami maraco ducu!\\n17 Gin ango ma bileyo ka wang par ducu ma watye kwede i kare-ni? Jabuli 37:11 wacci: “Gibibedo ki yomcwiny pi lonyo madwong ma gibilimo.” Pud dong kweyo cwinywa ya me niang ni man aye gin ma Jehovah bitimone piwa! Tim jami ducu ma itwero me bedo cok ki Jehovah kacel ki dulle i kare man ma kwo tek-ki. Genni pi kwo me anyim pire tek adada, pi meno tam iye matut, pe iwek obed calo lok oree mo ata, dok bene nywak gen man ki jo mukene. (1 Temceo 4:15, 16; 1 Petero 3:15) Ka itimo meno, ci itwero bedo ki gen ni ka kijwero lobo man marac-ci, ibibwot dok ibimedde ki kwo ki yomcwiny pi naka!\\n^ para. 1 Paragraf man tito gin ma obedo ka timme mwaki mapol angec i buc mapol i lobo Amerika.\\nWI LUBELE—ME AKWANA I KACOKKE April 2017","num_words":2273,"character_repetition_ratio":0.062,"word_repetition_ratio":0.0,"special_characters_ratio":0.249,"stopwords_ratio":0.308,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Waraga Mua ki Bot Lukiko Madit | Kwan ki Pwony\\n‘Myero wubed lupwonye’ (Ibru 5:12) Go kong! Jehovah​—lapwony ma pud dong ber loyo ducu i polo ki lobo—​lwongowa me pwonyo jo mukene lok madok i kome! Tic mo keken ma kimini me pwonyo lok ada i kom Jehovah​—bot jo me ot, i kacokke, nyo i tic me pwony—​obedo twon mot madit ki tic ma pire tek adada. Watwero cobone nining?\\nLagamme twero nonge i lok ma lakwena Paulo ocoyo bot Temceo ni: “Mi kareni me kwano coc ma yam gicoyo i nyim lwak, i tito lok.” Paulo omedde ni: “Ka itimo kumeno, in kikomi ibilarre ki jo ma winyi bene.” (1 Tem. 4:13, 16) Itye ki kwena ma myero inywaki ma twero laro kwo pa dano. Pi man, pire tek ni itute matek me dongo dironi me kwan ki pwony. Brocuwa man kiyubo me konyi timo meno. Nen kong jami manok nok ma tye iye.\\nWang Baibul ma kiketo i pot karatac acel acel obedo cik ma iye lac ma kubbe ki diro pwony meno nyo obedo labol me diro pwony meno ma kiketo i tic\\nLok ma twero bedo me kony ma okubbe ki lok ma pire tek ma kitye ka nyamone\\nTam ma kimiyo ma konyo i tic me pwony keken. Pol pa lok mukene ma kinyamo i brocuwa man gudo ticwa me pwony ki miyo pwony i wi abam.\\nJehovah aye ‘Lapwony Madit.’ (Ic. 30:20) Kadi bed brocuwa man bikonyi me dongo dironi me kwan ki pwony, wii pe myero owil ni Jehovah aye Wang it me kwenawa dok en aye nyiko dano cok bote. (Jon 6:44) Pi meno, leg kare ducu pi cwiny maleng. Ti ki Lok pa Lubanga tere tere. Lok tam pa dano i kom Jehovah, ento pe i komi. Tute matek me dongo mar matut pi Lubanga i cwiny jo ma winyi.\\nKimini kare me pwonyo lok me kwena ma pud dong pire tek loyo bot dano. Watye ki gen ni ka ijenge i kom ‘teko ma Lubanga miyo,’ ci ibicobo ticci maber.​—1 Pet. 4:11.\\nWan lupwonye luwotwu,\\nLukiko Madit pa Lucaden pa Jehovah\\nNywakki Nywakki Waraga Mua ki Bot Lukiko Madit\\nKwan ki Pwony​—Waraga Mua ki Bot Lukiko Madit\\nth pot 3","num_words":350,"character_repetition_ratio":0.062,"word_repetition_ratio":0.0,"special_characters_ratio":0.249,"stopwords_ratio":0.331,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nekemia 4 ACO85 - I kare-nu ka Canbalat owinyo ni wan - Bible Search\\nNekemia 3 Nekemia 5\\nLurok gutemo balo tic pa Nekemia\\n1I kare-nu ka Canbalat owinyo ni wan Lujudaya watye ka gero cel me Jerucalem odoco, ci kiniga ki akemo madwoŋ omake, ocako cayowa. 2Ki kinigane-ni en ocako nywarowa ki i nyim luwote ki i nyim mony me Camaria kun waco ni, “Man Lujudaya ma gigoro-ni gitye ka tiyo aŋo kaa? Gitamo ni gitwero gero gaŋ man odoco? Gibityero gitum mo? Gitwero tyeko tic man i nino acel keken? Gitwero payo godi me gedo ducu ki i kom godi ma gudurre i wi odur yugi ma giwaŋo-ni?” 3Tobia ma Laammon onoŋo ocun ka ŋete, owacci, “Kit cel aŋo ma gin twero gerone? Kadi too mamwa-ni ka owoto ki i wiye, ci muko cel gotgi-ni reto woko piny!” 4Ai Lubaŋawa, winy ka gicayowa ba; lok cac ma gicayo ki wan odok i wigi, imi giyak jamigi woko ducu dok gimakgi gitergi i opii i lobo pa lurok. 5Pe iwek bal megi, dok wii pe myero owil i kom balgi, pien guyetowa wan ma watye ka gedo-ni.\\n6Kit meno wan wamedde ki gero cel; ci watyeko gero cel woko oyotoyot oo wa malo i nucu me borre ma yam con ca, Man otimme pien lwak onoŋo gitye ki cwiny me tic kikome.\\n7Ento i kare ma Canbalat ki Tobia ki jo Arab, jo Ammon ki jo Acidod guwinyo ni watye ka wot anyim ki tic me yubo cel me Jerucalem ki dok ni wacako culo ka ma twolone woko ducu, ci kiniga omakogi matek. 8Ci gucokke kacel ka piro lok me cito ka lweny i kom Jerucalem, ki kelo anyobanyoba bot dano ma gitye kunnu. 9Ento wan wamedde ki lego Lubaŋawa, dok waketo co me kuro piny me gwokowa dyeceŋ ki dyewor ki i komgi.\\n10Ento jo Juda gubedo ka wacci, “Kero kom luywek godi doŋ otum woko; dok yugi bene odurre iye lipim; pe doŋ watwero gero cel.” 11Lukworwa gutamo ni wan pe wabitwero nenogi dok pe wabitwero ŋeyo gin ma tye ka timme, nio ka gibio wa botwa kany, ci ginekowa dok gigiko ticwa woko. 12Lujudaya ma gibedo i kin lumerokwa gubedo ka bino botwa kare ki kare kun gitito botwa tyen ma romo apar kulu yub ma lumerokwa gitye kwede i komwa; kun gibino ma gia ki i kabedo ducu ka ma gibedo iye. 13Oyotoyot acako poko jami lweny magi bot lwak, pala lucwan, toŋi ki atum, ci aketogi gubedo i kabedo mo ma i ŋe cel kun lubo doggolagi, ka ma pud odoŋ twolo. 14Aneno gin ma tye ka timme, ci aa malo awaco bot ludito ma gin lutel wic, ki ludito ma giloyo lwak, ki bot lwak ducu ni, “Pe wubed ki lworo mo i kom lukworwa. Wupo ni Rwot dit dok gilworo; pienno wun wulweny matek pi jo me lobowu, pi litinowu, pi monwu, ki pi pacowu.”\\n15Ka lumerokwa guwinyo ni lok me yubgi otyeko winnye botwa ci guniaŋ ni Lubaŋa oturo yubgi woko, ci wan ducu wacako dok cen ka tic i kom cel, dano acel acel odok i dog ticce. 16Cakke i kare meno nucu pa lwakka gubedo ka gedo, ki nucugi mukene gumako toŋi, kwodi, ki atum-gu, ka guruko koti me nyonyo pi lweny, kun ludoŋo pa lwak gucwako jo me ot pa Juda ducu, 17ma onoŋo gitye ka gero cel odoco. Jo ma gin lutiŋ yec bene gabedo ka tic kit man, dano acel acel tiŋo jami ma mitte pi gedo ki ciŋe acel, ki jami lwennye noŋo omako i ciŋe tuŋ cel. 18Ka dok dano acel acel i kinjo ma gin lugedo bedo ki pala lucwanne ma otweyo woko i pyere kun noŋo tye kwede ka gedo. Dano ma en lakut tum onoŋo bedo mere cok ka ŋeta. 19Atito ki rwodi kacel ki ludito ma giloyo lwak i dog tic ni, “Tic doŋ onya odoko dwoŋ twatwal, omiyo kinwa odon malac ki kinwa opokke woko ki i kom cel, kin dano odoko bor ki lawote. 20I kabedo ma wuwinyo tum okok iye, myero wucokke botwa kunnu. Lubaŋawa bilweny piwa.”\\n21Kit meno nino ducu cakke okogweno nio i dyewor ka lakalatwe otuc wabedo ka tic i kom cel, ma noŋo nucu pa lwakwa mukene gucuŋ ki toŋi i ciŋgi gikuro piny. 22An dok awaco ki lwak i kare-nu ni, “Wek dano acel acel ki laticce gudoŋ gubut i Jerucalem, ci gubed ka kuro piny piwa i dyewor ka dok guti tic i dyeceŋ.” 23Pe tye dano mo i kinwa, kadi an kikoma nyo utmegina nyo lukur-piny ma gulubo kora ma olunyo boŋŋine. Dano acel acel obedo ki jami lwennye i ciŋe.","num_words":760,"character_repetition_ratio":0.042,"word_repetition_ratio":0.0,"special_characters_ratio":0.236,"stopwords_ratio":0.314,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Tekwaro 23 ACO85 - Ento i mwaka me abirone Yekoyada - Bible Search\\n2 Tekwaro 22 2 Tekwaro 24\\n2 Tekwaro 23\\n1Ento i mwaka me abirone Yekoyada obedo ki tekcwiny, oketo gicikke ki ludito ma lulo buca mony pa jo miya, Ajaria wod pa Jerokam, Icmael wod pa Yekokanan, Ajaria wod pa Obed, Maceya wod pa Adaya, ki Elicapat wod pa Jikri. 2Ci guket i lobo Juda, gubedo ka coko Lulevi ki i gaŋi me Juda woko ducu, ki ludito wi kaka ma i dog odi me Icrael ducu, ci gubino wa i Jerucalem. 3-Lwak mucokke ducu guketo gicikke ki kabaka ki i ot pa Lubaŋa, Ci Yekoyada owaco botgi ni, “Nen, wod pa kabaka ene! Wuwek en aye obed laloc, kit ma yam Rwot oloko i kom likwayo pa Daudi. 4Man aye gin ma wubitiyo: ki tuŋ botwu wun ajwagi ki Lulevi ma wua woko ki i dog tic i nino me cabit, dul acel me adek gubed lugwok doggola, 5ki dul acel me adekke mukene gibikuro ot pa kabaka, ki dul acel me adek gubed i doggola ma gilwoŋo ni Guti ot; ki lwak ducu gubed i dyekalme ot pa Rwot. 6Pe wuwek dano mo-odony i ot pa Rwot, kono ajwagi ki Lulevi ma lutic keken aye wuwek gudony, pien gin jo maleŋ; ento lwak ducu gibigwoko cik pa Rwot. 7Lulevi gibirumo kabaka dyere, kun dano acel acel omako jami lwennye i ciŋe; ento dano mo ma odonyo i ot gibineko woko. Wubibedo ki kabaka ka ma en bicito iye ducu.”\\n8Lulevi ki jo Juda ducu gutiyo gin ducu kit macalo ajwaka Yekoyada ociko botgi. Dano acel acel okelo lwakke, ma onoŋo giweko dog ticgi i nino me cabit, gubino kacel ki jo ma gibino ka tic i nino me cabit; pien ajwaka Yekoyada pe oye ni guwek dog ticgi ducu. 9Ajwaka Yekoyada ocako miyo ki ludito me mony lwak toŋi ki kwodi madito ki matino ma onoŋo yam pa kabaka Daudi, ma onoŋo tye i ot pa Lubaŋa. 10En oketo lwak ka gwoko kabaka, kun dano acel acel omako jami lwennye i ciŋe, cakke wa yo tuŋ acuc me ot ki nio kwede wa yo tuŋ acam me ot, kun girumo keno tyer ki ot bene. 11Ka doŋ ocako kelo wod pa kabaka, oketo lalukana i wiye, ka omiye lok me caden pa Lubaŋa i ciŋe, ka gituco atir ni en doŋ kabaka. Yekoyada ki awo bene guwiro en ki moo, ci dano gudaŋŋe ni, “Kabaka obed kwo nakanaka!”\\n12Ka Atalia owinyo woo pa lwak ma giriŋo kun gipako kabaka, ci en ocito bot lwak wa i ot pa Rwot. 13Ka oŋiyo piny, ci oneno kabaka Ocuŋ ka ŋet wir ki i dog ot, kun ludito me mony ki lukut-tum gurumo kabaka, ki lwak jo ducu ma gua ki i kin gaŋ gubedo ka wo ki tum kun cwinygi yom, ki luwer ma gumako jami wergi gutelo wer me kwero eno Atalia ocako yeco boŋone kun kok ni, “Roro yai! Roro!” 14Ajwaka Yekoyada okelo ludito mony ma gubedo kacel ki mony, ocikogi ni, “Wukel dako-nu woko ki i kin tyenwu. Ka ŋatti mo o lubo kore, ci wuneke woko ki pala lucwan.” Pien ajwaka onoŋo tamo ni, “Pe myero gineke ki i ot pa Rwot.” 15Gucako keto ciŋgi i kom Atalia, ci guwok kwede ki i doggola ma aguragura donyo kwede, guo wa i ot pa kabaka ci guneke kenyo.\\n16Yekoyada ocako keto gicikke i kin en ki lwak ducu ki kabaka wek gubed lwak pa Rwot. 17Lwak ducu gucako mol gucito i ot pa jok Baal, ci gumuko gureto woko piny; guturo keno tyerre ducu, dok guŋido cal jogine woko ducu matitino, ci guneko Matan ajwaka pa Baal ki i nyim kena tyer. 18Lacen Yekoyada oketo lukurpiny me gwoko ot pa Rwot i te twero pa ajwagi ma Lulevi, ki Lulevi ma yam Daudi opoko tic botgi pi bedo lugwok ot pa Rwot, kun gityero gitum awaŋa bot Rwot, macalo gicoyo i cik pa Moses, ki yomcwiny kacel ki wer, kit ma yam Daudi oyubo-ni. 19Oketo lugwok doggola i doggola ot pa Rwot, wek dano mo ma ko me ki keni pe odony iye. 20En dok okwanyo ludito mony, ki rwodi, ki lulo wi lwak, kacel ki lwak ducu, ci gucako kela ka baka woko ki i ot pa Rwot kun gidorre giwok ki i doggola ma malo nio kwede wa i ot pa kabaka, Ci guketo kabaka obedo piny i wi komker pa luker. 21Kit meno lwak ma i lobo-nu ducu cwinygi obedo yom; gaŋ ocako kwe mot ki i ŋe to pa Atalia ma gineko ki pala lucwan.","num_words":754,"character_repetition_ratio":0.055,"word_repetition_ratio":0.0,"special_characters_ratio":0.241,"stopwords_ratio":0.309,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nwoyo Cik 22 ACO85 - “Ka ineno dyaŋ nyo romo pa omeru - Bible Search\\nNwoyo Cik 21 Nwoyo Cik 23\\nNwoyo Cik 22\\n1-“Ka ineno dyaŋ nyo romo pa omeru ma orwenyo woko ata, ci pe ikwer miyo kony; dwokgi cen bot omeru. 2Ka ce en pe bedo cok kwedi, nyo ka pe iŋeye, ibitero lee-nu paco ci bibedo boti nio ka wonne oyenyo, ka doŋ ibidwokone bote. 3Kanane bene ibitimo kit meno, ki boŋone nyo kit jami mo keken pa omeru ma orwenyo ki bote ma in inoŋo; pe ikwer miyo kony.\\n4“Ka inoŋo kana pa omeru nyo dyaŋŋe ma opoto piny i ŋet yo, pe inen anena; kony omeru ki tiŋone malo.\\n5“Dako pe oruk ginaruka pa co, dok laco bene pe oruk ruk pa mon, pien dano ma otimo kumeno bedo me kwer bot Rwot Lubaŋawu.\\n6“Ka ce icob i kom ot winyo mo ma tye i wi yat nyo piny i nom, ma litino tye iye, nyo toŋe, ki minne bene oumo wi litinone nyo obuto i wi toŋe, pe ibimako minne kacel ki litinone. 7Ibiweko minne tuk cito, ento ibicoko litino icito kwede, wek ariya mo pe onen i nyimi ento ibed kwo pi kare malac.\\n8“Ka ce igero ot manyen, ibigoyo wi ot meri irumo woko, wek pe ikel bal me oyo remo lodi, ma noŋo ŋat mo obut opoto piny ki i wiye.\\n9-“Pe ibicoyo poto olokki ki kit kodi mapatpat aryo, miyo gin ducu ma ocek iye myero giter i ot pa Lubaŋa, gin ma icoyo iye wa ki nyig olok bene. 10Pe ibitweyo dyaŋ ki kana kacel me ywayo kweri dyaŋ. 11Pe ibiruko boŋo ma gicweyo ki uci yer romo kacel ki uci camanini.\\n12-“Ibikwoyo jira aŋwen i twok boŋo ma iume kwede-ni.\\nCik ma mako cot\\n13“Ka laco mo onyomo nyako ce obedo kwede, ka iye okwere woko, 14ci otoŋo doge ki lok me lewic ma obalo nyiŋ nyako woko marac kun waco ni, ‘Anyomo nyako man ci ka anyiko bote cok pe anoŋo gin ma nyuto atir ni peya ocodo co,’ 15won latin dako-nu ki minne gibikelo boŋo ma nyuto atir ni latin dako-nu peya ocodo co bot ludoŋo ma i gaŋ meno ka ma gicokke iye i dog gaŋ. 16Ci won latin dako-nu biwaco bot ludoŋo ni, ‘Amiyo nyara o ot laco man ci onyomo ka dok okwero en woko. 17Ci, nen, okelo lok me lewic i kome kun waco ni pe enoŋo gin ma nyuto atir ni nyara peya ocodo co, Koŋ wunen, man en aye gin ma nyuto atir ni nyara peya ocodo co.’ Ci biyaro bone-nu i nyim ludoŋo ma i gaŋ meno. 18Ludoŋo gibitero laco-nu gigoyo, 19giŋolle cul me cekel me ryal miya acel. Gibimiyo limme bot won nyako, pien laco-nu obalo nyiŋ nya jo Icrael ma peya ocodo co. Ci bibedo dakone, pe biryeme woko matwal pi kare me kwone ducu. 20Ento ka lokke ada ni, gin mo pe ginoŋo ma nyuto atir ni latin dako-nu peya ocodo co, 21ci jo ma i gaŋ meno gibicele ki got gineko woko, pien otimo gin ma pe myero i Icrael pi codo co ki i ot pa wonne. Wubijwero tim marac woko ki i kinwu kit meno.\\n22“Ka ginoŋo laco mo obuto ki dako pa laco mukene, gin aryo ducu gibito, laco ma obuto ki dako, ki dako bene. Kit meno miyo wubijwero gin marac woko ki i kinwu.\\n23“Ka tye nyako mo ma peya oŋeyo laco, ma gitoŋo keny i kome ce laco mo oromo kwede i dye gaŋ ka obuto kwede, 24ci wubitero gin aryo ducu woko i dog gaŋ, wucelogi ki got wunekogi woko, latin dako-nu pien pe ogoyo oduru kadi onoŋo tye i dye gaŋ, dok laco bene pi mako dako pa lawote ki tek. Kit meno miyo wubijwero tim marac woko ki i kinwu.\\n25“Ento ka laco mo orwatte ki nyako mo ma gitoŋo keny i kome i dye tim ce omake tektek obuto kwede, ci laco ma obuto kwede-ni aye bito. 26Pe wubitimo gin mo i kom nyako, pien en pe ki bal mo ma romo keto can me to i kome. Lok man rom ki pa laco mo ma olwenyo i kom lawote ci oneke woko. 27Laco-nu obino i kom nyako-nu i dye tim ci kadi bed en ogoyo oduru noŋo ŋat mo pe kunnu ma lare.\\n28-“Ka laco mo orwatte ki nyako mo ma peya gitoŋo keny i kome ce omake tektek obuto kwede, ka gimakogi, 29ci laco ma obuto kwede-ni bimiyo lim me luk bot won nyako ma romo cekel pyerabic, ci nyako-nu bidoko dakone, pien omake ki tek; pe biryeme woko matwal pi kare me kwone ducu.\\n30-“Laco mo pe obed ki ci-wonne, pe oket lewic i kom wonne kumeno.","num_words":766,"character_repetition_ratio":0.059,"word_repetition_ratio":0.0,"special_characters_ratio":0.252,"stopwords_ratio":0.266,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Camuel 26 ACO85 - Jo Jip dok gubino bot Caulo i - Bible Search\\n1 Camuel 25 1 Camuel 27\\n1 Camuel 26\\nDaudi oweko Caulo obwot tyen me aryone\\n1-Jo Jip dok gubino bot Caulo i Gibea, guwaco bo te ni, “Daudi tye okanne i wi got Kakila i Jecimon yo tuŋ wokceŋ.” 2Caulo oa ocito i tim Jip ki jo Icrael ma giyerogi ma romo alip adek; gucito ka yenyo Daudi i tim Jip. 3Caulo ogony i wi got Kakila ma tye i ŋet gudo i Jecimon yo tuŋ wokceŋ; ento onoŋo Daudi tye mere i tim. Ka oneno Caulo olubo kore wa i tim, 4ocwalo lurot-piny kunnu, ci gumoko atir ni Caulo obino ada. 5Daudi oa obino i kabedo ka ma Caulo ogony iye, oneno kabedo ma Caulo obuto iye kacel ki Abneri wod pa Ner ma ladit ma loyo monnye. Caulo onoŋo obuto i kabedo ma gigeŋo ŋete, kun mony ogure dyere.\\n6Ci Daudi owaco bot Akimelek ma Lakit, ki Abicai ma omin Joab wod pa Jeruya ni, “Aŋa ma bicito kacel kweda i gony bot Caulo?” Abicai ogamo ni; “An aye abicito kacel kwedi.” 7Daudi ki Abicai gucito i gony pa Caulo i nino meno, Caulo onoŋo obuto i kabedo ma gigeŋo ŋete, ki toŋŋe ocuŋ ka ŋete ma giguro i nom. Abneri ki lumony gubuto gugu re dyere. 8Abicai owaco bot Daudi ni, “Tin Lubaŋa omiyo lamerokki i ciŋi, Wek doŋ aneke woko kombeddi kun aguro woko ki toŋ pil wa i nom kicel keken; pe abicobo kiryo.” 9Ento Daudi owaco bot Abicai ni, “Wek nekone obedi. Aŋa ma twero keto ciŋe i kom dano ma Rwot owiro ci pe bitiŋo alii?” 10Dok owacci, “Kit macalo Rwot tye makwo-ni, Rwot aye bipwode gire; nyo ka nino me tone biromo, nyo bicito i mony ka mo, ci to ki kunnu. 11-Rwot pe ye ni aket ciŋa i kom dano ma en owiro. Ento ber waput toŋŋe ma tye ka wiye-ni, ki opoko piine, wek wacit woko.” 12Kit meno Daudi ocako puto toŋ pa Caulo, ka otino opoko piine ma onoŋo tye ka wiye, ci gucito woko. Dano mo pe onenogi nyo oŋeyo gin mutimme, ŋatti mo bene pe oco ki i waŋ nino; pien gin ducu gunino woko ki nino mapek mua ki bot Rwot, opoto i komgi ducu.\\n13Daudi obaro dye nota, okato tuŋcel, ci ocuŋ ki ka mabor i wi got, ma kingi lac. 14Ci Daudi ocako lwoŋo mony pa Caulo ki Abneri wod pa Ner kun waco ni, “Abneri, pe igamo doga ce?” Abneri ogamo ni, “In aŋa ma ilwoŋo kabaka-ni?” 15Daudi owaco bot Abner ni, “Pe in laco ce? Aŋa ma rom kwedi i Icrael? Ci piŋo pe ibedo ka gwoko laditti ma kabaka-ni? Pien dano mo obino wa botwu ka neko rwodi woko ki i kinwu. 16Gin ma itimoni pe ber wacel. Macalo Rwot tye makwo-ni, myero gineki woko, pien pe ibedo ka gwoko laditti, ma en aye dano ma Rwot owiro. Kombeddi doŋ inen ka ma toŋ pa kabaka tye iye, ki opoko piine ma onoŋo tye ka wiye-ni!”\\n17Caulo oŋeyo dwan Daudi woko ci owacci, “Man aye dwani, Daudi, latinna?” Daudi ogamo ni, “En aye dwana, laditta, kabaka.” 18Daudi dok owacci; “Piŋo ibedo ka lubo kora, laditta? An mono atimo gin aŋo? Atiŋo kit alii aŋo? 19Kombeddi doŋ iwiny lokka, laditta kabaka. Ka ce Rwot aye opiyo in i koma, ci wek en ogam gityer, ento ka dano aye gupiyo in, ci wek gicengi woko ki i nyim Rwot, pien gutyeko ryema woko wek pe anywak bedo kwedgi i lobo ma Rwot omiyo botwa me aleya-ni, kun giwacci, ‘Cit woko icitii ki lubaŋa mukene-gu.’ 20Kombeddi pe iwek remona ocwer i ŋom i lobo pa lurok ka mabor ki i nyim Rwot; pien kabaka me Icrael obino ka lubo kora kun mito neka woko, macalo dano ma dwaro anyeri i kin godi.”\\n21Caulo dok ogamo ni, “Atimo rac, Doŋ idwog cen, Daudi, latinna, pe doŋ abitimi rac matwal, pien kwona tin obedo me wel i nyimi. Nen, abedo ka nyuto minona, omiyo aŋak ka mabor twatwal.” 22Daudi ogamo ni, “Toŋŋi doŋ ennu, kabaka! Wek ŋat acel ki i kin awobe obin kany ka omone. 23Rwot culo dano ki acel acel kit ma cwinye atir kwede ki ma lubo kit genne; pien tin doŋ Rwot omiyi i ciŋa, ci an pe atiŋo ciŋa aketo i komi pien in dano ma Rwot owiro. 24Kit macalo tin kwoni obedo me wel i nyima-ni, kit meno kwona bene myero obed me wel i nyim Rwot, dok myero en aye olara i aromana ducu.” 25Caulo dok ogamo dog Daudi ni, “Gum obed i komi, Daudi, latinna! Ibitiyo gin mapol, dok ibiloyogi ducu maber.” Ci Daudi ocito gire, ki Caulo bene odok i kabedone.","num_words":776,"character_repetition_ratio":0.046,"word_repetition_ratio":0.0,"special_characters_ratio":0.253,"stopwords_ratio":0.265,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Roma 6 ACO85 - Wan mono doki wabiwaco aŋo? Myero - Bible Search\\nJo Roma 5 Jo Roma 7\\nJo Roma 6\\nJo ma guto ki tuŋ bot bal gin jo makwo ki tuŋ bot Kricito\\n1Wan mono doki wabiwaco aŋo? Myero wamedde ki timo bal wek kica onya? 2Pe kit meno! Ci wan ma doŋ yam wato tuŋ bot bal dok watwero bedo kwo iye niŋniŋ? 3Pe wuŋeyo ni wan ducu ma gityeko batijawa me donyo i Kricito onoŋo gibatijawa me donyo i tone? 4-Giyikowa kacel ki Kricito i tone i batija ma walimo, wek wabed calo en. En yam ocer woko ki i kin jo muto pi deyo pa Wonne, wek wan bene doŋ walub kit kwo manyen-nu.\\n5Pien ka doŋ waribbe kacel kwede i to mo ma cal ki tone-ni, kit meno bene wabiribbe kwede i cer ma cal ki cer ma gicero en kwede-ni. 6Pien waŋeyo man, ni, kwowa macon yam giguro kwede kacel i kom yatariya, wek kwo me bal ma onoŋo watye kwede oto woko, wek wan doki pe wadok opii me bal. 7Pien ŋat ma oto, balle doŋ gik woko. 8Ento ka doŋ wato kacel ki Kricito, waye ni wabibedo kwo kacel kwede bene. 9Pien waŋeyo ni Kricito ma yam doŋ ocer ki i kin jo muto-ni pe doki bito; to doŋ pe ki loc mo i kome. 10To ma en oto, oto pi bal, tyen acel keken, ento kwo ma en kwo kwede, kwo tuŋ bot Lubaŋa. 11Wun bene kit meno, myero wutam i komwu kekenwu ni, wun jo muto tuŋ bot bal, ento wubedo kwo tuŋ bot Lubaŋa.\\n12Pe wuwek bal olo komwu ma to-ni, wek pe gumi wubed ka lubo mitigi. 13Pe dok wumi dul komwu mapatpat i timo bal, macalo jami tic me tiyo gin marac; ento wumine kenwu bot Lubaŋa calo jo ma gua woko ki i to, ma doŋ guo i kwo. Wumi dul komwu ducu bot Lubaŋa me tiyo gin ma tye atir. 14Pien bal pe doki bibwoyowu, pien wun doŋ pe wutye i te cik, ento wutye i te kica pa Lubaŋa.\\nOpii me kit ma atir\\n15Gin aŋo doki? Dok watimu bal, pi te lokke ni wan pe watye i te cik ento i te kica? Pe kumeno gire! 16Pe wuŋeyo ni ka doŋ wumine kenwu bot ŋat mo calo opii me winyo gin ma en loko, doŋ bene wudoko opii pa ŋat ma wuwinyo lokke-ni? Nyo wudoko opii me bal ma terowu i to, nyo wudoko opii me winyo lok pa Lubaŋa, ma telowu i kit ma atir. 17Ento myero wupwo iye Lubaŋa, pien yam wubedo opii me bal, ento doŋ wutye ka lubo kit pwony ma gipwonyowu kwede ni wulube ki cwinywu ducu. 18Doŋ gityeko gonyowu woko ki i opii me bal, wudoko opii me kit ma atir. 19Atye ka lok i kit pa dano, pi gorowu ma ginywalowu kwede. Pien macalo yam wumiyo dul komwu ducu me bedo opii me tim caro ki tim maraco, omiyo doŋ wudoko lutim maraco, kombeddi doŋ wumi dul komwu ducu gubed opii me kit ma atir, wek wudok jo maleŋ.\\n20I kare ma onoŋo pud wubedo opii me bal, onoŋo pe wubedo i te loc me kit ma atir. 21Yam wunoŋo gin aŋo i gin ma lewicce kombeddi tye ka makowu-ni? Agikki pa jami macalo meno ducu aye to. 22Kombeddi doŋ gigonyowu woko ki i opii me bal, doŋ wudoko opii pa Lubaŋa; gin ma wunoŋo en aye ni wudoko doŋ jo maleŋ, agikkine en kwo ma pe tum. 23Pien mucara me bal en to, ento mot ma Lubaŋa miyowa nono, en aye kwo ma pe tum i Yecu Kricito Rwotwa.","num_words":594,"character_repetition_ratio":0.064,"word_repetition_ratio":0.0,"special_characters_ratio":0.251,"stopwords_ratio":0.296,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nia 34 ACO85 - Rwot owaco bot Moses ni, “Tyeŋ kidi ma - Bible Search\\nNia 33 Nia 35\\nGityeŋo kidi ma apada me aryone\\n1Rwot owaco bot Moses ni, “Tyeŋ kidi ma apada aryo macalo mukwoŋo ca, ci abicoyo i komgi lok ma nene acoyo i kom kidi mukwoŋo-ni, ma yam ityero woko-ni. 2Bed ma iyubbe odiko, ci ibin malo odiko i wi got Cinai, icuŋ i nyima i wi got. 3Pe ŋatti mo bibino kwedi malo, pe ŋatti mo onen i wi got ducu; romi ki dyaŋi pe gucam nyim got.” 4Ci Moses otyeŋo kidi aryo ma apada macalo mukwoŋo ca; ci oa malo odiko con, oito i wi got Cinai, kit macalo Rwot ocike, otero kidi ma apada ma omako i ciŋe. 5Ci Rwot olor piny i pol, ocuŋ kacel kwede kunnu, ci otuco nyiŋe. 6-Rwot okato ki i nyime kun tucce ni, “Rwot, Rwot, Lubaŋa ma lakica dok maro dano, kiniga pe make oyot, marre ma pe lokke dwoŋ, en lagen mada. 7En gwoko mar ma pe lokke pi jo alip ki alip, kun weko rocgi, ki tim aranyigi ki balgi. En pe kwanyo kop i kom lubalo, ento keto can i kom likwayogi ki i kom likwayo pa likwayogi nio i yalwak me adek ki me aŋwen.” 8Moses orune oyot, okulo wiye piny i ŋom, oworo Lubaŋa. 9Owaco ni. “Koni doŋ ka ayomo cwinyi, ai Rwot, alegi in Rwot iwot kwedwa, kadi bed waŋ jo ma ŋutwa tek; itimwa kica pi rocwa ki balwa, imiwa wabed lwakki.”\\n(Nia 23.14-19; Nwo 7.1-5; 16.1-17)\\n10Rwot dok owaco ni, “Nen aketo gicikke. Abitiyo gin me aura mapol i nyim lwakki ducu, ma yam peya otine i lobo ducu nyo i rok mo; ci jo ducu ma wubedo i kingi gibineno tic pa Rwot; abitiyo kwedwu gin ma kelo atiba i kom dano.\\n11“Gwok lok ma aciki iye tin. Nen, abiryemo jo Amor woko ki i nyimi, ki jo Kanaan, jo Kit, jo Periji, jo Kiv ki jo Jebuc. 12Gwokke pe iket gicikke mo ki jo ma bedo i lobo-nu, wek pe odok owic i kinwu. 13-Ento wumuk keno jogigi woko, wuret wir jogigi piny, wutoŋ yadi ma gipito ka ma giworo iye jok ma dako ma gilwoŋo Acera. 14Pe myero wuwor lubaŋa mukene, pien Rwot, ma nyiŋe Lanyeko, en Lubaŋa ma lanyeko. 15Gwok iket gicikke mo ki jo ma bedo i lobo-nu: pien ka giworo lubaŋagi ki tim kwele kwele, nyo gityero gitum bot lubaŋagi, ce ŋatti mo olwoŋi, miyo ibicamo gin ma en otumo. 16Dok ka inyomo anyiragi ki awobeni, ce anyiragi gitimo abor pi woro lubaŋagi, ci miyo awobeni bene giworo lubaŋagi ki tim kwele kwele.\\n17-“Pe iti cal lubaŋa mo me nyonyo aliya piri keni.\\n18-“Ibikwero nino madito me Mugati ma Tobi Pe Iye, Ibicamo mugati ma tobi pe iye pi nino abiro macalo yam acikowu, i kare ma giciko, i dwe me Abib; pien yam ia woko ki i lobo Ejipt i dwe me Abib.\\n19-“Litino kayo ducu mega, litino twonini, litino kayo me dyaŋi ki me romi. 20-Latin kayo pa kana ibikoko ki latin nyok romo, nyo ka pe ikoko, ci itur ŋute woko. Litino kayo ducu ma gin litino awobeni ibikokogi. Dano mo pe obin i nyima ki ciŋe noŋo.\\n21-“Ibitic nino abicel, ento i nino me abiro ibiywe iye; wa i kare me pur ki i kare me kac bene ibiywe. 22-Ibibedo ki nino madit me kwero agikki cabit abiro, en aye wi mwaka me kayo naŋo mukwoŋo cek; ki nino madito me nyonone i dero i tum mwaka. 23Joni ma co ducu gibibino i nyim Rwot Lubaŋa, Lubaŋa pa Icrael, tyen adek i mwaka acel. 24Pien abiryemo lurok woko ki i nyimi, abimiyo waŋ loboni bedo malac; ŋatti mo bene pe bibedo ki miti i kom loboni i kare ma ibiwot ka nen i nyim Rwot Lubaŋawu tyen adek i mwaka acel acel.\\n25-“Pe ityer remo me gitumma kacel ki tobi; pe giwek gitum me nino madit me Kato (Paska) obed nio wa odiko.\\n26-“Cam mukwoŋo cek i potoni me wi mwaka myero ikel i ot pa Rwot Lubaŋani.\\n“Pe ited riŋo latin dyel ki cak pa minne.”\\n27Rwot owaco bot Moses ni, “Co lok magi; pien doŋ acikke kwedwu, in ki jo Icrael, ki gicikke ma lubo lok magi ducu.” 28En obedo kunnu kacel ki Rwot nino pyeraŋwen, dyeceŋ ki dyewor, kun pe camo dok pe mato pii bene. Ci ocoyo lok me gicikke i kom kidi ma apada, gin aye cik apar-ri.\\nMoses olor piny ki i wi got\\n29-Ka lacen Moses olor piny ki i wi got Cinai, ma omako kidi ma apada aryo me lok me caden i ciŋe. I kare ma en lor piny ki wi got, onoŋo Moses pe ŋeyo ni tur nyime tye ka ryeny, pien onoŋo obedo ka lok ki Lubaŋa. 30Ka Aron ki jo Icrael ducu guneno Moses, ci nen, tur nyime obedo ka ryeny; ci gulworo cito bote cok. 31Ento Moses olwoŋogi; ci Aron ki lutel wi lwak ducu gucako dok bote, Moses oloko kwedgi. 32Ka lacen jo Icrael ducu gucito bote cok, ocako miyogi cik ducu ma Rwot otitte i wi got Cinai. 33Ka doŋ Moses otyeko lok kwedgi, ci umo tur nyime ki boŋo; 34ento i kare ducu ma Moses cito i nyim Rwot ka lok kwede, kwanyo boŋo woko ki i tur nyime, nio wa ka dwogone; ka okatti woko ci tito ki jo Icrael lok ma gicike kwede. 35Ka jo Icrael gineno tur nyim Moses, gineno ni del tur nyim Moses ryeny; ci Moses dok umo tur nyime woko ki boŋo, nio ka dok cito ka lok kwede.","num_words":910,"character_repetition_ratio":0.049,"word_repetition_ratio":0.0,"special_characters_ratio":0.257,"stopwords_ratio":0.301,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nekemia 5 ACO85 - Lacen jo mapol, co kacel ki mongi, - Bible Search\\nNekemia 4 Nekemia 6\\nNekemia ojuko culo lim me magoba woko\\n1Lacen jo mapol, co kacel ki mongi, gucako ŋur i kom Lujudaya wadigi. 2Jo mogo guwacci, “Wan kacel ki litino awobewa ki anyirawa doŋ wadoko dwoŋ; wamito kal me acama wek wabed kwo.” 3Jo mukene bene guwacci, “Wan wajeŋo pottiwa, potti olokwa, kacel ki odiwa ducu, wek wanoŋ kal wacam, pien kec tye marac.” 4Dok jo mukene bene guwacci, “Wan doŋ watyeko deno lim me culo mucoro pa kabaka kun wajeŋo pottiwa ki potti olokwa pire. 5Wan mono pe wamito jami ma rom aroma ki jami ma Lujudaya wadiwa gimito? Litinowa kono pe giber ma rom ki litinogi? Ento watye ka miyo litinowa gibedo opii. Doŋ watyeko cato anyirawa mukene woko macalo opii. Wan pe watye ki twer mo, pien doŋ gityeko kwanyo pottiwa ki potti olokwa woko ducu ki botwa.”\\n6I kare ma an Nekemia awinyo koko megi kacel ki lok pa lwak, 7-kiniga omaka matek, abedo ka lwodo lok ki i cwinya kekena, acako laro lok ki rwodi kacel ki ludito ma giloyo lobo, kun awaccigi ni, “Wun wutye ka noŋo magoba i kom omegiwu.” Alwoŋo cokke madit me neno lok i komgi, 8kun awaco botgi ni, “Wabedo ka koko omegiwa ma gin Lujudaya ki lim kit macalo watwero, ma yam gicatogi woko bot lurok. Ento wun wutye ka cato omegiwu kikome ni wan Lujudaya wadigi aye dok wawilgi!” Ludito guliŋ aliŋa litik, ma pe gitwero noŋo lok mo ma myero guwaci. 9Ka dok awaccigi ni, “Gin ma wutye ka tiyone-ni pe ber. Wun pe myero wulwor Lubaŋawa i timwu ducu? Ka pe wulworo Lubaŋawa, ci miyo lumerokwa gicayowa. 10Ento an kacel ki utmegina ki luticca ducu wamiyo gideno lim ki kai ki botwa. Wan waweku tam ducu me limo magoba-ni obedi. 11Tin wudwok pottigi odok i ciŋgi, potti olokgi, potti jeitunigi kacel ki odigi ducu, Dok wuŋol banya ma gitye kwede botwu macalo me lim ryalgi, kai, kono vino, nyo moogu ma wubedo ka jogone ki botgi-ni.” 12Ludito gugamo ni. “Wan wabitiyo kit ma iwaco-ni, wabidwoko jami magi ducu botgi, dok pe wabipenyogi ni gucul banyawa.” Alwoŋo ajwagi, ci amiyo ludito gukwoŋo kwoŋ ma moko ni gibigwoko cikkegi. 13Acako yeŋo kitambara ki i pyera kun adoŋo taca ma awacci, “Man aye kit ma Lubaŋa biyeŋo kwede dano mo ma i kinwu ma pe bicobo kwoŋ kun gwoko cikke. Ci Lubaŋa biyeŋo odiwu ki jami ducu ma wutye kwede, biweko wudoŋ noŋo laboŋo gin mo.” Jo ducu ma onoŋo gitye i cokke gugamo ni, “Amen” dok gupako Rwot. Lwak gutiyo kit macalo gucikke kwede.\\n14Pi mwaka apar wiye aryo ma onoŋo an laloc me lobo Juda, cakke i mwaka me pyeraryo nio kwede i mwaka pyeradek wiye aryo me loc pa kabaka Aritakcec, pe tye utmegina mo kadi ki an mucamo kit cam ma giyubo ni gimi bota macalo laloc me lobo. 15Luloc ma yam gubedo i loc ma gutelo nyima guketo peko madwoŋ i kom lwak pi jogo lim me ryal pyeraŋwen, ki koŋo vino, ki cam. Luticgi guloko lwak gudoko opiigi, guketo peko madwoŋ bene i kom lwak. Ento an pe atimo kumeno, pien an abedo ka lworo Lubaŋa. 16An aketo tekona ducu ka tero cel meno odoco, pe alimo dullobo mo me bedona. Dok luticca ducu gucokke kunnu gubedo megi ka tiyo tic me gedo. 17Dok onoŋo atye ki jo ma romo miya acel ki pyerabic, ma gin Lujudaya ki ludito ma loyo lwak, ma wabedo kwedgi dok ma wacamo kwedgi cam kacel i wi me jana, medo i kom jo ma gubino bota ma gua ki i kin lurok ma gurumowa. 18Nino acel acel onoŋo aneko twon acel, ki romi mabeco abicel, ki dok gineko gweni mapol pira kit meno dok pi nino apar apar aonyo koŋo vino manyen. Ento i kom jami magi ducu ma atiyo pe abedo ki miti mo ni gim iya dul cam mo ma giciko ni laloc myero onoŋ, pien onoŋo lwak doŋ gitye ki peko madwoŋ atika ma obwoyo komgi woko. 19Alegi, ai Lubaŋana, po pi gin ducu ma atiyo pi lwak man, wek anoŋ pwoc pire.","num_words":685,"character_repetition_ratio":0.041,"word_repetition_ratio":0.0,"special_characters_ratio":0.228,"stopwords_ratio":0.279,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Gwokke ki Owic ma Tye i Kabedo me Nywako Lok i Intanet\\nPINGO PIRE TEK: Calo jami mukene ma Catan tiyo kwedgi-ni, kabedo me nywako lok i intanet bene twero bedo me kony nyo bedo gin marac adada. Lukricitayo mogo guyero pe me tic ki kabedo magi. Lukricitayo mukene gitiyo kwede me kubbe ki wadigi kacel ki luremgi. Ento, Larac-ci mito ni wati ki kabedo me nywako lok i intanet i yo marac ma twero balo nyingwa ki watwa ki Jehovah. Calo Yecu, watwero tic ki cik ma igi lac me Baibul me ngeyo owic ma watwero kemme kwede ki dok kit ma myero wagwokke kwede.​—Luka 4:4, 8, 12.\\nOWIC MA MYERO WAGWOKKE KI IYE:\\nTero cawa malac tutwal i kabedo me nywako lok i intanet. Tero cawa malac i tic ki kabedowa me intanet twero weko pe wanongo cawa me timo jami ma mitte i yo me cwiny.\\nCik ma igi lac: Ep 5:15, 16; Pil 1:10\\nNeno jami ma pe gupore. Neno cal ma cilo twero tugo miti maraco dok weko wadoko opii nyo wadonyo i timo tim carocaro. Kwano lok pa jo mungak nyo kabedogi me intanet twero balo niyewa.\\nCik ma igi lac: Mat 5:28; Pil 4:8\\nCoyo coc ki keto cal ma pe gupore. Ngat moni cwinye twero tere me coyo lok nyo keto cal ma pe opore i kabedo me intanet pien cwiny aye gin ma bitowa dong ma loyo ducu. Dok man twero balo nying ngat moni dok weko niyene doko goro.\\nCik ma igi lac: Rom 14:13; Ep 4:29\\nNEN VIDIO MA WIYE TYE NI TI KI KABEDO ME NYWAKO LOK I INTANET I YO MABER CI INEN KIT ME GWOKKE KI I OWIC MAGI:","num_words":268,"character_repetition_ratio":0.08,"word_repetition_ratio":0.0,"special_characters_ratio":0.246,"stopwords_ratio":0.328,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Jo Korint 12 ACO85 - Myero anyatte; kadi bed pe konyo - Bible Search\\n2 Jo Korint 11 2 Jo Korint 13\\n2 Jo Korint 12\\nGin ma Paulo oneno i waŋ lek ki gin ma Rwot onyuto bote\\n1Myero anyatte; kadi bed pe konyo gin mo, abilok i kom gin ma aneno i waŋ lek ki gin ma Rwot onyuto bota. 2Aŋeyo dano mo i kin jo pa Kricito ma yam gitiŋo gitero woko malo wa i polo me adekke, kombeddi doŋ okato mwaka apar wiye aŋwen kulu. (Ka kono Lubaŋa otiŋo kome, kono nyo omiye oleko aleka, an gira pe aŋeyo, ento Lubaŋa ŋeyo.) 3Aŋeyo ni dano meno yam gitiŋe malo gitere wa i Paradic. (Ka ce Lubaŋa otiŋo kome, gwok nyo omiye oleko aleka, pe aŋeyo, ento Lubaŋa ŋeyo.) 4Yam owinyo lok mogo ma pe myero lokke ka maleŋ, ma pe giye ni dano mo otuci. 5Kit lok pa dano macalo meno aye bimiyo anyatte, ento pira kena pe abinyatte, ento kono pi gorona aye keken. 6Kadi bed onoŋo nen calo amito nyatte, pe abibedo lamiŋ pien noŋo aloko lok ada. Ento pe abinyatte, wek dano mo pe obed ki par i koma makato gin ma en oneno i koma, nyo lok ma en owinyo awinya ki bota. 7Me gwoka wek pe alyerre kena ma okato kare pi lwak jami mapol ma yam Lubaŋa onyuto bota, yam girwako okuto i koma, ma onoŋo en pud lwakena pa Catan wek oket can i koma, wek pe akette malo kekena ma okato kare. 8Yam alego Rwot pi man tyen adek ni jami macalo meno oa woko ki i koma. 9Cutcut en ogamo ni, “Kicana tye ma rommi, pien tekona bedo tek twatwal ka ma goro tye iye.” En meno gin mumiyo anyatte ki yomcwiny madit twatwal pi gorona, wek tek pa Kricito obed i koma. 10Pi Kricito omiyo cwinya yom pi goro mapatpat ma atye kwede, ki pi yet, ki pi can, ki pi peko mogo ma giuna kwede, ki peko ma diya matek; pien ka ma agoro iye, kenyo en aye ka ma atek iye.\\nMar ma Paulo tye kwede pi Lukricitayo me Korint\\n11Onoŋo abedo lamiŋ! Wun aye mucora iye, pien onoŋo myero wun aye wudwora. Lukwena madito mukato kare ca pe gikata kadi ki acel, kadi bed an pe a gin mo. 12Gin ducu ma nyuto ni an lakwena kikome yam otimme i kinwu ki diyo cwiny madit, lanyut mogo, taŋo ki tic me aura madito. 13Ŋo ma yam oremowu makato lwak muye Kricito i kabedo mukene ducu? Gwok nyo man keken ni an yam pe abedo ka nurowu ki peko? Wutimma ber, ka ce onoŋo abalo pi koyowu woko kit meno!\\n14Man doŋ tyen me adek ma ayubbe me bino kwede botwu, ento doŋ pe abimiyo peko nurowu. Pien an pe amito jamiwu, ento amito wun kikomwu. Pe litino aye ma myero gukan jami me mono pi lunyodogi, ento lunyodo aye myero gukan jami pi litinogi. 15Abibedo ki yomcwiny madit me miyo jami ducu ma atye kwede, kadi wa tek koma ducu, pi konyo kwo me tipowu. Wubimara manoknok ni, pien amarowu matek? 16Wubiloko ni, “Meno ber, en kikome pe onurowu ki peko, ento en ladwala, yam omakowa woko cutcut ki lok goba.” 17Tye ŋat mo i kin jo ma nene acwalogi botwu-ni, ma obuyo gin mo ki botwu pira? 18Onoŋo alego Tito ni myero ociti, ka dok aoro ominwa mukene me wot kacel kwede. Tito obuyowu? Yam pe watiyo tic ki kit cwiny acel? Onoŋo pe walubo yo acel keken?\\n19Wun wutamo ni watye ka pido piwa kenwa kare man ducu i nyimwu? Pe kumeno; wan watye ka lok i nyim Lubaŋa, macalo jo pa Kricito. Dok bene, wun ma amaro, aloko me konyowu wek wudoŋ wudok jo muteggi. 20Pien alworo ni ka ao kunnu, gwok nyo abinoŋo wupat ki kit ma amito wubed kwede, dok wun bene gwok nyo wubinoŋo apat ki kit ma wumito abed kwede. Gwok nyo abinoŋo wutye ki daa, nyeko, kiniga malyet, laro dito, yet, lok kwot, lok me bwolo ki anyobanyoba. 21Alworo bene ni ka adwogo botwu i anyim, Lubaŋana bimiyo lewic maka woko i nyimwu; ci bimiyo akok pi jo mapol i kin dano ma yam gutimo bal, ka doŋ gukwero ŋut woko i kom timgi me caro, me abor ki me kwele.","num_words":703,"character_repetition_ratio":0.037,"word_repetition_ratio":0.0,"special_characters_ratio":0.242,"stopwords_ratio":0.302,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Tekwaro 16 ACO85 - I mwaka me pyeradek wiye abicel me - Bible Search\\n2 Tekwaro 15 2 Tekwaro 17\\n2 Tekwaro 16\\n(1 Luker 15.16-24)\\n1I mwaka me pyeradek wiye abicel me loc pa Aca, Baaca kabaka pa jo Icrael ocito ka monyo jo Juda, ci orumo gaŋ me Rama ki cel matek, wek ogeŋ dano cito woko nyo bino bot Aca kabaka me Juda. 2Ci Aca okwanyo ryal ki jabu ma i ot kano lim pa Rwot ki ma i ot pa kabaka, ci ocwalo bot Ben-adad kabaka me Ciria, ma yam bedo i Damaciko, kun wacci, 3“Wek an ki in waribbe kacel, kit macalo ribbe obedo tye i kin wora ki woru-ni, Nen, acwalli ryal ki jabu; cit wek icitur ribbe ma tye i kin in ki Baaca kabaka me Icrael-li woko, wek en oa woko ki bota.” 4Ben-adad owinyo lok pa kabaka Aca, ci ocwalo ludito monnye ka monyo gaŋi pa jo Icrael, ci guloyo Ijon, Dan, Abelmaim, ki gaŋi ducu me kano cam ma i lobo pa jo Naputali. 5Ka Baaca owinyo lokke ci oweko gero cel Rama woko, ogiko ticce iye. 6Kabaka Aca owoto ki jo Juda ducu, guyweko litino godi ducu ma i Rama kacel ki lwak baone, ma yam Baaca obedo ka gedo kwede, ci ogero kwede cel i Geba ki Mijpa.\\n7I kare meno Kanani ma lanen obino bot kaba ka Aca, owacce ni, “Pien in doŋ igeno kabaka me Ciria, pe igeno Rwot Lubaŋani, omiyo mony pa kaba ka me Ciria guriŋo woko ki boti. 8Onoŋo mony pa jo Etiopia ki pa jo Libya yam dit twatwal ma gitye ki lwak gadigadi lweny ki wegi aguragura-gu? Ento in ibedo ka geno Rwot, oweko omiyogi i ciŋi. 9Pien wan Rwot neno lobo ducu, me nyuto tekke bot jo ma gibedo ki leŋic i kome. In itimo lok me miŋo mada i lok man; pienno cakke tin in ibibedo ki lweny.” 10Cut kiniga omako Aca i kom lanen, ci okete i mabuc, otweye ki okol, pien ojul i kome pi lok meno, Ka dok oketo can i kom jo mogo ma i kin lwak bene i kare meno.\\n11Lok kom Aca nia i acakkine nio i agikkine gityeko coyone i buk pa Luker me Juda ki me Icrael. 12I mwaka pyeradek wiye aboŋwen me loc pa Aca, en aye two omako iye tyene, ci twone omedde marac mada; ento i twone-ni en pe oyenyo kony bot Rwot, obedo mere ka yenyo kony ki bot ludaktar. 13Aca oto i mwaka me pyeraŋwen wiye acel me locce, oywe kacel ki kwarine. 14Giyike i lyel ma onoŋo en okwinyo pire kene i gaŋ kal pa Daudi, Gupyelo kome i wi kitara ma giketo iye lwak aŋwece mapatpat ma giyubo ki diro pa luyub aŋwece; ka dok gumoko mac madit mada pi miye deyo.","num_words":457,"character_repetition_ratio":0.051,"word_repetition_ratio":0.0,"special_characters_ratio":0.252,"stopwords_ratio":0.3,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Kace onongo dong iwinyo pi kit me Le-ne ki Lok, ki kony matye iye pi kwo ni ce imito ni in bene item, gin ma bikonyi cako ne ene.\\nGin mukwongo mapire tek ikite me Le-ne ki Lok en aye jo aryo me le-ne ki winyo lok i kingi. Bedo macalo boko lok ento pat manok ki boko lok. Kite ne mito keto cwiny ki diro me winyo lok. Watye ka lok pi keto cwiny ki niang lok ma itye ka winyo ne. Man tye pi tamo pi ngat matye ka lok ki gin ma en tye ka lok iye, labongo balo winyo lok nyo miyo tam, do kono tero iti ka winyo lok moni ki cwiny acel keken.\\nLE WINYE KI LOK\\nCako ne yot. Mito jo aryo keken. Nong laremi (nyo latic lawoti nyo lu ot wu) ma twero temo ne kwedi. Myero wuye i kin wu ni wubi le-ne ki winyo lok ikinwu labongo balo lok pa ngat matye ka lok kun wumiyo cawa marom aroma pi ngat acel acel. Lacen wu winye ikom anga ma bicako winyo lok pa lawote. La lok yero gin ango ma en mito lok iye. Lawiny lok keto cwinye ka winyo lok ma pe balo lok pa ngat ca, ni emiyo tam, nyo etito kit ma lok meno tye ka time kwede.\\nInge ye pi cawa adi ma gibile-ne kwede ki lok, la lok leyo bedo la winy lok ki ngat mubedo ka winyo lok leyo lok, ma en loko gin mo ma cwinye oyero me lok iye. Man gwenye ki lok i kit maber. Ngati mo pe twero kok nyo ngur ikom lawote i lakit lok man. Ingeye jo aryo ni ducu gitwero winyo agonya dok wi-gi twero bedo ma twolo ka tam. Kelo bene yom cwiny.\\nBedo ber kace inongo kere me timo man. Ka ibedo ka winye kit man pi kare mapol pol, ibinongo ni ingeyo lawoti maber dok mar mede i kinwu.\\nDiro ni i kit me winyo lok mede. Ryeko ni i kit me tic ki ngec man doko matek pi kit ma ibedo ka mede ki Le-ne ki lok pi kare ducu.\\nLe-ne ki lok twero tero kare malac nyo kare manok lube ki kit kare ango ma wutye kwede. Kadi ka bed wumoko pi dakika mo manok kace wu le-ne ki lok wun ki lawoti kelo aloka loka madit i kit yo me tamo tam ki kit ma itiyo kwede. Ma kace wuromo bedo pi cawa aryo bedo ber mukato.\\nKELO TAM WOKO\\nKare mukene dano matye ka lok, \"lalok\" onyo \"won lok\" twero cako ki nyero nyo koko onyo dange ki lok onyo kare mogo kome myel onyo ngamu. Man gin maber ma myero otime. Meno nyutu ni dano man tam ociro woko pi kit gin moni. Mogo nongo tye ka winyo lewic, onyo cwer cwiny, onyo lworo nyo winyo arem ikome ma tye ka nyute i kit yo macalo magi. En tye ka \"kwanyo lewic\" ka \"gonyo cwer cwinye\" ka \"keyo lworo.\" Ikare mogo wan walwongo kit me gonye ki i par magi ni \"lunyu peko.\" Ngat ma lawiny lok ma en aye \"Lakony\" twero bedo ki yom cwiny dok winyo maber kace kit jami ni time. En mede mere ki keto cwinye bot lalok labongo temo juku kit gin moni ma lalok tye ka timo ne me \"lunyu peko\" ni. Kace lalok ojuke kene ma oling, lawiny lok twero wace ni ka cwinye pud tye ki tam mapol en twere made ki \"waro tam\" ikit ma en obedo ka timo.\\nMan aye acaki i kit me le-ne ki lok. Jo aryo gi le-ne ki winyo lok ikingi. Man twero kelo aloka loka mapol i kwo ni pi ngec ma inongo ki timo kit ma mite. Gwok ka i tye ka kwano lok man kacel ki lawoti wuromo giko kwano lok man ci wucako temo le-ne ki lok kun ngat man tero dakika apar apar ikinwu. Lacen itito ki lawoti gin ango ma inongo i lakit gwenye ki lok man.\\nKa ibedo ka le-ne ki lok ki en dano aceli pi kare mo, tem wunu penye ikinwu me neno gin ango ma wunongo ikom lakit gwenye ki lok man. Nyo imaro kit ma lawoti ni obedo ka winyi labongo ngolo dog loki? Tika iwinyo maber? In kono ineno nining ma ibedo ka winyo lok labongo ngolo lok ki iyo ni? Itamo ni imito i mede ki temo lubo diro man? Kace cwinyi opwoyo lok man. Kwan i latin buk man ma bikonyi timo ne maber.\\nGIN MA GITIMO I KACOKE\\nKare ma gimiyo me winyo lok i kinwu labongo ngolo dog lok mapeya otum gilwongo ni \"Kacoke me Le-ne ki Lok.\" Ibiniang jami mogo ka itemo timo ne ki i kacoke man.\\nLOK ANGEYA KI GIN MABECO\\nItwero cako kacoke man macalo lalok kun itito ki lawiny lok gin ango maber mutime. Kadi gine dit nyo kadi tidi ma mapud otime manyen. Twero bedo dero me ceng kit ma laworo ceng opoto kwede. Onyo tic mo manyen ma inongo. Onyo kit peko moni ma icobo woko i cabit mukato ni. Teloke ni man mini kare me neno jami matye ka wot maber. Enuni bene twero cuku cwinyi kace iwinyo nyap cwiny. Poyo wi bene me niang ni jami ne kara pe dok rac tutwal kit macalo winye kwede. Ikare mogo dano tiko bedo ka lok pi \"lok awinya ki gin mabeco\" ma ka dong giket ki i kacoke me Le-ne ki Lok nongo tamgi oroc maleng maloyo.\\nPEKO MADONG OKATO\\nKace in ibedo lalok ma ibedo ka tito cwer cwiny ango matye ka yeli. Ikare madong itito lok otum, penye kekeni, onyo lawiny lok twero penyi ni kit peko ni poyo wi ikom gin ango? Onyo, awene ma yam kong ibedo ki lakit lok macalo man? Ibinongo ni iromo po ikom lakit cwer cwiny macalo meno ma dong okato. Enuni bene nyuti ni gin macon mucwero cwinyi pud tye i cwinyi ma medo rubu cwinyi ki nyweno tami ikom lok manyen ma kono nene gwok pe obedo tye. Ka itwero lok ikom gin mukato, gin ango mutime ikare meno, kit ma iwinyo kwede ki kit ma otimi kwede. Tam mogo meno maracu ni twero lunye woko ci idong mayot me neno kit me cobo peko manyen.\\nLOK IKOM KWO\\nKace itye i kacoke ce itye i cawa ni macalo \"Lalok\" ce itamo ni pe itye ki gin mo me aloka, itwero lok i kom kwo ni. Pol kare dano mogo pe gitito pi kwo-gi. Dano acel acel myero olo nongo kare me timo man. Ikare ma itye ka tito pi kwo ni, ibinongo ni jami mutime mabeco ne ki ma racu ne ki ma pir gi tegu ne ducu myero i bedo ka lwodo ne inwoyo ma itye i kacoke me Le-ne ki lok. Ka ibedo ka temo loko gin ma itye ka lwodo tere tere bot dano ma \"Lawiny Lok\" kun tye ka winyo loki ki cwinye acel, man twero kelo aloka loka me aura itami. Tam maracu mua ki ikom lok macon, cwer cwiny ki aroma (med ki peko ma onongo itamo ni dong odong woko angec) ducu twero kati kamaleng ma iromo lunyu ne woko ci idong mayot dok iwinyo agonya. Gin mabeco mutime, kace giloko iye kacel ki lawiny lok makwiri mubedo ka winyo lok, twero konyo kwanyo tam maracu macon, peko mukato ducu woko. Man twero konyi me bedo ki kero me neno jami ki cwiny maber.\\nPol wan dano gibedo ka cayo wa nyo unu wa tutwal mumiyo tek botwa me bedo ki yom cwiny ikomwa keken wa. Gicayo wa pi gin moni makun onongo watye ka temo timo ne maber. Gititi wa lok goba mapol. Giwaci wa gu ni ka wamare, nongo watye ka \"bute\" pi meno myero pe wamar kit wa ni. Man pe lok ada. Dano myero guwiny maber pir gi kengi. Kace wan watye ma wawinyo maber keken wa, ibinongo ni watero dano mukene bene maber ento pe marac.\\nI kacoke me \"Le-ne ki lok\" ma nongo in \"Lalok\" myero itit ki la lawiny lok gin maber ma in imaro i kiti. Tite ki dwon me yom cwiny calo ngat matye ka nyate ento pe dwon me cac me kete \"i rwom ma malo\" ento i dwon ma iwinyo kuc i gin ma itye ka tito ne. Tit ki lawiny lok inwo dok inwo. Ibinongo ni kare mogo mede ki loke twero doko tek ento myero i mede kwede kumeno. Pe ijuk nyero nyo koko nyo kit mo keken me lunyo peko, ka tye ka time. Tem pwoyo (JAMI DUCU) malube ki in. Kace ineno ni tye kiti mogo ma pwoyo ne tek, (labole, kit ma inen kwede nyo kit ryeko ni), ket cwinyi i jami meno. Ibinongo ni ibipo ikare mogo ikwo ni ma gicayi, gingoli kop nyo giuni kwede. Magi jami ma bedo ber ka i ingiyo gi dok i loko iye i kacoke me le-ne ki lok ma itye icawa me loki.\\nBedo me kony tutwal ikare me kwo ni ka ce icike pi kare ango ma imito i cob ki miti ni moni onyo me neno dongo pa tic munongo i cike iye. Man gin maber me atima ikare ma In Lalok i kacoke me le-ne ki lok. Tit lok mubedo i kwo ni ikare mapat pat kun iyubu pi gin ma imito cobo timo ne macalo diki, i cabit mabino, i mwaka man, inge mwaka abic anyim, inge mwaka pyeraryo, nyo i kwo ni. Ikare ma itye ka lok ikom kare mapat pat ma iketo me cobo cike man, itwero tamo bene pi kit yo mene ma myero ikwany me oo i kom cike ma imoko.\\nKa ibedo ka lwodo lok ikom cike ma imoko ki kit ariya matye, ibinongo ni eno konyi cobo cike ni.\\nWek Lunyu Peko Omede\\nKace in lalok ma itye ka lok pi gin moni ki miti madwong, ma i nyero, ikok, komi myel, kwok core ikomi nyo ingamu, (kit yo mo keken me lunyu peko). Pe myero i mwome ka timo gin mukene. Tem me nwoyo lok ma ibedo ka titone pi tyen mapol nio wang ma kit moni ma itye ka lunyu ki peko ni ogik. Ber me timo man tyen mapol kit macalo itwero. Gin maber ma aa ki i lakit kacoke me le-ne ki lok ni bino inge bolo par me peko. Cwiny me weko par yabo yo me tam mabeco ki tic maber nikato munongo cwinyi peya oare ikom gin mubedo ka yelo cwinyi.\\nIkare me giko kacoke me le-ne ki lok, makato ka ce onongo ibedo ka lok ikom lok ma tek boti, kwany kare mo manok me dwoko tami ikom gin mo ma itye ka yube pire, onyo dwok tami ikom lok mayot mape turu cwinyi, labole, tamo nying luremi mogo, onyo kit cam ango mayomo cwinyi, onyo kit wi cere mogo ma imaro neno ne. Man konyo me weko ibedo agonya ikare ma itye ka lokke nia ki i latit lok nidok i lawiny lok onyo me cito ka tiyo tic mukene.\\nWek ngat acel acel owiny maber me tito lok ma icwinye, myero wuye ikinwu ni lok ma wuloko ikin wu pe dok wubiloko ne bot ngat mukene lacen. Omyero bene wuniang ni kongo ki yat balo yo maber me lunyu peko.\\nTwero bene tic maber kace giyubo dul kacoke matino ma dano twero le-ne ki lok i kingi. (I kacoke me Le-ne ki Lok walwongo man ni \"Lumi Kony\") Ngat acel acel gimine cawa marom rom me lok manongo jo mukene gitye ka winyo lok.\\nNgat acel ki ikin dano me dul man bedo latela pi konyo dano miyo tam ikom cawa adi ma myero ngat acel acel oter me lok, anga ma bicako lok, kit meno cito kwede anyim. Kace dano acel acel otyeko tic ki kere ne macalo lalok, wutwero giko kacoke kun ngat man nongo kare me waco gin ango ma en emaro i kacoke meno onyo gin ango ma en etye ka mito ne.\\nKacoke me Dul Kony, twero lwongo kacoke gi tyen makit gin gumoko kwede ikingi. Dul man twero bedo dul pa lurem, onyo lutic, onyo luwoti me kin gang, onyo dano makit kwo-gi ki tam gi cok cok. Nywako lok ki dano ikom gin ma jwi dano ngeyo miyo dano bedo agonya niloko gin ma cwiny gi mito lok iye. Lapore madong tye obedo, dul pa mon, dul pa co, dul pa lunyodo, dul pa bulu, dul pa lutic, dul pa kit kaka moni nyo dul pa ludini, dul pa lungolo, dul pa ludiro me goyo cal ki dul mukene mapat pat.\\nYo maber me miyo ngec pi kacoke me le-ne ki lok en aye me tito ki luremi pi kit kacoke man. Kace dano odoko pol tutwal, gitwero poko iye ci gicako dul me aryo ne-ki yero latela me dul manyeni cut. Dano ma romo aboro twero bedo wel maber pi dul acel, ento gin ducu twero tic maber kadi bed dul dano ne nok nyo dwong.\\nKacoke me Dul Kony ber pi dano ma kitgi acel nyo ma kwo gi rom rom weko gitwero lok ikom gin ma mako kwo gi ki gin ango ma weko gimaro bedo i dul gi ni. Kit dul kony man bene myero me lok ikom gin matek matye, ma gitamo ni dano kono guniang iye, gen ma gitye kwede pi dano ma idul gi ki gin ma gimito timo ne pi dul meno.\\nMe labole, i dul pa mon, dako acel acel tito tame ikom gin ango ma en maro ikom bedo dako, gin ango mubedo tek pi bedo dako, gin ango ma en mito ni co guniang ikom mon, yo ango ma en mito ni kwo pa mon oyube kwede, ki yo ango ma en mito rwate kwede ki mon luwote.\\nKA IMITO PWONYE MUKENE\\nKace itemo Le-ne ki lok, ma imito mede anyim ki pwonye mukene iromo cwalo lok i opic madit me \"Lwodo Le-ne Ki Lok\" (Re-evaluation Counseling Office) (nen i agiki me buk man, ibinongo nama me cim), ci ipeny kace tye dano mo ma la mema me dul man matye bedo cok kwedi. Itwero bene penyo pi buk mogo. Buk mogo mabeco ma itwero cako kwano gi ene:\\nThe Human Side of Human Beings (the theory of RC), $4.00 (U.S.)\\nThe Fundamentals of Co-Counseling Manual (the beginning practice of RC), $2.00 (U.S.)\\nThe Art of Listening (an introductory talk about RC), $2.00 (U.S.)\\nAn Introduction to Co-Counseling (a very short description of RC), $1.00 (U.S.)\\nThe Human Situation (essays on different topics), $6.00 (U.S.)\\nPresent Time (a general journal published four times a year), $4.00 (U.S.)\\nTep me video ki tep me radio bene tye. (Gitye i leb munu, ento watye bene ki kit video mapat pat malube ki lobo moni, ki lok akwana ma gityeko goyo ne malube ki tep me video moni.) Dano ma i opic twero titi mene maber me cako ne kwede.\\nKace pe itwero wilo buk magi, tit i opic kun ipenyo kace opic ma miyo kony twero culu pi buk ma imito me konyi cako kacoke me pwonye man.\\nKace itye ka mito pwonye mukene i kom kit me Le-ne ki lok dok ingeyo dano mukene ma bene gitye ka mito pwonye man, watwero cwalo lapwony mo bino i kacoke wu onyo wakelo ngat acel ikin wu obin i kacoke me pwonye ma wan wayubu.\\nTye lok mukene malube ki kacoke me Le-ne ki Lok matye i kompiuta, \"i leb munu\" (RC web site on the Internet), matye ki lok mapol wa ki lok angeya bene. Kace itye i kabedo mapeya gucako pwonye me Le-ne ki Lok ce itwero kubu kompiuta ni i Intanet, ibinongo ka kwan man i (web site) matwero konyi.\\nJo ma gitiyo ki diro me Le-ne ki Lok ginongo konyo gi i kit me tamo lok, medo gene bene i kin dano, weko i twero cung pi gin ma atir dok inongo ni i winyo maber i kwo nikato mapeya i pwonye i lakit diro man. Lu-Le-ne ki Lok nino ducu ryeko gi mede ma nongo gitiyo ki diro man dok gitiyo ki diro man iyo ma lamal. Gipwonyo jo mukene ki kit me Le-ne ki Lok dok gipwonyo dano mukene ni me pwonyo luwot gi bene. Ma ibinongo ni ikabedo mukene lwak dano mapol gitye ka tic ki yo me Le-ne ki Lok, pwonye i dul mapatpat, nongo pwonye ki bot luwotgi, ki konye, ki cuku cwiny, i kingi keken gi.\\nWatye ki karatac ma mogo buk ma gigoyo i leb mapat pat pyeradek, ma jo ma lu mema me Le-ne ki Lok me wilobo ducu aye gucoyo ikom lok malube ki tic ki diro me Le-ni ki Lok. Lok ma mako dano me mwaka mapatpat, jo ma gua kama pat pat, ki kit piny matye.\\nTye cik mogo ma myero gilub i kin dano ma konyo lu memba ma gin Lu-Le-ne ki Lok bedo ki ngec ki gwoko jami iyo mupore.\\nAcholi\/Luo Translation of How to Begin \"Re-evaluation Counseling\"\\nCopyright © 1996, 2001 by Rational Island Publishers.","num_words":2778,"character_repetition_ratio":0.056,"word_repetition_ratio":0.0,"special_characters_ratio":0.237,"stopwords_ratio":0.316,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lega pa Anna Nyuto Niyene | Niye me Ada\\nDUL ME ABICEL\\nEn Olego ki Cwinye Ducu Bot Lubanga\\n1, 2. (a) Pingo cwiny Anna onongo pe yom ka tye ka yubbe pi wotgi? (b) Ngo ma watwero pwonyone ki i lok kom Anna?\\nANNA oketo kome i yubbe pi wotgi wek okwany tamme woko ki i kom pekkine. Onongo myero obed kare me yomcwiny; cware, Elkana, kare ducu onongo tero jo me ode ducu i wot man ma bedo mwaka ki mwaka pi woro Lubanga i kema ma tye i Cilo. Jehovah onongo mito ni kare ma kit magi obed me yomcwiny. (Kwan Nwoyo Cik 16:15.) Dok ngene kene ni Anna, cakke ki i tinone onongo maro kare me kwer magi. Ento jamine onongo olokke bote i mwaka ma okato ma pe bor.\\n2 En obedo ki mot me bedo ki laco ma mare. Ento, Elkana onongo tye ki dako mukene. Nyinge Penina, en onongo nen calo tye ki miti me miyo kwo pa Anna me bedo matek. Penina otamo i kom yo me weko kwer ma bedo mwaka ki mwaka-ni me doko twon arem cwiny madit bot Anna. I yo ango? Ki dok, niye pa Anna i kom Jehovah okonye nining me lweny ki peko mo matek ma nen calo pe kanye? Ka itye ka kemme ki peko mo ma rwenyo yomcwiny i kwoni, ci lok pa Anna romo cuko cwinyi.\\n“Cwinyi Cwer Pingo?”\\n3, 4. Pekki aryo madongo ango ma Anna obedo kwede, dok pingo peko acel acel obedo twon ayela?\\n3 Baibul nyuto peko aryo madongo i kwo pa Anna. En onongo pe twero timo gin mo ma konyo me cobo peko me acel, ento me aryone-ni aye dong ma kulu. Mukwongo, gin onongo gitye mon nyek, dok nyeke onongo dage mada. Me aryo, en onongo pe nywal. Peko me aryone-ni tek tutwal bot dako mo keken ma mito nywal; ento i kare pa Anna-gi ca, peko-ni onongo lit mukato kare. Luot acel acel onongo gijenge i kom lutinogi me kubo nyinggi wek pe orweny. Bedo lalur onongo kineno calo gin me lewic mada.\\n4 Anna onongo romo kanyo lewic meno mot kono pe pi Penina. Coko mon mapol onongo pe obedo kit maber me kwo. Nyeko, daa, ki abarwic onongo dwong ata. Tim meno onongo pat ata ki cik me nyomo ngat acel keken ma Lubanga oketo i poto me Eden. (Acak. 2:24) Baibul nyuto rac pa coko mon, dok gin ma otimme i ot pa Elkana tye calo labol acel ma nyuto rac pa kwo ma kit meno.\\n5. Pingo Penina onongo mito ni Anna oden can, dok en otono cwiny Anna nining?\\n5 Elkana onongo maro Anna loyo Penina. Lok me tekwaro pa Lujudaya nyuto ni en onyomo Anna mukwongo ka dong onyomo Penina i nge mwaka mo lacen. Kadi bed kit meno, Penina, ma onongo nyek tutwal i kom Anna-ni, onongo yo mapol me twenyo nyeke malit. Gin madit ma Penina onongo loyo iye Anna aye obedo kero me nywal. Penina obedo ka kette kene ni pire tek tutwal pien obedo ka nywalo lutino mapol ma gilubbe aluba. Ma ka paro pi peko pa Anna ki kweyo cwinye pi canne, Penina otiyo kwede aye doki. Baibul wacci Penina obedo ka ngeto i Anna marac “ki cwero cwinye.” (1 Cam. 1:6) Penina onongo timo akaka. Onongo mito tono cwiny Anna, ma bene otono-ni.\\nLur pa Anna okelo par madit bote, dok Penina ocwako mac wek Anna owiny marac adada\\n6, 7. (a) Kadi bed Elkana otemme me kweyo cwiny Anna, pingo Anna oromo bedo ni pe otitte gin mutimme ducu? (b) Lur pa Anna–ni onongo mono nyuto ni cwiny Jehovah cwer i kome? Tit kong. (Nen lok ma tye i tere piny.)\\n6 Kare ma orwatte tutwal bot Penina me cwero cwiny Anna nen calo obedo i kare me wot i woro ma bedo mwaka ki mwaka i Cilo. Elkana omiyo dul ringo me atyera bot Jehovah bot lutino mapol pa Penina—“awobene ki anyirane ducu.” Anna ma latinne mo pe-ni, kimiye mere dul acel ci otum. Penina otugi kato i kom Anna kun poyo wiye i kom lurne-ni ma omiyo Anna oero koko ma miti me cam bene orweny woko ki i doge. Elkana oneno ka maleng ni dakone me amara Anna iye pe yom dok pe tye ka cam, ci otemo kweyo cwinye. Openyo ni “Anna, ikok pingo? Pingo pe icamo? Cwinyi cwer pingo? An pe ayomo cwinyi makato awobe apar?”—1 Cam. 1:4-8.\\n7 Elkana oniang kakare ni cwercwiny Anna-ni kubbe ki bedone labongo nywal. Dok Anna i ada otero lokke me mar-ri calo gin maber. * Ento Elkana pe oloko i kom lok anywar pa Penina-ni; kadi wa Baibul bene pe waco ni Anna otitte lokke. Gwok nyo oneno ni doto Penina dok biywayo moro ki lakarakidi i kome. Elkana tika onongo twero cobo lok meno? Mono adegadega pa Penina pe bimedde ameda, dok lutino ki lutic pa dako ma lebe kec-ci pe gibidonyo iye? Anna onongo dong winyo calo latin kic i gang ma mege.\\nI kare ma kibedo ka tere marac ki paco, Anna olokke bot Jehovah pi nongo kwe cwiny\\n8. Ka itye ka kemme ki ngolo kop alenga ki nyeko ming ming, pingo ber me ngeyo ni Jehovah obedo Lubanga ma ngolo kop atir?\\n8 Kono Elkana onongo ngeyo lok alany pa Penina onyo pe, ento Lubanga Jehovah onenogi ducu. Lokke nyuto ni ongeyo jami ducu, ma man tye calo lok ma ciko ngat mo keken ma maro nyeko ki adegadega mingo mingo. Ki tungcel, jo ma maro kuc, calo Anna gitwero bedo ki kwe cwiny me ngeyo ni Lubanga ma ngolo kop atir biyubo jami ducu maraco doko maber i karene ki dok i yo ma en ngeyo. (Kwan Nwoyo Cik 32:4.) Gwok nyo Anna ongeyo meno, pien en olokke bot Jehovah pi nongo kony.\\n“Wange Odoko Leng”\\n9. Pwony ango ma wanongo ki bot Anna pe me kwero cito i Cilo kadi bed onongo ngeyo kit ma nyeke timme kwede?\\n9 Kwar piny ma piny dong cok ruu, wiciwici onongo oketo jo me odi woko. Dano ducu onongo gitye ka yubbe pi wot, kadi wa lutino. Wot me cito Cilo onongo miyo giwoto mairo 20 kun gingolo lobo Epraim ma obedo cere cere nyo tur. * Wot ki tyen onongo tero nino acel nyo aryo. Anna onongo ngeyo kit ma nyeke timme kwede. Ento Anna pe odong gang. En onyuto lanen maber pi luwor Lubanga wa i kare-ni. Pe ber me weko tim marac pa jo mukene me gengowa ki woro Lubanga. Ka waweko ogengowa, ci wabikeng mot mabeco ma myero ojingwa me kanyo peko moni-ni.\\n10, 11. (a) Pingo Anna ocito i kema me woro Lubanga oyotoyot? (b) Anna oloko lok ma tye i cwinye bot Wonne me polo i lega nining?\\n10 I nge wot pi kare malac i yo ma ogone i kin godi, luot-ti onongo dong gicok o i Cilo. Oo ma gineno boma meno tye olede i wi cere kun cere mukene maboco orume i dyere. Ma gicok o, Anna myero obed ni otamo matek tutwal i kom gin ma ebilego ki bot Jehovah. I kare ma guo, luot-ti gucamo kacel. Anna oa woko ki i kingi oyotoyot ci ocito wa i kema me woro Jehovah. Lalamdog Madit Eli onongo tye obedo i dog kema. Tam pa Anna onongo ocung i kom Lubangane. I kema kany, en onongo tye ki gen ni kibiwinye. Ka ngat mo onongo pe twero niang pekone maber, Wonne me polo gire onongo twero niang. Litte ocako remo cwinye, ci ocako koko.\\n11 I kare ma Anna tye ka koko kun cwako ume, kome ocako yenge, ci ocako loko arem ma tye i cwinye laling ling bot Jehovah ma del doge keken aye yenge. En olego pi kare malac, kun tito lok ducu ma tye i cwinye bot Wonne. En pe openyo Lubanga me cobo mitine madit me nywalo latin keken. Anna pe onongo mito nongo mot keken ki bot Lubanga, en bene onongo mito miyo gin ma en twero miyone. Pi meno, en okwonge, kun waco ni ka enongo latin laco, ci ebijalo latin meno me tiyo tic pa Jehovah pi kare me kwone ducu.—1 Cam. 1:9-11.\\n12. Kit ma lanen pa Anna nyuto kwede, ngo ma omyero obed i wiwa ka odok i lok kom lega?\\n12 Dong, Anna onyuto lanen maber bot lutic ducu pa Lubanga i lok kom lega. Jehovah mito ni jone ducu gubed agonya me loko lok ducu ma tye i cwinygi labongo lworo kit macalo latin ma genne loko ki lanywalle me amara. (Kwan Jabuli 62:8; 1 Jo Tecalonika 5:17.) Lakwena Petero otiyo ki cwiny maleng me coyo lok man me kwe cwiny ma kwako lega bot Jehovah ni: “Wuket parwu ducu i kome, pien en tamo piwu.”—1 Pet. 5:7.\\n13, 14. (a) Eli oniang marac i kom Anna nining? (b) Kit ma Anna odok kwede i lok pa Eli nyuto lanen maber me niye nining?\\n13 Dano pe ginyuto niango ki kica calo Jehovah. Ka Anna tye ka lega kun woto ki koko, dwan mo dok opoyo kome. Meno onongo obedo Eli, lalamdog madit, ma obedo ka neno en. En owacci: “Ibimer pi kare ma rom mene? Juk mero ki kongo vinoni-ni woko.” Eli oneno yenge pa del dog Anna, cwako ume, ki kit ma kome otonge kwede. Ma ka penye gin marac, en ongolo macek ni Anna omer amera.—1 Cam. 1:12-14.\\n14 Anna owinyo malit adada me rwatte dok ki koko ma tere pe ma kimuko i kome, i kare me arem cwiny ma kit meno—kun dok a ki bot dano ma tye i rwom me aworo-gu! Kadi bed kit meno, en dok aye onyuto lanen maber me niye. En pe oweko bal pa dano lawote me doko ariya me woro Jehovah. En ogamo Eli ki woro kun tito pekone bote. Gwok nyo Eli ongeyo ni etimo rac, ci ogamo ki dwan me mwolo ni: “Wot ki kuc. Lubanga pa Icrael myero oye legani ma ikelo bote-ni.”—1 Cam. 1:15-17.\\n15, 16. (a) Lega ma Anna olego kun loko lok ducu ma tye i cwinye bot Jehovah kacel ki wore i kemane omiyo en owinyo nining? (b) Wan watwero lubo lanen pa Anna nining ka watye ka lweny ki turcwiny?\\n15 Adwogine obedo ningo bot Anna i nge loko lok ducu ma tye i cwinye bot Jehovah kacel ki wore i kemane? Ginacoya waco ni: “Ka okato ocito woko, ocako cam, ci wange odoko leng.” (1 Cam. 1:18) I Baibol pa Katoli, kany kwanne ni: “Ci tur nyime pe dok orung.” Yamo ocako kuto Anna. En onongo dong ocibo yec mapek me par ma en tye kwede i wi ngat matek loye mabor ata, ma obedo Wonne me polo. (Kwan Jabuli 55:22.) Tika tye kit peko mo makato tekone? Pe—kadi wa acel!\\n16 Ka wawinyo ni turcwiny onurowa adada, ci ber me lubo lanen pa Anna me loko lok ducu ma tye i cwinywa bot ngat ma Baibul waco ni ‘gamo lega-gu ducu.’ (Jab. 65:2) Ka walego kumeno ki niye, ci wan bene wabinongo ni “kuc pa Lubanga ma kato ngec pa jo ducu” rwenyo cwer cwinywa woko.—Pil. 4:6, 7.\\n“Got mo Pe ma Rom ki Lubangawa”\\n17, 18. (a) Elkana ocwako kwonge pa Anna nining? (b) Yo pa Penina me nywaro Anna oket nining?\\n17 I odikone, Anna odwogo cen i kema me woro ki Elkana. En nen calo owacce gin ma en olego kacel ki kwongene, pien Cik pa Moses waco ni laco tye ki twero me gonyo kwonge ma dakone okwongo labongo penyo tamme. (Wel 30:10-15) Ento laco ma lagen man pe otimo meno. Ma ka meno, en ki Anna guworo Jehovah kacel i kema me woro ma peya guilo wot me dok paco.\\n18 I kare mene ma Penina ongeyo kwede ni yone me nywaro Anna dong oket? Ginacoya pe waco, ento lok ma kicoyo ni “ci wange odoko leng” nyuto ni cwiny Anna odoko yom cakke i kare meno. Kadi bed ningo, Penina ongeyo ni tic ki leb mabit-ti pe dong okonye ki gin mo. Baibul pe dong oloko i kome matwal.\\n19. Mot ango ma Anna onongo, dok en onyuto nining ni engeyo ka ma mot meno oa ki iye?\\n19 I nge dwe mogo, pye pa wi Anna-ni onyak odoko twon yomcwiny madit. En ogamo iye! I kare me yomcwinye, wi Anna pe owil kadi kicel ka ma mot meno oa ki iye. I kare ma kinywalo awobi-ni, en ocako nyinge ni Camuel, ma tyene ni “Nying Lubanga” ma nen calo kubbe ki lwongo nying Lubanga, ma Anna olwongo. I mwaka meno, en pe owoto ki Elkana ki jo me pacone me cito i Cilo. En obedo paco ki latinne pi mwaki adek, nio wa i kare ma dong gigengo ki i cak. Ci ocako yubbe me nongo kero pi nino ma gibipokke ki wode me amara-ni.\\n20. Anna ki Elkana gucobbe cikke ma gucikke kwede bot Jehovah nining?\\n20 Pokkegi myero obed ni pe obedo yot. Ngene kene ni Anna onongo ngeyo maber ni kibigwoko Camuel maber i Cilo, nyo gwok mon ma gitiyo i kema me woro ca aye gibigwokke. Kadi bed kit meno, en onongo pud tidi, dok kodi mego ango ma cwinye pe mito bedo ki latinne? Ento, Anna ki Elkana gukelo awobi-ni ki yomcwiny labongo koko mo. Gutyero mot i ot pa Lubanga, ci gumiyo Camuel bot Eli, kun gipoyo wiye i kom kwonge ma Anna okwonge kwede mwaki ma okato angec.\\nAnna odoko twon mot madit bot wode Camuel\\n21. Lega pa Anna bot Jehovah onyuto tut pa niyene nining? (Nen bok ma tye i pot karatac man.)\\n21 Ci Anna olego lega mo ma Lubanga oneno ni porre me aketa i Ginacoya. Ka ikwano lokke ma kicoyo i 1 Camuel 2:1-10, ci ibiniang tut pa niyene. En opako Jehovah pi tekone me aura, me keto awaka pa luwaka, me miyo mot bot jo ma kidiyogi, ki me giko kwo nyo me larone ki i to. En opako Wonne pi lengone, ngolo kop atir-re, ki bedo lagen. Omiyo Anna obedo ki tyen lok me wacci: “Got mo pe ma rom ki Lubangawa.” Jehovah genne adada dok pe lokke, obedo ka gwokke pa jo ducu ma kiuno dok kidiyogi ma gilokke bote pi nongo kony.\\n22, 23. (a) Pingo watwero bedo labongo akalakala ni Camuel odongo kun ngeyo ni lunywalle mare? (b) Jehovah omedde ki miyo mot bot Anna nining?\\n22 Camuel ma onongo pud tidi obedo ki mot me bedo ki mego ma opong ki niye i kom Jehovah. Kadi bed pe gubedo kacel, ento en pe obedo kic kic ma winyo ni wi mine owil woko i kome. Mwaka ki mwaka, Anna onongo bino i Cilo, kelle bongo pi ticce i kema me woro. Wang uci acel acel ma okwoyo onongo tye calo lanyut me marre pi wode. (Kwan 1 Camuel 2:19.) Watwero goyo calle i wiwa ka en tye ka ruko bongo manyen-ni i kom awobi-ni, kun yweyo ki cinge, neno kit ma omake kwede, dok loko ki mwolo me cuko cwinye. Camuel obedo ki mot madit me bedo ki mego ma kit meno, dok i kare ma odongo, en obedo twon mot madit bot lunywalle ki jo Icrael ducu.\\n23 Dok wic bene pe owil i kom Anna, Jehovah omiye mot me nywal, en onywalo awobe abic mukene bot Elkana. (1 Cam. 2:21) Mot madit ma Anna myero obed ni onongo tye kwede obedo wat matek ma obedo i kin en ki Wonne, Jehovah, ma obedo ka dongo medde ameda mwaka ki mwaka. Walego ni gin acel-li otimme i komi, ka itye ka lubo niye pa Anna.\\nLega Aryo ma Pigi Tego\\nLega aryo pa Anna ma kicoyogi i 1 Camuel 1:11 ki 2:1-10, gitye ki lok mogo ma pigi tego mada. Kong wanenu mogo manok:\\nAnna olego legane me acel bot “Rwot [Jehovah] me mony.” En aye obedo ngat me acel ma kicoyo i Baibul ma okwongo tic ki lwongo man. Lwongo ma kit man tye tyen 285 i leb ma kikwongo coyo iye Baibul dok nyuto twero ma Lubanga tye kwede i kom mony mapol ata ma gubedo awobene me cwiny.\\nNiang ni Anna pe olego legane me aryo i kare ma onywalo awobine, ento i kare ma en ki Elkana gutero latin meno me tic pi Lubanga i Cilo. Pi meno, yomcwiny madit pa Anna pe obedo i twoyo dog nyeke ki lewic, ento pi mot ma en onongo ki bot Jehovah.\\nLok pa Anna i kom “lakerre ma giwiro” kitero ni obedo lok pa lanebi. En lok acel-li aye kicoyo ni “meciya,” dok Anna aye obedo ngat me acel ma kicoyo i Baibul me tic ki lwongo meno me lok i kom Kabaka ma kiwiro ma onongo tye ka bino i anyim.—1 Cam. 2:10.\\nI nge mwaki ma romo 1,000, Maliam, ma obedo min Yecu-ni, oloko lok ma cal ki pa Anna-ni i lokke me pako Jehovah.—Luka 1:46-55. (Nen pot karatac 151.)\\n^ para. 7 Kadi bed Baibul waco ni Jehovah ‘otweyo i Anna omiyo pe nywal,’ ento pe tye gin mo keken ma nyuto ni cwiny Lubanga ocwer i kom dako man ma lagen dok mwol-li. (1 Cam. 1:5) Kare mukene Baibul waco gin ma Lubanga oye ni otimme pi kare mo calo en ma otimo.\\n^ para. 9 Wel mairo-ni cung i kom ngec ni Rama, ma obedo boma pa Elkana, aye obedo kabedo ma kilwongo ni Arimataya i kare pa Yecu.\\nAnna onyuto niye nining kadi bed kiune?\\nLega pa Anna nyuto niyene nining?\\nPingo Jehovah tero luticce calo Anna macalo jo ma pigi tek?\\nI yo ango ma imito ni ilub lanen me niye pa Anna?\\nNywakki Nywakki En Olego ki Cwinye Ducu Bot Lubanga","num_words":2840,"character_repetition_ratio":0.042,"word_repetition_ratio":0.004,"special_characters_ratio":0.249,"stopwords_ratio":0.305,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Tic Pa Lukwena 23 ACO85 - Paulo ociko waŋe i kom - Bible Search\\nTic Pa Lukwena 22 Tic Pa Lukwena 24\\nTic Pa Lukwena 23\\n1Paulo ociko waŋe i kom lumemba me Lukiko mucokke ci owacci, “Utmego, an abedo ma cwinya leŋ i nyim Lubaŋa nio wa i kare man.” 2Ka owaco man, Anania, ajwaka madit, ociko jo ma gucuŋ ka ŋet Paulo ni gudoŋ doge. 3- Paulo owaco bote ni, “Lubaŋa bene bidoŋi, in kor ot ma gipuyu matar-ri! In ibedo ka ŋolla kop i te cik, dok iciko ni gidoŋa laboŋo lubo cik?” 4Jo ma gucuŋ ka ŋete guwacci, “In iyeto ajwaka madit pa Lubaŋa?” 5- Paulo ogamo ni, “Utmego, pe onoŋo aŋeyo ni en ajwaka madit; pien gicoyo ni, ‘Pe ilok marac i kom ladit ma loyo lwak.’ ”\\n6- Ento ka Paulo oniaŋ ni dul acel i kingi Lucadukayo ki dul mukene i kingi Luparicayo, ci odaŋŋe i lukiko ni, “Utmego, an Laparicayo, wod pa Luparicayo. Lok opoto i koma pi geno cer pa jo muto.” 7Ka owaco lok man, pyem opoto i kin Luparicayo ki Lucadukayo, nio ka Lukiko iye opokke woko. 8- Pien Lucadukayo giwaco ni cer pa jo muto pe, kadi lamalaika, kadi cwiny mo; ento Luparicayo giye ducu. 9Ka pyem omedde matek, lupwonycik ma i dul pa Luparicayo gutwarre malo ka guwaco ni, “Pe wanoŋo kop mo ma dano-ni, obalo. Ka cwiny nyo lamalaika aye oloko kwede, ci timo aŋo?” 10Ka pyem otedde magwa, kapten olworo ni gibiyeco Paulo woko atata, ka ociko lumony ni gulor piny gukwanye woko ki i kingi ki tek, gukete i gogo.\\n11Orwone dyewor, Rwot ocuŋ ka ŋet Paulo, owacce ni, “Di cwinyi. Macalo ibedo ka tito lok i koma i Jerucalem, kit meno bene myero ibed cadenna bene wa i Roma.”\\nGiyubo lok me neko Paulo\\n12Ka piny oru, Lujudaya gutudo doggi kacel kun gikwoŋo ni pe gibicamo cam kadi wa mato pii nio ka gineko Paulo. 13Onoŋo tye jo makato pyeraŋwen ma gukwoŋo kwoŋ kit meno. 14Ka gucito bot ajwagi madito ki ludoŋo guwacci, “Wan watyeko kwoŋŋe matek ma watweyo ni pe wabibilo cam mo nio ka waneko Paulo. 15Pi meno wun ki Lukiko wucwal lok kombeddi bot kapten wek okele piny botwu macalo wubicito ka ŋiyo kop i kome kikore. Noŋo wan wayubbe me neke ma peya oo botwu.”\\n16Ento okeyo Paulo owinyo kit ma gikiye kwede, ci ocito odonyo i gogo otito ki Paulo. 17Paulo olwoŋo ladit mony acel lalo dano miya, owacce ni, “Ter awobi man bot kapten. En tye ki lok mo ma mito tito bote.” 18Otere bot kapten ci owacce ni, “Paulo ma lamabuc-ci olwoŋa ci olega ni akel awobi man boti, pien tye ki lok mo ma mito tito boti.” 19Kapten omako ciŋe, otere cen i muŋ ka openye ni, “Gin aŋo ma onoŋo imito tito bota?” 20Ogamo ni, “Lujudaya guyubbe me penyi wek iter Paulo botgi i Lukiko, ma nen calo gimito ni gimed penyo lok i kome wek guniaŋ iye maber. 21Ento pe iye legagi, pien dano makato pyeraŋwen gubuto ka kiye. Gukwoŋŋe ni pe gibicamo gin mo kadi mato pii nio ka gineko Paulo. Kombeddi doŋ guyubbe, gikuro cik ma a ki boti.” 22Kapten ocwalo awobi-nu kun cike ni, “Pe dok itit bot ŋat mo ni itito lok man bota.”\\nGicwalo Paulo bot Pelici ma laloyo\\n23Ci olwoŋo lumony aryo ma lulo dano miya miya, owaco botgi ni, “Wuyubbe i kin cawa adek me dyewor ki askari miya aryo, ki wegi aguragura pyerabiro, ki wegi toŋ miya aryo wek gucit Cecaria. 24Dok inoŋ aguragura bene pi Paulo wek oriŋ kwede wek itere ki kuc bot Pelici laloyo.” 25Ci ocoyo waraga ma kwanne kit man:\\n26“An Kalaudio Licia amoto in Laloyo Maber Pelici. 27Laco man Lujudaya aye gumako, onoŋo doŋ gicok neke woko, ka acito botgi ki lumony alare ki i ciŋgi, pien onoŋo aniaŋ ni en Laroma. 28Pi mito niaŋ i kom lok ma gidote iye atere i Lukikogi. 29Ci anoŋo ni gidote ki adot ma dok i kom cikgi, pe onoŋo tye lok mo ma romo ŋolo kop me to iye i kome, kadi mabuc bene. 30Ka gikwilla lok ni tye dano ma gitye ka kiyo laco man, acwale woko oyot kun aciko ludote-gu gutit adotgi ma i kome i nyimi.”\\n31Lumony gutero Paulo kit ma gicikogi kwede. Gukwanye dyewor gutere wa i Antipatric. 32Orwone gudwogo i gogo, kun giweko wegi aguragura gumedde ki wot kwede. 33Ka guo Cecaria gumiyo waraga bot laloyo, ka gutero Paulo bene i nyime. 34I kare ma laloyo doŋ okwano waraga, openye ni en oa i lobo mene. Ka oniaŋ ni oa i lobo Cilicia, 35ci owacci, “Abiwinyo lokki ka ludoti guo.” Ociko ni gigwoke i ot madit pa Kerode","num_words":762,"character_repetition_ratio":0.042,"word_repetition_ratio":0.0,"special_characters_ratio":0.243,"stopwords_ratio":0.273,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Luker 18 ACO85 - I mwaka me adek me loc pa Kocea wod - Bible Search\\n2 Luker 17 2 Luker 19\\n2 Luker 18\\n(2 Tek 29.1-2)\\n1I mwaka me adek me loc pa Kocea wod pa Ela kabaka me Icrael, en aye Kejekia wod pa Akaj kabaka me Juda ocako iye loc. 2Ocamo ker ma mwaka me ditte pyeraryo wiye abic, ci obedo ka loc pi mwaka pyeraryo wiye aboŋwen ki i Jerucalem. Nyiŋ minne Abi, ma nya pa Jekaria. 3Kejekia obedo ka tiyo gin ma nen atir i wag Rwot kun lubo gin ducu ma yam kwarone Daudi otiyo. 4-Omuko lwak waŋ jogi ma i wi godi, oturo wir jogi-gu ducu, ka otoŋo yadi ma gicomo pi woro jok ma dako ma gilwogo Acera woko, ka dok oŋido twol mola ma yam Moses otiyo-ni, pien nio wa i kare meno onoŋo jo Icrael gubedo ka waŋo odok eceta pi worone. Yam gilwogo ni Nekucitan. 5En obedo ka geno Rwot, Lubaŋa me Icrael, mumiyo pe gatti mo onen ma rom ki en ki i kin luker me Juda ducu ma gulubo geye, kadi wa i kin luker ma gukwogo nyime bene. 6Omoko i kom Rwot matek; pe obwoto lubo kor Rwot, ento obedo ka lubo cik ducu ma yam Rwot ociko ki Moses. 7Rwot bene yam tye kwede; wa ka ma cito iye ducu, en noŋo iye gum. En ocako jemo woko i kom kabaka me Aciria, okwero bedo i te locce. 8Olwenyo ki jo Piliciti nto wa i Gaja ki lobo ma i ŋete; oloyogi i kabedogi ducu, cakke ki i kom lubele pa lukur-piny nio kwede wa i gaŋi ma girumo ki cel gogo.\\nCamaria opoto i cio jo Aciria\\n9I mwaka me aŋwen me loc pa Kejekia, ma en aye mwaka me abirone me loc pa Kocea wod pa Ela kabaka me Icrael, Calmanecer kabaka me Aciria obino ka lweny i kom Camaria ci orumo woko ki monnye. 10Oloyo ma onoŋo mwaka adek okato. I mwaka me abicel me loc pa Kejekia, ma en aye mwaka me aboŋwenne me loc pa Kocea kabaka me Icrael, en aye giloyo kwede gaŋ Camaria. 11Kabaka me Aciria otero jo Icrael i opii wa i Aciria, ci oketogi i Kala, ki i ŋet Kabor, ma en aye kulu ma i Gojan, ki i gaŋi pa jo Medi, 12pien gukwero woro dog Rwot Lubaŋagi, ento gukalo wi gicikkene, kacel ki lok ducu ma yam Moses ma latic pa Rwot ocikogi kwede; pe guwinyo kadi ki woro doge.\\n(2 Tek 32.1-19; Ic 36.1-22)\\n13I mwaka me apar wiye aŋwen me loc pa kabaka Kejekia en aye Cenakerib kabaka me Aciria obino kwede ka lweny i kom gaŋi ducu me Juda ma girumogi ki cel gogo, ci omayogi ducu. 14Kejekia kabaka me Juda ocwalo kwena bot kabaka me Aciria wa i Lakic kun wacci, “An atimo bal; dok cen, wek lweny i koma obedi, gin ducu ma ibiŋolo i wi ya abiculone.” Kabaka me Aciria oŋolo i wi Kejekia kabaka me Juda wel me ryal ma romo talanta miya adek, ki jabu ma romo talanta pyeradek. 15Kejekia ocako miye ryal ducu ma onoŋo i ot pa Rwot, ki i ot kano lim ma i ot pa kabaka. 16I kare meno Kejekia omuko jabu woko ducu ma yam gimwono i kom kika me ot pa Rwot, ki jabu ma yam en Kejekia kabaka me Juda omwono kwede okar me doggola, ci otino omiyo bot kabaka me Aciria. 17Kabaka me Aciria ocwalo ludito wi monnye ma gilwoŋo Tartan, Larabcaric ki Larabcake ki mony madit ma gua ki Lakic gucito Jerucalem. Gucako mol gucito wa i Jerucalem. Ka guo kunnu, gucito gucuŋ i ŋet yo pii ma mol a ki i joro ma malo, i yo gudo ma woto i poto pa Lalwok-boŋo. 18Ka gulwoŋo kabaka, ci Eliakim wod pa Ilkia aye obino botgi, ma en aye ladit ma loyo jami ma i ot pa kabaka, kacel ki Cebna ma karan, ki Joa wod pa Acap, laco lok matimme.\\n19Larabcake owaco botgi ni. “Wuwac bot Kejekia ni, ‘Kabaka madit, kabaka me Aciria, owaco kuman ni, In ijeŋo genni i kom gin aŋo? 20In itamo ni lok dog noŋo bedo rom ki ryeko me lweny ki mony madit me loyo lweny? In kombeddi ijeŋŋe i kom aŋa, mumiyo ijemo woko i koma-ni? 21Nen, kombeddi iloko Ejipt obedo odoo ma ijeŋŋe i kome, kun en lagada ma otur otyer woko, ma bituco cin dano mo ma ojeŋŋe i kome. Meno kit ma Parao kabaka me Ejipt bedo ka timo kwede jo ducu ma gijeŋŋe i kome. 22Ento ka wuwacca ni, “Wan wajeŋŋe giwa i kom Rwot ma Lubaŋawa,” pe en aye waŋ jogine ma i wi godi, ki keno tyerre ma Kejekia doŋ omukogi woko, kun waco bot jo Jerucalem ki Juda ni, “Wubiworo Lubaŋa i nyim keno tyer man ma i Jerucalem”? 23Koŋ ijeŋ gin me camme ki laditta kabaka me Aciria! An abimiyi aguragura alip aryo, ka ce in ki tuŋ boti bene itwero noŋo lubed i wigi. 24In itwero dwoko ladit me lweny acel mo cen ki i kin lutic pa laditta matinone niŋniŋ ka ce ijeŋŋe i kom Ejipt pi noŋo gadigadi lweny ki wegi aguragura? 25Dok bene itamo ni an abino ka lweny i kom kabedo man wek atyek woko, laboŋo twero pa Rwot? Wai Rwot aye ma owacca ni, Cit icilweny i kom lobo man ityek woko yo!’ ”\\n26Cutcut Eliakim wod pa Ilkia, ki Cebna ki Joa guwaco bot Larabcake ni, “Walegi ilok ki wan luticci i leb Aram, pien wawinyo. Pe ibed ka lok kwedwa i leb Juda ma lwak ma gitye i wi cel bene giwinyo.” 27Ento Larabcake ogamo doggi ni, “Itamo ni rwoda ocwala ka loko lok magi bot laditwu ki botwu keken bo, pe bot lwak ma gubedo i wi cel-li bene, ma gin kacel ki wun gukemo can me camo cetgi kengi ki mato lacgi kengi?”\\n28Larabcake ocun ocako daŋŋe ki dwan maloŋo i leb Juda ni, “Wuwiny lok pa kabaka madit, kabaka me Aciria! 29Kabaka owaco kuman ni, ‘Pe wuwek Kejekia obed ka bwolowu, pien en pe bitwero larowu ki i ciŋa. 30Pe wuwek Kejekia omi wujeŋŋe i kom Rwot kun wuwacci, Rwot aye bilarowa, gaŋ man pe gibimiyo i ciŋ kabaka me Aciria.’ 31Pe wubed ka winyo lok pa Kejekia; pien man aye lok ma kabaka me Aciria owaco, ni meno, ‘Wuyub lok me kuc kweda, ci wukatti woko bota; kit meno ŋat acel acel bicamo nyig olok ma i potone, ŋat acel acel bicamo nyig odurone, ki ŋat acel acel bimato pii ma i taŋine kikome; 32nio ka abiterowu wa i lobo ma rom ki mewu-ni, lobo ma ceko kai ki koŋo vino, lobo ma miyowu kwon ma tye iye poto olok-gu, lobo ma moo jeituni ki moo kic dwoŋ iye, wek wubed ma komwu yot, wek pe wubed ka to atoya, Pe wubed ka winyo lok pa Kejekia ma tye ka bwolowu kwede marac kun wacci, Rwot bilarowa. 33Tye lubaŋa pa lurok mo ma yam olaro lobone ki i ciŋ kabaka me Aciria? 34Lubaŋa pa jo Kamat ki Arpad gitye kwene kaa? Lubaŋa pa jo Ceparvaim, nyo Kena ki iya gitye kwene? Gin gularo Camaria ki i ciŋa bo? 35Lubaŋa me lobo mene ki i kin lubaŋa ducu ma gitye ki lobogi, ma yam koŋ olaro lobone ki i ciŋa mono, mumiyo wutamo ni Rwot bilaro Jerucalem ki i ciŋa-ni?’ ”\\n36Ento lwak ducu guliŋ aliŋa, pe gudokke iye lok mo kadi ki acel, pien onoŋo kabaka ociko ni, “Pe wubigamo doge.” 37Eliakim wod pa Ilkia ma en aye ladit ma loyo jami ma i ot pa kabaka, kacel ki Cebna ma karan, ki Joa wod pa Acap ma laco lok matimme guyeco boŋŋigi, gucito kwede wa bot Kejekia gutitte lok ducu ma Rabcake owaco.","num_words":1276,"character_repetition_ratio":0.063,"word_repetition_ratio":0.022,"special_characters_ratio":0.246,"stopwords_ratio":0.324,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 8 ACO85 - I nino dwe abic, dwe me abicel, mwaka - Bible Search\\nEjekiel 7 Ejekiel 9\\nCwiny pa Lubaŋa otero Ejekiel i Jerucalem\\n1I nino dwe abic, dwe me abicel, mwaka me abicel ma doŋ wabedo kwede i opii, ludoŋo me Juda onoŋo gubedo i oda gitye ka lok kweda. Cutcut tek pa Rwot Lubaŋa obino opoto i koma. 2-Aneno ci aneno gin mo ma nen calo dano. Cakke ki i pyere tuŋ piny, onoŋo nen calo mac, doŋ a i pyere dok kwede malo onoŋo ryeny aryenya calo mola. 3Ci ocwalo gin ma obedo calo ciŋ dano ci omako yer wiya otiŋa kwede malo. Doŋ i ginanyuta man Cwiny pa Lubaŋa otiŋa malo wa i kin polo ki lobo ci otera i Jerucalem. Otera i dog gaŋ ma i iye ma tye yo tuŋ acam me ot pa Lubaŋa, ka ma onoŋo cal jok mo tye iye, co ma miyo nyeko mako Lubaŋa.\\n4-I kare ma atye kunnu aneno deyo pa Lubaŋa pa Icrael kit macalo onoŋo aneno kwede deyone i ginanyuta ma aneno i nota. 5Lubaŋa owacca ni, “Wod pa dano, tiŋ waŋi malo kombeddi inen yo tuŋ acam.” Atiŋo waŋa malo aneno yo tuŋ acam, ci aneno cal jok ma kelo nyeko tye cok ki keno tyer i dog gaŋ ka ma gidonyo ki iye. 6Lubaŋa dok owacca ni, “Wod pa dano, tika ineno gin ma jo Icrael gitye ka timoneni, gin me kwer madito keken wek giryema woko ki i kabedona maleŋ? Pud dok ibineno gin me kwer madit makato man ma gitimo.”\\n7Dok okela i doggola me dyekal; i kare ma aneno piny, ci anene kor ot ka ma otuc. 8Ci en owacca ni, “Wod pa dano, muk kor-ot kany.” Ka amuko kom ot, ci anoŋo doggola. 9En owacca ni “Dony i ot ci inen gin me kwer me lewic ina gitye ka timone kany-nyi.” 10Kit meno adonyo i dyere ci aneno kor ot ducu gigoyo iye kit cal ducu mapatpat. Cal gin ma lak alaka piny, ki cal lee mogo ma komgi ki, keni ma gikwero, ki kit cal jogi ducu me ot pa Icrael. 11Doŋ onoŋo tye kunnu jo pyerabiro i, kom ludoŋo me ot pa Icrael ma gucuŋ i nyim cal jogi-gu, kacel ki Jajania wod pa Capan ma ocuŋ i kingi. Dano acel acel onoŋo omako atabo weerre i ciŋe, kun yito me odok eceta ma giwaŋo duny cito malo macalo pol. 12Dok en owacca ni, “Wod pa dano, tika doŋ ineno gin ma ludoŋo me ot pa Icrael gitye ka tiyone i, muŋ i colpiny ca? Gin ducu gitye ka woro jogi i kicika ma opoŋ ki cal lubaŋa-gu. Gin giloko kekengi ni, ‘Rwot pe nenowa, Rwot doŋ otyeko bwoto lobo man woko.’ ”\\n13Rwot owacca ni, “Ibineno gin me kwer madito makato man ma gitimo.” 14Ci okela i doggola me dog gaŋ ma tye yo tuŋ acam me ot pa Rwot; ci anene mon gubedo kunnu gitye ka kok pi jok Tamuj.\\n15Ka openya ni, “Wod pa dano, doŋ ineno gin man? Pud dok ibineno gin me kwer madito makato: magi woko.” 16Ci otera i dyekal ma tye i ot pa Rwot. Ci aneno jo ma romo pyeraryo wiye abic tye cok ki doggola me ot pa Rwot, i kin keno tyer ki ka ma gidonyo kwede i ot. Gin jo-nu guloko ŋegi i kom ot pa Rwot, kun nyimgi okemo tuŋ wokceŋ, gitye ka ryebbe piny me woro ceŋ ma tye ka tuc ki yo tuŋ wokceŋ. 17Ci en openya ni, “Wod pa dano, doŋ ineno gin man? Man mono jo me ot pa Juda gineno ni lok matidi ki botgi ka gibedo ka timo gin me kwer kany, wek gubed ka miyo tim bwami omedde onya i lobo, kun gibedo ka ŋeto cwinya jwi wek kiniga omaka doki aye? Nen kit macalo gitye ka nywara kwede i yo marac mukato kare. 18Pi meno, abitimogi ki akemo; pe abiparo pigi, dok bene kica pe bimaka i komgi, Kadi bed gukok bota kun gilego lega ki dwan maloŋo, pe abiwinyo kokogi.”","num_words":664,"character_repetition_ratio":0.076,"word_repetition_ratio":0.0,"special_characters_ratio":0.249,"stopwords_ratio":0.318,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 41 ACO85 - I dwe me abiro, Icmael el wod pa - Bible Search\\nJeremia 40 Jeremia 42\\nGineko Gedalia woko\\n(2 Luker 25.22-25)\\n1-I dwe me abiro, Icmael el wod pa Netania ma wod pa Elicama, ma ginywale i ot ker, ma en ŋat acel i kin ludito pa kabaka, obino ki jo apar bot Gedalia wod pa Akikam i Mijpa. I kare ma gitye i Mijpa ka camo cam kacel, 2cutcut Icmael ki jo apar ma guwoto kwede-ni gua gutoŋo Gedalia wod pa Akikam, ma wod pa Capan woko ki pala lucwan ci guneke woko. En aye onoŋo ŋat ma kabaka me Babilon oketo me bedo laloc me lobo-ni. 3Icmael bene oneko Lujudaya ducu ma onoŋo gitye kacel ki Gedalia i Mijpa: kadi wa askari pa jo Kaldaya ma ginoŋogi kunnu.\\n4Orwone, ma pud peya ŋat mo oŋeyo pi aeko Gedalia, 5jo pyeraboro gua ki i Cekem ki Cilo ka Camaria gubino. Gubino ma gulyelo tikgi woko, guruko bene boŋŋi muyecoyec, komgi bene guŋolo woko. Gubedo ka kela gityer me moko kwoŋ ki odok eceta me atyera i ot pa Rwot. 6Icmael wod pa Netania oa ki i Mijpa obino ka rwatte kwedgi, kun woto ki koko. I kare ma en rwatte kwedgi owaco botgi ni, “Wubin wudony bot Gedalia wod pa Akikam.” 7I kare ma doŋ gubino gudonyo i gaŋ, ci Icmael wod pa Netania ki jo ma onoŋo gitye kacel kwede gunekogi woko, ci gutiŋo komgi gubolo woko i waŋ it.\\n8Ento onoŋo tye jo apar i kingi ma guwaco bot Icmael ni, “Pe inekwa, watye ki naŋo, kal, moo jeituni, ki moo kic ma gikano i poto.” Ci ojukke kene pe onekogi ki luremgi ducu. 9Waŋ it ma onoŋo Icmael obolo iye kom dano ma en onekogi-ni onoŋo dit dok lac mada. En aye waŋ it ma kabaka Aca yam okwinyo me gwoko kwo pa dano ki i kom kabaka Baaca me Icrael. Icmael opoŋo waŋ it meno woko ki kom jo ma en onekogi-ni. 10Ci Icmael omako anyira pa kabaka ki jo ducu ma yam gudoŋ i Mijpa gudoko opiine, ginjo ma Nebujaradan, ladit pa lugwok kabaka, yam omiyogi I ciŋ Gedalia wod pa Akikam. Icmael wod pa Netania oterogi woko i opii kun giwoto gicito me ŋolo kulu pi kato loka bot jo Ammon.\\n11Yokanan kacel ki ludito monnye ducu guwinyo pi lok me nek ma Icmael otimo-ni. 12Ci gucoko jo ma megi, gucito ka lweny i kom Icmael wod pa Netania. Gubino ka lweny i kome i joro madit ma tye i Gibeon. 13I kare ma opii pa Icmael guneno Yokanan kacel ki ludito monnye, cwinygi obedo yom. 14Kit meno jo ducu ma yam Icmael omakogi macalo opii ki i Mijpa, gulokke gudwogo cen, ci gucito bot Yokanan wod pa Karea. 15Ento Icmael wod pa Netania olwi woko ki jo aboro, ci gucito bot jo Ammon.\\n16Lacen Yokanan wod pa Karea ki ludito monnye kacel kwede gukwanyo dano ma yam gudoŋ, ma Icmael wod pa Netania omakogi ki i Mijpa oterogi woko i opii i ŋe neko Gedalia wod pa Akikam, askari, mon, litino, ki jo ma gikologi, ma Yokanan odwokogi cen ki i Gibeon. 17Ci gucito gubedo i Gerut Kimam ma cok ki Beterekem. Onoŋo doŋ gitye ki tam me cito wa i Ejipt 18pien onoŋo gilworo jo Kaldaya. Gin gubedo ki lworo pien Icmael onoŋo oneko Gedalia, wod pa Akikam, ma kabaka me Babilon onoŋo oketo me bedo laloc me lobo.","num_words":560,"character_repetition_ratio":0.081,"word_repetition_ratio":0.0,"special_characters_ratio":0.237,"stopwords_ratio":0.32,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Temceo 1 ACO85 - Waraga man oa ki bot Paulo ma - Bible Search\\n2 Jo Tecalonika 3 1 Temceo 2\\n1 Temceo 1\\n1Waraga man oa ki bot Paulo ma lakwena pa Kricito Yecu pi cik pa Lubaŋa Lalarwa ki Yecu Kricito ma genwa ocuŋ i kome.\\n2-Bot Temceo latinna me ada i niye: Lubaŋa Won ki Kricito Yecu Rwotwa omii gum, kica, ki kuc.\\nJuko pwony me goba\\n3Macalo nene koŋ abako doga boti i kare ma acito i Makedonia, amito koŋ idoŋ i Epeco wek icik jo mogo pe gupwony pwony mo mapat, 4dok pe guket cwinygi i kom lok me ododo, ki nyiŋ mogo ma giryeyo mabocoboco ma lubo te kwaro, ma kelo tam atata, pe konyo yub pa Lubaŋa ma ocuŋ i kom niye. 5Yam aciki ni iwek dano gubed ki mar ma dano bedo kwede ka cwinye leŋ dok kite ber ma pe ki bala mo i kome, dok ma niyene goba pe iye. 6Jo mogo guŋak woko ki i lok man ci gudonyo ka boko lok atata ma konnye pe. 7Gimito bedo lupwony-cik, kun pe giniaŋ kadi wa lok ma giloko, nyo kadi gin ma gitye ka lok i kome, ma gucuŋ iye matek twatwal-li.\\n8Waŋeyo ni cik ber ka dano otiyo kwede i yo ma cik mito, 9kun waniaŋ ni, cik pe giketo pi jo ma kitgi atir, ento giketo pi lutur-cik ki pi jo ma pe ki winy, pi jo ma pe lworo Lubaŋa ki pi lubalo, pi jo ma pe gileŋ, jo ma pe keto cwinygi i kom Lubaŋa, pi jo ma neko wongi ki jo ma neko megigi, pi lunek dano mukene, 10dok pi jo ma timo tim kwele, jo ma buto ki co luwotgi, jo ma kwalo dano girwenyo kwede woko ali, lugoba, jo ma kwoŋo kwoŋ laboŋo tere, ki gin mukene ducu ma pe rwatte ki pwony me ada. 11Meno aye pwony ma noŋŋe i lok me kwena maber ma yam gimiya me atita, lok maber ma tito pi deyo pa Lubaŋa ma gipwoyo.\\nPwoc pi kica pa Lubaŋa\\n12Apwoyo ŋat ma omiya teko me tiyo tic man, en Kricito Yecu Rwotwa, pien doŋ okwana me bedo lagen, ka oketa bene i ticce, 13-kadi bed yam abedo ka yete pi keto ayela i kome ki balo nyiŋe. Ento en otima kica, pien ceŋ atimo meno ki kwiya piny laboŋo niye, 14ka kica pa Rwotwa omedde twatwal i koma kacel ki niye ki mar ma tye i Kricito Yecu. 15Lok man lok me ada, myero dano ducu guye ni, Kricito Yecu yam obino i lobo pi laro lubalo. I kin lubalo an aye abedo labal mukwoŋo, 16ento otima kica pi lok man, wek i kin lubalo, Yecu Kricito okwoŋ nyuto diyo cwinye maber-ri bota macalo lanen bot jo mukene ma gibiye en, ka doŋ gicako noŋo kwo ma pe tum. 17Woro ki deyo obed nakanaka bot Kabaka ma loyo kare ducu, ma pe to, ma pe nen, en Lubaŋa acel kene. Amen.\\n18Latinna Temceo, amiyo boti cik man ma rwatte ki lok ma yam lutit lok pa Lubaŋa guloko i komi, 19wek ka ilubo lokgi wek ilweny lweny maber, kun imako niye matek ma ii leŋ. Pi kwero tam ma i igi ma nyuto botgi balgi, jo mogo niyegi oballe woko. 20Jo mogo i kingi, Kumenayo ki Alegijada, yam amiyogi i ciŋ Catan wek gupwonnye guwek yeto Lubaŋa.","num_words":545,"character_repetition_ratio":0.047,"word_repetition_ratio":0.0,"special_characters_ratio":0.248,"stopwords_ratio":0.369,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Esta 1 ACO85 - Man lok mutimme i kare pa Akacwero ma - Bible Search\\nNekemia 13 Esta 2\\nDaker Vasti ocayo dog kabaka Akacwero\\n1-Man lok mutimme i kare pa Akacwero ma yam loyo piny nia ki i India nio kwede wa i lobo Etiopia, kun loyo dul lobo mapat-pat ma romo miya acel ki pyeraryo wiye abiro kulu. 2I kare meno kabaka Akacwero obedo i wi kom kerre i gaŋ kalle i Cuca. 3I mwaka me adek me locce en ocako tedo karama pi rwodine ki ludito wi ticce ducu; ludito wi mony me Percia ki me Media gubino iye, kacel ki ludito me awora ki lulo dullobo mapatpat ducu. 4En obedo ka nyuto botgi lonyo ki deyo ma tye i te kerre ki dit me locce, ki woro ma lwak omiye, pi lwak nino mapol, nino miya acel ki pyeraboro kulu.\\n5Ka kare meno ducu doŋ otum, kabaka ocako tedo karama pi jo ducu ma gibedo i gaŋ madit me Cuca, jo madoŋo ki matino. Obedo kwedgi pi nino abiro i dyekal ki i poto me ka nam ma tye i ŋet ot mere. 6Dyekalle gidero ki cuka boŋo pamba matarre ki boŋo ma bulu ma gitweyo ki tol uci camanini ki tol ma lamar lamar ma girwako i agit me ryal ma i kom wir ma gitiyo ki got mapwot me wel. Gi-bedo onoŋo tye ma gitiyo ki jabu ki ryal. Ka ma gicibogi iye onoŋo gipeto iye godi ma gidero ki kidi matino makwar ki matar, ki gin mukene ma ryeny ki ki di matino me wel. 7Gikelo ginamata i kikopo mejabu ma kitgi patpat; kabaka onoŋo omiyo gionyo koŋo vino mabup twatwal muporo lonyone. 8Koŋo vino bene gimato ma lubo cik, kun pe gidiyo dano mo tektek; pien onoŋo kabaka omiyo cik bot ludito tic ducu ma i gaŋ kalle ni dano acel acel omat kit ma cwinye mito. 9Vasti ma en aye daker otedo karama bene pi mon, obedo kwedgi i gaŋ kal pa kabaka Akacwero.\\n10I nino me abiro me karama meno, ma cwiny kabaka doŋ odoko yom ki mat, en ociko Meuman, Bijita, Karbona Bigita, Abagita, Jetar ki Karkac, ma gin aye ludito kal abiro ma gikologi ma gitiyo bot kabaka Akacwero, 11ni myero gukel Vasti ma daker mere i nyime, kun girwako lalukanane me ker i wiye, wek onyute bot lwak jo ma rokgi patpat ki bot rwodi wek gunen kit ma dakone ber kwede, pien mwonya mada me anena.\\n12Ento Vasti okwero lubo cik pa kabaka ma onoŋo ooro ludito kalle bote-ni, ci pe obino. Pienno omiyo kiniga omako kabaka mada, cwinye owaŋ matek.\\n13Ci kabaka ocako lok ki luryeko ma giŋeyo lok me kare mapatpat, pien meno obedo kit pa kabaka; kare ducu en penyo lok bot jo ma giŋeyo cik ki kit me ŋolo kop. 14Jo ma cok kwede gin aye Karcena, Cetar, Adimata, Tarcic, Merec, Marcena ki Memukan, ma gin rwodi pa jo Percia ki Media ma gitye ki twero me bino bot kabaka i kare mo keken, ludito ma gikwoŋo nyim jo mukene ducu ma i kerre pi ditogi. 15Openyogi ni, “I te cik myero gitim gin aŋo i kom daker Vasti, pien pe olubo cik pa kabaka Akacwero ma onoŋo ooro ludito kalle bote pi lwoŋe?” 16Ci Memukan odok iye i nyim kabaka ki rwodi ni, “Daker Vasti pe otimo bal bot kabaka keken, ento bot rwodi ducu me rok ducu ma i dul lobo ducu ma kabaka Akacwero loyo-ni; 17pien tim man ma daker otimo-ni lokke biŋene bot mon ducu, miyo gibicayo coggi ki i waŋgi atyer kun giwacci, ‘Kabaka Akacwero owacci gikel daker bote, ento dako okwero bino woko.’ 18Wa tin kikome mon madito pa jo Percia ki Media ma gutyeko winyo tim pa daker gibitito pire bot rwodi ma i te locpa kabaka, ci meno binyayo cac ki kiniga madwoŋ mada. 19Ka ce ineno ni ber, wek gicwal cik ma iketo pi ditti in kabaka, dok wek gico i kin cik pa jo Percia ki jo Media ma pe doŋ gitwero lokoneni, daker Vasti doŋ pe myero oo i nyim kabaka Akacwero. Dok wek kabaka omi ditte me bedo daker bot dako mukene ma dok ber kato en woko. 20Ka cik ma kabaka biketo-ni gibitito pire romo lobo ducu ma i te kerre, kit macalo ditte tye kwedeni, ci bimiyo mon ducu woro coggi, jo me rwom ma malo ki me rwom ma piny.” 21Lok meno oyomo cwiny kabaka ki rwodi, ci kabaka otiyo kit macalo Memukan owaco. 22Ocwalo waraga i kabedo ducu ma en loyo, kun onoŋo gicoyo bot jo me dul lobo acel acel ki kit nukuta ma jo kunnu giŋeyo, ki i leb mapatpat ma oporo rok mapatpat ducu. Ocoyo ni laco acel acel myero obed rwot i ode, dok ni olok lok kun lubo leb pa lutugi.","num_words":789,"character_repetition_ratio":0.053,"word_repetition_ratio":0.0,"special_characters_ratio":0.231,"stopwords_ratio":0.312,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yakobo 5 ACO85 - Wuwiny ba, wun lulonyo, wukoki, dok - Bible Search\\nYakobo 4 1 Petero 1\\nLok ma giciko ki lulonyo\\n1Wuwiny ba, wun lulonyo, wukoki, dok wudaŋŋe, pi can ma bipoto i komwu. 2-Lonyowu doŋ otop woko, kadi ki ginarukawu bene nyenye ocamo woko. 3Jabu ki ryalwu, nyal doŋ omako woko; nyal kikome aye bibedo caden i komwu, dok bicamo komwu woko calo mac. Wun doŋ wutyeko kano lonyo pi kare me agikki. 4-Nen mucara pa lutic ma gitiyo i pottiwu ma wutwonogi kwede woko, tye ka kok; koko pa lukac doŋ owinnye bot Rwot me mony. 5Wun doŋ wubedo ki jami lonyo ma malo twatwal ki yomcwiny i lobo; wupitte ki cam, kun wucwe giwu, ento nino me nekowu doŋ oromo! 6Doŋ wuŋol kop i kom dano ma kite atir, en gire pe geŋowu.\\nMwolo ki lega\\n7Kit meno utmegina, wudi cwinywu nio waŋ ma Rwot bidwogo. Wunen koŋ kit ma lapur kuro kwede gin ma pire tek ma cek i lobo; en diyo cwinye nio waŋ ma kot me cwir ki me oro ocwer. 8Wun bene wudi cwinywu, wucuŋ matek, pien dwogo pa Rwot doŋ cok. 9Pe wuŋur, utmegina, ŋat acel acel pe oŋur i kom lawote, wek pe giŋol kop i komwu. Nen, Laŋolkop doŋ tye ocuŋ i doggola. 10Utmegina, lanen me ciro can ki diyo cwiny nen i kom lunebi ma yam guloko i nyiŋ Rwot. 11-Jo ma yam guciro matek, walwoŋogi ni lugumkom. Wutyeko winyo bene kit macalo Yubu yam ociro kwede can, dok wuneno agikki me tic pa Rwot i kome, kit ma Rwot won kica timo kwede ber bot dano.\\n12-Makatone ducu, utmegina, pe wukwoŋ kwoŋ ki nyiŋ polo, kadi ki nyiŋ lobo, kadi kit kwoŋ mukene ducu; ento ye lokwu ducu myero obed ni, “Iyo,” nyo ni, “Pe,” wek pe giŋol kop i komwu.\\n13Ŋat mo i kinwu tye ki can? Myero oleg Lubaŋa. Tye ŋat mo ma tye ki yomcwiny? Myero en ower wer me pako Lubaŋa. 14-Tye ŋat mo i kinwu ma kome lit? Myero en olwoŋ ludoŋo me lwak pa Lubaŋa, wek guleg Lubaŋa pire kun giwire ki moo i nyiŋ Rwot. 15Lega ma niye tye iye bicaŋo latwo, Rwot bitiŋe malo; ka ce onoŋo yam otimo bal mo, ci gibitime iye kica. 16Pi meno, wutuc balwu, ŋat acel acel otuc mere bot lawote, dok bene ŋat acel acel myero oleg Lubaŋa pi lawote, wek wucaŋ. Lega pa dano ma kite atir tek, tye ki twero madwoŋ. 17-Elia yam obedo dano ma kite cal kwedwa, yam olego Lubaŋa matek ni kot pe ocwer, omiyo kot pe ocwer i lobo pi mwaka adek ki dwe abicel. 18-Ka dok olego aye, omiyo kot ocako cwer, lobo oceko cam mabup.\\n19Utmegina, ka ce dano mo ki i kinwu oŋak woko ki i lok ada, ka ŋat mukene aye doŋ odwoke cen, 20-myero wuŋe ni, ka ŋat ma okwanyo labalo ki i yone mugom odwoke cen, ŋat meno bilaro kwone woko ki i to, dok biumo balle mapol.","num_words":485,"character_repetition_ratio":0.046,"word_repetition_ratio":0.0,"special_characters_ratio":0.251,"stopwords_ratio":0.268,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Camuel 16 ACO85 - Rwot owaco bot Camuel ni, “Cwinyi - Bible Search\\n1 Camuel 15 1 Camuel 17\\n1 Camuel 16\\nGiwiro Daudi me bedo kabaka\\n1Rwot owaco bot Camuel ni, “Cwinyi bikumo pi Caulo pi kare ma rom mene, kun an doŋ atyeko kwero en me bedo kabaka pa jo Icrael? Pik moo i tuŋ dyaŋ, ci iciti. Abiori bot Yece ma jo Beterekem, pien anoŋo kabaka pira kena i kin awobene.” 2Camuel ogamo ni, “Abiwot kunnu niŋniŋ? Ka Caulo biwinyone, bineka woko.” Rwot owaco bote ni, “Cit ki roya kun iwacci, ‘Abino ka tyero gitum bot Rwot.’ 3Ci ilwoŋ Yece obin i ka tumo gitum. An abinyutti gin ma myero iti. Ibiwiro pira dano ma abituco nyiŋe boti.” 4Camuel otimo kit ma Rwot ocike-ni, ocito i Beterekem. Ludoŋo ma i gaŋ meno gucito ka jolo wiye kun komgi myel. Guwacci, “Ibino ki kuc bo?” 5Ogamo ni, “Abino ki kuc. Abino ka tyero gitum bot Rwot. Wulonnye kekenwu wubed maleŋ, ka wubin kacel kweda ka tyero gitum.” Olonyo Yece ki awobene gubedo maleŋ ci olwoŋogi i ka tyero gitum.\\n6Ka gubino, Camuel oneno kom Eliab ci otamo ni, “Ada, ŋat ma Rwot biwiro ki moo tye i nyime.” 7Ento Rwot owaco bot Camuel ni, “Pe ibed ka neno ber me kome nyo kit borre, pien atyeko kwere woko; pien Rwot pe neno piny kit ma dano neno-ni, Dano neno kome ki woko, ento Rwot neno cwinye.” 8Yece dok olwoŋo Abinadab, oweko en okato ki i nyim Camuel; ci Camuel owacci, “Kadi man bene Rwot pe oyero.” 9Yece dok oweko Cama okato ki ka ŋete; Camuel dok owacci, “Kadi man bene pe Rwot oyero.” 10Yece omiyo awobene abiro ducu gukato i nyim Camuel. Ci Camuel owaco bot Yece ni, “Rwot pe oyero jo-ni.” 11Dok openyo Yece ni, “Awobeni ducu gitye kany?” Ogamo ni, “Matidine aye pud odoŋ; ento en tye ka kwayo romi,” ci Camuel owaco bot Yece ni, “Cwal kwena giome; pien pe wabibedo piny nio ka en oo kany.” 12Ocwalo kwena, ci gikele. Otuc ma kome kwar, waŋe mwonya ma neno ber. Rwot owacci, “Doŋ ia malo, iwire ki moo, pien man aye en.” 13Camuel okwanyo tuŋ dyaŋ ma moo tye iye, owiro Daudi ki moo ki i dye omegine. Ci Cwiny pa Rwot obino i kom Daudi ki tek cakke i nino meno. Lacen Camuel oa odok i Rama.\\nDaudi ogoyo opuk pi Caulo\\n14I kare meno Cwiny pa Rwot oa woko ki i kom Caulo, ci cen marac ma oa ki bot Rwot opoto i kome, obedo ka lanye. 15Lutic pa Caulo guwaco bote ni, “Nen ba, cen marac ma oa ki bot Lubaŋa opoto i komi, obedo ka lanyi. 16Laditwa, ber icikwa wan luticci ma watye kany-nyi wek waciyeny dano mo ma ladiro goyo opuk; ci ka cen marac ma a ki bot Lubaŋa opoto i komi, en bigoyo opuk, mi yo ibedo maber.” 17Mumiyo Caulo ociko luticce ni, “Wun wuciyennya dano mo ma ŋeyo goyo opuk maberre, ci wukel en bota.” 18Ŋat acel i kin awobene ogamo ni, “Nen ba, aneno wod pa Yece ma Labeterekem ma ladiro goco. En laco ma oteka ma oŋiyo ki lweny, ma iye olil i lok, ma nen mwonya, dok Rwot tye kwede.” 19Mumiyo Caulo ocwalo lukwena bot Yece kun waco bote ni, “Cwalla wodi Daudi ma lakwat romi-ni.” 20Yece okwanyo kana me yeyo mugati, ki opiro koŋo vino, ki latin dyel, ci ocwalogi bot Caulo kacel ki wode Daudi. 21Ka Daudi ocito bot Caulo ci ocako ticce, Caulo ocako mare matek twatwal, ka odoko lamak jami lwennye. 22Caulo ocwalo kwena bot Yece kun waco bote ni, “Wek Daudi obed doŋ ka tiyo tic bota, pien aneno ticce, oyomo cwinya.” 23I kare ducu ma cen marac ma a ki bot Lubaŋa opoto i kom Caulo, ci Daudi kwanyo opuk, cako goyone, miyo Caulo bedo maber, doko dano, ci cen marac a woko ki i kome.","num_words":636,"character_repetition_ratio":0.059,"word_repetition_ratio":0.0,"special_characters_ratio":0.255,"stopwords_ratio":0.239,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ginanyuta ma Nyuto Polo—Nen Gin ma pe Nen\\nKWAN I LEB Acholi Afrikaans Albanian Amharic Arabic Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Danish Digor Drehu Dutch Efik English (Leb Muno) Estonian Ewe Fijian Finnish Fon French Ga Georgian German Greenlandic Grik Guarani Gun Haitian Creole Hausa Hiligaynon Hmong (White) Hungarian Iban Ibanag Ibru Icelandic Igbo Iloko Indonesian Isoko Italian Japanese Javanese Kabiye Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Lhukonzo Lingala Lithuanian Luganda Lunda Luo Luvale Macedonian Malagasy Maltese Mam Mambwe-Lungu Mauritian Creole Maya Mazatec (Huautla) Mbunda Mizo Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngangela Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Pidgin (Cameroon) Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russian Samoan Sango Saramaccan Sepedi Serbian Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tatar Tetun Dili Thai Tigrinya Tiv Tojolabal Tok Pisin Tshiluba Tsonga Turkish Twi Tzeltal Tzotzil Ukrainian Umbundu Urhobo Uruund Venda Vietnamese Wallisian Waray-Waray Wayuunaiki Xhosa Yoruba Zande Zulu\\nLOK MA I POK NGEYE | GINANYUTA MA TITO LOK I KOM POLO\\nGinanyuta ma Tito pi Angagi ma Gibedo i Polo\\nBaibul tye ki ginanyuta me aura mapol ma konyowa me goyo i wiwa kit ma polo tye kwede. Wakwayowu me ngiyo jami magi kore ki kore. Kadi bed ni pe myero kigony te jami ducu ma kiloko i komgi-ni atir atir, ginanyuta meno gitwero konyi pe me niang angagi ma gibedo i polo keken ento bene me niang kit ma gigudo kwede kwoni.\\nJEHOVAH AYE NGAT MAMALO TWAL\\n“Ci aneno komker ma gicibo i polo, ma dano mo onongo obedo i wiye. Ngat ma onongo obedo i wi komker ca onongo ryeny calo got me wel matarre ki makwarre, ki danyu ma nen calo emeradi orumo komker woko dyere.”​—Niyabo 4:2, 3.\\n“Mac bene onongo tye ka lyel orume woko dyere. Nen calo danyu ma nen i kom pol ka i nino me kot, mac ma yam obedo ka lyel ma orume dyere-ni bene obedo kit meno. Meno aye kit ma yam cal me deyo pa Rwot nen kwede.”​—Ejekiel 1:27, 28.\\nGinanyuta magi ma kimiyo bot lakwena Jon kacel ki lanebi Ejekiel, nyuto lengo pa Jehovah, Lubanga Mamalo Twal, i yo ma watwero goyo calle maber​—gweng ma mil amila, danyu, ki dong komker. Gititiwa ni kabedo pa Jehovah tye mwonya ma lapore pe, ki yomcwiny, dok ki kuc.\\nLok meno ma kitito i kom Lubanga rwatte ki lok pa laco Jabuli ni: “Rwot [Jehovah] aye dit, myero gipake tutwal, myero gilwore makato lubanga mukene-gu ducu. Pien lubanga pa lurok ducu gin cal jogi apaya, ento Rwot [Jehovah] aye oketo polo. Deyo ki dit tye bote, tek ki ber tye i kabedo mere maleng.”​—Jabuli 96:4-6.\\nKadi bed ni Jehovah aye Ngat Mamalo Twal, en kwayowa me lega bote dok miniwa gen ni ebiwinyowa. (Jabuli 65:2) Lubanga marowa dok paro piwa adada ma oweko lakwena Jon ocoyo ni: “Lubanga aye mar.”​—1 Jon 4:8.\\nYECU TYE KACEL KI LUBANGA\\n“[Lapwonnye pa Yecu], Citefano onongo opong ki cwiny maleng, ci ociko wange i polo oneno deyo pa Lubanga, kun Yecu ocung i nget Lubanga yo tung acuc, ci owacci, ‘Nen, aneno polo oyabbe ki Wod pa dano ocung i nget Lubanga yo tung acuc.’”​—Tic pa Lukwena 7:55, 56.\\nI kare ma Citefano pud peya oneno ginanyuta meno, en onongo tye ka lok ki lutela pa Lujudaya ma guneko Yecu. Ginanyuta meno onyuto ka maleng ni Yecu tye makwo dok ni kityeko cere woko. Ma dok i kom lok man, lakwena Paulo ocoyo ni: “[Jehovah] ocero kwede Kricito ki i kin jo muto, ka okete obedo i kabedo me deyo ka ngete tung acuc i polo. En dong tye malo, loyo kit loc ducu ma tye i polo, ki nying mo ma oywek i lobo me kare man ki i lobo me kare ma bibino-ni bene.”​—Jo Epeco 1:20, 21.\\nMedo i kom twero ma lamal ma Yecu tye kwede, Ginacoya bene nyuto ni en paro pi dano adada calo Jehovah. I kare me ticce me pwony i lobo kany, en ocango two, dok ocero jo muto. Dok kit ma en odyero kwone me to calo ginkok-ki onyuto mar matut ma en tye kwede pi Lubanga ki pi dano. (Jo Epeco 2:4, 5) Yecu dong ocung i nget Lubanga tung cinge ma lacuc, dok cokcok-ki en bitic ki twerone me kelo mot madit bot dano ducu ma luwiny i twok lobo ducu.\\nLUMALAIKA GITIYO BOT LUBANGA\\nLanebi Daniel owaco ni: “I kare ma abedo ka nenone, ci aneno, gicibo komker mogo ci Ngat ma yam okwongo bedo kwo wa con obino obedo i wi komker acel. . . . Dano alip ki alip gitiyo bote; ki jo alip apar tyen alip apar gibedo ka cung i nyime.”​—Daniel 7:9, 10.\\nI ginanyuta man me polo-ni, Daniel pe oneno lamalaika acel keken, ento mapol. Ginanyuta meno pud dong obedo me ur ya! Lumalaika gitye cwec me cwiny, giryek dok gitek adada. Gitye ki rwom calo Lucerapi ki lukerubi. Baibul loko i kom lumalaika tyen makato 250 kulu.\\nLumalaika pe gubedo dano ma kong gukwo i lobo kany. Lubanga ocweyo lumalaika wacon ma peya kicweyo dano. I kare ma kicweyo lobo, lumalaika onongo gitye ka nenone ki yomcwiny madit.​—Yubu 38:4-7.\\nYo acel ma lumalaika ma lugen gitiyo kwede bot Lubanga aye me nywako i tic ma pire pud dong tek loyo ma kitye ka timone i lobo i kare-ni​—tito kwena maber me Ker pa Lubanga. (Matayo 24:14) Kitito pi kit ma gibinywako i tic man i ginanyuta ma lakwena Jon oneno. En owaco ni: “Aneno lamalaika mukene tye ka tuk wirre i dye polo; onongo tye ki lok me kwena maber me atita bot jo ma gibedo i wi lobo, bot rok ducu ki kaka ki leb-gu ki jo mapatpat ducu.” (Niyabo 14:6) Kadi bed lumalaika dong pe giloko ki dano kit macon-ni, gikonyo me telo wi jo ma gitye ka tito kwena bot jo ma cwinygi atir.\\nCATAN TYE KA BWOLO DANO MILION MAPOL\\n“Lweny ocakke i wi polo, Mikael kacel ki lumalaikane gulwenyo i kom min kulu madit-ti. Min kulu madit-ti kacel ki lumalaikane bene gulwenyo, ento giloyogi woko, mumiyo kabedo dong odoko pe pigi i wi polo. Ci gibolo min kulu madit ca woko piny i ngom, ma yam obedo min kulu macon-ni, ma gilwongo ni Ladot, ki Catan, labwol dano ma i wi lobo ducu; gibole woko piny i ngom kacel ki lumalaikane.”​—Niyabo 12:7-9.\\nPe tye ni kare ducu onongo polo tye ki kuc. I acakki me tekwaro pa dano, lamalaika mo acel obedo ki miti matek me nongo woro dok man oweko en ojemo i kom Jehovah, ci odoko Catan, ma te lokke ni “Lajemo.” Lumalaika mukene bene gudonyo i jemo meno ci kicako lwongogi ni jogi. Jo magi ma giraco adada-ni gidag Jehovah ki cwinygi ducu dok gubwolo pol pa dano me lubo yo mapat ki tira me mar pa Jehovah.\\nCatan ki jogine kitgi racu dok giger adada. Gitye lumone pa dano dok gin aye gitye ka buko mac pi can ma dano gitye ka denone i lobo-ni. Me labolle, Catan oneko lee ki lutic pa Yubu, laco ma onongo lagen. I ngeye, Catan oneko lutino pa Yubu gin apar kun tiyo ki “yamo madit” me reto ot ka ma onongo gugure iye. Lacen, Catan oketo i kom Yubu, “bur maraco muonyo cakke ki i dye tyene nio kwede wa i cwiny wiye.”​—Yubu 1:7-19; 2:7.\\nEnto cokcok-ki, kibityeko Catan woko kwicikwici. Cakke i kare ma kibolo Catan i lobo, en dong ngeyo ni “karene tye manok.” (Niyabo 12:12) Agikki pa Catan dong cok, dok man obedo kwena maber adada!\\nJO MA GUA KI I LOBO\\n“Ikoko dano pi Lubanga, ma gua i kaka mapol mapatpat, ki i leb ki rok mapatpat ducu, ilokogi gudoko lwak pa Lubanga ma en loyo, ma gin aye dong ajwagi [lulamdog] ma gitiyo bote, gin bene gibiloyo lobo.”​—Niyabo 5:9, 10.\\nJo mukene bene kibicerogi ki i lobo me kwo i polo kit ma otimme kwede i kom Yecu-ni. Yecu owaco bot lukwenane ma lugen ni: “Ka acito, ayubo ki wun kabedo, dok abidwogo ka omowu bota, wek ka ma an abedo iye, wun bene wubed iye.”​—Jon 14:2, 3.\\nJo ma gicito i polo gicito pi tyen lok. Gin kacel ki Yecu gibibedo macalo luloc me Ker ma biloyo lobo i anyim ci kelo mot mapol bot dano ma gitye i lobo. Man aye Ker ma Yecu owacci lulub kore guleg pire i lega ma en omiyo macalo lapor-ri ni: “Wonwa ma tye i polo, giwor nyingi maleng. Ker meri obin; giti gin ma imito i lobo kit ma gitiyo i polo.”​—Matayo 6:9, 10.\\nGIN MA JO MA I POLO GIBITIMONE\\n“Awinyo dwan mo malongo ma oa ki i komker kun wacci, ‘Nen, kabedo pa Lubanga dong tye bot dano. . . . En bijwayo pig wanggi woko ducu. To bene dong bibedo pe, kadi kumo nyo koko, nyo arem, pien gin macon dong ducu gurwenyo woko matwal.’”​—Niyabo 21:3, 4.\\nGinanyuta man tito pi kare ma Ker pa Lubanga i te loc pa Yecu kacel ki jo ma kicerogi me kwo i polo, bikelo iye agikki pa loc pa Catan dok loko lobo doko paradic. Jami ma kelo arem ki cwercwiny malit i kom dano dong bibedo pe. Kadi wa to bene bibedo pe.\\nEnto dong, dano bilion mapol ata ma pe gibicerogi me kwo i polo-ni kono? I kare me anyim, gibicerogi ki gen me kwo pi naka i Paradic i lobo kany.​—Luka 23:43.\\nPE ILWOR JOGI\\nCalo mabuc ma kitweyo ki nyor, dano milion mapol gitye ki lworo pi jami mogo ma gitamo ni twero wanogi nyo cen maraco. Giketo gengi i kom jami mogo ma kiruko i kom nyo tim tyet tyet pien gitamo ni twero gwokogi. Pe mitte ni itim gin ma gitimo-ni. Baibul kweyo cwinywa ni: “Wang Rwot [Jehovah] neno lobo ducu, me nyuto tekke bot jo ma gibedo ki lengic i kome.” (2 Tekwaro 16:9) Jehovah, Lubanga me ada, matek loyo Catan, bigwoki ka igene.\\nMe nongo gwok pa Jehovah, omyero ipwony gin ma yomo cwiny Jehovah dok iket i tic. Me labolle, i cencwari me acel, Lukricitayo ma i boma me Epeco gucoko buk tyetgi ducu ci guwango woko. (Tic pa Lukwena 19:19, 20) I yo acel-li, wek inong gwok pa Lubanga, omyero ibol lagwok kom, buk tyet nyo gin mo keken ma kubbe ki tim jokjok.\\nBaibul wacci: “Wumine me bedo i te loc pa Lubanga. Wulweny matek ki Catan, ci en biringowu woko.” (Yakobo 4:7) Ka imine i te loc pa Jehovah kun ilubo cikke dok itiyo bote, ci ibibedo labongo akalakala mo ni Catan ki jogine pe gibidoro kwoni.\\nGinanyuta magi miniwa gen ni Lubanga Jehovah ki Wode, Yecu Kricito, kacel ki lumalaikane ma lugen ki dong jo ma kikokogi ki i lobo me kwo i polo giparo piwa adada dok gitiyo pi ber bedowa. Me nongo ngec i kom jami ma gibitimone, wakwayi me nongo Lucaden pa Jehovah nyo cit i kabedowa me intanet me, www.jw.org, ci ikwany buk me Baibul Mono Ada Pwonyo Gin Ango?\\nText Yero Bukke me kompiuta me akwanya WI LUBELE—ME AKWANA I KACOKKE Novemba 2016 | Ginanyuta ma Tito Lok i kom Polo","num_words":1875,"character_repetition_ratio":0.036,"word_repetition_ratio":0.0,"special_characters_ratio":0.23,"stopwords_ratio":0.283,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 16 ACO85 - Rwot doki oloko kweda. Owacci, “Mi - Bible Search\\nEjekiel 15 Ejekiel 17\\nJerucalem ma pe genne\\n1Rwot doki oloko kweda. 2Owacci, “Mi Jerucalem oŋe gin me kwer ducu ma en otimo. 3Tit ki Jerucalem gin ma Rwot Lubaŋa tye ka wacone bote: In yam ginywali i lobo pa jo Kanan; woru obedo jo Amor, ki meni obedo anyira Kit. 4Doŋ kit macalo ginywali kwede, i nino ma ginywali iye kikome tol peni pe giŋolo, pe bene gilwoko komi ki pii wek komi obed maleŋ, pe giwiro kado i komi, pe bene giboyi woko ki boŋo. 5Ŋat mo ma obedo ki kica muromo i komi pe me tiyo gin macalo magi ducu i komi. I kare ma ginywali gubedo ki mar manok twatwal i komi mumiyo guboli woko i dye bar ka maleŋ.\\n6“I kare ma akato ki ka ŋeti, aneni ibedo ka kwitte i remo ma ginywali kwede, ci awacci ma it ye i remoni ni, ‘Bed kwo, 7ci idoŋ giri malo calo ginapita ma i poto.’ Ci idoŋo woko mabor wa malo idoko nyako madit. Tunoni ocako poŋ maber, ki yer wii bene olot maboco, ento onoŋo it ye munero laboŋo boŋo mo i komi.\\n8“Ka doki akato ki ka ŋeti ci aneni anoŋo ni mwakani doŋ oromo me mar; ci ayaro boŋo ma onoŋo atye kwede woko i komi, omiyo pe doŋ ibedo munero. Ada, aketo gicikke kwedi, ci in doŋ idoko mera. Acikke mada ni abimari.” Man Rwot Lubaŋa ma owaco.\\n9“Akwanyo pii alwoko remo woko ki i komi, ka doŋ awiro komi woko ki moo. 10Aruki woko bene ki boŋo mabor ma gidero maber, ka amini war ma delle ber makato ducu, ki boŋo camanini me boyo wii ki boŋo aridi me umi. 11Dok aruki ki ruk me deyo, ci arwako ogul i ciŋi, kun arwako nyor bene i ŋuti. 12Dok arwako agit um bene i umi, ka arwako agit it i iti ryoryo ducu, ka doŋ arwako lalukana maber mada i wii. 13Onoŋo yam giruki ki ruk ma obedo jabu ki ryal, ginarukani onoŋo obedo boŋo camanini mabecone, ki boŋo aridi ki boŋo ma gidero maber. Ibedo ka camo kwon ma mokone pwot mada, ki moo kic kacel ki moo yaa. Idoŋo ma inen mwonya maber mada, ci idoko daker. 14Berri oywek mada i rok ducu. Onoŋo ibedo mwonya maber mada pi deyo ma aketo i komi, pien aketi ma inen mwonya mada.” Man Rwot Lubaŋa maowaco.\\n15“Ento in giri ibedo ka geno berri ki ywekani, ci ibedo ka timo abor ki jo ducu ma gikato ki ka ma in it ye iye. 16Ikwanyo boŋŋini mogo ci iyubo odi jogi ci idero komgi woko maber, ka doŋ imiyo komi woko bot jo ducu i tim me abor calo malaya. Kit tim macalo man pud pe onen, dok bene pe doŋ binen matwal. 17Dok bene ikwanyo jami me wel me jabu ki ryal ma yam amiyo boti, ci icako tiyo cal dano ka doŋ itimo abor kwedgi. 18Ikwanyo boŋŋini ma gidero maber-ri iumo ki kom cal dano-gu, ci ityero moona woko ki odok ecetana botgi. 19Yam amini cam, amiyo icamo kwon mamokone pwot adada, moo yaa kacel ki moo kic, ento in dok ityero woko bot cal jogi macalo gin ma ŋwece kur ma yomo cwinygi. Man Rwot Lubaŋa ma owaco.\\n20“Lacen dok ikwanyo awobeni ki anyirani ma yam inywalogi kweda, ci ityerogi woko bot cal jogi me bedo gitum awaŋa. In itamo ni tim me abor ma itimo obedo lok matidi mo ki tun bota 21mumi yo ineko litinona ci ityerogi woko bot cal jogi-gu me bedo gitum awaŋa-ni? 22I kom tim me kwerri ducu ki tim aborri ducu ma itimo wii pe opo i kom kare me tinoni, en kare ma onoŋo it ye munero ma ginaruka mo pe i komi, ma onoŋo it ye ka kwitte i remo ma ginywali kwede-ni.”\\nJerucalem obedo macalo malaya\\n23Rwot Lubaŋa owacci, “Can i wii! Can i wii! Lacen ma doŋ ityeko timo tim maraco, 24ci igero kicika piri keru, ka igero kabedo ma otiŋŋe malo me woro cal jogi i ŋet yo ducu. 25I agikki yo ducu igero iye kabedo ma otiŋŋe malo ka doŋ icako nyuto berri kunnu calo malaya. Imiyo jo ducu ma gikato ki kenyo gibedo kwedi, ma imiyo tim me malayani onya omedde twatwal. 26Dok bene iweko luwoti ma gin lutarwaŋ ma gin jo Ejipt, gutimo abor kwedi, imiyo tim me aborri onya omedde, kun iŋeto ki cwinya ni wek kiniga omaka.\\n27“Nen, kombeddi doŋ aryeyo ciŋa woko me keto can i komi, ki dok me kwanyo dul me gum ma onoŋo yam apoko boti-ni woko. Doŋ atyeko miyi woko i ciŋ lukworri jo Piliciti, ma gidagi twatwal ma lewic omakogi mada pi tim me abor ma ibedo ka timone-ni.\\n28“Dok bene itimo abor ki jo Aciria, pien onoŋo abor ma itimo ki jo mukeneni pe orommi. Idoko malayagi, ento ducu mwa, gin ma gutimo i komi bene pud pe orommi. 29Imedde giri ki tim aborri ci itimo abor bene ki lucat-wil ma i lobo pa jo Kaldaya, ento kadi bed gubedo kwedi ci gin ma gutimo i komi bene pud pe orommi.”\\n30Man gin ma Rwot Lubaŋa tye ka wacone ni, “Cwinyi doŋ odoko goro woko ki mar, aneno itimo gin magi ducu calo malaya ma lewic pe mako. 31Igero kicika i agikki yo ducu dok igero kabedo ma otiŋŋe malo i ŋet yo ducu. Ento in onoŋo pe ibedo calo malaya, pien onoŋo pe itimo abor pi noŋo limo 32Ibedo calo dako ma timo abor ki lurok ma gin welo ma ka maro cware. 33Co aye ma gimiyo mot bot mon ma malaya, ento in aye doki imiyo mot bot co ma gimari-ni, kun iwilogi ki lim i muŋ ni gua ki i kabedo ducu gubin gubed kwedi. 34In dok ibedo malaya ma kite pat mada ki kit mon mukene ma gin malaya-gu. Ŋat mo ma onoŋo odiyo in me bedo malaya pe. Pe giculo gin mo boti, ento in aye dok iculo co ma onoŋo gimari-ni, Pi meno, in giri ki ti pat.\\nKop ma Lubaŋa ogolo i kom Jerucalem\\n35“Pi meno doŋ, in malaya, winy lok ma Rwot tye ka wacone. 36Man gin ma Rwot Lubaŋa owaco ni, Ilunyo boŋŋini woko ki i komi ci imiyo co ma imarogi-ni gubedo kwedi, dok bene ineko litinoni ci ityero woko bot cal jogi me bedo gitum. 37Doŋ pi lok man omiyo abicoko jo ducu ma yam gimari, ma yam ibedo kwedgi ki yomcwiny, jo ducu ma onoŋo imarogi ki jo ducu ma onoŋo idaggi. Abicokogi ki i kabedo ducu ci amiyo gicuŋ girumi woko dyere, ka doŋ alunyo boŋo woko ki i komi idoŋ munero, wek guneni noŋo doŋ it ye munero. 38Abiŋolo kop i komi calo aŋolo kop i kom mon ma giketo nyom woko kun bene gineko dano. Ci abiŋolo kop i komi ki akemo ki nyeko madit miyo ito woko. 39Abimiyo ibedo i te twero pa co ma gimari, ci gibicoro kicikani gireto woko piny, dok bene gimuko kabedo ma otiŋŋe malo ma igero me woro cal jogi-ni woko. Gibilunyo boŋo woko ki komi ci gikwanyo jami me wel-gu woko ki boti, ka doŋ giweki idoŋ munero laboŋo boŋo mo i komi.\\n40“Gibikelo dul mony ka lweny i komi, gibiceli ki got ci giŋoli giŋidi woko matitino ki pala lucwangi. 41Gibiwaŋo odini-gu woko ducu, dok bene gibicobo kop ma aŋolo i komi ki i nyim mon mapol. Abijuki woko doŋ pe ibedo malaya, dok abimiyo doŋ igiko miyo mot bot co ma gimari-ni woko matwal. 42Abitoyo akemona woko i komi kit meno, ci nyeko ma onoŋo atye kwede bene doŋ bia woko ki i komi. Abibedo doŋ mamwol, kiniga bene pe doŋ bimaka i komi matwal. 43Onoŋo wii owil woko pe ipo kit macalo abedo ka timi kwede i kare ma onoŋo in pud itidi, doŋ imiyo kiniga omaka pi gin magi ducu ma itimo-ni. Pi meno, abiculo kwor i komi ki gin ma itimo. Piŋo itimo tim me tarwaŋ imedo ki tim me kwer-gu ducu?” Man Rwot Lubaŋa ma owaco.\\nNyako cal ki minne\\n44“Nen, dano ducu ma loko carolok, gibiloko carolok i komi ni, ‘Nyako cal ki minne.’ 45In giri i nya pa meni kikome. En okwero cware ki litinone woko. Inen calo lumegini ma gukwero coggi ki litinogi-ni. Meni yam Lakit ki woru mere onoŋo en Laamor. 46Lameru ma okwono nyimi en aye Camaria, ma tye yo tuŋ acam ki gaŋine, Lameru matidine ma tye ki gaŋine i ŋete yo tuŋ acuc, en aye Codom. 47In yam pe ibedo ka lubo kitgi keken, kadi ki timo kit gin me kwer gu macalo gin, ento pi kare manok mo keken kiti ocako balle woko marac makato kitgi i kit yo ducu.\\n48“Doŋ kit macalo an atye kwe-ni,” man Rwot Lubaŋa ma owaco, “lameru Codom ki gaŋi ma i ŋete pe gutimo kit gin ma in kacel ki gaŋini wutimo-ni. 49Nen, man aye obedo bal pa lameru Codom. En kacel ki anyirane gubedo luwakke mada, pien onoŋo gitye ki cam madwoŋ ma gicamo loyogi kun gibedo mot ki kuc, ento pe gumiyo kit kony mo bot lucan ki boŋo ma piny obwoyogi. 50Onoŋo gubedo jo ma Lyerre mukato kare, ci gutimo gin me kwer mapol i nyima; pi meno, i kare ma aneno gin ma gutimo, atyekogi woko.\\n51“Camaria pe otimo bal ma romo nucu bal ma in itimo. Itimo gin me kwer mapol makato gin me kwer ma en otimo. Dok bene imiyo lumegini ginen calo jo ma kitgi atir ka giporogi kwedi, ki kit gin me kwer ducu ma doŋ ityeko timogi-ni. 52Doŋ kombeddi, in myero icir lewic. Balli doŋ rac atikatika makato bal pa lumegini ducu ma miyo ginen calo jo ma gipe ki bal mo-ni. Gin lokgi tye atir ma okato lokki. Kit meno in bene myero lewic omaki, dok myero icir cac ma gicayi kwede pien imiyo lumegini ginen calo jo ma kitgi atir.”\\nRwot bidwoko gum pa Codom ki Camaria\\n53Rwot owaco ki Jerucalem ni, “Abidwoko gumgi botgi, gum pa Codom ki gaŋi ma i ŋete, ki gum pa Camaria ki gaŋi ma i ŋete, Abidwoko gummi bene boti. 54Lewic bimaki i komi kekeni, dok bene cac ma gicayi kwede bikweyo cwiny lumegini. 55Gibibedo maber ki lonyo dok i, in bene kacel ki gaŋi ma i ŋeti ducu wubibedo maber kit ma yam con. 56I kare ma iwakke-ni onoŋo pe ibedo ka loko nyiŋ lameru Codom macalo lok aboka, 57i kare ma timmi maraco peya onen ka maleŋ-ŋi? Kombeddi doŋ ilokke idoko calo en, ginacaya pa jo Edom ki luwotgi ducu, ki pa jo Piliciti, jo ma gibedo cokcok ma gicayi-ni. 58Doŋ icir can malit pi bal me lewic ki gin me kwer mapol ma itimo.” Man Rwot ma owaco.\\nGicikke ma bedo nakanaka\\n59Rwot Lubaŋa owacci, “Abitimi ma poro gin ma yam itimo, pien icayo kwoŋ meri dok bene ituro gicikke woko. 60Ento pud abipo i kom gicikkena ma aketo kwedi cakke i kare me tinoni. Doŋ abiketo gicikkena kwedi ma bedo nakanaka. 61Ibipo kit macalo ibedo kwede ducu, ci lewic bimaki ka akwanyo lameru madit ki lameru matidi adwokogi cen boti. Abimiyo doŋ gibedo macalo anyirani, ento pe pi gicikke man ma aketo kwedi-ni. 62Dok abimoko gicikkena kwedi, ci ibiŋeyo ni an aye a Rwot. 63I kare ma abiweko bal ducu ma yam itimo, ibipo i komgi ci lewic bimaki matek mada ma pe bene doŋ ibiŋamo dogi ka lok.” Man Rwot Lubaŋa ma owaco.","num_words":1874,"character_repetition_ratio":0.046,"word_repetition_ratio":0.0,"special_characters_ratio":0.237,"stopwords_ratio":0.286,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jon 15 ACO85 - “An aye olok me ada, Abana en lapur. - Bible Search\\nYecu en olok me ada\\n1“An aye olok me ada, Abana en lapur. 2Jaŋe ducu ma i koma ma pe nyak en lwero woko, ento jaŋa ducu ma nyak en lonyo, wek omedde, onyak mapol. 3Wun doŋ gityeko lonyowu pi lok ma aloko botwu. 4Wubed i an, an bene i iwu. Macalo jaŋ olok pe twero nyak pire kene, ka pe tye i kom yatte, kit meno wun bene pe wutwero, ka pe wubedo i an. 5An olok, wun jaŋe. Ŋat ma bedo i an, ki an i en, en nyako nyige mapol, pien pe wutwero timo gin mo ka an a pe. 6Ka dano mo pe bedo i an, ci gibole woko macalo jaŋ yat, two woko. Gicokogi, gibologi i mac, giwaŋ woko. 7Ka wubedo i an, kun lokka bedo i wun, ci wuleg gin ducu ma wumito, gibitimo piwu. 8Man bikelo deyo i kom Abana, ka wunyako nyig mapol; kit meno wubidoko lupwonnyena. 9Macalo Won ceŋ omara, an bene amarowu kit meno; wubed i marra. 10Ka wugwoko cikka, wubibedo i marra, kit macalo ceŋ agwoko cik pa Abana, abedo i marre. 11Lok man atittiwu wek yomcwinya obed i iwu, wek wupoŋ ki yomcwiny.\\n12-“Man aye cikka, ni wumarre kekenwu macalo ceŋ amarowu. 13Pe tye ŋat mo ma tye ki mar madit makato man, ni dano miyo kwone pi lureme. 14Wun lurema ka wutiyo gin ducu ma acikowu. 15Pe dok alwoŋowu lutic, pien latic pe ŋeyo gin ma laditte tiyo; ento alwoŋowu lurema, pien gin ducu ma yam awinyo ki bot Wora doŋ atyeko nyuttiwu. 16Pe wun aye wuyera, ento an aye ayerowu, dok aketowu wek wuciti, wunyak nyigwu, dok wek nyigwu ori; wek gin ducu ma wubilego ki bot Won i nyiŋa, en omiwu. 17Gin ma acikowu en ene ni, wumarre kekenwu.\\nLobo okwero Yecu ki jone\\n18“Ka lobo okwerowu, wuŋe ni yam okwoŋo kwera ma kun peya okwerowu. 19Kono wun jo me lobo, kono lobo omaro wun jone; ento wun pe me lobo, ento ayerowu ki i lobo; pi meno lobo kwerowu. 20-Wupo i lok ma yam atito botwu ni, ‘Latic pe bedo dit makato laditte.’ Ka yam giliba, wun bene gibilibowu; ka yam gimako lokka, gibimako mewu bene. 21Gin magi ducu gibitimo i komwu pi nyiŋa, pien pe giŋeyo ŋat ma yam oora. 22Kono pe nene abino, aloko botgi, kono pe gitye ki bal; ento koni doŋ pe gitye ki lok ma gibipido pi balgi. 23Ŋat ma kwera, okwero Wora bene. 24Kono yam pe atiyo i kingi tic ma dano mo mukene pe otiyo, kono pe gitye ki bal, ento koni doŋ guneno dok gukwero an ki Wora. 25-Ento man otimme wek lok ma gicoyo i cik megi ocobbe kakare, ni, ‘Gikwera nono.’ 26Ento ka Lacuŋudwar bibino, ma abioro botwu nia ki bot Won, ma en aye Cwiny me ada ma a ki bot Won, en bibedo cadenna. 27Wun bene wucaden, pien wubedo bota nia i acakki.","num_words":488,"character_repetition_ratio":0.046,"word_repetition_ratio":0.0,"special_characters_ratio":0.259,"stopwords_ratio":0.307,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Tika Ingeyo Jehovah Calo Nua, Daniel, ki Yubu? | me Anyama\\n‘Jo ma lutim gin marac pe giniang i lok me ngolo kop atir, ento jo ma giworo Jehovah gitwero niang jami ducu maber.’​—CAROLOK 28:5.\\nWER: 43, 133\\nJO MAGI GUNYUTO NIYE KI RYEKO MUA KI BOT LUBANGA NINING?\\n1-3. (a) Gin ango ma bikonyowa me bedo lugen bot Lubanga i kare man me agikki-ni? (b) Ngo ma wabipwonyo i pwony man?\\nWATYE ka kwo i kare me agikki. Lutim maraco gitye ka medde ameda. Dok “[ginya] macalo lum.” (Jabuli 92:7) Pi meno, pe wabedo ki ur ka jo mapol gikwero tam pa Lubanga. Paulo owaco ki Lukricitayo ni: “Wubed litino i timo gin marac, ento i tamwu myero wubed jo muteggi.” (1 Jo Korint 14:20) Watwero timo man nining?\\n2 Wanongo lagamme i ginacoya ma pwony man jenge iye, ma waco ni: ‘Jo ma giworo Jehovah gitwero niang jami ducu maber.’ (Carolok 28:5) Man te lokke ni gitwero niang jami ducu ma mitte me yomo cwiny Jehovah. Carolok 2:7, 9 bene pwonyowa ni Jehovah miyo ryeko bot jo ma gitimo jami matir. Macalo adwogine, gitwero ‘niang gin ma tye atir ki ngolo kop matir, ci gilubo yo ma tye atir keken.’\\n3 Nua, Daniel, ki Yubu onongo gitye ki ryeko ma a ki bot Lubanga. (Ejekiel 14:14) Dok bene jo pa Lubanga i kare-ni gitye ki ryeko ma kit meno. In kono? Tika in bene itye ki ryeko ma Lubanga miyo? Me ‘niang jami ducu maber’ wek iyom cwiny Jehovah, mitte ni inge en maber. Dong i pwony man, wabipwonyo (1) kit ma Nua, Daniel, ki Yubu gungeyo kwede lok i kom Jehovah, (2) kit ma ngec i kom Lubanga okonyogi kwede, ki dong (3) kit ma watwero dongo niye matek calo gin.\\nNUA OBEDO KA WOT KACEL KI LUBANGA I LOBO MA OPONG KI TIM MARAC\\n4. Nua ocako ngeyo lok i kom Jehovah nining, dok ngec matut i kom Lubanga okonye nining?\\nNen calo Nua opwonyo lok i kom kit pa Lubanga ki i ngiyo ginacweya\\n4 Nua ocako ngeyo lok i kom Jehovah nining? I kare ma Adam gin ki Kawa gucako nywalo lutino, dano onongo gipwonyo lok i kom Jehovah i yo adek mapatpat: ki i cwec, ki bot jo mukene ma lugen, ki dong neno adwogi maber ma bino ka gilubo cikke. (Icaya 48:18) Nen calo Nua ongiyo cwec pa Jehovah ci oneno lanyut ma gimoko ni Lubanga tye ada ki dok opwonyo lok i kom kit pa Lubanga. Macalo adwogine, nen calo Nua oniang ni Jehovah tye ki teko dok ni en aye Lubanga acel keken me ada. (Jo Roma 1:20) Pi meno, Nua pe oye mere ayeya keken i kom Lubanga ento odongo niye matek i kome.\\n5. Nua opwonyo lok i kom yub pa Lubanga pi dano nining?\\n5 Baibul waco ni “niye bino pi winyo lok ma gitito,” ma te lokke ni lok ma wawinyo ki bot jo mukene twero konyowa me bedo ki niye. (Jo Roma 10:17) Gwok nyo Nua owinyo lok i kom Jehovah ki bot wadine. Wonne, Lamek, onongo tye ki niye i kom Lubanga dok kinywale ma Adam pud peya oto. (Nen cal ma tye i pot karatac 9.) Wonne madit, Metucela, ki dong kwarone madit, Jared, ma oto ma dong Nua tye ki mwaka 366. * (Nen lok ma tye i tere piny.) (Luka 3:36, 37) Nen calo co magi kacel ki mongi gupwonyo Nua ni Jehovah aye ocweyo dano ki dok ni Jehovah mito ni gunywal lutino, gupong lobo, dok guti Pire. Gwok nyo Nua bene opwonyo ni Adam gin ki Kawa gukwero lubo cik pa Jehovah, dok en onongo twero neno adwogi marac ma tam ma gumoko-ni okelo. (Acakki 1:28; 3:16-19, 24) Nua onongo maro gin ma en opwonyo, dok man otugo cwinye me tic pi Jehovah.​—Acakki 6:9.\\n6, 7. Bedo ki gen ojingo niye pa Nua nining?\\n6 Gen ma watye kwede jingo niyewa. Tam kong kit ma niye pa Nua ojing kwede i kare ma en oniang ni nyinge ma gonye ni “Yweyo” nyo ni “Kwecwiny” kubbe ki gen ma gitye kwede. (Acakki 5:29) Jehovah oweko Lamek otito lok i kom wode Nua ni: “I lobo ma yam Rwot [Jehovah] oceno-ni, latin man aye bimiyo waywe ki aroma tic me cingwa.” Pi meno, Nua onongo tye ki gen ni Jehovah bikelo alokaloka i lobo. Nua bene obedo ki niye calo Abel gin ki Enoka ma gukwo ma peya kinywale, ni ‘lakwaro’ mo bigoyo wi twol.​—Acakki 3:15.\\n7 Nua pe oniang maber tutwal cikke pa Lubanga ma kicoyo Acakki 3:15. Ento oniang ni lok meno onongo miyo gen pi anyim. Enoka bene otito lok meno, kun waco ni Jehovah bijwero jo maraco woko. (Juda 14, 15) Ngene kene ni, kwena ma Enoka otito, ma bicobbe ki pete tere ducu i Armagedon-ni, ojingo niye ki gen pa Nua adada!\\nNiye ki ryeko ma Lubanga miyo gwokowa ki i diro pa Catan kacel ki bita me lobo man\\n8. Ngec matir i kom Lubanga ogwoko Nua nining?\\n8 Ngec matir i kom Lubanga okonyo Nua nining? Nua odongo niye ki ryeko me timo jami matir pien en opwonyo lok i kom Jehovah. Man ogwokke adada, tutwalle ki i timo gin mo keken ma twero cwero cwiny Jehovah. I yo ango? Nua onongo pe mito bedo lirem jo ma pe ki niye i kom Jehovah dok ma gikwero lubo cikke. Nua onongo dok pat ki jo magi, en pe oye ni jogi ma gubino i lobo-ni gubwolle. Dano onongo gimaro jogi magi adada pi tekogi, dok nen calo gutemo worogi. (Acakki 6:1-4, 9) Dok Nua onongo ngeyo ni Jehovah mito ni dano gunywal lutino dok gupong lobo. (Acakki 1:27, 28) Dong i kare ma jogi gucako kwanyo anyira pa dano me doko mongi ci gunywalo kwedgi lutino, Nua onongo ngeyo ni meno pe tye atir. Dok man onen ka maleng i kare ma lutino magi gudongo gudoko jo ma gitek dok madongo adada maloyo jo mukene ducu. Lacen, Jehovah owaco bot Nua ni ebikelo pii aluka me tyeko lutim maraco woko ducu. Ento pien Nua onongo tye ki niye i kom lok meno, en oyubo yeya, ci en kacel ki jo me ode gularo kwogi.​—Jo Ibru 11:7.\\n9, 10. Itwero dongo niye matek calo Nua nining?\\n9 Watwero dongo niye calo Nua nining? Pire tek ni wakwan Lok pa Lubanga kore ki kore, wamar gin ma wapwonyo, waket i tic dok wamok tam matir. (1 Petero 1:13-15) Ci niye ki ryeko ma a ki bot Lubanga bigwokowa ki i diro pa Catan kacel ki bita me lobo man. (2 Jo Korint 2:11) Jo mapol i lobo-ni gimaro tim bwami ki tim carocaro, dok gilubo miti maraco. (1 Jon 2:15, 16) Dok pe giye ni watye ka kwo i kare me agikki me lobo man marac-ci. Watwero cako tam calo gin bene ka pe watye ki niye matek. Wi myero pe owil ni i kare ma Yecu oporo karewa-ni ki kare pa Nua, en pe oloko i kom tim bwami ki tim carocaro ento en oloko i kom adwogi maraco ma bino ka waye ni gin mo owir tamwa ki i tic pi Lubanga.​—Kwan Matayo 24:36-39.\\n10 Penye ni: ‘Tika kwona nyuto ni atye ki ngec matir i kom Jehovah? Tika niyena tugo cwinya me timo jami ma Jehovah waco ni tye atir, ki me pwonyo jo mukene ngo ma Lubanga mito ni gutim?’ Lagammi pi lapeny magi bikonyi me niang ka ce in bene itye ka wot kacel ki Lubanga me ada kit ma Nua otimo-ni.\\nDANIEL ONYUTO RYEKO I BABILON, LOBO MA OPONG KI WORO ME GOBA\\n11. (a) Mar ma Daniel onongo tye kwede pi Lubanga pwonyowa ki gin ango i kom lunyodone? (b) Kit Daniel mene ma imito ni ilubi?\\n11 Daniel ocako ngeyo lok i kom Jehovah nining? Nen calo lunyodo pa Daniel aye gupwonye me maro Jehovah ki Lokke. Dok Daniel otimo meno pi kare me kwone ducu. Kadi wa i kare ma en dong otii, en pud omedde ki kwano Ginacoya kore ki kore. (Daniel 9:1, 2) Daniel onongo ngeyo Jehovah maber adada. En bene onongo ngeyo jami ducu ma Jehovah otimo pi Luicrael. Waneno meno i lega ma Daniel olego ki mwolo dok ki cwinye ducu ma kicoyo i Daniel 9:3-19. Kwan lega man ci itam matut iye. Penye ni, ‘Lega man pwonya ki gin ango i kom Daniel?’\\n12-14. (a) Daniel onyuto ryeko ma a ki bot Lubanga nining? (b) Jehovah omiyo mot bot Daniel pi tekcwinye ki dok pi moko tam matir nining?\\n12 Ngec matir i kom Lubanga okonyo Daniel nining? Onongo pe yot pi Lujudaya me woro Jehovah i Babilon, boma ma opong ki lubange me goba. Me labolle, Jehovah owaco bot Lujudaya ni: “Wuti tic maber pi berbedo me gang ka ma amiyo giterowu iye me bedo opii.” (Jeremia 29:7) Ento en bene ocikogi ni, guwor en keken ki cwinygi ducu. (Nia 34:14) Daniel onongo twero lubo cik magi nining? Ryeko mua ki bot Lubanga okonyo Daniel me niang ni myero ewor Jehovah mukwongo, ka dong luloc me lobo. I nge mwaki miya mapol, Yecu bene opwonyo gin acel meno.​—Luka 20:25.\\n13 Tam kong i kom gin ma Daniel otimo i kare ma kimiyo cik ni ngat mo pe myero oleg bot lubanga nyo ngat mo keken mapat ki lega bot kabaka me Babilon pi nino 30. (Kwan Daniel 6:7-10.) En onongo twero gengo ngeye kun waco ni, ‘Bibedo pi nino pyeradek keken.’ Ma ka meno, Daniel olubo cik pa Lubanga ma ka lubo cik pa dano. Daniel onongo twero lega bot Jehovah i mung ma ngat mo pe ngeyo. Ento en onongo ngeyo ni jo mapol onongo ginene ka lega nino ducu. Dong kadi bed ni onongo biketo kwone ka mading, Daniel omedde ki lega ka ma dano twero nene pien en onongo pe mito ni dano gutam ni egiko woro Jehovah woko.\\n14 Jehovah omiyo mot bot Daniel pi tekcwinye ki dok pi moko tam matir. Jehovah otimo tango dok olaro Daniel oweko labwor pe omwode. Macalo adwogine, jo ducu ma i te Ker me Media ki Percia gupwonyo lok i kom Jehovah!​—Daniel 6:25-27.\\n15. Watwero dongo niye calo Daniel nining?\\n15 Watwero dongo niye calo Daniel nining? Kwano Baibul keken pe romo ka wamito bedo ki niye matek. Myero waniang gin wakwano. (Matayo 13:23) Mitte ni wange kit ma Jehovah tamo ki dok winyo kwede ma lubbe ki gin moni. Pi meno, myero watam matut i kom gin ma wakwano. Pire tek bene adada me lega kare ducu, tutwalle ka watye ka wok ki i kwo matek. Watwero bedo ki niye ni Jehovah biminiwa ryeko ki teko ma walege pire.​—Yakobo 1:5.\\nYUBU OTIYO KI RYEKO MUA KI BOT LUBANGA KARE DUCU\\n16, 17. Yubu ocako ngeyo lok i kom Jehovah nining?\\n16 Yubu ocako ngeyo lok i kom Jehovah nining? Yubu pe obedo Laicrael. Ento Abraim, Icaka, ki Yakobo gubedo wadine mabor, dok Jehovah opwonyogi ki lok madok i kome ki dong gin ma en mito pi dano. Olo to i yo mo, Yubu opwonyo lok ada magi mamwonya-ni. (Yubu 23:12) En owaco bot Jehovah ni: “Yam onongo awinyo piri awinya keken.” (Yubu 42:5) Dok Jehovah kikome bene owaco ni Yubu otito bot jo mukene lok ada madok i Kome.​—Yubu 42:7, 8.\\nNiyewa jing matek ka wangiyo ginacweya ki dok ka wanongo ngec mapol madok i kom kit pa Jehovah (Nen paragraf 17)\\n17 Yubu bene opwonyo lok mapol madok i kom kit pa Jehovah ki i ngiyo ginacweya. (Yubu 12:7-9, 13) Eliu gin ki Jehovah bene gutiyo ki ginacweya me pwonyo Yubu wek oniang kit ma rwom pa dano lapiny kwede ka kiporo ki pa Lubanga. (Yubu 37:14; 38:1-4) Lok ma Jehovah owaco-ni ogudo cwiny Yubu adada ma oweko en owaco ki mwolo bot Lubanga ni: “Angeyo ni itwero tiyo gin ducu; pe tye lok mo ma iyubo ma pe bicobbe kakare.” En dok omedde ni: “Angut ma abuku koma woko ki apwa ki buru.”​—Yubu 42:2, 6.\\n18, 19. Yubu onyuto nining ni engeyo Jehovah maber?\\n18 Ngec matir i kom Lubanga okonyo Yubu nining? Yubu oniang cik ma igi lac maber adada. En onongo ngeyo Jehovah maber, dok man ocuko cwinye me lubo yo matir. Me labolle, Yubu onongo ngeyo ni pe etwero wacone ni emaro Lubanga ka pe etero jo mukene i yo me kica. (Yubu 6:14) En pe obedo ki tam ni eber eloyo jo mukene, ma ka meno, en oterogi calo gitye jo me ode, kadi bed gulony nyo gilucan. Yubu owaco ni: “Ngat ma oketa i i maa en aye ma oketo opiina bene.” (Yubu 31:13-22) Kadi wa i kare ma Yubu olony adada, en pe odongo cwiny me awaka, dok pe oneno jo mukene calo konygi pe. Man dok pat adada ka kiporo ki lulonyo mapol i kare-ni.\\n19 Yubu onongo pe mito ni gin mo keken kadi wa jami me kom odok gin ma pire tek loyo watte ki Jehovah. En onongo ngeyo ni ka meno otimme, ci ebikwero “Lubanga [me ada] ma tye malo” woko. (Kwan Yubu 31:24-28.) Dok Yubu onongo neno nyom ni obedo cikke bot Jehovah i kin laco ki dako. En bene ocikke kekene ni pe ebineno dako mo keken ki wang me carocaro. (Yubu 31:1) Meno gin me aura adada, pien Yubu okwo i kare ma Jehovah onongo ye ni co gitwero nyomo mon mapol. Dok Yubu onongo twero bedo ki mon aryo ka onongo cwinye mito. Ento Yubu oniang ni nyom me acel ma Jehovah ocako obedo i kin laco acel ki dako acel keken, dok en oyero me kwo kit meno. * (Nen lok ma tye i tere piny.) (Acakki 2:18, 24) Ki lok ada, i nge mwaki 1,600, Yecu bene opwonyo lok acel-li, ni rwatte i buto myero obed i kin laco acel ki dako acel ma dong gunyomme.​—Matayo 5:28; 19:4, 5.\\n20. Bedo ki ngec matir i kom Jehovah kacel ki cikke twero konyowa me yero lurem ki galowang maber nining?\\n20 Watwero dongo niye calo Yubu nining? Pud aye mitte ni wange lok i kom Jehovah maber dok wawek ngec meno ogud yo me kwowa ducu. Me labolle, Baibul waco ni Jehovah “dag ngat ma maro timo tim bwami” dok ni pe myero wabed kacel ki jo ma pe giloko lok ada. (Kwan Jabuli 11:5; 26:4.) Dong penye ni: ‘Wang ginacoya aryo magi pwonya gin ango ma lubbe ki kit ma Jehovah tamo kwede? Man myero ogud gin ma pire tek loyo i kwona nining? Dok myero ogud jami ma anenogi ki i intanet, lurem ki galowang ma ayerogi nining?’ Lagammi twero konyi me niang ka ada ingeyo Jehovah maber. Pe wamito ni walub kit me lobo man marac-ci. Pi meno, myero wapwonye me “poko gin maber ki gin marac,” nyo waniang apokapoka ma tye i kin gin maber ki marac, ki gin me ryeko ki me mingo.​—Jo Ibru 5:14; Jo Epeco 5:15.\\n21. Gin ango ma twero konyowa me ‘niang jami ducu maber’ wek wayom cwiny Jehovah?\\n21 Jehovah okonyo Nua, Daniel, ki Yubu me ‘niang jami ducu maber’ wek guyom cwinye pien gutute ki kerogi ducu me ngeyo lok matir i kome. Lanengi nyuto ni timo jami matir ma yomo cwiny Jehovah kelo adwogi maber i kwowa. (Jabuli 1:1-3) Pi meno, penye ni, ‘Tika angeyo Jehovah maber calo Nua, Daniel, ki dong Yubu?’ Ki lok ada, i kare-ni, watwero ngeyo Jehovah maber loyo co magi ma gubedo lugen-ni pien en ominiwa ngec mapol madok i kome makato gin. (Carolok 4:18) Dong, kwan Baibul maber. Lwod lok i kom gin ma ikwano. Dok ileg pi cwiny maleng. Ka itimo meno, ci kwo pa jo me lobo man marac-ci pe bidonyo i kwoni. Ma ka meno, ibinyuto ryeko dok inyikke cok bot Woru me polo nino ki nino.​—Carolok 2:4-7.\\n^ para. 5 Kwaro Nua, Enoka bene “obedo ka wot kacel ki Lubanga.” Ento en oto mwaki 69 ma peya kinywalo Nua.​—Acakki 5:23, 24.\\n^ para. 19 Nua bene otimo kit meno. En bene onyomo dako acel keken, kadi bed ni co gucako nyomo mon mapol cutcut i nge kare ma Adam gin ki Kawa gujemo i kom Lubanga.​—Acakki 4:19.\\nRyeko mua ki bot Lubanga. Ka wakwano Baibul kore ki kore dok waniang gin ma wakwano, ci wabingeyo Jehovah maber. Wabiniang i kom gin maber ki marac, ki gin me ryeko ki me mingo. Dok ka wakwo ma lubbe ki ngec ma wanongo ci wanyuto ryeko mua ki bot Lubanga\\nCik ma igi lac mua ki bot Lubanga obedo guti me pwony me Baibul. Pe gilokke, dok gikonyowa me niang kit ma Jehovah tamo kwede i kom gin moni. Ka watamo matut i kom cik ma igi lac magi, ci bikonyowa me moko tam matir ma yomo cwiny Lubanga\\nWot kacel ki Lubanga: Meno obedo lubo cik pa Jehovah kun wamarre ki cwinywa ducu ma nongo bedo calo watye ka wot kacel kwede macalo laremwa","num_words":2677,"character_repetition_ratio":0.061,"word_repetition_ratio":0.004,"special_characters_ratio":0.258,"stopwords_ratio":0.32,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lubanga ocweyo komwa ki kero me cang maber adada. Ka ngat ma kome yot onongo ret, kome “cako yubbe me cango wang bwur meno kadi bed bwure dit nyo tidi.” (Johns Hopkins Medicine) Kom ngat meno cutcut cako juko cwer pa remo, nyayo ler bedo malac dok jingo weko bedo matek.\\nTAM KONG: Ka Lacwecwa oyubo komwa ki kero me cango wang bwur, ci watwero bedo ki gen i kom cikkene me konyowa wek wacang ka watye ki arem i cwinywa, pe kumeno? Laco jabuli owaco ni, “En cango jo ma cwinygi cwer, dok tweyo wang retgi woko.” (Jabuli 147:3) Ka itye ki arem i cwinyi, macalo adwogi pa gin mo mutimme i kwoni i kare mukato angec nyo i kare-ni, ci ngo ma romo miyo ibedo ki tekcwiny ni Jehovah bitweyo wang reti woko​—i kare-ni ki i kare me anyim?\\nGIN MA BAIBUL PWONYOWA I KOM MAR PA LUBANGA\\nLubanga ocikke ni: “Pe ilwor, an atye kwedi, cwinyi pe opoti, pien an Lubangani; abimiyi tek, dok abikonyi.” (Icaya 41:10) Dano ma ngeyo ni Jehovah paro pire bedo ma wiye opye mot dok bedo ki kero me lweny ki pekki mapatpat. Lakwena Paulo olwongo cwiny ma opye mot kit man ni “kuc pa Lubanga ma kato ngec pa jo ducu.” Paulo omedo ni: ‘Atwero jami ducu liweng pi teko ma en miya.’​—Jo Pilipi 4:4-7, 9, 13.\\nGinacoya konyowa me dongo niye i kom cikke pa Jehovah pi kwo me anyim. Me labolle, Niyabo 21:4, 5 tittiwa gin ma en bitimo ki dong tyen lok mumiyo watwero genne:\\n“En bijwayo pig wanggi woko ducu.” Jehovah bikwanyo pekki ki parwa ducu, kadi bed ma jo mukene gineno calo tidi.\\n“Ngat ma obedo i wi komker” i polo, ma en aye Kabaka Won Twer Ducu ma loyo wi ginacweya, bitic ki teko kacel ki twerone me giko pekki kun miyowa kony ma mitte.\\nJehovah cuko cwinywa ni cikkene ducu obedo “lok ma genne dok me ada.” Man tyen lokke ni, Jehovah omoko lok man kun jenge i kom nyinge kacel ki kite macalo Lubanga me ada.\\n“En bijwayo pig wanggi woko ducu. To bene dong bibedo pe, kadi kumo nyo koko, nyo arem, pien gin macon dong ducu gurwenyo woko matwal. Ci ngat ma obedo i wi komker owacci, ‘Nen, aketo jami ducu doko nyen.’ Ka dok bene owacci, ‘Co lok man, pien lok magi lok ma genne dok me ada.’”​—Niyabo 21:4, 5.\\nCwec ma i wi polo ki lobo ma wanenogi ki wangwa kacel ki Baibul nyuto botwa kit pa Lubanga. Kadi bed ginacweya tugo cwinywa me doko lurem Lubanga, ento Baibul tito botwa lwongo pa Lubanga ka maleng ni: “Wunyik cok bot Lubanga, ci en bene binyiko cok botwu.” (Yakobo 4:8) Tic pa Lukwena 17:27 waco ni: “En pe tye cen ka mabor ki bot ngat acel acel i kinwa.”\\nKa ikwanyo kare me ngeyo Lubanga, ci ibimoko ada ni ‘en paro piri.’ (1 Petero 5:7) Adwogi maber ango ma wanongo ka wageno Jehovah i yo ma kit man?\\nNen kong ngo mutimme i kom omego Toru, ma a ki Japan. En odongo i cing minne ma Lakricitayo, ento lacen odonyo i gurup pa lutim aranyi me Japan ma kilwongogi ni yakuza. En owaco ni, “Onongo atamo ni Lubanga daga adada, dok onongo awinyo calo to pa jo ma oruma, tutwalle jo ma amarogi tye calo pwod ma Lubanga omina.” Toru otito ni kwo marac pa jo ma onongo ebedo i kingi kacel ki tamme marac-ci oweko edoko “ngat ma cwinye col ma pe paro pi dano.” Madok i kom mitine en otito ni, “Onongo amito ni ato ma pud atidi i nge neko ngat mo muywek loya, wek nyinga bene oywek.”\\nEnto, i kare ma Toru gin ki dakone Hannah gukwano Baibul, Toru oloko kwone ki tamme i yo me aura. Dako pa Toru owaco ni: “Aneno ki wanga kit ma Baibul okelo alokaloka i kwo pa cwara.” I kom kare-ni Toru waco labongo akalakala mo ni: “Watye ki Lubanga ma paro piwa adada ki acel acel. En pe mito ni dano mo oto, dok en tye atera me timo kica ki ngat mo keken ma ongut i kom balle. En winyo legawa pi jami ma pe watwero wacone bot ngat mo keken dok ngat mo pe twero niang. Ma pe otero kare malac, Jehovah bikwanyo pekkiwa ducu kacel ki jami ma cwero cwinywa. Kadi wa i kare-ni, en tye ka konyowa i yo ma pe watwero byekone. En marowa dok konyowa ka watye ma goro.”​—Jabuli 136:23.\\nKit ma gin mutimme i kom Toru nyuto kwede, bedo ki ngec ni Lubanga twero​—dok cokcok-ki bikwanyo pekki kun jwayo pig wang dano ducu, miyowa gen me ada pi anyim dok bene konyowa me kwo kwo maber i kare-ni. Ada, kadi wa i lobo ma opong ki pekki, pud itwero nongo adwogi maber ki i mar pa Lubanga.","num_words":781,"character_repetition_ratio":0.038,"word_repetition_ratio":0.0,"special_characters_ratio":0.245,"stopwords_ratio":0.321,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lulevi 17 ACO85 - Rwot owaco bot Moses ni, “Wac bot - Bible Search\\nLulevi 16 Lulevi 18\\nKa tyero gitum myero obed acel keken\\n1Rwot owaco bot Moses ni, 2“Wac bot Aron ki awobene ki bot jo Icrael ducu ni, Man aye gin ma Rwot ociko. 3Ka dano mo me ot pa Icrael oneko twon nyo lat in romo nyo dyel ki i dye gony, nyo ka oneko woko ki i ne gony, 4kun pe okelo i doggola kema me rwatte me tyerone obed mot pa Rwot i nyim kema pa Rwot, ci gibikwano alii me remo i wi dano meno, Pi oyo remo, waŋ dano meno birwenyo woko ki i kin lutugi. 5Man giciko wek jo Icrael gukel gitumgi ma gibedo ka nekogi i dye bar; gikelgi bo! Rwot, bot ajwaka, i doggola kema me rwatte, ginekgi me bedo gityer lakwecwiny bot Rwot. 6Ajwaka bikiro remone i wi keno tyer pa Rwot i doggola kema me rwatte, biwaŋo dwolo obed gin ma ŋwece kur me yomo cwiny Rwot. 7Pe doŋ gibitumo gitumgi bot jogi ma calo nyogi oyima ma gitye ka worogi ki tim kwele kwele. Man bibedo cik botgi matwal wa i kare pa likwayogi ducu.\\n8“Ci ibiwaco ki gin ni, Dano mo me ot pa Icrael, nyo ki i kin lubedo ma bedo i kingi, ma otyero gitum awaŋa, nyo gitum mo 9ma pe okelo i doggola kema me rwatte pi tumo bot Rwot, dano meno waŋe birwenyo woko ki i kin lutugi.\\nPe gicam remo\\n10-“Ka dano mo me ot pa Icrael, nyo ki i kin lubedo ma bedo i kingi, ocamo remo mo, abiketo waŋa i kom dano meno ma ocamo remo-ni, dok abimiyo waŋe rwenyo woko ki i kin lutugi. 11-Pien kwo pa riŋo tye i Temo; an doŋ atyeko miyone botwu i wi keno tyer pi kwanyo bal ki i kom tipowu pien remo aye gin ma kwanyo bal, pi kwo ma tye iye-ni. 12En mumiyo awaco bot jo Icrael ni, Dano mo i kinwu pe ocam remo. 13Dano mo bene ki i kin jo Icrael, nyo ki i kin lubedo ma bedo i kingi, ma omako lee nyo winyo mo ma gicamo, ka en owoto ka dwar, bionyo remone woko piny i ŋom, ci umo woko ki lobo.\\n14“Pien kwo pa lee-gu ducu en aye remone; mumiyo awaco ki jo Icrael ni Pe wucam remo pa gin mo, pien kwo pa gin makwo ducu en remone; ŋat ma ocamo wane birwenyo woko. 15Dok ka dano mo ocamo geŋ ma oto kene, nyo lee ma ŋuu omwodo, kadi anywalli me lobo, kadi labedo, bilwoko boŋŋine, lwoko kome ki pii, ci bedo keni nio wa otyeno, ka doŋ bedo ma olony. 16Ento ka pe olwoko boŋŋine, nyo pe olwoko kome, ci bal bidok i wiye.”","num_words":451,"character_repetition_ratio":0.076,"word_repetition_ratio":0.034,"special_characters_ratio":0.252,"stopwords_ratio":0.322,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yocwa 6 ACO85 - I kare meno onoŋo Jeriko gicego woko - Bible Search\\nYocwa 5 Yocwa 7\\nJo Icrael gumako Jeriko\\n1I kare meno onoŋo Jeriko gicego woko matek twatwal pi lworo jo Icrael; dano mo pe kato woko, ki dano mo pe donyo i iye. 2Rwot owaco bot Yocwa ni, “Nen, doŋ atyeko miyo Jeriko i ciŋi kacel ki kabakane ki twoni oteka lwennye. 3Wubiwot wurumo gaŋ; lulweny ducu gibiwot kun girumo gaŋ tyen acel. Wubitiyo kit meno tyeko nino abicel, 4kun ajwagi abiro bimako obute me tuŋ romi gitelo kwede nyim canduk me gicikke, I nino me abirone wubiwot wurumo gaŋ tyen abiro kun ajwagi gikuto obute. 5Ka doŋ gikuto tuŋ nyogi romi, ka doŋ wuwinyo dwan obute maloŋo-ni, ci lwak ducu gibidaŋŋe ki dwangi maloŋo mapek; cel gogo me gaŋ bimuk, poto woko piny ducu, ci lwak gibicorre gicito iye kun dano acel acel kemo nyime atir.” 6Ci Yocwa wod pa Nun olwoŋo ajwagi, owaco botgi ni, “Wutiŋ canduk me gicikke. Ajwagi abiro gumak obute tuŋ nyogi romi gutel kwede nyim canduk pa Rwot.” 7Ka dok owaco ki lwak ni, “Wuwot anyim, wuwot wurum gaŋ, wumi jo ma guruko jami lwenygi gukat wa i nyim canduk pa Rwot.”\\n8Kit ma Yocwa ociko ki lwak-ki, ajwagi abiro gumako obute tuŋ nyogi romi abiro ci gutelo kwede nyim Rwot kun gicito anyim kacel ki canduk me gicikke pa Rwot ma lubo korgi. 9Lumony gutelo nyim ajwagi ma gikuto obute-ni, ci lugwok ŋec gulubo kor canduk, kun obute gikuto gimedde kwede ameda. 10Ento Yocwa ociko lumony ni, “Pe wubidaŋŋe ki woo, kadi wa dwanwu pe biwinnye, wa lok mo pe bia ki i dogwu, o kwede wa i nino ma abicikowu ni doŋ wudaŋŋe ki woo; ka doŋ wubidaŋŋe.” 11Kit meno Yocwa omiyo canduk pa Rwot ocako wot me rumo gaŋ, kun rumo tyen acel keken. Lacen gudok i gony, gubuto kunnu.\\n12Yocwa dok oa malo odiko con, ki ajwagi bene gucako tiŋo canduk pa Rwot. 13Ajwagi abiro gumako obute tuŋ nyogi romi abiro gukato kwede i nyim canduk pa Rwot, kun gimedde ki kuto obute nakanaka. Lumony gutelo nyimgi, ki lugwok ŋec gulubo kor canduk, kun ajwagi gikuto obute nakanaka. 14I nino me aryone guwoto gurumo gaŋ tyen acel ci gudok i gony, Gubedo ka rumo gaŋi kit meno otyeko nino abicel.\\n15I kom nino me abirone gua malo kwarpiny, guwoto gurumo gaŋ kit ma yam ca tyen abiro; i nino meno keken aye gurumo iye gaŋ tyen abiro. 16I kom tyen me abirone en aye ajwagi gucako kuto iye obute, ka Yocwa owaco bot lumony ni, “Wudaŋŋe, wuwo, pien Rwot doŋ omiyo gaŋ man botwu. 17Ento gaŋ man ki gin ducu ma tye iye gibidyerogi bot Rwot ci gibijwero woko ducu. Rakab ma lakwele-ni keken, ki jo ducu ma gitye i ode, aye gibidoŋ makwo, pien en yam okano lurot-piny ma wacwalo kunnu. 18Ento wun aye wugwokke kekenwu i kom gin ducu ma gidyero me ajwera woko, pe dok wukwany gin mo ki i kom gin ma wudyero-ni, miyo gony pa jo Icrael doko me ajwera woko ducu, ci kelo ayela i kome. 19Ento ryal ki jabu ducu ki jami me mola-gu ki me nyonyo gu, gin ducu jami maleŋ pa Rwot; gibiterogi i ot kano lim pa Rwot.”\\n20-Kit meno lumony gudaŋŋe ki woo ki ajwagi gukuto tum obute, Tekki lumony guwinyo dwan obute ci gutugi daŋŋe ki woo matek, ci cel me gaŋ omuk opoto woko piny ducu, ka doŋ lumony gudonyo i gaŋ kun dano acel acel woto tiko nyime atir, gumako gaŋ woko. 21Gujwero co wa ki mon, litino ki ludoŋo ducu, ki dyaŋi ki romi ki kana-gu; gin ducu gutum woko kun gineko ki pala lucwan.\\n22Ci Yocwa owaco bot jo aryo ma yam guroto lobo ni, “Wucit i ot pa dako ma lakwele-ni, wukele woko ki jone ducu, kit ma yam wukwoŋo boteni.” 23Kit meno awobe ma yam guroto lobo gudonyo i ot, gukelo Rakab woko kacel ki wonne ki minne ki omegine ki jone ducu. Gutero ludoggolane ducu, guketogi woko i ŋe gony pa jo Icrael. 24Lacen lumony guwaŋo gaŋ woko ki mac, ki gin ducu ma tye iye; ento guweko ryal ki jabu ki jami me mola ki me nyonyo-gu, guketogi i ot ma gikano iye lim pa Rwot. 25-Ento Rakab ma lakwele-ni ki jo me ot pa wonne kacel ki jone ducu, Yocwa owekogi makwo. Gibedo i kin jo Icrael nio wa onyoo, pien Rakab yam okano lukwena ma Yocwa onoŋo ocwalogi ka roto Jeriko.\\n26-I kare meno Yocwa omiyo dano gukwoŋo kwoŋ i nyim Rwot kun wacci,\\n“Cen opot i kom dano ma bitiŋŋe pi gero gaŋ man me Jeriko doki.\\nLatin kayone bito, ci gibiketo gutine i wiye;\\nwode ma cogone bito, ci gibicibo dog gaŋ i wiye.”\\n27Kit meno Rwot obedo ki Yocwa, omiyo nyiŋe oywek oromo lobo ducu.","num_words":787,"character_repetition_ratio":0.052,"word_repetition_ratio":0.0,"special_characters_ratio":0.232,"stopwords_ratio":0.248,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Jo Korint 12 ACO85 - Utmegina, amito wuniaŋ lok i kom - Bible Search\\n1 Jo Korint 11 1 Jo Korint 13\\n1 Jo Korint 12\\nMot mogo ma Cwiny Maleŋ miyo\\n1Utmegina, amito wuniaŋ lok i kom mot ma Cwiny Maleŋ miyo. 2Wuŋeyo ni i kare ma yam onoŋo pud pe wuŋeyo Lubaŋa, noŋo wurwenyo woko ata ka woro cal jogi ma pe loko, ka ma giterowu iye ducu-ni. 3Pi meno amito wuniaŋ ni, pe tye ŋat mo ma Cwiny pa Lubaŋa telo ma wacci, “Yecu giceno;” dok bene pe tye ŋat mo ma twero wacci, “Yecu aye Rwot,” ento Cwiny Maleŋ keken ma twero miye eloko.\\n4-Mot tye ma kitgi patpat, ento Cwiny tye acel. 5Tic ma gitiyo pi Rwot bene tye ma kitgi patpat, ento Rwot tye acel. 6Tek pa Lubaŋa tiyo i yo mapatpat, ento Lubaŋa acel-lu aye ma tiyo i yo ducu ki pi jo ducu. 7Dano acel acel gimiyo bote lanyut me Cwiny ma konyo lwak. 8Cwiny Maleŋ miyo bot dano acel kwena me ryeko; en Cwiny acel-lu bene miyo bot dano mukene kwena me ŋec. 9En Cwiny acel-lu miyo niye bot ŋat mukene, ki bot dano mukene en Cwiny acel-lu miyo mot me caŋo two i kom dano. 10Bot ŋat mukene en miyo mot me tiyo taŋo, bot ŋat mukene mot me tito lok pa Lubaŋa, bot ŋat mukene miyo ryeko me poko kin cwiny mapatpat, bot ŋat mukene miyo dumo leb mapatpat, bot ŋat mukene miyo ryeko me gonyo leb mapatpat. 11Ento Cwiny acel-lu aye ma tiyo tic i mot magi ducu; en poko mot mapatpat bot dano acel acel kit macalo en mito.\\nKom acel tye ki dul mapol\\n12-Pien Kricito calo kom acel ma tye iye dul mapol; ento noŋo pud tye kom acel, kadi bed gitye dul mapol. 13Pien wan ducu, Lujudaya ki jo Grik, opii ki jo ma gilone kengi, gibatijawa wadoko kom acel i Cwiny acel-lu pa Lubaŋa, wan ducu wamato en Cwiny acel-lu.\\n14Pien kom dano pe tye iye dul acel keken, ento tye iye dul mapol. 15Ka kono tyen wacci, “Pien an pe a ciŋ, an pe a dul kom,” meno pe geŋe bedo dul kom. 16Ka kono it wacci, “Pien an pe a waŋ, an pe a dul kom,” meno pe geŋe bedo dul kom. 17Ka kono kom ducu obedo waŋ, kono giwinyo lok ki ŋo? Dok kono kom ducu obedo it, kono giŋweyo ki ŋo? 18Ento kit ma tye kwede-ni, Lubaŋa oketo dul mapatpat i kom, dul acel acel kit macalo en mito. 19Ka kono gin ducu gubedo dul acel, kom kono obedo kwene? 20Kit macalo tye-ni, tye dul mapol, ento kom tye acel. 21Waŋ pe twero waco ki ciŋ ni, “An pe amiti.” Wic pe twero waco ki tyen ni, “An gira pe amitowu.” 22Ma kaka meno, dul kom maca ma gitamo ni goro mitte twatwal, 23dok bene dul maca me kom ma gitamo ni deyogi pe, dul magi aye girukogi ki deyo makato, ki dul komwa ma nen marac warukogi ki ruk ma nen maber makato,, 24ma kun dul komwa ducu ginen maber ma pe dok gimito gin mo. Lubaŋa oketo dul mapol me kom kun ribogi kacel, kun miyo deyo madwoŋ makato bot dul ma deyogi nok, 25wek apokapoka mo obed pe i kom, ento omi dul acel acel opar pi dul wadgi. 26Ka dul mo acel tye ki arem, ci dul kom mukenegu bene rem kacel kwede; ka gipako dul acel, dul mukene-gu bene ducu ribbe kwede ki yomcwiny.\\n27Kombeddi doŋ wun kom Kricito, dano acel acel obedo dul kom Kricito. 28-Ento Lubaŋa oketo jo magi i lwak muye Kricito; mukwoŋo lukwena, me aryone lutit lok pa Lubaŋa, me adekke lupwony, ki dok jo ma tiyo tic me taŋo; ki jo ma lubo gin jo ma gimiyo botgi mot me caŋo two ki i kom dano, jo ma tiyo tic me kony, jo ma romo loyo tic, ki jo ma gidumo leb mapatpat. 29Jo ducu gin lukwena? Jo ducu gitye ki mot me tito lok pa Lubaŋa? 30Jo ducu tye ki mot me caŋo dano? Jo ducu gidumo leb mapatpat? Jo ducu gin lugony leb? 31Wuket cwinywu i noŋo mot ma pigi dito.","num_words":680,"character_repetition_ratio":0.065,"word_repetition_ratio":0.012,"special_characters_ratio":0.257,"stopwords_ratio":0.307,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"“Wugwokke Wek Ngat Mo Pe Ongakwu Woko”!—Jo Kolocai 2:8 | Wi Lubele me Anyama\\nPWONY ME ANYAMA ME 23\\n“Wugwokke wek ngat mo pe ongakwu woko ki tam me ryeko nyo me bwola mo ma tere pe, kun wulubo kit pa kwaro.”​—KOL. 2:8.\\nWER 96 Buk pa Lubanga​—Obedo Lonyo\\n1. Ma lubbe ki Jo Kolocai 2:4, 8, Catan temo bwolowa nining wek walub tamme?\\nCATAN mito ni wajuk maro Jehovah. Me cobo mitine man, en temme me loko kit ma watamo kwede wek watam calo en. En temo bitowa nyo bwolowa me lubbe kun tiyo ki mitiwa.​—Kwan Jo Kolocai 2:4, 8.\\n2-3. (a) Pingo myero waket cwinywa i kom lok me ciko dano ma kicoyo i Jo Kolocai 2:8? (b) Ngo ma wabinyamo i pwony man?\\n2 Tika wan bene Catan twero bwolowa? Ada, twere! Wi opo ni, Lakwena Paulo pe ocoyo tira ma i Jo Kolocai 2:8 bot jo ma pe gingeyo Lubanga. En ocoyo bot Lukricitayo ma kiwirogi ki cwiny maleng. (Kol. 1:2, 5) Lukricitayo magi onongo kitwero bwologi, dong wan bene i kare-ni kitwero bwolowa oyotoyot ma loyo. (1 Kor. 10:12) Pingo? Pien dong kibolo Catan woko piny i lobo, dok en oketo cwinye i kom bwolo lutic pa Lubanga ma lugen. (Yabo 12:9, 12, 17) Medo i kom meno, watye ka kwo i kare ma jo maraco ki jo ma lugoba gitye ka medde “ki bedo marac makato kare.”​—2 Tem. 3:1, 13.\\n3 I pwony man, wabinyamo kit ma Catan tiyo kwede ki ‘bwola ma tere pe’ i tutene me dwoyo tamwa. Wabineno bene diro nyo “roro” adek pa Catan. (Ep. 6:11) Ka dong, i pwony ma lubo man, wabinyamo kit ma waromo jwayo kwede adwogi marac ma roro pa Catan okelo i tamwa. Ento mukwongo, kong wanyamu kit ma Catan obwolo kwede Luicrael i kare ma gudonyo i Lobo ma Kiciko Pire ci wanen pwony ma wanongo ki iye.\\nCATAN OBITO JO ICRAEL ME WORO JOGI\\n4-6. Ma lubbe ki Nwoyo Cik 11:10-15, yo me pur manyen ango ma onongo mitte ni jo Icrael gupwony i kare ma gudonyo i Lobo ma Kiciko Pire?\\n4 Catan otiyo ki diro me bito jo Icrael wek guwor lubange me goba. En otimo man nining? En onongo ngeyo ni gimito cam, dong otiyo ki mitigi man me bitogi. I kare ma jo Icrael gudonyo i Lobo ma Kiciko Pire-ni, onongo mitte ni gulok yo me pur ma gungiyo kwede. I kare ma gitye i Ejipt, jo Icrael onongo gitwomo pii ki i Kulu Nail ci gionyo i potigi. Ento, i Lobo ma Kiciko Pire-ni onongo kulu mo madit calo Nail pe tye, dong wek gupur cam onongo gijenge i kom kot ki toyo. (Kwan Nwoyo Cik 11:10-15; Ic. 18:4, 5) Pi meno, onongo mitte ni jo Icrael gupwony diro me pur manyen. Meno onongo pe bibedo yot pien pol pa dano ma gingeyo pur onongo guto woko i tim.\\nCatan oloko tam pa lupur me Icrael nining? (Nen paragraf 4-6) *\\n5 Jehovah otito bot jone ni kwogi onongo dong olokke woko. Ci en omiyogi cik man, ma i acakkine pe twero nen calo kubbe ki pur: “Wugwokke wek pe gibwolwu, miyo wulokke: wubarre woko, wutiyo bot lwak lubanga mukene, wuworogi bene.” (Nwo. 11:16, 17) Pingo Jehovah ociko jone i kom woro lubange me goba i kare ma en onongo tye ka lok i kom pwonyo diro me pur manyen?\\n6 Jehovah oniang ni Luicrael gibibedo ki miti me pwonyo diro me pur manyen ki bot lurok ma gurumogi ma pe giworo Jehovah. Ngene kene ni, lurok magi onongo gitye ki ngec i kom pur i kabedo meno ma loyo Luicrael, dok jo pa Lubanga onongo gitwero pwonyo jami mapol ki botgi, ento onongo bene kitwero bitogi. Tam pa lupur me lobo Kanaan onongo orubbe ki timgi me woro jok Baal. Onongo giye ni Baal obedo rwod polo dok lami kot. Jehovah onongo pe mito ni kibwol jone ki niye gobagoba magi. Ento, Luicrael guyero me woro jok Baal teretere. (Wel 25:3, 5; Lungol. 2:13; 1 Luker 18:18) Kong dong wanen yo ma Catan otiyo kwede me bwolo jo Icrael.\\nJAMI ADEK MA CATAN OTIYO KWEDE ME BWOLO LUICRAEL\\n7. I yo ango ma kitemo kwede niye pa jo Icrael i kare ma gudonyo i Lobo ma Kiciko Pire-ni?\\n7 Me acel, Catan otiyo ki miti ma pe rac ma dano tye kwede me neno ka kot cwer i potigi. Kot onongo cwer manok adada i Lobo ma Kiciko Pire cakke i agikki me dwe me Angwen me o wa i dwe me Abongwen mwaka ki mwaka. Wek Luicrael gubed kwo dok camgi ocek mabup, onongo gijenge i kom kot ma cwer nicakke i dwe me Apar. Catan obwolo Luicrael me tamo ni wek kwogi obed maber, myero gudony i kwer pa lurok ma gurumogi. Rok magi onongo giye ni tim mogo ma kubbe ki worogi mitte wek lubangegi gukel kot. Jo ma gipe ki niye i kom Jehovah onongo gitamo ni man aye yo acel keken me gengo oro ma rii mukato kare woko, pi meno onongo gitimo tim mogo me woro jok Baal.\\n8. Diro me aryo mene ma Catan otiyo kwede? Tit kong.\\n8 Diro me aryone ma Catan otiyo kwede ene: En oweko tim me tarwang nen calo gin maber. Rok ma pe gingeyo Jehovah onongo giworo lubangegi ki timo tim me tarwang malik. Woro man onongo kwako tim me malaya ma co ki mon weng gitimo wa i ot me woro lubangegi. Buto i kin co ki co, mon ki mon kacel ki tim tarwang mukene mapol onongo pe obedo tim ma kicwako acwaka keken ento odoko jami ma jwi! (Nwo. 23:17, 18; 1 Luker 14:24) Lurok onongo gitamo ni tim me kipyeda meno tugo cwiny lubangegi ci giweko lobo ceko cam madwong. Tim tarwang pa lurok magi oywayo cwiny Luicrael mapol dok pi man guyero me woro lubange me goba. I ada, Catan onongo dong obwologi woko.\\n9. Ma lubbe ki Kocea 2:16, 17, i yo ma nining ma Catan oumo kwede wang Luicrael wek pe gunen apokapoka i kin Jehovah ki Baal?\\n9 Diro me adek ma Catan otiyo kwede ene: En oumo wang Luicrael wek pe gunen apokapoka i kin Jehovah ki Baal. I kare pa lanebi Jeremia, Jehovah owaco ni lunebi ma lugoba guweko wi Jone owil woko i kom Nyinge ‘pi woro jok Baal.’ (Jer. 23:27) Jo pa Lubanga nen calo gucako tic ki nying Baal ma tyen lokke ni “Rwoda” nyo “Ladit” me ka tic ki nying Jehovah. Man oweko odoko tek pi Luicrael me neno apokapoka i kin Jehovah ki Baal, ci odoko yot botgi me rubo woro ma kimiyo bot Baal ki woro pa Jehovah.​—Kwan Kocea 2:16, 17.\\nDIRO MA CATAN TIYO KWEDE I KARE-NI\\n10. Diro ango ma Catan tiyo kwede i kare-ni?\\n10 Catan tiyo ki diro acel-lu i kare-ni. En bwolo dano kun tiyo ki mitigi ma pe rac, weko tim tarwang nen calo gin maber, dok umo wang dano weko pe gineno apokapoka i kin Jehovah ki lubange mukene. Kong wacaku ki neno dirone me adek-ki.\\n11. Gin ango ma Catan otimo me umo wang dano wek pe gunen apokapoka i kin Jehovah ki lubange mukene-ni?\\n11 Catan umo wang dano weko pe gineno apokapoka i kin Jehovah ki lubange mukene-ni. I nge to pa lukwena pa Yecu, jo mogo ma gungak gucako pwonyo pwony goba. (Tic 20:29, 30; 2 Tec. 2:3) Jo mungak magi gucako umo wang dano wek pe guniang i kom Lubanga me ada. Me labolle, gin gujuko tic ki nying Jehovah i Baibul ma meggi dok gucako tic ki nying dog tic calo “Rwot.” Kwanyo nying Jehovah ki dok leyo kakare ki “Rwot,” weko bedo tek bot lukwan Baibul me neno kit ma Jehovah pat kwede ki rwodi mukene-ni ma kiloko i komgi i Baibul. (1 Kor. 8:5) Gutiyo ki nying dog tic me “Rwot,” pi Jehovah kacel ki Yecu, ma man oweko odoko tek pi dano me niang ni Jehovah pat ki Yecu dok dog ticgi bene pat. (Jon 17:3) Anywenanywena man okelo pwony me Triniti nyo ni Lubanga tye adek i kom acel​—man pwony goba ma pe tye i Lok pa Lubanga. Macalo adwogine, jo mapol gitamo ni pe twere me niang i kom Lubanga. Man pud dong obedo goba madit ya!​—Tic 17:27.\\nCatan dong otiyo ki dini goba me cwako tim me tarwang nining? (Nen paragraf 12) *\\n12. Gin ango ma dini goba onyayo, dok man okelo adwogi ango, kit ma kitito kwede i Jo Roma 1:28-31?\\n12 Catan weko tim me tarwang nen calo gin maber. I kare pa jo Icrael macon, Catan otiyo ki dini goba me nyayo tim me tarwang. I kare-ni, en tye ka timo gin marom. Dini goba cwako tim tarwang dok weko nen calo gin ma pe rac. Macalo adwogine, jo mapol ma giwaco ni gitiyo pi Lubanga guweko lubo rwom me kit ma atir pa Lubanga. Lakwena Paulo otito adwogine i waragane bot jo Roma. (Kwan Jo Roma 1:28-31.) I kin “gin ma pe myero” tye iye kwai tim me buto ducu ma pe opore, kadiwa buto i kin co ki co nyo mon ki mon. (Rom. 1:24-27, 32; Yabo 2:20) Pire tek adada piwa me moko i pwony ma atir ma tye i Baibul!\\n13. Diro mukene ango ma Catan tiyo kwede?\\n13 Catan weko watiyo ki mitiwa ma pe rac i yo marac. Wan ducu watye ki miti me miyo jami ma mitte me konyo jo me odiwa, dok wamito ni wapwony diro me tic ma twero konyowa me timo man. (1 Tem. 5:8) Pol kare, watwero nongo diro magi ka waketo cwinywa i kwan ma wanongo i cukul. Ento omyero wagwokke. I lobe mapol, lutino kwan pe gipwonyo diro me tic keken i cukul, ento gipwonyo bene ryeko me lobo man. Kipwonyo lutino kwan me bedo ki akalakala i kom tye pa Lubanga ki me cayo lok me Baibul. Lutino kwan kiwacigi ni jo maryek ducu giye ni kwo ocakke pire kene. (Rom. 1:21-23) Pwony ma kit meno pe rwatte ki “ryeko pa Lubanga.”​—1 Kor. 1:19-21; 3:18-20.\\n14. Ryeko pa dano nyako kit macalo mene?\\n14 Ryeko pa dano pe rwatte ki rwom me kit ma atir pa Jehovah. Weko pe wanyako nyig ma nyak pi cwiny maleng pa Lubanga, me ka meno, weko watiyo “tic me kit pa dano.” (Gal. 5:19-23) Dongo cwiny me awaka, dok adwogine tye ni dano gicako “maro komgi kengi.” (2 Tem. 3:2-4) Kit magi tye olungtuke me cwiny me mwolo ma Lubanga mito ni luticce gudong. (2 Cam. 22:28) Lukricitayo mogo ma gukwano i rwom ma lamal guweko ryeko pa dano aye ocako doro tamgi me ka lubo tam pa Lubanga. Kong wanenu labol acel ma nyuto kit ma meno twero timme kwede.\\nRyeko me lobo-ni twero nyweno tamwa woko nining? (Nen paragraf 14-16) *\\n15-16. Ngo ma wapwonyo ki i gin mutimme i kom laminwa mo?\\n15 Laminwa mo ma dong otero mwaki makato 15 i tic pi kare malac owaco ni: “Macalo ngat ma onongo batija, onongo awinyo dok akwano lok i kom rac pa kwan i rwom ma lamal, ento acayo tira meno woko. Atamo ni tira meno pe guda.” Ariya ango ma en owok ki iye macalo adwogine? En oye ni: “Atiyo ki kero kacel ki cawa madwong me kwan ma oweko onongo dong ape wa ki cawa me lega bot Jehovah kit ma yam atimo con, aol matek ma pe atwero nywako lok me Baibul ki jo mukene, ki dok bene onongo aol ma pe atwero yubbe maber pi cokke. Ki pwoc madit, aniang ni ka amedde ki kwan i rwom ma lamal ci obibalo watta ki Jehovah woko, aniang ni omyero ajuk woko, ci atimo kit meno.”\\n16 Kwan i rwom mamalo ogudo tam pa lamego man nining? En ogamo ni: “Lewic maka me ye ni kwan i rwom ma lamal ma ayero opwonya me keto cwinya i kom bal pa jo mukene, tutwalle pa omege ki lumege, ki me keto gingi ni omyero gutim jami ma pe gitwero, kun bene oweko pe abedo ki wat macok kwedgi. Otera kare malac me juko tam i yo ma kit meno. Gin mutimme i koma i kare meno onyuta rac pa cayo tira ma Wonwa me polo miyowa kun wok ki i dulle. Jehovah onongo ngeya maber loyo kit ma an angene kwede kekena. Kono onongo awiny lokke!”\\n17. (a) Myero wamok tamwa me timo gin ango? (b) Gin ango ma wabinyamo i pwony ma lubo man?\\n17 Mok tammi me cung matek wek “tam me ryeko nyo me bwola mo ma tere pe” me lobo-ni pe obwoli. Medde ki gwokke i kom diro pa Catan. (1 Kor. 3:18; 2 Kor. 2:11) Pe iye ni Catan oum wangi wek wi owil woko i kom ngat ma Jehovah obedo ki woro ma en mito. Lub rwom me kit matir pa Jehovah i kwoni. Dok pe iwek Catan obwoli me cayo tira pa Jehovah. Ento ngo ma myero itim ka iniang ni tam me lobo-ni dong odonyo woko i kwoni? Pwony ma lubo man binyuto kit ma Lok pa Lubanga twero konyowa me turo tam ki kit mogo ma omoko matek calo “cel gogo.”​—2 Kor. 10:4, 5.\\nDIRO ANGO MA CATAN TIYO KWEDE ME. . .\\numo wang dano wek pe ginen apokapoka i kin Jehovah ki lubange mukene?\\nweko ni tim me tarwang onen calo gin maber?\\nbwolowa wek wati ki mitiwa ma pe rac i yo marac?\\nWER 49 Wek Cwiny Jehovah Obed Yom\\n^ para. 5 Catan obedo ladiro i bwolo dano. En dong obwolo jo mapol wek gutam ni gitye agonya kun i adane nongo en aye tye ka loyogi. Pwony man binyamo diro mapol ma Catan tiyo kwede me bwolo dano.\\n^ para. 48 LOK I KOM CAL: Luicrael ma gimaro ribbe ki jo Kanaan kitye ka bitogi me woro Baal ki timo tim tarwang.\\n^ para. 51 LOK I KOM CAL:Sign post pa kanica mo ma jolo co ma gibuto ki co ki mon ma gibuto ki mon wadgi.\\n^ para. 53 LOK I KOM CAL: Laminwa mo matidi ocako kwan i univaciti. En kacel ki lutino kwan luwote dong lapwonygi oloko tamgi woko ni cayan ki tet manyen aye twero cobo peko pa dano ducu. Lacen ma en tye i Ot me Ker, cwinye pe i pwony ma kitye ka miyone ento keto cwinye i kom bal pa omege ki lumege keken.","num_words":2275,"character_repetition_ratio":0.052,"word_repetition_ratio":0.004,"special_characters_ratio":0.26,"stopwords_ratio":0.312,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 23 ACO85 - “Can i wi lukwat ma gineko dok ma - Bible Search\\nDwogo cen pa jo Icrael ma gudoŋ\\n1“Can i wi lukwat ma gineko dok ma gikeyo romi ki i oletta!” Man Rwot ma owaco. 2Mumiyo an Rwot, Lubaŋa pa Icrael, awaco lok kuman ma okemo lukwat ma gigwoko romina ni, “Wun doŋ wukeyo romina woko, ci wuryemogi gucito woko, ento pe wubedo ka gwokogi wacel. Pi meno abiketo cwinya me keto can i komwu pi gin marac ma wutimo, man Rwot ma owaco. 3Lacen abicoko romina ma gudoŋ woko liweŋ ki i lobo ducu ka ma yam aryemogi gucito iye, abidwokogi cen kany aketogi i dwolgi, ci gibinywal ginya matek. 4Abiketo lukwat ma bigwokogi, man miyo doŋ pe gibibedo ki lworo mo, dok cwinygi bene pe biballe, ki mo ma birwenyo bene bedo peke, man Rwot ma owaco.\\n5-“Nen, kare tye ka bino, man Rwot ma owaco, ma abiketo iye lakwaro Daudi kikome me bedo kabaka. En bibedo jaŋ yat ma bilot ki k it ma atir, ma biloyo loc ki ryeko, dok bitiyo gin ma tye atir dok kakare i lobo man. 6I kare ma onoŋo en tye kabaka, jo Juda gibibedo mot laboŋo lworo mo, ki jo Icrael bene doŋ gibibedo ki kuc. Gibilwoŋo kabaka meno ki nyiŋ ni, ‘Rwot aye ma miyowa kit ma atir.’\\n7“Pi meno wunen, kare tye ka bino, man Rwot ma owaco, ma pe dok ŋat mo biwaco ni, ‘Macalo Rwot tye makwo-ni, ma en aye okwanyo waŋ jo Icrael okelowa woko ki i lobo Ejipt,’ 8ento wubiwacci, ‘Macalo Rwot tye kwo-ni, ma okelo jo Icrael woko ki i lobo ma yo tuŋ acam, dok ki i lobo ducu ka ma yam en oryemogi gucito iye.’ Pien abikwanyogi adwokogi cen i lobogi kikome ma yam amiyo bot kwarogi.”\\nLok ma Jeremia otito i kom lunebi ma lugoba\\n9Jeremia otito lok ma okemo lunebi,\\n“Cwinya oballe woko omiyo koma ducu tye ka myel amyela.\\nMan otimme pi Rwot,\\nkun bene lubo lok mere maleŋ;\\natye doŋ calo dano mumer ki koŋo,\\ndano ma omato koŋo vino madwoŋ.\\n10Pien lobo doŋ opoŋ ki lutim abor keken;\\ngibedo ki kit kwo marac dok bene gitiyo ki tekogi i yo marac.\\nLobo tye ka kumo pien Rwot doŋ oceno woko,\\nki olet-gu bene doŋ gutwo woko.” 11Rwot owacci,\\n“Lunebi kacel ki ajwagi pe giworo Lubaŋa;\\nanonogi ma gitye ka timo gin marac i ot pa Lubaŋa kikome.\\n12Pi meno yo ma gilubo, yone bibedo pwot dok col;\\nabimiyo giyokke ci gipoto.\\nAbimiyo gin marac poto i komgi;\\nkare me keto can i komgi tye ka bino,\\n13Doŋ atyeko neno bal pa lunebi me Camaria:\\ngubedo ka tito lok i nyiŋ Baal,\\nci gutelo jona jo Icrael,\\ngumiyo guŋak gubwota woko.\\n14-Ento aneno lunebi ma i Jerucalem dok gitimo gin ma kelo lworo mukato kare:\\ngitimo abor dok giloko lok goba;\\ngikonyo lutim gin marac medde ki timo gin marac,\\nwek ŋat mo pe olokke owek timo bal.\\nGin ducu gudoko calo Codom ki tuŋ bota,\\nma girac adada calo jo Gomora.”\\n15Mumiyo Rwot me mony owaco lok ma kemo lunebi kuman ni,\\n“Nen, abimiyo gimato yat roka,\\nabimiyo bene gimato pii ma giketo iye kwir;\\npien gunyayo kit me woro jogi gumiyo oromo i lobo woko ducu.”\\n16Rwot me mony owaco kuman bot jo Jerucalem ni, “Pe wuwiny lok ma lunebi gitito, pien gitye ka pi ko gen mogo me gobagoba ma pe konyo i iwu. Gitito botwu ginanyuta mogo ma gin gutamo atama ki wigi, ento noŋo pe gin ma an Rwot aloko. 17Giwaco lok teretere bot jo ma gicayo lok pa Rwot ni, ‘Wubibedo maber laboŋo ayela mo’; gitito bene bot jo ma cwinygi nwaŋ ma gitiyo gigi gin ma igi mito ni, ‘Can mo pe bipoto i komwu wacel.’ ”\\n18Aŋa i kingi mono ma doŋ ocuŋ i cokke pa Rwot,\\nma gunene dok ma guwinyo lokke?\\nAŋa i kingi ma owinyo lokke ci olubo?\\n19Nen, akemo pa Rwot okatti ocito woko calo yamo kot,\\ncalo yamo lapiru mager;\\nbimwoc woko i wi lutim maraco.\\n20Kiniga pa Rwot pe bigik\\nnio waŋ ma Rwot otiyo dok ocobo gin ma en oketo i tamme.\\nI nino ma pud tye anyim wubiniaŋ iye maber adada.\\n21“An gira onoŋo pe aoro lunebi magi,\\nento gin guriŋo ariŋa oyotoyot.\\nPe aloko botgi bene lok mo, ento gubedo ka tito loko\\n22Ka nene gucuŋ i cokkena, kono gutito lokka bot jona,\\nkono guloko jona ki i kit kwo marac ma onoŋo gitye iye-ni,\\nkono gulokke guweko timo gin marac.”\\n23Rwot owacci, “An mono Lubaŋa ma atye ka macok keken, pe atye ka mabor? 24Dano mo twero kanne woko i kabedo mo ma tye i muŋ ma pe atwero nene? man Rwot ma owaco. Pe an aye ma apoŋo polo ki lobo? man Rwot ma owaco. 25Doŋ atyeko winyo lok ma lunebi guwaco ma gitito lok goba ki nyina, kun giwacci, ‘Aleko lek, aleko lek!’ 26Lunebi magi gibikano goba i cwinygi ma gitito lok gobagoba me bwola ma giparo ki i cwinygi kengi pi kare ma rom mene? 27Gitamo ni lekgi ma gitito-ni bimiyo wi jona wil woko i koma, kit macalo kwarogi yam wigi owil woko i koma ci gulokke gudok ka woro jok Baal-li. 28Lanebi ma oleko lek myero otit lekke, ento lanebi ma doŋ owinyo lok myero otit lok meno ki gen adada. Ka giporo reŋ kal ki kal kikome mono berre nen niŋniŋ? man Rwot ma owaco. 29Lokka obedo calo mac dok calo nyol ma tyero gweŋ woko matitino, man Rwot ma owaco. 30Pi meno, nen, atye ki lok i kom lunebi ma gikwalo lok ki bot luwotgi ki i kingi kekengi ka gitito kun giwacci gitito lokka. 31Dok bene atye ki lok i kom lunebi ma gitito gigi lokgi, kun giwaco ni, ‘Man Rwot ma owaco.’ 32Atye ki lok i kom lunebi ma gitito lekgi ma opoŋ ki goba keken-ni, man Rwot ma owaco, ma gitito lekgi-ni ci gitelo jona miyo giŋak gibwota woko pi gobagi ki kitgi me nyatte, ma kun noŋo pe acwalogi dok noŋo bene pe acikogi ni guciti; pe gitye ki kit kony mo wacel bot lwak man. Man Rwot ma owaco.\\nLok mapek ma Rwot owaco\\n33“Jeremia, ka ŋat mo i kin jona, nyo kadi lanebi nyo ajwaka, openyi ni, ‘Lok mapek ma Rwot owaco mono en gin aŋo?’ Ci wubidok iye ni, ‘Wun aye gin mapek bot Rwot, pi meno en bikwanyowu bolowu woko matwal, man Rwot ma owaco.’ 34Ka ce inen lanebi kadi ki ajwaka, nyo ŋat mo acel i kom lwak man ma biwaco ni, ‘Lok mapek ma Rwot owaco,’ an abiketo can i kom dano meno ki jo ma i ode ducu. 35Ma ka waco lok meno, myero ŋat man openy lawote nyo ominne ni, ‘Rwot mono doŋ odok iye niŋo?’ nyo ni, ‘Rwot mono oloko gin aŋo?’ 36Ento lok man ni lok mapek ma Rwot owaco pe doŋ wubiloko matwal, pien lok mapek ma wuloko pire-ni en aye obedo lok pa dano acel acel ma en waco pire kene; pi meno wudwalo lok pa Lubaŋa makwo woko, ma en Rwot me mony dok Lubaŋawa. 37In Jeremia, peny lunebi ni, ‘Oin aŋo doŋ ma Rwot odok iye ki wun?’ Nyo ni, ‘Rwot oloko gin aŋo?’ 38Ento ka guwacci, ‘Lok mapek ma Rwot owaco,’ ci itit botgi ni pien guwaco lok man, kun onoŋo acikogi woko matek ni pe gulok lok man, 39pi meno, adada abikwanyogi atiŋogi malo ci abologi woko cen ki i nyima, gin kacel ki gaŋ ma yam amiyo botgi ki bot kwarogi. 40Doŋ abikelo lewic marac ki cac ma bedo nakanaka aketo i komgi, ma wi dano pe biwil iye matwal.”","num_words":1216,"character_repetition_ratio":0.06,"word_repetition_ratio":0.0,"special_characters_ratio":0.242,"stopwords_ratio":0.315,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Kornelio Onongo Cwiny Maleng | Pwony me Baibul pi Lutino\\nPWONY ME 97\\nYam onongo tye laco mo i Cecaria ma nyinge Kornelio, ma obedo ladit mony me Roma. Kadi bed en pe obedo Lajudaya, Lujudaya onongo giwore mada. En yam miyo jami mapol me konyo lucan. Kornelio onongo ye i kom Jehovah dok lego bote kare ducu. I nino mo acel, lamalaika onen bot Kornelio ci owaco ni: ‘Lubanga owinyo legani. Kombeddi dong icwal dano i boma me Jopa, ka ma Petero tye ka bedo iye, wek gukele boti.’ Cutcut, Kornelio ooro co adek i Jopa, ma tye mairo 30 tung kupiny me Cecaria.\\nI Jopa, Petero oneno ginanyuta. En oneno leeyi mogo ma cik pe ye ni Lujudaya gucam, ci owinyo ka dwan mo wacce ni ocam. Petero okwero woko kun wacci: ‘Ento ma naka yam peya acamo lee mo ma pe leng.’ Dwan meno owacce ni: ‘Pe iwac ni lee magi pe leng. Lubanga otyeko lonyogi woko.’ Cwiny maleng owaco bot Petero ni: ‘Jo adek gitye i doggola. Cit kwedgi.’ Petero ocito i doggola ci openyo co magi tyen lok mumiyo gubino ka yenye. Gugamo ni: ‘Kornelio, ladit mony pa Luroma, aye oorowa boti. Myero ibin i ode i Cecaria.’ Petero ojolo jo magi i ot macalo welone. Orwone, en ocito kwedgi i Cecaria, kacel ki omege mogo ma gibedo i Jopa.\\nI kare ma Kornelio oneno Petero, en ogungo i nyim Petero. Ento Petero owacce ni: ‘A malo! An bene adano adana calo in. Lubanga owacca ni abin i gangi kadi bed Lujudaya pe gidonyo i odi pa Lurok. Dong tita pingo ilwonga kany.’\\nKornelio owaco bot Petero ni: ‘Nino angwen mukato angec onongo atye ka lego Lubanga, ci lamalaika owacca ni acwal dano wek guomi. Tim ber ipwonywa lok pa Jehovah.’ Petero owaco ni: ‘Adada aniang atir ni Lubanga pe poko kin dano. En jolo jo ducu ma gimito wore.’ Petero opwonyogi jami mapol i kom Yecu. Ka dong cwiny maleng opye i kom Kornelio ki jo ducu ma gitye kacel kwede, ci kibatija gin ducu.\\n“[Lubanga] jolo dano ma i rok ducu ma gilworo en ki ma gitiyo gin ma tye atir.”​—Tic pa Lukwena 10:35\\nLapeny: Pingo Petero okwero camo lee ma pe leng? Pingo Jehovah otitti Petero ni ocit i ot pa dano ma Larok?\\nTic pa Lukwena 10:1-48\\nNywakki Nywakki Kornelio Onongo Cwiny Maleng","num_words":381,"character_repetition_ratio":0.049,"word_repetition_ratio":0.0,"special_characters_ratio":0.233,"stopwords_ratio":0.286,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jon 12 ACO85 - Ka ceŋ odoŋ nino abicel me o i Kato - Bible Search\\n(Matayo 26.6-13; Marako 14.3-9)\\n1Ka ceŋ odoŋ nino abicel me o i Kato (Paska), Yecu obino i Betania, ka ma Lajaro bedo iye, en ma ceŋ Yecu ocere ki i kin jo muto-ni. 2Gitedde cam me otyeno kunnu; Marita obedo ka poko cam, Lajaro onoŋo ŋat acel i kin jo ma obedo kwede i dog cam. 3-Maliam okwanyo moo ma ŋwece kur me wel madwoŋ, moo nard magili, ma romo ratili acel, owiro ki tyen Yecu, ojwayo tyen Yecu ki yer wiye; ci ŋwec moo oromo i ot ducu. 4Ento Juda me Keriot, ŋat acel i kin lupwonnyene, en ma bidobe, openyo ni, 5“Piŋo moo man pe gicato i wel me ciliŋ miya adek, wek gimi bot lucan?” 6En owaco lok man, pe ni en paro pi lucan, ento pien en yam lakwo, yam gwoko kicaa lim, ci kwanyo gin ma gibolo iye. 7Yecu owaco ni, “Wuweke, wek en okan pi nino me yika. 8-Lucan wutye kwedgi nino ducu, ento an pe abibedo kwedwu nino ducu.”\\nGiporo lok me neko Lajaro\\n9Ka lwak Lujudaya madwoŋ guniaŋ ni en tye kunnu, ci gubino, pe pi Yecu keken, ento bene pi neno Lajaro ma en ocero ki i kin jo muto. 10Pi meno ajwagi madito pa Lubaŋa guyubo lok me neko Lajaro bene, 11pien pire Lujudaya mapol gua woko ki botgi, guye Yecu.\\nYecu odonyo i Jerucalem macalo kabaka\\n(Matayo 21.1-11; Marako 11.1-11; Luka 19.28-40)\\n12Orwone lwak jo mapol ma yam gubino i nino madit guwinyo ni Yecu bino i Jerucalem. 13-Gukwanyo jaŋ otit, gukato ka jole, kun gidaŋŋe ni,\\nLubaŋa o mi gum i kom ŋat ma bino i nyiŋ Rwot,\\nma en Kabaka pa Icrael!”\\n14Yecu onoŋo latin kana, obedo i wiye, kit macalo gicoyo ni,\\n15-“Pe wulwor, wun jo Cion.\\nNen, kabakawu bino botwu,\\nobedo i wi latin kana!”\\n16Lupwonnyene pe guniaŋ man koŋ; ento ka doŋ giketo deyo i kom Yecu, ci gupo ni ceŋ gicoyo lok magi i kome, dok ni gitimo i kome. 17Lwak ma yam onoŋo tye bote ka en lwoŋo Lajaro ki i lyel me cere ki i kin jo muto gutito pire. 18En aye mumiyo lwak ocito ka jole, pien guwinyo ni en otiyo lanyut man. 19Luparicayo guloko kekengi ni, “Doŋ wuneno ni pe wukonyo gin mo. Nen, lobo ducu doŋ owirre ka lube.”\\nLugrik mogo gumito neno Yecu\\n20I kin jo ma yam gucito ka woro Lubaŋa i nino madit onoŋo jo mogo Lugrik. 21Jo-nu gucito bot Pilipo me Betecaida ma tye i Galilaya, guwacce ni, “Ladit, wamito neno Yecu.” 22Pilipo ocito, otito bot Anderiya; Anderiya ocito kacel ki Pilipo, gutito bot Yecu. 23Yecu odokkigi iye ni, “Cawa doŋ oromo me keto deyo i kom Wod pa dano. 24Adada awacciwu ni, nyig bel ka pe opoto i ŋom, oto, bedo kene; ento ka oto, ci ceko nyige mapol. 25-Ŋat ma maro kwo mere, birwenyone; ŋat ma kwero kwone i lobo man, bigwoko nio i kom kwo ma pe tum. 26Ka ŋat mo tiyo pira, myero oluba; ka ma an abedo iye, laticca bene bibedo kunnu; ka ŋat mo tiyo pira, ci Won binyuto worone i kome.\\nWod pa dano myero gitiŋe malo\\n27“Cwinya koni oŋabbe aŋaba. Abiwaco lok aŋo? Abana, lara i kom cawa man? Ento pi lok man omiyo ao i kom cawa-ni. 28Abana, ket deyo i kom nyiŋi.” Dwan oa ki i polo ni, “Doŋ aketo deyo i kome, dok abiketo aye.” 29Lwak ma gucuŋ ka ŋete guwinyo, ci guwaco ni, “Polo omor.” Jo mukene ni, “Lamalaika oloko kwede.” 30Yecu ogamo ni, “Dwan man pe obino pira, ento piwu. 31Koni gitye ka ŋolo kop i kom lobo man; koni lalo lobo man gibibole woko. 32An ka gitiŋa malo nia i lobo, ci abipeyo dano ducu bota.” 33En oloko lok man pi nyuto kit to ma ebito kwede 34-Lwak gugamo doge ni, “Wan wawinyo ki i cik ni Kricito ma Lubaŋa oyero bedo nakanaka. In dok iwaco niŋniŋ ni Wod pa dano myero gitiŋe malo? Wod pa dano man en aŋa?” 35Yecu owaccigi ni, “Ceŋ pud tye botwu pi kare manok. Wuwot ma kun wutye ki ceŋ, wek piny macol pe oŋukwu. Ŋat ma woto i piny macol pe ŋeyo ka ma ecito iye. 36Ka pud wutye ki ceŋ, wuye ceŋ, wek wudok litino me ceŋ.”\\nLujudaya pe guye Yecu\\nYecu ka oloko lok man, ci opokke ki botgi, okanne woko ki botgi. 37Kadi bed otiyo lanyut ma rom meno i nyimgi, pe guye en; 38-wek lok pa lanebi Icaya ocobbe kakare, ni,\\n“Rwot, aŋa ma oye lok ma watito?\\nDok aŋa ma Rwot onyuto tekone\\nbote?” 39Man en gin mumiyo pe gitwero ye,\\npien Icaya dok owaco ni, 40-“En oneko waŋgi,\\nomiyo cwinygi odoko nwaŋ,\\nwek pe gunen ki waŋgi,\\npe bene guniaŋ ki cwinygi,\\nwek omi pe gulokke gudwog\\n41Icaya owaco lok man pien oneno deyo mere, oloko pire, 42Kadi bed kit meno, jo mapol ma i kin luloc bene guye en, ento pi lworo Luparicayo omiyo pe gituco, wek pe giryemgi woko ki i kacokke; 43pien gimaro deyo ma dano keto i komgi makato ma Lubaŋa miyo.\\nLok ma Yecu loko ŋolo kop i kom dano\\n44Yecu odaŋŋe, owacci, “Ŋat ma ye an, pe oye an, ento oye ŋat ma oora. 45Ŋat ma onena, noŋo oneno ŋat ma oora. 46An abino i lobo pi bedo ceŋ me lobo, wek dano ducu ma ye an owek bedo i piny macol. 47Ka dano mo winyo lokka ci pe mako, an pe aŋolo kop i kome; pien pe abino ka ŋolo kop i kom lobo, ento abino ka laro lobo. 48Ŋat ma kwera, ma pe winyo lokka, tye ki ŋat ma biŋolo kop i kome; lok ma aloko biŋolo kop i kome i nino me agik. 49Pien pe aloko pira kena: Won ma oora, en kikome aye omiya cik, i gin ma myero awaci ki ma myero aloki. 50Aŋeyo ni cikke en kwo ma pe tum; pi meno gin ma awaco, awaco macalo Won oloko bota.”","num_words":964,"character_repetition_ratio":0.037,"word_repetition_ratio":0.0,"special_characters_ratio":0.267,"stopwords_ratio":0.299,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nia 18 ACO85 - Yecero, ma ajwaka pa jo Midian, won dako - Bible Search\\nNia 17 Nia 19\\nYecero olimo Moses\\n1Yecero, ma ajwaka pa jo Midian, won dako pa Moses, yam owinyo gin ducu ma Lubaŋa obedo ka tiyo pi Moses ki pi jo Icrael, kit ma Rwot okwanyo jo Icrael ki i Ejipt. 2-Onoŋo Yecero, won dako pa Moses, ogamo Jipola dako pa Moses, i kare ma Moses odwoko en bote, 3-kacel ki awobene aryo. Nyiŋ awobi acel Gercom, pien yam owacci, “Abedo labedo i lobo pa lurok.” 4Nyiŋ mukene Eliejer, pien yam owacci, “Lubaŋa pa wora aye okonya, ci olara ki i pala lucwan pa Parao.” 5Ka Yecero, won dako pa Moses, obino ki awobene ki dakone bot Moses i tim, ka ma yam gugony iye i te got pa Lubaŋa, 6ŋat acel mo otito bot Moses ni, “Nen, won dakoni Yecero obebino boti ki dakoni kacel ki awobene.” 7Ci Moses okato ocito ka jolo won dakone, ci oryebbe i nyime, onoto leme; ka gucako motte kekengi kun gipenyo kit bedogi, ka gudonyo i kema. 8Ka Moses otito ki won dakone gin ducu ma yam Rwot otimo i kom Parao ki i kom jo Ejipt pi jo Icrael, ki peko ma gubedo kwede i korayo, ki kit ma yam Rwot olarogi kwede. 9Ci cwiny Yecero obedo yom pi gin ducu ma Rwot yam otiyo bot jo Icrael, pi kit ma olarogi kwede ki i ciŋ jo Ejipt.\\n10Ci Yecero owacci, “Gipwo Rwot ma olarowu ki i cin jo Ejipt ki i cin Parao. 11Kombeddi doŋ aŋeyo ni, Rwot dit makato lubaŋa mukene ducu, pien olaro dano ki i ciŋ jo Ejipt, ma yam gubedo ka ronyogi-ni.” 12Ka Yecero won dako pa Moses otyero gitum awaŋa, ki gitum mukene, bot Lubaŋa; ci Aron obino ki ludoŋo ducu pa jo Icrael ka camo kwon kacel ki won dako pa Moses i nyim Lubaŋa.\\n13Orwone Moses obedo ka ŋolo kop pa dano, ci dano gucuŋ i nyim Moses nia odiko con nio wa otyeno. 14Ka won dako pa Moses oneno gin ducu ma en obedo ka timo pi dano, ci owacci, “Itiyo ki dano ku man piŋo? Piŋo ibedo keni, kun dano ducu gucuŋ gurumi woko nia odiko nio wa otyeno?” 15Moses owaco bot won dakone ni, “Pien dano gibino bota pi penyo dog Lubaŋa. 16Ka gitye ki lok alara, ci gibino bota, an aŋolo kop i kin dano ki lawote, kun amiyo giŋeyo cik pa Lubaŋa ki ŋolle.” 17Won dako pa Moses owacce ni, “Gin ma in itiyo pe kakare. 18In kacel ki lwak wubiol woko, pien ticce pek obwoyo komi woko, in pe itwero tyekone keni. 19Doŋ iwiny doga; abimini ryeko, dok Lubaŋa obed kwedi! In ibibedo lakwena pa dano i nyim Lubaŋa, ki pi tero kopgi bot Lubaŋa. 20Ibipwonyogi cik ki kit ŋolone, kun imiyo giŋeyo lubone ki kit ma myero giti kwede. 21Ento in iyer dano makwiri ki i kin lwak, jo ma nen ni gilworo Lubaŋa, jo ma gigenogi, ma gikwero lim me wilo loyo kop matan: ci iket jo meno gulo lwak, gubed lulo jo alip, ki jo miya, ki jo pyerabic, ki jo apar. 22Wek guŋol kop ki dano kare ducu; gukel boti lok maditone keken; ento lok ducu matitino guŋol ki kunnu; ci doŋ gibiyweyo kori, dok gibinywako tiŋo peko meno kwedi. 23Ka itiyo kit man ma Lubaŋa bene ociki kwede kit man, ci ibitwero cirone, ki lwak man ducu bene gibidok i kabedogi ki kuc.”\\n24Moses owinyo dog won dakone, otimo gin ducu ma owacce. 25Moses ocako yero jo makwiri ma i kin jo Icrael ducu, oketogi gudoko lutel wi lwak, lulo jo alip, ki jo miya, ki jo pyerabic, ki jo apar. 26Gubedo ka ŋolo kop i kare ducu; pido matego aye gikelo bot Moses, ento lok ducu matitino giŋolo ki kunnu. 27Ka Moses olwoko won dakone odok, ci en omedde anyim nio i lobo tugi.","num_words":637,"character_repetition_ratio":0.062,"word_repetition_ratio":0.01,"special_characters_ratio":0.248,"stopwords_ratio":0.314,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Niyabo 9 ACO85 - Lamalaika me abicce okuto tumme, ci - Bible Search\\nNiyabo 8 Niyabo 10\\n1Lamalaika me abicce okuto tumme, ci aneno lakalatwe oa ki i polo opoto woko i ŋom, kun onoŋo gimiye layab me dog bur matut ma tere pe gik. 2-En oyabo dog bur, ci yito oduny ki i doge calo yito ma oa ki i ruk mac madit adada ma tye i keno, ceŋ ki yamo gucido woko ki yito ma oa ki i bur. 3-Lwak bonyo oa ki i yito meno omukke obino i lobo oumo woko lipuk; onoŋo yam gimiyo botgi kit twero ma rom ki twero ma oton me lobo-ni tye kwede. 4-Gicikogi ni pe gubal lum me lobo, kadi gin ma twi atwiya, nyo yat mo, ento guket can i kom jo ma pe ki lanyut pa Lubaŋa i tur nyimgi. 5Pe giye ni gunek jo meno aneka, ento giyegi ni guungi auna pi dwe abic. Arem ma giwinyo pi un ma giunogi kwede onoŋo rom ki arem ma dano ma oton okayo bedo kwede. 6-I kare meno dano biyenyo to, ento pe gibinoŋo; gibimito ni gito woko, ento to bilwi woko ki botgi.\\n7-Lwak bonyo mumukke obino i lobo-ni onoŋo ginen calo lwak aguragura ma giyubogi woko pi lweny; onoŋo bene tye gin mogo i wigi ma nen calo lalukana jabu; waŋgi obedo calo waŋ dano, 8yer wigi obedo calo yer wi mon, lakgi obedo calo lak labwor. 9-Korgi obedo calo nyonyo ma askari gigeŋo ki korgi, ma noŋo bwomgi ŋur winnye calo mor pa lwak gadigadi lweny ma lwak aguragura aye giywayo, kun gicito gilaro lweny. 10Yibgi onoŋo tye obedo calo lwak oton, kwirgi bene tye me kayo dano, ki twerogi me uno dano pi dwe abic onoŋo bene yam tye i yibgi. 11Laditgi ma onŋo loyogi macalo kabaka obedo lamalaika me bur matut ma tere pe gik. Nyiŋe i leb Ibru onoŋo gilwoŋo ni Abaddon; i leb Grik gilwoŋo ni Apollyon. (Te lokke ni Labal-piny).\\n12Can muikwoŋo doŋ okato. Nen, can aryo mukene pud odoŋ ma myero obin.\\n13-Lamalaika me abicelle okuto tumme, ci awinyo dwan mo ma a ki i twok keno tyer aŋwen me jabu ma tye i nyim Lubaŋa. 14Owaco bot lamalaika me abicel ma tye ki tum-mi ni, “Gony lumalaika aŋwen ma gitweyogi i dog kulu madit me Euprate-ni woko.” 15Cutcut gigonyo lumalaika aŋwen ca, kun onoŋo doŋ giyubogi pi kare meno kikome, pi cawa meno, i nino meno, i dwe-nu me mwaka meno, wek gunek dul acel me adek pa dano ducu. 16Wel askari me mony ma onoŋo giŋweco ki aguragura onoŋo romo milion miya aryo; onoŋo awinyo ka giwaco welgi.\\n17Man aye kit ma lwak aguragura ki jo ma giŋweco kwedgi gunen kwede bota i ginanyuta: jo ma giŋweco kwedgi onoŋo yam guruko nyonyo me geŋo korgi ma raŋigi kwar calo lodi mac, dok obedo bulu calo kidi capir, ki dok raŋine obedo calo raŋi lwit opok, macalo gweŋ calfa. Aguragura onoŋo wigi calo wi labwor, kun mac ki yito ki alur me kidi calfa ma waŋ katti ki i doggi. 18Gemo magi adek-ki, mac, ki yito ki alur me kidi calfa ma okatti ki i doggi oneko jo ma romo dul acel me adek pa dano ducu. 19Pien twero pa lwak aguragura meno tye i doggi ki i yibgi. Yibgi obedo calo twol mapol ma tye ki wigi, en yibgi-nu aye giketo kwede arem i kom dano.\\n20-Jo mukene ma two gemo magi pe onekogi yam pe guŋut pi gin ma onoŋo gin kikomgi gutiyo ki ciŋgi, pe guweko woro jogi, ki cal jogi ma gutiyo ki jabu, ki ryal ki mola, ki kidi me wel-gu, ki yadi, ma gin cal jogi ma pe gitwero neno gin mo, dok pe gitwero winyo lok mo, kadi ki wot bene pe gitwero wot. 21Jo meno yam bene pe guŋut pi nek ma guneko ki dano, nyo pi timgi me jokjok, kadi pi timo tim tarwaŋ, nyo pi kwalo kwo.","num_words":646,"character_repetition_ratio":0.053,"word_repetition_ratio":0.0,"special_characters_ratio":0.239,"stopwords_ratio":0.307,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Roma 7 ACO85 - Utmegina, atye ka lok ki jo ma ŋeyo - Bible Search\\nJo Roma 6 Jo Roma 8\\nJo Roma 7\\nLanyut ma gikwanyo i kom nyom\\n1Utmegina, atye ka lok ki jo ma ŋeyo cik; pe wuŋeyo ni cik mako dano ka pud kwo keken? 2Dako ma ginyomo bene cik tweyo i kom cware ka cware pud kwo, ento ka cware doŋ oto, en gonnye woko i cik pa cware. 3Mumiyo ka cware pud kwo, ce dako-nu oa okobo woko bot laco mukene, gibilwoŋe ni latim abor. Ento ka cware doŋ oto, en noŋo ogonnye woko i cik meno; ka dok onyomme ki laco mukene noŋo pe otimo abor.\\n4Kumeno, utmegina, wun bene yam wuto tuŋ bot cik pi Kricito ma wuribbe i kome-ni, wek wudok bot ŋat mukene, en aye ŋat ma yam gicere woko ki i kin jo muto, wek wanyak nyig pi Lubaŋa. 5Pien i kare ma yam pud watye i kwo me anywalli, gin maraco me bal ma cik doŋ otugo woko onoŋo tye ka tic i dul komwa mapatpat me nyako nyige pi to. 6Ento kombeddi doŋ gigonyowa woko i kom cik, doŋ wato ki tuŋ bot gin ma con omakowa. Omiyo wan doŋ watye ka tic i yo manyen me Cwiny, pe dok i yo macon ca me lubo cik ma yam gicoyo acoya.\\nBal ma bedo i iwa\\n7-Wabiwaco lok aŋo mono? Cik mono bal? Pe kumeno gire! Ento kono yam cik pe obedo tye, onoŋo kono gira pe aŋeyo bal. Ka kono yam cik pe owaco ni, “Cwinyi pe opukke i kom jami pa ŋat mukene,” kono onoŋo bene pe abedo ki miti macalo meno. 8Ento bal onoŋo kare odonyo i cik ca, ka doŋ ocako kelo kwa miti ducu me pukke cwiny i cwinya. Pien ka cik pe, ci bal to woko. 9Yam onoŋo abedo kwo laboŋo cik mogo, ento i kare ma cik ca obino, bal ocako bedo kwo, an ato woko. 10Cik ca-ni kikome onoŋo myero okel kwo, ento dok okelo to bota. 11-Pien bal onoŋo kare odonyo i cik, obwola, ka doŋ oneka woko. 12Pi meno, cik leŋ, ki gin ma giciko bene leŋ, tye atir, dok ber bene.\\n13Gin ma yam ber ca aye dok okelo to i koma? Pe kumeno! Bal aye onoŋo mumiyo ato, kun tiyo ki gin maber, wek omi onen woko ka maleŋ ni meno bal ennu. Kit meno gin ma giciko ca omiyo bal odoko marac mukato kare. 14Waŋeyo ni cik obedo gin me cwiny; kun an dano me kom ma gicato woko macalo opii i te bal. 15-Gin ma atiyo-gu ducu pe aniaŋ iye. Pien gin ma amito pe atiyo, ento dok atiyo gin mogo ma pe amito-ni. 16Doŋ ka atiyo gin ma pe amito, noŋo aye ni cik ber. 17Meno doŋ pe an aye ma atiyo, ento bal ma bedo i iya aye ma tiyo gire. 18Pien aŋeyo ni gin mo maber pe ma bedo i iya, ma en aye i koma ma ginywala kwede. Atwero mito gin ma atir, ento pe atwero tiyone. 19Pien pe atiyo gin maber ma amito-ni, ento gin marac ma pe amito-ni aye dok atiyo. 20Ci ka atiyo gin ma pe amito-ni, meno doŋ noŋo pe an aye ma atiyo, ento noŋo bal ma bedo i iya aye tiyo.\\n21Mumiyo doŋ onen bota macalo cik ni, ka amito tiyo gin ma atir, ci gin marac nyiko cok kweda. 22Pien amaro kwano cik pa Lubaŋa, kun alwodo lokke ki iya. 23Ento dok aneno cik mukene i dul koma ducu, kun tye ka lweny ki cik ma i tamma, tera i opii i te cik me bal ma bedo i dul koma ducu. 24An ma koma kec kuman-ni, aŋa ma bilara ki i kom man ma to woko-ni? 25Apwoyo Lubaŋa pi Yecu Kricito Rwotwa! Doŋ an kikoma aworo cik pa Lubaŋa ki tamma, kun i koma ma ginywala kwede aworo cik me bal.","num_words":638,"character_repetition_ratio":0.048,"word_repetition_ratio":0.0,"special_characters_ratio":0.26,"stopwords_ratio":0.309,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 50 ACO85 - Man aye lok ma Rwot oloko bot lanebi - Bible Search\\nJeremia 49 Jeremia 51\\nLok ma gitito i kom Babilon\\n1-Man aye lok ma Rwot oloko bot lanebi Jeremia i kom Babilon ma en aye lobo pa jo Kaldaya ni,\\n2“Wutuc lok man bot rok ducu dok wutit pire bene.\\nWutiŋ bendera malo ka maleŋ ci wutit lok man.\\nPe wugwok lok man obed macalo lok me muŋ,\\nento wuwacci, ‘Babilon doŋ opoto!\\nBel ma lubaŋane doŋ lewic omako woko.\\nMerodak bene cwinye oballe woko.\\nCal lubaŋane-gu ducu doŋ lewic omakogi woko,\\nki cal jogine doŋ giŋinyo woko!’\\n3Rok ma oa ki i lobo ma tye yo tuŋ acam obino ka lweny i kom Babilon, bibalo lobo miyo doko tim aroo. Dano ki lee gibiriŋo woko, doŋ ŋat mo ma bibedo kunnu bedo pe.”\\nDwogo pa jo Icrael i lobogi\\n4Rwot owacci, “Ka kare meno oo jo Icrael ki jo Juda gibibino ki koko, kun giyenya an Rwot Lubaŋagi. 5Gibipenyo pi yo ma cito i Cion, gibicito gikemo kunnu atir. Gibiketo gicikke ma bedo nakanaka ki Rwot ma pe gibiturone, dok wigi bene pe biwil iye.\\n6“Jona doŋ gitye macalo romi niurwenyo, ma lukwatgi aye oweko gurwenyo woko i wi godi. Gubedo ka wot ki i kom got man kun gicito i kom got mukene, ma wigi owil woko ka ma pacogi tye iye. 7Jo ducu ma onoŋogi gunekogi woko lukworgi doŋ wacci, ‘Onoŋo gutimo bal i kom Rwot ma en aye kabedogi me ada, ma kwarogi yam gigeno; pi meno gin ma watimo-ni pe rac wacel.’\\n8-“Wun jo Icrael wuriŋ woko ki i Babilon! Wuwek lobo pa jo Kaldaya! Wubed jo mukwoŋo me weko lobo macalo nyok dyel ma telo nyim dyegi! 9Nen, abetugo lwak pa rok ma gitego ma gitye yo tuŋ acam, am iyo gibino ka lweny i kom gaŋ me Babilon. Gibirye woko i tyeŋ pi lweny i kom gaŋ me Babilon ci gimako woko. Ci gicelo atero macalo lulweny ma gikwiri ma pe gicelo aterogi piny noŋo. 10Gibiyako lobo pa jo Kaldaya; jo ma biyako bene gibiyako gin ducu ma igi mito, man Rwot ma owaco.”\\nPoto pa Babiloh\\n11“Wun jo Babilon doŋ wuyako rokka woko. Kadi bed cwinywu yom, kun wuwakke macalo laroya dyaŋ ma nyono bel, nyo macalo twon aguragura ma kok, 12gaŋwu doŋ bipoŋ ki lewic dok ki cac madit. Lobo Babilon ma en aye minwu doŋ bilokke doko rok mo matidi adada i kin rok ducu; bidoko lobo mutwo dok tim aroo ma pii pe iye. 13Pi kinigana, ŋat mo pe ma bibedo i Babilon; lobo man ducu bidoko obur ma iye odoŋ noŋo. Jo ducu ma gibikato ki i ŋet Babilon gibibedo ki ur madit kun gijwat pi gin man ma otimmeni.\\n14“Wun wegi atum, wucuŋ i tyeŋ pi lweny i kom Babilon, wurum woko. Wucel aterowu ducu i kom Babilon, pien doŋ otyeko timo bal woko i koma, an Rwot. 15Wudaŋŋe ki woo me lweny kun wurumo kwede gaŋ woko. Babilon kombeddi doŋ omine woko kene. Celle ducu doŋ gimuko gireto woko piny. Man an Rwot aye atye ka culo kwor i kom jo Babilon, Pi meno wucul kwor i komgi, wutimgi kit macalo yam gin gutimo kwede jo mukene-ni. 16Pe myero wuwek lucoc guco kodi i Babilon, ki jo ma gimako pala me kayo kac bene obed pe. Larok mo keken ma bedo kunnu bibedo ki lworo i kom mony ma tye ka lweny ci bimiyo dok cen i lobone kikome.\\n17“Jo Icrael gubedo calo romi ma labwor odwaro ci oryemogi oketogi woko ata. Mukwoŋo kabaka me Aciria yam olwenyo i komgi, ka dok Nebukadnejar kabaka me Babilon omwodo cogogi woko. 18Pi meno, an Rwot me mony, Lubaŋa pa Icrael, abiketo can i kom kabaka Nebukadnejar ki lobone, kit macalo yam aketo kwede can i kom kabaka me Aciria-ni. 19Abidwoko jo Icrael woko cen i lobogi. Gibibedo ka camo cam ma cek i wi got Karmel ki i dul lobo me Bacan, dok bene gibicamo gin ducu ma igi mito ma ocek i wi cere i lobo Epraim ki Gilead. 20Ka kare meno oromo, ci pe gibinoŋo bal mo i Icrael, kadi ki tim maraco bene pe gibinoŋo i Juda, pien pe abitimo kica bot jo ma aweko gibedo kunnu. Man Rwot ma owaco.\\nKop ma Rwot oŋolo i kom Babilon\\n21“Wucit wulweny i kom jo Merataim, ki Pekod. Wunekgi wutyekgi woko liweŋ. Dok wuti gin ducu ma acikowu. Man Rwot ma owaco. 22Woo me lweny doŋ tye ka winnye i lobo ki to-piny madit adada doŋ obino woko. 23Babilon doŋ ogoyo lobo woko piny ki nyol, ento koni nyol meno doŋ oŋidde woko matitino. Rok ducu gitye ki ur madit pi gin ma doŋ otimme i kom Babilon-ni. 24Babilon, doŋ ityeko moko woko i owic ma aciko piri, kun pe onoŋo iŋeyo. Ginoni doŋ imoko woko pien onoŋo ilwenyo i koma. 25Doŋ ayabo kabedo ka ma akano iye jami lwennya, akwanyogi akelogi woko ki kiniga, pien an Rwot Lubaŋa me mony, atye ki tic ma myero ati i lobo Babilon. 26Wubin wacak lweny i kome i kabedo ducu; wuyab dero belle woko-gu ducu. Wucan jami ma giyako-ni wek odurre lipim calo kal ma giduro. Wujwer gaŋ woko rwatrwat! Pe wuwek gin mo odoŋ iye kadi ki acel. 27Wunek twonigi woko ducu! Wunekgi woko liweŋ. Can i wi jo Babilon, pien karegi doŋ oromo Kare doŋ oo me keto can i komgi!”\\n28Luriŋ ayela ma gin jo ma gubwot ki i Babilon gubino i Cion, dok gutito kit macalo Rwot Lubaŋawa oculo kwede kwor pi gin ma yam jo Babilon otimo i kom ot mere.\\n29-“Wulwoŋ wegi atum me lweny i kom Babilon. Wucwal jo ducu ma giŋeyo telo atum ki celo atero guciti. Wurum gaŋ woko, pe wuwek ŋat mo obwoti. Wucul kwor i kome pi gin ducu ma yam en otimo, dok bene wutim en kit macalo yam en otimo kwede jo mukene-ni, pien en yam oette i koma ki wakke madit, an Rwot ŋat Maleŋ pa Icrael. 30Pi meno awobegi gibinekogi woko i dye gaŋ, ki askarine bene gibinekogi gityekogi woko i nino meno. Man Rwot ma owaco.\\n31“Nen, atye ki lok i komwu wun jo ma luwakke, man Rwot me mony ma owaco; pien ninowu doŋ oo, en aye kare ma abiketo iye can i komwu. 32Rokwu ma lawakke-ni biyokke ci poto woko, doŋ ŋat mo ma bikonyowu ilowu malo pe tye. Abicwinyo gaŋiwu woko ducu ki mac, dok gin ducu ma orumo gaŋi gibibalo woko liweŋ.”\\n33Rwot me mony owaco kuman ni, “Gitye ka uno jo Icrael ki jo Juda matek mada. Jo ma doŋ gumakogi macalo opii gitye ka gwokogi adada, ma pe giye ni guciti wacel. 34Ento ŋat ma kokogi-ni tek, nyiŋe Rwot me mony. En kikome aye ma doŋ bipido lokgi, dok bikelo kuc i lobo, ento bikelo can i kom jo Babilon.”\\n“Ginek jo Babilon! Ginek jo Kaldaya woko!\\nGinek rwodine ki luryekone ducu woko.\\n36Ginek lutyet ma lugoba,\\nma gin coggi lumiŋ mogo ma pe twerre-ni.\\nmyero ginekgi gityekgi woko.\\n37Wunek aguragurane dok wubal gadigadi lwennye wutyek woko!\\nWunek jo me dul mony pa lurok ma giwilogi ki lim me bino ka lweny;\\ndoŋ gibidoko goro calo mon.\\nWubal lonyone-gu woko ducu,\\nwuyak jamigi woko liweŋ.\\n38Can pii myero opot i lobone,\\nwek piine otwo woko liweŋ!\\nBabilon aye lobo ma opoŋ ki cal jogi maraco,\\nci oloko dano gudoko lupoya,\\n39-“Pi meno lee me tim gibibedo kacel ki lanudi ki udu i Babilon, dano doŋ pe bibedo kunnu matwal, dok bene dano pe doŋ bibedo iye pi kare pa yalwak ducu. 40-Kit gin acel-lu bitimme i kom Babilon, ma yam otimme i kom Codom ki Gomora-ni, ki i kom gaŋi pa luwotgi ma otumo ka ŋetgi ma Lubaŋa otyekogi. Dano mo pe bibedo kunnu, dok ŋat mo bene pe bibedo iye macalo welo. Man Rwot ma owaco.\\n41“Nen, lwak me rok mo-ni tye ka bino kun gia ki i lobo ma tye yo tuŋ acam;\\nrok matek ki luker mapol ma tye ka mabor mada tye ka yubbe pi lweny.\\n42Doŋ gumako atumgi ki toŋigi woko likiŋ;\\ngiger adada, pe gitye ki kica mo wacel;\\nwoogi winnye calo nam ma tye ka mor.\\nGuriŋo ki aguragura,\\nma gurye woko calo jo ma doŋ kuro lweny akura,\\ni komwu, wun jo Babilon!\\n43Kabaka me Babilon bene doŋ otyeko winyo lok i komgi,\\nciŋe bene doŋ okwe woko ma pe doŋ timo gin mo;\\nremcwiny madwoŋ doŋ oketo kome woko,\\ncalo arem pa dako ma tye ka rem ki nywal.\\n44“Nen, abibino macalo labwor i olet romi kun aa ki i buŋa me Jordan ma yatte oculle likiŋ, ci abimiyo jo Babilon giriŋo woko ki i lobogi. Doŋ lacen dano mo ma ayero ni obed latel aye biloyo rok meno. Aŋa ma gitwero poro ki an? Aŋa ma twero ette ka lwoŋa pi lweny? Kit lakwat aŋo mono ma twero cuŋ i nyima? 45Pi meno, doŋ wuwiny kit yub ma an Rwot, doŋ atyeko yubone i kom jo Babilon, ki gin ma doŋ ayubbe me timone i kom lobo pa jo Kaldaya. Kadi bed wa litinogi gibiywayogi woko, ci abimiyo dano ducu gibedo ki ur matek i kom can meno mupoto i komgi. 46Ka Babilon opoto, ci morre bimiyo lobo yeŋŋe, ki koko oduru ma gigoyo pire bene biwinnye wa i kin rok mukene ducu.”","num_words":1493,"character_repetition_ratio":0.048,"word_repetition_ratio":0.0,"special_characters_ratio":0.235,"stopwords_ratio":0.299,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ododo me Baibul Bedo Babilon i Opii Nio wa i Gero Cel me Jerucalem - Kabedo me Intanet pa Lucaden pa Jehovah\\nI kare ma onongo gitye i Babilon opii, Luicrael gubedo ki atematema mapol i niyegi. Cadrak, Mecak ki Abednego gibologi i keno malyet atikatika, ento Lubanga okelogi woko makwo. Lacen, i kare ma jo Media ki Percia guturo Babilon, kibolo Daniel i bur labwor, ento Lubanga bene ogwoke kun tweyo dog labwor woko\\nI ngeye lacen, Kabaka me Percia ogonyo Luicrael woko. Gin gudwogo cen i lobogi mwaka 70 kikome i nge terogi Babilon i opii. I kin jami mukwongo ma gutimo i kare ma gudwogo Jerucalem aye cako gero ot pa Jehovah. Ento, cutcut lukworgi ojuko ticgi woko. Pi meno otero cokcok mwaka 22 me tyeko gero ot pa Jehovah i nge dwogogi i Jerucalem.\\nI ngeye, wapwonyo pi wot pa Ejira me dok Jerucalem ka yubo ot pa Jehovah wek onen maber adada. Man otimme mwaka 47 i nge tyeko gero ot pa Lubanga. Dong, mwaka 13 i nge wot pa Ejira, Nekemia okonyo roco cel me Jerucalem ma onongo opoto woko piny-nyi. Dul me ABIC loko i kom gin ma otimme con pi mwaka 152 nio wa i kare meno","num_words":196,"character_repetition_ratio":0.075,"word_repetition_ratio":0.0,"special_characters_ratio":0.221,"stopwords_ratio":0.26,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Luker 7 ACO85 - Solomon dok ogero ode kikome pi mwaka - Bible Search\\n1 Luker 6 1 Luker 8\\n1 Luker 7\\nSolomon ogero odi me gao bile\\n1Solomon dok ogero ode kikome pi mwaka apar wiye adek, ka otyeko ode ducu kakare.\\n2Ogero ot ma gicako nyiŋe Buŋa me Lebanon. Borre romo futi miya acel ki pyerabic, lacce romo futi pyerabiro wiye abic, ki borre tuŋ malo romo futi pyeraŋwen wiye abic; gigero ot-te ocuŋ i wi lwak wir yat cedar muryeyo latyeŋ adek, ki rii bao cedar ma giriyo i wigi. 3Dok giguro bao cedar me umo wi rii ma giriyo i wi wir pyeraŋwen wiye abic, ma guryeyo apar wiye abic i tyeŋ acel acel. 4Dok giketo frem me wan dirica ma guryeyo latyeŋ adek, kun dirica gikemme ki luwotgi ma guryeyo latyeŋ adek-ki. 5Doggola ducu ki dirica ducu gitiyogi latwoke aŋwen, kun dirica kemo dirica wadgi i tyeŋ adek.\\n6Dok otiyo ot mukene ma oketo iye wir mapol. Borre romo futi pyerabiro wiye abic, ki lacce romo futi pyeraŋwen wiye abic; dok tye ki latin of ma i doggola me donyo, ma oryeyo iye wir bene, ki bolo ma tye i nyime.\\n7Ka dok ogero ot mukene pi komker ka ma en biŋolo iye kop, en kicika me ŋolo kop kikome. Giguro bao cedar giumo kwede kom kicika ot, i i ot, cakke ki i dye ot piny nio kwede wa i kwori dan ot.\\n8-Dok ode kikome ma en bedo iye, ma tye i dyekal mukene ma i ne ot ŋolo kop, gigero lakite acel-lu. Solomon dok ogero ot macalo odi mukene-nu pi nya pa Parao ma en onyomo-ni.\\n9Odi magi ducu gigerogi ki godi me wel ma gipayogi muporo kit por ma gimito, kun gibaro ki mucumeno, kun gipayo ŋegi ki igi gubed mapwot, cakke ki i kom guti te ot nio kwede wa i kom godi ma giriyo i wiye, doko cakke ki i dyekal me ot pa Rwot nio kwede wa i dyekal madit. 10Guti te ot obedo godi mabeco me wel, godi madoŋo mada ma ditogi romo futi apar wiye aryo ki apar wiye abic. 11I wi guti te ot bene giketo iye godi me wel ma gipayogi muporo kit por ma gimito, kacel ki bao cedar. 12Cel me dyekal madit bene giryeyo iye godi apaya latyeŋ adek ma gurumo dyekal woko, ki bao yat cedar tyeŋ acel. Cel me dyekal ma i iye ma tye i nyim ot pa Rwot bene onoŋo tye kit meno, ki kicika ot ma i doggola me donyo i ot pa Rwot bene.\\nTic pa Kiram i ot pa Lubaŋa\\n13Kabaka Solomon ocwalo kwena ci gikelo Kiram ki i Turo. 14En onoŋo wod pa daa-to mo ma i kaka pa Naputali, wonne aye dano me Turo ma ladiro tic me teto jami mola. Kiram dano ma laryeko mada, ma ladiro tic bene, ma opit pi tiyo gin ducu ma dok i kom tic ki mola. Obino bot: kabaka Solomon, ci otiyo ticce ducu.\\n(2 Tek 3.15-17)\\n15Oliyo wir mola aryo. Wir acel acel borre romo futi pyeraryo wiye abiro. Gipimo kore ki tol ci ditte oromo futi apar wiye aboro, kun iye twolo, kome ducu kinoŋ ma romo nyig cin aŋwen. 16En dok otiyo lalukana wigi ki mola ma giliyo me aketa i wi wir aryo ducu. Lalukana acel acel borre romo futi abiro ki nucu. 17Dok otiyo obwo aryo ma gikedogi ki nyor pi lalukana aryo ducu ma gitye i wi wir; otiyo obwo acel pi lalukana acel, ki acel pi lalukana mukene bene. 18Otiyo cal okwer pomegranat bene kit meno, Ka otiyo, ci odwalogi i kom nyor latyeŋ aryo i kom obwo me laum kom lalukana ma gicibo i wi wir; otimo lalukana mukene bene kit meno. 19Lalukana ma gitye i wi wir ma i kicika ot ma i doggola-ni bocogi romo futi abicel, ma gitiyo calo ature leŋa. 20Giketo lalukana aryo ducu i wi wir aryo, i wi doge ma gilulo ma ka ŋet obwo ma giumo kwede-ni; onoŋo tye iye cal okwer pomegranat miya aryo, ma gidwalo latyeŋ aryo; ki lalukana mukene bene tye ki mere ma rom meno. 21Ocibo wir i nyim kicika ot ma i doggola me donyo i ot pa Lubaŋa. Oketo wir acel yo tuŋ acuc, ci ocako nyiŋe Jakin, ka dok oketo wir mukene yo tuŋ acam, ci ocako nyiŋe Boaj. 22Giketo cal ature leŋa i wi wir aryo ducu. Tic i kom wir otum kumeno.\\n(2 Tek 4.2-5)\\n23Kiram dok otiyo nam ki mola ma giliyo. Otwodde aduno ma lacce romo futi apar wiye abic cakke i doge tuŋcel nio i doge tuŋ mukene; borre tuŋ malo romo futi abiro ki nucu. Gipimo doge ki tol ci oromo futi pyeraŋwen wiye abic. 24Ki i te doge ki piny tye iye cal keno munyak ma orumo kom nam ducu, ma romo futi pyeraŋwen wiye abic; cal keno giryeyo latyeŋ aryo. I kare ma giliyo nam, giliyo ki cal keno i kome lawaŋacel. 25Gicibo nam ocuŋ i wi cal twoni dyaŋi apar wiye aryo. Giketo twoni adek gineno yo tuŋ acam, ki adek gineno yo tuŋ potoceŋ, adek gineno yo tuŋ acuc, ki adek gineno yo tuŋ wokceŋ. Gicibo nam ocuŋ i kom cal twoni-nu kun ŋegi ducu odok tuŋ iye. 26Kome kinoŋ ma romo incic adek; doge gitiyo macalo dog kikopo, ma rom ki ature leŋa; dok piine romo debe alip aŋwen.\\n27Dok otiyo litino gadigadi apar me mola, Acel acel borre futi abicel, lacce bene futi abicel, ki borre tuŋ malo futi aŋwen ki nucu. 28Man aye kit ma gitiyo kwede gadigadi matino-ni: gipeto mola ma apada i bute ducu, ma okubbe ki rii mola. 29I kom mola ma apada ma okubbe ki rii mola-ni gigoro iye cal labwor, ki cal twoni dyaŋi, ki cal lukerubi, Rii mola bene gidero doggi ki cal nyor mudwalle ka wi labwor ki dyaŋi, ki ka tyengi bene. 30Latin gadigadi acel acel obedo ki lawala mola aŋwen ki bolti me mola. Ka dok i twoke aŋwen ducu tye iye laten otako. Laten-ni giliyo aliya kun gidwalo cal nyor i butgi. 31Doge onamme ki i i gin muluŋŋe ma ocuŋ malo, kun borre romo futi acel ki nucu. Doge-ni otwodde atwoda macalo gitiyo tedi te gin mo-ni, tutte romo futi aryo ki incic mogo. Doge-ni gidero kun gigoro iye cal, dok mola apada ma gipeto i kom litino gadigadi-ni obedo latwoke aŋwen, pe otwodde atwoda. 32Lawala aŋwen tye i te mola apada-ni; bolti pa lawala gukubbe ki gadigadi; bor pa lawala romo futi aryo ki incic mogo. 33Gitiyo lawalane macalo lawala me gadigadi lweny; boltigi, ki doggi, ki cilligi, ki abbugi giliyogi aliya. 34Giketo latyelle aŋwen i twoke aŋwen ma i kom gadigadi acel acel; latyelle ducu okubbe kacel ki gadigadi. 35Ki i wi gadigadi giketo iye gin muluŋŋe ma borre tuŋ malo romo incic aboŋwen; dok tuŋ wi gadigadi latyelle ki mola ma apadane gukubbe kacel kwede. 36I kom latyelle ki i kom mola ma apada gigoro iye cal lukerubi, ki cal labwor-gu, ki cal yadi otit, ka ma romo gorone, ki cal nyor mudwalle i ŋetgi. 37Kiram otiyo kit gadigadi macalo meno apar; gin ducu giliyogi marom, kun ditogi rom, calgi bene rom.\\n38-Ka dok otiyo otako mola apar, kun otako acel acel gitwero onyo iye pii ma romo debe pyeraboro. Otako mola acel acel lacce romo futi abicel. Otiyo otako mola acel acel me aluta i gadigadi mola apar ducu. 39Oryeyo gadigadi abic i ŋet ot pa Lubaŋa yo tuŋ acuc, ki abic yo tuŋ acam ka oketo nam i twok ot ka ma bute yo tuŋ acuc ki bute yo tuŋ wokceŋ gurwatte iye.\\nNyiŋ jami ducu ma gitiyo pi ot pa Lubaŋa\\n(2 Tek 4.11–5.1)\\n40Kiram dok otiyo lwak agulu ki akwaya Latokke ki becen-gu. Kit meno otyeko tic ducu ma i kom ot pa Rwot pi kabaka Solomon. 41Otiyo wir aryo, ki lalukana aryo ma oluŋŋe macalo agulu ma giketo i wi wir, ki obwo aryo me umo kom lalukana aryo ma oluŋŋe ma obedo i wi wir-ri. 42Dok otiyo cal okwer pomegranat miya aŋwen pi obwo aryo-nu, kun cal okwer pomegranat giryeyo latyeŋ aryo i kom obwo acel acel me umo kom lalukana aryo ma oluŋŋe ma obedo i wi wir. 43Dok otiyo litino gadigadi apar ki otako mola apar ma giluto i gadigadi; 44ki nam acel, ki cal twoni dyaŋi apar wiye aryo ma giketo nam ocuŋ i komgi.\\n45Lwak agulu ducu, ki akwaya latokke-gu, ki becen-gu, jami magi ducu ma i ot pa Rwot, ma Kiram otiyogi pi kabaka Solomon, obedo me mola ma gijwane maleŋ. 46Kabaka omiyo giliyo mola meno i pwor kulu Jordan, ka ma lobo agulu tye iye, i kin Cukot ki Jaretan. 47Solomon oweko jami-ni ducu ma pe gipimo pekgi, pien onoŋo jami dwoŋ twatwal, omiyo pek me mola ma gitiyo kwede pe giŋeyo.\\n48-Kit meno bene Solomon omiyo gitiyo jami ducu ma mitte i ot pa Rwot, gin ene: keno tyer me jabu, meja me jabu pi mugati me aketa i nyim Rwot. 49-Okar-mac me jabu ma giliyo maber ma guryeyogi i nyim kabedo maleŋ ma i tyelo, abic yo tuŋ acuc ki abic yo tuŋ acam; ki lwak cal ature ki laput-gu, ki boyi lakar mac, ducu me jabu; 50ki kikopo-gu, magac-gu, becengu, atabo me odok aceta ki weer me waŋo mac, ducu me jabu ma giliyo maber; ki pata jabu ma giketo i kom kika me donyo i kicika ma i tyelo, en aye kabedo maleŋ makato ducu, ki i kom kika me kicika maditte ma i ot pa Lubaŋa.\\n51-Tic ducu ma kabaka Solomon otiyo i kom ot pa Rwot otum kit meno, Solomon dok okelo iye jami ducu ma yam wonne Daudi odyerogi bot Rwot; okelo ryal ki jabu ki jami mukene-gu ducu, okanogi i ot kano lim ma i ot pa Rwot.","num_words":1604,"character_repetition_ratio":0.057,"word_repetition_ratio":0.005,"special_characters_ratio":0.238,"stopwords_ratio":0.265,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 29 ACO85 - Lanebi Jeremia ocoyo waraga bot - Bible Search\\nJeremia 28 Jeremia 30\\nJeremia ocoyo waraga bot Lujudaya ma gitye i opii i Babilon\\n1-Lanebi Jeremia ocoyo waraga bot lutel ducu ma gitye i kin opii, ki bot ajwagi ki lunebi, ki bot lwak ducu ma yam Nebukadnejar omakogi ki i Jerucalem ci oterogi woko i opii i Babilon. 2En ocoyo waraga man lacen i kare ma onoŋo doŋ kabaka Yekonia kacel ki minne, jo ma gikologi, rwodi me Juda ki Jerucalem, ludiro tic mapatpat onoŋo doŋ gua woko ki i Jerucalem. 3Gimiyo waraga man bot Elaca wod pa Capan gin ki Gemaria wod pa Ilkia, ma yam Jedekia kabaka me Juda oorogi gucito i Babilon bot Nebukadnejar kabaka me Babilon. Waragane onoŋo lokke kwanne kit man ni, 4“Rwot me mony, ma en Lubaŋa pa Icrael, owaco kuman bot jo ducu ma en oweko Nebukadnejar omakogi ki i Jerucalem ci oterogi woko i Babilon ni, 5‘Wuger odi ci wubed doŋ iye. Wupur poto ci wucam gin ma ocek iye. 6Wunyom mon wek wunywal awobe ki anyira. Wuwek awobewu bene gunyom, wek gin bene gunywal litino. Myero wunya, welwu omedde ma pe odok cen. 7Wuti tic maber pi berbedo me gaŋ ka ma amiyo giterowu iye me bedo opii. Wulega pi nyiŋ gaŋ meno, pien ka gaŋ meno kwone tye maber miyo wun bene wubibedo maber. 8Rwot me mony, Lubaŋa pa Icrael, owaco kit man ni, Pe wuwek lunebiwu ki lutyet ma gitye i kinwu gubwolwu, dok bene pe wuwiny lok me lek mogo ma gin leko-ni, 9pien lok ma gitye ka titone botwu ki nyiŋa-ni meno lok goba; an pe acwalogi gira, man Rwot ma owaco.’\\n10-“Rwot owaco kuman ni, Ka mwaka pyerabiro ma gimiyo ki Babilon doŋ otum, ci an abilimowu, abicobo cikkena piwu ci abikwanyowu adwokowu cen i kabedo man. 11An keken aye aŋeyo yub ma atye kwede piwu, man Rwot ma owaco, yub me berbedo ento pe yub pi gin marac, yub pi kelo botwu kare me anyim ma wutye ki gen pire-ni. 12Ci wubibino bota wulega, an abiwinyo legawu. 13-Wubiyenya ci wubinoŋa bene, ka ce onoŋo wuyenya ki cwinywu ducu. 14Iyo, awacci wubinoŋa ci abidwoko gumwu botwu kun acokowu woko ki i rok ducu ki i kabedo ducu ka ma yam aryemowu wucito iye, ci abikelowu adwokowu cen i kabedo ka ma yam akwanyowu ki iye giterowu i opii-ni.\\n15“Pien wun doŋ onoŋo wuwaco ni, Rwot doŋ omiyowu lunebi ki i Babilon, 16koŋ wuwiny lok ma Rwot owaco i kom kabaka ma tye ka loc kun obedo i wi komker pa Daudi, ki dok lok ma okemo jo me gaŋ man, ki lutuwu ma yam pe gucito kacel kwedwu i opii-ni. 17Rwot me mony owaco kit man ni, ‘Abekelo lweny, kec ki two gemo, ci abimiyo gibedo calo nyig oduro mutop ma doŋ rac adada ma pe gitwero camone. 18Abilubo korgi ki lweny, kec ki two gemo, abimiyo gibedo ginacaya bot jo me rok me wi lobo ducu, gibitic ki nyiŋgi macalo lok lacen dano, gibibedo gin ma miyo lworo bot dano, ma kelo jwat matek, ki lok me cac i kin rok ducu ka ma onoŋo aryemogi gucito iye. 19Man bitimme i komgi pien gin pe gubedo ka keto cwinygi me lubo lok ma onoŋo acwalo botgi teretere kun wok ki bot luticca lunebi; ento gukwero winyo lokka woko. Man Rwot ma owaco.’ 20Wuwiny lok pa Rwot, wun jo ducu ma yam gimakowu ki i Jerucalem giterowu woko i opii i Babilon-ni: 21‘Rwot me mony, Lubaŋa pa Icrael, owaco lok ma okemo Akab wod pa Kolaya ki Jedekia wod pa Maceya ma gitito lok me goba botwu ki nyiŋa-ni. En owaco ni ebimiyogi woko i ciŋ Nebukadnejar kabaka me Babilon, ci en binekogi woko ka maleŋ i nyimwu. 22Ka inen jo ma yam gikwanyogi ki i Jerucalem giterogi i opii i Babilon gimito ceno ŋat mo, ci gibiwaco ni, “Rwot myero oti kwedi kit macalo en otiyo kwede ki Jedekia gin ki Akab, ma kabaka me Babilon obulogi woko makwo ki mac-ci.” 23Man aye bibedo can ma bipoto i komgi pien gubedo ka timo tim mogo ma pe myero, gutimo abor ki mon pa luwotgi, dok bene gubedo ka loko lok goba ki nyiŋa ma kun an pe acikogi ni guloki. An aye ma aŋeyo, dok bene atye macalo caden, man Rwot ma owaco.’ ”\\nWaraga pa Cemaya\\n24Rwot me mony, Lubaŋa pa Icrael owaco bot Jeremia me tito bot Cemaya me Nekelam ni, 25“In icwalo waraga i nyiŋi keni bot jo Jerucalem ducu, ki bot Jepania wod pa ajwaka Maceya, ki bot ajwagi mukene-gu ducu kun iwacci, 26‘Rwot oketi ibedo ajwaka ma ka ajwaka Yekoyada, wek ibed ladit ma loyo ot pa Rwot kun ineno lupoya ducu ma gitito lok, ci imakgi itwegi ki okol kun iroyo irwako ogul nyonyo i ŋutgi. 27Piŋo pe ijuko Jeremia ma en dano me Anatot ma tye ka tito lok botwu-ni? 28Pien en onoŋo ocwalo lok botwa i Babilon ma wacci, Kare me bedowu i opii bibedo dwoŋ; wuger odi ci wubed iye. Wupur poto ci wucam gin ma ocek iye.’ ”\\n29Ajwaka Jepania okwano waraga man bot lanebi Jeremia wek en owiny. 30Rwot dok owaco bot Jeremia ni, 31“Cwal lok bot jo ma giterogi i opii, kun iwacci, ‘Rwot owaco lok ma okemo Cemaya dano me Nekelam kuman ni, Kit macalo Cemaya doŋ otito lok botwu ma onoŋo an pe acwalo en-ni, dok bene omiyo doŋ wuketo genwu i lok me goba, 32pi meno Rwot owaco kuman ni, Nen, abiketo can i kom Cemaya dano me Nekelam kacel ki likwayone. Pe bidoŋ ki ŋat mo makwo ki i kom lwak man ma bineno gin maber ma abitimo bot jona, pien en oloko lok ma omiyo dano gujemo i kom Rwot. Man Rwot ma owaco.’ ”","num_words":948,"character_repetition_ratio":0.056,"word_repetition_ratio":0.0,"special_characters_ratio":0.233,"stopwords_ratio":0.32,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Tekwaro 15 ACO85 - Daudi ogero odine i gaŋ kai pa - Bible Search\\n1 Tekwaro 14 1 Tekwaro 16\\n1 Tekwaro 15\\nGikelo canduk pa Lubaŋa i Jerucalem\\n(2 Cam 6.16-23)\\n1Daudi ogero odine i gaŋ kai pa Daudi, ci oyubo kabedo pi canduk pa Lubaŋa, ocako guro kema pire. 2-Daudi dok owacci, “Dano mukene pe bitiŋo canduk pa Lubaŋa, ento Lulevi keken, pien Rwot yam oyerogi pi tino canduk pa Rwot ki pi tiyo bote matwal.” 3Daudi ocoko jo Icrael ducu otorogi i Jerucalem, pi kelo canduk pa Rwot i kabedone ma yam oyubo pire. 4Ci Daudi ocoko litino awobe pa Aron ki Lulevi kacel, gin ene: 5i kin likwayo pa Kokat, Uriel ma laditgi, kacel ki utmegine miya acel ki pyeraryo; 6i kin likwayo pa Merari, Acaya ma laditgi, kacel ki utmegine miya aryo ki pyeraryo; 7i kin likwayo pa Gercon, Joel ma laditgi, kacel ki utmegine miya acel ki pyeradek; 8i kin likwayo pa Elicapan, Cemaya ma laditgi, kacel ki utmegine miya aryo; 9i kin likwayo pa Kebron, Eliel ma laditgi, kacel ki utmegine pyeraboro; 10i kin likwayo pa Ujiel, Aminadab ma laditgi, ki utmegine miya acel ki apar wiye aryo. 11Daudi dok olwoŋo ajwagi Jadok ki Abiatar, ki Lulevi magi, Uriel, Acaya, Joel, Cemaya, Eliel ki Aminadab, 12ci owaco botgi ni, “Wun aye ludito kaka ma i dog odi pa kwarowu ma jo pa Levi; wulonnye kekenwu wubed maleŋ, wun kacel ki utmegiwu, wek wukel canduk pa Rwot, Lubaŋa pa Icrael, i kabedo ma atyeko yubone pire. 13I kare mukwono ca onoŋo Rwot Lubaŋa otugge i komwa, pien pe wun aye onoŋo wutiŋo i kare-nu, pien pe yam wapenyo doge i kit ma cik mito.” 14Kit meno ajwagi ki Lulevi gulonnye kekengi pi kelo canduk pa Rwot, Lubaŋa pa Icrael. 15-Lulevi gucako tiŋo canduk pa Lubaŋa, gulebo ki talle i wi gwokgi, kit ma yam Moses ocikogi kwede, macalo Rwot owaco.\\n16Daudi dok ociko ludito pa Lulevi pi yero utmegigi wek gubed luwer ma gibigoyo jami wer maloŋo, naŋa ki opuk ki atego agoya-gu, me tino dwan malo ki yomcwiny. 17Kit meno Lulevi gucako yero Eman wod pa Joel, ka dok Acap wod pa Berekia ki i kin utmegine. I kin likwayo pa Merari guyero utmegigi magi, Etan wod pa Kucaya; 18ka dok guyero utmegigi ma i dul me aryo, gin aye Jekaria, Jajiel, Cemiramot, Jekiel, Uni, Eliab, Benaya, Maaceya, Matitia, Elipeleku ki Mikneya, ki lugwok-doggola Obed-edom ki Jeyel. 19Luwer magi Eman, Acap ki Etan ticgi obedo me goyo atego mola; 20Jekaria, Ajiel, Cemiramot, Jekiel, Uni, Eliab, Maaceya ki Benaya ticgi obedo me goyo naŋa i kit me Alamot; 21ento Matitia, Elipeleku, Mikneya, Obed-edom, Jeyel ki Ajajia gin ticgi obedo me telo wer ki opuk i kit me Ceminit. 22Kenania, ma en aye latelwer pa Lulevi, ticce me nyuto kit me wer pien en aye niaŋ maber. 23Berekia ki Elkana yam gin lugwok-doggola me canduk pa Lubaŋa. 24Cebania, Jocapat, Netanel, Amacai, Jekaria, Benaya ki Eleajar, ma gin ducu ajwagi, ticgi me kuto tum i nyim canduk pa Lubaŋa, Obed-edom ki Jekia gin bene gubedo lugwok-doggola me canduk pa Lubaŋa.\\n25Kit meno Daudi ki ludoŋo pa jo Icrael, ki ludito ma loyo jo alip, gucako wot me omo canduk me gicikke pa Rwot nia ki i ot pa Obed-edom ma cwinygi yom matek. 26Gucako tumo twoni abiro ki nyogi romi abiro, pien Lubaŋa okonyo Lulevi ma gutiŋo canduk me gicikke pa Rwot. 27Daudi onoŋo orukke ki jor me camanini maberre, macalo Lulevi ducu ma gutiŋo canduk pa Lubaŋa, kacel ki luwer, ki Kenana ma latel-wer pa luwer ducu; Daudi onoŋo otweyo pyere ki epod me camanini. 28Yam jo Icrael ducu gukelo canduk me gicikke pa Rwot kit meno, ma giwayo ma rwatte ki koko bila, ki tum, ki atego agoya-gu, kun giwero ki naŋa ki opuk-gu maloŋo.\\n29Ka canduk me gicikke pa Rwot obino wa i gaŋ kai pa Daudi, ci Mikal ma nya pa Caulo obolo wane woko ki i wan dirica oneno kabaka Daudi ka myelo ma cwinye yom, ci obedo ka cayo en ki i cwinye.","num_words":660,"character_repetition_ratio":0.09,"word_repetition_ratio":0.0,"special_characters_ratio":0.238,"stopwords_ratio":0.3,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Kolocai 3 ACO85 - Macalo yam doŋ wucer kacel ki - Bible Search\\nJo Kolocai 2 Jo Kolocai 4\\nJo Kolocai 3\\n1-Macalo yam doŋ wucer kacel ki Kricito, wuket cwinywu doŋ i kom jami ma tye malo, ka ma Kricito tye iye i kabedo me deyo i ŋet Lubaŋa tuŋ acuc. 2Wuket cwinywu i kom jami ma tye malo i polo ento pe i kom jami me lobo. 3Pien yam wuto woko, ento kombeddi doŋ gikano kwowu kacel ki Kricito bot Lubaŋa. 4Ka Kricito ma en kwowa binen, wun bene wubinen kacel kwede i deyo.\\nKwo macon ki kwo manyen\\n5Pi meno myero doŋ wunek gin ducu me lobo ma tye i iwu, ma gin aye abor, caro, mit me kom, ki par marac ma kelo lewic, ki woro me jami ma rom ki woro jogi. 6Akemo pa Lubaŋa bino pi kit tim macalo meno i kom jo pe winyo lokke. 7I kit kwo ma yam wubedo kwede, magi aye gin tim ma onoŋo wubedo ka lubogi. 8Ento kombeddi myero doŋ wubwotgi woko ducu: kiniga, kwar cwiny, raccwiny, yet, ki loko lok mogo me lewic ma pe myero giwiny ka katti ki i dogwu. 9-Pe myero wubwolle kekenwu, pien doŋ wubwoto kwowu macon ki ticce ducu, 10-ci doŋ wuruko dano manyen ma Lacwec tye ka rocone i ŋec manyen me dwoko i calle kikome. 11Kenyo doŋ apokapoka pe iye i kin Lugrik ki Lujudaya, ŋat ma giliro ki ŋat ma pe giliro, larok ma kwiya piny mere ata ma pe ŋeyo leb, rok ma pud gudoŋ cen i kit me wi lobo, opii, ki ŋat ma doŋ lone kene, pien Kricito doŋ ocoko gin ducu dok bene tye i igi ducu.\\n12-Ento wun aye jo ma Lubaŋa doŋ oyero, jo maleŋ ma Lubaŋa maro; pi meno myero doŋ wuruk cwiny ma miyo wuparo pi can pa luwotwu, wubed ki kica, mwolo, woro ki diyo cwiny. 13-Wudi cwinywu kekenwu, ŋat acel acel odi cwinye i kom lawote, kun wutimo kica ki luwotwu i kinwu kekenwu pi balwu. Ka ŋat mo i kinwu tye ki lok mo i kom lawote, timo kica pi bal myero obed tye macalo Rwot bene ceŋ otimowu kica. 14Ento makato magi ducu, myero wubed kun wupoŋ ki mar. Pien mar keken aye tweyo jami ducu, ribogi kacel ma cobo bene maber licwic. 15Wuwek kuc pa Kricito ma yam olwoŋowu i kom acel aye olo cwinywu, ka wek doŋ wubed jo ma miyo pwoc kare ducu. 16-Wuwek lok pa Kricito obed i iwu mulony, ka wupwonnye, kun wujukke bene kekenwu ki ryeko ducu ma Lubaŋa omiyowu. Dok bene ka wuwero jabuli, wer me pako Lubaŋa ki wer mogo mukene me dini, wuwer bot Lubaŋa ki pwoc i cwinywu. 17Gin ducu ma wutiyo, kadi ki i lok nyo i tic mogo, wutigi i nyiŋ Rwot Yecu, kun wumiyo pwoc bot Lubaŋa Won wok ki bote.\\nKit me bedo kacel i kwo manyen\\n18-Wun mon, wumine kenwu i te loc pa cogwu, pien meno aye gin ma myero i kin jo ma tye i Rwot. 19-Wun co bene, wumar monwu, pe wubed ki gero i komgi. 20-Wun litino, wuwiny lunyodowu i lok ducu, pien meno aye yomo cwiny Rwot. 21-Wun wego bene, pe myero wuket kolo i kom litinowu, miyo cwinygi balle woko. 22-Wun lutic, myero wuwiny luditowu me lobo man i lok ducu ki cwiny acel, pe i tic ma bwolo waŋ dano keken, kun wumito wuyom cwiny dano, ento wuti i cwiny me lworo Rwot. 23Tic mo keken ma wutiyo, wuti maber ki cwinywu ducu, macalo wutiyo bot Rwot, ento pe pi dano. 24Wuŋe ni wubilimo jami ducu ma Rwot oyubo wa con pi jone macalo bakacicgi. Wun lutic pa Rwotwa Kricito. 25-Pien latim marac mere gibicule pi gin marac ma en otimo, pien Rwot pe poko kin dano.","num_words":621,"character_repetition_ratio":0.04,"word_repetition_ratio":0.0,"special_characters_ratio":0.246,"stopwords_ratio":0.312,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Wel 31 ACO85 - Rwot owaco bot Moses ni, “Doŋ icul kwor - Bible Search\\nWel 30 Wel 32\\nJo Icrael guculo kwor i kom jo Midian\\n1Rwot owaco bot Moses ni, 2“Doŋ icul kwor pa jo Icrael i kom jo Midian; lacen doŋ ibito, idok bot lutuwu.” 3Ci Moses owaco ki lwak ni, “Wumi lumony ma gitye i kinwu gurukke ki jami lwenygi, wek gucit ka lweny i kom jo Midian, gucul kwor pa Rwot i komgi. 4Wucwal dano alip acel mua ki i kaka acel acel ma i Icrael gucit i lweny.”\\n5Kit meno ginoŋo dano alip apar wiye aryo ma gurukke pi lweny mua ki i lwak doggola mapol mada ma i Icrael, dano alip acel mua ki i kaka acel acel. 6Moses ocwalogi woko ka lweny, kacel ki Finekaci wod pa ajwaka Eleajar ma omako jami maleŋ pa Lubaŋa ki tum me goyo oduru. 7Gulwenyo i kom jo Midian macalo Rwot ociko ki Moses, ci guneko co megi ducu. 8Luker abic pa jo Midian onoŋo tye i kin dano ma ginekogi; nyiŋgi Evi, Rekem, Jur, Kur ki Reba. Dok guneko Balaam wod pa Beor bene ki pala lucwan.\\n9Jo Icrael guyako mon ki litino pa jo Midian, gutero woko; dok gumayo limgi makwo madito ki matino ducu, ki jamigi ducu. 10Gaŋigi ducu i kabedo mapatpat ma gin gibedo iye, ki gonygi ducu, guwaŋo woko ki mac, 11ci gutero jami ducu ma guyako nyo gumayo, dano wa ki lee-gu, gucito kwede, 12gukelo bot Moses ki ajwaka Eleajar ki bot lwak jo Icrael, i gonygi ma i lobo aroo me Moab i ŋet Jordan, ma cok ki Jeriko.\\nLonyo jami ma giyako\\n13Moses ki ajwaka Eleajar ki lutel wi lwak ducu gucito woko ka rwatte kwedgi i ŋe gony. 14Ci kiniga omako Moses i kom ludito me mony, i kom lulo dano alip ki lulo dano miya ma gudwogo ki ka tero dano i mony. 15Moses owaco botgi ni, “Man wuweko mon ducu gudoŋ makwo piŋo? 16-Nen, mon-ni aye yam gulubo tam pa Balaam ci gumiyo jo Icrael guŋayo waŋ Rwot i lok i kom jok Peor ca, mumiyo two gemo opoto i kom lwak pa Rwot. 17Kombeddi doŋ wunek litino co woko ducu ma i kin litinogi, dok wunek mon ducu ma doŋ otyeko ŋene ki co. 18Ento litino anyira ducu ma peya gubuto ki co wugwokgi makwo gubed mewu. 19Koŋ wubut woko i ne gony pi nino abiro. Jo ducu ma i kinwu ma guneko dano, ki jo ducu ma gugudo kom dano muto myero wulonnye kekenwu, kacel ki dano ma wuyakogi, i nino me adekke ki i nino me abirone. 20Wulony boŋŋi aruka ducu, gin ducu ma gitiyo ki laa, nyo ma gicweyo ki yer dyegi, ki jami ducu ma gitiyo ki bao nyo ki yat.”\\n21Ajwaka Eleajar owaco bot lulweny ma onoŋo gucito i mony ni, “Man aye cik ma giketo, ma yam Rwot ociko ki Moses: 22Jami ma obedo jabu, nyo ryal, nyo mola, nyo nyonyo, nyo koc, nyo racac keken, 23gin ducu ma mac pe balo, wubimiyo wok kato ki i mac ci bilony woko. Ento kadi bed kumeno, pud dok gibilonyo ki pii me lwoko kwer; ci gin ducu ma mac balo woko wubimiyo wok kato ki i pii. 24Myero wulwok bonniwu i nino me abirone, ci doŋ wubibedo ma wulony; ka lacen wubibino i gony.”\\nPoko jami ma giyako i mony\\n25Rwot owaco ki Moses ni, 26“Doŋ ikwan wel jami ma giyako ki i mony, dano ki lee bene; wukwan ki ajwaka Eleajar ki ludito kaka ma i ot pa kwarogi ma i kin lwak. 27Ci ipok jami ma giyako i mony i dul aryo, tuŋ cel pi lulweny ma gucito i mony, tuŋ cel pi lwak ducu. 28Dok ijog ajog pa Rwot ki bot lulweny ma gucito i mony kun ikwanyo acel i kom miya abic ki i kom dano, ki twoni, ki kana, ki romi ki dyegi. 29Kwany ki i kom nucu ma megi, ci imi bot ajwaka Eleajar obed gityer bot Rwot. 30I kom nucu ma tuŋ bot jo Icrael ibikwanyo iye acel i kom pyerabic ki kom dano, ki twoni, ki kana, ki romi nyo dyegi, ki i kom lim makwo ducu, ci imi bot Lulevi ma gigwoko kema pa Rwot.” 31Ci Moses ki Eleajar gutiyo kit ma Rwot ociko ki Moses.\\n32Jami ma lulweny guyako, ma odoŋ, onoŋo obedo romi alip miya abicel ki pyerabiro wiye abic, 33dyaŋi alip pyerabiro wiye aryo, 34kana alip pyerabicel wiye acel, 35ki dano alip pyeradek wiye aryo ma gin ducu aye anyira ma peya gubuto ki co. 36Nucune ma gipoko bot jo ma gucito i mony obedo romi alip miya adek ki pyeradek wiye abiro, ki miya abic; 37romi ma gijogo pi Rwot guromo miya abicel ki pyerabiro wiye abic. 38Dyaŋi guromo alip pyeradek wiye abicel; dyaŋi ma gijogo pi Rwot guromo pyerabiro wiye aryo. 39Kana gubedo alip pyeradek, ki miya abic; gin ma gijogo pi Rwot guromo pyerabicel wiye acel. 40Dano guromo alip apar wiye abicel; dano ma gijogo pi Rwot guromo pyeradek wiye aryo. 41Moses omiyo dul ma gijogo me gityer pa Rwot bot ajwaka Eleajar, macalo Rwot ocike.\\n42Nucu ma gipoko ki jo Icrael, ma Moses opoko pat ki maca pa jo ma yam gucito i mony, 43wek obed pi lwak, obedo romi alip miya adek ki pyeradek wiye abiro, ki miya abic, 44dyaŋi alip pyeradek wiye abicel, 45kana alip pyeradek, ki miya abic, 46ki dano alip apar wiye abice! 47I kom nucu man ma obedo pi lwak Moses okwanyo iye acel ki i kom pyerabic, i kom dano ki i kom lee, ci omiyogi bot Lulevi ma gigwoko kema pa Rwot, macalo Rwot ocike kwede.\\n48Ka doŋ ludito ma giloyo lumony ducu, lulo dano alip ki lulo dano miya, gubino bot Moses. 49Guwacci, “Wan luticci watyeko kwano Wel lumony ma gitye i te locwa, ci onen ni pe tye dano acel mo ma orwenyo ki i kingi. 50Ci doŋ wakelo gityerwa bot Rwot, gin ma dano acel acel onoŋo i lweny, jami me jabu, mola bad, atego ŋut ciŋ, agit ciŋ ki tiko ŋut, pi kwanyo bal ki i komwa i nyim Rwot.” 51Moses ki ajwaka Eleajar gugamo jabu meno ki botgi; gin ducu obedo jami me deyo kom ma gitiyo ki diro 52Jabu ducu ma lulo dano alip ki lulo dano miya gutyero bot Rwot pekke oromo makato ratili miya aŋwen. 53Onoŋo lulweny ducu guyako jami, ŋat acel acel pire kene. 54Moses ki ajwaka gugamo jabu ki bot ludito wi mony, gutero i kema me rwatte obed gin me poyo wi Rwot i kom jo Icrael.","num_words":1075,"character_repetition_ratio":0.063,"word_repetition_ratio":0.006,"special_characters_ratio":0.245,"stopwords_ratio":0.315,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Bed Lawiny Calo Nua, Daniel ki Yubu Dok Ilub Lanengi me Niye | Pwony me Anyama\\nWi Lubele—Me Akwana i Kacokke | Febuari 2018\\nBed Lawiny Calo Nua, Daniel ki Yubu Dok Ilub Lanengi me Niye\\n‘Nua, Daniel, ki Yubu onongo gibilaro kwogi kengi pi kitgi matir.’​—EJEKIEL 14:14.\\nWER: 120, 54\\nI YO MENE MA IN IBITUTE KWEDE ME LUBO LANEN ME NIYE PA . . .\\n1, 2. (a) Pingo kwano lok i kom Nua, Daniel, ki Yubu cuko cwinywa? (b) Ngo ma onongo tye ka timme i kare ma Ejekiel ocoyo lok ma tye i Ejekiel 14:14?\\nTIKA itye ka wok ki i kwo matek pi two, can lim nyo kece itye i aunauna magwar? Tika i cawa mukene tek me bedo ki yomcwiny i ticci pi Jehovah? Ka iwinyo kumeno, ci myero ikwed lok i kom Nua, Daniel, ki dong Yubu pien twero cuko cwinyi. Co magi onongo gitye ki roc dok gukato ki i atematema ma wawok ki iye i kare-ni. I kine mukene kwogi bene onongo tye ka mading. Ento pud gugwoko gennegi dok Jehovah onenogi calo jo ma luwiny dok ma gitye ki niye.​—Kwan Ejekiel 14:12-14.\\n2 Ejekiel ocoyo wang ginacoya ma pwony man jenge iye ki i Babilon i mwaka 612 ma peya kinywalo Kricito. * (Nen lok ma tye i tere piny.) (Ejekiel 1:1; 8:1) Meno onongo pe bor ki kare ma kituro Jerucalem iye i mwaka 607. Jo manok keken aye onongo gitye lugen dok luwiny calo Nua, Daniel ki Yubu i kare meno i Jerucalem dok gubwot i kare ma kituro Jerucalem. (Ejekiel 9:1-5) Jeremia, Baruk, Ebedmelek, ki jo me kaka pa Rekab gubedo i kin jo magi.\\n3 I kare-ni bene, jo ma Jehovah nenogi ni kitgi atir keken calo Nua, Daniel ki Yubu aye ma gibibwot ki i agikki me lobo man marac-ci. (Niyabo 7:9, 14) Pi meno kong dong wapwonyu pingo Jehovah otiyo ki co adek magi macalo labol pa jo ma gutiyo jami matir i wange. Wabinyamo (1) ariya ma ngat acel acel i kingi owok ki iye ki dong (2) kit ma watwero lubo kwede lanengi me niye ki bedo lawiny.\\nNUA OBEDO LAGEN DOK LAWINY PI MWAKI MAKATO 900!\\n4, 5. Ariya ango ma Nua owok ki iye, dok ngo ma cungo wii i kome?\\n4 Ariya mene ma Nua owok ki iye? I kare ma Enoka, kwaro pa Nua pud tye i lobo dano onongo dong kitgi raco adada. Onongo giloko ‘lok maraco’ i kom Jehovah. (Juda 14, 15) Tim me gero onya omedde ameda i lobo. I kare pa Nua, lobo onongo dong “opong ki bwami.” Lumalaika maraco guruko kom pa dano ci gucako kwanyo anyira pa dano me doko mongi. Lutinogi onongo giger dok gimaro tim bwami adada. (Acakki 6:2-4, 11, 12) Ento dano ducu onongo gineno ni Nua dok kite pat adada. Baibul waco ni, “Nua aye onongo yomo cwiny Rwot” Jehovah. Kadi bedo ni jo ma guromo ka ngete onongo gitimo jami maraco ento en otimo jami matir. “Nua obedo ka wot kacel ki Lubanga.”​—Acakki 6:8, 9.\\n5 Lok magi tittiwa gin ango i kom Nua? Mukwongo, kong itam i kom kare ma Nua otero me tic pi Jehovah ki cwinye ducu i lobo meno ma opong ki tim marac ma peya Pii Aluka ocakke. Pe obedo pi mwaka 70 nyo 80 keken ento pi mwaki ma romo 600 kulu! (Acakki 7:11) Me aryo, wi opo ni onongo kacokke pe i kare meno me miye kony ki cuko cwinye calo i kare-ni. Nen calo kadi wa omegine ki lumegine pe bene gukonye matwal. *​—Nen lok ma tye i tere piny.\\n6. Nua onyuto tekcwiny nining?\\n6 Nua pe otamo mere ni bedo ngat ma kite ber keken romo. En otito pi niyene i kom Jehovah ki tekcwiny bot jo mukene. Baibul lwonge ni “latit lok me kit ma atir.” (2 Petero 2:5) Lakwena Paulo oloko i kom Nua ni: “Niyene-nu omiyo kop oloyo lobo.” (Jo Ibru 11:7) Labongo akalakala dano gubedo ka nyware kun giloko marac i kome dok gutemme me jukke woko. Twero bedo ni gumiye bura ni gibiwane. Ento Nua pe obedo ki lworo mo keken. (Carolok 29:25) Ma ka meno, en onongo tye ki niye, pi meno Jehovah omine tekcwiny. Dok bene i kare-ni en miyo tekcwiny bot luticce ma lugen.\\n7. Ariya ango ma Nua okemme kwede i kare ma tye ka yubo yeya?\\n7 Nua onongo dong obedo lagen pi mwaki ma romo 500 i kare ma Jehovah owacce ni oyub yeya madit. Onongo kibitic kwede me laro jo mogo ki lee ki i Pii Aluka. (Acakki 5:32; 6:14) Yubo yeya man onongo nen calo tic matek adada bot Nua. En onongo ngeyo ni dano mukene gibinyere kun giweko kwone bedo tek. Ento Nua onongo tye ki niye dok obedo lawiny bot Jehovah. “Ocobo [jami] ducu macalo Lubanga ocike.”​—Acakki 6:22.\\n8. Nua obedo ki gen ni Jehovah bimiyo jami ma mitte pi jo me ode nining?\\n8 Nua onongo dok tye ki ariya mukene. En onongo myero omi jami ma mitte bot dakone ki lutinone. Ma peya pii Aluka ocakke, dano onongo myero guti matek wek cam obed tye. Nua bene otiyo matek. (Acakki 5:28, 29) Ento, en pe oweko par pi nongo jami ma mitte pi jo me ode odoko gin ma pire tek loyo. Tic pi Jehovah aye onongo obedo gin ma pire tek loyo i kwone. Kadi bed ni Nua olungo wiye i tic me yubo yeya pi mwaki 40 nyo 50, ento pud ogwoko watte ki Jehovah. Dok en ogwoko watte ki Jehovah pi mwaki 350 i nge Pii Aluka. (Acakki 9:28) Nua owekiwa lanen maber kit ma watwero bedo kwede luwiny ki dok kit me bedo ki niye matek!\\n9, 10. (a) Watwero lubo lanen me niye kun wabedo luwiny calo Nua nining? (b) Gin ango ma itwero bedo labongo akalakala iye ka imoko tammi me lubo cik pa Lubanga?\\n9 Watwero lubo lanen me niye kun wabedo luwiny calo Nua nining? Watimo man ka wacwako tam pa Jehovah madok i kom gin matir, ka pe wadonyo i tim me lobo pa Catan-ni, ki dok ka waketo tic pi Jehovah mukwongo i kwowa. (Matayo 6:33; Jon 15:19) Ki lok ada, pi tyen lok magi oweko dano me lobo-ni pe gimarowa. Me labolle, pien wamoko tamwa me lubo cik pa Lubanga madok i kom buto ki nyom, dano gitwero cako loko lok marac i komwa i wi yamo. (Kwan Malaki 3:17, 18.) Calo Nua, pe walworo dano. Walworo Jehovah, meno aye oweko wamito bedo luwiny bote wek pe wacwer cwinye. Wangeyo ni En keken aye ma twero miniwa kwo ma pe tum.​—Luka 12:4, 5.\\n10 Penye ni: ‘Tika abitimo jami matir i wang Lubanga kadi bed ni jo mukene ginywara nyo gicaya? Tika ageno ni Jehovah twero miyo jami ma mitte pi jo me oda kadi bed ni yenyo yo me kwo tek?’ Ka igeno Jehovah dok itye lawiny calo Nua, ci bed labongo akalakala ni Jehovah bigwokki.​—Jo Pilipi 4:6, 7.\\nDANIEL OBEDO LAGEN DOK LAWINY KADI BED NI ONONGO KWO I BOMA MA JONE KITGI RACO\\n11. Ariya ango ma Daniel ki luwote adek guwok ki iye i Babilon? (Nen cal ma tye i pot karatac 3.)\\n11 Ariya mene ma Daniel owok ki iye? Kitero Daniel me kwo calo opii i Babilon, boma ma onongo opong ki lubange me goba ki tim tyet. Jo ma kunnu onongo gidag dok gingalo Lujudaya adada kacel ki Lubangagi, Jehovah. (Jabuli 137:1, 3) Man nen calo ocwero cwiny Daniel ki Lujudaya mukene ma gimaro Jehovah! Medo i kom meno, dano mapol onongo gitye ka kiyo Daniel kacel ki luwote adek Anania, Micael, ki Ajaria pien onongo kibipwonyogi me tic pi kabaka me Babilon. Onongo kimito ni gucam cam pa kabaka, ma i kine onongo tye cam mogo ma Jehovah pe mito ni jone gucam. Ento Daniel omoko tamme “pe me camo gin me kwer me cam mabeco pa kabaka-ni.”​—Daniel 1:5-8, 14-17.\\n12. (a) Daniel onongo kite tye nining? (b) Jehovah onongo neno Daniel nining?\\n12 Daniel onongo dok tye ki ariya mukene, ma i acakkine onongo nen calo gin mayot. En onongo obedo ngat ma kwiri dok pi meno kabaka omine mot me tic mo ma pire tek. (Daniel 1:19, 20) Kadi bed kit meno, Daniel pe odongo cwiny me awaka nyo bedo ki tam ni tamme kare ducu nongo tye atir. En obedo ngat ma mwol adada. En owaco ni jami magi ducu otwere pi teko pa Jehovah. (Daniel 2:30) Tam kong: Jehovah oloko i kom Daniel ni obedo lanen maber me aluba calo Nua gin ki Yubu. I kare meno, Nua gin ki Yubu onongo dong gutiyo pi Jehovah ki cwinygi ducu nio wa i togi ento Daniel onongo pud awobi matidi. Jehovah onongo geno Daniel adada! Ki lok ada, Daniel obedo lagen dok lawiny bot Lubanga pi kwone ducu. I kare ma Daniel onongo cok o mwaka 100, lamalaika pa Lubanga owaco lok man mamwonya bote ni: “Daniel, in dano ma gimaro adada.”​—Daniel 10:11.\\n13. Tyen lok ango ma nen calo oweko Jehovah okonyo Daniel me doko ngat tye ki rwom madit?\\n13 Daniel odoko dano ma pire tek adada i Ker me Babilon ki dok lacen i Ker me Media ki Percia pien Jehovah obedo ka mine cwak. (Daniel 1:21; 6:1, 2) Twero bedo ni Jehovah oweko Daniel odoko dano ma tye ki rwom madit wek okony jo pa Lubanga, kit macalo Yucepu otimo kwede i Ejipt ki dok Esta gin ki Mordekai i Percia. * (Nen lok ma tye i tere piny.) (Daniel 2:48) Tika itwero goyo kit ma Ejekiel ki Lujudaya mukene ma onongo gitye i opii guwinyo kwede me neno kit ma Jehovah otiyo ki Daniel me konyogi? Man twero bedo ni ocuko cwinygi adada!\\nWabedo jo ma pigi tek bot Jehovah ka wagwoko gennewa (Nen paragraf 14, 15)\\n14, 15. (a) Kwowa i kare-ni rom ki pa Daniel nining? (b) Gin ango ma lunyodo i kare-ni gitwero pwonyone ki bot lunyodo pa Daniel?\\n14 Watwero lubo lanen me niye kun wabedo luwiny calo Daniel nining? I kare-ni lobo opong ki tim carocaro kacel ki woro me goba. Babilon Madit ma obedo dini goba ducu me lobo-man ma Baibul lwongo ni “kabedo pa jogi” dong onyweno wi dano mapol ki woro me goba. (Niyabo 18:2) Ento wan watye calo wele i lobo man. Pi meno, jo mapol gineno ni wan dok wapat ki jo mukene, ci man weko gitwero nywarowa. (Marako 13:13) Kadi bed kit meno, calo Daniel, wan ducu myero wamedde ki nyiko cok bot Jehovah Lubangawa. Ka wabedo jo mamwol, luwiny, kun wageno Jehovah ci en binenowa calo jo ma pigi tek bote.​—Aggai 2:7.\\n15 Lunyodo gitwero nongo pwony ma pire tek adada ki bot lunyodo pa Daniel. I kare ma Daniel pud latin matidi i lobo Juda, pol pa jo ma onongo gurume onongo jo maraco. Kadi bed kit meno, en odongo ma maro Jehovah adada. Tika man otimme pire kene? Pe. Lunyodone nen calo gupwonye lok i kom Jehovah. (Carolok 22:6) Kadi wa nying Daniel ma gonye ni “Lubanga aye Langolkopa” nyuto ni lunyodone onongo gimaro Jehovah. Pi meno, lunyodo, myero wudi cwinywu ka wupwonyo lutinowu ki lok i kom Jehovah. Pe wuol woko. (Jo Epeco 6:4) Wuleg kacel kwedgi. Wuleg pigi. Wutute matek me pwonyogi me maro jami ma Jehovah waco ni ber, ci en bigoyo laane i komwu.​—Jabuli 37:5.\\nYUBU OBEDO LAGEN DOK LAWINY KADI BED NI ONONGO EN LALONYO NYO LACAN\\n16, 17. Ariya mapatpat ango ma Yubu owok ki iye?\\n16 Ariya mene ma Yubu owok ki iye? Alokaloka madit otimme i kwo pa Yubu. Mukwongo, Yubu aye onongo “dano madit makato jo ducu ma yo tung wokceng.” (Yubu 1:3) En onongo olony adada, jo mapol onongo gingeye dok giwore matek. (Yubu 29:7-16) Kadi bed kumeno, Yubu onongo pe tamo ni en dok eber makato jo mukene nyo ni pe emito Lubanga i kwone. Wangeyo man pien Jehovah olwonge ni “laticca” dok oloko i kome ni: “Dano ma cwinye atir, ma lworo Lubanga, dok dag tim marac.”​—Yubu 1:8.\\n17 Cutcut, kwo pa Yubu olokke adada. En orwenyo jamine ducu, dok cwinye otur ma onongo mito ni eto woko. I kare-ni, wangeyo ni Catan aye ma okelo peko magi ducu i kom Yubu. En owaco ni Yubu tiyo pi Jehovah pi rwot ineka keken. (Kwan Yubu 1:9, 10.) Jehovah pe otero adot man calo gin me tuku. Gin ango ma onongo en twero timone me nyuto ni Catan lagoba? En omiyo kare ki Yubu me nyuto genene ki dok nyuto ni etiyo pi Jehovah pi mar.\\n18. (a) Ngo ma yomo cwinyi i kom Yubu? (b) Gin ango ma wapwonyo i kom Jehovah ma lubbe ki kit ma en otero ki Yubu?\\n18 Catan obedo ka keto can i kom Yubu teretere dok oweko Yubu oneno calo Lubanga aye ma onongo tye ka timone. (Yubu 1:13-21) Lacen co adek ma onongo gitimme ni gibedo lurem Yubu guloko lok maraco bot Yubu. Guwaco ni Yubu onongo obedo ngat marac dok Lubanga tye ka pwodde pi balle. (Yubu 2:11; 22:1, 5-10) Yubu pud ogwoko genene kadi bed ni en okato ki i kwo matek. Lok ada tye ni Yubu bene i kine mogo oloko lok me mingo. (Yubu 6:1-3) Ento Jehovah oniang ni Yubu onongo oloko jami magi pien cwinye otur. Jehovah oniang ni Yubu pe okwere kadi bed ni Catan obedo ka yeto ki unu Yubu kare ki kare. Ma dong can magi ogik, Jehovah odwoko jami ducu ma onongo Yubu tye kwede dok ododo kiryo kulu ki bene omedde mwaka 140. (Yakobo 5:11) Yubu pud omedde ki tic pi Jehovah ki cwinye ducu. Wangeyo man nining? Pien Ejekiel 14:14, ma en aye ginacoyawa ma pwony man jenge iye kicoyo mwaki miya mapol i nge to pa Yubu.\\n19, 20. (a) Watwero lubo lanen me niye kun wabedo luwiny calo Yubu nining? (b) Watwero nyuto cwiny me kica calo Jehovah bot jo mukene nining?\\n19 Watwero lubo lanen me niye kun wabedo luwiny calo Yubu nining? Kadi bed watye i kwo maber nyo marac, Jehovah aye myero obed Ngat ma pire tek loyo i kwowa. Wamito ni wagene dok wawinye ki cwinywa ducu. Ki lok ada, watye ki tyen lok mapol makato Yubu ma weko wabedo luwiny. Tam kong i kom gin ma wangeyo i kare-ni. Wangeyo jami mapol i kom Catan kacel ki dirone. (2 Jo Korint 2:11) Pien watye ki Baibul, tutwalle buk pa Yubu oweko wangeyo gin mumiyo Lubanga oye ni dano kong guden can. Ki i lok pa Daniel, wangeyo ni Ker pa Lubanga obedo gamente ma tye ada ma Yecu Kricito aye obedo lalocce. (Daniel 7:13, 14) Dok wangeyo ni Ker man cokcok-ki biloyo wi lobo ducu ci giko deno can woko.\\n20 Jami ma gutimme i kom Yubu bene pwonyowa me nyuto mar ka utmegiwa gitye ka deno can. Calo Yubu, gin bene gitwero waco jami me mingo. (Latitlok 7:7) Ento pe myero watam marac nyo wakok i komgi ni gutimo gin marac. Ma ka meno, myero watemme me bedo ki niango i komgi. Ka watimo meno, ci wabibedo calo Wonwa Jehovah, ma lamar ki dok lakica-ni.​—Jabuli 103:8.\\nJEHOVAH ‘BIMIYOWU TEKO’\\n21. Lok ma tye i 1 Petero 5:10 poyo wiwa i kom kwo ma Nua, Daniel ki Yubu guwok ki iye nining?\\n21 Nua, Daniel ki Yubu ducu gukwo i kare mapatpat dok guwok ki i kwo mapatpat. Ento gin ducu guciro ariya ma onongo gitye ka kato ki iye. Kwo ma guwok ki iye poyo wiwa i kom gin ma lakwena Petero owaco ni: ‘Ka dong wuneno can pi kare manok, Lubanga lami kica ducu bimiyowu teko, dok bimiyo wucung matek liking.’​—1 Petero 5:10.\\n22. Gin ango ma wabipwonyo i pwony ma lubo man?\\n22 Lok ma tye i 1 Petero 5:10 bene gudowa i kare-ni. Jehovah cuko cwinywa ni ebiweko luticce gicung matek liking. Wan ducu wamito ni Jehovah ominiwa teko, dok wamito ni wacung matek liking kun wagwoko genewa bote. Meno aye gin mumiyo myero walub lanen me niye pa Nua, Daniel ki dong Yubu kun wabedo luwiny calo gin. I pwony ma lubo man, wabipwonyo ni co magi gugwoko gennegi bot Jehovah pien onongo gingeye maber adada. Ki lok ada, gin ‘guniang jami ducu’ ma onongo en mito ni gutim. (Carolok 28:5) Dok wan bene watwero timo kit meno.\\n^ para. 2 Kitero Ejekiel i Babilon i mwaka 617 ma peya kinywalo Kricito. En ocoyo lok ma tye i Ejekiel 8:1–19:14 i “mwaka me abicel” lacen ma kitere i Babilon, meno obedo i mwaka 612.\\n^ para. 5 Lamek won Nua obedo ki niye matek i kom Lubanga dok oto mwaka abic ma peya pii Aluka ocakke. Ka omegi Nua, lumegine ki dong megigi, onongo pud gitye kwo ma Pii Aluka ocakke ci gin ducu guto woko.\\n^ para. 13 Twero bedo bene ni Jehovah otimo kit meno pi Anania, Micael, ki Ajaria wek gukony Lujudaya.​—Daniel 2:49.\\nLub lanen me niye pa Nua, Daniel ki dong Yubu dok ibed lawiny calo gin: Tute me bedo ki niye kun ibedo lawiny bot Jehovah calo gin\\nTika Ingeyo Jehovah Calo Nua, Daniel, ki Yubu?\\nTyen Lokke Ngo ka Kiwacci Ngat Moni Lubo Tela pa Cwiny pa Lubanga?\\nMedde ki Dongo i Yo me Cwiny!\\nYomcwiny​—Kit ma Wanongo ki Bot Lubanga\\nText Yero Bukke me kompiuta me akwanya WI LUBELE—ME AKWANA I KACOKKE Febuari 2018\\nWI LUBELE—ME AKWANA I KACOKKE Febuari 2018","num_words":2739,"character_repetition_ratio":0.049,"word_repetition_ratio":0.004,"special_characters_ratio":0.258,"stopwords_ratio":0.301,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Tito 3 ACO85 - Po wigi ducu me mine kengi i te loc pa - Bible Search\\nTito 2 Pilemon 1\\nWumine i tiyo tic mabeco\\n1Po wigi ducu me mine kengi i te loc pa luloc, ki wegi twer, me bedo ki winy, ki me yubbe pi tiyo tic mo maber ducu. 2Guwek loko lok marac i kom ŋat mo, guwek da, gubed jo ma lukica, lunyut woro bot dano ducu i kare ducu. 3Pien wan kikomwa yam koŋ wabedo lumiŋ, jo ma pe luwiny; yam warwenyo woko ata, wabedo opii pa mitiwa ki jami mapatpat ma yomo cwinywa. Wabalo karewa i raccwiny ki mone, dano gukwerowa, ki wan onoŋo wadagge kekenwa. 4Ento i kare ma ber ki mar me kica pa Lubaŋa Lalarwa onen, 5en olarowa woko cut, pe pi tic mo ma wan watiyo i kit ma atir, ento pi kicane gire. Olarowa ki pii ma olwokowa me nywalle tyen me aryo ki me doko jo manyen pi Cwiny Maleŋ, 6ma yam en oonyo i komwa madwoŋ i Lalarwa Yecu Kricito, 7wek doŋ gikwanwa ni kitwa atir pi kicane, wek omi wanoŋ kwo ma pe tum ma genwa tye iye. 8Lok man lok ada.\\nAmito wucuŋ matek i kom lok magi, wek jo ma doŋ guye Lubaŋa gubed ki tam me mine me tiyo tic mogo mabeco; meno aye ber, dok bedo me kony bot jo ducu. 9Kwer pyem mogo me miŋimiŋo, lok i kom nyiŋ kwaro, daa ki laro lok i kom cik; magi ducu pe konyo, dok tyen lokke pe. 10Dano ma kelo apokapoka ka doŋ iciko kicel nyo kiryo kwe, weke woko matwal, pe dok iribbe kwede, 11kun iŋeyo ni, kodi dano-nu doŋ oŋak woko, dok obalo, ki doŋ oŋolo kop woko i kome kene.\\nCik me agikki\\n12-Ka abioro Artema nyo Tukiko boti, ket tek ibin bota i Nikopoli, pien doŋ atyeko moko tamma me bedo kunnu i kare me koyo. 13-Ket tek me konyo Jena ma en dano ma ŋeyo cik, gin ki Apolo, i wotgi, nen ni gin mo pe orem botgi. 14Danowa bene myero gummine kengi i tic mabeco wek gubed ki yo me konyo luwotgi ma can mo odiyo; pe gubed macalo yat ma pe nyak.\\n15Jo ducu ma gitye kacel kweda kany gumoti. Mot jo ma marowa i niye.\\nKica pa Lubaŋa obed kwedwu ducu.","num_words":375,"character_repetition_ratio":0.049,"word_repetition_ratio":0.0,"special_characters_ratio":0.25,"stopwords_ratio":0.336,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Paradic i Lobo—Lek Mamwa Kece Lok Ada?\\nKWAN I LEB Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik English (Leb Muno) Estonian Ewe Fijian Finnish Fon French Ga Garifuna Georgian German Greenlandic Grik Guarani Gujarati Gun Haitian Creole Hausa Hiligaynon Hindi Hiri Motu Hmong (White) Hungarian Iban Ibanag Ibru Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Mongolian Moore Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Runyankore Russian Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Telugu Tetun Dili Thai Tigrinya Tiv Tojolabal Tok Pisin Tshiluba Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Venda Wallisian Waray-Waray Wayuunaiki Wolaita Xhosa Yoruba Zande Zulu\\nLadit wi mony ma nyinge Gordon onongo potone me Eden i Praslin, Seychelles i 1881\\nParadic! Bukke mogo ma kigoyo cal kabedo mogo mamwonya adada kiketo iye kwena me cato wil me cito ka galowang i “paradic” ka mabor ka ma itwero yweyo iye wii dok wii wil woko i kom par ducu ma itye kwede. Ento kit ma wangeyo kwede, ka wadwogo gang, jami dwogo weng i wii kit ma onongo tye kwede.\\nKadi bed kit meno, dano mapol gitye ki miti matek pi paradic. Man weko wabedo ki lapeny ni: ‘Tika “paradic” pe obedo mere lek mo ata? Ka ada, ci pingo dano gibedo pi miti pire kit meno? Dok tika twero bedo lok ada?’\\nKIT MA LOK I KOM PARADIC OCAKKE KWEDE\\nCencwari mapol mukato, dano mapol gubedo ki miti me ngeyo lok i kom paradic. Ki bot dano mapol, mitigi ocakke pi kit ma Baibul owaco kwede ni tye “poto ma tye i Eden, tung wokceng.” Gin ango ma oweko poto man onongo mwonya adada? Baibul tito ni: Lubanga Jehovah “omiyo yadi gutwi i ngom, kwa yadi ducu mamwonya ma neno ber, ki mabeco me acama.” Poto meno onongo yomo cwiny dok ber adada. Gin mukene ma oweko poto man onongo ber kit meno aye pien ni Lubanga bene “dok oketo yat me kwo i dye poto” meno.​—Acakki 2:8, 9.\\nMedo i kom meno, buk me Acakki waco lok i kom kulu angwen ma gimol ki i poto meno. Kulu aryo i kingi pud wangeyo wa i kare-ni​—kulu Taigric ki Euprate. (Acakki 2:10-14) Kulu aryo magi gimol wa i Persian Gulf ma i kare-ni kilwongo ni Iraq, ma onongo con obedo but Percia macon.\\nKi lok ada, paradic ma onongo tye i lobo kany obedo tye i tekwaro pa jo me Percia. I ka gwoko jami me tekwaro pa jo Percia ma tye i Philadelphia Museum of Art i Pennsylvania, U.S.A., tye cal mo ma nyuto poto mo ma kigengo ki cel, ma kipito iye ature ki yadi. I leb pa jo Percia “poto ature ki yadi ma gigengo ki cel” gonye ni “paradic,” dok cal ma kigoyo-ni rwatte ki kit ma Baibul tito kwede poto me Eden.\\nKi lok ada, ododo madok i kom paradic kitito i leb mapol i but lobo lung. Ka dano gidak i kabedo mukene gicito ki lok magi i wigi, ento ka kare woto ki kato gicako medo kado i kom lok ada meno kun ginywene ki tekwaro kacel ki lok mogo ma dano giloko. Kadi wa i kare-ni, dano mapol giloko i kom kabedo mo keken mamwonya ni obedo paradic.\\nKIYENYO KA MA PARADIC OBEDO IYE\\nLungi piny mogo guwaco ni dong ginongo ka ma paradic murweny-nyi tye iye. Me Labolle, i kare ma latela wi mony mo pa jo Britain ma nyinge Charles Gordon olimo Seychelles i 1881, en oneno kit ma Vallée de Mai mwonya kwede​—i kare ni dong kilwongo ni World Heritage site, man oweko en olwongo kabedo meno ni poto me Eden. I cencwari me 15 dok langi piny mo ma a ki i lobo Italy ma nyinge Christopher Columbus, obedo ki tam ni ecok nongo poto me Eden i kare ma oo i cula nam me Hispaniola, ma i kare-ni dong obedo lobo me Dominican Republic ki lobo Haiti.\\nBuk mo ma tito lok me tekwaro i kare-ni, ma kilwongo ni Mapping Paradise tye ki cal makato 190 ma polle kigoyo cal Adam gin ki Kawa i poto me Eden. I kin cal magi tye iye cal mo ma kikwanyo ki i buk me Beatus of Liébana ma kicoyo i cencwari me 13. I cal man kiketo cal paradic i dyere. Dok kulu angwen magi, “Tigris,” “Euphrates,” “Indus,” ki dong “Jordan,” gimol i twokke angwen mapatpat ma nyuto kit ma Dini onya kwede i lobo. Kodi cal magi ginyuto ni kadi bed ni dano dong pe gingeyo ka ma Paradic obedo iye, ento gingeyo ni Paradic onongo mwonya adada.\\nJohn Milton, laco lwod mo me cencwari me 17, ngene pi lwod ma en ocoyo ma wiye tye ni Paradise Lost ma okwanyo lokke ki i buk me Acakki ma loko i kom bal pa Adam ki kit ma kiryemogi kwede ki i poto me Eden. Man dok onongo loko i kom kit ma dano gibibedo ki kwo ma pe tum i lobo, en owaco ni: “Lobo ducu bidoko paradic.” Medo i kom meno Milton dok ocoyo lwod mukene ma wiye tye Paradise Regained.\\nKi lok ada, lok i kom kit ma paradic orweny kwede ki i lobo aye tam ma dano onongo gimaro lok iye loyo nicakke wa con. Ento pingo dong pe gimaro i kare-ni? Kit ma buk me Mapping Paradise onyuto kwede, tyen lokke tye ni pien “jo ma gikwano lok kom dini . . . pe gimito lok mo keken madok i kom kabedo ma gitamo ni paradic obedo iye.”\\nJo mapol ma gicito i lega kipwonyogi i kanica ni ganggi tye i polo, ento pe ni gibikwo i paradic i lobo kany. Ento Baibul waco i Jabuli 37:29 ni: “Jo ma kitgi atir gibicamo lobo, dok gibibedo iye matwal.” Ci dong kit macalo lobo pe tye paradic i kare-ni, watwero bedo ki gen nining ni cikke pa Lubanga bicobbe kakare? *\\nLOK ADA I KOM PARADIC\\nLubanga Jehovah, lacwe Paradic macon-ni, ocikke me dwoko Paradic murweny-nyi. En bitimo meno nining? Wi opo ni Yecu opwonyowa ni myero waleg ni: “Ker meri obin; giti gin ma imito i lobo kit ma gitiyo i polo.” (Matayo 6:10) Ker meno obedo gamente ma biloyo lobo-ni i te loc pa Yecu Kricito dok locce bileyo ka wang loc pa dano ducu. (Daniel 2:44) I te Ker meno, miti pa Lubanga me loko lobo ducu me doko paradic bicobbe kakare.\\nCon kong lanebi Icaya otito kit ma kwo bibedo kwede i Paradic ma kiciko pire-ni, ka ma peko ma dano gitye ka kemme kwede i kare-ni ducu bibedo pekke. (Icaya 11:6-9; 35:5-7; 65:21-23) Wacuko cwinyi me kwanyo dakika manok wek ikwan ginacoya meno ki i Baibulli. Ka itimo meno, ci bijingo genni i kom jami mabeco ma Lubanga oyubo pi jo ma luwiny. Jo ducu gibinongo mit pa kwo i paradic i lobo kacel ki cwak pa Lubanga, jami ma Adam orwenyo-ni.​—Niyabo 21:3.\\nPingo watwero bedo ki gen ni paradic ma kiloko pire-ni pe obedo lek mamwa ento lok ada? Pien Baibul wacciwa ni: “Polo obedo jami pa Rwot [Jehovah] kene, ento omiyo lobo bot dano, ni gubed iye.” Gen me kwo i Paradic i lobo kany obedo gin ma “Lubanga ma pe loko lok goba yam ociko pire i acakki piny.” (Jabuli 115:16; Tito 1:2) Watye ki gen mamwonya adada ma kiciko pire i Baibul​—Kwo i Paradic bibedo pi naka!\\n^ para. 15 Tye me ur ni kadi wa i Koran tyeng me 105 i sura 21, Al-Anbiya’ [Lanebi], owaco ni: “Jo ma kitgi atir i kin Luticca gibileyo lobo.”","num_words":1362,"character_repetition_ratio":0.036,"word_repetition_ratio":0.0,"special_characters_ratio":0.223,"stopwords_ratio":0.278,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Daniel 2 ACO85 - I mwaka-me aryo me loc pa kabaka - Bible Search\\nDaniel ogonyo te lek pa kabaka Nebukadnejar\\n1I mwaka-me aryo me loc pa kabaka Nebukadnejar, Nebukadnejar oleko lek; obedo ka yelo cwinye mada ma nino bene pe mako waŋe. 2-Ci kabaka ociko ni gilwoŋ lutyet, lukoi tipo-gu ki lutal ducu kacel ki jo Kaldaya ka gonyo te lekke. Ci gubino gudonyo i ot gucuŋ i nyim kabaka. 3Kabaka ocako waco botgi ni, “Aleko lek, ento cwinya obedo ka yelle mada ma amito ni aŋe te lekke.” 4Cutcut jo Kaldaya guwaco ki kabaka ni, “In kabaka bed kwo nakanaka! Doŋ itit lek meno botwa wan luticci ci wabigonyo tere boti.” 5Kabaka odok iye bot jo Kaldaya ni, “Lok ma aloko bedo me ada. Ka ce pe wumiyo aŋeyo lek man, kacel ki tyen lokke, ci gibinidowu woko matitino, dok bene gibimuko odiwu wo ko ducu doko wi obur. 6Ento ka wumiyo aŋeyo lek man kacel ki tyen lokke, ci wubigamo mot ki bakacic ki bota kun wulimo bene woro madwoŋ, Pi meno myero wunyutta lek man ki tyen lokke.” 7Gudok iye tyen me aryone ni, “Wek kabaka koŋ onyut botwa lekke wan luticce, ci wabinyuto tyen lok me lekke bene.” 8Kabaka ogamo ni, “Aŋeyo adada ma pe akalo akala ni wun wumito medo kare ameda, pien wuneno atir lok ma aloko bedo me ada. 9Ka pe wumiyo aŋeyo lek man, tye mere cik acel keken mumakowu. Wun doŋ wutyeko ye me loko bota lok goba ma nyayo tim me bal keken nio wan ma kare olokke. Pi meno wutitta lek man, ci miyo abiŋeyo ni wun kara wutwero nyutta tyen lok me lekke.” 10Jo Kaldaya gudok iye ki kabaka ni, “Pe tye dano mo kadi ki acel i lobo ma twero co bo miti pa kabaka; dok bene pe tye kabaka mo madit nyo matek twatwal ma openyo lutyet, lukor tipo nyo jo Kaldaya mo ki kit peny macalo meno. 11Lok ma kabaka openyo-ni lokke tek, pe tye nar mo ma twero nyuto bot kabaka kono lubaŋa-gu ma kabedogi pat ki pa dano.”\\n12Lok man omiyo kiniga omako kabaka, odoko ger marac; cutcut ociko ni ginek co maryek ma gibedo i Babilon woko liweŋ. 13Ci gitito pi cik man oromo i lobo ducu ni myero ginek co maryek woko, guyenyo Daniel ki lureme bene wek ginekgi woko. 14Lacen Daniel oloko lok ki ryeko ki tam maber bot Ariok, ma onoŋo en aye ladit ma loyo askari ma gigwoko kabaka, ma onoŋo okato woko ocita ka neko luryeko ma i Babilon. 15Daniel openyo Ariok ni, “Piŋo cik pa kabaka bedo magwa kit man?” Ci Ariok otito lok meno bot Daniel. 16Lacen Daniel ocito odonyo bot kabaka olege me miye kare mo, wek enyut te lok me lek meno bot kabaka.\\n17Lacen Daniel odok cen i ode ci ocako tito lokke bot luwote Anania, Micael ki Ajaria. 18Otito botgi ni guleg kica ki bot Lubaŋa me poloma mako lok me muŋ man, wek en Daniel ki luwote-gu pe ginekgi woko kacel ki luryeko mu kene me Babilon. 19Lacen ginyuto lok me muŋ man bot Daniel i ginanyuta i dyewor. Mumiyo Daniel opwoyo Lubaŋa me polo mada.\\n“Gipwo Lubaŋa ki nyiŋe nakanaka, pien ryeko ki tek tye bote.\\n21En aye ma loko cawa ki kare me cwir nyo me oro,\\nen aye ma kwanyo luker woko ki i kergi ci keto luker manyen me leyo ka tyengi;\\nen miyo ryeko bot jo maryek\\ndok miyo ŋec bot jo ma twero niaŋ maber.\\n22En nyuto gin ma tye ka matut\\nki gin mukanne i muŋ en nyuto woko ka maleŋ;\\ndok ŋeyo gin ma tye i colpiny, ki leŋo bene bedo bote.\\n23Ai Lubaŋa pa kwarowa, amiyo pwoc ki pak boti,\\npien in aye ma imiya ryeko ki tekkom, kombeddi doŋ imiyo waŋeyo gin\\nma onoŋo wapenyo pire bati, pien doŋ imiyo waŋeyo lok pa kabaka.”\\n24Mumiyo Daniel ocito bot Ariok, ma en dano ma kabaka oyero ni onek luryeko me Babilon otyek woko ducuni; ci owaco bo te ni, “Pe inek luryeko me Babilon ityekgi woko; tera i ot i nyim kabaka, ci abinyuto bot kabaka te lok me lekke.”\\n25Ariok orune oyotoyot ki myelkom otero Daniel i ot i nyim kabaka, ci owaco bot kabaka ni, “Anoŋo dano mo ki i kin opii ma gikelogi ki i Juda ma twero gonyo te lok me lekki-ni.” 26Kabaka openyo Daniel ma gilwoŋo bene ni Beltecajar ni, “Itwero nyutta gin ma aneno i lekke, dok itwero gonyo te lok me lekka-ni?” 27Daniel odok iye ki kabaka ni, “Pe tye luryeko mo, lukor tipo, nyo lutyet kadi ki wa jo ma ŋiyo lok kom lakalatwe ma gitwero nyuto kit muŋ mukanne macalo man bot kabaka ma onoŋo kabaka openyo pire-ni. 28Ento tye Lubaŋa mo i polo ma nyuto kit muŋ ducu mukanne, en aye mumiyo kabaka oŋeyo lok ducu ma bitimme i kare ma pud tye anyim. Doŋ lek ma ileko-ni ki ginanyuta ma obino i wii i kare ma ibuto piny i wi ki tanda gin ene: 29I kare ma ibuto i wi kitanda, ai kabaka, tam obino i wii ma nyutti gin ma bitimme i kare me anyim, doŋ en ŋat ma yabo muŋ ducu mukanne woko ka maleŋ-ŋi, onyuto boti omiyo iŋeyo gin ma bitimme. 30Ento ki tuŋ bota ginyutta muŋ man mukanne, pe te lokke ni an aryek akato gin makwo ducu, ento wek agony te lok me lek man wek in kabaka iŋe, ki dok bene wek iŋe tam ma tye i cwinyi.\\n31“Ai kabaka, yam ineno cal mo ma gitiyo ki cin. Cal man dit dok ryeny matek mukato kare, Ocuŋ i nyimi; doŋ kit ma nen kwede mi yo lworo ma ko dano. 32Wi cal man gitiyo ki jabu ma giliyo maberre, kore ki bade ducu gitiyo ki ryal, ki doŋ iye ki eme gitiyo ki mola. 33Ooto tyene gitiyo ki nyonyo, ki tyene ma gicibo kwede piny gitiyo dulle mogo ki nyonyo ki mogo gicweyo ki lobo. 34I kare ma ineno, got obar ci otyer woko kekene ma pe dano aye otyero ki ciŋe, ci cutcut ocelo cal meno woko i tyene ka ma gitiyo ki nyonyo ki ma gicweyo ki lobo, ci oŋidogi woko matitino. 35Meno omiyo nyonyo, lobo, mola, ryal ki jabu ducu guŋinnye woko matitino, ci gudoko calo cun kai ma i laro moyo me oro, ma yamo doŋ otiŋogi oterogi woko, ma pe dok gitwero yenyo yogi ginoŋo. Ento got meno ma ocelo cal-li olokke odoko twon got madit mada ma poŋo lobo woko ducu.\\n36“Meno aye lekke; kombeddi doŋ wabigonyo te lek bot kabaka. 37Doŋ in kabaka, in aye kabaka ma loyo luker ducu, dok Lubaŋa me polo aye mumiyo icamo ker, en mumiyi twero ki tek, wa ki deyo bene, 38dok omiyo dano ducu, lee tim ki winyo me polo ducu i ciŋi, ka ma gibedo iye ducu; omii twero me loyogi liweŋ, in aye ibedo latel wic me jabu. 39Lacen i ne locci, ker mo matidi twatwal bicakke, ma kabakane tidi in iloyo ki dit, ka lacen bibedo ker me adek me mola, ma biloyo lobo ducu. 40Ka dok ker me aŋwenne bicakke ma bibedo matek calo nyonyo, pien nyonyo turo jami ducu, dok ŋidogi woko matitino, ci tyekogi woko liweŋ; kit macalo nyonyo ŋinyo kwede jami, en bene bituro ci ŋinyo ker mukwoŋo-gu woko ducu. 41Kit macalo ibedo ka neno dul tyene ki lwet mogo gitiyo ki lobo pa lacwe agulu, ki dulle mogo gitiyo ki nyonyo, meno ker mupokke; ento nyonyo mogo ma miyo cuŋ matek bibedo i kine, kit macalo wuneno nyonyo ma orubbe ki lobo daba-ni. 42Kit macalo Lwet tyene dulle mukene gitiyo ki nyonyo ki mukene gitiyo ki lobo, kit meno bene ker man bibedo matek i kare mogo ki dok bibedo goro adada ci tur woko i kare mukene. 43Kit macalo ineno nyonyo orubbe woko ki lobo daba-ni, gibirubbe woko bene kit meno kun ginyomme i kingi kekengi, ento bedo maber kacel pe bibedo tye i kingi, kit macalo nyonyo bene pe rubbe ki lobo-ni. 44Dok i kare pa luker meno Lubaŋa me polo biketo ker mukene ma ri nakanaka ma pe gitwero balone, kadi dit me locce bene pe gibiweko i ciŋ rok mukene. Ker meno manyen-ni bituro ker magi ducu ŋidogi woko matitino, ci tyekogi woko ducu, en aye doŋ bicuŋ bedo matwal, 45kit macalo ineno maca obar otyer woko ki i kom got madit ma pe dano aye otyero ki ciŋe, ci oturo nyonyo, mola, lobo, ryal ki jabu oŋidogi woko ducu matitino. Lubaŋa madit doŋ otyeko nyuto bot kabaka gin ma bitimme i kare me anyim. Lekke obedo alfu ki te lokke bene tye atir.”\\n46Cutcut kabaka Nebukadnejar oryebbe piny, omiyo woro bot Daniel, ka doŋ ociko ni myero gikel gityer ki odok eceta gibed ka tyerone bot Daniel. 47Kabaka owaco bot Daniel ni, “Ada, Lubaŋani-ni aye Lubaŋa ma loyo lwak lubaŋa-gu ducu, dok en bene Rwot ma loyo luker ducu, en ŋat ma nyuto muŋ ducu mukanne woko ka maleŋ, pien in bene ibedo ki twer me nyuto muŋ man mukanne-ni.” 48Lacen kabaka omiyo deyo mamalo ki mot madwoŋ bot Daniel, ka okete me bedo laloc i lobo ducu me Babilon, dok bene me bedo ladit ma loyo luryeko ducu ma tye i Babilon. 49Daniel olego kabaka, ci kabaka bene oye legane omiyo en oyero Cadrak, Mecak ki Abednego, oketogi me bedo ludito ma loyo lwak ki ne no lok ducu ma timme i lobo Babilon. Ento Daniel obedo mere i gaŋ kal pa kabaka.","num_words":1555,"character_repetition_ratio":0.046,"word_repetition_ratio":0.0,"special_characters_ratio":0.233,"stopwords_ratio":0.275,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Marako 6 ACO85 - Yecu oa woko ki kunnu, odok i lobo - Bible Search\\nMarako 5 Marako 7\\n(Matayo 13.53-58; Luka 4.16-30)\\n1Yecu oa woko ki kunnu, odok i lobo tugi, lupwonnyene gulube. 2Ocako pwonyogi i kacokke i ceŋ cabit. Jo mapol ma guwinye, guuro, kun giwaco ni, “Laco man onoŋo ryeko man ducu ki kwene? Kit ryeko aŋo ma gimiye-nu? Dok kit tic aŋo matek madito ma rom man ma en tiyogi-ni? 3Man pe lapac, wod pa Maliam, omin Yakobo, ki Yoce, ki Juda ki Cimon? Dok nyimegine pe gitye botwa kany?” Ci cwinygi ocako a woko i kome. 4-Yecu owaco ni, “Lanebi giketo deyo i kome, ento pe giketo deyo i kome ki i lobo tugi ki i kin jo tugi, ki i ode.” 5Pe otwero tiyo tic matego kunnu, ento oketo ciŋe i kom lutwo mogo, ocaŋogi. 6Yecu ouro pien pe gitye ki niye. En obedo ka wirre i kin gaŋi kun pwonyo dano.\\nYecu ooro lupwonnye par wiye aryo\\n(Matayo 10.5-15; Luka 9.1-6)\\n7Yecu olwoŋo bote jone apar wiye aryo, ci oorogi ki aryo aryo, omiyogi twero i kom cen maraco. 8-Ocikogi matek ni pe guwot ki gin mo, kono odoo keken, laboŋo cam mo, kadi kicaa, kadi lim mo i del pyergi; 9ento guwot kun giruko war tyengi, pe guwot ma gubamo kanyi aryo i komgi. 10Ocikogi ni, “Ka wudonyo i ot mo, wubed kenyo nio ka wubia ki i kabedo meno. 11-Kabedo ducu ma pe bijolowu, ma pe biwinyowu, ka ce wubia woko ki kunnu, ci wuteŋ apwa woko ki i tyenwu wek obed caden botgi.” 12Kit meno gucako cito, gutito lok ni myero dano oŋuti. 13-Guryemo lwak cen mapol, dok guwiro lutwo mapol ki moo kun gicaŋogi.\\n(Matayo 14.1-12; Luka 9.7-9)\\n14-Kabaka Kerode owinyo pire, pien onoŋo nyiŋ Yecu doŋ oywek twatwal. Jo mogo guwaco ni, “Jon Labatija aye ocer woko ki i kin jo muto; en aye mumiyo lakit teko macalo meno tye ka tic i kome.” 15Ento jo mukene guwaco ni, “En Elia”, jo mukene ni, “En lanebi, cal ki ŋat mo i kin lunebi macon.” 16Ka Kerode owinyo pire ci owacci, “Jon ma yam atoŋo wiye en aye ocer woko.” 17-Pien Kerode yam ooro dano, gumako Jon, gutweyo i mabuc, pi Kerodia ci-ominne, dako pa Pilipo, ma yam okwanyo me bedo dakone. 18Pien Jon owaco bot Kerode ni, “Cik pe oye ni ibed ki ci-omeru.” 19Kerodia obedo ki keccwiny i kome, omito neke woko, ento pe otwero, 20pien Kerode onoŋo lworo Jon, kun ŋeyo ni en dano ma kite atir, ki maleŋ, ci obedo ka gwoke maber. Ka owinyo lok ma en otito, lokke otwoyo doge woko, ento pire obedo mit bote ka winyo lokke. 21Ento kare maber oromo i nino ma Kerode oyubo iye karama me po pi nywale, ci olwoŋo iye luditone ki lutel-wi-lweny ki ludoŋo me Galilaya. 22Nya pa Kerodia odonyo i ot omyelo, ci oyomo cwiny Kerode ki welone. Kabaka owaco bot nyako ni, “Legga gin ducu ma imito, abimiyi.” 23Okwoŋo akwoŋa kun wacce ni, “Gin ducu ma ibilegga abimiyi, kadi bed nucu kerra.” 24Nyako okato woko, openyo minne ni, “Abilego gin aŋo?” Odok iye ni, “Leg wi Jon Labatija.” 25Oyotoyot odwogo i ot bot kabaka ki mit kome, olege ni, “Amito imiya wi Jon Labatija i weer kombeddi.” 26Kabaka okumo matek, ento pi kwoŋŋe ki pi welone omiyo pe omito twonne. 27Oyotoyot kabaka ooro askari ma lakur, ocike ni okel wi Jon. Ocito oŋolo ŋute ki i ot mabuc, 28okelo wiye i weer, omiyo bot nyako; nyako omiyo bot minne. 29Ka lupwonnye pa Jon guwinyo pire, gucito gutiŋo kome, guyiko i lyel.\\n(Matayo 14.13-21; Luka 9.10-17; Jon 6.1-14)\\n30Lukwena gudwogo bot Yecu gutitte lok ducu ma gutiyo ki ma gupwonyo. 31En owaco botgi ni, “Wubin kenwu ka ma dano pe iye, wuywe manok.” Pien jo mapol onoŋo gibedo ka bino, gidok cen, kun gigwennye agwenya, omiyo pe gubedo ki kare mo me cam. 32Gucito kengi ki yeya i kabedo ma dano pe iye. 33Jo mapol gunenogi ka gicito, guŋeyogi, ci guriŋo kunnu ki tyengi kun gia ki i gaŋi ducu; gin aye gukwoŋo o kunnu wiati. 34-Ka Yecu okato i wi tera, oneno lwak madwoŋ; kica ocako make i komgi, pien gitye macalo romi ma gipe ki lakwat; ci opwonyogi ki lok mapol. 35Ka oo otyeno, lupwonnyene gubino bote guwacce ni, “Kabedo man tye i dye tim, cawa bene doŋ okato. 36Cwal lwak gucit i kin paco ki i gaŋi ma cokcok, guwil ginacama pigi kengi.” 37Ento en odok iye ni, “Wun aye wumigi ginacama.” Gin gugamo ni, “Wacit wawil kwon me ciliŋc miya aryo, wami botgi wek gucam?” 38Ento en openyogi ni, “Wutye ki mugati adi? Koŋ wucit wunen.” Ka guŋeyo guwacce ni, “Abic, ki rec aryo.” 39Yecu ociko jo ducu ni gubed piny i dul ki dul, i kom lum alita. 40Kit meno lwak gubedo piny i dul ki dul, miya miya, ki pyerabic pyerabic. 41Okwanyo mugati abic ki rec aryo, oneno malo i polo olego gum, obaro i mugati, omiyo ki lupwonnyene wek guket i nyim lwak; dok opoko rec aryo i kingi ducu. 42Gin ducu gucamo, guyeŋ 43Gicoko ŋide mugati ma obaro-nu mudoŋ, ki rec bene, opoŋo aduku apar wiye aryo. 44Jo ma gucamo mugati giromo co alip abic.\\n(Matayo 14.22-33; Jon 6.15-21)\\n45Oyotoyot Yecu ociko lupwonnyene ni gudony i yeya, gukwoŋ nyime me cito loka ca, wa i Betecaida, kun en pud ciko lwak. 46Ka doŋ ocikogi, ci ocito i wi got ka lega. 47Ka piny oyuto, yeya onoŋo doŋ tye wa i dye nam, en kene aye onoŋo tye i wi tura. 48En onenogi kun gicanne ki cero yeya, pien onoŋo yamo kodo bino ki i nyimgi. I kine me koko gweno, en ocako bino botgi kun woto i wi nam ki tyene. Omito katogi akata, 49ento ka gunene kun woto i wi nam ki tyene, gutamo ni gwok nyo tipo, ci gudaŋŋe matek; 50pien gin ducu gunene, ci tipo komgi oto woko. Ento oyotoyot oloko kwedgi kun waco ni, “Wudi cwinywu. An enni; gwok wulwor.” 51Odonyo botgi i yeya, ci yamo oliŋ mot. Gin guuro matek twatwal ki i cwinygi, 52pien nakanen pe guniaŋ lok ma i kom mugati, ento cwinygi pud obedo nwaŋ.\\n53Ka doŋ gukato loka ca, ci gukato wi tura i lobo Genecaret, gutweyo yeya kunnu. 54Ka gutyeko a woko ki i yeya, ci lwak guŋeyo Yecu oyotoyot. 55Gucako riŋo gurumo kabedo ducu ma tye kunnu, kun gikelo lutwo ma gutiŋogi ki kitara, giterogi i kabedo ducu ma guwinyo ni en tye kunnu. 56I kabedo ducu ma yam en obino iye, i kin paco-gu, ki i gaŋi-gu, ki i kin caro, gipyelo lutwo wa i cuk-gu, kun gibako doggi bote ni oye wek gugud kadi dog ginarukane keken; ci lutwo ducu ma gugudo gucaŋ.","num_words":1097,"character_repetition_ratio":0.036,"word_repetition_ratio":0.0,"special_characters_ratio":0.265,"stopwords_ratio":0.27,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Matayo 1 ACO85 - Magi aye gubedo kwaro Yecu Kricito, - Bible Search\\nMalaki 4 Matayo 2\\nDaudi ki dako pa Uria gunywalo Solomon; 7ci Solomon onywalo Rekoboam, Rekoboam onywalo Abija, Abija onywalo Aca; 8Aca onywalo Yekocapat, Yekocapat onywalo Joram, Joram onywalo Ujia; 9Ujia onywalo yocam, Yocam onywalo Akaj, Akaj onywalo Kejekia; 10Kejekia onywalo Manace, Manace onywalo Amoc, Amoc onywalo Yocia; 11-Yocia onywalo Yekonia ki omegine, i kare ma giterogi woko kwede i Babilon.\\n18-Man aye obedo kit ma yam ginywalo kwede Yecu Kricito. I kare ma minne Maliam Yucepu doŋ ocunu oye, ma peya kingi orwatte, ginoŋo ni Maliam tye ki ic pa Cwiny Maleŋ. 19Cware Yucepu yam onoŋo obedo dano ma kite atir, pe omito ni eket lewic i wi Maliam; ento onoŋo mito ni eryem woko liŋliŋ i muŋ. 20Ento i kare ma onoŋo Yucepu pud tye ka lwodo lok meno ki i cwinye, cutcut lamalaika pa Rwot onen bote i waŋ lek, kun wacce ni, “Yucepu, lakwar Daudi, pe ilwor kwanyo Maliam me bedo dakoni, pien ic ma en tye kwede-ni obedo ic pa Cwiny Maleŋ. 21-En binywalo latin awobi, ibicako nyiŋe Yecu, Pien bilaro dano ki i balgi.” 22Lok man ducu otimme wek lok pa Rwot ocobbe kakare kit macalo yam oloko i dog lunebi ni.\\n23-“Nen, nyako mo ma peya oŋeyo\\nte lokke ni, Lubaŋa tye kwedwa. 24I kare ma Yucepu oco ki i waŋ nino, otimo kit macalo lamalaika pa Rwot ocike kwede; okwanyo dakone otero bote, 25-ento pe obedo kwede, nio waŋ ma ginywalo latin, ci ocako nyiŋe Yecu.","num_words":248,"character_repetition_ratio":0.057,"word_repetition_ratio":0.0,"special_characters_ratio":0.235,"stopwords_ratio":0.226,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Petero 3 ACO85 - Lurema, man doŋ waraga me aryo ma - Bible Search\\n2 Petero 2 1 Jon 1\\n2 Petero 3\\nLok ma Rwot ociko pi dwogone\\n1Lurema, man doŋ waraga me aryo ma acoyo botwu. I gin aryo ducu acuko iye cwinywu wek wutam tam ma atir, kun apoyo wiwu bene, 2wek wupo i kom lok ma lunebi maleŋ yam guloko con, ki i kom cik pa Rwot ma en lalar, ma lukwenawu yam gukelo botwu. 3-Mukwoŋo myero wuniaŋ man ni, i kare me agikki jo ma luŋala gibituc ki ŋalagi, kun gilubo mitigi kengi, 4kun gipenyo peny bene ni, “Cikke me dwogone ma gitito pire-ni tye kwene? Pien cakke ma kwarowa guto woko, jami ducu tye i kit ma yam gitye kwede i acakki keto lobo.” 5-Gimiyo wigi wil woko akaka i lok man ni, polo yam onoŋo obedo tye con, ki lobo bene ma giketo ki pii mua ki i pii, pi lok ma lubaŋa oloko. 6-Pii bene aye ma yam otyeko lobo me kare maca ka pii aluka ocorre omwonyo woko. 7Pi lok pa Lubaŋa acel-lu bene, polo ki lobo me kare man doŋ gikano pi kuro mac; ma gitye ka gwokone nio ka nino me ŋolo kop ki tyeko dano ma pe gilworo Lubaŋa oromo.\\n8-Ento pe wiwu owil, lurema, i lok acel-li, ni, ki bot Rwot nino acel rom ki mwaka alip acel, mwaka alip bene rom ki nino acel. 9Rwot pe galle agala ka cobo cikkene kit macalo jo mogo gitamo kwede, ento en pud tye ka diyo cwinye i komwu, pien en pe mito ni ŋat mo orweny woko matwal, ento mito ni jo ducu guo i niŋut. 10-Ento nino pa Rwot bibino macalo lakwo, ka doŋ polo birwenyo woko ki mor madwoŋ, lakalatwe bileny woko i mac, lobo ki jami ducu ma tye iye biwaŋ woko.\\n11Kit macalo jami magi ducu bitum woko kit meno-ni, myero wubed jo ma cal niŋniŋ, kun wulubo kit kwo maleŋ ki me woro lubaŋa? 12Myero wukur nino pa Lubaŋa, wuket cwinywu iye wek ninone oo oyotoyot. I nino meno polo bilyel, leny woko, ki lakalatwe bene bileny woko i mac. 13-Ento macalo en yam ociko, watye ka kuro polo manyen ki lobo manyen, ka ma kit ma atir bedo iye.\\n14Pi meno, lurema, ka wutye ka kuro man, wuket tek wek Lubaŋa pe onoŋ roc mo nyo bal mo i komwu, ento onoŋ wutye ki kuc. 15Wutam ni, diyo cwiny pa Rwot aye larrewa ennu. Ominwa Paulo ma wamaro ocoyo botwu bene kit meno, pi ryeko ma gimiye, 16kun loko lok pi lok man macalo en loko pire i waragane ducu. I waragane tye lok mogo ma niaŋ iye tek, ma jo ma pe gupwonnye, ki jo ma pe gucuŋ matek, gidwalo tere woko, macalo gutimo bene ki coc mukene ma yam gicoyo, ma omiyo gin kikomgi gurwenyo woko matwal. 17Pi meno, lurema, kit ma doŋ onoŋo wuŋeyo man con, wugwokke pe wuwek jo ma pe giworo cik mo gubwolwu, dok pe guŋakwu woko i tamwu, miyo wupoto woko ki ka ma wucuŋ iye matek. 18Wumedde ki doŋo i kica pa Rwotwa, ma en Lalarwa Yecu Kricito, kun wumedde ka ŋeye bene. Deyo obed bote kombeddi ki nakanaka. Amen.","num_words":524,"character_repetition_ratio":0.038,"word_repetition_ratio":0.0,"special_characters_ratio":0.246,"stopwords_ratio":0.303,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yecu ki Dako ma i Wang Pii | Pwony me Baibul pi Lutino\\nPWONY ME 77\\nKare mo i nge kwer me Kato, Yecu ki lulub kore guwoto ki i Camaria i kare ma gitye ka dok cen i Galilaya. I kare ma guo cok ki boma me Cukar, Yecu ocung ka ma kilwongo ni wang it pa Yakobo. En obedo piny ka yweyo, kun lulub kore guwoto i boma ka wilo cam.\\nDako mo obino ka twomo pii. Yecu owacce ni: “Miya pii, amati.” En ogamo ni: ‘Pingo itye ka lok kweda? An a dako me Camaria. Lujudaya pe giloko ki jo Camaria.’ Yecu owaco bote ni: ‘Kono ingeyo ngat ma an abedo, kono ikwayo an wek ami pii me kwo.’ Dako-ni odok iye ni, ‘Pe aniang lokki maber. Pe itye wa ki gitwomo pii.’ Yecu owaco ni: ‘Dano ma bimato pii ma an abimiye, orwo pe bineke matwal.’ Dako-ni owaco ni: “Ladit, miya pii meno.”\\nYecu owacce ni: ‘Cit ilwong cwari obin i wang it kany.’ En ogamo ni: “An cwara pe.” Yecu owaco ni: ‘Itye ka loko lok ada. In dong kinyomi tyen abic, dok laco ma itye ka bedo kwede-ni pe cwari.’ Dako-ni ogamo ni: ‘Ladit, aneno ni in giri lanebi. Jowa giye ni watwero woro Lubanga i wi got man ento Lujudaya giwaco ni myero wawor Lubanga i Jerucalem keken. Angeyo ni ka Meciya obino, en bipwonyowa kit me woro Lubanga.’ Yecu owaco bot dako-ni lok ma en onongo peya otito ki ngat mukene ni: ‘An aye Meciya.’\\nDako-ni oringo i boma ci owaco bot Lucamaria mukene ni: ‘Atamo ni anongo Meciya. En ngeyo lok ducu i koma. Wubin, wunen!’ Gulubo kor dako-ni wa i wang pii ci guwinyo pwony pa Yecu.\\nLucamaria gujolo Yecu ni obed i bomagi. Pi nino aryo, en opwonyogi, ci jo mapol guye en. Guwaco bot dako me Camaria-ni ni: ‘I nge winyo pwony pa laco-ni, dong waniang ni en aye lalar me lobo.’\\n“‘Bin!’ Ngat ma orwo neko myero obin, wek ngat ma mito bene omat pii me kwo labongo wel.”​—Niyabo 22:17\\nLapeny: Pingo dako me Camaria-ni obedo ki ur ni Yecu oloko kwede? Ngo ma Yecu owaco bot dako-ni?\\nNywakki Nywakki Dako ma i Wang Pii","num_words":358,"character_repetition_ratio":0.062,"word_repetition_ratio":0.0,"special_characters_ratio":0.255,"stopwords_ratio":0.304,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Latitlok 12 ACO85 - I kare me tinoni, ber ipo kom - Bible Search\\nLatitlok 11 Wer pa Solomon 1\\nGin ma pire dit ma dano myero oti\\n1I kare me tinoni, ber ipo kom Lacwec mucweyo In, ma pud peya kare ma opoŋ ki gin marac oo, ma mwaka-gu peya onyiko cok, en i kare ma ibiwacci, “Pe atye ki yomcwiny mo i komgi”; 2ma pud peya ceŋ ki derone, dwe ki lakalatwe gucido woko, dok pol bene pe biwarre woko ma doŋ kot otyeko cwer. 3En i kare meno bene lugwok-ot komgi bimyel, ki jo ma komgi tek gibidoko goro, ki jo ma girego kal ticgi bigik pien gin nok, ki jo ma gineno piny ki i waŋ dirica pe dok gibimedde ki neno piny. 4Dok doggola me yo ducu gicego woko; ma noŋo kidi rego pe winnye matek twatwal, ki dano bia malo ka owinyo dwan winyo ma kok, ki anyira ma gin jo ma luwer ducu gibidwokogi woko piny. 5Dano tye ki lworo bene pi gin ma tye malo, ki pi gin marac ma twero poto i komgi; ki yat yaa bene tye ka turu, ocene tye ka lak alaka ento dano pe doŋ tye ki miti mo; pien dano cito gire i gaŋŋe ka ma ecibedo iye matwal, kun jo ma tye ki kumo giwoto i yo gudo. 6Myero wii opo ni nyor me ryal bicot woko, dok atabo me jabu to ŋinnye woko, nyo agulu pii to woko i waŋ it, nyo gituro lawala woko ki tuŋ wiye, 7ki apwa bene dok i kom ŋom ka ma yam oa ki iye, ki cwiny dano dok bot Lubaŋa ma yam omiyo-ni. 8Konnye pe, konnye pe adada, Latit-lok ma waco; man ducu konnye pe.\\n9Medo i kom ryeko, Latit-lok bene opwonyo lwak ki gin ma en ŋeyo, ma pimo dok ŋiyo matut, ka doŋ ocano carolok ducu kikore kun gwokke matek. 10Latit-lok otemo noŋo lok ma kweyo cwiny dano, ci en ocoyo lok me ada ki cwiny ma tye atir.\\n11Lok ma dano maryek waco ducu obedo macalo dim, dok calo cumar ma giguro odonyo matek, en gin lok ma Lakwat acel loko. 12Latinna, tye dok gin mo ma amedo i kom magi ma myero igwokke iye. Coyo buk mapol pe gik, dok kwan twatwal mukato kare olo kom dano noŋo.\\n13Man aye agikki me, lok meno; lok ducu doŋ jo gutyeko winyone. Lwor Lubaŋa dok ilub cikke ducu; 14Lubaŋa biŋolo kop pi kit tim ducu ma watiyo, wa ki gin ducu ma watimo i muŋ, kadi ber nyo rac.","num_words":414,"character_repetition_ratio":0.044,"word_repetition_ratio":0.0,"special_characters_ratio":0.25,"stopwords_ratio":0.379,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Luker 12 ACO85 - I mwaka me abiro me loc pa Yeko, en - Bible Search\\n2 Luker 11 2 Luker 13\\n2 Luker 12\\n1I mwaka me abiro me loc pa Yeko, en aye Yekoac ocako iye loc i Jerucalem pi mwaka pyeraŋwen. Nyiŋ minne Jibia me Beer-ceba. 2Yekoac obedo tiyo gin ma nen atir i wan Rwot i kare me kwone ducu, pien ajwaka Yekoyada obedo ka pwonyo en. 3Kadi bed kumeno, wan jogi ma i wi godi pe omukogi woko; lwak pud gumedde ka tumo gitum ki waŋo odok eceta i waŋ jogi ma i wi godi.\\n4-Yekoac owaco bot ajwagi ni, “Lim ducu me jami maleŋ ma gikelogi i ot pa Rwot, en aye lim ma gijogo ma noŋo giŋolo i wi dano acel acel, lim me ajog ma jo gukelo kit ma giŋolo, ki lim ma dano kela i ot pa Rwot kit ma cwinye opwoyo, 5wek ajwagi guter, kun dano acel acel gamo ki bot jo ma en ŋeyogi, wek guyub ki ot ka ma ginoŋo ni mito ayuba.” 6Ento oo i mwaka me pyeraryo wiye adekke me loc pa kabaka Yekoac, onoŋo ajwagi peya guyubo ot ka mo. 7Mumiyo kabaka Yekoac olwoŋo ajwaka Yekoyada ki ajwagi mukene, openyogi ni, “Piŋo pe wubedo ka yubo ot Kombeddi pe doŋ wugam lim mo ki bot jo ma wuŋeyogi, ento wucwal lim ma tye-ni me layub ot.” 8Kit meno ajwagi gucako ye ni pe doŋ gibigamo lim ki hot lwak, dok pe gibiyubo ot bene.\\n9Ajwaka Yekoyada ocako kwanyo canduk mo, otuco wiye, ci oguro i ŋet keno tyer ki i yo tuŋ acuc, ka idonyo i ot; ci ajwagi ma gikuro doggola giketo iye lim ducu ma dano gikelo i ot pa Rwot. 10Ka ce guneno ni lim tye i canduk madwoŋ, ci karan pa kabaka, ki ajwaka madit, gibino gikwano lim ma ginoŋo i ot pa Rwot ci gitweyo i kicaa. 11Ka dok gimiyo limma gipimoni i ciŋ lutic ma giloyo dog tic me ot pa Rwot; ci gin gicako miyone bot lupac ki lugedo ma gitiyo i kom ot pa Rwot, 12ki bot lugedo ki godi ki lupa-godi, kacel ki pi wilo bao ki godi ma gimuko pi yubo ot ka ma oballe, ki pi lim ducu ma mitte pi yubo ot. 13Ento lim ma gikelo i ot pa Rwot pe gitiyo kwede becen me ryal, nyo magac, nyo atabo, nyo tum nyo jami me jabu nyo me ryal mo me tic kwede i ot pa Rwot, 14pien lim meno onoŋo gimiyo bot lutic ma gitye ka yubo kwede ot pa Rwot. 15-Pe gubedoka penyo lok kom lim ki bot jo ma gimiyo lim i ciŋgi pi culo lutic, pien gubedo ka tic kwede ki gen. 16-Lim mua ki i kom gitum me tino alii, ki lim mua ki i kom gitum pi bal, pe gitero i ot pa Rwot; meno bedo lim pa ajwagi.\\n17I kare meno Kajael kabaka me Ciria ocito olwenyo i kom Gat, ci oloyo, Ento ka Kajael ociko waŋe me ci to ka lweny i kom Jerucalem, 18ci Yekoac kabaka me Juda ocako kwanyo mot ma yam gidyero ducu, ma kwarine Yekocapat ki Jekoram ki Akajia ma luker pa Juda yam gudyero, ki mot ma en kikome odyero, kacel ki lwak jabu ducu ma ginoŋo i ot kano lim ma i ot pa Rwot ki i ot pa kabaka, ci ocwalo wa bot Kajael kabaka me Ciria. Ka Kajael oa woko ki i Jerucalem ocito woko.\\n19Lok kom Yoaci mudoŋŋe ducu, ki gin ducu ma otiyo, gityeko coyone i buk me Tekwaro pa Luker me Juda. 20Luticce gujemo, gupiro lok, ci guneko Yoaci i ot ma i Millo, ki i korayo ma dok i Cilla. 21Luticce ma guneke gin aye Jojakar wod pa Cimeat ki Yekojabad wod pa Comer. Giyiko en kacel ki kwarine i gaŋ kai pa Daudi, ci wode Amajia oleyo ka tyene.","num_words":635,"character_repetition_ratio":0.053,"word_repetition_ratio":0.0,"special_characters_ratio":0.25,"stopwords_ratio":0.342,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 5 ACO85 - Lubaŋa owacci, “Wod pa dano, kwany - Bible Search\\nEjekiel 4 Ejekiel 6\\nEjekiel olyelo yer wiye ki yer tike woko\\n1Lubaŋa owacci, “Wod pa dano, kwany pala lucwan mabit ci iti kwede macalo lyedi pa lalyel wic, lyel ki yer wii wa ki yer tiki bene; ka doŋ ikwany lapim, ci ipok yer woko i dul adek. 2Dul me adekke-ni ibiwaŋo woko i mac i dye gaŋ, kun iporo kare ma noŋo mony doŋ orumo gaŋ otum. Kwany dul me adek mukene ci itoŋ woko ki pala lucwanni i kare ma noŋo iwoto irumo gaŋ. Doŋ dul me adekke mudoŋ-ŋi kwany ibol i yamo ci an abilwenyo i kome ki pala lucwanna. 3Gwok yer mogo ci itwe woko i dog boŋoni. 4Dok ikwany yer mogo ki i kom yer ma onoŋo igwoko-ni, ci ibol woko i mac, wek owaŋ woko. Doŋ mac bia ki i kom yer man ci nya o kwede wa i kom ot pa Icrael.”\\n5Rwot Lubaŋa owaco kuman ni, “Nen, Jerucalem. Doŋ atyeko kete i cwiny rok ducu, kun lobo mapol orume woko dyere. 6Ento Jerucalem ojemo woko i kom gin ma an aciko ci olokke ka timo gin maraco atika makato rok mukene-gu ducu, obedo gin mudiŋ ma pe lubo cikka makato rok mukene ma yam gurumo en dyere-gu ducu. Jo Jerucalem gukwero tiyo gin ma an aciko, gukwero bene lubo cikka. 7Mumiyo Rwot Lubaŋa owaco kuman ni, wun aye doŋ rok ma luyela makato lurok ma gurumowu dyere-ni, en gin mumiyo pe wuye lubo cikka ducu ma aketo, dok bene pe wugwoko gin ma an aciko, ento wun dok wubedo ka lubo cik pa rok mukene ma gurumowu. 8Doŋ pi meno, an Rwot Lubaŋa atito botwu ni abiŋolo kop i komwu ma lwak me rok ducu gineno. 9Doŋ pi gin me kwer ducu ma doŋ wutyeko timone, abitimo gin ma yam pud peya atimo i komwu, en lakit gin acel-lu ma pe abitimo doki. 10-Doŋ adwoggine aye ni wego ma i Jerucalem gibicamo awobegi woko, ki awobe bene gibicamo wegigi woko ki i dyewu. Dok bene abiŋolo kop i komwu acobo kakare, doŋ jo mogo ki i kinwu ma gibidoŋ gibedo kwo, abikeyogi woko ata. 11Pi meno, kit macalo an Lubaŋa makwo-ni, man lok pa Rwot Lubaŋa, adada, pien doŋ wubalo kabedona maleŋ woko ki tim me kwerwu-gu ducu, ki gin ducu ma obedo cilo ma cwinya dagi, pi meno abinekowu woko, pe abinenowu ki wan maber, dok bene kica pe bimaka i komwu wacel. 12Dul me adek pa lwak mewu, two gemo ki kec binekogi woko i dye gag; ki dul me adek mukene gibinekogi woko ki pala lucwan i ŋe gaŋ; doŋ dul me adek mudonne-ni abikeyo woko ata, doŋ abiwoto pala lucwan aye aryemogi kwede.\\n13“Kinigana bitum gire kene kit meno, doŋ abitoyo akecana i komgi ka doŋ cwinya bikwe. Ka man otimme gibiŋeyo ni an a Rwot, doŋ aloko ki nyeko, i kare ma atoyo akecana i komgi. 14Doŋ makato ducu abiweko pacowu doŋ obur wun wubibedo ginacaya i kin lurok ducu ma gurumowu dyere ki bot jo ducu ma gikato ki ka ŋet pacowu ma odon obur-ri.\\n15“I kare ma abiŋolo kop i komwu ma noŋo kiniga omaka ki akeca, abiketo can magwa i komwu. Rok ducu ma gurumowu gibibedo ki lworo madwoŋ. Gibicayowu kun giloko lok aŋec i komwu ci wubibedo lanen me pwonyogi. 16Abijuko kit cam ducu ma yam wunono-ni pe doŋ nen, man bimiyo kec nekowu matek. Wubiwinyo arem me kec matek mada calo atero ma lake bit ma gicelo i komwu wek otyekwu woko. 17-Abicwalo kec ki guu-gu me neko litinowu woko, dok bene abicwalo two gemo ki tim bwami ki lweny me nekowu me tyekowu woko. An Rwot doŋ aloko.”","num_words":611,"character_repetition_ratio":0.056,"word_repetition_ratio":0.0,"special_characters_ratio":0.233,"stopwords_ratio":0.272,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Petero 4 ACO85 - Kit macalo Kricito yam ociro arem me - Bible Search\\n1 Petero 3 1 Petero 5\\n1 Petero 4\\nTiyo ki kica pa Lubaŋa macalo lugwok-jami mabeco\\n1Kit macalo Kricito yam ociro arem me kom, wun bene myero wurukke ki tam acel kit meno, wek gimiwu tek. Pien ŋat mo ma doŋ ociro arem kom, pe doŋ medde ki bal, 2wek etyek kare me kwone i lobo man ma pud odoŋ kun pe dok lubo miti maraco ma dano paro, ento cobo gin ma Lubaŋa mito. 3Myero doŋ wuwek kare ma yam wubedo iye ka tiyo gin ma jo ma pe ŋeyo Lubaŋa gimaro timo oromwu. Yam wulubo kit me tarwaŋ, ki miti me kom, mero, karama me woro cam ki tuko marac, mat, ki woro jogi ma ic dagi. 4Giuro mada pien kombeddi doŋ pe wuribbe kwedgi i lok man me miti me kom ma pe jukke; meno aye mumiyo ginywarowu. 5Ento gibidok i lok man bot Lubaŋa ma oyubbe pi ŋolo kop pa jo makwo ki jo muto. 6Man en gin mumiyo yam gitito lok me kwena maber kadi wa bot jo muto, wek kadi giŋolo kop i komgi macalo giŋolo ki jo ducu, gin gubed kwo i cwiny macalo Lubaŋa.\\n7Agikki me jami ducu doŋ cok; pi meno wugwok kitwu, kun wuloyo mitiwu kenwu, wek wumine i lego Lubaŋa. 8-Makato ducu wumok matek i marre kekenwu; pien mar umo lwak bal mapol. 9Wubed jo ma jolo welo ŋat man ki lawote, kun pe wuŋur bene. 10Kit macalo ŋat acel acel tye ki motte ma gimiye, wuti kwede pi konnye kekenwu, macalo lugwok-jami mabeco, ma tiyo ki mot me kica ma Lubaŋa omiyo ma kite patpat. 11Ka ŋat mo tito lok, myero otit macalo lok mua ki bot Lubaŋa; ŋat ma miyo kony oti macalo ŋat ma tiyo ki tek ma Lubaŋa omiyo; wek dano guket deyo i kom Lubaŋa i yo ducu pi Yecu Kricito. Deyo ki twero bedo mere nakanaka. Amen.\\nCiro can pi bedo ŋat muye Yecu Kricito\\n12Luwota ma amaro, pe wuur can ma rom ki mac ma bino i komwu pi temowu, ma kun wutamo ni gwok ca nyo gin mo mapat twatwal mupoto i komwu. 13Ento wubed ki yomcwiny i lok man ni, wuribbe i can pa Kricito, wek dok wubed ki yomcwiny madit i kare ma deyone binen. 14Wutye ki gum ka giyetowu pi nyiŋ Kricito, pien noŋo cwiny me deyo, ma en Cwiny pa Lubaŋa, bedo i komwu. 15Pe myero giket can i kom dano mo i kinwu pi nek, nyo pi kwo, nyo pi timo gin mo marac, nyo pi laro lok i gin pa ŋat mo mukene. 16Ento ka giketo can i kom dano mo pi bedo ŋat muye Kricito, lewic pe myero omake, ento omi deyo bot Lubaŋa pi lwoŋe ki nyiŋ meno. 17Pien kare me cako ŋolo kop doŋ oromo, kun cakke ki i jo pa Lubaŋa. Man ka ocakke ki botwa, ci agikki pa jo ma gukwero winyo lok me kwena maber ma oa ki bot Lubaŋa bibedo niŋniŋ? 18-Coc ma yam gicoyo wacci,\\n“Ka ce bedo tek bot dano ma kite atir me larre,\\ndoŋ labalo ma pe lworo Lubaŋa binene ka kwene?”\\n19Pi meno, jo ma gineno can i yo ma Lubaŋa mito, ber gumine kengi i ciŋ Lacwec ma genne, kun gitiyo gin ma atir.","num_words":542,"character_repetition_ratio":0.044,"word_repetition_ratio":0.0,"special_characters_ratio":0.247,"stopwords_ratio":0.312,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Niyabo 13 ACO85 - Dok aneno lee mo ma oa ki i nam tye - Bible Search\\nNiyabo 12 Niyabo 14\\n1-Dok aneno lee mo ma oa ki i nam tye ka katti woko, ma tuŋe tye apar ki wiye bene onoŋo tye abiro, kun onoŋo lalukana apar me loc tye i tuŋe ducu; dok i wiye ducu onoŋo tye iye nyiŋ mo ma nyuto cac i kom Lubaŋa. 2-Lee ma aneno-ni onoŋo obedo calo kwac, tyene obedo calo tyen ŋuu mager, ki doge onoŋo obedo calo dog labwor. Min kulu madit ca omiyo tekone, komkerre, ki twero madit ma en tye kwede bot lee meno. 3Aneno wiye onoŋo nen calo gigoyo giketo ret iye ma gimito nekone woko, ento ret meno ma onoŋo giketo i wiye-ni doŋ ocaŋ woko. Lobo ducu olubo lee-nu ki ur madit ma pe wacce. 4Dano gubedo ka woro min kulu ca pien onoŋo omiyo twerone woko bot lee-nu, dok bene guworo lee-nu kun giwacci, “Aŋa ma obedo calo lee man, dok aŋa ma twero lweny kwede?”\\n5-Gimiyo twero bene bot lee-nu me loko lok mogo me wakke ki me yeto Lubaŋa, dok bene gimiye twero me tiyo gin ma iye mito pi dwe pyeraŋwen wiye aryo. 6Ci oŋamo doge me yeto Lubaŋa, kun yeto nyiŋe ki ka ma en bedo iye, kun yeto bene wa jo ducu ma gibedo i polo. 7-Dok bene gimiye twero ma ero lweny i kom jo maleŋ ki tayogi woko. Gimiye bene twero me loyo kaka ducu, dano ducu ki leb-gu, wa rok mapatpat ducu. 8-Jo ducu ma gibedo i lobo gibiworo lee-nu, dano acel acel ma onoŋo nyiŋe pe gicoyo i buk me kwo pa Latin romo ma yam gineko ca, cakke wa i acakki piny. 9Ka ŋat mo ite tye myero owiny lok man.\\n10-Ka ce onoŋo yam giyubo ni gimak dano mo me bedo opii,\\nci gibitere woko i opii;\\nka ce ŋat mo neko dano ki pala lucwan,\\nen bene myero gineke woko ki pala lucwan.\\nMeno aye ka ma jo pa Lubaŋa myero gunyut iye kit ma giciro kwede can ki niyegi.\\n11Lacen dok aneno lee mukene ka katti i ki ŋom; onoŋo tuŋe tye aryo calo min kulu. 12En otiyo ki twero pa lee mukwoŋo ca ducu ma lee-nu bene neno, kun miyo lobo kacel ki jo ducu ma gibedo iye woro lee mukwoŋo, ma ret ma i wiye onoŋo doŋ ocaŋ woko-ni. 13En otiyo tic mogo madito ma bedo me aura twatwal, dok bene miyo mac a ki i polo bino piny i lobo ma dano bene gineno. 14Pi tic mogo ma onoŋo giyene me tiyone i nyim lee mukwoŋo ca, omiyo en obwolo dano ma gibedo i lobo, owaco botgi ni guyub cal mo obed ma ka-ka lee ma onoŋo yam giketo ret i kome ki pala lucwan, ma pud onoŋo obedo kwo-ni. 15Giyene bene me miyo yweyo i cal lee ma giyubo ca wek omi cal lee-nu olok lok, dok bene wek omi jo ma pe gibiworo cal lee-nu ginekgi woko. 16Dok bene en omiyo giketo poyo i kom dano ducu, jo matino ki jo madito, lulonyo ki lucan, jo ma gilone kengi wa ki opii bene, i ciŋgi tuŋ lacuc nyo i tur nyimgi. 17Gitimo man wek dano mo pe owil jami, nyo kadi ki catone, ka pe tye ki poyo meno i kome, ma meno obedo nyiŋ lee ca, nyo namba me nyiŋe. 18Gin man mito ryeko. Ŋat ma niaŋ, ma wiye tiyo twero kwano namba pa lee-nu, pien nambane obedo namba pa dano, nambane tye miya abicel ki pyerabicel wiye abicel.","num_words":581,"character_repetition_ratio":0.05,"word_repetition_ratio":0.0,"special_characters_ratio":0.247,"stopwords_ratio":0.312,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nia 6 ACO85 - Ento Rwot owaco bot Moses ni, “Tin doŋ - Bible Search\\nNia 5 Nia 7\\n1Ento Rwot owaco bot Moses ni, “Tin doŋ ibineno gin ma abitimo i kom Parao; en bicwalogi woko ki bade matek, ci ryemogi woko ki i lobone ki tek.”\\nLubaŋa onwoyo lwoŋo Moses\\n2-Lubaŋa owaco bot Moses ni, “An a Rwot. 3Yam anen bot Abraim, bot Icaka ki bot Yakobo, kun giŋeyo ni an Lubaŋa Matwero-ducu, ento pe amiyo guŋeyo ni nyiŋa aye Rwot. 4An yam amoko gicikkena kwedgi bene, pi miyo botgi lobo Kanaan, en aye lobo ma yam gubedo iye lubedo-ni. 5Dok bene atyeko winyo cur pa jo Icrael ma jo Ejipt olokogi gudoko opii-ni, an bene doŋ atyeko po gicikkena. 6Wac bot jo Icrael ni, an a Rwot, abikwanyowu woko ki i peko ma jo Ejipt keto i komwu, abilarowu ki i opii megi, abikokowu woko ki ciŋa ma aryeyo, ki pi kop madito ma abiŋolo i wigi. 7Abiterowu me bedo jona, dok an abibedo Lubaŋawu; wun wubiŋeyo ni an a Rwot Lubaŋawu, ma akwanyowu ki i kom peko ma jo Ejipt giketo i komwu. 8Ci abikelowu i lobo ma yam akwoŋo pire ni abimiyo bot Abraim, ki Icaka ki Yakobo, abimiyo botwu obed lobowu; an a Rwot.” 9Moses oloko kit meno bot jo Icrael; ento pe guwinyo lok pa Moses, pien cwinygi oballe woko pi tic me opii mukato kare.\\n10Rwot owaco bot Moses ni, 11“Cit idony bot Parao, kabaka me Ejipt, ci ititte ni owek jo Icrael gua woko ki i lobone.” 12Ento Moses owaco bot Rwot ni, “Nen, jo Icrael pe guwinyo lokka, ci Parao biwinyo lokka niŋniŋ, ma an a dano ma dogga pe leŋ-ŋi?” 13Ento Rwot oloko ki Moses ki Aron, ocikogi bot jo Icrael, ki bot Parao, kabaka me Ejipt pi kwanyo jo Icrael woko ki i lobo Ejipt.\\nTekwaro pa Moses ki Aron\\n14Man aye ludito wi kaka i odi pa kwarogi: litino awobe pa Reuben, latin kayo pa Icrael gin ene: Kanok, Pallu, Kejeron ki Karmi; meno aye doggola pa Reuben. 15Litino awobe pa Cimeon gin ene: Jemuel, Jamin, Okad, Jakin, Jokar ki Caul, awobi pa dako Lakanaan; meno aye doggola pa Cimeon. 16-Man aye nyiŋ litino awo be pa Levi, kun lubo yalwakgi: Gercon, Kokat ki Merari; wel mwaka me kwo pa Levi oromo miya acel ki pyeradek wiye abiro. 17Litino awobe pa Gercon gin ene: Libni ki Cimei, macalo doggolagi tye kwede. 18Litino awobe pa Kokat gin ene: Amram, Ijar, Kebron ki Ujiel; wei mwaka me kwo pa Kokat oromo miya acel ki pyeradek wiye adek. 19Litino awobe pa Merari gin ene: Makali ki Muci. Meno aye doggola pa Lulevi, kun lubo yalwakgi. 20Amram onyomo Yokobedi lamiŋ wonne, ci onywalo Aron ki Moses; wel mwaka me kwo pa Amram oromo miya acel ki pyeradek wiye abiro. 21Litino awobe pa Ijar gin ene: Kora, Nepeg ki Jikri. 22Litino awobe pa Ujiel gin ene: Micael, Elijapan ki Citri. 23Aron onyomo Eliceba nya pa Aminadab, lamin Nakucon, ci onywalo Nadab, Abiu, Eleajar ki Itamar. 24Litino awobe pa Kora gin ene: Elkana ki Abiacap; meno aye doggola pa jo pa Kora. 25Eleajar, wod pa Aron, onyomo dako ma i kin anyira pa Putiel, ci onywalo Finekaci. Meno aye ludito wi kaka ma i odi pa Lulevi, macalo doggolagi tye kwede.\\n26Man gin aye Aron ki Moses ma Lubaŋa owaco botgi ni, “Wukwany jo Icrael woko ki i lobo Ejipt ki bucagi.” 27Gin aye yam guloko ki Parao kabaka me Ejipt pi kwanyo jo Icrael woko ki i lobo Ejipt; man aye Moses ki Aron meno.\\nCik pa Rwot bot Moses ki Aron\\n28I kom nino ma Rwot oloko iye ki Moses i lobo Ejipt, 29Rwot owaco bot Moses ni, “An a Rwot; tit bot Parao kabaka me Ejipt lok ducu ma awaccini.” 30Ento Moses owaco bot Rwot ni, “Nen, doga pe leŋ; Parao biwinya niŋniŋ?”","num_words":629,"character_repetition_ratio":0.081,"word_repetition_ratio":0.013,"special_characters_ratio":0.245,"stopwords_ratio":0.266,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yocwa 17 ACO85 - Dok gibolo kwir me poko dul lobo pa jo - Bible Search\\nYocwa 16 Yocwa 18\\n1Dok gibolo kwir me poko dul lobo pa jo Manace, pien en aye latin kayo pa Yucepu. Yam onoŋo gimiyo Gilead ki Bacan bot Makir won Gilead, latin kayo pa Manace, pien onoŋo en lalweny. 2Ka dok gibolo kwir pi poko lobo bot jo me kaka pa Manace ma pud Odoŋ muporo doggolagi ducu, doggola pa Abiejer, Kelek, Aciriel, Cekem, Keper ki Cemida; gin aye likwayo ma co pa Manace wodpa Yucepu.\\n3Jelopekad wod pa Keper onywalo anyira keken, awobene pe. Nyiŋ anyirane Makala, Noa, Kogla, Mirika ki Tirja. 4-Gin gubino i nyim ajwaka Eleajar ki Yocwa wod pa Nun, ci guwacci, “Rwot yam ociko Moses ni myero gimi ginaleya botwa kacel ki utmegiwa.” Mumiyo Yocwa omiyogi ginaleya kacel ki omegi wongi, kit ma Rwot onoŋo ociko-ni. 5Kit meno jo pa Manace gugamo dul lobo apar medo i kom Gilead ki Bacan ma loka Jordan tuŋ wokceŋ, 6pien anyira pa Manace bene dok gulimo ginaleya kacel ki awobene. Lobo Gilead onoŋo doŋ gimiyo bot likwayo mukene pa Manace.\\n7Waŋ lobo pa jo Manace ocakke ki i Acer ocito kwede Mikmetat ma tye i ŋet Cekem yo tuŋ wokceŋ. Ka dok ocito, yo tuŋ acuc o kwede En-tapua. 8Lobo Tapua obedo bot jo Manace, ento gaŋ Tapua kikome ma i waŋ lobo pa jo Manace onoŋo gimiyo bot jo Epraim. 9Waŋ lobo dok ocito wa i nota ora Kana. Gaŋi ma tye kunnu i ŋet kulu-nu yo tuŋ acuc gimiyogi bot jo Epraim, kadi bed gitye i dye gaŋi pa jo Manace. Waŋ lobo pa jo Manace orabo ŋet kulu-nu yo tuŋ acam ocito kwede i nam 10Lobo ma yo tuŋ acuc obedo pa jo Epraim ki lobo ma tuŋ acam obedo pa jo Manace, kun nam aye obedo waŋ lobogi yo tuŋ potoceŋ. Lobo pa jo Manace orwatte ki lobo pa jo Acer yo tuŋ acam, ki yo tuŋ wokceŋ orwatte ki lobo pa jo Icakar. 11Ento i lobo pa jo Icakar ki jo Acer jo Manace gubedo ki gaŋi magi: Bet-cean ki gaŋi matino ma i ŋete, ki Ibleam ki gaŋi matino ma i ŋete; gimiyogi bene dano ma gibedo i Dor ki En-dor ki i gaŋi matino ma i ŋetgi, ki dano ma gibedo i Taanak ki Megiddo ki i gaŋi matino ma i ŋetgi. (Me adekke obedo Napat.) 12-Ento gamo gaŋi meno loko doko megi oloyo jo Manace woko; jo Kanaan gucerre gumedo ki bedo i lobo kunnu. 13Ento lacen ka jo Icrael gudoko tek, guketogi i tic muroni, pe guryemogi woko ducu liweŋ.\\n14Kaka pa Yucepu guloko bot Yocwa kun giwaco ni, “Piŋo imiyo gibolo kwir piwa tyen acel keken, mumiyo walimo dul lobo acel keken me bedo ginaleyawa? Wan watye ki lwak dano madwoŋ mada, macalo Rwot doŋ obedo ka miyowa gum o wa onyoo.” 15Yocwa ogamo ni, “Ka wutye ki lwak dano mapol, ci wucit i buŋa wucijwer dul lobo mo ma i lobo pa jo Perej ki jo Repaim, kit macalo lobo godi pa jo Epraim pe romowu-ni.” 16Ento jo me kaka pa Yucepu gugamo ni, “Lobo godi pe biromowa; dok bene jo Kanaan ma gibedo i bar gitye ki gadigadi nyonyo me lweny, Jo Kanaan ma gibedo Bet-cean ki i gaŋi matino ma i ŋete ki gin ma gibedo i nota me Jejreel bene.” 17Yocwa dok owaco bot likwayo pa Yucepu, jo Epraim ki jo Manace, ni, “Wun wutye ki lwak dano madwoŋ mada, dok wutye ki tek madwoŋ bene; pienno pe wubibedo ki dul lobo acel keken. 18Lobo godi aye bibedo mewu, kadi obedo buŋa; wubijwero woko wucamo doko mewu o kwede wa i agikki waŋ lobo; pien wubiryemo jo Kanaan woko, kadi bed gitye ki gadigadi nyonyo me lweny, dok kadi bed gin jo matego.”","num_words":626,"character_repetition_ratio":0.079,"word_repetition_ratio":0.0,"special_characters_ratio":0.236,"stopwords_ratio":0.304,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Mok Tammi me Woro Lubanga i Yo Matir\\nKWAN I LEB Abbey Abkhaz Abui Acholi Afrikaans Aja Akha Albanian Altai Alur American Sign Language Amharic Angolan Sign Language Arabic Argentinean Sign Language Armenian Armenian (West) Ateso Attié Aymara Azerbaijani Azerbaijani (Cyrillic) Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bicol Bislama Bolivian Sign Language Boulou Bété Cambodian Catalan Cebuano Changana (Mozambique) Changana (Zimbabwe) Chavacano Chichewa Chiga Chin (Hakha) Chin (Tiddim) Chin (Zotung) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombian Sign Language Cuban Sign Language Czech Czech Sign Language Damara Dangme Danish Dayak Ngaju Digor Douala Drehu Dusun Dutch Edo Efik Emberá (Catío) English (Leb Muno) Estonian Ewe Fante Fijian Finnish Finnish Sign Language Fon French Futuna (East) Ga Galician German Gitonga Gokana Grik Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Havu Herero Hiligaynon Hindi Hungarian Hunsrik Iban Ibanag Ibinda Igbo Iloko Indian Sign Language Indonesian Indonesian Sign Language Irish Isoko Italian Italian Sign Language Ivorian Sign Language Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Khakass Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kisonge Kituba Kongo Korean Kpelle Krio Kurdish Kurmanji Kwangali Kwanyama Kyangonde Lahu Lamba Lambya Laotian Lari Lenje Lhukonzo Lingala Lithuanian Lomwe Lovari Luganda Lugbara Lunda Luo Luvale Macua Malagasy Malay Malayalam Malaysian Sign Language Maltese Mam Mambwe-Lungu Manyawa Mapudungun Marathi Mauritian Creole Maya Mazahua Mbunda Mende Meru Mexican Sign Language Mixe Mizo Mongolian Moore Myanmar Myanmar Sign Language Nahuatl (Central) Navajo Ndau Ndebele Ndebele (Zimbabwe) Ndonga Nengone Nepali Nepali Sign Language Ngabere Ngangela Nias Nigerian Pidgin Niuean Norwegian Nsenga Nyaneka Nyungwe Nzema Odia Okpe Oromo Ossetian Otetela Pangasinan Pidgin (Cameroon) Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi (Shahmukhi) Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romanian Romanian Sign Language Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Runyankore Russian Rutoro Réunion Creole Samoan Sangir Sango Sena Sepedi Sepulana Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Solomon Islands Pidgin Spanish Spanish Sign Language Sranantongo Sunda Swahili Swahili (Congo) Swati Swedish Swedish Sign Language Tagalog Tahitian Tajiki Talian Tamil Tandroy Tankarana Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Tshiluba Tshwa Tsonga Turkish Tuvaluan Twi Tzeltal Tzotzil Udmurt Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Vezo Vietnamese Wallisian Waray-Waray Welsh Wichi Wolaita Yacouba Yoruba Zande Zapotec (Lachiguiri) Zulu\\nDUL ME APAR WIYE ABICEL\\n1, 2. Lapeny ango ma myero ipenye kwede, dok pingo pire tek?\\nI KWANNI me Baibul, dong ipwonyo ni dano mapol ma giwaco ni giworo Lubanga kara gipwonyo nyo gitimo jami ma Lubanga dag. (2 Jo Korint 6:17) Man oweko Jehovah cikowa me a woko ki i dini goba, ma kilwongo ni “Babilon Madit.” (Niyabo 18:2, 4) Ngo ma ibitimone? Ngat acel acel myero omok tamme, dok omyero wapenye kekenwa ni, ‘An mono amito woro Lubanga i yo ma en mito, nyo amito medde ki yo ma abedo ka woro en kwede con?’\\n2 Ka dong ia woko nyo ingolo nyingi woko ki i dini goba, meno ber. Ento ki i cwinyi, romo bedo ni tye tim nyo kwer mogo me dini goba ma in pud imaro. Kong dong wanyamu tim ki kit kwer magi dok waniang pingo pire tek adada ni wanengi kit ma Jehovah nenogi kwede.\\nWORO CAL APAYA KI ABILA PA KWARO\\n3. (a) Pingo jo mukene ginongo ni tek me juko tic ki cal apaya i worogi? (b) Ngo ma Baibul waco i kom tic ki cal apaya me woro Lubanga?\\n3 Jo mukene dong gutiyo ki cal apaya nyo abila pa kwaro i pacigi me woro Lubanga pi mwaki mapol. Ka meno gin ma otimme i komi, iromo tamo ni woro Lubanga labongo jami magi obedo gin me ur mada. Ento wi opo ni Jehovah pwonyowa kit ma myero wawore kwede. Dok Baibul tito botwa ka maleng ni Jehovah pe mito ni wati ki cal apaya me woro en.—Kwan Nia 20:4, 5; Jabuli 115:4-8; Icaya 42:8; 1 Jon 5:21.\\n4. (a) Pingo omyero pe wawor kwariwa ma dong guto woko? (b) Pingo Jehovah owaco bot jone ni pe gutem lok ki jo muto?\\n4 Jo mukene gitiyo ki cawa kacel ki kero madwong i yellegi me kweyo cwiny kwarigi ma guto. Giromo bene woro kwarigi ma guto. Ento dong wapwonyo ni jo muto pe gitwero konyowa nyo wanowa. Pe gitye kwo ka mukene. Tye ni, temo kubbe kwedgi obedo gin marac pien kwena mo ma kitamo ni oa ki bot watwa ma oto nongo i adane oa ki bot jogi. Meno aye gin mumiyo Jehovah ociko jo Icrael ni pe gutem lok ki jo muto nyo gudony i tim jok jok mo keken.—Nwoyo Cik 18:10-12; nen Lok me Giko Buk Man me 26 and 31.\\n5. Ngo ma twero konyi me juko woro abila pa kwaro nyo tic ki cal apaya pi woro Lubanga?\\n5 Ngo ma twero konyi me juko woro abila pa kwaro nyo tic ki cal apaya pi woro Lubanga? Myero ikwan Baibul ci itam matut i kom kit ma Jehovah neno kwede jami magi. Jehovah neno jami magi calo “gin me kwer” nyo gin malik. (Nwoyo Cik 27:15) Leg bot Jehovah nino ducu wek okonyi me neno jami kit ma en neno kwede ki me woro en i yo ma en cwako. (Icaya 55:9) Itwero bedo ki gen ni Jehovah bimini teko ma mitte me kwero gin mo keken ma kubbe ki woro me goba.\\nTIKA OMYERO WAKWER KARAMA?\\n6. Pingo kiyero nino dwe 25 me Decemba ni obedo nino me nywalo Yecu?\\n6 Karama tye i kin kwer ma dong kikwero loyo i twok lobo-ni ducu, dok pol pa dano gitamo ni obedo kwero nino me nywalo Yecu. Ento i ada, Karama kubbe ki woro me goba. Buk mo acel tito ni lukampiri me Roma onongo gikwero nino nywal pa ceng i Decemba 25. Ludito me kanica i kare meno onongo gimito ni lukampiri gudok Lukricitayo. Dong kadi bed pe kinywalo Yecu i nino dwe 25 me Decemba, gin guyero me kwero nino nywalle pa Yecu i nino meno. (Luka 2:8-12) Lupwonye pa Yecu onongo pe gikwero Karama. Buk acel me kwedo lok tito ni pi mwaka 200 i nge nywalo Yecu, “pe tye ngat mo ma onongo ngeyo nino nywalle, dok jo manok keken aye onongo giparo nino ma kinywale iye.” Kwero Karama ocakke cokcok mwaki 300 i nge kwo pa Yecu i lobo.\\n7. Pingo Lukricitayo me ada pe gikwero Karama?\\n7 Dano mapol gingeyo ni lwit kwer me Karama ki jami mogo ma kitimo iye calo, cam ki mat matek kacel ki miyo mic oa ki i tim pa lukamfiri. Me labolle, i lobo Ulaya ki kabedo mogo i Amerika, tye kare mo ma kong kijuko kwero Karama woko pien kiniang ni lwite tye i tim pa lukamfiri. Ngat mo keken ma okwero Karama onongo kimiye pwod. Ento i nge kare manok dano dok gucako kwero Karama. Pingo Lukricitayo me ada pe gikwero Karama? Pe gikwero pien ni gimito yomo cwiny Lubanga i jami ducu ma gitimo.\\nTIKA OMYERO WAKWER NINO ME NYWAL?\\n8, 9. Pingo Lukricitayo me kare macon onongo pe gikwero nino me nywal?\\n8 Kwer mukene ma pire ngene mada obedo kwero nino me nywal. Lukricitayo mono myero gukwer nino me nywal? Nino me nywal ma kitito pigi i Baibul, jo ma gukwero gubedo jo ma pe giworo Jehovah. (Acakki 40:20; Marako 6:21) Kwer me nywal onongo i adane obedo kwer me woro jogi. Meno aye gin mumiyo Lukricitayo me kare macon “onongo gineno kwero nino me nywal calo kwer pa lukamfiri.”—The World Book Encyclopedia.\\n9 Luroma ki Lugrik mapol me kare macon onongo gitamo ni gin mo ma obedo cwiny bedo tye i kare me nywal pa dano acel acel ka medde ki gwoko ngat meno i kare me kwone ducu. Lukamfiri me kare meno onongo gikwero nino me nywal pien gitamo ni man weko lubangegi gwoko ngat ma kinywalo i nino meno.\\n10. Pingo Lukricitayo me kareni myero pe gukwer nino me nywal?\\n10 Tika itamo ni Jehovah cwako kwer mogo ma kubbe ki dini goba? (Icaya 65:11, 12) En pe cwako. Meno aye tyen lok mumiyo pe wakwero nino me nywal nyo nino madito mogo ma kubbe ki dini goba.\\nKA MA NINO MADONGO OCAKKE IYE MONO PIRE TEK?\\n11. Jo mogo gikwero nino madito pi tyen lok ango? Ngo ma omyero waket iye cwinywa loyo?\\n11 Jo mukene gingeyo ni Karama ki nino madongo mukene-ni gucakke ki i tim pa lukamfiri, ento pud gimedde ki kwerone. Gitamo ni nino madito miyogi kare maber me bedo ki jo me odigi. Meno mono kit ma in iwinyo kwede? Miti me bedo kacel ki jo me odi pe rac. Jehovah aye ocako te yub me ot, dok en mito ni wabed ki wat maber ki lupacowa. (Jo Epeco 3:14, 15) Ento, myero waketu cwinywa i kom bedo ki wat maber ki Jehovah ma ka yomo cwiny wadiwa ki nywako i kwer mogo me nino madito pa dini goba. Pi tyen lok man lakwena Paulo owacci: “Wutem pwonyo gin ma yomo cwiny Rwot.”—Jo Epeco 5:10.\\n12. Ngo ma miyo Jehovah pe cwako kwer moni?\\n12 Jo mapol gitamo ni ka ma lwit nino madongo ocakke ki iye pire pe tek ento Jehovah pe tamo kit meno. En pe cwako kwer ma a ki i dini goba, nyo ma keto deyo i kom dano nyo lobo moni. Me labolle, jo Ejipt onongo gitye ki kwer mapol pi lubangegi me goba. I kare ma jo Icrael guweko lobo Ejipt, gin guporo kwer acel pa jo Ejipt ci gulwongo ni “nino madit bot [Jehovah].” Ento Jehovah opwodogi pi kwero kwer meno. (Nia 32:2-10) Kit macalo lanebi Icaya owaco kwede, pe myero ‘wagud gin mo ma kome ki keni.’—Kwan Icaya 52:11.\\nNYUT KICA I KIT MA ITERO KWEDE JO MUKENE\\n13. Lapeny ango ma itwero bedo kwede ka imoko tammi pe me kwero nino madongo?\\n13 Ka imoko tammi pe me kwero nino madongo, itwero bedo ki lapeny mapol. Me labolle: Ngo ma myero atit ki lutic luwota ka gupenya pingo pe akwero Karama kacel kwedgi? Ngo ma myero atim ka ngat mo omiya mic me Karama? Ngo ma myero atim ka cwara nyo dakona mito ni akwer nino man kacel kwede? Ngo ma atwero timone me konyo lutinona wek pe guwiny ni gitye ka keng kwero nino madongo nyo nino nywalgi?\\n14, 15. Ngo ma iromo timone ka ce ngat mo omoti ki mot me nino madito nyo omini mic?\\n14 Pire tek ni wati ki ryeko me ngeyo gin me awaca ki me atima bot ngat acel acel. Me labolle, ka dano omoti ki mot me nino madito, pe myero ipor odinga. Itwero waco mere ni, “Apwoyo.” Ento ka ngat meno mito ngeyo lok mukene, iromo tito bote pingo in pe ikwero nino meno. Kare ducu, lok ki dano i yo me ki kica dok ki woro. Baibul wacci: “Lok ma wuloko myero obed lok mamit ma kado oromo maber, wek omi wunge kit ma myero wudok kwede i peny pa ngat acel acel.” (Jo Kolocai 4:6) Gwok nyo iromo tito ni imaro kwo kacel ki dano dok imaro bene miyo mic ento iyero pe me timo jami meno i nino madito.\\n15 Ngo ma omyero itim ka ngati mo omini mic? Baibul pe oryeyo cik mapol me aluba i lok man, ento waco ni omyero wawek cwiny ma ngoliwa kop-pi obed maleng. (1 Temceo 1:18, 19) Oromo bedo ni ngat ma tye ka miyo mic-ci pe ngeyo ni in pe inywako i kwer mogo me nino madito. Onyo, en oromo wacci “Angeyo ni in pe ikwero nino madit man, ento pud amito miyo mic man boti.” Iromo moko tammi me jolo mic meno nyo kwerone woko. Ento, pe iwek tam ma imoko oyel cwiny ma ngoli kop. Pe wamito ni watim gin mo ma twero balo watwa ki Jehovah.\\nIN KI JO ME OT-TI\\nJo ma gitiyo pi Jehovah gibedo ki yomcwiny\\n16. Ngo ma myero itim ka jo me otti mito ni inywak kwedgi i kwero nino madito?\\n16 Ngo ma myero itim ka jo me ot-ti gimito kwero nino madito? Pe omyero ilar lok kwedgi. Wi opo ni, gitye ki twero me yero gin ma gimito timone. Bed lakica dok iwor tam ma gumoko, kit ma in bene imito ni guwor tam ma imoko. (Kwan Matayo 7:12.) Ento ka jo me otti mito ni ibed kacel kwedgi i nino madit man, ngo ma myero itim? Ma peya imoko ngo ma myero itim, leg bot Jehovah wek okonyi me moko tam matir. Tam kong matut i lok man, ka dok ikwed lok iye. Wi myero opo ni imito yomo cwiny Jehovah kare ducu.\\n17. Ngo ma itwero timone me konyo lutinoni wek pe guwiny marac ka gineno jo mukene gitye ka kwero nino madongo?\\n17 Ngo ma itwero timone me konyo lutinoni ka gineno jo mukene gitye ka kwero nino madongo? Kare ki kare, itwero yubo yub mo mupore pigi. Itwero bene miyogi mic i cawa mo keken. Dok mic acel madit ma itwero miyone ki lutinoni aye obedo cwalo kare kwedgi ki dong nyuto mar botgi.\\nLUB WORO ME ADA\\n18. Pingo omyero wabed tye i cokke pa Lukricitayo?\\n18 Ka wamito yomo cwiny Jehovah, omyero wakwer dini goba kacel ki yub me tekwaro ki nino madito ma kubbe kwede. Ento bene omyero walub woro me ada keken. I yo ango? Yo acel aye me bedo tye i cokke pa Lukricitayo kare ki kare. (Kwan Jo Ibru 10:24, 25.) Yub me cokke obedo but worowa ma pire tek adada. (Jabuli 22:22; 122:1) Waromo cuko cwinywa kekenwa ka wacokke kacel.—Jo Roma 1:12.\\n19. Pingo pire tek me tito bot jo mukene lok ada ma ipwonyo ki i Baibul?\\n19 Lubo woro me ada bene kwako tito lok ma ipwonyo ki i Baibul bot jo mukene. Dano mapol gitye ki tur cwiny pi jami maraco ma tye ka timme i lobo-ni. (Ejekiel 9:4) Twero bedo ni ingeyo jo mogo ma giwinyo kumeno. Tit botgi pi gen ma mwonya ma tye i anyim. Ka ibedo tye i cokke pa Lukricitayo dok itito bot jo mukene lok ada ma ipwonyo ki i Baibul, ci pe dong ibibedo ki miti me lubo dini goba ki kwerre. Itwero bedo labongo akalakala ni Jehovah bigoyo laane i tuteni me wore i yo matir.—Malaki 3:10.\\nLOK ADA ME 1: GWOKKE KI WORO ME GOBA\\n“Wua woko ki i kingi, wupokke woko kwedgi, . . . pe wugud gin mo ma kome ki keni.”—2 Jo Korint 6:17\\nPingo woro cal apaya ki kwariwa ma dong guto woko obedo gin marac?\\nNia 20:4, 5; 1 Jon 5:21\\nJehovah pe mito ni wati ki cal apaya i worowa.\\nNwoyo Cik 18:10-12\\nJo ma gikubbe ki jo muto kara nongo gitye ka lok ki jogi.\\nLOK ADA ME 2: LUBANGA PE CWAKO KWER DUCU\\n“Wutem pwonyo gin ma yomo cwiny Rwot.”—Jo Epeco 5:10\\nIromo moko tammi nining ka ibinywako i kwer moni?\\nEjekiel 44:23; 2 Jo Korint 6:14, 15\\nTute me niang ka ma lwite oa ki iye.\\nKadi bed jo ma gucako kwer manyen pe gitye ki tam marac, ento twero bedo ni Lubanga pe cwako kwer meno.\\nGwokke ki kwer ma keto deyo i kom dano, dul pa dano, nyo lobo moni.\\n1 Temceo 1:18, 19\\nTi ki wi, ento pe iwek cwiny ma ngoli kop oyeli.\\nLOK ADA ME 3: TIT PI NIYENI BOT JO MUKENE I YO ME KICA\\n“Lok ma wuloko myero obed lok mamit ma kado oromo maber, wek omi wunge kit ma myero wudok kwede i peny pa ngat acel acel.”—Jo Kolocai 4:6\\nOmyero itit pi niyeni bot jo mukene nining?\\nWor tam ma jo mukene gimoko, kit ma imito ni gin bene guwor tam ma imoko.\\n2 Temceo 2:24\\nLok ki kica kare ducu, dok pe ilar lok ki jo mukene i kom niyeni.\\nTit tyen lok me niyeni ki mwolo dok ki woro.\\nJo Ibru 10:24, 25\\nJo ma gibedo tye i cokke pa Lukricitayo gibicuko cwinyi dok gibikonyi me ngeyo gin ma myero iwacci ka dano gupenyo pingo iye gin moni.\\nKwer Mogo ma Pe Yomo Cwiny Lubanga\\nKwer ki nino mogo madito ma nen calo kelo deyo i kom Lubanga kara i ada gicwero cwinye.","num_words":2651,"character_repetition_ratio":0.057,"word_repetition_ratio":0.017,"special_characters_ratio":0.23,"stopwords_ratio":0.257,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Tic Pa Lukwena 8 ACO85 - Caulo bene opwoyo tone apwoya. - Bible Search\\nTic Pa Lukwena 7 Tic Pa Lukwena 9\\nTic Pa Lukwena 8\\n1Caulo bene opwoyo tone apwoya.\\nCaulo ouno lwak muye Yecu\\nI kare meno ayelayela madwoŋ opoto i kom jo muye Yecu ma i Jerucalem; ci gin ducu guket woko ata i lobo ducu me Judaya ki Camaria, lukwena keken aye gudoŋ. 2Jo ma giworo Lubaŋa aye guyiko Citefano, kun gikoke matek twatwal. 3-Ento Caulo onoŋo mito ni etyek lwak jo muye Kricito woko ducu; donyo i ot ki ot ci ywayo co wa ki mon ka tweyogi i mabuc.\\nGituco lok me kwena maber i lobo Camaria\\n4Jo ducu ma guket ata guwoto kun gitito lok me kwena maber. 5Pilipo ocito i gaŋ mo me lobo Camaria ci otuco botgi pi Kricito ma Lubaŋa oyero. 6Ci lwak ma gucokke gujolo lok ma Pilipo otito botgi ki cwiny acel i kare ma guwinyo, kun gineno bene lanyut ma en otiyo. 7Pien jo mapol ma cen marac omakogi, cen oa woko ki i komgi kun gidaŋŋe ki koko matek; ki lwak lutwo akweya ki lugoro bene gucaŋ woko. 8Kit meno yomcwiny obedo dwoŋ i gaŋ meno.\\n9Ento yam onoŋo tye dano mo i gaŋ meno ma nyiŋe Cimon ma en lajok. En miyo rok pa jo Camaria giuro mada kun en wacce kekene ni en e dano madit. 10Gin ducu giketo cwinygi i lok ma en waco, litino wa ludito bene, kun giwaco ni, “Man aye dano ma tye ki tek pa Lubaŋa ma gilwoŋo ni Madit-ti” 11Gibedo ka keto cwinygi ka winyo lokke, pien obedo kwedgi pi kare malac kun miyo giuro tim jokjokke. 12Ento ka guye lok me kwena maber ma Pilipo otito i kom ker pa Lubaŋa ki i kom Yecu Kricito, ci gibatijagi, co wa ki mon. 13Kadi wa Cimon bene oye, ka gibatija en ci omedde obedo kacel ki Pilipo kun neno lanyut ki taŋo madito ma en tiyo, ci ouro mada.\\n14Ka lukwena ma gitye i Jerucalem guwinyo ni Lucamaria guye lok pa Lubaŋa, ci gucwalo botgi Petero ki Jon. 15Gin bene ka gucito kunnu, ci gulego pigi wek gulim Cwiny Maleŋ; 16pien onoŋo peya obino i kom ŋat mo i kingi, ento yam gibatijagi i nyiŋ Yecu keken. 17Ka guketo ciŋgi i komgi, ci gulimo Cwiny Maleŋ. 18Ka Cimon oneno ni gulimo Cwiny Maleŋ pi keto bad pa lukwena, ci okelo lim botgi 19kun waco ni, “Wumiya tek man bene, wek an bene ka aketo ciŋa i kom dano mo olim Cwiny Maleŋ.” 20Ento Petero owacce ni, “Centeni myero orweny woko matwal, kacel ki in, pien itamo pi wilo mot pa Lubaŋa ki lim! 21In pe itye ki gin mo nyo dul mo i lok man, pien cwinyi pe leŋ i nyim Lubaŋa. 22Doŋ iŋut i kom balli man, dok ileg Rwot, wek ka twerre lok ma tye i cwinyi gitimi iye kica. 23Pien aneno cwinyi kec calo keda, bal otweyi woko idoko lamabucce.” 24Ci Cimon odok iye ni, “Wuleg Rwot pira wek gin ma wuwaconi pe opot i koma.”\\n25Ka gutyeko tito lok me caden ki tuco lok pa Rwot, ci gudok i Jerucalem, kun gitito lok me kwena maber i paco mapol ma i Camaria.\\nPilipo ki latic mo madit me Etiopia\\n26Ento lamalaika pa Rwot owaco ki Pilipo ni, “A iwot idok tuŋ acuc i yo ma a Jerucalem dok piny i Gaja.” Yo ma kunnu wok ki i tim. 27Ci oa ocito. Nen, laco mo Laetiopia, ma gikolo, oa ka woro Lubaŋa i Jerucalem. En onoŋo latic madit pa Kandake, kabaka ma dako me lobo Etiopia, ladit ma lakan jamine ducu. 28I kare ma dok i lobogi, obedo i gadigadine kun kwano buk pa lanebi Icaya. 29Cwiny Maleŋ owaco bot Pilipo ni, “Nyik cok, irwatte ki gadigadi man.” 30Ka Pilipo oriŋo bote, ci owinyo en ka kwano buk pa lanebi Icaya, ci openye ni, “In iniaŋ lok ma ikwano-ni?” 31En ogamo ni, “Aniaŋ niŋniŋ kono, ka ŋat mo pe okonya?” Ci olwoŋo Pilipo ni obed kwede kacel. 32-Dul ma en obedo ka kwanone obedo kit man:\\n“Calo romo ma gitero ka nekone,\\nnyo latin romo ma oliŋ i nyim lanyar yerre,\\nkit meno en pe oŋamo doge ka lok.\\n33Pi mwolo mere pe giŋolle kop ma atir.\\nAŋa ma twero yeko kit likwaye?\\nPien kwone doŋ gikwanyo woko ki i lobo.”\\n34Ci laco ma gikolo owaco bot Pilipo ni, “Alegi, titta, lanebi oloko lok man i kom aŋa, i kome kene nyo i kom ŋat mukene?” 35Ci Pilipo ocako lok; ocako ki lok man ma yam gicoyo kun tito lok me kwena maber i kom Yecu. 36Ka guwoto kacel i yo, ci guo ka ma pii tye iye. Laco ma gikolo owacci, “Nen pii doŋ ene! Gin aŋo ma geŋa limo batija?” [ 37Ci Pilipo owacce ni, “Ka iye ki cwinyi ducu ci itwero.” En odok iye ni, “An aye Yecu Kricito, ni en Wod pa Lubaŋa.”] 38Ci ociko ni gadigadi myero ocuŋ; gin ducu gulor i pii, Pilipo ki laco ma gikolo, ci Pilipo obatija en. 39Ka gukatti woko ki i pii, Cwiny pa Rwot otiŋo Pilipo, otero woko, laco ma gikolo-ni pe dok onene, ci owoto wotte ki yomcwiny. 40Ento Pilipo otuc wa i Ajota kun wirre ka tuco lok me kwena maber i gaŋi ducu nio ka obino wa i Cecaria.","num_words":865,"character_repetition_ratio":0.053,"word_repetition_ratio":0.0,"special_characters_ratio":0.249,"stopwords_ratio":0.302,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Cayan i Kwo me Nino Ducu\\nWi Lubele | Juni 2015\\nKWAN I LEB Acholi Afrikaans Albanian Amharic Arabic Armenian Armenian (West) Aymara Batak (Toba) Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Chiyao Chokwe Cibemba Croatian Czech Danish Dutch Efik English (Leb Muno) Estonian Ewe Finnish French Ga Garifuna Georgian German Greenlandic Grik Guarani Haitian Creole Hiligaynon Hmong (White) Hungarian Iban Ibru Icelandic Igbo Iloko Indonesian Italian Japanese Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Lhukonzo Lingala Lithuanian Luganda Luo Luvale Macedonian Malagasy Mam Mambwe-Lungu Maya Mazatec (Huautla) Mizo Mongolian Moore Myanmar Nahuatl (Central) Nahuatl (Huasteca) Ndebele (Zimbabwe) Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Quichua (Imbabura) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tlapanec Tojolabal Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Vietnamese Wayuunaiki Xhosa Yoruba Zande Zapotec (Isthmus) Zulu\\nLOK MA I POK NGEYE | TIKA NGEC ME CAYAN OLEYO KA BAIBUL?\\nKit ma Cayan Gudo Kwede Kwoni\\nMa lubbe ki dikconari mo acel, cayan obedo “ngec ma ginongo macalo adwogi me ngiyo ki dok kwedo matut me niang ka gin moni jenge i kom lok ada.” Timo jami meno ducu pol kare pe yot dok balo cwinywa. Lucayan pol kare gitute me ngiyo ki dok kwedo gin moni i yo matut pi cabit, dwe, nyo bene pi mwaki mapol. I kine mukene tutegi-ni pe nyako nyige, ento pol kare kelo adwogi maber bot dano. Kong wanenu labol mogo.\\nKampuni mo ma tye i lobo Ulaya oribo kacel plastic matego ki lali pii ma rwomme lamal me yubo gin mo me liyo pii macol wek two pe omak dano ka gumato. Jami tic macalo meno pol kare kitiyo kwedgi i can ma poto atura, calo oyengyeng ma otimme i lobo Haiti i 2010.\\nMalo i pol tye nyonyo mo ma kilwongo ni Global Positioning System (GPS) ma konyi me ngeyo ka ma ibicito iye. Onongo kiyubo tutwalle me konyo lumony, lungwec ki mutoka, ludwo dege, lukwang yeya, ludwar kacel ki jo ma ito godi wek pe gurweny. Watye ki pwoc madit bot lucayan pi yubo GPS ma dong oweko wot ka mo keken yot adada.\\nTika itiyo ki cim cing, kompiuta, onyo Intanet? Tika itye ka neno alokaloka i yotkomi nyo twoni dong ocang pi ngec pa ludaktari ma odongo malo-ni? Tika iwoto ki dege? Ka tye kumeno, ci itye ka nongo adwogi maber pien cayan oweko kwo yot. Cayan okelo alokaloka maber i kwoni i yo mapol.\\nKA MA DIRO ME CAYAN ME KARENI GIK IYE\\nMe dongo dirogi, lucayan i kareni gikwedo matut me niang lok i kom ginacweya. Lukwed lok kom Nuclear gitye ka medde ki tic matek me niang kit ma atom tiyo kwede, ki jo ma gukwano lok i kom jami ma tye i dan polo gikwedo kit ma lobo ki polo gucakke kwede mwaki bilion mapol mukato angec. Pien gin gungiyo dok gukwedo matut kadi wa lok i kom jami ma pe kiromo niang iye, lucayan mogo gitamo ni ka Lubanga ma kicoyo pire i Baibul-li tye, ci onongo myero ginong kome.\\nLucayan kacel ki luryeko mogo gidonyo matut adada. Gitimo gin ma lacoc mo me cayan, ma nyinge Amir D. Aczel lwongo ni “pyem me cayan ma weko dano gitamo ni Lubanga pe.” Me labolle, dano mo ma okwano lok me cayan dok ngene i twok lobo lung owaco ni “pien pe tye gin mo ma nyuto ni Lubanga ma ocweyo polo ki lobo-ni tye, man moko atir labongo akalakala ni lubanga ma kit meno peke.” Mukene giwaco ni Lubanga me Baibul timo jami i yo me “tango.” *\\nEnto, lapeny ma myero wapenye kwede aye ni: Tika lucayan dong gukwedo jami ducu ma kwako loboni ma weko gibedo labongo akalakala mo keken? Lagamme tye macek ni pe. Cayan okelo alokaloka ma pigi tego ento lucayan giye ni tye jami mapol ma pe kingeyogi nyo mukene ma dano pe bingeyogi matwal. Steven Weinberg, lacayan mo ma oloyo mot pi ngecce matut i kom ginacweya owaco ni: “Pe wabingeyo jami ducu ki pete tere ducu.” Martin Rees ma bedo i lobo Britian dok okwano lok i kom jami ma tye i dan polo i yo matut ocoyo ni: “Tye jami mogo ma dano pe gibiniang iye matwal.” Ki lok ada, tye jami mogo ma gicweyogi acweya, cakke ki matidine calo nyig kom oo kwede i wa jami mogo madongo, pud tye ma omako wi lucayan adada ma pe giniang lok komgi. Nen kong labol magi:\\nJo ma gikwano lok i kom jami makwo pe gingeyo jami ma timme i nyig kom dano. Kit ma nyig kom tiyo kwede ki teko, kit ma giyubo kwede ki moc cam [protiens], ki dok kit ma gipokke kwede pud gitye i kin lapeny ma lucayan peya gunongo lagamgi.\\nTeko ma ywayo jami dwoko piny guduwa cawa ducu nino ki nino. Ento inongo ni man obedo gin ma okalo ngec pa lucayan woko. Pe gingeyo kit ma teko ma ywayo jami dwoko piny ywayo kwede ki dano dwoko piny ka opye malo nyo kit ma gwoko kwede ki dwe ka tye ka lwore lobo.\\nLukwed lok i kom jami ma tye i dan polo gibyeko ni meno tye jami makato pacen 95 pa jami ma gitye i polo ki lobo ma lapim piny ma lucayan gitiyo kwede pe romo nenogi ki niang lok komgi. Gupoko jami magi i dul aryo dark matter ki dark energy. Pe gingeyo kit ma jami magi gitye kwede.\\nTye jami mogo ma lucayan pe gingeyo dok man wekogi ki ur madit adada. Pingo man pire tek? Lacayan mo muywek adada ocoyo ni: “Kwiya piny aye ma oumo ngecwa woko. Ki tung bota, kwo ma jenge i kom cayan weko abedo ki ur pien dano gijenge i kom kwedgi labongo penyo tam pa jo mukene.”\\nPi meno, ka ce ipenye kekeni ka gwok nyo cayan obileyo ka wang Baibul dok weko dano pe gibedo ki niye i kom Lubanga, ci tam kong i kom lok man: Ka lucayan ma giryek dok gitye ki jami tic matego adada-ni pud ngecgi nok i kom ginacweya, ci tika pore me wacone ni pe tye gin mo ma ongayo wang lucayan ka odok i lok me kwedo jami? Me ketone macek, kidolo te lok mo ma kicoyo i Encyclopedia Britannica ma lubbe ki kit ma kwedo lok i kom jami ma tye i dan polo ocakke ki dok odongo kwede ni: “I nge kwano lok i kom jami ma tye i dan polo pi mwaki 4,000 kulu, lok i kom polo ki lobo odoko gin ma niang iye yot i kareni ka iporo ki kare pa jo Babilon.”\\nLucaden pa Jehovah giworo tam pa ngat acel acel ma lubbe ki lok man. Watute me lubo tira man me Baibul ma waco ni: “Wuwek jo ducu gunge mwolo ma wutye kwede.” (Jo Pilipi 4:5) Ki cwiny man, wakwayi me ngiyo kit ma cayan rwatte kwede ki lok me Baibul.\\n^ para. 9 Jo mogo gikwero pwony me Baibul ma lubbe ki pwony ma kanica okati kwede i kare mukato angec ki dong i kareni ma wacci Lubanga ocweyo lobo i nino abicel keken, ma nino acel acel tye ki cawa 24.—Nen bok ma wi lokke tye ni “Baibul ki Lok Ada me Cayan.”\\nBaibul ki Lok Ada me Cayan\\nPe tye ka mo ma kicoyo i Baibul ma nyuto ni obedo buk me cayan. Ento, jo ma gucoyo Baibul guloko i kom jami mogo ma gudo cwiny lucayan i kareni. Nen kong labol magi.\\nMwaka pa lobo ki jami ma gitye i dan polo\\nLucayan gibyeko ni lobo dong orii mwaki ma romo bilion 4 ki dok ni jami ma gitye i dan polo kicweyogi mwaki mogo ma romo bilion 13 me o 14 angec. Baibul pe otito botwa awene ma kicweyo iye jami ma gitye i dan polo. Dok pe tye ka mo ma moko ni lobo-ni dong orii pi mwaki alip mogo manok mukato angec. Wakwano ki i tyeng mukwongo me Baibul ni: “I acakki piny Lubanga oketo polo ki lobo.” (Acakki 1:1) Tyeng man konyo lucayan me moko mwaki ma lobo-ni dong orii kwede ma lubbe ki lok ma gumoko.\\nYubo lobo wek obed mupore me kwo pa dano\\nAcakki cura 1 tiyo ki nyig lok ni “nino,” me tito kit ma kiyubo kwede lobo kore ki kore wek kwo mapat pat gubed iye. Me agikki kitito kit ma kicweyo kwede dano i kare ma kibedo ka yubo lobo. Baibul pe tito kit ma “nino” abicel magi me cwec-ci gurii kwede. Ma ka meno, Baibul oweko doggola twolo pi lucayan me kwedo kun gitito kare ma nino magi gutero. Wangeyo ni “nino” man pe obedo nino acel, ma tye iye cawa 24 keken-ni.\\nKit ma lobo ongabe kwede\\nBaibul waco ni meno Lubanga pe ongabo lobo “i kom gin mo.” (Yubu 26:7) Pe tye ka mo ma kiwaco ni lobo kicibo i pal gwok gin mo madit adada nyo tye inge lyeci madongo ma gucung i wi opuk kit ma kibedo ka bokone i ododo i kare macon. Ma ka meno, Baibul miyo kare bot lucayan me kwedo lok man. Lacen, Nicolaus Copernicus gin ki Johannes Kepler gutito ni tye teko mo ma weko lobo lworo ceng. I ngeye, Isaac Newton onyuto kit ma teko ma ywayo jami dwoko piny doro kit ma jami ducu ma tye i dan polo myero guwot kwede.\\nCik ma kwako gengo two ki gwoko lengo\\nBuk pa Lulevi tye ki cik ma kimiyo bot jo Icrael ma lubbe ki kit ma myero gugwokke kwede wek two pe onya, ma man kwako tweyo ngat moni i ot. Ma lubbe ki lengo, cik ma kimiyo i Nwoyo Cik 23:12, 13 tito ni Luicrael myero guyub ka mo i nge gony ka ma gibicito ka konye iye. Gin onongo myero ‘guum wi corongi’ woko. I nge mwaki 200 mukato angec, lucayan kacel ki ludaktari guniang ni kara pire tek me gwoko lengo.\\nNgec me Baibul ma pud ia ka kwanogi-ni kicoyogi mwaki mapol mukato angec. Cakke nining ni jo ma gucoyo Baibul gukati ki ngec matir kuman kadi bed ni jo mogo ma giryek ma gukwo i kare ca onongo gipe ki ngec ma kit meno? Ngat ma omiyo Kicoyo Baibul ogamo ni: “Kit macalo polo tye malo ka mabor makato lobo-ni, yona bene tye malo kit meno makato yowu, ki tamma bene tye malo kato tamwu woko.”—Icaya 55:9.\\nCOVER SUBJECT Kit ma Cayan Gudo Kwede Kwoni\\nCOVER SUBJECT Cayan Pe Miyo Ngec i Kom Jami Ducu\\nKricito​—Teko pa Lubanga\\nEn Omaro Dano\\nWatwero Bedo Leng\\nOmyero Wakwo ma Lubbe ki Lega ma Yecu Omiyo Macalo Lapor-ri​—Bute me I\\nOmyero Wakwo ma Lubbe ki Lega ma Yecu Omiyo Macalo Lapor-ri​—Bute me II\\nText Yero Bukke me kompiuta me akwanya WI LUBELE Tika Ngec me Cayan Oleyo ka Baibul?\\nTika Ngec me Cayan Oleyo ka Baibul?\\nWI LUBELE Tika Ngec me Cayan Oleyo ka Baibul?","num_words":1801,"character_repetition_ratio":0.046,"word_repetition_ratio":0.002,"special_characters_ratio":0.219,"stopwords_ratio":0.298,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Jon 3 ACO85 - Koŋ wunen kit mar madit ma Won omiyowa, - Bible Search\\n1-Koŋ wunen kit mar madit ma Won omiyowa, ni gilwoŋwa ni wan litino pa Lubaŋa; me atir, watye kumeno. Gin mumiyo lobo pe ŋeyowa, pien onoŋo yam pe oŋeye. 2Lurema, kombeddi doŋ wan litino pa Lubaŋa; kit ma wabibedo kwede peya onen, ento waŋeyo ni ka en binen, wan bene wabinen calo en, pien wabinene kit ma en tye kwede. 3Doŋ ŋat acel acel ma tye ki gen man ma omoko i kom Kricito, lonnye kene bedo maleŋ, macalo Kricito bene leŋ.\\n4Dano acel acel ma timo bal noŋo turo cik, bal aye turo cik. 5-Wuŋeyo ni Kricito yam onen wek ekwany bal woko; i en kikome bal mo pe iye. 6Ŋat mo ma bedo i en pe timo bal; ŋat mo ma timo bal noŋo pe onene, dok bene noŋo pe oŋeye.\\n11-Pien man aye lok ma wuwinyo nia i acakki, ni myero wamarre kekenwa. 12-Pe wabed calo Kain ma yam obedo latin pa Larac, ci oneko ominne woko. Gin aŋo mumiyo oneke? Pien gin ma en otiyo ducu obedo rac, ento gin ma ominne timo onoŋo tye atir. 13Utmegina, pe wubed ki ur ka lobo kwerowu. 14-Waŋeyo ni wakato ki i to, wao doŋ i kwo, pien wamaro utmegiwa. Dano ma pe ki mar, noŋo pud odoŋ i to. 15Ŋat ma dag ominne meno lanek, dok bene wuŋeyo ni, pe tye lanek mo ma kwo ma pe tum bedo i iye. 16Man doŋ miyo waniaŋ i kom mar, pien Kricito omiyo kwone piwa. Wan bene myero wami kwowa pi utmegiwa. 17Ka ŋat mo tye ki jami me lobo man madwoŋ, ce oneno ominne ma piny oloyo, ento okwero miye kony, ci mar pa Lubaŋa bedo i iye niŋniŋ?\\n21Lurema, ka cwinywa pe ŋolo ni kop oloyowa wabedo ki tekcwiny i nyim Lubaŋa; 22dok bene wanoŋo gin mo keken ma walege pire, pien wagwoko cikke dok watiyo gin ma yomo cwinye. 23-Doŋ cikke en ene ni, myero waye nyiŋ Wode Yecu Kricito, dok wamarre kekenwa, macalo en yam ocikowa. 24Ŋat ma gwoko cik pa Lubaŋa bedo i Lubaŋa, Lubaŋa bene bedo i iye. Gin ma miyo waŋeyo ni en bedo i iwa, pi Cwiny Maleŋ ma en omiyo botwa.","num_words":368,"character_repetition_ratio":0.048,"word_repetition_ratio":0.0,"special_characters_ratio":0.253,"stopwords_ratio":0.293,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Luker 3 ACO85 - Solomon oribbe ki Parao kabaka me - Bible Search\\n1 Luker 2 1 Luker 4\\n1 Luker 3\\nSolomon onyomo nya pa Parao\\n1Solomon oribbe ki Parao kabaka me Ejipt kun onyomo nyare; ci otero nya pa Parao i gaŋ kai pa Daudi nio ka doŋ otyeko gero ode kikome ki ot pa Rwot, ki cel ma orumo Jerucalem. 2Ento lwak gubedo ka tyero gitum i kabedo me woro Lubaŋa ma i wi godi, pien onoŋo peya gigero ot mo pi nyiŋ Rwot.\\nSolomon olego pi ryeko\\n(2 Tek 1.1-13)\\n3Solomon yam omaro Rwot, kun lubo cik pa wonne Daudi, ento onoŋo pud tumo gitum dok Waŋo odok eceta i kabedo me woro Lubaŋa ma i wi godi. 4I nino mo acel kabaka ocito i Gibeon ka tumo gitum kunnu, pien meno aye kabedo me woro Lubaŋa maditte. Solomon yam obedo ka tyero gitum awaŋa alip acel kulu i wikeno tyer kunnu. 5Rwot onyutte bot Solomon i Gibeon i wag let dyewor, ci owacci “Peny gin ma abimiyo boti.” 6Solomon ogamo ni, “In yam inyuto mar meri madwoŋ ma pe lokke bot wora Daudi ma laticci, pien obedo ka kwo i nyimi ki gen madwoŋ ki tim ma atir, ma cwinye leŋ; in bene igwoko mar meri madit ma pe lokke pire, dok ityeko miyo wode obedo i wi komkerre i kareni. 7Ai Rwot Lubaŋa, kombeddi doŋ iketa, an laticci, adoko kabaka ma ka wora Daudi, kadi bed pud an latin, ma peya aŋeyo loyo dano. 8An doŋ atye i kin joni ma yam iyero, rok madit ma pe kwanne, ma welgi pe ŋene pi polgi. 9Ber in Rwot imiya cwiny me ryeko me loyo lwakki, wek aŋe poko kin gin maber ki gin marac; aŋa ma twero loyo rok man madit-ti?”\\n10Rwot cwinye obedo yom i kom Solomon pi peny man. 11Lubaŋa owaco bote ni, “Pien ipenyo kit man, ma pe ilega ni ami iri i wi lobo nakanaka, pe ilego lonyo, kadi pi kwo pa lumerokki, ento ilego ni gimiyi cwiny me ryeko me poko gin ma tye atir, 12abitiyo kit ma iloko-ni. Nen, doŋ amiyi ryeko ki cwiny me poko kin lok mapatpat kit ma peya onen i kom dano mo nia wa con, dok bene ŋat macalo in pe binen ki i ŋeyi. 13Dok abimiyi gin ma pe ilego bene, abimiyi lonyo ki deyo, wek kabaka mo pe obinen ma gibiporo ki in pi kwoni ducu. 14Ka ce ibilubo yona kun imako cikka ki lok ma aciko ducu, kit ma yam woru Daudi olubo-ni, abimedo kwoni ri i wi lobo kare malac.”\\n15Ka Solomon oco, ci onoŋo ni kara ebedo ka leko lek. Ka obino i Jerucalem, ocuŋ i nyim canduk me gicikke pa, Rwot, otyero gitum awaŋa ki gityer lakwecwiny, ci otedo karama pi luticce ducu.\\nSolomon oŋolo kop ki ryeko\\n16I kare meno mon aryo ma lukwele gubino bot kabaka, gucuŋ i nyime. 17Dako acel owacci, “Ai rwoda, dako man ki an wabedo i ot acel, ci an anywalo latinna ma onoŋo en tye i ot kweda. 18Dok i ne nino adek cakke i kare ma agonnye kwede, en bene onywal; dano mo onoŋo pe tye kwedwa i ot, onoŋo watye wan aryo keken. 19Ci dako man obuto i kom latinne i dyewor, omiyo latin oto. 20En oa malo ki i dyewor, ci otiŋo woda woko ki ka ŋeta; ma onoŋo an anino woko, ka opyelo i kore, ka dok opyelo kom wode muto-ni i kora. 21Ka oo odiko, ci aa malo ka doto latinna; ci nen, anoŋo doŋ oto woko, Ka abedo ka ŋiyo kome, nen, pe en aye latinna ma anywalo-ni.” 22Ento dako mukene-ni owacci, “Pe kumeno; latin makwo-ni: aye mera, latin muto-ni meri.” Dako mukwoŋo-ni owacci, “Pe, latin muto-ni aye meri, latin makwo-ni aye mera.” Gubedo ka lok kumeno i nyim kabaka.\\n23Kabaka dok owacci, “Man wacci, ‘Man makwo-ni aye latinna, latinni en oto-ni’; mu kene gamo ni, ‘Pe; ento muto-ni aye latinni, makwo-ni aye mera.’ ” 24Kabaka dok owacci, “Kella pala lucwan.” Ci gikelo pala lucwan i nyim kabaka. 25Kabaka ociko ni, “Gipok i latin makwo-ni aryo, wek gimi dul acel bot dako acel, ki dulle tuŋcel bot lawote.” 26Ci dako ma wode tye makwo-ni owaco bot kabaka ni, “A, rwoda, mi latin makwo-ni hote, pe inek aneka,” pien cwinye tye ka cwer pi latinne. Ento mukene-ni ogamo ni, “Gipok iye wek pe doŋ obed mera nyo meri.” 27Kabaka ogamo lokgi owacci, “Mi latin makwo bot dako mukwoŋo-ni. Pe ginek woko, en aye min latin-nu.” 28Ka jo Icrael guwinyo k it kop ma kabaka onolo-ni, ci gubedo ki lworo i kom kabaka; pien guniaŋ ni ryeko pa Lubaŋa tye i iye, omiyo oŋolo kop atir.","num_words":761,"character_repetition_ratio":0.045,"word_repetition_ratio":0.0,"special_characters_ratio":0.254,"stopwords_ratio":0.254,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Tic Pa Lukwena 12 ACO85 - I kare meno kabaka Kerode - Bible Search\\nTic Pa Lukwena 11 Tic Pa Lukwena 13\\nTic Pa Lukwena 12\\nGineko Yakobo, gitweyo Petero i mabuc\\n1I kare meno kabaka Kerode oketo ciŋe i kom jo mogo i kin jo muye Kricito. 2Oneko Yakobo omin Jon ki pala lucwan; 3ka doŋ oneno ni oyomo cwiny Lujudaya, ci omako Petero bene. Man otimme i kare me nino madito me mugati ma Tobi pe Iye. 4-Ka doŋ omake, ci okete i mabuc, omiye bot lukur-piny aŋwen aŋwen wek gukure, kun mito ni gipid lok i kome i ŋe nino madito me Kato (Paska.) 5Gibedo ka kuro Petero i ot mabuc kit meno; ento lwak jo muye Kricito gubedo ka lego Lubaŋa pire matek.\\nLubaŋa olaro Petero ki i mabuc\\n6I dyewor ma Kerode mito kele iye woko-ni, onoŋo Petero obuto onino i kin askari aryo, ma gitweye woko ki nyor aryo, ki lukur-piny bene onoŋo gitye ka kuro dog ot mabuc. 7Nen, lamalaika pa Rwot onen, ci dero ocaro i kicika. Ogoyo but Petero ocoye woko, kun waco bote ni, “A malo oyot.” Ci nyor opoto woko ki i ciŋe. 8Lamalaika owacce ni, “Ruk ginarukani, irwak war i tyeni,” ci otimo kit meno. Dok owacce ni, “Dwal boŋoni i komi ci ilub kora.” 9Ci okato woko, olubo kore. En pe oŋeyo ni gin ma lamalaika timo-ni bedo me ada; en tamo ni etye ka lek. 10Ka doŋ gukato lukur-piny mukwoŋo ki me aryone, ci guo i dog ot ma giloro ki nyonyo ma gikato kwede woko i dye gaŋ. Doggola oyabbe kene, ci gukato gucito woko, gulubo yo acel, ka lamalaika oweke woko. 11Petero ocako niaŋ pire kene kun waco ni, “Doŋ atyeko niaŋ kombeddi ni Rwot ocwalo lamalaikane olara woko ki i ciŋ Kerode ki i kom gin ducu ma Lujudaya gigeno ni bitimme i koma-ni.”\\n12Ka doŋ oniaŋ, ci ocito i ot pa Maliam min Jon ma nyiŋe mukene Marako, ka ma jo mapol gucokke gugurre iye, ma gitye ka lega. 13Ka odwoŋo dog gaŋ ma i yo, ci aŋeca ma nyiŋe Roda obino ka niaŋ i kome. 14Ka oniaŋ dwan Petero, yomcwiny ogeŋe yabo dog gaŋ woko, ento oriŋo omwomme i ot owacci, “Petero tye ocuŋ woko i dog gaŋ.” 15Guwacce ni, “In lapoya.” Ento en orido ni tye ada. Gugamo ni, “Meno lamalaikane!” 16Ento Petero dok omedde ki dwoŋone, ka guyabo, ci guneno en, ci guuro. 17Ka ojukogi ki ciŋe ni guliŋ, ci otito botgi kit ma Rwot okwanye kwede ki i mabuc, kun waco ni, “Wupor lok man bot Yakobo ki bot utmego.” Ka oa woko ki kenyo, ocito woko ka mukene.\\n18Ka piny oru, ci piny ocako lyetti woko ki bot askari, ni Petero man otimme niŋniŋ. 19Ka Kerode oyenye ci pe onoŋe, ka openyo askari ma lukur-piny, ci ociko ni ginekgi woko. Ka en oa ki i Judaya ocito i Cecaria, obedo kunnu.\\nTo pa Kerode\\n20Kiniga omako Kerode i kom jo Turo ki Cidon; ci gucokke gubino bote ma onoŋo gimer ki Blacito, ladit ma loyo ot pa kabaka. Gupenyo ni gimito kuc, pien lobogi limo cam ma a ki i lobo pa kabaka. 21I kom nino ma giciko, Kerode oruko iye jor me kerre, oito obedo kwede i wi komker, oyabo lok botgi. 22Ci lwak guwo matek ni, “Dwan Lubaŋa, pe dwan dano!” 23Lamalaika pa Lubaŋa ogoye woko cut, pien pe omiyo deyo bot Lubaŋa; ci kwidi ocamo kome ci oto woko.\\n24Ento lok pa Lubaŋa onya omedde ameda.\\n25Ka Barnaba ki Caulo gudwogo ki i Jerucalem ma doŋ gucobo tic ma giorogi iye, ci gukelo Jon ma nyiŋe mukene Marako.","num_words":588,"character_repetition_ratio":0.043,"word_repetition_ratio":0.0,"special_characters_ratio":0.248,"stopwords_ratio":0.269,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"KWAN I LEB Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bengali Bicol Boulou Bulgarian Cakchiquel Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Cibemba Cinyanja Croatian Czech Dangme Danish Dutch Efik English (Leb Muno) Estonian Ewe Fijian Finnish Fon French Ga Garifuna Georgian German Greenlandic Grik Guarani Gujarati Gun Haitian Creole Hausa Hiligaynon Hindi Hiri Motu Hmong (White) Hungarian Iban Ibanag Ibru Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Lhukonzo Lingala Lithuanian Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Marathi Mauritian Creole Maya Mazatec (Huautla) Mixe Mizo Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Ngabere Ngangela Nias Norwegian Nyaneka Nyungwe Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Pidgin (Cameroon) Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Runyankore Russian Samoan Sango Saramaccan Sena Sepedi Serbian Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Totonac Tshiluba Tshwa Tsonga Turkish Tuvaluan Twi Tzeltal Tzotzil Ukrainian Umbundu Urhobo Uruund Venda Vietnamese Waray-Waray Wayuunaiki Xhosa Yoruba Zande Zapotec (Isthmus) Zulu\\nPingo Yecu Odeno Can dok Oto?\\n“Bal yam obino i lobo kun wok “ki i dano acel [Adam], ka dong to obino pi bal, kit meno bene to onya oromo kin dano ducu, pien dano ducu gubalo.”—Jo Roma 5:12\\nGin ango ma onongo ibiwacone ka kipenyi ni, “Tika imito kwo pi naka?” Dano mapol gibiye ni gimito ento bene giromo tamo ni pe twere. Dano giwaco ni, to obedo gin ma timme i kwo, dok obedo gin ma dano ducu bikato ki iye.\\nKet kong ni dok kiloko lapeny meno, ci kipenyi ni, “Itye atera me to?” Pol pa dano ma wigi tiyo gibigamo ni pe. Man nyuto gin ango? Kadi bed ni wakato ki i atematema kacel ki peko mapol, wan ducu watye ki miti me kwo pi naka. Baibul nyuto ni Lubanga ocweyo dano ki miti me kwo pi naka. Ki lok ada, Baibul waco ni ‘En oketo kare ma pe gik i cwinygi.’—Latitlok 3:11.\\nKadi bed kumeno, lok ada tye ni, dano pe gikwo pi naka. Ci dong, gin ango marac ma otimme? Lubanga tika dong otimo gin mo me kelo alokaloka i kom peko man? Baibul miniwa lagam ma yomo cwinywa adada, dok bene lagamme weko wangeyo tyen lok mumiyo Yecu odeno can dok oto.\\nGIN MARAC MUTIMME\\nCura adek mukwongo i buk me Acakki wacciwa ni Lubanga oketo yub pi Adam ki Kawa me kwo pi naka, dok bene otittigi gin ma omyero gutim wek gubed kwo pi naka. Lokke bene medde ki tito botwa kit ma gukwero bedo luwiny bot Lubanga ci gurwenyo gengi pi kwo ma pe tum. Lok man kitito macek dok i yo ma niang iye yot ma omiyo jo mogo giwaco ni obedo ododo mo ata. Ento buk me Acakki bene nyuto atir ni lok ma tye iye gitye ada calo Jiri angwen-ni. *\\nAdwogi ango ma obino pien Adam pe obedo lawiny? Baibul miniwa lagamme ni: “Kit macalo bal yam obino i lobo kun wok ki i dano acel, ka dong to obino pi bal, kit meno bene to onya oromo kin dano ducu, pien dano ducu gubalo.” (Jo Roma 5:12) Adam odoko labalo pien okwero winyo lok pa Lubanga. Pi meno, en orwenyo gen me kwo pi naka ka lacen oto woko. Macalo likwayone wan bene walako bal acel-li. Macalo adwogine watwo, watii ki bene wato. Kit ma kitito kwede-ni, rwatte ki kit ma lucayan bene giwaco kwede ni latin lako jami mogo ki i kom lunyodone. Ento tika Lubanga otimo gin mo me kelo alokaloka i kom peko man?\\nGIN MA LUBANGA OTIMO\\nAda, Lubanga oketo yub me koko nyo wilo jami ma Adam orwenyo pi likwayone—gen me kwo ma pe tum. Lubanga otimo meno nining?\\nBaibul waco i Jo Roma 6:23 ni meno “mucara me bal en to.” Man nyuto ni to obino macalo adwogi me bal. Adam oto pi bal ma en otimo. I yo acel-li, wan bene watimo bal, dok wato macalo adwogi me bal. Kadi bed ni pe obedo pi balwa, ento wan ducu pud kinywalowa ki bal. Pi mar ma Lubanga tye kwede piwa, en ocwalo Wode Yecu wek ocul “mucara me bal” piwa. Man onongo twere nining?\\nTo pa Yecu oyabo yo pi dano me kwo ki yomcwiny ki dok pi naka\\nKit macalo dano acel ma onongo pe ki roc-ci, Adam okelo bal kacel ki to bot dano ducu pi kwero bedo lawiny, ngat ma pe ki roc ma lawiny nio wa i to onongo mitte me gonyowa ki i yec meno. Baibul waco ni: “Macalo pi dano acel ma pe obedo ki winy omiyo dano mapol ata gudoko lubalo, kit meno bene pi winy pa dano acel jo mapol ata gibikwanogi ni kitgi atir.” (Jo Roma 5:19) “Dano acel” meno obedo Yecu. En oweko polo ci obino i lobo macalo dano ma pe ki roc *, ka oto pi balwa. Macalo adwogine, man oweko onongo dong twere botwa me bedo ki wat maber ki Lubanga ki bene gen me kwo pi naka.\\nGIN MUMIYO YECU ODENO CAN CI OTO\\nPingo kono onongo mitte ni Yecu oto me cobo lok meno? Macalo Won Twer Ducu, Lubanga mono onongo pe romo waco mere ni likwayi pa Adam gukwo pi naka? En onongo tye kitwero me timo meno. Ento meno onongo pe birwatte ki cikke ma kicoyo ni mucara me bal aye to. Meno pe obedo cik mo ata, ma kitwero lokone cawa mo keken. Man obedo cik ma pire tek pi ngolo kop atir.—Jabuli 37:28.\\nKa Lubanga onongo pe ongol kop atir i lok meno, dano onongo giromo bedo ka tamo ka ce en dok bitimone i jami mukene. Me labolle, tika en onongo bitic ki yo matir me yero anga i kin likwayi pa Adam ma opore me nongo kwo ma pe tum? Tika dano gibigeno ka ce en bigwoko cikkene? Kit ma Lubanga ngolo kop atir i kom larrewa, miniwa gen ni en bitimo gin matir.\\nPi ginkok pa Yecu, Lubanga oyabo yo botwa wek wabed ki gen me kwo pi naka i paradic i lobo kany. Nen kong lok pa Yecu ma kicoyo i Jon 3:16 ni: “Lubanga con omaro lobo kumeno, omiyo iye Wode acel keken, wek dano ducu ma ye en owek to, ento obed ki kwo ma pe tum.” To pa Yecu pe nyuto kit ma Lubanga ngolo kop atir keken, ento tutwalle mar madit ma Lubanga tye kwede pi dano.\\nEnto, pingo Yecu odeno can dok oto i yo malit kit ma kicoyo i Jiri-ni? Kit ma Yecu ociro dok okanyo arem tutwal-li kun gwoko gennene, onyuto ka maleng goba pa Larac-ci ni; pe tye ngat mo ma twero bedo lagen bot Lubanga ka kiketo arem malit i kome. (Yubu 2:4, 5) Lok goba meno onongo twero nen calo lok ada i kare ma Catan obwolo Adam ma onongo pe ki roc me timo bal. Ento Yecu—ma onongo rom ki Adam ma onongo pe ki roc-ci—ogwoko genene kadi bed odeno can malit. (1 Jo Korint 15:45) En onyuto ni Adam bene onongo twero gwoko gennene bot Lubanga ka onongo oyero me timone. Atematema ma Yecu ociro-ni omiyo en oweko botwa lanen me aluba. (1 Petero 2:21) Lubanga omiyo mot bot Wode pi bedo lawiny i jami ducu, kun miye kom me cwiny ma pe to i polo.\\nKIT MA ITWERO NONGO KWEDE ADWOGI MABER\\nYecu oto ada. Yo me nongo kwo ma pe tum dong tye twolo. Tika imito kwo pi naka? Yecu otito gin ma omyero watim i kare ma owaco ni: “Man en kwo ma pe tum, ni ginge in Lubanga acel me ada, ki Yecu Kricito ma yam ioro.”—Jon 17:3.\\nJo ma gucoyo magajin man gimito ni ipwony jami mapol i kom Jehovah, Lubanga me ada ki Wode, Yecu Kricto. Lucaden pa Jehovah ma gitye i kabedowu gibibedo ki yomcwiny me konyi. Itwero bene nongo ngec mukene ma romo konyi ka icito i kabedowa me intanet me www.jw.org\/ach.\\n^ para. 8 Nen “The Historical Character of Genesis,” ma tye i buk me Insight on the Scriptures,” pot karatac 922, ma Lucaden pa Jehovah aye gucoyo.\\n^ para. 13 Lubanga onako kwo pa Wode ki i polo i i Maliam ma oweko en ogamo ic, dok teko pa cwiny maleng ogengo Yecu ki lako roc ki bot minne Maliam.—Luka 1:31, 35.\\nI dyerwor ma Yecu peya omiyo kwone, en oguro lukwenane kacel ci ocako te kwer me Nipo me tone. En ociko ni: “Wutim kuman me po pira.” (Luka 22:19) Me lubo cik meno, Lucaden pa Jehovah i twok loboni lung gicokke kacel mwaka ki mwaka me kwero nipo me to pa Yecu. Mwaka mukato, dano 19,862,783 gubedo tye i kwer man.\\nI mwaka ni, Nipo me to pa Yecu bibedo i Ceng Adek Marci 23, i nge poto ceng. Kilwongo in kacel ki jo me otti me bedo tye i kwer man wek iwiny pwony ma kiyubo pi lwak ma jenge i Baibul. Pwony meno bitito pingo onongo mitte ni Yecu oto, ki dok adwogi maber ma in kikomi itwero nongo ki i tone. Donyo tye me nono; pe tye kit ajog mo. Tim ber ipeny Lucaden pa Jehovah ma gitye cok kwede pi cawa ki kabedo me kwer man. Nyo iromo cito i kabedowa me intanet, www.jw.org\/ach.\\nWalwongi me ribbe kwedwa i yub man ma pire tek-ki. Ibipwonyo kit ma kwo pa Yecu ki tone romo konyi kwede.","num_words":1601,"character_repetition_ratio":0.042,"word_repetition_ratio":0.013,"special_characters_ratio":0.225,"stopwords_ratio":0.272,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nia 21 ACO85 - “Magi aye cik ma ibiketo i nyim lwak. Ka - Bible Search\\nNia 20 Nia 22\\nCik me tic ki opii\\n1“Magi aye cik ma ibiketo i nyim lwak. 2-Ka iwilo opii ma en Laibru, en bitic boti pi mwaka abicel i mwaka me abirone gibigonye woko laboŋo lim mo me kok, bicito gire. 3Ka yam obino en kene, ci en bicito en kene; ka obino ma onyomo, ci bicito ki dakone. 4Ka rwode aye onyomme dako ce onywalle awobe ki anyira, dako ki litinone gibidoŋ bot rwode, ci en bicito gire kene. 5Ento ka opii meno oloko atir ni, ‘An amaro rwoda, ki dakona ki litinona; pe abicito,’ 6ci rwode bitere bot Lubaŋa, ci bitere wa i ŋet kika, nyo i kom okar me doggola; ka rwode bituco ite ki atero; ci doŋ en bitic bote matwal.\\n7“Ka dano mo ocato nyare woko, macalo aŋeca, aŋeca meno pe gibigonyo macalo opii. 8Ka en pe oyomo cwiny rwode, ma yam oyere-ni, en myero oye ni gikoke ki lim; ento pe bibedo ki twero me cate bot dano mo ma larok, pien obwole noŋo. 9Ka yam oyere pi wode, ci en myero ogwoke macalo gwoko nyare. 10Ka ce binyomo dakone mukene gire, pe ojwik camme, kadi boŋone, pe oteny en woko ata. 11Ka pe ocobo gin magi adek ducu, dako gibigonyo laboŋo lim mo me kok, laboŋo culo lim mo.\\nCik ma mako bwami\\n12-“Ka ŋatti mo ogoyo dano, ce oto, gibineke wako. 13-Ento ka yam pe obuto okiye, ento Lubaŋa omiyo ciŋe orwatte i kome, ci abiyero kabedo mo ma en biriŋo laro iye. 14Ento ka dano mo ocako lweny i kom ŋat mo me akaka me nekone woko ki ryeko, ci wubikwanye woko ki i kom keno tyerra, gineko woko.\\n15“Ka ŋatti mo ogoyo wonne nyo minne gibineke woko.\\n16-“Ka ŋatti mo ekwalo dano, kadi ka ocato bot ŋatti mo nyo ginoŋo bote, gibineke woko.\\n17-“Ka ŋatti mo oceno wonne nyo minne gibineke woko.\\n18“Ka jo mogo gubedo ka da, ce ŋat acel ocelo lawote ki got nyo odoŋo ki ciŋe ci pe oto, ento obedo ka twor labuto, 19lacen ka dano meno ocukke oa malo kun woto komo ki odoo, kop pe biloyo ŋat ma ogoye-ni, ento bicul pi balo kare me ticce, dok bimiyo en caŋ maber.\\n20“Ka ŋatti mo ogoyo opiine nyo aŋecane ki odoo ce oto woko cut, I gibiketo can i kome. 21Ento ka opii meno obedo kwo pi nino acel nyo aryo pe gibiketo can mo i kome; pien op meno obedo gire limme.\\n22“Ka co gitye ka lweny, ci ŋat acel ciŋe ocer i kom dako ma iye odoŋo, ce iye opoto woko, ma can pe onen iye dano ma ogoyo dako-nu biculo kwor pi wei ma won dako biŋolone, kun culo ki kit ma laŋolkop oŋolo. 23Ka can onen iye, ci gibiculo kwo ki kwo 24-waŋ ki waŋ, lak ki lak, ciŋ ki ciŋ tyen ki tyen, 25waŋo ki mac ki waŋo ki mac, ret ki ret, goco ki goco.\\n26“Ka ŋatti mo ogoyo waŋ opiine nyo waŋ aŋecane, ce oloyo oneko woko, ci bigonyo opii meno nyo aŋeca meno, weko cito gire pi waŋe-nu. 27Ka otwomo omuko lak opiine nyo aŋecane ci bigonyo opii meno nyo aŋeca meno weko cito gire pi lake-nu.\\nCik ma mako wegi lim\\n28“Ka twon mo ocobo dano ki tuŋe nyo dako, ce oneko woko, ci twon meno gibicelo woko ki got, dok riŋone bene pe gibicamo; ento kop pe biloye rwode. 29Ento ka kit twon meno oŋene ni yam cobo dano ki tuŋe con, dok yam doŋ giciko rwode pire ci ento pe omedo ki gwokone, ce oneko dano nyo dako mo, ci twon meno gibicelo woko ki got, ki rwode bene gibineke woko. 30Ka giŋolle cul, ci biculo lim ducu me koko kwone ma giŋolle. 31Ka ocobo awobi pa dano mo, nyo nyare, gibitic kwede i kit cik acel-lu. 32Ka twon ocobo opii mo, nyo aŋeca mo, ci rwode bimiyo cekel me ryal pyeradek ki ladit pa opii meno, ki twon bene gibicelo woko ki got.\\n33“Ka ŋatti mo oweko wi bur twolo nyo ka ŋatti mo okwinyo bur ci pe oumo wiye woko, ce twon nyo kana mo opoto iye, 34ci won bur biculone; en bimiyo lim bot rwode, ci riŋone bibedo mere.\\n35“Ka twon pa ŋatti mo otwomo mukene, ce oneko woko, ci gibicato makwo-ni woko, gipoko limme; ki twon ma gineko-ni riŋone bene gipoko woko. 36Nyo ka kite oŋene ni yam en twon ma lacob lim wadi atata, rwode bene pe ogwoko, en biculo twon ki twon wadi, ma gineko-ni bibedo mere.","num_words":745,"character_repetition_ratio":0.056,"word_repetition_ratio":0.005,"special_characters_ratio":0.254,"stopwords_ratio":0.231,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yocwa 8 ACO85 - Rwot owaco bot Yocwa ni, “Pe ilwor, - Bible Search\\nYocwa 7 Yocwa 9\\nJo Icrael gumako Ai\\n1Rwot owaco bot Yocwa ni, “Pe ilwor, cwinyi pe opoti. Ter jo ma lulweny ducu kacel kwedi, doŋ wutugi a, wucit wa i Ai. Nen, doŋ atyeko miyo kabaka me Ai i ciŋi, ki lwakke ducu ki gaŋŋe ki lobone. 2Ibitimo Ai ki kabakane kit macalo itimo i kom Jeriko ki kabakane-ni; ento jamine ma giyako, ki limme makwo, wubitero bedo mewu, Mi dano gubut gukanne i ŋet gaŋ yo tuŋ ŋeye.”\\n3Yocwa oa malo ki jo ma lulweny ducu pi cito ka lweny i kom Ai. Oyero twoni matego ma oteka lweny alip pyeradek ci ocwalogi ki i dyewor. 4Ocikogi ni, “Wubibuto wukanne i ŋet gaŋ yo tuŋ ŋeye, Pe wucit ka mabor ki gaŋ, ento wun ducu wubed ma wuterre, 5ci an ki jo ducu ma gitye kweda wabinyiko cok ki gaŋ, Ka ce jo kunnu gubino woko ka lweny i komwa, ci wan wabiriŋo woko ki i nyimgi, 6miyo gin gibibino woko ka ryemo korwa nio ka gin ducu gukato woko ki i gaŋ, pien gibitamo ni wariŋo woko ki i nyimgi kit ma yam watimo-ni, Ka wan watye ka riŋo woko ki i nyimgi, 7wun doŋ wubia malo ki ka ma wubuto wukanne iye-ni, ci wutugi mako gaŋ woko cut, pien Rwot Lubaŋawu bimiyo i ciŋwu. 8Ka doŋ wutyeko mako, wubiwaŋo woko ki mac; kit meno wubicobo gin ma Rwot ociko. Nen, doŋ acikowu en.” 9Yocwa ocwalogi woko kit meno, ci guwoto ka ma gicikanne iye-ni, Gubuto i kin Betel ki Ai, i ŋet Ai yo tuŋ potoceŋ; ento Yocwa obuto kacel ki lwak i dyewor meno.\\n10Odiko con Yocwa oa malo ocoko mony, ocako cito i nyim jo Ai kacel ki ludoŋo pa Icrael. 11Jo ma lulweny ducu ma gitye kwede gucito gunyiko cok ki gaŋ, gutoŋo gony i ŋet Ai yo tuŋ acam, kun nota tye i kingi ki Ai. 12Yocwa otero dano ma romo alip abic oketogi gubuto gukanne i kin Betel ki Ai i ŋet Ai yo tuŋ potoceŋ. 13Guketo mony i kabedogi kit meno kun gony madit tye i nyim gaŋ yo tuŋ acam ki dul mukanne tye i ŋe gaŋ yo tun potoceŋ. Yocwa obuto i nota i dyewor meno.\\n14Ka kabaka me Ai oneno man, ci en ki lwakke ducu, dano me gaŋ meno, gurune gucito gulor piny odiko con i luŋ mukemo Araba ka lweny i kom jo Icrael; ento kabaka pe ŋeyo ni jo mogo gubuto gukanne woko i ŋe gaŋ. 15Yocwa ki jo Icrael guporo ŋwec ki i nyimgi ni doŋ giryemogi woko, kun giriŋo gidok yo tuŋ tim. 16Gilwoŋo dano ducu ma i gaŋ gucokke kacel ka lubo korgi, ka guryemo kor Yocwa gucito ka mabor ki gaŋ. 17Dano acel mo pe odoŋ i Ai nyo i Betel ma pe okato woko i kor jo Icrael. Gubwoto dog gaŋ odoŋ ma twolo pi ryemo kor jo Icrael.\\n18Ka doŋ Rwot ociko Yocwa ni, “Tir toŋ alwiro ma tye i ciŋi-ni malo, ikem ki Ai, pien abimiyo woko i ciŋi.” Yocwa otiro toŋ alwiro ma tye i ciŋe-ni malo, okemo ki gaŋ. 19Oyotoyot jo ma gukanne-ni gua malo ki i kabedogi tekke Yocwa oryeyo ciŋe malo, ci gutwarre guriŋo gudonyo i gaŋ, gumako woko, ka gurune gucwinyo mac me wano gaŋ woko. 20Ka jo Ai guneno yo ŋegi, ci nen, yito mac ma waŋo gaŋ tye ka duny mutiŋŋe wa malo i polo; ci ŋwec me riŋo yo tuŋŋi nyo tuŋŋi oloyogi woko, pien onoŋo jo ma guriŋo gudok yo tuŋ tim-mi gulokke gudwogo cen i kom luryem korgi. 21Ka doŋ Yocwa ki jo Icrael ducu guneno ni jo ma gubuto aŋec-ci doŋ gumako gaŋ woko, ki yito mac ma waŋo gaŋ bene doŋ duny cito malo, ci gudwogo cen ka neko jo Ai. 22Jo mukene gua ki i gaŋ gulwenyo bene i kom jo Ai; kit meno onoŋo jo Icrael gurumogi dyere, jo mukene ki yo tuŋcel ki jo mukene yo tuŋ mukene. Jo Icrael gunekogi nio ka pe gubwoto dano acel mo mudoŋ makwo nyo muriŋo obwot. 23Ento gumako kabaka me Ai makwo, gutero bot Yocwa.\\n24Ka jo Icrael doŋ gutyeko neko jo Ai ducu ma ginoŋogi i bar nyo i tim ka ma guryemo iye korgi-ni, nio ka gunekogi ducu ki pala lucwan, mo pe odoŋ, ci jo Icrael ducu gulokke gudok i gaŋ, guneko dano mudoŋ iye ki pala lucwan. 25Jo ducu ma guto i nino meno, co ki mon, guromo alip apar wiye aryo, jo Ai ducu. 26Yocwa pe odwoko ciŋe piny ma noŋo oryeyo otiro ki toŋ alwiro-ni, nio waŋ ma gijwero jo ma gibedo i Ai woko Liweŋ. 27Kono nyo lim makwo ki jami mogo ma giyako ki i gaŋ meno aye jo Icrael gutero obedo megi, macalo lok ma yam Rwot ociko ki Yocwa. 28Kit meno Yocwa owaoŋ Ai woko, oweko odoŋ odur ma odurre lipim matwal, kit ma tye kwede wa onyoo-ni. 29Odeyo kabaka me Ai, oŋabo malo i wi yat o wa otyeno. Ka ceŋ doŋ cito ka poto, Yocwa ociko dano ci gukwanyo kome woko ki i kom yat, gubolo piny i dog gaŋ ka ma gidonyo kwede i gaŋ-ŋi, ka gucano got i kome madwoŋ Likuŋ, ma pud tye kenyo o kwede wa i kare man.\\nGicoyo cik i kom got Ebal\\n30-Yocwa ocano keno tyer i wi got Ebal pi Rwot Lubaŋa pa Icrael, 31-kit ma yam Moses Latic pa Rwot ociko ki jo Icrael. Olubo lok ma gicoyo i buk me cik pa Moses ni, “Wucan keno tyer ki got ma pe gipayo komgi, ma danomo pe otiŋo nyonyo i kome.” En aye gutyero iye gitum awaŋa bot Rwot, ci gutumo gityer lakwecwiny. 32Ci Yocwa ocoyo kopi me cik pa Moses i kom godi kunnu ki i nyim jo Icrael kun lubo kit ma yam Moses ocoyo. 33-Ci jo Icrael ducu, lubedo ki anywalli, kacel ki ludoŋo ki ludito tic ki luŋolkopgi, gin ducu gucuŋ i get canduk pa Rwot tuŋŋi ki tuŋŋi ki i nyim ajwagi ma Lulevi ma gutiŋo canduk me gicikke pa Rwot. Nucu dano gucuŋ i nyim got Gerijim ki nucu dano gucuŋ i nyim got Ebal, kit ma Moses latic pa. Rwot okwono cikogi kwede kit ma myero gilam kwede gum i kom jo Icrael. 34Ka lacen Yocwa okwano lok ducu ma i cik, wa lok me lamo gum ki lok me ceno dano ducu kikore macalo yam gicoyo ducu i buk me cik. 35Lok acel mo pe odoŋ i kom lok ducu ma Moses yam ociko ma Yocwa pe okwano i nyim kacokke pa jo Icrael ducu, kacel ki mon ki litino ki lubedo ma gibedo i kingi.","num_words":1100,"character_repetition_ratio":0.047,"word_repetition_ratio":0.004,"special_characters_ratio":0.244,"stopwords_ratio":0.312,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Tika Itye ka Neno Cing Jehovah i Kwoni? | Pwony me Anyama\\nKWAN I LEB Acholi Albanian American Sign Language Amharic Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Baoule Batak (Toba) Bengali Bicol Bislama Brazilian Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga (Malawi) Chitumbuka Chiyao Chuvash Colombian Sign Language Croatian Czech Danish Drehu Dutch Efik English (Leb Muno) Estonian Fijian Finnish Finnish Sign Language French Georgian German Grik Guarani Gujarati Gun Haitian Creole Hausa Hiligaynon Hindi Hiri Motu Hungarian Ibru Icelandic Igbo Iloko Indonesian Isoko Italian Italian Sign Language Japanese Japanese Sign Language Javanese Kannada Kazakh Kikamba Kikuyu Kinyarwanda Kirghiz Kiribati Kirundi Kisi Korean Korean Sign Language Krio Latvian Lhukonzo Lithuanian Luganda Luo Macedonian Malagasy Malay Malayalam Marathi Maya Mexican Sign Language Mixe Mongolian Moore Ndebele (Zimbabwe) Nepali Norwegian Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Polish Portuguese Punjabi Quechua (Bolivia) Quichua (Imbabura) Romanian Runyankore Russian Russian Sign Language Samoan Sango Serbian Serbian (Roman) Seychelles Creole Shona Sidama Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swedish Tagalog Tajiki Tamil Tatar Telugu Thai Tigrinya Tiv Tok Pisin Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wolaita Yoruba Zande Zapotec (Isthmus) Zimbabwe Sign Language\\n“Wubingeyo ni cing Rwot [Jehovah] tye bot luticce.”—IC. 66:14, Baibul pa Katoli.\\nWER: 65, 26\\nPingo jo mukene gineno cing Lubanga i kwogi ento jo mukene pe gineno?\\nGin ango ma nyuto ni Jehovah tye ki miti i komwa i kareni?\\nNgo ma myero watim wek wanen cing Lubanga i kwowa?\\n1, 2. Tam ango ma jo mogo gitye kwede i kom Lubanga?\\nDANO mapol gitamo ni kubbe tye manok i kin jami ma gitimo ki gin ma Lubanga tye ka timone. Ki lok ada, jo mogo gitamo ni Lubanga tye ki miti manok adada i kom jami ma dano gitimo. I kare ma yamo ki kot magwar ma kilwongo ni Haiyan obalo kabedo mogo i lobo Philippines i Novemba 2013, meya me boma mo acel madit owaco ni: “Twero bedo ni Lubanga nen calo onongo tye ka mukene.”\\n2 Jo mukene gitimo jami pien gitamo ni Lubanga pe neno gin ma gitimo. (Ic. 26:10, 11; 3 Jon 11) Gin gitye calo jo ma lakwena Paulo oloko i komgi i kare ma owaco ni: “Gin pe guneno gin mo ma konyogi i ngeyo Lubanga-ni.” Kodi jo magi onongo “gupong ki kwa bal mapol ducu, tim maraco, woro me lim, raccwiny.”—Rom. 1:28, 29.\\n3. (a) Lapeny macalo mene ma myero wapenye kwede madok i kom Lubanga? (b) I Baibul, ka kiloko i kom “cing” Jehovah nongo te lokke ngo?\\n3 Ento wan kono? Ka iporo ki jo ma kiloko i komgi malo-ni, wan wangeyo ni Jehovah neno jami ducu ma watimogi. Ento tika waniang mitine kacel ki cinge i kwowa? Medo i kom meno, tika watye i kin jo ma Yecu owacci “gibineno Lubanga”? (Mat. 5:8) Me niang meno, kong wanenu labol mogo me Baibul madok i kom jo ma guneno cing Lubanga i kwogi ki jo ma gukwero nenone. I ngeye, ci wabipwonyo bene kit ma Jehovah konyowa kwede ki cinge. Ka wanyamo lok magi ma pigi tego-ni, nge ni Baibul pol kare loko i kom “cing” ka tye ka lok i kom tekone, ma en tiyo kwede me konyo luticce ki dong jwero jo ma jemo i kome.—Kwan Nwoyo Cik 26:8.\\nPE GUNENO CING LUBANGA\\n4. Pingo lumone pa Luicrael pe guneno cing Lubanga?\\n4 I kare mukato angec, dano gubedo ki kare me neno ki dok winyo kit ma Lubanga okonyo kwede jo Icrael. Jehovah otimo tango me laro jone ki i Ejipt, ka lacen oloyo luker mapol mapat pat. (Yoc. 9:3, 9, 10) Kadi bed ni pol pa luker ma onongo gitye tung kunyango me Jordan guwinyo dok guneno gin mutimme, gin “gucokke kacel pi lweny i kom Yocwa ki jo Icrael.” (Yoc. 9:1, 2) Kadi bed ni luker magi gucako lweny, gin onongo gitye ki tyen lok muromo me neno cing Lubanga. Pi teko pa Jehovah, “ceng ocung mot atir, ki dwe bene obedo mot, nio ka jo Icrael guculo kwor i kom lumerokgi.” (Yoc. 10:13) Ento Jehovah “obedo ka miyo cwinygi [lumonegi] obedo tek wek gubin ka lweny i kom jo Icrael.” (Yoc. 11:20) Lumone pa jo Icrael pe guye ni Lubanga tye ka lweny pi Luicrael dok meno oweko kiloyogi.\\n5. Kabaka Akab ma kite rac-ci okwero ye gin ango?\\n5 Lacen, Kabaka Akab ma kite rac-ci onongo tye ki kare me neno cing Lubanga i jami mapol ma otimogi. Elia owaco bote ni: “Toyo bibedo peke kadi wa kot bene, nio ka doga aye dok biloko.” (1 Luker 17:1) Jehovah onongo bicobo lokke meno, ento Akab okwero ye gin ma nyuto. I ngeye, Akab oneno ka mac bino ki i polo i kare ma Elia olego ni mac owang gitumme. I nge meno, Elia otito ni Jehovah gigiko two pa piny woko ci owaco bot Akab ni: “Dok gang wek kot pe ogengi wot.” (1 Luker 18:22-45) Akab oneno ka jami magi ducu gitimme ento okwero ni pe gutimme pi teko pa Lubanga. Labol man kacel ki mukene bikonyowa me nongo pwony ma pigi tego—omyero wabed ki kare me neno cing Jehovah i kwowa.\\nGIN GUNENO CING JEHOVAH\\n6, 7. Ngo ma jo Gibeon ki Rakab guniang i kare pa Yocwa?\\n6 Ka iporo ki luker ma kitgi raco-ni, jo mukene guneno cing Lubanga kadi bed ni kit me kwogi onongo rom aroma ki pa jo ma waloko i komgi malo-ni. Me labolle, jo Gibeon gubedo pat ki lobbe ma gulwenyo i kom Luicrael i kare pa Yocwa pien gin guyubo lok me kuc ki jo Icrael. Pingo? Gin guwaco ni: ‘Wan wabino pi nying Jehovah Lubangawu ma wawinyo gitito pire, ki pi gin ducu ma yam otimo.’ (Yoc. 9:3, 9, 10) Gin guye ni Lubanga me ada tye ka konyo jo Icrael.\\n7 Rakab bene oneno cing Lubanga i jami mogo mutimme. I nge niang kit ma Jehovah olaro kwede jone, en owaco bot lurot piny aryo me Icrael ni: “Angeyo ni Rwot [Jehovah] otyeko miyowu lobo man.” Kadi bed ni timo gin ma kit meno onongo keto kwone ka mading, en obedo ki niye ni Jehovah romo larre kacel ki jo me ode.—Yoc. 2:9-13; 4:23, 24.\\n8. I yo ango ma Luicrael mogo guneno cing Lubanga?\\n8 Ma mapat ki Kabaka Akab, Luicrael mogo ma guneno ka mac bino ki i polo me nyuto ni kigamo lega pa Elia guye ni Lubanga aye otimo meno. I kare ma guneno mac mua ki bot Jehovah ka wango gityer, gin guwaco ni: ‘Jehovah aye Lubanga me ada.’ (1 Luker 18:39) Ki tung botgi, gin guneno ka maleng teko pa Lubanga!\\n9. Wan watwero neno Jehovah kacel ki cinge i kareni nining?\\n9 Watyeko dong neno labol mabeco kacel ki maraco ma gikonyowa me niang te lok me ‘neno Lubanga’ nyo neno cing Lubanga. Ka wangeye, ci wan bene watwero neno cinge pien waniang kite mabeco mapol kacel ki ticce i ‘tamwa.’ (Ep. 1:18) Ki lok ada, wamito ni wabed calo jo me kare mukato angec ki me kareni ma guneno kit ma Jehovah konyo ki jone kwede. Kadi bed kumeno, tika watye ki labol ma moko ni Lubanga tye ka konyo dano i kareni?\\nLABOL MA GIMOKO NI CING LUBANGA TYE KA TIC I KARENI\\n10. Caden ango ma watye kwede ma moko ni Jehovah tye ka konyo dano i kareni? (Nen cal ma tye i pot karatac 12.)\\n10 Watye ki tyen lok mapol ma moko ni Jehovah tye ka medde ki konyo dano. Tyen mapol, wawinyo kit ma jo mogo gulego kwede pi kony i yo me cwiny ci kigamo legagi. (Jab. 53:2) I kare ma gitye ka tito kwena i ot ki ot i cula nam mo i lobo Philippines, Allan orwatte ki dako mo ma ocako koko bote. En owaco ni: “I odiko me nino meno, en olego bot Jehovah ni Lucadenne myero gubin bote. I kare ma en pud tye mwaka apar ki wiye, Lucaden pa Jehovah gubedo ka kwano Baibul kwede ento pe dong orwatte kwedgi i kare ma onyomme ci okobo i cula nam meno. Lubanga ogamo legane oyotoyot adada ma omiyo en okok ki pig wange.” I kine ka mwaka acel keken, en odyero kwone bot Jehovah.\\nTika itye ka neno gin ma nyuto ni Jehovah tye ka konyo jone i kareni? (Nen paragraf me 11-13)\\n11, 12. (a) I yo macalo mene ma Jehovah tye ka konyo ki luticce? (b) Tit kit ma Jehovah okonyo kwede laminwa mo acel.\\n11 Jo mapol ma gitiyo pi Lubanga guneno labol mapat pat ma moko ni en okonyogi i kare ma guweko bedo opii pa taa, tic ki yadi calo jayigi-gu, nyo neno jami ma tugo miti me buto. Jo mogo giwacci gitemo gikone tyen mapol pigi kengi ento pe olarre. Ento, i kare ma gulego pi kony ki bot Jehovah, en ominigi “tek madwong me twero,” ma okonyogi me lweny ki gorogi.—2 Kor. 4:7; Jab. 37:23, 24.\\n12 Jehovah okonyo luticce mapol me lweny ki pekkigi mapat pat. Me labolle, lamego mo ma nyinge Amy otute adada i kare ma kicwale me konyo gedo Ot me Ker ki gang pa lumiconari i cula nam mo ma tye i Pacific Ocean. En owaco ni: “Wabedo ka bedo i otel mo matidi dok nino ducu wawoto i dye gudo ma opong ki pii me cito ka ma watye ka gedo iye.” En bene onongo myero olok kit me kwone wek orwatte ki pa jo ma kunnu, dok kare ki kare onongo gibedo labongo mac nyo pii. Amy omedo ni: “Gin marac loyo ma atimo aye ni aredo i wi laminwa mo acel ma onongo tye ka gedo kacel kwedwa. Adok paco ma cwinya tye ka cwer mada. Ki i ot butona ma tye i otel, alego bot Jehovah i dyewor ma piny col ni okonya.” I kare ma mac odwogo, Amy okwano Watchtower mo ma loko i kom yub me cwalo woko lumiconari ma gutyeko kwangi. Watchtower man onongo nyamo pekki ma en obedo ka lweny kwedgi calo: tekwaro manyen, paro jo ma paco, ki kit me kwo ki jo manyen. En owaco ni: “Awinyo calo iwacci Jehovah tye ka lok kweda i dyewor meno. Man ocuko cwinya me medde anyim ki ticca.”—Jab. 44:25, 26; 10, 13.\\n13. Gin ango ma moko ni Jehovah tye ka konyo jone me ‘lweny pi lok me kwena maber-ri wek omok matek’?\\n13 Pien Lucaden pa Jehovah ‘gulwenyo pi lok me kwena maber-ri wek omok matek,’ man nyuto ni cing Jehovah tye ka konyogi. (Pil. 1:7) Gamente mukene gutemme me giko tic pa jo pa Lubanga matwal. Ento watyeko loyo kot 268 kulu i kot mamalo i twok lobo lung, ma 24 i kine obedo i kot me European Court of Human Rights nicakke i mwaka 2000. Man nyuto atir ka maleng ni pe tye ngat mo ma twero juko cing Lubanga.—Ic. 54:17; kwan Icaya 59:1.\\n14. Waneno cing Lubanga i ticwa me tito kwena ki dok note ma tye i kin utmege nining?\\n14 Tic me tito kwena maber-ri i wi lobo lung tye ka cobbe pien Lubanga tye ka konyowa. (Mat. 24:14; Tic 1:8) Medo i kom note pa jo pa Jehovah i kareni aye gin ma lobo-ni pe twero timone, ma man oweko watwero ye gin mumiyo jo mukene giwacci: “Adada, Lubanga gire tye i kinwu.” (1 Kor. 14:25) Pi meno, wan ducu waye ni tye jami mapol ma nyuto ni meno Lubanga tye ka konyo jone. (Kwan Icaya 66:14.) Kadi bed kit meno, in kono itamo ningo? Tika itye ka neno cing Jehovah i kwoni?\\n15. Tit kong gin mumiyo i cawa mukene pe watwero neno cing Jehovah kwowa.\\n15 Tyen lok macalo mene ma weko pe watwero neno cing Jehovah atir atir i kwowa? Jami ma gitimme i kwowa twero bwoyo tamwa. Ka man otimme, wiwa twero wil woko me keto tamwa i kom kit ma Jehovah okonyowa kwede. I kare ma Daker Jejebel otemme me neko lanebi Elia, Elia bene wiye owil woko i kare meno i kom kit ma Jehovah con kong okonye kwede. Baibul loko i kom Elia ni: “Openyo ni myero eto woko.” (1 Luker 19:1-4, Baibul pa Katoli.) Elia onongo twero cobo pekone nining? Onongo mitte ni en onong cuko cwiny ki bot Jehovah.—1 Luker 19:14-18.\\n16. Ngo ma watwero timone me neno Lubanga kit ma Yubu oneno kwede?\\n16 Yubu olungo wiye i pekone ma ka neno jami kit ma Jehovah neno kwede. (Yubu 42:3-6) Calo Yubu, mitte ni wan bene myero waket tek me neno Lubanga. Watwero timo man nining? Myero walwod lok i kom pekowa kun watiyo ki Ginacoya. Ka watimo kumeno, ci wabiniang kit ma Jehovah konyowa kwede dok en bidoko dano adana ki tung botwa. Ci dong, calo Yubu, watwero wacone ni: “Yam onongo awinyo piri awinya keken, ento kombeddi dong aneni ki wanga.”\\nTika Jehovah tye ka tic kwedi me konyo jo mukene wek gunene? (Nen paragraf me 17, 18)\\n17, 18. (a) I mapat pat ango ma watwero niang kwede ni Jehovah ada tye ka konyowa? (b) Tit kong gin mo acel mutimme ma nyuto kit ma Lubanga tye ka konyowa kwede i kareni?\\n17 Watwero neno cing Jehovah nining? Magi aye labol mogo manok nok: Oromo bedo ni kit ma inongo kwede ki lok me ada twero miyo itamo ni Lubanga aye ma ocwalo dano boti. Tika nino mo acel ibedo tye i cokke ci iwinyo pwony ma ogudo cwinyi mumiyo iwaco ni: “Meno aye gin ma onongo amito kikome!” Nyo gwok ilego ci Lubanga ogamo legani. Twero bedo ni imedo cawani i ticwa me pwony ma oweko ibedo ki ur i kit ma Jehovah okonyi kwede. Onyo iweko dog ticci wek omini kare me tic pi Jehovah ci lacen ineno kit ma cikkene eni ocobbe kwede: “Pe abiboli”? (Ibru 13:5) Ka wabedo ma wangwa twolo i yo me cwiny, ci watwero niang yo mapol mapat pat ma Jehovah okonyowa kwede.\\n18 Sarah ma a ki i lobo Kenya owaco ni: “Alego pi latin kwanna mo me Baibul ma mitine nok. Apenyo Jehovah ka ce pe dong amedde ki kwan kwede. Cimma okok i kare ma awaco ni ‘Amen.’ Latin kwan-ni openya ka ce waromo cito i cokke kacel. Abedo ki twon ur madit adada!” Ka ibedo ma wangi twolo, ci ibineno yo mapat pat ma Lubanga konyi kwede. Laminwa mo ma nyinge Rhonna, ma bedo i lobo Asia owaco ni: “Mitte ni jami mogo kong otimme i kwowa ka wek waniang ni Jehovah konyowa. Ka teke waniang litap, ci wabedo ki yomcwiny me ngeyone ni en tye ki miti madit i komwa!”\\n19. Gin ango ma mitte wek wabed i kin jo ma gineno Lubanga?\\n19 Yecu owaco ni: “Gitye ki gum [yomcwiny] jo ma cwinygi leng, pien gin aye gibineno Lubanga.” (Mat. 5:8) Wan watwero bedo “jo ma cwinygi leng” nining? Omyero watam i kom jami mabeco dok wagik timo jami maraco. (Kwan 2 Jo Korint 4:2.) Ka wajingo watwa ki Jehovah dok wakwo i yo matir, ci man biweko wabedo i kin jo ma giromo neno Lubanga. I pwony ma lubo man, wabinyamo kit ma niye romo konyowa me neno cing Jehovah i kwowa.","num_words":2448,"character_repetition_ratio":0.064,"word_repetition_ratio":0.0,"special_characters_ratio":0.243,"stopwords_ratio":0.291,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"In Ineno Kwo Pire Tekki Kit ma Lubanga Neno Kwede? (Tic pa Lukwena 15:20) | Mar pa Lubanga\\n1, 2. Mic mene ma oa ki bot Lubanga ma pire tek i kare-ni, dok pingo?\\nWONWA me polo omiyowa mic mo ma pire tek adada—mic me kwo macalo dano ma gitye ki ryeko kacel ki kero me nyuto kite mapat pat. (Acakki 1:27) Pi bedo ki mic meno ma pire tek-ki, waromo niang kit ma cik me Baibul konyowa kwede. Ka ce walubugi, ci waromo dongo wabedo jo mutegi i yo me cwiny, jo ma gimaro Jehovah dok ma ‘gupwonnye me poko gin maber ki marac.’—Jo Ibru 5:14.\\n2 Kero me niang cik me Baibul mitte tutwal i kare-ni, pien lobo-ni tye mapat adada ma kadi cik obed pol ningo pe twero gwaro jami ducu ma bino i kwo. Lok kom ot yat tye macalo labolle, tutwalle i lok madok i kom remo ki yo ma kwako tic kwede. Man obedo lok ma pire tek bot jo ducu ma gimito winyo Jehovah. Ento, ka waniang cik ma pigi tego me Baibul, ci wabimoko tam me ryeko ma weko cwinywa pe pidowa dok weko wabedo i mar pa Lubanga. (Carolok 2:6-11) Nen kong cikke mogo.\\nKWO KI DOK REMO GUBEDO JAMI MALENG\\n3, 4. Kinyuto kit ma remo pire tek kwede awene, dok man jenge i kom cik mene?\\n3 Jehovah onyutu tyen mukwongo wat ma tye i kin remo ki kwo, ki kit ma gileng kwede inge Kain neko omine Abel. Lubanga owaco bot Kain ni, “Nen, remo pa omeru tye ka koko i nyima, winnye a ki i ngom.” (Acakki 4:10) I wang Jehovah, remo pa Abel onongo cung pi kwone ma kikwanyo woko i yo malit. Man oweko kiromo wacone ni remo pa Abel okok bot Lubanga wek kicul kworre.—Jo Ibru 12:24.\\n4 I nge Pii Aluka i kare pa Nua, Lubanga oye ni dano ocam ringo lee ento pe remo. Lubanga owacci: “Pe wubicamo ringo kacel ki kwone, ma en aye remone. Atikane abipido pi remo kwowu.” (Acakki 9:4, 5) Cik man gudo kom likwayo pa Nua ducu nio wa i kare-ni. Man moko lok ma Lubanga owaco bot Kain con ni remo aye cung pi kwo pa ginaketa ducu. Cik man nyutu ni Jehovah ma obedo Wang It me kwo-ni, bingolo kop i kom jo ducu ma pe giworo kwo ki remo.—Jabuli 36:9.\\n5, 6. I yo ango ma Cik pa Moses nyutu ni remo obedo gin maleng dok pire tek? (Nen bene bok ma tye i pot karatac 78.)\\n5 Lok ada aryo ma pigi tego magi okati i Cik pa Moses. Buk pa Lulevi 17:10, 11 kwanne ni: ‘Ka dano mo ocamo remo, abiketo wanga i kom dano meno ma ocamo remo-ni, dok abimiyo wange rwenyo woko ki i kin lutugi. Pien kwo pa ringo tye i remo; an dong atyeko miyone botwu i wi keno tyer pi kwanyo balwu, pien remo aye gin ma kwanyo bal, pi kwo ma tye iye-ni.’ *—Nen bok ma wiye tye ni “ Teko pa Remo me Kwanyo Bal,” i pot karatac 76.\\nTEKO PA REMO ME KWANYO BAL\\nI Lok pa Lubanga, remo kitero marom aroma ki kwo. Pi meno, me ka ngole to pien ni oturo cik pa Jehovah, labalo ma ongut i lobo Icrael i kare ca onongo romo tyero lee i wi keno tyer pa Lubanga. (Lulevi 4:27-31) Gityer meno onongo kwanyo balle ento pi kare mo manok keken.\\nKit ma kitiyo kwede i Baibul, “kwanyo bal” tere ni “loko” nyo “umo,” calo laum wi jami ma rwatte litap, calo laum wi atabo. Ngene kene kono ni pe tye lee mo ma onongo “umo,” litap nyo kwanyo bal pa dano kwicikwici. Gityer pa lee onongo cimo gityer ma pe ki roc ma onongo bibino i anyim pi kwanyo bal.—Jo Ibru 10:1, 4.\\nKwanyo bal meno otimme i kare ma ‘Yecu Kricito omiyo kome macalo gitum kicel keken pi kare ducu.’ (Jo Ibru 10:10) Kwo pa Kricito ma pe ki roc-ci, onongo cung pi ‘remone me wel madwong ma rom ki remo pa latin romo ma bal mo nyo roc mo pe i kome,’ ma orwatte litap ki kwo ma Adam orwenyo-ni. (1 Petero 1:19) Pi meno, ngolo kop atir ocobbe i yo maber dok me mar kun yabo yo me ‘larre me labed naka’ piwa.—Jo Ibru 9:11, 12; Jon 3:16; Niyabo 7:14.\\n6 Ka ce remo pa lee ma kineko pe kitiyo kwede i wi keno tyer, ci onongo mitte ni omyero kiony woko i ngom. Dong, nongo tye calo iwacci kwo-nu kityeko dwokone woko bot Rwode. (Nwoyo Cik 12:16; Ejekiel 18:4) Nge ni Luicrael onongo pe giyelle me kwanyo remo ducu labongo kit tonne mo me dong i ringo. Teke lee-nu kingolo dok remone ocwer maber, Laicrael moni onongo romo camone ma cwinye pe pide, pien weko remo lee meno cwer nyutu woro pi ngat ma Omiyo Kwo.\\n7. Daudi onyutu woro pi remo nining?\\n7 Daudi, ‘laco ma oyomo cwiny Lubanga,’ oniang cik pa Lubanga madok i kom remo. (Tic pa Lukwena 13:22) I nino mo acel ma orwo pii oneke matek, lulwenye adek gucito wa i dye gony pa lumonegi, gutwomo pii ki i wang it mo ki kunu ci gukelo bote. Daudi oneno nining? En openyo ni, “An dok amat remo pa dano ma gudyero komgi-ni?” I neno pa Daudi, pii meno onongo rom ma obedo remo me kwo pa co magi. Kadi bed ni orwo onongo oneke, en ‘otingo oonyo i nyim Jehovah.’—2 Camuel 23:15-17.\\n8, 9. Tam pa Lubanga mono olokke i lok kom kwo ki dok remo i kare ma kacokke pa Lukricitayo ocakke? Tit kong.\\n8 I nge mwaki ma romo 2,400 ma kimiyo kwede cik ca bot Nua ki dok i nge mwaki ma romo 1,500 ma kimoko kwede Gicikke me Cik, Jehovah oweko lukiko madit pa kacokke pa Lukricitayo me kare macon gucoyo ni: “Cwiny maleng oneno ni ber, kacel ki wan bene, pe waket yec mapek tutwal i komwu makato lok magi ma pigi tego: pe wucam gin ma gityero bot jogi, pe wucam remo ki ringo lee ma gideyo adeya, pe wutim tim me tarwang.”—Tic pa Lukwena 15:28, 29.\\n9 Onen ka maleng ni lukiko madit me kare macon ca guniang atir ni remo obedo gin maleng dok ni tic kwede i yo ma pe opore onongo rac rom aroma ki woro cal ki tim me tarwang. Lukricitayo me ada bene i kare-ni giye lok meno. Medo i kom meno, kit ma giketo cik me Baibul i tic-ci, gin giyomo cwiny Jehovah ka gitye ka moko tamgi i lok madok i kom remo.\\nTIC PA LUDAKTAR MA KUBBE KI REMO\\nAbitito bot daktar tamma madok i kom tic ki jami matino tino ma tye i remo nining?\\n10, 11. (a) Lucaden pa Jehovah gineno medo remo arema-ni ki jami madongo ma tye iye nining? (b) I lok mene ma lubbe ki remo ma tam pa Lukricitayo romo pokke iye?\\n10 Lucaden pa Jehovah gingeyo ni ‘gwokke ki i kom remo’ tere ni omyero pe kimed remo i komgi ki dok ni omyero pe gimi remogi, ki bene ni omyero pe kigwok remogi ka mo me ameda i komgi i kare mo. Pi woro cik pa Lubanga, gin bene pe giye jami angwen madongo ma tye i remo: red cells, white cells, platelets, ki plasma.\\n11 I kare-ni, jami angwen madongo magi kingido igi matino tino ka kitiyo kwedgi i yo mapat pat. Lakricitayo mono romo ye jami matino tino magi ma tye i remo-ni? En mono nenogi calo “remo”? Ngat acel acel myero omok tamme pire kene i lok man. Man bene rom aroma i lok kom yo ma ludaktar gitiyo kwede calo hemodialysis, hemodilution, ki cell salvage ma kwako tic ki remo pa ngat moni i kome kekene, teke pe kong kigwoko ka mo.—Nen Lamed Ngec, pot karatac 215-218.\\n12. Omyero wanen dok water jami ma cwinywa aye myero ongol nining?\\n12 Lok ma ngat acel acel myero omok iye tamme pire kene mono pire pe tek bot Jehovah? Pe, en tye ki mitti i kom lok ma tye i tamwa ki i cwinywa. (Kwan Carolok 17:3; 24:12.) I nge lega ki kwedo lok i kom lok man kacel ki yo ma ludaktar gitiyo kwede, omyero walub cwinywa ma ngoliwa kop ma lubbe ki Baibul. (Jo Roma 14:2, 22, 23) Tye bene ni, ngatti mo pe myero odiwa me lubo tam ma cwinygi ongoligi, nyo pe omyero wapeny ni, “Ka onongo pekona-ni obed i komi, onongo ibitimo gin ango?” I lok ma kit meno, Lakricitayo acel acel omyero ‘oting yecce.’ *—Jo Galatia 6:5; Jo Roma 14:12; nen bok ma wiye tye ni “ An Mono Aneno Remo ni Obedo Gin Maleng?” i pot karatac 81.\\nAN MONO ANENO REMO NI OBEDO GIN MALENG?\\nPwony: ‘Wugwokke ki i kom remo.’ —Tic pa Lukwena 15:20.\\nAromo tito apokapoka ma tye i kin jami madongo angwen ma tye i remo ki dok jami matitino ma tye i igi nining? *\\nPingo omyero amok gira tamma pira kena ka ce abiye jami matitino ma tye i remo nyo yo ma ludaktari tiyo kwede ma lubbe ki tic ki remona nyo pe?—Jo Roma 12:2; Jo Galatia 6:5.\\nAbitito ki daktarna tyen lok ma omiyo aye nyo pe aye jami matitino ma tye i remo nining?—Carolok 13:16.\\nCIK PA JEHOVAH NYUTO MARRE MACALO WEGO\\n13. Cik pa Jehovah nyutu gin ango i kome? Mi labolle.\\n13 Cik ma tye i Baibul nyuto ni Jehovah obedo lami cik maryek dok Wego ma lamar ma paro pi ber bedo pa lutinone. (Jabuli 19:7-11) Kadi bed ni cik ma kimiyo me ‘gwokke ki i kom . . . remo-ni’ onongo pe kimiyo calo cik ma mako yot kom, ento gwokowa ki i kom peko mogo ma bino calo adwogi me medo remo. (Tic pa Lukwena 15:20) Ki lok ada, ludaktari mapol gineno yango labongo medo remo calo “yo maber pud dong loyo” me tic i kom lutwo i kare-ni. Ki tung bot Lukricitayo me ada, jami magi moko ryeko ki mar madit pa Jehovah macalo wego.—Kwan Icaya 55:9; Jon 14:21, 23.\\n14, 15. (a) Cik ango ma onyutu mar pa Lubanga bot jone? (b) Iromo tic ki cik ma igi lac-ci pi gwokkeni nining?\\n14 Cik mapol ma Lubanga omiyo bot jo Icrael onyutu ni en paro pi ber bedogi. Me labolle, en onongo mito ni odi pa Luicrael ma gicweyo ma wigi pete apeta-ni kiket kigeng i twokke pi gengo dano poto wek pe okel awano, kit ma onongo dano ito gibedo malo i wi odi magi pi tiyo ticgi mapol. (Nwoyo Cik 22:8; 1 Camuel 9:25, 26; Nekemia 8:16; Tic pa Lukwena 10:9) Lubanga bene ociko ni twoni dyangi mager myero kigwokgi wek pe guwan dano. (Nia 21:28, 29) Kwero lubo cik magi nyutu atir ni ngat moni pe paro pi ber bedo pa jo mukene dok romo kelo alii me onyo remo.\\n15 Iromo keto pwony ma nonge i cik magi i tic nining? Pingo pe kong itam i kom mutokani, kit ma idwoyo kwede, leyi-ni, paconi, gang ticci, ki kodi tuko me mato yamo ma iyero? I lobe mogo, awano ma a ki i kodi jami magi aye tye ka kelo to mapol bot jo matino, pien giketo kwogi ka mading kekengi. Ento, jo matino ma gimito bedo i mar pa Lubanga gitero kwo calo gin ma pire tek dok pe giyenyo yomcwiny ki i jami ma keto kwogi ka mading. Pe gitamo tam mingo mingo ni jo matino pe giwane. Ento, ginongo mit pa kwogi me bulu ki gwokke ki i kom jami ma wanogi.—Latitlok 11:9, 10.\\n16. Cik mene me Baibul ma loko i kom onyo ic? (Nen bene ngec ma tye i tere piny.)\\n16 Kadiwa kwo pa latin ma tye i ic bene pire tek bot Lubanga. I kare pa jo Icrael macon ca, ka ce ngatti mo owano dako muyac ci dako-ni nyo latinne oto, Lubanga onongo neno dano-nu calo ngat ma laneko, dok myero ocul “kwo ki kwo.” * (Kwan Nia 21:22, 23.) Kong dong itam kit ma Jehovah winyo kwede i neno lwagi lutino mapol ata ma kinekogi ki onyo ic mwaka ki mwaka pi cobo miti pa ngat moni nyo pi tim me tarwang.\\n17. Iromo kweyo cwiny ngat mo ma oonyo iye ma peya opwonyo cik pa Lubanga nining?\\n17 Ento, dako ma nongo oonyo iye ma peya oniang ngec me ada ma tye i Baibul kono? Lubanga dong pe twero timme kica? Pe tye kumeno! Tye ni, dano ma ongut pi balle romo bedo ki gen ni Jehovah bitimme kica pi remo pa Yecu. (Jabuli 103:8-14; Jo Epeco 1:7) Kricito kikome owaco ni: “An pe abino ka lwongo jo ma kitgi atir, ento lubalo, wek gunguti.”—Luka 5:32.\\nGWOKKE KI TAM ME ADAGE!\\n18. Baibul nyuto nining gin ma kelo ony pa remo mapol?\\n18 Jehovah pe gengowa ki i wano jo mukene keken ento en mito ni wajwa adage woko ki i cwinywa pien en aye kelo onyo remo. Lakwena Jon ocoyo ni: ‘Ngat ma dag omine meno nongo lanek.’ (1 Jon 3:15) Dano ma kit meno nongo pe dag omine keken ento nongo lego ki i cwinye ni kono oto woko kono ber. Adage ma kit meno romo tero dano i kwoto nying marac adada nyo kelo adot goba goba i lok mo madit ma ka onongo obedo lok ada ci kelo ngolo kop pa Lubanga i kom dano meno. (Lulevi 19:16; Nwoyo Cik 19:18-21; Matayo 5:22) Pud dong pire tek ni omyero wati matek me jwayo tam marac mo keken ma tye i cwinywa!—Yakobo 1:14, 15; 4:1-3.\\n19. Ngat ma cik me Baibul aye doro neno tyeng calo Jabuli 11:5 ki Jo Pilipi 4:8, 9 nining?\\n19 Jo ma gineno ni kwo pire tek kit ma Jehovah neno kwede dok ma gimito bedo i marre bene gigwokke ki i tim gero mo keken. Jabuli 11:5 waco ni: “En dag ngat ma maro timo tim bwami.” Tyeng man pe nyutu kit pa Lubanga keken; ento tye calo cik ma myero odor kwowa. Weko jo ma maro Lubanga gigwokke ki i kom kit galowang mo keken ma dok i kom tim gero. I yo acel-lu, lok ni Jehovah obedo ‘Lubanga won kuc-ci’ miyo luticce gipongo tamgi ki cwinygi ki jami ma mwonya, maleng, ki ma myero apaka, ma kelo mer.—Kwan Jo Pilipi 4:8, 9.\\nGWOKKE KI DUL MA GITYE KI ALII ME REMO\\n20-22. Ka cungo pa Lukricitayo tye nining i lok me lobo, dok pingo?\\n20 I wang Lubanga, lobo pa Catan-ni tye ki alii me remo. Kitiyo ki leyi mager i Ginacoya me cung kaka loc me wibye, ma oneko dano milion mapol ata ma i kine tye iye lutic pa Jehovah. (Daniel 8:3, 4, 20-22; Niyabo 13:1, 2, 7, 8) Lutim biacara kacel ki wegi ngec me cayan guribo cinggi ki luloc magi ma kiporogi ki lee-ni me yubo jami lweny mogo maraco, kun ginongo magoba madongo iye. Adada “lobo ducu tye i te loc pa Larac”!—1 Jon 5:19.\\n21 Kit ma lulub kor Yecu pe gubedo “jo me lobo” dok pe gicwako tung ka mo keken i lok me loc lobo kacel ki lweny-nyi, gin pe gitimo gin mo ma kelo alii me remo i wigi nyo macalo alwak. * (Jon 15:19; 17:16) I lubo lanen pa Kricito, gin pe gidwoko tim gero i kom tim gero ka kitye ka unogi. Ento, ginyutu cwiny me mar i kom lumonegi kun gibedo ka lega pigi.—Matayo 5:44; Jo Roma 12:17-21.\\n22 Ma dong loyo ducu, Lukricitayo me ada pe giribbe ki “Babilon Madit,” ma obedo dini goba me lobo-ni ma dong alii me remo dit i wiye loyo-ni. Lok pa Lubanga wacci, “Remo pa lutit lok pa Lubanga [lunebi] ki pa jo maleng, remo pa jo ducu ma yam ginekogi i lobo, ginongo tye i Babilon.” Pi meno, kicikowa ni: “Wun jona, wua woko ki bote.”—Niyabo 17:6; 18:2, 4, 24.\\n23. A woko ki i Babilon Madit te lokke ngo?\\n23 Weko Babilon Madit pe te lokke ni ka dano moni ongolo nyinge ki i te bukgi, ci nongo lok otum. Kwako bene dago tim maraco ma dini goba gicwako—jami calo tim tarwang, rwako wic i lok me wibye, ki yenyo lonyo ki kwok matino. (Kwan Jabuli 97:10; Niyabo 18:7, 9, 11-17) Jami magi ducu pol kare kelo ony pa remo!\\n24, 25. Lubanga tiyo ki ngo pi timo kica bot ngat ma oonyo remo ento ongut, dok man kinyutu nining i kare me Baibul?\\n24 Ma peya wajolo woro me ada, wan ducu ki acel acel onongo wateno kor yub pa Catan i yo mo olo, ma meno onongo kelo alii me remo mo manok i wiwa. Ento pien waloko yo me kwowa, wadongo niye i ginkok pa Kricito, dok wadyero kwowa bot Lubanga, wanongo kica pa Lubanga ki gwok i yo me cwiny. (Tic pa Lukwena 3:19) Gangi me laro ngat ma oneko dano i kare me Baibul onongo cimo gwok man.—Wel 35:11-15; Nwoyo Cik 21:1-9.\\n25 Yub meno onongo tiyo nining? Ka ce cing Laicrael mo ocer oneko lawote, onongo mitte ni en oring i gang me laro lanek dano. Ka lungol kop gungolo lokke, ngat ma cinge ocer-ri myero obed i gang me laro luneko-ni wang ma lalam dog madit oto. Ci dong en bedo agonya me kwo ka mo keken. Man obedo twon lanen me aura me kica pa Lubanga dok ni en tero kwo pa dano calo gin ma pire tek! I kare-ni, gin ma rom ki gangi me laro luneko aye mic pa Lubanga ma jenge i ginkok pa Kricito. Man gwokowa ki i to pi turo cik pa Lubanga i kom kwo ki remo. In tika itero mic meno calo gin ma pire tek? Iromo nyutune ni pire tekki nining? Yo acel aye me lwongo jo mukene me bino i gang me laro lunek me kare-ni, tutwalle kit ma waneno “twon can madit atika” tye ka bino oyotoyot.—Matayo 24:21; 2 Jo Korint 6:1, 2.\\nTER KWO CALO GIN MA PIRE TEK KI TITO KWENA ME KER-RI\\n26-28. I yo ango ma kwowa me kare-ni rom ki pa lanebi Ejekiel, dok waromo bedo i mar pa Lubanga nining?\\n26 Kwo ma jo pa Lubanga tye iye i kare-ni poyo wiwa i kom lanebi Ejekiel, ma Jehovah onongo ocimme me tic macalo lakur-piny i yo me cwiny pi jo Icrael. Lubanga owacce ni “Ibitito botgi lok ducu ma acikogi kwede.” Ka onongo wi Ejekiel owil woko i kom ticce, onongo kono remo pa jo ma kinekogi i kare ma kityeko Jerucalem-mi obedo i wiye. (Ejekiel 33:7-9) Ento Ejekiel obedo lawiny omiyo remo pa jo meno pe obedo i wiye.\\n27 I kare-ni, watye ma wakemme ki agikki me lobo man ma tye i te Catan-ni. Pi meno, Lucaden pa Jehovah gineno tito pi “kare me culo kwor” pa Lubanga ma lubbe ki kwena me Ker-ri calo tic mo ma obedo mot madit ma tye i wigi. (Icaya 61:2; Matayo 24:14) In tika inywako i tic man ma pire tek-ki? Lakwena Paulo otero ticce me pwony calo gin ma pire tek. Man oweko en owacci: “Ka kwo pa ngat mo i kinwu orwenyo, aliine pe tye i wiya, pien pe anguny ki ngeya aweko tuco botwu gin ducu ma Lubanga oyubo.” (Tic pa Lukwena 20:26, 27) Man obedo twon lanen maber botwa me aluba!\\n28 Ada, wek wabed i mar pa wonwa Jehovah, omyero pe wanen kwo ki remo calo gin ma pire tek kit ma Jehovah neno kwede keken, omyero bene wabed leng i wange kit ma wabineno kwede i dul ma lubo man.\\n^ para. 5 Ma lubbe ki lok pa Lubanga ni, “kwo pa ringo tye i remo,” magajin me Scientific American otito ni: “Tye ada ni remo gire kiromo terone ni cung pi kwo: kit cell acel acel me remo mitte pi kwo.”\\n^ para. 12 Nen Awake! me Agucito 2006, pot karatac 3-12, ma Lucaden pa Jehovah aye gucoyo.\\n^ para. 16 Laco dikconari mo me Baibul owacci tyeng man ma kicoyo i leb Ibru-ni “pe onongo tye ka lok i kom awano ma kiketo i kom min latin keken.” Nge bene ni Baibul pe oloko gin mo i kom dwe pa latin ma pud tye i ic calo tyen lok ma Jehovah tiyo kwede me ngolo kop.\\n^ para. 21 Nen Dul me 5, “Kit me Bedo Pat Ki Lobo.”\\n^ para. 70 Nen Lamed Ngec, pot karatac 215-216, pi ngec mapol.\\nWOR KWO PA LEE\\nKadi bed ni Jehovah omiyowa twero me neko lee me acama ki pi nongo ginaruka nyo me gwokowa ki i kom awano, omyero wati ki twero meno i yo mupore dok ki kica. (Acakki 3:21; 9:3) Pe wamito ni wabed calo Nimulodi ma obedo ladwar oken mager ma onongo neko lee pi nongo yomcwiny mere keken. (Acakki 10:9) Ento, omyero walub lanen pa Jehovah ma paro pi lee kadiwa pi winyo ojwiny matino-ni.—Yona 4:11; Matayo 10:29.\\nMiti pa Lubanga onyutte i Cik pa Moses. (Nia 23:4, 5, 12; Nwoyo Cik 22:10; 25:4) Ma lubbe ki Cik meno, Carolok 12:10 wacci: “Dano ma kite atir gwoko lee ma tye i pacone maber, ma nongo jo maraco gigerre agera i kom leegi labongo kica mo.” Cokcok-ki jo mager ki ticgi maraco ducu bibedo pe matwal.","num_words":3346,"character_repetition_ratio":0.043,"word_repetition_ratio":0.0,"special_characters_ratio":0.272,"stopwords_ratio":0.317,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Matayo 9 ACO85 - Yecu odonyo i yeya oŋolo nam okato - Bible Search\\nYecu ocaŋo dano ma twoyo two akweya kom\\n(Marako 2.1-12; Luka 5.17-26)\\n1Yecu odonyo i yeya oŋolo nam okato loka tuŋcel, ci obino i lobo tugi kikome. 2Ci gikelo bote dano mo ma twoyo two akweya kom kun obuto i wi kitandane. Ka Yecu oneno niyegi, ci owaco bot latwo ni, “Di cwinyi, latinna, balli doŋ giweko woko.” 3Mumiyo lupwony-cik mogo gucako loko lok kekengi ni, “Dano man tye ka yeto Lubaŋa.” 4Ento Yecu oŋeyo tamgi woko, ci openyogi ni, “Piŋo wutamo tam marac i cwinywu? 5Mene mayot makato, me waco ni, ‘Balli doŋ giweko’, nyo ni, ‘A, iwoti’? 6Ento man me miyo wek wuŋe ni, Wod pa dano tye ki twero i lobo man me weko bal”, ci owaco bot latwo ni, “A, kwany kabutoni idok paco.” 7Ci oa odok paco. 8Ka lwak guneno gin mutimme, lworo omakogi, ci gumiyo deyo bot Lubaŋa, ma omiyo kit twero macalo meno bot dano.\\n(Marako 2.13-17; Luka 5.27-32)\\n9I kare ma Yecu tye ka kato ki kunnu, ci oneno laco mo ma nyiŋe Matayo obedo ka ma gijogo iye mucoro owacce ni, “Lub kora.” Ci oa malo olubo kore.\\n10-I kare ma Yecu obedo i ot i dog cam, lujog-mucoro mapol ki lubalo gubino gubedo kacel ki Yecu ki lupwonnyene. 11Ka Luparicayo guneno man, guwaco bot lupwonnyene ni, “Piŋo lapwonywu camo kacel ki lujogmucoro ki lubalo?” 12I kare ma en owinyo ogamo ni, “Jo ma komgi yot pe gimito daktar, ento kono jo ma komgi lit aye. 13-Wuciti wupwonye tyen lok man ni, ‘Amito kica, pe lee me gitum.’ Pien pe abino ka lwoŋo jo ma kitgi atir, ento lubalo.”\\nPeny i kom lok me ri kec\\n(Marako 2.18-22; Luka 5.33-39)\\n14I kare meno lupwonye pa Jon gubino bot Yecu, gupenye ni, “Piŋo wan kacel ki Luparicayo wari kec, ento lupwonnyeni pe giri kec?” 15Ci Yecu odok iye botgi ni, “Lurem lanyom twero kumo ma noŋo lanyom pud tye kacel kwedgi? Kare bibino ma gibikwanyo lanyom woko ki botgi, ka doŋ gibiri kec i kare meno. 16Pe tye ŋatti mo ma dabo boŋo manyen i kom ginaruka muti. Pien kiraka biyec woko ki i kom ginaruka, ci waŋ boŋo yec medde nen marac. 17Dok bene pe tye ŋatti mo ma piko koŋo vino manyen i kicaa macon; ka opiko, ci koŋo vino biyeco kicaa woko, koŋo vino bio woko ki kicaa bene biballe. Ento koŋo vino manyen myero gipik i kicaa koŋo vino manyen, wek gin aryo ducu gigwokgi maber.”\\nNya pa laloc mo ki dako ma ogudo dog boŋo pa Yecu\\n(Marako 5.21-43; Luka 8.40-56)\\n18I kare ma Yecu tye ka lok botgi, cutcut laloc mo obino odonyo i ot orumo coŋe, i nyime kun wacce ni, “Nyara oto pud kombeddi, ento alegi ibin iket ciŋi i kome, ci bibedo kwo.” 19Yecu oa olubo kore kacel ki lupwonnyene. 20Ci dako mo ma onoŋo yam otwoyo two agobi pi mwaka apar wiye aryo obino ki tuŋ i ŋe Yecu ogudo dog boŋone, 21pien onoŋo otamo ki i cwinye kekene ni, “Ka ce agudo boŋone keken, ci abicaŋ.” 22Yecu olokke, ka onene owacce ni, “Di cwinyi nyara; niyeni ocaŋi.” 23Ka Yecu obino i ot pa laloc, oneno lukut nyamulere, kun lwak tye ka koko, 24ci owacci, “Wua woko; nyakoni pe oto ento onino anina.” Ci gin gunyere anyera. 25Ento i kare ma doŋ oryemo lwak gukato woko, ci en odonyo i ot omako latin nyako-nu ki ciŋe, nyako-nu oa malo. 26Lok meno oywek owinnye oromo lobo meno ducu.\\nYecu ocaŋo lutowaŋ aryo\\n27I kare ma Yecu doŋ oa ki kunnu omedde ki wotte, ci lutowaŋ aryo gulube, ma gudaŋe matek ni, “Kica omaki i komwa do, Lakwar Daudi.” 28Ka doŋ Yecu odonyo i ot, lutowaŋ aryo magi gubino bote; ci en openyogi ni, “Wuye ni atwero timo man?” Gudokke iye ni, “Itwero, Ladit.” 29Yecu ogudo waŋgi kun wacci, “Myero otimme botwu kit macalo niyewu tye kwede.” 30Cutcut waŋgi otugi yabbe woko. Yecu ocikogi matek twatwal ni, “Wunen ni dano mo pe oŋeyo lok man.” 31Ento gin gucito guketo lok man omiyo nyiŋe oywek oromo i lobo meno ducu.\\nDano ma ladogeoto oloko\\n(Matayo 12.22-24; Luka 11.14-15)\\n32I kare ma gia me cito woko, dano gukelo bote dano mo ma doge oto, ma onoŋo tye ki cen marac. 33Ka doŋ Yecu oryemo cen woko, cutcut ladogeoto-nu ocako lok, mumiyo lwak ma onoŋo gitye kenyo guuro matek, kun giwacci, “Cakke yam con kit gin macalo man peya onoŋo onen i Icrael.” 34-Ento Luparicayo guwacci, “En ryemo cen pi twero pa ladit pa cen.”\\nKica omako Yecu i kom lwak\\n35-Yecu owoto orumo gaŋi mapatpat ki gaŋi matino ma i caro-gu ducu, kun pwonyo i kacokkegi, dok tito kwede lok me kwena maber me ker pa Lubaŋa ki caŋo kit two ducu kadi wa kit goro ducu. 36-Ka oneno lwak ci kica omake i komgi mada, pien onoŋo gitye ka unogi matek, doŋ gudoko goro, calo romi ma lakwatgi pe. 37-Lacen owaco ki lupwonnyene ni, “Kac dwoŋ, ento lutic nok. 38Pi meno, wuleg Won poto wek ocwal lutic ka kayo kacce.”","num_words":822,"character_repetition_ratio":0.044,"word_repetition_ratio":0.0,"special_characters_ratio":0.264,"stopwords_ratio":0.237,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yona ki Rec Madit-ti | Pwony me Baibul pi Lutino\\nPWONY ME 54\\nJo ma gibedo i boma madit me Aciria ma kilwongo ni Nineve, onongo kitgi raco adada. Jehovah owaco bot lanebine Yona ni ocit i Nineve wek ocikgi ni gulok kitgi woko. Ento Yona oringo woko ka ma tye tung kilong me Nineve. En odonyo i mel ma woto i Tarcic ci gukwang gucito woko.\\nI kare ma meli-ni tye i dye nam, yamo ocako kodo magwar ma pii twagge tutwal, ci lukwang mel lworo omakogi matek. Gulego bot lubangegi kun gipenyo ni: ‘Ngo ma tye ka timme?’ I agikkine, Yona owaccigi ni: ‘An aye abalo. Atye ka ngwec woko ki i timo gin ma Jehovah owacca ni atim. Wutinga wubola i nam, ci nam bikwe woko piwu.’ Lukwang mel onongo pe gimito bolo Yona i nam, ento en odiyogi matek ni gubole. I kare ma gubole i nam, twagge pa nam otugi kwe woko cut.\\nYona otamo ni ebito woko. I kare ma en tye ka lwiny i te pii, olego bot Jehovah. Ci Jehovah ocwalo rec madit. Rec-ci omwonyo Yona woko, ento pe oneke. Ki i i rec, Yona olego ni: ‘Acikke ni abibedo lawiny boti i kare ducu.’ Jehovah ogwoko Yona maber i i rec pi nino adek ci omiyo rec-ci ongoko Yona woko i wi tera ka ma otwo.\\nKit ma Jehovah olaro Yona, onongo dong tyen lokke ni pe mitte ni en ocit i Nineve? Pe. Jehovah dok owaco bot Yona ni ocit i Nineve. Yona dong obedo lawiny. En ocito kunnu ci ociko jo ma kitgi raco magi ni: ‘I nino 40 keken, kibijwero Nineve woko.’ Ka dong gin mo ma Yona pe otamo iye otimme​—jo Nineve guwinyo lok ci guloko yogi woko. Kabaka me Nineve owaco bot jone ni: ‘Wukok matek bot Lubanga, dok wungut i kom balwu. Anga ma ngeyo ka Lubanga bitimowa kica.’ I kare ma Jehovah oneno ni jo-ni gungut i kom balgi, en pe ojwero Nineve.\\nCwiny Yona owang matek ni Jehovah pe ojwero boma man. Tam kong: Jehovah odiyo cwinye dok onyuto kica bot Yona, ento Yona onongo pe tye atera me nyuto kica bot jo me Nineve. Me ka meno, en oa woko ki i boma man owoto obedo i te tipo pa keno ci okun woko. I kare ma keno-nu oner woko, kiniga omako Yona matek. Pi meno Jehovah owacce ni: ‘In iparo pi keno ma otwi kene-ni makato jo me Nineve. Anyuto botgi kica, dok gubwot.’ Pen lokke tye ningo? Jo me Nineve onongo pigi tek loyo gin ma twi atwiya.\\n“[Jehovah] diyo cwinye i komwu, pien en pe mito ni ngat mo orweny woko matwal, ento mito ni jo ducu guo i ningut.”​—2 Petero 3:9\\nLapeny: Jehovah omiyo Yona pwony ango? Ngo ma waromo pwonyone ki i gin mutimme i kom Yona?\\nLworo tika dong omaki i kom tic mo ma Jehovah omini calo Yona? Lok ma kicoyo i kome miniwa pwony ma pire tek i kom diyo cwiny ki kica pa Jehovah.\\nYona Onongo Pwonnye me Bedo Lakica\\nLok ma kicoyo i kom Yona-ni konyowa nining me ngine kekenwa?\\nNywakki Nywakki Jehovah Odiyo Cwinye i kom Yona","num_words":512,"character_repetition_ratio":0.052,"word_repetition_ratio":0.0,"special_characters_ratio":0.235,"stopwords_ratio":0.301,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 1 ACO85 - Man lok pa Jeremia wod pa Ilkia, ma - Bible Search\\nIcaya 66 Jeremia 2\\nLubaŋa olwoŋo Jeremia, omiye twero me tito lok\\n1Man lok pa Jeremia wod pa Ilkia, ma en ŋat acel i kin ajwagi ma yam onoŋo gibedo i Anatot i lobo pa Benjamin. 2-Lok pa Rwot obino bote i mwaka me apar wiye adek me loc pa Yocia wod pa Amon, kabaka me Juda. 3-Lokke obino bene bote i kare me loc pa Yekoyakim wod pa Yocia kabaka me Juda, o kwede wa i agikki mwaka me apar wiye acel me loc pa Jedekia, wod pa Yocia, kabaka me Juda, o wa i kare ma doŋ gitero kwede jo Jerucalem woko i opii i dwe me abic.\\n4I kare meno lok pa Rwot obino bota ma wacci,\\n5“I kare ma onoŋo peya acweyi i i meni\\nonoŋo doŋ aŋeyi,\\ndok i kare ma peya ginywali\\nonoŋo doŋ atyeko kweri woko ibed leŋ pi ticca,\\nayeri me bedo lanebi bot rok ducu,”\\n6Ka doŋ agamo lokke kun awaco ni, “Aya, Rwot Lubaŋa! Nen, an pe aŋeyo lok, pien an pud latin mamwa.” 7Ento Rwot odok iye owacca ni,\\n“Pe iwacci, ‘An latin mamwa’;\\npien ibicito bot jo ducu ma abicwali ni icit botgi,\\ndok bene gin ma an abiciki kwede en aye in ibiloko.\\n8Pe ibed ki lworo mo i komgi,\\npien atye kwedi, abilari, man Rwot ma owaco.”\\n9Cutcut Rwot ocwalo ciŋe ogudo doga; ka en Rwot owacca ni,\\n“Nen, doŋ atyeko keto lokka i dogi.\\n10Nen, doŋ atyeko keti i nino man\\nme loyo rok mapol ki ker mapol,\\npi putogi ki mukogi wo ko bene,\\npi balogi ki turogi woko bene,\\nka gerogi odoco ki ka pitogi bene,”\\n11Lok pa Rwot dok obino bota ma penya ni, “Jeremia, it ye ka neno aŋo?” Ci agamo ni, “Atye ka neno yat otit.” 12Lacen Rwot owacca ni, “Ineno kara maber, pien atitti ni atye ka neno lokka, amito ni oti ticce ocob kakare.”\\n13Lok pa Rwot dok obino bota pi tyen me aryone, ma wacci, “It ye ka neno gin aŋo?” An adok iye awacci, “Anene agulu ma pii tye ka walo ki iye, ma doge olokke okemo yo tuŋ acam.” 14Ci Rwot owaco bata ni, “Gin marac bia ki yo tuŋ acam bino poto i kom jo ducu ma gibedo i lobo man. 15Pien nen, atye ka lwoŋo rok ducu ma gitye i te ker ducu ma yo tuŋ acam, gibibino ci ŋat acel acel bicibo komkerre i dog gaŋ me Jerucalem, ma girumo celle woko litit pi lweny i kome, ki pi lweny i kom gaŋi ducu me Juda, Man Rwot ma owaco. 16Dok abiŋolo koppa i kom jo Juda pi timgi maraco ducu ki pi bwota woko; gubedo ka waŋo odok eceta bot lubaŋa mogo mukene, kun gibedo bene ka woro gin ma gutiyo atiya ki ciŋgi. 17Ento in, di cwinyi matek; a malo, ci itit botgi kit gin ducu ma aciki kwede. Cwinyi pe myero oballe i komgi, wek an bene pe abal cwinyi i nyimgi. 18Doŋ inen, atye ka miyo ibedo macalo gaŋ me cel go go matek, macalo wir nyonyo, ki cel mola, pi gwoki i kom jo me lobo man ducu, pi gwoki ki i kom luker me Juda, rwodine, ajwagine, ki i kom lwak ducu me lobo man. 19Gibilweny i komi, ento pe gibitwero loyi, pien an atye kwedi pi lari.” Man lok pa Rwot kikome.","num_words":544,"character_repetition_ratio":0.051,"word_repetition_ratio":0.0,"special_characters_ratio":0.256,"stopwords_ratio":0.294,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Matayo 23 ACO85 - Lacen Yecu owaco bot lwak ki bot - Bible Search\\nYecu otuco pi can ma bipoto i kom lupwony-cik ki Luparicayo\\n(Marako 12.38-40; Luka 11.37-54; 20.45-47)\\n1Lacen Yecu owaco bot lwak ki bot lupwonnyene ni, 2“Lupwony-cik ki Luparicayo gibedo i wi kom pa Moses; 3pi meno lok ducu ma gipwonyowu kwede, wuti dok wugwok bene, ento pe wuti gin ma gin tiyo, pien giloko aloka keken pe gitiyo. 4Gitweyo yec mapek ma yeyone tek, ci giketo i wi gwok dano; ento gin kikomgi pe gitwero dirone ki lwet ciŋgi acel. 5-Gitiyo ticgi ducu ni wek dano onengi; pien giyaro pulakiterigi bedo malac, dok bene gimedo dog boŋŋigi bedo maboco adada, 6dok gimaro bedo i kabedo me deyo i karama, ki bedo i kom me dito i kacokke. 7Dok bene gimito ni dano omotgi wa i cuk-gu, gimaro bene ni dano myero gulwoŋgi ni, ‘Lapwony.’ 8Ento wun pe myero gilwoŋwu ni, ‘Lapwony’, pien wutye ki lapwony acel, pi meno wun ducu doŋ wudoko omege. 9Dok bene pe wulwoŋ dano mo ni wonwu i wi lobo, pien Wonwu tye acel, en aye ŋat ma tye i polo. 10Pe bene gilwoŋwu ni lutel, pien wutye ki latelwu acel, ma en aye Kricito ma Lubaŋa oyero. 11-Dano madit ma loyo ki i kinwu aye bibedo laticwu. 12-Pien ŋat ma kette kene ni edit, gibidwoke piny, ento ŋat ma mwolle kene gibimiyo doko dit.\\n13“Wubineno can, wun lupwony-cik ki Luparicayo, wun lugoba! Pien wuloro doggola me ker me polo woko bot dano; wun kikomwu pe wudonyo iye, dok bene wugeŋo jo ma mito donyo iye woko. 14Wubineno can wun lupwony-cik ki Luparicayo, wun lugoba! Pien wumayo odi pa mon-to, dok wulego lega maboco me buta keken. Gibiŋolo kop madit makato ducu i wiwu.\\n15“Wubineno can, wun lupwony-cik ki Luparicayo, wun lugoba! Pien wuwoto wuloŋo piny ki i dye nam kun wuwoto wa i wi tura-gu wek wulok dano acel owek dinine odwog i mewuni, ento ka doŋ olokke, wumiyo doko latin me Geena ma rom aroma kwedwu tyen aryo.\\n16“Wubineno can, wun lutel dano ma waŋwu oto, ma wuwaco ni, ‘Ka ce dano mo kwoŋo kwoŋ ki ot pa Lubaŋa, lok mo bedo pe iye, ento ka ŋat mo okwoŋo kwoŋ ki jabu ma i ot pa Lubaŋa, kwoŋŋe-ni bimake gire.’ 17Wun lutowaŋ ma lumiŋ! Gin mene ma pire dit kato, jabu nyo ot pa Lubaŋa ma omiyo jabu odoko maleŋ? 18Dok wuwaco ni, ‘Ka ce dano mo okwoŋo kwoŋ ki keno tyer, lok mo pe iye, ento ka ce ŋat mo okwoŋo ki mot ma giketo i wi keno tyer, kwoŋŋe-ni bimake woko gire.’ 19Wun lutowaŋ! Gin mene madit makato, mot nyo keno tyer ma miyo mot doko maleŋ? 20Pi meno dano ma kwoŋo kwoŋ ki keno tyer, kwoŋo bene ki jami ducu ma tye i wi keno tyer. 21Dano ma kwoŋo ki ot pa Lubaŋa, noŋo okwoŋo ki ot pa Lubaŋa kadi wa ki ŋat ma bedo iye. 22-Dano ma kwoŋo ki polo, noŋo kwoŋo ki komker pa Lubaŋa kadi wa ki ŋat ma bedo i wiye-ni.\\n23-“Wubineno can, wun lupwony-cik ki Luparicayo, wun lugoba! Pien wumiyo dul acel me apar me malakwaŋ ki toke ki okwerwu, ento wutenyo lok ma pigi tego me cik woko, gin macalo ŋolo kop atir, timo kica ki bedo jo ma tye ki niye. Magi ducu myero wutim, kun bene pe wuweko mukene ca. 24Onoŋo gitamo ni wun aye myero wubed lutel, ento wun lutowaŋ, pe wuŋeyo gin mo. Wuketo cwinywu i lok ma pe pigi tego, ento wubwoto lok ma pigi tego-gu woko. Meno rom macalo wukwanyo lwaŋo ki i pii amatawu, ento wumwonyo kinaga woko kacel ki pii-nu, pien onoŋo pe wuŋeyo ni tye iye!\\n25“Wubineno can, wun lupwony-cik ki Luparicayo, wun lugoba! Pien wulwoko ŋe kikopo ki caani ki woko wek obed leŋ, ento ki igi noŋo gupoŋ ki tim me yako dano ki miti mogo ma pe twero jukke. 26Wun Luparicayo ma lutowaŋ! Mukwoŋo myero koŋ wulwok i kikopo ki i caani obed leŋ, ka wek ŋeye bene obed leŋ.\\n27-“Wubineno can, wun Lupwony-cik ki Luparicayo, wun lugoba! Pien wurom ki lyel ma gipuyo ki gin matar, kun ki yo tuŋ woko nen maber, ento igi noŋo opoŋ ki cogo pa jo muto, ki jami ducu ma keni keken. 28Wun bene kit meno, ki woko wunen bot dano ni wun jo ma kitwu atir, ento iwu noŋo opoŋ ki gin maraco keken.\\n29“Wubineno can, wun lupwony-cik ki Luparicayo, wun lugoba! Pien wucano got i wi lyel pa lunebi, ka dok wudeyo kom gin ma yam gigero pi po pi jo ma kitgi atir, wuyubo woko onen maber, 30kun wuwacci, ‘Ka nene onoŋo wabedo i kare pa kwarowa, kono onoŋo pe waribbe kwedgi ka neko lunebi.’ 31Wun giwu wutuco kenwu ni wun likwayo pa jo ma yam guneko lunebi-ni. 32Ber, doŋ wucob tic pa kwariwu! 33-Wun twol, litino ororo, wubibwot niŋniŋ ki i ŋolo kop me bolowu i Geena? 34Pi meno abioro botwu lunebi ki luryeko ki lupwony-cik, ma jo mogo i kingi wun wubinekogi ci wugurogi woko i kom yatariya, ki jo mogo wubigoyogi ki del i kacokkewu, kun wuyelo ki gaŋ ki gaŋ; 35-wek remo pa jo ducu ma kitgi atir ma ginekogi i lobo obed i wiwu, cakke ki i kom remo pa Abel ma balle pe-ni nio kwede i kom remo pa Jekaria wod pa Barakia, ma yam wuneko i kin kabedo maleŋ ki keno tyer pa Lubaŋa. 36Ada awaco botwu ni, lok man ducu bipoto i kom jo ma gin yalwak me kare man.\\nYecu okumo pi Jerucalem\\n37“Jerucalem, Jerucalem, in ma ineko lunebi, ma icelo jo ma gioro boti woko ki got, tyen adi ma nene amito coko litinoni woko macalo min gweno ma coko litinone i te bwome, ento wun pe wuye giwu! 38-Nen, doŋ gitenyo otwu botwu, iye odoŋ nono. 39-Atito botwu ni pe wubinena nio ka wubiwacci, ‘Gipwo ŋat ma bino i nyiŋ Rwot!’ ”","num_words":966,"character_repetition_ratio":0.091,"word_repetition_ratio":0.0,"special_characters_ratio":0.249,"stopwords_ratio":0.308,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Jon 4 ACO85 - Lurema, pe wuye kit cwiny ducu, ento - Bible Search\\n7Lurema, myero wamarre kekenwa, pien mar a ki bot Lubaŋa, ŋat ma maro noŋo en latin pa Lubaŋa, dok ŋeyo Lubaŋa. 8Ŋat ma pe ki mar, noŋo en pe ŋeyo Lubaŋa, pien Lubaŋa aye mar. 9Gin ma yam onyuto marre botwa en ene, Lubaŋa ocwalo Wode acel keken i lobo wek omi wabed kwo pire. 10Man en aye mar, pe ni wan wamaro Lubaŋa, ento en aye omarowa, ci ocwalo Wode me bedo gin me kwanyo bal woko ki i komwa. 11Lurema, ka Lubaŋa doŋ omarowa kit man, wan bene myero wamarre kekenwa. 12-Pe tye dano mo ma yam oneno Lubaŋa; ka wamarre kekenwa, ci Lubaŋa bedo i iwa, marre bene bedo muteggi i iwa.","num_words":125,"character_repetition_ratio":0.086,"word_repetition_ratio":0.0,"special_characters_ratio":0.258,"stopwords_ratio":0.264,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Jo Tecalonika 4 ACO85 - Me agikkine utmegiwa, - Bible Search\\n1 Jo Tecalonika 3 1 Jo Tecalonika 5\\n1 Jo Tecalonika 4\\nKwo ma Lubaŋa mito\\n1Me agikkine utmegiwa, walegowu kun wabako dogwa botwu i Rwot Yecu ni, wumedde anyim nakanaka me bedo ki kit kwo ma wumako ki botwa, ma yomo cwiny Lubaŋa, ma wutye ka lubone-ni. 2Pien wuŋeyo cik ma yam wamiyo botwu pi Rwot Yecu. 3Gin ma Lubaŋa mito en ene, ni myero wudok jo maleŋ; wuwek tim me kwele obedi. 4Dano acel acel myero oŋe bedo ki dakone kenea i cwiny maleŋ dok me woro. 5Pe wuwek miti me kom obwowu, macalo lurok ma pe ŋeyo Lubaŋa. 6Ŋat mo pe otim bal bot ominne, dok pe obwole i lok man; pien Rwot culo kwor i lok magi ducu macalo wan yam watito botwu kun wacikowu bene matek. 7Lubaŋa pe olwoŋowa ka nyobbe ki bal, ento ka bedo jo maleŋ. 8Kit meno ŋat mukwero cik man, noŋo pe okwero dano, ento noŋo okwero Lubaŋa gire ma omiyowu Cwiny Maleŋ.\\n9Lok mudok i kom mar me omego, pe myero gico botwu lok mo iye, pien wun kikomwu yam Lubaŋa doŋ opwonyowu woko ni wumarre kekenwu; 10doŋ ada wun wumaro utmego ducu ma tye i Makedonia. Ento wabako dogwa botwa ni wumedde ka timo kit meno nakanaka, 11dok wuket cwinywu ka bedo mot. Dano acel acel opar pi ticce kun tiyo ki ciŋe kit macalo wacikowu kwede, 12wek jo ma tye woko gupwo kitwu, dok gin mo pe myero orem ki botwu.\\nJo muto ki jo makwo i kare me dwogo pa Rwot\\n13Utmegiwa, pe wamito wubed ma wukwiya lok i kom jo ma doŋ guto; meno weko wubibedo ki cwercwiny macalo jo mukene ma gipe ki gen. 14Wan waye ni Yecu oto, ci ocer woko. Jo muto ma kun yam giye Yecu bene gitye kit meno; Lubaŋa bikelogi kacel ki Yecu. 15Watito botwu lok pa Rwot ma en owaco, ni, wan jo makwo ma wadoŋ nio wa i nino me dwogo pa Rwot, pe wabitelo nyim jo ma doŋ guto. 16Rwot kikome bilor piny kun a ki i polo ki lwoŋo me twer, ma dwan lamalaika maditte biwinnye, tum pa Lubaŋa bikok. Jo ma yam guto i Kricito aye ma gibikwoŋo cer, 17ka lacen wan jo makwo, ma wadoŋ gibigwarowa kacel kwedgi i pol, wek warwatte ki Rwot i dye yamo; ci doŋ wabibedo kacel ki Rwot nakanaka. Pi meno, wukwe cwinyu kekenwu ki lok magi.\\nWuyubbe pi dwogo pa Rwot","num_words":401,"character_repetition_ratio":0.051,"word_repetition_ratio":0.0,"special_characters_ratio":0.238,"stopwords_ratio":0.312,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nia 12 ACO85 - Rwot owaco bot Moses Aron ki i lobo - Bible Search\\nNia 11 Nia 13\\n1-Rwot owaco bot Moses Aron ki i lobo Ejipt ni, 2“Dwe man aye bibedo dwewu mukwo bibedo dwewu mukwoŋo i mwaka. 3Tit bot lwak jo Icrael ducu ni, i k nino dwe apar me dwe man, dano a acel bikwanyo latin romo, mac doggola pa kwarogi tye kwede, la romo acel pi ot acel acel. 4Ka ot mo tidi, ma pe romo tyeko riŋo latin ror ci won ot meno ki ladoggolane ma ode cok kwede gibikwanyo, ma romo wel dano ma gitye kwede. Wubikwanyo latin romo ma oporo kit ma dano acel camo kwede. 5Latin romowu obed ma kome pe ki mwonyo, nyok ma ditte romo mwaka acel ma wukwanyo ki kin romi nyo ki i kin dyegi. 6Wugwok nio wa i nino dwe apar wiye aŋwen me dwe-ni ka lacen, ka lwak jo Icrael ducu gucokke kacel, gibineko romigo otyeno. 7Guter remo manok, gucwiny i kom okar me doggola ryoryo, ki i kom rii wiye malo i dog odi ma gicamo iye-ni. 8Gucam riŋo i dyewor meno, ma gibulo abula; gucam ki mugati ma tobi pe iye, ki pot dek mogo makec. 9Pe wumwod mo manumo, nyo ma gitedo ki pii, ento gibul abula, wiye kacel ki tyene ki jam iye. 10Pe wuwek gin mo odoŋ nio odiko; ka gin mo odoŋ nio odiko, ci wubiwaŋo woko. 11Wubicamo kit man: wubitweyo pyerwu, wuruko war i tyenwu, ki odoo i ciŋwu; wubicamo aruya. En aye Kato (Paska) Rwot. 12Pien abibaro dye lobo Ejipt i dyewor meno, abineko litino kayo ducu ma i lobo Ejipt, pa dano ki pa lee; ci abiŋolo kop i kom lubaŋa ducu pa jo Ejipt; an a Rwot. 13Remo bibedo lanyut mewu, i kom odi ma wutye iye; ka aneno remo, ci abikato lamalo ka wiwu. Pe gemo mo bipoto i komwu ma binekowu, i kare ma abipwodo iye lobo Ejipt.”\\n14-“Nino man bibedo nino me poyo pe wiwu ma wubigwoko me bedo nino madit bot Rwot; wubikwero wun ki likwayowu obed cik matwal: 15Wubicamo mugati ma pe girubo rye tobi pi nino abiro; i kom nino mukwoŋo wukwany tobi ki i ot, wuony woko. Ka ŋatti mo bicamo mugati ma tobi tye iye, nia i nino mukwoŋo nio wa i nino me abiro, dano-nu waŋe birwenyo woko ki i kin jo Icrael. 16I kom nino mukwoŋo wubibedo iye ki gurre maleŋ; ki i nino me abirone bene wubibedo iye ki gurre maleŋ; pe gibitiyo tic mo i nino meno ducu; ento gin ma dano ducu camo, meno aye wuyubi. 17Wubikwero nino madito me Mugati ma Tobi Pe Iye, pien i kom nino meno kikome yam akwanyo iye bucawu ki i lobo Ejipt; mumiyo wubikwero nino meno, wun ki likwayowu ducu, obed cik matwal. 18I dwe mukwoŋo, i kom nino dwe apar wiye aŋwen otyeno, wubicamo mugati ma pe girubo iye tobi, nio wa i nino dwe pyeraryo wiye acel otyeno. 19Pe ginoŋ tobi mo i odiwu i kom nino abiro-ni; pien ka ŋatti mo bicamo gin ma girubo iye tobi, dano meno waŋe birwenyo woko ki i kin lwak pa jo Icrael, kadi bed en labedo nyo anywalli me lobo. 20Pe wubicamo gin mo ma girubo iye tobi; ka ma wubibedo iye ducu wubicamo mugati ma tobi pe iye.”\\n21Moses olwoŋo ludoŋo pa jo Icrael ducu, owaco botgi ni, “Wuyer litino romi muporo doggolawu, ci wunek latin romo me Kato (Paska). 22Wukwany dog anyero, wulut i remo ma tye i becen, wucwiny i kom rii doggola ki i kom okar me doggola ryoryo, kun wuluto i remo ma tye i becen-ni; dok ŋatti mo i kinwu pe okat woko ki i doggola ode nio wa odiko, 23-pien Rwot bikato cito ka neko jo Ejipt. Ka en bineno remo i kom rii doggola, ki i kom okar me doggola, ci Rwot bikato donyo i odiwu ka nekowu. 24Wugwok lok man obed cik piwu ki pi likwayowu matwal. 25Ka wubio i lobo ma Rwot bimiyowu, macalo yam ociko, ci wubilubo kit tic man. 26Ka litinowu gibipenyowu ni, ‘Kit tic man te lokke aŋo?’ 27ci wubiwacogi ni, ‘Man gitum me Kato (Paska) pa Rwot, pien yam okato lamalo i wi odi pa jo Icrael i Ejipt, i kare ma oneko jo Ejipt, ci obwoto odiwa.’ ” Ci dano gukulo wigi piny, guworo Lubaŋa.\\n28Jo Icrael gucito gutimo kit meno; macalo Rwot ociko Moses ki Aron, gutimo kit meno.\\nGemo me agikki: To pa litino kayo\\n29-I cwiny dyewor, Rwot oneko litino kayo ducu ma i lobo Ejipt: okwoŋo ki i kom latin kayo pa Parao ma yam obedo i komkerre, oo kwede wa i kom latin kayo pa ŋat ma giyako ma tye i ot kol, ki litino kayo pa lim makwo ducu. 30Parao oa malo i dyewor, en ki luticce ducu ki jo Ejipt ducu; koko obedo malik mada i Ejipt, pien pe odoŋ ot mo ma dano pe oto iye. 31Parao olwoŋo Moses ki Aron ki i dyewor, ci owaco ni “Wua, wucit woko ki i kin lwakka, wun kacel ki jo Icrael ducu; wuciti, wuti bot Rwot, kit macalo wuwaco-ni. 32Wucit ki romiwu ki dyaŋiwu kit macalo wuwaco-ni, wucit giwu; wulamma gum bene!”\\n33Jo Ejipt gubedo ka ruyo dano pi cwalogi woko ki i lobo pi oyotoyot; gubedo ka lok ni, “Wato doŋ, watum woko ducu.” 34Kit meno omiyo dano gutiŋo moko ma peya girubo iye tobi, gutweyo otako lanywaŋŋe ki boŋo umgi, gutiŋo kwede i wi gwokgi. 35-Jo Icrael gutiyo kit macalo nene Moses ocikogi, gubedo ka lego atego ryal ki atego jabu, ki boŋo, ki bot jo Ejipt. 36Rwot omiyo gunoŋo gum i nyim jo Ejipt, ci gubedo ka miyogi gin ma gulego. Guyako jo Ejipt kit meno.\\nLuicrael gua woko ki i Ejipt\\n37Jo Icrael gucako wotgi nia ki i Ramcec nio i Cukot; co ma guwoto ki tyengi guromo alip miya abicel, ma pe iye mon ki litino. 38Ki lwak kwa rok murubbe bene gucito kwedgi, ki lwak lim makwo mapol twatwal, romi-gu ki i wi doggola lamalo, pe biye lanek dyaŋi-gu. 39Ci gutedo capat ki moko ma gunyobo i otako laboŋo tobi ma gutero i kare ma gua ki i Ejipt, pien onoŋo pe girubo iye tobi; pien gibedo ka cwalogi wo ko ki tek nia ki i Ejipt, kun pe doŋ gitwero dikke, pe bene guyubo peke megi.\\n40-Kare ma jo Icrael gubedo kwede i Ejipt oromo mwaka miya aŋwen ki pyeradek. 41I agikki me mwaka miya aŋwen ki pyeradekke, i kom nino meno kikome, en aye mony ducu pa Rwot omol iye oa woko ki i lobo Ejipt. 42En aye obedo dyewor ma Rwot okuro iye kare me kwanyogi woko ki i lobo Ejipt, dyewor meno en aye dyewor ma jo Icrael, gin ki likwayogi ducu, gikuro iye Rwot.\\nCik mukene ma mako Kato (Paska)\\n43Ci Rwot owaco bot Moses ki Aron ni, “Man aye cik ma maka Kato (Paska): pe Larok mo bicamo; 44ento opii ducu ma yam giwilo ki lim bicamo ka onoŋo doŋ gityeko lirogi. 45Labedo mo nyo lapakaca mo pe bicamo. 46-Wubicamo ki i ot acel; pe wubikato ki riŋo mo woko nia ki i ot, cogone bene pe gibituro iye. 47Lwak jo Icrael ducu gibikwero nino man. 48Ka larok mo bedo i kinwu ce mito kwero Kato (Paska) bot Rwot, wek koŋ gilir kom co ducu ma tye bote, ka doŋ onyik cok ka lubo kite; en doŋ bedo macalo anywalli me lobo. Ento dano ma pe giliro pe camo. 49Cik bibedo acel pi anywalli ki pi lurok ma bedo i kinwu.”\\n50Ci jo Icrael ducu gutimo kit meno; macalo yam Rwot ociko Moses ki Aron, gutimo kit meno. 51I kom nino meno kikome aye yam Rwot okwanyo iye mony pa jo Icrael woko ki lobo Ejipt ki bucagi.","num_words":1277,"character_repetition_ratio":0.056,"word_repetition_ratio":0.002,"special_characters_ratio":0.246,"stopwords_ratio":0.291,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Luker 20 ACO85 - Ben-adad ma kabaka pa jo Ciria ocoko - Bible Search\\n1 Luker 19 1 Luker 21\\n1 Luker 20\\nAkab oloyo jo Ciria\\n1Ben-adad ma kabaka pa jo Ciria ocoko monnye ducu, ogu rogi kacel, kun luker pyeradek wiye aryo bene gitye kwede, ki lwak aguragura ki gadigadi lweny-gu, Otero monynye orumo Camaria woko ocako I weny i kome. 2Ocwalo lukwena i gaŋ bot Akab kabaka me Icrael ka wacce ni, “Ben-adad owaco kumanni, 3‘Ryalli ki jabuni ducu mera; ki monni ma gibeco-ni ki litinoni bene ducu mera.’ ” 4Kabaka me Icrael ogamo ni “Ai kabaka, in i rwoda, an a danoni, kacel ki jami ma atye kwedgi ducu.” 5Lukwena dok gudok kunnu tyen me aryone, guwacci, “Ben-adad owaco kuman ni, ‘Yam acwalo lok kun awacci imiya ryal ki jabuni, ki monni ki litinoni. 6Doŋ di ki i kin cawa man abicwalo luticca boti, gibiyenyo i odi ki i odi pa luticci, ci gibimako gin ducu ma yomo cwinygi, giyako, gitero woko.’ ”\\n7Kabaka me Icrael olwoŋo ludoŋo me lobone ducu, owaco botgi ni, “Koŋ wunen kit ma dano man tye ka yenyo kwede kolo. Ocwalo lok bota ni amiye monna ki litinona, ki ryal ki jabu-gu, ci peya akwerre lok mo.” 8Ludoŋo ducu ki lwak ducu gugamo ni, “Pe itam kom lokke-nu, pe iye bene.” 9Mumiyo kabaka owaco bot lukwena pa Ben-adad ni, “Wun wuwac bot rwoda kabaka ni, ‘Gin ma ikwoŋo mitone ki bota abimiyone ducu, ento man aye pe atwero ye.’” Lukwena gudok ka tero lokke. 10Ben-adad ocwalo lok owaco bote ni, “Abiloko Camaria doko apwa, ento apwane pe biromo lwak dano ma abibino kwede, wek ŋat acel acel ojob poŋ ciŋe, Ka pe kumeno, lubaŋawa myero guket can i koma kit meno ki makato bene.” 11Kabaka me Icrael ogamo ni, “Dano ma pud tye ka tweyo jami lweny i pyere peya wakke ma rom ki dano ma doŋ obelunyo jamine woko.” 12Ben-adad owinyo lok man kun tye ka mato konone ki luker ma gitye ka gony i bolo. Owaco bot lwakke ni, “Doŋ wucak ryeyo ki tyeŋ i kabedowu,” ci guryeyo ki tyeŋ i kabedogi pi lweny i kom gaŋ Camaria.\\n13Lanebi mo obino cok bot Akab kabaka me Icrael ci owaco bote ni, “Rwot owaco kuman ni, Ityeko neno lwak man madwoŋ? Tin abimiyogi i ciŋi, miyo ibiŋeyo atir ni an a Rwot.” 14Akab ogamo ni. “En bitiyo ki jo mene?” Ogamo ni, “Rwot owaco kuman ni, en bitiyo ki awobe ma gikonyo tulo dul lobo acel acel.” Akab dok omedde ki peny ni, “Aŋa ma bicako lweny?” Lanebi ogamo ni, “In.” 15Akab olwoŋo awobe ma gikonyo lulo dul lobo mapatpat; onoŋo giromo miya aryo ki pyeradek wiye aryo. Ka dok oryeyo jo Icrael ducu i ŋegi, ma giromo dano alip abiro.\\n16Lwak gumol gukato woko ki i dyeceŋ, kun Ben-adad tye mere ka mato koŋo ma omer ki kono i bolo bedone, en kacel ki luker pyeradek wiye aryo-nu ma gucokke ka konye-ni. 17Lukony pa ludito ma giloyo dullobo ducu gin aye gukwoŋo kato woko. Ben-adad ocwalo lurot-piny ci gudwoko lok ni, “Lwak dano gitye ka mol gikato woko ki i Camaria.” 18Kabaka ogamo ni, “Ka ce gubino pi yubo lok me kuc, wumakgi amaka makwo; kadi bed gubino ka lweny bene wumakgi makwo.”\\n19Lukony pa ludito ma giloyo dul lobo gumol woko ducu ki i gaŋ, ci lwak mony gulubo korgi. 20Dano acel acel oneko dano mukemo nyime. Jo Ciria gucako riŋo woko, kun jo Icrael giryemo korgi; ento Ben-adad kabaka me Ciria obwot, pien oriŋo woko ki aguragura kacel ki wegi aguragura mogo. 21Ci kabaka me Icrael okato woko, omako lwak aguragura ki gadigadi lweny mapol, kun neko jo Ciria ki nek madit twatwal.\\n22Lanebi dok obino bot kabaka me Icrael ci owaco bote ni, “Ber imed monnyi obed matek, kun itamo maber pi gin ma myero itim, pien jo Ciria dok gibidwogo i dog oro ka cako lweny i komi.”\\nJo Ciria gudwogo ka lweny ki jo Icrael\\n23Lutic pa kabaka me Ciria guwaco bote ni, “Jo man lubaŋagi lubaŋa me wi godi, omiyo gin yam tek, guloyowa; ento wek dok walweny kwedgi ki i dye bar, ci wan aye wabibedo tekmakatogi. 24Wamiyiryeko kit man: Kwany luker ducu woko ki i ka ticgi, wek iket ludito ma loyo mony ma kakagi. 25Dok iywa mony mukene ma rom ki mony ma doŋ gityekogi woke-ni, Cok aguragura ki gadigadi lweny ma welgi rom ki gin macon ca, ci wek walweny ki jo Icrael i dye bar, ci wabibedo matek makatogi.” En owinyo doggi, otiyo kit ma guwaconi.\\n26Ben-adad ocoko mony pa jo Ciria i dog oro, ci gutiro i Apek pi lweny ki jo Icrael. 27Jo Icrael bene guryeyo monygi, ci gutiŋo mony i kom jo Ciria, ma guyubbe ki camgi bene. Jo Icrael guyubo gonygi i nyim lumerokgi macalo lwak dyegi manok ma gipokogi i dul aryo keken, ento jo Ciria gupoŋo lobo woko. 28Dano pa Lubaŋa dok obino cok ci owaco bot kabaka me Icrael ni, “Rwot owaco kuman ni, Pien jo Ciria gubedo ka waco ni, ‘Rwot en Iubana me godi, pe lubaŋa me nota-gu,’ en aye lok mumiyo abimiyo monygi madit-ti i ciŋi, ci ibiŋeyo atir ni an aye a Rwot.” 29Mony aryo ducu gugony gukemme ki mony pa lumerokgi pi nino abiro kulu, ci lweny ocakke i nino me abirone. Jo Icrael guneko askari pa jo Ciria ma giwoto ki tyengi ma romo alip miya acel kulu i kom nino meno acel-lu. 30Jo mudoŋŋe guriŋo gularo gaŋ Apek, ci cel murumo gaŋ dok opoto i kom jo mapol ma gudoŋŋe ma giromo alip pyeraryo wiye abiro.\\nBen-adad bene oriŋo kunnu, odonyo i kicika ma i tyelo ot mo ma i gaŋ kunnu. 31Luticce guwacce ni, “Nen ba, watyeko winyo ni luker ma i ot ker me Icrael gin lukica. Wek koŋ waruk boŋo cola i pyerwa ki tol-gu ma watweyo i wiwa wacit kwede bote en kabaka me Icrael, ci gwok nyo en pe bineki.” 32Gutweyo pyergi ki boŋo cola, ki tol i wigi ducu, gucito kwede bot kabaka me Icrael. Guwaco bote ni, “Laticci Ben-adad owacci, ebako doge boti ber iweke, pe doŋ ineke.” Kabaka ogamo ni, “En pud tye makwo bo? En omera.” 33Onoŋo jo-nu gitye ka yenyo Lanyut mo wek guniaŋ kit ma piny tye kwede. Ka guwinyo nyiŋ man, “omera”, ci gugamo oyotoyot ni, “Iyo, omeru Ben-adad.” En dok owacci, “Wucit wukele.” Ben-adad obino bote, ci kabaka Akab otiŋe i gadigadine.\\n34Ben-adad owacce ni, “Gaŋi ma yam wora oyako ki, bot woru abidwokogi ducu i ciŋi: ka dok in bene itwero bedo ki dukani me cato wil i Damaciko kit ma yam wora obedo kwede i Camaria.” Akab ogamo ni, “Abibwoti icito pi lok ma iciko-ni.” Kit meno oketo gicikke kwede, ci obwote ocito.\\nLanebi mo ojuko Akab\\n35Laco mo ma i kin lwak pa lunebi owaco bot lawote ni, “Amito igoya malit,” kun Rwot aye onoŋo ocike kumeno. Ento lawote okwero goye. 36-Ka dok owacce ni, “In pe iworo lok pa Rwot. Pi meno, nen ba, ka ce ibia ki bota kombeddi, labwor mo bineki woko cut.” Ka dano meno oa woko ki bote, ci labwor orwatte kwede, oneke woko cut. 37Lanebi dok onoŋo dano mukene, owaco bote ni, “Amito igoya malit,” ci laco meno otugi goye cut, ogoye oketo ret i kome bene. 38Lanebi-nu ocito, obedo ka kuro kabaka Akab i ŋet yo, kun oloko kit kome woko pi umo waŋe woko ki kitambara ma otweyo iye. 39Ka kabaka obekato, odaŋŋe bote kun wacci, “An laticci acito i mony, ci adonyo wa i dyere ka ma lweny tye malyet. Ci nen, askari mo odwogo ki dano mo ma okelo bota ci ocika ni, ‘Gwokka dano man. Ka ce iweko orwenyo woko pi tyen lok mo, ci in aye ibito ma kakare, nyo ibiculo ki talanta acel me ryal.’ 40Kit meno, kit ma abedo ka yelle kany ki kuca-ni, ladit, omiyo en ocito gire woko.” Kabaka me Icrael owacce ni, “Gibiŋolo koppi kit meno; in kikomi aye ityeko ŋolone.” 41Dano-nu okwanyo kitambara woko oyotoyot ki i waŋe, ci kabaka otugi ŋeyo cut ni en ŋat acel i kin lunebi. 42Dano-nu owaco bot kabaka ni, “Rwot owaco kuman ni, Pien in ityeko bwoto dano ma onoŋo an aciko ni myero ginek woko, pienno gibineko in ma kakare, gibineko lwakki bene ma ka lwakke.” 43Kabaka me Icrael odok gaŋ, oo i Camaria ki toncwiny ma wane oballe woko.","num_words":1375,"character_repetition_ratio":0.057,"word_repetition_ratio":0.0,"special_characters_ratio":0.243,"stopwords_ratio":0.285,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"In Ineno Kwo Pire Tekki Kit ma Lubanga Neno Kwede?\\nKWAN I LEB Acholi Afrikaans Aja Alur American Sign Language Amharic Armenian Ateso Aymara Azerbaijani Azerbaijani (Cyrillic) Bashkir Basque Bassa (Cameroon) Batak (Karo) Belize Kriol Biak Bicol Bolivian Sign Language Boulou Cebuano Changana (Mozambique) Chichewa Chin (Hakha) Chin (Tiddim) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Zimbabwe) Chitumbuka Chiyao Chokwe Chuabo Cibemba Cinamwanga Cinyanja Colombian Sign Language Cuban Sign Language Czech Danish Douala Dusun Dutch English (Leb Muno) Ewe Fijian Filipino Sign Language Finnish Fon French French Sign Language Ga Galician German German Sign Language Grik Guarani Gun Haitian Creole Hausa Herero Hiligaynon Hindi Hungarian Iban Iloko Indian Sign Language Indonesian Indonesian Sign Language Irish Isoko Italian Japanese Javanese Jula Kabiye Kabuverdianu Karen (S'gaw) Kazakh Kazakh (Arabic) Kikaonde Kikuyu Kiluba Kinande Kinyarwanda Kirghiz Kiribati Kirundi Kisi Kongo Korean Krio Kurdish Kurmanji (Caucasus) Kurdish Kurmanji (Cyrillic) Kwanyama Kyangonde Lahu Lari Lhukonzo Lingala Lomwe Luganda Luvale Malay Malayalam Maltese Mambwe-Lungu Mauritian Creole Maya Mbunda Mingrelian Mixtec (Guerrero) Mongolian Moore Myanmar Ndau Ndebele Ndebele (Zimbabwe) Ndonga Nepali Ngangela Nias Norwegian Nsenga Nyaneka Nyungwe Nzema Okpe Oromo Otetela Pangasinan Polish Portuguese Portuguese (Portugal) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romany (Northern Greece) Romany (Southern Greece) Ronga Runyankore Russian Samoan Sango Sena Sepedi Sesotho (South Africa) Seychelles Creole Shona Sidama Silozi Sinhala Slovak Spanish Spanish Sign Language Sunda Swahili Swahili (Congo) Swedish Tagalog Tamil Telugu Tetun Dili Thai Tigrinya Tok Pisin Tongan Tshiluba Tshwa Tuvaluan Tzotzil Ukrainian Urdu Urhobo Uruund Uzbek Valencian Vietnamese Waray-Waray Wayuunaiki Wolaita Yacouba Zambian Sign Language Zande Zimbabwe Sign Language\\nDUL ME 7\\n“In aye i wang it me kwo ducu.”—JABULI 36:9.\\n1, 2. Mic ma pire tek mene ma Jehovah ominiwa?\\nJEHOVAH omiyo bot wan ki acel acel mic mo mamwonya adada. Man obedo mic me kwo. (Acakki 1:27) En mito ni wabed ki kwo maber loyo. Pi meno, en ominiwa cik ma igi lac ma konyowa me moko tam maber. Omyero wati ki cik ma igi lac magi me “poko gin maber ki gin marac.” (Jo Ibru 5:14) Ka watimo man, nongo watye ka weko Jehovah pwonyowa me tam i yo matir. Ka wakwo ma lubbe ki cik ma igi lac me Baibul dok waneno kit ma giloko kwede kwowa, ci waniang kit ma pigi tek kwede.\\n2 Kwo i cawa mukene doko tek adada. Jami mogo timme ma nongo pe tye cik mo me Baibul ma gudo lokke atir atir. Me labolle, i kine mukene bimitte ni wamok tam madok i kom tic ki remo. Ngo ma bikonyowa me moko tam ma yomo cwiny Jehovah? Baibul tye ki cik ma igi lac ma konyowa me niang kit ma Jehovah neno kwede kwo ki remo. Ka waniang cik ma igi lac magi, ci wabimoko tam me ryeko kun wabedo ma cwinywa pe pidowa. (Carolok 2:6-11) Kombeddi, kong dong wanyamu cik ma igi lac magi.\\nLUBANGA NENO KWO KI REMO NINING?\\n3, 4. (a) Lubanga onyuto nenone i kom remo nining? (b) Remo cung pi gin ango?\\n3 Baibul pwonyowa ni remo obedo gin maleng pien cung pi kwo. Dok kwo pire tek adada bot Jehovah. I nge Kain neko omine Abel, Jehovah owacce ni: “Remo pa omeru tye ka koko i nyima, winnye a ki i ngom.” (Acakki 4:10) Remo pa Abel onongo cung pi kwone; i kare ma Kain oneko Abel, en okwanyo kwone woko.\\n4 I nge Pii Aluka me kare pa Nua, Lubanga owaco bot dano ni dong gitwero camo ringo. Ento en omedde ni: “Pe wubicamo ringo kacel ki kwone, ma en aye remone.” (Acakki 9:4) Cik man gudo likwayo pa Nua ducu, kadi wa wan. I wang Jehovah, remo cung pi kwo. Dok omyero wanen remo i yo acel-lu.—Jabuli 36:9.\\n5, 6. Cik pa Moses onyuto ni Jehovah neno kwo ki remo nining?\\n5 I cik ma Jehovah omiyo bot Moses, En owacci: “Ka dano mo . . . ocamo remo mo, abiketo wanga i kom dano meno ma ocamo remo-ni, dok abimiyo wange rweny woko ki i kin lutugi. Pien kwo pa ringo tye i remo.”​—Lulevi 17:10, 11.\\n6 Cik pa Moses owaco ni ka ngati mo oneko lee me acama, en onongo myero oony remone woko piny i ngom. Man onongo nyuto ni kwo pa lee-ni kidwoko cen bot Lacwec, Jehovah. (Nwoyo Cik 12:16; Ejekiel 18:4) Ento, Jehovah pe oketo gingi ni kikwany remo ducu labongo kit tonne mo keken me dong i ringo. Ka teke lee moni remone ocwer maber, ci Laicrael onongo romo camone ma cwinye pe pide. Ka gunyuto woro pi remo pa lee meno, rom ma nongo gunyuto woro i kom Lami kwo, Jehovah. Cik pa Moses bene owaco ni Luicrael omyero gutyer lee pi kwanyo bal.​—Nen Lok me Giko Buk Man me 19 ki 20.\\n7. Daudi onyuto nining ni eworo remo?\\n7 Watwero neno kit ma remo pire tek kwede ki i gin mo ma Daudi otimo i kare ma en onongo tye ka lweny i kom Lupiliciti. Lulweny pa Daudi guneno ni orwo pii tye ka neke adada, pi meno gin gucito i gony pa lumonegi, kun giketo kwogi ka mading wek gikel pii amata bot Daudi. Ento i kare ma gukelo pii bot Daudi, en okwero matone ci “oliyo i nyim [Jehovah].” Daudi owaco ni: “Pe kumeno, ai Rwot, An pe myero atim kit man. An dok amat remo pa dano ma gudyero komgi-ni?” Ki bot Daudi, pii-ni onongo cung pi kwo pa lulwenye. Daudi onongo niang kit ma kwo ki remo pigi tek kwede i wang Lubanga.​—2 Camuel 23:15-17.\\n8, 9. Lukricitayo i kareni omyero gunen remo nining?\\n8 I kare pa Lukricitayo macon-ni, jo pa Lubanga onongo dong pe gityero lee. Ento, onongo pud mitte ni gubed ki neno matir i kom remo. Cik acel pa Moses ma Jehovah onongo pud mito ni Lukricitayo gulubi aye ni ‘pe gucam remo.’ Man onongo pire tek marom aroma ki gwokke ki tim tarwang nyo woro jogi.​—Tic pa Lukwena 15:28, 29.\\nAtwero tito tam ma amoko i kom jami matino tino ma kingidogi ki i kom jami angwen madongo ma tye i remo nining?\\n9 Rom aroma wa i kareni. Macalo Lukricitayo, wangeyo ni Jehovah aye Wang It me kwo dok kwo ducu obedo mege. Wangeyo bene ni remo obedo gin maleng dok cung pi kwo. Pi man, omyero watam i kom cik ma igi lac me Baibul ka watye ka moko tam mo keken madok i kom tic ki remo.\\nTIC PA LUDAKTARI MA KUBBE KI REMO\\n10, 11. (a) Lucaden pa Jehovah gineno medo remo nyo jami madongo ma tye i remo nining? (b) Ngo ma Lakricitayo acel acel twero moko iye tamme pire kene?\\n10 Lucaden pa Jehovah giniang ni cik ma waco ni “pe wucam remo” pe kwako mere gwokke ki camo remo keken ci otum. Te lokke ni omyero pe kimed remo i komwa, pe wami remo me ameda i kom jo mukene, dok pe kigwok remowa me ameda i komwa i kare mo. Wan bene pe waye jami angwen madongo ma tye i remo​—red cells, white cells, platelets, ki dong plasma.\\n11 I kareni, jami angwen magi kiromo ngidogi matino tino, ci kitiyo kwedgi i yo mapat pat. Lakricitayo acel acel myero omok tamme pire kene ka ce ebitiyo ki jami matino tino magi onyo pe. Ngat acel acel omyero bene omok tamme pire kene ka ce ebiye diro mogo ma Ludaktari gitiyo kwede ma kwako tic ki remo pa ngat moni i kome kekene teke pe kigwoko ka mo. Diro magi kwako hemodialysis, hemodilution, ki cell salvage.​—Nen Lok me Giko Buk Man me 21.\\n12. (a) Pingo tam ma wamoko ma lubbe ki cwiny ma ngoliwa kop-pi pire tek bot Jehovah? (b) Watwero moko tam me ryeko i kom diro ma ludaktari gitiyo kwede nining?\\n12 Jehovah tika tero tam ma wamoko ma lubbe ki cwiny ma ngoliwa kop-pi calo gin ma pire tek? Ee, en tero calo gin ma pire tek. Pingo? Pien ni nyuto gin ma tye i cwinywa, dok Jehovah tye ki miti madit me niang ngo ma tye i tamwa. (Kwan Carolok 21:2; 24:12.) Pi meno, ka watye ka moko tam i kom diro ma ludaktari gitiyo kwede, omyero waleg bot Jehovah wek otirwa, ci wakwed lokke maber. I nge meno, omyero wati ki cwiny ma ngoliwa kop me moko tamwa piwa kenwa. Pe myero wapeny jo mukene ngo ma onongo gibitimone ka ce gitye i pekowa-ni, dok pe myero wawek jo mukene gudiwa me moko tam moni. Lakricitayo acel acel “tye ki yecce ma myero oting.”​—Jo Galatia 6:5; Jo Roma 14:12.\\nCIK PA JEHOVAH NYUTO MARRE PIWA\\n13. Ngo ma wapwonyo i kom cik pa Jehovah madok i kom remo?\\n13 Gin mo keken ma Jehovah penyowa me timone tye pi ber bedowa dok nyuto marre piwa. (Jabuli 19:7-11) Ento pe walubo cikke mere keken pien ni konyowa. Wawinyo Jehovah pien wamarre. Marwa pi Jehovah terowa me gwokke ki medo remo i komwa. (Tic pa Lukwena 15:20) Man bene gwoko yot komwa. Pol pa dano gingeyo peko ma twero bino pi medo remo, dok ludaktari mapol bene giye ni yango dano labongo remo tye pi ber bedo pa latwo. Man nyuto atir ka maleng ni Jehovah ryek dok marowa.​—Kwan Icaya 55:9; Jon 14:21, 23.\\n14, 15. (a) Cik ango ma Jehovah omiyo me gwoko jone? (b) Itwero keto cik ma igi lac magi i tic nining?\\n14 Cik pa Lubanga kare ducu tye pi ber bedo pa jone. Jehovah omiyo bot jo Icrael cik me gwokogi ki i kom awano maraco adada. Me labolle, cik acel owaco ni ka kigero ot ma wiye pete apeta, ci omyero kicwe kigeng orum wiye woko wek ngati mo pe opot piny. (Nwoyo Cik 22:8) Cik mukene onongo kwako lee. Ka ngat mo onongo tye ki twon mager, ci tic madit onongo tye i wiye me gwokone maber wek pe ocob nyo onek ngat mo. (Nia 21:28, 29) Ka Laicrael pe olubo cik magi, en onongo tingo alii ka ce ngat mo oto.\\n15 Cik magi nyuto ni kwo obedo gin ma pire tek adada bot Jehovah. Ngec man omyero ogudwa nining? Omyero wanyut ni waworo kwo i kit ma wagwoko kwede gangiwa nyo mutokawa, kit ma wangweco kwede ki giwotwa, ki kit ma wayweyo kwede wiwa. Jo mogo, tutwalle jo matino, gitamo ni gin mo marac pe twero timme i komgi. Pi meno, gin giketo kwogi ka mading dok gicayo jami mogo ma twero kelo awano i komgi. Ento meno pe kit ma Jehovah mito ni wabed kwede. En mito ni water kwowa ki pa jo mukene calo gin ma pire tek.​—Latitlok 11:9, 10.\\n16. Jehovah neno oyo ic nining?\\n16 Kwo pa dano weng pire tek bot Jehovah. Kadi wa latin ma peya kinywalo pire tek adada bote. I Cik pa Moses, ka ngat mo cinge ocer ci owano dako ma iye tye, ce dako-ni nyo latinne oto, Jehovah onongo neno ngat meno macalo lanek. Kadi bed cinge ocer acera, ento kwo pa ngat mo orweny. Pi meno, onongo mitte ni kicul kwo ki kwo. (Kwan Nia 21: 22, 23.) Ki bot Lubanga, latin ma pud tye i ic obedo dano makwo. Dong, itamo ni en winyo nining i kom oyo ic? Itamo ni en winyo nining ka neno kioyo ic tyen milion mapol ata mwaka ki mwaka?\\n17. Ngo ma twero kweyo cwiny dako ma oyo iye ma peya opwonyo lok i kom Jehovah?\\n17 Ento ka dako ooyo iye ma peya oniang kit ma Jehovah neno kwede kono? En twero bedo ki gen ni Jehovah bitimme kica pi ginkok pa Yecu. (Luka 5:32; Jo Epeco 1:7) Dako ma otimo bal man i kare mukato angec pe myero obed ma cwinye pide ka ce en ongut ki cwinye ducu. “[Jehovah] lakica dok maro dano . . . Kit macalo tung wokceng tye bor kwede ki tung potoceng-ngi, en kwanyo balwa woko ducu ki i komwa cwalo ka mabor kit meno.”​—Jabuli 103:8-14.\\nGWOKKE KI ADAGE\\n18. Pingo omyero wati matek me jwayo cwiny me adage woko?\\n18 Nyuto woro i kom mic me kwo cakke ki i cwinywa. Kwako kit ma wawinyo kwede i kom jo mukene. Lakwena Jon ocoyo ni “Ngat ma dag ominne meno lanek.” (1 Jon 3:15) Ka pe wamaro ngat moni, ci motmot watwero dongo cwiny me adage i kome. Adage twero tero ngat moni me cayo jo mukene nyo kwoto nyinggi, kun lego ki i cwinye ni kono oto woko kono ber. Jehovah ngeyo kit ma wawinyo kwede i kom jo mukene. (Lulevi 19:16; Nwoyo Cik 19:18-21; Matayo 5:22) Ka ce waniang ni wadag ngat mo, ci omyero wati matek me jwayo cwiny meno woko.​—Yakobo 1:14, 15; 4:1-3.\\n19. I yo ango mukene ma wanyuto kwede ni watero kwo calo gin ma pire tek?\\n19 Tye yo mukene ma watwero nyuto kwede ni watero kwo calo gin ma pire tek. I Jabuli 11:5, wapwonyo ni Jehovah “dag ngat ma maro timo tim bwami.” Galowang ma wayero romo nyutone ni wamaro tim bwami. Konye pe me pongo tamwa ki lok ki cal me tim bwami. Ma ka meno, wamito pongo tamwa ki jami maleng dok me kuc.​—Kwan Jo Pilipi 4:8, 9.\\nPE IRIBBE KI DUL MOGO MA PE GIWORO KWO\\n20-22. (a) Jehovah neno lobo pa Catan-ni nining? (b) Jo pa Lubanga gitwero nyutone nining ni gin ‘pe gubedo jo me lobo’?\\n20 Lobo pa Catan-ni pe woro kwo, dok i wang Jehovah lobo-ni tye ki alii me oyo remo. Pi mwaki miya mapol, gamente me loboni guneko dano milion mapol ata, ma i kine tye iye lutic pa Jehovah mapol. I Baibul, luloc nyo gamente magi kiporogi ki lee mager. (Daniel 8:3, 4, 20-22; Niyabo 13:1, 2, 7, 8) I kareni, cato jami lweny obedo biacara madit ma kinongo iye magoba madongo adada. Ki lok ada, “lobo ducu tye i te loc pa Larac.”​—1 Jon 5:19.\\n21 Ento Lukricitayo me ada ‘pe gubedo jo me lobo.’ Jo pa Jehovah pe gicwako tung ka mo keken ka odok i lok me loc lobo ki lweny. Gin pe gineko nek dok pe gicwako dul mo keken ma neko dano. (Jon 15:19; 17:16) Ka kiuno Lukricitayo, gin pe gidok iye ki gero. Yecu opwonyo ni omyero wamar kadi wa lumonewa.​—Matayo 5:44; Jo Roma 12:17-21.\\n22 Dul dini bene guneko dano milion mapol ata. Ma lubbe ki Babilon Madit, ma en aye obedo dini goba me wi loboni ducu, Baibul waco ni: “Remo pa lutit lok pa Lubanga ki pa jo maleng, remo pa jo ducu ma yam ginekogi i lobo, ginongo tye i Babilon.” Tika ineno gin mumiyo Jehovah ocikowa ni: “Wun jona, wua woko ki bote”? Jo ma giworo Jehovah pe giribbe ki dini goba.​—Niyabo 17:6; 18:2, 4, 24.\\n23. Me ‘a woko’ ki i Babilon Madit kwako timo gin ango?\\n23 Me ‘a woko’ ki i Babilon Madit kwako nyutone ka maleng ni pe watye i dini goba mo keken. Me labolle, i kine mukene mitte ni wangol nyigwa woko ki i te buk me dini moni. Ento, gin mukene pud mitte. Omyero bene wakwer lajwac jami maraco ma dini goba timo. Dini goba gicwako jami calo tim tarwang, cungo wibye, ki yenyo lonyo ki kwok matino. (Kwan Jo Roma 12:9; Niyabo 18:7, 9, 11-17) Macalo adwogine, dano milion mapol gurwenyo kwogi.\\n24, 25. Ngeyo Jehovah twero keliwa kuc ki dok bedo ma cwinywa pe pidowa nining?\\n24 Ma peya wangeyo Jehovah, wan ducu ki acel acel olo to wacwako jami maraco ma lobo pa Catan-ni timo. Ento dong waloko kitwa woko. Wajolo ginkok dok wadyero kwowa bot Lubanga. Watye ka nongo “yweyo ma a ki bot [Jehovah].” Watye ki kuc dok cwinywa pe pidowa pien wangeyo ni watye ka yomo cwiny Lubanga.​—Tic pa Lukwena 3:19; Icaya 1:18.\\n25 Kadi bed ni con wabedo i dul ma pe woro kwo, Jehovah otimiwa kica pi ginkok pa wode. Watye ki pwoc madit atika i kom mic pa Lubanga me kwo. Wanyuto pwocwa ki timo jami ducu ma watwero me konyo jo mukene wek gunge Jehovah, guwek lobo pa Catan-ni, dok gubed ki wat macok ki Lubanga.​—2 Jo Korint 6:1, 2.\\nTIT PI KER-RI BOT JO MUKENE\\n26-28. (a) Tic mene ma pire tek ma Jehovah omiyo bot Ejekiel? (b) Tic ango ma Jehovah ominiwa me atima i kareni?\\n26 I lobo Icrael, Jehovah owaco bot lanebi Ejekiel ni ocik dano ni kibijwero Jerucalem woko, ki dok ni opwonygi ngo ma myero gutim wek gubwoti. Ka Ejekiel pe ociko dano, Jehovah onongo bidwoko alii me togi i wiye. (Ejekiel 33:7-9) Ejekiel onyuto ni etero kwo calo gin ma pire tek ki tute ki kerone ducu me tito kwena meno ma pire tek-ki.\\n27 Jehovah bene ominiwa tic me ciko dano ni lobo pa Catan-ni kibijwerone woko cokcok-ki. Dok omyero wakonygi me ngeyo Jehovah wek gunong kwo i lobo manyen. (Icaya 61:2; Matayo 24:14) Wamito ni watim jami ducu ma twere me nywako kwena meno ki jo mukene. Wamito ni wawac gin ma Paulo owaco ni: “Ka kwo pa ngat mo i kinwu orwenyo, aliine pe tye i wiya, pien pe anguny adok ki ngeya aweko tuco botwu gin ducu ma Lubanga oyubo.”​—Tic pa Lukwena 20:26, 27.\\n28 Tye kabedo mukene i kwowa ma mitte ni wabed leng. I dul ma lubo-ni, wabinyamo lok iye.\\n1 KWO OBEDO GIN MA PIRE TEK BOT JEHOVAH\\n“In aye i wang it me kwo ducu.”​—Jabuli 36:9\\nPingo omyero water kwo calo mic ma pire tek?\\nAcakki 1:27; Jabuli 19:7-11; Carolok 2:6-11\\nJehovah ocweyo jami makwo ducu, kadi wa dano. Piwa tek bote, dok en mito ni dano ducu gubed ki yomcwiny i kwogi.\\nJo Roma 14:12; Jo Galatia 6:5\\nJehovah pe ocweyowa me bedo calo robot. En ominiwa kero me moko tamwa piwa kenwa, kun wanyuto ka ce watero kwo calo gin ma pire tek.\\n2 JEHOVAH NENO KWO CALO GIN MALENG\\n“Pien kwo pa ringo tye i remo.”​—Lulevi 17:11\\nJehovah neno remo nining?\\nLulevi 17:10; Carolok 13:16; Tic pa Lukwena 15:20; Jo Roma 12:2\\nGin mo twero timme ma nongo mitte ni wamok tam ma pire tek ma lubbe ki tic ki remo, nyo ka ce wabitiyo ki jami matino tino ma kikwanyogi ki i kom remo. Jo mukene pe myero gumok tam man piwa. Ma peya gin man otimme, omyero waleg bot Lubanga pi tira dok wakwed lokke matut.\\nAcakki 9:4, 5, 9; Nwoyo Cik 12:16; Tic pa Lukwena 15:28, 29\\nI Baibul, remo cung pi kwo. Cik pa Lubanga i kom remo peya olokke. Ogak kit meno nicakke i kare pa Nua me o wa i kare ma Lubanga omiyo kwede Cik bot jo Icrael, nio wa i kare pa Lukricitayo.\\n3 OMYERO WANEN KWO KIT MA JEHOVAH NENO KWEDE\\n“Yona bene tye malo kit meno makato yowu, ki tamma bene tye malo kato tamwu woko.”​—Icaya 55:9\\nI yo ango ma wanyuto kwede ni watero kwo calo gin ma pire tek?\\nNia 21:22, 23\\nKwo pa dano weng pire tek bot Jehovah. Oyo ic obedo bal pien ki bot Lubanga, kadi wa latin ma pud tye i ic obedo dano makwo.\\nJabuli 103:8-14; Tic pa Lukwena 3:19; Jo Epeco 1:7\\nKa dako mo ooyo iye i kare mukato angec ento dong ongut i kom balle, ci Jehovah bitimme kica.\\nJabuli 11:5; Latitlok 11:9, 10\\nWanyuto ni waworo kwo ka ce wagwokke ki tim gero nyo tuko mogo ma keto kwowa ka mading. Omyero bene wagwok gangiwa ki giwotwa maber.\\n4 I WANG JEHOVAH, LOBO PA CATAN-NI TYE KI ALII ME REMO\\n“Aneno dako-nu omer woko ki remo pa jo pa Lubanga.”​—Niyabo 17:6\\nPingo lobo pa Catan tye ki alii me remo?\\nNiyabo 18:2, 4, 9, 24\\nLok me dini, cungo wibye, ki woro me jami omiyo kineko dano milion mapol.\\nMatayo 24:14; Jon 17:16; Tic pa Lukwena 20:26, 27\\nLukricitayo pe gicwako tung ka mo keken ka odok i lok me wibye dok pe gicwako dul mo keken ma kubbe ki lweny nyo nek. Wakonyo dano me nongo kwo kun wanywako kwedgi kwena me Ker-ri.\\nlvs dul 7 pot 89-103","num_words":3150,"character_repetition_ratio":0.049,"word_repetition_ratio":0.003,"special_characters_ratio":0.255,"stopwords_ratio":0.271,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Icaya 19 ACO85 - Man aye lok ma pire tek ma gitito i - Bible Search\\nIcaya 18 Icaya 20\\nLok ma gitito i kom Ejipt\\n1-Man aye lok ma pire tek ma gitito i kom Ejipt.\\nNen, Rwot tye ka wot madwir twatwal i pol,\\nkun woto ki bino kwede i Ejipt;\\ncal jogi me Ejipt komgi bimyel nyime,\\ncwiny jo Ejipt bibedo ka ryaŋŋe aryaŋa.\\n2Abitugo jo Ejipt me lweny i kom wadigi kekengi,\\ndano acel acel bilwenyo gin ki ominne,\\nŋat acel acel bene bilwenyo gin ki lawote,\\ngaŋ bilwenyo i kom gaŋ mukene,\\nki ker bene bilwenyo i kom ker wadigi.\\n3Cwiny jo Ejipt doŋ bibarre woko matwal,\\ntamgi ma yam gumoko-gu ducu bituro woko,\\ngibicito ka penyo tam ki bot cal jogi apaya kibot lutyet,\\nki bot lukor tipo ki ajwagi.\\n4Dok abimiyo jo Ejipt\\ni ciŋ rwot ma locce gwa atika,\\nkabaka mager twatwal aye ma biloyogi.\\nMan lok pa Rwot me mony kikome.\\n5Pii me kulu Nail bene bidwono woko,\\npii ma i cwiny kulu kikome bitwo woko,\\n6yo pii ma gikwinyo akwinya bi doko ŋwe,\\njaŋ kulu Nail me Ejipt bidoko nok ci two woko bene,\\nlagada kacel ki togo ducu ma tye iye gibitop woko.\\n7Lobo ma tye i ŋet kulu Nail ducu bital woko doko bar,\\ni dog kulu Nail kikome;\\nginapita ducu ma gicoyogi i ŋet Nail bitwo woko,\\nyamo bitero woko matwal ma pe dok binen.\\n8Lumakrec gibikumo dok gibikok,\\njo ducu ma yuto rec ki goli i kulu Nail;\\njo ducu ma giciko obwogi i dye pii gin ducu cwinygi biballe woko.\\n9Jo ma cwero tol tworo ki jo ma cweyo boŋo matar\\ncwinygi bia woko i kom ticgi.\\n10Jo ma gubedo twoni pa jo madito i lobo, gibininyogi woko,\\ndok jo ducu ma camo mucara cwinygi biballe woko.\\n11Luloc me Joan gimin mada;\\nluryeko ducu ma miyo tam bot Parao,\\ngin ducu gimiye tam me miŋo keken.\\nItwero waco bot Parao niŋniŋ ni,\\n“Kwarowa ducu yam gubedo jo maryek,”\\ndok ni, “Kwarowa ducu yam gubedo luker?”\\n12Ci doŋ joni maryek-ki gitye kwene?\\nKoŋ iwek gutitti lok dok gumi iŋe\\ngin ma Rwot me mony oyubbe me timo i kom Ejipt.\\n13Rwodi me Joan doŋ gulokke gudoko lumiŋ,\\nki me Mempic gibwologi woko;\\njo ma gubedo lutel wic i kakagi ducu aye mumiyo jo Ejipt oŋak.\\n14Rwot doŋ oketo cwiny me adwala i igi;\\nomiyo jo Ejipt doŋ gicatte acata i gin ducu ma gitiyo,\\nkit macalo lamero cato kwede i ŋokke.\\n15Dano mo pe bidoŋ i Ejipt\\ndok pe tye gin mo ma dano mo bitiyo,\\nkadi latel wic nyo kadi dano mo ata,\\nkadi jaŋ otit nyo lagada.\\n16I kare meno jo Ejipt bibedo calo mon, kun komgi myel amyela pi cin Rwot me mony ma en biyeŋo i komgi. 17Lobo Juda bimiyo lworo bot jo Ejipt; jo ducu gibiwinyo nyiŋe gibibedo ki lworo pi lok ma Rwot me mony doŋ otyeko yubo con me timo i komgi.\\n18I kare meno gaŋi abic bibedo i lobo Ejipt ma jo ma bedo i igiloko leb jo Kanaan, dok bene ma gikwoŋo kwoŋ i nyiŋ Rwot me mony. Doŋ gaŋ acel ki i kingi gibilwoŋo ni gaŋ me Ceŋ.\\n19I kare meno keno tyer pa Rwot bibedo i dye lobo Ejipt, ki got ma gicibo ocuŋ atir pi po pi Rwot bicuŋ i waŋ lobone kikome. 20Got man bibedo macalo lanen ma nyuto ni Rwot me mony tye i Ejipt. Ka ce jo kunnu bikok bot Rwot pi jo ma unogi, en bicwalo botgi ŋat ma bilarogi, ŋat ma bilok kun cuŋ pigi ka dok larogi. 21Rwot binyutte kene bot jo Ejipt. I Kare meno jo Ejipt biŋeyo Rwot, gibiwore kun gityero bote gitum ki gitum awaŋa, dok bene gibikwoŋo kwongi i nyim Rwot ci gibicobo bene gin ma gukwoŋo. 22Rwot bipwodo jo Ejipt kun goyogi dok canogi woko. Gibidwogo cen bot Rwot, ci biwinyo legagi dok bene bicaŋogi.\\n23I kare meno yo gudo bia ki i Ejipt cito wa i Aciria. Jo Aciria bicito i Ejipt, jo Ejipt bene bicito i Aciria, doŋ jo Ejipt kacel ki jo Aciria, gin ducu biworo Lubaŋa kacel.\\n24I kare meno jo Icrael bibedo me adek me bedo kacel ki jo Ejipt ki jo Aciria, ci gibimiyo lobo ducu gibedo ki gum. 25Rwot me mony bimiyo botgi gum, kunwacci, “Oum obed i komjona jo Ejipt, ki i kom jo Aciria, ma gin aye jo ma an atiyogi ki ciŋa, ki i kom jo Icrael ma gin doŋ gudoko jona kikome.”","num_words":686,"character_repetition_ratio":0.054,"word_repetition_ratio":0.0,"special_characters_ratio":0.234,"stopwords_ratio":0.316,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Roma 12 ACO85 - Pi meno, utmegina, abako doga botwu - Bible Search\\nJo Roma 11 Jo Roma 13\\nJo Roma 12\\n1Pi meno, utmegina, abako doga botwu pi kica pa Lubaŋa, wumine kenwu macalo gitum makwo ma gityero bot Lubaŋa, gin maleŋ ma yomo cwiny Lubaŋa; ma en aye woro me cwinywu. 2Pe wulub tam me lobo man, ento wuwek Lubaŋa olok tamwu odok nyen, wek omi wuniaŋ i gin ma Lubaŋa mito, gin maber, ma yomo cwinye, ma roc mo pe iye.\\n3Pi mot me kica ma gimiyo bota atito botwu ducu ni, dano acel acel myero pe opar pi ditte mukato kare, ento wubed ki par ma tye atir, kun ŋat acel acel lubo kit pok me niye ma Lubaŋa doŋ opimo omiye. 4-Watye ki dul komwa mapol i kom acel, dul kom magi bene pe gitiyo kit tic acel keken; 5kit meno, wan bene kadi bed wapol, wan kom acel i Kricito, ma dano acel acel bedo calo dul kom lawote. 6-Watye ki mot mapatpat ma lubo gum ma Lubaŋa omiyo botwa; myero wati kwedgi. Ka ce gimiyo botwa mot me tito lok pa Lubaŋa, myero watit kit macalo niyewa tye kwede. 7Ka ce omiyowa mot me tic pi dano, myero wati tic botgi. Ŋat ma lapwony myero opwony dano; 8ŋat ma cuko cwiny dano myero ocuk cwinygi; ŋat ma poko jamine, myero opok ki cwinye ducu; ŋat ma latel myero otel dano ki mitkom, ŋat ma konyo lucan, myero okonygi ki yomcwiny.\\nCik mogo ma okemo kwo pa dano ma gilubo Kricito\\n9Wuwek mar ma wutye kwede obed mar me ada. Wukwer gin marac, wumok matek i kom gin maber. 10Wumarre kekenwu ki cwinywu ducu macalo omego, kun dano acel acel miyo deyo bot lawote. 11Komwu obed mit, laboŋo wackom, wubed lyet wa i cwinywu, kun wutiyo bot Rwot macalo luticce. 12Cwinywu obed yom pi gin ma wugeno; wudi cwinywu i can, kun wumine kenwu i lego Lubaŋa ki cwinywu ducu. 13Wupok jamiwu bot jo pa Lubaŋa ma gitye ki peko; wuket cwinywu bene ka gwoko welo.\\n14-Wuleg gum i kom jo ma giunowu; wulam gum botgi, ento pe wucengi acena. 15Wubed ki yomcwiny kacel ki jo ma tye ki yomcwiny, wukok bene kacel ki jo ma kok. 16-Wubed ki niaŋ ma atir i kinwu kekenwu; pe wuwakke, ento wuribbe ki dano ata ducu. Pe wukette kekenwu ni wuryek. 17Pe wucul waŋ gin marac ki gin marac i kom dano mo, ento wutam pi gin ducu ma dano ducu pwoyo ni ber. 18Ka ce twerre ki tuŋ botwu, myero wubed ki kuc ki dano ducu. 19-Luwota ma amaro, pe wucul kwor, ento wuwek kare ki kiniga pa Lubaŋa, pien yam gicoyo ni, “An aye ma abiculo kwor, abiculo waŋe lacen, man Rwot ma owaco.” 20-Yam gicoyo bene ni, “Ka ce kec neko lakworri, miye kwon ocam; dok ka orwo pii neke, miye pii omati; pien ka itimo kumeno, ibibako miri mac i wiye.” 21Pe wuwek gin marac olowu, ento wun aye myero wulo gin marac ki timo gin maber.","num_words":494,"character_repetition_ratio":0.048,"word_repetition_ratio":0.0,"special_characters_ratio":0.247,"stopwords_ratio":0.296,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 14 ACO85 - Rwot owaco bot Jeremia pi two pii ma - Bible Search\\nPii otwo woko ki i lobo\\n1Rwot owaco bot Jeremia pi two pii ma okemo Juda woko ni,\\n2“Juda tye ka kumo\\ngaŋine bene tye ka to woko.\\nJo Juda ducu gibuto piny ki twon cwercwiny mo ma pe wacce;\\nma noŋo jo Jerucalem gitye ka kok matek adada pi kony.\\n3Luditogi me awora gicwalo luticgi ka twomo pii;\\ngicito i waŋ taŋi me pii, emo pe ginoŋo,\\ngidwogo ki gin latwom piigi ma noŋo iye noŋo.\\nLewic makogi dok bene alee twodogi woko\\nci giumo wigi woko.\\n4Pien lobo doŋ oballe woko,\\nkit macalo kot doŋ pe obedo ka cwer i lobo-ni,\\nlewic omako lupur mada ma noŋo cwinygi cwer ma giumo wigi auma.\\n5Kadi bed wa megi til ma tye i tim bene no no gubwoto litinogi ma gunywalo woko\\npien lum mo ma myero gucam pe.\\n6Kana me tim-gu gicuŋ i wi cere matar atara ligwek,\\ngiŋamo doggi malac me yweyo calo too;\\nwaŋgi olwal woko pien onoŋo pe tye lum mo ma myero gucam.\\n7“Kadi bed ka ce balwa dotowa,\\nai Rwot konywa kit macalo yam iciko.\\nWabedo ka lokke wabwoti woko tyen mapol;\\nwatyeko bene timo bal-gu i komi.\\n8In keken aye ŋat ma jo Icrael gigeno,\\nin aye ma ilarowa i kare ma noŋo watye i can.\\nPiŋo ibedo macalo larok i lobowa,\\ndok macalo lawot ma yenyo kabuto?\\n9Piŋo ibedo macalo dano ma wiye onyobbe woko ma pe ŋeyo gin ma myero etim,\\ncalo ŋat mo ma en oteka ma pe\\ntwero laro dano ki i mony?\\nEnto adada in Rwot it ye kwedwa,\\ndok waŋ bene gilwonowa ki nyiŋi;\\npi meno pe ibwotwa woko.”\\n10Rwot owaco kuman i komjone ni, “Yam gumaro wot atata kit meno, pe gujuko tyengi ka wot; pi meno omiyo Rwot pe gamogi. Kombeddi doŋ en bipo i kom bal megi ci biketo can i komgi pi balgi.”\\n11Rwot owaco bota ni, “Pe myero ilega ni an akony lwak man. 12Kadi bed giri kec, pe abiwinyo koko ma gikok kwede bota pi kony, dok kadi bed gutyer gitum awaŋa ki gityer me moko kwoŋ, pe abigamogi; ento abinekogi atyekogi woko liweŋ ki pala lucwan, ki kec malit mupoto i lobo, wa ki two gemo-gu.”\\n13Dok awacci, “Ai Rwot Lubaŋa, nen lunebi onoŋo doŋ gutyeko tito bot lwak man woko ni, ‘Pe gibinekowu ki pala lucwan, dok bene kec mo pe bipoto i lobowu, ento Rwot bimiyo botwu kuc me ada ma bedo nakanaka i kabedo man.’ ” 14Ento Rwot odokka iye owacca ni, “Lunebi gitye ka tito lok goba keken ki nyiŋa; an pe acwalogi, pe acikogi, dok bene pe bene pe aloko kwedgi. Gitye ka tito botwu ginanyuta me goba ki tyeto tyet ma konnye pe, kun gibwolo dano abwola ki tam ma gutamo pigi kengi. 15Pi meno an Rwot awaco kuman lok i kom lunebi ma gitito lok i nyina kadi bed an aye pe acwalogi, ma giwacci, ‘Pala lucwan ki kec madit pe bibino i kom lobo man wacel,’ awaco ni, Lunebi magi gibine-kogi ki pala lucwan kacel ki kec. 16Jo ma gin gubedo ka tito lok botgi bene gibibologi woko i dye yo me Jerucalem, ma noŋo ginekogi ki pala lucwan kacel ki kec; ŋat mo pe ma biyikogi. Man bitimme i komgi ducu, i kom mongi, litino awobegi, ki anyiragi bene, pien abimiyo gineno can pi tim maracogi.\\n17“In ibiwaco botgi lok man ni, ‘Wek pig waŋa omol ocit piny I kora lipyaa dyeceŋ ki dyewor benebene; wek pig waŋa pe ojwik woko, pien jona gityeko goyogi woko ki twon bur madit adada, ma giketo ret woko i komgi marac atika. 18Ka ce acito woko i tim,\\nnen, anoŋo jo ma ginekogi ki pala lucwan dwoŋ ata!\\nDok ka ce adonyo i gaŋ,\\naneno lwak dano mapatpat gitye ka two ki two me kec!\\nPien lunebi kacel ki ajwagi giwoto kun gitiyo ticgi i lobo,\\nkun pe gitye ki ŋec mo.’ ”\\nLwak gubako doggi bot Rwot\\n19In doŋ mono ikwero Juda woko matwal, Rwot?\\nCwinyi bene doŋ ocido woko\\ni kom Cion bo?\\nPiŋo doŋ ipwodowa kuman ma pe doŋ waromo can?\\nWabedo ka yenyo kuc,\\nento gin mo maber ma wanoŋo pe;\\ni kare ma myero wacaŋ iye wanoŋo gin ma kelo lworo keken.\\n20Ai Rwot, waŋ doŋ waŋeyo gin maraco ma wabedo ka timone,\\nkadi wa bal pa kwarowa ducu waŋeyo,\\npien ada, waŋ wabalo i komi.\\n21Pe cwinyi ocid woko i komwa, pi dit me nyiŋi;\\ndok bene pe ibal woro me komkerri ma nen me deyo-ni woko.\\nPo piwa, pe itur gicikkeni woko kwedwa.\\n22Tika tye kit lubaŋa mo i kin lubaŋa me gobagoba me rok ducu ma twero miyo kot cwer?\\nNyo polo kono twero miyo kot mo ŋido i lobo?\\nPe in aye ma itiyo magi ducu, ai Rwot Lubaŋawa?\\nWan ducu wageno in,\\npien in aye ma itiyo jami magi ducu.","num_words":756,"character_repetition_ratio":0.04,"word_repetition_ratio":0.0,"special_characters_ratio":0.236,"stopwords_ratio":0.271,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lulevi 7 ACO85 - “Man aye cik me gitum me tiŋo alii. En - Bible Search\\nLulevi 6 Lulevi 8\\n1“Man aye cik me gitum me tiŋo alii. En gin maleŋ makato; 2i kabedo ma gineko iye gitum awaŋa-ni en aye gibineko iye gitum me tino alii, ci gibicoro remone i kom keno tyer rumo kome ducu. 3Gibityero dwolone ducu, moo yibe, dwolo ma oumo jam iye, 4olaŋ aryo ducu ki dwolo ma i komgi ma tye i pyere, ki okene ma tye i kom cwiny ma en bikwanyo woko kacel ki olaŋ aryo. 5Ajwaka biwaŋogi i wi keno tyer obed gin ma giwaŋo ki mac bot Rwot; en aye gitum me tiŋo alii. 6Co ducu ma i kin ajwagi gitwero camone; gibicamo i kabedo mo maleŋ; en gin maleŋ makato. 7Gitum me tiŋo alii rom ki gitum me bal, cikgi tye acel; ajwaka ma otimo kwede gin lakwany bal, en aye biterone. 8Dok ajwaka ma otyero gitum awaŋa pa ŋat mo bitero pyen me gitum awaŋa ma en otyero-ni. 9Gityer me moko kwon ducu ma gitedo i keno, ki mukene ma gitedo i cupuriya nyo i otako nyonyo, bibedo pa ajwaka ma otyero-ni. 10Gityer me moko kwon ducu, ma girubo ki moo, nyo ma noŋone, bibedo pa awobe pa Aron ducu; ŋat man bitero ma rom ki lawote.\\n11“Man aye cik me gityer lakwecwiny ma ŋat mo bityero bot Rwot. 12Ka en tyero pi miyo pwoc, ci bityero, kacel ki gityer me pwoc, capat ma tobi pe iye ma girubo ki moo, capat marep ma tobi pe iye ma gireyo moo i komgi, ki capat ma tobi pe iye me moko kwon mapwotte ma girubo maber ki moo. 13En bityero bene capat me mugati ma girubo iye tobi kacel ki gitumme me gityer lakwecwiny. 14I kom magi en bityero capat acel ki i kom gityer acel acel obed gityer bot Rwot; meno bibedo pa ajwaka ma ocoro remo me gityer lakwecwiny. 15Riŋo me gitumme me gityer lakwecwiny pi miyo pwoc gibicamo i nino ma en otyero iye; en pe biweko mo doŋ nio odiko. 16Ento ka gityerre obedo gityer me cobo kwoŋ, nyo gityer mo ma iye opwoyo, gibicamo i nino ma en otyero iye, dok mudoŋŋe gitwero camo orwone. 17Ento riŋo mo me gitum mere ma odon i nino me adekke myero giwaŋ awaŋa ki mac. 18Ka gicamo riŋo mo me gitum mere me gityer lakwecwiny i nino me adekke, Lubaŋa pe bigamo ŋat ma otyero-ni, dok pe gibikwano ni en otyero gin mo, Bibedo gin me kwer: ŋat ma ocamo, bal bidok i wiye.\\n19“Riŋo ma ogudo kom gin mo ma gikwero pe gibicamo; gibiwaŋone awaŋa ki mac. Jo ducu ma olonnye gitwero camo riŋo, 20ento ka ŋat mo ocamo riŋo me gityer lakwecwiny pa Rwot ma onoŋo en odoko keni, dano meno waŋe birwenyo woko ki i kin lutugi. 21Ka ŋat mo ogudo kom gin mo ma gikwero, kadi bed gin me kwer ma i kom dano, nyo lee ma gikwero, nyo kit gin mo-ni me kwer ma keni, ka dok camo kwede riŋo me gityer lakwecwiny pa Rwot, dano meno waŋe birwenyo woko ki i kin lutugi.”\\n22Rwot owaco bot Moses ni, 23“Wac bot jo Icrael ni, Pe myero wucam kit dwolo ducu, kadi me twon, kadi me romo nyo me dyel. 24Dwolo geŋ lee ma oto kene, ki dwolo lee ma ŋuu omwodo gitwero tic kwede i yo mukene ducu, ento pe gibicamo kadi ki acel. 25Dano ducu ma ocamo dwolo lee mo ma gityero kwede gityer ma giwaŋo ki mac bot Rwot, wane birwenyo woko ki i kin lutugi. 26-Dok pe wubicamo remo gin mo ducu, kadi bed me winyo nyo me lee, ka ma wubedo iye ducu. 27Dano ma ocamo remo gin mo, waŋe birwenyo woko ki i kin lutugi.”\\n28Rwot owaco bot Moses ni, 29“Wac bot jo Icrael ni, ŋat ma otyero gitumme me gityer lakwecwiny myero okel gityer mere ma okwanyo iye me amiya bot Rwot. Ki i kom gityer mere me lakwecwiny, 30en bikelo gire ki ciŋe gityer ma giwaŋo ki mac bot Rwot; en bikelo dwolo ki gok, wek gikwat gok obed gityer me akwata i nyim Rwot. 31Ajwaka biwaŋo dwolo i wi keno tyer, ento gok bibedo pa Aron ki awobene. 32Em malacuc wubimiyo bot ajwaka obed gityer mere ma oa ki i kom gitum me gityer lakwecwiny; 33ŋat ma i kin awobe pa Aron ma otyero remo me gityer lakwecwiny, ki dwolone, bitero em malacuc obed waŋ watte. 34Pien gok ma gikwato, ki em ma gityero, atyeko kwanyogi woko ki bot jo Icrael ki i kom gityergi me lakwecwiny, amiyogi bot ajwaka Aron ki bot awobene, ma myero jo Icrael gumi botgi dikdik. 35Man aye waŋ wat pa Aron ki pa awo bene ma a ki i kom gityer ma giwaŋo ki mac bot Rwot, ma yam gikwero obed megi i nino ma yam gikelogi wek guti bot Rwot macalo ajwagi. 36Rwot yam ociko ni jo Icrael gubed ka miyo botgi i kare ma yam giwirogi ki moo; man bibedo waŋ watgi matwal nio wa i kare pa likwayogi ducu.”\\n37Man aye cik me gitum awaŋa, me gityer me moko kwon, me gitum me bal, me gitum me tiŋo alii, me keto ajwaka i dog tic, ki me gitum me gityer lakwecwiny, 38ma yam Rwot ociko ki Moses i wi got Cinai i nino ma yam ociko iye jo Icrael ni gukel gityer megi bot Rwot, i tim Cinai.","num_words":892,"character_repetition_ratio":0.081,"word_repetition_ratio":0.0,"special_characters_ratio":0.242,"stopwords_ratio":0.332,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Jo Korint 6 ACO85 - Ka dano mo i kinwu tye ki lok mo - Bible Search\\n1 Jo Korint 5 1 Jo Korint 7\\n1 Jo Korint 6\\nPido i nyim jo ma pe guye Yecu\\n1Ka dano mo i kinwu tye ki lok mo i kom lawote, piŋo lewic pe make me pido ki dano-nu i nyim jo ma kitgi pe atir, ma ka pido kwede i nyim jo pa Lubaŋa? 2Pe wuŋeyo ni jo pa Lubaŋa aye ma biŋolo kop i kom dano me lobo? Ka wun kulu aye ma wubiŋolo kop i kom lobo, ci pe wuromo ŋolo kop mogo matitinone piwu kenwu? 3Pe wuŋeyo bene ni wan aye ma wabiŋolo kop i kom lumalaika? Ento kop ma mako kwo ma watye iye-ni kono? 4Ka ce wutye ki lok mogo me kwo ma watye iye-ni, piŋo wutero i nyim jo ma pigi pe tek bot jo muye Kricito? 5Awaco lok man wek lewic omakwu. Pe tye ŋat mo maryek i kinwu ma romo tyeko lok ma tye i kin omegine? 6Ma ka timo kit meno, nen, dano moni dok pido ki ominne kadi wa i nyim jo ma pe guye Kricito.\\n7Ka wupido pido i komwu kekenwu kit meno, noŋo pe doŋ wupoto woko? Piŋo pe ber botwu me ciro gin marac? Bedo ber ka kono wuweko dano gubuyowu. 8Ma ka timo kit meno, wun kikomwu aye dok wulokke wudok ka timo dano marac, dok bene wubuyo kadi wa utmegiwu.\\n9Pe wuŋeyo ni jo ma pe kitgi atir-ri, ker pa Lubaŋa pe bibedo megi? Pe wuwek gibwolwu; kadi lutim tim kwele, nyo jo ma woro cal jogi, ki lutim abor, nyo jo ma buto ki co wadgi, 10nyo lukwo, nyo luworo me jami, nyo lumero, nyo luyet dano, nyo luyak, ker pa Lubaŋa pe bibedo megi. 11Jo mogo i kinwu bene yam gubedo macalo jo meno. Ento wun doŋ gityeko lonyowu me bedo jo maleŋ, gityeko kwanowu ni wun jo ma kitwu atir pi nyiŋ Rwot Yecu Kricito ki piny Cwiny pa Lubaŋawa.\\nWumi komwu oket deyo i kom Lubaŋa\\n12-Ŋat mo biwacci, “Atwero timo jami ducu.” Ento meno pe nyuto ni jami ducu tye ki kony. “Atwero timo jami ducu,” ento pe abiye ni gin mo oloka adok opiine. 13Wuwacci, “Cam tye pi ic, ki ic bene pi cam.” Ento gin aryo-nu ducu Lubaŋa bityekogi woko. Kom pe tye pi tim kwele, ento tye pi Rwot, Rwot bene tye pi kom. 14Lubaŋa yam ocero Rwot woko ki i kin jo muto, en bicerowa woko bene pi twerone. 15Pe wuŋeyo ni komwu aye obedo dul kom Kricito? Nen myero ka akwanyo dul kom Kricito, aloko odoko dul kom malaya? Pe twerre! 16-Pe wuŋeyo ni dano ma ribbe ki malaya doko kom acel kwede? Pien “gin aryonu gibidoko kom acel,” macalo yam gicoyo. 17Ento ŋat ma ribbe ki Rwot, doko cwiny acel kwede. 18Wubol tim kwele woko. Bal mukene ducu ma dano timo tye woko, pe gudo kome; ento ŋat ma timo tim kwele balo kome kene. 19-Pe wuŋeyo ni komwu aye ot pa Cwiny Maleŋ ma bedo i iwu, ma Lubaŋa omiyo botwu? Wun pe wutye piwu kenwu; 20doŋ giwilowu awila ki wel. Pi meno myero wumi komwu oket deyo i kom Lubaŋa.","num_words":524,"character_repetition_ratio":0.059,"word_repetition_ratio":0.0,"special_characters_ratio":0.254,"stopwords_ratio":0.336,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Matayo 7 ACO85 - “Pe wuŋol kop i kom jo mukene, wek wun - Bible Search\\n1“Pe wuŋol kop i kom jo mukene, wek wun bene pe giŋol kop i komwu. 2-Pien kop ma wuŋolo-ni bene gibiŋolo i komwu, dok gin ma wupimo kwede jami, en aye doki gibipimo kwede jami botwu. 3Piŋo ineno cuŋ kal ma tye i waŋ omeru, ento dul yat ma tye i waŋi in kikomi pe ineno? 4Nyo itwero waco bot omeru niŋniŋ ni, ‘Wek akwany cuŋ kal ma tye i waŋi-ni woko’ kun in bene dul yat tye i waŋi? 5In lagoba, koŋ ikwoŋ kwanyo dul yat ma tye i waŋi-ni woko, ci miyo doŋ ineno piny maber me kwanyo cuŋ kal ma tye i waŋ omeru ca.\\n6“Pe myero wunywak jami maleŋ ki jo ma pe guye Lubaŋa. Pien gibilokke gilwenyo i komwu. Man noŋo rom macalo bolo kidi mo me wel i nyim opego, ma gibinyono megi anyona ki tyengi woko-ni.\\nWulegi ci gibimiyo botwu\\n(Luka 11.9-13; 6.31)\\n7“Wulegi, ci gibimiyo botwu; wuyeny, ci wubinoŋo; wudwoŋ doggola ci gibiyabo botwu. 8Pien dano ma lego gimiye, ki ŋat ma yenyo bene noŋo, ki ŋat ma dwoŋo doggola bene gibiyabo doggola bote. 9Aŋa i kinwu ma won latin, ma ka latinne olege ni omiye kwon, ci bimiye gweŋ? 10Nyo ka olege ni omiye rec, ci bimiye twol? 11Doŋ ka ce wun jo maraco wuŋeyo miyo mot mabeco bot litinowu, ci Wonwu ma tye i polo pe bimiyo jami mabeco makato ducu bot jo ma lege! 12-Kit gin ducu ma wumito ni dano gutim botwu, wun bene wutim botgi kit meno; pien man aye tyen lok me cik pa Moses ki me pwony pa lunebi.\\n13“Wudony ki i doggola madiŋ, pien doggola ma tero dano i to lac, dok yone gipiro maber, dok jo ma donyo ki iye pol. 14Pien doggola ma tero dano i kwo diŋ, ki yone bene rac, dok jo ma noŋo yo meno ginok.\\n15“Wugwokke i kom lunebi ma lugoba, ma gibino botwu ma gurukke woko calo romi, ento ki i cwinygi noŋo gitye calo orudi muwor. 16Wubiŋeyogi i kom kitgi. Gitwero pwono olok ki i kom yat okuto, nyo nyig oduro ki i kom yat tworo? 17Kit meno, yat maber nyako nyige mabeco, ento yat marac nyako nyige maraco. 18Yat maber pe twero nyako nyige maraco, ki yat marac bene pe twero nyako nyige mabeco. 19-Kit yat ducu ma pe nyako nyige mabeco gitoŋo ci gibolo woko i mac. 20-Kit meno wun bene wubiŋeyogi i kom kitgi.\\nCakke con onoŋo pe aŋeyowu\\n21“Pe dano ducu ma gilwoŋa ni, ‘Rwot, Rwot’ aye gibidonyo i ker me polo, ento ŋat ma tiyo gin ma Wora ma i polo mito. 22I nino meno jo mapol biwaco bota ni, ‘Rwot, Rwot, yam pe watito lok pa Lubaŋa i nyiŋi, dok pe waryemo cen maraco-gu woko ducu i nyiŋi? Yam pe watiyo tic mogo matek madito i nyiŋi?’ 23-Ci abituco botgi ka maleŋ ni, ‘Onoŋo pe aŋeyowu; wua woko ki bota, wun lutim gin maraco.’\\n24“Dano acel acel ma winyo lokka ce tiyo, bibedo calo dano maryek, ma ogero ode i kom pata got. 25Kot ocwer, lalele omol matek, ci yamo okodo matek i kom ot meno oyeŋo, ento ot pe opoto, pien te gutine gikwinyo i kom pata. 26Ento dano acel acel ma winyo lokka ce pe tiyo bibedo calo dano ma lamiŋ ma ogero ode i kom kweyo. 27Kot ocwer, lalele omol matek, yamo okodo matek i kom ot oyeŋo, ci ot opoto woko; potone owinnye matek adada.”\\nTwero ma Yecu obedo kwede\\n28-I kare ma Yecu doŋ otyeko loko lok magi ducu, lwak guuro kit pwonnye matek, 29pien opwonyogi calo ŋat ma tye ki twero, pe macalo lupwony-cik.","num_words":600,"character_repetition_ratio":0.051,"word_repetition_ratio":0.0,"special_characters_ratio":0.253,"stopwords_ratio":0.273,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo ma Gitimo Jami Maraco Mono Giromo Lokke?—Gin ma Lutino Myero Gunge\\nDUL ME 25\\nONONGO mono pe bedo ber ka dano ducu gitimo jami mabeco?— Ento pe tye ngat mo ma timo jami mabeco kare ducu. Tika ingeyo pingo i kine mukene wan ducu watimo jami maraco, kadi bed ni wamito timo jami mabeco?— Pien wan ducu kinywalowa ki bal. Ento jo mogo gitimo jami maraco mapol adada. Gidag jo mukene dok giwanogi akaka. Itamo ni giromo lokke ci gipwonnye gidoko jo mabeco?—\\nNen kong laco ma tye i cal-li, ma tye ka gwoko bongi pa jo ma gitye ka celo Citefano ki got-ti. Luibru gilwonge ni Caulo, ento Luroma gilwonge ni Paulo. Cwinye yom ni kitye ka neko Citefano ma tye lapwonnye pa Lapwony Madit-ti. Kong wanenu pingo Caulo otimo jami maraco kit man.\\nCaulo onongo tye lamemba me dul dini pa Lujudaya ma kilwongogi ni Luparicayo. Luparicayo onongo gitye ki Lok pa Lubanga, ento giketo cwinygi tutwalle i pwony pa lutela dinigi mogo. Man oweko Caulo obedo ka timo jami maraco.\\nI kare ma kimako Citefano i Jerucalem, Caulo onongo tye kunnu. Gitero Citefano i kot, ka ma lungolkoppe mogo onongo gitye Luparicayo. Kadi bed kiwaco jami maraco i kom Citefano, en pe obedo lwor. En oloko ki tekcwiny dok omiyo caden maber i kom Jehovah ki Yecu bot lungolkop-pi.\\nEnto lungolkop magi onongo pe gimaro gin ma guwinyo. Gin onongo dong gingeyo lok mapol madok i kom Yecu. Guweko kineko Yecu i kare manok mukato angec ma peya gin man otimme! Ento lacen, Jehovah oweko Yecu odok i polo. Ma ka loko kitgi, lungolkop magi gubedo ka lweny i kom lupwonnye pa Yecu.\\nLungolkop magi gumako Citefano ci gutere i nge gang. Gugoye malit adada wa i ngom ka gucele ki got. Dok Caulo onongo tye kunnu kit ma itye ka nenone i cal-li. En otamo ni pore me neko Citefano.\\nPingo Caulo otamo ni pore me neko Citefano?\\nIngeyo pingo Caulo otamo kumeno?— Caulo onongo obedo Laparicayo wa i kare meno, dok en onongo ye ni pwony pa Luparicayo duc tye atir. En onongo neno Luparicayo calo jo ma gitye lanen maber, pi meno en olubo kitgi.—Tic pa Lukwena 7:54-60.\\nNgo ma Caulo otimo i kare ma kineko Citefano?— En otemo tyeko lupwonnye pa Yecu mukene-ni woko! En onongo cito wa i gangigi ci ywayo co ki mon tektek. I ngeye, tweyogi i buc. Lupwonnye mapol guringo woko ki i Jerucalem, ento pe guweko tito kwena i kom Yecu.—Tic pa Lukwena 8:1-4.\\nMan omedo adage pa Caulo ameda i kom lupwonnye pa Yecu. Pi meno en ocito bot Lalamdog Madit Kayapa wek enong twero me mako Lukricitayo ma gitye i Damaciko. Caulo onongo mito ni ekelgi i Jerucalem macalo lumabuc wek kiminigi pwod. Ento i kare ma en tye ka cito i Damaciko, gin mo me aura adada otimme.\\nNga ma tye ka lok bot Caulo-ni, dok En ocwalo Caulo ni otim gin ango?\\nDero oryeny ki i polo, ci dwan mo owacci: ‘Caulo, Caulo, pingo itye ka una?’ Yecu aye onongo tye ka lok ki i polo! Derone oryeny ma oneko wang Caulo woko, dok jo ma guwoto kwede aye gupeye ki cinge gutere i Damaciko.\\nI nge nino adek, Yecu onen i wang lek bot lapwonnye mo ma nyinge Anania i Damaciko. Yecu owacci Anania olim Caulo, oyab wange, dok bene olok kwede. Caulo ojolo lok me ada madok i kom Yecu i kare ma Anania oloko kwede. I ngeye ocako neno piny. Kit me kwone ducu olokke, ci en odoko latic ma lagen pa Lubanga.—Tic pa Lukwena 9:1-22.\\nDong iniang pingo Caulo onongo timo jami maraco?— Pien ni kipwonye ki jami ma pe tye kakare. En obedo ka lubo kor jo ma pe gin lugen bot Lubanga. Dok en onongo tye i dul pa jo mo ma gitero tam pa dano calo gin ma pire tek loyo Lok pa Lubanga. Ento pingo Caulo oloko kwone ci ocako timo jami mabeco, kadi bed ni Luparicayo mukene-ni onongo pud gimedde ki lweny i kom Lubanga?— Pien Caulo onongo pe dag lok me ada. Pi meno, i kare ma kinyuto bote gin matir, en onongo tye atera me lubone.\\nTika ingeyo kit ma kicako lwongo kwede ki Caulo?— Kicako lwonge ni lakwena Paulo, lakwena pa Yecu. Wi myero opo ni Paulo ocoyo bukke mapol me Baibul makato ngat mo keken.\\nTye dano mapol ma gitye calo Caulo ma giromo lokke. Ento man pe yot pien tye ngat mo ma tye ka tic matek adada ma weko dano gitimo jami maraco. Tika ingeyo ngat meno?— Yecu oloko i kome i kare ma Yecu onen bot Caulo i yo ma cito Damaciko. Ki i yo, Yecu oloko ki Caulo ki i polo kun wacci: ‘Abiori me yabo wang dano wek gua woko ki i colpiny, gubed i ceng, gua woko ki i te twer pa Catan, gulokke bot Lubanga.’—Tic pa Lukwena 26:17, 18.\\nCatan Larac-ci aye tye ka temme wek dano ducu gutim jami maraco. Tika inongo tek tutwal i kine mukene me timo gin matir?— Wan ducu wanongo tek. Catan weko timo gin matir doko tek. Ento tye tyen lok mukene mumiyo kare ducu timo gin matir tek. Tika i ngeyo tyen lok meno?— Pien kinywalowa ki bal.\\nEn bal meno aye weko timo gin marac bedo yot botwa loyo timo gin matir. Pi meno, ngo ma mitte ni wan myero watim?— Omyero wayelle me timo gin matir. Ka watimo meno, waromo bedo ki gen ni Yecu ma marowa-ni bikonyowa.\\nI kare ma Yecu tye i ngom kany, en onyutu ni emaro jo ma gutimo jami maraco ento guloko kwogi. En oniang kit ma onongo tek kwede botgi me loko kwogi. Me laporre, onongo tye mon mogo ma gudonyo i tim me buto ki co mapol. Man kono ada obedo tim marac. Baibul lwongo mon magi ni malaya.\\nPingo Yecu oweko bal pa dako man ma otimo jami maraco-ni?\\nI kare ma dako mo ma malaya owinyo ni Yecu tye i ot pa Laparicayo mo, en obino bote. En oonyo mo i tyen Yecu ci odunyo pig wange ma oton i tyen Yecu-ni ki yer wiye. En ongut i kom balle mumiyo Yecu oweko balle. Ento Luparicayo gutamo ni onongo pe myero kiwek balle.—Luka 7:36-50.\\nIngeyo ngo ma Yecu owaco bot Luparicayo mogo?— En owaccigi ni: ‘Mon ma malaya bikwongo donyo i ker pa Lubanga wiati botwu.’ (Matayo 21:31) Yecu owaco lok man pien malaya magi guketo niye i kome, dok guloko kwogi marac-ci. Ento Luparicayo gumedde ameda ki timo jami maraco i kom lupwonnye pa Yecu.\\nPi meno ka Baibul nyutu ni gin ma watye ka timone rac, omyero wabed atera me lokke. Dok ka wapwonyo gin ma Jehovah mito ni watim, ci omyero wabed ki miti me timone. I ngeye, cwiny Jehovah bibedo yom i komwa dok biminiwa kwo ma pe tum.\\nMe konyowa wek pe watim gin marac, kong wakwan kacel Jabuli 119:9-11; Carolok 3:5-7; ki 12:15.\\nWINY LOK PA LUBANGA WEK IBED KWO NAKANAKA\\nNgo ma Myero Watim me Yomo Cwiny Lubanga?\\nTye jami mogo ma en dag, ki jami mukene ma en maro.","num_words":1150,"character_repetition_ratio":0.065,"word_repetition_ratio":0.0,"special_characters_ratio":0.229,"stopwords_ratio":0.307,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Esta 3 ACO85 - Lacen ki i ŋe meno kabaka Akacwero omiyo - Bible Search\\nEsta 2 Esta 4\\nAman opiro lok me neko Lujudaya\\n1Lacen ki i ŋe meno kabaka Akacwero omiyo dit ki Aman ma jo Agag, wod pa Amedata, omedo rwomme omiye tic me loyo rwodi ducu ma i te locce. 2Doŋ lutic pa kabaka ma gitiyo tic i te locce gikulle piny giworo Aman, pien kabaka onoŋo ociko kumeno. Ento Mordekai pe okulle piny pi wore. 3Ci lutic ma gitiyo i te loc pa kabaka gupenyo Mordekai ni, “Piŋo ituro cik pa kabaka?” 4Gubedo ka lok bote nino ki nino ento en pe owinyo, mumiyo gucako tito bot Aman me neno ka en twero ye ni Mordekai otim kumeno, pien Mordekai onoŋo otito botgi ni en Lajudaya. 5Ka Aman oneno ni Mordekai pe kulle piny pi wore, kiniga ocako make mada. 6Ento pe omito ni enek Mordekai kene; macalo doŋ oniaŋ ni Mordekai Lajudaya, omito ni enoŋ yo me neko Lujudaya ducu ma i te loc pa kabaka Akacwero.\\n7I dwe mukwoŋo, ma en aye dwe me Nican, i mwaka me apar wiye aryo me loc pa kabaka Akacwero, gicako bolo kwir ma gilwoŋo ni Pur i nyim Aman nino ki nino, Gibedo ka bolone dwe ki dwe, nio ka ogik i kom dwe me apar wiye aryo, ma en aye dwe me Adar. 8Ci Aman ocako tito bot kabaka Akacwero ni, “Tye rok mo ma guket woko ata i kin rok mu kene mapatpat ma i dul lobo ducu ma i te kerri. Cikgi pat ki cik pa rok mukene ducu, dok pe gigwoko cikki, in kabaka; doŋ kony mo pe boti me weko ni jo meno gubedi. 9Ka kabaka oye, myero oket cik me tyekogi woko, ci abiculo talanta alip apar me ryal bot jo ma giloyo tic pa kabaka, wek guket i ot kano lim pa kabaka.” 10Ci kabaka owoto agit ki i ciŋe, omiyo bot Aman ma jo Agag, wod pa Amedata, lamerok pa Lujudaya. 11Ci kabaka owaco bot Aman ni, “Lim ducu gibimini, ki rok meno bene, wek iti kwedgi kit ma ii mito.”\\n12Gicako lwoŋo lukaran pa kabaka i nino dwe apar wiye adek me dwe mukwoŋo, ci gucako coyo cik kitmacalo Aman ociko ducu bot luloyo madoŋo pa kabaka, ki bot lulo dul lobo mapatpat ducu, ki bot rwodi ma loyo rok mapatpat ducu, kun onoŋo gicoyo bot jo me dul lobo acel acel ki kit nukuta ma jo kunnu giŋeyo, ki i leb mapatpat ma oporo rok mapatpat ducu. Gicoyo i nyiŋ kabaka Akacwero, ci gimwono kun gidiyo agit pa kabaka i kom odok. 13Gimiyo luter-waraga guriŋo ki waraga i dul lobo ducu ma i te loc pa kabaka ni myero ginek, gityek dok gijwer Lujudaya wo ko ducu, jo matino ki madoŋo, mon wa litino, i nino acel keken, i nino dwe apar wiye adek me dwe me apar wiye aryo, ma en aye dwe me Adar, ci giyak jamigi woko bene. 14Gipoko kopi me waraga meno i dul lobo acel acel me yeko lok man doŋ obed macalo cik, wek rok ducu gubed ma guterre pi nino meno. 15Luterwaraga guriŋo oyotoyot mada pi cik pa kabaka, dok cik meno gimiyo oŋene i gaŋ madit me Cuca bene, Aman ki kabaka gubedo megi piny ka mat, ento jo ma tye i gaŋ me Cuca gubedo ka cabbe megi acaba.","num_words":553,"character_repetition_ratio":0.075,"word_repetition_ratio":0.011,"special_characters_ratio":0.236,"stopwords_ratio":0.295,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Kit ma Tic Kacel ki Lubanga Keliwa Yomcwiny Kwede | Pwony me Anyama\\nWi Lubele—Me Akwana i Kacokke | Januari 2016\\nKWAN I LEB Acholi Albanian American Sign Language Amharic Angolan Sign Language Arabic Argentinean Sign Language Armenian Armenian (West) Australian Sign Language Aymara Azerbaijani Azerbaijani (Cyrillic) Bashkir Batak (Karo) Batak (Toba) Bengali Bicol Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga (Malawi) Chitumbuka Chiyao Chokwe Chuvash Colombian Sign Language Croatian Czech Danish Dutch Ecuadorian Sign Language English (Leb Muno) Estonian Fijian Finnish Finnish Sign Language French Georgian German Grik Guarani Gujarati Gun Haitian Creole Hiligaynon Hindi Hiri Motu Hungarian Ibanag Ibru Icelandic Iloko Indonesian Italian Italian Sign Language Japanese Japanese Sign Language Javanese Kannada Kikamba Kikuyu Kinyarwanda Kirghiz Kiribati Kirundi Kisonge Korean Kurdish Kurmanji (Caucasus) Kurdish Kurmanji (Cyrillic) Lamba Latvian Lhukonzo Lithuanian Luganda Luo Macedonian Macua Malagasy Malay Malayalam Marathi Maya Mexican Sign Language Mixe Mongolian Moore Ndau Ndebele (Zimbabwe) Nepali Ngangela Nias Norwegian Nyungwe Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Portuguese Punjabi Quechua (Bolivia) Romanian Runyankore Russian Russian Sign Language Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tok Pisin Tshwa Turkish Turkmen Tuvaluan Tzotzil Ukrainian Urdu Uzbek Venezuelan Sign Language Vietnamese Waray-Waray Wolaita Zande Zapotec (Isthmus) Zimbabwe Sign Language\\nTic Kacel ki Lubanga​—Kelo Yomcwiny\\n“I ticwa kacel ki Lubanga bene walego ni, kit ma dong wunongo kwede kica pa Lubanga-ni, pe wuwek oballe nono.”​—2 KOR. 6:1.\\nWER: 75, 74\\nPINGO GIROMO WACONE NI TIC ME TITO KWENA . . .\\nnyikowa cok ki Lubanga ki bene bot jo mukene?\\n1. Kadi bed ni Jehovah aye Ngat Mamalo Twal, en olwongo jo mukene me timo ngo?\\nJEHOVAH aye Ngat Mamalo Twal, Lacwe jami ducu, Ngat ma ryeko kacel ki teko ducu a ki bote. Yubu oniang lok meno. I kare ma Jehovah openyo Yubu lapeny madok i kom Cwecce, en ogamo ni “Angeyo ni itwero tiyo gin ducu; pe tye lok mo ma iyubo ma pe bicobbe kakare.” (Yubu 42:2) Kadi bed ni meno Jehovah twero timo gin mo keken ma en mito timone labongo kony pa ngat mo​—nicakke wacon en onyuto cwiny me mar kun lwongo jo mukene me tic kacel kwede me cobo yubbe.\\n2. Tic ango ma pire tek ma Jehovah omiyo bot Yecu me atima?\\n2 Lubanga okwongo cweyo Wode acel keken. Jehovah oye me tic kacel ki Wode i cweyo jami ducu. (Jon 1:1-3, 18) Lakwena Paulo ocoyo lok i kom Yecu Kricito ni: “I en Lubanga ocweyo jami ducu, gin ma tye i polo ki gin ma tye i wi lobo, gin ma nen ki gin ma pe nen, kadi wa wegi komker ki wegi dito, ki luloc, ki wegi twer ducu. Jami ducu yam giketo pi twerre dok pire bene.” (Kol. 1:15-17) Pi meno, Jehovah oketo deyo i kom Wode ki miye tic me cweyo jami ducu, ki dok tito bot jo mukene tic ma pire tek ma Wode otimo.\\n3. Tic ango ma Jehovah omiyo bot Adam, ki dok pingo?\\n3 Jehovah bene olwongo dano me tic kacel kwede. Me labolle, en omiyo ki Adam tic me cako nying lee. (Acak. 2:19, 20) Nen calo Adam pud dong obedo ki yomcwiny adada me neno ginacweya, niang kitgi, ki dok me yero nying mupore pi lee ducu ki acel acel! Jehovah onongo twero cako nying lee en kikome pien en aye ma ocweyogi. Ento, inongo ni ki cwiny me mar, en omiyo tic meno ki Adam. Lubanga bene omiyo tic me yaro wang lobo me Paradic bot Adam wek okat kit ma onongo tye kwede i poto me Eden. (Acak. 1:27, 28) Ki cwercwiny madit, Adam okwero tic kacel ki Lubanga dok man okelo adwogi marac adada bote kacel ki likwayone ducu.​—Acak. 3:17-19, 23.\\n4. Jo mukene gutiyo kacel ki Lubanga nining i cobo yubbe?\\n4 Lacen, Lubanga olwongo jo mukene me tic kacel kwede i cobo yubbe. Nua ogero yeya ma ogwoko kwone ki pa lupacone ki i Pii Aluka ma ocorre i wi lobo. Moses olaro Luicrael ki i opii i lobo Ejipt. Yocwa otelo rok me Icrael i Lobo ma Kiciko Pire. Solomon ogero ot pa Lubanga i Jerucalem. Maliam onywalo Yecu. Jo magi ducu ma lugen-ni gutiyo kacel ki Jehovah i cobo yubbe.\\n5. Tic mene ma watwero nywako iye, ki dok tika onongo mitte ni Jehovah owek wati tic meno? (Nen cal ma tye i pot karatac 28.)\\n5 I kareni, Jehovah lwongowa me tyelo kor Ker pa Meciya ki cwinywa ducu. Tye jami mapol me atima i tic pa Lubanga. Tye mogo ma Lukricitayo mukene pe giromo timone, ento wan ducu watwero nywako i tic me tito kwena maber me Ker pa Lubanga. Ki lok ada, onongo pe mitte ni Jehovah myero ominiwa tic man. En kikome onongo twero lok atir ki dano. Yecu owaco ni meno Jehovah onongo twero tic ki godi me tito pi Ker pa Meciya. (Luka 19:37-40) Kadi bed kumeno, Jehovah pud ye ni wabed “lutic kacel” kwede. (1 Kor. 3:9) Lakwena Paulo ocoyo ni: ‘I ticwa kacel ki Lubanga bene walego ni, kit ma dong wunongo kwede kica pa Lubanga-ni, pe wuwek oballe nono.’ (2 Kor. 6:1) Tic kacel ki Lubanga obedo twon mot madit dok miniwa yomcwiny adada. Kong dong waneno pingo timo jami magi keliwa yomcwiny madit adada.\\nTIC KACEL KI LUBANGA WEKO WABEDO KI YOMCWINY\\n6. Latin Kayo pa Lubanga otito kit ma tic kacel ki Wonne okele yomcwiny nining?\\n6 Nicakke wacon, lutic pa Jehovah gunongo yomcwiny i tic kacel ki Lubanga. Yecu ma obedo Wod me kayo pa Lubanga opore kene ki ryeko i kare ma owaco ni: ‘[Jehovah] oketo an ryeko macalo acakki ticce. An onongo atye, abedo ka ngete macalo ladiro tic. Dok cwinye obedo yom kare ducu pi an, an abedo ki yomcwiny madwong mada i nyime.’ (Car. 8:22, 30) Yecu otiyo kacel ki Wonne ki yomcwiny, cwinye obedo yom i tic ma en otiyogi ki dok bene me ngeyone ni cwiny Jehovah onongo yom i kome adada. Wan kono?\\nGin ango ma kelo yengo loyo pwonyo jo mukene ki lok me ada? (Nen paragraf 7)\\n7. Pingo tic me tito kwena keliwa yomcwiny?\\n7 Yecu owaco ni meno yomcwiny madit tye i gamo kacel ki i miyo. (Tic 20:35) Wabedo ki yomcwiny i kare ma wanongo ada, dok bene wanongo yomcwiny ka wanywako lok me ada ki jo mukene. Ka wanywako lok me ada ki jo mukene, waneno kit ma jo ma kec nekogi i yo me cwiny gibedo ki yomcwiny ka nongo giniang dok gidongo pwoc pi Lubanga kacel ki lok ada ma tye i Baibul. Wan bene wabedo ki yomcwiny ka waneno gitimo alokaloka pe i tamgi keken ento bene wa i yo me kwogi. Wangeyo ni meno tic me tito kwena maber obedo tic mo ma pire tek adada. Tic man yabo yo bot jo ma guyubo watgi ki Lubanga me nongo kwo ma pe tum. (2 Kor. 5:20) Tic mene ma pire tek ki dok ma kelo yomcwiny loyo, ma watwero timone mapat ki konyo dano wek gunong kwo ma pe tum?\\n8. Gin ango ma jo mogo guwaco ma lubbe ki yomcwiny ma bino pi tic kacel ki Jehovah?\\n8 Kadi bed ni wabedo ki yomcwiny ka dano gujolo kwena ma watito botgi, cwinywa bene bedo yom me ngeyone ni nongo watye ka yomo cwiny Jehovah, dok en tye ki pwoc i kom tutewa me tic pire. (Kwan 1 Jo Korint 15:58.) Marco, ma bedo i lobo Italy owacci: “Atye ki yomcwiny madit me ngeyone ni atye ka timo gin maber loyo pi Jehovah ento pe bot ngat mo ma wiye biwil woko i kom jami ma atimo.” I yo acel-li, Franco , ma bene bedo i lobo Italy owaco ni: “Jehovah tiyo ki Baibul kacel ki jami mogo me cwiny me poyo wiwa nino ducu ni emarowa dok jami ducu ma watiyo pire pigi tego, kadi bed ni meno waneno tutewa calo gin ma konye pe. Meno aye gin mumiyo tic kacel ki Lubanga kela yomcwiny dok mina tyen lok me kwo.”\\nTIC KACEL KI LUBANGA NYIKOWA COK BOTE KI BENE BOT JO MUKENE\\n9. Wat ango ma obedo i kin Jehovah gin ki Yecu, dok pingo?\\n9 Ka watiyo kacel ki jo ma wamarogi, wat i kinwa dongo dok bene wacako ngeyogi maber. Waniang yub ma gitye kwede ki gin ma gitye ka timo me cobone. Yecu otiyo kacel ki Jehovah pi mwaki bilion mapol ata, dok wat maber ki mar matek omoko i kingi ma gin mo keken pe romo balone. Yecu onyuto wat macok ma tye i kingi kun waco ni: “An ki Won wan acel.” (Jon 10:30) Gubedo ki yomcwiny madit adada i tic kacel kun ginote kare ducu.\\n10. Pingo tito kwena nyikowa cok bot Lubanga ki bene bot jo mukene?\\n10 I legane, Yecu okwayo Jehovah ni meno ogwok lupwonnyene. Pingo? En olego ni: “Wek gibed acel macalo wan acel.” (Jon 17:11) Ka wawoto ki loko yo me kwowa wek orwatte ki cik pa Lubanga kun bene wanywako i tito kwena, man weko waniang kit pa Lubanga. Dok wabipwonyo pingo geno Lubanga ki lubo tirane tye me ryeko. Ka wanyikke cok bot Lubanga en bene nyikke cok botwa. (Kwan Yakobo 4:8.) Wanyikke bene cok ki utmegiwa pien wan ducu warwatte ki atematema dok wabedo ki yomcwiny i yo ma rom ki dok wan ducu mitiwa tye acel. Ki lok ada, watiyo kacel, wabedo ki yomcwiny i yo ma rom, dok waciro atematema ma rom. Octavia, laminwa mo ma bedo i lobo Ulaya owaco ni: “Tic kacel ki Jehovah weko anyiko cok ki jo mukene pien kitung bota lirem pe cung i kom kit ma ngat moni nen kwede ki woko ento cung i kom bedo ki yub ma rom kacel ki lubo tira pa Jehovah.” Tika in bene iwinyo kit meno? Tika pe ibedo ki miti me nyikke cok ki jo mukene ka ineno kit ma gitye ka tutte kwede me yomcwiny Jehovah?\\n11. Pingo wabinyikke cok bot Jehovah kacel ki utmegiwa i lobo manyen?\\n11 Mar watye kwede pi Lubanga ki bene pi dano mukene twero bedo matek adada, ento bibedo matek loyo i lobo manyen. Tam kong pi tic ma tye i anyim! Wabijolo jo ma kicerogi kun bene wapwonyogi ki cik pa Jehovah. Bimitte ni kilok loboni odok paradic. Man pe bibedo tic mayot, ento pud dong wabibedo ki yomcwiny madit ya me tic kacel ki luwotwa ka wawoto ki roco kwowa wek wabed labongo roc i te Ker pa Meciya! Dano ducu gibimedde ki nyiko cok bot luwotgi kacel ki Lubangagi, ma ‘bimiyo gin makwo ducu giyeng.’​—Jab. 145:16.\\nTIC KACEL KI LUBANGA GWOKOWA\\n12. Tic me tito kwena gwokowa nining?\\n12 Myero wagwok watwa ki Lubanga. Pien watye i lobo ma Catan Larac-ci aye tye ka lonyone ki dok bene pi roc ma watye kwede, weko twero bedo yot botwa adada me cako lubo tam ki kit me lobo man. Cwiny me lobo man watwero porone ki pii nam ma corre magwar adada kun ywayowa dwokowa tung ka ma pe wamito. Wek pe oterwa tung ka marac, mitte ni omyero watute matek adada. I yo acel-li, myero watute matek wek cwiny me lobo pa Catan-ni pe orwenywa woko. Ka watye ka tito kwena bot jo mukene, myero waket tamwa i kom jami mabeco ento pe i kom jami ma gitwero balo niyewa. (Pil. 4:8) Tito kwena jingo niyewa, dok poyo wiwa i kom cikke pa Lubanga kacel ki tirane me mar. Konyowa bene me cung matek i niye.​—Kwan Jo Epeco 6:14-17.\\n13. Lacaden mo acel ma bedo i lobo Australia winyo nining ma lubbe ki tic me tito kwena?\\n13 Ka waketo cwinywa ducu i tito kwena ki dok i timo jami mukene me cwiny, man biweko pe wabedo ki cawa me keto tamwa tutwal i kom pekki ma watye kwede, dok meno gwokowa ki jami maraco. Omego mo ma nying Joel ma bedo i lobo Australia, owaco ni: “Tic me tito kwena weko wanga bedo twolo me neno jami ma tye ka timme. Poyo wiya bene i kom atematema ma dano tye ka wok ki iye ki bene adwogi mabeco ma anongo ki i keto cik ma iye lac i tic. Tito kwena konya me bedo ngat ma mwol; mina kare me jenge i kom Jehovah kacel ki i kom utmegina.”\\n14. Pingo diyo cwinywa i tic me tito kwena nyuto ni meno watye ki cwak pa Lubanga?\\n14 Tic me tito kwena bene weko wangeyo ni meno watye ki cwak pa Lubanga. Me labolle: Ket kong ni meno kimini tic me poko mugati bot dano ma i kabedo-ni. Pe kibiculi pi tic man nyo dwoko cente ma itiyo kwede. Ma dong raco loyo, pe biteri kare malac me niang ni meno dano gipe ki miti i kom mugati man ki dok jo mogo gibidagi pi poko mugati man. Ibitero kare ma rom mene itiyo tic man? Cwiny marac ma dano gitye kwede bituro cwinyi dok pe biweko i tiyo tic man pi kare malac. Ento, inongo ni meno jo mapol i kinwa dong gutero mwaki mapol i tito kwena maber labongo cul mo kadi bed ni meno giciro yet ki cac pa jo ma gipe ki pwoc i kom kwena ma watito-ni. Meno tika pe nyuto atir ni watye ki cwak pa Lubanga?\\nTIC KACEL KI LUBANGA NYUTO MARWA PIRE KI DONG PI LUWOTWA\\n15. Tic me tito kwena kubbe ki yub ma Lubanga tye kwede pi dano nining?\\n15 Tam kong i kom kit ma tic me tito kwena rwatte kwede ki yub me mar ma Jehovah tye kwede pi dano. Yubbe pi dano tye ni gubed i lobo kany matwal labongo to; kadi bed ni meno Adam otimo bal ento Jehovah pe oloko tamme. (Ic. 55:11) Ma ka meno, en oketo yub pi dano wek kilargi woko ki i bal kacel ki to. Ma lubbe ki yub meno, Yecu obino i lobo ka odyero kwone ma pe ki roc pi jo ma gin luwiny. Ento wek gubed luwiny, onongo mitte ni meno guniang gin ma Lubanga mito ki botgi. Pi meno, Yecu bene opwonyo dano ki cik pa Lubanga, ki dok en bene ociko lupwonnyene me timo kit meno. Ka wakonyo jo mukene me dongo watgi ki Lubanga nongo watye ka nywako i tic me laro dano ki i bal kacel ki to.\\n16. Ticwa me tito kwena rwatte ki cik aryo madito ma Lubanga omiyo nining?\\n16 Ka wakonyo dano wek gunong kwo ma pe tum man nyuto ni watye ki mar pi luwotwa ki dong pi Jehovah ma “mito laro jo ducu, dok mito ni jo ducu gunge lok me ada.” (1 Tem. 2:4) I kare ma kipenye cik mene madit loyo ki i kin cik ma gimiyo bot rok me Icrael, Yecu odok iye ni: “‘Mar Rwot Lubangani ki cwinyi ducu, ki tiponi [kwoni] ducu, ki tammi ducu.’ Man aye cik madit dok mukwongo. Ki me aryone ma rom kwede en ene ni, ‘Mar lawoti macalo imarre keni.’” (Mat. 22:37-39) Ka wanywako i tic me tito kwena, nongo watye ka nyuto ni meno walubo cik pa Lubanga.​—Kwan Tic pa Lukwena 10:42.\\n17. I winyo nining ma lubbe ki mot ma itye kwede me tito kwena maber-ri?\\n17 Pud dong watye ki mot madit ya! Jehovah ominiwa tic ma keliwa yomcwiny, ma nyikowa cok bote ki bene bot jo mukene, dok gwokowa i yo me cwiny. Tic man bene miniwa kare me nyuto marwa pi Lubanga ki pi dano. Kit ma dano gikwo kwede pe rom i twok loboni ducu, ento kadi bed ni gitino nyo guti, lulonyo nyo lucan, gitek nyo in gigoro, dano milion mapol gitye ka yenyo yo mapat pat me nywako niyegi ki jo mukene. Itwero ye lok pa laminwa mo ma bedo i lobo France, ma nyinge Chantel. En owaco ni: “Ngat ma tek loyo ducu, Lacwe jami ducu, Lubanga ma layom cwiny owacca ni: ‘Cit! I lokki! Lok pira, kun i loko lok ma a ki i cwinyi. Amini tekona, lokka ma en aye Baibul, cwak ma ki i polo, luwoti ma gitye i lobo, pwonnye kare ki kare, ki dok tira ma mitte i karene kikome.’ Pud dong obedo mot madit ya me timo gin ma Jehovah mito ki botwa ki dok me tic kacel ki Lubangawa!”\\nCOVER SUBJECT Tika Pud Konyo me Timo Gin Matir i Kareni?\\nCOVER SUBJECT Kit ma Gin ma Pe Atir Gudo In Kwede\\nCOVER SUBJECT Pingo Ber me Timo Gin Matir\\nMok Tammi me ‘Medde ki Bedo ki Mar i Kinwu Kekenwu Macalo Omego’!\\nWek ‘Motte Maber ma Pe Wacce-ni’ Ocuk Cwinyi’\\nCwiny Maleng Ribbe Ki Cwinywa\\n“Wek Wanywak Wot Kwedi”\\nText Yero Bukke me kompiuta me akwanya WI LUBELE—ME AKWANA I KACOKKE Januari 2016\\nWI LUBELE—ME AKWANA I KACOKKE Januari 2016","num_words":2737,"character_repetition_ratio":0.066,"word_repetition_ratio":0.008,"special_characters_ratio":0.232,"stopwords_ratio":0.301,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Icaya 7 ACO85 - I kare pa Akaj wod pa Yocam, wod pa - Bible Search\\nIcaya 6 Icaya 8\\nLok mukwogo ma Icaya otito bot Akaj\\n1-I kare pa Akaj wod pa Yocam, wod pa Ujia, kabaka me Juda, Rejin kabaka me Ciria, ki Peka wod pa Remalia, kabaka me Icrael, gin aryo ducu yam gubino i Jerucalem pi lweny i kome, ento pe gutwero loyone. 2I kare ma gitito lokke bot likwayo pa Daudi ni, “Jo Epraim doŋ guribbe woko ki jo Ciria,” cwiny Akaj ki pa lwakke omyel twatwal kit macalo yamo yeŋo kwede yat ka tye ka kodo.\\n3Rwot owaco bot Icaya ni, “Cit irwatte ki Akaj, in kacel ki wodi Cear-yacub. Cit irwatte kwede i agikki me yo pii ma mol a ki i joro ma malo, i yo gudo ma cito i poto pa lalwok-boŋo, 4ci iwacce ni, ‘Gwokke, bed mot laboŋo lworo mo, cwinyi bene pe opoti pi kiniga malyet ma omako Rejin ki jo Ciria ki wod pa Remalia, pi ajut aryo ma guwan woko ma yitogi tye Ica dunynyi. 5Pien jo Ciria ki jo Epraim ki wod pa Remalia guporo lok marac ma myero gitim i komi, kun giwacci, 6“Wacitu walwenyu i kom Juda, wami obed ki lworo madwoŋ, wek wamaa woko obed mewa, ci waketu wod pa Tabcel me bedo kabaka iye.” 7Meno omiyo Rwot. Lubaŋa owaco kuman ni,\\nCobo tamgi biloyogi woko, pe bicobbe ada.\\n8Pien Damaciko aye gaŋ madit me Ciria,\\nki Rejin aye rwot me Damaciko.\\n(Ma pud peya mwaka pyerabicel wiye abic otum, gibiŋinyo jo Epraim, bimiyo pe dok gimedde me bedo rok.)\\n9Camaria aye gaŋ madit me Epraim,\\nki wod pa Remalia aye rwot me Camaria.\\nKa ce pe wubiye,\\nadada, pe wubicuŋ matek.’ ”\\nLok ma Icaya oloko i kom Immanuel\\n10Rwot dok owaco ki Akaj ni, 11“Peny pi Lanyut mo ki bot Rwot Lubaŋani; kadi lanyut ma tye piny ka matut i lyel nyo kadi ma tye malo i polo.” 12Ento Akaj ogamo kun wacci. “Pe abipenyo Lanyut mo, dok pe abitemo Rwot.” 13En dok owaco ni, “Koŋ wuwiny wun likwayo pa Daudi! Yelo dano ma wuolo komgi pe romowu, mumiyo wutye ka olo kom Lubaŋana dok bene-ni? 14-Pi meno, Rwot kikome aye ma bimiyo botwu lanyut. Nen, nyako mo ma peya oŋeyo laco biyac, ci nywalo latin laco, gibicako nyiŋ latin meno ni Immanuel+. 15Latin meno bimato cak lukulu ki moo kic, ka doŋ oŋeyo kwero gin marac ki yero gin maber. 16Pien ma pud peya latin-nu ŋeyo kwero gin marac ki yero gin maber, lobo ma itye iye ki lworo madit i kom lukerre aryo-nu gibiweko doŋ noŋo. 17Rwot bimiyo kare mo bino i komi ki i kom lwakki, ki i kom jo me doggola me ot pa kwaru ma yam peya onen cakke ma jo Epraim gupokke woko ki jo Juda; en bikelo kabaka me Aciria.”\\n18I kare meno, Rwot bilwoŋo lwaŋi ma bedo i acakki kulu me Ejipt, ki kic ma bedo i lobo Aciria ki lwiyo. 19Gin ducu gibibino gio woko lirut i luŋ matut, ki i kin got ma obar, ki i wi okuto-gu ducu, ki i olet ducu.\\n20I kare meno Rwot bikelo dano mo ki loka kulu Euprate, ma en kabaka me Aciria. En bitimowu malit calo dano ma gilyelo yer wiye ki yer kome woko ducu, bilyelo yer tik woko bene.\\n21I kare meno dano bigwoko roya ki megi romi aryo, 22doŋ pi cak madwoŋ twatwal ma gibimiyo bot dano-nu, miyo dano meno bimato cak lukulu ki moo kic.\\n23I kare meno potti ducu ma yam ginoŋo iye tyen olok alip acel, ma poto acel acel gicato i wel me cekel me ryal alip acel bene, bibedo okuto ki ocok keken. 24Dano bicito kunnu ki atum ki atero, pien okuto ki ocok biromo lobo ducu; 25ento lobo ducu ma bedo cerecere ma yam onoŋo gipuro ki kweri, pe dok wubicito iye pi lworo okuto ki ocok. Kabedo meno bidoko ka ma dyaŋi camo iye kengi; dok romi ki dyegi gibibedo ka nyono piny iye atata.","num_words":649,"character_repetition_ratio":0.043,"word_repetition_ratio":0.0,"special_characters_ratio":0.244,"stopwords_ratio":0.304,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luka 1 ACO85 - Jo mapol doŋ gutemo coyo lok i kom gin - Bible Search\\nMarako 16 Luka 2\\nLok bot Teopilo\\n1Jo mapol doŋ gutemo coyo lok i kom gin ma otimme i kinwa, 2macalo jo ma guneno ki waŋgi nia i acakki, dok ma gudoko lutic me lok meno, gukwaŋo botwa. 3Pi meno, Ladit Teopilo, ka doŋ aŋiyo gin ducu nia i acakki, an bene atamo ni bedo ber ka acoyo piri, kun aryeyo kikore, 4wek iniaŋ ada me lok meno ma yam gipwonyi kwede.\\n5-I kare pa Kerode kabaka me Judaya, onoŋo tye ajwaka pa Lubaŋa mo ma nyiŋe Jekaria, me waŋ tic pa Abia; yam tye ki dakone ma i kin anyira pa Aron, nyiŋe Elicabet. 6Gin aryo ducu yam kitgi atir i nyim Lubaŋa, kun gilubo cik pa Rwot ducu laboŋo bal. 7Ento onoŋo gipe ki litino, pien Elicabet yam lalur, gin aryo ducu onoŋo doŋ guti woko.\\n8I kare ma Jekaria tye ka tiyo tic me ajwaka i nyim Lubaŋa, i kare me waŋ ticce, 9macalo kit pa ajwagi tye, kwir okwanye me donyo i ot pa Rwot ka waŋo gitye woko ka lega i cawa me waŋo odok eceta. 10Lwak dano ducu onoŋo gitye woko ka lega i cawa me waŋo odok eceta 11Lamalaika pa Rwot onen bote kun ocuŋ yo tuŋ lacuc i ŋet keno tyer me waŋo odok eceta. 12Ka Jekaria onene, ci cwinye opoto, lworo omake. 13Ento lamalaika owacce ni, “Pe ilwor, Jekaria, pien legani doŋ Lubaŋa owinyo. Dakoni Elicabet binywalli latin laco, ibicako nyiŋe Jon.\\n14Ibibedo ki yomcwiny, cwinyi bikwe,\\njo mapol cwinygi bibedo yom pi nywalle;\\n15-pien en bibedo madit i nyim Rwot.\\nEn pe bimato koŋo vino kadi gin ma mero dano;\\nen bipoŋ ki Cwiny Maleŋ,\\nnia i i minne.\\n16En bidwoko Luicrael mapol bot Rwot Lubaŋagi,\\n17-en bitelo nyime i cwiny ki tek pa Elia,\\npi loko cwiny wegi litino i kom litinogi;\\npi dwoko dano ma pe winyo cik i ryeko pa jo ma kitgi atir,\\ndok me yubo pi Rwot dano ma doŋ guyubbe”\\n18Jekaria openyo lamalaika ni, “Abiŋeyo man niŋniŋ? Pien an doŋ ati woko, dakona bene doŋ oti.” 19-Lamalaika ogamo doge ni, “An Gabriel, acuŋ i nyim Lubaŋa; giora ka lok kwedi, akelli kwena man maber. 20Winy ba, ibiliŋ ma pe itwero lok, nio i nino meno ma lok man bitimme iye, pien pe iye lokka, ma bicobbe ka kare oromo.”\\n21Lwak onoŋo gubedo ka kuro Jekaria, guuro rune twatwal i ot pa Lubaŋa. 22Ka Jekaria okatti woko, onoŋo pe twero lok kwedgi, omiyo guniaŋ ni oneno ginanyuta i ot pa Lubaŋa macalo lek. En obedo ka gwelogi kun pe twero lok. 23Ka kare me ticce otum, ci odok i pacone.\\n24Ka kare okato manok, dakone Elicabet ogamo ic. Okanne kwede pi dwe abic, kun waco ni, 25“Rwot otimo kit meno i koma, i kare ma onena iye, me kwanyo lewic woko ki i koma i kin dano.”\\nGitito pi nywalo Yecu\\n26I dwe me abicel Lubaŋa ooro lamalaika Gabriel i gaŋ mo i Galilaya, ma nyiŋe Najaret, 27-bot nyako ma peya oŋeyo laco, ma laco ma nyiŋe Yucepu otoŋo keny i kome; nyako meno nyiŋe Maliam. 28Lamalaika obino bote, omote ni, “Itye ba, in ma gimiyi gum! Rwot tye kwedi! 29Ento Maliam cwinye opoto pi lok man, obedo ka tamo te lok me mot man. 30Lamalaika owacce ni, ‘Pe ilwor, Maliam pien ilimo pwoc ki bot Lubaŋa. 31-Nen, ibiyac, ibinywalo latin laco, ibicako nyiŋe Yecu.\\n32-En bibedo dit, gibilwoŋe ni, Wod pa En Mamalo Twal;\\nRwot Lubaŋa bimiye komker pa kwarone Daudi.\\n33En biloyo jo me ot pa Yakobo matwal;\\nkerre pe bigik.’ ”\\n34Maliam openyo lamalaika ni, “Lok man bibedo niŋniŋ, ma kun an pe aŋene ki laco?” 35Lamalaika odokke iye ni,\\n“Cwiny Maleŋ bibino i komi,\\ntek pa En Mamalo Twal biumi macalo tipo;\\npi meno latin ma gibinywalo-ni gibilwoŋe Maleŋ,\\nWod pa Lubaŋa.\\n36Nen, watti Elicabet doŋ oyac i tiyone, binywalo latin laco; en ma yam gilwoŋo ni lalur kombeddi doŋ tye ki ic me dwe abicel. 37-Pien pe tye gin mo ma loyo Lubaŋa.” 38Maliam owaco ni, “Nen, an aŋeca pa Rwot; wek obed bota kit macalo iwaco.” Lacen lamalaika oa woko ki bote.\\nMaliam olimo Elicabet\\n39I kare meno Maliam oa, ocito oyotoyot i lobo ma obedo gotgot i gaŋ mo me Juda, 40ci odonyo i ot pa Jekaria, omoto Elicabet. 41Ka Elicabet owinyo mot pa Maliam, ci latin otiŋŋe ki i iye. Elicabet opoŋ ki Cwiny Maleŋ, 42odaŋŋe ki dwan maloŋo ni, “Itye ki gum i kin mon, latin ma i ii bene tye ki gum! 43Lok man kono oa ki kwene, lutuwa, min Rwoda me bino bota? 44Pien nen, ka awinyo dwan me motti, latin ma i iya otiŋŋe ki yomcwiny. 45Itye ki gum, in ŋat ma oye, pien lok ma Rwot otito boti bicobbe kakare.”\\nWer me pak pa Maliam\\n46-Maliam owaco ni,\\n“Kwona pako Rwot,\\n47cwinya yom i kom Lubaŋa Lalarra,\\n48pien oneno can pa aŋecane.\\nNen, nia tin yalwak me kare ducu gibilwoŋa ni lagumkom;\\n49pien Won Twer Ducu otima gin madit,\\nnyiŋe bene leŋ.\\n50Kicane tye bot yalwak me kare ducu,\\ni kom jo ducu ma gilwore.\\n51Otiyo tic matek ki bade,\\nolalo luwakke i tam me cwinygi.\\n52Oreto luker ki i wi komkergi\\nomiyo dito bot lucan.\\n53Jo ma kec nekogi omiyo giyeŋ ki gin maber,\\noryemo lulonyo gudok cen nono.\\n54Okonyo laticce Icrael,\\nopo pi timo kica,\\n55-macalo oloko bot kwariwa,\\nbot Abraim ki bot likwaye matwal.”\\n56Maliam ori bot Elicabet dwe adek,\\nka lacen odok i pacone.\\nKit ma ginywalo kwede Jon Labatija\\n57Ka kare me nywal pa Elicabet doŋ oromo, ci onywalo latin laco. 58Ka luwote ki wadine guwinyo ni Rwot onyuto kicane madwoŋ i kome kuman, cwinygi obedo yom kacel kwede. 59-I nino me aborone gubino ka liro latin. Gumito cako nyiŋe ki nyiŋ wonne Jekaria, 60ento minne ogamo ni, “Pe kit meno, gibilwoŋe ni Jon.” 61Gudokke iye ni, “Pe tye ŋat mo ma nyiŋe calo meno i kin wadiwu ducu do.” 62Gugwelo wonne ni en mito cako nyiŋe aŋa? 63En openyo pi got coc, ci ocoyo ni, “Nyiŋe Jon.” Gin ducu guuro. 64Cutcut dog Jekaria oyabbe, te lebe ogonnye, ci oloko kun pako Lubaŋa. 65Lworo omako dano ducu ma bedo cok i ŋetgi; lok meno ducu oywek i lobo Judaya ducu ma obedo gotgot. 66Dano ducu ma guwinyo gumako i cwinygi, kun giwaco ni, “Latin man kite bibedo niŋniŋ?” Pien ciŋ Rwot tye kwede.\\nLok ma Jekaria otito\\n67Wonne Jekaria opoŋ ki Cwiny Maleŋ, oloko macalo lanebi ni,\\n68“Gipwo Rwot Lubaŋa pa Icrael,\\npien doŋ olimo jone, okokogi.\\n69Otiŋo piwa lalar matek\\ni ot pa laticce Daudi,\\n70macalo yam oloko i dog lunebine maleŋ\\nma gubedo nia con ki con,\\n71me larowa ki bot lukworwa,\\nki i ciŋ jo ducu ma kwerowa;\\n72pi timo kica bot kwariwa\\nkun opo pi gicikkene maleŋ\\n73ki kwoŋ ma okwoŋo bot kwarowa Abraim,,\\nwatiyo bote laboŋo lworo,\\nkun olarowa ki i ciŋ lukworwa,\\n75kun waleŋ, dok kitwa atir i nyime\\npi nino me kwowa ducu.\\n76-In bene latin, gibilwoŋi lanebi pa En Mamalo Twal\\npien ibitelo nyim Rwot pi yubo yone,\\n77kun imiyo ŋec me lar bot rokke\\nma bino pi weko balgi,\\n78pi kica madwoŋ pa Lubaŋawa\\nma oweko piny oru piwa ki malo,\\n79-me menyo jo ma bedo i piny macol ki i tipo me to,\\nki me tiro tyenwa i yo me kuc.”\\n80Latin odoŋo, tek omedde i cwinye, obedo i tim nio i nino ma ginyute iye bot jo Icrael.","num_words":1161,"character_repetition_ratio":0.038,"word_repetition_ratio":0.002,"special_characters_ratio":0.249,"stopwords_ratio":0.282,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Camuel 3 ACO85 - Lweny obedo i kin jo me ot pa Caulo - Bible Search\\n2 Camuel 2 2 Camuel 4\\n2 Camuel 3\\n1Lweny obedo i kin jo me ot pa Caulo ki lwak pa Daudi pi kare malac, kun ker pa Daudi doŋo medde ameda ki tek, ento ot pa Caulo jwik ajwika dok kwede piny kun goro bene,.\\nAwobe pa Daudi ma onywalogi i Kebron\\n2Litino awobe pa Daudi ma onywalogi i Kebron gin ene: latin kayone aye Ammon, minne Akinoam me Jejreel; 3me aryone Kileab, minne Abigail dako pa lyel Nabal me Karmel; me adekke Abcalom, minne Maaka ma nya pa Talmai kabaka me Gecur; 4me aŋwenne Adoniya, minne Kagit; me abicce Cepatia, minne Abital; 5ki me abicelle Itream, minne Egla, ma dako pa Daudi. Gin ducu Daudi onywalogi i Kebron.\\nAbneri oribbe ki Daudi\\n6I kare ma lweny tye i kin ot pa Caulo ki lwak pa Daudi, Abneri omedde odoko dano matek i kin jo me ot pa Caulo. 7Onoŋo Caulo yam obedo ki dako ma aŋecane ma nyiŋe Rijpa, nya pa Aiya, ci Icbocet ma wod pa Caulo-ni ocako kelo lok i kom Abneri ni obedo ki ci-wonne. 8Kiniga omako Abneri matek pi lok pa Icbocet, omiyo owacci, “An aye a gwok pa jo Juda bo? I kare man abedo ka nyuto mar madwoŋ i kom ot pa woru Caulo, ki i kom omegine ducu ki lureme ducu, pe ya am iyi i ciŋ Daudi bene ci tin doŋ icika pi balo wi dako man! 9-Lubaŋa myero oket can i koma kit meno ki makato bene, ka ce pe acobo kwoŋ ma yam Rwot okwoŋo i kom Daudi, 10pi kwanyo ker woko ki i ot pa Caulo, ki pi moko ker pa Daudi wek olo Icrael ki Juda ducu, cakke wa ki i Dan nio kwede i Beer-ceba.” 11Icbocet pe dok ogamo dog Abneri ki lok mukene, pien obedo ka lwore.\\n12Abneri ocwalo lukwena bot Daudi i Kebron kun waco bote ni, “Lobo mono tye i ciŋ aŋa doki? Ket gicikke kweda, ci nen, ciŋa bidok yo tuŋ boti pi kelo lobo Icrael ducu boti.” 13Daudi ogamo ni, “Meno ber, abiketo gicikke kwedi; ento gin mukwoŋo ma amito ki tuŋ boti tye kit man; peya ibineno waŋa, nio waŋ ma ikelo Mikal nya pa Caulo, bota, ibino kwede ka ibino ka nena.” 14-Daudi dok ocwalo lukwena bot Icbocet wod pa Caulo kun waco ni, “Miya dakona Mikal ma yam anyomo ki del kom nyim jo Piliciti me co miya acel.” 15Icbocet ocwalo dano okwanyo dako wo ko ki bot cware Paltiel wod pa Laic. 16Paltiel olubo kor dakone kun kok pire nio kwede wa i Bakurim. Ka lacen Abneri ojuke ni odok cen, ci laco-nu odok cen.\\n17Abneri ocako yubo lok ki ludoŋo pa jo Icrael kun wacci, “Nen, cakke wa i kare ma okato ca wubedo ki miti me keto Daudi obed kabaka ma loyowu. 18Doŋ wutim ba, pien Rwot yam ociko pi Daudi kun wacci, ‘Abimiyo laticca Daudi aye bilaro jo Icrael ki i ciŋ jo Piliciti ki i ciŋ lumerokgi ducu.’ ” 19Abneri owaco bot jo pa Benjamin bene kit meno, ci lacen ocito i Kebron ka tito bot Daudi kit lok ducu ma jo Icrael kacel ki jo ducu me ot pa Benjamin gutamo ni ber doŋ gitim.\\n20Ka Abneri oo bot Daudi i Kebron ki jo pyeraryo, ci Daudi otedo karama pi Abneri ki jo ma en tye kwedgi ducu. 21Ci Abneri otito bot Daudi ni, “Koni doŋ amito dok cen, ci abicoko jo Icrael ducu aketogi i ciŋi, rwoda kaba ka, wek guket gicikke kwedi, ka doŋ icak loyo lwak ducu kit ma cwinyi mito.” Kit meno Daudi ocwalo Abneri ocito, kun dok gire ki kuc.\\nJoab oneko Abneri\\n22Ki iŋe wot pa Abneri, Joab ki lutic pa Daudi gudwogo ki i mony, gukelo lwak jami mapol ma guyako. Ento onoŋo Abneri doŋ pe bot Daudi i Kebron, pien Daudi onoŋo otyeko cwale ocito woko, ocito ki kuc. 23Ka Joab odwogo kacel ki lumony ducu ma onoŋo ocito kwede, gitito bo te ni, “Abiner wod pa Ner obino kany bot kabaka, ci kabaka oweko en ocito woko, ocito ki kuc.” 24Joab ocito bot kabaka owacce ni, “In ibedo ka timo gin aŋo? Nen ba, Abneri obino boti, ci piŋo icwale odok woko cen, omiyo en doŋ ocito woko? 25In mono pe iŋeyo ni Abneri wod pa Ner obino ka bwoli, wek ene ka ma icito iye ducu ki gin ducu ma itiyo?”\\n26Ka Joab oa woko ki i nyim Daudi, ci ocwalo lukwena i kor Abneri, gudwogo kwede cen nia ki i waŋ pii me Cira, ento Daudi pe oŋeyo iye lok mo. 27Ka Abneri odwogo cen, oo i Kebron, Joab otere woko cen i dog gaŋ macalo mito lok kwede i muŋ, ci otugi cobo iye ki kunnu, oto woko. Oneke pi culo kwor remo pa ominne Acael. 28Ka Daudi owinyo pire, owacci, “An ki kerra ducu pe watye ki alii mo wacel i nyim Rwot pi to pa Abneri wod pa Ner. 29Aliine opot gire i kom Joab, ki i kom jo me ot pa wonne, Ot pa Joab kare ducu pe myero obed laboŋo dano mo iye ma kome cwer tut, nyo ladobo, nyo dano ma bwoc, nyo dano ma gineko ki pala lucwan, nyo dano ma lakec cam!” 30Joab ki ominne Abicai guneko Abneri kit meno, pien yam oneko omingi Acael i mony ma obedo i Gibeon.\\n31Daudi dok owaco bot Joab ki lwak ducu ma gitye kwede ni, “Wuyec ginarukawu, wutwe boŋo cola i pyerwu, wek wukum i nyim Abneri.” I kare ma giyiko kom Abneri Daudi ma kabaka-ni olubo kor kitarane. 32Giyiko i Kebron, ci kabaka odaŋŋe ki koko matek i wi lyelle, ki lwak ducu bene gukok. 33Kabaka okoko Abneri kun wacci,\\n“Abneri myero oto kit ma lamiŋ to-ni mono?\\n34Badi yam pe gitweyo woko do;\\nkit ma dano kome wee i nyim latim bwami,\\nin bene komi owec kit meno do.”\\nCi lwak ducu dok gunwoyo koke. 35Lwak ducu gubino ka bito Daudi wek ocam kwon ma piny pud dyeceŋ, ento Daudi okwono kwon kun wacci, “Lubaŋa myero oket can i koma kit meno ki makato bene, ka ce abilo kwon mo ma ceŋ peya opoto!” 36Ci lwak guniaŋ lok ma i cwinye, omiyo cwinygi okwe; pien kit gin ducu ma kabaka tiyo yomo cwiny lwak ducu.\\n37Kit meno omiyo lwak ducu guniaŋ i nino meno ni pe kabaka aye ma omiyo ni ginek Abneri wod pa Ner. 38Kabaka owaco, bot luticce ni, “Wun pe wuŋeyo ni oteka madit ma lawimony doŋ oto woko tin ki i Icrael? 39An adoko nyap woko i kare man, kadi an kabaka ma giwiro. Awobe pa Jeruya gin aye guketa i peko, Rwot myero ocul kwor i kom latim marac muporo kit bwamine!”","num_words":1105,"character_repetition_ratio":0.045,"word_repetition_ratio":0.007,"special_characters_ratio":0.246,"stopwords_ratio":0.284,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 42 ACO85 - Dano-nu dok otelo nyima otera i - Bible Search\\nEjekiel 41 Ejekiel 43\\nOdi aryo ma gigerogi cok ki ot pa Lubaŋa\\n1Dano-nu dok otelo nyima otera i dyekal ma i iye ma tye yo tuŋ acam-mi, ci okela wa i kicika mapol ma onoŋo gukemme ki dyekal me ot pa Lubaŋa ma onoŋo okemme ki ot ma tye yo tuŋ acam-mi. 2Ot man ma onoŋo tye yo tuŋ acam-mi borre onoŋo romo futi miya acel ki pyerabicel, ki lacce onoŋo romo futi pyeraboro. 3Ki tuŋcel onoŋo okemo kabedo ma lacce romo futi pyeradek wiye aryo ma i ŋet ot pa Lubaŋa, ki tuŋcel onoŋo okemo kabedo ka ma gicano iye gweŋ ma i dyekal ma woko. Ot man onoŋo yam gigero i dul adek ma gukubbe malo i wi wadi, dul ot acel acel onoŋo tye ki yo mukemo yo wadi ma donyo i odi ma gukubbe malo i dul adek-ki. 4I nyim kicika magi onoŋo yo tye iye me donyo i ot ki yo tuŋ i iye kunnu, lacce onoŋo romo futi apar wiye abicel ki borre futi miya acel ki pyerabicel; doggolagi ducu onoŋo tye yo tuŋ acam. 5Kicika ma malo onoŋo gigero madiŋ, pien kicika ma piny ki ma i dyere onoŋo gumayo kabedo malac woko ki piny. 6Pien onoŋo gitye odi ma gukubbe malo i dul adek, onoŋo wir bene pe i igi calo wir ma onoŋo tye i dyekal ma woko-ni, Mumiyo kicika ma malo gidiyo woko obedo madiŋ makato kicika ma gucuŋ i ŋom ki ma i dyere-gu. 7Onoŋo bene tye cel ki woko ma opimme ki kicika ducu atir, kun okemo yo tuŋ dyekal ma woko, doŋ ka ma okemme ki kicika onoŋo borre romo futi pyeraboro. 8Kicika ma onoŋo tye i kom dyekal ma woko onoŋo bocogi romo futi pyeraboro, kun kicika ma okemo ot pa Lubaŋa-gu bocogi onoŋo romo futi miya acel ki pyerabicel. 9Ki yo tuŋ piny i te kicika magi onoŋo tye iye doggola me donyo yo tuŋ wokceŋ, ka onoŋo dano gidonyo i igi ki yo tuŋ i dyekal ma woko, 10ka ma cel ma tye yo tuŋ woko ocakke ki iye.\\nOnoŋo tye kicika mogo bene yo tuŋ acuc ma gukemme ki dyekal dok gukemme ki ot madit-ti, 11onoŋo yo bene tye i nyimgi. Onoŋo giromrom ki kicika ma gitye yo tuŋ acam, ma bocogi ki lacgi bene rom, ki kit ma gigerogi kwede bene rom, wa doggolagu ducu girom. 12Onoŋo tye doggola me donyo yo tuŋ wokceŋ ki piny i te kicika ma gitye yo tuŋ acuc, ka ma dano donyo ki iye tuc i yo, ki dok cel ma opoko kingi onoŋo okemme kwedgi.\\n13Dano-nu dok owacca ni, “Kicika magi ducu ma tye yo tuŋ acam ki kicika ma gitye yo tuŋ acuc ma gukemme ki dyekal-li gin aye kicika maleŋ, I kicika magi en aye ajwagi ma gidonyo ka tic i nyim Rwot gicamo iye gityer maleŋ makato ducu, Kunnu aye giketo iye gityer maleŋ makato ducu, gityer me moko kwon, gitum pi bal, ki gitum pi tino alii, pien kabedo meno aye kabedo maleŋ. 14Ka inen ajwagi doŋ gudonyo i kabedo maleŋ, pe gibia gikato woko ki iye gicito i dyekal ma woko laboŋo weko boŋŋigi ma giruko ka gitye ka tic kunnu, pien boŋŋi magi gileŋ. Gibiruko boŋŋi mukene ma pud peya noŋo gucito cok ki kabedo ka ma lwak gicokke iye.”\\nKit ma gipimo kwede kabedo murumo ot pa Lubaŋa\\n15Lacen ka doŋ dano-nu otyeko pimo kabedo ma tye yo tuŋ i iye murumo ot pa Lubaŋa, ci otelo nyima otera wadonyo ki i dogcel ma okemo yo tuŋ wokceŋ, ci ocako pimo kabedo ma orumo ot pa Lubaŋa ki woko. 16Opimo kabedo ma tye yo tuŋ wokceŋ ki lagada me pimo piny, ci opimo ki lagada meno oromo futi miya aboro. 17Ka olokke dok opimo kabedo ma tye yo tuŋ acam, opimo ki lagada me pimo piny oromo futi miya aboro. 18Ka dok olokke opimo kabedo ma tye yo tuŋ acuc, opimo ki lagada me pimo piny oromo futi miya aboro. 19Lacen olokke yo tuŋ potoceŋ ci opimo ki lagada lapim piny oromo futi miya aboro. 20Opimo twoke aŋwen ducu. Onoŋo bene tye cel murumo woko, ma borre romo futi mi ya aboro ki lacce bene futi mi ya aboro, wek opok kin kabedo maleŋ ki kabedo me nino ducu.","num_words":714,"character_repetition_ratio":0.099,"word_repetition_ratio":0.003,"special_characters_ratio":0.231,"stopwords_ratio":0.286,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Marako 14 ACO85 - Nino madito me Kato (Paska) ki me - Bible Search\\nMarako 13 Marako 15\\n(Matayo 26.1-5; Luka 22.1-2; Jon 11.45-53)\\n1-Nino madito me Kato (Paska) ki me Mugati ma Tobi Pe Iye onoŋo odoŋ nino aryo, ajwagi madito pa Lubaŋa ki lupwony-cik guporo lok me mako Yecu ki ryeko ka wek gineke. 2Pien onoŋo guloko ni, “Pe gimak i nino madito, miyo lwak bitugge.”\\nGiwiro Yecu ki moo i Betania\\n(Matayo 26.6-13; Jon 12.1-8)\\n3-I kare ma Yecu tye i ot pa Cimon ladobo, i kare ma obedo ka cam, dako mo obino ma kun tye ki adomo moo nard kikome ma welle dwoŋ-ŋi; ocako turo dog adomo moone, ci oonyo i wiye. 4Ento cwiny jo mogo ocwer, ci gucako lok kekengi ni, “Piŋo moo man gibalo abala? 5Pien moo man kono nene gicato woko, kono nene okelo lim ma romo ciliŋ miya adek kulu ki makato bene, ka wek gimi ki lucan.” Ci gucako tugge i kom dako-nu matek. 6Yecu ocako waco ni, “Wuweke obed mot, wuyelo piŋo? En otiyo gin maber twatwal i koma. 7-Pien wun wutye kacel ki lucan kare ducu, dok wutwero konyogi i kare ducu ma wumito; ento an pe abibedo kwedwu kare ducu. 8En otiyo gin ma en twero; dok en aye okwoŋo onyo moo i koma me yika. 9Adada awacciwu ni, i kabedo ducu ma i wi lobo ma gibitito iye lok me kwena maber, gin ma dako-ni otiyo bene gibitito pire, wek obed me po en.”\\nJuda oye dobo Yecu\\n(Matayo 26.14-16; Luka 22.3-6)\\n10Juda Lakeriot, ma en dano acel ma i kin jo apar wiye aryo-ni, ocito bot ajwagi madito pa Lubaŋa pi miyo Yecu i ciŋgi. 11Ka guwinyo lokke oyomo cwinygi, gucako cikke me miye lim; ki en bene ocako yenyo kare maber ma eromo miyo ki Yecu i ciŋgi.\\nYecu ocamo cam me Kato (Paska) ki lupwonnyene\\n(Matayo 26.17-25; Luka 22.7-14, 21-23; Jon 13.1-30)\\n12I kom nino mukwoŋo me nino madito me Mugati ma Tobi Pe iye, ma gitumo iye latin romo me Kato, lupwonnye gupenye ni, “Imito waciyubbi kabedo mene wek icam iye Kato?” 13En ooro lupwonnyene aryo ki i kingi kun cikogi ni, “Wucit wa i Jerucalem; ci wubirwatte iye ki laco mo ma oyeyo agulu pii, en aye wulub kore. 14Ka ma en odonyo iye-ni, en aye wupeny iye won ot ni, ‘Lapwony owacci, ot welo ma atiro iye tye kwene, ka ma abicamo iye cam me Kato, kacel ki lupwonnyena?’ 15Ci en binyuto botwu kicika ot ma malone, ma gipeto, giyubo maber, wuyubwa kabedo kunnu.” 16Lupwonnye gucito, ci gudonyo i Jerucalem, gunoŋo kit macalo en owaco botgi-ni, gucako yubo cam me Kato kunnu.\\n17Ka piny doŋ oyuto ci obino ki jone apar wiye aryo. 18-Ka gubedo piny ci gucako camo cam, ci Yecu owacogi ni, “Adada awacciwu ni, ŋat acel i kinwu bidoba, en aye dano ma camo kacel kweda.” 19Gin gucako kumo cut, kun dano acel acel penye ni, “An bo?” 20Yecu owacogi ni, “Tye ŋat acel i kinwu wun jo apar wiye aryo-ni, en aye dano ma tye ka gweyo i atabo acel kweda-ni. 21Pien Wod pa dano tye ka wot kit man pi cobo kit ma gicoyo i kome-ni; ento dano ma odobo Wod pa dano-ni bineno can! Kono nene obedo ber ka dano-nu pe ginywalo.”\\n(Matayo 26.26-30; Luka 22.14-20; 1 Kor 11.23-25)\\n22Ka gitye ka camo cam, Yecu omako mugati; ci olego gum i kome, ocako baro iye, omiyo bot lupwonnye, kun wacci, “Wugam man, man aye koma.” 23Dok otiŋo kikopo, ci opwoyo, ocako miyone botgi, gin gumato. 24-Yecu owaco botgi ni, “Man aye remona me gicikke ma ocwer pi jo mapol. 25Adada awacciwu ni, pe dok abimato pig olok, nio wa i kare ma abicako dok matone manyen wa i ker pa Lubaŋa.” 26Ka doŋ gutyeko wero wer, ci gucito i wi got Jeituni\\n(Matayo 26.31-35; Luka 22.31-34; Jon 13.36-38)\\n27-Yecu owaco botgi ni, “Wun ducu wubitenya woko kena, pien yam gicoyo ni, ‘Abigoyo lakwat, ci romi gibiket woko ata.’ 28-Ento lacen ka doŋ acer woko ci abitelo nyimwu me cito i Galilaya.” 29Petero ogamo ni, “Kadi ka jo mukene ducu gibitenyi woko, ento an pe abitenyi ata.” 30Yecu owacce ni, “Adada awacci ni, tin ki i dyewor, ma noŋo twon gweno peya onwoyo koko kiryo, noŋo in doŋ ityeko kwera woko tyen adek kulu.” 31Ento Petero dok ogamo matek twatwal ni, “Twara ma ato kacel kwedi, pe abikweri.” Gin ducu gucako loko kit meno bene.\\nYecu olego Lubaŋa i poto Gececemane\\n(Matayo 26.36-46; Luka 22.39-46)\\n32Gucito i kabedo ma nyiŋe Gececemane, ci ociko lupwonnyene ni, “Wun koŋ wubed kany, an koŋ acileg Lubaŋa.” 33En otero Petero ki Yakobo ki jon, ci cwinye ocako poto matek ki kumo bene madwoŋ. 34Ocako wacogi ni, “An cwinya tye ka waŋ matek, mito neka woko. Wubed ka kiyo piny kany.” 35Ocito anyim manok, ci oguŋo oryebbe piny olego ni, “Ka ce twerre, lakit cawa-ni doŋ oa woko i koma.” 36Ci olego ni, “Abba, Wora, jami ducu twerre ki boti; kwany kikopo man woko ki i koma; ento pe obed kit ma an amito, obed kit ma in imito.” 37Ka odwogo botgi onoŋo gunino woko, ci owaco bot Petero ni, “Cimon, inino woko ce? Pe itwero kiyo piny pi cawa acel mo? 38Wuki, wuleg Lubaŋa, wek pe wudony i abita mo; cwiny kikome mito loyo abita pa Catan, ento kom aye nyap.” 39Dok odok ka lego Lubaŋa, kun nwoyo lego lega acel-lu. 40Ka dok odwogo onoŋo gunino woko, pien onoŋo nino doŋ omako waŋgi twatwal; pe doŋ giŋeyo gin ma myero gidokke iye. 41Ka dok odwogo botgi tyen me adekke, openyogi ni, “Wun pud wunino ce? Pud wutye ka yweyo bo? Doŋ otum, ki cawa bene doŋ oromo; wod pa dano doŋ gimiyo woko i ciŋ lubalo. 42Doŋ wua malo, orya wunu wacitu; nen dano ma odoba doŋ tye cok.”\\n(Matayo 26.47-56; Luka 22.47-53; Jon 18.3-12)\\n43Cutcut ma Yecu pud tye ka lok-ki, Juda otugi tuc; en yam ŋat acel ma i kin jo apar wiye aryo-ni. En obino ki lwak ma gua bot ajwagi madito pa Lubaŋa ki lupwony-cik ki ludoŋo, ma gitye ki pala lucwan ki odoo-gu. 44Juda ma odobe-ni yam omiyogi lanyut. En owacci, “Dano ma abimoto kun anoto leme, meno aye en kikome; wutugi make woko, wutere kun wugwoke maber.” 45Ka Juda obino ci okemo bot Yecu atir, ocako mote ni, “Lapwony,” ci onoto leme. 46Gin bene gutugi poto i kome, gumake woko cut. 47Dano mo acel ma onoŋo ocuŋ ka ŋete ocako woto pala lucwanne, otoŋo ki opii pa ajwaka madit pa Lubaŋa, oŋuno ite woko. 48Yecu owaco botgi ni, “Wubino bota ki pala lucwan ki odoo-gu me maka, macalo wubino i kom layak mo? 49-Abedo ka pwony i ot pa Lubaŋa jwijwi, ma kun abedo iye kwedwu, ci pe yam wumaka do. Doŋ wumaka, wek ginacoya ocobbe kakare.” 50Gin ducu guriŋo woko, guweke odoŋ kene.\\nAwobi ma oriŋo woko\\n51Awobi mo odwalo cuka boŋo camanini keken i kome, ci olubo ki kor Yecu; gin gumake bene, 52ento en oweko cukane odoŋ, ci oriŋo woko nono laboŋo mo.\\n(Matayo 26.57-68; Luka 22.54-55, 66-67; Jon 18.13-14, 19-24)\\n53Gutero Yecu bot ajwaka madit pa Lubaŋa, kun onoŋo ajwagi madito ki ludoŋo-gu ki lupwony-cik gucokke kacel. 54Petero obedo ka lubo kor Yecu ki cencen nio kwede wa i dyekal pa ajwaka madit; obedo ka oyo mac kacel ki lutic.\\n55Ajwagi madito ki jo ma i Lukiko ducu guyenyo lok me caden ma mako kom Yecu ma miyo gineke; guyenyo kwe pe gunoŋo mo. 56Lwak lucaden mapol gubedo ka kelo lok goba i kome, ma lokgi ducu pe rwatte. 57Jo mukene gua malo, ci gukelo lok goba i kome ni, 58-“Wan wawinyo ka en loko ni, ‘An amuko ot pa Lubaŋa-ni woko, ma yam gigero ki ciŋ-ŋi, ci dok agero mukene-ne nino adek keken, ma pe gitiyo ki ciŋ.’ ” 59Kadi bed gukelo lok goba kit meno, ento lok ma gukelo pe rwatte.\\n60Ajwaka madit otirre malo ci ocuŋ i dyere, ocako penyo Yecu ni, “Lwak adot ma lucaden gudoti kwede-ni in igamo niŋniŋ?” 61Yecu pe ogamo, oliŋ gire aliŋa. Ajwaka madit dok openye ni, “In aye Kricito ma Lubaŋa oyero, Wod pa Lubaŋa ma gipwoyo-ni bo?” 62-Yecu ogamo ni, “An aye a en; dok bene wubineno ka Wod pa dano obedo ki Won Twer atena i wi kom me deyo ka ŋete, tuŋ acucce; ka dok bino ki pol me polo-gu.” 63Ajwaka madit ocako yeco ginarukane woko kekene, kun wacci, “Pud dok wumito kit caden aŋo kaa? 64-Doŋ wutyeko winyo kit ma en yeto kwede Lubaŋa. Wutamo iye lok aŋo doŋ?” Gin ducu guŋolo lokke ni, balle romme to. 65Jo mukene gucako ŋulo laa i kome, kun giumo waŋe woko, ka gidoŋe kwede, ma kun giwacci, “In ma lanebi-ni, tuc ba,” ki lutic-gu gupoto i kome kun gipale ki ciŋgi.\\nPetero okwero Yecu woko\\n(Matayo 26.69-75; Luka 22.56-62; Jon 18.15-18, 25-27)\\n66I kare ma onoŋo Petero tye piny i dyekal, ci aŋeca pa ajwaka madit acel mo obino kenyo. 67Ka oneno Petero ka oyo mac, ka obolo waŋe i kome ci owacce ni, “In bene onoŋo itye ki dano meno mua ki i Najaret, en Yecu.” 68Petero ocako kwero woko, ma kun wacci, “An pe aŋeyo, pe bene aniaŋ gin ma ibeloko.” Ka Petero okato woko i doggaŋ, ci twon gweno otugi kok cut. 69Aŋeca meno dok onene, ci dok ocako tito bot jo ma gucuŋ kunnu ni, “Dano man en bene ŋat acel ma i kingi.” 70Petero dok ocako kwerone woko aye. Kare dok okato manok mo, jo ma onoŋo gucuŋ kenyo dok guwaco ki Petero ni, “Ada in i ŋat acel ma i kingi, pien in Lagalilaya.” 71En ocako kwoŋŋe kun lamme kekene ni, “An pe aŋeyo dano man ma wun wuloko pireni.” 72Dok cutcut twon gweno okok tyen me aryone. Petero ocako po lok ma nene Yecu owacce ni, “Ma noŋo twon gweno peya onwoyo koko kiryo, noŋo in doŋ ityeko kwera woko tyen adek kulu.” Ci ocako koko matek cut.","num_words":1598,"character_repetition_ratio":0.042,"word_repetition_ratio":0.01,"special_characters_ratio":0.277,"stopwords_ratio":0.265,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yucepu—Opii ma Owinyo Lubanga | Pwony me Baibul pi Lutino\\nKinywalo Yucepu ma wonne Yakobo dong otii woko. Pi meno, wonne onongo marre loyo omegine mukene-ni. Itamo ni gin guwinyo nining? Nyeko omakogi matek i kom Yucepu dok onongo gidage mada. I kare mo ma Yucepu oleko lek mogo ma gipat adada, en otito lek magi bot omegine. Gutamo ni lek-ki te lokke ni nino mo gin gibikule i nyim Yucepu. Man omiyo gin dong gudage adada!\\nNino mo acel, omegi Yucepu onongo gitye ka kwayo romi cok ki boma me Cekem. Yakobo ooro Yucepu me neno kit ma gitye kwede. Ma guneno ka Yucepu tye ka bino ki ka mabor, ci guloko i kingi kekengi ni: ‘Lalek-ki eno tye ka bino. Waneke woko!’ Gumake ci gubole i bur matut. Ento ominne ma nyinge Juda owacci: ‘Pe wuneke! Me ka meno, wacate macalo opii.’ Pi meno, gin gucato Yucepu bot lucatwil me Midian ma gitye ka cito i Ejipt pi cekel me ryal 20.\\nKa dong, omegi Yucepu guluto kanyine i remo dyel, ci gucwalo kanyine bot wongi kun giwacci: ‘Man mono pe kanyi pa wodi?’ Pi meno Yakobo otamo ni lee mo mager omwodo Yucepu woko. Cwinye ocwer matek. Onongo pe tye ngat mo ma twero kweyo cwinye.\\nI Ejipt, kicato Yucepu macalo opii bot ladit tic pa Parao ma nyinge Potipar. Ento Jehovah onongo tye ki Yucepu. Potipar oneno ni Yucepu timo ticce ducu maber dok genne. Ma peya otero kare malac, kiketo Yucepu macalo lalo jami ducu pa Potipar.\\nDako pa Potipar oneno ni Yucepu nen mabulobulo dok mwonya matek. Nino ki nino, en obedo ka penyo Yucepu ni obut kwede. Ngo ma Yucepu otimo? En okwero woko kun wacci: ‘Pe! Meno gin marac. Laditta gena, dok in ibedo dakone. Ka abuto kwedi, nongo atimo bal madit i nyim Lubanga!’\\nNino mo acel dako pa Potipar otemo diyo Yucepu tektek me buto kwede. En omako Yucepu ki bongone, ento Yucepu ongweco woko. I kare ma Potipar odwogo gang, en owaco ni Yucepu otemo buto kwede tektek. Ento en onongo tye ka loko lok goba. Potipar okeco adada, ci obolo Yucepu i buc. Ento wi Jehovah pe owil i kom Yucepu.\\n“Wumwolle kenwu i te twero pa Lubanga, wek ka kare oromo en otingwu malo.”​—1 Petero 5:6\\nLapeny: Omegi Yucepu gutere nining? Pingo kibolo Yucepu i buc?\\nAcakki 37:1-36; 39:1-23; Tic pa Lukwena 7:9\\nNywakki Nywakki Opii ma Owinyo Lubanga","num_words":389,"character_repetition_ratio":0.049,"word_repetition_ratio":0.0,"special_characters_ratio":0.23,"stopwords_ratio":0.257,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lunyodo​—Wupwony Lutinowu me Maro Jehovah | Wi Lubele me Anyama\\nPWONY ME ANYAMA ME 52\\n‘Lutino aye ginaleya ma oa ki bot Jehovah.’​—JAB. 127:3.\\n1. Tic ango ma Jehovah omiyo ki lunyodo?\\nJEHOVAH ocweyo laco ki dako mukwongo ki miti me nywalo lutino. Baibul waco atir ni: ‘Lutino aye ginaleya ma oa ki bot Jehovah.’ (Jab. 127:3) Man tyen lokke ngo? Go kong ka laremi mo macok omini centene mo madit ni igwokke. Ibiwinyo nining? Iromo winyo ni en onyuto gen madit adada i komi. Ento bene itwero bedo ki par i kom kit ma ibigwoko kwede ki cente meno. Jehovah, Laremwa macok loyo, omiyo tic ki lunyodo me gwoko gin mo ma pire tek loyo cente. En ominigi tic me gwoko lutinogi maber wek gubed ma cwinygi yom.\\n2. Lapeny mene ma wabinyamogi i pwony man?\\n2 Anga ma omyero omok ka jo munyomme myero gunywal lutino ki dok awene ma omyero gunywal kwede? Dok gin ango ma lunyodo gitwero timone me konyo lutinogi me bedo ki yomcwiny i kwogi? Nen kong cik ma igi lac mogo ma nonge i Lok pa Lubanga ma twero konyo luot ma Lukricitayo me moko tam me ryeko.\\nWOR TAM MA LACO GIN KI DAKONE GUMOKO\\n3. (a) Anga ma omyero omok ka jo munyomme myero gunywal lutino nyo pe? (b) Lok ada mene me Baibul ma omyero lurem ki jo me paco pa jo munyomme wigi opo iye?\\n3 I tekwaro mogo, dano tamo ni jo ma gunyomme nyen omyero gucak nywalo lutino cutcut. Gitwero nongo dic ki bot lupacogi nyo jo mukene me lubo tekwaro meno. Jethro, omego mo ma i Acia, owaco ni, “I kacokke, jo ma gitye ki lutino gidiyo jo munyomme ma gipe ki lutino me cako nywal.” Jeffrey, omego mukene ma i Acia, otito ni, “Jo mukene gitito ki luot ma gipe ki lutino ni pe gibibedo ki ngat ma myero ogwokgi ka ceng mo gutii.” Kadi bed kit meno, luot acel acel omyero gumok pigi kengi ka gimito nywalo lutino nyo pe. Meno tam ma myero gin aye gumoki pien tic meno bibedo i wigi. (Gal. 6:5) Ngene kene ni, lurem ki lupaco pa jo munyomme nyen-ni gimito ni gubed ma cwinygi yom. Ento jo ducu myero wigi opo ni moko tam man ka omyero ginywal lutino nyo pe obedo tic pa luot-ti.​—1 Tem. 5:13.\\n4-5. Jami aryo mene ma mitte ni laco ki dako omyero gulok iye, dok kare mene maber me nyamo lok meno? Tit kong.\\n4 Luot ma gumoko tamgi me nywalo lutino omyero gunyam lapeny aryo ma pigi tek: Mukwongo, gimito cako nywalo lutino awene? Me aryo, gimito ni ginywal lutino adi? Awene ma opore pi laco ki dako me nyamo lapeny magi? Dok pingo lapeny aryo magi pigi tek adada?\\n5 Pol kare, ma peya gunyomme, laco ki dako omyero gunyam lok i kom nywalo lutino. Pingo meno kare maber? Pien pire tek adada ni tamgi orwatte i kom lok man. Medo i kom meno, mitte ni guniang ka gitye atera me gwoko lutino. Luot mogo gumoko tamgi me kuro pi mwaka acel nyo aryo i nge nyomgi ma nongo peya gunywal pien ka gudoko lunyodo, pol pa cawagi ki kerogi bicito i gwoko lutino. Tamgi nongo tye ni, ka gukuro pi kare mo, man weko kong gibedo ki kare me jolo alokaloka ma nyom kelo kun gidongo wat macok i kingi.​—Ep. 5:33.\\n6. Tam ango ma luot mukene gumoko ma lubbe ki kwo matek ma watye ka kato ki iye i kare-ni?\\n6 Lukricitayo mukene guyero me lubo lanen pa awobe adek pa Nua ki mongi. Luot adek-ki pe gunywalo lutino cutcut i nge nyomgi. (Acak. 6:18; 9:18, 19; 10:1; 2 Pet. 2:5) Yecu oporo karewa-ni ki “kare pa Nua,” dok pe tye akalakala mo keken ni watye ka kwo i kare ma ‘piny tye marac.’ (Mat. 24:37; 2 Tem. 3:1) Pi tyen lok meno, jo munyomme mogo gumoko tamgi pe me nywalo lutino i kare-ni wek gimi cawa malac i tic pa Lukricitayo.\\nKa gitye ka moko ka gimito nywalo lutino ki bene wel lutino adi ma gimito, luot ma giryek kong gibedo piny “ka kwano wel lim ma mitte.” (Nen paragraf 7) *\\n7. Pwony ma tye i Luka 14:28, 29 ki Carolok 21:5 twero konyo jo munyomme nining?\\n7 Ka gitye ka moko ka gimito nywalo lutino ki bene wel lutino adi ma gimito, luot ma giryek kong gibedo piny “ka kwano wel lim ma mitte.” (Kwan Luka 14:28, 29.) Luot ma dong gupito lutino gingeyo ni gwoko lutino pe mito cente keken, ento bene mito cawa ki kero. Pi meno, pire tek pi jo munyomme me nyamo lapeny calo: ‘Tika wan ducu wabibedo ki dog tic wek wanong cente ma mitte me gwoko jo me otwa? Tika tamwa rwatte i kom gin ma waneno ni pire tek pi jo me otwa? Ka bimitte ni wan aryo-ni ducu wabed ki dog tic, ci anga ma bigwoko lutinowa? Anga ma bidoro tam ki tic pa lutinowa?’ Luot ma gikwanyo kare me nyamo lapeny magi ma wigi opye mot nongo gitye ka lubo lok ma tye i Carolok 21:5.​—Kwan.\\nLaco ma lamar timo jami ducu ma en twero me tyelo kor dakone (Nen paragraf 8)\\n8. Ariya ango ma jo munyomme ma gitye Lukricitayo myero gunge ni gibibedo kwede, dok ngo ma laco ma lamar bitimone?\\n8 Mitte dok opore ni lanyodo acel acel omyero omi kare dok oti matek me gwoko latin. Dong ka jo munyomme gunywalo lutino mapol ma kingi cok cok, gitwero nongo ni tek adada me keto cwinygi i kom latin acel acel. Lunyodo mogo ma gubedo ki lutino mapol gutito ni i kine mukene onongo giwinyo ni jamine obwoyogi woko. Min lutino twero nongo ni eol matek kare ducu. Man twero weko en pe nongo cawa me kwan pire kene, lega, ki nywako i tic me pwony kare ki kare. Ariya mukene twero bedo me keto cwinye i cokke wek enong adwogi maber ki i cokke pa Lukricitayo. Ngene kene ni laco ma lamar bitimo jami ducu ma en twero me tyelo kor dakone, ka lutinogi mito kony i cawa me cokke nyo bene ki gang. Me labolle en twero konyo dakone ki tic ma gang. En bitic matek me neno ni gibedo ki Woro pi Jo me Ot kare ki kare. Dok wego ma Lakricitayo bicito ki jo me otte i tic me pwony kare ki kare.\\nKIT ME PWONYO LUTINO ME MARO JEHOVAH\\n9-10. Gin ango ma omyero lunyodo gutim me konyo lutinogi?\\n9 Jami ango ma lunyodo gitwero timo me konyo lutinogi wek gumar Jehovah? Gitwero gwoko lutinogi nining ki i kit maraco me lobo man? Nen kong jami mogo ma lunyodo gitwero timo.\\n10 Leg pi kony pa Jehovah. Nen kong labol pa Manoa ki dakone, ma lacen gudoko lunyodo pa Samson. I kare ma Manoa oniang ni dakone binywalo latin awobi, en olego Jehovah ni ominigi tira i kom kit me gwoko latin man.\\n11. Lunyodo gitwero lubo lanen pa Manoa nining kit ma kitito kwede i Lungolkop 13:8?\\n11 Nihad gin ki dakone Alma, ma gia ki i lobo Bosnia and Herzegovina, gunongo pwony ki i labol pa Manoa. Gin gutito ni: “Calo Manoa, wabako dogwa bot Jehovah wek opwonywa me bedo lunyodo maber. Dok Jehovah ogamo legawa i yo mapatpat​—kun wok ki i Ginacoya, bukkewa, cokke, ki gure madito.”​—Kwan Lungolkop 13:8.\\n12. Lanen ango ma Yucepu ki Maliam guweko pi lutinogi?\\n12 Pwonygi ki lanenni. Gin ma iloko pire tek; ento, gin ma itimo aye bigudo latinni makato. Watwero bedo ki gen ni Yucepu ki Maliam guweko lanen maber adada pi lutinogi, kadi wa Yecu. Yucepu otiyo matek me gwoko jo me ode. Medo i kom meno, Yucepu ocuko cwiny jo me ode me dongo mar pi jami me cwiny. (Nwo. 4:9, 10) Kadi bed onongo pe mitte i te Cik ni Yucepu oter jo me ode ducu ka en cito i Jerucalem “mwaka ki mwaka” me kwero kwer me Kato, ento en otimo. (Luka 2:41, 42) Twero bedo ni wege mukene gutamo ni tero jo me odigi ducu i wot man tek adada, dok mito cente ki cawa madwong. Ento labongo akalakala mo, Yucepu onongo maro jami me cwiny dok opwonyo lutinone me timo kit meno. Maliam bene onongo ngeyo Ginacoya maber. I lokke ki ticce, en opwonyo lutinone me maro Lok pa Lubanga.\\n13. I yo ma nining ma luot mo gulubo kwede lanen pa Yucepu ki Maliam?\\n13 Nihad gin ki dakone Alma, ma kiloko i komgi con-ni onongo gimito lubo lanen pa Yucepu ki Maliam. Meno okonyogi nining me pwonyo awobigi me maro Jehovah ki tic pire? Guwaco ni, “I kit ma wakwo kwede, watemme me nyuto ki wodwa kit ma pire tek kwede me kwo ma lubbe ki cik ma igi lac pa Jehovah.” Nihad omedde ni, “Bed kodi dano ma imito ni latinni obedi.”\\n14. Pingo lunyodo omyero gunge lurem lutinogi?\\n14 Kony lutinoni me yero lurem mabeco. Wego ki mego omyero gin ducu gunge anga ma obedo larem lutinogi ki gin ango ma gitye ka timone. Meno kwako ngeyo anga ma lutinogi kubbe kwede i Intanet kacel ki i cim cinggi. Lurem magi gitwero gudo tam pa latin ki jami ma en timo.​—1 Kor. 15:33.\\n15. Gin ango ma lunyodo gitwero pwonyo ki i lanen pa Jessie?\\n15 Gin ango ma myero lunyodo gutim ka pe gingeyo tic ki kompiuta, tabulet, nyo cim cing? Jessie, wego mo ma bedo i lobo Philippines owaco ni: “Onongo watye ki ngec manok adada i kom kit me tic ki tet me kare-ni. Ento man pe ogengowa pwonyo lutinowa i kom owic ma tye i tic ki tet me kare-ni.” Jessie pe ogengo lutinone ki tic ki jami magi pien ni en pe ngeyo tic kwedgi. En otito ni: “Abedo ka cuko cwiny lutinona me tic ki jami magi me pwonyo leb manyen, me yubbe pi cokke, ki dong kwano Baibul pigi kengi nino ducu.” Ka itye lanyodo, tika dong ikwano dok inywako ki lutinoni tam ma kimiyo i kom cwalo mecej i cim, nyo nywako cal i Intanet ma tye nonge i bute me “Teenagers” i jw.org®? Tika dong inyamo kwedgi vidio me Anga ma Doro Lawote​—In Kece Tet ma Itiyo Kwede? ki Ti ki Kabedo me Nywako Lok i Intanet i Yo Maber? * Jami magi pigi tek ka itye ka pwonyo lutinoni kit me tic ki tet i yo maber.​—Car. 13:20.\\n16. Gin ango ma lunyodo mapol gutimo, dok adwogine obedo nining?\\n16 Lunyodo mapol gitute me keto yub pi litinogi me ribbe ki jo ma gitye lanen maber i tic pi Lubanga. Me labolle, N’Déni ki dakone Bomine, ma gibedo i lobo Côte d’Ivoire, onongo pol kare gilwongo laneno me adwol me bedo i pacogi. N’Déni otito ni: “Man okelo adwogi maber i kom wodwa. En ocako tic macalo painia dok i kare-ni tiyo macalo lakony kor laneno me adwol.” Tika iromo yubo namo ma kit man pi lutinoni?\\n17-18. Lunyodo omyero gucak pwonyo lutinogi awene?\\n17 Cak pwonyo lutinoni ma pud gitino. Ka lunyodo gucako pwonyo lutino ma nongo pud gitino, adwogine bibedo maber. (Car. 22:6) Tam kong i kom Temceo, ma lacen otiyo ki lakwena Paulo macalo laneno ma woto awota. Yuneki, min Temceo, ki daane Loi, gupwonye ‘cakke i tinone.’​—2 Tem. 1:5; 3:15.\\n18 Luot mukene ma i lobo Côte d’Ivoire, ma nyinggi Jean-Claude ki Peace, gupwonyo lutinogi abicel ducu me maro Jehovah ki tic pire. Gin ango ma okonyogi me cobo ticgi maber? Gulubo lanen pa Yuneki ki Loi. Guwaco ni, “Wacako nyebo Lok pa Lubanga i cwiny lutinowa cakke ma pud gitye lukere.”​—Nwo. 6:6, 7.\\n19. Tyen lokke ngo me nyebo Lok pa Lubanga i cwiny lutino?\\n19 Tyen lokke ngo me “nyebo” Lok pa Jehovah i cwiny lutinoni? “Nyebo” tyen lokke ni “pwonyo ki poyo wic kare ki kare kun ibedo ka nwoyone.” Me timone, lunyodo omyero gubed ki lutinogi kare ducu. Kare mukene cwiny lunyodo tur pien myero gubed ka nwoyo lok acel-li kare ki kare. Kadi bed kit meno, lunyodo omyero gunen man calo yo me konyo lutinogi me niang Lok pa Lubanga ki lubone.\\nLunyodo myero guniang kit me pwonyo latin acel acel (Nen paragraf 20) *\\n20. Tit kong kit ma kitwero tic kwede ki tam ma tye i Jabuli 127:4 me pwonyo lutino.\\n20 Nge lutinoni maber. Jabuli 127 oporo lutino ki atero. (Kwan Jabuli 127:4.) Kit macalo kitwero yubo atero kun kitiyo ki jami mapatpat dok i caji mapatpat, latin acel acel pat ki lawote. Pi meno, lunyodo omyero gumok kit me pwonyo latin acel acel. Luot mo ma gibedo i lobo Icrael i kare-ni ma gupwonyo lutinogi aryo me tic pi Jehovah, gutito gin ma okonyogi ni, “Wabedo ka kwano Baibul ki latin acel acel patpat.” Ngene kene ni, lupaco acel acel gibimoko ka kwan i yo meno mitte nyo twerre.\\n21. Kony ango ma Jehovah miyo ki lunyodo?\\n21 Lunyodo i kare mukene giwinyo ni tek adada me pwonyo lutinogi, ento lutino gubedo mot mua ki bot Jehovah. En tye atera me miyo kony bot lunyodo ducu. En winyo lega pa lunyodo. En gamo lega magi kun tiyo ki Baibul, bukkewa, kacel ki lanen ki tam pa lunyodo muteggi i kacokke.\\n22. Jami mabeco ango ma lunyodo gitwero miyo ki lutinogi?\\n22 Jo mogo giwaco ni tero mwaki 20 me pito lutino, ento lok ada tye ni lunyodo pe gigiko bedo lunyodo. I kin jami mabeco loyo ma lunyodo gitwero miyo ki lutinogi tye iye mar, cawagi, ki pwonnye ma jenge i kom Baibul. Latin acel acel bidok i pwonnye meno i yo mapatpat. Kadi bed kit meno, polgi ma gudongo i cing lunyodo ma gimaro Jehovah giwinyo calo laminwa Joanna Mae ma bedo i lobo Acia: “Ka aneno pwonnye ma anongo ki bot lunywalla, cwinya yom ni lunywalla gumiya tira dok gupwonya me maro Jehovah. Gin pe gumina kwo keken ento kwo ma tye ki tyen lok.” (Car. 23:24, 25) Omege ki lumegiwa milion mapol bene giwinyo kit meno.\\nITWERO GAMONE NINGO?\\nPingo omyero jo munyomme pe gunywal lutino pi dic ma a ki bot jo mukene?\\nGin ango ma omyero jo munyomme gutam iye ka gitye ka moko tam ka omyero ginywal lutino?\\nLunyodo gitwero pwonyo lutinogi nining me maro Jehovah?\\nWER 59 Pak Jah Kweda\\n^ para. 5 Tika omyero jo munyome gunywal lutino? Ka gibinywalo lutino, ci omyero gunywal adi? Dok gitwero pwonyo lutinogi me maro ki tic pi Jehovah nining? Pwony man binyamo yo me pwonyo lutino i kare-ni dok binyuto bene cik mogo ma igi lac me Baibul ma twero konyowa gamo lapeny magi.\\n^ para. 15 Nen bene pwony ma wiye tye ni “Gwokke ki Owic ma Tye i Kabedo me Nywako Lok i Intanet” i Yub me Cokke me Kwowa ki Ticwa me Juni 2018.\\n^ para. 60 LOK I KOM CAL: Omego mo gin ki dakone gitye ka nyamo ka omyero ginywal lutino, kun ginyamo bene yomcwiny ki tic ma bibino i ngeye.\\n^ para. 64 LOK I KOM CAL: Luot mo gitye ka kwan ki lutinogi patpat pien mwakagi bene patpat.","num_words":2410,"character_repetition_ratio":0.058,"word_repetition_ratio":0.015,"special_characters_ratio":0.243,"stopwords_ratio":0.305,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Luker 21 ACO85 - Onoŋo Nabot me Jejreel tye ki poto - Bible Search\\n1 Luker 20 1 Luker 22\\n1 Luker 21\\nAkab omayo poto olok pa Nabot\\n1Onoŋo Nabot me Jejreel tye ki poto olokke i Jejreel i ŋet cel pa Akab kabaka me Camaria. 2Lacen i ŋe lok mutimme-ni, Akab openyo Nabot ni, “Ber imiya poto olokki obed mera, wek apit iye dekka, pien tye cok ki oda; ci abimiyi poto olok mukene ma kakare, maber makato en-nu, nyo ka ce imito abiculo welle ki lim.” 3Ento Nabot ogamo dog Akab ni, “Pe twerre; Rwot pe twero ye ni ami lobo pa kwariwa boti.” 4Akab odok i ode ki kiniga ma waŋe oballe woko pi lok ma Nabot me Jejreel owaco bote-ni; pien onoŋo odok iye bo te ni pe ebimiyo lobo ma eleyo ki bot kwarine. Kabaka ocito obuto piny wi kitandane kun oloko waŋe neno woko, pe ocamo cam mo bene.\\n5Ento ka dakone Jejebel obino bote, openye ni, “Cwinyi ton pi lok aŋo ma ogeŋi wa cam-mi?” 6Akab otitte ni, “Pien nane aloko ki Nabot me Jejreel kun apenye ni omiya poto olokke wek awil ki lim, nyo kono ka en mito ci abimiye poto olok mukene ma kakare. Ci en okwero woko, owacci pe ebimiya poto olokke.” 7Dakone Jejebel ogamo ni, “Pe in aye i loyo Icrael kombeddi bo? A malo icam, wek cwinyi obed mayom. An aye abimiyi poto olok pa Nabot me Jejreel.”\\n8Ci Jejebel ocoyo waraga ki nyiŋ Akab, omwono kun odiyo agit pa Akab i kom odok; ci ocwalo waraga bot ludoŋo ki ludito mukene ma gibedo bot Nabot i gaŋŋe. 9Waragane onoŋo ocoyo kit man ni, “Wucik pi kare me ri kec, ci wucib Nabot obed wi kom me dito i kin lwak. 10Ka doŋ wukel lutim aranyi aryo gucuŋ kun gikemo nyime atir, wek gukel kop i kome kun giwacci, ‘In iceno Lubaŋa ki kabaka.’ Ka doŋ wutere woko, wucele ki got wuneke woko.” 11Jo ma i gaŋŋe, ludoŋo ki ludito mukene ma gibedo i gaŋŋe, gutimo kit ma Jejebel ocwalo kwede lok botgi. 12Guciko kare me ri kec, ka guketo Nabot i wi kom me dito i kin lwak. 13Lubwami aryo gubino gucuŋ gukemo nyime. Gukelo kop i kom Nabot ki i nyim lwak ducu kun giwacci, “Nabot oceno Lubaŋa ki kabaka bene.” Ka gutere woko i ŋe gaŋ, gucele ki got guneke woko. 14Ka gucwalo kwena bot Jejebel pi titte ni, “Nabot doŋ gityeko celone woko ki got; doŋ oto.”\\n15Ka Jejebel owinyo ni Nabot doŋ gicelo woko ki got gineko woko, owaco not Akab ni, “A malo, icam poto olok pa Nabot me Jejreel, ma yam okwero miyone boti wek iwil ki lim-mi; kombeddi Nabot doŋ pe, doŋ oto.” 16Ka Akab owinyo ni Nabot doŋ oto woko, oa malo ocito i poto olok pa Nabot i Jejreel ka camone woko cut.\\n17Lok pa Lubaŋa dok obino bot Elia ma Laticbe ma waco bote ni, 18“A malo, icit irwatte ki Akab kabaka me Icrael ma tye i Camaria. Nen, en tye i poto olok pa Nabot. 19-Ibiwaco bote ni Rwot owaco kuman ni, ‘Ineko dano woko ka dok icamo wa potone bene?’ Dok ibiwacce ni, ‘I kabedo ka ma gwogi gunaŋo iye remo pa Nabot, en aye in bene gwogi biŋano iye remoni.’ ”\\n20Akab owaco bot Elia ni, “In doŋ inoŋa bo, in lamerokka-ni?” Elia ogamo ni, “An doŋ anoŋi, pien in aye imiyo komi kekeni pi tiyo gin ma nen marac i wan Rwot. 21Nen, abikelo can i komi; abiyweyo in woko liweŋ, abineko co woko ducu ma tye boti in Akab, ma i lobo Icrael, opii wa ki anywalli. 22Abimiyo odi bedo calo ot pa Jeroboam wod pa Nebat, ma rom bene ki ot pa Baaca wod pa Akija, pi kiniga ma imiyo omaka, dok pien imiyo jo Icrael gubalo. 23-Dok Rwot owaco lok i kom Jejebel bene kit man ni, ‘Gwogi aye bimwodo kom Jejebel woko i lobo ma i ŋet Jejreel.’ 24Dano ma wat pa Akab ma oto i gaŋ, gwogi aye bimwodo komgi, ento dano ma gibito i dye tim ata, winyo aye bicamogi.”\\n25Pe tye dano mo ma yam omiyo kome kekene pi tiyo gin ma nen marac i waŋ Rwot macalo Akab, ma dakone Jejebel odiye iye ki tek. 26Otimo bal me kipyeda marac twatwal pi lubo kor jogi-gu, macalo jo Amor yam gutimo, ma Rwot oryemogi woko ki i nyim jo Icrael-li.\\n27Ka Akab owinyo lok meno, ci oyeco boŋŋine woko, oruko boŋo cola cut i kome, obedo ka wot ma kome odem woko. 28Lok pa Rwot dok obino bot Elia ma Laticbe ma waco bo te ni, 29“In mono ineno kit ma Akab obedo kwede ka mwolle i nyima? Pien en doŋ omwolle kene i nyima, pe abikelo can i karene kikome; ento i kare pa wode aye abikelo can i kom jo me ode.”","num_words":794,"character_repetition_ratio":0.057,"word_repetition_ratio":0.0,"special_characters_ratio":0.251,"stopwords_ratio":0.268,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Matayo 26 ACO85 - I kare ma Yecu doŋ otyeko loko lok - Bible Search\\n(Marako 14.1-2; Luka 22.1-2; Jon 11.45-53)\\n1I kare ma Yecu doŋ otyeko loko lok magi ducu, owaco bot lupwonnyene ni, 2-“Wuŋeyo ni odoŋ nino aryo ci doŋ bedo nino madit me Kato (Paska), ci Wod pa dano gibimiye woko me agura i kom yatariya.”\\n3I kare meno ajwagi madito pa Lubaŋa ki ludoŋo pa lwak gucokke i gaŋ kal pa ajwaka madit pa Lubaŋa, ma nyiŋe Kayapa, 4ci guporo lok kacel me mako Yecu ki ryeko ka doŋ gineke. 5Ento guwacci, “Pe i nino madit, miyo lwak bitugge.”\\n(Marako 14.3-9; Jon 12.1-8)\\n6I kare ma Yecu tye i Betania i ot pa Cimon ladobo, 7-ci dako mo obino bote kun tye ki adomo moo ma ŋwece kur, ma welle bene dit, ci oonyo i wiye ma onoŋo en obedo ka cam. 8Ento ka lupwonnye guneno, cwinygi ocwer, guwacci, “Piŋo moo man gibalo abala kit man? 9Pien moo man ka kono gicato acata, onoŋo kono okelo lim madit atika, ka wek gimi bot lucan.” 10Ento Yecu oŋeyo lok man, ci owaco botgi ni, “Wuyelo dako-ni piŋo? En otiyo gin maber twatwal i koma. 11-Pien wun wutye kacel ki lucan kare ducu, ento pe wubibedo kweda kare ducu. 12Moo man ma dako-ni oonyo i koma-ni en otimo man pi yubo koma me ayika. 13Ada awaco botwu ni, i wi lobo ducu ka ma gibitito iye lok man me kwena maber-ri, gin ma dako-ni otiyo bene gibitito pire, wek obed me po en.”\\n(Marako 14.10-11; Luka 22.3-6)\\n14I kare meno Juda Lakeriot, ma en dano acel ma i kin jo apar wiye aryo-ni, ocito bot ajwagi madito pa Lubaŋa, 15ci openyogi ni, “Wubimiya gin aŋo ka amiye i ciŋwu?” Ci gucule ki lim ryal pyeradek ma onoŋo obedo lim me kare ca. 16Cakke i cawa meno cutcut Juda ocako yenyo kare maber ma eromo miyo kwede Yecu i ciŋgi.\\n(Marako 14.12-21; Luka 22.7-14, 21-23; Jon 13.21-30)\\n17I nino mukwoŋo me nino madito me Mugati ma Tobi Pe Iye, lupwonnye gubino bot Yecu, ci gupenye ni, “Imito waciyubbi kabedo kwene wek icam iye cam me Kato?” 18Yecu ogamo ni, “Wucit i Jerucalem bot dano mo-ni, ci wuwacce ni, ‘Lapwony owaco ni, Karena doŋ cok. Abicamo cam me Kato i odi kacel ki lupwonnyena.’ ” 19Lupwonnye gucito gutiyo kit macalo Yecu ocikogi kwede, ci guyubo cam me Kato kunnu.\\n20Ka piny doŋ oyuto, ci Yecu obedo piny kacel ki lupwonnye apar wiye aryo. 21I kare ma doŋ gitye ka cam, Yecu owaco botgi ni, “Ada, awaco botwu ni, ŋat acel i kinwu bidoba.” 22Ci lupwonnye gucako kumo cut, kun gipenye ki acel acel ni, “An bo, Rwot?” 23-Yecu odok iye ni, “Dano ma tye ka gweyo dek i atabo acel kwedani aye bidoba. 24Wod pa dano tye ka wot kit macalo yam gicoyo i kome-ni; ento dano ma odobo Wod pa dano-ni bineno can mada! Kono nene obedo ber ka dano-nu pe ginywalo.” 25Juda ma en ŋat ma odobe openye bene ni, “Lapwony, an mono?” Yecu odokke iye ni, “In iwaco giri kit meno.”\\n(Marako 14.22-26; Luka 22.15-20; 1 Kor 11.23-26)\\n26Ka gitye ka camo cam, Yecu omako mugati, ci olego gum i kome, ka ocako baro iye, omiyo bot lupwonnye, kun wacci, “Wugam, wucam; man aye koma.” 27Ka dok otiŋo kikopo, ka doŋ opwoyo, ci omiyo botgi, kun wacci, “Wun ducu wumat man; 28-pien man aye remona me gicikke, ma oo pi jo mapol pi weko bal. 29Atito botwu ni, cakke tin, pe dok abimato pig olok, nio wa i nino maca ka abimatone doki kacel kwedwu i ker pa Wora.” 30I kare ma doŋ gutyeko wero wer, gua gucito i wi got Jeituni.\\n(Marako 14.27-31; Luka 22.31-34; Jon 13.36-38)\\n31-Yecu owaco botgi ni, “I dyewor matin, wun ducu wubitenya woko kena, pien yam gicoyo ni, ‘Abigoyo lakwat, ci romi gibiket woko ata.’ 32-Ento lacen ka doŋ acer woko abitelo nyimwu me cito i Galilaya.” 33Petero otuco bot Yecu ni, “Kadi ka jo mukene ducu gibitenyi woko, ento an pe abitenyi ata.” 34Yecu owacce ni, “Ada awacci ni, tin ki i dyewor, ma noŋo twon gweno peya okok, ibikwera woko tyen adek.” 35Ento Petero dok ogamo ni, “Kadi bed mitte ni myero ato kacel kwedi, pe abikweri.” Lupwonnye mukene-ni bene ducu guwaco kit meno.\\n(Marako 14.32-42; Luka 22.39-46)\\n36Lacen Yecu ocito kwedgi i kabedo mo ma nyiŋe Gececemane, ci ociko lupwonnyene ni, “Wun koŋ wubed kany, an koŋ acit kuca ka lego Lubaŋa.” 37Okwanyo Petero ki litino pa Jebedayo aryo me wot kwede, ci cwinye ocako poto matek ki kumo bene madwoŋ. 38Ci owaco botgi ni, “Cwinya tye ka waŋ matek, mito neka woko. Wubed ka kiyo piny kacel kweda.” 39Ocako cito anyim manok, ci oguŋo oryebbe piny olego ni, “Wora, ka ce imito, kwany kikopo man woko ki i koma; ento pe obed kit macalo an amito, gin ma in imito aye myero otimme.” 40Ka oa odwogo bot lupwonnye onoŋo gunino woko, ci owaco bot Petero ni, “Pe itwero kiyo piny pi cawa acel mo kacel kweda? 41Wuki wuleg Lubaŋa, wek pe wudony i abita mo; cwiny kikome mito loyo abita pa Catan, ento kom aye nyap.” 42Dok odok ka lego Lubaŋa tyen me aryo kun lego ni, “Wora, ka kikopo man pe twero kato ma pe amato, wek gin ma imito otimme.” 43Dok odwogo onoŋo gunino woko, pien onoŋo nino doŋ omako waŋgi twatwal. 44Ka dok owekogi ocito olego lubaŋa tyen me adekke, kun nwoyo lego lega acel-lu. 45Ka oa odwogo bot lupwonnye openyogi ni, “Wun pud wunino ce? Pud wutye ka yweyo bo? Nen, cawa doŋ onyiko cok, Wod pa dano doŋ gimiyo woko i ciŋ lubalo. 46Doŋ wua malo, wacitu; nen dano ma doba doŋ tye cok.”\\n(Marako 14.43-50; Luka 22.47-53; Jon 18.2-11)\\n47I kare ma Yecu pud tye ka lok, Juda otugi bino; en yam ŋat acel i kin jo apar wiye aryo-ni. Obino ki lwak ma gua bot ajwagi madito pa Lubaŋa ki ludoŋo pa lwak, kun gitye ki pala lucwan ki odoo-gu. 48Juda ma odobe-ni yam omiyo botgi lanyut. En owacci, “Dano ma abimoto kun anoto leme, meno aye en kikome; wutugi makone woko.” 49Cutcut obino bot Yecu atir, ocako mote ni, “Lapwony itye!” Ci onoto leme. 50Yecu owaco bot Juda ni, “Larema, ibino kany piŋo?” Ci gubino gutugi poto i kome, gumake woko cut. 51Ento dano mo acel i kom jo ma onoŋo gitye kacel ki Yecu oryeyo ciŋe ci owoto pala lucwanne, otoŋo ki opii pa ajwaka madit pa Lubaŋa, oŋuno ite woko. 52Ci Yecu owaco ki dano-nu ni, “Dwok pala lucwanni kakare i akura; pien jo ducu ma mako pala lucwan, gibinekogi bene ki pala lucwan. 53Itamo ni pe atwero lego Wora wek ocwalla lumalaika makato dul mony apar wiye aryo woko, i cawa man? 54Ci lok ma yam gicoyo i ginacoya-ni doŋ bicobbe kakare niŋniŋ, ni myero obed kit meno?” 55-I kare meno Yecu owaco bot lwak ni, “Wubino bota ki pala lucwan ki odoogu me maka, macalo wubino i kom layak? Abedo ka pwony i ot pa Lubaŋa jwijwi, ci pe yam wumaka do. 56Ento gin magi ducu doŋ otimme, wek lok ma yam gicoyo i buk pa lunebi ocobbe kakare.” I kare meno cut lupwonnye gubwote guriŋo woko.\\n(Marako 14.53-65; Luka 22.54-55, 63-71; Jon 18.12-14, 19-24)\\n57Jo ma gumako Yecu gutere bot Kayapa ajwaka madit pa Lubaŋa, ka ma onoŋo lupwony-cik ki ludoŋo-gu gucokke iye. 58Ento Petero obedo ka lubo kor Yecu ki cencen, nio kwede wa i dyekal pa ajwaka madit; odonyo ci obedo kacel ki lukur-piny kun kuro wek enen gin ma bitimme.\\n59Ajwagi madito ki jo ma i Lukiko ducu guyenyo lok me caden me goba i kom Yecu wek gineke woko, 60ento pe gumedo ki noŋo lok mo, kadi bed lucaden ma lugoba mapol gukelo lok goba. Me agikkine jo aryo gubino, 61-guwacci, “Dano-ni owaco ni, ‘Atwero keto ot pa Lubaŋa, ka dok agero woko kakare i nino adek.’ ”\\n62Cutcut ajwaka madit pa Lubaŋa oa malo ci owacci, “Pe idok iye lok mo? Kit lok aŋo ma jo-ni gudoti kwede-ni?” 63Ento Yecu oliŋ woko aliŋa. Ajwaka madit pa Lubaŋa dok owacce ni, “Amito ikwoŋ kwoŋ ki nyiŋ Lubaŋa makwo, tit botwa ka ce in aye i Kricito ma Lubaŋa oyero, Wod pa Lubaŋa.” 64-Yecu odokke iye ni, “In iwaco giri kit meno; ento awaco botwu ni, cakke kombeddi wubineno Wod pa dano ka obedo piny i kabedo me deyo ka ŋet Won Twer tuŋ lacuc, kun bino ki pol me polo.” 65-Ci ajwaka madit pa Lubaŋa ocako yeco ginarukane woko kekene, kun wacci, “Oyeto Lubaŋa; pud dok wumito caden me ŋo? Kombeddi doŋ wuwinyo kit ma en oyeto kwede Lubaŋa. 66Wutamo iye lok aŋo?” Gudokke iye ni, “Balle romme to.” 67-Cutcut guŋulo laa i waŋe, ka gudoŋe. Jo mogo gudoŋe kun giwaco ni, 68“In lanebi-ni! In Kricito ma Lubaŋa oyero-ni, tuci! Aŋa mugoyi?”\\n(Marako 14.66-72; Luka 22.56-62; Jon 18.15-18, 25-27)\\n69Petero onoŋo tye woko, obedo piny i dyekal. Ci aŋeca mo obino bote, owacce ni, “In bene onoŋo itye kacel ki Yecu Lagalilaya.” 70Ento Petero okwero woko i nyim dano ducu, kun wacci, “An pe aniaŋ gin ma ibeloko-ni.” 71Ka Petero okato woko i doggaŋ, aŋeca mukene dok onene, ci owaco bot jo ma onoŋo gucuŋ kunnu ni, “Dano man bene onoŋo tye kacel ki Yecu me Najaret.” 72Petero dok okwero woko kun kwoŋŋe akwoŋa ni, “An gira pe aŋeyo dano-ni.” 73Ka kare okato manoknok, jo ma onoŋo gucuŋ kenyo gubino guwaco bot Petero ni, “Ada, in i ŋat acel i kingi, pien kit ma iloko kwede nyuti woko.” 74Petero ocako kwoŋŋe kun lamme kekene ni, “Pe aŋeyo danoni.” Cutcut twon gweno otugi kok. 75Ci Petero ocako po lok ma nene Yecu owacce ni, “Ma noŋo twon gweno peya okok, ibikwera woko tyen adek kulu.” Ci okato woko okok ki cwercwiny madwoŋ","num_words":1581,"character_repetition_ratio":0.053,"word_repetition_ratio":0.001,"special_characters_ratio":0.277,"stopwords_ratio":0.245,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 3 ACO85 - Rwot owaco ni, “Ka laco mo oryemo - Bible Search\\nJo Icrael girom ki dako ma lakwele\\n1Rwot owaco ni,\\n“Ka laco mo oryemo dakone woko,\\nce dakone oa ki bote ocito woko,\\nci doŋ odoko dako pa laco mukene,\\ncware mukwoŋo-ni pud dok bidok bot dako-nu?\\nCi meno pe bimiyo lobo nyobbe woko ki bal twatwal?\\nIbedoka timotimkwele ki jo mapol;\\nci dok pud itwero dwogo bota adada?\\n2“Tiŋ waŋi malo wek inen cere mutiŋŋe malo mabor-gul\\nWi cere mene mudoŋ ma pe co obuto kwedi iye?\\nI ŋet yo ducu ibedo ka kuro pacogi ducu ma gimari-ni\\ncalo Laarab mo ma bedo i dye tim.\\nDoŋ ibalo lobo woko ki tim kwele kwele me malayani-ni.\\n3Mumiyo kadi kot bene doŋ ojukke woko,\\nki kot me oro ma onoŋo myero ocwer bene doŋ pe;\\nento tarwaŋ pud omoro waŋi i tim me kwele,\\nikwero woko ni lewic pe omaki.\\n4Pud pe ilwoŋa kombeddi ni,\\n‘Wora, in ibedo larema nia wa ka tinona’?\\n5Kun itamo ni, ‘En pe bibedo ki\\nkiniga i koma nakanaka,\\npe bibedo ki akeca nio wa i agikki.’\\nNen, in doŋ iloko,\\nento kono doŋ ityeko timo kit bal ducu macalo itwero.”\\n6-I kare pa kabaka Yocia, Rwot owaco bota ni, “Doŋ ineno gin ma Icrael ma pe genne-ni otiyo, kit macalo obedo ka cito kwede i wi godi maboco ki i te yadi muluk-gu kun timo iye tim kwele kwelene? 7Abedo ka tamone, ni ‘Ka doŋ en otyeko timo timme ducu ci en bidwogo bota’; ento en pe omed de ki dwogo cen, kadi laminne Juda ma jone lugoba-ni bene oneno. 8Kadi bed Juda oneno ni laminne Icrael obedo ka timo abor twatwal i nyima, en gin mumiyo yam aryeme woko kun amiyo bote waraga ma nyuto ni doŋ apokke woko kwede, ento Juda lacarcar-ri pe obedo iye ki lworo mo wacel. En bene ocito obedo ka timo tim me kwele kwele. 9Pien onoŋo tim me kwele obedo gin mayot ki tuŋ bote, omiyo obalo lobo woko ki bedo ka timo abor ki got wa ki yat-gu. 10Ento pi lok man ducu Juda ma laminne ma lacarcar-ri pe olokke odwogo bota ki cwinye ducu, ento odwogo i nyima ki kome keken, man Rwot ma owaco.”\\n11Rwot owacca ni, “Icrael ma pe genne-ni balle nen nok i waŋa kato pa Juda ma jone lugoba-ni. 12Cit ituc lok magi i but piny yo tuŋ acam, kun iwacci,\\n‘Dwog cen, in Icrael ma pe genne-ni,\\nPe abineni ki kiniga, pien an lakica mada.\\nKiniga pe bimaka nakanaka. Man Rwot ma owaco.\\n13Ye balli keken,\\nni ityeko jemo woko i kom Rwot Lubaŋani,\\nci ikeyo berri woko i kin lubaŋa pa lurok,\\nkun ibedo ka worogi i te yadi ducu muluk-gu,\\ndok bene pe ibedo ka winyo lokka,\\nman Rwot kikome ma owaco.\\n14“ ‘Wudwog cen, wun litino ma pe genne,\\nRwot ma owaco; pien an laditwu;\\nabikwanyowu, kun akwanyo dano acel ki i gaŋ acel acel,\\nki jo aryo ki i kaka acel acel, ci abikelowu i Cion.\\n15“ ‘Abimiyo botwu bene lukwat ma yomo cwinya, wek gukwawu, ma gipitowu kun gitye ki ŋec wa ki niaŋ maber. 16Ka ce doŋ inen ni wunya i lobo ma welwu omedde i kare meno, man Rwot ma owaco, pe dok gibibedo ka lwoŋo nyiŋ canduk me gicikke pa Rwot. Pe dok wubitamo pire, pe wubipo pire, dok bene pe gibiyubo odoco. 17I kare meno doŋ gibilwoŋo Jerucalem ni komker pa Rwot, ci rok ducu gibicokke iye i nyim Rwot, kun pe dok gilubo tam maraco i cwinygi matwal, ŋutgi bene pe doŋ bibedo nwaŋ. 18I kare meno jo me ot pa Juda gibiribbe woko kacel ki jo me ot pa Icrael, ci gibia kacel ki i lobo ma tye yo tuŋ acam gibino i lobo ma yam amiyo bot kwarogi me bedo gipinygi.\\n19“ ‘Abedo ka tamo kit macalo abiketowu kwede i kin litinona,\\nkun amiyowu bene lobo ma yomo cwinywu,\\ngipiny maber makato lobo pa rok mukene ducu.\\nDok abedo ka tamo ni gwok wubilwoŋa ni an a Wonwu,\\ndok ni pe wubilokke wuweko luba.\\n20Adada, kit macalo dako ma pe lagen weko kwede cware,\\nwun bene wubedo laboŋo gen i koma kit meno,\\nwun jo me ot pa Icrael,\\nJo Icrael gubedo ka woro jogi\\n21Dwan dano ma kok tye ka winnye\\nki i wi cere mubedo barbar,\\nkun pido kwede pi litino pa Icrael,\\npien guŋak woko ki i yogi,\\nwigi doŋ otyeko wil woko i kom Rwot Lubaŋagi.\\n22“Wudwog cen bota, wun litino ma wupe ki gen,\\nan aye ma abicaŋo cwinywu ma pe ki gen-ni woko.”\\n“Nen, wabino boti;\\npien in aye i Rwot Lubaŋawa.\\n23Adada kony mo pe ginoŋo ki i wi got\\nka ma woo pa lwak dano winnye a ki iye-nu.\\nAdada larre pa Icrael tye bot Rwot Lubaŋawa.\\n24“Ento cakke wa ka tinowa tim me lewic ocamo gin ducu ma yam kwarowa guyelle pigi, dyegigi ki romigi, dyaŋigi, awobegi ki anyiragi. 25Weku doŋ wabutu piny ki lewicwa-ni, wek tim maraco me lewic ma watimo aye oum komwa woko; pien doŋ watyeko timo bal i kom Rwot Lubaŋawa, waŋ kacel ki kwarowa, cakke wa ka tinowa o kwede wa onyoo. Dok bene pe wabedo ka lubo lok pa Rwot Lubaŋawa.”","num_words":806,"character_repetition_ratio":0.047,"word_repetition_ratio":0.0,"special_characters_ratio":0.239,"stopwords_ratio":0.277,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Tekwaro 30 ACO85 - Kejekia ocwalo kwena bot jo Icrael - Bible Search\\n2 Tekwaro 29 2 Tekwaro 31\\n2 Tekwaro 30\\nKwero nino madito me Kato (Paska)\\n1Kejekia ocwalo kwena bot jo Icrael ducu ki jo Juda, ka dok ocoyo waraga ocwalo bot jo Epraim ki Manace, ma tito botgi ni myero gubin i ot pa Rwot ma tye i Jerucalem, ka kwero nino madito me Kato (Paska) bot Lubaŋa pa Icrael. 2-Onoŋo kabaka ki rwodine kacel ki jo ducu ma obedo i cokke i Jerucalem gutyeko moko tam me kwero nino madito me Kato (Paska) i dwe me aryo; 3pien pe onoŋo gitwero kwero nino man i karene kikome pien ajwagi mapol onoŋo pud peya gulonnye kekengi, ki lwak bene pe gucokke i Jerucalem. 4Yub meno onen atir twatwal i waŋ kabaka kacel ki lwak ducu me gubedo i cokke. 5Ci giciko kwede pi yweko lok man wek orom i lobo Icrael ducu cakke ki i Beer-ceba nio kwede i Dan, kun gitito ni lwak myero gubin ka kwero nino madito me Kato (Paska) bot Rwot Lubaŋa pa Icrael, i Jerucalem; pien lwak mapol onoŋo pe gubedo ka kwero nino man kit macalo giciko kwede. 6Kit meno lukwena gutero waraga pa kabaka ki rwodine guwoto i lobo Icrael ki Juda ducu macalo kabaka ociko, kun giwaco ni, “Wun lwak me Icrael, wudwog cen bot Rwot, Lubaŋa pa Abraim, pa Icaka ki pa Icrael, wek en odwog bot jo mudoŋ i kinwu ma gubwot ki i cin luker me Aciria. 7Pe wubed macalo kwariwu ki utmegiwu, ma guŋayo waŋ Rwot Lubaŋa pa kwarigi-ni, pi meno Lubaŋa omiyo lobogi odoko obur kit macalo wutye ka nenone. 8Pe wubed ma ŋutwu nwaŋ kombeddi macalo yam kwariwu gubedo kwede, ento wun wumi kwowu bot Rwot, wubin i kabedo man maleŋ ma en otyeko lonyo matwal, kun wutiyo bot Rwot Lubaŋawu, wek kinigane mager-ri oa woko ki i komwu. 9Ka ce wulokke wudwogo cen bot Rwot, ci kica bimako jo ma guyako utmegiwu ki litinowu, ci gibiye gidwogo i lobo man. Myero wuŋe Rwot Lubaŋa en ber dok lakica, ma pe bi loko waŋe ki i komwu, ka wulokke wudwogo cen bote.”\\n10Kit meno lukwena gucako wot i gaŋ ki gaŋ ma i lobo Epraim ki Manace, dok gumedde ki wotgi nio wa i lobo Jebulun, ento dano gibedo ka nyerogi kun gicayogi dok ginalogi. 11Jo manok keken ma i lobo pa Acer, pa Manace ki Jebulun aye gumwolle kengi gubino i Jerucalem. 12Lubaŋa oketo ciŋe i kom jo Juda omiyo gubedo ki cwiny acel kun gitiyo gin ma kabaka ki rwodine onoŋo guciko pire ma gulubo lok pa Rwot.\\n13Lwak jo mapol gucokke kacel gubino i Jerucalem i cokke madit twatwal ka kwero nino madito me Mugati ma Tobi Pe Iye i dwe me aryo. 14Ka gucako tic ci gumuko keno tyer ducu ma yam tye i Jerucalem, ka dok gumuko keno tyer ducu ka ma giwaŋo iye odok eceta gutero gubolo woko i laora kulu Kidron. 15Ci guneko latin romo me Kato (Paska) i nino dwe apar wiye aŋwen me dwe me aryo. Man omiyo lewic omako ajwagi ki Lulevi, oweko gucako lonnye kengi, ka doŋ gukelo gitum awaŋa i ot pa Rwot. 16Gucako mako dog ticgi kit me kare ducu kun gilubo cik pa Moses ma en dano pa Lubaŋa, Ajwagi ticgi obedo me coro remo ma gigamo ki i ciŋ Lulevi. 17Onoŋo tye jo mapol i cokke ma pe gulonnye kengi; pi meno omiyo Lulevi guneko latin romo me Kato (Paska) pi ŋat acel acel ma pe olonnye, wek obed leŋ pi Rwot. 18Jo mapol i kom lwak onoŋo gua ki i lobo Epraim, Manace, Icakar ki Jebulun, ma pud peya gulonnye kengi, ento gubedo ka camo karama me Kato (Paska) i yo mu kene mapat ki ma giciko con. Kadi bed kumeno, Kejekia olego pigi, kun wacci, “In Rwot maber tim kica ki dano acel acel 19ma oketo cwinye ka bino bot Lubaŋa, Rwot Lubaŋa pa kwarine, kadi bed pe ogwoko cik me kabedo maleŋ ma mako lok kom lonnye.” 20Rwot owinyo dog Kejekia, ci ocaŋo lwak. 21Ci jo Icrael ducu ma onoŋo gitye i Jerucalem i kare meno gucako kwero nino madito me Mugati ma Tobi Pe Iye ki yomcwiny madwoŋ pi nino abiro; kun Lulevi ki ajwagi gubedo ka pako Rwot nino ki nino, ma giwero wer bot Rwot ki tekgi ducu. 22Kejekia oloko lok me cuko cwiny bot Lulevi ducu ma gunyuto diro maber i tic pa Rwot. Kit meno lwak gubedo ka cam me kwero nino madito pi nino abiro, kun gityero gityer lakwecwiny-gu, ma gimiyo pwoc bot Lubaŋa pa kwarigi.\\n23Lacen lwak ducu ma gucokke guye lawaŋacel me medde ki kwero nino madito pi nino abiro mukene; ci gumedde kwede kit meno ki yomcwiny madwoŋ pi nino abiro mukene. 24Onoŋo Kejekia kabaka me Juda omiyo twoni alip acel ki romi alip abiro bot lwak ma gucokke pi gityer. Ka dok rwodine bene gumiyo twoni alip acel ki romi alip apar bot lwak ma gucokke. Omiyo ajwagi mapol gulonnye kengi. 25Lwak jo Juda ducu ma i cokke, kacel ki ajwagi ki Lulevi, medo ki jo ma i cokke ma gua ki i lobo Icrael, kadi wa lubedo ma gua ki i lobo Icrael, kacel ki jo ma gin lubedo ma gibedo i Juda, ducu gubedo ki yomcwiny madit. 26Kit meno lwak gubedo ki yomcwiny madit i Jerucalem, pien nia wa i kare pa Solomon ma wod pa Daudi kabaka me Icrael onoŋo gin macalo man kulu pe onen i Jerucalem. 27Lacen ajwagi ki Lulevi gua malo gucuŋ ci gumiyo gum ki lwak, Lubaŋa owinyo dwangi, dok legagi bene oo bote i kabedone maleŋ ma i polo.","num_words":930,"character_repetition_ratio":0.074,"word_repetition_ratio":0.0,"special_characters_ratio":0.228,"stopwords_ratio":0.298,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Galatia 2 ACO85 - Lacen i ŋe mwaka apar wiye aŋwen - Bible Search\\nJo Galatia 1 Jo Galatia 3\\nJo Galatia 2\\nLukwena mukene gujolo Paulo\\n1-Lacen i ŋe mwaka apar wiye aŋwen dok acito i Jerucalem aye kacel ki Barnaba, dok bene atero Tito me wot kacel kweda. 2Gin mumiyo acito kunnu, pien Lubaŋa onoŋo onyutta ni myero aciti. Ka ao kunnu, ci aketo lok me kwena maber ma abedo ka titone bot Lurok-ki i nyimgi, i muŋ bot jo ma ŋene, wek ticca ma atiyo, nyo ma doŋ atyeko tiyone con, pe obed me nono. 3Ento Tito ma onywako wot kweda, kadi bed onoŋo en Lagrik, pe gibedo ka diye ni myero gilire. 4Kadi bed onoŋo tye jo mogo ma gikelogi i kinwa ma pe gin utmego kikome, magi gin jo ma gubino ka roto kit kuc ma watye kwede i Kricito Yecu, ka wek gilokwa wadok opii. 5Ento kare mo obedo pe ma waye ni gulowa, wek wagwok lok ada me kwena maber piwu. 6-Ki tuŋ bota pe onoŋo aparo pi jo ma giŋene ni gin ludito, pien Lubaŋa gire pe leŋŋe tuŋ bot ŋat mo pi kit ma en tye kwede. Gin jo ma ŋenenu pe gumedda gin mo. 7Ento guniaŋ ni Lubaŋa doŋ omiya tic me tito lok me kwena maber bot Lurok, ma rom ki kit macalo yam gimiyo ki Petero tic me tito lok me kwena maber bot Lujudaya; 8pien ŋat mutiyo kacel ki Petero tic me tito lok me kwena maber bot Lujudaya, obedo ka tic i koma bene bot Lurok. 9Yakobo ki Kepa ki Jon ma yam giŋeyogi ni gubedo lutel, ka doŋ guniaŋ pi kica ma Lubaŋa omiya ci gugamo an ki Barnaba macalo lutic wadigi, kun gipoko tic ni wan myero wacit bot Lurok ki gin gubecito bot Lujudaya. 10Gin gulegowa lok acel keken ni myero wapo pi lucan, ma man aye onoŋo gin ma aketo cwinya ni myero atim.\\nPaulo ojuko Kepa i Antiokia\\n11I kare ma Kepa obino i Antiokia ajuke woko atyer ka maleŋ pien onoŋo otimo gin ma pe ber. 12Pien i kare ma jo mogo ma gua ki bot Yakobo peya gubino, onoŋo Kepa nywako cam kacel ki Lurok; ento ka gubino ci Kepa ojer onyiko woko cen, opokke woko ki botgi pi lworo dul pa jo ma mito ni jo muye Kricito myero koŋ gilirgi. 13Lujudaya mukene gucako lubo kit pa Kepa me goba, kadi ki Barnaba bene ocako ŋak woko kun lubo kitgi ma pe nyuto cwiny me ada. 14Ento i kare ma aneno ni guweko ada me lok me kwena maber woko ma onoŋo tamgi tye ka wot atata, ci awaco bot Petero i nyimgi ducu ni, “Ka in ma Lujudaya-ni ilubo kit pa Lurok, ma pe ibedo calo Lajudaya, ci itwero diyo Lurok niŋniŋ me lubo kit pa Lujudaya?”\\nLujudaya ki Lurok ducu gilarogi pi niye\\n15Wan kikomwa wan Lujudaya nia wa i anywalli, pe wan Lurok, jo ma lubalo-gu. 16-Ento waŋeyo ni dano pe gikwano ni kite atir pien tiyo gin ma cik mito, kono pi ye Yecu Kricito keken. Kadi wa wan Lujudaya bene watyeko ye Yecu Kricito wek gikwanwa ni kitwa tir pi ye Kricito, ento pe pi tiyo gin ma cik mito; pien pe gibikwano dano mo ni kite atir pien tiyo gin ma cik mito. 17Ento kombeddi, ma watye ka yelle wamito gikwanwa ni kitwa atir pi Kricito, ka wan kikomwa dok ginoŋo ni wan lubalo, ci Kricito mono obedo lakwena me tic pi bal? Adadaneni pe kumeno! 18Ka dok agero gedo ma yam amuko areto woko piny-nyi odoco, ci an kara labal marac. 19Pien pi temo tiyo gin ma cik mito omiyo yam ato pi cik, wek abed kwo tuŋ bot Lubaŋa. 20Yam gigura i kom yatariya kacel ki Kricito; pe dok an ma akwo-ni, ento Kricito aye ma bedo kwo i iya. Kwo ma kombeddi atye kwede i komani, abedo kwo pi ye Wod pa Lubaŋa, ma ceŋ omara ka omine gire pire kene pira. 21An gira pe abolo kica pa Lubaŋa; pien ka gikwano dano ni kitgi atir pi cik, ci Kricito yam oto nono laboŋo tyen lok mo.","num_words":677,"character_repetition_ratio":0.062,"word_repetition_ratio":0.006,"special_characters_ratio":0.235,"stopwords_ratio":0.307,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"In Tika Ingeyo Jehovah Maber?\\nWi Lubele—Me Akwana i Kacokke | Decemba 2019\\nKWAN I LEB Abua Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Armenian (West) Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel Cambodian Catalan Cebuano Changana (Mozambique) Chavacano Chichewa Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Congolese Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Damara Dangme Danish Digor Douala Drehu Dutch Ecuadorian Sign Language Edo Efik English (Leb Muno) Esan Estonian Ewe Fante Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Gitonga Gokana Greek Sign Language Greenlandic Grik Guadeloupean Creole Guarani Guatemalan Sign Language Gujarati Gun Haitian Creole Hausa Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Iban Ibanag Ibinda Ibru Icelandic Idoma Igbo Igede Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenyan Sign Language Khana Kikamba Kikaonde Kikongo Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Konkani (Roman) Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Nigerian Sign Language Niuean Norwegian Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Salvadoran Sign Language Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu\\nPWONY ME ANYAMA ME 51\\n“[Jehovah], jo ma ngeyi gibiketo gengi i komi; pien in pe ibwoto jo ma gibino boti.”​—JAB. 9:10.\\nWER 56 Wek Ada Odok Yo me Kwoni\\n1-2. Kit ma gin mutimme i kom Angelito nyuto kwede, gin ango ma ngat acel acel myero otim?\\nTIKA itye ka dongo i paco ma lunywali gubedo Lucaden pa Jehovah? Ka tye kit meno ci wi myero opo ni pe itwero lako wat macok ma gin tye kwede ki Jehovah alaka. Kadi bed lunywalwa gitiyo pi Lubanga nyo pe, wan ducu ki acel acel myero wadong watwa ki Jehovah.\\n2 Tam kong gin ma otimme i kom omego mo ma nyinge Angelito. En odongo i gang ma jone ducu gubedo Lucaden pa Jehovah. Ento, i kare ma en tidi en onongo pe tye ki wat macok ki Lubanga. Angelito owaco ni: “Onongo atye ka tic pi Jehovah mere pien ni amito timo gin ma jo ma i gangwa gitye ka timone.” Kadi bed kit meno, Angelito omoko tamme me bedo ka kwano Lok pa Lubanga ki lwodone, dok bene ocako lega bot Lubanga kare ki kare. Gin ango ma en opwonyo? Angelito owaco ni, “Apwonyo ni yo acel keken me bedo cok ki Wora Jehovah, aye me ngeye an kikoma.” Gin mutimme i kom Angelito weko wabedo ki lapeny mogo ma pigi tego calo: Apokapoka ango ma tye i kin ngeyo Jehovah wiye wiye ki ngeyo Jehovah maber? Dok ngo ma omyero watim me ngeyo Jehovah maber?\\n3. Apokapoka ango ma tye i kin ngeyo lok i kom Jehovah ki ngeyo Jehovah maber?\\n3 Watwero waco ni ngat moni ngeyo lok i kom Jehovah ka ce en ngeyo nying Lubanga nyo jami mogo ma Lubanga owaco nyo otimo. Ento ngeyo Jehovah maber pe kwako meno keken. Myero wakwany kare me pwonyo lok i kom Jehovah ki kite. Meno bikonyowa me niang gin ma tugo cwinye me timo jami ducu. Dok bikonyowa me niang ka en cwako tamwa ki jami ma watimo. Ka dong waniang gin ma Jehovah mito ni watim, ci omyero walubi.\\n4. Nyamo labol mogo me Baibul bikonyowa nining?\\n4 Jo mukene gitwero ngalowa pien ni wamito tic pi Jehovah, gitwero bene kwerowa makato ka wacako cito i cokke. Ento, ka wageno Jehovah, en pe biwekowa matwal. Nongo watye ka cibo te guti pi lirem macok ki Lubanga ma birii pi kwowa ducu. Tika twere ki wan me ngeyo Jehovah maber kit meno? Ada, twere! Labol ma co ma gitye ki roc calo Moses ki Kabaka Daudi guwekiwa nyuto ni twere. Ka wawoto ki nyamo lok i kom jami ma gutimo, wabigamo lapeny aryo magi: Gin gucako ngeyo Jehovah nining? Dok pwony ango ma watwero nongo ki i labolgi?\\nMOSES ONENO “LUBANGA MA PE NEN”\\n5. Moses oyero me timo gin ango?\\n5 Moses oyero me tic pi Lubanga. I kare ma Moses tye i kine ka mwaka 40, en oyero me bedo ki jo pa Lubanga, Luicrael, me ka ye ni “gilwonge ni en e wod pa nya pa Parao.” (Ibru 11:24) Moses ojalo rwom madit. I kare ma en olokke ka cwako jo Icrael, ma gitye opii i Ejipt, en ongeyo ni akemo bimako Parao matek. Parao onongo obedo kabaka ma rwomme dit, dok jo Ejipt gitere calo lubanga. Man pud dong onyuto niye matek ya! Moses ogeno Jehovah. Gen ma kit man obedo te guti me wat i kin Moses ki Jehovah ma orii pi kwo pa Moses kulu.​—Car. 3:5.\\n6. Gin ango ma wapwonyo ki i lanen pa Moses?\\n6 Pwony ango ma wanongo? Calo Moses, wan ducu watye ki tam ma myero wamoki: Tika wabiyero me tic pi Lubanga kun waribbe ki jone? Twero mitte ni wajal jami mogo wek wati pi Lubanga dok man twero weko dano ma pe gingeyo Jehovah gikwerowa. Ento ka wageno Wonwa me polo, ci watwero bedo labongo akalakala mo ni en bikonyowa!\\n7-8. Gin ango ma Moses omedde ki pwonyone?\\n7 Moses omedde ki pwonyo kit pa Jehovah ki timo Mitine. Me labolle, i kare ma Jehovah omiyo tic ki Moses ni okwany jo Icrael woko ki i opii, Moses onongo pe ki gen i kome kekene dok owaco bot Jehovah teretere ni en pe epore pi tic meno. Lagam pa Lubanga onyuto ni en tye ki cwiny me kica, dok en omiyo kony ki Moses. (Nia 4:10-16) Macalo adwogine, Moses obedo ki kero me tero kwena mapol me ngolo kop bot Parao. I nge meno, Moses oneno teko pa Jehovah i kare ma en olaro jo Icrael ento oneko Parao kacel ki lumonye i Nam Makwar.​—Nia 14:26-31; Jab. 136:15.\\n8 I kare ma Moses dong okwanyo jo Icrael woko ki Ejipt, gin gubedo ka nguru kare ki kare. Kadi bed kit meno, Moses oneno diyo cwiny pa Jehovah i kit ma otero kwede jone ma En ogonyogi ki i opii. (Jab. 78:40-43) Moses bene oneno mwolo pa Jehovah i kare ma En oloko tamme pien ni Moses olege me timo kit meno.​—Nia 32:9-14.\\n9. Ma lubbe ki Jo Ibru 11:27, wat i kin Moses ki Jehovah onongo cok lakwene?\\n9 I nge a ki i Ejipt, wat i kin Moses ki Jehovah odoko cok adada ma obedo calo en neno kom Wonne me polo. (Kwan Jo Ibru 11:27.) Baibul onyuto kit ma wat meno onongo cok kwede i kare ma owaco ni: “Kit meno Rwot [Jehovah] yam loko ki Moses wang ki wang, macalo dano loko ki lareme.”​—Nia 33:11.\\n10. Wek wange Jehovah maber, omyero watim gin ango?\\n10 Pwony ango ma wanongo? Wek wange Jehovah maber, pe myero wapwony kite keken, ento myero watim mitine bene. Miti pa Jehovah i kare-ni tye me “laro jo ducu, dok mito ni jo ducu gunge lok me ada.” (1 Tem. 2:3, 4) Yo acel ma watimo kwede miti pa Lubanga aye ki pwonyo jo mukene lok i kom Jehovah.\\n11. Ka wawoto ki pwonyo jo mukene lok i kom Jehovah, meno konyowa nining me ngeyo en maber?\\n11 Pol kare ka watye ka pwonyo jo mukene lok i kom Jehovah, wan bene wadongo ngecwa i kome. Me labolle, waneno kica pa Jehovah pi dano ka en konyowa me nongo jo ma gitye ki cwiny matir. (Jon 6:44; Tic 13:48) Waneno teko pa Lok pa Lubanga ka jo ma wakwano kwedgi gijuko tim maraco dok gicako dongo kit pa dano manyen. (Kol. 3:9, 10) Dok waneno diyo cwiny pa Jehovah ka en miyo ki dano ma i wang ticwa kare me pwonyo lok i kome wek kilargi.​—Rom. 10:13-15.\\n12. Kit ma kinyuto kwede i Nia 33:13, gin ango ma Moses olego pire, dok pingo?\\n12 Moses otero watte ki Jehovah calo gin ma pire tek. Kadi wa i nge kare ma Jehovah otiyo ki Moses me timo tango madongo, Moses pud olego Lubanga ki mwolo ni okonye me ngeyo Jehovah maber. (Kwan Nia 33:13.) Moses onongo tye mwaka 80 ki wiye i kare ma en olego kit meno, ento en oniang ni onongo pud etye ki jami mapol ma myero epwony i kom Wonne ma i polo.\\n13. Yo acel mene ma watwero nyuto kwede ni watero watwa ki Jehovah calo gin ma pire tek?\\n13 Pwony ango ma wanongo? Kadi bed watiyo pi Jehovah pi kare malac nyo manok, pe omyero water watwa ki Jehovah tukutuku. Yo acel ma watwero nyuto kwede ni watero watwa ki Jehovah calo gin ma pire tek aye ki lok kwede i lega.\\n14. Pingo lega pire tek tutwal me konyowa ngeyo Lubanga?\\n14 Ka wamito ni wabed lurem macok ki ngat mo, ci omyero wabed ka lok kwede kare ki kare. Pi meno, dong wat macok ki Lubanga ki lega kare ki kare kun pe ibedo ki lworo me titte tam ma i cwinyi. (Ep. 6:18) Laminwa mo ma nyinge Krista ma bedo i lobo Turkey owaco ni: “Mar ma atye kwede pi Jehovah ki genna i kome medde kare ducu ka atito tamma bote i lega ci aneno kit ma en konya kwede. Neno kit ma Jehovah gamo kwede legana okonya me neno Jehovah calo Wora ki Larema.”\\nLACO MA OYOMO CWINY JEHOVAH\\n15. Jehovah oloko nining i kom Kabaka Daudi?\\n15 Kinywalo Kabaka Daudi i rok ma gudyere bot Jehovah. Ento meno aye pe tyen lok mumiyo Daudi otiyo pi Jehovah. En odongo watte pire kene ki Jehovah dok Jehovah bene omarre matek. Jehovah kikome oloko i kom Daudi ni “laco ma yomo cwinya.” (Tic 13:22) Daudi ocako bedo ki wat macok ki Jehovah nining?\\n16. Gin ango ma Daudi opwonyo i kom Jehovah ki i ngiyo ginacweya?\\n16 Daudi opwonyo lok i kom Jehovah ki ngiyo cwec. I kare ma Daudi onongo pud awobi matidi, en otero kare malac i dye tim, kun gwoko romi pa wonne. Twero bedo ni meno aye kare ma en ocako lwodo lok i kom jami ma Jehovah ocweyo. Me labolle, ka Daudi oneno polo i dyewor, en onongo pe neno yogo lakalatwe keken, en onongo twero niang kit pa Ngat ma ocweyogi. Man oweko en ocoyo ni: “Polo ki jami ducu ma tye iye ginyuto deyo pa Lubanga; dan polo bene nyuto tic me cinge.” (Jab. 19:1, 2) I kare ma Daudi otamo i kom kit ma kicweyo kwede dano i yo mamwonya, en oneno ryeko pa Jehovah i tic. (Jab. 139:14) I kare ma Daudi olwodo lok i kom jami ma Jehovah ocweyo, en owinyo calo etidi adada ka kipore ki Jehovah.​—Jab. 139:6.\\n17. Gin ango ma wapwonyo ka wakwanyo kare me lwodo lok i kom cwec?\\n17 Pwony ango ma wanongo? Bed ki miti i kom cwec. Pe ibed mere abeda i lobo man maleng ma Jehovah ocweyo-ni, kwany kare me ngiyo cwecce! I kwoni me nino ducu, lwod lok i kom cwec ma orumi​—jami ma twi, lee, ki dano—​wek inen gin ma gitwero pwonyi i kom Jehovah. Ci nino ducu ibipwonyo jami mapol madok i kom Woru me amara. (Rom. 1:20) Dok ibineno ni nino ducu marri pire bidongo medde ameda.\\n18. Kit ma kitito kwede i Jabuli 18, gin ango ma Daudi oniang?\\n18 Daudi oniang ni Jehovah obedo ka konye. Me labolle, i kare ma Daudi ogwoko romi pa wonne wek labwor ki nguu pe omakgi, en oniang ni Jehovah aye ma obedo ka konye me neko nguu magi. I kare ma en oloyo twon oteka lweny Goliac, Daudi oniang maber ni Jehovah aye ma okonye. (1 Cam. 17:37) Dok i kare ma en obwot ki i cing Kabaka Caulo ma lanyeko-ni, Daudi oye ni Jehovah aye olarre. (Jab. 18, lok me kawiye) Ka Daudi onongo obedo ngat ma lawakke, onongo kono otamo ni etimo jami magi ki tekone kene. Ento Daudi onongo obedo ngat ma mwol, pi meno en oniang ni Jehovah aye obedo ka konye.​—Jab. 138:6.\\n19. Gin ango ma wapwonyo ki i labol pa Daudi?\\n19 Pwony ango ma wanongo? Pe omyero wapeny pi kony pa Jehovah keken ci otum. Omyero bene watute me niang awene ki kit ma en konyowa kwede. Ka wabedo jo mamwol, ci wabiniang ni pe watwero timo jami ducu piwa kenwa dok Jehovah konyowa me timo jami ma pe watwero. Dok kare ducu ka waneno kony pa Jehovah i kwowa, watwa kwede dongo bedo matek. Isaac, omego mo ma bedo i lobo Fiji ma dong otiyo pi Jehovah pi mwaki mapol, onongo ni man lok ada. En owaco ni: “Ka aneno kwona mukato angec, anongo ni Jehovah okonya adada cakke ki i kare ma acako kwano Baibul me o wa i kare-ni. Macalo adwogine, amoko ni Jehovah tye ada.”\\n20. Gin ango ma wapwonyo ki i wat maber ma Daudi obedo kwede ki Lubanga?\\n20 Daudi oporo kit pa Jehovah. Jehovah ocweyowa ki kero me poro kite. (Acak. 1:26) Ka wamedde ki pwonyo lok i kom kit pa Jehovah, ci kerowa me poro kite bene dongo. Daudi ongeyo Wonne me polo maber adada, pi meno en onongo twero lubo lanene ki kit ma en tero kwede jo mukene. Nen kong labol acel. Daudi otimo bal i kom Jehovah i kare ma en otimo abor ki Batceba ci oyubo ni kinek cware woko. (2 Cam. 11:1-4, 15) Ento Jehovah oyero me timo kica ki Daudi, laco ma bene otimo kica ki jo mukene. Pien Daudi onongo tye ki wat maber ki Jehovah, en obedo i kin Kabaka me Icrael ma kimaro loyo dok Jehovah otiyo kwede macalo labol bot Kabaka mukene-ni.​—1 Luker 15:11; 2 Luker 14:1-3.\\n21. Ma lubbe ki Jo Epeco 4:24 ki 5:1, adwogi ango ma wanongo ka ‘walubo kit pa Lubanga’?\\n21 Pwony ango ma wanongo? Omyero ‘walub kit pa Lubanga.’ Ka watimo kit meno, bikeliwa adwogi maber dok bikonyowa me ngeyo Lubanga. Ka walubo kit pa Lubanga, ci wanyuto ni wan lutinone.​—Kwan Jo Epeco 4:24; 5:1.\\nNyut ni Ingeyo Jehovah\\nKwany kare me pwonyo lok i kom Jehovah. I ngeye, wek jami ma itimo onyut ni ingeye.\\n1-2. Kony jo mukene me pwonyo lok i kom Jehovah.\\n3. Leg bote kare ki kare.\\n4. Bed ngat ma kelo kuc kadi bed kiwango i.\\n5. Cung matek pi lok ada madok i kom Lubanga.\\n6. Medde ki nongo mit pa neno tic cing Jehovah, dok idong wat macok kwede.\\nTUTE ME NGEYO JEHOVAH MABER\\n22-23. Ngo ma bitimme ka waketo i tic jami ma wapwonyo i kom Jehovah?\\n22 Kit ma waneno kwede, Jehovah nyutte botwa kun tiyo ki cwecce ki dong Lokke, Baibul. Buk meno ma kite dok pat-ti, tye ki labol pa lutic pa Lubanga ma lugen ma watwero lubone, calo Moses ki Daudi. Jehovah dong otyeko timo me ka mege. Dong odong i wiwa me pwonyo jami mapol kit ma watwero madok i kom Lubanga.\\n23 Pe wabigiko pwonyo lok i kom Jehovah. (Latit. 3:11) Gin ma pire tek pe obedo ni watye ki ngec madwong, ento gin ma watimo ki ngec meno. Ka watute me keto i tic jami ma wapwonyo kun walubo lanen pa Wonwa ma lamar-ri, en bimedde ki nyiko cok botwa. (Yak. 4:8) I Baibul, Lubanga cuko cwinywa ni pe ebiweko jo ma giyenye.\\nGIN ANGO MA IPWONYO MA LUBBE KI NGEYO JEHOVAH KI . . .\\nBot Kabaka Daudi?\\nI ngiyo cwec?\\nWER 80 ‘Tem Wek Inen ni Jehovah Ber’\\n^ para. 5 Pol pa dano giye ni Lubanga tye, ento pe gingeye maber. Tyen lokke ngo me ngeyo Jehovah, dok ngo ma waromo pwonyo ki bot Moses ki Kabaka Daudi madok i kom kit me dongo wat macok ki Jehovah? Pwony man bigamo lapeny magi.\\nTic ki Yweyo ‘Tye ki Karegi’\\nJehovah Oweko Itwero Bedo Agonya\\nLunyodo​—Wupwony Lutinowu me Maro Jehovah\\n“Wumi Pwoc i Kit Gin Ducu”\\nPwony ma Kinyamogi i Wi Lubele ki Awake! me 2019\\nText Yero Bukke me kompiuta me akwanya WI LUBELE—ME AKWANA I KACOKKE Decemba 2019\\nWI LUBELE—ME AKWANA I KACOKKE Decemba 2019","num_words":2881,"character_repetition_ratio":0.078,"word_repetition_ratio":0.003,"special_characters_ratio":0.228,"stopwords_ratio":0.27,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Kony Lutino Kwan me Dongo Nio ka Gudyere dok Gunongo Batija\\nDongo Dirowa i Tic me Pwony—Kony Lutino Kwan me Dongo Nio ka Gudyere dok Gunongo Batija\\nGIN MUMIYO PIRE TEK: Me nongo cwak pa Jehovah, lutino kwan me Baibul myero gudyer kwogi bote dok gunong batija. (1Pet 3:21) I nge timo man, jo ma gimedde ki kwo i yo ma rwatte ki dyeregi ginongo gwok i yo me cwiny. (Jab 91:1, 2) Lakricitayo dyere bot Jehovah ento pe bot dano, tic, nyo dul mo. Pi man, lutino kwan myero gudong mar ki pwoc pi Lubanga.—Rom 14:7, 8.\\nKa wutye ka kwan, wunyam lok ma kwako kit pa Jehovah. Nyut bot latin kwan ni kwano Baibul nino ducu ki lega bot Jehovah ‘ma pe wakeng’ pire tek.—1Tec 5:17; Yak 4:8\\nCuk cwiny latin kwanni me keto dyere ki nongo batija macalo yub me cwiny. Ki bene, konye me cobo yub mogo calo miyo lagam i cokke nyo miyo caden bot jiranine ki lutic luwote. Wi opo ni Jehovah pe diyo ngat mo me tic pire. Ngat acel acel aye moko tamme pire kene me dyere.—Nwo 30:19, 20\\nCuk cwiny latin kwanni me loko kwone wek oyom cwiny Jehovah dok obed mupore me nongo batija. (Car 27:11) Pien kit mogo nongo orwako lwite matut i cwiny latin kwanni, myero ibed ka konye kare ki kare me weko kit me kwo macon woko kun ruko kit pa dano manyen aye. (Ep 4:22-24) Nywak kwede pwony ma katti kare ki kare i Wi Lubele ma wiye tye ni “Baibul Loko Kwo pa Dano”\\nTit bote yomcwiny ma inongo i tic pi Jehovah.—Ic 48:17, 18","num_words":255,"character_repetition_ratio":0.059,"word_repetition_ratio":0.0,"special_characters_ratio":0.261,"stopwords_ratio":0.259,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Okeyo Paulo Cwinye Tek | Pwony Lutinoni\\nKong wanenu lok i kom awobi mo ma olaro kwo pa nerone. Nero awobi meno obedo lakwena Paulo. Pe wangeyo nying awobi man, ento wangeyo ni en otimo gin ma nyuto tekcwiny. Imito ngeyo ngo ma en otimo?—\\nPaulo onongo tye mabuc i Jerucalem. Onongo kimake pien en obedo ka tito kwena i kom Yecu. Jo mogo maraco onongo gidag Paulo ci guyubo yo me neke. Guwacci: ‘Wapeny kapten me mony wek lumonye gukel Paulo i kot. Wan wabikanne i nget gudi, ci ka Paulo tye ka kato, wabineke woko!’\\nOkeyo Paulo otito bot Paulo ki kapten me mony pi yub marac-ci\\nOkeyo Paulo owinyo pi yub me neko Paulo. Ngo ma en otimo? Ocito i buc ka ma Paulo tye iye ci otito pi yub man bote. Cutcut lakwena Paulo ocwale bot kapten me mony wek otit bote pi yub marac man. Itamo ni obedo yot pi okeyo Paulo me tito lok man bot kapten me mony?— Pe obedo yot, pien kapten me mony obedo ngat ma pire tek adada. Ento okeyo Paulo cwinye obedo tek ci oloko bot ladit man.\\nCutcut kapten me mony ongeyo gin ma myero etim. En oyero lulweny ma romo 500 pi gwoko Paulo! En ocwalo lulweny magi me tero Paulo i Cecaria i dyewor meno. Tika kilaro kwo pa Paulo?— Ee, pien jo maraco magi onongo pe gitwero lweny i kome! Yubgi marac-ci pe ocobbe.\\nNgo ma itwero pwonyo ki i lok man?— In bene iromo bedo dano ma cwinye tek calo okeyo Paulo-ni. Myero wabed ki tekcwiny ka watye ka lok i kom Jehovah bot jo mukene. Tika ibibedo ngat ma cwinye tek kun imedde ki lok i kom Jehovah?— Ka itimo kit meno, ci itwero laro kwo pa dano.\\nTic pa Lukwena 23:12-24\\n1 Temceo 4:16\\nNgo ma jo mogo maraco onongo gimito timo i kom Paulo?\\nNgo ma okeyo Paulo otimo? Pingo gin ma en otimo-ni onyuto tekcwiny?\\nIromo bedo ki tekcwiny calo okeyo Paulo nining?","num_words":320,"character_repetition_ratio":0.079,"word_repetition_ratio":0.0,"special_characters_ratio":0.231,"stopwords_ratio":0.275,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Camucana ma i Gamente Orwako Lwite Matut ki dok Kitiyo ki Twero i yo Marac\\nKWAN I LEB Acholi Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Chiyao Chokwe Chuvash Cibemba Cinyanja Croatian Czech Dangme Danish Dutch Efik English (Leb Muno) Estonian Ewe Finnish French Ga Garifuna Georgian German Greenlandic Grik Guarani Gujarati Gun Haitian Creole Hausa Hiligaynon Hindi Hiri Motu Hmong (White) Hungarian Ibru Igbo Iloko Indonesian Isoko Italian Japanese Kannada Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Maya Mazatec (Huautla) Mixe Mizo Mongolian Moore Nahuatl (Central) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tiv Tlapanec Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Urdu Venda Vietnamese Waray-Waray Wayuunaiki Xhosa Yoruba Zande Zapotec (Isthmus) Zulu\\nLOK MA I POK NGEYE | GAMENTE MA CAMUCANA PE IYE\\nCamucana ma i Gamente Orwako Lwite Matut\\nCamucana ma i gamente obedo tic ki twero me loyo lwak i yo marac wek inong gin ma imito. Nywaro twero kumeno dong ocakke wacon. Me labolle, Baibul tye ki Cik ma gengo wilo lungolkop, dok man nyuto ni kodi tim-mi onongo dong tye mwaki 3,500 mukato angec. (Nia 23:8) Ki lok ada, camucana pe kwako mere gamo lim ma kiwili kwede keken. Lutic pa gamente ma gin lucamucana i kine mukene gikwalo jami, gitiyo ki jami ma myero pe guti kwede, nyo bene gikwalo cente labongo lworo. Gin bene gitwero tic ki twerogi me tero luremgi nyo wadigi i yo mapat ki jo mukene.\\nKadi bed ni camucana twero timme i dul mo keken, ento nen calo camucana ma i gamente aye dong rac loyo. Buk mo ma dul me Transparency International aye ocoyo ma kilwongo ni The 2013 Global Corruption Barometer, [Lok i Kom Camucana ma Timme i Twok Lobo Lung] waco ni dano mapol i twok lobo ducu gitamo ni lucamucana ma dong giraco loyo aye pati me wibye, abili, lutic pa gamente, lumok cik, ki dong lungolkop. Nen kong ripot mogo ma nyuto peko man ka maleng.\\nAFRIKA: I 2013, lutic pa gamente ma romo 22,000 i lobo South Africa kimoro adot i komgi pi tim me camucana.\\nAMERICAS: I 2012, dano ma romo 25 i lobo Brazil kitweyogi i buc pi tic ki cente pa lwak me wilo kwir. I kin jo ma kitweyogi i buc obedo ngat ma kong otiyo macalo ladit wi mony, nyo dano me aryo i gamente me lobo meno.\\nACIA: I Seoul, i lobo South Korea, dano 502 guto i kare ma ot mo opoto i wigi i 1995. Lukwed lok gunongo ni kiwilo lutic mogo pa gamente ci gin guye ni lugedo gurub cementi manok kun pe gilubo cik me gwokke ki i awano.\\nULAYA: Cecilia Malmström, ma en aye Ladit ma loyo European Commission Home Affairs owaco ni “Peko man [camucana i Ulaya] dong onya i rwom ma lamal adada.” En omedo ni “lucungo wibye nen calo pe gimito jwayo woko camucana ki pete tere ducu.”\\nCamucana ma i gamente orwako lwite matut adada. Lapwony mo ma nyinge Susan Rose-Ackerman, ma tye ki ngec matut ma lubbe ki lweny i kom camucana ocoyo ni “omyero kitim alokaloka madongo ma lubbe ki kit ma gamente tiyo kwede ticce.” Kadi bed ni peko man nen calo pe bigik, Baibul nyuto ni alokaloka madongo twere dok bitimme.","num_words":621,"character_repetition_ratio":0.043,"word_repetition_ratio":0.0,"special_characters_ratio":0.198,"stopwords_ratio":0.219,"flagged_words_ratio":0.0,"lang_id_score":0.989,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nwoyo Cik 24 ACO85 - “Ka laco mo onoŋo dako ce onyomo, - Bible Search\\nNwoyo Cik 23 Nwoyo Cik 25\\nNwoyo Cik 24\\nCik ma mako ryemo dako\\n1-“Ka laco mo onoŋo dako ce onyomo, ka dakone pe yomo cwinye pien onoŋo roc mo i kome, laco twero coyo waraga me keto nyom, miyo i ciŋe, ryeme kwede woko ki i ode, ci dako-ni a woko ki i ode. 2Ento ka laco mukene onyome, 3ce cware ma lacen-ni bene pe mite ci coyo waraga me keto nyom, miyo i ciŋe ci ryeme kwede woko ki i ode, nyo ka cware me aryone oto woko, 4ci cware mukwoŋo ma yam oryeme woko pe dok owar en me bedo dakone ma onoŋo en doŋ oballe pi doko dako pa ŋat mukene, pien kit tim macalo meno bedo me kwer i nyim Rwot, wun pe wubikelo bal i kom lobo ma Rwot Lubaŋawu bimiyo botwu me aleyawu.\\n5“Ka laco mo pud onyomo nyen, pe bicito woko kacel ki mony, dok pe gibicwale i dog tic mo; en bibedo paco mot pi mwaka acel, wek obed ki yomcwiny gin ki dakone ma onyomo-ni.\\n6“Dano mo pe omi gijeŋ bote min kidi rego nyo nya kidi rego; meno rom ki kwanyo kwo pa dano me ajeŋa.\\n7-“Ka ŋatti mo ginoŋo okwalo dano mo ki i kin omege jo Icrael, ce otimo en kit ma gitimo ki opii, nyo ocate woko, ci lakwo meno gibinekone woko; kit meno miyo wubijwero tim marac woko ki i kinwu.\\n8-“I kom two dobo wubed ka gwokke matek kun wutimo gin ducu kit ma ajwaka ma Lalevi bititowu; kit ma yam acikogi kwede, wubigwokke ka tiyo kit meno. 9-Wupo gin ma yam Rwot Lubaŋawu otiyo i kom Miriam ki i yo ma onoŋo wua ki i Ejipt.\\n10-“Ka lawoti mo omako banya mo boti, pe ibicito i ode ka omo gin ma en jeŋo boti. 11In ibicuŋ ki woko, ci dano ma omako banya boti-ni bikelo gin ma ojeŋo boti ki woko. 12Ka en dano ma lacan, pe ibibuto ki gin ma en ojeŋo boti. 13Ka ceŋ mito poto, in ibidwoko bote gin ma ojeŋo-ni wek en obut ki boŋone kun lammi gum; ci bimiyo Rwot Lubaŋawu bineni macalo dano ma kite atir.\\n14-“Pe ibiburo lapakacani mo ma lacan ma piny oloyo, kadi en bed omeru ma Laicrael nyo dano mo ma i kin lubedo ma gibedo i lobowu, i gaŋiwu. 15Ibimiye mucarane i nino ma otiyo iye-ni ma onoŋo ceŋ peya opoto, pien en lacan, en bedo ka paro pire; wek en pe okok i komi bot Rwot ci bedo bal i komi.\\n16-“Won latin pe gibineko pi bal pa wode, nyo latin bene pe gibineko pi bal pa wonne; dano acel acel gibineko pi balle kikome.\\n17-“Pe ibal te pido pa labedo mo nyo pa latin kic wek lok oloye, pe iter boŋo pa daa-to me ajeŋa boti. 18Ento ibipo ni yam ibedo opii i lobo Ejipt ci Rwot Lubaŋawu okoki woko ki i kunnu, en gin mumiyo aciko ni itim kit meno.\\n19-“Ka ikayo cam i potoni, ce wii owil ki larita bel mo iweko odoŋ i poto, pe idok cen ka omone; doŋ bibedo pi labedo ki latin kic ki daa-to; wek Rwot Lubaŋawu omii gum i kom tic ducu ma ibitiyo. 20Ka ce igoyo yat jeitunini pi coko nyige, pe idok ibek obote; doŋ bibedo pa labedo ki latin kic ki daa-to. 21Ka icoko nyig olok ki i potoni, pe idok cen ka beko obote; doŋ bibedo pa labedo ki latin kic ki daa-to. 22Ibipo ni yam ibedo opii i lobo Ejipt, engin mumiyo aciko ni itim kumeno.","num_words":587,"character_repetition_ratio":0.059,"word_repetition_ratio":0.003,"special_characters_ratio":0.252,"stopwords_ratio":0.293,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nwoyo Cik 26 ACO85 - “I kare ma doŋ wuo i lobo ma Rwot - Bible Search\\nNwoyo Cik 25 Nwoyo Cik 27\\nNwoyo Cik 26\\nKwero wi mwaka ki tyero dul acel me apar\\n1“I kare ma doŋ wuo i lobo ma Rwot Lubaŋawu bimiyowu me aleyawu, ma doŋ wucamo lobo wubedo iye, 2-ibikwanyo dul mo i kom gin mukwoŋo cek i kom kit cam ducu ma ikayo ki i lobo ma Rwot Lubaŋawu omii, ibiketo i aduku icito kwede i kabedo ma Rwot Lubaŋawu biyero ka ma biketo nyiŋe bedo iye. 3Ibicito bot ajwaka pa Lubaŋa ma tye ka tic i kare meno, iwacce ni, ‘Tin atuco bot Rwot Lubaŋana ni atyeko o i lobo ma yam Rwot okwoŋo pire bot kwarowa ni ebimiyo botwa.’ 4Ci ajwaka bigamo aduku ki i ciŋ, ci keto piny i nyim keno tyer pa Rwot Lubaŋawu.\\n5“Ci ibidok iye ki i nyim Rwot Lubaŋawu ni, ‘Kwarowa yam dano me lobo Aram, ma lamal gaŋ ata. Yam olak ocito wa i Ejipt obedo kunnu ma welgi nok mo; ki kunnu en odoko rok madit ki matek munya mapol. 6Jo Ejipt gubedo ka timowa magwa marac twatwal, ma giunowa, giketowa i tic matego me opii. 7Ka yam wakok bot Rwot Lubaŋa pa kwarowa, ci Rwot owinyo dogwa, oneno kit ma giunowa kwede, ki aroma ticwa, ki atwomwa. 8Rwot okwanyowa woko ki i Ejipt pi twero me bade, ki ciŋe ma oryeyo, ki tim ma okelo lworo madwoŋ, ki lwak lanyut ki taŋo. 9Okelowa wa i kabedo man, omiyowa lobo-ni, en lobo ma mol cak ki moo kic. 10Ci doŋ inen ka tin akelo wi mwaka mua i poto ma imiyo bota; ai Rwot.’ Ka doŋ iketo aduku piny i nyim Rwot Lubaŋani, ci iryebbe piny iwore. 11Cwinyi bibedo yom pi jami mabeco ducu ma Rwot Lubaŋani omiyo boti ki bot jo me odi; ci ibimiyo Lulevi ki lubedo ma gibedo i kinwu bene cwinygi obed yom kacel kwedwu.\\n12-“I mwaka me adekke, ma en aye mwakame miyo dul acel i kom apar, ibimiyo dul acel me apar me kit cam ducu ma ocek i potoni bot Lulevi, lubedo, litino kic ki mon-to wek gin bene gubed ki cam ma romogi i gaŋiwu ducu. Ka doŋ ityeko miyone botgi, 13ci ibiwaco bot Rwot Lubaŋani ni meno, ‘Doŋ atyeko kobo jami maleŋ woko ki i oda, amiyo woko bot Lulevi, lubedo, litino kic ki mon-to kun alubo cikki ducu ma imiyo bota. Pe aturo cikki mo, pe bene wiya owil i komgi. 14Pe acamo gin mo i kom dul acel me apar i kare ma atye ka kwero cola, pe akobo gin mo ki i oda ma onoŋo koma ki keni, pe atyero mogo bot tipo pa lato mo; doŋ aworo dogi, in Rwot Lubaŋana, atyeko tiyo gin ducu kit ma yam icika kwede. 15Nen piny ki i kabedoni maleŋ-ŋi, nia ki i polo, ci imi gum i kom joni Icrael ki i kom lobo ma imiyowa kit ma yam ikwoŋo kwede bot kwarowa, en lobo ma mol cak ki moo kic.’\\nJo Icrael gin rok maleŋ pa Rwot\\n16“Tin Rwot Lubaŋawu ociko ni wulub cik magi ki gin ma en oŋolo ducu, mumiyo wubigwokke mada ka lubogi ki cwinywu ducu ki tipowu ducu. 17Tin doŋ wutuco lok i kom Rwot ni en aye Lubaŋawu, dok ni wubilubo yone ducu kun wugwoko cikke ki gin ma en ociko ducu, dok wubiworo doge. 18-Dok tin Rwot otuco lok i komwu ni wun aye wu jone kikome, 19dok en bipilo wiwu makato rok ducu ma yam en oketo; gibipake piwu, nyiŋe biywek piwu, en bilimo deyo i komwu, dok otuco ni wun wubibedo rok maleŋ pi Rwot Lubaŋawu, kit ma yam owaco ni.”","num_words":603,"character_repetition_ratio":0.064,"word_repetition_ratio":0.0,"special_characters_ratio":0.245,"stopwords_ratio":0.305,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nwoyo Cik 34 ACO85 - Moses oa ki i lobo aroo me Moab, - Bible Search\\nNwoyo Cik 33 Yocwa 1\\nNwoyo Cik 34\\nTo pa Moses\\n1Moses oa ki i lobo aroo me Moab, ocito i wi got Nebo, oito wa i wi lacol me got Piciga ma okemo Jeriko, ci Rwot onyutte lobo ducu. Onyutte lobo Gilead ducu nio kwede wa i Dan,2ki lobo Naputali ducu, ki lobo pa jo Epraim ki Manace, ki lobo Juda ducu nio kwede wa yo tuŋ potoceŋ, 3ki Negeb kacel ki lobo bar-gu, ma en ayenota me Jeriko, ma gaŋ me yadi otit, ki nio kwede wa i Joar. 4-Rwot owaco bot Moses ni, “Man aye lobo ma yam akwoŋo pire bot Abraim ki Icaka ki Yakobo, ni abimiyone bot likwayogi. Doŋ aweki ineno lobone ki waŋi, ento pe ibikato loka ca.”\\n5Moses latic pa Rwot oto kit meno ki i lobo Moab, kit ma yam Rwot owaco-ni, 6ci Rwot oyike ki kunnu i nota ma i lobo Moab ma okemo Bet-peor; ento pe tye dano, mo ma oŋeyo kabedo ma oyike iye nio wa onyoo. 7Moses onoŋo mwaka me ditte romo miya acel ki pyeraryo ka oto. Onoŋo waŋe peya ocor, ki kome bene onoŋo pud tek. 8Jo Icrael gukoko Moses ki i lobo aroo me Moab pi nino pyeradek, ci doŋ kare me koko ki kumo pi Moses otum woko.\\n9Yocwawod pa Nun yam opoŋ ki cwiny me ryeko, pien onoŋo yam Moses oketo ciŋe i kome; mumiyo jo Icrael gubedo ka woro doge, kun gilubo kit ma yam Rwot ociko ki Moses. 10-Lanebi mo mukene pe dok onen macalo Moses, ma yam Rwot nene kwede waŋ ki waŋ. 11Pe tye ŋat mo ma rom kwede ma obedo ka tiyo lwak lanyut ki taŋo ducu ma Rwot ocwale kwede i lobo Ejipt, ma otiyo i kom Parao ki luticce ducu ki lobone ducu. 12Pe tye lanebi mo mukene ma obedo ki twer madwoŋ ma rom ki mere pi tiyo kit tic madito ki ma kelo lworo madwoŋ kit ma yam Moses obedo ka tiyone ki i nyim jo Icrael ducu-ni.","num_words":340,"character_repetition_ratio":0.064,"word_repetition_ratio":0.0,"special_characters_ratio":0.249,"stopwords_ratio":0.306,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Jo Korint 5 ACO85 - Pien waŋeyo ni ka komwa me lobo - Bible Search\\n2 Jo Korint 4 2 Jo Korint 6\\n2 Jo Korint 5\\n1Pien waŋeyo ni ka komwa me lobo man oballe woko, ma wabedo iye macalo wabedo i kema-ni wan watye ki gedo mukene ma Lubaŋa bimiyo botwa, ot ma pe gigero ki ciŋ, ot ma tye doŋ bedo matwal i polo. 2I adane wan watye ma wacur acura i kema man, kun wamito matek ni girukwa ki kabedowa ma a i polo, 3wek wabam i kom man, ma ka doŋ watyeko rukone, ci pe gibinoŋowa watye munero. 4Pien ka pud watye i kema man, wacur acura pi cwercwiny ma onurowa; pe ni meno wamito ni wabed ma pe warukke, ento wamito ni waruk kom manyen i wi man, wek kwo omwony gin ma to woko. 5Ŋat ma oyubowa pi lok man kikome aye Lubaŋa, dok bene omiyowa Cwinye calo gin ma Lubaŋa omiyo ma moko ni en bicobo gin ma ociko.\\n6En mumiyo nino ducu wadiyo cwinywa maber, kun bene waŋeyo ni, ka watye i paco me komwa en-ni, wabedo bor ki Rwot, 7pien kwowa cuŋ i kom niye, pe i neno piny ma waneno. 8Wan wadiyo cwinywa maber, kun watamo ni twra wawot ma wabwoto komwa woko, wabed paco bot Rwot. 9Doŋ kadi watye i paco kany nyo kunnu, waketo cwinywa me bedo jo ma giyomo cwiny Rwot. 10-Pien wan ducu myero wacuŋ i nyim Kricito wek oŋol kop i komwa, wek dano acel acel onoŋ gin mutiko en, ma lubo kit ma yam otiyo kun tye i kom, ka ber nyo ka rac.\\nTic me dwoko dano bot Lubaŋa\\n11Doŋ macalo waŋeyo ni Rwot myero gilwor, watemo ywayo tam pa dano, ma kitwa nen woko ka maleŋ bot Lubaŋa; ageno bene ni kitwa otyeko nen botwu ki ŋec ma tye i cwinywu ma nyuttiwu bal. 12Pe dok wapakke kenwa, ento watye ka miyo botwu gin ma myero wuwakke kwede piwa, wek wubed ki yo me gamo dog jo ma giwakke pi gin ma nen ki woko, pe pi kit ma dano tye kwede i cwinye. 13Ka doŋ wadoko jo ma lupoya, wapo giwa pi Lubaŋa; ento ka wiwa tye ka tic maber, meno bikonyowu. 14Pien mar pa Kricito loyo kwowa, pien doŋ waŋolo kop kit man ni, ŋat acel oto pi jo ducu, meno mumiyo jo ducu doŋ guto. 15En yam oto pi dano ducu, wek jo makwo pe gumedde ki bedo kwo pigi kengi, ento gubed ki kwo pi ŋat ma yam oto ka ocer pigi ca.\\n16En mumiyo cakke kombeddi, wan pe waŋeyo dano mo i kit me lobo man; kadi bed yam waŋeyo Kricito i kit me lobo, pe dok waŋeye kit meno. 17En mumiyo ka ŋat mo tye i Kricito, en doŋ bedo gin ma giketo manyen; gin macon noŋo doŋ orwenyo woko, gin manyen doŋ oleyo kakare. 18Meno ducu obedo tic ma Lubaŋa otiyo, ma yam odwokowa kwede bote, pi Kricito, dok bene omiyowa tic me dwoko dano bote; 19ni meno, i Kricito, Lubaŋa onoŋo yam tye ka dwoko dano ma i lobo bote, kun pe okwano balgi i komgi, dok bene omiyowa lok me kwena i kom kit ma en doŋ odwokogi kwede bote. 20En mumiyo wadoko lukwena, luwaŋ Kricito; Lubaŋa legowu ki dwanwa, wan bene wabako dogwa botwu ma ka Kricito ni, Wuwek Lubaŋa odwokwu bote. 21Ŋat ma yam pe oŋeyo bal, Lubaŋa oloke odoko bal piwa, wek pire wadok jo ma nywako kit pa Lubaŋa ma tye atir.","num_words":572,"character_repetition_ratio":0.047,"word_repetition_ratio":0.0,"special_characters_ratio":0.246,"stopwords_ratio":0.334,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nia 22 ACO85 - “Ka ŋatti mo akwalo twon mo nyo romo mo, - Bible Search\\nNia 21 Nia 23\\nCik mapatpat ma mako culo waŋ jami\\n1“Ka ŋatti mo akwalo twon mo nyo romo mo, ce oneko woko nyo ocato woko, ci biculo twoni abic pi twon acel, ki romi aŋwen pi romo acel, En biculo waŋe; ka gire mo pe, ci gibicate woko, wek gicul kwede lim ma ekwalo. 2-4Ka lim makwo ma gikwalo ginoŋo bot lakwalone makwo, kadi bed twon nyo kana nyo romo, ci biculo ma dodo kiryo.\\n“Ka lakwo ginoŋo ka turo ot, ce gigoyo gineko woko, ci pe gibiculo remo pa lato; ento ka ce ginoŋe iye ma ceŋ doŋ otuc, ci gibiculo kwor pi remone.\\n5“Ka ŋatti mo omiyo limme makwo gucamo poto cam nyo poto olok, nyo owekogi ocodo tol, ci gucamo poto pa dano mo, ci en biculone ki mere mabecone ma i potone ki i poto olokke.\\n6“Ka mac ocako waŋ ce ogamo okuto, ci owaŋo kal ma giduro nyo kal ma peya gikayo, nyo owaao poto ducu otyeko woko, ci lacwiny mac biculone ducu.\\n7“Ka ŋatti mo omiyo lim me akana bot lawote, nyo jami me agwoka, ka gikwalo woko ki i ot pa dano meno, ka dok lakwo meno ginoŋo, ci biculo ma dodo kiryo. 8Ka pe ginoŋo lakwo, ci won ot bicito cok bot Lubaŋa, pi nyuto ka en kikome aye oketo ciŋe i kom jami pa lawote, nyo pe.\\n9“Ka bal mo opoto, kadi bed pi twon, pi romo, pi boŋo, nyo pi kit gin mo murwenyo ka ŋat acel mo otuco ni, ‘Man aye en,’ ci kop ma i kin jo meno gibiketo i nyim Lubaŋa; ŋat ma Lubaŋa oŋolo kop oloye biculo lawote lim ma dodo kiryo.\\n10“Ka ŋatti mo omiyo kana nyo twon nyo romo nyo lee mo me akana bot lawote, ce oto woko nyo gigoyo nyo giryemo orwenyo woko, ma ŋatti mo pe oneno, 11ci en bikwoŋ ki nyiŋ Rwot, wek ginen ka pe en kikome aye oketo ciŋe i kom jami pa lawote; rwode myero oye kwon meno, en pe biculone. 12Ento ka gikwalo ki bote, ci en biculo rwode. 13Ka ŋuu aye om wodo, ci en okel gin me moko lokke; ci en pe biculo gin ma ŋuu aye omwodo.\\n14“Ka ŋatti mo oomo lim makwo bot lawote, ce gigoyo nyo oto woko, ma rwode pe tye, ci myero ocul waŋe atir. 15Ka onoŋo rwode bene tye, ci pe biculo waŋe: ka yam obino pi awak, ci cul me awak biromo.\\nCik mapapat ma mako kit ki dini\\n16-“Ka ŋatti mo obito nyako mo ma peya oŋeyo co, ma pe gitoŋo keny i kome, ce obedo kwede, ci myero okol lim me keny me nyome, ci oter obed dakone. 17Ka wonne okwero woko matek pi nyare, ci en biculo wei lim ma romo nyomo nyako ma peya oŋeyo co.\\n18-“Pe iwek dako ma latal obed makwo.\\n19-“Ŋat ma obuto ki lee ce ginek woko.\\n20-“Ŋat ma otumo gitum bot lubaŋa mo, ma pe bot Rwot, gibidyere woko me aneka.\\n21-“Pe itim labedo ma bedo i kinwu marac, nyo pe iune bene, pien yam wun bene wubedo lubedo i lobo Ejipt. 22Pe wuket giŋi kom daa-to mo nyo latin kic mo. 23Ka iketo giŋi komgi, ce gukok bota, ci abiwinyo kokogi ada. 24Akemo bimaka matek, ci abinekowu ki pala lucwan, ci monwu bene gibidoko mon-to ki litinowu bene gibidoko litino kic.\\n25-“Ka imiyo danona mo ma bedo i kinwu omako limmi ma en lacan, pe ibed kwede macalo labanyani, dok pe ipeny magoba mo ki bote. 26-Ka lawoti ojeŋo boŋone boti, ci ber idwokke ma ceŋ peya opoto; 27pien giumme eno keken, boŋo ma umo kome; en dok bibuto ki gin aŋo? Ka en okok bota, ci abiwinyo, pien an lakica.\\n28-“Pe iyet Lubaŋa, nyo pe icen ladit ma loyo wun lwak.\\n29“Pe igalle ki tyero jami ma ikayo opoŋo deroni kacel ki yino ki mooni bene.\\n“Ibityero litino awobe kayo, imiyogi bota. 30Ibikelo twoni meri ki nyogi romi bene kit meno, Gubed ki megigi nino abiro, ka ibimiyogi bota i kom nino me aborone.\\n31-“Wubibedo jo maleŋ ma gikwerogi pira: pienno pe wucam riŋo ma ŋuu omwodo i t im; wubol woko ki gwogi.","num_words":680,"character_repetition_ratio":0.048,"word_repetition_ratio":0.003,"special_characters_ratio":0.256,"stopwords_ratio":0.226,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nekemia 3 ACO85 - Eliacib ma ajwaka madit, ki ajwagi ma - Bible Search\\nNekemia 2 Nekemia 4\\nKit ma gipoko kwede cel me gag i kin lutic\\n1Eliacib ma ajwaka madit, ki ajwagi ma gin utmegine, gugero Dogcel me Romo, Gukwero wek obed maleŋ dok guketo kikane. Gugero nio wa i lubele me Miya ki Lubele ma gilwoŋo Kananel. 2Jo Jeriko gugero dul mukene ma cok kwede ki Jakur wod pa Imri ogero bene dul ma lubo enno.\\n3Likwayo pa Acena gugero dogcel me Rec; guriyo baone ka guketo kikane, bolti, ki rii me doggola me lorone. 4Dano ma olubogi obedo Meremot wod pa Uria, ma wod pa Kakoj, ma oyubo dul ma i ŋete. Dano ma oyubo dul ma i ŋete obedo Meculam wod pa Berekia ma wod pa Mecejabel. Dano mukene ma oyu bo dul ma i ŋete obedo Jadok wod pa Baana. 5Jo ma guyubo dul mukene ma i ŋete malubo gin aye jo Tekoa, ento luditogi me awora pe guye tiyo tic mapek ma jo ma loyogi gumiyogi.\\n6Ka dok Joyada wod pa Pacea, ki Meculam wod pa Beeodeya guyubo Dogcel Macon: guriyo baone ka guketo kikane, ki bolti ki rii me doggola me lorone. 7Jo ma guyubo dul mukene ma i ŋete obedo Melatia jo Gibeon, ki Jadon jo Meronot kacel ki jo ma i gaŋi me Gibeon ki Mijpa, ma gitye i te loc pa laloc me lobo ma Loka Kulu. 8Ujiel wod pa Karaya ma en latet jabu bene oyubo dul mukene ma i ŋete. Ŋat mukene ma olube obedo Anarua ma layub moo ma ŋwece kur, oyubo dul mukene; ci guroco Jerucalem odwogo kakare nio kwede wa i kom cel malacce. 9Ŋat mukene ma olubogi en aye Repaya wod pa Kur, ma en loyo nucu lobo ma orumo Jerucalem, en bene oyu bo dul nukene. 10Ŋat mukene ma olubo obedo Jedaya wod pa Karumap, en oyubo mere dul ma okemo ode; ki ŋat ma olube obedo Katuc wod pa Kacabneya, en oyubo dul mukene. 11Ki Malkija wod pa Karim ki Kacub wod pa Pakat-moab guyubo dul mukene ki cel Gogo me Keno me tedo mugati ducu. 12Ŋat mukene ma olubo obedo Calum wod pa Kalokeci, ma loyo nucu lobo ma orumo Jerucalem, en oyu bo dul mukene ki anyirane bene gukonye.\\n13Kanun ki jo ma gibedo i Janoa guyubo dogcel ma cito i nota. Guroco cel odok kakare ka guketo kikane, ki bolti ki rii me doggola me lorone, ka guyubo cel gogo ma borre romo yadi miya abic, nio kwede wa i dogcel ma cito wi odur.\\n14Malkija wod pa Recab, ma laloc me lobo ma orumo Bet-akerem, oyubo dogcel ma cito wi odur; ogero odoco ka oketo kikane, ki bolti ki rii me doggola me lorone ducu.\\n15Calum wod pa Kolkoje, laloc me lobo Mijpa, oyubo Dogcel me Waŋ It; ogero odoco dok oumo wiye ka oketo kikane, ki bolti ki rii me doggola me lorone ducu; ka dok en ogero cel orumo Kut Cela ma cok ki po to pa kabaka, nio kwede wa i rwom ma lor piny nia ki i gaŋ kal pa Daudi. 16Ŋat ma olubo en obedo Nekemia wod pa Ajbuk, ma laloc me nucu lobo Bet-jur; en oyubo ka ma okemme ki Lyel pa Daudi, ma cok ki kut ma gikwinyo akwinya ki ciŋ, yo tuŋ odi pa twoni oteka lweny.\\nLulevi ma gubedo ka tiyo tic i kom cel\\n17Jo ma olubo en obedo Lulevi magi: Rekum wod pa Bani, ki ŋat ma olube obedo Kacabia, ma laloc me nucu lobo ma orumo Keila; guyubo pi nyiŋ lobone. 18Lacen utmegigi bene guyubo, gin ene: Bavai wod pa Kenadad, ma laloc me nucu lobo ma orumo Keila. 19Ŋat ma lubo en obedo Ejer wod pa Yecwa, ma laloc me Mijpa; en oyubo dulle me aryone mukene mukemme ki ot kano jami lweny me mony ma i twok cel. 20Dano ma olubo en obedo Baruk wod pa Jabai; en oyubo dulle mukene nia ki i twokke ma yo tuŋ doggola me ot pa Eliacib ajwaka madit. 21Dano ma olubo en obedo Meremot wod pa Uria, ma wod pa Kakoj; oyubo dul ot mukene nia ki i doggola me ot pa Eliacib nio wa i agikki ot.\\nAjwagi ma gutiyo tic i kom cel\\n22Jo ma gulube obedo ajwagi, jo ma gibedo i lobo bar; guyubo dul mukene. 23Jo ma olubogi obedo Benjamin ki Kacub; guyubo dul mukemo ot megi. Ŋat ma olubogi obedo Ajaria wod pa Maceya, ma wod pa Anania ma oyubo mere ki yo tuŋ ode kikome. 24Dano ma olubo en obedo Binui wod pa Kenadad; en oyubo dul mukene, nia ki i kom ot pa Ajaria nio kwede i twok cel 25nio kwede ka ma ogonne. Ka Palal wod pa Ujai oyu bo gulle ma i iye, kacel ki cel ma ocudo malo mukemo ot pa kabaka ma i dyekal pa: lukur-piny, Dano ma olubo en obedo Pedaya wod pa Paroc. 26Lutic i ot pa Lubaŋa ma gibedo i kom Opel, guyubo dulle mu kene mukemo Dogcel me Pii tuŋ wokceŋ, mukemo dul cel ma ocudo malo\\n27Jo ma gulubo en obedo jo Tekoa; guyubo dul mukene mukemo cel gogo madit ma wiye ocudo malo likuŋ nio kwede wa i kom cel ma cok ki Opel. 28Ajwagi guyubo ka wi Dogcel me Aguragura, kun ŋat acel acel yu bo mukemo tuŋ ode kikome. 29Ŋat ma olubogi obedo Jadok wod pa Imer ma oyubo mere ka ma okemo ode kikome. Ŋat ma olubo en obedo Cemaya wod pa Cekania, ma lagwok dogcel ma tuŋ wokceŋ: en oyubo bene dul mu kene. 30Jo ma gulube obedo Anania wod pa Celemia, ki Kanun wod pa Jalap me abicelle; guyubo dul mukene, ŋat ma olubo en obedo Meculam wod pa Berekia ma oyubo ka ma okemo kicikane. 31Ŋat mulubo en obedo Malkija, ŋat acel i kom lutet jabu; en oyubo dul mu kene nia ki i ot pa lutic i ot pa Lubaŋa ki pa lucat-wil, ma okemo dogcel me coyo nyiŋ jo nio kwede wa i kicika ma malo ma i twoke. 32I kin kicika ma malo ma i twoke ki Dogcel me Romo, jo ma giliyo jabu, ki lucatwil aye guyubo dul mukene.","num_words":1013,"character_repetition_ratio":0.091,"word_repetition_ratio":0.008,"special_characters_ratio":0.238,"stopwords_ratio":0.333,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ododo me Baibul Yecu Olonyo Ot pa Lubanga - Kabedo me Intanet pa Lucaden pa Jehovah\\nYECU nen calo okeco ada kany, pe kumeno? In ingeyo pingo en okeco? Akemo omako en pien co magi ma gitye i ot pa Lubanga ma i Jerucalem gubedo luworo me jami adada. Gin gitye ka temo nongo cente mapol ki bot jo ma gubino kany ka woro Lubanga.\\nIn itye ka neno wod twoni dyang mapol ki romi ki amam ca-ni ducu? Ada, jo magi gitye ka cato lee magi kany i ot pa Lubanga. In ingeyo pingo? Pien ni Luicrael gimito lee ki winyi me atyera macalo gitum bot Lubanga.\\nCik pa Lubanga waco ni ka Laicrael mo otimo gin marac, en omyero omi tyer bot Lubanga. Dok kare mukene bene onongo tye, ma Luicrael omyero gumi iye tyer. Ento Laicrael onongo dong twero nongo winyi ki lee me atyera bot Lubanga ki kwene?\\nLuicrael mogo onongo gitye ki winyi ki lee. Pi meno gin gitwero tyero magi. Ento Luicrael mapol onongo pe gitye ki kit lee nyo winyi mo. Dok jo mukene gikwo ka mabor ki Jerucalem ma pe gitwero kelo kadi lee acel i ot pa Lubanga. Pi meno dano gibino kany ci giwilo lee nyo winyi ma gimito. Ento jo magi gingolo wel matek ma okato kare woko bot dano. Gin onongo gitye ka bumo dano. Me medo i kom meno, myero onongo pe gubed ka cat wa i ot pa Lubanga kany.\\nMan aye oweko akemo omako Yecu. Pi meno en oreto meja pa jo magi ma gitye ki cente-ni ci oketo nyig centegi atata. En bene oyubo anino ki tol ogwil ci oryemo kwede lee ducu ki i ot pa Lubanga. En ociko jo ma gitye ka cato amam-mi ni: ‘Teru jami magi woko ki kany! Pe wulok ot pa Wora odok kabedo me nongo cente mabup.’\\nLulub kor Yecu mogo gitye kacel kwede kany i ot pa Lubanga i Jerucalem. Gin guuro gin ma guneno Yecu tye ka timone. Ci wigi opo i kabedo ma i Baibul ma waco kom Wod pa Lubanga ni: ‘Mar pi ot pa Lubanga biwango koma calo mac.’\\nKa Yecu tye kany i Jerucalem ka kwero Kato, en otimo tango mapol. I ngeye, Yecu oweko lobo Judaya ci ocako wot me dok cen Galilaya. Ento i yone kunnu, en ongolo ki i distrik me Camaria. Kong wanenu gin ma otimme kunnu.\\nPingo gitye ka cato lee i ot pa Lubanga?\\nNgo ma omiyo kiniga omako Yecu?\\nKit ma itye ka neno-ne i cal-li, gin ango ma Yecu otimo, dok rukca ango ma en omiyo bot jo ma gitye ka cato winyo ni?\\nI kare ma lulub kor Yecu guneno gin ma en tye ka timo-ne, ngo ma wigi opo iye?\\nKabedo mene ma Yecu owoto ki iye i kare ma en tye ka dok cen i Galilaya?\\nKwan Jon 2:13-25.\\nKa kitamo pi kiniga ma omako Yecu i kom lulok cente ma onongo gitye i ot pa Lubanga, tama ango ma dok i kom tic me biacara i Ot me Ker ma pe opore? (Jon 2:15, 16; 1 Kor. 10:24, 31-33)","num_words":500,"character_repetition_ratio":0.079,"word_repetition_ratio":0.0,"special_characters_ratio":0.24,"stopwords_ratio":0.334,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 52 ACO85 - Jedekia ocamo ker ma mwaka me ditte - Bible Search\\nJeremia 51 Koko 1\\nKare me Joe pa Jedekia\\n(2 Luker 24.18-20; 2 Tek 36.11-16)\\n1Jedekia ocamo ker ma mwaka me ditte pyeraryo wiye acel, ci obedo ka loc i Jerucalem pi mwaka apar wiye acel. Nyiŋ minne Kamutal, nya pa Jeremia me Libna. 2En obedo ka tiyo gin ma nen marac i waŋ Rwot, kun lubo gin ducu ma yam Yekoyakim otiyo. 3Pi kiniga ma omako Rwot, ka kare oromo, omiyo Rwot obayo Jerucalem ki Juda woko ki i nyime.\\nJerucalem opoto i ciŋ jo Babilon\\n(2 Luker 24.20–25.7; Jer 39.1-7)\\nJedekia ocako jemo woko i kom kabaka me Babilon. 4-I mwaka me aboŋwen me locce, i dwe me apar, i nino dwe apar, en aye Nebukadnejar kabaka me Babilon obino kwede ki monnye ducu i kom Jerucalem, ci orumo gaŋ woko, ka dok gutoro cel lobo orumo woko dyere. 5Gaŋ girumo kit meno nio wa i mwaka me apar wiye acel me loc pa kabaka Jedekia. 6I kom nino dwe aboŋwen me dwe me aŋwen onoŋo kec odoko marac i Jerucalem, ma omiyo cam pe dok nen pi lwak. 7-Ka gumuko cel me gaŋ woko, ci lwak lulweny ducu gumol guriŋo ki i dyewor, kun giwok ki i dog gaŋ ma i kin cel cel aryo me Jerucalem, ma i ŋet poto pa kabaka, kadi onoŋo jo Kaldaya gurumo gaŋ woko. Gucito gulubo yo ma dok tuŋ Araba. 8Ento mony pa jo Kaldaya guryemo kor kabaka, ci gumake woko i bar me Jeriko; ci monnye guket woko ducu ki i kome. 9Ka gumako kabaka, ci gukelo en bot kabaka me Babilon i Ribla, ka ma oŋolle iye kop. 10Kabaka me Babilon ocako neko awobe pa Jedekia woko ki i nyime ma waŋe neno, dok bene oneko rwodi me Juda woko ducu ki i Ribla. 11-En okolo waŋ Jedekia oloyo woko ka omiyo gitweye ki nyor, gitere kwede wa i Babilon, ci gikete i mabuc nio wa i nino me tone.\\nGiwago ot pa Lubaŋa woko\\n(2 Luker 25.8-11)\\n12I dwe me abic, i kom nino dwe apar, ma en aye mwaka me apar wiye aboŋwenne me loc pa kabaka Nebukadnejar, ma kabaka me Babilon, en aye Nebujaradan ma ladit pa lugwok kabaka, ma latic pa kabaka me Babilon, obino i Jerucalem. 13-Ocako waŋo ot pa Rwot woko ki ot pa kabaka, ki odi ducu ma tye i Jerucalem; owaŋo odi madito woko ducu ki mac. 14Ki mony pa jo Kaldaya ducu, ma yam gitye kacel ki ladit pa lugwok kabaka, gumuko kicika cel murumo Jerucalem woko. 15Ki lwak ma yam gudoŋ i gaŋ, ki jo ma yam gukobo gigi kengi bot kabaka me Babilon, kacel ki lwak ma gudoŋŋe ducu, Nebujaradan ma, ladit pa lugwok kabaka oterogi woko i opii. 16Ento oweko jo mogo ma gin lucan adada gudoŋ i lobo wek gubed lugwok poto olok ki lupur ki kweri dyaŋ.\\n17-Ki wir mola ma yam gitye i ot pa Rwot ki litino gadigadi, ki nam me mola ma yam gitye i ot pa Rwot, jo Kaldaya guturo guŋido woko, ka gutero mola mere wa i Babilon. 18Gutero lwak agulu ducu ki akwaya; latokke-gu ki magac-gu, ki becen, ki atabo me odok eceta, ki jami me mola ducu ma yam gitiyo kwedgi i ot pa Rwot 19ki atabo matino ki weer me waŋo mac bene, ki atabo, me liyo gityer amata. Gin ma yam otiyo ki jabu ladit pa lugwok kabaka otero macalo jabu, gin ma yam otiyo ki ryal, otero macalo ryal. 20Lok ma dok i kom wir aryo-ni, ki nam acel, ki litino gadigadi ducu ma yam Solomon otiyo pi ot pa Rwot, pek me mola ma oa ki i kom jami magi ducu dwoŋ, pe pimme.\\n21Bor pa wir acel acel romo futi pyeraryo wiye abiro, gipimo kor wir ki tol ci ditte oromo futi apar wiye aboro. Iye onoŋo twolo, kome ducu kinoŋ ma romo nyig ciŋ aŋwen. 22I wiye yam giketo iye lalukana me mola, kun lalukana borre romo futi abiro ki nucu. I kom lalukana onoŋo giketo iye obwo ki cal nyig okwer pomegranat, ma gin ducu gitiyogi ki mola ma girumo lalu: kana dyere. Wir me aryo bene rom ki lawote, kun tye ki cal nyig pomegranat. 23Cal pomegranat onoŋo romo pyeraboŋwen wiye abicel ki yo tun ŋeye ducu ki woko; cal pomegranat ducu doŋ romo miya acel ma orumo obwo ma gitiyo orumo woko ducu-ni.\\nGitero Lujudaya i Babilon\\n(2 Luker 25.8-21, 21-30)\\n24Ladit pa Lugwok kabaka, otero Ceraya bene ma ajwaka madit, ki Jepania ajwaka me aryone, ki lukur doggola me ot pa Rwot gin adek. 25Ka dok okwanyo ladit ma loyo lumony ki i dye gaŋ, ki lumemba abic me lukiko pa kabaka ma onoŋogi i dye gaŋ; ki karan pa ladit me mony, ma yam coko jo me lobo pi lweny; ki jo pyerabicel i kin wegi lobo ma ginoŋogi i dye gaŋ. 26Nebujaradan, ladit pa lugwok kabaka omakogi, oterogi wa i Ribla bot kabaka me Babilon. 27Kabaka me Babilon onekogi woko ducu ki i Ribla ma i lobo Kamat. Jo Juda ma gikwanyogi woko ki i lobogi giterogi woko i opii kit meno.\\n28Man aye wel dano ma yam Nebukadnejar omako otero woko i opii: i mwaka me abiro otero Lujudaya ma romo alip adek ki pyeraryo wiye adek. 29I mwaka me apar wiye aboro me locce en okwanyo dano ma romo miya aboro ki pyeradek wiye aryo ki i Jerucalem oterogi woko i opii. 30I mwaka me pyeraryo wiye adek me loc pa Nebukadnejar, Nebujaradan ladit pa lugwok kabaka otero Lujudaya ma romo dano miya abiro ki pyeraŋwen wiye abic i opii. Wel dano ducu ma giterogi i opii doŋ oribbe alip aŋwen ki miya abicel.\\nGiketo deyo bot Yekoyakin ki i Babilon\\n31I kare me mwaka pyeradek wiye abirone nia ma gitero kwede Yekoyakin kabaka me Juda i opii, i dwe me apar wiye aryo, i kom nino dwe pyeraryo wiye abic, en aye Evil-merodak, kabaka me Babilon, otimo kica ki Yekoyakin kabaka me Juda, ogonye woko ki i mabuc i mwaka ma en ocamo iye ker. 32Obedo ka lok kwede mot maber, oketo en obedo i kom madit makato ducu ki i kin kom pa luker ma yam gibedo kwede i Babilon. 33Kit meno Yekoyakin olunyo boŋo mabuc mere woko, obedo ka cam i wi meja pa kabaka jwijwi, pi kare me kwone ducu. 34Pi miye gin me konnye kwede, kabaka dok obedo ka miye lim me tic kwede jwijwi, nino ducu me kwone.","num_words":1059,"character_repetition_ratio":0.071,"word_repetition_ratio":0.0,"special_characters_ratio":0.243,"stopwords_ratio":0.328,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Ibru 13 ACO85 - Wumedde ki mar i kinwu kekenwu - Bible Search\\nJo Ibru 12 Yakobo 1\\nJo Ibru 13\\nTic ma yomo cwiny Lubaŋa\\n1Wumedde ki mar i kinwu kekenwu macalo omego. 2-Wiwu pe owil ka jolo welo, pien jo mogo ma yam gugwoko welo onoŋo gugwoko lumalaika i pacogi kun pe giŋeyo. 3Wupo pi jo ma tye i mabuc calo wutye kacel kwedgi i mabuc kunnu. Wupo bene pi jo ma gitimogi ki tim marac, kit macalo wun bene wutye i kom. 4Jo ducu myero guket deyo i kom nyom, dok kitanda pa jo ma gunyomme myero giwor obed maleŋ; pien Lubaŋa biŋolo kop i kom lutim tim me abor ki jo ma balo nyomgi. 5-Pe wubed jo ma maro lim; jami ma wutye kwede myero oromwu, pien Lubaŋa yam oloko ni, “Pe abiboli, pe abibwoti ata.” 6-En meno gin mumiyo cwinywa tek, kun wawaco ni,\\n“Rwot en lakony mera,\\npe abibedo ki lworo;\\nŋo kono ma dano twero timo i koma?”\\n7Wupo i kom lutel wiwu macon, ma yam gitittiwu lok pa Lubaŋa. Wutam pi kwogi ki gin maber ma oa iye, ka doŋ wulub niyegi. 8Yecu Kricito gire kite tye acel keken laworo ki tin ki nino ma pe tum. 9Pe wuwek pwony mogo mapatpat dok ma welo gurwenywu woko; ber kica pa Lubaŋa aye mumi teko i cwinywa, pe pi cik me cam mogo ma dano ma gulubo pe gunoŋo iye kony mo. 10Watye ki keno tyer ma lutic i kema macon ca pe gitye ki twero mo me cam iye. 11-Pien lee ma yam ajwaka madit tero remogi i kabedo maleŋ me bedo gitum pi bal, komgi yam giwaŋo woko cen i ŋe gony. 12Kit meno bene Yecu yam oto cen woko i ŋe dogcel, wek omi elony dano ki remone kikome gubed maleŋ. 13Pi meno myero wacitu bene woko i ŋe gony, kun waciro anywar pire; 14pien kany pe watye ki gaŋ mo ma ri nakanaka, ento watye ka yenyo gaŋ ma tye anyim ma cok bino. 15Doŋ wamiyu pakwa bot Lubaŋa i kare ducu macalo gitum ma gityero bot Lubaŋa, kun wawok ki bot Yecu; meno aye pwoc ma wamiyo ki dogwa ka watuco nyiŋe. 16Pe myero wiwu owil ka timo gin maber, ki poko jami ma wutye kwede bene bot jo mukene; pien gitum macalo meno yomo cwiny Lubaŋa.\\n17Wuwiny lok pa jo ma telowu, dok wumine i te locgi, pien gin gitye ka gwoko tipowu laboŋo yweyo macalo jo ma Lubaŋa bipenyogi pi ticgi. Wumi guti ticgi ki yomcwiny, ma pe wumiyogi peko mo, pien meno pe konyowu kadi ki acel.\\n18Wuleg Lubaŋa piwa, pien wan waŋeyo ada ni cwinywa gire leŋ, dok wamito ni wati gin maber i kare ducu. 19Amedo cuko cwinywu ni wuleg Lubaŋa, wek odwoka botwu oyotoyot.\\nLego gum ki mot me agikki\\n20Lubaŋa won kuc ma ocero Rwotwa Yecu Kricito ki i kin jo muto, ma en aye lakwat romi madit, pi remo me gicikke ma ri nakanaka, 21en myero omiwu gin ducu mabeco ma mitte, wek wuti wucob gin ma en mito; dok bene pi Yecu Kricito myero en oti kwedwa gin ma yomo cwinye. Deyo obed bot Yecu Kricito nakanaka. Amen.\\n22Utmegina, alegowu ni wudi cwinywu i lokka ma acoyo manoknok mo-ni ma acuko kwede cwinywu. 23Myero wuŋe ni ominwa Temceo doŋ gigonyo woko; wabibino kwede ka nenowu, ka ce orune obino oyot. 24Wumot lutelwu ducu, ki jo pa Lubaŋa bene ducu. Jo mua ki i Itali gumotowu.\\n25Kica pa Lubaŋa doŋ obed kwedwu ducu.","num_words":566,"character_repetition_ratio":0.041,"word_repetition_ratio":0.0,"special_characters_ratio":0.24,"stopwords_ratio":0.307,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nwoyo Cik 11 ACO85 - “Mar Rwot Lubaŋani, lub cikke i - Bible Search\\nNwoyo Cik 10 Nwoyo Cik 12\\nNwoyo Cik 11\\nDit pa Lubaŋa\\n1“Mar Rwot Lubaŋani, lub cikke i kare ducu, cik mapatpat ma oketo ki oŋon me cikke ki lok ma en oŋolo ducu. 2Tin doŋ wutam, (pien pe atye ka lok ki litinowu ma yam pe giŋeyo dok ma pe guneno), wutam kit ma Rwot Lubaŋawu opwonyowu kwede pi tiro kitwu, wutam pi ditte ki bade matek ki ciŋe ma oryeyo-ni, 3-ki lwak lanyut ki ticce ma otiyo i Ejipt i kom Parao kabaka me Ejipt ki i kom lobone ducu; 4-ki gin ma otimo i kom mony pa jo Ejipt ki i kom aguraguragi ducu ki gadigadigi, ki kit ma yam omiyo pii me Nam Makwar omwonyogi woko i kare ma giryemo korwu-ni, ki kit ma Rwot otyekogi woko kwede nio wa i kare man. 5Dok wutam gin ma yam otimo i komwu i tim nio ka wubino wuo i kabedo man; 6-wupo bene gin ma en otiyo i kom Datan ki Abiram ma awobe pa Eliab wod pa Reuben; ki kit ma yam lobo oŋamo kwede doge ci omwonyogi woko ki jo ma i otgi ducu ki kemagi ducu; 7pien wutyeko neno ki waŋwu tic madito ma Rwot yam otiyo ducu.\\nGum ma binen i lobo ma Rwot ocikke me miyogi\\n8“Wumak cikka ducu ma acikowu kwede tin-ni, wek wubed ki tek me cito i lobo ma wubicito loka ca ka camone obed mewu, wucam, 9dok wek wuri pi kare malac i lobo ma yam Rwot okwoŋo pire bot kwarowu, ni ebimiyogi wa ki likwayogi bene, en lobo ma mol cak ki moo kic. 10Pien lobo ma wubidonyo iye ka camone-ni pe rom ki lobo Ejipt ka ma yam wua iye-ni, ka ma yam wucoyo iye kodiwu ka dok wubaro waŋ piine ki tyenwu, macalo poto dek ma gicamo pote-ni. 11Ento lobo ma wucito loka ca ka camone obed mewu obedo lobo godi ki nota-gu, ma mato pii kot ma cwer a ki i polo; 12en aye lobo ma Rwot Lubaŋawu gwoko; waŋ Rwot Lubaŋawu bedo i kome nino ducu, nia i acakki mwaka o wa i agikki mwaka ducu.\\n13-“Ka wubilubo cikka ducu ma acikowu kwede tin-ni, ni wumar Rwot Lubaŋawu, wuti bote ki cwinywu ducu ki tipowu ducu, 14ci en bimiyo kot cwer i lobowu i karene, i poto kot ki kot oro-gu, wek wucek kalwu ki koŋo vinowu ki moowu. 15Dok en bimiyowu lum i oletwu me cam pa lim makwo, miyo wubinoŋo, cam ma yeŋowu. 16Wugwokke wek pe gibwolwu, miyo wulokke: wubarre woko, wutiyo bot lwak lubaŋa mukene, wuworogi bene, 17miyo kiniga mako Rwot i komwu, ci geŋo polo, juko kot pe cwer, miyo lobo pe ceko cam, ci wuto wutum woko oyotoyot ki i lobo maber ma Rwot bimiyowu-ni.\\n18“Wubiketo lok magi ducu i cwinywu ki i tamwu; wubitweyogi i ŋut ciŋwu obed me lanyut, dok gubed me atweya i dye tur nyimwu. 19Wupwony litinowu ki lok magi, wubed ka lok komgi ka wubedo i odiwu, ka wutye ka wot i yo, ka wubuto piny ki ka wua malo. 20-Dok wuco lok magi i yat doggola odiwu, ki i dog gaŋwu, 21wek wun ki likwayowu wuri pi mwaka mapol i lobo ma yam Rwot okwoŋo pire bot kwarowu ni ebimiyogi pi kare ducu ma polo pud bibedo malo ka wi lobo. 22Ka ce wubigwokke wek wulub cik man ducu ma atye ka cikowu kwede ni wulubi, kun wumaro Rwot Lubaŋawu, ma wulubo yone ducu, ma wucuŋ i kome matek, 23ci Rwot biryemo rok mukene woko ducu ki i nyimwu, miyo wucamo lobo pa rok madito ki matego makatowu. 24-Kabedo ducu ma tyenwu binyono bibedo mewu; ci lobo ma wubiloyo bibedo nia wa i tim nio wa i Lebanon, ki nia wa i Kulu, ma en aye kulu Euprate, nio wa i nam ma yo tuŋ potoceŋ. 25Pe tye dano mo ma bicuŋ i nyimwu; Rwot Lubaŋawu biketo lworo ki atiba piwu i kom lobo ducu ma tyenwu binyonone, kit ma yam ocikowu kwede-ni.\\n26“Nen, tin aketo i nyimwu gum ki ceno dano: 27gum bibino ka ce wulubo cik pa Rwot Lubaŋawu ma atye ka cikowu kwede tin-ni, 28ci ceno dano bi bino ka ce pe wulubo cik pa Rwot Lubaŋawu, ento noŋo wulokke, wubarre woko nia ki i yo ma acikowu kwede tinni ci dok wulubo kor lubaŋa mukene ma yam pe wuŋeyo. 29-Ka Rwot Lubaŋawu doŋ okelowu i lobo ma wubicito iye ka camone-ni, ci wubiketo gum obed i kom got Gerijim, ki ceno dano bibedo i kom got Eba!. 30Gin godi-nu gitye loka Jordan, ma but piny yo tuŋ potoceŋ, tuŋ ka ma ceŋ poto iye-ni, i lobo pa jo Kanaan ma gibedo i Araba, ma okemo Gilgal, ma ka ŋet yadi kworo me More; 31Wubiŋolo Jordan, wukato loka ca ka camo lobo ma Rwot Lubaŋawu bimiyowu. Ka doŋ wucamo, ma wubedo iye, 32ci wugwokke wek wulub cik ki oŋon me cikke ducu ma doŋ aketo i nyimwu tin-ni.","num_words":820,"character_repetition_ratio":0.062,"word_repetition_ratio":0.005,"special_characters_ratio":0.245,"stopwords_ratio":0.329,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Kit me Miyo Kwo me Oti Bedo me Yomcwiny - Kabedo me Intanet pa Lucaden pa Jehovah\\nDUL ME APAR WIYE ANGWEN\\nKit me Miyo Kwo me Oti Bedo me Yomcwiny\\nGin ango ma mitte me bedo won ot maber?\\nDako twero bedo min ot maber nining?\\nBedo lanyodo maber kwako timo ngo?\\nLutino gitwero miyo kwo me ot bedo me yomcwiny nining?\\nLUBANGA JEHOVAH mito ni kwo me oti obed ma yomo cwinyi. Baibul ma obedo Lokke, miyo pwony pi ngat acel acel ma i ot, tito tic ma Lubanga mito ni ngat moni omyero otim. Ka jo me ot gitimo ticgi ma lubbe ki tam pa Lubanga, adwogine bedo maber atika. Yecu owaco ni: ‘gitye ki gum, jo ma giwinyo lok pa Lubanga, dok gigwoko!’—Luka 11:28.\\n2 Kwo me yomcwiny me ot jenge i yewa ni, kwo me ot ocakke ki bot Jehovah, ma obedo ngat ma Yecu olwongo ni “Wonwa.” (Matayo 6:9) Odi ducu ma i wi lobo gitye pi Wonwa me polo-ni—dok en ada ngeyo gin ma mitte wek kwo me ot obed me yomcwiny. (Jo Epeco 3:14, 15) Dong, kit jami ango ma Baibul pwonyo i kom tic ma ngat acel acel omyero otim i ot?\\nYUB ME KWO ME OT OCAKKE KI BOT LUBANGA\\n3 Jehovah ocweyo dano mukwongo, Adam gin ki Kawa, okelogi kacel macalo laco ki dako. En oketogi i paco me paradic ma mwonya i lobo—poto me Eden ka owaco botgi ni gunywal lutino. Jehovah owaco ni: “Wunywal, wunya, wupong lobo.” (Acakki 1:26-28; 2:18, 21-24) Man pe obedo lok aboka nyo ododo mamwa, pien Yecu onyuto ni gin ma kitito i Acakki i kom kit ma kwo me ot ocakke kwede tye ada. (Matayo 19:4, 5) Kadi bed ni wakemme ki lwak peko mapol dok kwo me kare-ni pe tye kit ma onongo Lubanga oyubo-ni, kong wanenu gin ma miyo kwo me yomcwiny twero bedo tye i ot.\\n4 Ngat acel acel me ot miyo kwo me ot bedo me yomcwiny ki bedo ma poro mar pa Lubanga. (Jo Epeco 5:1, 2) Wan kono watwero poro Lubanga nining, kit ma pe watwero neno en-ni? Watwero niang kit ma Jehovah tiyo kwede pien en ocwalo Wode me kayone i lobo. (Jon 1:14, 18) I kare ma tye i lobo, Wode man ma obedo Yecu Kricito-ni, oporo Wonne ma i polo-ni maber tutwal ma oweko neno ki winyo Yecu onongo rom aroma ki bedo kacel ki winyo Jehovah. (Jon 14:9) Pi meno, ka waporo mar ma Yecu onyuto dok walubo lanenne, ci wan ki acel acel watwero miyo kwo me otwa bedo me yomcwiny makato.\\nLANEN MABER PI CO\\n5 Baibul waco ni co myero guter mongi kit ma Yecu tero kwede lupwonnyene. Tam kong i kom tela ma Baibul miyo ni: ‘Wun co bene wumar monwu i kit macalo Kricito omaro kwede lwak muye en ci omiyo kwone pigi, Kit meno, co bene gumar mongi macalo gimaro komgi kengi. Ngat ma maro dakone, maro kome kene. Pe tye ngat mo ma dag kome kekene, ento pito ki cam dok gwoko maber macalo Kricito bene tiyo ki lwak jo muye en.’—Jo Epeco 5:23, 25-29.\\n6 Mar pa Yecu i kom lupwonnyene omiyo lanen maber bot co. Yecu “omarogi nio i agik,” omiyo otyero kwone pigi, kadi bed ni gin onongo gitye ki roc. (Jon 13:1; 15:13) I yo acel-li, kicuko cwiny co ni: ‘Wubed ka maro monwu, pe wubed ki gero i komgi.’ (Jo Kolocai 3:19) Gin ango ma bikonyo laco me tic ki tam magi, ka dakone pol kare pe timo jami ki ryeko? En omyero wiye opo i kom bal ma mege ki gin ma en omyero etim me nongo kica pa Lubanga. En omyero otim ngo? En omyero owek bal pa jo ma gibalo i kome, man kwako wa bal pa dakone bene. Tye bene ni en dako omyero otim kit meno. (Matayo 6:12, 14, 15) Dong itye ka neno pingo kiwacci keny maber aye obedo ribbe pa jo aryo ma gubedo lutim kica i kingi?\\n7 Co omyero bene gunge ni Yecu kare ducu onyuto ni eparo pi lupwonnyene. En otamo pi gorogi ki pi mitigi. Me labolle i kare mo ma onongo guol, en owacci: “Wubin kenwu ka ma dano pe iye, wuywe manok.” (Marako 6:30-32) Mon bene mitte ni omyero kitam pigi. Baibul waco ni gin gubedo jo ‘ma komgi pe tek’ dok kimiyo cik bot co me miyo botgi “deyo.” Pingo? Pien laco ki dako ducu ginywako ‘kica pa Lubanga ma kelo kwo’ marom. (1 Petero 3:7) Co omyero wigi opo ni bedo ngat ma lagen aye pire tek bot Lubanga, ento pe bedo laco nyo dako.—Jabuli 101:6.\\n8 Baibul waco ni laco “ma maro dakone, maro kome kene.” Tye kit man pien, kit ma Yecu otito kwede, laco gin ki dakone ‘pe dong gibedo kom aryo ento kom acel.’ (Matayo 19:6) Pi meno mitigi me buto omyero ogik bot gin aryo-ni keken. (Carolok 5:15-21; Jo Ibru 13:4) Gin twero timo man ka ngat acel acel cobo miti pa lawote labongo wanya mo. (1 Jo Korint 7:3-5) Lok ma pire tek ma wic omyero pe owil iye tye ni: ‘Pe tye ngat mo ma dag kome kekene, ento pito ki cam dok gwoko maber.’ Co mito gumar mongi kit ma gimarre kwede kekengi, kun giniang ni gibicung i nyim Yecu Kricito, ma obedo lawigi.—Jo Epeco 5:29; 1 Jo Korint 11:3.\\n9 Lakwena Paulo otito pi ‘mar kikome ma Kricito Yecu tye kwede.’ (Jo Pilipi 1:8) Mar pa Yecu onongo ber mada bot mon ma gudoko lupwonnyene. (Jon 20:1, 11-13, 16) Dong mon ot gimito mar kikome ki bot cog-gi tutwal.\\nLANEN MABER PI MON\\n10 Ot obedo calo dul mo ma lwak oyubo, dok me wek kwo ma iye obed maber, lawiye omyero obed tye. Kadi wa Yecu tye ki Ngat ma en miine bote macalo Lawiye. “Wi Kricito aye Lubanga,” kit ma “wi dako aye cware.” (1 Jo Korint 11:3) Miine pa Yecu ite tela pa Lubanga obedo lanen maber atika botwa, kit ma wan ducu watye ki lawiwa ma myero wamiine i tere.\\n11 Co gitye ki roc pi meno gitimo bal dok pol kare pe gibedo lanen maber me tela i ot. Pi meno, dako omyero dong otim gin ango? En pe omyero oca gin ma cware timo nyo otemme me leyo telane. Dako myero wiye opo ni cwiny ma mwol ma ling mot aye pire dit i wang Lubanga. (1 Petero 3:4) Bedo ki cwiny man, bimiyo en nongo ni miine ite laco i kit ma Lubanga mito-ni bedo yot makato, kadi wa i kare ma nongo kwo tye matek. Me medo i kom meno, Baibul waco ni: “Dako bene myero onen ni eworo cware.” (Jo Epeco 5:33) Ento ka laco pe ye Kricito calo Lawiye kono? Baibul cuko cwiny mon ni: ‘Wumine me bedo i te loc pa cogwu, wek ka ce co mogo i kingi pe gilubo lok pa Lubanga, ci gitwero lokke pi kit pa mongi, kadi bed gin ki komgi pe giloko lok mo ki doggi, ento ka guneno kitwu maleng ma nen me woro.’—1 Petero 3:1, 2.\\nLanen maber ango ma Cara omiyo bot mon?\\n12 Kadi bed ni laco obedo ngat ma oye nyo pe, dako ot pe nongo onyuto cac ka en omiyo tam ma opokke woko ki pa cware. Tamme twero bedo atir, dok jo me ode ducu guromo nongo kony iye ka laco olubo. Kadi bed ni Abraim pe oye i kare ma dakone Cara omiye tam me cobo peko me ot, Lubanga owacce ni: “Tim kit ma en otitti.” (Acakki 21:9-12) Pi meno, ka laco dong omoko tamme me agikki ma pe turo cik pa Lubanga, dako omyero nyuto miinene ki lubone.—Tic pa Lukwena 5:29; Jo Epeco 5:24.\\n13 I cobo ticce, dako twero timo jami mapol me gwoko jo me ode. Me labolle, Baibul nyuto ni mon ma kinyomogi omyero ‘gumar coggi ki litinogi, dok gubed mon ma loyo tamgi kengi, mon maleng ma pe gitye ki tam mo me caro caro, ma gigwoko pacogi, mon ma lukica kun giworo coggi bene.’ (Tito 2:4, 5) Dako nyo mego ma timo kit man binongo mar ki woro pa jo me ode pi naka. (Carolok 31:10, 28) Kit ma nyom obedo ribo kin jo ma luroc-ci, i kine mukene jami mogo maraco tutwal twero kelo pokke nyo keto keny. Baibul ye pokke pi tyen lok mogo. Ento, pokke pe omyero giter calo gin matidi, pien Baibul ciko ni: ‘Dako pe opokke ki cware, dok laco bene pe myero owek dakone.’ (1 Jo Korint 7:10, 11) Ginacoya ye keto nyom keken ka ngat mo i kin gin aryo-ni obuto ki ngat mo mukene.—Matayo 19:9.\\nLANEN MABER PI LUNYODO\\n14 Yecu onyuto lanen maber pi lunyodo i kit ma en otero kwede lutino. I kare ma jo mukene gutemo juko jo matino me bino bot Yecu, en owaco ni: “Wuwek lutino gubin bota, pe wugenggi.” Baibul owaco ni en ‘otingogi i kore omiyogi gum, kun keto cinge i komgi.’ (Marako 10:13-16) Kit ma Yecu omiyo kare me bedo ki jo matino-ni, in pe i tamo ni bedo ber pi in bene me timo kit meno pi lutino awobe ki anyirani? Gin pe gimito kare manok keken, ento gimito kare malac ki boti. Omyero ikwany kare malac me pwonyogi, pien meno aye gin ma Jehovah ociko lunyodo me timone.—Nwoyo Cik 6:4-9.\\nPwony ango ma lunyodo ginongo ki i yo ma Yecu otero kwede lutino?\\n15 Kit ma lobo-ni tye ka doko rac medde ameda-ni, lutino mito lunyodo ma bigwokogi ki i kom jo ma twero wanogi, calo jo ma gipyeda lutino. Kong itam kit ma Yecu ogwoko kwede lupwonnyene, ma en olwongo ki mar ni “litino aduno.” I kare ma kimake ma onongo dong kicok kinekke, Yecu oyubo yo me loyo botgi. (Jon 13:33; 18:7-9) Macalo lanyodo, myero ibed ma wangi twolo i kom atematema pa Larac-ci i kom lutinoni. Omyero inguk cikogi con.* (1 Petero 5:8) Lutino dong mito agwoka i kare-ni ma loyo kare mo ducu ki gin ma twero wano komgi, balo kwogi i yo me cwiny, nyo balo kitgi.\\n16 I dye wor ma onongo Yecu peya oto, lupwonnyene gularo lok i kom nga ma onongo dit loyo ki i kin-gi. Me ka ka keco i komgi, Yecu omedde ki konyogi i yo me mar kun tiyo ki lok kacel ki lanen. (Luka 22:24-27; Jon 13:3-8) Ka in lanyodo, tye kit ma in itwero neno kwede kit me lubo lanen pa Yecu-ni i yo me tiro lutinoni? Ada, gin mito pwony, ento omyero kimii ‘i yo maber’ ento pe ki kiniga. Pe omyero ilok labongo tam ma weko lokki doko “macalo pala lucwan ka ocobo dano.” (Jeremia 30:11; Carolok 12:18) Pwod omyero kimii i yo ma latinni bineno-ne lacen ni onongo rwatte.—Jo Epeco 6:4; Jo Ibru 12:9-11.\\nLANEN MABER PI LUTINO\\n17 Lutino mono gitwero pwonyo gin mo ki i kom Yecu? Ada, gitwero! Yecu onyuto lanen kit ma lutino omyero guwiny kwede lunyodogi. En owaco ni: “Aloko gin ma Wora opwonya iye.” En dok omedo ni: “Nino ducu atiyo gin ma iye mito.” (Jon 8:28, 29) Yecu onongo winyo Wonne ma i polo, dok Baibul waco ni lutino omyero guwiny lunyodogi. (Jo Epeco 6:1-3) Kadi bed ni Yecu onongo obedo latin ma pe ki roc mo, en owinyo lunyodone, ma gubedo Yucepu gin ki Maliam ma onongo gitye ki roc-ci. Meno ada okelo yomcwiny bot ngat acel acel ma onongo tye i gang pa Yecu-gi!—Luka 2:4, 5, 51, 52.\\n18 Lutino mono gitwero yenyo yo me bedo calo Yecu kun giweko cwiny lunyodogi bedo yom nining? Ada, lutino kare mukene ginongo ni tek me winyo lunyodogi, ento meno aye gin ma Lubanga mito ni lutino gutim. (Carolok 1:8; 6:20) Yecu kare ducu owinyo Wonne ma i polo, kadi wa i kare ma onongo timone tek. I kare mo ma miti pa Lubanga onongo tye ni Yecu otim gin mo ma tek atika, Yecu owaco ni: “Kwany kikopo man [gin mo ma onongo mitte me atima] woko ki bota.” Kadi bed kit meno, Yecu otimo gin ma Lubanga omito, pien ongeyo ni Wonne ngeyo jami maber ma loyo ducu. (Luka 22:42) Lutino gibimiyo lunyodogi ki Wongi ma i polo bedo ki yomcwiny mada ka gupwonye me bedo ki winy.#—Carolok 23:22-25.\\nGin ango ma jo matino myero gutam pire ka kitye ka temogi?\\n19 Lagoba-ni otemo Yecu, dok wangeyo maber ni en bitemo jo matino me timo jami maraco. (Matayo 4:1-10) Catan Larac-ci tiyo ki dic pa jo ma gubedo luwot ngati moni, ma twero bedo tek tutwal me kwerone. Pi meno pire tek ni lutino omyero guwek bedo ki luwotgi ma kitgi raco! (1 Korint 15:33) Dina, nya pa Yakobo obedo ka bedo ki jo ma pe luwor Jehovah, ci meno okelo peko mapol. (Acakki 34:1, 2) Kong itam kit ma jo me ot gibiwinyo kwede ka ngat mo acel i kin-gi odonyo itim me tar wang!—Carolok 17:21, 25.\\nLAGONY ME KWO ME OT MA YOMO CWINY\\n20 Lweny ki peko me ot bedo yot ka kitiyo ki tam ma i Baibul. I ada, keto lakit tam magi i tic aye obedo lagony me yom cwiny i ot. Pi meno co, maru monwu, dok wutergi kit ma Yecu tero kwede kacokkene. Mon, miine i te tela pa cogwu, dok wulub lanen pa dako makwiri ma kitito pire i Carolok 31:10-31. Lunyodo, pwonyo lutinowu. (Carolok 22:6) Wego, ‘loo wi odiwu i yo maber.’ (1 Temceo 3:4, 5; 5:8) Ki lutino bene wuwiny lunyodowu. (Jo Kolocai 3:20) Pe tye ngat mo i ot ma pe ki roc, pien dano ducu gitimo bal. Pi meno bed mwol, kwa kica ki bot lawoti pi balli.\\n21 Ada, Baibul tye ki lonyo madit me tam ki cik ma mako kwo me ot. Medo i kom meno, Baibul pwonyowa i kom lobo manyen pa Lubanga ma obedo lobo paradic ma bipong ki dano ma cwinygi yom ma giworo Jehovah. (Niyabo 21:3, 4) Gen me kwo mamwonya atika pud dong tye anyim ya! Kadi i kare-ni, watwero bedo ki kwo me ot ma yomo cwiny ka waketo cik pa Lubanga ma tye i Lokke Baibul i tic.\\nMitte ni co omyero gumar mongi macalo gimaro komgi kengi.—Jo Epeco 5:25-29.\\nMon omyero gumar jo me odigi dok guwor coggi.—Tito 2:4, 5.\\nMitte ni lunyodo omyero gumar, gupwony dok gugwok lutinogi.—Nwoyo Cik 6:4-9.\\nMitte ni lutino omyero guwiny lunyodogi.—Jo Epeco 6:1-3.\\n* Kony me gwoko litino nonge i dul me 32 me buk Learn From the Great Teacher, ma Lucaden pa Jehovah gucoyo.\\n# Ka lanyodo owaco ki latin me turo cik pa Lubanga ci bedo atir ka latin-ni pe olubo.—Tic pa Lukwena 5:29.\\n1. Layab me kwo ma mit me ot aye ngo?\\n2. Kwo me yomcwiny i otwa jenge i kom ye gin ango?\\n3. Baibul tito acakki me kwo me ot nining, dok pingo wangeyo ni gin ma Baibul waco-ni tye ada?\\n4. (a) Ngat acel acel twero miyo kwo me ot bedo me yomcwiny nining? (b) Pingo kwano lok i kom kwo pa Yecu pire tek tutwal me bedo ki kwo me ot ma yomo cwiny?\\n5, 6. (a) Yo ma Yecu tero kwede kacokke miyo lanen maber bot co nining? (b) Gin ango ma omyero kitim pi nongo kica?\\n7. Yecu otamo pi gin ango, dok omiyo lanen ango bot co?\\n8. (a) Tye dok nining ni laco “ma maro dakone, maro kome kene”? (b) Bedo “kom acel” tyen lokke ngo ki bot laco ki dok bot dakone?\\n9. Kit Yecu ango ma kitito pire i Jo Pilipi 1:8, dok pingo co myero gubed ki kit man i kom mongi?\\n10. Yecu omiyo lanen maber pi mon nining?\\n11. Kit cwiny ango ma dako myero obed kwede i kom cware, dok adwogi ango ma twero bino ki i nyuto cwiny man?\\n12. Pingo pe rac ka dako omiyo tamme i yo me woro?\\n13. (a) Tito 2:4, 5 cuko cwiny mon ma gunyomme me timo gin ango? (b) Gin ango ma Baibul waco i kom pokke ki keto keny?\\n14. Yecu otero lutino nining, dok kit gin ango ma lutino mito ki bot lunyodo?\\n15. Lunyodo gitwero timo gin ango me gwoko lutinogi?\\n16. Lunyodo twero nongo pwony ango ki i yo ma Yecu otero kwede roc pa lupwonnyene?\\n17. I yo ango ma Yecu omiyo kwede lanen maber pi lutino?\\n18. Pingo Yecu i kare ducu owinyo Wonne ma i polo, dok anga ma cwinye bedo yom ka lutino guwinyo lunyodogi i kare-ni?\\n19. (a) Catan temo lutino nining? (b) Adwogi ango ma tim maraco pa lutino twero kelone bot lunyodo?\\n20. Gin ango ma ngat acel acel myero otim pi bedo ki kwo me yomcwiny i ot?\\n21. Kit kwo ango ma mwonya ma tye anyim, dok watwero nongo mit pa kwo me ot i kare-ni nining?","num_words":2641,"character_repetition_ratio":0.044,"word_repetition_ratio":0.005,"special_characters_ratio":0.271,"stopwords_ratio":0.298,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luŋolkop 7 ACO85 - Jerubaal, ma en aye Gideon, ki jo - Bible Search\\nLuŋolkop 6 Luŋolkop 8\\nJo pa Gideon guloyo jo Midian\\n1Jerubaal, ma en aye Gideon, ki jo ducu ma onoŋo gitye bote gua malo odiko con, ci gugony i ŋet waŋ pii me Karod. Gony pa jo Midian onoŋo tye i nyimgi yo tuŋ acam, i ŋet got More ki i nota.\\n2Rwot owaco bot Gideon ni “Jo ma gitye kwedi-ni gipol mada ki tuŋ bota. Ka abimiyo jo Midian i ciŋgi gibiwakke ginwette i koma ni meno, ‘Ciŋa kikoma gire aye olara.’ 3-Pi meno kombeddi doŋ itit bot lwak ni, ‘Ŋatti mo ma lworo omako, ma kome myel ber odok i gaŋŋe.’ ” Kit meno Gideon oomo cwinygi, ci dano alip pyeraryo wiye aryo gudok woko, ki dano alip apar gudoŋ.\\n4Rwot dok owaco bot Gideon ni “Lwak pud pol mada; tergi i dog pii ci abitemo cwinygi ki kunnu. Ŋat ma abiwacci, ni, ‘Dano man bicito kwedi’ en aye bicito kwedi; ki ŋat ma abiwacel ni, ‘Dano man pe bicito kwedi,’ en pe bicito kwedi.” 5Kit meno Gideon otero dano i dog pii; ci Rwot owaco bote ni, “Dano acel acel ma gamo pii ki lebe macalo gwok gamo kwede ibiketo en cuŋ kene; ki ŋat ma orumo coŋe piny ka mato pii bene kit meno.” 6Ci wei dano ma gugamo pii kun giketo ciŋgi i doggi oromo miya adek; ento lwak jo mudoŋ ducu gurumo coŋgi ka mato pii. 7Rwot owaco bot Gideon ni, “An abilarowu ki jo miya adek ma gugamo pii ki i ciŋgi-ni, pi miyo jo Midian i ciŋwu. Doŋ iwek jo mukene-ni ŋat acel acel odok gire i pacone.” 8Gideon ogamo abino pa lwak wo ko ki i ciŋgi wa ki tumgi; ci ocwalo jo Icrael mudoŋ, kun dano acel acel cito i kemane. En odoŋ ki jo miya adek-ki, kun gony pa jo Midian tye piny i nota.\\n9I dyewor meno Rwot owaco bote ni, “A malo, icit ilweny i kom gony pa jo Midian, pien doŋ atyeko miyone i ciŋi. 10Ento ka ilworo cito piny kunnu, ci icit i gonygi kacel ki laticci Pura. 11Ibiwinyo gin ma jo-nu giloko, ci lacen cwinyi bilimo tek me cito ka monyo gonygi.” Ocito piny ki laticce Pura, ci guo i agikki gony ka ma lumony gubuto iye. 12Jo Midian, jo Amalek ki jo ducu ma gua wokceŋ onoŋo guryeyo gonygi i nota ma gumoo calo lwak bonyo; ki kinagagi bene welgi pe kwanne, gipol macalo kweyo me dog nam. 13Ka Gideon oo, dano mo ocako tito lek mo bot lawote, kun waco ni, “Nen, aleko lek mo; mugati me cayiri ma oluŋŋe opoto i gony kun lor alora, obino kwede wa i kom kema, ci oreto kema woko piny, oloko ataro, kema opyelle woko piny.” 14Lawote ogamo ni, “Man pala lucwan pa Gideon wod pa Yoaci, Laicrael; en ennu kikome. Lubaŋa otyeko miyo jo Midian ki lwak monygi ducu i ciŋe.”\\n15Ka Gideon owinyo kit ma gitito kwede lek ki kit ma gigonyo kwede tere, ci omiyo woro bot Lubaŋa. Lacen odwogo kwede i gony pa jo Icrael, ci owacci, “Wua malo, pien Rwot doŋ omiyo mony pa jo Midian woko i ciŋwu.” 16Opoko kin jo miya adek-ki lwak buca mony adek, ka omiyo tum i ciŋgi ducu, ki abino ma igi noŋo, ki mac raa i abino ducu. 17Ka doŋ ocikogi ni, “Wunena, ci wun bene wutim kit ma an atimo ka doŋ ao iŋet gony cok. 18Ka akuto tum, an kacel ki jo ma atye kwedgi ducu, ci wun bene wukut tum murumo gony ducu kun wudaŋŋe ni, ‘Pi Rwot ki pi Gideon!’ ”\\n19Gideon ki jo miya acel ma gitye bote guo i ŋet gony cok ki cwiny dyewor ma onoŋo pud giketo Lukur-piny aketa; ci gucako kuto tum ki tyero abino ma tye i ciŋgi ducu. 20Buca mony adek ducu gukuto tumgi, gutyero abinogi woko ci gumako mac raa i ciŋgi malacam ki tum me akuta i ciŋgi malacuc, kun gidaŋŋe kwede ni, “Pala lucwan pi Rwot ki pi Gideon!” 21Dano acel acel ocuŋ mot i kabedone ma gurumo gony ducu, ci mony pa jo Midian guriŋo woko ducu; gucako daŋŋe guriŋo kwede woko. 22Ka dano miya adek ca gitye ka kuto tumgi, Rwot oloko pala lucwan pa jo. Midian i kom lutugi kekengi ki i kom monygi ducu. Monygi oriŋo o wa i Bet-cita, ma yo tuŋ Jerera, ki o kwede wa i waŋ lobo me Abel-mekola i ŋet Tabat.\\n23Gilwoŋo jo Icrael ki i Naputali, ki i Acer wa ki i Manace ducu, ci guryemo kor jo Midian. 24Gideon ocwalo kwena i lobo godi ducu me Epraim kun waco ni, “Wubin, wulweny i kom jo Midian, wukurgi i waŋ wat ducu o wa i Bet-bara ki i Jordan bene.” Kit meno gilwoŋo jo Epraim ducu ci gumako waŋ wat ducu o wa i Bet-bara ki Jordan bene. 25Gumako luker pa jo Midian aryo, Oreb ki Jeeb; ci guneko Oreb i pata got pa Oreb, ki Jeeb guneko i bur biyo olok pa Jeeb. Lacen gukelo wi Oreb ki Jeeb loka Jordan bot Gideon.","num_words":835,"character_repetition_ratio":0.055,"word_repetition_ratio":0.0,"special_characters_ratio":0.248,"stopwords_ratio":0.292,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Camuel 13 ACO85 - Caulo onoŋo tye ki mwaka kare ma - Bible Search\\n1 Camuel 12 1 Camuel 14\\n1 Camuel 13\\nLweny ki jo Piliciti\\n1Caulo onoŋo tye ki mwaka kare ma ocamo ker ci oloyo jo Icrael pi mwakaiye aryo*.\\n2Caulo oyero jo Icrael alip adek; jo alip aryo gubedo bote i Mikmac ki i lobo godi me Betel, ki alip acel gubedo bot Yonacan i Gibea i lobo Benjamin. Jo mudoŋ ocwalogi paco, ni ŋat acel acel odok i kemane. 3Yonacan oloyo jo Piliciti i cel gogo monygi mo ma tye i Geba, ci jo Piliciti guwinyo pire. Caulo okuto tum okwanne oromo lobo ducu kun wacci, “Wek jo Ibru ducu guwiny.” 4Ci jo Icrael ducu guwinyo ka giwaco ni, Caulo oloyo jo Piliciti i cel gogo monygi, dok bene ni, nyiŋ jo Icrael odoko ŋwe lituny bot jo Piliciti. Ci gilwoŋo lwak gucokke bot Caulo i Gilgal.\\n5Jo Piliciti gurwayo ka lweny ki jo Icrael ki gadigadi lweny alip pyeradek, ki wegi aguragura alip abicel, ki lwak mony madwoŋ macalo kweyo me dog nam, Gubino guguro gonygi i Mikmac ma tye i ŋet Bet-awen yo tun wokceŋ. 6Ka jo Icrael guneno ni doŋ gidinogi matek ma doŋ gitye marac twatwal, ci dano gukanne i boro ki i bur, ki i kin godi ki i lyel ki i bur pii-gu. 7Jo mogo guŋolo kulu Jordan, gucito wa i lobo Gad ki Gilead, Onoŋo Caulo pud tye i Gilgal, ci lwak ducu gilubo kore ki myelkom.\\n8-Okuro pi nino abiro ma onoŋo Camuel ociko-ni; ento Camuel pe obino i Gilgal, ci lwak ocako ket woko ki bot Caulo. 9Mumiyo Caulo owacci, “Wukella gitum awaŋa kany, ki gityer lakwecwiny.” Ci otyero gitum awaŋa.\\n10Ka onoŋo pud otyeko tyero gitum awaŋa, ci nen, Camuel oturo kibi no cut. Ka Caulo okato woko ka rwatte kwede ki mote. 11Camuel owaco bo te ni, “Ibedo ka timo gin aŋo?” Caulo ogamo ni, “Ka aneno ni dano gucako ket woko ki bota, dok bene pe ibino i nino ma onoŋo iciko-ni, kun jo Piliciti doŋ gurwayo woko cok ki Mi kmac, 12ci atamo ni, ‘Jo Piliciti doŋ gibipoto i koma ki i Gilgal kany, ma peya ataŋo ciŋa akwayo Rwot;’ ci doŋ aturre pira kena ka tyero gitum awaŋa.” 13Ci Camuel owaco bot Caulo ni, “Itimo gin me miŋo keken. In pe igwoko cik pa Rwot Lubaŋani ma yam ociki kwede; kono onoŋo igwoko, kono Lubaŋa omoko kerri me loyo Icrael matwal. 14-Ento kombeddi kerri doŋ pe bicuŋ; Rwot doŋ otyeko yero dano ma bitimo gin ma cwinye mito. Dok Rwot oketo en me bedo laker ma loyo lwakke, pien in pe igwoko gin ma Rwot yam ociki kwede.” 15Ci Camuel oa malo, oa ki i Gigal ocito i Gibea i lobo pa jo Benjamin.\\nCaulo okwano wel dano ma gitye bote, ci guromo miya abicel. 16Caulo ki wode Yonacan ki jo ma gitye bote gubedo i Geba i lobo pa jo Benjamin, ento jo Piliciti gugony i Mikmac. 17Luyak gua ki i gony pa jo Piliciti buca mony adek; buca acel odok yo tuŋ Opra ma i lobo Cual, 18buca mukene odok yo tuŋ Bet-koron, ki buca mukene odok yo tuŋ waŋ lobo ma neno piny i nota Jeboim ma yo tuŋ tim ata.\\n19I kare-nu latet mo pe inoŋo i lobo Icrael ducu, pien yam jo Piliciti guwacci, “Pe wawek jo Ibru gutet pala lucwangi nyo toŋigi pigi kengi.” 20Ento ŋat acel acel ki i kin jo Icrael obedo ka cito bot jo Piliciti ka twero lak kweri dyaŋŋe, nyo kweri kidima, nyo latoŋ nyo pala kacce. 21Ci giŋolo gikok bedo dul aryo me adek me cekel pi lak kweri dyaŋ ki pi kidima, ka dok acel me adek me cekel pi twero lak latoŋ ki pi como dim. 22Kit meno omiyo i kare me lweny pala lucwan nyo toŋ pe ginoŋo i Ciŋ dano mo ki i kin jo ma gitye bot Caulo ki Yonacan. Ento Caulo ki wode Yonacan onoŋo gitye ki megi. 23Ci jo ma gitye i cel gogo mony pa jo Piliciti gumol gukato woko, gucito i waŋ apidin me Mikmac me gwokone.","num_words":672,"character_repetition_ratio":0.059,"word_repetition_ratio":0.0,"special_characters_ratio":0.241,"stopwords_ratio":0.29,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 18 ACO85 - Rwot owacca ni, “A malo icit i ot pa - Bible Search\\nJeremia obedo i ot pa lacwe agulu\\n1Rwot owacca ni, 2“A malo icit i ot pa lwacwe agulu, ci abimiyo iwinyo lokka ki kunnu.” 3Ci aa acito i ot pa lacwe agulu, ci anoŋo en tye ka cweyo agulune i kom lawala. 4Ci lobo agulu ma onoŋo lacwe agulu tye ka cweyone-ni oballe woko ki i ciŋe, ci en oloko woko otiyo kwede gin mukene mapat kit macalo en lacwe agulu oneno ni ber bote me atima.\\n5Rwot dok owaco bota ni, 6“Wun jo me ot pa Icrael, pe atwero tiyo i komwu gin ma lacwe agulu otiyo-ni? Man Rwot ma owaco. Nen, wun jo Icrael bene wutye i ciŋa macalo lobo ma tye i cin lacwe agulu. 7Ka ce i kare mo awaco pi rok mo ni abiputo dok aturo woko ci abityeko woko, 8ka ce doŋ rok meno ma aloko pire-ni olokke oweko timo gin marac, ci abinut pi gin marac ma onoŋo atamo ni atimo i kome ca. 9Dok bene ka ce onoŋo awacci abipito nyo agero rok nyo ker mo-ni, 10ce rok meno okwero winyo doga olokke ka timo gin marac, ci abiloko tamma i kom gin maber ma onoŋo awaco ni abitimo botgi-ni. 11Kombeddi doŋ itit bot jo Juda ki jo ma bedo i Jerucalem ni, ‘Rwot owaco kuman ni, Nen, atye ki yub marac piwu dok ayubbe me keto can i komwu. Wulokke wudwog cen, ŋat acel acel owek kit marac woko, dok oyub kite kun tiyo gin ma tye atir.’\\nJo Icrael gukwero Rwot woko\\n12“Ento gin gigamo ni, ‘Lokke pe konyo! Wabilubo yub ma waŋ kikomwa aye wayubo, ki ŋat acel acel bene bitiyo gin ducu ma oporo rac cwinye ma nwan-ni.’\\n13“Mumiyo Rwot owaco kuman ni,\\nKa imito koŋ ipeny i kin lurok,\\naŋa ma yam owinyo lok mo ma cal ki man?\\nJo Icrael ma amaro\\ndoŋ gutimo gin marac adada.\\n14Pee me Lebanon mo no\\ntwero weko lacol got me Cirion?\\nKulu ma piine nie ma mol a ki i wi godi\\ntwero two woko liweŋ?\\n15Ento jona doŋ wigi otyeko wil woko i koma;\\ngibedo ka wano odok eceta bot cal lubaŋa-gu;\\ngubedo ka yokke atata i kit me wot megi,\\npe gulubo yo macon,\\ndok bene guwoto ki i yo mogo ma wok ki cen,\\npe guwoto ki i yo gudo,\\n16ma guloko lobogi odoko gin ma miyo lworo bot dano,\\nma bibedo gin ma gijwat pire kun gicayo nakanaka.\\nJo ducu ma gibikato ki i ka ŋete gibibedo ki ur madit twatwal kun giyeŋo wigi.\\n17Abikeyo jona woko i nyim lukworgi,\\ncalo apwa ma yamo wokceŋ tye ka tiŋone.\\nAbiloko ŋeya woko botgi;\\npe abikonyogi ka can opoto komgi.”\\nGipiro lok i kom Jeremia\\n18Lacen lwak guwacci, “Wubin wapiru lok i kom Jeremia! Kare ducu wabibedo ki ajwagi ma giromo pwonyowa, ki luryeko bene ma gibibedo ka miyo botwa tam, dok wabibedo ki lunebi ma gimedde anyim ki tito lok pa Lubaŋa, Wubin, wek wakelu lok me pido i kome, doŋ bene wagiku keto cwinywa i lok ducu ma en owaco-gu.”\\n19Pi meno Jeremia olego Lubaŋa, kun wacci, “Rwot, winy lok ma atye ka wacone-ni, ki dok bene iwiny lok ma lukworra gitye ka lokone i koma. 20Gin marac mono aye giculo ki ŋat ma timo gin maber? Doŋ gutyeko kwinyo bur woko ni myero apot iye. Koŋ ipo kit macalo abino kwede i nyimi kun apido pigi ma aloko lok maber, wek ikwany akemoni woko ki i komgi. 21Pi meno doŋ imi kec onek litinogi otyekgi woko; dok bene wek ginekgi woko i lweny ki pala lucwan. Wek mongi gudoŋ laboŋo litino dok bene gudok mon-to. Wek two gemo aye onek coggi otyekgi woko, ki awobegi bene myero ginekgi woko i mony ki pala lucwan. 22Cwal dul mony atura me yako gaŋigi woko, wek guwo ki koko ma kelo lworo. Doŋ gutyeko kwinyo bur woko wek apot iye, dok guciko owic woko wek amok iye. 23Ento in, ai Rwot, iŋeyo kit macalo gipiro kwede lok i koma wek gineka woko. Pe itimgi ki ca pi gin marac ma gitimo, pe bene ijwa balgi woko matwal ki i nyimi. Wek gibed ka loyogi kumeno i nyimi; ti kwedgi i kare ma noŋo kiniga omaki.”","num_words":681,"character_repetition_ratio":0.042,"word_repetition_ratio":0.0,"special_characters_ratio":0.239,"stopwords_ratio":0.283,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nwoyo Cik 15 ACO85 - “I agikki mwaka abiro abiro - Bible Search\\nNwoyo Cik 14 Nwoyo Cik 16\\nNwoyo Cik 15\\nCik me weko banya matwal\\n1“I agikki mwaka abiro abiro wubiweko banya bot dano ma twal. 2Man aye kit me weko banya: lami banya biweko banya me lim matwal ki bot dano ma yam omako banyane-ni; pe bipido banyane bot lawote matwal ma ominne, pien doŋ gityeko tito ki dano pi weko banya matwal kit ma Rwot ociko-ni. 3Itwero pido larok ocul banyani; ento kwany cwinyi woko i kom banya ma omeru ma Laicrael omako boti. 4Ento lacan mo pe doŋ bibedo i kinwu, pien Rwot bimiyowu gum i lobo ma Rwot Lubaŋawu bimiyowu wucam me aleyawu matwal, 5ka ce wubiworo dog Rwot Lubaŋawu kun wugwokke wek wulub cikke ducu ma acikowu kwede tin. 6Rwot Lubaŋawu bimiyowu gum kit ma yam ocikke kwede botwu-ni. Wubimiyo rok mapol mako banya botwu, ento wun pe wubimako banya mo; dok wubiloyo rok mapol, ento gin pe gibiloyowu.\\n7-“Ka tye dano mo ma lacan i kinwu, i kin omegiwu ma gitye i gaŋ mo ma Rwot Lubaŋawu bimiyowu, pe cwinyi obed tek, pe ijuk ciŋi woko i kom ominwu-nu ma lacan-ni. 8Ento ikonye, imiye mako banya ma romo cobo gin ma en mito ducu, kadi bed gin aŋo. 9Ber igwokke wek tam marac mo pe obed i cwinyi ma miyo iwacci, ‘Mwaka me abiro, ma en aye mwaka me weko banya matwal, doŋ cok,’ ci waŋi cido woko i kom omeru ma lacan-ni miyo pe doŋ imiye gin mo. Meno miyo en cako kok i komi i nyim Rwot, ci doko bal i komi. 10Ka imiye gin mo, ber imiye ma cwinyi leŋ matwal, cwinyi pe waŋ pi gin ma imiye-ni: pien Rwot Lubaŋani bimiyi gum i kom tic ducu ma itiyo, ki i kom gin ducu ma ciŋi ogudo. 11-Lucan pe gibitum woko i lobowu, mumiyo aciki ni, ibiyabo ciŋi malac bot omeru ki jo ma piny oloyogi, ki bot lucan ma i lobowu.\\nTic ki opii\\n12-“Ka ce gicato boti omeru mo, laco ma Laibru nyo dako ma Laibru, ci iwilo obed opiini nyo aŋecani, en bitiyo tic boti pi mwaka abicel. I mwaka me abirone ibiweke a woko ki boti cito gire ki kuc. 13Ka igonye wek ociti, pe, ibiweko en cito ki ciŋe nono. 14Ibimiye cito ki jami mapolpol, romi ki dyegi, bel ki koŋo vino, ma lubo kit ma Rwot Lubaŋani omiyi kwede gum. 15Ibipo ni yam ibedo opii i lobo Ejipt, ka ma Rwot Lubaŋani okoki ki iye; en gin mumiyo tin aciki kumeno. 16Ento ka en owacci, ‘An pe abia woko ki boti,’ pien en mari ki jo ma i odi ducu, pien obedo kwedwu maber, 17ci ibikwanyo atero, ituco ki ite i doggola, ci doŋ bibedo opiini matwal. Ki aŋecani bene ibitimo kit meno. 18Pe ibitamo ni tek twatwal me weke a woko ki boti, pien obedo ka tic boti pi mwaka abicel kulu kun ticce dodo tic pa Lapakaca kiryo pi wel manok mo. Ka itimo kit meno, Rwot Lubaŋani bimiyi gum i tic ducu ma itiyo.\\nKwero kom litino kayo me lim makwo\\n19-“Litino kayo ducu ma ginywalogi i kin dyaŋini nyo romi ki dyegini ibikwero komgi i nyim Rwot Lubaŋani, Pe ibitiyo tic mo ki litino kayo pa dyaŋini, pe ibiŋolo yer kom litino, kayo pa romini. 20Ibicamo riŋone kacel ki jo ma i Odi, i nyim Rwot Lubaŋani mwaka ki mwaka ki i kabedo ma Rwot biyero. 21Ento ka kome ki mwonyo, ka tyene oŋol, nyo waŋe oto, nyo tye ki kit mwonyo mo marac i kome, pe ibitumo bot Rwot Lubaŋani. 22Wubicamo ki i gaŋwu ki kunnu; dano ma kome ki keni twero camo kacel ki dano ma olony, macalo riŋo abur ki til. 23-Remone keken aye pe wubicamo; wubionyo woko piny i ŋom macalo pii.","num_words":624,"character_repetition_ratio":0.066,"word_repetition_ratio":0.0,"special_characters_ratio":0.241,"stopwords_ratio":0.284,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Matayo 11 ACO85 - I kare ma Yecu doŋ otyeko ciko - Bible Search\\nJo ma Jon Labatija oorogi bot Yecu\\n1I kare ma Yecu doŋ otyeko ciko lupwonnyene apar wiye aryo-ni, oa ki kunnu ocito ka pwony ki ka tito lok i gaŋi ma cok ki kunnu.\\n2I kare ma Jon owinyo pi tic pa Yecu ki i mabuc, ci ooro lupwonnyene bot Yecu 3wek gupenye ni, “In aye ŋat ma myero obin-ni, nyo dok wakur ŋat mukene?” 4Ci Yecu odok iye botgi ni, “Wucitit bot Jon gin ma wuwinyo ki ma wuneno; 5-lutowaŋ waŋgi oyabbe guneno piny, luŋolo guwoto, ludobo gilonyogi, ki ludiŋit guwinyo lok, ki jo muto gicerogi woko, ki lucan bene gitito botgi lok me kwena maber. 6Dano ma pe tamme oballe i koma tye ki gum.”\\n7I kare ma doŋ gitye ka dok woko, Yecu ocako lok ki lwak lok i kom Jon, ni, Onoŋo wucito i tim ka neno gin aŋo? Onoŋo wucito ka neno lagada ma yamo obedo ka yeŋone? 8Wucito kunnu kono piŋo? Wucito ka neno dano ma oruko boŋŋi mabeco? Nen, jo ma ruko boŋŋi mabeco noŋo gibedo i odi pa luker. 9Wucito kunnu piŋo? Wucito ka neno lanebi mo? Iyo, awacciwu ni ka neno ŋat ma kato lanebi. 10-Man aye ŋat ma yam gicoyo lok i kome ni,\\nma bigero yoni ma peya noŋo in\\n11Ada, awaco botwu ni, pe tye dano mo ki i kin jo ma mon onywalogi ma kato Jon Labatija ki dit; ento ŋat matidi twatwal i ker me polo aye dit kate. 12-Cakke i kare pa Jon Labatija o kwede wa onyoo ker me polo gilaro ki tek, jo ma gin lutim bwami aye gimayo woko ki tek. 13Pien cik ki lunebi gibedo ka titone nio wa i kare pa Jon; 14-ka ce wumito ye lokke en aye Elia ma myero obin-ni. 15Ŋat ma ite tye me winyo lok man myero owiny.\\n16Abiporo yalwak me kare man ki gin aŋo? Girom ki litino ma bedo i cuk ma gilwoŋo litino wadigi kun giwacci,\\n17“Yam wakuto nyamulere botwu,\\nento wun pe wumyelo;\\nwawero wer lyel, ento wun pe wukok.”\\n18Pien Jon yam obino ma pe camo cam, dok bene onoŋo pe mato gin mo, mumiyo guwacci, “Dano-nu tye ki cen marac.” 19Wod pa dano dok obino kun camo cam kadi wa mato mat bene, meno bene guwacci, “Nen, dano ma laworo dok lamero bene, larem lujogmucoro ki lubalo! Ento ryeko pa Lubaŋa oloyo kop pi ticce ma en otiyo.”\\nCan ma bipoto i kom gaŋi mogo ma jo ma iye pe guŋut\\n20Lacen Yecu ocako loko lok ki kiniga i kom gaŋi mogo ka ma onoŋo en otiyo iye ticce matego madito, pien jo ma tye iye gukwero ŋut woko. 21-“Ibikoko aŋee, in Korajin! Ibikoko aŋee, in Betecaida! Kono yam tic madito ma gitiyo i ii gitiyo i Turo ki Cidon, kono onoŋo jone guŋut wa con, kun giruko boŋo cola, ma gibedo i buru bene. 22Ento atitti ni, can pa Turo ki Cidon bibedo tworatwora i nino me ŋolo kop, makato can ma bipoto i komi. 23-Ki in Kapernaum gibitiŋi woko malo i polo? Pe kumeno, gibidwoko malo i polo? Pe kumeno, gibidwoki woko piny i lyel. Kono yam tic matek madito ma gitiyo i ii-ni gitiyo i Codom, kono obedo tye nio wa onyoo. 24-Ento atitti ni, can pa Codom bibedo tworatwora i nino me ŋolo kop, makato can ma bipoto i komi.”\\nWubin bota wek wuywe\\n25I kare meno Yecu otuco ni, “Apwoyi Wora, in Rwot me polo ki me lobo, pien ikano lok magi woko ki bot luryeko ki luŋe-piny, ci inyutogi bot litino lukere. 26Iyo, Wora, pien onoŋo kit meno ineno ber i waŋi, ipwoyo kit yo macalo meno. 27-Jami ducu doŋ Wora otyeko miyogi woko bota; ŋat mo pe ma ŋeyo Wod, kono Won keken, dok bene ŋat mo pe ma ŋeyo Won kono Wod keken ki ŋat ma Wod oyero me nyuto Won bote. 28Wubin bota, jo ducu muol ki ma yec onurowu, ci abimiyo wuywe. 29-Wutiŋ yatta, ci wupwony kita, pien an awor, dok amwol bene i cwinya, mumiyo wun bene wubilimo yweyo i cwinywu. 30Pien yatta yot, ki yecca bene pe pek.”","num_words":677,"character_repetition_ratio":0.038,"word_repetition_ratio":0.009,"special_characters_ratio":0.25,"stopwords_ratio":0.288,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Tika Iye ni Lacwe Agulu Maber Loyo Oyubbi? | Pwony me Anyama\\nWi Lubele—Me Akwana i Kacokke | Juni 2016\\nKWAN I LEB Acholi Albanian American Sign Language Amharic Angolan Sign Language Arabic Argentinean Sign Language Armenian Armenian (West) Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga (Malawi) Chitumbuka Chiyao Chuvash Colombian Sign Language Croatian Czech Dangme Danish Dutch Ecuadorian Sign Language Efik English (Leb Muno) Estonian Ewe Fijian Finnish Finnish Sign Language Fon French Ga Georgian German German Sign Language Grik Guarani Gujarati Gun Hausa Hiligaynon Hindi Hiri Motu Hungarian Ibanag Ibru Icelandic Igbo Iloko Indonesian Isoko Italian Italian Sign Language Japanese Japanese Sign Language Kabiye Kannada Kikamba Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Latvian Lhukonzo Lithuanian Luganda Luo Macedonian Macua Malagasy Malay Malayalam Marathi Maya Mexican Sign Language Mixe Mongolian Moore Myanmar Ndebele (Zimbabwe) Nepali Nigerian Pidgin Norwegian Nyungwe Nzema Okpe Oromo Ossetian Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Portuguese Punjabi Quechua (Bolivia) Romanian Runyankore Russian Russian Sign Language Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshwa Turkish Turkmen Tuvaluan Twi Tzotzil Ukrainian Urdu Urhobo Uzbek Venezuelan Sign Language Vietnamese Waray-Waray Welsh Wolaita Yoruba Zande Zapotec (Isthmus) Zimbabwe Sign Language\\nTika Iye ni Lacwe Agulu Maber Loyo Oyubbi?\\n“Nen, wun jo Icrael bene wutye i cinga macalo lobo ma tye i cing lacwe agulu.”​—JER. 18:6.\\nWER: 60, 22\\nKit ango ma twero weko pe walubo tira pa Jehovah?\\nKit ango ma twero konyowa me bedo calo lobo agulu mayom i cing Lubanga?\\nLunyodo ma Lukricitayo gitwero nyuto nining ni Jehovah aye Lacwegi?\\n1, 2. Pingo Lubanga oneno Daniel calo “dano ma gimaro adada,” dok watwero bedo luwiny calo Daniel nining?\\nI KARE ma kitero Lujudaya i opii i lobo Babilon, gunongo boma meno opong ki cal jogi ki dano onongo gitye opii pa cen maraco. Kadi bed kit meno, Lujudaya ma lugen calo Daniel ki luwote adek, gukwero ni tekwaro pa Lubabilon odor kwogi. (Dan. 1:6, 8, 12; 3:16-18) Daniel ki luwote adek-ki gumoko tamgi me woro Jehovah ki cwinygi ducu macalo Lacwegi. Dok meno aye gin ma gutimo! Daniel nen calo obedo i Babilon pi kwone ducu; ento, Lamalaika pa Lubanga pud olwonge ni “dano ma gimaro adada.”​—Dan. 10:11, 19.\\n2 I kare me Baibul, lacwe agulu twero diyo lobo agulu i kom gin mo wek odok kit ma en mito kwede. Luworo me ada i kareni bene gingeyo ni Jehovah aye Laloc Mamalo Twal, dok bene tye ki twero me yubo dano me rok ducu. (Kwan Jeremia 18:6.) Lubanga bene tye ki twero me yubowa ki acel acel. Kadi bed kumeno, en oweko watye agonya me yero gin ma iwa mito dok en mito ni wabed luwiny kun nongo pe kidiyowa adiya me timo mitine. Kong dong waketu tamwa i kom kit ma watwero bedo kwede calo lobo agulu mayom i cing Lubanga, kun waneno jami adek magi: (1) Watwero gwokke nining ki kit ma weko pe walubo tira pa Lubanga? (2) Watwero dongo kit ma weko wabedo calo lobo mayom kun wabedo luwiny nining? (3) Lunyodo ma Lukricitayo gitwero lubo tira pa Lubanga nining ka gitye ka pwonyo lutinogi?\\nGWOKKE KI KODI KIT MA WEKO CWINYI DOKO NWANG\\n3. Kodi kit ango ma twero weko cwinywa doko nwang? Tit kong.\\n3 Carolok 4:23 waco ni: “Gwokke i kom tam ma itamo ki i cwinyi ducu; pien kwoni ducu a ki i lok ma i cwinyi.” Kodi kit ango ma myero wagwokke kwede? Kit magi kwako awaka ma tere pe, timo bal, ki dong bedo labongo niye. Man twero weko wabedo lujemo nyo jo ma pe luwiny. (Dan. 5:1, 20; Ibru 3:13, 18, 19) Kabaka Ujia obedo ki cwiny me awaka. (Kwan 2 Tekwaro 26:3-5, 16-21.) I acakkine, Ujia obedo ka “tiyo gin ma nen atir i wang” Jehovah, dok “oketo cwinye ka yenyo Lubanga.” Ento cutcut ma ‘en odoko tek, ocako bedo ki cwiny me awaka,’ kadi bed ni tekone onongo oa ki bot Lubanga! En ongwette bene me wango gitum i ot pa Lubanga​—tic ma onongo tye pi likwayi pa Aron keken. I kare ma lulamdog gujuke, kiniga omako Ujia ma lawaka-ni ci okwero winyo lokgi lajwac! Adwogine obedo nining? En owok ki “i can” malit i cing Lubanga ka oto ki two dobo.​—Car. 16:18.\\n4, 5. Gin ango ma twero timme ka pe wagwokke ki cwiny me awaka? Mi labol.\\n4 Ka pe wagwokke ki cwiny me awaka, watwero cako ‘paro pi dito mukato kare’ woko, dok bene wacako cayo nyo kwero lubo tira ma a ki i Ginacoya. (Rom. 12:3; Car. 29:1) Tam kong i kom labol pa laelda mo ma nyinge Jim, ma winye manok obedo i kin en ki luelda luwote madok i kom lok mo ma mako kacokke. Jim owaco ni: “Awaco bot omege magi ni gipe ki cwiny me mar, ci aa woko ki i cokke meno.” I nge dwe abicel, Jim okobo i kacokke mo ma onongo pe bor ki macon-ni, ento ki kunu pe kicime me medde ki bedo laelda. En otito ni: “Cwinya ocwer adada. Cwiny me awaka oweko akete malo kekena, ci aa woko ki i ada.” Tic pa Jim macalo latit kwena okwe woko pi mwaki apar. En oye ni: “Cwinya ocwer adada, ci acako kok i kom Jehovah pi gin ma onongo tye ka timme. Pi mwaki mogo, omege gubedo ka lima kun gitute me leyo lok kweda, ento akwero niang woko.”\\n5 Gin ma otimme i kom Jim-ni nyuto kit ma cwiny me awaka twero bwolowa kwede, ma weko cwinywa doko nwang calo lobo agulu mutwo. (Jer. 17:9) Jim otito ni, “pe onongo atwero weko bedo ka tam ni jo mukene aye gutimo gin marac.” Tika inino mo dong Lakricitayo lawoti ocwero cwinyi nyo irwenyo mot me tic ma itye kwede? Ka meno otimme, idok iye nining? Tika ibedo ki cwiny me awaka? Nyo ke ce mitini madit obedo me yubo wat ki dwoko kuc i kin in ki omegini kun imedde ki bedo lagen bot Jehovah?​—Kwan Jabuli 119:165; Jo Kolocai 3:13.\\n6. Gin ango ma twero timme ka waweko timo bal odoko kitwa?\\n6 Ka waloko odoko kitwa me timo bal nyo bene i mung, ci twero weko cwinywa doko nwang ma pe waye tira. Timo bal twero doko gin mayot adada. Omego mo acel owaco ni i nge kare mo cwinye onongo dong pe pidde pi jami mogo maraco ma onongo etimo. (Latit. 8:11) Omego mukene, ma onongo dong oloko odoko kite me neno cal ki coc ma tugo miti me buto, lacen owaco ni: “Acako bedo ki cwiny marac i kom luelda.” Jami maraco ma en onongo timo obalo watte ki Jehovah woko. Lacen, giniang i kom timme-ni woko, ci onongo kony ma mitte. Ki lok ada, wan ducu watye ki roc. Ka wacako bedo ki cwiny marac nyo wacako gengo ngewa pi balwa ma ka yenyo kony ki bot Lubanga, ci nongo cwinywa dong tye ka doko nwang.\\n7, 8. (a) Luicrael macon gunyuto nwang cwiny ki niye manok nining? (b) Pwony ango ma wanongo ki iye?\\n7 Labol pa Luicrael ma Jehovah olarogi ki i opii i lobo Ejipt weko waniang kit ma bedo ki niye manok twero weko cwinywa doko nwang kwede. Rok meno guneno kit ma Lubanga otimo kwede ki tango mapol me larogi i yo me aura adada! Ento, i kare ma dong gicok ki Lobo ma Kiciko pire, gucako bedo ki niye manok. Ma ka keto gengi i kom Jehovah, gucako bedo ki cwiny me lworo kun ginguru i kom Moses. Onongo gimito dok cen i Ejipt ka ma gubedo opii iye! Man ocwero cwiny Jehovah adada. Jehovah owaco ni: “Jo man gibicaya pi kare ma rom mene?” (Wel 14:1-4, 11; Jab. 78:40, 41) Yalwak meno guto i dye tim ata pi nwang cwinygi kacel ki niyegi manok.\\n8 I kareni, kit macalo dong wacok donyo i lobo manyen, gitye ka temo niyewa adada. Bedo ber ka wangiyo ka niyewa tye matek. Me labolle, watwero lwodo lok i kom gin ma Yecu owaco i Matayo 6:33. Penye kekeni ni: ‘Tika mitina kacel ki tam ma amoko nyuto ni atye ki niye i kom lok pa Yecu?’ Tika abimoko tam me keng cokke nyo cito i ticwa me pwony pienni amito nongo cente mabup? Gin ango ma abitimo ka mitte ni ajal cawa ki kero madwong i dog ticca? Tika abiye ni lobo odiya me lubo kit dano ma gitye iye​—nyo bene me giko tic pi Jehovah woko?’\\n9. Pingo myero wabed ka ‘ngine kekenwa’ ka niyewa pud tye matek, dok watwero timo man nining?\\n9 Nen kong dok labol mukene, tam kong i kom latic pa Jehovah mo ma pe keto cwinye me lubo tira me Baibul, madok i kom lurem, jo ma kiryemogi ki i kacokke, nyo galowang. Penye kekeni ni: ‘Tika twero bedo ni an bene atye ka timo gin ma kit man?’ Ka ce waneno ni gin ma kit meno tye ka donyo i kwowa, mitte oyotoyot adada ni wangi kit ma niyewa tye kwede! Tira me Baibul wacciwa ni: “Kong wungine kekenwu, wek wunen ka ce wucung matek i niyewu. Wutemme kekenwu.” (2 Kor. 13:5) Myero wabed ka ngine kekenwa kun watiyo ki lok pa Lubanga kare ki kare.\\nBED MAYOM CALO LOBO AGULU\\n10. Gin ango ma twero konyowa me bedo calo lobo mayom i cing Jehovah?\\n10 Lok pa Lubanga, kacokke pa Lukricitayo ki ticwa me tito kwena gitye i kin jami ma Jehovah tiyo kwede me yubowa wek wabed mayom calo lobo agulu. Kit macalo pii weko lobo bedo mayom, kwano Baibul kare ki kare ki lwodo lok konyowa me bedo calo lobo mayom i cing Jehovah. Jehovah onongo mito ni Kabaka ducu me Icrael myero guco ki cinggi Cik pa Lubanga dok gubed ka kwanone nino ducu. (Nwo. 17:18, 19) Lukwena guniang ni meno kwano ki lwodo lok i kom Ginacoya onongo pire tek adada i ticgi me tito kwena. Gubedo ka tic ki Ginacoya me Ibru tyen miya mapol ata i cocgi kun bene gicuku cwiny jo ma gitito kwena botgi me tic kwede. (Tic 17:11) I kareni, wan bene waneno kit ma pire tek kwede me kwano Lok pa Lubanga, lega ki dong lwodo lok iye nino ducu. (1 Tem. 4:15) Timo meno weko wabedo jo mamwol dok mayom calo lobo i cing Jehovah.\\nTi ki jami ma Jehovah miyo wek i bed yom calo lobo agulu mayom (Nen paragraf 10-13)\\n11, 12. Jehovah twero tic ki kacokke pa Lukricitayo nining me yubowa ma lubbe ki kit ma ngat acel acel tye kwede? Tit kong.\\n11 Jehovah tiyo ki kacokke pa Lukricitayo me yubowa ma lubbe ki kit ma ngat acel acel tye kwede. Jim, omego ma waloko i kome malo-ni, ocako loko cwinye i kare ma laelda mo acel onyuto miti i kome. Jim owaco ni: “Pe tye nino mo ma laelda man owaco ni an aye atimo bal nyo ni pe icwako gin ma atimoni. Maka meno, en obedo ki neno matir dok onyuto ni etye ki cwiny me konya.” I nge dwe adek, laelda-ni olwongo Jim i kacokke pa Lukricitayo. Jim owaco ni: “Jo me kacokke gujola ki yomcwiny madit adada, dok mar ma gunyuta en aye omiyo acako timo alokaloka i kwona. Acako nenone ni kit ma awinyo kwede aye pe gin ma pire tek loyo. Ki kony pa utmege kacel ki dakona me amara​—ma pe okwe i yo me cwiny​—motmot adwogi cen ka tic pi Jehovah. Anongo bene cuko cwiny madwong ki i pwony mo ma okati i Wi lubele me Novemba 15, 1992 ma wi lokke tye ni ‘Jehovah Is Not to Blame’ [Pe Myero Wakok i Kom Jehovah] ki ‘Serve Jehovah Loyally’ [Ti pi Jehovah ki Cwinyi Ducu].”\\n12 I nge kare mo manok, gicimo Jim doki me tic macalo laelda. Nicakke i kare meno, en obedo ka konyo omege mukene bene me lweny matek ki atematema macalo meno ki dok wek gudwog cen i woro Jehovah. En ogiko lokke ni: “Onongo abedo ki tam ni atye ki wat macok ki Jehovah, kun i ada onongo atye ka bwolle kena! Pud akoko ange pingo aye ni awaka oum wanga woko wek pe anen jami ma pire tek loyo ki dok me keto cwinya mukato kare woko i kom bal pa jo mukene.”​—1 Kor. 10:12.\\n13. Ticwa me pwony twero konyowa me dongo kit ango, dok man kelo adwogi maber ango?\\n13 Ticwa me tito kwena twero yubowa maber nining? Nywako lok me kwena maber ki jo mukene twero konyowa me dongo cwiny me mwolo kacel ki me nyako nyig ma nyak pi cwiny maleng. (Gal. 5:22, 23) Tam kong i kom kit mogo mabeco ma idongo ki i ticwa me tito kwena. Ma pire tek loyo, ka wadongo kit calo pa Kricito, ci wabiketo deyo i kom kwena ma watito, dok man twero gudo cwiny jo ma wanongogi i ticwa me pwony. Me labolle, i kare ma Lucaden aryo mo i lobo Australia gitye ka tito kwena, rwod ot mo obedo ka lok kwedgi ki gero, ento gudok i lokke i yo ma nyuto woro madit adada. Lacen, en obedo ka tam i kom kit ma eloko kwede ki lucaden-ni ci ocoyo waraga i jang gang kal. But waraga meno onongo waco ni: “Akwayo kica bot jo aryo ma gubedo jo ma diyo cwiny dok lukica pi cwiny me awaka ma anyuto botgi. Pud dong atimo gin me mingo ya me cung i nyim jo aryo magi ma onongo gitye ka tito lok pa Lubanga kun atamo ni onongo atwero tittigi gin me atima.” Itamo ni rwod ot-ti onongo twero coyo lok meno ka onongo lutit kwena magi gudok i yo me gero? Pe twere wacel. Ada, ticwa me tito kwena pud dong konyowa kacel ki luwotwa ya!\\nBED LAWINY BOT JEHOVAH KA ITYE KA PWONYO LUTINONI\\n14. Gin ango ma lunyodo myero gutim wek tutegi me pwonyo lutinogi onyak nyige?\\n14 Pol lutino matino gibedo ki miti matek me pwonyo gin manyen, dok nongo gimwol adada. (Mat. 18:1-4) Pi meno, lunyodo maryek gitemme me pwonyo ki dok konyo litinogi wek gudong mar pi lok me ada i cwinygi. (2 Tem. 3:14, 15) Ki lok ada, wek lunyodo gutim meno, gin kikomgi bene myero guwek ada odony i cwinygi, kun giweko ada doko yo me kwogi. Ka lunyodo gutimo meno, ci lutinogi pe gibiwinyo lok ada keken ento bene gibineno kit ma lok me ada tiyo kwede i kwo pa dano. Lutino gibicako neno tira ma lunyodo miyo calo lanyut me mar pa Jehovah.\\n15, 16. Lunyodo myero gunyut gengi i kom Jehovah nining ka kiryemo latingi mo ki i kacokke?\\n15 Kadi bed ni lunyodo gupwony lutinogi ki lok me ada, lutino mukene giromo a woko ki i ada nyo kiryemogi woko ki i kacokke, dok man kelo cwercwiny malit bot jo me gang. Laminwa mo i lobo South Africa owaco ni: “I kare ma kiryemo omera ki i kacokke, obedo calo en oto woko. Cwinywa otur adada!” Lamego man kacel ki lunyodone gudok iye nining? Gin gulubo tira ma nonge i Lok pa Lubanga! (Kwan 1 Jo Korint 5:11, 13.) Lunyodone guwacci: “Wamoko tamwa me lubo tira me Baibul, kun wangeyo ni lubo cik pa Lubanga kelo adwogi maber loyo. Waneno yub man me ryemo ngat ma pe ongut ki i kacokke calo yo ma Jehovah miyo kwede ki tira kun waye ni Jehovah miniwa tira pi mar madit ma en tye kwede piwa dok i yo mupore. Pi meno pe waribbe ki latinwa nikwanyo ka pi lok mo me paco ma onongo pire tek adada.”\\n16 Latin-ni owinyo nining? Lacen en owaco ni: “Onongo angeyo ni jo gangwa pe gidega, ento gitye ka lubo cik pa Jehovah ki dulle.” En bene owaco ni: “Ka dong piny obwoyi ci ibibako doggi bot Jehovah pi kony ki kicane pien nongo dong iniang kit ma Jehovah pire tek kwede i kwoni.” Tam kong i kom yomcwiny ma jo me ot man gubedo kwede i kare ma kidwoko latingi i kacokke! Ada, ka walubo cik pa Jehovah i kit yo me kwowa ducu, ci wabinongo adwogi maber loyo.​—Car. 3:5, 6; 28:26.\\n17. Pingo myero wabed luwiny bot Jehovah i yo me kwowa ducu, dok man bikeliwa adwogi ango?\\n17 Lanebi Icaya oloko i kom kare ma Lujudaya ma gitye opii i Babilon gibingut ci giwaco ni: “Ai Rwot, in pud i Wonwa; wan lobo agulu, in aye lacwewa; wan ducu wabedo gin ma in aye itiyowa ki cingi.” Ci gibibako doggi ni: “Pe bene ibed ka po i kom balwa nakanaka, kong inen, dok ipar, wan ducu wabedo joni.” (Ic. 64:8, 9) Ka wan bene wabedo jo ma gimwol kun wabedo luwiny bot Jehovah i yo me kwowa ducu, ci en bimarowa, kit ma en onongo maro kwede lanebi Daniel. Ma dong pire tek loyo, Jehovah bimedde ki yubowa kun tiyo ki lokke, cwiny maleng, ki dong dulle wek i anyim wacung i nyime calo ‘litinone’ ma gipe ki roc mo.​—Rom. 8:21.\\nJehovah ‘Paro Piri’ Jehovah\\nWapwoyo Jehovah Macalo Lacwewa\\nJehovah “Lubangawa En Rwot [Jehovah] Acel”\\nPe Iwek Bal pa Jo Mukene Obed Ariya Boti\\nTimo Gin Matir—Pire Tek Kato Kidi Dayaman\\nText Yero Bukke me kompiuta me akwanya WI LUBELE—ME AKWANA I KACOKKE Juni 2016\\nWI LUBELE—ME AKWANA I KACOKKE Juni 2016","num_words":2830,"character_repetition_ratio":0.051,"word_repetition_ratio":0.002,"special_characters_ratio":0.236,"stopwords_ratio":0.269,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Luker 9 ACO85 - Ka Solomon otyeko gero ot pa Rwot, ki - Bible Search\\n1 Luker 8 1 Luker 10\\n1 Luker 9\\nRwot onen bot Solomon tyen me aryo\\n(2 Tek 7.11-22)\\n1Ka Solomon otyeko gero ot pa Rwot, ki ode en kabaka, ki odi mukene ducu ma onoŋo en mitogi, 2-ci Rwot dok onen bote tyen me aryone, kit ma yam onen bote i Gibeon ca. 3Rwot owacce ni, “Atyeko winyo legani, ki bako dogi ma iketo i nyima; atyeko lonyo ot man ma igero-ni obed maleŋ, aketo iye nyina wek obed iye matwal; dok waŋa ki cwinya bikemo kunnu nino ducu. 4Ki ma tuŋ boti, ka ce ibibedo ki kit kwo i nyima ma yam woru Daudi obedo kwede-ni, kun ii Ien dok cwinyi atir, ce ka itiyo gin ma aciko ducu kun igwoko cik ma aketo, 5-ci an Lubaŋani abimoko komkerri me loyo jo Icrael matwal, kit ma yam aciko bot woru Daudi-ni kun awaco bote ni, ‘Pe ibibedo laboŋo danoni mo ma bibedo i wi komker me Icrael.’ 6Ento ka ce in nyo likwayi wuŋak wuweko lubo kora, ma wukwero mako lok ma aciko ki cik ma aketo i nyimwu, ce wukobo woko ka tiyo bot lubaŋa mogo mukene kun wuworogi, 7ci miyo abityekojo Icrael woko ki i lobo ma yam amiyo botgi-ni; dok abikwanyo waŋa woko, pe doŋ aneno ot man, ma doŋ alonyo bedo maleŋ pi nyiŋa-ni; miyo nyiŋ jo Icrael bi doko carolok ki lok aboka i kin rok ducu. 8-Ot man bi doko obur ma odurre lipim; miyo dano ducu ma gibikato ka ŋete gibiuro ki jwat kun giwacci, ‘Kit lok aŋo ma omiyo Rwot otimo lobo-ni ki ot man ki tim macalo man?’ 9Ka dok gibiwacci, ‘Pien gubwoto Rwot Lubaŋagi ma yam okwanyo kwarogi ki i lobo Ejipt, ci gukobo i te loc pa lubaŋa mogo mukene, dok gubedo ka worogi ma kun gitiyo botgi bene; en aye lok mumiyo Rwot omiyo can opoto i komgi magwa-ni.’ ”\\n(2 Tek 8.1-18)\\n10Gero odi aryo-ni ma Solomon ogero, gin aye ot pa Rwot ki ot pa kabaka, otero mwaka pyeraryo kulu, 11kun Kiram kabaka me Turo obedo ka miyo bot Solomon bao yat cedar ki bao yat ciprec, ki jabu bene kit ma en mito ducu. Lacen ka doŋ otum Solomon omiyo bot Kiram gaŋi pyeraryo ma i lobo Galilaya. 12Ento i kare ma Kiram oa ki i Turo ocito ka neno gaŋi ma Solomon omiyo bote-ni, oneno gaŋine pe guyomo cwinye. 13Kiram owaco bot Solomon ni, “Omera, man kono kit gaŋi aŋo ma imiya-ni?” Kit meno omiyo lobone gilwoŋo ni Kabul nio wa onyoo. 14Kiram onoŋo yam ocwalo bot Solomon jabu ma romo talanta miya acel ki pyeraryo.\\n15Man aye lok i kom tic muroni ma kabaka Solomon omiyo girono pi gero ot pa Rwot, ki ode kikome, ki Millo, ki cel me Jerucalem, kacel ki gaŋi magi, Kajor, Megido ki Gejer. 16Onoŋo Parao kabaka me Ejipt yam ocito omako Gejer ka owaŋo woko ki mac, ka dok oneko Lukaanan ma gibedo i gaŋ meno ci omiyo bot nyare ma Solomon onyomo, wek obed mot me nyommegi; 17ci Solomon ogero Gejer odoco. Girono bene dano pi gero Betkoron Mapiny, 18kacel ki Baalat, Tamar ma tye i tim me lobo Juda, 19ki gaŋi ducu me kano cam ma yam Solomon tye kwedgi, ki gaŋi me gadigadine me mony, gaŋi pa lulweny ma giriŋo ki aguragurane, ki kit gedo ducu ma Solomon omito gerogi i Jerucalem ki i Lebanon ki i lobo ma en loyo ducu. 20Likwayo pa jo ma pe gin jo Icrael ma yam gubwot ci gudoŋ i lobo ki i kom jo Amor, jo Kit, jo Perej, jo Kiv ki jo Jebuc, 21ma jwerogi woko liweŋ yam oloyo jo Icrael, gin aye Solomon oketo tic muroni i wigi macalo gin opii, kit macalo tye-ni nio wa onyoo. 22Ento Solomon pe omiyo jo Icrael tiyo tic macalo opii: gin gubedo askarine, ki ludito ticce, ludito wi mony, lukapten, ludito ma loyo gadigadi lweny, ki lulweny ma riŋo ki aguragura.\\n23Ludito pa Solomon ma giloyo dog tic ducu onoŋo giromo miya abic ki pyerabic; gin aye giloyo lwak ducu ma gitiyo tic ducu.\\n24Nya pa Parao odak woko ki i gaŋ kai pa Daudi, okobo i ode kikome ma Solomon ogero pire; ka dok lacen Solomon ogero Millo.\\n25-Solomon obedo ka tyero gitum awaŋa ki gityer lakwecwiny tyen adek i mwaka acel acel, kun tyerogi i wi keno tyer ma otiyo pi Rwot-ti, ka dok wano odok eceta i nyim Rwot. Solomon otyeko tic me gero ot pa Rwot kit meno.\\n26Kabaka omiyo gipayo lwak mel i Ejion-geber, ma tye cok ki Elot i dog Nam Makwar i lobo Edom. 27Kiram ocwalo luticce ma gin lunam ma guŋiyo ki tic i nam wek guwot ki mel meno kacel ki jo pa Solomon. 28Gucito i Opir ka omo jabu ki kunnu; gukelo ma romo talanta miya aŋwen ki pyeraryo ci gudwogo kwede gumiyo bot kabaka Solomon.","num_words":808,"character_repetition_ratio":0.051,"word_repetition_ratio":0.0,"special_characters_ratio":0.243,"stopwords_ratio":0.293,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luka 3 ACO85 - I mwaka me apar wiye abic me loc pa - Bible Search\\n(Matayo 3.1-12; Marako 1.1-8; Jon 1.19-20)\\n1I mwaka me apar wiye abic me loc pa Tiberio Cecar, Pilato onoŋo loyo Judaya, Kerode onoŋo loyo Galilaya, ominne Pilipo kono onoŋo loyo lobo Ituria ki Trakoniti, Lucania onoŋo loyo Abilene, 2Anac ki Kayapa aye onoŋo gin ajwagi madito pa Lubaŋa. I kare meno lok pa Lubaŋa obino bot Jon wod pa Jekaria i tim. 3En owoto i lobo ducu ma cokcok ki Judaya kun tito lok me kwenane ni, “Wuŋut, wek gibatijawu, ci Lubaŋa biweko balwu,” 4-macalo gicoyo i buk me lok pa lanebi Icaya ni,\\nwutir yone ocuŋ atir.\\n5Luŋ ducu gibitoro woko,\\ngodi ki cere ducu gibidwokogi woko piny,\\nka ma ogonne gibitiro cuŋ atir,\\ndok yo ma obedo burbur gibipiro woko.\\n6Dano ducu gibineno kit ma Lubaŋa olarowa kwede.”\\n7-Jon owaco bot lwak ma gubino bote pi batija ni, “Wun litino ororo, aŋa ma otito botwu ni wuriŋ kiniga ma mito bino? 8-Doŋ wuti gin ma nyuto ni wuŋut i kom balwu, pe dok wucak tamo ni, ‘Watye ki kwarowa Abraim’. Koŋ wunen, awaco botwu ni, Lubaŋa tye ki twero me miyo gweŋ magi olokke odok likwayo Abraim. 9-Kombeddi doŋ giketo latoŋ woko i lwit yadi; yat acel acel ma pe nyak nyige mabeco, gitoŋo gireto woko piny, ci gibolo woko i mac.”\\n10Lwak gupenye ni, “Watim aŋo doŋ?” 11En odok iye botgi ni, “Ŋat ma tye ki kanyi aryo opok bot ŋat ma pe kwede; ŋat ma tye ki cam otim kit meno bene.” 12-Lujog-mucoro bene gubino wek gibatijagi, gupenye ni, “Lapwony, wan kono watim aŋo?” 13Owaco botgi ni, “Pe wujog makato wel ma gicikowu.” 14Askari bene gupenye ni, “Wan kono watim aŋo” En owaco botgi ni, “Pe wuyak ŋatti ki tek, pe wudot dano mo ki lok goba, wek mucarawu oromwu.”\\n15Ka lwak gitye ka kuro, kun gipennye ki i cwinygi pi Jon, ka kono en Kricito ma Lubaŋa oyero, 16Jon odok iye botgi ni, “An abatijawu ki pii, ento ŋat ma kata ki tek tye ka bino, ma an pe amyero me gonyo warre. En bibatijawu ki Cwiny Maleŋ, dok ki mac. 17Oderone tye i ciŋe me pyeto bel ducu ma i larone, en bidilo belle i dero, ento cuŋe en biwaŋo woko ki mac ma pe to.”\\n18Jon otito lok me kwena maber bot lwak kun cuko cwinygi ki lok mukene mapol. 19-Ento Kerode rwot madit ma yam Jon ojuko pi Kerodia ci-ominne, 20otweyo Jon i mabuc, opoŋo kwede wi balle mukene ducu.\\n(Matayo 3.13-17; Marako 1.9-11)\\n21Ka doŋ obatija dano ducu, ma Yecu bene doŋ gibatija, ma kun en tye ka lega, 22-ci polo oyabbe, Cwiny Maleŋ olyanne piny macalo akuri i cal me kom, ci opye i kome. Ci dwan ocako winnye ma a ki i polo kun wacci, “In aye i Woda ma amaro, ma cwinya yom i komi.”\\n23I kare ma Yecu ocako ticce onoŋo doŋ tye ki mwaka ma mito romo pyeradek me ditte. Yam en wod pa Yucepu, macalo gitamo, ma en wod pa Eli, 24wod pa Matat, wod pa Levi, wod pa Melki, wod pa Janai, wod pa Yucepu, 25wod pa Matatia, wod pa Amoc, wod pa Nakum, wod pa Eceli, wod pa Naggai, 26wod pa Maat, wod pa Yocek, wod pa Yoda, 27wod pa Yoanan, wod pa Reca, wod pa Jerubabel, wod pa Cealtiel, wod pa Neri, 28wod pa Melki, wod pa Addi, wod pa Kocam, wod pa Elmadam, wod pa Er, 29wod pa Yecu, wod pa Eliejer, wod pa Yorim, wod pa Matat, wod pa Levi, 30wod pa Cimeon, wod pa Juda, wod pa Yucepu, wod pa Yonam, wod pa Eliakim, 31wod pa Melea, wod pa Menna, wod pa Matata, wod pa Natan, wod pa Daudi, 32wod pa Yece, wod pa Obed, wod pa Boaj, wod pa Cala, wod pa Nakucon, 33wod pa Aminadab, wod pa Admin, wod pa Arni, wod pa Kejeron, wod pa Perej, wod pa Juda, 34wod pa Yakobo, wod pa Icaka, wod pa Abraim, wod pa Tera, wod pa Nakor, 35wod pa Cerug, wod pa Reu, wod pa Peleg, wod pa Eber, wod pa Cela, 36wod pa Kainan, wod pa Arpakcad, wod pa Cem, wod pa Nua, wod pa Lamek, 37wod pa Metucela, wod pa Enok, wod pa Jared, wod pa Maalalel, wod pa Kainan, 38wod pa Enoci, wod pa Ceji, wod pa Adam, wod pa Lubaŋa.","num_words":710,"character_repetition_ratio":0.061,"word_repetition_ratio":0.0,"special_characters_ratio":0.273,"stopwords_ratio":0.31,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lubo Cik pa Lubanga Keliwa Adwogi Mabeco Nining? | Kwena Maber\\n1. Pingo wamito tira?\\nI yo ma nining ma lok ada me Baibul twero konyowa me gwoko kwowa?—JABULI 36:9.\\nLacwecwa obedo ngat ma ryekone dwong ma loyo megwa. Calo Wego ma lamar, en paro piwa. Dok bene, en onongo pe mito ni walone kenwa. (Jeremia 10:23) Pi man, kit macalo latin mito tira pa lunyodone-ni, wan ducu wamito tira pa Lubanga. (Icaya 48: 17, 18) Cik me Baibul obedo mic ma oa ki bot Lubanga.—Kwan 2 Temceo 3:16.\\nCik pa Jehovah pwonyowa kit me kwo maber loyo kombeddi dok ginyuto kit ma watwero nongo kwede kwo ma pe tum. Kit ma Lubanga aye ocweyowa-ni, pore ni myero walub tirane dok wajol ki pwoc madit.—Kwan Jabuli 19:7; Niyabo 4:11.\\n2. Lok pa Lubanga tirowa nining?\\nLok ada mogo me Baibul nyuto botwa gin ma myero watim ma lubbe ki jami mapat pat ma timme i kwowa. Cik mukene kwako gin acel moni keken. (Nwoyo Cik 22:8) Omyero wati ki ryekowa me niang kit ma lok ada moni me Baibul nyutiwa gin me atima. (Carolok 2:10-12) Me labolle, Baibul pwonyowa ni kwo obedo mot ma oa ki bot Lubanga. Lok ada meno twero tirowa ka watye i dog ticwa, pacowa, ki dong ka wot. Konyowa me gwoko kwowa.—Kwan Tic pa Lukwena 17:28.\\n3. Cik aryo mene ma pigi tego loyo?\\nYecu oloko i kom cik pa Lubanga aryo ma pigi tego. Mukwongone nyuto tyen lok me kwowa—ni myero wange Lubanga, wamar-re, dok wati pire ki gen. Cik mukwongo man myero otir tam ducu ma wamoko. (Carolok 3:6) Jo ma gilubo cik man gibedo ki wat macok ki Lubanga, dok gibinongo yomcwiny me ada ki kwo ma pe tum.—Kwan Matayo 22:36-38.\\nCik me aryone twero tirowa me bedo ki kuc ki jo mukene. (1 Jo Korint 13:4-7) Keto cik me aryone-ni i tic kwako lubo kit ma Lubanga tero kwede dano.—Kwan Matayo 7:12; 22:39, 40.\\n4. Lubo cik pa Lubanga keliwa adwogi mabeco nining?\\nCik pa Lubanga pwonyo jo me odi me note kacel ki mar. (Jo Kolocai 3:12-14) Lok pa Lubanga bene gwoko jo me odi kun pwonyo lok ada ma tirowa—ni nyom myero orii pi naka.—Kwan Acakki 2:24.\\nLubo pwony me Baibul twero konyowa me gwoko jamiwa me kom ki nongo yomcwiny. Me labolle, ludito tic pol kare gimito lutic ma gilubo cik me Baibul ma kwako bedo lugen ki tic matek. (Carolok 10:4, 26; Jo Ibru 13:18) Lok pa Lubanga pwonyowa me bedo ma wayeng ki gin ma mitte keken ki me tero watwa ki Lubanga calo gin ma pire tek loyo jami me kom.—Kwan Matayo 6:24, 25, 33; 1 Temceo 6:8-10.\\nKeto i tic cik pa Lubanga twero gwoko yotkomwa. (Carolok 14:30; 22:24, 25) Me labolle, cik ma dok i kom mero gwokowa ki i kom two maraco ki awano ma timme atura. (Carolok 23:20) Jehovah pe gengowa mato kongo, ye ni wamat mupore. (Jabuli 104:15; 1 Jo Korint 6:10) Cik pa Lubanga kelo adwogi maber botwa pien doro tamwa kacel ki ticwa bene. (Jabuli 119:97-100) Ento Lukricitayo me ada pe giworo cik pa Lubanga pi mito nongo adwogi maber keken. Giworo cikke pi kelo deyo bot Jehovah.—Kwan Matayo 5:14-16.\\nNong pwony me Baibul i cawa ki kabedo ma rwatte kwedi me nono.\\nNywakki Nywakki Lubo Cik pa Lubanga Keliwa Adwogi Mabeco Nining?","num_words":510,"character_repetition_ratio":0.068,"word_repetition_ratio":0.0,"special_characters_ratio":0.278,"stopwords_ratio":0.294,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Acakki 50 ACO85 - Yucepu ocako poto i nyim wonne, okok - Bible Search\\nAcakki 49 Nia 1\\n1Yucepu ocako poto i nyim wonne, okok ki pig waŋe kun noto leme, 2lacen ociko luticce ma ludaktar pi wiro kom wonne ki yat ma talo kom, ci ludaktar guwiro kom Icrael; 3kun wirone otyeko nino pyeraŋwen, en aye nino ma mitte ka giwiro kom dano ki yat latal kom. Luejipt gukoko Yakobo nino pyerabiro.\\n4Ka nino me kwero cola doŋ otum, ci Yucepu oloko ki jo pa Parao, kun wacci, “Alegowu ni, ka wuneno kombeddi ni bedona botwu kany oyomo cwinywu, ci wuwac lokke bot Parao, kun wuwacce ni, 5-wora omiya akwoŋo kwon kun waco ni, ‘An doŋ acok to: wubiyika i Lyel ma yam an ki koma aye akwinyo i lobo Kanaan.’ Mumiyo alegi ni, itima ber, wek aciyik wora, ka adwogi.” 6Parao ogamme ni, “Ber iwot giri, iciyik woru, kit macalo en omiyo ikwoŋo akwoŋa-ni.”\\n7Ci Yucepu ocito ka yiko wonne, ocito ki lwak lutic pa Parao ducu, ludoŋo me ode, ki ludoŋo ducu me lobo Ejipt, 8kacel ki jo ducu me ot pa Yucepu, ki omegine, ki jo me ot pa wonne. Litinogi keken ki lwak dyaŋigi ki dyegigi aye gudoŋ i lobo Gocen. 9Yucepu ocito ki lwak gadigadi ki wegi aguragura, owoto ki lwak jo mapol twatwal. 10Ka guo i laro moyo ma i Atad, ma tye loka Jordan ci gukok kunnu ki cwercwiny ki kumo madwoŋ; Yucepu okwero cola pa wonne nino abiro. 11Ka wegi lobo-nu ma gin Lukanaan, guneno kwero cola ma i laro moyo i Atad, ci guwaco ni, “Mankwero cola me cwercwiny madwoŋ bot Luejipt.” Pi meno nyiŋ kabedo meno gilwoŋo ni, Abel-micraim; tye loka Jordan.\\n12Awobene gutimo i kome kit ma nene en ocikogi kwede, 13-pien awobene gutero kome i lobo Kanaan, ci guyiko kome i boro ma i poto ma tye i Makpela i tuŋ wokceŋ me Mamre, ma yam Abraim owilo, kacel ki poto, bot Epron Lakit, wek obed mere me kabedo me yik. 14Ka doŋ otyeko yiko wonne, ci Yucepu odok i Ejipt kacel ki omegine, ki jo ducu ma nene ocito kwedgi ka yiko wonne.\\nYucepu okweyo cwiny omegine\\n15Ka omegi Yucepu guneno ni wongi doŋ otyeko to woko, ci gutamo ni, “Gwok nyo Yucepu doŋ bicako kwerowa woko, biculo kwor ma yam watime kwede marac-ci i komwa.” 16Omiyo gucako cwalo kwena bot Yucepu kun giwaco ni, “Yam woru ocikowa ki cik man ma onoŋo peya oto, ni, 17‘Wuwac bot Yucepu ni, alegi itim kica bot omegini pi tim aranyi ki pi bal ma gutimo i komi, pien gutimo tim aranyi i komi ada.’ Doŋ kombeddi walegi itimwa kica pi tim aranyiwa, pien wan waworo Lubaŋa pa woru.” Yucepu okok ka guloko kwede. 18Omegine bene gucito ci guryebbe i nyime kun giwaco ni, “Nen, wan doŋ luticci.” 19Ento Yucepu odok iye botgi ni, “Pe wulwor, an atye ma ka Lubaŋa bo? 20Ki tuŋ botwu yam wuyubbe pi timo gin marac i koma, ento Lubaŋa oyubo pi tiyo gin maber, ma omiyo jo mapol gubedo kwo, macalo gitye kwede wa kombeddi. 21Pi meno pe wubed ki lworo mo; abipitowu ki litinowu ducu.” Kit meno ojiŋo cwinygi kun kweyo igi.\\nTo pa Yucepu\\n22Kit meno Yucepu obedo i Ejipt, en ki jo me ot pa wonne, ori mwaka miya acel ki apar. 23Yucepu oneno litino pa Epraim, nio wa i kom likwaye me adekke; litino pa Makir wod pa Manace en omiyo gubedo mere bene. 24Yucepu owaco bot omegine ni, “An doŋ acok to; ento Lubaŋa bilimowu, dok en bikwanyowu woko ki i lobo man, bidwokowu ka ma yam okwoŋo iye bot Abraim ki Icaka ki bot Yakobo.” 25-Yucepu omiyo litino pa Icrael gukwoŋo kwoŋ kun waco ni, “Lubaŋa bilimowu, ci wubitiŋo cogona woko ki kany.” 26Yucepu oto, ma mwaka me ditte romo miya acel ki apar; guwiro kome ki yat latal-kom, lacen gupyelo kome i canduk me yik i Ejipt.","num_words":638,"character_repetition_ratio":0.037,"word_repetition_ratio":0.0,"special_characters_ratio":0.241,"stopwords_ratio":0.263,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Acakki 45 ACO85 - Yucepu diyo cwinye doŋ oloye woko ki - Bible Search\\nAcakki 44 Acakki 46\\nYucepu onyutte kekene bot omegine\\n1-Yucepu diyo cwinye doŋ oloye woko ki i nyim lwak ducu ma gucuŋ ka ŋete, ci odaŋŋe ni, “Wumi dano ducu gua woko ki bota, guciti.” Kit meno ŋatti mo yam pe odoŋ bote i kare ma en nyutte kekene bot omegine. 2Ocako koko matek ma Luejipt bene giwinyo, ki jo ma i gaŋ kal pa Parao bene guwinyo. 3Yucepu owaco bot omegine ni, “An a Yucepu; wora mono pud tye makwo?” Ento omegine pe gitwero gamo doge, pien tipo komgi oto woko i nyime.\\n4Yucepu owaco bot omegine ni, “Alegowu, wubin bota cok.” Gucito cok bote. Owacogi ni, “An aye ominwu Yucepu, ma yam wucato i Ejipt. 5Pe doŋ wubed ki cwercwiny, pe cwinywu owaŋ i komwu kekenwu pi cato an kany; pien Lubaŋa aye yam ocwala kany i nyimwu, wek akony kwowu. 6Pien kec doŋ obedo i lobo pi mwaka aryo; pud dok odoŋ mwaka abic ma pur ki kac bibedo pe. 7Lubaŋa ocwalo an i nyimwu wek agwok ki wun jo ma bidoŋ wi lobo, ki pi gwoko ki wun jo mapol ma gibibwot makwo. 8Pien wun aye yam pe wucwala kany, ento Lubaŋa gire; omiyo an adoko won Parao, ki lalo ode ducu ki lalo lobo Ejipt ducu. 9-Wutim oyot, wucit bot wora, wuciwacce ni, ‘Latinni Yucepu owaco kuman ni, Lubaŋa oketa abedo laloyo i Ejipt ducu; bin bota kany, pe dok iru. 10Ibibedo i lobo Gocen, ibibedo cok kweda, in ki litinoni ki litino pa litinoni ducu, ki dyegini ki dyaŋi-gu ki gin ma itye kwedgi ducu. 11Abipito in kunnu pien pud dok odoŋ mwaka me kec mukene abic i anyim; wek in ki jo ma i paconi, ki gin ma it ye kwedgi ducu pe wubed lucan.’ 12Iyo, kombeddi waŋwu oneno, ki waŋ omera Benjamin bene oneno ni an kikoma aye aloko kwedwu ki doga. 13Myero wun wucitit bot wora kit deyona ducu ma atye kwede i Ejipt, ki gin ducu ma doŋ wuneno. Wucit oyot, wek wukel wora kany.” 14Ocako poto i ŋut ominne Benjamin ki koko, ki Benjamin bene okok i ŋute. 15Ka onoto lem omegine ducu kun kok; ka doŋ lacen omegine gucako boko lok kwede.\\n16Ka lok owinnye wa ki i ot pa Parao ni, “Omegi Yucepu gubino”, pire oyomo cwiny Parao ki luticce matek. 17Parao owaco bot Yucepu ni, “Wac bot omegini ni, ‘Wutim kit man, wutwe yec i ŋe kanawu, wudok cen i lobo Kanaan; 18wutiŋ wonwu ki jowu, wek wubin bota; abimiyowu gin mabeco ma tye i lobo Ejipt, wucicamo moo ma i lobo-ni.’\\n19“Dok icikgi ni, ‘Wutim kit man: Wuter gadigadi nia ki i lobo Ejipt kany pi litinowu matino ki pi mon mewu, wek wukel wonwu obin. 20Pe wupar pi jamiwu, pien gin mabeco ma tye i lobo Ejipt ducu mewu.’ ”\\n21Awobe pa Icrael gutiyo kit meno; Yucepu omiyogi gadigadi kit macalo Parao ociko, ka dok omiyogi peke me wotgi. 22Omiyo botgi ducu ŋat acel acel boŋŋi mabeco me aruka i nino madito, ento bot Benjamin omiyo cekel me ryal miya adek ki ruk mabeco abic me nino madito. 23Ocwalo bot wonne jami macalo man: Kana apar ma guyene ki jami mabeco ma oa ki i Ejipt, ki megi kana apar ma guyeyo kal, ki cam, ki peke me wot pa wongi. 24Ka doŋ ocako cwalo omegine gucito. Ka doŋ gia ocikogi ni, “Pe wubed ka da iyo.” 25Ka gua woko ki i Ejipt, ci gudwogo i lobo Kanaan bot wongi Yakobo. 26Ka gutitte ni, “Yucepu pud tye makwo, en aye laloyo i lobo Ejipt ducu”; ci tipo kome oto woko lirut, pien onoŋo peya oye lokgi. 27Ento ka doŋ gutitte lok kom Yucepu ducu, kit ma ocikogi kwede, ka dok pi neno lwak gadigadi ma Yucepu ocwalo pi tiŋo en, ka tipo kom wongi ocako dwogo. 28Ka Icrael ocako lok ni, “Doŋ otum, woda Yucepu kara pud tye makwo; abiwot acito ka nene ma pud peya ato.”","num_words":656,"character_repetition_ratio":0.045,"word_repetition_ratio":0.0,"special_characters_ratio":0.247,"stopwords_ratio":0.28,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Icaya 37 ACO85 - Ka kabaka Kejekia owinyo, ci oyeco - Bible Search\\nIcaya 36 Icaya 38\\nKabaka openyo tam ki bot Icaya\\n(2 Luker 19.1-37; 2 Tek 32.20-23)\\n1Ka kabaka Kejekia owinyo, ci oyeco boŋŋine woko, ocako umme ki boŋo cola, ocito kwede wa i ot pa Rwot. 2Ci ooro Eliakim ma lalo jami ma i ode, kacel ki Cebna ma karan, ki ajwagi pa Lubaŋa ma guteggi ma guumo komgi woko ki boŋo cola, ocwalogi guwoto bot Icaya wod pa Amoj, ma lanebi. 3Guwaco bote ni, “Kejekia owaco kuman ni, ‘Tin piny doŋ oloyowa woko, gibiburowa, lewic omakowa mada. Latin doŋ obino i yo nyodo, ci tek me nywalone aye peke. 4Gwok nyo Rwot Lubaŋani doŋ otyeko winyo lok pa Larabcake, ma laditte kabaka me Aciria ocwale kwede ka nywaro Lubaŋa makwo-ni, ci bimiyo Rwot Lubaŋani juko lokke. Pienno, tin legani malo pi jo ma gubwot, ma gudoŋ-ŋi.’ ”\\n5Ka lutic pa kabaka Kejekia guo bot Icaya. 6Icaya owaco botgi ni, “Wuwac bot laditwu ni, ‘Rwot owaco kuman ni, pe ibed ki lworo mo pi lok ma iwinyoni ma lutic pa kabaka me Aciria gubedo ka yeta kwede. 7Nen, abiketo cwiny mo i iye, ci biwinyo lok mo ma oywek, ci dok woko wa i lobo tugi; ci abimiyo gineko en woko ki pala lucwan ki i lobo tugi kunnu.’ ”\\n8Ka Larabcake odok, ci onoŋo kabaka me Aciria tye ka lweny i kom Libna; pien onoŋo owinyo ni kabaka otyeko a woko ki i Lakic. 9Ka ce kabaka owinyo lok i kom Tiraka kabaka me Etiopia, ni otiŋo yo me bino ka lweny i kome, en dok ocwalo lukwena bot Kejekia kun wacci, 10“Wubiwaco bot Kejekia kabaka me Juda kit man ni, ‘Pe iwek Lubaŋani ma igeno-ni obwoli ni pe ebimiyo Jerucalem i ciŋ kabaka me Aciria. 11Nen, doŋ ityeko winyo gin ma kabaka me Aciria otimo i kom lobo ducu. Iwinyo kit ma en otyekogi kwede woko, ci in kono ibibwot niŋniŋ? 12Kwarowa yam gujwero gaŋi Gojan, Karan ki Recep, ci guneko jo Eden ma onoŋo yam gibedo i Telacar, ento jogigi mo pe olarogi. 13Luker ma giloyo gaŋi magi gitye kwene? Kabaka me Kamat, ki me Arpad, kabaka me Ceparvaim, ki me Ena kacel ki me Iya, gin ducu kombeddi gitye kwene?’ ”\\n14Kejekia ogamo waraga ki i ciŋ lukwena-nu ci okwano. Ka oa ocito i ot pa Rwot, ci oyaro waraga meno woko i nyim Rwot. 15Kejekia olego Rwot ni, 16-“Ai Rwot Lubaŋa me mony, Lubaŋa pa Icrael, ma ibedo i wi komkerri ka wi lukerubi; in keni giri aye ibedo Lubaŋa ma iloyo dul lobo mapatpat ducu ma i wi lobo. In aye ma iketo polo ki lobo. 17Tim ber icik iti iwinywa, ai Rwot, yab waŋi inenwa, dok bene iwiny lok ducu ma Cenakerib ocwalo kun ŋalo kwede Lubaŋa makwo. 18Ada, ai Rwot, waŋeyo ni luker me Aciria guneko rok ducu ma omiyo lobogi doŋ noŋo, 19dok bene guwaŋo lwak jogigi wo ko ki mac; pien onoŋo gin pe Lubaŋa kikome, gin tic me ciŋ dano, yen ki got-gu, mumiyo gityekogi woko. 20Mumiyo kombeddi doŋ, ai Rwot Lubaŋawa, larwa ki i ciŋe, wek ker ma I WI lobo ducu guŋe ni in giri aye ibedo Lubaŋa keni.”\\nLok ma Icaya owaco bot kabaka\\n(2 Luker 19.20-37)\\n21Icaya wod pa Amoj odwoko lok bot kabaka Kejekia kun wacce ni “Rwot Lubaŋa pa Icrael owaco kuman ni, Atyeko winyo legani ma icwalo bota pi Cenakerib kabaka me Aciria. 22Man aye doŋ lok ma Rwot owaco i kome ni,\\n‘Jo Cion gicayi\\ncalo nyako ma tye ka yeŋo wiye ki i ŋeyi.’\\n23“In icayo aŋa, aŋa mono ma iyetoni?\\nImoro dwani i kom aŋa,\\nma itiŋo waŋi ki wakke-ni?\\n24In aye ma imiyo lukwenani giŋalo Rwot,\\ndok iwaco ni in iito malo i wi godi\\nkun itye ki lwak gadigadi lwennyi,\\nIwakke bene ni itoŋo yadi cedar maboco ki kunnu woko\\nki yadi ciprec mabecone mada-ni:\\ndok iwaco ni, ‘Adonyo bene i buŋana ka mabor,\\n25Akwinyo waŋ pii, amato pii pa lurok;\\nanyono lobo Ejipt, atwoyo pii\\nma i jaŋ kulu Nail ducu.’\\n26“ ‘In peya iwinyo bo ni atyeko yubo wa con kuca?\\nilokgi odok obur ma odurre lipim\\n27kun jo ma gibedo iye gidoko goro:\\ngudoko macalo ginapita ma i poto gicalo lum alita,’\\ngicalo lum ma otwi i wi ot\\nma obwarre woko ma pud otwi atwiya.\\n28‘Ento aŋeyo bedoni piny,\\nki citoru woko ki donyoni i ot ki jennyeni i koma.’\\n29Pien ibedo ka jennye i koma ki akemo,\\nlok me nyatteni bene otyeko donyo i ita,\\nabiketo tolla i doggi,\\nabidwoki cen i yo ka ma yam iwok ki iye.”\\n30Lacen Icaya owaco bot kabaka Kejekia ni, “Man aye gin ma binyuto gin ma bitimme. I mwaka man ki i mwaka ma lubo wubicamo cam ma otwi kene, ento i mwaka me adekke wubicoyo kodi, dok wubikayo kac, wubipito olok, dok bene wubicamo nyige. 31Jo ma, bibwot, ma gibidoŋ i ot pa Juda, gibibedo macalo yat ma oguro lwite odonyo piny i ŋom, dok ma nyako nyige lamalo. 32Pienno jo ma gudoŋ gibikato woko ki i Jerucalem, lwak jo mubwot gibikato woko ki i wi got Cion. Man bitimme pi nyeko ma Rwot me mony tye kwede piwu.\\n33“Pienno Rwot owaco lok kuman i kom kabaka me Aciria ni, En pe bidonyo I gaŋ man, pe bibayo atero mo iye, pe binyiko cok kwede ki kwot pe bene bitoro cel lobo me rumone: 34En bidok cen ki ŋeye kun lubo yo ma yam en obino kwede, pe bidonyo i gaŋ man, Man lok pa Rwot kikome. 35An abilweny pi gaŋ man me larone pira kena ki pi laticca Daudi.”\\n36I dyewor meno lamalaika pa Rwot ocito, oneko jo Aciria alip miya acel ki pyeraboro wiye abic ki i gonygi. Ka dano gua malo odiko con nen gunoŋo kom jo Aciria muto oradde lirat. 37Cenakerib ka baka me Aciria ocako a ocito, odok wa i gaŋŋe ci obedo i Nineve. 38Ka yam en tye ka miyo woro i ot pa lubaŋane Nicirok, ci awobene, Adramelek ki Carejer guneke woko ki pala lucwan, ci guriŋo woko gularo komgi wa i Ararat. Wode Ecar-kadon aye oleyo ka tyene.","num_words":980,"character_repetition_ratio":0.049,"word_repetition_ratio":0.0,"special_characters_ratio":0.245,"stopwords_ratio":0.28,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Tekwaro 6 ACO85 - Litino awobe pa Levi gin aye - Bible Search\\n1 Tekwaro 5 1 Tekwaro 7\\n1 Tekwaro 6\\nLikwayo pa Levi\\n1Litino awobe pa Levi gin aye Gercom, Kokat ki Merari. 2Litino awobe pa Kokat aye Amram, Ijur, Kebron ki Ujiel. 3Litino pa Amram aye Aron, Moses ki Miriam. Litino awobe pa Aron gin aye Nadab, Abiu, Eleajar ki Itamar. 4Eleajar onywalo Finekaci, Finekaci onywalo Abicua, 5Abicua onywalo Buki, Buki onywalo Uji, 6Uji onywalo Jerakia, Jerakia onywalo Merayot, 7Merayot onywalo Amaria, Amaria onywalo Akitub, 8Akitub onywalo Jadok, Jadok onywalo Akimaj, 9Akimaj onywalo Ajaria, Ajaria onywalo Yokanan, 10Yokanan onywalo Ajaria, ma en aye obedo ajwaka ma tiyo i ot pa Lubaŋa ma yam Solomon ogero i Jerucalem. 11Ajaria onywalo Amaria, Amaria onywalo Akitub, 12Akitub onywalo Jadok, Jadok onywalo Calum, 13Calum onywalo Ilkia, Ilkia onywalo Ajaria, 14Ajaria onywalo Ceraya, Ceraya onywalo Yekojadak. 15Yekojadak gitero woko i opii i kare ma Rwot omiyo Nebukadnejar otero jo Juda ki jo Jerucalem i opii.\\n16-Litino awobe pa Levi aye Gercom, Kokat ki Merari. 17Magi aye nyig litino awobe pa Gercom: Libni ki Cimei. 18Litino awobe pa Kokat gin aye Amram, Ijar, Kebron ki Ujiel. 19Litino awobe pa Merari aye Makali ki Muci. Magi aye doggola pa jo Levi, ma lubo kwarogi. 20Likwayo pa Gercom gin ene: en onywalo wode Libni, ma wode Jakat, ma wode Jima, 21ma wode Joa, ma wode Iddo, ma wode Jera, ma wode Jeaterai. 22Likwayo pa Kokat gin ene: en onywalo wode Aminadab, ma wode Kera, ma wode Acir, 23ma wode Elkana, ma wode Ebiacap, ma wode Acir, 24ma wode Takat, ma wode Uriel, ma wode Ujia, ma wode Caul. 25Likwayo pa Elkana gin aye Amacai ki Akimot, 26ma wode Elkana, ma wode Jopai, ma wode Nakat, 27ma wode Eliab, ma wode Jerokam, ma wode Elkana. 28Litino awobe pa Camuel gin aye Joel ma latin kayone, ki me rayone Abija. 29Likwayo pa Merari gin ene: en onywalo Makali ma wode Libni, ma wode Cimei, ma wode Uja, 30ma wode Cimea, ma wode Kagia, ma wode Acaya.\\nLuwer i ot pa Lubaŋa ma Daudi oketogi\\n31Magi aye jo ma Daudi oketogi me loyo tic me wer i ot pa Lubaŋa, i ge kare ma gitero canduk pa Rwot giketo obedo iye. 32Ticgi obedo me wer i nyim kema, ma en aye kema me rwatte, nio wa i kare ma Solomon doŋ ogero ot pa Rwot i Jerucalem; gubedo ka tiyo ticgi kun gilubo cik ma gimiyogi. 33Magi aye nyig dano ma gitiyo tic meno, ki nyig likwayogi. Likwayo pa Kokat gin ene: Eman ma lawer, ma wod pa Joel, wod pa Camuel, 34wod pa Elkana, wod pa Jerokam, wod pa Eliel, wod pa Toa, 35wod pa Jup, wod pa Elkana, wod pa Makat, wod pa Amacai, 36wod pa Elkana, wod pa Joel, wod pa Ajaria, wod pa Jepania, 37wod pa Takat, wod pa Acir, wod pa Ebiacap, wod pa Kora, 38wod pa Ijar, wod pa Kokat, wod pa Levi, wod pa Icrael; 39ki ominne Acap ma yam Cuŋ ka gete tuŋ bade malacuc, en aye Acap ma wod pa Berekia, wod pa Cimea, 40wod pa Mikael, wod pa Baaceya, wod pa Malkija, 41wod pa Etini, wod pa Jera, wod pa Adaya, 42wod pa Etan, wod pa Jima, wod pa Cimei, 43wod pa Jakat, wod pa Gercom, wod pa Levi. 44Omegigi ma likwayo pa Merari yam gicuŋ tuŋ lacam; gin ene: Etan wod pa Kici, wod pa Abdi, wod pa Maluk, 45wod pa Kacabia, wod pa Amajia, wod pa Ilkia, 46wod pa Amji, wod pa Bani, wod pa Cemer, 47wod pa Makali, wod pa Muci, wod pa Merari, wod pa Levi. 48Yam giketo omegigi mukene ma gin Lulevi me tiyo tic ducu ma i kema, ma en aye ot pa Lubaŋa.\\nLikwayo pa Aron\\n49Ento Aron ki awobene aye gityero gityer i wi keno tyer me gitum awaŋa, ki i keno tyer me waŋo odok eceta. Gin aye onoŋo gitiyo tic ducu ma i kabedo maleŋ makato ducu, ki tic me kwanyo bal ki i kom jo Icrael, kit ma Moses latic pa Lubaŋa yam ociko kwede ducu. 50Magi aye likwayo pa Aron: en onywalo wode Eleajar, ma wode Finekaci, ma wode Abicua, 51ma wode Buki, ma wode Uji, ma wode Jerakia, 52ma wode Merayot, ma wode Amaria, ma wode Akitub, 53ma wode Jadok, ma wode Akimaj.\\nGaoi pa Lulevi\\n54Magi aye kabedo ma likwayo pa Aron ma i doggola pa jo Kokat yam gubedo iye, ma oporo kit bedogi ki wan lobogi, kit ma kwir opoto kwede: 55yam gimiyo botgi Kebron ma i lobo Juda, kacel ki olet ma orumo ducu; 56ento potti ducu ma tye pi gaŋ meno, ki gaŋi matino ma i ŋete, onoŋo gimiyogi woko bot Kaleb wod pa Jepune. 57Ka dok likwayo pa Aron gimiyo botgi Kebron ma en aye gaŋ me laro lunek dano, Libna ki olette bene, Jatir, Ectemoa ki olette, 58Kilen ki olette, Debir ki olette, 59Acan ki olette, ki Bet-cemec ki olette. 60Ka dok gimiyo botgi gaŋi magi ma gikwanyo ki i lobo me kaka pa Benjamin: Geba ki olette, Alemet ki olette, Anatot ki olette. Kumeno gaŋi ma i doggolagi ducu onoŋo giromo apar wiye adek.\\n61Jo Kokat mudoŋ gimiyo botgi gaŋi apar ma gipokogi ki kwir, ma gikwanyogi ki bot nucu kaka pa Manace. 62Jo Gercom gimiyo botgi gaŋi apar wiye adek macalo doggolagi tye, ma gikwanyo ki i kaka pa Icakar, Acer, Naputali ki Manace i lobo Bacan. 63Jo Merari gimiyo botgi gaŋi apar wiye aryo macalo doggolagi tye, ma gikwanyo ki i kaka pa Reuben, Gad ki Jabulon. 64Kit meno jo Icrael gumiyo gaŋi bot jo Levi kacel ki oletgi ducu, wek gubed iye. 65Gumiyo botgi gaŋi ma gicoyo nyiŋgi malo-ni ma gikwanyogi ki bot kaka pa Juda, Cimeon ki Benjamin kun gibolo kwir. 66Ka dok doggola mogo pa likwayo pa Kokat gimiyo botgi gaŋi ma gikwanyo ki bot kaka pa Epraim. 67Gimiyo botgi Cekem ma en aye gaŋ me laro lunek dano ma i lobo godi me Epraim, ki olette, Gejer ki olette, 68Jokmeam ki olette, Bet-koron ki olette, 69Aijalon ki olette, Gat-Rimmon ki olette. 70Ka dok doggola pa jo Kokat mudoŋŋe ducu gimiyo botgi gaŋi magi ma gikwanyo ki bot nucu kaka pa Manace: Aner ki olette, Bileam ki olette.\\n71Jo pa Gercom gimiyo botgi gaŋi magi ma gikwanyo ki bot nucu kaka pa Manace: Golan ma i Bacan ki olette, Acitarot ki olette; 72ka dok gaŋi magi ma gikwanyo ki bot kaka pa Icakar: Kedec ki olette, Daberat ki olette, 73Ramot ki olette, Anem ki olette; 74ka dok gaŋi magi ma gikwanyo ki bot kaka pa Acer: Macal ki olette, Abudon ki olette, 75Kukok ki olette, Rekob ki olette; 76ka dok gaŋi magi ma gikwanyo ki bot kaka pa Naputali: Kedec ma i Galilaya ki olette, Kamon ki olette, Kiriataim ki olette. 77Jo pa Merari mudoŋ gimiyo botgi gaŋi magi ma gikwanyo ki bot kaka pa Jabulon kun gibolo kwir: Rimmono ki olette, Tabor ki olette; 78ka dok i loka kulu Jordan yo tuŋ wokceŋ ma cok ki Jeriko gimiyo botgi gaŋi magi ma gikwanyo ki bot kaka pa Reuben: Bejer ma i tim aroo kacel ki olette, Jaja ki olette, 79Kedemot ki olette, Mepaat ki olette; 80ka dok gaŋi magi ma gikwanyo ki bot kaka pa Gad: Ramot ma i Gilead ki olette, Makanaim ki olette, 81Kecbon ki olette, Jajer ki olette.","num_words":1202,"character_repetition_ratio":0.112,"word_repetition_ratio":0.018,"special_characters_ratio":0.249,"stopwords_ratio":0.323,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Matayo 27 ACO85 - Ka piny doŋ oru, ajwagi madito pa - Bible Search\\nMatayo 26 Matayo 28\\nYecu ocuŋ i nyim Pilato\\n(Marako 15.1; Luka 23.1-2; Jon 18.28-32)\\n1Ka piny doŋ oru, ajwagi madito pa Lubaŋa ki ludoŋo pa lwak guporo lok i kom Yecu kit me neke woko. 2Ci gutweye gutere gumiye bot Pilato ma onoŋo laloc i kare meno.\\nTo pa Juda\\n3-Ka Juda, ŋat ma yam odobe-ni, oneno ni doŋ giŋolo kop oloyo Yecu, oŋut ci odwoko lim ryal pyeradek ca bot ajwagi madito pa Lubaŋa ki ludoŋo, 4kun waco botgi ni, “Abalo pi dobo dano ma pe ki bal.” Gudokke iye ni, “Meno obedo lokwa bo? Meno lokki giri.” 5Juda obolo lim piny i ŋom i ot pa Lubaŋa, ci ocito odene woko. 6Ento ajwagi madito gukwanyo lim meno kun giwaco ni, “Cik pe ye ni myero giket lim man i kicaa lim me ot pa Lubaŋa, pien giwilo ki remo.” 7Ci guporo lok kacel, guwilo lim meno woko ki poto pa lacwe-agulu, odoko ka yiko lurok. 8Pi meno omiyo gilwoŋo poto-nu ni poto me remo nio wa onyoo. 9-Mumiyo lok ma yam lanebi Jeremia oloko ocobbe kakare ni, “Yam gutero ciliŋ pyeradek, i wel ma jo mogo i kin likwayo pa Icrael oŋolo kwede welle, 10ci gimiyo pi poto pa lacwe-agulu ca kit macalo Rwot ocika kwede.”\\nPilato openyo Yecu\\n(Marako 15.2-5; Luka 23.3-5; Jon 18.33-38)\\n11Yecu ocuŋ i nyim laloc ci laloc openye ni, “In i kabaka pa Lujudaya bo?” Yecu ogamo ni, “Iwaco kakare gire.” 12Ento i kare ma ajwagi madito pa Lubaŋa ki ludoŋo gudote, en pe ogamo iye gin mo. 13Pilato openye ni, “Pe iwinyo kit lwak adot mapol ma gidoti kwede-ni?” 14Ento Yecu pe odok iye lok mo kadi ki acel i lok ducu ma gikelo i kome; man omiyo laloc ouro twatwal.\\nGiŋolo Yecu kop me to\\n(Marako 15.6-15; Luka 23.13-25; Jon 18.39–19.16)\\n15I kare me nino madito onoŋo yam Pilato gonyo iye lamabuc mo woko pi lwak ma gin mito. 16I kare-nu onoŋo gitye ki lamabuc mo ma ŋene ma nyiŋe Baraba. 17I kare ma doŋ onoŋo gucokke kacel, Pilato openyogi ni, “Wumito ni agony botwu aŋa, baraba nyo Yecu ma gilwoŋo Kricito?” 18Pien Pilato onoŋo oŋeyo woko ni gumiyo Yecu bote pi nyeko.\\n19Dok bene i kare ma doŋ Pilato obedo i wi kom me ŋolo kop, dakone ocwalo kwena bote ni, “Pe itim gin mo i kom dano meno ma kite atir-ri, pien tin i waŋ lek aneno can madit twatwal pire.”\\n20Ento ajwagi madito pa Lubaŋa ki ludoŋo gubito lwak ni myero gupeny pi Baraba, guwek ginek Yecu woko. 21Laloc dok openyogi ni, “I kin jo aryo-ni wumito agony botwu aŋa?” Lwak gudokke iye ni, “Baraba.” 22Pilato dok openyogi ni, “Ci Yecu ma gilwoŋo Kricito-ni doŋ abitimo niŋniŋ?” Gin ducu gudokke iye ni, “Wek gigure i kom yatariya.” 23Pilato dok openyogi ni, “Piŋo kaa, otimo kit gin aŋo marac?”. Ento lwak gumedde ki wo ni, “Wek gigure woko i kom yatariya.” 24-Pilato ka oneno ni lok man onoŋo doŋ pe twerre, woo onoŋo tye ka medde ameda, ci okwanyo pii, olwoko ki ciŋe i nyim lwak kun wacci, “Bal me remo pa dano-ni gire pe i koma, lokwu giwu.” 25Dano ducu gugamo ni, “Remone obed i wiwa ki i wi litinowa!” 26Ci ogonyo botgi Baraba; lacen ka doŋ otyeko goyo Yecu ki del omiye woko ni gigure i kom yatariya.\\nAskari guŋalo Yecu\\n(Marako 15.16-20; Jon 19.2-3)\\n27Askari pa laloc gutero Yecu i Praitorion, ci gucoko buca monygi ducu i nyime. 28Gulunyo boŋone woko ki i kome, ka doŋ guruke ki boŋo makwar. 29Gucweyo lalukana okuto, gurwako i wiye, ci guketo odoo lagada i ciŋe lacuc. Gurumo coŋgi piny i nyime, gucako ŋale kun giwacci, “Itye ba, kabaka pa Lujudaya!” 30Guŋulo laa i kome, gukwanyo odoo lagada ci gugoyo ki wiye. 31Ka doŋ gutyeko ŋale, ci gulunyo boŋo makwar woko ki i kome, ka dok guruke ki boŋone kikome, ci gutere kwede woko ka gure i kom yatariya.\\nGiguro Yecu i kom yatariya\\n(Marako 15.21-32; Luka 23.26-43; Jon 19.17-27)\\n32I kare ma doŋ onoŋo gikato woko, gurwatte ki dano mo me Cirene ma nyiŋe Cimon, ci gudiye tektek me tiŋo yatariya pa Yecu. 33I kare ma guo i kabedo ma gilwoŋo ni Golgota, ma te lokke ni kabedo me cogo wic, 34gumiye koŋo vino ma girubo ki keda ni omati, ento i kare ma obilo, pe oye matone. 35-Ka doŋ gugure i kom yatariya, ci gupoko boŋŋine woko i kingi kun gibolo iye kwir. 36Ka lacen doŋ gubedo piny kunnu ka kiye. 37Lok me adot ma gidote kwede-ni giguro malo ka wiye, kun gicoyo ni, “Man aye Yecu kabaka pa Lujudaya.” 38Gigure kacel ki luyak mogo aryo, dano acel tuŋ lacuc ki acel tuŋ lacam. 39-Jo ma gimol gikato ki ka ŋete gubedo ka yete, kun giyeŋo wigi, 40-ma giwacci, “Nye, in ma imuko ot pa Lubaŋa woko, ci igero pi nino adek-ki, doŋ ilarre keni ba! Ka ce in i Wod pa Lubaŋa, lor woko piny ki i kom yatariya.” 41Ki ajwagi madito pa Lubaŋa ki lupwonycik ki ludoŋo bene guŋale kit meno kun giwacci, 42“Yam bedo ka laro jo mukene, pe twero larre kene. En kabaka pa jo Icrael do; wek olor piny ki i kom yatariya, ci wabiye en. 43-En geno Lubaŋa, wek Lubaŋa koŋ olare kombeddi, ka mite; pien yam owacci, ‘An a Wod pa Lubaŋa.’” 44Ki luyak bene ma onoŋo gigurogi kacel kwede gucaye i kit acel-lu.\\n(Marako 15.33-41; Luka 23.44-49; Jon 19.28-30)\\n45Cakke i cawa abicel, piny ocido woko macol i lobo ducu, nio wa i cawa aboŋwen. 46-I kin cawa aboŋwen Yecu odaŋŋe ki dwan maloŋo ni, “Eloi, Eloi, lama cabaktani?” ma te lokke ni, “Lubaŋana, Lubaŋana, itenya woko piŋo?” 47Ka jo ma onoŋo gucuŋ kunnu guwinyo lokke, ci guwacci, “Laco man tye ka lwoŋo Elia.” 48-Cutcut dano acel i kingi oriŋo okwanyo amor, ci oluto i koŋo vino mawacce, orwako i wi tal lagada, ka omiyo bot Yecu ni omati. 49Ento jo mukene guwacci, “Koŋ wukur, wek mono wanen ka Elia bino ka lare.” 50Yecu dok odaŋŋe ki dwan maloŋo, ka doŋ omiyo kwone woko.\\n51-Ci nen, boŋo kicika ma i ot pa Lubaŋa oyec opokke woko i dul aryo, cakke ki malo, nio kwede wa i tere piny. Piny oyeŋŋe, ki pata-gu gubar woko; 52ki lyel bene doggi oyabbe woko, ki kom jo maleŋ mapol ma yam guto gucer woko. 53Gukatti woko ki i lyelgi i kare ma Yecu doŋ ocer, gucito i Jerucalem gunyutte bot jo mapol.\\n54Ladit ma loyo askari kacel ki jo ma onoŋo gitye kwede, ma gubedo ka kiyo Yecu, ka guneno kit ma piny oyeŋŋe kwede ki gin ma doŋ otyeko timme, gubedo ki lworo madit mada, ci guwacci, “Adada, man onoŋo Wod pa Lubaŋa!” 55-Dok bene onoŋo nene tye mon mapol kunnu ma gucuŋ ki cen ka nenone, ma gulubo kor Yecu cakke ki i Galilaya, gubedo ka konye bene. 56I kin mon magi onoŋo tye iye Maliam Lamagdala ki Maliam min Yakobo ki Yucepu, ki min litino pa Jebedayo.\\nGiyiko kom Yecu i lyel\\n(Marako 15.42-47; Luka 23.50-56; Jon 19.38-42)\\n57I kare ma piny doŋ oyuto, dano mo ma lalonyo me Arimataya ma nyiŋe Yucepu obino; en kikome bene onoŋo yam obedo lapwonny pa Yecu. 58Ocito bot Pilato ci olego kom Yecu. Ci Pilato ociko ni gimiye. 59Yucepu okwanyo kom Yecu, ci oboyo woko ki boŋo camanini maleŋ-ŋe, 60ka opyelo i lyelle kikome manyen, ma yam onoŋo okwinyo oroko i i got; ci oŋilo got madit oloro ki dog lyel, ka doŋ oa ocito gire. 61Maliam Lamagdala ki Maliam mukene-ni bene onoŋo gitye kunnu gubedo piny gukemme ki lyel.\\nLukur-piny ma gurumo lyel\\n62Orwone, ma en aye nino ma lubo nino me Yubbe, ajwagi madito pa Lubaŋa ki Luparicayo gucokke i nyim Pilato, 63-guwaco bote ni, “Ladit, wapo kit ma dano ma lagoba ca oloko kwede, i kare ma pud en kwo; ma owaco ni, ‘I ŋe nino adek abicer woko doki.’ 64Pi meno cik gigwok lyel maber adada nio wa i nino me adekke, wek lupwonnyene pe gucito gukwal kome woko, ka doŋ giwaco bot lwak ni, ‘En doŋ ocer woko ki i kin jo muto’, man bimiyo bwola man bedo rac makato mukwoŋo ca.” 65Pilato owaco botgi ni, “Wutye ki askari ma gin lukur-piny; wuciti, wugwok maber mada kit macalo wutwero.” 66Ci gucito guloro dog lyel woko maber kun gimwono lanen iye i kom got, ka guketo lukur-piny me gwokone.","num_words":1358,"character_repetition_ratio":0.055,"word_repetition_ratio":0.0,"special_characters_ratio":0.268,"stopwords_ratio":0.265,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Petero Olwenyo i kom Lworo ki Akalakala | Niye me Ada\\nKWAN I LEB Abkhaz Acholi Afrikaans Albanian American Sign Language Amharic Arabic Armenian Armenian (West) Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bengali Bicol Brazilian Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Colombian Sign Language Croatian Cuban Sign Language Czech Danish Dutch Efik English (Leb Muno) Estonian Ewe Faroese Fijian Filipino Sign Language Finnish French Ga Georgian German Greenlandic Grik Guarani Gujarati Gun Haitian Creole Hausa Herero Hiligaynon Hindi Hungarian Ibru Igbo Iloko Indonesian Isoko Italian Italian Sign Language Japanese Javanese Jula Kabiye Kannada Karen (S'gaw) Kazakh Kikuyu Kiluba Kinyarwanda Kirghiz Kirundi Kisonge Kongo Korean Korean Sign Language Kwangali Kwanyama Lhukonzo Lingala Lithuanian Luganda Lunda Luo Macedonian Macua Malagasy Malawi Sign Language Malay Malayalam Maltese Marathi Mauritian Creole Maya Mexican Sign Language Mixe Mongolian Moore Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Samoan Sango Sena Sepedi Serbian Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Spanish Spanish Sign Language Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Totonac Tshiluba Tshwa Tsonga Turkish Turkmen Twi Tzotzil Ukrainian Umbundu Urdu Urhobo Venda Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\\nDUL ME PYERARYO WIYE ACEL\\nEn Olwenyo i kom Lworo ki Akalakala\\n1-3. Ngo ma Petero oneno i nino mo ma pire tek, dok ngo ma otimme i dyewor meno?\\nPETERO otute matek me kwango yeya ki opol kun neno piny ma ocido woko licuc. Ma oneno te polo tung kunyango, en otamo ni piny onongo dong cok ru. Ler ngeye ki pal gwoke onongo wange awanga pi kwango yeya pi cawa malac. Yamo ma kuto yer wiye-ni aye bene omiyo Nam me Galilaya obedo ka twagge magwar adada. Kome odyak ki pii mangic ma tiko twagge i kom yeya ki i nyime. Ento en omedde ki kwango yeya me ngolo loka nam.\\n2 Petero kacel ki luwote onongo guweko Yecu kene ka mo i dog nam. I nino meno, gin onongo guneno ka Yecu pito dano alip ki alip ki rec kacel ki mugati mogo manok. Man omiyo dano gubedo ki miti me keto Yecu macalo kabaka, ento en onongo pe mito donyo i lok me wibye. En bene onongo mito pwonyo lulub kore ni pe gurwak wigi i lok me wibye. I nge lwi woko ki bot lwak, Yecu ociko lupwonnyene ni gudony i yeya, gukwong nyime me cito loka ca, ci en ocito ka lega i wi got kene.—Mar. 6:35-45; kwan Jon 6:14-17.\\n3 I kare ma lupwonnyene gicako kwango yeya, dwe onongo tye ka wigi, ento man onongo dong tye ka poto tung kupoto ceng. Ento, gin onongo guwoto pi mairo manok keken. Boko lok odoko tek botgi pi tutegi me kwango yeya, kun yamo ki pii ma twagge-ni bene woo matek. Petero nen calo obedo ka lwodo lok ma i cwinye.\\nI mwaka aryo keken, Petero opwonyo jami madwong ki bot Yecu, ento onongo pud tye ki jami mapol me apwonya\\n4. Pingo Petero tye lanen maber piwa me aluba?\\n4 Petero onongo tye ki lok mapol ata me alwoda! En orwatte ki Yecu Lanajaret pi tyen mukwongo mwaki aryo makato angec. En onongo dong opwonyo jami madwong, ento pud odong ki jami mapol me apwonya. En obedo atera me timo meno kun pe weko gin mo keken miye lworo nyo akalakala i kom Jehovah ki Yecu. Man omiyo en tye lanen maber adada piwa. Kong wanenu pingone.\\n“Watyeko Nongo Meciya”!\\n5, 6. Petero onongo kwo kit kwo ango?\\n5 Petero wiye pe owil i kom nino me rwattene ki Yecu. Ominne, Anderiya, aye okwongo titte kwena me yomcwiny ni: “Watyeko nongo Meciya.” Lok meno omiyo kwo pa Petero ocako lokke. Kwone onongo dong pe bibedo ma rom matwal.—Jon 1:41.\\n6 Petero onongo bedo i Kapernaum, boma mo ma tye tung kumalo me dog Nam me Galilaya. En ki Anderiya onongo gin lumak rec kacel ki awobe pa Jebedayo, Yakobo gin ki Jon. Petero onongo pe bedo ki dakone keken ento bene ki marone ki dong ominne, Anderiya. Macalo lamak rec, gwoko jo me ode maber onongo mito tic matek kacel ki diro. Waromo goyo i wiwa dyewor mapol ma gubedo ka tic matek kun gibolo obwogi i nam i kin yeyagi aryo ci giywayo gin mo keken ma gumako. Waromo bene goyo calgi ka gitute nino ki nino dyeceng lung kun giyeko dok gicato recgi, ki dong giyubo dok gilwoko obwogi.\\n7. Kwena ango ma Petero owinyo i kom Yecu, dok pingo obedo ber atika?\\n7 Baibul wacciwa ni Anderiya obedo lapwonnye pa Jon Labatija. Labongo akalakala, Petero oketo cwinye adada ka winyo ripot pa ominne i kom kwena pa Jon. I nino mo acel, Anderiya oneno ma Jon cimo Yecu me Najaret kun waco ni: “Nen Latin-romo pa Lubanga!” Anderiya cutcut odoko lalub kor Yecu dok otito kwena maber atika-ni bot Petero ni: Meciya dong oo! (Jon 1:35-41) I nge jemo ma otimme i poto me Eden cokcok mwaki 4,000 mukato angec, Jehovah onongo ocikke ni ngat mo ma pire tek bibino me miyo gen me ada bot dano. (Acak. 3:15) Anderiya orwatte ki Lalar meno, Meciya kikome! Petero bene orune me cito ka rwatte ki Yecu.\\n8. Nying ma Yecu omiyo bot Petero-ni te lokke ngo, dok pingo jo mogo gitye ki akalakala ka ce nying meno opore?\\n8 Nio wa i nino meno, Petero onongo kilwonge ni Cimon, nyo Cimeon. Ento Yecu onene ci owacce ni: “‘In aye Cimon, wod pa Jon? Gibilwongi ni, Kepa’ (ma te lokke ni, Petero).” (Jon 1:42) Nyig lok man ni “Kepa” te lokke tye ni “kidi” nyo “pata got.” Yecu myero obed ni onongo tye ka lok macalo lanebi. En oniang ni Petero bidoko calo got—ngat ma bicung matek kun jingo lulub kor Kricito kare ducu. Tika Petero obedo ki tam ni niyene tek calo got? Nen calo pe otamo kumeno. Kadi wa jo mogo ma gikwano Jiri i kareni pe gitamo ni Petero obedo ngat ma ocung matek kare ducu calo got. Jo mogo giwacci Baibul nyuto ni en nen calo obedo ngat ma niyene goro, pe genne dok tiko loko tamme kare ducu.\\n9. Jehovah gin ki Wode giketo cwinygi i kom ngo, dok itamo ni pingo omyero wagen nenogi?\\n9 Petero onongo gire tye ki gorone. Yecu onongo ngeyo goro magi. Ento, calo Wonne Jehovah, Yecu kare ducu oketo cwinye i kom kit mabeco pa dano. Yecu ongeyo ni Petero tye ki kit mabeco mapol, dok onongo mito konye wek onyut kit magi i yo maber. I kareni bene, Jehovah gin ki Wode giketo cwinygi i kom kitwa mabeco. Waromo nongo ni tek tutwal me ye ni watye ki kit mabeco. Ento, omyero wagen nenogi dok wanyut ni watye atera me nongo pwony ki me yubo kitwa, kit ma Petero otimo-ni.—Kwan 1 Jon 3:19, 20.\\n10. Petero oneno jami ango, ento en odok cen ka timo ngo?\\n10 I nge rwattegi mukwongo, Petero nen calo owoto kacel ki Yecu i ticce me tito kwena. Twero bedo ni en oneno ka Yecu timo tangone mukwongo i kare ma oloko pii odoko kongo vino i nyom mo ma obedo i Kana. Ma pire tek loyo aye ni en owinyo kwena pa Yecu i kom gen maber atikatika me Ker pa Lubanga. Ento, en obarre woko ki bot Yecu ci odok cen i ticce me mako rec. I nge dwe mogo, Petero pud dok orwatte ki Yecu—ci i kare meno, Yecu olwongo Petero me nywako kwede i tic me tito kwena pi kare malac.\\n11, 12. (a) Ngo ma Petero ociro i ticce i dyewor mo acel? (b) Lapeny mene ma nen calo obino i wi Petero i kare ma tye ka winyo Yecu?\\n11 Petero onongo cwinye pe yom pien ticgi i dyewor meno pe onyako nyige. Lumak rec-ci onongo gubedo ka bolo obwogi i nam tere tere ento pe gumedo ki mako gin mo. Petero myero obed ni otiyo ki ngecce kacel ki diro me yenyo ka ma rec tye ka cam iye i kabedo mapat pat i nam. Labongo akalakala mo, en ki lumak rec mukene-ni i kine mukene onongo gitamo ni kono twere, kono gineno te pii macol-li wek ginong ka ma rec tye iye nyo gibitgi i obwo. Ngene kene ni bedo ki tam ma kit meno onongo cwero cwinye medo ameda. Petero onongo pe tye ka mako rec mere me namo nyo galowange; dano onongo gijenge i kom ticce me mako rec. Ento, en odwogo ki i dye nam labongo gin mo keken. Onongo mitte ni gulwok obwogi. Pi meno, en onongo olungo wiye ka lwokone i kare ma Yecu obino bote.\\nPetero pe ool ki winyo ka Yecu loko i kom pen lok me pwonnye—Ker pa Lubanga\\n12 Lwak onongo gudine cok ki Yecu pi winyo lokke. Pien gurumo en woko, Yecu oito i yeya pa Petero ci olege ni kong okwang manok i nam. Ki dwan ma winnye malongo, Yecu opwonyo lwak kun tye i yeya. Petero kacel ki jo mukene ma onongo gitye i dog nam guketo cwinygi adada i lokke. En pe ool ki winyo ka Yecu loko i kom pen lok me pwonnye—Ker pa Lubanga. En nen calo otamo ni pud dong obibedo twon mot madit atika me konyo Kricito ki tito kwena man ma miyo gen-ni i kabedo ducu! Ento tika onongo pore pire me tamo ni etwero konyo Kricito ki tito kwena man? Petero onongo bipito jo me ode nining? Oromo bedo ni Petero dok otamo pi tute matek kacel ki cawa malac ma mitte i tic me mako rec. Man nen calo omiyo en olworo ni tito kwena kacel ki Yecu kun bene emedde ki tic matek tutwal obibedo tek adada.—Luka 5:1-3.\\n13, 14. Tango mene ma Yecu otimo pi Petero, dok Petero odok iye nining?\\n13 I kare ma Yecu otyeko lok, en owaco ki Petero ni: “Kwang icit i kut, wubol obwowu wumak rec.” Petero onongo tye ki akalakala madit. En odok iye ni, “Ladit, wayelle dyewor benebene, pe wamako gin mo. Ento pi lokki abibolo obwo.” Petero onongo pud oa ka lwoko obwogi. Lok pa Petero nyuto ni en nen calo onongo pe mito bolo obwone i pii doki—tutwalle i cawa ma nongo rec pe tye ka cam! Ento, en otimo kumeno, ci ogwelo lutic luwote ma i yeya me aryone ni gulub korgi.—Luka 5:4, 5.\\n14 Petero obedo ki ur ni obwone pek i kare ma dong ocako ywayone. En omedde ki ywayone matek, ci i nge kare manok keken oneno rec mapol ata ka dwanynye i obwo! Ki myel kom, en ogwelo lutic wadgi ma i yeya me aryone ni gubin gukonygi. Ma gitye ka timmo meno, onen woko ka maleng ni yeya acel keken pe twero tingo rec ducu ma gumako. Guloko rec i yeya aryo ducu gupong woko, ento onongo pud gidwong tutwal, ci yeya gucako mwony pi pek pa rec. Wi Petero oballe woko. En onongo dong oneno teko pa Kricito i tic, ento tango man okonye kacel ki jo me ode. Yecu onongo pat ki Petero pien en tye ki teko me cwalo rec i obwo! Lworo omako Petero matek. En orumo conge piny ci owacci: “Rwot, cit giri, iweka, pien an labalo.” En otamo ni pe epore me nywako lirem ki Ngat ma tye ki twero me tic ki teko pa Lubanga i yo ma kit meno.—Kwan Luka 5:6-9.\\n“Rwot, an labalo”\\n15. Yecu opwonyo Petero nining ni pe myero obed ki akalakala nyo lworo?\\n15 Yecu owaco ki kica ni: “Pe ilwor; cakke koni ibimako dano.” (Luka 5:10, 11) Meno onongo pe kare me bedo ki akalakala nyo lworo. Petero onongo myero oket cwinye i tic ma pire tek me tito kwena ma ka bedo ki akalakala ka ce etwero gwoko jo me ode nyo epore me timo tic me tito kwena. Yecu onongo tye ki tic madit me atima, tic ma onongo bigudo kwo pa dano i kare me anyim. En onongo tiyo pi Lubanga ma ‘weko bal woko ducu.’ (Ic. 55:7) Jehovah onongo bimiyo bot Petero jami ducu ma mitte, jami me kom kacel ki me cwiny.—Mat. 6:33.\\n16. Petero, Yakobo, ki Jon gudok i lwongo pa Yecu nining, dok pingo meno obedo tam maber loyo ma gumoko?\\n16 Petero oye lok pa Yecu cutcut, macalo Yakobo gin ki Jon. “Ma gin dong guywayo yeyagi i dog tura, guweko jami ducu gulubo kore.” (Luka 5:11, Baibol pa Katoli.) I timo meno, Petero onyuto ni etye ki niye i kom Yecu ki Ngat ma ooro Yecu. Meno obedo tam ma pud dong ber loyo ma en omoko. I kareni, Lukricitayo ma gilwenyo ki akalakala ki lworo wek giti pi Lubanga nongo bene gitye ka nyuto niye. Jehovah kare ducu paro pi jo ma gigene.—Jab. 22:4, 5.\\n“Pingo Onongo Ibedo ka Kalo Akala?”\\n17. Petero obedo ka tamo i kom jami mene ma otimme mwaka aryo mukato angec nicakke ma en orwatte ki Yecu?\\n17 I nge mwaka ma romo aryo ma Petero orwatte ki Yecu, en okwango yeya i dyewor ma yamo magwar tye ka twago Nam me Galilaya, kit ma kitito kwede i acakki me dul man. Tye gire ni pe waromo ngeyo gin ma en obedo ka tamone. Onongo tye tam mapol ma en romo yero ki i kine! Yecu ocango two pa maro Petero. En omiyo Pwony me Wi Got. Pwony pa Yecu kacel ki tic matego ma en otiyo teretere onyuto ka maleng ni en aye Ngat ma Jehovah oyero, nyo Meciya. Ka dwe woto ki kato, Petero olo opwonyo kit me lweny ki lworo kacel ki akalakala. Yecu onongo bene oyero Petero me bedo i kin lukwenane 12! Kadi bed kumeno, Petero onongo cok biniang ni peya eloyo lweny i kom lworo ki akalakala kwicikwici.\\n18, 19. (a) Tit kong gin ma Petero oneno i wi Nam me Galilaya. (b) Yecu odok i kwac pa Petero nining?\\n18 I kine okogweno, nyo i kine ka cawa abongwen me wor me o i kwar piny, Petero otugi giko cero yeya ci oilo wange. En oneno gin mo ma pe niango wiye tye ka wot i wi pii ma tye ka twagge-ni! Tika obedo dero me dwe ma tye ka menyo pii? Pe, ginne onongo tye ka wot atir. Ginne onongo tye laco! Ada, laco meno onongo tye ka wot i wi nam! I kare ma laco-ni onyikke cok, onongo nen calo en obiwoto kato yeyagi woko. Komgi oto woko lirut pien gutamo ni laco-ni obedo tipo nyo gemo mo. Laco meno owaco ni: ‘Wudi cwinywu, man an; pe wulwor.’ Meno onongo Yecu!—Mat. 14:25-28.\\n19 Petero odok iye ni: “Rwot, ka meno aye in, ci wek abin boti kunnu kun awoto ki i wi pii.” Gin ma en okwongo timone onyuto tekcwiny. Tango man ma kite dok pat-ti omiyo Petero obedo ki mit kom madit adada dok omiye kare me nyuto niyene. En onongo mito ni ebil teko me tango pa Yecu-ni wek niyene ojing matek. Yecu owaco bot Petero ni obin bote. Petero oa woko ki i yeya ci ocung i wi nam ma tye ka twagge-ni. Go kong kit ma Petero owinyo kwede i kare ma onyono gin mo matek ci ocung i wi pii. Omyero obed ni en onongo tye ki ur madit i kare ma en obedo ka wot me cito bot Yecu. Ento, en dok ocako winyo gin mukene i cwinye.—Kwan Matayo 14:29.\\n“Ento ka oneno yamo tye ka kodo, ocako doko lwor”\\n20. (a) Petero wiye otang nining, dok adwogine obedo ngo? (b) Yecu omiyo pwony ma pire tek ango bot Petero?\\n20 Petero onongo myero oket tamme i kom Yecu. Yecu aye obedo ka tic ki teko pa Jehovah wek Petero owot i wi pii ma tye ka twagge-ni. Dok Yecu onongo tye ka timo meno pi niye ma Petero onyuto i kome. Ento Petero wiye otang woko. Wakwano ni: “Ka oneno yamo tye ka kodo, ocako doko lwor.” Petero omoro wange i kom pii ma tye ka twagge i kom yeya kun kelo bwoyo, ci kome ocako myel. Oromo bedo ni ogoyo calle ma etye ka lwiny woko i te pii. I kare ma lworo omedde i cwinye, niyene odoko nok. Laco man ma onongo kimiye nying ni Pata got pi kerone me cung matek-ki ocako lwiny calo gweng pien niyene odoko goro. Petero onongo ngeyo kwang maber, ento en pe ojenge i kom diro meno i wang-ngi. En odange matek ni, “Rwot, lara do!” Yecu omako cinge ci oile malo. I ngeye, ma pud gitye i wi nam, en opwonyo Petero lok man ma pire tek ni: “In dano ma niyeni nok, pingo onongo ibedo ka kalo akala?”—Mat. 14:30, 31.\\n21. Pingo akalakala rac adada, dok waromo lweny kwede nining?\\n21 Yecu ogudo pen lok kikome i kare ma owaco ni, “Pingo onongo ibedo ka kalo akala”! Bedo ki akalakala romo wanowa matek adada i yo me cwiny. Ka watye ki akalakala, ci niyewa romo doko goro motmot nio ka tur woko. Omyero walweny i kom akalakala ki kwok matino! I yo ma nining? Ki keto cwinywa i kom gin mupore. Ka watiko lwodo gin ma onyo koyo i komwa, balo cwinywa, nyo wiro tamwa ki i kom Jehovah ki Wode, ci akalakala ma i cwinywa bimedde ameda. Ento ka waketo tamwa i kom Jehovah ki Wode, kun walwodo gin ma gutimo, ma gitye ka timone, ki dong ma gibitimone pi jo ma marogi, ci akalakala pe bibalo niyewa.\\n22. Pingo pore piwa me lubo lanen me niye pa Petero?\\n22 I kare ma Petero olubo kor Yecu i yeya, en oneno ka yamo pye mot. Nam me Galilaya opye mot. Petero kacel ki lupwonnye mukene-ni guwaco ni: “Ada, in giri i Wod pa Lubanga.” (Mat. 14:33) Ma piny woto ki ru i wi nam, cwiny Petero myero obed ni opong ki pwoc. En opwonnye pe me bedo ki akalakala i kom Jehovah ki Yecu pi lworo. I kom lok, en onongo myero otim alokaloka mapol ma peya odoko Lakricitayo matek calo got kit ma Yecu otito-ni. Ento en onongo omoko tamme me medde ki dongo. In tika dong imoko tammi kumeno? Ibinongo ni pore piri me lubo lanen me niye pa Petero.\\nPetero olwenyo ki akalakala i kom lubo kor Yecu nining?\\nYecu onyuto nining ni eneno kit mabeco pa Petero?\\nPetero opwonyo gin ango i kom bedo ki akalakala i kare ma tye i Nam me Galilaya?\\nI yo mene ma imito lubo kwede lanen me niye pa Petero?\\nNywakki Nywakki En Olwenyo i kom Lworo ki Akalakala\\nPetero Olwenyo i kom Lworo ki Akalakala\\nNywakki Nywakki Lub Lanengi me Niye","num_words":3079,"character_repetition_ratio":0.052,"word_repetition_ratio":0.003,"special_characters_ratio":0.231,"stopwords_ratio":0.27,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Jo Korint 16 ACO85 - Doŋ lok ma mako jogo lim me - Bible Search\\n1 Jo Korint 15 2 Jo Korint 1\\n1 Jo Korint 16\\nLim ma gijogo pi konyo jo pa Lubaŋa\\n1-Doŋ lok ma mako jogo lim me konyo jo pa Lubaŋa: kit macalo yam aciko jo muye Kricito ma gibedo i Galatia ni guti, wun bene wutim kumeno. 2Nino mukwoŋo i cabit acel acel, dano acel acel i kinwu myero opok lim mogo oket pat, kun lubo kit ma en noŋo kwede, ci okan, wek pe gibed ka joŋo limwu ki ka koma, ma doŋ an ao botwu. 3Ka ao botwu kunnu, ci abicwalo jo ma wun wuyero me tero motwu i Jerucalem, kun noŋo amiyogi bene waraga. 4Ka ce onoŋo nen ni myero an bene aciti, ci wabicito kacel kwedgi.\\n5-Abio botwu ma noŋo doŋ koŋ awoto ao i Makedonia, pien atamo me wok ki kunnu. 6Gwok nyo abibedo botwu pi kare manok mo, gwok nyo pi kare me koyo woko ducu, wek wubikonya bene i wotta ka ma abicito iye doki. 7Pien pe amito ni anenwu malomalo, ageno abibedo botwu pi kare malac, ka Rwot oye. 8--Ento abibedo i Epeco nio wa i kare me Pentekote, 9pien doŋ giyabo yo bota malac me tiyo tic matek kany, dok jo ma geŋo tic pol.\\n10-Ka Temceo obino, wunen ni wumiyo en obedo i kinwu laboŋo lworo mo, pien en bene tiyo tic pa Rwot calo an kikoma. 11Ŋat mo pe myero ocaye, ento wukonye wek owot i kuc, wek odwog bota, pien akure ki utmegiwa.\\n12Lok i kom ominwa Apolo, yam alege mada ni koŋ myero oo botwu, kacel ki utmego mukene, ento en pe omito bino kadi ki acel i kare-ni; atamo doŋ en bibino ka ce onoŋo kare maber.\\nLega me agikki botgi ki mot\\n13Wuki piny, wucuŋ matek likiŋ i kom niyewu, wubed co kikome, wubed ki teko. 14Gin ducu ma wutimo, wuti ki mar.\\n15-Utmegina, wuŋeyo ni Citepana ki jo ma i ode aye gin jo mukwoŋo doko Lukricitayo i lobo Akaya, dok bene gumine kengi i tic pi jo pa Lubaŋa. 16Doŋ aleguwu me bedo ki winy bot jo-nu, ki jo mukene ducu ma giyelle kun gitiyo kacel kwedgi. 17Cwinya yom i bino pa Citepana gin ki Portunato ki Akaiko, pien gin gucuŋ ma kakarwu. 18Gin doŋ gudwoko cwinya, ki cwinywu bene. Gin jo macalo meno myero wutam pigi.\\n19-Jo muye Kricito ducu ma gibedo i Acia gumotowu. Akwila ki Pricika gumotowu matek i Rwot, kacel ki lwak jo muye Kricito ma gicokke i otgi. 20Utmego ducu gumotowu. Wumotte kekenwu ki mot maleŋ me mar.\\n21An Paulo amotowu ki coc ma acoyo ki ciŋa. 22Ŋat ma pe maro Rwot myero gicen woko. Bin Rwotwa! 23Kica pa Rwotwa Yecu Kricito obed kwedwu. 24Mar mera obed kwedwu ducu i Kricito Yecu. Amen","num_words":454,"character_repetition_ratio":0.047,"word_repetition_ratio":0.0,"special_characters_ratio":0.249,"stopwords_ratio":0.295,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nwoyo Cik 25 ACO85 - “Ka laro kop mo tye ikin dano, ka - Bible Search\\nNwoyo Cik 24 Nwoyo Cik 26\\nNwoyo Cik 25\\n1“Ka laro kop mo tye ikin dano, ka gubino ka ma gipido iye, ce luŋolkop guŋolo kop i kingi kun gituco dano ma pe ki bal, ka giŋolo kop loyo latim bal, 2ka dano ma labalo romo agoya, ci laŋolkop miyo en buto piny ci gigoye ki i nyime ki wel odoo muporo kit balle. 3-Wel odoo twero bedo pyeraŋwen, ento pe okat kenyo, wek pe gigoye ki lwak goco makato meno miyo wucayo ominwu.\\n4-“Pe itwe dog twon ka tye ka nyono bel me dinone.\\nLako daa to\\n5-“Ka ce omego aryo gibedo kacel ce ŋat acel i kingi oto woko ma pe ki wode mo, pe wubiye dano ma welo ma pe ladoggolagi oter dako pa lato. Omin cware aye bilako dako-nu, 6ci bedo kwede doko dakone wek onywal kwede litino ka wi ominne, wek nyiŋ ominne pe orweny woko ki i Icrael. 7-Ento ka laco pe mito lako ci-ominne, ci ci-ominne bicito ka ma ludoŋo me, gaŋ gucokke iye ci wacci, ‘Ywera okwero nywalo wi ominne wek nyiŋe pe orweny woko ki i kin jo Icrael; en pe oye cobo tic pa ywero i koma.’ 8Ka ludoŋo ma i gaŋgi gibilwoŋo laco-nu ci giloko kwede. Ka ce en pud medde ki lokke kun wacci, ‘An pe amito lake,’ 9ci-ominne bicito cok bote i nyim ludoŋo ci lunyo war woko ki i tyene, ka ŋulo laa i wane kun wacci, ‘Laco ma okwero nywalo litino ka wi ominne gibitimo kit meno.’ 10Ki nyiŋ doggolane gibilwoŋo i Icrael ni, ‘Doggola pa dano ma gilunyo war woko ki i tyene.’\\n11“Ka ce co gitye ka lweny kekengi, ka dako pa ŋat acel onyiko cok ka laro cware ki i ciŋ dano ma tye ka goye-ni, ce ocwalo ciŋe omako kom me co pa laco-ni, 12ci ibitoŋo ciŋ dako iŋolo woko, ma kica pe maki i kome.\\n13-“Pe ibed ki kidi aryo me pimo jami i kicaani, mapekke ki mayotte. 14Pe ibed ki lapor jami aryo i odi, maditte ki matidine. 15Ibibedo ki kidi lapim pek pa jami maberre ma romo kakare, ki agwata lapor jami maberre ma romo kakare, wek iri pi kare malac i lobo ma Rwot Lubaŋawu bimiyowu. 16Jo ducu ma gitimo gin macalo meno, ki jo ducu ma pe gitiyo gin ma tye atir, gibedo me kwer bot Rwot Lubaŋawu.\\n17-“Wupo gin ma yam jo Amalek gutimo i komwu i yo i kare ma wua woko ki i Ejipt, 18kit ma yam gulwenyo kwede i komwu i yo ca, i kare ma onoŋo wuder, ma komwu ducu oloc woko, kit ma gin guŋolo kwede wi jo ma gudoŋ i ŋewu ma gi goro; gin yam pe gulworo Lubaŋa wacel. 19Ka ce Rwot Lubaŋawu doŋ omiyo wuywe ki lweny ki merokwu ducu ma orumowu dyere-ni, ki i lobo ma Rwot Lubaŋawu bimiyo wucamo me aleyawu, ci wubijwayo jo Amalek woko ki i tam pa dano ducu ma gitye piny i te polo. Wukan lok man i cwinywu.","num_words":501,"character_repetition_ratio":0.048,"word_repetition_ratio":0.0,"special_characters_ratio":0.251,"stopwords_ratio":0.329,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nong Pwony ki Bot Jo ma Gubedo Lugen Bot Jehovah | Anyama\\nKWAN I LEB Acholi Albanian American Sign Language Amharic Arabic Argentinean Sign Language Armenian Armenian (West) Australian Sign Language Aymara Azerbaijani Azerbaijani (Cyrillic) Bashkir Batak (Karo) Batak (Toba) Bengali Bicol Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga (Malawi) Chitumbuka Chiyao Chuvash Colombian Sign Language Croatian Czech Danish Dutch Ecuadorian Sign Language English (Leb Muno) Estonian Fijian Finnish Finnish Sign Language French Georgian German Grik Guarani Gujarati Gun Hiligaynon Hindi Hiri Motu Hungarian Ibanag Ibru Icelandic Iloko Indonesian Italian Italian Sign Language Japanese Japanese Sign Language Javanese Kannada Kikamba Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Latvian Lithuanian Luganda Luo Macedonian Macua Malagasy Malay Malayalam Marathi Maya Mexican Sign Language Mixe Mongolian Moore Ndau Ndebele (Zimbabwe) Nepali Nias Norwegian Nyungwe Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Portuguese Punjabi Quechua (Bolivia) Romanian Runyankore Russian Russian Sign Language Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tok Pisin Tshwa Turkish Turkmen Tuvaluan Tzotzil Ukrainian Urdu Uzbek Venezuelan Sign Language Vietnamese Waray-Waray Wolaita Zande Zapotec (Isthmus) Zimbabwe Sign Language\\n“Gin ma Rwot [Jehovah] mito ki boti en aye timo tic ma nen atir, ki maro kica, ki wot kacel ki Lubangani ki mwolo!”—MIKA 6:8.\\nWER: 63, 43\\nAnga ma myero wabed lugen bote?\\nPingo kit ma Yonacan odok kwede i kom Daudi onongo pat ki pa Abneri?\\nKit mabeco mene ma bikonyowa me bedo lugen bot Lubanga, dok nining?\\n1, 2. Daudi onyuto gennene bot Jehovah nining? (Nen cal ma i pot karatac man.)\\nI CWINY dyewor ma piny oling, Daudi gin ki Abicai onongo gitye ka wot lalingling i dye mony ma romo 3,000 ma onongo gunino woko. Co aryo magi gunongo Kabaka Caulo onino woko i dye gony meno. Caulo onongo ocito i dye tim me Juda ka yenyo Daudi wek eneke woko. Abicai okwilo lok bot Daudi ni, “Wek dong aneke [Caulo] woko kombeddi kun aguro woko ki tong pil wa i ngom kicel keken; pe abicobo kiryo.” Daudi omiyo lagam me ur kun waco bote ni, “Wek nekone obedi. Anga ma twero keto cinge i kom dano ma Rwot [Jehovah] owiro ci pe bitingo alii? . . . Rwot pe ye ni aket cinga i kom dano ma en owiro.”—1 Cam. 26:8-12.\\n2 Daudi oniang gin ango ma bedo lagen bot Jehovah kwako. En onongo pe ki tam mo me wano Caulo. Pingo? Pien Caulo onongo obedo kabaka ma Lubanga owiro me loyo jo Icrael. Lutic pa Jehovah ma lugen giworo jo ma en ocimogi. Kilok ada, Jehovah mito ni jone ducu gubed “lugen.”—Kwan Mika 6:8, NW.\\n3. Abicai onyuto genne bot Daudi nining?\\n3 Abicai onyuto woro pi Daudi. Me lapore: Daudi oyubo ni Joab, omin Abicai owek kinek cwar Batceba, Uria woko i lweny, i kare ma en onongo tye ka temo umo balle me tim me abor gin ki Batceba. (2 Cam. 11:2-4, 14,15; 1 Tekwaro. 2:16) Oromo bedo ni Abicai bene onongo ngeyo pi yub man, ento en omedde ki woro Daudi macalo kabaka ma Lubanga ocimo. Medo i kom meno, Abicai pe otemme me tic ki twerone macalo ladit wi mony me mayo ker me Icrael woko. Ma ka meno, en okonyo Daudi me lweny i kom lumonene.—2 Cam. 10:10; 20:6; 21:15-17.\\n4. (a) Daudi onyuto lanen maber me bedo ngat ma lagen bot Lubanga nining? (b) Labol pa angagi mukene ma wabinyamone?\\n4 Daudi onyuto ni en etye i kin lutic pa Jehovah ma lugen i kare ma en okwero wano Kabaka Caulo. Macalo bulu, Daudi omine me lweny ki twon oteka mo ma nyinge Goliac ma obedo Lapiliciti, i kare ma oette me “taro Lubanga makwo-ni”! (1 Cam. 17:23, 26, 48-51) I kare ma Daudi odoko Kabaka ci otimo bal madit adada me abor, en oye tira ma lanebi Natan omiye ci ongut pi balle. (2 Cam. 12:1-5, 13) I kare ma en dong oti woko, Daudi omedde ki nyuto ni en lagen bot Lubanga. Me labolle, en omiyo mot mabup pi gero ot pa Jehovah. (1 Tekwaro 29:1-5) Ada, Daudi otimo bal madongo, ento en onongo tye lagen bot Lubanga. (Jab. 51:4, 10; 86:2) Ka watye ka nyamo lok mukene i kom Daudi kacel ki jo ma gukwo i karene, wayenyu lagam pi lapeny magi: Anga ma myero wabed lugen bote mukwongo? Wek wabed jo ma lugen, mitte ni omyero wanyut kit ango?\\nANGA MA OMYERO WABED LAGEN BOTE MUKWONGO?\\n5. Pwony ango ma wanongo ki i kom gin ma Abicai otimo-ni?\\n5 I kare ma Abicai tye ka libbe mot odonyo i dye gony pa Caulo, en onongo pe ngeyo anga ma myero i bed lagen bote mukwongo. Pien en onongo tye lagen bot Daudi, Abicai onongo tye ki miti matek me neko Kabaka Caulo, ento Daudi ojuke woko, kun nyute ni meno pe obedo gin matir pi ngat mo keken me “keto cinge i kom dano ma Rwot [Jehovah] owiro.” (1 Cam. 26:8-11) I nge gin ma otimme-ni, wanongo pwony mo ma pire tek ni: Kadi bed mitte ni wabed lugen ki i cwinywa, ento omyero wawek cik me Baibul aye otirwa me moko anga ma myero wabed lagen bote mukwongo.\\n6. Kadi bed ni pire tek ni wabed lugen bot jo me pacowa, ento pingo omyero wagwokke?\\n6 Bedo lagen a ki i cwiny dano, ento cwinywa aye bwolowa. (Jer. 17:9) Pi meno, ngat ma tye lagen bot Lubanga twero medde ki gwoko genene i kom lareme nyo watte mo kadi bed ni ngat meno tye ka timo bal madongo. Tutwalle ka ngat macok kwedwa oa woko ki i ada, omyero wiwa opo ni Jehovah neno gennewa bote calo gin ma pire tek loyo.—Kwan Matayo 22:37.\\n7. Laminwa mo acel ogwoko genne bot Lubanga nining i kare ma tye i kwo matek?\\n7 Ka kiryemo watwa mo macok woko ki i kacokke, twero bedo tek adada me yero anga ma omyero wabed lagen bote. Me labolle, lamego mo ma nyinge Anne  ogamo cim ma minne ma onongo kiryemo woko ki i kacokke aye ogoyo. Minne onongo mito bino ka limme, pien onongo tye ka winyo arem cwiny pien wadine ma lucaden pa Jehovah onongo guweke kene pi kare malac. Cwiny Anne ocwer adada pi kwac pa minne-ni dok ocikke ni ebimiye lagam i waraga. Ma peya ocoyo waraga, en kong ongiyo cik me Baibul ma lubbe ki lok meno. (1 Kor. 5:11; 2 Jon 9-11) Anne ocoyo waraga kun poyo wi minne i yo me kica ni en aye ma opokke woko ki bot wadine pi timo bal ki bedo ngat ma pe ngut i balle. Anne ocoyo ni: “Yo acel keken ma in itwero juko arem cwiny meno aye me dwogo cen bot Jehovah.”—Yak. 4:8.\\n8. Ngo ma bikonyowa me bedo lugen bot Lubanga?\\n8 Gwoko genne pa jo ma gukwo i kare pa Daudi nyutiwa kit mabeco adek ma twero konyowa me nyuto gennewa bot Lubanga. Kit mabeco magi aye mwolo, kica ki dong tekcwiny. Kong dong wanyamogi ki acel acel.\\nBEDO LAGEN BOT LUBANGA MITO MWOLO\\n9. Pingo Abneri otemme me neko Daudi?\\n9 I kare ma Daudi onongo tye ka lok ki Kabaka Caulo kun omako wi Goliac i cinge, olo to coo ma romo aryo onongo gitye ka nene. Ngat acel onongo obedo Yonacan wod pa Caulo, ma omoko kicikke ki Daudi me bedo lareme. Ngat mukene onongo obedo Abneri, ladit ma loyo wii mony. (1 Cam. 17:57–18:3) Lacen, Abneri bene dok omiyo cwak bot Caulo i tutene ma neko Daudi. Daudi ocoyo ni, “jo mager gimito neka woko.” (Jab. 54:3; 1 Cam. 26:1-5) Pingo kit ma Yonacan odok kwede i kom Daudi onongo pat ki pa Abneri? Calo Yonacan, Abneri bene onongo ngeyo ni Lubanga otyeko yero Daudi me loc macalo kabaka i Icrael. I nge to pa Caulo, Abneri onongo romo nyuto cwiny me mwolo kun nyuto gennene bot Lubanga ki cwako Daudi, ento pe Icbocet, wod pa Caulo. Lacen, i kare ma Abneri obedo ki dako pa Kabaka Caulo, oromo bedo ni en onongo tye ki miti me kwanyo kom ker pire kene.—2 Cam. 2:8-10; 3:6-11\\n10. Pingo Abcalom pe obedo lagen bot Lubanga?\\n10 Abcalom, wod pa Daudi pe obedo lagen bot Lubanga pien en onongo pe ki cwiny me mwolo. “Abcalom ocako nongo gadigadine ki aguragura me ywayone, ki dano pyerabic ma giringo i nyime.”! (2 Cam. 15:1) En bene oywayo cwiny jo Icrael woko wek gubed lugen bote. Calo Abneri, Abcalom bene otemme me neko Daudi, kadi bed ni en onongo ngeyo ni Jehovah ocimo Daudi me bedo macalo kabaka me Icrael.—2 Cam. 15:13, 14; 17:1-4.\\n11. Watwero nongo adwogi maber ki i lok kom Abneri, Abcalom, ki dong Baruk ma kicoyogi i Baibul nining?\\n11 Labol pa Abneri ki Abcalom nyuto ka maleng ni bedo ki miti i kom twero madit tutwal romo weko ngat moni pe bedo lagen bot Lubanga. Ngene kene ni, pe tye latic mo ma lagen bot Jehovah ma bilubo yo man marac-ci kun paro pi mitine pire kene. Kadi bed kit meno, bedo ki miti me lonyo nyo tic ma ilo rwom pa ngat moni malo i lobo-ni twero kelo adwogi marac bot Lakricitayo i yo me cwiny. Pi tyen lok mo ma pe wangeyo, Baruk, karan pa lanebi Jeremia bene orweny manok i yo me cwiny. Man aye lok ma Jehovah owaco ni kitit bot Baruk: “Abemuko gin ma yam agero dok aputo gin ma yam apito-ni woko. Abitimo man i kom lobo kulu. Itye ka yenyo gin mogo madito piri keni? Pe iyenygi.” (Jer. 45:4, 5) Baruk oye tira meno. Pud dong tye me ryeko ya, ka waketo lok meno ma Lubanga owaco-ni i wiwa kun wakuro agikki pa lobo man marac-ci!\\n12. Tit pingo pe watwero bedo lugen bot Lubanga ka waparo piwa kenwa.\\n12 Daniel, omego mo ma tye i lobo Mexico, onongo myero oyer ka ebibedo lagen bot Jehovah nyo me cobo mitine pire kene. En onongo mito nyomo anyaka mo ma pe obedo Lacaden pa Jehovah. Daniel owaco ni: “Amedde ki coyo waraga bote kadiwa i kare ma onongo dong atye ka tic calo painia. Ento lacen, amwolle ci awaco bot laelda mo muteggi ni wiya ocung woko pien onongo myero ayer anga ma abibedo lagen bote. En okonya me neno ni wek abed lagen bot Lubanga, omyero agik coyo waraga bot anyaka-ni woko. Dok meno aye gin ma atimo i nge lega tyen mapol ki pig wanga. I nge meno cutcut, yomcwiny ma atye kwede i tic me tito kwena omedde.” Lacen, Daniel onyomo lamego mo maber ma Lakricitayo, dok en kombeddi-ni dong tye ka tic calo laneno me adwol.\\nBEDO LAGEN BOT LUBANGA KONYOWA ME BEDO LUKICA\\nKa ingeyo bal marac ma laye lawoti mo otimo, tika ibikonye wek onong kony ma mitte i yo me cwiny? (Nen paragraf 14)\\n13. Natan onyuto gennene bot Lubanga ki Daudi nining i kare ma Daudi otimo bal?\\n13 Bedo lagen bot Jehovah cawa mukene bene gudo kit ma wageno ki dano luwotwa. Lanebi Natan obedo lagen bot Jehovah ki bot Daudi bene. Natan onongo ngeyo ni Daudi otimmo abor ki dako pa Uria dok oketo yub ni myero kinek Uria woko i dog lweny. I kare ma Jehovah ocwalo Lanebi Natan me miyo tira bot Daudi, lanebi man oye dok otimo ki tekcwiny, kadi bed ni en onongo tye lagen bot Daudi. Natan omiyo tira man ki ryeko dok i yo me kica. Me konyo Daudi me neno kit ma balle onongo rac kwede, Natan otiyo ki lapor mo ma nyuto kit ma lalonyo mo ma kite rac adada otero kwede lacan mo kun mayo romone woko. I kare ma Daudi oloko ki kiniga matek i kom gin ma lalonyo-ni otimo, Natan owaco bote ni: “In aye i dano meno kikome.”—2 Cam. 12:1-7, 13.\\n14. Itwero bed lagen bot Jehovah, luremi ki wadi-ni nining?\\n14 Cwiny me kica twero konyi me moko anga ma omyero iyer me bedo lagen bote mukwongo. Me labolle, itwero bedo ki ngec ni laye lawotwa mo otimo bal mo madit adada. Itwero winyo ni myero imedde ki bedo lagen bote, tutwalle ka en tye laremi nyo watti mo macok. Ento ka iumo balle woko, nongo dong pe itye lagen bot Lubanga. Ngene kene ni gwoko genneni bot Jehovah omyero obed mukwongo. Pi meno, calo Natan, nyut cwiny me kica ento lok ki tekcwiny. Cuk cwiny ngat meno me yenyo kony ki bot luelda. Ka en pe otimo meno i nge kare mo manok, ci omyero in itit lokke bot luelda wek imedde ki gwoko genneni bot Lubanga. Ka itimo meno, ci nongo itye lagen bot Jehovah dok bene nongo inyuto cwiny me kica bot ngat meno, pien luelda gibikonye i yo me mwolo.—Kwan Lulevi 5:1; Jo Galatia 6:1.\\nBEDO LAGEN BOT LUBANGA MITO TEKCWINY\\n15, 16. Pingo Kucai onongo mito tekcwiny wek ebed lagen bot Lubanga?\\n15 Laco mo ma nyinge Kucai onongo mito tekcwiny adada i gwoko genne bot Lubanga. Kucai onongo obedo larem Kabaka Daudi matek adada. Ento kadi bed kumeno, ki temo gennene i kare ma Wod pa Daudi Abcalom oloko cwiny dano mapol dok oyenyo yo me gamo Jerucalem kacel ki kom ker pa wonne. (2 Cam. 15:13; 16:15) Daudi ongweco woko ki Jerucalem, ento gin ango ma onongo Kucai bitimo? Tika onongo en bilokke cako keto genne i kom Abcalom, nyo kece en bilubo kor kabaka ma oti woko ma tye dong ka ngwec me gwoko kwone-ni? Kucai omoko tamme me bedo lagen bot kabaka ma Lubanga ocimo, ci ocito i kor Daudi wa i wi Got Jeituni.—2 Cam. 15:30, 32.\\n16 Daudi olego Kucai ni odok i Jerucalem ci otimme ni ebedo larem Abcalom, wek obal pulan pa Akitopel woko. Kun keto kwone ka mading, Kucai onyuto genne bot Jehovah dok bene otimo gin ma Daudi owacce. Kit ma Daudi olego kwede, tam ma Kucai omiyo obalo pulan pa Akitopel woko.—2 Cam. 15:31; 17:14.\\n17. Pingo wamito tekcwiny wek wabed lugen?\\n17 Wamito tekcwiny me bedo lugen bot Jehovah. Jo mapol i kinwa dong guciro ki tekcwiny aunauna ma bino ki bot jo me pacogi, lutic luwotgi, nyo lutela i gwoko gennegi bot Lubanga. I lobo Japan, me labolle, Taro cakke i tinone onongo obedo ngat ma lagen bot lunyodone. En pe onongo timo man pienni obedo gin ma myero etim. Mitine onongo tye me yomcwiny lunyodone adada. I kare ma gukwero ni en pe myero obedo ki Lucaden pe Jehovah, en onongo tek tutwal me waco botgi ni emoko tamme me cito i cokke pa Lucaden pa Jehovah. Taro owaco ni: “Cwinygi owang adada pi mwaki mapol ma oweko gukwero woko ni pe omyero ao gang me limogi. Alego pi tekcwiny, wek amedde ki lubo tam ma amoko-ni. Kombeddi ni dong cwinygi okwe dok atwero limogi kare ki kare.”—Kwan Carolok 29:25.\\n18. Adwogi maber ango ma inongo ki i pwony man?\\n18 Calo Daudi, Yonacan, Natan, ki Kucai, wan bene watwero bedo ki yomcwiny madit ma bino pi gwoko gennewa bot Jehovah. Kitungcel bene, omyero wanong pwony ki i lanen pa Abneri ki Abcalom ma gukwero bedo lugen bot Jehovah. Ki lok ada, wamito ni wamok i kom Jehovah calo Daudi. Calo jo ma gitye ki roc, pe watwero bedo labongo timo bal. Ento kadi bed kumeno, pud waromo nyuto ni waketo gennewa i kom Jehovah bedo mukwongo.\\n^  (paragraf 7) Nying mogo kiloko woko.","num_words":2500,"character_repetition_ratio":0.063,"word_repetition_ratio":0.002,"special_characters_ratio":0.237,"stopwords_ratio":0.239,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Pwony me Wi Got | Pwony me Baibul pi Lutino\\nPWONY ME 81\\nI nge yero lukwenane 12, Yecu olor piny ki i wi got ci ocito ka ma lwak dano mapol gugure iye. Onongo gua ki i Galilaya, Judaya, Turo, Cidon, Ciria, ki loka kulu Jordan. Gukelo jo ma tye ki two mapat pat ki cen maraco. Yecu ocangogi ducu. I ngeye, en obedo i kor got ci ocako pwonyogi. En otito gin ma myero watim ka wamito bedo lurem Lubanga. Omyero waniang ni wamito Jehovah i kwowa dok wapwonnye me marre. Ento pe watwero maro Lubanga ka pe wamaro jo mukene. Omyero wabed lukica dok water dano maber, kadi bed gin lumonewa.\\nYecu owaco ni: ‘Pe myero imar luremi keken. Omyero imar lumoneni dok itim botgi kica ki cwinyi ducu. Ka ngat mo tye ki lok i komi, cit bote cutcut ci ikwa kica. Ter jo mukene kit ma imito ni guteri kwede.’\\nYecu bene omiyo ki dano tam maber i kom jami me kom. En owaco ni: ‘Bedo larem Jehovah pire tek loyo bedo ki cente madwong. Lakwo twero kwalo cente woko, ento pe tye ngat mo ma romo kwalo liremwu ki Jehovah. Pe ibed ki par pi gin ma ibicamo, ibimato, nyo ibiruko. Kong inen winyo, Lubanga kare ducu miyo botgi cam muromo. Bedo ki par mapol pe bimedo kadi nino acel i kwoni. Wi pe owil ni Jehovah ngeyo gin ma imito.’\\nLwak ma naka yam onongo pud peya guwinyo ngat mo ka miyo pwony calo Yecu. Lutela dinigi onongo peya gupwonyogi jami magi. Pingo Yecu obedo lapwony madit? Pien jami ducu ma en opwonyo oa ki bot Jehovah.\\n“Wuting yatta, ci wupwony kita, pien an awor, dok amwol bene i cwinya, mumiyo wun bene wubilimo yweyo i cwinywu.”​—Matayo 11:29\\nLapeny: Ngo ma myero watim me doko lurem Jehovah? Jehovah mito ni iter jo mukene nining?\\nNywakki Nywakki Pwony me Wi Got","num_words":307,"character_repetition_ratio":0.039,"word_repetition_ratio":0.0,"special_characters_ratio":0.229,"stopwords_ratio":0.287,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Tekwaro 7 ACO85 - Ka Solomon doŋ otyeko legane, ci - Bible Search\\n2 Tekwaro 6 2 Tekwaro 8\\n2 Tekwaro 7\\n1-Ka Solomon doŋ otyeko legane, ci mac obino piny ma a ki i polo, owaŋo gitum awaŋa ki gitum mu kene ducu, ci deyo pa Rwot opoŋo i ot pa Lubaŋa woko. 2Ajwagi doŋ pe gitwero donyo i ot pa Rwot, pien deyo pa Rwot opoŋo i ot pa Rwot woko. 3-Ka jo Icrael ducu guneno mac obino piny, ki deyo pa Rwot oboyo kom ot pa Lubaŋa woko, gukulo wigi piny aryeba ic i dyekal ma gipeto iye godi, gumiyo woro ki pwoc bo! Rwot, kun giwacci,\\nmar mere ma pe lokke bedo nakanaka.”\\n4Ka dok kabaka ki jo Icrael ducu gucako tyero gitum i nyim Rwot. 5Kabaka Solomon otyero gityer ma romo twoni dyaŋi alip pyeraryo wiye aryo, ki romi alip miya acel ki pyeraryo. Kabaka ki jo Icrael ducu gukwero ot pa Lubaŋa kit meno. 6Ajwagi gucuŋ i kabedogi, kacel ki Lulevi ma gumako jami me wer megi me pako Rwot, kit ma yam kabaka Daudi oyubo pi miyo pwoc bot Rwot, ni, pien mar mere ma pe lokke bedo nakanaka. Meno timme i kare ducu ma yam Daudi pako iye Lubaŋa, kun gin gikonye ki jami wergi. Ki jo ma gucuŋ ma gukemogi gin ajwagi ma gikuto tum, kun noŋo jo Icrael ducu gucuŋ mot.\\n7Solomon dok ocako kwero kabedo ma i cwiny dyekal ma tye i nyim ot pa Rwot-ti. En otyero kunnu gitum awaŋa, ki moo dwolo-gu me gityer lakwecwiny, pien keno tyer me mola ma Solomon otiyo-ni onoŋo tidi twatwal, pe romo keto iye gitum awaŋa kacel ki gityer me moko kwon ki dwolo-gu.\\n8I kare meno Solomon okwero nino madito pi nino abiro kulu, kacel ki jo Icrael ducu. Onoŋo lwak gucokke madwoŋ, kun gua wa i yo ma donyo i Kamat nio wa i nota ora me Ejipt. 9I nino me aborone gubedo ki cokke madit; pien gubedo ki lega me kwero keno tyer nino abiro kulu, ki nino madito mukene bene nino abiro. 10I kom nino dwe pyeraryo wiye adek i dwe me abiro en aye Solomon ocwalo lwak gudok woko tugi. Lwak gudok i pacogi ki yomcwiny madwoŋ, ma igi okwe pi gin ducu mabeco ma Rwot otimo pi Daudi ki pi Solomon ki pi lwakke jo Icrael.\\nRwot onyutte bot Solomon tyen me aryo\\n(1 Luker 9.1-9)\\n11Kit meno Solomon otyeko gero ot pa Rwot ki ode en kabaka bene; tic ducu ma yam en oyubo me atiya i ot pa Rwot ki i ode en ocobo maber twatwal. 12Ci Rwot onen bot Solomon i dyewor kun wacce ni, “Atyeko winyo legani, doŋ atyeko yero kabedo man obed mera me bedo ot ka ma gibityero iye gitum bota. 13Ka ce acego polo ma kot doŋ pe cwer, nyo ka ce aciko ni bonyo ocam cam ma i lobo otyek woko, nyo ka ce acwalo two gemo opoto i kom lwakka, 14ka ce lwakka ma gilwoŋogi ki nyiŋa-ni gumwolle woko, ce gulego ma gimito an kikoma, ka guweko kit timgi maraco, ci dok abiwinyogi ki i polo, ci abikwanyo gin ma tye ka balo lo bogi, ka dok abiweko balgi. 15Cakke tin waŋa bibedo twolo, dok abiciko ita ka winyo lega ma gibilego i kabedo man. 16Pien tin an doŋ atyeko yero ot man, dok atyeko lonyone odoko maleŋ, wek nyiŋa obed iye matwal; dok waŋa ki cwinya bikemo kunnu matwal. 17Ki ma tuŋ boti, ka ce ibibedo ki kit kwo i nyima ma yam woru Daudi obedo kwede-ni, ce ka itiyo gin ma aciko ducu, kun igwoko cik ma aketo, ki gin ma doŋ aŋolo, 18-ci an Lubaŋani abimoko komkerri me loyo Icrael matwal, kit ma yam aciko bot woru Daudi kun awacce ni, ‘Pe ibibedo laboŋo danoni mo ma biloyo jo Icrael.’\\n19“Ento ka ce wuŋak woko, ma wubwoto lubo cikka ki mako lok ma aciko ma aketogi i nyimwu, ce wukobo woko ka tiyo bot lubaŋa mogo mukene kun wuworogi, 20ci miyo abiputowu woko ki i lobo ma yam amiyowu-ni; dok abikwanyo waŋa woko, pe dok neno kom ot man ma atyeko lonyo odoko maleŋ pi nyiŋa-ni; miyo nyiŋ Icrael bi doko carolok ki lok aboka i kin rok ducu. 21Jo ducu ma bikato ki ka ŋet ot man madit twatwal-li gibiuro ki jwat kun giwacci; ‘Kit lok aŋo mumiyo Rwot otimo lobo-ni ki ot man ki tim macalo man?’ 22Ka dok gibiwacci, ‘Pien gubwoto Rwot Lubaŋa pa kwarogi ma yam okwanyogi ki, i lobo Ejipt, ci gukobo bot lubaŋa mogo mukene, dok gubedo ka worogi ma kun gitiyo botgi bene; en aye lok mumiyo Rwot omiyo can opoto i komgi magwa-ni.’ ”","num_words":762,"character_repetition_ratio":0.047,"word_repetition_ratio":0.0,"special_characters_ratio":0.238,"stopwords_ratio":0.286,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Jo Tecalonika 3 ACO85 - Me agikkine, utmegiwa, wuleg - Bible Search\\n2 Jo Tecalonika 2 1 Temceo 1\\n2 Jo Tecalonika 3\\nWuleg Lubaŋa piwa\\n1Me agikkine, utmegiwa, wuleg Lubaŋa piwa, wek lok pa Rwot owinnye oywek woko oyotoyot, dano guket iye deyo macalo bene otimme i kinwu, 2dok bene wek walarre ki i ciŋ jo maraco, ma kitgi oballe woko; pien jo mogo pe gitye ki niye. 3Rwot genne, en bimiyowu teko, dok bigwokowu ki i kom gin marac.* 4Watye ki gen i Rwot i komwu ni, wutye ka tiyo gin ma nene wacikowu ni wuti, dok bene wubimedde ki tiyone. 5Rwot myero otel cwinywu nio wa i mar pa Lubaŋa ki i diyo cwiny ma a ki bot Kricito.\\nDano myero guti tic\\n6Utmegiwa, kombeddi wacikowu i nyiŋ Rwotwa Yecu Kricito ni, wupokke woko ki i kom ominwu mo ma lawackom ma bedo ka wirre kun balo kare nono labaŋo tic mo, ma pe lubo kit ma myero ma wun wumako ki botwa. 7Wun kikomwu wuŋeyo kit ma myero wulub kwede kitwa. I kare ma nene watye botwu pe wabedo luwackom kun wabalo kare nono laboŋo tic mo. 8Wan yam pe wacamo cam pa ŋat mo laboŋo culone, ento wacanne i tic dyeceŋ ki dyewor wek pe waket peko i kom dano mo i kinwu. 9Pe te lokke ni wan wape ki twero, ento wamine giwa kenwa me bedo lanen ma myero wun wulubi. 10Pien kadi i kare ma onoŋo watye botwu, wamiyowu cik man ni, ŋat ma dag tic myero wutwon ki cam. 11Pien wawinyo ni jo mogo i kinwu komgi wac, gibedo ka wirre kun gibalo kare nono ma pe gitiyo tic mo, ento giridde i tic pa jo mukene. 12Waciko kodi dano macalo meno, dok wabako dogwa botgi i Rwot Yecu Kricito ni, myero guti ticgi mot, wek ŋat acel acel opitte gire kene.\\n13Utmegiwa, pe wuol ka tiyo gin maber. 14Ka ŋat mo okwero lubo lok ma gicoyo i waraga man, myero wuniaŋ maber i kom dano meno, pe wuribbe kwede, wek lewic omake. 15Pe wunene macalo lakworwu, ento wucike macalo ominwu.\\n16Rwot ma en won kuc omiwu kuc i kare ducu, i yo ducu. Rwot obed kwedwu ducu.\\n17An Paulo acoyo botwu mot man ki ciŋa. Man aye lanen ma tye i waragana ducu; man aye kit ma acoyo kwede.\\n18Kica pa Rwotwa Yecu Kricito obed kwedwu ducu.","num_words":381,"character_repetition_ratio":0.052,"word_repetition_ratio":0.0,"special_characters_ratio":0.241,"stopwords_ratio":0.286,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nwoyo Cik 30 ACO85 - “Ka gin man ducu doŋ opoto i - Bible Search\\nNwoyo Cik 29 Nwoyo Cik 31\\nNwoyo Cik 30\\nLubaŋa bidwoko gum pa jo Icrael botgi ka gudwogo bote\\n1“Ka gin man ducu doŋ opoto i komwu, gum ki lok me ceno dano ma atyeko ketone i nyimwu-ni, ka wupo pire ki i kin rok ducu ka ma Rwot Lubaŋawu yam ocwalowu iye-ni 2ce wudwogo cen bot Rwot Lubaŋawu, wun ki likwayowu, ci wucako woro doge i lok ducu ma acikowu kwede tin-ni ki cwinywu ducu ki tipowu ducu, 3ci Rwot Lubaŋawu bidwoko gum mewu botwu; en dok bicokowu woko ki i kin rok ducu ka ma yam okeyowu iye-ni. 4Kadi wa jowu ma obayogi ka mabor wa i agikki te polo, Rwot Lubaŋawu bicokogi woko ki kunnu; en biomowu woko ki kunnu. 5Rwot Lubaŋawu bikelowu i lobo ma yam kwarowu gucamo-ni wek wun bene wucam obed mewu. Lubaŋa-bimiyo wubedo ki lwak lonyo mabeco, kun wunya mapol makato kwarowu. 6Rwot Lubaŋawu bimiyo wubedo jo mulirre i cwinywu, wun ki likwayowu bene, wek wumar Rwot Lubaŋawu ki cwinywu ducu ki tipowu ducu wek wubed makwo. 7Rwot Lubaŋawu biketo lok magi me ceno dano I kom lumonewu ki lumerokwu ma guunowu, 8ci wun dok wubiworo dog Rwot kun wugwoko cikke ducu ma acikowu kwede tin-ni. 9Rwot Lubaŋawu bimiyo wubedo ki jami mabeco madwoŋ mada ma wubinoŋo pi ticwu; wubibedo ki litino mapol, limwu makwo binya mapol bene, potowu biceko cam mabup, pien cwiny Rwot dok bibedo yom pi miyowu lonyo ki jami mabeco, kit ma yam cwinye obedo yom i kom kwarowu-ni. 10Ka ce wubiworo dog Rwot Lubaŋawu, ma wugwoko cikke ki gin ma ociko ducu ma gicoyo i buk man me cik, ka ce wudwogo cen bot Rwot Lubaŋawu ki cwinywu ducu ki tipowu ducu, ci Lubaŋa bimiyowu gum man.\\n11“Pien cik ma acikowu kwede tin-ni pe tek twatwal ma cobone loyowu, dok pe tye ka mabor kwedwu. 12-Pe tye wa i polo, ma kono omiyo wuwacci, ‘Aŋa ma bicito ka omone botwa ki malo i polo kuca, wek okel botwa ka wek wawiny lokke walubi?’ 13Dok pe tye wa loka nam, ma kono omiyo wuwacci, ‘Aŋa ma bicito piwa wa loka nam kuca, wek okel botwa ka wek wawiny lokke walubi?’ 14Ento lokke tye cok kwedwu; wumako doŋ i cwinywu, ci wubedo ka tucone ki dogwu, miyo wutwero lubone.\\n15“Nen maber ni, tin atyeko keto i nyimwu kwo ki lonyo ki to ki keckom. 16Ka ce wuworo cik pa Rwot Lubaŋawu ma ocikowu kwede tin-ni, wek wumar Rwot Lubaŋawu, ma wulubo yone kun wugwoko cikke ki gin ma en ociko nyo oŋolo ducu, ci wubikwo dok wubinya mapol, dok Rwot Lubaŋawu bimiyowu gum i lobo ma wubidonyo iye ka camone-ni. 17Ento ka ce cwinywu odok cen ka ryebbe i nyim lubaŋa mukene ki tiyo botgi ma wukwero winyo dog Rwot, 18atuco atir botwu tin ni wubito wutum woko; pe wubiri pi kare malac i lobo ma wubecito iye loka Jordan ka camone-ni. 19Alwoŋo polo ki lobo me bedo lucaden i komwu tin, ni, atyeko keto i nyimwu kwo ki to, gum ki lok me ceno dano; mumiyo wuyer kwo wek wun ki likwayowu wubed makwo, 20-ma kun wumaro Rwot Lubaŋawu, wuworo doge ci wumoko i kome matek; en aye kelo kwo botwu, ci miyo wuri pi kare malac, wek wubed i lobo ma yam Rwot okwoŋo pire bot kwarowu Abraim, Icaka ki Yakobo ni ebimiyogi.”","num_words":560,"character_repetition_ratio":0.078,"word_repetition_ratio":0.0,"special_characters_ratio":0.232,"stopwords_ratio":0.287,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nekemia 2 ACO85 - I dwe me Nican, i mwaka me pyeraryo - Bible Search\\nNekemia 1 Nekemia 3\\n1I dwe me Nican, i mwaka me pyeraryo meloc pa kabaka Aritak cec, ma onoŋo kabaka tye ka cam, akwanyo koŋo vino atero bote. Onoŋo yam peya abedo ki cwercwiny mo i nyime. 2Kabaka ocako penya ni, “Piŋo waŋi nen ki can, inen calo komi yot do? Man can mo aye tye i cwinyi.” Cutcut lworo ocako maka woko marac. 3-Ci agamo dog kabaka ni, “Kabaka obed kwo nakanaka! Waŋa pe twero nen ki can piŋo, ma kun kono gaŋ kal ka ma giyiko iye kwarowa ducu doŋ odoko obur, ma dog gaŋŋe giwaŋo woko liweŋ ki mac?” 4Kabaka dok openya ni, “Doŋ imito gin aŋo kono?” Cutcut alego Lubaŋa me polo. 5Ka doŋ agamo dog kabaka ni, “Ka ce ineno ni ber, laditta kabaka, ka itwero ye legana, wek acit i lobo me Juda i gaŋ kal ka ma kwarowa giyikogi iye, wek aciyub gaŋ meno odoco.” 6Kabaka odokka iye ma onoŋo daker mere obedo ka ŋete, owacci, “Wot meno biteri kare ma rom mene, dok ibidwogo awene?” Ci atitte bene nino ma abia iye kikome; kabaka oye pi citona kunnu. 7Ka dok awaco bot kabaka ni, “Ka ce ineno ni ber, myero gico waraga ci imiya ater bot luloc ma i lobo ma tye Loka Kulu, ma tito botgi ni myero guye akat acit i Juda. 8Dok apenyo kabaka bene ni myero oco waraga omiya ater bot Acap, ma lagwok buŋa pa kabaka, wek omiya yadi wek giti ki bao pi dogcel me gogo ma gwoko ot pa Lubaŋa, ki pi cel ma orumo gaŋ, ki pi ot ma an abibedo iye.” Kabaka oye ci omiya gin ducu ma alege pire, pien Lubaŋa onoŋo tye ka konya.\\n9Kabaka ocwalo an kacel ki ludito me mony ki dul pa wegi aguragura, ci acito i lobo ma tye Loka Kulu tuŋ potoceŋ, ci amiyo waraga pa kabaka bot luloc me lobo. 10Ento Canbalat ma jo Bet-koron, ki Tobia ma en jo Ammon, ka guwinyo lok man, ci gubedo ki keco i cwinygi matek pien guŋeyo ni dano mo obino pi konyo kor jo Icrael.\\nNekemia ocuko cwiny lwak me gero cel odoco\\n11Acito i Jerucalem ci ari kunnu pi nino adek, 12ma pe atito bot ŋat mo tam ma Lubaŋa otyeko keto i cwinya ma myero ati kwede pi Jerucalem. Cutcut i cwiny dyewor aa malo wacako wot kacel ki lurema mogo. Pe onoŋo watye ki lee mo mukene kono kana ma abedo i wiye-ni keken. 13Akato acito woko i dyewor kun awok i dogcel me cito i nota nio kwede i waŋ It pa Too ki i dogcel ma cito wi odur, ci acako ŋiyo cel me Jerucalem ducu ma yam gimuko opoto woko piny, kacel ki dogcel ducu ma yam giwaŋo woko liweŋ ki mac-ci. 14Ka dok alokke acito i Dogcel me Wan It ki i Kut pa Kabaka. Kana ma abedo i wiye-ni onoŋo pe twero noŋo yo mo ma myero ekat ki iye. 15Kit meno aa i dyewor acito ka ŋiyo cel kun awok ki i nota; ka adok cen i gaŋ ki i dogcel ma ci to i nota, ki yo ma acito kwede. 16Pe tye ŋat mo i kin ludito ma giloyo lwak ma oŋeyo ka ma acito iye ki gin ma abedo ka tiyone. Onoŋo peya atito gin mo bot Lujudaya, ajwagi, ludito ma giloyo lwak ducu, kadi ki bot jo mukene ma onoŋo myero guti tic meno.\\n17Ka doŋ awaco botgi ni, “Wunen kit ayela ma watye kwede kombeddi, wunen Jerucalem doŋ odoko obur, wa dog celle ducu giwaŋo woko. Wubin wacaku gero cel me Jerucalem odoco, wek lewic pe obed ka makowa.” 18Ka dok atitogi kit macalo Lubaŋa obedo kweda dok okonya maber, kacel ki lok ducu ma cen kabaka owacca. Gin gugamo ni, “Wacaku gerone odoco.” Ci guyubbe me cako tic cut, gujiŋo badgi me tiyo tic maber. 19Ento ka Canbalat ma jo Bet-koron, Tobia ma latic, ma jo Ammon, ki Gecem ma Laarab guwinyo pi gin ma watye ka tiyone, gucako nywarowa kun gicayowa bene ma giwacci, “Man gin aŋo ma wutye ka tiyone-rii? Wun wumito jemo i kom kabaka?” 20An adok iye botgi ni, “Lubaŋa me polo aye bikonyowa, wan luticce, wabicako gedo. Ento pe tye dul mo ma gipoko ki wun i Jerucalem, kadi wa twero mo, nyiŋwu bene pe gipo pire.”","num_words":724,"character_repetition_ratio":0.039,"word_repetition_ratio":0.0,"special_characters_ratio":0.243,"stopwords_ratio":0.297,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Tekwaro 14 ACO85 - Kiram kabaka me Turo yam ocwalo - Bible Search\\n1 Tekwaro 13 1 Tekwaro 15\\n1 Tekwaro 14\\nKiram opwoyo ker pa Daudi\\n(2 Cam 5.11-12)\\n1Kiram kabaka me Turo yam ocwalo kwena bot Daudi, kun miyo bao yat cedar ki lupa-godi bene ki lupa-bao me gero ot pa Daudi. 2Omiyo Daudi oniaŋ ni Rwot otyeko moko en me bedo kabaka ma loyo Icrael, dok ni otyeko miyo kerre obedo ki deyo madwoŋ pi pilo wi jone jo Icrael.\\nLitino ma Daudi onywalogi i Jerucalem\\n(2 Cam 5.13-16; 1 Tek 3.5-9)\\n3Daudi dok omedde ki nyomo mon i Jerucalem, ci onywalo awobe ki anyira mukene. 4Magi aye nyiŋ litino ma onywalogi i Jerucalem. Camua, Cobab, Natan, Solomon, 5Ibar, Elicua, Elpelet, 6Noga, Nepeg, Japia, 7Elicama. Beeliada ki Elipelet.\\nDaudi oloyo jo Piliciti\\n(2 Cam 5.17-25)\\n8Ka jo Piliciti guwinyo ni Daudi doŋ gityeko wire odoko kabaka ma loyo jo Icrael ducu, ci jo Piliciti ducu gucito ka yenyo Daudi; ento Daudi owinyo pigi, okato woko ka lweny i komgi. 9Onoŋo jo Piliciti gubino gumonyo nota Repaim. 10Daudi ocako penyo dog Lubaŋa ni, “Ber acit ka lweny i kom jo Piliciti? Ibimiyogi i ciŋa?” Rwot ogamo doge ni, “Citi, abimiyogi i ciŋi.” 11Daudi ocito wa i Baal-perajim, ci oloyogi kunnu, ci owacci, “Lubaŋa otyeko baro dye lumerok woko ki ciŋa, macalo lalele mucorre.” Mumiyo nyiŋ kabedo meno gilwoŋo ni, Baal-perajim. 12Jo Piliciti gutenyo cal jogigi kenyo, ci Daudi ociko pi waŋogi woko.\\n13Jo Piliciti dok gudwogo gumonyo nota meno. 14Ka Daudi dok openyo dog Lubaŋa, ci Lubaŋa ogamo ni, “Pe ibicito i komgi atir. Wot iman ŋegi ci ipot i komgi ki ka ma okemo yadi owak. 15Ka ce iwinyo kor tyen dano ma gitye ka wot lirukruk ma winnye wa i wi yadi owak, ci doij icit ka lweny, pien Lubaŋa doŋ obetelo nyimwu pi neko mony pa jo Piliciti woko.” 16Daudi otiyo kit ma Lubaŋa ocike kwede, ci guneko mony pa jo Piliciti nia ki i Gibeon nio wa i Gejer. 17Nyiŋ Daudi oywekoromo lobo ducu, ci Rwot omiyo lworo omako rok ducu i kom Daudi.","num_words":331,"character_repetition_ratio":0.062,"word_repetition_ratio":0.0,"special_characters_ratio":0.254,"stopwords_ratio":0.236,"flagged_words_ratio":0.0,"lang_id_score":0.999,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Acakki 14 ACO85 - I kare pa Amrapel kabaka me Cinar, ki - Bible Search\\nAcakki 13 Acakki 15\\nAbram olaro Lot\\n1I kare pa Amrapel kabaka me Cinar, ki Ariok kabaka me Ellacar, ki Kedor-laomer kabaka me Elam, ki Tidal kabaka me Goyim, 2luker meno guribbe ka lweny i kom Bera kabaka me Codom, ki Birca kabaka me Gomora, ki Cinab kabaka me Adma, ki Cemeber kabaka me Jeboim, ki kabaka me Bela, en aye Joar. 3Mony man ducu guribbe ka lweny i nota me Ciddim, en aye nam me Kado. 4Gubedo i te loc pa Kedor-laomer pi mwaka apar wiye aryo, ento gujemo woko i mwaka me apar wiye adekke. 5I mwaka me apar wiye aŋwenne, Kedor-laomer ki luker ma yam gitye kwede gubino dok guero lweny, ci guloyo jo Repaim i Aciterot-Kamaim, ki jo Jujim i Kam, ki jo Emim i Cave-Kiriataim, 6ki jo Kori i lobo godi megi me Ceir, nio wa i El-paran i waŋ apokki lobo ma tuŋ tim; 7ka dok gudwogo cen, gucito wa i En-micipat, en aye Kadec, guloyo lobo ducu pa jo Amalek, ki jo Amor bene ma gibedo i Kajajon-tamar.\\n8Ka dok kabaka me Codom, kabaka me Gomora, kabaka me Adma, kabaka me Jeboim, ki kabaka me Bela, ma co, aye Joar, gucito guero lweny i nota me Ciddim, 9i kom Kedor-laomer kabaka me Elam, ki Tidal kabaka me Goyim, ki Amrapel kabaka me Cinar, ki Ariok kabaka me Ellacar, luker aŋwen guribbe ka lweny i kom luker abic. 10Nota me Ciddim onoŋo tye iye bur odok macol; ka luker me Codom ki me Gomora guriŋo woko, jo mukene gupoto i bur meno, ki jo mukene mudoŋŋe guriŋo, gularo i got. 11Ci merok guyako jami pa jo Codom ki Gomora ducu, ki camgi ducu, gumol, gucito kwede, 12guyako bene Lot latin pa omin Abram, ma onoŋo obedo i Codom, ki jamine ducu, guwoto kwede woko.\\n13Ci dano acel mo ma obwot oriŋo, obino otito ki Abram ma Laibru, ma onoŋo bedo i te kworo pa Mamre, ma en Laamor, omin Ecikol ki Aner; gin yam gucikke pi ribbe ki Abram. 14Ka Abram owinyo ni watgi mony oyako woko, ci oywayo monnye, ka otelo wi jo mupwonyo lweny ma ginywalogi i pacone, jo ma giromo miya adek ki apar wiye aboro, ci olubo korgi nio wa i Dan. 15En opoko i monnye i dyewor; gucako poto i komgi, en ki luticce, ci guryemogi nio wa i Koba, i tuŋ acam me Damaciko. 16Ka oyako jami ducu, odwogo kwede, kacel ki watgi Lot, jamine ducu ki mongi ki lwakgi ducu.\\nMelkijedek olamo gum i kom Abram\\n17Ka doŋ odwogo ki ka ma en oloyo iye Kedor-laomer ki Luker ma gitye kwede-ni, ci kabaka me Codom ocito ka ŋolo wiye i waŋa yo wa i nota me Cave, ma en aye Nota pa Kabaka. 18-Melkijedek kabaka me Calem okelo iye mugati ki koŋo vino; en aye onoŋo ajwaka pa Lubaŋa Mamalo Twal. 19Olamo gum i kome kun waco ni,\\n“Lubaŋa Mamalo Twal ma laket polo ki lobo\\nomi gum i kom Abram;\\n20gipwo Lubaŋa Mamalo Twal\\nma omiyo lumerokki i ciŋi!”\\nCi Abram omiye dul acel me apar me jami ducu ma en oyako. 21Kabaka me Codom dok owaco ki Abram ni, “Miya mera dano aye ater, ento in iter giri jami ducu obed meri.” 22Ento Abram odok iye bot kabaka me Codom ni, “Doŋ atyeko kwoŋo kwoŋ woko bot Rwot Lubaŋa Mamalo Twal, ma laket polo ki lobo-ni, 23ni, pe abigamo gin mo ki boti kadi latin uci, nyo del war mo, nyo gin mo i kin jami ma meri-ni, wek pe ibed ka wacci, ‘Amiyo Abram olony.’ 24Pe dok abigamo gin mo, doŋ agik ki gin ma awobe gucamo-ni, ki dul lim ma apoko ki jo ma gucito kweda-ni; wek doŋ Aner, ki Ecikol Mamre guter jamigi gigi.”","num_words":621,"character_repetition_ratio":0.074,"word_repetition_ratio":0.0,"special_characters_ratio":0.247,"stopwords_ratio":0.332,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Camuel 25 ACO85 - Ka Camuel oto, ci jo Icrael ducu - Bible Search\\n1 Camuel 24 1 Camuel 26\\n1 Camuel 25\\nDaudi ki Abigail\\n1Ka Camuel oto, ci jo Icrael ducu gucokke, gukumo pire, ci giyike i gaŋŋe ma i Rama.\\nLacen Daudi dok oa ocito i tim Paran. 2Laco mo onoŋo tye kunnu i Maon, ma tiyo ticce i Karmel. Lacone lalonyo mada; tye ki romi alip adek ki dyegi alip acel. I kare ca en obedo ka ŋolo yer romine i Karmel. 3Nyiŋ laconu Nabal, ki nyiŋ dakone Abigail. En dako ma ŋeyo piny mada, dok mwonya bene, ento cware aye lakolo dok ger. Doggolane jo Kaleb. 4Ka Daudi owinyo ki i tim ni Nabal tye ka ŋolo yer romine, 5ci ocwalo awobe apar bote. Ocikogi ni, “Wucit i Karmel bot Nabal, wucwal motta bote, 6wuwac bote ni, ‘Daudi omoti, owacci, kuc obed i komi, omera, ki i kom jo me odi, ki jo ducu ma gitye boti. 7Awinyo ni it ye ka ŋolo yer romini. I kare ducu ma lukwatti gubedo i Karmel wabedo kacel kwedgi. Pe watimogi marac, dok bene gin mo pe oloyogi. 8Peny awobeni, ci gibititti. Pienno wek awobena gunoŋ gum boti tin, pien gubino i nino me camo karama, Alegi imi botgi gin ma itwero noŋo pigi ki pira, an wodi Daudi.’ ”\\n9Ka awobe pa Daudi guo kunnu, guwaco lok meno ducu bot Nabal ma ka-ka Daudi; ci gubedo ka kurone. 10Nabal odok iye bot lutic pa Daudi ni, “Daudi en aŋa? Aŋa ma wod pa Yece-ni? I kare man tye lwak lutic mapol ma gutenyo luditogi. 11Ci an dok akwany mugatina ki piina, ki riŋo ma aneko pi luŋol yer romina, ami bot dano mo ata ma gua ka ma pe aneyoni?” 12Pi lok meno awobe pa Daudi gulokke gudok woko cen ci gutito lok man ducu bote. 13Daudi owaco bot jone ni, “Dano acel acel otwe pala lucwanne!” Ci dano acel acel otweyo pala lucwanne ki Daudi bene otweyo mere. Jo miya aŋwen gucito i kor Daudi, kun jo miya aryo gudoŋ ka kuro jami.\\n14Ento awobi mo acel otito bot Abigail dako pa Nabal ni, “Nen, Daudi ocwalo lukweria ki i tim gubino ka moto laditwa; ci en otugge i komgi magwa, 15kun kono jo-nu giber i komwa, pe wabedo ki can mo, ki gin mo pe orem botwa i kare ma watye i bar kwat, i kare ducu ma wawoto kacel kwedgi. 16Gin aye gubedo celwa dyewor ki dyeceŋ bene i kare ducu ma wabedo ka kwayo romi. 17Ber in aye iŋe lok-ki, wek inen gin ma myero itim, pien can bipoto i kom laditwa ki i kom jo me ode ducu; en tye ki gero keken, ma dano mo pe twero lok kwede.”\\n18Abigail oa malo liwic, okwanyo mugati miya aryo, opiru kono vino aryo, riŋo romi abic ma gitedo, nyig bel ma gicelo aduku abic, tuga olok mutwone miya acel ki poki otini miya aryo, ci oketogi i wi kana wek gutiŋ. 19Owaco bot awobene ni, “Wucit wutel nyima, abibino alubo korwu.” Ento pe otito lokke bot cware Nabal. 20Oito i wi kana, ocako wot, ci olor piny ka ma got ocego iye piny. Ci nen, Daudi ki lwakke bene gitye ka lor piny gikemo en, ci en oromo kwedgi. 21Onoŋo Daudi owacci, “Kara ada abedo ka gwoko lim pa laco-ni i tim noŋo, ma kun jamine mo pe orwenyo i kom wadigi. En otima marac kun an atime maber. 22Lubaŋa myero oket can i koma kit meno ki makato bene, ka ce diki odiko aweko laco acel mo obwot ki i kom jo ma en tye kwedgi-ni.”\\n23Ka Abigail oneno Daudi, ci orune, olor woko piny ki i wi kanane, opoto i ŋom aryeba ic i nyim Daudi, okulo wiye piny. 24Oryebbe piny ka tyene kun wacci, “Wek bal obed i koma keken Laditta. Alegi ni wek koŋ alok kwedi mot, laditta, iwiny lokka. 25Pe ibed ka tamo lok pa Nabal ma lagikome-ni, pien kit ma nyiŋe tye kwede, kite bene tye kit meno, Nabal aye nyiŋe, miŋo bene oniaŋ woko i kome. An onoŋo pe aŋeyo, ladit, pe aneno kom awobe ma icwalogi. 26Kombeddi, laditta, macalo Rwot tye makwo-ni, ki tipo komi bene tye makwo-ni, doŋ inen ba, Rwot otyeko juki woko ni pe icitiŋ alii me remo kun iculo kwor ki ciŋi kikome. Wek lumerokki ki jo ma gimito timi marac gubed macalo laditta Nabal. 27Doŋ igam mot ma luticca gukelo boti, rwoda, wek gimi bot awobe ma gilubo kori. 28Tima kica pi balla, ladit; pien Rwot bimiyo odi cuŋ matek, pien it ye ka lwenyo pi Rwot, bal mo pe gibinoŋo i komi i kare me kwoni ducu. 29Kadi jo mapol gubin ka lubo kori kun gimito neki woko, gibinoŋo kwoni giboyo kome woko i kin boc pa jo makwo ma Rwot Lubaŋani aye gwokogi. En bibayo kwo pa lumerokki wo ko macalo labaa lataŋdiyo. 30I kare ma Rwot doŋ otiyo i komi gin ducu maber ma oloko i komi-ni, laditta, ma doŋ oket i me bedo laker ma loyo jo Icrael, 31ci doŋ pe ibibedo ki gin mo ma miyo ikumo, kadi tam marac mo ma obino pien yam ioyo remo noŋo, nyo iculo kworri in kikomi. I kare ma Rwot bitimi ber, ci ipo pira, ladit.”\\n32Daudi owaco bot Abigail ni, “Gipwo Rwot Lubaŋa pa Icrael, ma tin ocwali ka rwatte kweda-ni! 33Gipwoyi mulil, gum obed i komi, pi ryekoni maber, mumiyo ijuka tin, omiyo pe atiŋo alii me oyo remo, ki pi culo kworra kekena ki ciŋa kikome! 34Ada, kit ma Rwot Lubaŋa pa Icrael tye makwo-ni, en doŋ ojuka, pe atimi marac. Kono in pe irune ibino irwatte kweda, me adane kono tin laco mo acel pe obwot ki bot Nabal.” 35Daudi ogamo gin ma Abigail okelo, ci owaco bote ni, “Cit giri ki kuc idok i odi. Atyeko winyo dogi, dok ajolo legani.”\\n36Abigail ka odwogo bot Nabal, onoŋo tye ka camo karamane i ode, ma rom ki karama pa kabaka kulu. Cwinye obedo yom matek pien onoŋo omer woko twatwal, omiyo Abigail pe otito lok mo bote nio ka piny oru. 37Odiko ka koŋo vino doŋ owarre woko ki i waŋe, en otito lok ducu bote. Kom Nabal oto woko lirut, kome ojiŋ woko matek calo got. 38Ka nino okato apar, ci Rwot ogoyo Nabal oto woko.\\n39Ka Daudi owinyo ni Nabal doŋ oto woko, ci owacci, “Gipwo Rwot ma oculo kworra pi anywar ma yam alimo ki bot Nabal, dok ojuka pe atimo bal mo. Rwot odwoko bal pa Nabal i wiye gire!”\\nCi Daudi ocwalo kwena me cako cunane i kom Abigail wek obed dakone. 40Ka lutic pa Daudi guo bot Abigail i Karmel, ci guwaco bote ni, “Daudi ocwalowa boti ni wacit kwedi wek icibed dakone.” 41Abigail oa malo ci oryebbe piny i ŋom, owacci, “Nen, an aŋecane me Lwoko tyen luticce.” 42Orune oito i wi kanane, ocako wot i kor lukwena pa Daudi kacel ki anyirane abic ma konye, ci odoko dakone.\\n43Onoŋo Daudi onyomo Akinoam me Jejreel bene, ci gin aryo ducu gubedo monne. 44-Ento onoŋo Caulo otyeko kwanyo nyare Mikal ma dako pa Daudi, omiyo bot Palti wod pa Laic ma bedo i Gallim.","num_words":1177,"character_repetition_ratio":0.035,"word_repetition_ratio":0.0,"special_characters_ratio":0.248,"stopwords_ratio":0.26,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nicakke wacon i tekwaro pa dano, dano ma gia ki i kabedo mapatpat gitero Baibul calo buk ma tye ki ada ma genne. I kare-ni, dano milion mapol gilubo pwony me Baibul. Ento jo mukene gikwero Baibul kun giwaco ni lokke dong karene okato woko nyo ni tye ki lok me ododo ma pe genne. In itamo ningo? Tika itwero nongo lok ada i Baibul?\\nGIN MUMIYO ITWERO GENO BAIBUL\\nTika pore me geno lok ma tye i Baibul? Nen kong labol man: Ka laremi mo pi mwaki mapol wacci lok ada kare ducu, ci ibinene calo ngat ma genne. Baibul tika tye calo larem ma genne, ma waco lok ada kare ducu? Nen kong labol mogo.\\nLucoc ma Gigenne\\nLuco Baibul gubedo jo ma genne adada, dok tyen mapol gutito pi balgi ki gorogi. Me labolle, lanebi Yona ocoyo kit ma en ekwero winyo kwede dog Jehovah. (Yona 1:1-3) Ki lok ada, en ogiko bukke ki tito kit ma Jehovah otirre kwede, ento en pe owiro tam pa dano i kome ki tito kit ma ejolo kwede tira meno. (Yona 4:1, 4, 10, 11) Genne pa luco Baibul ducu nyuto kit ma onongo gimaro kwede lok ada.\\nLok Ada ma Tiyo\\nTika Baibul kare ducu miyo tam ma tiyo i kom kwo me nino ducu? Ada, miyo. Me labolle, nen kong gin ma Baibul waco i kom kit me gwoko wat maber: “Kit gin ducu ma wumito ni dano gutim botwu, wun bene wutim botgi kit meno.” (Matayo 7:12) “Gam me mwolo kweyo kiniga woko, ento lok magwagwa tugo kiniga medo ameda.” (Carolok 15:1) Eyo, lok ada me Baibul pud tiyo wa i kare-ni marom ki kare ma kicoyo iye.\\nTito Lok Mutimme i Tekwaro Kakare\\nJami mapol ma jo ma gigolo piny gunongo moko ni dano ki kabedo ma kiloko i komgi i Baibul onongo gitye ada. Me labolle, nen kong lanyut ma moko timme pa gin acel mo matidi. Baibul waco ni i kare pa Nekemia, jo mogo ma gua ki i lobo ma orumo Turo (jo Poiniki) onongo bene yam gibedo i Jerucalem, “ci gukelo rec ki kwa jami ducu me acata.”​—Nekemia 13:16.\\nTika tye lanyut mo ma cwako lok ma i wang Baibul man? Ada, tye. Jo ma gigolo piny gunongo ni jami ma a ki i lobo Poiniki tye i Icrael, ma man nyuto ni lobe aryo-ni onongo gitimo biacara kacel. Medo i kom meno, i Jerucalem, kigolo cogo rec ma a ki i nam me Mediterranean (Nam Madit). Jo ma gigolo piny gitamo ni lucat wil ma gia ki i dog Nam Madit aye gukelo kodi rec man. I nge ngiyo lanyut magi, lakwan mo omoko ni: “Lok ma tye i Nekemia 13:16 ni jo Turo onongo gicato rec i Jerucalem obedo lok ma watwero ye.”\\nLokke Rwatte ki Cayan\\nBaibul tutwalle obedo buk me dini dok ma tito jami mutimme con. Ento ka oloko i kom jami ma kubbe ki cayan, lokke rwatte. Nen kong labol acel.\\nCokcok mwaki 3,500 angec, Baibul owaco ni lobo ‘pe ongabe i kom gin mo.’ (Yubu 26:7) Man onongo pat adada ki ododo me kare meno ma tito ni lobo tye ka kwang i wi pii nyo opuk mo madit aye otingo. Mwaki ma romo 1,100 i nge coyo buk pa Yubu, dano onongo pud giye ni lobo pe twero cung i dye yamo nono, ento ni kingabo i kom gin mo. Pud mwaki miya adek angec keken, i mwaka 1687, aye lacayan ma nyinge Isaac Newton ocoyo lok i kom teko me cipak ma mako jami i dye yamo ci otito ni teko man ma pe nen-ni aye omako lobo i dye yamo. Lok ma pire tek pa lacayan meno omoko gin ma Baibul onongo owaco mwaki makato 3,000 angec!\\nLok pa Lunebine Cobbe Kakare\\nLok pa lunebi me Baibul tika cobbe kakare? Nen kong labol acel: Lok pa lanebi Icaya i kom turo Babilon.\\nLok pa Lanebi: I cencwari me aboro K.M.P., laco Baibul ma nyinge Icaya otito ni Babilon​—ma onongo lacen bidoko boma madit loyo i ker me Babilon-ni—​kibiturone dok dano pe bibedo iye matwal. (Icaya 13:17-20) Icaya otito wa nying laco ma bituro Babilon​—Ciro. En bene otito ni Ciro bitic ki diro ci miyo ‘pii dwon woko.’ Dok otito bene ni dog cel me boma man kibiweko dong twolo.​—Icaya 44:27–45:1.\\nKit ma Lok Man Ocobbe Kwede: Mwaki 200 i nge lok pa lanebi Icaya, kabaka mo me lobo Percia obino ka lweny i kom Babilon. Nyinge onongo anga? Ciro. Pien donyo i Babilon onongo tek adada, Ciro omoko tamme me tic ki Kulu Euprate, ma onongo mol kato ki i dye boma meno. Lumonye gukwinyo wang otul ka ma pii a ki iye ci man owiro wi pii odwoko ka mukene. Man odwono pii me kulu ma oweko lumony pa Ciro guwoto awota i pii ma tute o i emgi keken me o i kom cel me boma. Ki ur madit, jo Babilon onongo guweko dog cel ma opimme ki kulu odong twolo! Lumony pa Ciro gudonyo i Babilon ki i dog cel ma odong twolo-ni ci guturo boma man.\\nEnto, gin acel onongo pud odong: Tika dano pe dong gubedo i Babilon matwal? Pi cencwari mapol, dano gumedde ki bedo iye. Ento i kare-ni, obur me Babilon​—ma tye cok ki boma me Baghdad, i lobo Iraq—​nyuto cobbe pa lok pa lanebi man. Ada, Baibul genne ka oloko i kom jami ma bitimme i anyim.\\nKA MA WANONGO IYE ADA MA GENNE\\nMagi obedo labol manok i kin mapol ma okonyo jo mapol pe me neno Baibul macalo buk ma genne keken ento bene “macalo lok pa Lubanga.”​—1 Jo Tecalonika 2:13.\\nEnto lok ada mene ma tye i Baibul? Tika ada magi twero kelo adwogi maber boti? Pwony mukene ma i magajin man binyamo lok ada mogo me Baibul ma pigi tego. Wabicako ki neno gin ma Baibul waco i kom ngat ma oweko kicoyo Baibul​—en aye Lubanga.","num_words":951,"character_repetition_ratio":0.042,"word_repetition_ratio":0.0,"special_characters_ratio":0.247,"stopwords_ratio":0.32,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yocwa 22 ACO85 - Lacen Yocwa olwoŋo jo Reuben, jo Gad - Bible Search\\nYocwa 21 Yocwa 23\\nCano keno tyer i get Jordan\\n1Lacen Yocwa olwoŋo jo Reuben, jo Gad ki nucu kaka pa Manace, 2-ci owaco botgi ni, “Wutyeko cobo gin ducu ma yam Moses latic pa Rwot ocikowu kwede, dok wubedo ka woro doga bene i lok ducu ma acikowu kwede. 3Pe wubwoto utmegiwu i lwak kare man ducu o kwede wa onyoo, ento wuketo cwinywu ka lubo lok ma Rwot Lubaŋawu ocikowu kwede. 4Kombeddi Rwot Lubaŋawu doŋ otyeko miyo yweyo bot utmegiwu kit ma yam ocikogi kwede-ni; pienno wun doŋ wulokke wudok cen i pacowu ka ma lobo ma yam wucamo odoko mewu tye iye, i lobo ma yam Moses latic pa Rwot omiyo botwu loka Jordan. 5Ber wugwokke ka lubo cik ki lok ducu ma yam Moses latic pa Rwot ocikowu kwede, ni, wumar Rwot Lubaŋawu, kun wulubo yone ducu ki lok ma en ociko, wumok i kome likiŋ kun wutiyo bote ki cwinywu ducu ki tipo komwu ducu.” 6Kit meno Yocwa ocikogi kun lamo gum i komgi, ka ocwalogi kwede tugi, ci gudok i pacogi.\\n7Onoŋo Moses yam omiyo dul lobo bot nucu kaka pa Manace i Bacan, ento nucu kakane mukene Yocwa aye omiyo lobo botgi ma ka ŋet utmegigi ma i lobo ma loka Jordan yo tuŋ potoceŋ, I kare ma Yocwa ocwalogi i pacogi, olamo gum i komgi, 8kun waco botgi ni, “Doŋ wudok cen i pacowu ki lonyo madwoŋ, ki lwak lim makwo mapol, ki ryal, jabu, mola, nyonyo ki boŋŋi-gu, wucit wupok jami ma wuyako ki bot lukworwu i kinwu ki utmegiwu.” 9Kit meno jo Reuben, jo Gad ki nucu kaka pa Manace gucako dok i pacogi; gupokke woko ki jo Icrael i Cilo ma tye i lobo Kanaan, gucito i lobo Gilead, en aye lobogi kikome ma yam gulimo, kit ma Rwot onoŋo ociko ki Moses.\\n10Ka guo i Gelilot i ŋet kulu Jordan, ma tye i lobo Kanaan, ci jo Reuben, jo Gad ki nucu kaka pa Manace gucano keno tyer i ŋet Jordan, keno tyer madit mada. 11Ci jo Icrael guwinyo lok ni, “Jo Reuben, jo Gad ki nucu kaka pa Manace gucano keno tyer i waŋ lobo me Kanaan, i Gelilot ma i ŋet Jordan mukemo lobo pa jo Icrael.”\\n12Ka jo Icrael guwinyo pire, ci lwak jo Icrael ducu gucokke i Cilo ka yubo lweny i komgi.\\n13Jo Icrael gucwalo Finekaci wod pa ajwaka Eleajar bot jo Reuben, jo Gad ki nucu kaka pa Manace i lobo Gilead, 14kacel ki rwodi apar. Gucwalo rwot acel ki i kaka acel acel pa jo Icrael, kun rwot acel acel obedo ladit ma loyo doggola mo i kin kaka pa jo Icrael. 15Ka doŋ guo bot jo Reuben, jo Gad ki nucu kaka pa Manace ma i lobo Gilead, ci guwaco botgi ni, 16-“Lwak pa Rwot ducu guwaco botwu kit man ni, ‘Man kit robo dog aŋo ma wutimo i kom Lubaŋa pa Icrael-li, mumiyo wulokke woko wuweko lubo kor Rwot, wucano keno tyer piwu kenwu, wucako jemo woko i kom Rwot? 17-Bal ma otimme i Peor pud pe oromowu ce, ma yam two gemo opoto pire i kom lwak pa Rwot? Pud peya walonnye i kom bal meno wa onyoo, 18ci dok pud wumedde ki weko lubo kor Rwot i kare man? Ka ce dok wujemo woko i kom Rwot tin, ci diki kiniga bimake i kom lwak jo Icrael ducu. 19Ento koni ka lobowu obedo keni, ci wudok cen i lobo pa Rwot ka ma kema pa Rwot ocuŋ iye-ni, wuyer dul lobo mo i kinwa kunnu wek wubed iye; ento pe dok wujem i kom Rwot aye, nyo pe wulokwa wadok lujemo pi cano keno tyer mukene ma dok pat ki keno tyer pa Rwot Lubaŋawa kikome. 20-Akan wod pa Jera yam pe oŋayo waŋ Rwot ce pi lok ma dok i kom jami ma onoŋo gidyerogi woko bot Rwot, ci omiyo akemo opoto i kom lwak jo Icrael ducu? Dok en pe oto kene pi ballenu.’ ”\\n21Jo Reuben jo Gad ki nucu kaka ka Manace gudok iye bot ludito wi doggola pa jo Icrael ni, 22“Rwot aye Lubaŋa ma loyo lubaŋa ducu! Rwot aye Lubaŋa ma loyo lubaŋa ducu! En ŋeyo, dok en weko Icrael bene ŋeyo! Ka ce man otimme pi jemo nyo pi ŋayo waŋ Rwot, ci tin pe wubwotwa makwo. 23Ka ce wacano keno tyer pi weko lubo kor Rwot, nyo ka ce wacano pi tyero iye gitum awaŋa, nyo gityer me moko kwon, nyo gityer lakwecwiny, ci wek Rwot kikome aye ocul kwor i komwa. 24Pe kumeno gire, ento wan onoŋo watimo pi lworo pi kare ma bibino anyim, pien likwayowu gibiwaco bot likwayowa ni, ‘Wun wuwaco ni Rwot Lubaŋa pa Icrael obedo Lubaŋawu niŋniŋ? 25Rwot doŋ otyeko keto kulu Jordan obedo waŋ lobo i kin wan ki wun; pienno wun jo Reuben ki jo Gad pe wutye ki waŋ pok mo i kom Rwot.’ Lok macalo meno bimiyo likwayowu gijuko likwayowa, ci miyo giweko woro Rwot woko. 26En aye lok mumiyo wawaco ni, ‘Wek wacanu keno tyer, pe pi gitum awaŋa nyo pi tumo iye gitum mo, 27ento watim me bedo caden i kin wan ki wun, ki i kin yalwak ma bilubowa i anyim, ma nyuto ni wan bene waworo Rwot ki gitum awaŋa ki gitum mukene ki gityer lakwecwiny ina watyero i nyime; wek likwayowu pe guwac bot likwayowa i kare ma bibino anyim ni, “Wun pe wutye ki waŋ pok mo i kom Rwot.” ’ 28Onoŋo watamo ni, ka giloko botwa kit meno, nyo bot likwayowa i kare me anyim, ci wabidok iye ni, ‘Nen kit keno tyer ma yam kwarowa gucano muporo keno tyer pa Rwot kikome. Pe gucano pi gitum awaŋa nyo pi tyero kit gitum mo, ento me bedo caden i kin wan ki wun.’ 29Wanonoŋo pe wayubbe pi jemo i kom Rwot wacel, nyo me weko lubo kor Rwot i kare man pi cano keno tyer me tumo gitum awaŋa, nyo me tyero gityer me moko kwon nyo kadi kit gitum mo me ameda i kom keno tyer pa Rwot Lubaŋawa ma i nyim kemane-ni!”\\n30Ka ajwaka Finekaci ki rwodi ma luwi lwak, ki ludito kaka ma i Icrael ma onoŋo gitye kacel kwede guwinyo lok pa jo Reuben, jo Gad ki jo Manace ma gudok iye-ni, ci cwinygi obedo yom mada. 31Finekaci wod pa ajwaka Eleajar owaco bot jo Reuben, jo Gad ki jo Manace ni, “Tin doŋ waniaŋ atir ni, Rwot tye i dyewa, pien wun pe wutimo man pi robo dog Rwot; kombeddi doŋ wutyeko laro jo Icrael woko ki i cin Rwot.”\\n32Lacen Finekaci wod pa ajwaka Eleajar ki rwodi ducu gua ki bot jo Reuben ki jo Gad ma i lobo Gilead, gudok i Kanaan bot jo Icrael ma tye kunnu, ci gudwoko lok botgi. 33Lok ma gudwoko botgi oyomo cwiny jo Icrael mada, ci gupwoyo Lubaŋa, pe dok gumedde ki loko me cito ka lweny i komgi nyo pi balo lobo ma jo Reuben ki jo Gad gibedo iye-ni woko. 34Jo Reuben ki jo Gad gucako nyiŋ keno tyer ma gucano ni, Caden, pien guwaco ni, “Man aye bedo me caden i kin wan ki wun ma moko ni, Rwot en aye Lubaŋa.”","num_words":1194,"character_repetition_ratio":0.079,"word_repetition_ratio":0.008,"special_characters_ratio":0.241,"stopwords_ratio":0.299,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nyut Pwoc pi Lonyo ma Pe Nen | Wi Lubele me Anyama\\nPWONY ME ANYAMA ME 22\\n“Waciko wangwa . . . i kom gin ma pe nen. Gin ma nen bedo pi kare manok mo keken, ento gin ma pe nen ri nakanaka.”​—2 KOR. 4:18.\\n1. Gin ango ma Yecu owaco madok i kom lonyo ma tye i polo?\\nWATYE ki lonyo mogo ma pe nen. Ki lok ada, lonyo ma pigi tek loyo obedo jami ma pe watwero nenogi. I Pwonnye me Wi Got, Yecu oloko i kom lonyo ma tye i polo ma welle dit loyo jami me kom calo cente. En bene omedo lok ada man ni: “Ka ma lonyowu tye iye cwinywu bene bedo iye.” (Mat. 6:19-21) Ka waneno gin moni calo lonyo, ci wabitute matek me nongone. Wakano ‘lonyowa i polo’ ka wadongo wat macok ki Lubanga. Yecu owaco ni lonyo ma kit meno pe kitwero balone nyo kwalone.\\n2. (a) Ma lubbe ki 2 Jo Korint 4:17, 18, lakwena Paulo ocuko cwinywa me keto tamwa i kom ngo? (b) Ngo ma wabinyamo i pwony man?\\n2 Lakwena Paulo ocuko cwinywa ni omyero ‘wacik wangwa . . . i kom gin ma pe nen.’ (Kwan 2 Jo Korint 4:17, 18.) I kin jami ma pe nen magi tye iye mot ma wabinongo i lobo manyen. I pwony man, wabipwonyo lok i kom mot angwen ma pe wanenogi ma watwero nongogi i kare-ni​—mic me bedo larem Lubanga, mot me lega, kony pa cwiny maleng, ki kony ma wanongo ki bot Jehovah, Yecu, ki lumalaika ka watye i tic me pwony. Wabipwonyo bene gin ma watwero timo me nyuto ki Jehovah ni watye ki pwoc pi lonyo magi.\\nMIC ME BEDO LAREM JEHOVAH\\n3. Lonyo ma pire tek loyo ducu ma pe watwero nenone obedo ngo, dok ngo ma oweko twerre piwa me nongone?\\n3 Lonyo ma pud dong pire tek loyo ducu ma pe watwero nenone aye mic me bedo larem Lubanga Jehovah. (Jab. 25:14) Twerre nining pi Lubanga me bedo larem jo ma gitye ki roc ci en pud medde ki bedo leng? En twero timo man pien ginkok pa Yecu “kwanyo bal me lobo”. (Jon 1:29) Kadi wa ma Yecu peya oto, Jehovah onongo dong ongeyo woko ni Yecu bibedo lagen wa i tone wek olar dano. Meno aye oweko Lubanga onongo twero bedo larem dano ma gukwo con ma Yecu peya oto.​—Rom. 3:25.\\n4. Mi kong labol pa co mogo ma gukwo ma kare pa Lukricitayo pudi ma gudoko lurem Lubanga.\\n4 Nen kong labol pa co mogo ma gukwo ma kare pa Lukricitayo pudi ma gudoko lurem Lubanga. Abraim obedo laco ma onyuto niye matek adada. Mwaki makato 1,000 i nge to pa Abraim, Jehovah olwonge ni “ngat ma amaro.” (Ic. 41:8) Meno nyuto ni kadi wa to pe twero giko wat ma tye i kin Jehovah ki lureme macok. I tam pa Jehovah, en pud neno Abraim calo tye makwo. (Luka 20:37, 38) Labol mukene obedo pa Yubu. I kare mo ma onongo lumalaika ducu gucokke i polo, Jehovah oloko ki gen matek i kom Yubu. Jehovah olwonge ni “dano ma pe ki bal mo, dano ma cwinye atir, ma lworo Lubanga, dok dag tim marac.” (Yubu 1:6-8) Jehovah kono onongo winyo nining i kom Daniel, ma otiyo pire ki gen i lobo pa lurok pi mwaki ma romo 80? Tyen adek kulu lamalaika otito bot Daniel ma onongo dong oti woko ni Lubanga ‘marre adada.’ (Dan. 9:23; 10:11, 19) Watwero bedo ki gen ni Jehovah tye ka kuro nino ma en bicero iye lureme me amara ma guto.​—Yubu 14:15.\\nI yo mapatpat ango ma watwero nyuto kwede ki pwocwa pi lonyo ma pe nen? (Nen paragraf 5) *\\n5. Ngo ma mitte wek wabed ki wat macok ki Jehovah?\\n5 Dano adi ma gitye ki roc i kare-ni ento gitye ki wat macok ki Jehovah? Tye dano milion mapol ata. Wangeyo man pien co, mon, ki lutino mapol i wi lobo-ni ducu gitye ka nyuto ki i kit ma gikwo kwede ni gimito bedo lurem Lubanga. Jehovah ‘tye ki wat macok ki jo ma kitgi atir.’ (Car. 3:32) Wat man twere pi niyegi i kom ginkok pa Yecu. Pi ginkok meno, watwero bedo lurem Jehovah dok watwero dyero kwowa bote ci wanongo batija. Ka watimo jami magi ma pigi tek-ki, ci wadonyo i kin Lukricitayo milion mapol ma gudyere dok gunongo batija kun bene gitye ki ‘wat macok’ ki Ngat madit loyo ducu i polo ki lobo!\\n6. Watwero nyuto pwocwa nining pi wat ma watye kwede ki Lubanga?\\n6 Watwero nyuto nining ni watero watwa ki Lubanga calo gin ma pire tek? Calo Abraim ki Yubu ma gugwoko gennegi bot Lubanga pi mwaki makato miya acel, wan bene omyero wagwok gennewa​—kadi bed dong watiyo pi Jehovah pi mwaki mapol i lobo-ni. Calo Daniel, mitte ni water watwa ki Lubanga calo gin ma pire tek loyo kwowa. (Dan. 6:7, 10, 16, 22) Ki kony pa Jehovah, watwero kanyo atematema mo keken ma wakato ki iye dok wagwoko watwa kwede bedo macok.​—Pil. 4:13.\\nMOT ME LEGA\\n7. (a) Ma lubbe ki Carolok 15:8, Jehovah winyo nining i kom legawa? (b) Jehovah gamo legawa nining?\\n7 Lonyo mukene ma pe watwero neno aye lega. Lurem ma gicok gimaro nywako tamgi. Tika meno lok ada ka odok i kom watwa ki Jehovah? Tye kit meno kikome! Jehovah loko kwedwa kun tiyo ki Lokke, dok meno aye kit ma en nyutiwa tamme ki kit ma en winyo kwede. Waloko kwede i lega, dok watwero nywako kwede tamwa matut loyo ki kit ma wawinyo kwede. Jehovah cwinye bedo yom me winyo legawa. (Kwan Carolok 15:8.) Macalo Larem ma lamar, Jehovah pe winyo legawa awinya keken ento bene gamogi. I kare mogo wanongo lagamme cutcut. Ento i kare mukene, mitte ni wamedde ki lega i kom lok acel-li. Kadi bed kit meno, pud watwero bedo ki gen ni lagam me legawa bibino i karene kikome dok i yo ma rwatte. Ngene kene ni, lagam pa Lubanga twero bedo pat ki gin ma watamo. Me labolle, me ka kwanyo peko meno woko, en twero miniwa ryeko ki kero “me ciro.”​—1 Kor. 10:13.\\n(Nen paragraf 8) *\\n8. Watwero nyuto pwocwa nining pi mic me lega?\\n8 Watwero nyuto pwocwa nining pi mic me lega? Yo acel aye ki lubo tira pa Jehovah me ‘lego Lubanga ma pe wakeng.’ (1 Tec. 5:17) En pe diyowa me lega bote. Me ka meno, en woro twerowa me timo gin ma iwa mito dok cuko cwinywa me ‘mine kenwa i lega ki cwinywa ducu.’ (Rom. 12:12) Dong watwero nyuto pwocwa ki lega tyen mapol i nino acel acel. Ngene kene ni, omyero wiwa pe owil me pwoyo ki pako Jehovah i legawa.​—Jab. 145:2, 3.\\n9. Omego mo acel winyo nining pi mot me lega, dok in kono iwinyo nining?\\n9 Ka wawoto ki tic pi Jehovah pi mwaki mapol dok waneno kit ma en gamo kwede legawa, pwocwa pi mic me lega bene myero obed ka dongo. Nen kong labol pa Chris, omego ma dong orii i tic pi kare malac pi mwaki 47. En owaco ni: “Amaro co odiko con wek ater kare mo me lega bot Jehovah. Pud dong yomo cwinya ya me lok ki Jehovah i cawa ma nongo dero ceng mukwongo ocako nen kun weko toyo ryeny! Man weko apwoyo en matek pi mic mere ducu, kadi wa mic me lega. Abedo bene ki yomcwiny me cito i kabuto ma nongo cwinya opye mot i nge lega otyeno.”\\nMIC ME CWINY MALENG\\n10. Pingo omyero water cwiny maleng pa Lubanga calo gin ma pire tek?\\n10 Cwiny maleng pa Lubanga obedo mic mukene ma pe nen ma omyero water calo gin ma pire tek. Yecu ocuko cwinywa me medde ki lega pi cwiny maleng. (Luka 11:9, 13) Jehovah tiyo ki cwiny mere maleng me miniwa teko​—kadi wa ‘teko madwong.’ (2 Kor. 4:7; Tic 1:8) Ki kony pa cwiny maleng pa Lubanga, watwero ciro peko mo keken ma watye ka kato ki iye.\\n(Nen paragraf 11) *\\n11. Cwiny maleng konyowa i yo ma nining?\\n11 Cwiny maleng twero konyowa me cobo ticwa pi Lubanga. Cwiny pa Lubanga twero konyowa me dongo diro ma onongo watye kwede con. Wangeyo ni adwogi maber ma wanongo i ticwa pi Lubanga twere keken pi kony pa cwiny maleng.\\n12. Ma lubbe ki Jabuli 139:23, 24, watwero lega pi cwiny maleng me konyowa timo gin ango?\\n12 Yo mukene ma wanyuto kwede ni cwiny maleng pire tek botwa aye ki lega pire wek okonywa me niang ka watye ki tam nyo miti mo marac i cwinywa. (Kwan Jabuli 139:23, 24.) Ka walego pire, Jehovah bitic ki cwiny mere maleng me konyowa niang kodi tam ki miti maraco magi. Dok ka waniang ni watye ki tam nyo miti marac, omyero waleg pi cwiny pa Lubanga wek ominiwa kero me lweny kwede. Ka watimo kit meno, wanyuto ni wamoko tamwa me gwokke ki i gin mo keken ma twero weko Jehovah juko miniwa cwiny mere maleng.​—Ep. 4:30.\\n13. Watwero dongo pwocwa pi cwiny maleng nining?\\n13 Watwero dongo pwocwa pi cwiny maleng ka walwodo lok i kom jami ma cwiny maleng tye ka cobo i kare-ni. Ma peya Yecu odok i polo, en otito ki lupwonnyene ni: “Wubilimo tek ka cwiny maleng bibino i komwu, ci wubibedo lucadenna . . . wa i agikki lobo ducu.” (Tic 1:8) Lok meno tye ka cobbe i yo mamwonya adada i kare-ni. Ki kony pa cwiny maleng, kicoko dano ma romo milion aboro ki nucu ki i twok lobo ducu ka woro Jehovah. Medo i kom meno, macalo jo pa Lubanga watye ki kuc dok wanote macalo utmege pien cwiny maleng konyowa me dongo kit mabeco calo mar, yomcwiny, kuc, diyo cwiny, kica, ber kit, niye, mwolo, ki jukke ken. Kit magi gubedo but “nyig ma nyak pi cwiny maleng.” (Gal. 5:22, 23) Cwiny maleng pud dong obedo mot ma pire tek ya!\\nWANONGO KONY MA A KI I POLO I TICWA ME PWONY\\n14. Cwak ango ma pe nen ma watye kwede ka watye ka nywako i tic me pwony?\\n14 Watye ki mot ma pire tek adada me ‘tic kacel’ ki Jehovah, Yecu ki lumalaika. (2 Kor. 6:1) Watimo meno ka wanywako i tic me pwony. Lakwena Paulo oloko kit man i kome kekene kacel ki jo ma ginywako i tic man ni: “Wan lutic kacel ki Lubanga.” (1 Kor. 3:9) Ka wanywako i tic me pwony, nongo bene watye lutic kacel ki Yecu. Wi opo ni i nge tito ki lulub kore ni “wucilok jo me rok ducu gudok jo ma luba,” Yecu owaccigi ni: “Atye kwedwu kare ducu.” (Mat. 28:19, 20) Dong lumalaika kono? Watye ki pwoc madwong adada ni lumalaika gitelowa ka watye ka tito “lok me kwena maber . . . bot jo ma gibedo i wi lobo.”​—Yabo 14:6.\\n15. Mi labol me Baibul ma nyuto gin ma pire tek ma Jehovah timo me konyo ticwa me pwony.\\n15 Ki kony meno ma a ki i polo, gin ango ma watye ka cobone? Ka wacoyo kodi me Ker-ri, kodi mukene kir i cwiny maber ci dongo. (Mat. 13:18, 23) Anga ma miyo kodi me lok me ada dongo dok nyako nyige? Yecu otito ni pe tye dano mo ma twero doko lalub kore ka pe ‘Wonne keken aye onyike cok.’ (Jon 6:44) Baibul miyo labol ma cwako lok man. Wi opo i kom kare ma Paulo otito kwena bot gurup pa mon ma onongo gugure i nge doggang me boma me Pilipi. Nen kong gin ma Baibul waco i kom dako acel i kingi ma nyinge Ludia: “[Jehovah] oyabo tamme omiyo oketo cwinye ka winyo lok ma Paulo waco.” (Tic 16:13-15) Calo Ludia, dano milion mapol bene Jehovah onyikogi cok bote.\\n16. Anga ma myero onong deyo pi adwogi maber mo keken ma wanongo i tic me pwony?\\n16 Anga ma myero onong deyo pi adwogi maber mo keken ma wanongo i tic me pwony? Lakwena Paulo ogamo lapeny meno i kare ma en ocoyo lok magi madok i kom kacokke me Korint: “Yam acoyo kodi, Apolo oonyo iye pii, ento Lubanga omiyo odongo. Kadi bed kumeno, ngat mucoyo kodi nyo ngat ma oonyo iye pii, gin ducu pe gin mo, kono Lubanga keken aye ma miyo jami dongo.” (1 Kor. 3:6, 7) Calo Paulo, wan bene omyero wami deyo bot Jehovah pi adwogi maber mo keken ma wanongo i tic me pwony.\\n17. Watwero nyuto pwocwa nining pi mot me ‘tic kacel’ ki Lubanga, Kricito, ki dong lumalaika?\\n17 Watwero nyuto pwocwa nining pi mot me ‘tic kacel’ ki Lubanga, Kricito, ki dong lumalaika? Watimo meno ka wabedo ma komwa mit i yenyo yo me nywako lok me kwena maber ki jo mukene. Tye yo mapol adada me timo man, me labolle ki tito kwena “i dye lwak ki i ot ki ot.” (Tic 20:20) Jo mapol bene gimaro miyo caden ma pe guyubbe iye. Ka gurwatte ki ngat mo ma pe gingeyo, gimote i yo me lirem dok gitute me nywako lok kwede. Ka ngat meno ye boko lok, ci gitiyo ki diro me kelo lok me kwena maber me Ker-ri.\\n(Nen paragraf 18) *\\n18-19. (a) Waonyo pii i kodi me lok ada nining? (b) Tit kong gin mutimme ma nyuto kit ma Jehovah okonyo kwede latin kwan acel me Baibul.\\n18 Macalo “lutic kacel ki Lubanga,” omyero pe wapit kodi me ada keken ento omyero bene waony pii i tere. Ka ngat moni onyuto miti, omyero wayelle matek me dok cen bote, nyo me keto yub wek ngat mukene olime ki miti me cako kwano Baibul kwede. Cwinywa bedo yom ka waneno Jehovah konyo latin kwan me Baibul me loko tamme ki kit ma en winyo kwede.\\n19 Nen kong labol pa omego mo ma onongo yam obedo ajwaka i lobo South Africa. Jami ma en opwonyo ki i Baibul ogudo cwinye adada. Ento en onongo ni tek me ye gin ma Baibul waco i kom kubbe ki kwariwa ma guto. (Nwo. 18:10-12) Motmot, en oye ni Lubanga olok kit ma en tamo kwede. Lacen, en oweko ticce macalo ajwaka woko, kadi bed man aye obedo tic acel keken ma onongo en kwo kwede. Omego-ni dong tye mwaka 60 ki wiye, dok en owaco ni: “Atye ki pwoc madit adada bot Lucaden pa Jehovah pi mina kony i yo mapatpat, calo konya me nongo tic mupore. Ma dong pire tek loyo, atye ki pwoc bot Jehovah pi konya me loko kwona, dok man oweko kombeddi dong atwero nywako i tic me pwony macalo Lacaden ma onongo batija.”\\n20. Gin ango ma imoko tammi me timone?\\n20 I pwony man, wanyamo lok i kom lonyo angwen mapatpat ma pe nen. Lonyo ma pire tek loyo ducu aye mic me bedo Larem Jehovah. Ka wadoko lurem Jehovah macok, ci watwero nongo adwogi maber ki i lonyo mukene ma pe nen​—calo lega bote, nongo kony pa cwiny maleng, ki tic kacel ki Jehovah, Yecu, ki dong lumalaika. Myero dong wamoku tamwa me dongo pwocwa pi lonyo magi ma pe nen-ni. Dok wamito ni wapwo Jehovah kare ki kare pi bedo Larem maber loyo ducu.\\nWATWERO NYUTO PWOCWA PI LONYO MAGI MA PE NEN-NI NINING?\\nKony pa cwiny maleng\\nKony pa Jehovah, Yecu, ki lumalaika i ticwa me pwony\\nWER 145 Cikke pa Lubanga pi Paradic\\n^ para. 5 I pwony mukato-ni, wanyamo lok i kom lonyo ma Lubanga ominiwa ma waneno ki wangwa. I pwony man, wabiketo tamwa tutwalle i kom lonyo ma pe watwero nenone ki kit ma watwero nyuto kwede pwocwa pigi. Pwony man bene bidongo pwocwa pi Lubanga Jehovah, ma en aye lami mic magi ducu.\\n^ para. 58 LOK I KOM CAL: (1) I kare ma laminwa man tye ka nongo mit pa cwec pa Jehovah, en obedo ka lwodo lok i kom watte ki Jehovah.\\n^ para. 60 LOK I KOM CAL: (2) Laminwa acel-li tye ka lego Jehovah me mine tekcwiny me miyo caden.\\n^ para. 62 LOK I KOM CAL: (3) Cwiny maleng okonyo laminwa-ni me nongo tekcwiny me nywako kwena me Ker-ri ma pe oyubbe iye.\\n^ para. 64 LOK I KOM CAL: (4) Laminwa-ni tye ka kwano Baibul ki dako ma en kong omiyo caden bote ma pe oyubbe-ni. Ki kony pa lumalaika, laminwa-ni twero cobo tic me tito kwena ki loko dano.\\nw20 Mai pot 26-31","num_words":2582,"character_repetition_ratio":0.053,"word_repetition_ratio":0.014,"special_characters_ratio":0.26,"stopwords_ratio":0.308,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Tekwaro 6 ACO85 - I nino meno Solomon owacci, “Rwot - Bible Search\\n2 Tekwaro 5 2 Tekwaro 7\\n2 Tekwaro 6\\nKwero ot pa Lubaŋa pi tic maleŋ\\n(1 Luker 8.12-66)\\n1I nino meno Solomon owacci,\\n“Rwot otyeko wacci en ebibedo i pol macollicuc.\\n2Agerri doŋ ot ma ocudo malo,\\n3Ka dok kabaka olokke, ci olamo gum i kom lwak jo Icrael ma gucokke ducu, kun jo Icrael ma gucokke-ni gucuŋ mot. 4-En ocako lamo gum ni, “Gipwo Rwot, Lubaŋa pa Icrael, ma doŋ ciŋe otyeko cobo gin ma am oloko ki doge bot wora Daudi-ni, kun wacci, 5‘Nia wa i kare ma akwanyo ki jona jo Icrael ki i Ejipt, peya ayero gaŋ mo ma i kaka ma i Icrael pi gero iye ot mo, wek nyina obed iye. Dok pe ayero laker mo me loyo jona jo Icrael; 6ento doŋ atyeko yero Jerucalem wek nyina obed kenyo, ka dok ayero Daudi me bedo lalo lwakka jo Icrael.’ 7I kare-nu onoŋo wora Daudi obedo ki tam i cwinye me gero ot pi nyiŋ Rwot, Lubaŋa pa Icrael. 8Ento Rwot aye owaco bot wora Daudi ni, ‘Kit macalo onoŋo doŋ tam tye i cwinyi me gero ot pi nyina, itimo ber pi keto lok meno i cwinyi. 9Ento pe in aye dok ibigerra ot, ento wodi ma ibinywalo aye bigero ot pi nyiŋa.’ 10I kare-ni Rwot doŋ otyeko cobo gin ma en ociko i cikkene; pien an doŋ atyeko leyo ka tyen wora Daudi, doŋ atyeko bedo i wi komker pa Icrael, kit ma yam Rwot ociko-ni, dok atyeko gero ot pi nyiŋ Rwot Lubaŋa pa Icrael. 11Doŋ atyeko keto iye kabedo pa canduk pa Rwot, ma tye iye gicikke ma Rwot con oketo ki jo Icrael.”\\n12Solomon dok ocuŋ i nyim keno tyer pa Rwot ki i nyim lwak jo Icrael ma gucokke ducu, ocako taŋo ciŋe aryo ducu malo. 13Solomon onoŋo otiyo abam mola ma borre futi abiro ki nucu, ki acee futi abiro ki nucu, ki borre nia piny dok malo futi aŋwen ki nucu, ocibo i dyekal; en ocuŋ i wiye. Ka dok orumo coŋe piny i nyim lwak jo Icrael ducu ma gucokke, ka ocako taŋo ciŋe aryo ducu malo okemo polo, 14kun wacci, “Ai Rwot, Lubaŋa pa Icrael, pe tye Lubaŋa mo macalo in, kadi malo i polo nyo piny i wi lobo, ma tye ka gwoko gicikkene macalo in, ma inyuto mar meri ma pe lokke bot luticci ma bedo ka lubi ki cwinygi ducu. 15Ibedo ka lubo kit gin ma yam itito bot wora Daudi, iyo, gin ma yam iloko ki dogi, icako doŋ tiyo i kare man ki ciŋi, ci ico bo ducu maber. 16-Kombeddi ai Rwot, Lubaŋa pa Icrael, doŋ ilub gin ma yam iciko ki laticci wora Daudi, kun iwacci, ‘Pe ibibedo laboŋo danoni mo i nyima ma bibedo i wi komker pa Icrael, tekke awobeni gugwoko kitgi maber, kun gilubo cikka kit macalo ibedo kwede i nyimani.’ 17Ai Rwot, Lubaŋa pa Icrael, kombeddi mi lokki doŋ omok matek, kit ma cen iloko ki wora Daudi ma laticci.\\n18-“Ento Lubaŋa bibedo i wi lobo-ni kacel ki dano ada? Nen, kadi oolo bene kutu ma malone twatwal-li pe romo in me bedo iye, ci ot ma agero-ni tidine rom mene kono! 19Dok in pud iciko iti ka winyo legana, an laticci, ki kit ma abako kwede doga, ai Rwot Lubaŋana, doŋ iwiny koko ki lega ma atye ka lego i nyimi tin; 20-wek waŋi obed twolo onen ot man dyeceŋ ki dyewor, en aye kabedo ma yam iwaco pire ni ibiketo iye nyiŋi, wek ibed ka winyo legana ma akelo boti kun alokke akemo kabedo man atir. 21Dok iwiny bako dog laticci ki pa joni jo Icrael, i kare ma walego wakemo kabedo man atir; iyo, in doŋ ibed ka winyone ki i polo ka ma ibedo iye-ni; ci ka doŋ ityeko winyone, doŋ iwek balwa.\\n22“Ka ce dano mo otimo bal i kom wadi mo, ci gimiye okwono kwon mo pire, ka obino ce okwoŋo kwoŋŋe ki i nyim keno tyerri ma i ot man, 23ci in Lubaŋa iwiny ki i polo, iket i tic; ŋol kop pa laticci-ni, imi kop olo dano mutiŋo alii, kun iketo gin ma en otimo i wiye kene, dok imi dano ma pe obalo olo kop, kun itime ber muporo leŋcwinye.\\n24“Ka ce mony pa lumerok guloyo jonijo Icrael pi balgi ma gutimo i komi, ka ce guŋut gudwogo boti, ci gucako tuco nyiŋi, ma gilego in ka gibako doggi boti ki i ot man, 25ci iwinygi ki polo, iwek bal pa joni jo Icrael, ka dok idwokgi cen wa i lobo ma yam i miyo bot kwarogi.\\n26“Ka ce polo ocegge woko, ma kot mo pe ocwer pi lakit balgi mo i komi, ka ce lwakki gucako lega kun gukemo kabedo man, kun gituco nyiŋi, ka guŋut ci gubwoto balgi, ki i kare ma iketo can i komgi-ni, 27ci in Lubaŋa iwinygi ki i polo, iwek bal pa luticci, gin joni jo Icrael, dok ipwonygi ki yo maber ma myero gulubi; ci doŋ imi kot ocwer i loboni-ni ma yam imiyo bot lwakki obed megi.\\n28“Ka ce kec opoto i lobo, ka two gemo opoto, nyo ka bel obwarre nyo odoko ocone, nyo ka bonyo opoto nyo okwil obino, ka ce merokgi orumogi i gaŋigi mogo nyo kadi bed kit gemo aŋo, nyo kit two mo-ni, 29ka ce lwakki gucako lega nyo bako doggi, kadi bed dano acel kok boti, nyo joni jo Icrael ducu, kun dano acel acel ŋeyo kit atwomme kene, ki cwercwinye bene, ka ce otaŋo ciŋe okemo ki ot man; 30ci in Lubaŋa iwinygi ki i polo ka ma ibedo iye-ni, iwek balgi. Tim dano acel acel kit ma iŋeyo kwede cwinye, ma rwatte ki kit kwone ducu, pien in aye, in keni, iŋeyo kit cwiny pa dano ducu; 31meno bimiyo gibedo ka lworo in kun gilubo yo meri nino ducu ma gibedo, iye i lobo ma yam imiyo bot kwarowa.\\n32“Obed kit meno bene ka ce larok mo, ma pe joni jo Icrael, obino kany ma oa ki i lobo mo mabor, ma obino pi nyiŋi madit-ti, ki badi matek-ki, ki ciŋi ma iryeyo, ka ce larok obino ce ocako lega ma okemo ot man, 33ci in Lubaŋa iwiny ki i polo ka ma ibedo iye-ni, itim kit gin ducu ma larok-ki okok kwede i nyimi, wek rok ma wi lobo ducu guŋe nyiŋi, gucak lwori, kit ma I wakki jo Icrael gilwori-ni, dok wek guŋe maber ni, ot man ma agero-ni, gilwoŋo ki nyiŋi keken.\\n34“Ka ce lwakki gucito ka lwenyo i kom lumerokgi i kabedo mo ducu ma icwalogi iye, ka ce gukelo legagi boti ma gukemo gaŋ man ma in iyero, ki ot man ma agero pi nyiŋi-ni, 35ci in iwiny legagi ki bako doggi ki i polo, ci ikony korgi macalo ineno ni lokgi tye atir.\\n36“Ka ce gutimo bal i komi, pien pe tye dano mo ma pe balo, ka ce kiniga omaki i komgi, ci imiyogi i ciŋ lamerok mo, ma oyakogi ci oterogi i opii wa i lobo mo ka mabor nyo ka ma cok; 37ento ka cwinygi otamo lok ki i lobo ma giterogi iye i opii-ni, ce guŋut ci gubako doggi boti ki i lobo ma gitye iye i opii, kun gikok ni, ‘Wabalo, watyeko ŋak woko ata, watiyo lwak bal-gu mapol’, 38ka ce gutyeko ŋut Ici tamgi ducu ki cwinygi ducu, ki i lobo ka ma giterogi iye i opii-ni, kun doŋ gilego i nyimi ma gukemo lobogi, ma yam imiyo bot kwarogi-ni, ki gaŋ ma nene iyero, ki ot ma atyeko gerone pi nyiŋi, 39in Lubaŋa iwiny legagi ki bako doggi ki i polo ka ma ibedo iye-ni, ci iye konyo korgi ka ce ineno ni lokgi tye atir, dok iwek bal pa joni ma gubalo i komi. 40Ai Lubaŋa, kombeddi doŋ wek waŋi obed twolo ci icik iti iwiny lega ma gilego i kabedo man.\\n41-“A malo, ai Rwot Lubaŋa, ci idony i kabedo me yweyoni,\\nin ki canduk me tekki.\\nAi Rwot Lubaŋa, wek ajwagini gurukke ki larre,\\nwek joni maleŋ cwinygi obed yom pi berri.\\n42Ai Rwot Lubaŋa, pe ikwer lega pa lakerri ma giwiro!\\nPo pi mar meri ma pe lokke i kom laticci Daudi.”","num_words":1346,"character_repetition_ratio":0.055,"word_repetition_ratio":0.0,"special_characters_ratio":0.251,"stopwords_ratio":0.282,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Pingo Omyero Inyut Pwoc? | Wi Lubele me Anyama\\nWi Lubele—Me Akwana i Kacokke | Febuari 2019\\nKWAN I LEB Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Armenian (West) Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel Cambodian Catalan Cebuano Changana (Mozambique) Chavacano Chichewa Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Costa Rican Sign Language Croatian Cuban Sign Language Czech Czech Sign Language Damara Dangme Danish Dayak Ngaju Digor Douala Drehu Dutch Ecuadorian Sign Language Edo Efik English (Leb Muno) Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Gitonga Greek Sign Language Greenlandic Grik Guadeloupean Creole Guarani Guatemalan Sign Language Gujarati Gun Haitian Creole Hausa Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Iban Ibanag Ibinda Ibru Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Niuean Norwegian Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Salvadoran Sign Language Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu\\nPWONY ME ANYAMA ME 8\\nPingo Omyero Inyut Pwoc?\\n“Wubed jo ma miyo pwoc kare ducu.”—KOL. 3:15.\\nWER 46 Wapwoyi Jehovah\\n1. Lacamaria ma Yecu ocango-ni onyuto pwoc nining?\\nCO APAR-NI onongo kwogi tye ka matek adada. Onongo gitye ki two dobo dok gen mo pe pigi. Ento i nino mo acel, guneno Lapwony Madit, Yecu tye ka kato ki ka mabor. Gin onongo guwinyo ni Yecu ocango kwai two mapol mapatpat, dok onongo gipe ki akalakala mo ni en twero cangogi bene. Pi meno, gubedo ka dange ni: “Yecu, Ladit, timwa kica!” Ci Yecu ocango co apar-ni woko ducu. Ngene kene ni gin ducu cwinygi obedo yom pi kica ma Yecu onyuto botgi. Ngat acel i kingi, pe obedo ki yomcwiny keken—ento onyuto pwocce bene * bot Yecu. Lacamaria meno ma kicango-ni omiyo deyo bot Lubanga “ki dwan malongo.”—Luka 17:12-19.\\n2-3. (a) Pingo i kine mukene pe wamiyo pwoc? (b) Ngo ma wabinyamo i pwony man?\\n2 Calo Lacamaria-ni, wan bene wamito nyuto pwoc bot jo ma lukica. Ento i kine mukene, wiwa wil woko me nyuto pwoc i lokwa ki ticwa.\\n3 I pwony man, wabineno pingo pire tek me nyuto pwoc i gin ma watimo ki ma wawaco. Wabinyamo labol mogo me Baibul pa jo ma gunyuto pwoc ki ma pe gunyuto pwoc. I ngeye, wabinyamo yo mogo ma watwero nyuto kwede ki pwoc.\\nPINGO OMYERO WANYUT PWOC?\\n4-5. Pingo pire tek me nyuto pwoc?\\n4 Jehovah owekiwa lanen maber i nyuto pwoc. Yo acel ma en timo kwede meno aye ki miyo mot bot jo ma yomo cwinye. (2 Cam. 22:21; Jab. 13:6; Mat. 10:40, 41) Dok Ginacoya cuko cwinywa ni omyero ‘walub kit pa Lubanga, pien wan litinone ma en maro.’ (Ep. 5:1) Tyen lok ma pire tek ma weko wanyuto pwoc aye pien wamito lubo lanen pa Jehovah.\\n5 Nen dok tyen lok mukene ma weko wamiyo pwoc bot jo mukene. Pwoc obedo calo cam mamit—cwinywa bedo yom me nywako cam ma kit meno ki jo mukene. Ka wangeyo ni jo mukene gitye ki pwoc i komwa, ci cwinywa bedo yom. Dok ka wanyuto pwoc bot jo mukene, ci cwinygi bene bedo yom. Ngat ma wamine pwoc-ci nongo ngeyo ni tutene me konyowa nyo me miniwa gin mo obedo me kony botwa adada. Macalo adwogine, wat i kinwa ki ngat meno jing doko matek.\\n6. Pwoc ma wamiyo kitwero porone ki lagit cing ma kiyubo ki jabu nining?\\n6 Pwoc ma wanyuto pire tek adada. Baibul waco ni: “Lok ma giloko kakare obedo calo jabu ma gimwono i kom ryal.” (Car. 25:11) Go kong kit ma lagit cing ma kiyubo ki jabu kacel ki ryal bedo mwonya kwede! Dok tam kit ma welle bedo tek kwede! Ibiwinyone nining ka ngat mo omini lagit meno calo mic? Ki lok ada, pwoc ma imiyo bene pire romo bedo tek kit meno. Lagit ma kiyubo ki jabu rii pi kare malac adada. I yo acel-li, wi ngat moni twero po i kom pwoc ma imiye pi kare me kwone ducu.\\n7. Ma lubbe ki Jabuli 27:4, Daudi onyuto pwocce nining, dok luco jabuli mukene-ni bene gunyuto pwoc nining?\\n7 Pol pa lutic pa Lubanga ma i kare macon gunyuto pwoc. Ngat acel i kingi obedo Daudi. (Kwan Jabuli 27:4.) En onongo tye ki pwoc pi woro me ada, dok man onen ka maleng i ticce. En omiyo lonyo madwong adada pi gero ot pa Lubanga. Likwayi pa Acap gunyuto pwoc ki coyo jabuli, nyo wer me pak. I wer mo acel, gin gumiyo pwoc bot Lubanga dok gunyuto margi pi “tic me aura” pa Jehovah. (Jab. 75:1) Nen ka maleng ni, Daudi ki likwayi pa Acap onongo gimito nyuto bot Jehovah pwoc ma gitye kwede pi mot ducu ma gunongo ki bote. Tika iromo tam i kom yo mogo ma itwero lubu lanen pa luco jabuli magi?\\nWaraga ma Paulo ocoyo bot jo Roma pwonyowa gin ango madok i kom nyuto pwoc? (Nen paragraf 8-9) *\\n8-9. Lakwena Paulo onyuto pwoc pi omege ki lumege nining, dok man okelo adwogi ango?\\n8 Lakwena Paulo onongo tye ki pwoc pi omege ki lumege dok onyuto meno i kit ma en oloko kwede i komgi. Kare ducu, en onongo pwoyo Lubanga pigi i legane. En bene onyuto pwocce pigi i waraga ma ocoyo botgi. I tyeng 15 mukwongo i buk pa Jo Roma cura 16, Paulo oloko i kom Lukricitayo 27, kun lwongogi ki nyinggi. Paulo onongo pud wiye po kit ma Pricika gin ki Akwila “gudyero kwogi pi laro” kwone, ki kit ma Foibe “okonyo jo mapol,” kadi wa en bene. En opwoyo omege ki lumege me amara magi ma onongo gin lutic matek-ki.—Rom. 16:1-15.\\n9 Lakwena Paulo onongo ngeyo ni omege ki lumege gitye ki roc, ento i agikki me waragane bot Luroma, en oketo cwinye i kom kit mabeco ma gitye kwede. Tam kong cuko cwiny ma omege ki lumege magi gunongo i kare ma gitye ka winyo ka gikwano pwoc pa lakwena Paulo bot jo me kacokke! Macalo adwogine, wat i kingi ki Paulo ojing matek. In tika kare ki kare inyuto pwoc pi jami mabeco ma jo me kacokkewu giwaco nyo gitimo?\\n10. Ngo ma wapwonyo ki i kit ma Yecu omiyo kwede pwoc bot lulub kore?\\n10 I kwena ma Yecu ocwalo lok bot jo me kacokke mogo ma i Asia Minor, en omiyo pwoc bot lulub kore pi ticgi. Me labolle, en ocako lokke bot jo me kacokke ma i Tuatira ni: “Angeyo ticci ducu, mar ma itye kwede, niyeni ki ticci me konyo dano, ki kit ma idiyo kwede cwinyi. Angeyo ni ticci ma kombeddi itye ka tiyone kato me kare mukwongo.” (Yabo 2:19) Yecu pe oloko i kom ticgi matek keken, ento opwoyogi bene pi kitgi mabeco ma onongo tye ka tugo cwinygi me timo jami mabeco. Kadi bed ni onongo mitte ni Yecu omi tira bot jo mogo ma i Tuatira, en pud ocako lokke dok ogiko ki pwoc. (Yabo 2:25-28) Tam kong i kom twero ma Yecu tye kwede macalo lawi kacokke ducu. Pe mitte ni en opwowa pi jami ma watimo pire. Kadi bed kumeno, en pud miniwa pwoc. Man tye lanen maber adada pi luelda!\\nPE GUNYUTO PWOC\\n11. Kit ma kitito kwede i Jo Ibru 12:16, cwiny ango ma Ecau onongo tye kwede pi jami me cwiny?\\n11 Ki cwercwiny, jo mogo ma kicoyo lok komgi i Baibul gubedo jo ma pe miyo pwoc. Me labolle, kadi bed ni lunyodo pa Ecau onongo gimaro dok giworo Jehovah, Ecau onongo pe ki pwoc pi jami me cwiny. (Kwan Jo Ibru 12:16.) Cwiny meno ocako nen nining? Ecau orune ka cato twerone me bedo latin kayo bot ominne matidi, Yakobo, pi atabo acel keken me dek ngor. (Acak. 25:30-34) Lacen, Ecau okoko ange pi tam ma en omoko. Ento en pe onyuto pwoc pi gin ma onongo tye kwede, pi meno, en pe obedo ki tyen lok mo keken me kok i kom ngat mo i kare ma okeng mot me bedo latin kayo.\\n12-13. Luicrael gunyuto nining ni pe gitye ki pwoc, dok adwogine obedo ningo?\\n12 Luicrael onongo gitye ki tyen lok mapol me nyuto pwoc. Kigonyogi ki i opii i nge pwod apar mapatpat ma Jehovah okelo i kom jo Ejipt. Dok Lubanga olarogi ki neko lumony me Ejipt ducu i Nam Makwar. Cwiny Luicrael obedo yom adada ma oweko guwero wer me loyo lweny kun gipako Jehovah. Ento tika gumedde ki nyuto pwoc?\\n13 I kare ma Luicrael gukemme ki ariya manyen, wigi owil woko i kom jami maber ducu ma Jehovah otimo pigi. Gin gunyuto ni gipe ki pwoc. (Jab. 106:7) I yo ma nining? “Lwak jo Icrael ducu gungur i kom Moses ki Aron i tim,”—ento ki lok ada, onongo gitye ka nguru i kom Jehovah. (Nia 16:2, 8) Ocwero cwiny Jehovah adada pien jone onongo gipe ki cwiny me pwoc. Lacen, en otito ni yalwak meno ducu gibito i dye tim mapat ki Yocwa gin ki Kaleb. (Wel 14:22-24; 26:65) Kong dong wanenu kit ma watwero gwokke kwede ki lubu lanen maraco magi kun walubo lanen mabeco.\\nCAK NYUTO PWOC\\n14-15. (a) Jo munyomme gitwero nyuto pwoc i kingi nining? (b) Lunyodo gitwero pwonyo lutinogi nining me nyuto pwoc?\\n14 I paco. Jo ma i paco ducu ginongo adwogi maber ka ginyuto pwoc i kingi. Ka jo munyomme ginyuto pwoc i kingi, ci wat i kingi bene doko cok. Doko yot bene me timo kica i kingi ka ngat acel obalo. Laco ma pwoyo dakone pe neno nyo winyo gin maber ma dakone waco nyo timo keken ento bene “pake matek.” (Car. 31:10, 28) Ki dako maryek bene weko cware ngeyo gin ma etye ki pwoc iye.\\n15 Lunyodo, wutwero pwonyo lutinowu nining wek gubed jo ma nyuto pwoc? Wi myero opo ni lutinoni gibilubo gin ma iwaco ki ma itimo. Pi meno, nyut lanen maber kun ipwoyo lutinoni ka gutimo gin mo maber. Medo i kom meno, pwony lutinoni me pwoyo ngat mo ma otimigi gin mo. Kony lutinoni wek guniang ni pwoc myero oa ki i cwinygi dok lok ma giwaco me miyo pwoc konyo adada. Me labolle, lamego mo owaco ni: “I kare ma mamana tye ki mwaka 32, en odong kene ki lutino adek. Dong ma an bene ao mwaka 32, abedo ka tamo kit ma kwo obedo tek kwede bote i kare meno. Pi meno, awacce pwoc ma atye kwede pi cwiny me jalle ma en onyuto me gwoko an ki omegina. Cokcok-ki, en owacca ni pwoc ma amiye-ni pud pire tek bote wa tin, dok ni etamo iye kare ducu ci miyo cwinye bedo yom.”\\nPwony lutinoni me nyuto pwoc (Nen paragraf 15) *\\n16. Mi labol ma nyuto kit ma miyo pwoc twero cuko cwiny jo mukene.\\n16 I kacokke. Ka wanyuto pwoc bot omege ki lumegiwa, ci wacuko cwinygi adada. Me labolle, two mo matek ogoyo Jorge, laelda ma tye ki mwaka 28. Onongo pe twero cito i cokke pi dwe acel. Dok kadi wa ma ocako cito i cokke, onongo pud pe twero miyo pwony. Jorge owaco ni: “Onongo awinyo calo konya pe pien ni pe atwero timo tic me kacokke. Ento i nge cokke mo acel, omego mo owacca ni: ‘Amito pwoyi pi lanen maber ma inyuto pi jo me ganga. Pe ingeyo kit ma wamaro kwede pwony ma onongo imiyo i mwaki mogo mukato angec. Pwonyi okonyowa me dongo i yo me cwiny.’ Man ogudo cwinya adada, ma okelo wa pig wanga. Lok ma en owacca-ni aye gin ma onongo amito winyone kikome.”\\n17. Kit ma kitito kwede i Jo Kolocai 3:15, watwero nyuto pwocwa bot Jehovah pi yot cinge nining?\\n17 Bot Lubangawa ma cinge yot. Jehovah ominiwa cam me cwiny madwong adada. Me labolle, wanongo tira ma konyo ki i cokkewa, magajin, ki dong ki i kabedowa me Intanet. Tika dong i nino mo iwinyo pwony, ikwano bukkewa, nyo ineno purogramwa ma katti dwe ki dwe i Broadcast ci iwacci, ‘Man aye gin ma onongo amito kikome’? Watwero nyuto pwocwa bot Jehovah nining? (Kwan Jo Kolocai 3:15.) Yo acel aye me pwoye i legawa kare ducu pi mic mabeco magi.—Yak. 1:17.\\nMiyo kony me gwoko lengo me Otwa me Ker obedo yo maber adada me nyuto pwocwa (Nen paragraf 18)\\n18. I yo mene ma watwero nyuto pwocwa pi Otwa me Ker?\\n18 Watwero bene nyuto pwocwa bot Jehovah ka wagwoko ot me worowa bedo maleng. Wanywako i gwoko lengo me Ot me Kerwa, dok jo ma gitiyo i kom lakub dwan, gin me wer ki vidio omyero gugwoki wek pe oballe. Ka wagwoko Otwa me Ker maber, ci rii pi kare malac dok roco ka muballe nongo pe tek tutwal. Man weko pe wabalo cente ma dok kitwero tic kwede me yubo nyo roco Ot me Ker mukene i but lobo mapatpat.\\n19. Ngo ma ipwonyo ki i gin mutimme i kom laneno mo acel gin ki dakone?\\n19 Bot jo ma gitiyo matek piwa. Ka wamiyo pwoc, lokwa twero loko kit ma ngat moni winyo kwede i kom ariya ma nongo en tye ka kato ki iye. Nen kong gin mutimme i kom laneno me adwol mo gin ki dakone. I nge tito kwena pi cawa malac ka ma piny omake iye pee, gudwogo ka ma gitye ka buto iye ma guol adada. Piny onongo ngic adada muweko dakone obuto ki jaket mapek i kome. I odiko, en owaco ki cware ni pe dong etwero medde ki tic me limo adwol. Ento i nge cawa manok i odiko meno, gunongo waraga ma oa ki i jang gang kal. Waraga meno onongo kicoyo bot laminwa-ni. I waraga meno, kipwoye adada pi ticce me pwony ki pi diyo cwinye. Dok kiwacce ni giniang kit ma tek kwede me wot i kabedo mapatpat cabit ki cabit. Cware owaco ni: “Waraga meno ogudo cwinye adada ma oweko pe dong onwoyo wacone ni myero wawek tic me limo adwol woko. Ki lok ada, en aye dok ocuko cwinya tyen mapol me medde ka atamo me juko tic meno woko.” Luot meno gumedde ki tic me limo adwol pi mwaki makato 40 kulu.\\n20. Gin ango ma myero watute me timone nino ducu, dok pingo?\\n20 Nino ki nino, myero watute me nyuto pwoc i lokwa ki ticwa. Lok nyo tic ma a ki i cwinywa twero bedo gin ma ngat moni mito kikome me medde ki kwo i lobo man ma dano pe ginyuto pwoc-ci. Dok ka wanyuto pwoc ci wadongo wat macok ma bedo matwal i kinwa. Ma dong pire tek loyo, nongo watye ka lubo lanen pa Jehovah, Wonwa ma cinge yot, dok lami pwoc.\\nPingo myero wanyut pwoc bot jo mukene?\\nJo mogo ma kicoyo lok i komgi i Baibul gunyuto pwoc ma a ki i cwinygi nining?\\nWatwero nyuto pwoc ma a ki i cwinywa nining i kare-ni?\\nWER 20 Imiyo Wodi me Amara\\n^ par. 5 Gin ango ma wapwonyo ki bot Jehovah, Yecu, ki dong ladobo ma Lacamaria-ni madok i kom miyo pwoc? I pwony man wabinyamo labol pa jo magi ki mukene mapol. Wabinyamo bene pingo pire tek me miyo pwoc, ki yo mogo ma waromo timone kwede.\\n^ par. 1 LOK MA KITITO TERE: Ka inyuto pwoc bot ngat mo nyo gin mo, nongo itye ki ngec ni ngat meno nyo gin meno pire tek boti. Nyig lok man nyuto kit ma wawinyo kwede ki i cwinywa.\\n^ par. 55 LOK I KOM CAL: Kitye ka kwano waraga ma Paulo ocoyo bot kacokke me Roma. Pricika, Akwila, Foibe ki dong jo mukene gitye ki yomcwiny me winyo ka kikwano nyinggi.\\n^ par. 57 LOK I KOM CAL: Mego mo tye ka konyo nyare me nyuto pwoc pi lanen maber ma lamego mo muteggi nyuto.\\nBed Ngat ma Mwol Wek Iyom Cwiny Jehovah\\nLIFE STORY Lonyo me Cwiny ma Aleyo Oweko Acung Matek i Ada\\nText Yero Bukke me kompiuta me akwanya WI LUBELE—ME AKWANA I KACOKKE Febuari 2019\\nWI LUBELE—ME AKWANA I KACOKKE Febuari 2019","num_words":2923,"character_repetition_ratio":0.06,"word_repetition_ratio":0.0,"special_characters_ratio":0.225,"stopwords_ratio":0.25,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Tic Pa Lukwena 4 ACO85 - Ka pud gitye ka lok ki dano, - Bible Search\\nTic Pa Lukwena 3 Tic Pa Lukwena 5\\nTic Pa Lukwena 4\\nGitero Petero ki Jon i nyim lukiko\\n1Ka pud gitye ka lok ki dano, ci ajwagi ki ladit askari me ot pa Lubaŋa ki Lucadukayo gubino botgi, 2ma gujul woko, pien onoŋo gipwonyo lwak kun gitito pi cer pa Yecu ki i kin jo muto atyer. 3Ka gumakogi ci guketogi i mabuc nio wa odiko, pien onoŋo piny doŋ oyuto woko. 4Ento lwak jo mapol i kin jo ma guwinyo lokgi guye, wel dano omedde oo alip abic.\\n5Ka piny oru, ci luloc ki ludoŋo ki lupwony-cik gucokke i Jerucalem, 6kacel ki Anac, ajwaka madit, ki Kayapa ki Jon ki Alegijanda, ki lwak ducu ma gitye i doggola pa ajwagi madito. 7Ka giketogi i dyere, gupenyogi ni, “Wun wutiyo man pi kit tek aŋo, nyo pi nyiŋ aŋa?” 8Ka Petero opoŋ ki cwiny Maleŋ, ci owaco botgi ni, “Wun lulo lwak ki ludoŋo, 9ka tin gipenyowa lok mudok i kom gin maber ma otimme i kom laput, ki kit ma dano man ocaŋ kwede, 10wek oŋene botwu ducu ki bot lwak jo Icrael ducu ni, pi nyiŋ Yecu Lanajaret, ma wun wuguro i kom yatariya, ma Lubaŋa ocero woko ki i kin jo muto-ni aye laco man ocuŋ i nyimwu ma kome yot. 11-Man aye got ma wun lugedo wukwero woko ento ma odoko got madit me twok ot. 12Pe tye larre mo i ŋat mukene, pien pe tye nyiŋ mo mukene i wi lobo man ma gimiyo ki wan dano ma myero walarre iye.”\\n13Ka doŋ guneno tekcwiny pa Petero ki Jon, ma guniaŋ bene ni gin jo mogo ata ma pe gupwonnye, ci guuro; ka doŋ guniaŋ ni gin yam gubedo kacel ki Yecu. 14Ento ka guneno laco ma gicaŋo-ni ocuŋ ka ŋetgi, lok mo ma myero guwac doŋ obedo pe. 15Ka gucikogi ni koŋ gukat woko ki i Lukiko, ci guyubo lok kekengi, 16kun giwaco ni, “Jo man wabitimogi niŋniŋ? Pien gutyeko tiyo lanyut ma kome nen bot dano ducu ma gibedo i Jerucalem, wan bene pe watwero kwerone. 17Ento pi kit me juko wek pe oket orom kin dano, ber wajukugi ni pe gimedde ki tito bot ŋat mo pi nyiŋ man.” 18Ci gulwoŋogi gucikogi ni pe gutit kadi pwonyo lok mo i nyiŋ Yecu kadi matidi mo. 19Ento Petero ki Jon gugamo ni, “Wun wuŋol ka ce nen ber i waŋ Lubaŋa me winyowu makato winyo Lubaŋa; 20pien wan pe watwero weko tito pi gin ma yam waneno ki ma wawinyo.” 21Ka doŋ guburogi matek, ci guwekogi gucito; pe gunoŋo yo me keto can i komgi pi lwak dano, pien gin ducu gubedo ka pako Lubaŋa pi gin mutimme-ni. 22Dano ma lanyut me twer me caŋo dano otimme i kome-ni onoŋo doŋ dit ma mwakane kato ka pyeraŋwen woko.\\nJo muye Yecu gulego Lubaŋa ni omigi tekcwiny\\n23Ka gigonyogi ci gucito bot luremgi ka gutito botgi gin ma ajwagi madito pa Lubaŋa ki ludoŋo guwaco botgi. 24-Ka guwinyo, ci gutiŋo dwangi malo kacel bot Lubaŋa kun giwaco ni, “Ai Rwot Lubaŋa, in ma con iketo polo ki lobo ki jami ducu ma tye i igi, 25-con iloko i dog kwarowa Daudi ma laticci i tek pa Cwiny Maleŋ ma owaco ni,\\n‘Piŋo Lurok gitye ka wo kacel,\\ndok piŋo rok mapol gipiro lok ma konnye pe?\\n26Luker me lobo gurye i tyeŋ,\\nki luloc bene gucokke gugurre kacel\\ni kom Rwot ki i kom ŋat ma en oyero ka doŋ owiro.’\\n27-“Adada gucokke gugurre kacel i gaŋ man i kom laticci maleŋ twal Yecu, en ma in iwiro ki moo, gin Kerode ki Pontio Pilato, kacel ki Lurok ki jo Icrael ducu, 28pi tiyo ducu ma yam iyubo pi tweroni ki mitti ni myero otimme. 29Iyo, Rwot, doŋ inen bura megi, ci imi wan luticci watit lokki ki tekcwiny laboŋo lworo mo, 30kun in iryeyo ciŋi me caŋo dano, wek lanyut ki taŋo mapol otimme i nyiŋ laticci Yecu maleŋ twal.” 31Ka gutyeko lega, ci kabedo ma gugurre iye-ni oyeŋŋe, gin ducu gupoŋ ki Cwiny Maleŋ, ci gutito lok pa Lubaŋa ki tekcwiny laboŋo lworo.\\nGunywako jami ducu kacel\\n32-Lwak jo muye ducu gubedo ki cwiny acel ki tam acel, kun pe tye ŋat mo ma waco ni lim ma etye kwede-ni mere kene, ento gunywako jami ducu kacel. 33Lukwena gubolo lok i kom cer pa Yecu ki tek, ci gum madit opoto i komgi ducu. 34Pe tye ŋat mo i kingi ma gin mo orem bote, pien jo ma gitye ki pottigi nyo odigi gucatogi woko, ka gukelo lim mua iye, 35guketo ka tyen lukwena, ka gupoko kit ma mitte bot ŋat acel acel. 36Kit meno Yucepu ma nyiŋe me aryone lukwena gucako ni Barnaba (ma te lokke ni ŋat ma jiŋo cwiny dano), Lalevi ma ginywalo i Caiprac, 37ocato potone ma en tye kwede, ci okelo limme oketo ka tyen lukwena.","num_words":806,"character_repetition_ratio":0.038,"word_repetition_ratio":0.0,"special_characters_ratio":0.244,"stopwords_ratio":0.328,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yakobo 2 ACO85 - Utmegina, kit macalo doŋ wuye Rwotwa - Bible Search\\nApokapoka ma tere pe\\n1Utmegina, kit macalo doŋ wuye Rwotwa Yecu Kricito kwede-ni, ma en Rwot me deyo, pe dok wuket apokapoka mo i kin dano. 2Pien ka ce won agit jabu oruko boŋŋi mabeco obino kwede i cokkewu, ki lacan bene oruko boŋŋi mucido, 3wukwoŋo tamo pi dano ma oruko boŋŋi mabeco-ni, kun wuwaco ni, “Bed kany, ladit,” ento bot lacan wuwacce ni, “Cuŋ kuca,” nyo ni, “Bed piny ka tyena kany.” 4Meno noŋo pe doŋ wukelo apokapoka woko i kinwu kekenwu, kun wudoko bene luŋolkop ma tamwu ogom woko?\\n5Wuwiny ba, utmegina ma amaro, pe Lubaŋa aye muyero jo ma lucan i wi lobo wek gubed lulonyo i niye, dok me miyogi ker ma yam ociko ni ebimiyo bot jo ma mare? 6Ento wun wuketo lewic i kom lucan. Pe lulonyo aye ma burowu? Pe gin aye ma ywayowu kun giterowu tektek i nyim lukiko? 7Pe gin aye luyet nyiŋ maber ma gilwoŋowu kwede?\\n8-Ka ce wumako cik me ker pa Lubaŋa kit ma yam gicoyo kwede i ginacoya ni, “Mar lawoti macalo imarre keni,” noŋo wutimo ber; 9ento ka ce wupoko kin dano, noŋo wutimo rac, noŋo cik ŋolo kop i komwu ni wun lubalo. 10Pien ŋat ma gwoko cik ducu, ka ce opoto i cik acel keken, noŋo oturo cik ducu. 11-Pien ŋat ma owaco ni, “Pe itim abor,” owaco bene ni, “Pe ineki.” Ka inen ce pe itimo abor ento ineko dano, noŋo doŋ ituro cik. 12Lok ma wuloko, ki gin ma wutiyo, myero obed macalo pa jo ma gibiŋolo kop botgi i te cik ma kelo kuc. 13Pien ŋolo kop pe timo kica bot ŋat ma yam pe otimo kica; ento latim kica pe lworo laŋolkop.\\nNiye ma pe ki tic\\n14Konyo gin aŋo, utmegina, ka ŋat mo waco ni etye ki niye kun pe keto i tic? Ci niye meno twero lare? 15Ka ce omeru nyo lameru boŋone pe, kun cam me nino ducu bene remo, 16ci ŋat mo i kinwu waco botgi ni, “Wucit ki kuc, komwu obed momor, wuyeŋ,” kun pe wumiyo botgi gin mo ma mitte pi pito kom, ci meno konyo aŋo? 17Kit meno, niye kene ka pe giketo i tic, doŋ oto woko. 18Ŋat mo biwaco ni, “In itye ki niye, ento an atye ki tic; nyutta niyeni laboŋo tic mo, ka doŋ abinyutti niyena ki ticca.” 19Iye ni Lubaŋa tye acel, itimo ber. Kadi cen-gu bene giye kit meno, dok komgi myel. 20In lamiŋ, imito ginyutti ni, niye ma pe ki tic konnye pe? 21-Kwarowa Abraim yam pe gikwano ni kite atir pi tic, i kare ma en otyero wode Icaka me bedo gitum i wi keno tyer? 22Doŋ ineno ni niyene yam ocobbe ki tic, 23-omiyo lok ma yam gicoyo ocobbe kakare ni, “Abraim oye Lubaŋa, omiyo gikwane ni en dano ma kite atir”; dok bene gilwoŋe ni en larem Lubaŋa. 24Doŋ ineno ni dano gikwane ni kite atir pi tic, ento pe pi niye keken. 25-Kit meno bene, Rakab, dako ma malaya, pe yam gikwane ni kite atir pi ticce, i kare ma yam en ojolo lukwena ka ocwalogi gucito woko i yo mukene? 26Kit macalo ka yweyo doŋ pe i kom, noŋo kom doŋ oto woko, kit meno bene, niye ka pe giketo i tic, noŋo doŋ oto woko.","num_words":549,"character_repetition_ratio":0.046,"word_repetition_ratio":0.0,"special_characters_ratio":0.257,"stopwords_ratio":0.284,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 44 ACO85 - Lacen dano-nu odwoka cen i dogcel ma - Bible Search\\nEjekiel 43 Ejekiel 45\\nTic ma gitiyo i ot pa Lubaŋa\\n1Lacen dano-nu odwoka cen i dogcel ma woko me kabedo maleŋ, ma onoŋo tye yo tuŋ wokceŋ; ento onoŋo giloro woko. 2Ci owacca ni, “Dogcel man bibedo alora kare ducu, pe gibiyabo, dok bene ŋat mo pe bidonyo ki iye; pien Rwot, ma en Lubaŋa pa Icrael, doŋ otyeko donyo ki iye. Pi meno bibedo alora kare ducu. 3Laker keken gwok bibedo iye ka camo kwon i nyim Rwot; en bidonyo ki i yo ma wok ki i kicika ma i doggola me donyo, dok bene bikato ci to woko ki i yo acel-lu.”\\nCik ma ye dano me donyo i ot pa Lubaŋa\\n4Ci dano-nu okela kun wok kweda ki i dogcel ma tye yo tuŋ acam wa i nyim ot pa Lubaŋa. Ka aneno piny ci aneno ni deyo pa Rwot opoŋo ot pa Lubaŋa woko, Cutcut apoto aryebbe woko piny, 5ci Rwot owacca ni, “Wod pa dano, ket cwinyi me niaŋ maber i gin ducu ma ineno ki ma iwinyo ki iti, Abetitti cik ducu me ot pa Lubaŋa ki gin ducu ma myero dano guti dok gulubi. Dok iket cwinyi me niaŋ maber i kom kit dano ma giyegi me donyo i ot pa Lubaŋa, ki jo ducu ma pe giyegi me donyo i kabedo maleŋ.\\n6“Doŋ iwac bot jo Icrael ma gin jo ma lujemo-ni ni, an Rwot Lubaŋa awaco kuman ni, Gin jo Icrael myero doŋ gugik kit tim me kwergi-gu woko ducu. 7Gupyedo oda pi ye lurok ma pe gilirogi i cwinygi ki i komgi me bedo i kabedona maleŋ, ka doŋ gutyero bota camma, moo dwolo ki Temo, Pi meno jona doŋ gutyeko turo gicikkena woko, medo i kom gin me kwer-gu ducu ma yam gutimo. 8Pe bene gubedo ka gwoko kit ma gitiyo kwede ki jamina maleŋ-gu ducu; ento guketo lurok aye me tic i kabe dona maleŋ.\\n9“Mumiyo an Rwot Lubaŋa, awaco kuman ni, Pe tye larok mo ma pe giliro i cwinye ki i kome ma bidonyo i kabedona maleŋ, kadi bed larok mo ma i kin lurok ducu ma gibedo i kin jo Icrael.\\n10“Ento Lulevi ma yam gua woko ki bota gucito woko ka mabor, ma guŋak gubwota woko calo jo Icrael ma yam guŋak woko gubedo ka woro jogi, kombeddi doŋ atye ka keto can i komgi. 11Gin gibibedo luticca i kabedona maleŋ, kun gigwoko dogcel me ot pa Lubaŋa, kun gitiyo bene tic i ot pa Lubaŋa. Gin aye ma gibineko lee ma dano gikelo me atyera me gitum awaŋa ki gitum pi lwak, dok bene gibibedo i dog ticgi kun gitiyo bot lwak. 12Ento kit macalo gubedo ka telo, jo Icrael ka woro cal jogi ma gipayo apaya ma en aye gin mumiyo jo Icrael gupoto i bal, pi meno an Rwot Lubaŋa doŋ akwoŋo kwoŋ woko mukemogi ni abiketo can i komgi. 13Pe doŋ gibibedo ka tic bota macalo ajwagi, dok bene pe gibinyiko cok i kom jamina maleŋ-gu ki i kom jami ma gileŋ gikato ducu-gu, Ento lewic bimakogi pi gin me kwer ma yam gutimo-gu. 14Kadi bed kumeno pud abiyerogi aketogi me tic i ot pa Lubaŋa, kun gitiyo kwa ticce ducu ki kwa tic ducu ma mitte ma myero giti iye.”\\n15Rwot Lubaŋa owacci, “Ajwagi ma gin Lulevi, ma gin likwayo pa Jadok, ma gubedo ka tiyo tic i kabedona maleŋ i kare ma jo Icrael guŋak gubwota woko, gin aye gibibino cok bota ka tic bota. Gin aye gibitiyo bota kun gityero bota moo dwolo ki remo. 16Gin aye gibidonyo i kabedona maleŋ, kun bene ginyiko cok ki mejana, pi tiyo tic bota, ki pi lubo gin ma an aciko ducu. 17-Ka gudonyo i dogcel me dyekal ma woko, ci gibiruko boŋŋi camanini. Pe gibibedo ki ginaruka mo me yer romo i komgi i kare ma noŋo gitye ka tic i dogcel me dyekal ma i iye, ki bene i ot pa Lubaŋa kikome. 18Gibiboyo wigi ki kitambara me boŋo camanini, dok bene gibiruko pali boŋo camanini i pyergi; pe gitweyo nyo giruko gin mo ma miyo kwok makogi. 19-Ka inen gikato gicito woko bot lwak i dyekal ma woko, gibilunyo boŋŋi ma gubedo ka tic kwedgi-ni woko ki i komgi, ci giketo bedo i kicika maleŋ-gu, Doŋ gibiruko boŋŋi mukene, wek pe gunyob lwak ki boŋŋigi maleŋ-gu. 20-Ajwagi pe gibilyelo wigi woko doŋ maleŋ, dok bene pe gibiweko yer wigi lot maboco; ento gibinyaro yer wigi woko anyara keken. 21-Ajwaka mo pe bimato koŋo yino ka cito ka donyo i dyekal ma i iye ma i ot pa Lubaŋa. 22-Ajwagi pe gibinyomo daa-to mo, nyo dako ma cware oryemo woko, ento gibinyomo nyako ma pe oŋeyo laco i dog ot pa jo Icrael kikome, Dok bene gitwero nyomo daato mo ma onoŋo yam koŋ cware obedo ajwaka.\\n23-“Gibipwonyo jona me ŋeyo apokapoka ma tye i kin jami maleŋ ki jami me nino ducu-gu, kun ginyuto botgi bene kit ma myero gupok kwede kin gin ma keni ki gin ma pe keni. 24Ka ce lok daa nyo pido mo tye, ci gin ajwagi gibibedo luŋolkop, ci giŋolo kop kun gilubo kit ma an aŋolo kwede kop, Gibigwoko cikka ki gin ma an aciko, i kwero nino madito ma giciko ducu, dok bene gibigwoko ceŋ cabitta ducu bedo nino maleŋ.\\n25-“Ajwagi pe bibalo komgi kekengi pi cito cok ki kom dano muto; gwok nyo gitwero balo komgi ka ce kom dano mo muto obedo wegigi nyo megigi, kom latin awobi liyo nyako, kom omegigi nyo kom lumegigi ma pe ginyomogi. 26Lacen ma noŋo doŋ ajwaka mo obalo kome woko kekene, ci en bikwano nino abiro ma myero ebed kwede, ka doŋ i ŋeye lonnye woko bedo leŋ. 27I nino ma en cito i kabedo maleŋ, i dyekal ma i iye, ka tic kunnu, en ajwaka bityero gitum pi balle, Man Rwot Lubaŋa ma owaco.\\n28-“Dul pa ajwagi i kom gin ma amiyo bot jo Icrael me aleyagi en aye ticgi me bedo ajwagina, Gin ajwagi pe gibibedo ki kit jami mo i Icrael; lonyo ma gimiyo pigi me agwoka aye an. 29-Ajwagi gibicamo gityer me moko kwon, gitum pi bal, ki gitum me tiŋo alii; ki gin ducu ma gidyero i ciŋa i Icrael bibedo megi. 30Ajwagi myero gimi botgi cam ducu mukwoŋo cek i potti ki kit kwa gin mukene-gu ma gityero bota. Pi tyen mukwoŋo ma noŋo lwak gitedo mugati myero gukwany mugati ma gikwoŋo tedone gumi bot ajwagi, wek gumma obed i pacogi. 31-Ajwagi pe gibicamo kit gin mo ma oto kene nyo lee mo ma ŋuu aye okayo, kadi winyo nyo lee tim.","num_words":1096,"character_repetition_ratio":0.058,"word_repetition_ratio":0.0,"special_characters_ratio":0.237,"stopwords_ratio":0.328,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Pilipi 4 ACO85 - Pi meno utmega, ma amaro dok ma - Bible Search\\nJo Pilipi 3 Jo Kolocai 1\\nJo Pilipi 4\\nWubed ki yomcwiny i Rwot\\n1Pi meno utmega, ma amaro dok ma aparo piwu twatwal, wucuŋ matek i Rwot kit meno, pien wun aye wubedo yomcwinya ki tok wiya me deyo, luwota.\\n2In Euodia ki in Cintuke, alegowu me bedo ki cwiny acel i Rwot. 3In latic wadwa me ada bene, alegi ikony mon man ba, pien gin bene gulwenyo kacel kweda pi lok me kwena maber kacel ki Kelemente bene ki lutic wadiwa mukene ducu, ma doŋ gityeko coyo nyiŋgi woko i buk me kwo.\\n4Wubed ki yomcwiny i Rwot kare ducu. Dok anwoyo waco botwu aye ni, Wubed ki yomcwiny. 5Wuwek jo ducu guŋe mwolo ma wutye kwede. Rwot doŋ cok. 6Pe wubed ki par i kom gin mo, ento i lok ducu wumi Lubaŋa oŋe gin ma wumito i lega ki i bako dogwu kacel ki miyo pwoc bene. 7Man bimiyo kuc pa Lubaŋa ma kato ŋec pa jo ducu gwoko cwinywu ki tamwu maber i Kricito Yecu.\\nWuket tamwu i kom lok macalo magi\\n8Me agikkine, utmega, wuket tamwu i kom lok macalo magi: gin ducu ma tye ada, gin ducu ma romo awora, gin ducu ma tye atir, gin ducu maleŋ, gin ducu ma mwonya, gin ducu ma dano pwoyo, ki gin mo maber makato, ma myero apaka. 9Wuti gin ma nene wupwonyo, ma wugamo, ma wuwinyo, dok ma wuneno ki bota; ci Lubaŋa won kuc bibedo kwedwu.\\nPwoyo mot ma jo Pilipi gucwalo\\n10An atye ki yomcwiny matek i Rwot pien kombeddi dok wuparo pira kit ma yam con. I adane-ni, pe wuweko paro pira, ento kare me konya aye obedo pe botwu. 11Dok bene pe akoko can, pien doŋ apwonnye woko ma aŋeyo ni, gin ma atye kwede romma. 12Aŋeyo bedo ki gin manok, dok bene aŋeyo bedo ki gin mabup. Adonyo i dul pa jo ma ŋeyo bedo ki gin mo ma ginoŋo i kare mo keken, yeŋo matek mukato kare, nyo ciro kec, bedo ki lonyo madwoŋ nyo bedo ki can. 13Atwero jami ducu liweŋ pi Kricito ma miya teko.\\n14Ento wun yam wutimo ber me ribbe kweda i can munoŋo odiya. 15-Dok wun jo Pilipi wuŋeyo maber ni, i kare ma yam aa i Makedonia i acakki tito lok me kwena maber pe tye lwak mo i kin jo muye Rwot ma guribbe kweda i yo man me miyo ki gamo mot, ento kono wun keken. 16-Kadi wa i kare ma atye i Tecalonika wucwalla kony ma mitte tyen aryo kulu. 17Pe tyen lokke ni amito mot, ento amito nyayo magoba ma gibikwano botwu. 18-Atyeko gamo gin ma wumiya ducu, obedo dwoŋ mukato kare. Oromma doŋ maber, pien Epaprodito bene omiya mot ma wucwale kwede ni okel bota. Man gin aye gin ma ŋwece kur ma gityero bot Lubaŋa, ma en opwoyo, dok ma yomo cwinye. 19Ento Lubaŋana bimiyowu jami ducu ma wumito, kun kwanyo ki i lonyone me deyo ma en tye kwede i Kricito Yecu. 20Deyo obed bot Lubaŋa Wonwa nakanaka. Amen.\\n21Wumot jo pa Lubaŋa ducu i Kricito Yecu. Utmega ma gitye kacel kweda kany bene gumotowu. 22Jo pa Lubaŋa ducu gumotowu, makatone jo me ot pa Cecar.\\n23Kica pa Rwotwa Yecu Kricito obed kwedwu.","num_words":535,"character_repetition_ratio":0.055,"word_repetition_ratio":0.0,"special_characters_ratio":0.241,"stopwords_ratio":0.348,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luŋolkop 3 ACO85 - Magi aye rok ma Rwot oweko gudoŋ i - Bible Search\\nLuŋolkop 2 Luŋolkop 4\\nRok ma gudoŋ pi temo jo Icrael\\n1Magi aye rok ma Rwot oweko gudoŋ i lobo me temo kwede cwiny jo Icrael, makato ducu dano ma i Icrael ducu ma peya gulwenyo lweny mo i Kanaan. 2Owekogi pi lok man keken wek yalwak ma i Icrael ducu gunyebbe ki lweny, wek en opwonygi ki lweny, makato ducu jo ma yam pe guŋiyo kwede. 3Magi aye rok ma Rwot oweko gudoŋ: rwodi pa jo Piliciti abic, jo Kanaan ducu, jo Cidon ki jo Kiv ma yam gibedo i godi me Lebanon, cakke ki i got Baal-kermon o kwede wa i yo ma donyo i Kamat. 4Gin aye gubedo me temo cwiny Luicrael pi ŋeyo ka gibilubo cik pa Rwot ducu ma yam en ociko bot kwarogi ki i dog Moses. 5Kit meno jo Icrael gubedo i dye jo Kanaan, jo Kit, jo Amor, jo Periji, jo Kiv ki jo Jebuc. 6Gucako nyomo anyiragi, gin bene gumiyo anyiragi bot awobegi, gunyomo; ci gucako woro lwak lubaŋagi.\\nOtiniel olaro jo Icrael ki i elo Kucan-ricataim\\n7Jo Icrael gutimo gin ma nen marac i waŋ Rwot, kun wigi owil woko i kom Rwot Lubaŋagi, guworo jogi Baal mapatpat ki Aciterot-gu. 8Pienno omiyo kiniga omako Rwot i kom jo Icrael, ci omiyogi woko i cin Kucan-ricataim kabaka me Mecopotamia. Jo Icrael gutiyo bot Kucan-ricataim mwaka aboro. 9Ento ka jo Icrael gukok bot Rwot, en omiyogi dano ma olarogi, en Otiniel wod pa Kenaj, ma omin Kaleb matidine. 10Cwiny pa Rwot obino i kome, ci obedo ka ŋolo kop i Icrael. Ka ocito ka lweny, Rwot omiyo Kucan-ricataim kabaka me Mecopotamia i ciŋe, obwoyo Kucan-ricataim woko. 11Kit meno omiyo lobo oywe pi mwaka pyeraŋwen, ci lacen Otiniel wod pa Kenaj oto.\\nEkud olaro jo Icrael ki i do jo Moab\\n12Jo Icrael dok gutimo gin ma nen marac i waŋ Rwot, ci Rwot omiyo tek bot Eglon kabaka me Moab me lweny i kom jo Icrael, pien onoŋo gutimo gin ma nen marac i waŋ Rwot. 13Eglon ocoko jo Ammon ki jo Amalek, ocito kwedgi, oloyo jo Icrael, omayo gaŋ Otit woko. 14Jo Icrael gutiyo bot Eglon kabaka me Moab pi mwaka apar wiye aboro kulu.\\n15Ento ka jo Icrael gukok bot Rwot, en omiyogi dano ma olarogi, en Ekud wod pa Gera ma jo Benjamin, dano ma lacam. Jo Icrael gumiyo en aye otero mucorogi bot Eglon kabaka me Moab. 16Ekud oteto pala lucwanne ma lake bit ryoryo ma borre oromo futi acel ki nucu, ci orwako i te boŋone, otweyo i kom eme tuŋ lacuc, 17ocito otero mucoro bot Eglon. Eglon onoŋo obedo dano ma ocwe mada. 18Ka Ekud otyeko miyo mot me mucoro bot kabaka, ocwalo dano ma gutiŋo mot meno gucito woko. 19Ento en kikome, ka oo i godi ma gipayo apaya ma cok ki Gilgal, olokke odok cen, owacci, “Atye ki lok mo me muŋ ma gicwala kwede boti, kabaka.” Kabaka ociko ni, “Wuliŋ koŋ!” Ci lwak luticce ducu ma gucuŋ i nyime gukato woko. 20Ka Ekud obino bote, onoŋo en obedo kene i kicikane maŋic ma malo i wi ot. Ekud owacci, “Atye ki kwena ma oa ki bot Lubaŋa ma akelo boti,” ci kabaka oa malo ki i wi komme. 21Ekud oroyo ciŋe ma lacam, omako pala lucwan, owoto ki i eme ma tuŋ lacuc, ocobo ki i kabaka. 22Lak pala odonyo wa ki lokke, ci moo iye opuyo lak pala woko. Pe owoto pala lucwan woko ki i i kabaka, dok wee iye okatti woko. 23Ekud okato woko ki ka ma gidonyo kwede i ot-ti, ci oloro doggola me kicika me wi ot ka ma kabaka tye iye-ni, otweyo woko.\\n24Ka en doŋ ocito woko, ci lutic gubino. Ka guneno ni doggola me kicika ma i wi ot doŋ gitweyo woko, ci gubedo ka tamo ni, “Laditwa tye ka konnye i ot matidi ma i kicika manic-ci.” 25Gubedo ka kurone nio ka doggi otwo woko; ento ka en pud ori kun pe oyabo doggola me kicika me wi ot, gukwanyo layab, guyabo kwede, ci nen, rwotgi obuto i dye ot ma doŋ oto.\\n26Ma pud gigalle, Ekud olwi oriŋo woko, okato wa i ŋe godi ma gipayo apaya ca, oriŋo olaro Ceira. 27Ka doŋ oo kunnu, okuto tum i lobo godi me Epraim; ci jo Icrael gucito kwede gua ki i lobo godi, kun en telo wigi. 28Owaco botgi ni, “Wulub kora, pien Rwot doŋ omiyo lumerokwu, jo Moab, i ciŋwu.” Gucito kwede, gumako waŋ wat me Jordan me geŋo jo Moab: pe guye dano acel mo oŋolo kulu. 29I kare meno guneko jo Moab ma mito romo alip apar, ma gin ducu twoni co matego; acel mo pe obwot. 30Kit meno gutayo jo Moab woko i nino meno, Gubedo i te loc pa jo Icrael ci lobo oywe pi mwaka pyeraboro.\\nCamgar olaro jo Icrael ki i ciŋ jo Piliciti\\n31Ŋat mulubo kore en Camgar wod pa Anat ma oneko jo Piliciti miya abicel ki dim lalek dyaŋ; en bene olaro jo Icrael.","num_words":829,"character_repetition_ratio":0.056,"word_repetition_ratio":0.007,"special_characters_ratio":0.242,"stopwords_ratio":0.303,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Wun Jo Matino—Wucung Matek i Kom Catan | me Anyama\\n“Wuruk jami lweny ducu ma Lubanga miyo, wek wucung kun wugengnge kekenwu i roro pa Catan.”​—JO EPECO 6:11.\\nWER: 79, 140\\nTit kong jami lweny me cwiny ma myero waruk.\\nPingo myero warukgi ducu?\\nWutamo ningo i kom jowa matino me kacokke?\\n1, 2. (a) Pingo jo matino gitye ka loyo lweny i kom Catan ki jogine? (Nen cal ma tye i pot karatac man.) (b) Ngo ma wabinyamo i pwony man?\\nLAKWENA Paulo oporo Lukricitayo ki lumony. Wan watye i dog lweny, dok lumonewa gitego adada! Pe walwenyo ki dano adana; ento i kom Catan ki jogine. Gin dong gulwenyo pi mwaki alip mapol, dok gitye ki diro mapatpat me lweny. Pi meno, romo nen calo pe watwero loyo lweny man, tutwalle ka wan pud watino. Jo matino tika gitwero loyo lweny i kom lumone ma gitego magi? Ada, gitwero, dok bene gitye ka loyo lweny meno! Pingo? Pien ginongo teko ki bot Jehovah. Dok calo lumony ma gupwonye me lweny, gin bene ‘giruko jami lweny ducu ma Lubanga miyo’ wek gubed ma guyubbe pi lweny.​—Kwan Jo Epeco 6:10-12.\\n2 I kare ma Paulo otiyo ki lapor meno, oromo bedo ni en onongo tye ka tam i kom jami lweny ma lumony me Roma giruko. (Tic pa Lukwena 28:16) I pwony man, wabinyamo lapor meno. Wabinyamo bene gin ma jo matino mogo giwaco i kom kit ma ruko jami lweny me cwiny tek kwede, ki dong adwogi mabeco ma bino pi rukone.\\nIn tika iruko jami lwenyi ducu?\\n‘WUTWE PYERWU WOKO KI ADA’\\n3, 4. Lok ada me Baibul bedo calo del pyer lamony me Roma nining?\\n3 Kwan Jo Epeco 6:14. Del ma lumony me Roma giruko onongo gimwono nyonyo i wiye wek ogwok pyer lamony dok omak nyonyo mapek me gengo kore-ni. Del mogo bene onongo tye ki nyonyo mo matek me kodo akura me rwako pala lucwan ki pala lweny mukene. Ka lamony otweyo delle matek, ci en onongo bedo ki tekcwiny ka ocito i dog lweny.\\nAda ma wapwonyo ki i Lok pa Lubanga gwokowa ki i pwony goba\\n4 Calo del pyer, ada ma wapwonyo ki i Lok pa Lubanga gwokowa ki i pwony goba. (Jon 8:31, 32; 1 Jon 4:1) Dok ka wamedde ki maro ada ma wapwonyo ki i Lok pa Lubanga, ci bidoko yot botwa bene me kwo ma lubbe ki cik matir pa Lubanga, nyo i yo macek, me ruko ‘nyonyo me gengo korwa.’ (Jabuli 111:7, 8; 1 Jon 5:3) Dong ka waniang ada magi, ci bibedo yot botwa bene me dok i lok ma lumonewa giwaco.​—1 Petero 3:15.\\n5. Pingo myero walok lok ada kare ducu?\\n5 Kit macalo ada ma tye i Lok pa Lubanga pire tek tutwal botwa, walubo pwony me Baibul dok waloko lok ada kare ducu. Goba obedo jami lweny pa Catan ma tiyo maber adada. Lok goba wano lagoba-ni kacel ki jo ma giye lokke ducu. (Jon 8:44) Dong kadi bed watye ki roc, watute ki kerowa ducu pe me loko lok goba. (Jo Epeco 4:25) Man romo bedo tek. Abigail, ma tye ki mwaka 18, owaco ni: “Loko lok ada kare ducu twero nen calo gin ma pe konyo, tutwalle ka loko lok goba twero wotti ki i peko.” Ci dong pingo en tute me loko lok ada kare ducu? En owaco ni: “Ka aloko lok ada, ci abedo ma cwinya pe pida i nyim Jehovah. Dok lunyodona ki lurema gingeyo ni gitwero genna.” Victoria, ma tye ki mwaka 23, owaco ni: “Ka iloko lok ada dok icung matek pi niyeni, ci gitwero bwuri. Ento gire inongo adwogi mabeco mapol: Ibedo ma cwinyi tek, iwinyo ni itye cok ki Jehovah, dok inongo woro pa jo ma gimari.” Dong ineno pingo pire tek ni kare ducu ‘itwe pyeri woko ki ada?’\\nAda aye obedo del pyerwa (Nen paragraf 3-5)\\n“KIT MA ATIR . . . OBED NYONYO ME GENGO KORWU”\\n6, 7. Pingo kiporo kit matir ki nyonyo me gengo kor?\\n6 Nyonyo me gengo kor lamony me Roma onongo giyubo ki nyonyo ma kicanogi arii arii dok nongo kigomogi manok wek orom kor lamony meno. Nyonyo ma kicanogi arii-ni nongo kitweyogi ki del matinotino i kom lakod ma nyonyo. Pal gwoke onongo bene kiumo ki nyonyo ma kitweyogi ki del matinotino. Nyonyo me gengo kor-ri onongo weko lamony pe bedo agonya tutwal me wot, dok mitte ni en obed ka rotone kare ki kare wek onen ni nyonyone ocanne maber. Ento nyonyo meno onongo gwoko adunune [nyo etao] kacel ki jami mukene calo acwiny [emany] ki oborgi-ni [ewuku] wek pala lucwan nyo atero pe ocobgi.\\nWan pe waryek calo Jehovah, pi meno, pe watwero gwoko cwinywa piwa kenwa\\n7 Cik matir pa Jehovah, ma gwoko ‘cwinywa,’ nyo kitwa ma pe nen ki woko, gitwero porone ki nyonyo me gengo korwa. (Carolok 4:23) Lamony onongo pe ye loko lageng kore ma kiyubo ki nyonyo matek ki mukene ma kiyubo ki nyonyo magoro. I yo acel-lu, pe wabiye loko cik matir pa Jehovah ci waleyo kakare ki tamwa pi gin ma waneno ni tye atir. Wan pe waryek calo Jehovah, pi meno, pe watwero gwoko cwinywa piwa kenwa. (Carolok 3:5, 6) Meno aye gin mumiyo myero wabed ka roto ‘nyonyo me gengo korwa’ kare ki kare wek wanen ka pud tye ka gwoko cwinywa.\\n8. Pingo myero walub cik pa Jehovah?\\n8 Tika i kine mukene iwinyo calo cik pa Jehovah gengi ki bedo agonya, nyo ki timo gin ma imito? Daniel, ma tye ki mwaka 21, owaco ni: “Lupwonye ki lutino kwan luwota onongo ginyera pien ni akwo ma lubbe ki cik me Baibul. Pi kare mo, arwenyo gen i koma kekena, dok cwiny otur adada.” Ento en dong winyo nining kombeddi? En owaco ni: “Lacen, acako neno ber pa kwo i yo ma lubbe ki cik pa Jehovah. Luwota mogo gucako tic ki jami calo jayigi-ni; mukene guweko kwan woko. Obedo me cwercwiny me neno kit ma kwogi oballe kwede. Ada, Jehovah gwokowa.” Madison, ma tye ki mwaka 15, owaco ni: “Pe yot bota me lubo cik pa Jehovah ki me kwero timo gin ma luwota gitamo ni obedo camo kwo.” Dong ngo ma en otimo? “Abedo ka poyo wiya kekena ni kilwonga ki nying Jehovah dok ni abita obedo yo ma Catan bayo kwede atero i koma. Ka aloyo abita mo, awinyo maber.”\\nKit ma atir obedo nyonyo me gengo kor (Nen paragraf 6-8)\\n“TITO LOK ME KWENA MABER ME KUC . . . BEDO MACALO WAR”\\n9-11. (a) War ango ma Lukricitayo giruko? (b) Ngo ma twero konyowa me tito kwena labongo lworo?\\n9 Kwan Jo Epeco 6:15. Lamony me Roma onongo pe twero cito i dog lweny ki tyene nono. Warne onongo kiyubo ma kipamo del adek mapatpat, dok kikwoyogi kacel. Pi meno, warne onongo tek mada. Ento onongo wot kwede yot ma weko lamony twero wot labongo lworo ni ebicer epoto woko.\\n10 Kadi bed war pa lumony me Roma onongo konyogi i lweny, war ma wan waruko-ni konyowa me ‘tito lok me kwena maber me kuc.’ (Icaya 52:7; Jo Roma 10:15) Kadi bed kumeno, i kine mukene myero wabed ki tekcwiny wek watit kwena. Roberto, ma tye ki mwaka 20, owaco ni: “Onongo alworo miyo caden bot lutino kwan me kilaciwa. Nen calo onongo lewic maka. Ka atamo iye, pe angeyo pingo lewic onongo myero omaka. I kare-ni dong cwinywa yom me miyo caden bot luwota.”\\n11 Pol pa Lukricitayo matino gunongo ni tito kwena doko yot ka guyubbe con. Ngo ma iromo timone me yubbe? Julia, ma mwakane 16, owaco ni: “Abedo ki bukkewa i kicaana me cukul, dok aciko ita me winyo gin ma lutino kwan luwota giwaco i kom niyegi. Man konya me tam i kom kit ma atwero konyogi. Ka ayubbe con, ci atwero lok kwedgi i kom gin mo ma romo konyogi.” Maria, ma tye ki mwaka 23, owaco ni: “Ka in lakica dok iciko iti me winyo lok, ci ibiniang peko ma luwoti gitye ka lweny kwede. Aketo tek me neno ni akwano jami ducu ma kiyubo pi jo matino. Man weko atwero nyuto bot luwota gin ma tye i Baibul nyo jw.org ma bikonyogi.” Yubbe maber pi tito kwena bedo calo iruko “war” ma romi maber.\\nTito kwena maber obedo war (Nen paragraf 9-11)\\n“NIYE AYE MYERO OBED KWOTWU”\\n12, 13. “Atero” mene ma Catan twero bayo i komi?\\n12 Kwan Jo Epeco 6:16. Lamony me Roma onongo tingo kwot malac ma twoke tye angwen. Kwot man onongo umo kome cakke ki i pal gwoke me o wa i conge dok gwoke ki i pala lucwan, tong, ki atero pa lumonene.\\n13 “Atero” mene ma Catan twero bayo i komi? En romo celli ki lok goba i kom Jehovah. Catan mito ni itam ni Jehovah pe mari dok pe tye ngat mo ma paro piri. Aida, ma tye ki mwaka 19, owacci: “An pol kare awinyo calo Jehovah pe cok kweda dok en pe mito bedo Larema.” Gin ango ma en timo ka ocako winyo kit man? En omedde ni, “Cokke konya tutwal me jingo niyena. Onongo yam abedo mot labongo miyo lagam, kun atamo ni pe tye ngat mo ma mito winyo lagamma. Ento, i kare-ni ayubbe maber pi cokke, dok atute me miyo lagam kiryo nyo kidek. Pe yot, ento awinyo maber ka amiyo lagam. Dok omege ki lumege bene gicuko cwinya mada. Kare ducu ka cokke otum, aa ma awinyo ni Jehovah mara.”\\n14. Ngo ma wapwonyo ki i gin mutimme i kom Aida?\\n14 Kwot pa lamony pe doko dit nyo doko tidi. Ento kit ma wapwonyo kwede ki i lok pa Aida-ni, niyewa pe tye kit meno. Niyewa twero dongo nyo nweng doko matidi, twero doko matek nyo magoro. Obedo ticwa ki acel acel me gwoko niyewa. (Matayo 14:31; 2 Jo Tecalonika 1:3) Wek ‘niyewa obed calo kwot,’ omyero wagwok obed matek dok madit!\\nNiye aye obedo kwot (Nen paragraf 12-14)\\n“LARRE AYE OBED TOK NYONYO ME WIWU”\\n15, 16. I yo ango ma genwa tye calo tok nyonyo?\\n15 Kwan Jo Epeco 6:17. Lamony me Roma onongo ruko tok nyonyo me gwoko wiye, ngute, ki wange. I kine mukene tok man onongo tye ki lamakke ma weko lamony twero kodone i cinge.\\n16 Kit macalo tok nyonyo gwoko wi lamony-nyi, “gen me larre” bene gwoko tamwa. (1 Jo Tecalonika 5:8; Carolok 3:21) Gen konyowa me keto tamwa i kom cikke pa Lubanga dok pe weko cwinywa tur ka watye ka wok ki i peko. (Jabuli 27:1, 14; Tic pa Lukwena 24:15) Ento ka wamito ni genwa ogwokwa, ci myero obed gen ma kome. Myero waruk “tok nyonyo” man i wiwa, ento pe wating i cingwa!\\n17, 18. (a) Catan twero bwolowa wek wagony tok nyonyo woko ki i wiwa nining? (b) I yo ango ma watwero nyutone ni Catan pe obwolowa?\\n17 Catan twero bwolowa wek wagony tok nyonyo woko ki i wiwa nining? Tam kong i kom gin ma en otemo timo i kom Yecu. Catan onongo ngeyo ni Yecu bidoko laloc me lobo. Ento ma meno peya otimme, Yecu onongo bideno can ci to woko. Ka dok i nge meno, en myero obed mot okur wang ma kare pa Jehovah oromo me kette macalo Kabaka. Pi meno, Catan ocikke me miyo Yecu doko laloc lobo cutcut. Catan ocikke ni ka Yecu owore kicel keken, ci Yecu bidoko laloc me lobo ducu. (Luka 4:5-7) Catan bene ngeyo ni Jehovah ocikke me miyo botwa jami mabeco mapol i lobo manyen. Ento, myero kong wakur wang ma cikke man ocobbe, kun ma wakuro-ni wawoto ki i pekki mapol. Dong Catan tye ka bitowa ni watwero bedo ki kwo ma yot kombeddi. En mito ni waket mitiwa obed mukwongo, ka dong Ker pa Lubanga bedo me aryo.​—Matayo 6:31-33.\\n18 Pol pa Lukricitayo matino pe guweko Catan obwologi. Me labolle, Karina, ma tye ki mwaka 20, owacci: “Angeyo ni gen ma watye kwede pi cobo pekkiwa ducu obedo Ker pa Lubanga keken.” Gen man mono gudo tamme ki kit ma en kwo kwede nining? Konye weko wiye pe wil ni jami me lobo-ni pe rii naka. Me ka tic ki tekone ducu me bedo ki dog tic madit i lobo-ni, Karina tye ka tic ki cawane kacel ki kerone pi Jehovah.\\nLarre aye obedo tok nyonyo (Nen paragraf 15-18)\\nLOK PA LUBANGA “AYE PALA LUCWAN PA CWINY MALENG”\\n19, 20. Watwero dongo dirowa me tic ki Lok pa Lubanga nining?\\n19 Lumony me Roma onongo gitiyo ki pala lucwan ma lebe borre romo centimita 50 nyo incic 20. Lumony magi onongo gin ludiro adada i tic ki pala lucwangi pien gipwonyo kit me tic kwede nino ducu.\\n20 Lakwena Paulo owaco ni Lok pa Lubanga tye calo pala lucwan. Jehovah aye omiyo botwa. Ento omyero wapwony kit me tic kwede ki diro wek wacung pi niyewa nyo walok kit ma watamo kwede. (2 Jo Korint 10:4, 5; 2 Temceo 2:15) Itwero dongo dironi nining? Sebastian, ma tye ki mwaka 21, owaco ni: “Abedo ka coyo piny tyeng acel ki i cura ducu me Baibul ma akwano. Atye ka coyo piny wang Baibul ducu ma amaro.” Man konye me niang kit ma Jehovah tamo kwede. Daniel owaco ni: “Ka atye ka kwano Baibul, ayero tyeng mogo ma atamo ni twero konyo dano ma arwatte kwedgi i ticwa me pwony. Anongo ni dano gijolo lokwa ka guneno ni imaro Baibul dok itye ka tute matek me konyogi.”\\nLok pa Lubanga aye pala lucwan (Nen paragraf 19-20)\\n21. Pingo pe myero walwor Catan ki jogine?\\n21 Kit ma wapwonyo kwede ki i lanen pa jo matino ma kicoyo lok komgi i pwony man, pe omyero walwor Catan ki jogine. Tye ada gire ni gitek, ento pe gitek giloyo Jehovah. Dok pe gibimedde ki kwo pi naka. Kibitweyogi woko ci pe gibibedo ki teko me wano ngat mo keken i kare me Loc me Mwaka Alip Acel pa Kricito, ka dong i nge meno kibinekogi woko. (Niyabo 20:1-3, 7-10) Wangeyo lamonewa, dirone, ki dong mitine. Ki kony pa Jehovah, watwero cung matek i kome!\\nJami lweny me cwiny: Jami ducu ma Jehovah miyo botwa me gwokowa i lwenywa ki Larac-ci. Me gwoko komwa, myero waruk jami lweny magi ducu","num_words":2249,"character_repetition_ratio":0.055,"word_repetition_ratio":0.006,"special_characters_ratio":0.253,"stopwords_ratio":0.299,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Amoc 7 ACO85 - Rwot Lubaŋa onyutta man: nen, en cen rye - Bible Search\\nAmoc 6 Amoc 8\\nLok adek ma Lubaŋa onyuto ma bipoto i kom Icrael\\n1Rwot Lubaŋa onyutta man: nen, en cen rye ka cweyo lwak bonyo i kare ma bel ma gicoyo me aryo ocako twi, en bel ma gicoyo ka doŋ gikayo pa kabaka. 2I kare ma doŋ gutyeko camo lum woko ki i lobo, awacci,\\n“Ai Rwot Lubaŋa, timgi kica do!\\nYakobo twero cuŋ niŋniŋ, ma kun en tidi kumeno!”\\n3Ci Rwot oŋut i kom lok man kun wacci, “Man pe doŋ bitimme.”\\n4Rwot Lubaŋa dok onyutta man: nen, Rwot Lubaŋa onoŋo tye ka ciko ni giŋol kop i kom jone ki mac; ci mac owaŋo kut matut otyeko woko, obedo ka waŋo lobo-ni. 5Ci awacci,\\n“Ai Rwot Lubaŋa, doŋ iwek do!\\nYakobo twero cuŋ niŋniŋ,\\nma kun en tidi kumeno?”\\n6Ci Rwot Lubaŋa oŋut i kom man kun wacci, “Man bene pe doŋ bitimme.”\\n7Dok onyutta man: nen, Rwot yam ocuŋ i ŋet cel me gaŋ ma gigero kun gipimo ki birigi*, kun omako birigi i ciŋe. 8Ci Rwot owacca ni, “Amoc, ineno gin aŋo?” Ci agamo ni, “Birigi.” Dok Rwot awacca ni,\\n“Nen, aeketo birigi i dye jona jo Icrael,\\npe dok abikato ki ka ŋetgi.\\n9Kabedo pa Icaka ma yam giwora iye i wi godi gibidoŋ noŋo,\\nki kabedo pa jo Icrael maleŋ gibidoŋ obur;\\nci abipoto i kom ot pa Jeroboam ki pala lucwan.”\\nAmoc ki Amajia\\n10Ci doŋ Amajia, ajwaka me Betel, ocwalo lok bot Jeroboam, kabaka me Icrael, ni, “Amoc opiro lok i komi i dye jo me ot pa Icrael; lobo-ni pe twero ciro lwak lok ducu ma en owaco. 11Pien Amoc doŋ owaco kumeno ni,\\n‘Jeroboam gibineko ki pala lucwan,\\njo Icrael gibikwanyogi ki i lobogi giterogi i opii.’ ”\\n12Ci Amajia owaco bot Amoc ni, “In lanen, citi iriŋ woko i lobo Juda, icam kwonni kunnu, it yet lok lanebi lanebi ki kunnu. 13Ento pe dok it yet lok i Betel, pien kany kabedo maleŋ pa kabaka, man ot woro Lubaŋa me ker man.”\\n14Amoc odok iye ki Amajia ni, “An pe lanebi, an bene pe latin pa lanebi mo; ento yam an lakwat, ki layub nyig olam me acama. 15Ci Rwot okwanya ki ka lubo kor romi, ci owacca ni, ‘Cit itit lokka boŋonajo Icrael.’\\n16“Pi meno, koni doŋ iwiny lok pa Rwot.\\nIn iwacci, ‘Pe it it lok pa Lubaŋa i kom Icrael,’\\ndok ni, ‘Pe ibed ka lok i kom ot pa Icaka.’\\n17Pi meno, Rwot owaco kuman ni,\\n‘Dakoni bibedo malaya i gaŋ,\\nawobe ki anyirani gibinekogi ki pala lucwan,\\npottiwu gibipoko woko kun gipimo ki tol;\\nin kikomi ibito i lobo ma keni,\\nci jo Icrael gibikwanyogi woko ki i lobogi, giterogi i opii ada.’ ”","num_words":430,"character_repetition_ratio":0.061,"word_repetition_ratio":0.0,"special_characters_ratio":0.258,"stopwords_ratio":0.272,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Acakki 8 ACO85 - Lubaŋa opo kom Nua ki lee tim ducu, ki - Bible Search\\nAcakki 7 Acakki 9\\nPii aluka otwo woko\\n1Lubaŋa opo kom Nua ki lee tim ducu, ki lee ma paco ducu ma yam tye kacel kwede i yeya. Lubaŋa omiyo yamo okodo wi lobo, ci pii ocako dwon. 2Waŋ it me kut matut oculle woko, ki polo bene ocegge woko, ki kot ma corre a ki i polo bene ocok woko, 3pii omedde ki dwon woko i wi lobo jwijwi. Ka nino okato miya acel ki pyerabic, pii onoŋo odwon woko. 4I dwe me abiro, i nino dwe apar wiye abirone, yeya ogem i wi got Ararat. 5Pii omedde ki dwon woko nio kwede i dwe me apar; i dwe me apar, i nino dwe acel, wi godi maboco gucako nen.\\n6Ka nino pyeraŋwen okato, Nua oyabo waŋ dirica ma yam otuco i yeya-ni, 7ocwalo agak woko; ci obedo ka tuk, kun wirre kwede tuŋŋi ki tuŋŋi, nio ka piny otwo woko. 8Dok ocwalo amam woko nia ki bote, wek enen ka pii doŋ otyeko dwon woko ki i lobo ada. 9Ento amam pe omedo ki noŋo ka ma opye iye ki tyene, ci odok bote cen i yeya, pien onoŋo pii pud omwonyo wi lobo woko ducu. Ci Nua oryeyo bade, omake, odwoke i yeya bote. 10Dok okuro pi nino abiro mukene, ka dok ocwalo amam woko nia ki i yeya. 11Amam dok odok bote i yeya ma onoŋo piny doŋ oyuto; nen, en otino pot yat jeituni ma opwono madyak i doge. Kit meno Nua oniaŋ ni pii doŋ otyeko dwon woko ki i wi lobo. 12Dok omedde ki kuro pi nino abiro mukene, dok ocwalo amam woko; ci doŋ pe odok bote matwal.\\n13I mwaka me miya abicel ki acel me dit pa Nua, i dwe mukwoŋo, i nino dwe acel, en aye pii otwo iye woko liweŋ wi lobo. Nua ocako puto wi yeya woko, ci oneno wi lobo otwo woko. 14I dwe me aryo, i nino dwe pyeraryo wiye abiro, onoŋo lobo doŋ otwo woko. 15Lubaŋa owaco bot Nua ni, 16“Doŋ ikat woko ki i yeya, in ki dakoni, ki awobeni ki mongi kacel kwedi. 17Kel woko gin makwo ducu ma gitye kwedi, wa kit kom ducu, winyo ki lee ki gin ducu ma lak alaka wi lobo, wek gucorre i wi lobo, kun ginywal, ginya i wi lobo.” 18Kit meno Nua okato woko, ki awobene ki dakone, ki mon pa awobene kacel kwede. 19Ki lee ducu ki gin ducu ma lak alaka, ki winyo ducu, gin ducu ma giwoto wi lobo, gucako mol, gukato woko ki i yeya, ma oporo kit kwagi ducu.\\n20Nua ocano keno tyer pi Rwot, ci oyero lee ma gicamo ki i kit kwagi acel acel, ki winyo ma gicamo ki i kit kwagi acel acel, otyero gitum awaŋa i wi keno tyer. 21Ka Rwot oŋweyo gin ma ŋwece kur ma yomo cwiny. Rwot oloko i cwinye kekene ni, “An pe dok abiceno lobo pi dano, kadi bed tam ducu ma i cwinye kemo bal keken nia wa i tinone; pe doŋ abineko gin makwo ducu kit ma yam atimo. 22Ka lobo pud tye, ci kare me coc ki kac, wa koyo ki lyeto, ki oro ki cwir, dyeceŋ ki dyewor, pe bigik matwal.”","num_words":540,"character_repetition_ratio":0.056,"word_repetition_ratio":0.0,"special_characters_ratio":0.259,"stopwords_ratio":0.278,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yakobo 3 ACO85 - Utmegina, pe myero jo mapol i kinwu - Bible Search\\n1Utmegina, pe myero jo mapol i kinwu gudok lupwony, pien wuŋeyo ni wan lupwony gibiŋolo kop mapek i wiwa makato jo mukene. 2Wan ducu ŋat acel acel timo lwak roc mapol, ento ka ce inen ŋat mo pe roco i gin ma en loko, ci dano-nu noŋo dano maber twatwal, twero loyo kome ducu. 3Wan warwako nyonyo i dog aguragura wek guwinywa, ci wawiro komgi ducu dok tuŋ ka ma wamito. 4Koŋ wunen mel, ginen doŋo mada, dok yamo aye ma kologi, ento ŋat ma kwaŋo twero wiro cito ka ma en mito ki latin pol mo matidi keken. 5Kit meno, leb obedo dul kom ma nen tidi mo, ento wakke mada i jami madoŋo. Nen kit ma mac matidi mo keken waŋo kwede buŋa madit!\\n6Leb bene obedo calo mac. I kin dul komwa leb rom ki lobo ma gin ma en tiyo pe atir, ci balo komwa woko ducu, cwinyo mac i kwowa, i kit ma kwo wirre kwede ducu; mac me Geena moko i kome. 7Dano twero loyo kit lee ducu, wa winyi, twol-gu ki ginaketa ducu ma bedo i nam, dok bene giloyogi woko yam con. 8Ento pe tye dano mo ma twero loyo leb. Leb aye twon gin mo ma pe jukke, opoŋ ki kwir ma neko dano. 9-Leb en aye gin ma wapwoyo kwede Rwot Lubaŋa Wonwa, en leb acel-lu bene waceno kwede dano ma giketogi i cal pa Lubaŋa. 10Pwoc ki ceno dano a i dog acel-lu. Utmegina, pe myero obed kit meno. 11Waŋ it acel twero mol iye pii mamit ki makecce? 12Utmegina, oduro mono twero nyak yaa? Nyo olok twero nyak oduro? Kit meno pii mamit bene pe twero mol kun a ki i waŋ it ma piine obedo kado kado.\\nRyeko mua ki malo\\n13Aŋa i kinwu ma ryek dok niaŋ jami? En myero onyut tic me ryekone ki mwolo, pi kwone maber. 14Ento ka wutye ki nyeko marac i cwinywu, ki laro dito, pe wuwakke, pe bene wuwac lok goba i kom lok ada. 15Kit ryeko macalo meno pe oa ki i polo ento obedo me lobo, pe woro lubaŋa, ento pa Catan. 16Pien ka ma nyeko ki laro dito tye iye, inoŋo anyobanyoba ki tim ducu maraco tye iye. 17Ento ryeko mua ki malo, mukwoŋo bedo leŋ, dok bedo me kuc, me mwolo, gamo tam ducu mabeco, opoŋ ki kica, ki nyako nyig maber, ŋat ma tye kwede pe poko kin dano, bedo ma cwinye atir. 18Jo ma kelo kuc gicoyo kodigi i kuc me nyako kit ma atir.","num_words":428,"character_repetition_ratio":0.049,"word_repetition_ratio":0.0,"special_characters_ratio":0.251,"stopwords_ratio":0.299,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yocwa 5 ACO85 - Ka luker pa jo Amor ducu ma gibedo loka - Bible Search\\nYocwa 4 Yocwa 6\\nLiro dano i Gilgal\\n1Ka luker pa jo Amor ducu ma gibedo loka Jordan ma tuŋ potoceŋ, ki luker pa jo Kanaan ducu ma gitye i dog nam, guwinyo ni Rwot otyeko dwono pii me Jordan otwo woko pi jo Icrael nio ka gumol gukato loka tuŋcel, ci cwinygi ocako ŋabbe aŋaba, ki tipo komgi oto woko, pi lworo jo Icrael. 2I kare meno Rwot owaco bot Yocwa ni, “Tim pala kidi lela mabitte ci ilir ki jo Icrael tyen me aryone.” 3Ci Yocwa otimo pala kidi lela mabitte, oliro ki jo Icrael i Gibea-aralot. 4Man aye tyen lok mumiyo Yocwa olirogi: lwak co ducu ma gua ki i Ejipt, lulwenygi ducu, onoŋo gutyeko to woko ki i tim i kare ma doŋ gutyeko a woko ki i Ejipt. 5Jo ma gua ki kunnu onoŋo yam gilirogi, ento jo ducu ma ginywalogi ki i waŋayo ma onoŋo doŋ gua woko ki i Ejipt, gubedo ma pe gilirogi. 6-Pien jo Icrael gubedo ka wot i tim mwaka pyeraŋwen, nio ka jo me rokgi ducu, co ducu ma lumony ma yam gua ki i Ejipt, guto gutum woko, pien onoŋo pe gubedo ka woro dog Rwot. Rwot yam okwoŋo ni pe ebiye ni gin gunen lobo ma yam okwono bot kwarogi ni ebimiyo botgi, en aye lobo ma mol cak ki moo kic. 7Kit meno jo ma Yocwa oliro gubedo litinogi ma Rwot omiyo gudoŋo guleyo ka tyengi; pien onoŋo gubedo ma pe gilirogi, pe gilirogi ki i waŋayo.\\n8Ka liro jo Icrael doŋ otum, ci gubedo i gony nio ka gucan. 9Rwot owaco bot Yocwa ni, “Tin doŋ akwanyo lewic me lobo Ejipt woko ki i komwu,” mumi yo nyiŋ kabedo-nu pud gilwoŋo ni Gilgal wa onyoo.\\n10-I kare ma jo Icrael gitye i gony me Gilgal gukwero nino madit me Kato i nino dwe apar wiye aŋwen otyeno i bar me Jeriko. 11Orwone ki i ŋe kwero Kato, i nino meno kikome, gucako camo cam ma ocek i lobo-nu, capat ma tobi pe iye ki bel ma gicelo. 12-I nino meno ma gucamo iye cam ma ocek ki i lobo-nu en aye nino ma manna bene, ogik iye; jo Icrael pe dok gumedde ki camo manna matwal, ento doŋ gubedo ka camo cam ma ocek i lobo Kanaan i mwaka meno.\\nDano ma owoto pala lucwan\\n13Ka Yocwa onyiko cok ki Jeriko, otiŋo wane malo oneno piny, ci oneno dano mo ocuŋ i nyime ma onoŋo owoto pala lucwan omako i ciŋe. Yocwa ocito bote, openye ni, “In itye tuŋ botwa nyo tuŋ bot lumerokwa?” 14En ogamo ni, “Pe; ento an aye lawimony pa Rwot ma tin doŋ abino.” Yocwa oryebbe piny i ŋom, owore, ci owaco bote ni, “Ladit, an laticci, icika ki lok aŋo?” 15Lawimony pa Rwot owaco bot Yocwa ni, “Luny war woko ki i tyeni, pien kabedo ma icuŋ iye-ni kabedo maleŋ.” Ci Yocwa otimo kit meno.","num_words":490,"character_repetition_ratio":0.063,"word_repetition_ratio":0.0,"special_characters_ratio":0.245,"stopwords_ratio":0.31,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Camuel 23 ACO85 - I kare ca gitito bot Daudi ni “lo - Bible Search\\n1 Camuel 22 1 Camuel 24\\n1 Camuel 23\\nDaudi obedo i Keila\\n1I kare ca gitito bot Daudi ni “lo Piliciti gitye ka lweny i kom jo Keila, gitye ka yako kalgi woko ki i laro moyo.” 2Pienno Daudi openyo dog Rwot ni, “Acit ilweny i kom jo Piliciti meno?” Rwot ogamo dog Daudi ni, “Cit icilweny i kom jo Piliciti wek ilar jo Keila.” 3Ento jo pa Daudi guwaco bote ni, “Nen, kany i Juda wabedo ki lworo madwoŋ, Pe bedo rac mada ka dok wacito i Keila ka lweny ki mony pa jo Piliciti?” 4Ci Daudi dok openyo dog Rwot. Rwot owaco bote ni, “A malo, icit i Keila pien abimiyo jo Piliciti i ciŋi.” 5Daudi kijone gucito i Keila, gulwenyo i kom jo Piliciti, gudwogo cen ki dyaŋigi, ma onoŋo guneko lwak jo mapol i komgi. Daudi olaro jo Keila kit meno.\\n6Ka Abiatar wod pa Akimelek oriŋo bot Daudi i Keila, ocito ki epod i ciŋe. 7Dok gitito bot Caulo ni Daudi doŋ ocito i Keila. Caulo ogamo ni, “Lubaŋa doŋ otyeko miye woko i ciŋa, pien odonyo i gaŋ ma tye ki doggola ma gicego ki rii, ci oloro iye wiye kekene.” 8Caulo olwoŋo lwak ducu ka lweny wek gucit i Keila ka rumo wi Daudi ki jone kunnu. 9Daudi oniaŋ ni Caulo tye ka piro lok marac i kome, ci owaco bot ajwaka Abiatar ni, “Kel epod kany.” 10Ci Daudi olego ni, “Ai Rwot Lubaŋa pa Icrael, awinyo ni Caulo tye ka yenyo yo me bi no Keila wek etyek gaŋ man woko pira. 11Ci doŋ apenyo ni, jo Keila gibimiya i ciŋ Caulo? Caulo bibino, kit ma awinyoni? Ai Rwot Lubaŋa pa Icrael, abako doga boti, titta ba. Rwot owaco bote ni, ‘En bibino.’ ” 12Daudi dok openyo ni, “Jo Keila gibimiya ki jona i cin Caulo?” Rwot ogamo ni, “Gibimiyi bote.” 13Ci Daudi ki jo ma gitye bote ma giromo miya abicel gua woko ki i Keila, guket, gucito ka ma giromo wot iye. Ka dok gitito bot Caulo ni, Daudi doŋ oriŋo woko ki i Keila, ci pe doŋ ocito kunnu. 14Daudi obedo i kakannene i dye tim, i lobo godi ma i tim Jip. Caulo obedo ka yenye jwijwi, ento Lubaŋa pe omiye i ciŋe.\\nDaudi obedo i tim i lobo godi\\n15Daudi obedo ki lworo pien onoŋo Caulo tye ka yenye me aneka. I kare ca onoŋo. Daudi obedo i Korec ma tye i tim Jip, 16ci Yonacan wod pa Caulo obino bote, ojiŋo cwinye i nyiŋ Lubaŋa kun waco bote ni, 17“Pe ilwor, pien ciŋ wora pe bipoto i komi. Ibibedo kabaka ma loyo Icrael, an abibedo lalub kori. Wora Caulo bene ŋeyo kumeno.” 18-Ci gin aryo ducu guketo gicikkegi i nyim Rwot. Lacen Daudi odoŋ i Korec, ci Yonacan odok paco.\\n19-Jo Jip gucito bot Caulo i Gibea, guwaco bote ni, “Daudi tye i kakannene i kinwa, i Kortec, i kom got Kakila ma i Jecimon yo tuŋ acuc. 20In kabaka bin doŋ, kit macalo cwinyi mito bino-ni, ci wan aye wabimiye i ciŋi.” 21Caulo ogamo ni, “Rwot aye omiwu gun pien kica omakowu i koma. 22Wun wucit ka penyo kakare maber wek wuŋe kabedo ma en bedo iye, ki ŋat munene kunne; pien gitta ni en kwiri mada. 23Koŋ wucinen, wuŋi kabedo ducu ma en maro kanne iye, wek wudwog ma donŋ wuniaŋ atir. Ka doŋ abicito kunnu kacel kwedwu. Tekke en tye i lobo man ka mo, ci abiyenye ki i kin kaka ducu ma gitye i Juda.” 24Ci gua gukwoŋo nyim Caulo gucito i Jip.\\nI kare-nu onoŋo Daudi ki jone gitye i Maon, i Araba cok ki Jecimon, yo tuŋ acuc. 25Caulo ocito kacel ki jone ka yenye, ento gitito bot Daudi, omiyo ocito obedo i luŋ matut i kin godi ma i tim Maon. Ka Caulo owinyo pire, ci olubo kor Daudi wa kunnu. 26Caulo woto rabo ŋet luŋ tuŋcel kun Daudi ki jone onoŋo girabo ŋet luŋ tuŋcel. Daudi orune me a woko ki ka ŋet Caulo, pien onoŋo jo pa Caulo ginyiko cok ki Daudi ki jone wek gimakgi woko. 27Ci lakwena mo dok obino bot Caulo ma wacci, “Rune ibin oyoto, pien jo Piliciti gubino ka monyo lobo.” 28Caulo oa woko ki ka lubo kor Daudi, ociko ka lweny ki jo Piliciti; mumiyo gicato nyiŋ kabedo-nu ni, Got me Pokke. 29Daudi oa ki kunnu, ocito obedo i En-gedi i kakannene.","num_words":732,"character_repetition_ratio":0.061,"word_repetition_ratio":0.0,"special_characters_ratio":0.254,"stopwords_ratio":0.27,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nino me Ngolo Kop Mono Obedo Nino Ango? - Kabedo me Intanet pa Lucaden pa Jehovah\\nNino me Ngolo Kop Mono Obedo Nino Ango?\\nIN ITAMO ni Nino me Ngolo Kop bibedo nining? Dano mapol gitamo ni kibikelo dano bilion mapol inyim komker pa Lubanga ka kibingolo kop i komgi ki acel acel. Ka jo mukene gibinongo mot me cito i kwo me yomcwiny i polo, ki jo mukene kibingolo kop i wigi me cito ka deno can i kapiny. Ento, Baibul dok waco gin mapat ki lok meno. Lok pa Lubanga nyuto ni, kare meno pe obedo kare me lworo, ento obedo kare me gen ki me roco piny wek odok maber.\\nI Niyabo 20:11, 12, wakwano lok ma lakwena Jon otito i kom nino me Ngolo Kop ni: ‘Dok aneno komker mo madit matar, ki ngat ma obedo i wiye. Lobo ki polo gua ki i nyime guringo woko, ento pe dok ginongo kabedo mo pigi. Ci aneno jo muto, jo madito ki jo matino, kun gucung i nyim komker, onongo bene tye kenyo buk mogo ma kiyabo igi woko. Kiyabo bene buk mo mukene ma en aye buk me kwo. Kingolo kop i kom jo muto ma lubbe ki ticgi.’ Anga ma obedo Langolkop ma kitito pire kany-nyi?\\nLubanga Jehovah aye obedo Langolkop madit. Kadi bed kit meno, en omiyo tic me ngolo kop i cing ngat mukene. Ma lubbe ki Tic pa Lukwena 17:31, lakwena Paulo owaco ni Lubanga “dong otyeko moko nino ma en bingolo iye kop i kom dano ducu ma i lobo i kit ma atir, kun dong oyero dano ma myero ongol kop ma ka-kare.” Langolkop man ma kiyero-ni, obedo Yecu Kricito i kare ma dong kicere woko. (Jon 5:22) Dong Nino me Ngolo Kop kono bicakke awene? Dok bitero kare ma rom mene?\\nBuk pa Niyabo nyuto ni Nino me Ngolo Kop bicakke i nge gik pa lweny me Armagedon, i kare ma kibityeko iye yub pa Catan marac me kare-ni ducu.* (Niyabo 16:14, 16; 19:19-20:3) Inge lweny me Armagedon, Catan ki jogine ducu kibitweyogi i buc i bur ma tere pe gik pi mwaki alip acel. I kare meno jo alip 144,000 ma gibinywako tic me loc-ci, ‘gibibedo ka loc kacel ki Kricito pi mwaki alip acel.’ (Niyabo 14:1-3; 20:1-4; Jo Roma 8:17) Pi meno, Nino me Ngolo Kop pe obedo kare ma tero cawa 24 keken, ento bitero mwaki alip acel kulu.\\nYecu Kricito ‘bingolo kop i kom jo muto ki jo makwo.’ i kare me mwaki alip acel-li. (2 Temceo 4:1) “Jo makwo” gibibedo “lwak dano mapol ata” ma gubwot ki i lweny me Armagedon. (Niyabo 7:9-17) Lakwena Jon bene oneno “jo muto…kun gucung i nyim” komker me ngolo kop. Kit ma Yecu ociko kwede, “jo ducu ma tye i lyel biwinyo iye dwane [en Kricito], ci gibikatti woko” i kare me nicer. (Jon 5:28, 29; Tic pa Lukwena 24:15) Ento ngolo kop man bicung i kom gin ango?\\nMa lubbe ki ginanyuta, lakwena Jon oneno, ‘buk mogo ma giyabo igi woko,’ ka ‘kingolo kop i kom jo muto ma lubbe ki ticgi.’ Man mono obedo buk mogo ma kigwoko iye lok i kom jami maraco ma dano gutimo i kare ma onongo pud gikwo? Pe, ngolo kop pe bibedo i kom bal ma dano gutimo ma pud peya guto. Wan kono wangeyo lok meno nining? Baibul waco ni: “Ngat ma oto, balle dong gik woko.” (Jo Roma 6:7) Pi meno, jo ma kicerogi-ni gidwogo i kwo ma nongo gipe ki bal mo. Dong buk man omyero obed ni nongo tye ki cik mukene pa Lubanga. Me wek gubed ki kwo ma pe tum, jo ma gibibwot ki i lweny me Armagedon ki jo ma kibicerogi-ni omyero gubed jo ma lubo cik pa Lubanga, Jehovah binyuto botgi cik mukene manyen me aluba, i kare me mwaki alip acel-li. Ci dong, kibingolo kop i wi ngat acel acel kun nongo cung i kom jami ma en obedo ka timone i kare me Nino me Ngolo Kop.\\nNino me Ngolo Kop bimiyo kare bot dano bilion mapol me pwonyo miti pa Lubanga ki me yubo kwogi bene. Man tyen lokke ni tic me pwony madit bibedo tye. Adada, ‘jo ma bibedo i lobone gibipwonyo kit ma atir.’ (Icaya 26:9) Kadi bed kit meno, pe dano ducu gibiye timo miti pa Lubanga. Icaya 26:10 waco ni: “Dano marac kadi bed gitine gin maber, pe twero pwonnye me bedo dano ma kite atir; bedo mere ka timo tim mogo ma pe tye atir i lobo pa dano ma cwinygi atir, kun pe neno dit pa Rwot.” Kibineko jo ma cwinygi pe atir-ri woko matwal i Nino me Ngolo Kop.—Icaya 65:20.\\nI agikki me Nino me Ngolo Kop, nongo dano dong ‘gikwo’ calo jo ma gipe ki roc. (Niyabo 20:5) Dano bidok cen i kit me kwo ma nongo roc pe iye i Nino me Ngolo Kop. (1 Jo Korint 15:24-28) Ci dong kare bibedo tye ma kibikelo atematema me agikki i kom dano. Kibigonyo Catan ci giwekke me temo dano pi tyen me agikki. (Niyabo 20:3, 7-10) Jo ma gibikwero en, aye dong gibinongo kuc kikome ma Baibul yam ociko pire ni: “Jo ma kitgi atir gibicamo lobo, dok gibibedo iye matwal.” (Jabuli 37:29) Adada, Nino me Ngolo Kop pud dong bibedo kare mamwonya pi dano ma kitgi atir ducu ya!\\n* Pi ngec mukene ma mako lok i kom Armagedon, nen buk me Insight on the Scriptures, Volume 1, pot karatac 594-5, 1037-8, ki dul me 20 me Worship the Only True God, ma Lucaden pa Jehovah aye gucoyo.","num_words":886,"character_repetition_ratio":0.074,"word_repetition_ratio":0.002,"special_characters_ratio":0.265,"stopwords_ratio":0.335,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Tic Pa Lukwena 5 ACO85 - Ento laco mo ma nyiŋe Anania - Bible Search\\nTic Pa Lukwena 4 Tic Pa Lukwena 6\\nTic Pa Lukwena 5\\nAnania ki Capira\\n1Ento laco mo ma nyiŋe Anania ki dakone Capira gucato jamigi, 2ci en okano dul lim mogo woko ma dakone bene ŋeyo, ka okelo dul acel, ci oketo ka tyen lukwena. 3Ento Petero owacce ni, “Anania, piŋo Catan opoŋo cwinyi, omiyo itemo bwolo Cwiny Maleŋ kun ikano dul lim ma oa i loboni? 4Ka nene pe icato, kono pe obedo meri giri? Dok ka doŋ icato, pe onoŋo tye giri i te twerri? Piŋo itamo lok macalo meno i cwinyi? Pe ibwolo dano ento ibwolo Lubaŋa giri.” 5Ka Anania owinyo lok meno, ci opoto piny oto woko cut, ci lworo madit omako jo ducu ma guwinyo pire. 6Litino awobe gua ci guboyo kome, ka gutere woko ka yike.\\n7Lacen ka cawa okato kine ka adek, ci dakone obino odonyo, kun pe ŋeyo gin mutimme-ni. 8Petero owacce ni, “Titta ka onoŋo wucato lobowu i wel ma rom meno.” 9Ento Petero owacce ni, “Piŋo wun aryo ducu wuribbe ka bwolo Cwiny pa Rwot? Nen, tyen jo muyiko cwari ka tye i doggola, in bene gibiteri woko.” 10Ci dako opoto piny ka tyene, oto woko cut, ka litino awobe gubino gudonyo i ot, ci gunoŋo en oto, ci gutere woko, guyike ka ŋet cware. 11Lworo madit omako lwak jo muye Yecu ducu, ki jo ducu ma guwinyo lokke.\\nLanyut ki taŋo mapol otimme\\n12Lwak lanyut ki taŋo mapol otimme i kin dano ki i ciŋ lukwena. Onoŋo gin ducu gibedo kacel i te baraja pa Solomon. 13Pe tye ŋat mo ma oette me ribbe kwedgi, ento onoŋo dano guketo deyo madit i komgi. 14Lwak jo mapol ma guye gumedde bot Rwot, co wa ki mon, 15mumiyo gikelo lutwo wa i yo, gipyelogi i wi kitanda ki i wi gibuto, wek ka Petero kato ka ŋetgi, ci tipone owok i kom jo mogo i kingi. 16Lwak dano bene gua ki i gaŋ murumo Jerucalem, gucokke kun gikelo lutwo ki jo ma cen marac yelogi, ci gin ducu gucaŋ.\\n17Ento ajwaka madit oa kacel ki jo ma gitye kwede, ma gin aye dul pa Lucadukayo, ma nyeko omakogi matek, 18gumako lukwena guketogi i mabuc. 19Ento i dyewor lamalaika pa Rwot oyabo dog ot mabuc, ci okelogi woko kun waco ni, 20“Wucit wucuŋ i ot pa Lubaŋa, wutit bot dano lok me Kwo man ducu.” 21Ka guwinyo lok man, ci gudonyo i ot pa Lubaŋa okogweno gubedo ka pwonyo dano.\\nKa ajwaka madit obino ki jo ma onoŋo gitye kwede, ci gucoko Lukiko kacel ki ludoŋwo ducu pa jo Icrael, ka gucwalo kwena ka omogi ki i mabuc. 22Ento ka ludito pa askari gucito, pe gunoŋogi i buc, ka gudwoko lok ni, 23“Wanoŋo ot kol giloro maber, kun lukur-piny bene gucuŋ i doggola, ento ka wayabo ci pe wanoŋo ŋat mo iye.” 24Ka ladit pa askari me ot pa Lubaŋa ki ajwaka madit guwinyo lok meno, ci tamgi ocuŋ woko, kun gipennye kekengi kit ma lokke bitum kwede. 25Ka ŋat mo obino otittigi ni, “Jo ma wuketogi i ot kol-li, gitye gucuŋ i ot pa Lubaŋa ka pwonyo dano.” 26Ci ladit ki askarine gucito gukelogi, ento pe ki tek mo, pien onoŋo gilworo ni lwak celogi ki got.\\n27Ka doŋ gukelogi, ci guketogi i nyim lukiko, ka ajwaka madit openyogi, 28-kun waco ni, “Wan wacikowu matek ni pe wupwony lok mo i nyiŋ man ento koni wupoŋo i Jerucalem woko pi pwonywu-ni, dok wumoko tamwu me kelo remo pa dano man i komwa.” 29Ento Petero ki lukwena mukene gudok iye ni, “Myero wawiny Lubaŋa makato dano. 30Lubaŋa pa kwarowa ocero Yecu ma wun wuneko ku wuŋabe i kom yat. 31Lubaŋa otiŋe malo i ŋete yo tuŋ acuc i kabedo me deyo pi bedo Laker ki Lalar, wek jo Icrael gunoŋ kare me ŋut ci en owek balgi. 32Wan aye lucaden me lok meno, kacel ki Cwiny Maleŋ ma Lubaŋa omiyo bot jo ma giwinye.”\\nLok pa Gamaliel\\n33Ka guwinyo lok man, ci gutugge ki akeca ma gimito nekogi. 34Ento Laparicayo mo ma i lukiko ma nyiŋe Gamaliel, lapwony-cik ma dano ducu giworo, oa malo ci ociko ni koŋ gicwalgi woko pi kare manok. 35Ka owaco bot jo mucokke ni, “Jo Icrael, ber wugwokke i gin ma wutimo i kom jo man. 36Pien yam con i kare ca Teyuda otuc ci omine kene ni en e dano madit, ki jo mogo ma giromo ka miya aŋwen guribbe kwede; ento gineke woko ki jo ma gilube ducu guket woko ata. 37Dok i ŋeye Juda ma Lagalilaya dok otuc io kare me kwano wel dano, ci otero jo mukene ma gilube; en bene oto, jo ma gilube bene guket woko ata. 38Iyo, i lok ma tye kombeddi atito botwu ni cwinywu oa woko i kom jo man, wuwek gubedi; pien ka ce yub man nyo tic man pa dano, ci bigik ata, 39ento ka pa Lubaŋa, ci pe wubiloyogi, wun bene wubinen macalo wulwenyo i kom Lubaŋa!”\\n40Ci gujolo tamme, ka gilwoŋo lukwena gudwogo, ci gugoyogi kun gicikogi ni pe gulok i nyiŋ Yecu, ka doŋ giwekogi gucito. 41Gua woko ki i nyim Lukiko ma onoŋo cwinygi yom pien Lubaŋa otamo ni gimyero pi dit man me noŋo lewic pi nyiŋ Yecu. 42Dok nino ducu pe guweko pwonyo dano ki tito lok me kwena maber ni Yecu en aye Kricito ma Lubaŋa oyero i ot pa Lubaŋa ki i paco pa dano.","num_words":896,"character_repetition_ratio":0.046,"word_repetition_ratio":0.0,"special_characters_ratio":0.243,"stopwords_ratio":0.314,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejira 5 ACO85 - I kare meno, lunebi magi, Aggai ki - Bible Search\\nEjira 4 Ejira 6\\nGityeko gero ot pa Lubaŋa odoco\\n1I kare meno, lunebi magi, Aggai ki Jekaria wod pa Iddo, gutito lok bot Lujudaya ma gitye i Juda ki i Jerucalem, i nyiŋ Lubaŋa pa Icrael ma en aye loyogi-ni. 2-Ka dok Jerubabel wod pa Cealtiel ki Yecwa wod pa Jojadak gucako gero ot pa Lubaŋa ma tye i Jerucalem odoco; onoŋo lunebi pa Lubaŋa bene tye kacel kwedgi ma konyogi ki tic.\\n3I kare meno kikome en aye Tatenai ma laloc me dul lobo me Loka Kulu ki Cetar-bojenai ki ludito wadgi gubino botgi ci guloko kwedgi kit man ni, “Aŋa mumiyowu twero me gero ot man ki me tyeko gedo man?” 4Gin bene gupenyogi kit man ni, “Lugedo ma gitye ka gedo-ni nyiŋgi aŋagi?” 5Ento wan Lubaŋa yam tye ka neno ludoŋo pa Lujudaya, omiyo pe gijuko ticgi nio wan ma lok ma gicwalo-ni oo bot Dario, ma kun gikuro lagam me waraga ma gibidwoko pi lok meno.\\n6Man aye lok ma i waraga ma Tatenai ma en laloc me dul lobo ma tye Loka Kulu ki Cetar-bojenai ki ludito wadgi ducu gucoyo ci gucwalo bot Dario; 7gucwalle lok ma gicoyo kit man ni, “Bot kabaka Dario, kuc obed boti. 8Myero kabaka oŋe ni wan wacito i lobo Juda, wao wa i ot pa Lubaŋa madit. Gitye ka gerone ki godi apaya madoŋo, ki dok giguro bao bene me umo kom ot nia ki i dye ot piny nio kwede wa i kwori me dan ot ducu; tic man tye ka wot mot maber twatwal dok ticce ye ciŋgi maber. 9Wan wapenyo ludoŋo ma kunnu ka waloko botgi kit man ni, ‘Aŋa mumiyowu twero me gero ot man ki me tyeko cel murumo ducu?’ 10Ka dok wapenyo wa nyiŋgi bene, wek watit boti, ka wacoyo nyiŋ ludito ma gitelo wigi. 11Gin gugamo dogwa kit man ni, ‘Wan lutic pa Lubaŋa me polo ki lobo, wan watye ka gero ot man odoco, en ot ma yam gigero i lwak mwaka mapol mukato anec, ma con kabaka madit pa jo Icrael ogero nio ka otyeko. 12-Ento ka kwarowa yam gumiyo kiniga omako Lubaŋa me polo i komgi, ci omiyogi i ciŋ Nebukadnejar ma Lakaldaya, kabaka me Babilon, ma obalo ot man woko ka oterogi wa I lobo Babilon. 13-Ento i mwaka mukwono me loc pa Ciro kabaka me Babilon, Ciro oketo cik ma miyo twero ni ot pa Lubaŋa man myero giger odoco. 14Dok bene jami me jabu ki me ryal ma yam gitiyo kwedgi i ot pa Lubaŋa, ma yam Nebukadnejar oyako ki i ot pa Lubaŋa ma yam tye i Jerucalem ci oterogi oketogi i ot pa lubaŋa ma i Babilon, jami magi ducu kabaka Ciro acel-lu aye yam okwanyogi woko ki i ot pa lubaŋa ma tye i Babilon, ka omiyogi bot dano ma nyiŋe Cecbajar, ma yam Ciro oketo obedo laloc; 15ka dok ocike ni, “Kwany jami magi itergi iciketgi i ot pa Lubaŋa ma tye i Jerucalem, ka dok iwek giger ot pa Lubaŋa odoco i kabedone kikome.” 16Cecbajar man yam obino ci oketo te guti me ot pa Rwot Lubaŋa ma i Jerucalem; cakke wa i kare ca nio wa koni gubedo ka gerone, ma pud bene peya otum.’ 17Ka ce kabaka oneno ni tye atir, wek koŋ giyeny lokke i ot kano lok ma gicoyo ma tye i Babilon, wek ginen atir ka yam kabaka Ciro oketo cik ma omiyo twero me gero ot pa Lubaŋa man ma i Jerucalem-mi odoco. Koŋ kabaka onen kit ma en ŋolo kwede lokke ci ocwal botwa.”","num_words":596,"character_repetition_ratio":0.073,"word_repetition_ratio":0.014,"special_characters_ratio":0.236,"stopwords_ratio":0.319,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yubo Rok Ducu pi “Pwony ma Gimiyo i Kom Rwot [Jehovah]” | Pwony me Anyama\\nWi Lubele | Febuari 2015\\nKWAN I LEB Acholi Albanian American Sign Language Amharic Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Colombian Sign Language Croatian Czech Danish Drehu Dutch Efik English (Leb Muno) Estonian Fijian Finnish French Georgian German Grik Guarani Gujarati Gun Haitian Creole Hausa Hiligaynon Hindi Hiri Motu Hungarian Ibru Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Kazakh Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Krio Latvian Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Mauritian Creole Maya Mexican Sign Language Mixe Mizo Mongolian Moore Ndebele (Zimbabwe) Nepali Norwegian Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Quechua (Cuzco) Romanian Runyankore Russian Russian Sign Language Samoan Sango Serbian Serbian (Roman) Seychelles Creole Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshiluba Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wayuunaiki Wolaita Yoruba Zande Zapotec (Isthmus)\\nYubo Rok Ducu pi “Pwony ma Gimiyo i Kom Rwot [Jehovah]”\\n“Laloyo oye Yecu . . . pien obedo ka uro kit pwony ma gimiyo i kom Rwot [Jehovah].”—TIC 13:12.\\nAdwogi maber ango ma lupwonye pa Yecu gunongo ki i Pax Romana, nyo Kuc pa Luroma?\\nAdwogi maber ango ma Lukricitayo me kare macon gunongo pienni wot onongo yot dok dano mapol gingeyo leb Grik?\\nCik pa Roma ki dong ket pa Lujudaya i kabedo mapol okonyo Lukricitayo nining me tito kwena?\\n1-3. Lupwonnye pa Yecu gukemme ki ariya macalo mene i ticgi me tito kwena maber-ri bot “rok ducu”?\\nYECU KRICITO omiyo bot lulub kore tic mapol me atiya. En ocikogi ni: “Wuciti wucilok jo me rok ducu gudok jo ma luba.” Ka giwoto ki tiyo tic meno, “kwena maber me ker pa Lubanga [onongo] gibitito i wi lobo ducu, me bedo caden bot rok ducu.”—Mat. 24:14; 28:19.\\n2 Lupwonnye onongo gimaro Yecu kacel ki kwena maber-ri. Ento, twero bedo ni gin gupenye kekengi kit ma gibicobo kwede tic man ma kiminigi-ni. Mukwongo, welgi onongo nok. Ki me aryo, Yecu, ma gin gubedo ka tito pire ni obedo Wod pa Lubanga-ni onongo dong kineko woko. Medo i kom meno, lupwonnyene onongo kinenogi macalo “jo mogo ata ma pe gupwonnye.” (Tic 4:13) Lupwonnye pa Yecu onongo pe gukwano i cukul madongo me dini ma lutela dini pa Lujudaya gukwano iye. Dok kwena ma gutito-ni onongo pe rwatte ki tekwaro pa Lujudaya ma lutela dini gubedo ka pwonyone pi mwaki mapol. Kit macalo onongo pe kiworo lupwonnye i lobo Icrael-li, twero bedo ni gin gupenye kekengi ka kibiwinyo lokgi i Ker me Roma.\\n3 Medo i kom meno, Yecu onongo ociko lupwonnyene ni kibidagogi, kibiunogi, ki dok kibineko jo mogo i kingi. (Luka 21:16, 17) Gin onongo gubikemme ki lok roro [erupe], lunebi ma lugoba, ki dong tim maraco ma bibedo ka medde ameda. (Mat. 24:10-12) Kadi bed ni dano onongo bijolo kwenagi ka weng, ento kwenagi-ni onongo bio “wa i agikki lobo ducu” nining? (Tic 1:8) Ariya magi nen calo omiyo lupwonnye gubedo ki lworo madit!\\n4. Tic me tito kwena i cencwari me acel okelo adwogi ango?\\n4 Kadi bed ni lupwonnye pa Yecu onongo gitye ki par mapol, ento gin gulungo wigi i tito kwena maber-ri i Jerucalem, Camaria ki dong i lobbe mukene. Lupwonnye guwok ki i pekki mapol ento i nge kare ma romo mwaki 30 keken, kwena maber-ri onongo dong “gitito bot ginaketa ducu ma tye i te polo” dok obedo ka “nyako nyige kun nya dongo i wi lobo ducu.” (Kol. 1:6, 23) Me lapore: Jami ma lakwena Paulo owaco dok otimo i kare ma en tye i cula nam me Caiprac omiyo laloyo mo me lobo Roma, ma nyinge Cergio Paulo “oye Yecu . . . pien obedo ka uro kit pwony ma gimiyo i kom Rwot [Jehovah].”—Kwan Tic pa Lukwena 13:6-12.\\n5. (a) Yecu ocuko cwiny lupwonnyene nining? (b) Buk mo acel me tekwaro owaco gin ango madok i kom cencwari me acel?\\n5 Lupwonnye pa Yecu onongo gingeyo ni pe gitwero cobo tic me tito kwena pigi kengi. Yecu owaco ni ebibedo kwedgi ki dok ni cwiny maleng bikonyogi. (Mat. 28:20) Twero bedo ni jami mogo i kare meno okonyo lupwonnye me tito kwena me Ker-ri. Ki lok ada, buk mo acel me tekwaro ma kilwongo ni Evangelism in the Early Church tito ni cencwari me acel nen calo obedo kare ma pud dong ber loyo pi Lukricitayo me cako tito kwena me Ker-ri ki dok lacen Lukricitayo gutamo ni Lubanga aye oyabo yo botgi me tiyo tic meno ma Yecu Kricito omiyo ni gitim-mi.\\n6. Ngo ma wabinyamo (a) i pwony man? (b) i pwony lubo?\\n6 Jehovah tika otimo alokaloka i jami ma gubedo ka timme i cencwari me acel wek Lukricitayo gubed ki kare me tito kwena? Baibul pe miyo lagamme. Kadi bed kumeno, gin ma wangeyo aye ni Lubanga Jehovah onongo mito ni kitit kwena maber-ri ento Catan onongo mitine tye ni pe kitit. I pwony man, wabinyamo lok i kom jami mogo ma nen calo oweko tic me tito kwena i cencwari me acel olo obedo yot ka iporo ki kare mukene i tekwaro pa dano. I pwony ma lubo man, wabinyamo lok i kom jami mogo ma gukonyowa i kareni me tito kwena maber-ri i twok lobo ducu.\\nKUC PA LUROMA\\n7. Pax Romana obedo gin ango, dok pingo obedo pat ki kare mukene?\\n7 I cencwari me acel, Lukricitayo gunongo adwogi maber i te loc pa Luroma. Me labolle, kuc ma kilwongo ni Kuc pa Luroma, nyo Pax Romana i leb Latin obedo tye. I kare meno, gamente me Roma ojuko jemo mo keken kadi bed ni tidi. Kit ma Yecu otito kwede, “mony, ki lok ma yweko pi mony” i kine mukene obedo tye. (Mat. 24:6) Dul mony pa Luroma gujwero Jerucalem i mwaka 70 K.M., dok gulwenyo lweny mogo matinotino cok ki wang lobogi. Ento, pi mwaki ma romo 200 kulu cakke ki i kare pa Yecu, kuc onongo tye i pol pa kabedo ma lobo Roma loyogi. Buk mo acel waco ni: “Pe tye kare mo i tekwaro pa dano ma kuc ori kuman dok kuc ma kit man bibedo pe matwal i kin dano mapol.”\\n8. Kuc pa Luroma okonyo lupwonnye nining?\\n8 Cokcok mwaki 300 ma dong Kricito odok kwede i polo, lakwan lok me dini ma nyinge Origen otito tamme kun coyo lok i kom kare meno me kuc-ci. En owaco ni pien Luroma onongo giloyo lobbe mapol, lupwonnye pa Yecu onongo gitye agonya me tito kwena i lobbe magi ducu. Dano onongo pe gitye ka lweny pi lobegi, ento onongo gitye ka kwo ki kuc i carogi. Pi meno, Origen onongo tamo ni man aye tyen lok mumiyo dano mapol gubedo ki kare me winyo kwena me mar ki kuc ma lupwonnye pa Yecu gubedo ka titone. Kadi bed ni kiuno lupwonnye, ento gin gubedo ka tic ki kare meno me kuc-ci i yo maber loyo kun gitito lok me kwena maber-ri i kabedo ducu.—Kwan Jo Roma 12:18-21.\\nWOT ONONGO YOT\\n9, 10. Ngo ma oweko lupwonnye gunongo ni wot yot ite Ker me Roma?\\n9 Lukricitayo gutiyo maber ki gudi ma i lobo Roma. Me gwoko kuc kacel ki ber bedo i kin jo ma gitye i te locce, Roma onongo tye ki dul mony matek dok ma tiyo maber adada. Me tero lumony oyotoyot ka moni, gudi mabeco onongo mitte dok Luroma onongo gitye ludiro adada i yabogi. Engineer me Roma guyabo gudi maboco makato mairo 50,000 (kilo mita 80,000) ma oo i kabedo ducu ma i te loc me Roma. Gudi magi gungolo bunga, aroo, ki dong godi.\\n10 Medo i kom gudu, jo Roma onongo bene gitiyo ki kulu mogo madongo me o i kabedo mapat pat i bor piny ma romo mairo 17,000 (kilo mita 27,000). Luroma onongo gicito ki meli i wang wat nyo wang kwang mapol kun gitiyo ki yo ma romo 900 kulu. Pi meno, Lukricitayo onongo gitwero wot i kabedo mapol i lobo Roma. Kadi bed ni peko onongo tye, lakwena Paulo ki jo mukene onongo giromo wot agonya pien waraga nyo passport me donyo i lobo mukene onongo pe mitte. Onongo pe kipenyo lobo ma ia ki iye dok pe iculo mucoro pi kelo jami i lobo Roma. Medo i kom meno, luyak onongo ginok i yo pien gingeyo ni Luroma gibiminigi pwod malit. Pien lumony pa Roma onongo gigwoko nam, man omiyo luwot ki meli pe gubedo ki lworo ni kibiyakogi. Kadi bed ni meli ma Paulo tye ka wot kwede otur tyen mapol dok en owok ki i can ma poto i nam, Ginacoya pe waco ni luyak gutemo yakke i nam.—2 Kor. 11:25, 26.\\nTic ki Codex omiyo nongo wang ginacoya odoko yot (Nen paragraf me 12)\\n11. Pingo lupwonnye gutiyo ki leb Grik?\\n11 Leb Grik ma kilwongo ni Koine okonyo Lukricitayo ma i kacokke mapat pat me kubbe ki note kacel. Pien Alegijanda Madit ogamo loc i kabedo mapol, man oweko dano mapol onongo giloko dok giniang leb Grik maber adada. Pi meno, lutic pa Lubanga onongo gitwero lok ki dano mapat pat dok man omiyo kwena maber-ri oromo kin piny. Medo i kom meno, Lujudaya ma gikwo i lobo Ejipt onongo dong gugonyo Ginacoya me leb Ibru i leb Grik. Dano onongo gingeyo Ginacoya meno ma kilwongo ni Septuagint, dok lulub kor Yecu i kare macon gutiyo kwede. Lukricitayo bene gunongo ni yot me coc i leb Grik. Leb Grik onongo tye ki nyig lok mapol, pi meno obedo leb maber me tito lok ada ma tye i Baibul.\\n12. (a) Codex obedo gin ango, dok pingo tic kwede obedo yot loyo buk adola? (b) Awene ma pol pa Lukricitayo gucako tic kwede ki codex?\\n12 Lukricitayo onongo gitiyo ki Ginacoya nining i ticgi me tito kwena? Pe obedo yot me tic ki buk adola, pienni onongo mitte ni ka idolo ci myero iyar, dok coc onongo pol kare kicoyo i bute acel keken. Jiri pa Matayo keken onongo twero pongo buk adola acel kulu. Lacen, i cencwari me aryo, dano gucako tic ki codex, ma obedo buk mo ma kite pat. Buk man onongo tye ki pot karatac ma kikwoyogi akwoya. Ngat ma tye ka kwano codex onongo twero nongo wang Ginacoya moni labongo peko. Kadi bed ni pe kingeyo awene ma Lukricitayo gucako tic kwede ki codex, lukwed lok me tekwaro giwaco ni Lukricitayo gucako tic ki bukke cutcut dok i nge mwaka 100 K.M., polgi onongo dong gitiyo ki bukke.\\nCIK PA ROMA\\n13, 14. (a) Bedo anywali me Roma ogwoko Paulo nining? (b) Cik pa Roma okonyo Lukricitayo nining?\\n13 Cik pa Roma onongo tiyo i lobbe ducu ma gitye i te locce, dok anywali me Roma onongo gitye ki twero ma gwokogi. Cik ogwoko Paulo tyen mapol pien obedo anywali me Roma. I kare ma onongo kimito pwode i Jerucalem, en openyo ladit mony mo acel me Roma ni: “Cik ye ni gipwod dano ma Laroma ma peya gingolo kop oloye bo?” Cik me Roma onongo pe ye. I kare ma Paulo owaco ka maleng ni ebedo anywali me lobo Roma, “jo ma gubedo ka penye-ni gugwarre gucito woko cut. Kapten bene obedo ki lworo, pien oniang ni Paulo bene Laroma ma onongo etweyo-ni.”—Tic 22:25-29.\\n14 Pien Paulo onongo tye anywali me lobo Roma, man ogudo kit ma kitere kwede i Pilipi. (Tic 16:35-40) Karan me gang me Epeco otiyo ki cik pa Luroma i nge juko dano ma kiniga omakogi adada. (Tic 19:35-41) Apil ma Paulo okoko i kare ma tye i Cecaria oyabo yo bote me tito pi niyene i nyim Cecar. (Tic 25:8-12) Pi meno, cik pa Luroma oyabo yo bot Lukricitayo me ‘lweny pi lok me kwena maber-ri wek omok matek.’—Pil. 1:7.\\nLUJUDAYA GUKET I KABEDO MAPOL\\n15. Lujudaya mapol gukwo kwene i cencwari me acel?\\n15 Gin mukene ma nen calo okonyo Lukricitayo i ticgi me tito kwena aye ni Lujudaya onongo guket woko ata i lobbe ma gitye i te loc pa Luroma. Mwaki miya mapol angec, jo Aciria ki jo Babilon gutero Lujudaya i opii. I cencwari me abic K.M.P., Lujudaya onongo gitye i dul lobo ma romo 127 i te Ker me Percia. (Esta 9:30) I kare ma Yecu tye i lobo, Lujudaya mapol onongo gitye i Turkey, Ejipt, Grik, Mecopotamia, ki dong Kumalo me Afrika. Byek tye ni i kom dano 60,000,000 ma onongo gitye i te Ker me Roma, ngat acel i kin dano 14 obedo Lajudaya. Ka mo keken ma Lujudaya gucito iye, gin gugwoko dinigi.—Mat. 23:15.\\n16, 17. (a) Adwogi maber ango ma Lurok gunongo pienni Lujudaya guket i kabedo mapol? (b) Lupwonnye gulubo lanen pa Lujudaya i timo gin ango?\\n16 Lurok mapol gupwonyo lok ma tye i Ginacoya me leb Ibru pien Lujudaya guket i kabedo mapol. Gin gupwonyo ni tye Lubanga acel keken me ada dok jo ma gitiyo pire myero gulub cikke. Medo i kom meno, Ginacoya me leb Ibru onongo opong ki lok pa lunebi madok i kom Meciya. (Luka 24:44) Lujudaya kacel ki Lukricitayo guniang ni Ginacoya me leb Ibru obedo Lok pa Lubanga, dok man omiyo kare ki Paulo me nyamo lok ki jo ma gimito timo gin matir. Pi meno, en oloko odoko kite me cito ka ma kacokke pa Lujudaya tye iye wek enyam kwedgi Ginacoya.—Kwan Tic pa Lukwena 17:1, 2.\\n17 Lujudaya onongo gicokke kare ki kare ka woro Lubanga. Gin onongo girwatte i kacokke pa Lujudaya nyo kabedo mapat pat. Gin guwero wer, gulego, dok gunyamo Ginacoya. Magi aye gin ma timme bene i kacokke pa Lukricitayo i kareni.\\nJEHOVAH OKONYOGI ME TITO KWENA\\n18, 19. (a) Gin ma obedo ka timme i cencwari me acel oyabo yo me timo ngo? (b) Pwony man omiyo itamo nining i kom Jehovah?\\n18 Cencwari me acel obedo kare ma kite dok pat i tekwaro. Jami mogo ma gukonyo lupwonnye pa Yecu me tito kwena maber-ri aye Kuc pa Luroma, wot onongo yot, leb Grik, cik pa Roma, ki dong ket pa Lujudaya i kabedo mapol.\\n19 Cokcok mwaki 400 ma peya Yecu obino i lobo, laryeko mo me Grik ma nyinge Plato ocoyo ni: “Tek tutwal pi dano me ngeyo ngat ma ocweyo polo ki dong lobo ma wakwo iye-ni, dok kadi bed watye ki ngec i kome, pe watwero tito pire bot dano ducu.” Ento, Yecu owaco ni: “Gin a mom twerre bang dano, ibang obanga twerre.” (Luka 18:27, Baibul me leb Lango.) Lacwe polo ki lobo mito ni dano gunonge ki dok gungeye. Medo i kom meno, Yecu owaco bot lulub kore ni: “Wucilok jo me rok ducu gudok jo ma luba.” (Mat. 28:19) Twere me cobo tic meno ki kony pa Lubanga Jehovah. Pwony ma lubo-ni binyamo kit ma kitye ka tiyo kwede tic meno i kareni.\\nCOVER SUBJECT Tic Matek​—Tika Mitte i Kareni?\\nCOVER SUBJECT Kit me Nongo Yomcwiny i Tic Matek\\nLub Lanen me Mwolo Kacel ki Kica pa Yecu\\nLub Lanen me Tekcwiny Kacel ki Niango pa Yecu\\nJehovah Konyowa i Tic me Tito Kwena i Twok Lobo Ducu\\nA CONVERSATION WITH A NEIGHBOR Pingo Omyero Wakwan Baibul?\\nTHE BIBLE CHANGES LIVES Kit ma Baibul Ogamo Kwede Lapenya Kore ki Kore Dok i Yo ma Niange Ogudo Cwinya Mada\\nText Yero Bukke me kompiuta me akwanya WI LUBELE Kit me Nongo Yomcwiny i Ticci\\nKit me Nongo Yomcwiny i Ticci\\nWI LUBELE Kit me Nongo Yomcwiny i Ticci","num_words":2536,"character_repetition_ratio":0.064,"word_repetition_ratio":0.003,"special_characters_ratio":0.233,"stopwords_ratio":0.277,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Epeco 2 ACO85 - I kare mukato onoŋo wubedo jo muto - Bible Search\\nJo Epeco 1 Jo Epeco 3\\nJo Epeco 2\\nJo muto gudoko jo makwo\\n1-I kare mukato onoŋo wubedo jo muto pi turo cik ki balwu. 2I kare ca onoŋo wulubo yo maraco me lobo man, kun wuwinyo lok pa ŋat ma loyo twer mogo ma tye malo i dye yamo, ma en aye cwiny ma kombeddi tye ka tic i i jo ma dag winyo lok ma Lubaŋa waco. 3Wan ducu yam warom ki jo meno i lubo miti ma ginywalowa kwedeni, kun wacobo miti me komwa ki gin ma watamo piwa kenwa; omiyo pi kit ma yam watye kwede, kiniga pa Lubaŋa myero opot i komwa calo poto i kom jo mukene ducu. 4Ento Lubaŋa lalonyo i kicane, mar ma en omarowa kwede dit twatwal; 5en mumiyo kadi bed onoŋo wadoko jo muto pi turo cikke, en omiyo wadoko kwo kacel ki Kricito. Lubaŋa olarowu pi kicane. 6Pi ribbewa ki Kricito Yecu en ocerowa woko kacel kwede, ka doŋ oketowa wabedo kacel kwede i polo. 7En otimo man ducu wek enyut i kare ducu ma pud tye anyim lonyone madwoŋ ma pe pimme me kica, ma onen ki berre botwa i Kricito Yecu. 8Pien pi kicane omiyo en olarowu pi niye. Man pe otimme pi tic mo ma wun wutiyo; meno obedo mot pa Lubaŋa gire. 9Pe otimme pi ticwu mo, mumiyo ŋat mo owek wakke pire. 10Wan wabedo ginaketa pa Lubaŋa; en oketowa i Kricito Yecu ni wek wabed jo ma tiyo tic mabeco ma yam en oyubo ni myero wati.\\nJo ducu doŋ guribbe gudoko lwak acel i Kricito\\n11Koŋ wupo i kit ma wun wubedo kwede, wun ma wubedo Lurok i kit me anywalli. Lujudaya gilwoŋowu ni wun jo ma pe giliro, kun gilwoŋŋe kengi ni gin jo ma gulirre, pi lirregi ma ciŋ dano otiyo i riŋo komgi. 12Koŋ wupo bene ni i kare ca-ni onoŋo wupokke woko mabor ki Kricito; yam gikoyowu woko ki i kom lwak me Icrael, pe wunywako gicikke pa Lubaŋa ki gin ducu ma en ociko ni ebitimo pi jone. Yam wubedo i lobo man laboŋo gen mo, Lubaŋawu bene onoŋo pe. 13Ento kombeddi i Kricito Yecu wun jo ma yam wutye ka mabor doŋ gikelowu cok pi to pa Kricito.\\n14En kikome okelo kuc i kinwa, omiyo wan kwedwu doŋ wadoko lwak acel. Pi miyo kome kene en doŋ okwanyo mone woko ki i kinwa macalo doŋ omuko cel ca ma yam poko kinwa woko-ni. 15-Pi kelo kuc omiyo en ojwayo cik pa Moses woko ki gin ma giciko iye ducu, wek omi wan jo me dul aryo-ni wadok rok acel manyen ma guribbe kacel i en. 16-Pi tone i kom yatariya odwoko wan aryo ducu bot Lubaŋa i kom acel, omiyo mone ogik woko. 17-Yam en Kricito obino otito lok me kwena maber me kuc botwu wun jo munoŋo wutye ka mabor, ki botwa wan jo ma onoŋo watye cok. 18Pi Kricito wan ducu, wan Lujudaya ki wun Lurok, giyabo botwa yo i Cwiny Maleŋ acel-li me o bot Lubaŋa Won.\\n19Kombeddi doŋ wun pe wubedo lurok nyo lubedo; wun kacel ki jo pa Lubaŋa doŋ wutye ki paco acel, wun doŋ wu jo me ot pa Lubaŋa. 20Wun doŋ kombeddi wudoko ot ma gigero, ma gutine obedo lukwena ki lutit lok pa Lubaŋa. Yecu Kricito kikome obedo got madit me twoke. 21Gedo man okubbe kacel ki Kricito, dok bene tye ka doŋo me doko ot pa Lubaŋa maleŋ i Rwot. 22Wun bene gitye ka gerowu kacel i kome, wek wubed ot ma Cwiny pa Lubaŋa bedo iye.","num_words":594,"character_repetition_ratio":0.047,"word_repetition_ratio":0.0,"special_characters_ratio":0.238,"stopwords_ratio":0.32,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nekemia 13 ACO85 - I kare meno gikwano cik pa Moses bot - Bible Search\\nNekemia 12 Esta 1\\nNekemia odwoko cwiny dano i kom Rwot\\n1-I kare meno gikwano cik pa Moses bot lwak wek guwiny; ci gunoŋo i dul mo ka ma gicoyo ni pe giye dano mo ma en jo Ammon kadi ki jo Moab mo me donyo i cokke pa lwak ma gin jo pa Lubaŋa. 2-Lok man gicoyo pien onoŋo jo Ammon ki jo Moab yam gukwero miyo cam ki pii bot jo Icrael i kare ma gia woko ki i Ejipt. Gin guwilo Balaam me ceno jo Icrael, ento Lubaŋawa oloko cenowaŋi odoko gum botwa. 3I kare ma jo Icrael doŋ guwinyo gikwano cik, ci gucako poko jo ma gin likwayo pa lurok woko ducu ki i kom jo Icrael.\\n4I kare ma lok man peya otimme, onoŋo ajwaka Eliacib ma yam giketo en me loyo kicika ma i ot pa Lubaŋa, omako larem gin ki Tobia. 5En oyu bo kicika acel malac pi Tobia, ma yam onoŋo obedo me gwoko jami macalo gityer me moko kwon ki odok luban ma gityero, jami ma gitiyo kwedgi i ot pa Lubaŋa, ki dul acel me apar me kal, koŋo vino ki moo ma yam gimiyo bot Lulevi ki luwer ki lugwok-doggola pi lubo cik, kacel ki jami me mot pi konyo ajwagi. 6I kare ma lokke timme onoŋo an ape i Jerucalem, pien i mwaka me pyeradek wiye aryo me loc pa Aritakcec kabaka me Babilon onoŋo acito ka tito lok man bot kabaka. I kare mo alego kabaka ni adok cen, 7ci en oye omiyo adok cen i Jerucalem, ci cut anoŋo ni Eliacib otimo bal me ye ni Tobia obed i kicika acel i dyekal ma i ot pa Lubaŋa. 8Kiniga omaka matek, ci abolo jami pa Tobia me ot woko ducu ki i kicika meno. 9Dok amiyo cik cut me lonyo kicika ducu; ka doŋ acako dwoko iye jami ma gitiyo kwedgi i ot pa Lubaŋa, kacel ki gityer me moko kwon ki odok luban.\\n10-Dok bene anoŋo ni Lulevi kacel ki luwer ma gubedo ka tic gua woko ki i Jerucalem gudok cen i pottigi, pien lwak pe gumiyo dul ma giciko me amiya ki Lulevi. 11Ci an acako da i kom ludito ma giloyo lwak kun awacci, “Piŋo wuweko gibwoto ot pa Lubaŋa?” Acako coko Lulevi kacel ki luwer adwokogi cen i ot pa Lubaŋa ci aketogi i dog ticgi i kabedogi. 12-Jo Juda ducu gukelo dul acel me apar me kai, kono yino ki moo i kicika odi me kano jami. 13Aketo jo magi me loyo tic i kom kicika odi me kano jami: Celemia ma en ajwaka, Jadok ma lapwony-cik ki Pedaya ma en Lalevi. Dok aketo Kanan wod pa Jakur, ma wod pa Matania, me bedo lakonygi, pien onoŋo dano ducu giŋeyo ni gin jo ma lugen; ticgi obedo me poko jami bot utmegigi. 14Ai Lubaŋana, po pira i kom lok man, pe ijwa ticca mabeco ma doŋ atyeko tiyone me yubo ot pa Rwot Lubaŋana ki pi ticce woko.\\n15-I kare meno abedo ka neno jo mapol ma i Juda gubedo ka biyo kono yino i bur ka ma gibiyo iye i nino me cabit, kun jo mukene guyweko nyig kai, kono yino, nyig olok, nyig oduro ki kit kwa yec ducu mapatpat gutweyo i wi kana gutero i Jerucalem, i nino me cabit. Ci an ajukogi bene ni pe gucat cam i nino meno. 16Jo mogo ma gua ki i lobo ma orumo lobo Turo onoŋo bene yam gibedo i Jerucalem, ci gukelo rec ki kwa jami ducu me acata, ci gucato bot jo Juda ki i Jerucalem i nino me cabit. 17Omiyo akeco matek i kom ludito me Juda kun awaco botgi ni, “Man kit gin marac aŋo ma wutye ka tiyone-ni, ma wupyedo kwede cen cabit-ti? 18Lubaŋawa mo no pe okelo can man i komwa ki i kom gaŋ man ni pien kwarowa bene yam gutiyo kit meno? Wun dok wutye ka medo akemo pa Lubaŋa ni obin i kom jo Icrael pi pyedo cen cabit.”\\n19Amiyo cik ni i acakki cabit ducu, tekke piny doŋ mito yuto, dogcel ducu myero gilor woko, ma pe dok myero giyabgi nio wan ma nino me cabit oka to, Aketo jona mogo ka kuro dog gaŋi me neno ni yec mo pe gikelogi i gaŋ i cen cabit. 20Lucat-wil ki lucat jami ducu ma kitgi patpat ma gukelo jamigi gubuto i ne gaŋ me Jerucalem, kicel nyo kiryo. 21Ento ajukogi kun apenyogi ni, “Piŋo wun wubuto woko i ne gaŋ i nyim cel? Ka dok wumedde ka timo kit meno ci abilweny kwedwu ki tek.” Nia i kare meno pe dok gudwogo cen i cen cabit. 22Amiyo cik bot Lulevi ni myero gulonnye kekengi ci gucit ka kuro dogcel ducu, me neno ni gigwoko nino me cabit obedo maleŋ. Ai Lubaŋana, po pira, ki pi lok man bene, dok ilar kwona pi dit me mar meri ma pe lokke.\\n23-I kare-nu bene aneno co mapol ma gin Lujudaya gunyomo anyira Acidod, Ammon ki Moab, gudoko mongi. 24Omiyo nucu pa litinogi gubedo ka loko leb pa jo Acidod, ki leb oa jo mukene ma doŋ pe gitwero loko, Leb Ibru ma en leb pa jo Juda. 25Akeco i komgi omiyo acenogi woko kun apwodo jo mogo ki i kingi, dok aputo yer wigi woko; amiyo gukwoŋo kwoŋ i nyiŋ Lubaŋa, kun awacci, “Wun pe wubimiyo anyirawu bot awobegi ni gunyom, dok gin bene pe gukwany anyirawu me anyoma pi awobegi kadi wun pe myero wunyomme kwedgi. 26-Solomon yam pe otimo bal pi lok pa mon ma gin anyira rok? I kin rok mapol onoŋo pe tye kabaka mo macalo Solomon pien Lubaŋa omaro Solomon makato omiyo Lubaŋa oketo en obedo kabaka ma loyo Icrael; ento kadi bed kumeno mon ma gin anyira rok mukene gumiyo en opoŋo i bal. 27Wun bene wumito wan walub lanen me gin marac ma wun wutimo, wek pe walub cik pa Lubaŋawa, pi nyomo anyira pa lurok me bedo monwa?”\\n28-Dok dano mo acel i kom likwayo pa Yekoyada, wod pa Eliacib ajwaka madit, onoŋo onyomo nya pa Canbalat ma jo Bet-koron, ci aryemo en woko ki bota. 29Ai Lubaŋana, in ipo pigi, pien doŋ gubalo nyiŋgi woko me bedo ajwagi, dok bene gubalo gicikke ma iketo i kin in ki ajwagi kacel ki Lulevi.\\n30An doŋ alonyo jo Icrael woko kit meno i kom gin ducu ma obedo pa lurok, ka acako moko tic pa ajwagi ki Lulevi, kun dano acel acel ŋeyo dog ticce ma myero eti. 31Ka dok ayubo kit ma myero gikel iye yen me gityer i kare ma mitte kikome, kacel ki gityer me cam me wi mwaka ma okwoŋo cek. Ai Lubaŋana, doŋ ipo pira, itima maber.","num_words":1117,"character_repetition_ratio":0.045,"word_repetition_ratio":0.0,"special_characters_ratio":0.238,"stopwords_ratio":0.321,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Tic Pa Lukwena 18 ACO85 - Ka meno otum, Paulo oa ki i - Bible Search\\nTic Pa Lukwena 17 Tic Pa Lukwena 19\\nTic Pa Lukwena 18\\nTic pa Paulo i Korint\\n1Ka meno otum, Paulo oa ki i Atene, ocito Korint. 2Kunnu en onoŋo Lajudaya mo ma nyiŋe Akwila ma ginywalo i Ponto, ma pud obino kenyo abina nia ki i Itali kacel ki dakone Pricikila, pien laloc madit Kalaudio onoŋo ociko ni Lujudaya ducu myero gua woko ki i Roma. Paulo ocito ka limogi ci obedo botgi, 3pien gin ducu gitiyo kit tic acel, ci gucako tic, pien gin lutim kema. 4En obedo ka laro lok i kacokke i nino me cabit ducu, kun temo loyo tam pa Lujudaya ki jo Grik.\\n5Ka Cira ki Temceo gua ki i Makedonia, gunoŋo Paulo ogeto ka tito lok kun tito ki Lujudaya ni Kricito ma Lubaŋa oyero-ni aye Yecu. 6Ka gilulo i kome, giyete, ka oteŋo ginarukane, owaco botgi ni, “Remowu obed i wiwu! An iya gira leŋ. Cakke tin abicito bot Lurok.” 7Ka oa ki kunnu ci ocito i ot pa laco mo ma nyiŋe Titio Yucito, lawor Lubaŋa ma ode tye cok ki kacokke pa Lujudaya. 8Kuricipo, ladit me kacokke, oye Rwot ki jo ma i ode ducu; ki lwak jo mapol ma i Korint ma giwinyo lok pa Paulo guye bene, ci gibatijagi. 9Rwot onen bot Paulo i waŋ lek dyewor owacce ni, “Pe ibed i ki lworo, ento bed ka lok, pe iliŋ; 10pien an atye kwedi, pe tye ŋat mo ma bitubbe i komi ki timi marac, pien atye ki lwak jo mapol i gaŋ man.” 11Ci obedo kunnu mwaka acel ki dwe abicel kun pwonyo lok pa Lubaŋa i kingi.\\n12Ento i kare ma Galio aye obedo laloyo me lobo Akaya, ci Lujudaya gucokke gutube i kom Paulo, ŋukele wa i nyim kom me ŋolo kop, 13kun giwaco ni, “Laco man tye ka bito dano ni guwor Lubaŋa i yo ma pe lubo cik.” 14Ento i kare ma Paulo mito ŋamo doge ka lok, Galio owaco ki Lujudaya ni, “Ka onoŋo lok man ocuŋ i kom tim mo marac, nyo kom bal mo marac, onoŋo myero awiny kokowu, wun Lujudaya. 15Ento kit macalo obedo pyem i kom lok mogo nyo nyiŋ mogo ma dok i kom cik ma mewu-ni, wun aye wunen giwu kite; an akwero bedo laŋolkop i lok macalo meno.” 16Ci oryemogi woko ki i nyim kom me ŋolo kop. 17Ka gin ducu gumako Cocitene, ladit me kacokke, ci gigoye i nyim kom me ŋolo kop. Ento Galio pe oketo iye cwinye.\\nPaulo odok cen i Antiokia\\n18-Ka man otum, ci Paulo dok odikke kunnu, ka oweko utmego ci okwaŋo nam ocito i lobo Ciria kun Pricikila ki Akwila gunywako kwede yo. Ci olyelo wiye i Cenkeria, pien onoŋo okwoŋo kwoŋ. 19Ka gucito i Epeco, ci oweko Pricikila ki Akwila kunnu; ento en ocito i kacokke, olaro lok ki Lujudaya. 20Ka gulego ni koŋ obed kunnu kare malac, ci okwero woko. 21Ento i kare ma en cikogi owacci, “Abidwogo botwu ka Lubaŋa biye,” ci ocako kwaŋ nia ki i Epeco.\\n22Ka doŋ otyeko o i Cecaria, ci ocito i Jerucalem ka moto jo muye Kricito, ka doŋ olor piny i Antiokia. 23Odikke koŋ kunnu, ka lacen dok oa olimo kabedo ducu ma i lobo Galatia ki Perugia kun jiŋo cwiny lupwonnye ducu.\\nApolo otito lok i Epeco\\n24Lajudaya mo ma nyiŋe Apolo ma ginywalo i Alegijanderia yam obino i Epeco. En laco ma lalok twatwal, tye ki ŋec matut i ginacoya. 25Onoŋo yam gibedo ka pwonye yo pa Rwot, ma lok okur i cwinye, kun pwonyo lok i kom Yecu atir mupye, kun kono ŋeyo lok me batija pa Jon keken. 26En yam loko ki tekcwiny laboŋo lworo i kacokke, ento ka Pricikila ki Akwila guwinyo lokke, ci gutere gumiye pwony matut i kom Lubaŋa ma niaŋe makato. 27I kare ma en mito kwaŋ cito i Akaya, utmego gujiŋo cwinye, ka gucoyo waraga bot lupwonnye wek gujole,. Ka ceŋ oo kunnu, ci okonyo jo ma yam gulimo gum me niye mada, 28pien oloyo tam pa Lujudaya atyer i nyim lwak kun nyuto ki i ginacoya ni Kricito ma Lubaŋa oyero aye Yecu.","num_words":686,"character_repetition_ratio":0.051,"word_repetition_ratio":0.0,"special_characters_ratio":0.244,"stopwords_ratio":0.305,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yecu Ocango Dano i Cabat | Pwony me Baibul pi Lutino\\nPWONY ME 85\\nLuparicayo onongo gidag Yecu mada dok gimito nongo lok i kome wek kitweye i mabuc. Gin guwaco bot Yecu ni pe myero ocang lutwo i Cabat. I Cabat mo acel, Yecu onongo latowang mo ka lego lim i yo. Yecu owaco bot lupwonnyene ni: ‘Nen kit ma teko pa Lubanga bikonyo kwede laco-ni.’ Yecu orubo laane ki ngom ci owiro ki wang laco-ni. Yecu owaco bote ni: ‘Cit ilwok wangi i kut me Ciloam.’ Laco-ni otimo man, ci dong pi tyen mukwongo i kwone, en oneno piny.\\nLok man obalo wi dano ma pe wacce. Gin guwaco ni: ‘Man mono pe laco ma onongo bedo kun kwayo lim-mi, nyo kece cal kwede acala?’ Laco-ni owaco ni: ‘An aye dano ma kinywale ma wange oto-ni!’ Dano gupenye ni: ‘Wangi oyabbe nining?’ I kare ma en otito botgi gin mutimme, gutere bot Luparicayo.\\nLaco-ni owaco bot Luparicayo ni: ‘Yecu aye orubo laane ki ngom, owiro i wanga ci ocika ni acit alwok woko. Atimo kumeno, ci acako neno piny.’ Luparicayo guwaco ni: ‘Ka Yecu cango dano i Cabat, ma nyutti tekone pe a ki bot Lubanga.’ Ento jo mukene guwaco ni: ‘Ka tekone pe a ki bot Lubanga, kono pe obedo ki kero me tiyo lanyut man.’\\nLuparicayo gulwongo lunyodo pa laco-ni ci gupenyogi ni: “Gin ango ma omiyo dong en neno piny?” Lunyodone onongo gilwor pien Luparicayo con guwaco ni ngat mo ma oketo niye i kom Yecu kibiryeme woko ki i kacokke. Pi meno gin guwaco ni: ‘Wan pe wangeyo. Wupenye.’ Luparicayo gumedde ki penyo laco-ni nio ka en owaco ni: ‘An dong atyeko tittiwu jami ducu. Pingo pud dok wupenya?’ Luparicayo gukeco adada ci guryeme woko.\\nYecu ocito ka yenyo laco-ni wang ma ononge, ci openye ni: ‘In itye ki niye i kom Meciya?’ Laco-ni ogamo ni: ‘Kono onongo angeye kono aketo niye i kome.’ Yecu owaco ni: ‘An aye Meciya.’ Yecu onyuto cwiny me kica, pe kumeno? En pe ocango laco-ni keken ento bene okonye me bedo ki niye.\\n“Wun wurwenyo, pien pe wungeyo gin ma gicoyo i ginacoya, kadi wa teko pa Lubanga bene wukwiya.”​—Matayo 22:29\\nLapeny: I yo ango ma Yecu okonyo kwede laco mo ma wange oto woko? Pingo Luparicayo onongo gidag Yecu?\\nNywakki Nywakki Yecu Ocango Dano i Cabat","num_words":379,"character_repetition_ratio":0.067,"word_repetition_ratio":0.0,"special_characters_ratio":0.237,"stopwords_ratio":0.282,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Luker 15 ACO85 - I mwaka me apar wiye aboro me loc pa - Bible Search\\n1 Luker 14 1 Luker 16\\n1 Luker 15\\nLoc pa Abijam kabaka me Juda\\n(2 Tek 13.1-22)\\n1I mwaka me apar wiye aboro me loc pa Jeroboam wod pa Nebat en aye Abijam ocako loyo iye jo Juda. 2Obedo ka loc i Jerucalem pi mwaka adek. Nyiŋ minne Maaka ma nya pa Abicalom. 3En otimo kit bal ducu ma wonne ma otelo nyime yam obedo ka timogi; pe obedo ki leŋic i kom Rwot Lubaŋane kit ma yam kwarone Daudi obedo kwede. 4-Kadi bed kumeno, Rwot Lubaŋane omiye obedo ki mac tara i Jerucalem pi Daudi, kun omiyo wode oleyo ka tyene, dok omiyo Jerucalem ocuŋ matek. 5-Rwot otiyo man pien Daudi yam otiyo gin ma nen atir i wan Rwot, pe oweko lubo gin ma yam Rwot ociko i kare me kwone ducu, ento oroco i lok kom Uria ma Lakit keken. 6Onoŋo lweny tye i kin Rekoboam ki Jeroboam i kare me kwone ducu. 7Lok kom Abijam mudoŋŋe ducu, ki gin ma en otiyo ducu, gityeko coyone i buk me Tekwaro pa Luker me Juda, Lweny obedo i kin Abijam ki Jeroboam. 8Abijam oto, oywe kacel ki kwarine, ci giyike i gaŋ kal pa Daudi. Wode Aca aye oleyo ka tyene.\\nLoc pa Aca kabaka me Juda\\n(2 Tek 14.1-5; 15.16-19)\\n9I mwaka me pyeraryo me loc pa Jeroboam kaba ka me Icrael en aye Aca ocako loyo iye jo Juda. 10Obedo ka loc i Jerucalem pi mwaka pyeraŋwen wiye acel. Nyiŋ minne Maaka ma nya pa Abicalom. 11Aca otiyo gin ma nen atir i wan Rwot kit ma kwarone Daudi yam otiyo-ni. 12Oryemo woko ki i lobone awobe ma lutim kwele i kom awobe wadgi i wanjogi kadok okwanyo cal jogi ducu ma yam kwarine gutiyo. 13Oryemo wa minne Maaka woko, pe oye ni omed bedo daker, pien onoŋo Maaka omiyo gitine cal me kipyeda pi Acera ma jok ma dako; ci Aca otoŋo cal jokke oŋido woko, ci owaŋo woko i laora kulu Kidron. 14Ento waŋ jogi ma i wi godi pe gimuko woko. Kadi bed kumeno, Aca obedo ki leŋic i kom Rwot pi kare me kwone ducu. 15Okelo i ot pa Rwot mot ma yam wonne odyero bot Lubaŋa, kacel ki mere kikome bene ma odyero, ryal ki jabu ki weer-gu.\\nAca oribbe ki Ben-adad\\n(2 Tek 16.1-14)\\n16Lweny obedo i kin Aca ki Baaca kabaka me Icrael pi kare me kwogi ducu. 17Baaca kabaka me Icrael otiŋo lweny i kom Juda, ci ogero gaŋ Rama, wek ogeŋ dano mo pe okat woko ki i lobo Juda nyo donyo iye bot Aca kabaka me Juda. 18Aca okwanyo jami ducu me ryal ki me jabu ma onoŋo odoŋ i ot kano lim pa Rwot, ki jami ma i ot kano lim pa kabaka, omiyogi i cin luticce. Ocwalogi bot Ben-adad wod pa Tabrimmon, wod pa Kejion kabaka me Ciria ma bedo i Damaciko, kun waco bote ni, 19“Wek waket gicikke i kinwa an ki in, kit ma yam bedo i kin kwara ki kwaru. Nen ba, an doŋ acwalli ryal ki jabu me mot; ber icit itur gicikkewu ki Baaca kabaka me Icrael, wek en oa woko ki i lobona.” 20Ben-adad owinyo dog kabaka Aca, ocwalo ludito wi monnye ka lweny i kom gaŋi pa jo Icrael, ci omayo Ijon, Dan, Abel-bet-maaka ki lobo Kinerot ducu, ki lobo pa jo Naputali ducu. 21Ka Baaca owinyo pire, ci obwoto gero Rama woko, odok obedo i Tiŋa. 22Kabaka Aca olwoŋo jo Juda ducu kun ociko ni ŋatti mo pe odoŋ, ci guyweko godi ki bao ma i Rama ducu, ma onoŋo Baaca obedo ka gero ki Rama-ni; ci kabaka Aca ocako gero kwede gaŋ Geba ma i lobo pa jo Benjamin, ki Mijpa.\\n23Lok kom Aca mudoŋŋe ducu, tekke ducu ki gin ducu ma en otiyo, ki gaŋi ma ogerogi, giryeko coyone i buk me Tekwaro pa Luker me Juda. Ento two aye omako tyene i kare ma en doŋ oti. 24Aca oto, oywe kacel ki kwarine, ci giyike kacel ki kwarine i gaŋ kai pa kwarone Daudi, Yekocapat ma wode aye oleyo ka tyene.\\nLoc pa Nadab kabaka me Icrael\\n25Nadab wod pa Jeroboam ocako loyo Icrael i mwaka me aryo me loc pa Aca kabaka me Juda, oloyogi pi mwaka aryo. 26Otiyo gin ma nen marac i wan Rwot, pien obedo ka lubo kit pa wonne, ki balle ma en omiyo jo Icrael bene gubalo-ni.\\n27Baaca wod pa Akija ma i dog ot pa Icakar opiro lok kofi Nadab, ci ocobe oneke woko i Gibeton ma gaŋ pa jo Piliciti. Onoŋo Nadab ki jo Icrael ducu gurumo gaŋ Gibeton woko. 28Baaca oneko Nadab i mwaka me adek me loc pa Aca kabaka me Juda, ci oleyo ka 341 tyene. 29-Ka otyeko doko kabaka, oneko jo me dog ot pa Jeroboam woko ducu, pe oweko dano mo obwot i kingi, nio ka orido wi Jeroboam woko ducu, kit ma yam Rwot owaco ki i dog laticce Akija me Cilo. 30Can meno opoto pi bal pa Jeroboam ma yam obalo-ni, ma en omiyo jo Icrael bene gubalo, dok pien omiyo kiniga omako Rwot Lubaŋa pa Icrael.\\n31Lok kom Nadab mudoŋŋe ducu, ki gin ducu ma en otiyo, gityeko coyone i buk me Tekwaro pa Luker me Icrael. 32Lweny obedo i kin Aca ki Baaca kabaka me Icrael pi kare me kwogi ducu.\\nLoc pa Baaca kabaka me Icrael\\n33I mwaka me adek me loc pa Aca kabaka me Juda en aye Baaca wod pa Akija ocako loyo iye jo Icrael ducu ki i Tiŋa, ci obedo ka loc pi mwaka pyeraryo wiye aŋwen. 34Otiyo gin ma nen marac i wan Rwot, pien obedo ka lubo kit pa Jeroboam, ki balle ma en omiyo jo Icrael bene gubalo-ni.","num_words":942,"character_repetition_ratio":0.068,"word_repetition_ratio":0.028,"special_characters_ratio":0.251,"stopwords_ratio":0.322,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Acakki 34 ACO85 - Dina nya pa Lea, ma onywalo ki - Bible Search\\nAcakki 33 Acakki 35\\nGuculo kwor pi ronyo Dina\\n1Dina nya pa Lea, ma onywalo ki Yakobo, ocito ka limo mon ma i lobo meno. 2Cekem wod pa Kamor ma Lakiv, laker me lobo meno, ka onene, ci omake tektek obuto kwede, omiye lewic. 3Cwinye omaro Dina nya pa Yakobo; omaro nyako, kun loko kwede mot mupye. 4Cekem oloko ki wonne Kamor ni, “Nyomma nyako man, obed dakona.” 5Yakobo owinyo ni otyeko ronyo nyare Dina; ento onoŋo awobene gitye ki limme i olet. Yakobo odiyo cwinye, oliŋ gire mot, nio ka gudwogo. 6Kamor won Cekem ocito bot Yakobo ka penyo keny. 7Ka awobe pa Yakobo guwinyo lok meno, gua ki i olet, gudwogo, ci gukeco, kiniga omakogi, pien otimo gin ma pe myero i Icrael, pi buta ki nya pa Yakobo, pien kit tim macalo meno pe myero otimme.\\n8Kamor oloko kwedgi kun waco ni, “Tipo kom woda doŋ omaro nyawu; alegowu, wuwek en onyom nyawu, obed dakone. 9Wek nyomme obed i kinwa kwedwu; wumi anyirawu botwa, wun bene wunyom anyirawa, wuter. 10Wun wubibedo kwedwa, wubibedo i lobo-ni macalo wumito; wubed iye wucat iye wilwu, wek wulim iye lim.” 11Cekem bene owaco kit meno bot won nyako ki omegine, ni, “Ber wujol kennya, abikelo botwu lim ducu ma wuŋolla. 12Wuŋolla wel lim kit ma wumito ducu ki me ayal, abikolo lim kit ma wubiwacca; ento wumiya anyom nyako-ni obed dakona.”\\n13Awobe pa Yakobo gugamo dog Cekem ki wonne Kamor kun gibwologi abwola, pien oronyo lamingi Dina. 14Guwaco botgi ni, “Pe watwero tiyo iye gin mo, ento miyo laminwa bot dano ma pe giliro, meno bikelo lewic i komwa. 15Tye yo acel keken; ka otimme, ci miyo waye, en ene: ka wudoko macalo wan, ka dano acel acel ma laco i kinwu olirre. 16Miyo wan doŋ wabimiyowu anyirawa, ki wan bene doŋ wabinyomo anyirawu; ci doŋ wabibedo i kinwu macalo wat acel. 17Ento ka pe wuwinyo lokwa, ka wukwero Lirre, ci wakwanyo nyawa, waa, wacito giwa.”\\n18Lokgi oyomo cwiny Kamor ki wode Cekem. 19Latin awobi orune ka timo woko cut, pien onoŋo cwinye yom i kom nya pa Yakobo. Onoŋo yam giwore makato jo ducu ma i ot pa wonne. 20Kit meno Kamor ki wode Cekem gucito i dog gaŋgi, ci guwaco bot jo me gaŋgi ni, 21“Jo man gimer kwedwa; waweku gin gubed i lobo, gucat wilgi iye; nen, lobo-ni tye malac ma romogi; wuwek wanyom anyiragi, wek wami gin bene gunyom anyirawa. 22Tye lok acel ma bimiyo giye bedo i kinwa, en aye bedo wat acel, ka laco acel acel i kinwa bilirre, kit macalo gin gilirre. 23Pe limgi, ki lonyogi ki lwak lee ma tye i ciŋgi ducu gibidoko limwa? Ber waye lokgi wek gubed kwedwa.” 24Ci jo ducu ma guwok ki i dog gaŋ guwinyo lok pa Kamor ki wode Cekem; co ducu ki acel acel gulirre, lwak ducu ma guwok ki i dog gaŋ meno.\\n25Ka nino okato adek, ma doŋ bur okwok, ci awobe pa Yakobo aryo, Cimeon ki Levi, omegi Dina, gukwanyo pala lucwan, gucito, guturo ki donyo i gaŋ ma pe wegine giŋeyo, ci guneko co woko ducu. 26Ka guneko Kamor ki wode Cekem ki pala lucwan, ci gukwanyo Dina woko ki i ot pa Cekem, gucito kwede. 27Awobe pa Yakobo gucorre i gaŋ pa luto, guyako iye jamigi pi ronyo lamingi. 28Guyako dyegigi ki dyaŋigi, ki lwak kana, ki jami ducu ma tye i gaŋ ki ma tye i potti bene. 29Guyako lwak lonyogi ducu, ki litinogi ducu ki mon megi, ki jami ma i odigi ducu, gutero matwal. 30Ci Yakobo owaco bot Cimeon ki Levi ni, “Wun wukelo ayela i koma, wumiyo nyiŋa odoko ŋwe lituny i kin wegi lobo-ni, Lukanaan ki Luperiji. An lwakka nok mo, ka ce gucokke kacel me lweny kweda, gibityeka woko liweŋ, an kacel ki oda ducu.” 31Ento gugamo ni, “Myero doŋ gubed ki laminwa macalo lakwele bo?”","num_words":645,"character_repetition_ratio":0.048,"word_repetition_ratio":0.0,"special_characters_ratio":0.244,"stopwords_ratio":0.259,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nekemia 11 ACO85 - Lutel wi lwak onoŋo gibedo i - Bible Search\\nNekemia 10 Nekemia 12\\nJo ma gubedo i Jerucalem\\n(1 Tek 9.1-34)\\n1Lutel wi lwak onoŋo gibedo i Jerucalem, ki lwak mukene-gu gubolo kwir me yero ŋat acel i kom jo apar me cito ka bedo i gaŋ maleŋ me Jerucalem, ma kun noŋo jo mukene mudoŋŋe gibedo i gaŋi mukene. 2Lwak gupwoyo jo ma gumine pigi kengi me bedo i Jerucalem.\\n3-Magi aye ludito me lobo Juda ma gubedo i Jerucalem. Ento i gaŋi mukene ducu ma i Juda dano acel acel con obedo i lobone ma i gaŋigi, jo Icrael, ajwagi, Lulevi, lutic i ot pa Lubaŋa, ki likwayo pa lutic pa Solomon.\\n4Likwayo pa Juda ki likwayo pa Benjamin bene gubedo i Jerucalem. Magi aye likwayo pa Juda ma gubedo i Jerucalem: Ataya ma wod pa Ujia, ma wod pa Jekaria, ma wod pa Amaria, ma wod pa Cepatia, ma wod pa Makalalel, ma i kin likwayo pa Perej; 5ki Maaceya wod pa Baruk, ma wod pa Kolkoje, ma wod pa Kajaya, ma wod pa Adaya, ma wod pa Joyarib, ma wod pa Jekaria, ma i kin likwayo pa Cela. 6Likwayo pa Perej ducu ma gubedo i Jerucalem onoŋo giromo miya aŋwen ki pyerabicel wiye aboro ma gin twoni oteka.\\n7Magi aye likwayo pa Benjamin: Calu wod pa Meculam, ma wod pa Joed, wod pa Pedaya, ma wod pa Kolaya, ma wod pa Maaceya, ma wod pa Itiel, ma wod pa Jecaya. 8Jo ma gulubo en obedo Gabai, Calai, ki jo miya aboŋwen ki pyeraryo wiye aboro. 9Joel wod pa Jikri obedo laditgi: ki Juda wod pa Kacenua obedo ladit me aryo ma loyo gaŋ.\\n10Magi aye likwayo pa ajwagi: Jedaya wod pa Joyarib, Jakin, 11Ceraya wod pa Ilkia ma wod pa Meculam ma wod pa Jadok, ma wod pa Merayot, ma wod pa Akitub, laloc me ot pa Lubaŋa, 12ki utmegigi ma gutiyo tic i kom ot, gin ducu miya aboro ki pyeraryo wiye aryo; ki Adaya wod pa Jerokam, ma wod pa Pelalia, ma wod pa Amji, ma wod pa Jekaria, ma wod pa Packur, ma wod pa Malkija, 13ki utmegine, ma giloyo dog odi pa kwarogi, gin ducu giromo miya aryo ki pyeraŋwen wiye aryo; ki Amacai, ma wod pa Ajarel, ma wod pa Imer, 14ki utmegigi, ma gin twoni oteka ma nene, gin ducu giromo miya acel ki pyeraryo wiye aboro. Jabdiel wod pa Kagedolim aye obedo laditgi.\\n15Magi aye likwayo pa Lulevi: Cemaya wod pa Kacub, ma wod pa Ajrikam, ma wod pa Kacabia, ma wod pa Buni; 16ki Cabetai, ki Jojabad, ma gin ludito i kin ludito pa Lulevi, ma gubedo ka loyo dano i dog tic ma yo tuŋ woko ma gitiyo i kom ot pa Lubaŋa; 17ki Matania wod pa Mika, ma wod pa Jabdi, ma wod pa Acap, ma obedo latel ma cako lega me pwoc, ki Bakbukia, ma en dano me aryone i kin utmegine; ki Abda wod pa Camua, ma wod pa Galal, ma wod pa Jedutun. 18Lulevi ducu ma gubedo i gaŋ maleŋ giromo miya aryo ki pyeraboro wiye aŋwen.\\n19Lugwok-doggola me ot pa Lubaŋa obedo Akub, Talmon ki utmegigi ma yam gigwoko doggola; onoŋo giromo miya acel ki pyerabiro wiye aryo. 20Jo Icrael mukene ma gudoŋ kacel ki Lulevi ki ajwagi gubedo i dul lobo ma yam gimiyo me bedo megi matwal i gaŋi mukene ma tye i Juda. 21Ento lutic i ot pa Lubaŋa gubedo i kabedo ma tye i Jerucalem ma gilwoŋo ni Opel; kun ludito ma loyogi i dog tic gin aye Jika ki Gicpa.\\n22Ladit ma obedo lanen ma onoŋo loyo Lulevi i dog tic i Jerucalem obedo Uji wod pa Bani, ma wod pa Kacabia, ma wod pa Matania, ma wod pa Mika, ma i kin likwayo pa Acap, ma gin yam luwer pi tic ma i ot pa Lubaŋa. 23Kabaka onoŋo oketo cik ma t iko gin luwer kun tito botgi kit macalo kaka mapatpat myero guwer kwede wer i ot pa Lubaŋa, kun gileyo aleya nino ki nino. 24Petakia wod pa Mecejabel, ma en ŋat acel i kin likwayo pa Jera ma i kaka pa Juda, yam obedo lami-tam pa kabaka i kom lok ducu ma mako lwak.\\n25Jo mapol ma i kom lwak gubedo i gaŋi matino ma cok kipottigi. Jo Juda gubedo i gaŋ ma gilwoŋo ni Kiriat-arba ki i gaŋi matino ma i ŋete, ki i Dibon ki i gaŋi matino ma i ŋete, ki i Jekabjeel ki i gaŋi matino ma i ŋete. 26Gin bene gubedo i gaŋi magi: Yecwa, Molada ki Bet-pelet, 27Kajacual ma i Beer-ceba ki i gaŋi matino ma i ŋete, 28Jiklag Mekona ki gaŋi matino ma i ŋete, 29En-rimmon, Jora, Jarmut, 30Janoa, Adulam ki gaŋi matinoma i ŋetgi ducu, Lakic ki poto ma i ŋete, ki Ajeka ki gaŋi matino ma i ŋete. Gin gugony gubedo nia Beer-ceba nio kwede wa i no ta pa Kinom. 31Jo Benjamin bene gubedo i Geba nio kwede yo tuŋ anyim, i Mikmac, Aija, Betel ki gaŋi matino ma i ŋete. 32Anatot, Nob, Anania, 33Kajor Rama, Gitaim, 34Kadid, Jeboim, Nebalat, 35Lod, ki Ono, nota pa lutic diro. 36Dok dul jo pa Lulevi mukene ma i Juda giribogi woko i kom jo Benjamin.","num_words":856,"character_repetition_ratio":0.117,"word_repetition_ratio":0.0,"special_characters_ratio":0.25,"stopwords_ratio":0.384,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 17 ACO85 - Rwot owacci, “Wun jo Juda, balwu doŋ - Bible Search\\nBal pa jo Juda ki can ma giketo i komgi\\n1Rwot owacci, “Wun jo Juda, balwu doŋ gicoyo woko ki kalam nyonyo, gigoro woko bene i cwinywu ki kidi dayaman ma lake bit, ki i kom ten keno aŋwen ma tye i kom keno tyerwu, 2en ma miyo litinowu po i kom keno tyerwu ki i kom cal Acera ma jok ma dako ma wucibo i ŋet yadi ducu ma potgi oluk, i wi cere mabocogu, 3ki i wi godi ducu ma tye i dye tim. Lonyowu kacel ki limwu ma yam wukano abimiyo giyako woko, pi balwu ducu ma doŋ wutyeko timo ma oromo i lobowu-ni woko liweŋ. 4Wubikwanyo ciŋwu woko ki i kom gipiny ma yam amiyo botwu, abimiyo wubedo opii pa lumerokwu kun wutiyo tic botgi i lobo ma pe wuŋeyo, pien mac doŋ olyel ki i kinigana ma bibedo ka waŋ nakanaka.”\\n“Ŋat ma keto genne i kom dano giceno woko,\\nma keto genne i kom kero pa dano,\\nŋat ma loko cwinye woko ki i kom Rwot.\\n6En bedo calo yat ma i dye tim aroo,\\nma pe bineno gin mo maber ka bino.\\nEn bibedo mere i kabedo mutwo mubedo kado kado ma gir,\\nmo pe doŋo iye,\\ni kabedo ka ma dano pe bedo iye.\\n7“Dano ma geno Rwot tye ki gum,\\nma genne ducu ocuŋ i kom Rwot.\\n8-En bedo calo yat ma gipito i ŋet kulu,\\nma cwalo lwite donyo woko piny wa i laora kulu.\\nKa i kare me lyeto ma piny otwo en pe lworo gin mo,\\npien pote bedo madyak kumeno,\\ndok bene i mwaka ma cen ryeny teretere ma pii pe en pe paro gin mo,\\ndok pe giko nyako nyige.”\\n9Cwiny dano en aye gin ma bwolo dano ma kato gin mukene-gu ducu,\\nopoŋ ki gin marac adada; aŋa ma twero niaŋ iye?\\n10-“An Rwot aŋiyo tam pa dano dok bene atemo cwiny dano,\\nwek ami bot dano acel acel gin ma lubo kite,\\ndok ma lu bo kit gin ma en otiyo.”\\n11Macalo ayweri ma coko litino i te\\nbwome ma en kikome pe otoko,\\nŋat ma noŋo lonyo i yo ma pe atir bene tye kit meno;\\nka doŋ oteggi inoŋo ni lonyone rwenyo woko,\\ni agikkine en gire doko lamiŋ.\\n12Kabedowa maleŋ me woro Lubaŋa nen calo kom me deyo adada,\\nma ocuŋ malo i wi got nia i acakkine.\\n13Ai Rwot, gen pa jo Icrael ducu tye i komi,\\njo ducu ma gibwoti woko lewic bimakogi matek;\\njo ma gilokke giweki woko gibirwenyo woko calo nyiŋ ma gicoyo i apwa,\\npien gin doŋ gutyeko bwoto Rwot woko,\\nma en aye waŋ it me pii me kwo.\\n14Caŋa, ai Rwot, ci abicaŋ woko maber;\\nlara, ci bene abilarre;\\npien an apako in kare ducu.\\n15Nen, giwaco bota ni,\\n“Lok pa Rwot tye kwene?\\nwek lokke obin!”\\n16An pe adiyo in ni myero icwal gin marac,\\ndok bene an pe amito nino me can amita, meno in iŋeyo;\\ngin ma oa ki i doga ducu ma aloko, aloko atyer ka waŋi.\\n17Pe ibed gin ma kelo lworo bota;\\nin i kalarrena i kare ma noŋo piny rac.\\n18Wek lewic omak jo ma giketo ayela i koma,\\nento pe iwek lewic omaka; wek cwinygi aye oballe woko,\\nento in pe iwek meri cwinya oballe;\\nmi kare ma gin marac myero opot kwede i komgi;\\ntyekgi woko licwic ki nek ma iketo i komgi kiryo!\\nKwero nino me cabit\\n19Rwot owaco bota kuman ni, “Cit icuŋ i dogcel pa Benjamin, en aye ka ma luker me Juda gidonyo kwede i i gaŋ dok bene yo ma gikato kwede woko; cuŋ bene i dogcel ducu me Jerucalem, 20ci iwac botgi ni, ‘Wuwiny lok pa Rwot, wun luker me Juda, ki jo Juda ducu, ki jo ducu ma gibedo i Jerucalem, ma gidonyo ki i dog gaŋi magi. 21-Rwot owaco kuman ni, Ka wumaro kwo myero pe wutiŋ ter i ceŋ cabit; dok pe myero wukel gin mo kun wuwok ki i dog gaŋi ducu me Jerucalem. 22-Dok bene pe myero wutiŋ ter ki i otwu i ceŋ cabit, dok pe wuti tic mo, ento myero wukwer nino me cabit obed maleŋ kit macalo yam aciko ki kwarowu. 23Ento kwarowu yam pe guwinyo, gujiŋo ŋutgi obedo matek, pe guciko itgi ka winyo lokka, wek pe guwiny dok gugam pwony ma mera.\\n24“ ‘Ento ka wuwinyo lokka, man Rwot ma owaco, ma pe wukelo ter mo ki i dogcel ducu me gaŋ man i ceŋ cabit, ento kun wukwero ceŋ cabit bedo nino maleŋ ma pe wutiyo tic mo i nino meno, 25doŋ lukerwu ki rwodiwu bidonyo ki i dogcel me Jerucalem ma gibedo i wi komker pa Daudi. Gin ki rwodigi ducu kacel ki jo Juda ki jo Jerucalem, gibiriŋo ki gadigadi ki aguragura, doŋ meno bimiyo gaŋ me Jerucalem bipoŋ ki lwak dano mapol matwal. 26Dano gibia gibino ki i gaŋi me Juda ki i gaŋi matitino ma i ŋet Jerucalem; gibibino ki i lobo pa Benjamin, ki i lobo me Cepela, ki i lobo ma obedo godigodi, dok bene gibia gibino ki i Negeb, kun gikelo gityer me gitum awaŋa, gityer me moko kwoŋ, ki odok luban, dok gikelo gityer me pwoc bene i ot pa Rwot. 27Ento ka wun pe wuwinyo lokka me kwero ceŋ cabit wek obed maleŋ, dok ni pe wutiŋ ter mo wudony kwede ki i dogcel me Jerucalem i ceŋ cabit, ci abimiyo mac lyel i dogcelle ducu biwaŋo odi madoŋo me Jerucalerri woko ducu ma macce pe doŋ gibiromo nekone matwal.’ ”","num_words":878,"character_repetition_ratio":0.041,"word_repetition_ratio":0.0,"special_characters_ratio":0.244,"stopwords_ratio":0.345,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 41 ACO85 - Lacen dok dano-nu okela i kicika ma - Bible Search\\nEjekiel 40 Ejekiel 42\\n1Lacen dok dano-nu okela i kicika ma i dyere, Ci opimo yo ma gikato ki iye onoŋo borre romo futi apar, 2ki lacce onoŋo futi apar wiye abicel, ki dit me kom cel onoŋo romo futi aboro yo tuŋ ryoryo ducu. Ka dok opimo kicika onoŋo borre romo futi pyerabicel wiye aŋwen, ki lacce romo futi pyeradek wiye aryo.\\n3Lacen dano-nu odonyo i kicika me agikkine. Ci opimo doggola me donyo, bone futi adek ki lacce futi apar, ki dit kom kicika yo tuŋ ryoryo ducu onoŋo romo futi apar wiye acel. 4Ka opimo kicika borre oromo futi pyeradek wiye aryo ki lacce futi pyeradek wiye aryo, Ka lacen owacca ni, “Man aye kabedo maleŋ makato ducu.”\\nKicika ot ma gigerogi i kom cel me ot pa Lubaŋa\\n5Dano-nu opimo cel me ot pa Lubaŋa ci ditte oromo futi apar, Doŋ i kom cel man ma orumo ot pa Lubaŋa woko ducu, onoŋo tye iye kicika matitino, ma lacgi onoŋo romo futi abicel. 6Kicika ma i ŋete onoŋo tye i dul adek ma gukubbe gudok malo, ma acel acel onoŋo ododde i wi wadi kun dul odi acel acel tye ki kicika pyeradek. Onoŋo bene tye gin me latyel kor kicika ducu ma orumo cel me ot pa Lubaŋa woko me teno kicika ducu, wek pe gutenne i kom cel me ot pa Lubaŋa. 7Doŋ kicika ma i ŋete-gu gudoko malac kun gutiŋŋe woko malo likuŋ i wi odi wadigi ki dul odi acel acel, ma guporo lac pa gin latyel kor kicika a i kom dul ot acel o kwede i kom dul ot mukene ma gurumo ot pa Lubaŋa, Onoŋo bene tye yo ma giito kwede malo i ŋet ot pa Lubaŋa, kit meno dano-nu twero a ki i dul odi ma piny dok malo i dul odi ma tye i wiye me agikki, kun kato ki dul odi ma tye i dyere. 8Ci aneno kabedo murumo ot pa Lubaŋa bene otiŋŋe malo i kabedo ducu. Ci gipimo te guti ma i ŋete ducu ginoŋo ni borre oromo bor pa lagada acel ma rom ki futi apar. 9Doŋ dit me kom cel ma woko me kicika ma i ŋete ducu oromo futi aboro; ki dul abam ma gibwoto tye noŋo onoŋo romo futi aboro bene. Dok me a i kin abam me ot pa Lubaŋa 10o kwede i kicika me dyekal ma gurumo ot pa Lubaŋa woko, onoŋo lacce romo futi pyeradek wiye aryo. 11Doggola me kicika ma i ŋete-gu ducu gukemo abam ma onoŋo gibwoto tye nono-ni. Doggola acel okemo yo tuŋ acam, ki doggola mukene okemo yo tuŋ acuc, doŋ lac pa dul ma gibwoto odon nono-ni onoŋo romo futi aboro ma orumo ot woko ducu.\\nGedo ma tye yo tuŋ potoceŋ\\n12Ot mo ma onoŋo okemme ki ot pa Lubaŋa ki tun potoceŋ onoŋo lacce romo futi miya acel ki apar wiye aryo, ki cel ma orumo onoŋo ditte romo futi aboro; ki borre onoŋo romo futi miya acel ki pyeraŋwen wiye aŋwen.\\nKit pim ducu ma gipimo ki ot pa Lubaŋa\\n13Lacen dano-nu dok opimo ot pa Lubaŋa, borre obedo futi miya acel ki pyerabicel. Dok opimo piny ki yo tuŋ i ŋe ot pa Lubaŋa dok kwede ariari yo tuŋ i dyekal, medo ki gedo ki celle, borre oromo futi miya acel ki pyerabicel. 14Nyim ot pa Lubaŋa ma okemo yo tuŋ wokceŋ ki dyekalle, onoŋo romo futi mi ya acel ki pyerabicel. 15Ka dok opimo bor pa gedo ma onoŋo okemme ki dyekal ma onoŋo tye yo tuŋ potocenni, ki celle ducu ryoryo, oromo futi miya acel ki pyerabicel.\\nLok mukene ducu i kom ot pa Lubaŋa\\nKicika maditte ma gidonyo kwede i ot pa Lubaŋa, ki kicika ma i iye, ki kicika ma i doggola me donyo ma tye yo tuŋ woko, 16onoŋo gipetogi woko maber ki bao ma oumo kor ot woko ducu; gin adek-ki ducu onoŋo gitye ki wan dirica mapol madiŋ, Ki malo ka wi dye ot i doggola me ot pa Lubaŋa onoŋo giguro kome ducu girumo ki bao, cakke ki i dye ot piny dok kwede malo wa i waŋ dirica (waŋ dirica onoŋo giumogi woko) 17nio wa i kabedo ma tye malo ka wi doggola, wa i kicika ma i iye ki yo tuŋ woko bene. Doŋ ki i kom cel murumo woko ducu ki i kicika ma i iye ki kicika maditte, onoŋo gigoro cal lukerubi ki cal yadi otit.\\n18Giketo cal yat otit i kin lukerubi ma gigwennye agwenya. Lakerubi acel acel onoŋo waŋe tye aryo, 19waŋ mo ma nen calo waŋ dano onoŋo okemo otit ki yo tuŋcel, ki tuŋcel bene waŋ ma nen calo wan labwor okemo otit, Gigorogi girumo kwede ot pa Lubaŋa woko litit; 20cakke ki i dye ot piny dok kwede malo ka wi doggola gigoro iye cal lukerubi ki cal otit i kor ot.\\nKeno tyer ma gitiyo ki bao\\n21Bao me doggola ducu obedo latwoke aŋwen: ki i nyim kabedo maleŋ onoŋo tye iye gin mo 22ma obedo calo ke no tyer ma gitiyo ki bao, Onoŋo borre romo futi abic ki lacce futi adek. Twoke ducu, ki tedi tere ki murumo ducu onoŋo gitiyo ki bao. Lacen dano-nu owacca ni, “Man aye meja ma gicibo cuŋ i nyim Rwot.”\\nLok i kom doggola\\n23Onoŋo tye doggola la iye aryo i agikki me yo ma donyo i kicika madit, dok bene onoŋo tye doggola la iye aryo i agikki yo ma cito i kabedo maleŋ makato ducu-ni. 24Doggola acel acel onoŋo giyubo laiye aryo ma giwirre giyabbe i dye ot ka maleŋ. 25Dok i kom doggola me kicika maditte onoŋo gigoro iye cal lukerubi ki cal yadi otit, kit macalo onoŋo koŋ gigoro i kor ot me kicika ducu-ni. Ki yo tuŋ woko onoŋo tye iye bolo me bao me geŋo tipo ma tye i nyim doggola me donyo. 26Dok bene onoŋo tye waŋ dirica madiŋ tuŋcel, ki yadi otit tye tuŋcel ki tuŋcel, i kom cel ma i ŋet kicika ma i doggola me donyo.","num_words":998,"character_repetition_ratio":0.092,"word_repetition_ratio":0.0,"special_characters_ratio":0.234,"stopwords_ratio":0.291,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nwoyo Cik 17 ACO85 - “Pe wubitumo bot Rwot Lubaŋawu - Bible Search\\nNwoyo Cik 16 Nwoyo Cik 18\\nNwoyo Cik 17\\n1“Pe wubitumo bot Rwot Lubaŋawu twon nyo romo nyo dyel mo ma kome ki mwonyo, nyo ma tye ki kit ŋolo mo, pien meno aye bedo me kwer bot Rwot Lubaŋawu.\\n2“Gwok nyo gibinoŋo dano mo i gaŋ mo ma Rwot Lubaŋawu bimiyowu, laco nyo dako, ma otimo gin ma nen marac i waŋ Rwot Lubaŋawu pi taro gicikkene, 3-ce ocito ka woro lwak lubaŋa mukene, nyo ceŋ nyo dwe nyo gin mo ma i kin mony me polo ci oryebbe piny i nyimgi, ma en aye gin ma Rwot ociko ni pe myero gitim. 4Ka doŋ gitito lokke botwu ci wuwinyo, wubipenyo lokke motmot, Ka ce lokke tye ada ma ŋene atir ni gin me kwer macalo meno otimme i Icrael, 5wubikelo laco meno nyo dako meno ma otimo bal marac-ci i dog gaŋ, ci wubicelo ki got wuneko woko. 6-Dano meno gineko pi lok pa lucaden aryo nyo adek; dano mo pe gibineko pi lok pa lacaden acel keken. 7-Dok ciŋ lucaden aye bikwoŋo poto i kom dano meno me neke, ka lacen ciŋ lwak bipoto i kome. Kit meno miyo wubijwero gin marac woko ki i kinwu.\\nPido i nyim ajwagi ma Lulevi\\n8“Ka ce pido mo onen i kinwu ma ŋolone oloyowu, macalo poko kin kit nek mapatpat, nyo lok kom twer ma dano mo-ni tye kwede i nyim cik, nyo lok kom ret ma dano mo oketo i kom lawote, kit pido mo ma twero nen i gaŋiwu ma ŋolone tek loyowu, ci wubia wucito i kabedo ma Rwot Lubaŋawu oyero-ni. 9Wubicito bot ajwagi ma Lulevi, ki bot laŋolkop ma tye ka tic i kare meno, wubipenyogi ci gibititowu kit ŋolle. 10Wubilubo kit ma gitito botwu i kabedo ma Rwot biyero; wubigwokke wek wuti kit gin ducu ma gicikowu kwede. 11Wubitiyo kun wulubo kit pwony ducu ma gipwonyowu kwede, muporo kit ŋol ma gin guŋolo. Pe wubikwero lubo lok ma gin guŋolo, ento wubilubo kun pe wuŋak woko yo tuŋ acuc nyo tuŋ acam. 12Dano ma lanywar ma okwero woro dog ajwaka ma ocuŋ ka tic i nyim Rwot Lubaŋawu, nyo dog laŋolkop, dano meno bito; kit meno miyo wubijwero gin marac woko ki i kinwu. 13Lwak ducu gibiwinyo pire, ci miyogi lworo, miyo ŋat mo pe dok bitimo tim anywar macalo meno.\\nPwony ma mako kom kabaka\\n14-“I kare ma doŋ wuo i lobo ma Rwot Lubaŋawu bimiyowu, ma doŋ wucamo wubedo iye, gwok nyo wubiwacci, ‘Waket kabaka me loyowa, kit ma rok ducu ma gurumowa tye kwedeni.’ 15Doŋ ka wuketo kabaka ma loyowu myero wunen ni obedo dano ma Rwot Lubaŋawu oyero. Myero obed ŋat mo i kin utmegiwu; pe wuket larok olowu ma pe rokwu kikome. 16-En pe obed ka coko lwak aguragura pire kene, pe omi lwak odok cen i Ejipt pi wilo aguragura, pien Rwot yam owaco botwu ni, ‘Pe wubidok cen kunnu matwal.’ 17-Pe onyom mon mapol, miyo ŋako cwinye woko; pe bene ocok lonyo madwoŋ pire kene.\\n18“Ka doŋ obedo i wi komkerre, ci bicoyo lok me cik man ducu i buk kun kwanyo lokke ki i buk ma ajwagi ma Lulevi gwoko-ni. 19En bibedo kwede ci bedo ka kwanone pi kare me kwone ducu, wek opwony lworo Rwot Lubaŋane pi gwoko lok ducu ma tye i cik man ki lubo gin ducu ma Rwot ociko, 20wek pe obed ka wakke i cwinye ni edit ekato omegine, dok pe oŋak owek cik woko, pe odok yo tuŋ acuc nyo yo tuŋ acam, wek omedde bedo i kerre nakanaka, en ki likwaye i Icrael.","num_words":594,"character_repetition_ratio":0.057,"word_repetition_ratio":0.0,"special_characters_ratio":0.238,"stopwords_ratio":0.29,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ododo me Baibul Cwec Nio wa i Pii Aluka - Kabedo me Intanet pa Lucaden pa Jehovah\\nPolo ki lobo gua ki kwene? Ceng, dwe ki lakalatwe, kacel ki jami mapol i lobo-ni, gucako bedo tye nining? Baibul miyo lagam ma atir ka waco ni Lubanga aye ocweyogi. Pi meno bukwa cakke ki ododo me Baibul i kom cwec.\\nWakwano ni, cwec pa Lubanga mukwongo obedo jo me cwiny ma gical ki en. Gin lumalaika. Ento lobo kicweyo pi dano calo wan. Pi meno Lubanga oyubo laco ki dako dok olwongogi ni Adam ki Kawa ci oketogi i poto maber adada. Ento gin gukwero winyo Lubanga ci gurwenyo twerogi me bedo kwo\\nMe a ki i cweyo Adam nio wa i Pii Aluka madit-ti, kare ducu ma okato romo mwaka 1,656. Jo maraco mapol gukwo i kare man. I polo onongo tye jo me cwiny ma komgi pe nen, Catan ki lumalaikane. I lobo onongo tye Kain ki jo maraco mukene mapol, co mogo ma gitek mukato kare woko bene onongo gitye. Ento jo mabeco bene onongo gitye i lobo—Abel, Enoka, ki Nua. I Dul me ACEL wabikwano lok i kom jo magi ducu kacel ki jami mutimme.","num_words":193,"character_repetition_ratio":0.06,"word_repetition_ratio":0.0,"special_characters_ratio":0.228,"stopwords_ratio":0.337,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Niyabo 15 ACO85 - Dok aneno ginanyuta mo mukene madit i - Bible Search\\nNiyabo 14 Niyabo 16\\nLumalaika gukelo gemo me agikki\\n1Dok aneno ginanyuta mo mukene madit i polo, ma obedo bene me aura mada, gin lumalaika abiro ma gitye ki gemo abiro. Magi gin aye doŋ gemo me agikkine, pien gin aye gimiyo akemo pa Lubaŋa cobbe kakare.\\n2Ka dok aneno gin mo ma nen calo nam me kiyo maleŋ ma orubbe ki mac; doŋ jo ma onoŋo gutayo lee ca ki calle, ki namba me nyiŋe, onoŋo gucuŋ i dog nam me kiyo, kun gumako naŋa pa Lubaŋa i ciŋgi. 3-Onoŋo gitye ka wero wer pa Moses, ma obedo latic pa Lubaŋa, ki wer pa Latin romo kun giwacci,\\n“Ticci ducu ma itiyo bedo me aura, dok gidito,\\nai Rwot Lubaŋa Won Twer Ducu!\\nKitti ducu tye atir dok me ada,\\nin Kabaka ma iloyo rok ducu!\\n4-Aŋa mono ma pe bilworo, ai Rwot?\\nAŋa kono ma pe bipako nyiŋi?\\nPien in keni aye ileŋ.\\nRok ducu gibino gibio wa i nyimi,\\ngin ducu gibiwori,\\npien doŋ onen woko ka maleŋ ni ticci ducu tye atir.”\\n5-Lacen aneno ot pa Lubaŋa, ma en kema lok me caden ma tye i polo; onoŋo oyabbe woko, 6ci lumalaika abiro gua ki i ot pa Lubaŋa gukatti woko ki gemo abiro. Onoŋo guruko boŋo camanini maleŋ adada, ma gutweyo korgi woko ki del jabu. 7Ci lee acel ki i kin lee makwo aŋwen-ni omiyo atabo jabu bot lumalaika abiro; onoŋo atabo magi gupoŋ woko ki kiniga pa Lubaŋa ma bedo kwo nakanaka. 8-Yito ma oa ki i deyo pa Lubaŋa ki tekone omwono ot pa Lubaŋa woko limuk, ma ŋat mo onoŋo pe twero donyo iye, nio waŋ ma gemo abiro ma lumalaika abiro gukelo ca doŋ otum woko liweŋ.","num_words":282,"character_repetition_ratio":0.071,"word_repetition_ratio":0.0,"special_characters_ratio":0.237,"stopwords_ratio":0.294,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"DUL ME 38\\nGO NI itye i yeya ma tye ka lwiny ite pii. Tika ibimito ni ngat mo olari wek pe ilwiny?— Ento ka ngat mo odyero kwone me lari kono?— Meno aye gin ma Yecu Kricito otimo. Kit ma wapwonyo kwede i Dul me 37, en omiyo kwone me bedo ginkok wek wanong larre.\\nEnto, Yecu pe larowa ki i lwiny ite pii. Dong ngo ma en larowa ki i iye? Wi tika po?— En olarowa ki i bal ki to ma wan ducu walako ki bot Adam. Kadi bed ni jo mukene gutimo jami maraco adada, Yecu oto pigi bene. In tika itwero keto kwoni ka mading me temo laro jo ma kitgi raco?—\\nBaibul wacci: “Kadi pi ngat ma kite atir, bedo tek tutwal bot dano mo me to pire. Gwok nyo ka obedo dano ma kite ber, ngat mo twero diyo cwinye me to pire.” Ento inongo ni Baibul tito ni Yecu “oto pi dano ma pe gilworo Lubanga.” Meno kwako wa dano ma pe gitiyo pi Lubanga! Baibul medde ki wacone ni: “Ento Kricito yam oto piwa i kare ma pud wan lubalo [ma wamedde ki timo jami maraco].”—Jo Roma 5:6-8.\\nTika iromo tam i kom lakwena mo ma obedo ka timo jami maraco?— Lakwena meno ocoyo ni: ‘Kricito Yecu yam obino i lobo pi laro lubalo. I kin lubalo an aye abedo labal mukwongo.’ Lakwena ma owaco lok meno obedo Paulo. En owacci en onongo etye ‘laming’ dok ni ebedo ka timo ‘jami maraco.’—1 Temceo 1:15; Tito 3:3.\\nTam kong mar matut ma Lubanga tye kwede, me cwalo Wode me to pi jo ma gitimo jami maraco! Pingo pe kong ikwany Baibul-li ci ikwan lok man i buk pa Jon cura 3, tyeng 16. Wacci: “Lubanga con omaro lobo [dano ma gikwo i lobo] kumeno omiyo iye Wode acel keken, wek dano ducu ma ye en owek to, ento obed ki kwo ma pe tum.”\\nPekki mene maYecu okato ki iye i kare ma en omiyo kwone piwa?\\nYecu onyuto ka maleng ni en bene etye ki mar ma Wonne tye kwede piwa. Wi twero po ni i Dul me 30 i buk man, wakwano lok i kom can mogo ma Yecu olimo i dyewor ma kimake iye. Kitere i gang pa Kayapa Lalamdog Madit pa Lubanga, ka ma kipido i kome. Kikelo lucaden ma lugoba ma guwaco lok goba i kom Yecu, dok dano gudonge. Meno aye ka ma Petero okwero iye ni pe engeyo Yecu. Kong waket ni dong watye kunnu dok watwero neno gin mukene ma obitimme.\\nPiny oruu. Dyewor lung Yecu pe onino. Kit ma pido ma otimme i dyewor-ri pe onongo lubbe ki cik, lulamdog gulwongo oyot kacokke pa Lukiko, nyo kot mamalo pa Lujudaya, ci gupido lok man odoco. Kany dok gukelo adot i kom Yecu ni en otimo bal i kom Lubanga.\\nI ngeye lulamdog guweko kitweyo Yecu ci kitere bot Pilato, gabuna ma obedo Laroma. Guwaco bot Pilato ni: ‘Yecu pe cwako gamente. Omyero kineke woko.’ Ento Pilato oniang ni lulamdog magi gitye ka waco lok goba. Pi meno Pilato owaccigi ni: ‘Pe anongo gin mo marac ma laco man otimo. Abigonye woko.’ Ento lulamdog kacel ki jo mukene gudange ni: ‘Pe! Neke woko!’\\nLacen, Pilato dok otemo waco ki dano ni ebigonyo Yecu woko. Ento lulamdog guweko lwak gudange ni: ‘Ka igonye, ci in bene nongo pe icwako gamente! Neke woko!’ Lwak gucako dange matek. I ngeyo ngo ma Pilato otimo?—\\nEn oye dic pa lwak. Mukwongo en oweko kipwodo Yecu. I ngeye omiye i cing acikari wek gunekke. Gin guketo lalukana okuto i wi Yecu dok gubedo ka nyware kun giryebbe piny i nyimme. Lacen gumiyo bot Yecu yat mo madit ni oting ci gutere i nge gang i kabedo ma kilwongo ni Cogo Wic. Ki kunnu guguro cing Yecu kacel ki tyene i kom yat. Lacen guilo yat-ti malo ma oweko Yecu obedo ma ongabe angaba. Remo obedo ka cwer ki i kome. Arem-me obedo lit adada.\\nYecu pe oto cutcut. En obedo mere ma ongabe angaba i kom yat. Lalamdog madit obedo ka nyware. Dok jo ma gimol gikato gubedo ka wacci: ‘Ka ce in i Wod pa Lubanga, lor woko piny ki i kom yat!’ Ento Yecu onongo ngeyo gin ma Wonne ocwale ni etim. En onongo ngeyo ni myero emi kwone ma pe ki roc-ci wek wabed ki kare me nongo kwo ma pe tum. Me agikkine, i kine ka cawa abongwen me otyeno meno, Yecu okok bot Wonne ci oto.—Matayo 26:36–27:50; Marako 15:1; Luka 22:39–23:46; Jon 18:1–19:30.\\nYecu onongo pud dong pat ki Adam ya! Adam pe onyuto mar pi Lubanga. En pe obedo ki winy bot Lubanga. Adam bene pe onyuto mar piwa. Pien en obalo, wan ducu kinywalowa i bal. Ento Yecu onyuto mar pi Lubanga ki pi wan bene. En obedo ki winy bot Lubanga kare ducu. Dok en omiyo kwone wek ekwany gin marac ma Adam otimo i komwa woko.\\nNgo ma waromo timone me nyuto ni wamaro Yecu?\\nTika itye ki pwoc pi gin maber ma Yecu otimo-ni?— Ka itye ka lega bot Lubanga, tika ipwoye pi miyo Wode?— Lakwena Paulo onyuto pwoc pi gin ma Kricito otimo pire. Paulo ocoyo ni Wod pa Lubanga ‘omara ka omine gire pire kene pira.’ (Jo Galatia 2:20) Yecu oto piri ki pi an bene. En omiyo kwone ma pe ki roc wek wanong kwo ma pe tum! Meno aye tyen lok ma pire tek mumiyo omyero wamar Yecu.\\nLakwena Paulo ocoyo bot Lukricitayo me Korint ni: “Mar pa Kricito loyo kwowa.” Mar pa Kricito mono myero ocwalwa me timo gin ango? Itamo ningo?— Nen lagam pa Paulo: ‘Kricito oto pi dano ducu, wek pe gumedde ki bedo kwo pigi kengi, ento gubed kwo pi en.’—2 Jo Korint 5:14, 15.\\nTika iromo tamo yo mapat pat ma itwero nyuto kwede ni itye ka kwo me yomo cwiny Kricito?— Yo acel aye me tito bot jo mukene jami ma ipwonyo madok i kome. Nyo tam kong lok man: Romo bedo ni itye keni, pi meno mamani nyo babani pe gitwero neno gin ma itye ka timone, dok bene jo mukene nongo pe gineni. Tika ibineno yub me telebijon nyo itimo jami mogo ma ingeyo ni pe biyomo cwiny Yecu?— Wi myero opo ni Yecu tye kwo dok en romo neno jami ducu ma watimo!\\nNga ma romo neno jami duc ma watimo?\\nTyen lok mukene mumiyo omyero wamar Yecu aye ni wamito poro Jehovah. Yecu owacci: “Won mara.” Ingeyo pingo en maro Yecu ki dok pingo wan bene myero wamar Yecu?— Pien Yecu onongo tye atera me to wek miti pa Lubanga ocobbe. (Jon 10:17) Pi meno, watimu gin ma Baibul wacciwa: “Wulub kit pa Lubanga, pien wun litinone ma en maro. Wubed kun wulubo yo me mar, macalo Kricito ceng omarowa, ci omine kene piwa.”—Jo Epeco 5:1, 2.\\nMe medo pwocwa pi Yecu kacel ki gin ma en otimo piwa, kwan Jon 3:35; 15:9, 10; ki 1 Jon 5:11, 12.","num_words":1126,"character_repetition_ratio":0.039,"word_repetition_ratio":0.0,"special_characters_ratio":0.251,"stopwords_ratio":0.301,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Tekwaro 10 ACO85 - Rekoboam ocito i Cekem, pien onoŋo - Bible Search\\n2 Tekwaro 9 2 Tekwaro 11\\n2 Tekwaro 10\\nJemo pa jo Icrael i kom Rekoboam\\n(1 Luker 12.1-24)\\n1Rekoboam ocito i Cekem, pien onoŋo jo Icrael gumol gucito i Cekem ka keto en me bedo kabaka. 2Ka Jeroboam wod pa Nebat owinyo pire, ci oa ki i Ejipt odok cen; pien onoŋo Jeroboam yam pud tye i Ejipt ka ma yam oriŋo iye kabaka Solomon. 3Gicwalo lukwena ka lwoŋe, ci Jeroboam ki lwak jo Icrael ma gucokke ducu guwaco bot Rekoboam ni, 4“Woru oketo yec mapek i komwa. In doŋ ilok tic matego ma woru omiyowa, ki yec mapek ma en oketo i komwa-ni, obed mayot, ci wan wabibedo luticci.” 5En ogamo ni, “Wudwog bota kany i ŋe nino adek.” Ci lwak gudok cen.\\n6Kabaka Rekoboam ocako yubo lok ki ludoŋo muteggi, ma yam gicuŋ i nyim wonne Solomon i kare ma en pud kwo, ci openyogi ni, “Wun wumiya kit tam aŋo wek adok iye ki lwak man?” 7Gin guwacce ni, “Ka ce kica bimaki i kom lwak man, ma ikweyo cwinygi, kun iloko botgi lok ducu mabeco, ci gin bene gibibedo Luticci matwal.” 8Ento en obwoto tam pa ludoŋo muteggi woko, ocako dok yubo lok ki awobe ma yalwakke, ma gicuŋ i nyime. 9Openyogi ni, “Wun wumiya kit tam aŋo wek adok iye ki lwak man ma gupenya ni, ‘Wek yec ma woru oketo i komwa mapek-ki obed yot’?” 10Ci awobe ma yalwakke guwacce ni, “Ibidok iye ki lwak ma gupenyi kit man ni, ‘Woru yam omiyo yecwa odoko pek, ento in imi obed yot botwa’; in ibidok iye ki gin kit man ni, ‘Nyig ciŋa kinoŋ makato pyer wora. 11Doŋ abitiyo kit man: wora yam oketo yec mapek i komwu, an dok abimedone bedo mapek. Wora yam opwodowu ki del anino, an abipwodowu ki yib oton.’ ”\\n12Jeroboam ki lwak ducu gubino bot Rekoboam i kom nino me adekke, kit ma yam kabaka ociko ni, “Wudwog cen bota i nino me adekke.” 13Kabaka ocako dok i peny pa lwak ki gero, pien oweko tam ma ludoŋo muteggi gumiye. 14Kabaka Rekoboam oloko ki lwak kit ma awobe guyubo kun wacci, “Wora yam omiyo yecwu odoko pek, ento an abimedone bedo mapek; wora yam pwodowu ki del anino, an abipwodowu ki yib oton.” 15Kabaka pe owinyo lok pa lwak; pien Rwot aye omiyo okwero, wek lokke ocobbe kakare ma, yam en oloko bot Jeroboam wod pa Nebat kun ocwalo Akija ma jo Cilo ocito otitte-ni.\\n16-Ka jo Icrael ducu guneno ni kabaka pe owinyogi, ci lwak gudok iye ki kaba ka ni,\\n“Wan watye ki waŋ pokwa aŋo i kom Daudi?\\nPe watye ki dul mo i kom latin pa Yece.\\nWun jo Icrael wudok i kemawu!\\nIn Daudi, doŋ inen odi keni.”\\nCi jo Icrael gucako pokke woko, gudok i pacogi. 17Ento Rekoboam pud loyo jo Icrael ma gibedo i gaŋi ma i Juda. 18Kabaka Rekoboam ocwalo Adoram, ladit ma loyo tic muroni, ci jo Icrael ducu gucako cele ki got, guneke woko, Kabaka Rekoboam orune oito i wi gadigadi lwennye, ci oriŋo kwede woko wa i Jerucalem. 19Kit meno jo Icrael gucako jemo woko i kom ot pa Daudi nio kwede wa onyoo.","num_words":522,"character_repetition_ratio":0.063,"word_repetition_ratio":0.016,"special_characters_ratio":0.248,"stopwords_ratio":0.249,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ododo me Baibul Co ma Lakalatwe Otelo - Kabedo me Intanet pa Lucaden pa Jehovah\\nITWERO neno lakalatwe ca ma ryeny tutwal ma ngat acel i kin co magi tye ka cimone-ni? I kare ma gin guweko Jerucalem, lakalatwe-ni onen woko. Co magi gin jo me Kunyango, dok gin gingiyo lakalatwe. Gin gitamo ni lakalatwe manyen-ni tye ka telogi bot ngat mo ma pire tek.\\nI kare ma co magi guo i Jerucalem, gin gupenyo ni: ‘Latin ma bidoko kabaka pa Lujudaya-ni tye kwene?’ “Lujudaya” aye nying mukene pi Luicrael. Co-ni guwaco ni: ‘Wan wakwongo neno lakalatwe pa latin-ni i kare ma watye Kunyango, ci wabino ka wore.’\\nKa Kerode, ma en aye kabaka me Jerucalem, owinyo man ci cwinye oballe woko. En pe mito ni kabaka mukene ole kakare. Pi meno Kerode olwongo ludito lulamdog ci openyo ni: ‘Kabaka ma kiciko pire-ni mono gibinywalo kwene?’ Gin gugamo ni: ‘Baibul waco ni i Beterekem.’ Pi meno Kerode olwongo co ma gua ki Kunyango-ni, ci owaco ni: ‘Citu wuciyeny ki diro ka ma latin matidi-ni tye iye. Ka wunonge, ci wuwek an ange. An bene amito cito ka wore.’ Ento, i adane, Kerode onongo mito nongo latin-ni me aneka!\\nCi lakalatwe-ni onyiko ki i nyim co-ni wa Beterekem, ocung ka ma latin tye iye. Ka co-ni gudonyo i ot, gin gunongo Maliam gin ki Yecu. Gukwanyo mot ci gumiyo bot Yecu. Ento lacen Jehovah ocikogi i wang lek pe me dok bot Kerode. Pi meno gin gudok i lobogi kun gukwanyo yo mukene.\\nI kare ma Kerode owinyo ni co ma gua ki tung Kunyango-ni dong gudok woko paco, akemo omake mada. Pi meno en omiyo cik ni awobe ducu ma i Beterekem ma mwakagi tye aryo odok kwede piny omyero kinek woko. Ento Jehovah onongo otito woko con ki Yucepu i wang lek, ci Yucepu ki jo ode gucito woko Ejipt. Lacen, ka Yucepu ongeyo ni Kerode dong oto, en okwanyo Maliam gin ki Yecu odwogo cen Najaret. Kany aye ka ma Yecu odongo iye.\\nAnga ma itamo ni oweko lakalatwe manyen-ni obino? Po ni, co-ni kong gucito i Jerucalem i kare ma guneno lakalatwe-ni. Catan Larac onongo mito neko Wod pa Lubanga, dok en ngeyo ni Kabaka Kerode me Jerucalem bitemo neke. Pi meno Catan aye myero bed oweko lakalatwe-ni obedo ka ryeny.\\nCo mene ma gitye i cal-li, pingo ngat acel ki i kin-gi tye ka cimo lakalatwe ma tye ka ryenyi?\\nPingo cwiny Kabaka Kerode oballe, dok en otimo ango?\\nLakalatwe matar ni otelo co-ni oterogi kwene, ento pingo gin gudok cen i lobo-gi ki yo mukene?\\nCik ango ma Kerode omiyo, dok pingo?\\nJehovah owaco ni Yucepu omyero otim ngo?\\nAnga ma oweko lakalatwe manyen meno obedo ka ryeny, dok pingo?\\nKwan Matayo 2:1-23.\\nYecu onongo tye ki mwaka adi dok en onongo bedo kwene ma luryeko gubino ka limme? (Mat. 2:1, 11, 16)","num_words":460,"character_repetition_ratio":0.059,"word_repetition_ratio":0.0,"special_characters_ratio":0.229,"stopwords_ratio":0.307,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 21 ACO85 - Man aye lok pa Rwot ma obino bot - Bible Search\\nGitito kit ma gibibalo kwede Jerucalem woko\\n1Man aye lok pa Rwot ma obino bot Jeremia i kare ma kabaka Jedekia ooro Packur wod pa Malkia ki ajwaka Jepania wod pa Maceya bot Jeremia kun wacci, 2-“Lok bot Rwot piwa, pien Nebukadnejar kabaka me Babilon tye ka ero lweny i komwa. Gwok nyo Rwot bitiyo jami taŋone mogo piwa, ci bimiyo. Nebukadnejar jer dok cen ki ŋeye.”\\n3Ci Jeremia otito ki jo ma onoŋo gicwalo bote-ni 4ni gucitit bot Jedekia ni Rwot, ma en Lubaŋa pa Icrael, doŋ otyeko waco ni, “Abecito ka ryemo askari ma Jedekia tye ka tic kwedgi me lweny i kom kabaka me Babilon ki dul monnye, ma doŋ gitye ka rumo cel me gaŋ woko ducu-ni adwokogi cen. Abicoko jami lwenygi aduro woko i dye gaŋ. 5An kikoma aye doŋ abilwenyo i komwu ki tekona ducu, ki kiniga, ki akeca madit. 6Abineko jo ducu ma gibedo i gaŋ man, dano kacel ki lee, gin ducu two gemo marac adada biketogi woko. 7Lacen abimiyo Jedekia kabaka me Juda, ki luticce, ki jo ma gitye i gaŋ man ma gubwot ma two gemo pe onekogi, jo ma pe ginekogi ki lweny ki pala lucwan, ma kec madit pe onekogi, abimiyogi woko i cin Nebukadnejar kabaka me Babilon, cin lukworgi ma gimito nekogi woko. Nebukadnejar binekogi woko ducu ki pala lucwan; kadi wa kica bene pe bimako en i komgi, pe bene biparo pigi, dok pe biwekogi gibedo kwo. Man Rwot ma owaco.”\\n8Lacen Rwot dok ociko Jeremia me tito ki lwak ni, “Wuwiny, an Rwot am iyo botwu twero me yero yo ma tero dano i kwo nyo yo ma tero dano i to. 9Ŋat ma pud bedo i gaŋ man gibineko woko ki pala lucwan i lweny, nyo kec bineko, nyo two gemo bibino neko woko. Ento ŋat mo ma bia cito woko kun mine bot jo Babilon ma doŋ kombeddi gurumo gaŋ woko, en aye bibedo kwo dok kwone bibedo bote macalo mot me lweny. 10Doŋ amoko tamma woko pe me bwoto gaŋ man, ento doŋ ayubbe me balone woko, Gibimiyo i cin kabaka me Babilon, ci en biwaŋo woko ki mac ŋinyiŋinyi. Man Rwot ma owaco.”\\nŊolo kop i kom ot ker me Juda\\n11“Wac bot jo me ot pa kabaka me Juda ni, ‘Wuwiny lok pa Rwot, 12wun jo me ot pa Daudi! Rwot owaco kuman ni,\\n“ ‘Wuŋol kop atir piny ma ru ki piny ma ru,\\ndok myero wular dano ki i ciŋ ŋat ma unogi\\nkadi ki ŋat ma doŋ gityeko yako jamine woko,\\nwek pe akemona okatti wokomacalo mac ma lyel,\\nma waŋo piny ma ŋat mo pe romo nekone,\\npi gin marac ma wubedo ka timone.’ ”\\n13“Nen, atye ki lok i komwu, wun\\njo ma wubedo i nota,\\nkadi ki in got ma it ye i dye bar, man Rwot ma owaco;\\nwun ma wuwacci, ‘Aŋa kono ma bilor piny bino ka lweny i komwa?’\\ndok bene wuwaco ni, ‘Aŋa ma bidonyo i kabedo ka ma wabedo iye?’\\n14Abiketo can i komwu kun lubo\\nkit gin ma wutimo, man Rwot ma owaco; abimoko mac i buŋawu,\\nci awaŋo gin ducu ma orumo ŋete atyeko woko liweŋ.”","num_words":521,"character_repetition_ratio":0.06,"word_repetition_ratio":0.0,"special_characters_ratio":0.24,"stopwords_ratio":0.315,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Coc me Baibul macon—Lok ma pire tek\\nKWAN I LEB Acholi Afrikaans Albanian Amharic Arabic Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Danish Drehu Dutch Efik English (Leb Muno) Estonian Ewe Fijian Finnish Fon French Ga Georgian German Greenlandic Grik Guarani Haitian Creole Hausa Hiligaynon Hmong (White) Hungarian Iban Ibru Icelandic Igbo Iloko Indonesian Isoko Italian Japanese Javanese Kabiye Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Maltese Mam Mambwe-Lungu Mauritian Creole Maya Mazatec (Huautla) Mbunda Mizo Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngangela Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Pidgin (Cameroon) Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Runyankore Russian Samoan Sango Saramaccan Sepedi Serbian Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tatar Tetun Dili Thai Tigrinya Tiv Tojolabal Tok Pisin Tshiluba Tsonga Turkish Tuvaluan Twi Tzeltal Tzotzil Ukrainian Umbundu Urhobo Uruund Venda Vietnamese Wallisian Wayuunaiki Xhosa Yoruba Zande Zulu\\nLOK MA I POK NGEYE | KIT MA BAIBUL​—OBWOT KWEDE\\nLok ma Pire Tek\\nPe tye buk mo me dini ma kitwero porone ki Baibul. Dok pe tye buk mo mapat ma oloko niye pa dano mapol dok pi kare malac calo Baibul. Kitungcel, pe tye buk mo mukene ma dano gungiyo i yo matut dok guloko i kome i yo marac.\\nMe labolle, jo mogo ma gukwano matut gikalakala ka lok ma i Baibul ma watye kwede i kare-ni tye kit ma onongo tye kwede i Baibul ma kikwongo coyone con. Ngat mo ma okwano lok i kom dini i yo matut owaco ni: “Pud watye ki akalakala ka ada kikobo coc macon kit ma onongo tye kwede.” En dok omedde ni: “Watye ki kopi me Baibul ma opong ki lok ma pe tye atir, dok bene Baibul magi kikobogi cencwari mapol ata i nge coyo Baibul me acel, dok gipat ki kopi macon-ni i yo mapol mapatpat.”\\nJo mukene gitye ki akalakala i kom Baibul pi dini ma gudongo iye. Me labolle, lunyodo pa Faizal ma pe gubedo Lukricitayo, gupwonye ni Baibul obedo buk maleng ento ni lok ma iye kiloko woko. Faizal owaco ni: “Macalo adwogine, onongo abedo ki gung cwiny ka ngat mo mito lok bota i kom Baibul.” Dok omedde ni: “Pien gin nongo gipe ki Baibul macon-ni. Dok lok ma tye i Baibulgi kiloko woko!”\\nMono pire tek botwa me niang ka lok ma i Baibul kiloko nyo tye kit macon? Tam kong i kom lapeny magi: Tika onongo ibiye i kom cikke me kweyo cwiny ma Baibul miyo pi gin ma bitimme i anyim ka onongo pe ingeyo ka cikke magi kicoyo i Baibul macon? (Jo Roma 15:4) Tika onongo itwero tic ki cik ma igi lac ma i Baibul me moko tam ma lubbe ki dog tic, kwo me oti, nyo kit me worowa ka onongo obedo lok goba ma dano adana aye gucoyo?\\nKadi bed ni kopi macon me Baibul ma kikwongo coyogi dong gurweny woko, pud watwero nongo kony ki i kopi mogo ma kicoyo i kare macon​—man bene kwako ginacoya macon alip mapol ata ma kikobogi ki i kopi mukwongo. Kopi magi gubwot ki i cing lumone, pe guballe, dok pe kiloko kwena ma i igi nining? Kit ma gubwot kwede twero jingo cwinyi nining ni lok ma i Baibul ma itye kwede i kare-ni obedo lok ada? Kong dong inen lagam pi lapeny magi i pwony ma bitito kit ma Baibul obwot kwede.","num_words":652,"character_repetition_ratio":0.043,"word_repetition_ratio":0.0,"special_characters_ratio":0.194,"stopwords_ratio":0.235,"flagged_words_ratio":0.0,"lang_id_score":0.994,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"The Arch of Titus i Roma—Caden ma Moko Cobbe pa Lok pa Lunebi me Baibul\\nI BOMA ME ROMA, I LOBO ITALY, TYE GEDO MO MA LUNEN PINY GICITO KA NENONE KI I BUT LOBO DUCU. GEDO MENO TYE ME PO PI LALOC MA NYINGE TITUS, MA LUROMA GIMARO ADADA.\\nGedo man ma kilwongo ni Arch of Titus tye ki cal aryo madongo i iye ma nyuto gin mo ma pire tek mutimme con. Ento gin ma dano mapol pe gingeyo aye ni, gedo man kubbe ki lok me Baibul​—Arch of Titus tye calo caden ni lok pa lunebi me Baibul cobbe kakare.\\nKINGOLO KOP I WI JERUCALEM\\nI kine ka mwaka 30 K.M., Ker me Roma onongo ditte cakke ki i Britain ki Gaul (ma kombeddi aye lobo France) me o wa i Ejipt, dok onongo gitye ki kuc ki lonyo madwong labongo ayelayela mo. Ento tye kabedo acel mo matidi ma onongo yelo wi Luroma adada​—Judaya.\\nBuk me tekwaro pa Luroma ma kilwongo ni Encyclopedia of Ancient Rome waco ni: “Adage onongo tye lamal adada i kin Lujudaya ki Luroma i kabedo me Judaya loyo i kabedo weng ma i te loc pa Roma. Lujudaya onongo gidag lutela pa Roma ma pe giparo pi tekwarogi-ni, dok Luroma bene onongo pe gitwero kanyo tek wic pa Lujudaya.” Lujudaya mapol gubedo ki gen ni meciya mo bibino ka larogi ki i cing Luroma ma gidag tutwal-li, ci dwoko loc i cing jo Icrael. Ento i mwaka 33 K.M., Yecu Kricito otito ka maleng ni kibituro Jerucalem woko.\\nYecu owaco ni: “Kare bibino i komi ma lukworri gibitoro lobo rumi dyere, gibidiri tungngi ki tungngi, gibireti piny, in ki litinoni; pe gibiweko gweng mo acel i ii dong ma ododde i wi wadi.”​—Luka 19:43, 44.\\nLok pa Yecu nen calo ocungo wi lupwonnyene adada. I nge nino aryo, ma lapwonnyene acel oneno ot pa Lubanga i Jerucalem, en oloko ki ur ni: “Lapwony, nen kit ma godi magi dito kwede ki kit ma gedone beco kwede!” Ki lok ada, kiwaco ni godi mogo ma kigero ki ot pa Lubanga onongo borgi kato futi 35 (nyo mita 11), lacgi kato futi 15 (nyo mita 5), ki borgi malo kato futi 10 (nyo mita 3)! Kadi bed kit meno, Yecu owaco ni: “Gin magi ducu ma wuneno-ni, kare bibino, ma pe gibiweko got acel mo ma ododde i wi wadi ma pe gibicoro woko piny.”​—Marako 13:1; Luka 21:6.\\nYecu dok omedde ki lok ni: “Ka wuneno mony orumo Jerucalem, ci wunge ni kare me ketone dong onyiko cok. Jo ma tye i Judaya myero guring i wi godi, jo ma tye i gang myero guring woko ki iye, jo ma tye woko i kin paco pe dok gudony i Jerucalem.” (Luka 21:20, 21) Lok pa Yecu-ni tika ocobbe kakare?\\nKIT MA KITURO KWEDE JERUCALEM\\nMwaki pyeradek wiye adek i nge lok pa Yecu-ni, Lujudaya onongo pud gitye ka deno can i te loc pa Luroma. Ento i mwaka 66 K.M., i kare ma Gessius Florus, karan lim pa Luroma ma loyo Judaya, omayo lim ki i ot pa Lubanga, Lujudaya gunongo ni tim man dong okato ka um okuru woko. Cutcut, lulweny ma Lujudaya gumol i Jerucalem calo ngwen, guturo barak pa Luroma, guneko mony ma iye woko, ci gucako loc ken.\\nI nge dwe ma romo adek, Roma ocwalo Cestius Gallus ki mony makato 30,000, me turo jemo pa Lujudaya i Jerucalem. Jo Roma gudonyo i Jerucalem oyotoyot ci gucako kwinyo te cel ma orumo ot pa Lubanga. Ka dok, pi tyen lok mo ma pe kingeyo, gua woko. Lujudaya ma gujemo-ni cwinygi obedo yom, ci guryemo kor Luroma. Kit ma mony me Roma ki lujemo me Judaya onongo gua woko-ni, Lukricitayo gunongo kare me a woko ki i Jerucalem, kit ma Yecu onongo ocikogi kwede, ci guringo wa i wi godi ma loka Kulu Jordan.​—Matayo 24:15, 16.\\nI nge mwaka acel, Roma ocwalo ludito wi monygi General Vespasian kacel ki wode, Titus me lweny i kom Judaya. Ento, i kare ma Kabaka Nero me Roma oto, Vespasian odok cen i Roma ka leyo ker-re, ci oweko lweny i kom Judaya i cing wode, Titus, kacel ki mony ma welle romo 60, 000.\\nI Juni me mwaka 70 K.M., Titus omiyo rukca bot monnye ni gutong yadi ma i caro me Judaya ducu, ci gutiyo kwede me gero cel ma bit ma romo mairo 4.5 (nyo kilomita 7) orumo Jerucalem. I Sektemba me mwaka meno, jo Roma onongo dong guyako dok guwango boma man kacel ki ot pa Lubanga, kun pe guweko gweng mo odong ma ododde i wi mukene, kit ma Yecu otito kwede kikome. (Luka 19:43, 44) Ma lubbe ki lok pa lacoc mo, “cokcok dano 500, 000 guto i Jerucalem ki i caro mukene me Judaya.”\\nDORRE ME LOYO LWENY\\nI mwaka 71 K.M., Titus odok cen i Italy, ci jo me Roma gujole ki karama madit adada. Dano ducu ma i boma me Roma gubino ka ribbe kwede i dorre me loyo lweny, ma dong pud obedo dorre madit loyo i boma meno.\\nLwak gubedo ki ur me neno ka mony dorre ki lonyo madwong adada i gudi me Roma. Gubedo ka galo wanggi ki neno tuko ma nyuto kit ma lweny owoto kwede, kacel ki jami ma kiyako ki i ot pa Lubanga i Jerucalem.\\nTitus oleyo kom ker ki bot wonne Vespasian i mwaka 79 K.M. Ento i nge mwaka aryo keken, Titus oto woko atura. Omine Domitian aye oleyo kakare, ci cutcut ogero gedo me po pi Titus.\\nGEDO MAN I KARE-NI\\nI kare-ni, dano alip mapol ma gilimo boma me Roma gimaro neno gedo me Arch of Titus. Jo mogo gitero gedo man calo tic pa ladiro mo, jo mukene gineno calo gin ma nyuto teko pa jo Roma, ento jo mukene gineno calo obedo gin ma poyo wic i kom kit ma kituro kwede Jerucalem ki ot pa Lubanga.\\nEnto jo ma gikwano Baibul i yo matut gineno Arch of Titus calo gin mo ma pire tek atika. Gedo man miyo caden ma moko ni lok pa lunebi me Baibul cobbe kakare dok a ki bot Lubanga.​—2 Petero 1:19-21.","num_words":980,"character_repetition_ratio":0.051,"word_repetition_ratio":0.0,"special_characters_ratio":0.249,"stopwords_ratio":0.311,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ododo me Baibul Gin Mumiyo Gurwenyo Pacogi - Kabedo me Intanet pa Lucaden pa Jehovah\\nNEN kong gin ma tye ka timme kombeddi. Gitye ka ryemo Adam gin ki Kawa woko ki i poto me Eden maber adada-ni. In ingeyo pingo?\\nTye kumeno pien gutimo gin marac adada. Pi meno Jehovah tye ka pwodogi. Ingeyo gin marac ma Adam gin ki Kawa gutimo?\\nGin gutimo gin ma Lubanga owacigi ni pe gutim. Lubanga owacci giromo camo cam ki i kom yadi ma i poto-ni. Ento ki i kom yat acel Lubanga owacci pe gucam, pien ka gucamo ci gibito woko. En ogwoko yat meno macalo mege. Wan bene wangeyo ni rac me kwanyo jami pa ngat mukene, pe kumeno? Ngo dong ma otimme?\\nI nino mo acel ma Kawa onongo tye kene i poto, twol oloko kwede. Kong itam meno! En owaco ki Kawa ni ocam nyig yat ma Lubanga ociko ni pe gucam-mi. I kare ma Jehovah oyubo twol en pe oyubogi ma gitwero lok. Man dong te lokke ni ngat mukene aye onongo tye ka miyo twol-li loko. Meno onongo anga?\\nMeno onongo pe Adam. Meno omyero obed ngat acel ki i kin jo ma Jehovah onongo oyubogi con ma peya oyubo lobo. Jo meno gubedo lumalaika, dok pe watwero nenogi. Malaika acel-li onongo odoko lawaka tutwal. En ocako tamo ni omyero ebed laloc calo Lubanga. Dok omito ni dano guwiny en ma ka winyo Jehovah. En aye lamalaika ma omiyo twol oloko.\\nLamalaika man gire olo obwolo Kawa. I kare ma en owaco ki Kawa ni Kawa bidoko calo Lubanga ka ocamo nyig yat ca, Kawa oye. Pi meno en ocamo, ki Adam bene ocamo. Adam gin ki Kawa gukwero winyo Lubanga, dok meno aye gin ma omiyo gurwenyo pacogi me poto maber-ri.\\nNino mo Lubanga bineno ni lobo ducu kiyubo maber marom aroma ki poto me Eden. Wabineno lacen kit ma in bene iromo nywako yubone kit man. Ento kong wanenu gin ma otimme i kom Adam gin ki Kawa.\\nAcakki 2:16, 17; 3:1-13, 24; Niyabo 12:9.\\nI cal-li, ngo ma tye ka timme i kom Adam ki Kawa?\\nPingo Jehovah omiyogi pwod?\\nGin ango ma twol owaco bot Kawa?\\nNga ma oweko twol olok ki Kawa?\\nPingo Adam ki Kawa gurwenyo pacogi me Paradic?\\nKwan Acakki 2:16, 17 ki 3:1-13, 24.\\nPeny pa Twol bot Kawa-ni obalo nying Jehovah nining? (Acak. 3:1-5; 1 Jon 5:3)\\nKawa odoko calo lanen me cikowa nining? (Pil. 4:8; Yak. 1:14, 15; 1 Jon 2:16)\\nI yo ango ma Adam gin ki Kawa gukwero kwede ye balgi pi gin ma gutimo? (Acak. 3:12, 13)\\nLukerubi ma giketogi tung kunyango me poto me Eden-ni gugwoko twero pa Jehovah nining? (Acak. 3:24)\\nKwan Niyabo 12:9.\\nCatan dong oo i rwom ma nining i loko dano ki i kom loc pa Jehovah? (1 Jon 5:19)","num_words":435,"character_repetition_ratio":0.058,"word_repetition_ratio":0.0,"special_characters_ratio":0.259,"stopwords_ratio":0.31,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Acakki 17 ACO85 - Ka Abram onoŋo tye ki mwaka me ditte - Bible Search\\nAcakki 16 Acakki 18\\nLanyut me gicikke aye lirre\\n1Ka Abram onoŋo tye ki mwaka me ditte pyeraboŋwen wiye aboŋwen ci Rwot onen bot Abram kun wacce ni, “An Lubaŋa Matwero-ducu, bed i nyima laboŋo bal mo, 2ci abiketo gicikkena i kin an ki in, dok abimiyi inya mapol twatwal.” 3Abram oryebbe piny i nyime; Lubaŋa owacce ni, 4“Nen, gicikkena amini eno, in ibibedo kwaro rok mapol. 5-Nia tin nyiŋi pe dok bibedo Abram*, ento nyiŋi bibedo Abraim*, pien aketo in wek ibed kwaro rok mapol. 6Abimiyi inya twatwal; abimiyi idoko rok mapol, ki luker bene gibia ki i komi. 7-Dok abimoko gicikkena i kin an ki in ki likwayi ma bilubi, ki i yalwakgi ducu, me bedo gicikke ma bedo matwal, wek abed Lubaŋani, ki Lubaŋa pa likwayi ma bilubi bene. 8-Dok abimiyo boti ki bot likwayi ma bilubi lobo ma ibedo iye-ni macalo welo, en aye lobo ducu me Kanaan, wek obed mewu matwal; dok an aye abibedo Lubaŋagi.”\\n9Ka Lubaŋa dok owaco bot Abraim ni, “Ki tuŋ boti, in ibigwoko gicikkena, in ki likwayi ducu ma bilubi, ki yalwakgi ducu. 10-Man aye gicikkena, ma wubi gwoko, i kin an ki in ki likwayi ma bilubi: Gibiliro litino awobe ducu ma i kinwu. 11Wubiliro del kom nyimwu me co woko, wek obed gin ma nyuto gicikkena i kin an ki wun. 12Latin laco ma romo nino aboro gibiliro del kom nyime; co ducu gibilirogi i yalwak ki yalwakgi ducu, nia i kom litino ma ginywalogi i pacowu, nio kom litino ma wuwilo awila ki limwu ki bot lurok bene, ma pe wunywalogi anywala. 13Gin ducu ma ginywalogi i pacowu, ki ma giwilogi awila ki limwu, ducu gibilirogi, wek gicikkena obed i del kom nyimwu, wek obed gicikke ma bedo matwal. 14Ka laco mo onen ma pe giliro del kom nyime me co, waŋe birwenyo woko ki i kin lutugi, pien oturo gicikkena.”\\n15Ka Lubaŋa dok owaco ki Abraim ni, “Lok ma dok tuŋ bot Carai, dakoni, pe dok gibilwoŋo nyiŋe ni Carai, ento nyiŋe doŋ bibedo Cara*. 16Abimiye gum, dok makato ducu abimiyo en nywalli latin laco; abimiye gum, en bibedo min rok mapol, ki luker pa rok mapol gibia ki i kome.” 17Ci Abraim opoto piny aryeba ic ki nyero, kun tamo gire kekene ni, “Dano ma ditte doŋ romo mwaka miya kulu aye dok binywalo latin? Ki Cara bene ma ditte doŋ romo mwaka pyeraboŋwen ku lu dok binywalo latin?” 18Abraim ocako waco bot Lubaŋa ni, “Myero Icmael aye doŋ obed makwo i nyimi!” 19Lubaŋa owacce ni, “Pe gire, ento dakoni Cara aye binywalli latin laco, dok ibicako nyiŋe Icaka, dok abimoko gicikkena kwede wek obed gicikke ma bedo matwal bot Likwaye ducu ma bilube. 20Ki ma dok tuŋ bot Icmael bene, atyeko winyo in, ci nen, abimiye gum, abimiyo en binywal dok nya mapol twatwal; en bibedo kwaro luker apar wiye aryo, abimiye bedo rok madit. 21Ento abimoko gicikkena ki Icaka, latin ma Cara aye binywalli i kare macalo man i mwaka ma bino.”\\n22Ka Lubaŋa doŋ otyeko lok ki Abraim, ci oa woko ki bote, odok malo. 23Abraim otero Icmael ki lwak opii ducu ma ginywalogi i ode, nyo ma giwilogi ki lim, co ducu ma gitye i kin litino ma i ot pa Abraim, ci oliro del kom nyimgi me co woko i nino meno kikome, kit macalo Lubaŋa ocike kwede. 24Ka Abraim onoŋo tye ki mwaka me ditte pyeraboŋwen wiye aboŋwen en aye gicako Liro iye del kom nyime. 25Ki wode Icmael onoŋo doŋ tye ki mwaka me ditte apar wiye adek ka gicako Liro del kom nyime. 26I nino meno kikome en aye Abraim ki wode Icmael giliro iye del kom nyimgi, 27kacel ki jo ducu ma gitye i ode, litino ma ginywalo i ode, ki jo ma giwilogi ki lim ki bot lurok; gin bene gilirogi kacel kwede.","num_words":643,"character_repetition_ratio":0.07,"word_repetition_ratio":0.0,"special_characters_ratio":0.236,"stopwords_ratio":0.278,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Pwonyi ki Kit me Ciro Peko—Kumo ki Two ma pe Cang\\nTye peko mogo ma pe watwero wene ki iye nyo cobone. Me labolle, ka irwenyo danoni me amara i to nyo ka itye ki two ma pe cang, nongo pe tye gin mo keken ma itwero timone mapat ki ciro arem ma itye ka wok ki iye. Tika Baibul twero konyi i kare meno?\\nTWO MA PE CANG\\nRose owaco ni: “Atye ki two mo ma anongo ki bot lunyodona ma weko abedo i arem malit kare ducu. Kerona odok piny adada.” Par madit ma en onongo tye kwede aye ni i kine mukene nongo en pe twero kadi wa keto cwinye i kwano Baibul ki timo jami mukene me cwiny. Ento lok pa Yecu ma kicoyo i Matayo 19:26 okonye adada: “Ki bot Lubanga jami ducu twere.” Rose oniang ni tye yo mukene ma etwero kwano kwede ki Baibul. Pien arem ma en winyo i kine mukene onongo weko pe twerre bote me kwano Baibul akwana, en ocako winyo Baibul kacel ki bukewa ma kimako i dwan keken. * En owaco ni: “Kono onongo yo meno obed pe, pe angeyo kit ma onongo atwero gwoko kwede watte ki Jehovah.”\\nKa cwiny Rose tye ka cwer pien pe dong twero timo jami ma onongo yam en timo, ci nongo kwecwiny ki i lok ma kicoyo i 2 Jo Korint 8:12: “Lubanga gamo mot ma dano tye kwede, tekke en obedo ki miti me miyone, ma pe paro gin ma pe etye kwede.” Lok meno poyo wi Rose ni cwiny Jehovah yom i kom jami ma en timo, pien ni etute matek me timo jami ducu ma kerone twero.\\nDelphine, lamego ma waloko i kome i pwony mukato-ni wiye po ni: “I kare ma nyara ma mwakane 18 oto, abedo ki arem malit adada ma onongo pe angeyo ka atwero medde ki kwo. Kwona onongo dong pe bibedo kit macon.” En onongo kwecwiny madit ki i lok ma kicoyo i Jabuli 94:19, ka ma laco jabuli owaco bot Jehovah ni: ‘Ka aparo pi jami mapol, in ikweyo cwinya ki kicani.’ Delphine owaco ni: “Alego bot Jehovah wek okonya me nongo gin atima ma twero kweyo cwinya ki i arem ma atye kwede.”\\nDelphine olungo wiye i konyo jo mukene. I nge kare mo, en ocako pore kekene ki lawe cal pa latin​—kadi wa ma gutur ma ginen calo pigi pe tek, pud kitwero tic kwede me wero cal maleng. I yo acel-li, kadi bed ni en neno calo pire pe tek, ento en oniang ni pud etwero konyo jo mukene. En owaco ni: “Acako niang cutcut ni ka atiyo ki Cik kacel ki tam me Baibul me cuko cwiny lutino kwanna me Baibul, ci Jehovah bene nongo tye ka kweyo cwinya.” En ocoyo piny nying jo mogo ma kiloko i komgi i Baibul ma guwok ki i arem malit. “Labongo akalakala” en onongo ni “jo magi ducu onongo gimaro lega kare ducu.” En oniang ni “pe tye yo mo ma kitwero gamo ki legawa ka pe wakwano Baibul.”\\nKwano Baibul opwonyo Delphine ki gin mukene​—me keto cwinye i kom jami ma anyim ento pe i kom jami mukato angec. Gen ma kiloko pire i Tic pa Lukwena 24:15 cuko cwinye adada: “Dano gibicer woko, jo ma kitgi atir wa jo ma kitgi pe atir.” En onyuto nining ni epe ki akalakala ni Jehovah bicero nyare? En owaco ni: “Agoyo cal pa nyara i anyim. Nino ma wabirwatte iye dong kimoko woko, bedo calo Wora me polo dong omoko nino meno woko i kalendane. Agoyo calwa maber adada ma watye kacel i potowa mo mamwonya kit ma anene kwede i nino ma anywale iye.”\\n^ para. 4 Jami mapol ma kimako i dwan keken nonge i kabedowa me intanet me jw.org.\\nBaibul twero konyi me nongo kwecwiny kadi wa i kare ma cwercwiny obwoyi woko\\nLUBANGA TWERO KONYOWA NINING?\\nBaibul miyo lagamme ka maleng. Waco ni: “Rwot [Jehovah] tye cok bot jo ducu ma kok bote, ma gikok bote ki ada. En miyo jami ducu ma mitte bot jo ma lwore, dok winyo kokogi, ci larogi bene.” (Jabuli 145:18, 19) Meno pe kweyo cwinywa adada? Ento Jehovah kono gamo lega pa jo ma giyenyo tira ki bote ki cwinygi ducu nining?\\nEN MINIWA TEKO:\\nPeko ma watye ka wok ki iye turo cwinywa dok weko wabedo goro i yo me cwiny ki i yo me kom. (Carolok 24:10) Ento Jehovah ‘miyo teko bot jo magoro, dok bene medo teko bot ngat ma tekone odok woko piny.’ (Icaya 40:29) Lakwena Paulo ma bene okanyo atematema mapol owaco ni: “Tek madwong me twero obedo gire pa Lubanga.” (2 Jo Korint 4:7) Cwiny maleng pa Lubanga aye omiyo teko bot Paulo. In bene itwero lego Lubanga wek omini cwiny mere maleng.​—Luka 11:13.\\nEN MINIWA RYEKO:\\nKet kong ni imito niang ki keto tira me Baibul i tic. Lapwonnye Yakobo owaco ni: “Ka ce tye ngat mo i kinwu ma ryekone nok, myero en oleg Lubanga ma miyo bot jo ducu ki yomcwiny, kun pe twono ngat mo; ci bimiye.” (Yakobo 1:5) Itwero tic ma lubbe ki legani ka ikwano Baibul ki dok ka iketo gin ma ikwano i tic. (Yakobo 1:23-25) Ka itimo meno, ci ibineno ryeko ma nonge i Baibul.\\nEN MINIWA KUC:\\nKadi bed ni itye ki par mapol adada, Jehovah twero konyi wek ibed ma cwinyi opye mot. Lokke waco ni: “Pe wubed ki par i kom gin mo, ento i lok ducu wumi Lubanga onge gin ma wumito i lega ki i bako dogwu kacel ki miyo pwoc bene. Man miyo kuc pa Lubanga ma kato ngec pa jo ducu gwoko cwinywu ki tamwu maber i Kricito Yecu.” (Jo Pilipi 4:6, 7) Myero ileg Jehovah wek omini kuc.\\nKet kong ni pekoni pe tye ka gik kono? Pe myero itam ni Lubanga dong oweki woko. Kadi bed ni pekoni pud peya ogik, Lubanga twero cuko cwinyi dok mini kero me cirone. (1 Jo Korint 10:13). Lubanga bene ocikke botwa i Baibul ni kare bibino ma pekowa ducu bigik woko matwal!\\nMono Rac Me Kumo?\\nKa jo mukene gitamo ni yo ma idok kwede i to pa ngat ma imaro-ni okato kare woko kono?\\nNywakki Nywakki Pwonyi ki Kit me Ciro Peko","num_words":1000,"character_repetition_ratio":0.043,"word_repetition_ratio":0.0,"special_characters_ratio":0.245,"stopwords_ratio":0.334,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nia 2 ACO85 - Laco mo ma ladoggola pa Levi ocito onyomo - Bible Search\\nNia 1 Nia 3\\n1Laco mo ma ladoggola pa Levi ocito onyomo nyako mo ma nya pa Levi. 2-Dako-nu ogamo ic, ci onywalo latin laco. Ka dako oneno ni latinne ber twatwal, ci okane woko dwe adek. 3Ka doŋ pe twero kanne, ci otiŋo aduku ma gicweyo ki togo, ci opuyo ki odok yat; opyelo iye latin, otero oroyo i dye aluga ma i ŋet kulu. 4Laminne ocuŋ ki cen pi ŋeyo gin ma bitimme i kome. 5Ka nya pa Parao obino ka lwok i kulu, ci anyirane guwoto gurabo ŋet kulu; en oneno aduku ki i kin aluga, ocwalo aŋecane ka omone. 6Ka oelo wiye, ci oneno iye latin; ci nen, latin okok. Kica omake i kome, ci owacci, “Man latin pa jo Ibru.” 7Laminne owaco ki nya pa Parao ni, “Acit alwoŋ lapidi mo ki i kin mon Ibru, wek opitti latin bo?” 8Nya pa Parao ogamo ni, “Citi.” Kit meno nyako-nu ocito olwoŋo min latin. 9Ci nya pa Parao owacce ni, “Cit ki latin man, ci icipitta; an abiculli mucarani.” Kit meno min latin otero latin, opito. 10-Ka doŋ latin odoŋo, ci otere bot nya pa Parao, odoko wode ocako nyiŋe Moses kun waco ni, “Pien aywayo ki i pii.”\\nMoses olwi woko wa i Midian\\n11--Ka Moses doŋ odoŋo, ci i niŋo mo acel en owoto bot lutugi, oneno pekogi. Ka oneno Laejipt mo ka goyo Laibru mo, ma ŋat acel i kin lutugi, 12ci oneno piny tuŋŋi ki tuŋŋi, pe oneno ŋatti mo, ci oneko Laejipt meno, okane woko i kweyo. 13Ka dok orwone, ka odok, nen jo Ibru aryo dok gubedo ka lweny, ci owaco bot latim bal ni, “Piŋo igoyo lawoti?” 14Ogamo ni, “Aŋa muketi me bedo laker ki laŋolkop i komwa? In imito neka macalo ineke Laejipt-ti?” Ci lworo omako Moses kun tamo ni, “Ada lok man oŋene woko.” 15-Ka Parao owinyo lok man, ci omito neko Moses.\\nEnto Moses oriŋo olwi woko ki bot Parao, obedo i lobo Midian; ci obedo piny i ŋet waŋ pii. 16Onoŋo yam ajwaka pa jo Midian tye ki anyirane abiro; gubino gutwomo pii, ci gupoŋo weer ki pii me amata pa lim pa wongi. 17Lukwat gubino guryemogi woko; ento Moses oa ci okonyogi, omiyo limgi gumato pii. 18Ka gudwogo wongi Reuel, en owacci, “Piŋo wudwogo con?” 19Gugamo ni, “Laejipt mo aye olarowa ki bot lukwat en, aye otwomowa pii, dok omiyo lim omato.” 20Reuel owaco ki anyirane ni, “En tye kwene? Piŋo wuweko laco meno odoŋ woko? Wulwoŋe wek ocam kwon.” 21Moses oye bedo bot dano meno, en omiyo nyare Jipola Moses. 22Ci onywalo latin laco, ocako nyiŋe Gercom, kun waco ni, “An labedo i lobo pa lurok.”\\n23I lwak kare meno ducu, kabaka Ejipt oto iye woko, ci jo Icrael gubedo ka cur pi bedo opii, kun gikok gimito kony; ci kokogi pi bedo opii owinnye bot Lubaŋa. 24-Ka Lubaŋa owinyo cur megi, ci opo pi gicikkene ki Abraim ki Icaka, ki Yakobo. 25Lubaŋa oneno jo Icrael, ci oŋeyo kit bedogi.","num_words":502,"character_repetition_ratio":0.044,"word_repetition_ratio":0.0,"special_characters_ratio":0.257,"stopwords_ratio":0.219,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 37 ACO85 - Nebukadnejar kabaka me Babilon yam - Bible Search\\nGitweyo Jeremia woko i mabuc\\n1-Nebukadnejar kabaka me Babilon yam oketo Jedekia wod pa Yocia me bedo kabaka me Juda ma ka Yekonia wod pa Yekoyakim. 2Ento Jedekia ki luticce, ka wa lwak bene pe guwinyo lok pa Rwot ma Rwot omiyo bot lanebi Jeremia ni otit botgi-ni.\\n3Kabaka Jedekia ocwalo Yekukal wod pa Celemia, ki ajwaka Jepania wod pa Maceya bot Jeremia, kun giwacce ni, “Myero ileg Rwot Lubaŋawa-ni piwa.” 4I kare meno onoŋo Jeremia pud tye ka wirre ata i kin dano, donyo i ot ci kato woko gire kit ma cwinye mito, pien onoŋo pud peya gitweye i mabuc. 5I kare meno bene mony pa Parao oa ki i Ejipt obino; i kare ma jo Kaldaya ma onoŋo gitye ka rumo Jerucalem guwinyo lok man, ci gucako dye woko ki i Jerucalem gudok woko cen ki ŋegi.\\n6Ka doŋ Rwot, Lubaŋa pa Icrael, owaco bot lanebi Jeremia ni, 7“Wac bot kabaka me Juda ma ocwali me lok kweda ni, ‘Dul mony pa Parao ma onoŋo bino ka konyi-ni doŋ bidok woko i lobo Ejipt. 8Ci jo Kaldaya bidwogo cen. Gibibino gilwenyo i kom gaŋ man, gimayo woko ka doŋ giwaŋo woko ki mac. 9An Rwot acikowu matek ni pe myero wubed ka bwolle kekenwu kun wutamo ni jo Kaldaya pe bidwogo cen, myero wuniaŋ ni gibidwogo. 10Kadi bed wuloyo dul mony pa jo Kaldaya ma gibino ka lweny i komwu-ni, ma noŋo doŋ jo mudoŋŋe keken, en aye jo ma noŋo giketo ret i komgi ma gibuto i kemagi, jo-nu bene pud gibiromo a malo ci giwaŋo gaŋ-ŋi woko ki mac.’ ”\\nGimako Jeremia gitweyo woko i mabuc\\n11Dul mony pa jo Kaldaya gudok woko cen ki i Jerucalem ki ŋegi pien onoŋo mony pa Parao doŋ onyiko cok mada. 12Ci Jeremia oa ki i Jerucalem ocito i lobo pa Benjamin ka gamo dul lobo ma gipoko bote ki i kin lutugi. 13Ento i kare ma Jeremia oo i dog gaŋ pa Benjamin, onoŋo ladit ma loyo askari tye ka tic kunnu, nyiŋe gilwoŋo Irija wod pa Celemia ma wod pa Anania; cutcut omako Jeremia woko kun wacce ni, “In it ye ka lwi woko icito bot jo Kaldaya.” 14Jeremia odok iye ni, “Meno lok goba, an pe atye ka lwi woko acito bot jo Kaldaya.” Ento Irija onoŋo pe twero winyo lok pa Jeremia mumiyo omake otere bot rwodi. 15Ci kiniga omako rwodi matek i kom Jeremia, gugoye ka gutweye kwede woko i mabuc i ot pa Yonacan ma karan, pien onoŋo doŋ giloko odoko ot mabuc.\\n16Gitweyo Jeremia i ot ma obedo bur ma tye i te ŋom, ci giweko ori kunnu pi kare malac. 17Ci kabaka Jedekia ocwalo dano ka kelo Jeremia bote, ci gikelo, en ojolo Jeremia maber. Kabaka ocako penye ki i ot i muŋ kun penye ni, “Tye lok ma Rwot otitti?” Jeremia ogamo ni, “Lok tye.” Dok omedo lok kun wacce ni, “Gibimiyi woko i ciŋ kabaka me Babilon.”\\n18Jeremia owaco bene ki kabaka Jedekia ni, “Gin marac aŋo ma an atimo boti nyo bot luticci kadi ki bot lwak man, mumiyo itweya woko i mabuc-ci? 19Gin aŋo mutimme i kom lunebini ma yam gutyeto lok boti ni kabaka me Babilon pe bibino ka lweny i komi kadi ki i kom lobo man? 20Kombeddi doŋ, ai laditta, alegi iwiny kokona pe dok idwoka cen i ot pa Yonacan karan, weko abito woko ki kunnu.” 21Pi meno Jedekia omiyo cik, ci gukelo Jeremia guketo me bedo i dyekal pa lukur-piny, kun oye gibedo ka miye mugati nino ki nino, mugati ma gigamo ki i yo pa luted mugati, nio waŋ ma mugati doŋ otum woko liweŋ ki i gaŋ, Kit meno Jeremia obedo kunnu i dyekal pa lukur-piny.","num_words":618,"character_repetition_ratio":0.06,"word_repetition_ratio":0.0,"special_characters_ratio":0.234,"stopwords_ratio":0.291,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lulevi 8 ACO85 - Rwot owaco bot Moses ni, “Ter Aron - Bible Search\\nLulevi 7 Lulevi 9\\n1Rwot owaco bot Moses ni, 2“Ter Aron kacel ki awobene, ki boŋŋi arukagi, ki moo wir, ki twon me gitum me bal, ki nyogi romi aryo, ki aduku me mugati ma to bi pe iye; 3ci icok lwak ducu kacel i doggola kema me rwatte.” 4Moses otiyo kit macalo Rwot ocike; ci lwak gucokke i doggola kema me rwatte.\\n5Moses owaco bot lwak ni, “Man aye gin ma Rwot ociko ni giti.” 6Ci Moses okelo Aron ki awobene olwokogi ki pii. 7Oruko Aron ki kanyi, otweyo pyere ki kitambara latwe pyer, ka dok oruke ki jor, oketo epod i kome, otweyo pyere ki ceme me epod ma gicweyo ki diro, otweyo, orido kwede i kome. 8Oketo kicaa kor i kore, ka dok oketo Urim ki Tumim i kicaa kor. 9Odwalo kitambara me adwala i wiye, ka otweyo akwaya jabu i kom kitambara me wic i nyime, me bedo lalukana maleŋ: macalo yam Rwot ociko ki Moses.\\n10Moses okwanyo moo wir ci owiro ki kema ki jami ducu ma, tye iye, okwerogi. 11Okiro moo i kom keno tyer tyen abiro, ci owiro keno tyer ki jami ticce ducu ki moo, kacel ki otako lwok ki tedi tere, pi kwerogi. 12Oonyo moo i wi Aron, owire kwede pi kwerone. 13Moses dok okelo awobe pa Aron, orukogi ki kanyi, otweyo pyergi ki kitambara latwe pyer, ka otweyo gitok matino i wigi, macalo yam Rwot ociko ki Moses.\\n14Lacen okelo twon me gitum me bal, ci Aron ki awobene guketo ciŋgi i wi twon me gitum me bal. 15Moses oneko, ogwelo remone ci oreyo i kom ten keno aŋwen me keno tyer ki lwet ciŋe orumo kome ducu, olonyo kwede keno tyer, okwero pi kwanyo bal ki i kome. 16Dok Moses okwanyo dwolo ducu ma i kom jam iye, ki okene ma i kom cwiny, ki olaŋ aryo ki dwologi ducu, owaŋogi i wi keno tyer. 17Ento riŋo twon-nu ki pyenne ki wee iye owaŋo awaŋa ki mac woko wa i ŋe gony, macalo yam Rwot ociko ki Moses.\\n18Ka man otum, okelo nyok romo me gitum awaŋa, ci Aron ki awobene guketo ciŋgi i wi nyok romo. 19Moses oneko, ocoro remone i kom keno tyer kun rumo kome ducu. 20Ka doŋ giŋido ruŋo nyok romo woko, Moses owaŋo wiye ki riŋo ma giŋido-ni ki dwolone. 21Jam iye ki tyene ducu gilwoko ki pii lacen Moses owaŋo riŋo nyok romo woko ducu ki berre i wi keno tyer obed gitum awaŋa, gin ma ŋwece kur me yomo cwiny, gityer ma giwaŋo ki mac bot Rwot, macalo yam Rwot ociko ki Moses.\\n22Lacen okelo nyok romo mukene, en nyok romo me keto dano i dog tic, ci Aron ki awobene guketo ciŋgi i wi nyok romo. 23Moses oneko, ogwelo remone ci oreyo i ogwilo it Aron malacuc, ki i kom twon nyig ciŋe malacuc, ki i kom twon nyig tyene malacuc. 24Gikelo awobe pa Aron ci Moses oreyo remo i ogwilo itgi malacuc, ki i kom twon nyig ciŋgi malacuc, ki i kom twon nyig tyengi malacuc; ka Moses ocoro remo i kom keno tyer kun rumo kome ducu. 25Lacen okwanyo dwolo, ki moo yibe, ki dwolo ducu ma i kom jam iye, ki okene ma tye i kom cwiny, ki olaŋ aryo ducu kacel ki dwologi, ki em malacuc. 26Ka okwanyo capat acel ma tobi pe iye ki i aduku me mugati ma tobi pe iye ma tye i nyim Rwot, ki capat acel me mugati ma girubo ki moo, ki capat acel marep, oketogi i wi dwolo ki i wi em malacuc. 27Oketo magi ducu i dye cin Aron ki i dye cin awobene, okwatogi me bedo gityer me akwata i nyim Rwot. 28Lacen Moses okwanyogi ki i ciŋgi, owaŋogi woko i wi keno tyer kacel ki gitum awaŋa, obed gityer me keto dano i dog tic, gin ma ŋwece kur me yomo cwiny, gityer ma giwaŋo ki mac bot Rwot. 29Moses okwanyo gok, okwato me bedo gityer akwata i nyim Rwot; en aye obedo waŋ wat pa Moses ma oa ki i kom nyok romo me ketogi i dog tic, macalo yam Rwot ociko ki Moses.\\n30Moses okwanyo moo wir ki remo man ok ma i wi keno tyer, okiro i kom Aron ki i kom boŋŋi arukane, ki i kom awo bene ki boŋŋi arukagi; kit meno okwero Aron ki boŋŋi arukane, ki awobene ki boŋŋi arukagi, gudoko maleŋ.\\n31Moses owaco bot Aron ki awobene ni, “Wuted riŋo i doggola kema me rwatte, wucam ki kunnu, kacel ki mugati ma tye i aduku me gityer me ketowu i dog tic, macalo yam aciko kun awaco ni, ‘Aron ki awobene aye gibicamone.’ 32Riŋo ki mugati ma odoŋ myero wuwaŋ awaŋa ki mac. 33Pe wubikato woko ki i doggola kema me rwatte pi nino abiro, nio ka kare me ketowu i dog tic ocobbe kakare, pien ketowu i dog tic bitero nino abiro. 34Gin ma gibedo ka tiyone tin, yam Rwot ociko ni gitim me lakwany bal ki i komwu. 35Wun wubibedo i doggola kema me rwatte pi nino abiro, kun wulubo gin ma Rwot ociko, wek pe wuto; pien gicika kit meno.” 36Aron ki awobene gutiyo gin ducu ma Rwot yam ociko ki i dog Moses.","num_words":869,"character_repetition_ratio":0.076,"word_repetition_ratio":0.021,"special_characters_ratio":0.245,"stopwords_ratio":0.296,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Ibru 12 ACO85 - Doŋ kit macalo watye ki lwak caden - Bible Search\\nJo Ibru 11 Jo Ibru 13\\nJo Ibru 12\\nPwony pa Rwot\\n1Doŋ kit macalo watye ki lwak caden mapol ma rom meno ma orumowa woko dyere, myero koŋ doŋ wabolu gin mogo mapek-gu woko ducu, ki bal ma maro tweyowa woko likiŋ, wek wariŋu doŋ ŋwec pyem ma tye i nyimwa, kun waciro bene peko ma tye iye. 2Wanenu Yecu ma en aye latel wiwa i lok kom niye, en ŋat ma ocobo niyewa kakare. Pi yomcwiny ma giketo i nyime en yam ociro yatariya, kun ocayo lewic ma giketo i kome; ento kombeddi doŋ obedo piny i kabedo me deyo yo tuŋ acuc me komker pa Lubaŋa.\\n3Wubed ki tam i kome, ki kit ma en ociro kwede adagadaga marac twatwal ki bot lubalo, wek pe wuol, ki cwinywu pe opoti. 4I lwenywu ma wulwenyo ki bal pud peya wulwenyo wuo wa i oyo remowu. 5-Nyo wiwu owil woko ce i coc ma yam gicoyo me cuko cwiny dano, ma en loko kwedwa iye macalo litinone? Ni meno,\\n“Latinna, pe ica pwony pa Rwot;\\nka en ogoyi, pe cwinyi opoti. 6Pien Rwot pwonyo jo ma en maro,\\npwodo latin acel acel ma en gamo.”\\n7Myero wucir matek, wek opwonywu. Lubaŋa tye ka tic kwedwu macalo litinone. Latin mene ma pe wonne pwonyo? 8Ka ce owekowu laboŋo pwonyowu macalo litinone mukene ducu, nyuto ni wun doŋ litino luk, pe litinone kikome. 9Kit meno wan watye ki wegiwa me lobo man ma yam gupwonyowa, wan bene waworogi. Pe doŋ myero wamine makato i te loc pa Wonwa me cwiny wek wabed kwo? 10Pien gin yam gupwonyowa pi kare manok mo keken i kit ma gin guneno ni ber, ento Lubaŋa pwonyowa pi konyowa, wek omi wadok jo maleŋ macalo en. 11Kit pwonnye ducu, ka pud watye iye, pe watamo obedo me yomcwiny, ento me kumo, ento i ŋeye lacen kelo kuc keken bot jo ma guyelle iye, pien noŋo doŋ gudoko jo ma kitgi atir.\\nDano pe gukwer kica pa Lubaŋa\\n12-Pi meno, wutiŋ badwu mukwe-ni malo, wurye coŋwu magoro, 13-wuyub yo ma tyenwu lubo ocuŋ atir, wek ŋat ma tyene oŋol pe dok tyene oputte woko liweŋ ki i waŋ mwot, ento myero ocaŋ woko acaŋa. 14Wuket tek me bedo ki kuc ki jo ducu, ki me bedo jo maleŋ; pien ŋat ma pe leŋ pe bineno Rwot. 15-Wugwokke kun wuneno maber ni ŋat mo pe opoto ka gamo kica pa Lubaŋa. Wunen ni ŋat mo pe obedo macalo lwit yat makec ma ka otwi ci kelo ayela, dok balo jo mapol. 16-Wunen ni ŋat mo pe obed latim abor, nyo dano ma pe lworo Lubaŋa calo Ecau, ma yam ocato ditte me anywalli me bedo latin kayo pi cam me tyen acel keken. 17-Pien wuŋeyo ni, lacen ka en omito ni wonne olam gum i kome, ento wonne okwere woko, kadi bed onoŋo mito ma kok ki pig waŋe, pien en yam pe onoŋo yo me ŋut i gin ma otimo.\\n18-Pien wun pe wubino i gin ma gitwero gudo kome, ki mac ma yam olyel i wi got Cinai, ki colpiny me mutu ma ocido woko licuc, ki yamo lapiru matek, 19ki koko tum, ki dwan ŋat ma tye ka lok. Jo ma guwinyo lokke gubako doggi mada ni pe dok gimed loko botgi lok mo, 20-pien gin pe gitwero ciro cik ma giketo, ni meno, “Kadi ki lee mo ka ogudo got, myero gicel ki gweŋ ginek woko.” 21-Gin munen kunnu obedo marac twatwal ma miyo dano lworo, man omiyo Moses owaco ni, “Lworo omaka adada ma koma myel amyela.” 22Ento wun wubino i got me Cion, ki gaŋ pa Lubaŋa makwo, Jerucalem me polo, ki bot lwak lumalaika ma welgi pe kwanne ma gucokke kacel ka woro Lubaŋa, 23ki i cokke pa litino kayo ma gicoyo nyiŋgi i polo, ki bot Lubaŋa ma en laŋolkop pa dano ducu, ki bot tipo pa jo ma kitgi atir, ma doŋ gimiyo gudoko jo mabeco muteggi, 24-ki bot Yecu, layub gicikke manyen, ki bot remo ma gikiro, ma tito ki kica pi gin maber ma kato gin ma remo pa Abel otito pire.\\n25-Wugwokke pe wukwer winyo lok pa ŋat ma tye ka lok. Jo ma yam gukwero winyo lok pa ŋat mucikogi i wi lobo pe gubwot. Wan kono wabibwot niŋniŋ, ka wakwero winyo lok pa ŋat ma tye ka cikowa ki i wi polo kulu-ni? 26-I kare maca, dwane oyeŋo lobo; ento kombeddi en ociko ni, “Odoŋ kicel, pe doŋ abiyeŋo lobo keken, ento abiyeŋo wa polo bene.” 27Lok man ni, “Odoŋ kicel,” nyuto ni, gibikwanyo gin ma yeŋŋe woko, meno ginaketa, ka gin ma pe yeŋŋe cako doŋ. 28Pi meno myero wapwoyu Lubaŋa, pien doŋ wanoŋo ker ma pe twero yeŋŋe, dok bene myero waworu Lubaŋa i yo ma twero yomo cwinye, kun bene wamiye deyo ki lworo, 29-pien Lubaŋa-wa en aye mac ma waŋo piny.","num_words":809,"character_repetition_ratio":0.039,"word_repetition_ratio":0.0,"special_characters_ratio":0.247,"stopwords_ratio":0.325,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Wel 19 ACO85 - Rwot owaco bot Moses ki Aron ni, “Man en - Bible Search\\nWel 18 Wel 20\\nBuru roya makwar\\n1Rwot owaco bot Moses ki Aron ni, 2“Man en cik ma an Rwot aye aciko: Cik jo Icrael ni gukel boti roya makwar maberre ma kome pe ki mwonyo, ma peya gitiyo kwede me pur. 3Ibimiyo bot ajwaka Eleajar ci gibitero woko i ŋe gony, ka doŋ gibineko i nyim Eleajar. 4Ajwaka Eleajar bigwelo remone ki lwet ciŋe, ci kiro remone tyen abiro mukemo nyim kema me rwatte. 5Gibiwaŋo kom roya woko ma kun en neno; pyene ki riŋone ki remone ki cete, gibiwaŋone ducu. 6Dok ajwaka bikwanyo yat cedar ki anyero ki uci makwar ci bibologi i dye mac ma waŋo riŋo roya-ni. 7Ka dok ajwaka bilwoko boŋŋine ki pii, lwoko kome ki pii, ka doŋ lacen bidok i gony; ci ajwaka bibedo keni nio wa otyeno. 8Ŋat ma onoŋo owaŋo roya-ni bene bilwoko boŋŋine, lwoko kome ki pii, ci bibedo keni nio wa otyeno. 9-Ci dano mo ma olony, ma pe kome ki keni aye bijobo buru roya-ni, ci biketo i kabedo mo ma olony, woko ki i ŋe gony, Gibikano pi lwak jo Icrael pi yubo pii me lwoko kwer; meno gitimo pi kwanyo bal. 10Ŋat ma ojobo buru bene bilwoko boŋŋine ci bedo keni nio wa otyeno. Man bibedo cik matwal bot jo Icrael ki bot Lurok ma bedo i kingi.\\nŊat ma odoko keni pi gudo kom dano muto\\n11“Ŋat ma ogudo kom dano mo ma oto bibedo keni pi nino abiro. 12Bilonynye kekene i ki pii me lwoko kwer i nino me adekke ki i nino me abiro miyo bibedo ma olony. Ento ka pe olonnye kekene i nino me adekke ki i nino me abiro, ci pe doŋ bibedo ma olony. 13Dano mo-ni ma ogudo kom dano muto, ce pe olonnye kekene, noŋo obalo kema pa Rwot, omiyo odoko keni. Dano meno waŋe birwenyo woko ki i kin jo Icrael. En bedo keni pien pii me lwoko kwer peya gionyo i kome, miyo keni mere pud tye i kome.\\n14“Ka dano oto i kemawu mo cik tye kit man: dano acel acel ma donyo i kema meno, ki dano ducu ma gubedo iye ka dano-nu oto, gibibedo keni pi nino abiro. 15Dok agulu nyo atabo-gu ducu ma i kema ma pe giumo wigi bedo keni. 16Dano mo ka tye i tim ce ogudo kom dano ma gineko ki pala Lucwan, nyo kom dano mo ma oto kene, nyo cogo dano mo, nyo lyel ma giyiko iye dano, bibedo keni pi nino abiro. 17Pi lonyo dano ma odoko keni kit meno gibikwanyo buru mo i kom buru roya ma yam gineko me kwanyo bal, gibiketo i otako, ci gimedo iye pii ma mol. 18Dano mo ma olony bikwanyo anyero ci luto i pii-nu, kiro i kom kema ki i kom jami ducu ma tye iye, ki i kom dano ducu ma onoŋo gitye kenyo. Gibitimo kumeno bene pi ŋat ma ogudo cogo-ni nyo ma ogudo kom dano ma gineko nyo ma oto kene, nyo ma ogudo lyel ma giyiko iye dano. 19Dano ma olony bikiro pii meno i kom dano ma keni i nino me adekke ki i nino me abiro, En bilonyo dano ma keni-ni i nino me abirone, dok dano-nu bilwoko boŋŋine, lwoko kome ki pii, ci otyeno noŋo en doŋ olony.\\n20“Ento ka dano mo onoŋo tye keni, ce pe olonnye kekene, dano meno waŋe birwenyo woko ki i dye lwak pa Lubaŋa, pien noŋo obalo kabedo maleŋ pa Rwot omiyo odoko keni, En bedo keni pien pii me lwoko kwer noŋo pe gionyo i kome. 21Meno bibedo cik botwu matwal. Ŋat ma okiro pii me lwoko kwer bilwoko boŋŋine; ki ŋat mo ma ogudo pii me lwoko kwer bibedo keni nio wa otyeno. 22Gin ducu ma dano ma keni-ni ogudo bibedo keni; ŋat ma ogudo jami-nu bene bibedo keni nio wa otyeno.”","num_words":644,"character_repetition_ratio":0.089,"word_repetition_ratio":0.0,"special_characters_ratio":0.244,"stopwords_ratio":0.311,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lulevi 26 ACO85 - “Pe wutim piwu kenwu cal lubaŋa mo, - Bible Search\\nLulevi 25 Lulevi 27\\n(Nwo 7.12-24; 28.1-14)\\n1-“Pe wutim piwu kenwu cal lubaŋa mo, pe wucib cal apaya nyo wir jok mo, pe wucib got mo ma gigoro cal i kome ocuŋ i lobowu pi ryebbe i nyime, pien an a Rwot Lubaŋawu. 2Wubigwoko cabitta dok wubiworo ot mera maleŋ; an a Rwot.\\n3-“Ka wubilubo cikka kun wugwoko gin ma aciko ducu, wucobo kakare, 4an abimiyowu kot ma cwer i karene, lobo biceko cam, yadi ma i poto binyako nyiggi. 5Kare me dino kalwu bidikke olo wa i kare me pwono otok, pwono olok bene bidikke nio wa i kare me coyo kodi. Wubicamo cam ma romowu, doŋ, ci wubibedo i lobowu ma piny okwe mot. 6Abimiyo kuc bedoi lobo, wubibuto piny, dano ma miyowu lworo bibedo pe. Abikwanyo ŋuu woko ki i lobo, pala lucwan pe biwok ki i lobowu. 7Wubiryemo lumerok mewu, gibito i nyimwu ki palawu. 8Jo abic ki i komwu gibiryemo jo miya kulu, jo miya ki i komwu biryemo jo alip apar; lumerokwu gibito i nyimwu ki palawu. 9Abiparo piwu, abimiyo wunywal, wunya, dok abimoko gicikkena kwedwu. 10Wubicamo cam macon i derowu pi kare malac, wubionyo maconne woko wek kabedo odoŋ pi manyenne. 11Abiyubo kabedona i kinwu, tipo koma pe bikwerowu. 12-Abibedo ka wot i kinwu, abibedo Lubaŋawu, wun bene wubibedo jona. 13An a Rwot Lubaŋawu ma yam akwanyowu ki i lobo Ejipt wek pe wubed opiigi; aturo rii okol ma giriyo i ŋutwu, amiyowu wutirre, wuwot atir.\\nCan ma bino pi balo cik\\n14“Ento ka pe wubiwinya, ka pe wubilubo cik magi ma aketo ducu, 15ka ce wucayo cikka, ka iwu okworo gin ma aŋolo, ma miyo pe wubicobo gin ma aciko ducu, ento wuturo gicikkena, 16ci abitimowu kit man: abimiyo lworo poto i komwu atura, ki aona opiyo, ki aburu ma coro waŋwu kun balo komwu woko. Dok wubicoyo kodiwu noŋo, pien lumerok gibicamo. 17Abiketo waŋa i komwu, merok bigoyowu ki i nyimgi; jo ma gidagwu aye gibiloyowu; dok wubiriŋo ata ma kun ŋat mo pe ma ryemo korwu. 18Ka pe wuwinyo lokka kadi bed atimo kumeno, ci abimedde ki keto can i komwu tyen abiro pi balwu. 19Abituro tek me wakkewu woko, abimiyo polo bedo tek macalo nyonyo, ki lobowu bene bedo tek macalo mola. 20Wubityeko tek komwu nono pien lobowu pe biceko cam, ki yadi bene pe gibinyako nyiggi.\\n21“Ka wun wukemo an marac, ma pe wuwinyo lokka, ci abimedde ki kelo two mapek i komwu, ma romo lwak balwu tyen abiro. 22Dok abicwalo ŋuu me tim i kinwu, ma bimako litinowu, ma bityeko lim makwo ma i ciŋwu, ci bijwikowu wudoko jo manok, wa yowu birido woko.\\n23“Ka pe wujukke, wudwogo bota pi kit can meno, kun pud wukemo an marac aye, 24an bene abikemowu marac, ci an ki koma abipwodowu tyen abiro pi balwu. 25Abikelo pala lucwan i komwu me lacul kwor me balo gicikkena, Ka wugurre i gaŋwu, abicwalo two gemo magwa i kinwu, ci gibimiyowu i ciŋ lumerokwu. 26Ka abikwanyo cam ma wukwo kwede woko, ci mon apar gibitedo mugatiwu i keno acel, dok gibipokowu mugati kun gipimowu apima; ka wubicamo; pe biyeŋowu.\\n27“Ka pe wuwinyo lokka kadi bed atimo kumene, ento pud wukemo an marac, 28ci an bene abikemowu malyet, kun an kikoma aketo can i komwu tyen abiro pi balwu. 29Wubicamo riŋo kom litino awobewu ki riŋo kom anyirawu. 30Abituro waŋ jogiwu ma i wi godi, abitoŋo keno tyerwu me odok eceta, kun abolo komwu ma oto i kom kom muto me cal lubaŋawu, ci tipo koma bikwerowu woko. 31Abijwero gaŋwu woko ducu, abimiyo kabedowu ducu maleŋ doŋ noŋo, pe dok abiŋweyo ginwu ma ŋwece kur me yomo cwiny. 32Abineko lobowu woko, wek lumerokwu ma bibedo iye gubed ki ur pire. 33Abikeyowu i kin lurok, ci abiwoto pala lucwan ki i akura me lubo korwu, miyo lobowu bidoŋ noŋo cut, ki gaŋiwu bene gibidoŋ obur.\\n34“I kare meno lobo bikwero cabitte pi kare ducu ma noŋo pud giweko ata-ni, kun wun pud wutye i lobo pa lumerokwu. I kare meno lobo biywe, kun noŋo tye ka kwero karene me yweyo mot macalo i ceŋ cabit. 35Pi kare ma pud giweko ata-ni koŋ biywe, ki yweyo ma naka yam en pe onoŋo i cabitwu i kare ma onoŋo wun wubedo iye. 36Jo ma i kinwu ma bidoŋ abicwalo lworo i cwinygi i lobo pa lumerokgi, miyo gibiriŋo dwan pot oboke keken ma yamo yeŋo. Gibiriŋo macalo ŋat ma riŋo pala lucwan, ci gibipoto piny kun ŋat mo pe ma ryemo korgi. 37Gibiyokke kekengi ŋat man i kom lawote, macalo giriŋo lak pala lucwan, kadi bed ŋat mo pe ma ryemo korgi: pe wubibedo ki twero me cun i nyim lumerokwu. 38Wubitum woko ki i kin lurok, lobo pa lumerokwu bicamo komwu woko ducu. 39Jo ma i kinwu ma bidoŋ, komgi bilwal woko i lobo pa lumerokwu pi bal megi; dok pi bal pa kwarogi bene komgi bilwal woko macalo gin.\\n40“Ento ka gibituco balgi ki bal pa kwarogi pi tim roro ma gutimo i koma, dok pi kemo an marac, 41ma omiyo an bene akemogi marac kun aterogi i lobo pa lumerokgi; ka gibedo jo ma gulirre i cwinygi, pe i komgi keken, ci gidoko mwol ma giculo ka waŋ balgi, 42-ka doŋ abipo pi gicikkena ma acikke ki Yakobo, abipo pi gicikkena ki Icaka ki gicikkena ki Abraim, dok abipo pi lobogi. 43Ento lobo bidoŋ ma gin jona pe iye, bigwoko cabitte ducu ma kun noŋo pud giweko woko ata ma dano pe iye. Ci gibiculo ka waŋ balgi, pien gubedo ka cayo gin ma aciko, dok tipo komgi okwero cikka. 44Ento kadi bed kumeno, ka pud noŋo gitye i lobo pa lumerokgi, pe abicayogi, tipo koma pe bikwerogi ma romo miyo atyekogi woko liweŋ kun aturo gicikkena kwedgi, pien an a Rwot Lubaŋagi. 45Pi gin weko abipo pi gicikkena ma acikke ki kwarogi ma yam akwanyogi woko ki i lobo Ejipt ma rok ducu gineno, wek abed Lubaŋagi; an a Rwot.”\\n46Magi aye cik ki gin ma Rwot oŋolo, ki cik ma en oketo i kin en ki jo Icrael i wi got Cinai ki i dog Moses.","num_words":1011,"character_repetition_ratio":0.049,"word_repetition_ratio":0.0,"special_characters_ratio":0.237,"stopwords_ratio":0.271,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nwoyo Cik 16 ACO85 - “Wugwok dwe me Abib, wukwer iye - Bible Search\\nNwoyo Cik 15 Nwoyo Cik 17\\nNwoyo Cik 16\\n1-“Wugwok dwe me Abib, wukwer iye nino madit me Kato pi woro Rwot Lubaŋawu, pien i dwe me Abib yam Rwot Lubaŋawu okwanyowu iye woko ki i Ejipt dyewor. 2Wubikwanyo gitum me Kato ki i kin romiwu nyo i kin dyaŋiwu, wutumo bot Rwot i kabedo ma en biyero, ka ma en biketo nyiŋe bedo iye. 3Pe wubicamo mugati ma girubo iye tobi; ento wubicamo mugati ma tobi pe iye pi nino abiro pi po pi atwom ma yam wubedo kwede; pien yam wua ki i lobo Ejipt rucurucu; mumiyo ibipo pi nino ma yam wua kwede ki i lobo Ejipt pi kare me kwowu ducu. 4Tobi mo pe myero onen botwu i lobowu ducu pi nino abiro; kadi wa riŋo mo ma ityero me gitum wi otyeno i nino mukwoŋone pe bidoŋ nio wa odiko. 5Pe wubityero gitum me Kato ki i gaŋ mo ma i kin gaŋiwu ma Rwot Lubaŋawu bimiyowu; 6ento wubityero ki i kabedo ma Rwot Lubaŋawu biyero, ka ma en biketo nyiŋe bedo iye, Wubityero gitum me Kato kunnu wi otyeno ma ceŋ cito ka poto-ni, i ca wa ma yam wua kwede ki i Ejipt. 7Wubitedo wucamo i kabedo ma Rwot Lubaŋawu biyero; ci odiko wubia wudok i kemawu. 8Wubicamo mugati ma tobi pe iye pi nino abicel; i kom nino me abirone wubibedo iye ki cokke madit pi woro Rwot Lubaŋawu; pe wubitiyo iye tic mo.\\nNino madit me kwero wi mwaka\\n(Nia 34.22; Levi 23.15-21)\\n9-“Wubikwano cabit abiro cakke ki i kare ma wukwoŋo keto iye pala kac i ŋut kal mucuŋ i poto. 10Ka dok wubibedo ki nino madit me kwero agikki cabit abiro i nyim Rwot Lubaŋawu kun wumiyo gityer ma iwu opwoyo; wubimiyo muporo gum ma Rwot Lubaŋawu omiyowu. 11Ibibedo ki yomcwiny i nyim Rwot Lubaŋawu, in ki wodi ki nyari ki opiini ki aŋecani, ki Lulevi ma gibedo i gaŋwu, ki lubedo ki litino kic ki mon-to ma tye i kinwu, ki i kabedo ma Rwot Lubaŋawu biyero, ka ma en biketo iye nyiŋe bedo iye. 12Wubipo ni yam wubedo opii i Ejipt, ci wubigwoko cik magi ducu matek.\\n13-“Wubikwero nino madito me Bolo pi nino abiro, i kare ma doŋ wukayo cam ducu wudino woko wutero paco, kacel ki pig olok ma doŋ wukayo wubiyo woko. 14Wubibedo ki yomcwiny ka wukwero nino madito-ni, in ki wodi ki nyari, opiini ki aŋecani, kacel ki Lulevi ki lubedo, litino kic ki monto ma gibedo i gaŋiwu. 15Wubikwero kare man pi nino abiro i nyim Rwot Lubaŋawu ki i kabedo ma en biyero; pien Rwot Lubaŋawu bimiyowu gum i cam ducu ma wuceko ki i kom tic me ciŋwu ducu, ma miyo wubibedo ki yomcwiny keken:\\n16“Co ducu ma i kinwu myero gubin i nyim Rwot Lubaŋawu tyen adek i mwaka acel acel ki i kabedo ma en biyero: i nino madito me Mugati ma Tobi Pe Iye, i nino madit me kwero cabit abiro, ki i nino madito me Bolo. Pe gubin i nyim Rwot ki ciŋgi noŋo; 17dano acel acel bimiyo mot macalo en twero muporo kit gum ma Rwot Lubaŋawu omiye.\\n18“Wubiketo luŋolkop ki ludito i gaŋiwu ducu ma Rwot Lubaŋawu bimiyowu, ma oporo kakawu; gin myero guŋol ki lwak kop ma atir. 19-Pe wubal te pido pa dano ma lokke tye atir; pe wuket apokapoka mo i kin dano; pe giwilwu ki limo Ka giwilo dano ki lim miyo laryeko doko lawaŋeoto ci balo te pido pa jo ma lokgi tye atir. 20Wuŋol kop atir keken, wuŋol kop atir, wek wubed makwo, wule lobo ma Rwot Lubaŋawu bimiyowu.\\nWoro lubaŋa mukene\\n21-“I kare ma wubicano keno tyer pi Rwot Lubaŋawu, pe wubipito yat mo i ŋete pi woro jok ma dako ma gilwoŋo Acera. 22-Dok pe wubicibo wir got mo cuŋ me awora; en aye gin ma Rwot Lubaŋawu okwero matek.","num_words":642,"character_repetition_ratio":0.097,"word_repetition_ratio":0.006,"special_characters_ratio":0.238,"stopwords_ratio":0.321,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lweny i Kare me Baibul—Lweny Mene ma Lubanga Onongo Cwako i Kare pa Jo Icrael?\\nKit ma Lubanga Onongo Neno ki Lweny i Kare pa Jo Icrael\\nJo magi onongo kitye ka diyogi macalo opii. Gin gulego labongo keng ni Lubanga myero olargi—kadi bed ni pe oyotoyot. Jo magi aye Luicrael, jo pa Lubanga, ma gukwo i kare macon. Jo ma onongo tye ka diyogi aye Luejipt, ma onongo gitye oteka i kare meno. (Nia 1:13, 14) Pi mwaki mapol, jo Icrael gubedo ka kuro ni Lubanga olargi ki i bedo opii i cing jo Ejipt. Lacen, kare ma Lubanga myero olargi kwede oromo. (Nia 3:7-10) Baibul wacci Lubanga olwenyo i kom jo Ejipt en kikome. En okelo can madongo mapat pat, dok i ngeye oneko kabaka me Ejipt kacel ki monnye i Nam Makwar. (Jabuli 136:15) Lubanga Jehovah onyuto ni ebedo “oteka lweny” pi jone.—Nia 15:3, 4.\\nKit ma Lubanga olwenyo kwede i kom jo Ejipt en kikome-ni nyuto ni en pe dag lweny ducu. I kine mukene, en onongo waco ni jone Luicrael myero gucit ka lweny. Me labolle, en ocikogi me lweny i kom jo Kanaan ma onongo kitgi raco tutwal-li. (Nwoyo Cik 9:5; 20:17, 18) En ociko Kabaka Daudi ni olweny i kom jo Piliciti ma onongo gidiyo jo Icrael-li. Lubanga bene onyutte diro me lweny ma oweko en oloyo jo Piliciti.—2 Camuel 5:17-25.\\nLok magi ma kicoyogi i Baibul-li ginyuto ni ka ce kitye ka keto bura nyo lutim mogo maraco gidiyo jo Icrael, ci Lubanga onongo weko kilwenyo me gwoko jone ki dong woro me ada. Ento, nen kong lok adek magi ma pigi tego-ni ma lubbe ki lweny ma Lubanga onongo cwako:\\nLUBANGA KEKEN AYE ONONGO MOKO ANGA MA MYERO OLWENY. I nino mo acel, Lubanga owaco bot jo Icrael ni: “Lweny man pe wun aye wubilwenyo.” Pingo en owaco kumeno? Lubanga kikome aye onongo bilweny pi jone. (2 Tekwaro 20:17; 32:7, 8) En olwenyo pi jone tyen mapol ata, calo lweny ma waneno i acakki me pwony man. I nino mukene, Lubanga ociko jo Icrael me lwenyo lweny ma en cwako, calo me gwoko Lobo ma Kiciko Pire wek pe kikwany woko ki botgi.—Nwoyo Cik 7:1, 2; Yocwa 10:40.\\nLUBANGA KEKEN AYE ONONGO MOKO AWENE MA MYERO KILWENY IYE. Lutic pa Lubanga onongo myero gudi cwinygi kun gikuro kare ma Lubanga ocimo me lweny i kom jo ma gurumo ka ngetgi ma gitimo jami maraco dok gidiyogi. Ka pe Lubanga aye ocikogi, gin onongo pe myero gutug lweny ki wigi i kom lumonegi. Lubanga onongo pe cwakogi ka gunyuto dit wic. Ki lok ada, Baibul nyuto atir ni ka Luicrael onongo gungwete me cito ka lweny ma Lubanga pe owaccigi, adwogine onongo bedo marac adada. *\\nLUBANGA CWINYE PE YOM KA DANO GITO, KADI WA JO MARACO. Lubanga Jehovah aye Wang It me Kwo dok en aye Ocweyo dano ducu. (Jabuli 36:9) Pi meno, en pe mito neno ka dano to. Ento, ki cwercwiny madit, tye jo mogo ma gituko diro wek luwotgi guden can dok gineko jo mukene. (Jabuli 37:12, 14) Me juko tim ma kit meno, Lubanga i kine mukene oweko kilwenyo i kom jo maraco. Kadi bed ni pi mwaki magi ducu ma en oweko jo Icrael gulwenyo lweny ma kit meno, en pud “lakica” dok ‘kiniga pe omake oyot’ i kom jo ma giuno Luicrael. (Jabuli 86:15) Me labolle, en ociko ni ma peya jo Icrael gulwenyo i kom gang moni, gin myero kong ‘gumi dwan me kuc i kome,’ wek jo me gang meno gubed ki kare me loko kitgi dok pe kilweny i komgi. (Nwoyo Cik 20:10-13) I yo meno, Lubanga onyuto ni ‘cwinye pe bedo yom me neno ka latim marac to, ento emito en onguti owek timo bal ci olokke odwog bote wek obed kwo.’—Ejekiel 33:11, 14-16. *\\nKit ma dong watyeko nenone kwede i kare pa jo Icrael-li, Lubanga onongo neno lweny calo yo matir me giko deno can kacel ki tim maraco mapat pat. Ento Lubanga keken aye onongo moko awene ma lweny ma kit meno myero otimme iye ki dong anga ma myero olweny. Lubanga tika onongo lwenyo i yo me gero ma weko en neko dano mapol ata? Pe kumeno. En dag tim gero. (Jabuli 11:5) Tika kit ma Lubanga neno kwede ki lweny olokke i kare ma Wode, Yecu Kricito ocako ticce me pwony i cencwari me acel?\\n^ para. 7 Me labolle, i nino mo acel, ki loyo jo Icrael calo gwok i kare ma gutugo lweny i kom jo Amalek ki Kanaan kadi bed Lubanga onongo ogengogi ni pe gucit ka lweny. (Wel 14:41-45) Mwaki mapol i nge lweny meno, Kabaka Yocia ma obedo lagenni orune ka tugo lweny labongo cwak pa Lubanga ma oweko kwone orweny.—2 Tekwaro 35:20-24.\\n^ para. 8 Jo Icrael pe gumiyo lok me kuc bot jo Kanaan ma onongo gitye ka lweny i komgi-ni. Pingo? Pien onongo kimiyo mwaki 400 kulu bot jo Kanaan wek gulok yo me kwogi. I kare ma jo Icrael gibino ka lweny i komgi, onongo dong tek adada bot jo Kanaan me loko yo me kwogi marac-ci. (Acakki 15:13-16) Pi meno, onongo myero kijwergi woko matwal. Ento, jo Kanaan mogo ma guloko yo me kwogi gubwot oweko pe kinekogi.—Yocwa 6:25; 9:3-27.\\nKadi bed ni Lubanga olwenyo i kom Lukanaan, en pe oneko jo mogo calo Rakab ki jo me pacone","num_words":854,"character_repetition_ratio":0.063,"word_repetition_ratio":0.0,"special_characters_ratio":0.255,"stopwords_ratio":0.314,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jon 3 ACO85 - Ceŋ tye dano mo i kin Luparicayo ma nyiŋe - Bible Search\\nYecu gin ki Nikodemo\\n1Ceŋ tye dano mo i kin Luparicayo ma nyiŋe Nikodemo, ma en ŋat acel i kin jo madito me Judaya. 2En obino bot Yecu dyewor, owacce ni, “Lapwony, waŋeyo ni in lapwony ma ia ki bot Lubaŋa; pien pe tye ŋatti mo ma twero tiyo lanyut meno ma in itiyo, ka Lubaŋa pe tye kwede.” 3Yecu odokke iye ni, “Adada awacci ni, dano ka pe ginywale tyen me aryo pe twero neno ker pa Lubaŋa.” 4Nikodemo openye ni, “Dano gitwero nywale niŋniŋ ka doŋ oti? Twero donyo doki i ot nyodo pa minne tyen me aryo, ci ginywale?” 5Yecu odok iye ni, “Adada awacci ni, dano ka pe ginywale ki pii ki Cwiny, pe twero donyo i ker pa Lubaŋa. 6Ma ginywale ki kom en kom, ma ginywale ki Cwiny en cwiny. 7Pe iŋur pien awacci ni, ‘Myero ginywalwu tyen me aryo.’* 8Yamo kodo dok ka ma en mito; iwinyo dwane, ento pe iŋeyo ka ma oa iye, nyo ka ma dok iye; dano ducu ma ginywale ki Cwiny tye kameno.”\\n9Nikodemo openye ni, “Man twero timme niŋniŋ?” 10Yecu odokke iye ni, “In lapwony pa Icrael, pe iŋeyo lok man? 11Adada awacci ni, wan waloko i kom gin ma waŋeyo, wabedo caden i kom gin ma waneno, ento wun pe wuye lok ma watito botwu. 12Ka attitiwu lok me lobo, wun pe wuye, wubiye niŋniŋ ka atittiwu lok me polo? 13Pe tye ŋat mo ma yam oito i wi polo, kono en ma ceŋ olor piny nia ki i polo, en aye Wod pa dano, ma bedo i polo. 14-Kit macalo Moses yam otiŋo twol malo i tim-mi, Wod pa dano bene myero gitiŋe malo kumeno, 15wek dano ducu ma ye en olim kwo ma pe tum.”\\n16Pien Lubaŋa con omaro lobo kumeno, omiyo iye Wode acel keken, wek dano ducu ma ye en owek to, ento obed ki kwo ma pe tum. 17Lubaŋa pe ooro Wode i lobo ni oŋol kop i kom lobo, ento wek lobo olarre pi en. 18Ŋat ma ye en pe doŋ giŋolo kop i kome, ento ŋat ma pe ye en, doŋ giŋolo kop oloye con; pien pe oye nyiŋ Wod acel keken pa Lubaŋa. 19Ŋolo kop tye kit man, ceŋ con obino i lobo, ento dano gumaro piny macol makato ceŋ, pien timgi rac. 20Pien dano ducu ma timo gin marac dag ceŋ, pe bino i ceŋ, wek timme pe onen ka maleŋ. 21Ento ŋat ma timo gin me ada bino i ceŋ, wek ticce onen ka maleŋ, ni en tiyo i Lubaŋa.\\nEn myero omedde, an myero adok piny\\n22Ka man otum, Yecu ocito i lobo Judaya kacel ki lupwonnyene; obedo kwedgi kunnu kun batija dano. 23Jon bene onoŋo tye ka batija dano i Ainon, cok ki Calim; pien pii onoŋo dwoŋ kunnu, dano gubino, en obatijagi. 24-Onoŋo peya gitweyo Jon i mabuc. 25Pyem ocakke i kin lupwonnye mogo pa Jon ki Lajudaya mo i kom lok me lonnye. 26Gubino bot Jon, guwacce ni, “Lapwony, ŋat ma ceŋ itye kwede loka Jordan, ma ceŋ ibolo lok me caden i kome-ni, nen, en tye ka batija dano, jo ducu gibino bote.” 27Jon odok iye ni, “Dano pe twero noŋo gin mo pire kene, ka pe gimiye nia ki i polo. 28-Wun kikomwu onoŋo wubedo cadenna ni yam atito ni, ‘An pe a Kricito ma Lubaŋa oyero ento giora akwoŋo nyime’. 29Ŋat ma cuŋ i ŋet nyako aye lanyom; larem lanyom ma cuŋ i ŋete kun winye, cwinye bedo yom twatwal pi winyo dwan lanyom; pi meno an bene cwinya yom kakare. 30En myero omedde, ento an myero adok piny.”\\nŊat ma oa i polo\\n31Ŋat ma oa ki malo loyo ducu; ŋat ma oa i lobo en dano me lobo, loko lok me lobo; ŋat ma oa i polo loyo ducu. 32En bedo caden i kom gin ma oneno ki i kom gin ma owinyo, ento pe tye ŋat mo ma ye lok ma en otito. 33Ŋat ma ye lokke, nyuto tamme ni, Lubaŋa en me ada. 34Ŋat ma Lubaŋa ooro loko lok pa Lubaŋa, pien Lubaŋa pe miyo Cwiny kun pimo apima. 35-Won omaro Wod, ci omiyo jami ducu i ciŋe. 36Dano ma ye Wod tye ki kwo ma pe tum; ŋat ma pe winyo dog Wod, pe bineno kwo, ento kiniga pa Lubaŋa bedo i kome.","num_words":724,"character_repetition_ratio":0.051,"word_repetition_ratio":0.0,"special_characters_ratio":0.263,"stopwords_ratio":0.356,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Roma 15 ACO85 - Wan jo ma watek myero wakonyu jo - Bible Search\\nJo Roma 14 Jo Roma 16\\nJo Roma 15\\nTam pi dano lawoti pe itam piri keni\\n1Wan jo ma watek myero wakonyu jo magoro i gin ma loyogi, ento pe watamu pi yomo cwinywa kekenwa. 2Ŋat acel acel i kinwa myero oyom cwiny dano lawote, me konye, wek odoŋ i niyene. 3-Pien Kricito yam pe oyomo cwinye kekene, ento obedo kit macalo yam gicoyo ni, “Yet pa jo ma giyeti kwede doŋ opoto i koma.” 4Gin ducu ma yam gicoyo i kare macon ca onoŋo gicoyo me pwonyowa, wek wacir can, dok bene owek wabed ki gen pi lok me cuko cwiny ma wakwano i ginacoya. 5Wucir can ki cuko cwiny ma a ki bot Lubaŋa; myero en omi wubed ki niaŋ maber i kinwu kekenwu, kun wulubo kit pa Kricito Yecu, 6wek wuribbe ka pako Lubaŋa Won Rwotwa Yecu Kricito ki dwan acel.\\n7Wujolle kekenwu, kit macalo Kricito yam doŋ ojolowu kwede, pi deyo pa Lubaŋa. 8Atittiwu ni, Kricito yam olokke odoko latic ma okonyo Lujudaya, pi nyuto ni Lubaŋa loko lok ada, kun bene cobo gin ma yam Lubaŋa ocikke iye bot kwarowa macon, 9-dok pi miyo Lurok gubed ka pako Lubaŋa pi kicane, kit macalo yam gicoyo ni,\\n“Pi meno abikori i kin Lurok,\\ndok abiwero wer me pako nyiŋi.” 10-Dok yam bene owaco ni,\\n“Wun Lurok, wubed ki yomcwiny\\nkacel ki jone”; 11-dok ni,\\n“Wupak Rwot, wun Lurok ducu,\\nwek lwak me rok ducu gupake.” 12-Icaya bene yam owaco ni,\\n“Lakwar Yece bibino,\\nen bibino ka loyo Lurok;\\nLurok bene gibigeno en.”\\n13Lubaŋa ma miyo dano ducu bedo ki gen myero omi yomcwiny ducu ki kuc opoŋ i iwu pi niyewu i kome, wek genwu obed ka medde ameda pi tek pa Cwiny Maleŋ.\\nLok me kwena maber ma gimiyo Paulo otero bot Lurok\\n14Aŋeyo atir ni wun jo mabeco twatwal, wutye ki ŋec muromo, dok bene wutwero pwonnye giwu kekenwu. 15Ento doŋ atyeko coyo botwu lok mogo ki tekcwiny madit, kombeddi amito apo wiwu iye. Atimo meno pi mot ma Lubaŋa omiya, 16me bedo latic pa Kricito Yecu bot Lurok. Atye ka tic macalo ajwaka pa Lubaŋa kun bene atito lok me kwena maber ma oa ki bot Lubaŋa, wek omi Lurok gubed calo gitum ma gityero ma Lubaŋa pwoyo, ma Cwiny Maleŋ doŋ olonyo woko odoko maleŋ. 17Atye ki tyen lok ma miyo awakke i Kricito Yecu pi ticca ma atye ka tiyone pi Lubaŋa. 18Pe abiette ka loko lok mo mukene, ento kono pi gin ma Kricito otiyo pi kelo lurok i te locce keken, kun tiyo kacel kweda i lok ki i tic, 19pi teko ma onen i kom lanyut mogo ki taŋo mogo, pi tek pa Cwiny Maleŋ. Meno omiyo doŋ atyeko tito lok me kwena maber i kom Kricito atika, cakke ki i Jerucalem, wok kwede wa i Illiriko; 20pien onoŋo aketo cwinya me tito lok me kwena maber ka ma yam dano peya guwinyo nyiŋ Kricito, wek omi pe aket gedo i wi guti ma yam doŋ ŋat mukene ocako gero iye mere, 21-ento wek obed kit macalo gicoyo ni,\\n“Jo ma yam peya gitito botgi lok i\\nkome doŋ gibinene,\\njo ma yam peya guwinyo pire gibiniaŋ\\nPaulo tye ka yubbe me wot i Roma\\n22-Man aye gin ma obedo ka geŋa tyen mapol me bino botwu. 23Ento kombeddi doŋ pe atye ki ka tic mo kany, dok bene onoŋo doŋ abedo ka mito pi mwaka mapol ni abin botwu. 24Ageno ni abinenowu ka awok ki kunnu ma noŋo akato acito i Cipein, ageno bene ni wubikonya i wotta me cito kunnu lacen, ma noŋo koŋ ari botwu pi kare manoknok. 25-Ento kombeddi pud koŋ acito i Jerucalem pi tero jami me kony bot jo pa Lubaŋa. 26Pien jo pa Lubaŋa ma gitye i Makedonia ki Akaya doŋ gumoko tamgi me jogo lim me konyo jo pa Lubaŋa ma gitye i Jerucalem ma can omakogi. 27-Gumoko tamgi kit meno, ento gitye bene ki banya bot jo Jerucalem, pien ka Lurok ginywako gamo mot me Cwiny kacel ki Lujudaya, myero gin bene gukony Lujudaya ki jami ma mitte me gwoko kom. 28Ka doŋ meno otum, ma noŋo doŋ atyeko miyo botgi gin ma gijogo pigi, ci abiwok ki botwu ka doŋ akato acito i Cipein. 29Aŋeyo ni ka ao botwu noŋo abino ki gum madit ma oa ki bot Kricito.\\n30Abako doga botwu utmegina, pi Rwotwa Yecu Kricito ki pi mar pa Cwiny Maleŋ, wuket tek wuribbe kacel i legawu pira bot Lubaŋa, 31wek abwot woko ki bot jo ma pe guye Kricito ma gitye i Judaya, dok bene wek omi jo pa Lubaŋa ma gitye i Jerucalem gupwo tic ma acito ka tiyone kunnu. 32Pi meno ka Lubaŋa oye wek abin botwu ki yomcwiny madwoŋ, ci koŋ aywe bene kacel kwedwu. 33Lubaŋa won kuc obed kwedwu ducu. Amen.","num_words":789,"character_repetition_ratio":0.052,"word_repetition_ratio":0.0,"special_characters_ratio":0.237,"stopwords_ratio":0.293,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ododo me Baibul Kuro i Jerucalem - Kabedo me Intanet pa Lucaden pa Jehovah\\nJO MA tye kany-nyi aye lulub kor Yecu. Gin guwinyo doge ci gubedo i Jerucalem. Dok i kare ma gitye kacel ka kurone, twon woo mo malongo adada oromo ot woko. Onongo winnye calo yamo ma tye ka kodo matek. Ci leb mac ocako nyutte i wi lupwonnye ducu ki acel acel. Itye ka neno mac i wi gin ducu ki acel acel? Man ducu te lokke ningo?\\nMan tango! Yecu odok cen i polo bot Wonne, dong en tye ka oonyo cwiny maleng pa Lubanga i kom lulub kore. In ingeyo gin ma cwiny man omiyo gin otimo? Gin ducu gucako loko leb mapatpat.\\nJo mapol i Jerucalem guwinyo woo ma winye calo yamo ma kodo matek, ci gubino me ngeyo gin ma tye ka timme. Jo mogo ma gua ki i lobo mukene gubino kany pi karama pa Luicrael me Pentekote. Kit ma welle magi gunongo gin me aura kwede! Gin guwinyo lupwonnye ka giloko i leb tugi pi jami mabeco me aura ma Lubanga otimo.\\nWelle-ni guwaco ni: ‘Jo magi ducu gin Lugalilaya. Ocakke dok nining, ni gitwero loko leb magi mapatpat me lobe ma wan wa a ki iye?’\\nPetero kombeddi dong oa malo me tito botgi. En omedo dwane malo ci otito bot lwak kit ma kineko Yecu kwede ki ni Jehovah ocero en woko ki i to. Petero owaco ni: ‘Kombeddi Yecu tye i polo i nget Lubanga yo tung acuc. Dok en oonyo cwiny maleng ma kiciko pire-ni. Man aye gin mumiyo wuneno dok wuwinyo tango magi.’\\nDong i kare ma Petero owaco lok magi, pol dano cwinygi oton pi gin ma kitimo i kom Yecu. Gin gupenyo ni: ‘Wan omyero watim ango?’ Petero otito botgi ni: ‘Mitte ni myero wulok kit me kwowu ci wunong batija.’ Pi meno i nino meno kikome cokcok dano 3,000 gunongo batija ci gudoko lulub kor Yecu.\\nTic pa Lukwena 2:1-47.\\nKit ma ginyuto i cal-li, ngo ma otimme bot jo ma lubo kor Yecu i kare ma gubedo ka kuro ngo ma tye ki i Jerucalem?\\nGin ango me aura ma welle ma gubino i Jerucalem gunongo?\\nGin ango ma Petero otito bot lwak?\\nDano guwinyo nining i nge winyo lok pa Petero, dok en otito botgi me timo gin ango?\\nJo adi ma gunongo batija i Pentekote me mwaka 33 K.M.?\\nKwan Tic pa Lukwena 2:1-47.\\nLok pa Petero ma nonge i Tic pa Lukwena 2:23, 36 nyuto nining ni Lujudaya olu gunywako ali me to pa Yecu? (1 Tec. 2:14, 15)\\nPetero onyuto lanen maber i longo lok kun nongo itiyo ki Ginacoya nining? (Tic 2:16, 17, 29, 31, 36, 39; Kol. 4:6)\\nPetero otiyo ki \"lagony me ker me polo,” me acel ma Yecu ociko me miye nining? (Tic 2:14, 22-24, 37, 38; Mat. 16:19)","num_words":442,"character_repetition_ratio":0.05,"word_repetition_ratio":0.0,"special_characters_ratio":0.26,"stopwords_ratio":0.333,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 27 ACO85 - Rwot oloko kweda. Owacci, “Wod pa - Bible Search\\nEjekiel 26 Ejekiel 28\\nWer lyel ma dano guwero gukoko ki Turo\\n1Rwot oloko kweda. 2Owacci, “Wod pa dano, kombeddi cak wer lyel 3kun ikok kwede pi Turo, ma en gaŋ ma ocuŋ i dog nam, dok bene lacat-wil ki jo ducu ma gibedo i waŋwat mapatpat ma orumo dog nam. Tit ki Turo ni Rwot Lubaŋa owaco kuman ni,\\n“In Turo, onoŋo iwaco ni,\\n‘An aber anen mwonya mada.’\\n4Waŋ apokki loboni ducu tye wa i cwiny dye nam madit;\\njo ma gugeri gugeri woko maber ma inen mwonya ada calo mel.\\n5Gupayo bao me apeta mapol ki i kom yat odwon ma gukelo ki i got Cenir.\\nGutoŋo bene yat cedar ki i Lebanon\\nci guyubo ki yat me yaro boŋo mel wek yamo okuti.\\n6Gutoŋo kworo me Bacan\\nci guyubo pol me cero yeyani;\\ngipeto dye kabedoni ki bao me yadi mabeco\\nma gikelo ki i lobo Caiprac,\\nkun gidero woko bene ki lak lyec.\\n7Boŋo me ayara malo i wi yat me mel\\nobedo boŋo camanini ma gidero\\nmaberre ma gikelo ki i Ejipt,\\ngitwero neno ki cen ci giŋeyo oyotoyot.\\nKemani giyubo ki boŋo maberre,\\nboŋo ma obedo bulu ki lamar lamar,\\nma gikelo ki i cula nam me Elica.\\n8Jo ma gibedo i Cidon ki i Arvad\\ngin aye gubedo lucer yeyani.\\nJoni ma gikwiri aye gubedo ludwo mel.\\n9Ludoŋo me Gebal ki jone ma gikwiri onoŋo bene gibedo i kin joni,\\nma giyubo mel me wot i nam;\\nmel ducu me nam ki jo ma dwoyogi gubedo i kin joni,\\ngubedo ka cat i dukanni.\\n10“Askari ma gua ki i Percia, Lud ki Put onoŋo gitye i dul monnyi macalo lulwennyi; guŋabo kwot ki otaŋ-wic i gaŋ monnyi. Gin bene aye ma gumiyi deyo. 11Jo Arvad ki monygi guito i kom celli doŋ gurumo woko, ki jo Gamad guito malo i wi lubeleni ducu. Guŋabo kwotgi i kom cel gurumo kwede woko. Gin aye ma gumiyo inen maber ma mwonya twatwal-li.\\n12“Ibedo ka cato wil i lobo Tarcic kun igamo ryal, nyonyo koc ki racac ma gimiyi pi wilo jamini mabeco madwoŋ ata. 13Jo Javan, Tubal, ki Mecek gubedo ka cato wil ki joni kun gimiyo danogi ki jami mola-gu giloko ki jami ma joni gicato. 14Joni gucato jamigi woko kun giloko ki aguragura me tiŋo yec, ki aguragura ma giŋweco kwedgi i lweny, ki kana-gu ma gikelogi ki i Bet-togarma. 15Jo Rodec bene gubedo ka cato wil ki joni; lobo mapol me dog nam gudoko cukki, ka ma joni giwilo iye lak lyec mapol ki poi kun gi loko ki jamigi. 16Jo Edom bene gubedo ka cato wil ki joni pi jamini madwoŋ-gu; gubedo ka lokogi ki emeradi ma en kidi me wel madwoŋ, boŋo ma lamar lamar, ki boŋŋi ma gidero komgi maber, boŋo camanini maberre, ki tiko makwar me wel. 17Jo Juda ki jo ma i lobo Icrael gubedo ka cato wil ki joni; guloko jamigi ki ŋano, nyig jeituni, ki nyig oduro me wi mwaka, moo kic, moo mukene-gu ki yat ma ŋwece kur. 18Jo Damaciko gubedo ka cato wil ki joni pi jamigi madwoŋ-gu, pi lwak lonyoni mapatpatti oweko gumini kono vino ma gikelo ki i Kelbon, ki yer romi matarre, 19ki kono yino ma gikelo ki i Ujal, gukelo ki jamini mabeco-gu; nyonyo ma giteto, kacia ki lum ma ŋwece kur guloko woko ki jami acatani. 20Jo Dedan gubedo ka cato wil ki joni kun gimiyo bot joni boŋŋi ma gitweyo i ŋe kana me bedo pa dano. 21Jo Arab ki rwodi ducu me Kedar yam gubedo jo ma yomo cwinyi mada pi cato boti litino romi ki nyogi romi ki dyegi-gu, i kare ma gubedo ka cato wil kwedi. 22Lucat-wil me Ceba ki Raama bene uibedo ka cato wil kwedi; gumiyo boti cit aŋwece ducu mapatpat mabeco makato ducu, ki kidi me wel-gu ki jabu, kun giloko ki jamini. 23Jo Karan, Kane, Eden, Acur, ki Ki lmad bene gubedo ka cato wil kwedi. 24Jo magi gubedo ka cato wil kwedi pi boŋŋi mabeco adada, ki pi boŋŋi ma bulu ki ma gikwoyo ki ciŋ ma gidero komgi woko maber, ki kapet ma gidero ki raŋi mapatpat, ma gitweyo woko matek likiŋ ki tol; gubedo ka cato wil boti pi jami meno. 25-Mel me Tarcic obedo ka wot kun tiŋo jami acatani.\\n“Ilokke doŋ idoko calo mel ma tye i dye nam\\nma gicano jami mapek opoŋo woko ligwik.\\n26Ludwo melli guteri woko wa ka mabor i dye nam.\\nDoŋ yamo ma a yo tuŋ wokceŋ\\nokodo omiyo melli otur woko wa i cwiny dye nam.\\n27Lonyoni ducu, jami acatani ducu,\\nlutic i mel ki ludwo mel,\\nlumwon waŋ bao ka ma bao okubbe iye ki wadi,\\nki lucat-willi ma pigi tego,\\naskarini ducu ma gin lu lweny ma gitye i mel,\\ngin ducu ki dul monnyi ma gitye i dye joni,\\ngumwony woko libuc i cwiny dye nam\\ni kare ma melli otur woko-ni.\\n28I kare ma koko pa ludwo mel owinnye,\\nlobo ma cokcok kenyo ducu guyeŋŋe.\\n29Wegi pol yeya gukatti woko ki mel\\nkun gumako pol me cero yeya ciŋgi.\\nLutic i mel ki ludwo mel ducu ma woto i nam\\ngucuŋ i wi tura i dog nam.\\n30Gin gidaŋŋe ki koko matek piri,\\nkun gikok ma cwinygi kec adada.\\nGionyo putu i wigi\\nkun giŋenne bene i buru pi cwercwiny.\\n31Gilyelo wigi doŋ maleŋ piri,\\ndok giruko boŋo cola me kumo,\\ngikok kwede piri ma cwinygi ton,\\nkun bene gikumo ma cwinygi kec.\\n32Ka gikok ci giwero wer lyel piri gikok piri kun giwacci,\\n‘Aŋa ma gitwero poro ki Turo,\\nma gijwero oliŋ woko i dye nammi?\\n33Ka yam ikelo jami acatani ki bot jo ma tye loka nam,\\nnoŋo ico bo miti pa jo me rok ducu.\\nLuker ducu me lobo gudoko lulonyo\\nki lonyoni ki lwak jami acatani madwoŋ-gu.\\n34Kombeddi doŋ mel otur woko i dye nam,\\ni dye pii ka matut atika;\\njami acatam ki jo ducu ma gitiyo i mel\\ngumwony woko i nam libuc kacel kwedi.\\n35Dano ducu ma gibedo i lobo ma orumo dog nam\\ngubedo ki ur madit mada pi can\\nman ma opoto i komi-ni;\\nlukergi doŋ gudoko lwor twatwal,\\nwangi olwal woko pi lworo.\\n36Lucat-wil ma gitye i kin lwak gujwat piri mada;\\ndoŋ io i agikki ma kelo lworo adada,\\ndoŋ ibirwenyo woko matwal ma pe dok ibinen.’ ”","num_words":987,"character_repetition_ratio":0.068,"word_repetition_ratio":0.0,"special_characters_ratio":0.237,"stopwords_ratio":0.307,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Ibru 4 ACO85 - Pi meno cikke me donyo i yweyo pa - Bible Search\\nJo Ibru 3 Jo Ibru 5\\nJo Ibru 4\\n1Pi meno cikke me donyo i yweyo pa Lubaŋa pud tye, ento myero wabedu ma lwor, wek ŋat mo i kinwu pe ginoŋ ni opoto woko me o iye. 2Wan doŋ wawinyo lok me kwena maber bene calo gin, ento lok me kwena ma gin guwinyo pe okonyogi, pien pe orwatte ki niyegi. 3-Wan jo ma waye aye wabidonyo i yweyo meno ma yam en oloko pire ni,\\n“Macalo yam akwoŋo ki kiniga,\\n‘Gin pe bidonyo i yweyo bota,’” kadi bed ticce onoŋo yam otum woko cakke i acakki piny. 4-Pien tye ka mo ka ma yam en oloko i kom nino me abiro ni meno, “Lubaŋa oywe i nino me abiro ki i kom ticce ducu.” 5-Ka dok kany en bene oloko ni,\\n“Gin pe bidonyo i yweyo bota.” 6Kit meno yo pud tye twolo wek jo mogo gudony iye. Jo ma yam gikwoŋo tito botgi lok me kwena maber pe gudonyo, pien gin gukwero bedo ki winy. 7-En dok oketo nino mukene ma gilwoŋo ni, “Tin,” kun olok lacen ki i dog Daudi ma doŋ onoŋo okato kare malac ata, i lok ma nene waloko pire, ni,\\n“Ka wuwinyo dwane tin,\\npe wumi cwinywu obed nwaŋ.”\\n8-Pien ka kono yam Yocwa omiyogi yweyo, kono Lubaŋa pe oloko lacen pi nino mukene. 9Pi meno, yweyo me cabit pud tye pi jo pa Lubaŋa; 10-pien ŋat ma doŋ odonyo i yweyo bot Lubaŋa noŋo doŋ oywe woko ki i ticce, calo Lubaŋa ma yam oywe woko ki i ticce-ni.\\n11Doŋ pi man, myero wayelle me donyo i yweyo meno, wek omi ŋat mo pe dok opot woko pi kwero bedo ki winy calo gin. 12Pien lok pa Lubaŋa obedo gin makwo, dok tiyo matek, bit bene kato pala lucwan ma lebe bit ryoryo woko. Lok meno tuco iwa pil, tuc tuŋcel ka ma tipo ki cwiny gurwatte iye, nyo ka ma waŋ mwot orwatte iye ki moo ma i i cogo, kun poko par ki tam mabecone ki maracone ma tye i i dano. 13Pe tye gin mo mukanne ki bot Lubaŋa ma en pe neno, jami ducu ma en oketo odurre woko ka maleŋ i waŋe, en aye ŋat ma biŋiyo kwowa.\\nYecu en ajwaka madit\\n14Kit macalo doŋ watye ki ajwaka madit twatwal ma doŋ otyeko donyo i polo, en Yecu, Wod pa Lubaŋa, pi meno myero wamok matek i niye ma watuco. 15Pien ajwaka madit ma watye kwede pe obedo ŋat ma pe winyo arem kacel kwedwa pi gorowa, pien en bene Catan yam obite i yo ducu calo wan, ento en pe omedo ki timo bal mo. 16Iyo, wan myero doŋ wanyiku cok i nyim komker pa Lubaŋa ki tekcwiny, ka ma kica tye iye, wek otimwa kica, wanoŋ bene kica ma konyowa i kare ma mitte.","num_words":470,"character_repetition_ratio":0.061,"word_repetition_ratio":0.0,"special_characters_ratio":0.253,"stopwords_ratio":0.34,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Tekwaro 31 ACO85 - Ka man otum, jo Icrael ducu ma - Bible Search\\n2 Tekwaro 30 2 Tekwaro 32\\n2 Tekwaro 31\\n1Ka man otum, jo Icrael ducu ma onoŋo gitye gucito i gaŋi ducu ma i Juda gucako ŋido wir jogi woko i dul matitino, gutoŋo yadi ducu ma yam gicomo pi woro jok ma dako ma gilwoŋo Acera, ki waŋ jogi ma i wi godi kacel ki keno tyer ducu ma gunoŋo i Juda, Benjamin, Epraim ki Manace, nio ka gubologi woko ducu. Lacen lwak jo Icrael ducu gucako dok i gaŋigi, kun dano acel acel odok i pacone kikome.\\nPok pa Kejekia bot ajwagi ki Lulevi\\n2Kejekia ocako keto ajwagi ki Lulevi i dul ticgi, oketogi i dul ki dul, ŋat acel acel macalo ticce tye, ma gin ajwagi ki Lulevi ticgi obedo me tyero gitum awaŋa ki gityer lakwecwiny, kun gitiyo bene i dog gaŋ mapatpat me ot pa Rwot pi miyo pwoc ki pak. 3-Jami ma kabaka okwanyo me amiya ki i kom jamine kikome obedo pi gitum awaŋa-gu: gitum awaŋa me odiko ki me otyeno, ki gitum awaŋa pi cabit-gu, por dwe, ki pi nino madito ma giciko, ma gilubo kit macalo gicoyo i cik pa Rwot. 4-En bene ociko lwak ducu ma gibedo i Jerucalem ni gumi dul ma giciko me amiya bot ajwagi ki Lulevi, wek gumi kwogi me tiyo ticgi kun gilubo cik pa Rwot. 5Cutcut ma cik man oket oromo i lobo ducu, ci jo Icrael gucako miyo jami mapol ata, bel me wi mwaka, kono yino, moo, moo kic ki kit jami mukene ducu ma guceko i pottigi; dok gukelo acel me apar me jami acel acel madwoŋ makato. 6Lwak jo Icrael ki jo Juda ma gibedo i gaŋi me Juda bene gukelo acel me apar me dyaŋi ki romi, ki jami mukene ma gityeko dyerogi bot Rwot Lubaŋagi, ci gubakogi lipim i odur mapol. 7Gucako pano jami magi i odur ki odur i dwe me adek, ci gutyeko paŋogi i dwe me abiro. 8Ka Kejekia ki rwodi gubino guneno odur me jami ma gipaŋo, ci gupwoyo Rwot kacel ki lwakke jo Icrael. 9Kejekia openyo ajwagi ki Lulevi pi odur magi. 10Ci Ajaria ajwaka madit, ma en dano me ot pa Jadok, odokke iye ni, “Nia ma lwak gucako kelo jami me motgi i ot pa Rwot pe tye gin mo ma orem; wabedo ka camo cam muromo dok mudoŋŋe obedo pol ata; pien Rwot omiyo gum ki jone, en aye meno mumiyo watye ki lwak cam man ducu mudoŋ.”\\n11Kejekia dok ocikogi ni guyub kicika mogo i ot-pa Rwot; ci cut giyubo. 12Lwak gukelo gityer me motgi, acel me apar ki jami ma gidyero, ducu gukelo ki cwinygi ducu. Rwot madit ma loyo wigi obedo Konania ma en Lalevi, ki ominne Cimei obedo ŋat ma lube, 13kun giketo Jekiel, Ajajia, Nakat, Acael, Jerimot, Jojabad, Eliel, Icmakia, Makat, ki Benaya me bedo lunen-tic pi konyo Konania ki ominne Cimei. Jo magi kabaka Kejekia ki Ajaria ma en ladit ma loyo tic i ot pa Lubaŋa en aye guyerogi. 14Kore ma wod pa Imla ma Lalevi giketo en lagwok dog gaŋ ma yo tuŋ wokceŋ; en ticce obedo me loyo gityer ma ic pwoyo bot Lubaŋa, me poko tyer ma gimiyo bot Rwot ki gityer maleŋ makato. 15Eden, Miniamin, Yecwa, Cemaya, Amaria ki Cekania aye gubedo ka konyo en ki gen madit i gaŋi pa ajwagi, pi poko dul jami bot utmegigi, jo muteggi ki-jo matino ducu ma romrom kun lubo dul ticgi, 16pe lu bo kit ma gicoyogi i buk me tekwaro. Gipoko bot co ma ditogi romo pyeradek dok kwede malo, jo ducu ma gidonyo i ot pa Rwot kit macalo tic me nino acel acel tye kwede, ma gitiyo tic ma lubo dog ticgi ki dul ticgi. 17Gicoyo ajwagi kun lubo dog odi pa kwarogi; ento Lulevi cakke i kom dano ma ditte mwaka pyeraryo dok kwede malo olu bo dog tic megi ki dul ticgi. 18Gicoyo ajwagi kacel ki jo ducu ma tye botgi, mongi, awobe, ki anyiragi, ki lwakgi ducu; pien onoŋo gubedo lugen kun gigwokke kengi pi bedo maleŋ. 19Doŋ pi likwayo pa Aron, ajwagi ma onoŋo gibedo i lobo ma orumo gaŋigi, giyero nyiŋ co mogo ki i gaŋigi acel acel bene me poko dul jami mogo bot laco acel acel ma i kin ajwagi, ki bot dano acel acel ma i kin Lulevi ma gityeko coyo en.\\n20Kejekia otiyo ticce kit meno oromo i lobo Juda ducu; en obedo ka tiyo gin maber, ma nen atir ki ma nyuto gen i nyim Rwot Lubaŋane. 21Kit tic acel acel ma en obedo ka tiyone ma mako tic i ot pa Lubaŋa ma lubo cik ki gin ma giciko ducu, otiyo ki cwinye ducu, dok obedo ka yenyo Lubaŋane; ticce owoto maber twatwal.","num_words":788,"character_repetition_ratio":0.053,"word_repetition_ratio":0.0,"special_characters_ratio":0.237,"stopwords_ratio":0.32,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Dano Bicer Woko!\\nKWAN I LEB Abbey Abkhaz Abui Acholi Afrikaans Aja Akha Albanian Altai Alur American Sign Language Amharic Angolan Sign Language Arabic Argentinean Sign Language Armenian Armenian (West) Ateso Attié Aymara Azerbaijani Azerbaijani (Cyrillic) Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bicol Bislama Bolivian Sign Language Boulou Bété Cambodian Catalan Cebuano Changana (Mozambique) Changana (Zimbabwe) Chavacano Chichewa Chiga Chin (Hakha) Chin (Tiddim) Chin (Zotung) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombian Sign Language Cuban Sign Language Czech Czech Sign Language Damara Dangme Danish Dayak Ngaju Digor Douala Drehu Dusun Dutch Edo Efik Emberá (Catío) English (Leb Muno) Estonian Ewe Fante Fijian Finnish Finnish Sign Language Fon French Futuna (East) Ga Galician German Gitonga Gokana Grik Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Havu Herero Hiligaynon Hindi Hungarian Hunsrik Iban Ibanag Ibinda Igbo Iloko Indian Sign Language Indonesian Indonesian Sign Language Irish Isoko Italian Italian Sign Language Ivorian Sign Language Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Khakass Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kisonge Kituba Kongo Korean Kpelle Krio Kurdish Kurmanji Kwangali Kwanyama Kyangonde Lahu Lamba Lambya Laotian Lari Lenje Lhukonzo Lingala Lithuanian Lomwe Lovari Luganda Lugbara Lunda Luo Luvale Macua Makhuwa-Meetto Malagasy Malay Malayalam Malaysian Sign Language Maltese Mam Mambwe-Lungu Manyawa Mapudungun Marathi Mauritian Creole Maya Mazahua Mbunda Mende Meru Mexican Sign Language Mixe Mizo Mongolian Moore Myanmar Myanmar Sign Language Nahuatl (Central) Navajo Ndau Ndebele Ndebele (Zimbabwe) Ndonga Nengone Nepali Nepali Sign Language Ngabere Ngangela Nias Nigerian Pidgin Niuean Norwegian Nsenga Nyaneka Nyungwe Nzema Odia Okpe Oromo Ossetian Otetela Pangasinan Pidgin (Cameroon) Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi (Shahmukhi) Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rapa Nui Rarotongan Romanian Romanian Sign Language Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Runyankore Russian Rutoro Réunion Creole Samoan Sangir Sango Sena Sepedi Sepulana Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Solomon Islands Pidgin Spanish Spanish Sign Language Sranantongo Sunda Swahili Swahili (Congo) Swati Swedish Swedish Sign Language Tagalog Tahitian Tajiki Talian Tamil Tandroy Tankarana Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Tshiluba Tshwa Tsonga Turkish Tuvaluan Twi Tzeltal Tzotzil Udmurt Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Vezo Vietnamese Vietnamese Sign Language Wallisian Waray-Waray Welsh Wichi Wolaita Yacouba Yoruba Zande Zapotec (Lachiguiri) Zulu\\nDUL ME ABIRO\\n1-3. Wan ducu kitweyowa i buc mene, dok Jehovah bigonyowa ki iye nining?\\nGO KONG ni kitweyi i buc pi kare me kwoni lung pi bal mo ma pe itimo. Pe itye ki gen mo ni kibigonyi. Gen mo me anyim dong pe piri, dok pe tye gin mo ma itwero timone. Ma wi pud ocung woko, iniang ni dano mo tye ki twero me gonyi, dok en ocikke me konyi! Ibiwinyo nining?\\n2 Wan ducu watye mabuc pa to. Kadi watim ngo, pe watwero bwot ki iye. Ento Jehovah tye ki teko me gonyowa ki i to. Dok en ocikke ni “lakwor ma gibityeko woko me agikki en aye to.”—1 Jo Korint 15:26.\\n3 Tam kong kit ma ibiwinyo agonya kwede ka par i kom to dong peke! Jehovah pe bijwayo to keken. En bene bidwoko cen jo ma yam guto wek gukwo odoco. Tam kong kit ma man bigudi kwede. En ocikke ni “jo ma yam dong guto woko” gibikwo doki. (Icaya 26:19) Man aye gin ma Baibul lwongo ni nicer.\\nKA DANOWA ME AMARA OTO\\n4. (a) Ngo ma twero kweyo cwinywa ka dano me otwa nyo laremwa mo oto? (b) Angagi ma gubedo lurem Yecu macok?\\n4 Ka ngat mo me otwa nyo laremwa macok oto, arem ki cwercwiny ma wawinyo lit ma pe wacce. Komwa nyonge woko. Pe tye gin mo ma waromo timone me dwoko ngat meno cen i kwo. Ento Baibul miyo botwa kwe cwiny me ada. (Kwan 2 Jo Korint 1:3, 4.) Kong dong wanenu labol acel ma nyuto ni Jehovah gin ki Yecu gitye ki miti madit me dwoko cen jowa me amara ma dong guto woko. I kare ma Yecu onongo tye i lobo, en onongo maro limo Lajaro ki lumegine, Marita gin ki Maliam. Jo adek magi onongo gitye lurem Yecu macok. Baibul wacci: “Yecu yam maro Marita ki laminne ki Lajaro.” Ento, i nino mo acel, Lajaro oto woko.—Jon 11:3-5.\\n5, 6. (a) Ngo ma Yecu otimo i kare ma en oneno jo gang pa Lajaro ki lureme gitye ka kumo? (b) Pingo ngeyo kit ma Yecu owinyo kwede i kom to kweyo cwinywa?\\n5 Yecu ocito ka kweyo cwiny Marita gin ki Maliam. I kare ma Marita owinyo ni Yecu tye ka bino, en oa woko ki i boma me cito ka rwatte kwede i yo. Marita obedo ki yomcwiny me neno Yecu, ento owaco bote ni: “Rwot, kono nene itye kany, kono omera pe oto.” Marita otamo ni Yecu ogalle tutwal. I nge meno, Yecu oneno laminne Maliam tye ka koko. Neno cwer cwinygi ogudo cwinye, mumiyo en bene okok ki pig wange. (Jon 11:21, 33, 35) En owinyo arem malit ma bino calo adwogi me rwenyo danowa me amara i to.\\n6 Ngeyo ni Yecu bene winyo kit ma wan wawinyo kwede i lok ma dok i kom to kweyo cwinywa. Kit pa Yecu rom aroma ki pa Wonne. (Jon 14:9) Jehovah tye ki teko me jwayo to woko matwal, dok meno aye gin ma en bitimo cokcok-ki.\\n“LAJARO, KATTI WOKO!”\\n7, 8. Pingo Marita onongo pe mito ni kikwany got woko ki i dog lyel pa Lajaro, ento ngo ma Yecu otimo?\\n7 I kare ma Yecu oo ka ma kikano iye kom Lajaro, dog boro me lyel onongo kiloro ki got mapek. Yecu owacci: “Kwanyu got woko.” Ento Marita onongo pe mito ni kikwany got. Kom Lajaro onongo dong ori i lyel pi “nino angwen” kulu. (Jon 11:39) En onongo pe ngeyo gin ma Yecu mito timone pi omine.\\nTam kong yomcwiny ma lupaco pa Lajaro ki lureme gubedo kwede i kare ma kicere!—Jon 11:38-44\\n8 Yecu owaco bot Lajaro ni: “Katti woko!” Gin ma Marita ki Maliam guneno i ngeye obedo me ur. “En ma ceng oto-ni okatti woko, kun cinge ki tyene giriyo ki bongo.” (Jon 11:43, 44) Lajaro odwogo cen i kwo doki! En dok ocako kwo kacel ki jo me pacone ki lureme. Onongo gitwero gudo kome dok guloko kwede. Man pud dong obedo twon tango madit ya! Yecu ocero Lajaro woko.\\n“LATIN ANYAKA, AWACCI NI, ‘A MALO!’”\\n9, 10. (a) Anga ma omiyo Yecu teko me cero jo muto? (b) Pingo lok i kom jo ma kicerogi pire tek botwa?\\n9 Yecu mono ocero dano ki teko mere kene? Pe. Ma peya en ocero Lajaro, Yecu olego bot Jehovah ni omine teko me cero Lajaro. (Kwan Jon 11:41, 42.) Lajaro pe obedo ngat acel keken ma kicero. Baibul tittiwa lok i kom anyaka me mwaka 12 ma kome obedo lit mada. Wonne Yairo onongo mito kony pi oyotoyot, dok obako doge bot Yecu ni ocang nyare. Anyaka meno onongo tye latinne acel keken. Ma en onongo pud tye ka lok ki Yecu, co mogo gubino ci guwacci: “Nyari dong oto woko, pud dok iyelo lapwony pingo? Ento Yecu owaco bot Yairo ni: “Pe ilwor, ye ayeya keken, ci en bicang.” En owoto ki Yairo wa i pacone. Ma dong gicok o i ode, Yecu oneno dok owinyo dano ka koko. Yecu owaccigi ni: “Wuwek koko obedi; pien nyako-ni pe oto, ento onino anina.” Won nyako-ni ki minne nen calo gubedo ka tamo tyen lok pa Yecu-ni. Yecu olego dano ducu ni gua woko ci otero won latin ki minne i ot ka ma kipyelo latin anyakagi iye. Yecu omako cing latin anyaka-ni ci owacce ni: “Latin anyaka, awacci ni, ‘A malo!’” Go kong yomcwiny ma lunyodone gubedo kwede i kare ma guneno latin anyakagi oa malo ci ocako wot! Yecu onongo ocero anyakagi woko. (Marako 5:22-24, 35-42; Luka 8:49-56) Cakke i nino meno, ka guneno anyakagi onongo wigi po i kom gin ma Jehovah otimo pigi kun tiyo ki Yecu. *\\n10 Jo ma Yecu ocerogi-ni dok guto woko i nge kare mo. Ento lok ma wakwano i komgi pire tek pien miyowa gen me ada. Jehovah mito cero jo muto, dok bitimone.\\nPWONY MA WANONGO KI I KOM KOP ME NICER\\nLakwena Petero ocero Dorka, dako mo ma Lakricitayo.—Tic pa Lukwena 9:36-42\\nElia ocero wod pa daa-to mo.—1 Luker 17:17-24\\n11. Ngo ma Latitlok 9:5 pwonyowa i kom Lajaro?\\n11 Baibul waco ka maleng ni “jo ma dong guto woko pe gingeyo gin mo.” Lok i kom Lajaro moko ni meno obedo lok ada. (Latitlok 9:5) Kit ma Yecu owaco kwede, obedo calo Lajaro onongo tye ka nino. (Jon 11:11) I kare ma en onongo tye i lyel, Lajaro onongo ‘pe ngeyo gin mo.’\\n12. Wangeyo nining ni cer pa Lajaro otimme ada?\\n12 I kare ma Yecu ocero Lajaro, dano mapol guneno. Kadi wa lumone pa Yecu gungeyo ni en otimo tango man. Lajaro onongo tye makwo, dok man omoko ka maleng ni en ocer ada. (Jon 11:47) Medo i kom meno, dano mapol gucito ka limo Lajaro, ci gucako ye ni Lubanga aye ooro Yecu. Lumone pa Yecu pe gumaro gin mutimme-ni, ci gugoyo pulan me neko Yecu ki Lajaro bene.—Jon 11:53; 12:9-11.\\n13. Pingo watwero bedo labongo akalakala mo ni Jehovah bicero jo muto?\\n13 Yecu owaco ni “jo ducu ma tye i lyel” gibicer woko. (Jon 5:28) Man te lokke ni jo ducu ma Jehovah wiye po i komgi bidwogo cen i kwo. Ento, wek Jehovah ocer ngat moni, wiye myero opo i kom jami ducu ma kwako ngat meno. En mono twero timo meno? Tam kong, tye lacer bilion mapol ata i dan polo. Ento Baibul waco ni Jehovah ngeyo nyinggi ki acel acel. (Kwan Icaya 40:26.) Ka wiye twero po i kom nying lakalatwe acel acel, ci ada wiye twero po i kom jami ducu ma dok i kom jo ma en bicerogi. Ma dong pire tek loyo, Jehovah ocweyo jami ducu, pi meno en tye ki teko me miyo dano kwo odoco.\\n14, 15. Lok pa Yubu pwonyowa gin ango i kom nicer?\\n14 Yubu, laco ma obedo lagen, onongo ye i kom nicer. En openyo ni: “Ka dano dong oto, pud dok bibedo kwo?” En owaco bot Jehovah ni: “Ka lacen ibilwonga, ci abigamo dogi; pira bibedo mitti mada, pien in aye iketo an.” Ada, Yubu onongo ngeyo ni Jehovah tye ka kuro kare ma en bicero iye jo muto.—Yubu 14:13-15.\\n15 Gen me nicer miyo iwinyo nining? Itwero bedo ka pennye ni, ‘Wadina ki lurema ma dong guto woko-ni, mono kibicerogi bene?’ Kweyo cwinywa me ngeyo ni Jehovah tye ki miti madwong me cero jo muto. Kong dong wanenu gin ma Baibul waco i kom jo ma kibicerogi ki ka ma gibikwo iye.\\n‘GIBIWINYO DWANE CI GIBIKATTI WOKO’\\n16. Jo ma kibicerogi i wi lobo gibibedo ki kit kwo ango?\\n16 I kare mukato angec, jo ma kicerogi gudwogo i lobo kany ci guribbe kacel ki jo me odigi ki luremgi. Man bene bitimme i anyim ento bibedo ber makato. Pingo? Pien jo ma gibidwogo i lobo kany gibibedo ki kare me kwo nakanaka labongo to doki. Dok gibikwo i lobo mapat ki man ma wakwo iye i kareni. Lweny, turo cik ki two bibedo pe.\\n17. Angagi ma kibicerogi?\\n17 Angagi ma kibicerogi? Yecu owacci ‘jo ducu ma tye i lyel biwinyo dwane ci gibikatti woko.’ (Jon 5:28, 29) Dok Niyabo 20:13 wacciwa ni: “Nam bene odwoko jo ma yam guto i iye-ni woko cen, To ki Lyel bene gumiyo jo muto ma yam tye botgi.” Ada, dano bilion mapol bikwo doki. Lakwena Paulo bene owacci “jo ma kitgi atir wa ki jo ma kitgi pe atir” gibicer. (Kwan Tic pa Lukwena 24:15.) Man te lokke ngo?\\nI Paradic, jo muto gibicer ci gibiribbe ki danogi me amara\\n18. Angagi ma gitye i kin “jo ma kitgi atir” ma kibicerogi?\\n18 “Jo ma kitgi atir” kwako lutic pa Jehovah ma lugen ma gukwo con ma Yecu peya obino i lobo. Dano calo Nua, Abraim, Cara, Moses, Ruth, ki Esta kibicerogi me kwo i lobo kany. Itwero kwano lok i kom co ki mon magi i buk pa Jo Ibru cura 11. Ento lutic pa Jehovah ma lugen ma gito i karewa-ni kono? Gin bene gitye i kin “jo ma kitgi atir,” pi meno gibicerogi.\\n19. Angagi ma gubedo “jo ma kitgi pe atir”? Jehovah bimiyo botgi kare me timo gin ango?\\n19 “Jo ma kitgi pe atir” kwako dano bilion mapol ata ma pe gunongo kare me ngeyo Jehovah. Kadi bed dong guto woko, Jehovah wiye pe owil i komgi. En bicerogi, dok gibibedo ki kare me pwonyo lok i kome ki tic pire.\\n20. Pingo pe kibicero dano ducu?\\n20 Man mono tyen lokke ni dano ducu ma guto wa con gibicerogi? Pe. Yecu owacci jo mukene pe kibicerogi. (Luka 12:5) Anga ma bimoko ka kibicero ngat moni nyo pe? Jehovah aye obedo Langolkop me agikki, ento en bene omiyo twero bot Yecu me “bedo langolkop pa jo makwo ki jo muto.” (Tic pa Lukwena 10:42) Ngat mo keken ma kingolo kop i wiye ni kite rac dok pe ye loko kite pe kibicerone.—Nen Lok me Giko Buk Man 19.\\nCER ME CITO I POLO\\n21, 22. (a) Kit kom ango ma jo ma kibicerogi me kwo i polo bibedo kwede? (b) Anga ma okwongo cer me kwo i polo?\\n21 Baibul bene tittiwa ni jo mukene bikwo i polo. Ka kicero ngat moni me kwo i polo, en pe bicer ki kom pa dano me lobo. Kibicere me kwo i polo kun kimiye kom me cwiny.\\n22 Yecu obedo dano mukwongo ma kicero i yo man. (Jon 3:13) I yo nge nino adek ma kineke, Jehovah ocere woko. (Jabuli 16:10; Tic pa Lukwena 13:34, 35) Yecu pe kicere ki kom pa dano me lobo-ni. Lakwena Petero otito ni Yecu “yam gineko kome, ento gicere woko i cwiny.” (1 Petero 3:18) Yecu odoko kwo macalo cwec me cwiny matek adada! (1 Jo Korint 15:3-6) Ento Baibul wacci en onongo pe bibedo ngat me agikki ma bicer kit meno.\\n23, 24. Angagi ma gubedo “romi manok” ma Yecu oloko i komgi-ni, dok welgi bibedo adi?\\n23 Ma Yecu peya oto, en owaco bot lukwenane ma lugen ni: “Acito ka yubo ki wun kabedo.” (Jon 14:2) Man te lokke ni lulub kore mukene onongo kibicerogi me kwo i polo kacel kwede. Gin adi? Yecu owacci welgi bibedo manok, nyo “romi manok.” (Luka 12:32) Lakwena Jon omiyo welgi kikome i kare ma en oneno Yecu “ocung i wi got Cion [i polo]; onongo jo alip miya acel ki pyerangwen wiye angwen tye kacel kwede.”—Niyabo 14:1.\\n24 Lukricitayo 144,000 magi kibicerogi awene? Baibul wacciwa ni meno onongo bitimme i kare ma nongo Kricito dong ocako loc i polo. (1 Jo Korint 15:23) Dong watye ka kwo i kare meno, dok pol pa jo 144, 000 magi dong kityeko cerogi woko me cito i polo. Jo manok i kingi ma pud gikwo i karewa-ni ka guto kicerogi cutcut ci gicito i polo. Ento, pol pa dano gire kibicerogi i kare me anyim me kwo i Paradic i lobo kany.\\n25. Ngo ma wabipwonyone i dul ma lubo man?\\n25 Cokcok-ki, Jehovah bigonyo dano ducu ki i buc me to dok to bibedo pe matwal! (Kwan Icaya 25:8.) Ento ngo ma jo ma gicito i polo gibitimone kunnu? Baibul tito ni gibiloc kacel ki Yecu i Ker me polo. Wabipwonyo lok i kom ker meno i dul ma lubo man.\\n^ para. 9 I kabedo mukene, Baibul tittiwa lok i kom cer pa jo matino ki jo mutii, co ki mon, Luicrael ki jo ma pe Luicrael. Iromo kwano lok i komgi i 1 Luker 17:17-24; 2 Luker 4:32-37; 13:20, 21; Matayo 28:5-7; Luka 7:11-17; 8:40-56; Tic pa Lukwena 9:36-42; 20:7-12.\\nLOK ADA ME 1: JEHOVAH BIKWANYO TO WOKO\\n“Lakwor ma gibityeko woko me agikki en aye to.”—1 Jo Korint 15:26\\nI yo ango ma Baibul miniwa kwe cwiny me ada ka ngat mo oto?\\n2 Jo Korint 1:3, 4\\nKa ngat mo me otwa nyo laremwa macok oto, komwa nyonge woko. Baibul miniwa kwe cwiny me ada.\\nIcaya 25:8; 26:19\\nJehovah tye ki teko me kwanyo to woko matwal. En bene bidwoko jo ma dong guto woko me kwo odoco.\\nLOK ADA ME 2: WATWERO BEDO KI NIYE I KOM NICER\\n“Latin anyaka, awacci ni, ‘A malo.’”—Marako 5:41\\nPingo watwero bedo ki niye i kom nicer?\\nYecu ocero Lajaro.\\nMarako 5:22-24, 35-42\\nYecu ocero latin anyaka mo matidi.\\nJon 11:41, 42\\nYecu ocero jo muto kun tiyo ki teko ma oa ki bot Jehovah.\\nLucaden mapol guneno ka Yecu cero jo muto. Kadi wa lumone pa Yecu onongo gingeyo ni en twero cero jo muto.\\nLOK ADA ME 3: JEHOVAH BICERO DANO BILION MAPOL ATA MA GUTO\\n“Ka lacen ibilwonga, ci abigamo dogi; pira bibedo mitti mada, pien in aye iketo an.”—Yubu 14:13-15\\nAngagi ma kibicerogi?\\nJon 5:28, 29\\nJo ducu ma Jehovah wiye po i komgi bicer.\\nTic pa Lukwena 24:15\\nGibicero jo ma kitgi atir ki jo ma kitgi pe atir.\\nJehovah wiye twero po i kom nying lacer ki acel acel, pi meno en twero po i kom jami ducu ma dok i kom jo ma en bicerogi.\\nLOK ADA ME 4: JO MUKENE KIBICEROGI ME KWO I POLO\\n“Acito ka yubo ki wun kabedo.”—Jon 14:2\\nAngagi ma kicerogi me kwo i polo?\\nYecu obedo dano mukwongo ma kicero me kwo i polo.\\nYecu owaco ni lupwonnyene manok keken aye kibicerogi me kwo i polo.\\nJehovah oyero dano 144,000 me kwo i polo.\\nNgo ma Timme i Nge To?\\nKicoyo i Baibul lok kom dano aboro ma kicerogi. Ngo ma gin guwaco madok i kom kwo i nge to?\\nJo pa Lubanga girom aroma ki jo ma gitye ka goyo pulan me dak i lobo mukene.","num_words":2902,"character_repetition_ratio":0.049,"word_repetition_ratio":0.006,"special_characters_ratio":0.249,"stopwords_ratio":0.265,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Camuel 9 ACO85 - Yam tye dano mo ma Labenjamin ma - Bible Search\\n1 Camuel 8 1 Camuel 10\\n1 Camuel 9\\nCaulo orwatte ki Camuel\\n1Yam tye dano mo ma Labenjamin ma nyiŋe Kic, wod pa Abiel, ma wod pa Jeror, wod pa Bekorat, wod pa Apia, ma Labenjamin, dano ma lalonyo. 2Onoŋo tye ki wode ma nyiŋe Caulo, awobi ma oputte ma mwonya, ma pe tye dano mo ma i kin jo Icrael ducu ma mwonya makato en; odoŋo mabor makato dano ducu cakke ki i wi gwoke dok kwede malo.\\n3I kare mo megi kana pa Kic won Caulo gurwenyo, ci Kic owaco bot wode Caulo ni, “Ter latic mo acel, ci wua wucit ka yenyo kana.” 4Ka gukato guwok i lobo godi me Epraim, ci gubaro dye lobo Calica, pe gunoŋo komgi. Ka dok gukato guwok i lobo Caalim, ento pe onoŋo gitye kenyo, Ka dok gukato gubaro dye lobo Benjamin, ento pe gunonogi.\\n5Ka guo i lobo Jup, Caulo owaco bot latic ma onoŋo gitye kwede-ni ni, “Bin wadok cen, wek wora pe ocak paro piwa, kun weko paro pi kana.” 6Ento en odok iye ni, “Nen, dano pa Lubaŋa tye i gaŋ man, en dano ma giworo; gin ducu ma en waco bedo me ada, Wek koŋ wacit kunnu; gwok en bitito botwa lok mo i kom wot ma watye iye-ni.” 7Ento Caulo owaco bot laticce ni, “Ka wacito bote, wabiterre gin aŋo? Pien kwon doŋ otum woko ki i kicaawa, dok mot mo pe ma wabitero bot dano pa Lubaŋa ca.” 8Laticce dok ogamo doge ni, “Nen kany, atye ki dul acel me aŋwen me cekel me ryal; abimiyo bot dano pa Lubaŋa wek onyut botwa yo,” 9(I kare pa jo Icrael macon, ka dano mo yam ci to ka penyo dog Lubaŋa ci wacci, “Bin, wek wacit bot lanen-piny;” pien dano ma gilwoŋo ni lanebi i kare man, yam con gilwoŋo ni dano ma neno piny.) 10Ci Caulo owaco bot laticce ni, “Iwaco maber, Bin wek waciti.” Kit meno gucako ci to i gaŋ ka ma yam dano pa Lubaŋa tye iye-ni.\\n11I kare ma giito kor got pi donyo i gaŋ ci gurwatte ki anyira ma gicito ka twomo pii, ci gupenyogi ni, “Lanenpiny tye kany?” 12Gugamo ni, “En tye. Nen, tye i nyimwa ca, Wurune oyot; pud obino i gaŋ kombeddi, pien tin dano tye ka tyero gityer i kabedo me woro Lubaŋa ma tye i wi got. 13Ka wucito, wudonyo i gaŋ, ci wunoŋo kome cut, ma noŋo peya ocito ka cam i wi got. Pien dano peya gibicam ka en peya obino, nio ka en olego gum i kom gitum; ka doŋ jo ma gilwoŋogi gicako cam. Wun doŋ wuciti, ci wubirwatte kwede oyotoyot.” 14Kit meno gumedde ki ito malo wa i gaŋ, Ka gitye ka donyo i gaŋ, ci guneno Camuel; tye ka bino tun botgi kun onoŋo obecito i kabedo ma i wi got-ti.\\n15Onoŋo Rwot onyuto lok bot Camuel ma pud onoŋo Caulo odon ki nino acel me bino bote kun wacci, 16“Diki ka onyoo abicwalo boti dano mo ma oa ki i lobo pa jo Benjamin, ci ibiwiro en ki moo wek obed laker ma loyo jona Icrael. En bilaro jona ki i ciŋ jo Piliciti; pien atyeko neno aroma pa jona, kokogi doŋ oo bota.” 17Ka Camuel oneno Caulo, Rwot otito bote ni, “Man aye dano ma onoŋo atitti pire-ni. En aye biloyo lwakka.” 18Ka Caulo doŋ oo cok bot Camuel i dog gaŋ, openye ni, “Titta ba, ot pa lanenpiny tye kwene?” 19Camuel ogamo ni, “An aye lanen-piny. Cit itel nyima nio i kabedo me woro Lubaŋa ma i wi got, pien ibicam kweda kacel tin, ka odiko abiweki icito, dok abititti lok ducu ma tye i cwinyi. 20Lok i kom kana ma gurwenyo okato nino adek-ki, pe cwinyi obed ka paro pigi, pien gityeko noŋogi. Gin ma pire mit i Icrael-li ducu pa aŋa? Pe gin ducu meri? Gin ducu pe me ot pa woru?” 21Caulo ogamo ni, “An gira Labenjamin, ma kakawa tidi twatwal i kin jo Icrael. Doggolawa onyoŋo anyoŋa ki i kin doggola ducu pa jo Benjamin. Ci piŋo ilokka lok ma rom meno?”\\n22Camuel otero Caulo ki laticce, okelogi i kicika, ka omiyogi kabedo me dito makato jo ma gilwoŋogi ducu, ma giromo jo pyeradek. 23Ci Camuel owacobot latedo ni, “Kel wan pok ma nanen amini, kun aciki ni iket pat-ti.” 24Latedo okwanyo em ki bam, aciba i nyim Caulo, ci Camuel owaco bot Caulo ni, “Nen, gin ma gikano piri gityeko cibone i nyimi. Cam; pien onoŋo gikano piri nio wa i kare ma giciko, wek icam kacel ki welo.”\\nKit meno Caulo ocamo kacel ki Camuel i nino-nu. 25Ka doŋ gulor gudwogo piny ki i kabedo ma i wi got, ci gucito i gaŋ. Gipeto kabuto pa Caulo malo i wi at, ci obuto piny, onino wako. 26Kate piny oyabbe, Cainuel olwoŋo Caulo ma onoŋo pud tye malo i wi at kun wacci, “A malo, wek doŋ alwoki, iciti.” Caulo aa malo, ci en ki Camuel gucito i yo gin aryo.\\nCamuel owiro Caulo me bedo kabaka\\n27Ka onoŋo gitye ka lor piny, ma doŋ guo i agikki gaŋ, Camuel owaco bot Caulo ni, “Wac ki laticci ni okat ocit i nyimwa, Ka doŋ okato anyim, ci icuŋ kany manok, wek amiyi iŋe lok pa Lubaŋa.”","num_words":875,"character_repetition_ratio":0.048,"word_repetition_ratio":0.0,"special_characters_ratio":0.255,"stopwords_ratio":0.317,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Luker 8 ACO85 - I kare meno Elica owaco ki dako ma - Bible Search\\n2 Luker 7 2 Luker 9\\n2 Luker 8\\nGidwoko lobo pa dako Lucanem\\n1-I kare meno Elica owaco ki dako ma yam ocero latinne ni, “A woko wek icit ki jo ma i odi icibed ka mo ma itwero ducu; pien Rwot ociko pi kec, ci bipoto i lobo pi mwaka abiro.” 2Dako-nu ocako a woko ci otiyo kit macalo dano pa Lubaŋa owaco-ni; ocito ki jo ma i ode ci obedo i lobo pa jo Piliciti mwaka abiro. 3Ka mwaka abiro otum, dako-nu ocako dwogo nia ki i lobo pa Jo Piliciti, okato ocito bot kabaka ka koko pi ode ki pi lobone. 4I kare-nu onoŋo kabaka tye ka lok ki Gikaji ma latic pa dano pa Lubaŋa, kun wacce ni, “Titta gin madito ducu ma doŋ Elica otyeko tiyo.” 5Ka onoŋo obetito bot kabaka kit ma Elica ocero ki dano muto-ni, nen, dako ma en ocero wode-ni okok bot kabaka pi ode ki pilobone. Ci Gikaji owacci, “Rwoda, kabaka, man en aye dako, ki wode bene ene, ma Elica ocero-ni.” 6Ka kabaka openyo dako-nu, ci en otitte, omiyo kabaka okwanyo dano mo madit pire, kun wacci, “Dwok jami ma yam pa dako-nu ducu bote, kacel ki jami ma ocek i pottine nia wa i kare ma en obwoto ki lobone nio kwede wa onyoo.”\\nKajael odoko kabaka me Ciria\\n7I kare meno Elica ocito i Damaciko.\\nBen-adad kabaka me Ciria onoŋo two; ka onoŋo gititte pire ni, “Dano pa Lubaŋa obino kany,” 8kabaka owaco bot Kajael ni, “Kwany mot icit kwede ka jolo wi dano pa Lubaŋa, ci ipeny dog Rwot ki bote, kun ipenye ka abicar, ki i two man.” 9Kit meno Kajael ocako cito ka jolo wiye, otero ki mot bene, kit kwa jami ducu mabeco ma tye i Damaciko, ma kinaga pyeraŋwen guyeyo. Ka ocito ocuŋ i nyime, owacci, “Wodi Ben-adad ma kabaka me Ciria ocwala boti, kun wacci, ‘Abicaŋ i two man?’ ” 10Elica owacce ni, “Cit iciwacce ni, ‘In ibicaŋ adada’; ento Rwot otyeko nyuto bota ni en bito woko adada.” 11En ociko waŋe i kom Kajael kun gaye kwede, nio ka lewic omako, ci dano pa Lubaŋa ocako koko. 12Kajael openyo ni, “Rwoda, dok ikok piŋo kaa?” En ogamo ni, “Pien aŋeyo tim marac ma ibitime ki jo Icrael; ibiwaŋo gaŋi gogogi woko ki mac, ibineko co matino woko ki pala lucwan, kun inyoto litino lukere woko, dok mongi ma giyac gibiryeko igi woko.” 13-Kajael ogamo ni, “Laticci odoko gin aŋo, ma en gwok ma mwa-ni, ci twero tiyo gin madit ma rom meno kulu?” Elica odok iye ni, “Rwot otyeko nyutta ni, in aye ibibedo kabaka me Ciria.” 14En ocako a woko ki bot Elica, ci ocito wa bot rwode. Rwode openye ni, “Elica owaco boti lok aŋo?” En owacci, “En otitta ni in ibicaŋ adada.” 15Orwone en okwanyo taulo, oluto i pii ci oyaro i waŋe, nio ka oto kwede. Kajael oleyo ka tyene.\\nLoc pa Jekoram me Juda\\n(2 Tek 21.1-20)\\n16I mwaka me abic me ker pa Joram wod pa Akab kabaka me Icrael, en aye Jekoram wod pa Yekocapat kabaka me Juda ocako iye loc. 17Ocamo ker ma onoŋo mwaka me ditte pyeradek wiye aryo, ci obedo ka loc i Jerucalem pi mwaka aboro. 18Obedo ka lubo kit pa luker me Icrael, kun tiyo kit macalo jo me ot pa Akab gutiyo, pien dakone nya pa Akab. Obedo ka tiyo gin ma nen marac i waŋ Rwot. 19-Ento Rwot pe omito tyeko Juda woko ducu, pi laticce Daudi, kit ma con ocikke bote ni ebimiye bedo ki mac tara, en ki likwaye matwal.\\n20-I karene en aye jo Edom gujemo iye woko i kom loc pa Juda, ci guketo kabakagi pigi kengi. 21Joram okato loka Jair kacel: ki gadigadi lwennye ducu, ci oa woko i dyewor, ci en ki ludito ma giloyo gadigadi lwennye gulwenyo i kom jo Edom ma gurume dyere-ni; ento monnye oriŋo odwogo woko paco. 22Omiyo Edom ojemo woko i kom loc pa Juda nio wa onyoo. Ka dok Libna bene ocako jemo woko i kare-nu. 23Lok kom Joram mudoŋŋe ducu, ki gin ma yam otiyo ducu, gityeko coyone i buk me Tekwaro pa Luker me Juda. 24Joram oto, oywe kacel ki kwarine, dok giyike kacel ki kwarine i gaŋ pa Daudi; Akajia ma wode aye oleyo ka tyene.\\nLoc pa Akajia kabaka me Juda\\n(2 Tek 22.1-6)\\n25I mwaka me apar wiye aryo me loc pa Joram wod pa Akab, kabaka me Icrael, Akajia wod pa Jekoram, kabaka me Juda, ocako camo iye ker. 26Akajia onoŋo ditte romo mwaka pyeraryo wiye aryo ka ocamo ker, ci obedo ka loc i Jerucalem pi mwaka acel. Minne nyiŋe Atalia; en yam lakwar Omri kabaka me Icrael. 27Akajia bene obedo ka lubo kit pa jo me ot pa Akab, obedo ka tiyo gin ma nen marac i waŋ Rwot, kit macalo jo me ot pa Akab obedo ka tiyone, pien onoŋo jo paoce ot pa Akab.\\n28En ocako cito gin ki Joram wod pa Akab ka lweny ki Kajael kabaka me Ciria wa i Ramot-gilead, ci jo Ciria guketo ret i kom Joram. 29Kabaka Joram odwogo ka mado rette i Jejreel, en aye waŋ ret ma jo Ciria guketo i kome ki i Rama, i kare ma en olwenyo i kom Kajael kabaka me Ciria. Akajia wod pa Jekoram kabaka me Juda ocito ka limo Joram wod pa Akab i Jejreel, pien onoŋo kome lit.","num_words":894,"character_repetition_ratio":0.056,"word_repetition_ratio":0.007,"special_characters_ratio":0.252,"stopwords_ratio":0.299,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"‘Wupak Jehovah!’—Pingo? — Wi Lubele ma i LAIBRARI ME INTANET\\nWi Lubele ma i LAIBRARI ME INTANET\\nLAIBRARI ME INTANET\\nw17 Julai pot 15-20\\nVidio mo pe kany.\\nTimwa kica, peko mo manok otimme i kom vidio.\\nWi Lubele Tito pi Ker pa Jehovah (Me Anyama)—2017\\nWi lok matinotino\\nPwony macok rom\\nJEHOVAH CANGO JO MA CWINYGI CWER\\nJEHOVAH MINIWA JAMI MA MITTE\\nNONG KONY PA LUBANGA\\nPak Jah Kweda\\nPak Jehovah Kweda\\nWer Bot Jehovah\\n‘Wupak Jehovah! Ber mada me wero wer me pak bote!’​—JABULI 147:1.\\nWER: 104, 152\\nJABULI 147 KONYI NINING ME . . .\\nniang ni Jehovah paro piri?\\nbedo ki tekcwiny ni Lubanga bilari?\\nniang kit ma Jehovah tiyo kwede ki Baibul me konyo jone?\\n1-3. (a) Awene me kibyeko ni kicoyo Jabuli 147? (b) Watwero pwonyo gin ango ka wakwano Jabuli 147?\\nPOL kare wapako ngat mo ma otimo nyo owaco gin mo maber ma oyomo cwinywa. Ci dong myero wapak Lubanga Jehovah lakwene! Myero wapakke pi tekone madit tutwal, ma waneno i cwecce mamwonya, dok bene wapakke pi mare madit piwa, pien en odyero kwo pa Wode macalo ginkok.\\n2 Ka wakwano Jabuli 147, nen ka maleng botwa ni ngat mucoyo onongo tye ki miti matek me pako Jehovah. En bene ocuko cwiny jo mukene me pako Lubanga kacel kwede.​—Kwan Jabuli 147:1, 7, 12.\\n3 Pe wangeyo anga mucoyo Jabuli 147. Ento nen calo okwo i kare ma Luicrael gudok cen i Jerucalem i nge kare ma Jehovah ogonyogi ki i Babilon. (Jabuli 147:2) Laco jabuli opako Jehovah pien ni jone onongo gibidok cen ka wore i lobogi. En bene omiyo tyen lok mukene me pako Jehovah. Tyen lok ango? Itye ki tyen lok ango me wacone ni ‘Wupak Jehovah!’?​—Jabuli 147:1.\\n4. Luicrael guwinyo nining i kare ma Kabaka Ciro ogonyogi ki i Babilon, ki dok pingo?\\n4 Go kong kit ma Luicrael guwinyo kwede i kare ma gitye i opii i Babilon. Lubabilon gubedo ka nywaro Luicrael kun giwaco ni: “Wuweriwa wer mo ma loko lok i kom Cion.” Ento Lujudaya onongo pe gimito wer. Jerucalem, boma ma onongo weko gibedo ki yomcwiny madit adada onongo kituro woko. (Jabuli 137:1-3, 6) Cwinygi onongo otur adada, dok onongo gimito kwecwiny. Ento kit ma Lok pa Lubanga otito kwede con, Jehovah okonyo jone. I yo ma nining? Ciro, Kabaka me Percia oturo Babilon ci oloko i kom Jehovah ni: “Ocika ni ager ot pire i Jerucalem.” Ciro bene owaco bot Luicrael ni: “Bot ngat mo keken ma i kinwu ma i kom lwakke ducu awaco ni, Rwot Lubangane myero obed kwede. Wek en oa ociti.” (2 Tekwaro 36:23) Lok man nen calo okweyo cwiny Luicrael adada!\\n5. Gin ango ma laco jabuli owaco i kom teko ma Jehovah tye kwede me cangowa?\\n5 Jehovah okweyo cwiny Luicrael pe macalo gurup keken ento en okweyo cwinygi ki acel acel. Jehovah bene timo kit meno piwa i kare-ni. Laco jabuli ocoyo ni Lubanga “cango jo ma cwinygi cwer, dok tweyo wang retgi woko.” (Jabuli 147:3) Ka komwa lit nyo watye ki par, watwero bedo ki gen ni Jehovah paro piwa. Jehovah tye ki miti me kweyo cwinywa ki me cango arem cwinywa. (Jabuli 34:18; Icaya 57:15) En miniwa ryeko ki kero me lweny ki peko ma wakemme kwede.​—Yakobo 1:5.\\nJehovah tye ki miti me kweyo cwinywa ki me cango arem cwinywa\\n6. Adwogi maber ango ma wanongo ki i lok ma kicoyo i Jabuli 147:4? (Nen cal ma i pot karatac 15.)\\n6 Laco jabuli dok oneno dan polo ci owaco ni Jehovah “omoko wel lakalatwe woko ducu” ci “ocako nyinggi woko ducu liweng.” (Jabuli 147:4) Laco jabuli onongo twero neno lakalatwe ento pe ngeyo welgi. I kare-ni, lucayan gingeyo ni tye lakalatwe bilion mapol ata i yogo ma watye iye-ni. Dok nen calo tye yogo trilion mapol ata! Dano pe twero kwano wel lakalatwe, ento Lacwec twero. Ki lok ada, en ngeyo lakalatwe ducu ki acel acel ma oweko en ocako nyinggi ducu. (1 Jo Korint 15:41) Lubanga ma ngeyo ka ma lakalatwe ducu ki acel acel tye iye bene ngeyi maber. En ngeyo ka ma itye iye kikome, kit ma iwinyo kwede, ki gin ma imito!\\n7, 8. (a) Gin ango ma Jehovah ngeyo maber i kwowa? (b) Mi labol ma nyuto ni Jehovah lakica.\\n7 Jehovah ngeyo kwo ma itye ka wok ki iye, dok en tye ki teko me konyi ki i peko ma itye ka kemme kwede. (Kwan Jabuli 147:5.) Itwero tamone ni pekoni dit tutwal ma pe itwero lweny kwede. Lubanga niang gorowa, dok “en po ni wan apwa mamwa.” (Jabuli 103:14) Watye ki roc, pi meno watimo bal kare ki kare, dok cwinywa twero tur. Watwero kok ange pi jami ma wawaco ki miti marac nyo cwiny me nyeko ma wabedo kwede! Jehovah pe ki goro mo keken, ento en niang kit ma wawinyo kwede.​—Icaya 40:28.\\n8 In tika dong ineno ni Jehovah okonyi ki i atematema mo? (Icaya 41:10, 13) Man otimme i kom lapainia mo ma nyinge Kyoko. I kare ma kikobe i wang tic mukene, cwinye otur adada. Ento Kyoko ongeyo nining ni Jehovah oniang pekone? I kacokkene manyen-ni, onongo tye jo mapol ma giniang kit ma en winyo kwede. En owinyo calo Jehovah tye ka wacce ni: “Amari, pe ni pien itye lapainia, ento pien in i nyara dok ijale me tic pira. Amito ni ibed ki yomcwiny macalo ngat acel i kin Lucadenna!” Jehovah onyutti nining ni ‘etye ki niang matut ma pe pimme’?\\n9, 10. Yo mene ma pire tek loyo ma Jehovah konyowa? Mi labol.\\n9 Wan ducu wamito jami calo cam, bongo, ki ot. Romo bedo ni itye ki par ni pe itye ki cam muromo. Ento Jehovah ocweyo lobo wek ocek cam mabup pi dano ducu, kadi wa pi “litino agak ma tye ka koko.” (Kwan Jabuli 147:8, 9.) Ka Jehovah pito wa agak, ci watwero bedo ki gen ni en biminiwa jami ma mitte.​—Jabuli 37:25.\\n10 Ma pire tek loyo, Jehovah miniwa jami ma mitte wek niyewa obed matek, dok en miniwa “kuc pa Lubanga ma kato ngec pa jo ducu.” (Jo Pilipi 4:6, 7) Omego mo ma nyinge Mutsuo gin ki dakone guneno kit ma Jehovah okonyogi kwede. I kare ma pii otwagge i nam ci obalo piny i Japan i 2011, guito i wi otgi me laro kwogi. I nino meno, gurwenyo cokcok jamigi ducu. I dyewor, gubuto i rum mo macol, dok mangic adada. I odiko, guyenyo gin mo ma olo to twero kweyo cwinygi. Gin ma gunongo aye 2006 Yearbook of Jehovah’s Witnesses keken. I kare ma Mutsuo ocako yabo pot buk meno, en oneno wi lok mo ma waco ni “Twagge pa Pii ma Pud Dong Obedo Rac Loyo” [“The Deadliest Tsunamis Ever Recorded.”] Onongo loko i kom oyengyeng mo ma otimme i Sumatra i 2004 ma okelo twagge pa pii ma pud dong obedo rac loyo. Mutsuo gin ki dakone gubedo ka kok i kare ma gitye ka kwano gin mutimme i kom utmegigi ma kunu. Guwinyo calo Jehovah onongo tye ka cuko cwinygi i kom pekogi. Jehovah bene ogwokogi i yo mukene. Utmegigi ma i kabedo mukene i lobo Japan guminigi cam ki bongi. Ento gin ma ocuko cwinygi loyo aye limo pa omege mogo ma dul pa Lubanga ocwalo i kacokkegi. Mutsuo owaco ni: “Awinyo calo Jehovah onongo tye i ngetwa ki acel acel dok paro piwa. Man ocuko cwinywa adada!” Mukwongo Lubanga kong ominiwa jami ma mitte me jingo niyewa ka dong lacen ominiwa jami me kom ma mitte.\\n11. Gin ango ma myero watim wek wanong kony pa Lubanga?\\n11 Jehovah ‘tingo jo ma mwol, ilogi malo.’ En marowa dok tye atera me konyowa. (Jabuli 147:6a) Gin ango ma myero watim wek en okonywa? Myero wabed ki wat macok kwede. Wek meno otimme, myero wamwolle. (Jepania 2:3) Jo ma mwol gijenge i kom Jehovah me giko ngolo kop alenga kacel ki pekkigi. Dok bene nongo gitye ki cwak pa Jehovah.\\n12, 13. (a) Gin ango ma myero wagwokke kwede ka wamito ni Lubanga okonywa? (b) Nga ma Jehovah cwinye bedo yom i kome?\\n12 Kitungcel, Lubanga “reto jo maraco gipoto woko ducu i ngom.” (Jabuli 147:6b) Pe wamito ni meno otimme i komwa! Wamito ni Lubanga onyutiwa marre ma pe lokke. Pi meno, myero wakwer gin ma en dag. (Jabuli 97:10) Me labolle, myero wakwer tim carocaro. Man nyuto ni myero wagwokke ki i gin mo keken ma twero terowa i tim meno, me labolle neno cal ki coc ma tugo miti me buto. (Jabuli 119:37; Matayo 5:28) Pe yot me timo meno, ento tutewa bikeliwa adwogi maber pien wabinongo mot ki bot Jehovah.\\n13 Pe watwero timo meno piwa kenwa. Myero wajenge i kom Jehovah. Tika cwinye bibedo yom ka wajenge i kom gin ma jo mukene gijenge i kome pi nongo kony? Pe, ‘teko pa aguragura pe miyo yomcwiny’ bot Jehovah. Tika myero wajenge i komwa kekenwa, nyo i kom jo mukene? Cwiny Jehovah pe bedo yom i kom “tyen dano ma langwec.” (Jabuli 147:10) Ma ka meno, myero wamedde ki lega bot Jehovah pi kony kun wakwaye ni okonywa me lweny ki gorowa. Jehovah pe biol ki winyo legawa. Jehovah “cwinye yom i kom jo ma gilwore, ki i kom jo ma geno mar mere ma pe lokke.” (Jabuli 147:11) Wangeyo ni en bimedde ki konyowa me lweny ki miti marac ma watye kwede pien en lagen dok marowa.\\n14. Laco jabuli onongo tye ki gen ango?\\n14 Jehovah cuko cwinywa ni ebikonyowa i kare me peko. I kare ma Luicrael gudok i Jerucalem, laco jabuli obedo ka tam i kom kit ma Jehovah tye ka konyogi kwede. En owero ni: “En aye ma gwoko dog gangngi miyo cung matek; en bene ma miyo gum i kom joni. En miyo wang apokki loboni bedo ki kuc.” (Jabuli 147:13, 14) Kit ma laco jabuli onongo ngeyo ni Jehovah aye ma gwoko dog gang-ngi dok miyo cung matek-ki, man oweko en obedo agonya. Man bene omine tekcwiny ni Jehovah bigwoko jone.\\nLok pa Lubanga twero konyowa nining ka watye ki par pi peko ma watye kwede? (Nen paragraf 15-17)\\n15-17. (a) Watwero winyo nining i kom atematema ma wawok ki iye, ento Jehovah tiyo ki Lokke me konyowa nining? (b) Mi labol ma nyuto kit ma lok pa Lubanga “ringo bino oyotoyot” me konyowa.\\n15 I kine mukene itwero bedo ki par pi peko ma itye ka wok ki iye, ento Jehovah twero mini ryeko me lweny kwede. Laco jabuli owaco ni Lubanga “cwalo cikke bot lobo; lokke ringo bino oyotoyot.” En bene oloko i kom pee ci openyo ni: “Anga ma twero cung i ngico ma en miyo?” Lacen, en owaco ni Jehovah “cwalo lokke, ci lenyo pee woko.” (Jabuli 147:15-18) Lubangawa ma ngeyo jami ducu dok twero timo gin mo keken, ma doro kadi wa pee ki ngico, twero konyi me lweny ki peko mo keken.\\nIn tika dong ineno ni Jehovah pe galle me mini tira ma mitte?\\n16 I kare-ni, Jehovah tiyo ki Baibul me tirowa. Laco jabuli owaco ni ‘lok pa Jehovah ringo bino oyotoyot’ me konyowa. Lubanga miniwa tira i yo maber dok i kare ma mitte kikome. Tam kong i kom adwogi mabeco ma inongo ki i Baibul, buke ma wanongo ki bot “lagwok ot ma lagen dok maryek,” JW Broadcasting, jw.org, luelda, ki dong utmegini ma i kacokke. (Matayo 24:45) In tika dong ineno ni Jehovah pe galle me mini tira ma mitte?\\n17 Lamego mo ma nying Simone oneno kit ma lok pa Lubanga okonye kwede. En onongo winyo calo konye pe, dok ni cwiny Jehovah pe yom i kome. Ento i kare ma cwinye otur, en omedde ki lega bot Jehovah, kun bako doge pi kony. En bene obedo ka kwano Baibul kare ducu. Simone owaco ni: “Pe tye nino mo ma pe awinyo teko pa Jehovah ki tirane.” Man okonye adada me bedo ki neno matir.\\n18. Pingo iwinyo ni Jehovah tye cok kwedi, ki dok tyen lok ango ma itye kwede me ‘Pako Jehovah!’?\\n18 Laco jabuli onongo ngeyo ni Jehovah oyero rok me Icrael ki i kin rok ducu me wi lobo wek gubed jone. Lubanga omiyo “lokke” ki “cikke” bot Luicrael keken. (Kwan Jabuli 147:19, 20.) I kare-ni, watye ki mot madit pien kilwongowa ki nying Lubanga. Watye ki pwoc madit pien wangeye, watye ki Lokke me tirowa, ki dok wat macok kwede. Calo laco Jabuli 147, itye ki tyen lok mapol me ‘Pako Jehovah’ ki dok me cuko cwiny jo mukene me timo meno bene.\\nGin akwana i leb Acholi (1996-2019)\\nDony i Iye\\nJami ma imito\\nCik pi Tic Kwede\\nMung ma Kwako In","num_words":1996,"character_repetition_ratio":0.054,"word_repetition_ratio":0.004,"special_characters_ratio":0.255,"stopwords_ratio":0.306,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Tekwaro 9 ACO85 - I kare ma kabaka ma dako me lobo - Bible Search\\n2 Tekwaro 8 2 Tekwaro 10\\n2 Tekwaro 9\\n(1 Luker 10.1-13)\\n1-I kare ma kabaka ma dako me lobo Ceba owinyo pi yweka pa Solomon, en obino bote i Jerucalem ka temo iye ki peny matego, Obino ki lwak jo madito mapol ma gicom i kore, kacel ki lwak kinaga-gu ma giyweyo aŋwece, ki jabu madwoŋ twatwal, ki litino godi me wel-gu. Ka obino bot Solomon, ci ocako titte lok ducu ma onoŋo tye i cwinye. 2Solomon odok iye i pennye ducu; pe onoŋo tye lok mo wacel ma okanne ki bot Solomon ma pe romo tucone bot dako-nu. 3Ka kabaka ma dako me Ceba oneno ryeko pa Solomon ducu, ki ot ma en ogero, 4ki cam ma i wi mejane, ki kit kabedo pa luditone, ki tic pa luticce, ki boŋŋime arukagi, ki lutiŋ kikopo-gu, ci tam otum woko ki i cwinye.\\n5Owaco bot kabaka ni, “Lok ducu ma i komi ma yam gitero bota ki i lobona, ki lok i kom ryekoni bene, onoŋo lokke tye kakare, 6ento yam pe aye lok ma gitero bota ducu, nio ka abino aneno ki waŋa. Ci nen, kadi wa nucu ryekoni maditte onoŋo pe gititta kulu, pien ryekoni ki lonyoni kato lok dog ma giterra awinyo-ni. 7Monni gitye ki yomcwiny kuman! Luticci magi ducu gitye ki yomcwiny ma rom mene, ma gibedo ka cuŋ i nyimi jwijwi ka winyo lok me ryekoni! 8Gipwo Rwot Lubaŋani ma cwinye opwoyo in ci oketi i wi komker me bedo kabaka pi Rwot Lubaŋani! Pien Lubaŋani omaro jo Icrael matwal, dok omito mokogi gubed matek, en aye omiyo en oketi ibedo kabaka ma loyogi, wek ibed ka ŋolo kop atir dok kakare.” 9En omiyo bot Solomon jabu madwoŋ ma romo talanta miya acel ki pyeraryo, ki lwak aŋwece mapatpat madwoŋ twatwal, ki lwak litino godi me wel, I kare ca onoŋo pe tye aŋwece mukene macalo meno ma kabaka me Ceba omiyo bot Solomon-ni.\\n10Ka dok lutic pa Kuram ki lutic pa Solomon ma onoŋo gukelo jabu nia ki i Opir, gukelo wa ki bao yat algum ki lwak godi matino me wel. 11Kabaka otiyo ki bao yat algum pi jeŋo kor ot pa Rwot ki kor ot pa kabaka. Otiyo kwede opuk bene ki naŋa pa luwer. Kit jami macalo meno onoŋo peya yam onen kulu i lobo Juda.\\n12Kabaka Solomon omiyo bot kabaka ma dako me Ceba jami ducu ma cwinye omito, omiye gin ducu ma openyo, ma pe giribo iye jami ma onoŋo en okelo bot kabaka. Kit meno kabaka me Ceba ocako wot me dok wa i lobone kikome, kacel ki luticce ducu.\\n(1 Luker 10.14-29)\\n13Lwak jabu ma obino bot Solomon i mwaka acel acel pekke oromo talanta miya abicel ki pyerabicel wiye abicel 14ma pe giribo iye ma lucat-wil gukelo; luker pa jo Arabia, ki ludito ma loyo lobo bene gukelo jabu ki ryal bot Solomon. 15Kabaka Solomon otiyo lwak kwodi madoŋo miya aryo me jabu, ma gitetogi ki nyol; i kom kwot acel acel odonyo iye jabu ma pekke romo cekel miya abicel. 16Dok otiyo kwodi matinone miya adek me jabu ma gitetogi ki nyol, kun kwot acel acel giteto ki jabu ma pekke cok romo ratili apar, Kabaka oketogi i ot ma gilwoŋo ni, Buŋa me Lebanon. 17Kabaka dok otiyo komker madit me lak lyec, ci omwono kome woko ki jabu ma giliyo maber. 18Komker meno onoŋo tye ki rwomme abicel ki kom me jabu me teno tyen, ma gikubogi i kom komker. Ka ŋete tuŋŋi ki tuŋŋi giketo iye ka teno ciŋ dano, ki labwor aryo gucuŋ ka ŋet bad kom me teno ciŋ, 19kun tye bene lwak labwor apar wiye aryo ma gucuŋ i agikki rwom abicel-li, tuŋŋi ki tuŋŋi. Pe tye kom mo ma gitiyo ma cal ki meno i te ker ducu. 20Jami ducu ma yam kabaka Solomon mato kwede onoŋo me jabu keken, wa jami ducu ma gitiyo kwedgi i ot Buŋa me Lebanon yam gitiyogi ki jabu ma giliyo maber; i kare pa Solomon pe tye ŋatti mo ma tamo pi ryal. 21Onoŋo kabaka tye ki lwak mel ma giwoto Tarcic kacel ki mel pa Kuram, Mel me Tarcic yam dwogo cen ka mwaka okato adek adek kun gikelo lwak jabu ki ryal ki lak lyec-gu, ki ayom-gu ki gunya-gu.\\n22Kabaka Solomon obedo dit makato lwak luker ma wi lobo ducu pi lonyone ki pi ryekone. 23Lwak luker ducu me wi lobo gubedo ka yenyo kit yo me neno waŋ Solomon ki pi winyo kit ryekone-gu ma Lubaŋa oketo i cwinyeni. 24Dano acel acel yam tero motte bote, kun gitero jami me ryal ki me jabu-gu, ki ginaruka-gu, ki odok murra, ki aŋwece, ki aguragura-gu, ki kana-gu, mwaka ki mwaka. 25-Solomon tye ki loc aguragura alip aŋwen pi aguragura ki gadigadi lwennye, ki lulweny ma giriŋo ki aguragura alip apar wiye aryo, En yam oketo mogo i gaŋi me gadigadi lweny ki mukene gubedo bot kabaka i Jerucalem. 26-En oloyo luker ducu cakke wa i kulu Euprate nio kwede i lobo pa jo Piliciti, ki i wan lobo me Ejipt. 27Kabaka yam omiyo ryal odoko gin ma lam ma rom ki gweŋ-gu i Jerucalem, dok okelo yadi cedar mapol ata ma rom ki olam ma i bar Cepela. 28-Solomon yam limo aguragura ma a ki i Ejipt ki i lobo ducu.\\n(1 Luker 11.41-43)\\n29Lok kom Solomon mudoŋŋe ducu, nia i acakki nio i agikkine, gityeko coyone i buk me Tekwaro ma lanebi Natan ocoyo, ki i kin lok pa Lubaŋa ma Akija ma jo Cilo otito, ka dok i buk me lok kom gin ma Iddo ma lanen oneno ma okemo kom Jeroboam wod pa Nebat. 30Kare ma Solomon oloyo kwede jo Icrael kun bedo i Jerucalem oromo mwaka pyeraŋwen. 31Solomon oto ci oywe kacel ki kwarine, ka giyike i gaŋ kai pa wonne Daudi. Rekoboam ma wode aye oleyo ka tyene.","num_words":971,"character_repetition_ratio":0.049,"word_repetition_ratio":0.0,"special_characters_ratio":0.239,"stopwords_ratio":0.325,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Ibru 10 ACO85 - Cik pa Moses gire tye iye tipo keken - Bible Search\\nJo Ibru 9 Jo Ibru 11\\nJo Ibru 10\\n1Cik pa Moses gire tye iye tipo keken me jami mabeco me kare me anyim, pe calgi kikome. Pi cik dano gibedo ka kelo gitum ma kitgi acel nakanaka, mwaka ki mwaka; en doŋ pe tye ki twero mo matwal me loko jo ma bino bot Lubaŋa gudok jo mabeco muteggi. 2Ka nene tye kit meno, kono gitum pe doŋ ogik woko? Kono jo ma woro Lubaŋa doŋ gilwoko balgi woko matwal, kono pe dok gimedde me bedo ki kit ŋec mo i cwinygi ni gin lubalo. 3Ento gitum magi bedo ka poyo wi dano i balgi mwaka ki mwaka. 4Pien remo twoni ki remo dyegi pe twero kwanyo bal woko wacel. 5-Pi lok man, i kare ma Kricito obino i lobo, en oloko ni,\\n“In giri pe imito gitum kadi gityer,\\nento iketo koma tye. 6Ii pe obedo yom pi gitum awaŋa ki\\ngitum ma gityero pi bal. 7Ka doŋ awaco ni, ‘An a ene, doŋ\\nabino ka cobo mitini, in Lubaŋa,’\\nmacalo yam gicoyo i koma i buk adola.”\\n8Mukwoŋo en oloko ni, “In pe imito gitum, kadi mot ma gityero, nyo gitum awaŋa ki gitum pi bal, cwinyi bene pe yom iye,” ma gin jami ma gityero pi cik. 9Ka dok oloko ni, “An a ene, doŋ abino ka cobo mitini.” Ojwayo mukwoŋone-ni woko wek omi ekel me aryone. 10Doŋ pi mitine meno, omiyo gilonyowa wadoko leŋ pi Yecu Kricito mumiyo kome ma ka gitum kicel keken ma otyeko lok woko ducu.\\n11-Ajwaka acel acel cuŋ i dog ticce nino ducu kun tyero kit gitum acel-lu kare ki kare ma pe tye ki twero mo matwal me kwanyo bal. 12-Ento Kricito yam otyero gitum acel keken pi bal, pi kare ducu, ka doŋ obedo piny i ŋet Lubaŋa tuŋ acuc i kabedo me deyo. 13Nia wa i kare ca en tye ka kuro nio ka gimiyo lukworre doko kom laten tyene, 14pien gitumme acel-lu omiyo jo ma en olonyogi bedo leŋ gudoko jo mabeco muteggi matwal. 15Cwiny Maleŋ bene omiyo cadenne botwa, pien ka doŋ oloko ni,\\n16-“Man aye gicikke ma abiketo ki jo\\nme doggola pa Icrael,\\nka kare meno okato, man lok pa\\nAbiketo cikka ducu i cwinygi,\\nkun acoyo bedo i tamgi,” 17-ka dok omedde kun loko ni,\\n“Pe dok abipo i kom balgi ki timgi\\nmaraco.” 18Ka ma weko bal tye iye, gitum mo pi\\nbal doŋ pe mitte.\\nWanyiku cok ki Lubaŋa\\n19Pi meno, utmegina, wan doŋ watye ki yo me donyo i kabedo maleŋ ki tekcwiny pi remo pa Yecu. 20En oyabo botwa yo manyen, yo makwo, me donyo i ŋe boŋo kicika; yo meno aye en kome. 21Kit macalo doŋ watye ki ajwaka madit ma loyo ot pa Lubaŋa, 22-myero doŋ wanyiku cok bot Lubaŋa ki cwiny me ada, kun niye bene doŋ odonyo matut i cwinywa, ma doŋ cwinywa leŋ, pien ŋec me gin maraco ma yam watimo doŋ gikwanyo woko, dok bene komwa doŋ gilwoko woko ki pii maleŋ. 23Wamoku matek likiŋ i gen ma watuco, laboŋo tagge atata, pien ŋat ma ocikowa-ni lagen. 24Dok bene myero watamu kit macalo watwero tugo kwede cwinywa kekenwa i mar ki i tiyo tic mabeco, 25kun pe waweko cokke kacel, kit macalo jo mogo doŋ guloko odoko kitgi-ni, ento myero wacuku cwinywa kekenwa, makatone kit macalo wuneno Nino maca doŋ tye ka nyiko cok-ki.\\n26Pien ka watimo bal akaka ma doŋ noŋo watyeko limo ŋec i kom lok me ada, gitum mo pe dok odoŋ ma gityero pi balwa. 27-Odoŋ kuro ŋolo kop keken kun watye ki lworo madwoŋ, ki mac mager ma bityeko dano ma gipyem ki Lubaŋa. 28-Dano ma pe lubo cik pa Moses gineko aneka laboŋo kica mo, ka ce lok oloye i nyim caden aryo nyo adek. 29-Doŋ wutamo ni can ma rom mene ma gibiketo i kom ŋat ma ocayo Wod pa Lubaŋa, dok ma opyedo remo me gicikke pa Lubaŋa ma gilonye kwede me bedo maleŋ, dok ma oŋalo Cwiny Maleŋ me kica pa Lubaŋa? 30-Pien wan waŋeyo ŋat ma oloko ni, “An aye abiculo kwor, abiculo waŋe lacen,” dok ni, “Rwot biŋolo kop i kom jone.” 31Bedo gin me lworo twatwal me poto i ciŋ Lubaŋa makwo.\\n32Ento koŋ doŋ wupo i kare mukato, kit ma yam wuciro kwede, kun wulwenyo ki lwak cam madwoŋ, i kare ma doŋ ceŋ pa Lubaŋa otyeko ryeny omenyowu. 33Kare mukene yam giyetowu dok giunowu i nyim lwak, kare mukene bene wuribbe ki jo ma gitimogi kit meno. 34Pien kica yam omakowu i kom mabuc, dok bene cwinywu obedo yom kadi giyako jamiwu, pien wun kikomwu onoŋo doŋ wuŋeyo ni wutye ki jami mukene mabeco makato magi, dok ma ri nakanaka. 35Pi meno pe wubwot tekcwiny woko, pien tye ki bakacic madit ma wubilimo. 36Mito wubed kun wuciro, wek omi wuti gin ma Lubaŋa mito, ci doŋ wunoŋo gin ma yam en ociko pire. 37-Macalo yam en oloko ni,\\n“Odoŋ kare manok mo,\\nci ŋat ma bino ca bibino woko\\noyotoyot ma pe bigalle.\\n38Doŋ danona ma kite atir bibedo\\nkwo pi niye;\\nento ka odok woko cen,\\ncwinya pe bibedo yom i kome.”\\n39Ento wan pe watye i kin jo ma dok cen, ka girwenyo woko matwal-li; wan watye i kin jo ma gitye ki niye, ma en aye doŋ gwoko kwogi.","num_words":866,"character_repetition_ratio":0.036,"word_repetition_ratio":0.0,"special_characters_ratio":0.246,"stopwords_ratio":0.289,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yocwa 2 ACO85 - Yocwa wod pa Nun ocwalo jo aryo nia ki - Bible Search\\nYocwa 1 Yocwa 3\\nGicwalo lurot-piny i Jeriko\\n1-Yocwa wod pa Nun ocwalo jo aryo nia ki i Citim i muŋ ka roto piny kun waco botgi ni, “Wucit ka neno lobo, makatone aye Jeriko.” Ka gucito, ci gutiro i ot pa dako ma lakwele ma nyiŋe Rakab, gubuto kunnu. 2Gitito pigi bot kabaka me Jeriko ni, “Nen, jo Icrael mogo gubino kany ka roto piny.” 3Ci kabaka me Jeriko ocwalo kwena bot Rakab ma kun wacce ni, “Kel dano ma gubino boti kany, dano ma gudonyo i odi-ni, pien gubino ka roto lobowa ducu.” 4Ento dako-nu onoŋo otero jo aryo-nu okanogi woko, ci en ogamo ni, “Ada, jo-nu gubino bota, ento onoŋo pe aŋeyo ka ma gua iye. 5I kare ma dog gaŋ gicok lorone woko, ma piny col-li, jo-nu gukato woko, ci ka ma gucito iye aye pe aŋeyo. Wuryem korgi oyotoyot, ci wubimakogi iyo,” 6kun onoŋo oterogi i wi ot malo, ci okanogi i kin tol tworo ma ocano kikore i wi ot kunnu. 7Kit meno dano gucako ryemo korgi i yo ma kemo kulu Jordan nio kwede wa i waŋ wat. Ka luryem korgi gukato woko, ci dog gaŋ giloro woko cut.\\n8I kare ma jo-nu peya gubuto piny, en ocito botgi i wi ot, 9ci owaco botgi ni, “Aŋeyo ni Rwot otyeko miyowu lobo man, lworo bene otyeko makowa piwu, ki jo ma gibedo i lobo-ni komgi oonyo koyo woko piwu, 10-pien wawinyo kit ma Rwot otwoyo ki pii me Nam Makwar woko i nyimwu i kare ma wua woko ki i Ejipt, ki gin ma wutiyo i kom luker aryo pa jo Amor ma yam gibedo loka Jordan tuŋ kany, gin aye Cikon ki Og, ma wujwerogi woko liweŋ-ŋi. 11I kare ma wawinyo pire-ni cwinywa ocako ŋabbe aŋaba cut, tipo kom dano oto woko lirut piwu, pien Rwot Lubaŋawu aye Lubaŋa ma tye malo i polo ki piny i wi lobo bene. 12Kombeddi doŋ wukwoŋŋa kwoŋ ki nyiŋ Rwot ni, kit macalo atyeko timowu maber-ri, wun bene wubitimo jo me ot pa wora maber, ci wumiya lanyut ma moko adane, 13wek wular kwo pa wora ki pa maa, ki pa omegina ki lumegina, ki jo ducu ma gitye botgi, wek wular kwowa wawek to.” 14Jo meno gugamo ni, “Wan aye wabito ma ka wun. Ka pe wubitito gin ma watimo kany-nyi, ci wan wabitimowu maber ki gen madwoŋ ka Rwot bimiyowa lobo-ni.”\\n15Lacen dako-nu omiyo gukato woko ki i waŋ dirica ma noŋo en cwalogi piny ki tol, pien onoŋo ode gigero okubbe i kom cel murumo gaŋ-ŋi, omiyo en yam bedo i kom cel. 16Ci en ocikogi ni, “Koŋ wucit wa i kin godi, wek luryem korwu pe gurwatte kwedwu iyo. Koŋ wukanne kunnu pi nino adek, nio ka luryem korwu gudwogo; ka lacen wun doŋ wucit giwu.” 17Jo-nu guwaco bote ni, “Pe wabibedo ki bal mo i kom kwoŋ man ma imiyo wakwoŋo boti-ni. 18Nen ba, ka monywa obino i lobo-ni, ci ibitweyo tol man makwar-ri i waŋ dirica ma imiyo wakato woko kun wawok ki iye-ni. Ci ibilwoŋo woru ki meni ki omegini ki jo ma i ot pa woru ducu, icokogi i ot boti kany. 19Ka ŋat acel mo okato gire woko ki i doggola odi ocito i gudo, bal me remone bidok i wiye, wan pe wabibedo ki bal mo iye. 20Ento ka ce itito gin ma watimo kany-nyi, ci pe wabibedo ki bal mo pi kwoŋ ma imiyo wakwoŋo-ni.” 21Dako ogamo ni, “Doŋ obed kumeno kit macalo wuloko-ni.” Ka ocwalogi gucito, ci en otweyo tol makwar-ri i waŋ dirica ode.\\n22Ka gucito ci guwoto atir wa i godi, gubedo kunnu pi nino adek, nio ka luryem korgi gudok woko; lulub korgi gubedo ka yenyogi kwe i waŋayo, ci pe gumedo ki noŋogi. 23Jo aryo-nu gulor piny ki i wi godi, gukato loka ca ci gucito bot Yocwa wod pa Nun, gutito bote lok ducu ma otimme i komgi. 24Ka dok guwaco bot Yocwa ni, “Adada Rwot doŋ otyeko miyo lobo meno ducu i ciŋ wa; dok nen ni jo ducu ma gibedo i lobo-nu piwa oneko komgi woko lirut.”","num_words":687,"character_repetition_ratio":0.045,"word_repetition_ratio":0.0,"special_characters_ratio":0.25,"stopwords_ratio":0.279,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Tekwaro 4 ACO85 - Litino awobe pa Juda aye Perej, - Bible Search\\n1 Tekwaro 3 1 Tekwaro 5\\n1 Tekwaro 4\\n1Litino awobe pa Juda aye Perej, Kejeron, Karmi, Kur ki Cobal. 2Reaya ma wod pa Cobal onywalo Jakat, Jakat onywalo Akumai ki Lakad. Meno aye doggola pa jo Jora. 3Magi aye litino awobe pa Etam: Jejreel, Icima ki Idibac; nyiŋ lamingi obedo Kajelelponi. 4Penuel ocako gaŋ Gedor, ki Ejer ocako gaŋ Kuca. Magi aye litino awobe pa Kur ma obedo latin kayo pa minne Eprata; en aye ocako Beterekem. 5Acikur ma ocako gaŋ Tekoa, yam tye ki mon aryo, Kela ki Naara. 6Naara onywalo Akujam, Keper, Temeni ki Akactari. Meno aye litino awobe pa Naara. 7Litino awobe pa Kela gin aye Jeret, Ijar ki Etanan. 8Koj onywalo Anub ki Jobeba; jo me doggola pa Akarkel ma wod pa Karum ducu gubedo likwaye.\\n9Jabej onoŋo giworo maka to omegine ducu. Minne ocako nyiŋe Jabej kun wacci, “Pien anywale ki arem madwoŋ.” 10Jabej okok bot Lubaŋa me Icrael kun wacci, “Tim ber, imiya gum ci imi wan lobona obed malac. Bed kweda, igwoka i kom gin marac ducu wek pe otima malit.” Ci Lubaŋa oye gin ma en olego.\\n11Kelub ma omin Cuka onywalo Mekir, Mekir onywalo Eciton. 12Eciton onywalo Bet-rapa, Pacea ki Tekina ma ocako gaŋ ma gilwoŋo Ir-Nakac, Magi aye jo Reka.\\n13Litino awobe pa Kenaj gin aye Otiniel gin ki Ceraya. Litino awobe pa Otiniel aye Katat ki Meonatai. 14Meonatai onywalo Opra, ki Ceraya onywalo Joab ma ocako nota pa lutic diro. Gin mumiyo gilwoŋo kit meno, pien gin ducu lutic diro.\\n15Litino awobe pa Kaleb ma wod pa Jepune gin aye Iru, Ela ki Naam. Latin awobi pa Ela aye Kenaj.\\n16Litino awobe pa Jekalelel gin aye Jip, Jipa, Tiria ki Acarel. 17Litino awobe pa Ejra gin aye Jeter, Mered, Eper ki Jalon. Mered onyomo Bitia ma nya pa Parao; en ogamo ci onywalo nyare Miriam ki litino awobe aryo, Camai ki Iciba ma ocako gaŋ Ectemoa. 18Ki dakone ma Lajuda Mered dok onywalo Jered ma ocako gaŋ Gedor, Keber ma ocako gaŋ Coko, ki Jekutiel ma ocako gaŋ Janoa. 19Litino awobe pa dako pa Kodia ma lamiŋ Nakam gunywalo jo magi, Keila ma obedo kwaro pa jo Garmi, ki Ectemoa ma obedo kwaro pa jo Maaka.\\n20Litino awobe pa Cimon gin aye Amnon, Rina, Ben-kanan ki Tilon. Litino awobe pa Ici gin aye Joket ki Ben-joket.\\nLikwayo pa Cela\\n21Likwayo pa Cela ma wod pa Juda aye Er ma ocako gaŋ Leka, Laada ma ocako gaŋ Mareca, ki doggola pa lucwe boŋo camanini ducu ma gibedo i Bet-acibea; 22ki Jokim, ki jo Koceba, ki Yoaci, ki Carap ma yam obedo laloc i Moab ka dok odwogo obedo i Beterekem. (Meno lok macon twatwal.) 23Jo-nu aye lucwe agulu, ki jo ma gubedo i Netaim ki i Gedera. Onoŋo gibedo kunnu kacel ki kabaka pi tiyo ticce.\\nLikwayo pa Cimeon\\n24Litino awobe pa Cimeon gin aye Nemuel, Jamin, Jarib, Jera ki Caul. 25Caul onywalo wode Calum, ma wode Mibcam, ma wode Micima. 26Litino awobe pa Micima gin aye wode Kamuel, ma wode Jakur, ma wode Cimei. 27Cimei onoŋo tye ki awobene apar wiye abicel ki anyirane abicel; ento omegine pe gubedo ki litino mapol, kadi wa ludoggolagi ducu pe gunya mapol ma rom ki jo Juda. 28-Gin yam gibedo i Beer-ceba, Molada, Kajar-cual, 29Bila, Ejem, Tolad, 30Becweri, Korma, Jiklag, 31Bet-markabot, Kajar-cucim, Bet-biri ki Caaraim. Magi aye obedo gaŋigi nio wa i kare me loc pa Daudi. 32Kabedo mukene ma gin gubedo iye gin aye Etam, Ain, Rimmon, Token ki Acan, gagi ducu abic, 33kacel ki gagi matino ma orumo gagi man ducu nio kwede wa i Baalat, Magi aye kabedogi, dok gin aye gubedo ki buk me tekwarogi.\\n34Mecobab, Jamlek, Joca ma wod pa Amajia, 35Joel, Yeko ma wod pa Jocibia, wod pa Ceraya, ma wod pa Aciel, 36Elionia, Jaakona, Jecokaya, Acaya, Adiel, Jecimiel, Benaya, 37Jija wod pa Cipi ma wod pa Alon, wod pa Jedaya, wod pa Cimri, ma wod pa Cemaya, 38jo magi ducu ma gicoyo nyiŋgi malo-ni gin aye lutel me doggolagi. Dog odi pa kwarogi onya madwoŋ, 39ci gucako wot nio wa i yo ma donyo i Gerar, kun girabo dog nota yo tuŋ wokceŋ pi yenyo ka kwayo romigi ki dyegigi. 40Gunoŋo kakwat maber kunnu ma lum olot iye madwoŋ, lobone bene lac ma obedo mot ki kuc. Jo ma gukwoŋo bedo kunnu aye jo Kam. 41Jo meno ma gicoyo nyiŋgi-ni guo kunnu i kare pa Kejekia kabaka me Juda, ci guneko jo Kam woko, kacel ki jo Meuni ma gunoŋo kunnu, gutyekogi woko liweŋ nio wa i kare-ni, Kit meno guleyo kabedogi woko, pien onoŋo ka kwayo romigi ki dyegigi tye kunnu maber. 42Jo mogo ma i kingi, jo Cimeon ma giromo miya abic, gucito wa i got Ceir kun gitye ki jo magi ma lutel wigi: Pelatia, Nearia, Repaya ki Ujiel ma gin litino awobe pa Ici. 43Guneko jo Amalek ma yam guriŋo ci gubwot ma gudoŋ kunnu, ci gucako bedo kunnu nio wa onyoo.","num_words":816,"character_repetition_ratio":0.073,"word_repetition_ratio":0.0,"special_characters_ratio":0.242,"stopwords_ratio":0.282,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Camuel 19 ACO85 - Gitito bot Joab ni kabaka tye ka - Bible Search\\n2 Camuel 18 2 Camuel 20\\n2 Camuel 19\\nJoab ojuko Daudi\\n1Gitito bot Joab ni kabaka tye ka koko ki ka kun o pi Abcalom. 2Kit meno loyo mony me nino-nu olokke odoko me kumo palwak ducu, pien lwak ducu guwinyo i nino meno ni, “Cwiny kabaka tye ka ton pi wode.” 3Ci dano gubedo macalo jo ma mony aye oryemogi, pien gikwalle akwala ka gidonyo kwede i gaŋ ki lewic i nino meno. 4Kabaka oumo wane woko, obedo ka koko ki dwan maloŋo ni, “Ai woda Abcalom, ai Abcalom, woda, woda do!” 5Joab odonyo i ot bot kabaka Daudi, owaco bote ni, “In tin i mako luticci ducu ki lewic, ma gin aye tin gularo kwoni, ki kwo pa awobeni ki anyirani, ki kwo pa monni ki mon aŋecani ducu. 6In kara imaro jo ma dag waŋi, idag jo ma gimari. Tin doŋ inyuto woko ka maleŋ ni, ludito wi monnyi ki luticci ducu pe gitye ki kony mo boti. Tin doŋ aniaŋ atir ni, kono nene Abcalom aye obwot makwo, kun wan wato woko ducu, kono tin cwinyi obedo yom maka to. 7Ber ia malo kombeddi, ikat woko wek icilok ki luticci lok mabeco, pien akwoŋo ki nyiŋ Rwot ni, ka pe iye kato woko, ci pe dano mo tin bidoŋ boti i dyewor man; dok man aye bibedo rac boti makato can madoŋo ma ilimo ducu cakke ki ka tinoni nio kwede wa onyoo.” 8Kabaka otugi a malo cut, ocito obedo i kabedone i doggaŋ, Ci gitito bot lwak ducu ni, “Nen, kabaka tye obedo i doggaŋ.” Ci dano ducu gucako bino i nyim kabaka.\\nDaudi odwogo i Jerucalem\\nOnoŋo jo Icrael guriŋo woko ducu, kun dano acel acel odok i gaŋŋe: 9Dano ducu gubedo ka pyein ki i kaka ma i Icrael ducu, kun gipyem ni, “Kabaka aye yam olarowa ki i cin lumerokwa, dok en aye olarowa ki i cin jo Piliciti. I kare-ni en doŋ oriŋo oweko lobowa pi lworo Abcalom. 10Ento Abcalom ma yam wawiro ki moo wek olowa-ni doŋ oto woko i mony. Ci piŋo pe doŋ giloko iye lok mo kombeddi pi dwoko kabaka paco?”\\n11Ka lok ma jo Icrael ducu gubedo ka waco oo bot kabaka Daudi, ocwalo kwena bot Jadok ki ajwaka Abiatar kun wacci, “Wuwac bot ludoŋo pa jo Juda ni, ‘Piŋo wun aye wudoŋ cen ka gidwoko kabaka paco i ode? 12Nen, wun aye utmega, wun aye wucogona ki riŋo koma; ci piŋo wun aye dok wudoŋ cen ka gidwoko kabaka paco?’ 13Dok wuwac bot Amaca ni, ‘In giri ibedo watta. Lubaŋa myero oket can i koma kumeno ki maka to, ka pe in aye idoko ladit ma loyo monnya ma ka Joab, cakke tin cito kwede anyim.’ ” 14Kumeno omiyo dano ducu ma i Juda gumoko i kom Daudi ki cwiny acel, ci gucwalo lok bote ni, “Doŋ idwog cen, in kacel ki luticci ducu.” 15Mumiyo kabaka ocako dwogo cen oo i kulu Jordan. Ci jo Judagubino i Gilgal ka jolo wiye ki ka dwoko kabaka cen loka kulu Jordan.\\n16-Cimei wod pa Gera, ma jo Benjamin, dano me Bakurim, en bene orune obino kacel ki jo Juda ka jolo kabaka Daudi, 17kun bino ki jo Benjamin ma romo alip acel. Ki Jiba ma, latic ma loyo ot pa Caulo, ki awo bene apar wiye abic, ki luticce pyeraryo, gin bene gucorre i kulu Jordan ci gutuc i nyim kabaka. 18Gukato ki i waŋ wat pi kelo dano pa kabaka loka kulu, ki pi tiyo gin ducu ma kabaka mito.\\nDaudi otimo kica bot Cimei\\nKa Cimei wod pa Gera obino, ci opoto piny i nyim kabaka i kare ma kabaka doŋ mito ŋolo Jordan. 19Owaco bot kabakani, “Kabaka, pe imak balla i cwinyi, pe ibed ka po i kom gin ma yam atimo i komi marac, laditta kabaka, i kare ma ia kwede i Jerucalem. Pe iket lokke i cwinyi. 20An laticci aŋeyo maber ni atimo bak Pienno, nen an doŋ tin abino, dok an aye akwoŋo bino ki i kin dano me ot pa Yucepu ka joli.” 21Abicai wod pa Jefuya ogamo ni, “Pe gibineko Cimei woko pi lok mari, pien yam obedo ka ceno dano ma Rwot owiro?” 22Ento Daudi ogamo ni, “Gin aŋo ma alaro kwedwu, wun awobe pa Jeruya, ma wun bene tin wulokke wudoko lumerokka? Tin dok gibineko dano i kin jo Icrael? Tin aye doŋ aniaŋ atir ni, an kabaka ma loyo jo Icrael.” 23Kabaka dok owacci, “In Cimei pe ibito.” Ci okwoŋŋe kwoŋ lamok lokke.\\n24-Mepibocet wod pa Caulo bene obino ka jolo kabaka. Obino ma pe oŋolo Lwet tyene-gu, dok pe okido yer tike, pe ojwero bene wek obed maleŋ, pe olwoko wa boŋŋine cakke ki i kare ma kabaka oriŋo kwede nio i kare me dwogone ki kuc. 25Ka oa ki i Jerucalem obino ka jolo kabaka, kabaka openye ni, “Mepibocet, piŋo yam pe icito kweda?” 26Mepibocet ogamo ni, “Laditta, laticca aye obwola. Onoŋo awaco hote ni, ‘Twenakom bedo i wi kanana, wek abed iye, acit kacel ki kabaka.’ Pien tyena okwe woko. 27En ocoko lok me goba i koma owaco boti, laditta kabaka. Ento in icalo lamalaika pa Lubaŋa, mumiyo in itim gin ma ineno ni ber. 28Onoŋo yam jo ma i ot pa wora ducu kwogi okemo to keken ki i nyimi, ento in iketa i kin dano ma gicamo i wi mejani. Doŋ kit gin aŋo ma myero dok akok iye boti?” 29Kabaka ogamo ni, “Piŋo ibedo ka titta lok i komi twatwal? An doŋ atyeko ŋolo atir ni, wun ki Jiba wubipoko lobo.” 30Mepibocet owacci, “Kabaka, ka kumeno keken, ci wek en oter ducu, macalo in laditta kabaka doŋ idwogo paco ki kuc-ci.”\\n31-I kare-nu Barjilai ma Lagilead bene obino ma oa ki i Rogelim; ci olwoko kabaka oo kwede i dog kulu Jordan, wek enol kwede loka tuŋcel. 32Baŋilai onoŋo doŋ oti woko, mwaka me ditte doŋ romo pyeraboro. En aye yam obedo ka miyo cam bot kaba ka i kare ma kabaka tye i Makanaim, pien onoŋo en lalonyo mada. 33Kabaka owaco bot Baŋilai ni, “Bin wakat kwedi loka ca, abigwoki i Jerucalem.” 34Baŋilai owaco bot kabaka ni, “An pud adoŋ ki mwaka adi me bed ona wi lobo, ma miyo dok acito wa i Jerucalemmi? 35I kare man an ditta doŋ romo mwaka pyeraboro. An pud dok atwero poko kin gin ma yomo cwinya nyo ma pe yomo cwinya? Pud dok abilo mit pa cam ma acamo, nyo gin ma amato? An pud dok atwero winyo wer ma co nyo mon giwero? Ci lok aŋo ma miyo amedo peko i komi, laditta kabaka? 36Abinywako yo kwedi manok me lwoki nio ka iŋolo loka kulu Jordan. Dok piŋo icula ki mot macalo meno? 37Doŋ alego ni, wek adok cen i gaŋŋa, acit ato ki kunnu, i ŋet lyel pa wora ki maa. Ento atye kany ki laticci Kimkam; wek en aye ocit oŋol kwedi kulu, ci icitim en kit ma ineno ni ber.” 38Kabaka ogamo ni, “Kimkam biwot kweda loka ca, ci abitimo en kit ma ineno ni ber yo tuŋ boti; ki gin ducu ma imito ki tuŋ bota abitiyone piri.” 39Ka lwak ducu guŋolo Jordan, ci k ibaka bene oŋolo. Lacen kabaka ocik Baŋilai ki mot me mar, ka olamme gum; ci Baŋilai odok i pacone.\\nJo Juda ki jo Icrael gupyem pi kabaka\\n40Kabaka ocito i Gilgal, ki Kimkam bene onywako wot kwede. Ki lwak ma i Juda ducu ki nucu jo Icrael bene gunywako wot kacel ki kabaka. 41Jo Icrael ducu gubino bot kabaka, guwaco bote ni, “Piŋo utmegiwa ma i Juda gukwalo in kabaka woko akwala, kacel ki jo ma i odi ducu, ci gukelowu loka kulu Jordan in Daudi ki lwakki ducu?” 42Lwak ma i Juda gugamo dog jo Icrael ni, “Pien kabaka aye watwa macok, ci piŋo kiniga makowu i kom lok macalo man, Onoŋo doŋ wacamo ciŋ kabaka bo? Nyo en doŋ otyeko miyowa mot mo bo?” 43Jo Icrael dok gudok iye bot jo Juda ni, “Wan watye ki dul apar i te ker man, ki i te loc pa Daudi wan wadwoŋ wakatowu. Ci piŋo wun aye dok wucayowa? Pe myero nene wan aye wakwoŋ waco pi dwoko kabaka paco?” Ento jo pa Juda lokgi obedo gwa makato lok pa jo Icrael.","num_words":1366,"character_repetition_ratio":0.044,"word_repetition_ratio":0.0,"special_characters_ratio":0.247,"stopwords_ratio":0.29,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Wel 20 ACO85 - Jo Icrael ki lwakgi ducu guo i tim Jin i - Bible Search\\n1Jo Icrael ki lwakgi ducu guo i tim Jin i dwe mukwoŋo, ci gutiro i Kadec, gubedo iye. Miriam oto kenyo, giyike bene kenyo.\\n2Pii onoŋo pe tye me amata pa lwak, ci gucokke kacel i kom Moses ki Aron. 3Gukeco i kom Moses kun giwacci, “Kono yam wato woko i kare ma utmegiwa guto i nyim Rwot-ti, kono ber. 4Piŋo nene ikelo lwak pa Rwot i tim ata kany, wek wato woko, wan kacel ki limwa? 5Piŋo nene imiyo waa woko ki i Ejipt, ikelowa i kabedo man marac-ci? Pe kabedo ma ceko bel, kadi wa oduro nyo olok nyo okwer pomegranat; pii mo bene pe me amata.” 6Moses ki Aron gua woko ki i nyim lwak, gucito doggola kema me rwatte, gupoto piny iryeba cwiny. Ci deyo pa Rwot onen botgi. 7Rwot owaco ki Moses ni, 8“Kwany odoo ki i nyim canduk lok le caden, ci igur lwak kacel, wun ki meru Aron, ci iwac ki pata got ki i nyim lwak ni owek piine okatti woko. Kit meno ibikelo pii pigi nia ki i pata got wek lwak gumati, ki limgi bene.” 9Moses okwanyo odoo woko ki i nyim Rwot kit macalo ocike kwede.\\n10Moses ki Aron gucoko lwak kacel i nyim pata got, ci Moses owaco botgi ni, “Doŋ wuwiny ba, wun lujemo-ni. Wumito ni wan wakel pii nia ki i pata got man piwu?” 11Ci Moses otiŋo ciŋe malo, ogoyo pata got ki odoone tyen aryo kulu; ci pii ocorre limayi, lwak gumato, ki limgi makwo bene.\\n12Ento Rwot owaco bot Moses ki Aron ni, “Pien wun pe wuye an, kun pe wunyuto ki i nyim jo Icrael ni an aleŋ, pi meno wun pe doŋ wubitero lwak man i lobo ma abimiyogi-ni.” 13Man en aye pii me Meriba*, ka ma jo Icrael gukeco iye i kom Rwot ci en onyutte kene ni eleŋ i kingi-ni.\\nJo Edom gukwero ni jo Icrael pe guwok ki i lobogi\\n14Moses ocwalo lukwena ma gicito bot kabaka me Edom nia ki i Kadec ci guwacci, “Omeru Icrael owaco kuman ni, In iŋeyo can madito ducu ma opoto i komwa: 15kit ma yam kwarowa guwoto kwede i Ejipt, ma wabedo i Ejipt pi kare malac, ci jo Ejipt gutimowa magwa, wan ki kwarowa ducu. 16Ka yam wakok bot Rwot, en owinyo dwanwa, ocwalo lamalaika, okwanyowa woko ki i Ejipt. Ci kombeddi watye doŋ i Kadec, i gaŋ ma doŋ cok ki waŋ lobowu. 17Ber wuwek wawok ki i lobowu. Pe wabiŋak wawok ki i poto mo, nyo i poto olok, pe wabimato pii ma i waŋ it, Wabimol ma walubo gudo madit-ti pa Kabaka, pe wabiŋak wadok yo tun acuc nyo tuŋ acam, nio ka wawok wakato waŋ lobowu.”\\n18Ento jo Edom guwaco ni, “Pe wubiwok ki i lobowa, mi yo wan aye wabino i komwu ki pala lucwan.”\\n19Jo Icrael gugamo ni, “Wabiwok i gudo madit keken. Ka wamato piiwu mo, wan nyo limwa makwo, wabiculo wane. Wek wawok wakat ki tyenwa keken, lok mo mukene pe.”\\n20Jo Edom dok guwacci, “Pe wubiwok ki i lobowa.” Ci jo Edom gubino ka lweny i komgi ki lwak co mapol ki mony matek. 21Kit meno jo Edom gukwero miyo jo Icrael kato kun giwok ki i lobogi; omiyo jo Icrael gua gulokke, guceyo yo mukene.\\nAron oto i wi got Kor\\n22Lwak jo Icrael ducu gua ki i Kadec, gubino i te got Kor. 23Rwot owaco bot Moses-ki Aron i te got Kor, i waŋ lobo Edom, ni, 24“Aron aye doŋ bito, bidok bot lutugi; en pe bidonyo i lobo ma amiyo bot jo Icrael, pien yam wujemo i kom cikka i dog pii me Meriba. 25Ter Aron ki wode Eleajar, icit kwedgi malo i wi got Kor, 26iluny boŋo tic pa Aron ducu ki i kome, ci iruk ki wode Eleajar, pien Aron doŋ bidok bot lutugi, en bito ki kunnu.” 27Moses otiyo kit ma Rwot ocike kwede. Guito malo i wi got Kor kun lwak ducu gineno. 28-Moses olunyo bone tic pa Aron woko ducu, ci oruko kwede wode Eleajar, Aron oto woko ki kunnu i wi got. Lacen Moses ki Eleajar gulor woko piny ki i wi got. 29Ka lwak jo Icrael ducu guneno ni Aron doŋ oto, ci gukoke nino pyeradek.","num_words":708,"character_repetition_ratio":0.052,"word_repetition_ratio":0.0,"special_characters_ratio":0.253,"stopwords_ratio":0.264,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Pilipi 1 ACO85 - Waraga man oa ki bot Paulo ki - Bible Search\\nJo Epeco 6 Jo Pilipi 2\\nJo Pilipi 1\\n1-Waraga man oa ki bot Paulo ki Temceo, ma gin lutic pa Kricito Yecu.\\nBot jo pa Lubaŋa ducu ma tye i Kricito Yecu ma gibedo i Pilipi, kacel ki lutel ki jo ma konyogi:\\n2Lubaŋa Wonwa ki Rwotwa Yecu Kricito omiwu kica ki kuc.\\nLega pa Paulo pi jo pa Lubaŋa ma tye i Pilipi\\n3Apwoyo Lubaŋa i kare ducu ma noŋo atye ka po piwu. 4I legana ducu alego piwu ducu ki yomcwiny, 5pien cakke i nino mukwoŋo o kwede wa onyoo, wuribbe kweda i tic me tito lok me kwena maber. 6Aniaŋ maber ni, Lubaŋa ma ocako tic man i kinwu bicobo kakare nio wa i nino pa Kricito Yecu. 7Oporre bota me paro piwu ducu kit meno, pien piwu litta twatwal, pien wun ducu wuribbe kacel kweda i nywako kica ma Lubaŋa omiya kanyi buc, ki dok i kare ma alaro pi lok me kwena maber wek omok matek. 8Lubaŋa aye obedo cadenna ma ŋeyo ni, par matut ma abedo kwede piwu a i mar pa Kricito Yecu kikome. 9Dok alego Lubaŋa ni meno, mar mewu myero odoŋ omedde ameda i ŋec kikome ki niaŋ matut, 10wek wupwo gin maber makato. Man bimiyo wubedo ma cwinywu leŋ laboŋo bal mo i nino pa Kricito, 11dok bene bimiyo ticwu ducu mabeco me kit ma atir nya i komwu pi Yecu Kricito, kun kelo deyo ki pak bot Lubaŋa.\\nKi tuŋ bota bedo kwo aye en Kricito\\n12Utmega, amito wuŋe ni, lok mutimme i koma okonyo matek me nyayo lok me kwena maber. 13-Lwak askari pa Cecar ducu, ki jo mukene ducu, kombeddi giŋeyo maber ni, an atye i buc pi Kricito. 14Dok utmegiwa mapolle gengi omedde i kom Rwot pi bedona i buc, omiyo gitito lok pa Lubaŋa ki tekcwiny madwoŋ twatwal, laboŋo lworo.\\n15Ada, jo mogo tito pi Kricito ki cwiny me nyeko ki daa, ento jo mukene gitito ki cwiny maber. 16Jo ma tito ki cwiny maber-ri gitito pi mar, kun giŋeyo ni Lubaŋa oketa kany ka lweny pi lok me kwena maber. 17Jo mukene ca gitito nyiŋ Kricito pi laro dito kun noŋo cwinygi pe leŋ, tamgi tye me medo can bota i buc kany. 18Lok mo pe, an gira cwinya yom ayoma, pien i yo ducu, kadi i goba nyo lok ada, gitye ka tito pi Kricito.\\n19Iyo, pud dok abibedo ki yomcwiny. Pien aŋeyo maber ni, pi legawu ki pi kony ma a ki bot Cwiny Maleŋ pa Yecu Kricito, bimiyo abwot ki i can. 20Pien mitina ki genna madwoŋ tye ni, lewic pe bimaka i gin mo, ento atamo me miyo deyo bot Kricito i koma-ni ki tekcwiny madwoŋ, i kare-ni macalo i kare ducu, kadi akwo nyo kadi ato. 21Pien ki tuŋ bota, bedo kwo en aye Kricito, ki to kono miyo anoŋo magoba. 22Ka abedo kwo i kom, miyo abitiyo tic mogo ma konyo ento pe aŋeyo gin ma abiyero. 23Kwanyo acel i kom gin aryo-ni ocuŋo wiya woko. Mitina tye ni kono ato wek abed kacel ki Kricito, pien meno aye ber makato ducu. 24Ento bedo kwo i kom mitte twatwal piwu. 25An doŋ aniaŋ i lok man, omiyo aŋeyo ni pud abibedo, dok abiri botwu ducu wek wumedde wuwot anyim, wubed ki yomcwiny i niyewu. 26Meno bimiyo wakkewu pira i Kricito. Yecu bedo dwoŋ twatwal, ka dok adwogo botwu.\\n27Gin acel ma pire dit en ene ni, kit kwo me bedowu myero orwatte ki gin ma lok me kwena maber i kom Kricito mito, wek kadi abino me nenowu, nyo kadi abedo bor kwedwu, ka awinyo lok i komwu, myero aŋe ni, wucuŋ matek i cwiny acel ki tam acel, kun wulwenyo kacel pi niye ma bino pi lok me kwena maber. 28Pe wuwek lukworwu gumiwu lworo i gin mo. Man aye lanyut ma cimo botgi ka maleŋ ni gibirwenyo woko matwal, ento lanyut man nyuto botwu ni gibilarowu; meno gire gin ma a ki bot Lubaŋa. 29Pien en omiyowu mot me kica pi Kricito, pe mot me ye en keken, ento me neno can pire bene. 30-Wudonyo doŋ i kit lweny ma yam wuneno i koma-ni, dok bene kombeddi pud wuwinyo ni atye iye.","num_words":696,"character_repetition_ratio":0.057,"word_repetition_ratio":0.0,"special_characters_ratio":0.242,"stopwords_ratio":0.323,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lub Lanen me Cuko Cwiny pa Lubanga | Pwony me Anyama\\nWi Lubele—Me Akwana i Kacokke | April 2018\\nKWAN I LEB Acholi Akha Aukan Baoule Batak (Karo) Batak (Simalungun) Batak (Toba) Biak Bislama Cambodian Chin (Hakha) Chokwe Chopi Chuabo Chuukese Dayak Ngaju Drehu English (Leb Muno) Gitonga Greenlandic Hmong (White) Iban Ibinda Javanese Kachin Karen (S'gaw) Kazakh Kazakh (Arabic) Kikongo Kimbundu Kisi Krio Laotian Lhukonzo Lomwe Macua Maltese Mapudungun Mauritian Creole Mizo Navajo Ndau Ngangela Nias Niuean Nyaneka Nyungwe Quechua (Ayacucho) Quechua (Cuzco) Quichua (Chimborazo) Quichua (Imbabura) Rarotongan Romany (Macedonia) Romany (Macedonia) Cyrillic Romany (Southern Greece) Runyankore Rutoro Sangir Saramaccan Sena Seychelles Creole Sunda Tahitian Tshwa Uighur (Cyrillic) Umbundu Urdu Uruund Wallisian Wayuunaiki Welsh\\nLub Lanen pa Jehovah​—Lubanga ma Cuko Cwiny Dano\\n“Myero gipwo Lubanga . . . en kweyo [nyo cuko] cwinywa i can ducu ma walimo.”​—2 JO KORINT 1:3, 4.\\nWER: 23, 152\\nI yo ango ma Jehovah kare ducu cuko cwiny dano?\\nYecu ocuko cwiny jo mukene nining?\\nLukwena gucuko cwiny utmegigi nining?\\n1. I kare ma Adam ki Kawa gujemo, Jehovah ocuko cwiny dano kun miyogi gen nining?\\nJEHOVAH obedo Lubanga ma cuko cwinywa. En obedo ka timo man nicakke ma dano gubalo ci gudoko jo ma tye ki roc. Cutcut ma Adam ki Kawa gujemo i kom Lubanga, En otito lok ma onongo bimiyo tekcwiny ki gen bot dano ma gibinywalogi i anyim. Lok man nonge i Acakki 3:15 dok tito ni kibityeko Catan Larac-ci ki ticce ducu.​—1 Jon 3:8; Niyabo 12:9.\\nJEHOVAH OCUKO CWINY LUTICCE I KARE MUKATO ANGEC\\n2. Jehovah ocuko cwiny Nua nining?\\n2 Tam kong i kom kit ma Jehovah ocuko kwede cwiny laticce Nua. Jo ma gukwo i kare pa Nua onongo gimaro tim gero ki tarwang, dok Nua ki jo me ode keken aye ma onongo giworo Jehovah. Man onongo twero turo cwiny Nua woko. (Acakki 6:4, 5, 11; Juda 6) Ento Jehovah omiyo bot Nua tekcwiny ma mitte me Wore ki me timo gin matir. (Acakki 6:9) Jehovah owaco bot Nua ni Ebijwero jo me lobo meno marac-ci woko dok otito ngo ma Nua myero otim wek en kacel ki jo me ode gubwoti. (Acakki 6:13-18) Ada, man ocuko cwiny Nua.\\n3. Jehovah ocuko cwiny Yocwa nining? (Nen cal ma tye i pot karatac 15.)\\n3 Lacen Jehovah ocuko cwiny laticce Yocwa, ma onongo tye ki tic matek i nyimme. En aye onongo myero otel wi jo pa Lubanga me donyo i Lobo ma Kiciko Pire-ni kun gilwenyo ki mony pa rok ma gibedo kunnu. Jehovah onongo ngeyo ni Yocwa tye ki tyen lok mapol me bedo ki lworo, man oweko En owaco ki Moses ni: “Ento in icik Yocwa, icuk cwinye, imiye tek; pien en aye bikato loka ca kun telo wi lwak man; ci bimiyogi camo lobo ma ibineno-ni.” (Nwoyo Cik 3:28) Ci lacen Jehovah kikome ocuko cwiny Yocwa kun waco ni: “An dong atyeko ciki ba. Bed oteka ma cwinyi nwang; pe komi omyel, pe cwinyi oryangnge, pien Rwot [Jehovah] Lubangani tye kwedi ka ma iwoto iye ducu.” (Yocwa 1:1, 9) Itamo ni lok meno oweko Yocwa owinyo nining?\\n4, 5. (a) I yo ma nining ma Jehovah ocuko kwede cwiny jone i kare mukato angec? (b) Jehovah ocuko cwiny Wode nining?\\n4 Jehovah bene cuko cwiny jone macalo gurup. Me labolle, Jehovah onongo ngeyo ni Lujudaya ma gitye i opii i Babilon gubibedo ki turcwiny, pi meno en ocuko cwinygi kun tiyo ki lanebine ni: “Pe ilwor, an atye kwedi, cwinyi pe opoti, pien an Lubangani; abimiyi tek, dok abikonyi, abimaki ki cinga lacuc, ma miyo aloyo lukworra-ni.” (Icaya 41:10) Lacen, Jehovah ocuko cwiny Lukricitayo me cencwari me acel, dok en bene cuko cwinywa i yo acel-lu.​—Kwan 2 Jo Korint 1:3, 4.\\n5 Jehovah bene ocuko cwiny Wode. I nge nongo batija, Yecu owinyo dwan mo ki i polo ma waco ni: “Man aye Woda ma amare, ma cwinya yom i kome.” (Matayo 3:17) Tam kong kit ma lok man ocuko cwiny Yecu i kare ma en tiyo ticce me pwony i lobo!\\nYECU OCUKO CWINY JO MUKENE\\n6. Carolok pa Yecu i kom ciling twero cuko cwinywa nining?\\n6 Yecu olubo lanen pa Wonne kun cuko cwiny jo mukene me bedo lugen. I carolok ma en obolo i kom ciling, otito ni ladit owaco bot luticce ma lugen ni: “Itimo ber mada, in latic maber dok lagen. Onongo ibedo lagen i kom jami matidi mo, abiketi dong ibedo ki twero i kom jami mapol. Dony i yomcwiny pa laditti.” (Matayo 25:21, 23) Lok man ocuko cwiny lupwonnyene me medde ki tic pi Jehovah ki gen!\\nYecu ocuko cwiny Petero dok omiyo bote tic me jingo jo mukene\\n7. I yo ango ma Yecu ocuko kwede cwiny lukwenane, tutwalle Petero?\\n7 Kadi bed lukwena pa Yecu onongo gimaro laro lok i kom anga ma ladit i kingi, Yecu kare ducu odiyo cwinye i komgi. En ocuko cwinygi me bedo jo ma mwol ma gitiyo pi luwotgi, me ka bedo ki miti ni jo mukene aye oti pigi. (Luka 22:24-26) Petero otimo bal tyen mapol dok ocwero cwiny Yecu bene. (Matayo 16:21-23; 26:31-35, 75) Ento Yecu pe okwero Petero. Ma ka meno, en ocuko cwiny Petero dok omiyo bote tic me cuko cwiny jo mukene.​—Jon 21:16.\\nLABOL ME CUKO CWINY I KARE MACON\\n8. Kejekia ocuko cwiny ludito wi mony kacel ki lwak me Jerucalem nining?\\n8 Kadi wa ma Yecu peya obino i lobo, lutic pa Jehovah onongo gingeyo ni omyero gicuk cwiny jo mukene. Tam kong i kom Kabaka Kejekia. I kare ma jo Aciria gubino ka lweny i kom Jerucalem, Kejekia ocoko ludito wi mony kacel ki lwak ci ocuko cwinygi, dok “gucako bedo ki gen pi lok pa Kejekia.”​—Kwan 2 Tekwaro 32:6-8.\\n9. Ngo ma waromo pwonyo ki bot Yubu madok i kom cuko cwiny?\\n9 Watwero bene pwonyo kit me cuko cwiny ki bot Yubu. Kadi bed en kikome onongo mito ni kicuk cwinye, en opwonyo jo mukene kit me cuko cwiny. Yubu owaco bot co ma gubino ka kweyo cwinye ni ka onongo en aye etye ka kweyo cwinygi, kono eloko lok ma jingogi dok ma weko giwinyo maber, ento pe lok ma medo arem cwinygi ameda. (Yubu 16:1-5) Lacen gire Yubu onongo kwe cwiny ki bot Eliu ki dong Jehovah.​—Yubu 33:24, 25; 36:1, 11; 42:7, 10.\\n10, 11. (a) Pingo nya pa Jeputa onongo mito cuko cwiny? (b) Angagi ma watwero cuko cwinygi i kare-ni?\\n10 Nya pa Jeputa bene onongo mito cuko cwiny. Wonne, Langolkop Jeputa onongo bicito ka lweny i kom jo Ammon. En ocikke ni ka Jehovah okonye me loyo lweny, ci ebimiyo bot Jehovah ngat mukwongo kato ki i ode me rwatte kwede ka edwogo ki i dog lweny. Jo Icrael guloyo lweny, dok ngat ma okwongo kato me rwatte ki Jeputa obedo nyare, latinne acel keken. Cwiny Jeputa otur woko. Ento en ogwoko cikkene dok ocwalo nyare ka tic i kema me woro pi kwone ducu.​—Lungolkop 11:30-35.\\n11 Kadi bed timo man obedo tek pi Jeputa, nen calo obedo tek ma loyo bot nyare. Ento, en obedo atera me cobo kwonge pa wonne. (Lungolkop 11:36, 37) Man tyen lokke ni pe kibinyomme dok pe obinywalo lutino ma mege. Dog ot pa Jeputa onongo bigik woko. En onongo mito kwe cwiny ki cuko cwiny muromo. Baibul waco ni: ‘Odoko kit pa jo Icrael: Anyira Icrael yam gicito ka pwoyo nya pa Jeputa ma Lagilead nino angwen i mwaka acel acel.’ (Lungolkop 11:39, 40) Nya pa Jeputa miyo watamo i kom Lukricitayo mogo me kare-ni ma pe ginyomme pien gimito medo ticgi pi Jehovah. Tika watwero pwoyo ki cuko cwinygi?​—1 Jo Korint 7:32-35.\\nLUKWENA GUCUKO CWINY UTMEGIGI\\n12, 13. Petero ‘ojingo cwiny utmegine’ nining?\\n12 I dyewor ma Yecu peya oto, en owaco bot lakwena Petero ni: “Cimon, Cimon, nen, Catan otyeko penyo piwu me apyeta macalo bel, ento alego piri ni niyeni pe odok cen. In bene ka dong ilokke, myero ijing cwiny utmegini.”​—Luka 22:31, 32.\\nWaraga ma lukwena gucoyo ocuko cwiny Lukricitayo i cencwari me acel, dok pud cuko cwinywa wa i kare-ni (Nen paragraf 12-17)\\n13 Petero onongo tye i kin luelda me kacokke pa Lukricitayo macon. (Jo Galatia 2:9) En ocuko cwiny utmege ki tekcwiny ma en onyuto i nino me Pentekote ki dok i ngeye. I nge tic pi mwaki mapol, en ocoyo bot utmege ni: “Acoyo botwu waraga man manok, . . . pi cuko cwinywu kun aloko macalo caden ni, man en kica pa Lubanga ada; wucung iye matek.” (1 Petero 5:12) Waraga pa Petero ocuko cwiny Lukricitayo me kare meno adada. Dok pud tye ka cuko cwinywa i kare-ni ka wawoto ki kuro cobbe pa cikke pa Jehovah ducu!​—2 Petero 3:13.\\n14, 15. I yo ango ma bukke ma lakwena Jon ocoyo cuko cwinywa?\\n14 Lakwena Jon bene onongo tye i kin luelda me kacokke me cencwari me acel. En ocoyo Jiri i kom tic me pwony pa Yecu. Buk ma en ocoyo-ni ocuko cwiny Lukricitayo pi mwaki miya mapol dok pud medde ki cuko cwinywa i kare-ni. Me labolle, i Jiri pa Jon keken aye wakwano lok pa Yecu ni mar aye gin ma nyuto Lukricitayo me ada.​—Kwan Jon 13:34, 35.\\n15 Waraga adek ma Jon ocoyo-ni bene tye ki lok ada ma pigi tego. Ka cwinywa otur pi balwa, wanongo kwe cwiny ka wakwano ni ginkok pa Yecu “lwoko bal ducu woko ki i komwa.” (1 Jon 1:7) Dok ka cwinywa pidowa mukato kare woko, wanongo kwe cwiny ka wakwano ni “Lubanga dit kato cwinywa.” (1 Jon 3:20) I kin luco Baibul ducu, Jon keken aye ocoyo ni “Lubanga aye mar.” (1 Jon 4:8, 16) I waragane me aryo ki me adek, en opwoyo Lukricitayo ma “gitye ka lubo lok ada.”​—2 Jon 4; 3 Jon 3, 4.\\n16, 17. I yo ma nining ma lakwena Paulo ocuko kwede cwiny Lukricitayo me cencwari me acel?\\n16 Lakwena Paulo oweko lanen maber adada me cuko cwiny utmegine. I nge kare manok ma Yecu oto, pol pa lukwena gubedo i Jerucalem, ka ma lukiko madit onongo tye iye. (Tic pa Lukwena 8:14; 15:2) Lukricitayo ma i Judaya gutito lok i kom Kricito bot dano ma onongo dong giye i kom Lubanga acel. Ento cwiny maleng ocwalo Paulo ka tito kwena bot Lugrik, Luroma, ki jo mukene ma giworo lubange mapol.​—Jo Galatia 2:7-9; 1 Temceo 2:7.\\n17 Paulo owoto i lobo ma kombeddi kilwongo ni Turkey, ki i lobo Grik ki Italy. En otito kwena bot jo ma pe gin Lujudaya ma gibedo kunnu, dok ocako kacokke i kabedo magi. Kwo onongo pe yot pi Lukricitayo manyen magi. Gunongo aunauna ki bot jo tugi, dong pi meno onongo gimito cuko cwiny. (1 Jo Tecalonika 2:14) I kine ka mwaka 50, Paulo ocoyo waraga me cuko cwiny jo me kacokke manyen ma i Tecalonika. En owaco ni: “Wapwoyo Lubanga jwijwi piwu ducu kun walwongo nyingwu i legawa me kare ducu, kun wapo i nyim Lubanga Wonwa i kit ma wuketo kwede niyewu i tic, ki kit ma wucanne kwede pi mar, dok ki kit ma wudiyo kwede cwinywu.” (1 Jo Tecalonika 1:2, 3) En bene okwayogi me jingo luwotgi kun coyo ni: “Wucuk cwinywu kekenwu, dok wukonnye bene kekenwu . . . ngat acel acel okony lawote me dongo.”​—1 Jo Tecalonika 5:11.\\nLUKIKO MADIT CUKO CWINYWA\\n18. Lukiko madit me cencwari me acel ocuko cwiny Pilipo nining?\\n18 I cencwari me acel, Jehovah otiyo ki lukiko madit me cuko cwiny Lukricitayo ducu, ma meno kwako wa jo ma onongo gitye ka doro kacokke. I kare ma Pilipo otito lok i kom Kricito bot Lucamaria, lukiko madit omiyo bote kony. Gucwalo lumembagi aryo, Petero ki Jon, me lega pi Lukricitayo manyen-ni wek gunong cwiny maleng. (Tic pa Lukwena 8:5, 14-17) Pilipo kacel ki omege ki lumege manyen-ni gunongo cuko cwiny pi kony ma lukiko madit omiyo!\\n19. Lukricitayo me cencwari me acel guwinyo nining i kare ma gukwano waraga ma oa ki bot lukiko madit?\\n19 Lacen, onongo mitte ni lukiko madit omok tam ma pire tek. Tika onongo mitte ni Lukricitayo ma pe gin Lujudaya bene gilirgi calo Lujudaya, ma lubbe ki Cik pa Moses? (Tic pa Lukwena 15:1, 2) I nge lega pi cwiny maleng ki nyamo lok ma i Ginacoya, lukiko madit omoko ni lirre onongo dong pe mitte. Ci dong gucoyo waraga me tito tam ma gumoko dok guoro omege mogo me terone bot kacokke mapatpat. I kare ma Lukricitayo gukwano waraga man, “cwinygi obedo yom i kom lok ma gicoyo iye me cuko cwinygi.”​—Tic pa Lukwena 15:27-32.\\n20. (a) I yo ango ma Lukiko Madit i kare-ni cuko kwede cwinywa? (b) Lapeny mene ma wabinyamone i pwony ma lubo man?\\n20 I kare-ni, Lukiko Madit pa Lucaden pa Jehovah gicuko cwiny Lubetel, jo mukene ma gitye ka tic pi kare malac, ki dong wan ducu. Calo omege me cencwari me acel, wan bene wabedo ki yomcwiny me nongo cuko cwiny man! Medo i kom meno, me cuko cwiny jo ma ticgi me pwony okwe woko, i mwaka 2015 Lukiko Madit oyubo brocuwa me Return to Jehovah. Ento, tika jo ma gidoro kacokke keken aye myero gucuk cwiny dano, nyo wan ducu watwero timone? Wabinyamo lok man i pwony ma lubo-ni.\\nKit me Bedo Agonya i Ada\\nTi pi Jehovah, Lubanga ma Miyo wabedo Agonya\\nWacuku Cwinywa Kekenwa, Makatone Kombeddi\\nWun Jo Matino, Tika Wuketo Cwinywu i Cobo Yub me Cwiny?\\nText Yero Bukke me kompiuta me akwanya WI LUBELE—ME AKWANA I KACOKKE April 2018\\nWI LUBELE—ME AKWANA I KACOKKE April 2018","num_words":2109,"character_repetition_ratio":0.066,"word_repetition_ratio":0.0,"special_characters_ratio":0.253,"stopwords_ratio":0.277,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Luker 9 ACO85 - Elica olwoŋo ŋat acel i kin lwak pa - Bible Search\\n2 Luker 8 2 Luker 10\\n2 Luker 9\\nGiwiro Yeko me bedo kabaka me Icrael\\n1Elica olwoŋo ŋat acel i kin lwak pa lunebi ci owacce ni, “Twe pyeri, ci ikwany cupa moo man imak i ciŋi, icit kwede wa i Ramot-gilead. 2Ka io kunnu, ci iciyeny Yeko wod pa Yekocapat, wod pa Nimci; cit iciwacce oa woko ki i kin luwote, ci itel wiye itere i kicika ma i tyelo. 3Ka ikwany cupa moo, iony i wiye, kun iwacci, ‘Rwot owaco kuman ni, Awiro in me bedo kabaka ma loyo Icrael.’ Ka doŋ iyab doggola ci ilwi woko; pe ibed kunnu.”\\n4Latin awobi meno ma lanebi-ni ocako wot i Ramot-gilead. 5Ka ocito oo, nen, onoŋo ludito me mony gubedo i kacokke ka laro lok, ci owaco ni, “Atye ki kwena mo boti, ai ladit me mony.” Yeko ogamo ni, “Ibino bot aŋa ki i kinwa kany?” En ogamo ni, “Abino boti, ai ladit me mony.” 6-Yeko oa ocito kwede i ot; ci latin awobi-nu oonyo moo i wiye, kun wacce ni, “Rwot Lubaŋa pa Icrael owaco kuman ni, Awiro in me bedo kabaka ma loyo lwak pa Rwot, wek ilo jo Icrael. 7In aye ibimuko ot pa laditti Akab woko, wek an acul kwor i kom Jejebel pi remo pa luticca ma lunebi, ki pi remo pa lutic pa Rwot ducu. 8Pien ot pa Akab bitum woko ducu; abineko co woko ducu ki bot Akab, ma opii ki ma anywalli-gu, ma gitye i Icrael. 9Abimiyo ot pa Akab bedo calo ot pa Jeroboam wod pa Nebat, dok bibedo macalo ot pa Baaca wod pa Akija. 10-Gwogi aye bimwodo kom Jejebel woko ki i lobo Jejreel, ŋatti mo pe biyiko en.” Ka oyabo doggola, ci olwi woko.\\n11Ka Yeko okato woko bot lutic pa laditte, gupenye ni, “Lok aŋo doŋ? Piŋo lapoya-nu obino boti?” En owaco botgi ni, “Wun wuŋeyo laco-nu ki lokke.” 12Dok gupenye ni, “Meno goba; tucciwa lok kikome.” En otito botgi kikore ni, “En olokka kuman kun wacca ni, ‘Rwot owaco kuman ni, Awiro in me bedo kabaka ma loyo Icrael.’ ” 13Ŋat acel acel okwanyo boŋone oyotoyot opeto piny i rwom ma obedo gotgot wek en obed iye, gucako kuto tumgi kun gidaŋŋe matek ni, “Yeko aye kabaka.”\\n14Kit meno Yeko wod pa Yekocapat wod pa Nimci ocako piro lok i kom Joram. (I kare-nu onoŋo Joram ki jo Icrael ducu gubedo ka gwoko Ramot-gilead pi geŋo Kajael kabaka me Ciria wek pe olweny i kome; 15ento onoŋo kabaka Joram otyeko dwogo i Jejreel wek gimad rette ma yam jo Ciria guketo i kome, i kare ma onoŋo en olwenyo ki Kajael kabaka me Ciria.) Yeko owacci, “Ka ce tamwu tye kit man, pe wuwek dano mo obucce ki i gaŋ ka tero lokke i Jejreel.” 16Yeko ocako ito i wi gadigadi lwennye, ocito wa i Jejreel, pien onoŋo Joram buto kunnu. Ka dok Akajia kabaka me Juda bene ocito kunnu ka limo Joram.\\n17I kare meno onoŋo lakur-piny Ocuŋ malo i lubele ma i Jejreel, ci oneno buca mony pa Yeko ka bino, ci owacci, “Aneno buca mony.” Joram owacci, “Kwany won aguragura mo, icwal ocirwatte kwede wek openye ni, ‘Ibino ki kuc bo?’” 18Dano mo oito i wi aguragura ocako cito ka rwatte kwede, ci openye ni, “Kabaka owacci, ‘Ibino ki kuc bo?’ ” Yeko ogamo ni, “In iyelle ka penyo pi kuc piŋo kaa? Lokke, ilub kora.” Lakur-piny odwoko lok kun wacci, “Lakwena oo kunnu, ento pe doŋ obedwogo.” 19Dok ocwalo won aguragura me aryone. Ka oo botgi owacci, “Kabaka owacci, ‘Ibino ki kuc bo?’ ” Yeko ogamo ni, “In iyelle ka penyo pi kuc piŋo? Lokke, ilub kora.” 20Lakur-piny dok odwoko lok ni, “En oo botgi, ci pe doŋ obedwogo. Dok laryem gadigadi lweny ryemo macalo Yeko wod pa Nimci; pien ryemo ki tek twatwal calo lapoya.”\\n21Joram owacci, “Wuyub gadigadina!” Ci giyubo gadigadine, ka Joram kabaka me Icrael ki Akajia kabaka me Juda gucako wot, kun ŋat acel acel oito i gadigadine, gucito ka rwatte ki Yeko. Gurwatte kwede i poto pa Nabot ma jo Jejreel. 22Ka Joram oneno Yeko, ci openyo ni, “Ibino ki kuc bo?” En ogamo ni, “Kit kuc aŋo ma dok bedo tye-ni, ma kun kono tim kwele kwele pa meni Jejebel, ki tim jokjokke doŋ dwoŋ twatwal?” 23Joram owiro gadigadine, oriŋo woko kun waco bot Akajia ni, “Roro doŋ ocakke, Akajia.” 24Yeko otelo atumme ki tekke ducu, ci obayo ocelo Jorami kin kwaya bade, ci atero ocun wa i kom adunone, omiyo en opoto piny i gadigadine. 25Yeko owaco bot Bidkar ma lakony en ni, “Kwanye woko, ibol piny i poto pa Nabot ma jo Jejreel. Po pi lok ma Rwot yam otito i kome i kare ma an ki in wariŋo ki aguragurawa kacel i kor: Akab ma wonne kun waco ni, 26-‘Macalo laworo aneno remo pa Nabot, ki remo pa awobene-ni, abiculo kwor i komi i poto man! Man lok pa Rwot kikome.’ Doŋ itine ibole i po to kany, kun ilubo lok ma yam Rwot owaco-ni.”\\nYeko oneko Akajia\\n(2 Tek 22.7-9)\\n27Ka Akajia kabaka me Juda oneno, ci oriŋo woko odok yo tuŋ Bet-kagan Yeko olubo kore ci owacci, “Cel en woko bene”; ci gicelo en woko ki i gadigadine kun obeito wi cere ma wo to i Gur, ma cok ki i get Ibleam, Oriŋo olaro Megido, ci oto kunnu. 28Luticce gutiŋo en ki gadigadi gutere i Jerucalem, ci guyike i lyelle kacel ki kwarine i gaŋ kal pa Daudi.\\n29Onoŋo Akajia ocako loyo jo Juda i mwaka me apar wiye acel me loc pa Joram ma wod pa Akab.\\nTo pa Jejebel\\n30Ka Yeko oo i Jejreel, ci Jejebel owinyo pire. Owiro yat macol i ŋet waŋe ryoryo, okedo wiye, ocako neno woko ki i waŋ dirica. 31Ka Yeko donyo ki i dog gaŋ, ci Jejebel openyo ni, “Ibino ki kuc bo, in Jimri, lanek rwodi-ni?” 32Yeko otiŋo waŋe malo ka oneno dirica, ci owacci, “Aŋa ma tye tuŋ bota? Aŋa?” Co aryo nyo adek ma lugwok daker, ma gikologi, guneno yo tuŋ bote. 33Yeko owaco botgi ni, “Wubole woko piny.” Gubolo Jejebel woko piny, ci remone okir i kor ot ki i kom aguragura, aguragura bene gunyono kome. 34Yeko odonyo i gaŋ, ci ocamo ka omato. Lacen owacci, “Wunen dako man ma giceno-ni, wuyike woko: pien en nya pa kabaka.” 35Ka gucito ka yiko kome, pe ginoŋo gin mo mudoŋ i kome, kono nyo olar wiye ki tyene aryo ki opany ciŋe aryo. 36-Ka gudwogo bote, gutitte, ci ogamo ni, “Meno en aye lok pa Rwot, ma yam owaco ki i dog Elia Laticbe-ni, ni meno, ‘Gwogi aye bimwodo kom Jejebel ki i lobo me Jejreel; 37dok kom Jejebel bibedo macalo cet dyaŋ ma giketo ata i nom i poto ma i lobo Jejreel, ma bimiyo dano mo pe twero waco ni, Man aye Jejebel.’ ”","num_words":1129,"character_repetition_ratio":0.047,"word_repetition_ratio":0.019,"special_characters_ratio":0.256,"stopwords_ratio":0.265,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Acakki 31 ACO85 - Yakobo obedo ka winyo kun awo be pa - Bible Search\\nAcakki 30 Acakki 32\\nYakobo olwi woko ki bot Laban\\n1Yakobo obedo ka winyo kun awo be pa Laban giwaco ni, “Yakobo doŋ otero lim pa wonwa woko ducu, olimo lonyo nia ki i kom lim pa wonwa.” 2Yakobo oneno ni waŋ Laban oballe woko i kome, pe dok nene maber kit macon. 3Rwot owaco bot Yakobo ni, “Doŋ idok i lobo pa kwarowu bot lutuwu, an abibedo kwedi.”\\n4Yakobo olwoŋo Lakeri ki Lea i bar olet ka ma limme tye iye, 5ci owaco botgi ni, “An aneno waŋ wonwu ocido woko i koma, pe doŋ nena maber kit macon. Ento Lubaŋa pa wora yam tye kweda. 6Wun wuŋeyo ni atyeko tic bot wonwu ki tekka ducu; 7ci en obedo ka bwola, kun loko mucarana atata tyen apar kulu, ento Lubaŋa pe oye en otimo gin mo marac i koma. 8Ka owaco ni, ‘Lim ma abacabac bibedo meri me mucarani,’ ci lim ducu ginywal mubedo abacabac keken. Ka dok oloko doge ni, ‘Lim ma gibedo akolakol gin aye bibedo meri me mucarani,’ ci lim ducu dok ginywal akolakol. 9Meno aye kit ma Lubaŋa okwanyo kwede lim pa wonwu ci omiyogi bota.\\n10“I kare ma megine giyitogi, atiŋo waŋa malo ki i waŋ lek, ci aneno nyogi ma gitigo megine komgi obedo akolakol ki abacabac ki opukopuk. 11Lamalaika pa Lubaŋa owacca i waŋ lek ni,. ‘Yakobo’, an agamo ni, ‘An a ene!’ 12Ci owacca ni, ‘Tiŋ waŋi malo wek inen, nyogi ducu ma gitigo megine-ni gubedo akolakol ki abacabac ki opukopuk; pien atyeko neno kit ma Laban timi kwede. 13-An Lubaŋa me Betel, ka ma yam iwiro iye wir ki moo, ka ikwoŋo iye kwoŋ bota-ni. Doŋ ia malo, icit woko cen ki i lobe-ni, idok i lobo ma ginywali iye ca.’ ” 14Lakeri ki Lea gugamo ni, “Tye dok dul lim mo nyo ginaleya mo ma dok odoŋ piwa i ot pa wonwa? 15Pe doŋ en nenowa macalo lurok ata? Doŋ otyeko catowa woko, tye ka camo bene lim ma gimiyo piwa woko. 16Lim ducu ma doŋ Lubaŋa otyeko kwanyo ki bot wonwa doŋ mewa ki pa litinowa; doŋ gin ducu ma Lubaŋa owacci aye itim.”\\n17Yakobo oa, oketo awobene ki monne i wi kinaga, 18oleko limme ducu, ma yam olimo i Paddan-aram; ci ocako wot me dok i lobo Kanaan bot Icaka. 19Laban onoŋo ocito ka ŋolo yer kom romine, ci Lakeri okwalo cal lubaŋa ki i ot pa, wonne. 20Yakobo obwolo Laban La-aram, pe otitte pi wotte. 21Olwi ki lwak lim ducu ma yam tye kwede, ka ocako wot, oŋolo kulu Euprate, ci okemo lobo godi me Gilead.\\nLaban olubo kor Yakobo\\n22Ka nino okato adek kulu, ci gitito bot Laban ni, “Yakobo doŋ otyeko lwi, ocito woko.” 23En ogwarre ki lutugi, gutwarre, gulubo kore; ka guwoto nino abiro, ci gudiŋo kore cokcok i kin godi me Gilead. 24Ento Lubaŋa obino bot Laban La-aram i waŋ lek, kun wacce ni, “Gwokke, pe icilok lok mo maber nyo marac bot Yakobo.”\\n25Laban omako Yakobo iyo. Onoŋo doŋ otyeko gony woko i lobo godi, ci Laban ki lutugi gugony i lobo godi meno me Gilead. 26Laban ocako lok ki Yakobo ni, “Itimo kuman piŋo, ma ibwola kit man, doŋ itiŋo anyirana, ilwi kwedgi, macalo iyakogi ayaka ki pala lucwan-ni? 27Piŋo ilwi woko alwiya i muŋ ali, kun iumo waŋa ma pe ititta gin mo, ma kono nene aciki ki yomcwiny ki wer ki ajaa ki opuk? 28Piŋo pe iweko aciko litinona kun anoto lem anyirana? Man itimo gin me caro a tika. 29Onoŋo atwero timi marac; ento Lubaŋa pa woru oloko kweda tin i dyewor, ocika ni ‘Gwokke pe icilok lok mo maber nyo marac bot Yakobo.’ 30Man doŋ ia icako wot woko, pien pi ot pa woru odoko mitti mada; ento dok ikwalo ki cal lubaŋana me ŋo kono?” 31Yakobo ogamo dog Laban ni, “Onoŋo abedo ki lworo, abedo ka tamo ni gwok nyo ibimayo anyirani woko ki bota. 32Ka ibinoŋo cal lubaŋani bot ŋatti mo kany, ŋat meno pe bikwo. Cim koni jamini ma inoŋo tye bota kany i nyim utmegiwa ci ikwany idok giri kwede.” Onoŋo Yakobo pe oŋeyo ni Lakeri aye ma okwalogi.\\n33Kit meno Laban ocako donyo i kemapa Yakobo, ki i kema pa Lea, ki i kema pa mon aŋeca aryo-nu ducu, ci pe omedo ki noŋogi; ka okato woko ki i kema pa Lea, dok odonyo i kema pa Lakeri. 34I kare meno onoŋo Lakeri otiŋo lubaŋa-nu, ci orwakogi i kom me bedo i wi kinaga; ci obedo i wigi. Laban oŋiyo jami ma i kema ducu, pe omedo ki noŋogi. 35Lakeri owaco bot wonne ni, “Laditta, pe kiniga omaki i koma ka ineno ni pe atwero a malo i nyimi, pien atye ki kit pa wan mon.” Kit meno Laban oyenyo cal lubaŋane kwe, pe omedo ki noŋogi.\\n36Kiniga omako Yakobo, ocako da ki Laban, kun waco bot Laban ni, “Balla doŋ tye kwene kaa? Atimo bal aŋo, mumiyo ilubo kora twatwal-li? 37Kadi bed iyenyo i kin jamina ducu, kit gin aŋo ma inoŋo i kom jami ducu ma oa i odi? Kel iket kany i nyim utmegini ki utmegina, wek guŋol kop i kin wan aryo-ni. 38An abedo kwedi mwaka pyeraryo; pe i megi romini ki megi dyegini mo opoto, pe bene acamo nyok romoni mo. 39Lim ma ŋuu aye omwodo pe akelo riŋone boti, an aye aculo gira; lim ma gikwalo i dyeceŋ ki i dyewor ipenyo bota. 40Yam abedo kit meno, kun ceŋ waŋa dyeceŋ, koyo neka dyewor, pe aketo nino mo i waŋa. 41I lwak mwaka pyeraryo ma abedo kwedi i odi-ni, atiyo boti mwaka apar wiye aŋwen pi anyirani aryo-ni, ki mwaka abicel pi limmi, ibedo ka loko mucarana tyen apar kulu. 42Ka ce Lubaŋa pa wora, Lubaŋa pa Abraim ma Icaka bene lworo, pe obedo tuŋ bota, kono tin icwala adok tuwa ki ciŋa noŋo adada. Lubaŋa oneno twon aromana, ki tic ma atiyo ki ciŋa ci tin dyewor bene ojuki.”\\nYakobo ki Laban gucikke\\n43Laban ogamo kun dok iye bot Yakobo ni, “Anyira man gin anyirana, ki litino bene gin litinona, lim bene gin limma, ki gin ma ineno-ni gin ducu limma. Ento abitimo gin aŋo tin i kom anyirana-ni, nyo i kom litinogi ma gunywalo? 44Doŋ ibin wek waket gicikke i kin in ki an, me bedo caden i kin in ki an.” 45Ci Yakobo otino got ocibo wek obed wir. 46Ka Yakobo owaco bot utmegine ni, “Wucok got”, ci gucoko got, guguro kacel, ka gucamo cam i ŋet odur got meno. 47Laban ocako nyiŋ kabedo meno ni Jegarcaduta; ento Yakobo ocako nyiŋe ni Galeed. 48Laban owacci, “Odur man en aye caden i kin in ki an tin.” Mumiyo ocako nyiŋe Galeed. 49Ocako nyiŋ wir meno ni Mijpa, pien owacci, “Rwot ogwok kin an ki in, ka kinwa doŋ bipokke woko. 50Ka ibiketo giŋi marac i kom anyirana, nyo ka dok ibinyomo mon mukene, idodogi i kom anyirana, kadi ŋatti mo pe tye kwedwa, ber ipo ni Lubaŋa en aye caden i kin in ki an.”\\n51Ci Laban dok owaco bot Yakobo ni, “Nen odur man, ki wir ma atyeko cibo i kin in ki an. 52Odur man aye caden, ki wir bene en caden, an pe abikato ka ŋet odur man pi cito boti, in bene pe ibikato ka ŋet odur man ki wir man pi cito bota, ni pi tim marac. 53Lubaŋa pa Abraim, Lubaŋa pa Nakor, Lubaŋa pa wongi, obed laŋolkop i kinwa.” Kit meno Yakobo okwoŋo kwoŋ ki nyiŋ Lubaŋa ma wonne Icaka lworo. 54Yakobo otyero gitum i wi got, kun olwoŋo iye utmegine ducu ka camo cam kwede, ci gucamo gubuto kunnu i wi got.\\n55Ka piny oru odiko con, Laban oa, onoto lem likwaye ki lem anyirane, olamo gum i komgi, ci opokke kwedgi odok i gaŋŋe.","num_words":1284,"character_repetition_ratio":0.041,"word_repetition_ratio":0.002,"special_characters_ratio":0.249,"stopwords_ratio":0.254,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ododo me Baibul Lubanga Ocikke me Kelo Paradic - Kabedo me Intanet pa Lucaden pa Jehovah\\nMAN cal paradic ma romo bedo rom ki en ma Lubanga onyuto bot lanebine Icaya-ni. Icaya okwo cokcok ki kare pa Yona.\\nParadic te lokke ni “poto.” Man poyo wi i kom gin ma dong wakwano woko i buk-ki? Nen calo poto maber ma Lubanga Jehovah oyubo pi Adam gin ki Kawa-ni, pe kumeno? Ento lobo ducu mono bidoko paradic?\\nJehovah owaco bot lanebine Icaya me coyo lok i kom paradic manyen ma tye ka bino pi jo pa Lubanga. En owaco ni: ‘Orudi ki romi bibedo kacel ki kuc. Lutino dyangi bicam kacel ki lutino labwor, dok lutino matitino aye bigwokogi. Kadi latin matitidi bene pe binongo awano ka tuko i nget twol ma kwire rac.’\\nJo mapol gibiwaco ni: ‘Man pe twero timme matwal. Cakke con ayelayela onongo tye i lobo, dok pud bimedde ki bedo tye.’ Ento kong itam: Kit paco ango ma Lubanga omiyo bot Adam gin ki Kawa?\\nLubanga oketo Adam gin ki Kawa i paradic. Pi kwero winyo Lubanga aye oweko gin gurwenyo pacogi maber-ri, guti ci guto. Lubanga ocikke ni ebimiyo bot jo ma gimare jami ma Adam gin ki Kawa gurwenyo-ni kikome.\\nI paradic manyen ma tye ka bino-ni gin mo pe ma bikelo awano nyo to. Kuc kikome bibedo tye. Dano ducu bibedo ki yomcwiny dok ki yot kom. Obibedo kit ma con Lubanga onongo omito ni obed kwede i acakki-ni. Ento lacen wabikwano kit ma Lubanga bitimo man kwede.\\nIcaya 11:6-9; Niyabo 21:3, 4.\\nIcaya obedo anga, dok en okwo i kare mene, ki dok ngo ma Jehovah onyuto bote?\\n\"Paradic” tyen lokke ngo, dok man poyo wii i kom ngo?\\nNgo ma Jehovah owaco bot Icaya ni oco i kom Paradic manyen?\\nNgo mamwonya ma Adam gin ki Kawa gurwenyo?\\nNgo ma Jehovah ociko pi jo ma maro en?\\nKwan Icaya 11:6-9.\\nLok pa Lubanga nyuto nining wat ma bibedo i kin lee ki dano i lobo manyen? (Jab. 148:10, 13; Ic. 65:25; Ejek. 34:25)\\nLok pa Icaya ango ma tye ka cobbe i kin Lucaden pa Jehovah i kom kare ni? (Roma. 12:2; Ep. 4:23, 24)\\nAnga ma myero onong pwoc pi alokaloka ma tye ka nen i kwo pa dano ma i kare man, wa ki ma bibedo i lobo manyen? (Ic. 48:17, 18; Gal. 5:22, 23; Pil. 4:7)\\nKwan Niyabo 21:3, 4.\\nGinacoya onyuto nining ni bedo pa Lubanga i kin dano-ni pe tere ni en bibedo i kom kwedgi ento i yo mapat doki? (Levi. 26:11, 12; 2 Tekwaro 6:18; Ic. 66:1; Yabo. 21:2, 3, 22-24)\\nKit pig wang ki arem ango ma gibikwanyo woko? (Luka 8:49-52; Rom. 8:21, 22; Yabo. 21:4)","num_words":410,"character_repetition_ratio":0.063,"word_repetition_ratio":0.0,"special_characters_ratio":0.283,"stopwords_ratio":0.324,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Tekwaro 33 ACO85 - Manace ocamo ker ma mwaka me ditte - Bible Search\\n2 Tekwaro 32 2 Tekwaro 34\\n2 Tekwaro 33\\nKare me loc pa Manace\\n(2 Luker 21.1-18)\\n1Manace ocamo ker ma mwaka me ditte romo apar wiye aryo, ci obedo ka loc i Jerucalem pi mwaka pyerabic wiye abic. 2-Manace obedo ka tiyo gin ma nen marac i wan Rwot, kun lubo kwede tim mer kwer pa rok ducu ma yam Rwot oryemogi woko ki i nyim jo Icrael. 3En dok oroco waŋ jogi ma i wi godi, ogero odoco ka ma yam wonne Kejekia ojwerogi woko-ni. Ocano keno tyer pi lwak Baal-gu, ka dok ocomo yadi pi woro Acera ma jok ma dako-ni, ocako woro mony ma i polo ducu, kun tiyo botgi. 4-Dok ocano keno tyer pa jogi-gu i ot pa Rwot, ka ma yam Rwot owacci, “Abiketo nyiŋa bedo i Jerucalem matwal.” 5Ka dok ocano lwak keno tyer pa mony ma i polo ducu i dyekal aryo me ot pa Rwot. 6Ocako wano awobene ki mac me gityer i nota pa wod pa Kinom, dok obedo ka tyet ki ajaa ki ŋiyo i dyel-gu kun uyo ki lutal ki lukor tipo-gu ki megi jogi. Obedo ka tiya gin ma nen marac i waŋ Rwot, kun miyo kiniga mako Rwot. 7-Ka dok omiyo gipayo cal jok, ocibo i ot pa Lubaŋa, ma yam Lubaŋa owaco i kome bot Daudi ki bot wode Solomon ni, “I ot man, ki i Jerucalem, ma yam ayero ki i kin kaka ma i Icrael ducu, abiketo nyiŋa bedo iye matwal. 8Pe doŋ abimiyo tyen jo Icrael bedo ka wirre woko i ŋe lobo ma yam amiyo bot kwariwu-ni, tekke gibigwokke gilubo kit lok ducu ma atyeko cikogi kwede, kun gilubo cik ducu ma yam laticca Moses ocikogi kwede.” 9Manace obito jo Juda ki jo ma gibedo i Jerucalem, omiyo gubedo ka timo gin marac, makato lurok ma Rwot yam ojwerogi woko ki i nyim jo Icrael.\\n10Rwot oloko ki Manace kacel ki lwakke, ento gin pe guwinyo lokke. 11Pi meno Rwot ocwalo ludito ma loyo mony pa kabaka me Aciria, gumako Manace ki goli, gutweye ki nyor mola ci gutere kwede i Babilon.\\n12I kare ma en tye i can obako doge, olego kica ki bot Rwot Lubaŋane ci omwolle kene mada i nyim Lubaŋa pa kwarine. 13En olego, ci Lubaŋa owinyo legane dok owinyo lega me bako doge, ka ocako dwoko en doki i Jerucalem i kerre kikome. Ci Manace oŋeyo atir ni Rwot aye Lubaŋa.\\n14Lacen en ogero cel ma woko me gaŋ kal pa Daudi ki yo tuŋ potoceŋ me Gikon, i nota, ogero oo wa i yo ma wok ki i dog gaŋ ma gilwoŋo ni dog gaŋ me Rec, orumo ki Opel, ogero ma ocudo malo likuŋ; dok bene oketo ludito ma loyo mony i gaŋi ducu ma girumo ki cel gogo ma i Juda. 15En ojwero lwak lubaŋa me rok-gu kacel ki cal jok-gu woko ki i ot pa Rwot, ka dok omuko keno tyer ducu ma yam en ocano ka ma gigero iye ot pa Rwot, ki ma onoŋo gitye i Jerucalem, ocokogi ducu obologi woko i ŋe gaŋ. 16En dok ocano keno tyer pa Rwot odoco, ka otyero iye gitum me gityer lakwecwiny ki gityer me miyo pwoc; ci ociko jo Juda me woro Rwot Lubaŋa pa Icrael. 17Lwak pud gumedde ki tyero gitum i wi godi, ento gityerogi bot Rwot Lubaŋagi keken.\\n18Lok kom Manace mudoŋŋe ducu, legane bot Lubaŋane, ki lok pa lunene ma guloko bote i nyiŋ Rwot Lubaŋa pa Icrael, 19ki lagam me legane ma Lubaŋa odwoko bote, balle ki kit ma en oŋayo kwede waŋ Rwot, ki kabedo ma en ogero iye waŋ jogi i wi godi, ka doŋ ocibo lwak yadi me woro Acera ma jok ma dako-ni, ki cal jogine ma ocibo ma onoŋo pud peya omwolle kene, nen, gityeko coyone i buk Lok pa Lunen. 20Kit meno Manace oto, oywe kacel ki kwarine, ci giyike i ode; wode Amon aye oleyo ka tyene.\\nLoc pa Amon\\n(2 Luker 21.19-26)\\n21Amon ocamo ker ma mwaka me ditte pyeraryo wiye aryo, ci obedo ka loc i Jerucalem pi mwaka aryo. 22Amon obedo ka tiyo gin ma nen marac i waŋ Rwot, kit macalo wonne Manace obedo ka tiyo. Amon obedo ka tyero gitum bot cal lubaŋa-gu ma yam wonne Manace otiyo, kun worogi bene. 23En pe omwolle kene i nyim Rwot, kit macalo wonne Manace yam omwolle kwede, ento Amon obedo ka tiŋo alii makato teretere. 24Luticce gupiro lok i kome, ci guneko en woko i ode. 25Ento lwak me lo bo-nu guneko jo ducu ma onoŋo gupiro lok i kom kabaka Amon; ci gin lwak me lobo-nu guketo wode Yocia me bedo kabaka ma kakare.","num_words":775,"character_repetition_ratio":0.054,"word_repetition_ratio":0.003,"special_characters_ratio":0.247,"stopwords_ratio":0.319,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Luker 18 ACO85 - Ka kare okato malac, ci lok pa Rwot - Bible Search\\n1 Luker 17 1 Luker 19\\n1 Luker 18\\nElia odok bot Akab\\n1Ka kare okato malac, ci lok pa Rwot dok obino bot Elia, i mwaka me adekke, ma wacci, “Cit icinyutte kekeni bot Akab; an doŋ abicwalo kot i lobo.” 2Elia ocito ka nyutte bot Akab. I kare-nu onoŋo kec doŋ dwoŋ i Camaria. 3Akab olwoŋo Obadia ma ladit ma loyo jami ma i ode-ni. Onoŋo Obadia woro Rwot matek twatwal. 4I kare ma yam Jejebel tye ka neko lunebi pa Rwot, Obadia otero lunebi miya acel kulu, okanogi i boro, opo ko kingi pyerabic pyerabic, opitogi ki kwon ki pii-gu. 5Akab owaco bot Obadia ni, “Wot icit i dye lobo ducu ka ma waŋ pii tye iye, wa ki i nota ducu; gwok nyo wabinoŋo iye lum wek walar aguragura ki kana madonone gubed makwo, wek leewa mogo pe guto woko.” 6Gucako poko lobo ma ŋat acel acel i kingi biwot iye; ci Akab ocito mere tuŋcel en kene, ki Obadia bene odok yo tuŋcel en kene.\\n7I kare ma Obadia tye ka wot iyo, nen, Elia otuc, orwatte kwede, Obadia otugi ŋeye woko cut, opoto piny aryeba cwiny kun wacci, “Man aye in kikomi Elia, rwoda?” 8Elia ogamo ni, “Iyo an kikoma. Ento cit icitit bot rwodi ni Elia tye kany.” 9Obadia ogamo ni, “An abalo kit bal aŋo boti, rwoda? Piŋo imito miya i ciŋ Akab wek oneka? 10Macalo Rwot Lubaŋani tye makwoni, pe tye rok mo nyo ker mo ma rwoda Akab pe ocwalo iye dano ka yenyi, Ka gudwoko lok ni, ‘Elia pe tye kany,’ en koŋ miyo ladit me rok meno nyo me ker meno kwoŋo kwoŋ ma nyuto ni pe gunoni kunnu. 11Ci in dok iwacci, ‘Wot icit bot rwodi icititte ni Elia tye kany.’ 12Ki i ŋeya ma noŋo doŋ acito woko, Cwiny pa Rwot bitiŋi woko ci teri ka ma pe aŋeyo. Pienno, ka acito atito bot Akab, ka ce pe ginoŋo komi, en bi neka woko, kadi bed abedo ka woro Rwot cakke ka tinona. 13Peya gititti ce, rwoda, kit gin ma abedo ka tiyone i kare ma Jejebel tye ka neko lunebi pa Rwot? Yam akano lunebi pa Rwot miya acel kulu i boro, kun apoko kingi pyerabic pyerabic, ci abedo ka miyogi kwon ki pii-gu. 14Ka in dok iwacci, ‘Wot itit bot rwodi ni Elia tye kany,’ man miyo en neka woko.” 15Elia ogamo ni, “Macalo Rwot me mony tye makwo-ni, ma an acuŋ i, nyime, abinyuto koma bo te tin i nyime.” 16Obadia ocito ka rwatte ki Akab, otitte, ci Akab ocito ka rwatte ki Elia.\\n17Ka Akab oneno kom Elia, owaco bote ni, “Man en in kikomi, in ma layel Icrael-li?” 18Elia ogamo ni, “An pe ayelo Icrael; in aye it ye ka yelone, in ki jo me doggola pa woru, pien ibwoto lubo cik pa Rwot woko, icako lubo kor Baal-gu. 19Kombeddi icwal kwena wek icok jo Icrael ducu i nyima i wi got Karmel. Cok ki lunebi pa jok Baal bene mi ya aŋwen ki pyerabic-ci, ki lunebi pa Acera ma jok ma dako-ni ma gitye ka cam i wi meja pa Jejebel.”\\nElia opyem ki lunebi pa Baal i wi got Karmel\\n20Akab ocwalo kwena bot jo Icrael ducu, ci ocoko lunebi pa Baal ducu i wi got Karmel. 21Elia ociro cok bot lwak ci owaco bot dano ni, “Wun mono wubicabbe atara i cwinywu nio kwede wa awene? Ka ce Rwot aye Lubaŋa, ci wulub en keken; ento ka Baal, ci wutugi lubo en cur.” Emo lwak pe gudokke iye lok mo. 22Elia dok owaco bot lwak ni, “An kena aye pud adoŋ ki i kom lunebi pa Rwot, kun lunebi pa Baal gitye miya aŋwen kulu ki pyerabic. 23Wek gikel twoni aryo botwa kany, Wek lunebi pa Baal guyer twon acel obed megi, gunek ci guŋid woko, gucan riŋone i wi yen i wi keno tyer, ento pe gumok iye mac mo, Ki an bene abiyubo twon acel, abicano riŋone i wi yen, pe amoko iye mac mo. 24Wun wubed ka lwoŋo nyiŋ; lubaŋawu, ki an bene abilwoŋo nyiŋ Rwot; ci lubaŋa ma bidok iye ki cwalo mac, en aye Lubaŋa ada.” Lwak ducu gugamo ni, “Iloko mamit.” 25Elia dok owaco bot lunebi pa Baal ni, “Wun wuyer twonwu acel wek wucak yubone; wun aye wukwoŋ, pien wupol, ento pe wumok iye mac mo.” 26Lunebi pa Baal gukwanyo twon ma gimiyogi-ni, guyubo, gulwoŋo iye nyiŋ Baal, cakke odiko nio kwede wa i cwiny dyeceŋ, kun giwacci, “Ai Baal, dokkiwa iye do ya!” Ento dwan mo pe ma winnye, ki ŋatti mo ma dokkigi iye bene peke, Gubedo ka myel ma girumo kwede keno tyer ma gucano-ni. 27Elia ocako cayogi i dyeceŋ kun wacci, “Wudaŋŋe matek, pien en aye lubaŋa. Gwok nyo pud iye tye ka Lwodo lok, nyo pud ocito woko, nyo tye i wotte ka mo, nyo pud onino, ci myero koŋ wucoye woko ki i waŋ ninone.” 28Ka dok gudaŋŋe matek, kun giŋolo komgi kekengi ki pala lucwan ki atero-gu macalo kitgi tye kwede; guŋolle nio ka remo komgi ocako cwer kun mol i komgi. 29Gubedo ka daŋŋe matek ka cwiny dyeceŋ okato kun gidaŋŋe adaŋa, nio wa i cawa me tyero gityer me otyeno, ento piny oliŋ litik; ŋat ma dok iye botgi peke, ki ŋat ma paro pigi bene peke.\\n30Lacen Elia owaco bot lwak ducu ni, “Wubin doŋ bota cok kany,” ci lwak ducu gucito bote cok, En ocako yubo keno tyer pa Rwot ma yam gimuko gireto woko piny-nyi. 31-Okwanyo godi apar wiye aryo muporo wel kaka pa awobe pa Yakobo ima yam lok pa Rwot obino bote kun wacci, “Nyiŋi bibedo Icrael.” 32Ocano keno tyer ki godi meno pi nyiŋ Rwot. Okwinyo bur orumo ŋet keno tyer, ma ditte romo awal kodi aryo. 33Ka otyeko caŋo yen kikore, ci oŋido riŋo twon, ocano i wi yen. Owacci, “Doŋ wutwom pii ma romo abino aŋwen, ka wuony piine i wi gitum awaŋa, ki i kom yen-gu.” 34Ka dok owacci, “Dok wumed onyo iye pii”; ci gunwoyo onyo pii tyen me aryone, Dok owacci, “Wumed tyen me adekke”; ci gumedo tyen me adekke. 35Pii obedo ka mol kun rumo keno tyer, opoŋ i bur woko ducu.\\n36Ka cawa me tyero gityer me otyeno doŋ oromo, lanebi Elia onyiko cok i kom keno tyer, owacci, “Ai Rwot, Lubaŋa pa Abraim, pa kaka ki pa Icrael, wek tin doŋ oŋene atir ni in aye Lubaŋa i Icrael, dok ni an abedo laticci, ci atiyo man ducu pi lok ma iwaco bota. 37Dokka iye, ai Rwot, dokka iye, wek lwak man oŋe atir ni, in Rwot aye in Lubaŋa keni, dok ni ityeko dwoko cwinygi i komi.” 38Ci mac oa ki bot Rwot opoto piny, owaŋo gitum awaŋa woko ducu liweŋ, ki yen-gu, ki godi-gu, ki apwa, ka dok onaŋo pii woko ma onoŋo opoŋo bur-ri. 39Ka lwak ducu guneno, gupoto woko piny aryeba cwiny, kun giwacci, “Rwot aye Lubaŋa; Rwot aye Lubaŋa.” 40Elia owaco bot lwak ni, “Wumak lunebi pa Baal ducu, pe wuwek mo obwoti.” Gimakogi woko ducu, ci Elia oterogi piny i laora kulu Kicon, onekogi woko kunnu.\\nElia olego pi kot\\n41Elia owaco bot Akab ni, “Cit doŋ ka cam ki ka mat, pien dwan kot ma mito cwer doŋ mor winnye.” 42-Akab ocito woko ka cam ki ka mat, Elia ocito malo i wi got Karmel, okulo wiye piny i ŋom, orwako wiye i kin coŋe. 43Owaco bot laticce ni, “Cit koŋ icinen yo tuŋ nam.” Ka ocito woko oneno, ci owacci, “Gin mo pud peke.” Elia dok owacce ni, “Cit doki tyen abiro.” 44I kom tyen me abirone laticce owacci, “Aneno latin pol mo otiŋŋe ki i nam, tidi rom ki cin dano keken.” Elia dok owacci, “Cit bot Akab, iciwacce ni, ‘Yub gadigadini idok gaŋ wek kot pe ogeŋi wot.’ ” 45Polo ocako cido woko ki pol oyotoyot twatwal, kun yamo kodo, ci kot ocako cwer madwoŋ. Akab oito wi gadigadine odok i Jejreel. 46Ento Rwot onoŋo odiyo Elia ki ciŋe, omiyo otweyo pyere oriŋo kwede i nyim Akab nio kwede wa i dog gaŋ me Jejreel.","num_words":1344,"character_repetition_ratio":0.047,"word_repetition_ratio":0.0,"special_characters_ratio":0.256,"stopwords_ratio":0.231,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Mar Mewu Myero Odong Omedde Ameda | Wi Lubele me Anyama\\nWi Lubele—Me Akwana i Kacokke | Agucito 2019\\nKWAN I LEB Abua Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Armenian (West) Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel Cambodian Catalan Cebuano Changana (Mozambique) Chavacano Chichewa Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Congolese Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Damara Dangme Danish Digor Douala Drehu Dutch Ecuadorian Sign Language Edo Efik English (Leb Muno) Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Gitonga Gokana Greek Sign Language Greenlandic Grik Guadeloupean Creole Guarani Guatemalan Sign Language Gujarati Gun Haitian Creole Hausa Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Iban Ibanag Ibinda Ibru Icelandic Idoma Igbo Igede Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Niuean Norwegian Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Salvadoran Sign Language Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu\\nPWONY ME ANYAMA ME 32\\nMar Mewu Myero Odong Omedde Ameda\\n“Alego Lubanga ni meno, mar mewu myero odong omedde ameda.”​—PIL. 1:9.\\nWER 106 Nyako Nyig me Mar\\n1. Angagi ma gukonyo me cako kacokke me Pilipi?\\nI KARE ma lakwena Paulo gin ki Cira, Luka, ki Temceo guo i boma me Pilipi ma onongo tye i te ker me Roma, gunongo jo mapol ma gimito winyo lok me kwena maber. Omege angwen ma gutiyo ki mit kom-mi gukonyo me cako kacokke, dok omege ki lumege me kacokke manyen-ni gucako cokke kacel nen calo i gang pa lamego mo ma nyinge Ludia, ma lajol wele.​—Tic 16:40.\\n2. Ariya ango ma kacokke man okato ki iye?\\n2 Ma pe otero kare malac, kacokke manyen man okato ki i aunauna magwar. Catan oweko jo ma gidag ada gulwenyo i kom tic me tito kwena ma Paulo kacel ki luwote gubedo ka timone. Kimako Paulo ki Cira, kigoyogi ki odo, dok kitweyogi i buc. I nge gonyogi ki i buc, gulimo utmege manyen-ni dok gucuko cwinygi. Ci Paulo, Cira, ki Temceo gua woko ki i boma man ento Luka nen calo odong cen. Omege ki lumege manyen magi onongo dong gibitimo ngo? Ki kony pa cwiny maleng pa Jehovah, utmege magi gumedde ki tic ki mit kom. (Pil. 2:12) Paulo onongo tye ki tyen lok ma atir me bedo ki awaka i komgi!\\n3. Kit ma kitito kwede i Jo Pilipi 1:9-11, Paulo olego i kom gin ango?\\n3 I nge mwaki apar ma gucako kacokke me Pilipi, Paulo ocoyo waraga botgi. Ka iwoto ki kwano waraga pa Paulo man, ci ibineno mar madwong ma Paulo onongo tye kwede pi omegine. En ocoyo ni, “par matut ma abedo kwede piwu a i mar pa Kricito Yecu kikome.” (Pil. 1:8) En owaco ni ebedo ka lega pigi. En olego ni Jehovah okony utmege magi gudong mar i kingi, guket pi jami ma pigi tego obed mukwongo, guwek keto ariya i nyim jo mukene, dok gumedde ki tiyo tic ducu mabeco me kit ma atir. Labongo akalakala mo, in bene iye ni watwero nongo adwogi maber ki i lok pa Paulo man i kare-ni. (Kwan Jo Pilipi 1:9-11.) * I pwony man, wabineno tam mogo ma en oloko iye dok wabinyamo kit ma watwero ketogi kwede i tic.\\nWUWEK MARWU ODONG\\n4. (a) Ma lubbe ki 1 Jon 4:9, 10, Jehovah onyuto marre piwa nining? (b) Omyero wamar Lubanga ma rom mene?\\n4 Jehovah onyuto marre ma pe lokke piwa i kare ma ocwalo Wode i lobo me to pi balwa. (Kwan 1 Jon 4:9, 10.) Mar pa Lubanga tugo cwinywa me marre bene. (Rom. 5:8) Omyero wamar Lubanga ma rom mene? Yecu ogamo lapeny meno i kare ma owaco ki Luparicayo ni: ‘Mar Jehovah Lubangani ki cwinyi ducu, ki kwoni ducu, ki tammi ducu.’ (Mat. 22:36, 37) Mitte ni wamar Lubanga ki cwinywa ducu. Dok wamito ni marwa pire odong obed matek nino ki nino. Paulo owaco ki omege me Pilipi ni margi “myero odong omedde ameda.” Gin ango ma watwero timone me jingo marwa pi Lubanga?\\n5. Marwa pi Lubanga dongo doko matek nining?\\n5 Mitte ni wange Lubanga ka wek wamare. Baibul waco ni: “Ngat ma pe ki mar, nongo en pe ngeyo Lubanga, pien Lubanga aye mar.” (1 Jon 4:8) Lakwena Paulo otito ni marwa pi Lubanga bidongo bedo matek ka wamedde ki nongo “ngec kikome ki niang matut” madok i kom Lubanga. (Pil. 1:9) I kare ma wacako kwano Baibul nyen, wacako maro Jehovah kadi bed ni onongo pe wangeyo jami ducu madok i kome. Dok i kare ma wacako pwonyo jami mapol i kome, marwa pire bene ocako doko matek. Man aye oweko watero kwano Baibul piwa kenwa ki lwodo lok pa Lubanga calo jami ma pigi tego loyo i kwowa!​—Pil. 2:16.\\n6. Gin ango ma wapwonyo ki i 1 Jon 4:11, 20, 21 madok i kom dongo marwa?\\n6 Marwa pi Lubanga bitugo cwinywa me maro utmegiwa. (Kwan 1 Jon 4:11, 20, 21.) Watwero tamo ni marwa pi utmegiwa bibino pire kene. Tye kit man pien wan ducu waworo Jehovah dok watute me bedo calo en. Walubo lanen pa Yecu, ma marre oweko en omiyo kwone piwa. Kadi bed kit meno, i kine mukene wanongo ni tek adada me lubo tira me maro utmegiwa. Nen kong labol mo ma otimme i kacokke me Pilipi.\\n7. Gin ango ma wapwonyo ki i kom tira ma Paulo omiyo bot Euodia ki Cintuke?\\n7 Euodia ki Cintuke onongo gubedo lumege ma ‘gutiyo’ kacel ki lakwena Paulo ki mit kom. Ento nen calo gubedo ki niang manok dok lirem i kingi oket woko. I waragane bot kacokke ma lumege magi tye iye, lakwena Paulo ocoyo nying Euodia gin ki Cintuke ci ominigi tira me bedo ki “cwiny acel.” (Pil. 4:2, 3) Lakwena Paulo onongo ni mitte me miyo tira bot jo ma i kacokke ducu kun waco ni: “Wuti tic ducu labongo nguru nyo pyem mo.” (Pil. 2:14) Ki lok ada, tira ma Paulo omiyo pe okonyo lumege aryo man keken ento okonyo jo ducu me kacokke man me jingo margi pi ngat acel acel.\\nPingo myero wabed ki neno matir i kom omegiwa? (Nen paragraf 8) *\\n8. Ariya ango ma gengowa maro omegiwa, dok watwero loyone nining?\\n8 I kine mukene twero bedo tek adada me maro utmegiwa pien nongo watye ka keto cwinywa i kom gorogi kit macalo Euodia ki Cintuke gutimo. Wan weng wabalo nino ducu. Ka wabedo ka keto cwinywa i kom bal pa jo mukene, ci marwa pigi bidok woko piny. Me labolle, ka omego mo wiye owil woko ki konyowa me gwoko lengo me Ot me Ker, cwinywa twero cwer. Pi meno, ka dong wacako tamo jami mukene ma omego-ni otimo marac, ci cwinywa bicwer makato dok wabibedo ki mar manok pi omego man. Ka itye ki peko ma kit man ki ngat mo i kacokkewu, ci bedo ber ka itamo i kom lok man: Jehovah ngeyo gorowa kacel ki goro pa ngat meno. Kadi bed ni watye ki goro, en pud maro wan ducu. Pi tyen lok man, mitte ni walub lanen me mar pa Jehovah dok waket cwinywa i kom kit mabeco ma omegiwa gitye kwede. Ka watute matek me maro utmegiwa, ci wajingo wat ki note ma tye i kinwa.​—Pil. 2:1, 2.\\n“JAMI MA PIGI TEGO”\\n9. “Jami ma pigi tego” ma Paulo oloko iye i waragane bot jo Pilipi obedo gin ango?\\n9 Cwiny maleng oweko Paulo otito ki jo ma i Pilipi​—ki Lukricitayo ducu—​me “keto pi jami ma pigi tego obed mukwongo.” (Pil. 1:10, NW.) Jami ma pigi tego magi tye iye lonyo nying Jehovah, cobbe pa yubbe, kacel ki kuc ki note me kacokke. (Mat. 6:9, 10; Jon 13:35) Ka jami magi pigi tek i kwowa, ci wanyuto ni wamaro Jehovah.\\n10. Gin ango ma omyero watim ka wamito ni Jehovah onenwa calo jo ma pe ki roc?\\n10 Paulo bene owaco ni wabed “labongo roc.” Man pe tyen lokke ni wabed ma pa wabalo. Pe watwero bedo labongo roc mo kulu i rwom ma Lubanga Jehovah tye kwede. Ento Jehovah binenowa calo jo ma gipe ki roc ka watute me dongo marwa dok waketo pi jami ma pigi tego bedo mukwongo. Yo acel ma watwero nyuto kwede marwa aye bedo ma wagwokke ki keto ariya i nyim jo mukene.\\n11. Pingo omyero wagwokke ki keto ariya i nyim jo mukene?\\n11 Tira man ni pe waket ariya i nyim jo mukene pire tek adada. Watwero keto ariya i nyim jo mukene nining? Watwero timo man ki galowang ma wayero, cital me rukwa, nyo bene dog tic ma wayero. Twero bedo ni jami ma wayero me timone pe jami maraco ma Jehovah dagi. Ento ka balo cwiny ma ngolo kop pa ngat mukene dok keto ariya i nyimme ci man nongo dong odoko bal madit. Yecu owaco ni bedo ber ka kitweyo kidi rego madit i ngutwa ci kibolowa kwede wa i nam, ka wabalo cwiny ngat acel ma i kin romine!​—Mat. 18:6.\\n12. Gin ango ma wapwonyo ki i labol pa luot mo ma lupainia?\\n12 Nen kong kit ma luot mo ma gitye lupainia gulubo kwede tira ma Yecu omiyo-ni. Onongo gitye i kacokke acel ki luot mo ma pud gunongo batija nyen dok gudongo i paco ma cik tek iye dok kigengo iye jami mapol. Luot ma gunongo batija nyen-ni onongo gitamo ni Lukricitayo omyero pe gunen filim mo kadi wa mabecone. Gubedo ki ur matek adada i kare ma guniang ni lupainia man gucito ka neno filim. I nge timme pa gin man, luot ma lupainia-ni guweko cito ka ma kinyuto iye filim nio ka luot manyen-ni gupwonyo cwinygi ma ngoligi kop-pi me bedo ki neno mupore. (Ibru 5:14) I yo ma kit man, luot ma lupainia-ni gunyuto ni gimaro omingi ki lamingi manyen-ni pe ki i lokgi keken ento wa i ticgi bene.​—Rom. 14:19-21; 1 Jon 3:18.\\n13. Watwero weko ngat mo timo bal nining?\\n13 Yo mukene ma watwero keto kwede ariya i nyim jo mukene aye obedo ka wabitogi me timo bal. Man twero timme nining? Tam kong i kom labol man. I nge tute matek, latin kwan mo me Baibul oweko mato kongo. En oniang ni omyero pe emat kongo kadi matidi. En odongo oyotoyot i yo me cwiny dok onongo batija. Lacen, omego mo olwonge i gure mo me galowang ci omine kongo kun waco ni: “In dong itye Lakricitayo, dok itye ki cwiny maleng pa Jehovah. I kin nyig ma nyak pi cwiny maleng tye iye jukke ken. Ka itye ki nyig man ci itwero mato kongo manok.” Bedo me cwercwiny adada ka omego man manyen-ni owinyo tam marac-ci dok ocako mero matek ki kongo!\\n14. Cokke pa Lukricitayo konyowa me keto i tic lok ma i Jo Pilipi 1:10 nining?\\n14 Cokke pa Lukricitayo konyowa me keto i tic tam ma kimiyo i Jo Pilipi 1:10 i yo mapol mapatpat. Mukwongo, jami ma wanyamo i cokke nyutiwa jami ma Jehovah neno ni pigi tek. Me aryo, wapwonyo kit me ketogi i tic wek wabed labongo roc mo. Me adek, tugo cwinywa me nyuto ‘mar ki tiyo tic mabeco.’ (Ibru 10:24, 25) Ka utmegiwa gicuko cwinywa, marwa pi Lubangawa ki utmegiwa bene dongo medde ameda. Ka mar pi Lubanga ki utmegiwa odongo i cwinywa, ci wabitute matek wek pe waket ariya i nyim utmegiwa.\\nWUWEK ‘TICWU DUCU MABECO ME KIT MA ATIR ONYA I KOMWU’\\n15. Tyen lokke ngo me weko “ticwu ducu mabeco me kit ma atir nya i komwu”?\\n15 Lakwena Paulo olego matek adada pi jo ma i Pilipi wek ‘ticgi ducu mabeco me kit ma atir onya.’ (Pil. 1:11) Labongo akalakala mo, ‘ticgi ducu mabeco me kit ma atir’ onongo tye iye margi pi Jehovah kacel ki jone. Meno bene onongo kwako tito pi niyegi i kom Yecu ki gengi mamwonya. Jo Pilipi 2:15 tiyo ki labol mukene me “ryeny i lobo i kin dano calo lakalatwe.” Man rwatte pien Yecu owaco bot lupwonnyene ni, “wun wuceng me lobo.” (Mat. 5:14-16) En bene ociko lulub kore ni, “wucilok jo me rok ducu gudok jo ma luba,” dok owaco ni gin ‘gibibedo lucadenne wa i agikki lobo ducu.’ (Mat. 28:18-20; Tic 1:8) Wanyako nyig me “kit ma atir” ka watute matek i tic man ma pire tek-ki.\\nMa kitweyo Paulo macalo mabuc i ode i Roma, en tye ka coyo waraga bot kacokke ma tye i boma me Pilipi. Paulo bene otiyo ki kare meno me tito kwena bot acikari ma gwoke kacel ki welle ma gibino ka limme (Nen paragraf 16)\\n16. Jo Pilipi 1:12-14 nyuto nining ni pud watwero medde ki ryeny kadi bed watye ka kato ki i kwo matek? (Nen cal ma tye i pok ngeye.)\\n16 Kadi bed watye ka kato ki i kwo matek, pud watwero ryeny. I kine mukene, jami ma twero nen calo kigeng i ticwa me pwony, twero doko yo mupore me tito kwena. Me labolle, lakwena Paulo onongo kitweye i ode macalo mabuc i Roma i kare ma ocoyo waragane bot jo Pilipi. Kadi bed en onongo tye mabuc, en pe ogiko tito kwena bot acikari kacel ki wele ma gilime. Paulo otito kwena ki mit kom i kare ma kwone olokke, dok man ocuko cwiny utmege me ‘tito lok pa Lubanga ki tekcwiny, labongo lworo.’​—Kwan Jo Pilipi 1:12-14; 4:22.\\nKare ducu yeny yo wek inywak i tic me pwony (Nen paragraf 17) *\\n17. Mi labol me karewa-ni ma nyuto ni watwero nyako nyig kadi bed watye ki ariya i tic me tito kwena.\\n17 Omege mapol gitye ka nyuto tekcwiny calo Paulo. Gikwo i lobe ma gamente oketo kigeng i kom ticwa, pi meno giyenyo yo mukene me tito kwena. (Mat. 10:16-20) I lobo mo acel ma kigeng tye iye, laneno me adwol omiyo tam ki lutit kwena ni ngat acel acel myero otit kwena i “wang ticce” ma man tye iye wadine, jiranine, lutino kwan luwote, lutic luwote, kacel ki jo ma en ngeyogi. I nge mwaki aryo, wel kacokke ma i adwol meno omedde matek adada. Twero bedo ni kigeng mo pe i tito kwena ka ma wabedo iye. Ento, pud watwero nongo pwony ma pire tek adada ki bot omege ki lumege magi: Ka itimo jami ducu ma keroni romo me tito kwena bot jo mukene, Jehovah bimini kero me medde ki tito kwena kadi ariya mo keken ongolle.​—Pil. 2:13.\\n18. Omyero wamok tamwa me timo gin ango?\\n18 I kare-ni, makato kare mo keken, omyero wamoku tamwa me lubo tira ma tye i waraga pa lakwena Paulo bot utmegiwa ma i Pilipi. Omyero waket jami ma pigi tego obed mukwongo, wabed labongo roc mo, wagwokke ki keto ariya i nyim jo mukene, dok wamedde ki nyako nyig me kit ma atir. Ka watimo meno, ci wabidongo marwa dok wabikelo deyo i kom Wonwa Jehovah.\\n“Jami ma pigi tego” gubedo jami ango?\\nWatwero bedo ‘labongo roc’ nining?\\nWatwero weko ‘ticwa ducu mabeco me kit ma atir nya i komwa’ nining?\\nWER 17 “Amito”\\n^ para. 5 I kare-ni, mitte ni wajing marwa pi omegiwa makato kare mo keken. Waraga ma kicoyo bot jo Pilipi konyowa me niang kit ma watwero dongo kwede mar, kadi bed tek me nyutone.\\n^ para. 3 Jo Pilipi 1:10, NW: “Man bimiyo wuketo pi jami ma pigi tego bedo mukwongo, wek wubed labongo roc mo dok pe wuket ariya i nyim jo mukene nio wa i nino pa Kricito.”\\n^ para. 55 LOK I KOM CAL: I kare ma kitye ka dunyo Ot me Ker, omego Joe ocung mot ka boko lok ki omego mo acel gin ki wode. Man ocwero cwiny Mike, omego ma tye ka tic ki macin me yweyo ot. En tye ka tam ni, ‘Joe myero obed ka tic me ka boko lok.’ Lacen Mike oneno kit ma Joe tye ka konyo kwede laminwa mo mutegi. Gin man ogudo cwiny Mike dok opoyo wiye me tam i kom kit mabeco ma Joe tye kwede.\\n^ para. 59 LOK I KOM CAL: I lobo mo acel ma pe kiye ni Lucaden gutit kwena atyer, omego mo orwatte ki ngat mo ma en ngeyo dok en tye ka nywako kwena me Ker-ri kwede ki diro. Lacen ma en dok tye i yweyo manok i ka ticce, omego-ni tye ka miyo caden bot latic lawote.\\n“Cwinywa Dok Pe Tye ka Dok Cen”!\\n“Jo ma Winyi” Gibilarre\\nKit me Nongo Yomcwiny i Nge Weko Tic pi Kare Malac\\nNiye​—Konyowa me Bedo ki Teko\\nJon Labatija​—Labol ma Konyowa me Bedo ki Yomcwiny\\nText Yero Bukke me kompiuta me akwanya WI LUBELE—ME AKWANA I KACOKKE Agucito 2019\\nWI LUBELE—ME AKWANA I KACOKKE Agucito 2019","num_words":3029,"character_repetition_ratio":0.062,"word_repetition_ratio":0.0,"special_characters_ratio":0.229,"stopwords_ratio":0.249,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Tic Pa Lukwena 19 ACO85 - Ka Apolo tye i Korint, Paulo - Bible Search\\nTic Pa Lukwena 18 Tic Pa Lukwena 20\\nTic Pa Lukwena 19\\nPaulo i Epeco\\n1Ka Apolo tye i Korint, Paulo orabo piny ki malo ka obino i Epeco. Onoŋo lupwonnye mogo kunnu, 2ci openyogi ni, “Wun yam wulimo Cwiny Maleŋ i kare ma wuye Kricito?” Gugamo ni, “Pe, wan peya wawinyo ni Cwiny Maleŋ tye.” 3Owaco botgi ni, “Con gibatijawu ki kit batija aŋo?” Gugamo ni, “Ki batija pa Jon.” 4-Paulo ogamo ni, “Jon yam batija dano pi ŋut i kom balgi, kun tito bot dano ni guye ŋat ma bibino lubo kore-ni, meno en Yecu.” 5Ka guwinyo lok man, ci gibatijagi i nyiŋ Rwot Yecu. 6Ka Paulo oketo ciŋe i komgi, ci Cwiny Maleŋ obino i komgi; gucako dumo leb mapatpat kun gitito lok pa Lubaŋa. 7Gin ducu welgi romo ka apar wiye aryo.\\n8Paulo odonyo i kacokke kun loko ki tekcwiny laboŋo lworo pi dwe adek, kun laro lok ki bolo lok i kom ker pa Lubaŋa. 9Ento jo mogo ma pe guye ma gudiŋ gucako loko lok marac i kom Yo meno i nyim lwak, ci Paulo opokke woko kwedgi, kun woto kacel ki lupwonynye, obedo ka laro lok nino ducu i cukul pa Tirano. 10Man omedde otyeko mwaka aryo, mumiyo jo ma gibedo i Acia guwinyo lok pa Rwot, Lujudaya ki Lugrik ducu.\\nAwobe pa Cekewa\\n11Ci Lubaŋa otiyo taŋo madoŋo ki i ciŋ Paulo. 12Wa kitambarane nyo boŋŋine me tic yam gikwanyo woko ki bote ka gitero bot lutwo, ci two caŋ woko, ki cen bene a woko ki i kom dano. 13Lujudaya mogo ma lumalgaŋ, ma gin luryem cen, gucako tuco nyiŋ Rwot Yecu i nyim jo ma cen omakogi kun giwaco ni, “Akwoŋowu ki nyiŋ Yecu ma Paulo tito pire-ni.” 14Yam tye Lujudaya mo ajwaka madit ma nyiŋe Cekewa, ma awobene abiro gitimo kit meno. 15Ento cen marac odok iye botgi ni, “Yecu aŋeyo, ki Paulo bene aŋeyo; ento wun aŋagi?” 16Ci laco ma cen marac omako-ni okato i komgi ci obwoyogi woko, oryemogi, ci gumwomme woko ki i ot kun gitye munero ki ret omakogi bene. 17Lok man oŋene bot jo ma gibedo i Epeco ducu, Lujudaya ki Lugrik bene; lworo omakogi ducu, ci giworo nyiŋ Rwot Yecu. 18Ki lwak jo ma koni doŋ guye Yecu gubino kun gituco ci giyeko te tyetgi ducu. 19Ki jo ma yam lujogi gukelo buk tyetgi guguro kacel guwaŋogi woko i nyim lwak ducu. Ka gikwano welgi ci ginoŋo romo lim ryal alip pyerabic kulu. 20Kit meno lok pa Rwot odoŋo omedde ki twero madwoŋ.\\nTubo dano ma otimme i Epeco\\n21Lucen ka meno otum ci Paulo otamo ki i cwinye me cito i Makedonia ki i Akaya ka ekat kwede i Jerucalem, kun waco ni, “Myero acit anen wa Roma bene.” 22Ci ocwalo lukonnye aryo i Makedonia, Temceo ki Eracto; en kikome odoŋ i Acia pi kare manok.\\n23I kare meno atubatuba magwa ocakke i kom Yo pa Kricito. 24Laco mo ma nyiŋe Demetrio latet ryal, yam teto ryal timo kwede cal jok ma dako ma nyiŋe Atemi ci kelo kwede lim madwoŋ bot ludiro tic. 25En ocokogi ogurogi kacel ki jo mukene ma gitiyo kit tic acel-lu, ci owaco botgi ni, “Lutuwa, wun wuŋeyo ni lonyowa a i tic man. 26Doŋ wuneno dok wuwinyo bene ni Paulo man tye ka bito dano, pe i Epeco keken ento oromo i Acia ducu. Tye ka loko jo mapol me lubo kore, kun titogi ni lubaŋa-gu ma gitiyo ki ciŋ pe gin lubaŋa. 27Doŋ gin marac onen, pe i kom ticwa man keken ma gilanyo pire, ento wa ot me woro lubaŋawa madit, Atemi, bene pire doŋ biboto woko, ki deyone bene gibikwanyo woko, en ma dano i lobo Acia ki me lobo ducu giworo-ni.”\\n28Ka guwinyo lok man ci gutwarre malo ki kiniga gucako wo matek ni, “Atemi pa jo Epeco dit mada.” 29Kit meno gaŋ iye orubbe woko; gin ducu guriŋo i ka poro tuko kun giywayo Gayo ki Aristako, Lumakedonia ma yam guwoto kacel ki Paulo. 30Paulo onoŋo mito cito ka donyo i dye lwak, ento lupwonnye pe guye. 31Ludito me lobo Acia mogo bene ma gin lureme gucwalo lok bote ni pe otem donyo i ka poro tuko. 32Jo mogo gidaŋŋe mapat ki jo mogo giloko pat, pien lwak mucokke ducu doŋ gukeco woko, pol pa dano bene pe giŋeyo lok ma ogurogi kacel. 33Jo mogo ma i lwak gutamo ni lokke otiko Alegijanda, pien Lujudaya gukete i nyim cokke, ci Alegijanda ojukogi ki ciŋe kun mito pido lok i nyim lwak. 34Ento ka guniaŋ ni en Lujudaya, gucako wo awoya ci gudaŋŋe ki dwan acel pi cawa aryo kulu ni, “Atemi pa Jo Epeco dit mada.”\\n35Lacen ladit ma en aye karan me gaŋ ojuko dano ci owaco botgi ni, “Wun jo Epeco, aŋa ma pe ŋeyo ni gaŋ Epeco aye lagwok ot woro Atemi madit, ki got maleŋ ma yam opoto ki i polo-ni? 36Lok man pyem mo pe iye, wun doŋ myero wubed mot, pe wutim gin mo ki kurokuro. 37Wun wukelo jo man ma pe guyako gin mo ki i ot jok, pe bene guyeto lubaŋawa ma dako-ni. 38Ka ce Demetrio ki lutet gitye ki lok adot i kom ŋat mo, lukiko tye, luloyo bene gitye; wek gupidde ki kunnu. 39Ento ka tye lok mukene ma wumito, meno gibityekone i cokke me nino ducu macalo cik tye. 40Pien watwero poto i can pi gin ma otimme tin-ni kun giwacci watimo bwami, pien pe tye tyen lok mo ma watwero nyuto pi kit woo ma otimme tin.” 41Ka otyeko loko lok man, ci oketo cokke woko.","num_words":926,"character_repetition_ratio":0.038,"word_repetition_ratio":0.0,"special_characters_ratio":0.244,"stopwords_ratio":0.305,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yocwa 13 ACO85 - I kare ma Yocwa doŋ oti woko, ma mwaka - Bible Search\\nYocwa 12 Yocwa 14\\nLobo ma odoŋ ma peya giloyo\\n1I kare ma Yocwa doŋ oti woko, ma mwaka me ditte doŋ dwoŋ, Rwot owaco bote ni, “In doŋ iti woko ma mwaka me ditti doŋ dwoŋ, ento pud lobo odoŋ mabup ma myero obed mewu. 2Magi aye nyiŋ lobo ma pud gudoŋ: lobo pa jo Pilciti ducu ki berre, ki lobo pa jo Gecur ducu. 3(Lobo meno ducu gikwano ni pa jo Kanaan, cakke wa i Cikor ma i ŋet Ejipt yo tuŋ wokceŋ dok kwede i yo tuŋ acam o wa i waŋ lobo me Ekron; tye i te loc pa rwodi abic pa jo Piliciti, rwodi me Gaja, Acidod, Acikelon, Gat ki Ekron.) Pud odoŋ lobo ducu pa jo Ayi bene 4yo tuŋ acuc; ka doki lobo ducu pa jo Kanaan cakke ki i Me-ara pa jo Cidon cito kwede wa i Apek ma i waŋ lobo pa jo Amor; 5ki lobo pa jo Gebal, ki Lebanon ducu ma tuŋ kunyaŋo, cakke ki i Baal-gad ma i te got Kermon o kwede i yo ma donyo i Kamat. 6-An ki koma abiryemo woko ki i nyim jo Icrael jo ducu ma gibedo i lobo godi, cakke ki i Lebanon o kwede i Micrepot-maim, en aye jo Cidon ducu. In aye ipok lobo-ni bot jo Icrael ki bolo kwir wek obed ginaleyagi, kit ma yam aciki kwede-ni. 7Kombeddi doŋ ipok lobo man obed me aleya pa kaka aboŋwen mudoŋ ki pa nucu kaka pa Manace.”\\nLobo ma yam gipoko loka Jordan tug wokceg\\n8-Nucu kaka mukene pa jo Manace, kacel ki jo pa Reuben ki jo pa Gad onoŋo doŋ gutyeko gamo ginaleyagi ki i loka Jordan tuŋ wokceŋ, kit macalo Moses latic pa Rwot omiyo botgi, 9cakke ki i Aroer ma tye i dog nota me kulu Amon ki gaŋ ma tye i dye nota-nu, kacel ki abami me Medema o wa i Dibon; 10ki gaŋi ducu pa Cikon kabaka pa jo Amor ma yam obedo ka loc i Kecbon o kwede i waŋ apokki lobo pa jo Ammon; 11ki lobo Gilead bene, ki lobo pa jo Gecur ki jo Maaka, got Kermon ducu, ki lobo Bacan ducu o wa i Caleka; 12ki ker ducu pa Og ma gaŋ kalle yam gubedo Acitarot ki Edrei i lobo Bacan. En kene aye yam odoŋ ki i kin jo Repaim; kabaka aryonu Moses oloyogi, oryemogi woko. 13Ento jo Icrael pe guryemo jo Gecur ki jo Maaka; jo Gecur ki jo Maaka pud gibedo i dye jo Icrael o wa onyoo.\\n14-Kaka pa Levi keken aye Moses pe omiyo botgi lobo mo me aleya; gityer ma giwaŋo ki mac bot Rwot Lubaŋa pa Icrael aye gubedo ma ka ginaleyagi, kit ma Rwot yam owaco bote-ni.\\nKaka pa Reuben\\n15Moses yam omiyo ginaleya bot kaka pa jo pa Reuben muporo dogolagi ducu. 16Pienno waŋ lobogi ocakke ki i Aroer ma tye i dog nota kulu Amon, ki gaŋ ma tye i dye nota-nu, okwako lobo abami ducu ma orabo ŋet Medeba; 17kacel ki Kecbon ki gaŋine ducu ma guryeyo wi abami kunnu, Dibon, Bamot-baal, Bet-baalmeon, 18Jakaj, Kedemot, Mepat, 19Kiriataim, Cibma, Jeret-cakar ma gigero i wi got ma i dye nota, 20Betpeor, pwor got Piciga, ki Bet-jecimot, 21meno aye gaŋi ducu ma gitye i wi abami, ki ker ducu pa Cikon kabaka pa jo Amor ma gaŋ kalle yam tye i Kecbon, ma yam Moses olwenyo kwede oloyo woko, kacel ki ludito pa jo Midian ma gubedo i lobo-nu i te loc pa Cikon; nyiŋgi aye Eyi, Rekem, Jur, Kur ki Reba, 22Balaam wod pa Beor bene, ma Latyet, obedo i kin jo ma jo Icrael gunekogi ki pala lucwan. 23Kulu Jordan obedo waŋ lobo pa jo Reuben. Meno aye obedo ginaleya pa jo pa Reuben ma oporo wel doggolagi, meno aye gaŋigi ki gaŋi matino ma i ŋetgi.\\nKaka pa Gad\\n24Moses omiyo ginaleya bot jo pa Gad bene muporo wel doggolagi. 25Lobogi obedo Jajer ki gaŋi me lobo Gilead ducu, ki nucu lobo pa jo Ammon o wa i Aroer ma tye i ŋet Raba, yo tuŋ wokceŋ, 26cakke ki i Kecbon cito kwede wa i Ramat-mijpe ki Betonim, dok cakke ki i Makanaim cito kwede i waŋ lobo me Lo-debar, 27kacel ki Bet-aram, Bet-nimra, Cukot ki Japon, gaŋi ma i nota, en aye lobo mudoŋ ki i kom ker pa Cikon kabaka me Kecbon. Waŋ lobogi obedo kulu Jordan cito kwede wa i but nam me Kineret tuŋ acuc, loka Jordan tuŋ wokceŋ. 28Meno aye obedo ginaleya pa jo pa Gad muporo wel doggolagi, meno aye gaŋigi ki gaŋi matino ma i ŋetgi.\\nNucu kaka pa Manace\\n29Moses omiyo ginaleya bot nucu kaka pa. Manace bene; opoko bot nucu kaka pa Manace muporo wel doggolagi. 30Lobogi ocakke ki i Makanaim, okwako lobo Bacan ducu, en aye ker pa Og kabaka me Bacan ducu liweŋ, ki gaŋi me Jair ducu ma gitye i Bacan, gaŋi pyerabicel, 31ki nucu lobo Gilead, kacel ki Acitarot ki Edrei ma gin aye gaŋ kal pa Og i lobo Bacan. Meno ducu gipoko bot jo pa Makir wod pa Manace, pi nucu kaka pa jo Makir muporo wel doggolagi.\\n32Meno aye ginaleya ma yam Moses opoko i lobo aroo me Moab ma loka Jordan tuŋ wokceŋ mukemo Jeriko. 33-Ento ki tun bot jo Levi Moses pe omiyogi ginaleya mo; onoŋo Rwot Lubaŋagi aye obedo ginaleyagi, kit ma yam owaco botgi-ni.","num_words":894,"character_repetition_ratio":0.062,"word_repetition_ratio":0.002,"special_characters_ratio":0.246,"stopwords_ratio":0.338,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Acakki 43 ACO85 - I kare ma kec doŋ lyet twatwal i - Bible Search\\nAcakki 42 Acakki 44\\nOmegi Yucepu gudok i Ejipt ki Benjamin\\n1I kare ma kec doŋ lyet twatwal i lobo, 2dok kal ma gikelo ki i Ejipt doŋ gucamo otum woko, wongi owaco botgi ni, “Wudok kunnu, wuciwil ki wan cam mo manok.” 3Juda ogamo doge ni, “Dano ca ocikowa matek kun waco ni, ‘Pe wubineno waŋa ka ominwu pe i kinwu.’ 4Ka icwalo ominwa owoto kwedwa, ci wabicito kunnu ka willi cam; 5ento ka pe icwalo en, pe wabicito kunnu, pien dano ca owacowa ni, ‘Pe wubineno waŋa ka ominwu pe i kinwu.’ ” 6Icrael owacci, “Piŋo wutima marac kuman? Piŋo dok wutito ki dano ca ni wutye ki ominwu mukene?” 7Gudok iye ni, “Dano ca openyowa ki lwak peny mapol i komwa ki i kom kakawa, kun waco ni, ‘Wonwu pud tye makwo? Ominwu mukene tye?’ Wan wadok iye i kom gin ma openyo; wan onoŋo watwero ŋeyo niŋniŋ ni en biwacci, ‘Wukel ominwu kany’?” 8Juda owaco bot wonne Icrael ni, “Mi latin i ciŋa, cwale wawot kwede, ci wabia wacito, wek wabed kwo, pe wato, wan kacel ki in ki litinowa bene. 9An abicuŋ pire; ibipenya pire. Ka ce pe abikelo en boti i kare ma adwogo, akete i nyimi, ci wek an aye abed won alii matwal; 10pien ka nene pe wagalle, kono man doŋ wawirre kunnu kiryo.”\\n11Ci wongi Icrael dokowaco botgi ni, “Ka doŋ myero obed kumeno ba, doŋ wutim kit man: wuter nyig yadi mogo ma wuyero me lobo-ni i kicaawu, wuter mot ki dano-nu, moo makur manok ki moo kic, odok yat ki murra, nyig otitimo ki yaa. 12Dok wuter lim ma romo culo wil tyen aryo; wutiŋ lim ma nene gidwoko giketo i dog kicaawuni; gwok nyo yam wigi owil awila. 13Wuter ki ominwu, wek wua, wucit dok bot dano-nu; 14ber Lubaŋa Matwero-ducu aye omi kica omak dano-nu i komwu, wek ocwal ominwu mukene ca ki Benjamin. Ka gityeko litinona woko, doŋ gityeka arumo do!” 15Ci gutero mot, ki wel lim ma dodo tyen aryo, kacel ki Benjamin; gua gucito i Ejipt, gucuŋ i nyim Yucepu.\\n16Ka Yucepu oneno ni Benjamin tye i kingi, ci owaco bot lakan jamine me ot ni, “Kel jo-nu i ot, ka inek riŋo iyubi, pien gin koni gibicam kweda dyeceŋ.” 17Dano meno otiyo kit ma Yucepu ocike, okelo jo-nu i ot pa Yucepu.\\n18Lworo omako omegine ka giterogi i ot pa Yucepu, guwaco ni, “Man pi lok me lim, ma nene gidwoko giketo i dog kicaawa i kare mukwoŋo ca. Mumiyo gikelowa i ot-ti, wek enoŋ lok i komwa, emakwa, wek wadok opiine, ka dok ema lwak kanawa woko.” 19Pi meno gucito bot lakan jami me ot pa Yucepu, guloko kwede ki i doggola, 20guwacce ni, “Laditta, wan wabino kany ka wilo cam i kare mukwoŋo ca; 21ka wao i kabedo ma wabuto iye-ni, wagonyo dog kicaawa, ci wanoŋo lim tye i dog kicaa pa ŋat acel acel ma i kinwa, limwa ducu onoŋo tye ki berre; en watyeko dwogo kwedeni, 22ka dok wabino ki lim me wilo cam. Pe waŋeyo ŋat ma oketolimwa i kicaawa.” 23En ogamo ni, “Wuywe ma cwinywu opye mot, pe lworo omakwu. Lubaŋa ma Lubaŋa pa wonwu en aye gwok nyo okano ki wun lim i kicaawu; an mera agamo limwu.” Ci ocito okelo Cimeon botgi. 24Dano meno oterogi i ot pa Yucepu, omiyogi pii me lwoko tyengi, ka dok omiyo cam ki kanagi. 25Guyubo motgi me atyera bot Yucepu ka bidwogo i dyeceŋ, pien guwinyo ni gibicam kunnu.\\n26Ka Yucepu odwogo paco, gutero motgi bote i ot, guryebbe piny i nyime. 27Openyogi ka gitye maber, kun waco ni, “Wonwu tye maber, ladit mo muti ma nene wuloko pire-ni pud tye makwo?” 28Gugamo ni, “Laticci ma wonwa tye maber, pud tye makwo.” Gukulo wigi piny, guryebbe i nyime. 29Ka otiŋo waŋe malo ci oneno ominne Benjamin, latin pa minne, owacci, “Man aye ominwu matidi-ni bo, ma nene wutitta pire-ni? Lubaŋa omini gum, latinna!” 30Yucepu okato woko oyot, pien onoŋo cwinye pukke pi ominne, ocito oyenyo ka ma myero ekok iye. Ci odonyo ka koko i kicikane. 31Ka olwoko waŋe, ci okatti woko kun diyo cwinye, owacci, “Doŋ gitok cam.” 32Gitoko camme kene pat, ki megi bene pat, ki pa Luejipt ma yam gicamo kwedgi bene pat kakengi, pien Luejipt pe gicamo kacel ki jo Ibru, bedo me kwer ki bot Luejipt. 33Gubedo piny i nyime, latin kayo macalo dit me anywalline tye kwede ki latin matidine kit macalo por me tidine tye kwede; ci gucako bedo ka nenne kekengi kun giuro. 34Gipoko botgi cam kun gitoko a ki i meja pa Yucepu, ento pa Benjamin gipoko mere ododo pa omegine tyen abic kulu. Kit meno gimato, gibedo kwede ki yomcwiny.","num_words":783,"character_repetition_ratio":0.04,"word_repetition_ratio":0.0,"special_characters_ratio":0.249,"stopwords_ratio":0.261,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Tekwaro 20 ACO85 - Lacen jo Moab ki jo Ammon ki jo - Bible Search\\n2 Tekwaro 19 2 Tekwaro 21\\n2 Tekwaro 20\\nYekocapat oloyo jo Moab ki jo Ammon\\n1Lacen jo Moab ki jo Ammon ki jo mogo me Meun gubino ka lweny i kom Yekocapat. 2Jo mogo gucito gutito bot Yekocapat ni, “Mony madwoŋ tye ka bino ka lweny i komi ma gia ki i Edom, gua ki loka nam; nen, doŋ gitye wa i Kajajon-tamar” (en aye En-gedi). 3Lworo ocako mako Yekocapat, en kikome ocako yenyo kony ki bot Rwot cut, ka dok ociko pi ri kec oromo i lobo Juda ducu. 4Ci jo Juda gucokke kacel pi yenyo kony ki bot Rwot; dano ma gua ki i gaŋi ducu me Juda gucito ka yenyo kony ki bot Rwot.\\n5Yekocapat oa malo ocuŋ i nyim jo Juda ki jo Jerucalem ma gucokke, ocuŋ i ot pa Rwot, ki i nyim dyekal manyen, 6olego ni, “Ai Rwot, Lubaŋa pa kwariwa, in aye pe Lubaŋa ma i polo-ni? Pe in aye iloyo lwak ker ducu ma i lwak rok-ki ducu? Tek ki twero tye i ciŋi, pienno pe tye ŋatti mo ma twero cuŋ i nyimi. 7-Pe in aye Lubaŋawa, ma oryemo jo ma i lobo-ni ki i nyim joni jo Icrael, ci omiyo bot likwayo pa Abraim laremi matwal-li? 8Ka gubedo iye, ci gugero piri kabedo maleŋ pi nyiŋi, kun giwacci, 9‘Ka gin mo marac opoto i komwa, macalo lweny nyo lok ma iŋolo i komwa, nyo two gemo, nyo kec, ci wan wabicuŋ i nyim ot man, pien nyiŋi tye i ot man, ci wabikok boti pi aroma can wa i nyimi; in ibiwinyo ci ilarowa.’ 10-Doŋ inen jo Ammon, jo Moab, ki jo Lugot Ceir, ma yam in pe iye Icrael omonyogi i kare ma gua ki i lobo Ejipt, ma yam gubwoto odoŋ ma pe gijwerogi woko-ni. 11Nen ka doŋ giculowa waŋe ki bino ka ryemowa woko ki i loboni ma wacamo ma yam imiyowa me bedo ginaleyawa. 12Ai Lubaŋawa in pe ibinologi kop? Pien wan pe watye ki tek me lweny i kom mony man madwoŋ ma gubino ka lweny i komwa-ni. Pe waŋeyo gin ma watiyo, ento waketo waŋwa i komi.”\\n13I kare-nu onoŋo jo Juda gucuŋ i nyim Rwot, ki jo ma gikwo i komgi, mongi ki litinogi. 14Cwiny Rwot obino opoto i kom Jakajiel wod pa Jekaria, wod pa Benaya, wod pa Jeyel, wod pa Matania, ma Lalevi ma jo pa Acap; onoŋo en tye i dye cokke. 15-En owaco ni, “Wuwiny, wun jo Juda ki jo Jerucalem, ki in kabaka Yekocapat: Rwot owaco botwu kuman ni, ‘Pe wulwor, dok bene cwinywu pe opoti pi kom lwak man madwoŋ-ŋi; pien lweny man pe mewu ento pa Lubaŋa gire. 16Diki wucit ka lweny i komgi; nen, gibibino kun giwok ki i wi cere me Jij; wubinoŋogi wa ka ma nota ogik iye, yo tuŋ wokceŋ me tim Jeruel. 17-Lweny man pe wun aye wubilwenyo, wun wubed i kabedowu, wucuŋ iye mot, wek wunen kit ma Rwot bilarowu kwede tin, wun jo Juda ki Jerucalem.’ Pe wulwor, pe cwinywu opoti, diki wucit ka lweny i komgi, Rwot bibedo kwedwu.”\\n18Yekocapat okulo wiye oluŋo waŋe piny i ŋom, ci jo Juda ducu ki jo Jerucalem guryebbe piny i nyim Rwot, kun giworo Rwot. 19Lacen Lulevi ma jo pa Kokat ki jo pa Kora, gucuŋ ka pako Rwot. Lubaŋa pa Icrael, ki dwangi maloŋo.\\n20Gua malo odiko con ci gucito i tim Tekoa. I kare ma gicito, Yekocapat ocuŋ ci owacci, “Wuwiny an, wun jo Juda kacel ki wun jo ducu ma wubedo i Jerucalem! Wuye Rwot Lubaŋawu, ci wubicuŋ matek; wuyelok pa lunebine, ci wubiloyo.” 21Ka otyeko noŋo tam ki bot lwak, ocako yero jo ma myero gubed ka wer bot Rwot kun gipake ma guruko bone maleŋ kun gitelo kwede nyim mony, ma giwero kuman ni,\\n“Wumi pwoc bot Rwot,\\npien mar mere ma pe lokke bedo nakanaka.”\\n22Ka gucako wer ki pwoc, Rwot oketo mony ma gubuto pi kuro lweny ki jo Ammon, ki jo Moab, ki jo got Ceir, ma gubino i kom Juda-ni, ci giloyogi woko. 23Pien jo Ammon ki jo Moab gubino ka lweny i kom jo ma gibedo i lobo godi me Ceir, gujwerogi woko liweŋ. I kare ma lweny tum i kom jo ma gibedo i Ceir, gin bene gucako nekke kekengi.\\n24Ka jo Juda gua malo guito wa i wi lubele ma yo tuŋ tim, ka guneno tuŋ bot lwak mony-nyi, guneno lwak kom dano muto ka guradde piny; acel mo pe obwot. 25Ka Yekocapat ki lwakke gucito ka yako jamigi, ci gunoŋo dyaŋ i mapol, ki jami ki boŋŋi ki jami me wel-gu, ma gubedo ka yako ne me bedo megi nio ka tiŋone oloyogi. Gubedo ka yako jami pi nino adek, ento jami obedo dwoŋ mukato kare. 26I nino me aŋwenne gucokke i nota Beraka, pien gubedo ka pwoyo Rwot ki kenyo; mumiyo nyiŋ kabedo meno gilwoŋo ni nota Beraka nio wa onyoo. 27Dano gudok cen, jo Juda ducu ki jo Jerucalem kun Yekocapat telo wigi; gudok cen i Jerucalem ki nyatte, pien Rwot omiyo gubedo ki nyatte pi loyo lumerokgi. 28Gubino i Jerucalem ki nanagi ki opuk ki obute wa i ot pa Rwot. 29Lubaŋa omiyo lworo omako ker ducu ma i lobo mapatpat i kare ma guwinyo ni Rwot obedo ka lweny ki lumerok pa jo Icrael. 30Kit meno ker pa Yekocapat obedo mupye mot, pien Lubaŋa omiye yweyo i kabedo ma orumo ŋete ducu.\\nLoc pa Yekocapat\\n(1 Luker 22.41-50)\\n31Kit meno Yekocapat oloyo lobo Juda. Yekocapat ocamo ker ma mwaka me ditte pyeradek wiye abic, ci obedo, ka loc i Jerucalem pi mwaka pyeraryo wiye abic. Nyiŋ minne Ajuba ma nya pa Cilki. 32En obedo ka lubo k it pa wonne Aca ducu; pe olokke oweko lubo kore; en obedo ka tiyo gin ma nen atir i wan Rwot. 33Ento wan jogi ma i wi godi pe gimuko woko; lwak ducu onoŋo pud peya guketo cwinygi i kom Lubaŋa pa kwarigi.\\n34Lok kom Yekocapat mudoŋŋe ducu, nia i acakkine nio i agikkine, gityeko coyo i lok me tekwaro pa Ye ko wod pa Kanani, ma gicoyo i buk pa Luker me Icrael.\\n35Lacen Yekocapat kabaka me Juda oribbe gin ki Akajia kabaka me Icrael, ma yam obedo ka tiyo bal maraco. 36Oribbe kwede pi payo mel mapol me cito i Tarcic; gubedo ka payo mel i Ejion-geber. 37Eliejer wod pa. Dodayaku me Mareca otito lok ma kemo Yekocapat, kun wacci, “Rwot bijwero gin ma wutiyo-ni woko, pien ityeko ribbe ki Akajia.” Ci mel ducu gutur woko, pe gucito i Tarcic.","num_words":1079,"character_repetition_ratio":0.052,"word_repetition_ratio":0.0,"special_characters_ratio":0.248,"stopwords_ratio":0.323,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Camuel 13 ACO85 - Abcalom onoŋo tye ki laminne - Bible Search\\n2 Camuel 12 2 Camuel 14\\n2 Camuel 13\\nAmnon gin ki Tamar\\n1Abcalom onoŋo tye ki laminne mamwonya twatwal ma nyiŋe Tamar. Ci Amnon wod pa Daudi ocako maro nyako-nu. 2Amnon obedo ki miti madwoŋ i kome; pi paro lamininne Tamar ocako kelle two. Onoŋo Tamar pud latin nyako ma peya oŋeyo laco dok Amnon oneno ni pe etwero noŋo kare me bedo kwede. 3Ento Amnon onoŋo tye ki lareme mo ma nyiŋe Jonadab, wod pa Cimea ma omin Daudi. Jonadab aye dano mo maryek twatwal. 4Openyo Amnon ni, “Wod pa kabaka, gin aŋo mono ma jonyo in jwijwi-ni? Pe ititta lokke ce?” Amnon ogamo ni, “An amaro Tamar ma lamiŋ omera Abcalom.” 5Jonadab owaco bote ni, “But piny i wi kitandani, ipor two. Ka woru Daudi obino ka limo twoni, ci iwacce ni, ‘Wek lamera Tamar aye obin omiya cam ka wek acam, kun en yubo ki i nyima, ma aneno, ka dok acamo ki i ciŋe.’ ” 6Kit meno Amnon oyako buto piny kun poro two. Ka kabaka obino ka limo two, ci Amnon olego kabaka kun wacci, “Alegi iwek lamera Tamar aye obin oted capat mogo aryo ki i nyima, ka wek acam ki i ciŋe.”\\n7Daudi ocwalo lok paco bot Tamar kun wacci, “Cit i ot pa omeru Amnon, wek iciyubbe cam kunnu.” 8Mumiyo Tamar ocito wa i ot ca ominne Amnon, ci otedo capat ki i nyime. Ka capat ocek, 9ci otiŋo otako woko, oloko capat ocibo i nyim Amnon wek ocam. Ento Amnon okwero camo. O wacci, “Gicwal dano ducu woko cen ki i nyima.” Kit meno dano ducu gucito gua woko ki i nyime. 10Ka Amnon dok owaco bot Tamar ni, “Kel cam wa i tyelo bota kany, wek acak camone ki i ciŋi.” Tamar otero capat ma otedo-nii tyelo bot ominne Amnon. 11Ento ka Tamar okelo cam ka ma cok kwede wekocam, ci oa malo opoto i kome kun wacce ni, “Bin wek ibut kwede, lamera.” 12Tamar oagmo ni, “Pe kumeno, omera, pe imaka tektek, pien kit tim macalo ma peya onen i Icrael kulu. Pe itim tim me miŋo kit man. 13Ci an mono, abitero lakit lewic-ci wa kwene? In bene ibibedo ŋat mutimo tim me kipyeda i Icrael kulu. Alegi ni, ipeny kabaka; en pe bikwero i koma.” 14Ento Amnon pe owinyo lokke; dok obedo ki tek makato nyako-nu, ci omake ki tek, obedo kwede.\\n15Lacen Amnon ocako kwero Tamar ki kwer madit twatwal; dok kweroen obedo madit makato mar ma yam omare kwede. Amnon owacce ni, “Doŋ ikat woko iciti.” 16Ento Tamar owacce ni, “Pe kumeno, omera. Cwala woko tektek aye dok rac makato tim kipyeda ma doŋ itimo i koma-ni.” Amnon pe omedo ki winyo lokke. 17Olwoŋo awobi ma tiyo bote, owacce ni, “Cwal dako-ni woko ki i nyima, ci irwak lalor doggola iceg woko ki i yo ŋeye.” 18Onoŋo Tamar oruko boŋo gomci mabor ki bade bene boco, pien meno aye kit ruk pa anyira pa kabaka ma peya giŋeyo co. Latic pa Amnon ocwalo Tamar woko, oloro doggola ocego woko ki i yo ŋeye. 19Tamar ocako onyo buru i wiye, la oyeco gomci ma oruko-ni, okwako wiye ki ciŋe, ocito kwede kun kok matek.\\n20Abcalom openya laminne ni, “Omeru Amnon obedo kwedi co? Kombeddii doŋ iliŋ mot, lamera.” En obedo Abcalom ki cwercwiny madwoŋ kun bedo kene.\\n21Ka kabaka Daudi owinyo lok meno ducu, obedo ki kiniga madwoŋ. 22Abcalom pe omedo ki loko lok mo bot Amnon maber nyo marac, ento cwinye okwero Amnon matek pi mako laminne ki tek.\\nAbcalom oculo kwor pa Tamar ci oriŋo woko\\n23Ka doŋ mwaka okato aryo, Abcalom obedo ki lunyar yer romine i Baalkajor ma cok ki Epraim, ci olwoŋo awobe pa kabaka ducu me bino iye. 24Ocito wa bot kabaka owacce ni, “Nen, atye ki lunyar yer romina, Alego in kabaka ki Tuticci wubin wucit iye kacel kweda.”. 25Ento kabaka owaco bot Abcalom ni, “Pe ku meno, latinna, pe iwek wan ducu wacit kunnu, miyo wacikelli peko.” Abcalom odiye ki tek, ento pe oye cito kunnu, olamme gum keken. 26Abcalom dok owacci, “Ka doŋ pe icito, alegi iwek Amnon ma omera aye ocit kwedwa.” Kabaka ogamo ni, “Piŋo imito ni en bene ocit kwedwu?” 27Ento Abcalom odiye ki tek, mumiyo lacen oweko Amnon ocito kwede, ki awobe pa kabaka ducu.\\n28Abcalom ociko luticce ni. “Wunen maber ka doŋ cwiny., Amnon edoko yom ki koŋo vino. Ka ce doŋ awacciwu ni ‘Wucob Amnon,’ ci doŋ wuneke woko. Pe wulwor iye gin mo, pien an aye acikowu. Wubed ma cwinywu nwaŋ, Wubed twoni lweny matego.” 29Lutic pa Abcalom guneko Amnon kit ma ocikogi kwede, Awobe pa kabaka mukene ducu gutwarre malo ki ŋwec, ci ŋat acel acel opye i wi kanane oriŋo kwede woko.\\n30Lok okwoŋo o bot Daudi ma pud peya guo paco ni, “Abcalom oneko awobe pa kabaka woko ducu liweŋ, ma cel mo pe obwot.” 31Kabaka oa malo, ocako yeco boŋŋine woko pi cwercwiny, obuto piny i nom. Lutticce ma gucuŋ ka ŋete bene guyeco boŋŋigi woko. 32Ento Jonadab wod pa Cimea omin Daudi, owacci, “Laditta, pe ibed ka tamo ni gineko litino awobeni woko ducu. Amnon kene aye gineko. Gineko pi cik pa Abcalom, pien omoko lok man i cwinye cakke ki i kare ma Amnon omako iye laminne Tamar tektek-ki. 33Kombeddi, rwoda kabaka, pe ibed ka tamo ni awobeni ducu doŋ guto woko; Amnon kene aye oto.”\\n34Abcalom oriŋo woko. Ci awobi ma kuro piny otiŋo waŋe oneno piny, ci nen, lwak dano gibino ki i yo ma a ki i Koronaim kun girabo ŋet got. 35Jonadab dok owaco bot kabaka ni, “Doŋ inen ba, litino awobeni doŋ gitye ka bino kit macalo awacci-ni. Lokka doŋ ocobo kakare.” 36Ka doŋ otyeko waco lokke, ki i ŋeye cut, awobe pa kabaka gutuc paco. Gucako daŋŋe ki koko, ci kabaka bene wa ki luticce ducu gukok matek twatwal.\\n37-Ento Abcalom oriŋo woko, ocito bot Talmai wod pa Amikud, kabaka me Gecur. Daudi obedo ka koko pi wode pi nino mapo!. 38Kit meno Abcalom oriŋo ocito i Gecur, obedo kunnu mwaka adek. 39Lacen ka cwiny kabaka doŋ okwe pi to pa Amnon, cwinye ocako pido pi Abcalom.","num_words":1012,"character_repetition_ratio":0.041,"word_repetition_ratio":0.0,"special_characters_ratio":0.244,"stopwords_ratio":0.224,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 1 ACO85 - I nino dwe abic me dwe me aŋwen i - Bible Search\\nKoko 5 Ejekiel 2\\nGinanyuta me komker pa Lubaŋa\\n1-I nino dwe abic me dwe me aŋwen i mwaka pyeradek noŋo, onoŋo atye abedo kacel ki Lujudaya ma gin opii i ŋet kulu Kebar i lobo Babilon, Ci aneno polo oyabbe, cut atugi neno Lubaŋa i ginanyuta. 2-Man otimme i nino dwe abic i mwaka me abicce cakke ma gitero kabaka Yekoyakin kwede i opii. 3I kare ma atye i lobo pa jo Kaldaya i ŋet kulu Kebar, an Ejekiel wod pa ajwaka Buji, awinyo ka Rwot loko kweda dok awinyo ka Rwot oketo ciŋe i koma.\\n4I kare ma aneno piny, ci aneno yamo ma kodo mager oa ki i lobo ma tye yo tuŋ acam, kacel ki pol madit ma onoŋo lutkot tye ka wil ki iye, kun mac bedo ka lyel teretere. I dye mac onoŋo tye iye gin ma ryeny macalo mola. 5-Doŋ i dye mac man aneno gin mo ma nen calo lee makwo aŋwen. Gubedo calo dano, 6ento ŋat acel acel onoŋo waŋe tye aŋwen, dok bene ŋat acel acel bwome onoŋo tye aŋwen. 7Tyengi ocuŋ atir, ki dye tyengi onoŋo nen calo dye tyen oboŋ wod dyaŋ, ma giryeny calo mola ma gijwayo maleŋ. 8I te bwomgi aŋwen-ni onoŋo tye iye ciŋ aŋwen macalo ciŋ dano, Doŋ gin lee aŋwen-ni onoŋo yam waŋgi ki bwomgi tye kit man: 9bwomgi okubbe ogudo lawotgi, kun ŋat acel acel cito ma okemo nyime atir, giwoto ma kun pe gilokke ka mo. 10-Kit macalo waŋgi nen kwede, lee acel acel onoŋo waŋe tye aŋwen mapatpat: ki tuŋ i nyime waŋe nen calo waŋ dano; ki yo tuŋ lacuc waŋe nen calo waŋ labwor, ki yo tuŋ lacam waŋe nen calo waŋ twon, doŋ ki yo tuŋ i ŋeye waŋe nen calo waŋ ocur. 11Waŋgi yam obedo kit meno. Lee acel acel bwome aryo onoŋo oyarre dok otiŋŋe malo kun ogudo wi bwom lee lawote mukene ma cok kwede, ki bwomgi aryo mukene oumo komgi woko. 12Lee acel acel woto kemo nyime atir; ka ma cwinygi onoŋo mito ni gucit iye, giwoto ma kun pe gilokke ka mo. 13I kin lee makwo-ni onoŋo yam tye iye gin ma lyel calo miri mac, ma obedo calo mac ma wirre i kin lee makwo, macce onoŋo lyel maleŋ, ki lutkot bene owil ki i mac kunnu. 14Lee magi bene onoŋo gitye ka wirre gidok tuŋŋi ki tuŋŋi calo mil pa lutkot.\\n15-I kare ma aneno lee magi aŋwen, aneno lawala aŋwen ma gudo ŋom, lawala acel acel ocuŋ i ŋet lee acel acel bene. 16Lawala acel acel onoŋo ryeny calo kidi me wel, ci gin lawala aŋwen-ni ducu ginen maromrom, Kit ma gitiyogi kwede nen calo lawala acel acel girwako odonyo i i lawala mukene. 17Ka doŋ gucako wot, gucito ma gukemo yo aŋwen mapatpat ma kun pe gilokke ka mo. 18-Gin Lawala magi aŋwen-ni yam doggi tye, cili bene onoŋo tye i komgi, kun waŋ mapol orumo doggi woko ducu litit. 19Ka inen lee makwoni giwoto gicito anyim, ci lawala magi bene giwoto kacel kwedgi, ka ce inen lee gua malo ki i ŋom, ci lawala bene gitiŋŋe kwede malo. 20Ka ma cwiny mito ni gucit iye, gin bene gicito iye, ci lawala bene gitiŋŋe malo gicito kacel kwedgi; pien onoŋo cwiny lee aŋwen-ni tye i i lawala ducu. 21Ka lee tye ka wot, nyo ka gucuŋ woko, dok ka gua malo, ci lawala aŋwen-ni bene gitimo kit meno, pien cwiny lee-gu tye i igi ma miyo gitimo kumeno.\\n22-Ki malo ka wi lee magi makwo-ni onoŋo giriyo iye gin mo ma nen calo pete me polo, ma ryeny aryenya calo pee, kun opette lamalo ka wigi. 23I te pete meno onoŋo guyaro iye bwomgi, kun bwomgi acel acel gukemme ki luwotgi; ki lee acel acel onoŋo tye ki bwome aryo me umo kome woko. 24-Awinyo bwomgi ka ŋuro i kare ma gitye ka tuk, bwomgi mor calo mor pa pii ma corre, macalo mor pa Won Twer Ducu, ki dok macalo woo madwoŋ pa dwan jo me mony madit; ka gucuŋ mot, ci giumo bwomgi woko. 25Ci dwan owinnye kun oa ki malo i ne pete ma orine malo ka wigi-ni; i kare ma onoŋo gucuŋ mot, guumo bwomgi woko.\\n26-Malo i wi pete ma tye ka wigi-ni onoŋo tye iye gin mo calo komker, ma nen calo got capir ma bulu; doŋ gin ma neno calo dano obedo i wi komker meno. 27-Gin meno mubedo calo dano-ni onoŋo tye ka ryeny calo mola ocakke ki i pyere odok kwede malo, ma nen calo mac ma omoko orumo kome woko ducu; cakke ki i tuŋ pyere dok kwede piny, onoŋo nen calo mac, mac bene onoŋo tye ka lyel orume woko dyere. 28Nen calo danyu ma nen i kom pol ka i nino me kot, mac ma yam obedo ka lyel ma orume dyere-ni bene obedo kit meno.\\nMeno aye kit ma yam cal me deyo pa Rwot nen kwede. I kare ma aneno ci atugi poto woko piny aryeba ic, cutcut awinyo dwan ŋat mo ma tye ka lok.","num_words":846,"character_repetition_ratio":0.06,"word_repetition_ratio":0.0,"special_characters_ratio":0.242,"stopwords_ratio":0.249,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Camuel 10 ACO85 - Ci Camuel okwanyo kicere me moo, - Bible Search\\n1 Camuel 9 1 Camuel 11\\n1 Camuel 10\\n1Ci Camuel okwanyo kicere me moo, oonyo i wi Caulo, amate kun noto leme ci owacci, “Rwot doŋ oonyo moo i komi wek ibed laker ma loyo lwakke jo Icrael. In ibiloyo lwak pa Rwot, ci ibilarogi ki i ciŋ lumerokgi ma gurumogi-ni. Man aye bibedo gin ma nyuto bati ni Rwot doŋ owiri me bedo laker ma loyo gipinnye: 2Ka ibia wako ki bata tin, ci ibirwatte ki co aryo i ŋet lyel pa Lakeri ma i Jelja, i lobo Benjamin, Gibiwaco bati ni, ni, ‘Kana ma ibedo ka yenyogi-ni doŋ ginoŋogi, dok kombeddi cwiny woru doŋ aa wako ki i kom kana, doŋ tye ka paro piwu kun baka doge ni, “Atim gin aŋo pi woda-ni?” ’ 3Dok ibimedde ka wot anyim ka laki kenya, ci ibio i te kworo me. Tabor; ci co adek ma gicito i Betel bot Lubaŋa gibirwatte kwedi kunnu, kun ŋat acel otiŋo litino dyegi adek, ŋat acel otiŋo mugati adek, ŋat acel otiŋo opiru koŋo vino. 4Gin gibimoti, ci gibimini mugati aryo, in ibigamo, ki i ciŋgi. 5Ka lacen ibio i Gibea-eloim, ka ma cel gogo mony pa jo Piliciti tye iye-ni, Ka ibidonyo i gaŋ kunnu, ibirwatte ki lwak lunebi ma gibino gilor piny kun gia ki i kabedo me woro Lubaŋa ma i wi got, ma gitye ki dano ma gigoyo naŋa ki ajaa ki nyamulere ki opuk ma gitelo kwede nyimgi, kun lunebi giwoto ki tito lok pa Lubaŋa. 6Ci Cwiny pa Rwot bibino i komi ki tek, ci ibicako tito lok pa Lubaŋa kacel kwedgi, ci ibilokke idoko dano mapat. 7Ka lanyut meno ducu doŋ otimme i komi ci doŋ icak timo gin ma ciŋi orwatte kwede, pien noŋo Lubaŋa tye kwedi. 8In icit ikwoŋ nyima i Gilgal; nen, abibino bati ka tyero gitum awaŋa ki gityer lakwecwiny Ibikuro nino abiro nio ka abio bati ka nyu to bati gin ma myero iti.”\\n9Ka Caulo oloko ŋeye pi weka Camuel, Lubaŋa omine kit cwiny mapat; ci lanyut meno gutimme ducu i nino meno. 10Ka guo i Gibea, ci nen, lwak lunebi gurwatte kwede; ci Cwiny pa Lubaŋa obino i kome ki tek, ci ocako tito lok pa Lubaŋa i kingi. 11Ka jo ma yam gineye guneno kit ma en tito kwede lok pa Lubaŋa kacel ki lunebi, ci dano gucako lok kekengi ni, “Gin aŋo ma opoto i kom wod pa Kic? Caulo bene doŋ tye i kin lunebi?” 12-Ci dano mo me kunnu ogamo ni, “Onoŋo wongi kono aŋa?” Mumiyo odoko carolok abola ni, “Caulo bene doŋ tye i kin lunebi?” 13Ka doŋ otyeko tito lok pa Lubaŋa ci ocito i kabedo me woro Lubaŋa ma i wi got.\\n14Omin won Caulo openyo en ki laticce ni, “Onoŋo wucito wa kwene?” Ci ogamo ni, “Wacito ka yenyo kana; ka waneno ni pe gibinoŋŋe, ci wacito wa bot Camuel.” 15Ci omin won Caulo dok owacci, “Koŋ itit bota gin ma Camuel owaco boti mono.” 16Ci Caulo owaco bot omin wonne-ni ni, “Otito botwa atir ni kana doŋ ginoŋo.” Ento pe otito lok me camo ker ma onoŋo Camuel oloko bote-ni.\\nKwir okwanyo Caulo me bedo kabaka\\n17I kare-nu Camuel olwoŋo lwak ocokke kacel bot Rwot i Mijpa. 18Ka owaco bot jo Icrael ni, “Rwot Lubaŋa pa Icrael owaco kit man ni, ‘Yam akwanyo jo Icrael ki i Ejipt, alarowu ki i ciŋ jo Ejipt ki i ciŋ Luker ducu ma gubedo ka unowu.’ 19Ento tin wutyeko kwero Lubaŋawu wo ko ma bedo ka larowu ki i can ki ayelawu ducu, ci doŋ wuwacci, ‘Pe kumeno; ento imiwa kabaka ma biloyowa.’ Doŋ wubin wucuŋ i nyim Rwot kun wurye kaka ki kaka ki doggola ki doggola.”\\n20Camuel okelo kaka ma i Icrael ducu cok, ci kwir okwanyo kaka pa Benjamin. 21Okelo kaka pa Benjamin cok doggola ki doggola, ci kwir okwanyo doggola pa jo Matri. Ka lacen doŋ okelo doggola pa jo Matri cok ki acel acel, ci kwir okwanyo Caulo wod pa Kic, Ento ka gibedo ka yenye, pe ginoŋo kome. 22Mumiyo gucito, gupenyo dog Rwot doki ni, “Dano-nu tika obino kany?” Ci Rwot ogamo ni, “Nen, tye okanne i kin jami.” 23Guriŋo gucito, guomo en ki kunnu, Ka ocuŋ i dye lwak, nen, odoŋo mabor makato dano ducu, cakke ki i wi gwoke dok kwede malo. 24Ci Camuel owaco bot lwak ducu ni, “Doŋ wuneno ŋat ma Rwot oyero-ni? Pe tye ŋatti mo i kin wun lwak ducu ma cal kwede.” Ci lwak ducu gudaŋŋe ki woo ni, “Kabaka obed kwo nakanaka!”\\n25Camuel dok otito bot lwak kit cik ma myero me aluba ka kaba ka biloyogi; ci ocoyogi i buk, ka opyelo i nyim Rwot, Lacen Camuel ocwalo lwak woko ducu, wek ŋat acel acel odok i pacone. 26Caulo bene odok i pacone i Gibea.\\nJo mo go ma twoni oteka bene gucito kwede, gin jo ma Lubaŋa ogudo cwinygi. 27Ento jo mogo ma kitgi obedo atata guwacci, “Dano-ni bilarowa niŋniŋ?” Gubedo ka caye, pe gumedo ki tero mot mo bote.","num_words":831,"character_repetition_ratio":0.046,"word_repetition_ratio":0.0,"special_characters_ratio":0.248,"stopwords_ratio":0.289,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Wel 34 ACO85 - Rwot owaco bot Moses ni, “Cik jo Icrael - Bible Search\\nWel 33 Wel 35\\nWaŋ apokki me lobo Kanaan\\n1Rwot owaco bot Moses ni, 2“Cik jo Icrael kun iwaco botgi ni, Ka wudonyo i lobo Kanaan, ma en aye lobo ma gibimiyowu obed mewu me aleyawu, waŋ apokki me lobowu bibedo k it man: 3Wan lobowu yo tuŋ acuc bicakke i tim me Jin ci rabo ŋet lobo Edom. Bia ki tuŋ agikki nam me Kado ma tuŋ wokceŋ, 4ka doŋ bilokke dok tuŋ acuc ka ma giito iye malo i Akrabim, ka dok kato kwede wa i Jin, ki agikkine bibedo i ŋet Kadec-barnea yo tuŋ acuc, Ka dok bicito medde kwede nio wa i Kajar-adar, ka kato cito kwede i Ajimon. 5Ka waŋ lobo cako lokke ki i Ajimon cito wa i nota ora me Ejipt; ci wane bigik i dog nam.\\n6“Waŋ lobo ma yo tuŋ potoceŋ bibedo Nam Madit; dog namme bibedo waŋ lobowu ma yo tuŋ potoceŋ.\\n7“Man aye bibedo waŋ lobowu ma yo tuŋ acam: bia ki i Nam Madit ci bicito atir o wa i kom got Kor. 8Nia ki i kom got Kor bicito atir wa i yo ma donyo i Kamat, ci cito wa i Jedad; 9ka dok bimedde cito wa i Jipron, ka bigik i Kajar-enan, Man aye bibedo waŋ lobowu ma yo tuŋ acam.\\n10“Waŋ lobowu ma yo tuŋ wokceŋ bicakke ki i Kajar-enan cito atir o wa i Cepam. 11Ka waŋ lobo bilor dok tuŋ piny nia ki i Cepam o kwede wa i Ribla ma i ŋet Ain yo tuŋ wokceŋ. Ka dok bilor piny cito o kwede i kor got me nam me Kineret yo tuŋ wokceŋ. 12Ka dok bilor piny wa i Jordan, ka bigik i nam me Kado, Meno aye bibedo lobowu, ki waŋ apokkine ma orumo ducu.”\\n13-Moses dok ociko jo Icrael kun waco ni, “Man aye lobo ma wubileyo kun gipoko ki bolo kwir, ma yam Rwot ociko ni gimi bot kakawu aboŋwen ki nucu; 14pien kaka pa Reuben ki kaka pa Gad gutyeko gamo ginaleyagi kun lubo dog odi pa kwarogi, kacel ki nucu kaka pa Manace bene. 15Gutyeko gamo lobogi loka Jordan mukemo Jeriko, yo tuŋ wokceŋ, ka ma ceŋ tuc ki iye-ni.”\\n16Rwot owaco bot Moses ni, 17“Man aye nyiŋ dano ma gibipoko botwu lobo me ginaleyawu: ajwaka Eleajar ki Yocwa wod pa Nun. 18Dok wubikwanyo latel wic acel ki i kaka acel acel wek gupok lobo me aleyawu. 19Magi aye nyiŋ lutel; pi kaka pa Juda, Kaleb wod pa Jepune. 20Pi kaka pa Cimeon, Cemuel wod pa Amikud. 21Pi kaka pa Benjamin, Elidad wod pa Kicion. 22Pi kaka pa Dan, Buki wod pa Jogli. 23Pi likwayo pa Yucepu, pi kaka pa Manace, Kaniel wod pa Epod; 24ki i kaka pa Epraim, Kemuel wod pa Ciptan. 25Pi kaka pa Jabulon, Elijapan wod pa Pamak. 26Pi kaka pa Icakar, Paltiel wod pa Ajan. 27Pi kaka pa Acer, Akiud wod pa Celomi. 28Pi kaka pa Naputali, Pedael wod pa Amikud. 29Magi aye dano ma Rwot ociko ni gupok lobo me aleya pa jo Icrael ki i lobo Kanaan.”","num_words":510,"character_repetition_ratio":0.07,"word_repetition_ratio":0.0,"special_characters_ratio":0.259,"stopwords_ratio":0.292,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ka Peko Opoto | Jo me Ot ma Cwinygi Yom\\nBUTE ME 8\\nKa Peko Opoto\\n“Wubed ki yomcwiny pi man, kadi bed . . . cwinywu twero cwer pi kare manoknok mo pi kit ma gitye ka omo ki cwinywu i yo mapatpat.”—1 Petero 1:6\\nKadi bed wutemme ki tekwu ducu me bedo ki yomcwiny i otwu, ariya twero ngolle ma balo yomcwiny meno woko. (Latitlok 9:11) Lubanga miyo botwa kony i yo me mar ka wakemme ki peko. Ka ilubo tira me Ginacoya magi, ci in kacel ki jo me odi wubicung matek, kadi bed wukemme ki gin marac.\\n1JENGE I KOM JEHOVAH\\nGIN MA BAIBUL WACO: “Wuket parwu ducu i kome, pien en tamo piwu.” (1 Petero 5:7) Wi myero opo ni pe omyero wakok i kom Lubanga pi pekkiwa. (Yakobo 1:13) Ka inyikke cok bote, en bikonyi i yo ma pud dong ber loyo. (Icaya 41:10) “Wuyab cwinywu woko ducu bote.”—Jabuli 62:8.\\nIbinongo kwe cwiny bene ka ikwano Baibulli nino ducu. Macalo adwogine,wubiniang kit ma Jehovah “kweyo cwinywa i can ducu ma walimo.” (2 Jo Korint 1:3, 4; Jo Roma 15:4) En ocikke me mini “kuc pa Lubanga ma kato ngec pa jo ducu.”—Jo Pilipi 4:6, 7, 13.\\nLeg bot Jehovah wek omini cwiny ma opye mot ki tam matir\\nNiang yo ducu ma tye dok iyer mupore piwu\\n2 GWOK KOMI DOK IGWOK JO ME ODI BENE\\nGIN MA BAIBUL WACO: “Tam pa ngat ma tye ki niang matut tye me yenyo ngec, jo maryek bene gimito giwiny lok ma medo ngecgi.” (Carolok 18:15) Nong ngec ducu ma mitte. Peny ngat acel acel me oti wek iniang gin ma gimito. Lok kwedgi. Winy lokgi.—Carolok 20:5.\\nKa ngat ma imaro oto kono? Pe ilwor nyuto kit ma iwinyo kwede. Wi opo ni kadi Yecu “okok ki pig wange.” (Jon 11:35; Latitlok 3:4) Nongo yweyo ki nino muromo obedo gin ma pire tek mada piri. (Latitlok 4:6) Meno weko lweny ki peko magwar doko yot.\\nMa peya peko opoto, wek odok kitwu me lok i kinwu macalo jo me ot. Dong ka peko opoto, gibibedo agonya me lok kwedi\\nLok bot jo mukene ma guwok ki i peko meno\\n3 NONG KONY MA MITTE\\nGIN MA BAIBUL WACO: “Larem me ada bedo ki mar kare ducu, dok bene bedo macalo omeru i kare me can.” (Carolok 17:17, NW) Luremi gimito konyi, ento oromo bedo ni pe gingeyo gin ma myero gutim. Lworo pe omaki me tito botgi gin ma imito. (Carolok 12:25) Yeny bene kony i yo me cwiny ki bot jo ma gitye ki ngec muromo me Baibul. Tira ma gimiyo ma a ki i Baibul bibedo me kony boti.—Yakobo 5:14.\\nWubinongo kony ma mitte ka kare ducu wubedo kacel ki jo ma geno Lubanga kacel ki cikkene. Wubinongo bene kwe cwiny ka wukonyo jo mukene ma gimito cuko cwiny. Wunywak gen ma wutye kwede i kom Jehovah ki cikkene kwedgi. Medde wunu ki konyo jo ma tye ki miti dok pe wukanne woko ki bot jo ma gimarowu dok giparo piwu.—Carolok 18:1; 1 Jo Korint 15:58.\\nLok bot laremi mo macok wek okonyi\\nTit gin ma imito kore ki kore\\nGIN MA PIRE TEK LOYO\\nKadi bed iwinyo calo peko obwoyi woko, ket tammi i kom Lubanga. I kare me peko, Yubu owacci: “Gipwo nying [Jehovah].” (Yubu 1:21, 22) Calo Yubu, ket nying Jehovah ki mitine obed mukwongo ma ka pekoni. Ka jami pe owoto kit ma onongo imito, pe iil cingi woko. Gen Lubanga ki cwinyi ducu. Jehovah owacci, “An keken aye angeyo yub ma atye kwede piwu . . .yub me berbedo ento pe yub pi gin marac, yub pi kelo botwu kare me anyim ma wutye ki gen pire-ni.”—Jeremia 29:11.\\nAn mono ageno Jehovah ki cwinya ducu kadi bed i gin mo matidi?\\nTyen lok ango ma atye kwede me pwoyo Jehovah nino ducu pi berre?\\nNywakki Nywakki Ka Peko Opoto","num_words":598,"character_repetition_ratio":0.042,"word_repetition_ratio":0.0,"special_characters_ratio":0.265,"stopwords_ratio":0.321,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 36 ACO85 - I mwaka me aŋwen me loc pa Yekoyakim - Bible Search\\nBaruk okwano buk adola i ot pa Lubaŋa\\n1-I mwaka me aŋwen me loc pa Yekoyakim wod pa Yocia kabaka me Juda, Rwot owaco bot Jeremia ni, 2“Kwany buk adola ci ico iye lok ducu ma atito boti mukemo Icrael ki Juda, kacel ki rok ducu. Co gin ducu ma atito boti tyen mukwoŋo, i kare ma onoŋo Yocia aye kabaka o kwede wa onyoo. 3Gwok nyo ka jo Juda guwinyo pi can ma onoŋo ayubbe me kelo i komgi, miyo gin ducu gibilokke giweko yogi marac-ci. Ci abiweko balgi ki gin maraco ducu ma yam gutimo.”\\n4Kumeno Jeremia olwoŋo Baruk wod pa Neria, ci okwano bot Baruk gin ducu ma onoŋo Rwot owaco bote, kun Baruk obedo ka coyo woko liweŋ i buk adola. 5Ka doŋ Jeremia ociko Baruk kun wacce ni, “An doŋ gigeŋa woko ni pe adony i ot pa Rwot. 6Ento amito in icit kunnu i kare mo ma noŋo dano tye ka ri kec, ci ikwan lok ma i buk adola-ni woko matek ki dwan maloŋo, wek jo ducu ma gitye i ot pa Rwot guwiny lok ma Rwot onoŋo owaco bota, en lok ma an akwanogi boti icoyo i buk adola-ni, Myero ikwan lok magi bot jo Juda ducu ma gua ki i gaŋigi wek guwiny. 7Gwok nyo gibilego lega me bako doggi bot Rwot, ci gilokke giweko timo gin marac, pi lok ma Rwot doŋ oloko i kom lwak man ki kiniga kacel ki akemo mager.” 8Kit meno Baruk okwano lok pa Rwot i ot pa Rwot kit macalo lanebi Jeremia ocike kwede ni myero en oti.\\n9I dwe me aboŋwen i mwaka me abicce me loc pa Yekoyakim kabaka me Juda, dano gubedo ka ri kec wek Rwot okonygi, Jo ma gubedo ka ri kec onoŋo obedo jo ma gubedo i Jerucalem kacel ki jo ma gua ki i gaŋi ducu me Juda ci gubino kunnu. 10I kare ma dano guciko itgi ka winyo lok, ci Baruk okwano lok ducu ma Jeremia owacce ma en ocoyo i buk adola. Baruk otiyo man i ot pa Rwot i kicika pa Gemaria wod pa Capan ma karan. Kicikane onoŋo tye cok ki dyekal mamalo, i kabedo ma gidonyo kwede i dog gaŋ Manyen me ot pa Rwot.\\nGikwano buk adola bot ludito\\n11Mikaya wod pa Gemaria, wod pa Capan, owinyo ka Baruk kwano lok ma Rwot owaco ki i buk adola. 12Cutcut en oa ocito i gaŋ kal, ci odonyo i kicika pa karan pa kabaka, Onoŋo rwodi ducu gucokke kunnu: Elicama karan, Delaya wod pa Cemaya, Elnatan wod pa Akbor, Gemaria wod pa Capan, Jedekia wod pa Anania ki rwodi ducu. 13Ci Mikaya owaco botgi lok ducu ma en owinyo i kare ma Baruk okwano lok ki i buk adola i nyim lwak-ki. 14Ci rwodi guoro Jekudi wod pa Netania, wod pa Celemia, wod pa Kuci, me waco bot Baruk ni, “Kwany buk adola ma ikwano bot lwak-ki imak i ciŋi ci ibin.” Kit meno Baruk wod pa Neria okwanyo buk adola omako i ciŋe ci obino kwede botgi. 15Ci guwaco bote ni, “Bed piny ikwan buk meno.” Kit meno Baruk okwano botgi lok meno. 16I kare ma doŋ guwinyo lok magi woko ducu, ŋat acel acel olokke bot lawote ki lworo madwoŋ, ci guwaco bot Baruk ni, “Myero wuwac lok man woko bot kabaka.” 17Ka gupenyo Baruk ni, “Tittiwa, lok magi ducu icoyogi niŋniŋ i Jeremia aye ma obedo ka wacone boti ka in icoyo?” 18Baruk odok iye ni, “Jeremia obedo ka waco lok magi ducu bota ki acel acel, ka acoyogi i buk adola ki kalam vino.” 19Ci rwodi guwaco bot Baruk ni, “In kacel ki Jeremia myero wucit wukanne woko, pe wuwek ŋat mo oŋe ka ma wutye iye.”\\nKabaka owaŋo buk adola woko\\n20Lacen rwodi gucito guketo buk adola i kicika pa Elicama, ma karan, ka doŋ gucito i gaŋ pa kabaka, ci gutito lok woko ducu bot kabaka ki kunnu. 21Cutcut kabaka ooro Jekudi me cito ka gamo buk adola. Jekudi ocito okwanyo ki i kicika pa Elicama ka okwano bot kabaka kacel ki rwodi ducu ma onoŋo gucuŋ ka ŋete. 22I dwe me aboŋwen onoŋo kare me cwir, kabaka bene onoŋo tye i gaŋ kalle ma en bedo iye i cwir, ci onoŋo obedo ka oyo mac. 23I kare ma Jekudi kwano buk adola, ka okwano oo i dul coc me adek nyo me aŋwen, ci kabaka ŋolo woko cutcut ki pala matidi ci bolo woko i mac. Obedo ka timo man nio ka buk adola owaŋ otum woko ducu. 24Ento ŋat mo kadi kabaka nyo luticce ma guwinyo lok magi ducu pe gubedo ki lworo, dok bene pe guyeco boŋŋigi. 25Kadi bed Elnatan, Delaya, kacel ki Gemaria gulego kabaka ni pe owaŋ buk adola-ni woko, kabaka pe oketo cwinye me winyo lokgi wacel. 26Lacen kabaka ociko wode Jeramel, kacel ki Ceraya wod pa Ajriel, ki Celemia wod pa Abdeel ni gumak Baruk karan kacel ki lanebi Jeremia, ento Rwot okanogi woko.\\nJeremia dok ocoyo buk adola mukene\\n27Lacen ma doŋ kabaka otyeko waŋo buk adola ma Jeremia aye owaco lokke bot Baruk ka Baruk ocoyo-ni, Rwot ociko Jeremia 28ni okwany buk adola mukene ka oco iye lok ducu ma onoŋo tye i buk adola mukwoŋo ca ma kabaka Yekoyakim doŋ otyeko wano woko-ni. 29Rwot otitte me waco bot kaba ka Yekoyakim ni; “Doŋ ityeko wano buk adola ca woko, dok bene ipenyo Jeremia ni piŋo en ocoyo ni kabaka me Babilon bibino ada ci tyeko lobo man woko kun neko jo ducu kacel ki lee ma tye iye. 30Pi meno an Rwot, awaco bot in Yekoyakim ka baka me Juda ni, pe tye dano mo ki i kom Likwayu ma bibedo kabaka. Ka ito komi gibibolo woko ka ma Lyeto ceŋ biwaŋo ki dyeceŋ ki ŋico me pee dyewor. 31Abiketo can i komi kacel ki likwayu, ki luticci, pi balwu ducu ma wutye ka timone. Dok in, kadi ki jo Jerucalem nyo jo Juda, pe wubedo ka keto cwinywu me winyo lok ma abedo ka waco botwu teretere, pi meno abekelo can ma onoŋo yam doŋ aciko pire ni aketo i komwu-ni.”\\n32Ci Jeremia dok okwanyo buk adola mukene ci omiyo bot Baruk karan, ci Baruk ocoyo lok woko ducu ki acel acel kit macalo Jeremia obedo ka wacce kwede. Baruk ocoyo lok ducu ma onoŋo tye i buk adola mukwoŋo ma kabaka Yekoyakim owaŋo woko ki mac-ci. Jeremia dok omedo iye lok mapol maromrom ki lok me wiati ca.","num_words":1075,"character_repetition_ratio":0.065,"word_repetition_ratio":0.0,"special_characters_ratio":0.234,"stopwords_ratio":0.313,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Acakki 35 ACO85 - Lubaŋa owaco bot Yakobo ni, “A woko - Bible Search\\nAcakki 34 Acakki 36\\nLubaŋa omiyo Yakobo gum i Betel\\n1-Lubaŋa owaco bot Yakobo ni, “A woko icit i Betel, wek ibed kunnu; dok ican keno tyer kunnu ka ma yam an anen iye boti i kare ma iriŋo ilwi woko ki bot omeru Ecau.” 2Omiyo Yakobo owaco bot jo ma i ode ki jo ducu ma gibedo bote ni, “Wubol lwak cal lubaŋa pa lurok ma wutye kwedgi i kinwu-ni, wulonnye kenwu, wulok ginarukawu; 3ka doŋ waayu, wacitu woko wa i Betel, wek acit acan keno tyer pi Lubaŋa ma yam ogamo doga i nino ma yam can odiŋani, ma obedo kweda i kabedo ducu ma awoto iye.” 4Gumiyo ki Yakobo cal ducu, ki agit ma noŋo tye i itgi bene; ci cal lubaŋa pa lurok ma gitye kwede Yakobo oyikogi piny i te yat kworo ma yam tye cok ki Cekem.\\n5Ka gitye ka wot, lworo ma oa ki bot Lubaŋa opoto i kom wegi gaŋi ma tye cok kwedgi, omiyo pe gulubo kor awobe pa Yakobo. 6Yakobo otiro i Luj ma en aye Betel, ma tye i lobo Kanaan, en kacel ki lwak dano ducu ma yam gitye kwede. 7Ocano keno tyer kunnu, olwoŋo nyiŋ kabedo meno ni El-betel* pien onoŋo Lubaŋa yam onen iye bote i kare ma olwi oriŋo woko ki bot ominne. 8Debola lapidi pa Labeka oto woko, ci giyike i te yat kworo ma i ŋet Betel; mumiyo nyiŋ kabedo meno gilwoŋo ni Alon-bakut*.\\n9Lubaŋa dok onyutte bot Yakobo i kare ma en oa ki i Paddan-aram, ci omiye gum. 10-Lubaŋa owacce ni, “Nyiŋi Yakobo; pe dok gibilwoŋo nyiŋi ni Yakobo, ento nyiŋi doŋ bibedo Icrael.” Omiyo nyiŋe odoko Icrael. 11-Lubaŋa dok owacce ni, “An Lubaŋa Matwero-ducu; nywal, inya; rok ki lwak rok mapol bia i komi, ki luker bene gibia ki i komi. 12Lobo ma yam amiyo ki Abraim ki Icaka abimiyo boti, ka dok abimiyo lobo bot likwayi ma gibilubi.” 13Lubaŋa ocako a ki i kabedo ka ma yam oloko iye kwede-ni odok malo. 14-Ci Yakobo ocibo wii i kabedo ka ma oloko iye kwede-ni, ocibo iye wir got; oonyo gityer amata i keme, ka oliyo moo i kome. 15Yakobo ocako nyiŋ kabedo ma Lubaŋa oloko iye kwede-ni ni Betel.\\nTo pa Lakeri\\n16Gumedde ki wot nia ki i Betel: i kare ma pud Eprat kiborbor, mwoc Ogoyo Lakeri, ci nyodone obedo tek. 17Ka doŋ nyodone obedo tek, dako lacolo owacce ni, “Pe ilwor; tin doki ibinywalo latin laco mukene.” 18I kare ma en to ma cwinye cok ka tum, ocako nyiŋ latinne ni. Benoni; ento wonne ocako nyiŋe ni Benjamin. 19Lakeri oto woko kit meno, ci giyike i yo ma cito Eprat, ma en aye Beterekem. 20Yakobo ocibo wir got i wi lyel pa Lakeri; meno wir lyel pa Lakeri ma pud tye ocuŋ kunnu nio wa i kare man. 21Icrael omedde ki wotte, ogony i ŋe lubele me Eder ma wiye ocudo malo.\\nAwobe pa Yakobo\\n(1 Tek 2.1-2)\\n22-I kare ma Icrael tye i lobo meno, ci wode Reuben otimo caro, obuto ki ci-wonne Bila ma aŋeca; ci wonne owinyo pire bene.\\nYakobo yam tye ki awobene apar wiye aryo. 23Litino awobe pa Lea gin aye Reuben, latin kayo pa Yakobo, Cimeon, Levi, Juda, Icakar ki Jabulon. 24Litino awobe pa Lakeri gin aye Yucepu ki Benjamin. 25Litino awobe pa Bila, aŋeca: pa Lakeri, gin aye Dan ki Naputali. 26Litino awobe pa Jilpa, aŋeca pa Lea, gin aye Gad ki Acer. Meno gin aye litino awobe pa Yakobo ma ginywalogi i Paddan-aram.\\nTo pa Icaka\\n27-Yakobo obino bot wonne Icaka i Mamre, i Kiriat-arba, en aye Kebron ka ma yam Abraim ki Icaka gubedo iye. 28Icaka yam ori wi lobo mwaka miya acel ki pyeraboro. 29Icaka oomo cwinye me agikkine, oto woko ci odok oto, lutugi, dano muteggi, ma doŋ oti; ci awobene Ecau ki Yakobo guyiko kome.","num_words":636,"character_repetition_ratio":0.053,"word_repetition_ratio":0.0,"special_characters_ratio":0.25,"stopwords_ratio":0.275,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 13 ACO85 - Rwot owacca kuman ni, “Cit iwil boŋo - Bible Search\\nCarolok i kom lateboŋo ma giruko i pyer\\n1Rwot owacca kuman ni, “Cit iwil boŋo camanini me aruka i pyer, ci itwe i pyeri, ento pe ilut i pii.” 2Ci awilo boŋo me pyer kun alubo lok ma Rwot otitta-ni, ci aruko i pyera. 3Lok pa Rwot dok obino bota tyen me aryone ma wacci, 4“Kwany boŋo me pyer ma nene iwilo iruko i pyeri-ni, ci ia icit i dog kulu Euprate, ci icikan woko kunnu i kin got mubar.” 5An aa acito ci akano woko i ŋet kulu Euprate kit macalo Rwot ocika kwede. 6I ŋe nino mapol Rwot dok owacca ni, “A malo icit wa i kulu Euprate ci ikwany boŋo me aruka ma yam aciki ni icikan kunnu-ni.” 7Cutcut aa acito i kulu Euprate ci akwinyo ŋom, ci akwanyo boŋo aruka me pyer ki i kabedo ka ma yam onoŋo akano iye-ni. Ento anoŋo ni boŋo ca doŋ oballe woko, pe dok ber pi gin mo.\\n8Lacen Rwot dok pud oloko bota aye. En oloko bota kuman ni, 9“Man aye kit macalo abityeko kwede wakke pa Juda ki wakke madit ma Jerucalem tye kwede. 10Lwak magi marac ma gukwero winyo lokka, ma gumiyo ŋutgi obedo nwaŋ gulubo gigi gin ma cwinygi mito, ma gubedo ki lubaŋa mukene kun gitiyo botgi, gibibedo calo boŋo pyer man ma pe doŋ ber me aruka. 11Kit macalo boŋo me atweya i pyer moko kwede i kom dano, kumeno bene aketo jo me ot pa Icrael ki jo me ot pa Juda aridogi woko i koma matek likiŋ, wek gubed lwak ma gibikelo nyiŋ maber bota, ma gibimiyo dano gipaka dok gimiya deyo, ento gin onoŋo pe gitwero winyo lok wacel.” Man Rwot ma owaco.\\nLok kom agulu ma gupoŋ woko ki koŋo vino\\n12Rwot owaco kuman ni, “Jeremia, in itit lok man bot jo Icrael ni, ‘Rwot Lubaŋa me mony owaco kuman ni, “Agulu acel acel bipoŋ woko ki koŋo vino.” ’ Gibiwaco botwu ni, ‘Pe wamito waŋe ni agulu acel acel bipoŋ wo ko ki koŋo vino’ 13Ci lacen in ibiwaco botgi ni, ‘Nen, abipiko jo ducu ma gibedo i lobo man ki koŋo vino ci gidoko lumero, luker ma gibedo i wi komker pa Daudi, ajwagi, lunebi kacel ki jo ducu ma gibedo i Jerucalem. 14Abicanyo ŋat man ki lawote, wego ki litinogi kacel, man Rwot ma owaco, Pe abiparo pigi, pe abiweko gibedo kwo, kadi wa kica bene pe bimaka i komgi, wek pe atyekgi woko.’ ”\\n15Wuter itwu, wuwiny;\\npe myero wubed ki wakke,\\npien Rwot doŋ otyeko loko.\\n16Wumi deyo bot Rwot Lubaŋawu\\nma pud peya okelo colpiny,\\nma pud tyenwu pe ogwaŋŋe\\ni wi godi ma piny ribiribi;\\nma pud peya noŋo olokke odoko mutu macol licuc,\\nen leŋpiny ma onoŋo wutye ka genone-ni.\\n17Ka ce pe wubiwinyo,\\nci abikok laliŋliŋ i muŋ pi wakkewu:\\nabikok matek noŋo pig waŋa mol cito piny lipyaa,\\npien jo pa Rwot doŋ giterogi woko macalo opii.\\n18Rwor owaco bot Jeremia ni,\\n“Tit bot kabaka gin ki minne\\nni gua ki i komkergi gubin woko i kabedo mapiny,\\npien lalukanagi maber twatwal doŋ opoto woko piny ki i wigi.”\\n19Gaŋi me Negeb ducu doŋ gilorogi woko,\\npe tye ŋat mo ma myero oyabgi.\\nJo Juda ducu doŋ giterogi woko i lobo ma pe megi,\\ngin ducu doŋ giterogi woko i opii.\\n20“Wun jo Jerucalem wunen!\\nLukworwu tye ka bino kun gia ki i lobo ma tye yo tun acam!\\nJo ma miyogi i ciŋwu ni wugwokgini gitye kwene,\\ndanowu macalo lwak romi ki dyegi ma gibeco adada-ni?\\n21Ibiwaco gin aŋo\\nka jo ma yam in kikomi aye\\nipwonyogi ni wek gubed luremi, aye giketogi me loyi?\\nArem matek pe biketo komi woko,\\ncalo arem pa dako ma tye ka nywal?\\n22Doŋ ka ce ipenyo ni piŋo gin ma kit man obino i komi,\\npiŋo boŋo ma i pyeri bene giyeco woko,\\ndok ginywari kwede-gu;\\nman otimme pien onoŋo balli doŋ rac ma okato kare.\\n23Laetiopia mo tika twero loko raŋi me del kome,\\nnyo kwac bene twero kwanye raŋi ma i kome ma obedo kwicikwicini woko?\\nKa tye kit meno, wun ma wuniyo ki timo gin marac keken-ni,\\nwutwero pwonnye me tiyo gin ma tye atir.\\n24Abikeyowu woko calo cuŋ kal\\nma yamo kodo ki i tim aroo ci tero woko.\\n25Man aye gin ma gipokki,\\ndul ma doŋ atyeko pimone woko piri,\\nman Rwot ma owaco,\\npien wii doŋ otyeko wil woko i koma ibedo ka geno lok goba keken.\\n26An Rwot kikoma aye ma abiwalo boŋoni woko ki i pyeri aumo ki waŋi,\\nmiyo lewicci nen woko ka maleŋ.\\n27Doŋ atyeko neno gin me kwer ma itimo,\\ntim me abor ki mito tigoni, ki tim malayani marac adada,\\nma ibedo ka timone i wi cere i dye tim.\\nCan i wiwu, wun jo Jerucalem!\\nGin man bitero kare ma rom mene ma noŋo pud peya gilonyowu wudoko leŋ?”","num_words":765,"character_repetition_ratio":0.044,"word_repetition_ratio":0.0,"special_characters_ratio":0.237,"stopwords_ratio":0.275,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Tekwaro 13 ACO85 - I mwaka me apar wiye aboro me loc - Bible Search\\n2 Tekwaro 12 2 Tekwaro 14\\n2 Tekwaro 13\\nLoc pa Abija\\n(1 Luker 15.1-8)\\n1I mwaka me apar wiye aboro me loc pa kabaka Jeroboam, en aye Abija ocako loyo iye jo Juda. 2Obedo ka loc i Jerucalem pi mwaka adek, Nyiŋ minne Mikaya ma nya pa Uriel me Gibea.\\nLweny obedo tye i kin Abija ki Jeroboam. 3Abija yam ocito ka lweny kun woto ki monnye ma gin oteka lweny, ma giromo alip miya aŋwen ma giyerogi ayera, Ci Jeroboam orwayo monnye cok ka lweny i ko me ki jo ma giyerogi matego alip miya aboro, ma gin twoni lweny. 4Abija ocuŋ i wi got Jemaraim ma tye i lobo gotgot ma i lobo Epraim, kun wacci, “Winy lokka, in Jeroboam ki wun jo Icrael ducu!” 5Pe wuŋeyo mono ni Rwot Lubaŋa pa Icrael omiyo ker bot Daudi ki likwaye i gicikke ma gimoko ki kado, me loyo Icrael matwal? 6Jeroboam wod pa Nebat, ma latic pa Solomon wod pa Daudi, pud dok ojemo woko i kom rwode. 7Jo mogo ma konygi pe ma kitgi obedo atata gucokke bote, ci gubalo Rekoboam wod pa Solomon woko. Pien onoŋo Rekoboam pud t idi ma timme bene pud woto atata, dok pe otwero kwero tamgi.\\n8“Nen kombeddi wumito kwanyo ker pa Rwot woko ki i cin likwayo pa Daudi, pien wun wutye lwak madwoŋ, dok wutye bene ki cal litino twoni me jabu ma Jeroboam otiyo me bedo lubaŋawu. 9Wun pe doŋ wuryemo ajwagi pa Rwot woko, ma gin likwayo pa Aron, ki Lulevi, ka dok wuketo ajwagi piwu kenwu macalo jo ma i lobo mukene-ni? Ka ŋat mo obino, tekke okwero ko me kekene ki wod twon nyo nyogi romi abiro, ci tugi doko ajwaka cut pi jogiwu ma pe gin Lubaŋa kikome. 10Ento ki tun botwa, Rwot en aye Lubaŋawa, peya wabwoto en, Wan watye ki ajwagi ma gitiyo ki Rwot ma gin aye likwayo pa Aron, ki Lulevi ma gikonyogi ki tic. 11Odiko odiko ki otyeno otyeno, giwaŋo gitum awaŋa ki odok eceta ma ŋwece kur, gicano mugati i nyim Rwot i wi meja me jabu ma giliyo maber, dok gigwoko okar mac me jabu wek macce obed ka lyel otyeno otyeno; wan watye ka gwoko cik ma mako tic pa Rwot Lubaŋawa, ento wun wutyeko bwoto en woko. 12Nen, Lubaŋa tye kwedwa, tye ka telo wiwa, ki ajwagine gitye ki tum ma gikuto me ywayo mony me lweny i komwu, Aa wun awobe pa Icrael, pe wulweny i kom Rwot, Lubaŋa pa kwariwu: pien pe wutwero loyo mony.”\\n13Jeroboam onoŋo ocwalo dul mony gukanne woko me bino i komgi ki yo ŋegi; kit meno onoŋo monnye tye i nyim jo Juda, ki jo mubuto gurumo piny woko tye yo tuŋ ŋegi. 14Ka jo Juda guneno, gunoŋo ni mony tye i nyimgi ki i ŋegi bene; ci gucako kok bot Rwot, kun ajwagi gikuto tum. 15Jo Juda gucako wayo me lweny. I kare ma jo Juda gudaŋŋe, Lubaŋa oloyo Jeroboam woko, omiyo jo Icrael ducu guriŋo woko i nyim Abija ki jo Juda. 16Jo Icrael guriŋo woko, ci Lubaŋa omiyogi i ciŋ Abija. 17Abija ki jone gunekogi ki nek malit twatwal; jo ma guto giromo alip miya abic ki i kom jo ma giyerogi ayera ki i kin jo Icrael. 18Giloyo jo Icrael kit meno, pien jo Juda ma oloyogi onoŋo gujeŋŋe i kom Rwot Lubaŋa pa kwarigi. 19Abija olubo kor Jeroboam ci omayo gaŋi mogo pa jo Icrael woko ki bote, Betel ki gaŋi matino ma i ŋete, Jecana ki gaŋi matino ma i ŋete, ki Epron ki gaŋi matino ma i ŋete. 20Jeroboam pe dok olimo tek mo wacel i kare pa Abija; dok Rwot opwode, ci oto woko. 21Ento Abija omedde odoko tek, Onyomo mon apar wiye aŋwen, onywalo kwedgi litino awobe pyeraryo wiye aryo ki anyira apar wiye abicel. 22Lok kom Abija mudoŋŋe ducu, ma nyuto kite ma yam oloko, gityeko coyone i lok pa lanebi Iddo.","num_words":656,"character_repetition_ratio":0.049,"word_repetition_ratio":0.0,"special_characters_ratio":0.239,"stopwords_ratio":0.305,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Roma 2 ACO85 - Pi meno, gin mo ma myero ipid pire - Bible Search\\nJo Roma 1 Jo Roma 3\\nJo Roma 2\\nLubaŋa ŋolo kop atir\\n1- Pi meno, gin mo ma myero ipid pire doŋ pe, in dano, kadi in aŋa, ka iŋolo kop i kom dano lawoti; pien pi kop ma iŋolo i kom dano mukene ca, noŋo doŋ iŋolo kop oloyi woko, pien in laŋolkop kikomi bene itimo kit gin acel-lu. 2Wan waŋeyo ni Lubaŋa ŋolo kop atir dok kakare ka oŋolo kop oloyo jo ma gitimo gin macalo meno. 3Doŋ in dano ma iŋolo kop i kom jo mukene ma gitimo gin macalo meno-ni, kun in kikomi bene itimo, itamo ni ibibwot ki ŋolo kop pa Lubaŋa? 4Nyo icayo lonyo me kica pa Lubaŋa ki kit ma en jukke kwede pi bal pa dano, ki kit ma en diyo kwede cwinye. Adada in iŋeyo ni Lubaŋa lakica, pien teli wek iŋut i kom balli. 5Ento pi tek cwinyi, en cwinyi ma idag ŋut kwede-ni, meno itye ka kano giri mono me akemo pa Lubaŋa piri keni pi kuro nino me akemo, en kare ma gibinyuto iye ŋolo kop ma atir pa Lubaŋa. 6- En biculo dano acel acel kun lubo kit tic ma dano mo-ni otiyo. 7Jo ma diyo cwinygi kun gicanne me tiyo gin maber, ma giyenyo deyo ki woro, ki kwo ma pe to, en bimiyo botgi kwo ma pe tum. 8Ento dano ma gilaro dito, ma pe gilubo lok ada, ento gilubo gigi kit marac, Lubaŋa biculogi kun timogi ki akemo dok ki kiniga mager atika. 9Can ki remcwiny bidiyo dano ducu ma timo gin marac, mukwoŋo Lujudaya ka doŋ jo Grik bene. 10Ento dano ducu ma timo gin maber binoŋo deyo ki woro ki kuc, mukwoŋo Lujudaya ka doŋ jo Grik bene; 11- pien Lubaŋa gire pe leŋŋe tuŋ bot dano mo pi kit ma en tye kwede.\\n12Jo ma gutimo bal laboŋo cik pa Moses, gibito laboŋo cik bene; ento jo ma gutimo bal i te cik, gibiŋolo kop i komgi kun lubo cik. 13Man pe te lokke ni jo ma winyo lok me cik awinya ki itgi gin aye jo ma kitgi atir i nyim Lubaŋa; ento jo ma tiyo gin ma cik mito aye gibikwanogi ni gin jo ma kitgi atir. 14Ka Lurok ma gipe ki cik gitiyo gin ma cik mito pi kitgi ma ginywalogi kwede, meno noŋo doŋ gin kikomgi gudoko wegi cik, kadi bed cik pa Moses pe botgi. 15Ginyuto ni gin ma cik mito doŋ gicoyo woko i cwinygi, dok ŋec ma gitye kwede ma nyuto botgi balgi bene aye bedo caden kacel kwedgi, kun tamgi bedo ka yokke ayoka; mogo ŋolo ni kop oloyogi, ki mogo noŋo cwakogi acwaka. 16Bibedo kumeno i nino meno ma Lubaŋa biŋolo kop i kom dano pi gin ma gitiyo i muŋ, ma miyo Yecu Kricito aye ŋolo, kun lubo lok me kwena maber ma atye ka titone-ni.\\nLujudaya ki cik pa Moses\\n17Ento ka ilwoŋŋe keni ni in Lajudaya kono? Noŋo i jeŋŋe i kom cik, kun iwakke bene pi Lubaŋa, 18dok bene iŋeyo gin ma en mito, dok ipwoyo gin maber makato, pien doŋ gipwonyi woko ki cik. 19Doŋ ki tuŋ boti, in iŋeyo ni in latel lutowaŋ, in i ceŋ ma ryeny menyo dano ma gitye i piny macol, 20dok bene in aye ma tiro lumiŋ, in lapwony pa litino, pien i cik itye ki ŋec ki lok ada kikome. 21Doŋ in lapwony ma ipwonyo jo mukene, pe ipwonnye kekeni bo? Itito lok ni, “Pe ikwal”, in kono ikwalo kwo? 22Itito ni, “Pe itim abor”, in kono itimo abor? Cwinyi dag woro jogi, ento ikwalo gin ma tye i ot jok? 23Iwakke pi cik, ento ituro cik kun icayo Lubaŋa? 24- Tye kit macalo yam gicoyo i ginacoya ni, “Giyeto nyiŋ Lubaŋa i kin Lurok piwu.”\\n25Lirre konyo ka ce ilubo cik, ento ka ituro cik, dwoki cen ibedo calo pe onoŋo giliri. 26Doŋ ka inen dano ma pe giliro olubo gin ma giciko ma tye i cik, dano ma pe giliro-nu pe gibikwane calo ŋat ma giliro? 27Meno miyo dano ma pe gilirogi, ma gilubo cik, biŋolo kop loyi, pien itye ki cik ma yam doŋ gicoyo woko acoya, dok bene giliri, ento pud ituro cik. 28Pien dano ma nen Lajudaya ki woko keken meno pe Lajudaya kikome; dok bene lirre ma nen ki woko i kom, meno pe lirre kikome. 29- Lajudaya kikome aye dano ma bedo Lajudaya ki i cwinye, dok bene lirre me ada aye lirre ma dano bedo kwede ki i cwinye, ma en aye tic pa Cwiny Maleŋ, pe nukuta ma gicoyo acoya. Doŋ ŋat macalo meno kadi bed dano pe gipwoye, ento Lubaŋa pwoye.","num_words":772,"character_repetition_ratio":0.05,"word_repetition_ratio":0.0,"special_characters_ratio":0.248,"stopwords_ratio":0.332,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Matayo 24 ACO85 - Yecu okato woko ki i ot pa Lubaŋa. Ma - Bible Search\\n(Marako 13.1-2; Luka 21.5-6)\\n1Yecu okato woko ki i ot pa Lubaŋa. Ma doŋ tye ka cito, lupwonnyene gubino gunyutte gedo me ot pa Lubaŋa. 2Odok iye botgi ni, “Wuneno gin magi ducu, pe kumeno? Ada awaco botwu ni, pe gibiweko got acel mo kany ma ododde i wi wadi, ma pe gibicoro woko piny.”\\nAcakki me can ma bipoto i lobo\\n(Marako 13.3-13; Luka 21.7-19)\\n3I kare ma Yecu obedo i wi got Jeituni, lupwonnye gubino bote i muŋ gucako penye ni, “Tit botwa, lok man bitimme awene, dok kit gin aŋo ma binyuto dwogoni, ki agikki piny?” 4Ci Yecu odok iye botgi ni, “Wugwokke, ŋatti mo owek rwenyowu. 5Pien jo mapol gibibino i nyiŋa, ma giwacci, ‘An aye a Kricito ma Lubaŋa oyero’, ci gibimiyo jo mapol rwenyo woko. 6Dok bene wubiwinyo pi mony, ki lok ma yweko pi mony; pe wuwek tipo komwu oto woko lirut; pien koŋ myero man otimme, ento noŋo nino me agiki pud peke. 7Pien rok bilweny ki rok wadi, ki ker bene bilweny ki ker wadi, ki kec bene bipoto i lobo, ki oyeŋoyeŋ biyeŋo lobo i kabedo mapol; 8gin magi ducu gin aye acakki me te can ma bipoto i lobo.\\n9-“I kare meno gibiketo lok roro i komwu wek wunen can, gibinekowu woko; jo me rok ducu bikwerowu pi nyiŋa. 10I kare meno jo mapol bipoto, gibiketo lok roro i kingi gidotte kekengi, dok gibibedo ki adagadaga i kingi kekengi. 11Lunebi mapol ma lugoba bibino ma gibirwenyo jo mapol. 12Kit macalo tim maraco bibedo ka medde ameda-ni, mar pa jo mapol bikwe woko. 13-Ento ŋat ma biciro nio wa i agikki bilarre. 14Doŋ lok man me kwena maber me ker pa Lubaŋa gibitito i wi lobo ducu, me bedo caden bot rok ducu; ka doŋ lacen agikki piny bibino.\\n(Marako 13.14-23; Luka 21.20-24)\\n15-“Doŋ ka wubineno gin mo me kwer, malik, ma balo cwiny dano, ma yam Daniel otito pire, kun ocuŋ i kabedo maleŋ (dano ma kwano myero oniaŋ iye), 16i kare meno jo ma tye i Judaya myero guriŋ woko i wi godi. 17-Dano ma onoŋo tye i wi ot pe dok olor piny me bino ka kwanyo gin mo ma tye i ode; 18ki dano ma tye i poto bene pe odok cen paco ka omo ginarukane. 19Dok mon ma giyac gibineno can i kare meno, ki mon ma gidoto litino bene! 20Wuleg wek ŋwecwu pe otimme i cwir nyo i ceŋ cabit. 21-Pien i kare meno twon can madit atika bitimme iye, ma yam peya onen i lobo, nia wa i acakki lobo nio kwede wa onyoo, dok pe bene binen. 22Kono nene Rwot pe ojwiko kare-nu obedo manok mo, kono dano mo pe obwot; ento pi jo ma giyero, miyo gibijwiko wel nino bedo manok.\\n23“I kare meno ka ce dano mo biwaco botwu ni, ‘Nen, Kricito ma Lubaŋa oyero tye kany’, nyo ni, ‘Nen, tye kuca’, pe wuye. 24Pien Kricito ma lugoba, kacel ki lunebi-gu ma lugoba gibibino, gibinyuto lanyut ki tyo jami me taŋo, wek girweny jo mapol ka gitwero, wek girweny wa ki jo ma Lubaŋa oyero bene. 25Nen, doŋ atyeko tito botwu con. 26-Ka ce gibiwaco botwu ni, ‘Nen, en tye i tim kuca’, pe wucit kunnu, nyo ni, ‘Tye i kicika ot ma i iye’; pe wuye. 27Kit macalo lutkot a ki yo tuŋ wokceŋ ci wil menyo piny wa yo tuŋ potoceŋ, dwogo pa Wod pa dano bene bibedo kit meno. 28-Ka ma kom dano muto tye iye, acut bene gicokke kunnu.\\n(Marako 13.24-27; Luka 21.25-28)\\n29-“Oyotoyot i ŋe can madit me kare meno bibedo kit macalo yam gicoyo ni\\nki dwe bene pe biryeny,\\nlakalatwe bia ki i polo gipoto piny,\\nki twer ducu ma i polo bene biyeŋŋe’;\\n30-ka doŋ gin ma nyuto Wod pa dano binen i polo. Ci i kare meno kaka ducu ma i wi lobo bikumo, ci gibineno Wod pa dano ka bino ki i wi pol me polo, ki twero madwoŋ, ki deyo madit. 31En bioro lumalaika ki tum ma kok maloŋo, gibicoko jone ma en oyero ki i twok piny aŋwen ducu, nia ki i agikki polo tuŋcel nio kwede wa i agikkine mukene.\\n(Marako 13.28-31; Luka 21.29-33)\\n32“Wupwony carolok i kom yat oduro. Cutcut ka jaŋe olot, ci pote luk, ci doŋ wuŋeyo ni oro cok. 33Ki wun bene ka ce wuneno gin magi ducu, ci wuŋe ni en doŋ tye cok, tye wa i doggola. 34Ada awaco botwu ni, yalwak man pe bitum, nio waŋ ma lok magi ducu otimme. 35Polo ki lobo bitum, ento lokka pe bitum.\\n(Marako 13.32-37; Luka 17.26-30, 34-36)\\n36“Ento nino meno ki cawa meno, pe tye ŋat mo ma ŋeyo, kadi wa lumalaika ma i polo, kadi wa Wod, ento kono Lubaŋa Won keken aye ŋeyo gire. 37-Kit macalo ceŋ otimme i kare pa Nua, bitimme kit meno bene i kare me dwogo pa Wod pa dano. 38I kare ca ma peya pii aluka ocorre i wi lobo onoŋo gicamo, gimato, dok awobe ki anyira ginyomme, nio wa i nino ma Nua odonyo kwede i yeya; 39-pe gumedo ki ŋeyo gin mo nio ka pii aluka opoŋ, ci omologi woko ducu. Bibedo kit meno bene i kare ma Wod pa dano bidwogo iye. 40I kare meno co aryo bibedo i poto; gibikwanyo ŋat acel, gibiweko ŋat acel doŋ. 41Mon aryo bibedo ka rego kacel; gibikwanyo ŋat acel, gibiweko ŋat acel doŋ. 42Pi meno, wubed ma waŋwu twolo, pien pe wuŋeyo nino ma Rwotwu bibino iye. 43-Ento myero wuŋe man, ni, ka ce nene won ot oŋeyo cawa mene i dyewor ma lakwo onoŋo obebino kwede, kono obedo ka kiyo piny, kono pe oweko gituro ode. 44Pi meno, wun bene wubed ma wuyubbe; pien Wod pa dano bibino i cawa ma noŋo pe wutamo pire.\\n45“Aŋa ma lagwok ot ma lagen dok maryek, ma laditte biweko dano ducu ma bedo i ode i te locce, wek opok botgi camgi i kare ma mitte? 46Latic meno tye ki gum, ma laditte ka obino onoŋo en tye ka tiyo ticce kit meno. 47Ada awaco botwu ni ladit-tu bimiye twero me loyo jamine woko ducu. 48Ento ka latic meno oloko kekene ni, ‘Laditta doŋ ogalle ka bino’, 49ci cako goyo lutic luwote, kun camo, mato dok mer kacel ki lumero, 50ladit pa latic meno bidwogo i nino ma en pe tamo pi dwogone, dok i cawa ma en pe ŋeyo, 51bipwode, ci kete kacel ki lugoba; ka ma dano gibibedo iye ka koko kun gikayo lakgi.","num_words":1064,"character_repetition_ratio":0.049,"word_repetition_ratio":0.0,"special_characters_ratio":0.271,"stopwords_ratio":0.31,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ododo me Baibul Omegi Yucepu Gidage - Kabedo me Intanet pa Lucaden pa Jehovah\\nNEN kit ma latin awobi-ni cwinye tye ka ton kwede dok pe ki gen mo. Man aye Yucepu. Omegine pud gucate acata bot co magi ma gitye ka cito i Ejipt-pi. Kunnu Yucepu kibiloko doko opii. Pingo awobe pa nyek mine gutimo gin marac kit man? Pien onongo ginyek i kom Yucepu.\\nWon-gi Yakobo onongo maro Yucepu matek tutwal. En omiyo kikwone kanyi mabor maber adada me nyuto marre i kome. I kare ma omegine 10 madongo-ni guneno ni Yakobo maro Yucepu tutwal, gin gucako bedo ma nyek dok gucako dago Yucepu woko. Ento onongo bene tye tyen lok mukene ma omiyo gidage.\\nYucepu oleko lek aryo. I lek pa Yucepu aryo-ni ducu omegine gugungo piny i nyime. I kare ma Yucepu otito lek magi bot omegine, adagegi omedde dong makato.\\nI nino mo acel ma omegi Yucepu madongo-ni onongo gitye ka gwoko romi pa won-gi, Yakobo ooro Yucepu ni wek ocit onen kit ma gitye kwede. I kare ma omegi Yucepu guneno en tye ka bino, omegine mogo guwaco ni: ‘Waneku en woko!’ Ento omin-gi madit, Reuben, owaco ni: ‘Pe, pe wutim meno!’ Ma ka neke gin gumako Yucepu ci gubole woko i bur mo ma pii otwo woko ki iye. Ci gubedo piny me moko gin me atima i kome.\\nI kine ka cawa meno jo Icmael mogo gubino. Juda owaco bot awobe pa nyek minne ni: ‘Wacatu en woko bot jo Icmael.’ Gin gutimo dong kit meno. Gucato Yucepu pi cekel me ryal 20. Gin onongo pe giparo pi dano dok onongo gipe ki kica!\\nOmego-ni dong gibiwaco ningo bot won-gi? Gin guneko dyel ci gubedo ka luto kanyi pa Yucepu teretere i remo dyel-li. Ci gutero kanyi-ni paco bot won-gi Yakobo ci guwaco ni: ‘Wan wanongo man. Kong inen ka pe kanyi pa Yucepu.’\\nYakobo oneno ni en eno. En okok ni: ‘Lee tim mo gire dong oneko Yucepu woko.’ Meno aye gin ma omegi Yucepu onongo gimito ni won-gi otam. Cwer cwiny dong ociro Yakobo woko. En okok pi nino mapol. Ento Yucepu onongo gire pe oto. Wanenu kong gin ma timme i kome ka ma gitere iye-ni.\\nPingo omegi Yucepu gubedo ki nyeko i kome, dok ngo ma gutimo?\\nNgo ma omegi Yucepu onongo gimito timo i kome, ento ngo ma Reuben owaco?\\nNgo ma otimme i kare ma lucat wil me Icmael gubino?\\nNgo ma omegi Yucepu gutimo wek wongi otam ni Yucepu oto woko?\\nKwan Acakki 37:1-35.\\nLukricitayo gitwero poro lanen pa Yucepu-ni nining ka gituco bal ma kitimo i kacokke? (Acak. 37:2; Levi. 5:1; 1 Kor. 1:11)\\nNgo ma oweko omegi Yucepu guketo bwami i kom Yucepu? (Acak. 37:11, 18; Car. 27:4; Yak. 3:14-16)\\nNgo ma Yakobo otimo ma obedo gin ma jwi timme i kare me kumo? (Acak. 37:35)","num_words":448,"character_repetition_ratio":0.066,"word_repetition_ratio":0.0,"special_characters_ratio":0.247,"stopwords_ratio":0.272,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 7 ACO85 - Lok pa Rwot obino bot Jeremia ma - Bible Search\\nWuyub kitwu ki gin ducu ma wutimo\\n1Lok pa Rwot obino bot Jeremia ma wacci, 2“Cuŋ i doggola me ot pa Rwot, ci itit lok man kunnu, kun iwacci, Wuwiny lok pa Rwot, wun jo ducu ma wudonyo ki i doggola magi kun wucito ka woro Rwot. 3Rwot me mony, ma Lubaŋa pa Icrael, owaco kuman ni, Wuyub kitwu kacel ki tim mewu ducu, ci abiweko wubedo i kabedo man. 4Pe wubed ka geno lwak lok magi me bwola-gu, ni, ‘Man ot pa Rwot, ot pa Rwot, ot pa Rwot.’\\n5“Pien ka ce wuyubo kitwu ki timwu ducu adada, ka ce wuŋolo kop ma atir i kinwu kekenwu, 6ka ce pe wuuno labedo mo, litino kic nyo mon to, dok bene pe wuneko dano ma pe ki bal i kabedo man, ma pe wuworo lubaŋa mukene ma miyo wupoto i can, 7ci abimiyo wubedo i kabedo man, i lobo ma yam amiyo bot kwarowu i kare macon me bedo megi matwal-li.\\n8“Nen, wuketo genwu i lok me bwola ma pe konyo-gu. 9Pud wukwalo kwo, pud wuneko dano, wutimo abor, wukwoŋo kwoŋ gobagoba, pud wuwaŋo odok eceta bot Baal, dok bene wuworo lubaŋa mogo ma yam pe onoŋo koŋ wuŋeyo. 10Wubedo ka timo gin ma iya dagi, dok bene wubino wucuŋ kwede i nyima i ot man, ma gilwoŋo ki nyiŋa, kun wuwacci, ‘Doŋ gilarowa woko!’ Ento pud dok wumedde ki timo gin magi me kwer i koma! 11-Wutamo ni oda ma gilwoŋo ki nyiŋa-ni odoko boro pa luyak ki botwu? Nen, an kikoma aye doŋ atyeko nenone, man Rwot ma owaco. 12-Kombeddi doŋ wucit i Cilo i kabedona macon, ka ma yam aketo nyiŋa obedo iye mukwoŋo, wek wunen gin ma atiyo iye pi gin maraco ma jona Icrael gutimo. 13Wun doŋ wutimo gin magi ducu ma akwanogi-ni, Kadi bed abedo ka wacciwu lok teretere, ento wun wukwero winyone woko, dok bene i kare ma alwoŋowu, wun pe wugamo doga, man Rwot ma owaco. 14Pi meno abitimo gin ma atimo i Cilo i kom oda ma gilwoŋo ki nyina ma wuketo iye genwu-ni. Abitiyo gin ma rom kit meno i kabedo man ma yam amiyo botwu ki bot kwarowu, kit macalo nene atiyo i Cilo. 15Abiryemowu woko ducu ki i nyima, kit macalo aryemo kwede lutuwu ma likwayo pa Epraim.\\n16“Doŋ in Jeremia, pe myero ileg pi lwak man, pe itiŋ dwani ka koko nyo ka lega pigi; pe ibak dogi bota pigi bene, pien pe abiwinyo lokki kadi ki acel. 17Pe ineno gin ma gitye ka tiyone i gaŋi me Juda ducu ki i dye yo me Jerucalem? 18-Litino gicoko yen, wegigi gimoko mac, ki mon ginywaŋo moko me tedo mugati pi daker me polo; dok bene gionyo gityer amata-gu bot lwak lubaŋa, pi ŋeto cwinya wek kiniga omaka. 19Man an aye ma gitye ka ŋeto cwinya-ni? Man Rwot ma owaco. Pe gitye ka kelo can i komgi kengi, ma miyo lewic makogi? 20Mumiyo Rwot Lubaŋa owaco kuman ni, nen, abitoyo kinigana ki akemona woko i kom kabedo man, i kom dano ki i kom lee, i kom yadi ma i tim-gu ki ginapita ducu mucek i poto; macce biwaŋ adada ma pe gitwero nekone.”\\n21Rwot me mony ma en Lubaŋa me Icrael owaco kuman ni, “Wurib gitum awaŋawu i kom gitum mukene-gu, dok wucam riŋone. 22Pien i kare ma akwanyo kwarowu akelogi woko ki i lobo Ejipt, pe acikogi pi lok i kom gitum awaŋa ki gitum mukene-gu. 23Ento acikogi ni myero guwiny lokka, wek abed Lubaŋagi, dok wek gin gubed jona. Dok acikogi me lubo kit ma acikogi me bedo kwede, wek gubed ma jami ducu woto maber botgi. 24Ento gin pe gulubo cikka, dok bene pe guciko itgi ka winyo lokka, ento gubedo ka lubo tamgi kengi ki nwaŋ cwinygi ma opoŋ ki gin marac, ci gujer gudok woko cen ki ŋegi ma pe gumedde guwoto anyim. 25Cakke i kare ma kwarowu gua kwede woko ki i lobo Ejipt o kwede wa ka onyoo, abedo ka cwalo botgi luticca ma gin lunebi teretere, nino ki nino; 26ento gin pe guwinyo lokka, pe guciko itgi bene me winyone, ento gujiŋo ŋutgi odoko tek. Gutimo gin marac adad a ma okato gin ma yam kwarogi otimo-gu woko.\\n27“Kit meno, Jeremia, ibiloko lok magi ducu botgi, ento gin pe gibiwinyo lokki. Ibilwoŋogi bene, ento pe gibigamo dogi. 28Ci ibiwaco botgi ni, ‘Man aye rok ma pe nene jone gulubo lok pa Rwot Lubaŋagi, pe bene guye lok me pwony; lok ada doŋ otyeko rwenyo woko liweŋ, pe doŋ giloko pire matwal.\\n29Wulyel yer wiwu ci wubol yerre woko;\\nwucak wo ki koko i kabedo ma odoŋ nono ma i wi godi,\\npien Rwot doŋ otyeko kwero dok obwoto\\njo me yalwak man ma akemo omake i komgi-ni.’\\n30“Jo Juda doŋ gutimo gin marac i nyima. Guketo cal jogigi ma en gin me kwer ki tuŋ bota-ni i ot ma gilwoŋo ki nyiŋa, me balone woko. Man Rwot ma owaco. 31-Guyubo waŋ jok i nota pa wod pa Kinom ma gilwoŋo ni Topet, ka ma gitwero waŋo iye awobegi ki anyiragi ki mac. Pe yam acikogi ni gutim kit meno, dok bene pe abedo ka tamo lok macalo meno wacel. 32Pi meno, nen, kare tye ka bino ma pe dok gibilwoŋo ni Topet, nyo nota pa wod pa Kinom. Gibilwoŋo ni nota me Nek: pien gibiyiko dano i Topet, pien kabedo mo pe tye ka mukene kadi ki acel. 33Doŋ kom jo magi ma guto-ni bidoko cam pa winyo ki pa lee me tim; ŋat mo pe ma biryemogi woko. 34-Lobo bidoko tim aroo, doŋ i gaŋi me Juda ki i dye gudo me Jerucalem abijuko woo me yomcwiny ma dano gitye kwede, kadi wa dwan lanyom ki dwan nyako ger bene.","num_words":951,"character_repetition_ratio":0.05,"word_repetition_ratio":0.0,"special_characters_ratio":0.243,"stopwords_ratio":0.328,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"KUC - Joyce Meyer Ministries - Acholi\\nLEGA ME NILARE\\nDano duc ma en latin pa Lubanga ma ginywale tyen me aryo myero obed ki kwo ma opong ki kuc. Yecu owaco 1 Jon 14:27 “Awekki wu kuc, kuc mera amiyo botwu. Amiyo, pe macalo lobo miyo. Cwinywu owek ngabbe angaba, pe wulwor.”\\nMan obedo gin acoya madit tutwal. Tim ber i kwan tyen mapol ci ikwany karre ma romo dakika abic me lwodo ne wek odony matut i cwinyi.\\nMe acel, myero waniang ni kuc ma Yecu miyo ni pat ki kwayi kuc mukene duc, pe obedo calo kuc me lobo man. Kit kuc ango kono ma lobo ni miyo? lobo miyo kuc ma rwatte ki kit gin ango ma tye ka timme. Ka kwo yot ma jami weng ber, lobo wacci man obedo kuc.","num_words":128,"character_repetition_ratio":0.003,"word_repetition_ratio":0.0,"special_characters_ratio":0.242,"stopwords_ratio":0.25,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Camuel 8 ACO85 - I kare ma Camuel doŋ oti woko, oketo - Bible Search\\n1 Camuel 7 1 Camuel 9\\n1 Camuel 8\\nJo Icrael gulego kabaka\\n1I kare ma Camuel doŋ oti woko, oketo awobene gubedo luŋolkop pa jo Icrael. 2Nyiŋ wode me kayone Joel, ki nyiŋ wode me aryone Abija; yam gubedo luŋolkop ki i Beer-ceba. 3Ento awobene pe gulubo kite; gubwoto woko, gudok ka yenyo lim. Gubedo ka gamo lim me wilo loyo kop, kun gibalo te pido pa dano woko.\\n4Ci ludoŋo pa jo Icrael ducu gucokke kacel bot Camuel i Rama, 5-guwaco bote ni, “Nen ba, in doŋ iti woko, dok awobeni pe gilubo kiti. In iket kabaka piwa wek en aye olowa, macalo tye i rok mukene ducu.” 6Ento lok meno pe oyomo i Camuel ka guwacci, “Miniwa kabaka wek en aye olowa.” Ka Camuel ocako lego Rwot. 7Ci Rwot owaco bot Camuel ni, “Winy dog lwak i gin ducu ma guwaco boti; pien gin pe gukwero in, ento gukwero an, ni pe abed kabaka ma loyogi. 8Kit tim ducu ma gubedo ka timone i koma cakke i nina ma yam akwanyogi iye ki i Ejipt o kwede wa tin, ma gibwoto an gidok ka woro lubaŋa mukene, gitye ka timone i komi bene kit meno. 9Koni doŋ koŋ iwiny doggi; lok acel keken, ber ilok kwedgi kun inyuto botgi atyer kit ma kabaka ma biloyogi bibedo kwede.”\\n10Kit meno Camuel otito lok pa Rwot ducu bot lwak ma gulego kaba ka ki bote. 11Owacci, “Man aye bibedo kit ma kabaka biloyowu kwede; en bitero awobewu ci ketogi i gadigadine me lweny, ki me bedo wegi aguragurane, ki jo ma riŋo i nyim gadigadine. 12Dok en biketo ludito wi monnye ma loyo dano alip, ki ma loyo dano pyerabic, ki jo mukene pi puro potone ki pi kayo kacce, ki pi teto jami lwennye ki jami kom gadigadine. 13En bitero anyirawu ka rubo moo ma ŋwece kur, ki pi tedo cam ki pi tedo mugati. 14En bi mayo pottiwu mabecone woko, ki poto olokwu ki poto jeituni, bitiŋo mi yo bot luticce. 15Bikwanyo dul acel me apar me kalwu ki me olokwu, ci tiŋo miyo bot ludito ticce ki bot luticce mukene. 16Bitero opiiwu ki aŋecawu, ki dyaŋiwu ki kanawu mabecone, ci biketogi ka tiyo ticce. 17En bitero dul acel me apar me romiwu ki dyegiwu, ci doŋ wubibedo opiine. 18I kare meno wubikok giwu i kom kabakawu, ma wun aye wuyero piwu kenwu; ento Rwot pe bidok iye botwu i nino meno.”\\n19Ento dano gukwero winyo dog Camuel, guwaco bote ni, “Pe; wan wabibedo ki kabaka ma loyowa, 20wek wan bene wabed macalo rok mukene ducu, wek kabakawa aye olowa, ci okat anyim pi telo wiwa ki ka lweny piwa i mony.” 21Ka Camuel otyeko winyo lok pa lwak ducu, ci odwoko lokke bot Rwot. 22Ka Rwot dok owaco bot Camuel ni, “Winy doggi, imigi kabaka,” Camuel dok owaco bot jo Icrael ni; “Doŋ wuciti, ŋat acel acel odok i gaŋŋe.”","num_words":487,"character_repetition_ratio":0.043,"word_repetition_ratio":0.0,"special_characters_ratio":0.245,"stopwords_ratio":0.283,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Matino, Wujing Niyewu | Pwony me Anyama\\nKWAN I LEB Acholi Afrikaans Albanian American Sign Language Amharic Angolan Sign Language Arabic Argentinean Sign Language Armenian Armenian (West) Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Czech Dangme Danish Dutch Ecuadorian Sign Language Efik English (Leb Muno) Estonian Ewe Fijian Finnish Finnish Sign Language Fon French French Sign Language Ga Georgian German German Sign Language Grik Guarani Gujarati Gun Hausa Hiligaynon Hindi Hungarian Ibanag Ibru Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Pangasinan Papiamento (Curaçao) Paraguayan Sign Language Persian Peruvian Sign Language Polish Polish Sign Language Portuguese Punjabi Quechua (Bolivia) Romanian Runyankore Russian Russian Sign Language Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Swahili Swati Swedish Tagalog Taiwanese Sign Language Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\\n“Niye . . . en gin ma niangowa maber ni, jami ma pe gineno komgi gitye.”​—IBRU 11:1.\\nWER: 41, 69\\nJami ango ma itwero tic kwede me jingo niyeni?\\nPingo kwano lok ducu me Baibul obedo yub ma pire tek adada?\\nNeno ango ma twero konyi ka itye ka nyamo lok madok i kom Lubanga ki cwec bot jo mukene?\\n1, 2. Lyeto ango ma jo matino gitwero kato ki iye i kare-ni, dok gin ango ma gitwero timone me lweny kwede?\\nLATIN kwan mo i lobo Britain owaco ki laminwa ma pud tidi ni, “Nen calo iryek adada ma pe itwero bedo ki niye i kom Lubanga.” Omego mo i lobo Germany ocoyo ni: “Lupwonyena onongo gineno lok me Baibul madok i kom cwec calo ododo mo ata. Dok pe gitamo kadi bed lutino kwan giye ni kwo ocakke pire kene.” Lamego mo i lobo France owaco ni: “Lupwonye ma i cukul ma akwano iye gitye ki ur pien ni lutino kwan mukene pud gitye ki niye i kom Baibul.”\\n2 Macalo ngat matidi ma tiyo pi Jehovah nyo ngat ma tye ka pwonyo lok i Kome, tika itye i lyeto me ye pwony mogo ma onya i kin piny, me labolle, pwony ni kwo ocakke pire kene, ma ka bedo ki niye i kom Lacwec? Ka tye kit meno, tye jami ma itwero timogi me jingo niyeni wek obed matek. Yo me acel aye me tic ki kero ma Lubanga omini me lwodo lok dok man “bigwoki.” Bigwoki ki i kom tam pa luryeko mogo ma twero turo niyeni.​—Kwan Carolok 2:10-12.\\n3 Niye me ada cung i kom ngec matir i kom Lubanga. (1 Tem. 2:4) Pi meno, ka itye ka kwano Baibul ki bukkewa ma gijenge i Baibul, pe ikwan wiye wiye. Ti ki keroni me lwodo lok wek ‘iniang’ i kom gin ma itye ka kwano maber. (Mat. 13:23) Kong dong wanen kit ma timo meno bijingo kwede niyeni i kom Lubanga macalo Lacwec ki bene i kom Baibul​—pien “gin ma niangowa maber” i kom lok man gipol adada.​—Ibru 11:1.\\nKIT ME JINGO NIYENI\\n4. Pingo ye i kom Lubanga ki kit ma kwo ocakke kwede ducu cung i kom niye mo, dok watwero niang iye nining?\\n4 Tika dong dano guwacci ni giye ni kwo ocakke pire kene pien ni cayan cwako ento ki tungcel, ye i kom Lubanga cung i kom niye? Jo mapol gicwako lok man. Ento ber bene me keto tamwa i kom lok man: Kadi bed ni ngat moni ye i kom Lubanga nyo ye ni kwo ocakke pire kene, nongo ducu pud cung i kom niye mo olo to. Man twere nining? Pe tye ngat mo ma oneno Lubanga nyo oneno ka kitye ka cweyo gin mo keken. (Jon 1:18) Pe tye dano mo​—kadi bed obedo lacayan nyo pe​—ma oneno ka gin moni lokke doko gin mukene. Me labolle, pe tye ngat mo ma oneno ka lagwe lokke doko lee mo mukene. (Yubu 38:1, 4) Pi meno, wan ducu myero watam matek i kom jami ma moko pwony moni ki dok wati ki kerowa me lwodo lok wek wamok tam matir. Madok i kom cwec, lakwena Paulo owaco ni: “Cakke i kare ma giketo lobo, kit pa Lubanga ma onongo pe nen dong onen, kun gingeye i jami ducu ma en otiyo, en aye tekone ma pe gik, ki dit ma en Lubanga tye kwede. Mumiyo dano dong pe gitye ki lok mo ma myero gupid pi gengo ngegi.”​—Rom. 1:20.\\nKa itye ka nyamo lok ki jo mukene, ti ki jami me kwedo lok ma ginonge i leb ma megi (Nen paragraf 5)\\n5. Jami ango ma watye kwede macalo jo pa Lubanga ma gitwero konyowa me tic ki kerowa me niang i kom gin moni?\\n5 Ka kiwacci ‘niang’ gin moni nongo ki tye ka lok i kom ngeyo gin ma pe twero nen i wangwa oyotoyot nyo ka maleng. (Ibru 11:3) Pi meno, jo ma giniang gitiyo ki wigi, pe wanggi kacel ki itgi keken. Dul pa Jehovah ominiwa jami mabeco mapol me kwedo lok ma gitwero konyowa. Magi gitwero konyowa “me neno” Lacwecwa ki wang me niye. (Ibru 11:27) Jami magi kwako vidio me The Wonders of Creation Reveal God’s Glory, brocuwa me Was Life Created?, The Origin of Life ​—Five Questions Worth Asking, ki dong buk me Is There a Creator Who Cares About You? Wanongo bene cam me cwiny ki i magajinwa. Magajinwa me Awake! pol kare nongo tye ki lapeny ma kipenyo ki lucayan kacel ki jo mogo pingo dong giye i kom Lubanga. Pwony ma kati kare ki kare i ma kilwongo ni “Was It Designed?” nyuto cwec mogo mamwonya ma wanenogi i lobo-ni. Lucayan pol kare gitute me poro kit ma kicweyo kwede ki jami magi mamwonya-ni.\\n6. Adwogi maber ango ma itwero nongo ki i tic ki jami pwony ma kiminiwa, ki dok adwogi maber ango ma dong inongo ki iye?\\n6 Awobi mo me mwaka 19 i lobo Ulaya oloko i kom brocuwa aryo ma waloko i komgi malo-ni kun waco ni: “Pud dong gukonya ya, akwano brocuwa magi tyen mapol adada.” Lamego mo i France ocoyo ni: “Brocuwa me ‘Was It Designed?’ oyomo cwinya adada! Kinyuto ni ludiro tic gitwero poro kit ma kicweyo kwede gin moni ento pe gitwero yubone kit ma kicweyo kwede gin meno kikome.” Lunyodo pa latin mo me mwaka 15 i lobo South Africa guwacci: “Gin me acel ma nyarwa kwano en aye ‘lapeny ma kipenyo’ ma kicoyo i Awake!” In kono? Tika iketo cwinyi i pwony magi? Gibikonyo me jingo niyeni wek obed matek calo yat ma lwite odonyo piny matut. Dok man twero weko icung matek i kom yamo me pwony goba.​—Jer. 17:5-8.\\nNIYENI I KOM BAIBUL\\n7. Pingo Lubanga mito ni iti ki ryekoni?\\n7 Tika rac me penyo lapeny ma pigi tek madok i kom Baibul? Pe wacel! Jehovah mito ni iti ki keroni me ‘niang’ me moko lok me ada piri keni. En pe ye ni iye jami ducu latowang. Pi meno, ti ki ryekoni me nongo ngec matir. Ngec meno bikonyi me dongo niye me ada. (Kwan 1 Jo Tecalonika 5:21; 1 Temceo 2:4.) Yo acel ma itwero nongo kwede ki ngec meno en aye me bedo ki yub me kwan ma itimo kare ki kare.\\n8, 9. (a) Kit kodi yub me kwan ango ma ngat moni twero nongo mitte? (b) Jo mukene gunongo adwogi maber ki i lwodo lok i kom gin ma gukwano nining?\\n8 Jo mogo guyero me keto macalo yubgi me kwano lok pa lunebi nyo tekwaro me Baibul, rekod pa jo ma gigolo piny ki dong lok pa lucayan ka gitye ada. Lok pa lanebi mo acel ma mako wiwa tye i Acakki 3:15. Tyeng meno loko i kom pwony mo ma pire tek me Baibul, ma nyuto kit ma Ker-ri biilo kwede malo twero me loc pa Lubanga ki lonyo nyinge. Tyeng meno, bene tito kun tiyo ki carolok kit ma Jehovah bijwayo kwede ki peko ma ocakke i poto me Eden. Itwero kwedo lok mapol madok i kom Acakki 3:15 nining? Yo acel ma itwero timo kwede ki man aye me niang kare mene ma lok meno bicobbe iye. Ci irye wang ginacoya ma ginyuto kit ma Lubanga obedo ka nyuto kwede motmot yub kacel ki jo ma lok meno mako komgi ki dong gin ma nyuto ni lok pa lanebi meno ocobbe kakare. Ka ineno kit ma ginacoya rwatte kwede, ci ibimoko ni lok me Baibul kara girwatte dok jo ma gucoyo “cwiny maleng aye mumiyo” gucoyo.​—2 Pet. 1:21.\\n9 Omego mo i lobo Germany ocoyo ni: “Lok i kom Ker-ri kitito kore ki kore i Baibul. Meno tye ada, kadi ni co 40 aye gucoyo Baibul. Dok gin ducu gukwo i kare mapat dok bene onongo pe gingene.” Pwony ma kicoyo i Wi Lubele me Decemba 1, ma loko i kom Nino me Kato ogudo cwiny laminwa mo ma a ki lobo Australia adada. Kwer meno rwatte ki gin ma kicoyo i Acakki 3:15 ki bene bino pa Meciya. En ocoyo ni: “Meno oyabo wanga me neno ber pa Jehovah.” En omedde ni: “Wek ngat moni oket yub pi Luicrael ki dok bene me cobbe wa i kom Yecu pud dong oyomo cwinya adada. Man oweko acako lwodo lok i kom kit ma cam ma kicamo i nino me Kato pire tek kwede!” Pingo lamego-ni owinyo kit man? En otamo matut i kom gin ma en okwano dok ‘oniang iye.’ Man okonyo me jingo niyene ki dok me nyikke cok bot Jehovah.​—Mat. 13:23.\\n10. Genne pa jo ma gucoyo Baibul jingo niye i kom lok ma gucoyo nining?\\n10 Gin mukene ma twero jingo niye en aye neno tekcwiny ki genne pa jo ma gucoyo Baibul. Lucoc mapol gicoyo lok mabeco keken dok gimiyo deyo i kom lutela macon ki kergi. Ento lunebi pa Jehovah guloko lok ada kare ducu. Gucoyo bene bal ma jogi gutimo, wa pa lulocgi. (2 Tekwaro 16:9, 10; 24:18-22) Dok gutito balgi ki pa lutic mukene pa Lubanga ka maleng. (2 Cam. 12:1-14; Mar. 14:50) Omego mo ma pud tidi i lobo Britain owaco ni: “Kodi jo ma gitito lok ada kit meno nongogi tek, man medo genwa i kom Baibul ni ada oa ki bot Jehovah.”\\n11. Jo matino gitwero dongo pwoc madit pi cik ma igi lac me Baibul nining?\\n11 Dano mapol giye ni Lubanga aye ma ocoyo Baibul pien tirane tiyo adada. (Kwan Jabuli 19:7-11.) Laminwa mo i lobo Japan ocoyo ni: “Ka jo me gangwa guketo pwony me Baibul i tic, onongo wabedo ki yomcwiny adada. Wabedo ki kuc, wanote ki dok wamarre i kinwa.” Cik ma igi lac me Baibul gwokowa ki i nywako i pwony me goba ki kwer ma weko dano mapol bedo opii. (Jab. 115:3-8) Tika tam pa luryeko ni Lubanga pe-ni gudo dano? Kodi pwony man ni kwo ocakke pire kene-ni weko ginaketa bedo calo lubanga, dok nongo kimine teko ma Jehovah keken aye opore me nongone. Jo ma giwaco ni Lubanga pe giweko dano tamo ni anyimwa jenge i cingwa. Pe giminiwa gen mo keken pi anyim maber.​—Jab. 146:3, 4.\\nNYWAKO LOK KI JO MUKENE\\n12, 13. Itwero nyamo lok madok i cwec nyo Baibul ki lutino kwan luwoti, lupwonye nyo jo mukene i yo mupore nining?\\n12 Itwero nywako lok madok i kom cwec ki Baibul nining i yo mupore ki jo mukene? Me acel, pe itam ni meno ingeyo gin ma jo mukene giye iye. Jo mogo giwacci giye ni kwo ocakke pire kene, ento bene giye ni Lubanga tye. Gitamo ni Lubanga aye oweko kwo ocakke pire kene. Jo mukene giwacci giye ni kwo ocakke pire kene pien gipwonyo i cukul, kun giwaco ni ka pe lok ada kono onongo pe kipwonyo. Dok jo mogo guweko bedo ki niye i kom Lubanga pien cwinygi otur i kom dini. Pi meno, ka inyamo kit ma kwo ocakke kwede ki ngat mo, ber kong me penye. Nge gin ma ngat meno ye iye. Ka iloko i yo mupore kun iciko iti me winyo lokke, en bene biketo cwinye i lokki.​—Tito 3:2.\\n13 Ka ngat mo tye ka lok marac i kom niyeni i kom ginacweya, itwero wiro lokke ki diro wek en omi tamme. Itwero penye wek en kong otit kit ma kwo onongo twero cakke kwede labongo Lacwec. Wek kwo me acel-li omedde, myero obedo ki kero me nywalo mukene nyo nyayo mukene ma cal kwede. Lapwony mo ma okwano but cayan ma kilwongo ni chemistry owaco ni i kin jami ma mitte wek ginacweya moni onywal tye iye (1) pok ngeye ma bedo calo del kom me gwokone, (2) kero me nongo ki tic ki teko, (3) ngec ma nyuto kit ma gin moni bibedo kwede ki dong (4) kero me poko nyo nyayo ngec meno. En dok omedde ni: “Dano pol kare gibedo ki ur madit i kom kit ma nyig kom tye kwede.”\\n14. Gin ango ma itwero timone ka inongo ni pe iyubbe me nyamo lok i kom kit ma kwo ocakke kwede nyo i kom cwec?\\n14 Ka inongo ni pe iyubbe me nyamo lok i kom kit ma kwo ocakke kwede nyo i kom cwec, itwero lubo kit ma Paulo oloko kwede. En ocoyo ni: “Ot mo keken dano aye ma gero, ento ngat ma gero jami ducu en aye Lubanga.” (Ibru 3:4) Kit me nyamo lok i yo meno tiyo adada dok gudo cwiny dano! Ada, kit ma kicweyo kwede ki ginaketa ki diro ma lamal nyuto ni won ngec mo onongo tye i ngeye. Itwero bene tic ki bukkewa mo ma oporre. Lamego mo acel otiyo ki brocuwa aryo ma waloko i komgi malo-ni ki laco mo ma owaco ni pe eye ni Lubanga tye ento eye ni kwo ocakke pire kene. Lacen, laco-ni owaco ni: “Dong aye ni Lubanga kara tye.” Man oweko en ocako kwano Baibul ci onongo batija.\\n15, 16. Itwero timo alokaloka i kit ma inyamo kwede ki lok me Baibul nining, ki dok mitini myero obed me timo ango?\\n15 Itwero tic ki yo acel-li ka inongo ngat mo ma tye ki akalakala i kom Baibul. Nge kong ngo ma en ye iye ki pwony mene ma yomo cwinye. (Car. 18:13) Ka mitine tye i kom jami madok i kom cayan, en twero bedo ki yomcwiny ka iwacce ni Baibul cwako gin ma cayan waco. Jo mukene gitwero bedo ki yomcwiny ka inyutigi ni lok pa lunebi kacel ki tekwaro ma kicoyo i Baibul tye ada. Nyo itwero nyuto cik ma igi lac me Baibul ma twero konyogi ka guketo i tic, calo ma nonge i pwony ma Yecu omiyo i Wi Got.\\n16 Wi opo ni, mitini myero obedo me gudo cwinygi ma ka laro lok. Pi meno, bed ngat ma winyo lok maber. Peny lapeny mupore ma gudo cwinygi, dok lok i yo ma nyuto woro ki kica, tutwalle ka itye ka lok ki jo madongo kati. Gibiketo cwinygi i lokki ka itimo kit meno. Gibineno bene kit ma iketo kwede ki cwinyi i kom niyeni. Meno obedo gin ma bulu mapol pe gitye ka timone. Pi meno, ber bene me ngeyo ni pe obedo ticci me gamo lapeny pa jo ma pe giniang nyo ma gimito cayo niyeni.​—Car. 26:4.\\nWEK ADA OBED YO ME KWONI\\n17, 18. (a) Gin ango ma twero konyi wek ilok ada odok yo me kwoni? (b) Lapeny ango ma wabinyamone i pwony ma lubo man?\\n17 Niye matek pe cung i kom pwony ma pigi tego ma nonge i Baibul keken. Pi meno, kwed lok pa Lubanga i yo matut calo iyenyo lonyo ma kikano. (Car. 2:3-6) Ti ki jami me kwedo lok mukene ma ginonge i leb ma megi, calo Watchtower Library ma tye i DVD, Watchtower ONLINE LIBRARY, ki bene ti ki Watch Tower Publications Index nyo Research Guide for Jehovah’s Witnesses. Medo i kom meno, wek obed macalo yubbi me kwano lok ducu ma i Baibul. Itwero timo man i kine ka dwe 12. Tye jami manok keken ma jingo niyewa makato kwano Lok pa Lubanga. Laneno mo ma woto awota onongo tye ka tam i kom kare ma pud etidi, ci owaco ni: “Gin acel ma oweko aye ni Baibul obedo Lok pa Lubanga aye me kwanone ducu. Acako niang ododo me Baibul ma onongo apwonyo i kare ma pud atidi. Man oweko atimo alokaloka madit i yo me cwiny.”\\n18 Lunyodo​—wutye ki tic matek me konyo lutinowu wek gudong i yo me cwiny. Itwero konyogi me bedo ki niye matek nining? Pwony ma lubbe man binyamone.","num_words":2796,"character_repetition_ratio":0.058,"word_repetition_ratio":0.006,"special_characters_ratio":0.236,"stopwords_ratio":0.295,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Matayo 16 ACO85 - Luparicayo ki Lucadukayo gubino, - Bible Search\\nMatayo 15 Matayo 17\\nLuparicayo gulego lanyut\\n(Marako 8.11-13; Luka 12.54-56)\\n1-Luparicayo ki Lucadukayo gubino, gubito Yecu ni onyut botgi lanyut ma oa i polo. 2Yecu ogamo doggi ni, “Ka piny oyuto, wuwacci, ‘Piny bibedo maber; pien polo nen makwar.’ 3Dok i odiko wuwacci, ‘Tin kot bicwer madit, pien polo nen makwar, dok ocido woko licuc.’ Wuŋeyo poko kin gin ma nen i pol, ento pe wutwero poko lanyut me kare. 4-Yalwak pa jo maraco ki lutim abor yenyo lanyut, ento pe gibimiyo botgi lanyut mo kono lanyut pa Yona keken.” Ci oa woko ki botgi ocito ka mukene.\\nTobi pa Luparicayo ki pa Lucadukayo\\n5I kare ma lupwonnye guo loka tuŋcel, onoŋo wigi owil woko me tero mugati mo. 6-Ci Yecu owaco botgi ni, “Wugwokke i kom tobi pa Luparicayo ki pa Lucadukayo.” 7Gubedo ka laro lok i kingi kekengi kun giwaco ni, “Pe wakelo mugati.” 8Ka Yecu oŋeyo, ci openyogi ni, “Piŋo wupennye kekenwu ni mugati pe, wun jo ma niyewu nok? 9-Peya wuniaŋ ce, nyo pe wupo pi mugati abic pi jo alip abic-ci? Yam wucoko ŋide opoŋo aduku adi? 10-Nyo mugati abiro pi jo alip aŋwen, yam wucoko ŋide opoŋo adita adi? 11Piŋo pe wuniaŋ ni an pe aloko botwu lok i kom mugati kikome? Wugwokke i kom tobi pa Luparicayo ki pa Lucadukayo.” 12Lacen guniaŋ maber ni, Yecu onoŋo pe oloko botgi me gwokke i kom tobi me mugati, ento i kom pwony pa Luparicayo ki pa Lucadukayo\\nPetero otuco lok i kom Yecu\\n(Marako 8.27-30; Luka 9.18-21)\\n13Ka Yecu doŋ oo i lobo ma cok ki Cecaria Pilipi, ci openyo lupwonnyene ni, “Dano mono giwacci Wod pa dano en aŋa?” 14-Guwacce ni, “Jo mogo giwacci Jon Labatija, jo mukene giwacci Elia, ki jo mogo giwacci Jeremia nyo ŋat mo acel i kin lunebi.” 15Ka dok openyogi ni, “Wun kono wuwacci an aŋa?” 16-Cimon Petero ogamo ni, “In i Kricito ma Lubaŋa oyero, Wod pa Lubaŋa makwo.” 17Ci Yecu odokke iye ni, “Itye ki gum, Cimon wod pa Yona! Pien gin mo ma tye i kom ki remo pe onyutti lok man, ento Wora ma tye i polo aye. 18Doŋ awacci ni in i Petero, ma te lokke Pata, ci abimiyo lwak jo muye an gicuŋ i kom pata man, teko me to pe bitwero loyone. 19-Abimii layab me ker me polo, doŋ gin ducu ma in itweyo i wi lobo man gibitweyo bene wa i polo, dok gin ducu ma igonyo i wi lobo man gibigonyo bene wa i polo.” 20Ci ocikogi matek twatwal ni pe gutit bot ŋat mo ni en e Kricito ma Lubaŋa oyero.\\nYecu otito pi tone\\n(Marako 8.31–9.1; Luka 9.22-27)\\n21Cakke i kare meno Yecu ocako nyuto bot lupwonnyene ni myero ecit i Jerucalem, dok myero ecir can madwoŋ ki bot ludoŋo ki ajwagi madito pa Lubaŋa ki lupwony-cik; gibineke, ento i nino me adekke gibicere woko. 22Ci Petero otere cen, ocako juke, kun wacci, “Lubaŋa myero pe oye ni gitimi kit meno, Rwot! Gin macalo man pe bitimme i komi wacel.” 23Ento Yecu olokke owaco bot Petero ni, “Dok cen i ŋeya, in Catan! Idoko ariya woko bota, pien tammi pe lubo pa Lubaŋa, ento pa dano.”\\n24-Yecu otito bot lupwonnyene ni, “Ka ce dano mo mito lubo kora, myero okwoŋ kwerre kekene, ka ocak tiŋo yatariyane, olub kwede kora. 25-Pien dano ma mito laro kwone birwenyone arwenya, ento dano mo ma rwenyo kwone pira aye binoŋone. 26Konyo dano ma olimo lobo ducu ki gin aŋo mono, ka ce kwone gikwanyo woko? Dano dok bimiyo kit gin aŋo ma ka kwone? 27-Pien Wod pa dano bidwogo ki deyo pa Wonne kacel ki lumalaikane, ci biculo dano acel acel kun lubo kit tic ma yam dano-ni otiyo. 28Adada, awacciwu ni, tye jo mogo ma gucuŋ kany ma pe gibibilo to wacel, ma peya guneno Wod pa dano ka bino i kerre.”","num_words":633,"character_repetition_ratio":0.058,"word_repetition_ratio":0.0,"special_characters_ratio":0.258,"stopwords_ratio":0.295,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Jo Korint 13 ACO85 - Man doŋ tyen me adek ma abio - Bible Search\\n2 Jo Korint 12 Jo Galatia 1\\n2 Jo Korint 13\\nPaulo ociko jo ma yam gubalo tyen me agikki\\n1-Man doŋ tyen me adek ma abio kwede botwu. Caden ma romo aryo nyo adek aye myero gumok lok ducu ma gikelo me alara, macalo yam gicoyo. 2Lok man yam atito botwu con i kare ma atye i wotta me aryo, dok anwoyo wacone kombeddi ma doŋ atye cen, bot jo ma yam gubalo, ki bot jo mukene ducu, ni meno, ka dok adwogo botwu pe abitimo kica ki ŋat mo, 3pien wubimito neno gin ma moko ni Kricito aye ma tye ka lok i doga. En pe goro ki botwu, ento nyuto tekke i iwu. 4Yam gigure i kom yatariya pi gorone, ento kombeddi en kwo pi tek pa Lubaŋa. Kadi wan bene wagoro i en, ento i bedowa kwedwu wabibedo kacel kwede pi tek pa Lubaŋa.\\n5Koŋ wuŋine kekenwu, wek wunen ka ce wucuŋ matek i niyewu. Wutemme kekenwu. Pe wuniaŋ ni Yecu Kricito tye i iwu, tekke ka wubedo dano ma Lubaŋa pwoyo? 6Ageno ni wubiniaŋ maber ni wan mere pe wabedo jo ma pe gipwoyogi. 7Walego Lubaŋa piwu ni pe wutim gin mo marac, pe me nyuto ni wan jo ma Lubaŋa pwoyo, ento wamito ni wun wutim gin maber, kadi bed wanen calo jo ma en pe opwoyo. 8Pien wan pe watwero tiyo gin mo ma pe rwatte ki lok ada, ento watwero tiyo gin ma rwatte ki gin ma tye ada keken. 9Cwinywa yom ka wagoro ma noŋo wun wutek, dok walego piwu ni wudok jo muteggi. 10Gin mumiyo acoyo lok ma pud atye ka mabor kwedwu, wek pe abed ger i komwu ka abino, kun atiyo ki twero ma yam Rwot omiya wek akonywu me doŋo, ento pe me dwokowu cen.\\n11Me agikkine, utmegina, doŋ wubedi. Wuyub kitwu doŋ obed maber, dok bene myero wuwiny kokona pi gin ma alegowu pire. Wubed ki cwiny acel, wubed bene ki kuc, ci Lubaŋa ma won mar ki kuc bibedo kwedwu. 12Wumotte kekenwu ki mot me mar. 13Lwak pa Lubaŋa ducu gumotowu.\\n14Kica pa Rwotwa Yecu Kricito, ki mar pa Lubaŋa, ki ribbe ma Cwiny Maleŋ kelo obed kwedwu ducu.","num_words":368,"character_repetition_ratio":0.049,"word_repetition_ratio":0.0,"special_characters_ratio":0.244,"stopwords_ratio":0.356,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Luker 6 ACO85 - I kare-nu lwak pa lunebi gukok bot - Bible Search\\n2 Luker 5 2 Luker 7\\n2 Luker 6\\nLatoŋ okwaŋ i pii\\n1I kare-nu lwak pa lunebi gukok bot Elica ni, “Nen, kabedo ma wabedo iye i te locci-ni tidi mo, pe romowa. 2Wek waciti wa i Jordan wek dano acel acel onoŋ yat ki kunnu, wek wayub kabedowa kunnu.” Elica ogamo ni. “Citu.” 3Dano mo acel ma kingi owacci, “Kono obedo ber ka in icito kwedwa wan luticci.” Ogamo ni, “Abicito.” 4En ocako cito kwedgi. Ka guo I Jordan, gutoŋo lwak yadi woko. 5Ento ka dano mo acel tye ka togo yat, latoŋŋe oput woko opoto i pii, ci odaŋŋe matek ni, “Maa do, rwoda! Pien alego bot dano mo.” 6Dano pa Lubaŋa owacci, “Opoto ki kakwene?” Ka onyutte kakare, ci otoŋo yat mo, obolo i pii kunnu, omiyo latoŋ ocako kwan wi pii. 7Owacce ni, “Kwany woko.” Ocwalo bade okwanyo woko.\\nElica ki jo Ciria\\n8I kare mo ka kabaka me Ciria tye ka lweny i kom Icrael, Obedo ka yubo lok ki luticce kun wacci, “Ka gonnya bibedo ka munyo.” 9Ento dano pa Lubaŋa ocwalo lok bot kabaka me Icrael ni, “Ber igwokke pe iwok ki ka munyo, pien jo Ciria gubecito wa kunnu.” 10Kabaka me Icrael ocako cwalo dano i kabedo ma dano pa Lubaŋa otitte-ni. En obedo ka konye kit meno, omiyo olaro kome tyen mapolpol.\\n11Cwiny kabaka me Ciria obedo ka cwer mada pi lok meno; omiyo olwoŋo luticce openyogi ni, “Wunyutta dano ma tye i kinwa ma dotowa bot kabaka me Icrael.” 12Laticce mo acel owacce ni. “Dano mo pe, rwoda kabaka; ento Elica ma lanebi ma tye i Icrael-li, en aye tito lok ma iloko wa i kicika butoni bot kabaka me Icrael.” 13En ogamo ni, “Cit iciyeny ka ma en tye iye, wek acwal dano ka make.” Gititte ni, “Nen, en tye wa i Dotan.” 14Kabaka ocako cwalo lwak aguragura ki gadigadi lweny ki mony madit; ci gucito wa kunnu i dyewor, gurumo gaŋ woko.\\n15Ka latic pa dano pa Lubaŋa oa malo odiko con ci okato woko nen, mony ki aguragura ki gadigadi lweny orumo gaŋ woko ducu. Laticce owacci, “Maa do, rwoda! Man watimo aŋo?” 16En ogamo ni, “Pe ilwor, pien jo ma tye tuŋ botwa dwoŋ, makato jo ma tye tuŋ botgi.” 17Elica ocako lega, kun lego ni, “Ai Rwot, alegi, yab waŋe wek onen.” Rwot ocako yabo waŋ latin awobi meno, ci oneno; nen aguragura opoŋo wi got woko ki gadigadi lweny me mac ma orumo Elica woko dyere. 18Ka Luciria gucito ka lweny i kome, Elica olego Rwot, kun wacci, “Alegi ni doŋ imi wan jo magi ocor woko.” Rwot ocako miyo wangi ocor woko kit macalo Elica olego-ni. 19Elica owaco botgi ni, “Man pe yo, man bene pe gaŋ; wulub kora, abiterowu bot dano ma wuyenyo-ni.” Ci oterogi wa i Camaria.\\n20Ka gudonyo i Camaria, Elica olego Rwot ni, “Ai Rwot, doŋ iyab wan jo magi, wek gunen piny.” Rwot ocako yabo wangi, ci guneno piny; ci nen, onoŋo gitye wa i dye Camaria. 21Ka kabaka me Icrael onenogi ci openyo Elica ni, “Wora, abinekogi woko? Abinekogi woko?” 22En ogamo ni, “In pe ibinekogi. In itwero neko jo ma doŋ iyakogi ki pala lucwanni ki atummi? Ket cam ki pii i nyimgi, wek gucam, gumat, ka gucak cito wa bot rwotgi.” 23En oyubogi cam madwoŋ; ka doŋ gucamo, gumatol ci ocwaloai gudok bot rwotgi. Jo Ciria pe dok gudwogo ka monyo lobo Icrael matwal.\\nElica ki mony murumo Camaria\\n24Lacen Ben-adad kabaka me Ciria ocoko monnye ducu, ocito, orumo Camaria. 25Onoŋo kec bene dwoŋ i Camaria ci gurumo woko likiŋ, nio ka wi kana gicato giwilo ki cekel me ryal pyeraboro, ki kello bakuli acel giwilo ki cekel me ryal abic. 26I kare ma kabaka me Icrael woto kato ki i wi cel, dako mo odaŋŋe ki lok bote, kun wacci, “Konya, rwoda, kabaka!” 27En ogamo ni, “Ka Rwot pe okonyi, ci an abinoŋo gin ma akonyi kwede kwene? Binoŋŋe ki i laro moyo nyo ka ma gidiŋo iye koŋo vino bo?”\\n28Kabaka ocako penyo en ni, “Gin aŋo ma yeli?” Dako-nu ogamo ni. “Dako man owacca ni, ‘Miwa wodi wek tin wacam, ka diki doŋ wacam woda.’ 29-Pienno omiyo watedo woda, wacamo, ci orwone awaco ki dako-nu, ‘Miwa wodi, wek wacam’; ento en okano wode woko.” 30Ka kabaka owinyo lok pa dako-nu, ci oyeco boŋŋine woko ducu, ki i kare ma en kato ki i wi cel-li, kun dano gineno, ci nen, en oruko boŋo cola ki i te boŋone ma i kome-ni. 31En owacci, “Myero Lubaŋa oket can i koma kumeno, ki makato bene, ka ce wi Elica tin pe gitoŋo woko.”\\n32Onoŋo Elica tye obedo i ode, ki ludoŋo bene onoŋo gubedo kwede. I kare meno onoŋo kabaka oa ocwalo lakwena mua ki i nyime; ento ma pud peya lakwena oo bot Elica, en otugi waco bot ludoŋo ni, “Wun wuneno kit ma lanek man ocwalo kwede dano me toŋo wiya woko? Wunen ka lakwe-na-nu obino, ci wulor doggola woko, wumak doggola matek. Meno pe obot tyen rwode ma winnye bino ki i ŋeyeni?” 33I kare ma en pud loko kwedgi, kabaka obino bote owacce ni, “Ayela man oa ki bot Rwot! Piŋo amedde ka kuro Rwot kuman?”","num_words":863,"character_repetition_ratio":0.05,"word_repetition_ratio":0.0,"special_characters_ratio":0.256,"stopwords_ratio":0.269,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Roma 14 ACO85 - Wujol dano ma niyene goro, ento pe - Bible Search\\nJo Roma 13 Jo Roma 15\\nJo Roma 14\\nPe iŋol kop i kom omeru\\n1-Wujol dano ma niyene goro, ento pe wupyem kwede i kom tam mogo ma en tamo. 2Dano mo twero bedo ki niye me camo gin mo keken, ento ŋat ma niyene goro camo pot dek keken. 3Dano ma camo gin ducu myero pe oca ŋat ma pe camo, ki dano ma pe camo gin ducu pe myero oŋol kop i kom ŋat ma camo gin ducu; pien Lubaŋa doŋ otyeko jole. 4In aŋa mono ma iŋolo kop i kom latic pa ŋat mukene-ni? Meno lok pa ŋat ma loye me ŋolo kop i kome, ka cuŋo nyo ka poto. Ento en bicuŋ gire, pien Rwot tye ki twero ma miyo en cuŋ.\\n5Dano acel paro ni nino acel dit kato nino mukene, kun noŋo dano mukene paro ni nino ducu rom. Dano acel acel myero omok tamme pire kene. 6Dano ma paro pi nino mo, paro pi Rwot, ki ŋat ma camo bene camo pi Rwot, pien pwoyo Lubaŋa; dano ma kwero cam bene kwero pi Rwot, pwoyo Lubaŋa bene. 7Pien dano mo pe ki i kinwa ma kwo pire kene, dok bene dano mo pe ma to pire kene. 8Ka wakwo, wakwo pi Rwot; ka wato bene, wato pi Rwot. Mumiyo kadi wakwo, nyo wato, wan jo pa Rwot. 9Pien Kricito yam oto ka doki obedo kwo wek ebed Rwot pa jo muto ki jo makwo.\\n10-Piŋo iŋolo kop i kom omeru? Nyo in, piŋo icayo omeru? Wan ducu wabicuŋ i nyim komker me ŋolo kop pa Lubaŋa. 11-Pien yam gicoyo ni,\\n“Macalo atye kwo-ni man Rwot ma owaco,\\njo ducu gibirumo coŋgi i nyima,\\nki dano ducu gibipako Lubaŋa.”\\n12Kit meno, ŋat acel acel i kinwa bidok i lok ma i kome pire kene bot Lubaŋa.\\nPe iwek omeru opot i bal\\n13Myero doŋ wagiku ŋolo kop woko i kom luwotwa; ento gin ma myero wamoki en aye pe me tiyo gin mo ma bimiyo ominwa yokke nyo poto i bal. 14Aŋeyo dok aniaŋ maber i Rwot Yecu ni, pe tye gin mo ma obedo me kwer pire kene; ento bedo me kwer bot ŋat ma tamo ni obedo me kwer. 15Ka ce imiyo omeru bedo ki cwercwiny pi gin ma in icamo, noŋo doŋ pe itye ka lubo yo me mar. Pe iwek gin ma in icamo obal kwo pa dano ma Kricito oto pire. 16Pe wuwek dano gulok i kom gin maber ki tuŋ botwu ni obedo gin marac. 17Pien ker pa Lubaŋa pe te lokke cam ki mat, ento kit ma atir, kuc, ki yomcwiny ma Cwiny Maleŋ miyo. 18Dano ma tiyo tic pa Kricito kit meno aye yomo cwiny Lubaŋa, dok bene dano gipwoye.\\n19Myero doŋ watamu pi gin ma kelo kuc ki gin ma doŋo niyewa i kinwa kekenwa. 20Pe wubal tic pa Lubaŋa pi lok me cam mamwa-ni. Jami ducu leŋ, ento bedo rac ka dano mo camo gin ma miyo lawote poto i bal. 21Bedo ber mada ka pe icamo riŋo, nyo kadi ki mato koŋo, nyo tiyo gin mo ma bimiyo omeru poto. 22Doŋ niye ma itye kwede myero ibed kwede i kin in ki Lubaŋa keken. Tye ki gum dano ma pe ki tyen lok ma ŋolo kop loye kekene i gin ma en pwoyo. 23Ento dano ma kalo akala i cwinye kop loye ka ce ocamo, pien gin ma en timo-ni noŋo pe oa i niye, pien gin ducu ma pe oa i niye meno bal.","num_words":581,"character_repetition_ratio":0.049,"word_repetition_ratio":0.0,"special_characters_ratio":0.259,"stopwords_ratio":0.355,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 25 ACO85 - I mwaka me aŋwen me loc pa Yekoyakim - Bible Search\\nLukwor ma gibia ki i lobo ma tye yotuŋ acam\\n1-I mwaka me aŋwen me loc pa Yekoyakim wod pa Yocia kabaka me Juda, lok pa Rwot obino bot Jeremia ma okemo jo Juda ducu. (Man aye obedo mwaka mukwoŋo me loc pa Nebukadnejar kabaka me Babilon.) 2Lanebi Jeremia owaco bot jo Juda ducu ki bot jo ducu ma bedo i Jerucalem ni, 3“Kombeddi doŋ odoko mwaka pyeraryo wiye adek kulu, cakke i mwaka me apar wiye adek me loc pa Yocia wod pa Amon kabaka me Juda nio kwede wa onyoo, Rwot oloko kweda dok an bene abedo ka tittiwu lokke teretere ma pe aliŋ; ento wun pe wuketo cwinywu ka winyo lokke. 4Wun pe wuwinyo dok pe wuciko itwu ka winyo lokke, kadi bed Rwot obedo ka cwalo luticce lunebi teretere botwu. 5Gin gutito botwu ni myero wulokke wuwek kitwu me timo gin marac, man bimiyo wubedo i lobo ma yam Rwot omiyo Wa con botwu ki bot kwarowu me bedo mewu matwal. 6Gin bene gutito botwu ni pe wuwor lubaŋa mukene dok pe wuti botgi bene, dok bene pe myero wuŋet cwiny Rwot wek kiniga omake ki cal lubaŋa ma wutiyo ki ciŋwu. Ka onoŋo nene wulubo gin ma Rwot oloko, kono nene en pe oketo can i komwu. 7Ento Rwot kikome owacci wun wukwero winyo lokke, Ma ka meno, wuŋeto cwinye wumiyo kiniga omake ki cal lubaŋa ma wutiyo atiya ki ciŋwu-ni, mumiyo wun aye ma wukelo can ma onoŋo en mito ketone i komwu, wukelo giwu i komwu kenwu.\\n8“Pi meno, kit macalo wukwero winyo lokke-ni, omiyo Rwot me mony owaco kuman ni, 9‘Abecwalo rok ducu ma gibedo i lobo ma tye yo tuŋ acam ki laticca Nebukadnejar kabaka me Babilon i komwu. Abekelo lwak me rok ducu me lweny i kom rok man ki jone ducu, ki i kom rok ducu murumogi dyere. Abinekogi atyekogi woko liweŋ; abimiyo lworo mako dano kun gijwat pi gaŋi ma odoŋ obur, man bibedo macalo cac matwal. 10-Dok bene abijuko dwan me woo me yomcwiny madwoŋ woko ki botgi, dwan nyako ger ki dwan lanyom, ki mor pa kidi rego, kun aneko mac taragi woko bene. 11-Lobo man ducu bidoko obur ma iye odon noŋo, doŋ rok magi gibibedo i te loc pa Nebukadnejar kabaka me Babilon pi mwaka pyerabiro kulu. 12Lacen ka mwaka pyerabiro doŋ otum, abiketo can i kom kabaka me Babilon, ki i kom lobone lobo pa jo Kaldaya, pi balgi. Abibalo lobogi woko abiweko doŋ obur mwatwal. Man Rwot ma owaco. 13Abiketo can i kom rok meno ki gin ducu ma doŋ atyeko wacone, ki gin ducu ma gicoyo i buk man, ki gin ducu ma Jeremia oloko mukemo rok magi ducu. 14Rok mapol ki luker mapol gibiloko wa jo Kaldaya gidoko opii, ci abiculogi kun lubo gin ma gutimo.’ ”\\nŊolo kop pa Lubaŋa i kom rok ducu\\n15Rwot Lubaŋa pa Icrael owacca ni, “Ene, gam kikopo kono yino ma opoŋ ki akemona. Gam ci imi jo me rok ducu ka ma abicwali iye gumati. 16Ka doŋ gumato, ci gibicato ki wot dok bene gibibedo mamiŋ i tamgi pi lweny ma abicwalo i komgi-ni.”\\n17Kit meno agamo kikopo ki i ciŋ Rwot, ci amiyo jo me rok ducu ka ma Rwot ocwala iye gumato. 18Jerucalem ki gaŋi ducu me Juda, kacel ki lukergi ki rwodigi ducu gumato; pi meno lobogi doŋ bidoko tim aroo ma iye odoŋ noŋo, bimiyo dano gijwat kun giuru, miyo dano gibitic ki nyiŋgi macalo lok lacen dano kit macalo tye kwede wa onyoo-ni. 19Jo mukene bene ma gibimato akemo pa Rwot gin ene: Parao kabaka me Ejipt, luticce, rwodine, lwakke ducu; 20ki jo me rok mukene ducu ma gibibedo i kingi; luker ducu me lobo Uj ki luker ducu me lobo Piliciti (Acikelon ki Gaja, Ekron, ki jo Acidod ducu ma gudoŋŋe); 21ki jo ducu me Edom, Moab, ki jo Ammon; 22luker ducu me Turo, luker ducu me Cidon, ki luker me lobo ma tye i dog nam; 23jo ducu me gaŋi me Dedan, Tema, ki Buj; jo ducu ma ginyaro yer wigi doŋ macego; 24luker me Arabia ducu ki luker me kaka mapatpat ma gurubbe aruba ma gibedo i tim aroo; 25luker ducu me Jimri, Elam, ki Media; 26luker ducu me lobo ma tye yo tuŋ acam, jo ma bedo ka mabor ki jo ma bedo ka macok, kun gin ducu gilubbe aluba kikore. Rok ducu ma tye i wi lobo bene myero gumati. Ka me agikkine doŋ kabaka me Babilon bimato.\\n27Lacen Rwot owaco bota ni, “Tit bot lwak ni an Rwot me mony, Lubaŋa pa Icrael, acikogi me mato akemona nio waŋ ma gumer dok gunok, nio ka gupoto piny ma pe doŋ gitwero a malo pi lweny ma abecwalo i komgi-ni.\\n28“Ka ce gukwero gamo kikopo ki i ciŋi wek pe gimat akemona, tit botgi ni Rwot me mony owacci, Myero wumati. 29Pien nen, doŋ abecako timo gin marac i kom gaŋ ma gilwoŋo ki nyiŋa-ni. Wun wutamo wubibwot ma pe aketo can i komwu? Pe kumeno, ento abiketo can i komgi, pien abecwalo lweny i kom jo ducu ma gibedo i wi lobo. Man an Rwot me mony kikoma aye ma awaco.\\n30“In Jeremia, myero itit lok magi ducu ma an awacci-ni, Myero itit bot jo magi ni,\\n‘Rwot bimoro dwane ki i polo,\\nen bilok bene ki i kabedone maleŋ.\\nEn bimoro dwane matek adada i kom jone;\\nbidaŋŋe calo dano ma tye ka nyono olok,\\npi meno jo ducu ma gibedo i wi lobo gibiwinyo lokke.\\n31Mor dwane biwinnye wa i agikki piny,\\npien Rwot tye ki pido i kom rok ducu.\\nEn biŋolo kop i kom jo ducu,\\nci bimiyo gineko jo maraco woko ki pala lucwan.\\nMan Rwot ma owaco.’ ”\\n32Rwot me mony owaco ni can tye ka bino i kom rok ducu ki acel acel kun lubogi kikore kikore, ki yamo lapiru mager tye ka kodo kun a ki i agikki piny. 33I nino meno kom jo ma ginekogi gibikeyo woko ata i but lobo ducu. Pe gibikumo pigi, pe gibicokogi, pe bene gibiyikogi. Komgi biradde i ŋom lirwat macalo cet dyaŋ muket ata.\\n34“Wukoki, kun wudaŋŋe, wun lukwat,\\nwuŋenne i buru wun lukwat romi,\\npien kare doŋ oromo me nekowu en, kare me ketowu ata,\\ngibiŋolo ŋutwu calo giŋolo ŋut nyogi romi mucwe.\\n35Kabedo mo ma lukwat giriŋo gilaro iye pe bidoŋ,\\nkadi ki kabwot mo ma lutel pa romi gibibwot kwede pe bidoŋ.\\n36Winy koko pa lukwat,\\nwiny bene ka lutel pa romi gikok!\\nPien Rwot tye ka balo kakwat woko ki kiniga,\\n37oweko dwol romine ma onoŋo tye ki kuc-ci odon obur.\\n38Rwot doŋ otenyo jone woko calo\\nlabwor ma oweko borone,\\npien lobogi doŋ iye odoŋ nono\\npi pala lucwan pa joma giuno dano,\\nki pi kiniga mager pa Rwot.”","num_words":1104,"character_repetition_ratio":0.054,"word_repetition_ratio":0.0,"special_characters_ratio":0.235,"stopwords_ratio":0.328,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Icaya 36 ACO85 - I mwaka me apar wiye aŋwen me loc pa - Bible Search\\nIcaya 35 Icaya 37\\nJo Aciria guoto mony i kom Jerucalem\\n(2 Luker 18.13-37; 2 Tek 32.1-19)\\n1I mwaka me apar wiye aŋwen me loc pa kabaka Kejekia, en aye Cenakerib kabaka me Aciria obino kwede ka lweny i kom gaŋi ducu me Juda ma girumogi ki cel gogo, ci omayogi ducu. 2Kabaka me Aciria ocwalo Larabcake bot kabaka Kejekia i Jerucalem, kun Larabcake a ki i Lakic ki dul mony madit twatwal. Ci ocito ocuŋ i ŋet yo pii ma mol ki i joro ma malo, i yo gudo ma cito i poto pa Lalwok-boŋo.\\n3Jo adek me Juda cutcut gubino me rwatte kwede: Eliakim wod pa Ilkia, ma en aye ladit ma loyo jami ma i ot pa kabaka, kacel ki Cebna ma karan, ki Joa wod pa Acap, laco lok matimme.\\n4Larabcake owaco botgi ni, “Wuwac bot Kejekia ni, ‘Kabaka madit, kabaka me Aciria, owaco kuman ni, In igeno gin aŋo? 5In itamo ni lok me dog noŋo bedo rom ki ryeko me lweny ki mony madit me loyo lwennye. In kombeddi ijeŋŋe i kom aŋa, mumiyo ijemo woko i koma-ni? 6-Nen, kombeddi iloko Ejipt odoko odoo ma’ ijeŋŋe i kome, kun en lagada ma otur otyer woko, ma bituco ciŋ dano mo ma ojeŋŋe i kome. Meno kit ma Parao kabaka me Ejipt bedo ka timo kwede jo ducu ma gijeŋŋe i kome.” 7Ento ka wuwacca ni, “Wan wajeŋŋe giwa i kom Rwot ma Lubaŋawa,” pe en aye wan jogine ma i wi godi, ki keno tyerre, ma Kejekia doŋ omukogi woko, kun waco bot jo Jerucalem ki Juda ni, “Wubiworo Lubaŋa i nyim keno tyer man ma i Jerucalem?” 8Koŋ ijeŋ gin me camme ki laditta kabaka me Aciria! An abimiyi aguragura alip aryo, ka ce in ki tuŋ boti bene itwero noŋo lubed i wigi. 9In itwero dwoko ladit lweny acel mo cen ki i kin lutic pa laditta matinone, ka ce ijeŋŋe i kom Ejipt pi gadigadi lweny ki wegi aguragura? 10Dok bene in itamo ni abino ka lweny i kom kabedo man wek atyek woko laboŋo twero pa Rwot? Wai Rwot aye ma owacca ni, “Cit icilweny i kom lobo man ityek woko yo!”\\n11Cutcut Eliakim ki Cebna, ka Joa guwaco bot Larabcake ni, “Walegi ilok ki wan luticci i leb Aram, pien wawinyo. Pe ibed ka lok kwedwa i leb Juda ma lwak ma gitye i wi cel bene giwinyo.” 12Ento Larabcake ogamo doggi ni, “Itamo ni rwoda ocwala ka loko lok magi bot laditwu ki botwu keken bo, pe bot lwak ma gubedo i wi cel bene, ma gin kacel ki wun gukemo can me camo cetgi kengi ki mato lacgi?”\\n13Larabcake ocuŋ ocako daŋŋe ki dwan maloŋo i leb Juda ni, “Wuwiny lok pa kabaka madit, kabaka me Aciria! 14Kabaka owaco ku man ni, ‘Pe wuwek Kejekia obed ka bwolowu, pien en pe bitwero larowu. 15Pe wuwek Kejekia omiwu wujeŋŋe i kom Rwot kun wuwacci, “Rwot aye bilarowa, gaŋ man pe gibimiyo i ciŋ kabaka me Aciria.” 16Pe wubed ka winyo lok pa Kejekia; pien man aye lok ma kabaka me Aciria owaco, ni meno wuyub lok me kuc kweda, ci wukatti woko bota; kit meno ŋat acel acel bicamo nyig olok ma i potone, ŋat acel acel bicamo nyig odurone, ki ŋat acel acel bimato pii ma i taŋine kikome; 17nio ka abiterowu wa i lobo ma rom ki mewu-ni, lobo ma ceko kal ki koŋo vino, lobo ma miyowu kwon, ma tye iye poto olok-gu. 18Wugwokke, pe wubed ka winyo lok pa Kejekia ma tye ka bwolowu marac kun wacci, “Rwot bilarowa.” Tye Lubaŋa pa lurok mo ma yam olaro lobone ki i cin kabaka me Aciria? 19Lubaŋa pa jo Kamat ki Arpad gitye kwene kaa? Lubaŋa pa jo Ceparvaim gitye kwene? Gin yam gularo Camaria ki i ciŋa bo? 20Lubaŋa me lobo mene ki i kin lubaŋa ducu ma gitye ki lobogi, ma yam koŋ olaro lobone ki i ciŋa mono, mumiyo wutamo ni Rwot bilaro Jerucalem ki i ciŋa-ni?’ ”\\n21Ento lwak ducu guliŋ aliŋa, pe gudokke iye lok mo kadi ki acel, pien onoŋo kabaka ociko ni, “Pe wubigamo doge.” 22Lacen Eliakim wod pa Ilkia ma en aye ladit ma loyo jami ma i ot pa kabaka, kacel ki Cebna ma karan, ki Joa wod pa Acap ma laco lok ma timme guyeco boŋŋigi gucito kwede wa bot Kejekia, gutitte lok ducu ma Larabcake owaco.","num_words":732,"character_repetition_ratio":0.056,"word_repetition_ratio":0.047,"special_characters_ratio":0.246,"stopwords_ratio":0.318,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"KIT MA LUBANGA OCWEYO KWEDE KI DANO\\nDano ma winyo arem pa ngat mukene “tamo kit ma onongo etwero winyo kwede ka ebedo ngat ma tye ki arem meno.” Daktar ma nyinge Rick Hanson ma okwano two wic, otito ni “winyo arem pa ngat mukene obedo gin ma tye i remowa.”\\nTAM KONG: Pingo watye ki kero me winyo arem pa jo mukene, kun man obedo kit ma pe nonge i cwec mukene? Baibul tito ni Lubanga ocweyo dano i calle. (Acakki 1:26) Man te lokke ni watwero poro ki dok nyuto kit pa Lubanga. Pi meno, ka wawinyo arem pa jo mukene dok man tugo cwinywa me konyogi, nongo watye ka nyuto kit pa Lacwecwa Jehovah, ma en lakica tutwal-li.​—Carolok 14:31.\\nGIN MA BAIBUL PWONYOWA I KOM KICA PA LUBANGA\\nLubanga winyo aremwa dok cwinye cwer ka neno watye ka deno can. Baibul oloko kit man i kom jo Icrael, ma guciro can macalo opii i Ejipt, dok lacen gubedo ka wot i aroo pi mwaki 40 ni: “I cangi ducu en bene oneno iye can.” (Icaya 63:9) Lubanga pe ongeyo pi pekogi angeya keken. En owinyo aremgi. Owaco ni, “Dong atyeko neno atwom pa jona.” (Nia 3:7) Lubanga owaco ni, “Ngat ame ogudo komwu ogudo tong wang Rwot [Jehovah].” (Jekaria 2:8, Lango Baibul) Ka jo mukene gucwero cwinywa, en bene cwinye cwer.\\nBaibul cuko cwinywa ni kadi bed wawinyo ni konywa pe dok pe wapore pi kica pa Lubanga, ento “Lubanga dit kato cwinywa woko, dok ngeyo lok ducu.” (1 Jon 3:19, 20) Lubanga ngeyowa maber kato kit ma wan wangene kwede kekenwa. En ngeyo maber adada kwo ma watye ka kato ki iye, tamwa, kacel ki kit ma wawinyo kwede. En bene paro piwa.\\nWatwero nongo kwe cwiny, ryeko, ki kony ki bot Lubanga, kun wangeyo ni en konyo jo ma piny oloyogi\\nGinacoya cuko cwinywa ni\\n“Ibilwongo, ci Rwot [Jehovah] gamo dogi, ibikok bote, en bigamo ni; ‘An ene.’”​—ICAYA 58:9.\\n“An keken aye angeyo yub ma atye kwede piwu, man Rwot ma owaco, yub me berbedo ento pe yub pi gin marac, yub pi kelo botwu kare me anyim ma wutye ki gen pire-ni. Ci wubibino bota wulega, an abiwinyo legawu.”​—JEREMIA 29:11, 12.\\n“Ityeko piko pig wanga i opokoni! Meno ducu pe kicoyo i bukki?”​—JABULI 56:8, Baibol.\\nLUBANGA NENO, NIANG DOK WINYO AREMWA\\nTika bedo ki ngec ni Lubanga winyo aremwa twero konyowa me kanyo peko ma watye ka kato ki iye? Nen kong peko ma Maria okato ki iye:\\n“I nge to pa awobina ma onongo tye ki mwaka 18 keken, kwo obedo tek adada dok awinyo calo ngat mo onongo pe winyo aremma. En onongo otwoyo two kanca pi mwaki aryo. Abedo ki akemo i kom Jehovah ni pingo pe ocange!”\\n“I nge mwaki abicel, larema mo me kacokkewa ma lamar dok lakica ociko ite i kare ma awacce ni awinyo ni Jehovah pe mara. I nge winyo lokka pi cawa malac labongo ngolo doga, en otitta wang ginacoya ma ogudo cwinya adada. Otitta 1 Jon 3:19, 20, ma wacci: ‘Lubanga dit kato cwinywa woko, dok ngeyo lok ducu.’ En otito ni Jehovah niang pekowa ducu.\\n“Kadi bed kit meno, onongo pud atye ki akemo madwong! Ci lacen akwano Jabuli 94:19, ma waco ni: ‘Ka atamo pi jami mapol, in ikweyo cwinya ki kicani.’ Awinyo calo kicoyo tyeng meno pira! I agikkine, anongo kwe cwiny ki lok bot Jehovah i kom pekona, kun angeyo ni en tero ite, winyo dok niang pekona.”\\nPud dong kweyo cwinywa ya me ngeyo ni Lubanga niang dok winyo aremwa! Ka tye kit meno, ci pingo pekki ki deno can tye ka medde ameda? Tika tye kit meno pien Lubanga tye ka miniwa pwod pi balwa? Lubanga tika bitimo gin mo me giko pekki ducu? Lapeny magi kibigamogi i pwony ma gilubo man.\\nTika Lubanga tiyo ki two nyo peko me pwodo dano pi balgi?","num_words":614,"character_repetition_ratio":0.044,"word_repetition_ratio":0.0,"special_characters_ratio":0.247,"stopwords_ratio":0.295,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yubbe Kombeddi pi Kwo i Paradic i Lobo Kany | Pwony me Anyama\\nKWAN I LEB Acholi Albanian American Sign Language Amharic Arabic Argentinean Sign Language Armenian Aymara Azerbaijani Azerbaijani (Cyrillic) Batak (Toba) Bengali Bicol Bislama Brazilian Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Colombian Sign Language Croatian Czech Danish Drehu Dutch Efik English (Leb Muno) Estonian Fijian Finnish French Georgian German Grik Guarani Gujarati Gun Haitian Creole Hausa Hiligaynon Hindi Hiri Motu Hungarian Ibru Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Kazakh Kikamba Kikaonde Kikuyu Kinyarwanda Kirghiz Kiribati Kirundi Kisi Korean Krio Lamba Latvian Lhukonzo Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Mauritian Creole Maya Mexican Sign Language Mixe Mongolian Moore Ndebele (Zimbabwe) Nepali Norwegian Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Polish Portuguese Punjabi Quechua (Bolivia) Quichua (Imbabura) Romanian Runyankore Russian Russian Sign Language Samoan Sango Serbian Serbian (Roman) Seychelles Creole Shona Sidama Silozi Sinhala Slovak Slovenian Spanish Sranantongo Swahili Swedish Tagalog Tajiki Tamil Tatar Telugu Thai Tigrinya Tiv Tok Pisin Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wolaita Yoruba Zande Zapotec (Isthmus)\\n“[Wac botgi ni] myero guti tic mabeco, . . . wek gumak kwo ma en aye kwo kikome.”—1 TEM. 6:18, 19.\\nWER: 125, 40\\nGin ango ma bikeliwa yomcwiny madit loyo i lobo manyen?\\nI yo macalo mene ma waromo yubbe kwede me kwo i lobo manyen?\\nKeto yub me cwiny romo konyowa nining me yubbe pi kwo i lobo manyen ma Lubanga ociko pire?\\n1, 2. (a) Mot macalo mene ma itye ka kurone i Paradic i lobo kany? (Nen cal ma tye i pot karatac man.) (b) Gin ango ma bikeliwa yomcwiny madit loyo i lobo manyen-ni?\\n“KWO MA EN AYE KWO KIKOME.” Lok meno poyo wiwa i kom gen me kwo ma pe tum i paradic i lobo kany. Ki lok ada, lakwena Paulo oporo “kwo ma pe tum” ki “kwo ma en aye kwo kikome.” (Kwan 1 Temceo 6:12, 19.) Watye ka kuro kwo i paradic pi naka pien bikeliwa yengo kacel ki yomcwiny. Tek tutwal me yeni odiko ducu wabicoo ma nongo komwa yot dok cwinywa yom. (Ic. 35:5, 6) Tam kong kit ma bibedo ber kwede me ribbe ki jowa me amara kacel ki luremwa, ma bene i kingi tye jo ma kicerogi! (Jon 5:28, 29; Tic 24:15) Medo i kom meno, wabidongo ngecwa i kom cayan, wer, goyo pulan me ot, nyo jami mukene.\\n2 Kadi bed ni watye ka kuro jami magi mabeco-ni i lobo manyen, ento woro Jehovah aye bibedo mot ma pire tek adada. Pud dong bikeliwa yomcwiny madit ya pien dano gibiworo nying Jehovah dok gibijolo twero me locce! (Mat. 6:9, 10) Wabibedo ki yomcwiny me neno kit ma lobo bipong ki dano ma gipe ki roc kit ma Jehovah oyubo kwede con. Dok bene tam kong kit ma bibedo yot kwede me nyikke cok bot Jehovah ka nongo kiwoto ki kwanyo roc ki i komwa motmot!—Jab. 73:28; Yak. 4:8.\\n3. Gin ango ma myero wayubbe pire kombeddi-ni?\\n3 Mot magi ducu gitwero bedo mewa pien Yecu owaco ni “ki bot Lubanga jami ducu twerre.” (Mat. 19:25, 26) Ento ka wamito ni wabed i lobo meno manyen-ni kun wakwo bene wa i nge Loc me Mwaka Alip Acel pa Kricito, ci myero watute i kareni me ‘mako’ kwo ma pe tum. Omyero wakur agikki me lobo man dok bene watim jami ma mitte kombeddi-ni wek oyubwa me kwo i lobo manyen. Wan watwero timo man nining kit macalo pud wakwo i lobo man marac-ci?\\nKIT MA MYERO WAYUBBE ME KWO I LOBO MANYEN\\n4. Mi labol ma nyuto kit ma waromo yubbe kwede kombeddi me kwo i lobo manyen?\\n4 Wan watwero yubbe nining kombeddi me kwo i lobo manyen ma Lubanga bikelone-ni? Ket kong ni watye ka yubbe me dak i lobo mukene. Watwero yubbe pi kwo i lobo meno nining? Waromo cako pwony leb ma dano giloko i lobo meno. Pwonyo tekwaro pa jo ma gikwo kunnu twero konyowa. Watwero cako temo camo jami ma gicamo. Makato meno bene, waromo cako kwo calo dong watye i lobo meno. Meno aye kit ma wabikwo kwede ka ce wadak kunnu. I yo acel-li, watwero yubbe me kwo i lobo manyen kombeddi-ni ka nongo watute me kwo calo iwacci dong watye kunnu. Kong dong wanenu yo mogo ma waromo yubbe kwede.\\n5, 6. Keto i tic tira ma dul pa Jehovah miniwa bikonyowa nining me kwo i lobo manyen?\\n5 I lobo manyen-ni, dano gibicwako loc pa Lubanga i twok lobo ducu. Man pud dong pat adada ki loc me lobo man ma tye i te loc Catan-ni, ka ma dano gimito ni gilone kengi! Adwogi marac ango ma obino pien jo mogo gimito ni gilone kengi dok gitim jami ma igi mito? Kwero winyo tira ma Lubanga miyo okelo deno can kacel ki cwercwiny. (Jer. 10:23) Kwo pud dong bibedo yot ya i lobo manyen pien dano weng gibijolo loc pa Jehovah!\\n6 I lobo manyen ma tye ka bino-ni, cwinywa bibedo yom adada me lubo tira pa Jehovah ka nongo watiyo matek me yubo lobo wek obed mamwonya ki dong pwonyo jo ma kicerogi. Ento ket kong ni meno onongo kiminiwa tic mo ma timone pe yomo cwinywa kono? Tika wabitute ki kerowa ducu me timo tic meno kun wabedo ki yomcwiny? Pol pa wan wabiwacci watimo! Mitte ni omyero walub tira ma dul pa Jehovah miniwa i kareni. Ka watye ka timo meno, ci nongo watye ka yubbe pi kwo ma pe tum i te loc pa Jehovah.\\n7, 8. (a) Pingo omyero wadong cwiny me note? (b) Alokaloka ango mutimme i kom Lukricitayo mogo? (c) Gin ango ma bitimme i lobo manyen?\\n7 Wek wayubbe me kwo i lobo manyen-ni, omyero wapwony kit me bedo ki yomcwiny ki dok note ki luwotwa kadi bed ni walubo tira ma dul pa Jehovah miniwa i kareni. Ka wanote ki jo ma gitelowa i kareni, ci wabinongo yengo ki yomcwiny i tic manyen ma ki miniwa, ma man bikonyowa me nyuto cwiny acel-li i lobo manyen. (Kwan 1 Jo Tecalonika 5:12.) I Lobo ma Kiciko Pire-ni, kipoko lobo me bedo ginaleya bot Luicrael kun kibolo kwir. (Wel 26:52-56; Yoc. 14:1, 2) Tye kono ni, i kareni, pe wangeyo lobo ma kibipokone bot ngat acel acel i paradic. Ento, note bikeliwa yengo kacel ki yomcwiny madit ka nongo watimo miti pa Jehovah ka mo keken ma wabikwo iye i kare meno.\\n8 Pud dong tye twon mot madit ya me kwo i lobo manyen i te loc me Ker-ri. Pi tyen lok man, cwinywa yom me note kacel ki dul pa Jehovah i kareni ki dok me timo tic mo keken ma ki miniwa. Tye kono ni, ka kare woto ki kato, kit me kwowa bene lokke. Me labolle, lubetel mogo ma gitye i lobo Amerika kicwalogi i tic me tito kwena dok bene kombeddi-ni gitye ka nongo mot kacel ki yomcwiny madit. Jo mukene ma onongo gitiyo macalo luneno me adwol gicwalogi me tic macalo painia keken pienni gutii woko nyo pi peko mogo. Ka waye tic ma ki miniwa, walega Lubanga ni okonywa ki dok watute me tiyo ticce, ci wabibedo ki yomcwiny kacel ki mot mapol i kare man me agikki-ni. (Kwan Carolok 10:22.) Ento genwa me kwo i anyim kono? Watwero yero me kwo i kabedo ma wamaro i lobo manyen ento kiromo wacci myero wacit i kabedo mukene. Ka mo keken ma wabitic iye ki dong tic ma wabitimo, waromo bedo ki pwoc madit kacel ki yomcwiny.—Nek. 8:10.\\n9, 10. (a) I kabedo macalo mene ma myero wadi iye cwinywa ka watye i lobo manyen? (b) Watwero nyutone nining ni wadiyo cwinywa?\\n9 I lobo manyen, bimitte ni i kine mukene myero wadi cwinywa. Me labolle, waromo winyone ni jo mogo cwinygi yom pienni kicero wadigi kacel ki luremgi. Ento, wan nongo myero kong wakur wang ma kicero jowa me amara. Ka meno otimme, tika wabidiyo cwinywa kun wabedo ki yomcwiny pien jo mukene kicerogi wadigi ki luremgi? (Rom. 12:15) Ka wapwonye me diyo cwinywa wek cikke pa Jehovah ocobbe i kareni, man bikonyowa me diyo cwinywa i kare meno.—Latit. 7:8.\\n10 Watwero bene yubbe me kwo i lobo manyen-ni ka wadiyo cwinywa ma lubbe ki niango manyen madok i kom lok me ada. Tika wacwalo cawa malac me kwano niango manyen kun wadiyo cwinywa ka kitimo alokaloka motmot i niangowa me Baibul? Ka tye kumeno, ci bibedo yot botwa me diyo cwinywa i lobo manyen-ni ka nongo Jehovah pwonyowa me niang gin ma myero watim.—Car. 4:18; Jon 16:12.\\n11. Pingo omyero wapwonye me timo kica bot luwotwa i kareni, dok man bikonyowa nining i lobo manyen?\\n11 Yo mukene ma waromo yubbe kwede me kwo i lobo manyen-ni aye ka watimo kica bot luwotwa. I kare me Loc me Mwaka Alip Acel pa Kricito, bitero kare pi jo ma kitgi atir kacel ki jo kitgi pe atir me weko kitgi macon. (Tic 24:15) Tika wabitero luwotwa i yo me mar i kare meno? Ka wapwonye me timo kica ki dok wabedo ki wat maber ki luwotwa i kareni, man bimiyo bedo yot botwa me timone i lobo manyen.—Kwan Jo Kolocai 3:12-14.\\n12. Pingo omyero wayubbe i kareni me kwo i lobo manyen?\\n12 Pe te lokke ni ka wakwo i lobo manyen-ni ci wabinongo gin mo keken ma wamito ki dok i cawa mo keken. Ma ka meno, bimitte ni myero wanyut pwoc dok cwinywa obed yom i kwo mo keken ma watye iye ka nongo wanongo adwogi maber pien wamine i te loc pa Jehovah. Meno te lokke ni myero waket i tic kit mogo ma Jehovah mito ni wadong i kareni. Ka wapwonye me kwo kit ma myero wakwo kwede i kare meno, man nyuto ni watye ka dongo kit ma wabibedo kwede pi kwowa lung. Watye ka dongo niyewa me kwo i ‘lobo ma bibino.’ (Ibru 2:5; 11:1) Meno nyuto ni watye ka kuro ki miti madit kwo ma atir ma bibedo tye i lobo. Ki lok ada, watye ka yubbe me kwo pi naka i lobo manyen pa Lubanga.\\nKET CWINYI I TIC PI JEHOVAH\\nTit kwena maber-ri ki mit kom\\n13. Gin ango ma wabiketo bedo mukwongo i lobo manyen?\\n13 Nen dok yo mukene ma watwero yubbe kwede pi kwo kikome ma bibedo i anyim. Kadi bed ni meno kiciko ni wabibedo ki cam muromo ki jami mukene ma wamitogi i lobo manyen, ento yomcwiny madit bibino pi bedo ki cam me cwiny. (Mat. 5:3) Tic pi Jehovah bibedo gin ma pire tek loyo i lobo manyen, dok wabinyuto ni watye ka nongo mitte. (Jab. 37:4) Ento ka waketo Jehovah bedo mukwongo i kwowa i kareni, man nyuto ni watye ka yubbe pi kwo kikome ma tye i anyim.—Kwan Matayo 6:19-21.\\n14. Jo matino giromo keto yub macalo mene i tic pi Jehovah?\\n14 Wan watwero medo yomcwinywa i tic pi Jehovah nining? Yo acel aye ka waketo yub me cwiny. Ka pud itidi, tam matut me tic ki kwoni itiyo tic pi Jehovah. Pingo pe ikwed lok ma kicoyo i bukkewa ma lubbe ki yo mapat pat me tic pi kare malac? Iromo yero acel ci iketo bedo iyub ma megi. * Itwero lok ki ngat mo ma dong obedo i tic pi kare malac pi mwaki mapol. Ka itiyo ki kwoni me tic pi Jehovah, ci nongo itye ka yubbe me medde ki ticci pi Lubanga i lobo manyen-ni, ka ma pwonye kacel ki ngec ma itye kwede bikonyi adada.\\nKet yub me cwiny i tic pi Jehovah\\n15. Yub ango ma lutit kwena ducu me Ker-ri giromo ketone i yo me cwiny?\\n15 Macalo lutit kwena me Ker-ri, yub ango ma watye kwede i yo me cwiny? Waromo keto macalo yub me dongo dirowa i ticwa me pwony. Nyo waromo yelle me medo niangowa i kom cik ma igi lac me Baibul ki kit me ketogi i tic. Tika watwero yubo kit ma wakwano kwede, miyo pwony ki dong lagam i cokke wek obed mucwiny. Wageno ni iromo bene tamo i kom jami mukene ma myero itim. Pen lok tye ni: Keto yub me cwiny biweko ibedo ki mit kom i tic pi Jehovah, dok man bikonyi me yubbe me kwo i lobo manyen.\\nYO ME KWO MA PUD DONG BER LOYO!\\nNyut pwoc pi cam me cwiny\\n16. Pingo tic pi Jehovah obedo yo me kwo ma pud dong ber loyo?\\n16 Ka watiyo ki cawawa me yubbe pi kwo i lobo manyen pa Lubanga, tika man nyuto ni nongo watye ka keng kwo maber i kareni? Pe wacel! Tic pi Jehovah ber loyo gin mo keken pien keliwa yomcwiny. Pe watiyo pire pienni ngat mo odiyowa tektek nyo me bwot ki i twon can madit atika-ni. Kicweyowa ni myero wati pire dok meno keliwa yomcwiny madit adada. Ka Jehovah marowa dok miniwa tira i kom kit ma myero wakwo kwede man nongo ber makato gin mo keken. (Kwan Jabuli 63:1-3.) Ki lok ada, pe mitte ni myero wakur wa i lobo manyen ci wek wanong mot mapol ma bino i yo me cwiny pienni watiyo pi Jehovah ki cwiny ducu—watwero bene nongo mot magi i kareni! Ada, jo mogo i kinwa dong gubedo ka nongo mot magi pi mwaki mapol, dok bene wangeyo ni pe tye yo mo me kwo ma romo kelo yomcwiny madit kuman.—Jab. 1:1-3; Ic. 58:13, 14.\\nYeny tira ki i Ginacoya\\n17. Mato yamo ki timo jami ma wamito pigi bibedo tek lakwene i Paradic?\\n17 I Paradic, wabitic ki cawawa me timo jami mogo ma wamito ki dong i mato yamo. Iromo penye ni, pingo Jehovah ocweyowa ki cwiny me timo jami ma wamito ki dok me nongo yomcwiny mupore ka onongo en pe mito ni wacob miti magi? (Latit. 2:24) I yo magi kacel ki mukene, Jehovah kare ducu “[bi]imiyo gin makwo ducu giyeng.” (Jab. 145:16) Wamito ni wamat yamo dok bene wanong yweyo, ento jami magi ducu wanongo mitte ka ce waketo watwa ki Jehovah bedo mukwongo. Meno aye bene gin ma bitimme i Paradic. Pud dong bedo me ryeko ka pe waweko mitiwa bedo gin ma pire tek ento waketo pi Ker-ri bedo mukwongo ki dok watamo i kom mot ma jo pa Jehovah gitye ka nongone kombeddi-ni.—Mat. 6:33.\\n18. Watwero nyutone nining ni watye ka yubbe pi kwo ma pe tum i Paradic?\\n18 I Paradic ma tye ka bino-ni, wabibedo ki yomcwiny madit ma naka yam peya wabedo kwede. Wanyut wunu ni wamito bedo i lobo manyen-ni kun wayubbe kombeddi-ni. Wadong wunu kit mabeco ma Jehovah mito ki dok wanong yomcwiny i tic ma ki miniwa me tito kwena me Ker-ri ki mit kom. Wanong wunu yomcwiny kun waketo woro Jehovah bedo mukwongo i kwowa. Pi meno, wabed ki niye matek i kom Jehovah wek wakwo calo iwacci dong watye i lobo manyen.\\n^ para. 14 Nen buk me Young People Ask—Answers That Work, Vol. 2, pot 311-318.\\nAgucito 2015 | Tika Twere me Kwo i Nge To?\\nWI LUBELE Agucito 2015 | Tika Twere me Kwo i Nge To?","num_words":2442,"character_repetition_ratio":0.072,"word_repetition_ratio":0.0,"special_characters_ratio":0.237,"stopwords_ratio":0.277,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Tekwaro 32 ACO85 - I ŋe lok magi ki tic magi ducu me - Bible Search\\n2 Tekwaro 31 2 Tekwaro 33\\n2 Tekwaro 32\\nCenakerib omonyo lobo Juda\\n(2 Luker 18.13-37; Ic 36.1-22)\\n1I ŋe lok magi ki tic magi ducu me gen-gu, Cenakerib kabaka me Aciria obino ka lweny i gaŋi ducu me Juda ma girumogi ki cel gogo, kun otamo me loyogi woko wek gubed mere. 2Ka Kejekia oneno ni Cenakerib otyeko bino ma mito lweny i kom Jerucalem, 3ocako bedo ki yub gin ki rwodine kacel ki oteka lweny ducu me juko wan pii ma i ŋe gaŋ; ci gin gukonye. 4Ci lwak mapol gucokke, gucako juko wan it kacel ki ora kulu ma yam piine mol wok ki i lobo meno, kun giwacci, “Piŋo waweko luker me Aciria gibino kany gilimo pii madwoŋ?” 5En ocako tic matek cut ci ogero cel matek ma yam orette woko piny-nyi, ka dok oketo lubele i wiye, ki yo tuŋ wokone ogero cel mukene; ci omiyo Millo ma en kabedo ma i gaŋ kal pa Daudi ocuŋ matek, En bene otiyo jami lweny ki kwodi mapol ata. 6Ka dok ocako keto ludito luwi mony me loyo lwak, ocokogi ducu kacel i kabedo mo malac ma i nyim dog gaŋ, ci oloko botgi lok me cuko cwiny, kun wacci, 7“Wubed tek dok jo macir. Pe wubed lwor, cwinywu bene pe myero oballe i nyim kabaka me Aciria ki lwak ducu ma tye kacel kwede; pien ŋat madit makato en tye kwedwa. 8En tye ki dul mony pa dano ma gigeno tekogi; ento wan watye ki Rwot Lubaŋawa ma konyowa dok lwenyo piwa.” Lwak gucako bedo ki gen pi lok pa Kejekia kabaka me Juda.\\n9Lacen Cenakerib kabaka me Aciria kacel ki dul monnye ducu ma onoŋo gumonyo Lakic, ocwalo lukwenane gucito i Jerucalem bot Kejekia kabaka me Juda ki lwak ducu me Juda ma onoŋo gitye i Jerucalem, kun giwacci, 10“Cenakerib, kabaka me Aciria, owaco kuman ni, ‘In ijeŋo genni i kom gin aŋo, ma miyo pud icuŋ matek i Jerucalemmi? 11Kejekia mono pe tye ka umo waŋwu wek wuto woko ki kec kacel ki orwo pii, ma noŋo en tito botwu ni, “Rwot Lubaŋawa tika bilarowa ki i cin kabaka me Aciria”? 12En Kejekia acel-li aye pe ojwero waŋ jogine ma i wi godi kacel ki keno tyerre woko ducu, kun ociko jo Juda ki jo Jerucalem ni, “Myero wubed ka woro Lubaŋa i nyim keno tyer acel keken, dok wuwaŋ gitum mewu iye”? 13Tika wun wuŋeyo gin ma an kacel ki kwarina watyeko tiyone i kom lwak ducu me lobo mukene? Wuneno lwak lubaŋa pa rok me lobo magi gutwero laro lwak me lobo meno ki i ciŋa? 14Tye lubaŋa mo acel ki i kin lwak lubaŋa mukene-ni ma yam kwarina gujwero wo ko liweŋ-ŋi ma twero laro lwakke ki i ciŋa, mumiyo wutamo ni Lubaŋawu bene twero larowu ki i ciŋa? 15Pi meno, kombeddi pe wuwek Kejekia obwolwu nyo oum waŋwu kit man, dok pe wuye lokke, pien pe tye lubaŋa me rok nyo ker mo ma yam olaro lwakke ki i ciŋa nyo ki i ciŋ kwarina. Ci Lubaŋawu bitwero larowu ki i ciŋa niŋniŋ?’ ”\\n16Lukwena pa Cenakerib dok gumed de ki loko lok mapol i kom Rwot Lubaŋa ki i kom laticce Kejekia. 17Ci Cenakerib kikome ocoyo waraga ma nyuto cac madwoŋ i kom Rwot Lubaŋa pa Icrael ki loko 1ok marac i kome, kun wacci, “Kit macalo lwak lubaŋa me rok mukene pe gutwero laro lwakgi ki i ciŋa, ci Lubaŋa pa Kejekia bene pe bitwero laro lwakke ki i ciŋa.” 18Gucako daŋŋe i kom jo Jerucalem ma onoŋo gitye wi cel ki dwan maloŋo i leb pa Lujudaya, kun giburogi ma gimiyogi lworo, ka wek gima gaŋ pa jo Jerucalem woko. 19Gubedo ka loko lok i kom Lubaŋa pa jo Jerucalem kit macalo koŋ gubedo ka loko i kom lwak lubaŋa pa lurok me wi lobo-ni, ma dano aye gutiyogi ki ciŋgi.\\nRwot olaro Kejekia ki i ciŋ Cenakerib\\n(2 Luker 19.1-37; Ic 37.1-38)\\n20Lacen kabaka Kejekia kacel ki lanebi Icaya, wod pa Amoj, gulego pi lok man kun gicwalo kokogi i polo. 21Ci Rwot ocwalo lamalaika cut, ma otyeko twoni oteka lweny ki ludito wi mony ki ludito mukene woko ducu ki i gony pa kabaka me Aciria, Kit meno en odok i lobone ki lewic ma waŋe olwal woko. I kare ma en obino odonyo i ot pa lubaŋane, litinone ma en onywalogi gutone ki pala lucwan guneke woko kenyo. 22Meno en aye kit ma Rwot olaro kwede Kejekia ki jo ma gibedo i Jerucalem ki i ciŋ Cenakerib kabaka me Aciria, ka dok ki i ciŋ lumerokgi ducu. Rwot omiyogi yweyo i kabedo ducu. 23Jo mapol gucako kelo mot mapol bot Rwot i Jerucalem kun gikelo bene jami mabeco me wel bot Kejekia kabaka me Juda; cakke i kare meno wot kwede anyim gimiye woro madit twatwal i nyim rok me lobo ducu.\\n(2 Luker 20.1-11; Ic 38.1-22)\\n24I kare meno two omako Kejekia ma onoŋo cok to woko, ci olego Rwot; Rwot odokke iye kun omiye lanyut. 25Ento Kejekia pe otimo gin mo macalo adwoggi me gin maber ma gitiyo bote, pien obedo ki wakke i cwinye. Pi meno akemo omako Rwot i kome kacel ki jo Juda ki jo Jerucalem. 26Ento Kejekia omwolle kene oweko wakke ma i cwinye, en kacel ki jo ma gibedo i Jerucalem, omiyo akemo pa Rwot pe obino i komgi i kare pa Kejekia.\\n(2 Luker 20.12-19; Ic 39.1-8)\\n27Kejekia onoŋo tye ki lonyo kacel ki yweka madwoŋ mada. En ogero ot kano lim pi keto ryal, jabu, litino godi me wel, aŋwece, kwodi ki pi jami me wel-gu ducu. 28Ogoyo bene dero me kano cam, ka ma en keto iye bel, koŋo vino, ki moo, ogoyo bene dwol pi kit kwa dyaŋ i ducu, ki dwol romi bene. 29En ogero gaŋi mapol pire kene, ocoko romi ki dyaŋi mapol ata; pien Lubaŋa onoŋo omiye jami madwoŋ twatwal. 30En Kejekia acel-li aye oloro wan pii ma tye yo tuŋ malo ka ma pii ma a i Gikon mol kato kwede woko, en dok oyubo omiyo pii omol okemo yo tuŋ potoceŋ i ŋet gaŋ kal pa Daudi. Kejekia obedo ki gum maber kacel ki lonyo i kom ticce ducu ma en otiyo. 31Doŋ i lok ma dok i kom lukwena pa luker me Babilon, ma gicwalogi bote me penyo en pi lanyut ma onoŋo Lubaŋa otiyo i lobone, Lubaŋa oweko gire pire kene, pi temo en ki pi ŋeyo lok ducu ma tye i cwinye.\\n(2 Luker 20.20-21)\\n32Lok kom Kejekia mudoŋŋe ducu, ki tic mabeco ma en otiyo, nen, gityeko coyone i lok kom ginanyuta ma lanebi Icaya wod pa Amoj oneno, i buk pa Luker me luca ki Icrael. 33Kejekia oto, oywe kacel ki kwarine ci giyike i lyel ma malo ma i kin lyel pa likwayo pa Daudi. Jo Juda ki jo ma gibedo i Jerucalem ducu gumiye deyo i kare me tone. Ci wode Manace aye oleyo ka tyene.","num_words":1146,"character_repetition_ratio":0.057,"word_repetition_ratio":0.0,"special_characters_ratio":0.247,"stopwords_ratio":0.318,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Luker 19 ACO85 - Ka Kejekia owinyo, ci oyeco boŋŋine - Bible Search\\n2 Luker 18 2 Luker 20\\n2 Luker 19\\nLobo Juda obwot ki i ciŋ Cenakerib\\n(2 Tek 32.20-23; Ic 37.1-38)\\n1Ka Kejekia owinyo, ci oyeco boŋŋine woko, ocako umme ki boŋo cola, ocito kwede wa i ot pa Rwot 2Ci ooro Eliakim ma lalo jami ma i ode, kacel ki Cebna ma karan, ki ajwagi pa Lubaŋa ma guteggi ma guumo komgi woko ki boŋo cola, ocwalogi guwoto bot Icaya wod pa Amoj, ma lanebi. 3Guwaco bote ni, “Kejekia owaco kuman ni, Tin piny loŋ oloyowa woko, giburowa, lewic omakowa mada. Latin doŋ obino i yo nyodo, ci tek me nywalone aye peke. 4Gwok nyo Rwot Lubaŋani doŋ otyeko winyo lok pa Lara bcake ducu, ma laditte kabaka me. Aciria ocwale kwede ka nywaro Lubaŋa makwo-ni, ci bimiyo lokke, ma Rwot Lubaŋani owinyo-ni, bedo me ajuya. Pienno, tin legani malo pi jo ma gubwot, ma gudoŋ-ŋi.” 5Kalutic pa kabaka Kejekia guo bot Icaya. 6Icaya owaco botgi ni, “Wuwac bot laditwu ni, ‘Rwot owaco kuman ni, pe ibed ki lworo mo pi lok ma iwinyo-ni, ma lutic pa kabaka me Aciria gubedo ka yeta kwede. 7Nen, abikete cwiny mo i iye, ci biwinyo lok mo ma oywek, ci dok woko wa i lobo tugi; ci abimiyo gineko en woko ki pala lucwan ki i lobo tugi kunnu.’ ”\\n8Ka Larabcake odok, ci onoŋo kabaka me Aciria tye ka lweny i kom Libna; pien onoŋo owinyo ni kabaka otyeko a woko ki i Lakic. 9Ka ce kabaka owinyo lok i kom Tiraka kabaka me Etiopia, ni otiŋo yo me bino ka lwenyi kome, en dok ocwalo lukwena bot Kejekia kun wacci, 10“Wubiwaco bot Kejekia kabaka me Juda kit man ni, ‘Pe iwek Lubaŋani ma ijeŋŋe i kome-ni obed ka bwoli, kun ciko ni Jerucalem pe gibimiyo i cin kabaka me Aciria. 11Nen, ityeko winyo gin ma yam luker me Aciria gutiyo i kom lobo ducu, ma gutyekogi woko ducu liweŋ, ci in aye gibilari? 12Lubaŋa pa lurok yam gularogi, lurok ma yam kwarina gutyekogi woko ducu, ma gin aye jo Gojan, jo Karan, jo Recep ki jo Eden ma yam gitye i Telacar? 13Kabaka me Kamat tye kwene, nyo kabaka me Arpad, kabaka me gaŋ Ceparvaim, kabaka me Kena, nyo kabaka me Iva?’ ”\\n14Kejekia ogamo waraga ki i ciŋ lukwena-nu, ci okwano. Ka oa ocito i ot pa Rwot, ci oyaro waraga woko i nyim Rwot. 15-Ocako lego i nyim Rwot kun wacci, “Ai Rwot, Lubaŋa pa Icrael, ma ibedo i wi komkerri ka wi lukerubi, in aye Lubaŋa, in keni ma iloyo lwak ker ducu ma i lobo; in aye iketo polo ki lobo. 16Cik iti tuŋ botwa, ai Rwot, rwmywa; yab waŋi, ai Rwot, inenwa; koŋ iwiny lok pa Cenakerib ma ocwalo me cayo Lubaŋa makwo-ni. 17Adada, ai Rwot, luker me Aciria gujwero rok ducu wa ki lobogi ducu, 18dok gutyeko bolo lubaŋagi woko i mac; pien onoŋo gin pe Lubaŋa kikome, gin tic me ciŋ dano, yen ki got-gu, mumiyo gityekogi woko. 19Kit meno, ai Rwot, abako doga boti, ilarwa ki i ciŋe, wek ker ma wi lobo ducu Oŋe ni in, ai Rwot, in Lubaŋa in keni.”\\n20Icaya wod pa Amoj odwoko lok bot Kejekia kun waco ni, “Rwot, Lubaŋa pa Icrael, owaco kuman ni, Atyeko winyo legani ma ilego i kom Cenakerib kabaka me Aciria. 21Man aye lok ma Rwot owaco i kome, ni,\\n“ ‘Jo Cion gicayi\\ncalo nyako ma obedo ka cayi kun jeri;\\njo Jerucalem bene gicayi,\\ncalo nyako ma tye ka yeŋo wiye ki i ŋeyi.\\n22“ ‘In icayo aŋa, aŋa mono ma iyetoni?\\nImoro dwani i kom aŋa, ma itiŋo waŋi ki wakke-ni?\\nI kom ŋat Maleŋ me Icrael kulu!\\n23In aye ma imiyo lukwenani giŋalo Rwot,\\ndok iwaco ni, in iito malo i wi godi\\nkun it ye ki lwak gadigadi lwennyi,\\nnio wa malo i wi got Lebanon.\\nIwakke bene ni itoŋo yadi cedar maboco ki kunnu woko,\\nki yadi ciprec mabecone mada-ni;\\ndok iwacci, Adonyo bene i buŋane ka mabor,\\nka ma yadi oculle iye likiŋ.\\n24Akwinyo waŋ pii,\\namato pii pa lurok;\\nanyono lobo Ejipt, atwoyo pii ma i jaŋ kulu Nail ducu.\\n25“ ‘In peya iwinyo bo?\\nni atyeko yubo wa con kuca?\\nGin ma atye ka timo kombeddi\\nyam ayubo tamma wa i kare macon ca,\\nni in myero itur gaŋi ma gicelo ki cel gogo,\\nilokgi odok obur ma odurre lipim,\\n26kun jo ma gibedo iye gidoko goro,\\ncwinygi oballe, lewic omakogi,\\ngudoko macalo ginapita ma i poto, gicalo lum alita\\nmacalo lum ma otwi i wi ot,\\nma bwarre woko ma pud otwi atwiya.\\n27“ ‘Ento aŋeyo bedoni piny,\\nki citoni woko ki donyoni i ot, ki jennyeni i koma.\\n28Pien ibedo ka jennye i koma,\\nlok anywarri otyeko donyo i ita,\\nmumiyo abirwako golina i umi,\\nabiketo tolla i dogi abidwoki cen\\ni yo ka ma yam iwok ki iye.’ ”\\n29Lacen Icaya owaco bot kabaka Kejekia ni, “Man aye bibedo gin lanyut boti: i mwaka man ibicamo gin ma otwi kene, i mwaka me aryone ibicamo gin ma dok otwi i okaŋ, ento i mwaka me adekke ibicoyo kodi ci ikayo, ibipito olok ci icamo nyige. 30Ki jo ma gubwot ma gudoŋ ki i ot pa Juda gibibedo calo yat ma cwalo lwite piny, dok ma nyako nyige lamalo. 31Pien jo ma gudoŋ gibikato woko ki i Jerucalem, lwak jo mubwot gibikato woko ki i wi got Cion. Man bitimme pi nyeko ma Rwot me mony tye kwede piwu.\\n32“Pienno Rwot owaco kuman i kom kabaka me Aciria, ni, En pe bidonyo i gaŋ man, pe bibayo atero mo iye, pe binyiko cok kwede ki kwot, pe bitoro cel lobo me rumone. 33Yo ma yam obino kwede-ni, en yo acel-lu en bidok kwede bene, pe dok bidwogo i gaŋ man. Man lok pa Rwot kikome. 34An abilwenyo pi gaŋ man me larone, pira kena ki pi laticca Daudi.”\\n35I dyewor meno lamalaika pa Rwot ocito, oneko jo Aciria alip miya acel ki pyeraboro wiye abic ki i gonygi. Ka dano gua malo odiko con, nen, gunoŋo kom jo Aciria muto oradde lirat. 36Cenakerib kabaka me Aciria ocako a ocito, odok wa i gaŋŋe, ci obedo i Nineve. 37Ka yam en tye ka woro i ot pa lubaŋane Nicirok ci awobene magi, Adramalek ki Carejer, guneke woko ki pala lucwan, ci guriŋo gularo komgi wa i Ararat. Wode Ecarkadon aye oleyo ka tyene.","num_words":1022,"character_repetition_ratio":0.044,"word_repetition_ratio":0.0,"special_characters_ratio":0.25,"stopwords_ratio":0.278,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Naaman Ladit Wi Mony Owinyo Lok pa Latin Anyaka ma Laicrael | Pwony me Baibul pi Lutino\\nPWONY ME 51\\nI lobo Ciria, onongo tye latin nyako mo ma Laicrael ma bedo ka mabor ki pacogi. Lumony me Ciria gukwanye woko ki bot jo ganggi, dong en odoko latic pa dako pa ladit wi mony ma nyinge Naaman. Latin anyaka-ni onongo woro Jehovah, kadi bed dano ma i ngete ducu pe giworo Jehovah.\\nNaaman onongo tye ki two mo marac ma kilwongo ni dobo, dok bedo ki arem kare ducu. Latin anyaka-ni onongo mito konyo Naaman. En owaco bot dako pa Naaman ni: ‘Angeyo ngat mo ma twero cango two pa cwari. I lobo Icrael, tye lanebi pa Jehovah ma nyinge Elica. En twero cango two dobo pa cwari.’\\nDako pa Naaman otito bot Naaman gin ma latin anyaka-ni owaco. Naaman onongo tye atera me temo gin mo keken ma weko ecang, pi meno en ocito wa i ot pa Elica i lobo Icrael. Naaman onongo tamo ni Elica bijole calo welo ma pire tek. Ento me ka lok bote wang ki wang, Elica ooro laticce ni omot Naaman dok omi bote kwena man ni: ‘Citi ilwokke i Kulu Jordan tyen abiro. I nge meno komi biroc dok kakare.’\\nCwiny Naaman otur woko. En owaco ni: ‘Onongo atamo ni lanebi-ni bicango twona ki lwongo nying Lubangane kun wito cinge i wiya tungi ki tungi. Me ka meno, en owaco ni acit alwokke i kulu mo i Icrael. Watye ki kulu mabeco loyo i Ciria. Pingo pe acit alwokke kunnu?’ Kiniga omako Naaman matek, ci oa woko ki i ot pa Elica.\\nLutic pa Naaman gukonye me loko tamme. Guwaco bote ni: ‘Pe itye atera me timo gin mo keken wek komi ocang woko? Gin ma lanebi-ni owaco ni itim obedo gin ma yot. Pingo pe itim atima?’ Naaman owinyo lokgi. En ocito i Kulu Jordan ci olutte i pii tyen abiro. I nge tyen me abirone, Naaman okatti woko ki i pii ma kome ocang woko maber. En obedo ki pwoc madit, dok odok cen ka pwoyo Elica. Naaman owaco ni: ‘An dong angeyo ni Jehovah keken aye Lubanga me ada.’ In itamo ni latin anyaka me Icrael-li owinyo nining i kare ma Naaman odok cen ma ocang woko?\\n“Wer ma litino lukere ki litino ma pud dot giwero me paki ber atika.”​—Matayo 21:16\\nLapeny: Itamo ni obedo yot pi latin anyaka ma Laicrael-li me lok bot dako pa Naaman? Itamo ni ngo ma okonyo anyaka-ni me bedo ki tekcwiny?\\n2 Luker 5:1-19; Luka 4:27\\nNywakki Nywakki Ladit Wi Mony ki Latin Anyaka Matidi","num_words":422,"character_repetition_ratio":0.057,"word_repetition_ratio":0.0,"special_characters_ratio":0.233,"stopwords_ratio":0.31,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Wel 25 ACO85 - I kare ma jo Icrael gubedo i Citim, - Bible Search\\nJo Icrael guworo jok Baal me Peor\\n1I kare ma jo Icrael gubedo i Citim, gucako timo abor i kom anyira Moab. 2Anyira Moab gubedo ka lwoŋo jo Icrael ka ma gitumo iye gitum bot jogigi, ci jo Icrael gucamo riŋo ma gityero dok guryebbe i nyim jogigi. 3Kit meno jo Icrael guribbe kengi ki jok Baal me Peor, cikiniga omako Rwot i komgi. 4Rwot owaco bot Moses ni, “Kwany ludito ducu ma i kin lwak, idegi i wi yat malo i dyeceŋ i nyim Rwot, wek kiniga pa Rwot mager-ri oa woko i kom jo Icrael.” 5Mumiyo Moses owaco ki luŋolkop pa jo Icrael ni, “ŋat acel acel ma i kinwu onek jo me kakane ma guribbe kekengi ki jok Baal me Peor.”\\n6Dano mo i kin jo Icrael obino ki nya jo Midian otero i gaŋgi, kun Moses ki lwak jo Icrael ducu gineno, kun onoŋo gitye ka koko i nyim doggola kema me rwatte. 7Ka Finekaci wod pa Eleajar ma wod pa ajwaka Aron oneno, en oa malo, oweko lwak, omako toŋ, 8ocito olubo kor Laicrael wa i kicika ma i tyelo, ci ocobo gin aryo ducu, Laicrael ki dako-nu, ocobo igi pii. Kit meno omiyo two gemo oa woko ki i kom jo Icrael. 9Ento onoŋo jo ma two gemo onekogi guromo alip pyeraryo wiye aŋwen.\\n10Ci Rwot owaco bot Moses ni, 11“Finekaci wod pa Eleajar ma wod pa ajwakana Aron otyeko doŋ dwoko akecana cen ki i kom jo Icrael, pien nyeko ma omaka omako wa en bene ki i kingi, omiyo nene pe atyeko jo Icrael woko pi nyekona. 12Pi meno in iwac bote ni, atyeko miyo bote gicikkena me kuc. 13En kacel ki Likwaye ma bilube gibibedo i tic me bedo ajwakana matwal pi gicikke man ma aketo kwedgi, pien nene nyeko omake pi Lubaŋane, ci otimo gin lakwany bal ki i kom Jo Icrael.”\\n14Nyiŋ Laicrael ma gineko kacel ki nya jo Midian obedo Jimri wod pa Calu, ma ladit wi kaka i ot pa kwarogi i kin jo pa Cimeon. 15Nyiŋ dako ma nya jo Midian ma gineko-ni Kojibi nya pa Jur ma yam ladit wi kaka i ot pa kwarogi i kin jo Midian.\\n16Ci Rwot owaco bot Moses ni, 17“Cit doŋ magwa i kom jo Midian, ilweny i komgi; 18pien gin gupoto i komwu magwa pi bwolowu kun gimiyo wupoto i bal i lok pa jok me Peor, ki i lok pa Kojibi nya pa rwot ma i kin jo Midian ma lamingi i kare ma two gemo opoto pi lok pa jok me Peor.”","num_words":432,"character_repetition_ratio":0.071,"word_repetition_ratio":0.005,"special_characters_ratio":0.244,"stopwords_ratio":0.333,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Ibru 2 ACO85 - Pi meno wan myero waketu cwinywa - Bible Search\\nJo Ibru 1 Jo Ibru 3\\nJo Ibru 2\\nLarre ma pire dit twatwal\\n1Pi meno wan myero waketu cwinywa twatwal i gin ma yam wawinyo, wek pe waŋak woko ki iye. 2Lok me kwena ma yam lumalaika gukelo onoŋo omoko matek. Ka ŋat mo okalo wi cik mo, nyo okwero winyo, gimiye can iye ma oporo bal ma en obalo. 3Wan kono dok wabibwot niŋniŋ ka pe waketo cwinywa i larre man ma pire dit twatwal-li? Larre man Rwot aye mukwoŋo tuco pire, ka doŋ jo ma yam guwinyo ki bote, gumoko botwa lokke. 4Lubaŋa bene omedo cadenne kun tiyo lanyut mogo ki taŋo ki tic madito mapatpat, dok kun poko mot mogo me Cwiny Maleŋ pi mitte kene.\\nLatel wiwa i yo me larre\\n5Pien Lubaŋa pe oketo lobo ma mito bino ma wan waloko pire-ni i te loc pa lumalaika. 6-Tye ka mo ma gituco ka maleŋ ni,\\n“Dano gin aŋo, mumiyo ipo pire?\\nNyo latin pa dano, mumiyo iparo pire?\\n7Ikete ki piny i te lumalaika pi kare manoknok,\\niketo en obedo laloc ma loyo gin\\nducu ma iketogi;\\n8iketo en obedo lalo jami ducu.” Doŋ ka oketo jami ducu i te loc pa dano, pe oweko gin mo ma en pe loyo. Kit macalo tye-ni pud pe waneno ka giketo jami ducu i te twerone. 9Ento wan waneno Yecu ma yam gikete ki piny i te lumalaika pi kare manoknok, ento kombeddi doŋ gimiye deyo ki woro macalo kabaka pi arem me to ma en ociro, wek pi kica pa Lubaŋa ebil to pi jo ducu.\\n10Jami ducu tye pi Lubaŋa, dok en aye muketogi. Doŋ ka yam en omito kelo litino mapol i deyone, gin ma en otimo obedo ma myero twatwal, en mumiyo latel wigi i larre doko dano muteggi pi ciro can. 11Ŋat ma olonyogi bedo maleŋ, ki jo ma gilonyogi-ni, gin ducu gua i kom ŋat acel; man en aye gin mumiyo lewic pe mako Yecu me lwoŋogi ni omegine, 12-kun owaco ni,\\n“Abitito nyiŋi bot utmegina,\\nabipaki ki wer i dye lwak mucokke.”\\n“Abiketo genna i kome,”\\nki dok ni,\\n“An a ene, ki litino ma Lubaŋa doŋ omiya.”\\n14Kit macalo litino i kare ducu giribbe i kom ki remo, en bene kit meno onywako kwedgi komgi ki remogi, wek pi tone eŋiny ŋat ma tye ki twer i kom to woko, meno en aye Catan, 15ka doŋ egony jo ma yam gubedo i twec me opii pi kare me kwogi ducu pi lworo to. 16-Doŋ onen maber ni, gin ma en otimo pe okemo lumalaika, ento okemo likwayo pa Abraim. 17Meno gin mumiyo en myero odok ma rom aroma ki utmegine i yo ducu, wek omi ebed ajwaka madit ma lakica dok lagen i tic pa Lubaŋa, wek omi ekwany bal pa jone woko. 18Pien en kikome yam oneno can dok Catan obite, en mumiyo en twero konyo jo ma gibitogi.","num_words":473,"character_repetition_ratio":0.042,"word_repetition_ratio":0.0,"special_characters_ratio":0.243,"stopwords_ratio":0.332,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Wel 6 ACO85 - Rwot owaco bot Moses ni, “Wac bot jo - Bible Search\\nWel 5 Wel 7\\nCik ma mako jo ma gin ajula pa Lubaŋa\\n1Rwot owaco bot Moses ni, 2“Wac bot jo Icrael ni, Ka laco mo nyo dako mo okwoŋo kwoŋ ma pire tek, kwoŋ me bedo ajula pa Lubaŋa*, ci okone gire kene pi bedo dano pa Rwot, 3-en bikone gire kene kun pe mato koŋo vino nyo gin ma mero dano; pe bimato kono mawac ma oa i kom vino nyo i kom gin mo ma mero dano; pe bimato pig nyig olok, kadi camo nyige madyak nyo mutwone. 4I kare ducu ma en okone iye gire kene, pe bicamo gin mo ma oa i kom olok, kadi nyige matino ma i iye, wa odune.\\n5“I kare ducu ma noŋo en okwoŋo pire ni ebikone gire kene, lyedi pe bigudo wiye; bibedo dano maleŋ o wa i kare ma en okone iye pi bedo dano pa Rwot doŋ otum; biweko yer wiye lot maboco ma pe giŋolo.\\n6“I kare ma en okone iye gire kene pi bedo dano pa Rwot, pe binyiko cok i kom dano muto. 7Pe biballe doko keni kadi pi wonne nyo minne, nyo ominne, nyo laminne ka ce guto, pien gin ma nyuto konene kene pi bedo dano pa Lubaŋa pud tye i wiye. 8I kare ducu me konene kene en bibedo maleŋ pi Rwot.\\n9“Ka dano mo oto atura ka ŋete, ma miyo wiye ma okwero-ni odoko keni, en bilyelo wiye i nino me lonnyene; bilyelo i nino me abirone. 10I kom nino me aborone en bitero amam aryo nyo litino akuri aryo bot ajwaka i doggola kema me rwatte. 11Ajwaka bityero acel pi gitum me bal ki acel pi gitum awaŋa, kun timo gin lakwany bal ki i kom dano-nu, pien onoŋo obalo pi gudo kom dano muto. En bikwero wiye i nino meno kikome, 12ci kone gire pi bedo dano pa Rwot pi karene me kone kene, dok bikelo wod romo ma ditte mwaka acel obed gitum me tiŋo alii; ento kare mukwono ca noŋo oballe noŋo, pien yer wiye ma okwero-ni odoko keni.\\n13-“Man aye cik ma mako dano ma ajula pa Lubaŋa ka karene me kone kene doŋ otum. Gibikele i doggola kema me rwatte, 14ci en bityero motte bot Rwot, wod romo acel me mwaka acel, ma kome pe ki mwonyo, pi gitum awaŋa, ki bwoŋ romo acel ma ditte mwaka acel ma kome pe ki mwonyo pi gityer lakwecwiny, 15kacel ki aduku me mugati ma tobi pe iye, capat me moko kwon mapwotte ma girubo ki moo, ki capat marep ma tobi pe iye ma gireyo moo i komgi, ki gityer me moko kwon ki gityer amata mutikogi.\\n16“Ajwaka bikelogi i nyim Rwot, ci tyero gitum me balle ki gitum me tiŋo alii. 17Ka dok bityero nyok romo obed gityer Lakwecwiny bot Rwot, kacel ki aduku mugati ma tobi pe iye. Ka dok ajwaka bityero gityer me moko kwon ki gityer amatane. 18Dano ma ajula pa Lubaŋa bilyelo yer wiye me kone kene i doggola kema me rwatte, ci bikwanyo yer wiye me bedo ajula-ni, keto i mac ma tye i te gityer lakwecwinynyi. 19Ajwaka bikwanyo bat nyok romo ka doŋ gitedo, ki capat acel ma tobi pe iye, ki i aduku, ki capat marep acel ma tobi pe iye, biketogi i dye cin ajula, ka doŋ olyelo yer wiye me kone kene. 20Ajwaka bikwatogi me bedo gityer me akwata i nyim Rwot; gin aye waŋ wat maleŋ pa ajwaka, kacel ki gok ma gikwato-ni ki em ma gityero; lacen ajula doŋ twero mato koŋo vino.\\n21“Man aye cik ma mako ajula ma okwoŋo kwoŋ. Gityerre bot Rwot bibedo ma oporo kwoŋŋe ma okwoŋo me bedo ajula pa Lubaŋa, ma en miyo kacel ki gin ma en romo noŋone: wek en oti ma oporo kwoŋ ma yam okwoŋo, kun lubo cik ma mako konene kene me bedo ajula.”\\nLamo gum pa ajwagi\\n22Rwot owaco bot Moses ni, 23“Wac bot Aron ki awobene ni, Wubilamo gum i kom jo Icrael kit man: ibiwaco botgi ni,\\n24Rwot omini gum, ogwoki;\\n25Rwot oneni ki waŋ me kica, otimi ber\\n26Rwot tiŋ waŋe i komi omini kuc.\\n27Gibiketo nyiŋa i kom jo Icrael kit meno, ci an abimiyogi gum.”","num_words":694,"character_repetition_ratio":0.066,"word_repetition_ratio":0.0,"special_characters_ratio":0.245,"stopwords_ratio":0.316,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Camuel 15 ACO85 - Camuel owaco bot Caulo ni, “Rwot - Bible Search\\n1 Camuel 14 1 Camuel 16\\n1 Camuel 15\\nLweny i kom jo Amalek\\n1-Camuel owaco bot Caulo ni, “Rwot yam ocwala ka wiri ki moo ker me bedo kabaka ma loyo jo Icrael, mumiyo tin ber iwiny lok pa Rwot. 2-Rwot me mony owaco kuman ni, ‘Abiketo can i kom jo Amalek pi gin ma yam gutimo i kom jo Icrael, pien yam gulwenyo kwedgi ma gitye iyo, i kare ma gua ki i Ejipt. 3Cit ilweny ki jo Amalek, idyergi i ciŋ Rwot, ijwergi woko liweŋ ki gin ducu ma gitye kwede. Pe kica omaki i komgi, ento inen co wa ki mon, litino wa ki gin ma pud dot, twoni ki romi, kinaga wa ki kana-gu.’ ”\\n4Caulo olwoŋo dano ka lweny, ci okwanogi i Telaim. Jo ma giwoto ki tyengi onoŋo giromo alip miya aryo, ki jo pa Juda alip apar. 5Ka Caulo obino i nyim gaŋ pa jo Amalek, ci obuto i nota, okurogi iye. 6Dok Caulo owaco bot jo Keni ni, “Wua, wucit woko ki i kin jo Amalek, wek pe atyekwu woko kacel kwedgi; pien yam kica omakowu i kom jo Icrael ducu i kare ma gua woko ki i Ejipt.” Mumiyo jo Keni gua woko ki i kin jo Amalek. 7Caulo oloyo jo Amalek cakke ki i Kavila o kwede wa i Cur ma cok ki lobo Ejipt yo tuŋ wokceŋ. 8Omako Agag kabaka pa jo Amalek otere makwo, ci odyero jo-nu, ojwerogi woko ki pala lucwan. 9Ento Caulo ki lwak kica omakogi i kom Agag, ci guweko en kacel ki romi mogo ma gibeco, ki twoni, ki roci mucwe, ki litino romi-gu, ki jami mukene ma gibeco ducu, pe guye ni myero gijwergi woko liweŋ, Gin ducu ma gicayo, ki gin maracone, gin aye gujwerogi woko.\\nLubaŋa okwero Caulo me bedo kabaka\\n10Ka doŋ lok pa Rwot obino bot Camuel ni, 11“Atyeko ŋut pi miyo Caulo bedo kabaka, pien obarre woko ki ka lubo kora odok woko cen, pe ocobo cikka.” Ci kiniga omako Camuel, obedo ka kok bot Rwot dyewor benebene. 12Camuel oa odiko con pi rwatte ki Caulo. Ka gitito bot Camuel ni, Caulo doŋ owoto i Karmel, ocibo gin me po pire kene, ci olokke okato anyim, ocito wa i Gilgal. 13Ka Camuel oo bot Caulo, ci Caulo owaco bote ni, “Gum pa Rwot obed i komi. Atyeko cobo cik pa Rwot.” 14Camuel owacci, “Man dok kit koko romi aŋo ma awinyo ki ita-ni, ki koko dyaŋi ma awinyoni?” 15Caulo owacci, “Gikelogi ki bot jo Amalek, pien dano guŋoyo romi ki dyaŋi mabecone me gitum bot Rwot Lubaŋani; ki mudoŋŋe wajwerogi woko ducu liweŋ.” 16Ento Camuel owaco bot Caulo ni, “Liŋ! Abititti gin ma Rwot otito bota tin dyewor.” Caulo ogamo ni, “Doŋ itit bota do.”\\n17Camuel owacci, “Kadi inen i waŋi kekeni ni itidi, pe in aye iloyo kaka ducu ma i Icrael? Rwot yam owiri ki moo me bedo kabaka pa jo Icrael. 18Rwot ocwali kun waco boti ni, ‘Cit icidyerra jo Amalek ma lubalo, ijwergi woko ducu liweŋ.’ 19Piŋo yam pe iworo dog Rwot? Piŋo icorre i kom gin ma giyako, ki timo gin ma nen marac i waŋ Rwot?” 20Caulo owaco bot Camuel ni, “Atyeko woro dog Rwot. Acito ka ma gicwala iye, akelo Agag kabaka me Amalek, dok ajwero jo Amalek woko ducu liweŋ. 21Ento dano gukwanyo romi ki twoni ki i kin gin ma giyako, gukwanyo gin mabecone ki i kin jami ma onoŋo gidyero me ajwera woko liweŋ, gutero wek gubed gitum bot Rwot Lubaŋani i Gilgal.” 22Camuel ogamo ni,\\n“Cwiny Rwot bedo yom i gitum awaŋa ki gityer-gu\\nma rom ki kit ma cwinye bedo yom kwede ka giworo doge?\\nNen, woro dog Rwot ber kato gitum,\\nwinyo cik ber kato dwolo nyogi romi ma giwaŋo me gityer.\\n23Pien jemo rom ki bal me tyet,\\ntekwic rom ki bal me woro cal jogi.\\nMacalo in ikwero winyo lok pa Rwot,\\nen doŋ okwero in me bedo kabaka.”\\n24Caulo owaco bot Camuel ni, “Apoto i bal, pien akalo wi cik pa Rwot ki wi lokki, pien onoŋo alworo lwak, aworo doggi. 25Doŋ kombeddi alegi ni itima kica i kom balla, ci wadok kwedi wek aciwor Rwot.” 26Camuel ogamo dog Caulo ni, “Pe abidok kacel kwedi, pien ityeko kwero lok pa Rwot woko, ki Rwot bene otyeko kwero in me bedo kabaka pa jo Icrael.” 27-Ka Camuel olokke me cito woko, Caulo omako dog kanyine, ci oyec woko. 28Camuel owaco bote ni, “Rwot doŋ oyeco ker pa Icrael woko ki boti tin, doŋ otyeko miyone bot lawoti ma en ber makato in. 29Lubaŋa ma en Deyo pa Icrael pe bi loko goba, kadi ŋut bene; en pe dano ma kono oŋut-ti.” 30Caulo owacci, “Apoto i bal; ento tin koŋ iket deyo i koma i nyim ludoŋo pa lwakka ki i nyim jo Icrael, wek wadok kwedi, aciwor Rwot Lubaŋani.” 31Mumiyo Camuel odok cen olubo kor Caulo, ci Caulo oworo Rwot.\\n32Camuel dok owacci, “Kella Agag, kabaka pa jo Amalek, bota kany.” Agag ocako bi no bote ma tipo kome pe kun wacci, “Lit me to doŋ peke.” 33Camuel owacci, “Kit ma yam pala lucwanni omiyo mon gudoŋ laboŋo litinogi-ni, kit meno meni bene bibedo laboŋo latin i kin mon wadi.” Ka doŋ Camuel oŋido Agag woko matitino i nyim Rwot i Gilgal.\\n34Lacen Camuel odok i Rama; Caulo ocito mere i ode i Gibea pa Caulo. 35Camuel pe omedo ki neno Caulo o wa i nino me tone, ento Camuel obedo ka kumo pi Caulo. Ci Rwot oŋut pi keto Caulo me bedo kabaka pa jo Icrael.","num_words":914,"character_repetition_ratio":0.063,"word_repetition_ratio":0.0,"special_characters_ratio":0.251,"stopwords_ratio":0.278,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Tekwaro 16 ACO85 - Gukelo canduk pa Lubaŋa wa paco, - Bible Search\\n1 Tekwaro 15 1 Tekwaro 17\\n1 Tekwaro 16\\n1Gukelo canduk pa Lubaŋa wa paco, gucibo i kema ma yam Daudi oguro pire; gucako tyero gitum awaŋa ki gityer lakwecwiny i nyim Lubaŋa. 2Ka Daudi otyeko tyero gitum awaŋa-gu ki gityer lakwecwiny, ci ocako lamo gum i kom lwak i nyiŋ Rwot. 3Lacen ocako poko jami ki jo Icrael ducu, co wa ki mon; dano acel acel gimiye mugati acel, ki riŋo anida, ki poki olok mutwone.\\n4Dok oketo Lulevi mogo pi bedo lutic i nyim canduk pa Rwot, pi lwoŋo nyiŋ Lubaŋa, pi pwoyo en ki pi pako Rwot, Lubaŋa pa Icrael. 5Acap aye laditgi, ki me aryone ma lube obedo Jekaria, Jeyel, Cemiramot, Jekiel, Matitia, Eliab, Benaya, Obed-edom ki Jeyel, gin aye lugo naŋa ki opuk. Acap onoŋo goyo atego agoya, 6ki Benaya ki Jakajiel ma ajwagi gin aye lukut tum teretere i nyim canduk me gicikke pa Rwot.\\nWer me pwoc pa Daudi\\n(Jab 105.1-15; 96.1-13; 106.47-48)\\n7I kare meno en aye nino ma Daudi okwono ciko ni Acap ki utmegine gubed ka wero wer me pwoyo Rwot, kit man:\\n8Wumi pwoc bot Rwot, wulwoŋ nyiŋe,\\nwumi ticce oŋene i rok ducu!\\n9Wuwer bote wer me pako en,\\nwutit ticce me aura ducu!\\n10Wuket deyo i kom nyiŋe maleŋ;\\njo ma yenyo Rwot cwinygi obed yom!\\n11Wubin bot Rwot wek wunoŋ tek ki bote,\\nwubed i nyime nakanaka.\\n12Wupo kom tic me aura ma en otiyo ducu,\\nginaura ma yam otiyo ki kop ma oŋolo,\\n13wun likwayo pa Abraim ma yam laticce,\\nwun litino pa Yakobo ma en oyerowu.\\n14En aye Rwot Lubaŋawa;\\nkop ma en oŋolo romo i lobo ducu.\\n15En cwinye omoko i kom gicikkene ma bedo nakanaka,\\ni kom lok ma yam ociko, pi yatwak alip ki alip,\\n16-en gicikke ma oketo ki Abraim,\\nki lok ma yam okwoŋo ki Icaka,\\n17-ma omoko odoko cik bot Yakobo,\\nwek obed gicikke ki Icrael matwal,\\n18kun wacci, “Abimiyo lobo Kanaan botwu,\\nobed lobo me aleyawu.”\\n19I kare ma pud gin nok, ma welgi tidi,\\nma pud gin lubedo i lobo-nu,\\n20ma giwirre i kin rok mapatpat,\\nma gia i te ker acel, gikobo i rok mukene,\\n21-Lubaŋa pe oye ŋat mo odiyogi;\\nojuko luker mapol pigi kun wacci,\\n22“Pe wugud kom jo ma an awirogi,\\npe wutim lunebina marac!”\\n23Wuwer bot Rwot, wun lobo ducu!\\nwutit pi larre nino ducu.\\n24Wutuc deyone bot lurok,\\nwutit ticce me aura bot rok ducu!\\n25Rwot aye dit, myero gipake twatwal,\\nmyero gilwore makato lubaŋa mukene-gu ducu.\\n26Pien lubaŋa pa lurok ducu gin cal jogi apaya,\\nento Rwot aye oketo polo.\\n27Deyo ki dit tye bote,\\ntek ki yomcwiny tye ka ma en bedo iye.\\n28Wun kaka me rok ducu, wumi deyo bot Rwot,\\nwumi deyo ki tek bot Rwot!\\n29Wumi deyo bot Rwot muporo nyiŋe;\\nwukel gityer, wubin wa i nyime!\\nWuwor Rwot ki boŋo maleŋ;\\n30komwu omyel i nyime, wun lobo ducu;\\nada, lobo ocuŋ matek ma pe yeŋŋe.\\n31Polo iye obed yom lobo bene\\nobed ma cwinye yom,\\ndano guwac i kin lurok ni, “Rwot tye ka loc!”\\n32Wek nam omor, ki gin mupoŋ iye,\\npoto bene oum, ki jami ducu ma tye iye!\\n33Yadi ma i buŋa ducu gibiwer ki yomcwiny\\ni nyim Rwot, pien obebino ka ŋolo kop i kom lobo.\\n34-Wumi pwoc bot Rwot, pien en ber;\\nmar mere ma pe lokke bedo nakanaka!\\n35Wuwac bene ni,\\n“Larwa, ai Lubaŋa lalarwa,\\nicokwa ci ilarwa ki i kin lurok,\\nwek wapwo nyiŋi maleŋ, waum ka wapaki.\\n36Gipwo Rwot, Lubaŋa pa Icrael,\\nnia con ki con nio nino ma pe tum!”\\nLwak ducu gugamo ni, “Amen!” ci gupako Rwot.\\nGiketo Lulevi pi tic i kom canduk pa Lubaŋa\\n37Daudi oweko Acap ki utmegine i nyim canduk me gicikke pa Rwot wek gubed ka tic kunnu i nyim canduk pa Rwot kit ma mitte kwede i nino acel acel, 38ka dok Obed-edom ki utmegine pyerabicel wiye aboro, kun Obed-edom wod pa Jedutun ki Koca gubedo lugwok-doggola. 39Dok oweko ajwaka Jadok ki utmegine ma gin ajwagi wa i nyim kema pa Rwot i ka woro Lubaŋa i wi got ma tye i Gibeon, 40pi tumo gitum awaŋa bot Rwot i wi keno tyer me gitum awaŋa, kun lubo lok ducu ma gicoyo i cik pa Rwot ma yam ociko ki io Icrael. 41Ki Eman ki Jedutun gunywako tic kwedgi, kacel ki jo mukene ma yam giyerogi ki nyiŋgi pi miyo pwoc bot Rwot pi mar mere ma bedo nakanaka. 42Eman ki Jedutun onoŋo gitye ki tura ki atego agoya pi wer agoya, ki jami agoya mukene ma gigoyo i kare me wero wer maleŋ, Litino awobe pa Jedutun yam giketogi pi gwoko doggola ot pa Rwot.\\n43-Ci lwak ducu guket, dano acel acel odok i ode, ki Daudi bene odok i pacone ka lamo gum i kom jone.","num_words":733,"character_repetition_ratio":0.044,"word_repetition_ratio":0.0,"special_characters_ratio":0.254,"stopwords_ratio":0.282,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 3 ACO85 - Lubaŋa owacca ni, “Wod pa dano, cam - Bible Search\\nEjekiel 2 Ejekiel 4\\n1-Lubaŋa owacca ni, “Wod pa dano, cam gin: ma doŋ gimiyi; cam buk adola man, ci icit ilok bot jo me ot pa Icrael.” 2Kit meno aŋamo doga, ci omiya buk adola ni acam. 3Ci owacca ni, “Wod pa dano, cam buk adola man ma amiyo boti, nio ka iyeŋ woko kwede ma ii odeŋ.” Ci acamo; anoŋo obedo lim mada i doga calo moo kic.\\n4Lubaŋa dok owacca ni, “Wod pa dano, cit io bot jo me ot pa Icrael ci it it botgi gin ducu ma atye ka wacci-ni. 5Pe atye ka twali ni icit i rok mo ma jone loko leb ma niaŋ iye tek. Ento abecwali bot jo me ot pa Icrael. 6Ka ce acwali bot rok ducu ma jone loko leb matek mapatpat ma in pe iniaŋ iye, ci kono guwinyo lok ma iwaco botgi. 7Ento jo me ot pa Icrael pe gibiwinyo lokki; dok bene pe gibiwinyo lokka. Pien gin ducu cwinygi nwaŋ dok wigi tek: 8Nen, kombeddi doŋ abimiyo cwinyi bedo nwaŋ calo cwinygi ki wii bene bedo tek calo wigi. 9Abimiyo wii bedo tek calo got lela matek makato got mabit woko; pe ilworgi, pe bene ilwor kit waŋ ma gineni kwede, pien gin jo ma lujemo.”\\n10Lubaŋa omedde ki lokke kun waco bota ni, “Wod pa dano, lok ducu ma abiwacci myero igam obed i cwinyi, dok iwiny bene ki iti. 11Ka doŋ ia icit bot jo ma gitye i opii, cit bot lutuwu kikome, ci iwac botgi ni, ‘Rwot Lubaŋa owaco kuman ni’; kadi giwinyo nyo gikwero winyone.”\\n12Cutcut Cwiny pa Lubaŋa otiŋa woko malo, ci awinyo dwan ki yo tuŋ ŋeya ma mor matek calo oyeŋyeŋ ma yeŋo piny, kun daŋŋe ni, “Gipwo deyo pa Rwot i kabedone!” 13Awinyo bwom lee ka tye ka gone kacel i yamo, ki koko pa lawala bene mor matek calo oyeŋyeŋ ma yeŋo piny. 14I kare ma Cwiny pa Lubaŋa oila malo otera woko, ci abedo ki keco i cwinya, kiniga bene omaka woko, ci acito ma doŋ onoŋo Rwot tye ka diya matek ki ciŋe. 15Acito i Tel Abib, ka ma onoŋo jo ma giterogi i opii gibedo iye, i ŋet kulu Kebar. Abedo kunnu i kingi pi nino abiro kun atye ki ur madit atikatika pi gin ma onoŋo aneno otimme i koma ca.\\nLubaŋa ociko Ejekiel ni obed lakur-piny\\n16Lacen i ŋe nino abiro-nu Rwot oloko kweda. 17En owacci, “Wod pa dano, doŋ aketi me bedo lakur-piny pi rok me Icrael. Ibitito botgi lok ducu ma acikogi kwede ma an awacci. 18Ka ce awaco ni dano ma latim marac bito ada, ento kun in pe ijuko en ma icike ni olokke owek timo gin marac, wek olar kwone, en bito i balle-ni; ento alii me tone abidwoko i wii. 19Ento ka ce onoŋo ijuko en latim marac meno, icike ni owek yo me tim maraco, ka pe olokke oweko timo gin maraco, nyo yo me tim maracone-ni, en bito i balle-nu; ento noŋo in giri ilaro kwoni. 20Dok bene ka ce dano ma kite atir olokke woko oweko timo gin ma tye atir, ce otimo bal, ce an aketo ariya mo i nyime, ci en bito, pien onoŋo in pe ijuke, en bito pi balle, ki tic ma atir ma yam en otiyo pe doŋ abipo pire; ento alii me tone abidwoko i wii. 21Dok bene ka ce ijuko dano ma kite atir ni pe otim bal, ka en owinyo lokki pe otimo bal, ci adada en bibedo kwo, pien owinyo lok ma ijuke kwede; ci in bene ibilaro kwoni.”\\nLanebi Ejekiel pe twero lok\\n22Rwot oketo ciŋe i koma; ci owacca ni, “A malo, ci icit i dye bar, an abilok kwedi ki kunnu.” 23Ci aa malo acito i dye bar, ci aneno deyo pa Rwot ocuŋ kunnu ma rom ki deyo ma akwoŋo nenone i ŋet kulu Kebar; ci cutcut aryebbe woko piny. 24Ento Cwiny pa Rwot odonyo i koma, ci ociba acuŋ ki tyena; ci oloko kweda kun wacci, “Cit paco, ci ilor wii woko i odi. 25Ci in wod pa dano, gibitweyi woko ki tol, man bimiyo pe itwero cito woko i kin dano. 26Abimiyo te lebi dwalle woko ki i dogi, wek ibed ladogeoto ma pe doŋ itwero juko dano; pien gin jo ma lujemo. 27Ento ka ce doki aloko kwedi, ci abiyabo dogi, ci in ibiwaco botgi ni, ‘Rwor Lubaŋa owaco kuman ni’; ŋat ma biwinyo lok man wek owiny, ki ŋat ma kwero winyo lok man wek okwer; pien gin jo malujemo.","num_words":754,"character_repetition_ratio":0.061,"word_repetition_ratio":0.0,"special_characters_ratio":0.253,"stopwords_ratio":0.292,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Mar ki Ngolo Kop Atir i Kacokke pa Lukricitayo | Wi Lubele me Anyama\\n“Wuting peko pa luwotwu, meno aye bimiyo wucobo cik pa Kricito.”​—GAL. 6:2.\\n1. Jami aryo mene ma watwero bedo ki gen iye?\\nLUBANGA JEHOVAH maro jo ma giwore. En omarogi wacon dok bene pud bimedde ki marogi. En bene maro ngolo kop atir. (Jab. 33:5) Pi meno, watwero bedo ki gen i kom jami aryo magi: (1) Cwiny Jehovah cwer ka kitero luticce i yo marac. (2) Jehovah ocikke ni pe kibibedo ka tero jone marac pi naka, dok ebimiyo pwod i kom jo ma ngolo kom alenga. I pwony mukwongo i kin pwony ma lubbe aluba-ni, * wapwonyo ni Cik ma Jehovah omiyo bot jo Icrael kun wok ki bot Moses onongo gutine obedo mar. Cik man onongo cuko cwiny dano me ngolo kop pa jo ducu atir​—kadi wa lucan. (Nwo. 10:18) Cik meno nyutiwa kit ma Jehovah paro kwede pi jo ma giwore.\\n2. Wabigamo lapeny mene i pwony man?\\n2 Cik pa Moses ogiko tic i mwaka 33 K.M. i kare ma kacokke pa Lukricitayo ocakke. Tika onongo dong Lukricitayo gibibedo labongo cik ma gwokogi, ma gutine jenge i kom mar dok cwako ngolo kop atir? Pe kumeno! Lukricitayo onongo gitye i te cik manyen. I pwony man, wabicako ki nyamo gin ma cik manyen-ni obedo. Ci dong lacen wabigamo lapeny magi: Pingo watwero waco ni cik man ocung i kom mar? Pingo watwero waco ni cwako ngolo kop atir? I te cik man, jo ma gitye ki twero omyero guter jo mukene nining?\\n“CIK PA KRICITO” OBEDO GIN ANGO?\\n3. “Cik pa Kricito” ma kiloko pire i Jo Galatia 6:2 kwako gin ango?\\n3 Kwan Jo Galatia 6:2. Lukricitayo gitye i te “cik pa Kricito.” Yecu pe ocoyo piny cik ma omyero lulub kore gulubi, ento en omiyogi tira, cik, ki dong cik ma igi lac ma omyero gukwo ma lubbe kwede. “Cik pa Kricito” kwako jami ducu ma Yecu opwonyo. I paragraf ma lubo-ni, wabipwonyo gin ma cik man obedo.\\n4-5. Yecu opwonyo i yo ma nining dok en opwonyo awene?\\n4 Yecu opwonyo i yo ma nining? Mukwongo, en opwonyo dano ki lokke. Lokke onongo tye ki teko pien en oloko lok ada i kom Lubanga, opwonyo tyen lok me kwo, dok onyuto ni Ker pa Lubanga keken aye bicobo peko pa dano ducu. (Luka 24:19) Yecu bene opwonyo dano ki lanenne. Kit ma en okwo kwede onyuto ki lulub kore kit ma omyero gin bene gukwo kwede.​—Jon 13:15.\\n5 Yecu opwonyo dano i kare mene? En opwonyo i kare ma tye i ticce me pwony i lobo kany. (Mat. 4:23) En bene opwonyo lulub kore i nge cerre. Me labolle, en onyutte bot lupwonnyene ma welgi romo 500 kulu​—ci ominigi cik man ni “wucilok jo.” (Mat. 28:19, 20; 1 Kor. 15:6) Macalo lawi kacokke, Yecu omedde ki miyo tira bot lupwonnyene kadi wa i kare ma en odok i polo. Me labolle, i kine ka mwaka 96 K.M., Kricito otiro lakwena Jon wek omi cuko cwiny kacel ki tira bot Lukricitayo ma kiwirogi.​—Kol. 1:18; Yabo 1:1.\\n6-7. (a) Pwony pa Yecu tye kicoyo kwene? (b) Walubo cik pa Kricito nining?\\n6 Pwony pa Yecu tye kicoyo kwene? Jiri angwen-ni tito jami mapol ma Yecu owaco dok otimo i kare ma en tye i lobo. Bukke mukene-ni me leb Grik nyo Cik Manyen konyowa me niang maber kit ma Yecu tamo kwede, pien cwiny maleng aye obedo ka tiro jo ma gucoyo dok onongo gitye ki “tam pa Kricito.”​—1 Kor. 2:16.\\n7 Pwony: Pwony pa Yecu konyo i yo me kwowa ducu. Pi meno, cik pa Kricito gudo jami ducu ma watimo ki gang, i dog tic nyo i cukul, ki bene i kacokke. Wapwonyo cik man ki kwano Ginacoya me leb Grik kun walwodo lok iye. Walubo cik pa Kricito ka wakwo ma lubbe ki tira, cik, kacel ki cik ma igi lac ma kicoyo i bukke magi me Baibul. Ka walubo cik pa Kricito, nongo watye ka winyo Lubanga Jehovah ma lamar dok obedo Wang It me jami ducu ma Yecu opwonyo.​—Jon 8:28.\\nCIK MA GUTINE OBEDO MAR\\n8. Guti me cik pa Kricito obedo ngo?\\n8 Ot ma kigero i kom guti matek weko jo ma gibedo iye gibedo ma wigi opye mot dok labongo lworo. I yo acel-lu, cik maber ma cung i kom guti matek weko jo ma gilubo cik meno gibedo ma wigi opye mot. Cik pa Kricito cung i kom guti maber loyo​—mar. Pingo watwero waco kit man?\\nKa watero jo mukene ki mar, ci nongo watye ka lubo “cik pa Kricito” (Nen paragraf 9-14) *\\n9-10. Labol mene ma nyuto ni mar aye otugo cwiny Yecu me tito kwena, dok watwero lubo lanene nining?\\n9 Mukwongo, mar aye otugo cwiny Yecu me timo jami ducu ma en otimo. Kica, nyo winyo arem pa jo mukene obedo yo me nyuto mar. Kica otugo cwiny Yecu me pwonyo lwak jo mapol, cango lutwo, pito jo ma kec nekogi, kacel ki cero jo muto. (Mat. 14:14; 15:32-38; Mar. 6:34; Luka 7:11-15) Kadi bed ni timo jami magi onongo tero cawane ki kerone, Yecu oketo pi miti pa jo mukene obedo mukwongo me ka mege. Ma dong pire tek loyo, en onyuto mar madit loyo i kare en omiyo kwone piwa.​—Jon 15:13.\\n10 Pwony: Watwero lubo lanen pa Yecu ka waketo pi miti pa jo mukene bedo mukwongo me ka mewa. Watwero bene lubo lanene ka wadongo cwiny me kica pi jo ma gitye i wang ticwa. Ka kica ma kit man tugo cwinywa me tito kwena maber-ri ki pwonyo dano ci nongo watye ka lubo cik pa Kricito.\\n11-12. (a) Gin ango ma nyuto ni Jehovah paro piwa adada? (b) Watwero lubo lanen me mar pa Jehovah nining?\\n11 Me aryo, Yecu onyuto mar pa Wonne. I kare me ticce me pwony, Yecu onyuto ni Jehovah paro pi luticce adada. I kin jami mukene, Yecu bene opwonyo jami magi: Ni wan ducu piwa tek dok Wonwa marowa adada. (Mat. 10:31) Jehovah tye atera me jolo romone ma orweny ka ongut dok mito dwogo cen i kacokke. (Luka 15:7, 10) Jehovah onyuto marre piwa i kare ma omiyo Wode macalo ginkok piwa.​—Jon 3:16.\\n12 Pwony: Watwero lubo lanen me mar pa Jehovah nining? (Ep. 5:1, 2) Waneno omege ki lumegiwa ducu calo jo ma pigi tek dok cwinywa bedo yom me jolo “romo murwenyo” ma odwogo cen bot Jehovah. (Jab. 119:176) Wanyuto ni wamaro omegiwa ki lumegiwa ka wajalo cawa ki kerowa me konyogi ka gimito kony ki botwa. (1 Jon 3:17) Ka watero jo mukene ki mar, ci nongo watye ka lubo cik pa Kricito.\\n13-14. (a) Kit ma kicoyo kwede i Jon 13:34, 35, kit ango ma Yecu owaco ni lulub kore omyero gunyutti, dok pingo man kilwongo ni cik manyen? (b) Watwero lubo cik manyen man nining?\\n13 Me adek, Yecu ociko lulub kore me nyuto mar ma pe paro pire kene. (Kwan Jon 13:34, 35.) Cik pa Yecu-ni nyen pien mito ni wanyut mar i yo mapat ki kit ma Cik pa Moses onongo mito: Omyero wamar luye luwotwa kit ma Yecu omarowa kwede. Kit mar man pe paro pire kene. * Omyero wamar omegiwa ki lumegiwa makato kit ma wamaro komwa kekenwa woko. Omyero wamargi ma watwero wa to pigi, kit ma Yecu otimo piwa.\\n14 Pwony: Watwero lubu cik manyen-ni nining? Me ketone i yo macek, ka wajalle pi konyo omegiwa ki lumegiwa. Watye atera pe me jalo jami madongo calo miyo kwowa pi larogi keken ento bene ki jalo jami mogo matino tino. Me labolle, ka wayelle me gamo omego nyo lamego mo ma oteggi pi cokke, nyo ka watye atera me jalo gin ma wamito wek wayom cwiny ngat ma wamaro, nyo wakwanyo kare ki i dog ticwa me miyo kony ka ma can ma poto atura otimme iye, ci nongo watye ka lubo cik pa Kricito. Nongo bene watye ka konyo kacokkewa wek dano ducu ma iye obed agonya.\\nCIK MA WEKO KINGOLO KOP ATIR\\n15-17. (a) Jami ma Yecu otimo onyuto nining ni en maro ngolo kop atir? (b) Watwero lubo lanen pa Yecu nining?\\n15 “Ngolo kop atir” kit ma kitiyo kwede i Baibul kwako timo gin ma Lubanga neno ni tye atir, kun itimo labongo apokapoka mo. Pingo waromo wacci cik pa Kricito weko kingolo kop atir?\\nYecu onyuto woro ki kica bot mon, kadi wa mon ma jo mukene onongo gicayo (Nen paragraf 16) *\\n16 Mukwongo, tam kong i kom kit ma jami ma Yecu otimo onyuto ni en maro ngolo kop atir. I kare ca, onongo lupwonye dini pa Lujudaya gidag lurok, pe giworo mon, dok gicayo Lujudaya luwotgi ma pe gukwano. Ento Yecu onongo tero dano ducu marom labongo apokapoka mo. En ojolo lurok ma gunyuto niye i kome. (Mat. 8:5-10, 13) Otito kwena bot lulonyo ki lucan ducu labongo apokapoka. (Mat. 11:5; Luka 19:2, 9) En pe obedo ger nyo otiyo ki leb marac i kom mon. Ma ka meno, en onyuto woro ki kica bot mon, kadi wa mon ma jo mukene onongo gicayo.​—Luka 7:37-39, 44-50.\\n17 Pwony: Watwero lubo lanen pa Yecu ka watero dano labongo apokapoka kun watito kwena bot jo ducu ma giye winyo lokwa​—labongo paro pi rwom me kwogi nyo dinigi. Co ma Lukricitayo gilubo lanen pa Yecu ki tero mon ducu ki woro. Ka watimo jami magi, nongo watye ka lubo cik pa Kricito.\\n18-19. Gin ango ma Yecu opwonyo i kom ngolo kop atir, dok pwony ango ma watwero nongone ki iye?\\n18 Me aryo, tam kong i kom jami ma Yecu opwonyo i kom ngolo kop atir. En opwonyo cik ma igi lac ma okonyo lulub kore me tero jo mukene labongo apokapoka mo. Me labolle, Yecu opwonyo ni ka imito ni kiteri maber in bene myero iter luwoti maber. Ka watimo kit meno, ci man romo tugo cwinygi me terowa maber. (Mat. 7:12) Ento ka kiterowa marac kono? Yecu bene opwonyo lulub kore me bedo ki gen ni Jehovah “biculo kwor pa jo ma en oyero, ma gikok bote dyeceng ki dyewor.” (Luka 18:6, 7) Lok meno obedo cikke: Lubanga ngeyo atematema ma watye ka kato ki iye i kare man me agikki-ni dok en bikelo ngolo kop atir i karene kikome.​—2 Tec. 1:6.\\n19 Pwony: Ka walubo cik ma igi lac ma Yecu opwonyo, wabitero jo mukene labongo apokapoka. Dok ka kiterowa marac i lobo pa Catan-ni, pud watwero nongo kwe cwiny i ngeyo ni Jehovah biweko kingolo kopwa atir.\\nJO MA GITYE KI TWERO OMYERO GUTER JO MUKENE NINING?\\n20-21. (a) Jo ma tye ki twero myero guter jo mukene nining? (b) Laco twero nyuto mar ma pe paro pire kene nining, dok wego myero oter lutinone nining?\\n20 I te cik pa Kricito, jo ma tye ki twero myero guter jo mukene nining? Kit macalo mar obedo te guti me cik meno, jo ma gitye ki twero omyero gunyut woro pi jo ma tye i te twerogi dok gutergi i yo me mar. Myero wigi opo ni Kricito mito ni wanyut mar i jami ducu ma watimo.\\n21 I ot. Laco myero omar dakone “kit macalo Kricito omaro kwede lwak muye en.” (Ep. 5:25, 28, 29) Laco myero olub lanen me mar pa Kricito ki keto miti pa dakone bedo mukwongo. Co mukene ginongo tek me nyuto mar, gwok nyo pien i tekwarogi nyuto mar pe kitero calo gin ma pire tek. Twero bedo tek botgi me loko kit maraco magi, ento omyero gulok yo me kwogi wek gulub cik pa Kricito. Laco ma nyuto mar ma pe paro pire kene nongo woro ki bot dakone. Wego ma maro lutinone pe biloko nyo timo gin mo ma kelo awano i komgi. (Ep. 4:31) Ma ka meno, en nyuto marre ki cwakke pigi i yo ma weko gibedo labongo lworo. Wego macalo meno nongo mar pa lutinone dok gibedo ki gen i kome.\\n22. Kit ma kinyuto kwede i 1 Petero 5:1-3, “romi” gubedo pa anga, dok omyero kitergi nining?\\n22 I kacokke. Luelda omyero wigi opo ni “romi” ma i kacokke pe obedo meggi. (Jon 10:16; kwan 1 Petero 5:1-3.) Lok calo “romi pa Lubanga,” “kit ma Lubanga mito” ki “dano ma giketo i cingwu” poyo wi luelda ni romi gubedo pa Jehovah. En mito ni kiter romine ki mar dok ki kica. (1 Tec. 2:7, 8) Luelda ma gitimo ticgi me gwoko romi ki mar ginongo cwak pa Jehovah. Luelda magi bene ginongo mar ki woro ma a ki bot omege ki lumege.\\n23-24. (a) Luelda gitye ki tic ango ka odok i kom cobo lok ma mako bal madit ma ngat mo me kacokke otimo? (b) Ngo ma myero wi luelda opo iye ka gitye ka cobo bal ma kit man?\\n23 Tic ango ma luelda gitye kwede ka odok i kom bal madongo? Ticgi pat ki tic ma onongo lungolkop ki luelda gitimo i te Cik ma Lubanga omiyo bot jo Icrael. I te Cik meno, luelda onongo pe gicobo lok ma kubbe ki worogi pi Jehovah keken, ento bene giwinyo pido pi bal madongo ma ngat moni otimo i kom lawote. Ento i te cik pa Kricito, tic pa luelda tye me cobo bal ma kubbe ki worowa bot Jehovah. Gin gingeyo ni Lubanga omiyo twero bot luloc me lobo me cobo lok ma lubbe ki turo cik kacel ki jami ma pe tye atir i lobo. Man kwako twero ma luloc gitye kwede me miyo pwod ki tweyo dano i buc nyo ngolo cul i wigi.​—Rom. 13:1-4.\\n24 Tic ango ma luelda tye kwede ka ngat mo me kacokke otimo bal madit? Gingiyo lok meno kun gitiyo ki Ginacoya ma peya gumoko tam. Wigi pe wil ni guti me cik pa Kricito obedo mar. Mar tugo cwiny luelda me moko: Ngo ma myero gitim me konyo ngat mo me kacokke ma kitimo gin mo marac i kome? Madok i kom latim bal, mar weko luelda gibedo piny gineno lok magi: Tika ada en tye ki cwiny me ngut? Tika watwero konye me yubo watte ki Jehovah?\\n25. Pwony ma lubo man bigamo lapeny mene?\\n25 Pud dong watye ki pwoc madit ya me bedo i te cik pa Kricito! Ka wan ducu watute matek me lubone, ci wakonyo jo ducu ma i kacokkewa me winyo ni kimarogi, pigi tek dok gibedo agonya. Kadi bed kit meno, watye ka kwo i lobo ka ma “jo maraco” gitye ka ‘doko rac gimedde ameda.’ (2 Tem. 3:13) Pi meno, myero wabed ma wangwa twolo. I yo ma nining ma kacokke pa Lukricitayo twero lubo lanen pa Lubanga me ngolo kop atir ka gitye ka cobo lok me pyedo lutino? Pwony ma lubo man bigamo lapeny meno.\\nGuti me cik pa Kricito obedo ngo?\\nNgo ma nyuto ni cik pa Kricito weko kingolo kop atir?\\nJo ma gitye ki twero myero guter jo mukene nining?\\nWER 15 Pak Latin Kayo pa Jehovah!\\n^ para. 5 Pwony man ki aryo ma lubo-ni, gitye i kin pwony angwen ma lubbe aluba ma binyamo tyen lok ma oweko wabedo labongo akalakala mo ni Jehovah obedo Lubanga ma lamar dok ngolo kop atir. En mito ni kingol kop pa jone atir, dok en kweyo cwiny jo ma kiterogi marac i lobo man marac-ci.\\n^ para. 1 Nen pwony ma wiye tye ni “Mar ki Ngolo Kop Atir i Lobo Icrael Macon” ma okatti i Wi Lubele me Febuari 2019.\\n^ para. 13 LOK MA KITITO TERE: Mar ma pe paro pire kene tugo cwinywa me keto miti pa jo mukene me bedo mukwongo me ka mewa. Wabedo atera me jalo gin mo wek wakony jo mukene.\\n^ para. 61 LOK I KOM CAL: Yecu tye ka neno dato mo ma wode acel keken oto woko. Kica omako Yecu ci ocero awobi man.\\n^ para. 63 LOK I KOM CAL: Yecu tye ka cam i gang pa Laparicayo ma nyinge Cimon. Dako mo, ma nen calo obedo malaya, oa ka dyako tyen Yecu ki pig wange, kun dunyo ki yer wiye, dok oonyo bene moo iye. Gin ma dako-ni otimo owango i Cimon matek ento Yecu opwoyo dako-ni.\\nMar ki Ngolo Kop Atir i Lobo Icrael Macon","num_words":2573,"character_repetition_ratio":0.06,"word_repetition_ratio":0.006,"special_characters_ratio":0.259,"stopwords_ratio":0.295,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Luker 13 ACO85 - Dano pa Lubaŋa mo oa ki i Juda ma - Bible Search\\n1 Luker 12 1 Luker 14\\n1 Luker 13\\nLanebi mua ki i Juda ojuko Jeroboam\\n1Dano pa Lubaŋa mo oa ki i Juda ma Rwot ocwalo ki lokke wa i Betel, ka ma Jeroboam onoŋo ocuŋ iye ka ŋet keno tyer ka waŋo odok eceta. 2-Dano meno ocako lok ki gero kun tito lok pa Lubaŋa i kom ke no tyer. Owacci, “Ai keno tyer, keno tyer, Rwot owaco kuman ni, ‘Nen ba, gibinywalo latin laco i ot pa Daudi ma nyiŋe Yocia. Ajwagi me kabedo me woro Lubaŋa ma i wi godi ma gibedo ka waŋo odok eceta i komi en binekogi woko i komi macalo gitum, ki cogo pa dano bene gibiwaŋogi i komi.’ ” 3Omiyo lanyut i nino meno kun wacci, “Man aye bibedo gin ma nyuto ni Rwot aye oloko lok man: Gibimuko keno tyer-ri woko, ki buru ma i wiye-ni gibionyo woko piny.” 4Ka kabaka Jeroboam owinyo lok ma dano pa Lubaŋa owaco kun loko ki gero i kom 338 keno tyer ma i Betel, oryeyo ciŋe ki i ner keno tyer kun wacci, “Wumak dano-nu woko.” Ci bade ma oryeyo pi cimo dano-nu otugi tal woko cut, ma dolone wek odwog cen oloye woko. 5Ki keno tyer bene otugi muk woko, ki buru bene otugi ukke woko piny nia ki i wi keno tyer. Kumeno lanyut me lok pa Rwot ma dano pa Lubaŋa otito-ni ocobo kakare. 6Jeroboam owaco bot dano pa Lubaŋa ni, “Leg Rwot Lubaŋani kombeddi, wek odwok cwinye, ka doŋ ileg pira, wek bada odolle odwog i koma kakare.” Dano pa Lubaŋa olego Rwot, ci bad kabaka odolle odwogo cen kakare, obedo kit ma con ca.\\n7Kabaka owaco bot dano pa Lubaŋa ni, “Bin doŋ wacit paco, wek iciywe kunnu, ci abimiyi mot mo me pwoc.” 8Ento dano pa Lubaŋa ogamo dog kabaka ni, “Kadi bed imiya nucu jami ma i odi kulu, pe abiye donyo i odi wan kwedi. Dok pe abicamo kwon kadi wa mato pii-gu i kabedo man; 9pien Rwot ocika kit meno kun wacci, ‘In pe ibicamo kwon kadi wa mato pii-gu kunnu, dok pe ibidwogo ki yo ma icito kwede kunnu.’ ” 10Kit meno en okwanyo yo mukene; pe odok cen ki yo ma ocito kwede i Betel-li.\\n11Onoŋo tye lanebi mo ma oti woko ma bedo i Betel. Awobene gucito gutitte gin ducu ma dano pa Lubaŋa otiyo i Betel i nino meno; ki lok ma oloko bot kabaka bene gutito bot wongi. 12Ci wongi openyogi ni, “En kono okwanyo yo mene?” Awobene gunyutte yo ma dano pa Lubaŋa ma oa i Juda-ni odok kwede cen. 13Ci owaco bot awobene ni; “Wutwena kom me bedo i wi kana,” Gutwene kom me bedo i wi kanane, ci en obedo i wiye. 14Ocita i kor dano pa Lubaŋa-nu, onoŋe obedo i te yat kworo. Owaco bote ni, “In aye i dano pa Lubaŋa ma oa i Juda-ni?” Ogamo ni, “An do!” 15Dok owacce ni, “Bin wacit paco kacel kweda ka camo kwon.” 16Dano pa Lubaŋa ogamo ni, “Pe myero adok kwedi cen, nyo donyo kwedi i ot, dok pe abicamo kwon kwedi kadi wa mato pii-gu i kabedo man; 17pien lok pa Rwot obino bota ma ocika ni. ‘In pe ibicamo kwon kadi wa mato pii-gu kunnu, dok pe ibidwogo ki yo ma icito kwede kunnu.’ ” 18Lanebi muti ca ogamo doge ni, “An bene lanebi macalo in, dok lamalaika owacca lok pa Rwot kun wacci, ‘Cit icidwog ki lanebi ca paco, en obin kacel kwedi wa i odi wek ocam kwon ka omat pii-gu.’ ” Ento noŋo en obedo ka bwolo dano ca abwola. 19Dano ca odok cen kacel kwede, ci ocamo kwon i ode, ka omato pii-gu, 20kare ma gubedo ka cam wi meja, lok pa Rwot obino bot lanebi muti ca ma omiyo lawote odwogo cen i ode. 21Ocako lok ki gero bot dano pa Lubaŋa ma oa ki i Juda kun wacci, “Rwot owaco kuman ni, ‘In pe iworo dog Rwot, pe imako cik ma Rwot Lubaŋani ociki kwede, 22ento iye dwogo wako cen, dok ibedo ka camo kwon bene ki mato pii-gu i kabedo ma awacct m pe myero icam iye kwon kadi wa mato pii-gu. Pi meno pe gibiyiko komi i Lyel pa kwariwu.’ ” 23Ka doŋ gityeko cam ki mat, won ot otweyo kom me bedo i wi kanane pi lanebi ma en omiyo odwogo cen. 24Ka dano meno ocito, labwor mo orwatte kwede i yo, ci omake oneke woko. Kome obuto i yo kun kana ocun ka ŋete, ki labwor bene ocun ka ŋet kom dano-nu. 25Dano ma gukato ka ŋete guneno kom dano ma obuto i yo, ki labwor ma ocuŋ ka ŋet kom dano-ni. Gubino gutito pire i gaŋ ma lanebi muti bedo iye-ni.\\n26I kare ma lanebi ma omiyo dano ca odwogo cen-ni owinyo pire, ci owacci, “Meno aye dano pa Lubaŋa ma pe oworo lok pa Rwot-ti; omiyo Rwot omiye i ciŋ labwor ma okaye oneke woko-ni, kit macalo Rwot oloko kwede bote.” 27Ci owaco bot awobene ni, “Doŋ wutwe kom i wi kana,” ci gutweyo kom i wi kana. 28Ocito onoŋo kom dano-nu gibolo iyo, kun kana ki labwor gucuŋ ka ŋet kome. Labwor bene pe omwodo kome, pe okayo kana bene. 29Lanebi muti-ni otino kom dano pa Lubaŋa-ni, oketo i wi kanane, ci okelo kome i gaŋŋe, wek gukum pire ka guyiko kome. 30Lanebi meno oyiko kom dano pa Lubaŋa i lyeŋe kikome; ci gukumo pire kun giwacci, “Can madit opoto i komi do, omera!” 31Ka doŋ gityeko yiko kome, ci lanebi-nu ociko awo bene ni, “Ka an doŋ ato, ci wuyika i lyel ma giyiko iye kom dano pa Lubaŋa-ni, wuket cogona ka ŋet cogone. 32Pien lok ma en ogerre kwede matek-ki onoŋo lok pa Rwot ma oloko i kom keno tyer ma i Betel, ki i kom odi ducu ma i kabedo me woro Lubaŋa ma gitye i gaŋi ma i Camaria. Lokke ducu bicobbe kakare ada.”\\n33I ne lok man mutimme-ni Jeroboam pe omedo ki weko kite maraco-ni. En dok omedde ki keto ajwagi me tic i kabedo me woro Lubaŋa ma i wi godi ma okwanyogi ki i kin lwak ata, Tekke onoŋo ŋat ma mito keken, ci kwere me bedo ajwaka cut, ci keto i ka woro Lubaŋa ma i wi godi-ni. 34Kit tim man aye odoko bal i kom jo me ot pa Jeroboam, mumiyo ode gikwanyo woko nio ka gityeko woko liweŋ ki i wi lobo man.","num_words":1069,"character_repetition_ratio":0.076,"word_repetition_ratio":0.017,"special_characters_ratio":0.256,"stopwords_ratio":0.291,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 23 ACO85 - Rwot oloko kweda. Owacci, “Wod pa - Bible Search\\nEjekiel 22 Ejekiel 24\\nLumego aryo ma gin lubalo twatwal\\n1Rwot oloko kweda. 2Owacci, “Wod pa dano, yam tye mon aryo, ma gin anyira ma megigi acel. 3I kare ma onoŋo gin pud litino anyira, ma gibedo i Ejipt, gubedo ka timo tim kwele kwele; dano gibedo ka kwako korgi kun gimako tunogi ma ogulo-gu. 4Nyako maditte-ni onoŋo gilwoŋo nyiŋe ni Okola, ki laminne onoŋo nyiŋe gilwoŋo Okoliba. Anyomogi gudoko monna ici gunywalo litino co ki litino anyira. Okola aye Camaria, ki Okoliba aye Jerucalem. 5Okola otimo tim kwele kwele ma kun an doŋ anyome woko, ci cwinye omaro jo Aciria twatwal, 6ma lulweny ma guruko boŋo ma obedo lamar lamar, luloc me dul lobo ki ludito wi mony, gin ducu awobe mabeco ma ginen mwonya mada; gin wegi aguragura ma giriŋo ki aguragura. 7En omine kene ka timo tim kwele kwele kwedgi, gin oyita lweny me Aciria ma giyerogi ayera. Ci obalo kome, woko kekene ki woro cal jogi pa jo ducu ma en omarogi-ni. 8En yam pe oweko timo tim me malayane-ni ma en obedo ka timone ki i Ejipt i kare ma pud en nyako; co gubuto kwede gukwako kore gunyono tunone mugulo-ni, kun gutyeko mitigi woko i kome calo gubedo ki malaya. 9Pi meno, amiye i ciŋ pacoge, i ciŋ jo Aciria ma en omarogi-ni. 10Jo meno guweke odoŋ munero, gumako awobene ki anyirane; ento en guneke woko ki pala Lucwan. Ci odoko lok aboka i kin mon, i kare ma doŋ giŋolo kop woko i kome.\\n11“Laminne Okoliba oneno tim man, ento en dok onoŋo rac atika makato laminne Okola i marre ki i tim kwele kwelene, ma doŋ obedo rac ma okato pa laminne woko. 12En omaro jo Aciria luloc me dul lobo ki ludito wi mony, lulweny ma gurukke woko ki jami lweny ducu, wegi aguragura, ma giriŋo ki aguragura, gin ducu awobe mabeco ma ginen mwonya mada. 13Ci aneno en doŋ oballe woko, gin anyira aryo ducu gubedo ka timo tim kwele acel-lu. 14Ento en obedo ka medde ameda ki tim kwele kwelene-ni; ci oneno cal co ma gigoro i kom ot, ki cal lubaŋa pa jo Kaldaya ma gidero woko ki raŋi makwar, 15ma gutweyo pyergi ki del, ma gin ducu guboyo wigi woko ki kitambara maboco me boyo wic; gin ducu ginen calo jo ma tye ki rwom me tic madito; meno obedo cal pa jo Babilon ma lobogi kikome aye Kaldaya. 16Cutcut i kare ma en onenogi cwinye ocako pyette i komgi, ci ooro lukwena gucito hotgi i Kaldaya. 17Ci jo Babilon gubino bote gubuto kwede i wi kitanda me mar, gubale woko ki tim me abor ma gutimo i kome, lacen ma doŋ gimiyo en onyobbe woko ki bal, ci en olokke woko ki botgi ma onoŋo cwinye ocido woko marac twatwal. 18I kare ma en omedde ki tim kwele kwelene-ni kun timo atyer ka maleŋ ma bene onoŋo bedo munero, an bene alokke woko ki bote ma cwinya ocido woko, kit macalo alokke woko ki bot laminne-ni. 19Ento en pud omedde ameda ki tim me malayane, kun po pi kare ma onoŋo en pud nyako, i kare ma en obedo ka timo tim malayane i lobo Ejipt-ni. 20Ci cwinye opyette i kom co ma gimaro tim kwele kwele, ma komgi me co obedo calo pa kana, ma pig komgi bene obedo calo pa aguragura. 21Kit meno in Okoliba ibedo ka yenyo tim me tarwaŋ ma itimo ka tinoni, i kare ma jo Ejipt gukwako kori ci gunyoŋo tunoni ma onoŋo pud ogulo agula-ni.\\nLubaŋa oŋolo kop i kom lumego aryo-ni\\n22“Nen, mumiyo an Rwot Lubaŋa awaco boti in Okoliba, kuman ni, cwinyi doŋ ocido woko i kom pacogi ma yam imarogi-ni, abekelogi i komi, kun gia ki i kabedo ducu murumi: 23jo Babilon ki jo Kaldaya ducu, jo Pekod, jo Coa ki jo Koa, ki jo Aciria ducu kacel kwedgi. Gin ducu awobe mabeco ma ginen mwonya mada, luloc me dul lobo ki ludito wi mony, ludito ki lulweny, gin ducu onoŋo giriŋo ki aguragura. 24Ci gibibino i komi, ki yo tuŋ acam ki gadigadi lweny ki gadigadi ma otiŋo yec, ki lwak mony. Gibirumi woko dyere ki kwot ocal ki kwot bani ki otaŋ nyonyo, doŋ abimiyogi twer me ŋolo kop i komi kit macalo ŋolo kopgi tye kwede. 25Abimiyo kinigana kemi, wek gutwe-nyi malit. Gibiŋolo umi ki iti woko, ka doŋ i agikkine gibineki woko ki pala lucwan. Gibimako litino awobeni ki litino anyirani ci giwaŋogi woko makwo ki mac. 26Gibilunyo boŋo woko ki i komi ci gikwanyo jamini mabeco me wel-gu woko. 27Doŋ an abigiko tim kipyeda ki tim kwele kwele ma ikelo ki i Ejipt-ni woko. Pe ibineno jo Ejipt dok bene pe doŋ ibipo pigi matwal.”\\n28Rwot Lubaŋa owaco kuman ni, “Nen, abimiyi woko i ciŋ jo ma idaggi-ni, i ciŋ jo ma ilokke ki botgi ma cwinyi ocidc woko. 29Kit macalo gidagi-ni gibimayo jamini ma itiyo tic pire-gu woko ducu, ci gibiweki idoŋ munero, nono laboŋo gin mo; gibinyuti woko ka maleŋ i waŋ dano ma noŋo itye munero calo malaya, Tim kipyedani ki tim kwele kweleni 30aye ma okelo can man i komi, pien itimo abor ki lurok, ci inyebo komi woko ki cal jogigi. 31In doŋ ilubo kit lameru, pi meno abiketo can acel-lu ma aketo i kemo-ni i komi.” 32Rwot Lubaŋa owaco kuman ni,\\n“Ibimato kikopo pa lameru kikopone lac dok iye tut.\\nDano binyeri kun gicayi acaya,\\npien kikoponi opoŋ woko ligwik.\\n33Ibimer woko ci ibedo ki cwercwiny,\\npien kikopo me lworo ki balle pa piny,\\nen aye kikopo pa lameru Camaria.\\n34Ibimato gin ma i i kikopo ci icwiyo ducu, ibiputo yet wii,\\nka doŋ ibiŋolo tunoni ki ŋinyoŋinyo kikopo ma oto-ni.\\nPien an Rwot Lubaŋa doŋ atyeko loko.” 35Pi meno Rwot Lubaŋa owaco kuman ni, “Kit macalo wii doŋ owil woko i koma, dok bene doŋ ityeko bola woko yo ŋeyi, pi meno myero doŋ icir gin mua ki i tim kipyedani ki tim kwele kweleni.”\\n36Rwot owaco bota ni, “Wod pa dano, tika ibiŋolo kop i kom Okola ki Okoliba? Ci tuc botgi gin me kwer ducu ma gin gutimo. 37Gubedo ka timo abor dok bene guneko dano, gutimo abor ki cal jogigi-ni, dok bene litino awobegi ma gin kikomgi gunywalo kweda gutyero woko bot cal jogi me bedo camgi. 38Medo i kom meno gin dok gutimo gin magi: gubalo kabedona maleŋ i nino acel, dok bene gupyedo ceŋ cabitta. 39Ka doŋ guneko litinogi me gitum ci gutyero bot cal jogigi, en i nino acel-lu gua gubino kwede i kabedona maleŋ ci gupyedo woko. Doŋ inen, man aye gin ma gutimo i oda.\\n40“Gin bene gucwalo lukwena bot jo ma tye ka mabor ni gubin, ci nen, gubino. Ilwoko komi woko pigi, ka iwiro waŋi, dok bene idero komi woko ki ruk me deyo. 41Ci ibedo i wi kitanda me deyo, kun meja bene doŋ giketo ka kenyo ma gipeto kitambara maber woko i wiye, ci iketo iye odok ecetana ki moona. 42Woo pa lwak dano ma gutoyo tokgi ata onoŋo owinnye bote, io ma gubedo ka wo-ni onoŋo lumero me nino ducu-ni ma gikelogi ki i tim aroo. Guketo ogul i ŋut ciŋ mon, ki lalukana mabeco atika gurwako i wigi. 43Ka doŋ awacci, Co pe gitye ka timo abor ki dako ma doŋ oti oloc woko ma oŋiyo woko ki tim kwele kwele-ni? 44Pien gucito bote gubedo kwede, kit macalo co gicito bot dako ma malaya ci gibedo kwede-ni, Kit meno bene gucito bot Okola ki Okoliba ka timo tim kipyeda. 45Ento jo ma kitgi atir biŋolo kop i kom gin mon ma lutim abor ki mon ma lunek dano-gu, pien gutimo abor kun gineko dano bene.”\\n46Rwot Lubaŋa owaco kuman ni, “Kel mony obin olweny i komgi wek komgi omyel ki lworo madwoŋ dok giyakgi woko. 47Ci mony bicelogi ki gweŋ dok gibitonogi woko ki pala lucwan, gibineko awobegi ki anyiragi woko, kun bene giwaŋo odigi woko ki mac. 48Doŋ abityeko tim me tarwaŋ woko ki i lobo man, wek mon ducu guwiny cik ma acikowu kwede, pe gutim tim me tarwaŋ kit macalo wun doŋ wutimoni. 49Abiketo can i komwu wun lumego aryo-ni pi timwu me tarwaŋ, dok bene wubilimo can malit pi balwu marac atika pi woro cal jogi, Ci doŋ wubiŋeyo ni an aye a Rwot Lubaŋa.”","num_words":1369,"character_repetition_ratio":0.056,"word_repetition_ratio":0.0,"special_characters_ratio":0.232,"stopwords_ratio":0.28,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejira 4 ACO85 - Ka lumerok pa jo Juda ki jo pa Benjamin - Bible Search\\nEjira 3 Ejira 5\\nLumerok gujuko tic me ot pa Lubaŋa\\n1Ka lumerok pa jo Juda ki jo pa Benjamin guwinyo ni jo ma gudwo go ki i opii i rok gitye ka gero ot pa Rwot, Lubaŋa pa Icrael, 2-ci cut gubino bot Jerubabel ki ludito ma giloyo dog odi pa kwarogi kun giwaco botgi ni, “Wuwek waribbe kwedwu i gedo man, pien wan bene waworo Lubaŋawu-ni macalo wun, dok wan bene wabedo ka tyero gitum bote cakke wa i kare pa Ecar-kadon kabaka me Aciria ma yam okelowa kany-nyi.” 3Ento Jerubabel, ki Yecwa, ki ludito mukene ma giloyo dog odi pa kwarogi ma i Icrael gugamo doggi ni, “Wun pe wutwero ribbe kwedwa me gero ot mo pi Lubaŋawa; wan kenwa watwero gero ot pi Rwot, Lubaŋa pa Icrael, macalo kabaka Ciro kabaka me Percia yam ociko ki wan.”\\n4Ka dok lwak jo mukene ma gitye i lobo-nu gucako balo cwiny jo Juda woko, omiyo gubedo ki lworo me gedo. 5Jo meno guwilo lumi-tam pa kabaka mogo me balo ticgi woko, i kare pa Ciro kabaka me Percia, nio kwede wa i kare me loc pa Dario kabaka me Percia.\\n6-I kare me loc pa Akacwero, i acakki me locce, gucoyo lok me adot i kom jo ma gibedo i Juda ki i Jerucalem.\\n7I kare me loc pa Aritakcec, jo magi Biclam ki Mitredat ki Tabcel ki ludito wadgi ducu, gucoyo waraga bot Aritakcec kabaka me Percia; yam gicoyo ki leb Aram ka giloko. 8Rekum ma en ladit me mony ki Cimcai ma karan gucoyo waraga bot kabaka Aritakcec ma tito lok i kom Jerucalem kit man ni. 9Rekum ma ladit me mony, ki Cimcai ma karan gucoyo waraga man kacel ki ludito wadgi ducu, luŋolkop, ki luloc me lobo, ki ludito, pa jo Percia ki jo Erek, ki jo Babilon, ki jo Cuca, ma gin aye jo Elam, 10kacel ki lwak rok mukene ducu ma yam laker madit me awora Ocnapar okobogi woko omiyo gubedo i gaŋi ma i lobo Camaria ki i kabedo mukene mapatpat ma i dul lobo ma gilwoŋo Loka Kulu Euprate. 11Man aye kopi me waraga ma gucwalo bote-ni, lokke kwanne kit man, “Bot kabaka Aritakcec: Wan luticci ma wabedo i lobo me Loka Kulu, wacwalo motwa boti. 12Wek kabaka oŋe ni Lujudaya ma gua ki boti gudwogo botwa, koni gutyeko cito woko i Jerucalem, Gitye ka gero gaŋ pa jo ma lujemo ma gin jo maraco-ni odoco; gicok doŋ ka tyeko tic i kom cel murumo gaŋ dok gitye ka yubo te gutine. 13Myero kabaka oŋe lok man ni, ka ce gaŋ man gigero odoco, ka gigero cel otum, ci pe doŋ gibimiyo ajog dok pe gibiculo kit mucoro mo. Dok lim ma gibicwalo bot kabaka bene bijwik woko. 14Kit macalo wan lutic i gaŋ kal pa kabaka, pe bedo ber ka waweko gituro twero pa kabaka woko ma kun wan waneno anena, mumiyo wacwalo lok man pi titone boti in kabaka, 15wek koŋ ginen dok giyeny lok i buk ma gicoyo iye lok mutimme i kom kwarowu. Ibinoŋo i lok ma gicoyo i buk me lok mutimme ma bimiyo iniaŋ atir ni gaŋ man kara gaŋ me jemo ada, ma miyo can ki arem i kom luker ki luloc me lobo, pi atubegi ma ocakke magwa i gaŋ meno nia wa con. Meno aye gin mumiyo yam gimuko gaŋ man woko. 16Wamito kabaka oŋe ni, ka ce gaŋ man gigero odoco, ki cel bene otum, in doŋ pe ibibedo ki twero mo i lobo ma i Loka Kulu.”\\n17Kabaka ocwalo botgi lagam me waraga kit man, “Bot Rekum ladit me mony ki Cimcai karan, ki lwak ducu ma gin ludito wadiwu ma gibedo i Camaria ki i lobo ducu me Loka Kulu, amotowu. 18Doŋ amito wuŋe ni waraga ma wucwalo botwa kany gikwano ducu maber i nyima. 19Ci doŋ amiyo twero, kun bene giŋiyo ma giyenyo i buk, ci ginoŋo ada ni gaŋ man nia wa i kare macon obedo ka jemo woko i kom luker ducu, dok ni jemo kacel ki atube obedo ka timme iye. 20Ki luker matego yam gubedo ka loyo Jerucalem, ma guloyo bene wa ki lobo ducu me Loka Kulu, ma lwak gubedo ka culo ajog ki mucoro ducu botgi. 21Pienno myero wuket cik wek gijuk jo meno woko, wek gaŋ man pe dok giger odoco, nio wan ma an kikoma aketo cik. 22Wuket cwinywu i kom lok meno, pe wubed ata ma pe wuŋeyo ticwu, Piŋo wumito weko lim pa kabaka ki twer mere balle woko ata?”\\n23I kare ma doŋ gikwano waraga pa kabaka Aritakcec i nyim Rekum ki Cimcai ma karan ki bot ludito wadgi ducu, gucako cito oyotoyot bot Lujudaya ma onoŋo gitye i Jerucalem ci gujukogi woko ki tek. 24-Tic i kom ot pa Lubaŋa ma tye i Jerucalem ocun woko; ticce ocun nio wa i mwaka me aryo me loc pa Dario kabaka me Percia.","num_words":820,"character_repetition_ratio":0.053,"word_repetition_ratio":0.0,"special_characters_ratio":0.235,"stopwords_ratio":0.323,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Wuwiny Tira pa Lubanga wek Nyomwu Obed ki Yomcwiny | Jo me Ot ma Cwinygi Yom\\nBUTE ME 1\\n“Ngat ma ocweyogi i acakki ocweyogi laco ki dako.”—Matayo 19:4, Katoli Baibol.\\nLubanga Jehovah * aye ocako te yub me nyom. Baibul tittiwa ni Lubanga ocweyo dako mukwongo ci ‘okelo bot laco.’ Ki yomcwiny Adam owacci: “Man aye cogo mua i cogona kikome, ki ringo bene mua ki i ringona kikome.” (Acakki 2:22, 23) Jehovah pud mito ni jo munyomme gubed ki yomcwiny.\\nKa pud inyomme anyoma iromo tamo ni jami ducu biwot maber. I ada, kadi wa laco ki dako ma gimarre mada olo gibinongo ayelayela mo i kwogi me ot. (1 Jo Korint 7:28) I brocuwa man, ibinongo pwony me Baibul ma ka ilubo bikelo yomcwiny i nyomwu ki i kwo me otwu.—Jabuli 19:8-11.\\n1 JOL TIC MA JEHOVAH OMIYO BOTI\\nGIN MA BAIBUL WACO: Laco aye lawi ot.—Jo Epeco 5:23.\\nMacalo lawi ot, Jehovah geno ni myero igwok dakoni ki mar. (1 Petero 3:7) En omiyo dakoni me bedo lakony boti dok mito ni iket deyo i kome kun imare. (Acakki 2:18) Myero imar dakoni mada kun ibedo atera me keto mitine mukwongo.—Jo Epeco 5:25-29.\\nKa itye dako munyomme, Jehovah mito ni iwor cwari dok ikonye me cobo ticce. (1 Jo Korint 11:3; Jo Epeco 5:33) Cwak tam ma en katti kwede ki cwinyi ducu dok wuti kacel. (Jo Kolocai 3:18) Ka itimo meno, ibibedo mwonya i nyim cwari ki Jehovah.—1 Petero 3:1-6.\\nPeny luoti kit ma itwero medde ki bedo laco nyo dako maber. Winy lok ki diro, ci iyub ka ma mitte\\nDi cwinyi, pien niang kit me yomo cwiny lawoti bitero kare\\n2 PAR PI KIT MA LAWOTI WINYO KWEDE\\nGIN MA BAIBUL WACO: Myero ipar pi miti pa lawoti. (Jo Pilipi 2:3, 4) Ter lawoti calo ngat ma pire tek, kun wi opo ni Jehovah mito ni luticce gubed jo ma ‘lukica bot dano ducu.’ (2 Temceo 2:24) “Lok pa ngat ma pe ki tam winnye malit macalo pala lucwan ka ocobo dano, ento lok ma a ki i leb ngat maryek twero cango dano.” Pi meno yer lokki maber. (Carolok 12:18) Cwiny pa Jehovah bikonyi me lok ki kica kacel ki mar.—Jo Galatia 5:22, 23; Jo Kolocai 4:6.\\nLeg bot Jehovah pi cwiny ma opye mot wek ibed ki neno matir ka itye ka nyamo lok matego ki luoti\\nTam matut i kom gin ma ibiwaco ki kit me wacone\\n3 WURIBBE KACEL I TAMWU\\nGIN MA BAIBUL WACO: I nge nyomme, wudoko “kom acel” ki luoti. (Matayo 19:5) Ento wun pud wutye dano aryo, dok tamwu nongo bedo patpat. Pi meno, omyero wupwony kit me bedo ma wuribbe kacel i cwinywu ki i tamwu. (Jo Pilipi 2:2) Ribbe kacel pire tek ka wutye ka moko tam. Baibul wacci: “Yub ducu cobbe maber ka kong ityeko nongo tam mabeco muromo.” (Carolok 20:18) Wuwek pwony me Baibul otirwu ka wutye ka moko tam ma pigi tego kacel.—Carolok 8:32, 33.\\nPe itit ki luoti ngec nyo tam keken, ento bene kit ma iwinyo kwede\\nPeny tam pa luoti ma peya imoko me timo gin mo\\n^ para. 4 Jehovah obedo nying Lubanga i Baibul.\\nBED KI NENO MATIR\\nPe itam ni in ki luoti myero wubed labongo roc mo. (Jabuli 103:14; Yakobo 3:2) Ket tammi i kom jami mabeco ma luoti timo. Bed ki gen ni cik me Baibul tiyo dok idi cwinyi. (2 Temceo 3:16) Jehovah bigoyo laane i tuteni me lubo tirane, ci nyommi bijing mwaka ki mwaka.—Jo Galatia 6:9.\\nLuota tika winyo ni aparo pire makato pira?\\nTin dong atimo ngo me nyuto mar ki woro pi luota?\\nNywakki Nywakki Wuwiny Tira pa Lubanga Wek Nyomwu Obed ki Yomcwiny","num_words":563,"character_repetition_ratio":0.04,"word_repetition_ratio":0.0,"special_characters_ratio":0.268,"stopwords_ratio":0.277,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Tika Ada Watye ka Kwo i “Kare me Agikki”? - Kabedo me Intanet pa Lucaden pa Jehovah\\nTika Ada Watye ka Kwo i “Kare me Agikki”?\\nKit jami ango ma kitito pigi i Baibul ma tye ka timme i “kare me agikki”?\\nGin ango ma Lok pa Lubanga waco pi kit ma dano bibedo kwede i “kare me agikki”?\\nMa lubbe ki “kare me agikki,” kit jami ango ma Baibul otito pigi ma cuko cwiny?\\nIN TIKA nino mo iwinyo lok angeya ki i redio nyo ineno anena ki i telebijon, ci ipenye kekeni ni, ‘Anyim pa lobo-ni kono bibedo nining?’ Peko mogo malit poto atura ma miyo dano adana pe twero byeko jami ma nongo twero timme orwone. (Yakobo 4:14) Ento, Jehovah aye gire ngeyo jami ma bitimme i anyim. (Icaya 46:10) Baibul ma obedo Lokke, pe otito pi timme pa jami maraco me karewa ni keken, ento, otito bene wa pi jami ma mwonya ma bitimme i anyim.\\n2 Yecu Kricito oloko i kom Ker pa Lubanga ma en aye bikelo agikki me tim maraco ducu, ka dok biloko lobo doko paradic. (Luka 4:43) Dano mapol gimito ngeyo awene ma Ker meno bibino iye. Pi meno, lukwena pa Yecu gupenye ni: “Kit gin ango ma binyuto dwogoni, ki agikki piny?” (Matayo 24:3) Yecu ogamo botgi-ni Lubanga Jehovah keken aye ngeyo awene ma agikki me yub me jami me kare ni bibino i iye kikome. (Matayo 24:36) Ento, Yecu otito botgi jami mogo ma bibedo ka timme i wi lobo i kare ma nongo Ker-ri dong cok kelo kuc ki piny ma opye mot pi dano. Jami ma en otito pigi-ni dong kombeddi gitye ka timme!\\n3 Ma peya wacako ngiyo jami ma nyuto ni watye ka kwo i kare me ‘agikki me yub me kare ni,’ kong wanenu lok i kom lweny mo ma otimme ma dano mo pe oneno. Lweny meno otimme i polo, ento adwogine gudo wa wan bene.\\n4Dul me Aboro me buk man otito ni Yecu Kricito odoko Kabaka i polo i mwaka 1914. (Daniel 7:13, 14) Inge nongo twero me Loc, Yecu otugi cako tic magwar. Baibul otito ni: “I kare meno cutcut lweny ocakke i wi polo, Mikael [ma nyinge mukene Yecu] kacel ki lumalaikane gulwenyo i kom [Catan Larac] min kulu madit-ti. Min kulu madit-ti kacel ki lumalaikane bene gulwenyo.”* Lweny ongayo wang Catan ki lumalaikane woko, kiryemogi woko ki i polo ci gubino i lobo. Cwiny lutino pa Lubanga ma gubedo cwiny ma gin lugen obedo yom mada ni, Catan ki jogine ducu kiryemogi woko. Ento bot dano, kuc onongo bibedo peke. Baibul oloko i kom kop meno ni: “Wun lobo…wubineno can malit atika, pien Ladot dong olor obino woko piny botwu ma tye ki akemo madwong, pien ngeyo ni karene tye manok!”—Niyabo 12:7, 9, 12.\\n5 Tam kong i kom adwogi me lweny ma otimme i polo-ni. Catan ki twon akemo ma en tye kwede onongo bikelo can ki ayelayela mapol i kom jo ma gibedo i lobo. Kit ma ibineno kwede, wan dong watye ka kwo i kare me twon can malit atika meno. Ento, bibedo pi kare mo macek—pi ‘kare mo manok mada.’ Kadi Catan bene ngeyo lok meno. Baibul lwongo kare meno ni “kare me agikki.” (2 Temceo 3:1) Cwinywa yom ni Lubanga dong cok bijuko tic pa Larac-ci ki i wi lobo woko! Kong dong wanenu jami mogo ma tye ka timme i kare man, ma Baibul otito pigi con. Jami magi nyuto ni wan dong watye i kare me agikki dok bene ni Ker pa Lubanga dong cok ki kelo mot mapol ma bibedo pi naka bot jo ma maro Jehovah. Kong wanenu jami angwen mapat pat ma gitye calo but lanyut ma Yecu owaco ni bitimme i kare-ni.\\nJAMI MA DONGO MA ONONGO BITIMME I KARE ME AGIKKI\\n6‘Rok bilweny ki rok wadi, ki ker bene bilweny ki ker wadi.’ (Matayo 24:7) I cencwari mukato, dano milion mapol guto i lweny ma obedo ka timme. Dano mo me Britain ma ngeyo lok me tekwaro ocoyo ni: “Cenwari me 20 pud dong obedo kare ma remo oony mapol ma loyo i tekwaro.…Obedo cencwari ma opong ki lweny, kun kare mogo manok mada aye onongo lweny mo matek obedo peke i kabedo mogo.” Dul mo me Worldwatch Institute otito ni: “Wel dano ma guto i lweny i mwaka 1900 ki wiye, kato wel dano ma oto i lweny nicakke i cencwari me acel K.M. nio kwede wa i mwaka 1899 tyen kidek.” Dano makato milion 100 kulu guto calo adwogi me lweny mapol ma obedo ka timme cakke i mwaka 1914. Ka dong wangeyo kit ma to pa dano me amara lit kwede i lweny, ci dong cungo wiwa acunga me niang ni kodi arem ma kit meno dwong tyen milion mapol ata i lobo.\\n7‘Kec bene bipoto i lobo.’ (Matayo 24:7) Jo ma kwedo tyen lok gitito ni cek pa cam omedde matek mada i mwaki 30 ma okato angec. Kadi bed kit meno, cam pud tye manok pien dano mapol gipeke ki cente me wilo cam nyo poto me apwura. I lobe ma pud gidongo adonga, wel dano makato bilion kulu gikwo ki cente ma pe romo dolla acel pa jo Amerika nino acel acel. Pol pa jo magi dong gitye lukec pi kwogi kulu. Dul me World Health Organization gibyeko ni two neto aye pol kare kelo to pa lutino makato milion abic kulu mwaka ki mwaka.\\n8‘Oyengyeng madongo biyengo lobo.’ (Luka 21:11) Dul me U.S. Geological Survey gutito ni cakke i mwaka 1990 keken, oyengyeng matego ma balo wa odi kacel ki baro ngom-gu obedo ka timme tyen ma romo 17 mwaka ki mwaka. Mwaka ducu oyengyeng ma tekogi dongo ma turo wa odi-gu timme tyen mapol. Dul mukene dok otito ni: “Oyengyeng dong orwenyo kwo pa dano alip ki alip i kine ka mwaki 100 ma okato angec, jami lapim piny ma kiyubogi i kare-ni pe odwoko wel dano ma to piny tutwal.”\\n9‘Two gemo bipoto.’ (Luka 21:11) Kadi bed ni ngec i kom yadi me cango two odongo malo, two manyen ki ma dong onongo tye con pud yelo dano. Lok mo ma kicoyo tito ni two ma romo 20 ma gingene tutwal calo aona-opiyo, maleria, ki kolera dong gudoko dwong tutwal ite mwaki apar mukato angec, dok ni cango kit two mogo ki yat dong tye ka doko tek tutwal. Tye kono dok ni, two manyen mukene ma romo 30 kulu dok gubino. Mukene i kin-gi pe twero cange, ma adwogine aye to.\\nKIT PA DANO MA GIKWO I KARE ME AGIKKI\\n10 Ma pat ki tito jami madongo ma onongo bitimme i lobo, Baibul bene otito ni kit dano bilokke woko i kare me agikki. Lakwena Paulo otito kore ki kore kit ma dano bibedo kwede. I 2 Temceo 3:1-5, wakwano ni: “I kare me agikki, piny bibedo marac i kare mogo.” Paulo otito ni dano\\ngibibedo lumar lim\\npe gibimaro dano wadgi\\ngibimako dini dok gibilubo i kitgi ma nen ki woko keken\\n11 Dano mono dong gitye kit meno i kabedo ma in i kwo iye? Ngene kene. Dano ma kitgi raco dong gitye i kabedo ducu. Man nyuto ni Lubanga cok cako ticce kit macalo Baibul otito kwede ni: “Kadi lubal gidongo macalo lum, dok kadi lutim maraco gibedo ki kwo maber, ento gibityekogi woko matwal.”—Jabuli 92:7.\\nJAMI MABECO MA BITIMME!\\n12 Kare me agikki opong ki can adada, kit ma macalo Baibul otito kwede con. Kadi bed ni lobo man opong ki peko, ento jami mabeco tye ka timme i kin jo ma woro Jehovah.\\n‘Dong lok man me kwena maber me ker pa Lubanga gibitito wi lobo ducu.’—Matayo 24:14\\n13‘Ngec me ada bene bimedde,’ buk pa Daniel aye otito lok man. Awene kono ma onongo gin man bitimme iye? “I kare me agik.” (Daniel 12:4) Cakke wa i mwaka 1914, Jehovah okonyo jo ma gitye ki cwiny me ada me tic pire me dongo i niango me Baibul. Ngecgi omedde i lok ada ma dok i kom nying Lubanga, yubbe, tyer me ginkok pa Yecu Kricito, kit ma jo muto gitye kwede, ki kop i kom nicer. Luwor Jehovah bene gupwonyo kit me kwo ma keligi adwogi mabeco dok kelo kwogo i kom Lubanga. Gin bene gunongo ngec matut i kit ma Ker pa Lubanga bityeko kwede lok ducu ma mako lobo. Gin ango ma gin gitimo ki ngec man? Lapeny meno dok terowa i lok pa lunebi mukene ma dong tye ka cobbe i kare man me agikki-ni.\\n14‘Dong lok man me kwena maber me ker pa Lubanga gibitito i wi lobo ducu.’ Meno aye gin ma Yecu oloko i kom ‘agikki me yub me jami me kare-ni.’ (Matayo 24:3, 14) Kitye ka tito pi kwena me Ker-ri, ngo ma Ker-ri obedo, ngo ma Ker-ri bitimone, ki dok kit ma wabinongo kwede mot ma Ker-ri kelo, i lobe ma kato 230 kulu ki leb mapat pat makato 400. Lucaden pa Jehovah makato milion gitye ka tito pi kwena maber me Ker-ri ki mit kom. Gin gia ki i “rok ducu, ki i kaka ducu, ki dano ducu me wi lobo, ki leb ducu.” (Niyabo 7:9) Lucaden-ni gitye ka kwano Baibul ki dano milion mapol ma gitye ki miti me niang gin ma ada Baibul pwonyo ki i gangi-gi labongo kit cul mo. Lok pa lanebi man pud dong ocobbe maber tutwal ka iporo ki gin ma Yecu owaco con ni “dano ducu bimon” ki Lukricitayo!—Luka 21:17.\\nGIN ANGO MA IN IBITIMONE?\\n15 Kit ma lok ma i Baibul dong tye ka cobbe kwede i kare-ni, in pe dong i ye ni wan watye ka kwo i kare me agikki? Ka dong kipwonyo lok man me kwena maber-ri ma Jehovah dong onongo ni oromo, ci “agikki” bibino labongo galle. (Matayo 24:14) “Agikki” aye obedo kare ma Lubanga bityeko kwede lutim maraco ducu ki i lobo. Jehovah bitic ki Yecu wa ki lumalaikane me jwero jo ducu ma pe ki winy i kom En. (2 Jo Tecalonika 1:6-9) Catan ki jogine pe dong gibibwolo rok mo. Inge meno, Ker pa Lubanga bionyo mot mapol bot jo ma gimine ite locce me kit ma atir-ri.—Niyabo 20:1-3; 21:3-5.\\n16 Kit macalo agikki me yub pa Catan dong cok-ki, mito wapenye kenwa ni, ‘An mono omyero abed ka timo ngo?’ Medo ngec i kom Jehovah ki lubo mitine obedo gin me ryeko. (Jon 17:3) Bed latin kwan me Baibul ma keto cwinye i jami ma en kwano. Ribbe kacel ki jo ma gitimo miti pa Jehovah kare ki kare. (Jo Ibru 10:24, 25) Nong ngec man me ada ma Lubanga Jehovah oweko tye ka romo dano ducu me lobo-ni, dok ilok kwoni i kit ma mitte wek ka twere in bene inong cwak pa Lubanga.—Yakobo 4:8.\\n17 Yecu otito ni pol pa dano gibicayo lanyut ma nyuto ni wan watye ka kwo i kare ma agikki. Jwero jo maraco bibino atura dok ma nongo pe kiyubbe iye. Kit macalo lakwo bino kwede i dyewor, agikki bituru dano mapol atura. (1 Jo Tecalonika 5:2) Yecu ociko ni: “Kit macalo ceng otimme i kare pa Nua, bitimme kit meno bene i kare me dwogo pa Wod pa dano. I kare ca ma peya pii aluka ocorre i wi lobo onongo gicamo, gimato, dok awobe ki anyira ginyomme, nio wa i nino ma Nua odonyo kwede i yeya; pe gumedo ki ngeyo gin mo nio ka pii aluka opong, ci omologi woko ducu. Bibedo kit meno bene i kare ma Wod pa dano bidwogo iye.”—Matayo 24:37-39.\\n18 Pi meno Yecu otito bot jo ma winye ni: “Wugwokke kenwu, cwinywu owek doko nwang pi woro cam, ki mero kongo, ki pi lok me kwo man ma miyo wubedo ki tam mapol, wek nino-nu pe obin oumwu atura macalo akum; pien bibino i kom jo ducu ma bedo i wi lobo ducu. Ento wubed ma wangwu twolo i kare ducu, kun wulego ni myero wubed ki tek me bwot ki i lok magi ducu ma bitimme, ki cung i nyim Wod pa dano.” (Luka 21:34-36) Pire tek me mako lok pa Yecu-ni i cwinywa. Pingo? Pien jo ma gibibedo ki cwak pa Lubanga Jehovah ki pa “Wod pa dano,” Yecu Kricito, gen tye ni pe kibijwerogi kacel ki yub me jami pa Catan, ento, gibibedo i lobo manyen mamwonya ma dong onyiko cok mada-ni pi nakanaka!—Jon 3:16; 2 Petero 3:13.\\nKare me agikki-ni bipong ki lweny, kec, oyengyeng, ki two gemo.—Matayo 24:7; Luka 21:11.\\nI kare me agikki-ni, jo mapol gibimaro komgi kengi, gibimaro lim, dok gibimaro jami ma yomo cwinygi ento pe gibimaro Lubanga.—2 Temceo 3:1-5.\\nI kare me agikki-ni, kwena maber me Ker-ri dong kitye ka titone i wi lobo ducu.—Matayo 24:14.\\n* Pi ngec ma nyuto ni Mikael obedo nying Yecu mukene, nen i Lamed ngec.\\n1. Wan watwero ngeyo jami ma anyim ki kwene?\\n2, 3. Lapeny ango ma lukwena gupenyo kwede Yecu?\\n4, 5. (a) Gin ango ma otimme i polo i kare ma pud kiketo Yecu aketa calo Kabaka? (b) Ma lubbe ki gin ma tye i Niyabo 12:12, adwogi me lweny ma i polo-ni onongo bibedo nining?\\n8, 9. Gin ango ma nyuto ni lok ma Yecu otito pi oyengyeng ki two gemo dong tye ka cobbe ada?\\n10. Kit tim ango ma kitito pigi i 2 Temceo 3:1-5 ma in ineno ni tye i kwo pa dano i kare ni?\\n11. I yo ango ma Jabuli 92:7 otito kwede pi gin ma bitimme i kom jo ma kitgi raco?\\n12, 13. I yo ango ma ‘ngec me ada’ odoko kwede mapol i “kare me agikki”?\\n14. Tito pi kwena maber me Ker-ri dong omako kabedo ma rom mene i kare-ni, dok anga-gi ma gitye ka tito pire?\\n15. (a) In mono i ye ni wan dong watye ka kwo i kare me agikki, dok pingo? (b) “Agikki” bitero jo ma pe woro Jehovah ki jo ma gimine i te loc pa Lubanga nining?\\n16. Gin ango ma bibedo me ryeko pi in me atima?\\n17. Pingo jwero jo maraco bituru pol pa dano atura?\\n18. Cik ango ma Yecu omiyo ma omyero wamak i cwinywa?","num_words":2248,"character_repetition_ratio":0.048,"word_repetition_ratio":0.001,"special_characters_ratio":0.259,"stopwords_ratio":0.33,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jekaria 11 ACO85 - Yab doggolani, in Lebanon, wek mac - Bible Search\\nJekaria 10 Jekaria 12\\n1Yab doggolani, in Lebanon,\\nwek mac owaŋ yadi cedami woko!\\n2Kok ba, in ciprec, pien yat cedar doŋ gireto woko piny,\\npien yadi mabecone doŋ guballe woko!\\nWukok ba, wun kworo me Bacan,\\npien buŋa muculle doŋ gijwero woko!\\n3Koŋ doŋ iwiny koko pa lukwat,\\npien deyogi doŋ peke!\\nKoŋ iwiny mor pa labwor-gu,\\npien yadi mukadde i dog Jordan doŋ pe!\\nLakwat ma konnye pe\\n4Rwot Lubaŋana owaco kuman ni, “In myero idok lakwat romi ma gipitogi me aneka. 5Jo ma giwilo romi ginekogi ento pe giketo can mo i komgi, Jo ma gicato romi giwacci, ‘Gipwo Rwot pien doŋ adoko lalonyo’; wa lukwatgi bene kica pe makogi i komgi. 6Pien kica dok pe bimaka i kom jo ma gibedo i lobo-ni, man lok pa Rwot kikome. Nen, abimiyo ŋat acel acel poto i ciŋ lakwatte, dok ŋat acel acel bipoto i ciŋ kabakane; gibibalo lobo, giweko doŋ noŋo, pe abilaro dano mo ki i ciŋgi.”\\n7Kit meno adoko lakwat pi lukwat romi ma giwilogi me aneka-ni. Akwanyo odoo aryo, ci acako nyiŋ acel ni Kica, ki mukene acako nyiŋe Ribbe, Ci acako kwayo romi. 8Yam aneko lukwat meno adek-ki i dwe acel. Ento onoŋo pe doŋ atwero diyo cwinya i komgi, ki gin bene igi doŋ okwera woko. 9Lacen awaco ni, “An gira pe abibedo lakwatwu. Romi ma myero oto, wek oto; romi ma myero gineki, wek gineki, ka wek mudoŋŋe, ŋat acel acel omwod riŋo kom lawote.” 10Ka akwanyo odoona ma nyiŋe Kica, ci aturo woko, kun aturo kwede gicikke ma nene acikke kwede ki rok ducu. 11Kit meno gicikke-nu gituro woko i nino meno; lucat romi ma gubedo ka nena, guŋeyo ni meno obedo lok pa Rwot. 12--Ka doŋ awaccigi ni, “Ka ce wuneno ni ber, wumiya mucarana; ka kono pe, wuwek obedi.” Ci gupimo cekel pyeradek me ryal me mucarana. 13Rwot ocika ni, “Bol i ot me kano lim,” en lim ma gin gucula kwede i wel maber twatwal-li. Kit meno atero cekel pyeradek-ku abolo i ot kano lim ma i ot pa Rwot. 14Lacenne dok aturo odoo me aryone, ma nyiŋe Ribbe-ni, kun bene aturo kwede ribbe ma tye i kin Juda ki Icrael.\\n15Rwot dok ocika ni, “Dok igam jami tic pa lakwat ina konnye pe-ni. 16Pien nen, abeyero lakwat mo ki i lobo-ni ma pe biparo pi romi ma gito gitum woko-ni, pe bene biyenyo romi ma rwenyo, dok pe bicano romi ma olimo ret, kadi pita gin ma komgi yot, ento en bimwodo riŋo pa romi ma ocwe-ne, kun yeco riŋo wa i oboŋ tyengi ducu.\\n17“Lakwatta ma konnye pe bineno can,\\nma weko romi mere ata!\\nPala lucwan myero oton bade,\\ndok ocob waŋe malacuc!\\nWek bade otal woko matwal,\\nki waŋe malacuc bene myero oto woko libok!”","num_words":450,"character_repetition_ratio":0.044,"word_repetition_ratio":0.0,"special_characters_ratio":0.244,"stopwords_ratio":0.236,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Jo Korint 15 ACO85 - Utmegina, amito poyo wiwu i kom - Bible Search\\n1 Jo Korint 14 1 Jo Korint 16\\n1 Jo Korint 15\\nCer pa Yecu Kricito\\n1Utmegina, amito poyo wiwu i kom lok me kwena maber ma yam atito botwu, ma doŋ wugamo-ni, en bene ma doŋ wucuŋ iye-ni; 2en lok ma wularre pire-ni, ka doŋ wumako matek kit ma yam atittiwu kwede, ka onoŋo pe wuye nono.\\n3-Pien lok ma nene amiyowu ma pire dit mukwoŋo, en lok ma yam gimiya, ma waco ni, Kricito yam oto pi balwa, kun lubo coc ma yam gicoyo; 4-dok bene ni giyike, ka doŋ gicere woko i nino me adekke, kun lubo coc ma yam gicoyo, 5-dok ni yam onen bot Petero, ka dok onen bot jo apar wiye aryo ca. 6Ka dok onen bot utmego makato miya abic lawaŋacel; pol dano mogo i kom jo-nu pud gitye kwo, kadi bed jo mogo doŋ guto woko. 7Dok oturu ki nen bot Yakobo, lacenne onen bot lukwena ducu. 8-Me agikkine ducu, ci bene onen bota, kadi bed abedo calo latin ma gibwogo abwoga. 9-Pien an atidi twatal i kin lukwena ducu, ma onoŋo pe porre me lwoŋa ni an lakwena, pien yam aketo can i kom jo pa Lubaŋa muye Kricito. 10Pi kica ma Lubaŋa omiya en mumiya atye macalo atye-ni; kicane ma tye bota-ni yam pe obedo me nononono. An yam abedo ka medde ki tiyo tic matek twatwal makato jo-nu ducu; ento pe an aye ma atiyo, ento kica pa Lubaŋa aye ma otiyo kacel kweda. 11Doŋ kadi bed onoŋo an nyo gin jo-nu, lok ma wan doŋ watito en ennu, lok ma wun wuye bene-ni en ennu.\\nCer pa jo muto\\n12Doŋ ka lok me kwenawa tito ni gicero Kricito ki i kin jo muto, piŋo jo mogo i kinwu giwaco ni cer pa jo muto pe tye? 13Ka ce cer pa jo muto pe, ci Kricito bene kara pe gicero. 14Ka Kricito yam pe gicero, ci kwena ma watito-ni doŋ yone pe, kadi wa niyewu bene yone pe. 15Medo ki meno, wan bene lucaden me goba i kom Lubaŋa, pien waloko lok i kom Lubaŋa ni en ocero Kricito, ento ka dano pe gicero, ci yam Kricito bene pe gicere. 16Pien ka cero jo muto pe, noŋo Kricito bene yam pe gicero. 17Ka Kricito yam pe gicero, ci kony me niyewu bene pe, noŋo pud wutye i balwu. 18Man doŋ tyen lokke ni, jo muto i Kricito noŋo doŋ gurwenyo woko matwal. 19Ka genwa i kom Kricito konyowa i kwo me kare-ni keken, ci doŋ noŋo watye marac makato jo ducu.\\n20Ento i adane, Kricito doŋ gicero woko ki i kin jo muto, en tye macalo wi mwaka pa jo muto. 21Pien dano aye mukelo to, dok bene cer pa jo muto dano mukelo. 22Pien macalo dano ducu to i Adam, en i kit yo acel-lu jo ducu gibimiyogi kwo i Kricito. 23Ento ŋat acel acel i kakare: mukwoŋo Kricito, me wi mwaka, ka lacenne jo pa Kricito i kare me dwogone. 24-Ka doŋ agikki piny bio, ma Kricito bimiyo iye ker i ciŋ Lubaŋa Won, ma noŋo doŋ otyeko turo kit loc ki twero ki tek ducu me cwiny. 25-Pien en myero obed ka loc, nio ka Lubaŋa biketo lukworre ducu piny i te tyene. 26Lakwor ma gibityeko woko me agikki en aye to. 27-Pien yam gicoyo ni, “Lubaŋa oketo en obedo lalo jami ducu.” Ka giwaco ni oketo “jami ducu” i te locce, nen ka maleŋ ni pe gikwano iye Lubaŋa kikome, ma oketo jami ducu i te loc pa Kricito. 28Ka doŋ gityeko keto jami ducu i te locce, en Wod kikome bene gibiketo i te loc pa Lubaŋa, wek Lubaŋa doŋ ocok jami ducu i te locce.\\n29Iyo, ka jo muto pe gibicer, ci doŋ jo ma gibatija pi jo muto-ni gibibedo niŋniŋ? Ka ce cero jo muto pe tye kadi ki acel, piŋo kono dok gibatija pigi? 30Piŋo wan kono wacuŋ ka marac cawa ducu? 31An mera ato nino ducu, utmegina; meno awaco botwu atir, pi wakke ma atye kwede i komwu i Rwotwa Yecu Kricito. 32-Ka kono nene alwenyo ki lee mager i Epeco, macalo dano giwaco-ni, kono ki kony mene ma anoŋo iye? Ka cero jo muto pe, ci ber doŋ “wacamu, wamatu, pien diki wabito woko.” 33Pe wuwek gibwolwu: “Bedo ki jo maraco balo kit mabeco.” 34Wudwog cen i tam ma atir ma pe me mero, ci wugik bal woko cut. Pien jo mogo pe gitye ki ŋec mo i kom Lubaŋa. Awaco man wek lewic omakwu.\\nKit kom ma dano bicer kwede\\n35Gwok nyo ŋat mo bipenyo ni, “Jo muto gicerogi niŋniŋ? Gibibedo ki kit kom macalo niŋniŋ?” 36In lamiŋmiŋ! Kodi ma icoyo i potoni pe twero noŋo kwo nio ka doŋ oto woko. 37Gin ma icoyo-ni obedo mere kodi nono, nyo kodi kal, nyo kit kodi mukene-ne, pe en kom ginapita ma bidoŋo-ni. 38Ento Lubaŋa miyo kom ki kodi meno kit macalo yam en oyero, kodi acel acel ki kiti kome. 39Riŋo kom gin makwo ducu pe rom; riŋo dano pat, riŋo lee pat, me pa winyi pat, ki me pa rec bene pat. 40Dok bene tye kom me polo ki kom me lobo; ento deyo pa kom me polo tye ki yone pat, ki deyo pa kom me lobo bene tye ki yone pat. 41Ceŋ tye ki deyone, deyo pa dwe bene mapat, ki lakalatwe-gu bene gitye ki deyo mapatpat; pien lakalatwe bene kitgi patpat, omiyo deyo ma gitye kwede bene tye patpat.\\n42Tye bene kit meno i kom cer pa jo muto. Kodi ma gicoyo-ni en gin ma top; ento ka doŋ gicero pe dok to. 43Gicoyo ma noŋo deyone pe, gicero ma noŋo deyone tye; gicoyo ma noŋo pud goro, ento gicero ma noŋo doŋ tye ki tek. 44Gicoyo i kom me lobo man, ci gicero i kom me cwiny. Ka kom me lobo man tye, ci kadi wa kom me cwiny bene tye. 45-Yam gicoyo ni, “Dano mukwoŋo, Adam, odoko gin makwo”; ento Adam me agikkine odoko cwiny ma miyo kwo. 46Pe kom me cwiny koŋ aye ma kwoŋo bino, ento kom me lobo man, ka doŋ kom me cwiny bino lacen. 47Dano mukwoŋo yam gitiyo ki apwa me lobo, ento dano me aryone oa ki i polo. 48Jo me lobo gicalo dano ma gitiyo ki ŋom; ento jo me polo bene gical ki dano ma oa ki i polo. 49Doŋ macalo waruko cal pa dano ma gitiyo ki ŋom, kit meno bene wabiruko cal pa dano ma oa ki i polo. 50Man aye gin ma aloko botwu, utmegina, ni, gin ma tye ki kom ki remo pe twero leyo ker pa Lubaŋa, gin ma top bene pe twero leyo gin mo ma pe top.\\n51-Koŋ wuwiny muŋ man, ni, pe wan ducu wabito, ento wan ducu gibilokowa woko, 52oyotoyot, pi kare manok mo keken, macalo waŋ ma neno piny litubetube, ka buriji me agikki doŋ bikok. Pien buriji bikok, ka doŋ gibicero jo muto woko kun pe dok gibito, wan bene gibilokowa woko. 53Pien gin ma balle myero orukke ki gin ma pe balle, ki gin ma to myero orukke ki gin ma pe to. 54-Ka gin ma balle doŋ orukke ki gin ma pe balle, dok ka gin ma to doŋ orukke ki gin ma pe to, ka doŋ miyo lok ma yam gicoyo obicobbe kakare ni,\\n“To doŋ gimwonyo woko, giloyo woko matwal.”\\n55-“In to, locci doŋ tye kwene?\\nIn to, aremmi kono tye kwene?”\\n56Arem me to aye bal, doŋ tek me bal aye cik. 57Ento myero wapwoyu Lubaŋa ma miyowa loc pi Rwotwa Yecu Kricito. 58Pi meno, utmegina ma amaro, wucuŋ matek ma pe wuyeŋŋe, kun wumedde bene ki tic pa Rwot nino ducu, kun wuniaŋ ni, i Rwotwa yellewani pe me nono.","num_words":1275,"character_repetition_ratio":0.046,"word_repetition_ratio":0.0,"special_characters_ratio":0.259,"stopwords_ratio":0.339,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Galatia 1 ACO85 - Waraga man oa ki bot Paulo ma en - Bible Search\\n2 Jo Korint 13 Jo Galatia 2\\nJo Galatia 1\\n1Waraga man oa ki bot Paulo ma en lakwena. Pe dano mogo aye ma ceŋ guore, or ma mere me bedo lakwena pe yam owok ki bot dano mo, ento oa ki bot Yecu Kricito ki bot Lubaŋa Won ma ceŋ ocere woko ki i kin jo muto. 2Utmegiwa ducu ma gitye kacel kweda kany bene gumotowu.\\nBot jo ducu ma guye Kricito ma gibedo i Galatia:\\n3Lubaŋa Wonwa ki Rwotwa Yecu Kricito omiwu kica kacel ki kuc, 4en Kricito ma yam omine kene pi balwa wek elarwa woko ki i gin marac me kare man, kun lubo gin ma Lubaŋa Wonwa mito. 5Deyo obed bote nakanaka. Amen.\\nLok me kwena maber mo mukene pe\\n6An auro kit ma wulokke kwede oyot, kun wubwoto ŋat ma ceŋ olwoŋowu i kica pa Kricito, dok wulokke woko wutye ka lubo lok me kwena maber mo mukene. 7Lok me kwena maber mo mukene gire pe, ento tye jo mogo ma balo cwinywu woko, kun gimito gilok lok me kwena maber pa Kricito odok gin mapat. 8Ento kadi bed wan, nyo lamalaika mo mua ki i polo, otittiwu lok me kwena maber mapat ki lok ma nene watito botwu-ni myero gicen woko. 9Kit macalo nene watito botwu, pud dok atittiwu aye ni, ka ce tye ŋatti mo ma dok tye ka tittiwu lok me kwena maber ma pokke woko ki ma yam doŋ wuye-ni, myero gicen woko.\\n10Kombeddi atye ka yenyo cwak pa dano, nyo pa Lubaŋa? Gwok nyo atye ka temme me yomo cwiny dano ba? Ka ce nene abedo ka yomo cwiny dano, onoŋo myero pe abed latic pa Kricito.\\nKit ma Paulo odoko kwede lakwena\\n11Utmega, amito wuŋe lok man, ni, lok me kwena maber ma ceŋ atito botwu-ni pe obedo gin pa dano. 12Pe yam agamo lok man me kwena maber ki bot dano mo, dok bene pe gipwonya kwede apwonya, ento anoŋo ki bot Yecu Kricito ma ceŋ onyutte bota-ni. 13-Wutyeko doŋ winyo lok i kom kwona macon i kare ma onoŋo pud alubo dini pa Lujudaya, kit ma abedo ka libo kwede jo muye Lubaŋa, kun atimo bwami i komgi, dok atemme mada me nekogi woko liweŋ. 14-I dini pa Lujudaya an aye ma onoŋo aloyo jo mapol ma gin yalwakka ma gin jo me rokka, kun aketo cwinya adada me lubo kit me tekwaro pa kwarowa. 15-Ento Lubaŋa yam oyera wa con, oketa woko pat ma onoŋo pud peya ginywala, ka dok olwoŋa gire pi kicane. 16Cwinye obedo yom me nyutta Wode, wek acit atit pire bot Lurok. I kare ma lok man otimme, pe aa acito bot dano mo ni omiya tam, 17dok bene pe aa acito i Jerucalem bot jo mukwoŋo bedo lukwena kweda, ento acito gira cen wa i Arabia, ka aa ki kunnu dok adwogo cen i Damaciko.\\n18-I ŋe mwaka adek acito i Jerucalem ka limo Kepaa, ci abedo kunnu pi nino apar wiye abic. 19Ento i kin lukwena aneno Yakobo omin Rwot keken. 20(Me ada kadi wa i nyim Lubaŋa, lok ducu ma acoyo botwu i waraga man goba pe iye.) 21Ka dok acito i lobo Ciria ki Cilicia, 22kun onoŋo lwaka dano mapol ma guye Kricito ma gitye i kabedo ducu i Judaya peya giŋeya dok peya guneno koma. 23Onoŋo guwinyo lok i koma keken ma gitittigi ni, “Ŋat ma yam obedo ka yelowa-ni, kombeddi tye ka tito lok i kom niye man ma yam koŋ otemo tyekone wokoni.” 24Omiyo gupako Lubaŋa pira.","num_words":584,"character_repetition_ratio":0.067,"word_repetition_ratio":0.0,"special_characters_ratio":0.241,"stopwords_ratio":0.322,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nong Adwogi Maber ma Bino pi Miyo Mot\\nWi Lubele | Nam. 1 2017\\nKWAN I LEB Acholi Afrikaans Albanian Amharic Arabic Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Bulgarian Cambodian Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik English (Leb Muno) Estonian Ewe Fijian Finnish Fon French Ga Garifuna Georgian German Grik Guarani Gun Haitian Creole Hausa Hiligaynon Hindi Hiri Motu Hmong (White) Hungarian Ibanag Ibru Icelandic Igbo Iloko Indonesian Isoko Italian Japanese Javanese Kabiye Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Mauritian Creole Maya Mazatec (Huautla) Mbunda Mongolian Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russian Rutoro Samoan Sango Saramaccan Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tshiluba Tshwa Tsonga Turkish Twi Tzeltal Tzotzil Ukrainian Umbundu Urdu Urhobo Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\\n“BAC twero wot, ento Chinese-si myero odong!” Man aye gin ma lamego mo ma nyinge Alexandra owinyo i kare ma obedo i bac me ngolo wang lobo ma tye i kin lobe aryo ma i South America. En okatti woko me neno gin ma tye ka timme ci onongo laco Chinese mo ma tye ka codo leb Spanish kun temme me tito pekone bot askari ma gwoko wang lobo. Kit macalo Alexandra onongo cito i kacokke pa Lucaden pa Jehovah ma kiloko iye leb Chinese, en ojalle me gonyo leb.\\nLaco-ni owacci en ebedo i lobo meno ento kikwalo karatac ki centene ducu. I acakkine, askari-ni pe oye lokke dok otamo ni Alexandra tye ka tero laco-ni me tic macalo opii. Lacen, en oye lok pa laco-ni, ento kingolo i wiye wel cente ma myero ocul pi bedo labongo karatac me wot. Kit macalo en onongo pe ki cente mo, Alexandra ojalle me denne dolla 20. Laco-ni opwoye matek adada dok owaco ni ebicule cente ma kato dolla 20. Alexandra otito ni pe emito ni kicule cente makato; cwinye obedo yom me miyo kony bot laco-ni pien otamo ni meno obedo gin matir. En omiyo ki laco-ni buke mogo ma jenge i Baibul dok ocuko cwinye me kwano Baibul ki Lucaden pa Jehovah.\\nTye me yomcwiny adada me winyo pi kony ma ngat moni omiyo bot dano ma en pe ngeyo, dok labongo akalakala mo, dano me dini ducu ki lukamfiri bene gikonyo dano i yo acel-li. In tika onongo ibijalle me miyo kony ki cwinyi ducu kit meno? Lapeny meno tugo miti pien Yecu owacci: “Miyo mot kelo gum [yomcwiny] makato gamo agama.” (Tic 20:35) Lucayan bene gitye ki miti madit i lok man pien ni lukwed lok gunongo ni miyo mic kelo adwogi maber. Kong wanenu kit ma man twere kwede.\\n“NGAT MA MIYO JAMINE KI YOMCWINY”\\nJami mutimme nyuto ni miyo mic pol kare kelo yomcwiny. Lakwena Paulo ocoyo ni “Lubanga maro ngat ma miyo jamine ki yomcwiny.” En onongo tye ka lok i kom Lukricitayo ma gumiyo mot me konyo can pa luye luwotgi. (2 Jo Korint 8:4; 9:7) Paulo onongo pe tye ka wacci gumiyo mot pien cwinygi yom. Ma ka meno, cwinygi obedo yom pien gumiyo mot.\\nAdada, ma lubbe ki kwed mo acel, miyo mot “tugo but adamwa ma kubbe ki yomcwiny, ribbe ki dano, ki gen, dok weko wawinyo maber.” Kwed mukene ma kitimo onongo ni “miyo cente bot ngat mukene omedo yomcwiny pa dano ma kato tic ki cente meno pigi kengi.”\\nTika i nino mo itamo ni pe iromo miyo mot pi peko mo ma odiyi? Lok ada tye ni ngat acel acel twero nongo yomcwiny ma bino ki i “miyo jamine.” Ka kimiyo ki cwiny matir, pe mitte ni welle myero obed dit. Lacaden pa Jehovah mo ocwalo waraga kacel ki cente mo bot jo ma goyo magajin man, kun wacci: “Pi mwaki mapol dong, abedo ka bolo cente manok keken i Ot me Ker.” Ento, en omedde ni: “Lubanga Jehovah odwoko bota mot mapol makato gin ma amiyo-ni. . . . Apwoyowu pi yabo yo botwa me miyo mot man—pien kweyo cwinya mada.”\\nNgene kene ni miyo mot pe kwako miyo cente keken. Tye yo mukene mapol me miyo mot.\\nMIYO MOT BER PI YOTKOMI\\nMiyo mot kelo adwogi maber boti ki bot jo mukene\\nBaibul otito ni: “Dano ma lakica limo kony pire kene, ento dano mager keto ret i kome kene.” (Carolok 11:17) Jo ma lukica cinggi yot, dok gitye atera me jalle kengi—kun gimiyo cawagi, kerogi, ki jami mukene. Yo me kwo man kelo botgi adwogi mabeco mapol, ma i kine tye iye yotkom.\\nKwed nyuto ni jo ma dyere me konyo jo mukene pol kare pe giwinyo arem madwong i komgi dok cwinygi pe tur tutwal. Ka kiporogi ki jo mukene, komgi yot loyo. Miyo mot ki yomcwiny yubo yotkom pa jo mogo ma giyelle ki two ma pe cang, calo multiple sclerosis nyo two jonyo. Kinongo bene ni lumero ma gitye ka yelle me weko kongo pol kare pe gibedo ki cwercwiny madwong dok pe gidok cen i mero ka gikonyo jo mukene.\\nJo mogo tamo ni tyen lok mumiyo meno timme aye ni ngat ma tye ki “cwiny me kica dok tero dano i yo matir pe bedo ki kare me dongo kit maraco.” Miyo mic romo weko wi pye mot dok dwoko preca piny. Dok jo ma luotgi oto woko arem cwinygi kwe oyot ka gimine me konyo jo mukene.\\nDong pe tye akalakala mo ni miyo mot ber piri.\\nMIYO MOT WEKO JO MUKENE BENE GIDONGO CWINY MENO\\nYecu ocuko cwiny lulub kore ni: “Wumi, ci gibimiyowu. Gibimiyowu gin ma gipimo maber i korwu, ma gidilo, ma giyengo, ma o. Pien kit gin ma wupimo kwede jami, en aye bene gibipimo kwede jami botwu.” (Luka 6:38) Ka imaro miyo mot, dano mukene gibidok iye ki pwoc dok bitugo cwinygi bene me miyo jamigi. Pi meno, miyo mot kelo note dok jingo lirem.\\nMiyo mot kelo note dok jingo lirem\\nLucayan ma gukwedo kit ma dano tero kwede luwotgi gutyeko niang ni “jo ma maro nyuto cwiny me kica pol kare gicuko cwiny jo mukene me nyuto kica bene.” Ki lok ada, “kadi kwano lok i kom kit ma dano gunyuto kwede kica bene tugo cwiny jo mukene me timo gin meno.” Dong, ma lubbe ki kwed mo, “dano acel keken romo tugo cwiny dano miya mapol me bedo lukica, kadi wa jo ma en peya orwatte kwedgi dok pe ngeyogi.” In mono pe imito bedo i kabedo ma kit meno? Ada, mot mapol onongo bibedo tye kono onongo pol pa dano ginyuto yot cing.\\nGin acel mutimme i Florida, U.S.A. nyuto adwogi maber ma bino pi miyo mot. Gurup mo pa Lucaden pa Jehovah gudyere me miyo kony i kare ma kot ma ocwer ki yamo magwar ci obalo odi pa dano. I kare ma gitye ka kuro jami ticgi i ot ma omyero guyub-bi, guneno ni cel pa jirani oballe woko, ci gudyere me yubone. Jirani meno lacen ocoyo waraga bot gang kal pa Lucaden pa Jehovah kun waco ni, “Abibedo ki pwoc botwu nakanaka. Anongo ni jo magi aye jo ma kitgi beco loyo ma dong arwatte kwedgi.” Pwoc madit ma en obedo kwede otere me miyo mot madit me cwako tic pa Lucaden pa Jehovah.\\nLUB LANEN MABER LOYO ME MIYO MOT\\nKwed mo acel ma lucayan gutimo nyuto ni “nen calo tye i remowa me konyo jo mukene.” Kwed man onongo ni lutino matino “cako bedo ki miti me konyo dano ma peya gupwonyo lok.” Pingo? Baibul omiyo lagam i kare ma owacci “Lubanga ocweyo dano i kit calle kikome,” ma te lokke ni gitye ki kit pa Lubanga.—Acakki 1:27.\\nYot cing tye i kin kit mabeco pa Lacwecwa Jehovah. En omiyowa kwo ki jami ducu ma mitte wek wabed ki yomcwiny. (Tic 14:17; 17:26-28) Watwero ngeyo Wonwa me polo ki yubbe piwa ka wakwano Baibul. Buk meno bene nyuto ni Lubanga otyeko keto yub pi anyim ma bikeliwa yomcwiny. * (1 Jon 4:9, 10) Kit macalo Lubanga Jehovah aye lami mic ma cinge yot loyo dok kicweyo in i calle-ni, pe omyero ibed ki ur ni miyo jamini kun ilubo lanen pa Lubanga ber piri dok yomo cwinye.—Jo Ibru 13:16.\\nWi pud po i kom Alexandra, ma kiloko i kome i acakki me pwony man? Lokke otum nining? Kadi bed lawot mukene i bac owacce ni obalo centene nono, laco ma en okonyo-ni okubbe ki luwote i boma ma bac ocung iye i nge ngolo boda, ci oculo banya me dolla 20 cutcut. Medo i kom meno, laco-ni olubo tam pa Alexandra ci ocako kwano Baibul. Cwiny Alexandra obedo yom mada me rwatte ki laco-ni doki i nge dwe adek i gure madit pa Lucaden pa Jehovah ma obedo i leb Chinese i lobo Peru. Me nyuto pwocce pi jami ducu ma Alexandra otimo pire, laco-ni olwonge kacel ki jo ma owoto kwede i gure madit man me bino ka cam i otel ma mege.\\nMiyo mic ki konyo jo mukene kelo yomcwiny madwong. Ber dong loyo ka itwero bene konyo dano me ngeyo Lubanga Jehovah, ma en aye Lami mot mabeco ducu! (Yakobo 1:17) In tika itye ka nongo adwogi maber ma bino pi miyo mot?\\n^ para. 21 Pi ngec mukene, nen buk me Baibul Twero Pwonyowa Gin Ango? ma Lucaden pa Jehovah aye gucoyo dok nonge i www.jw.org\/ach. Yeny i te BUKKE > BUKKE KI BROCUWA.\\nCOVER SUBJECT Mic mo ma Lapore Pe\\nCOVER SUBJECT Mic Madit Loyo Ducu pa Lubanga—Pingo Welle Dit Tutwal?\\nCOVER SUBJECT Ibidok i Mic Madit Loyo Ducu pa Lubanga Nining?\\nGengo Nyom Tika Obedo Cik ma Lukricitayo Myero Gulubi?\\nBwot ki i Opii—i Kare macon ki i Kare-ni\\nNgo ma Baibul Waco?\\nText Yero Bukke me kompiuta me akwanya WI LUBELE Tika Ibijolo Mic Madit Loyo Ducu pa Lubanga?\\nTika Ibijolo Mic Madit Loyo Ducu pa Lubanga?\\nWI LUBELE Tika Ibijolo Mic Madit Loyo Ducu pa Lubanga?","num_words":1717,"character_repetition_ratio":0.046,"word_repetition_ratio":0.0,"special_characters_ratio":0.217,"stopwords_ratio":0.257,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Carolok ma Yecu Obolo i Kom Anyira Apar (Matayo 25) | Pwony me Anyama\\n“Pi meno wuki [piny], pien pe wungeyo nino kadi wa cawa.”—MAT. 25:13.\\nLok ango ma pire tek ma tye i carolok ma Yecu obolo i kom anyira apar-ri?\\nJo ma kiwirogi gutiyo ki tira ma i carolok ma Yecu obolo i kom anyira apar-ri nining?\\n“Romi mukene[-ni]” giromo nongo adwogi maber ki i carolok ma Yecu obolo i kom anyira apar-ri nining?\\n1, 2. (a) Gin ango ma Yecu owaco ma lubbe ki kare me agikki? (b) Lapeny mene ma wabinyamo i pwony man?\\nTEM kong goyo i wi cal Yecu ma obedo i Wi Got Jeituni, got ma onongo nen ki i ot pa Lubanga ka itye i Jerucalem. En onongo tye kacel ki lukwenane angwen, Petero, Anderiya, Yakobo ki dong Jon. Gin guketo cwinygi adada ka winyo lok pa Yecu i kare ma en tye ka tito botgi gin mo ma bikelo yomcwiny i anyim. En otito botgi jami mapol ma lubbe ki kare me agikki me lobo pa Catan-ni kacel ki kare ma en biloc kwede i Ker pa Lubanga. En otittigi ni i kare meno, “lagwok ot ma lagen dok maryek” bicung pire i lobo kany kun miyo bot luticce cam me cwiny i kare ma gimito kikome.—Mat. 24:45-47\\n2 I nge tyeko waco lok meno, Yecu obolo carolok i kom anyira apar. (Kwan Matayo 25:1-13.) I pwony man, wabinyamo lapeny magi: (1) Lok ango ma pire tek ma tye i carolok man? (2) Jo ma kiwirogi ma gin lugen gutiyo ki tira ma i carolok man nining, ki dok okelo adwogi maber ango? (3) Wan ki acel acel waromo nongo adwogi maber ki i carolok pa Yecu-ni nining?\\nLOK ANGO MA PIRE TEK MA TYE I CAROLOK MAN?\\n3. I kare mukato angec, bukkewa otito carolok madok i kom anyira apar-ri nining, dok adwogine obedo ningo?\\n3 Kit ma waneno kwede i pwony mukato-ni, lagwok ot ma lagen i kareni pe loko tutwal i kom kit ma lok moni me Baibul ocobbe kwede ento tutwalle i kom pwony ma wanongo ki iye. I kare mukato angec, bukkewa i kine mukene obedo ka tito ni jami mapat pat ma Yecu oloko i komgi i carolokke madok i kom anyira apar-ri gicung pi gin mo, jami magi kwako tara, moo, cupa medo ki dong mukene. Tika tye lok ada ni keto tamwa i jami matinotino ogengowa keto cwinywa i kom lok ma pigi teko ma gitye i carolok man? Lagam pi lapeny man pire tek adada dok gudo wan ducu.\\n4. I carolok ma Yecu obolo-ni, wan watwero ngeyo (a) lanyom nining? (b) anyira nining?\\n4 Kong wanenu lok ma pire tek ma Yecu owaco i carolok man. Mukwongo, tam i kom jo ma kiloko i komgi i carolok madok i kom anyira apar-ri. Anga ma obedo lanyom i carolok-ki? Ki lok ada, Yecu onongo tye ka lok i kome kekene. I nino mukene bene, Yecu owacci ebedo lanyom! (Luka 5:34, 35) Ento, anyira apar-ri kono? I carolok-ki, Yecu owacci tic ma anyira apar-ri gitye kwede aye me kuro lanyom ka bino kun nongo giweko taragi lyel. Nen kong gin mukene ma Yecu owaco bot lulub kore ma kiwirogi ma gitye “romi manok[-ni].” En owaco ni: “Wubed ma wutweyo pyerwu, kun tarawu lyel; wubed macalo jo ma kuro laditgi ka bidwogo nia ki i karama me nyom.” (Luka 12:32, 35, 36) Medo i kom meno, lakwena Paulo gin ki lakwena Jon gucoyo ni jo ma kiwirogi ma gilubo kor Kricito gitye macalo nyako ger. (2 Kor. 11:2; Yabo 21:2) Ada, carolok ma Yecu obolo i Matayo 25:1-13 omiyo macalo tira ki dok cik bot lulub kore ma kiwirogi.\\n5. Yecu owaco ni carolokke-ni bicobbe awene?\\n5 Awene ma tira ma Yecu omiyo-ni bicobbe iye? Gin ma Yecu owaco i agikki me carolokke-ni miniwa lagamme, en owaco ni: ‘lanyom obino.’ (Mat. 25:10) Kit ma wanyamo kwede i Wi Lubele me Julai 1, 2013, lok ma Yecu owaco i Matayo cura 24 ki 25 loko tyen aboro kulu i kom ‘binone.’ Ka mo keken ma Yecu oloko pi binone, en onongo tye ka lok i kom twon can madit atika-ni, kare ma ebibino iye ka ngolo kop kacel ki jwero lobo man marac-ci. Pi meno, carolok man bicobbe i kare me agikki ento bio i agikkine i kare me twon can madit atika-ni.\\n6. Lok ango ma pire tek ma tye i carolok man?\\n6 Lok ango ma pire tek ma tye i carolok man? Nen kong lok ma Yecu owaco ma peya obolo carolok man. Yecu onongo pud oa ka lok i kom “lagwok ot ma lagen dok maryek.” Lagwok ot meno obedo gurup matidi pa jo ma kiwirogi ma onongo gibitelo lulub kor Kricito i kare me agikki-ni. Yecu ociko co magi ni omyero gubed jo ma lugen. I ngeye, en bene otiyo ki carolok man me ciko lulub kore ducu ma kiwirogi ma gikwo i kare me agikki me bedo ma ‘gikiyo piny’ wek pe gukeng motgi me kwo i polo. (Mat. 25:13) Kong dong wanyamu carolok man kun waneno kit ma jo ma kiwirogi guketo kwede tirane i tic.\\nJO MA KIWIROGI GUTIYO KI TIRA MA I CAROLOK MAN NINING?\\n7, 8. (a) Jami aryo mene ma oweko anyira maryek-ki gubedo atera? (b) Jo ma kiwirogi gunyuto nining ni gitye ma giyubbe?\\n7 Carolok pa Yecu-ni nyuto ni anyira maryek-ki onongo gitye atera dok gubedo ka kuro lanyom ka iporo ki anyira ma lumingngi. Pingo? Gin gutimo meno pi jami aryo: gin onongo guyubbe dok wanggi obedo twolo. Anyira ma kiwacigi ni gubed ma wanggi twolo i dyerwor kun gikuro lanyom-mi, onongo myero guwek taragi obed ka lyel dok gukur piny pi cawa malac nio ka lanyom obino. Ento, ka iporo ki anyira ma lumingngi, anyira abic onongo guyubbe maber adada pien gin gubino ki moo mukene i cupagi medo i kom ma onongo tye i taragi. Tika jo ma kiwirogi bene gubedo ma guyubbe?\\n8 Gin gubedo ma guyubbe! I kare man me agikki-ni, Lukricitayo ma kiwirogi gitimo ticgi calo anyira maryek-ki pien guyubbe me tiyo ticgi ki gen nio wa i agikki. Gin gingeyo ni wek gibed lugen i ticgi pi Jehovah, omyero gijal jami mapol me kom ma tye i lobo pa Catan-ni. Gimine me tic pi Jehovah keken ki cwinygi ducu labongo tamone ni nino mo gibigikone woko, ento gitiyo pire pi mar ki gengi i kome kacel ki Wode. Gin gigwoko gennegi kun gikwero cwiny me lobo man marac-ci, ma opong ki miti me jami me kom, tim tarwang, ki dong cwiny me woro me jami. Pi meno, gin gitye atera dok bene gimedde ameda ki ryeny kadi bed ni nen calo Lanyom tye ka galle.—Pil. 2:15.\\n9. (a) Lok me poyo wic ango ma Yecu omiyo ma lubbe ki nino? (b) I yo ma nining ma Lukricitayo ma kiwirogi gujolo kwede woo ma winye ni: “Nen, lanyom dong bino!”? (Nen lok ma tye i tere piny.)\\n9 Anyira maryek-ki bene gubedo atera pi bino pa lanyom pien gin gubedo ma wanggi twolo. Tika twere pi Lakricitayo acel acel ma kiwiro me nino woko i kare ma nongo en tye ka kuro lanyom? Meno twere. Nge ni Yecu owaco ni anyira apar-ri “ducu nino omako wanggi, ci gunino woko” pien nen calo lanyom ogalle. Yecu onongo ngeyo ni kadi bed ni ngat moni tye atera dok tye ki miti, en pud romo doko goro pi roc ma watye kwede. Jo ma kiwirogi ma gin lugen gulubo tira man dok gutiyo matek adada me bedo ma wanggi twolo. I carolok ma Yecu obolo-ni, anyira-ni ducu gua cut i kare ma woo owinye i cwiny dyewor ni: “Nen, lanyom dong bino!” Ento anyira maryek keken aye gukanyo nio wa i agikki. (Mat. 25:5, 6; 26:41) Ento jo ma kiwirogi ma gin lugen i kareni kono? I kare man me agikki-ni, gin gujolo woo ma winye ni: “Nen, lanyom dong bino!” Gin bene gudiyo cwinygi kun gibedo atera me kuro bino pa Lanyom. * Ento, agikki me carolok man loko tutwalle i kom kare mo i anyim.\\nMOT PI ANYIRA MARYEK KI PWOD PI ANYIRA MA LUMINGNGI\\n10. Lapeny mene ma myero wapenye kwede ma lubbe ki gwenyo lok ma obedo i kin anyira maryek-ki ki anyira ma lumingngi?\\n10 I agikki me carolok ma Yecu obolo-ni, anyira ma lumingngi gupenyo anyira maryek-ki ni guminigi moo wek giket i taragi. Ento anyira maryek-ki gukwero konyogi. (Kwan Matayo 25:8, 9.) Gwenyo lok meno kelo lapeny man: “Awene ma Lukricitayo ma lugen gukwero konyo ngat mo ma openyo pi kony?” Wi myero opo i kom kare ma carolok meno bicobbe iye. Wiwa myero pe owil ni alokaloka manyen ma kitimo i niangowa tye ni Yecu ma en aye Lanyom-mi bibino ka ngolo kop tung i agikki me twon can madit atika-ni. Tika but carolok man loko i kom gin ma bitimme ma nongo kare meno me twon can madit atika-ni peya ogik? Nen calo tye kumeno, pien i kare meno jo ma kiwirogi nongo dong kityeko keto lanyut me agikki i tur nyimgi.\\n11. (a) Ngo ma bitimme ma nongo twon can madit atika-ni peya ocakke? (b) Gin ango ma anyira maryek-ki onongo gitye ka wacone i kare ma guwacci anyira ma lumingngi gucit bot jo ma gicato moo?\\n11 Pi meno, ma peya twon can madit atika-ni ocakke, jo ducu ma kiwirogi ma pud gitye i lobo kany nongo dong kiketo lanyut me agikki i tur nyimgi. (Yabo 7:1-4) Nicakke i kare meno, ngene kene ni wang ma gucito i polo. Ento tam kong i kom mwaki ma nongo twon can madit atika-ni peya ocakke. Ngo ma bitimme i kom jo ma kiwirogi ma pe gubedo ma wanggi twolo nyo pe gugwoko gennegi? Gin gibikeng motgi me cito i polo. Ngene kene ni pe kibiketo lanyut me agikki i tur nyimgi ma nongo twon can madit atika-ni peya ocakke. I kare meno, Lukricitayo mukene ma gin lugen kibiwirogi ki cwiny maleng. Ka twon can madit atika-ni ocakke, jo meno ma gin lumingngi gibibedo ki ur me neno kit ma kijwero kwede Babilon Madit. Meno aye kare ma gin gibiniang ni kara onongo pe gitye atera me jolo Lanyom ka obino. I kare meno ma cawa nongo dong pe-ni, ngo ma bitimme ka ce gupenyo pi kony? Carolok ma Yecu obolo-ni miniwa lagamme. Anyira maryek-ki gukwero miyo moogi bot anyira ma lumingngi ento guwaco ni gin myero gucit bot jo ma cato moo. Ento wi myero opo ni man otimme “i cwiny dyewor.” Tika onongo gubinongo jo ma gicato moo i cawa meno? Pe. Cawa onongo dong okato woko.\\n12. (a) I kare me twon can madit atika-ni, ngo ma bitimme i kom ngat mo keken ma kiwiro ento pe ogwoko gennene ma nongo peya kiketo lanyut me agikki? (b) Gin ango ma bitimme i kom jo ma gubedo calo anyira ma lumingngi?\\n12 Ki bene, i kare me twon can madit atika-ni, jo ma kiwirogi pe gibikonyo luwotgi ma pe gugwoko gennegi. Kony mo bibedo peke matwal. Kare nongo dong pe. Gin ango ma bitimme i komgi? Yecu otito gin ma bitimme i kare ma anyira ma lumingngi gucito ka wilo moo: “Lanyom obino; jo ma nene gitye ma guyubbe gudonyo kacel kwede i ot i karama me nyom, ci giloro doggola woko.” Ka inen Kricito obino i deyone tung i agikki me twon can madit atika-ni, en bicoko kacel jo ma lugen ma kiwirogi i polo. (Mat. 24:31; 25:10; Jon 14:1-3; 1 Tec. 4:17) Kibiloro doggola woko bot jo ma pe gin lugen calo anyira ma lumingngi. Gin gibikok kun gibako doggi ni: “Ladit, ladit, yab doggola botwa do!” Ento, lagam ma kibiminigi romo aroma ki lagam ma kimiyo bot jo ma gubedo dyegi i cawa meno me ngolo kop: “Ada awaco botwu ni, an gira pe angeyowu.”—Mat. 7:21-23; 25:11, 12.\\n13. (a) Pingo pe myero wabed ki tam ni jo mapol ma kiwirogi ma gilubo kor Kricito pe gibigwoko gennegi? (b) Pingo lok me cik ma Yecu omiyo-ni nyuto gen ma en tye kwede? (Nen cal ma tye i pot karatac 13.)\\n13 Gin ango ma waromo mokone ma lubbe ki gin ma dong wanyamo-ni? Yecu mono onongo tye ka wacci jo mapol ma kiwirogi pe gibigwoko gennegi ma weko mitte ni myero kile kakagi? Pe. Wi myero opo ni en onongo pud oa ka ciko “lagwok ot ma lagen dok maryek” ni pe myero kite odok rac. Man pe te lokke ni en onongo mito ni gin ma kit meno otimme. I yo acel-lu, carolok man onongo tye ki cik magwar adada. Kit macalo anyira abic onongo gitye luming ki anyira abic onongo giryek-ki, man te lokke ni ngat acel acel ma kiwiro romo yero me bedo ma oyubbe nyo ma wange twolo, nyo laming ki dok pe lagen. Man aye bene gin ma lakwena Paulo ocoyo me ciko Lukricitayo luwote ma kiwirogi. (Kwan Jo Ibru 6:4-9; por ki Nwoyo Cik 30:19.) Nge ni lok ma Paulo ocoyo-ni gwar adada, ento en bene onyuto gen ni ‘jami mabeco’ tye anyim pi omegine ki lumegine ma gin Lukricitayo. I yo ma kit meno, lok me cik ma Yecu omiyo i carolokke-ni nyuto ni en bene tye ki gen acel-li i kom jo ma kiwirogi. Kricito ngeyoni ngat acel acel ma kiwiro romo gwoko gennene dok nongo mot mamwonya adada!\\n“ROMI MUKENE” PA KRICITO GINONGO ADWOGI MABER NINING?\\n14. Pingo “romi mukene” bene giromo nongo adwogi maber ki i carolok pa anyira apar-ri?\\n14 Tika omyero watam ni “romi mukene” pa Kricito pe gibinongo mot mo keken pien carolok ma Yecu obolo madok i kom anyira apar-ri tye tutwalle pi lulub kore ma kiwirogi? (Jon 10:16) Pe wacel! Wi myero opo ni lok ma pire tek ma tye i carolok man yot adada: “Wuki [piny]” Tika man kwako jo ma kiwirogi keken? Yecu con owacci: ‘Lok ma awaco botwu-ni, awaco bot dano ducu ni, Wuki piny.’ (Mar. 13:37) Yecu mito ni lulub kore ducu myero guyub cwinygi me tic ki gen dok bene gin weng gubed ma wanggi twolo. Pi meno, Lukricitayo ducu myero gulub lanen maber pa jo ma kiwirogi pien gin giketo ticwa me pwony-nyi bedo mukwongo i kwogi. Wan ducu ki acel acel bene wiwa myero opo ni anyira ma lumingngi gupenyo anyira maryek-ki ni gupokigi moo mogo. Penygi-ni poyo wiwa ni wan ducu myero wabed lugen bot Lubanga, wabed ma wayubbe, ki dok ma wangwa twolo ento pe ngat mukene aye myero otim jami magi piwa. Wan ducu wabicung i nyim Langolkop matir ma Jehovah aye ocimo. Omyero wabed atera. Dok en dong cok dwogo adada!\\nKit ma anyira ma lumingngi gupenyo kwede pi moo-ni, man nyuto ni pe tye ngat mo ma romo bedo lagen nyo ma wange twolo piwa\\n15. Pingo nyom pa Kricito kacel ki nyako gerre tye me yomcwiny bot Lukricitayo ducu me ada?\\n15 Lukricitayo ducu gibinongo adwogi maber ki i carolok ma Yecu obolo madok i kom nyom. Ki lok ada, anga i kinwa ma cwinye pe yom pi nyom meno ma bitimme i anyim-mi? I nge lweny me Armagedon, jo ma kiwirogi nongo dong gitye i polo ka ma gin gibidoko nyako ger pa Kricito. (Yabo 19:7-9) Dano ducu ma gitye i lobo gibinongo adwogi maber ki i nyom man ma bitimme i polo-ni pien bikelo loc ma pud ber loyo pi jo ducu. Kadi bed ni genwa tye me kwo i polo nyo i lobo, wamoku tamwa me pwonyo jami ma pigi tego ki i carolok man ma kibolo i kom anyira apar-ri. Wan ducu myero wacung wunu ma pe watagge kun wabedo ma nongo wayubbe ki dok ma wangwa twolo wek wanong mit pa kwo mamwonya ma Jehovah oyubo piwa i kare me anyim.\\n^ para. 9 I carolok ma Yecu obolo-ni, kare kong okato i nge winyo woo ma wacci, “Nen, lanyom dong bino!” (tyeng 6) ki dong bino pa lanyom (tyeng 10). I kare me agikki-ni, jo ma kiwirogi guniang lanyut ma moko ka maleng ni Yecu dong tye ka loc. Gin gingeyo ni en ‘obino’—tye ka loyo Ker pa Lubanga. Katala ma gitye kwede aye me bedo ma wanggi twolo nio ka en obino nyo odwogo.","num_words":2610,"character_repetition_ratio":0.087,"word_repetition_ratio":0.001,"special_characters_ratio":0.245,"stopwords_ratio":0.322,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Wel 10 ACO85 - Rwot owaco bot Moses ni, “Yub tum aryo - Bible Search\\nWel 9 Wel 11\\nTum me ryal\\n1Rwot owaco bot Moses ni, 2“Yub tum aryo me ryal ma ibitetogi ki nyol, ci ibitic kwedgi me lwoŋo lwak ki pi cako wot. 3Ka gikuto tum aryo ducu, ci lwak ducu gibicokke kacel boti i doggola kema me rwatte. 4Ento ka gikuto tum acel keken, ci lutel wic, ma gin ludito ma i kaka ducu pa jo Icrael, gibicokke kacel boti. 5Ka wukuto okok maloŋo kicel, ci gony ma yo tun wokceŋ gibicako wot. 6Ka wukuto okok maloŋo tyen me aryone, ci gony ducu ma yo tun acuc gibicako wot. Gibikuto tum kok maloŋo me cako wot anyim. 7Ento ka wumito coko lwak kacel wubikuto, ento pe wukut okok maloŋo. 8Awobe pa Aron, ma gin aye ajwagi, gibikuto tumo Cik me kuto tum bibedo botwu cik matwal nio wa i kare pa likwayowu ducu. 9Ka wucito i mony ka lweny ki lukworwu ma gidiyowu i lobowu, ci wubimiyo oduru mony kok kun wukuto tum, wek Rwot Lubaŋawu opo piwu ci olarwu ki bot lukworwu. 10I nino ma cwinywu yom iye bene, ki i nino madito ma gicikowu pigi, ki i kare me por dwe ducu, wubikuto iye tum i wi gitum awaŋa mewu, ki i wi gitum mewu me gityer lakwecwiny; gibikutogi wek Lubaŋa opo piwu; an a Rwot Lubaŋawu.”\\nJo Icrael gua woko ki i Cinai\\n11I mwaka me aryone, i dwe me aryone, i kom nino dwe pyeraryo, pol ocako warre woko ki i wi kema lok me caden, 12omiyo jo Icrael gucako wot, gua woko ki i tim Cinai kun giwoto, gikobo; ci pol ocito ocuŋ wa i tim Paran. 13Gudak tyen man mukwoŋo kit ma Rwot yam ociko ki Moses. 14Bendera me gony pa jo pa Juda aye gutelo yo ki buca monygi ducu; lawimonygi aye Nakucon wod pa Aminadab. 15Lawimony me kaka pa Icakar obedo Natanel wod pa Juar, 16ki lawimony me kaka pa Jabulon obedo Eliab wod pa Kelon.\\n17Ka kema pa Rwot doŋ giputo, ci likwayo pa Gercon ki likwayo pa Merari ma gitiŋo kema, gucako wotgi. 18Ki bendera me gony pa jo pa Reuben ocako wot ki buca monygi ducu; lawimonygi obedo Elijur wod pa Cedeur 19Lawimony me kaka pa Cimeon obedo Celumiel wod pa Juricadai. 20Lawimony me kaka pa Gad obedo Eliacap wod pa Deuel.\\n21Dok jo pa Kokat gucako wot, kun gitiŋo jami maleŋ ducu; kema onoŋo doŋ giguro ocuŋ ma peya guo. 22Ka dok bendera me gony pa jo pa Epraim ocako wot ki buca monygi ducu; lawimonygi obedo Elicama wod pa Amikud. 23Lawimony me kaka pa Manace obedo Gamaliel wod pa Pedajur. 24Lawimony me kaka pa Benjamin obedo Abidan wod pa Gideoni.\\n25Lacen bendera me gony pa jo pa Dan ocako wot ki buca monygi ducu, kun gicoko ŋe gony ducu; lawimony megi obedo Akiejer wod pa Amicadai. 26Lawimony me kaka pa Acer obedo Pagiel wod pa Okoran. 27Lawimony me kaka pa Naputali obedo Akira wod pa Enan. 28Man aye onoŋo kit wot pa jo Icrael, ma lubo buca monygi, i kare ma gimol me cako wot.\\n29Moses owaco bot Kobab wod pa Reuel ma Lamidian, won dakone, ni, “Wan wacako wot wadak i kabedo ma Rwot cen owaco pire ni ebimiyowa-ni. Ber iwot kwedwa, ci wabitimi maber.” 30Ento Kobab owacce ni, “An pe abicito; abidok i lobo tuwa ki bot lutuwa.” 31Moses ogamo ni, “Alegi, pe iwekwa, pien in iŋeyo ni wabigony i tim, ci ibibedo botwa ma ka waŋwa. 32Dok ka ibiwoto kwedwa, gin maber ducu ma Rwot bitimo i komwa, wan bene wabitimi kit meno.”\\n33Gucako a woko ki i nyim got pa Rwot, ci gutiŋo wot me nino adek; ci canduk me gicikke pa Rwot owoto otelo yo nyimgi wot me nino adek pi yenyo kabedo me yweyogi, 34kun pol pa Rwot woto lamalo ka wigi ki i dyeceŋ, i kare ducu ma gicako wot nia ki i gonygi.\\n35-Kare ducu ka canduk cako wot, ci Moses waco ni, “Doŋ ia malo, ai Rwot imi lumerok meri guket woko ata; wek jo ma dagi guriŋ woko ki i nyimi.” 36Ka doŋ ocun ka yweyo, ci en dok waco ni, “Doŋ idwog cen, ai Rwot, bot lwak doggola mapol mada ma i Icrael.”","num_words":696,"character_repetition_ratio":0.073,"word_repetition_ratio":0.0,"special_characters_ratio":0.244,"stopwords_ratio":0.287,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yer Galowang Maber | Mar pa Lubanga\\nDUL ME 6\\nKit me Yero Galowang Maber\\n‘Wutim jami ducu pi miyo deyo bot Lubanga.’—1 JO KORINT 10:31.\\n1, 2. Kit tam ango ma myero wamoki ma lubbe ki yero galowang?\\nTAM kong ni imito camo nyig yat mo mamit adada ento dok inongo ni bute tungcel otop woko. Ibitimo gin ango? Kakare, iromo camo nyig yat meno ducu, kadiwa bute ma otoppi bene; itwero bolo nyig yat meno olu, wa ki bute ma otoppi; nyo itwero ngolo bute ma otoppi ibolo woko ka icamo bute maber-ri. Mene ma ibiyero?\\n2 I yo acel-lu, galowang bene obedo calo nyig yat-ti. I cawa mukene, nongo imito mato yamo, ento wi po ni pol pa galowang me kare-ni opong ki jami maraco dok bene otop woko. Dong, ibitimo gin ango? Jo mukene pe giparo jami maraco dok giye kit galowang mo keken ma tye i lobo-ni. Mukene gikwero galowang ducu wek gigenge ki i gin mo keken marac. Jo mukene gikwero galowang maracone ento kicel kicel gigalowanggi ki yo me galowang ma pe rac. Gin ango ma myero iyer wek ibed i mar pa Lubanga?\\n3. Kombeddi dong wabicito ka neno gin ango?\\n3 Pol pa wan wabiyero yo me adekke-ni. Waye ni olo galowang mitte i kare mogo ento omyero wagal wangwa ki jami mabeco. Pi meno, omyero wanen kit ma waromo poko kwede kin gin maber ki ma pe ber. Mukwongo, kong wanenu kit ma galowang ma wayero gudu kwede woro ma wamiyo bot Jehovah.\\n‘WUTIM JAMI DUCU PI MIYO DEYO BOT LUBANGA’\\n4. I yo ma nining ma dyerewa gudo kwede ki jami ma wayero me galowangwa?\\n4 I kare mukato angec, Lacaden mo mutegi ma onongo batija i mwaka 1946 owacci: “Kare ducu aneno ni abedo tye i winyo pwony mo keken me batija dok me winyogi ki diro atikatika calo obedo nino me batijana.” Pingo? En otito ni, “Po i kom dyerena obedo gin acel ma pire tek ma oweko pud atye ka medde i niye.” Kadi in bene iye lok meno labongo akalakala mo. Bedo ka poyo wi kekeni ni icikke bot Jehovah me tic pire ki kwoni ducu bikonyi me diyo cwinyi. (Kwan Latitlok 5:4.) Ki lok ada, bedo ka lwodo lok i kom dyerewa pe gudo kit ma waneno kwede tic me pwony pa Lukricitayo keken ento gudo wa yo me kwowa mukene bene—ma i kine tye iye galowang. Lakwena Paulo onyuto ada pa lok meno bot Lukricitayo me karegi ca ni: ‘Dong ka wucamo cam nyo ka wumato mat, nyo gin ducu ma wutiyo, wutim jami ducu pi miyo deyo bot Lubanga.’—1 Jo Korint 10:31.\\n5. I yo ma nining ma buk pa Lulevi 22:18-20 konyowa me niang lok me ciko dano ma tye i Jo Roma 12:1?\\n5 Gin mo keken ma itimo i kwo kubbe ki woroni bot Jehovah. I waraga ma Paulo ocoyo bot jo Roma, en otiyo ki lok mo matek adada wek ada man omok i wi luye luwote. En obako doge botgi ni: “Wumine kenwu [dul komwu] macalo gitum makwo ma gityero bot Lubanga, gin maleng ma yomo cwiny Lubanga; ma en aye woro me cwinywu.” (Jo Roma 12:1) Komwa kwako tamwa, cwinywa, kacel ki kerowa. Jami magi ducu watiyo kwedgi me tic pi Lubanga. (Marako 12:30) Paulo oloko i kom tic ki tekowa ducu ni obedo dyere. Lokke meno obedo lok ma ciko dano. I te Cik pa Moses, Lubanga onongo dag gityer maraco. (Lulevi 22:18-20) I yo acel-lu, ka gityer pa Lakricitayo mo i yo me cwiny tye ki bal, ci Lubanga kwero woko. Man mono timme nining?\\n6, 7. Lakricitayo romo balo kome nining, dok adwogine romo bedo ningo?\\n6 Paulo ociko Lukricitayo ma i Roma ni: “Pe . . . wumi dul komwu mapat pat i timo bal.” Paulo bene owaco botgi ni ‘wunek tic me kom woko.’ (Jo Roma 6:12-14; 8:13) I waragane ma en kong ocoyo con, en onongo omiyo lanen mogo me kodi “tic me kom” magi. Ma dok i kom lubal, wakwano ni: ‘Doggi opong ki lok makec ma giceno ki dano acena.’ ‘Tyengi yot giringo kwede madwir ka neko dano.’ ‘Pe gineno gin ma miyo gilworo Lubanga.’ (Jo Roma 3:13-18) Lakricitayo weko kome doko gin marac ka ce en tiyo ki ‘dul kome’ me timo bal. Me labolle, i kare-ni ka Lakricitayo mo neno jami mogo macilo calo cal ma tugo miti macilo nyo neno tim mogo me gero i vidio akaka, en nongo tye ka miyo “[wange] timo bal” dok nongo tye ka balo kome. Woro mo keken ma en miyo bedo gityer ma pe leng dok ma Lubanga pe ye. (Nwoyo Cik 15:21; 1 Petero 1:14-16; 2 Petero 3:11) Yero galowang marac nongo dong okelo adwogi marac adada!\\n7 Ada, jami ma Lakricitayo moni yero me galo wange kelo adwogi madit adada. Pi meno, wamito ni wayer galowang ma kelo deyo ento pe ma weko gityerwa bedo rac bot Lubanga. Kong dong wanenu kit ma waromo ngeyo kwede galowang maber ki ma pe ber-re.\\n“WUKWER GIN MARAC”\\n8, 9. (a) Galowang kiromo poko iye i dul adi? (b) Kit galowang ango ma wakwero, dok pingo?\\n8 Galowang kiromo pokone i dul aryo. Me acel, aye galowang ma Lukricitayo omyero gukwer lajwac; ki mukenene-ni aye galowang ma Lukricitayo giromo nongone ni ber nyo pe ber. Kong dong wacaku ki neno me acelle-ni—galowang ma Lukricitayo omyero gukwer woko.\\n9 Kit ma waneno i Dul me 1, galowang mukene nyutu tim mogo ma kikwero woko ka maleng i Baibul. Me labolle, tam kong i kom kabedo me Intanet kacel ki vidio mogo, yub me telebijon, ki wer mogo macilo nyo ma opong ki tim jokjok nyo cal maraco nyo ma loko i kom jami macilo calo tim tarwanggi-gu. Kit ma galowang maraco magi nyutu jami mogo me lewic ni ber kun nongo turo cik me Baibul-li, Lukricitayo omyero pe guyegi. (Tic pa Lukwena 15:28, 29; 1 Jo Korint 6:9, 10; Niyabo 21:8) Ka ikwero kodi galowang magi ma pe tye atir-ri, ci nongo inyutu bot Jehovah ni ada ‘ikwero gin marac’ dok kare ki kare ‘pe iye gin marac.’ Ka itimo meno, ci nongo itye ki ‘niye ma goba pe iye.’—Jo Roma 12:9; Jabuli 34:14; 1 Temceo 1:5.\\n10. Kit tam ango ma pe ber ma lubbe ki galowang, dok pingo?\\n10 Jo mukene giromo tamone ni neno galowang ma nyutu tim me tarwang ma donyo matut pe rac. Gitamo ni, ‘Aromo gira nenone i vidio nyo i telebijon, ento an pe abitimogi.’ Tam ma kit meno bwolo dano dok rac adada. (Kwan Jeremia 17:9.) Ka ce wagalo wangwa ki neno jami ma Jehovah dag, ci tika nongo ‘wakwero gin marac’? Ka wabedo ka neno, kwano, ki winyo jami maraco, ci biumo tamwa woko. (Jabuli 119:70; 1 Temceo 4:1, 2) Kwo ma kit meno twero gudo ngo ma watimo nyo kit ma waneno kwede tim me bal pa jo mukene.\\n11. I yo ango ma buk pa Jo Galatia 6:7 oloko lok ada ma lubbe ki galowang?\\n11 Man dong otyeko timme. Lukricitayo mukene gupoto i tim me tarwang pien gubedo ka galo wanggi ki neno jami maraco kare ducu. Gipwonye ki poto kong i peko kit ma kiwaco ni “gin ma dano ocoyo, en aye bene en bikayo.” (Jo Galatia 6:7) Ento watwero gwokke wek pe wapot i peko man. Ka ibedo ka pito tammi ki jami matir, ci ibikayo adwogi mabeco ki yomcwiny.—Nen bok ma wiye tye ni “ Kit Galowang Ango ma Myero An Ayer?” i pot karatac 67.\\nKIT GALOWANG ANGO MA MYERO AN AYER?\\nPwony: “Wukwer gin marac, wumok matek i kom gin maber.”—Jo Roma 12:9.\\nLubanga mono cwinye bedo yom ka . . .\\nlok ma awinyo i wer miyo keto tamma i kom jami mabeco bedo tek?—1 Jo Korint 6:9, 10.\\nalubu lok ki tic mogo me caro caro pa jo ma i vidio ma ayero me nenogi?—Luka 6:40.\\nayero tuko me vidio ma mito ni an atuk kaka ngat ma ger nyo calo latim tim tarwang?—Jabuli 11:5, 7.\\ncik ma apwonyo kwede jo mukene pe obedo cik ma atiyo kwede me yero jami me galowang?—Jo Roma 2:21.\\nMOKO TAM MA LUBBE KI CIK ME BAIBUL\\n12. I yo ango ma buk pa Jo Galatia 6:5 kubbe kwede ki galowang, dok tira ango ma tye me konyo wan ki acel acel me moko tamwa?\\n12 Kong dong wanenu dul me aryone-ni—galowang ma nyutu jami mogo ma pe kikwero nyo kiye atir atir i Lok pa Lubanga. I yero galowang magi, Lakricitayo acel acel myero omok tamme i kom gin ma en neno ni ber. (Kwan Jo Galatia 6:5.) Ento ka watye ka moko tam man, gin ma tirowa tye. Baibul tye ki pwony nyo ada ma pigi tego, ma konyowa me niang kit ma Jehovah tamo kwede. Ka ce walubu pwony magi, ci wabiniang ‘gin ducu ma Jehovah mito,’ ma man tye iye galowang.—Jo Epeco 5:17.\\n13. Ngo ma biweko wagwokke ki i kom galowang ma pe yomo cwiny Jehovah?\\n13 Waniang ni Lukricitayo ducu pe gitye ki niango marom me poko kin kit me kwo maber ki marac. (Jo Pilipi 1:9) Ento Lukricitayo giniang ni ka odok i lok kom galowang, miti pa dano tye mapatpat. Pi meno, omyero pe wabed ki gen ni Lukricitayo ducu bimoko tam marom. Kadi bed kit meno, ka ce waye ni cik pa Lubanga aye odor tamwa ki cwinywa, ci mitiwa me gwokke ki i kom galowang mogo ma pe yomo cwiny Jehovah bimedde.—Jabuli 119:11, 129; 1 Petero 2:16.\\n14. (a) Gin ango ma myero watam pire ka watye ka yero galowang? (b) Waromo keto pi Ker-ri bedo me acel i kwowa nining?\\n14 Ka itye ka yero galowang moni, tye gin acel ma pire tek ma omyero inen: cawani. Kadi bed ni jami ma tye ka kati ki i galowang-ngi tye maber, ento cawa ma itero iye nyutu gin ma in inongo ni pire tek-ki. Bot Lukricitayo, gin ma pire tek obedo jami me cwiny. (Kwan Matayo 6:33.) Ci dong, ngo ma iromo timone wek Ker-ri obed me acel i kwoni? Lakwena Paulo owaco ni: “Wugwokke maber i kwo ma wubedo kwede; pe wubed macalo jo ma kwiya piny, ento calo jo maryek. Kare ma tye myero iti kwede i yo maber.” (Jo Epeco 5:15, 16) Ada, dwoko piny cawa ma ibalo i galowang bimiyo ibedo ki kare me timo jami ma pigi tego nyo ‘gin maber makato’—tic ma kelo ber bedoni i yo me cwiny.—Jo Pilipi 1:10.\\n15. Pingo omyero wabed ryek ka ce watye ka yero jami madok i kom galowang?\\n15 Ka ce watye ka yero gin mo madok i kom galowang omyero pe wawek obed cok ki wang cor me gin marac. Man te lokke ngo? Tam i kom labol me nyig yat ca. Wek pe icam gin ma otop, pe ingolo en ka marac-ci keken ento ingolo wa kabedo murumo ngete ducu. I yo acel-lu, ber bene pe me cito cok ki ka marac i lok madok i kom galowang. Lakricitayo maryek pe gwokke ki i kom galowang ma turo cik me Baibul keken, ento gwokke bene ki i galowang ma poko ber-re ki rac-ce tek nyo ma orubbe ki jami macilo i yo me cwiny. (Carolok 4:25-27) Lubo tira ma tye i Lok pa Lubanga bikonyi me timo meno.\\n“GIN DUCU MALENG”\\nKeto cik pa Lubanga i tic i lok me yero galowang gwokowa ki i balo kwowa me cwiny\\n16. (a) Waromo nyutune nining ni watye ki neno pa Jehovah ka odok i lok me kit? (b) I yo ango ma keto cik me Baibul i tic romo doko yo me kwoni?\\n16 Ka ce gitye ka yero jami me galowang, Lukricitayo me ada kong gitamo i kom kit ma Jehovah neno kwede. Baibul nyutiwa kit ma Jehovah winyo kwede ki dok rwomme. Me labolle, Kabaka Solomon oryeyo jami mapol ma Jehovah dagi, calo “loko lok goba, jo ma gioyo remo pa jo ma pe ki bal. Dano ma cwinye opong ki yub me timo gin marac, ki jo ma giringo oyotoyot ka tiyo gin marac.” (Carolok 6:16-19) Kit ma Jehovah neno kwede jami myero ogud nenoni nining? Laco Jabuli ocuko cwinywa ni, ‘Wun jo ma wumaro Jehovah, wudag gin marac.’ (Jabuli 97:10) Kit ma iyero kwede jami me galowangi myero onyut ada ni in idag gin ma Jehovah dagi. (Jo Galatia 5:19-21) Nge ni jami ma itimo i mung, ento pe ma itimo i kin dano, nyutu nga ma in ibedo. (Jabuli 11:4; 16:8) Ka ce ada itye ki miti me kwo kwoni ducu ma lubbe ki kit pa dano ma Jehovah mito, ci pol kare ibiyero jami ma rwatte ki cik me Baibul. Timo meno bidoko yo me kwoni.—2 Jo Korint 3:18.\\n17. Ma peya wayero galowang moni, lapeny mene ma myero wapenye kwede?\\n17 Ngo mukene ma iromo timone wek ticci orwatte ki tam pa Jehovah ka itye ka yero galowang moni? Tam i kom lapeny calo, ‘Man mono bigudo kwona kacel ki watta ki Lubanga nining?’ Me labolle, ma peya imoko tammi me neno vidio moni, penye kekeni ni, ‘Jami ma tye i vidio-ni mono pe bimiyo cwinya bedo ka pida?’ Kong dong wanenu cik ma kiromo tic kwede i lok meno.\\n18, 19. (a) I yo ango ma cik ma i Jo Pilipi 4:8 konyowa me moko ka ce jami ma wagalo ki wangwa tye maber? (b) Cik mene ma romo konyi me yero galowang mabeco? (Nen bene ngec ma tye i tere piny.)\\n18 Cik acel ma pire tek tye i buk pa Jo Pilipi 4:8, ma wacci: ‘Wuket tamwu i kom lok macalo magi: gin ducu ma tye ada, gin ducu ma romo awora, gin ducu ma tye atir, gin ducu maleng, gin ducu ma mwonya, gin ducu ma dano pwoyo, ki gin mo maber makato, ma myero apaka.’ Paulo onongo pe tye ka lok i kom galowang, ento i kom lwodo lok i cwiny aye, ma myero ocung i kom jami ma yomo cwiny Lubanga. (Jabuli 19:14) Ento, lok pa Paulo-ni bene waromo tic kwede i kom galowang. I yo ma nining?\\n19 Penye kekeni ni, ‘Tika vidio, wer, nyo yo me galowang mukene ma ayerogi-ni miyo wiya pong ki “gin ducu maleng”?’ Me labolle, i nge neno vidio moni, kit cal ango ma dong i wii kun doro tammi? Ka giber, pe gicilo, dok gimiyo iwinyo maber, ci nge ni gin ma igalo ki wangi-ni onongo tye maber. Ento, ka ce vidio ma ineno-ni weko ibedo ka tamo jami ma pe leng, ci galowangi meno onongo pe obedo leng, ento rac. (Matayo 12:33; Marako 7:20-23) Pingo? Pien bedo ka tamo i kom kwo macilo balo tam ma i cwinyi, weko cwinyi pe ngoli kop kakare ma lubbe ki ngecci me Baibul, dok romo balo watti ki Lubanga. (Jo Epeco 5:5; 1 Temceo 1:5, 19) Kit macalo kodi galowang magi kelo adwogi marac i komi-ni, mok tammi me gwokke ki i iye. * (Jo Roma 12:2) Bed calo laco Jabuli ma olego ni: “Pe iwek abed ka neno jami atata ma konygi pe.”—Jabuli 119:37.\\nMa peya Lukricitayo guyero galowang moni, omyero kong gupenye kekengi ni\\nMan bigudo watta ki Lubanga nining?\\nMan bigudo an nining?\\nMan bigudo jo mukene nining?\\nPAR BENE PI JO MUKENE\\n20, 21. I yo ango ma 1 Jo Korint 10:23, 24 kubbe kwede ki yero galowang maber?\\n20 Paulo oloko i kom cik acel ma pire tek ma myero watam pire ka watye ka moko tamwa i lok ma mako kwowa. En owacci: “Atwero timo jami ducu [nyo jami ducu cik ye], ento pe jami ducu dongo niye pa dano. Dano pe olub gin ma konyo en keken, ento myero olub gin ma konyo lawote bene.” (1 Jo Korint 10:23, 24) Cik meno kubbe ki yero galowang maber nining? Omyero ipenye kekeni ni, ‘Galowang ma an ayero mono gudu jo mukene nining?’\\n21 Cwiny ma ngoli kop romo ye ki in me nongo mit pa galowang mogo ma nongo ineno ni ‘cik ye.’ Ento, ka ineno ni jo mukene cwinygi goro ma miyo pe gineno maber, ci iromo wekone woko. Pingo? Pien nongo pe imito ni ‘itim bal bot utmegini’ nyo itim bal “i kom Kricito,” kit ma Paulo otito kwede, pien nongo iweko bedo tek tutwal bot luye luwoti me gwoko gennegi bot Lubanga. Nongo lok ni: ‘Pe wubal cwiny jo mukene,’ bedo i cwinyi. (1 Jo Korint 8:12; 10:32) Lukricitayo me ada i kare-ni gilubu tira ma Paulo omiyo-ni kun gigwokke ki i galowang ma twero bedo ni ‘cik ye’ ento pe “dongo niye.”—Jo Roma 14:1; 15:1.\\n22. Pingo Lukricitayo giweko ngat man lubo tamme i lok ma kwako dano acel acel?\\n22 Tye bene gin mukene ma lubbe ki timo gin ma konyo jo mukene. Lakricitayo ma cwinye pide kato pa jo mukene pe myero odi jo ducu ma i kacokke me lubo tamme i ngolo galowang moni ni en aye ber. Ka otimo kumeno, ci en nongo bedo calo ladwo mutoka mo ma tye ka dwoyo mutoka i gudu madit, ma diyo ludwo mutoka luwote ma gitiyo ki gudu acel-li me ngwec i cipid ma mege-ni. Tim ma kit meno nyutu goro wic. Pi mar pa Lukricitayo, ngat mo ma cwinye ngole kop kato pa jo mukene myero owor luye luwote ma nenogi pokke woko ki mege i lok me galowang kun nongo nenone pud tye i wang cik pa Lukricitayo. Meno weko ‘jo ducu gingeyo mwolo ma en tye kwede.’—Jo Pilipi 4:5; Latitlok 7:16.\\n23. Ngo ma iromo timone wek iyer galowang matir?\\n23 Wiye wiye, i yo ango ma iromo nenone ni iyero galowang maber? Kwer kit galowang mo keken ma nyutu tim tarwang ma donyo matut dok kelo lewic, ma kikwero ka maleng i Lok pa Lubanga. Lub pwony me Baibul ma iromo tic kwedgi i lok madok i kom galowang mogo ma pe kiloko i komgi atir atir i Baibul. Gwokke ki i galowang ma romo weko cwinyi bedo ka pidi, dok iwek galowang ma jo mukene guromo neno ni pe ber, tutwalle luye luwotwa. Walego ni tam ma imoko okel deyo bot Lubanga kun gwoki kacel ki jo ma i odi me bedo i marre.\\n^ para. 19 Cik mukene mapol ma lubbe ki lok me galowang nonge i buk pa Carolok 3:31; 13:20; Jo Epeco 5:3, 4; ki Jo Kolocai 3:5, 8, 20.","num_words":2895,"character_repetition_ratio":0.059,"word_repetition_ratio":0.001,"special_characters_ratio":0.263,"stopwords_ratio":0.323,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Luker 21 ACO85 - Manace ocamo ker ma mwaka me ditte - Bible Search\\n2 Luker 20 2 Luker 22\\n2 Luker 21\\nLoc pa Manace\\n(2 Tek 33.1-20)\\n1Manace ocamo ker ma mwaka me ditte romo apar wiye aryo, ci obedo ka loc ki i Jerucalem pi mwaka pyerabic wiye abic. Nyiŋ minne Kepjiba. 2-Manace obedo ka tiyo gin ma nen marac i wan Rwot, kun lubo kwede tim me kwer pa rok ducu ma Rwot yam oryemogi woko ki i nyim jo Icrael. 3En dok oroco waŋ jogi ma i wi godi, ogero odoco ka ma yam wonne Kejekia ojwerogi woko-ni. Ogero keno tyer pa Baal, ka dok ocomo yat pi woro jok ma dako ma gilwoŋo Acera, kit ma yam Akab kabaka me Icrael otiyo-ni, ocako woro mony ma i polo ducu, kun tiyo botgi. 4-Dok ocano lwak keno tyer i ot pa Rwot, ka ma yam Rwot owacci, “Abiketo nyina bedo i Jerucalem.” 5Ka dok ocano lwak keno tyer pa mony ma i polo ducu i dyekal aryo me ot pa Rwot. 6Ocako wano wode ki mac me gityer, obedo ka tyet ki ajaa ki ŋiyo i dyel-gu, kun tiyo ki lukor tipo-gu ki megi jogi. Obedo ka tiyo kit tim mapol ma nen marac i wan Rwot, kun miyo kiniga mako Rwot. 7-Ka dok omiyo gipayo cal Acera ma jok ma dako-ni, ocibo i ot ma yam Rwot owaco i kome bot Daudi ki wode Solomon ni, “I ot man, ki i Jerucalem, ma yam ayero ki i kin kaka ma i Icrael ducu, abiketo nyiŋa bedo iye matwal. 8Pe doŋ abimiyo tyen jo Icrael bedo ka wirre woko i ŋe lobo ma yam amiyo bot kwarigi-ni, tekke gibigwokke gilubo kit lok ducu ma atyeko cikogi kwede, kun gilubo cik ducu ma yam laticca Moses ocikogi kwede.” 9Ento pe yam guwinyo, dok Manace obitogi omiyo gubedo ka timo gin marac, makato lurok ma Rwot yam ojwerogi woko ki i nyim jo Icrael.\\n10Rwot ocako lok ki i dog lunebi ma luticce kun waco ni, 11“Pien Manace kabaka me Juda obedo ka timo tim magi me kwer, kun timo tim maraco makato ma yam jo Amor ma gukwono nyime gubedo ka tiyone, dok omiyo jo Juda bene gubalo pi woro lwak cal lubaŋane; 12pienno Rwot Lubaŋa pa Icrael owaco kuman ni, Nen, abikelo gin marac i kom Jerucalem ki i kom Juda ma bimwoco it ŋat acel acel ma biwinyo rwone. 13Dok abiryeyo tol i kom Jerucalem ma rom ki tol ma yam apimo kwede Camaria, abiporo ki birigi* ma yam aporo kwede ot pa Akab; dok abijwayo Jerucalem kit ma dano jwayo ki caani-ni, kun jwayo kome ka dok ryebo iye umo woko piny. 14Abibolo jona mudoŋ-ŋi woko ma gin aye lwakka, ci amiyogi woko i i ciŋ lumerokgi. Gibidoko ginayaka ma lumerokgi giyako, 15pien gubedo ka tiyo gin ma nen marac i waŋa, kun gimiyo kiniga bedo ka maka nia wa i kare ma kwarigi oa kwede i Ejipt nio kwede wa onyoo.”\\n16Ento Manace obedo ka oyo remo pa jo mapol ma pe gitye ki bal mo, nio ka oromo i Jerucalem woko tuŋŋi ki tuŋŋi, ka dok gimedo iye bal ma omiyo jo Juda gubalo, mumi yo gin bene gubedo ka tiyo gin ma nen marac waŋ Rwot.\\n17Lok kom Manace mudoŋŋe ducu, ki gin ducu ma yam otiyo, ki bal ma otiyo, gityeko coyone i buk me Tekwaro pa Luker me Juda. 18Manace oto, oywe kacel ki kwarine, ci giyiko i poto ma i ŋet ode, i poto pa Uja; wode Amon aye oleyo ka tyene.\\n(2 Tek 33.2-25)\\n19Amon ocamo ker ma mwaka me ditte pyeraryo wiye aryo, ci obedo ka loc ki i Jerucalem pi mwaka aryo. Nyiŋ minne Meculemet ma nya pa Karuj, dano me Jotba. 20Amon obedo ka tiyo gin ma nen marac i waŋ Rwot, kit macalo wonne Manace obedo ka tiyo. 21Obedo ka lubo kit pa wonne ducu, kun tiyo bot cal lubaŋa-gu ma yam wonne otiyo botgi, kun worogi bene. 22En obwoto Rwot, Lubaŋa pa kwarine woko, pe obedo ka lubo kit pa Rwot. 23Lutic pa Amon gupiro lok i kome, ci guneko en woko i ode. 24Ento lwak ma i lobo guneko jo ducu ma gupiro lok i kom kabaka Amon ci gin lwak me lobo-nu guketo wode Yocia me bedo kabaka ma kakare. 25Lok kom Amon mudoŋŋe ducu ki gin ma yam otiyo ducu gityeko coyone i buk me Tekwaro pa Luker me Juda. 26Giyike i lyel ma i poto pa Uja; wode Yocia oleyo ka tyene.","num_words":740,"character_repetition_ratio":0.063,"word_repetition_ratio":0.008,"special_characters_ratio":0.249,"stopwords_ratio":0.323,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Wuket Parwu Ducu i Kom Jehovah—1 Petero 5:17 | Pwony me Anyama\\n“Wuket parwu ducu i kome [Jehovah], pien en tamo piwu.”​—1 PET. 5:7.\\nWER: 60, 23\\nTIKA ITWERO TITONE?\\nLok pa Lubanga twero jwiko parwa nining?\\nItwero nongo “kuc pa Lubanga” nining?\\nKacokke twero konyi nining me jwiko par?\\n1, 2. (a) Pingo pe myero wabed ki ur ka watye ki par? (Nen cal ma i pot karatac man.) (b) Gin ango ma wabinyamo i pwony man?\\nWAKWO i kare ma kwo tek adada. Catan Larac-ci cwinye kec adada dok “tye ka wirre macalo labwor ma kok, kun yenyo dano me amwoda.” (1 Pet. 5:8; Yabo 12:17) Pi meno, pe tye me ur ka wa wan macalo lutic pa Lubanga bene wabedo ki par i kare mogo. Lutic pa Jehovah i kare macon, calo Kabaka Daudi bene i kare mogo gubedo ki ‘arem i cwinygi.’ (Jab. 13:2) Wii opo ni lakwena Paulo bene obedo ki ‘par pi jo muye Kricito i kabedo mapatpat ducu.’ (2 Kor. 11:28) Ento ngo ma watwero timone ka par obwoyowa woko?\\n2 Wonwa ma lamar me polo okonyo luticce i kare macon, dok i kare-ni en bene twero konyowa me nongo kwe cwiny mo olo to ki i peko nyo par ma watye kwede. Baibul cuko cwinywa ni: “Wuket parwu ducu i kome, pien en tamo piwu.” (1 Pet. 5:7) Ento itwero timo meno nining? Kong dong wanen yo angwen i kit ma itwero timone kwede​—lega ki cwinyi ducu, kwano Lok pa Lubanga ki lwodo lok i kom gin ma ikwano, ki dong tito kit ma iwinyo kwede bot ngat mo ma igeno. Ka watye ka nyamo yo angwen magi, ngi kabedo mene i kwoni ma imito timo iye alokaloka.\\n“WUKET PARWU DUCU I KOM” JEHOVAH\\n3. Itwero ‘kelo pekoni ducu bot Jehovah’ i lega nining?\\n3 Yo me acel aye me lega bot Jehovah ki cwinywa ducu. Ka itye ka kemme ki gin mo keken ma weko ibedo ki par, yab cwinyi bot Woru me amara me polo. Daudi olego Jehovah ni: “Cik iti iwiny legana, ai Lubanga.” Dok i jabuli acel-lu, en owaco ni: “Kel, pekoni ducu bot Rwot [Jehovah] ci en bikonyi.” (Jab. 55:1, 22) Ka dong itimo jami ducu ma itwero me cobo pekoni, lega ki cwinyi ducu bikonyi loyo bedo ki par. Ento lega twero konyi nining wek pe ibed ki tam kacel ki par mapol?​—Jab. 94:18, 19.\\n4. Pingo lega pire tek adada ka watye ki par?\\n4 Kwan Jo Pilipi 4:6, 7. Jehovah twero winyowa ka wabako dogwa bote teretere dok ki cwinywa ducu. Man timme nining? En miniwa cwiny ma opye mot dok weko pe wabedo ki par. Jo mapol gitwero moko meno ma lubbe ki jami mutimme i komgi. Maka bedo ki par kacel ki lworo mapol, Lubanga ominigi cwiny ma opye mot ki dok kuc i yo ma dano pe twero niang iye. Gin ma kumeno bene twero timme i komi. Pi meno, “kuc pa Lubanga” twero konyi me loyo kit peko mo keken ma nongo itye kwede. Dok itwero geno cikke pa Jehovah ni: “Cwinyi pe opoti [pe ibed ki par], pien an Lubangani; abimiyi tek, dok abikonyi.”​—Ic. 41:10.\\nLOK PA LUBANGA WEKO WABEDO KI KUC I CWINYWA\\n5. Lok pa Lubanga twero kelo kuc i cwinywa nining?\\n5 Yo me aryo me bedo ki kuc i cwinywa aye me kwano Baibul ki lwodo lok i kom gin ma wakwano. Pingo man pire tek? Baibul tye ki tira ma twero konyowa me gwokke ki i gin ma keliwa par, me jwiko par, ki dong me lweny ki par. Lok pa Lubanga tye me kony dok kweyo cwiny pien tye ki lok me ryeko ma a ki bot Lacwecwa kikomwa. Ka ilwodo lok i kom tam pa Lubanga​—dyeceng ki dyewor​—kun bene itamo i kom kit ma itwero keto kwede tira me Baibul i tic, ci ijing matek adada. Jehovah onyuto wat ma tye i kin kwano Lokke ki ‘bedo oteka ma cwinye nwang,’ ma ‘kome pe myel, ki dok ma cwinye pe ryangnge.’​—Yoc. 1:7-9.\\n6. Adwogi maber ango ma watwero nongo ki i lok pa Yecu?\\n6 Wanongo lok me kwe cwiny ma Yecu owaco i Lok pa Lubanga. Lokke kacel ki pwonye okelo kwe cwiny bot jo ma winye. Jo mapol gubino bote pien en onongo kweyo cwiny jo ma cwinygi cwer, jingo jo ma goro ki dok cuko cwiny jo ma cwinygi otur. (Kwan Matayo 11:28-30.) En onongo paro pi miti pa jo mukene i yo me cwiny ki me kom ki bene kit ma giwinyo kwede. (Mar. 6:30-32) Yecu ocikke me miyo kony wa i kare-ni bene. Yecu bene pud twero konyi kit ma okonyo kwede lukwena ma en obedo ka wot kacel kwedgi. Pe mitte ni ibed kacel ki Yecu wek inong kony ki bote. Macalo Kabaka me polo, Yecu pud paro piwa. Pi meno, ka itye ki par, en twero ‘konyi’ dok “i kare ma mitte” kikome. Ki lok ada, Yecu twero konyi me lweny ki par kun miyo ibedo ki gen dok ma cwinyi tek.​—Ibru 2:17, 18; 4:16.\\nNYIG MANYAK PI CWINY MALENG\\n7. Gin ango ma Lubanga bitimo ka walege pi cwiny maleng?\\n7 Yecu ocikke ni Wonwa me polo bimiyo cwiny maleng bot jo ma lege. (Luka 11:10-13) Man miniwa yo me adek me jwiko par​—nyig manyak pi cwiny maleng. Nyig magi manyak pi teko pa Lubanga-ni nyuto kit ma Lubanga won twer ducu tye kwede. (Kwan Jo Galatia 5:22, 23; Kol. 3:10) Ka itye ka dongo nyig magi manyak pi cwiny maleng-ngi, ci watti ki jo mukene bene biyubbe bedo maber. Pi meno, ibineno ni jami mapol ma kelo par bibedo pe. Tam kong manok i kom kit ma nyig manyak pi cwiny maleng bikonyi kwede.\\n8-12. Nyig manyak pi cwiny maleng twero konyi me lweny ki par nyo me jukone nining?\\n8 “Mar, yomcwiny, kuc.” Ka itutte me tero jo mukene ki woro, ci bibedo yot boti me lweny ki par. Man twere nining? Ka inyuto mar me omego kacel ki woro, ci ibigwokke ki i jami ma twero keli par.​—Rom 12:10.\\n9 “Diyo cwiny, kica, ber.” Ibikelo kuc ka ilubo tira man ni: “Wubed jo ma lukica ki cwiny maber; dano acel acel omyero otim ber bot lawote. Wutim kica i kinwu kekenwu ki luwotwu i kom balwu.” (Ep. 4:32) Ka itimo meno, ibigwokke ki i gin ma twero kelo par. Dok bene itwero lweny ki peko mo keken ma bino pi roc ma watye kwede.\\n10 “Gen.” I kare-ni, par pol kare bino pi bedo ki tam pi cente ki jami me kom. (Car. 18:11) Bedo ki gen ni Jehovah paro piwa twero konyowa me juko par. Man twere nining? Itwero juko par mapol ka ilubo tira ma lakwena Paulo ocoyo ni “jami ma wutye kwede myero oromwu.” Paulo omedde ni: “Pien Lubanga yam oloko ni, ‘Pe abiboli, pe abibwoti ata.’ En meno gin mumiyo cwinywa tek, kun wawaco ni, ‘Rwot [Jehovah] en lakony mera, pe abibedo ki lworo; ngo kono ma dano twero timo i koma?’”​—Ibru 13:5, 6.\\n11 “Mwolo, gwokke ken.” Tam kong i kom gin maber ma twero timme ka inyako nyig man. Pi meno, ibigwoko ki i timo jami ma twero keli par, dok bene ibinongo adwogi maber ka iweko “keccwiny ducu, ki wang-ic ki kiniga, da i wi dano mukene, yet.”​—Ep. 4:31.\\n12 Mitte ni ibed ki cwiny me mwolo wek imine “i te twero pa Lubanga” dok ‘iket parri ducu i kome.’ (1 Pet. 5:6, 7) Ento ka idongo cwiny me mwolo, ci ibinongo cwak ki kony pa Lubanga. (Mik. 6:8) Ka ingeyo kero ki goroni, ci pe ibibedo ki par ma okato kare woko, pien nongo ibibedo ka jenge i kom Lubanga.\\n“PE WUBED KI PAR MAPOL”\\n13. Ngo ma onongo Yecu tye ka wacone i kare ma owaco ni: “Pe wubed ki par mapol”?\\n13 I Matayo 6:34 (kwan), wanongo tam ma Yecu omiyo ni: “Pe wubed ki par mapol.” Twero nen calo tek adada me keto tam meno i tic. Ngo ma onongo Yecu tye ka wacone i kare ma owaco ni: “Pe wubed ki par mapol”? Ngene kene ni en onongo pe tye ka wacone ni lutic pa Lubanga gibibedo labongo par mo i kwogi i kare mogo; dong waneno gin ma Daudi gin ki Paulo guwaco madok i kom lok man. Ento Yecu onongo tye ka konyo lupwonnyene wek guniang ni bedo ki par ma pe opore nyo mukato kare woko pe twero cobo peko mo. Nino acel acel tye ki pekone, pi meno Lakricitayo myero pe omed par mukene pi gin mukato nyo ma tye anyim i kom par me nino meno. Itwero jwiko par nining ka ilubo tam pa Yecu-ni?\\nYo ma Twero Konyi me Jwiko Par\\nKet jami ma pigi tek loyo obed mukwongo.\\nJO PILIPI 1:10, 11\\nBed ki neno mupore.\\nLATIT LOK 7:16\\nNong cawa me bedo ka ma oling mot nino ducu.\\nNong mit pa ginacweya pa Jehovah.\\nJABULI 104:24, 25\\nBed ngat ma maro nyero.\\nNongo cawa me ryeyo le.\\n1 TEMCEO 4:8\\nNong yweyo muromo.\\n14. Itwero lweny ki par pi gin mutimme i kare mukato angec nining?\\n14 Par mogo bino pi jami ma ngat moni otimo con nyo pi balle. Romo bedo ni cwinye tye ka pidde pi gin ma otimo i kare mukato angec, nyo bene mwaki mogo mapol mukato angec. I kare mogo, Kabaka Daudi owinyo calo ‘Balle dong oketo kome woko.’ En owaco ni: “Acur pien atye ki remcwiny madwong twatwal.” (Jab. 38:3, 4, 8, 18) I kare meno, gin ango ma onongo myero Daudi otim? Gin ango me en otimo? En oketo genne i kom kica Jehovah ki dok ni en weko bal pa dano. En owaco ki tek cwiny ni: “Dano ma dong giweko balle tye ki gum [yomcwiny].”​—Kwan Jabuli 32:1-3, 5.\\n15. (a) Pingo pe myero ibed ki par i kom gin ma twero timme i kwoni i kare-ni? (b) Gin ango ma itwero timone me jwiko par? (Nen bok ma wiye tye ni “ Yo ma Twero Konyi me Jwiko Par.”)\\n15 I kare mogo, itwero bedo ki par pi gin ma twero timme i kwoni. Me labolle, i kare ma Daudi coyo Jabuli 55, en onongo tye ki lworo ni kibineko woko. (Jab. 55:2-5) Kadi bed kumeno, en pe oye ni par otur gen ma etye kwede i kom Jehovah. Daudi olego matek pi pekone, ento en bene oniang kit ma pire tek kwede me timo gin mo keken ma etwero me lweny ki pekone. (2 Cam. 15:30-34) Nong pwony ki bot Daudi. Ma ka ye ni par onuri kwicikwici, temme ki tekki me lweny kwede ci dong iwek jami ducu i cing Jehovah.\\n16. Te lok me nying Lubanga twero jingo niyeni nining?\\n16 Par ma tere pe twero bino ka Lukricitayo bedo ka tam i kom peko ma twero timme i anyim. Kadi bed kumeno, pe mitte ni iwek par onuri kwicikwici pi gin mo ma pe ingeyo. Pingo? Pien pol kare pe twero timme marac kit ma onongo watamo ni twero timme kwede-ni. Medo i kom meno, pe tye gin mo ma twero loyo Lubanga ma ibolo parri bote-ni. Nyinge bene gonye ni “En Miyo Timme.” (Nia 3:14) Te lok me nying man jingo cwinywa ni Lubanga tye ki kero me neno ni yubbe pi luticce ocobbe kakare. Itwero bedo labongo akalakala mo ni Lubanga bimiyo mot bot luticce ma lugen ki dok me konyogi me lweny ki par pi gin mutimme angec, gin ma tye ka timme i kare-ni, ki dong gin ma twero timme i anyim.\\nTIT LOK DUCU MA I CWINYI\\n17, 18. Tito lok ma i cwinyi twero konyi me lweny ki par nining?\\n17 Yo me angwen ma twero konyi me lweny ki par aye me tito lokke bot jo mukene, tit kit ma iwinyo kwede bot ngat ma igeno. Luoti, laremi macok, nyo laelda me kacokke twero konyi me bedo ki neno matir i kom par ma itye kwede. “Par mapol gengo dano me bedo ki yomcwiny, lok maber me kica aye romo kweyo cwinye.” (Car. 12:25) Tito lok ma i cwinyi ducu ka maleng twero konyi me niang ki dong me lweny ki par. Baibul wacciwa ni: “Yub mo ma giyubo labongo nongo tam muromo pe twero cobbe maber, dong yub ma giyubo ma kong gipenyo tam bot jo mapol cobbe kakare.”​—Car. 15:22.\\n18 Jehovah bene konyo Lukricitayo me lweny ki par kun tiyo ki cokke ma bedo cabit ducu. Ki i cokke, iribbe ki luye luwoti ma gitamo piri dok ma gicuko cwinygi i kingi kekengi. (Ibru 10:24, 25) Dok ka ‘wakonnye lawangacel’ ci man mini teko i yo me cwiny dok weko bedo yot boti me lweny ki par.​—Rom. 1:12.\\nWATTI KI LUBANGA​—OBEDO TEKONI MADIT LOYO\\n19. Pingo itwero bedo ki gen ni bedo ki wat maber ki Lubanga jingo cwinyi?\\n19 Nen kong kit ma laelda mo i Canada oniang kwede kit ma pire tek kwede me tito par ducu ma i cwinye bot Jehovah. En onongo tiyo macalo lapwony ki lami tam, dok tic man onongo weko en ol adada, ki bene onongo tye ki peko me yot kom ma weko en bedo ki par. En olwenyo ki peko man nining? En owaco ni: “Ma dong pire tek loyo, anongo ni tute matek me bedo ki wat maber ki Jehovah omina kero me lweny ki peko kacel ki par. Kony pa lurem ma gigenne kacel ki omegiwa me kacokke pire tek adada i kare me peko. Atito kit ma awinyo kwede ka maleng bot dakona. Luelda luwota kacel ki laneno me adwol bene gukonya adada me bedo ki neno matir. Anongo bene kony me yotkom, aloko kit ma atiyo kwede ki cawana, ki dok akwanyo cawa me yweyo ki tuku me ryeyo ler. Motmot, acako winyo alokaloka. Ka pe tye gin mo ma atwero timone i kom peko moni, onongo aweko jami ducu i cing Jehovah.”\\n20. (a) Watwero miyo pekowa ducu bot Lubanga nining? (b) Gin ango ma wabinyamo i pwony ma lubo man\\n20 Me titone wiye wiye, waniang pingo pire tek me tito par ma i cwinywa ducu bot Lubanga i lega, kwano ki dok lwodo Lokke. Waniang bene kit ma pire tek kwede me dongo nyig manyak pi cwiny maleng, tito kit ma wawinyo kwede bot ngat ma wageno, ki dong nongo teko ki i cokke kacel ki bot Lukricitayo luwotwa. I pwony ma lubu man, wabimedde ki nyamo kit ma Jehovah gwokowa kwede kun miniwa gen me nongo mot.​—Ibru 11:6.","num_words":2297,"character_repetition_ratio":0.054,"word_repetition_ratio":0.006,"special_characters_ratio":0.264,"stopwords_ratio":0.329,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nwoyo Cik 2 ACO85 - “Yam walokke, wawoto i tim, i yo ma - Bible Search\\nNwoyo Cik 1 Nwoyo Cik 3\\nNwoyo Cik 2\\nKare ma jo Icrael guri kwede i dye tim\\n1-“Yam walokke, wawoto i tim, i yo ma dok tuŋ Nam Makwar, kit macalo Rwot ocika; ci wabedo ka rabo ŋet lobo godi me Ceir pi mwaka mapol. 2Ka dok Rwot owacca ni, 3‘Wubedo ka rabo ŋet lobo godi man kare malac, doŋ oromowu; wulokke wudok yo tuŋ acam. 4-Ci icik lwak ni, Wun doŋ wucok ka wok ki i lobo pa utmegiwu likwayo pa Ecau ma gibedo i Ceir, ci gibibedo ki lworo i komwu. Myero wugwokke mada, 5pe wucak lweny i komgi, pien pe abimiyowu dul lobogi mo, pe kadi ma tyenwu romo cuŋ iye, pien atyeko miyo lobo godi me Ceir bot Ecau obed mere. 6Wubiwilo cam botgi ki lim wek wucam; dok pii amatawu bene wubiwilo botgi ki limo 7Pien Rwot Lubaŋawu obedo ka miyowu gum i kom tic ducu ma ciŋwu otiyo; en ŋeyo kit ma wuwok wukato kwede i dye tim man malac-ci. Rwot Lubaŋawu obedo kwedwu i lwak mwaka man ducu pyeraŋwen-ni, ma can gin mo pe omakowu.’ 8Mumiyo wacito waa ki ka ŋet utmegiwa likwayo pa Ecau ma gibedo i Ceir, kun walubo yo me Araba mua ki i Elat ki Ejiongeber.\\n“Ci walokke, wacito i yo ma kemo tuŋ tim me Moab. 9-Ka Rwot dok owacca ni, ‘Pe icit magwa i kom jo Moab, pe icak lweny i komgi, pien pe abimiyi dul lobogi mo obed mewu, pien atyeko miyo Ar bot likwayo pa Lot obed megi.’ 10(Yam jo Emim aye gukwoŋo bedo kunnu; gin rok madit, gipol bene, jo maboco macalo jo Anak. 11Jo man gikwanogi i kin jo Repaim bene macalo jo Anak, ento jo Moab lwoŋogi ni jo Emim. 12Ki jo Kori bene yam gukwoŋo bedo i Ceir, ento likwayo pa Ecau aye gucamo lobogi, gutyekogi woko liweŋ ki i nyimgi, guleyo kabedogi, macalo jo Icrael gutimo ki lobo ma odoko megi, ma Rwot omiyogi-ni.) 13‘Doŋ wua malo kombeddi, wuŋol nota ora me Jered.’ Kit meno yam wacito, waŋolo nota ora me Jered. 14-Nia i kare ma waa ki i Kadec-barnea nio ka waŋolo nota ora me Jered onoŋo oromo mwaka pyeradek wiye aboro, nio kwede i kare ma yalwak meno ducu, ma en aye jo ma lulweny, doŋ guto gutum woko ki i gony, kit ma yam Rwot okwoŋo kwede kwoŋ i komgi-ni. 15Pien onoŋo yam ciŋ Rwot tye i komgi likiŋ pi tyekogi woko ki i gony, nio ka gutum woko ducu.\\n16“Kit meno ka yam jo ducu ma lulweny guto gutum woko ki i kin lwak, 17ci Rwot owacca ni, 18‘Tin doŋ ibikato ki i waŋ lobo Moab kun iwok ki i Ar. 19-Ka doŋ inyiko cok i nyim likwayo pa Ammon, pe icit magwa i komgi, pe icak lweny i komgi, pien pe abimiyi dul lobo mo pa jo Ammon obed mewu, pien atyeko miyone woko bot likwayo pa Lot obed megi.’ 20(Meno bene gilwoŋo ni lobo pa jo Repaim. Jo Repaim aye yam gukwoŋo bedo kenyo, ento jo Ammon lwoŋogi ni jo Jamjummim. 21Gin yam gubedo rok madit, ma gipol bene, giboco macalo jo Anak; ento Rwot otyekogi woko liweŋ ki i nyimgi, ci jo Ammon gucamo lobogi, guleyo kabedogi, 22kit ma yam Rwot otimo pi likwayo pa Ecau ma gibedo i Ceir, i kare ma otyeko jo Kori woko ki i nyimgi, ci likwayo pa Ecau gucamo lobogi, guleyo kabedogi, pud gibedo iye wa tin. 23Dok jo Avi bene ma yam gubedo i gaŋgi matino nio wa i Gaja, jo Kaptor aye, ma yam gubino gua ki i Kaptor, gucamo lobogi, guleyo kabedogi.) 24‘Wua malo, wucak wot, wucit wuŋol nota me Amon. Nen, atyeko miyo Cikon i ciŋwu, ma en aye dano me Amor, kabaka me Kecbon, kacel ki lobone; wucak camone, ma wucako doŋ lweny i kome. 25Tin abicako keto atiba ki lworo piwu i kom rok ma tye piny i te polo ducu. Ka giwinyo lok i komwu, komgi bimyel, gibinyonne woko piwu matek.’\\nJo Icrael guloyo Gikon\\n26“Mumiyo acwalo lukwena nia ki i tim me Kedemot bot Cikon kabaka me Kecbon ki lok me kuc, kun awacce ni, 27‘Ber iwek awok akat ki i loboni; abicito alubo gudo keken, pe Abiŋak adok yo tuŋ acuc nyo tuŋ acam. 28Ibicatta cam me acama ma awilo ki lim, dok ibimiya pii bene me amata ma awilo ki lim. Wek awok akat ki tyena keken, 29kit macalo likwayo pa Ecau ma gibedo i Ceir, ki jo Moab ma gibedo i Ar yam gutimo, nio ka aŋolo Jordan akato wa i lobo ma Rwot Lubaŋawa bimiyowa.’ 30Ento Cikon kabaka me Kecbon pe oye ni wawok ki i lobone; pien Rwot Lubaŋawu omiyo cwinye obedo tek ki adunone obedo nwaŋ, wek emi en i ciŋwu, macalo otimme-ni. 31Ci Rwot owacca ni, ‘Nen, doŋ acako miyo Cikon ki lobone i ciŋi: cak doŋ camone wek wule lobone obed mewu.’ 32Ka dok Cikon ocorre obino i komwa, en ki lwakke ducu ka lweny i Jakaj. 33Ci Rwot Lubaŋawa omiyo en i cidwa, waloyo en ki awobene ki lwakke ducu. 34I kare meno wamayo gaŋine madito ducu, wajwerogi woko liweŋ, co wa ki mon ki litino, pe waweko ŋat mo odoŋ. 35Watero lim makwo keken wayako odoko mewa, kacel ki jami ma wayako ki i gaŋi ma wamayogi-ni. 36Nia ki i Aroer ma tye i dog nota me Amon, ki nia ki i gaŋ ma tye i nota nio wa i Gilead, pe onen gaŋ mo ma gigero ma malo twatwal ma mayone oloyowa; Rwot Lubaŋawa omiyogi ducu i ciŋwa. 37Lobo pa likwayo pa Ammon keken yam pe wunyiko cok kwede, en aye lobo ducu ma i dog kulu Jabok, ki gaŋi ma i lobo godi, ki ka ma Rwot Lubaŋawa ojukowa pire-ni ducu.","num_words":959,"character_repetition_ratio":0.062,"word_repetition_ratio":0.0,"special_characters_ratio":0.248,"stopwords_ratio":0.299,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Luker 16 ACO85 - Lok pa Rwot obino bot Yeko wod pa - Bible Search\\n1 Luker 15 1 Luker 17\\n1 Luker 16\\n1Lok pa Rwot obino bot Yeko wod pa Kanani ma lokke okemo kom Baaca, kun wacci, 2“I kare ma apilo wii aketi kwede i dit, ma kun akwanyi ki i apwa ci aketi ibedo latel wi jona jo Icrael, icako lubo kit pa Jeroboam, imiyo jona jo Icrael bene gudoko lubalo, mumiyo kiniga omaka pi balgi ducu. 3Nen ba, abiyweyo in Baaca woko liweŋ ki jo me odi ducu, dok abimiyo odi bedo calo ot pa Jeroboam wod pa Nebat. 4Danoni ducu ma gibito i gaŋ, gwogi aye bimwodo komgi, ento dano ma gibito i dye tim ata, winyo aye bicamogi.”\\n5Lok kom Baaca mudoŋŋe ducu, ki gin ma en otiyo, ki tekke, gityeko coyone i buk me Tekwaro pa Luker me Icrael. 6Baaca oto, oywe kacel ki kwarine, ci giyike i Tiŋa. Ela ma wode aye oleyo ka tyene.\\n7Lok pa Rwot obino bot lanebi Yeko wod pa Kanani ma okemo Baaca ki jo ma i ode pi lok aryo, pi gin ma otimo ma nen marac i wan Rwot, kun orruyo kmiga omako Rwot i kome pi gin ma otiyo ma rom ki tim pa jo me ot pa Jeroboam, ento doki pien oneko jo me ot pa Jeroboam woko ducu.\\nLoc pa Ela kabaka me Icrael\\n8I mwaka ma pyeraryo wiye abicel me loc pa Aca kabaka me Juda en aye Ela wod pa Baaca ocako loyo iye jo Icrael ki i Tiŋa, ci obedo ka loc pi mwaka aryo. 9Ento laticce Jimri, ma ladit ma loyo nucu gadigadi lwennye, opiro lok i kome. I kare ma Ela tye i Tiŋa en obedo ka mat ci omer woko i ot pa Aŋa ma lalo jami ma i ode ma i Tiŋa. 10Jimri odonyo i ot, ocobo Ela otugi neko woko cut, i mwaka me pyeraryo wi ye abiro me loc pa Aca kabaka me Juda, ci Jimri oleyo ka tyene.\\n11Ka Jimri ocako loyo lobo, tekke obedo i wi komkerre, ci otugi neko jo me ot pa Baaca woko liweŋ; pe oweko latin laco mo makwo ma i doggolagi, kadi wa i kin lureme. 12Jimri oneko jo me ot pa Baaca otyeko woko ducu kit meno, kit ma lok pa Rwot owaco-ni ma yam obino i dog lanebi Yeko ma okemo kom Baaca, 13pi bal pa Baaca ducu ki pi bal pa Ela ma wode, ma gin gubalo ka dok omiyo jo Icrael bene gubalo-ni, kun gimiyo kiniga omako Rwot Lubaŋa me Icrael pi cal jogi ma giworogi. 14Lok kom Ela mudoŋŋe ducu, ki gin ducu ma en otiyo, gityeko coyone i buk me Tekwaro pa Luker me Icrael.\\nLoc pa Jimri kabaka me Icrael\\n15I mwaka me pyeraryo wiye abiro me loc pa Aca kaba ka me Juda en aye Jimri obedo ka loc i Tiŋa pi nino abiro, Onoŋo mony pa jo Icrael gutoŋo gonygi ma gikemo Gibeton ma gaŋ pa jo Piliciti, 16ci lumony guwinyo ki i gonygi ni Jimri opiro lok, oneko kabaka woko. En aye lok mumiyo jo Icrael ducu guketo Omri ma ladit me mony aye odoko kaba ka ma loyo Icrael i nino meno i kare ma gitye i gony kunnu. 17Omri oa woko ki i Gibeton ki jo Icrael ducu kacel kwede, ci guwoto gurumo gaŋ Tiŋa. 18Ka Jimri oneno ni mony doŋ omako gaŋ woko, ci owoto i gogo me ot pa kabaka, owaŋo ot i wiye kene, oto iye. 19Oto pi balle ma otiyo dok pi tiyo gin ma nen marac i wan Rwot kun lubo kit pa Jeroboam ki balle ma co omiyo jo Icrael gubalo-ni. 20Lok kom Jimri mudoŋŋe ducu, ki lok ma en opiro, gityeko co yo ne i buk me Tekwaro pa Luker me Icrael.\\nLoc pa Omri kabaka me Icrael\\n21I kare meno onoŋo jo lerael gupokke woko dul aryo; nucu lwak tuŋcel aye gudok i kom Tibni wod pa Ginat pi keto en me bedo kabakagi, ki nucu tuŋcel gupokke gudok i kom Omri. 22Ento lwak ma gudok i kom Omri guloyo lwak ma gudok i kom Tibni wod pa Ginat; kit meno Tibni oto woko, ci Omri odoko kabaka. 23I mwaka pyeradek wiye acel me loc pa Aca kabaka me Juda en aye Omri ocako loyo iye jo Icrael, ci obedo ka loc pi mwaka apar wiye aryo, kun oloyo mwaka abicel i Tiŋa. 24Owilo got me Camaria ki bot Cemer ki lim ryal ma romo talanta aryo, ka ogero iye gaŋ gogo matek, ocako nyiŋe Camaria, macalo nyiŋ Cemer ma yam obedo won got meno.\\n25Omri otiyo gin ma nen marac i wan Rwot, otiyo gin marac makato jo ma gutelo nyime ducu. 26Obedo ka lubo kit pa Jeroboam wod pa Nebat ducu, ki bal ducu ma en omiyo jo Icrael gubalo, kun gimiyo kiniga omako Rwot Lubaŋa pa Icrael pi cal jogigi. 27Lok kom Omri mudoŋŋe ducu, ki gin ma en otiyo, ki tekke ducu, gityeko coyone i buk me Tekwaro pa Luker me Icrael. 28Omri oto, oywe kacel ki kwarine, ci giyike i Camaria; Akab ma wode aye oleyo ka tyene.\\nLoc pa Akab kabaka me Icrael\\n29I mwaka me pyeradek wiye aboro me loc pa Aca kabaka me Juda en aye Akab wod pa Omri ocako loyo iye jo Icrael, ci obedo ka loc i Camaria pi mwaka pyeraryo wiye aryo. 30Akab wod pa Omri otiyo gin ma nen marac i wan Rwot makato jo ma gutelo nyime ducu. 31Dok macalo en otamo ni lubo kit bal pa Jeroboam wod pa Nebat obedo gin manok mo, omiyo en onyomo Jejebel ma nya pa Etibaal kabaka pa jo Cidon, dok en bene ocito kunnu oworo jok Baal kun oryebbe i nyime. 32Ogero ot pi jok Baal i Camaria, ocano keno tyer iye. 33Akab ocibo cal jok ma dako ma gilwoŋo Acera, dok otiyo gin ma omiyo kiniga omako Rwot Lubaŋa pa Icrael makato luker me Icrael ducu ma gutelo nyime. 34-I karene aye Kiel, dano me Betel, ogero iye Jeriko odoco. Abiram ma latin kayone okwoŋo to ci oketo gutine i wiye, ci wode matidine oto, ma nyiŋe Cegub, ka giketo dog gaŋ i wiye, macalo lok ma Rwot yam oloko ki i dog Yocwa wod pa Nun.","num_words":1025,"character_repetition_ratio":0.061,"word_repetition_ratio":0.004,"special_characters_ratio":0.243,"stopwords_ratio":0.33,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Luker 16 ACO85 - I mwaka me apar wiye abiro me loc pa - Bible Search\\n2 Luker 15 2 Luker 17\\n2 Luker 16\\n(2 Tek 28.1-27)\\n1I mwaka me apar wiye abiro me loc pa Peka wod pa Remalia, en aye Akaj wod pa Yocam kabaka me Juda ocako iye loc. 2Akaj ocamo ker ma mwaka me ditte pyeraryo, ci obedo ka loc i Jerucalem pi mwaka apar wiye abicel. Pe obedo ka tiyo gin ma nen atir i wan Rwot Lubaŋane, kit ma kwarone Daudi yam otiyo-ni, 3-ento obedo ka lubo kit pa luker me Icrael. En bene omedo ki waŋo wode me gityer, kun lubo kwede tim me kwer pa rok mukene ma Rwot yam oryemogi woko ki i nyim jo Icrael. 4En obedo ka tumo gitum ki waŋo odok eceta i waŋ jogi ma i wi godi, ki i wi cere, ki i waŋ ayweya ducu ma pote oluk-gu.\\n5-Rejin kabaka me Ciria, ki Peka wod pa Remalia, kabaka me Icrael, gutiŋo mony gutero i kom Jerucalem, ci gurumo Akaj dyere, ento pe guloye. 6I kare meno kabaka me Edom odwoko Elat i te loc me Edom, ka oryemo Lujuda woko ki i Elat; ci jo Edom gucako bino i Elat, gubedo iye nio wa onyoo. 7Akaj ocako cwalo lukwena bot Tiglat-pilecer ma kabaka me Aciria kun wacci, “An laticci, dok an a wodi, Bin wek ilara ki i ciŋ kabaka me Ciria ki kabaka me Icrael ma gitye ka lweny i koma.” 8Akaj dok okwanyo ryal ki jabu ma onoŋo tye i ot pa Rwot, ki i ot kano lim ma i ot pa kabaka, ci ocwalo me mot bot kabaka me Aciria. 9Kabaka me Aciria owinyo kokone, ci otiŋo mony ocito kwede i Damaciko, ocako yako jo ma kunnu oterogi i opii wa i Kir, ci oneko Rejin woko.\\n10Ka kabaka Akaj ocito i Damaciko ka jolo wi Tiglat-Pilecer kabaka me Aciria, ci oneno keno tyer ma tye i Damaciko, ci ocwalo cal me keno tyer meno bot ajwaka Vria, ki kit tiyorie, kun nyuto kite ducu kikore. 11Ajwaka Uria ocako cano keno tyer kun cweyo kit ma kabaka Akaj onoŋo ocwalo bote ki i Damaciko. Otimo kumeno ma onoŋo kabaka Akaj peya odwogo ki i Damaciko. 12Ka kabaka odwogo ki i Damaciko, ocito oŋiyo keno tyer, ci oito iye malo, 13owaŋo gitumme me awaŋa, ki gityer mere me moko kwon, ka oonyo gityer amata, ocoro remo me gityer mere me lakwecwiny i kom keno tyer. 14-Ci okwanyo keno tyer me mola ma yam tye i nyim Rwot, ma onoŋo bedo i nyim ot, i kabedo ma i kin keno tyerre ki ot pa Rwot, ci oketo yo tuŋ acam me keno tyer mere. 15Kabaka Akaj ociko ajwaka Uria kun wacci, “Waŋ gitum awaŋa me odiko i wi keno tyer madit-ti, ki gityer me moko kwon me otyeno, ki gitum awaŋa ma kabaka omiyo, ki gityerre me moko kwon, kacel ki gitum awaŋa pa lwak ducu ma i lobo, ki gityergi me moko kwon, ki gityergi me amata. Ibicoro remo me gitum awaŋa ducu i kome bene, ki remo me gitum mukene ducu. Ento keno tyer me mola-ni bibedo mera, me penyo iye dog Rwot.” 16Ajwaka Uria otiyo ducu kit meno, kit ma kabaka Akaj ociko-ni.\\n17-Kabaka Akaj oŋolo mola ma apada ki i kom litino gadigadi, ci okwanyo otako ki i komgi, ka okwanyo nam woko ki i kom twoni mola ma onoŋo gitye i tere-ni, ci oketo i kom godi ma gipetogi piny. 18Ki yo ma giumo wiye ma giwok ki iye i ceŋ cabit, ki doggola pa kabaka ma tye woko, en okwanyogi woko ki i kom ot pa Rwot, pi kabaka me Aciria. 19Lok kom Akaj mudoŋŋe ducu, ki gin ma yam otiyo, gityeko coyone i buk me Tekwaro pa Luker, me Juda. 20-Akaj oto, oywe kacel ki kwarine, ci giyiko kacel ki kwarine, i gaŋ kai pa Daudi; wode Kejekia aye oleyo ka tyene.","num_words":644,"character_repetition_ratio":0.073,"word_repetition_ratio":0.0,"special_characters_ratio":0.25,"stopwords_ratio":0.306,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Marako 12 ACO85 - Yecu ocako lok kwedgi i carolok ni, - Bible Search\\nMarako 11 Marako 13\\nCarolok i kom poto olok ki lupur\\n(Matayo 21.33-46; Luka 20.9-19)\\n1-Yecu ocako lok kwedgi i carolok ni, “Yam tye dano mo ma opito olok i potone, ci orumo woko ducu ki cel, ka okwinyo bur me biyo pige, ci ogero iye lubele, oweko i ciŋ lupur, ci ocito woko wa i lobo mukene. 2Ka kare oromo, ci ocako cwalo laticce bot lupur ka omo nyige mucekke i potone. 3Lupur gumake, ci gupwode, ka guryeme kwede woko, omedo ki dok ki ciŋe nono. 4En dok ocwalo laticce mukene; gin gugoyo en bene, gugoyo wiye lero, gutime ki tim me lewic. 5Ka dok omedde oro dano mukene, ci guneko dano meno woko. Gubedo ka keto can i kom jo mapol; jo mukene gupwodogi apwoda, ki mukene gunekogi aneka. 6Pud onoŋo en odoŋ ki dano mo acel bote, en aye wode ma en maro-ni. Lacen en ocwalo wode kikome botgi, kun wacci, ‘Gibiworo woda.’ 7Lupur gucako lok kekengi ni, ‘Man aye doŋ lale lim; wubin waneke woko, wek lim ma en bileyo-nu obed mewa.’ 8Ci gumake, guneke woko, gubole woko wa i ŋe poto olok. 9Ci won poto olok bitimogi niŋniŋ? En bibino, ci neko lupur woko ducu, ci miyo poto olok woko bot jo mukene. 10-Yam pe wukwano lok ma gicoyo i ginacoya ni,\\n‘Got ma lugedo gukwero-ni\\nen aye odoko got madit ma i twok ot;\\n11man Rwot aye ma otiyo,\\nobedo botwa lok me aura’?”\\n12Gutemo pi make, ento gulworo lwak, pien guniaŋ atir ni obolo carolok meno i komgi. Ci gua gucito gigi woko.\\nCulo mucoro bot Cecar\\n(Matayo 22.15-22; Luka 20.20-26)\\n13Gin gucako oro Luparicayo ki jo pa Kerode bene, wek gumak lok ma a i doge. 14Ka gin gubino bote, ci gucako wacce ni, “Lapwony, wan waŋeyo ni in i dano ma itye ki ada, dok pe ito i kom ŋatti mo, pien in pe ineno kom dano ki woko, in ipwonyo yo pa Lubaŋa ki ada. Ci myero gicul mucoro bot Cecar nyo pe? 15Wacul nyo pe wacul?” Yecu oŋeyo bwolagi, ocako waco ni, “Wun mono wubwola piŋo kaa? Koŋ wucikella kom lim ma giculo kwede, anen.” 16Gin gucako kelone bote, ci en openyogi ni, “Cal ki coc ma gicoyo i kome-ni pa aŋa?” Ci gugamo ni, “Pa Cecar yo.” 17Yecu ocako wacogi ni, “Wudwok jami pa Cecar bot Cecar, ki jami pa Lubaŋa wudwok bot Lubaŋa.” Gin gucako urone matek.\\nPeny i kom cer ki i kin jo muto\\n(Matayo 22.23-33; Luka 20.27-40)\\n18-Lucadukayo gucako bino bot Yecu; gin aye jo ma giwacci cer pa jo muto pe tye kulu. Gucako penyo peny ni, 19-“Lapwony, Moses yam ocoyo ni, ka laco mo oto woko, ce oweko dakone, ma kun pe obwoto latin mo, ci myero ominne olak dakone, wek onywal kwede litino ka wi ominne. 20Ci yam onoŋo tye co abiro ma gin ducu omego. Ka laco mukwoŋo nyomo dako-nu oto woko ma pe obwoto latin mo, 21ci me aryo ocako lako dako-nu, en bene oto woko ma pe obwoto latin mo; ki dano me adekke bene kumeno; 22ci gin ducu abiro pe gubwoto latin mo. Lacenne en dako bene oto woko. 23I kare me cer ki i kin jo muto, dako-nu doŋ bibedo dako pa aŋa? Pien gin co abiro-ni ducu gubedo kwede.”\\n24Yecu ocako wacogi ni, “Wun wurwenyo pi lok man, pien wukwiya ginacoya, wa tek pa Lubaŋa bene wukwiya. 25Ka ce dano gibicer woko ki i kin jo muto, ci doŋ pe gibinyomme, doŋ gibibedo macalo lumalaika ma i polo. 26-Ento i kom lok man me cer ki i kin jo muto-ni, wun pe mukwano i buk pa Moses, ka ma ocoyo lok i kom caka, ki kit ma Lubaŋa yam oloko kwede ni, ‘An Lubaŋa pa Abraim, ki Lubaŋa pa Icaka, ki Lubaŋa pa Yakobo’? 27En pe Lubaŋa pa jo muto ento en Lubaŋa pa jo makwo; wun wuŋak wurwenyo woko marac.”\\nCik madit makato ducu\\n(Matayo 22.34-40; Luka 10.25-28)\\n28-Ka lapwony-cik mo obino cok, ci obedo ka winyo ka gilaro lok. Ka oneno kit ma Yecu dok iye ki gin lok maber ma atir, ocako penyo Yecu ni, “Cik mene maditte mukwoŋo ki i kom lwak cik ducu?” 29-Yecu ogamo ni, “Cik mukwoŋo en ene, ‘Wuwiny wun jo Icrael, Rwot Lubaŋawa en Rwot acel. 30Ci mar Rwot Lubaŋani ki cwinyi ducu, ki tiponi ducu, ki tammi ducu ki tekki ducu.’ 31-Ki me aryone en ene ni, ‘Mar lawoti macalo imarre keni.’ Pe dok tye kit cik mo ma pire tek makato cik magi aryo-ni.” 32-Lapwony-cik ogamo ni, “Iloko kakare, Lapwony; iloko atir ni, Lubaŋa tye acel, pe dok tye Lubaŋa mo mukene, kono en kene. 33-Dok ni gimare ki cwiny ducu, ki ryeko ducu, ki tek ducu, ki maro lawoti macalo imarre keni, cik magi aye pigi tek makato gitum ma giwaŋo ducu ki berre ki gitum mukene ducu.” 34Ka Yecu oneno ni odok iye maber ki ryeko, ocako dok wacce ni, “In pe ibor ki ker pa Lubaŋa.” Lacen pe dok tye ŋat mo ma odiyo cwinye ka penye ki lok mo.\\nPeny i kom lakwar Daudi\\n(Matayo 22.41-46; Luka 20.41-44)\\n35Ka Yecu onoŋo tye ka pwony i ot pa Lubaŋa, ci openyo ni, “Lupwony-cik mono giwacci Kricito lakwar Daudi piŋo? 36-Ki tuŋ bot Daudi kikome en dok oloko i tek pa Cwiny Maleŋ ni,\\n‘Rwot owaco bot Rwoda ni,\\nBed i kom bada ma lacuc, i kabedo me deyo,\\nnio ka abiketo lukworri piny i te tyeni.’\\n37Ka ce en Daudi aye yam olwoŋe ni Rwot, ci en dok bedo lakwarre niŋiŋ?” Lwak mapol guwinyo lokke ki yomcwiny madwoŋ mada.\\nYecu otuco pi can ma bipoto i kom lupwony-cik\\n(Matayo 23.1-36; Luka 20.45-47)\\n38I kare ma Yecu tye ka pwonyo dano, owacci, “Wugwokke i kom lupwony-cik ma gimaro wot ma guruko boŋŋi maboco-ni, dok gimito dano gubed ka motogi wa i cuk-gu, 39dok gimaro bedo i kom pa ludito ka gitye i kacokke, dok gimaro bedo i kabedo me deyo i karama. 40Gin gimayo odi pa mon-to, dok gibedo ka lego lega maboco me buta keken. Gibiŋologi kop madit makato ducu.”\\nMot ma dato omiyo\\n41Yecu obedo i ot pa Lubaŋa ka ma okemme ki canduk me coko lim, ci obedo ka neno kit ma lwak gibolo ki motgi i canduk lim; lwak lulonyo gubolo iye mapol. 42Ento dato ma lacan obino ci obolo iye cente aryo, ma rom ki cente abic me kare-ni. 43Ocako lwoŋo lupwonnyene bote, ci owacogi ni, “Adada awacciwu ni, dato man ma lacan-ni en aye dok obolo lim madwoŋ makato jo ducu; 44pien jo mapol gugito but limgi madwoŋ-ŋi aye gubolo, ento en i canne-ni, obolo limme ducu ma en tye kwede ma onoŋo konyo kwone.”","num_words":1081,"character_repetition_ratio":0.041,"word_repetition_ratio":0.0,"special_characters_ratio":0.268,"stopwords_ratio":0.315,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Epeco 6 ACO85 - Wun litino, wuwiny lunyodowu i Rwot, - Bible Search\\nJo Epeco 5 Jo Pilipi 1\\nJo Epeco 6\\nLunyodo ki litinogi\\n1-Wun litino, wuwiny lunyodowu i Rwot, pien meno aye ber. 2-Yam gicoyo ni, “Wor woru ki meni.” Man aye cik mukwoŋo ma giciko pi gin mo maber ma bia ki iye, ni, 3“wek ibed ma nyimi leŋ dok iri i lobo pi kare malac.” 4-Dok wun wego, pe wuket kolo i kom litinowu ma miyo kiniga makogi, ento wupitgi gudoŋ maber kun wupwonyogi dok wunyebogi ki kit mabeco ma Rwot pwoyo.\\nLutic ki luditogi\\n5-Wun lutic, wuwiny luditowu me lobo man ki cwinywu acel, macalo wuwinyo Kricito, kun wulworogi ki myelkom. 6Ticwu myero pe obed tic ma yeŋo waŋ keken me yomo cwiny dano, ento myero wuti gin ma Lubaŋa mito ki cwinywu ducu, macalo wun lutic pa Kricito. 7Wuti ticwu ki cwiny maber, macalo wutiyo bot Rwot, ento pe wutiyo bot dano ni gunen wek gupwowu, 8kun wuŋeyo ni, gin mo ducu ma dano mo otiyo maber, Rwot bicule pire ma rom aroma ki ticce ma en otiyo, kadi en latic nyo dano ma lone kene. 9-Dok wun wegi lutic, wuti bene ki luticwu i yo acel-lu; wuwek burogi obedi, kun wupo ni ladit ma loyogi wa ki wun bene tye i polo, en tero jo ducu maromrom.\\nLweny ki gin marac\\n10Me agikkine, wubed tek i Rwot ki twero me tekone. 11Wuruk jami lweny ducu ma Lubaŋa miyo, wek wucuŋ kun wugeŋŋe kekenwu i roro pa Catan. 12-Pien wan pe walwenyo i kom dano ma tye ki kom ki remo, ento walwenyo ki luloc ki wegi twero ma woko, ki i kom gin ducu ma loyo wi lobo ducu i kare man me colpiny, dok ki dul mony mogo maraco me cwiny ma tye i polo. 13Pi meno myero wukwany jami lweny ducu ma Lubaŋa miyo, wek obikonywu me cuŋo matek i nino marac, pud wubicuŋ ma noŋo doŋ wuyelle i kit yo ducu. 14-Pi meno, myero wucuŋ ma wutweyo pyerwu woko ki ada, wuruk bene kit ma atir wek obed nyonyo me geŋo korwu, 15-kun wuyubbe me tito lok me kwena maber me kuc ma bedo macalo war ma wuruko i tyenwu. 16Makato ducu, niye aye myero obed kwotwu ma bimiyo wutwero neko mac ki i kom atero ma Larac bayo. 17-Wumak larre aye obed tok nyonyo me wiwu, ki lok pa Lubaŋa ma en aye pala lucwan pa Cwiny Maleŋ. 18Wuleg kare ducu i Cwiny ki lega me bako dog. Wubed ma wuyubbe i lega kare ducu kun wuciro peko, kun wulego pi jo pa Lubaŋa ducu. 19Wuleg bene pira wek Lubaŋa oyab doga, omiya gin ma myero aloki, wek atuc muŋ me lok me kwena maber ki tekcwiny. 20An lakwenane ma rom ki ŋat mo-ni ma cuŋ pi lobone, ento gitweya woko ki nyor. Lubaŋa omiya atit ki tekcwiny, kit ma myero alok kwede.\\n21--Tukiko, ominwa ma gimaro dok en latic pa Rwot me agena, bitittiwu lok ma dok i koma ki i kom ticca. 22Acwalo en botwu pi lok man kikome, wek en omi wuŋe kit ma wan watye kwede, dok ocuk cwinywu.\\n23Kuc ki mar ki niye ma a bot Lubaŋa Won ki Rwotwa Yecu Kricito obed bot utmegiwa. 24Kica pa Lubaŋa obed bot jo ducu ma maro Rwotwa Yecu Kricito ki mar ma pe to.","num_words":545,"character_repetition_ratio":0.04,"word_repetition_ratio":0.0,"special_characters_ratio":0.245,"stopwords_ratio":0.332,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Tekwaro 26 ACO85 - Lok kom dul pa lugwokdoggola. I - Bible Search\\n1 Tekwaro 25 1 Tekwaro 27\\n1 Tekwaro 26\\n1Lok kom dul pa lugwokdoggola. I kin jo pa Kora guyero Mecelemia ma wod pa Kore ma i kin likwayo pa Acap. 2Mecelemia onywalo awobe magi: Jekaria ma latin kayone, ka dok me aryone Jediael, me adekke Jebadia, me aŋwenne Jatiniel, 3me abicce Elam, me abicelle Yekokanan, me abirone Eliekoenai. 4-Obed-edom onywalo awobe magi: Cemaya ma latin kayo, ka dok me aryone Yekojabad, me adekke Joa, me aŋwenne Cakar, me abicce Netanel, 5me abicelle Amiel, me abirone Icakar, me aborone Peuletai; pien Lubaŋa omiye gum. 6Ki wode Cemaya bene onywalo awobe ma gubedo rwodi i dog odi pa kwarogi, pien gubedo jo makwiri atika. 7Litino awobe pa Cemaya gin aye Otini, Repael, Obed ki Eljabad, ma omegigi gubedo jo makwiri, nyiŋgi Eliu ki Cemakia. 8Jo magi ducu gin aye likwayo pa Obed-edom kacel ki awobegi ki omegigi, jo makwiri ma giromo tic; jo pa Obed-edom giromo pyerabicel wiye aryo. 9Mecelemia bene obedo ki awo bene ki omegine ma gikwiri, gin apar wiye aboro. 10Ki Koca ma i kin likwayo pa Merari onywalo awobe magi: Cimri aye laditgi; kadi pe en aye latin kayo, ento wonne okero en odoko ladit; 11ka dok me aryone Ilkia, me adekke Tebalia, me aŋwenne Jekaria; awobe pa Koca kacel ki omegine, ducu giromo apar wiye adek.\\n12Dul magi pa lugwok-doggola, ma dul acel acel tye ki laditte, gipokogi tic, kit ma yam gipoko ki utmegigi bene ma gubedo ka tic i ot pa Rwot; 13dok gibolo kwir ma lubo dog odi pa kwarogi, pi noŋo doggola ma gibigwoko, kun dog odi matino ki maditone gitimogi marom. 14Kwir ma gibolo pi doggola ma tuŋ wokceŋ opoto i kom Celemia. Gibolo kwir bene pi wode Jekaria, ma en lami-tam ma ŋeyo piny mada, ci mere opoto pi doggola ma tuŋ acam. 15Pa Obed-edom opoto pi doggola ma tuŋ acuc, ci pa awobene obedo ot kano jami. 16Pa Cupim ki Koca opoto pi doggola ma tuŋ potoceŋ, kacel ki doggola ma gilwoŋo Caleket ma i yo ma dok tuŋ malo. Lugwok-doggola gukemme ki luwotgi. 17Ki tuŋ wokceŋ gubedo jo abicel i nino acel acel, ki tuŋ acam jo aŋwen i nino acel acel, ki tuŋ acuc bene jo aŋwen i nino acel acel, kacel ki jo aryo aryo i ot kano jami. 18I ot ma tere aperu ma yo tuŋ potoceŋ onoŋo giketo jo aŋwen i ŋet yo, ki aryo i ŋet ot ma tere aperu. 19Magi aye dul pa lugwok-doggola ma i kin jo pa Kora ki likwayo pa Merari.\\nLudito ma gwoko odi me kano lim\\n20I kin Lulevi giketo Akija obedo ladit ma gwoko odi me kano lim ma i ot pa Lubaŋa, ki odi me kano lim me mot ma gidyero bot Rwot. 21I kin likwayo pa Gercon likwayo pa Ladan aye gubedo ludito kaka i dog odi pa kwarogi. Laditgi aye Jekieli.\\n22Litino awobe pa Jekieli, ma gin aye Jetam ki ominne Joel, gubedo ludito ma gwoko odi me kano lim ma i ot pa Rwot. 23I kin jo pa Amram, pa Ijar, pa Kebron ki pa Ujiel. 24Cebuel, ma lakwar Gercom ma wod pa Moses, en aye rwot madit ma giketo pi gwoko odi me kano limo 25Omegine gin ene: i kin likwayo pa Eliejer obedo wode Rekabia, ma wode Jecaya, ma wode Joram, ma wode Jikri, ma wode Celomot. 26Celomot man ki omegine gubedo ludito ma gwoko odi me kano mot ducu ma yam kabaka Daudi odyero bot Rwot, ki mot ma ludito kaka ma i odi pa kwarogi ki ludito ma giloyo buca mony me jo alip, ki buca mony me jo miya, ki lutel wi mony yam gudyero bene. 27Gin yam gudyero mot mua i lim ma giyako i lweny me yubo ot pa Rwot. 28Dok bene lim ducu ma yam Camuel ma lanen-piny, ki Caulo wod pa Kic, ki Abneri wod pa Ner, ki Joab, wod pa Jeruya yam gudyero bot Rwot; mot ducu ma gidyero Celomot ki omegine gubedo ka gwokone.\\nLudito tic mukene\\n29I kom jo pa Ijar, giketo Kanania ki awobene pi tic ma woko ma i Icrael me bedo jagi ki luŋolkop. 30I kom jo pa Kebron giketo Kacabia ki omegine ma gikwiri ma romo alip acel ki miya abiro me ne no tic ma i Icrael ma loka Jordan yo tuŋ potoceŋ, pi tic pa Rwot ducu ki pi tic pa kabaka bene. 31I kom jo pa Kebron laditgi obedo Jerija ma loyo jo pa Kebron ducu ma ocoko dog odi pa kwarogi ducu. I mwaka me pyeraŋwen me loc pa Daudi yam gibedo ka yenyo, ci ginoŋo jo makwiri atika ma i kingi i Jajer ma i Gilead. 32Kabaka Daudi oketo en ki omegine, jo makwiri ma romo alip aryo ki miya abiro, ma gin ludito kaka ma i odi pa kwarogi, me neno tic pa jo pa Reuben, jo pa Gad ki nucu kaka pa Manace pi lok ducu ma mako tic pa Lubaŋa ki pi lok pa kabaka.","num_words":826,"character_repetition_ratio":0.068,"word_repetition_ratio":0.002,"special_characters_ratio":0.24,"stopwords_ratio":0.36,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ododo me Baibul Lamalaika Olimo Maliam - Kabedo me Intanet pa Lucaden pa Jehovah\\nDAKO man mamwonya-ni aye Maliam. En obedo Laicrael, ma kwo i boma me Najaret. Lubanga ngeyo ni en ngat ma kite ber. Meno aye omiyo en ocwalo lamalaikane Gabriel me lok kwede. In ingeyo gin ango ma Gabriel obino ka titone bot Maliam? Kong wanenu.\\nGabriel owaco bote ni: ‘Itye maber, in ma kimari tutwal-li. Jehovah tye kwedi.’ Maliam wa yam con pud peya oneno dano man. En ocako par, pien en onongo pe ngeyo tyen lokke-ni. Ento cutcut Gabriel okweyo cwinye woko.\\nEn owaco ni: ‘Maliam, pe ilwor, Jehovah cwinye yom i komi. Meno aye omiyo en obitimo gin me aura piri. Cokcok-ki ibinywalo latin. Dok myero ilwonge ni Yecu.’\\nGabriel omedde ki titone ni: ‘Latin man bibedo dit, dok kibilwonge ni Wod pa Lubanga Mamalo Twal. Jehovah bikete bedo kabaka, kit ma yam Daudi obedo kwede. Ento Yecu bibedo kabaka matwal, dok kerre pe bigik!’\\nMaliam openyo ni: ‘Man ducu twero timme nining? An bene pud peya kinyoma. An pud pe abedo ki laco, ci atwero nywalo latin nining?’\\nGabriel ogamo ni: ‘Teko pa Lubanga bibino i komi. Pi meno latin-ni kibilwongo ni Wod pa Lubanga.’ Ci en owaco ki Maliam ni: ‘Po pi watti Elicabet. Dano guwaco ni en dong oti ma pe romo nywalo lutino. Ento cokcok-ki dong en binywalo latin laco. Pi meno ineno, pe tye gin mo ma Lubanga pe romo timone.’\\nCutcut Maliam owaco ni: ‘An anyaka ma latic pa Jehovah! Wek otimme i koma kit ma iwaco-ni kikome.’ Ci lamalaika oa woko.\\nMaliam orune me cito ka limo Elicabet. Ka Elicabet owinyo dwan Maliam, latin ma i iye otinnge ki yomcwiny. Cwiny maleng pa Lubanga opongo Elicabet, ci en owaco bot Maliam ni: ‘In kimari ki mar mapat i kin mon.’ Maliam obedo bot Elicabet pi dwe ma romo adek, ci lacen odok cen paco i Najaret.\\nOnongo kicok miyo Maliam me anyoma bot laco mo ma nyinge Yucepu. Ento ma Yucepu ongeyo ni Maliam tye ki latin ma obinywalo, en otamo ni omyero dong pe enyome. Ci lamalaika pa Lubanga owaco bote ni: ‘Pe ilwor me tero Maliam me bedo dakoni. Pien Lubanga aye omiye latin laco.’ Pi meno Maliam gin ki Yucepu gunyomme, ci gukuro ni kong kinywal Yecu.\\nDako mene ma tye i cal-li?\\nNgo ma Gabriel owaco bot Maliam?\\nGabriel otito bot Maliam ni en binongo latin kadi bed en pe obedo ki laco nining?\\nGin ango ma otimme i kare ma Maliam olimo wat-te Elicabet?\\nNgo ma Yocepu otamo i kare ma oniang ni Maliam obinywalo latin, ento pingo en oloko tamme?\\nKwan Luka 1:26-56.\\nNgo ma Luka 1:35 onyuto i kom bal alaka pa Adam ma Maliam onongo tye kwede i ot nywale i kare ma kinako kwo pa Latin pa Lubanga ki i kabedo me cwiny? (Ag. 2:11-13; Jon 6:69; Ibru 7:26; 10:5)\\nYecu onongo deyo nining kadi bed onongo peya ginywale? (Luka 1:41-43)\\nLanen maber ango ma Maliam omiyo pi Lukricitayo me kare-ni ma ginongo tic me cwiny ma pigi tek? (Luka 1:38, 46-49; 17:10; Car. 11:2)\\nKwan Matayo 1:18-25.\\nKadi bed pe gicako nying Yecu ni Immanuel, ento ticce macalo dano ocobo tyen lok meno nining? (Mat. 1:22, 23; Jon 14:8-10; Ibru 1:1-3)\\nMaliam—“Nen, An Angeca Pa Rwot [Jehovah]!”\\nKit ma Maliam odok iye bot malaika Gabriel nyuto gin ango ma lubbe ki niyene? En onyuto kit mukene ango ma pigi tek?","num_words":540,"character_repetition_ratio":0.049,"word_repetition_ratio":0.0,"special_characters_ratio":0.25,"stopwords_ratio":0.28,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Acakki 37 ACO85 - Yakobo obedo i lobo ma yam koŋ wonne - Bible Search\\nAcakki 36 Acakki 38\\nYucepu ki omegine\\n1Yakobo obedo i lobo ma yam koŋ wonne obedo iye-ni, lobo me Kanaan. 2Man aye lok me tekwaro pa Yakobo.\\nKa Yucepu doŋ ditte oromo mwaka apar wiye abiro, onoŋo doŋ kwayo lim kacel ki omege; en obedo ki litino awobe pa Bila ki Jilpa, mon pa wonne; Yucepu okelo lok maraco i komgi bot wongi. 3Yakobo onoŋo maro Yucepu makato litinone ducu pien onoŋo en latin ma ginywalo ka wi tiyone; okwone kanyi mabor ma bade boco. 4Ento ka omegine guneno ni wongi maro en makato gin ducu, cwinygi ocako kwere woko, pe gitwero lok kwede maber.\\n5Ka Yucepu oleko lek, ci otito bot omegine, ci gumedde ameda ki kwere. 6En otito botgi ni, “Koŋ wuwiny kit lek ma aleko-ni: 7nen ba, i kare ma wabedo ka tweyo larita i poto, ci nen, laritana oa malo ocuŋ atir; ci laritawu gugurre, gurume dyere, ka giryebbe piny bot laritana.” 8Omegine gugamo ni, “In ada ibiloyowa? In aye doŋ ibiloyo wiwa?” Gumedde ki kwere doŋ marac pi lekke ki pi lokke. 9Dok oleko lek mukene, dok otito ki omegine aye, kun wacci, “Nenu ba, dok aleko lek mukene aye. Nen, ceŋ ki dwe ki lakalatwe apar wiye acel gubedo ka ryebbe piny i nyima.” 10Ka otito bot wonne ki bot omegine, wonne ocoke, ojuke matek, kun wacce ni, “Meno kit lek aŋo ma ileko kumene-ni? An ki meni ki omegini wabibino, ci wapoto waryebbe piny i nyimi ada?” 11-Nyeko omako omegine i kome ento wonne okano lok meno i cwinye.\\nGicato Yucepu i Ejipt\\n12Ka omegine gucito ka kwayo lim pa wongi ma cok ki Cekem, 13ci Icrael owaco bot Yucepu ni, “Omegini pe gitye ka kwat i ŋet Cekem? Bin wek aori icit botgi.” En ogamo doge ni, “An a ene”. 14Ci owacce ni, “Koŋ, icinen ka omegini gitye maber, kacel ki lim bene, ka idwokka lok doki.” Ka ocwale nia ki i nota me Kebron, ci ocito wa i Cekem. 15Laco mo onoŋe ka woto juŋŋe atata i olet; laco meno openye ni, “In ibeyenyo aŋo?” 16En ogamo ni, “Abeyenyo omegina. Alegi ititta ka ma gitye iye ka kwayo limgi.” 17Laco meno owacce ni, “Doŋ gutyeko a woko, pien awinyo ka giwaco ni, ‘Wacitu wa i Dotan’” Yucepu ocako lubo kor omegine, ka onoŋogi i Dotan.\\n18Ka gunene ki ka mabor, ma onoŋo peya oo botgi cok, ci guyubo lok i kome me neke, 19kun giloko kekengi ni, “Lalek eno bino-nu. 20Wubin tin wa neke woko, wek wabole i bur mo kany; ci wabitito ni, ‘ŋuu mo aye omake, omwode woko’, wek wanen kit ma lekke-nu bicobbe kwede.” 21Reuben owinyo yub meno, ci olare ki i ciŋgi, kun wacci, “Pe wan aye waneke.” 22Reuben owacogi dok ni, “Pe giony remone mo; wubole woko i bur man ma tye i tim kany, ento pe wuket ciŋwu i kome.” Onoŋo en oyubbe me kwanye woko ki i ciŋgi pi dwoke bot wonne. 23Ka Yucepu oo bot omegine, ci gupoto i kome, gulunyo boŋo kanyine woko, kanyi mabor ma bade boco ma onoŋo oruko-ni; 24ci gumake, gutere gubole woko i bur. Bur meno onoŋo pii pe iye.\\n25Lacen gubedo piny ka cam; ka gutiŋo wangi, ci guneno lwak jo Icmael ma gua i Gilead, ki lwak kinaga ma gutiŋo yec odok, moo yat too ki murra, ma giwoto gicito kwede i Ejipt. 26Juda dok owaco ki omegine ni, “Konyo aŋo ka waneko ominwa dok wamuŋo tone woko? 27Wubin wek wacatu en bot jo Icmael, pe wan aye waneke ki ciŋwa, pien en ominwa, remowa kikome.” Ci omegine guworo doge. 28-Jo Midian ma lucatwil gubino kenyo; ci guywayo Yucepu woko ki i bur, gucate woko bot jo Icmael, kun giwile ki cekel me ryal pyeraryo; ci gutero Yucepu wa i Ejipt.\\n29Ka Reuben odwogo i dog bur, ci oneno Yucepu doŋ pe i bur, ci cwinye ocwer ocako yeco boŋone woko. 30Ka odok cen bot omegine, owacogi ni “Awobi-ni doŋ pe do; man abidok kwene ba?” 31Ka gukwanyo kanyi pa Yucepu, ci guneko dyel, ka guluto kanyi i remo; 32ka gukelo kanyi mabor ma bade boco bot wongi, kun giwaco ni, “Wan wanoŋo man; koŋ iŋi, ka nyo kanyi pa wodi onyo pe.” 33Ka oŋiyo, ci owacci, “Man kanyi pa woda do; ŋuu doŋ omwode woko do; adada Yucepu doŋ ŋuu okido woko matitino do.” 34Yakobo bene cwinye ocwer, ocako yeco boŋone, ci otweyo boŋo cola i pyere, obedo ka koko wode pi kare malac. 35Awobene ducu ki anyirane gua malo gucito ka kweyo cwinye; okwero ni pe gikwe cwinye, kun wacci, “Aa pe, abilubo kor latinna i lyel ki koko.” Wonne obedo ka koke kit meno. 36Ci jo Midian gucato Yucepu woko i Ejipt bot Potipar, ladit tic pa Parao, ma loyo askari Lukur-piny.","num_words":790,"character_repetition_ratio":0.042,"word_repetition_ratio":0.0,"special_characters_ratio":0.252,"stopwords_ratio":0.242,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Acakki 1 ACO85 - I acakki piny Lubaŋa oketo polo ki - Bible Search\\nLubaŋa oketo lobo ki dano\\n1I acakki piny Lubaŋa oketo polo ki lobo. 2Lobo onoŋo tye nono, onyobbe woko atata piny macol ocido wi kut matut, kun Cwiny pa Lubaŋa twago wi pii.\\n3-Lubaŋa owacci, “Wek leŋo obed tye”; ci piny obedo leŋ. 4Lubaŋa oneno leŋo ni ber; Lubaŋa opoko kin leŋo ki colpiny. 5Lubaŋa olwoŋo leŋo ni Dyeceŋ, ki colpiny olwoŋo ni Dyewor. Piny oyuto dok piny oru, meno nino acel.\\n6-Lubaŋa owacci, “Wek pete orine i kin pii, me poko kin pii ki pii wadi.” 7Ci Lubaŋa otiyo pete me poko pii ma tye piny i te pete ki pii ma tye malo i wi pete; ci otimme kit meno. 8Lubaŋa olwoŋo dan pete ni polo. Piny oyuto dok piny oru, meno nino me aryone.\\n9Lubaŋa owacci, “Wek pii ma tye i te polo ocokke, ogurre i kabedo acel, wek piny mutwo onen”; ci otimme kit meno. 10Lubaŋa olwoŋo piny mutwo ni Lobo, ki pii ma ocokke, ogurre kacel-li ni Nam; ci Lubaŋa oneno ni ber. 11Lubaŋa owacci, “Wek lum otwi i wi lobo, ki ginapita ma nyako nyiggi, ki yadi ma nyako nyiggi ma kodi tye i igi, macalo kit kwagi tye, i wi lobo”; ci otimme kit meno. 12Lum ocako twi i wi lobo, ki ginapita ma nyako nyiggi i kit kwagi acel acel, ki yadi ma nyako nyiggi ma kodi tye i igi, macalo kit kwagi tye. Ci Lubaŋa oneno ni ber. 13Piny oyuto dok piny oru, meno nino me adekke.\\n14Lubaŋa owacci, “Wek gin ma ryeny obed i kom pete me polo me poko dyeceŋ ki dyewor, ki me bedo ginanena ma nyuto kare ki nino ki mwaka, 15wek gubed gin ma ryeny i kom pete me polo ma menyo lobo”; ci otimme kit meno. 16Lubaŋa oketo gin madito aryo ma giryeny, wek ma ryeny madit-te aye olo dyeceŋ, ki ma ryeny matidine olo dyewor; dok oketo lwak lakalatwe bene. 17Lubaŋa oketogi i kom pete me polo me menyo lobo, 18me loyo dyeceŋ ki dyewor, ki me poko kin leŋo ki colpiny. Ci Lubaŋa oneno ni ber. 19Piny oyuto dok piny oru, meno nino me aŋwenne.\\n20Lubaŋa owacci, “Wek pii onywal gin makwo ma gicorre limuk, ki winyo bene gutuk lamalo i wi lobo i dan pete me polo.” 21Lubaŋa oketo nyaŋ madoŋo i nam, ki kwa gin makwo ducu ma gimol, ma gicorre limuk i pii, macalo kit kwagi tye, ki winyo ma gituk ki bwomgi, macalo kit kwagi tye. Ci Lubaŋa oneno ni ber. 22Lubaŋa omiyogi gum kun wacci, “Wunywal, wunya, wupoŋ pii ki nami, winyo bene gunya i wi lobo.” 23Piny oyuto dok piny oru, meno nino me abicce.\\n24Lubaŋa owacci, “Wek lobo onywal gin makwo i kit kwagi: lee ma paco, ki gin ma lak alaka, ki lee me tim macalo kit kwagi tye”; ci otimme kit meno. 25Lubaŋa oketo lee tim macalo kit kwagi tye, ki lee ma paco macalo kit kwagi tye, ki gin ma lak alaka piny i ŋom, macalo kit kwagi tye. Ci Lubaŋa oneno ni ber.\\n26-Lubaŋa owacci, “Weku wacweyu dano ma gical ki wan; wek gin aye gulo rec ma i nam, ki winyo me polo, ki lee ma paco, ki wi lobo ducu, gulo bene gin ducu ma lak alaka wi lobo,” 27--Lubaŋa ocweyo dano i Kit calle kikome; ocweyo laco ki dako. 28Lubaŋa omiyogi gum kun wacogi ni, “Wunywal, wunya, wupoŋ lobo, wulo bene; dok wulo wa rec ma i nam, ki winyo me polo, ki gin ducu makwo ma giwoto i wi lobo.” 29Lubaŋa owacci, “Nenu, amiyowu ginapita ducu ma nyako nyiggi ma tye i wi lobo ducu, ki yadi ducu ma nyako nyiggi ma kodi tye i igi; wubicamogi. 30Dok lee ducu me tim, ki winyo ducu me polo, ki gin ducu ma lak alaka wi lobo, ma gitye ki kwo, amiyo botgi ginapita ducu madyak me bedo camgi”; ci otimme kit meno. 31Lubaŋa oneno gin ma doŋ otiyo ducu, ci nen, tye mabeco twatwal. Piny oyuto dok piny oru, meno nino me abicelle.","num_words":666,"character_repetition_ratio":0.104,"word_repetition_ratio":0.027,"special_characters_ratio":0.256,"stopwords_ratio":0.293,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Medde ki Tic pi Jehovah ki Yomcwiny | Pwony me Anyama\\nTAM kong i kom nino me yomcwiny madit loyo i kwoni. Meno tika obedo nino me nyommi nyo me nywalo latin kayoni? Nyo gwok obedo nino ma inyuto dyereni bot Jehovah ki nongo iye batija? Iromo bene neno nino meno ni obedo nino ma pire tek dok me yomcwiny loyo i kwoni. Luye luwoti pud dong gibibedo ki yomcwiny madit ya, me neno ka i nyuto mari pi Lubanga ki cwinyi, kwoni, tammi ki dong tekoni ducu!—Mar. 12:30.\\nTwero bedo ni i nongo yomcwiny madit inge kare ma inongo iye batija. Kadi bed kit meno, lutit kwena me Ker mogo gurwenyo yomcwiny ma onongo gitye kwede woko. Pingo meno otimme? Tyen lok ango ma watye kwede me medde ki tic pi Jehovah ki yomcwiny?\\nGIN MUMIYO JO MOGO GURWENYO YOMCWINYGI\\nKwena me Ker-ri—kacel ki cikkene ni Jehovah cokcok-ki bikelo agikki pa lobo man ma marac-ci ki dok kelo lobo manyen—labongo akalakala mo weko wabedo ki yomcwiny. Medo i kom meno, Jepania 1:14 ocuko cwinywa ni: “Nino madit pa Rwot [Jehovah] tye cok, tye cok dok tye ka bino oyotoyot.” Kadi bed kumeno, bedo ka kurone pi kare malac makato kit ma onongo watamo kwede romo kwanyo yomcwiny ma onongo watye kwede dok man twero weko ticwa pi Lubanga kwe woko.—Car. 13:12.\\nBedo kacel ki jo pa Lubanga miniwa kare me medde ki tic pi Jehovah ki yomcwiny. Ki lok ada, oromo bedo ni kit mabeco pa lutic pa Jehovah aye oywayowa i woro me ada dok okonyowa me cako tic pi Lubanga ki yomcwiny. (1 Pet. 2:12) Ento ngo ma romo timme ka gimiyo tira bot Lakricitayo mo pien ni pe olubo cik pa Lubanga? Ka gin ma kit meno otimme, cwiny jo mogo ma gubino i ada pi kit mabeco pa jo pa Jehovah twero tur adada dok girwenyo yomcwinygi woko.\\nLok goba me cato wil ma tye i lobo marac pa Catan-ni bene romo kwanyo yomcwinywa woko. Catan tiyo ki lobone wek waye ni wamito jami mogo ma nongo ki lok ada pe wamito. Ento, bedo ber ka wiwa opo i kom lok pa Yecu ni: “Pe tye dano mo ma twero tic ki rwodi aryo; pien bikwero ngat acel ci maro mukene-ni, nyo bimoko i kom ngat acel, ci cayo ngat mukene-ni. Pe wutwero tic pi Lubanga ka dok wutiyo pi lim bene” (Mat. 6:24) Pe watwero tic pi Jehovah ki yomcwiny kun nongo ki tungcel watemme me nongo jami ducu ma watwero ki i loboni.\\n‘WANYATTE KI YOMCWINY PI LUBANGA LALARWA’\\nTic pi Jehovah pe nuro jo ma gimare. (1 Jon 5:3) Wi opo ni Yecu owacci: “Wubin bota, jo ducu muol ki ma yec onurowu, ci abimiyo wuywe. Wuting yatta, ci wupwony kita, pien an awor, dok amwol bene i cwinya, mumiyo wun bene wubilimo yweyo i cwinywu. Pien yatta yot, ki yecca bene pe pek.” (Mat. 11:28-30) Tingo yat pa Yecu keliwa yweyo ki yomcwiny. Dok watye ki tyen lok matir me bedo ki yomcwiny i tic pi Jehovah. Kong wanenu tyen lok adek ma pigi tego mumiyo watwero bedo ki ‘yomcwiny pi Lubanga lalarwa’—Kab. 3:18.\\nWatiyo pi ngat ma Ominiwa Kwo, Lubanga ma layomcwiny. (Tic 17:28; 1 Tem. 1:11) Waniang ni meno kwowa ducu a ki bot Lacwecwa. Pi meno, wamedde ki tic pire ki yomcwiny, kadi bed ni dong wanongo batija mwaki malac angec.\\nPo i kom gen me Ker-ri kacel ki tic ki mit kom okonyo Héctor me bedo ki yomcwiny\\nTam i kom Héctor, ma otiyo macalo laneno ma woto awota pi mwaki 40 kulu. ‘Kadi dong oti’ woko ento en pud tye ka medde ki tic pi Jehovah. (Jab. 92:12-14) Two pa dakone ogenge me medde ki tic pi Lubanga kit ma onongo en tiyo kwede, ento man pe balo yomcwiny ma en tye kwede. En owaco ni: “Kadi bed ni lit adada me neno ka two pa dakona tye ka medde ameda dok bene pe obedo gin mayot me gwokke, ento pe aye ni man obal yomcwiny ma atye kwede me tic pi Jehovah Lubanga me ada. Ngeyo ni meno kwona a ki bot Jehovah ma ocweya ki tyen lok, weko abedo ki mar madit i kome kun atiyo pire ki cwinya ducu. Pud atute me tiyo tic me tito kwena ki mit kom, dok aketo genna mukwongo i kom Ker-ri wek yomcwiny ma atye kwede pe orweny woko.”\\nJehovah omiyo botwa ginkok ma weko twere ki wan me bedo ki yomcwiny i kwo. Ki lok ada, “Lubanga con omaro lobo kumeno, omiyo iye Wode acel keken, wek dano ducu ma ye en owek to, ento obed ki kwo ma pe tum.” (Jon 3:16) Ada, kitwero timo kica pi balwa dok bene watwero nongo kwo ma pe tum ka waketo niyewa i kom Lubanga pi micce me mar pi ginkok pa Yecu. Meno pe obedo tyen lok mamwonya adada ma weko watwero bedo ki pwoc pire? Tika pwoc ma watye kwede pi ginkok pe myero ocuk cwinya me tic pi Jehovah ki yomcwiny?\\nJesús odwoko rwom me kwone piny dok man okonye me tic pi Jehovah ki yomcwiny pi mwaki mapol\\nOmego mo ma nyinge Jesús ma bedo i lobo Mexico owaco ni: “Abedo calo opii me dog ticca, onongo atiyo pi cawa malac nino ducu kadi bed ni meno i cawa mukene nongo bene pe mitte. Atimo meno wek abed ki cente mabup. Lacen apwonyo lok i kom Jehovah ki kit ma omiyo kwede ki Wode me amara pi dano. Abedo ki miti madit me tic pire. Pi meno, adyero kwona bot Jehovah, dok i nge tic pi kampuni pi mwaki 28 kulu amoko tamma me weko tic meno wek acak tito kwena pi kare malac. Meno aye obedo mwaka me acakki me bedo ki yomcwiny i tic pi Jehovah.”\\nNyig ma wanyako keliwa yomcwiny madit ento pe cwercwiny. Wi tika po i kom kit ma kwoni onongo tye kwede ma peya ingeyo Jehovah? Lakwena Paulo opoyo wi Lukricitayo me Roma ni gin onongo gubedo “opii me bal” ento dong gudoko “opii me kit ma atir.” Onongo dong gitye ka doko “jo maleng,” dok man onongo biminigi kwo ma pe tum. (Jo Rom. 6:17-22) Wan bene walubo yo me kwo maleng, dok labongo cwercwiny ma bino pi timo tim macilo nyo tim gero. Man pud dong keliwa yomcwiny ya!\\n“Mwaki me yomcwiny madit loyo i kwona aye obedo kare ma abedo ka tic pi Jehovah.”—Jaime\\nNen kong ngo ma otimme i kom Jaime, ma onongo pe ye ni Lubanga tye ento ye ni kwo ocakke pire kene dok onongo ladong bun nyo bokcing. En ocako wot i cokke pa Lukricitayo dok mar ma en oneno ogudo cwinye adada. Me weko kit yo me kwone macon-ni, en olego bot Jehovah wek okonye me bedo ki niye i Kome. Jaime owaco ni: “Mot mot, aniang ni Wonwa ma lamar dok Lubanga ma lakica tye ada, kwo ma lubbe rwom me kwo matir pa Jehovah ogwoka adada. Ka onongo pe aloko kwona, kono onongo dong kineka woko, kit ma otimme i kom luwota mogo ma onongo bene gin ludong bun-ni. Mwaki me yomcwiny madit loyo i kwona aye obedo kare ma abedo ka tic pi Jehovah.”\\nPE IIL CINGI WOKO!\\nItamo ni myero wawiny nining ka nongo wakuro agikki me lobo man marac-ci? Wi opo ni, watye ka “coyo kodine i poto me Cwiny Maleng”, dok ‘wabikayo mere kwo ma pe tum pi cwiny maleng’. Pi meno, “pe myero waol ka tiyo gin maber, pien ka kare oromo, ka cwinywa pe odoko nyap, ci wabikayo kac.” (Gal. 6:8, 9) Ki kony pa Jehovah, myero wadiyo cwinywa, watiyu matek me dongo kit mabeco ma mitte wek wabwot i kare me “can madit atika,” ki dok wamedde ki tic pi Jehovah ki yomcwiny kadi bed watye i kwo matek.—Yabo 7:9, 13, 14; Yak. 1:2-4.\\nWatwero bedo labongo akalakala ni wabinongo adwogi maber ka wamedde ki diyo cwinywa, pien Lubanga ngeyo mar ma watye kwede pire kacel ki tic matek ma watiyo pi nyinge. Ka wamedde ki tic pi Jehovah ki yomcwiny, ci wabibedo calo Daudi, ma owaco ni: “Kare ducu angeyo ni Rwot tye kweda; pe gibidira woko cen, pien en tye yo tung cinga ma lacuc. Pi meno omiyo abedo ki yomcwiny madwong, nino ducu abedo maber ki kuc.”—Jab. 16:8, 9.","num_words":1338,"character_repetition_ratio":0.079,"word_repetition_ratio":0.008,"special_characters_ratio":0.24,"stopwords_ratio":0.313,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Lulevi 25 ACO85 - Rwot owaco bot Moses i wi got Cinai - Bible Search\\nLulevi 24 Lulevi 26\\nMwaka me cabit ki mwaka me jubili\\n1-Rwot owaco bot Moses i wi got Cinai ni, 2“Wac bot jo Icrael ni, Ka doŋ wuo i lobo ma abimiyowu-ni, lobo bigwoko cabit pa Rwot. 3Wubicoyo pottiwu mwaka abicel, wubiŋolo kin jaŋ olokwu mwaka abicel, wubicoko nyige; 4ento mwaka me abirone en aye bibedo cabit me yweyo mot pi lobo, en cabit pa Rwot; pe wubicoyo pottiwu, pe wubiŋolo kin jaŋ olokwu. 5Gin ma otwi kene i okaŋ pe wubikayo, pe wubicoko nyig olokwu ma pe wuŋolo kin jaŋe; bibedo mwaka me yweyo mot pi lobo. 6Cabit man me lobo bimiyowu cam, in ki opiini ki aŋecani ki lapakacani ki labedo ma bedo boti. 7Pi lim mewu makwo bene, ki pi lee ducu ma gitye i lobowu, gin ma cek iye ducu bedo me acamagi.\\n8“Dok ibikwano cabit abiro me mwaka bene, mwaka abiro tyen abiro; kare meno me cabit abiro me mwaka bibedo mwaka pyeraŋwen wiye aboŋwen. 9I mwaka meno ibimiyo gwara kok maloŋo i kom nino dwe apar me dwe me abiro; i nino me kwanyo bal en aye wubimiyo gwara kok romo lobowu ducu. 10Wubikwero mwaka me pyerabic obed maleŋ, kun wutito i lobowu ducu ni kuc tye pi jo ducu ma bedo iye, En aye bibedo kare me jubili mewu, ma noŋo ŋat acel acel i kinwu dok gire i dul lobone, dok ŋat acel acel i kinwu bidok i doggolagi. 11Mwaka me pyerabicce aye bibedo jubili mewu; pe wubicoyo iye kodi, pe wubikayo gin ma otwi kene, pe wubicoko nyig olok ma pe wuŋolo kin jaŋe. 12Pien obedo jubili, bibedo maleŋ botwu; wubicamo gin ma oa ki i poto.\\n13“I mwaka man me jubili-ni ŋat acel acel i kinwu bidok i dul lobone. 14Ka icato lobo mo bot lawoti, nyo iwilo lobo mo ki bote, pe wubed ka bune kekenwu. 15Ka iwilo ki bot lawoti, welle biporo wel mwaka mulubo jubili; en bicato boti kun poro wel mwaka ma ibinoŋo iye cam. 16Ka mwaka pud odoŋ mapol, ibimedo wel ma iculo, ka mwaka doŋ odoŋ manok, ci ibidwoko welle piny, pien gin ma en tye ka cato boti en aye mwaka me cam ma bia iye. 17Pe wubune kekenwu, ento wulwor Lubaŋawu; pien an a Rwot Lubaŋawu.\\n18“Pi meno wubilubo cikka, wubigwoko gin ma aŋolo, wubicobone, wek wubed ma lobo okwe mot. 19Pien lobo biceko cam, wubicamo, wubiyeŋ kwede, ci wubibedo ma piny okwe mot. 20Ka ce wuwacci, ‘Wabicamo mono gin aŋo i mwaka me abiro-nu, ka ce pe wacoyo kodi, dok pe wacoko camwa ma a iye?’ 21An abiciko gumma poto i komwu i mwaka me abicelle, wek onyak nyige ma romo pi mwaka adek kulu. 22Ka wucoyo potowu i mwaka me aborone, noŋo pud wutye ka camo cam macon ca; nio wa i mwaka me aboŋwen i kare ma cam doŋ ocek, gikayo, noŋo pud wucamo en macon ca. 23Lobo pe gibicato me atera woko matwal, pien lobona gira; pien wun wuwelo, dok wun lubedona. 24I lobo ducu ma bibedo mewu wubiye ni giwar lobo.\\n25“Ka ce omeru odoko lacan, ce ocato lobone mo ci watgi macok aye bibino ka waro lobo meno ma ominne ocato woko-ni. 26Ka dano meno pe tye ki watgi mo ma twero warone, ce en kikome odoko lalonyo, ka onoŋo gin ma romo warone, 27wek en okwan wel mwaka nia i kare ma ocato, ocul bot dano ma owilo-nu wel ma pud odon, ci potone bidok i ciŋe. 28Ento ka pe tye ki lim ma romo dwokone i ciŋe, ci poto ma ocato-nu bidoŋ i cin lawilone nio ka mwaka me jubili oromo; gibidwoko potone i kare me jubili, bidok i ciŋe.\\n29“Ka dano mo ocato ode ma tye i gaŋ madit ma gicelo ki cel, en twero warone ma peya mwaka acel oromo; bibedo ki twer me warone kadi pi mwaka kulu. 30Ka pe giwaro ma peya mwaka acel oromo, ci ot meno ma tye i gaŋ madit ma gicelo-ni gibimoko ni doŋ bedo pa ŋat muwilo-ni matwal, wa i kare pa likwayone ducu; pe gibidwoko i kare me jubili. 31Ento odi ma i caro ata ma pe gicelo ki cel ma orumogi gibikwanogi kacel ki potti ma i caro; gitwero warogi, dok gibidwokogi ceŋ i kare me jubili.\\n32“I gaŋi pa Lulevi odi ma i gaŋi ma gimiyogi me bedo megi-ni Lulevi gitwero warogi i kare ducu. 33Ka ce ŋat mo i kin Lulevi pe owaro, ci ot ma gicato i gaŋ mo ma omiyogi obed megi bidok bot rwode i kare me jubili, pien odi ma i gaŋ pa Lulevi meno jami megi ma gimiyogi i kin jo Icrael. 34Ento olet ma orumo gaŋi megi pe gicato; meno lobogi matwal.\\n35-“Ka ce omeru ma bedo ka ŋeti odoko lacan ma pe twero konnye kekene, in ibikonye; en bibedo boti macalo weloni nyo labedo. 36Pe igam lim mo me magoba ki bote nyo pe imed wiye, ento lwor Lubaŋani, wek omeru obed kwo ki ka ŋeti. 37-Pe ibimiyo en mako banya boti wek inoŋ iye magoba, pe imiye cam wek odwok boti kun omedo wiye. 38An a Rwot Lubaŋawu ma yam akwanyowu ki i lobo Ejipt wek amiwu lobo Kanaan, abed Lubaŋawu.\\n39-“Ka omeru ma bedo ka ŋeti odoko lacan, ci ocatte boti kekene, pe ibimiyo en tiyo boti macalo opii; 40en bibedo boti macalo lapakaca nyo labedo. En bitic boti nio wa i mwaka me jubili; 41ka lacen en bia woko ki boti, en kacel ki litinone bene. Bidok cen i doggolane, bidok i lobo pa kwarogi. 42Pien gin luticca ma yam akwanyogi woko ki i lobo Ejipt; pe gibicatogi me bedo opii. 43Pe ibiloyo en ki loc magwa, ento ibilworo Lubaŋani.\\n44“Lok i kom opiini ki aŋecani ma ibibedo kwedgi; itwero wilo opii ki aŋeca ki bot lurok ma orumo ka ŋetwuni. 45Wutwero wilo ki i kin lubedo ma bedo botwu, dok ki i kin doggolagi ma bedo botwu, ma ginywalogi i lobowu; gibidoko limwu. 46Wutwero miyogi bot litino awobewu ma bilubowu, gubed ginaleyagi matwal. Wutwero miyogi gibedo opiiwu, ento omegiwu ma jo Icrael pe wubiloyogi kit meno kun ŋat man loyo wadi ki loc magwa.\\n47“Ka welo mo nyo labedo mo ma tye boti odoko lalonyo, kun omeru ma tye ka ŋete odoko lacan, ci ocatte kekene bot welo nyo labedo ma tye boti-ni, nyo ocatte bot wat ma i doggola pa welo meno, 48ka doŋ otyeko catte, ci gitwero koko; ŋat mo ma i kin omege twero koke woko. 49Nyo omin wonne nyo latin pa omin wonne twero koke, nyo watgi mo ma i doggolagi twero koke; nyo ka en odoko lalonyo, ci kokke gire kene. 50En bikwano wel kacel ki ŋat ma con owile-nu, kun cako i mwaka ma yam owile iye nio wa i jubili, Wel me gonye bibedo ma poro wel mwaka; kare ma en obedo kwede bot rwode gibikwano macalo kare pa lapakaca. 51Ka ce mwaka pud odoŋ mapol, en biculo lim me koke ma oporo ki wel mwaka, kun kwanyo ki i kom wel lim ma yam giwile kwede. 52Ka pud odoŋ mwaka manok mo i mwaka me jubili, en bikwano wel ki dano ma owile-nu; ci biculo lim me koke ma oporo wel mwaka me ticce ma pud odon. 53En bibedo bot rwode macalo lapakaca ma giculo mwaka ki mwaka; pe gibiloye ki loc magwa kun in ineno. 54Ka ce pe gikoke i kit yo meno, ci gibigonye i mwaka me jubili, en kacel ki litinone bene. 55Pien jo Icrael gin aye lutic ma tuŋ ciŋa; gin aye luticca ma yam akwanyogi woko ki i lobo Ejipt; an a Rwot Lubaŋawu.","num_words":1255,"character_repetition_ratio":0.047,"word_repetition_ratio":0.0,"special_characters_ratio":0.241,"stopwords_ratio":0.292,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Tekwaro 17 ACO85 - Yekocapat ma wode aye oleyo ka - Bible Search\\n2 Tekwaro 16 2 Tekwaro 18\\n2 Tekwaro 17\\nKer pa Yekocapat omoko matek\\n1Yekocapat ma wode aye oleyo ka tyen Aca, ci odoko tek mada i kom Icrael. 2Oketo mony i gaŋi ma girumo ki cel gogo ma i Juda ducu, ka dok oketo ludito wi mony oromo i lobo Juda ducu ki gaŋi ma i Epraim ma yam wonne Aca omayogi-ni. 3Rwot ogwoko Yekocapat, pien en obedo ka lubo kit pa wonne ma con-ni; pe obedo ka yenyo kony ki bot lwak Baal-gu. 4En obedo ka yenyo kony ki bot Lubaŋa pa wonne ki lubo cikke ducu, pe obedo ka lubo kit pa jo Icrael. 5Pienno omiyo Rwot omoko ker matek i ciŋe; ki jo Juda ducu gubedo ka kelo lim ajog bot Yekocapat; onoŋo en tye ki lonyo madwoŋ wa ki deyo bene. 6Obedo ki tekcwiny pi lubo yo pa Rwot; dok omuko waŋ jogi ma i wi godi woko ki i Juda, kacel ki yadi ma gicomo pi woro Acera ma jok ma dako-ni.\\n7I mwaka me adek me locce ocwalo rwodine Ben-kail, Obadia, Jekaria, Netanel ki Mikaya ka pwony i gaŋi ma i Juda. 8Medo i komgi dok ocwalo Lulevi magi, Cemaya, Netania, Jebadia, Acael, Cemiramot. Yekonatan, Adoniya, Tobiya ki Tobadoniya; ki ajwagi ma onoŋo guwoto kwedgi obedo Elicama ki Jekoram. 9Gucako pwony i Juda, ma gitye ki buk me cik pa Rwot; gubedo bene ka wot i gaŋi ducu me Juda kun gipwonyo dano.\\n10Lworo ocako mako ker ducu me lobo ma gurumo Juda, ci pe guero lweny i kom Yekocapat. 11Lupiliciti mogo gukelo mot bot Yekocapat, guculo bote ryal, Jo Arab bene gutero bote nyogi romi alip abiro ki miya abiro, ki nyogi dyegi alip abiro ki mi ya abiro. 12Yekocapat ocako doŋo medde doko madit mada. En ogero cel gogo ki gaŋi me kano jami i Juda. 13En obedo ki odi madito me kano jami i Juda, Obedo ki lwak askari i Jerucalem ma gin twoni oteka lweny. 14Man aye onoŋo welgi ma giryeyo ma lubo dog odi pa kwarogi. I ot pa Juda ludito mony ma loyo jo alip gin ene: Adna ladit me mony, kacel ki twoni oteka lweny alip miya adek; 15ki ma lubo en obedo Yekokanan ladit me mony, ma loyo jo alip miya aryo ki pyeraboro; 16ki ma olube obedo Amacia wod pa Jikri, ma odyero kome pi tic pa Rwot, kacel ki jo alip miya aryo ma gin twoni oteka lweny. 17I ot pa Benjamin onoŋo tye Eliada, ma en twon oteka lweny, kacel ki jo alip miya aryo ma gitye ki atum ki kwodi; 18ki ŋat ma olubo en obedo Yekojabad, kacel ki jo alip miya acel ki pyeraboro ma gurukke pi lweny. 19Magi aye jo magubedo lutic pa kabaka, medo i kom jo ma yam kabaka oketogi i gaŋi ma girumo ki cel gogo ma i Juda.","num_words":475,"character_repetition_ratio":0.064,"word_repetition_ratio":0.004,"special_characters_ratio":0.242,"stopwords_ratio":0.331,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Watti ki Lubanga\\nKWAN I LEB Abbey Abkhaz Abui Acholi Afrikaans Aja Akha Albanian Altai Alur American Sign Language Amharic Angolan Sign Language Arabic Argentinean Sign Language Armenian Armenian (West) Ateso Attié Aymara Azerbaijani Azerbaijani (Cyrillic) Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bicol Bislama Bolivian Sign Language Boulou Bété Cambodian Catalan Cebuano Changana (Mozambique) Changana (Zimbabwe) Chavacano Chichewa Chiga Chin (Hakha) Chin (Tiddim) Chin (Zotung) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombian Sign Language Cuban Sign Language Czech Czech Sign Language Damara Dangme Danish Dayak Ngaju Digor Douala Drehu Dusun Dutch Edo Efik Emberá (Catío) English (Leb Muno) Estonian Ewe Fante Fijian Finnish Finnish Sign Language Fon French Futuna (East) Ga Galician German Gitonga Gokana Grik Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Havu Herero Hiligaynon Hindi Hungarian Hunsrik Iban Ibanag Ibinda Igbo Iloko Indian Sign Language Indonesian Indonesian Sign Language Irish Isoko Italian Italian Sign Language Ivorian Sign Language Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Khakass Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kisonge Kituba Kongo Korean Kpelle Krio Kurdish Kurmanji Kwangali Kwanyama Kyangonde Lahu Lamba Lambya Laotian Lari Lenje Lhukonzo Lingala Lithuanian Lomwe Lovari Luganda Lugbara Lunda Luo Luvale Macua Malagasy Malay Malayalam Malaysian Sign Language Maltese Mam Mambwe-Lungu Manyawa Mapudungun Marathi Mauritian Creole Maya Mazahua Mbunda Mende Meru Mexican Sign Language Mixe Mizo Mongolian Moore Myanmar Myanmar Sign Language Nahuatl (Central) Navajo Ndau Ndebele Ndebele (Zimbabwe) Ndonga Nengone Nepali Nepali Sign Language Ngabere Ngangela Nias Nigerian Pidgin Niuean Norwegian Nsenga Nyaneka Nyungwe Nzema Odia Okpe Oromo Ossetian Otetela Pangasinan Pidgin (Cameroon) Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi (Shahmukhi) Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Quichua (Pastaza) Quichua (Tena) Rarotongan Romanian Romanian Sign Language Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Runyankore Russian Rutoro Réunion Creole Samoan Sangir Sango Sena Sepedi Sepulana Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Solomon Islands Pidgin Spanish Spanish Sign Language Sranantongo Sunda Swahili Swahili (Congo) Swati Swedish Swedish Sign Language Tagalog Tahitian Tajiki Talian Tamil Tandroy Tankarana Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Tshiluba Tshwa Tsonga Turkish Tuvaluan Twi Tzeltal Tzotzil Udmurt Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Vezo Vietnamese Wallisian Waray-Waray Welsh Wichi Wolaita Yacouba Yoruba Zande Zapotec (Lachiguiri) Zulu\\nDUL ME APAR WIYE ABONGWEN\\nBed Cok ki Jehovah\\n1, 2. Watwero nongo gwok ki kwene i kare-ni?\\nGO KONG ni itye ka wot i yo i nino mo ma kot nen calo mito cwer. Te polo ocako cido woko, lut kot omeny kun woto ki mor malongo. Ma pe orii, kot ocako cwer matek. Icako yenyo ka gwokke. Pud dong ibibedo ki yomcwiny ya ka inongo ka maber dok ma otwo!\\n2 Watye ka kwo i kare ma rom aroma ki kare me kot-ti. Lobo-ni tye ka balle medde ameda. Iromo penye kekeni ni, ‘Atwero nongo ka gwokke ki kwene?’ Laco jabuli owero ni: ‘Abiwaco bot Jehovah ni, In kalarena ki cella, in Lubangana ma ageno.’ (Jabuli 91:2) Ada, Jehovah twero gwokowa i lobo man ma opong ki peko-ni.\\n3. Watwero weko Jehovah bedo kalarewa nining?\\n3 I yo ango ma Jehovah gwokowa kwede? En konyowa me lweny ki peko mo keken ma watye kwede, dok en tek loyo ngat mo keken ma mito wanowa. Kadi bed gin mo marac otimme i komwa kombeddi, watwero bedo ki gen ni Jehovah biyubo jami ma oballe i anyim. Baibul cuko cwinywa ni: “Wugwokke kenwu i mar pa Lubanga.” (Juda 21) Omyero wabed cok ki Jehovah wek wanong kony ki bote i kare man ma kwo tek-ki. Ento watwero timo man nining?\\nJOL MAR PA LUBANGA\\n4, 5. Jehovah onyuto marre piwa nining?\\n4 Me bedo cok ki Jehovah, omyero waniang kit ma en marowa kwede. Tam kong i kom jami ducu ma Jehovah otimo piwa. En omiyowa lobo mamwonya-ni dok oketo iye kwai ginapita ki lee mapatpat. En bene omiyowa cam mamit me acama ki pii maleng me amata. Jehovah opwonyowa nyinge kacel ki kite mabeco kun tiyo ki Baibul. Ma dong pire tek loyo, en onyuto botwa mar i kare ma ocwalo Wode me amara, Yecu, i lobo me to piwa. (Jon 3:16) Dok pi gityer meno, watye ki gen ma mwonya atika pi anyim.\\n5 Jehovah oketo Ker pa Meciya, ma en aye gamente me polo ma dong cokcok-ki bigiko pekki ducu. Ker man biloko lobo-ni doko paradic, ka ma dano ducu gibibedo iye ki yomcwiny kacel ki kuc pi naka. (Jabuli 37:29) Yo mukene ma Jehovah onyuto kwede marre piwa aye ni en pwonyowa yo maber loyo me kwo kombeddi. En bene mito ni waleg bote, dok en tye atera me winyo legawa. Jehovah onyuto ka maleng ni emaro wan ducu ki acel acel.\\n6. Omyero idok i mar pa Jehovah nining?\\n6 Myero idok i mar pa Jehovah nining? Nyut bote ni itye ki pwoc pi jami ducu ma en otimo piri. Tye me cwercwiny ni, dano mapol i kareni pe ginyuto pwoc. Meno aye gin ma obedo ka timme i kare ma Yecu onongo pud tye i lobo. I nino mo acel, Yecu ocango ludobo apar, ento ngat acel keken aye onyuto pwoc bot Yecu. (Luka 17:12-17) Wamito bedo calo laco ma opwoyo Yecu-ni. Wamito nyuto pwoc bot Jehovah kare ducu.\\n7. Omyero wamar Jehovah nining?\\n7 Wan bene omyero wanyut ni wamaro Jehovah. Yecu owaco bot lupwonnyene ni myero gumar Jehovah ki cwinygi ducu, ki kwogi ducu, ki tamgi ducu. (Kwan Matayo 22:37.) Man te lokke ngo?\\n8, 9. Watwero nyuto bot Jehovah nining ni wamare?\\n8 Mono romo me wacone awaca ki dogwa ni wamaro Jehovah? Pe. Ka wamaro Jehovah ki cwinywa, kwowa, ki tamwa ducu, ci wabinyuto marwa pire i ticwa. (Matayo 7:16-20) Baibul nyuto ka maleng ni ka wamaro Lubanga, wabilubo cikke. Man mono obedo gin matek? Pe gire, pien cik pa Jehovah “pe nurowa.”—Kwan 1 Jon 5:3.\\n9 Ka wawinyo dog Jehovah, wabibedo ki yomcwiny kacel ki yengo i kwowa. (Icaya 48:17, 18) Ento ngo ma bikonyowa me bedo cok ki Jehovah? Kong wanenu.\\nMEDDE KI NYIKO COK BOT JEHOVAH\\n10. Pingo omyero ibed ka medo ngecci i kom Jehovah?\\n10 In idoko larem Jehovah nining? Ki i kwanni me Baibul, icako ngeyo Jehovah dok idongo lirem macok kwede. Lirem man tye calo mac ma myero kibed ka bukone wek omedde ki lyel kare ducu. Kit macalo myero ibed ka medo yen wek mac omedde ki lyel, in bene omyero ibed ka medo ngecci i kom Jehovah wek liremwu omedde ki bedo matek.—Carolok 2:1-5.\\nMarri pi Jehovah obedo calo mac ma myero kibed ka medo yen iye wek omedde ki lyel\\n11. Pwony me Baibul bigudo cwinyi nining?\\n11 Ka imedde ki kwano Baibul, ci ibipwonyo jami ma bigudo pal cwinyi adada. Nen kong kit ma lupwonnye pa Yecu aryo guwinyo kwede i kare ma Yecu otito lok pa lunebi me Baibul botgi. Gin guwaco ni: “Cwinywa nakanen pe obedo ka pukke, i kare ma en tye ka lok kwedwa i wangayo, kun yabbiwa ginacoya?”—Luka 24:32.\\n12, 13. (a) Ngo ma twero timme i kom marwa pi Lubanga? (b) Ngo ma myero watim wek marwa pi Jehovah pe okwe woko?\\n12 Kit macalo lupwonnye pa Yecu cwinygi opukke i kare ma guniang Ginacoya, twero bedo in bene iwinyo kumeno i kare ma icako niang Baibul. Man okonyi me ngeyo Jehovah ki dok marre. Pe myero iwek mar meno okwe woko.—Matayo 24:12.\\n13 Ka dong idoko larem Lubanga, myero iti matek wek liremwu omedde ki dongo. Omyero imedde ki pwonyo lok i kome kacel ki Yecu kun itamo i kom gin ma itye ka pwonyone ki kit ma iromo tic kwede i kwoni. (Jon 17:3) Ka itye ka kwano Baibul, penye kekeni ni: ‘Man pwonya gin ango i kom Jehovah? Pingo omyero amar en ki cwinya dok ki kwona ducu?’—1 Temceo 4:15.\\n14. Lega konyowa nining me gwoko marwa pi Jehovah wek obed matek?\\n14 Ka itye ki laremi macok, iloko kwede kare ki kare, dok meno weko liremwu bedo matek. I yo acel-lu, ka waloko ki Jehovah kare ki kare i lega, man weko marwa pire bedo ka lyel. (Kwan 1 Jo Tecalonika 5:17.) Lega obedo mic ma pire tek ma oa ki bot Wonwa me polo. Kare ducu omyero walok kwede kun nongo legawa a ki i cwinywa. (Jabuli 62:8) Pe omyero wabed ka nwoyo lega ma nongo wamako i wiwa, ento omyero watit gin ma tye i cwinywa. Ada, ka wamedde ki kwano Baibul kun walego lega ma a ki i cwinywa, ci marwa pi Jehovah bibedo matek.\\nBED KA LOK KI JO MUKENE I KOM JEHOVAH\\n15, 16. In ineno tic me tito kwena nining?\\n15 Ka wamito bedo cok ki Jehovah, omyero bene wanywak niyewa ki jo mukene. Lok ki jo mukene i kom Jehovah obedo mot madit. (Luka 1:74) Dok man obedo tic ma Jehovah omiyo bot Lukricitayo ducu. Wan ducu ki acel acel omyero watit kwena maber me Ker pa Lubanga. Tika dong itye ka timo man?—Matayo 24:14; 28:19, 20.\\n16 Lakwena Paulo otero tic me tito kwena calo gin ma pire tek adada; mumiyo en olwongo ni “lonyo.” (2 Jo Korint 4:7) Tito bot jo mukene lok i kom Jehovah ki yubbe obedo tic ma pud dong pire tek loyo ma itwero timone. Obedo yo me tic pi Jehovah dok en pwoyo gin ma itimo pire. (Jo Ibru 6:10) Tito kwena romo kelo adwogi maber boti ki jo ma winyi pien konyi kacel ki jo mukene me nyiko cok bot Jehovah ki me nongo kwo ma pe tum. (Kwan 1 Jo Korint 15:58.) Tika tye tic mo mukene ma twero mini yengo makato meno?\\n17. Pingo tic me tito kwena obedo gin ma mitte pi oyot?\\n17 Tic me tito kwena obedo gin ma mitte pi oyot. Omyero ‘watit lok pa Lubanga,’ kun ‘wacung iye matek.’ (2 Temceo 4:2) Dano myero guwiny lok i kom Ker pa Lubanga. Baibul wacci: “Nino madit pa Rwot [Jehovah] tye cok, tye cok dok tye ka bino oyotoyot.” Agikki piny “pe bigalle.” (Jepania 1:14; Kabakuk 2:3) Ada, cokcok-ki, Jehovah bijwero lobo pa Catan-ni woko. Ma peya meno otimme, omyero wacik dano wek guyer ka gimito tic pi Jehovah nyo pe.\\n18. Pingo omyero wawor Jehovah kacel ki Lukricitayo luwotwa?\\n18 Jehovah mito ni wawore kacel ki Lukricitayo luwotwa. Baibul wacci: “Myero watamu kit macalo watwero tugo kwede cwinywa kekenwa i mar ki i tiyo tic mabeco, kun pe waweko cokke kacel, kit macalo jo mogo dong guloko odoko kitgi-ni, ento myero wacuku cwinywa kekenwa, makatone kit macalo wuneno nino maca dong tye ka nyiko cok-ki.” (Jo Ibru 10:24, 25) Omyero watute ki kerowa ducu me bedo tye i cokke ducu. Cokkewa miniwa kare me jingo ki cuko cwinywa kekenwa.\\n19. Ngo ma twero konyowa me maro omege ki lumegiwa ma Lukricitayo?\\n19 Ka ibedo tye i cokke, ibinongo lurem mabeco ma gibikonyi me woro Jehovah. Ibirwatte ki omege ki lumege mapat pat, ma gin bene gitye ka tute ki kerogi ducu me woro Jehovah. Gin bene gitye calo in pienni gitye ki goro dok gitimo bal. Ka gutimo bal, bed atera me timo kica botgi. (Kwan Jo Kolocai 3:13.) Kare ducu, ket cwinyi i kom kit mabeco pa omege ki lumege, pien man bikonyi me marogi ki me nyikke cok bot Jehovah.\\nKWO MA EN AYE DONG KWO KIKOME\\n20, 21. “Kwo ma en aye kwo kikome” obedo gin ango?\\n20 Jehovah mito ni lureme ducu gubed ki kwo maber loyo. Baibul pwonyowa ni kwo i kare me anyim bibedo pat adada ki kwo me kare-ni.\\nJehovah mito ni inong mit pa “kwo ma en aye kwo kikome.” Tika ibilimone?\\n21 I kare me anyim, pe dong wabikwo pi mwaka 70 nyo 80 keken, ento wabikwo pi naka. Wabinongo mit pa “kwo ma pe tum” ki yotkom, kuc, wa ki yomcwiny i paradic. Meno aye gin ma Baibul lwongo ni “kwo ma en aye kwo kikome.” Jehovah ocikke me miyowa kwo man, ento omyero wati ki kerowa ducu wek ‘wamak’ matek.—1 Temceo 6:12, 19.\\n22. (a) Watwero mako “kwo ma en aye kwo kikome[-ni]” nining? (b) Pingo pe watwero tic pi kwo ma pe tum?\\n22 Watwero mako “kwo ma en aye kwo kikome[-ni]” nining? Omyero wati “tic mabeco” dok wabed “lulonyo i timo ber bot dano.” (1 Temceo 6:18) Man te lokke ni omyero waket gin ma wapwonyo ki i Baibul i tic. Ento, nongo kwo ma en aye kwo kikome-ni pe jenge i kom tutewa. Pe watwero tic pi kwo ma pe tum. Man obedo mic ma Jehovah miyo me nono bot luticce ma lugen ‘pi kicane.’ (Jo Roma 5:15) Wonwa me polo tye ki miti madit me miyo mic man bot luticce ma lugen.\\n23. Pingo omyero imok tam matir kombeddi?\\n23 Penye kekeni ni, ‘Am An mono atye ka woro Lubanga i yo ma en cwako?’ Ka inongo ni myero itim alokaloka mogo i kwoni, ci tim woko cutcut. Ka wajenge i kom Jehovah dok watimo jami ducu ma watwero me winyo lokke, en bibedo kalarewa. En bigwoko jone ma lugen i kare me agikki me lobo pa Catan-ni. Ci dong Jehovah bimiyo wakwo i Paradic matwal, kit ma en ociko kwede. Adada, itwero nongo kwo ma en aye kwo kikome ka imoko tam matir kombeddi!\\nWOT WIYE WIYE\\nLOK ADA ME 1: JEHOVAH MARRI MADA\\n“Lubanga con omaro lobo kumeno, omiyo iye Wode acel keken, wek dano ducu ma ye en owek to, ento obed ki kwo ma pe tum.”—Jon 3:16\\nLubanga onyuto mar boti nining?\\nJehovah aye kalarewa. En romo larowa ki i pekki ma watye ka wot ki iye i kareni.\\nEn omiyo botwa gen ma mwonya pi anyim.\\n1 Temceo 6:12, 19\\nLubanga biminiwa kwo ma pe tum. Wabinongo mit pa bedo ki kuc, yomcwiny ki yot kom i paradic mamwonya.\\nLOK ADA ME 2: JEHOVAH MITO NI IMAR EN\\n‘Mar Jehovah Lubangani ki cwinyi ducu, ki kwoni ducu, ki tammi ducu.’—Matayo 22:37\\nMar pa Lubanga piri cuko cwinyi me timo gin ango?\\nBed ki pwoc pi jami ducu ma Lubanga otimo piri.\\nNyut marri pi Jehovah ki timo mitine nino ducu.\\n1 Jon 5:3\\nLub cik pa Lubanga.\\n1 Temceo 6:18\\nTim tic mabeco bot dano ducu.\\nLOK ADA ME 3: WEK MARRI PI JEHOVAH OBED MATEK\\n“Wugwokke kenwu i mar pa Lubanga.”—Juda 21\\nNgo ma twero konyi me bedo cok ki Jehovah?\\n1 Jo Tecalonika 5:17\\nLeg Lubanga ma pe ikeng.\\nMatayo 28:19, 20; 2 Temceo 4:2\\nTute matek me lok bot dano i kom Ker pa Lubanga.\\nMedde ki nongo ngec i kom Jehovah.\\nIbru 10:24, 25\\nWot i cokke kare ducu. Omege ki lumege gibikonyi me nyiko cok ki Jehovah.\\nLubanga Tye ki Yub Ango Piwa?\\nDUL ME 1 Lubanga En Anga?\\nDUL ME 2 Baibul​—Buk ma Oa Ki Bot Lubanga\\nDUL ME 3 Lubanga Tye ki Yub Ango pi Dano?\\nDUL ME 4 Yecu Kricito En Anga?\\nDUL ME 5 Ginkok​—Mic Madit Loyo Ducu pa Lubanga\\nDUL ME 6 Ngo ma Timme i Komwa ka Wato?\\nDUL ME 7 Dano Bicer Woko!\\nDUL ME 8 Ker pa Lubanga Obedo Gin Ango?\\nDUL ME 9 Agikki me Lobo-ni Mono Dong Cok?\\nDUL ME 10 Lok Ada i kom Lumalaika ki Jogi\\nDUL ME 11 Pingo Peko Onya Mapol Ata?\\nDUL ME 12 Itwero Doko Larem Lubanga Nining?\\nDUL ME 13 Bed ki Pwoc pi Mic me Kwo\\nDUL ME 14 Jo me Otti Twero Bedo ki Yomcwiny\\nDUL ME 15 Yo Matir me Woro Lubanga\\nDUL ME 16 Mok Tammi me Woro Lubanga i Yo Matir\\nDUL ME 17 Lega Obedo Mot ma Pire Tek\\nDUL ME 18 Tika Omyero Adyer Kwona Bot Lubanga dok Anong Batija?\\nDUL ME 19 Bed Cok ki Jehovah\\nLok me Giko Buk Man\\nText Yero Bukke me kompiuta me akwanya Baibul Twero Pwonyowa Gin Ango?\\nYubbe Kombeddi me Kwo i Lobo Manyen","num_words":2546,"character_repetition_ratio":0.053,"word_repetition_ratio":0.0,"special_characters_ratio":0.234,"stopwords_ratio":0.249,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Acakki 48 ACO85 - Lacen gitito bot Yucepu ni, “Nen, - Bible Search\\nAcakki 47 Acakki 49\\nYakobo olamo gum i kom Epraim ki Manace\\n1Lacen gitito bot Yucepu ni, “Nen, woru kome lit;” ci otero litino awobene aryo, Manace ki Epraim. 2Ka gitito ki Yakobo ni, “Wodi Yucepu obino boti,” ci Icrael ocukke oa malo, obedo i wi kitanda. 3-Yakobo owaco bot Yucepu ni, “Lubaŋa Matwero-ducu yam onen bota i Luj i lobo Kanaan, omiya iye gum, 4owacca ni, ‘Nen, abimiyi inya imedde mapol, dok abimiyi idoko rok mapol, abimiyo lobo man bot likwayi ki jo ma bilubogi obed megi matwal.’ 5Awobeni aryo-ni ma inywalogi i lobo Ejipt ma onoŋo peya abino boti i Ejipt, meno mera gira; Epraim ki Manace gibibedo litinona, macalo Reuben ki Cimeon bene. 6Litino ma ginywalogi ki i ŋegi bibedo meri, ento gibikwanogi ki nyiŋ omegigi i kare ma gipoko lobo me bedo ginaleyagi. 7-Pien ka yam aa ki i Paddan, me cwercwiny Lakeri otona woko i lobo Kanaan i waŋayo, munoŋo Eprat pud kiborbor; ci ayiko en i yo ma cito Eprat, en aye Beterekem.”\\n8Ka Icrael oneno awobe pa Yucepu, ci owacci, “Man kono jo mene?” 9Yucepu ogamo dog wonne ni, “Gin litino awobena, ma Lubaŋa omiya ki kany.” Ka owacci, “Kelgi bota kany, wek alam gum i komgi.” 10I kare meno onoŋo Yako bo doŋ oti, waŋe ocido woko, ma pe doŋ neno piny. Ka Yucepu okelogi cok bote, ci onoto lemgi ka okwakogi ki bade. 11Icrael owaco bot Yucepu ni, “Onoŋo yam atamo ni pe dok abineno waŋi; nen, ka Lubaŋa dok omiyo aneno wa litinoni bene.” 12Yucepu odirogi cen manok ki ka coŋe; oryebbe piny, okulo wiye i ŋom. 13Yucepu otero gin aryo ducu, omako Epraim ki ciŋe tuŋ lacuc mukemo ciŋ Icrael ma lacam, ki Manace omako ki ciŋe tuŋ lacam ma okemo cin Icrael malacuc, odirogi cok bote. 14Icrael otino ciŋe malacuc oketo i wi Epraim, ma latin matidi, ki ciŋe malacam oketo i wi Manace, kun ogwenyo ciŋe, pien Manace aye onoŋo latin kayo. 15Olamo gum i kom Yucepu kun waco ni,\\n“Lubaŋa ma yam kwarowa Abraim ki Icaka\\ngubedo ka lubo cikke,\\nLubaŋa ma obedo ka kwayo an i kare me kwona ducu\\nnio wa i nino man,\\n16lamalaika ma yam olara ki i gin marac,\\nomi gum botawobe-ni; wek gilwoŋ nyiŋa pigi,\\nki nyiŋ kwarowa Abraim ki Icaka;\\ngudoŋ, gudok lwak mapol i wi lobo.”\\n17Ka Yucepu oneno ni wonne ogwenyo ciŋe malacuc aye dok oketo i wi Epraim, pe opwoyo; ci ocako kwanyo ciŋ wonne ki i wi Epraim wek elok eket i wi Manace. 18Yucepu owaco bot wonne ni, “Pe kit meno, wora, pien man aye latin kayo, ket ciŋi malacuc i wiye.” 19Ento wonne okwero woko, kun wacci, “An aŋeyo ya latinna, aŋeyo; en bibedo rok, en bene bibedo madit, ento ominne matidi bibedo dit makato en, likwaye bidoko lwak rok mapol.” 20-Olamo gum i komgi i nino meno, kun wacci, “Icrael bilamo gum ki nyiŋwu, ni, ‘Lubaŋa omiyi ibed macalo Epraim ki Manace’;” kit meno oketo Epraim i nyim Manace. 21Icrael owaco bot Yucepu ni, “Nen, an doŋ acok to, ento Lubaŋa bibedo kwedwu, dok bidwokowu i lobo pa kwarowu. 22Kor got ma yam ayako ki i ciŋ jo Amor ki pala lucwan ki atero, doŋ atyeko miyo boti makato pa omegini.”","num_words":535,"character_repetition_ratio":0.056,"word_repetition_ratio":0.0,"special_characters_ratio":0.244,"stopwords_ratio":0.222,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Jo Korint 2 ACO85 - Utmegina, yam pe abino botwu ki - Bible Search\\n1 Jo Korint 1 1 Jo Korint 3\\n1 Jo Korint 2\\nTuco pi Kricito ma giguro i kom yatariya\\n1Utmegina, yam pe abino botwu ki lok mo nyo ki ryeko mo mamalo i kare ma atuco botwu lok me muŋ me yub pa Lubaŋa. 2Onoŋo amoko tamma pe me ŋeyo gin mo i kinwu, kono Yecu Kricito keken, kit ma gigure kwede i kom yatariya. 3-Yam abedo kwedwu ma agoro, abedo ki lworo madwoŋ, koma bene omyel matek. 4Lokka ki gin ma atito yam pe obedo lok mo me ryeko me ywayo tamwu, ento onyuto tek pa Cwiny Maleŋ, 5wek niyewu pe ocuŋ i kom ryeko pa dano, ento i kom tek pa Lubaŋa.\\nLok ma Cwiny Maleŋ pwonyo\\n6Watito ryeko bot jo muteggi, ento ryeko man pe ryeko me lobo-ni, nyo ryeko pa luloc me kare man, ma twerogi rwenyo woko-ni. 7Ento wan watito ryeko pa Lubaŋa ma en muŋ ma gikano, ryeko ma yam Lubaŋa oyubo wa con me kelo deyo botwa. 8Pe tye laloc mo me lobo man ma oniaŋ iye; ka nene guniaŋ, kono pe guguro Rwot, won deyo, i kom yatariya. 9-Ento macalo yam gicoyo,\\n“Gin mogo ma dano pe guneno ki waŋgi, dok bene pe guwinyo ki itgi,\\ngin mogo ma pe donyo i tam pa dano,\\ngin magi en aye gin ma Lubaŋa oyubo pi jo ma mare,”\\n10dok gin ma Lubaŋa omiyo Cwiny Maleŋ onyutogi botwa. Pien Cwiny Maleŋ ŋiyo jami ducu, kadi wa tam ma Lubaŋa okano i iye ka matut. 11Aŋa ma ŋeyo tam ma tye i i dano mukene? Pe cwiny dano-nu ma tye i iye keken aye ŋeyo? Kit meno bene, pe tye ŋat mo ma ŋeyo tam pa Lubaŋa, kono Cwiny pa Lubaŋa keken. 12Yam pe gimiyowa cwiny me lobo man, ento gimiyowa Cwiny ma oa ki bot Lubaŋa, wek omi waniaŋ i kom kit mot ducu ma Lubaŋa miyowa pi kicane. 13Meno aye lok ma watito; pe waloko lok ma gipwonyo ki ryeko pa dano, ento watito lok ma Cwiny Maleŋ opwonyowa kwede, kun wanyuto lok me Cwiny bot jo ma tye ki Cwiny pa Lubaŋa. 14Ento dano ma pe ki Cwiny pa Lubaŋa pe twero gamo gin ma Cwiny pa Lubaŋa miyo, pien ki tuŋ bote obedo gin me miŋo, en pe twero niaŋ iye, pien gin macalo meno Cwiny Maleŋ aye miyo dano ŋeyo pimo. 15Dano ma tye ki Cwiny pa Lubaŋa ŋeyo pimo jami ducu, ento ŋat mo pe ma ŋolo kop i kome. 16-Yam gicoyo ni,\\n“Aŋa ma ŋeyo tam pa Rwot?\\nAŋa ma yam miye tam?”\\nEnto wan watye ki tam pa Kricito","num_words":429,"character_repetition_ratio":0.075,"word_repetition_ratio":0.0,"special_characters_ratio":0.251,"stopwords_ratio":0.359,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nwoyo Cik 14 ACO85 - “Wun aye litino pa Rwot Lubaŋawu: - Bible Search\\nNwoyo Cik 13 Nwoyo Cik 15\\nNwoyo Cik 14\\nPe gulub kit kwero cola pa lurok\\n1-“Wun aye litino pa Rwot Lubaŋawu: pe wubiŋolo komwu kenwu nyo Lyelo tur nyimwu pi kwero cola. 2-Pien wun aye jo maleŋ pa Rwot Lubaŋawu; en Rwot aye yam oyerowu ki i kin rok ducu ma tye i wi lobo wek wubed jone kikome.\\n3“Pe wubicamo gin mo me kwer. 4Magi aye gin lee ma wutwero camogi: dyaŋ, romo, dyel, 5til, abur, ruda, dyel me tim, jubi, pura, ki romo ma i godi. 6Lee ducu ma oboŋ tyengi akara, ma kin tyengi opokke aryo, ma nyamo omen ki i kin lee ducu wutwero camogi. 7Ento lee ma ginyamo omen nyo ma oboŋ tyengi akara ma pe wubicamo gin ene; kinaga, apwoyo ki oduka, Gin ginyamo omen ento kin tyengi pe akara; pienno gibedo keni botwu. 8Ki opego bene, pien kadi oboŋ tyene akara ento pe nyamo omen, en bene bedo keni botwu. Pe wucam riŋogi, pe wugud wa komgi ma oto bene.\\n9“Magi aye wutwero camogi ki i kin gin ducu ma bedo i pii: gin ducu ma tye ki kiŋa ŋegi ki pok komgi wutwero camogi; 10ento gin ma pe ki kiŋa ŋegi ki pok komgi pe wubicamogi, pien gibedo keni botwu.\\n11“Wutwero camo winyo ma gilony ducu, 12ento magi aye pe wubicamogi: ocur, acut, koga, 13agoga, okwata ki kit kwagi ducu; 14agak ki kit kwagi ducu; 15udu, tebu, awewet, olwilwit ki kit kwagi ducu; 16tula matino ki tula madoŋo, lagweno kulu, 17kikuŋ ki ocur madito ki alwinya, 18acebe ki ogoro ki kit kwagi ducu; ki putput ki olik.\\n19“Ki kwidi ducu ma bwomgi tye gibedo keni botwu; pe wubicamogi. 20Gin ducu ma bwomgi tye ma gilony wutwero camogi.\\n21-“Pe wubicamo geŋ lee mo muto kene; wutwero miyo bot labedo mo ma bedo i gaŋiwu, wek en aye ocam, nyo wutwero cato bot larok mo owil; pien wun aye rok maleŋ pa Rwot Lubaŋawu.\\n“Pe wuted riŋo latin dyel ki cak pa minne.\\nCik ma mako dul acel me apar\\n22-“Wubimiyo dul acel me apar me jami ma wuceko i poto, ma a i poto mwaka ki mwaka. 23Dok wubicamo dul acel me apar me kalwu ki i nyim Rwot Lubaŋawu i kabedo ka ma en biyero ci keto nyiŋe bedo iye, ki dul acel me apar me koŋo vinowu ki moowu, ki litino kayo pa dyaŋiwu ki pa romi ki dyegiwu; wek wupwony lworo Rwot Lubaŋawu jwijwi. 24Ka ce wutye ka mabor twatwal ma miyo pe wutwero kelo dul acel me apar i kare ma Rwot omiyowu iye gum-mi, pien kabedo ma Rwot oyero me keto iye nyiŋe odoko bor kwedwu, 25ci wubicato woko wek wunoŋ cente, ci wutweyo lim meno wucito kwede i kabedo ma Rwot Lubaŋawu oyero-ni. 26Wubitic ki lim meno pi kit gin ducu ma cwinywu mito, macalo me wilo twoni, nyo romo nyo koŋo vino nyo koŋo makecce, ki gin ducu ma cwinywu mito, ci wubicamo ki kunnu ki yomcwiny i nyim Rwot Lubaŋawu, in ki jo ma i odi ducu. 27Dok pe wubitenyo Lulevi ma gitye i gaŋwu ata, pien pe gipokogi dul lobo mo nyo gin mo me aleyagi kacel kwed wu.\\n28“I agikki mwaka adek adek wubikelo iye dul acel me apar me gin ducu ma wuceko i mwaka-nu, wukano i gaŋiwu madito. 29Ci Lulevi ma pe ki dul lobo nyo ka mo ma guleyo i kinwu, ki lubedo, ki litino kic, ki mon to ma i gaŋiwu ducu, gin ducu gibibino ka cam kwedwu giyeŋ; wek Rwot Lubaŋawu omiwu gum i kom gin ducu ma ciŋwu otiyo.","num_words":590,"character_repetition_ratio":0.088,"word_repetition_ratio":0.0,"special_characters_ratio":0.248,"stopwords_ratio":0.308,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ngo ma Baibul Waco Madok i Kom Lweny?\\nKWAN I LEB Acholi Afrikaans Albanian Amharic Arabic Armenian Armenian (West) Aymara Baoule Batak (Toba) Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Chiyao Chokwe Chol Cibemba Croatian Czech Danish Dutch Efik English (Leb Muno) Estonian Ewe Fijian Finnish French Ga Georgian German Greenlandic Grik Guarani Haitian Creole Hiligaynon Hungarian Iban Ibru Icelandic Igbo Iloko Indonesian Italian Japanese Javanese Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Kwangali Kwanyama Lamba Lhukonzo Lingala Lithuanian Luganda Luo Luvale Macedonian Malagasy Maltese Mam Maya Mazatec (Huautla) Mizo Moore Myanmar Nahuatl (Guerrero) Nahuatl (Huasteca) Ndebele Ndebele (Zimbabwe) Ndonga Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Pidgin (Cameroon) Polish Portuguese Quechua (Bolivia) Quichua (Imbabura) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Tetun Dili Thai Tigrinya Tlapanec Tojolabal Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Urdu Venda Vietnamese Wayuunaiki Xhosa Yoruba Zande Zapotec (Isthmus) Zulu\\nLOK MA I POK NGEYE\\nIn itwero gamo lapeny mamalo-ni nining? Dano mapol gitamo ni Lubanga cwako lweny. Gin giwaco ni i kare mukato angec en otelo jone mogo me cito ka lweny; dok bene Baibul moko lok meno. Ento, kitungcel kono, jo mukene giwaco ni Yecu, Wod pa Lubanga opwonyo lulub kore me maro lumonegi. (Matayo 5:43, 44) Pi meno, gin giwacci kit ma Lubanga neno kwede ki lweny olokke dok ni i kareni en pe cwako lweny.\\nIn itamo ningo? Lubanga tika cwako lweny? Ka ce tye kumeno, ci en cwako tung kwene i lweny ma gitimme i kareni? Nongo lagam pi lapeny magi romo gudo kit ma ineno kwede ki lweny. Me labolle, ka onongo ingeyo ni Lubanga pe cwako lweny keken ento bene cwako bute ma in icwako i lweny moni-ni, nen calo cwinyi bibedo yom kun igeno ni bute ma icwako-ni aye ma biloyo i lweny. Ki tungcel, ibiwinyo nining ka iniang ni Lubanga cwako tung ka ma in pe icwako-ni? Labongo akalakala, kong ibilwodo tam ma imoko-ni kiryo.\\nTye gin mo acel ma pire tek ma pe biyomo cwiny. Bedo ki ngec i kom kit ma Lubanga neno kwede ki lweny twero gudo kit ma ineno kwede Lubanga. Ka ce itye i kin dano milion mapol ma gudeno can malit adada pi lweny, ci pire tek adada ni myero i nge lagam pi lapeny man: Kit ma jo mogo gitamo kwede, Lubanga tika obedo ngat ma maro lweny ma ye nyo mito ni dano guden can macalo adwogi me lweny, nyo bene pe paro dok neno mere anena kit ma lweny diyo kwede lupeko?\\nItwero bedo ki ur madit me niang ni lagam ma Baibul miyo pat mada ki tam ma dano gumiyo-ni. Medo i kom meno, nicakke wa i kare mukato angec nio kwede wa onyo, kit ma Lubanga neno kwede ki lweny peya olokke. Kong wanenu gin ma Baibul waco ma lubbe ki kit ma Lubanga onongo neno kwede ki lweny i kare pa jo Icrael ki dong i cencwari me acel, ki i kare ma Yecu pud tye i lobo. Meno bikonyowa me niang kit ma Lubanga neno kwede ki lweny i kareni ki dong ka ce lweny pud bigudo dano i kare me anyim.","num_words":560,"character_repetition_ratio":0.062,"word_repetition_ratio":0.0,"special_characters_ratio":0.194,"stopwords_ratio":0.211,"flagged_words_ratio":0.0,"lang_id_score":0.997,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Jo Korint 4 ACO85 - Pi meno, wan ma doŋ giorowa i tic - Bible Search\\n2 Jo Korint 3 2 Jo Korint 5\\n2 Jo Korint 4\\nLonyo ma gikano i atabo\\n1Pi meno, wan ma doŋ giorowa i tic man pi kica pa Lubaŋa cwinywa pe dok tye ka dok cen. 2Wan doŋ wadag kit ducu ma gikano, ki kit me lewic; dok bene watyeko kwero tic me bwolo woko ki nyobo lok pa Lubaŋa, ento pi loko lok ada ka maleŋ wageno ni ŋec ma tye i cwiny dano acel acel ma nyutte balle bipwoyowa. 3Ka ce lok me kwena maber ma wan wakelo oumme woko, noŋo oumme ki tuŋ bot dano ma gitye ka rwenyo woko arwenya. 4Gin jo ma pe giye-nu, lubaŋa me lobo man doŋ oumo tamgi woko wek pe gunen leŋo me lok me kwena maber i kom deyo pa Kricito, ma en cal pa Lubaŋa kikome. 5Wan pe watito lok i komwa kenwa, ento i kom Yecu Kricito, ma en aye obedo Rwot, ma wan kikomwa wadoko luticwu pi Yecu. 6-Pien Lubaŋa ma yam owaco ni, “Leŋo myero oryeny kun a i colpiny,” en aye ma doŋ oryeny i cwinywa, omiyowa leŋo me ŋeyo deyo pa Lubaŋa ma oryeny i waŋ Kricito.\\n7Ento watye ki lonyo man i atabo ma gicweyo ki lobo, me nyuto ni tek madwoŋ me twero obedo gire pa Lubaŋa, pe oa ki botwa. 8Gidiyowa woko tuŋŋi ki tuŋŋi, ento pe giridowa ma okato kare; tamwa ocuŋ woko, ento genwa pe oballe; 9giunowa, ento pe giwekowa ata; gibolowa piny i ŋom ligwek, pe bene wato. 10Nino ducu watiŋo to pa Yecu i komwa, wek kwo pa Yecu bene onen woko ka maleŋ i komwa-ni. 11Pien nino ducu wan ma wakwo wamine me to pi Yecu, wek omi kwo pa Yecu onen woko ka maleŋ i komwa ma to-ni. 12Mumiyo to tye ka tic i komwa, ento kwo tye ka tic i komwu.\\n13-Wan watye ki kit cwiny acel-lu me niye ma yam omiyo gicoyo ni, “Aye, en mumiyo aloko.” Wan bene waye, mumiyo watye ka lok. 14Waŋeyo ni, ŋat mucero Rwotwa Yecu bicerowa bene kacel ki Yecu, ci bikelowa i nyime kacel kwedwu. 15Pien meno ducu otimme piwu, wek kica pa Lubaŋa omedde bot jo mapol, wek gin bene gumedde ki pwoc madwoŋ ma kelo deyo bot Lubaŋa.\\nKwo me niye\\n16En aye gin mumiyo cwinywa dok pe tye ka dok cen. Kadi bed kwowa ma woko tye ka balle, ento kwo ma i iwa tye ka roc, doko nyen nino ki nino. 17Pien un ma giunowa kwede pe pek, bedo pi kare manok mo keken, dok bene tye ka yubo botwa deyo mapek ma pe tum, ma dit matek makato; 18pien pe waciko waŋwa i kom gin ma nen, ento i kom gin ma pe nen. Gin ma nen bedo pi kare manok mo keken, ento gin ma pe nen ri nakanaka.","num_words":472,"character_repetition_ratio":0.045,"word_repetition_ratio":0.0,"special_characters_ratio":0.254,"stopwords_ratio":0.354,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jo Epeco 4 ACO85 - Pi meno, an ma abedo lamabuc pi Rwot - Bible Search\\nJo Epeco 3 Jo Epeco 5\\nJo Epeco 4\\nWubed acel i Cwiny Maleŋ\\n1Pi meno, an ma abedo lamabuc pi Rwot alegowu ni wulub kit kwo ma myero, ma rwatte ki lwoŋo ma yam gilwoŋowu iye. 2-Wuwor jo mukene, wubed mwol, dok wubed jo ma ciro gin ducu ma balo cwiny dano, kun ŋat acel acel diyo cwinye i kom lawote ki mar. 3Wuket tek me gwoko ribbe ma Cwiny Maleŋ omiyowu wek wubed acel i twec me kuc. 4Kom tye acel, Cwiny Maleŋ bene tye acel, kit macalo gen bene tye acel ma Lubana olwoŋowu iye. 5Rwot tye acel, niye acel, batija acel, 6Lubaŋa bene tye acel ma en aye Won dano ducu. En loyo jami ducu, tiyo i gin ducu, dok bene tye i gin ducu.\\n7Ŋat acel acel i kinwa olimo mot me kica, ma oporre ki mot ma Kricito omiye. 8-En mumiyo yam giwaco ni,\\n“Ka ceŋ oito malo,\\notero opii mapol ma en oyako i lweny,\\nci omiyo mot bene bot dano.”\\n9“Oito malo” te lokke aŋo? Te lokke ni olor piny bene i lobo ka matut. 10Ŋat mulor piny en acel-lu bene aye oito malo ka mabor i ŋe polo ducu, wek epoŋ jami ducu woko liweŋ. 11Mot ma en omiyo gin en: omiyo jo mogo me bedo lukwena, jo mukene me bedo lutit lok pa Lubaŋa, jo mukene gubed lutit lok me kwena maber, jo mukene lukwat ki lupwony. 12Ticgi obedo me yubo jo pa Lubaŋa i ticgi me konyo dano, dok me doŋo kom Kricito, 13nio waŋ ma wan ducu wadoko acel i niyewa ki i ŋeyo Wod pa Lubaŋa, nio ka wadoko dano mucwiny, ma wadoŋo warom ki Kricito, ma en aye jami ducu opoŋ iye. 14Pi meno pe dok myero wabedu calo litino ma giweko yamo me pwony mapatpat wirogi dwokogi tuŋŋi ki tuŋŋi; ryeko pa dano, ki lok ma giporo me goba, pe dok bimiyo wacabbe acaba. 15Ma ka meno, myero walok lok ada ki mar, wek wamedde, wadoŋu malo i kit yo ducu nio bot Kricito, ma en aye lawiwa. 16-En aye wic, dul kom ducu guribbe woko i kome, dok gukubbe kacel i waŋ mwot ducu ma tye iye. Ka dul acel acel tye ka tiyo ticce kakare, miyo kom doŋo maber i mar.\\nKwo manyen i Kricito\\n17En mumiyo awaco lok man botwu kun acikowu i Rwot ni, pe myero pud dok wubed i kit ma Lurok gibedo kwede, i tamgi ma konnye pe. 18Tamgi doŋ onyobbe woko, pe doŋ gitwero niaŋ gin mo, kwo ma Lubaŋa miyo nen gin ma welo ki tuŋ botgi, pi kwiya piny ma obino botgi pi cwinygi ma odoko nwaŋ. 19Gin pe doŋ giparo gin mo, oweko doŋ gumine kengi i tim me tarwaŋ, dok bene giwor matek i timo lwak tim caro caro mapol. 20Ento lok kom Kricito yam pe gipwonyowu kit meno, 21ka kono nene wuwinyo lok i kome ada, dok gipwonyowu, wun jo ma lubo en, ki lok ada ma tye i Yecu. 22-Kit kwowu macon ma yam wubedo kwede ca, kombeddi myero doŋ wuwek obedi; kit kwo maca doŋ oballe woko pi miti maraco ma obwolowu. 23Wuwek Lubaŋa doŋ oroc tam me cwinywu odok manyen, 24-ka doŋ wuruk kit pa dano manyen ma giketo i cal pa Lubaŋa kikome i ada me kit ma atir ki maleŋ.\\n25-Pi meno, wuwek goba obedi; dano acel acel myero olok lok ada bot dano lawote, pien wan watye macalo dul kom luwotwa. 26-Ka kiniga omakowu, pe wupot i bal; ceŋ pe myero opoti ma noŋo pud wujul wutye ki kiniga i cwinywu, 27dok bene pe wumi kare ki Catan. 28Dano ma yam bedo ka kwalo jami pa jo mukene myero doŋ owek kwo obedi; myero en ocak tiyo tic maber ki ciŋe, wek onoŋ gin ma myero opok ki jo ma megi pe. 29Lok mo marac myero pe okatti ki i dogwu; wulok lok mabeco keken ma doŋo tam pa dano i yo ma mitte, wek jo ma winyo lokwu gunoŋ kony ki iye. 30Pe wumi Cwiny pa Lubaŋa okum, en Cwiny ma gimiyowu me bedo lanen ma gimwono woko doŋ i komwu pi kuro nino ma gibikokowu iye. 31Wuwek doŋ keccwiny ducu, ki waŋ-ic ki kiniga, da i wi dano mukene, yet, kacel ki raccwiny ducu. 32-Wubed jo ma lukica ki cwiny maber; dano acel acel myero otim ber bot lawote. Wutim kica i kinwu kekenwu ki luwotwu i kom balwu, macalo Lubaŋa otimowu kica i Kricito.","num_words":740,"character_repetition_ratio":0.04,"word_repetition_ratio":0.0,"special_characters_ratio":0.249,"stopwords_ratio":0.341,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Niyabo 4 ACO85 - Lacen ka man otum, dok aneno doggola - Bible Search\\nNiyabo 3 Niyabo 5\\nWoro Lubaŋa i polo\\n1Lacen ka man otum, dok aneno doggola mo i polo ma onoŋo tye twolo. Doŋ dwan mukwoŋo ma onoŋo awinyo obedo ka lok kweda calo koko tum-mi, owacci, “It ibin malo kany, ci abinyutti gin ma bitimme lacen i ŋe man.” 2-Cutcut Cwiny Maleŋ oyuto tamma woko, ci aneno komker ma gicibo i polo, ma dano mo onoŋo obedo i wiye. 3Ŋat ma onoŋo obedo i wi komker ca onoŋo ryeny calo got me wel matarre ki makwarre, ki danyu ma nen calo emeradi orumo komker woko dyere. 4Ka dok komker mukene pyeraryo wiye aŋwen orumo komkerre woko dyere, ki ludoŋo pyeraryo wiye aŋwen bene gubedo i wi komker magi, ma guruko boŋŋi matar, kun gurwako bene lalukana me jabu me deyo i wigi. 5-Onoŋo tye gin mo ma wil awila calo lutkot ki i kom komker-ri, ki dwan mapol winnye iye, ki gin ma mwoc amwoca calo mwoc pa kot. I nyim komker onoŋo tye iye dog mac raa abiro ma tye ka lyel, ma gin aye cwiny pa Lubaŋa abiro. 6-Ka dok aneno i nyim komker meno onoŋo tye iye gin ma nen calo nam me kiyo maleŋ calo gweŋ ma mil amila.\\nDok lee makwo aŋwen gurumo komker woko dyere i ŋete tuŋŋi ki tuŋŋi, waŋgi pol ma mogo tye tuŋ i nyimgi ki mogo tye yo tuŋ i ŋegi.- 7Lee makwo mukwoŋo onoŋo nen calo labwor, ki me aryone onoŋo nen calo twon, lee makwo me adekke waŋe nen calo waŋ dano, ki lee makwo me aŋwenne onoŋo nen calo ocur ma tye ka tuk. 8-Doŋ lee makwo aŋwen-ni onoŋo lee acel acel bwome tye abicel, ma waŋgi noŋo pol ata, muromo komgi woko ducu ki yo tuŋ woko wa ki yo tuŋ i iye bene. Dyeceŋ ki dyewor pe giweko wer ni,\\n“Rwot Lubaŋa Matwero-ducu leŋ, leg dok leŋ,\\nen ŋat ma yam tye con, koni tye, dok bibino!”\\n9I kare ducu ka lee makwo-gu gimiyo deyo ki woro ki pwoc bot ŋat ma obedo i wi komker ca, ma bedo kwo nakanaka,, 10ci ludoŋo pyeraryo wiye aŋwen-ni giryebbe piny i nyim en ŋat ma obedo i wi komker ca, ci guworo en ŋat ma bedo kwo nakanaka-ni; dok gubolo lalukanagi i nyim komker kun giwero ni,\\n11“Rwotwa ki Lubaŋawa,\\nin imyero me noŋo deyo ki woro ki teko,\\npien in aye ma yam iketo jami ducu,\\ndok bene pi mitti omiyo gubedo tye,\\nmeno aye gin mumiyo yam giketogi.”","num_words":411,"character_repetition_ratio":0.068,"word_repetition_ratio":0.0,"special_characters_ratio":0.238,"stopwords_ratio":0.27,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Tekwaro 10 ACO85 - I kare meno jo Piliciti gulwenyo i - Bible Search\\n1 Tekwaro 9 1 Tekwaro 11\\n1 Tekwaro 10\\nTo pa Caulo ki awobene\\n(1 Cam 31.1-13)\\n1I kare meno jo Piliciti gulwenyo i kom Icrael. Jo Icrael guriŋo woko ki i nyim jo Piliciti, ci ginekogi i wi got Gilboa. 2Jo Piliciti guriŋo gudiŋo kor Caulo ki awo bene, ci guneko Yonacan ki Abinadab ki Malkicua, gin ducu awobe pa Caulo. 3Lweny ogeto matek i kor Caulo, ci wegi atero gucele woko, guketo ret i kome. 4Caulo owaco bot latin jami lwennye ni, “Wot pala lucwanni woko, icoba kwede pil, wek jo ma pe gilirogini, ma pe giŋeyo Lubaŋa pe gubin i koma, miyo giyarre i koma.” Ento latin jami lwennye pe oye, pien lworo omake matek, omiyo Caulo okwanyo pala lucwanne kikome ci opoto ogurre kwede kekene. 5Ka latin jami lwennye oneno ni Caulo doŋ oto woko, ci en bene opoto ogurre kene ki pala lucwanne, oto woko. 6Kit meno Caulo ki awobene adek-ki kacel ki jo me ode ducu, guto woko lawaŋacel. 7Ka jo Icrael ducu ma onoŋo gitye i nota guneno ni mony pa jo Icrael guriŋo woko, ki Caulo ki awobene ginekogi woko, ci guriŋo guweko gaŋigi woko; ci jo Piliciti gubino gucako bedo i gaŋi-nu.\\n8Orwone jo Piliciti gubino ka lunyo boŋŋi ki i kom jo ma ginekogi, ci gunoŋo kom Caulo ki kom awobene adek-ki i kom got Gilboa. 9Gulunyo jami lweny pa Caulo ki i kome, gucito kwede, wa ki wiye bene ma gutoŋo, ka gucwalo kwena oromo i lobo pa jo Piliciti ducu pi tero lok me yomcwiny bot jogigi ki bot lwakgi ducu. 10Guketo jami lweny pa Caulo i oŋogigi; ka dok guguro wiye i ot jok Dagon. 11Ento ka jo Jabec-gilead ducu guwinyo gin ma jo Piliciti gutimo i kom Caulo, 12ci oteka lwenygi ducu gua, gukwanyo kom Caulo woko ki kom awobene, guterogi wa i Jabec, Ka guyiko cogogi i te yat kworo ma tye i Jabec, ci guri kec pi nino abiro.\\n13-Caulo oto pien pe obedo lagen; oŋayo waŋ Rwot woko, pe otiyo gin ma Rwot ociko, dok owoto ka tyet bot lakor tipo pi yero nyime, 14ma pe openyo dog Rwot. Pienno omiyo Rwot oneke woko, ci okwanyo ker omiyo bot Daudi ma wod pa Yece.","num_words":373,"character_repetition_ratio":0.075,"word_repetition_ratio":0.0,"special_characters_ratio":0.241,"stopwords_ratio":0.287,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ododo me Baibul Mordekai gin ki Esta - Kabedo me Intanet pa Lucaden pa Jehovah\\nKONG wadoku cen mwaka manok i ngec ma onongo peya Ejira ocito Jerucalem. Mordekai gin ki Esta aye onongo Luicrael ma pigi tek i ker me Percia. Esta aye onongo daker, dok Mordekai wod pa omin wonne aye onongo ditte lubo pa kabaka. Kong wanenu kit ma man otimme kwede.\\nLunyodo pa Esta guto ma en onongo pud tidi tutwal, pi meno Mordekai aye opite. Akacwero, kabaka me Percia, tye ki gange i boma me Cuca, dok Mordekai obedo ngat acel i kin luticce. Dong, i nino mo acel Vasti, dako pa kabaka pe owinye, pi meno kabaka oyero dako manyen me bedo dakerre. In ingeyo dako ma en oyero-ni? Ada, Esta maber mamwonya tutwal-li.\\nIn itye ka neno laco ma lawaka ma dano tye ka kulle bote-ni? Man aye Aman. En ngat ma pire tek mada i Percia. Aman mito ni Mordekai, ma in itwero neno obedo piny kany-nyi, okulle i nyime bene. Ento Mordekai pe kulle wacel. En pe neno ni obedo gin maber me kulle bot dano ma kite rac kuman. Man oweko akemo omako Aman matek. Dong man aye gin ma en otimo.\\nAman otito bot kabaka lok goba i kom Luicrael. En owaco ni: ‘Gin jo maraco ma pe gilubo cikki. Omyero kinekgi woko.’ Akacwero pe ngeyo ni dakone Esta Laicrael. Pi meno en owinyo lok pa Aman, ci omiyo kiketo cik ma ocimo nino ma Luicrael ducu omyero kinekgi woko iye.\\nI kare ma Mordekai owinyo pi cik-ki, cwinye ocwer mada. En ocwalo kwena bot Esta ni: ‘In myero iwac ki kabaka, dok ikwaye me larowa.’ Obedo turo cik i Percia me cito ka lok ki kabaka ka pe kilwongi. Ento Esta ocito bote ma pe kilwonge. Kabaka oilo odo jabune bote, ma tere ni omyero pe kineke. Esta olwongo kabaka gin ki Aman me cito i karama mo madit. Ki kunnu kabaka openyo Esta gin ma en mito ki bote. Esta owaco ni en ebiwacce ka en gin ki Aman gibibino i karama mukene i nino ma lubo meno.\\nI dog cam meno Esta otito ki kabaka ni: ‘An wan ki jona kibinekowa woko.’ Akemo omako kabaka woko. En openyo ni: ‘Meno anga ma ete ka timo gin ma kit meno?’\\nEsta ogamo ni: ‘Laco, ma kite rac-ci, ma lakwor-ri, aye Aman eni!’\\nKombeddi akemo dong omako kabaka adada. En omiyo cik ni kinek Aman woko. I ngeye, kabaka oketo Mordekai me bedo ngat ma twero me ditte lubo mege-ni keken. Ci Mordekai dong oneno ni kiketo cik manyen ma miyo Luicrael twero lweny pi kwogi i nino ma omyero onongo kinekgi iye. Pien Mordekai dong tye ngat ma pire tek kombeddi, jo mapol gukonyo Luicrael, ci gin gubwot ki i cing lukworgi.\\nEsta buk me Baibul.\\nMordekai gin ki Esta gubedo nga?\\nPingo Kabaka Akacwero mito dako manyen, dok anga ma en oyero?\\nAman obedo anga, dok kiniga omake pi gin ango?\\nCik ango ma giketo, dok ngo ma Esta otimo i kare ma en onongo kwena ki bot Mordekai?\\nNgo ma otimme i kom Aman, dok gin ango mutimme i kom Mordekai?\\nGilaro jo Icrael ki bot lukworgi nining?\\nKwan Esta 2:12-18.\\nEsta onyuto ni pire tek me nyako ‘cwiny me mwolo’ nining? (Esta 2:15; 1 Pet. 3:1-5)\\nKwan Esta 4:1-17\\nKit macalo gimiyo kare ki Esta me cung pi woro me ada, kare ango ma gimiyo botwa kombeddi me nyuto woro bot Jehovah? (Esta 4:13, 14; Mat. 5:14-16; 24:14)\\nKwan Esta 7:1-6\\nJo pa Lubanga mapol giloyo ki aunauna calo Esta nining? (Esta 7:4; Mat. 10:16-22; 1 Pet. 2:12)","num_words":573,"character_repetition_ratio":0.044,"word_repetition_ratio":0.0,"special_characters_ratio":0.246,"stopwords_ratio":0.305,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ododo me Baibul Cer pa Yecu Nio wa i Tweyo Paulo i Mabuc - Kabedo me Intanet pa Lucaden pa Jehovah\\nI nino me adek-ke i nge tone, kicero Yecu woko. I nino meno en onyutte bot lulub kore tyen abic mapatpat. Yecu omedde ki nyutte botgi pi nino 40. I ngeye, ma lupwonnyene mogo tye ka neno, en oito malo i polo. Lacen i nge nino apar Lubanga oonyo cwiny maleng i kom lulub kor Yecu ma gitye ka kurone i Jerucalem.\\nLacen, lukwor pa Lubanga guweko kitweyo lukwena i mabuc, ento lamalaika mo ogonyogi woko. Lupyem mogo gucelo Lapwonnye Citefano ki gweng guneko woko. Ento wakwano kit ma Yecu oyero kwede ngat acel i kin lupyem magi me doko laticce ma dok pat, ci en odoko lakwena Paulo. Dong, mwaka adek ki nucu i nge to pa Yecu, Lubanga ocwalo lakwena Petero me lok ki Kornelio, ngat ma pe Lajudaya, kacel ki jo me ode.\\nCokcok mwaka 13 i ngeye, Paulo ocako wotte me acel me cito ka tito lok me kwena maber. I wotte me aryo Temceo owoto kacel ki Paulo. Wakwano kit ma Paulo gin ki luwote ma en woto kwedgi gunongo yomcwiny tutwal i tic pi Lubanga. I agikki, kitweyo Paulo i mabuc i Roma. Mwaka aryo i ngeye, gigonyo en woko, ento dok kitweye i mabuc odoco ka gineke woko. Jami ma i DUL ME 7 otimme i kare ma romo mwaka 32.\\nI CEKCON MAN","num_words":234,"character_repetition_ratio":0.029,"word_repetition_ratio":0.0,"special_characters_ratio":0.226,"stopwords_ratio":0.316,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Luker 14 ACO85 - I mwaka me aryo me loc pa Yoaci wod - Bible Search\\n2 Luker 13 2 Luker 15\\n2 Luker 14\\nLoc pa Amajia\\n(2 Tek 25.1-28)\\n1I mwaka me aryo me loc pa Yoaci wod pa Yoakaj kabaka me Icrael, en aye Amajia wod pa Yoaci kabaka me Icrael ocako iye loc. 2Ocamo ker ma mwaka me ditte oromo pyeraryo wiye abic, ci obedo ka loc pi mwaka pyeraryo wiye aboŋwen ki i Jerucalem. Minne nyiŋe Yekoadin me Jerucalem. 3En obedo ka tiyo gin ma nen atir i wan Rwot, ento pe obedo rom ki kwarone Daudi; en obedo ka tiyo gin ducu kit ma wonne Yoaci yam obedo ka tiyone. 4Ento wan jogi ma i wi godi pe omukogi woko; lwak pud gumedde ka tumo gitum ki waŋo odok eceta i wan jogi ma i wi godi. 5Ka kerre doŋ omoko, ci oneko luticce woko ma yam guneko wonne-ni. 6-Ento pe oneko litino pa lunek-ki, kit macalo gicoyo i buk me cik pa Moses, ka ma yam Rwot ociko ni, “Won latin pe gibineko pi bal pa wode, nyo latin pi bal pa wonne; ento dano acel acel bito pi balle kikome.”\\n7En yam onekojo Edom ma giromo alip apar ki Lnota me kado, ka oloyo Cela ki mony, ocako lwoŋo ni Jokteel, ci obedo nyiŋe nio wa onyoo.\\n8Dok Amajia ocwalo lukwena bot Yekoac ma wod pa Yekoakaj, wod pa Yeko, kabaka me Icrael, kun wacce ni, “Bin wek wacam co wanenne waŋ ki waŋ.” 9Yekoakaj odwoko lok bot Amajia kabaka me Juda ni, “Yam okuto mo ma i wi Lebanon ocwalo kwena bot yat cedar me Lebanon kun wacci, ‘Miya nyari wek anyom ki woda.’ Ci lee tim mo me Lebanon ma owok ki kunnu onyono okuto piny. 10In iloyo Edom ada, ci omiyo wii opii mada. Bed ki deyo meno rommi, ci ibed kwede wa i paconi. Piŋo irobo dog dano me kelo ayela i komi, miyo ipoto wa ki Juda kacel kwedi?”\\n11Ento Amajia pe owinyo. Omiyo Yekoakaj kabaka me Icrael ocito, ci en ki Amajia gucamo co gunenne kekengi i lweny i Bet-cemec, ma gaŋ me Juda. 12Icrael ocako loyo Juda, ci dano acel acel oriŋo woko i pacone.\\n13Yekoac kabaka me Icrael omako Amajia kabaka me Juda wod pa Yekoac ma wod pa Akajia ki i Bet-cemec, ka ocito wa i Jerucalem ci omuko cel me Jerucalem ma romo yadi miya aryo kulu, nia ki i dogcel pa Epraim nio kwede wa i dogcel ma i twok gaŋ. 14Oyako jabu ki ryal ducu ki atabo-gu ducu ma onoŋo i ot pa Rwot, ki i ot kano lim ma i ot pa kabaka, kacel ki jo ma gimako me akoka, ci odok kwede wa i Camaria.\\n15Lok kom Yekoac mudoŋŋe ducu ma en otiyo, ki tekke ducu, ki kit ma yam olwenyo kwede ki Amajia kabaka me Juda, gityeko coyone i buk me Tekwaro pa Luker me Icrael. 16Yekoac oto, oywe kacel ki kwarine, ci giyiko i Camaria kacel ki luker me Icrael. Wode Jeroboam aye oleyo ka tyene.\\n17Ka Yekoac kaba ka me Icrael oto, ci Amajia kabaka me Juda koŋ dok obedo kwo mwaka apar wiye abic. 18Lok kom Amajia mudoŋŋe ducu gityeko coyone i buk me Tekwaro pa Luker me Juda. 19Jo mogo gucako piro lok i kom Amajia ki i Jerucalem, ci olwi oriŋo woko i Lakic. Ento gucwalo dano i kore wa i Lakic, ci gineke woko ki kunnu. 20Gukelo kome ki aguragura, ci giyiko i Jerucalem kacel ki kwarine i gaŋ kal pa Daudi. 21Ci lwak ducu ma i Juda gutiŋo Ajaria* ma mwaka me ditte romo apar wiye abicel, ci guketo en kabaka ka leyo ka tyen wonne Amajia. 22En aye ogero Elat ka odwoko cen bot Juda ki i ŋe to pa kabaka, ma doŋ oywe kacel ki kwarine.\\nLoc pa Jeroboam me aryo kabaka me Icrael\\n23I mwaka me apar wiye abic me loc pa Amajia wod pa Yoaci kabaka me Juda, en aye Jeroboam wod pa Yoaci kabaka me Icrael ocako iye loc ki i Camaria, ci obedo ka loc pi mwaka pyeraŋwen wiye acel. 24Obedo ka tiyo gin ma nen marac i waŋ Rwot; pe obwoto lubo lwak bal pa Jeroboam wod pa Nebat, ma en omiyo jo Icrael bene gubalo-ni. 25-En odwoko waŋ lobo Icrael kit ma yam tye-ni cakke ki i yo ma donyo i Kamat nio kwede wa i nam ma i Araba, kit macalo Rwot Lubaŋa pa Icrael yam owaco, ma oloko ki i dog laticce lanebi Yona wod pa Amittai, ma gaŋŋe Gat-keper. 26Pien Rwot onoŋo oneno atwom pa jo Icrael odoko kec twatwal, pien ŋatti mo pe odon kunnu, kadi opii nyo anywalli, dok lakony Icrael mo bene peke. 27Ento Rwot pe yam owacci ebijwayo nyiŋ Icrael woko ki piny i te polo, omiyo olarogi ki ciŋ Jeroboam wod pa Yoaci.\\n28Lok kom Jeroboam mudoŋŋe ducu, ki gin ma otiyo ducu, ki tek mere ducu, ki kit ma yam olwenyo kwede, ki kit ma yam odwoko kwede Damaciko ki Kamat i lobo Icrael, ma onoŋo yam koŋ gubedo i ciŋ Juda, gityeko coyone i buk me Tekwaro pa Luker me Icrael. 29Ci Jeroboam oto, oywe kacel ki kwarine; wode Jekaria aye oleyo ka tyene.","num_words":853,"character_repetition_ratio":0.067,"word_repetition_ratio":0.005,"special_characters_ratio":0.244,"stopwords_ratio":0.302,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Kit me Tic Maber ki Cente | Jo me Ot ma Cwinygi Yom\\nBUTE ME 4\\nKit me Tic Maber ki Cente\\n“Yub ducu cobbe maber ka kong ityeko nongo tam mabeco.”—Carolok 20:18\\nWan ducu wamito cente wek wanong jami ma mitte pi jo me odiwa. (Carolok 30:8) Ngene kene gire ni, ‘lim twero gwoko ngat ma tye kwede.’ (Latitlok 7:12) Macalo jo munyomme, twero bedo tek me lok i kom cente, ento pe wuwek cente okel peko i nyomwu. (Jo Epeco 4:32) Luot myero gubed jo ma gene dok gumok tam kacel i kom kit me tic ki cente.\\n1 WUYUB PULAN MABER\\nGIN MA BAIBUL WACO: “Anga i kinwu ka mito gero ot ma wiye bor, ci pe kong kwongo bedo piny ka kwano wel lim ma mitte, ka ce etye kwede ma eromo tyekone?” (Luka 14:28) Pire tek ni wugo pulan kacel i kit ma wubitic kwede ki centewu. (Amoc 3:3) Wumok jami ma mitte ki wel cente ma wutwero tic kwede. (Carolok 31:16) Kadi bed itye ki cente me wilo gin moni, pe te lokke ni myero iwil. Temme pe me bedo ki den. Wuti ki cente ma wutye kwede keken.—Carolok 21:5; 22:7.\\nKa pud wudong ki cente mo i tum dwe, wumok kacel kit ma wutwero tic kwede\\nKa wutye ki banya, wuket yub me dwoko piny wel cente ma wutiyo kwede. Me labolle, wuromo tedo cam ma ka cito ka cam woko\\n2 LOK LOK ADA DOK IBED KI NENO MUPORE\\nGIN MA BAIBUL WACO: “Tamwa tye me timo gin maber, pe i nyim Lubanga keken, ento kadi wa i nyim dano bene.” (2 Jo Korint 8:21) Tit lok ada bot luoti i kom cente ma inongo.\\nKare ducu peny tam pa luoti ka itye ka moko tam madok i kom tic ki cente. (Carolok 13:10) Lok i kom kit ma wutiyo kwede ki cente bikelo kuc i nyomwu. Nen mucarani calo centewu, pe calo centeni keni.—1 Temceo 5:8.\\nWumok wel cente moni ma ngat acel acel twero tic kwede labongo penyo lawote\\nPe kong ikur wang ma peko mo onen ka icak lok i kom cente\\nKIT MA MYERO INEN KWEDE CENTE\\nKadi bed ni cente pire tek, ento pe wuwek obal nyomwu nyo okeliwu par mapol ma konygi pe. (Matayo 6:25-34). Pe mitte ni myero ibed ki cente madwong wek inong mit pa kwo. Baibul wacci: “Wugwokke i paro lim.” (Luka 12:15) Pe tye gin mo ma cente twero wilone ma pire tek loyo nyommi. Pi meno, bed ma iyeng ki jami ma itye kwede, dok pe ibal wat macok ma itye kwede ki Lubanga. Ka itimo man, ci jo me otti bibedo ki yomcwiny dok ibinongo cwak pa Jehovah.—Jo Ibru 13:5.\\nNgo ma waromo timone macalo jo me ot wek pe wapot i banya?\\nAwene ma an ki luota wanyamo lok kacel i kom kit me tic ki centewa?\\nNywakki Nywakki Kit me Tic Maber ki Cente","num_words":455,"character_repetition_ratio":0.06,"word_repetition_ratio":0.0,"special_characters_ratio":0.266,"stopwords_ratio":0.312,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nwoyo Cik 20 ACO85 - “I kare ma wubicito ka monyo - Bible Search\\nNwoyo Cik 19 Nwoyo Cik 21\\nNwoyo Cik 20\\nCik ma mako mony\\n1“I kare ma wubicito ka monyo lumerokwu, ka ce wuneno gin tye ki lwak aguragura ki gadigadi lweny, dok monygi bene dit makato mewu, pe wubed ki lworo i komgi, pien Rwot Lubaŋawu bibedo kwedwu, en ma yam okwanyowu woko ki i lobo Ejipt. 2Ka doŋ wurwayo cok ka lweny, ci ajwaka pa Lubaŋa bikato anyim ka lok ki lwak. 3Biwaco botgi ni, ‘Wun jo Icrael wuwiny, tin doŋ wurwayo cok ka lweny i kom lumerokwu: cwinywu pe oryaŋŋe, pe wulwor, komwu pe omyel, atiba pe omakwu i komgi; 4pien Rwot Lubaŋawu aye bicito kwedwu ka lweny piwu i kom lumerokwu ci bimiyo wuloyogi.’\\n5“Lacen ludito mony gibilok ki dano kun giwacci, ‘Tye laco mo kany ma ogero ode ci peya okwero me donyo iye? Wek en odok cen paco, wek pe oto i lweny ci miyo dano mu kene aye dok bikwero ode. 6Tye laco mo kany ma opito poto olokke ci peya ocamo nyige? Wek en odok paco, wek pe oto i lweny ci miyo ŋat mukene aye camo nyig olokke. 7Tye laco mo kany ma otoŋo keny i kom dako ci peya obedo kwede.’ Wek en odok paco, wek pe oto i lweny ci miyo laco mukene aye bedo kwede. 8Ludito mony dok gibimedde ki lokgi bot lwak kun giwacci, ‘Tye laco mo kany ma lalworo ma kome obaŋŋe woko? Wek en odok woko paco, pien bimiyo jo mukene cwinygi ryaŋŋe woko: macalo en-ni.’ 9Ka doŋ ludito gutyeko lokgi bot lwak, ci doŋ gibiyero lutel wi mony.\\n10“I kare ma wurwayo cok ka lweny i kom gaŋ mo, koŋ wumi dwan me kuc i kome. 11Ka jo me gaŋ meno gidok iye botwu ki dwan me kuc ce giyabo dog gaŋgi botwu, ci jo ducu ma binoŋŋe iye wubiketo tic muroni i wigi miyo gibedo macalo opiiwu. 12Ento ka gukwero jolo lokwu me kuc, ce gucako lweny i komwu, ci monywu birumo gaŋ meno. 13Ka Rwot Lubaŋawu omiyogi i ciŋwu, ci wubineko co ducu ki pala lucwan, 14ento mon ki litino matino ducu ki limgi makwo, ki jami ma i gaŋ-gu ducu gibibedo me ayakawu, wubiyako wuterogi bedo mewu, ci wutwero tic ki jami ma wuyako ki bot lumerokwu, ma Rwot Lubaŋawu omiyo botwu. 15Wubitimo gaŋi ducu ma tye ka mabor kwedwu kit meno, ma pe gaŋi pa lurok ma gibedo kanynyi.\\n16“Ento gaŋi pa rok magi ma Rwot Lubaŋawu bimiyo lobogi botwu obed mewu-ni pe wubiweko gin mo doŋ iye makwo; 17wubijwerogi woko ducu liweŋ, gin aye jo Kit, jo Amor, jo Kanaan, jo Periji, jo Kiv ki jo Jebuc, macalo Rwot Lubaŋawu yam ocikowu kwede; 18wek gin pe gubed ka pwonyowu ki timo gin me kwer ma gubedo ka timo me woro lwak lubaŋagi, ma bimiyowupoto i bal i nyim Rwot Lubaŋawu.\\n19“Ka ce wurumo gaŋ mo pi kare malac, kun wulwenyo i kome me makone, pe wubitoŋo yadi ma i ŋete woko ducu ki latoŋwu, Wutwero camo nyiggi ento pe wutoŋ yadi wuret woko piny, Yadi bene ma gitye i lum gudoko dano bo wek monywu orumgi olweny i komgi? 20Ento yadi ma wuŋeyo ni pe gicamo nyiggi aye wubityekogi woko kun wutoŋogi wureto woko piny wek wuger ki cel matek me lweny i kom gaŋ ma tye ka lweny i komwu-ni, nio ka opoto i ciŋwu.","num_words":558,"character_repetition_ratio":0.07,"word_repetition_ratio":0.007,"special_characters_ratio":0.237,"stopwords_ratio":0.28,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Matayo 3 ACO85 - I kare meno Jon Labatija obino kun - Bible Search\\nLok ma Jon Labatija otito\\n(Marako 1.1-8; Luka 3.1-9, 15-17; Jon 1.19-28)\\n1I kare meno Jon Labatija obino kun tito lok i tim me Judaya, 2-kun wacci, “Wuŋuti, pien ker me polo doŋ onyiko cok.” 3-Pien man aye dano ma yam lanebi Icaya otito pire ni,\\n“Dwan dano mo ma daŋŋe i tim ni,\\nWuger yo pa Rwot,\\nwutir yone ocuŋ atir.”\\n4-Jon yam onoŋo ruko boŋo yer kinaga, kun tweyo pyere ki del, onoŋo camo bonyo ki moo kic ma i tim. 5Onoŋo pol dano gia ki i Jerucalem, ki lobo Judaya ducu, ki lobo ducu ma tye cok ki Jordan, gimol gibino bote. 6Gituco balgi, ci en batijagi i kulu Jordan.\\n7-Ento i kare ma en oneno Luparicayo ki Lucadukayo gibino kun gimito ni en ebatijagi, owaco botgi ni, “Wun litino twol ororo, aŋa ma owaco botwu ni myero wuriŋ woko ki i akemo pa Lubaŋa ma mito bino-ni? 8Doŋ wuti gin ma nyuto ni wuŋut i kom balwu, 9-pe dok wucak tamo ni, ‘Watye ki kwarowa Abraim.’ Koŋ wunen awaco botwu ni, Lubaŋa tye ki twero me miyo gweŋ magi olokke odok likwayo Abraim. 10-Kombeddi doŋ giketo latoŋ woko i lwit yadi, yat acel acel ma pe nyak nyige mabeco, gitoŋo gireto woko piny, ci gibolo woko i mac.\\n11“An abitijawu ki pii pi nyuto ni doŋ wuŋut woko i kom balwu, ento ŋat ma bino luba-ni tek kata woko; pe amyero me mako war tyene. En bibatijawu ki Cwiny Maleŋ, dok ki mac bene. 12Oderone me pyeto bel tye i ciŋe, en biyubo larone woko maber, ci coko kalle dilo i dero, ento cuŋe en biwaŋo woko ki mac ma pe to.”\\nJon obatija Yecu\\n(Marako 1.9-11; Luka 3.21-22)\\n13Yecu oa ki i Galilaya obino bot Jon i dog kulu Jordan, wek Jon obatija en. 14Jon onoŋo mito kwero woko, owaco bot Yecu ni, “Amito in aye ibatija an, ento in dok ibino bota ni an aye abatija in?” 15Ento Yecu odokke iye ni, “Wek koŋ doŋ obed kumeno kombeddi, pien porre botwa me cobo gin ducu ma tye atir.” Ci Jon oye lokke. 16I kare ma doŋ gityeko batija Yecu, ci en okatti woko ki i pii oyotoyot; cutcut polo oyabbe, ci oneno Cwiny Maleŋ pa Lubaŋa ma bino kun lyanne piny macalo akuri, ci opye i kome. 17-Ci dwan ocako winnye ma a ki i polo ma wacci, “Man aye Woda ma amare, ma cwinya yom i kome.”","num_words":399,"character_repetition_ratio":0.046,"word_repetition_ratio":0.0,"special_characters_ratio":0.267,"stopwords_ratio":0.263,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yecu Olwongo Lumak Rec me Doko Lumak Dano | Pwony me Baibul pi Lutino\\nPWONY ME 92\\nI nge kare mo ma Yecu onen bot lukwena, Petero omoko tamme me cito ka mako rec i Nam me Galilaya. Tomaci, Yakobo, Jon, ki lupwonye mukene gucito kacel kwede. Dyewor lung nio wa odiko pe gumako rec mo.\\nMa piny pud oru aruya, guneno laco mo ocung i wi tera. En openyogi ni: ‘Wumako rec mo?’ Gin gugamo ni: “Pe!” En owaco botgi ni: “Wubol obwo tung lacuc me yeya.” Ka gutimo kit ma en owaco, ci obwo opong adada ki rec, mumiyo ywayone ongayogi woko. Cutcut Jon ongeyo ni laco meno obedo Yecu ci owaco ni: “Meno Rwot!” Cutcut, Petero opye i pii ci okwang wa i wi tera. Lupwonye mukene-ni gulubo kore ki yeya.\\nI kare ma guo i wi tera, ci guneno mugati ki rec ma kitye ka tedone i wi keno. Yecu owaco botgi ni gukel rec mogo ma pud gumako amaka-ni wek emedi i kom ma tye i keno-ni. Ci en owaco ni: ‘Wubin ka cam.’\\nI kare ma gutyeko cam, Yecu openyo Petero ni: ‘In imara ma kato mako rec? Petero ogamo ni: ‘Eyo Rwot in ingeyo ni amari.’ Yecu ogamo ni: ‘Pit lutino romina.’ Yecu dok openyo ni: ‘Petero, in imara?’ Petero owacci: ‘Rwot, in ingeyo ni amari.’ Yecu owacci: ‘Kwa lutino romina.’ Yecu dok openye tyen me adekke, ci Petero ocako kumo. En ogamo ni: ‘Rwot, in ingeyo jami ducu. In ingeyo ni an amari.’ Yecu owacci: ‘Pit lutino romina.’ Ci dok owaco bot Petero ni: ‘Medde ki lubo kora.’\\n‘Yecu owaco botgi ni: “Wubin wulub kora, ci an abimiyo wudoko lumak dano.” Ci cutcut gutugi weko obwogi, gulubo kore.’​—Matayo 4:19, 20\\nLapeny: Tango ango ma Yecu otimo pi lumak rec? Itamo ni pingo Yecu openyo Petero tyen adek ni: ‘In imara?’\\nJon 21:1-19, 25; Tic pa Lukwena 1:1-3\\nNywakki Nywakki Yecu Onen Bot Lumak Rec","num_words":309,"character_repetition_ratio":0.066,"word_repetition_ratio":0.0,"special_characters_ratio":0.263,"stopwords_ratio":0.23,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Nwoyo Cik 18 ACO85 - “Ajwagi ma Lulevi, wa kaka pa jo - Bible Search\\nNwoyo Cik 17 Nwoyo Cik 19\\nNwoyo Cik 18\\nWaŋ wat pa ajwagi ki Lulevi\\n1“Ajwagi ma Lulevi, wa kaka pa jo Levi ducu, pe gibilimo dul lobo mo nyo ginaleya mo i kin jo Icrael. Gibicamo gityer ma giwaŋo ki mac bot Rwot ki gin ducu ma myero dano gumi bot Rwot. 2-Pe gibileyo dul lobo mo i kin utmegigi, pien Rwot aye ginaleyagi kit ma yam ocikogi kwede. 3Man aye bibedo waŋ wat pa ajwagi ma lwak gibimiyo botgi: Jo ma gityero gitum, kadi bibedo twon nyo romo, gibimiyo riŋo bat bot ajwaka, ki cwake aryo ki apika. 4Kal ki koŋo vino ki moo mewu me wi mwaka, ki yer romo ma gikwoŋo nyarone, wubimiyo bot ajwaka; 5pien Rwot Lubaŋawu yam oyero jo Levi ki i kin kakawu ducu wek gucuŋ ka tic i nyim Rwot, gin ki likwayogi matwal.\\n6“Ka ce Lalevi mo oa ki i gaŋwu mo ma i lobo Icrael ducu, ka ma yam en bedo iye, ci bino i kabedo ma Rwot biyero, en twero bino kit ma cwinye mito, 7ci bitic i nyiŋ Rwot Lubaŋane macalo Lulevi luwote ducu ma gicuŋ ka tic kunnu i nyim Rwot. 8Gibilimo waŋ wat me acamagi ducu marom, medo ki lim ma Lalevi mo-ni olimo ki i jami pa kwarone ma ocato.\\nPe gilub kit tim pa lurok\\n9“Ka doŋ wuo i lobo ma Rwot Lubaŋawu bimiyowu, pe wubipwonyo lubo kit tim me kwer pa lurok ma kunnu. 10-Pe ginoŋ ŋat mo i kinwu ma owaŋo wode nyo nyare me gityer, nyo dano mo ma odoko latyet, nyo latyet ki ajaa, laŋi i dyel, latal, 11-lakot piny, lakor tipo, min jok nyo lapeny dog tipo pa lato. 12Ka dano mo timo gin ma kit meno ci en bedo me kwer bot Rwot; pien pi timo gin me kwer ma kit meno miyo Rwot Lubaŋawu biryemo rok meno ducu woko ki i nyimwu. 13-Wun myero wubed laboŋo bal mo i komwu i nyim Rwot Lubaŋawu; 14rok magi ducu ma wubicamo lobogi-ni giwinyo dog lutyet ki ajaa ki lutyet mukene ducu, ento wun aye Rwot Lubaŋawu pe ye ni wutim kumeno.\\nLubaŋa ociko pi cwalo lanebi macalo Moses\\n15-“Rwot Lubaŋawu bicwalo lanebi mo macalo an, ma a ki i kin utmegiwu; wubiwinyo en 16I nino ma yam wucokke iye i Koreb wubako dogwu bot Rwot Lubaŋawu kun wuwacci, ‘Pe dok awiny dwan Rwot Lubaŋawa, nyo anen kom mac madit-ti, wek pe ato.’ 17Ci Rwot owaco bota ni, ‘Gutimo ber pi waco lok meno ducu ma guwaco-ni. 18Abicwalo botgi lanebi mo macalo in ma oa ki i kin utmegigi. Abiketo lokka i doge, ci en biwaco bot lwak lok ducu ma abicike kwede. 19-Ka ce dano mo okwero winyo lokka ma en biwacone i nyiŋa, ci an aye abipenyo dog dano-nu wek aket can i kome. 20Ento ka lanebi mo ocorre ki wiye ka waco lok mo i nyiŋa ma onoŋo pe an aye acike ni oloki, nyo ma loko i nyiŋ lubaŋa mukene, lanebi meno bito.’ 21Ka ce iloko ki i cwinyi ni, ‘Wabiŋeyo lok ma Rwot pe owaco niŋniŋ mo no?’ 22ci agamo kit man ni, ‘Ka ce lanebi mo oloko i nyiŋ Rwot ce lokke-nu pe otimme nyo pe obedo me ada, meno nyuto ni lokke pe Rwot aye owaco.’ Lanebi meno ocorre ki wiye kene ki lokke gire, pienno pe myero wubed ka lwore.","num_words":560,"character_repetition_ratio":0.054,"word_repetition_ratio":0.0,"special_characters_ratio":0.247,"stopwords_ratio":0.291,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Camuel 18 ACO85 - Daudi oŋiyo lwak ma tye bote, oketo - Bible Search\\n2 Camuel 17 2 Camuel 19\\n2 Camuel 18\\nTo pa Abcalom\\n1Daudi oŋiyo lwak ma tye bote, oketo ludito ma giloyo wi mony pi dano alip ki dano miya. 2Ci ocwalo mony okato woko, dul acel me adek obedo i te twero pa Joab, dul acel me adek i te twero pa Abicai wod pa Jeruya ma omin Joab, ki dul acel me adek i te twero pa Itayi dano nie Gat. Kabaka owaco bot jone ni, “An kikoma bene abicito kacel kwedwu.” 3Ento dano gugamo ni, “Pe ibikato icito kwedwa. Pien ka wariŋo woko, ci gin pe gibiparo piwa; kadi bed nucu dano oto, pe giparo piwa. Ento in kikomi aye piri tek ma rom ki pi jo alip apar; pienno myero ibed ka cwalowa kony ma a ki i gaŋ man.” 4Kabaka owaco botgi ni, “Gin ducu ma wuneno maberre en aye abitiyo.” Kit meno kabaka ocuŋ i ŋet doggaŋ kun lumony ducu gimol gikato ki i dulgi, jo miya miya ki jo alip alip. 5Kabaka ociko Joab ki Abicai ki Itayi ni, “Macalo an a wonne, awacci, wutim ber ki latin awobi-nu, en Abcalom.” Ci lwak ducu guwinyo ka kabaka ociko ludito wi mony pi Abcalom.\\n6Kit meno mony okato woko i tim ka lweny ki jo Icrael; ci gucako lweny i buŋa me Epraim. 7Lumony pa Daudi guloyo jo Icrael, ci neko dano obedo madit i nino meno; guneko dano ma romo alip pyeraryo kulu. 8Lweny oromo i lobo ducu, dok kadi wa buŋa bene oneko dano otyeko woko, makato pala lucwan.\\n9Ka Abcalom otugi rwatte ki lumony pa Daudi, kun en tye ka ŋwec ki kanane, ci kana oriŋo ocorre kwede i te kworo madit ma jaŋe oluk oculle woko. Wi Abcalom orwakke omoko woko i kin jaŋ kworo, ci kana oweke kun Lyerre i kin polo ki lobo, kana ma en oito i wiye-ni obedo ka medde ki ŋwec. 10Ka dano mo onene ci otito bot Joab ni, “Nen, aneno Abcalom tye ka lyerre malo i wi yat kworo.” 11Joab owaco bot dano mutitte lok-ki ni, “Iwacci ŋo? Ineno kome? Ci piŋo pe icobo ireto woko piny i nom? Kono itimo kumeno, kono cwinya obedo yom i komi, amiyo mot boti ma romo dul ryal apar, ki del pyer bene.” 12Ento laco-nu ogamo dog Joab ni, “Kadi ciŋa tiŋ dul ryal ma pekke alip acel kulu, pe atwero tiŋo ciŋa aketo i kom wod pa kabaka. Wan bene wawinyo ka kabaka ciko in ki Abicai ki Itayi ni, ‘Macalo an a wonne, awacci wugwok latin awobi-nu en Abcalom.’ 13Dok bene ka nene atimo bwami ce aneke woko, (kun kono pe tye gin mo ma kabaka pe ŋeyo), kadi in kikomi bene iwene iye woko.” 14Joab ogamo ni, “Pe abibalo kare ma rom man ka lok kwedi.” Ci okwanyo toŋi adek i ciŋe, ocobo kor Abcalom i adunone ki gin adek ducu, ma onoŋo tye olyerre i wi kworo makwo. 15Lacen awobe apar ma gin lutiŋ jami lweny pa Joab gubino gurumo Abcalom gucobo guneko woko.\\n16Joab okuto tum, mony ducu odwogo woko cen ki ka ryemo kor jo lerael; pien Joab doŋ ojukogi woko. 17Gutiŋo kom Abcalom gubolo i te bur matut ma i buŋa, guyweko lwak godi madwoŋ gutoro i wiye, Ci jo Icrael guket woko, kun dano acel acel dok i gaŋŋe. 18Onoŋo Abcalom yam ocibo wir got ocuŋ i nota pa Kabaka, pien obedo ka wacci, “An pe atye ki woda mo me po nyiŋa.” Ocako nyiŋ wir meno ki nyiŋe kene, ci pud gilwoŋo ni got me po Abcalom nio wa onyoo.\\n19Akimaj wod pa Jadok owacci, “Wek ariŋ ater lok bot kabaka, aciwacce ni, ‘Rwot doŋ otyeko lari ki i ciŋ lumerokki.’ ” 20Joab ogamo ni, “Pe ibitero lok tin. Ibitero i nino mukene, ento tin pe ibitero lok mo, pien wod pa kabaka aye doŋ oto woko.” 21Joab owaco bot dano mo me lobo Kuc ni, “Riŋ icitit bot kabaka gin ma doŋ ineno.” Lakuc okulo wiye i nyim Joab, ka ocako ŋwec. 22Akimaj wod pa Jadok dok openyo Joab ni, “Gin ma mito timme myero otimme i koma, ento wek an bene ariŋ i kor Lakuc.” Joab ogamo ni, “Imito riŋo kunnu piŋo ce, latinna? Nen, pe ibinoŋo iye mot mo pi tero lok man.” 23Akimaj dok owacci, “Gin ma mito timme onen. An abiriŋo.” Joab owacce ni, “Riŋ do.” Akimaj ocako riŋo i kora yo ma i yo bar, ci okato Lakuc woko ki ŋwec.\\n24I kare meno onoŋo Daudi obedo piny i kin doggaŋ me iye ki en me wokoni, kun lakur-piny onoŋo oito malo i wi ot ma i wi doggaŋ, ma cok ki cel ma orumo gaŋ-ŋi. Ka lakur-piny otiŋo waŋe ka neno piny, ci oneno dano mo ka riŋo bino en kene. 25Lakur-piny odaŋŋe owaco bot kabaka. Kabaka ogamo ni, “Ka ce en tye kene, ci tye ki lok ma okelo.” Dano ca omedde ki ŋwec bino kwede cok. 26Lakur-piny dok oneno dano mukene ka riŋo bino. Ci odaŋŋe bot dano ma i doggaŋ ni, “Dano mukene dok tye ka bino ki ŋwec, en kene!” Kabaka owacci, “En bene obekelo lok mo.” 27Lakur-piny owacci, “Atamo ni, laŋwec mutelo yo-ni nen calo Akimaj wod pa Jadok.” Kabaka owacci, “En dano maber, en obebino ki lok mabeco.”\\n28Akimaj odaŋŋe matek ni, “Kabaka, piny tye maber.” Ci okulo wiye piny i nyim kabaka oryebbe kwede piny i ŋom kun waco ni, “Pwoc obed bot Rwot Lubaŋani, ma doŋ olari ki i ciŋ dano ma gutiŋo ciŋgi ka lweny i komi, laditta kabaka.” 29Kabaka openyo ni, “Lok mo marac pe i kom awobina Abcalom?” Akimaj ogamo ni, “I kare ma Joab cwala ki lok, awinyo woo madwoŋ ki yo ŋeya, ento pe doŋ aniaŋ i gin mutimme-ni.” 30Kabaka owacci, “Koŋ ilokke icuŋ ki kenyo.” Ci olokke ocun mot.\\n31Nen, Lakuc bene obino, ci otugi wacci, “Akelo lok maber bot laditta kabaka! Pien Rwot otyeko lari ki i tek pa jo ducu ma onoŋo gutiŋo lweny i komi.” 32Kabaka openyo Lakuc ni, “Lok mo pe marac i kom latinna Abcalom?” Lakuc ogamo ni, “Lumerokki ki jo ducu ma gutiŋŋe ka lweny i komi marac-ci gubed macalo latin awobi-ni, laditta kabaka.” 33Cwiny kabaka opoto lirim, ci oa malo oito malo i kicika ma tye i ot ma i wi doggaŋ, ocako koko kun woto kwede, ma koko wode ni, “A woda Abcalom, woda Abcalom! Kono nene an aye ato ma kakari do! Oii Abcalom, woda, woda do!”","num_words":1067,"character_repetition_ratio":0.043,"word_repetition_ratio":0.002,"special_characters_ratio":0.254,"stopwords_ratio":0.28,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ododo me Baibul Kigonyogi Woko ki i Mabuc - Kabedo me Intanet pa Lucaden pa Jehovah\\nNEN kong lamalaika kany ka tye ka yabo doggola mabuc-ci. Jo ma en tye ka gonyogi-ni gubedo lukwena pa Yecu. Wanenu kong gin mumiyo giketogi i mabuc.\\nOnongo pud okato kare manok keken cakke ma gionyo cwiny maleng i kom lupwonnye pa Yecu. Dok man aye gin ma otimme: I dyeceng mo acel Petero gin ki Jon gitye ka cito i ot pa Lubanga i Jerucalem. Kunnu, i nget doggola, onongo tye iye laco mo ma obedo laput pi kare me kwone ducu. Dano onongo gitinge ci gikele kany nino ducu wek en okwa cente ki bot jo ma gicito i ot pa Lubanga. Ka en oneno Petero gin ki Jon, en okwayogi ni gumiye gin mo. Lukwena-ni gibitimo ngo?\\nGin gucung ci guciko wanggi i kom laco ma lacan-ni. Petero owaco ni: ‘Pe atye ki cente. Ento abimii gin ma atye kwede. I nying Yecu, a malo iwoti!’ Petero dong omako laco-ni ki cinge acuc, ci en otugi pye malo cut ci ocako wot. Kare ma lwak guneno man, guuro dok cwinygi obedo yom mada pi tango man me aura-ni.\\nPetero owaco ni: ‘Pi teko pa Lubanga, ma ocero Yecu ki i to, aye oweko watimo tango man.’ Ka en gin ki Jon gitye ka lok, lutela mogo me dini gubino. Akemo omakogi pien Petero gin ki Jon gitye ka tito bot lwak pi cer pa Yecu ki i to. Pi meno gumakogi ci guketogi i mabuc.\\nI nino ma lubo meno lutela dini gubedo ki cokke madit. Petero gin ki Jon kacel ki laco ma gin gucango-ni, gikelogi iye. Lutela dini-ni gupenyo ni: ‘Wutimo tango man ki teko ango?’\\nPetero owaco botgi ni gitimo pi teko pa Lubanga, ma ocero Yecu ki i lyel-li. Lulam dog magi pe gingeyo gin me atima, pien pe gitwero kwero ni tango man me aura-ni otimme ada. Pi meno gin guciko lukwena matek pe me lok i kom Yecu doki, ci guweko gin gucito.\\nKa nino woto ki kato lukwena gumedde ameda ki tito lok i kom Yecu ki cango lutwo. Lok i kom tango magi oket omedde. Pi meno kadi wa lwak dano ma i boma ma orumo Jerucalem gukelo jo ma komgi lit bot lukwena me acanga. Man omiyo nyeko omako lutela dini, ci gin gumako lukwena guketogi i mabuc. Ento gin pe gubedo kunnu pi kare malac.\\nI dyewor lamalaika pa Lubanga oyabo doggola ot mabuc woko, kit ma itwero nenone kany-nyi. Lamalaika-ni owaco ni: ‘Citu ci wucung i ot pa Lubanga, dok wumedde ki lok bot lwak.’ Orwone odiko, ka lutela dini gucwalo dano me omo lukwena ki i mabuc, gin onongo gipe. Lacen co magi gunongogi i ot pa Lubanga ci gudwokogi cen i Sanedrin.\\nLutela dini guwaco ni: ‘Wamiyo botwu cik matek pe me medde ki pwonyo lok i kom Yecu. Ento wun dong opongo Jerucalem woko ki pwonywu.’ Ci Lukwena gugamo ni: ‘Myero wawiny Lubanga macalo laloc makato dano.’ Pi meno gumedde ameda ki pwonyo “kwena maber.” Meno pe lanen maber tutwal piwa me aluba?\\nTic pa Lukwena cura 3 nio wa i 5.\\nGin ango ma otimme bot Petero ki Jon i dye ceng mo ma onongo gitye ka cito i ot pa Lubanga?\\nGin ango ma Petero owaco bot laco mo ma langolo, dok gin ango ma Petero omiye ma pire dok tek loyo wa cente?\\nPingo ludito dini gukeco, dok gin ango ma gutimo i kom Petero ki Jon?\\nGin ango ma Petero owaco bot ludito dini meno, dok kiciko-gi i kom ngo?\\nPingo ludito dini-nu gubedo ki nyeko, ento ngo ma otimme i kare ma guloyo lukwena i buc tyen me aryo?\\nLukwena gumiyo lagam ango i kare ma gikelogi i ot me Canedrin?\\nKwan Tic pa Lukwena 3:1-10.\\nKadi bed ni wa pe ki teko me timo tango i kare man, lok pa Petero ma gicoyo i Tic pa lukwena 3:6 konyowa me bedo ki pwoc i kom kwena me kerri nining? (Jon 17:3; 2 Kor. 5:18-20; Pil. 3:8)\\nKwan Tic pa Lukwena 4:1-31.\\nKa warwatte ki adegadega i tic me pwony-nyi, i yo ma nining ma myero wapor kwede omegiwa ma Lukricitayo me centwari me acel? (Tic 4:29, 31; Ep. 6:18-20; 1 Tec. 2:2)\\nKwan Tic pa Lukwena 5:17-42.\\nJo mukene ma pe gubedo Lucaden me kare mukato ki me kare man, gunyuto niang maber i lok ma make ki tic me pwony nining? (Tic 5:34-39)","num_words":710,"character_repetition_ratio":0.061,"word_repetition_ratio":0.0,"special_characters_ratio":0.245,"stopwords_ratio":0.331,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Matayo 28 ACO85 - Ka cabit doŋ okato, i kine okogweno - Bible Search\\nMatayo 27 Marako 1\\n(Marako 16.1-8; Luka 24.1-12; Jon 20.1-10)\\n1Ka cabit doŋ okato, i kine okogweno me nino mukwoŋo me cabit, Maliam Lamagdala ki Maliam mukene gucito ka neno lyel. 2Ento oyeŋyeŋ madit oyeŋo piny; pien lamalaika pa Rwot olor ki i polo obino piny ci oŋilo got woko ki i dog lyel, ka obedo i wiye. 3Lamalaika meno onoŋo nen calo lutkot ma wil, ki ginarukane onoŋo nen matar calo pee. 4Pi lworo en omiyo lukur-piny komgi omyel, ci gudoko calo jo muto. 5Ento lamalaika owaco bot mon ni, “Pe wulwor; pien aŋeyo ni wutye ka yenyo Yecu ma yam giguro i kom yatariya-ni. 6Pe tye kany, pien ocer woko kit macalo nene en owaco. Wubin wunen ka ma onoŋo en obuto iye. 7Ci wuciti oyotoyot wutit bot lupwonnyene ni en doŋ ocer woko ki i kin jo muto, nen, en doŋ okwoŋo nyimwu me cito i Galilaya; wun wubinene ki kunnu. Nen, doŋ atyeko tito botwu.” 8Ci gua woko ki i wi lyel oyotoyot ki lworo ki yomcwiny madwoŋ, guriŋo gucito ka tito bot lupwonnyene. 9Ento nen, Yecu orwatte kwedgi, ci omotogi ni, “Wutye ba!” Gin gubino bote gumako tyene ci guwore. 10Ka dok Yecu owaco botgi ni, “Pe wulwor; wuciti wutit bot utmegina ni myero gucit i Galilaya, ci gibinena ki kunnu.”\\nLok ma lukur-piny gudwoko\\n11I kare ma gitye ka wot, jo mogo ki i kin lukur-piny gudok i gaŋ ka dwoko lok bot ajwagi madito pa Lubaŋa pi gin ducu ma doŋ otimme-ni. 12Ka doŋ gucokke kacel ki ludoŋo, ma doŋ guporo lok, ci gumiyo lim madit bot askari, 13kun giwacci, “Wuwac bot lwak ni, ‘Lupwonnyene gubino ki dyewor ci gukwalo kome i kare ma onoŋo wanino woko.’ 14Ka ce laloc biwinyo lok man, ci wan wabiniaŋe ki lok ducu, wek can mo pe opot i komwu.” 15Askari bene gugamo lim, ci gutimo kit macalo gicikogi kwede; omiyo lok man obedo ka ywek i kin Lujudaya nio wa onyoo.\\nYecu ociko jo apar wiye acel\\n(Marako 16.14-18; Luka 24.36-49; Jon 20.19-23)\\n16-I kare meno lupwonnye apar wiye acel gucito i Galilaya, i wi got ma yam en ocikogi ni gucit iye. 17Ka gunene ci guwore; ento jo mogo gubedo ka kalo akala. 18Yecu obino ci owaco botgi ni, “Twero ducu ma i wi polo ki i lobo doŋ gityeko miyo woko bota. 19-Pi meno doŋ wuciti wucilok jo me rok ducu gudok jo ma luba, kun wubatijagi i nyiŋ Won ki Wod ki Cwiny Maleŋ, 20wupwonygi me gwoko gin ducu ma doŋ atyeko cikowu kwede. Nen, atye kwedwu kare ducu, nio i agikki piny.”","num_words":428,"character_repetition_ratio":0.044,"word_repetition_ratio":0.0,"special_characters_ratio":0.26,"stopwords_ratio":0.271,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 25 ACO85 - Rwot oloko kweda. Owacci, “Wod pa - Bible Search\\nEjekiel 24 Ejekiel 26\\nLok i kom: jo Ammon\\n1-Rwot oloko kweda. 2Owacci, “Wod pa dano, nen piny yo tuŋ bot jo Ammon, ci it it lok i komgi. 3Wac bot jo Ammon ni. Wuwiny lok pa Rwot Lubaŋa: Rwot Lubaŋa owaco kuman ni, Pien wun doŋ wuwacci, ‘Iyoya!’ i kom kabedona maleŋ i kare ma doŋ gipyedo woko, ki i kom lobo Icrael i kare ma doŋ gijwero woko odon obur, ki i kom jo Juda i kare ma giterogi woko i opii, 4pi meno an doŋ abemiyowu woko bot jo ma gitye yo tuŋ wokceŋ me bedo ginaleyagi. Gibigero gonygi i kinwu, dok gibiyubo kabedogi i dyewu. Gibicamo camwu ci gibimato cakwu bene. 5Abimiyo Raba bedo ka cam pa kinaga, ki gaŋi pa jo Ammon abiloko doko dwol ka ma romi ki dyegi gibibedo iye, Man bimiyo wuŋeyo ni an aye a Rwot. 6Rwot Lubaŋa doŋ owaco kuman ni, Pien doŋ wudoŋo ciŋwu dok wubedo ka nyono tyenwu matek i ŋom kun cwinywu obedo yom ki tim maraco ducu ma tye i iwu i kom lobo Icrael, 7pi meno, nen, abiryeyo ciŋa woko i komwu, ci abimiyowu woko bot lurok me bedo ginayaka botgi. Abityekowu woko liweŋ ki i kin jo ducu ma bedo i wi lobo, abimiyo wuto woko ki i wi lobo ducu; abinekowu woko. Man bimiyo wuŋeyo ni an aye a Rwot.”\\nLok i kom jo Moab\\n8-Rwot Lubaŋa owaco kuman ni, “Jo Moab onoŋo yam guwacci, Nen, jo Juda doŋ gicalo jo me rok mukene-gu ducu. 9Pi meno abimiyo lweny poto i gaŋi murumo Moab ma gikuro waŋ lobo pa jo Moab-ni, kadi wa ki deyo me lobo Moab ma en aye Bet-jecimot, Baal-meon, ki Kiriataim. 10Abimiyo lobogi woko, kacel ki jo Ammon, bot jo ma tye wokceŋ me bedo megi, wek pe doŋ gipo i kome matwal i kin lurok. 11Dok bene abiŋolo kop i kom jo Moab. Man bimiyo giŋeyo ni an aye a Rwot.”\\nLok i kom jo Edom\\n12-Rwot Lubaŋa owaco kuman ni, “Kit macalo jo Edom gutimo tim me culo kwor i kom jo Juda mumiyo gutiŋo bal alii madit twatwal me culo kwor i komgi, 13pi meno omiyo Rwot Lubaŋa owaco kuman ni, Abiryeyo ciŋa alwenyo i kom jo Edom, abineko dano ducu kacel ki lee ma gibedo i lobo Edom. Abimiyo lobogi doŋ doko obur; nia i Teman nio kwede wa i Dedan jone ducu gibinekogi ki pala lucwan. 14Abimiyo jona jo Icrael culo kwor i kom jo Edom ma kakara, ci gibitiyo i Edom kit meno kun jo Edom giwinyo arem me kinigana ki akemona mager-ri. Ci jo Edom doŋ biŋeyo kwor ma aculo i komgi,” man Rwot Lubaŋa ma owaco.\\nLok i kom jo Piliciti\\n15-Rwot Lubaŋa owaco kuman ni, “Kit macalo jo Piliciti gutimo tim me culo kwor dok bene guculo kwor ki raccwiny me neko nek ma kelo mone ma pe gik; 16pi meno Rwot Lubaŋa owaco kuman ni, Nen, abiryeyo ciŋa alwenyo i kom jo Piliciti, abijwero jo Ceret ki lobo mukene ma tye i dog nam-gu woko. 17Abiculo kwor madit i komgi kun apwodogi ki akemo madwoŋ twatwal Man bimiyo giŋeyo ni an aye a Rwot, ka doŋ aculo kworra i komgi.”","num_words":531,"character_repetition_ratio":0.09,"word_repetition_ratio":0.0,"special_characters_ratio":0.242,"stopwords_ratio":0.292,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Daniel 1 ACO85 - I mwaka me adekke me loc pa Yekoyakim - Bible Search\\nEjekiel 48 Daniel 2\\nPwonnye pa Daniel ki pa lureme\\n1-I mwaka me adekke me loc pa Yekoyakim kabaka me Juda, Nebukadnejar kabaka me Babilon obino i Jerucalem ci orumo woko. 2-Rwot omiyo Yekoyakim kabaka me Juda i ciŋe, ci Nebukadnejar okwanyo jami mo go ma gitiyo kwedgi i ot pa Lubaŋa, oterogi woko i lobo Cinar, oketogi i ot pa lubaŋane, ka oketo jami magi i ot kano lim pa lubaŋane. 3Cutcut kabaka ociko Acipenaj ma en ladit ma loyo jo ma gikologi, me kelo dano mogo ki i kom jo Icrael, jo ma gin litino ker kacel ki litino pa jo ma gin luye, 4awobe ma komgi pe ki mwonyo, jo mabeco ma gupwonnye i kit ryeko ducu, dok ma gikwiri, ki jo ma tye ki ŋec muromo, ma gitwero tic i gaŋ kal pa kabaka, ki me pwonyogi ki nukuta ki leb pa jo Kaldaya. 5Kabaka omiyogi ca mo cam mabeco nino ducu, kit cam ma en ecamo-ni, ki mato koŋo vino ma yam en mato-ni, Myero gibed ka pwonyogi pi mwaka adek; i agikki mwaka meno ka doŋ gikelgi gucuŋ i nyim kabaka. 6I kin jo magi onoŋo tye iye Daniel, Anania, Micael, ki Ajaria ma gin ducu dano me kaka pa Juda. 7Ci ladit ma loyo jo ma gikolo ocako nyiŋgi kit man: Daniel olwoŋo ni Beltecajar, Anania en olwoŋo ni Cadrak, Micael olwoŋo ni Mecak, ki Ajaria doŋ en olwoŋo ni Abednego.\\n8Ento Daniel omoko tamme pe me camo gin me kwer me cam mabeco pa kabaka-ni, kadi ki me balo kome ki koŋo vino ma kabaka mato-ni; pi meno openyo ladit ma loyo jo ma gikologi ni oye tamme-ni wek pe ebal kome kekene. 9Ci Lubaŋa omiyo gum ki kica bot Daniel i nyim ladit ma loyo jo ma gikolo. 10Ento ladit ma loyo jo ma gikolo owaco ki Daniel ni, “Alworo rwoda kabaka, ma oyero cam ma myero wucam ki ginamata-gu; ka oneno ni komwu pe yot ma rom ki kom awobe wadiwu ma mwaka me ditogi bene rom ki mewu, ci wubimiyo kabaka neka woko.” 11Lacen Daniel owaco ki lakan jami ma onoŋo ladit ma loyo jo ma gikolo oyero me gwoko Daniel, Anania Micael ki Ajaria ni, 12“Koŋ itemwa pi nino apar, ladit, wek gibed ka miyowa dek ŋor aye wacam ki pii amata keken. 13Ka wek lacen doŋ inen komwa ci ipor ki kom awobe ma gicamo cam mabeco ma kabaka bene camo-ni, ka doŋ iti giri kwedwa kit macalo ineno.” 14Ladit ma loyo jo ma gikolo owinyo lok meno ma gititte-ni, ci otemogi kumeno pi nino apar. 15I agikki me nino apar gineno ni komgi leŋ dok gucwe bene makato awobe ma ca ma gicamo cam pa kabaka mabeco-ni. 16Cutcut lakan jami okwanyo cam mabeco-gu ki koŋo vino ki botgi, ci omiyo dek ŋor botgi wek gucam.\\n17Lubaŋa omiyo pwonnye ma malo bot awobe magi aŋwen, i kit kwa nukuta ducu, omiyo gubedo kwiri i lok ducu ki i ryeko ducu, kun Daniel onoŋo niaŋ i ginanyuta ki lek-gu ducu. 18I agikki me kare meno, ma kabaka doŋ ociko ni gikelgi i nyime, ci ladit ma loyo jo ma gikolo okelogi i nyim kabaka Nebukadnejar. 19Gubino gucuŋ i nyim kabaka, ci kabaka oloko kwedgi; i kingi ducu pe ginoŋo ŋat mo kadi ki acel ma rom ki Daniel, Anania, Micael ki Ajaria. 20Doŋ i kwa lok ducu ma kabaka openyogi kwede, onoŋo ni gikato lutyet ki lukor tipo ducu ma tye i te kerre tyen apar kulu. 21Ci Daniel omedde ki bedo kunnu nio wa i mwaka mukwoŋo me loc pa Ciro.","num_words":600,"character_repetition_ratio":0.082,"word_repetition_ratio":0.0,"special_characters_ratio":0.235,"stopwords_ratio":0.345,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Acakki 47 ACO85 - Yucepu ocito ka tito bot Parao ni, - Bible Search\\nAcakki 46 Acakki 48\\n1Yucepu ocito ka tito bot Parao ni, “Wora ki omega, ki dyegigi ki dyaŋi-gu ki jamigi ducu gutyeko bino ki i lobo Kanaan; kombeddi doŋ gitye i lobo Gocen.” 2Okwanyo jo abic ki i kin omegine, oterogi, onyutogi bot Parao. 3Parao openyo omegine ni, “Wun wutiyo tic aŋo?” Gin guwaco bot Parao ni, “Wan luticci wan lukwat macalo kwariwa.” 4Ka guwaco bot Parao ni, “Wan doŋ wabino ka bedo i lobo-ni; pien ka kwayo limwa aye pe, pien onoŋo kec doŋ Lyet twatwal i lobo Kanaan; kombeddi walegi ni, wek wabed i lobo Gocen.” 5Parao owaco bot Yucepu ni, “Woru ki omegini doŋ gubino boti. 6Lobo Ejipt tye boti, ket woru ki omegini i lobo maberre, wek gubed i lobo Gocen; ka iŋeyo i kingi jo makwiri, ci iketgi gubed ludito ma gwoko limma.”\\n7Lacen Yucepu okelo wonne Yakobo, okete i nyim Parao, ci Yakobo olamo gum i kom Parao. 8Parao owaco bot Yakobo ni, “In mono doŋ iri wi lobo mwaka adi kaa?” 9Yakobo owaco bot Parao ni, “An doŋ ari wi lobo mwaka miya acel ki pyeradek macalo labedo. Ento mwaka ma ari kwede pud nok, dok opoŋ ki can, peya rom ki mwaka pa kwarina ma gubedo kwede macalo lubedo.” 10Yako bo olamo gum i kom Parao, ka doŋ okato woko ki i nyime. 11Yucepu omiyo ki wonne ki omegine kabedo i lobo Ejipt, i ŋom maberre, i Ramcec, kun miyogi lobo wek obed megi, kit macalo Parao ociko. 12Yucepu ocako poko cam ki wonne, ki omegine ki bot jo ducu me ot pa wonne, kun lubo wel jo ma tye botgi.\\nLoc pa Yucepu i kare me kec\\n13I kare meno onoŋo cam doŋ pe i lobo ducu; pien onoŋo kec doŋ Lyet twatwal, omiyo jo ma i lobo Ejipt ki i lobo Kanaan kec obwoyogi woko. 14Yucepu ocoko cente ducu ma yam tye i lobo Ejipt ki i lobo Kanaan, ma yam dano guwilo ki cam; ci otero i ot pa Parao. 15Ka cente doŋ otum woko ki i lobo Ejipt ki i lobo Kanaan bene, ci jo Ejipt ducu gubino bot Yucepu, guwaco ni, “Miniwa cam; myero wato ki i komi ma ineno piŋo? Pien centewa doŋ otum woko.” 16Yucepu ogamo ni, “Wumiya lim makwo, ci an abimiyowu cam aloko ki dyaŋwu, ka limwu me cente doŋ otum woko.” 17Gucako kelo limgi makwo bot Yucepu, aguragura, romi, dyaŋi ki kana; ci Yucepu olokogi ki cam. I mwaka meno opoko botgi cam pi lwak lim makwo ma gukelo.\\n18Ka mwaka meno doŋ otum, ci gubino bote i mwaka ma lubone, kun giwacce ni, “Wan pe doŋ wakano lok mo boti, laditwa, centewa doŋ watyeko woko ducu; ki lim makwo doŋ odoko pa laditwa; gin mo pe ma odoŋ i nyim laditwa, kono komwa ki lobowa keken. 19Myero wato ki i komi ma inenowa piŋo, wan kacel ki lobowa? In iwilwa ki cam kacel ki lobowa, wan kacel ki lobowa wabibedo opii pa Parao; dok imiwa kodi wek wabed makwo, pe wato, wek lobo pe odoŋ noŋo.”\\n20Kit meno Yucepu owilo lobo ducu me Ejipt obedo pa Parao; pien Luejipt ducu gucato pottigi woko, pi kec ma onoŋo doŋ Lyet twatwal. Lobo odoko pa Parao; 21oloko dano ducu gubedo opii, nia i agikki lobo Ejipt tuŋ cel, nio tuŋ cel. 22Lobo pa ajwagi keken aye pe giwilo, pien ajwagi onoŋo gitye ki camgi ma a ki i ciŋ Parao; onoŋo gubedo ka camo gin ma Parao miyogi, mumiyo pe gucato lobogi. 23Yucepu dok owaco bot lwak ni, “Nen, i kare man atyeko wilowu ki lobo mewu me bedo pa Parao. Kombeddi doŋ wugam kodi ma wubicoyo i lobo. 24I kare me kac wubimiyo acel me abic bot Parao, ki dul aŋwen me abic bibedo mewu, pi kodi me acoya i pottiwu, ki pi camwu, ki jo ma i pacowu, ki cam pa litinowu.” 25Gugamo ni, “Doŋ ityeko laro kwowa, wek berwa onen i nyimi, ladit, wan wabibedo opii pa Parao.” 26Pi lok man Yucepu oketo odoko cik i lobo Ejipt, pud tye nio wa onyoo, ni, Parao myero oter dul acel me abic; lobo pa ajwagi keken aye pe odoko pa Parao.\\nYakobo ociko Yucepu me agikkine\\n27Jo Icrael gubedo i lobo Ejipt, i lobo Gocen; gunoŋo iye lim, gumedde, gunya mapol. 28Yakobo obedo i lobo Ejipt mwaka apar wiye abiro; kit meno nino pa Yakobo, mwaka me kwone ducu, oromo miya acel ki pyeraŋwen wiye abiro.\\n29-Ka kare me to pa Icrael doŋ onyiko cok, ci olwoŋo wode Yucepu, owacce ni, “Ka doŋ berra onen boti, ci irwak ciŋi, odony ki piny i te ema, icikke kweda ki gen ki ada ni, pe ibiyika i Ejipt, 30ento wek acibut kacel ki kwarina; tiŋa woko ki i Ejipt, ci iciyika i kabedo ma giyikogi iye.” En ogamo ni, “Abitiyo kit ma doŋ iwaco-ni.” 31Dok owaco ni, “Kwoŋŋa kwoŋ,” ci ocako kwoŋo kwoŋ. Lacen Icrael okulo wiye piny i wi kitandane.","num_words":818,"character_repetition_ratio":0.058,"word_repetition_ratio":0.0,"special_characters_ratio":0.248,"stopwords_ratio":0.268,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Camuel 12 ACO85 - I kare meno Rwot ocwalo lanebi - Bible Search\\n2 Camuel 11 2 Camuel 13\\n2 Camuel 12\\nNatan ojuko Daudi\\n1-I kare meno Rwot ocwalo lanebi Natan bot Daudi, ci ocito otito bote ni, “Jo aryo yam gubedo i gaŋ mo, acel lalonyo, acel lacan. 2Lalonyo onoŋo tye ki lwak romi ki dyaŋi mapol; 3ento lacan onoŋo obedo ki bwoŋ romone acel loko ma onoŋo owilo. Ci odoŋo ki i ciŋe kacel ki litinone; romone obedo ka camo ŋide camme, kun mato pii i kikopone, dok buta bene wa i kore, obedo macalo nyare. 4I kare mo lawot obino bot dano ma lalonyo-ni, ci en pe oye kwanyo limme mo ma i kin romone kikome me tedo welone ma obino boteni, ento dok okwanyo romo pa dano ma lacan-ni, en aye otedo pi welo ma obino bote-ni.” 5Kiniga omako Daudi i kom lalonyo meno matek; ci owaco bot Natan ni, “Macalo Rwot tye makwo-ni, dano ma otimo kit meno ber ginek woko. 6Dok en biculo waŋ romo meno tyen aŋwen, pien otimo kumeno, ma pe otimo kica.”\\n7Natan owaco bot Daudi ni, “In aye i dano meno kikome. Ci Rwot, Lubaŋa pa Icrael, owaco ni, ‘Yam awiro in ki moo me bedo kabaka ma loyo Icrael. Alaro in ki i ciŋ Caulo, 8ci amiyo ot pa laditti i ciŋi, ki monne ducu amiyogi i kori, dok amiyo boti ot pa Icrael ki pa Juda. Ka ce meno ducu pud ibwonogi, kono nene ameddi makato meno. 9In icayo lok pa Rwot piŋo, ki tiyo gin marac i nyime? Nen, ityeko neko Uria ma Lakit-ti woko ki pala lucwan, ka dok ikwanyo dakone woko odoko dakoni. In aye ineko en woko ki pala lucwan pa jo Ammon. 10Pala lucwan doŋ pe biweko odi, pien ityeko cayo an pi kwanyo dako pa Uria Lakit me bedo dakoni.’ 11-Rwot dok owaco kit man ni, ‘Nen, abimiyo gin marac poto i komi ma bia ki i odi kikome; dok abikwanyo monni ki i nyimi, ci amiyogi bot lawoti, ci en bibuto ki monni i dyeceŋ ka maleŋ. 12In itiyo i muŋ, ento an abitiyo man atyer i nyim jo Icrael ducu, ki i dyeceŋ bene.’ ” 13Daudi ogamo dog Natan ni, “An atiyo bal i kom Rwot.” Ci Natan owaco bot Daudi ni, “Rwot doŋ otyeko jwayo balli woko, pe doŋ ibito. 14Ento pi kit tim man nyuto atir ni ityeko cayo Rwot ibito. Ento pi kit tim man nyuto atir ni ityeko cayo Rwot marac adada; pi lok meno latin ma ginywalo-ni bito woko.” 15Lacen Natan odok i ode.\\nCi Rwot omiyo two ocelo latin ma dako pa Uria onywalo ki Daudi, ci two ori i kome. 16Daudi obedo ka bako doge pi latin bot Lubaŋa, kun ri kec bene; odonyo i ot obuto piny i ŋom dyewor benebene. 17Ludoŋo ma i ode gucuŋ ka ŋete pi tiŋe woko malo ki i ŋom, ento en okwero woko, pe ocamo cam mo kwedgi. 18I nino me abirone latin oto woko. Lutic pa Daudi gulworo tito pi to pa latin, pien gutamo ni, “I kare ma latin pud kwo waloko kwede, pe owinyo dogwa. Ci watwero wacce niŋniŋ ni latin otyeko to woko? Gwok nyo bitimme marac kekene.” 19Ento Daudi ka oneno luticce gitye ka kwilo lok kacel, ci oniaŋ ni latin doŋ oto woko. Owaco bot luticce ni, “Latin doŋ oto woko ce?” Gugamo ni, “En doŋ oto.” 20Ci Daudi ocako a woko ki i ŋom, olwokke, owiro kome ki moo, ka oloko boŋŋine bene. Okato woko ocito i ot pa Rwot, oworo Lubaŋa; ka dok okato woko ocito i ode kikome. Ka openyo pi cam, guketo cam i nyime ci ocamo. 21Luticce guwaco bote ni, “Man kit gin aŋo ma itiyo, ladit? In ibedo ka ri kec ki ka koko pi latin ma onoŋo pud kwo; ento ka latin doŋ oto woko, ci doŋ ia malo icako camo cam.” 22Daudi ogamo ni, “I kare ma latin pud tye makwo-ni, abedo ka ri kec ki ka koko pi latin kun atamo ni, ‘Aŋa mono ma ŋeyo ka nyo kica bimako Rwot i koma, wek latin pe oto?’ 23Ento kombeddi doŋ latin otyeko to woko; pud dok ari kec piŋo kono? An dok atwero dwoko en cen bo? Wayi an aye doŋ abicito bote yo, ento en pe dok bidwogo bota.”\\n24Daudi okweyo cwiny dakone Batceba, ci obedo kwede. Onywalo kwede latin laco, ocako nyiŋe Solomon. Rwot bene omaro latin-nu. 25Ocwalo lanebi Natan, ci ocako nyiŋ latin ni Jedidia*, pi Rwot.\\nDaudi omako Raba\\n(1 Tek 20.1-3)\\n26I kare meno Joab obedo ka lweny i kom Raba, ma en gaŋ pa jo Ammon, ci omako gaŋ piine. 27Ocwalo lukwena bot Daudi ka wacce ni, “Abedo ka lweny i kom Raba, atyeko mako gaŋ piine bene. 28In doŋ icok lwak mudoŋŋi kacel, ci ibin irum gaŋ man wek imak woko, wek pe an aye amaki, miyo gilwoŋo ki nyiŋa.” 29Kit meno Daudi ocoko lwak kacel ci ocito kunnu kwedgi i Raba, olwenyo i kome ci omako woko. 30Daudi okwanyo lalukana me jabu ki i wi Milkom ma jokpa jo Ammon. Pekke romo ratili miyaacel, got me wel bene onoŋo tye iye, ci gicibo i wi Daudi. Daudi Odwogo ki jami ma giyako i gaŋ-ŋu madwoŋ twatwal. 31Dok okelo dano ma giyakogi ki i gaŋ meno, oketogi ka tic ki mucumeno ki cururu nyonyo ki latoŋ-gu, ka dok oketigi ka tic matek me waŋo matafali; en obedo ka timo dano ma i gaŋi pa jo Ammon kit meno. Lacen Daudi ki lwak ducu gudok cen i Jerucalem.","num_words":908,"character_repetition_ratio":0.036,"word_repetition_ratio":0.007,"special_characters_ratio":0.253,"stopwords_ratio":0.258,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Yocwa 1 ACO85 - Ka Moses latic pa Rwot doŋ oto woko, - Bible Search\\nNwoyo Cik 34 Yocwa 2\\nYubbe pi camo lobo Kanaan\\n1Ka Moses latic pa Rwot doŋ oto woko, Rwot owaco bot Yocwa wod pa Nun ma lakony pa Moses ni, 2“Laticca Moses doŋ oto woko; pienno in aye doŋ ia malo, iciŋol loka Jordan man, in ki lwak jo-ni ducu, wucit wa i lobo ma abemiyo botgi-ni, ma abimiyo bot gin jo Icrael. 3-Kabedo ducu ma tyenwu binyono abimiyo botwu, kit ma yam aciko ki Moses. 4Cakke wa i tim ki i Lebanon kany o kwede wa i kulu madit, en aye kulu Euprate, lobo ducu pa jo Kit nio wa i Nam Madit ma yo tuŋ potoceŋ, ducu bibedo lobowu. 5-Pe tye dano mo ma bicuŋ i nyimi i kare me kwoni ducu. Kit ma yam abedo ki Moses, abibedo kwedi kit meno; pe abibwoti, pe abitenyi ata. 6-Bed oteka ma cwinyi nwaŋ, pien ibimiyo rok man leyo lobo ma yam akwoŋo pire bot kwarowu ni abimiyo botgi. 7Ento bed oteka ma lacwinye nwaŋ, bed ma igwokke ka lubo cik ma yam laticca Moses ociki kwede i gin ma itiyo ducu; pe iŋak idok yo tuŋ acuc nyo yo tuŋ acam, wek ibed ki gum maber i kabedo ducu ma ibicito iye. 8Buk man me cik pe bia ki i dogi, ento ibibedo ka Iwodone i cwinyi dyeceŋ ki dyewor, wek igwokke ka lubo gin ducu ma gicoyo iye-ni, Kit meno bimiyo nyimi bedo maleŋ, ka dok ticci ducu bicobbe kakare. 9An doŋ atyeko ciki ba. Bed oteka ma cwinyi nwaŋ; pe komi omyel, pe cwinyi oryaŋŋe, pien Rwot Lubaŋani tye kwedi ka ma iwoto iye ducu.”\\n10Yocwa ociko ludito ma giloyo lwak ni, 11“Wuwot i dye gony ka ciko lwak ni, ‘Wuyub camwu; pien odoŋ nino adek ci wucito ka ŋolo loka kulu Jordan, wucito iye ka camo lobo ma Rwot Lubaŋawu omiyo botwu me bedo mewu.’ ”\\n12-Yocwa dok owaco bot jo Reuben, jo Gad ki nucu kaka pa Manace ni, 13“Wupo lok ma yam Moses latic pa Rwot ocikowu kwede kun wacci, ‘Rwot Lubaŋawu doŋ otyeko miyowu kabedo me yweyowu, en doŋ omiyowu lobo man.’ 14Monwu ki litinowu ki dyaŋiwu gibidoŋ i lobo ma yam Moses omiyo botwu i ŋe Jordan kany; ento oteka lweny ma gitye i kinwu ducu gibikato loka ca ki jami lwenygi ducu i nyim omegigi pi konyogi, 15nio ka Rwot omiyo yweyo bot omegiwu macalo omiyo botwu-ni, ci gin bene gicamo lobo ma Rwot Lubaŋawu omiyogi. Ka doŋ wubidok i lobo ma mewu-ni, ci doŋ wubibedo iye matwal, en aye lobo ma yam Moses latic pa Rwot omiyo botwu i ŋe Jordan kany ma tuŋ wokceŋ.” 16Ci gugamo dog Yocwa ni, “Gin ma doŋ iciko ducu wabitiyo, dok ka ma icwalowa iye ducu wabicito. 17Kit macalo yam waworo dog Moses i lok ducu-ni, wabiworo dogi bene kit meno. Rwot Lubaŋa keken aye obed kwedi, kit ma yam obedo ki Moses! 18Dano mo ka okwero lokki ce ojemo i kom cikki ki gin ducu ma iciko, gibineke woko. In aye ibed oteka ma cwinyi nwaŋ.”","num_words":509,"character_repetition_ratio":0.064,"word_repetition_ratio":0.0,"special_characters_ratio":0.242,"stopwords_ratio":0.277,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ododo me Baibul Larre ki i Ejipt Nio wa i Kabaka Mukwongo me Icrael - Kabedo me Intanet pa Lucaden pa Jehovah\\nMoses otelo Luicrael me a ki i opii i Ejipt nio wa i Got Cinai, ka ma Lubanga omiyo botgi cikke iye. Lacen, Moses ocwalo co 12 me roto lobo me Kanaan. Ento jo 10 ki i kin-gi gudwogo ki ripot marac. Gin guweko dano gumito dok woko Ejipt. Pien pe gubedo ki niye, Lubanga opwodo Luicrael kun wekogi lak ata i dye tim pi mwaka 40.\\nMe giko, kiyero Yocwa me telo Luicrael me terogi i lobo Kanaan. Me konyogi wek gukwany lobo meno, Jehovah oweko lwak tango otimme. En omiyo Kulu Jordan pe omol, cel me Jeriko opoto piny, ki ceng ocung mot pi nino acel kulu. I nge mwaka abicel, kikwanyo lobo meno woko ki bot Lukanaan\\nCakke ki i kom Yocwa, lungolkop aye guloyo Icrael pi mwaka 356. Wapwonyo lok i komgi, calo Barak, Gideon, Jeputa, Samson ki Camuel. Wakwano bene lok i kom mon mogo calo Rakab, Debora, Yayeri, Ruth, Naomi, ki Delila. Dong ducu, Dul me ADEK loko i kom gin mutimme con ma otero mwaka 396.","num_words":187,"character_repetition_ratio":0.028,"word_repetition_ratio":0.0,"special_characters_ratio":0.237,"stopwords_ratio":0.283,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luka 13 ACO85 - I kare meno onoŋo tye jo mogo kunnu ma - Bible Search\\nKa pe wuŋut, ci wun ducu wubito\\n1I kare meno onoŋo tye jo mogo kunnu ma gutitte pi Lugalilaya mogo ma yam Pilato orubo remogi kigitumgi. 2En odok iye botgi ni, “Wutamo ni Lugalilaya meno gin lubalo makato Lugalilaya mukene ducu, ma omiyo guneno can kit meno-ni? 3Atito botwu ni, pe; ento ka pe wuŋut, ci wun ducu wubito kit meno. 4Nyo jo apar wiye aboro meno ma yam ot ma wiye bor opoto i komgi onekogi i Ciloam, wutamo ni gin onoŋo gutimo bal makato jo mukene ducu ma bedo i Jerucalem? 5Atito botwu ni, pe; ento ka pe wuŋut, ci wun ducu wubito kit meno.”\\nCarolok i kom oduro ma pe nyak\\n6Yecu obolo carolok ni, “Yam tye dano mo ma onoŋo tye ki oduro ma gipito i poto olokke. En obino kun yenyo nyige, ento pe onoŋo. 7Owaco bot lapur ni, ‘Nen, koni doŋ odoko mwaka adek kun abino, ayenyo nyig oduro man, pe anoŋo. Toŋ woko; piŋo balo ŋom nono?’ 8Lapur odokke iye ni, ‘Ladit, koŋ iwek obed pi mwaka man doki, nio ka abako ŋom i tere, aonyo iye cet dyaŋ mutwo. 9Ka binyak i mwaka ma bino-ni, ci ber; ento ka pe, ci ibitoŋo giri.’ ”\\nGicaŋo dako ma cen ogomo i ceŋ cabit\\n10Yam onoŋo Yecu tye ka pwony i kacokke mo i ceŋ cabit. 11Dako mo onoŋo tye kunnu ma tye ki cen ma okelo goro i kome pi mwaka apar wiye aboro; onoŋo doŋ ogome woko, ma pe twero tirre. 12Ka Yecu onene, olwoŋe, owacce ni, “Dako, gigonyi woko i kom goroni.” 13Oketo ciŋe i kome; cutcut dako-nu otirre, ci opako Lubaŋa. 14-Ento kiniga omako ladit me kacokke, pien Yecu ocaŋo dano i ceŋ cabit. Owaco bot lwak ni, “Tye nino abicel ma myero giti iye tic; wubin i nino meno wek gicaŋwu, pe i ceŋ cabit.” 15Rwot odokke iye ni, “Wun lubuta! Ŋat acel acel ki i kinwu pe gonyo twonne nyo kanane ki i ka-camgi, ci tero i pii i ceŋ cabit. 16Dako man, ma en nya pa Abraim,, ma ceŋ Catan otweye pi mwaka apar wiye aboro kulu, pe myero gigonye ki i twec man i ceŋ cabit?” 17I kare ma Yecu oloko lok man, ci lewic omako lukworre ducu; lwak ducu cwinygi obedo yom pi tic me deyo ducu ma en otiyo.\\nCarolok i kom kodi karadali\\n(Matayo 13.31-32; Marako 4.30-32)\\n18Pi meno en owaco ni, “Ker pa Lubaŋa rom ki gin aŋo? Abiporo ki gin aŋo? 19Rom ki kodi dek karadali ma dano mo okwanyo, ocoyo i potone; ci odoŋo, odoko yat madit, winyo me polo gibino gigero odigi i jaŋe.”\\nCarolok i kom tobi\\n20Dok owaco ni, “Abiporo ker pa Lubaŋa ki gin aŋo? 21Rom ki tobi ma dako mo okwanyo, orubo ki moko mugati ma romo adita adek, nio ka moko ducu oyenyo, okwot.”\\n(Matayo 7.13-14, 21-23)\\n22Yecu omedde ki wotte i kin gaŋi madito ki matino, kun pwonyo, dok kwede tuŋ Jerucalem. 23Ŋat mo openye ni, “Jo manok aye bilarre?” Yecu owaco botgi ni, 24“Wuket tek wek wudony ki i doggola madiŋ; pien awaco botwu ni, jo mapol gibitemo donyo, ento pe gibitwero. 25Ka won ot doŋ oa malo ocego doggola, wun wubicuŋ ki woko wudwoŋo doggola kun wuwaco ni, ‘Ladit, yab botwa doggola ba!’ En bidok iye botwu ni, ‘An pe aŋeyo ka ma wua iye.’ 26Ci wun wubiwaco ni, ‘Yam wacamo dok wamato kacel kwedi, dok bene ipwonyo dano i dye gaŋwa.’ 27-Ento en biwaco botwu ni, ‘Awaco botwu ni, pe aŋeyo ka ma wua iye; wua woko ki i nyima, wun lutim maraco ducu!’ 28--Kunnu wubikok, wubikayo lakwu, ka wuneno Abraim ki Icaka ki Yakobo ki lunebi ducu kun gitye i ker pa Lubaŋa, ento wun kikomwu gibolowu woko. 29Dano gibibino kun gia ki tuŋ wokceŋ, ki tuŋ potoceŋ, ki yo tuŋ acam, ki tuŋ yo acuc, gibibedo piny i dog cam i ker pa Lubaŋa. 30-Nen, jo mogo ma lacen gibibedo meati, ki jo mogo meati gibibedo me lacen.”\\nYecu okok pi Jerucalem\\n31I cawa meno luparicayo mogo gubino, guwaco bot Yecu ni, “Cit woko ki kany, pien Kerode mito neki.” 32Yecu odok iye botgi ni, “Wucit, wuwac bot too can ni, ‘Nen, abiryemo cen dok abicaŋo dano tin ki diki, i nino me adekke abicobone. 33Kadi bed kit meno, myero amedde gira ki wotta, tin ki diki ki diki maca; pien lanebi pe myero oto ka mukene ma pe i Jerucalem.’ 34Jerucalem, Jerucalem, in ma ineko lunebi, ma icelo dano ma gioro boti woko ki got, tyen adi ma nene amito coko litinoni woko, macalo min gweno coko litinone i te bwome, ento wun pe wuye giwu! 35-Nen, doŋ gitenyo otwu botwu. Atito botwu ni, pe wubinena nio ka wubiwacci, ‘Gipwo ŋat ma bino i nyiŋ Rwot.’ ”","num_words":785,"character_repetition_ratio":0.051,"word_repetition_ratio":0.01,"special_characters_ratio":0.261,"stopwords_ratio":0.289,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Jo Tecalonika 3 ACO85 - I kare ma doŋ waneno ni pe - Bible Search\\n1 Jo Tecalonika 2 1 Jo Tecalonika 4\\n1 Jo Tecalonika 3\\n1-I kare ma doŋ waneno ni pe waromo ciro wacel, wamito ni wadoŋ woko cen kenwa i Atene, 2ci waoro botwu Temceo, ma en ominwa ki latic pa Lubaŋa i tito lok me kwena maber i kom Kricito, wek ojiŋ cwinywu obed tek dok odi cwinywu i kom niyewu, 3wek can magi pe oryaŋ kom dano mo. Wun kikomwu wuŋeyo ni can ma kit meno myero opot i komwa. 4Pien i kare ma pud watye kacel kwedwu watittiwu con ni, i kare mo i anyim wabineno can, ma doŋ bene otimme woko kit macalo wuŋeyo-ni. 5Pi lok man,, ka doŋ anoŋo ni pe aromo diyo cwinya, aoro dano botwu wek aniaŋ i kom niyewu, ka ce labit dano doŋ obitowu woko, nyo ticwa ma watiyo bene doŋo olal nono.\\n6-Ento kombeddi Temceo doŋ odwogo botwa kun oa ki botwu. En okelo botwa lok mamit i kom niyewu ki mar ma wutye kwede, dok bene ni wupo piwa jwijwi ki kica madwoŋ kun wuparo pi nenowa mada macalo wan bene waparo me nenowu. 7Utmegiwa, meno aye gin mumiyo cwinywa okwe i komwu pi niyewu, i can ki i un ma giunowa kwede ducu; 8kombeddi doŋ wabedo kwo ka wacuŋ matek i Rwot. 9Kit pwoc aŋo muporre ma waromo miyo bot Lubaŋa piwu, ki pi yomcwiny ducu ma wumiyowa ma miyo cwinywa bedo yom i nyim Lubaŋa? 10I dyeceŋ ki dyewor walego Lubaŋa matek twatwal pi nenowu waŋ ki waŋ, wek wamed botwu gin murem i kom niyewu.\\n11Lubaŋa Wonwa kikome, ki Rwotwa Yecu Kricito, myero omi wanoŋ yo me bino botwu. 12Dok walego Rwot omiwu wumedde matek twatwal i mar, kun ŋat acel acel maro lawote ki jo ducu, i kit ma wan wamarowu kwede, 13wek en ojiŋ cwinywu obed tek dok wubed jo maleŋ laboŋo lok mo ma loyowa i nyim Lubaŋa Wonwa, i kare me dwogo pa Rwotwa Yecu ki jone maleŋ ducu.","num_words":331,"character_repetition_ratio":0.06,"word_repetition_ratio":0.0,"special_characters_ratio":0.237,"stopwords_ratio":0.296,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Tic Pa Lukwena 3 ACO85 - I nino mo Petero ki Jon guito - Bible Search\\nTic Pa Lukwena 2 Tic Pa Lukwena 4\\nTic Pa Lukwena 3\\nPetero ocaŋo laput i doggola ot pa Lubaŋa\\n1I nino mo Petero ki Jon guito malo i ot pa Lubaŋa i cawa me lega, cawa aboŋwen 2Onoŋo tye dano mo laput nia i kare ma ginywale ma gitiŋo ci giketo i doggola ot pa Lubaŋa ma gilwoŋo Maber, pi lego kony bot jo ma gidonyo i ot. 3Ka oneno Petero ki Jon gimito donyo i ot pa Lubaŋa, ci openyogi ni gumiye kony. 4Petero kacel ki Jon guciko waŋgi i kome, ci Petero owacci, “Nen komwa.” 5Ci oketo cwinye ka nenogi, kun geno ni gibimiye gin mo. 6Ento Petero owacci, “Pe atye ki lim mo, ento amii gin ma atye kwede; i nyiŋ Yecu Kricito Lanajaret, woti.” 7Ka omako bade lacuc ci otiŋe kwede malo; ci tyene ki odilo tyene omoko woko matek cut. 8Oa, otirre ocuŋ, owoto odonyo kwedgi i ot pa Lubaŋa, ma woto kun pye, dok pako Lubaŋa. 9Lwak jo mapol ducu gunene ka woto kun pako kwede Lubaŋa, 10ci guniaŋ ni en dano ma yam lego kony i doggola Maber-ri. Guuro matek ma doggi otwo woko pi gin ma otimme i kome-ni.\\nLok ma Petero otito i te baraja pa Solomon\\n11Ka pud omoko i kom Petero ki Jon, ci lwak dano ducu guriŋo gucokke botgi i te baraja ma gilwoŋo ni pa Solomon. 12Ka Petero onenogi, ci owaco bot lwak ni, “Wun jo Icrael wuuro lok man piŋo? Piŋo wuciko waŋwu i komwa macalo wan aye ma watimo lok man ki tekwa, nyo ni pien wan jo ma lworo Lubaŋa omiyo dano-ni owoto? 13-Lubaŋa pa Abraim, ki pa Icaka ki pa Yakobo, Lubaŋa pa kwarowa, yam oketo deyo i kom laticce Yecu ma wun wumiyo i ciŋ Pilato kun wukwere woko i kare ma Pilato oyubbe me gonyo en. 14-Ento wun wukwero en Ŋat Maleŋ ki ma Kite Atir-ri, kun wulego ni omi botwu lanek, 15ci wuneko Won Kwo. Ento Lubaŋa ocere woko ki i kin jo muto, wan lucaden i kom lok man. 16Pi nyiŋe, ki pi ye nyiŋe, en aye omiyo kom laco man odoko tek macalo wuneno dok wuŋeyo; pi ye Yecu omiyo laco man olimo yotkom i nyimwu ducu.\\n17“Iyo, utmega, aŋeyo ni yam wutimo man ma onoŋo wukwiya, macalo luditowu bene. 18Ento macalo yam Lubaŋa oloko i dog lunebine ducu ni Kricito mere myero onen can, ci doŋ omiyo ocobbe kakare kumeno. 19Iyo, wuŋut, wudwog cen, wek balwu gijwa woko, wek nino me yweyo ma a ki bot Rwot obin botwu, 20wek en ocwal Kricito ma oyero piwu, en Yecu, 21ma myero gijole i polo nio ka kare oromo me dwoko jami ducu kakare, ma yam Lubaŋa oloko pire i dog lunebine maleŋ nia wa con. 22-Moses yam owacci, ‘Rwot Lubaŋa bicwalo lanebi mo piwu ma bia ki i kin utmegiwu macalo ocwalo an. Wubiwinyo en i lok ducu ma bititowu. 23-Dok ka obinen dano mo ma pe biwinyo lanebi meno, waŋe birwenyo woko ki i kin lutugi.’ 24Ki lwak lunebi ducu ma yam guloko, cakke wa i kom Camuel ki jo ma gulubo kore, gutito bene pi kare man. 25-Wun likwayo pa lunebi, ki lule gicikke ma yam Lubaŋa omiyo bot kwarowu, kun waco bot Abraim ni, ‘Rok ducu gibilimo gumgi ki i kom likwayi.’ 26Ka doŋ Lubaŋa otyeko keto laticce, okwoŋo cwale botwu pi kelliwu gum ma miyo ŋat acel acel lokke weko timo bal.”","num_words":574,"character_repetition_ratio":0.051,"word_repetition_ratio":0.0,"special_characters_ratio":0.244,"stopwords_ratio":0.28,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Luker 10 ACO85 - Onoŋo Akab tye ki awobene pyerabiro - Bible Search\\n2 Luker 9 2 Luker 11\\n2 Luker 10\\nYeko oneko jo me ot pa Akab otyeko woko\\n1Onoŋo Akab tye ki awobene pyerabiro ma gibedo i Camaria. Yeko ocako coyo waraga mogo, ci ocwalogi i Camaria bot ludito ma giloyo gaŋ meno, ki bot ludoŋo, ki bot lugwok litino awobe pa Akab, kun waco ni, 2“Litino pa rwotwu tye botwu, dok bene wutye ki gadigadi lweny ki aguragura-gu, ki gaŋi ma girumo ki cel gogo, ki jami lweny-gu. Doŋ ka ce waraga man oo botwu, 3wuyer latin ker mo maber ki ma romo loc ki i kin litino awobe pa rwotwu, ci wuket i wi komker pa wonne, ka doŋ wulweny pi ot pa rwotwu.” 4Ento gubedo ki lworo matek, ci guwacci, “Nen ba, ka luker aryo ca pe gucuŋ i nyime, ci wan kono watwero cuŋ i nyime niŋniŋ?” 5Pienno dano ma onoŋo loyo kal ki ŋat ma loyo gaŋ ducu, kacel ki ludoŋo ki lugwok litino, gucwalo lok bot Yeko kun giwacci, “Wan luticci; wabitiyo gin ducu ma ibicikowa kwede. Wan pe wabiketo kabaka mo; in iti gin ma ineno ni ber.” 6Dok onwoyo coyo botgi waraga me aryo, kun waco ni, “Ka ce wun wutye tuŋ bota, ka ce wuyubbe me woro doga, ci wukwany wi litino awobe pa rwotwu, ci wubin bota i Jejreel diki ka onyoo.” Onoŋo litino awobe pa kabaka ma romo jo pyerabiro gitye bot jo madito ma i gaŋ meno ma gibedo ka pitogi. 7Ka waraga oo botgi, ci gumako litino awobe pa kabaka, gunekogi woko, jo pyerabiro-nu, gucoko wigi i aduku mogo, gutero wa i Jejreel. 8Ka lakwena ocito otitte ni, “Doŋ gityeko kelo wi litino awobe pa kabaka ducu,” ci en ogamo ni, “Wucan wigi obed odu aryo ki i ŋet dogcel me gaŋ, ka ma gidonyo iye, obed nio wa odiko.” 9Ka okato odiko, ocuŋ iye ci owaco bot lwak ducu ni, “Wun pe wutye ki bal mo. An gira apiro lok me neko rwoda, ci atyeko neko en woko; ento aŋa ma oneko jo magi woko ducu? 10Ber wuŋe atir ni lok pa Rwot pe poto piny noŋo. Lok ma yam Rwot oloko ma dok i kom ot pa Akab bicobbe ducu; pien Rwot otyeko tiyo gin ma yam owaco ki i dog Laticce Elia.” 11-Yeko dok oneko jo ducu ma i ot pa Akab mudoŋŋe i Jejreel, oneko wa jone madito-gu ducu, ki lureme ma cok kwede, ki ajwagine, nio ka otyekogi woko ducu ma acel mo pe odoŋ.\\n12Ka otiŋo wot ocito wa i Camaria. Ki i yo ma onoŋo en tye i Bet-eked ka ma lukwat gigurre iye. 13Yeko oromo ki jo ma gin ludoggola pa Akajia kabaka me Juda, openyo ni, “Wun aŋa-gi?” Gugamo ni, “Wan ludoggola pa Akajia, wan wabino ka moto litino kal ki litino awobe pa daker yo.” 14En owacci, “Wumakgi makwo.” Ci gumakogi makwo, gunekogi woko ka ŋet bur me Bet-eked, jo ma giromo pyeraŋwen wiye aryo, ne oweko acel mo obwot.\\n15Ka oa woko ki kunnu, ci orwatte ki Yekonadab wod pa Rekab ma bino ka jolo wiye; ci omoto en, owacce ni, “Cwinyi leŋ i koma macalo an cwinya leŋ kwede i komi-ni?” Yekonadab odok iye ni, “Atye kit meno.” Yeko owacci, “Ka it ye kit meno, ci cwal ciŋi bota.” En ocako cwalo ciŋe. Yeko otiŋe i gadigadine, 16kun wacce ni, “Bin wacit kacel, wek inen kit ma akemo maka kwede pi Rwot.” Kit meno Yeko ocako tere i gadigadine. 17Ka oo i Camaria, ci oneko jo pa Akab ducu ma onoŋo gudoŋ kunnu, nio ka oyweyogi woko ducu liweŋ, kit ma yam Rwot oloko ki Elia-ni.\\nYeko ojuko woro Baal woko\\n18Yeko dok ocoko lwak ducu, owaco botgi ni, “Akab yam otiyo ki Baal manok mo, ento abitiyo bote makato. 19Pienno wulwonna lunebi pa Baal ducu, ki jo ma giworo en ducu, ki ajwagine ducu; pe ŋatti mo obed peke, pien atye ki gitum madwoŋ me atyera bot Baal; dano mo ma obedo pe, pe bibedo makwo.” Ento Yeko otiyo ki ryeko laum wan: pien onoŋo oyubbe me tyeko luwor Baal woko. 20Yeko dok ociko ni, “Wulwoŋ cokke madit pi Baa!.” Ci gucako lwoŋone. 21Yeko ocwalo kwena oromo i Icrael ducu, ci luwor Baal ducu gubino; pe dano mo odoŋ ma pe obino. Gucako donyo i ot pa Baal, ci ot pa Baal opoŋ tuŋŋi ki tuŋŋi ducu. 22Yeko owaco bot ladit me ot boŋŋi ni, “Kel ginaruka pi luwor Baal ducu.” En ocako kelo ginaruka pigi. 23Yeko ocako cito i ot pa Baal kacel ki Yekonadab wod pa Rekab; ci owaco bot luwor Baal ni, “Wuyeny, wek wunen ni lutic pa Rwot mo pe odoŋ i kinwu, kono luwor Baal keken.” 24En dok odonyo iye ka tyero gityer ki gitum awaŋa-gu. Yeko onoŋo doŋ okano jo pyeraboro woko i ŋe ot, kun wacci, “Dano mo ma oye ŋat mo acel ki i kom jo ma amiyo i ciŋwu-ni obwot, ci kwone aye bidyero ka waŋe.” 25Ka otyeko tyero gitum awaŋa, Yeko owaco bot lukur-piny ki ludito pa askari ducu ni, “Wudony i ot, wunekgi woko; pe wuwek dano mo obwoti.” Kit meno gunekogi woko ki pala lucwan, ci lukur-piny ki ludito pe askari ducu gucako bologi woko, ka gudonyo kwede wa i kicika ma i tyelo ot pa Baal, 26ci gukelo wir ma nene tye i ot pa Baal woko, guwaŋo woko. 27Dok gumuko wir pa Baal woko, ka dok gumuko ot pa Baal bene, guloko odoko ot coron nio wa onyoo.\\n28Yeko ojwayo tim me woro Baal woko ki i Icrael kit meno. 29-Ento Yeko pe obwoto lubo bal pa Jeroboam wod pa Nebat ma omiyo jo Icrael bene gubalo-ni, en aye bal me woro litino twoni me jabu ma i Betel ki Dan. 30Rwot owaco bot Yeko ni, “Pien in itimo ber pi tiyo gin ma nen atir i waŋa, dok ityeko timo ot pa Akab kit ducu ma tye i cwinya-ni, pienno likwayi gibibedo i wi komker me Icrael nio i yalwak me aŋwenne.” 31Ento Yeko yam pe ogwokke ka lubo cik pa Rwot Lubaŋa pa Icrael ki cwinye ducu; pe obwoto lubo bal pa Jeroboam, ma en omiyo jo Icrael bene gubalo-ni.\\n32I kare meno Rwot ocako ŋwido i lobo Icrael woko. Kajael olwenyo i komgi, oloyogi ki i lobo Icrael ducu. 33Tuŋ wokceŋ me kulu Jordan omayo iye lobo Gilead ducu, ki jo pa Gad, jo pa Reuben ki jo pa Manace, cakke ki i Aroer ma i ŋet nota kulu Amon, en aye lobo Gilead ki Bacan. 34Lok kom Yeko mudoŋŋe ducu, ki gin ducu ma yam otiyo, ki tekke ducu, gityeko coyone i buk me Tekwaro pa Luker me Icrael. 35Kit meno Yeko oywe kacel ki kwarine, ci giyiko i Camaria. Wode Yekoakaj aye oleyo ka, tyene. 36Kare ma Yeko oloyo jo Icrael ki i Camaria oromo mwaka pyeraryo wiye aboro.","num_words":1132,"character_repetition_ratio":0.047,"word_repetition_ratio":0.0,"special_characters_ratio":0.25,"stopwords_ratio":0.312,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Acakki 39 ACO85 - Gitero Yucepu woko i Ejipt, ci - Bible Search\\nAcakki 38 Acakki 40\\nYucepu ki dako pa Potipar\\n1Gitero Yucepu woko i Ejipt, ci Potipar ladit tic pa Parao, ma loyo askari lukur-piny, ma Laejipt, owilo en woko ki bot jo Icmael ma gutere kunnu-ni. 2-Rwot yam tye ki Yucepu, ci odoko lakomegum; ocako bedo gire i ot pa laditte ma Laejipt; 3ci laditte bene oneno ni Rwot tye kwede, pien Rwot omiyo gin ducu ma en tiyo bedo maber. 4Cwiny Potipar obedo, yom i kom Yucepu, ci odoko laticce. Ocako kete obedo ladit ma loyo ode ki jamine ducu. 5Nia i kare meno ma okete obedo ladit ma loyo ode, ki lalo jamine ducu, Rwot ocako miyo gum obedo i ot pa Laejipt meno pi Yucepu; gum pa Rwot opoto i kom jami ma yam tyekwede ducu, ma i ot ki ma i poto-gu. 6Ci Potipar omiyo jami ducu i te loc pa Yucepu; pi bedo kwede omiyo doŋ pe paro gin mo, kono pi cam keken ma en camo-ni.\\nOnoŋo Yucepu nen mabulobulo, dok mwonya matek. 7Lacen dako pa laditte cwinye ocako pyette i kom Yucepu, ci owacce ni, “Wabut kwedi.” 8Ento en okwero woko, ci owaco bot ci-laditte ni, “Nen ba, pi bedona kany omiyo laditta pe doŋ paro pi gin mo ma tye i ot-ti, dok otyeko keto gin ducu ma etye kwede i ciŋa. 9En pe doŋ tye ki dit makato an i ot man, pe tye gin mo ma dok okano ma peya omiyo i ciŋa, kono in keken, pien in i dakone. An dok acorre ka tiyo bal madit marac kuman niŋniŋ, kun atimo wa bal i kom Lubaŋa kulu?” 10Kadi bed dako meno obedo ka bito Yucepu jwijwi, pe omedo ki winyo lokke, pe oye buto kwede, kadi bedo kwede.\\n11Ento ka nino mo acel owec, ma, onoŋo laco mo pe i ot, ka Yucepu odonyo i ot ka tiyo ticce, 12ci dako-nu omake ki boŋone, kun wacci, “But kweda.” Ento Yucepu omwomme oweko boŋone i ciŋe, okato gire woko ki i ot. 13Ka dako-nu oneno en oweko boŋone i ciŋe, omwomme gire oka-to woko ki i ot, 14ci olwoŋo co ma gibedo i ode, ci otittigi ni, “Nenu, ladit-ti okelo Laibru-ni kany me nywarowa; obino bota i ot ni ebut kweda kulu, ci atokke adaŋŋe ki koko matek. 15Ka oneno ni atiŋo dwana malo kun agorre matek ki koko, ci otenyo ginarukane bota, ci omwomme oka-to woko ki i ot.” 16Ci opyelo boŋone ka ŋete nio ka won ot odwogo paco. 17Otitte kit lok acel-lu, kun waco ni, “Opii Laibru-ni ma ikelo i kinwa obino bota i ot ka nywara; 18ento ka atiŋo dwana oyotoyot kun adaŋŋe, ci oweko ginarukane bota, omwomme gire woko ki i ot.”\\n19Ka Potipar owinyo lok ma dakone olokke, ni, “Man en aye kit ma opiini otima kwede”, ci kiniga omake matek mada. 20Ocako mako Yucepu, oketo i mabuc, i kabedo ma gitweyo iye lumabuc pa kabaka, ci obedo i mabuc kunnu. 21-Ento Rwot onoŋo tye ki Yucepu, ci onyutte mar mere ma pe lokke, ci omiyo en oyomo cwiny lagwok ot mabuc. 22Lagwok mabuc omiyo twer ki Yucepu me gwoko lumabuc ducu ma gitye i mabuc; gin ducu ma gitiyo kunnu, en aye loyo. 23Lagwok ot mabuc pe doŋ tamo pi gin mo ma oketo i ciŋ Yucepu, pien onoŋo Rwot tye kwede; gin ducu ma en tiyo, Rwot omiyo iye gum.","num_words":561,"character_repetition_ratio":0.046,"word_repetition_ratio":0.0,"special_characters_ratio":0.252,"stopwords_ratio":0.291,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Acakki 6 ACO85 - Ka dano gucako medde wi lobo, ci - Bible Search\\nAcakki 5 Acakki 7\\n1-Ka dano gucako medde wi lobo, ci gunywalo anyira. 2Ka awobe pa Lubaŋa guneno anyira pa dano beco, gucako yero me anyoma ki i kingi. 3Ci Rwot owacci, “Cwinya pe doŋ bibedo i dano matwal, pien en kom mamwa, ento kare me kwone bibedo mwaka miya acel ki pyeraryo.” 4-Jo Nepil onoŋo gitye i lobo i kare meno, ki lacen bene, i kare ma awobe pa Lubaŋa guyabo wi anyira pa dano, gunywalo kwedgi litino. Gin aye cog jo matego mukwoŋo i lobo, ma nyiŋgi ŋene matek.\\n5-Rwot oneno ni bal pa dano odoko dit woko i wi lobo, dok tam ducu ma cwinygi lwodo kare ducu kemo bal keken. 6Rwot oŋut pi cweyo dano i lobo, ocwero cwinye matek. 7Rwot owacci, “Abijwero dano woko ma yam aketo-ni ki wi lobo, dano ki lee ki gin ma lak alaka ki winyo me polo, pien doŋ atyeko ŋut pi cweyogi.” 8Ento Nua aye onoŋo yomo cwiny Rwot.\\nNua opayo yeya\\n9-Man aye tekwaro pa Nua. Nua yam obedo dano ma kite atir, ma pe ki bal mo i kin yalwakke; Nua obedo ka wot kacel ki Lubaŋa. 10Nua onoŋo tye ki awobene adek, Cem, Kam ki Yafeci.\\n11Lobo oballe woko ki i nyim Lubaŋa, onoŋo doŋ opoŋ ki bwami. 12Ka Lubaŋa oneno lobo, oneno oballe woko, pien dano ducu gutyeko balle woko i kit bedogi i wi lobo. 13Ci Lubaŋa owaco ki Nua ni, “Agik pa dano ducu doŋ obino i nyima, pien gupoŋo lobo woko ki bwami; nen, abityekogi woko, kacel ki lobo bene. 14Pa yeya meri ki yat gofer; ci ipok kicika i yeya, ka imwon iye ki ŋeye ki odok abic 15Ibitiyone kit man: yeya borre biromo yadi miya acel ki pyerabic, ki lacce yadi pyeraryo wiye abic, borre tuŋ malo yadi apar wiye abic. 16Tuc waŋ dirica i yeya, kun iweko danne malo doŋ futi acel ki nucu; ka iket doggola i but yeya, ci ipok iye obed kabedo adek, ma pinnye, me aryone ki me adekke ma malone. 17Pien nen, abicoro pii aluka madwoŋ i wi lobo, wek otyek kom gin ducu ma tye ki kwo, i te polo, wek gin ducu ma gitye i wi lobo oto woko. 18Ento in aye abimoko gicikkena kwedi; ibidonyo i yeya, in kacel ki litinoni, ki dakoni, ki mon pa awobeni ducu. 19Kwany gin makwo ducu ma gitye ki kom ki aryo aryo ki i kit kwagi acel acel, ci ipikgi i yeya, wek gubed kwo kacel ki in; gubed co ki mon. 20Winyo macalo kit kwagi tye, lee macalo kit kwagi tye, gin ma lak alaka i ŋom macalo kit kwagi tye, gin bibino boti ki aryo aryo ki i kit kwagi acel acel wek gubed kwo. 21Dok iter kit kwa cam ducu ma gicamo, ci ikangi; wek gubed me acamagi bene.” 22-Nua otimo kumeno; ocobo ducu macalo Lubaŋa ocike.","num_words":480,"character_repetition_ratio":0.051,"word_repetition_ratio":0.0,"special_characters_ratio":0.25,"stopwords_ratio":0.287,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Niyabo 20 ACO85 - Ka dok aneno lamalaika mo oa ki i - Bible Search\\nNiyabo 19 Niyabo 21\\nMwaka alip acel\\n1Ka dok aneno lamalaika mo oa ki i polo kun lor bino piny; onoŋo omako layab me bur ma tere pe gik, ki nyor mapek adada. 2-Ci omako min kulu madit ca, ma obedo twol macon-ni, ma en aye Ladot dok Catan bene, ka otweye woko pi mwaka alip acel, 3ci obole woko i bur ma tere pe gik, oloro dog bur woko, omwono woko bene kun oketo lanen i wiye wek pe dok omedde ki bwolo rok ducu, nio waŋ ma mwaka alip acel doŋ okato. I ŋe meno myero gigonye woko pi kare mo manoknok.\\n4-Lacen dok aneno kamker mapol, jo ma gubedo i wigi obedo jo ma onoŋo gimiyo botgi twero me ŋolo kop. Aneno bene tipo pa jo ma yam giŋolo ŋutgi woko pi miyo cadengi i kom Yecu ki pi lok pa Lubaŋa, gin jo ma yam pe guworo lee ca, nyo calle, dok bene ma yam pe guketo poyone i tur nyimgi nyo i ciŋgi. Gin doki gubedo kwo, gubedo ka loc kacel ki Kricito pi mwaka alip acel. 5Jo muto mukene-gu ducu pe dok gubedo kwo, nio waŋ ma mwaka alip acel doŋ okato. Man aye cer mukwoŋo. 6Tye ki gum ŋat ma bibedo i cer man mukwoŋo-ni, dok bene en dano maleŋ pa Lubaŋa kikome. Jo macalo meno, to me aryo pe tye ki twero mo i komgi, ento gin doŋ gibibedo ajwagi pa Lubaŋa ki pa Yecu, dok bene gibibedo ka loc kacel kwede pi mwaka alip acel.\\n7Ka inen mwak alip acel doŋ otum, ci gibigonyo Catan woko ki i mabucce. 8-Ci en bikatti woko cito ka bwolo rok ducu ma tye i but piny, ma en aye Gog ki Magog, bicokogi bene pi lweny, jo ma welgi pe kwanne ma girom ki kweyo me dog nam. 9Gumol gucito guket woko i wi lobo ka malac ci gurumo gony pa jo pa Lubaŋa ki gaŋ ma en maro-ni, ento mac oa ki i polo ci owaŋogi woko liweŋ. 10Catan ma yam obwologi-ni bene gibolo woko i nam me mac ki gweŋ calfa ma mac oliyo, ka ma lee ki lanebi ma lagoba bene gitye iye ca; gibibedo ki arem nakanaka dyeceŋ ki dyewor.\\nŊolo kop me agikki\\n11-Dok aneno komker mo madit matar, ki ŋat ma obedo i wiye. Lobo ki polo gua ki i nyime guriŋo woko, ento pe dok ginoŋo kabedo mo pigi. 12Ci aneno jo muto, jo madito ki jo matino, kun gucuŋ i nyim komker, onoŋo bene tye kenyo buk mogo ma giyabo igi woko. Giyabo bene buk mo mukene ma en aye buk me kwo. Giŋolo kop i kom jo muto kun gilubo gin ma yam gin gutiyo, kit macalo onoŋo gicoyo i buk magi. 13Nam bene odwoko jo ma yam guto i iye-ni woko cen, To ki Lyel bene gumiyo jo muto ma yam tye botgi; ci giŋolo kop pa dano acel acel kun gilubo gin ma yam gin gutiyo. 14Gibolo To ki Lyel woko i nam mac. Nam me mac aye meno to me aryo. 15Gam mo ma yam pe ginoŋo nyiŋe gicoyo i buk me kwo, gibolo woko i nam me mac.","num_words":531,"character_repetition_ratio":0.06,"word_repetition_ratio":0.0,"special_characters_ratio":0.248,"stopwords_ratio":0.318,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"“Myero Icob Gin ma In Dong Ikwongo”—Latitlok 5:4 | me Anyama\\n“Cob kwonngi ducu bot” Jehovah.—MATAYO 5:33.\\nWER: 63, 59\\nIN IWINYO NINING MA LUBBE KI . . .\\nkwongeni me dyere?\\nkwongeni me nyom?\\nkwongeni me tic pi Jehovah pi kare malac?\\n1. (a) Gin ango ma Jeputa gin ki Anna gutimo? (Nen cal ma tye i pot karatac man.) (b) Lapeny ango ma wabinyamo i pwony man?\\nJEPUTA onongo obedo latela ma cwinye tek dok twon oteka lweny. Anna obedo dako mamwol dok onongo gwoko cware ki gange i yo maber. Gin ducu onongo giworo Jehovah. Dok bene gutimo gin marom. Jeputa gin ki Anna gukwonge bot Jehovah dok gin ducu gugwoko kwongegi. Gitye lanen maber bot co ki mon i kare-ni ma gimito kwonge bot Jehovah. Kong dong wanyamo lagam pi lapeny adek magi: Kwong obedo gin ango? Kwonge bot Lubanga pire tek lakwene? Pwony ango ma wanongo ki bot Jeputa gin ki Anna?\\n2, 3. (a) Kwong obedo gin ango? (b) Ngo ma Ginacoya waco madok i kom kwonge bot Lubanga?\\n2 I Baibul, kwong obedo cikke mo ma pire tek bot Lubanga. Me labolle, ngat mo twero cikke bot Jehovah me timo gin mo, miyo mic, donyo i tic pi Jehovah pi kare malac, nyo pe me timo jami mogo. Wakwonge labongo dic mo nyo pi mitiwa. Pe kidiyo ngat moni me kwonge. Ento ka ngat moni omoko tamme me timo meno, Jehovah neno calo cikke ma pire tek adada dok omyero kigwok. I Baibul, kwonge twero bedo cikke pa ngat moni me timo nyo pe me timo gin mo. (Acakki 14:22, 23; Jo Ibru 6:16, 17) Ngo ma Baibul waco ma lubbe ki kit ma myero water kwede ki kwongewa bot Lubanga?\\n3 I Cik pa Moses, wakwano ni ka ngat mo okwonge bot Jehovah, “myero pe otur cikkene, ento myero ocob kakare kit ma owaco kwede.” (Wel 30:2) Lacen, Solomon ocoyo ni: “Pi meno ka ikwongo bot Lubanga pe igalle, dok myero igwok kwongi; pien Lubanga cwinye pe yom i kom luming. Myero icob gin ma in dong ikwongo.” (Latitlok 5:4) Yecu opwonyo ni kwonge bot Lubanga pire tek adada i kare ma owaco ni: “Yam wuwinyo lok ma onongo giwaco bot jo macon ni, ‘Pe ikwong kwong goba, ento cob kwongi ducu bot Rwot [Jehovah].’”—Matayo 5:33.\\n4. (a) Kwonge bot Lubanga pire tek lakwene? (b) Gin ango ma wapwonyo ki bot Jeputa ki Anna?\\n4 Dong onen ka maleng ni myero water cikkewa bot Jehovah calo gin ma pire tek adada. Kit ma watero kwede ki kwongwa gudo watwa ki Jehovah. Daudi onyuto man ka maleng i kare ma openyo ni: “Anga ma tye ki twero me ito malo i wi got pa Rwot? Anga ma twero cung i kabedone maleng?” Ci dok en ogamo kun waco ni Jehovah jolo ngat mo keken ma “pe kwongo kwong ki goba.” (Jabuli 24:3, 4) Gin ango ma Jeputa gin Anna gukwonge me timone? Tika obedo yot botgi me cobo kwongegi?\\nGUGWOKO KWONGEGI BOT LUBANGA\\n5. Ngo ma Jeputa okwonge me timone? Dok man okelo adwogi ango?\\n5 Jeputa ocikke bot Jehovah i kare ma en cok cito ka lweny ki jo Ammon. Rok meno onongo gubedo lumone pa jo pa Lubanga. (Lungolkop 10:7-9) Jeputa okwayo Jehovah ni okonye wek elo lweny, dok en okwonge ni: “Ka ibimiyo jo Ammon i cinga, ci ngat ma okatti woko ki i doggola oda ma bino ka rwatte kweda ma dong adwogo ma aloyo jo Ammon, en aye bibedo pa Rwot.” Lubanga ogamo lega pe Jeputa dok okonye me loyo lweny. I kare ma Jeputa odok gang, nyare me amara aye okati ka rwatte kwede. En aye ma onongo “bibedo pa Rwot [Jehovah].” (Lungolkop 11:30-34) Meno onongo bigudo nyare nining?\\nJeputa gin ki nyare onongo gubedo jo ma lugen dok onongo pe gimito turo kwongegi bot Lubanga\\n6. (a) Onongo tek lakwene bot Jeputa gin ki nyare me gwoko kwongegi bot Lubanga? (b) Gin ango ma wapwonyo madok i kom kwong ki i Nwoyo Cik 23:21, 23 ki Jabuli 15:4?\\n6 Me cobo kwong pa wonne, nyar pa Jeputa oye me cito ka tic i ot pa Lubanga Jehovah pi kwone ducu. Tika itamo ni Jeputa okwonge labongo tam iye? Pe. Ki lok ada, twero bedo ni Jeputa onongo ngeyo ni nyare aye twero bedo dano ma bikwongo kati ka jole. Ento kadi bed ni en ongeyo nyo pe, gwoko kwong meno pe obedo yot bot Jeputa gin ki nyare. I kare ma Jeputa oneno nyare, en owacce ni, nyare oturo cwinye woko. Nyare bene owacce ni, “wek acikok akum pi tidina, . . . pien abito ma peya ginyoma.” Pingo? Jeputa onongo pe ki latin awobi, dok man nyare pe binyomme dok pe binywalo lutino. Dog ot pa Jeputa onongo dong bito woko. Jeputa gin ki nyare guniang ni tye gin mo ma pire tek ma loyo mitigi. Jeputa owaco ni: “Onongo dong atingo doga bot Rwot ma dong pe atwero loko kwonga.” Nyare bene owaco ni: “Itima kit ma itingo ki dogi-ni.” (Lungolkop 11:35-39) Jeputa gin ki nyare onongo gubedo jo ma lugen dok onongo pe gimito turo kwongegi bot Lubanga, kadi bed ni cobone ononge pe yot.—Kwan Nwoyo Cik 23:21, 23; Jabuli 15:4.\\n7. (a) Ngo ma Anna okwonge me timone, ki dok pingo? Dok ngo ma otimme? (b) Kwong pa Anna-ni onongo bigudo Camuel nining? (Nen lok ma tye i tere piny.)\\n7 Anna bene okwonge bot Jehovah i kare ma tye ka wok ki i kwo matek adada. Cwinye onongo cwer pien en lalur, dok nyeke onongo bure kun bene ngale iye. (1 Camuel 1:4-7, 10, 16) En owaco ki Jehovah kit ma ewinyo kwede, dok ocikke ni: “Ai Rwot [Jehovah] me mony, ka ce ibineno aroma ma angecani tye kwede, kun ipo pira, ma wii pe wil i koma, ce imiya latin laco, ci abitingo amiyo bot Rwot pi kare me kwone ducu, dok lyedi mo bene pe bigudo wiye.” * (Nen lok ma tye i tere piny.) (1 Camuel 1:11) Jehovah ogamo lega pa Anna, dok i nge mwaka acel en onywalo latin awobi, ma kicako nyinge ni Camuel. Cwiny Anna obedo yom adada! Ento wiye pe owil i kom cikkene bot Lubanga. I kare ma onywalo wode, en owaco ni: “Alego alega ki bot Rwot” Jehovah.—1 Camuel 1:20.\\nAnna onongo tye atera me jalo jami ma en maro adada wek egwok kwongene bot Lubanga\\n8. (a) Tika obedo yot bot Anna me cobo cikkene? (b) Jabuli 61 poyo wi i kom lanen pa Anna nining?\\n8 I kare ma Camuel dong tye ki mwaka adek, Anna otimo gin ma en ocikke pire bot Jehovah. En otero Camuel bot Eli, Lalamdog Madit i ot pa Lubanga ma tye i Cilo, ci owacce ni: “Yam alego pi latin man, ci Rwot [Jehovah] oye legana ma akok kwede bote. Mumiyo an adyero en woko i cing Rwot pi kare me kwone ducu; dong adyere woko i cing Rwot [Jehovah] en. ‘Ci guworo Rwot kunnu.’” (1 Camuel 1: 24-28) Nicakke i kare meno, Camuel obedo i ot pa Lubanga pi kare me kwone ducu. Baibul waco ni “latin man Camuel odongo i nyim Rwot.” (1 Camuel 2:21) Cobo kwonge meno nen calo pe obedo yot ki Anna. Man onongo nyuto ni en pe bibedo kacel ki latinne me amara-ni nino ducu. Onongo en pe bineno kit ma wode dongo kwede. Ento Anna ogwoko cikkene bot Jehovah. En onongo tye atera me jalo jami ma en maro adada wek egwok kwongene bot Lubanga.—1 Camuel 2:1, 2; kwan Jabuli 61:1, 5, 8.\\nIn tika itye ka cobo kwongeni bot Jehovah?\\n9. Gin ango ma wabinyamo?\\n9 Kit ma dong waneno ni kwonge bot Jehovah pire tek adada-ni, kong dong wanyamo lapeny magi: Ngo ma watwero kwonge me timone i kare-ni? Omyero wayubbe nining me gwoko cikke magi?\\nKWONGENI ME DYERE\\nKwongeni me dyere (Nen paragraf 10)\\n10. Kwong ango ma pire tek loyo ma Lakricitayo twero cikke me timone? Dok man kwako gin ango?\\n10 Kwong ma pire tek loyo bot Lukricitayo aye cikkegi bot Jehovah me dyero kwogi bote. I lega pire kene, ngat moni cikke me tic pi Lubanga pi kwone ducu, kadi bed gin ango otimme. Yecu owaco ni myero kong ‘wakwong kwere kekenwa,’ meno te lokke ni wacikke me keto pi tic pi Jehovah bedo mukwongo maka mitiwa. (Matayo 16:24) Nicakke i nino meno, nongo “wan jo pa Rwot” Jehovah. (Jo Roma 14:8) Watero dyerewa calo gin ma pire tek adada. Wabedo calo laco Jabuli ma owaco ni: “Abimiyo gin ango bot Rwot [Jehovah] pi gin maber ducu ma en otiyo pira? Abicobo kwong ma yam akwongo bot Rwot, i nyim lwakke ducu ka ma gucokke iye.”—Jabuli 116:12, 14.\\n11. Gin ango ma otimme i nino ma inongo iye batija?\\n11 Tika dong idyero kwoni bot Jehovah dok inyuto ki nongo batija? Ka dong ityeko timo meno, ci nongo ber adada! Tika wii po i kom kare ma omego ma tye ka miyo pwony me batija openyo ka ce dong idyero kwoni bot Jehovah ki dok ka dong iniang ni, “dyereni ki batijani nyuto ni in dong idoko ngat acel i kin Lucaden pa Jehovah”? Ka egamo ni eyo, ci dano ducu ma gubedo tye gungeyo ni dong idyero kwoni dok ipore me nongo batija macalo latic pi Jehovah. Pud dong iweko cwiny Jehovah obedo yom ya!\\n12. (a) Lapeny ango ma myero wapenye kwede? (b) Kit ango ma Petero ocuko cwinywa me dongogi?\\n12 I kare ma kibatija in iye, icikke bot Jehovah ni ibitic pire ki cwinyi ducu dok ni ibitimo jami ducu ma itwero wek ilub cikke. Ento batija obedo acakki me tic pi Jehovah. Ka kare woto ki kato, wan ducu myero wamedde ki ngine kekenwa. Watwero penye ni: ‘Watta ki Jehovah obedo ka dongo nining nicakke i kare ma anongo iye batija? Tika pud atye ka tic pire ki cwinya ducu? (Jo Kolocia 3:23) Tika alego kare ducu? Tika akwano Baibul nino ducu? Tika abedo i cokke kare ducu? Tika acito ka tito kwena kare ki kare ka twere? Nyo kece dong arwenyo mit kom ma onongo atye kwede i timo jami magi?’ Lakwena Petero ocikowa ni ka pe wagwokke ticwa pi Jehovah twero kwe woko. Watwero gwokke wek ticwa pi Jehovah pe okwe ka watute matek me dongo niye, ngec, diyo cwiny, ki dongo woro pi Jehovah.—Kwan 2 Petero 1:5-8.\\n13. Gin ango ma myero Lakricitayo ma odyero kwone ki dok onongo batija onge?\\n13 Ka dong wakwonge me tic pi Jehovah, pe dong watwero dok cen ki ngewa. Ngat ma ool woko ki tic pi Jehovah nyo me kwo macalo Lakricitayo pe twero wacone ni pe onongo edyero kwone bot Lubanga ki dok ni batijane onongo pe otimme maber. * (Nen lok ma tye i tere piny.) Ka ngat mo ma odyere otimo bal, ci en bicung i nyim Jehovah kacel ki kacokke. (Jo Roma 14:12) Myero pe wabed calo jo ma Yecu oloko i komgi ni: ‘Wuweko mar ma onongo yam wutye kwede mukwongo ca-ni okwe woko.’ Ma ka meno, wamito ni en owacciwa ni: ‘Angeyo ticwu ducu, mar ma wutye kwede, niyewu ki ticwu me konyo dano, ki kit ma wudiyo kwede cwinywu. Angeyo ni ticwu ma kombeddi wutye ka tiyone kato me kare mukwongo.’ (Niyabo 2:4, 19) Wamito ni wayom cwiny Jehovah ka watiyo pire ki mit kom ma lubbe ki dyerewa.\\nKWONGENI ME NYOM\\nKwongeni me nyom (Nen paragraf 14)\\n14. Gin ango ma pire tek me aryo ma ngat mo twero kwonge pire? Dok pingo?\\n14 Kwong ma pire tek me aryo aye me nyom. Nyom obedo gin maleng. Jehovah neno kwonge me nyom ni obedo gin ma pire tek adada. Ka lunyom gikwonge, nongo gitye ka cikke i nyim Jehovah kacel ki i nyim jo mukene. Pol kare gicikke me mare ki dok me wore i kingi ka ce pud gitye kwo i lobo kany ma lubbe ki yub pa Lubanga madok i kom nyom. Jo mukene pe ginwoyo nyig lok man kore ki kore, ento pud nongo gucikke bot Lubanga. Ka gukwonge, nongo dong gudoko luot acel. Nyom ribo kin laco ki dako pi naka. (Acakki 2:24; 1 Jo Korint 7:39) Yecu owaco ni: “Gin ma Lubanga oribo kacel dano pe opok kingi.” Jo ma gimito nyomme myero pe gutam ni ka nyomgi pe owoto kakare nongo pud gitye agonya me ketone.—Marako 10:9.\\n15. Pingo Lukricitayo myero pe guter nyom kit ma jo me lobo man gitero kwede?\\n15 Ki lok ada, kit macalo dano ducu gitye ki roc-ci, pe tye nyom mo ma pe ki roc. Meno aye gin mumiyo Baibul wacciwa ni dano ducu ma gunyomme “gibinongo ayelayela me kwo” i kare mogo. (1 Jo Korint 7:28) I kare-ni, dano mapol gitye ki tam ma pe opore madok i kom nyom. Gitamo ni ka nyomgi pe owoto maber, ci nongo gitwero giko nyomgi. Ento meno pe kit ma Lukricitayo myero guter kwede ki nyom. Giniang ni gikwonge i nyim Lubanga. Ka pe gugwoko kwongegi, bedo calo nongo gubedo ka loko lok goba bote, ento Lubanga dag lugoba. (Lulevi 19:12; Carolok 6:16-19) Lukricitayo ma gunyomme myero wigi opo i kom lok pa lakwene Paulo ni: “Itye ki dano [dako]? Pe item gonyo nyom woko.” (1 Jo Korint 7:27) Paulo onongo twero lok kit meno pien onongo ngeyo ni Jehovah dag jo ma keto nyomgi.—Malaki 2:13-16.\\n16. Gin ango ma Baibul waco madok i kom keto keny ki pokke?\\n16 Yecu opwonyo ni tye tyen lok acel keken ma Ginacoya ye me keto nyom, en aye ka ngat acel i kin jo munyomme otimo abor ci lawote ma pe otimo bal-li oyero pe me timo kica ki latim abor-ni. (Matayo 19:9; Jo Ibru 13:4) Ento pokke kono? Baibul bene tye ki tira matir i kom lok meno. (Kwan 1 Jo Korint 7:10, 11.) Baibul pe cwako pokke i kin jo munyomme. Ento, i kine mukene tye jami mogo ma weko Lakricitayo twero bedo ki tam ni myero epokke woko ki luote. Me labolle, jo mogo gitwero wacone ni kwogi i yo me cwiny nyo watte ki Jehovah bibedo ka mading adada ka emedde ki bedo kacel ki ngat mager nyo ngat mungak. * (Nen lok ma tye i tere piny.)\\n17. Gin ango ma Lukricitayo gitwero timone wek nyomgi orii pi naka?\\n17 Ka luot gucito bot luelda pi nongo tam me yubo nyomgi, luelda gitwero penyo luot-ti ka ce guneno vidio me What Is True Love? ki dok ka gukwano brocuwa me Jo me Otti Twero Bedo ki Yomcwiny. Vidio ki brocuwa man nyamo cik ma igi lac ma konyo me jingo wat ma tye i kin luot wek obed matek. Luot acel guwaco ni: “Watye ka nongo yomcwiny i nyomwa nicakke i kare ma wacako kwano brocuwa man.” Lamego mo ma dong onyomme pi mwaki 22 otamo ni kenygi dong obiket woko. Ci oneno vidio man. En owaco ni: “Wan ducu wabedo Lukricitayo, ento kit ma wawinyo kwede onongo patpat. Vidio man okati i kare ma mitte kikome! Otwa dong tye maber i kare-ni.” Ki lok ada, ka luot gilubo cik ma iye lac me Baibul i nyomgi, gibedo ki yomcwiny dok ki wat maber i kingi.\\nKWONGENI ME TIC PI JEHOVAH PI KARE MALAC\\n18, 19. (a) Lukricitayo mapol gutimo gin ango? (b) Kit kwong ango ma jo ma gitye i tic pi kare malac gucikke me timone?\\n18 I acakki wanyamo lok i kom kwong pa Jeputa gin ki Anna. Lutino pa jo aryo magi ducu gutiyo pi Jehovah pi kare me kwogi ducu pien lunyodogi onongo gukwonge. Lukricitayo mapol i kare-ni gicuko cwiny lutinogi me donyo i tic pi kare malac ki dok me jalo kwogi ducu i tic pa Lubanga. Wan ducu bene watwero cuko cwiny lutino magi wek gumedde ki tic pi Jehovah.—Lungolkop 11:40; Jabuli 110:3.\\nKwongeni me tic pi Jehovah pi kare malac (Nen paragraf 19)\\n19 I kare-ni, tye Lucaden pa Jehovah ma romo 67,000 ma gitye i Tic pi Kare Malac i twok lobo-ni lung. Jo mogo gitye ka tic i Betel, gero odi me Ker, ki dong macalo luneno. Mukene gitiyo matek macalo lupwonye i cukul mapatpat, painia keken, miconari, jo ma gigero odi me gure nyo odi pi cukul mapat i dul pa Jehovah. Ngat acel acel i kingi “Kwonge me Bedo Lawiny ki Lacan.” I kwongegi gicikke me tic matek i tic mo keken ma kiminigi i dul pa Jehovah, me kwo i rom ma lapiny, ki dok pe me timo biacara labongo nongo twero. Mot me ticgi pire tek botgi adada. Gin gimoko tamgi me gwoko cikkegi ki cwiny me mwolo ka pud gitye i tic pi Jehovah pi kare malac.\\n20. Myero water kwongewa bot Lubanga nining? Dok pingo?\\n20 I pwony man, wanyamo lok i kom jami adek ma watwero kwonge pire bot Lubanga. Twero bedo ni in bene dong ikwonge me timo mogo i kingi. Wangeyo ni myero water kwongewa calo cikke ma pire tek dok wagwok maber. (Carolok 20:25) Ka pe wacobo kwongewa bot Jehovah, ci adwogine twero bedo marac adada. (Latitlok 5:6) Pi meno, myero wabedo calo laco Jabuli ma owaco bot Jehovah ni: “Abiwero wer kun apako nyingi, kun acobo bene kwongnga ma akwongo i nyimi nino ki nino.”—Jabuli 61:8.\\n^ para. 7 Anna ocikke bot Jehovah ni ka omiye latin awobi, ci ibimiyone me tic i ot pa Jehovah pi kwone ducu. Man nyuto ni latinne bidyero kwone ducu i tic pi Jehovah.—Wel 6:2, 5, 8.\\n^ para. 13 Kit macalo tye jami mapol ma luelda myero gunyam ki ngat moni ma peya en onongo batija, tek tutwal me wacone ni batija pa ngat moni pe owoto maber.\\n^ para. 16 Nen pwony ma wi lokke tye ni “Kit ma Baibul Neno Kwede Lok kom Pokke ki Keto Nyom” i Lamed Ngec i buk me ‘Wubed i Mar Pa Lubanga’.","num_words":2830,"character_repetition_ratio":0.058,"word_repetition_ratio":0.008,"special_characters_ratio":0.253,"stopwords_ratio":0.308,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Niyabo 14 ACO85 - Lacen dok aneno Latin romo ma ocuŋ i - Bible Search\\nNiyabo 13 Niyabo 15\\nWer pa jo 144000\\n1-Lacen dok aneno Latin romo ma ocuŋ i wi got Cion; onoŋo jo alip miya acel ki pyeraŋwen wiye aŋwen tye kacel kwede, ma doŋ onoŋo gicoyo nyiŋe ki nyiŋ Wonne woko i tur nyimgi. 2Ci awinyo dwan mo oa ki i polo ma mor calo pii ma tye ka curre, ki dok calo kot ma tye ka mor matek. Dwan ma awinyo ca onoŋo obedo calo dwan lugo-naŋa ma tye ka goyo naŋagi. 3Onoŋo gitye ka wero wer manyen i nyim komker, ki i nyim lee makwo aŋwen-ni, ki i nyim ludoŋo-gu bene. Pe tye ŋat mo ma onoŋo twero pwonyo wer meno, kono jo alip miya acel ki pyeraŋwen wiye aŋwen ca keken ma doŋ gikokogi woko ki i lobo. 4Magi gin aye jo ma pe gubalo komgi ki timo tim tarwaŋ ki mon, pien gugwokke gubedo jo maleŋ; dok bene gin jo ma lubo Latin romo ka ma en woto iye ducu. Jo magi aye gin jo ma gikokogi ki i kin dano ducu, wek gubed calo cam mukwoŋo cek ma giyubo pi Lubaŋa ki Latin romo. 5-Pe giwinyo lok goba mo i doggi; gubedo laboŋo roc mo i komgi.\\n6Dok aneno lamalaika mukene tye ka tuk wirre i dye polo; onoŋo tye ki lok me kwena maber me atita bot jo ma gibedo i wi lobo, bot rok ducu ki kaka ki leb-gu ki jo mapatpat ducu. 7Ci oloko ki dwan maloŋo ni, “Wulwor Lubaŋa, wumi deyo bote, pien karene me ŋolo kop doŋ oromo. Wuwor en ŋat ma oketo polo ki lobo ki nam ki waŋ it-gu.”\\n8-Lamalaika mukene me aryone dok olubo kor lawote, kun wacci, “Babilon madit doŋ opoto, opoto gire woko, en gaŋ ma yam omiyo rok ducu mato koŋo vino me timme me tarwaŋ-ŋi.”\\n9Lamalaika mukene me adekke dok olubo korgi, kun loko ki dwan maloŋo ni, “Ka ce ŋat mo oworo lee-nu ki calle, ma noŋo giketo poyo i tur nyime nyo i ciŋe, 10-ci en bimato koŋo vino me akemo pa Lubaŋa, ma oonyo i kikopo me kinigane ma pe girubo ki pii, gibibedo ka une ki mac ki gweŋ calfa ma mac oliyo woko, i nyim lumalaika maleŋ ki i nyim Latin romo bene. 11-Yito mac ma giunogi kwede bedo ka duny nakanaka cito malo, kun pe giywe i dyeceŋ wa i dyewor bene, gin jo ma giworo lee-nu ki calle, kadi wa ŋat ma doŋ giketo poyo me nyiŋ lee meno i kome.”\\n12Meno aye ka ma jo pa Lubaŋa myero gunyut iye kit ma giciro kwede can, gin jo ma gwoko cik pa Lubaŋa ki niyegi i kom Yecu Kricito.\\n13Dok awinyo dwan mo oa ki i polo ma wacci, “Co lok man ni, Cakke kombeddi jo ma to ma noŋo gitye i Rwot tye ki gum.” Cwiny Maleŋ bene omoko lok man kun wacci, “Adada kit meno, doŋ gibiywe ki i tic matek ma yam gubedo ka tiyone, pien ticgi ma yam gutiyo-ni lubo korgi.”\\nKayo kac me lobo\\n14-Lacen doki aneno pol matar, ki ŋat mo obedo i wi pol ma cal ki wod pa dano. Lalukana jabu onoŋo tye i wiye, ki pala kac mabit bene onoŋo tye i ciŋe. 15-Ka dok lamalaika mukene okatti ki i ot pa Lubaŋa, kun daŋŋe matek bot ŋat ma onoŋo obedo i wi pol-li ni, “Cwal ciŋi ika kac ki pala kacci, pien kare me kac doŋ oromo, ki gin ma gikayo i lobo bene doŋ ocek woko.” 16Kit meno ŋat ma onoŋo obedo i wi pol-li oryeyo ciŋe i lobo ki pala kac, ci okayo gin mucek i lobo.\\n17Lamalaika mukene doki okatti ki i ot pa Lubaŋa ma tye i polo, en bene onoŋo omako pala kac mabit. 18Lamalaika mukene dok oa ki i ŋet keno tyer obino; lamalaika meno onoŋo tye ki twero i kom mac. Ci odaŋŋe matek bot ŋat ma onoŋo tye ki pala kac mabit ca ni, “Cwal ciŋi ki pala kacci ci icok nyig olok me lobo, pien nyige doŋ ocek woko.” 19Kit meno lamalaika oryeyo ciŋe i lobo ki pala kac, ci ocoko olok ducu me lobo, oonyo woko i bur madit me biyo pig olok me akemo pa Lubaŋa. 20-Ci ginyono bur me biyo olok meno woko i ŋe gaŋ, remo omol ki i bur me biyo olok, ma borre romo mairo miya aryo, ki tute piny onoŋo mito romo cokcok futi abic.","num_words":734,"character_repetition_ratio":0.06,"word_repetition_ratio":0.0,"special_characters_ratio":0.25,"stopwords_ratio":0.322,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Gitito Te Lek pa Parao | Pwony me Baibul pi Lutino\\nMa Yucepu tye i buc, Parao, kabaka me Ejipt, oleko lek ma ngat mo pe twero gonyo tere. Latic pa Parao acel otito bote ni Yucepu romo gonyo te lek meno. Cutcut Parao ocwalo dano me kelo Yucepu.\\nParao openyo Yucepu ni: ‘Tika iromo gonyo te lek ma aleko-ni?’ Yucepu otito bot Parao ni: ‘Ejipt biceko cam mapol pi mwaka abiro, dok bibedo ki kec pi mwaka abiro. Yer ngat mo maryek me gwoko cam wek kec pe onek dano.’ Parao ogamo ni: ‘Ayero in! In aye ibibedo lalub kora i lobo Ejipt ducu!’ Yucepu ocako ngeyo te lek pa Parao nining? Jehovah aye okonyo Yucepu.\\nPi mwaka abiro ma lubo meno, Yucepu obedo ka gwoko cam. I nge meno, kec opoto i wi lobo ducu, kit ma Yucepu otito kwede. Dano gubino ki i kabedo ducu me wilo cam ki bot Yucepu. Wonne Yakobo owinyo ni cam tye i Ejipt, pi meno en ooro awobene apar kunnu ka wilo cam.\\nAwobe pa Yakobo gucito bot Yucepu, dok en ongeyogi cutcut. Ento omegine pe guniang ni meno aye Yucepu. Gukulle i nyimme kit ma en onongo oleko kwede i kare ma pud tidi. Yucepu onongo mito ngeyo ka omegine pud gitye ki adage. Pi meno en owaco botgi ni: ‘Wun lurot-piny. Wun wubino me ngeyo ka ma lobowa goro iye.’ Guwacci: ‘Pe! Wan watye omege 12 ma waa ki i lobo Kanaan. Ominwa acel oto woko, dok ominwa matidi loyo odong paco bot wonwa.’ Ci Yucepu owaco botgi ni: ‘Wukel ominwu matidi-ni bota, ci abiye lokwu.’ Pi meno, gin gudok cen gang bot wongi.\\nI kare ma jo me ot pa Yakobo camgi otum woko, en dok ocwalo awobene i Ejipt. I wotgi man, gutero omingi matidi Benjamin. Me temo cwiny omegine, Yucepu okano kikopone me ryal i kicaa pa Benjamin ci owaco ni gin gukwalo kikopo man akwala. Ma lutic pa Yucepu gunongo kikopo man i kicaa pa Benjamin, cwiny omegine oballe woko. Gin gulego ni Yucepu pe opwod Benjamin ento opwod gin aye.\\nMan oweko Yucepu ongeyo ni omegine dong kitgi olokke woko. Yucepu onongo dong pe twero diyo cwinye pi kare malac. En ocako koko matek ci owacci: ‘An ominwu Yucepu. Wora mono pud tye makwo?’ Omegine gubedo ki ur madit. En owaco botgi ni: ‘Pe wubed ki cwercwiny pi gin ma wutimo i koma. Lubanga aye yam ocwala kany wek alar kwowu. Dong wucit oyotoyot wukel babana kany.’\\nGin gudok gang me tito kwena maber man bot wongi ki me kele i Ejipt. I nge mwaki mapol, Yucepu gin ki wonne dok guribbe.\\n“Ka pe wutimo kica bot dano pi balgi, ci Wonwu ma tye i polo bene pe bitimowu kica pi balwu.”​—Matayo 6:15\\nLapeny: Jehovah okonyo Yucepu nining? Yucepu onyuto nining ni etimo kica bot omegine?\\nAcakki 40:1–45:28; 46:1-7, 26-34; Jabuli 105:17-19; Tic pa Lukwena 7:9-15\\nNywakki Nywakki Jehovah Wiye Pe Owil i kom Yucepu","num_words":474,"character_repetition_ratio":0.045,"word_repetition_ratio":0.0,"special_characters_ratio":0.24,"stopwords_ratio":0.266,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Esta 2 ACO85 - Lacen ki i ŋe lok man, i kare ma kiniga - Bible Search\\nEsta 1 Esta 3\\nGiloko Esta odoko daker\\n1Lacen ki i ŋe lok man, i kare ma kiniga pa kabaka Akacwero doŋ opye, en ocako po pi Vasti ki gin ma ceŋ otimo, ki gin ma giciko i kome. 2Ci lutic pa kabaka ma gitiyo bote guwacci, “Myero giyeny anyira pi kabaka, anyira ma mwonya ma pud gudoŋo adoŋa. 3Wek kabaka oyer ludito oketgi i dul lobo acel acel ma en loyo, gucok anyira magi ducu i ot pa mon i gaŋ kalle Cuca, gibed i te Loc pa Egai ladit kai ma gwoko mon pa kabaka. Myero gipok botgi moo ma ŋwece kur me wirregi, 4ci wek nyako mo ma oye waŋ kabaka odok daker ma ka Vasti.” Lok man oyomo cwiny kabaka, ci otimo kumeno.\\n5Onoŋo tye Lajudaya mo ma bedo i gaŋ madit me Cuca ma nyiŋe Mordekai. Wonne obedo Jair, wod pa Cimei ma wod pa Kic me kaka pa jo Benjamin. 6-I kare ma Nebukadnejar kabaka me Babilon otero Yekonia kabaka me Juda i opii, kun otere i kin lwak jo mukene ma okwanyogi ki i Jerucalem onoŋo Mordekai obedo i kin jo ma gitero. 7En onoŋo opito Adaca, ma en aye Esta, nya omin wonne, pien onoŋo pe tye ki wonne kadi minne. Nyako-ni onoŋo ber dok mwonya mada; i kare ma wonne ki minne guto woko Mordekai oloko en odoko macalo nyare. 8Doŋ i kare ma kabaka oketo cikke lokke oywek, ma doŋ gicoko anyira mapol i gaŋ madit me Cuca, giketogi i cin Egai ma lagwok mon pi kabaka, Esta bene gitero i gaŋ kai kunnu, gikete i cin Egai. 9Ci nyako-ni oyomo cwinye twatwal, cwinye opwoye mada, omiyo en omine moo wirre mapatpat oyotoyot, kacel ki cam muromo pi en, dok oyero aŋeca abiro ki i gaŋ kal pa kabaka pi konyo en, ci omiyo en ki aŋecane kabedo maber makato i gaŋ pa mon pa kabaka. 10Esta pe onyuto rokke, kadi ki wat mere, pien Mordekai ociko en ni pe onyuti. 11Doŋ nino ducu Mordekai woto i ŋe cel me gaŋ pa mon wek ene kit ma Esta tye kwede ki gin ma timme ikome.\\n12Kare ma giciko pi gwoko mon pi yubo bergi oromo mwaka acel kulu; pi dwe abicel giwirre ki moo murra, dok pi dwe abicel mukene gitiyo ki moo mapatpat ma ŋwecgi kur ki moo ma mon wirre kwede. Ka lacen gitero nyako acel acel bot kabaka Akacwero ka karene oromo. 13Ka kare pa nyako mo oromo me cito ka nenne ki kabaka, giye en tero kit jami ducu ma iye mito ma en a kwede ki ka ma gigwoko iye mon cito kwede i gaŋ kai pa kabaka. 14En ci to otyeno ci dwogo cen odiko cito i kabedo me aryo ma gigwoko iye mon, ma lagwok mon ma kakany nyiŋe Ca-acgaj. En dano ma gikolo ma gwoko mon aŋeca pa kabaka. Ka nyako doŋ odwogo pe dok dok cen bot kabaka, kono nyo ka kabaka doŋ mito en ce olwoŋo en ki nyiŋe.\\n15Ka nino pa Esta nya pa Abikail omin won Mordekai, ma Mordekai oloko en odoko nyare, oromo me cito ka neno kabaka en pe ocokke ki gin mo openyo mere ladit Egai ma gikolo ma en aye lagwok mon pa kabaka, ci olubo tamme. Dano ducu ma guneno Esta gupwoye mada. 16I kare ma gitero Esta bot kabaka Akacwero i gaŋ kai kerre i dwe me apar, ma en aye dwe me Tebet*, i mwaka me abiro me loc pa kabaka, 17kabaka ocako maro Esta makato mon mukene-gu ducu. Esta onoŋo kica ki gum madit mada ki bote, makato anyira mukene ducu. Ci doŋ kabaka otugi kwanyo lalukana oruko i wiye, oketo en me bedo daker ka-ka Vasti. 18Ci kabaka otedo karama madit mada ki rwodine ki ludito wi ticce ducu; man obedo karama me woro Esta, Omiyo bene yweyo i dul lobo ducu ma en loyo, dok opoko mot kit macalo lonyo me kerre tye kwede.\\nMordekai onyuto lok ma gipiro pi neko kabaka\\n19I kare ma gicoko anyira kacel tyen me aryone, gimiyo bot Mordekai dit i te loc pa kabaka. 20Esta onoŋo pe otito kit watte nyo rokke, kit ma Mordekai onoŋo ocike kwede; pien Esta onoŋo winyo Mordekai kit ma yam opite kwede. 21I nino mo onoŋo Mordekai obedo i dog tic pa kabaka, Bigitan ki Terec, jo aryo ma gikologi ma gigwoko doggola pa kabaka gubedo ki kiniga, ci guyenyo yo me neko kabaka Akacwero woko. 22Lok man Mordekai oŋeyo woko ci otito woko ki Esta daker, ci Esta otito ki kabaka kun waco ni Mordekai aye otitte. 23Ka giyenyo tyen lok man ginoŋo ni ada, ci jo aryonu ducu giyutogi woko i yat me deyo dano. Lok man gicoyo i buk me Lok Mutimme i nyim kabaka.","num_words":797,"character_repetition_ratio":0.051,"word_repetition_ratio":0.0,"special_characters_ratio":0.233,"stopwords_ratio":0.31,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luŋolkop 4 ACO85 - Jo Icrael dok gutimo gin ma nen - Bible Search\\nLuŋolkop 3 Luŋolkop 5\\nDebora ki Barak guloyo Cicera\\n1Jo Icrael dok gutimo gin ma nen marac i waŋ Rwot ma Ekud doŋ oto woko, 2ci Rwot omiyogi i ciŋ Jabin kabaka mo pa jo Kanaan ma yam obedo ka loc i Kajor. Lawimonnye nyiŋe Cicera, ma bedo i Karocet pa Lurok. 3Jo Icrael dok gukok bot Rwot ni okonygi, pien onoŋo Jabin tye ki gadigadi lweny me nyonyo miya aboŋwen, ci obedo ka uno jo Icrael matek pi mwaka pyeraryo.\\n4I kare meno Debora, lanebi ma dako ma cware Lapidot, aye obedo laŋolkop pa jo Icrael. 5En bedo i te otit pa Debora, ma tye i kin Rama ki Betel ma i lobo godi me Epraim, ci jo Icrael gibino bote wek en oŋol kopgi. 6Debora ocwalo kwena, olwoŋo Barak wod pa Abinoam ki i Kedec i lobo pa jo Naputali, owacce ni, “Rwot Lubaŋa pa Icrael ociko in ni, ‘Cit icok joni i wi got Tabor kun ikwanyo jo alip apar ki i kaka pa Naputali ki kaka pa Jabulon. 7Abiywayo Cicera, lawimony pa Jabin, akelo ka romo kwedi i dog kulu Kicon kacel ki gadigadi lwennye ki buca monynye ducu, ci abimiye i ciŋi.’ ” 8Barak owaco bot Debora ni, “Ka in aye ibicito kweda, ci abicito; ento ka in pe ibicito kweda, an pe abicito.” 9Debora ogamo ni, “An abicito kwedi ada; ento wot ma icito iye-ni deyone pe bibedo meri, pien Rwot bimiyo Cicera i cin dako.” Ci Debora oa, owoto ki Barak wa i Kedec. 10Barak olwoŋo jo Jabulon ki jo Naputali ki i Kedec, ci jo alip apar gucito bote gulubo kore; ki Debora bene ocito kacel kwedgi.\\n11I kare meno onoŋo Keber ma jo Keni opokke woko ki bot jo Keni mukene-ni ma gin likwayo pa Kobab ma jo pa oc Moses, ci onoŋo oguro kemane ka mabor i ŋet yat kworo ma i Jaananim, ma cok ki Kedec.\\n12Ka gitito bot Cicera ni Barak wod pa Abinoam ocito i got Tabor, 13ci Cicera olwoŋo wegi gadigadi nyonyone ducu ma giromo miya aboŋwen, ki jo ducu ma gitye bote, ni gua ki i Karocet pa Lurok gubin i kulu Kicon. 14Debora owaco bot Barak ni, “A malo, pien tin aye nino ma Rwot omiyo iye Cicera i ciŋi. Rwot aye bitelo nyimi.” Kit meno Barak ocako lor piny ki i wi got Tabor kacel ki dano alip apar ma gilubo kore. 15Ci Rwot obwaŋo kom Cicera ki wegi gadigadine ducu, kacel ki monnye ducu i nyim Barak, ci guto ki pala lucwan. Ento Cicera opye woko piny ki i gadigadine, oriŋo woko ki tyene. 16Barak olubo kor gadigadi ki monygi o wa i Karocet pa Lurok; mony pa Cicera ginekogi woko ducu ki pala lucwan, pe dano acel mo odoŋ.\\n17Cicera oriŋo ki tyene nio wa i kema pa Yayeri, dako pa Keber ma jo Keni; pien yam onoŋo kuc tye i kin Jabin kabaka me Kajor ki jo me ot pa Keber ma Lakeni. 18Yayeri okatti woko ka jolo wiye ci owaco bote ni, “Lokke idwog kany, laditta, pe ilwor.” Kit meno omiyo Cicera odok bote wa i kemane, ci dako oume woko ki boŋo. 19Cicera owaco bote ni, “Koŋ imiya pii mo manok me amata, pien orwo pii tye ka neka.” Dako oyabo dog opiru cak, omiyo en omato, ka dok oume woko. 20Ka Cicera dok owaco bote ni, “Cun i doggola kema. Ka ŋat mo obino ce openyi ni, ‘Ŋatti mo tye kany?’ wacci, ‘Pe.’ ” 21Ento Yayeri dako pa Keber okwanyo loc lagur kema, ka dok omako nyol i ciŋe, ocito bote mot, oguro loc i tur nyime tuŋcel, nio ka otuc pil wa i nom, pien onoŋo onino matek pi olo. Kit meno omiyo oto. 22Ci nen, ka Barak obedo ka lubo kor Cicera. Yayeri ocito woko ka jolo wiye ci owacci, “Bin, wek anyutt i dano ma it ye ka yenyone-ni.” Odonyo i kemane, ci onoŋo Cicera oto woko, obuto piny kenyo kun loc ocuŋ i tur nyime.\\n23Kit meno Lubaŋa otayo Jabin kabaka me Kanaan ki i nyim jo Icrael i nino meno, 24ci jo Icrael gumedde ki diyo Jabin kabaka me Kanaan matek nio ka gutyeke woko.","num_words":693,"character_repetition_ratio":0.051,"word_repetition_ratio":0.0,"special_characters_ratio":0.244,"stopwords_ratio":0.289,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luŋolkop 14 ACO85 - Samson ocito Timna, ci oneno nyako - Bible Search\\nLuŋolkop 13 Luŋolkop 15\\nSamson ki dako mo me Timna\\n1Samson ocito Timna, ci oneno nyako mo kunnu ma anyira jo Piliciti. 2Ka odwogo cen, ci otito bot wonne ki minne ni, “Aneno nyako mo i kin anyirajo Piliciti i Timna; ber wunyomma obed dakona.” 3Ento wonne ki minne guwaco bote ni, “Nyako mo pe i kin lwak anyira ma tuwu ce, nyo i kin rokwa ducu, en aye omiyo icito ka kelo dako ki i kin jo Piliciti ma pe gulirre-ni?” Ento Samson ogamo dog wonne ni, “Ber wunyomma nya-nu, pien mwonya twatwal.”\\n4Wonne ki minne onoŋo pe guŋeyo ni lokke oa bot Rwot; pien onoŋo obeyenyo tyen alii mo i kom jo Piliciti. I kare meno jo Piliciti giloyo jo Icrael.\\n5Samson ocito Timna ki wonne ki minne. Ka oo i potti olok ma i Timna, ci latin labwor omor i kome. 6Cwiny Rwot obino opoto i kome ki tek, ci oyeco kom labwor, obaro iye woko macalo yeco latin dyel, kun pe tye ki gin mo i ciŋe. Ento pe otito gin ma en otimo-ni bot wonne nyo minne. 7Ka ocito kunnu, oloko ki nyako ca, ci oyomo cwinye matek. 8Ka kare okato manok, odok kunnu ka omo dakone, ci oŋak ocito ka neno kom labwor ma oneko-ni, Ci nen, lwak kic odonyo i kom labwor, moo kic bene tye. 9Ototo ki ciŋe, ka opyelo i dye ciŋe kun camo woto kwede. Ka oo kwede bot wonne ki minne, omiyogi mogo, gin bene gucamo. Ento pe otito botgi ni etoto ki i kom labwor ma oneko-ni.\\n10Lacen wonne ocito bot dako-nu, ci Samson otedo karama kunnu, pien latin awobi yam timo kit ennu. 11Ka jo kunnu gunene, gukelo bote jo pyeradek wek gubed kwede. 12Samson owaco botgi ni, “Wek koŋ awacciwu koc lit: ka wubigonyo tere i kin nino abiro-ni me karama, ma wunoŋo tyen lokke, ci an abiminiwu boŋŋi camanini pyeradek, ki boŋŋi mabeco pyeradek bene me aruka i nino madito. 13Ento ka Wo tyen lokke oloyowu, ci wun aye wubimina boŋŋi camanini pyeradek, ki boŋŋi mabeco pyeradek bene me aruka i nino madito.” Guwacce ni, “Wac koc litti, wek koŋ wawiny mono.” 14Owaco botgi ni,\\n“Lacam dano oa iye cam,\\nlatekkom oa iye gin ma lim.”\\nGutyeko nino adek ma pe gitwero gonyo tyen koc lit meno.\\n15I nino me aŋwenne guwaco bot dako pa Samson ni, “Bit cwari, wek otit botwa tyen koc litte. Ka pe, ci wawaŋi woko ki mac wa ki jo me ot pa woru bene. Wun wulwoŋowa; kany pi yako jamiwa woko bo?” 16CI dako pa Samson ocako kok i nyime kun waco bote ni, “In idaga giri, pe imara. Iwaco koc lit bot lutuwa kun pe ititta te lokke.” Ogamo doge ni, “Nen, yam pe atito bot wora wa maa bene, ci in aye doŋ abititti bo?” 17Dako obedo ka kok bote pi nino abiro, kit ma karama obedo kwede; ci i kom nino me abirone otito bot dakone, pien onoŋo doŋ odiye matek. Dako ocito otito koc lit bot lutugi, 18mumiyo jo me gaŋ meno guwacce tyen koc litte ma peya cen opoto i kom nino me abirone, kun giwacci,\\n“Gin aŋo ma lim makato moo kic?\\nGin aŋo ma tek makato labwor?”\\nEn owaco botgi ni,\\n“Kono yam pe wubedo ka pur ki royana,\\nkono pe wugonyo tyen koc litta.”\\n19Ci Cwiny pa Rwot obino opoto i kome ki tek. Ocito i Acikelon, oneko dano pyeradek ma i gaŋ meno, oyako jamigi, omiyo boŋŋigi mabeco me aruka i nino madito bot jo ma gugonyo koc lit-ti, ci odok i paco pa wonne ki akemo madwoŋ. 20Ci gimiyo dako pa Samson bot lawote ma onoŋo obedo ka ŋete i kare me nyom.","num_words":607,"character_repetition_ratio":0.057,"word_repetition_ratio":0.013,"special_characters_ratio":0.245,"stopwords_ratio":0.236,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Marako 13 ACO85 - Ka Yecu okato woko ki i ot pa Lubaŋa; - Bible Search\\nMarako 12 Marako 14\\nYecu otito pi muko ot pa Lubaŋa woko\\n(Matayo 24.1-2; Luka 21.5-6)\\n1Ka Yecu okato woko ki i ot pa Lubaŋa; ci ŋat acel mo ki i kin lupwonnyene owacce ni, “Lapwony, nen kit ma godi magi dito kwede ki kit ma gedone beco kwede!” 2Yecu ogamo ni, “Wuneno gedo magi madito twatwal-li? Godi ducu gibimukogi gireto woko piny, pe gibiweko got acel mo kany ma ododde i wi wadi.”\\nAcakki te can ma bipoto i lobo\\n(Matayo 24.3-14; Luka 21.7-19)\\n3Yecu ka obedo piny i wi got Jeituni, kun otikke ki ot pa Lubaŋa, ci Petero ki Yakobo ki Jon ki Anderiya gucako penye i muŋ ni, 4“Tit botwa, lok man bitimme wa awene, dok kit gin aŋo ma binyuto ni lok meno doŋ cok cobbe kakare?” 5Yecu ocako wacogi ni, “Wugwokke, ŋatti mo owek rwenyowu. 6Pien jo mapol gibibino ki nyiŋa, ma giwacci, ‘An aye a en!’ ci gibimiyo jo mapol girwenyo woko. 7Dok ka wubiwinyo pi mony, ki lok ma yweko pi mony, pe tipo komwu oto woko lirut; myero koŋ meno otimme, ento noŋo nino me agik pud peke. 8Pien rok bilweny ki rok wadi, ki ker bene bilweny ki ker wadi, ki oyeŋyeŋ biyeŋo lobo i kabedo mapol, ki kec bene bipoto; meno gin aye acakki me te can ma bipoto i lobo.\\n9-“Ento wun aye myero wugwokke kenwu; pien gibiterowu i lukiko, dok gibigoyowu i kacokke-gu. Wubicuŋ i nyim luloc ki luker-gu pira, wubitito lok ma bedo caden botgi. 10Myero koŋ gikwoŋ tito lok me kwena maber bot rok ducu. 11Ento ka giterowu i lukiko wek giŋol kop i komwu, pe wubed ka tamo kit lok aŋo ma wubilokone, ento wulok ma gibimiyowu i cawa meno; pien pe wun aye wubilok, ento Cwiny Maleŋ aye bilok. 12Omego en aye bimiyo omegine i to, ki wego bimiyo litinogi i to, litino bitubbe i kom lunyodogi, miyo gineko lunyodogi woko. 13-Jo ducu gibikwerowu pi nyiŋa; ento ŋat ma diyo cwinye nio wa i agik, en aye bilarre.\\nCan madit atika\\n(Matayo 24.15-28; Luka 21.20-24)\\n14-“Ka wuneno gikelo gin mo me kwer, malik, giketo i kabedo ma myero pe giket iye (wek dano ma kwano oniaŋ) ci jo ma i Judaya myero guriŋ woko wa i godi; 15-dano ma onoŋo tye i wi ot pe dok olor piny, pe bene odony i ot ka kwanyo iye gin mo, 16ki dano ma tye wa i poto pe odok cen paco ka omo ginarukane. 17Dok mon ma giyac gibineno can i kare meno, ki mon ma gidoto litino bene! 18Wuleg wek pe obin otimme i cwir. 19-Pien i kare meno bibedo iye twon can madit atika ma yam peya onen i lobo, nia wa i acakki lobo ma Lubaŋa oketo-ni, nio kwede wa onyoo, dok bene pe binen. 20Kono nene Rwot pe ojwiko nino-nu obedo manok mo, kono dano mo pe obwot; ento pi jo ma giyero, ma en oyerogi, omiyo en ojwiko wel nino obedo manok.\\n21“I kare meno ka ce dano mo owacciwu ni, ‘Nen, Kricito ma Lubaŋa oyero tye kany’, nyo ni, ‘Nen en tye kuca’, pe wuye. 22Kricito ma lugoba kacel ki lunebi-gu ma lugoba gibibino, gibinyutowu lanyut ki tiyo jami taŋo, wek girweny jo mapol ka gitwero, wek girweny wa ki jo ma giyero bene. 23Ento wun aye wugwokke, doŋ atyeko titowu gin ma bibedo i anyim con.\\nKit ma Wod pa dano bidwogo kwede\\n(Matayo 24.29-31; Luka 21.25-28)\\n24-“Ento i kare meno ki i ŋe can madit-ti, bibedo kit macalo yam gicoyo ni.\\n‘Ceŋ bicido woko macol licuc,\\nki dwe bene pe biryeny;\\n25-lakalatwe bia ki i polo, gipoto piny\\nki twer ducu ma i polo bene biyeŋŋe.’\\n26-Ka doŋ gibineno Wod pa dano ka bino ki pol, ki twero madwoŋ, ki deyo. 27Ci en bioro lumalaikane ka coko jone ma en oyero, kun gicokogi ki i twok piny aŋwen ducu, nia kwede wa i agikki lobo nio kwede wa i agikki polo.\\nPwony i kom yat oduro\\n(Matayo 24.32-35; Luka 21.29-33)\\n28“Wupwony carolok i kom yat oduro. Ka ce jaŋe doŋ olot, ci pote luk, ci doŋ wuŋeyo ni oro doŋ cok. 29Ki wun bene ka ce wuneno gin magi gutimme, ci wuŋe ni en doŋ cok, tye wa i doggola. 30Adada awacciwu ni, yalwak me kare man pe gibitum, nio waŋ ma lok magi ducu bitimme. 31Polo ki lobo gibitum ento lokka pe bitum.\\nŊat mo pe ma ŋeyo nino kadi cawa meno\\n32-“Ento nino meno ki cawa meno pe tye ŋat mo ma ŋeyo, kadi wa lumalaika ma i polo, kadi wa Wod, ento Lubaŋa Won kene aye ŋeyo gire. 33Wugwokke, waŋwu obed twolo ma nen, pien wun pe wuŋeyo nino ma kare biromo iye. 34-Bedo rom ki dano ma ocito welo. Ka yam a weko gaŋŋe, ci omiyo twero bot luticce, kun miyo ŋat acel acel ki ticce, kun ociko lagwok doggola ni obed ka kiyo piny. 35Mumiyo wun wubed ka kiyo piny, pien pe wuŋeyo kare ma won ot bidwogo kwede; gwok dwog wi otyeno, nyo cwiny dyewor, nyo okogweno, nyo odiko. 36Wugwokke, ka ce obino oyotoyot pe onoŋwu wunino woko. 37Lok ma awaco botwu-ni, awaco bot dano ducu ni, Wuki piny.”","num_words":840,"character_repetition_ratio":0.037,"word_repetition_ratio":0.0,"special_characters_ratio":0.266,"stopwords_ratio":0.285,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Tekwaro 21 ACO85 - Yekocapat ote, oywe kacel ki - Bible Search\\n2 Tekwaro 20 2 Tekwaro 22\\n2 Tekwaro 21\\nLoc pa Jekoram kabaka me Juda\\n(2 Luker 8.16-24)\\n1Yekocapat ote, oywe kacel ki kwarine, ci giyiko kacel ki kwarine i gaŋ kal pa Daudi; wode Jekoram aye oleyo ka tyene. 2En yam tye ki omegine, ma gin awobe pa Yekocapat: Ajaria, Jekiel, Jekaria, Ajaria, Mikael, ki Cepatia; gin ducu onoŋo awobe pa Yekocapat kabaka me Juda. 3Wongi omiyogi mot madito, me ryal, me jabu, ki me jami mabeco me wel, ki gaŋi mogo ma i Juda ma girumogi ki cel gogo; ento en omiyo ker bot Jekoram, pien Jekoram obedo latin kayone. 4Ka Jekoram obedo wi komker pa wonne ma doŋ kerre omoko matek, ci oneko omegine woko ducu ki pala lucwan, kacel ki rwodi mogo ma i Icrael. 5Jekoram ocamo ker ma mwaka me ditte pyeradek wiye aryo, ci obedo ka loc i Jerucalem pi mwaka aboro. 6Obedo ka lubo kit pa luker me Icrael, kun tiyo kit macalo jo me ot pa Akab gutiyo; pien dakone nya pa Akab. Obedo ka tiyo gin ma nen marac i waŋ Rwot. 7-Ento Rwot pe omito tyeko Juda woko ducu, pi laticce Daudi, kit ma con ocikke bote ni ebimiye bedo ki mac tara, en ki likwaye matwal.\\n8-I karene en aye jo Edom gujemo iye woko i kom loc pa Juda, ci guketo kabakagi pigi kengi. 9Jekoram okato loka kacel ki ludito monnye ki ludito ma giloyo gadigadi lwennye ducu; en oa woko i dyewor olwenyo i kom jo Edom. Jo Edom onoŋo gurumo en woko kacel ki ludito ma giloyo gadigadi lwennye. 10Kit meno Edom ojemo woko i kom loc pa Juda nio wa onyoo. Ka dok Libna bene ocako jemo woko i kom locce i kare-nu, pien en otyeko bwoto Rwot, Lubaŋa pa kwarine.\\n11Dok bene en ogero waŋ jogi i wi godi i lobo godi me Juda; en omiyo jo ma gibedo i Jerucalem gucako woro jogi, ma pe doŋ gitye ki gen i kom Rwot, omiyo Juda oŋak. 12Cut olimo waraga ma oa ki bot lanebi Elia, ma wacce ni, “Rwot Lubaŋa pa kwaru Daudi owaco kuman ni, ‘In pe ilubo kit pa woru Yekocapat, nyo kit pa Aca kabaka me Juda, 13ento ibedo ka lubo kit pa luker me Icrael, ityeko miyo jo Juda ki jo ma gibedo i Jerucalem guworo jogi, macalo jo me ot pa Akab gumiyo jo Icrael guworo jogi; dok bene ityeko neko omegini woko ducu, jo me ot pa woru, ma onoŋo gibeco gikato in. 14Nen, Rwot bikelo can madwoŋ i kom lwakki, i kom litinoni, i kom monni, ki i kom jamini ducu; 15in kikomi ibibedo ki two matek two ma i cin ii-gu ducu, nio ka min ii bikatti woko jwijwi pi two meno.’ ”\\n16Rwot omiyo kiniga omako jo Piliciti ki jo Arab ma gibedo cok ki jo Etiopia; ci gubino gulwenyo i kom Jekoram. 17Ka gubinoka lweny i kom Juda gumonyo lobogi, ci guyako jami ducu ma gunoŋo, Gutero jami ma i of pa kabaka, ki awo bene ki monne, guweko wode acel keken mudoŋ, en aye Yekoakaj, ma wode matidine.\\n18I ŋe magi ducu Rwot opwode omiye two i cin iye ma pe twero can. 19Ka omedde i ŋe mwaka aryo, ci min iye obino woko pi two meno, ci oto ki arem kom madwoŋ. Lwakke pe gumoko mac wacel pi miye deyo kit ma gimoko kwede mac pi kwarine. 20En ooamo ker ma mwaka me ditte pyeradek wiye aryo, ci obedo ka loc i Jerucalem pi mwaka aboro; cwiny dano mo pe ocwer pi tone. Giyike i gaŋ kai pa Daudi, ento pe giyiko kome i Lyel pa luker.","num_words":603,"character_repetition_ratio":0.048,"word_repetition_ratio":0.027,"special_characters_ratio":0.246,"stopwords_ratio":0.302,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Cung Matek pi Lok Ada Madok i kom To | Wi Lubele me Anyama\\nWi Lubele—Me Akwana i Kacokke | April 2019\\nKWAN I LEB Abua Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Armenian (West) Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel Cambodian Catalan Cebuano Changana (Mozambique) Chavacano Chichewa Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Congolese Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Damara Dangme Danish Dayak Ngaju Digor Douala Drehu Dutch Ecuadorian Sign Language Edo Efik English (Leb Muno) Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Gitonga Greek Sign Language Greenlandic Grik Guadeloupean Creole Guarani Guatemalan Sign Language Gujarati Gun Haitian Creole Hausa Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Iban Ibanag Ibinda Ibru Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenyan Sign Language Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Niuean Norwegian Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Salvadoran Sign Language Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu\\nPWONY ME ANYAMA ME 16\\nCung Matek pi Lok Ada Madok i kom To\\n“Wangeyo poko cwiny me ada ki cwiny me goba.”​—1 JON 4:6.\\nWER 73 Miwa Tekcwiny\\nMe ka nywako i kwer ma pe yomo cwiny Lubanga, tem kweyo cwiny wadini ka wurwenyo dano me amara i to (Nen paragraf 1-2) *\\n1-2. (a) Catan dong obwolo dano i yo mapatpat ango? (b) Gin ango ma wabinyamo i pwony man?\\nCATAN “won goba” obwolo dano nicakke wa i kare pa Adam ki Kawa. (Jon 8:44) Gobane mogo tye iye pwony goba i kom to kacel ki kwo i nge to. Pol pa tim ki kwer me tekwaro jenge i kom pwony goba pa Catan i kom to. Macalo adwogine, omegiwa ki lumegiwa mapol myero ‘gulweny matek pi niye’ ka ngat mo oto ki ganggi nyo i kabedogi.​—Juda 3.\\n2 Ka itye ka nongo dic me nywako i kwer magi, gin ango ma twero konyi me cung matek pi lok ada ma Baibul pwonyo i kom to? (Ep. 6:11) Itwero cuko ki jingo cwiny Lakricitayo lawoti ma tye ka nongo dic me nywako i kwer ma pe yomo cwiny Lubanga nining? Pwony man binyamo tira ma Jehovah ominiwa. Mukwongo, kong wanenu gin ma Baibul waco i kom to.\\nLOK ADA I KOM KIT MA JO MUTO GITYE KWEDE\\n3. Ngo mutimme macalo adwogi me goba me acel?\\n3 Pe obedo miti pa Lubanga ni dano myero guto. Ento wek gumedde ki bedo kwo pi naka, Adam ki Kawa onongo myero guwiny Jehovah, ma ominigi cik ma lubone yot ni: “Yat me ngeyo gin maber ki marac pe icam, pien i nino ma ibicamo iye, en aye ibito iye bene.” (Acak. 2:16, 17) Ci Catan otugo peko. En otiyo ki twol me waco bot Kawa ni: “Pe wubito.” Ki cwercwiny madit, Kawa oye goba-ni ci ocamo nyig yat meno. Lacen, cware bene ocamo. (Acak. 3:4, 6) I yo ma kit man, bal ki to odonyo i lobo.​—Rom. 5:12.\\n4-5. I yo ma nining ma Catan tye ka medde ki bwolo dano?\\n4 Adam ki Kawa guto, kit ma Lubanga onongo owaco ni bitimme kwede. Ento Catan pe ojuko waco lok goba i kom to. Lacen en ocako waco goba mukene. Goba acel i kin goba mapol magi aye pwony ni ka kom dano oto, tye gin mo ma pud dok medde ki kwo calo cwiny. Goba meno ma dong iye opokke mapatpat-ti obwolo dano mapol ata nio wa i karewa-ni.​—1 Tem. 4:1.\\n5 Pingo goba magi bwolo jo mapol tutwal? Catan ngeyo kit ma dano winyo kwede i kom to, dok en tiyo ki ngec man me tuko ki wigi. Kit macalo kicweyowa me kwo pi naka, wan ducu pe wamito to. (Latit. 3:11) Waneno to calo lamonewa.​—1 Kor. 15:26.\\n6-7. (a) Catan tika dong ogengo dano ducu ki ngeyo lok ada i kom to? Tit kong. (b) I yo ango ma lok ada me Baibul gonyowa ki i lworo jo muto?\\n6 Kadi bed ni Catan dong oyelle matek, ento en pe otwero gengo dano ki ngeyo lok ada i kom to. Ki lok ada, tye jo mapol ma dong gingeyo dok gitito gin ma Baibul pwonyo madok i kom kit ma jo muto gitye kwede ki gen ma tye pi jo muto. (Latit. 9:5, 10; Tic 24:15) Lok ada magi kweyo cwinywa, dok konyowa pe me bedo ki lworo nyo akalakala i kom gin ma timme ka dano oto. Me labolle, wan pe walworo jo muto, dok pe walworo ni gin mo marac bitimme i kom jowa me amara ma guto. Wangeyo ni pe gitye kwo dok pe gitwero yelo ngat mo. Bedo calo gunino nino matut. (Jon 11:11-14) Wangeyo bene ni jo muto pe gingeyo cawa. Dong i kare me cer, kadi wa jo ma guto pi mwaki miya mapol gubiwinyo calo gimiyo mere wanggi manok ci guyabo cutcut.\\n7 Labongo akalakala mo, iye ni lok ada i kom jo muto niang iye yot. Pud dong pat adada ki goba pa Catan ma nyweno wi dano! Medo i kom rwenyo dano, goba magi bene balo nying Lacwecwa. Me konyowa wek waniang peko ma goba pa Catan okelo, wabinyamo lapeny magi: I yo ma nining ma goba pa Catan obalo nying Jehovah? I yo ma nining ma goba magi cayo niye i kom ginkok pa Kricito? Goba magi omedo arem ki deno can bot dano nining?\\nGOBA PA CATAN OKELO ADWOGI MARACO MAPOL\\n8. Kit ma kinyuto kwede i Jeremia 19:5, i yo ango ma goba pa Catan i kom jo muto balo kwede nying Jehovah?\\n8 Goba pa Catan i kom jo muto balo nying Jehovah. Goba magi tye iye pwony goba ni jo muto kiwangogi i mac me kapiny. Pwony ma kit man balo nying Lubanga! I yo ma nining? Pwony man weko dano tamo ni Lubanga ma lamar tye ki kit maraco calo Catan. (1 Jon 4:8) Meno miyo iwinyo nining? Ma pire tek loyo, pwony meno weko Jehovah winyo ningo? Nge ni en dag tim me uno dano i yo mo keken.​—Kwan Jeremia 19:5.\\n9. I yo ango ma goba pa Catan gudo kwede niye pa dano i kom ginkok pa Yecu ma kiloko iye i Jon 3:16 ki 15:13?\\n9 Goba pa Catan i kom to cayo niye i kom ginkok pa Kricito. (Mat. 20:28) Goba pa Catan mukene aye ni dano tye ki cwiny nyo tipo mo ma pe to. Ka man lok ada, ci dano ducu gikwo pi naka, dok onongo pe bimitte ni Kricito oto piwa wek wanong kwo ma pe tum. Wi opo bene ni to pa Kricito obedo lanyut me mar ma pud dong dit loyo ma kinyuto ki wan dano. (Kwan Jon 3:16; 15:13.) Tam kong kit ma Jehovah gin ki Wode giwinyo kwede i kom pwony ma cayo mic ma pire tek meno!\\n10. I yo ango ma goba pa Catan i kom to omedo cwercwiny ki peko i kom dano?\\n10 Goba pa Catan medo cwercwiny ki peko i kom dano. Lunywal ma gitye ka kumo pi to pa latingi pol kare kiwacigi ni Lubanga okwanyo latingi me bedo malaika i polo. Tika goba pa Catan-ni kweyo cwinygi nyo medo aremgi ameda? Pwony goba i kom mac me kapiny dong kitiyo kwede me cwako tim mogo maraco, ma i kine tye iye wango jo ma gukwero pwony pa kanica i kom yat. Spanish Inquisition obedo kot pa Katoli ma kicako i lobo Spain yam con, dok obedo ka uno ki keto can malit i kom jo ma niyegi pat ki me Dini pa Katoli. Lungolkop mogo me kot man onongo giwango jo ma gikwero pwony pa Katoli i kom yat, wek gungut i kom balgi ma peya guto pien gitamo ni man weko gibwot ki i mac me kapiny i nge to. I lobe mapol, dano gitamo ni omyero giwor kwarigi ma guto, giminigi deyo nyo giyeny gum ki botgi. Jo mukene gitimo jami calo guro\/yabo lyel me yomo cwiny kwarigi ma guto wek pe guyelgi. Ki cwercwiny, niye ma ojenge i kom goba pa Catan pe kelo kwe cwiny me ada. Me ka meno, kelo par ki lworo mukato kare woko.\\nKIT MA WATWERO CUNG MATEK PI LOK ADA ME BAIBUL\\n11. I yo ango ma wadi ki lurem ma pe gitye ki cwiny marac gitwero diyowa me nywako i tim ma Baibul pe cwako?\\n11 Mar pi Lubanga ki Lokke jingowa me bedo luwiny bot Jehovah kadi bed wadiwa nyo luremwa gitye ka keto dic i komwa me nywako i kwer ma pe rwatte ki cik me Baibul. Gimito ni lewic omakwa ka pe waribbe kwedgi, kun giwaco ni pe wamaro nyo waworo lato-ni. Nyo giromo wacci timwa-ni biweko lato-ni yelo jo makwo i yo mo. Watwero cung matek pi lok ada me Baibul nining? Kong wanenu kit me keto cik ma igi lac me Baibul mogo i tic.\\n12. Kwer mene ma kwako jo muto ma pe rwatte ki ginacoya?\\n12 Mok tammi me ‘pokke woko’ ki i kwer ki tim me tekwaro ma pe rwatte ki Baibul. (2 Kor. 6:17) I lobo mo acel ma tye i nam me Caribbean, jo mapol giye ni ka ngat moni oto, “tipone” romo dong kenyu kun woto ki uno jo ma yam gitere marac. Buk mo acel owaco ni “tipo-ni” twero bene “kelo ayelayela i kabedo meno.” Kwer ma tye i kabedo mapol i Afrika aye ni kiweko mac bedo ka lyel i gang lyel dyewor benebene. Pi tyen lok ango? Jo mogo gitamo ni tim man gengo bino pa cen maraco! Wan macalo jo pa Jehovah, pe waye nyo wanywako i kwer nyo tim me kwiya piny ma cwako goba pa Catan!​—1 Kor. 10:21, 22.\\nKwedo lok me Baibul ki diro ki dong lok ki mwolo bot wadini ma pe gitye Lucaden pa Jehovah twero konyi me gengo tele i kinwu (Nen paragraf 13-14) *\\n13. Ka itye ki gung cwiny i kom kwer moni, ngo ma omyero itim ma lubbe ki Yakobo 1:5?\\n13 Ka itye ki gung cwiny i kom kwer moni, leg bot Jehovah kun ipenye ni omini ryeko. (Kwan Yakobo 1:5.) Dok i nge meno kwed lok i bukkewa. Ka mitte, peny tam ki bot luelda me kacokkewu. Pe gibititi gin me atima, ento gitwero konyi me nongo cik ma igi lac me Baibul, calo mogo ma kinyamo i pwony man. Ka itimo jami magi, nongo itye ka pwonyo ‘ryekoni’ dok ryeko man bikonyi me “poko gin maber ki gin marac.”​—Ibru 5:14.\\n14. Watwero gwokke nining wek pe waket ariya i nyim jo mukene?\\n14 “Gin ducu ma wutiyo, wutim ducu pi miyo deyo bot Lubanga. Pe wubal cwiny [ngat mo].” (1 Kor. 10:31, 32) Ka watye ka moko tamwa me nywako i kwer moni nyo pe, omyero bene watam i kom kit ma tamwa bigudo kwede cwiny ma ngolo kop pa jo mukene, tutwalle Lukricitayo luwotwa. Pe wamito ni waket ariya i nyim ngat mo keken! (Mar. 9:42) Dok bene, pe wamito balo cwiny jo ma pe gitye Lucaden pa Jehovah. Mar biweko waloko kwedgi ki mwolo, i yo ma kelo deyo bot Jehovah. Pe omyero wadaa ki dano nyo waca kwergi. Wi myero opo ni, mar tye ki teko! Ka wanyuto mar kun bene wamwol dok wawor, ci watwero konyo me loko cwiny jo ma dagwa.\\n15-16. (a) Pingo tye me ryeko me weko jo mukene ngeyo ka cungoni? Mi labol. (b) Lok pa Paulo ma kicoyo i Jo Roma 1:16 gudowa nining?\\n15 Wek dano me kabedowu gunge ni ibedo Lacaden pa Jehovah. (Ic. 43:10) Ka ngat mo me pacowu oto, wadini ki jiraniwu igi twero wang i komi ka pe inywako i kwer mogo. Twero bedo yot me gengo peko man ka onongo itittigi con pi niyeni. Francisco, ma bedo i lobo Mozambique, ocoyo ni: “I kare ma an wan ki dakona, Carolina wapwonyo ada, wawaco bot wadiwa ni dong pe wabiworo jo muto. Kiketowa i atematema matek i kare ma lamin Carolina oto. Gin ma kitimo i tekwarowa aye ni kilwoko lyel i kwer mo. Ka dong wat macok loyo pa lato-ni myero obut ka ma kionyo iye pii ma kilwoko ki lyel pi dyewor adek. Gitamo ni man yomo cwiny tipo pa lato. Jo gang pa Carolina onongo gimito ni en aye obut ka ma kionyo iye pii man.”\\n16 Francisco gin ki dakone gudok i lok man nining? Francisco otito ni: “Kit macalo wan wamaro Jehovah dok wamito yomo cwinye, wakwero nywako i kwer meno. Jo gang pa Carolina cwinygi owang matek adada. Gukok i komwa ni wan pe wamiyo woro bot jo muto dok guwaco ni wadiwa pe dong gibimiyowa kony nyo limowa. Kit ma onongo watyeko tittigi pi niyewa con, pe dong wanywako lok mo kwedgi ma igi tye ka wang. Wadiwa mukene dok gucako cwakowa, kun giwacci wan onongo dong watyeko tito ka cungowa con. I nge kare mo, wadi pa Carolina cwinygi opye, dok wabedo ki kare me yubo wat. Ki lok ada, mukene gibino wa i pacowa me penyo pi bukkewa ma jenge i Baibul.” Dong pe omyero wawek lewic omakwa me cung matek pi lok ada madok i kom to.​—Kwan Jo Roma 1:16.\\nMI KONY DOK IKWE CWINY JO MA KUMO\\nLurem me ada gikonyo dok gikweyo cwiny jo ma gurwenyo danogi me amara i to (Nen paragraf 17-19) *\\n17. Ngo ma twero konyowa me bedo larem me ada bot Lakricitayo lawotwa ma tye ka kumo?\\n17 Ka Lakricitayo lawotwa orwenyo danone me amara, omyero watemme matek me bedo ‘larem me ada, omego ma kinywalo me nywako peko ki omegine.’ (Car. 17:17) Watwero bedo ‘larem me ada’ nining, tutwalle ka omego nyo lamego moni tye ka nongo dic me nywako i kwer ma pe rwatte ki cik me Baibul? Wanenu kong cik ma igi lac aryo me Baibul ma twero konyowa me kweyo cwiny jo ma kumo.\\n18. Pingo Yecu okok ki pig wange, dok ngo ma waromo pwonyo ki i lanene?\\n18 “Wukok bene kacel ki jo ma kok.” (Rom. 12:15) Waromo nongo tek me ngeyo gin ma myero wawac bot ngat ma orwenyo danone me amara. I kine mukene pig wangwa romo gudo cwinygi loyo lokwa. I kare ma larem Yecu ma nyinge Lajaro oto, Maliam, Marita, ki jo mukene gukoko omingi ki laremgi matek. Ma Yecu oo nino angwen i nge to pa Lajaro, en bene “okok ki pig wange,” kadi bed en ongeyo ni ebicero Lajaro woko. (Jon 11:17, 33-35) Koko pa Yecu ki pig wange onyuto kit ma Jehovah owinyo kwede i kom to pa Lajaro. Pig wang Yecu bene omoko marre pi jo gang pa Lajaro, dok labongo akalakala mo, man okweyo cwiny Maliam ki Marita. I yo acel-lu, ka omegiwa ki lumegiwa gineno ni wamaro dok waparo pigi, man weko gingeyo ni pe gitye kengi ento gitye ki lurem ma marogi.\\n19. Ka watye ka kweyo cwiny Lakricitayo lawotwa mo ma tye ka kumo, i yo ma nining ma watwero tic ki Latitlok 3:7?\\n19 “Kare me ling alinga, ki kare me lok.” (Latit. 3:7) Yo acel me kweyo cwiny Lakricitayo lawoti ma kumo aye me winyo lokke. Mi kare ki omeru me tito gin ma tye i cwinye, dok pe iwek i owang ka en tye ka loko “lok atata.” (Yubu 6:2, 3) Romo bedo ni en ool matek pi lyeto ma tye ka nongone ki bot wadine ma pe gitye Lucaden pa Jehovah. Pi meno leg kwede. Leg ‘Lawiny lega’ wek omiye teko ki tam ma atir. (Jab. 65:2) Ka twere, kwan Baibul kacel kwede. Nyo wuromo kwano pwony mo ma rwatte ki i bukkewa, calo gin mutimme i kwo pa ngat mo, ma romo cuko cwinye.\\n20. Gin ango ma wabinyamo i pwony ma lubo man?\\n20 Pud dong watye ki mot madit me ngeyo lok ada i kom jo muto ki anyim mamwonya ma tye ka kuro jo ma gitye i lyel! (Jon 5:28, 29) Dong, i lokwa ki ticwa, omyero wacung matek pi lok ada me Baibul dok wanywak ki jo mukene i cawa mo keken ma opore. Pwony ma lubo man bilok i kom yo mukene ma Catan tiyo kwede me gwoko dano i colpiny​—tim tyet. Wabineno pingo omyero wagwokke ki tim nyo galowang ma kubbe ki owic me tim jokjok.\\nI yo ango ma ngeyo lok ada i kom to kweyo cwinywa?\\nGoba pa Catan i kom to okelo adwogi maraco ango?\\nWatwero cung matek pi lok ada madok i kom to nining?\\nWER 24 Wubin i Wi Got pa Jehovah\\n^ par. 5 Catan ki jogine gubwolo dano ki lok goba mapol i kom kit ma jo muto gitye kwede. Goba magi giweko dano donyo i kwer mogo ma pe rwatte ki ginacoya. Pwony man bikonyi me gwoko genneni bot Jehovah ka jo mukene giketo lyeto i komi me nywako i kwer magi.\\n^ par. 55 LOK I KOM CAL: Lucaden aryo gitye ka kweyo cwiny watgi ma orwenyo danone me amara i to.\\n^ par. 57 LOK I KOM CAL: I nge kwedo lok i kom kwer mogo ma kitimo i ka lyel, Lacaden man tye ka tito niyene bot wadine ki mwolo.\\n^ par. 59 LOK I KOM CAL: Luelda me kacokke gitye ka kweyo cwiny Lacaden mo ma orwenyo danone me amara i to.\\nTika Itye ka Cobo Ticci Ducu Kakare?\\nLub Lanen pa Yecu Wek Ibed ki Kuc\\nJol Kony pa Jehovah Wek ilo Lweny i kom Cwiny Maraco\\nLIFE STORY Wanongo “Tiko mo Acel me Wel”\\nText Yero Bukke me kompiuta me akwanya WI LUBELE—ME AKWANA I KACOKKE April 2019\\nWI LUBELE—ME AKWANA I KACOKKE April 2019","num_words":3188,"character_repetition_ratio":0.062,"word_repetition_ratio":0.003,"special_characters_ratio":0.233,"stopwords_ratio":0.275,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jeremia 15 ACO85 - Lacen Rwot owacca ni, “Kadi bed - Bible Search\\nJeremia 14 Jeremia 16\\nCan ma Rwot biketo i kom Juda ki kinigane\\n1-Lacen Rwot owacca ni, “Kadi bed Moses ki Camuel gubedo ka Cuŋ i nyima kun gipido kweda, an kica pe bimaka i kom lwak man wacel. Wek gua ki i nyima gucit woko. 2-Ka ce inen gupenyo ka kwene ma myero gicit iye, wuwac botgi ni an Rwot awaco botgi ni,\\n“Jo mogo bito woko ki two gemo,\\nmeno en aye ka ma gibicito iye!\\nJo mukene gibito i lweny ginekogi woko ki pala lucwan,\\nJo mogo kec aye ma binekogi meno en aye ka ma gibicito iye!\\nKi jo mogo gibimakogi giterogi woko macalo opii,\\n3An Rwot, dok atyeko moko kit jami aŋwen maraco ma bityekogi: gibinekogi woko liweŋ ki pala lucwan, gwogi biywayo komgi muto-ni bedo me acamagi, winyo bene gibicamo komgi; ki lee mager me tim doŋ gibimwodogi gityekogi woko liweŋ. 4-Dok abimiyo gibedo gin ma miyo ker me lobo ducu gibedo ki lworo, pi gin ma Manace wod pa Kejekia kabaka me Juda yam otimo i Jerucalem.\\n5“Aŋa ma kica bimako i komwu, wun jo Jerucalem,\\nnyo aŋa kono ma bikumo piwu?\\nAŋa ma koŋ bilokke cuŋ pi kare malac\\npi penyo kit macalo wun wutye kwede?\\n6Wun doŋ wutyeko kwera woko, man Rwot ma owaco,\\nwumedde wubedo ka dok cen kare ducu.\\nPi meno aye mumiyo aryeyo ciŋa i komwu\\nci anekowu atyekowu woko;\\ndoŋ aol woko ki timo kica botwu.\\n7I gaŋi ducu ma i lobowu,\\nabedo ka pyetowu ki oderona.\\nAnekowu atyekowu woko, wun jona,\\npien pe wumedo ki lokke wuweko\\ntimo timwu marac-ci.\\n8Anyayo wel-mon-togi doŋ odoko dwoŋ\\nmakato kweyo me dog nam woko.\\nAneko awobewu woko ma komgi pud tek,\\ndok amiyo megigi gubedo ki can ki arem malit adada.\\nAmiyo bene remcwiny ki lworo madwoŋ\\nopoto i komgi oyotoyot laboŋo galle.\\n9Dako ma onoŋo onywalo litinone abiro kulu cwinye odem woko;\\notemo yweyo ci pe romo ywe kadi matidi mo.\\nDyeceŋ ma en tye iye olokke odoko colpiny;\\nobedo ki lewic ma noŋo cwinye opoŋ woko ki can.\\nDoŋ jo megi mukene ma gudoŋ,\\nabimiyo lukworgi nekogi woko ki pala lucwan,\\nJeremia okok bot Rwot\\n10Can i wiya! Piŋo maa onywala? Oweko alwenyo, nyo ada dok apyemo ki jo ducu ma i lobo. An cen pe amiyo limma me konyo ŋatti, kun amito magoba iye, dok bene nene pe adeno lim ki bot ŋat mo; ento inoŋo ni dano acel acel tye ka loko lok me cena woko acena. 11Ai Rwot, mi lok ma giloko kun gicena kwede-ni obed kumeno ka ce nene pe atiyo gin ma tye atir i nyimi, dok ka ce nene pe apido kwedi lok wa i kom lukworra i kare ma onoŋo gitye i can dok ki cwercwiny mukato kare. 12Dano twero turo nyonyo, nyonyo ma gikelo ki i lobo ma tye yo tuŋ acam kacel ki mola?\\n13“Lonyowu kacel ki limwu ma yam wukano abimiyo giyako woko laboŋo wel, pi balwu ducu ma doŋ wutyeko timo ma oromo i lobowu-ni woko liweŋ. 14Abimiyo wubedo opii pa lumerokwu kun wutiyo tic botgi i lobo ma pe wuŋeyo, pien mac doŋ olyel ki i kinigana ma bibedo ka waŋ nakanaka.”\\n15Mumiyo Jeremia owacci,\\n“Ai Rwot, in iniaŋ dok iŋeyo.\\nPo pira dok ikonya,\\ndok bene myero icul kwor i kom jo ma mito neka woko-ni.\\nPe myero idi cwinyi i kom jo ma gimito neka woko;\\nmyero iŋe bene ni piri omiyo atye ka ciro lok me cac matek.\\n16Ka yam lokki obino bota,\\nci acamo ki cwinya matek,\\nlokki olokke odoko gin me yomcwiny bota,\\ndok obedo gin ma yomo cwinya adada;\\npien an doŋ gilwoŋa a ki nyiŋi,\\nai Rwot Lubaŋa me mony.\\n17Yam pe abedo kacel ki jo ma nyero nyero ata pi noŋo yomcwiny me lobo-ni,\\nan kikoma gira cwinya pe obedo yom wacel.\\nPi tic ma onoŋo in imiya, abedo kena,\\ndok kinigani oketo koma woko.\\n18Piŋo mono aremma pe gik,\\nma burra bene doŋ odoko gin ma pe can,\\nokwero gire caŋ woko?\\nIn imito ilokke ibed bota calo kulu ma bwolo dano abwola,\\ncalo pii ma two woko-ni?”\\n19Pi meno Rwot owaco kuman ni,\\n“Ka ilokke idwogo bota, ci abigami doki,\\nci ibicuŋ i nyima kare ducu.\\nKa ce ibedo ka loko lok maber ma konnye tye,\\nma pe iloko gin mo ma konnye pe,\\nabiloko in doŋ ibedo ma ka doga.\\nDano gibilokke gidwogo boti,\\nento in pe ibilokke idok botgi.\\n20Doŋ abiketo in ibedo bot lwak man\\nmacalo cel gogo me mola ma girumo maber;\\ngin jo-nu gibilwenyo i komi,\\nento pe gibiloyi ki lweny,\\npien an atye kwedi abikoki dok abilari,\\n21Abilari woko ki i ciŋ jo maraco,\\ndok abikoki woko ki i ciŋ jo ma tye laboŋo kica.”","num_words":721,"character_repetition_ratio":0.035,"word_repetition_ratio":0.0,"special_characters_ratio":0.23,"stopwords_ratio":0.272,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luŋolkop 1 ACO85 - Ka Yocwa doŋ oto, jo Icrael gucako - Bible Search\\nYocwa 24 Luŋolkop 2\\nJo Juda ki jo Cimeon gumako Adoni-bejek\\n1Ka Yocwa doŋ oto, jo Icrael gucako penyo dog Rwot ni, “Aŋa ma bikwoŋo cito piwa ka lweny i kom jo Kanaan?” 2Ci Rwot ogamo ni, “Jo Juda aye gibicito; nen, atyeko miyo lobo-ni i ciŋgi.” 3Jo Juda guwaco bot utmegigi jo Cimeon ni, “Wubin wunywak kwedwa wot i lobo ma gipoko botwa ki kwir-ri, wek walweny i kom jo Kanaan, Wan bene wabinywako kwedwu wot kit meno i lobo ma gipoko botwu,” Mumiyo jo Cimeon gucito kwedgi. 4Ka jo Juda gucito kunnu, Rwot omiyo jo Kanaan ki jo Periji i ciŋgi, ci guloyo dano alip apar i Bejek. 5Gurwatte ki Adoni-bejek kabaka me Bejek i gaŋŋe kunnu, gulwenyo i kome, ci guloyo jo Kanaan ki jo Periji. 6Adoni bejek oriŋo woko, ento gulubo kore, gumake, guŋolo twoni ciŋe woko, ki twoni tyene. 7Adoni-bejek owacci, “Yam luker pyerabiro ma giŋolo twoni ciŋgi ki twoni tyengi gubedo ka coko ŋide cam i te mejana; kit ma yam atimo i komgi-ni, Lubaŋa oculla kit meno.” Gitere i Jerucalem, ci oto kunnu.\\nJo Juda guloyo Jerucalem ki Kebron\\n8Ka dok jo Juda gulwenyo i kom Jerucalem, gumako woko, guneko jo ma tye iye ki pala lucwan, ka guwaŋo woko ki mac. 9Ka lacen jo Juda dok gucito ka lweny i kom jo Kanaan ma gibedo i lobo godi, ki i Negeb, ki i pwor got. 10Jo Juda gucito bene ka lweny i kom jo Kanaan ma gibedo i Kebron, ci guloyo Cecai, Akiman ki Talmai. Gaŋ ma koni gilwoŋo ni Kebron, yam nyiŋe obedo Kiriat-arba.\\nOtiniel oloyo Debir ci gimiye Akaca obed dakone\\n11Ka gua ki kunnu, gucito ka lweny i kom jo ma gibedo i Debir. Nyiŋ Debir yam obedo Kiriat-ceper. 12Ci Kaleb owacci, “Ka ŋatti mo olwenyo i kom Kiriat-ceper ce omako, ci abimiye nyara Akaca obed dakone.” 13Otiniel wod pa Kenaj, ma omin Kaleb matidine, aye omako, ci Kaleb omiye nyare Akaca obedo dakone. 14Ka nyako ocito bot cware, ci odiye ni openy poto mo bot wonne. Opye piny ki i wi kanane ci Kaleb openye ni, “Imito gin aŋo?” 15Nyare ogamo ni, “Miya mot mo; macalo doŋ iketa wa i lobo Negeb, dok imiya waŋ it mo bene.” Kaleb omiye waŋ it ma tuŋ malo ki waŋ it ma tuŋ piny bene.\\nKabedo ma jo Juda ki Benjamin gumayo\\n16Likwayo pa jo Keni, ma jo pa oc Moses, gucito kacel ki jo Juda kun gia ki i gaŋ Otit, gucito wa i tim me lobo Juda ma tye i Negeb ma cok ki Arad; gucito, gubedo kacel ki jo Amalek. 17Jo Juda gucito kacel ki utmegigi jo Cimeon, ci guloyo jo Kanaan ma gibedo i Jepat, Gudyero gaŋ meno i ciŋ Rwot, gujwero woko; mumiyo nyiŋ gaŋ meno gilwoŋo ni Korma*. 18Juda dok omako Gaja ki lobo ma i ŋete, Acikelon ki lobo ma i ŋete ki Ekron ki lobo ma i ŋete. 19Rwot obedo ki Juda, mumiyo ocamo lobo godi odoko mere; ento ryemo jo ma gibedo i bar oloye, pien onoŋo gitye ki gadigadi lweny me nyonyo. 20Kebron gimiyo bot Kaleb, kit ma yam Moses ociko-ni; en oryemo likwayo pa Anak adek woko ki kunnu. 21-Ento jo Benjamin pe guryemo jo Jebuc ma gibedo i Jerucalem, mumiyo jo Jebuc gunywako bedo i Jerucalem kacel ki jo Benjamin o kwede wa onyoo.\\nLikwayo pa Yucepu gumayo Betel\\n22Jo me ot pa Yucepu bene gucito ka lweny i kom Betel, ci Rwot obedo kwedgi. 23Gucwalo lurot-piny i Betel, meno aye gaŋ ma yam gilwoŋo ni Luj. 24Ka lurot-piny guneno dano mo ka bino kun oa ki i gaŋ, guwacce ni, “Nyut botwa yo me donyo i gaŋ ba, ci wabitimi maber.” 25En onyuto botgi yo me donyo i gaŋ, ci guneko dano ina gitye iye ki pala lucwan; ento guweko laco meno ki ludoggolane gucito. 26Dano meno ocito i lobo pa jo Kit, ogero iye gaŋ, ocako nyiŋe ni Luj; meno aye obedo nyiŋe o kwede wa onyoo.\\nKabedo ma jo Manace ki jo Epraim gumayo\\n27-Jo Manace pe guryemo jo ma gibedo i Bet-cean ki i gaŋi matino ma i ŋete, kadi jo ma gibedo i Taanak, Dor, Ibleam ki Megido ki i gaŋi matino ma i ŋetgi; ento jo Kanaan gucerre ci gubedo i lobo-nu. 28Ka jo Icrael gudoko tek, ci gudiyo gin jo Kanaan ki tic muroni, ento pe guryemogi woko ducu.\\n29-Jo Epraim pe guryemo jo Kanaan ma gubedo i Gejer, ento jo Kanaan gubedo i kingi i Gejer.\\nKabedo ma kaka mukene gutero\\n30Jo Jabulon pe guryemo jo ma gibedo i Kitron, kadi jo ma gibedo i Nakalol; ento jo Kanaan gubedo i kingi, ci guketogi i tic muroni.\\n31Jo Acer pe guryemo jo ma gibedo i Akko, kadi jo ma gubedo i Cidon, Aklab, Akijib, Kelba, Apik ki Rekob. 32Ento jo Acer gubedo i kin jo Kanaan ma gin wegi lobo-nu, pien pe guryemogi woko.\\n33Jo Naputali pe guryemo jo ma gibedo i Bet-cemec ki Bet-anat, ento gubedo i kin jo Kanaan ma gin wegi lobo-nu. Kadi bed kumeno, guketo jo Bet-cemec ki Bet-anat i tic muroni.\\n34Jo Amor gudiyo jo Dan, gudwokogi wa i lobo godi, pe guye ni gucit i bar. 35Jo Amor gucerre gubedo i got Kerec, i Aijalon ki i Calabim. Ento jo me ot pa Yucepu gubedo ka diyogi matek, ci guketogi i tic muroni. 36Waŋ lobo pa jo Amor ocakke ka ma giito iye malo i Akrabim, oa ki i Cela ocito malo.","num_words":898,"character_repetition_ratio":0.077,"word_repetition_ratio":0.0,"special_characters_ratio":0.244,"stopwords_ratio":0.312,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Jehovah Miyo Bakacic Bot Jo ma Yenye | Pwony me Anyama\\n“Ngat ma mito nyiko cok bot Lubanga myero oye ni en tye ada, dok bene ni en miyo bakacic bot jo ma yenye.”—IBRU 11:6.\\nWER: 85, 134\\nItwero bedo labongo akalakala nining ni Jehovah miyo mot bot luticce?\\nJehovah omiyo mot bot luticce i kare macon nining?\\nMot ango ma wanongo ki bot Jehovah?\\n1, 2. (a) Mar kubbe ki niye nining? (b) Lapeny mene ma wanyamogi?\\nWAMARO Jehovah “pien en okwongo marowa.” (1 Jon 4:19) Me nyuto marre, Jehovah okwongo miyo mot bot luticce ma lugen. Ka wamedde ki maro Lubangawa, ci niyewa bene bijing matek, pe ni en tye keken ento bene pe wabibedo ki akalakala ni en miyo mot bot jo ma marre.​—Kwan Jo Ibru 11:6.\\n2 Jehovah maro miyo mot adada dok obedo gin ma en timo kare ki kare. Ka watye ki kalakala ka ada Lubanga bimiyo mot bot jo ducu ma giyenye, ci nongo niyewa tye nucu nucu pien “niye aye ma moko gin ma dano geno.” (Ibru 11:1) Ada, niye kwako bedo labongo akalakala i kom mot ma Lubanga ocikke me miyone i anyim. Bedo ki gen me nongo mot i anyim konyowa nining? Jehovah omiyo mot bot luticce i kare macon ki i kare-ni nining? Kong dong wanenu.\\nJEHOVAH OCIKKE ME MIYO MOT BOT LUTICCE\\n3. Gin ango ma Jehovah ocikke pire i Malaki 3:10?\\n3 Lubanga Jehovah ocikke me miyo mot ki luticce ma lugen, pi meno en mito ni watute matek wek wanong motte. Wakwano ni: “‘Wutema, ka pe abiyabo botwu wang dirica me polo, wek aony gum ma opong madwong i komwu’ man lok ma Rwot me mony owaco.” (Mal. 3:10) Wanyuto ni watye ki pwoc madit ka waye mot pa Jehovah man.\\n4. Pingo pe myero wabed ki akalakala i kom lok pa Yecu ma kicoyo i Matayo 6:33?\\n4 Yecu ociko lupwonnyene ni ka guketo pi Ker-ri obedo mukwongo i kwogi, ci Lubanga bigwokogi. (Kwan Matayo 6:33.) Lok pa Yecu-ni ocung i kom kit ma Jehovah obedo ngat ma lagen kwede. Yecu onongo pe ki akalakala mo keken i kom cikke pa Lubanga. (Ic. 55:11) Wan bene kitungcel, ka wabedo ki niye i kom Jehovah, ci en bene bicobo cikkene ni: “Pe abiboli, pe abibwoti ata.” (Ibru 13:5) Watwero poro lok meno ki gin ma Yecu owaco i kom keto pi Ker-ri mukwongo kacel ki kit matir pa Lubanga.\\nYecu onyuto ni gibimiyo mot bot lupwonnyene pi jami ma gujalo (Nen paragraf 5)\\n5. Pingo kit ma Yecu ogamo kwede ki lok pa Petero jingo niyewa tutwal?\\n5 Lakwena Petero bene openyo Yecu ni: “Nen, wan waweko jamiwa ducu ci walubi. Wabinongo iye gin ango?” (Mat. 19:27) Maka daa i wi Petero pi lapeny meno, Yeco otito ki lupwonnye ni kibiminigi mot pi jallegi. Lukwenane kacel ki jo mukene ma gubedo lugen gibiloc kacel ki Yecu i polo. Ento kombeddi-ni bene mot tye. Yecu owaco ni: “Dano acel acel ma yam oweko odi, nyo omege, nyo nyimege, nyo wonne, nyo minne, nyo litino, nyo pottine, pi nyinga, binongo jami makato magi tyen miya, ci en binongo kwo ma pe tum.” (Mat. 19:29) Lupwonnyene gibinongo mot ma lapore pe pi jami ducu ma gujalo. Wegigi, megigi, omegigi, lumegigi ki bene lutinogi pe pigi tek botgi makato gin mo keken ma gujalo pi Ker-ri?\\n“LAJUK ME MEL MA, CWINYWA CUNG IYE MATEK”\\n6. Pingo Jehovah ocikke me miyo bakacic bot jo ma giwore?\\n6 Jehovah konyo luticce me gwoko gennegi pien en ocikke me minigi bakacic. Makato nongo adwogi maber i kare-ni, lutic ma lugen pa Lubanga Jehovah gitye ka kuro mot ma tye anyim ki miti madit. (1 Tem. 4:8) Ada, ka wamoko labongo akalakala ni Jehovah “miyo bakacic bot jo ma yenye” man biweko wabedo ki niye matek.​—Ibru 11:6.\\n7. Genwa tye macalo lajuk mel nining?\\n7 I pwonye me Wi Got, Yecu owaco ni: “Wupwo, cwinywu obed yom atika, pien bakacic ma gibimiyowu me pwoc dit, tye i polo, pien lunebi ma yam gukwongo nyimwu dano guketo ayelayela i komgi kit meno.” (Mat. 5:12) Mapat ki jo ma gitye ki gen me nongo mot i polo, gen me kwo i paradic i lobo kany pi naka bene obedo tyen lok ma weko ‘cwinywa bedo yom atika.’ (Jab. 37:11; Luka 18:30) Kadi bed ni genwa tye me cito i polo nyo kwo i lobo kany, gen ma watye kwede-ni tye “macalo lajuk me mel, ma cwinywa cung iye matek, ma pe wawirre atata.” (Ibru 6:17-20) Kit macalo lajuk mel weko yamo pe bayo mel, gen ma watye kwede bene twero weko wacung matek i kwo me kare-ni ki bene i yo me cwiny. Twero konyowa me ciro kwo matek ma warwatte kwedgi.\\n8. Gen tye ki teko me jwiko par nining?\\n8 Jami ma wageno ma kicoyo pigi i Baibul twero konyowa me jwiko par mogo ma watye kwedgi. Lok pa Lubanga tye macalo moo ma kweyo cwinywa i yo me cwiny. Pud dong tye me kwe cwiny ya me ngeyo ni Jehovah mito ni ‘wakel pekowa ducu bote’ ki bene me niang ni ‘en bikonyowa!’ (Jab. 55:22) Watye ki gen ni Lubanga twero timo jami “madwong twatwal ma kato gin ma watwero lego pire nyo keto i tamwa.” (Ep. 3:20) Go kong​—pe madwong keken ento makato “madwong twatwal.”\\n9. Watwero bedo ki gen nining ni Jehovah biminiwa mot i anyim?\\n9 Wek wabed ki kare me nongo mot meno, myero wabed ki niye muromo i kom Jehovah dok walub tirane. Moses owaco bot Luicrael ni: “Rwot [Jehovah] bimiyowu gum i lobo ma Rwot Lubangawu bimiyowu wucam me aleyowu matwal, ka ce wubiworo dog Rwot Lubangawu kun wugwokke wek wulub cikke ducu ma acikowu kwede tin Rwot Lubangawu bimiyowu gum kit ma yam ocikke kwede botwu-ni.” (Nwo. 15:4-6) Tika itye ki gen ni Jehovah bimini mot ka imedde ki bedo lagen i ticci pire? Itye ki tyen lok ma atir me bedo ki gen meno.\\nJEHOVAH OMINIGI MOT\\n10, 11. Jehovah omiyo bot Yucepu mot ango?\\n10 Kicoyo Baibul piwa. Baibul tye ki labol mapol ma loko i kom kit ma Lubanga omiyo ki mot bot luticce mapol ma gin lugen. (Rom. 15:4) Yucepu obedo ngat acel i kingi. Kitweye i buc i Ejipt macalo adwogi me ororo ma obedo i kin en ki omegine ki dok lacen tim pa dako pa laditte. Tika onongo kipoke woko ki Lubangane? Pe wacel! “Rwot [Jehovah] onongo tye ki Yucepu, ci onyutte mar mere ma pe lokke, . . . onongo Rwot [Jehovah] tye kwede; gin ducu ma en tiyo, Rwot omiyo iye gum.” (Acak. 39:21-23) I jami magi maraco ducu ma Yucepu okato ki iye-ni, en odiyo cwinye kun kuro Lubanga.\\n11 Mwaki mogo anyim, Parao ogonyo Yucepu ki i buc ci okete me bedo lalub kore. (Acak. 41:1, 37-43) I kare ma Yucepu onywalo lutinone aryo, “Yucepu ocako nying latin kayone ni Manace, kun wacci, ‘Pien Lubanga dong omiyo wiya owil woko ki i kom aromana ducu ki i kom jo ducu me ot pa wora.’ Nying latin me aryone ocako ni Epraim, ni, ‘Pien Lubanga omiya anywal i lobo ma abedo iye ki aroma.’” (Acak. 41:51, 52) Pien Yucepu obedo lagen bot Lubanga, kimine mot mapol ma okonyo me gwoko kwo pa Luicrael kacel ki Luejipt. Lok ma pire tek ki kany tye ni, Yucepu oniang ni Jehovah aye ma omine mot magi ducu.​—Acak. 45:5-9.\\n12. Yecu ogwoko gennene nining i kare ma tye ka wok ki i atematema?\\n12 Yecu Kricito bene ogwoko genne bot Lubanga i kare ma tye ka kato ki i atematema mapatpat pi niyene, dok bene kimine mot. Gin ango ma okonye me cung matek? Lok pa Lubanga tito ni: ‘Pi yomcwiny ma giketo i nyime en yam ociro yat, kun ocayo lewic ma giketo i kome.’ (Ibru 12:2) Labongo akalakala, Yecu onongo yomcwiny i tutene me lonyo nying Lubanga. Medo i kom meno, en onongo cwak pa Wonne kacel ki mot mukene mapol. Baibul waco ni en “kombeddi dong obedo piny i kabedo me deyo yo tung acuc me komker pa Lubanga.” Ka mukene bene wakwano ni: “Lubanga omiye dit ma malo twatwal, dok bene omiye nying ma tye malo makato nying mukene ducu.”​—Pil. 2:9.\\nWII JEHOVAH PE WIL I KOM GIN MA WATIMO\\n13, 14. Jehovah winyo nining pi jami mabeco ma watimo pire?\\n13 Watwero bedo ki gen ni Jehovah pwoyo tutewa me tic pire. En niang kace watye ki akalakala mo keken. En paro piwa kace watye i peko me can lim, nyo ka yot komwa nyo par ma watye kwede weko pe watiyo bote kit ma myero watim kwede. Dok watwero bedo ki gen ni Jehovah neno tute pa luticce ducu me gwoko gennegi bote.​—Kwan Jo Ibru 6:10, 11.\\n14 Myero wii opo bene ni watwero lega bot Ngat ma ‘gamo lega-gu ducu’ kun wabedo ki gen ni en biwinyowa. (Jab. 65:2) “Won ma lakica, Lubanga ma kweyo cwiny dano ducu” bikweyo cwinywa kun bene miniwa kony ma mitte i yo me cwiny, gwok nyo bene en romo tic ki luye luwotwa. (2 Kor. 1:3) Gudo cwiny Jehovah adada ka waparo pi jo mukene. “Ngat ma kica mako i kom lucan omiyo banya bot Rwot [Jehovah]; pi meno Rwot bicule pi gin ma en otiyo.” (Car. 19:17; Mat. 6:3, 4) Pi meno, ka wajalle me konyo jo ma gitye i peko, Jehovah neno calo obedo banya ki tung bote. Dok en ocikke ni ebiculo ka wange.\\nMOT I KARE-NI KI PI NAKA\\n15. Itye ka kuro mot ango? (Nen cal me i pot karatac 24.)\\n15 Lukricitayo ma kiwirogi gicung matek pien gitye ki gen me nongo ‘mot me kit atir, ma Rwot ma ngolo kop atir bimiyo i Nino maca.’ (2 Tem. 4:7, 8) Ento pe myero itam ni nongo kiteri marac ka dok itye ki gen mapat. “Romi mukene” pa Yecu ma gitye milion mapol bene gitye ka kuro ki miti madit motgi me kwo i paradic pi naka. Dok “gibibedo ki yomcwiny pi lonyo madwong ma gibilimo.”​—Jon 10:16; Jab. 37:11.\\n16. Lok me kwe cwiny ango ma wanongo i 1 Jon 3:19, 20?\\n16 I kare mogo, wabwono tic ma watye ka timone pi Jehovah, nyo wabedo ki akalakala ka ada cwiny Jehovah yom pi tic ma watiyo bote. Nyo bene wabedo ki akalakala ka wapore me nongo mot mo keken. Wiwa myero pe owil ni “Lubanga dit kato cwinywa woko, dok ngeyo lok ducu.” (Kwan 1 Jon 3:19, 20.) En miyo mot pi tic mo keken ma watiyo pire ki cwinywa ducu pi niye kacel ki mar, kadi bed ni waneno ni ticce lam adada.​—Mar 12:41-44.\\n17. Mot ango ma watye ka nongone i kare-ni?\\n17 Kadi wa i kare man me col piny i lobo marac pa catan-ni, Jehovah pud tye ka goyo laane i kom jone. En neno ni meno jo ma giwore ki cwiny me ada gibedo ki kuc kacel ki cam me cwiny muromo. (Ic. 54:13) Kit ma Yecu ocikke kwede, Jehovah miniwa mot i kare-ni kun weko wabedo i kin jo me ot ma gitye ki mar i kingi, utmege ma gunotte i twok lobo-ni lung. (Mar. 10:29, 30) Medo i kom meno, jo me giyenyo Lubanga ki cwinygi ducu gibibedo ki wic ma opye mot, ma giyeng ki jami me gitye kwede dok ki yomcwiny.​—Pil. 4:4-7.\\n18, 19. Lutic pa Jehovah giwinyo nining i kom mot ma ginongo i kare-ni?\\n18 Lutic pa Jehovah i twok lobo-ni lung gitwero tito pi mot mamwonya ma ginongo ki bote. Me labolle, Bianca lamego mo ma a ki i Germany owaco ni: “Pe atwero tito kit ma myero apwo kwede Jehovah pi konya i kare ma atye ki par mapol ki me bedo cok kweda nino ducu. Lobo tye ma onywene adada dok nen calo gen mo dong pe. Ento ka atye ka tic kacel ki Jehovah, abedo ma cwinya opye mot calo atye i kore. Ka ajalo gin mo keken pire, en culo wange wang miya mapol.”\\n19 Nen kong labol pa Paula lamego mo ma tye ki mwaka 70 i Canada ma tye ki two spina bifida. En owaco ni: “Kadi bed ni tek bota me wot, man pe nyuto ni bene nongo genga ki timo ticwa me pwony. Atiyo ki yo mukene calo tic ki cim kacel ki tito kwena ma pe ayubbe iye. Atye ki buk mo ma acoyo iye ginacoya ki tam mogo ma anongo ki i bukkewa dok akwano kare ducu ka amito cuko cwiny. Alwongo buk meno ni ‘Bukka ma Konya me Kwo.’ Par pe bwoyowa pi naka ka waketo cwinywa i kom cikke pa Jehovah. I kwo mo keken ma watye ka wok ki iye Jehovah kare ducu nongo tye atera me miniwa kony.” Gin ma itye ka kato ki iye twero bedo pat ki pa Bianca nyo pa Paula. Ento, itwero tam i kom kit ma Jehovah omiyo boti kacel ki bot jo mukene mot. Pud dong bedo ber ya ka itamo i kom kit ma Jehovah tye ka mini mot i kare-ni, ki dong kit ma bimini mot i anyim!\\n20. Gin ango ma watye ki gen nongone ka wamedde ki tic pi Jehovah ki cwinywa ducu?\\n20 Wii myero pe owil ni ibinongo “bakacic madit” ka ilego bot Lubanga ki cwinyi ducu dok ma nongo itye agonya. Itwero bedo labongo akalakala mo ni ka ‘itimo gin ma Lubanga mito, ci ibinongo gin ma yam en ocikke pire.’ (Ibru 10:35, 36) Pi meno, wamedde wunu ki jingo niyewa kun watiyo bot Jehovah ki cwinywa ducu. Dok wabed ki gen ni Jehovah biminiwa mot.​—Kwan Jo Kolocai 3:23, 24.","num_words":2153,"character_repetition_ratio":0.046,"word_repetition_ratio":0.0,"special_characters_ratio":0.261,"stopwords_ratio":0.314,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Pe Tye Gin mo ma Onongo Twero Jukogi ki Tito Kwena | Pwony me Baibul pi Lutino\\nPWONY ME 95\\nOnongo yam tye laco mo ma langolo ma bedo i doggola me ot pa Lubanga kun lego cente. Otyeno mo acel, en oneno Petero ki Jon ka gidonyo i ot pa Lubanga. En owaco botgi ni: ‘Wumiya kong lim mo ba.’ Petero owaco ni: ‘Atye ki gin mo maber loyo cente ma atwero mini. I nying Yecu, a malo iwoti!’ Petero okonye me a malo, ci laco-ni ocako wot! Lwak gubedo ki yomcwiny madwong adada pi tango man mumiyo dano mapol gudoko luye.\\nEnto lulamdog ki Lucadukayo gukeco mada. Gumako lukwena, guterogi i lukiko pa Lujudaya ci kipenyogi ni: ‘Anga ma omiyowu teko me cango laco-ni?’ Petero ogamo ni: ‘Wanongo teko ki bot Yecu Kricito, ma wun wuneko-ni.’ Lupwonye dini gudange ni: ‘Wuwek tito lok i kom Yecu!’ Ento lukwena gudok iye ni: ‘Omyero walok i kome. Pe wabijuko lok i kome.’\\nCutcut ma kigonyo Petero ki Jon, gin gucito bot lupwonnye mukene-ni ci gutito botgi gin mutimme. Gin gulego kacel, kun gikwayo Jehovah ni: ‘Konywa me bedo ki tekcwiny wek wamedde ki timo ticci.’ Jehovah omiyo botgi cwiny mere maleng, oweko gumedde ki tito kwena ki cango dano. Wel dano ma guye obedo ka medde ameda. Nyeko omako Lucadukayo matek mumiyo gumako lukwena dok gubologi i buc. Ento i dyewor, Jehovah ocwalo lamalaikane ma oyabo dog ot mabuc ci owaco bot lukwena ni: ‘Wudok cen i ot pa Lubanga, wumedde ki pwony kunnu.’\\nOrwone odiko con, kitito bot Lukiko pa Lujudaya ni: ‘Wanongo dog ot mabuc kiloro maber, ento co ma wumakogi laworo-ni gipe! Gitye i ot pa Lubanga ka pwonyo dano!’ Dok kimako lukwena ci kikelogi i nyim Lukiko. Lalamdog madit owaco ni: ‘Wan wacikowu matek ni pe wupwony lok i kom Yecu!’ Ento Petero ogamo ni: “Myero wawiny Lubanga makato dano.”\\nKiniga omako lupwonye dini magi matek mumiyo onongo gimito neko lukwena woko. Ento Laparicayo mo ma nyinge Gamaliel oa malo ci owaco ni: ‘Wugwokke! Twero bedo ni Lubanga tye ki co-ni. Wun wumito lweny i kom Lubanga ce?’ Gujolo tamme. I nge goyo lukwena ki odoo, gucikogi doki ni gujuk tito kwena, ci dong guwekogi gucito. Ento meno pe ojuko tic pa lukwena. Gumedde ki tito kwena maber-ri ki tekcwiny, i ot pa Lubanga ki i paci pa dano.\\n“Myero wawiny Lubanga makato dano.”​—Tic pa Lukwena 5:29\\nLapeny: Pingo lukwena pe gujuko tito kwena? Jehovah okonyogi nining?\\nTic pa Lukwena 3:1–4:31; 5:12-42\\nNywakki Nywakki Pe Tye Gin mo ma Onongo Twero Jukogi","num_words":414,"character_repetition_ratio":0.056,"word_repetition_ratio":0.0,"special_characters_ratio":0.229,"stopwords_ratio":0.266,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Marako 4 ACO85 - Yecu dok ocako pwony i dog nam. Lwak - Bible Search\\n(Matayo 13.1-9; Luka 8.4-8)\\n1-Yecu dok ocako pwony i dog nam. Lwak madwoŋ twatwal gucokke bote; pi meno oito i yeya, obedo iye i dye nam, lwak ducu gubedo i witura. 2Opwonyogi ki lok mapol i carolok. I pwonnye owaco ni, 3“Wuwiny! Lacoc ocito ka coyo kodi. 4Ka kun coyo, kodi mogo okir i ŋet yo, winyo gubino, gucamo woko. 5Kodi mukene okir i kom pata ka ma ŋom tye iye manok. Cutcut gutwi, pien ŋom pe tut. 6Ka ceŋ oryeny, owaŋogi gutwo woko, pien lwitgi pe odonyo matut. 7Kodi mukene okir i kin okuto, okuto olot odiyogi woko, pe gunyako nyiggi. 8Kodi mukene okir i ŋom maber, gutwi, gujany, gunyako nyiggi, mukene pyeradek, mukene pyerabicel, mukene miya.” 9Lacen owaco ni, “Ŋat ma tye ki it me winyone, owiny.”\\n(Matayo 13.10-17; Luka 8.9-10)\\n10Ka onoŋo Yecu odoŋ kene, ci jo murume dyere kacel ki jone apar wiye aryo, gubino gupenye lok i kom carolok meno. 11En ogonyo botgi tere ni, “Wun gimiyowu me ŋeyo muŋ me ker pa Lubaŋa, ento bot jo maca ma gitye woko giloko kwedgi i carolok, 12-wek ka gineno, gunen, ento pe guniaŋ maber, dok ka giwinyo, guwiny, ento pe guniaŋ tere maber; wek pe gudwog cen, ci Lubaŋa owek balgi.”\\n(Matayo 13.18-23; Luka 8.11-15)\\n13Yecu openyogi ni, “Pe wuniaŋ te carolok man? Wubiniaŋ niŋniŋ carolok ducu? 14Lacoc coyo lok pa Lubaŋa. 15Magi gin aye jo ma i ŋet yo, ka ma lok gicoyo iye; ka guwinyo, cutcut Catan bino, kwanyo lok ma gicoyo i igi woko. 16Kit meno magi gin aye ma gicoyo i ŋom ma obedo pata; gin ka guwinyo, oyotoyot gimako lok ki yomcwiny; 17ento pe gitye ki lwitgi i igi, giri pi kare manok; ka can obino, nyo libo dano ocakke, pi lok meno, cutcut gipoto woko. 18Tye mukene ma gicoyo i kin okuto; gin aye jo ma giwinyo lok, 19ce paro lok me lobo man, ki maro lonyo, ki miti me jami mukene, ka odonyo i cwinygi ci diyo lok, pe nyak. 20Ento maca ma gicoyogi i ŋom maber-ri, gin aye jo ma giwinyo lok, ci gigamo, ginyako nyiggi, mukene pyeradek, mukene pyerabicel, mukene miya.”\\nMac tara ma giumo ki aduku\\n21-Lacen openyogi ni, “Tara mono gikelo i ot me auma ki aduku, nyo me aketa i te kitanda? Pe gicibo i wi okar? 22-Pien pe tye gin mo ma okanne ma pe biŋene, kadi gin ma giumo ma pe binen kamaleŋ. 23Ka ŋatti mo tye ki it me winyone, owiny.” 24-Owaco botgi ni, “Wugwokke i kom lok ma wuwinyo; kit gin mo ma wupimo kwede-ni, en aye gibipimo ki mewu bene, dok gibimedone botwu. 25-Pien ŋat ma mere tye, gibimedde, ŋat ma mere pe gibikwanyo woko ki bote kadi wa gin ma en tye kwede ducu.”\\nCarolok i kom twi pa kodi\\n26Yecu owaco ni, “Ker pa Lubaŋa tye kit man, macalo dano ma coyo kodi i ŋom. 27En buto piny i dyewor, dok a i dyeceŋ, ci kodi cako twi, doŋo, kun en pe ŋeyo kit ma timme kwede. 28Ŋom kene aye miyo kodi nyako nyige; mukwoŋo koŋ twi, lacen ŋok, ka nyig bel corre. 29-Ento ka bel ocek, ci dano cako kayone cut, pien noŋo kare me kayo bel doŋ oromo.”\\n(Matayo 13.31-32; Luka 13.18-19)\\n30Dok owaco ni, “Wabiporo ker pa Lubaŋa ki kit gin aŋo? Nyo wabinyuto ki kit carolok aŋo? 31Ker pa Lubaŋa rom ki kodi dek karadali; ka gicoyo i ŋom, kadi bed en tidi twatwal makato kodi ducu ma i wi lobo-ni, 32ento ka gicoyo, ci doŋo, doko dit makato dek ducu, jaŋe jany madito, miyo winyol me polo twero gero odigi i te tipone.”\\nYecu maro lok i carolok\\n33Otito botgi lok i carolok mapol calo meno, kit ma gitwero niaŋ kwede. 34Pe oloko kwedgi laboŋo carolok, ento ka en tye ki lupwonnyene, ci gonyo te lok ducu botgi.\\nYecu ojuko yamo ki nam\\n(Matayo 8.23-27; Luka 8.22-25)\\n35I nino meno ka piny doŋ oyuto, Yecu owaco botgi ni, “Wakatu loka ca.” 36Guweko lwak, ci gukwaŋo en ki yeya ma onoŋo en tye iye-ni; ki yeya mukene bene onoŋo tye kacel kwedgi. 37Yamo madwoŋ ocako kodo, pii otwagge, ocorre i yeya, omiyo i yeya ocako poŋ woko. 38Ento en onoŋo tye i tik yeya, kun onino i kom laten-wic. Gucoye, guwacce ni, “Lapwony, in pe iparo? Nen, wato woko do.” 39En ocako co woko ci ojuko yamo, owaco ki nam ni, “Liŋ, pye mot.” Yamo ocako kwe, nam oliŋ mot. 40Openyogi ni, “Piŋo wulwor kit man? Wun pe wutye ki niye?” 41Gubedo ki lworo madwoŋ, ci gucako penye kekengi kun giwaco ni, “Man aŋa kaa, ma yamo ki nam giwinye-ni?”","num_words":757,"character_repetition_ratio":0.046,"word_repetition_ratio":0.0,"special_characters_ratio":0.275,"stopwords_ratio":0.293,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Wuwek Jehovah Ojing dok Ogwok Nyomwu | Pwony me Anyama\\nWi Lubele | Januari 2015\\nKWAN I LEB Acholi Afrikaans Albanian American Sign Language Amharic Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Colombian Sign Language Croatian Czech Danish Drehu Dutch Efik English (Leb Muno) Estonian Fijian Finnish French Georgian German Grik Guarani Gujarati Gun Haitian Creole Hausa Hiligaynon Hindi Hiri Motu Hungarian Ibru Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Kazakh Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Krio Kwangali Kwanyama Latvian Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Mauritian Creole Maya Mexican Sign Language Mixe Mizo Mongolian Moore Ndebele Ndebele (Zimbabwe) Ndonga Nepali Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Quechua (Cuzco) Romanian Runyankore Russian Russian Sign Language Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshiluba Tsonga Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\\nWuwek Jehovah Ojing dok Ogwok Nyomwu\\n“Ka pe Rwot [Jehovah] aye ma okuro gang, lakurpiny bedo dyewor ma wange twolo nono.”—JAB. 127:1b.\\nTIKA ITWERO GAMONE?\\nPingo omyero wagwok cwinywa?\\nPingo omyero wamedde ki nyikke cok bot Lubanga?\\nLok i yo mene ma jingo nyom?\\n1, 2. (a) Pingo Luicrael 24,000 gukeng mot mapol? (b) Pingo lok man pire tek botwa?\\nI KARE ma rok me Icrael onongo cok leyo Lobo ma Kiciko Pire-ni, jo alip mapol gutimo “abor i kom anyira Moab.” Macalo adwogine, Jehovah oneko dano 24,000. Go kong—jo Icrael onongo dong gicok nongo ginaleyagi ma gukuro pi kare malac-ci, ento gin gukeng mot mapol pienni gupoto i abita.—Wel 25:1-5, 9.\\n2 Can meno marac tutwal ma opoto i komgi-ni, tye macalo labol ma “gicoyo me cikowa, wan jo ma agikki piny oo i komwa-ni.” (1 Kor. 10:6-11) Kit ma dong wadonyo matut “i kare me agikki[-ni],” lutic pa Lubanga dong gicok donyo i lobo manyen ka ma kit ma atir bedo iye. (2 Tem. 3:1; 2 Pet. 3:13) Ento, tye me cwer cwiny ni lutic mogo pa Jehovah pe gugwoko gennegi. Gin gudonyo i tim me tarwang dok gukayo adwogi maraco. Jo magi bene gitwero keng kwo ma pe tum i Paradic i lobo kany.\\n3. Pingo jo munyomme gimito tira kacel ki gwok pa Jehovah? (Nen cal ma tye i pot karatac man.)\\n3 I kareni tim tarwang tye ma onya adada, pi meno co ki mon gimito tira kacel ki gwok pa Jehovah wek tutegi me gwoko nyomgi pe opot nono. (Kwan Jabuli 127:1.) Wabinyamo kit ma luot giromo jingo kwede nyomgi kun gigwoko cwinygi, ginyikke cok bot Lubanga, giruko kit manyen, giloko lok maber i kingi, ki dong gicobo mitigi me buto.\\n4. Gin ango ma oweko Lukricitayo mogo gudonyo i tim carocaro?\\n4 Gin ango ma twero ywayo Lakricitayo moni me donyo i tim tarwang? Peko man pol kare cakke ki i wangwa. Yecu otito ni: “Dano mo ma neno dako ce paro ni ebed kwede, meno nongo dong otimo abor woko kwede ki i cwinye.” (Mat. 5:27, 28; 2 Pet. 2:14) Lukricitayo mapol gudonyo i tim carocaro pien gubedo ka neno jami nyo kwano bukke ma tugo miti me buto nyo gubedo ka neno jami macilo ki i intanet. Jo mogo gubedo ka galowanggi ki vidio, tuko goga, nyo yub mogo me telebijon madok i kom tim me buto. Jo mukene gucito ka myel i dyewor, ka neno myel ma dano gilunyo iye bongi-gi nyo i kabedo mogo ma ki rweyo iye kom dano i yo ma pe opore.\\n5. Pingo omyero wagwok cwinywa?\\n5 Jo mogo gidonyo i atematema pien pe gicito bot luotgi ka gimito cukocwiny. Wakwo i lobo ma dano gipe ki cwiny me jukke-ken dok ginongo yomcwiny ki i timo tim carocaro. Medo i kom meno, watwero cako mito ngat mapat ki luotwa pien cwinywa bwolowa dok opong ki gin marac. (Kwan Jeremia 17:9, 10.) Yecu owaco ni: “Gin ma a ki i cwiny dano aye tam maraco, nek, abor, cot.”—Mat. 15:19.\\n6, 7. (a) Ngo ma twero timme ka miti maraco odongo i cwiny ngat moni? (b) Ngo ma waromo timone wek pe watim bal i kom Jehovah?\\n6 Ka miti maraco odongo i cwiny jo aryo ma gimitte, gin gitwero cako nyamo lok ma myero gulok ki luotgi keken. I nge kare manok, gin gicako miyo tyen lok mogo ma tere pe wek gibed kacel. Gibedo ka rwatte teretere, kun gitimme calo gucom acoma. Ka miti ma i cwinygi woto ki medde, man miyo ginongo ni tek tutwal me timo gin matir. Ka wat ma tye i kingi woto ki dongo, ginongo ni tek tutwal me gikone kadi bed gingeyo ni pe gitye ka timo gin matir.—Car. 7:21, 22.\\n7 Pien nongo wigi owil woko i kom Jehovah, miti maraco kacel ki lok ma giboko miyo gicako timo jami mogo ma myero gutim bot coggi nyo mongi keken calo mako cing, doto dog, yweyo kom i yo me mar, bongo dul kom i yo ma tugo miti me buto ki dong nyuto mar i yo mukene. Macalo adwogine, ‘mitigi aye ma bitogi.’ Ka mitigi dong oyac, ci “nywalo bal”—ma man obedo tim tarwang. (Yak. 1:14, 15) Man pud dong rac ya! Man onongo pe obitimme ka ce jo aryo magi guweko Jehovah okonyogi me dongo woro pi yub me nyom. Ento ngat moni romo dongone nining?\\nMEDDE KI NYIKKE COK BOT LUBANGA\\n8. Liremwa ki Jehovah gwokowa nining wek pe wadony i tim carocaro?\\n8 Kwan Jabuli 145:20. Liremwa ki Jehovah gwokowa wek pe wadony i tim carocaro. Ka wapwonyo lok i kom kit mamwonya pa Lubanga, dok watute matek me ‘lubo kite pien wan litinone ma en maro kun wabedo ka lubo yo me mar,’ man bikonyowa me kwero lajwac “tim kwele ki tim caro caro ducu.” (Ep. 5:1-4) Jo munyomme myero guti matek me keto deyo i kom nyomgi kun gigwoko bedo maleng pien gingeyo ni “Lubanga bingolo kop i kom lutim tim me abor.”—Ibru 13:4.\\n9. (a) Gin ango ma okonyo Yucepu pe me donyo i tim tarwang? (b) Pwony ango ma wanongo ki i lanen pa Yucepu-ni?\\n9 Lutic mogo pa Lubanga gudonyo i atematema me timo bal pien gubedo ka tero kare kacel ki lutic luwotgi ma pe gubedo Lucaden i nge tyeko tic. Kadi wa i cawa me tic, pud giromo donyo i atematema. I kare ma en tye i gang ticce, bulu mo mamwonya adada ma nyinge Yucepu oniang ni dako pa ladit ticce mite ki kwok matino. Nino ki nino, en otemo bite me buto kwede. Ka kare owec, “dako-nu omake ki bongone, kun wacci, ‘But kweda.’” Ento Yucepu ongweco woko ki bote. Gin ango ma okonyo Yucepu me gwoko gennene i atematema man? En omoko tamme liking pe me balo watte ki Lubanga. Pien Yucepu ocung matek, en orwenyo dog ticce ki dok kitweye i buc, ento Jehovah ogoyo laa i kome. (Acak. 39:1-12; 41:38-43) Kadi bed ni watye i gang ticwa nyo ka mukene, Lukricitayo myero gugwokke ki i gin mo keken ma twero miyo gidonyo i atematema gin ki ngat mo ma pe gunyomme kwede.\\nWURUK KIT MANYEN\\n10. Ruko kit manyen gwokowa nining ki i tim tarwang?\\n10 Pien kit pa dano manyen “giketo i cal pa Lubanga kikome i ada me kit ma atir ki maleng,” man bigwoko jo munyomme wek pe gudony i tim tarwang. (Ep. 4:24) Jo ma giruko kit manyen-ni ‘gineko’ dul komgi ma lubbe ki “abor, caro, mit me kom, ki par marac ma kelo lewic, ki woro me jami.” (Kwan Jo Kolocai 3:5, 6.) Lok man ni “wunek[-ki]” nyuto ni omyero waket tek me lweny ki miti maraco me donyo i tim tarwang. Omyero wagwokke ki i gin mo keken ma romo tugo miti me buto ki ngat ma pe wanyomme kwede. (Yubu 31:1) Ka wagwoko cik pa Lubanga, man bimiyo wapwonye me ‘kwero gin marac’ kun ‘wamoko matek i kom gin maber.’—Rom. 12:2, 9.\\n11. Ruko kit manyen romo jingo nyom nining?\\n11 Ka waruko kit manyen-ni, ci nongo watye ka poro kit Jehovah. (Kol. 3:10) Wat i kin co ki mon jing ka gitute matek pe me donyo i tim carocaro kun ‘giparo pi can pa luwotgi, gibedo ki kica, mwolo, woro ki diyo cwiny.’ (Kol. 3:12) Gin bene gibedo ki yomcwiny i nyomgi ka ‘giweko kuc pa Kricito aye loyo cwinygi.’ (Kol. 3:15) Pud dong kelo adwogi maber ya ka jo munyomme ‘gimare kekengi ki cwinygi ducu’! Ginongo yomcwiny madit ka ‘ngat acel acel telo yo i miyo deyo bot lawote.’—Rom. 12:10.\\n12. Kit macalo mene ma itamo ni pire tek wek yomcwiny obed i nyom moni?\\n12 I kare ma kipenyo Sid kit mene ma oweko gitye ki yomcwiny i nyomgi, en owaco ni: “Mar aye obedo kit ma pire tek loyo ma wabedo ka dongone kare ducu i kwowa. Ki bene wanongo ni woro obedo kit ma pire tek adada.” Dakone ma nyinge Sonja bene oye lokke, kun medo ni: “Nyuto cwiny me kica obedo kit ma pire tek. Dok bene watemo nyuto mwolo kadi bed ni i kine mukene pe yot.”\\nWUBED KA LOKO LOK MABECO\\n13. Gin ango ma twero miyo nyom moni cung matek, dok pingo?\\n13 Yo maber adada me gwoko nyomwa wek ocung matek aye ka waloko ki luotwa i yo me kica. Pud dong rac ya ka jo munyomme pe giloko ki woro i kingi kun giloko ki jo ma pe gingeyo nyo lee ma gigwokogi paco i yo me woro! Ka ‘keccwiny, wang-ic, kiniga, ki dong da’ gitye i nyom, man bimiyo wat ma tye i kin luot doko goro. (Ep. 4:31) Pi meno, jo munyomme myero gujing wat ma tye i kingi kun giloko i yo me kica, woro, ki dong mwolo.—Ep. 4:32.\\n14. Gin ango ma omyero pe watim?\\n14 Baibul wacci tye “kare me ling alinga.” (Latit. 3:7) Man pe te lokke ni omyero waling alinga litik kare ducu kun pe waboko lok. Min ot mo i lobo Germany owaco ni, “Ka meno otimme, ci twero cwero cwiny luotwu mada.” Ento, en omedo ni: “Kadi bed ni pe yot me diyo cwinyi ka itye ki par mapol, pe ber me nyuto kinigani ka maleng wek iwiny maber. Man bimiyo iwaco nyo itimo gin mo ma cwero cwiny luotwu, dok meno nyayo peko anyaya.” Ki lok ada, laco gin ki dakone pe gicobo pekkigi ki daa nyo ling alinga. Ma ka meno, gin gijingo nyomgi ka gicobo peko oyotoyot kun pe giweko doko lok madit ma gidaa iye.\\n15. Loko lok mabeco romo jingo nyom nining?\\n15 Wat ma i kin jo munyomme doko tek ka gikwanyo cawa me tito tamgi ki kit ma giwinyo kwede ki cwinygi. Kit ma wawaco kwede gin moni pire tek rom aroma ki gin ma wawaco. Pi meno, kadi bed ni jami pe yot, tute matek me nenone ni iloko i yo me kica, kun inyuto i dwani ki nyig lok ma itiyo kwede. Man bimiyo bedo yot pi luotwu me winyo lokki. (Kwan Jo Kolocai 4:6.) Laco gin ki dakone gitwero jingo nyomgi kun ‘giloko lok mabeco keken ma dongo tam pa dano i yo ma mitte wek gunong kony ki iye.’—Ep. 4:29.\\nLaco gin ki dakone gitwero jingo nyomgi kun giloko lok mabeco (Nen paragraf me 15)\\nWUCOB MITIWU ME BUTO\\n16, 17. Pingo pire tek pi laco ki dako me tamo i kom kit ma ngat acel acel winyo kwede ki i cwinye ki dok me cobo mitigi me buto?\\n16 Jo munyomme bene gitwero jingo nyomgi ka ce gitamo pi gin ma konyo luotgi, kun giketo mitine bedo mukwongo. (Pil. 2:3, 4) Co kacel ki mon myero gucob mitigi me buto dok gutam i kom kit ma ngat acel acel winyo kwede ki i cwinye.—Kwan 1 Jo Korint 7:3, 4.\\n17 Tye me cwer cwiny ni luot mogo pe ginyuto mar nyo pe gicobo mitigi me buto, dok co mogo gitamo ni ka gitero mongi i yo me kica, ci nongo gigoro. Baibul waco ni: “Wun co wubed ki monwu ki niang maber.” (1 Pet. 3:7) Laco myero oniang ni cobo miti pa dakone pe kwako mere rwatte i buto keken. Dako obinongo mit pa rwatte i buto ka ce cware nyutte mar dok tere i yo me kica i kare mukene mapat ki buto keken. Ka gin aryo ducu ginyuto mar kacel ki niango, ci ngat man bicobo miti pa lawote dok gibibedo ki yomcwiny.\\n18. Co ki mon giromo jingo nyomgi nining?\\n18 Kadi bed ni pe tye tyen lok mo ma opore pi timo tim abor, ento ka jo munyomme pe gicobo mitigi me buto, man twero miyo ngat moni donyo i atematema me timo tim me abor. (Car. 5:18; Latit. 9:9) Pi meno, Baibul cuko cwiny jo munyomme ni: “Dano acel acel pe myero okwer pi kome bot lawote, kono gwok nyo pi kare manok mo keken ma wuyubo ayuba dok wuye kacel.” Pingo? “Wek Catan pe obitwu, pi miti ma wutye kwede ma pe jukke.” (1 Kor. 7:5) Pud dong bibedo gin marac ya ka jo munyomme guweko Catan obitogi pi ‘mitigi ma pe jukke’ ci gutimo tim abor! Ento, ka ngat munyomme ‘pe lubo gin ma konye keken, ento lubo gin ma konyo lawote bene’ kun cobo mitine me buto macalo yo me nyuto mar, man bijingo nyomgi.—1 Kor. 10:24.\\nMEDDE KI GWOKO NYOMWU\\n19. Gin ango ma myero wamok tamwa me timone, ki dok pingo?\\n19 Wacok donyo i lobo manyen ka ma kit ma atir bedo iye. Man aye gin mumiyo cobo miti me kom twero miyo wapoto i can madit kit ma otimme kwede i kom Luicrael 24,000 ma guto i Tim me Moab. I nge lok i kom can meno mutimme-ni, Lok pa Lubanga cikowa ni: “Ngat mo ma tamo ni etwero cung myero ogwokke wek pe opoti.” (1 Kor. 10:12) Pi meno, pire tek adada pi jo munyomme me jingo nyomgi kun gibedo lugen bot Wongi me polo ki bot luotgi. (Mat. 19:5, 6) Man aye dong kare ma mitte tutwal ni ‘waket tek wek Lubanga pe onong roc mo nyo bal mo i komwa, ento onong watye ki kuc.’—2 Pet. 3:13, 14.\\nCOVER SUBJECT Camucana ma i Gamente Orwako Lwite Matut\\nCOVER SUBJECT Ker pa Lubanga​—Gamente ma Camucana Pe Iye\\nMi Pwoc Bot Jehovah wek Inong Mot\\nGin Mumiyo Wakwero Cam me Otyeno pa Rwot\\nWuwek Nyomwu Ocung Matek kun Wubedo ki Yomcwiny\\nTika Twere me Bedo ki Mar me Ada?\\nLapeny ma Kigamo me Baibul\\nText Yero Bukke me kompiuta me akwanya WI LUBELE Gamente ma Camucana Pe Iye\\nGamente ma Camucana Pe Iye\\nWI LUBELE Gamente ma Camucana Pe Iye","num_words":2392,"character_repetition_ratio":0.045,"word_repetition_ratio":0.004,"special_characters_ratio":0.245,"stopwords_ratio":0.27,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luka 24 ACO85 - I nino mukwoŋo me cabit, mon gupuk - Bible Search\\nLuka 23 Jon 1\\n(Matayo 28.1-10; Marako 16.1-8; Jon 20.1-10)\\n1I nino mukwoŋo me cabit, mon gupuk kwarpiny, gubino i wi lyel, kun gikelo aŋwecegi ma guyubo. 2Gunoŋo ni giloro got woko ki i dog lyel, 3ento ka gudonyo iye, pe gunoŋo kom Rwot Yecu. 4Ka onoŋo pud guro lok man, nen, co aryo gucuŋ i ŋetgi ma guruko jor ma ryeny lidaŋdaŋ. 5Ka komgi oryaŋŋe, ci guryebbe piny, co-nu gupenyogi ni, “Piŋo wuyenyo dano makwo i kin jo muto? [ 6En pe tye kany, ento ocer woko.] Wupo lok ma yam en owaco botwu i kare ma pud en tye i Galilaya,- 7ni, Wod pa dano myero gimiye i ciŋ lubalo, gigure i kom yatariya, ki cer woko i nino me adekke.” 8Gupo lokke, 9ka gua ki i wi lyel gudok, gutito lok man ducu bot jo apar wiye acel ca, ki bot jo mukene ducu. 10Jo ma yam gutito lok man bot lukwena gin aye Maliam Lamagdala, Joana, ki Maliam min Yakobo, ki mon mukene ma onoŋo tye kwedgi. 11Lokdgi obedo calo lok miŋo ki bot lukwena, pe guye lokgi. [ 12Ento Petero oa, oriŋo wa i wi lyel; ka ocuŋ oneno lyel, oneno boŋŋi camanini ma tye kengi pat; odok paco kun uro gin ma otimme.]\\nWot me cito Emau\\n13I nino-nu kikome jo aryo ki i kingi onoŋo nene gicito i paco ma gilwoŋo ni Emau, ma mito romo mairo abiro ki i Jerucalem, 14kun giboko lok kekengi i kom gin ma otimme. 15Ka kun giboko lok ma bene gilaro kacel, Yecu kikome onyiko cok, owoto kwedgi. 16Ento waŋgi oumme woko, pe guŋeye. 17Owaco botgi ni, “Wularo lok aŋo kekenwu kun wutye ka wot-ti?” Gucuŋ ma waŋgi nen ki can. 18Ŋat acel i kingi ma nyiŋe Kelopa, odok iye bote ni, “In i welo keni i Jerucalem ce, ma pe iŋeyo lok ma otimme kunnu i kare man?” 19Yecu openyogi ni “Gin aŋo?” Gudokke iye ni, “Lok i kom Yecu Lanajaret, ma yam obedo lanebi matek i lokke ki i ticce i nyim Lubaŋa, ki i nyim dano ducu, 20ki kit ma ajwagi madito pa Lubaŋa ki lulocwa gudobe wek giŋol kop i kome me neke, gugure i kom yataria. 21Ento yam wageno ni en aye ŋat ma bikoko Icrael. Iyo, medo i kom meno ducu, tin doŋ nino me adek nia ma lok man otimme. 22Mon mogo i kinwa bene gumiyowa ur. Gupuk i wi lyel odiko con, 23pe gunoŋo kome; gudwogo cen kun giwaco ni guneno lumalaika ma onyutte botgi, kun giwaco ni en kwo gire. 24Jo mukene ma onoŋo tye kacel kwedwa gucito i wi lyel, gunoŋo tye kit macalo mon guwaco; ento pe guneno kome.” 25Yecu owaco botgi ni, “Wun lumiŋ, ki luwackom i cwinywu pi ye lok ducu ma lunebi yam guloko! 26Pe myero ni Kricito ma Lubaŋa oyero onen can magi, wek odony i deyone?” 27Cakke wa i kom Moses, ki lunebi ducu, en ogonyo botgi lok ducu ma i ginacoya ma mako kome.\\n28Ka gunyiko cok ki paco ma onoŋo gicito iye-ni, Yecu otimo macalo mito kato akata ki wotte, 29ento gudiye matek kun giwaco ni, “Bed botwa, pien piny doŋ cok yuto, ceŋ bene doŋ cok poto woko.” Odonyo i ot obedo kwedgi. 30Ka tye i dog cam kacel kwedgi, omako mugati, opwoyo, obaro iye, omiyo botgi. 31Waŋgi oyabbe, guŋeye; ci cutcut orwenyo woko ki i waŋgi. 32Gupennye kekengi ni, “Cwinywa nakanen pe obedo ka pukke i kare ma en tye ka lok kwedwa i waŋayo, kun yabbiwa ginacoya?” 33Gua i cawa-nu, gudok i Jerucalem; gunoŋo jo apar wiye acel ca gucokke kacel, ki jo ma onoŋo tye botgi. 34Jo-nu guwaco ni, “Rwot ocer ada, onyutte bot Cimon!” 35Gutito lok ma otimme i waŋayo, ki kit ma giŋeye kwede i kare ma obaro mugati.\\nYecu onyutte bot lupwonnyene\\n(Matayo 28.16-20; Marako 14.14-18; Jon 20.19-23; Tic 1.6-8)\\n36Ka pud gitye ka loko lok man, Yecu kikome ocuŋ i kingi, [owaco botgi ni, “Kuc obed i komwu!”] 37Ento komgi oto woko lirut, gulworo kun gitamo ni gineno tipo. 38Yecu openyogi ni, “Piŋo cwinywu opoto? Piŋo wupennye kekenwu i cwinywu? 39Wunen ciŋa, ki tyena, man an kikoma; wuboŋa, wunena; pien tipo pe tye ki kom ki cogo kit macalo wuneno an atye kwede.” [ 40Ka doŋ owaco lok man, ci onyuto ciŋe ki tyene botgi.] 41Ento ka pud peya giye pi yomcwiny, kun giuro, owaco botgi ni, “Wutye ki gin mo kany me acama?” 42Gumiye but rec ma gubulo, 43ogamo, ci ocamo i nyimgi.\\n44Lacen owaco botgi ni, “Man aye lokka ma yam aloko botwu i kare ma onoŋo pud atye kwedwu, ni, lok ducu ma gicoyo i koma i cik pa Moses, ki i lunebi, ki i jabuli myero ocobbe kakare.” 45Oyabo tamgi wek giniaŋ ginacoya,, 46owaco botgi ni, “Yam gicoyo kit man ni, Kricito ma Lubaŋa oyero myero onen can, ci i nino me adekke myero ocer ki i kin jo muto, 47dok myero gitit lok i kom ŋut ma kelo weko bal i nyiŋe bot rok ducu kun gicako ki i Jerucalem. 48Wun wucaden me lok man. 49-Nen, abicwalo botwu gin ma Wora ociko; ento myero wubed i Jerucalem, nio ka gibirukowu ki tek ma a ki i polo.”\\nYecu ocito i polo\\n(Marako 16.19-20; Tic 1.9-11)\\n50-Lacen oterogi woko nio wa Betania, otiŋo ciŋe malo olamo gum i komgi. 51Ma kun pud lamo gum i komgi, ci opokke woko ki botgi, [gitiŋe, gitere i polo.] 52Guwore, lacen gudwogo i Jerucalem ki yomcwiny madwoŋ, 53guri i ot pa Lubaŋa jwijwi, kun gipwoyo Lubaŋa.","num_words":903,"character_repetition_ratio":0.046,"word_repetition_ratio":0.0,"special_characters_ratio":0.271,"stopwords_ratio":0.299,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Kwena Maber-ri Tika Ada Oa ki Bot Lubanga? | Kwena Maber\\nKwena Maber-ri Tika Ada Oa ki Bot Lubanga?\\n1. Anga ma Omiyo kicoyo Baibul?\\nKwena maber ni dano bibedo i lobo pi nakanaka-ni kicoyo pire i Baibul. (Jabuli 37:29) Baibul tye ki bukke 66 matino tino. Lubanga otiyo ki co ma lugen ma romo 40 me coyo Baibul. Bukke abic mukwongo Moses aye ocoyogi mwaka 3,500 mukato angec. Buk me agikki lakwena Jon aye ocoyo mwaka makato 1,900 angec. Luco Baibul-li mono gucoyo tam pa anga? Lubanga oloko kwedgi kun tiyo ki cwiny mere maleng. (2 Camuel 23:2) Gin gucoyo tam pa Lubanga, pe megi. Pi man, Jehovah aye Omiyo kicoyo Baibul.—Kwan 2 Temceo 3:16; 2 Petero 1:20, 21.\\n2. Wangeyo nining ni Baibul obedo buk ma tito lok ada?\\nWangeyo ni Baibul oa ki bot Lubanga pien tito gin ma tye anyim kore ki kore dok kakare. Pe tye dano mo ma twero timo man. (Yocwa 23:14) Lubanga Won Twer Ducu keken aye twero neno anyim pa dano.—Kwan Icaya 42:9; 46:10.\\nWageno ni buk ma oa ki bot Lubanga myero dok obed pat ki bukke mukene-ni. Dong kityeko poko Baibul kopi bilion mapol ata i leb makato miya mapol. Kadi bed kiwacci Baibul obedo buk macon, coc me Baibul rwatte ki gin ma cayan okwedo. Lucoc mapatpat 40 ma gucoyo Baibul-li ducu gucoyo jami ma rwatte ki pa lucoc wadgi. * Medo i kom meno, Baibul nyuto mar pa Lubanga, ma tye ki teko me loko kwo wek dano okwo maber. Ada man oweko jo mapol guye ni Baibul obedo Lok pa Lubanga.—Kwan 1 Jo Tecalonika 2:13.\\n3. Gin ango ma kicoyo i Baibul?\\nWi lok madit me Baibul aye kwena maber ni Lubanga tye ki yub me mar pi dano. Ginacoya tito kit ma Lubanga omiyo paradic ni dano obed iye, kit ma dano obalo yub man ki dong kit ma kibidwoko kwede paradic odoco.—Kwan Niyabo 21:4, 5.\\nLok pa Lubanga tye ki cik, dok bene miyo tam. Medo i kom meno, i Baibul kicoyo tekwaro ma kwako kit ma Lubanga obedo ka tic kwede ki dano—coc meno nyuto kit pa Lubanga. Pi man, Baibul twero konyi me ngeyo Lubanga. Baibul tito kit ma in iromo doko larem Lubanga.—Kwan Jabuli 19:7, 11; Yakobo 2:23; 4:8.\\n4. Itwero niang lok ma tye i Baibul nining?\\nBrocuwa man bikonyi me niang jami ma tye i Baibul kun ilubo yo acel ma Yecu otiyo kwede. En ka oloko i kom wang Baibul moni, onongo tito bot dano i yo ma weko “giniang ginacoya” meno maber.—Kwan Luka 24:27, 45.\\nTye jami manok keken ma pigi tego calo kwena maber-ri mua ki bot Lubanga. Ento, jo mukene pe gimito, dok jo mukene giromo keto gero i komi pi tito kwena maber man. Pe iwek cwinyi otur. Gen ma in itye kwede me nongo kwo ma pe tum jenge i ngeyo Lubanga.—Kwan Jon 17:3.\\n^ para. 3 Nen brocuwa me A Book for All People.\\nNywakki Nywakki Kwena Maber-ri Tika Ada Oa ki Bot Lubanga?","num_words":465,"character_repetition_ratio":0.06,"word_repetition_ratio":0.0,"special_characters_ratio":0.261,"stopwords_ratio":0.273,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Luŋolkop 9 ACO85 - I kare meno Abimelek wod pa Jerubaal - Bible Search\\nLuŋolkop 8 Luŋolkop 10\\nLoc pa Abimelek\\n1I kare meno Abimelek wod pa Jerubaal ocito i Cekem bot jo pa neyone ci otito botgi, ki bot jo ma i doggola pa minne ducu ni, 2“Wuwac lok wek jo ma i gaŋ me Cekem ducu guwiny ni, ‘Mene maber ki botwu? Myero awobe pa Jerubaal ma giromo pyerabiro ducu gubed lulowu, nyo myero ŋat acel aye olowu?’ Ento wupo ni, an a cogowu, dok a riŋo komwu.” 3Jo paneyone guloko lok meno ducu pire, kun gimiyo jo Cekem ducu guwinyo; ci cwinygi olokke ka lubo kor Abimelek, pien guwacci, “En aye ominwa.” 4Gimiyo bote lim ryal pyerabiro ma gikwanyo ki i ot pa Baalberit. En aye Abimelek obedo ka culo kwede jo ma kitgi atata ma lubwami ma guribbe i kome. 5Ocito i gaŋ pa wonne i Opra, oneko omegine awobe pa Jerubaal, jo pyerabiro, ki i kom pata got mo acel. Ento Yocam wode matidine aye odoŋ, pien onoŋo okanne woko. 6Lacen jo Cekem ducu gubino gucokke kacel, kacel ki jo Bet-millo ducu, ci gucito guketo Abimelek me bedo kabaka i ŋet kworo ma i Cekem ma wir jok ocuŋ i ŋete-ni.\\n7Ka gitito lokke bot Yocam, en ocito ocuŋ malo i wi got Gerijim, odaŋŋe matek kun waco botgi ni. “Koŋ wuwiny lokka, wun jo Cekem, wek Lubaŋa bene owiny dogwu. 8I nino mo acel lwak yadi gucito ka wiro moo ker i kom kabakagi. Guwaco bot yat jeituni ni, ‘In aye ilowa.’ 9Ento yat jeituni ogamo doggi ni, ‘Abiweko moona mabup-pi ma gimiyo kwede deyo bot lubaŋa ki bot dano, acit alyerre i wi yadi bo?’ 10Yadi dok guwaco bot oduro ni, ‘In aye ibin ilowa.’ 11Ento oduro ogamo doggi ni, ‘Abiweko nyiga mamit-ti ki mabeco-ni, acit alyerre i wi yadi bo?’ 12Ka yadi guwaco bot olok ni, ‘In aye ibin ilowa.’ 13Ento olok ogamo doggi ni, ‘Abiweko kono vinona ma yomo cwiny lubaŋa ki dano-ni, acit alyerre i wi yadi bo’? 14Ka dok yadi ducu guwaco bot abelwinyo ni, ‘In aye ibin ilowa.’ 15Ci abelwinyo owaco bot yadi ni, ‘Ka wutye ka wira ki moo me bedo kabakawu ki cwiny me ada, ci doŋ wubin, wunoŋ ka-larre i te tipona; ento ka pe kumeno, ci wek mac oa ki bot abelwinyo owaŋ yadi cedar me Lebanon woko.’\\n16“Doŋ apenyowu ba. I kare ma wuketo Abimelek me bedo kabaka, yam wutiyo ki cwiny me ada, kun iwu leŋ? Yam wutimo Jerubaal maber mono, kacel ki jo me ode, ma rwatte ki ticce macon ca? 17Pien ada, wora olwenyo piwu kun odyero kome, olarowu ki iciŋ jo Midian, 18ci tin wutwarre ka lweny i kom ot pa wora, wuneko awobene woko ma giromo pyerabiro ki i kom, pata got acel-lu, dok wuketo Abimelek ma wod pa aŋecane me bedo kabaka ma loyo Cekem pi bedo watwu. 19Pi meno, ka wutiyo ki Jerubaal ki jo me ode ki cwiny me ada tin kun iwu leŋ, ci wubed ki yomcwiny i kom Abimelek, en bene cwinye obed yom i komwu. 20Ento ka pe kumeno, wek mac obin oa ki bot jo Cekem ki Bet-millo, owaŋ Abimelek woko.” 21Ka Yocam oriŋo gire woko, olaro kome, ci ocito wa i Beer, pi lworo ominne Abimelek.\\n22Abimelek oloyo jo Icrael pi mwaka adek. 23Lacen Lubaŋa ocwalo cwiny marac i kin Abimelek ki jo Cekem, ci jo Cekem gucako tim me robo dog i kom Abimelek. 24Kit meno tim bwami ma yam gitimo i kom awobe pa Jerubaal ma romo pyerabiro ca opoto i kom Abimelek ma omingi-ni ma yam onekogi, wek alii me remogi obed i kome ki i kom jo Cekem ma yam gumiye tekcwiny me neko omegine. 25Jo Cekem guketo dano gubuto ka kure i yo i wi godi. Jo-nu gubedo ka yako jo ducu ma guwokgukato ki i ŋetgi i yo kunnu; ci Abimelek owinyo Jokke.\\n26I kare meno Gaal wod pa Ebed odako kacel ki lutugi, gubino i Cekem, ci jo Cekem gugene. 27Gucito i poto, gupwono nyig olokgi, gunyono, gubiyo pige, guyubo nino madit, gudonyo kwede i ot pa lubaŋagi, gucamo, gumato kun giyeto Abimelek. 28Gaal wod pa Ebed owacci, “Abimelek kono aŋa? Wan jo Cekem wan aŋa-gi? Lok aŋo kono ma miyo waworo en? Wod pa Jerubaal ki Jebul laticce yam pe guworo jo pa Kamor ma won Cekem? Piŋo myero wabed ka woro en? 29Kono jo kany tye i te locca, kono akwanyo Abimelek woko. Kono awaco bot Abimelek ni, ‘Med monnyi ci ikatti woko!’ ”\\n30Ka Jebul ma lalo gaŋ meno owinyo lok pa Gaal wod pa Ebed, ci kiniga omake cut. 31Ocwalo kwena bot Abimelek i Aruma kun waco bote ni, “Nen, Gaal wod pa Ebed ki lutugi gubino i Cekem, gitye ka rubo gaŋ woko pi lweny i komi. 32Pi meno wua woko, in kacel ki jo ma tye boti, ibut ikurgi i poto. 33Odiko ka ceŋ pud tuc atuca-ni, a woko con, ipot i kom gaŋ, Ka en ki jo ma tye bote gubino ka lweny i komi, ci in doŋ itimgi ka komgi owec.”\\n34Abimelek ki jo ma gitye kwede ducu gua i dyewor, gucito gubuto pi lweny i kom Cekem kun noŋo opoko buca monnye i dul aŋwen. 35Gaal wod pa Ebed okato woko, ocuŋ ka ma gidonyo kwede i dog gaŋ; ci Abimelek ki dano ma gitye bote gua ki ka ma gubuto iye ka kurogi-ni. 36Ka Gaal oneno jo-nu, owaco bot Jebul ni, “Nen dano ca ma gibino gilor piny ki i wi godi!” Ento Jebul owaco ni, “In ibeneno meri tipo godi macalo dano-ni.” 37Gaal dok owacci, “Nen, dano gitye ka lor piny ki i dye lobo malo ca, kun buca acel bino a ki i yo tuŋ te Kworo Waŋ Ayweya ca.” 38Jebul dok owaco bote ni, “Dogi dok tye kwene tin, in ma yam iwacci, ‘Abimelek kono aŋa, wek wawore?’ Meno pe gin jo ma in icayogini? Koŋ ikat woko kombeddi, icilweny kwedgi.” 39Ci Gaal ocito kun telo wi, mony pa jo Cekem, ocako lweny i kom Abimelek. 40Abimelek ocako ryeme, ci oriŋo olaro kome. Jo mapol gupoto ma ret omakogi, o wa i dog gaŋ. 41Abimelek odok obedo Aruma; ci Jebul oryemo Gaal ki lutugi woko, pe dok gubedo i Cekem.\\n42Orwone dano dok gucito i potogi, ci gitito pire bot Abimelek. 43Ocito ki jone, opokogi i buca adek, ci gubuto gukuro yo poto. Oneno dano gibino gia ki i gaŋ, ci oa opoto i komgi, onekogi woko. 44Abimelek ki dul dano ma gitye bote gucorre anyim, gucuŋ i dog gaŋ ka ma gidonyo ki iye-ni, kun buca aryo mukene-ni gicorre i kom jo ducu ma gitye I poto, ginekogi woko. 45Abimelek olwenyo i kom gaŋ meno dyeceŋ benebene, omako woko, oneko jo ma gitye iye, omuko odi woko liweŋ, opworo kado i ŋom.\\n46Ka jo ducu ma gibedo Migdalcekem guwinyo lokke, ci gudonyo i kicika ma gigolo piny ma i ot pa jokgi El-berit. 47Ci gitito bot Abimelek ni, jo ducu me Migdal-cekem gucokke kacel. 48Abimelek ocito i wi got Jalmon, en kacel ki jo ducu ma gitye bote, ci Abimelek omako latoŋ i ciŋe, ocito otoŋo kwede riddo yen, otino i wi gwoke ci owaco bot jo ma gitye kwede ni, “Kit ma wuneno atimo-ni, wun bene wutim oyot kumene.” 49Kit meno dano acel acel otoŋo riddo yen, olubo ki kor Abimelek, Guketo i wi kabedo matek ma gigolo piny-nyi, gucwinyo mac i kom jo-nu, mumiyo dano ducu ma gubedo i Migdal-cekem guto woko, ma mito romo ka alip acel, co wa ki mon.\\n50Abimelek dok ocito Tebej, oguro woko, omako. 51Yam tye ot matek ma ocudo malo i dye gaŋ meno, ci lwak dano ma i gaŋ ducu guriŋo gularo iye, co ducu wa ki mon, ci gucego wigi woko iye, gucito malo wa i dan ot ma ocudo malo-ni. 52Ento Abimelek ocito i ot ma ocudo malo-ni, ocako lweny i kome, ci onyiko cok ki doggolane wek eciwan woko ki mac. 53-Ci dako mo obayo lakidi rego madit, ocelo wi Abimelek, otyero, obaro cogo wiye woko. 54Oyotoyot olwoŋo awobi ma tiŋo jami lwennye, owaco bote ni, “Wot pala lucwanni, ineka woko, wek dano pe guwacci, ‘Dako mamwa-ni aye oneke.’ ” Awobi-nu ocobo kome pil, oneke woko. 55Ka jo Icrael guneno ni Abimelek oto woko, ci guket, kun dano acel acel dok i gaŋŋe. 56Kit meno Lubaŋa oculo waŋ bal ma Abimelek otimo i kom wonne pi neko omegine pyerabiro. 57Dok Lubaŋa odwoko tim pa jo Cekem maracce ducu i wigi, omiyo lok pa Yocam wod pa Jerubaal ma ocenogi kwede ocobbe i komgi kakare.","num_words":1410,"character_repetition_ratio":0.052,"word_repetition_ratio":0.0,"special_characters_ratio":0.248,"stopwords_ratio":0.274,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"1 Jon 2 ACO85 - Litinona, acoyo waraga man botwu wek pe - Bible Search\\n7-Lurema, an pe atye ka coyo botwu cik mo manyen, ento cik macon ma yam watye kwede wa con nia i acakki piny. Cik macon meno en aye lok ma doŋ wutyeko winyone ma gitito botwu. 8Kadi bed kumeno, atye ka coyo botwu cik manyen; meno tye ada ki tuŋ bot Kricito ki tuŋ botwu bene, pien colpiny doŋ tye ka ke woko, ki ceŋ me ada doŋ tye ka ryeny. 9Dano ma waco ni etye i leŋo kun dag ominne, noŋo pud tye i colpiny aye. 10Ŋat ma maro ominne bedo i leŋo, ma pe iye gin mo ma miyo dano poto i bal. 11Ento ŋat ma dag ominnie tye i colpiny, dok bene noŋo tye ka wot ka macol, kun pe ŋeyo ka ma myero ecit iye, pien colpiny noŋo oumo waŋe woko.","num_words":145,"character_repetition_ratio":0.072,"word_repetition_ratio":0.0,"special_characters_ratio":0.257,"stopwords_ratio":0.297,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Marita Onongo Mot pi Niyene | Niye me Ada\\nKWAN I LEB Acholi Afrikaans Albanian American Sign Language Amharic Arabic Armenian Armenian (West) Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bengali Bicol Brazilian Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Colombian Sign Language Croatian Cuban Sign Language Czech Danish Dutch Efik English (Leb Muno) Estonian Ewe Faroese Fijian Finnish French Ga Georgian German Greenlandic Grik Guarani Gujarati Gun Haitian Creole Hausa Herero Hiligaynon Hindi Hungarian Ibru Igbo Iloko Indonesian Isoko Italian Italian Sign Language Japanese Javanese Jula Kabiye Kannada Karen (S'gaw) Kazakh Kikuyu Kiluba Kinyarwanda Kirghiz Kirundi Kisonge Kongo Korean Korean Sign Language Kwangali Kwanyama Lhukonzo Lingala Lithuanian Luganda Lunda Luo Macedonian Macua Malagasy Malay Malayalam Maltese Marathi Mauritian Creole Maya Mexican Sign Language Mixe Mongolian Moore Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Samoan Sango Sena Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Spanish Sign Language Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Totonac Tshiluba Tshwa Tsonga Turkish Turkmen Twi Tzotzil Ukrainian Umbundu Urdu Venda Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\\nDUL ME PYERARYO\\n1. Tit arem me cola ma Marita obedo kwede ki pingone.\\nMARITA onongo twero goyo cal ka ma kikano iye kom omine, i goro ma kicego doge ki got. Arem me cola onongo tye ma oketo kome mapek calo got meno. En onongo pe twero ye ni omine me amara Lajaro dong pe. Nino angwen nicakke ma kwone otum kwede-ni onongo opong ki koko, bino pa welle, ki lok me temo kweyo cwinygi.\\n2, 3. (a) Neno Yecu romo bedo ni ogudo Marita nining? (b) Lok ma pire tek ma Marita oloko onyuto ngo i kome?\\n2 Ento man, ngat ma ocung i nyim Marita, obedo larem Lajaro matek adada. Neno Yecu nen calo omedo arem cwinye ameda, pien Yecu kene ki i lobo-ni aye onongo obedo ngat ma twero laro omine. Kadi bed kit meno, en onongo kwe cwiny mo olo i bino pa Yecu botgi i latin taun me Betania ma tye i bad cere. I dakika manok ma gitye kacel kwede, en owinyo maber doki pi neno kica ma onongo nen i wange, ki par ma en nyuto ma cuko cwiny kare ducu. Yecu openye lapeny ma okonye me keto tamme i kom niyene ki nicer. Lok i kingi omiyo Marita owaco lok mo ma pire tek loyo lok mo keken ma en oloko: “Aye ni in i Kricito ma Lubanga oyero, Wod pa Lubanga, ma bino i lobo.”—Jon 11:27.\\n3 Kit ma lok man nyuto kwede, Marita onongo obedo dako ma niyene tek. Lok manok ma Baibul loko i kome miyowa pwony madit ma twero konyowa me jingo niyewa. Me neno kit ma man twere kwede, kong wanenu lok mukwongo i kom Marita i Baibul.\\n4. I yo ango ma Marita ki omine ki laminne gubedo pat kwede macalo jo me ot, dok watgi ki Yecu onongo tye nining?\\n4 Dwe mogo angec Lajaro onongo pud tye ma kwo dok maber. Welo mo ma pire tek Yecu Kricito, onongo cok limo ganggi ma tye i Betania. Lajaro, Marita, ki Maliam onongo gubedo omego ki lumego ma dong gidito ento gin adek-ki ducu pud gibedo i gang acel. Lukwed lok mukene gitamo ni twero bedo ni Marita aye obedo ladit loyo ki i kin gin adek-ki, kit ma en aye nen calo obedo ngat ma welo onongo bino i cinge dok kine mogo kilwongo nyinge mukwongo. (Jon 11:5) Pe tye yo mo me ngeyo ka ngat acel ki i kingi kong onyomme con. Meno dong pe pire tek, gin ma tye aye ni gin gubedo lurem Yecu macok mada. I kare me ticce me pwony i lobo Judaya, ka ma en orwatte iye ki aunauna ki gero matek, Yecu obedo i gang pa jo magi. Labongo akalakala mo, en obedo ki pwoc pi kuc ki kony ma gin gumiye.\\n5, 6. (a) Pingo tic omako kom Marita tutwal i kare ma Yecu obino ka lim? (b) Ngo ma Maliam otimo i kare ma Yecu obino ka limogi?\\n5 Marita onongo tamo pi gwoko welle ki ber bedogi i pacogi. En onongo obedo dano ma latic matek ma kare ducu nongo tye ka tic. Kadi wa i limo pa Yecu i ganggi, en obedo ka tic. Manok keken, en ocako yub magwar me tedo wit cam mapat pat pi welone me awora ki gwoko jo mukene ma en owoto kwedgi. I kare ca, gwoko welle onongo pire tek mada. Ka welo oo, onongo kijolo ki noto lemme, kikwanyo war tyene, ci kilwoko tyene, ka dong kiwiro wiye ki moo makur. (Kwan Luka 7:44-47.) Madok i kom lok me kabuto ki cam, yubbe ducu onongo kicobo maber.\\n6 Tic me yubbe pi bino pa Yecu onongo omako kom Marita ki Maliam mada. Maliam, ma kine mukene kitamo ni maro nongo pwonye tutwal-li myero obed ni kong okonyo laminne i acakki. Ento i kare ma Yecu obino, jami olokke woko. Yecu oneno kare meno calo kare me miyo pwony. En otiyo ki kare meno maber me miyo pwony bot jo ma tye! Yecu pe obedo calo ludito dini me kare ca, en obedo ki woro i kom mon dok opwonyogi i kom Ker pa Lubanga, ma meno aye obedo cwiny lokke madit. Maliam oneno ni kare man myero pe okate, en obedo ka nget Yecu kun winyo lok ducu.\\n7, 8. Pingo cwiny Marita ocako wang, dok en oloko doge nining?\\n7 Watwero goyo kit ma cwiny Marita ocako wang kwede. Kit ma wit cam me ateda kacel ki jami mukene me atima pi welo onongo pol-li, paro pi lok man okwanyo tamme woko ki i lok mukene. I kare ma tye ka witte kany ki kuca, en oneno laminne obedo mot ma pe tye ka konye. Man kono omiyo en ocako nyuto wang cwinye? Pe twero bedo me ur ka onyuto cwer cwiny. En onongo pe twero timo jami magi kene labongo kony!\\n8 Motmot, Marita onongo dong pe twero diyo cwinye. En ongolo lok pa Yecu, kun waco ni: “Ladit, pe iparo ni lamera oweka atye ka tic kena? Wac bote wek okonya.” (Luka 10:40) Man obedo lok madit mada. Lugony leb mapol gigonyo lapeny meno ni: “Rwot, in pe iparo . . . ?” Ci olego Yecu ni opwony wi Maliam, ni olok bote ki twero wek odok cen ka tic.\\n9, 10. (a) Yecu ogamo lok pa Marita nining? (b) Wangeyo nining ni Yecu pe onongo tye ka cayo tic matek pa Marita?\\n9 Lagam pa Yecu twero bedo ni ocungo wi Marita mada, kit ma ocungo wi jo mapol ma gubedo ka kwano Baibul cakke con. En owaco ni: “Marita, Marita, ibedo ki tam mapol, cwinyi ongabbe pi jami mapol, ento tye gin acel keken ma mitte. Maliam oyero dul maber ma pe gibikwanyo woko ki bote.” (Luka 10:41, 42) Ngo ma Yecu onongo tye ka wacone? En onongo mono tye ka wacci Marita maro jami me kom ma loyo maro Jehovah? En mono onongo tye ka cayo ticce matek me yubo cam mamit?\\nKadi bed Marita ‘obedo ki tam mapol, ma cwinye ongabbe pi jami mapol,’ en ojolo tira ki mwolo\\n10 Pe. Yecu oneno ka maleng ni tam pa Marita onongo pe rac. Medo i kom meno, en pe otamo bene ni cam mapol apola onongo rac. En obedo tye i “karama madit” ma Matayo otedo pire. (Luka 5:29) Cam ma Marita tye ka tedone aye onongo pe obedo lok madit i cawa meno; ento, ngo ma en tero calo gin ma pire tek aye. En onongo olungo tamme woko ducu i tedo wit cam mapol ma oweko tamme pe obedo i gin ma pire tek loyo. Gin ma pire tek ango?\\nYecu obedo ki pwoc pi cwiny me gwoko welo ma Marita obedo kwede, dok en ongeyo ni Marita onongo pe tye ki tam marac\\n11, 12. Yecu otiro tam pa Marita i yo me mar nining?\\n11 Yecu, Wod pa Lubanga Jehovah ma en ocweyo en kikome, onongo tye i paco pa Maritagi pi pwonyo lok me ada. Pe tye gin mo ma onongo pire tek loyo, kadi wa cam mamit kacel ki yubbe-ni ducu. Cwiny Yecu onongo pe yom ni Marita tye ka weko kare maber me jingo niyene tye ka kato, ento oweko ni en aye omok tamme. * Meno gire onongo kwako en, ento pe onongo ber bot Marita me lego Yecu ni odi Maliam wek en bene okeng winyo pwony.\\n12 Pi meno, Yecu otiro tam pa Marita, onwoyo lwongo nyinge ki dwan me mar wek cwinye opye, kun tito bote ni pe owek ‘cwinye ongabbe pi jami mapol.’ Cam mo manok, cam acel nyo aryo mo keken romo, tutwalle ka karama me lok pa Lubanga bene tye. Yecu onongo pe twero kwanyo “dul maber” ma Maliam oyero ma obedo nongo pwony ki bot Yecu!\\n13. Pwony ango ma watwero nongone ki i yo ma Yecu otiro kwede tam pa Marita?\\n13 Lok ma otimme i kin lumego aryo-ni tye ki pwony madit bot jo ma lubo kor Kricito i kare-ni. Pe omyero wawek gin mo okwany tamwa woko ki i “lok me cwiny.” (Mat. 5:3) Ber gire me bedo ki cwiny me tic matek, nyo me gwoko wele calo Marita, ento omyero pe wawek ‘cwinywa ongabbe’ pi jami ma pigi pe tek calo lok kom gwoko welle, ma weko wakeng jami ma pigi tego. Wan waribbe ki luworo luwotwa, pe pi camo cam keken ento pi cuko cwinywa kekenwa ki poko mot mogo me cwiny. (Kwan Jo Roma 1:11, 12.) Kadi wa cam manok twero miyo nino ma kit meno bedo me cuko cwiny.\\nOmego ma Oto ci Okwo\\n14. Pingo watwero bedo labongo akalakala mo ni Marita oweko lanen maber i jolo tira?\\n14 Marita tika oye tira pa Yecu ci onongo pwony ki iye? Wangeyo ni onongo. Lakwena Jon, i kare ma tye ka lok i kom omin Marita, owaco ni: “Yecu yam maro Marita ki laminne ki Lajaro.” (Jon 11:5) Dwe mapol onongo okato i nge limo pa Yecu i Betania ma kitito malo-ni. Ngene kene ni, Marita pe obedo ka ling alinga ki dano; pe okudo akemo i iye i kom Yecu pi tira ma en omiye. En ojolo tira ma kimiye. I lok meno bene, en omiyo lanen maber me niye botwa, pien nga ki i kinwa ma pe kimiye tira manok i kine mukene?\\n15, 16. (a) Gin ango Marita nen calo otimo i kare ma kom omine odoko lit? (b) Pingo gen pa Marita ki pa Maliam pe ocobbe?\\n15 I kare ma kom omine odoko lit, tic me gwoko omine omako Marita matek. En otimo jami ducu ma en twero wek latwo owiny maber ber ki me konye wek ocang. Kadi bed kit meno, two pa Lajaro omedde ameda. I kare me twone ducu, lumegine gubedo ka ngete pi miye kony. Kare ki kare, myero obed ni Marita obedo ka neno wang omine ma arem oketo woko, kun po pi mwaki mapol me kwogi kacel ki dong yomcwiny ki kumo ma gunywako kwede kacel!\\n16 I kare ma Lajaro onongo nen calo obito woko, Marita ki Maliam gucwalo kwena bot Yecu. En onongo tye ka pwony i kabedo mo ma tero nino aryo me wot. Gucwalo lok macek ni: “Rwot ngat ma yam imaro kome lit.” (Jon 11:1, 3) Gin onongo gingeyo ni Yecu maro omingi, dok onongo gitye ki niye ni en obitimo gin mo keken me konyo lareme. Tika gumoko i gengi ni Yecu twero o ma gin mo peya otimme? Ka kumeno, ci gengi–ni pe ocobbe. Lajaro oto woko.\\n17. Ngo ma omiyo wi Marita ocung, dok en otimo ngo i kare ma owinyo ni Yecu cok o i bomagi?\\n17 Marita ki Maliam gukoko omingi kun giyubo yub me yik kacel ki jolo welle mapol ma gibino ki i Betania ki kabedo ma orumo ngete. Ento, lok ma kiwinyo i kom bino pa Yecu obedo pe. Wi Marita oromo bedo ni ocung woko ma kare woto ki kato. Motmot, nino angwen okato i nge to pa Lajaro, Marita owinyo ni Yecu dong pe tye mabor ki bomagi. Kit ma en pe bedo mot-ti, kadi wa i cawa me kumo, Marita ogware malo labongo waco ki Maliam, orune me rwatte ki Yecu.—Kwan Jon 11:18-20.\\n18, 19. Marita onyuto gen ango, dok ngo ma omiyo niyene obedo matek?\\n18 I kare ma Marita oneno Yecu, en owaco lok ma onongo tye ka tono cwinye ki cwiny Maliam pi nino mapol: “Rwot, kono nene itye kany, kono omera pe oto.” Ento gen ki niye pa Marita pe orweny. En omedo ni: “Dok koni angeyo ni gin ducu ma ilego ki bot Lubanga, Lubanga bimiyi.” Cutcut Yecu owaco lok me jingo niyene: “Omeru bicer.”—Jon 11:21-23.\\n19 Marita otamo ni Yecu onongo tye ka lok i kom nicer ma bibino i anyim, pi meno en ogamo ni: “Angeyo ni en bicer i cer me nino me agik[-ki].” (Jon 11:24) Niyene i kom pwony meno onongo tek mada. Lutela dini pa Lujudaya ma kilwongogi ni Lucadukayo onongo pe giye ni nicer tye, kadi bed meno obedo pwony ma tye ka maleng i ginacoya. (Dan. 12:13; Mar. 12:18) Marita onongo ngeyo gire ni Yecu opwonyo i kom nicer dok ocero wa dano kadi bed ni ngat mo ki i kingi onongo pe orii i lyel calo Lajaro. En onongo pe ngeyo gin ma obitimme i cawa meno.\\n20. Tit tyen lok ma pire tek ma Yecu oloko ma kicoyo i Jon 11:25-27, ki tyen lok pa lagam pa Marita.\\n20 Yecu oloko lok mo ma pire tek mada: “An nicer ki kwo.” Ada, Lubanga Jehovah omiyo ki Wode teko me cero dano i wi lobo ducu i kare me anyim. Yecu openyo Marita ni: “In iye man?” Ci en omiyo lagam ma kiloko iye i acakki me dul man. En onongo tye ki niye ni Yecu obedo Kricito, nyo Meciya, ni en obedo Wod pa Lubanga Jehovah, dok ni en aye obedo ngat ma lunebi guloko pire con ni obibino i lobo.—Jon 5:28, 29; kwan Jon 11:25-27.\\n21, 22. (a) Yecu onyuto ton cwinye pi lukumo nining? (b) Tit kong kit ma cer pa Lajaro obedo kwede.\\n21 Lubanga Jehovah ki Wode, Yecu Kricito, tika gitero niye calo pa Marita-ni calo gin ma pire tek? Gin ma otimme i nge lokgi miyo lagam-me ka maleng. Marita ongweco me lwongo laminne. I ngeye, en oneno ni cwiny Yecu oton matek mada i kare ma tye ka lok ki Maliam ki lukumo mukene mapol ma gitye kwede. En oneno ka pig wange oton i kare ma tye ka nyuto arem cwinye pi lit pa to. En owinyo ka Yecu waco ni omyero kingil kidi woko ki dog boro ka ma kikano iye kom omine.—Jon 11:28-39.\\n22 Wi Marita tiko ngwec cawa ducu, pi meno en okwero woko kun waco ni kome myero obed ni tye ma ngwe pien dong orii nino angwen kulu. Yecu opoyo wiye ni: “Nakanen pe awacci ni, ka iye, ci ibineno deyo pa Lubanga?” En oye, omiyo en oneno deyo pa Lubanga Jehovah. I cawa meno cut, Jehovah omiyo teko bot Wode me cero Lajaro! Tam kong kit ma gin ma otimme-ni omoko kwede i wi Marita pi kare me kwone ducu: I kare ma Yecu olwongo Lajaro ni, “Lajaro, katti woko!”; gin gucako winyo gin mo ka tye ka yelle i boro ka ma kikano iye kom Lajaro i kare ma en tye ka a malo, ci guneno ka en bino mot mot i dog boro, ma kome kiboyo woko ki bongo; Yecu owaco ni “wugonye, wuweke ociti.” Ngene kene ni yomcwiny omiyo Marita ki Maliam gungweco gupoto i kor omingi. (Kwan Jon 11:40-44.) Arem cwiny ma onongo tye i cwiny Marita-ni orweny woko!\\nMarita onongo mot pi niyene i kom Yecu i kare ma en kacel ki Maliam guneno ka kicero omingi\\n23. Ngo ma Jehovah ki Yecu gimito timone piri, dok ngo ma omyero itim?\\n23 Gin ma otimme man nyuto ni cer pa jo muto pe obedo lek mo ata; Nicer obedo pwony me kwe cwiny ma tye i Baibul dok lok me tekwaro bene moko. (Yubu 14:14, 15) Jehovah ki Wode gimaro miyo mot pi niye, kit ma gutimo kwede i kom Marita, Maliam, ki Lajaro. Mot ma kit man bibedo piri ka idongo niye matek.\\n“Marita Obedo ka Poko Cam”\\n24. Baibul miyowa lok me agikki ango i kom Marita?\\n24 Baibul oloko i kom Marita dong kicel keken. Man obedo i cabit me agikki me kwo pa Yecu i lobo. Yecu onongo ngeyo peko madit ma tye ka kure i anyim, pi meno en dok oyero me bedo i gang pa lareme i Betania. Ki kunu, en onongo biwoto wot pi mairo aryo me cito i Jerucalem. Yecu ki Lajaro onongo gitye ka cam i gang pa Cimon ma ladobo, kany aye wanongo iye lok me agikki i kom Marita ni: “Marita obedo ka poko cam.”—Jon 12:2.\\n25. Pingo kacokke pa Lukricitayo me kare-ni gitye ki mot me bedo ki mon macalo Marita?\\n25 Dako ma latic matek man kite enu! I kare ma Baibul okwongo lok i kome, en onongo tye ka tic, i kare ma Baibul giko lok i kome en onongo pud tye ka tic, ma tye ka yelle ki tekke ducu me cobo jami ma mitte pi jo ma tye. Kacokke pa Lukricitayo i kare-ni bene gitye ki mot madit me bedo ki mon macalo Marita, ma cwinygi ber dok giparo pi dano, ma kare ducu giketo niyegi i tic ki jalle pi konyo jo mukene. Marita kono omedde ki bedo kit meno? Nen calo omedde kumeno. Ka obedo kumeno, ci niyene myero obed ni okonye me kanyo peko ma tye anyim.\\n26. Ngo ma niye pa Marita okonye me timone?\\n26 I nge nino manok keken, Marita okanyo cola me to pa Yecu. Medo i kom meno, Luparicayo ma guneko Yecu onongo gumoko tamgi me neko Lajaro bene, kit ma cerre onongo tye ka jingo niye pa jo mapol. (Kwan Jon 12:9-11.) Ngene kene ni, motmot to opoko kin Marita ki omine ki laminne me amara. Pe wangeyo awene ma meno otimme kwede, ento gin acel ma waromo bedo iye labongo akalakala aye ni: Niye pa Marita okonye me ciro can wa i agikki. Meno aye omiyo ber bot Lukricitayo me kare-ni me lubo lanen me niye pa Marita.\\n^ para. 11 I kare pa Lujudaya me cencwari me acel, mon onongo pe gibedo i lok madok i kom kwan. Pwonygi onongo polle dok i kom tic me paco. En aye oromo bedo ni omiyo Marita oneno ni pat mada pi dako me bedo ka nget lapwony mo pi nongo pwony.\\nLAPENY ME ALWODA . . .\\nNgo ma watwero pwonyone ki i tira ma Yecu omiyo bot Marita?\\nI yo ango ma Marita onyuto cwiny me jolo welo, ki tic matek?\\nMarita onyuto niye matek nining?\\nI yo ango ma in imito ni ilub niye pa Marita?\\nKare ma Jami Otimme Iye\\nWaraga ma oa ki Bot Lukiko Madit\\nLok me cakone\\nABEL “En Oto, Ento pi Niyene Omiyo Pud Loko”\\nNUA En ‘Owoto Kacel ki Lubanga me Ada’\\nABRAM “Kwaro Dano Ducu ma Giye”\\nRUTH “Ka ma In Icito Iye, An Bene Abicito Iye”\\nRUTH ‘Dako ma Kite Ber Mada’\\nANNA En Olego ki Cwinye Ducu Bot Lubanga\\nCAMUEL En “Odongo i Nyim Rwot [Jehovah]”\\nCAMUEL En Okanyo Kadi Bed Jamine pe Owoto Maber\\nABIGAIL En Otimo Tic Me Ryeko\\nELIA En Ocung Matek pi Woro me Ada\\nELIA En Oketo Wange, dok Okuro\\nELIA En Onongo Kwe Cwiny i Kom Lubangane\\nYONA En Opwonnye ki i Bal ma Otimo\\nYONA En Onongo Pwonnye me Bedo Lakica\\nESTA En Ocung Matek pi Jo pa Lubanga\\nESTA En Otiyo ki Ryeko, ki Tekcwiny, ma pe Paro Pire Kene\\nMALIAM “Nen, An Angeca Pa Rwot [Jehovah]!”\\nMALIAM En Obedo ka “Tamo ki i Cwinye”\\nYUCEPU En Ogwokogi, Opitogi, Odiyo Cwinye\\nMARITA “Dong Aye”\\nPETERO En Olwenyo i kom Lworo ki Akalakala\\nPETERO En Obedo Lagen i Kare me Atematema\\nPETERO En Opwonyo Timo Kica ki Bot Yecu\\nLok me Dolo Tere\\nText Yero Bukke me kompiuta me akwanya Lub Lanengi me Niye","num_words":3311,"character_repetition_ratio":0.045,"word_repetition_ratio":0.0,"special_characters_ratio":0.239,"stopwords_ratio":0.303,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Daniel 8 ACO85 - I mwaka me adek me loc pa kabaka - Bible Search\\nDaniel oneno nyok romo ki nyok dyel i waŋ lek\\n1I mwaka me adek me loc pa kabaka Belcajar, an Daniel aneno ginanyuta i waŋ lek, i ŋe ginanyuta mukwoŋo ca. 2I kare ma aneno ginanyuta ki i waŋ lek anoŋo ni doŋ atye wa i gaŋ kal madit me Cuca, ma tye i lobo Elam; dok bene aneno ni atye wa i dog kulu Ulai. 3Ailo waŋa malo ci aneno nyok romo ocuŋ i wi tera i dog kulu. Nyok romo-nu onoŋo tuŋe tye aryo; tuŋe aryo-ni ducu giboco, ento acel onoŋo dok bor kato lawote; en me aryone-ni otwi lacen. 4Aneno nyok romo ka witte ki tek kun loko tuŋe tuŋ potoceŋ ki yo tuŋ acam, ka lokke yo tuŋ acuc bene, ma lee tim mo onoŋo pe twero cuŋ i nyime. Onoŋo ŋat mo bene pe ma twero larogi ki i tekone; en yam otimo gin ma iye mito kun dworre kekene bene.\\n5I kare ma abedo ka lwodo lok cutcut aneno nyok dyel obino kun oa ki yo tuŋ potoceŋ ma ŋolo dye lobo ducu arii, ma tyene pe gudo ŋom; nyok dyel-lu onoŋo tye ki tuŋe i kin waŋe ma nen wa ki cen. 6Nyok dyel oa obino bot nyok romo ma tye ki tuŋe aryo-ni, ma onoŋo aneno Ocuŋ i wi tera i dog kulu ca, ci ocako riŋo ka lweny i kom nyok romo ki akemo madit adada. 7Aneno obino odirre cok twatwal ki nyok romo, ci kolo ocako mako i kom nyok romo ci otwomo nyok romo oturo oputo tuŋe aryo ca woko; nyok romo onoŋo pe tye ki teko mo liweŋ me cuŋ i nyim nyok dyel, ci orete woko piny i ŋom ka onyone ki tyene; onoŋo pe tye ŋat ma twero laro nyok romo ki i teko pa nyok dyel. 8Meno omiyo nyok dyel odworre kekerie mukato kare; ento i kare ma onoŋo en pud tek-ki, tuŋe madit-ti otur woko. Cutcut dok aneno tuŋe aŋwen mukene gutwi ma ginen ki cen ma gukemo yamo aŋwen me polo.\\n9Dok aneno tuŋe mo matidi otwi okatti ki i kom tuŋe acel ki i kingi, olot mabor okemo yo tuŋ acuc, ki yo tuŋ wokceŋ, ma okemo kwede lobo me deyo. 10-Odoŋo madit oo wa i kom mony me polo; ento obolo lakalatwe mogo woko piny i ŋom, ci onyonogi woko ki tyene. 11Ocako dworre kekene o kwede wa i kom Laker me mony meno; ci okwanyo gitum awaŋa me nino ducu-ni woko ki bote, ka ojwero ode maleŋ-ŋi obalo woko. 12Gitiŋo mony kacel ki gitum awaŋa me nino ducu gimiyo i ciŋe pi bal; ci gibolo lok ada woko piny i ŋom, ci tuŋe obedo ka tic omedde matek twatwal. 13Cutcut awinyo ŋat maleŋ tye ka loko ki ŋat maleŋ mukene owaco bote ni. “Ginanyuta ma aneno i wan lek ma okemo gitum awaŋa me nino ducu biri pi kare ma rom mene, ma okemo bene bal ma nyayo gin malik, ki ma okemo miyo ot pa Lubaŋa ki mony me polo me anyona woko ki tyen-ni?” 14Ci ŋat maleŋ ma obedo ka lok-ki owacce ni, “Biri pi nino alip, acel ki miya acel ki pyerabic ma pe gibityero iye gitum me odiko ki otyeno, ka lacen gibiroco ot pa Lubaŋa gidwoko i kit ma myero.”\\nLamalaika ogonyo te lok me ginanyuta\\n15I kare ma onoŋo an Daniel aneno ginanyuta, abedo ka yenyo yo me niaŋ iye; ci cutcut aneno ŋat mo ma ocuŋ i nyima ma nen calo dano. 16-Ci awinyo dwan dano ma lok oa ki i kin kulu Ulai, ci olwoŋo ni, “Gabriel, mi danonu oŋe te lok me ginanyuta ma en oneno-ni.” 17Ci ocako bino cok ki ka ma onoŋo acuŋ iye; i kare ma obino abedo ki lworo ci apoto aryebbe woko piny, Ento en owacca ni, “In wod pa dano doŋ iniaŋ ni, ginanyuta ma inenoni nyuto gin ma bitimme kale me agik.”\\n18I kare ma en tye ka lok kweda, nino omako waŋa woko acako nino nino matut kun akulu waŋa i ŋom; ento en oguda ci ociba acuŋ ki tyena. 19Owaco bota ni, “Nen, abinyutti gin ma bitimme lacen i kare me agik me akemo pa Lubaŋa; pien lokke kemo nino me agik ma yam giciko pire con. 20Doŋ lok ma dok i kom nyok romo ma ineno ma tuŋe tye aryo-ni, magi gin aye luker me Media ki me Percia. 21Ento nyok dyel meno kabaka pa jo Grik; doŋ tuŋe madit ma i kin wane-ni meno aye kabaka mukwoŋo. 22Doŋ tuŋe ma gituro-ni, ma tuŋe aŋwen mukene otwi kakare ca, meno ker aŋwen ma bia ki rokke, ento tekogi pe bibedo rom ki mere. 23Ento lacen ki i ŋe locgi, i kare ma noŋo lubalo welgi onya omedde, ci kabaka mo ma waŋe ocwiny bia cako loc, ŋat ma niaŋ i lok me koc lit-gu. 24Tekone bibedo dit twatwal, en bitiyo gin ma tyeko piny woko ma miyo lworo, gin ma en bitiyo ducu biwoto maber, bineko jo ma gin twoni oteka kacel ki rok pa jo maleŋ. 25Pi ryekone marac, miyo bwola bimedde ameda i ciŋe, dok bibedo ka dworre ke kene ki i tamme. En bineko jo mapol tyekogi woko atura; dok bene bia lwenyo kadi wa i kom Laloc madit ma loyo luker ducu; ento gibiture woko laboŋo ciŋ dano mo ma ogudo kome. 26Pi meno ginanyuta ma loko i kom gitum me odiko ki otyeno gire obedo ada; doŋ imwon ginanyuta meno ikan woko, pien pud kare tye bor.”\\n27Dok an Daniel, ryeko onoŋo orwenyo woko ki bota, omiyo two omaka abuto kwede pi nino mapol manoknok; ka lacen aa acito ka tiyo tic pa kabaka; ento abedo ka uro ginanyuta meno ma aneno i waŋ lek-ki, dok pe amedo ki niaŋ iye wacel.","num_words":960,"character_repetition_ratio":0.052,"word_repetition_ratio":0.0,"special_characters_ratio":0.243,"stopwords_ratio":0.287,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Tic Pa Lukwena 24 ACO85 - Ka nino abic okato, ajwaka - Bible Search\\nTic Pa Lukwena 23 Tic Pa Lukwena 25\\nTic Pa Lukwena 24\\nLok ma gipido ki Paulo\\n1Ka nino abic okato, ajwaka madit Anania obino ki ludoŋo mogo, kacel ki laplida mo ma nyiŋe Tertulo, ci gutero adotgi i nyim laloyo pi doto Paulo. 2Ka doŋ gilwoŋe, Tertulo ocako adotte kun waco ni,\\n“Laloyo Maber, ladit Pelici, wabedo ki kuc piri nia wa con, dok itamo pi rokwa, ikelo alokaloka mapol ma okonyowa 3i kit yo ducu ki i kabedo ducu, wan bene wajolo ki yomcwiny madwoŋ, ladit. 4Ento pe doŋ agal wii, abako doga boti pi kicani iwiny lokwa macegocego-ni. 5Wanoŋo ni dano man lanek piny, en aye lakel jemo i kin Lujudaya ducu ma i lobo ducu, en latel wi dul pa Lunajaret. 6En bene otemo pyedo wa ot pa Lubaŋa maditte, ci wamake woko. [Onoŋo wamito ŋolo kop i kome kun walubo cikwa-ni, 7ento kapten Licia obino omaye woko ki i ciŋwa tektek, 8ci ociko ni ludote myero guo i nyimi.] Ka in kikomi ipenye, ibiniaŋ ki bote lok ducu ma wadote iye.”\\n9Luyudaya bene guribbe i adot meno, kun gimoko ni lok man ducu tye kit meno.\\nPaulo opido lokke i nyim Pelici\\n10Ka laloyo ocime ni oloki, Paulo odok iye ni, “Ladit, aŋeyo ni ibedo ka ŋolo kop i rok man pi mwaka malac, mumiyo apido lokka i nyimi ki yomcwiny. 11Macalo ni bene itwero noŋo ka ipenyo dano, wel nino ma okato nia i kare ma acito i Jerucalem ka woro Lubaŋa peya okato apar wiye aryo. 12Pe ginoŋo ni atye ka pyem ki dano mo, nyo tubo lwak, kadi i ot pa Lubaŋa, nyo i kacokke me lega, nyo i dye gaŋ. 13Dok bene pe gitwero nyuto ni lok ma gikelo i koma kombeddi tye kakare. 14Ento aye lok man boti ni, aworo Lubaŋa pa kwarowa kun alubo kit Yo ma gin gilwoŋo ni dul. Aye lok ducu ma gicoyo i cik pa Moses ki i buk pa lunebi. 15Pi niyena i kom Lubaŋa atye ki gen ni dano gibecer woko, jo ma kitgi atir wa ki jo ma kitgi pe atir, ci gin bene gitye ki kit gen acel-lu. 16Pi meno an bene atemo mada kare ducu wek abed ma cwinya leŋ i nyim Lubaŋa ki i nyim dano.\\n17- “Ma doŋ abedo cen pi mwaka mapolpol acito i Jerucalem ka tero mot bot jo me rokka pi konyo lucan, ki ka tyero gitum. 18I kare ma atye ka tiyo man, gunoŋa i ot pa Lubaŋa ma doŋ atyeko lonnye woko i kit ma mitte. Pe abedo ki lwak mo, woo bene obedo pe. Ento Lujudaya mogo ma gua ki i Acia, 19gin aye kono myero gubed kany i nyimi gukel adotgi, ka gitye ki lok mo i koma. 20Nyo wek jo man kikomgi gunyut gin marac ma gunoŋo i koma i kare ma acuŋ i nyim Lukiko. 21- Tye lok man keken, i kare ma acuŋ i kingi adaŋŋe ni, ‘Pi lok kom cer pa jo muto aye omiyo wutye ka ŋolo lok i koma tin.’ ”\\n22Ento Pelici obedo ki ŋec muromo i kom Yo pa Rwot, ci pe otyeko lok woko cut. Owacci, “Abiŋolo kopwu ka kapten Licia bibino kany.” 23Ka ociko ladit mony ma loyo dano miya ni myero ogwok Paulo i buc ento obed laboŋo ayela mo, pe gigeŋ lureme ka gimito mine kony.\\nPaulo i nyim Pelici ki Drucila\\n24Ka kare okato manok,, Pelici obino ki dakone Drucila ma anyira Judaya. Olwoŋo Paulo, ci obedo ka winyo ka loko i kom niye i kom Kricito Yecu. 25I kare ma en tye ka lok i kom kit ma atir ki gwokke kekene, ki ŋolo kop ma bibedo i kare me anyim, lworo omako Pelici omiyo owacci, “Koŋ doŋ iciti; ka dok anoŋo kare ci abilwoŋi.” 26Onoŋo bene en geno ni Paulo bimiye lim, pienno obedo ka lwoŋe jwijwi ci boko lok kwede. 27Ento ka mwaka aryo okato, Porcio Festo oleyo ka tyen Pelici. Pelici onoŋo mito ni Lujudaya gupwoye, omiyo oweko Paulo i mabuc.","num_words":664,"character_repetition_ratio":0.041,"word_repetition_ratio":0.0,"special_characters_ratio":0.247,"stopwords_ratio":0.319,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Bot Lunyodo—Kit ma Bedo Lawiny Gwoko Kwede Lutinoni\\nTIKA imaro ka onongo itwero timo gin mo keken ma cwinyi mito? Tika tye kare mogo ma pe imito ni ngat mo aye owacci gin ma myero itim? Kombeddi kong iwacca gin ma itamo labongo mungone.—\\nPingo omyero iwiny lok pa jo muteggi?\\nIn itamo ni mene maber boti? Itamo ni mono pore me timo gin mo keken ma cwinyi mito? Kece nyo inongo adwogi maber ka iwinyo babani ki mamani?— Lubanga wacci omyero iwiny lunyodoni, man nyuto ni tyen lokke tye. Kong wanenu ka ce watwero niang tyen lok meno.\\nMwakani tye adi?— Ingeyo mwaka pa babani?— Mamani tye ki mwaka adi, min babani nyo won mamani kono?— Gin dong gukwo pi mwaki mapol makato in. Ka ngat moni medde ki bedo kwo, en medde ki bedo ki kare me pwonyo jami mapol. En winyo, neno, dok timo jami mapol mwaka ki mwaka. Pi meno, jo matino giromo nongo pwony ki bot jo muteggi.\\nIngeyo ngat mo ma mwakane tidi loyo megi?— In mono ingeyo jami mapol ma en pe ngeyogi?— Pingo in ingeyo jami mapol? — Pien in dong iri i kwo makato en. Ibedo ki kare me pwonyo jami mapol makato ngat ma mwakane tidi loyo megi.\\nAnga ma okwo pi mwaki mapol ma loyo in nyo an nyo ngat mo keken?— Lubanga Jehovah. En ngeyo jami mapol loyo in wa an bene. Ka en owacci myero watim gin mo keken, omyero wange ni meno nongo obedo gin matir me atima, kadi bed ni timone romo bedo tek. Tika ingeyo ni kadi wa Lapwony Madit bene onongo ni bedo lawiny tek tutwal?—\\nI nino mo acel, Lubanga openyo Yecu me timo gin mo matek adada. Yecu olego pire kit ma waneno kwede i cal kanyi. En olego ni: ‘Ka imito, kwany gin matek man woko ki bota.’ I lega man, Yecu onyutu ni pol kare pe yot me timo miti pa Lubanga. Ento Yecu ogiko legane nining? Tika ingeyo?—\\nNgo ma wapwonyo ki i lega pa Yecu?\\nYecu ogiko legane kun wacci: “Pe obed macalo an amito; gin ma in imito aye myero otimme.” (Luka 22:41, 42) En onongo mito ni miti pa Lubanga aye otimme ento pe mege. Yecu omedde anyim ci otimo gin ma Lubanga mito ento pe gin ma en tamo ni ber.\\nPwony ango ma wanongo ki i lok man?— Wapwonyo ni kare ducu ber me timo gin ma Lubanga waco, kadi bed ni timone romo bedo tek. Ento tye gin mukene ma wapwonyo. Ingeyo ngo ma gin meno obedo?— Wapwonyo ni Lubanga gin ki Yecu pe gubedo ngat acel, kit ma jo mogo giwaco kwede. Lubanga Jehovah oteggi dok ngeyo jami mapol kato Wode Yecu.\\nKa wawinyo Lubanga, ci nongo watye ka nyutune ni wamarre. Baibul wacci: “Maro Lubanga en aye gwoko cikke.” (1 Jon 5:3) Ineno, wan ducu myero wawiny Lubanga. In imito winyo Lubanga, pe kumeno?—\\nKong wayab Baibul wek wanen gin ma Lubanga wacci lutino myero gutim. Wabikwano gin ma Baibul waco i buk pa Jo Epeco cura 6, tyenge 1, 2 ki 3. Wacci: “Wun litino, wuwiny lunyodowu i Rwot, pien meno aye ber. Yam gicoyo ni, ‘Wor woru ki meni.’ Man aye cik mukwongo ma giciko pi gin mo maber ma bia ki iye, ni, ‘Wek ibed ma nyimi leng dok iri i lobo pi kare malac.’”\\nIneno, Lubanga Jehovah kikome aye tye ka wacone boti ni myero iwiny babani ki mamani. Ka kiwacci ‘worgi’ nongo te lokke ngo? Te lokke ni lubo gin maber ma giwacci. Dong, Lubanga ocikke ni ka iwinyo lunyodoni, ci ‘ibiri i lobo pi kare malac.’\\nWek kong atitti lok i kom jo mogo ma kilaro kwogi pien ni gubedo luwiny. Jo magi gukwo wacon i boma me Jerucalem. Pol pa dano ma i boma meno pe guwinyo lok pa Lubanga, pi meno Yecu ocikogi ni Lubanga bituro boma meno woko. Yecu bene owaccigi kit ma giromo loyo kwede ka gimaro gin matir. En owacci: ‘Ka wuneno mony orumo Jerucalem, ci wubingeyone ni kare me tyekone dong cok. Meno aye dong kare me a woko ki i Jerucalem me ringo i wi godi.’—Luka 21:20-22.\\nWinyo lok pa Yecu olaro jo magi nining?\\nKit ma Yecu owaco kwede, lumony gubino ka lweny i kom Jerucalem. Lumony pa Luroma guromo woko. Ci pi tyen lok ma pe kingeyo, lumony magi gua woko. Ento pol pa dano gutamo ni peko mo dong pe. Pi meno, gin gubedo i Jerucalem. Ento ngo ma Yecu onongo owacci myero gutim?— Ngo ma onongo ibitimo ka in ibedo i Jerucalem?— Jo ma guye lok pa Yecu guweko gangigi ci guringo i wi godi ka mabor ki Jerucalem.\\nMwaka acel kulu okato, gin mo pe otimme i Jerucalem. I mwaka me aryone, gin mo pe otimme. Kadi wa i mwaka me adekke bene. Jo mukene nen calo gutamo ni jo ma guweko Jerucalem-mi gubedo luming. Ento i mwaka me angwenne, lumony pa Luroma gudwogo cen. Gin dok gurumo Jerucalem. Ngwec onongo dong pe twere i kare meno. Lumony ca guturo Jerucalem. Pol pa dano ma gibedo iye guto, ento mukene-ni kiterogi i opii.\\nEnto ngo mutimme i kom jo ma guwinyo lok pa Yecu?— Gin mo marac pe otimme i komgi. Gin onongo gitye ka mabor ki Jerucalem. Meno aye omiyo pe gupoto i peko. Bedo ki winy ogwokogi.\\nKa in lawiny, itamo ni meno bene bigwokki?— Lunyodoni guromo wacci pe myero ituk i dye gudo. Pingo giwaco kumeno?— Pien mutoka romo goyi. Ento nino mo acel iromo tamone ni: ‘Mutoka pe i gudo kombeddi. Pe abinongo awano. Lutino mukene gituko i dye gudo, ento peya aneno ka guwane.’\\nPingo omyero ibed lawiny kadi pe ineno gin mo marac?\\nMeno aye gin ma pol pa dano i Jerucalem gutamo. I kare ma mony pa Luroma gua, peko mo onongo nen calo pe. Kit ma jo mukene onongo gibedo i boma-ni, gin bene gubedo. Kicikogi ento pe guwinyo. Macalo adwogine, gurwenyo kwogi.\\nKong dok wanen labol mukene. Tika dong ituko ki kibirit?— Romo yomo cwinyi ka igwero kibirit ci lyel. Ento tuko ki kibirit romo bedo gin marac. Ot romo wang ci in bene ito woko!\\nWi myero opo ni bedo lawiny i kare mogo keken pe romo. Ka ibedo lawiny kare ducu, meno bigwokki adada. Ento anga mono ma waco boti ni, “Wun lutino, wuwiny lunyodowu”?— Lubanga. Dok myero wi opo ni en waco meno pien mari.\\nKwan ginacoya magi ma ginyutu pingo pire tek me bedo lawiny: Carolok 23:22; Latitlok 12:13; Icaya 48:17, 18; ki Jo Kolocai 3:20.","num_words":1049,"character_repetition_ratio":0.047,"word_repetition_ratio":0.0,"special_characters_ratio":0.236,"stopwords_ratio":0.285,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Niyabo 11 ACO85 - Lacen gimiya lagada me pimo piny, ma - Bible Search\\nNiyabo 10 Niyabo 12\\n1-Lacen gimiya lagada me pimo piny, ma obedo calo odoo, ci giwacca ni, “A icit ipim ot pa Lubaŋa, keno tyer, ki jo ma giworo Lubaŋa i ode. 2-Ento pe ipim dyekal me ot pa Lubaŋa ma tye woko, wek meno obedi pien doŋ gityeko miyone woko bot jo ma pe giŋeyo Lubaŋa, gibibedo ka nyono gaŋ maleŋ woko pi dwe pyeraŋwen wiye aryo. 3Abimiyo twero bot lucadenna aryo-ni me tito lok pi nino alip acel ki miya aryo ki pyerabicel, ma noŋo guruko boŋo cola.”\\n4-Lucaden aryo-ni gin aye yadi jeituni ki okar mac tara ma cuŋ i nyim Rwot me lobo. 5Ka ce onoŋo ŋat mo mito timogi rac, ci mac bicorre i doggi waŋo lukworgi woko liweŋ; doŋ ka ŋat mo mito timogi rac, meno aye kit ma gibineke kwede. 6-Gitye ki twero me loro polo woko wek kot pe ocwer i kare ma noŋo gitye ka tito lok pa Lubaŋa. Gitye-bene ki twero me loko pii wek odok remo, dok me keto can i kom lobo i yo ducu, tyen mapol kit macalo cwinygi mito.\\n7-Ka doŋ gutyeko miyo cadengi, ci lee maca ma okatti ki i bur ma tere pe gik-ki biero lweny i komgi, dok bene nekogi woko. 8-Ci komgi muto biradde i dye yo me gaŋ madit, ma i carolok gilwoŋo nyiŋe ni Codom, ki dok ni Ejipt, en bene ka ma yam giguro iye Rwotgi i kom yatariya. 9Dano ma gua ki i kin lwak me wi lobo ki i kaka mapatpat ki leb-gu ki i rok mapatpat gibineno komgi muto pi nino adek ki nucu, kun pe giye ni giyikgi i lyel. 10Jo ma bedo i lobo biŋatte i komgi, gibibedo ki yomcwiny kun gicwalo mot i kingi kekengi, pien lutit lok aryo-nu onoŋo yam guuno dano ma bedo i lobo matek. 11-Ento i ŋe nino adek ki nucu, yweyo me kwo oa ki bot Lubaŋa ci odonyo i komgi, ka doŋ gucako a malo, gucuŋo ki tyengi, mumiyo lworo madit twatwal omako jo ducu ma onenogi. 12-Cutcut guwinyo dwan maloŋo ma oa i polo kun waco ni, “Wuit wubin malo kany!” Ci guito i polo i pol, ma lukworgi bene gineno. 13-I cawa meno cutcut oyeŋyeŋ madit twatwal oyeŋo piny, ci dul acel me apar me gaŋ meno omukke opoto woko piny. Oyeŋyeŋ meno oneko jo alip abiro, jo mudoŋ lworo omakogi matek, ci gumiyo deyo bot Lubaŋa me polo.\\n14Can me aryo doŋ okato; nen, can me adek doŋ cok bino.\\nTum me abiro\\n15-Lacen lamalaika me abirone okuto tumme, ci dwan mogo maloŋo owinnye i polo ma wacci, “Ker me lobo doŋ odoko ker pa Rwotwa ki Kricitone, en doŋ bibedo ka loc matwal.” 16Cutcut ludoŋo pyeraryo wiye aŋwen ma gibedo i wi komkergi i nyim Lubaŋa guryebbe piny guworo Lubaŋa, 17kun giwacci,\\n“Wamiyo pwocwa boti, in Rwot Lubaŋa Matwero-ducu,\\nin ma itye dok ma yam ibedo tye wa con,\\npien doŋ imako tekoni madit ci icako loc.\\n18-Lurok yam gubedo ki akemo,\\nci akemoni obino,\\nki kare me ŋolo kop pa jo muto,\\nkare me miyo mot me pwoc bot luticci ma lutit lokki, ki joni maleŋ,\\nbot jo ducu ma gilworo nyiŋi, jo matino ki jo madoŋo,\\nki kare me neno jo ma tye ka balo lobo woko.”\\n19-Ka doŋ giyabo ot pa Lubaŋa ma tye i polo, ci canduk me gicikke onen woko i ot pa Lubaŋa. Kot ocako cwer kun mor, mwoc amwoca ma lutkot wil awila, ki dwan owinnye maloŋo me mor pa piny, oyeŋyeŋ ocako yeŋo piny, ki pee bene ocorre madwoŋ twatwal.","num_words":588,"character_repetition_ratio":0.039,"word_repetition_ratio":0.0,"special_characters_ratio":0.242,"stopwords_ratio":0.281,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Tekwaro 25 ACO85 - Amajia ocamo ker ma mwaka me ditte - Bible Search\\n2 Tekwaro 24 2 Tekwaro 26\\n2 Tekwaro 25\\n(2 Luker 14.1-20)\\n1Amajia ocamo ker ma mwaka me ditte pyeraryo wiye abic, ci obedo ka loc i Jerucalem pi mwaka pyeraryo wiye aboŋwen, Nyiŋ minne Yekoadan me Jerucalem. 2En obedo ka tiyo gin ma nen atir i waŋ Rwot, ento pe ki cwinye ducu. 3Ka ker omoko matek i ciŋe, ci ocako neko luticce ma yam guneko wonne ma kabaka-ni. 4-Ento pe oneko litino pa lunek-ki, kit macalo gicoyo i buk me cik pa Moses ka ma yam Rwot ociko ni, “Won latin pe gibineko pi bal pa wode, nyo latin pi bal pa wonne; ento dano acel acel bito pi balle kikome.”\\n5Amajia dok ocoko lwak me Juda, ci oketogi muporo dog odi pa kwarogi i te ludito ma giloyo buca mony pa jo alip ki pa jo miya, pi jo Juda ki jo Benjamin ducu, Okwanojo ma mwaka me ditogi romo pyeraryo dok kwede malo, ci onoŋo ni jo ma giyero ma gin twoni oteka lweny giromo alip miya adek, ma giyerogi ayera ma giromo lweny, ma giŋeyo mako toŋ ki kwot. 6Dok onoŋo twoni oteka lweny alip miya acel mu kene ki bot jo Icrael kun owilogi ki talanta me ryal miya acel. 7Ento dano pa Lubaŋa obino bote owacce ni, “Rwoda kabaka, pe iye mony pa Icrael ocit kwedwu, pien Rwot pe tye ki jo Icrael, pe tye ki jo Epraim magi ducu. 8Ento ka in itamo ni ibilimo tek me lweny pi lok meno, ci Lubaŋa bireti woko piny ki i nyim lumerokki; pien Lubaŋa tye ki tek me miyo kony ki me reto piny.” 9Amajia ogamo dog dano pa Lubaŋa ni, “Wabitimo aŋo pi talanta mi ya acel ma doŋ atyeko miyone bot mony pa Icrael-li?” Dano pa Lubaŋa odok iye ni, “Rwot twero miyi lim madwoŋ makato man.” 10Amajia ocako cwalo mony ma oa ki i Epraim gubino bote-ni, me dok woko cen i pacogi doki. Ci kiniga omakogi matek i kom jo Juda, gucako dok i gaŋgi ki kiniga mager. 11Ento Amajia odiyo cwinye, ci otero lwakke, ocito kwedgi wa i nota me Kado, ci oneko jo Ceir ma giromo alip apar. 12Jo Juda gumako jo mukene makwo ma giromo alip apar bene, ci guterogi i wi got ka gucorogi woko piny ki i wi got kunnu; gin ducu gupoto gunyot woko. 13Ento jo mony ma Amajia okwerogi ni pe gucit i lweny kwedgi-ni, ma ocwalogi gudok cen-ni, gumonyo gaŋi me Juda, cakke ki i Camaria, nio kwede i Bet-koron, ci guneko jo alip adek ki kunnu, dok guyako jami mapol.\\n14Ka Amajia odwogo ki ka neko jo Edom, okelo ki lwak lubaŋa pa jo Ceir, ci ocibogi gucuŋ macalo lubaŋane cut, ocako worogi, kun tyero gitum botgi. 15Pi meno kiniga omako Rwot i kom Amajia ci ocwalo lanebi mo bote, ma owacce ni, “Piŋo icako lubo kor lubaŋa me rok mukene, ma pe gutwero laro lwakgi kikome ki i ciŋi-ni?” 16Ka pud tye ka lok kwede kabaka openye ni, “Wan waketo in me bedo lami-tam pa kabaka bo? Tugi liŋ! Piŋo imito ni gineki woko?” Lanebi ocako liŋ, ento owacci, “Aŋeyo ni Lubaŋa otyeko yubo me neki woko, pien in itiyo lok man ma pe iwinyo tamma.”\\n17Amajia kabaka me Juda dok openyo tam ki bot jo mukene ci ocwalo lukwena bot Yoaci wod pa Yekoakaj, wod pa Yeko, kabaka me Icrael, kun wacce ni, “Bin wacam co wanenne waŋ ki waŋ.” 18Yoaci kabaka me Icrael odwoko lok bot Amajia kabaka me Juda kun waco ni, “Yam okuto mo ma i wi Lebanon ocwalo kwena bot yat cedar me Lebanon, kun wacci, ‘Miya nyari wek anyom ki woda.’ Ci lee tim mo me Lebanon ma owok ki kunnu onyono okuto woko piny. 19In iwacci, ‘Doŋ atyeko neko Edom woko,’ ci cwinyi otiŋimalo ki wakke madwoŋ. Bed ki deyo meno rommi, ci ibed kwede i paconi: piŋo irobo dog dano me kelo ayela i komi, miyo ipoto wa ki Juda kacel kwedi.”\\n20Ento Amajia pe owinyo; pien onoŋo Lubaŋa oyubo ni, wek emigi i ciŋ lumerokgi, pien gulokke bot lwak lubaŋa pa jo Edom. 21Yoaci kabaka me Icrael ocito; ci en ki Amajia kabaka me Juda gucamo co gunenne kekengi i lweny i Bet-cemec, ma gaŋ me Juda. 22Icrael ocako loyo Juda, ci dano acel acel oriŋo woko i pacone. 23Yoaci kabaka me Icrael omako Amajia kabaka me Juda wod pa Yekoac, ma wod pa Akajia, ki i Bet-cemec, ka otere wa i Jerucalem, ci omuko cel me Jerucalem ma romo yadi miya aryo kulu, nia ki i dogcel ma gilwoŋo ni pa Epraim nio kwede wa i dogcel ma i twok gaŋ. 24En oyako jabu ki ryal ducu ki atabo-gu ducu ma onoŋo i ot pa Lubaŋa, kacel ki Obed-edom; oyako lim ki i ot kano lim pa kabaka, kacel ki jo ma gimako me akoka, ci odok kwede wa i Camaria.\\n25Amajia wod pa Yoaci kabaka me Juda koŋ dok obedo kwo ki i ŋe to pa Yoaci wod pa Yekoakaj, kabaka me Icrael pi mwaka apar wiye abic. 26Lok kom Amajia mudoŋŋe ducu, nia i acakkine nio i agikkine, gityeko coyone i buk pa Luker me Juda ki Icrael. 27Cakke i kare ma en obwoto Rwot woko jo mogo gucako piro lok i kome ki i Jerucalem, ci olwi oriŋo woko i Lakic. Ento gucwalo dano i kore wa i Lakic ci guneke woko ki kunnu. 28Gukelo kome ki aguragura, ci giyiko kacel ki kwarine i gaŋ kal pa Daudi.","num_words":911,"character_repetition_ratio":0.053,"word_repetition_ratio":0.0,"special_characters_ratio":0.244,"stopwords_ratio":0.306,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Ejekiel 43 ACO85 - Lacen dok dano-nu okela wa i dogcel - Bible Search\\nEjekiel 42 Ejekiel 44\\nRwot odwogo i ot pa Lubaŋa ki deyone\\n1Lacen dok dano-nu okela wa i dogcel ma okemo yo tuŋ wokceŋ. 2-Nen, deyo pa Lubaŋa pa Icrael oa ki yo tuŋ wokceŋ, kun mor calo mor pa pii ma corre; omiyo lobo obedo ka ryeny aryenya ki deyone. 3Dok aneno ginanyuta ma obedo rom ki ginanyuta ma yam aneno ma onoŋo Rwot obino ka jwero gaŋ woko-ni, dok bene obedo calo ginanyuta ma yam aneno i ŋet kulu Kebar-ni. Ci cutcut apoto aryebbe woko piny. 4Deyo pa Rwot okato ki i dogcel ma tye yo tuŋ wokceŋ ci odonyo i ot pa Lubaŋa.\\n5Ci Cwiny pa Rwot otiŋa woko malo, okela i dyekal me ot pa Lubaŋa ma i iye; ci aneno deyo pa Rwot opoŋo ot pa Lubaŋa woko. 6I kare ma onoŋo dano-nu pud ocuŋ ka ŋeta, awinyo ŋat mo tye ka lok kweda ki i ot pa Lubaŋa, 7kun wacca ni, “Wod pa dano, man aye kabedo ka ma komkerra bedo iye, dok bene en aye kabedo ka ma ateno iye tyena; en aye ka ma abibedo iye i kin jo Icrael matwal. Doŋ jo Icrael, nyo lukergi, pe gibimedde ki balo nyiŋa maleŋ-ŋi, kun giwoi o lubaŋa mukene nyo gucibo gin me po lukergi mogo ma doŋ guto woko-gu. 8Lukergi yam guyubo doggolagi okemme ki doggolana ki dok guketo yat doggolagi okemme ki mera, man omiyo doŋ tye cel acel keken ma opoko kinwa kwedgi. Gubalo nyiŋa maleŋ-ŋi ki gin me kwer-gu ma gutimo, omiyo kiniga omaka atyekogi woko liweŋ. 9Kombeddi doŋ myero gukwany cal lubaŋagi-gu gubol woko, ki gin me po lukergi ma yam doŋ guto woko-gu, gubol woko ka mabor ki ka ŋeta, ci an abibedo i dyegi matwal.”\\n10Ci Rwot dok omedde ki lokke owacca ni, “Wod pa dano, tit kit me ot pa Lubaŋa bot jo Icrael, tit botgi kit ma nen kwede ki kit yubbe, wek omi lewic omakgi pi balgi. 11Ka doŋ ineno lewic omakogi pi bal ducu ma yam gutimo, ci doŋ itit botgi yub ma gigero ki ot pa Lubaŋa-ni, kit ma gigero kwede doggolane me donyo ki dogcel ka ma gikato ki iye ki ka ma gidonyo ki iye, ki kit ma gedo me ot pa Lubaŋa ducu ocuŋ kwede, Dok bene imi guŋe kit me lubo cikke ducu, ki gin ma Rwot ociko ducu; co woko piny i nyimgi ma gin bene gineno, wek omi gin gugwok dok guti gin ma giciko ducu kun gilubo cik ducu. 12Man aye cik me ot pa Lubaŋa: Kabedo ducu murumo ma tye i wi got bibedo kabedo maleŋ makato ducu. Man aye cik me ot pa Lubaŋa.”\\n13-Magi aye kit pim ma gipimo kwede keno tyer, kun gitiyo ki gin me pimo piny ma rom ki kit macalo gipimo kwede ot pa Lubaŋa-ni, Ka ma orumo te tedi me keno tyer wo ko ducu onoŋo tye futi acel ki incic aboro, ki lacce bene futi acel ki incic aboro, ki rii ma tye ka wiye borre romo incic apar. Meno aye bor me keno tyer tuŋ malo. 14Dul kom keno tyer ma pinnye makato ducu onoŋo borre romo futi adek. Dul mukene ma lubo onoŋo giketo ocun cen manok tuŋŋi ki tuŋŋi oromo futi acel ki incic aboro, ki borre onoŋo romo futi abiro. Ki dul mukene ma tye i wi meno ma giketo ocuŋ cen manok tuŋŋi ki tuŋŋi oromo futi acel ki incic aboro. 15Meno aye wi keno tyer ka ma giwaŋo iye gitum awaŋa; onoŋo borre bene romo futi abiro. Ten keno aŋwen-gu ducu onoŋo giboco gikato wi keno tyer mukene-gu ducu. 16Wi keno tyer onoŋo tye latwoke aŋwen ma romrom, ma twoke acel acel onoŋo romo futi pyeraryo. 17Ki dul ma i dyere bene onoŋo obedo latwoke aŋwen, ma romrom, ma acel acel onoŋo romo futi pyeraryo wiye adek; ki rii ma giketo orumo ducu borre onoŋo romo incic apar. Tedi te re onoŋo lacce ducu romo futi acel ki incic aboro, Ki rwom me cito malo i kom keno tyer onoŋo tye yo tuŋ wokceŋ.\\nKwero keno tyer wek obed maleŋ\\n18Rwot Lubaŋa dok owacca kuman ni, “Wod pa dano, magi gin aye cik me keno tyer: Ka doŋ gityeko gerone me tyero lee me gitum awaŋa i wiye ki pi coro remo i kome, 19ci ibimiyo twon me gitum pi bal bot ajwagi ma gin Lulevi ma gin jo me dog ot pa Jadok, ma gibino cok kweda ka tic bota. 20Ibikwanyo remo mogo ki i kom remo pa twon ca, ci iket i ten keno tyer aŋwen-gu ki i kom twok doge aŋwen, ka dok i kom rii ma giketo orumo woko-ni, Meno aye kit macalo ibilonyo kwede keno tyer wek obed maleŋ, imiyo bedo laboŋo bal mo i kome. 21Dok bene ibikwanyo twon me gitum pi bal, gibiwaŋo woko i kabedo ma giyero ma i ŋet ot pa Lubaŋa, ki yo tuŋ woko me kabedo maleŋ. 22Ka dok i kom nino me aryone ibityero nyok dyel ma kome pe ki mwonyo me gitum pi bal, ci gibilonyo keno tyer bene kit meno macalo gikwoŋo lonyo ki twon-ni. 23Ka doŋ ityeko lonyone, ci doŋ ibityero twon ma kome pe ki mwonyo ki nyok romo ma gikwanyo ki i kin lwak romi ma kome pe ki mwonyo. 24Ibityero bot Rwot, ki ajwagi gibikiro kado i komgi ka doŋ gicako tyerogi bot Rwot macalo gitum awaŋa. 25Dok ibimiyo dyel pi nino abiro me gitum pi bal, kun i nino acel acel noŋo imiyo dyel acel. Dok bene gibimiyo twon ki nyok romo ma gikwanyo ki i kin lwak romi ma kome pe ki mwonyo. 26Gibityero gitum lakwany bal pi keno tyer pi nino abiro kun gilonyo, dok gikwero bene. 27-Ka doŋ gutyeko nina magi abiro, ci doŋ cakke i nino me aborone cito kwede anyim, ajwagi gibityero gitum awaŋawu ki gityer lakwecwiny i kom ke no tyer, ci an abigamowu, An Rwot Lubaŋa doŋ atyeko loko man.”","num_words":988,"character_repetition_ratio":0.068,"word_repetition_ratio":0.016,"special_characters_ratio":0.236,"stopwords_ratio":0.291,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"2 Jo Korint 2 ACO85 - Ento ki tuŋ bota onoŋo atamo ni - Bible Search\\n2 Jo Korint 1 2 Jo Korint 3\\n2 Jo Korint 2\\n1Ento ki tuŋ bota onoŋo atamo ni dwogowa botwu myero pe dok okel botwu remcwiny. 2Ka awaŋo cwinywu, ci aŋa ma biyomo cwinya? Pe en dano ma awaŋo cwinye-ni? 3Meno en gin mumiyo yam acoyo waraga maca botwu, wek ka abino, jo ma myero guyom cwinya pe gumiya remcwiny, pien onoŋo ageno wun ducu kun aŋeyo ni, yomcwinya en yomcwiny-wu wun ducu. 4Yam acoyo botwu waraga kun pig waŋa cwer madwoŋ twatwal pi cwercwiny ki kumo ma abedo kwede, pe pi cwero cwinywu, ento wek omi wuŋe mar madit ma atye kwede i komwu.\\nTimo kica ki labalo\\n5Ka ŋat mo okelo cwercwiny, pe onoŋo ocwero cwinya, ento noŋo otemo cwero cwinywu ducu, nyo wek awacci, jo mapol i kinwu, pien pe myero awac lok mapek mukato kare. 6Kit dano macalo meno, can ma jo mapol i kinwu guketo i kome twero romme; 7en mumiyo myero doŋ wutimme kica, dok wukwe cwinye, wek omi cwercwiny madit mukato kare pe onure woko. 8Man omiyo abako doga botwu, myero wunyut bote mar ma wutye kwede i kome. 9Man aye lok mumiyo yam acoyo waraga maca, me temowu, wek anen ka wuwinya i yo ducu. 10Ŋat mo ma wun wutimo kica bote, an bene atimme kica. Pien ka atimo kica ki dano pi bal mo, atimo meno piwu i nyim Kricito, 11wek Catan pe olowa ki ryekone, pien wan pe wakwiya tamme\\nGin mumiyo Paulo cwinye pe opye i Teroa\\n12-Ma doŋ ao i Teroa pi tito lok me kwena maber i kom Kricito, yam anoŋo ni Rwot oyabba yo; 13ento cwinya pe opye pien pe anoŋo omera Tito kunnu. Ci aciko jo kunnu, ka akato acito i Makedonia.\\nNyuto loc pa Kricito\\n14Myero gipwo Lubaŋa ma nino ducu tye ka telowa i dorre me nyuto loc pa Kricito, dok tiyo kwedwa wek Kricito oŋene, macalo gin makur ma ŋwece duny i kabedo ducu. 15Pien wan wacal ki gin makur ma Kricito owaŋo otyero bot Lubaŋa, ma ŋwece duny mamit; jo ma tye i yo me larre ki jo ma tye i yo me rwenyo woko doki giŋweyo. 16Doŋ bot jo ma tye ka rwenyo, ŋwecwa obedo gin muto ma kelo to; ento ki bot jo ma tye ka larre, ŋwecwa obedo gin makwo ma kelo kwo. Aŋa mono ma twero tic man? 17Wan pe wacal ki pol pa dano mukene, ma girubo lok pa Lubaŋa ki lok mukene, macalo lucatwil ma pe genne; ento wan watito mere lok pa Lubaŋa keken, watito i Kricito ma cwinywa leŋ i nyim Lubaŋa, macalo jo ma Lubaŋa ooro.","num_words":436,"character_repetition_ratio":0.046,"word_repetition_ratio":0.0,"special_characters_ratio":0.239,"stopwords_ratio":0.314,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Matayo 2 ACO85 - Ka doŋ ginywalo Yecu i Beterekem ma i - Bible Search\\n6-‘In Beterekem i lobo me Juda,\\n13I kare ma luryeko gucito woko, ci lamalaika pa Rwot onen bot Yucepu i waŋ lek kun wacci, “A malo, kwany latin ki minne, riŋ ilar kwedgi Ejipt, ci wubed kunnu nio waŋ ma awaco lok botwu, pien Kerode doŋ cok yenyo latin man wek enek woko.” 14Ci Yucepu oa malo okwanyo latin ki minne ki dyewor, ocito kwedgi i Ejipt; 15-gubedo kunnu nio ka Kerode oto. Lok man otimme wek lok ma yam Rwot oloko ocobbe kakare, ma yam olok ki i dog lanebi ni, “Yam alwoŋo Woda nia ki i Ejipt.”\\n18-“Koko owinnye ki i Rama,\\n19I kare ma doŋ onoŋo Kerode oto woko, lamalaika pa Rwot onen bot Yucepu i waŋ lek ki i Ejipt, kun wacce ni, 20“A malo, kwany latin ki minne, ci idok kwedgi cen i lobo Icrael, pien jo ma onoŋo nene gimito neko latin-ni doŋ guto woko.” 21Ci Yucepu oa okwanyo latin ki minne odok kwedgi cen i lobo Icrael. 22Ento ka Yucepu owinyo ni Arkelao aye doŋ tye ka loc i Judaya ma ka wonne Kerode, omiyo lworo omake me dok kunnu; ento Lubaŋa ocike i waŋ lek omiyo owoto ocito i Galilaya. 23-En ocito obedo i gaŋ ma nyiŋe Najaret, wek gin ma yam lunebi guloko ocobbe kakare ni, “Gibilwoŋe ni Lanajaret.”","num_words":226,"character_repetition_ratio":0.066,"word_repetition_ratio":0.0,"special_characters_ratio":0.25,"stopwords_ratio":0.252,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"ach","text":"Niyabo 2 ACO85 - “Bot lamalaika pa lwak muye an ma - Bible Search\\nNiyabo 1 Niyabo 3\\nLok ma gicwalo bot jo Epeco\\n1“Bot lamalaika pa lwak muye an ma gitye i Epeco co kit man ni,\\n“ ‘Man lok pa ŋat ma omako lakalatwe abiro i ciŋe tuŋ lacuc, ma tye ka wirre i dye okar-mac abiro.\\n2“ ‘Aŋeyo ticci ducu, kit ma icanne kwede ki kit ma idiyo kwede cwinyi. Aŋeyo bene kit macalo pe itwero ciro kwede tim pa jo maraco, ento itemo jo ma gilwoŋŋe kengi ni gin lukwena, kun gin gigi pe lukwena, mumiyo bene doŋ inoŋo ni gin lukwena ma lugoba. 3Aŋeyo itye ka diyo cwinyi, kun iciro can pi nyiŋa, dok bene pud pe iol giri. 4Ento atye ki lok man i komi, pien doŋ iweko mar ma onoŋo yam itye kwede mukwoŋo ca-ni woko. 5Koŋ ipo kit macalo onoŋo ipoto kwede i kabedo mamalo ma yam io iye-ni, ka doŋ iŋut, ci icak tiyo gin ma onoŋo ibedo ka tiyone i kare mukwoŋo ca. Ka pe iŋut, abibino boti ci akwanyo okar-macci woko ki i kabedone. 6Gin maber ma onen boti en aye ni, idag tic pa jo Nikolaiti ma an bene adagi-ni. 7-Ŋat ma ite tye myero owiny lok ma Cwiny Maleŋ oloko bot lwak ducu ma guye an. Abimiyo ŋat ma oloyo camo yat me kwo ma tye i poto pa Lubaŋa.’\\nLok ma gicwalo bot jo Cumurna\\n8-“Bot lamalaika pa lwak muye an ma gitye i Cumurna co kit man ni,\\n“ ‘Man lok pa ŋat mubedo mukwoŋo ki me agikkine, ŋat ma yam oto ka dok ocer woko odoko kwo-ni.\\n9“ ‘Aŋeyo kit ayelayela ducu ma itye ka cirone, ki can lim bene ma itye kwede (ento in ilony). Aŋeyo bene yet pa jo ma giwaco ni gin Lujudaya, kun i adane gin pe Lujudaya, ento gin gubedo lwak me dul pa Catan. 10Pe ilwor can ma bipoto i komi. Nen, Catan bikwanyo jo mogo ki i kinwu bologi woko i mabuc wek etemwu. Gibibedo ka yelowu pi nino apar. Bed dano ma lagen nio wa i to, ci doŋ abimiyi tok me deyo me kwo. 11-Ŋat ma ite tye myero owiny lok ma Cwiny Maleŋ oloko bot lwak ducu ma guye an. Ŋat ma oloyo, to me aryo doŋ pe biketo arem i kome.’\\nLok ma gicwalo bot jo Pergamo\\n12“Bot lamalaika pa lwak muye an ma gitye i Pergamo co kit man ni,\\n“ ‘Man lok pa ŋat ma tye ki pala lucwan mabit ryoryo.\\n13“ ‘Aŋeyo ka ma ibedo iye, ka ma kom pa Catan tye iye. In giri imako nyiŋa woko matek likiŋ, pe ikwero niyeni i koma, kadi ki i kare pa Antipac ma obedo cadenna me ada, dano ma lagen ma yam gineko i kinwu, ka ma Catan bedo iye. 14-Ento atye ki lok mogo manoknok i komi, pien itye ki jo mogo kunnu ma gumako pwony pa Balaam, ma yam opwonyo Balak me keto ariya i nyim jo Icrael wek gupot i bal, kun obitogi ni gucam riŋo ma gityero bot jogi, ki me timo tim tarwaŋ. 15Kit meno, in bene itye ki jo mogo ma gumako pwony pa jo Nikolaiti. 16Ka ce pe iŋut, ci abibino boti oyotoyot, ka doŋ alwenyo kwedgi ki pala lucwan me doga. 17-Ŋat ma ite tye myero owiny lok ma Cwiny Maleŋ oloko bot lwak ducu ma guye an. Ŋat ma oloyo abimiye manna moyo ma onoŋo gikano woko, abimiyo got matar bene bote, ki nyiŋ manyen ma gicoyo i kom got meno ma ŋat mo pe ŋeyo, kono en ŋat ma gamo ni keken aye ŋeyo.’\\nLok ma gicwalo bot jo Tuatira\\n18“Bot lamalaika pa lwak muye an ma gitye i Tuatira co kit man ni,\\n“Man lok pa Wod pa Lubaŋa ma waŋe calo leb mac ma lyel, ki tyene ducu calo mola ma girudo maleŋ adada.\\n19“ ‘Aŋeyo ticci ducu, mar ma itye kwede, niyeni ki ticci me konyo dano, ki kit ma idiyo kwede cwinyi. Aŋeyo ni ticci ma kombeddi itye ka tiyone kato me kare mukwoŋo ca. 20-Ento atye ki lok man i komi, pud iweko dako ca, Jejebel, ma lwoŋŋe kene ni en lanebi-ni, kun tye ka pwonyo luticca miyo giŋak woko i yo me tim tarwaŋ, ki camo riŋo mogo ma noŋo doŋ gityero woko bot jogi. 21Onoŋo amiyo bote kare me ŋut, ento en okwero ŋut i tim tarwaŋe-ni. 22Nen,, abibolo dako-nu i wi kitanda ma noŋo two marac, pacogge bene abibologi woko i can madit atika, ka pe guŋut, gukwero lubo tim tarwaŋ pa dako-nu. 23-Abineko litinone woko bene, wek lwak ma guye an i kabedo ducu guŋe ni an aŋiyo cwiny dano wa ki tamgi, dok abimiyo bot dano acel acel i kinwu gin ma lubo kit tic ma en otiyo.\\n24“ ‘Ento bot wun jo mukene ma wutye i Tuatira, ma pe wulubo kit pwony man, dok bene pe wupwonyo gin mo ma gilwoŋo ni “muŋ matut pa Catan”, doŋ atito botwu ni, pe doki abimiedo yec mo mukene botwu. 25Ento wumak gin ma wutye kwede-ni aye matek likiŋ, waŋ ma an adwogo. 26-Ŋat ma loyo, dok ma obedo ka tiyo ticca nio i agikki, abimiye twero me loyo lurok. 27En biloyogi ki odoo nyonyo, calo ŋat ma goyo agulu ŋidogi woko matitino, kit macalo an bene alimo twero ki bot Wora; 28an abimiye latwok bene. 29Ŋat ma ite tye myero owiny lok ma Cwiny Malaŋ oloko bot lwak ducu ma guye an.’","num_words":888,"character_repetition_ratio":0.061,"word_repetition_ratio":0.034,"special_characters_ratio":0.249,"stopwords_ratio":0.318,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"I kare ame pii otuno naka iyi amuru mere, wie obin oyabere ni pyac eka te goyo cim cuto bot awotere obedo apwony kan ame ote bino cwalo piki-piki me ome iyi odiko mere.","num_words":34,"character_repetition_ratio":0.0,"word_repetition_ratio":0.0,"special_characters_ratio":0.214,"stopwords_ratio":0.088,"flagged_words_ratio":0.0,"lang_id_score":0.999,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"En okobo kede awaka kun kobo ni bulu atye anwongo pwonyere ilek Akii bua obedo jo amaro tuko kede cuny gi ducu.","num_words":22,"character_repetition_ratio":0.0,"word_repetition_ratio":0.0,"special_characters_ratio":0.198,"stopwords_ratio":0.182,"flagged_words_ratio":0.0,"lang_id_score":0.894,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Yoe i Akokoro obedo yoe ame mio Apac DLG cente abup ame ka ce onwongo twero pure, twero bedo aber.","num_words":20,"character_repetition_ratio":0.0,"word_repetition_ratio":0.0,"special_characters_ratio":0.214,"stopwords_ratio":0.1,"flagged_words_ratio":0.0,"lang_id_score":0.999,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Iakina onywali me Lango ocako pwonyere gi i Lira ento kobo gi tenge te kelo too atuko man obedo Santo Amone ame ownwongo tuku pi ommony me UPDF kede odong bok apol ame amani tye gini ilobo ioko.","num_words":38,"character_repetition_ratio":0.0,"word_repetition_ratio":0.0,"special_characters_ratio":0.196,"stopwords_ratio":0.132,"flagged_words_ratio":0.0,"lang_id_score":0.984,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Orech okwao otedero i Apac pi goyo ripot me leyi lum ame tye abalo cem ipoti gi i opici mere wek opici mere kwany tyelo tyelo iye.","num_words":27,"character_repetition_ratio":0.05,"word_repetition_ratio":0.0,"special_characters_ratio":0.208,"stopwords_ratio":0.185,"flagged_words_ratio":0.0,"lang_id_score":0.994,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Kodi leyi lum magi tye i ayom, onger, punu kede en okene ame Orech otito ni awobe mere tye atera me tic iye oyot me rwenyo ka ripotere otuno bot gi.","num_words":31,"character_repetition_ratio":0.0,"word_repetition_ratio":0.0,"special_characters_ratio":0.223,"stopwords_ratio":0.258,"flagged_words_ratio":0.0,"lang_id_score":0.998,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"OLAMBUJI ma oywek, Alfonse Owiny Dollo ociko luwibye ma i Acholi ni guwek lak ki nyinge pien en ipe ki miti mo me dwogo iwibye Omede..","num_words":26,"character_repetition_ratio":0.0,"word_repetition_ratio":0.0,"special_characters_ratio":0.209,"stopwords_ratio":0.308,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Organization) obin okobo i 2007 ni two acel atye aneko onywali me lobo ocol polere wok tu donyo aceng ame lobo Uganda dang tye iye obedo two itau.","num_words":27,"character_repetition_ratio":0.0,"word_repetition_ratio":0.0,"special_characters_ratio":0.226,"stopwords_ratio":0.148,"flagged_words_ratio":0.0,"lang_id_score":0.908,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Onencan otito ni jo man ma pe kingeo kom gin obin opwodo Okwang naka ineko kun omao piki piki mere oko.","num_words":21,"character_repetition_ratio":0.0,"word_repetition_ratio":0.0,"special_characters_ratio":0.204,"stopwords_ratio":0.238,"flagged_words_ratio":0.0,"lang_id_score":0.943,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Yika man alubere kede kop acungu pi lobo Germany i Uganda adit Klaus Dieter Duexmann tye me konyo cukule magi ipuru wit cem ame cukere tye malu ame romo kelo lim abup ite cao me cukul.","num_words":36,"character_repetition_ratio":0.0,"word_repetition_ratio":0.0,"special_characters_ratio":0.196,"stopwords_ratio":0.167,"flagged_words_ratio":0.0,"lang_id_score":0.986,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Mego Apule ma dul me Rotary club ma gua ki USA ki Canada aye gukonyo coro motoka.","num_words":17,"character_repetition_ratio":0.0,"word_repetition_ratio":0.0,"special_characters_ratio":0.21,"stopwords_ratio":0.294,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Porno i erotyka darmowe zdjęcia i filmy, darmowy seks galerie oto moto.","num_words":12,"character_repetition_ratio":0.0,"word_repetition_ratio":0.0,"special_characters_ratio":0.183,"stopwords_ratio":0.167,"flagged_words_ratio":0.0,"lang_id_score":0.999,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Walter Okwang, 22, me Dicwinyi i Juma parish obin ocop ikom lyelere icaro me Dogwi Abam ame dong mori tye opong idoge ata.","num_words":22,"character_repetition_ratio":0.0,"word_repetition_ratio":0.0,"special_characters_ratio":0.221,"stopwords_ratio":0.182,"flagged_words_ratio":0.0,"lang_id_score":0.967,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Orech otito ni joni loki tero pito kic bala gin ame cente pe iye, en omio cuny me pito pe bot gi.","num_words":22,"character_repetition_ratio":0.0,"word_repetition_ratio":0.0,"special_characters_ratio":0.237,"stopwords_ratio":0.273,"flagged_words_ratio":0.0,"lang_id_score":0.844,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Aterero tye alaro kwo kede Kana ALOK pi mony me lobo Kenya otito ni odui me Somalia, al-Shabaab tye atic kede kana me yeyo jami lweny ikom ogwok kuc me AU.","num_words":31,"character_repetition_ratio":0.0,"word_repetition_ratio":0.0,"special_characters_ratio":0.213,"stopwords_ratio":0.258,"flagged_words_ratio":0.0,"lang_id_score":0.957,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Eka me agiki, onywal, otela kede odong atekere myero katoicik me gengo otino i Lango me wot ikodi tic acalo magi ame nwongo adwogo iye cing gi nono ka ce myero lobo me Lango dong malo.","num_words":36,"character_repetition_ratio":0.0,"word_repetition_ratio":0.0,"special_characters_ratio":0.207,"stopwords_ratio":0.167,"flagged_words_ratio":0.0,"lang_id_score":0.948,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Akacha otito ni Kwania SC tye ipeki calo me odilo, bongi tuku (uniforms), gi wot kede en okene atitino.","num_words":19,"character_repetition_ratio":0.0,"word_repetition_ratio":0.0,"special_characters_ratio":0.223,"stopwords_ratio":0.211,"flagged_words_ratio":0.0,"lang_id_score":0.899,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"AGAGO- Lunywal me Arum PS, Agago distrik itute gi me neno lutino kilaci abiro ma gupenye ni gukato peny me PLE maber.","num_words":22,"character_repetition_ratio":0.0,"word_repetition_ratio":0.0,"special_characters_ratio":0.205,"stopwords_ratio":0.227,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Dako ni obin owaco lok man ki dano ka luloc obino ka gumako Otel gucwale atir wa i Bobi police out post.","num_words":22,"character_repetition_ratio":0.0,"word_repetition_ratio":0.0,"special_characters_ratio":0.212,"stopwords_ratio":0.318,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Orech otito ni omele tye anya pi bung kede yen mogo ame jo tye aweko ikin paco ame omele maro nywal iye.","num_words":22,"character_repetition_ratio":0.0,"word_repetition_ratio":0.0,"special_characters_ratio":0.212,"stopwords_ratio":0.227,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"OLOC me Dokolo taun kanycil ite tela a wonkom LC 3, Rose Erem okato kede opotoro agwa me mako otino ame pe mito wot icukul pi wot ciko rec idye akao.","num_words":30,"character_repetition_ratio":0.0,"word_repetition_ratio":0.0,"special_characters_ratio":0.221,"stopwords_ratio":0.133,"flagged_words_ratio":0.0,"lang_id_score":0.984,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"RDC Milton Odong omoko pi lok me turu opici ne bot Rupiny i odiko me ceng baraja ikare ma ki goyo ire cim i odiko ni lukwo mo ma pud pe ki ngeyo komgi oturu opici ka gukwanyo jami mogo ma i Opici medo ki katen me ot.","num_words":48,"character_repetition_ratio":0.019,"word_repetition_ratio":0.0,"special_characters_ratio":0.222,"stopwords_ratio":0.354,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Wan rik Museveni ocikere me geri wa Kaguta Bridge, gedo te cakere ento dok ote neno otye akwanyo oko, yi wa te wang ni kara man obino poyo jo wa oneko kede ngo.","num_words":33,"character_repetition_ratio":0.0,"word_repetition_ratio":0.0,"special_characters_ratio":0.219,"stopwords_ratio":0.121,"flagged_words_ratio":0.0,"lang_id_score":0.999,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"En omede ni pito kic aman odoko gin apire tek i Apac, dok Akokoro en atye alanyo kun opur iye ikare man tye awado iye lim abup.","num_words":27,"character_repetition_ratio":0.0,"word_repetition_ratio":0.0,"special_characters_ratio":0.22,"stopwords_ratio":0.259,"flagged_words_ratio":0.0,"lang_id_score":0.996,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Orech ocukuru cuny opur me gombola Apac pi donyo agwa ipito kic pien cente tye iye, eka tute gi pwod tye amede me moyo cuke abeco iwilobo me moo kic.","num_words":30,"character_repetition_ratio":0.0,"word_repetition_ratio":0.0,"special_characters_ratio":0.208,"stopwords_ratio":0.2,"flagged_words_ratio":0.0,"lang_id_score":0.971,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Ikare me coc man onwongo pwod pe tye ripot ame moko pi amako moro atwal.","num_words":15,"character_repetition_ratio":0.0,"word_repetition_ratio":0.0,"special_characters_ratio":0.208,"stopwords_ratio":0.267,"flagged_words_ratio":0.0,"lang_id_score":0.886,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Ento peko ame tye I drip irrigation en okobo ni mito lim abup me gero (keto) te cako buku pii ipoto aco ka bed amano, nwongo berere tye pi kin pacu ame lwak pe pol iye.","num_words":36,"character_repetition_ratio":0.0,"word_repetition_ratio":0.0,"special_characters_ratio":0.232,"stopwords_ratio":0.25,"flagged_words_ratio":0.0,"lang_id_score":0.992,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Akwayo dang ni ka otuno i wor wegi opik kede otoka ngwec mot pien ngwec alala iwor icipid arac ikare man tye akelo too kede awano apol.","num_words":27,"character_repetition_ratio":0.0,"word_repetition_ratio":0.0,"special_characters_ratio":0.2,"stopwords_ratio":0.148,"flagged_words_ratio":0.0,"lang_id_score":0.763,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Lalub koo wonkom me darts i Uganda Kuraish Walusimbi otito ni onongo kimito pango bas acel wek lutuk darts me Uganda weng owot kacel ento peko ma tye aye ni pe tye club me darts mo ma omoko bot gi biceto i Nairobi.","num_words":43,"character_repetition_ratio":0.01,"word_repetition_ratio":0.0,"special_characters_ratio":0.201,"stopwords_ratio":0.279,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Tim man an acalo bala dano odongo ipacu aworo onwongo tye iye ni obin obalo wia atek.","num_words":17,"character_repetition_ratio":0.0,"word_repetition_ratio":0.0,"special_characters_ratio":0.2,"stopwords_ratio":0.176,"flagged_words_ratio":0.0,"lang_id_score":0.975,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Wan omito ni ka akobo Kaguta bridge, Museveni bin ikome te kobi jo Barlonyo ni tin aturo cikere na ked wu oko, akobo gedo man kan okene.","num_words":27,"character_repetition_ratio":0.0,"word_repetition_ratio":0.0,"special_characters_ratio":0.213,"stopwords_ratio":0.148,"flagged_words_ratio":0.0,"lang_id_score":0.977,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"I cente me kunyo moo ame onwongo i Uganda kan ni, dok obin oyako billion kede billion.","num_words":17,"character_repetition_ratio":0.0,"word_repetition_ratio":0.0,"special_characters_ratio":0.209,"stopwords_ratio":0.294,"flagged_words_ratio":0.0,"lang_id_score":0.979,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Wegi otoka kede opik obed jo ame ka oneno jo okene inyim gi, odio mac odwoko piny (deem light) pien tye oyubo me bedo amano.","num_words":25,"character_repetition_ratio":0.0,"word_repetition_ratio":0.0,"special_characters_ratio":0.226,"stopwords_ratio":0.2,"flagged_words_ratio":0.0,"lang_id_score":0.957,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Odiro me yotkom okobo ni twoo etau bino calo adwogi me jami apol kun iakina gi obedo; En onywalo kede dano dok man, mato taba, bedo kede jami apol awango yi.","num_words":31,"character_repetition_ratio":0.041,"word_repetition_ratio":0.0,"special_characters_ratio":0.217,"stopwords_ratio":0.194,"flagged_words_ratio":0.0,"lang_id_score":0.99,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Ikare man, pii omwonyo yoe ducu ame wot tek ityen kede gali ducu.","num_words":13,"character_repetition_ratio":0.0,"word_repetition_ratio":0.0,"special_characters_ratio":0.215,"stopwords_ratio":0.154,"flagged_words_ratio":0.0,"lang_id_score":0.999,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Ococ wa me Rupiny obin odok cen i Barlonyo te penyo otedero pinyo gin ocelo koko inyim minista, eka ote moko lok magi: Koko wa onwongo omito ni wot atir naka bot preciden Museveni pi turo cikere mere ame en ocikere kede jo Barlonyo.","num_words":44,"character_repetition_ratio":0.0,"word_repetition_ratio":0.0,"special_characters_ratio":0.198,"stopwords_ratio":0.182,"flagged_words_ratio":0.0,"lang_id_score":0.997,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Karan pa otuk darts in Gulu Denis Ocaya otito ni gin dong girayo cilling million 1 ento myeka lim gi tye wa i million 3 dong nongo million 2 wek orom 3 odugu tek.","num_words":30,"character_repetition_ratio":0.0,"word_repetition_ratio":0.0,"special_characters_ratio":0.235,"stopwords_ratio":0.167,"flagged_words_ratio":0.0,"lang_id_score":0.984,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Aco ajenti me CDO moro i Amolatar ame oloko kede Rupiny kun kwao pi nyinge okobo ni owibye mogo en obedo bwolo opur pamba ni wel pamba tin wangi abedo aber, ento pe CDO.","num_words":34,"character_repetition_ratio":0.0,"word_repetition_ratio":0.0,"special_characters_ratio":0.207,"stopwords_ratio":0.206,"flagged_words_ratio":0.0,"lang_id_score":0.943,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"MP pa mon me Agago omoko koko pa lupur magi ka owaci en ebicwalo koko meno i paliamen wek ka twere gamente kuyong wel wilo pamba pien giwaci gi ni wel wilo pamba obibedo maber.","num_words":35,"character_repetition_ratio":0.084,"word_repetition_ratio":0.0,"special_characters_ratio":0.199,"stopwords_ratio":0.229,"flagged_words_ratio":0.0,"lang_id_score":0.999,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Koko wa pire tek pi nyuto cwer cwiny wa, pe ngatoro ocupo wa kom atwali.","num_words":15,"character_repetition_ratio":0.0,"word_repetition_ratio":0.0,"special_characters_ratio":0.222,"stopwords_ratio":0.133,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Kiciko lador ot yat me Olung Health Centre 2 LADIT maloyo ot yat Olung HC 2 gityeko cike ma yat yenge me loko kit me tice pi oyot, ma ka pe otimo man ci gi bi cwale inyim Disciplinary Committee me Agago distrik.","num_words":41,"character_repetition_ratio":0.0,"word_repetition_ratio":0.0,"special_characters_ratio":0.218,"stopwords_ratio":0.22,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"En omede ni ka jo pe olwero bung kede rwenyo dul yen oko, omele magi anyaa te kelo ayela ikom lwak kede leyi gi.","num_words":24,"character_repetition_ratio":0.0,"word_repetition_ratio":0.0,"special_characters_ratio":0.223,"stopwords_ratio":0.208,"flagged_words_ratio":0.0,"lang_id_score":0.999,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"ONONGO omyero oter calo latin ma en bene twero nywalo ne dok bene calo remo pa omine ma guaa kwede ki ic acel, ento Denis Otel, 27, obin oloko latin meno calo dako ne kun butu kwede tek tek.","num_words":38,"character_repetition_ratio":0.0,"word_repetition_ratio":0.0,"special_characters_ratio":0.232,"stopwords_ratio":0.158,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"NWOYA- Laco mo i Atwomo, ma tye i te mukungu me Patira i Gombola purongo, Nwoya dictrik oneko dako obako dako ne lak tong angwen wa i too ni dako ne pingo juke i cato jami apura ma gi kwanyo ki i poto.","num_words":43,"character_repetition_ratio":0.0,"word_repetition_ratio":0.0,"special_characters_ratio":0.229,"stopwords_ratio":0.279,"flagged_words_ratio":0.0,"lang_id_score":0.998,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Odongo Kizito adit ame loo kop ikom pur idistrik me Lira okobo ni diro me buku pii ite cem man ame otye alwongo ni Drip Irrigation ni ber tutwal pii puru koti ame rwomere malu ame ka opito ipoto ape dwong atek pwod romo kelo lim abup ka ocato.","num_words":49,"character_repetition_ratio":0.0,"word_repetition_ratio":0.0,"special_characters_ratio":0.202,"stopwords_ratio":0.143,"flagged_words_ratio":0.0,"lang_id_score":0.974,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"ABILI me Nwonya Distrik otyeko mako lamony UPDF mo ma con ki byek me neko dako ne.","num_words":17,"character_repetition_ratio":0.0,"word_repetition_ratio":0.0,"special_characters_ratio":0.207,"stopwords_ratio":0.235,"flagged_words_ratio":0.0,"lang_id_score":0.985,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Tam gi ni ocakere i 2000 bino kede ikare ame cokere a wilobo ducu bed kan i 2007, ote yako cente me cokere ca oko ducu niweng (billion kede billion) ame dong omede kede ameda naka tin.","num_words":35,"character_repetition_ratio":0.011,"word_repetition_ratio":0.0,"special_characters_ratio":0.261,"stopwords_ratio":0.171,"flagged_words_ratio":0.0,"lang_id_score":0.988,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Porno i erotyka darmowe zdjęcia i filmy, darmowy seks galerie gielda malopolska - www.suchanino.no-ip.pl oto moto.","num_words":15,"character_repetition_ratio":0.0,"word_repetition_ratio":0.0,"special_characters_ratio":0.193,"stopwords_ratio":0.133,"flagged_words_ratio":0.0,"lang_id_score":0.982,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Abili me padibe west police out post gumoko ni Denis Oroma ki jo adek mukene ma nyingi Peter Ochan, James Obong ki Charles Onen weng obedo jo mabedo kamama central ward, kimako gi pi neko mego kereny ki mato jai.","num_words":40,"character_repetition_ratio":0.0,"word_repetition_ratio":0.0,"special_characters_ratio":0.198,"stopwords_ratio":0.225,"flagged_words_ratio":0.0,"lang_id_score":0.85,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Gin omito tic me cil kom (white collar job) ento tic me col kom calo pur kede en okene ni, gin odag.","num_words":22,"character_repetition_ratio":0.044,"word_repetition_ratio":0.0,"special_characters_ratio":0.25,"stopwords_ratio":0.273,"flagged_words_ratio":0.0,"lang_id_score":0.981,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"En otito ni jo mogo acuny gi ber dang mie emato cai odiko.","num_words":13,"character_repetition_ratio":0.0,"word_repetition_ratio":0.0,"special_characters_ratio":0.224,"stopwords_ratio":0.231,"flagged_words_ratio":0.0,"lang_id_score":0.988,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"KANCIL me Agago iceng angwen 03.11.2011 oketo Augustine Asiire RDC me Agago ka ma ocek pi ling ilok me nek alany ma gineko kwede Oyugi Mathew igang pa Aculu.","num_words":28,"character_repetition_ratio":0.014,"word_repetition_ratio":0.0,"special_characters_ratio":0.248,"stopwords_ratio":0.286,"flagged_words_ratio":0.0,"lang_id_score":0.997,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Ringakech otito ni taun Apac tye ading ame kadi miti me doko municipality bed atye pe romo lare.","num_words":18,"character_repetition_ratio":0.0,"word_repetition_ratio":0.0,"special_characters_ratio":0.188,"stopwords_ratio":0.222,"flagged_words_ratio":0.0,"lang_id_score":0.896,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Okobo ni jo oya me kwanyo kweri me wot yako lyele oko, ento gin ote tamo ni kong okok, ka oparo pir gi wek Preciden Museveni nen koko gi, kica te make.","num_words":32,"character_repetition_ratio":0.0,"word_repetition_ratio":0.0,"special_characters_ratio":0.232,"stopwords_ratio":0.219,"flagged_words_ratio":0.0,"lang_id_score":0.96,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"FAFAD obin oyubo pwonyere pi oco amut me papara kede Radio i Lira distrik ame otero nine adek akwako twero a dano kede kite me cano amut iyore iyore.","num_words":29,"character_repetition_ratio":0.0,"word_repetition_ratio":0.0,"special_characters_ratio":0.195,"stopwords_ratio":0.172,"flagged_words_ratio":0.0,"lang_id_score":0.999,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Distrik ma tung kumalo ma gunongo but dul lim man aye Amolatar, Lira ka Agago distrik.","num_words":16,"character_repetition_ratio":0.0,"word_repetition_ratio":0.0,"special_characters_ratio":0.198,"stopwords_ratio":0.188,"flagged_words_ratio":0.0,"lang_id_score":0.961,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Ripot ame Rupiny olimo tito ni akanycila man ame maro iguli mogo woki, obin omate kede owote mere acocoki eka icawa me dok paco te bapo wot ityene naka idog nam me Abyece kun donyo naka iyi pii eka pii en ame te juko wie.","num_words":45,"character_repetition_ratio":0.0,"word_repetition_ratio":0.0,"special_characters_ratio":0.208,"stopwords_ratio":0.111,"flagged_words_ratio":0.0,"lang_id_score":0.999,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"En omede ni magi ducu obedo peki ame balo ngec ogwec me kilab man te kelo timo agoro.","num_words":18,"character_repetition_ratio":0.0,"word_repetition_ratio":0.0,"special_characters_ratio":0.212,"stopwords_ratio":0.222,"flagged_words_ratio":0.0,"lang_id_score":0.956,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Ka pe ki medo wel ci puru pamba bi gik woko mwaka mabino pien meno tuku ki wi lupur iyo marac.","num_words":21,"character_repetition_ratio":0.0,"word_repetition_ratio":0.0,"special_characters_ratio":0.223,"stopwords_ratio":0.19,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Otuko atye ayele me tingo nying Boroboro mwaka ni tye iye, Dan Obote, atuko acon pi lobo Uganda kede dang otuko pi kilab acel ilobo South Africa, Francis Omara, atuk cen acon pi Rhino fc, Akol fc kede Lango College.","num_words":40,"character_repetition_ratio":0.0,"word_repetition_ratio":0.0,"special_characters_ratio":0.209,"stopwords_ratio":0.15,"flagged_words_ratio":0.0,"lang_id_score":0.917,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"En owaci pe emito cung iwi bye pien ka madong itye iye bor tutwal pien me dwogo ping kalaro wi bye ma lutino pyelo iye ni.","num_words":26,"character_repetition_ratio":0.0,"word_repetition_ratio":0.0,"special_characters_ratio":0.213,"stopwords_ratio":0.231,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Akadi bed bala Boroboro tye ame amede ikelo lelo bot ocwak odilo me Lira ikare man kede tuto Big League pi mwaka me aryo, jo okene tye ame anguto lworo gi kede otuko odong.","num_words":34,"character_repetition_ratio":0.012,"word_repetition_ratio":0.0,"special_characters_ratio":0.203,"stopwords_ratio":0.176,"flagged_words_ratio":0.0,"lang_id_score":0.988,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"En owaci emito ni waraga magi ducu omyero ki cok gi woko ma ceng angwen pud peya okato pien emito cwalo koko pa lupur malube ki wel inyim parliemen wek kit me konyo lupur.","num_words":34,"character_repetition_ratio":0.0,"word_repetition_ratio":0.0,"special_characters_ratio":0.199,"stopwords_ratio":0.235,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"En omede tito ni gin obino tic kede ministri me Gender me neno ni purugram man otuno bot jo ame myero nwong kun medo iciko otela me distrik ame projek man bino wot bot gi me neno ni onote gini me miyo tum apwot.","num_words":44,"character_repetition_ratio":0.03,"word_repetition_ratio":0.0,"special_characters_ratio":0.209,"stopwords_ratio":0.25,"flagged_words_ratio":0.0,"lang_id_score":0.96,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Atic acel me program man tye atemo pikipiki me tic MINICTURI me yotkom okato idiro anyen me lweny ikom two jonyo ikom otino ame tye Acholi kede Lango.","num_words":28,"character_repetition_ratio":0.0,"word_repetition_ratio":0.0,"special_characters_ratio":0.187,"stopwords_ratio":0.214,"flagged_words_ratio":0.0,"lang_id_score":0.986,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Koko obedo yore acel me cwalo wang cwinyi oko kato dore oko, en omio mon me Barlonyo obin okok inyim minista pi poyo too alit ame rik otimere i Barlonyo.","num_words":30,"character_repetition_ratio":0.0,"word_repetition_ratio":0.0,"special_characters_ratio":0.203,"stopwords_ratio":0.167,"flagged_words_ratio":0.0,"lang_id_score":0.986,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Otel ma bedo i Wikwoyo village i Patex parish gombolola Bobi i Gulu distrik i 3.11.2011 dako ne omake tye ka butu ki latin pa omine me mwaka 13 ilum inget gange ikine ka cawa abiro me dye ceng.","num_words":37,"character_repetition_ratio":0.0,"word_repetition_ratio":0.0,"special_characters_ratio":0.259,"stopwords_ratio":0.324,"flagged_words_ratio":0.0,"lang_id_score":0.992,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Onencan okobo ni ame case file ame oyabo ikom otim aranyi magi ka omako gi nama mere tye CRB 446\/2011.","num_words":19,"character_repetition_ratio":0.0,"word_repetition_ratio":0.0,"special_characters_ratio":0.275,"stopwords_ratio":0.158,"flagged_words_ratio":0.0,"lang_id_score":0.999,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Dong akwayo ni otela magi weki otino okwero winyo tam gi, woti itic man akadi koko tye iye ni culere pe yengo tyen long angatoro.","num_words":25,"character_repetition_ratio":0.0,"word_repetition_ratio":0.0,"special_characters_ratio":0.202,"stopwords_ratio":0.16,"flagged_words_ratio":0.0,"lang_id_score":0.749,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Omara obin omato golo idakika 35 inucu tuko me acel iyonge Bob Obira kong yutu yamo idong golo dok ocwak odilo onwongo otamo ni gum gi dok ongweco iyamo.","num_words":28,"character_repetition_ratio":0.0,"word_repetition_ratio":0.0,"special_characters_ratio":0.203,"stopwords_ratio":0.143,"flagged_words_ratio":0.0,"lang_id_score":0.984,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Ka otuno irwom me tuko ginoro keken timere ento tito tek ka gum akelo lelo ari pi naka bino dwogo Lira pien peki apol tye ame ociro Boroboro calo kilab akwo kede kony ibot jo acing gi dyaka.","num_words":38,"character_repetition_ratio":0.0,"word_repetition_ratio":0.0,"special_characters_ratio":0.2,"stopwords_ratio":0.158,"flagged_words_ratio":0.0,"lang_id_score":0.889,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Ka MPs otemo joni pe otwere, myero dong weki gi Uganda me gin olo dong alwom pien aman oneko wa ipeko oko.","num_words":22,"character_repetition_ratio":0.0,"word_repetition_ratio":0.0,"special_characters_ratio":0.217,"stopwords_ratio":0.182,"flagged_words_ratio":0.0,"lang_id_score":0.844,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Abili omede ni gin gityeko tero Otel i Gulu Central Police station kama ki coyo lok doge dok kibimoro adot ikome pi adot me nywaro twero pa latin matidi ma case file ne tye No: CRB 70\/2011.","num_words":36,"character_repetition_ratio":0.0,"word_repetition_ratio":0.0,"special_characters_ratio":0.238,"stopwords_ratio":0.306,"flagged_words_ratio":0.0,"lang_id_score":0.993,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Latin kwan mo me Lamiyo cab kanti, Agago distrik, wonkom LC 1 me Pyer Gweng ward, Ladit Aleny Jacob obin omiyo lut orome matek ikare ma ki make iot tye ka yenyo cente me akwala pi wilo ID me penye i PLE.","num_words":41,"character_repetition_ratio":0.0,"word_repetition_ratio":0.0,"special_characters_ratio":0.227,"stopwords_ratio":0.244,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Kimake kuke iot ka yenyo cenet me wilo I.D pi timo peny.","num_words":12,"character_repetition_ratio":0.0,"word_repetition_ratio":0.0,"special_characters_ratio":0.232,"stopwords_ratio":0.25,"flagged_words_ratio":0.0,"lang_id_score":0.855,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Akullu Susan akub Reproductive Health Uganda ijange me Apac en okato kede kun mede ni aman coo tye akodo mon ite gali ote yute naka i opici gi pi kony me lagoro nywal.","num_words":33,"character_repetition_ratio":0.0,"word_repetition_ratio":0.0,"special_characters_ratio":0.198,"stopwords_ratio":0.212,"flagged_words_ratio":0.0,"lang_id_score":0.948,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Otino ame onywalo kun toto gi tye itwoo jonyo myero pim remo gi ikin cabit 6 naka idwete 18, ento Guma otito ni rii aremu ame okwanyo ikom otino omio pol gi oto ape onwongo kony me yat.","num_words":36,"character_repetition_ratio":0.0,"word_repetition_ratio":0.0,"special_characters_ratio":0.227,"stopwords_ratio":0.083,"flagged_words_ratio":0.0,"lang_id_score":0.995,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Walter Okwang 22, latedero me Dicwinyi iJuma Parish igombola Kamdini Oyam distrik obin onongo kom lyele ma dong oto icaro me Dogwi abam ki dogudi 800 mita iaa ki yoo Lira kamdini.","num_words":30,"character_repetition_ratio":0.0,"word_repetition_ratio":0.0,"special_characters_ratio":0.212,"stopwords_ratio":0.167,"flagged_words_ratio":0.0,"lang_id_score":0.976,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"En okobo ni tuko bino cakere iagiki me dwe me aparacel kun oketo gombole igurup adek apapat eka fainol iakina team aryo abino dong te bedo inino dwe 25.12.2011 i Lango sports ground.","num_words":32,"character_repetition_ratio":0.0,"word_repetition_ratio":0.0,"special_characters_ratio":0.236,"stopwords_ratio":0.156,"flagged_words_ratio":0.0,"lang_id_score":0.788,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Acocoki obin oyoro otino aryo me Alwitmac PS pi wot ciko rec idye akao me Aminkwac inino me cukul.","num_words":19,"character_repetition_ratio":0.0,"word_repetition_ratio":0.0,"special_characters_ratio":0.194,"stopwords_ratio":0.211,"flagged_words_ratio":0.0,"lang_id_score":0.99,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Okello otiti otedero ni myero wii gi wil oko ni kwan nono tye iUganda dok myero onge ni kwan welere tek.","num_words":21,"character_repetition_ratio":0.0,"word_repetition_ratio":0.0,"special_characters_ratio":0.202,"stopwords_ratio":0.238,"flagged_words_ratio":0.0,"lang_id_score":0.781,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"WONKOM LC 5 me Agago distrik, Ladit Odok Peter Wod Ocheng ma ripot ma okati ikome cimo ni i 24.10.2011, IGG olwonge Kampala pi dok ilok kom ciling ma ni en nen pe oweko ki itiyo kwede maber ni.","num_words":37,"character_repetition_ratio":0.0,"word_repetition_ratio":0.0,"special_characters_ratio":0.269,"stopwords_ratio":0.351,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Koko wa ni onwongo obedo ka me cwalo dwon wa bot preciden Museveni.","num_words":13,"character_repetition_ratio":0.0,"word_repetition_ratio":0.0,"special_characters_ratio":0.194,"stopwords_ratio":0.231,"flagged_words_ratio":0.0,"lang_id_score":0.999,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Abdallah otito ni en ejale me pwonyo ngatoro acunye mito tuko me wek nying Lira ryeny calo but piny okene me lobo man.","num_words":23,"character_repetition_ratio":0.0,"word_repetition_ratio":0.0,"special_characters_ratio":0.195,"stopwords_ratio":0.217,"flagged_words_ratio":0.0,"lang_id_score":0.992,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Richard Ato Vicar me Dokolo Vicarage en ame otelo lego me kwer man kun mio gi tyeng jiri iwer a Solomon ikop akwako dyere.","num_words":24,"character_repetition_ratio":0.0,"word_repetition_ratio":0.0,"special_characters_ratio":0.197,"stopwords_ratio":0.125,"flagged_words_ratio":0.0,"lang_id_score":0.964,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Ikare me yabo purugram man i Pope John`s Hospital Aber, Gaspard Guma ame tio i minicturi me yotkom otito ni remu ame okwanyo eka ote cwalo Kampala bino tyeko cabit aryo keken ento pe dwete angwen bala kit arik con.","num_words":40,"character_repetition_ratio":0.0,"word_repetition_ratio":0.0,"special_characters_ratio":0.196,"stopwords_ratio":0.15,"flagged_words_ratio":0.0,"lang_id_score":0.974,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Pur jo neno in rac, ento gin aber tye ya iye, dang opur okene tye icente kato otic a gamente okene.","num_words":21,"character_repetition_ratio":0.0,"word_repetition_ratio":0.0,"special_characters_ratio":0.232,"stopwords_ratio":0.19,"flagged_words_ratio":0.0,"lang_id_score":0.998,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Musevni obin olimo wa ote tere naka kan ame odui opelo iye, en te cikere me gero Kaguta Bridge me poyo jo wa oto kede gero cukul i Barlonyo, man cikere aryo a preciden.","num_words":34,"character_repetition_ratio":0.0,"word_repetition_ratio":0.0,"special_characters_ratio":0.214,"stopwords_ratio":0.147,"flagged_words_ratio":0.0,"lang_id_score":0.997,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"AMURU- JO mo ma pud pe ki ngeyo kom gi guturu opici pa RDC me Amuru dictrik, Milton Odongo idyerwor me ceng abicel ka guyako katen me opici ki jami mogo manok ma onongo tye i opici.","num_words":37,"character_repetition_ratio":0.0,"word_repetition_ratio":0.0,"special_characters_ratio":0.215,"stopwords_ratio":0.351,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"LELO kede ijira obin oculu wi yamo bot opur me gombola Chawente i Apac inge nwongo lim aromo 9.7m ite purujek me NUSAF II.","num_words":24,"character_repetition_ratio":0.0,"word_repetition_ratio":0.0,"special_characters_ratio":0.221,"stopwords_ratio":0.125,"flagged_words_ratio":0.0,"lang_id_score":0.959,"perplexity_score":500.0,"cluster_detection":1}
{"url":"","collection":"glot500","source":"Leipzig_community","original_code":"ach_Latn","text":"Otedero me Barlonyo tye aneno cinema me nono oya ibot otela gi ADWONG - Jo moro tye abicel keken ame amito iloki wilo Uganda oko ducu.","num_words":25,"character_repetition_ratio":0.0,"word_repetition_ratio":0.0,"special_characters_ratio":0.201,"stopwords_ratio":0.24,"flagged_words_ratio":0.0,"lang_id_score":0.991,"perplexity_score":500.0,"cluster_detection":1}